# verses

text:
Le seaparo sengwe le sengwe, le letlalo lengwe le lengwe le peo ya monna e mo go lone, di tlhatswiwe ka metsi, mme di itshekologe go ya maitseboeng.


text:
Le mosadi yo monna o letseng nae, ba tlhape mo metsing boo babedi, ba itshekologe go ya maitseboeng.


text:
“Fa mosadi a le medibela, mme medibela e e mo nameng ya gagwe e le madi, a a nne mo phapogong ya gagwe malatsi a supa; le fa e le mang yo o mo amang o tlaa itshekologa go ya maitseboeng.


text:
Sengwe le sengwe se o rapamang mo go sone a le mo phapogong ya gagwe se tlaa itshekologa, le sengwe le sengwe se o nnang go sone se tlaa itshekologa.


text:
Yo o amang bolao jwa gagwe a a tlhatswe diaparo tsa gagwe, a a tlhape mo metsing, mme a itshekologe go ya maitseboeng.


text:
Yo o amang sengwe se o ntseng mo go sone, a a tlhatswe diaparo tsa gagwe, a tlhape mo metsing, mme a itshekologe go ya maitseboeng.


text:
Fa e le mo bolaong, le fa e le mo go sengwe se o ntseng mo go sone, fa monna a se ama, o tlaa itshekologa go ya maitseboeng.


text:
Fa monna mongwe a lala nae, fa e ka re gongwe tshupo ya phapogo ya gagwe ya nna mo monneng o tlaa itshekologa ka malatsi a supa; le bolao bongwe le bongwe jo o rapamang mo go jone bo tlaa itshekologa.


text:
“Fa mosadi a bona medibela ka malatsi a le mantsi, e se ka lobaka lwa phapogo ya gagwe; kgotsa fa a bona medibela go fetisa lobaka lwa phapogo ya gagwe, ka malatsi otlhe a medibela ya gagwe, a a nne jaaka mo malatsing a phapogo ya gagwe, o itshekologile.


text:
Bolao bongwe le bongwe jo o rapamang mo go jone ka malatsi otlhe a medibela ya gagwe bo tlaa nna mo go ene jaaka bolao jwa phapogelo ya gagwe; sengwe le sengwe se o nnang mo go sone se tlaa itshekologa jaaka boitshekologo jwa malatsi a phapogo ya gagwe.


text:
Le fa e le mang yo o amang dilo tseo o tlaa itshekologa; a a tlhatswe diaparo tsa gagwe, a tlhape mo metsing, mme a itshekologe go ya maitseboeng.


text:
Fa a itshekisitswe mo medibeleng ya gagwe, foo a a ipalele malatsi a supa, mme morago ga moo o tlaa nna boitsheko.


text:
Ka letsatsi la bofera mebedi a tseye maphoi a le mabedi, kgotsa maebana a le mabedi, a a ise kwa moperesiting, kwa mojakong wa mogope wa bophuthegelo.


text:
Moperesiti o tlaa isa lengwe tshupelelo ya boleo, le lengwe tshupelo e e fisiwang; mme moperesiti o tlaa direla mosadi tetlanyo fa pele ga Jehofa ka ga medibela ya gagwe.


text:
“Bana ba Iseraele lo tlaa ba lomolola jalo mo go itshekologeng ga bone, gore ba se ka ba swela mo boitshekologong jwa bone, fa ba itshekolola motlaagana wa me, o o mo gare ga bone.


text:
“O ke one molao wa yo o nang le keleketlo, le wa yo peo ya gagwe e tswang mo go ene, a nna itshekologo ka gone;


text:
le wa mosadi yo o botlhoko ka phapogo ya gagwe, le wa yo o nang le keleketlo, wa monna, kgotsa wa mosadi, le wa yo o lalang le mosadi yo o itshekologileng.”


text:
Jehofa a bua le Moše morago ga loso lwa bomorwa Arone ba babedi, jale ka ba atamela fa pele ga Jehofa, mme ba swa.


text:
Jehofa a raya Moše a re: “Bua le Arone mogoloo, gore a se ka a tla ka metlha yotlhe mo felong ga boitshepo ka fa teng ga sesiro, fa pele ga senno sa boutlwelobotlhoko, se se mo godimo ga letlole, gore a se ka a swa; gonne ke tlaa bonala mo lerung mo godimo ga senno sa boutlwelobotlhoko.


text:
Arone o tlaa tsena mo felong ga boitshepo ka sone se; e bong ka kgongwana ya tshupelelo ya boleo, le ka phelefu ya tshupelo e e fisiwang.


text:
“A a apare hempe e e itshepileng ya leloba, le ditswalo tse di diputlela tsa leloba a di nne mo nameng ya gagwe, a tlangwe ka moitlamo wa leloba, a rwesiwe tlhoro ya leloba. Tse, ke tsone diaparo tse di itshepileng; a a tlhape mo mmeleng ka metsi, a itse go di apara.


text:
“A a tseye mo phuthegong ya bana ba Iseraele dipodi tse ditonanyana di le pedi, e le tsa tshupelelo ya boleo, le phelefu e le nngwe fela ya tshupelo e e fisiwang.


text:
A Arone a ise kgomo ya tshupelelo ya boleo e e leng ya gagwe tota, a itirele tetlanyo, le ba ntlo ya gagwe.


text:
Podi e bola bo e laolelang Asasele a e beye fa pele ga Jehofa e tshedile, go mo direla tetlanyo le go e tsamaisetsa Asasele kwa nageng.


text:
“A Arone a ise kgomo e e leng ya gagwe, ya tshupelelo ya boleo, a itirele le ba ntlo ya gagwe tetlanyo, mme a tlhabe kgomo ya tshupelelo ya boleo e e leng ya gagwe.


text:
A a tseye leiswana le tletse magala a molelo a a tswang mo sebesong fa pele fa Jehofa, le magofi a gagwe a tletse maswalo a a nkgang monate a thugilwe bosesane, mme a go ise ka fa teng ga sesiro.


text:
A a beye maswalo mo molelong fa pele ga Jehofa, gore mosi wa maswalo o khurumetse senno sa boutlwelobotlhoko, se se mo godimo ga tshupo, gore a se ka a swa.


text:
A a tseye ga madi a kgomo a a kgatshe ka monwana mo sennong sa boutlwelobotlhoko ka fa ntlheng ya botlhabatsatsi; mme fa pele ga senno sa boutlwelobotlhoko a kgatshe madi ka monwana gasupa.


text:
“Foo a a tlhabe podi ya tshupelelo ya boleo, e e leng ya batho, a ise madi a yone ka fa teng ga sesiro, a dire ka madi a yone jaaka a dirile ka madi a kgomo, a a kgatshe mo sennong sa boutlwelobotlhoko, le fa pele ga senno sa boutlwelobotlhoko.


text:
A a direle felo ga boitshepo tetlanyo ka ntlha ya maitshekologo a bana ba Iseraele, le ka ntlha ya ditlolo tsa bone, e bong dibe tsotlhe tsa bone; le mogope wa bophuthegelo o tlaa o direla fela jalo, e bong o o agileng nabo mo gare ga maitshekologo a bone.


text:
A go se nne motho ope mo mogopeng wa bophuthegelo fa a tsena a ya go direla felo ga boitshepo tetlanyo, go tsamaya a tswa, a bile a itiretse tetlanyo, le ba ntlo ya gagwe, le phuthego yotlhe ya Iseraele a ba diretse tetlanyo.


text:
O tlaa tswa a ya kwa sebesong se se fa pele ga Jehofa, a se direle tetlanyo; a tseye ga madi a kgomo le madi a podi, a a beye mo dinakeng tsa sebeso mo tikologong ya sone.


text:
A a kgatshe madi mo go sone ka monwana gasupa, a se itshekise, a se itshepise mo maitshekologong a bana ba Iseraele.


text:
“Fa a sena go wetsa go direla felo ga boitshepo, le mogope wa bophuthegelo, le sebeso tetlanyo, a a supe podi e e tshedileng;


text:
Arone a beye diatla tsa gagwe tsoo pedi mo tlhogong ya podi e e tshedileng, a bolele mo godimo ga yone ditshiamololo tsotlhe tsa bana ba Iseraele, le ditlolo tsotlhe tsa bone, e bong maleo otlhe a bone; a go beye gotlhe mo tlhogong ya podi, a e tsamaisetse kwa nageng ka motho yo o baakantsweng.


text:
Podi e tlaa rwala ditshiamololo tsotlhe tsa bone e di ise kwa lefatsheng le le sa nnweng; o tlaa lesa podi e itsamaela fela mo nageng.


text:
“Arone o tlaa ya mo mogopeng wa bophuthegelo, a apole diaparo tsa leloba tse o neng a di apere fa a tsena mo felong ga boitshepo, a di tlogele gone.


text:
O tlaa tlhapa mo mmeleng ka metsi mo felong gongwe ga boitshepo, a apare diaparo tsa gagwe, a tswe a ise tshupelelo ya gagwe ya boleo, le tshupelo ya batho e e fisiwang, a itirele tetlanyo, le batho a ba direle tetlanyo.


text:
Yo o gololetseng Asasele podi, a a tlhatswe diaparo tsa gagwe, a tlhape mo mmeleng ka metsi, morago ga moo o ka tsena mo bothibelelong.


text:
Kgongwana ya tshupelelo ya boleo, le podi ya tshupelelo ya boleo, tse madi a tsone a isitsweng mo teng, a ya go direla felo ga boitshepo tetlanyo, di isiwe kwa ntle ga bothibelelo; batho ba fise mo molelong matlalo a tsone, le nama ya tsone, le moswang wa tsone.


text:
Le yo o di fisang a a tlhatswe diaparo tsa gagwe, a tlhape mo mmeleng ka metsi, morago ga moo o ka tsena mo bothibelelong.


text:
“O, e tlaa nna molao mo go lona ka bosakhutleng; ka kgwedi ya bosupa, ka letsatsi la lesome la kgwedi, lo tlaa ipatika mewa, lo se ka lwa dira tiro epe, le fa e le ba ba tsaletsweng mo gae, le fa e le baeng ba ba jakileng mo go lona,


text:
gonne ka letsatsi leo lo tlaa direlwa tetlanyo, go lo itshekisa; lo tlaa bo lo itshekile mo maleong otlhe a lona fa pele ga Jehofa.


text:
Moperesiti yo o tlaa tlodiwang, le yo o tlaa tshwaiwang gore a nne moperesiti mo boemong jwa ga rraagwe, o tlaa dira tetlanyo, a apara diaparo tsa leloba, e bong diaparo tse di itshepileng.


text:
O tlaa direla felo ga boitshepo jo bo itshepileng tetlanyo, a direle mogope wa bophuthegelo tetlanyo, le sebeso, a direle baperesiti tetlanyo, le batho botlhe ba phuthego.


text:
O, e tlaa nna molao o o sa khutleng mo go lona, go direla bana ba Iseraele tetlanyo gangwe fela ka ngwaga ka ntlha ya maleo otlhe a bone.” Mme a dira jaaka Jehofa a laotse Moše.


text:
“Bua le Arone le bomorwawe, le bana botlhe ba Iseraele, o ba reye o re, se ke sone se Jehofa o se laotseng, a re:


text:
Le fa e le motho ofe wa ntlo ya Iseraele, yo o tlhabelang kgomo, kgotsa kwanyana, kgotsa podi mo bothibelelong, kgotsa yo o e tlhabelang kwa ntle ga bothibelelo,


text:
mme a se ka a e isa fa mojakong wa mogope wa bophuthegelo, go e isetsa Morena seromololo fa pele ga motlaagana wa ga Jehofa, motho yoo a a balelwe madi molato; o tsholotse madi; motho yo, o tlaa kgaolwa mo bathong ba ga gabo.


text:
E le gore bana ba Iseraele ba lere ditlhabelo tse ba di isetsang mo nageng e e lobala fela, le tsone ba di lere mo go Jehofa, kwa kgorong ya mogope wa bophuthegelo, mo moperesiting, mme ba di tlhabele Jehofa, ditlhabelo tsa ditshupelo tsa kagiso.


text:
A moperesiti a kgatshe madi mo sebesong sa ga Jehofa fa mojakong wa mogope wa bophuthegelo, a ba a fisa mafura e le monko o o monate mo go Jehofa.


text:
Ditlhabelo tsa bone ba se ka ba tlhola ba di isetsa badimo dikapodi, ba, ba ba latelang ba ba akafalela. O, e tlaa nna molao mo go bone ka bosakhutleng mo dikokomaneng tsotlhe tsa bone.


text:
“O ba reye, o re: Le fa e le motho ofe wa ntlo ya Iseraele, le fa e le wa baeng ba ba jakileng mo go bone, yo o isang tshupelo e e fisiwang, kgotsa setlhabelo,


text:
a sa se ise kwa mojakong wa mogope wa bophuthegelo, a ya go isetsa Modimo ka sone, motho yoo fela a a kgaolwe mo bathong ba ga gabo.


text:
“Le fa e le motho ofe wa ntlo ya Iseraele, kgotsa wa baeng ba ba jakileng mo go bone, yo o jang madi mangwe, ke tlaa mmifela, motho yoo ke mo kgaole mo bathong ba ga gabo.


text:
Gonne botshelo jwa nama ke madi; ke a lo neile mo sebesong go direla mewa ya lona tetlanyo, gonne madi ke one a a dirang tetlanyo ka ntlha ya botshelo.


text:
Ke gone ka moo ke reileng bana ba Iseraele ka re: A go se nne motho ope wa lona yo o jang madi, le gone a go se nne moeng ope a jakile mo go lona yo o jang madi.


text:
“Le fa e le motho ofe wa bana ba Iseraele, kgotsa wa baeng ba ba jakileng mo go bone, yo o reng a tsoma a bolaya phologolo nngwe, kgotsa nonyane nngwe e e jewang, a a tsholole madi a yone, a a bipe ka lorole.


text:
Gonne ka ga botshelo jotlhe jwa nama, madi a yone a tshwana fela le botshelo jwa yone; ke gone ka moo ke reileng bana ba Iseraele ka re: Lo se ka lwa ja madi a nama epe, gonne botshelo jwa nama yotlhe ke madi a yone; le fa e le mang yo o a jang o tlaa kgaolwa.


text:
“Motho mongwe le mongwe yo o jang se se swang fela, kgotsa se se gagotsweng ke dibatana, le fa e ka bo e le motho yo o tsaletsweng mo gae, kgotsa moeng, a a tlhatswe diaparo tsa gagwe, a tlhape ka metsi, a itshekologe go ya maitseboeng, foo o tlaa bo a itshekile.


text:
Lo se ka lwa dira ka fa ditirong tsa lefatshe la Egepeto, le lo kileng lwa nna mo go lone; le fa e le ka fa ditirong tsa lefatshe la Kanana le ke lo isang kwa go lone, lo se ka lwa dira, le gone lo se ka lwa sepela mo melaong ya bone.


text:
Lo tlaa dira dikatlholo tsa me, le melao ya me lo tlaa e boloka, go sepela mo go yone; ke nna Jehofa Modimo wa lona.


text:
Ke gone lo tlaa boloka melao ya me, le dikatlholo tsa me, tse e tlaa reng fa motho a di dira, o tlaa tshela ka tsone; ke nna Jehofa.


text:
“Ga go na ope wa lona yo o tlaa atamelang kwa go mongwe yo o gaufi nae ka go tsalwa, go tla a bipolola bosaikatega jwa gagwe; ke nna Jehofa.


text:
Bosaikatega jwa ga rraago, e bong bosaikatega jwa ga mmaago, o se ka wa bo bipolola, ke mmaago; o se ka wa bipolola bosaikatega jwa gagwe.


text:
Bosaikatega jwa ga kgaitsadio, morwadia rraago, kgotsa morwadia mmaago, le fa ba tsaletswe mo gae kgotsa ba tsaletswe kwa kgakala, bosaikatega jwa bone, o se ka wa bo bipolola.


text:
Bosaikatega jwa ga morwadia morwao, kgotsa jwa ga morwadia morwadio, bosaikatega jwa bone o se ka wa bo bipolola, gonne bosaikatega jwa bone ke jwa gago tota.


text:
Bosaikatega jwa ga morwadia mogatsa rraago, yo o tsetsweng ke rraago, ka e le kgaitsadio, o se ka wa bipolola bosaikatega jwa gagwe.


text:
O se ka wa bipolola bosaikatega jwa ga kgaitsadia rraago; ke mosadi yo o gaufi le rraago ka go tsalwa.


text:
O se ka wa bipolola bosaikatega jwa ga ngwanaarraagwe maago; ke mosadi yo o gaufi le maago ka go tsalwa.


text:
O se ka wa bipolola bosaikatega jwa ga rangwanaago; o se ka wa atamela mosadi wa gagwe, ke mogatsa rangwanaago.


text:
O se ka wa bipolola bosaikatega jwa ngwetsi wa gago, ke mogatsa morwao, o se ka wa bipolola bosaikatega jwa gagwe.


text:
O se ka wa bipolola bosaikatega jwa mosadi le morwadie; o se ka wa tsaya morwadia morwawe, kgotsa morwadia morwadie, go bipolola bosaikatega jwa gagwe, ke basadi ba ba gaufi ka go tsalwa; ke tshiamololo.


text:
O se ka wa re o tsaya mosadi wa mo tsaya le ngwana yo mongwe wa ga rraagwe; go nna lefufa nae, go bipolola bosaikatega jwa gagwe, go mo pataganya le yo mongwe a sa ntse a tshedile.


text:
“O se ka wa atamela mosadi go bipolola bosaikatega jwa gagwe fa a itshekologile ka medibela ya gagwe.


text:
O se ka wa ntsha ope wa losika lwa gago go ya go mo ralaletsa Moleke molelo; le gone o se ka wa tlhapatsa leina la Modimo wa gago; ke nna Jehofa.


text:
O se ka wa lala le setshedi sepe go iitshekolola ka sone, le gone a go se nne mosadi ope yo o tlaa emang fa pele ga setshedi gore a lale naso; ke maferetsoko.


text:
“Lo se ka lwa iitshekolola ka sepe sa dilo tse, gonne merafe e ke e lelekileng fa pele ga lona e itshekolotswe ka dilo tsotlhe tse.


text:
Le lefatshe le itshekolotswe, ke gone ka moo tshiamololo ya lone ke bo busetsang mo go lone, mme lefatshe le tlhatsa banni ba lone.


text:
Ke gone lona lo bolokeng melao ya me, le dikatlholo tsa me, lo se ka lwa dira sepe sa dilo tse, tse di makgapha; le fa e le yo o tsaletsweng mo gae, kgotsa moeng yo o jakileng mo go lona.


text:
Gonne dilo tsotlhe tse di makgapha tse, banna ba lefatshe ba ba neng ba le pele ga lona ba di dirile, ka moo lefatshe le itshekolotswe,


text:
gore lefatshe le se ka la lo tlhatsa le lona, fa lo le itshekolotse, jaaka le tlhatsitse morafe o o neng o le gone pele ga lona.


text:
Gonne le fa e le mang yo o tlaa dirang sengwe sa dilo tse di makgapha tse, e bong bone batho ba ba di dirang ba tlaa kgaolwa mo bathong ba ga bone.


text:
“Ke gone ka moo lo tlaa bolokang tao ya me, gore lo se dire sepe sa mekgwa e e makgapha e, e e neng e dirwa pele ga lona, le gore lo se iitshekolole ka yone, ke nna Jehofa Modimo wa lona.”


text:
“Bua le phuthego yotlhe ya bana ba Iseraele, o ba reye o re: Lo tlaa nna boitshepo, gonne nna Jehofa Modimo wa lona ke boitshepo.


text:
Motho mongwe le mongwe a a boife mmaagwe le rraagwe, mme lo boloke boSabata ba me; ke nna Jehofa Modimo wa lona.


text:
“Lo se ka lwa fapogela kwa medimong ya disetwa, lo se ka lwa itirela medimo e e thelwang; ke nna Jehofa Modimo wa lona.


text:
A se jewe ka letsatsi le lo se isang ka lone, le ka moso; fa go setse sengwe ka letsatsi la boraro a se fisiwe ka molelo.


text:
Mongwe le mongwe yo o se jang o tlaa rwala tshiamololo ya gagwe, ka a tlhapaditse selo se se itshepileng sa ga Jehofa; motho yoo, o tlaa kgaolwa mo bathong ba ga gabo.


text:
“E re fa lo roba thobo ya lefatshe la lona, o se ka wa robela ruri ditlhofi tsa leota la gago, le gone o se ka wa sela maronopo a thobo ya gago.


text:
Le gone o se ka wa ronopa tshimo ya gago ya mafine, le gone o se ka wa sela loungo lo lo oleng lwa tshimo ya gago ya mafine; o tlaa di siela mohumanegi le moeng; ke nna Jehofa Modimo wa lona.


text:
Le gone lo se ka lwa ikana ka leina la me ka tsietso, wa tlhapatsa leina la Modimo wa gago; ke nna Jehofa.


text:
“O se ka wa patika mongwe ka wena, le fa e le go mo thukhutha; maduo a motlhanka wa gago yo o thapilweng ka tuelo, a se ka a lala kwa go wena go fitlhelela ka moso.


text:
O se ka wa hutsa motho yo o bosusu, le fa e le go beela sefofu sekgopi, mme o boife Modimo wa gago; ke nna Jehofa.


text:
“Lo se ka lwa dira tshiamololo epe mo katlholong; o se ka wa tlhokomela bomangmang jwa mohumanegi, le fa e le go tlotla bomangmang jwa mononofi; o atlhole wa gaeno ka tshiamo.


text:
O se ka wa tsamaya tsamaya mo bathong ba gaeno o le motsamaisi wa ditshebo, le gone o se ka wa tsenya botshelo jwa wa gaeno mo pitlaganong; ke nna Jehofa.


text:
“O se ka wa ila morwa rraago mo pelong ya gago; ruri go kgalemela wa gaeno, o tlaa mo kgalemela, o bo o sa rwale boleo ka ntlha ya gagwe.


text:
O se ka wa ipusolosetsa, le fa e le go nna ka pelo e e bosula ka ga bana ba batho ba gaeno; o rate wa gaeno jaaka o ithata; ke nna Jehofa.


text:
“Bolokang melao ya me. O se ka wa lesa dikgomo tsa gago tsa palamana le dilo tse di losika lo sele; o se ka wa jala peo di le pedi di sele mo leoteng la gago; le gone o se ka wa apara seaparo se se dirilweng ka go tlhakanya matsela a a mefuta mebedi.


text:
“Le fa e le mang yo o lalang le mosadi yo o leng motlhanka, mme a beeletswe ke monna, mme a sa rekololwa gope, le fa e le go newa kgololo; ba tlaa sekisiwa, ga ba ketla ba bolawa, ka mosadi a ne a sa gololwa.


text:
Monna a ise tshupelelo ya gagwe ya molato kwa go Jehofa kwa mojakong wa mogope wa bophuthegelo, e bong phelefu ya tshupelelo ya molato.


text:
Moperesiti o tlaa mo direla tetlanyo ka phelefu ya tshupelelo ya molato fa pele ga Jehofa ka ntlha ya boleo jwa gagwe jo o bo leofileng, mme o tlaa itshwarelwa boleo jo o bo leofileng.


text:
“E tlaa re lo sena go fitlha mo lefatsheng, lo tlhoma ditlhare dingwe le dingwe tse di jewang, foo lo tlaa kaya loungo lwa tsone gore ke bokgola jwa tsone; a di nne bokgola go lona ka dinyaga di le tharo; a di se jewe.


text:
Mo ngwageng wa botlhano lo ka ja loungo lwa tsone, gore di tle di lo ungwele totafalo ya tsone; ke nna Jehofa Modimo wa lona.


text:
“Lo se ka lwa ja sepe se se nang le madi a sone, le gone lo se ka lwa dira mereo, le fa e le go swaba ka eng le eng.


text:
“O se ka wa tlhapatsa morwadio, go mo dira seaka; lefatshe le ka tla la wela mo boakeng, mme la tlala boikepo.


text:
“Se fapogeleng kwa go bone ba ba buang le badimo, le fa e le kwa go bone ba ba loang; lo se ka lwa ba batla go tla lo itshekololwa ke bone; ke nna Jehofa Modimo wa lona.


text:
“O nanoge o eme fa pele ga yo o tlhogo e pududu, o tlotle sefatlhogo sa motsofe, mme o boife Modimo wa gago; ke nna Jehofa.


text:
Moeng yo o jakileng mo go lona, a a nne go lona jaaka yo o tsaletsweng mo go lona, o mo rate jaaka o ithata, gonne lo ne lo le baeng mo lefatsheng la Egepeto; ke nna Jehofa Modimo wa lona.


text:
“Lo se ka lwa dira tshiamololo epe mo katlholong, mo selekanyong sa boleele, le sa bokete, le sa seelo.


text:
Lo tlaa dira le dilekanyo tsa pego tse di siameng, le dilekanyo tsa bokete tse di siameng, le emere yo o siameng, le nkgwana e e lekanyang; ke nna Jehofa Modimo wa lona, yo ke lo ntshitseng mo lefatsheng la Egepeto.


text:
“Gape o reye bana ba Iseraele o re: Le fa e le mang wa bana ba Iseraele, kgotsa wa baeng ba ba jakileng mo Iseraele, yo o nayang Moleke mongwe wa losika lwa gagwe; a a bolawe ruri, batho ba lefatshe ba mo kgobotletse ka maje.


text:
Le nna ke tlaa bifela motho yoo, ke tlaa mo kgaola mo bathong ba ga gabo; gonne o neile Moleke mongwe wa losika lwa gagwe go itshekolola felo ga me ga boitshepo, le go tlhapatsa leina la me le le boitshepo.


text:
Fa batho ba lefatshe ba ipipela motho yo o ntseng jalo matlho, a sena go naya Moleke mongwe wa losika lwa gagwe, mme ba sa mmolaye,


text:
foo ke tlaa bifela motho yo o ntseng jalo le ba ntlo ya gagwe, le botlhe ba ba mo akafalelang, ba ya go dira boaka le Moleke; ke tlaa ba kgaola mo bathong ba ga bone.


text:
“Motho yo o fapogelang kwa go bone ba ba buang le badimo, le kwa baloing ba ba akafalela, ke tlaa bifela motho yoo fela, ke mo kgaola mo bathong ba ga gabo.


text:
“Mongwe le mongwe yo o hutsang rraagwe kgotsa mmaagwe, a a bolawe ruri; o hutsitse rraagwe kgotsa mmaagwe; madi a gagwe a a nne mo go ene.


text:
“Motho yo o dirang boaka le mosadi wa motho yo mongwe, e bong ene yo o dirang boaka le mosadi wa mongwe ka ene, monna yo o dirileng boaka, le mosadi yo o dirileng boaka, a ba bolawe boo babedi.


text:
Le motho yo o lalang le mogatsa rraagwe, o bipolotse bosaikatega jwa ga rraagwe; ba bolawe boo babedi, madi a bone a a nne mo go bone.


text:
Fa motho a lala le ngwetsi wa gagwe, a ba bolawe ruri boo babedi; ba dirile marara, madi a bone a a nne mo go bone.


text:
Fa monna a lala le monna, a mo etsa mosadi, ba dirile mo go makgapha boo babedi; a ba bolawe ruri, madi a bone a a nne mo go bone.


text:
Fa monna a tsaya mosadi le mmaagwe, ke boikepo; a ba fisiwe ka molelo, ene le bone; gore go se nne boikepo mo go lona.


text:
Fa mosadi a atamela setshedi sengwe a lala naso; a go bolawe mosadi, le sone setshedi se bolawe ruri; madi a gagwe a a nne mo go ene naso.


text:
“Fa monna a tsaya kgaitsadie, morwadia rraagwe, kgotsa morwadia mmaagwe, mme a bona bosaikatega jwa gagwe, le ene a bona bosaikatega jwa monna, ke selo se se ditlhong, a ba kgaolwe mo ponong ya bana ba batho ba ga bone; o bipolotse bosaikatega jwa ga kgaitsadie; a a rwale boikepo jwa gagwe.


text:
Fa monna a lala le mosadi a le medibela, mme a bipolola bosaikategang jwa gagwe, o bipolotse motswedi wa gagwe, le mosadi o ipipolotse motswedi wa madi a gagwe, a ba kgaolwe mo bathong ba ga bone boo babedi.


text:
“O se ka wa bipolola bosaikatega jwa ga monnaa mmaago, kgotsa jwa ga kgaitsadia rraago, gonne o bipolotse yo o gaufi nae ka go tsalwa; a ba rwale boikepo jwa bone.


text:
Fa monna a tsaya mogatsa ngwana wa ga rraagwe, ke boitshekologo, o bipolotse bosaikatega jwa ngwana wa ga rraagwe; ba tlaa nna fela ba se na ngwana.


text:
“Ke gone lo bolokeng melao ya me, le dikatlholo tsa me lo do dire, gore lefatshe le ke lo isang kwa go lone lo ya go nna mo go lone le se ka la lo tlhatsa.


text:
Lo se ka lwa sepela mo mekgweng ya morafe o ke o lelekang fa pele ga lona, gonne ba ne ba dira dilo tse tsotlhe, mme ke ba tlhoile ka ntlha ya gone moo.


text:
Ke lo boleletse ka re: ‘Lo tlaa ja lefatshe la bone boswa, ke tlaa le lo naya go le rua, e le lefatshe le le elang maši le dinotshe.’ Ke nna Jehofa Modimo wa lona, yo ke lo lomolotseng mo ditšhabeng tse dingwe.


text:
Ke gone farologanyang gare ga setshedi se se itshekileng le se se itshekologileng, le gare ga nonyane e e itshekologileng le e itshekileng, lo se ka lwa itira makgapha ka setshedi le fa e le ka nonyane, le fa e le ka sengwe se se nyeulang mo mmung, se ke se lomolotseng mo go lona ka go re, se itshekologile.


text:
Lo nne boitshepo mo go nna; gonne nna Jehofa ke boitshepo, mme ke lo lomolotse mo ditšhabeng gore lo nne ba me.


text:
“Le monna, kgotsa mosadi yo o buang le badimo, kgotsa yo o leng moloi, ba bolawe ruri, a ba ba kgobotletse ka maje; madi a bone a a nne mo go bone.”


text:
Jehofa a raya Moše, a re: “Bua le baperesiti bomorwa Arone, o ba reye o re: Ope a se ka a iitshekolola ka ga baswi mo bathong ba gagwe.


text:
Fa e se ka ga ditsala tsa gagwe tse di gaufi nae mo go tsalweng, ka ga mmaagwe, le ka ga rraagwe, le ka ga morwawe, le ka ga morwadie, le ka ga ngwana wa ga rraagwe;


text:
le ka ga kgaitsadie wa kgarebana yo o gaufi nae, yo o iseng a dire le monna gope, o ka iitshekolola ka ga gagwe.


text:
“Ba se ka ba itira logatadima, le gone ba se ka ba ipeola ditedu ka ntlha nngwe, le fa e le go itshega mmele.


text:
Ba nne boitshepelo Modimo wa bone, ba se tlhapatse leina la Modimo wa bone; gonne bone ba isa ditshupelo tsa ga Jehofa tse di dirwang ka molelo; le dijo tsa Modimo wa bone; ke gone ka moo a ba nneng boitshepo.


text:
Ba se tseye mosadi yo e leng seaka, kgotsa yo o sentsweng; le gone ba se tseye mosadi yo o tlhadilweng ke monna wa gagwe, gonne moperesiti o boitshepelo Modimo wa gagwe.


text:
Ke gone o mo itshepise; gonne ene o isa dijo tsa Modimo wa gago; a a nne boitshepo go wena; gonne nna Jehofa yo ke lo itshepisang ke boitshepo.


text:
“Yo o leng moperesiti yo mogolo mo baneng ba ga rraagwe, yo lookwane lo lo tlolwang lo thetsweng mo tlhogong ya gagwe, a bile a lomolotswe go tla a apara diaparo, a a se bipolole tlhogo ya gagwe le fa e le go ikgagola diaparo,


text:
le gone a se ka a tsena kwa go nang le setoto gone, le fa e le go iitshekolola ka ga rraagwe, kgotsa ka ga mmaagwe.


text:
Le gone a se ka a tswa mo felong ga boitshepo, le fa e le go tlhapatsa felo ga boitshepo ga Modimo wa gagwe, gonne serwalo sa lookwane lo lo tlolwang, lwa Modimo wa gagwe, se mo go ene; ke nna Jehofa.


text:
Moswagadi le fa e le mosadi yo o tlhadilweng, le fa e le mosadi yo o itshentseng, seaka, bao a a se ba tseye; a tseye kgarebana ya batho ba ga gabo go nna mosadi wa gagwe.


text:
A se ka a tlhapatsa losika lwa gagwe mo bathong ba ga gabo; gonne ke nna Jehofa yo ke mo itshepisang.”


text:
“Bua le Arone, o re: Le fa e ka nna mang wa losika lwa gago mo dikokomaneng tsotlhe tsa bone, yo o nang le bogole, a a se atamele a ya go isa dijo tsa Modimo wa gagwe,


text:
gonne le fa e ka nna motho ofe yo o nang le bogole a se ka a atamela; sefofu kgotsa yo o tlhotsang, kgotsa yo o mmopo o phatlogileng, kgotsa yo o nang le nama nngwe e e seele,


text:
kgotsa yo o lorutle, kgotsa yo o kgwatlafetseng, kgotsa yo o nang le tlhaka mo leitlhong, kgotsa yo o sebadi, kgotsa yo o dikgotho, kgotsa yo o thubegileng dinama tsa senna;


text:
a go se nne motho ope moperesiti wa losika lwa ga Arone yo o nang le bogole bongwe, yo o tlaa atamelang a isa ditshupelo tsa ga Jehofa tse di dirwang ka molelo; o na le bogole, a a se atamele a ya go isa dijo tsa Modimo wa gagwe.


text:
O ka ja dijo tsa Modimo wa gagwe, tsone tse di boitshepo jo bo itshepileng, le tsone tse di boitshepo fela.


text:
Fa e se gore a se tsenele kwa sesirong, le fa ele go atamela kwa sebesong, gonne o na le bogole, gore a se tlhapatse mafelo a me a a boitshepo, gonne ke nna Jehofa yo ke ba itshepisang.”


text:
“Bua le Arone le bomorwawe, gore ba itomolole mo dilong tse di itshepileng tsa bana ba Iseraele, tse ba di intshepisetsang, le gore ba se ka ba tlhapatsa leina la me le le boitshepo; ke nna Jehofa.


text:
Ba reye, o re: Le fa e ka nna mang wa losika lotlhe lwa lona mo dikokomaneng tsotlhe tsa lona, yo o atamelang kwa dilong tse di itshepileng, tse bana ba Iseraele ba di itshepisetsang Jehofa, boitshekologo jwa gagwe bo le mo go ene, motho yoo a a kgaolwe a tswe fa pele ga me; ke nna Jehofa.


text:
“Le fa e ka nna motho ofe wa losika lwa ga Arone yo e leng molepero, kgotsa a na le keleketlo, a a se je dilo tse di itshepileng, go tsamaya a itsheka. Le fa e le mang yo o amang sengwe se se itshekologileng sa baswi, kgotsa sa monna yo peo ya gagwe e tswang mo go ene,


text:
kgotsa le fa e le mang yo o amang selo se se gagabang, se o ka itshekologang ka sone, kgotsa e le monna yo o ka tsayang boitshekologo mo go ene, le fa boitshekologo jo o nang najo e ka ne e le jo bo ntseng jang;


text:
motho yo o amang dilo tse di ntseng jalo, a a itshekologe go ya maitseboeng, a a se je dilo tse di itshepileng, fa a se ka a tlhapa mo mmeleng ka metsi.


text:
Mme e tlaa re letsatsi le sena go phirima o tlaa bo a itshekile, morago ga moo o ka ja dilo tse di itshepileng, gonne ke dijo tsa gagwe.


text:
Se se suleng fela, kgotsa se se gagotsweng ke dibatana, a se ka a se ja go iitshekolola ka sone; ke nna Jehofa.


text:
“Ke gone a ba bolokeng tao ya me, e se re kgotsa ba rwala boleo ka ga yone, mme ba swela mo go yone, fa ba e tlhapatsa; ke nna Jehofa yo ke ba itshepisang.


text:
“Ope yo e leng moeng a se ka a ja se se itshepileng; mojaki wa gagwe moperesiti, kgotsa motlhanka yo o thapilweng ka tuelo, a a se je se se itshepileng.


text:
E re fa moperesiti a reka motho, morekwa ka madi wa gagwe, o ka se ja, le ba ba tsaletsweng mo ntlong ya gagwe, ba ka ja dijo tsa gagwe.


text:
Fa morwadia moperesiti a tsewa ke moeng, a a se je tshupelo ya tsholetso ya dilo tse di itshepileng.


text:
Mme fa morwadia moperesiti e le moswagadi, kgotsa a tlhadilwe, a se na ngwana, a boetse kwa ntlong ya ga rraagwe, jaaka mo borweetsaneng jwa gagwe, ene o ka ja dijo tsa ga rraagwe, fela go se nne moeng ope yo o jang ga tsone.


text:
“Fa motho a ja se se itshepileng a sa itse, foo o tlaa se oketsa ka kgaogano ya sone ya botlhano, a neye moperesiti selo se se itshepileng.


text:
A baperesiti ba se tlhapatse dilo tse di itshepileng tsa bana ba Iseraele, tse ba di isetsang Jehofa.


text:
Jalo ba ba rwesa boikepo jo bo lereng molato, mogang ba jang dilo tsa bone tse di itshepileng, gonne ke nna Jehofa yo ke ba itshepisang.”


text:
“Bua le Arone le bomorwawe, le bana ba Iseraele botlhe, o ba reye, o re: Le fa e ka nna mang wa ntlo ya Iseraele, le fa e le wa baeng ba ba mo Iseraele yo o isang seromololo sa gagwe, le fa e ka ne e le maikano mangwe a bone, le fa e le dineo dingwe tsa bone tsa peleego tse ba di isetsang Jehofa, e le tshupelo e e fisiwang;


text:
gore lo amogelesege, lo ise e tonanyana e e se nang bogole, ya dikgomo, kgotsa ya dinku, kgotsa ya dipodi.


text:
Le fa e le mang yo o isetsang Jehofa setlhabelo sa ditshupelo tsa kagiso go tlhomamisa ikano, kgotsa e le neo ya peleego, le fa e le ya matlhape, le fa e le ya letsomane, fa e le e e ka amogelwang, e tshwanetse go nna e e itekanetseng fela; a go se dire le bogole bope mo go yone.


text:
Se se foufetseng, kgotsa se se robegileng, kgotsa se se tlhotsang, kgotsa se se nang le tlhagala, kgotsa se se lopalwe, kgotsa se se nang le dikgotho, tseo lo se ka lwa di isetsa Jehofa, le fa e le go di ntsha tshupelo e e dirwang ka molelo mo sebesong sa Jehofa.


text:
Kgomo le fa e le kwanyana e e nang le nama nngwe e e seele, kgotsa e e tlhaelang nama nngwe, e e ntseng jalo e le ya ikano ga e ketla e amogelwa.


text:
E e thuletsweng, kgotsa e teteetswe, kgotsa e thubilwe, kgotsa e e fagotsweng, lo se ka lwa e isetsa Jehofa, le gone lo se ka lwa dira jalo mo lefatsheng la lona.


text:
“Le fa di tswa mo diatleng tsa baeng lo se ka lwa isa dijo tsa Modimo wa lona e le tsa dilo tse di ntseng jaana, gonne sebodu sa tsone se mo go tsone, di na le bogole, ga di ketla di amogelwa ka ga lona.”


text:
“E re fa namane, kgotsa kwanyana, kgotsa potsane e tsalwa, a e nne le mmaayo malatsi a supa; mme go simolola ka letsatsi la bofera mebedi go ya kwa pele e ka amogelwa e le seromololo sa tshupelo e e direlwang Jehofa ka molelo.


text:
Le fa e le kgomo e namagadi, kgotsa nku e namagadi, lo se ka lwa e tlhaba le ngwana wa yone ka tsatsi le le lengwe fela.


text:
Lo se ka lwa tlhapatsa leina la me le le boitshepo, mme ke tlaa itshepisiwa mo baneng ba Iseraele; ke nna Jehofa yo ke lo itshepisang,


text:
“Bua le bana ba Iseraele, o ba reye, o re: Mediro ya ga Jehofa e e laotsweng, e lo tlaa e bolelang go re, ke diphuthego tse di itshepileng, ke yone e e leng mediro ya me e e tlhomilweng.


text:
Tiro e dirwe ka malatsi a le marataro, mme ka letsatsi la bosupa go Sabata wa boikhutso jo bo masisi, phuthego e e itshepileng; lo se ka lwa dira tiro epe; ke Sabata yo o nnelang Jehofa mo mannong otlhe a lona.


text:
“E ke yone mediro e e tlhomilweng ya ga Jehofa, e bong diphuthego tse di itshepileng, tse lo tlaa di opelang mokgosi mo metlheng ya yone e e tlhomilweng.


text:
“E re kgwedi ya ntlha ka letsatsi la 14 la kgwedi, go le maitseboa, e be e nna tlolaganyo ya ga Jehofa.


text:
E re ka letsatsi la 15 la kgwedi eo, go bo go nna modiro wa senkgwe se se sa bedisiwang; lo je senkgwe se se sa bedisiwang ka malatsi a supa.


text:
E re ka letsatsi la ntlha lo dire phuthego e e itshepileng, lo se ka lwa dira tiro epe e e leng ya setlhanka fela.


text:
Lo ise tshupelo e e direlwang Jehofa ka molelo ka malatsi a supa, e re ka letsatsi la bosupa go bo go nna phuthego e e itshepileng, lo se ka lwa dira tiro epe e e leng ya setlhanka fela.”


text:
“Bua le bana ba Iseraele, o ba reye, o re: E tlaa re lo sena go fitlha mo lefatsheng le ke le lo nayang, mme lo roba thobo ya lone, foo lo ise ngata ya mabutswapele a thobo ya lone kwa moperesiting.


text:
Ene o tlaa fokisa ngata fa pele ga Jehofa, go tla e amogelwa ka ga lona; moperesiti o tlaa e fokisa ka moso morago ga Sabata.


text:
E re ka letsatsi le lo fokisang ngata ka lone, lo isetse Jehofa kwanyana e tonanyana e e se nang bogole, ya ngwaga wa ntlha, e le tshupelo e e fisiwang.


text:
Tshupelo ya yone ya boupe e tlaa nna emere ya setou, e e reng e kgaogantswe sesome go tsewe dikgaogano di le pedi go tlhakanye le lookwane, e le tshupelo e e direlwang Jehofa ka molelo, go nna monko o o monate, mme tshupelo ya yone e e nowang e nne bojalwa jwa mofine, e le nkgwana e e lekanyang, e e reng e kgaogantswe sene go tsewe kgaogano e le nngwe fela.


text:
Lo se ka lwa ja, le fa e le senkgwe, le fa e le mabele a a gadikilweng, le fa e le diako tse dintšha, go ya go fitlha mo tsatsing leo, go tsamaya lo isetsa Modimo tshupelo ya lona; ke molao o o sa khutleng mo dikokomaneng tsotlhe tsa lona, mo mannong otlhe a lona.


text:
“E re ka moso morago ga Sabata, e bong ka letsatsi le o lerileng ngata ya tshupelo e e fokisiwang ka lone, lo simolole go bala; lo bale boSabata ba supa ba ba tletseng,


text:
go ya go fitlha kwa letsatsing la ka moso morago ga Sabata wa bosupa, lo bale malatsi a le 50, mme lo isetse Jehofa tshupelo ya boupe jo boša.


text:
Mo mannong a lone lo ntshe dinkgwe di le pedi tse di fokisiwang, e le tsa emere e e reng e kgaogantswe sesome go bo go tsewe dikgaogano di le pedi, a e nne tsa setou, a di besiwe di bedisitswe, go tla di nna mabutswapele tse di nnelang Jehofa.


text:
Lo supe senkgwe lo se patagantse le dikwanyana di supa, di se na bogole, tsa ngwaga wa ntlha, le kgongwana e le nngwe fela, le diphelefu di le pedi; a di nne tshupelo e e fisediwang Jehofa, di na le tshupelo ya tsone ya boupe le ditshupelo tsa tsone tse di nowang, ke gore tshupelo e e dirwang ka molelo, e e nnelang Jehofa monko o o monate.


text:
Podi e le nngwe fela e le e tonanyana lo e ise tshupelelo ya boleo, le dikwanyana di le pedi tse ditonanyana tsa ngwaga wa ntlha, di nne setlhabelo sa ditshupelo tsa kagiso.


text:
Moperesiti o tlaa di fokisa di na le senkgwe sa mabutswapele e le tshupelo ya mofoko fa pele ga Jehofa, di na le dikwanyana tse pedi, di tlaa nna tsa gagwe moperesiti, e le tse di itshepetseng Jehofa.


text:
Lo dire kitsiso ka lone tsatsi leo fela; go tlaa nna phuthego e e itshepileng go lona; lo se ka lwa dira tiro epe e e leng ya setlhanka fela; ke molao o o sa khutleng mo mannong otlhe a lona, go ya dikokomaneng tsotlhe tsa lona.


text:
“E tlaa re fa lo roba thobo ya lefatshe la lona, o se ka wa robela ruri ditlhofi tsa tshimo ya gago, le gone o se ka wa phutha maronopo a thobo ya gago, o a siele mohumanegi le moeng; ke nna Jehofa Modimo wa lona.”


text:
“Bua le bana ba Iseraele, o re: E re ka kgwedi ya bosupa, ka letsatsi la ntlha la kgwedi, a go nne boikhutso jo bo masisi go lona, e le boikgakololo ka go letsa dinaka, phuthego e e itshepileng.


text:
“Le fa go ntse jalo ka letsatsi la lesome la kgwedi eo, go bo go le letsatsi la tetlanyo, e nne phuthego e e itshepileng go lona, mme lo ipatike mewa; lo bo lo isetse Jehofa tshupelo e e dirwang ka molelo.


text:
Lo se ka lwa dira tiro epe ka letsatsi leo, gonne ke letsatsi la tetlanyo, la go lo direla tetlanyo fa pele ga Jehofa Modimo wa lona.


text:
Gonne le fa e ka nna motho ofe yo o sa ipatikeng mowa ka letsatsi leo, o tlaa kgaolwa mo bathong ba ga gabo,


text:
le gone le fa e ka nna motho ofe yo o dirang tiro nngwe ka letsatsi leo, yoo, ke tlaa mo senya mo bathong ba ga gabo.


text:
Lo se ka lwa dira tiro epe, ke molao o o sa khutleng go ya dikokomaneng tsotlhe tsa lona mo mannong otlhe a lona.


text:
E tlaa lo nnela Sabata wa boikhutso jo bo masisi, mme lo tlaa ipatika mewa; ka letsatsi la bo 9 go le maitseboa, go tswa maitseboeng go ya maitseboeng, lo ilele Sabata wa lona.”


text:
“Bua le bana ba Iseraele, o re ka letsatsi la 15 la kgwedi eo ya bosupa, go bo go le modiro wa metlaagana ka malatsi a supa, modiro o o nnelang Jehofa.


text:
E re ka letsatsi la ntlha go nne phuthego e e itshepileng, lo se ka lwa dira tiro epe e e leng ya setlhanka.


text:
Lo tlaa isetsa Jehofa tshupelo e e dirwang ka molelo ka malatsi a supa, ka letsatsi la bo 8 go nne phuthego e e itshepileng go lona; lo isetse Jehofa tshupelo e e dirwang ka molelo; ke phuthego e e masisi; lo se ka lwa dira tiro epe e e leng ya setlhanka.


text:
“Mediro e e tlhomilweng ya ga Jehofa ke e, e lo tlaa e bolelang go re ke diphuthego tse di itshepileng tsa go isetsa Jehofa tshupelo e e dirwang ka molelo, tshupelo e e fisiwang, le tshupelo ya boupe, le setlhabelo, le ditshupelo tse di nowang, nngwe le nngwe ka letsatsi la yone,


text:
kwa ntle go boSabata ba ga Jehofa, le kwa ntle ga dineo tsa lona, le kwa ntle ga maikano otlhe a lona, le kwa ntle ga ditshupelo tsotlhe tsa lona tsa peleego tse lo di ntshetsang Jehofa.


text:
“Le fa go ntse jalo e re ka letsatsi la 15 la kgwedi ya bosupa, fa lo sena go phutha maungo a lefatshe, lo tlaa direla Jehofa modiro ka malatsi a supa; e re ka letsatsi la ntlha go nne boikhutso jo bo masisi, le ka letsatsi la bo 8 go nne boikhutso jo bo masisi.


text:
Ka letsatsi la ntlha lo tseye loungo lwa ditlhare tse dintle, dikala tsa makolane, le dikala tsa ditlhare tse dikima, le madibonoka a nokana; lo itumele fa pele ga Jehofa Modimo wa lona ka malatsi a supa.


text:
Lo tlaa o dira, e le modiro wa ga Jehofa, ka malatsi a supa mo ngwageng; ke molao o o sa khutleng mo dikokomaneng tsa lona; lo o dire ka kgwedi ya bosupa.


text:
gore dikokomana tsa lona di itse fa bana ba Iseraele ba kile ba nna mo diobong ka taolo ya me, jale ka ke ba ntsha mo lefatsheng la Egepeto, ke nna Jehofa Modimo wa lona.”


text:
“Laola bana ba Iseraele, o re, ba go leretse lookwane lwa motlhware lo lo sa pekwang, lwa lesedi, lo lo kgobilweng, lo lo tlaa tukisang lampa ka gale le ka gale.


text:
Ka fa ntle ga sesiro sa tshupo mo mogopeng wa bophuthegelo, Arone o tlaa go baakanya maitseboa go ya mosong fa pele ga Jehofa, ka metlha yotlhe; e nne molao ka bosakhutleng go ya le dikokomana tsotlhe tsa lona.


text:
“O tseye setou, o bese dipapetlana tsa dinkgwe di le 12; papetlana nngwe le nngwe e dirwe ka emere e e reng e kgaogantswe sesome go bo go tsewe dikgaogano di le pedi.


text:
O di beye ditsela di le pedi, tsela nngwe le nngwe e nne le borataro, di bewe mo lomating lo lo sa pekwang fa pele ga Jehofa.


text:
O beye lebano le le sa pekwang mo tseleng nngwe le nngwe, gore e nne senkgwe sa segopotso, e bong tshupelo e e direlwang Jehofa ka molelo.


text:
Ka Sabata mongwe le mongwe a nne a se baakanye fa pele ga Jehofa, ka gale le ka gale; ke mo go emelang bana ba Iseraele, e le kgolagano e e sa khutleng.


text:
E tlaa nna sa ga Arone le bomorwawe; ba tlaa se jela mo felong gongwe ga boitshepo, gonne se boitshepo jo bo itshepileng mo go ene, mo ditshupelong tsa ga Jehofa tse di dirwang ka molelo ka molao o o sa khutleng.”


text:
Mme morwa mosadi mongwe wa Seiseraele, yo rraagwe e neng e le Moegepeto, a tswa a le mo baneng ba Iseraele, mme morwa mosadi wa Seiseraele a lwa le monna mongwe wa Iseraele mo bothibelelong;


text:
mme morwa mosadi wa Seiseraele a tlhapatsa Leina, a rogaka, mme ba mo isa kwa go Moše. Leina la ga mmaagwe e ne e le Selomithe, morwadia Diberi, wa lotso lwa Dane.


text:
“Motho yo o rogakileng, mo ntshetse kwa ntle ga bothibelelo; botlhe ba ba utlwileng, a ba mmeye diatla tsa bone mo tlhogong, mme phuthego yotlhe e mo kgobotletse ka maje.


text:
O bue le bana ba Iseraele, o re: Le fa e le mang yo o rogakang Modimo wa gagwe, a rwale boleo iwa gagwe.


text:
Yo o tlhapatsang leina la ga Jehofa, o tlaa bolawa, ruri; ruri phuthego yotlhe e tlaa mo kgobotletsa ka maje; go le moeng, go le yo o tsaletsweng mo gae, fa a tlhapatsa leina la ga Jehofa, a a bolawe.


text:
thobego a e emelwe ke thobego, leitlho ke leitlho, leino ke leino, jaaka a golafaditse motho, le ene a a dirwe fela jalo.


text:
Lo tlaa nna le molao o mongwe fela, wa moeng, le wa yo o tsaletsweng mo gae, gonne ke nna Jehofa Modimo wa lona.”


text:
Moše a bua le bana ba Iseraele, mme motho yo o ne a rogakile ba mo ntshetsa kwa ntle ga bothibelelo, ba mo kgobotletsa ka maje. Mme bana ba Iseraele ba dira jaaka Jehofa a laotse Moše.


text:
“Bua le bana ba Iseraele o ba reye o re, e tlaa re lo fitlha mo lefatsheng le ke le lo nayang, foo lefatshe le tlaa ilelela Jehofa Sabata.


text:
Lotlhagare lwa gago o tlaa lo jala ka dinyaga di le thataro, le tshimo ya gago ya mofine o e pome dikala ka dinyaga di le thataro, o phuthe maungo a yone;


text:
ka ngwaga wa bosupa a go nne Sabata wa boikhutso jo bo masisi jwa lefatshe, Sabata o o nnelang Jehofa, o se ka wa jala lotlhagare lwa gago, le fa e le go poma dikala tsa tshimo ya gago ya lofine.


text:
Matshwabudu a thobo ya gago o se ka wa a roba, le maungo a mofine wa gago o o se kang wa pongwa dikala o se ka wa a fula, e nne ngwaga wa boikhutso jo bo masisi jwa lefatshe.


text:
Sabata wa lefatshe e tlaa nna dijo mo go lona; mo go wena, le motlhanka wa gago, le lelata la gago, le motlhanka wa gago yo o thapetsweng tuelo, le moeng wa gago yo o jakileng nao;


text:
le dikgomo tsa gago, le dilo tsotlhe tse di mo lefatsheng la gago, totafalo yotlhe ya lone e tlaa nna dijo.


text:
“O tlaa ipalela boSabata ba supa ba dinyaga, dinyaga di supa gasupa; go tlaa nna go wena malatsi a boSabata ba supa ba dinyaga, e bong dinyaga di le 49.


text:
Foo o utlwatse ka ntlha tsotlhe lonaka lo lo kodu e tona, ka letsatsi la lesome la kgwedi ya bosupa; ka letsatsi la tetlanyo lo utlwatse lonaka mo lefatsheng lotlhe la lona.


text:
Lo itshepise ngwaga wa 50, lo bolele kgololego mo lefatsheng lotlhe, lwa banni botlhe ba lone; e nne Jubile (ke go re, Ngwaga wa bothamo) mo go lona; motho mongwe le mongwe o tlaa boela mo bosweng jwa gagwe, motho mongwe le mongwe o tlaa boela mo losikeng lwa gagwe.


text:
Ngwaga oo wa 50 e nne Jubile go lona; lo se ka lwa jala le fa e le go roba matshwabudu, le fa e le go phutha maungo a mafine a a se kang a pongwa dikala,


text:
o tlaa reka mo go wa gaeno ka fa palong ya dinyaga morago ga Jubile, le ene a a rekise mo go wena ka fa palong ya dinyaga tsa dithobo tse di tlaa bonwang.


text:
O tlaa godisa theko ya ka fa bontsing jwa dinyaga, o bo o fokotse theko ka fa bobotlaneng jwa dinyaga, gonne o rekisa mo go wena bokae jwa dithobo,


text:
“Ke gone ka moo lo direng melao ya me, lo tshegetse dikatlholo tsa me lo di dire; mme lo tlaa aga mo lefatsheng ka polokego.


text:
“Fa lo re: ‘Re tlaa ja eng ka ngwaga wa bosupa, re sa jale, le fa e le go phutha totafalelo ya rona?’


text:
Foo ke tlaa laola gore tshegofatso ya me e nne mo go lona ka ngwaga wa borataro, mme o tlaa ungwa loungo lwa dinyaga tse tharo.


text:
Lo tlaa jala ka ngwaga wa bo 8, lo ntse lo ja maungo a a beilweng gale, go ya go fitlha mo ngwageng wa bo 9, go tsamaya maungo a one a tsena, lo tlaa ja mo go sa leng go bewa bogologolo.


text:
E tlaa re fa ngwana wa ga rraago a humanegile, a rekisa bontlhanngwe jwa boswa jwa gagwe, foo tsala ya gagwe e e rulaganyeng nae ka go tsalwa, a a tle a rekolole se ngwana wa ga rraagwe o se rekisitseng.


text:
E re fa motho a se na ope yo o se rekololang, mme a tloga a huma, a ba a bona mo go lekanyeng go se rekolola ka esi,


text:
foo a a bale dinyaga tsa thekiso ya sone, mme mo go setseng a a go busetse mo go yo boswa bo rekisitsweng mo go ene, a boele mo bosweng jwa gagwe.


text:
Fa a sa nonofa go ba a bo bona ka esi, foo se o se rekisitseng se tlaa sala mo seatleng sa yo o se rekileng, go ya go fitlha mo ngwageng wa Jubile; mo ngwageng wa Jubile se tswe, mme a boele mo bosweng jwa gagwe.


text:
“Fa motho a rekisa ntlo e e nnwang e le mo motseng o o dithako, foo o ka e rekolola mo teng ga ngwaga o o tletseng e sena go rekisiwa, o tlaa dira le tshiamo ya go e rekolola ka ngwaga o o tletseng.


text:
Fa e se ka ya rekololwa mo teng ga ngwaga o o tletseng, foo ntlo e e mo motseng o o dithako e tlaa tlhomamiselediwa ene yo o e rekileng ka bosakhutleng, go ya le dikokomana tsa gagwe; ga e ketla e tswa ka Jubile.


text:
Mme matlo a metsana e e se nang dithako mo tikologong ya yone, a kaiwe jaaka matlhagare a lefatshe, a ka rekololwa e bile a tlaa tswa ka Jubile.


text:
Le fa go ntshe jalo metse ya Balefi, matlo a metse ya boswa jwa bone, Balefi ba ka a rekolola ka lobaka longwe le longwe fela.


text:
Fa motho wa Molefi a sa rekolole, foo ntlo e e neng e rekisitswe, le motse wa boswa jwa gagwe, di tlaa tswa ka Jubile, gonne matlo a metse ya Balefi ke boswa jwa bone mo Baiseraeleng.


text:
Naga e e mo tikologong ya dintlhana tsa metse ya bone, ga e ka ke ya rekisiwa, gonne ke boswa jwa bone jwa bosakhutleng.


text:
“Fa ngwana wa ga rraago a humanegile, letsogo la gagwe le tlhaela mo go ene; foo o mo thuse, o tlaa go agela jaaka moeng le mojaki.


text:
O se ka wa tsaya tuelo mo go ene, le fa e le koketso; o boife Modimo wa gago, gore ngwana wa ga rraago a nne nao.


text:
O se ka wa mo neela madi a gago ka go lopa tuelo, le fa e le go mo naya dijo tsa gago go tla o bona koketso.


text:
Ke nna Jehofa Modimo wa lona yo ke lo ntshitseng mo lefatsheng la Egepeto, go tla ke lo naya lefatshe la Kanana, gore ke nne Modimo wa lona.


text:
“Fa ngwana wa ga rraago a humanegile fa go wena, mme a ithekisa mo go wena, o se ka wa mo dirisa jaaka yo e leng motlhanka tota.


text:
A a nne nao jaaka motlhanka yo o thapetsweng tuelo, le jaaka mojaki; a a go direle go ya go fitlha mo ngwageng wa Jubile,


text:
foo a a tswe mo go wena, ene le bana ba gagwe nae, a boele kwa ga gagwe a be a boele kwa bosweng jwa borraagwe.


text:
Gonne ke batlhanka ba me ba ke ba ntshitseng mo lefatsheng la Egepeto; ba se rekisiwe jaaka batlhanka fela.


text:
Ka ga ba e leng batlhanka ba gago, ba banna le ba basadi, ba o tlaa dirang nabo; mo merafeng e e mo tikologong ya lona, lo ka reka batlhanka mo go bone, ba banna le ba basadi.


text:
Gape le mo baneng ba baeng ba ba jakileng mo go lona, lo ka reka bone, le ga ditshika tsa bone tse lo nang natso, tse ba di tsaletseng mo lefatsheng la lona, ba ka nna boswa jwa lona.


text:
Lo ka ba dira boswa jwa bana ba lona morago ga lona, go ba rua e le boswa; mo go bone, lo ka tsaya batlhanka ba lona ka bosakhutleng, mme bana ba ga rraeno, bana ba Iseraele, lo se ka lwa ba laola ka bopeloethata, mongwe a laola yo mongwe.


text:
“E tlaa re fa moeng mongwe, kgotsa mojaki yo o nang nae a humile, mme ngwana wa ga rraago a humanegela fa go ene, a ithekisa mo moennyeng, kgotsa mo mojaking yo o nang nae, kgotsa mo tsaleng nngwe ya losika lwa moeng,


text:
kgotsa rangwanaagwe, kgotsa morwa rangwanaagwe o ka mo rekolola, kgotsa mongwe fela yo o gaufi nae ka go tsalwa, e le wa losika lwa gagwe o ka mo rekolola; kgotsa fa go humile ene ka esi, o ka ithekolola.


text:
O tlaa bala le yo o neng a mo rekile, go simolola ka ngwaga o o ithekisitseng mo go ene ka one, go ya ngwageng wa Jubile, mme madi a thekiso ya gagwe a tlaa nna ka fa bokaeng jwa dinyaga; o tlaa nna nae ka fa lobakeng lwa motlhanka yo o thapetsweng tuelo.


text:
E tlaa re fa go sa ntse go le dinyaga di le dintsi, o tlaa busa madi a thekololo ya gagwe ka fa palong ya dinyaga, e le ga madi a o rekilweng ka one.


text:
E tlaa re fa go sa setse dinyaga di le dipotlana go ya ngwageng wa Jubile, foo a a bale nae; o tlaa busa madi a thekololo ya gagwe ka fa palong ya dinyaga tsa gagwe.


text:
A a nne nae jaaka motlhanka yo o thapetsweng tuelo ka ngwaga le ngwaga; a se ka a mo laola ka bopeloethata mo ponong ya gago.


text:
Fa a sa rekololwe ka mokgwa o o ntseng jaana, foo o tlaa tswa ka ngwaga wa Jubile, ene le bana ba gagwe nae;


text:
gonne bana ba Iseraele ke batlhanka kwa go nna; ke batlhanka ba me ba ke ba ntshitseng mo lefatsheng la Egepeto, ke nna Jehofa Modimo wa lona.


text:
“Lo se ka lwa itirela medimo ya disetswa, le gone lo se ka lwa ikemisetsa setshwantsho se setilweng, le fa e le sefikantswe se se motloutlo, le gone lo se ka lwa baya lentswe lepe le le tshwantshitsweng ka sengwe mo lefatsheng la lona, go tla lo le obamela; gonne ke nna Jehofa Modimo wa lona.


text:
foo ke tlaa nesa dipula tsa lona mo dipakeng tsa tsone, lefatshe le tlaa ntsha totafalo ya lone, le ditlhare tsa lotlhagare di tlaa ntsha loungo lwa tsone.


text:
Go photha ga lona go tlaa ya go fitlha mo phulong ya lofine, le phulo ya lofine e tlaa ya go fitlha mo lobakeng lwa go jala; lo tlaa ja dijo tsa lona lo kgora, lo tlaa nna mo lefatsheng la lona ka boiketlo.


text:
“Ke tlaa lo naya kagiso mo lefatsheng, lo tlaa robala, mme ga go na ope yo o tlaa lo boifisang; dibatana tse di bosula ke tlaa di khutlisa mo lefatsheng, le tšhaka ga e ketla e ralala lefatshe la lona.


text:
Ba le batlhano ba lona ba tlaa bo ba leleka ba ba lekgolo, le ba ba lekgolo ba leleka ba ba dikete di le some; baba ba lona ba tlaa wa fa pele ga lona ka tšhaka.


text:
Ke tlaa lo ngoka, ke tlaa lo naya lotsalo, ke lo ntsifatsa; ke tlaa tlhomamisa kgolagano ya me le lona.


text:
Ke nna Jehofa Modimo wa lona, yo ke lo ntshitseng mo lefatsheng la Egepeto, gore lo se ka lwa nna batlhanka ba bone, ke robile dikei tsa jokwe ya lona, ka lo tsamaisa lo tsepaletse fela.


text:
fa lo gana melao ya me, fa mowa wa lona o tlhoa dikatlholo tsa me, lwa ba lwa tla lwa gana go dira ditaolo tsa me tsotlhe, lo senya kgolagano ya me;


text:
le nna ke tlaa lo direla se: Ke tlaa lo laolela poitsho, e bong botlhoko jwa lohuba, le jwa tutumo, jo bo tlaa lo jang matlho, bo lo tlhora mowa; peo ya lona lo tlaa e jalela lefela, gonne baba ba lona ba tlaa e ja.


text:
Ke tlaa lo bifela, lo tlaa kgemethega fa pele ga baba ba lona; ba ba lo ilang ba tlaa lo laola, lo tlaa tshaba go se na ope yo o lo konatelelang.


text:
“Mme e tlaa re fa lo sa ntse lo gana go ntheetsa le ka tsone dilo tse, foo ke tlaa lo okeletsa petso gasupa ka maleo a lona.


text:
Ke tlaa roba bopelompe jwa thata ya lona; legodimo la lona ke tlaa le dira la nna jaaka tshipi, le lefatshe la lona la nna jaaka kgotlho;


text:
le thata ya lona e tlaa fela ka lefela, gonne lefatshe la lona ga le ketla le ntsha totafalo ya lone, le ditlhare tsa lefatshe ga di ketla di ntsha loungo lwa tsone.


text:
“Fa lo sepela ka go ganela le nna, lo gana go ntheetsa, dipetso ke tlaa di lo leretse gasupa bogolo ka fa maleong a lona.


text:
Ke tlaa lo tsosetsa dibatana tsa naga, mme di tlaa lo thukhutha bana, di senya dikgomo tsa lona, di ngotla palo ya lona; le ditsela tsa lona di tlaa swafala fela.


text:
“Fa lo fela lo gana go sokololelwa mo go nna le ka tsone dilo tse, mme lo sepela ka go ganela le nna,


text:
foo le nna ke tlaa sepela ka go ganela le lona, ke tlaa lo itaya gasupa, nna ka nosi, ka ntlha ya maleo a lona.


text:
Ke tlaa lo leretse tšhaka, e e tlaa dirafatsang pusoloso ya kgolagano, lo tlaa phuthelwa mo teng ga metse ya lona; ke tlaa lo tsosetsa kgogodi; lo tlaa tsenngwa mo seatleng sa mmaba.


text:
E tlaa re ke roba seikokotlelo sa lona sa senkgwe, basadi ba le some ba tlaa besa senkgwe sa lona mo pesetsong e le nngwe fela, mme ba tlaa ba ba lo neela senkgwe sa lona ka go se lekanya; lo tlaa ja, mme ga lo ketla lo kgora.


text:
“Fa lo fela lo ntse lo gana go ntheetsa, le fa ke lo diretse dilo tse, lo sepela lo ntse lo ganela le nna,


text:
foo ke tlaa sepela ka go ganela le lona mo tšhakgalong, e kgolo, le gone ke tlaa lo otlhaya gasupa ka ntlha ya maleo a lona.


text:
Ke tlaa senya mafelo a lona a a tlotlometseng, ke tlaa rema ditshwantsho tsa lona tsa letsatsi, ke latlhela ditoto tsa lona mo godimo ga ditoto tsa medimo ya lona ya disetwa, mowa wa me o tlaa lo tlhoa.


text:
Metse ya lona ke tlaa e kgakgabatsa, le mafelo a lona a a boitshepo ke a swafatsa, ke tlaa gana go dupa moutlwalo wa monko wa lona o o monate.


text:
Ke tlaa dira lefatshe gore le nne tshwafalo fela, baba ba lona ba ba agileng mo go lona ba tlaa lo gakgamalela.


text:
Lona ke tlaa lo phatlalaletsa kwa merafeng, ke tlaa somolela tšhaka fa morago ga lona; lefatshe la lona le tlaa nna tshwafalo fela, le metse ya lona e tlaa nna kgakgabalo fela.


text:
“Foo lefatshe le tlaa itumelela boSabata ba lone, fa le sa ntse le namaletse le swafetse fela, le lona lo bo lo le kwa lefatsheng la baba ba lona; ke gone jalo lefatshe le tlaa ikhutsang le itumelela boSabata ba lone.


text:
E tlaa re fa le sa ntse le namaletse fela le tlaa bona boikhutso, e bong boikhutso jo le se kang la bo bona mo boSabateng ba lona, lo sa ntse lo ntse mo go lone.


text:
“Ka ga bone ba ba setseng ba lona, ke tlaa ba tsosetsa sedidi mo pelong tsa bone mo mafatsheng a baba ba bone, le mosumonyana wa lekakaba le le fokwang ke phefo o tlaa ba leleka; ba tlaa tshaba jaaka motho a tle a tshabe tšhaka; ba tlaa wa ope a sa ba konatelele.


text:
Ba tlaa kgopegelana mongwe mo go yo mongwe, jaaka ekete ba fa pele ga tšhaka, go se na ope yo o ba konatelelang, ga lo ketla lo nna le thata epe ya go ema fa pele ga baba ba lona.


text:
Ba ba setseng mo go lona ba tlaa tlhorega mo boikepong jwa bone mo lefatsheng la baba ba lona, le mo maikepong a borraabo ba tlaa tlhorega fela nabo.


text:
“Ba tlaa ipolela boikepo jwa bone, le boikepo jwa borraabo, mo tlolong ya bone e ba ntloletseng ka yone, le gore e re ka ba sepetse ka go ganela le nna,


text:
le nna ka sepela ka go ganela nabo, ka ba lere mo lefatsheng la baba ba bone; foo e tlaa re fa pelo ya bone e e sa rupisiwang e ka ikokobetsa, ba amogela petso ya boikepo jwa bone,


text:
foo ke tlaa gakologelwa kgolagano ya me le Jakobe, le kgolagano ya me le Isake, le kgolagano ya me le Aberahame ke tlaa e gakologelwa, ke tlaa gakologelwa lefatshe.


text:
Lefatshe le lone le tlaa tlogelwa ke bone, le tlaa itumelela boSabata ba lone, fa le sa ntse le namaletse le swafetse fela le se na nabo; ba tlaa amogela petso ya boikepo jwa bone; ka ntlha ya gonne, ee, ka ntlha ya gonne ba ne ba gana dikatlholo tsa me, le mowa wa bone wa tlhoa melao ya me.


text:
Le fa go ntse jalo e tlaa re ba le mo lefatsheng la baba ba bone, ga nketla ke ba gana, le gone ga nketla ke ba tlhoa, go ba senyetsa ruri, le go senya kgolagano ya me nabo, gonne ke nna Jehofa Modimo wa bone.


text:
Ka ntlha ya bone, ke tlaa gakologelwa kgolagano ya ba bagologolo ba bone, ba ke ba ntshitseng mo lefatsheng la Egepeto mo ponong ya merafe, gore ke nne Modimo wa bone, ke nna Jehofa.”


text:
Tse ke tsone melao le dikatlholo, le ditaolo tse Jehofa o neng a di dira gare ga gagwe le bana ba Iseraele, mo thabeng ya Sinai, ka seatla sa ga Moše.


text:
“Bua le bana ba Iseraele, o ba reye o re: E re fa motho a ikanne ikano nngwe, batho bao ba tlaa kaiwa ba ga Jehofa ka fa tshekatshekong ya gago.


text:
Go sekaseka ga gago ka ga monna yo o dinyaga di le 20 go ya kwa go yo boemo jwa gagwe bo tshwarang dinyaga di le 60, o tlaa mo sekasekela tlhwatlhwa go re o lekanye dipapetla di le 50 tsa selefera, ka fa selekanyong sa felo ga boitshepo.


text:
Mosimane yo o dinyaga di tlhano go ya le ba ba yang go tshwara boemo jwa dinyaga di le 20, o tlaa mo sekasekela tlhwatlhwa go re, o lekanye dipapetla di le 20; mme fa e le mosetsana o tlaa mo sekasekela tlhwatlhwa go re o lekanye dipapetla di le some fela.


text:
Mosimane yo o kgwedi nngwe fela, le yo o yang go tshwara boemo jwa dinyaga di le tlhano, o tlaa mo sekasekela tlhwatlhwa go re o lekanye dipapetla di le tlhano tsa selefera; fa e le mosetsana o tlaa mo sekasekela tlhwatlhwa go re o lekanye dipapetla di le tharo tsa selefera.


text:
Fa e le go simolola ka dinyaga di le 60 go ya kwa godimo, fa e le monna o tlaa mo sekasekela tlhwatlhwa go re o lekanye dipapetla di le 15, fa e le mosadi dipapetla di le some fela.


text:
“Fa a humanegile a sa lekana tlhwatlhwa e o e sekasekileng, foo o mmeye fa pele ga moperesiti, mme moperesiti o tlaa mo sekasekela tlhwatlhwa; moperesiti o tlaa mo sekasekela tlhwatlhwa ka fa nonofong ya yo o ne a ikanne.


text:
“Fa e le setshedi se batho ba tleng ba se isetse Jehofa tshupelo, tsotlhe tse di ntseng jalo tse batho ba di ntshetsang Jehofa, di tlaa nna boitshepo.


text:
A se ka a emisetsa, kgotsa a ananya ka sone, se se maswe ka se se molemo, kgotsa se se molemo ka se se maswe. Fa a ananya setshedi ka setshedi, foo go le sone le se se anantsweng ka sone, di tlaa nna boitshepo.


text:
Fa e le setshedi sengwe se se itshekologileng, se batho ba se keng ba se isetsa Jehofa tshupelo, foo o tlaa baya setshedi fa pele ga moperesiti;


text:
mme moperesiti o tlaa se sekasekela tlhwatlhwa, go re a se molemo kgotsa se bosula, mme se tlaa ema fela jalo jaaka wena, moperesiti, o bonye.


text:
“Fa motho a itshepisa ntlo ya gagwe gore e nne boitshepelo Jehofa, foo moperesiti o tlaa e sekasekela tlhwatlhwa, go re a e molemo kgotsa e bosula; mme e tlaa ema fela jaaka moperesiti a bonye.


text:
Fa yo o e itshepisitseng a rata go rekolola ntlo ya gagwe, foo a a oketse tlhwatlhwa ya yone ka kgaogano ya botlhano ya madi a o a sekasekileng, mme e tlaa nna ya gagwe.


text:
“E tlaa re fa motho a itshepisetsa Jehofa ntlha e nngwe ya lotlhagare lwa gagwe lo e leng boswa jwa gagwe, foo go e sekasekela tlhwatlhwa ga gago go tlaa ema ka fa go jalweng ga lone, fa go jalwa kgetse ya barele, go tlaa sekasekelwa tlhwatlhwa ya bošekela ba selefera ba le masome matlhano.


text:
Fa a itshepisa lotlhagare lwa gagwe go simolola ka ngwaga wa Jubile, lo tlaa ema jaaka o lo sekasekile.


text:
Mme fa a itshepisa lotlhagare lwa gagwe morago ga Jubile, foo moperesiti o tlaa mmalela madi ka fa palong ya dinyaga tse di tlaa bong di setse go ya ngwageng wa Jubile, mme tshekatsheko ya gago e tlaa fokodiwa.


text:
Fa ruri yo o itshepisitseng lotlhagare a rata go lo rekolola, foo a oketse tlhwatlhwa ya lone ka kgaogano ya botlhano ya tlhwatlhwa e o e sekasekileng, mme o tlaa lo tlhomamisediwa.


text:
Fa a sa rate go rekolola lotlhagare, kgotsa fa a rekisitse lotlhagare mo mothong o sele, ga le ketla lo tlhola lo rekololwa,


text:
mme lotlhagare fa lo tswa ka Jubile, lo tlaa nna boitshepelo Jehofa, jaaka lotlhagare lo lo tshwailweng, boswa jwa lone e tlaa nna jwa moperesiti.


text:
“Fa a itshepisetsa Jehofa lotlhagare longwe lo o lo rekileng, lo e seng lotlhagare lwa boswa jwa gagwe,


text:
foo moperesiti o tlaa mmalela bokae jwa tlhwatlhwa e o e sekasekileng go ya ngwageng wa Jubile; ka letsatsi leo o tlaa ntsha tlhwatlhwa e o e sekasekileng, e le selo se se itshepetseng Jehofa.


text:
E tlaa re ka ngwaga wa Jubile lotlhagare lo tlaa boela mo go ene yo o lo rekileng mo go ene, e bong mo go ene yo boswa jwa lefatshe leo e leng jwa gagwe.


text:
“Setsalwapele mo ditsheding, se se dirilweng setsalwapele mo go Jehofa, ga go na motho ope yo o tlaa se itshepisang; le fa e le kgomo, kgotsa e le nku, ke sa ga Jehofa.


text:
Fa e le setsalwapele sa setshedi sengwe se se itshekologileng, foo o tlaa se rekolola ka fa tshekatshekong ya gago, mme a e oketse ka kgaogano ya botlhano ya tlhwatlhwa ya sone; mme fa se se ka sa rekololwa, foo se tlaa rekisiwa ka fa tshekatshekong ya gago.


text:
“Le fa go ntse jalo, ga go na sepe se se tshwailweng, se motho o ka se tshwaelang Jehofa, sa dilo tsotlhe tse o nang natso, le fa e le sa motho, kgotsa e le sa kgomo, kgotsa e le sa lotlhagare lwa boswa, se se ka rekisiwang, le fa e le go rekololwa; sengwe le sengwe se se tshwailweng, se boitshepo jo bo itshepetseng Jehofa.


text:
Ga go sepe se se tshwailweng, se se tshwailweng ke batho, se se tlaa rekololwang; ruri se tlaa bolawa.


text:
“Tsa bosome tsotlhe tsa lefatshe, le fa e le tsa peo ya lefatshe, le fa e le tsa loungo lwa setlhare, ke tsa ga Jehofa, di boitshepelo Jehofa.


text:
Fa motho a rata go rekolola sengwe sa tsa bosome tsa gagwe, a a se oketse ka kgaogano ya botlhano ya sone.


text:
Tsa bosome tsotlhe tsa matlhape, le tsa letsomane, le fa e le eng se se fetang fa tlase ga thupa di balwa, sa bosome se nne boitshepelo Jehofa.


text:
Motho a se ka a botsisa go re a se molemo kgotsa se bosula, le gone a se ka a ananya ka sone; fa a ananya ka sone, foo go le sone, le se o se anantseng ka sone, a di nne boitshepo; ga se ketla se rekololwa.”


text:
Tse ke tsone ditaolo tse Jehofa o di laoletseng Moše mo thabeng ya Sinai go tla a di naya bana ba Iseraele.


text:
Jehofa a bua le Moše kwa nageng ya Sinai, mo mogopeng wa bophuthegelo, ka letsatsi la ntlha la kgwedi ya bobedi, ka ngwaga wa bobedi ba sena go tswa mo lefatsheng la Egepeto, a re:


text:
“Dirang palo ya phuthego yotlhe ya bana ba Iseraele, ka ditshika tsa bone, ka dikgotla tsa borra ba bone, ka fa palong ya maina, lonna lotlhe, mongwe le mongwe wa bone, ka ditlhogo,


text:
go simolola ka ba ba dinyaga di 20 ga ya kwa go bomogoloa bone, botlhe ba ba nonofileng go bolola ntwa mo Iseraele, wena le Arone lo ba bale ka fa masomosomong a bone.


text:
A go dire le lona monna wa lotso longwe le longwe; mongwe le mongwe e le tlhogo ya kgotla ya borraagwe.


text:
Ba ke bone ba phuthego, ba ba biditsweng, e le dikgosana tsa ditso tsa borraabo; e ne e le bone ditlhogo tsa masomosomo a Iseraele.


text:
ba phutha phuthego yotlhe ka letsatsi la ntlha la kgwedi ya bobedi, mme ba bolela matso a bone, ka fa ditshikeng tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, mongwe le mongwe wa bone, ka ditlhogo.


text:
Bana ba ga Rubene motsalwapele wa ga Iseraele, dikokomana tsa bone ka ditshika tsa bone, ka dikgotla tsa borra ba bone, ka fa palong ya maina, mongwe le mongwe wa bone, lonna lotlhe, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Simeone, dikokomana tsa bone, ka ditshika tsa bone, ka dikgotla tsa borra ba bone, ba ba badilweng mo go bone ka fa palong ya maina, mongwe le mongwe wa bone, monna mongwe le mongwe yo o dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Gate, dikokomana tsa bone ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Juta, dikokomana tsa bone, ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Isakare, dikokomana tsa bone, ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Sebulone, dikokomana tsa bone, ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Josefe, e bong ba bana ba ga Eferaime, dikokomana tsa bone, ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Manase, dikokomana tsa bone, ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Benjamine, dikokomana tsa bone, ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Dane, dikokomana tsa bone, ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Ašere, dikokomana tsa bone, ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba bana ba ga Nafetali, dikokomana tsa bone, ka ditshika tsa bone, ka dikgotla tsa borra ba bone, ka fa palong ya maina, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa,


text:
Ba ke bone ba ba badilweng, ba Moše le Arone ba ne ba ba bala ba na le dikgosana tsa Iseraele, e le banna ba le 12; mongwe le mongwe a emetse kgotla ya borraagwe.


text:
Botlhe ba ba badilweng ba bana ba Iseraele ka dikgotla tsa borra ba bone, go simolola ka ba ba dinyaga di 20 go ya kwa go bomogoloa bone, botlhe ba ba nonofileng go bolola ntwa mo Iseraele,


text:
“Lotso lwa ga Lefi ke lone losi lo o se ketlang o lo bala, le gone o se ka wa tsaya palo ya bone mo baneng ba Iseraele.


text:
Mme o tlhome Balefi mo tebelong ya motlaagana wa tshupo, le mo tebelong ya dilo tsotlhe tse di nnang mo go one, le mo tebelong ya dilo tsotlhe fela tse e leng tsa one; ba rwale motlaagana le dilo tsotlhe tse di nnang mo go one; ba o direle; ba thibelele mo tikologong ya motlaagana.


text:
Fa motlaagana o na le go tswelela kwa pele, a Balefi ba o tlhomolole, mme fa motlaagana o na le go tlhongwa, a Balefi ba o tlhome; mme moeng yo o o atamelang a a bolawe.


text:
A bana ba Iseraele ba tlhome megope ya bone, mongwe le mongwe fa bothibelelong jwa gagwe, le mongwe le mongwe fa mokgeleng wa gagwe, ka fa masomosomong a bone.


text:
Mme a Balefi ba tlhome mo tikologong ya motlaagana wa tshupo, gore go se wele bogale mo phuthegong ya bana ba Iseraele; a Balefi ba lebele motlaagana wa tshupo.”


text:
Bana ba Iseraele ba ne ba dira jalo; jaaka tsotlhe tse Jehofa o di laoletseng Moše, ba dira fela jalo.


text:
“A bana ba Iseraele ba itlhomele megope, mongwe le mongwe fa mokgeleng o e leng wa ga gabo, ba tlhome le ditshupo tsa dikgotla tsa borra ba bone; a ba thibelele bolebagana le mogope wa bophuthegelo mo tikologong.


text:
“Ba ba tlhomang ntlheng ya botlhabatsatsi, bolebagana le kwa letsatsi le tlhabang, a e nne ba mokgele wa bothibelelo jwa ga Juta, ka fa masomosomong a bone, mme kgosana ya bana ba ga Juta, a e nne Našone morwa Aminatabe.


text:
Ba ba tlaa tlhomang go bapa nae a e nne lotso lwa ga Isakare; kgosana ya bana ba ga Isakare a e nne Nethanele morwa Suare.


text:
Botlhe ba ba badilweng ba bothibelelo jwa ga Juta, e ne e le 186 400, ka fa masomosomong a bone. Ke bone ba ba tlaa bothologang pele.


text:
“Ntlheng ya borwa a go nne mokgele wa bothibelelo jwa ga Rubene, ka fa masomosomong a bone; kgosana ya bana ba ga Rubene a e nne Elisure morwa Shedure.


text:
Ba ba tlaa tlhomang go bapa nae, a e nne lotso lwa ga Simeone; kgosana ya bana ba ga Simeone a e nne Shelumiele morwa Surišatai.


text:
Botlhe ba ba badilweng ba bothibelelo jwa ga Rubene e ne e le 151 450, ka fa masomosomong a bone. Mme a e nne bone ba bobedi mo go bothologeng.


text:
“Foo a mogope wa bophuthegelo o bothologe, o na le ba bothibelelo jwa Balefi mo gare ga mathibelelo; jaaka ba tle ba thibelele, a ba bothologe fela jalo, motho mongwe le mongwe a le mo bonnong jwa gagwe, fa mekgeleng ya bone.


text:
“Ntlheng ya bophirimatsatsi a go nne mokgele wa bothibelelo jwa ga Eferaime ka fa masomosomong a bone; kgosana ya bana ba ga Eferaime a e nne Eliašama morwa Amihute.


text:
Go bapa nae a go nne lotso lwa ga Manase; kgosana ya bana ba ga Manase a e nne Gamaliele morwa Petasure.


text:
Botlhe ba ba badilweng ba bothibelelo jwa ga Eferaime e ne e le 108 100, ka fa masomosomong a bone. A e nne bone ba boraro mo go bothologeng.


text:
“Ntlheng ya botsheka a go nne mokgele wa bothibelelo iwa ga Dane ka fa masomosomong a bone; kgosana ya bana ba ga Dane a e nne Ahiesere morwa Amišatai.


text:
Ba ba tlhomang go bapa nae a e nne lotso lwa ga Ašere; kgosana ya bana ba ga Ašere a e nne Pagiele morwa Okerane.


text:
Botlhe ba ba badilweng ba bothibelelo jwa ga Dane e ne e le 157 600. Ke bone ba ba tlaa nnang ba morago mo go bothologeng fa mekgeleng ya bone.”


text:
Ba ke bone ba ba badilweng ba bana ba Iseraele, ka dikgotla tsa borra ba bone; botlhe ba ba badilweng ba mathibelelo ka fa masomosomong a bone, e ne e le 603 550.


text:
Bana ba Iseraele ba dira jaana, jaaka tsotlhe tse Jehofa o di laoletseng Moše, ba tlhoma jalo ka fa mekgeleng ya bone, mme ba bothologa jalo, mongwe le mongwe ka ditshika tsa bone, ka fa dikgotleng tsa borra ba bone.


text:
Jaana e rile ka letsatsi le Jehofa o buileng le Moše ka lone mo thabeng ya Sinai, ya bo e le tsone dikokomana tsa ga Arone le Moše.


text:
A ke maina a bomorwa Arone, baperesiti ba ba tloditsweng, ba o ne a ba lomololela go tla ba direla mo tirong ya boperesiti.


text:
Natabe le Abihu ba swela fa pele ga Jehofa, jale ka ba isa molelo wa seeng fa pele ga Jehofa, mo nageng ya Sinai, ba bo ba se na bana: Eleasare le Ithamare ba direla mo tirong ya boperesiti mo ponong ya ga Arone rraabo.


text:
Ba tshegetse tebelo ya gagwe, le tebelo ya phuthego yotlhe fa pele ga mogope wa bophuthegelo, go dira tiro ya motlaagana.


text:
A ba lebele dilo tsotlhe tse di nnang mo mogopeng wa bophuthegelo, tebelo ya bana ba Iseraele, go dira tiro ya motlaagana.


text:
O tlhome Arone le bomorwawe; ba tlaa tshegetsa boperesiti jwa bone, mme moeng yo o atmelang a a bolawe.”


text:
“Nna, bona, ke tshotse Balefi mo baneng ba Iseraele mo boemong jwa batsalwapele botlhe ba go itibolwang ka bone mo baneng ba Iseraele; Balefi ba tlaa nna ba me,


text:
gonne batsalwapele botlhe ke ba me; e rile ka letsatsi le ke bolaileng batsalwapele botlhe ba lefatshe la Egepeto ka lone ka iitshepisetsa batsalwapele botlhe ba Iseraele, ba batho le ba dikgomo, ba tlaa nna ba me fela; ke nna Jehofa.”


text:
“Bala bana ba ga Lefi ka dikgotla tsa borra ba bone; bala lonna lotlhe, go simolola ka ba ba kgwedi e nngwe fela, go ya kwa go bomogoloa bone.”


text:
Bomorwa Merari ka ditshika tsa bone: Maheli le Muši. Tse ke ditshika tsa Balefi ka fa dikgotleng tsa borra ba bone.


text:
Losika lwa Balibini lo ne lo tswa mo go Gerešone, le losika lwa Bašimei; tse ke tsone ditshika tsa Bagerešone.


text:
Ba ba badilweng mo go bone ka fa palong ya lonna lotlhe, go simolola ka ba ba kgwedi e nngwe fela go ya kwa go bomogoloa bone, e bong bone ba ba badilweng mo go bone, e ne e le 7 500.


text:
Ditshika tsa Bagerešone a ba tlhome megope ya bone fa morago ga motlaagana ntlheng ya bophirimatsatsi.


text:
Tebelo ya bomorwa Gerešone mo mogopeng wa bophuthegelo a e nne motlaagana, le one mogope, sekhurumetso sa one, le sebipo sa mojako wa mogope wa bophuthegelo;


text:
le matsela a a lepeletseng, lolwapa lo lo fa motlaaganeng, le fa sebesong mo tikologong, le megala ya one ya tirelo yotlhe ya one.


text:
Losika lwa Baamerame lo lo duleng mo go Kohathe, le losika lwa Baisehare, le losika lwa Baheberone, le losika lwa Bausiele; tse ke tsone ditshika tsa Bakohathe.


text:
Ka fa palong ya lonna lotlhe go simolola ka ba ba kgwedi nngwe fela go ya kwa go bomogoloa bone, go ne go le 8 600, ba lebetse felo ga botshepo.


text:
Tebelo ya bone a e nne letlole, lomati, setlhomo sa dipone, dibeso, dilwana tsa felo ga boitshepo tse ba direlang ka tsone, sebipo le tirelo yotlhe ya gone.


text:
Eleasare morwa Arone moperesiti a e nne ene kgosona ya dikgosana tsa Balefi, a nne molebedi wa bone ba ba lebetseng felo ga boitshepo.


text:
Ba ba badilweng mo go bone ka fa palong ya lonna lotlhe, go simolola ka ba ba kgwedi nngwe fela go ya kwa go bomogoloa bone, e ne e le 6 200.


text:
Kgosana ya ntlo ya borraabo ba ditshika tsa ga Merari e ne e le Suriele morwa Abihaile; bone ba tlhome ka fa ntlheng ya botsheka ya motlaagana.


text:
Tebelo e e laotsweng ya bomorwa Merari e nne dimati tsa motlaagana, le merapalego ya one, maotwana a one, ditlhako tsa one, dilo tsotlhe tsa one, le tirelo yotlhe ya one;


text:
Ba ba tlhomang fa pele ga motlaagana ntlheng ya botlhabatsatsi, fa pele ga mogope wa bophuthegelo bolebagana le botlhabatsatsi, a e nne Moše, le Arone le bomorwawe, ba tshegeditse tebelo ya felo ga boitshepo, e bong tebelo ya bana ba Iseraele; moeng yo o tlaa atamelang a a bolawe.


text:
Balefi botlhe ba ba badilweng, ba Moše le Arone ba ba badileng ka taolo ya ga Jehofa, ka ditshika tsa bone, lonna lotlhe go simolola ka ba ba kgwedi nngwe fela go ya kwa go bomogoloa bone, e ne e le 22 000.


text:
Jehofa a raya Moše, a re: “Bala lonna lwa batsalwapele botlhe ba bana ba Iseraele, go simolola ka ba ba kgwedi nngwe fela go ya kwa go bomogoloa, bone, mme o dire palo ya maina a bone.


text:
O ntseele Balefi, (ke nna Jehofa) mo boemong jwa batsalwapele botlhe mo baneng ba Iseraele, le dikgomo tsa Balefi mo boemong jwa ditsalwapele tsotlhe mo dikgomong tsa bana ba Iseraele.”


text:
Lonna lotlhe lwa batsalwapele ka fa palong ya maina, go simolola ka ba ba kgwedi nngwe fela go ya kwa go bomogoloa bone; ba ba badilweng mo go bone e ne e le 22 273.


text:
“Tsaya Balefi mo boemong jwa batsalwapele botlhe mo baneng ba Iseraele le dikgomo tsa Balefi mo boemong jwa dikgomo tsa bone; Balefi ba tlaa nna ba me; ke nna Jehofa.


text:
Ka ga ba ba 273, ba batsalwapele ba bana ba Iseraele, ba ba fetang palo ya Balefi, o tlaa ba rekolola.


text:
O tseele mongwe le mongwe dipapetlana tsa selefera di le tlhano; o di tseye ka fa selekanyong sa felo ga boitshepo.


text:
Madi a a rekolotseng ba ba setlholo ba bone, ba palo ya bone e fetileng, o a neye Arone le bomorwawe.”


text:
Mme Moše a tsaya madi a thekololo mo go bone ba ba setlholo, ba palo ya bone e fetileng ba ba rekolotsweng ke Balefi.


text:
Mo go batsalwapele ba bana ba Iseraele o ne a tsaya madi, a le dišekele di le 1 365 ka fa šekeleng sa felo ga boitshepo.


text:
Madi a thekololo Moše a a naya Arone le bomorwawe, ka fa lefokong la ga Jehofa, jaaka Jehofa a laotse Moše.


text:
“Dirang palo ya bomorwa Kohathe mo go bomorwa Lefi, ka ditshika tsa bone, ka dikgotla tsa borra ba bone,


text:
go simolola ka ba ba dinyaga di 30 go ya kwa go bomogoloa bone, kwa go ba ba dinyaga di 50; botlhe ba ba tsenang mo tirelong ba ya go dira tiro ya mogope wa bophuthegelo.


text:
E ke yone tirelo ya bomorwa Kohathe mo mogopeng wa bophuthegelo, mo dilong tse di boitshepo jo bo itshepileng:


text:
Fa thibelelo e tloga, Arone a a tsene le bomorwawe, ba pagolole sesiro sa sebipo, ba bipe letlole la tshupo ka sone.


text:
A ba beye mo go lone sekhurumetso sa matlalo a manyebi, ba e apese letsela la bobududu fela, mme ba tsenye disikaro tsa lone.


text:
Mo lomating lwa bojelo lwa senkgwe sa tshupelo, a ba ale letsela le le bobududu, ba itse go baya mo go lone dijana, dintshwana, megotswana, dinwelo tse go thelwang ka tsone; le senkgwe sa metlha yotlhe a se nne mo go lone.


text:
A ba ale mo godimo ga tsone letsela le le bohibidu jo bo letlhololo, ba le apese sekhurumetso sa matlalo a manyebi, ba tsenye disikaro tsa lone.


text:
“A ba tseye letsela le le bobududu, ba apese setlhomo sa dipone ka lone, le dilampa tsa sone, dipoma tsa sone, dipomelo tsa sone, le dilwana tsa sone tsa lookwane tse ba se direlang ka tsone.


text:
A ba tsenye sone le dilo tsotlhe tsa sone mo teng ga sekhurumetso sa matlalo a manyebi, ba se beye mo sefateng.


text:
“Mo sebesong sa gouta a ba ale letsela le le bobududu, ba se apese matlalo a manyebi, ba tsenye disikaro tsa sone.


text:
A ba tseye dilwana tsotlhe tsa tirelo, tse ba direlang ka tsone mo felong ga boitshepo, ba di tsenye mo letseleng le le bobududu, ba di apese sekhurumetso sa matlalo a manyebi, ba di beye mo sefateng.


text:
ba beye mo go sone dilwana tsotlhe tsa sone, tse ba direlang ka tsone fa go sone, diolela molelo, le dikgoge tsa nama, le digopa melora, le megotswana le dilwana tsotlhe tsa sebeso; ba beye sekhurumetso sa matlalo a manyebi mo go sone ba se tsenye disikaro tsa sone.


text:
E tlaa re Arone le bomorwawe ba sena go wetsa go bipa felo ga boitshepo, le dilwana tsotlhe tse di nnang mo felong ga boitshepo, jaaka fa ba bothibelelo ba bothologa; morago ga mo, a bomorwa Kohathe ba go rwale; mme ba se ka ba ama felo ga boitshepo, ba ka tla ba swa. Dilo tse ke tsone morwalo wa bomorwa Kohathe tsa mogope wa bophuthegelo.


text:
“Tebelo ya ga Eleasare morwa Arone moperesiti, e nne lookwane lwa dipone, maswalo a a nkgang monate, tshupelo ya boupe ya metlha yotlhe, lookwane lo lo tlolwang, ke gore, tebelo ya motlaagana otlhe fela, le ya dilo tsotlhe tse di mo go one, le felo ga boitshepo, le dilwana tse di nnang gone.”


text:
mme lo ba direle jaana, gore ba tshele, ba se ka ba a swa, mogang ba atamelang kwa dilong tse di boitshepo jo bo itshepileng. A Arone a tsene le bomorwawe, mme ba kaele mongwe le mongwe wa bone tiro ya gagwe le morwalo wa gagwe.


text:
Ba se ka ba tsena ba ya go bona felo ga boitshepo, le fa e le ka ponyo e le nngwe fela, ba ka tla ba swa.”


text:
go simolola ka ba ba dinyaga di 30 go ya kwa go bomogoloa bone, kwa go ba ba dinyaga di 50, o ba bale: botlhe ba ba tsenang ba ya go lebelela tirelo, go dira tiro ya mogope wa bophuthegelo.


text:
A ba rwale matsela a a lepelelang a motlaagana, le mogope wa bophuthegelo, sekhurumetso sa one, le sekhurumetso sa matlalo a manyebi se se kwa godimo ga sone, le sebipo sa mojako wa mogope wa bophuthegelo,


text:
le dilepelelo tsa lolwapa, le sebipo sa setswalo sa kgoro ya lolwapa, lo lo ka fa motlaaganeng, le fa sebesong, mo tikologong ya sone, le megala ya lone, le dilo tsotlhe tsa tirelo ya bone, ba tlaa dira tsotlhe tse di tlhokegang go direlwa dilo tse.


text:
Tirelo yotlhe ya bomorwa Bagerešone e tlaa nna mo taolong ya ga Arone le bomorwawe, mo go rwaleng ga bone gotlhe fela, le mo tirelong yotlhe ya bone; mme bone ba ba mo tebelong lo tlaa ba kaela merwalo yotlhe ya bone.


text:
E ke yone tirelo ya ditshika tsa bomorwa Bagerešone mo mogopeng wa bophuthegelo; tebelo ya bone e nne mo seatleng sa ga Ithamare morwa Arone moperesiti.


text:
O ba bale go simolola ka ba ba dinyaga di 30 go ya kwa go bomogoloa bone, kwa go ba ba dinyaga di 50, mongwe le mongwe yo o tsenang mo tirelong, a dira tiro ya mogope wa bophuthegelo.


text:
E ke yone tebelo ya morwalo wa bone, ka fa tirelong yotlhe ya bone mo mogopeng wa bophuthegelo; dimati tsa motlaagana le merapalego ya one, maotwana a one, le ditlhako tsa one;


text:
le maotwana a lolwapa mo tikologong, ditlhako tsa one, le dimapo tsa one, megala ya one, le dilo tsotlhe tsa one ka tirelo yotlhe ya one; lo bale ka maina dilo tsa tebelo ya morwalo wa bone.


text:
E ke yone tirelo ya ditshika tsa bomorwa Merari, ka fa tirelong yotlhe ya bone, mo mogopeng wa bophuthegelo, e le mo seatleng sa ga Ithamare morwa Arone moperesiti.”


text:
Moše le Arone le dikgosana tsa phuthego ba bala bomorwa Bakohathe ka ditshika tsa bone, le ka dikgotla tsa borra ba bone.


text:
Go simolola ka ba ba dinyaga di 30 go ya kwa bomogoloa bone, kwa go ba ba dinyaga di 50, mongwe le mongwe yo o neng a tsena mo tirelong, a ya go dira mo mogopeng wa bophuthegelo;


text:
Ba ke bone ba ba badilweng ba ditshika tsa Bakohathe, botlhe ba ba direlang mo mogopeng wa bophuthegelo, ba Moše le Arone ba ba badileng ka fa taolong ya ga Jehofa ka seatla sa ga Moše.


text:
go simolola ka ba ba dinyaga di 30 go ya kwa go bomogoloa bone, kwa go ba ba dinyaga di 50, mongwe le mongwe yo o tsenang mo tirelong, a ya go dira mo mogopeng wa bophuthegelo,


text:
e bong bone ba ba badilweng mo go bone ka ditshika tsa bone, le ka dikgotla tsa borra ba bone, e ne e le 2 630.


text:
Ba ke bone ba ba badilweng ba ditshika tsa bomorwa Gerešone, botlhe ba ba neng ba direla mo mogopeng wa bephuthegelo, ba Moše le Arone ba ba badileng ka fa taolong ya ga Jehofa.


text:
Ba ba badilweng ba ditshika tsa bomorwa Merari, ka ditshika tsa bone, ka dikgotla tsa borra ba bone,


text:
go simolola ka ba ba dinyaga di 30 go ya kwa go bomogoloa bone, kwa go ba ba dinyaga di 50, mongwe le mongwe yo tsenang mo tirelong a ya go dira mo mogopeng wa bophuthegelo,


text:
Ba ke bone ba ba badilweng ba ditshika tsa bomorwa Merari, ba Moše le Arone ba ba badileng ka fa taolong ya ga Jehofa ka seatla sa ga Moše.


text:
Botlhe ba Balefi ba ba badilweng, ba Moše le Arone le dikgosana tsa Iseraele ba ba badileng, ka ditshika tsa bone, le ka dikgotla tsa borra ba bone,


text:
go simolola ka ba ba dinyaga di 30 go ya kwa go bomogoloa bone, kwa go ba ba dinyaga di 50, mongwe le mongwe yo o ne a tsena a ya go dira tiro ya tirelo, le tiro ya go rwala mo mogopeng wa bophuthegelo,


text:
Ba ne ba balwa ka seatla sa ga Moše ka fa taolong ya ga Jehofa, mongwe le mongwe ka fa tirelong ya gagwe le ka fa morwalong wa gagwe. Ba badilwe jalo ke ene, jaaka Jehofa a laotse Moše.


text:
“Laola bana ba Iseraele gore molepero mongwe le mongwe ba mo ntshetse kwa ntle ga bothibelelo, le mongwe ba mo ntshetse kwa ntle ga bothibelelo, le mongwe le mongwe yo o nang le keleketlo, le fa e le mang yo o leng itshekologo ka baswi.


text:
Senna le sesadi se ntshediwe kwa ntle; loba beye kwa ntle ga bothibelelo, gore ba se ka ba ntle ga bothibelelo, gore ba se ka ba itshekolola bothibelelo jo ke ageleng mo gare ga jone.”


text:
Bana ba Iserealeba dira jalo, ba ba ntshetsa kwa ntle ga bothibelelo, jaaka Jehofa a buile le Moše, bana ba Iseraele ba dira fela jalo.


text:
“Bua le bana ba Iseraele, o re: Fa monna, kgotsa mosadi, a dira boleo bongwe jo batho ba tleng ba bo dire, go dira tlolo nngwe fa pele ga Jehofa, mme motho yoo a nna molato;


text:
foo a ba ipolele boleo jo ba bo dirileng, yo o leofileng a a lefe molato wa gagwe ka botlalo a ba a oketse ka kgaogano ya botlhano ya one, a go neye ene yo o molato nae.


text:
Mme fa motho a se na ope wa losika nae yo tefo ya molato e ka mo direlwang, foo tefo ya molato e e direlwang Jehofa a e nne ya moperesiti; kwa ntle ga phelefu ya tetlanyo e o tlaa direlwang tetlanyo ka yone.


text:
Tshupelo nngwe le nngwe ya tsholetso ya dilo tsotlhe tse di itshepileng tsa bana ba Iseraele, tse ba di isang kwa moperesiting, e nne tsa gagwe.


text:
Le dilo tse di itshepisitsweng tsa motho mongwe le mongw a e nne tsa gagwe; le fa e le eng se ba se nayang moperesiti, e tlaa nna sa gagwe.”


text:
“Bua le bana ba Iseraele, o ba reye, o re: Fa mosadi wa monna mongwe a fapoga a dira tlolo ga pele ga gagwe,


text:
fa monna mongwe a lala nae, mme go subega mo matlhong a monna wa gagwe, go lobafetse, mosadi a leswefetse, go se na ope mosupi yo o mo supang, le ene a sa tshwarelwa mo tirong eo;


text:
fa mowa wa lefufa o tlela monna, a nna lefufa ka ga mosadi wa gagwe, mosadi a bo a leswefetse, kgotsa fa mowa wa lefufa o mo tlela, a nna lefufa ka ga mosadi wa gagwe, mme mosadi a bo a sa leswefala:


text:
Foo a monna a ise mosadi wa gagwe kwa moperesiting, a ise seremololo sa mosadi nae, kgaogano ya bosome ya emere ya boupe jwa barele; a se ka a thela lookwane mo go yone le fa e le go baya lebano mo go yone, gonne ke tshupelelo ya boupe ya lefufa, tshupelelo ya boupe ya morafolo; ke se se gakololang motho boikepo.


text:
mme a moperesiti a tseye metsi a a itshepileng ka sejana sa letsopa, le lorole lo lo fa fatshe mo motlaaganeng moperesiti a lo tseye a lo tsenye mo metsing.


text:
A moperesiti a beye mosadi fa pele ga Jehofa, a moriri wa tlhogo ya mosadi o bofololwe, mme a a tsenye tshupelo ya boupe ya morafolo mo diatleng tsa gagwe, e e leng tshupelo ya boupe ya lefufa; mme moperesiti o tlaa bo a tshotse metsi a a botlhoko a a dirang phutso.


text:
A moperesiti a ikanise mosadi, a reye mosadi, a re: ‘A e re fa go se na monna ope yo o robetseng nao, e re fa o sa fapogela kwa lesweng, o le mo seatleng sa monna wa gago, o gololege mo metsing a a botlhoko a, a a dirang phutso.


text:
Mme e re fa o fapogile o le mo seatleng sa monna wa gago, fa o leswefetse, monna mongwe a robetse nao kwa ntle ga monna wa gago’:


text:
Foo a moperesiti a ikanise mosadi ikano ya phutso, mme a moperesiti a reye mosadi, a re: ‘A Jehofa a go dire phutso le ikano mo gare ga batho ba gago, mogang Jehofa o tlhorisang serope sa gago, a budulosa mpa ya gago.


text:
Metsi a, a a dirang phutso a tlaa tsena mo maleng a gago, a tlaa budulosa mpa ya gago, a tlaa tlhorisa serope sa gago.’ Mosadi o tlaa re: ‘A go nne jalo, a go nne jalo.’


text:
A a nose mosadi metsi a a botlhoko, a a dirang phutso; metsi a a dirang phutso a tlaa tsena mo go ene, mme a tlaa fetoga a nna botlhoko.


text:
A moperesiti a tseye tshupelo ya boupe ya lefufa mo seatleng sa mosadi, a fokise tshupelo ya boupe fa pele ga Jehofa, a e ise kwa sebesong.


text:
A moperesiti a tabole ga tshupelo ya boupe ka legofi, e le morafolo wa lone, a go fise mo sebesong, morago a nose mosadi metsi.


text:
E tlaa re a sena go nosa mosadi metsi, foo go tlaa dirala, gore, e tlaa re fa a leswefetse, ga a diretse monna wa gagwe tlolo, metsi a a dirang phutso a tlaa tsena mo go ene, a tlaa fetoga a nna botlhoko, mme mpa ya gagwe e tlaa buduloga, le serope sa gagwe se tlaa tlhorega; mme mosadi o tlaa nna phutso mo bathong ba ga gabo.


text:
kgotsa fa mowa wa lefufa o wela mo monneng, a nna lefufa ka ga mosadi wa gagwe; foo a a beye mosadi wa gagwe fa pele ga Jehofa; mme a moperesiti a diragatse molao o otlhe mo go ene.


text:
“Bua le bana ba Iseraele, o ba reye o re: E re fa monna kgotsa mosadi a dira ikano nngwe e e itsegeng, ikano ya Monasirita, ya go itomololela Jehofa:


text:
A a ikgaoganye le bojalwa jwa mofine, le bojalwa jo bo loileng; a se ka a nwa botšarara jwa bojalwa jwa mofine, kgotsa botšarara jwa bojalwa jo bo loileng, le gone a se ka a nwa metsi ape a loungo lwa mofine, le gone a se ka a ja loungo lwa mofine lo loša, kgotsa lo lo swabitsitsweng.


text:
Ka malatsi otlhe a tomologo ya gagwe a se ka a ja sepe se se dirilweng ka mofine, le fa e le ka dithapo, le fa e le ka makape.


text:
“Ka malatsi otlhe a ikano ya gagwe ya tomologo, go se ka ga tla logare mo tlhogong ya gagwe; go tsamaya malatsi a feta, a o itomololetseng Jehofa ka one; o tlaa nna boitshepo, a lese makaodi a moriri wa tlhogo ya gagwe a gole a nne maleele.


text:
A se ka a itshekolola ka ga rraagwe, le fa e le ka ga mmaagwe, le fa e le ka ga ngwana wa ga rraagwe wa mosimane, kgotsa wa mosetsana fa ba a swa, gonne go itomololela Modimo ga gagwe go mo tlhogong ya gagwe.


text:
“Fa motho mongwe a swela fa go ene ka tshoganetso fela, mme a itshekolola tlhogo ya gagwe ya tomologo, foo a ipeole tlhogo ya gagwe mo letsatsing la intlafatso ya gagwe, a e beole ka letsatsi la bosupa.


text:
E re ka letsatsi la bofera mebedi a ise maphoi a le mabedi kwa moperesiting, kwa mojakong wa mogope wa bophuthegelo.


text:
A moperesiti a ise lengwe tshupelelo ya boleo, le le lengwe tshupelo e e fisiwang, a mo direle tetlanyo ka a leofile ka ga baswi, mme a a itshepise tlhogo ya gagwe ka tsatsi leo.


text:
A a lomololele Jehofa malatsi a tomologo ya gagwe, a ise kwanyana e tononyana ya ngwaga wa ntlha tshupelelo ya molato, mme malatsi a pele a tlaa bo a le lefela, ka tomologo ya gagwe e ne ya itshekololwa.


text:
“O ke one molao wa Monasirita, fa malatsi a tomologo ya gagwe a fetile; a a isiwe kwa mojakong wa mogope wa bophuthegelo;


text:
a a isetse Jehofa seromololo sa gagwe, e bong kwanyana e tonanyana e le nngwe fela e e se nang bogole, ya ngwaga wa ntlha, e le tshupelo e e fisiwang, le kwanyana e namagadi e le nngwe fela e e se nang bogole, ya ngwaga wa ntlha, e le tshupelelo ya boleo, le phelefu e le nngwe fela e e se nang bogole, e le ya ditshupelo tsa kagiso,


text:
le seroto sa senkgwe se se sa bedisiwang, dipapetlana tsa setou se se tlhakanyeng le lookwane, le dinkgwenyana tse di lotsatsa tse di sa bedisiwang, tse di tloditsweng lookwane, di na le tshupelo ya tsone ya boupe le ditshupelo tsa tsone tse di nowang.


text:
“A moperesiti a di ise fa pele ga Jehofa, a ise tshupelelo ya gagwe ya boleo le tshupelo ya gagwe e e fisiwang.


text:
A a ise phelefu e le setlhabelo sa ditshupelo tsa kagiso go Jehofa, e na le seroto sa senkgwe se se sa bedisiwang; le gone moperesiti a ise tshupelo ya boupe ya one, le tshupelo ya one e e nowang.


text:
A Monasirita a ipeole tlhogo ya gagwe ya tomologo fa mojakong wa mogope wa bophuthegelo, a tseye moriri wa tlhogo ya gagwe ya tomologo, a o tsenye mo molelong o o fa tlase ga setlhabelo sa ditshupelo tsa kagiso.


text:
A moperesiti a tseye letsogo la phelefu le le apeilweng, le papetlana e le nngwe fela ya senkgwe mo serotong, le senkgwenyana se le sengwe fela se se lotsatsa, a di beye mo diatleng tsa Monasirita a sena go ipeola tlhogo ya tomologo.


text:
A moperesiti a di fokise tshupelo ya mofoko fa pele ga Jehofa; yone e boitshepo e le ya moperesiti, e na le sehuba sa mofoko, le serope sa tsholetso; morago ga moo Monasirita o ka nwa bojalwa jwa mofine.


text:
“Ke one molao wa Monasirita yo o ikanang, le wa seromololo sa gagwe mo go Jehofa ka ga tomologo ya gagwe, kwa ntle ga se o ka nonofang go se bona, jaaka ikano ya gagwe e o e ikanang, o na le go dira jalo ka fa molaong wa tomologo ya gagwe.”


text:
“Bua le Arone le bomorwawe, o re: Lo tle lo segofatse bana ba Iseraele ka go dira jaana: Lo ba reye lo re:


text:
Ga dirala ya re mo tsatsing le Moše o swetsang go tlhoma motlaagana ka lone, a o tloditse, a o itshepisitse, le dilo tsotlhe tse di nnang mo go one, le sebeso, le dilo tsotlhe tsa sone, a di tloditse a di itshepisitse;


text:
dikgosana tsa Iseraele, ditlhogo tsa dikgotla tsa borra ba bone tsa isa tshupelo; tse e ne e le dikgosana tsa ditso, e le tsone tse di beilweng mo taolong mo go bone ba ba badilweng.


text:
Ba isa seromololo sa bone fa pele ga Jehofa, makoloi a a khurumeditsweng a le marataro, dikgomo di le 12, koloi e le nngwe fela e pataganetswe ke dikgosana di le pedi, mme kgomo ya mongwe le mongwe wa bone, ba di isa fa pele ga motlaagana.


text:
“Di tseye mo go bone, gore e nne tsa go dira tirelo ya mogope wa bophuthegelo; o di neye Balefi, mongwe le mongwe ka fa tirelong ya gagwe.”


text:
a naya bomorwa Merari makoloi a le mane le dikgomo di le bofera mebedi, ka fa tirelong ya bone, fa tlase ga seatla sa ga Ithamare morwa Arone moperesiti.


text:
Mme a se ka a naya bomorwa Kohathe epe, ka tirelo ya felo ga boitshepo e le ya bone; ba ne ba tle ba go rwale mo maruding.


text:
Dikgosana tsa isetsa tshwaelo ya sebeso tshupelo mo tsatsing le se tloditsweng ka lone, ke go re dikgosana tsa isa seromololo sa tsone fa pele ga sebeso.


text:
Jehofa a raya Moše, a re: “A ba ise seromololo sa bone sa tshwaelo ya sebeso, kgosana nngwe le nngwe ka letsatsi la yone.”


text:
Yo o isitseng seromololo sa gagwe ka letsatsi la ntlha e ne e le Našone morwa Aminatabe, wa lotso lwa Juta.


text:
Seromololo sa gagwe e le sejana sa selefera se le sengwe fela, bokete jwa sone e le dikilokerama di le 1,5, mogotšana wa selefera o le mongwe fela o o dikerama di le 800, ka fa selekanyong sa felo ga boitshepo; dilo tse tsoo pedi di ne di tletse setou se se tlhakanyeng le lookwane, e le tshupelo ya boupe;


text:
kgongwana e le nngwe fela, phelefu e le nngwe fela, kwanyana e tonanyana e le nngwe fela ya ngwaga wa ntlha, e le tshupelo e e fisiwang;


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le tsa setlhabelo sa ditshupelo tsa kagiso; e le sone seromololo sa ga Našone morwa Aminatabe.


text:
A isa seromololo sa gagwe e le sejana sa selefera se le sengwe fela, bokete jwa sone e le dikilokerama di le 1,5, mogotšana wa selefera o le mongwe fela wa dikerama di le 800, ka fa selekanyong sa felo ga boitshepo; dilo tse tsoo pedi di tletse setou se se tlhakanyeng le lookwane, e le tshupelo ya boupe;


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le setlhabelo sa ditshupelo tsa kagiso; e le sone seromololo sa ga Nethanele morwa Suare.


text:
Seromololo sa gagwe, e le sejana sa selefera se le sengwe fela, bokete jwa sone e le dikilokerama di le 1,5, mogotšana wa selefera o le mongwe fela o o dikerama di le 800, ka fa selekanyong sa felo ga boitshepo; dilo tse tsoo pedi di ne di tletse setou se se tlhakanyeng le lookwane, e le tshupelo ya boupe;


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le setlhabelo sa ditshupelo tsa kagiso; e ne e le sone seromololo sa ga Eliabe morwa Helone.


text:
Seromololo sa gagwe e ne e le sejana sa selefera se le sengwe fela, bokete jwa sone e le dikilokerama di le 1,5, mogotšana wa selefera o le mongwe fela o o dikerama di 800, ka fa selekanyong sa felo ga boitshepo; dilo tse tsoo pedi di tletse setou se se tlhakanyeng le lookwane, e le tshupelo ya boupe;


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le setlhabelo sa ditshupelo tsa kagiso; e ne e le sone seromololo sa ga Elisure morwa Shedure.


text:
Seromololo sa gagwe e le sejana sa selefera se le sengwe fela, bokete jwa sone e le dikilokerama di le 1,5, mogotšana wa selefera o le mongwe fela o o dikerama di 800, ka fa selekanyong sa felo ga boitshepo; dilo tse tsoo pedi di tletse setou se se tlhakanyeng le lookwane, e le tshupelo ya boupe;


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le setlhabelo sa ditshupelo tsa kagiso; e ne e le sone seromololo sa ga Shelumiele morwa Surišatai.


text:
Seromololo sa gagwe e ne e le sejana sa selefera se le sengwe fela, bokete jwa sone e le dikilokerama di le 1,5, mogotšana wa selefera o le mongwe fela o o dikerama di 800, ka fa selekanyong sa felo ga boitshepo; dilo tse tsoo pedi di ne di tletse setou se se tlhakanyeng le lookwane, e le tshupelo ya boupe;


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tse ngwaga wa ntlha, e le setlhabelo sa ditshupelo tsa kagiso; e ne e le sone seromololo sa ga Eliasafe morwa Duele.


text:
kgongwana e le nngwe fela, phelefu e le nngwe fela, kwanyana e tonanyana e le nngwe fela ya ngwaga wa ntlha, e le tshupelo e e fisiwang,


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le tlhano tsa ngwaga wa ntlha, e le setlhabelo sa ditshupelo tsa kagiso, e le sone seromololo sa ga Elišama morwa Amihute.


text:
dikgomo di le pedi, diphelefu di le tlhano le dikwanyana tse ditonanyana di le tlhano tsa ngwaga wa ntlha, e le setlhabelo sa ditshupelo tsa kagiso, e le sone seromololo sa ga Gamaliele morwa Petasure.


text:
Seromololo sa gagwe e ne e le sejana sa gouta se le sengwe fela, bokete jwa sone e le dikilokerama di le 1,5, mogotšana wa selefera o le mongwe fela o o dikerama di 800, ka fa selekanyong sa felo ga boitshepo; dilo tse tsoo pedi di tletse setou se se tlhakanyeng le lookwane, e le tshupelo ya boupe;


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le setlhabelo sa ditshupelo tsa kagiso; e le sone seromololo sa ga Abitane morwa Giteoni.


text:
kgongwana e le nngwe fela, phelefu e le nngwe fela; kwanyana e tonanyana e le nngwe fela ya ngwaga wa ntlha, e le tshupelo e e fisiwang;


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le setlhabelo sa ditshupelo tsa kagiso, e le sone seromololo sa ga Ahiesere morwa Amišatai.


text:
Seromololo sa gagwe e ne e le sejane sa selefera se le se sengwe fela, bokete jwa sone e le dikilokerama di le 1,5, mogotšana wa selefera o le mongwe fela o o dikerama di 800, ka fa selekanyong sa felo ga boitshepo; dilo tse tsoo pedi di tletse setou se se tlhakanyeng le lookwane, e le tshupelo ya boupe;


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le setlhabelo sa ditshupelo tsa kagiso, e le sone seromololo sa ga Pagiele morwa Okerane.


text:
dikgomo di le pedi, diphelefu di le tlhano, diphoko di le tlhano, dikwanyana tse ditonanyana di le tlhano tsa ngwaga wa ntlha, e le setlhabelo sa ditshupelo tsa kagiso, e le sone seromololo sa ga Ahira morwa Enane.


text:
E ne e le yone neelo ya sebeso ke dikgosana tsa Iseraele, ka letsatsi le se tloditsweng ka lone; e bong dijana tsa selefera di le 12, megotšana ya selefera e le 12, dintshwana tsa gouta di le 12;


text:
sejana sengwe le sengwe sa selefera se le bokete jwa dikilokerama di le 1,5, selefera sa dijana tse fa se le mmogo, e ne e le dikilokerama di le 27,6, sengwe le sengwe ka fa selekanyong sa felo ga boitshepo;


text:
dintshwana tsa gouta tse di 12 tse di tletseng maswalo, bokete jwa tsone tsotlhe di kopanye e ne e le dikilokerama di le 1,32, nngwe le nngwe bokete jwa yone e le jwa dikerama di le 110 ka fa selekanyong sa felo ga boitshepo.


text:
Dikgomo tsotlhe tsa tshupelo e e fisiwang di ne di le 12, diphelefu di le 12, dikwanyana tse ditonanyana tsa ngwaga wa ntlha di le 12, le tshupelo tsa tsone tsa boupe; dipodi tse ditonanyana tsa tshupelelo ya boleo di le 12.


text:
Dikgomo tsotlhe tsa ditlhabelo tsa ditshupelo tsa kagiso e ne e le dikgomo di le 24, diphelefu di le 60, dipodi tse ditonanyana di le 60, le dikwanyana tse ditonanyana tsa ngwaga wa ntlha di le 60. E ne e le yone neelo ya sebeso, se sena go tlodiwa.


text:
E rile Moše a ya mo mogopeng wa bophuthegelo a ya go bua nae, foo a utlwa Lentswe le bua nae le tswa fa godimo ga senno sa boutlwelobotlhoko se se mo godimo ga letlole la tshupo, le tswa mo gare ga ditšheruba tse pedi, mme a bua nae.


text:
“Bua le Arone, o mo reye o re, e re fa o tshuba dipone, a dilampa tse supa di bonese fa pele ga setlhomo sa dipone.”


text:
Arone a dira jalo, a tshuba dipone tsa sone gore di bonese fa pele ga setlhomo sa dipone, jaaka Jehofa a laotse Moše.


text:
Ke one modiro wa setlhomo, e le gouta e e papetlilweng ka noto; go ya kwa thitong ya sone le kwa dithunyeng tsa sone, e le mo go papetlilweng ka noto, jaaka sekao se Jehofa o ne a se kaetse Moše, a dira setlhomo fela jalo.


text:
o ba dire jaana fa o ba itshekisa: O ba kgatshe ka metsi a teofololo, ba ipeole mmele otlhe, ba tlhatswe diaparo tsa bone, ba iitshekise.


text:
Ba tseye kgongwana le tshupelo ya yone ya boupe, e bong setou se se tlhakanyeng le lookwane, le kgongwana e nngwe o e tseye e le tshupelelo ya boleo.


text:
o beye Balefi fa pele ga Jehofa; mme a bana ba Iseraele ba beye diatla tsa bone mo ditlhogong tsa Balefi.


text:
A Arone a ise Balefi fa pele ga Jehofa e le tshupelo ya mofoko, e e tswang mo baneng ba Iseraele, gore e nne batho ba go dira tirelo ya ga Jehofa.


text:
Mme a Balefi ba beye diatla tsa bone mo ditlhogong tsa dikgongwana, o ise nngwe tshupelelo ya boleo, le e nngwe tshupelo e e fisediwang Jehofa, go direla Balefi tetlanyo.


text:
O beye Balefi fa pele ga Arone, le fa pele ga bomorwawe, mme o ba ise e le tshupelo ya mofoko fa pele ga Jehofa.


text:
Morago ga moo a Balefi ba tsene ba ye go dira tirelo ya mogope wa bophuthegelo; o ba ntlafatse, o ba ise tshupelo ya mofoko,


text:
gonne ke ba neetswe ruri mo baneng ba Iseraele; ke ba itseetse mo boemong jwa botlhe ba go itibolwang ka bone, e bong bana ba ntlha ba bana ba Iseraele, botlhe fela.


text:
Gonne bana ba ntlha botlhe mo, baneng ba Iseraele ke ba me, ba batho le dikgomo; ka ba iitshepisetswa ka tsatsi le ke bolaileng bana ba ntlha botlhe mo lefatsheng la Egepeto ka lone.


text:
Balefi ke ba neile Arone le bomorwawe mo baneng ba Iseraele go tla ba dira tirelo ya Baiseraele mo mogopeng wa bophuthegelo, le go direla bana ba Iseraele tetlanyo, gore go se nne sebetso mo baneng ba Iseraele, fa bana ba Iseraele ba atamela fa felong ga boitshepo.”


text:
Moše le Arone le phuthego yotlhe ya bana ba Iseraele, ba direla Balefi jalo ka fa dilong tsotlhe tse Jehofa o di laoletseng Moše ka ga Balefi; bana ba Iseraele ba ba direla jalo.


text:
Balefi ba ne ba iitshekisa mo boleong, ba tlhatswa diaparo tsa bone. Arone a ba isa tshupelo ya mofoko fa pele ga Jehofa; Arone a ba direla tetlanyo go ba ntlafatsa.


text:
Morago ga moo Balefi ba tsena ba ya go dira tiro ya tirelo mo mogopeng wa bophuthegelo fa pele ga Arone, le fa pele ga bomorwawe, jaaka Jehofa a laoletse Moše ka ga Balefi; ba ba direla fela jalo.


text:
“Se se laoletsweng Balefi ke se: Go simolola ka ba ba dinyaga di 25, go ya kwa go bomogoloa bone, a ba tsene ba ye go nnela tirelo mo tirong ya mogope wa bophuthegelo.


text:
mme ba direle le bana ba ga rraabo mo mogopeng wa bophuthegelo, mo go tshegetseng tebelo fela, ba se ka ba direla mo go sepe. O tlaa direla Balefi jalo ka ga ditebelo tsa bone.”


text:
Jehofa a bua le Moše mo nageng ya Sinai, ka kgwedi ya ntlha ya ngwaga wa bobedi ba sena go tswa mo lefatsheng la Egepeto, a re:


text:
E re ka letsatsi la 14 la kgwedi, eno, go le maitseboa, lo e je mo lobakeng lwa gone lo lo laotsweng, lo tlaa e ja ka fa melaong yotlhe ya yone le ka fa mekgweng yotlhe ya yone e e laotsweng.”


text:
Ba ja tlolaganyo ka kgwedi ya ntlha, ka letsatsi la 14 la kgwedi, go le maitseboa, mo nageng ya Sinai, jaaka tsotlhe tse Jehofa o di laoletseng Moše, bana ba Iseraele ba dira fela jalo.


text:
Go ne go le batho bangwe ba ba itshekologileng ka setoto sa motho, mme ba retelelwa ke go ja tlolaganyo ka letsatsi leo; ba ya fa pele ga Moše le fa pele ga Arone ka letsatsi leo.


text:
Banna bao ba mo raya ba re: “Re itshekologile ka setoto sa motho; re kganelelwang gore re se ka ra isetsa Jehofa seromololo mo lobakeng lo lo laotsweng re na le bana ba Iseraele?”


text:
“Bua le bana ba Iseraele o re: Fa motho mongwe wa lona, kgotsa wa dikokomana tsa lona a itshekologile ka setoto sa motho, kgotsa fa a le mo loetong a le kgakala, le fa go ntse jalo o tlaa jela Jehofa tlolaganyo.


text:
Ka kgwedi ya bobedi, ka letsatsi la 14 go le maitseboa ba tlaa e baakanya ba e ja le senkgwe se se sa bedisiwang le merogo e e botlhoko.


text:
A ba se sie sepe sa yone sa fitlhelwa ke moso le gone ba se ka ba roba lesapo la yone; ba e je ka fa molaong otlhe wa tlolaganyo.


text:
Mme motho yo o itshekileng, a se mo loetong, fa a se ka a ja tlolaganyo, motho yoo a a kgaolwe a tswe mo bathong ba ga gabo, gonne a se ka a isa seromololo sa ga Jehofa mo lobakeng lo lo laotsweng, motho yoo a a rwale boleo jwa gagwe.


text:
E tlaa re fa moeng a jakile mo go lona, a rata go jela Jehofa tlolaganyo, a a dire jaaka molao wa tlolaganyo le jaaka mokgwa wa yone o o laotsweng; lo tlaa dira le molao o le mongwe fela, wa moeng le wa yo o tsaletsweng mo lefatsheng.”


text:
E rile ka letsatsi le motlaagana o tlhomilweng ka lone leru la khurumetsa motlaagana, e bong mogope wa tshupo; mme ya re maitseboa la nna mo motlaaganeng jaaka ekete ponalo ya molelo go ya go fitlha mo mosong.


text:
E ne e tle e re leru le tlosiwa mo godimo ga mogope, morago ga moo bana ba Iseraele ba tsamaye; le gone fa leru le nna gone bana ba Iseraele ba thibelele gone.


text:
Bana ba Iseraele ba ne ba tsamaya ka taolo ya ga Jehofa, ba thibelele ka taolo ya ga Jehofa; fa leru le sa ntse le ntse mo motlaaganeng ba nne ba thibeletse fela.


text:
Fa leru le tlhotse malatsi a le mantsi mo motlaaganeng, foo bana ba Iseraele ba tshegetse tebelo ya ga Jehofa, ba se ke ba tsamaye.


text:
Motlhamongwe leru le tlhole malatsi a se mantsi mo motlaaganeng; foo ba nne ba thibeletse ka fa taolong ya ga Jehofa, ba tsamaye ka fa taolong ya ga Jehofa.


text:
Motlhamongwe leru le nne go tswa maitseboeng ga ya mosong; fa leru le tsholediwa mo mosong ba tsamaye; kgotsa fa le tswelela motshegare le bosigo, e re leru le tlosiwa ba tsamaye.


text:
Fa leru le diega mo motlaaganeng le ntse mo go one, malatsi a le mabedi, kgotsa kgwedi, kgotsa ngwaga, bana ba Iseraele ba nne ba thibeletse ba sa tsamaye; mme e re fa le tsholediwa, ba tsamaye.


text:
Ba thibelele ka taolo ya ga Jehofa; ba tsamaye ka taolo ya ga Jehofa; ba ne ba tshegetsa tebelo ya ga Jehofa, ka taolo ya ga Jehofa, ka seatla sa ga Moše.


text:
“Itirele dinaka di le pedi tsa selefera; o di dire ka selefera se se papetlilweng ka noto; o tlaa dira ka tsone mo go bitseng phuthego, le mo go tsamayeng ga makoko.


text:
Fa ba letsa lo le longwe fela, foo dikgosana, ditlhogo tsa makgolokgolo a Iseraele, di phuthegele kwa go wena.


text:
E re lo letsa mokgosi lwa bobedi, makoko a a nnang ntlheng ya borwa a a bothologe, e re go bothologwa, ba letse mokgosi.


text:
Baperesiti, bomorwa Arone, ke bone ba tlaa letsang dinaka; e nne molao mo go lona ka bosakhutleng go ya le dikokomana tsa lona.


text:
E tle e re mo lefatsheng la lona, fa lo bolola ntwa lo ya go tlhabana le mmaba yo o lo patikang, foo lo tlaa letsa mokgosi ka dinaka; mme lo tlaa gakologelwa fa pele ga Jehofa Modimo wa lona, mme lo tlaa gololwa mo babeng ba lona.


text:
Le gone e re mo letsatsing la go itumela ga lona, le mo medirong ya lona e e laotsweng, le mo go rogweng ga dikgwedi tsa lona, lo tlaa letsa dinaka godimo ga ditshupelo tse di fisiwang, le godimo ga ditlhabelo tsa ditshupelo tsa lona tsa kagiso; di tlaa nna segopodiso sa lona fa pele ga Modimo wa lona; ke nna Jehofa Modimo wa lona.”


text:
Ga dirala ya re ka ngwaga wa bobedi ka kgwedi ya bobedi, ka letsatsi la 20 la kgwedi, leru la tsholediwa la tloga fa godimo ga motlaagana wa tshupo.


text:
Bana ba Iseraele ba bothologa ka fa metsamaong ya bone ba tswa mo nageng ya Sinai; leru la nna mo nageng ya Parane.


text:
Sa ntlha ga bothologa mokgele wa bothibelelo jwa bana ba ga Juta, ka fa masomosomong a bone; molaodi wa lesomosomo la gagwe e ne e le Našone morwa Aminatabe.


text:
Motlaagana wa tlhomololwa; bomorwa Gerešone le bomorwa Merari, ba ba rweleng motlaagana, ba bothologa.


text:
Mokgele wa bothibelelo jwa ga Rubene wa bothologa ka fa masomosomong a bone. Molaodi wa lesomosomo la gagwe e ne e le Elisure morwa Shedure.


text:
Baknhathe ba bothologa, ba rwele ntlo e e boitshepo, ba bangwe ba tlhoma metlaagana, ba e baakanyetsa go tla ga bone.


text:
Mokgele wa bothibelelo jwa bana ba ga Eferaime wa bothologa ka fa masomosomong a bone; molaodi wa lesomosomo la gagwe e ne e le Elišame morwa Amihute.


text:
Mokgele wa bothibelelo jwa bana ba ga Dane ba e ne e le bone tshimega ya mabothologo otlhe, wa bothologa ka fa masomosomong a bone; molaodi wa lesomosomo la gagwe e ne e le Ahiesere morwa Amišatai.


text:
Moše a raya Hobabe morwa Reuele wa Momidiane, mogwagadia Moše, a re: “Re etele kwa Jehofa o buileng ka ga gone, a re o tlaa go re naya. Tsamaya le rona, mme re tlaa go direla molemo, gonne Jehofa o boletse molemo ka ga Iseraele.”


text:
A mo raya a re: “Ga ke tsamaye; ke tlaa itsamaela ke ya kwa lefatsheng la gaetsho, le kwa go bagaetsho.”


text:
Mme a re: “Ke a go rapela, o se ka wa re tlogela; e tswa o itse ka fa re nang le go thibelela ka teng mo nageng, o tlaa nna mo boemong jwa matlho mo go rona.


text:
Go tlaa diragala go re fa o tsamaya le rona, ee, go tlaa diragala go re le fa e ka nna molemo ofe o Jehofa o o re direlang, one re tlaa o direla wena.”


text:
Ba tswelela mosepele wa malatsi a le mararo ba tswa thabeng ya ga Jehofa; mme letlole la kgolagano ya ga Jehofa la ba etelela pele mosepele wa malatsi a le mararo, la ya go ba senkela felo ga boikhutso.


text:
Ga dirala e ne e tle e re letlole le bothologa, Moše a re: “A ko o nanoge Jehofa, a baba ba gago ba phatlaladiwe; a ba ba go ilang ba tshabe fa pele ga gago.”


text:
Batho ba ne ba ntse jaaka bangongoregi, ba bua bosula mo ditsebeng tsa ga Jehofa; e rile Jehofa a utlwa, bogale jwa gagwe jwa tuka; molelo wa ga Jehofa wa tuka gare ga bone, wa laila kwa moseong ga bothibelelo.


text:
Bontsi jwa batho jo bo tlhakatlhakanyeng jo bo mo go bone, jwa ineela mo dikeletsong; mme bana ba Iseraele ba lela gape, ba re: “E mang yo o tlaa re nayang nama ra e ja?


text:
Re gakologelwa ditlhapi tse re neng re di ja fela mo Egepeto e seng ka sepe; makatane, magapu, boleke, booie, le gareleke.


text:
Gompieno mowa wa rona o omeletse fela; ga go na sepe; ga re na sepe se re se solofetseng, fa e se selo se go tweng mana fela.”


text:
Batho ba ne ba tle ba tsamaetsamae ba a bapale ba a sile mo ditshilong, kgotsa ba a thuge mo dikikeng, ba a apeye ka dipitsa, ba dire dipapetlana tsa senkgwe ka one; moutlwalo wa one o ne o tshwana le wa lookwane lo loša.


text:
Moše a utlwa jaaka ba lela mo malwapeng otlhe a bone, motho mongwe le mongwe fa mojakong wa mogope wa gagwe; mme bogale jwa ga Jehofa jwa tuka thata, le Moše ga mo hutsafatsa.


text:
Moše a raya Jehofa a re: “Ana o diretse motlhanka wa gago bosula ka ntlha yang? Ke ka ntlha yang fa ke sa bone letlhogonolo mo ponong ya gago fa e bo ne ne o beile morwalo wa tšhaba yotlhe e mo go nna jaana?


text:
A ke nna mma tšhaba yotlhe e? A ke nna ke ba belegeng, fa e bo ne ne o nthaya o re ke ba tseye mo sehubeng sa me, jaaka mmelegi a tle a belege ngwana yo o anyang, ke ba ise kwa lefatsheng le o le ikanetseng borra ba bone?


text:
Ke tlaa tsaya kae nama e ke ka e nayang batho botlhe ba, gonne ba lelela mo go nna ba re: ‘Ke ba neye nama gore ba e je.’


text:
Fa o ntirela jaana ke a go rapela, o mpolaye fela jaanong jaana, fa ke bonye letlhogonolo mo matlhong a gago; a ke se ipone bobenyana jwa me.”


text:
Jehofa a raya Moše a re: “Mphuthela banna ba ba 70 ba bagolwane ba Iseraele, ba o ba itseng fa e le bagolwane ba batho, ba le balaodi ba bone; o ba lere kwa mojakong wa mogope wa bophuthegelo, gore ba eme gone nao.


text:
Ke tlaa fologa ke bua nao gone, mme ke tlaa tsaya ga mowa o o mo go wena ke o baya mo go bone; ba tlaa rwala morwalo wa batho ba nao, gore o se o rwale o le wesi.


text:
O reye batho o re: E tlaa re ka moso lo bo lo iitshepisitse, mme lo tlaa ja nama; gonne lo ledile mo ditsebeng tsa ga Jehofa lwa re: ‘E mang yo o tlaa re nayang nama ra e ja. Gonne go ne go le molemo mo go rona mo Egepeto.’ Ke gone ka mo Jehofa o tlaa lo nayang nama, mme lo tlaa ja.


text:
Ga lo ketla loo ja ka letsatsi le le lengwe fela, kgotsa le mabedi, kgotsa a le matlhano, kgotsa a le somne, kgotsa a le 20.


text:
Lo tlaa ja ka kgwedi e e tletseng go tsamaya e tswa ka dinko tsa lona e ba e nkga sebodu mo go lona, gonne lo ganne Jehofa yo o mo go lona, lo ledile fa pele ga gagwe lwa re: ‘Re ne re tswelang kwa Egepeto?’ ”


text:
Mme Moše a re: “Batho ba ke mo go bone ba 600 000 ba ba tsamayang ka dinao, mme o rile, o tlaa ba naya nama ba e ja ka kgwedi e e tletseng.


text:
A ba tlaa bolaelwa matlhape le matsomane, gore go ba lekane? Kgotsa a ba tlaa phuthelwa ditlhapi tsa lewatle gore go ba lekane?”


text:
Jehofa a raya Moše a re: “A letsogo la ga Jehofa le a bo le khutshwafetse? Jaana o tlaa bona bo lefoko la me le tlaa go dirafalela, kgotsa nnyaa.”


text:
Moše a tswa, a bolelela batho mafoko a ga Jehofa; a phutha banna ba le 70 ba bagolwane ba Iseraele, mme a ba baya mo tikologong ya mogope.


text:
Jehofa a fologa a le mo lerung, a bua nae, a tsaya ga mowa o o mo go ene a o baya mo bagolwaneng ba ba 70; ga dirala e rile fela mowa o nna mo go bone, ba perofesa, mme morago ba se ka ba tlhola ba dira jalo gope.


text:
Ga bo go ne go setse banna ba le babedi kwa bothibelelong; leina la mongwe e le Eletate, leina la yo mongwe e le Metate; mowa wa nna mo go bone, ba bo ba le mo palong ya bone ba ba kwadilweng, mme ba se ka ba tswela kwa mogopeng; ba perofesa ba le kwa bothibelelong.


text:
Jošua morwa Nune, modiredi wa ga Moše, mongwe wa banna ba gagwe ba ba itshenketsweng, a bua a re: “Moše morena wa me, a ba idiwe.”


text:
Moše a mo raya a re: “A o lefufa ka ntlha ya me? Modimo o ka ka wa mma batho botlhe ba ga Jehofa ba perofese, le gore Jehofa a beye mowa wa gagwe mo go bone.”


text:
Ga tswa phefo kwa go Jehofa, ya tlisa makutikweo kwa lewatleng, ya a digela fa bothibelelong e ka ne e le mosepele wa letsatsi le le lengwe fela ntlheng nngwe, le mosepele wa letsatsi le le lengwe fela ntlheng e nngwe, mo tikologong ya bothibelelo, a tlhatlagana fa fatshe boteng bo le kana ka boleele jwa mabogo a le mabedi.


text:
Batho ba ema ka letsatsi leo lotlhe, le bosigo jotlhe, le ka letsatsi lotlhe la ka moso, ba kokoanya makutikweo; yo o na a kokoanya bobotlana, a kokoanya diemere di le some; mme ba a ikanegela mo tikologong ya bothibelelo.


text:
E rile nama e sa ntse e le gare ga meno a bone, e ise e tlhafunwe, bogale jwa ga Jehofa jwa bo bo tuketse morafe, mme Jehofa a betsa batho ka sebetso se se bogale thata.


text:
Leina la felo foo la bidiwa ga twe, Kiberothe-taafa, gonne ba ne ba fitlha gone batho ba ba ineetseng mo dikeletsong.


text:
Miriame le Arone ba gobolola Moše ka ntlha ya mosadi wa Sekuše yo o neng a mo nyetse; gonne o ne a nyetse mosadi wa Sekuše.


text:
Jaana monna yoo, Moše, a bo a le boikokobetso thata go feta batho botlhe ba ba neng ba le mo lefatsheng.


text:
Jehofa a bua le Moše le Arone le Miriame ka tshoganetso, a re: “Tswelang kwa mogopeng wa bophuthegelo loo bararo.” Ba tswa boo bararo.


text:
Jehofa a fologa a le mo mosipuring wa leru, a ema fa mojakong wa Mogope, a bitsa Arone le Miriame, mme ba tswa boo babedi.


text:
A re: “Utlwang jaana mafoko a me. Fa go na le moperofeti mo go lona, nna Jehofa ke tlaa mo ikitsise ka ponatshegelo, ke tlaa bua nae ka toro.


text:
Ene ke tlaa buisanya nae molomo le molomo, e bong ka mo go bonalang, e seng mo dipuong tse di lotobo; popego ya ga Jehofa o tlaa e bona; ana lo ne lo sa boifeleng go gobolola motlhanka wa me, go gobolola Moše?”


text:
Leru la tloga mo godimo ga Mogope, ga fitlhelwa Miriame a le lepero, a le mosweu jaaka kapoko; Arone a leba Miriame, a bona a le lepero.


text:
Arone a raya Moše a re: “Morena wa me, ke a go rapela, o se ka wa baya boleo jo mo go rona, gonne re dirile ka bosilo le ke gonne re leofile.


text:
Ke a go rapela, a a se nne jaaka moswi, yo bontlhanngwe jwa nama ya gagwe bo jegileng a sa tswa mo sebopelong sa ga mmaagwe.”


text:
Mme Jehofa a raya Moše, a re: “Fa rraagwe a ka bo a mo kgwetse mathe fela mo sefatlhogong, a ga a ka bo a nna ditlhong ka malatsi a supa? A a tswalelwe kwa ntle ga bothibelelo ka malatsi a supa, morago ga moo o tlaa ba a leriwe gape mo teng.”


text:
Miriame a tswalelwa kwa ntle ga bothibelelo ka malatsi a supa; batho ba se ka ba tsamaya Miriame a ise a leriwe gape mo teng.


text:
“Roma banna ba ye go tlhola lefatshe la Kanana le ke le nayang bana ba Iseraele. A go rongwe monna a le mongwe fela wa lotso longwe le longwe lwa borra ba bone, mongwe le mongwe e le kgosana mo go bone.”


text:
Moše a ba roma ba tswa mo nageng ya Parane ka fa taolong ya ga Jehofa; botlhe e le batho ba e leng ditlhogo tsa bana ba Iseraele.


text:
Ke one maina a banna ba Moše o ne a ba roma ba ya go tlhola lefatshe. Moše a raya Hosea morwa Nune leina a re, Jošua.


text:
Moše a ba roma ba ya go tlhola lefatshe la Kanana, mme a ba raya a re: “Lo tlhatloge ka tsela e, ya Borwa, mme lo tlhatlogele mo dithabeng.


text:
Lo bone lefatshe gore le ntse jang; le batho ba ba agileng teng, gore a ba thata, kgotsa ba bokoa, a ba babotlana, kgotsa ba bantsi.


text:
Le lefatshe le ba agileng mo go lone, gore le ntse jang: a le molemo kgotsa le bosula; le metse e ba agileng mo go yone, gore e ntse jang: a ba agile mo megopeng, kgotsa mo dikagong tse di thata.


text:
Le lefatshe gore le ntse jang: a le na le monono kgotsa bokodue, a le na le ditlhare kgotsa nnyaa. Mme lo nne pelokgale, lo tle lo tshotse maungo a lefatshe.” Lobaka ya bo e le lobaka lwa mabutswapele a mefine.


text:
Jalo ba tlhatloga, ba tlhola lefatshe go simolola ka naga ya Tsine go ya kwa Rehobe, go ya botsenong jwa Hamathe.


text:
Ba tlhatloga ka fa ntlheng ya Borwa, ba tla mo Heberone; bo-Ahimane le Shešai le Talemai, bana ba ga Anake, ba bo ba le gone. (Jaana Heberone o ne a agilwe dinyaga di supa pele ga Soane o o mo Egepeto.)


text:
Ba fitlha mo molatšaneng wa Ešekole, ba kgaola gona kala e e nang le lerose le lengwe fela la loungo lwa mofine, ba le sikara ka thobane ba le babedi; le gone ba tshola digaranate le difeige.


text:
Felo foo go ne go bidiwa molatšana wa Ešekole ka ntlha ya lerose le bana ba Iseraele ba le kgaotseng gone.


text:
Ba tsamaya ba fitlha kwa go Moše le kwa go Arone, le mo phuthegong yotlhe ya bana ba Iseraele, mo nageng ya Parane, kwa Kateše; ba tla le lefoko kwa go bone, le kwa phuthegong yotlhe, mme ba ba supetsa loungo lwa lefatshe.


text:
Ba ba kakanyetsa ba re: “Re ile ra fitlha mo lefatsheng le o re romileng kwa go lone; ruri le ela maši le dinotshe; lo ke lone loungo lwa lone.


text:
Le fa go ntse jalo batho ba ba agileng mo lefatsheng leo ba thata, le metse e thekeleditswe ka dithako, e bile e megolo thata; gape re bonye bana ba ga Anake teng.


text:
Baamaleke ba agile mo lefatsheng la Borwa; Bahite, Bajebuse le Baamore ba agile mo dithabeng, le Bakanana ba agile fa lewatleng, ba bile ba bapile le noka ya Joretane.”


text:
Kalebe a kgaodisa batho fa pele ga Moše a re: “A re tlhatlogeng ka bonako re yeng go le rua, gonne re nonofile sentle fela go le fenya.”


text:
Banna ba ba neng ba tlhatlogile nae ba re: “Ga re a nonofa go ya go tlhabana le batho bao, gonne ba thata bogolo go rona.”


text:
Lefatshe le ba tswang go le tlhola ba le bolela ka bosula mo baneng ba Iseraele ba re: “Lefatshe le re le raletseng re le tlhola, ke lefatshe le le kometsang banni ba lone; batho botlhe ba re ba bonyeng mo go lone ke batho ba ba godileng thata.


text:
Le mekaloba re e bonye gone, bana ba ga Anake, ba ba tswang mo go bone mekaloba; mme mo ponong ya rona ka rosi ra bo re ntse jaaka tsiakgope fela, le mo ponong ya bone re ne re ntse jalo.”


text:
Bana ba Iseraele botlhe ba ngongoregela Moše le Arone, mme phuthego yotlhe ya ba raya ya re: “A bo Modimo o ka bo o mmile ra swela mo lefatsheng la Egepeto! Kgotsa Modimo o ka bo o mmile ra swela mo nageng e!


text:
Ana Jehofa o re isetsang mo lefatsheng leo, go tla re wa ka tšhaka? Basadi ba rona le banyana ba rona ba tlaa nna thopo fela; a go ga ka nne molemo bogolo go boela Egepeto?”


text:
Foo Moše le Arone ba wela ka difatlhogo fa fatshe fa pele ga phuthego yotlhe e e phuthegileng ya bana ba Iseraele.


text:
Jošua morwa Nune, le Kalebe morwa Jefune, ba e neng e le ba bone ba ba tswang go tlhola lefatshe, ba ikgagola diaparo,


text:
ba bua le phuthego yotlhe ya bana ba Iseraele ba re: “Lefatshe le re le raletseng re le tlhola, ke lefatshe le le molemo o o feteletseng.


text:
Fa Jehofa a itumela mo go rona, o tlaa re fitlhisa mo lefatsheng leo, o tlaa le re naya; ke lefatshe le le elang maši le dinotshe.


text:
Fela lo se ka lwa tsuolola Jehofa fela, le gone lo se ka lwa boifa batho ba lefatshe leo; gonne ke dijo mo go rona; phemelo ya bone e tlositswe mo go bone, Jehofa o na le rona; lo se ka lwa ba boifa.”


text:
Phuthego yotlhe ya laola gore ba kgobotlediwe ka maje, mme kgalalelo ya ga Jehofa ya bonala mo mogopeng wa bophuthegelo, ya bonwa ke bana ba Iseraele botlhe.


text:
Jehofa a bua le Moše a re: “Batho ba, ba tlaa nnyatsa goleele go le kae? Ba tlaa gana go dumela mo go nna goleele go le kae, ka ditshupo tsotlhe tse ke di dirileng mo go bone?


text:
Ke tlaa ba bolaya ka leroborobo, ke tlaa ba ntsha mo bosweng, mme ke tlaa dira ka wena morafe o mogolo, le o o thata bogolo go bone.”


text:
Moše a raya Jehofa a re: “Foo Baegepeto ba tlaa utlwa; gonne o tlhatlositse tšhaba e mo go bone ka thata ya gago;


text:
ba tlaa bolelela banni ba lefatshe le; ba utlwile fa o le mo gare ga tšhaba e; gonne wena Jehofa o a bonwa o lebanye sefatlhogo le sefatlhogo, le leru la gago le ba okame, mme wa ba etelela pele, ka mosipuri wa leru motshegare, le ka mosipuri wa molelo bosigo.


text:
Jaana fa o bolaya tšhaba e jaaka e ka bo e le motho a le mongwe fela, foo merafe e e utlwileng tumedi ya gago e tlaa bua e re:


text:
‘E re ka Jehofa a sa nonofa go fitlhisa tšhaba e mo lefatsheng le o le ba ikanetseng, ke gone o ba nyeleditseng mo nageng.’


text:
‘Jehofa o bonya go galefa, o tletse boutlwelobotlhoko; o itshwarela boikepo le tlolo, mme yo o molato ga a ketla a mo golola gope, o beletsa bana tshiamololo ya borra ba bone go ya kokomaneng ya boraro le ya bone.’


text:
Ke a go rapela, o itshwarele tshiamololo ya tšhaba e, ka fa bogolong jwa boutlwelobotlhoko jwa gago, le ka fa o ntseng wa itshwarela tšhaba e go tswa Egepeto le gompieno ka gone.”


text:
E re ka batho bao botlhe ba ba bonyeng kgalalelo ya me, le ditshupo tsa me, tse ke di dirileng kwa Egepeto, le mo nageng, le fa go ntse jalo ba ntekile ka dipaka tse some tse, mme ba se ka ba reetsa lentswe la me;


text:
ruri ga ba ketla ba bona lefatshe le ke le ikanetseng borraabo, le gone ga go na ope wa ba ba nnyaditseng yo o tlaa le bonang,


text:
fa e se motlhanka wa me Kalebe, ka ene a ne a na le mowa o sele, mme o ntshetse morago ka botlalo; ke ene ke tlaa mo isang mo lefatsheng le o neng a ya go tsena mo go lone; le losika lwa gagwe lo tlaa le rua.


text:
Jaana Baamaleke le Bakanana ba agile mo molapong. E tlaa re ka moso lo menoge lo ye kwa nageng ka tsela e e yang kwa Lewatleng le Lehibidu.”


text:
“Ke tlaa iphapaanya goleele go le kae le phuthego e e bosula e, e e ntseng e ngongorega ka ga me? Ke utlwile dingongorego tsa bana ba Iseraele, tse ba di ngongoregang ka ga me.


text:
Lo ba reye lo re: Jaaka ke tshedile, go bua Jehofa, ruri jaaka lo buile mo ditsebeng tsa me, ke tlaa lo direla fela jalo:


text:
Ditoto tsa lona di tlaa wela mo nageng e; botlhe ba ba badilweng mo go lona ka fa palong yotlhe ya lona, go simolola ka ba ba dinyaga di masome mabedi go ya kwa go bomogoloa bone, ba ba ngongoregileng ka ga me.


text:
Ruri ga lo ketla lo fitlha mo lefatsheng le ke le tsholeleditseng letsogo, ka re, ke tlaa lo agisa mo go lone, fa e se Kalebe morwa Jefune le Jošua morwa Nune.


text:
Banyana ba lona, ba lo rileng ba tlaa nna thopo, bone ke tlaa ba fitlhisa, ba tlaa itse lefatshe le lona lo le ganneng;


text:
Bana ba lona ba tlaa nna bakgarakgatshegi mo nageng ka dinyaga di 40, ba tlaa rwala maakafalo a lona, go tsamaya ditoto tsa lona di felediwa mo nageng.


text:
Jaaka palo ya malatsi a lo tswang go tlhola lefatshe ka one, e bong malatsi a a 40, letsatsi lengwe le lengwe le tlaa emelwa ke ngwaga, mme lo tlaa rwala ditshiamololo tsa lona, e bong ka dinyaga di le 40, lo tlaa itse go tlhanoga ga me.


text:
Nna Jehofa ke buile ka re, ruri se ke sone se ke tlaa se direlang phuthego e e bosula e, e e mphuthegetseng go tlhabana le nna; ba tlaa fedisiwa mo nageng e, ba tlaa swela teng.”


text:
Banna ba Moše o ne a ba romile ba ya go tlhola lefatshe, ba ba boileng ba ngongoregisa phuthego yotlhe ka ga gagwe ka go bolela lefatshe ka bosula,


text:
Mme Jošua morwa Nune, le Kalebe morwa Jefune ba sala ba tshedile mo banneng bao ba ba neng ba ile go tlhola lefatshe.


text:
Ba phakela ba palamela kwa godimo ga thaba ba re: “Re fano, a re yeng kwa felong fa Jehofa o go re tlhomamiseditseng; gonne re leofile.”


text:
Gonne Baamaleke le Bakanana ba gone fa pele ga lona, mme lo tlaa wa ka tšhaka; gonne lo boile mo go saleng Jehofa morago, ke gone ka moo Jehofa ga a ketla a nna le lona.”


text:
Ba itaola fela, ba palamela kwa godimo ga thaba; le fa go ntse jalo letlole la kgolagano ya ga Jehofa ga le a ka la tswa mo bothibelelong le fa e le ene Moše.


text:
Foo Baamaleke ba fologa le Bakanana ba ba agileng mo thabeng eo, ba ba kgemetha ba ba kgokolosetsa go ya kwa Horema.


text:
“Bua le bana ba Iseraele, o ba reye o re: E tlaa re lo sena go fitlha mo lefatsheng la maago a lona le ke le lo nayang,


text:
lo rata go direla Jehofa tshupelo ka molelo, tshupelo e e fisiwang, kgotsa setlhabelo, go tla lo dirafatsa ikano nngwe, kgotsa e le tshupelo ya peleego fela, kgotsa e le mo medirong ya lona e e tlhomilweng, go tla lo direla Jehofa monko o o monate, ga matlhape kgotsa ga letsomane;


text:
foo yo o isetsang Jehofa tshupelo ya gagwe, a a tlise tsupelo ya boupe jwa kilokerame e le nngwe fela, e tlhakanye le litara ya lookwane,


text:
le bojalwa jwa mofine jwa tshupelo e e nowang, bo le litara e le nngwe fela, o tlaa bo baakanyetsa tshupelo e e fisiwang, kgotsa setlhabelo, o e pataganye le kwanyana nngwe le nngwe.


text:
Kgotsa fa e le ga phelefu, o tlaa baakanya tshupelo ya boupe e le dikilokerame di le pedi, di tlhakanye le lookwane lo le dilitara di le 1,5.


text:
O ise dilitara di le 1,5 tsa bojalwa jwa mofine, e le tshupelo e e nowang, ya monko o o monate mo go Jehofa.


text:
E re fa o baakanya kgongwana ya tshupelo e e fisiwang, kgotsa ya setlhabelo, go tla o dirafatsa ikano nngwe, kgotsa e le ya ditshupelo tsa kagiso go Jehofa,


text:
foo a pataganye kgongwana le tshupelo ya boupe e le dikilokerame di le tharo, di tlhakanye le dilitara di le pedi tsa lookwane.


text:
Fa e le tshupelo e e nowang, o ise dilitara di le pedi tsa bojalwa jwa mofine, e le tshupelo e e dirwang ka molelo, e le ya monko o o monate mo go Jehofa.


text:
“A kgongwana nngwe le nngwe e direlwe jalo, le phelefu nngwe le nngwe, le kwanyana e tonanyana nngwe le nngwe, le potsane nngwe le nngwe.


text:
Botlhe ba ba tsaletsweng mo gae ba tlaa dira dilo tse ka mokgwa o, fa ba isa tshupelo e e dirwang ka molelo, ya monko o o monate mo go Jehofa.


text:
Fa moeng a jakile mo go lona, kgotsa le fa e le mang yo o mo go lona go ya le dikokomana tsotlhe tsa lona, a rata go isa tshupelo e e dirwang ka molelo, ya monko o o monate mo go Jehofa, jaaka lo dira, le ene a a dire fela jalo.


text:
Mo phuthegong tao a e nne nngwe fela ya lona le ya moeng yo o jakileng mo go lona, e le tao e e sa khutleng go ya le dikokomana tsa lona, jaaka lona lo ntse, moeng a nne jalo fa pele ga Jehofa.


text:
“Bua le bana ba Iseraele, o ba reye o re: E tlaa re lo fitlha mo lefatsheng le ke lo isang kwa go lone,


text:
Ga boupe jwa lona jwa ntlha jo bo dubilweng lo ise papetlana ya senkgwe e le tshupelo ya tsholetso, jaaka lo tle lo dire tshupelo ya tsholetso ya sebupi sa pholelo, lo se tsholetse jalo.


text:
Ga boupe jwa lona jwa ntlha jo bo dubilweng lo tlaa isetsa Jehofa tshupelo ya tsholetso go ya le dikokomana tsotlhe tsa lona.


text:
e bong tsotlhe tse Jehofa o di lo laoletseng ka seatla sa ga Moše, go simolola ka letsatsi le Jehofa o laotseng ka lone, go ya kwa pele le dikokomana tsotlhe tsa lona;


text:
foo go tlaa diragala gore fa go dirilwe ka timelo fela kwa ntle ga kitso ya phuthego, phuthego yotlhe e ise kgongwana e le nngwe fela e le tshupelo e e fisiwang, go nna monko o o monate mo go Jehofa, e na le tshupelo ya yone ya boupe, le tshupelo ya yone e e nowang, ka fa mokgweng o laotsweng, le phoko e le nngwe fela ya tshupelo ya boleo.


text:
A moperesiti a direle phuthego yotlhe ya bana ba Iseraele tetlanyo, mme ba tlaa itshwarelwa, gonne e ne e le timelo fela; ba lerile seromololo sa bone, tshupelo e e direlwang Jehofa ka molelo, le tshupelo ya bone ya boleo, ba di isitse fa pele ga Jehofa ka ga timelo ya bone.


text:
Phuthego yotlhe ya bana ba Iseraele e tlaa itshwarelwa, le moeng yo o jakileng mo go bone, gonne ka ga batho botlhe go ne go dirilwe ka botlhokakitso.


text:
“Fa motho a le mongwe fela a leofa ka timelo, foo a ise podi e namagadi ya ngwaga wa ntlha e le tshupelelo ya boleo.


text:
Motho yo o timelang, mme e se ka bomo, moperesiti o tlaa mo direla tetlanyo fa pele ga Jehofa, mme o tlaa itshwarelwa.


text:
Lo nne le molao o le mongwe fela wa yo o dirang sengwe ka go timela fela, wa yo o tsaletsweng mo gae mo baneng ba Iseraele, le wa moeng yo o jakileng mo go bone.


text:
Motho yo o dirang sengwe ka boikgodiso, le fa e ka nna yo o tsaletsweng mo gae, kgotsa moeng, motho yoo o tlhapatsa Jehofa; motho yoo o tlaa kgaolwa a tswa mo bathong ba ga gabo.


text:
Ka a nyaditse lefoko la ga Jehofa, a tlodile taolo ya gagwe, motho yoo a kgaolelwe ruri, boikepo jwa gagwe bo tlaa nna mo go ene.”


text:
Jehofa a raya Moše, a re: “Ruri motho yoo o tlaa bolawa; a phuthego yotlhe e mo kgobotletse ka maje kwa ntle ga bothibelelo.”


text:
Phuthego yotlhe ya mo isa kwa ntle ga bothibelelo, ba mo kgobotletsa ka maje, a swa; jaaka Jehofa a laotse Moše.


text:
“Bua le bana ba Iseraele o ba laole gore ba itirele makantsa fa dintlheng tsa diaparo tsa bone, go ya le dikokomana tsotlhe tsa bone, mo makantseng a ntlha nngwe le nngwe ba beye mogala wa bobududu.


text:
E nne lekantsa go lona, gore lo le lebe, lo itse go gakologelwa ditaolo tsotlhe tsa ga Jehofa, le go di dira; le gore lo se tsamayetsamaye fela ka fa dipelong tsa lona, le ka fa matlhong a lona, a lo ntseng lwa nna lwa a sala morago lwa ya go akafala,


text:
Ke nna Jehofa Modimo wa lona, yo ke lo ntshitseng mo lefatsheng la Egepeto, go nna Modimo wa lona, ke nna Jehofa Modimo wa lona.”


text:
Jaana Kora morwa Isehare, morwa Kohathe, morwa Lefi, a na le Dathane le Abirame, bomorwa Eliabe, le One morwa Pelethe, bomorwa Rubene, ba tsaya batho,


text:
ba nanoga fa pele ga Moše, ba na le bangwe ba bana ba Iseraele, dikgosana tsa phuthego di le 250, ba ba bileditsweng pitsong, e le banna ba ba itsegeng.


text:
Ba phuthegela Moše le Arone, ba ba raya ba re: “Lo inaya mo gogolo bobe, e tswa ba phuthego botlhe ba itshepile, mongwe le mongwe wa bone, Jehofa o mo go bone. Ke ka ntlha yang fa lo ikgodisa lo ipaya kwa godimo ga phuthego ya ga Jehofa?”


text:
a bua le Kora le lekoko lotlhe la gagwe, a re: “E tlaa re ka moso Jehofa o tlaa supa ba e leng ba gagwe, le yo o leng boitshepo o tlaa mo atametsa kwa go ene, e bong ene yo o tlaa mo itshenkelang, o tlaa mo atametsa kwa go ene.


text:
Lo tsenye molelo mo go one, lo beye maswalo mo go one fa pele ga Jehofa ka moso. Go tlaa diragala gore motho yo Jehofa o mo itshenkelang, ene o tlaa nna boitshepo; lo inaya mo gogolo bobe, lona bomorwa Lefi.”


text:
a lo fitlhela e le selo se sennyennyane fa e bo ne ne Modimo wa Iseraele, o lo lomolotse mo phuthegong ya Iseraele, go lo atametsa fa go one, go tla lo dira tirelo ya motlaagana wa ga Jehofa le go ema fa pele ga phuthego go ba direla;


text:
Ke gone ka fa wena le lekoko lotlhe la gago lo phuthegetseng Jehofa ka gone, go tlhabana nae; Arone e be e le mang fa lo mo ngongoregela jaana?”


text:
A ke selo se sennyennyane fa o re tlhatlositse kwa lefatsheng le le elang maši le dinotshe, go tla go re bolaela mo nageng, fa e bo ne ne o bile o itira kgosana mo go rona jaana?


text:
Gape, ga o a re fitlhisa mo lefatsheng le le elang maši le dinotshe, le gone ga o a re naya boswa jwa matlhagare le masimo a mafine. A o itshoketse go re tsietsa? Ga re ye koo.”


text:
Moše a nna bogale thata, mme a raya Jehofa a re: “O se ka wa tlhokomela tshupelo ya bone; ga ke a ba tseela le fa e le esela e le nngwe fela, le gone ga ke a utlwisa ope wa bone botlhoko.”


text:
Moše a raya Kora a re: “Wena le phuthego yotlhe ya gago lo nne fa pele ga Jehofa ka moso, wena le bone, le Arone.


text:
Mongwe le mongwe a tseye lobeyana lwa gagwe, lo bo lo beye maswalo mo go one; motho mongwe le mongwe a tle fa pele ga Jehofa a tshotse lobeyana la gagwe, mabeyana a le 250, le wena le Arone, mongwe le mongwe a tle le lobeyana la gagwe.”


text:
Mongwe le mongwe a tsaya lobeyana lwa gagwe, ba baya molelo mo go one, ba ba ba baya maswalo mo go one, mme ba ema fa mojakong wa mogope wa bophuthegelo; ba na le Moše le Arone.


text:
Kora a phuthela phutego yotlhe fa mojakong wa mogope wa bophuthegelo; mme kgalalelo ya ga Jehofa ya bonalela phuthego yotlhe.


text:
Mme ba wela fa fatshe ka difatlhogo ba re: “Ao! Modimo, Modimo wa mewa ya nama yotlhe, a motho o tlaa leofa a le mongwe fela, mme wa nna bogale le phuthego yotlhe?”


text:
A bua le phuthego a re: “Ke a lo rapela, tlogang fa megopeng ya batho ba ba ba bosula, lo se ameng sepe sa bone, lo ka tla lwa nyelediwa mo dibeng tsotlhe tsa bone.”


text:
Jalo ba tloga fa motlaaganeng wa ga Kora le Dathane le Abirame, ba tswa ka ntlha tsotlhe; Dathane le Abirame ba ema fa mejakong ya megope ya bone, le basadi ba bone, le bomorwaa bone, le banyana ba bone.


text:
Moše a re: “Lo tlaa itse ka se, fa Jehofa a nthomile gore ke tle go dira ditiro tse tsotlhe, gonne ga ke a di dira e le mogopolo wa me fela.


text:
E tlaa re fa batho ba, ba ka swa loso lwa batho botlhe, kgotsa fa ba lekolwa ka tekolo ya batho botlhe, foo Jehofa o tlaa bo a sa nthoma.


text:
Mme fa Jehofa a dira selo se seša, fa lefatshe le atlhamologa molomo, le ba kometsa, le tsotlhe tse ba nang natso, mme ba wela mo moleteng ba ntse ba utlwa, foo lo tlaa tlhaloganya fa batho ba ba nyaditse Jehofa.”


text:
Lefatshe la atlhamologa molomo, la ba kometsa, le ba matlo a bone, le batho botlhe fela ba ga Kora, le dithoto tsa bone tsotlhe fela.


text:
Jalo bone ba na le tsotlhe tse e leng tsa bone ba wela mo moleteng ba ntse ba utlwa; lefatshe la ba khurumetsa, ba nyelela ba tswa mo phuthegong.


text:
Baiseraele botlhe ba ba mo tikologong ya bone ba tshaba ka go gala ga bone, gonne ba re: “Lefatshe le ka tla la re kometsa.”


text:
“Bua le Eleasare morwa Arone moperesiti gore a tseye mabeyana mo phisong, wena o phatlalaletse molelo kwa kgakala; gonne a boitshepo;


text:
e bong mabeyana a baleofi ba, ba ba leofetseng matshelo a bone, mme a a thulwe a nne dimatla tsa go manega sebeso, gonne ba a isitse fa pele ga Jehofa, ke gone a leng boitshepo: a tlaa nna sesupo mo baneng ba Iseraele.”


text:
Eleasare moperesiti a tsaya mabeyana a kgotlho, a bone ba ba fisitsweng ba a isitseng; ba a thula dimatla tsa go manega sebeso,


text:
gore e nne segopodiso mo baneng ba Iseraele, e le gore ope o sele yo o seng wa losika lwa ga Arone a se atamele a ya go fisa maswalo fa pele ga Jehofa, gore a se ka a nna jaaka Kora le jaaka lesomo la gagwe, jaaka Jehofa a buile nae ka seatla sa ga Moše.


text:
E rile ka moso phuthego yotlhe ya bana ba Iseraele ya ngongoregela Moše le Arone ba re: “Lo bolaile batho ba ga Jehofa.”


text:
Ga dirala ya re phuthego e phuthegetse Moše le Arone ba leba kwa mogopeng wa bophuthegelo, mme bonang leru la bo le o bipile le kgalalelo ya ga Jehofa ya bonala.


text:
“Tlhatlogang mo phuthegong e gore ke tle ke ba nyeletse ka ponyo ya leitlho.” Ba wela fa fatshe ka difatlhogo.


text:
Moše a raya Arone a re: “Tsaya lobeyana la gago o tsenye molelo o o tswang mo sebesong mo go lone o lo ise ka bonako kwa phuthegong, o ba direle tetlanyo, gonne go dule bogale kwa go Jehofa, sebetso se simologile.”


text:
Arone a le tsaya jaaka Moše a buile, a sianela kwa gare ga phuthego, a fitlhela sebetso se simologile mo bathong; a baya maswalo, a direla batho tetlanyo.


text:
“Bua le bana ba Iseraele, o tseye dithobane mo go bone, nngwe e nne ya kgotla nngwe le nngwe ya borraabo, mo dikgosaneng tsotlhe ka fa makgotleng a borraabo, dithobane di le 12, o kwale leina la motho mongwe le mongwe mo thobaneng ya gagwe.


text:
O kwale leina la ga Arone mo thobaneng ya ga Lefi, gonne go tlaa nna e le nngwe fela ya tlhogo nngwe le nngwe ya makgotla a borraabo.


text:
Motho yo ke mo itshenkelang, thobane ya gagwe e tlaa kukunya; mme ke tlaa khutlisa dingongorego tsa bana ba Iseraele mo go nna, tse ba di ngongoregang ka ga lona.”


text:
Moše a bua le bana ba Iseraele, mme dikgosana tsotlhe tsa bone tsa mo naya dithobane, mongwe le mongwe e le nngwe fela, ka fa makgotleng a borraabo, e bong dithobane di le 12, thobane ya ga Arone e ne e le mo dithobaneng tsa bone.


text:
Ga dirala ya re ka moso Moše a ya mo mogopeng wa tshupo, a fitlhela thobane ya ga Arone ya ntlo ya ga Lefi e kukuntse, e thuntse ka dithunya, e bile e ungwile dithamane tse di buduleng.


text:
Dithobane tsotlhe Moše a di tsaya fa pele ga Jehofa, a di ntshetsa kwa baneng ba Iseraele botlhe; ba di leba, mme mongwe le mongwe a tsaya thobane ya gagwe.


text:
Jehofa a raya Moše a re: “Busetsa thobane ya ga Arone kwa pele ga tshupo, go ya go bolokwa teng, e le sesupo se se sekisang bana ba tsuololo, gore o khutlise dingongorego tsa bone ka ga me, gore ba tle ba se ka ba swa.”


text:
Mongwe le mongwe yo o atamelang, yo o atamelang motlaagana wa ga Jehofa o a swa, a ke gore re tlaa swa rotlhe fela?”


text:
Jehofa a raya Arone a re: “Wena le bomorwao, le ba kgotla ya ga rraago ba na nao, lo tlaa rwala tshiamologo ya felo ga boitshepo; mme wena le bomorwao nao lo tlaa rwala tshiamologo ya boperesiti jwa lona.


text:
Le bone bomonnao, e bong lotso lwa ga Lefi, lotso lwa ga rraago, o ba atametse nao gore ba kopanngwe nao, mme ba go direle; wena le bomorwao nao lo nne fa pele ga mogope wa tshupo.


text:
Mme a ba tshegetse tebelo ya gago le tebelo ya Mogope otlhe, fa e se gore ba se ka ba atamela dilwana tsa felo ga boitshepo le sebeso, gore ba se ka ba swa bone le lona.


text:
Ba kopanngwe nao, ba tshegetse tebelo ya mogope wa bophuthegelo ka ga tirelo yotlhe ya Mogope; moeng a se ka a atamela kwa go lona.


text:
Tebelo ya felo ga boitshepo lo tlaa e tshegetsa lotlhe, le tebelo ya sebeso, gore go se tlhole go nna bogale mo baneng ba Iseraele.


text:
Nna, bonang, ke tshotse bomonnaalona, e bong Balefi, mo baneng ba Iseraele, lo ba neilwe, e le mo go neilweng Jehofa, go tla ba dira tirelo ya mogope wa bophuthegelo.


text:
Wena le bomorwao nao lo tshegeletse sengwe le sengwe sa sebeso boperesiti jwa lona, le se se kwa teng ga sesiro; mme lo tlaa direla; ke lo naya boperesiti e le tirelo ya neo; mme moeng yo o atamelang a bolawe.”


text:
Jehofa a bua le Arone a re: “Nna, ke go neile tebelo ya ditshupelo tsa me tsa tsholetso, e bong dilo tsotlhe tse di itshepileng tsa bana ba Iseraele, ke di neile wena ka ntlha ya tlolo, le bomorwao, e le tshiamelo ya bone ka bosakhutleng.


text:
Mo e tlaa nnang ga gago ga dilo tse di boitshepo jo bo itshepileng, mo go siilweng mo molelong ke mo: Seromololo sengwe le sengwe sa bone, e bong tshupelo nngwe le nngwe ya bone ya boupe, le tshupelo nngwe le nngwe ya bone e e fisiwang, le tshupelelo nngwe le nngwe ya bone ya molato, e ba tlaa e nkisetsang, e tlaa nna boitshepo jo bo itshepetseng wena le bomorwao.


text:
O tlaa ja ga tsone jaaka dilo tse di boitshepo jo bo itshepileng; lonna lotlhe lo tlaa ja ga tsone, go tlaa go itshepela.


text:
“Sa gago ke se, tshupelo ya tsholetso ya neo ya bone, e bong ditshupelo tsotlhe tsa mofoko tsa bana ba Iseraele; ke di neile wena, le bomorwao, le bomorwadio nao, e le tshiamelo ka bosakhutleng; mongwe le mongwe yo o itshekileng mo ntlong ya gago a je ga tsone.


text:
“Lookwane lo lontle bogolo, le mefine e mentle bogolo, le mabele, e bong mabutswapele a tse ba di nayang Jehofa, ke di go neile.


text:
Mabutswapele a loungo lotlhe lo lo mo lefatsheng la bone, a ba a leretseng Jehofa, a tlaa nna a gago; mongwe le mongwe yo o itshekileng mo ntlong ya gago a a di je.


text:
Sengwe le sengwe se go itibolwang ka sone, sa nama yotlhe e ba e isetsang Jehofa, sa motho le sa kgomo, e nne sa gago; le fa go ntse jalo motsalwapele wa motho, ruri o mo rekolole; le setsalwapele sa ditshedi, tse di itshekologileng, o se rekolole.


text:
Tse di nang le go rekololwa mo go tsone, o simolole go di rekolola di le kgwedi e le nngwe fela mo go tsalweng, ka fa tshekatshekong ya gago, ka madi a dipapetlana tsa selefera di le tlhano, ka fa selekanyong sa felo ga boitshepo.


text:
Leitibolo la kgomo le leitibolo la nku le leitibolo la podi, o se ka wa a rekolola; a boitshepo; kgatsha madi a one mo sebesong, mme o fise mahura a one e le tshupelo e e dirwang ka molelo, ya monko o o monate mo go Jehofa.


text:
Nama ya one e nne ya gago, jaaka sehuba se se fokwang, le jaaka serope sa ka fa tsogong le legolo, e nne tsa gago.


text:
Ditshupelo tsa tsholetso tsotlhe tsa dilo tse di itshepileng, tse bana ba Iseraele ba di isetsang Jehofa, ke di neile wena, le bomorwao le bomorwadio nao; e le tshiamelo ka bosakhutleng; ke kgolagano ya letswai ka bosakhutleng fa pele ga Jehofa, go wena le losika lwa gago nao.”


text:
Jehofa a raya Arone, a re: “O se ka wa rua boswa bope mo lefatsheng la bone, le gone o se ka wa nna le kabelo epe mo go bone. Ke nna kabelo ya gago, le boswa jwa gago, mo baneng ba Iseraele.


text:
“Bana ba ga Lefi bone ke ba neile tsotlhe tsa bosome mo Iseraele go nna boswa jwa bone, go emela tirelo e ba e direlang, e bong tirelo ya mogope wa bophuthegelo.


text:
Go tloga fano a bana ba Iseraele ba se tlhole ba atamela mogope wa bophuthegelo, gore ba se ka ba rwala boleo, mme ba swa.


text:
Mme Balefi ba dire tirelo ya mogope wa bophuthegelo, ba rwale tshiamologo ya bone; a e nne molao ka bosakhutleng go ya le dikokomana tsotlhe tsa lona, mo baneng ba Iseraele ba se ka ba nna le boswa bope;


text:
gonne tsa bosome tsa bana ba Iseraele tse ba di isetsang Jehofa tshupelo ya tsholetso, ke di neile Balefi go nna boswa; ke gone ka moo ke ba reileng ka re, mo baneng ba Iseraele ba se ka ba dira le boswa bope.”


text:
“Gape, bua le Balefi, o ba reye o re: E ne e re mogang lo tsayang mo baneng ba Iseraele tsa bosome tse ke di lo neileng di tswa mo go bone gore e nne boswa jwa lona, foo lo tlaa isa ga tsone tshupelo ya tsholetso mo go Jehofa, sa bosome sa tsa bosome.


text:
Tshupelo ya lona ya tsholetso lo tlaa e balelwa jaaka ekete ke mabele a sebupi sa pholelo, le jaaka botlalo jwa kgatisetso ya bojalwa jwa mofine.


text:
Le lona lo isetse Jehofa tshupelo ya tsholetso e le ya tsa bosome tsotlhe tsa lona tse lo di amogelang mo baneng ba Iseraele; ga tsone lo neye Arone moperesiti tshupelo ya tsholetso ya ga Jehofa.


text:
Ga dineo tsa lona tsotlhe lo ise tshupelo nngwe le nngwe ya ga Jehofa ya tsholetso, ga mo go gontle bogolo mo go tsone, e bong mo go itshepileng ga tsone.


text:
Ke gone o ba reye o re: Mogang lo tsholetsang mo go gontle bogolo, foo go balelwe Balefi jaaka totafalo ya sebupi sa pholelo, le jaaka totafalo ya kgatisetso ya bojalwa jwa mofine.


text:
Lo tlaa se ja mo felong gongwe le gongwe, lona le ba matlo a lona, gonne ke tuelo ya lona e e emelang tirelo ya lona mo mogopeng wa bophuthegelo.


text:
Lo tlaa bo lo sa rwale boleo bope ka ga sone, fa lo sena go tsholetsa mo go gontle bogolo ga sone; lo tlaa bo lo sa tlhapatse dilo tse di itshepileng tsa bana ba Iseraele, gore lo se swe.”


text:
“Mo ke gone mo go tlhomilweng ga molao o Jehofa o o laotseng a re: Bua le bana ba Iseraele gore ba go leretse kgomo ya moroba e khunwana e e itekanetseng, e go se nang bogole mo go yone, le e go iseng go bewe jokwe mo go yone.


text:
Lo e neye Eleasare moperesiti, ene a e ise kwa ntle ga bothibelelo, mme a mongwe a e tlhabe fa pele ga matlho a gagwe.


text:
Eleasare moperesiti, a tseye ga madi a yone ka monwana, mme madi a yone a a kgatšhetse gasupa kwa ntlheng ya fa pele ga mogope wa bophuthegelo.


text:
Mongwe a fise kgomo eo ya moroba mo ponong ya gagwe; a fise letlalo la yone le nama ya yone, le madi a yone, le moswang wa yone.


text:
Moperesiti a tseye logong lwa mosetara, le mosiama, le bohibidu jo bo letlhololo, a di latlhele mo gare ga phiso ya kgomo ya moroba.


text:
Foo moperesiti a tlhatswe diaparo tsa gagwe, a itlhapise mmele ka metsi, morago ga mo a tsene mo bothibelelong, mme moperesiti o tlaa bo a itshekologile go ya maitseboeng.


text:
Le yo o fisang kgomo a tlhatswe diaparo tsa gagwe ka metsi, a a itlhapise mmele ka metsi, mme o tlaa bo a itshekologile go ya maitseboeng.


text:
A motho mongwe yo o itshekileng a ole molora wa kgomo ya moroba a o beye kwa ntle ga bothibelelo felong gongwe fa gontle; o bolokelwe phuthego ya bana ba Iseraele go dira metsi a tomololo; ke tshupelelo ya boleo.


text:
Yo o olang molora wa kgomo ya moroba a a tlhatswe diaparo tsa gagwe, o tlaa bo a itshekologile go ya maitseboeng; mme mo baneng ba Iseraele, le mo moennyeng yo o jakileng mo go bone, e nne molao ka bosakhutleng.


text:
Ene yoo a a iitshepise ka one ka letsatsi la boraro, ka letsatsi la bosupa a nne boitsheko; fa a ne a se ka a iitshekisa ka letsatsi la boraro, foo o tlaa bo a se boitsheko ka letsatsi la bosupa.


text:
Le fa e le mang yo o amang setoto sa moswi le fa e ka bo e le mang yo o suleng, mme a se ka a iitshekisa, o itshekolola motlaagana wa ga Jehofa; motho yoo, a a kgaolwe mo Iseraele; a nne boitshekologo ka gonne metsi a tomololo a se ka a kgatšhiwa mo go ene; boitshekologo jwa gagwe bo sa ntse bo le mo go ene.


text:
“O ke one molao fa motho a swela mo mogopeng: Mongwe le mongwe yo o tsenang mo mogopeng, le mongwe le mongwe yo o mo mogopeng, a nne a itshekologile ka malatsi a supa.


text:
Le sejana sengwe le sengwe se se sa khurumelwang, se se se nang sekhurumelo se bofeletswe mo go sone, se itshekologile.


text:
Le fa e le mang mo nageng yo o amang mongwe yo o bolailweng ka tšhaka, le fa e le setoto, kgotsa lesapo la motho, kgotsa phupu, a a itshekologe ka malatsi a supa.


text:
“Ka ga motho yo o itshekologileng a ba mo tseele molora wa molelo wa tshupelelo ya boleo, mme metsi a a elang a thelwe mo go one mo sejaneng.


text:
A motho yo o itshekileng a tseye mosiama, a o ine mo metsing, a a kgatšhe mo mogopeng, le mo dijaneng tsotlhe, le mo bathong ba ba neng ba le gona, le mo go ene yo o ne a ama lesapo, kgotsa motho yo o bolailweng kgotsa, moswi kgotsa, phupu.


text:
A motho yo o itshekileng a kgatšhe yo o itshekologileng ka letsatsi la boraro, le ka letsatsi la bosupa; e re ka letsatsi la bosupa a mo itshekise; a tlhatswe diaparo tsa gagwe, a tlhape mo metsing, mme maitseboa o tlaa nna boitsheko.


text:
“Mme motho yo o itshekologileng fa a gana go iitshekisa, mowa oo a o kgaolwe o tswe mo gare ga phuthego, ka a itshekolotse ntlo e e botshepo ya ga Jehofa; metsi a tomololo ga a kgatšhiwa mo go ene, o itshekologile.


text:
A e nne molao o o sa khutleng mo go bone, yo o kgatšhang ka metsi a tomololo a a tlhatswe diaparo tsa gagwe, le yo o amang metsi a tomololo o tlaa itshekologa go ya maitseboeng.


text:
Le fa e le eng se motho yo o itshekologileng o se amang se tlaa itshekologa, le motho yo o se amang o tlaa itshekologa go ya maitseboeng.”


text:
Ka kgwedi ya ntlha phuthego yotlhe ya bana ba Iseraele, ya fitlha kwa sekakeng sa Tsine, mme batho ba nna mo Kateše; Miriame a swela teng a ba a fitlhwa teng.


text:
Batho ba ganela le Moše, ba bua ba re: “A bo Modimo o ka bo o mmile ra swa jale ka bagarona ba swela fa pele ga Jehofa.


text:
E bile lo lereditseng phuthego ya ga Jehofa mo nageng e, fa e bo ne ne re swela fano, rona le dikgomo tsa rona?


text:
Lo re patikile ka ntlha yang go tlhatloga kwa Egepeto go re lere mo felong fano fa go bosula? Ga se felo ga dipeo, le fa e le ga difeige, le fa e le ga mafine, le fa e le digaranata, le gone ga go na metsi a a nowang.”


text:
Moše le Arone ba tswa fa pele ga phuthego ba ya fa pele ga mojako wa mogope wa bophuthegelo, ba wela fa fatshe ka difatlhogo; mme kgalalelo ya ga Jehofa ya ba bonalela.


text:
“Tsaya thobane o phuthe phuthego, wena le Arone mogoloo, lo bue le lefika fa pele ga matlho a bone, gore le ntshe metsi a lone; mme o tlaa ntshetsa metsi kwa go bone, a tswa mo lefikaeng; jalo o tlaa nosa phuthego le dikgomo tsa bone metsi.”


text:
Moše le Arone ba phuthela phuthego fa pele ga lefika, mme ene a ba raya, a re: “Utlwang jaana, batsuolodi ke lona, a re tlaa lo ntshetsa metsi mo lefikeng le?”


text:
Moše a tsholetsa letsogo, a itaya lefika ka thobane ya gagwe gabedi; metsi a tswa a le matona thata, mme phuthego ya nwa, le dikgomo tsa bone.


text:
Jehofa a raya Moše le Arone a re: “E re ka lo se ka lwa ntumela go intshepisa fa pele ga matlho a bana ba Iseraele, ke gone lo se ketlang lo fitlhisa phuthego e mo lefatsheng le ke le ba neileng.”


text:
Ke one metsi a Meriba, kwa bana ba Iseraele ba neng ba ganela le Jehofa mme a itshupa a le boitshepo mo go bone.


text:
Moše a roma barongwa ba tswa mo Kateše ba ya kwa kgosing ya Etome, a re: “Morwa rraago, e bong Iseraele, o bua jaana a re: O a e itse tapisego yotlhe e e re wetseng,


text:
jaaka borraetsho ba kile ba fologela kwa Egepeto, mme ra aga mo Egepeto ka lobaka lo loleele, Baegepeto ba re direla maswe, rona le borraetsho;


text:
e rile re goela kwa go Jehofa a utlwa lentswe la rona, a roma moengele a re ntsha mo Egepeto; bona, re mo Kateše motse o o kwano bokhutlong jwa molelwane wa gago.


text:
Ke a rapela, mma re fete, re ralale lefatshe la gago; ga re ketla re ralala lotlhagare le fa e le tshimo ya mafine, le gone ga re ketla re nwa metsi a didiba; re tlaa feta ka tsela e kgolo ya kgosi fela, ga re ketla re fapogela ka fa ntlheng ya le legolo, le fa e le ka fa go la molema, go tsamaye re fapaanye molelwane wa gago.”


text:
Bana ba Iseraele ba mo raya ba re: “Re tlaa tlhatloga ka tsela e kgolo fela, mme fa re nwa metsi a gago, nna le dikgomo tsa me, foo ke tlaa go naya madi a one; ntesa fela ke ralale ka dinao, ke sa dire sepe se sele.”


text:
Mme a re: “O se ka wa ralala.” Mme Etome a mmololela ka batho ba le bantsi, le ka letsogo le le thata.


text:
Ba tloga ba tswa mo Kateše; mme bana ba Iseraele, e bong phuthego yotlhe ya fitlha fa thabeng ya Hore.


text:
“Arone o tlaa kopanngwa le ba ga gabo, gonne ga a ketla a tsena mo lefatsheng le ke le neileng bana ba Iseraele, ka lo ne lwa tsuololela lefoko la me kwa metsing a Meriba.


text:
o apole Arone diaparo tsa gagwe, o di apese Eleasare morwawe; Arone o tlaa kopanngwa le ba ga gabo, a bo a swela gone.”


text:
Moše a apola Arone diaparo tsa gagwe, a di apesa Eleasare morwawe; Arone a swela teng mo godimo ga thaba; Moše le Eleasare ba fologa mo thabeng.


text:
E rile phuthego yotlhe e bona fa Arone a sule, ba lelela Arone ka malatsi a le 30, e bong makgotla otlhe a Iseraele.


text:
Mme Mokanana, kgosi ya Arate yo o neng a agile ntlheng ya borwa, a utlwa go twe Iseraele o tla ka tsela ya Atharime; a tlhabana le Iseraele, a tshwara bangwe ba bone.


text:
Iseraele a ikanela Jehofa ka ikano, a re: “Fa ruri o tlaa ntsenya tšhaba e mo seatleng, foo metse ya bone ke tlaa e senyetsa ruri.”


text:
Jehofa a reetsa lentswe la Iseraele, a ba neela Bakanana; ba ba senyetsa ruri le metse ya bone; leina la felo foo la bidiwa ga twe, Horema.


text:
Ba tloga ba tswa fa thabeng ya Hore ka tsela e e yang Lewatleng le Lehibidu, go potologa lefatshe la Etome; mowa wa batho wa ngodiega thata ka ntlha ya tsela.


text:
Batho ba kgobotla Modimo le Moše, ba re: “Lo re tlhatloseditseng kwa Egepeto re tla go swela mo nageng? Gonne ga go na dijo, ga go na metsi; mowa wa rona o nkgelwa sebodu ke dijo tse di motlhofo tse.”


text:
Jehofa a roma dinoga tse di bolayang mo go bone, mme tsa loma batho ba Iseraele ba swa ba le bantsi.


text:
Batho ba ya kwa go Moše ba re: “Re leofile, ka re buile ka go kgobotla Jehofa le wena; rapela Jehofa gore a tlose dinoga mo go rona.” Moše, a rapelela batho.


text:
Jehofa a raya Moše, a re: “Itirele noga ya kgotlho o e pege mo mokgorong; go tlaa dirafala gore mongwe le mongwe yo o lomilweng, o tlaa re a e bona a tshele.”


text:
Moše a dira noga ya kgotlho, a e pega mo mokgorong, ga dirala e ne e re fa noga e lomile motho mongwe, e re a leba noga ya kgotlho a tshele.


text:
Ba tloga ba tswa Obothe, ba thibelela kwa Iye-abarime, mo nageng e e fa pele ga Moabe, ntlheng ya botlhabatsatsi.


text:
Ba tloga ba tswa gone, ba tlhoma kwa moseja ga Arenone o o mo nageng e e tswang mo molelwaneng wa Baamore, gonne Arenone ke molelwane wa Moabe, fa gare ga Moabe le Baamore.


text:
Ke gone ka fa go builweng ka gone mo lokwalong lwa Dintwa tsa ga Jehofa, ga twe: “Wahebe mo Sufa, le melapo ya Arenone,


text:
Go tloga foo ba ya kwa Beere; ke sone sediba se Jehofa o buileng le Moše ka ga sone, a re: “Phutha batho, mme ke tlaa ba naya metsi.”


text:
Sediba se dikgosana di se epileng, se bagolwane ba batho ba se phuntseng ka thobane ya bogosi le ka dikepu tsa bone.” Go tswa nageng eo ba ya kwa Matana;


text:
go tswa Bamothe ba ya kwa molapong o o mo nageng ya Moabe go ya kwa tlhoreng ya Pisega, o o okameng sekaka.


text:
“Mma ke ralale lefatshe la gago; ga re ketla re fapogela mo lotlhagareng kgotsa mo tshimong ya mafine; ga re ketla re nwa metsi a didiba; re tlaa feta ka tsela e kgolo ya kgosi go tsamaya re fapaanya molelwane wa gago.”


text:
Mme Sihone a gana go leseletsa Iseraele go tlola molelwane wa gagwe. Sihone a phutha batho ba gagwe botlhe, a bololela Iseraele kwa nageng, ba fitlha kwa Jahase, mme a tlhabana le Iseraele.


text:
Iseraele a mo kgemetha ka bogale jwa tšhaka, a rua lefatshe la gagwe go tswa Arenone go ya Jaboke, e bong kwa go bana ba ga Amone, gonne molelwane wa bana ba ga Amone o ne o le thata.


text:
Iseraele a thopa metse eo yotlhe, mme Iseraele a thopa metse eo yotlhe, mme Iseraele a aga mo metseng yotlhe ya Baamore, mo Hešebone le mo metseng yotlhe ya teng.


text:
Gonne Hešebone e ne e le motse wa ga Sihone kgosi ya Baamore, yo o ne a tlhabanye le kgosi ya Moabe ya pele, mme a mo tseetse lefatshe la gagwe lotlhe fela, e bong go ya kwa Arenone.


text:
Ke gone ka moo, ba ba tlhabang diane ba tle ba re: “Tlang mo Hešebone, a motse wa ga Sihone o agiwe o tlhomamisiwe:


text:
Gonne go dule molelo mo Hešebone, le kgabo ya molelo mo motseng wa ga Sihone; o laitse Are wa Moabe, barena ba mafelo a godimo a Arenone.


text:
A bo go latlhega wena Moabe; lo nyeleditswe lona batho ba ga Kemoše: o ntshitse bomorwawe jaaka bafaladi, le bomorwadie o ba neetse mo botshwarong ba ya kwa go Sihone kgosi ya Baamore.


text:
Re ba hudile, Hešebone o senyegile go ya kwa Dibone, re swafaditse lefatshe go ya kwa Nofa, o o fitlhang kwa Meteba.”


text:
Ba menoga, ba tlhatloga ka tsela ya Bašane; Oge kgosi ya Bašane a ba bololela, ene le batho botlhe ba gagwe, ba tlhabana nabo kwa Eterei.


text:
Mme Jehofa a raya Moše a re: “O se ka wa mmoifa, gonne ke mo tsentse mo seatleng sa gago, le batho botlhe ba gagwe, le lefatshe la gagwe; o tlaa mo direla jaaka o diretse Sihone kgosi ya Baamore yo o neng a agile mo Hešebone.”


text:
Jalo ba mo kgemetha, ene le bomorwawe le batho ba gagwe botlhe fela, a ba a tla a se ka a salelwa ke ope; mme ba rua lefatshe la gagwe.


text:
Bana ba Iseraele ba tloga, ba tlhaolela mo dipaleng tsa Moabe, kwa moseja ga Joretane fa tlase ga Jeriko.


text:
Moabe a raya bagolwane ba Midiane, a re: “Jaanong bontsi jo bo tlaa lakaila gotlhe mo go mo tikologong ya rona, jaaka kgomo e tle e lakaile bojang jwa naga.” Balake morwa Sipore e ne e le ene kgosi ya Moabe ka lobaka loo.


text:
Mme a roma barongwa kwa go Balaame morwa Beore, kwa Pethore, o o fa Nokeng, kwa lefatsheng la bana ba batho ba ga gabo, ba ya go mmitsa, ba re: “Bona, go na le batho ba ba tswang kwa Egepeto; bona, ba khurumeditse lefatshe, ba ntse bolebagana le nna;


text:
ke a go rapela, o tlo o tle jaana, o mphutsetse batho ba, gonne ba nonofile bobe bogolo go nna, e tlaa re gongwe ke ba fenye, ke ba kgemethe, ke ba leleke mo lefatsheng, gonne ke a itse go re yo o mo segofatsang o segofetse, mme yo o mo hutsang o hutsegile.”


text:
Bagolwane ba Moabe le bagolwane ba Midiane ba tsamaya ba tshotse tuelo ya go laola ka bola, mme ba ya ba fitlha kwa go Balaame, ba bua nae mafoko a ga Balake.


text:
A ba raya a re: “Lalang mono bosigo jono, ke tlaa ba ke lo leretse lefoko gape jaaka Jehofa a tlaa bua le nna; mme dikgosana tsa Moabe tsa nna kwa go Balaame.”


text:
‘Bona, batho ba ba tswang Egepeto ba khurumeditse lefatshe; jaana ntlo o ba mphutsetse, e tlaa re gongwe ke nonofele go tlhabana nabo le go ba leleka.’ ”


text:
Balaame a tsoga mo mosong, mme a raya dikgosana tsa ga Balake a re: “Tlogang lo yeng lefatsheng la ga lona; gonne Modimo o ganne go nnaya tsela go ya le lona.”


text:
Tsa fitlha kwa go Balaame tsa mo raya tsa re: “Balake morwa Sipore o bua jaana a re: ‘A ko o se kgorelediwe ke sepe go tla kwano go nna,


text:
gonne ke tlaa go godisetsa kwa tlotlong e kgolo; le fa e le eng se o tlaa se buang le nna ke tlaa se dira; a ko o tle fela, o mphutsetse batho ba.’ ”


text:
Balaame a ba fetola, a raya batlhanka ba ga Balake, a re: “Le fa Balake a ka nnaya ntlo ya gagwe e tletse selefera le gouta, ga nkake ka tlola lefoko la ga Jehofa Modimo wa me, ka ya go dira se se le tlhaelang kgotsa se se le fetang.


text:
Jaana ke a lo rapela, lo bo lo lale mono, gore ke tle ke itse se Jehofa o tlaa felang a se bua le nna.”


text:
Modimo wa tla kwa go Balaame bosigo wa mo raya wa re: “E tlaa re fa banna bao ba tsile go go bitsa, o nanoge o ye nabo, mme lefoko le ke tlaa le buang nao, ke lone losi le o tlaa le dirang.”


text:
Bogale jwa Modimo jwa tuka ka a tsamaile; moengele wa ga Jehofa a ikemisa mo tseleng go nna moganetsi wa gagwe. A bo a palame esela ya gagwe, le batlhanka ba gagwe ba le babedi a bile a na nabo.


text:
Esela ya bona moengele wa ga Jehofa a eme mo tseleng, a tshotse tšhaka a e ekile; esela ya fapoga tsela ya tsena mo lotlhagareng; mme Balaame a ubula esela go e busetsa mo tseleng.


text:
Foo moengele wa ga Jehofa a ema mo tseleng e e khuti fa gare ga masimo a mafine, go le logora ka fa ntlheng nngwe, le logora ka fa ntlheng e nngwe.


text:
Esela ya bona moengele wa ga Jehofa, ya ipatikela mo lorakong, ya utlwisa lonao lwa ga Balaame botlhoko ka lorako; mme a e ubula gape.


text:
Moengele wa ga Jehofa a ya fa pele, a fitlha a ema fa go pitlaganyeng, fa go se nang fa go ka fapogelwang gone ka fa ntlheng ya le legolo kgotsa ya la molema.


text:
Esela ya bona moengele wa ga Jehofa, mme ya robala Balaame a e palame, mme bogale jwa ga Balaame jwa tuka, a ubula esela ka thobane ya gagwe.


text:
Jehofa a tumolola molomo wa esela, ya raya Balaame ya re: “Ke go diretseng fa e bo ne ne o nkubutse gararo jaana?”


text:
Balaame a raya esela a re: “Ke ka gonne o ntshotlile, ke rata ke bo ke tshotse tšhaka, gonne jaana nkabo ke go bolaile.”


text:
Esela ya raya Balaame, ya re: “A ga ke esela ya gago e o ntseng o mpalama ka malatsi otlhe a botshelo jwa gago, nako e sa ntse e le eno? A ke tlwaetse go go direla jaana?” Mme a re: “Nnya.”


text:
Foo Jehofa a budulola matlho a ga Balaame, mme a bona moengele wa ga Jehofa a eme mo tseleng, a tshotse tšhaka a e ekile; a ikoba tlhogo, a wela fa fatshe.


text:
Moengele wa ga Jehofa a mo raya a re: “Ana o ubutse esela ya gago gararo jaana ka ntlha yang? Bona ke tswetse kwano go nna moganetsi, gonne tsela ya gago e kgopo fa pele ga me.


text:
Esela ya re e mpona ya fapoga gararo fa pele ga me; fa e ka bo e se ka ya mphapoga, ruri nka bo ne ne fano ke bolaile wena, ka rekegela yone.”


text:
Balaame a raya moengele wa ga Jehofa a re: “Ke leofile, gonne ga ke a ka ka itse fa o eme mo tseleng go nkganela, jaana ka re fa go sa go itumedise, ke tlaa boela kwa morago kwa gae.”


text:
Moengele wa ga Jehofa a raya Balaame a re: “Ya le banna bao; lefoko le ke tlaa le buang nao ke lone losi le o tlaa le buang.” Balaame a ya le dikgosana tsa ga Balake.


text:
E rile Balake a utlwa fa Balaame a tsile, a tswa a ya go mo kgatlhantsha kwa motseng wa Moabe o o fa molelwaneng wa Arenone, fela kwa bokhutlong jwa molelwane.


text:
Balake a raya Balaame a re: “A ga ke a roma ka tlhoafalo ka ya go go bitsa? O ne o sa tleleng kwa go nna? A ruri ga ke a nonofa go go godisetsa kwa tlotlong?”


text:
Balaame a raya Balake a re: “Bona, ke tsile kwano go wena; a jaana ke na le thata nngwe go bua sengwe? Lefoko le Modimo o le tsenyang mo molomong wa me, ke lone le ke tlaa le buang.”


text:
Balake a tlhaba dikgomo le dinku ditlhabelo, a roma kwa go Balaame, le kwa dikgosaneng tse o nang natso.


text:
Ga dirala ya re ka moso, Balake a tsaya Balaame, a mo isa kwa mafelong a a tlotlometseng a ga Baale, mme a re a le foo a bona ntlha ya sekhutlo sa batho bale.


text:
Balaame a raya Balake, a re: “Nkagela fano dibeso di supa, o mpaakanyetse fano dikgongwana di supa, le diphelefu di supa.”


text:
Balake a dira jaaka Balaame a buile; Balake le Balaame ba isa kgongwana le phelefu tshupelo mo sebesong sengwe le sengwe.


text:
Balaame a raya Balake a re: “Ema fa tshupelong ya gago e e fisiwang, nna ke tlaa tsamaya; e tlaa re gongwe Jehofa a tle go kopana le nna; le fa e le eng se o se ntshupetsang ke tlaa se go bolelela.” Mme a palama thota e e lobala fela.


text:
Modimo wa kopana le Balaame, mme a o raya a re: “Ke baakantse dibeso di supa, ke isitse kgongwana le phelefu tshupelo mo sebesong sengwe le sengwe.”


text:
A boela kwa go ene, a fitlhela a eme fa tshupelong ya gagwe e e fisiwang, ene le dikgosana tsotlhe tsa Moabe.


text:
A bua ka setshwantsho sa gagwe a re: “Balake a tswa go ntsaya kwa Arame; kgosi ya Moabe e ntshotse kwa dithabeng tsa botlhabatsatsi, a re: ‘Ntlo, o mphutsetse Jakobe, ntlo, o bopele Iseraele.’


text:
Gonne ke a mmona ke le mo godimo ga mafika, ke le mo godimo ga dithota ke mo lebile; bona, ke tšhaba e e agileng e le yosi, mme ga e ketla e balelwa mo merafeng.


text:
E mang yo o ka balang lorole lwa ga Jakobe, kgotsa a bolela palo ya kgaogano ya bone ya Iseraele? A ke swe loso lwa mosiami, mme bokhutlo jwa me bo nne jaaka jwa gagwe!”


text:
Balake a raya Balaame a re: “O ntiretseng? Ka go tsaya, ka re o tle o mphutsetse baba ba me, mme bona o ba segofaditse gotlhe fela.”


text:
Balake a mo raya, a re: “A ko o ye le nna, re ye kwa felong go sele, kwa o tlaa ba bonang o le teng; o tlaa bona sekhutlo sa bone fela, ga o ketla o ba bona botlhe; o tle o ba mphutsetse o le gone foo.”


text:
A mo isa kwa setlhabeng sa Sofime, kwa tlhoreng ya Pisega, a aga dibeso di supa teng, a isa kgongwana le phelefu tshupelo mo sebesong sengwe le sengwe.


text:
A raya Balake, a re: “Ema fano fa tshupelong ya gago e e fisiwang, ka ke sa ya go kopana le Jehofa fale.”


text:
Jehofa a kopana le Balaame, a tsenya lefoko mo molomong wa gagwe, a re: “Boela kwa go Balake, o bue jaana.”


text:
A tla kwa go ene, a fitlhela a eme fa tshupelong ya gagwe e e fisiwang, le dikgosana tsa Moabe di na nae. Balake a mo raya a re: “Jehofa o buileng?”


text:
Modimo ga se motho yo o ka akang, le gone ga se morwa motho yo o ka ikwatlhayang; kgotsa, a o buile, mme a ga o ketla o se dira? Kgotsa a o ntshitse lentswe, ga o ketla o le tlhomamisa?


text:
Ga o a bona boikepo mo go Jakobe le gone ga o a bona bokgopo mo go Iseraele; Jehofa Modimo wa gagwe o na nae, lošalaba lwa kgosi lo mo go bone.


text:
Ruri Jakobe ga a na mereo, Iseraele ga a na ditaola; jaanong go tlaa buiwa ka ga Jakobe le Iseraele go twe: ‘Ana Modimo o dirileng!’


text:
Bona, tšhaba e, e nanoga jaaka tau e namagadi, le jaaka tau e tona, e ikgogomosa jalo; ga e ketla e robala e ise e je thopo, e ise e nwe madi a ba ba bolailweng.”


text:
Balaame a fetola a raya Balake, a re: “A ga ke a go bolelela ka re: Gotlhe mo Jehofa o go buang, ke na le go go dira fela?”


text:
Balake a raya Balaame, a re: “Ntlo, ke tlaa go isa kwa felong go sele, e tlaa re gongwe go kgatlhe Modimo gore o ba mphutsetse o le gone foo.”


text:
Balaame a raya Balake, a re: “Nkagela fano dibeso di supa, o mpaakanyetse fano dikgongwana di supa le diphelefu di supa.”


text:
Balake a dira jaaka Balaame a buile, a isa kgongwana le phelefu tshupelo mo sebesong sengwe le sengwe.


text:
E rile Balaame a bona fa go kgatlhile Jehofa go segofatsa Iseraele, ga a ka a ya go kopana le mereo jaaka ka metlha e mengwe, mme a leba fela kwa nageng.


text:
Balaame a tsholetsa matlho, a bona Baiseraele ba ntse ka fa ditsong tsa bone, mme mowa wa Modimo wa tla mo go ene.


text:
A bua ka setshwantsho sa gagwe, a re: “Balaame morwa Beore, a re: Monna yo leitlho la gagwe le ne le buduletse, a re:


text:
Go bua ene yo o utlwang mafoko a Modimo, yo o bonang ponatshego ya Mothatayotlhe, ka a wela fa fatshe mme a budulogile matlho a re:


text:
E aname jaaka melapo, jaaka masimo fa losing lwa noka, jaaka makgophana a Jehofa o a tlhomileng, jaaka ditlhare tsa masetara fa metsing.


text:
Metsi a tlaa ela a tswa mo dinkgwaneng tsa gagwe, le dipeo tsa gagwe di tlaa nna mo metsing a le mantsi, kgosi ya gagwe e tlaa goletsega go feta Agage, bogosi jwa gagwe bo tlaa nna bogolo.


text:
Modimo wa mo ntsha mo Egepeto; o na le thata ekete ya nare; o tlaa ja a swetsa merafe e e leng baganetsi ba gagwe, o tlaa robakanya marapo a yone, a e phololetse ka metswi ya gagwe.


text:
A namalala, a robala jaaka tau le jaaka tau e namagadi; e mang yo o tlaa mo tsosang? Go sego mongwe le mongwe yo o go segofatsang; go hutsegile mongwe le mongwe yo o go hutsang.”


text:
Bogale jwa ga Balake jwa tukela Balaame, mme a opanya diatla tsa gagwe. Balake a raya Balaame, a re: “Ke go biditse ka re o tle go hutsa baba ba me, bona, o ba segofaditse fela ka dipaka tse tharo tse.


text:
Ke gone jaanong tshabela kwa ga gago; ke rile ke tlaa go godisetsa kwa tlotlong e kgolo; bona, Jehofa o go kganetse, gore o se bone tlotlo.”


text:
Balaame a raya Balake a re: “A ga ke a bua le bone barongwa ba gago, ba o ba romileng kwa go nna, ka re:


text:
‘Le fa Balake a ka nnaya ntlo ya gagwe e tletse selefera le gouta, ga nkake ka tlola lefoko la ga Jehofa, go dira molemo le fa e le bosula ka mogopolo wa me fela, le gore se Jehofa o se buang, ke sone se ke tlaa se buang’?


text:
“Jaanong, bona, ke ya kwa bathong ba gaetsho; ntlo, ke tlaa go kakanyetsa se batho ba, ba tlaa se direlang batho ba gaeno mo metlheng ya bofelo.”


text:
A bua ka setshwantsho sa gagwe, a re: “Balaame morwa Beore, a re: “Monna yo leitlho la gagwe le ne le buduletse, a re:


text:
Go bua ene yo o utlwang mafoko a Modimo, a itse kitso ya Mothatayotlhe, yo o bonang ponatshegelo ya Mothatayotlhe, a wela fa fatshe, matlho a gagwe a budulogile, a re:


text:
Ke a mmona, e seng jaanong; ke mo lebile, mme e seng gaufi; go tlaa tswa naledi mo go Jakobe, le thobane ya bogosi e tlaa tsoga e tswa mo go Iseraele; e tlaa phololetsa dikgokgotsho tsa Moabe, e diga bana botlhe ba pheretlho.


text:
Etome e tlaa nna thuo, le Seire, ba e neng e le baba ba gagwe, e tlaa nna thuo; Iseraele ene a sa ntse a dira ka bopelokgale.


text:
A leba Amaleke, a bua ka setshwantsho sa gagwe, a re: “Amaleke e ne e le wa ntlha mo merafeng; bokhutlo jwa gagwe e tlaa nna tshenyego.”


text:
A leba Mokene, a bua ka setshwantsho sa gagwe, a re: “Boago jwa gago bo thata, le setlhaga sa gago se tlhomilwe mo lefikeng.


text:
Dikepe di tlaa tswa kwa losing lwa Kitime, di tlaa patika Ašure, di tlaa patika Ebere, mme le ene o tlaa ya tshenyegong.”


text:
gonne ba ne ba tle ba laleletse batho ditlhabelong tsa medimo ya bone; mme batho ba ja, ba ikobela medimo ya bone.


text:
Jehofa a raya Moše, a re: “Tsaya bagolwane botlhe ba batho, o ba pegele Jehofa fa pele ga letsatsi, gore bogale jo bogolo jwa ga Jehofa bo fagope Iseraele.”


text:
Moše a raya baatlhodi ba Iseraele, a re: “A mongwe le mongwe wa lona a bolaye batho ba gagwe ba ba ikopantseng le Baale-peore.”


text:
Mme bonang, mongwe wa bana ba Iseraele a tla a lere mo go ba ga gabo mosadi wa Semidiane mo ponong ya ga Moše, le mo ponong ya phuthego yotlhe ya bana ba Iseraele, ba sa ntse ba lela fa mojakong wa mogope wa bophuthegelo.


text:
E rile Finease, morwa Eleasare, morwa Arone moperesiti a go bona, a nanoga mo gare ga phuthego, a tshola lerumo mo seatleng;


text:
a latela motho wa Iseraele mo loobong, a ba phololetsa ka bobedi jwa bone, monna wa Iseraele, le mosadi a mo phunya mogodu. Mme sebetso sa emisiwa mo baneng ba Iseraele.


text:
“Finease, morwa Eleasare, morwa Arone moperesiti, o fapositse bogale jwa me mo baneng ba Iseraele, ka a ne a le lefufa ka lefufa la me mo gare ga bone; mme ka se ka ka nyeletsa bana ba Iseraele mo lefufeng la me.


text:
E tlaa nna kgolagano e e sa khutleng mo go ene, le mo losikeng lwa gagwe morago ga gagwe, kgolagano ya boperesiti jo bo se nang bokhutlo; ka a ne a le lefufa ka go Modimo wa gagwe, a direla baba ba Iseraele tetlanyo.’ ”


text:
Leina la monna wa Iseraele yo o bolailweng, yo o bolailweng le mosadi wa Momidiane, e ne e le Simeri morwa Salu, kgosana ya kgotla nngwe ya borraagwe mo go Basimeone.


text:
Leina la mosadi wa Momidiane yo o bolailweng, e ne e le Kosebi, morwadia Sure; yoo e ne e le tlhogo ya batho ba kgotla nngwe ya borraagwe mo Midiane.


text:
gonne ba lo tshwenya ka boferefere jwa bone, jo ba lo fepileng ka jone mo tirong ya Peore, le mo tirong ya ga Kosebi, morwadia kgosana ya Midiane, kgaitsadia bone, yo o bolailweng ka tsatsi la sebetso, mo tirong ya ga Peore.”


text:
“Dirang palo ya phuthego yotlhe ya bana ba Iseraele, go simolola ka ba ba dinyaga di 20 go ya kwa go bomogoloa bone, ka makgotla a borraabo, botlhe ba ba nonofileng go bolola ntwa mo Iseraele.”


text:
“Dirang palo ya batho, go simolola ka ba ba dinyaga di 20 go ya kwa go bomogoloa bona;” jaaka Jehofa a laotse Moše le bana ba Iseraele, ba ba duleng mo lefstsheng la Egepeto.


text:
Rubene, ngwana wa ntlha wa ga Iseraele; bomorwa Rubene; ba ga Enoke, losika lwa Enoke; ba ga Palu, losika lwa Bapalu;


text:
Le bomorwa Eliabe; Nemuele, Dathane le Abirame. Bao ke bone bo Dathane le Abirame, ba ba neng ba itsege mo phuthegong, mme ba ganela le Moše le Arone mo lesomong la ga Kora, jale ka ba ganela le Jehofa.


text:
Lefatshe la atlhamologa molomo, la ba komtsa mmogo le Kora, jale ka lesomo leo le swa; ka molelo o laila banna ba ba 250, mme ba tswa sekao.


text:
Bomorwa Simeone ka fa ditshikeng tsa bone: Ba ga Nemuele, losika lwa Banemuele; ba ga Jamine, losika lwa Bajamine; ba ga Jakine, losika lwa Bajakine;


text:
Bomorwa Gate ka fa ditshikeng tsa bone: Ba ga Sifione, losika lwa Basifione; ba ga Hagi, losika lwa Bahagi; ba ga Shuni, losika lwa Bašuni; ba ga Oseni, losika lwa Baoseni;


text:
Bomorwa Juta ka fa ditshikeng tsa bone e ne e le ba: Ba ga Shela, losika lwa Bašela; ba ga Perese, losika lwa Baperese; ba ga Sera, losika lwa Basera.


text:
Bomorwa Perese e ne e le ba: Ba ga Heserone; losika lwa Baheserone; ba ga Hamule, losika lwa Bahamule.


text:
Bomorwa Isakare ka fa ditshikeng tsa bone, Ba ga Tola, losika lwa Batola; ba ga Pua, losika lwa Bapua;


text:
Bomorwa Sebulone ka fa ditshikeng tsa bone: Ba ga Serete, losika lwa Baserete; ba ga Elone, losika lwa Baelone; ba ga Jahaleele, losika lwa Bajahaleele.


text:
Bomorwa Manase: Ba ga Makire, losika lwa Bamakire; Makire a tshola Gileate: ba ga Gileate, losika lwa Bagileate.


text:
Mme Selofehate morwa Hefere o ne a se na bana ba basimane fa e se ba basetsana fela, maina a bomorwadia Selofehate e ne e le Mahela le Noa, Hogela, Mileka le Tiresa.


text:
Ba ke bone bomorwa Eferaime ka fa ditshikeng tsa bone: Ba ga Shuthela, losika lwa Bašuthela; ba ga Bekere, losika lwa Babekere; ba ga Tahane, losika lwa Batahane.


text:
Tse ke ditshika tsa bomorwa Eferaime ka fa palong ya ba ba badilweng mo go bone, 32 500. Ba ke bomorwa Josefe ka fa ditshikeng tsa bone.


text:
Bomorwa Benjamine ka fa ditshikeng tsa bone: Ba ga Bela, losika lwa Babela; ba ga Ašebele, losika lwa Baašebele; ba ga Ahirame, losika lwa Baahirame;


text:
Bomorwa Bela e ne e le Arete le Naamane; ba ga Arete, losika lwa Baarete; ba ga Naamane, losika lwa Banaamane.


text:
Ba ke bomorwa Dane ka fa ditshikeng tsa bone: Ba ga Shuhame, losika lwa Bašuhame. Tse ke ditshika tsa ga Dane ka fa ditshikeng tsa bone.


text:
Bomorwa Ašere ka fa ditshikeng tsa bone: Ba ga Imena, losika lwa Baimena; ba ga Išifi, losika lwa Baišifi; ba ga Beria, losika lwa Baberia.


text:
Bomorwa Nafetali ka fa ditshikeng tsa bone: Ba ga Jahaseele, losika lwa Bajahaseele; ba ga Guni, losika lwa Baguni;


text:
Tse ke ditshika tsa ga Nafetali ka fa ditshikeng tsa bone, mme ba ba badilweng mo go bone ba ne ba le 45 400.


text:
Ba ba leng bantsi o ba neye boswa bogolo, ba ba leng bannye o ba neye boswa bo le bonnye; mongwe le mongwe o tlaa newa boswa jwa gagwe ka fa palong ya ba gagwe ba ba badilweng.


text:
Le fa go ntse jalo lefatshe le tlaa kgaoganngwa ka go laolwa ka bola; a ba rue ka fa maineng a ditso tsa borraabo.


text:
Mme Balefi ba ba badilweng ka fa ditshikeng tsa bone ke ba: Ba ga Gerešone, losika lwa Bagerešone; ba ga Kohathe, losika lwa Bakohathe: ba ga Merari, losika lwa Bamerari.


text:
Tse ke ditshika tsa ga Lefi, losika lwa Balibini, losika lwa Baheberone, losika lwa Bamahali, losikwa lwa Bamuši, losika lwa Bakore. Kohathe a tshola Amerame.


text:
Leina la mogatsa Amerame e ne e le Jokebete morwadia Lefi, yo Lefi o ne a mmona kwa Egepeto; Jokebete a bona le Amerame Arone, Moše le Miriame kgaitsadia bone.


text:
Ba ba badilweng mo go bone e ne e le 23 000, go simolola ka ba ba kgwedi e le nngwe fela le go ya kwa go bomogolo a bone, lonna lotlhe; gonne ba ne ba se ka ba balelwa mo baneng ba Iseraele, ka ba sa newa boswa mo baneng ba Iseraele.


text:
Ba ke bone ba ba badilweng ke Moše le Eleasare moperesiti, ba ba badileng bana ba Iseraele mo dipaleng tsa Moabe, fa Joretane kwa Jeriko.


text:
Mo go bone bao go ne go se na motho ope wa ba ba kileng ba balwa pele ke Moše le Arone moperesiti; ba ba badileng bana ba Iseraele kwa nageng ya Sinai,


text:
gonne Jehofa o ne a buile ka ga bone, a re: “Ruri ba tlaa swela mo nageng fela.” Ga bo go sa sala motho ope wa bone, fa e se Kalebe morwa Jefune le Jošua morwa Nune.


text:
Foo ga atamela bomorwadia Selofehate, morwa Hefere, morwa Gileate, morwa Makire, morwa Manase, ba ditshika tsa ga Manase morwa Josefe; a ke maina a bomorwadie: Mahele, Noa, Hogela Mileka le Tiresa.


text:
Ba ema fa pele ga Moše, le fa pele ga Eleasare moperesiti, le fa pele ga dikgosana tsa phuthego fa mojakong wa mogope wa bophuthegelo, ba re:


text:
“Rraetsho o ne a swela mo nageng, a se mo lesomong la ba ba neng ba phuthegela go ganela le Jehofa mo lesomong la ga Kora, mme a swela mo boleong jwa gagwe ka esi; o ne a se na bana ba basimane.


text:
Ana leina la rraetsho le tlaa bo le tlosediwang mo losikeng lwa gagwe, ka a ne a se na ngwana wa mosimane? Re neyeng boswa mo go bomorwa rraetsho.”


text:
“Bomorwadia Selofehate ba bua ka tshiamo; ruri o ba neye boswa jwa thuo mo go bomorwa rraabo, o dire gore boswa jwa ga rraabo bo fetele mo go bone.


text:
O bue le bana ba Iseraele o re: ‘Fa motho a swa a se na ngwana wa mosimane, foo lo dire gore boswa jwa gagwe bo fetele mo go morwadie.


text:
Fa rraagwe a se na borangwanaagwe, foo boswa jwa gagwe lo bo neye tsala ya gagwe ya losika lwa gagwe e e gaufi bogolo nae ka go tsalwa, ke ene yo o tlaa bo ruang; e nne molao wa katlholo mo baneng ba Iseraele, jaaka Jehofa a laotse Moše.’ ”


text:
Jehofa a raya Moše, a re: “Tlhatlogela mo thabeng e ya Abarime, o bone lefatshe le ke le neileng bana ba Iseraele.


text:
O tlaa re o sena go le bona le wena o tlaa kopanngwa le batho ba gaeno, jaaka Arone mogoloo a ne a kopanngwa,


text:
gonne lo no lwa tsuololela lefoko la me mo nageng ya Tsine mo kgannyeng ya phuthego, lwa gana go intshepisa fa pele ga matlho a bone fa metsing.” Ao ke metsi a Meriba wa Kateše mo nageng ya Tsine.


text:
yo o ka tswang fa pele ga bone a ba a tsena fa pele ga bone; yo o ka ba bolotsang a ba a ba gorosa; gore phuthego ya ga Jehofa e se nne jaaka dinku tse di se nang modisa.”


text:
Jehofa a raya Moše a re: “Tsaya Jošua morwa Nune, motho yo mowa o mo go ene, o beye seatla sa gago mo go ene;


text:
A a eme fa pele ga Eleasare moperesiti, yo o tla mmoletsang ka katlholo ya Urime fa pele ga Jehofa; a ba bolole ka lefoko la gagwe ba be ba goroge ka lefoko la gagwe, ene le bana ba Iseraele botlhe, e bong phuthego yotlhe fela.”


text:
Moše a dira jaaka Jehofa a mo laotse, a tsaya Jošua, a mmaya fa pele ga Eleasare moperesiti, le fa pele ga phuthego yotlhe;


text:
“Laola bana ba Iseraele o ba reye o re: ‘Seromololo sa me, dijo tsa me tsa ditshupelo tsa me, tse di dirwang ka molelo, e le monko o o monate mo go nna, lo tlhokomele go di lere mo go nna ka dipaka tsa tsone.’


text:
O ba reye o re: E ke yone tshupelo e e dirwang ka molelo, e lo tlaa e isetsang Jehofa: Dikwanyana tse ditonanyana tsa ngwaga wa ntlha tse di se nang bogole, di le pedi ka letsatsi lengwe le lengwe, e le tshupelo e e fisiwang ka metlha yotlhe.


text:
le kilokerama e le nngwe fela ya setou e le tshupelo ya boupe, go tlhakanye le litara ya lookwane lo lo kgobilweng.


text:
Ke tshupelo e e fisiwang ya metlha yotlhe, e e laotsweng mo thabeng ya Sinai gore e nne monko o o monate, tshupelo e e direlwang Jehofa ka molelo.


text:
Tshupelo ya yone e e nowang ya kwanyana e nngwe e nne litara e le nngwe fela; mo felong ga boitshepo o tlaa thelela Jehofa tshupelo e e nowang ya bojalwa jo bo loileng.


text:
Kwanyana e nngwe o e ise maitseboa, jaaka tshupelo ya boupe ya moso, le jaaka tshupelo ya yone e e nowang, o tlaa e isa e le tshupelo e e dirwang ka molelo, ya monko o o monate mo go Jehofa.


text:
“E re ka letsatsi la Sabata o ise dikwanyana di le pedi tsa ngwaga wa ntlha, tse di se nang bogole, le emere ya setou e le dikilokerama di le pedi, e le tshupelo ya boupe, go tlhakanye le lookwane, e nne le tshupelo ya yone e e nowang;


text:
e ke yone tshupelo e e fisiwang ya Sabata mongwe le mongwe kwa ntle ga tshupelo e e fisiwang ya metlha yotlhe, le tshupelo ya yone e e nowang.


text:
“Le gone e re mo ditshimologong tsa dikgwedi tsa lona lo isetse Jehofa tshupelo e e fisiwang, dikgongwana di le pedi le phelefu e le nngwe fela, le dikwanyana tse di tonanyana di supa tsa ngwaga wa ntlha tse di se nang bogole;


text:
le dikilokerama di le tharo tsa setou, e le tshupelo ya boupe, go tlhakanye le lookwane, e le ya kgongwana nngwe le nngwe; le dikilokerama di le pedi tsa setou, go tlhakanye le leokwane, e le tshupelo ya boupe ya phelefu;


text:
le kilokerama e le nngwe fela ya setou se se tlhakanyeng le lookwane, e le tshupelo ya boupe ya kwanyana nngwe le nngwe; e le tshupelo e e fisiwang e e monko o monate, tsa tshupelo e e direlwang Jehofa ka molelo.


text:
Ditshupelo tsa tsone tse di nowang a e nne dilitara di le pedi tsa bojalwa jwa mofine e le tsa kgongwana, dilitara di le 1,5 e le tsa phelefu, le litara e le nngwe fela e le ya kwanyana; e ke yone tshupelo e e fisiwang ya kgwedi nngwe le nngwe mo dikgweding tsotlhe tsa ngwaga.


text:
Le podi e tonanyana e le nngwe fela e le ya tshupelelo ya boleo mo go Jehofa; a e isiwe kwa ntle ga tshupelo e e fisiwang ya metlha yotlhe, e na le tshupelo ya yone e e nowang.


text:
Ka letsatsi la 15 la kgwedi eo a go nne modiro: a senkgwe se se sa bedisiwang se jewe ka malatsi a supa.


text:
E re ka letsatsi la ntlha go nne phuthego e e itshepileng; lo se ka lwa dira tiro epe ya setlhanka fela mo go lone;


text:
lo ise tshupelo e e dirwang ka molelo, tshupelo e e fisediwang Jehofa; dikgongwana di le pedi, le phelefu e le nngwe fela, le dikwanyana tse ditonanyana di supa tsa ngwaga wa ntlha; di nnele lona di se na bogole;


text:
le tshupelo ya tsone ya boupe natso, setou se se tlhakanyeng le lookwane; ga kgongwana e nne setou sa dikilokerama di le tharo; ga phelefu e nne setou sa dikilokerama di le pedi;


text:
Tse lo di ise kwa ntle ga tshupelo e e fisiwang ya moso, e e leng tshupelo e e fisiwang ya metlha yotlhe.


text:
Lo tlaa isa ka mokgwa o o ntseng jaana ka letsatsi lengwe le lengwe, ka malatsi a supa, dijo tsa tshupelo e e dirwang ka molelo, ya monko o o monate mo go Jehofa, e isiwe kwa ntle ga tshupelo e e fisiwang ya metlha yotlhe, e na le tshupelo ya yone e e nowang.


text:
Ka letsatsi la bosupa lo nne phuthego e e itshepileng; lo se ka lwa dira tiro epe ya setlhanka fela.


text:
“Le gone e re ka letsatsi la mabutswapele, fa lo isetsa Jehofa tshupelo e ntšha ya boupe mo modirong wa lona wa dibeke, lo nne phuthego e e itshepileng; lo se ka lwa dira tiro epe ya setlhanka fela.


text:
Lo ise tshupelo e e fisiwang ya monko o o monate mo go Jehofa; dikgongwana di le pedi, phelefu e le nngwe fela, dikwanyana tse ditonanyana di supa tsa ngwaga wa ntlha;


text:
le tshupelo ya tsone ya boupe, setou se se tlhakanyeng le lookwane, dikilokerama di le tharo tsa kgongwana nngwe le nngwe, dikilokerama di le pedi tsa phelefu.


text:
Lo di ise kwa ntle ga tshupelo e e fisiwang ya metlha yotlhe, le tshupelo ya boupe ya tsone (di nnele lona di se na bogole), le tshupelo ya tsone e e nowang.


text:
“E re ka kgwedi ya bosupa, ka letsatsi la ntlha la kgwedi, lo nne phuthego e e itshepileng; lo se ka lwa dira tiro epe ya setlhanka fela; ke letsatsi la go letsa dinaka mo go lona.


text:
Lo ise tshupelo e e fisiwang ya monko o o monate mo go Jehofa; kgongwana e le nngwe fela, phelefu e le nngwe fela, dikwanyana tse ditonanyana di supa tsa ngwaga wa ntlha tse di se nang bogole;


text:
le tshupelo ya tsone ya boupe, setou se se tlhakanyeng le lookwane, kikilokerama di le tharo tsa kgongwana, kikilokerama di le pedi tsa phelefu,


text:
E nne kwa ntle ga tshupelo e e fisiwang ya kgwedi e e rogwang; le tshupelo ya yone ya boupe, le tshupelo e e fisiwang ya metlha yotlhe, e na le tshupelo ya yone ya boupe, le tshupelo tsa tsone tse di nowang, ka fa mokgweng wa tsone o o laotsweng, e le monko o o monate, e le tshupelo e e direlwang Jehofa ka molelo.


text:
“Ka letsatsi la bosome la kgwedi ya bosupa lo nne phuthego e e itshepileng; lo ipatike mewa; lo se ka lwa dira tiro epe.


text:
Lo isetse Jehofa tshupelo e e fisiwang ya monko o o monate: kgongwana e le nngwe fela, phelefu e le nngwe fela, dikwanyana tse ditonanyana di supa tsa ngwaga wa ntlha; di nne di se na bogole mo go tsone;


text:
le tshupelo ya tsone ya boupe, setou se se tlhakanyeng le lookwane, dikilokerama di le tharo tsa kgongwana, dikilokerama di le pedi tsa phelefu,


text:
podi e tonanyana e le nngwe fela ya tshupelelo ya boleo; kwa ntle ga tshupelelo ya boleo ya tetlanyo, le tshupelo e e fisiwang ya metlha yotlhe, le tshupelo ya yone ya boupe, le ditshupelo tsa tsone tse di nowang.


text:
“Ka letsatsi la lesome le botlhano la kgwedi ya bosupa lo nne phuthego e e itshepileng; lo se ka lwa dira tiro epe ya setlhanka fela, lo direle Jehofa modiro ka malatsi a supa.


text:
Lo ise tshupelo e e fisiwang, tshupelo e e dirwang ka molelo, e e monko o o monate mo go Jehofa; dikgongwana di le 13, diphelefu di le pedi, dikwanyana tse ditonanyana di le 14 tsa ngwaga wa ntlha; e nne tse di se nang bogole.


text:
Le tshupelo ya tsone ya boupe, setou se se tlhakanyeng le lookwane, dikilokerama di le tharo tsa kgongwana nngwe le nngwe, ya dikgongwana tse di 13, dikilokerama di le pedi tsa phelefu nngwe le nngwe ya diphelefu tse pedi,


text:
le podi e tonanyana e le nngwe fela ya tshupelelo ya boleo; kwa ntle ga tshupelo e e fisiwang ya metlha yotlhe, le tshupelo ya yone ya boupe, le tshupelo ya yone e e nowang.


text:
“Ka letsatsi la bobedi lo ise dikgongwana di le 12, diphelefu di le pedi, dikwanyana tse ditonanyana di le 14, tsa ngwaga wa ntlha tse di se nang bogole;


text:
le tshupelo ya tsone ya boupe, le tshupelo tsa tsone tse di nowang tsa dikgongwana, tsa diphelefu le tsa dikwanyana, ka fa palong ya tsone, ka fa mokgweng o o laotsweng,


text:
le podi e tonanyana e le nngwe fela ya tshupelelo ya boleo; kwa ntle ga tshupelo e e fisiwang ya metlha yotlhe, le tshupelo ya tsone ya boupe, le ditshupelo tsa tsone tse di nowang.


text:
“Ka letsatsi la boraro dikgongwana di le 11, diphelefu di le pedi, dikwanyana tse ditonanyana di le 14 tsa ngwaga wa ntlha, tse di se nang bogole;


text:
le tshupelo ya tsone ya boupe, le ditshupelo tsa tsone tse di nowang, tsa dikgongwana, tsa diphelefu le tsa dikwanyana, ka fa palong ya tsone, ka fa mokgweng o o laotsweng,


text:
“Ka letsatsi la bone dikgongwana di le some, diphelefu di le pedi, dikwanyana tse ditonanyana di le 14, tsa ngwaga wa ntlha, tse di se nang bogole;


text:
tshupelo ya tsone ya boupe, le ditshupelo tsa tsone tse di nowang, tsa dikgongwana, tsa diphelefu le tsa dikwanyana, ka fa palong ya tsone, ka fa mokgweng o o laotsweng,


text:
le podi e tonanyana e le nngwe fela ya tshupelelo ya boleo; kwa ntle ga tshupelo e e fisiwang ya metlha yotlhe, le tshupelo ya yone e e nowang.


text:
“Ka letsatsi la botlhano dikgongwana di le 9, diphelefu di le pedi, dikwanyana tse ditonanyana di le 14, tsa ngwaga wa ntlha, tse di se nang bogole;


text:
“Ka letsatsi la borataro dikgongwana di le 8, diphelefu di le pedi, dikwanyana tse ditonanyana di le 14 tsa ngwaga wa ntlha, tse di se nang bogole;


text:
le tshupelo ya tsone ya boupe, le ditshupelo tsa tsone tse di nowang tsa dikgongwana, tsa diphelefu, le tsa dikwanyana, ka fa palong ya tsone, ka fa mokgweng o o laotsweng,


text:
le podi e tonanyana e le nngwe fela ya tshupelelo ya boleo; kwa ntle ga tshupelo e e fisiwang ya metlha yotlhe, tshupelo ya yone ya boupe, le ditshupelo tsa yone tse di nowang.


text:
“Ka letsatsi la bosupa dikgongwana di supa, diphelefu di le pedi, dikwanyana tse ditonanyana di le some le bone, tsa ngwaga wa ntlha, tse di se nang bogole;


text:
le podi e tonanyana e le nngwe fela ya tshupelelo ya boleo; kwa ntle ga tshupelo e e fisiwang ya metlha yotlhe, tshupelo ya yone ya boupe, le tshupelo ya yone e e nowang.


text:
mme lo tlaa isa tshupelo e e fisiwang, tshupelo e e dirwang ka molelo, ya monko o o monate mo go Jehofa: kgongwana e le nngwe fela, phelefu e le nngwe fela, dikwanyana tse ditonanyana di supa tsa ngwaga wa ntlha, tse di se nang bogole;


text:
tshupelo ya tsone ya boupe, le ditshupelo tsa tsone tse di nowang tsa kgongwana, tsa phelefu, le tsa dikwanyana, di nne ka fa palong ya tsone, ka fa mokgweng o o laotsweng;


text:
“Tse, lo di isetse Jehofa mo medirong ya lona e e tlhomilweng, kwa ntle ga maikano a lona, le ditshupelo tsa lona tsa peleego, e le ditshupelo tsa lona tse di fisiwang, le ditshupelo tsa lona tsa boupe, le ditshupelo tsa lona tse di nowang, le ditshupelo tsa lona tsa kagiso.”


text:
Fa monna mongwe a ikanele Jehofa, kgotsa fa a ikana ikano gore o golega mowa wa gagwe ka kgolego, a a se tlole lefoko la gagwe; a a dire gotlhe fela ka fa go tswang mo molomong wa gagwe ka gone.


text:
Le gone fa mosadi a ikanela Jehofa, a ikgolega ka kgolego a sa ntse a le mo ntlong ya ga rraagwe, a le mo borweetsaneng jwa gagwe;


text:
mme fa rraagwe a utlwa ikano ya gagwe, le ikgolego ya gagwe e o ikgolegileng mowa ka yone, fa rraagwe a mo didimalela fela, foo maikano otlhe a gagwe a tlaa ema fela, le ikgolego nngwe le nngwe e o ikgolegileng mowa ka yone e tlaa ema.


text:
Fa rraagwe a gana ka letsatsi le o utlwileng ka lone; a go se eme maikano ape a gagwe, le fa e le ikgolego epe e o ikgolegileng mowa ka yone; Jehofa o tlaa mo itshwarela, gonne rraagwe o ne a gana.


text:
Fa a nyetswe ke monna, maikano a gagwe a sa ntse a le mo go ene, kgotsa puo ya molomo wa gagwe ya potlako e o ikgolegileng mowa ka yone;


text:
fa monna wa gagwe a e utlwa, mme a mo didimalela fela ka letsatsi le o utlwang ka lone, foo maikano a gagwe a tlaa ema, le diikgolego tse o ikgolegileng mowa ka tsone di tlaa ema.


text:
Fa monna wa gagwe a gana ka tsatsi le o utlwang ka lone, foo o tlaa dirolola ikano ya gagwe e nne lefela, le puo ya molomo wa gagwe ya potlako, e o ikgolegileng mowa ka yone; Jehofa o tlaa mo itshwarela.


text:
Ikano ya moswagadi, kgotsa ya yo o tlhadilweng, gotlhe mo o ikgolegileng ka gone, go tlaa mo emela fela.


text:
mme monna wa gagwe a go utlwa, a mo didimalela fela, a se ka a gana: foo maikano a gagwe otlhe a eme, le ikgolego nngwe le nngwe e o ikgolegileng mowa ka yone e eme.


text:
Fa monna wa gagwe a sa di amogele, tsa nna lefela ka tsatsi le o di utlwileng ka lone, foo le fa e ka nna eng se se duleng mo molomong wa gagwe ka ga maikano a gagwe, kgotsa ka ga ikgolego ya mowa wa gagwe, a go se ka ga ema; monna wa gagwe o di dirile lefela; Jehofa o tlaa mo itshwarela.


text:
Ikano nngwe le nngwe, le yone ikano e e golegileng mosadi gore a ipatike mowa, monna wa gagwe o ka e tlhomamisa, gape monna wa gagwe o ka e dira lefela.


text:
Fa monna wa gagwe a mo didimalela fela ka malatsi otlhe, foo o tlhomamisa maikano otlhe a gagwe, le diikgolego tsotlhe tsa gagwe tse di mo go ene; o di tlhomamisitse ka tsatsi le o di utlwileng ka lone.


text:
E ke yone melao e Jehofa o e laoletseng Moše, gare ga monna le mosadi wa gagwe, gare ga rra motho le morwadie, a sa ntse a le mo borweetsaneng, mo ntlong ya ga rraagwe.


text:
Moše a bua le batho, a re: “Tlhomedisang banna mo go lona gore ba bolole ntwa, ba bololele Bamidiane ba ye go dira pusoloso ya ga Jehofa mo go Bamidiane.


text:
A go tswe banna ba le 1 000 mo lotsong longwe le longwe mo ditsong tsotlhe tsa Iseraele, e le ba lo tlaa ba bolotsang ntwa.”


text:
Mme mo masomosomong a Baiseraele ga tlhaolwa 1 000 fela mo lotsong longwe le longwe, ke gore batho ba le 12 000 ba ba tlhomeletseng ntwa.


text:
Moše a ba bolotsa ntwa, ba le 1 000 fela ba lotso longwe le longwe, bone le Finease morwa Eleasare moperesiti, ba ya ntweng, ba tshotse dilwana tsa ntlo e e boitshepo, le dinaka tsa go opa mokgosi.


text:
Dikgosi tsa Midiane ba di bolaela mo go ba bangwe ba ba bolailweng e bong Efi, le Rekeme, le Sure, le Hure le Reba, dikgosi tse tlhano tsa Midiane. Balaame morwa Beore le ene ba mmolaya ka tšhaka.


text:
Bana ba Iseraele ba tshwara basadi ba Midiane le banyana ba bone; le dikgomo tsotlhe tsa bone, le matlhape otlhe a bone, le dithoto tsotlhe tsa bone, ba di gapa.


text:
Batshwarwa, le thopo, le kgapo, ba isa gotlhe kwa go Moše, le kwa go Eleasare moperesiti, le kwa phuthegong ya bana ba Iseraele, kwa bothibelelong mo dipaleng tsa Moabe, tse di fa Joretane kwa Jeriko.


text:
Moše le Eleasare moperesiti, le dikgosana tsotlhe tsa phuthego, ba tswa ba ya go ba kgatlhantsha kwa ntle ga bothibelelo.


text:
Moše a nna bogale le bagolwane ba ntwa, balaodi ba dikete, le balaodi ba makgolo ba ba tswang kwa tirong ya ntwa.


text:
Bonang, bao ba tlodisitse bana ba Iseraele tlolo fa pele ga Jehofa, mo tirong ele ya ga Peore, ka kgakololo ya ga Balaame, jalo sebetso sa tla mo phuthegong ya Jehofa.


text:
Ke gone jaana bolayang bana botlhe ba basimane, le basadi botlhe ba ba itsileng monna ka go lala nae.


text:
Lo thibelele kwa ntle ga bothibelelo ka malatsi a supa; le fa e le mang wa lona yo o bolaileng motho, le gone le fa e le mang yo o amileng motho yo o bolailweng, lo iitshekise ka letsatsi la boraro le ka letsatsi la bosupa, lona le batshwarwa ba lona.


text:
Ka ga seaparo sengwe le sengwe, le tsotlhe tse di dirilweng ka letlalo, le tiro yotlhe ya maodi a dipodi, le dilo tsotlhe tse di dirilweng ka logong lo di itshekise.”


text:
Eleasare moperesiti a raya batlhabani ba ba tswang ntweng, a re: “E ke yone taolo e e tlhomamisitsweng ya molao, e Jehofa o e laoletseng Moše;


text:
tsotlhe tse di sa senngweng ke molelo, lo di ralatse molelo, di tlaa nna boitsheko; le fa go ntse jalo a di itshekisiwe ka metsi a tomololo; mme tsotlhe tse di ka senngwang ke molelo, lo di ralatse metsi.


text:
Lo tlhatswe diaparo tsa lona ka letsatsi la bosupa, mme lo tlaa nna boitsheko, morago ga moo lo ka tla mo bothibelelong.”


text:
“Wena le Eleasare moperesiti, le ditlhogo tsa makgotla a borra batho, lo dire palo ya kgapo e e gapilweng, ya batho le ya dikgomo;


text:
lo kgaoganye kgapo eo sebedi: ntlha nngwe lo e kgaoganyetse banna ba ba maano mo tlhabanong, ba ba neng ba bolotse ntwa, ntlha e nngwe e nne ya phuthego yotlhe.


text:
Lo tseele Jehofa lekgetho mo batlhabaning ba ba tswang ntweng; mo makgolong a matlhano mangwe le mangwe lo tseye setshedi se le sengwe fela sa batho, sa dikgomo, sa diesela le sa matsomane.


text:
Lo di tseye mo kabelong ya bone, lo di neye Eleasare moperesiti, e le tshupelo ya tsholetso ya ga Jehofa.


text:
Mo kabelong ya bana ba Iseraele, mo masomeng a matlhano mangwe le mangwe o tseye setshedi se le sengwe fela, sa batho, sa dikgomo, sa diesela, sa matsomane, e bong ditshedi tsotlhe, mme lo di neye Balefi ba ba tshegetsang tebelo ya motlaagana wa ga Jehofa.”


text:
Lekgetho le e neng e le tshupelo ya ga Jehofa ya tsholetso, Moše a le naya Eleasare moperesiti, jaaka Jehofa a laotse Moše.


text:
Bontlhanngwe jo bo abetsweng bana ba Iseraele, jo Moše o bo lomolotseng mo go tsa banna ba ba tlhabanyeng,


text:
e bong mo go jone bontlhanngwe jo bo abetsweng bana ba Iseraele, Moše a somola go le gongwe fela mo go masome matlhano mangwe le mangwe, ga batho le ga diruiwa, a go naya Balefi ba ba tshegetsang tebelo ya motlaagana wa ga Jehofa, jaaka Jehofa a laotse Moše.


text:
Bagolwane ba ba laolang ba dikete ba ntwa, balaodi ba dikete le balaodi ba makgolo, ba atamela kwa go Moše.


text:
Ba raya Moše ba re: “Batlhanka ba gago ba badile palo ya batlhabani ba ba mo taolong ya rona, mme ga go tlhokafale monna ope mo go rona.


text:
Re lerile seromololo sa ga Jehofa se motho mongwe le mongwe o se bonyeng, mekgabo ya gouta, bompolokwane ba magwejana, mefitshana ya mabogo, dipalamenwana tsa sekanelelo, manyena a ditsebe le mefitshana ya thamo, go tla re direla mewa ya rona tetlanyo fa pele ga Jehofa.”


text:
Gouta yotlhe ya tshupelo ya tsholetso e ba ne ba e isetsa Jehofa, ya balaodi ba dikete, le balaodi ba makgolo, e ne e le dikilokerama di le 190.


text:
Moše le Eleasare moperesiti ba amogela gouta mo balaoding ba dikete, le balaoding ba makgolo, ba e isa mo mogopeng wa bophuthegelo gore e nne morafolo fa pele ga Jehofa, o o tswang baneng ba Iseraele.


text:
Jaana bana ba ga Rubene, le bana ba ga Gate ba bo ba na le bontsi jo bogolo jwa matlhape; mme e rile ba bona lefatshe la Jasere, le lefatshe la Gileate, ba fitlhela felo foo e le felo fa go tshwanetseng matlhape.


text:
Bana ba ga Gate le bana ba ga Rubene ba tla ba bua le Moše le Eleasare moperesiti, le dikgosana tsa phuthego, ba re:


text:
lefatshe le Jehofa o le kgemethileng fa pele ga phuthego ya Iseraele, ke lefatshe le le tshwanetseng matlhape, mme batlhanka ba gago ba na le matlhape.”


text:
Ba re: “Fa re bonye tebosego mo matlhong a gago, a lefatshe le, le newe batlhanka ba gago go nna boswa; mme o se ka wa re tshedisa Joretane.”


text:
Moše a raya bana ba ga Gate le bana ba ga Rubene, a re: “A bana ba ga rraeno ba tlaa ya ntweng, mme lona lo tlaa dula fela fano?


text:
Ana lo ngodiisetsang pelo ya bana ba Iseraele, gore ba se tshelele kwa lefatsheng le Jehofa o le ba neileng?


text:
Gonne e rile ba tlhatlogela kwa molatšaneng wa Ešekole, mme ba bona lefatshe, ba ngodiisa pelo ya bana ba Iseraele gore ba se ka ba tsena mo lefatsheng le Jehofa o ne a le ba neile.


text:
‘Ruri ga go na ope wa banna ba ba duleng kwa Egepeto, go simolola ka ba ba dinyaga di 20 go ya kwa go bomogoloa bone, yo o tlaa bonang lefatshe le ke le ikanetseng Aberahame le Isake le Jakobe; ka ba se ka ba ntshala morago ka botlalo,


text:
fa e se Kalebe morwa Jefune wa Mokenise, le Jošua morwa Nune, gonne ba setse Jehofa morago ka botlalo.’


text:
Mme bogale jwa ga Jehofa jwa tukela Iseraele, mme a ba kgarakgatsha mo nageng ka dinyaga di le 40, ga tsamaya losika lotlhe lo lo dirileng bosula mo ponong ya ga Jehofa lo nyelediwa.


text:
Jaanong le lona lo tsogile lo eme mo boemong jwa borra ba lona, lo le loato lwa batho ba ba boleo, go ba lo totisa bogale jo bo tukang jwa ga Jehofa mo Iseraele.


text:
Gonne fa lo fapoga mo go mo saleng morago o tlaa ba a ba tlogela mo nageng; mme lo tlaa senya batho ba botlhe fela.”


text:
mme rona ka rosi re tlaa bo re tlhometse re iketleeditse go etelela bana ba Iseraele pele, go tle go tsamaye re ba fitlhise mo felong ga bone; mme bana ba rona ba tlaa nna mo metseng e e thekeleditsweng ka dithako, ka ntlha ya banni ba lefatshe.


text:
Ga re ketla re boela matlong a rona, go tsamaya bana ba Iseraele ba tsena, mongwe le mongwe wa bone mo bosweng jwa gagwe pele,


text:
gonne ga re ketla re rua nabo kwa moseja ga Joretane le go ya kwa pele; ka boswa jwa rona bo re wetse moseja ono ga Joretane ntlheng ya botlhabatsatsi.”


text:
fa monna mongwe le mongwe yo o tlhometseng a tlaa tshela Joretane fa pele ga Jehofa, go tsamaya a leleka baba ba gagwe fa pele ga gagwe,


text:
le lefatshe le fenyega fa pele ga Jehofa, foo morago ga moo lo tlaa bowa, mme lo tlaa bo lo se na molato fa pele ga Jehofa, le fa pele ga Iseraele, mme lefatshe le, e tlaa nna boswa jwa lona fa pele ga Jehofa.


text:
E tlaa re fa lo gana go dira jalo, bonang, lo tlaa bo lo leofetse Jehofa; lo bo lo itse ruri fa boleo jwa lona bo tlaa lo tshwara.


text:
Agelang banyana ba lona metse, le dinku tsa lona maraka; lo dire sone se se duleng mo molomong wa lona.”


text:
Bana ba ga Gate le bana ba ga Rubene ba bua le Moše, ba re: “Batlhanka ba gago ba tlaa dira jaaka morena wa rona a laotse.


text:
Banyana ba rona, basadi ba rona, matsomane a rona le matlhape a rona otlhe a tlaa nna gone mo metseng ya Gileate.


text:
Batlhanka ba gago ba tlaa kgabaganya, mongwe le mongwe yo o tlhomeletseng ntwa, a ya kwa tlhabanong fa pele ga Jehofa, jaaka morena wa rona a bua.”


text:
Jalo Moše a laya Eleasare moperesiti ka ga bone, le Jošua morwa Nune, le ditlhogo tsa makgotla a borra ba ditso tsa bana ba Iseraela.


text:
Moše a ba raya a re: “Fa bana ba ga Gate le bana ba ga Rubene ba kgabaganya Joretane le lona, e bong monna mongwe le mongwe yo o tlhomeletseng tlhabano fa pele ga Jehofa, mme lefatshe le fenyega fa pele ga lona, foo lo ba neye lefatshe la Gileate go nna boswa.


text:
Mme e tlaa re fa ba gana go kgabaganya le lona ba tlhometse, a ba bone maswa mo go lona mo lefatsheng la Kanana.”


text:
Bana ba ga Gate le bana ba ga Rubene ba mo fetola ba re: “Fela jaaka Morena a reile batlhanka ba gago, re tlaa dira fela jalo.


text:
Re tlaa kgabaganya re tlhometse fa pele ga Jehofa, re ya mo lefatsheng la Kanana, thuo ya boswa jwa rona e tlaa sala le rona kwano moseja ono ga Joretane.”


text:
Moše a naya bone, e bong bana ba ga Gate le bana ba ga Rubene le bontlhanngwe jwa lotso lwa ga Manase morwa Josefa, Moše a ba naya bogosi jwa ga Sihone kgosi ya Baamore, le bogosi jwa ga Oge kgosi ya Bašane, lefatshe go ya le metse ya lone e eme mo didikadikeng tsa yone, e bong metse ya lefatshe mo tikologong.


text:
le Nebo, le Baale-meone, (maina a yone a fetotswe) le Sibema: metse e ba e agileng ba e bitsa ka maina a sele.


text:
Bana ba ga Makire, morwa Manase ba ya lefatsheng la Gileate, ba le thopa, ba le tlosetsa Baamore ba ba mo go lone.


text:
Tse ke ditshetsa tsa bana ba Iseraele fa ba tswa mo lefatsheng la Egepeto ka masomosomo a bone, ba le mo taolong ya ga Moše le Arone.


text:
Moše a kwala mabololo a bone ka fa dikhudugong tsa bone ka taolo ya ga Jehofa; mme tse ke dikhudugo tsa bone ka fa mabololong a bone.


text:
Ba ne ba bolotse mo Ramesese ka kgwedi ya ntlha, ka letsatsi la 15 la kgwedi ya ntlha, e rile go le ka moso, go letse go le tlolaganyo, bana ba Iseraele ba tswa ka letsogo le le tsholetsegileng mo ponong ya Baegepeto botlhe.


text:
Baegepeto bone ba sa ntse ba fitlha batsalwapele botlhe ba bone, ba Jehofa o ba laitseng mo go bone; medimo ya bone, le yone, Jehofa a e sekisitse.


text:
Ba tloga mo Ethame, ba boela kwa Pihahirothe o o fa pele ga Baalesefone, mme ba thibelela fa pele ga Migetole.


text:
Ba tloga fa pele ga Hahirothe, ba ralala lewatle ba ya ba tsena mo nageng, ba tsamaya loeto lwa malatsi a le mararo mo nageng ya Ethame, mme ba thibelela mo Mara.


text:
Ba tloga mo Mara, ba fitlha mo Elime; mo Elime go ne go le metswedi ya metsi e le 12, le ditlhare tsa makolane di le 70; mme ba thibelela gone.


text:
Arone moperesiti a tlhatlogela mo thabeng ya Hore ka taolo ya ga Jehofa, a swela gone, e le ngwaga wa 40 bana ba Iseraele ba sena go tswa mo lefatsheng la Egepeto, ka kgwedi ya botlhano, ka letsatsi la ntlha la kgwedi.


text:
Mme Mokanana, kgosi ya Arate, yo o neng a potile lefatshe la Kanana ntlheng ya borwa, a utlwelela go tla ga Baiseraele.


text:
Ba thibelela fa Joretane go simolola kwa Bethe-ješimothe go ya kwa Abele-šitime mo dipaleng tsa Moabe.


text:
“Bua le bana ba Iseraele, o ba reye o re: Lo tlaa re lo kgabaganya Joretane lo ya mo fatsheng la Kanana,


text:
foo lo leleke banni botlhe ba lefatshe fa pele ga lona, lo senye maje a bone otlhe a a tshwantsheditseng, lo bo lo senye ditshwantsho tsa bone tsotlhe tse di thetsweng, lo nyeletse mafelo otlhe a bone a a tlotlometseng;


text:
Lo rue lefatshe ka taolo ya bola, ka fa ditshikeng tsa lona; ba ba leng bantsi lo ba neye boswa bo le bogolo, ba ba leng bannye lo ba neye boswa bo le bonnye; kwa bola bo laolelang motho gone, e nne gone ga gagwe; lo rue ka fa ditsong tsa borraeno.


text:
E tlaa re fa lo gana go leleka banni ba lefatshe fa pele ga lona, foo ba lo ba lesang ba sala ba tlaa nna jaaka dibabi mo matlhong a lona, le jaaka mitlwa mo ditlhakoreng tsa lona, ba tlaa lo tshwenya mo lefatsheng le lo agang mo go lone.


text:
“Laola bana ba Iseraele, o ba reye o re: Mogang lo fitlhang mo lefatsheng la Kanana, (leo ke lona lefatshe le le tlaa nnang boswa jwa lona, e bong lefatshe la Kanana ka fa melelwaneng ya lona),


text:
foo ntlha ya lone ya kwa borwa, e simologe kwa nageng ya Tsine go ya go bapa le Etome, molelwane wa lona wa kwa borwa o tswe kwa sekhutlong sa Lewatle la Letswai go ya ntlheng ya botlhabatsatsi.


text:
Molelwane wa lona o menoge o pote botlhatlogo jwa Akerabime ka fa ntlheng ya borwa, o fetele kwa Tsine; matswelelo a one a pote Kateše-barenea ka fa ntlheng ya borwa, o bo o tswele kwa Hasare-atare, mme o fetele kwa Asemone;


text:
molelwane o menoge fa o tswa Asemone o ye kwa molatsaneng wa Egepeto, sekhutlo sa one se nne kwa lewatleng.


text:
“Molelwane wa ka fa ntlheng ya bophirimatsatsi e nne Lewatle le Legolo le losi lwa lone; e nne one molelwane wa lona wa kwa bophirimatsatsi.


text:
“Mme o, e nne molelwane wa lona ntlheng ya botsheka, go tswa kwa Lewatleng le Legolo lo tlaa ithalela thaba ya Hore,


text:
go tswa thabeng ya Hore lo tlaa ralala fela go ya kwa botsenong jwa Hamathe; sekhutlo sa molelwane se nne kwa Setate.


text:
Molelwane o tlaa tswela kwa Siferone, sekhutlo se nne kwa Hasare-enane; o, e tlaa nna one molelwane wa lona ntlheng ya botsheka.


text:
“Lo tlaa rala molelwane wa lona ka fa ntlheng ya botlhabatsatsi, lo o rale go tswa Hasare-enane go ya Shefame.


text:
Molelwane o tlaa tswa Shefame o fologela kwa Ribela, go pota Aine ntlheng ya botlhabatsatsi; molelwane o tlaa fologa, o ya go fitlha kwa letsogong la lewatle la Kinerete ntlheng ya botlhabatsatsi.


text:
Molelwane o tlaa fologela kwa Joretane, sekhutlo sa one se tlaa nna kwa Lewatleng la Letswani; e tlaa nna lone lefatshe la lona ka fa melelwaneng ya lona mo tikologong.”


text:
Moše a laola bana ba Iseraele, a re: “Le ke lone lefatshe le lo tlaa le ruang ka taolo ya bola, le Jehofa o laotseng gore le newe ditso tse di ferang mongwe fela le bontlhanngwe jwa lotso lo longwe,


text:
gonne lotso lwa bana ba ga Rubene ka fa makgotleng a borraabo, le lotso lwa bana ba ga Gate ka fa makgotleng a borraabo ba amogetse, le bontlhanngwe jwa lotso lwa ga Manase ba amogetse boswa jwa bone.


text:
Ditso tse pedi le bontlhanngwe jwa lotso ba amogetse boswa moseja ga Joretane kwa Jeriko ntlheng ya botlhabatsatsi, go leba kwa letsatsi le tlhabang teng.”


text:
“A, ke maina a banna ba ba tlaa lo kgaoganyang lefatshe boswa: Eleasare moperesiti, le Jošua morwa Nune.


text:
Bao ke bone ba Jehofa o laotseng gore ba kgaoganyetse bana ba Iseraele boswa mo lefatsheng la Kanana.


text:
“Laola bana ba Iseraele gore ba ntshetse Balefi mo bosweng jwa dithuo tsa bone metse e ba tlaa agang mo go yone, le dintlhana tsa metse eo lo di neye Balefi.


text:
Metse eo, a e nne ya bone go aga mo go yone; dintlhana tsa yone e nne tsa dikgomo tsa bone, le tsa dithoto tsa bone, le tsa diruiwa tsotlhe tsa bone.


text:
Boatlhamo jwa dintlhana tsa metse e lo e nayang Balefi a bo simologe ka lorako lwa motse, bo ye go ema ka selekanyo sa dimetara di le 450 ka ntlha tsotlhe.


text:
E re kwa ntle ga motse, ntlheng ya botlhabatsatsi lo lekanye sebaka sa dimetara di le 900, ntlheng ya borwa, sebaka sa dimetara di le 900, ntlheng ya bophirimatsatsi, sebaka sa dimetara di le 900, ntlheng ya botsheka, sebaka sa dimetara di le 900, motse o le fa gare. Tseo e tlaa nna tsone dintlhana mo tikologong ya metse ya bone.


text:
Metse e lo e nayang Balefi, a e nne yone metse e merataro ya botshabelo, e lo e beelang mmolai wa motho go tshabela kwa go yone; kwa ntle ga yone eo lo ba neye metse e le 42.


text:
Metse yotlhe e lo tlaa e nayang Balefi a e nne metse e le 48; lo ba neye yone le dintlhana tikologong ya yone.


text:
Ka ga metse e e leng ya bana ba Iseraele e lo tlaa e nayang Balefi, lo tle lo e tseye e le mentsi mo go ba ba leng bantsi; lo tseye e le mebotlana mo go ba ba leng babotlana; mongwe le mongwe a a neye Balefi metse ya gagwe ka fa bosweng jo o bo bonyeng.”


text:
“Bua le bana ba Iseraele, o ba reye o re: Mogang lo kgabaganyang Joretane, lo ya mo lefatsheng la Kanana,


text:
foo lo itaolele metse e e tlaa nnang metse ya botshabelo mo go lona; gore mmolai wa motho, yo o bolayang motho ka matsheka fela, a tshabele gone.


text:
Metse eo e tlaa nna botshabelo mo go lona ka ga mmusolosi; gore mmolai wa motho a se swe, a ise a eme fa pele ga phuthego go atlholwa.


text:
Lo ntshe metse e le meraro moseja ono ga Joretane, le metse e le meraro mo lefatsheng la Kanana; e tlaa nna metse ya botshabelo.


text:
Metse e merataro eo e tlaa nna ya botshabelo jwa bana ba Iseraele, le jwa baeng ba ba jakileng mo go bone, gore mongwe le mongwe yo o bolayang motho ka matsheka fela, a tshabele teng.


text:
“Fa a mo iteile ka sengwe sa tshipi, mme a swa, ke mmolai wa motho; ruri mmolai wa motho o tlaa bolawa.


text:
Fa a mo gatlile a tshotse lentswe mo seatleng, e le le motho o ka swang ka lone, mme a swa, ke mmolai wa motho; ruri mmolai wa motho o tlaa bolawa.


text:
Kgotsa fa a mo iteile ka sebolao sa logong a se tshotse mo seatleng, e le se motho o ka swang ka sone, mme a swa, ke mmolai wa motho; ruri mmolai wa motho o tlaa bolawa.


text:
kgotsa a mo itaya ka letsogo ka kilo, a swa; ruri yo o mo iteileng o tlaa bolawa; ke mmolai wa motho; a mmusolosetsi wa madi a bolaye mmolai wa motho, mogang o kopanang nae.


text:
“Mme fa a mo tlhabile ka tshoganetso, a se na kilo, kgotsa fa a mo konopile ka sengwe, a sa mo lalela,


text:
kgotsa ka lentswe le motho o ka swang ka lone, a sa mmone, a le latlhela mo go ene, mme a swa, le fa a se mmaba wa gagwe, le gone a ne a sa rate go mo utlwisa botlhoko,


text:
Phuthego e golole mmolai wa motho mo seatleng sa mmusolosetsi wa madi, mme phuthego e mmusetse kwa motseng wa gagwe wa botshabelo, kwa o ne a tshabetse teng; a nne gone go tsamaya moperesiti yo mogolo a a swa, ene yo o ne a tlodiwa lookwane lo lo itshepileng.


text:
Mme fa motlha mongwe mmolai wa motho a ka feta molelwane wa motse wa gagwe wa botshabelo, kwa o ne a tshabetse teng,


text:
fa mmusolosetsi wa madi a mo fitlhela kwa ntle ga molelwane wa motse wa gagwe wa botshabelo, mme fa mmusolosetsi wa madi a bolaya mmolai wa motho; foo a se ka a nna molato wa madi,


text:
gonne o ne a tshwanetse go nna fela mo motseng wa gagwe wa botshabelo, go tsamaya moperesiti yo mogolo a swa. Morago ga loso lwa moperesiti yo mogolo, mmolai wa motho o ka boela kwa lefatsheng le e leng la gagwe.


text:
“Dilo tse di nne molao wa katlholo mo go lona go ya le dikokomana tsotlhe tsa lona mo mannong a otlhe a lona.


text:
Le fa e le mang yo o bolayang motho, mmolai o tlaa bolawa ka molomo wa basupi; motho a se ka a swa ka tshupo ya mosupi a le mongwe fela.


text:
Gape, lo se ka lwa amogela thekololo ka ga botshelo jwa mmolai wa motho yo o molato wa go swa, ruri a a bolawe.


text:
Lo se ka lwa amogela thekololo ka ga gagwe yo o tshabetseng kwa motseng wa gagwe wa botshabelo, ya gore a tle go ba a nna mo lefatsheng, moperesiti yo mogolo a tle a swe pele.


text:
Jalo lo bo lo se ketla lo itshepolola lefatshe le lo nnang mo go lone; gonne madi a leswafatsa lefatshe; ga go na tefo e e ka direlwang lefatshe ya madi a a tshololetsweng mo go lone, fa e se madi a gagwe yo o a tsholotseng.


text:
O se ka wa itshekolola lefatshe le o le nnang, le ke agileng mo gare ga lone; gonne nna Jehofa ke agile mo gare ga bana ba Iseraele.”


text:
Ditlhogo tsa makgotla a borraabo ba losika lwa bana ba ga Gileate, morwa Makire, morwa Manase, tsa ditshika tsa bomorwa Josefe, tsa atamela, tsa bua fa pele ga Moše le fa pele ga dikgosana, e bong ditlhogo tsa makgotla a borraabo mo baneng ba Iseraele.


text:
Ba re: “Jehofa o laotse morena wa rona gore a neye bana ba Iseraele lefatshe, gore le nne boswa ka taolo ya bola; morena wa rona o ne a laolwa ke Jehofa gore boswa jwa ga Selofehate morwa rraetsho, a bo neye bomorwadie.


text:
Mme jaana e tlaa re fa ba nyalwa ke bomorwa ditso tse dingwe tsa bana ba Iseraele, foo boswa jwa bone bo tlaa tlosiwa mo bosweng jwa borraetsho, bo tlhakanngwe le boswa jwa lotso lo ba tseetsweng mo go lone; jalo bo tlosiwe mo taolelong ya boswa jwa rona.


text:
E tlaa re Jubile wa bana ba Iseraele o dirala, foo boswa jwa bone bo tlaa tlhakanngwa le boswa jwa lotso lo ba tsenang mo go lone; jalo boswa jwa bone bo tlaa tlosiwa mo bosweng jwa lotso lwa borraetsho.”


text:
Mme Moše a laola bana ba Iseraele ka fa lefokong la ga Jehofa, a re: “Ba lotso lwa bana ba ga Josefe ba bua ka tshiamo.


text:
Se ke sone se Jehofa o se laolang ka ga bomorwadia Selofehate, a re: ‘A ba nyalwe ke ba ba ba ratang; mme ba nyalwe ke ba losika lwa lotso lwa ga rraabo ba le bosi fela.


text:
Jalo ga go ketla go tloga boswa bope jwa bana ba Iseraele mo lotsong longwe jwa ya mo go lo longwe, gonne bana ba Iseraele, mongwe le mongwe o tlaa ngaparela boswa jwa lotso lwa borraagwe.


text:
Ngwana wa mosetsana mongwe le mongwe yo o nang le boswa mo lotsong longwe lwa bana ba Iseraele, a a nne mosadi wa mongwe wa losika lwa lotso lwa ga rraagwe, gore bana ba Iseraele, monna mongwe le mongwe a rue boswa jwa borraagwe.


text:
Jalo ga go ketla go tloga boswa bope mo lotsong longwe jwa ya mo go lo longwe, gonne mo ditsong tsa bana ba Iseraele mongwe le mongwe o tlaa ngaparela boswa jwa gagwe.’ ”


text:
Gonne Mahela, Tiresa, Hogela, Mileka le Noa, bomorwadia Selofehate, ba nyalwa ke bomorwa bana ba ga rraabo.


text:
Ba nyalwa ke ba ditshika tsa bomorwa Manase morwa Josefe, boswa jwa bone jwa nna fela mo lotsong lwa losika lwa ga rraabo.


text:
Tse ke tsone ditaolo le dikatlholo, tse Jehofa o di laoletseng bana ba Iseraele ka seatla sa ga Moše, mo dipaleng tsa Moabe, fa Joretane kwa Jeriko.


text:
A ke one mafoko a Moše o a buileng le Baiseraele botlhe fa moseja ga Joretane, mo nageng, mo molapong wa Areba, bolebagana le Sufe, fa gare ga Parane, le Tofele, le Labane, le Haserothe, le Disahabe.


text:
Go tswa kwa Horebe go fitlha mo Kateše-barenea, ka tsela ya thaba ya Seire, ke mosepele wa malatsi a le 11.


text:
Ka ngwaga wa 40, ka kgwedi ya 11, ka letsatsi la ntlha la kgwedi, Moše a bua le bana ba Iseraele, a bua tsotlhe tse Jehofa o di mo laoletseng ka ga bone;


text:
morago a sena go fenya Silhone kgosi ya Baamore, yo o ne a agile mo Hešebone, le Oge kgosi ya Bašane, yo o ne a agile mo Ašetarothe, kwa Eterei.


text:
“Jehofa Modimo wa rona o ne a bua le rona mo Horebe, a re: ‘Go lekanye, ga lo bolo go nna mo thabeng e.


text:
Menogang, lo bothologe, lo ye kwa lefatsheng la makgabana la Baamore, le kwa mafelong otlhe a a gaufi le gone, mo Areba, mo lefatsheng la makgabana, le mo lefatsheng la kwa sehuting, ntlheng ya borwa, le ka kwa losing lwa lewatle, lefatshe la Bakanana, le la Lebanone, go ya kwa nokeng e kgolo, noka ya Euferatese.


text:
Bonang, ke beile lefatshe fa pele go lona; tsenang lo ye go rua lefatshe le Jehofa o le ikanetseng borraeno, Aberahame le Isake le Jakobe, a re: o tlaa le naya bone le losika lwa bone morago ga bone.’


text:
Jehofa, Modimo wa borra ba lona, a ke a lo ntsifatse ga makgolo a some, go feta jaaka lo ntse jaana, a a lo segofatse jaaka a lo solofeditse.


text:
Tsayang banna ba ba botlhale ba ba tlhaloganyo, e le ba ba itsegeng, ka fa ditsong tsa lona; mme ke tlaa ba dira ditlhogo mo go lona.’


text:
Jalo ka tsaya ditlhogo tsa ditso tsa lona, banna ba ba botlhale, ba ba itsegeng, ka ba dira ditlhogo mo go lona, balaodi ba makgolo a masome, balaodi ba makgolo, balaodi ba masome a matlhano, balaodi ba masome, le bagolwane, ka fa ditsong tsa lona.


text:
“Ka laya baatlhodi ba lona ka lobaka loo, ka re: ‘Utlwang ditsheko tsa bana ba borraeno, lo atlhole ka tshiamo gare ga motho le ngwana a rraagwe, le ene moeng yo o mo go lona.


text:
Lo se ka lwa tlhokomela bomangmang jwa batho mo katlholong; lo utlwe ba babotlana le ba bagolo, go tshwane fela; lo se ka lwa boifa sefatlhogo sa motho; gonne katlholo ke ya Modimo. Tsheko e e lo palelang lo e lere kwano go nna, mme ke tlaa e utlwa.’


text:
“Ra tloga ra tswa Horebe, ra ralala naga e kgolo e e boitshegang eo, e lo e bonyeng ka tsela e e yang kwa lefatsheng la Baamore la makgabana, jaaka Jehofa Modimo wa rona a re laotse; ra fitlha mo Kateše-barenea.


text:
Ka lo raya ka re: ‘Lo tsile mo lefatsheng la Baamore, la makgabana, le Jehofa Modimo wa rona o le re nayang.


text:
Bonang, Jehofa Modimo wa gago o beile lefatshe fa pele ga gago; tlhatloga, o ye o le rue, jaaka Jehofa Modimo wa borraago a buile nao; se boife, le gone o se ka wa rerega.’


text:
“Lo no lwa nkatamela lotlhe, lwa re: ‘A re romeng batho ba re etelele pele, ba ye go keleka lefatshe fa pele ga rona, ba itse go ba ba re leretse lefoko la tsela e re tshwanetseng go e tsaya, le la metse e re tlaa e fitlhelang.’


text:
“Selo seo sa nkgatlha thata; mme ka tsaya banna ba le 12 mo go lona, e bong monna mongwe wa lotso longwe le longwe.


text:
Ba tsaya loungo lwa lefatshe ka mabogo, ba tla nalo kwa go rona, ba re leretse lefoko, ba re: ‘Lefatshe le Jehofa Modimo wa rona o le re nayang ke lefatshe le le molemo.’


text:
Iwa ngongorega mo megopeng ya lona, lwa re: ‘Ke ka a re ila, Jehofa o re ntshitse mo lefatsheng la Egepeto go tla a re tsenya mo seatleng sa Baamore, gore ba re senye.


text:
Re a bo re tlhatlogela kae? Bomorwa rraetsho ba re nyerisitse marapo ba re: Batho bao ba bokete, ba bile ba godile bogolo go rona; metse eo e megolo, e bile e thekeleditswe ka dithako tse di fitlhang kwa marung; gape re bonye bomorwa Baanake teng.’


text:
Jehofa Modimo wa lona yo o lo eteletseng pele, ene o tlaa lo tlhabanela, jaaka tsotlhe tse o di lo diretseng kwa Egepeto fa pele ga matlho a lona;


text:
le mo nageng, kwa o bonyeng gone jaaka Jehofa Modimo wa gago a ne a go rwala, jaaka monna a tle a rwale morwawe, mo tseleng yotlhe e lo no lwa tsamaya ka yone, go tsamaya lo fitlha mo felong fano.’


text:
yo o ne a lo eteletse pele mo tseleng, a ya go lo senkela felo fa lo tlaa tlhomang megope ya lona gone; bosigo e le ka molelo, go lo supetsa tsela e lo tlaa e tsamayang, motshegare e le ka leru.


text:
Ruri ga go na ope wa banna ba losika lo lo bosula lo, yo o tlaa bonang lefatshe le le molemo, le ke le ikanetseng fa ke tlaa le naya borraa lona,


text:
fa e se Kalebe morwa Jefune, ene o tlaa le bona; lefatshe le o le gatileng, ke tlaa le naya ene le bana ba gagwe, ka gonne o setse Jehofa morago ka botlalo.’


text:
Gape, Jehofa o ne a le bogale le nna ka ntlha ya lona, a re: ‘Le wena ga o ketla o ya go tsena gone;


text:
Jošua morwa Nune, yo o emang fa pele ga gago, ene o tlaa ya go tsena gone; o mo nametse; gonne ene o tlaa le ruisa Iseraele.


text:
“ ‘Gape banyana ba lona ba lo rileng ba tlaa nna thopo, le bana ba lona ba gompieno ba se nang kitso ya go itse molemo le bosula, ba tlaa ya go tsena gone; ke tlaa le naya bone, ba tlaa le rua.


text:
“Foo lo no lwa mphetola, lwa nthaya lwa re: ‘Re leofetse Jehofa, re tlaa tlhatloga re ya go tlhabana, re dira gotlhe jaaka Jehofa Modimo wa rona a re laotse.’ Monna mongwe le mongwe wa lona a tlhomela dibolao tsa gagwe; lwa iketleetsa go tlhatloga mo thabeng.


text:
“Jehofa a nthaya a re: ‘Ba reye o re: Lo se ka lwa tlhatloga, le gone lo se ka lwa tlhabana; gonne ga ke mo go lona; lo ka tla lwa kgemethwa fa pele ga baba ba lona.’


text:
Jalo ka bua le lona, mme ga lo a ka lwa reetsa; lwa tsuololela taolo ya ga Jehofa, lwa nna boitaolo fela, lwa tlhatloga mo thabeng.


text:
Mme Baamore, ba ba agileng mo thabeng eo, ba lo tshologela, ba lo leleka jaaka dintshi tsa dinotshe di tle di dire, ba lo kgokolosetsa kwa Seire, go ya go fitlha kwa Horema.


text:
Lwa boa, lwa lela fa pele ga Jehofa; mme Jehofa a se ka a reetsa lentswe la lona, le fa e le go lo sekegela tsebe.


text:
“Foo ra menoga, ra lebisa mosepele wa rona kwa nageng ka tsela ya Lewatle le Lehibidu, jaaka Jehofa a buile le nna; ra dikanyeletsa thaba ya Seire ka malatsi a le mantsi.


text:
O laole batho ba, o re: Lo na le go kgabaganya molelwane wa bana ba rraeno, bana ba ga Esau, ba ba agileng mo Seire; mme ba tlaa lo boifa, ke gone lo itise thata.


text:
Lo se ka lwa ganela nabo, gonne ga nketla ke lo naya sepe sa lefatshe la bone; nnyaa, le fa e le fa go lekanyeng pato ya lonao go gata gone, gonne thaba ya Seire ke e neile Esau go nna thuo ya gagwe.


text:
Lo reke dijo mo go bone ka madi, gore lo je; le gone lo reke metsi mo go bone ka madi, gore lo nwe.’


text:
“Gonne Jehofa Modimo wa gago o go segofaditse mo tirong yotlhe ya seatla sa gago; o itsile go tsamaya ga gago mo go ralaleng naga e kgolo e, dinyaga tse di 40 tse Jehofa Modimo wa gago o ntseng a nna nao ka tsone; ga o a tlhoka sepe.


text:
“Jalo ra fapoga bana ba rraarona, bana ba ga Esau ba ba agileng mo Seire, ra fapoga tsela ya Areba, ra fapoga Elathe le Esione-gebere. Mme ra feta ka tsela ya naga ya Moabe.


text:
Jehofa a nthaya a re: ‘O se ka wa tshwenya Moabe, o se ka wa lwa nabo mo tlhabanong; gonne ga nketla ke go naya sepe sa lefatshe la bone go le rua; gonne Are ke go neile bana ba ga Lote go nna thuo.’ ”


text:
(Gale go ne go agile Baemime mo go lone, tšhaba e kgolo, batho ba bantsi, e le ba baleele jaaka Baanake;


text:
Bahori le bone ba kile ba aga mo Seire gale, mme bana ba ga Esau ba aga gone morago ga bone; ba ba senyetsa fa pele ga bone, ba aga gone mo boemong jwa bone, jaaka Baiseraele ba diretse lefatshe le ba le ruileng, le Jehofa o ne a le ba naya.)


text:
Malatsi a rona a re sena go tswa mo Kateše-barenea, go tla go kgabaganya nokana ya Serete e ne e le dinyaga di le 38, ga tsamaya mephato yotlhe ya batlhabani ya nyelediwa mo bothibelelong, jaaka Jehofa a ba ikanetse.


text:
Gape seatla sa ga Jehofa se ne se tlhabana le bone, go ba senya, go ba tlosa mo bothibelelong, go tsamaya ba nyelediwa.


text:
E re o atamela, o le gaufi le bana ba Amone, o se ka wa ba tshwenya, le gone o se ganele nabo, gonne ga nketla ke go naya sepe sa lefatshe la bana ba ga Amone go nna thuo, gonne ke le neile bana ba ga Lote go nna thuo.’ ”


text:
(Le lone le kaiwa gore ke lefatshe la Barefaime, ka Barefaime ba kile ba aga gone gale; Baamone ba ba bitsa Basamesume;


text:
e le tšhaba e kgolo, batho ba bantsi, e le ba baleele, jaaka Baanake; mme Jehofa a ba senyetsa fa pele ga bone; mme ba ba sala morago ba aga gone mo boemong jwa bone,


text:
jaaka a diretse bana ba ga Esau ba ba agileng mo Seire, jale ka a senyetsa Bahori fa pele ga bone; mme ba ba sala morago, ba aga mo boemong jwa bone nako e sa le eno.


text:
Le Baafe ba ba kileng ba aga mo metsaneng go ya go fitlha kwa Gasa, le Bakafetore, ba ba duleng mo go Kafetore, ba ba senya, ba aga mo lefatsheng mo boemong jwa bone.)


text:
“Ka re: ‘Nanogang, re tsamayeng, lo kgabaganye molapo wa Arenone; bona, Sihone wa Moamore, kgosi ya Hešebone ke mo tsentse le lefatshe la gagwe mo seatleng sa gago; simololang go le rua, lo lwe nae mo tlhabanong.


text:
Go tsweng fano gompieno ke tlaa dira gore merafe yotlhe e e ka fa tlase ga legodimo e go boife, le gore e re ba utlwalela tumedi ya gago, ba rorome ka poifo e kgolo, ba bo ba nne mo tlalelong.’


text:
“Ka roma barongwa ba tswa mo nageng ya Ketemothe, ba ya kwa go Sihone kgosi ya Hešebone, ba na le mafoko a kagiso, ba re:


text:
‘Mma ke ralale lefatshe la gago, ke tlaa feta ka tsela e kgolo fela, ga nketla ke fapogela kwa ntlheng ya le legolo kgotsa la molema.


text:
O tlaa rekisa dijo mo go nna ka madi, gore ke je, o tlaa nnaya metsi ka madi, gore ke nwe; o tle o mme ke ralale ka dinao fela.


text:
Jaaka bana ba ga Esau, ba ba agileng mo Seire, le Bamoabe ba ba agileng mo Are, ba ntiretse, go tle go tsamaye ke kgabaganye Joretane ke ye mo lefatsheng le Jehofa Modimo wa rona o le re nayang.’


text:
“Mme Sihone kgosi ya Hešebone a gana go re lesa re feta; gonne Jehofa Modimo wa gago a ne a thatafatsa mowa wa gagwe, a kgwaralatsa pelo ya gagwe, gore a tle a mo tsenye mo seatleng sa lona, jaaka gompieno.


text:
“Jehofa a nthaya a re: ‘Bonang, ke simolotse go go neela Sihone le lefatshe la gagwe; o simolole go le rua gore o tle o je lefatshe boswa.’


text:
Jehofa Modimo wa rona a mo re neela fa pele ga rona, mme ra mo kgemetha le bomorwawe le batho botlhe ba gagwe.


text:
Ra thopa metse yotlhe ya gagwe ka baka loo, ra senyetsa ruri motse mongwe le mongwe wa banna, le ka basadi le banyana; ga re a ka ra sia ope;


text:
Go tswa Aroere, o o fa ntlheng ya molapo wa Arenone, go tswa motseng o o mo molapong, go ya fela kwa Gileate, go se ka ga dira le motse ope o o re paletseng ka go golela kwa godimo bobe; Jehofa Modimo wa rona a re neela gotlhe fa pele ga rona;


text:
fa e se lefatshe la bana ba ga Amone, ke lone losi le lo neng lo se ka lwa le atamela, gotlhe go ya le noka ya Jaboke, le metse ya lefatshe la makgabana, le gongwe le gongwe kwa Jehofa Modimo wa rona o go re ileditseng.


text:
“Foo ra menoga, ra tlhatloga le tsela e e yang Bašane, mme Oge kgosi ya Bašane a re bololela, ene le batho botlhe ba gagwe, ba tla go tlhabana mo Eterei.


text:
Mme Jehofa a nthaya a re: ‘O se ka wa mmoifa; gonne ke mo tsentse mo seatleng sa gago, ene le batho botlhe ba gagwe le lefatshe la gagwe; o mo direle jaaka o diretse Sihone kgosi ya Baamore, yo o ne a agile kwa Hešebone.’


text:
“Jalo Jehofa Modimo wa rona a tsenya Oge kgosi ya Bašane le ene mo seatleng sa rona, le batho botlhe ba gagwe; ra mo kgemetha, a ba a tla a se ka a salelwa ke ope.


text:
Ra thopa metse yotlhe ya gagwe ka baka loo; go ne go se na motes ope o re se kang ra o ba gapela; metse e le 60, e bong lefatshe lotlhe la Aregobe, e le bogosi jwa ga Oge mo Bašane.


text:
Metse eo yotlhe e ne e le metse e e thekeleditsweng ka dithako tse di godileng le ditswalo le mapako; go sa balwe metse e le mentsi e e sa thekelediwang.


text:
Ra e senyetsa ruri, jaaka re ne re diretse Sihone kgosi ya Hešebone, ra senyetsa ruri metse yotlhe ya lefatshe la banna, le ka basadi le ka banyana.


text:
“Ya re ka lobaka loo, ra tsaya lefatshe mo seatleng sa dikgosi tse pedi tsa Baamore ba ba neng ba le moseja ga Joretane, go tswa molapong wa Arenone go ya kwa thabeng ya Heremone;”


text:
“Metse yotlhe ya lobala, le lefatshe lotlhe la Gileate, le la Bašane yotlhe go ya go fitlha kwa Saleka, le Eterei, e le metse ya bogosi jwa ga Oge mo Bašane.”


text:
(Gonne Oge kgosi ya Bašane ke ene esi yo o ne a setse wa Barefaime; bonang, bolao jwa gagwe e ne e le bolao jwa tshipi, a ga bo mo Raba wa bana ba ga Amone? Boleele jwa jone bo le boleele jwa mabogo a le bofera o le mongwe, ka fa letsogong la monna.)


text:
“Lefatshe leo ra le tsaya go le rua ka baka loo, go tswa Aroere o o fa molapong wa Arenone, le bontlhanngwe jwa lefatshe la makgabana la Gileate, le metse ya lone, mme ka go naya Barubene le Bagate.


text:
Mo go ne go setse ga Gileate, le lefatshe lotlhe la Bašane, le bogosi jwa ga Oge, ka go naya bontlhanngwe jwa lotso lwa ga Manase; lefatshe lotlhe la Aregobe, e bong lefatshe lotlhe la Bašane.” (Leo le bidiwa lefatshe la Refaime.


text:
Jaire morwa Manase a tsaya lefatshe lotlhe la Aregobe, go ya kwa molelwaneng wa Bagešure, le Bamaaka; a le raya leina, e bong lone la Bašane ka fa leineng la gagwe, a re, Hafothe-Jaire nako e sa le eno.)


text:
Go tswa mo Gileate go ya kwa molapong wa Arenone, ka go naya Barubene le Bagate, bogare jwa molapo le ka fa thoko ga one; ke go re, go ya kwa nokeng ya Jaboke, e e leng molelwane wa bana ba ga Amone;


text:
Areba le gone, le Joretane le ka fa thoko ga gone, go tswa mo Kinerete go ya fela kwa lewatleng la Areba, Lewatle la Letswai, fa tlase ga meripo ya Pisega ntlheng ya botlhabatsatsi.


text:
“Ka lo laola ka baka loo, ka re: ‘Jehofa Modimo wa lona, o lo neile lefatshe le go le rua; lo tlaa kgabaganya lo tlhometse fa pele ga bana ba ga rraeno, bana ba Iseraele, e bong banna botlhe ba ba nonofetseng tlhabano.


text:
Basadi ba lona ba tlaa sala mo metseng e ke e lo neileng, le banyana ba lona, le dikgomo tsa lona (ke a itse fa lo na le dikgomo di le dintsi.)


text:
Go tsamaya Jehofa a naya bana ba rraeno boikhutso jaaka lona, le bona ba rua lefatshe le Jehofa Modimo wa lona o le ba nayang moseja ga Joretane, foo mongwe le mongwe wa lona o tlaa boela mo thuong ya gagwe e ke e lo neileng.’


text:
“Ka laola Jošua ka baka loo, ka re: ‘Matlho a gago a bonye gotlhe mo Jehofa Modimo wa lona o go diretseng dikgosi tse pedi tse; Jehofa o tlaa direla jalo magosi a lo kgabaganyetsang kwa go one.


text:
‘Ao! Jehofa Modimo, o simolotse go supetsa motlhanka wa gago bogolo jwa gago, le letsogo la gago le le thata, gonne go na le ofe modimo kwa legodimong kgotsa mo lefatsheng, o o ka dirang ka fa ditirong tsa gago, le ka fa ditirong tsa gago tsa nonofo?


text:
Ke a go rapela, mma ke kgabaganye ke ye go bona lefatshe le le molemo le le kwa moseja ga Joretane, thaba e e molemo eo, le Lebanone.’


text:
“Mme Jehofa o ne a le bogale thata le nna ka ntlha ya lona, a se ka a ntheetsa. Jehofa a nthaya a re: ‘A go go lekane; o se ka wa tlhola o bua le nna ka ga selo se.


text:
Tlhatlogela kwa tlhoreng ya Pisega o tsholeletse matlho ntlheng ya bophirimatsatsi, ntlheng ya botsheka, ntlheng ya borwa le ntlheng ya botlhabatsatsi, o bone ka matlho fela, gonne ga o ketla o kgabaganya Joretane ono.


text:
Mme o laye Jošua, o mo nametse, o mo thatafatse, gonne ene o tlaa kgabaganya fa pele ga tšhaba e, mme lefatshe le o tlaa le bonang, o tlaa le ba ruisa.’


text:
“Jaana wena Iseraele, reetsa ditaelo le dikatlholo tse ke di go rutang go di dira; gore lo tshele, le gore lo tsene lo ye go rua lefatshe le Jehofa, Modimo wa borraa lona, o le lo nayang.


text:
Lefoko le ke le lo laolelang lo se ka lwa le oketsa, le gone lo se ka lwa le fokotsa, gore lo tle lo tshegetse ditaolo tsa ga Jehofa Modimo wa lona, tse ke di lo laolelang.


text:
Matlho a lona a bonye se Jehofa o ne a se dira ka ntlha ya Baale-peore; gonne banna botlhe ba ba setseng Baale-peore morago, Jehofa Modimo o ba senyeditse ruri mo gare ga gago.


text:
“Bonang, ke lo neile ditaetso le dikatlholo, fela jaaka Jehofa Modimo wa me a ntaotse, gore lo dire jalo mo gare ga lefatshe le lo tsenang mo go lone lo ya go le rua.


text:
Ke gone, lo di tshegetseng lo di dire; gonne mo ke botlhale jwa lona, le tlhaloganyo ya lona, mo ponong ya ditšhaba, tse di tlaa utlwang ditao tse, mme di re: ‘Ruri morafe o mogolo o, ya bo e le tšhaba e e tlhalefileng, e e tlhaloganyang.’ ofe o o nang le modimo mongwe o o gaufi nao, jaaka Jehofa Modimo wa rona o ntse gongwe le gongwe, mogang re o bitsang gone?


text:
Go na le morafe o mogolo ofe o o nang le ditao le dikatlholo tse di siameng jaaka molao o otlhe, o ke o bayang fa pele ga lona gompieno?


text:
O itise fela, mme o boloke mowa wa gago thata gore o se lebale dilo tse matlho a gago a di bonyeng, le gore di se tloge mo pelong ya gago ka malatsi otlhe a botshelo jwa gago; o bo o di itsise bana ba gago le bana ba bana ba gago;


text:
letsatsi le o ne wa ema ka lone fa pele ga Jehofa Modimo wa gago mo Horebe, jale ka Jehofa a nthaya a re: ‘Mphuthela batho, mme ke tlaa ba utlwisa mafoko a me, gore ba tle ba ithute go mpoifa ka malatsi otlhe a ba tlaa tshelang ka one mo lefatsheng, le gore ba rute bana ba bone.’


text:
“Lwa atamela lwa ema ka fa tlase ga thaba, mme thaba ya tuka molelo, wa tukela kwa bogareng ja legodimo, go bile ga nna lefifi, le maru, le lefifi le le kwenneng.


text:
Jehofa a bua le lona a le mo gare ga molelo; lo no lwa utlwa lentswe le le buang, mme lo se ka lwa bona popego epe, lwa utlwa lentswe fela.


text:
A lo bolelela kgolagano ya gagwe, e o e lo laoletseng gore lo e dire, e bong ditaolo tse some, mme a di kwala mo matlapeng a le mabedi.


text:
Jehofa a ntaola ka baka loo, gore ke lo rute ditao le dikatlholo, gore lo di dire mo lefatsheng le lo kgabagabyetsang kwa go lone go le rua.


text:
“Ke gone lo itiseng thata; gonne ga lo a ka lwa bona popego epe ka tsatsi le Jehofa a buileng le lona ka lona mo Horebe a le mo gare ga molelo;


text:
gore lo tle lo se ka lwa ipodisa, lwa itirela setshwantsho se se setilweng, se se tshwanang le popego nngwe ya setshwano sa se setona, kgotsa sa se senamagadi,


text:
le fa e le setshwano sa setshedi sengwe se se mo lefatsheng, le fa e le setshwano sa nonyane nngwe e e diphuka e e fofang mo loaping,


text:
le fa e le setshwano sa sengwe se se gagabang fa fatshe, le fa e le setshwano sa tlhapi nngwe e e mo metsing tlase ga lefatshe.


text:
Le gone gore o tle o se ka wa tsholeletsa matlho a gago legodimong, mme ya re o bona letsatsi le kgwedi le dinaledi, le lesomosomo lotlhe la legodimo, wa faposediwa koo wa di obamela, wa di direla, e le dilo tse Jehofa Modimo wa gago o di abetseng ditšhaba tsotlhe tse di fa tlase ga legodimo lotlhe fela.


text:
Mme Jehofa o tshotse lona, a lo ntsha mo leisong la leubelo la tshipi, e bong mo Egepeto, gore lo nne tšhaba ya boswa mo go ene, jaaka go ntse gompieno.


text:
Gape Jehofa o ne a nna bogale le nna ka ntlha ya lona, mme a ikana a re: ga nketla ke kgabaganya Joretane, a ba a re ga nketla ke ya go tsena mo lefatsheng le le molemo leo, le Jehofa Modimo wa gago o le nayang go nna boswa.


text:
Ke na le go swela mo fatsheng leno, ga ke na go kgabaganya Joretane; lona lo tlaa kgabaganya, lo ya go rua lefatshe le le molemo lele.


text:
Lo itise, gore lo se ka lwa lebala kgolagano ya ga Jehofa Modimo wa lona, e o e dirileng le lona, lwa itirela setshwantsho se se setilweng se se mo popegong ya sengwe se Jehofa Modimo wa gago o se go ileditseng.


text:
“E tlaa re mogang o tsholang bana le bana ba bone, lo ntse lo dule mo lefatsheng, lo ipodisa lo dira setshwantsho se se setilweng mo popepong ya sengwe, mme lo dira se se bosula mo ponong ya Jehofa Modimo wa lona go mo tlhotlheletsa mo bogaleng;


text:
ke lo biletsa legodimo le lafatshe gompieno go supa ka ga lona, gore lo tlaa akofa lo nyelelela ruri mo lefatsheng le lo kgabaganyang Joretane lo ya go le rua; ga lo ketla lo lelefatsa malatsi a lona mo go lone, mme lo tlaa senyediwa ruri.


text:
Jehofa o tlaa lo gasanyetsa mo ditšhabeng, lo tlaa sadisiwa lo le bannye fela mo merafeng e Jehofa o tlaa lo gogelang kwa go yone.


text:
Gone lo tlaa direla medimo e e leng tiro ya diatla tsa batho ka logong le lentswe, e le e e sa boneng, e e sa utlweng, e e sa jeng, e e sa dupeng ka nko.


text:
E tlaa re lo le gone fa lo ka batla Jehofa Modimo wa gago, o tlaa mmona, fa o mo senka ka pelo yotlhe ya gago le ka mowa otlhe wa gago.


text:
E tlaa re o le mo pitlaganong mme dilo tse tsotlhe di go wetse, fa e tlaa re mo metlheng ya bofelo o boela mo go Jehofa Modimo wa gago, o reetsa lentswe la gagwe,


text:
ka Jehofa Modimo wa gago e le Modimo o o boutlwelobotlhoko; ga a ketla a go tlogela, le gone ga a ketla a go senya, le fa e le go lebala kgolagano ya borraago e o ne a e ba ikanela.


text:
“Gonne, a ko lo botseng jaana ka ga malatsi a a fetileng, a a ne a ntse pele ga gago, a a sa leng ka Modimo o bopa motho mo lefatsheng, go tswa sekhutlong sengwe sa legodimo go ya sekhutlong se sengwe, go re: A go kile ga ne go le sengwe se se tshwanang le se segolo se, le fa e le go utlwelwa, se se tshwanang naso?


text:
A tšhaba nngwe e kile ya utlwa lentswe la Modimo, gongwe le bua le le mo gare ga molelo, jaaka wena o utlwile, mme ya tshela?


text:
Kgotsa a Modimo o kile wa leka go ya go itseela morafe mo gare ga morafe o mongwe ka diteko, ka ditshupo, ka dikgakgamatso, le ka dintwa, ka letsogo la bonatla, ka letsogo le le otlologileng le ka ditheregiso tse dikgolo, jaaka tsotlhe tse Jehofa Modimo wa lona o di lo diretseng kwa Egepeto fa pele ga matlho a lona?


text:
O go utlwisitse lentswe la gagwe le tswa kwa legodimong, gore a tle a go rute; mo lefatsheng o go bontshitse molelo wa gagwe o mogolo; wa utlwa mafoko a gagwe a tswa mo gare ga molelo.


text:
E re ka a rata borraago, ke gone ka fa o ne a itshenkela losika lwa bone ka gone morago ga bone, a go ntsha ka sebonalo sa gagwe mo Egepeto, ka thata ya gagwe e kgolo;


text:
go tla a leleka fa pele ga gago merafe e megolo le e e thata bogolo go wena, le go go isa mo teng, go go ruisa lefatshe la bone jaaka go ntse gompieno.


text:
Ke gone itse gompieno, o go tsenye mo pelong, gore Jehofa ke ene Modimo kwa legodimong kwa godimo, le mo lefatsheng fa tlase; ga go na ope o sele.


text:
O tshegetse ditao tsa gagwe, le ditaolo tsa gagwe, tse ke di go laolelang gompieno, gore go nne sentle nao, le bana ba gago morago ga gago, le gore o lelefatse malatsi a gago mo lefatsheng le Jehofa Modimo wa gago o le go nayang ka bosakhutleng.”


text:
gore mmolai wa motho a tshabele gone, yo o bolayang wa ga gabo a sa itse, a sa mo ila mo metlheng e e fetileng; le gore fa a tshabetse kwa go mongwe wa metse e, a tle a tshele:


text:
E bong, Besere mo nageng mo lefatsheng la lobala, e le wa Barubene; le Ramothe mo Gileate, e le wa Bagate le Golane mo Bašane, e le wa Bamanase.


text:
Tse ke tsone ditshupo le ditao le dikatlholo tse Moše o di buileng le bana ba Iseraele ba tswa Egepeto,


text:
moseja ga Joretane, mo molapong o o lebaganyeng le Bethepeore, mo lefatsheng la ga Sihone kgosi ya Baamore, ba ba neng ba agile mo Hešebone, ba Moše le bana ba Iseraele ba ba kgemethileng ka ba tswa kwa lefatsheng la Egepeto,


text:
ba gapa lefatshe la gagwe ba le rua, le lefatshe la ga Oge kgosi ya Bašane, dikgosi tse pedi tsa Baamore, ba ba neng ba le moseja ga Joretane, ntlheng ya botlhabatsatsi;


text:
go tswa Aroere, o o fa ntlheng ya molapo wa Arenone, go ya fela kwa thabeng ya Sione (ke yone Heremone),


text:
le molapo otlhe wa Areba moseja ga Joretane ntlheng ya botlhabatsatsi go ya fela kwa lewatleng la Areba, fa tlase ga meripo ya Pisega.


text:
Moše a bitsa Baiseraele botlhe, a ba raya a re: “Utlwang lona Baiseraele, ditao le dikatlholo tse ke di buang mo ditsebeng tsa lona gompieno, gore lo di ithute, lo di tlhokomele go di dira.


text:
Jehofa ga a ka a dira kgolagano eo le borraetsho, fa e se le rona fela, e bong rona ba re sa ntseng re tshedile fano rotlhe gompieno.


text:
(ke ne ka ema fa gare ga Jehofa le lona ka baka loo, go lo utlwisa lefoko la Jehofa; gonne lona lo ne lo boifa ka ntlha ya molelo, mme lo se ka lwa tlhatlogela mo thabeng;) a re:


text:
“Ke nna Jehofa Modimo wa gago yo ke go ntshitseng mo lefatsheng la Egepeto le mo ntlong ya botlhanka.


text:
“O se ka wa itirela setshwantsho sepe se se setilweng, e le setshwano sa sebopego sengwe se se kwa legodimong kwa godimo, kgotsa sa se se mo lefatsheng fa tlase, kgotsa sa se se mo metsing kwa tlase ga lefatshe.


text:
“O se ka wa di ikobela, le fa e le go di direla, gonne, Nna Jehofa Modimo wa gago, ke Modimo o o lefufa, yo ke beletsang bana tshiamololo ya borra ba bone go ya kokomaneng ya boraro, le go ya mo go ya bone ya ba ba nkilang.


text:
Mme ba ba makgolokgolo a bone ba ba nthatang, ba tshegetsa ditaolo tsa me, ke ba supetse boutlwelobotlhoko.


text:
“O se ka wa umakela leina la ga Jehofa Modimo wa gago lefela, gonne ene yo o umakelang leina la gagwe lefela, Jehofa ga a ketla a mo kaya a se na molato.


text:
Mme letsatsi la bosupa ke Sabata wa ga Jehofa Modimo wa gago; o se ka wa dira tiro epe mo go lone, wena le fa e le morwao, le fa e le morwadio, le fa e le motlhanka wa gago, le fa e le lelata la gago, le fa e le pelesa ya gago, le fa e le esela ya gago, le fa e le diruiwa dipe tsa gago, le fa e le moeng wa gago yo o mo teng ga dikgoro tsa gago; gore motlhanka wa gago le lelata la gago le bone, ba ikhutse jaaka wena.


text:
Le gone o gakologelwe fa wena o ne o le motlhanka mo lefatsheng la Egepeto, mme Jehofa Modimo wa gago a go ntsha teng ka letsogo la nonofo, le ka letsogo le le otlologileng: ke gone ka moo Jehofa Modimo wa gago o go laotseng gore o ilele letsatsi la Sabata.


text:
“Tlotla rraago le mmaago, jaaka Jehofa Modimo wa gago a go laotse; gore malatsi a gago a nne maleele, le gore go ye sentle nao mo lefatsheng le Jehofa Modimo wa gago o le go nayang.


text:
“Le gone o se ka wa eletsa mosadi wa mongwe ka wena; le gone o se ka wa eletsa ntlo ya mongwe ka wena; le fa e le motlhanka wa gagwe, le fa e le lelata la gagwe, le fa e le pelesa ya gagwe, le fa e le sepe se e leng sa mongwe ka wena.


text:
“Mafoko ao, Jehofa a a bua le phuthego yotlhe ya lona mo thabeng, a le mo gare ga molelo, le ga leru, le ga lefifi le le kwenneng, a a bua ka lentswe le le godileng; mme a se ka a a oketsa. Mme a a kwala mo matlapeng a le mabedi a a nneela.”


text:
“Ga dirala ya re lo utlwa lentswe le tswa mo gare ga lefifi, thaba e ntse e tuka molelo, lwa nkatamela, e bong ditlhogo tsotlhe tsa ditso tsa lona le bagolwane ba lona;


text:
lwa re: ‘Bona, Jehofa Modimo wa rona o re supeditse kgalalelo ya gagwe, le bogolo jwa gagwe, re utlwile lentswe la gagwe le tswa mo gare ga molelo; re bonye gompieno fa Modimo o bua le motho, mme a tshele.


text:
Jaana re tlaa bo re swelang? Gonne molelo o mogolo o, o tlaa re laila o re swetsa; gonne fa re fela re tswelela pele go utlwa lentswe la ga Jehofa Modimo wa rona gape, foo re tlaa swa.


text:
Gonne go na le mang wa nama yotlhe yo o kileng a utlwa lentswe la Modimo o o tshedileng le bua le tswa mo gare ga molelo, jaaka rona re le utlwile, mme a tshela?


text:
A go atamele wena o utlwe tsotlhe tse Jehofa Modimo o tlaa di buang; a go bue wena le rona, o bue tsotlhe tse Jehofa Modimo wa rona o tlaa di buang nao; re tlaa di utlwa re di dira.’


text:
“E rile lo bua le nna, Jehofa a utlwa lentswe la mafoko a lona, mme Jehofa a nthaya a re: ‘Ke utlwile lentswe la mafoko a tšhaba e, a ba a buileng nao; gotlhe mo ba go buileng ba buile sentle.


text:
A bo pelo e e ntseng jalo e ka bo ne ne e le mo go bone, gore ba mpoife, ba tshegetse ditaolo tsa me tsotlhe ka metlha yotlhe, gore go tle go nne sentle nabo, le bana ba bone ka bosakhutleng!


text:
Ka ga gago, wena o eme fano fa go nna, mme ke tlaa bua nao taolo yotlhe, le ditao, le dikatlholo tse o tlaa di ba rutang, gore ba di dire mo lefatsheng le ke le ba nayang go le rua.’


text:
“Ke gone lo tlhokomeleng go dira jaaka Jehofa Modimo wa lona a lo laotse; lo se ka lwa fapogela ntlheng ya le legolo, kgotsa ntlheng ya la molema.


text:
Lo sepele fela mo tseleng yotlhe e Jehofa Modimo o e lo laoletseng, gore lo tshele, le gore go nne sentle le lona, le gore lo lelefatse malatsi a lona mo lefatsheng le lo tlaa le ruang.


text:
“Jaana tse ke tsone ditaolo, le ditao, le dikatlholo tse Jehofa Modimo wa lona o laotseng gore lo di rutwe, gore lo di dire mo lefatsheng le lo kgabaganyetsang kwa go lone go ya go le rua;


text:
gore o tle o boife Jehofa Modimo wa gago, o tshegetse ditao tsotlhe tsa gagwe, le ditaolo tsotlhe tsa gagwe tse ke di go laolelang, wena le morwao le morwa morwao, ka malatsi otlhe a botshelo jwa gago; le gore malatsi a gago a lelefadiwe.


text:
Ke gone, utlwa, wena Iseraele, o tlhokomele go go dira; gore go nne sentle nao, le gore lo ate mo gogolo mo lefatsheng le le elang maši le dinotshe, jaaka Jehofa Modimo wa borraeno a go solofeditse pele.


text:
O rate Jehofa Modimo wa gago ka pelo yotlhe ya gago, le ka mowa otlhe wa gago, le ka nonofo ya gago yotlhe fela.


text:
O a rute bana ba gago ka tlhoafalo, o bue ka ga one fa o dutse mo ntlong ya gago, le fa o tsamaya mo tseleng, le fa o rapame, le fa o rapamologa.


text:
“Go tlaa dirala, gore e tlaa re, Jehofa Modimo wa gago a go isa mo lefatsheng le o ne a le ikanela borraago, Aberahame, le Isake le Jakobe, a re o tlaa le go naya; e bong metse e megolo, e mentle, e o se kang wa e aga,


text:
le matlo a a tletseng dilo tsotlhe tse di molemo, a o se kang wa a tlatsa, le madu a metsi a a gabilweng, a o se kang wa a gaba, masimo a mafine, le ditlhare tsa matlhware tse o se kang wa di tlohoma, o ja o kgora;


text:
foo o itise gore o se ka wa lebala Jehofa yo o go ntshitseng mo lefatsheng la Egepeto, mo ntlong ya botlhanka.


text:
gonne Jehofa Modimo wa gago ke Modimo o o lefufa mo gare ga gago; e se re kgotsa bogale jwa ga Jehofa Modimo wa gago jwa go tukela, mme a go senya wa nyelela mo lefatsheng.


text:
Lo tshegetse ditaolo tsa ga Jehofa Modimo wa lona ka tlohoafalo, le ditshupo tsa gagwe, le ditaelo tse o di lo laoletseng.


text:
O dire sone se se siameng le se se molemo mo ponong ya ga Jehofa, gore go nne sentle nao, le gore o tle o tsene o ye go rua lefatshe le le molemo, le Jehofa o ne a le ikanela borraago,


text:
“E tlaa re morwao a go botsa mo lobakeng lo lo tlang, a re: ‘Ditshupo le ditao, le dikatlholo tse Jehofa Modimo wa rona o di lo laoletseng, di kayang?’


text:
Foo o tlaa raya morwao o re: ‘Re ne re le batlhanka ba ga Faro kwa Egepeto; Jehofa a re ntsha mo Egepeto ka letsogo le le nonofileng,


text:
mme Jehofa a dira ditshupo le dikgakgamatso tse dikgolo, le tse di botlhoko, mo Egepeto le mo go Faro, le mo ntlong yotlhe ya gagwe, fa pele ga matlho a rona,


text:
Mme Jehofa o na a re laola gore re dire ditao tse tsotle, re boife Jehofa Modimo wa rona, gore go tle go nne molemo mo go rona ka metlha yotlhe, le gore a re boloke re tshele, jaaka gompieno.


text:
Mme go tlaa nna tshiamo go rona, fa re tlhokomela go dira taolo e yotlhe fa pele ga Jehofa Modimo wa rona, jaaka a re laotse.’


text:
“E tlaa re mogang Jehofa Modimo wa gago o go fitlhisang mo lefatsheng le o yang go le rua, a kgoromeletse ntle merafe e le mentsi fa pele ga gago: Bahite le Bagiregaše, le Baamore le Bakanana, le Baperise, le Bahife le Bajebuse, merafe e supa e megolo e e nonofileng bogolo go wena;


text:
mme mogang Jehofa Modimo wa gago o ba go neelang fa pele ga gago o ba kgemetha; foo o ba senyetse ruri; o se ka wa dira kgolagano epe nabo, le fa e le go nna boutlwelobotlhoko mo go bone.


text:
Le gone o se ka wa nyalana nabo; ngwana wa gago wa mosetsana o se ka wa mo naya ngwana wa bone wa mosimane, le gone o se ka wa tseisa ngwana wa gago wa mosimane ngwana wa bone wa mosetsana.


text:
Gonne o tlaa faposa morwao mo go ntshaleng morago, gore ba direle medimo e sele, jalo bogale jwa ga Jehofa bo lo tukele, mme a go senye ka bonako.


text:
Lo ba direle jaana: Lo rutle dibeso tsa bone, lo thubaganye maje a bone a a emeng metloutlo, lo reme medimako ya bone, le ditshwantsho tsa bone tse di setilweng lo di fise ka molelo.


text:
Gonne o tšhaba e e itshepetseng Jehofa Modimo wa gago; Jehofa Modimo wa gago o go itshenketse gore o nne tšhaba ya gagwe e e tlhaolegileng, go feta ditšhaba tsotlhe tse di mo lefatsheng.


text:
“Jehofa ga a ka a tlhoma lorato lwa gagwe mo go lona, le fa e le go lo itshenkela, ka gore lo ne lo feta ditšhaba tsotlhe ka bontsi; gonne lo ne lo le babotlana mo ditšhabeng tsotlhe fela.


text:
Jehofa a lo ntsha ka letsogo le le nonofileng, a lo rekolola mo ntlong ya botlhanka, mo seatleng sa ga Faro kgosi ya Egepeto, ka gobo Jehofa o a lo rata, le ka gobo a rata go tlhomamisa ikano e o ne a e ikanetse borra ba lona.


text:
Ke gone, itse fa Jehofa Modimo wa gago e le ene Modimo, Modimo o boikanngo, o o tlhomamisang kgolagano ya one le boutlwelobotlhoko jwa one, mo go bone ba ba o ratang, le ba ba tshegetsang ditaolo tsa one, go ya le dikokomana di le sekete.


text:
Ba ba o ilang, o ba lefele mo matlhong, o ba senye; ga o ketla o nyafalela ene yo o o ilang; o tlaa mo lefela mo matlhong fela.


text:
“Go tlaa dirala gore e tlaa re fa lo tlaa bo lo reeditse dikatlholo tse, lo di tshegetsa, lo di dira, Jehofa Modimo wa gago o tlaa go tlhomamisetsa kgolagano le boutlwelobotlhoko jo o bo ikanetseng borraeno.


text:
O tlaa go rata a go segofatsa, a go ntsifatsa; le gone o tlaa segofatsa loungo lwa mmele wa gago, le loungo lwa lefatshe la gago, mabele a gago, le bojalwa jwa gago jwa mofine, le lookwane lwa gago, loato lwa logamo lwa gago, le loonyana lwa letsomane la gago, mo lefatsheng le le ikanetseng borraeno, a re o tlaa le ba naya.


text:
O tlaa segofadiwa bogolo go ditšhaba tsotlhe; ga go ketla go nna le moopa mo go lona wa monna kgotsa wa mosadi kgotsa mo dikgomong tsa lona.


text:
Jehofa o tlaa tlosa bolwetse jotlhe mo go wena; ga a ketla a baya mo go wena bolwetse bope jwa matlhoko a a bosula a Egepeto, a o a itseng; o tlaa a baya mo go botlhe ba ba go ilang.


text:
O nyeletse ditšhaba tsotlhe tse Jehofa Modimo wa gago o tlaa di go neelang; leitlho la gago le se ba utlwele botlhoko, le gone o se ka wa direla medimo ya bone; gonne moo e tlaa bo e le seru mo go wena.


text:
“E tlaa re fa o bua mo pelong ya gago o re: ‘Merafe e, e mentsi e a mpheta; ke tlaa e ruolola jang?’


text:
O se ka wa e boifa; o gakologelwe sentle se Jehofa Modimo wa gago o se diretseng Faro, le lefatshe lotlhe la Egepeto;


text:
diteko tse dikgolo tse matlho a gago a di bonyeng, le ditshupo, le dikgakgamatso, le letsogo la nonofo, le letsogo le le otlologileng, dilo tse Jehofa Modimo wa gago o go ntshitseng ka tsone; Jehofa Modimo wa gago o tlaa direla jalo ditšhaba tsotlhe tse o di boifang.


text:
Gape Jehofa Modimo wa gago o tlaa tlisa moruthwane mo go bone; go tle go tsamaye ba ba setseng, mme ba iphitlha, ba nyelele fa pele ga gago.


text:
O se ka wa ba tshoga; gonne Jehofa Modimo wa gago o mo gare ga gago, e le Modimo o mogolo o o boitshegang.


text:
Jehofa Modimo wa gago o tlaa kgoromeletsa ntle merafe eo fa pele ga gago ka thafolo; ga o kake wa e nyeletsa ka lobaka lo le longwe fela, dibatana tsa naga di ka tla tsa go atela.


text:
Mme Jehofa Modimo wa gago o tlaa e go neela fa pele ga gago, mme o tlaa ba tseanya ka tseanyo e kgolo, go tsamaya e senyega.


text:
O tlaa tsenya dikgosi tsa yone mo seatleng sa gago, o tlaa dira gore maina a yone a nyelelele ruri fa tlase ga legodimo, ga go ketla go nna monna ope yo o ka nonofang go ema fa pele ga gago, go tle go tsamaye o e senye.


text:
Ditshwantsho tse di setilweng tsa medimo ya yone lo di fise ka molelo; o se ka wa eletsa selefera kgotsa gouta tse di mo go yone, le fa e le go di itseela; o ka tla wa raelwa ke tsone; gonne ke makgapha mo go Jehofa Modimo wa gago.


text:
Le gone o se ka wa isa se se makgapha mo ntlong ya gago, wa tswa selo se se neeletsweng jaaka sone; o se ilele ruri, o se tlhoele ruri, gone ke selo se se neeletsweng.


text:
“Taolo yotlhe e ke e go laolelang gompieno, lo e tlhokomele go e dira, gore lo tshele, lo ntsifale, lo tsene lo ye go rua lefatshe le Jehofa o ne a le ikanela borra ba lona.


text:
O ikgakolole tsela yotlhe e Jehofa Modimo wa gago o go gogileng ka yone, dinyaga tse di 40 tse, mo nageng, gore a go ise tlase, a go leke, a itse se se mo pelong ya gago, boo o tlaa tshegetsa ditaolo tsa gagwe kgotsa nnyaa.


text:
O ne a go isa tlase, a go bolaisa tlala, a go otla ka mana, a o ne o sa a itse, le fa e le bone borraeno ba ne ba sa a itse; gore a go itsise fa motho a sa tshele ka dijo di le tsosi, fa e se gore, motho o tshela ka sengwe le sengwe se se tswang mo molomong wa ga Jehofa.


text:
Diaparo tsa gago ga di a ka tsa go onalela, le lonao lwa gago ga lo a ka lwa ruruga, ka dinyaga tse di 40 tse.


text:
Le gone o akanye mo pelong ya gago gore jaaka motho a tle a otlhaye morwawe, Jehofa Modimo wa gago o a tla a go otlhaye jalo.


text:
Gonne Jehofa Modimo wa gago, o go isa mo lefatsheng le le molemo, lefatshe la dinokana tsa metsi, la metswedi, le metlhodi e e tswelang mo megogorong le mo dithabeng;


text:
lefatshe la mabele le barele, la mafine, la mafeige le la magaranata; lefatshe la matlhware a lookwane le dinotshe;


text:
lefatshe le o tlaa jang dijo mo go lone di sa tlhokafale; ga o ketla o tlhoka sepe mo go lone; lefatshe le maje a lone a leng tshipi, le le o ka epang kgotlho mo makhubung a lone.


text:
O tlaa ja o kgora, mme o tlaa baka Jehofa Modimo wa gago ka ga lefatshe le le molemo le o le go neileng.


text:
“O itise gore o se lebale Jehofa Modimo wa gago, ka go tlhoka go tshegetsa ditalo tsa gagwe, le dikatlholo tsa gagwe, le ditao tsa gagwe tse ke di go laolelang gompieno;


text:
le gone e tlaa re matlhape a gago, le matsomane a gago a ntsifatse, le selefera sa gago, le gouta ya gago di ntsifetse, le tsotlhe tse o nang natso di ntsifetse,


text:
foo pelo ya gago e ikgogomose, mme o lebale Jehofa Modimo wa gago, yo o go ntshitseng mo lefatsheng la Egepeto, mo ntlong ya botlhanka;


text:
yo o ne a go goga a go ralatsa naga e kgolo le e e boitshegang, e dinoga tse di bogale le diphepheng di ntseng mo go yone, e le lefatshe le le lokgere le go se nang metsi mo go lone; yo o go ntsheditseng metsi mo lefikeng le le legakwa.


text:
Jehofa o ne a go jesa mo nageng ka mana, a borraeno ba ne ba sa a itse, gore a tle a go ise tlase le gore a go leke, go go direla molemo kwa bokhutlong jwa gago.


text:
O ba o bua mo pelong ya gago, o re: ‘Thata ya me, le nonofo ya letsogo la me, ke tsone tse di nneileng khumo e.’


text:
O gakologelwe Jehofa Modimo wa gago, gonne ke ene yo o go nayang thata ya go bona khumo, gore a tlhomamise kgolagano ya gagwe e o e ikanetseng borraeno, jaaka go ntse gompieno.


text:
Go tlaa dirala gore, e re fa o lebala Jehofa Modimo wa gago, o sala medimo e sele morago, o e direla, o e obamela, ke supa ka ga lona gompieno, ka re, ruri lo tlaa nyelela.


text:
Jaaka merafe e Jehofa o e nyeletsang fa pele ga lona, le lona lo tlaa nyelela jalo; gonne lo no lo gana go reetsa lentswe la ga Jehofa Modimo wa lona.


text:
“A ko o utlwe wena Iseraele; o na le go kgabaganya Joretane gompieno, o tsena o ya go rua merafe e megolo e e nonofileng bogolo go wena, metse e megolo le e e thekeleditsweng ka dithako tse di fitlhang marung.


text:
Lošaba lwa ba bakima ba ba godileng, bomorwa Baanake, ba o ba itseng, o utlwile ba bolelwa, go twe: ‘E mang yo o ka emang fa pele ga bomorwa Anake?’


text:
Ke gone itse gompieno, gore Jehofa Modimo wa gago, ke ene yo o kgabaganyang fa pele ga gago jaaka molelo o o lailang; o tlaa ba senya, o tlaa ba diga fa pele ga gago; jalo o tlaa ba lelekela koo, o itse go ba nyeletsa ka bonako, jaaka Jehofa a buile nao.


text:
“E tlaa re Jehofa Modimo wa gago a sena go ba leleka fa pele ga gago, o se ka wa bua mo pelong ya gago, wa re: ‘Jehofa o nterile ka tla go rua lefatshe le, ka ntlha ya tshiamo ya me’; e tswa Jehofa o leleka merafe e fa pele ga gago ka ntlha ya boikepo jwa yone.


text:
Ga o tsene o ya go rua lefatshe la one ka ntlha ya tshiamo ya gago, kgotsa ka ntlha ya thokgamo ya pelo ya gago; mme Jehofa Modimo wa gago o leleka merafe e fa pele ga gago ka ntlha ya boikepo jwa yone, le gore a tlhomamise lefoko le Jehofa Modimo wa gago o le ikanetseng borraeno, Aberahame, le Isake le Jakobe.


text:
Ke gone itse fa Jehofa Modimo wa gago a sa go neye lefatshe le le molemo le, go le rua ka ntlha ya tshiamo ya gago; kaitse o tšhaba e e thamo e thata.


text:
“Gakologelwa, o se ka wa lebala, jaaka o ne wa gakatsa Jehofa mo nageng, go simolola ka letsatsi le o duleng ka lone mo lefatsheng la Egepeto, wa tsamaya wa fitlha mo felong fano, lo ntse lo tsuololela Jehofa fela.


text:
E rile ke tlhatlogetse mo thabeng ke ya go amogela matlapa, e bong matlapa a kgolagano e Jehofa o ne a e dira le lona, foo ka nna mo thabeng malatsi a le 40 le masigo a le 40; ga ke a ka ka ja dijo le fa e le go nwa metsi.


text:
Jehofa a nneela matlapa a le mabedi a maje a kwadilwe ke monwana wa Modimo; mo go one ga bo go kwadilwe ka fa mafokong otlhe a Jehofa o ne a a bua le lona mo thabeng, a le mo gare ga molelo, ka letsatsi la phuthego.


text:
Ya re morago ga malatsi a a 40 le masigo a a 40 Jehofa a nneela matlapa a mabedi a maje, e bong matlapa a kgolagano.


text:
“Jehofa a nthaya a re: ‘Nanoga o fologe o tswe fano ka bonako; gonne batho ba gago ba o ba ntshitseng kwa Egepeto ba ipodisitse; ba akofile ba fapoga tsela e ke e ba laoletseng; ba itiretse setshwantsho se se thetsweng.’


text:
Ntesa, ke ba senye, le leina la bone ke le phimolele ruri fa tlase ga legodimo; mme ke tlaa dira ka wena morafe o o nonofileng, le o mogolo bogolo go bone.’


text:
“Jalo ka retolga ka fologa mo thabeng, thaba ya bo e tuka molelo; matlapa a mabedi a kgolagano ka bo ke a tshotse ka diatla tsa me tsoo pedi.


text:
Ka leba, ka fitlhela lo leofetse Jehofa Modimo wa lona; lo itiretse namane e e thetsweng; lo akofile lwa fapoga tsela e Jehofa o ne e lo laoletse.


text:
Ka tsaya matlapa a mabedi, ka a latlha mo diatleng tsa me tsoo pedi, ka a thubela fa pele ga matlho a lona.


text:
Ka wela fa pele ga Jehofa jaaka ga ntlha, ka malatsi a le 40 le masigo a le 40; ga ke a ka ka ja dijo le fa e le go nwa metsi; ka ntlha ya boleo jotlhe jwa lona jo lo ne lo bo leofile, ka go dira se se bosula mo ponong ya ga Jehofa, go mo gakatsa.


text:
Gonne ke ne ke boifa bogale le boitumologo jo bo tukang jo Jehofa o ne a lo galefetse ka jone, a ba a tla a rata go lo senya. Mme Jehofa a ntheetsa le ka lone lobaka loo.


text:
Jehofa o ne a le bogale thata le Arone go rata go mo senya; mme ka rapelela le ene Arone ka lone lobaka loo.


text:
Ka tsaya boleo ba lona, namane e lo ne lo e dirile, ka e fisa ka molelo ka e thuga, ka e sila bosesane thata ya ba ya nna jaaka lorole lo losesane; ka latlhela lorole lwa yone mo nokaneng e e elang e tswa mo thabeng.


text:
Le gone e rile Jehofa a lo roma lo tswa Kateše-barenea, a re: ‘Tlhatlogang lo ye go rua lefatshe le ke le lo neileng’; foo lwa tsuololela taolo ya ga Jehofa Modimo wa lona, lwa se ka lwa mo dumela le fa e le go reetsa lentswe la gagwe.


text:
“Jalo ka wela fa pele ga Jehofa ka malatsi ao a a 40 le masigo a a 40 a ke wetseng fa fatshe ka one; gonne Jehofa o na a rile o tlaa lo senya.


text:
Ka rapela Jehofa, ka re: ‘Ao! Jehofa Modimo, o se ka wa senya tšhaba ya gago le boswa jwa gago, ba o ba rekolotseng ka bogolo jwa gago, ba o ba ntshitseng kwa Egepeto ka letsogo le le nonofileng.


text:
Gakologelwa batlhanka ba gago, Aberahame, le Isake le Jakobe; o se ka wa leba bokaka jwa batho ba, le fa e le boikepo jwa bone, le fa e le boleo jwa bone.


text:
Lefatshe le o re ntshitseng kwa go lone le ka tla la re: Jehofa o ba ntsheditse go tla a ba bolaela mo nageng, ka gonne o na a sa nonofa go ba isa mo lefatsheng le o ne a le ba tlhomamiseditse, le ka gonne o na a ba ila.


text:
Le fa go ntse jalo, ke tšhaba ya gago, le boswa jwa gago, ba o ba ntshitseng ka thata e kgolo ya gago le ka letsogo la gago le le otlologileng.’


text:
“E rile ka baka loo Jehofa a nthaya a re: ‘Ipetlele matlapa a le mabedi a a tshwanang le a ntlha, o tlhatlogele kwano go nna mo thabeng, o bo o itirele letlole la logong.


text:
Ke tlaa kwala mo matlapeng a, mafoko a a ne a le mo matlapeng a ntlha a o a thubileng, mme o tlaa a tsenya mo letloleng.’


text:
“Jalo ka dira letlole ka mokala, ka betla matlapa a a tshwanang le a ntlha, ka tlhatloga mo thabeng ke tshotse matlapa a mabedi ka seatla.


text:
Mme a kwala mo matlapeng, jaaka go kwalwa ga ntlha, ditaolo tse some, tse Jehofa o ne a di buile le lona mo thabeng a le mo gare ga molelo ka letsatsi la phuthego, mme Jehofa a a nneela.


text:
Ka retologa ka fologa mo thabeng, ka tsenya matlapa mo letloleng le ke ne ke le dirile; ke gone kwa a gone jaaka Jehofa a ntaotse.”


text:
Bana ba Iseraele ba bothologa ba tswa Beerothe-bene-jaakane ba ya kwa Mosera; Arone a swela gone, a ba a fitlhwa gone; mme Eleasare morwawe a direla mo tirong ya boperesiti mo boemong jwa gagwe.


text:
Go tloga foo ba etela kwa Gutegota; go tswa Gutegota ba ya kwa Jotebatha, lefatshe la dinokana tsa metsi.


text:
Ya re ka baka loo Jehofa a lomolola lotso lwa ga Lefi, go tla ba rwala letlole la kgolagano ya ga Jehofa, le go ema fa pele ga Jehofa go mo direla, le go segofatsa ka leina la gagwe, nako e sa le eno.


text:
Ke gone ka moo Lefi o se nang kabelo le fa e le boswa mo baneng ba ga rraagwe; Jehofa ke ene boswa jwa gagwe, jaaka Jehofa Modimo wa gago a ne a bua nae.


text:
“Ka tlhola mo thabeng, jaaka ga ntlha, malatsi a le 40 le masigo a le 40, mme Jehofa a ntlheetsa le ka lone lobaka loo; Jehofa a se ka a ikutlwa go go senya.


text:
Jehofa a ntlhaya a re: ‘Nanoga, o etelele tšhaba e pele; ba tlaa tsena ba ya go rua lefatshe le ke le ikanetseng borra ba bone go le ba naya.’


text:
“Jaana wena Iseraele, ana Jehofa Modimo wa gago o lopang mo go wena, fa e se gore o boife Jehofa Modimo wa gago, go sepela mo ditseleng tsotlhe tsa gagwe, le go mo rata, le go direla Jehofa Modimo wa gago ka pelo yotlhe ya gago le ka mowa otlhe wa gago.


text:
Go tshegetsa ditaolo tsa ga Jehofa, le ditao tsa gagwe, tse ke di go laolelang gompieno, gore go nne molemo mo go wena?


text:
Bona, legodimo ke la ga Jehofa Modimo wa gago, le legodimo la magodimo, le lefatshe le tsotlhe tse di mo go one.


text:
Jehofa o ne a kgatlhega fela mo go borraeno go ba rata, a itshenkela losika lwa bone morago ga bone, e bong lona, mo ditšhabeng tsotlhe jaaka go ntse gompieno.


text:
Gonne Jehofa Modimo wa lona ke one Modimo wa medimo le Morena wa barena, Modimo o mogolo o o nonofileng, o o boitshegang, o o sa tlhokomeleng bomangmang jwa batho, le fa e le go amogela tuelo.


text:
Ke ene pako ya gago, ke ene Modimo wa gago o o go diretseng dilo tse dikgolo tse di boitshegang tse, tse matlho a gago a di bonyeng.


text:
Borraeno ba ne ba fologela kwa Egepeto, e le batho ba le 70 fela; jaanong Jehofa Modimo wa gago o go dirile jaaka dinaledi tsa legodimo ka bontsi.


text:
“Ke gone o rate Jehofa Modimo wa gago, mme o tshegetse taolelo ya gagwe, le ditao tsa gagwe, dikatlholo tsa gagwe, le ditaolo tsa gagwe ka metlha yotlhe.


text:
Lo bo lo itse gompieno, gonne ga ke bue le bana ba lona, ba ba se kang ba itse, ba se ka ba bona kwatlhao ya Jehofa Modimo wa gago, le bogolo jwa gagwe, le lesogo la gagwe le le nonofileng, le letsogo la gagwe le le otlologileng.


text:
Le ditshupo tsa gagwe, le ditiro tsa gagwe tse o ne a di mo gare ga Egepto, mo go Faro kgosi ya Epepeto, le mo lefatsheng lotlhe la gagwe;


text:
le se o ne a se direla ntwa ya Egepeto, dipitse tsa bone le dikara tsa bne tsa tlhabano; jaaka a ba ribegeditse ka metsi a Lewatle le Lehibidu fa ba ne ba lo konatelela, le jaaka Jehofa a ba sentse, nako e sa le eno;


text:
le se o ne a se direla Dathane le Abirame, bomorwa Eliabe, morwa Rubene; jaaka lefatshe le ne la atlhamologa legano, la ba kometsa, le ba matlo a bone, le megope ya bone, le sengwe le sengwe se se tshedileng se se ba setseng morago, mo gare ga Baiseraele botlhe.


text:
“Ke gone tshegetsang taolo yotlhe e ke e lo laolelang gompieno, gore lo nne thata, lo tsene lo ye go rua lefatshe le lo kgabaganyetsang kwa go lone go le rua;


text:
le gore lo lelefatse malatsi a lona mo lefatsheng le, le Jehofa o ne a le ikanela borra ba lona go le ba naya le losika lwa lwa bone, lefatshe le le elang maši le dinotshe.


text:
Gonne lefatshe le o yang kwa go lone o ya go le rua, ga le a nna jaaka lefatshe la Egepeto, le lo duleng kwa go lone, kwa o ne wa jala peo ya gago, wa e nosa ka lonao lwa gago, jaaka tshimo ya merogo.


text:
Lefatshe le lo kgabaganyetsang kwa go lone go le rua, ke lefatshe la makgabana le mekgatšha, mme le nwa metsi a pula ya legodimo.


text:
Ke lefatshe le Jehofa Modimo wa gago o le tlamelang; matlho a ga Jehofa Modimo wa gago a mo go lone ka metlha yotlhe, go tswa tshimologong ya ngwaga go ya bokhutlong jwa ngwaga.


text:
“Go tlaa dirala gore, e tlaa re fa lo reetsa ditaolo tsa me ka tlhoafalo, tse ke di lo laolelang gompieno, go rata Jehofa Modimo wa lona, le go mo direla ka pelo yotlhe ya lona, le ka mowa otlhe wa lona,


text:
ke tlaa nesa pula ya lefatshe la lona mo lobakeng lwa yone, pula ya sephai, le pula ya kgogolamoko, gore o tle o rore mabele a gago, le bojalwa jwa gago jwa mofine, le lookwane lwa gago.


text:
Lo itise, gore dipelo tsa lona di se ka tsa tsietsega, lwa fapoga, lwa direla medimo e sele, lwa e obamela;


text:
mme bogale jwa ga Jehofa jwa lo tukela, mme a tswala legodimo, gore pula e tlhokafale, le gore lefatshe le se ntshe maungo a lone; mme lwa swa ka bonako lo tswa mo lefatsheng le le molemo, le Jehofa o le lo nayang.


text:
“Ke gone bolokang mafoko a, a me, mo pelong ya lona, le mo moweng wa lona; lo a bofelele mo diatleng tsa lona go nna sesupo, a nne sebeo sa fa gare ga matlho a lona.


text:
Lo a rute bana ba lona, lo bue ka ga one, fa o dutse mo ntlong ya gago, le fa o tsamaya mo tseleng, le fa o rapame, le fa o rapamologa.


text:
gore malatsi a lona a ntsifadiwe le malatsi a bana ba lona mo lefatsheng le Jehofa o le ikanetseng borra ba lona go le ba naya, jaaka malatsi a magodimo kwa godimo ga lefatshe.


text:
“Gonne fa lo tshegetsa ka tlhoafalo taolo e yotlhe e ke e lo laolelang, go e dira; go rata Jehofa Modimo wa lona, go tsamaya mo ditseleng tsotlhe tsa gagwe, le go mo ngaparela;


text:
foo Jehofa o tlaa lelekela merafe yotlhe e fa pele ga lona, mme lo tlaa rua merafe e megolo, e e nonofileng bogolo go lona.


text:
Gongwe le gongwe fa pato ya lonao lwa lona e tlaa gatang gone go tlaa nna ga lona, go tswa nageng fela, le Lebanone, go tswa kwa nokeng, noka ya Euferatese, go ya fela lewatleng le le kwa bophirimatsatsi, e tlaa nna molelwane wa lona.


text:
Ga go ketla go nonofa monna ope go ema fa pele ga lona; Jehofa Modimo wa lona o tlaa baya go boitshega le go tshabega ga lona mo lefatsheng lotlhe le lo tlaa le gatang, jaaka a buile le lona.


text:
le phutso, fa lo gana go reetsa ditaolo tsa ga Jehofa Modimo wa lona, mme lo fapoga tsela e ke e le laolelang gompieno, go ya go sala medimo e sele morago, e lo iseng lo e itse.


text:
E tlaa re Jehofa Modimo wa gago a go fitlhisitse mo lefatsheng le o yang go le rua, o beye tshegofatso mo thabeng ya Gerisime, le phutso mo thabeng ya Ebale.


text:
A ga di kwa moseja ga Joretane, di potile tsela ya bophirimatsatsi ka kwa morago mo lefatsheng la Bakanana ba ba agileng mo Areba, bolegagana le Gilegale, fa maokeng a More?


text:
Gonne lo na le go kgabaganya Joretane lo ya go tsena lo rua lefatshe le Jehofa Modimo wa lona o le lo nayang, mme lo tlaa le rua, lo aga mo go lone.


text:
“Tse ke tsone ditao le dikatlholo, tse lo tlaa di tlhokomelang go di dira mo lefatsheng le Jehofa Modimo wa borraeno, o le go neileng go le rua, ka malatsi otlhe a lo tlaa tshelang ka one mo lefatsheng.


text:
Ruri, lo tlaa senya mafelo otlhe kwa merafe e lo tlaa e ruang e diretseng medimo ya yone gone, mo dithabeng tse di godileng, mo makhubung le fa tlase ga setlhare sengwe le sengwe se setala.


text:
Lo rutle dibeso tsa bone, lo thubaganye maje a bone a a metloutlo, lo fise medimako ya bone ka molelo; lo reme ditshwantsho tse di setilweng tsa medimo ya bone; lo senyetse ruri leina la tsone mo felong foo.


text:
Felo fa Jehofa Modimo wa lona o tlaa go itshenkelang mo ditsong tsotlhe tsa lona, go baya leina la gagwe gone, e bong kwa bonnong jwa gagwe, ke gone kwa lo tlaa gopolelang gone, ke gone kwa o tlaa yang gone.


text:
Ke gone kwa lo tlaa isang ditshupelo tsa lona gone, le ditlhabelo tse di fisiwang tsa lona, le dilo tsa bosome tsa lona, le tshupelo ya tsholetso ya seatla sa lona, le maikano a lona, le ditshupelo tsa lona tsa peleego, le tsa maitibolo tsa matlhape a lona le tsa matsomane a lona.


text:
Ke gone kwa lo tlaa jelang gone fa pele ga Jehofa Modimo wa lona, mme lo tlaa itumela mo go tsotlhe tse lo di bayang seatla, lona le ba matlo a lona, tse Jehofa Modimo wa gago o go segofaditseng ka ga tsone.


text:
“Ga lo ketla lo dira ka fa mokgweng o re dirang dilo tsotlhe ka one fano gompieno, jaaka mongwe le mongwe a dira se se siameng fela mo matlhong a gagwe ka esi.


text:
Gonne lo sa ntse lo ise lo tle mo boikhutsong le mo bosweng jo Jehofa Modimo wa gago o bo go nayang.


text:
E tlaa re lo kgabaganya Joretane, lo aga mo lefatsheng le Jehofa o le lo ruisang, a lo naya boikhutso mo babeng botlhe ba lona mo tikologong, mme lo agile mo polokegong;


text:
foo go tlaa dirala gore, felo fa Jehofa Modimo wa lona o tlaa go itshenkelang go baya leina la gagwe gone, gotlhe mo ke go lo laolelang, lo go ise gone; ditshupelo tsa lona, le tse di fisiwang, le ditlhabelo tsa lona, le tsa bosome tsa lona, le tshupelo ya tsholetso ya seatla sa lona, le maikano a lona a a tlhophegileng, a lo ikanelang Jehofa ka one;


text:
lo itumele fa pele ga Jehofa Modimo wa lona, lona le bomorwaa lona, le bomorwadia lona, le batlhanka ba lona, le malata a lona, le Molefi yo o mo teng ga dikgoro tsa lona, ka a se na kabelo le fa e le boswa mo go lona.


text:
fa e se mo felong fa Jehofa o tlaa go itshenkelang mo lotsong longwe lwa gago fela, ke gone kwa o tlaa isang gone ditshupelo tsa gago tse di fisiwang, ke gone kwa o tlaa dirang gotlhe mo ke go go laolelang gone.


text:
“Le fa go ntse jalo o ka tlhaba wa ja nama mo teng ga dikgoro tsotlhe tsa gago ka fa keletsong ya mowa wa gago, ka fa tshegofatsong ya ga Jehofa Modimo wa gago e o e go neileng; ba ba itshekologileng le ba ba itshekileng ba ka ja ga sone, jaaka ga tshephe le kwalata.


text:
Sa bosome sa mabele a gago o se ka wa se jela mo teng ga dikgoro tsa gago, kgotsa sa lookwane lwa gago, kgotsa tsa maitibolo a matlhape a gago, kgotsa a matsomane a gago, le fa e le maikano mangwe a o ikanneng ka one, le fa e le ditshupelo tsa gago tsa peleego, le fa e le tshupelo ya tsholetso ya seatla sa gago.


text:
Tsone o laa di jela fa pele ga Jehofa Modimo mo felong fa Jehofa Modimo wa gago o tlaa go itshenkelang, wena, le morwao, le morwadio, le motlhanka wa gago, le lelata la gago, le Molefi yo o mo teng ga dikgoro tsa gago; mme o tlaa itumela fa pele ga Jehofa Modimo wa gago mo go tsotlhe tse o di bayang seatla.


text:
“E tlaa re Jehofa Modimo wa gago a atlhamolosa molelwane wa gago, jaaka a go solofeditse, wena o ithaya o re: ‘Ke tlaa ja nama,’ ka mowa wa gago o eletsa go ja nama; le gale o ka ja nama ka fa keletsong yotlhe ya mowa wa gago.


text:
E tlaa re fa felo fa Jehofa Modimo wa gago o tlaa go itshenkelang go baya leina la gagwe gone go le kgakala bobe le wena, foo o ka tlhaba ga matlhape a gago, le ga matsomane a gago, a Jehofa o a go neileng, jaaka ke go laotse, mme o ka jela mo teng ga dikgoro tsa gago ka fa keletsong yotlhe ya mowa wa gago.


text:
Fela jaaka tshephe e jewa le kwalata, o ka ja ga yone jalo; ba ba itshekologileng le ba ba itshekileng ba ka ja ga yone go tshwana fela.


text:
Fela o itise gore o se ka wa ja madi, gonne madi ke botshelo; o se ka wa ja botshelo bo pataganye le nama.


text:
O se ka wa a ja; gore go tle go ye sentle nao, le bana ba gago morago ga gago, mogang o dirang se se molemo mo matlhong a ga Jehofa.


text:
Fa fela e se dilo tse di itshepileng tse o nang natso, le maikano a gago, o di tseye o ye kwa felong fa Jehofa o tlaa go itshenkelang.


text:
O ise ditshupelo tsa gago tse di fisiwang, nama le madi, mo sebesong sa ga Jehofa Modimo wa gago; madi a ditlhabelo tsa gago a tshololelwe mo sebesong sa ga Jehofa Modimo wa gago, mme nama o tlaa e ja.


text:
Tlhokomela o bo o utlwe mafoko otlhe a, a ke a go laolelang, gore go tle go ye sentle nao, le bana ba gago morago ga gago ka bosakhutleng, mogang o dirang se se molemo mo matlhong a ga Jehofa Modimo wa gago.


text:
“E tlaa re Jehofa Modimo wa gago a kgaola merafe fa pele ga gago, kwa o yang go e rua gone, mme wa e rua, o agile mo lefatsheng la yone;


text:
o itise gore o se ka wa raelwa wa e sala morago, e sena go senyediwa fa pele ga gago; le gore o se ka wa botsa ka ga medimo ya yone, wa re: ‘Ana merafe e e tle e direle medimo ya yone jang? Le nna ke dire fela jalo.’


text:
O se ka wa direla Jehofa Modimo wa gago jalo; gonne sengwe le sengwe se se makgapha mo go Jehofa, se o se ilang, ba bo ba se diretse medimo ya bone; gonne le ba e leng bana ba bone ba basimane le ba basetsana ba tle ba ba fisetse medimo ya bone mo molelong.


text:
“Le fa e le eng se ke se lo laolelang, lo tlhokomele sone go se dira; lo se ka lwa se oketsa le fa e le go se fokotsa.


text:
“E re fa go tsoga moperofeti mo gare ga gago, le fa e le molori wa ditoro, mme a go naya sesupo kgotsa segakgamatsi,


text:
mme sesupo kgotsa segakgamatsi seo se dirala, se o buileng nao ka ga sone, a re: ‘A re saleng medimo e sele morago, e o iseng o e itse, a re e direleng’;


text:
o se ka wa reetsa mafoko a moperofeti yoo, kgotsa molori yoo wa ditoro; gonne Jehofa Modimo wa lona o a lo leka, go itse boo lo rata Jehofa Modimo wa lona ka pelo yotlhe ya lona le ka mowa otlhe wa lona.


text:
Lo sepele morago ga Jehofa Modimo wa lona, lo boife ene, lo tshegetse ditaolo tsa gagwe, lo ineele go utlwa lentswe la gagwe, lo mo direle, lo mo ngaparele.


text:
Moperofeti yoo kgotsa molori yoo wa ditoro a bolawe, gonne o buile tsuololelo ka ga Jehofa Modimo wa lona, yo o lo ntshitseng mo lefatsheng la Egepeto, a go rekolola mo ntlong ya botlhanka; gore a go fapose mo tseleng e Jehofa Modimo wa gago o e go laoletseng gore o sepele mo go yone. Jalo o tlaa bo o tlosa bosula mo gare ga gago.


text:
“Fa morwa rraago, morwa mmaago, kgotsa morwao, kgotsa morwadio, kgotsa mosadi yo o nnang mo sehubeng sa gago, kgotsa tsala ya gago e e ntseng jaaka mowa wa gago, fa a go fepa mo sephiring, a re: ‘A re ye go direla medimo e sele,’ e o iseng o e itse, wena le fa e le borraeno;


text:
e le ya medimo ya ditšhaba tse di gaufi nao, kgotsa tse di kgakala nao, go tswa sekhutlong sengwe sa lefatshe, go ya sekhutlong se sengwe sa lefatshe,


text:
o se ka wa mo dumelela le fa e le go mo reetsa; le gone leitlho la gago le se mo utlwele botlhoko, le gone o se mo rekegele, le fa e le go mo loba.


text:
O mmolaele ruri; letsogo la gago e nne lona la ntlha mo go ene go mmolaya, morago ga moo mabogo a batho botlhe.


text:
O mo kgobotletse ka maje a swe; gonne o batlile go go kgaoganya le Jehofa Modimo wa gago yo o go ntshitseng mo lefatsheng la Egepeto, mo ntlong ya botlhanka.


text:
Baiseraele botlhe ba tlaa utlwa ba boifa, ga ba ketla ba tlhola ba dira boikepo jo bo ntseng jalo mo gare ga gago.


text:
“E re fa o ka utlwa go bolelwa ka ga mongwe wa metse ya ga eno, e Jehofa Modimo wa gago o e go nayang go aga mo go yone, go twe:


text:
Banna bangwe ba ba diapu ba dule mo gare ga gago, ba okile banni ba motse ka go re: ‘A re yeng go direla medimo e sele,’ e le e lo iseng lo e itse,


text:
foo o botse, o senke, o botse ka tlhoafalo; mme fa o fitlhela e le boammaaruri, selo seo se le tlhomamo, gore se se makgapha se se ntseng jalo se dirwa mo gare ga gago,


text:
ruri o kgemethe banni ba motse oo ka bogale jwa tšhaka, o o senyetse ruri, le tsotlhe tse di mo go one, le dikgomo tsa one, ka bogale jwa tšhaka.


text:
Thopo yotlhe ya one o e phuthele mo mebileng ya one, o fise motse ka molelo, le thopo ya one yotlhe fela, o o fisetse Jehofa Modimo wa gago; mme o tlaa nna mokoa fela ka bosakhutleng; o se ka wa agiwa gope.


text:
Go se nne sepe sa selo seo se se neeletsweng se se ngaparelang letsogo la gago; gore Jehofa a boe mo kgotelong ya bogale jwa gagwe, a nne boutlwelobotlhoko, a go tlhomogele pelo, a go ntsifatse jaaka a ikanetse borraeno;


text:
mogang o reetsang lentswe la ga Jehofa Modimo wa gago, go tshegetsa ditaolo tsotlhe tsa gagwe tse ke di go laolelang gompieno, go dira se se siameng mo matlhong a ga Jehofa Modimo wa gago.


text:
“Lo bana ba ga Jehofa Modimo wa lona; lo se ka lwa itshega mmele, le fa e le go ipeolela baswi fa gare ga phatla.


text:
Gonne o sešaba se se itshepileng sa ga Jehofa Modimo wa gago, Jehofa o go itshenketse gore o nne sešaba sa gagwe sa boswabotshwerwe, go feta ditšhaba tsotlhe tse di mo lefatsheng.


text:
Le setshedi sengwe le sengwe mo ditsheding, se se patologanyang tlhako, se tlhako ya sone e maphata, mme se otla, lo ka se ja.


text:
Le fa go ntse jalo, mo go tse di otlang lo se ka lwa ja tse, le mo go tse di fatogileng tlhako: E bong kamela, mmutla le pela, gonne dilo tseo dia otla, mme ga di patologanye tlhako, di lo itshekologetse;


text:
le kolobe e lo itshekologetse, gonne e patologanye tlhako, mme ga e otle; lo se ka lwa ja nama ya tsone, le gone lo se ka lwa ama setoto sa tsone.


text:
“Mo go tse di nnang mo metsing lo ka ja tse: Le fa e le eng se se nang le diphuka le makape lo ka se ja.


text:
“Lo se ka lwa ja sepe se se suleng fela; o ka se naya moeng yo o mo teng ga dikgoro tsa gago, gore a se je; kgotsa o ka se rekisa mo mothong wa tšhaba e sele; gonne wena o sešaba se se itshepetseng Jehofa Modimo wa gago. O se ka wa tlhadia potsane ka maši a mmaayo.


text:
“Ruri o tlaa ntsha sa bosome sa totafalo ya peo ya gago, e e tswang mo masimong ka ngwaga le ngwaga.


text:
O jele fa pele ga Jehofa Modimo wa gago sa bosome sa mabele a gago, le sa bojalwa jwa gago jwa mofine, le sa lookwane lwa gago, le tsa maitibolo a matlhape a gago le matsomane a gago, o di jele mo felong fa o tlaa go itshenkelang go baya leina la gagwe gone; gore o tle o ithute go boifa Jehofa Modimo wa gago ka metlha yotlhe.


text:
Fa tsela e le telele bobe mo go wena, mme o retelelwa ke go di isa, ka ntlha ya gonne go le kgakala bobe kwa Jehofa Modimo wa gago o go itshenkelang go baya leina la gagwe gone, mogang Jehofa Modimo wa gago o go segofatsang,


text:
foo o di fetole madi, mme o a tseye a bofeletswe, o ye kwa Jehofa Modimo wa gago o tlaa go itshenkelang.


text:
Madi ao o a ntshetse se mowa wa gago o se eletseng, a dikgomo, kgotsa dinku, kgotsa bojalwa jwa mofine, kgotsa bojalwa jo bo loileng, kgotsa sengwe fela se mowa wa gago o se lopang mo go wena; o jele gone fa pele ga Jehofa Modimo wa gago, mme o itumele, wena le bantlo ya gago.


text:
“Molefi yo o mo teng ga dikgoro tsa gago, o se ka wa mo latlha; ka gonne ga a na kabelo le fa e le boswa nao.


text:
E re go fetile dinyaga dingwe di le tharo, o ntshe sa bosome sa totafalo ya gago ya ngwaga oo, mme o se beye mo teng ga dikgoro tsa gago;


text:
mme Molefi, ka a se na kabelo le fa e le boswa nao, le moeng, le lesiela, le mosadi wa motlholagadi, ba ba mo teng ga dikgoro tsa gago, ba tlaa tla, ba ja ba kgora; gore Jehofa Modimo wa gago a go segofatse mo tirong yotlhe ya seatla sa gago, e o e dirang.


text:
O ke one mokgwa wa kgololo: Motho mongwe le mongwe yo o adimileng wa ga gabo sengwe, a a se golole, a a se se batle ka thata mo go wa ga gabo le mo ngwaneng wa ga rraagwe; ka kgololo ya ga Jehofa e tlaa bo e kuilwe.


text:
Mo mothong wa tšhaba e sele o ka se batla ka thata; le fa e le eng sa gago se se mo ngwaneng wa ga rraeno, seatla sa gago se se golole fela.


text:
“Le fa go ntse jalo go tlaa bo go se na bahumanegi mo go wena, gonne ruri Jehofa o tlaa go segofatsa mo lefatsheng le Jehofa Modimo wa gago o le go nayang boswa go le rua.


text:
Ke raya fa o reetsa ka tlhoafalo lentswe la ga Jehofa Modimo wa gago, go tlhokomela go dira taolo yotlhe e ke e go laolelang gompieno.


text:
Gonne Jehofa Modimo wa gago o tlaa go segofatsa, jaaka a go solofeditse; o tlaa adima merafe e le mentsi, mme wena ga o ketla o tsaya ka kadimo; o tlaa busa merafe e le mentsi, yone ga e ketla e go busa.


text:
“Fa o na le mohumanegi mongwe, e le mongwe wa bana ba ga rraeno, mo teng ga dikgoro dingwe tsa gago, mo lefatsheng le Jehofa Modimo wa gago o le go nayang, o se ka wa thatafatsa pelo ya gago, le fa e le go huparelela ngwana wa ga rraeno wa sehumanegi seatla.


text:
Ruri o tlaa mo huporololela seatla, ruri o tlaa mo adima mo go lekanyeng botlhokwa jwa gagwe mo go se o se tlhokang.


text:
O itise gore go se nne mogopolo o o bosula mo pelong ya gago, wa go re: ‘Ngwaga wa bosupa o atametse, e bong ngwaga wa kgololo,’ mme leitlho la gago le nna bosula fa le leba ngwana wa ga rraeno wa sehumanegi, mme o gana go mo naya sepe; mme a goela kwa go Jehofa ka ga gago, mme go nne boleo mo go wena.


text:
Ruri o mo neye, mme pelo ya gago e se ka ya hutsafala fa o mo naya; gonne Jehofa Modimo wa gago o tlaa go segofatsa mo tirong yotlhe ya gago, le mo go tsotlhe tse o di bayang seatla, ka ntlha ya selo se.


text:
Gonne bahumanegi ga ba ketla ba khutla gope mo lefatsheng; ke gone ke go laolang ka re: ‘Ruri, huporololela ngwana wa ga rraeno seatla, le motlhoki wa gago, le mohumanegi wa gago, mo lefatsheng la gago.’


text:
“Fa ngwana wa ga rraeno e le monna wa Sehebere, kgotsa mosadi wa Sehebere a rekisiwa mo go wena, mme a go direla dinyaga di le thataro; foo e re ka ngwaga wa bosupa o mo golole fela a tsamaye.


text:
o mo neye ka botlalo ga matsomane a gago, ga sebopi sa gago sa pholelo, ga kgatisetso ya gago ya bojalwa jwa mofine; fela jaaka Jehofa Modimo wa gago a go segofaditse, o mo neye jalo.


text:
O gakologelwe gore le wena o kile wa ne o le mogolegwi mo lefatsheng la Egepeto, mme Jehofa Modimo wa gago a go rekolola; ke gone ke go laolelang selo se gompieno.


text:
“Go tlaa dirala gore fa a go raya a re: ‘Ke gana go tswa mo go wena’; ka a go rata le ba ntlo ya gago, ka a ntse sentle nao,


text:
foo o ka tsaya thoko, wa mo phunyetsa tsebe mo setswalong ka yone, mme o tlaa nna motlhanka wa gago ka bosakhutleng. Le lelata la gago o le direle jalo.


text:
O se ka wa go kaya bothata fa o mo golola a tsamaya; gonne o tshwanetswe ke sebedi sa tuelo ya yo o thapilweng, ka a go diretse dinyaga tse thataro. Jehofa Modimo wa gago o tlaa go segofatsa mo go tsotlhe tse o di dirang.


text:
“Botonanyana jotlhe jwa matsalwapele a matlhape a gago, le a matsomane a gago, o a itshepisetse Jehofa Modimo wa gago; o se ka wa dira tiro epe ka letsalwapele la kgomo ya gago, le gone o se ka wa beola letsalwapele la letsomane la gago.


text:
O di jele fa pele ga Jehofa Modimo wa gago ka ngwaga le ngwaga, mo felong fa Jehofa o tlaa go itshenkelang, wena le ba ntlo ya gago.


text:
Fa e na le bogole bongwe, kgotsa e tlhotsa, kgotsa e foufetse, e le bogole bongwe fela jo bo maswe, o se ka wa e isetsa Jehofa Modimo wa gago tshupelo.


text:
O e jele mo teng ga dikgoro tsa gago; ba ba itshekologileng le ba ba itshekileng ba ka e ja go tshwana fela, jaaka tshephe le kwalata.


text:
“Tlhokomela kgwedi ya Abibe, o tshegeletse Jehofa Modimo wa gago tlolaganyo; gonne Jehofa Modimo wa gago o go ntshitse kwa Egepeto go le bosigo, ka yone kgwedi ya Abibe.


text:
O tlhabele Jehofa Modimo wa gago tlolaganyo, ya matsomane le ya matlhape, kwa felong fa Jehofa o tlaa go itshenkelang go agisa leina la gagwe gone.


text:
O se ka wa e ja le senkgwe se se bedisitsweng; o e je le senkgwe se se sa bedisiwang ka malatsi a supa, e bong senkgwe sa pogiso; gonne o dule mo lefatsheng la Egepeto ka potlako; gore letsatsi le o duleng ka lone mo lefatsheng la Egepeto o le gakologelwe ka malatsi otlhe a botshelo jwa gago.


text:
Go se bonwe sebediso nao mo melelwaneng yotlhe ya gago ka malatsi a supa; le gone nama e o e tlhabang ka letsatsi la ntlha go le maitsebowa, go se ka ga lala epe e ya go fitlhelwa ke moso.


text:
“Ga o kake wa tlhaba tlolaganyo mo teng ga dikgoro dipe tsa gago, tse Jehofa Modimo wa gago o di go nayang,


text:
fa e se kwa felong fa Jehofa Modimo wa gago o tlaa go itshenkelang go agisa leina la gagwe gone; ke gone kwa o tlaa tlhabelang tlolaganyo gone go le maitsebowa, letsatsi le phirima, ka lobaka lwa ngwaga lo o duleng ka lone kwa Egepeto.


text:
O e bese mo felong fa Jehofa Modimo wa gago o tlaa go itshenkelang, mme e re ka moso o menoge o ye kwa megopeng ya gago.


text:
O je senkgwe se se sa bedisiwang ka malatsi a le marataro, mme e re ka letsatsi la bosupa go nne phuthego e e masisi ya ga Jehofa Modimo wa gago, o se ka wa dira tiro epe mo go lone.


text:
“O ipalele dibeke di supa, go simolola ka lobaka lo o tsenyang thipa mo mabeleng a a emeng ka lone, o simolole go bala dibeke di supa.


text:
Modiro wa dibeke, o o tshegeletse Jehofa Modimo wa gago ka lekgetho la tshupelo ya peleego, le tswa seatleng sa gago, le o tlaa le ntshang, ka fa Jehofa Modimo wa gago o go segofaditseng ka gone.


text:
O itumele fa pele ga Jehofa Modimo wa gago, wena le morwao, le morwadio, le motlhanka wa gago, le lelata la gago, le Molefi yo o mo teng ga dikgoro tsa gago, le moeng le lesiela, le motlholagadi, ba ba mo gare ga gago mo felong fa Jehofa Modimo wa gago o tlaa go itshenkelang go agisa leina la gagwe gone.


text:
“O tshegetse modiro wa diobo ka malatsi a supa, o sena go rora kwa seboping sa gago sa pholelo, le kwa kgatisetsong ya gago ya bojalwa jwa mofine.


text:
O itumele mo moletlong wa gago, wena le morwao, le morwadio, le motlhanka wa gago, le lelata la gago, le Molefi, le moeng, le lesiela, le motlholagadi, ba ba mo teng ga dikgoro tsa gago.


text:
Tshegeletsa Jehofa Modimo wa gago modiro ka malatsi a supa, mo felong fa Jehofa o tlaa go itshenkelang; gonne Jehofa Modimo wa gago o tlaa go segofatsa mo totafalelong yotlhe ya gago, le mo tirong yotlhe ya diatla tsa gago, mme o tlaa itumela gotlhe fela.


text:
“Lonna lotlhe lwa gago lo bonale fa pele ga Jehofa Modimo wa gago gararo ka ngwaga, mo felong fa o tlaa go itshenkelang; mo moletlong wa senkgwe se se sa bedisiwang, le mo moletlong wa dibeke, le mo moletlong wa diobo; ba se ka ba bonala fa pele ga Jehofa ba iphotlhere fela.


text:
A monna mongwe le mongwe a ntshe ka fa o nonofileng ka gone, ka fa tshegofatsong e Jehofa Modimo wa gagwe o e mo neileng.


text:
“Itlhomele baatlhodi le maotlana mo dikgorong tsa gago tsotlhe, tse Jehofa Modimo wa gago o di go nayang, ka fa ditsong tsa gago, mme ba atlhole batho ka katlholo e e siameng.


text:
O se ka wa soka katlholo; o se ka wa tlhokomela bomangmang jwa batho; le gone o se ka wa amogela neo; gonne neo e tle e foufatse matlho a yo o botlhale, e sokamise mafoko a mosiami.


text:
Se se siameng sotlhesotlhe fela ke sone se o tlaa se salang morago, gore o tshele, o je lefatshe boswa le Jehofa Modimo wa gago o le go nayang.


text:
O se ka wa itirela modimako wa setlhare sepe fa sebesong sa ga Jehofa Modimo wa gago, se o tlaa se itirelang.


text:
“O se ka wa tlhabela Jehofa Modimo wa gago kgomo le fa e le nku e go nang le bogole mo go yone, le fa e le popego nngwe e e bosula, gonne mo, ke se se moila mo go Jehofa Modimo wa gago.


text:
“Fa go ka fitlhelwa mo gare ga gago, mo teng ga dikgoro dingwe tsa gago, tse Jehofa Modimo wa gago o di go nayang, monna kgotsa mosadi yo o dirang se se bosula mo ponong ya ga Jehofa Modimo wa gago, ka go tlola kgolagano ya gagwe,


text:
a ile a direla medimo e sele, a e obamela, kgotsa e le letsatsi gongwe kgwedi, kgotsa sengwe sa lesomosomo la legodimo, e le se ke sa go se laolelang,


text:
mme wa bolelelwa wa utlwa ka ga gone, foo o botse ka tlhoafalo, mme fa o fitlhela e le boammaaruri, e le selo se se tlhomameng, gore se makgapha, se se ntseng jalo se dirilwe mo go Iseraele;


text:
foo monna yoo, kgotsa mosadi yoo, yo o dirileng selo seo se se bosula, o mo ntshetse kwa kgorong tsa gago, o ba kgobotletse ka maje ba swe.


text:
Yo o laoletsweng go bolawa, a a bolawe ka molomo wa basupi ba le babedi, kgotsa basupi ba le bararo; a se ka a bolawa ka molomo wa mosupi a le mongwe fela.


text:
Diatla tsa basupi e nne tsone tse di nnang mo go ene pele go mmolaya, morago ga moo diatla tsa batho botlhe. Jalo o tlaa bo o tlosa bosula mo gare ga gago.


text:
“E re go tsoga sengwe se se go palelang, gare ga madi le madi, gare ga kganetsanyo le kganetsanyo, le gare ga titeo le titeo, e le dilo tse di ganetsanngwang mo teng ga dikgoro tsa gago, foo o nanoge, o ye kwa felong fa Jehofa Modimo wa gago o tlaa go itshenkelang;


text:
o fitlhe kwa baperesiting e bong Balefi, le kwa moatlhoding wa sebaka seo, o botsise; mme ba tlaa go supetsa tshiamiso ya katlholo.


text:
O dire ka fa kaelong ya tshiamiso eo, e ba tlaa e go supetsang ba le fa felong fa Jehofa o tlaa go itshenkelang; o tlhokomele go dira jaaka tsotlhe tse ba tlaa di go rutang.


text:
O dire ka fa kaelong ya molao o ba tla o go rutang, le ka fa katlholong e ba tlaa e go bolelelang; o se ka wa fapoga tigelo ya mafoko, e ba tlaa e go supetsang, go ya ka fa ntlheng ya le legolo kgotsa ya la molema.


text:
Monna yo o italetsang a sa reetse moperesiti yo o emeng a direla fa pele ga Jehofa Modimo wa gago, kgotsa moatlhodi, monna yoo a a swe; o tlose bosula mo go Iseraele.


text:
“O tlaa re o sena go fitlha mo lefatsheng le Jehofa Modimo wa gago o le go nayang, mme o le rua, o aga mo go lone, mme o ithaya o re: ‘Ke tlaa ipeela kgosi, jaaka merafe yotlhe e e mo tikologong ya me.’


text:
Kwa ntle ga dilo tsotlhe, o ipeele kgosi e le motho yo Jehofa Modimo wa gago o tlaa mo itshenkelang; o ipeele kgosi motho yo o leng mongwe wa bana ba rraeno; o se ka wa ipeela kgosi motho yo o leng wa ditšhaba, yo e seng ngwana wa ga rraeno.


text:
Go le gosi fela a se ka a intsifaletsa dipitse; le fa e le go busetsa batho kwa Egepeto, gore a ntsifatse dipitse; gonne Jehofa o lo reile a re: ‘Lo se ka lwa tlhola lo boela kwa tseleng eo.’


text:
Le gone a se ka a intsifaletsa basadi, gore pelo ya gagwe e se ka ya fapoga; le gone a se ka a intsifaletsa selefera le gouta bobe.


text:
“Go tlaa dirala gore fa a dula mo setulong sa bogosi jwa gagwe, a a ikwalele malebela a molao o o mo lokwalong, a a tseye mo go lo lo fa pele ga baperesiti, e bong Balefi;


text:
mme a nne nalo, a bale mo go lone ka malatsi otlhe a botshelo jwa gagwe, gore a ithute go boifa Jehofa Modimo wa gagwe, le go tshegetsa mafoko otlhe a taolo e, le ditaolo tse, go di dira,


text:
gore pelo ya gagwe e se ka ya ikgodisetsa bana ba ga rraagwe, le gore a se ka a fapoga taolo a ya ka fa ntlheng ya le legolo, kgotsa ya la molema; e le gore a lelefatse malatsi a gagwe mo bogosing jwa gagwe, ene le bana ba gagwe mo gare ga Iseraele.


text:
“Baperesiti, e bong Balefi, ke go re lotso lotlhe lwa ga Lefi, ga ba ketla ba bona kabelo epe le fa e le boswa le Iseraele; ba tlaa ja ditshupelo tsa ga Jehofa tse di dirwang ka molelo, le boswa jwa gagwe.


text:
Ga ba ketla ba bona boswa bope mo baneng ba ga rraabo; Jehofa ke ene boswa jwa bone, jaaka a buile nabo.


text:
“Se se tlaa nnang tshiamelo ya baperesiti go se tsaya mo bathong ke se, se tswa mo go ba ba isang tshupelo, kgotsa e le kgomo, kgotsa nku, a ba neye moperesiti letsogo le ditlhaa tsoo pedi, le mogodu.


text:
Mabutswapele a mabele a gago, le a bojalwa jwa gago jwa mofine, le a lookwane lwa gago, le bobowa jwa dinku tse di beolwang pele, dilo tse o di mo neye.


text:
Gonne Jehofa Modimo wa gago o mo itshenketse mo ditsong tsotlhe tsa gago, gore a eme a direle mo ineng la Jehofa, ene le bomorwawe ka bosakhutleng.


text:
“Fa Molefi mongwe a tswa kwa ntlheng nngwe ya gago mo go Baiseraele botlhe, kwa o jaketseng gone, a tla ka keletso yotlhe ya mowa wa gagwe mo felong fa Jehofa o tlaa go itshenkelang,


text:
foo a a direle mo ineng la ga Jehofa Modimo wa gagwe, jaaka bana botlhe ba ga rraagwe, e bong Balefi ba dira, ba ba emeng gone fa pele ga Jehofa.


text:
A ba bone dikabelo tse di tshwanang fela go di ja, kwa ntle ga se se tswang mo go rekisiweng ga boswa jwa gagwe.


text:
“O re o sena go fitlha mo lefatsheng le Jehofa Modimo wa gago o le go nayang, o se ka wa ithuta go dira ka fa dilong tse di makgapha tsa merafe ele.


text:
Go se ka ga fitlhelwa mo go wena ope yo o ralatsang morwawe kgotsa morwadie molelo, le fa e le mongwe wa moitseanape, le fa e le mongwe yo o swabang ka eng, le eng, le fa e le morai, kgotsa yo o loang,


text:
Gonne le fa e le mang yo o dirang dilo tse, o makgapha mo go Jehofa; Jehofa Modimo wa gago o e leleka fa pele ga gago ka ntlha ya tsone dilo tse di makgapha tse.


text:
“Gonne merafe e, e o tlaa e ruang, e reetsa ba ba swabang, le baitseanape, mme ka ga gago, Jehofa Modimo wa gago ga a go leseletsa go dira jalo.


text:
Jehofa Modimo wa gago o tlaa go tsosetsa moperofeti mo gare ga gago, wa bana ba ga rraeno, yo o tshwanang le nna; lo reetse ene;


text:
Jaaka tsotlhe tse o ne wa di eletsa mo go Jehofa Modimo wa gago kwa Horebe ka letsatsi la phuthego, wa re: ‘A ke se utlwe gape lentswe la ga Jehofa Modimo wa gago, le gone ke se tlhole ke bona molelo o mogolo o, gore ke se ka ka swa.’


text:
Ke tlaa ba tsosetsa moperofeti mo baneng ba ga rraabo, yo o tshwanang nao; ke tlaa tsenya mafoko a me mo molomong wa gagwe, mme o tlaa bua nabo tsotlhe tse ke tlaa di mo laolelang.


text:
Go tlaa dirala gore le fa e le mang yo o ganang go reetsa mafoko a me, a o tlaa a buang mo ineng la me, ke tlaa go lefetsa mo go ene.


text:
Moperofeti yo o tlaa italetsang go bua lefoko ka leina la me, le ke sa le mo laolelang go le bua, kgotsa yo o tlaa buang mo ineng la medimo e sele, moperofeti yoo a a swe.’


text:
E re fa moperofeti a bua mo ineng la ga Jehofa, mme fa selo seo se sa tle, gongwe se sa dirale, ke sone selo se Jehofa o sa se buang; moperofeti yo o se buileng ka boitaletso, o se ka wa mmoifa.


text:
“E tlaa re Jehofa Modimo wa gago a kgaola merafe e lefatshe la yone o le go nayang, mme o le rua mo boemong jwa yone, o aga mo metseng ya yone le, mo matlong a yone,


text:
o itomololele metse e le meraro mo lefatsheng la gago le Jehofa Modimo wa gago o le go nayang go le rua.


text:
O ipaakanyetse tsela, le melelwane ya lefatshe la gago, le Jehofa Modimo wa gago o le go ruisang, o le kgaoganye seraro, gore mmolai wa motho mongwe le mongwe a tshabele gone.


text:
Jo ke jone boemo jwa mmolai wa motho, yo o tlaa tshabelang gone, mme a tshele: le fa e le mang yo o bolayang wa ga gabo a sa itse, a sa mo ila gale,


text:
jaaka fa motho a ya kwa sekgweng a na le wa ga gabo, ba ya go rema dikgong, a bo a re o rema setlhare ka selepe, tshipi ya selepe ya somoga, ya tlolela mo go wa ga gabo, mme a swa; a a tshabele kwa go mongwe wa metse e meraro, mme a tshele;


text:
e se re kgotsa mmusolosi wa madi a konatelela mmolai wa motho, pelo ya gagwe e sa ntse e gotetse, mme a mo tshwara ka tsela e telele, a mo itaya a swa, e tswa a sa tshwanelwa ke loso ka a ne a sa mo ile gale.


text:
“E tlaa re fa Jehofa Modimo wa gago a atlhamolosa molelwane wa gago, jaaka a ikanetse borraeno, mme a go naya lefatshe lotlhe le o ne a le solofeditse borraeno fa a tlaa le ba naya,


text:
fa o tshegetsa taolo e yotlhe go e dira, e ke e go laolelang gompieno, go rata Jehofa Modimo wa gago, le go sepela ka metlha yotlhe mo ditseleng tsa gagwe, foo o tlaa ikokeletsa ka metse e mengwe e le meraro kwa ntle ga e meraro eo,


text:
gore madi a a se nang molato a se ka a tshololwa mo gare ga lefatshe la gago le Jehofa Modimo wa gago o le go nayang boswa, jalo molato wa madi wa nna mo go wena.


text:
“Mme fa motho mongwe a ila wa ga gabo, mme a mo lalela, a mo nanogela, a mo itaya a swa; fa a tshabela kwa go mongwe wa metse eo,


text:
foo bagolwane ba motse wa gagwe ba rome ba ye go mo lere, ba mo neele mmusolosi wa madi, gore a swe.


text:
Leitlho la gago le se mo utlwele botlhoko; o tlose madi a a se nang molato mo go Iseraele, gore go tle go ye sentle nao.


text:
“O se ka wa katosa molelwane wa motho wa gaeno, o bagologolo ba o tlhomileng mo bosweng jwa gago, jo o tlaa bo ruang mo lefatsheng le Jehofa Modimo wa gago o le go nayang go le rua.


text:
“Mosupi a le mongwe fela a a se tsogele motho ka ga boikepo bongwe, kgotsa ka ga boleo bongwe, mo boleong bongwe jo o bo leofang; a sengwe sa kgang se atlholwe ka molomo wa basupi ba le babedi, kgotsa ka molomo wa basupi ba le bararo.


text:
foo banna bao boo babedi, ba kgang e mo go bone, ba eme fa pele ga Jehofa, fa pele ga baperesiti le baatlhodi ba lobaka loo;


text:
baatlhodi ba tlhotlhomise ka tlhoafalo, mme fa ba fitlhela mosupi e le wa maaka, a pateleditse ngwana a rraagwe,


text:
foo lo mo direle jaaka a ne a gopotse go direla ngwana wa ga rraagwe; jalo o tlaa bo o tlosa bosula mo gare ga gago.


text:
Ba ba salang ba tlaa utlwa ba boifa, mme ga ba ketla ba tlhola ba dira bosula jo bo ntseng jalo mo gare ga gago.


text:
Leitlho la gago a le se utlwele botlhoko; botshelo bo tswelwe ke botshelo, leitlho ke leitlho, leino ke leino, seatla ke seatla, lonao ke lonao.


text:
“E tle e re fa o bololela baba ba gago go tlhabana nabo, o bona dipitse le dikara tsa tlhabano, le batho ba ba go fetang ka bontsi, o se ka wa ba boifa; gonne Jehofa Modimo wa gago, yo o go tlhatlositseng kwa lefatsheng la Egepeto, o na nao.


text:
A ba reye a re: ‘Utlwang Baiseraele, gompieno lo atamela go tlhabana le baba ba lona, a dipelo tsa lona di se nyere, se boifeng, se roromeng, lo se ba tshoge;


text:
gonne Jehofa Modimo wa lona ke ene yo o tsamayang le lona, o ya go lo tlhabanela le baba ba lona, go lo boloka.’


text:
“A balaodi ba mephato ba bue le batho, ba re: ‘Go na le monna ofe yo o agileng ntlo e ntšha, mme a se ka a e kgakola? A a boele kwa ntlong ya gagwe, o ka tla a swela mo ntweng, mme mnna o sele a e kgakole.


text:
Go na le monna ofe yo o tlhomileng tshimo ya mafine, a e iseng a swele loungo lwa yone molemo? A a boele kwa ntlong ya gagwe, o ka tla a swela mo ntweng, mme monna o sele a swele loungo lwa yone molemo.


text:
Go na le monna ofe yo beeletseng mosadi, a ise a mo tseye? A a boele kwa ntlong ya gagwe, o ka tla a swela mo ntweng, mme mnna o sele a mo tseye.’


text:
“A balaodi ba mephato ba fele ba bue le batho, ba re: ‘Go na le monna ofe yo o boifang, yo pelo e nyerang? A a tsamaye a boele kwa ntlong ya gagwe, dipelo tsa bankana ba gagwe di ka tla tsa nyerologa jaaka pelo ya gagwe.’


text:
Go tlaa dirala gore, e re fa balaodi ba mephato ba weditse go bua le batho, ba tlhome balaodi ba ditlhopalhopha, ba ba tlaa nnang kwa tlhogong ga batho.


text:
Go tlaa dirala gore fa o go naya phetolo ya kagiso, mme ba go bulela, foo a go dirale gore batho botlhe ba ba fitlhelwang mo go one ba go kgethele, ba go direle.


text:
motlhang Jehofa Modimo wa gago o o tsenyang mo seatlang sa gago, o kgemethe banna botlhe ka bojetla jwa tšhaka.


text:
Basadi, le banyana, le dikgomo le tsotlhe tse di mo motseng, e bong thopo yotlhe ya one, o e itseele, e le thopo ya gago; o je thopo ya baba ba gago, e Jehofa Modimo wa gago o e go neileng.


text:
“Metse ya ditšhaba tseno, e Jehofa Modimo wa gago o e go nayang go nna boswa, o se ka wa tshedisa sepe se se hemang mowa.


text:
O e senyetse ruri: Bahite, le Baamore, le Bakanana, le Baperise, le Bahife le Bajebuse; jaaka Jehofa Modimo wa gago a go laotse;


text:
gore ba se ka ba lo ruta go dira ka fa dilong tsotlhe tsa bone tse di makgapha, tse ba di diretseng medimo ya bone; jalo lo ne lo tlaa bo lo leofela Modimo wa lona.


text:
“E tle e re fa o tlhasela motse ka lobaka lo loleele, o tlhabana nao go tla o o thopa, o se ka wa senya ditlhare tsa one ka go di ekela selepe; gonne ke tsone tse o ne o ka di ja, o se ka wa di rema; setlhare sa naga a ke motho, fa e bo ne ne o ka se tlhasela?


text:
Mme ditlhare tse o di itseng fa e le ditlhare tse di se nang dijo, tsone tsosi o ka di senya wa di rema; mme o agela motse o o tlhabanang nao dipeela tsa phemelo, go tsamaya o wa.


text:
“E re fa mongwe a ka fitlhelwa a bolailwe mo lefatsheng le Jehofa Modimo wa gago o le go nayang go le rua, a namaletse mo nageng fela, go sa itsiwe yo o mmolaileng,


text:
foo bagolwane ba gago le baatlhodi ba gago, a ba eme ba lekanye bokgakala jwa metse e e mo tikologong ya gagwe yo o bolailweng.


text:
Bagolwane ba motse o o gaufi le motho yo o bolailweng ba tseye kgomo ya moroba mo matlhapeng, e go iseng go dirwe ka yone, e e iseng e goge mo jokweng;


text:
ba ise kgomo eo ya moroba kwa molapong mongwe o o metsi a elang, e le o o sa lengwang, o o sa jalwang, mme kgomo ya moroba ba e komolele thamo gone mo molapong.


text:
Baperesiti bomorwa Lefi ba atamele; gonne ke bone ba Jehofa Modimo wa gago o ba itshenketseng go o direla le go segofatsa mo ineng la ga Jehofa; mme kgang nngwe le nngwe le titeo nngwe le nngwe e tlaa ema ka fa lefokong la bone.


text:
Bagolwane botlhe ba motse oo ba ba gaufi le motho yo o bolailweng, ba tlhape diatla mo godimo ga kgomo ya moroba e e komoletsweng thamo mo molapong;


text:
Jehofa, itshwarele Iseraele batho ba gago ba o ba rekolotseng, o se ka wa leseletsa madi a a se nang molato a nna mo gare ga Iseraele batho ba gago.’ Mme madi ba tlaa a itshwarelwa.


text:
Jalo o tlaa bo o tlosa madi a a se nang molato mo gare ga gago, mogang o dirang se se siameng mo matlhong a ga Jehofa.


text:
“E tle e re fa o bololela baba ba gago go tlhabana nabo, mme Jehofa Modimo wa gago a ba tsenya mo diatleng tsa gago, o tla nabo o ba tshwere ditshwarwa,


text:
mme fa o bona mosadi yo montle mo batshwarweng, mme o mo eletsa, o rata go mo tsaya a nna mosadi wa gago;


text:
Seaparo sa gagwe sa botshwarwa a se apole, a nne mo ntlong ya gago, a lelele rraagwe le mmaagwe ka kgwedi e e tletseng; morago ga moo o ka tsena kwa go ene, wa nna monna wa gagwe, le ene a nna mosadi wa gago.


text:
Go tlaa dirala gore fa o sa mo itumelele, foo o mo lese a ye kwa o go ratang; o se ka wa mo rekisa ka madi gope, o se ka wa mo direla jaaka motlhanka, gonne o mo sentse.


text:
“Fa monna a na le basadi ba le babedi, mongwe a ratwa, yo mongwe a ilwa, mme fa a bonye bana nabo boo babedi, yo o ratwang le yo o ilwang; fa motsalwapele wa mosimane e le ngwana wa yo o ilwang;


text:
foo a go dirale gore e re mo letsatsing le o abelang bana ba gagwe ba basimane boswa jwa dilo tse o nang natso ka lone, a se ka a baya morwa moratwa go nna motsalwapele fa pele ga morwa moilwa yo o leng motsalwapele.


text:
A a supe morwa moilwa fa e le motsalwapele ka go mo naya sebedi sa dilo tsotlhe tse a nang natso, gonne ke ene tshimologo ya nonofo ya gagwe; tshiamelo ya motsalwapele e be e le ya gagwe.


text:
“Fa monna a na le ngwana wa mosimane yo o logwadi, yo o tsuololang, yo o ganang go utlwa lentswe la ga rraagwe, kgotsa lentswe la ga mmaagwe, mme le fa ba mmetsa a gane go ba utlwa,


text:
foo boorraagwe le mmaagwe ba mo tshware, ba mo ise kwa bagolwaneng ba motse, le kwa kgotleng ya felo ga gagwe;


text:
ba reye bagolwane ba motse wa ga gabo, ba re: ‘Ngwana yo wa rona o logwadi, o a tsuolola, o gana go utlwa lentswe la rona; ke motho wa ditlhapelo mo go tsheleng ga gagwe, e bile letagwa.’


text:
Banna botlhe ba motse wa ga gabo ba mo kgobotletse ka maje, a swe, jalo o tlaa bo o tlosa bosula mo gare ga gago; mme Baiseraele botlhe ba tlaa utlwa, ba boifa.


text:
setoto sa gagwe a se se lale mo setlhareng, mme ruri o mo fitlhe ka tsatsi leo; ka gonne yo o pegilweng o hutsegile mo Modimong; gore o se ka wa itshekelola lefatshe le Jehofa Modimo wa gago o le go nayang go nna boswa.


text:
“O se ka wa re o bona kgomo ya wa gaeno, kgotsa nku ya gagwe e timela wa di itshosobegela, ruri, o di busetse kwa go wa gaeno.


text:
Fa wa gaeno a se gaufi nao, kgotsa fa o sa mo itse, foo o e ise kwa ga gago, e nne nao go tsamaya wa gaeno a tla go e batla, mme o e mo rebolele.


text:
O dire jalo le ka esela ya gagwe, o dire jalo le ka seaparo sa gagwe, o dire jalo ka sengwe le sengwe se se latlhegileng sa wa gaeno, se se mo latlhegetseng mme wa se bega; ga o kake wa di itshosobegela.


text:
“O se ka wa re o bona esela, le fa e le kgomo ya wa gaeno e ole mo tseleng, wa di itshosobegela; ruri o mo thuse go ba a di tsosa gape.


text:
“Mosadi a a se apare senna, le monna a se apare sesadi; gonne le fa e le mang yo o dirang dilo tse, o moila mo go Jehofa Modimo wa gago.


text:
“Fa o tshogana ka setlhaga sa nonyane se le fa pele ga gago mo tseleng, mo setlhareng sengwe kgotsa fa fatshe, se na le mamphorwana kgotsa mae, mmaa one a elame mo mamphorwaneng kgotsa mo maeng, o se ka wa tsaya mamphorwana le mmaao.


text:
Le gale o lese mmaao a tsamaye, mme o ka itseela mamphorwana; gore go tle go nne sentle nao, le gore o lelefatse malatsi a gago.


text:
“E re fa o aga ntlo e ntšha, foo o thekeletse bopapetla jwa yone kwa godimo go kganela, gore o tle o se ka wa leretse ntlo ya gago madi fa motho mongwe a wa mo go yone.


text:
“O se ka wa jala dipeopeo mo tshimong ya gago ya mafine; loungo lotlhe lo ka tla lwa latlhega, e bong peo e o e jadileng le totafalo ya tshimo ya mafine.


text:
a mmaya molato wa dilo tse di tlhabisang ditlhong, a mo tsosetsa leina le le bosula, a re: ‘Ka tsaya mosadi yo, ke rile ke mo atamela ka se ka ka fitlhela mo go ene ditshupo tsa bokgarebane;’


text:
foo rra mosetsana le mmaagwe a ba ise ditshupo tsa bokgaresbane jwa mosetsana kwa bagolwaneng ba motse kwa kgotleng ya motse.


text:
Rra mosetsana a reye bagolwane a re: ‘Morwadiake ke mo neile monna yo go nna mosadi, jaanong o a mo ila.


text:
Bonang o mmeile molato wa dilo tsa botlhabisa ditlhong, a re: Ga ke a ka ka fitlhela ditshupo tsa bokgarebana mo go morwadio; le fa go ntse jalo ditshupo tsa bokgarebane jwa morwadiake ke tse.’ Ba phutholole seaparo fa pele ga bagolwane ba motse.


text:
ba mo lefise diselefera di le lekgolo, ba di neye rra mosetsana, ka a tsoseditse kgarebane nngwe ya Iseraele leina le le bosula, mme a a nne mosadi wa gagwe fela; ga a kake a mo tlhala ka malatsi otlhe a gagwe.


text:
“Mme e re fa selo se e le boammaaruri, gore ditshupo tsa bokgarebane ga di a ka tsa fitlhelwa mo mosetsaneng,


text:
foo ba ntshetse mosetsana kwa mojakong wa ntlo ya ga rraagwe, mme banna ba motse wa ga gabo ba mo kgobotletse ka maje, a swe, ka a dirile bosilo mo Iseraele, a dirile boaka mo ntlong ya ga rraagwe. Jalo o tlaa bo o tlosa bosula mo gare ga gago.


text:
“Fa monna a fitlhelwea a lala le mosadi yo o nyetsweng ke monna yo mongwe, foo ba swe boo babedi, monna yo o letseng le mosadi, le ene mosadi; jalo o tlaa bo o tlosa busola mo go Iseraele.


text:
“Fa go le mosetsana yo o leng kgarebane, a beeletswe ke monna, mme monna mongwe a mo fitlhela mo motseng, mme a lala nae;


text:
foo lo ba ntshetse kwa kgotleng ya motse boo babedi, lo ba kgobotletse ka maje ba swe; mosetsana, ka a se ka a kua, a le mo motseng; le monna, ka a sentse mosadi wa monna wa ga gabo, jalo o tlaa bo o tlosa bosula mo gare ga gago.


text:
“Mme fa monna a fitlhela mosetsana kwa nageng e le yo o beeletsweng, mme monna a mmetelela ka thata, a lala nae, foo monna yo o letseng nae a swe a le esi.


text:
Mme mosetsana o se ka wa mo dire sepe; mo go mosetsana ga go na boleo jo bo tshwanetsweng loso; gonne jaaka monna a tsogologela wa ga gabo a mmolaya, le yone tiro eo e ntse jalo;


text:
gonne o ne a mo fitlhela kwa nageng, mosetsana yo o beeletsweng o ne a kua, mme go ne go se na ope yo o ka mo gololang.


text:
“Fa monna a fitlhela mosetsana yo o leng kagarebane, yo o sa beelelwang, mme a mo tshwara, a lala nae, mme ba bonwa,


text:
foo monna yo o letseng nae, a a neye rra mosetsana dipapetla di le 50 tsa selefera, mme a nne mosadi wa gagwe, ka a mo sentse; ga a kake a mo tlhala ka malatsi otlhe a gagwe.


text:
“Yo o ntshitsweng ntho mo lesotlhong, kgotsa yo o kgaotsweng lepele, a a se tsene mo phuthegong ya ga Jehofa.


text:
Ngwana wa dikgora a se tsene mo phuthegong ya ga Jehofa; le go ya kwa kokomaneng ya bosome go se nne ope wa gagwe yo o tsenang mo phuthegong ya ga Jehofa.


text:
“Moamone kgotsa Momoabe a ba se tsene mo phuthegong ya ga Jehofa; le fa go ile kwa kokomaneng ya lesome go se tsene ope yo e leng wa bone mo phuthegong ya ga Jehofa, le ka bosakhutleng,


text:
gonne ga ba a ka ba lo kgatlhantsha ka dijo le metsi mo tseleng, jale ka lo tswa Egepeto; le gonne ba ne ba go thapela Balaame morwa Beore wa kwa Pethore wa Mesopotamia ka tuelo, gore a tle go go hutsa.


text:
Le fa go ntse jalo Jehofa Modimo wa gago a gana go reetsa Balaame; Jehofa Modimo wa gago a go fetolela phutso tshegofatso, gonne Jehofa Modimo wa gago o na a go rata.


text:
O se ka wa batla gore ba nne kagiso, le fa e le gore ba tlhogonolofale ka malatsi otlhe a gago ka bosakhutleng.


text:
“O se ka wa tlhoa Moetome, gonne ke ngwana wa ga rraeno. O se ka wa tlhoa Moegepeto, gonne o ne o le moeng mo lefatsheng la gagwe.


text:
Fa go na le monna mongwe mo go lona yo o itshekologileng ka ntlha ya sengwe se o tsogang se mo diralela bosigo, foo a a tswele kwa ntle ga bothibelelo, a a se tsene mo teng ga bothibelelo;


text:
mme go dirale gore fa go tsena maitseboa a a tlhape ka metsi, mme e tlaa re letsatsi le phirima, a tsene mo teng ga bothibelelo.


text:
Mo dibolaong tsa gago o tseye phang; mme go dirale gore fa o ile ntle, o epe ka yone, mme o retologe o bipe mantle a gago.


text:
Gonne Jehofa Modimo wa gago o sepela mo gare ga bothibelelo jwa gago, go go golola, le go go neela baba ba gago fa pele ga gago; ke gone ka re: ‘A bothibelelo jwa gago bo nne boitshepo, gore a tle a se ka a bona sepe se se leswe mo go wena, mme a go hularela.’


text:
A a age nao, mo gare ga gago, mo felong fa o tlaa go itshenkelang mo teng ga kgoro nngwe ya gago, kwa go mo kgatlhang bogolo gone. O se ka wa mo patika.


text:
O se ka wa isa madi a a thapileng seaka, le fa e le tuelelo ya ntša, mo ntlong ya ga Jehofa Modimo wa gago; gonne dilo tseo tsoo pedi di makgapha mo go Jehofa Modimo wa gago.


text:
“O se ka wa adima ngwana wa ga rraeno ka go lopa kokeletso; koketso ya madi, koketso ya dijo, kgotsa koketso ya sengwe fela se se tleng se adingwe ka go lopa kokeletso.


text:
Wa tšhaba ene, o ka mo adima ka go lopa kokeletso; mme ngwana wa ga rraeno ene, o se ka wa mo adima ka go lopa kokeletso, gore Jehofa Modimo wa gago a go segofatse mo go tsotlhe tse o di bayang seatla, mo lefatsheng le o tsenang mo go lone o ya go le rua.


text:
“E re mogang o ikanelang Jehofa Modimo wa gago ka ikano, o se ka wa nna bonya go e lefa, gonne ruri Jehofa Modimo wa gago o tlaa e batla mo go wena; mme e ne e tlaa nna boleo mo go wena.


text:
Se se duleng mo molomong wa gago o se tlhokomele go se dira, ka fa o ikanetseng Jehofa Modimo wa gago ka gone, ke tshupelo ya peleego e o e tlhomamisitseng ka molomo wa gago.


text:
“E re o tsena mo tshimong ya mofine ya wa gaeno, foo o ka ja loungo lwa mofine o kgora ka fa o ratang ka gone, mme o se ka wa tsenya sepe mo tokelong ya gago.


text:
E re fa o tsena mo mabeleng a a emeng a motho wa gaeno, foo o ka roba diako ka seatla sa gago; o se ka wa ota thipa mo mabeleng a motho wa gaeno.


text:
“E re fa monna a tsaya mosadi, a mo nyala, foo go dirale gore, fa mosadi a se na kgatlhego epe mo matlhong a gagwe, ka ntlha ya go bo o fitlhetse sengwe mo go ene sa boatla, a a mo kwalele lokwalo lwa tlhalo, a lo mo neye mo seatleng, a mo ntshe mo ntlong ya gagwe.


text:
Fa monna wa morago a mo ila, mme a mo kwalela lokwalo lwa tlhalo, a lo mo naya mo seatleng, a mo ntsha mo ntlong ya gagwe; kgotsa fa monna wa morago a swa, ene yo o mo tsereng go nna mosadi wa gagwe;


text:
monna wa gagwe wa pele, yo o ne a mo leleka, ga a kake a ba a mo tsaya gape go nna mosadi wa gagwe, a sena go itshekololwa; gonne mo ke moila fa pele ga Jehofa; o se ka wa leofisa lefatshe le Jehofa Modimo wa gago o le go nayang go nna boswa.


text:
“E re fa monna a tsaya mosadi yo moša, a a se bolole le ntwa, le gone a a se newe tiro epe, a a nne mo gae ka ngwaga a se na tiro, a itumedise mosadi wa gagwe yo o mo tsereng.


text:
“E re fa motho a fitlhelwa a utswa mongwe wa bana ba ga rraagwe ba bana ba Iseraele, a mo direla jaaka selwana, kgotsa a mo rekisa; foo legodu leo le swe; jalo o tlaa bo o tlosa bosula mo gare go gago.


text:
“O ikefe mo sebetsong sa lepero, o tlhokomele thata, o dire tsotlhe tse baperesiti, e bong Balefi ba di lo rutang; jaaka ke di laoletse bone, lo tlhokomele go dira jalo.


text:
“E re fa o adima wa gaeno kadimo nngwe, o se ka wa tsena mo ntlong ya gagwe o ya go tsaya sebeelo sa gagwe.


text:
Ruri o busetse sebeelo sa gagwe kwa go ene fa letsatsi le phirima, gore a lale mo seaparong sa gagwe, mme a go segofatse; e tlaa nna tshiamo mo go wena fa pele ga Jehofa Modimo wa gago.


text:
“O se ka wa patika motlhanka yo o thapilweng a humanegile, a tlhoka, le fa e ka bo e le wa bana ba ga rraago, kgotsa wa baeng ba ba mo lefatsheng la gago mo teng ga dikgoro tsa gago,


text:
o mo neye tuelo ya gagwe ka letsatsi la gagwe, le gone letsatsi le se ka la e phirimelela, gonne o humanegile, pelo ya gagwe e mo go yone; o ka tla a goela kwa go Jehofa ka ga gago, mme ga nna boleo mo go wena.


text:
“A borra bana ba se bolawe ka molato wa bana, le bana ba se bolawe ka molato wa borraabo; a motho mongwe le mongwe a bolaelwe boleo jwa gagwe.


text:
“O se ka wa soka katlholo ya moeng, le fa e le ya lesiela; le gone o se ka wa tsaya seaparo sa mosadi wa motlholagadi go nna peelo;


text:
mme o ikgakolole fa wena o kile wa ne o le mogolegwi mo Egepeto, mme Jehofa Modimo wa gago a go rekolola gone; ke gone ke go laolang go re o dire selo se.


text:
“Fa o roba thobo ya gago mo tshimong ya gago, mme wa lebala ngata nngwe mo tshimong, o se ka wa bowa wa ya go e tsaya; a e nne ya moeng, le ya lesiela, le motlholagadi, gore Jehofa Modimo wa gago a go segofatse mo tirong yotlhe ya diatla tsa gago.


text:
Fa o tlhotlhora setlhare sa gago sa motlhware, o se ka wa ba wa boela dikala lwa bobedi; a e nne tsa moeng, le tsa lesiela, le tsa motlholagadi.


text:
E re fa o kgetla loungo lwa tshimo ya gago ya mafine, o se ka wa e ronopa fa morago ga gago; a e nne ga moeng, le lesiela, le ga motlholagadi.


text:
O ikgakolole fa o kile wa ne o le mogolegwi mo lefatsheng la Egepeto; ke gone ke go laolang gore o dire selo se.


text:
“E re fa go na le kgang mo banneng, mme ba ya katlholong, mme baatlhodi ba ba atlhola; foo a ba siamisetse mosiami, mosiamolodi ba mo sekise;


text:
fa mosiamolodi a tshwanetse go bediwa, moatlhodi a laole gore a kgwathe, a bediwe fa pele ga matlho a gagwe, palo ya dithupa e le ka fa tshiamololong ya gagwe.


text:
O ka mmaya dithupa di le 40, mme a se ka a di fetisa, gonne fa a fetisa, mme a mmaya dithupa di le dintsi tse di fetang tseo, foo ngwana wa ga rraago o ka tla a kaiwa selo fela mo go wena.


text:
“Fa bana ba monna ba agile mmogo, mongwe wa bone a swa, mme a se na ngwana wa mosimane, mosadi wa moswi a se ka a nyalelwa kwa ntle ke moeng; a morwa rra monna wa gagwe a tsene kwa go ene, a mo tseye go nna mosadi, a mo direle tshwanelo ya morwa rra monna.


text:
Ngwana yo o tlaa mo tsalang pele, a tsalelwe leina la ga morwa rraagwe yo o suleng, gore leina la gagwe le se ka la phimoga mo Iseraele.


text:
Fa monna yoo a sa rate go tsaya mosadi wa ga morwa rraagwe, foo mosadi wa ga morwa rraagwe a ye kwa bagolong kwa kgotleng ya motse, a re: ‘Morwa rra monna wa me o gana go tsosetsa morwa rraagwe leina mo go Iseraele, o gana go ntirela tshwanelo ya morwa rra monna wa me.’


text:
foo mosadi wa morwa rra monna wa gagwe a ye kwa go ene fa pele ga bagolo a mo role setlhako, a mo kgwele mathe mo sefatlhogong mme a mo fetole a re: ‘A go direlwe jalo monna yo o sa ageng ntlo ya ga morwa rraagwe.’


text:
“E re fa banna ba lwa mmogo, mme mosadi wa yo mongwe a atamela a tla go golola monna wa gagwe mo seatleng sa yo o mo itayang, mme a ntsha letsogo a mo gamutla ka lepele;


text:
“O se ka wa nna le di lekanya bokete tse di mefuta mebedi e e fapaanyeng mo kgetseng ya gago, tse dikgolo le tse dinnye.


text:
O nne le sebokete se se lekanyang se se itekanetseng, se se siameng; o bo o nne le seelo se se itekanetseng, se se siameng; gore malatsi a gago a nne maleele mo lefatsheng le Jehofa Modimo wa gago o le go nayang.


text:
Gonne botlhe ba ba dirang dilo tse di ntseng jalo, e bong botlhe ba ba dirang ka tshiamololo, ba makgapha mo go Jehofa Modimo wa gago.


text:
ka fa o ne a go kgatlhantsha mo tseleng ka gone, a go bolaela ba ba kwa morago, botlhe ba ba bokoa fa morago ga gago, ka o ne o lapile o tsenywe ke letsapa; a se ka a boifa Modimo.


text:
Ke gone a e re Jehofa Modimo wa gago a sena go go naya boikhutso mo babeng botlhe ba gago mo tikologong, mo lefatsheng le Jehofa Modimo wa gago o le go nayang go nna boswa go le rua, o phimolele ruri kgakologelo ya ga Amaleke fa tlase ga legodimo; o se ka wa lebala.


text:
“Go tlaa re o sena go tsena mo lefatsheng le Jehofa Modimo wa gago o le go nayang go nna boswa o le ruile, o agile mo go lone,


text:
o tle o tseye ga mabutswapele a loungo lwa lefatshe la gago lo o lo rorelang mo gae, lo tswa mo lefatsheng la gago le Jehofa Modimo wa gago o le go nayang; o a tsenye mo serotong, o ye kwa felong kwa Jehofa Modimo wa gago o tlaa go itshenkelang gore leina la gagwe le agisiwe gone.


text:
O ye kwa moperesiting yo o tlaa bong a eme mo motlheng oo, o mo reye o re: ‘Ke ipolelela Jehofa Modimo wa gago ka tsatsi leno, fa ke tsile mo lefatsheng le Jehofa o ne a le ikanela borra ba rona fa a tlaa le re naya.’


text:
“Moperesiti a amogele seroto mo seatleng sa gago, a se beye fa pele ga sebeso sa ga Jehofa Modimo wa gago.


text:
O bolele fa pele ga Jehofa Modimo wa gago o re: ‘Re e ne e le Mosiria yo o ne a batla go swa, mme a fologela kwa Egepeto, a jaka gone a se montsi, a tla a nna morafe gone, o mogolo o o nonofileng, o montsi.


text:
Ra goela kwa go Jehofa Modimo wa borra ba rona, mme Jehofa a utlwa lentswe la rona, a bona patikego ya rona le tiro e e thata ya rona le pogiso ya rona.


text:
Jehofa a re ntsha mo Egepeto ka letsogo le le nonofileng le ka letsogo le le otlologileng, le ka poitshego e kgolo, le ka ditshupo, le ka dikgakgamatso.


text:
Jaanong ke lerile mabutswapele a lefatshe le wena Jehofa o le nneileng.’ O a beye fa pele ga Jehofa Modimo wa gago, o obamele fa pele ga Jehofa Modimo wa gago.


text:
O itumele mo molemong otlhe o Jehofa Modimo wa gago o o go neileng, wa ba wa o naya le ba kgotla ya gago, wena, le Molefi le moeng yo o mo gare ga gago.


text:
“O tlaa re o sena go wetsa go ntsha tsa bosome, tsa bosome tsa totafalo yotlhe ya ngwaga wa boraro o e leng ngwaga wa go ntsha tsa bosome, foo o di neye Molefi, le moeng, le lesiela, le motlholagadi, gore ba jele mo teng ga dikgoro tsa gago, ba kgore.


text:
O bue fa pele ga Jehofa Modimo wa gago, o re: ‘Dilo tse di itshepileng ke di ntshitse mo ntlong ya me, ke bile ke di neile Molefi, le moeng, le lesiela, le motlholagadi, ka fa taolong yotlhe ya gago, e o e ntaoletseng; ga ke a tlola ditaolo dipe tsa gago, le gone ga ke a di lebala.


text:
Ga ke a ja ga gone mo khutsafalong ya me, le gone ga ke a baya ga gone ke itshekologile, le gone ga ke a ntshetsa baswi ga gone; ke reeditse lentswe la ga Jehofa Modimo wa me, ke dirile jaaka tsotlhe tse o di ntaoletseng.


text:
A ko o okomele o le mo boagong jwa gago jo bo boitshepo, kwa legodimong, o segofatse batho ba gago Iseraele, le lefatshe le o le re neileng, jaaka o ne wa ikanela borra ba rona lefatshe le le elang maši le dinotshe.’


text:
“Gompieno Jehofa Modimo wa gago o a go laola, gore o dire ditao tse, le dikatlholo tse, mme ke gone o di tshegetse tsotlhe, o di dire ka pelo yotlhe ya gago, le mowa otlhe wa gago.


text:
O ipoletse gompieno, wa re: Jehofa ke Modimo wa gago, le gore o tlaa sepela mo ditseleng tsa gagwe, o tshegetsa ditao tsa gagwe, le ditaolo tsa gagwe, le dikatlholo tsa gagwe, le gore o tlaa reetsa lentswe la gagwe.


text:
Jehofa o ipoletse gompieno, a re: O sešaba se o se itlhaoletseng, jaaka a go solofeditse pele, le gore o tlaa tshegetsa ditaolo tsotlhe tsa gagwe;


text:
le gore o tlaa go godisa mo pakong, le mo leineng, le mo tlotlong, godimo ga merafe yotlhe e o e dirileng; a re o tle o nne sešaba se se itshepetseng Jehofa Modimo wa gago, jaaka a buile.”


text:
Moše le bagolwane ba Iseraele ba laola batho, ba re: “Tshegetsang taolo yotlhe e ke e lo laolelang gompieno.


text:
E tlaa re ka letsatsi le lo tshelang Joretane ka lone lo ya mo lefatsheng le Jehofa Modimo wa gago o le go nayang, o ikemisetse maje a magolo o a batege ka sebatego.


text:
O re o sena go kgabaganya, o kwale mo go one mafoko otlhe a molao o, gore o tle o tsene mo lefatsheng le Jehofa Modimo wa gago o le go nayang, lefatshe le le elang maši le dinotshe, jaaka Jehofa Modimo wa borraeno a go solofeditse pele.


text:
Fa lo sena go kgabaganya Joretane lo emise maje ao a ke a lo laolelang gompieno, mo thabeng ya Ebale, o a batege ka sebatego.


text:
O agele Jehofa Modimo wa gago sebeso gone, sebeso sa maje: o se ka wa a ekela sedira sepe sa tshipi.


text:
O agele Jehofa Modimo wa gago sebeso ka maje a a sa betlwang; o isetse Jehofa Modimo wa gago ditshupelo tse di fisiwang mo go sone:


text:
Mme Moše le baperesiti Balefi, ba bua le Baiseraele botlhe, ba re: “Didimala, Iseraele, o reetse; gompieno o dule sešaba sa ga Jehofa Modimo wa gago.


text:
Ke gone o utlwe lentswe la ga Jehofa Modimo wa gago, o dire ditaolo tsa gagwe, le ditao tsa gagwe tse ke di go laolelang gompieno.”


text:
“E re lo sena go kgabaganya Joretane, ba, a ba eme mo thabeng ya Gerisime, go segofatsa batho; e bong Simeone, Lefi, Juta, Isakare, Josefe le Benjamine.


text:
Bale, a ba eme mo thabeng ya Ebale go hutsa; e bong Rubene, Gate, Ašere, Sebulone, Dane le Nafetali.


text:
“ ‘Go hutsege monna yo o dirang setshwantsho se se setilweng, le fa e le se se thetsweng, se e leng makgapha mo go Jehofa, tiro ya diatla tsa modiri, a se emisa mo sephiring.’ Mme a batho botlhe ba fetole, ba re: “ ‘A go nne jalo.’


text:
‘Go hutsege yo o sokang katlholo ya moeng, le ya lesiela, le ya mosadi wa motlholagadi.’ Batho botlhe ba re: ‘A go nne jalo.’


text:
‘Go hutsege yo o lalang le mogatsa rraagwe; gonne o bipolotse khiba ya ga rraagwe.’ Batho botlhe ba re: ‘A go nne jalo.’


text:
‘Go hutsege yo o lalang le kgaitsadie, morwadia rraagwe, kgotsa morwadia mmaagwe.’ Batho botlhe ba re: ‘A go nne jalo.’


text:
‘Go hutsege yo o amogelang tuelo go tla a bolaya motho yo o se nang molato.’ Batho botlhe ba re: ‘A go nne jalo.’


text:
“Go tlaa dirala gore fa o reetsa lentswe la ga Jehofa Modimo wa gago ka tlhoafalo, go tlhokomela go dira ditaolo tsotlhe tsa gagwe tse ke di go laolelang gompieno, Jehofa Modimo wa gago o tlaa go baya kwa godimo go feta merafe yotlhe ya lefatshe;


text:
masego a otlhe a tlaa tla mo go wena, a go fitlhela, fa o reetsa lentswe la ga Jehofa Modimo wa gago.


text:
“Loungo lwa mmele wa gago lo tlaa segofala, le loungo lwa lefatshe la gago, le loato lwa dikgomo tsa gago, e bong loato lwa dikgomo tsa gago, e bong loato lwa dikgomo tsa gago tse dinamagadi, le loonyana lwa matsomane a gago.


text:
“Baba ba gago ba ba go tsogologelang, Jehofa o tlaa dira gore ba kgemethwe fa pele ga gago; ba tlaa go bololela ka tsela e le nngwe fela, mme ba tlaa tshaba fa pele ga gago ka ditsela di supa.


text:
“Jehofa o tlaa go laolela tshegofatso mo mabolokelong a gago, le mo go tsotlhe tse o di bayang seatla; o tlaa go segofatsa mo lefatsheng le Jehofa Modimo wa gago o le go nayang.


text:
“Jehofa o tlaa go itlhomamisetsa go nna tšhaba e e boitshepo, jaaka a go ikanetse; fa o tshegetsa ditaolo tsa ga Jehofa Modimo wa gago, o ba o sepela mo tseleng tsa gagwe.


text:
Jehofa o tlaa go ntsifaletsa mo go molemo, mo loumong lwa mmele wa gago, mo loatong lwa dikgomo tsa gago, le mo loungong lwa lefatshe la gago, mo lefatsheng le Jehofa o ikanetseng borraeno, a re o tlaa le go naya.


text:
Jehofa o tlaa go bulela polokelo ya gagwe e e molemo, e bong legodimo, go nesa pula ya lefatshe la gago mo lobakeng lwa yone, le go segofatsa tiro yotlhe ya diatla tsa gago; o tlaa adima merafe e le mentsi, mme wena ga o ketla o adima mo go ope.


text:
Jehofa o tlaa go dira tlhogo, e seng mogatla, o tlaa nna kwa godimo go le gosi, ga o ketla o nna kwa tlase; fa o reetsa ditaolo tsa ga Jehofa Modimo wa gago, tse ke di go laolelang gompieno, o di tlhokomela o di dira,


text:
o sa fapoge mafoko ape a ke a go laolelang gompieno, go ya ntlheng ya le legolo, kgotsa ya la molema, o latelela medimo e sele go tla o e direla.


text:
“Mme fa o gana go reetsa lentswe la ga Jehofa Modimo wa gago, go tlhokomela go dira ditaolo tsotlhe tsa gagwe, le ditao tsa gagwe tse ke di go laolelang gompieno, diphutso tse tsotlhe di tlaa go wela, di go tshwara.


text:
“Go tlaa hutsega loumo lwa mmele wa gago, le loungo lwa lefatshe la gago, le loato lwa dikgomo tsa gago, le loonyana lwa letsomane la gago.


text:
“Jehofa o tlaa go tlisetsa phutso, le pheretlhego, le kgalemo mo go tsotlhe tse o tlaa di bayang diatla go di dira, go tsamaya o senngwa, le go tsamaya o nyelela ka bonako; ka ntlha ya bosula jwa ditiro tsa gago, tse o ntatlhileng ka tsone.


text:
Jehofa o tlaa dira gore kgogodi e go ngaparele, go tsamaya a go nyeleletsa ruri mo lefatsheng, kwa o yang go tsena teng o ya go le rua.


text:
Jehofa o tlaa go laila ka tlhorego, le ka botlhoko jwa letshoroma, le ka phisego, le ka tutumo e e molelo, le ka tšhaka, le ka tshubego yo bolemo, le ka mokubo; mme dilo tse di tlaa go konatelela go tsamaya o nyelela.


text:
Legodimo la gago le le go okameng le tlaa nna kgotlho fela, le lefatshe le o le gatang le nne tshipi fela.


text:
Jehofa o tlaa dira pula ya lefatshe la gago gore e nne loupa le lorole fela; lo tlaa go nela lo tswa legodimong, go tsamaya o senyega.


text:
“Jehofa o tlaa dira gore o kgemethwe fa pele ga baba ba gago; o tlaa ba bololela ka tsela e le nngwe fela, o tlaa tshaba fa pele ga bone ka ditsela di supa; o tlaa akgaakgelwa kwa le kwa mo gare ga magosi a lefatshe.


text:
Setoto sa gago se tlaa nna dijo tsa dinonyane tsotlhe tsa loapi, le tsa dibatana tsa lefatshe, ga go ketla go dira le ope yo o di tshosang.


text:
Jehofa o tlaa go itaya ka diso tsa Egepeto, le ka ditlhagala, le ka sekwapi, le ka makgophe, e le dilo tse o sa kakeng wa fodisiwa mo go tsone.


text:
o tlaa apaapa motshegare jaaka sefofu se tle se apaapa mo lefifing; ga o ketla o tlhogonolofala mo tseleng tsa gago; o tlaa nna o bogisiwa fela, o thopiwa ka metlha yotlhe, ga go nke go nna ope yo o go thusang.


text:
“O tlaa beelela mosadi, mme monna o sele o tlaa lala nae; o tlaa aga ntlo, mme ga o ketla o nna mo go yone; o tlaa tlhoma tshimo ya mafine,


text:
Kgomo ya gago e tlaa tlhajwa fa pele ga matlho a gago, mme ga o ketla o e ja; esela ya gago e tlaa phamolwa ka thata fa pele ga sefatlhogo sa gago, mme ga o ketla o e rebolelwa; dinku tsa gago di tlaa newa baba ba gago, mme ga go nke go nna ope yo o go thusang.


text:
Bana ba gago ba basimane le ba basetsana ba tlaa newa batho ba sele, matlho a gago a tlaa nna a sa le a leba, mme a tlaa kalega ka go tlhola o ba tlhologeletswe motshegare otlhe; mme ga go ketla go nna le sepe se se mo thateng ya seatla sa gago.


text:
Loungo lwa lefatshe la gago, le matsapa otlhe a gago, morafe o o sa o itseng o tlaa go ja gotlhe fela; wena o tlaa bogisiwa fela o pitlwa ka metlha yotlhe.


text:
Jehofa o tlaa go itaya mo mangoleng, le mo maotong ka seso se se botlhoko se o sa kakeng wa fodisiwa mo go sone, go tswa mo patong ya lonao go ya kwa phogong.


text:
“Jehofa o tlaa go isa le kgosi e o tlaa e ipeelang, a go isa kwa morafeng o o sa o itseng, wena le fa e le borraeno; o tlaa direla medimo e sele gone, ya logong le ya lentswe.


text:
O tlaa tswa kgakgamatso, le seane, le setlhajwa difela mo ditšhabeng tsotlhe tse Jehofa o tlaa go gogelang kwa go tsone.


text:
“O tlaa rwalela peo e le kgolo kwa bolemong, mme o rorele bobotlana kwa gae, gonne tsie e tlaa e bilatsa fela.


text:
O tlaa tlhoma masimo a mafine, o a baakanya, mme ga o ketla o nwa bojalwa le fa e le go ja loungo lwa mofine; gonne seboko se tlaa di ja.


text:
O tlaa nna le ditlhare tsa matlhware mo lefatsheng lotlhe la gago, mme ga o ketla o tlola lookwane, gonne motlhware wa gago o tlaa tlhotlhorega loungo lwa one.


text:
O tlaa tshola bana ba basimane le basetsana, mme ga ba ketla ba nna ba gago, gonne ba tlaa ya botshwarong.


text:
“Moeng yo o mo go wena o tlaa nna a palamela godimodimo ga gago a ntse a ya kwa godimo fela, wena o tlaa nna o ya kwa tlase.


text:
“Diphutso tse tsotlhe di tlaa tla mo go wena, di tlaa go konatelela di go tshwara go tsamaya o senngwa, ka o se ka wa reetsa lentswe la ga Jehofa Modimo wa gago, go tshegetsa ditaolo tsa gagwe le ditao tsa gagwe tse o di go laoletseng.


text:
“Ka o se ka wa direla Jehofa Modimo wa gago ka boitumelo, le ka boipelo jwa pelo, ka ntlha ya letlotlo la dilo tsotlhe,


text:
ke gone ka moo o tlaa direlang baba ba gago, ba Jehofa o tlaa ba go tsosetsang, o ba direla mo tlaleng, le mo lenyoreng, le mo bosaikategang, le mo botlhokweng jwa dilo tsotlhe; mme o tlaa baya jokwe ya tshipi mo thamong ya gago go tsamaya a go senya.


text:
Jehofa o tlaa go reololela morafe o o tswang kgakala, o tswa kwa bokhutlong jwa lefatshe, jaaka ntswi yo motona a tla a fofe; e le morafe o loleme lwa one o sa lo tlhaloganyeng;


text:
e le morafe o o sefatlhogo se se bogale, o o se ketlang o tlhokomela botho jwa motsofe, le fa e le go rekegela ba ba nana.


text:
O tlaa ja loato lwa dikgomo tsa gago, le loungo lwa lefatshe la gago, go tsamaya o senngwa; e le morafe o o se ketlang o tlogela mabele, le fa e le bojalwa, le fa e le lookwane, le fa e le loato lwa dikgomo, le fa e le loonyana lwa letsomane la gago, go tsamaya o go fedisa.


text:
O tlaa go tlhasela ka dikgoro tsotlhe tsa gago, go tsamaya dithako tsa gago tse di godileng le tse di thata, tse o di ikanelang, di salalagana mo lefatsheng lotlhe la gago; o tlaa go tlhasela ka dikgoro tsotlhe tsa gago mo lefatsheng lotlhe la gago le Jehofa Modimo wa gago o le go neileng.


text:
“O tlaa ja loumo lwa mmele wa gago tota, nama ya bana ba gago ba basimane le ba basetsana, ba Jehofa Modimo wa gago o ba go neileng; mo tlhaselong le mo pitlaganong e baba ba gago ba tlaa go pitlaganyang ka yone.


text:
Monna wa seitlotli mo go lona, le yo o masisi thata, leitlho la gagwe le tlaa sulafalela morwa rraagwe, le mosadi wa gagwe yo o nnang mo sehubeng sa gagwe, le masalela a bana ba gagwe ba ba mo saletseng.


text:
Ke go re, ga a ketla a naya ope wa bone nama ya bana ba gagwe ba o tlaa ba jang, ka a sa salelwa ke sepe; go tewa mo tlhaselong le mo pitlaganong e mmaba wa gago o tlaa go pitlaganyang ka yone, ka dikgoro tsotlhe tsa gago.


text:
Mosadi wa seitlotli, le yo o masisi mo go lona, yo o ne a sa kake a leka go baya lonao lwa gagwe fa fatshe ka ntlha ya bosisi le boitlotlo, leitlho la gagwe le tlaa sulafalela monna wa gagwe yo o nnang mo sehubeng sa gagwe, le morwawe, le morwadie;


text:
le motlhana wa gagwe o o tswang mo gare ga dinao tsa gagwe, le bana ba gagwe ba o tlaa ba tsalang; gonne o tlaa ba jesediwa mo sephiring ke go tlhoka dilo tsotlhe, mo tlhaselong le mo pitlaganong e mmaba wa gago o tlaa go pitlaganyang ka yone ka dikgoro tsa gago.


text:
“Fa o sa tlhokomele go dira mafoko otlhe a molao o, a a kwadilweng mo lokwalong lo, gore o boife leina le le galalelang, le le le boitshegang le, e bong JEHOFA MODIMO WA GAGO;


text:
foo Jehofa o tlaa dira dipetso tsa gago di nna kgakgamatso, le dipetso tsa losika lwa gago, e bong dipetso tse dikgolo tse di emeng ka boleele, le malwetse a a botlhoko a a emang ka boleele.


text:
Le gone botlhoko bongwe le bongwe, le sebetso sengwe le sengwe se se sa kwalwang mo lokwalong lwa molao o, Jehofa o tlaa di lere mo go wena, go tsamaya o senngwa.


text:
Lo tlaa tlogelwa lo le babotlana mo palong, le mororo lo ne lo ntse jaaka dinaledi tsa legodimo ka bontsi; gonne ga o a ka wa reetsa lentswe la Jehofa Modimo wa gago.


text:
Go tlaa dirala, go re, jaaka Jehofa a ne a lo itumelela go lo direla molemo, le go lo ntsifatsa; Jehofa o tlaa lo itumelela jalo go lo nyeletsa, le go lo senya; mme lo tlaa khumolelwa koo mo lefatsheng le o tsenang kwa go lone o ya go le rua.


text:
“Jehofa o tlaa go gasamisetsa le ditšhaba tsotlhe, go tswa kwa sekhutlong sengwe sa lefatshe, go ya kwa sekhutlong se sengwe sa lefatshe; mme o le koo o tlaa direla medimo e sele, e o iseng o e itse, wena le fa e le borraeno, e bong medimo ya logong le lentswe.


text:
Mme o le koo gare ga merafe eo, ga o ketla o bona boiketlo bope, ga go ketla go nna boikhutso jwa lonao lwa gago, Jehofa o tlaa go naya gona pelo e e roromang, le kalego ya matlho, le go serega ga mowa.


text:
Botshelo jwa gago bo tlaa akgega mo pelaelong fa pele ga gago; o tlaa boifa bosigo le motshegare, ga o ketla o dira le tsholofetso epe ya botshelo jwa gago.


text:
O tlaa re go le ka moso, o re: ‘A bo go ka bo go le maitseboa!’ E re maitseboa, o re: ‘A bo e ka bo ne ne go le ka moso!’ Ka ntlha ya poifo ya pelo ya gago e o e boifang le ka ntlha ya pono ya matlho a gago e o e bonang.


text:
Jehofa o tlaa ba a go isa kwa Egepeto ka dikepe, ka tsela e ke go reileng ka ga yone, ka re: ‘Ga o ketla o tlhola o e bona gope,’ mme lo tlaa rata go ipapatsa gone mo babeng ba lona, go nna batlhanka le malata; mme ga go ketla go nna le motho ope yo o tlaa lo rekang.”


text:
A ke mafoko a kgolagano e Jehofa o laotseng Moše gore a e dire le bana ba Iseraele mo lefatsheng la Moabe, kwa ntle ga kgolagano e o e dirileng nabo kwa Horebe.


text:
Moše a bitsa Baiseraele botlhe, a ba raya, a re: “Lo bonye tsotlhe tse Jehofa o ne a di dira fa pele ga matlho a lona mo lefatsheng la Egepeto, a di direla Faro, le batlhanka botlhe ba gagwe, le lefatshe lotlhe la gagwe.


text:
Jehofa ga a a lo naya pelo ya go itse, le fa e le matlho a go bona, le fa e le ditsebe tsa go utlwa, nako e sa le eno.


text:
Ke lo gogile ka dinyaga di le 40 mo nageng; diaparo tsa lona ga di a onala mo go lona, le ditlhako tsa lona ga di a onala mo dinaong tsa lona.


text:
Ga lo a ja senkgwe, ga lo a nwa bojalwa jwa mofine, le fa e le bojalwa jo bo loileng, gore lo tle lo itse fa ke le Jehofa Modimo wa lona.


text:
E rile lo fitlha mo felong fano, bo Sihone kgosi ya Hešebone, le Oge kgosi ya Bašane ba re bololela ka ntwa, mme ra ba kgemetha,


text:
ra gapa lefatshe la bone, ra le naya Barubene, le Bagate, le bontlhanngwe jwa lotso lwa ga Manase, go nna boswa.


text:
Ke gone tshegetsang mafoko a kgolagano e, lo a dire, gore lo tlhogonolofale mo go tsotlhe tse lo di dirang.


text:
“Gompieno lo eme lotlhe fa pele ga Jehofa Modimo wa lona; ditlhogo tsa lona, ditso tsa lona, bagolwane ba lona, maotlana a lona, e bong banna botlhe ba Iseraele,


text:
banyana ba lona, basadi ba lona, moeng wa gago yo o mo gare ga mathibelelo a lona, go simolola ka yo o lo rathelang dikgong, go ya kwa go yo o lo gelang metsi;


text:
gore lo tsene mo kgolaganong ya ga Jehofa Modimo wa lona, le mo ikanong ya gagwe, e Jehofa Modimo wa lona o e dirang gompieno le lona.


text:
Gore a lo itlhomamisetse gompieno, gore lo nne sešaba sa gagwe, le gore a nne Modimo mo go lona, jaaka a buile le lona, le jaaka a ne a ikanela borraeno, Aberahame, le Isake le Jakobe.


text:
ke e dira le yo o emeng fano le rona gompieno fa pele ga Jehofa Modimo wa rona, ke e dira le gone le ene yo o se nang le rona fano gompieno.


text:
“Gonne lo a itse ka fa re ne ra nna mo lefatsheng la Egepeto ka gone, le ka fa re raletseng merafe e lo e raletseng ka gone;


text:
lo bile lo bonye dilo tsa bone tse di makgapha, le medimo ya bone ya disetwa, ya logong le ya lentswe, ya selefera le ya gouta, e e neng e le mo go bone;


text:
e se re kgotsa go bo go le mo go lona monna, kgotsa mosadi, kgotsa losika, kgotsa lotso, yo gompieno pelo ya gagwe e hularelang Jehofa Modimo wa rona, e ya go direla medimo ya merafe eo; e se re kgotsa go bo go le mo go lona motswe o o ungwang mogau le longana;


text:
e re a utlwa mafoko a phutso e, a itshegofatse mo pelong ya gagwe, a re: ‘Ke tlaa nna le kagiso, le fa ke sepela mo bogwading jwa pelo ya me, go senya mo go longola le mo go omeletseng.’


text:
Jehofa ga a ketla a mo itshwarela, foo bogale jwa ga Jehofa, le lefufa la gagwe, di tlaa kuela motho yoo mosi; le phutso yotlhe e e kwadilweng mo lokwalong lo, e tlaa mo lala godimo, mme Jehofa o tlaa phimolela ruri leina la gagwe fa tlase ga legodimo.


text:
Jehofa o tla mo lomololela bosuleng, a mo ntsha mo ditsong tsotlhe tsa Iseraele ka fa diphutsong tsotlhe tsa kgolagano e e kwadilweng mo lokwalong lwa molao.


text:
“Kokomana e e tlang, e bong bana ba lona ba ba tlaa tsogang morago ga lona, le motho wa ditšhaba yo o tlaa bong a tswa kwa lefatsheng le le kgakala, ba tlaa re ba bona dipetso tsa lefatshe leo, le matlhoko a Jehofa o le tlhokofaditseng ka one,


text:
le go re lefatshe lotlhe ke sulefera le letswai, le phiso, le sa jalwe, le sa ungwe, le sa tlhoge bojang, le ntse jaaka thibegetso ya Sotoma le Gomora, Atema le Seboime, e le mafatshe a Jehofa o a ribegeditseng ka bogale jwa gagwe le ka tšhakgalo ya gagwe.


text:
Merafe yotlhe e tlaa bua, e re: ‘Jehofa o direla lefatshe le jalo ka ntlha yang? Mogote wa bogale jo bogolo jo, o kaya eng?’


text:
Foo batho ba tlaa bua, ba re: ‘Ke ka gonne ba latlhile kgolagano ya ga Jehofa Modimo wa borraabo, e o e dirileng nabo jale ka a ba ntsha mo lefatsheng la Egepeto.


text:
Ba ile ba direla medimo e sele, ba e obamela, e le medimo e ba sa e itseng le e o se kang a e ba naya.


text:
Ke gone ka mo bogale jwa ga Jehofa jwa tukela lefatshe le, go tla a le leretse phutso yotlhe e e kwadilweng mo lokwalong lo.


text:
Jehofa a ba kukuthomolola mo lefatsheng la bone ka bogale, le ka tšhakgalo, le ka kgakatsego e kgolo, mme a ba latlhela kwa lefatsheng le sele, jaaka go ntse le gompieno.’


text:
“Dilo tse di subegileng ke tsa ga Jehofa Modimo wa rona, mme dilo tse di senotsweng ke tsa rona le tsa bana ba rona ka bosakhutleng, gore re tle re dire mafoko otlhe a molao o.”


text:
“Go tlaa dirala, go re e tlaa re fa dilo tse tsotlhe di tsile mo go wena, tshegofatso le phutso, tse ke di beileng fa pele ga gago, fa o di gakologelwa o le kwa gare ga merafe e Jehofa Modimo wa gago o go leleketseng kwa go yone,


text:
fa o boela mo go Jehofa Modimo wa gago o ineela go utlwa lentswe la gagwe jaaka tsotlhe tse ke di go laolelang gompieno, wena le bana ba gago, o ineela ka pelo yotlhe ya gago, le ka mowa otlhe wa gago;


text:
foo Jehofa Modimo wa gago o tlaa sokolola botshwaro jwa gago, o tlaa go tlhomogela pelo, o tlaa bowa a go phutha kwa ditšhabeng tsotlhe, kwa Jehofa Modimo wa gago o go gasameditseng gone.


text:
Le fa bafaladi bangwe ba gago ba le kwa dikhutlong tsa legodimo, Jehofa Modimo o tlaa go phutha gone, o tlaa ya go go tsaya gone.


text:
Jehofa Modimo wa gago o tlaa go lere mo lefatsheng le borraeno ba ne ba le ruile, o tlaa le rua, o tlaa go direla molemo, o tlaa go ntsifatsa bogolo go borraeno.


text:
Jehofa Modimo wa gago o tlaa go rupisa pelo, le pelo ya losika lwa gago, go tla a lo ratisa Jehofa Modimo wa gago ka pelo yotlhe ya gago, le ka mowa otlhe wa gago gore o tle o tshele.


text:
Jehofa Modimo wa gago o tla baya diphutso tsotlhe tse mo babeng ba gago ba ba go ilang, ba ba go bogisitseng.


text:
O tlaa bowa o ineela go utlwa lentswe la ga Jehofa, o ba o dira tsotlhe tse ke di go laolelang gompieno.


text:
Jehofa Modimo wa gago o tlaa go atla mo tirong yotlhe ya seatla sa gago, mo loumong lwa mmele wa gago, le mo loatong lwa dikgomo tsa gago, le mo loungong lwa lefatshe la gago, gore go nne molemo, gonne Jehofa o tlaa ba a go itumelela gore go nne molemo, jaaka a ne a itumelela borraeno; ke go re;


text:
fa o ineela go utlwa lentswe la ga Jehofa Modimo wa gago, go tshegetsa ditaolo tsa gagwe le ditao tsa gagwe, tse di kwadilweng mo lokwalong lo, lwa molao; fa o retologela mo go Jehofa Modimo wa gago ka pelo yotlhe ya gago, le ka mowa otlhe wa gago.


text:
Ga e kwa legodimong fa o ka bong o re: ‘E mang yo o tlaa re tlhatlogelang kwa legodimong, a ya go e lere mo go rona, a e re utlwisa, gore re e dire?’


text:
Le gone ga e kwa moseja ga lewatle, fa o ka bong o re: ‘E mang yo o tlaa re tshelelang lewatle, a ya go e lere mo go rona, a e re utlwisa, gore re e dire?’


text:
ka ke go laola gompieno, gore o rate Jehofa Modimo wa gago, o sepele mo ditseleng tsa gagwe, le go tshegetsa ditaolo tsa gagwe, le ditao tsa gagwe, le dikatlholo tsa gagwe, gore o tshele, o ntsifale, le gore Jehofa Modimo wa gago a go segofatse mo lefatsheng le o tsenang kwa go lone o ya go le rua.


text:
E tlaa re fa pelo ya gago e fapoga, o gana go utlwa, o gogelwa koo, o ya go obamela medimo e sele, le go e direla,


text:
ke a lo bolelela gompieno, ka re, ruri lo tlaa nyelela; ga lo ketla lo lelefatsa malatsi a lona mo lefatsheng, le o kgabaganyang Joretane o ya go tsena mo go lone go le rua.


text:
Ke lo biletsa legodimo le lefatshe gompieno go supa ka ga lona, fa ke beile botshelo le loso fa pele ga gago, tshegofatso le phutso; ke gone itshenkele botshelo, gore o tshele, wena le losika lwa gago;


text:
gore o rate Jehofa Modimo wa gago, go ineela go utlwa lentswe la gagwe, le go mo ngaparela; gonne ke ene botshelo jwa gago, le boleele jwa malatsi a gago; gore o tle o age mo lefatsheng le Jehofa o le ikanetseng borraeno, Aberahame, le Isake le Jakobe, fa a tlaa le ba naya.”


text:
A ba raya a re: “Gompieno nna ke botsofe jwa dinyaga di le lekgolo le masome a mabedi; ga ke tlhole ke nonofile go tswa le go tsena; Jehofa o ntheile a re: ‘Ga nketla ke tshela Joretane ono.’


text:
Jehofa Modimo wa gago ke ene yo o tlaa kgabaganyang fa pele ga gago; o tlaa senya merafe e fa pele ga gago, mme o tlaa e rua; Jošua ene, o tlaa kgabaganya fa pele ga gago, jaaka Jehofa a buile.


text:
Jehofa o tlaa ba direla jaaka a ne a direla Sihone le Oge, dikgosi tsa Baamore le lefatshe la bone; ba o ba sentseng.


text:
Jehofa o tlaa ba lo neela fa pele ga gago, lo tlaa ba direla ka fa taolong yotlhe e ke e lo laoletseng.


text:
Lo nne thata le pelokgale, lo se boife, lo se ka lwa ba tshoga; gonne Jehofa Modimo wa gago ke ene yo o tsamayang nao; ga a ketla a go tlhaela le fa e le go go latlha.”


text:
Moše a bitsa Jošua, a mo raya mo ponong ya Baiseraele botlhe, a re: “O nne thata le pelokgale, gonne o tlaa ya le tšhaba e mo lefatsheng le Jehofa o le ikanetseng borraabo, a re o tlaa le ba naya, o tlaa le ba ruisa.


text:
Jehofa ke ene yo o yang fa pele ga gago; o tlaa nna nao, ga a ketla a go tlhaela le fa e le go go latlha; o se ka wa boifa, o se ka wa rerega.”


text:
Moše a kwala molao o, a o neela baperesiti bomorwa Lefi ba ba rwalang letlole la kgolagano ya ga Jehofa, le bagolwane botlhe ba Iseraele.


text:
Moše a ba laola, a re: “E tlaa re mo bokhutlong jwa bosupa bongwe le bongwe jwa dinyaga, mo lobakeng lo lo laotsweng lwa ngwaga wa kgololo, mo modirong wa metlaagana,


text:
mogang Baiseraele botlhe ba tsileng go bonala fa pele ga Jehofa Modimo wa gago, mo felong fa o tlaa go itshenkelang, o bale molao o fa pele ga Baiseraele botlhe mo kutlong ya bone.


text:
Phutha batho, banna le basadi, banyana, le moeng wa gago yo o mo teng ga dikgoro tsa gago, gore ba utlwe, le gore ba ithute, ba boife Jehofa Modimo wa lona, ba tlhokomele go dira mafoko otlhe a molao o;


text:
le gore bana ba bone, ba ba iseng ba itse, ba utlwe, ba ithute go boifa Jehofa Modimo wa lona ka lobaka lotlhe lo lo tshelang ka lone mo lefatsheng le lo kgabaganyang Joretane lo ya kwa go lone go le rua.”


text:
Jehofa a raya Moše a re: “Bona, malatsi a a atamela a o tlaa swang ka one; bitsa Jošua, lo iponatse mo mogopeng wa bophuthegelo, gore ke tle ke mo laye.” Mme Moše le Jošua ba ya ba iponatsa mo mogopeng wa bophuthegelo.


text:
Jehofa a raya Moše a re: “Bona o tlaa robala le borraago; mme tšhaba e, e tlaa tloga e akafalela medimo ya seeng ya lefatshe, ya kwa ba yang go nna gone mo go yone, ba tlaa ntatlha, ba senya kgolagano ya me e ke e dirileng nabo.


text:
Ke gone bogale jwa me bo tlaa ba tukelang mo letsatsing leo, ke tlaa ba latlha, ke tlaa ba subela sefatlhogo sa me, mme ba tlaa jelwa ruri, le masula a le mantsi le mahutsana a tlaa ba wela; ba tlaa bua mo tsatsing leo ba re: ‘Masula a, a ga a a re wela ka gobo Modimo o seyo mo go rona?’


text:
Ruri ke tlaa suba sefatlhogo sa me mo tsatsing leo, ka ntlha ya bosula jotlhe jo ba tlaa bong ba bo dirile, ka ba tlaa bo ba menogetse kwa medimong e sele.


text:
“Ke gone jaana, ikwaleleng sefela se, o se rute bana ba Iseraele, o se tsenye mo melomong ya bone, gore sefela se, e nne seganeledi sa me mo baneng ba Iseraele.


text:
Gonne ke tlaa re ke sena go ba fitlhisa mo lefatsheng le ke le ikanetseng borraabo, le le elang maši le dinotshe, mme ba jele, ba kgotshe, ba nonne, foo ba tlaa menogela kwa medimong e sele, ba e direla, ba nnyatse, ba senye kgolagano ya me.


text:
Mme go tlaa dirala go re mogang masula a le mantsi le mahutsana a ba wela, sefela se, se tlaa bo se supa fa pele ga bone jaaka mosupi; gonne ga se ketla se lebalwa mo melomong ya losika lwa bone; e tswa ke itse ditlhatlhanyo tsa bone tse ba di tlhatlhanyang, le jaana, ke ise ke ba fitlhise mo lefatsheng le ke ikanneng ka ga lone.”


text:
A laya Jošua morwa Nune, a re: “O nne thata le pelokgale; gonne o tlaa fitlhisa bana ba Iseraele mo lefatsheng le ke le ba ikanetseng; mme ke tlaa nna nao.”


text:
“Tsayang lokwalo lo lwa molao, lo lo beye lo bape le letlole la kgolagano ya ga Jehofa Modimo wa lona, gore lo nne gone e le mosupi go go ganetsa.


text:
Gonne ke a e itse tsuololo ya gago, le thamo e thata ya gago; lo tsuololela Jehofa le ke sa ntse ke tshedile ke na le lona gompieno, mme go tlaa nna jalo bogolo jang ke sena go swa?


text:
Mphutlhelang bagolwane botlhe ba ditso tsa lona, le maotlana a lona, gore ke bue mafoko a mo ditsebeng tsa bone, ke ba biletse legodimo le lefatshe go supa go ba ganetsa.


text:
Gonne ke a itse fa e tlaa re ke sena go swa lo tlaa ipodisetsa ruri, lo fapoga tsela e ke e lo laoletseng; mme bosula bo tlaa lo wela mo metlheng ya morago; gonne lo ganelela go dira se se bosula mo ponong ya ga Jehofa, go mo tlhotlheleletsa bogaleng ka tiro ya diatla tsa lona.”


text:
Thuto ya me e tlaa rotha jaaka pula, puo ya me e tlaa wa jaaka monyo; jaaka pula ya medupe mo loremeng, le jaaka pula ya maebana mo morogong;


text:
Lefika, tiro ya gagwe e itekanetse; gonne ditsela tsa gagwe tsotlhe ke tshiamiso; Modimo o o boikanngo, o o se nang tshiamololo, one o tekatekanyo, o tshiamo.


text:
Ba o ipodiseditse, ga se bana ba gagwe, ke setshubaba mo go bone; ke losika lo lo logwadi, lo lo kgopo.


text:
A lo a bo lo duel Jehofa jalo, batho ke lona ba dieleele? A ga se ene rraago yo o go rekileng? O go dirile a ba a go tlhomamisa.


text:
Ikgakolole malatsi a bogologolo, gopola dinyaga tsa dikokomana di le dintsi; botsa rraago, o tlaa go tlhotlhela; bagolwane ba gago, ba tlaa go bolelela.


text:
E rile Mgodimodimo a abela merafe boswa jwa yone, ka a kgaoganya bana ba batho, a tlhomela ditšhaba melelwane ka fa palong ya bana ba Iseraele.


text:
O mo fitlhetse mo lefatsheng le le sekaka, mo nageng e e bobidibidi fela, e e dumadumang; a mo dikanyetsa, a mo disa, a mo direla jaaka nyetse ya leitlho la gagwe.


text:
Jaaka ntswi yo motona yo o tleng a fudue setlhaga sa gagwe a bokabokele mo godimo ga mamphorwana a gagwe, ene a ba tsharololele diphuka tsa gagwe, a ba tsaya, a ba rwala mo diphukeng tsa gagwe;


text:
A mo palamisa mafelong a a godimo a lefatshe, a ja totafalo ya naga; a mo ntshetsa dinotshe mo lefikeng, le lookwane mo lefikeng la legakwa.


text:
Madila a dikgomo le maši a dinku a na le mafura a dikwanyana, le diphelefu tsa losika lwa Bašane le dipodi di na le mafura a diphilo tsa mabele; ka madi a loungo lwa mofine wa nwa bojalwa.


text:
Mme Ješurune a nona, a raga; o nonne, o enne, o borethe; foo a latlha Modimo o o mo dirileng, a kobela tlase lefika la poloko ya gagwe.


text:
Ba ne ba isetsa badimo ditlhabelo, ba e neng e se Modimo ope, e le medimo e ba neng ba sa e itse, medimo e e sa tswang go tlhaga, e borra ba lona ba ne ba sa e tshabe.


text:
A re: Ke tlaa ba subela sefatlhogo sa me, ke tlaa bona gore bokhutlo jwa bone e tlaa nna eng; gonne ke losika lo lo lesoko, bana ba ba se nang boikanngo.


text:
Ba nkhufantse ka se e seng Modimo; ba nkgakaditse ka maithamako a bone; le nna ke tlaa ba tlhotlheletsa lefufa ka ba e seng tšhaba; ke tlaa ba gakatsa ka morafe o o seeleele.


text:
Gonne molelo o tshubilwe mo bogaleng jwa me, o fisetsa kwa moleteng o o kwa tengteng, o laila lefatshe le totafalo ya lone, o tshuba metheo ya dithaba.


text:
Ba tlaa fediwa ke tlala, ba tlaa rungwa ke mogote o o tutumang, le tshenyego e e galakang; ke tlaa ba tsosetsa meno a dibatana, le botlhoko jwa dilelemedi tsa lorole.


text:
Kwa ntle tšhaka e tlaa thopa, mme mo matlwaneng a a kwa teng therego; go tlaa senya wa lekau le wa kgarebane, seanyi le monna yo mmududu.


text:
Fa nkabo ke ne ke sa boife kgakatso ya mmaba, e tle e re kgotsa baganetsi ba bone ba gopola ka go sele, e se re kgotsa ba re: Go tsholetsegile letsogo la rona, mme selo se sotlhe fela Jehofa ga a a se dira.


text:
A bo ba ka bo ba ne ba le botlhale, mme ba tlhalogantse se, ba ka bo ne ne ba akanya bokhutlo jwa bone!


text:
Ana a le mongwe fela o ne a tlaa leleka jang ba ba makgolo a some, le ba le babedi ba tshabisa ba ba makgolo a lekgolo fa Lefika wa bone a ka bo a se ka a ba rekisa, le fa Jehofa a se ka a ba neelela?


text:
Gonne lefika la bone ga le a nna jaaka Lefika wa rona, le e leng bone baba ba rona ka bosi e le baatlhodi.


text:
Gonne mofine wa bone ke wa mofine wa Sotoma, wa matlhagare a Gomora; loungo lwa bone lwa mofine ke loungo lo lo mogau, le masitlha a bone ke a a galakang.


text:
Pusoloso ke ya me, le tefetso, mo lobakeng lo lonao lwa bone lo tlaa relelang ka lone; gonne letsatsi la thekisego ya bone le gaufi, le dilo tse di nang le go ba wela di tlaa akofa.


text:
Gonne Jehofa o tlaa atlhola batho ba gagwe, o tlaa ikwatlhaya ka ga batlhanka ba gagwe mogang o bonang fa thata ya bone e ile, mme go se na ope yo o setseng, le fa e le yo o tswaletsweng kgotsa yo o lesiwang a itsamaela fela.


text:
e e jeleng mafura a ditlhabelo tsa bone, ya nwa bojalwa jwa mofine jwa bone jwa tshupelo e e nowang. A e nanoge e lo thuse, e nne phemelo ya lona.


text:
Bonang jaana, fa e le Nna one, e bong Nna, mme go se na Modimo ope le nna; ke a bolaya, ke bile ke a tshedisa; ke ntshitse ntho, ke bile ke a fodisa; ga go na ope yo o ka gololang mo seatleng sa me.


text:
fa ke lootsa tšhaka ya me e e šadiang, fa letsogo la me le tshwara katlholo; ke tlaa ipusolosetsa mo babeng ba me, ke itefetsa mo go bone ba ba nkilang.


text:
Metswi ya me ke tlaa e tagisa ka madi, tšhaka ya me e tlaa ja nama; ka madi a ba ba bolailweng, le a batshwarwa, a a tswang tlhogong ya magosana a mmaba.


text:
Lona merafe, itumeleng le batho ba gagwe; gonne o tlaa lefetsa madi a batlhanka ba gagwe, o tlaa iposolosetsa mo babeng ba gagwe, mme o tlaa direla lefatshe la gagwe, le batho ba gagwe, tefololo.”


text:
A ba raya, a re: “Tlhomang dipelo tsa lona mo mafokong otlhe a molao o, a ke lo a itsiseng gompieno, go tla lo a bolelela bana ba lona go a dirafatsa.


text:
Gonne ga se lefela mo go lona; ka ke botshelo jwa lona, mme lo tlaa lelefatsa malatsi a lona ka sone selo se mo lefatsheng le lo kgabaganyang Joretane lo ya kwa go lone go le rua.”


text:
“Tlhatloga thaba e ya Abarime, o ye thabeng ya Nebo, e e mo lefatsheng la Moabe, e e lebaganyeng le Jeriko; mme o bone lefatshe le Kanana, le ke le nayang bana ba Iseraele go le rua.


text:
O swele gone mo thabeng e o e tlhatlogang, o phuthelwe kwa bathong ba gaeno; jaaka Arone mogoloo a ne a swela mo thabeng ya Hore, a phuthelwa bathong ba ga gabo.


text:
Gonne lo no lwa nteofela mo gare ga bana ba Iseraele fa metsing a Meriba wa Kateše, mo nageng ya Tsine; gonne lo ne lo se kwa lwa intshepisa mo gare ga bana ba Iseraele.


text:
Ka jalo o tlaa bona lefatshe fa pele ga gago; mme ga o ketla o ya gone mo lefatsheng le ke le nayang bana ba Iseraele.”


text:
E ke yone tshegofatso e Moše monna wa Modimo o ne a segofatsa bana ba Iseraele ka yone, pele ga loso lwa gagwe.


text:
A re: “Jehofa o ne a tswa kwa Sinai, a ba tlhabela a tswa mo Seire, a phatsima a betlama a le mo thabeng ya Parane, a bo a tswa mo makgolong a makgolo mantsi a baitshepi, ka fa ntlheng ya gagwe ya letsogo le legolo ga bo go le molao o o ba tutumelang molelo.


text:
Ee, o a di rata ditšhaba, Baitshepi ba gagwe botlhe ba mo seatleng sa gago; ba ne ba dula fa dinaong tsa gago; mongwe le mongwe o tlaa amogela mafoko a gago.


text:
Ene e ne e le kgosi mo Ješurune, ka ditlhogo tsa batho di phuthwa, ditsho tsotlhe tsa Iseraele di le mmogo.


text:
E ke yone tshegofatso ya ga Juta, a re: “Jehofa, utlwa lentswe la ga Juta, o mo lere mo bathong ba ga gabo; o ne a itwela ka mabogo a gagwe, wena o tlaa nna thuso go mo tlhabantsha le baba ba gagwe.”


text:
Ka ga Lefi, a re: “Thumime wa gago, le Urime wa gago ba na le ene yo o mo ratang, ene yo o ne wa mo leka kwa Masa, yo o ne wa ganela nae kwa metsing a Meriba.


text:
Yo o ne a bua ka ga rraagwe, a re: ‘Ga ke a mmona,’ le ka ga mmaagwe; le gone ga a ka a re bomorwa rraagwe ke bomangmang; le gone ga a ka a itse ba e leng bana ba gagwe, gonne ba tlhokometse lefoko la gago, ba tshegeditse kgolagano ya gago.


text:
Ba tlaa ruta Jakobe dikatlholo tsa gago, le Iseraele molao wa gago; ba tlaa baya maswalo fa pele ga gago, le tshupelo e e fisiwang e le mmogo mo sebesong sa gago.


text:
Jehofa, segofatsa dithoto tsa gagwe, o amogele tiro ya diatla tsa gagwe; ba ba mo tsogologelang o phololetse lotheka lwa bone, le lwa ba ba mo ilang, gore ba se ka ba tlhola ba ema.”


text:
Ka ga Benjamine, a re: “Moratwa wa ga Jehofa o tlaa aga mo polokegong fa go ene; o tlhola o mmipile motshegare otlhe, o ntse fa gare ga magetla a gagwe.”


text:
Ka ga Josefe, a re: “A lefatshe la gagwe le segofadiwe ke Jehofa, ka dilo tse di tlhokegang tsa legodimo, ka monyo, le ka boteng jo bo namaletseng kwa tlase,


text:
le ka dilo tse di tlhokegang tsa loungo lwa letsatsi, ka dilo tse di tlhokegang tse di golang le dikgwedi,


text:
le ka dilo tse di tlhophegileng tsa dithaba tsa bogologolo jo bo feteletseng, ka dilo tse di tlhokegang tsa makhubu a a sa yeng kae.


text:
Le ka dilo tse di tlhokegang tsa lefatshe le botlalo jwa lone, le bopelo e monate jwa gagwe yo o ne a agile mo setlhareng, a tshegofatso e tle mo tlhogong ya ga Josefe, le mo phogong ya gagwe yo o ne a lomologanye le bomorwa rraagwe.


text:
Leitibolo la kgomo ya pholo ya gagwe, borena ke jwa gagwe; dinaka tsa gagwe ke dinaka tsa nare; o tlaa fegolela ka tsone ditšhaba tsotlhe fela, e bong dikhutlo tsa lefatshe, bone ke ba makgolo a makgolo, a ba ga Eferaime, le makgolo a makgolo a ba ga Manase.”


text:
Ka ga Sebulone, a re: “Itumele wena Sebulone, iumele mo go bololeng ga gago; le wena Isakare mo megopeng ya gago.


text:
Ba tlaa biletsa ditšhaba kwa thabeng; ba tlaa isa ditlhabelo tsa tshiamo gone; gonne ba tlaa anya letlotlo la mawatle, le mahumo a a fitlhegileng a mošawa.”


text:
Ka ga Gate, a re: “A go segofale yo o atlhamolosang Gate; o agile jaaka tau e namagadi, o gagola letsogo, ee, le yona phogo.


text:
Kabelo ya ntlha a e ikgethela, gonne go ne go beilwe kabelo ya motlhoma molao gone; mme a tla le ditlhogo tsa batho a diratsa tshiamiso ya ga Jehofa, le dikatlholo tsa gagwe le Iseraele.”


text:
Ka ga Nafetali, a re: “Wena Nafetali, yo o kgotsheng letlhogonolo, le yo o tletseng tshegofatso ya ga Jehofa, o rue ntlha ya bophirimatsatsi le borwa.”


text:
Ka ga Ašere, a re: “A Ašere a segofale ka bana, a lebosegele bomorwa rraagwe, a ine lonao lwa gagwe mo lookwaneng.


text:
Ditlhako tsa gago di tlaa nna tshipi le kgotlho; mme fela jaaka malatsi a gago a ntse, thata ya gago e tlaa nna fela jalo.


text:
Ješurune! ga go ope yo o tshwanang le Modimo o o palamelang magodimo go go thusa, le ka tlotlomalo ya one mo loaping.


text:
Modimo wa bosakhutleng ke boago jwa gago mme ka fa tlase ga mabogo a a sa yeng kae, o ne wa leleka, wa kgarametsa mmaba, fa pele ga gago, a ba a re: Senya.


text:
Iseraele o agile mo polokegong, motswedi wa ga Jakobe o osi mo lefatsheng la mabele le bojalwa jwa mofine; ee, magodimo a gagwe a wa monyo.


text:
A bo o le sego wena Iseraele! E mang yo o tshwanang nao, e le tšhaba e e bolokwang ke Jehofa, thebe ya thuso ya gago, yo o bileng a le tšhaka ya borena jwa gago! Baba ba gago ba tlaa go ineela; mme o tlaa gata mafelo a a tlotlometseng a bone.”


text:
Moše a tswa mo dipaleng tsa Moabe, a tlhatloga thaba ya Nebo, mme Moše a ya tlhoreng ya Pisega, o o lebaganyeng le Jeriko. Jehofa a mmontsha lefatshe lotlhe la Gileate, go ya kwa Dane;


text:
le la Nafetali lotlhe, le lefatshe la Eferaime le Manase, le lefatshe lotlhe la Juta, go ya kwa lewatleng le le kwa bophirimatsatsi;


text:
Jehofa a mo raya, a re: “Lefatshe le ke lone le ke ikanetseng Aberahame, le Isake le Jakobe, ka re: ‘Ke tlaa le naya losika lwa gago’; ke le go bontshitse ka matlho a gago, mme ga o ketla o kgabaganyetsa gone.”


text:
A fitlhwa mo mogogorong mo lefatsheng la Moabe bolebagana le Bethepeore; mme ga go ope yo o itseng ka ga phupu ya gagwe, le gompieno.


text:
Moše o rile a swa a bo a le dinyaga di le 120; leitlho la gagwe le ne le se lotobo, le thata ya gagwe ya tlholego e sa ngotlega.


text:
Bana ba Iseraele ba lelela Moše mo dipaleng tsa Moabe ka malatsi a le 30; jalo malatsi a selelo sa go hutsafalela Moše a fela.


text:
Jošua morwa Nune a bo a tletse mowa wa botlhale; gonne Moše a mmeile diatla; mme bana ba Iseraele ba mo reetsa, ba dira jaaka Jehofa a laotse Moše.


text:
E sa le jalo, ga go ise go bo go tsoge moperofeti mo Iseraele yo o tshwanang le Moše, yo Jehofa o ne a mo itse go lebanywe difatlhogo.


text:
Mo ditshupong tsotlhe le dikgakgamatso tse Jehofa o ne a mo roma gore a di dire mo lefatsheng la Egepeto, mo go Faro, le mo batlhankeng botlhe ba gagwe, le mo lefatsheng lotlhe la gagwe,


text:
le mo letsogong lotlhe la nonofo, le mo poifisong e kgolo yotlhe, dilo tse Moše a di dira mo ponong ya Baiseraele botlhe fela.


text:
Jaana ga dirala e rile morago ga loso lwa ga Moše motlhanka wa ga Jehofa, Jehofa a bua le Jošua morwa Nune, modiredi wa ga Moše, a re:


text:
“Moše motlhanka wa me o sule; jaana nanoga o kgabaganye Joretane ono, wena le tšhaba e yotlhe, lo ye kwa lefatsheng le ke le ba nayang, e bong bana ba Iseraele.


text:
Go simologa kwa nageng, le Lebanone yo, go ya fela kwa nokeng e kgolo, noka ya Euferatese, lefatshe lotlhe la Bahite go ya kwa lewatleng le legolo ntlheng ya bophirimatsatsi, e tlaa nna molelwane wa lona.


text:
Ga go ketla go nna motho ope yo o tlaa nonofang go ema fa pele ga gago malatsi otlhe a botshelo jwa gago; jaaka ke ne ka nna le Moše, ke tlaa nna nao jalo; ga nke ke go latlha le fa e le go go tlogela.


text:
Nna thata le pelokgale, gonne ke wena yo o tlaa nayang setšhaba se lefatshe le ke neng ka ikanela go le naya borraabo.


text:
Fela o nne thata le pelokgale, go tlhokomela go dira ka fa molaong otlhe, o Moše motlhanka wa me o o go laoletseng; o se ka wa o fapoga wa ya ka fa ntlheng ya le legolo kgotsa go la molema, gore o tle o bone go segofala sentle kwa le kwa o yang teng.


text:
Lokwalo lo lwa molao, lo se tloge mo molomong wa gago, o akanye mo go lone motshegare le bosigo, gore o tlhokomele go dira ka fa go tsotlhe tse di kwadilweng mo go lone, gonne tsela ya gago e tlaa nna le letlhogonolo jalo, mme o tlaa bona go segofala sentle.


text:
A ga ke a go laola? Nna thata le pelogale; o se boifisiwe, le gone o se ka wa raraana, gonne Jehofa Modimo wa gago o na nao kwa le kwa o yang gone.”


text:
“Ralalang bothibelelo, lo laole batho, lo re: ‘Lo ipaakanyetseng mefago; gonne e tlaa re malaatsi e le mararo a ise a fete lo tlaa bo lo kgabaganya Joretane ono, lo ya go tsena lo rua lefatshe le Jehofa Modimo wa lona o le lo nayang go le rua.’ ”


text:
“Gakologelwang lefoko le Moše motlhanka wa ga Jehofa o le lo laoletseng, a re: ‘Jehofa Modimo wa lona o lo naya boikhutso, o tlaa lo naya lefatshe le.’


text:
Basadi ba lona, le banyana ba lona, a ba nne le dikgomo tsa lona, mo lefatsheng le Moše o le lo neileng moseja ono ga Joretane; mme lona lo kgabaganye fa pele ga bana ba rraeno lo tlhometse, e bong banna botlhe ba ba diganka ba ba pelokgale, mme lo ba thuse;


text:
go tsamaya Jehofa a naya bana ba rraeno boikhutso, jaaka a neile lona, le bone ba rua lefatshe le Jehofa Modimo wa lona o le ba nayang; foo lo tlaa boela lefatsheng la thuo ya lona, lo le rua, e bong Moše motlhanka wa ga Jehofa o le lo neileng moseja ono ga Joretane ntlheng ya botlhabatsatsi.”


text:
Ba fetola Jošua, ba re: “Tsotlhe tse o di re laoletseng re tlaa di dira, le kwa le kwa o re romang teng re tlaa ya.


text:
Jaaka re reeditse Moše mo dilong tsotlhe, le wena re tlaa go reetsa jalo: ra re: A Jehofa Modimo wa gago o nne nao, jaaka o ne a nna le Moše!


text:
Le fa e le mang yo o tlaa tsuololelang taolo ya gago, a gana go reetsa mafoko a gago mo go tsotlhe tse o di mo laolelang, o tlaa bolawa; fela, o nne thata le pelokgale.”


text:
Jošua morwa Nune a ntsha batho ba le babedi mo Shitime ka bosaitsiweng, e le ditlhola, a re: “Yang go tlhola lefatshe, le Jeriko.” Ba ya; ba fitlha kwa ntlong ya seaka sengwe go twe Rahabe, ba lala gone.


text:
Ga bolelelwa kgosi ya Jeriko, ga twe: “Bona, sigo jono go tsile banna ba bana ba Iseraele, ba tla go kheleisa lefatshe.”


text:
Kgosi ya Jeriko ya roma kwa go Rahabe ya re: “Ntsha banna ba ba tsileng kwa go wena, ba ba tsenyeng mo ntlong ya gago; gonne ba tsile go kheleisa lefatshe lotlhe.”


text:
Mme mosadi a tsaya banna ba babedi a ba fitlha; a re: “Ee, banna bao ba ne ba tlile mo go nna, mme ga ke a ka ka itse kwa ba tswang teng.


text:
Ga dirala ya re e ka ne e le ka lobaka lwa fa go tswalwa kgoro, go le lefifi, banna bao ba tswela kwa ntle; mme kwa banna ba ba ileng gone ga ke itse; ba konateleleng ka bonako; gonne lo tlaa ba tshwara.”


text:
Mme mosadi a bo a ba isitse kwa godimo ga ntlo, mme a ba fitlha ka lotlhaka lwa leloba, lo o ne a lo adile ka thulaganyo mo godimo ga ntlo.


text:
Banna bale, ba ba konatelela ka tsela ya matsibogo a Joretane; e rile ba ba ba konatelelang ba sena go tswela kwa ntle, ba tswala kgoro.


text:
a raya banna, a re: “Ke a itse fa Jehofa a lo neile lefatshe, le go re theregiso ya lona e re wetse rotlhe, le go re banni botlhe ba lefatshe ba tlhapasela fa pele ga lona.


text:
Gonne re utlwile ka fa Jehofa o kgadisitseng metsi a Lewatle le Lehibidu fa pele ga lona ka gone, jale ka lo tswa kwa Egepeto, le se lo se diretseng dikgosi tse pedi tsa Baamore, tse di ne di le kwa moseja wa Joretane, e bong Sihone le Oge, ba lo ba senyeditseng ruri.


text:
E rile fela re utlwa, dipelo tsa rona tsa nyerega, ga se ka ga sala go le mowa ope mo mothong ope ka ntlha ya lona; gonne Jehofa Modimo wa lona ke ene Modimo kwa legodimong kwa godimo le mo lefatsheng fa tlase.


text:
Ke gone jaana, a ko lo inkanele ka Jehofa go re, ka ke lo diretse ka pelonomi, le lona lo tlaa direla ba ntlo ya ga rre ka pelonomi, le go re lo tlaa nnaya sesupo sa mmaanete,


text:
le go re lo tlaa tshedisa rre, le mme, le bana ba ga rre, ba basimane le ba basetsana, le dilo tsotlhe tse ba nang natso, lo ba lo golola matshelo a rona mo losong.”


text:
Banna bao ba mo raya ba re: “Botshelo jwa rona bo tlaa emela jwa lona, ke go re, fa lo sa kakanye tiro e ya rona; go tlaa dirala go re, mogang Jehofa o re nayang lefatshe le, re tlaa go direla ka pelonomi le boammaaruri.”


text:
Foo a ba tshetlolosa ka mogala ka fa fensetereng; gonne ntlo ya gagwe e ne e eme mo godimo ga lorako lwa motse, mme a bo a agile mo godimo ga lorako.


text:
A ba raya a re: “Yang kwa thabeng, bakonatedi ba ka tla ba lo wela; lo iphitlhe gone ka malatsi a le mararo, go tsamaya bakonatedi ba bowa, morago ga moo lo ka tsamaya.”


text:
Banna ba mo raya ba re: “Re rata ra nna re se na molato ka ga ikano e ya gago, e o e re ikanitsitseng.


text:
Bona, e tlaa re mogang re tlang mo lefatsheng le, mogala o, wa tlhale e e bohibidu jo bo letlholo, o o gokele mo fensetereng e o re tshetlolositseng ka yone; mme borraago le mmaago, le bana ba ga rraago, le ba ntlo ya ga rraago botlhe, o ba phuthele kwano go wena mo ntlong.


text:
Go tlaa dirala go re, le fa e le mang yo o tlaa tswang ka kgoro ya ntlo a ya mo mmileng, madi a gagwe a tlaa nna mo tlhogong ya gagwe, mme rona re tlaa bo re se na molato. Mme le fa e le mang yo o tlaa bong a na nao mo ntlong, madi a gagwe a tlaa nna mo tlhogong ya rona, fa seatla sengwe se ka bewa mo go ene.


text:
Fa o kakanya tiro e ya rona, foo re tlaa bo re se na molato ka ga ikano ya gago e o e re ikanisitseng.”


text:
Mosadi a re: “A go nne ka fa mafokong a lona.” A ba naya tsela, ba tsamaya; mme mogala wa bohibidu jo bo letlhololo a o gokela mo fensetereng.


text:
Ba ya ba fitlha mo thabeng, ba tlhola teng malatsi a le mararo, ga tsamaya bakonatedi ba boa; bakonatedi ba batla mo tseleng yotlhe, mme ba se ka ba ba bona.


text:
Foo banna ba babedi ba bowa, ba fologa mo thabeng, ba kgabaganya, ba ya ba fitlha kwa go Jošua morwa Nune, ba mmolelela gotlhe mo go ba diraletseng.


text:
Ba raya Jošua, ba re: “Ruri Jehofa o re tsentse lefatshe lotlhe mo diatleng; gape banni botlhe ba lefatshe ba tlhapasela fela fa pele ga rona.”


text:
Ya re ka moso Jošua a phakela, a huduga mo Shitime, a tla fa Joretane, ene le bana botlhe ba Iseraele; ba lala gone ba ise ba kgabaganye.


text:
ba laola batho, ba re: “Mogang lo bonang letlole la kgolagano ya ga Jehofa Modimo wa lona, le baperesiti Balefi ba le rwele, foo lo tlogeng mo felong ga lona lo le sale morago.


text:
Mme le fa go ntse jalo a go nne sebaka fa gare ga lona le lone, e ka ne e le kilometara e le nngwe fela ka selekanyo; lo se ka lwa le atamela, gore lo itse tsela e lo e tsayang; gonne ga lo ise lo ko lo fete ka tsela e gope.”


text:
Jošua a raya batho, a re: “Iitshepiseng; gonne Jehofa o tlaa tsoga a dira dikgakgamatso mo go lona ka moso.”


text:
Jošua a bua le baperesiti a re: “Tsholetsang letlole la kgolagano, lo kgabaganye fa pele ga batho.” Mme ba tsholetsa letlole la kgolagano, ba tsamaya fa pele ga batho.


text:
Jehofa a raya Jošua, a re: “Gompieno ke tlaa simolola go go godisa mo ponong ya Baiseraele botlhe, gore ba tle ba itse fa ke na nao, fela jaaka ke ne ke na le Moše.


text:
O laole baperesiti ba ba rwalang letlole la kgolagano, o re: ‘E re lo fitlha fa masegong a metsi a Joretane, lo eme fela mo Joretane.’ ”


text:
Jošua a re: “Lo tlaa itse ka se, fa Modimo o o tshedileng o le mo go lona, le go re ga a ketla a tlhaela go leleka fa pele ga lona Bakanana, le Bahite, le Bahife, le Baperise, le Bagiregaše le Baamore le Bajebuse.


text:
Ke gone jaana, tsayang banna ba le some le metso mebedi mo ditsong tsa Iseraele, monna mongwe wa lotso longwe le longwe.


text:
Go tlaa re dinao tsa baperesiti ba ba rweleng letlole la ga Jehofa, Morena wa lefatshe lotlhe, di ema mo metsing a Joretane, metsi a Joretane a tlaa kgaolwa, e bong metsi a a tswang kwa godimo; a tlaa ema a le mokoa mongwe fela.”


text:
Ga dirala, ya re batho ba tloga mo megopeng ya bone, ba ya go kgabaganya Joretane, baperesiti ba ba rweleng letlole la kgolagano ba bo ba le fa pele ga batho;


text:
erile ba ba rweleng letlole ba fitlha mo Joretane, dinao tsa baperesiti ba ba rweleng letlole di inwa fa masegong a metsi (gonne Joretane o tle o penologele dimota tsotlhe tsa one ka lobaka lotlhe lwa thobo),


text:
metsi a a tswang kwa godimo a fitlha a ema, a gogomoga a nna mokoa o le mongwe fela, wa ya go fitlha kwa kgakala, kwa Atame, motse o o bapileng le Sarethane; mme a a elelang ntlheng ya lewatle la Areba, e bong Lewatle la Letswai, a kgaogela ruri; batho ba kgabaganya ba lebaganye le Jeriko fela.


text:
Baperesiti ba ba rweleng letlole la kgolagano ya ga Jehofa ba ema ba tsepame fa fatshe go omeletse, fa gare ga Joretane, mme Baiseraele botlhe ba kgabaganya mo lefatsheng le le omeletseng, ga tsamaya morafe otlhe wa kgabaganya Joretane.


text:
Lo ba laole, lo re: ‘Tsayang fano mo gare ga Joretane, fa dinao tsa baperesiti di ne di tsepame gone, maje a le 12, lo tshele nao, lo ye go a baya kwa marobalong, kwa lo tlaa lalang gone gompieno.’ ”


text:
Foo Jošua a bitsa banna ba ba 12, ba o ne a ba baakantse ba bana ba Iseraele, monna a le mongwe fela wa lotso longwe le longwe.


text:
Jošua a ba raya a re: “Fetang lo tsamaye fa pele ga letlole la ga Jehofa Modimo wa lona, lo ye kwa bogareng jwa Joretane, mme monna mongwe le mongwe wa lona a tseye lentswe ka legetla, ka fa palong ya ditso tsa bana ba Iseraele:


text:
Gore selo se e nne sesupo mo go lona, sa go re e tle e re fa bana ba lona ba botsa mo lobakeng lo lo tlang, ba re: ‘Lo kayang ka maje a?’


text:
Foo lo tlaa ba raya lo re: ‘Ke ka gonne metsi a Joretane a ne a kgaolwa fa pele ga letlole la kgolagano ya ga Jehofa; e rile re kgabaganya Joretane metsi a Joretane a kgaolwa; mme maje a, a tlaa nna segopodiso mo baneng ba Iseraele ka bosakhutleng.’ ”


text:
Bana ba Iseraele ba dira jalo jaaka Jošua a laotse, ba tsaya maje a le 12 mo gare ga Joretane, jaaka Jehofa a buile le Jošua, ka fa palong ya ditso tsa bana ba Iseraele; mme ba ya nao kwa ba yang go lala teng, ba a baya teng.


text:
Jošua a tlhoma maje a le 12 mo gare ga Joretane, fa dinao tsa baperesiti ba ba rweleng letlole la kgolagano di ne di eme gone. A teng le gompieno.


text:
Ka gonne baperesiti ba ba rweleng letlole ba ne ba ema mo gare ga Joretane, ga tsamaya tsotlhe tsa wediwa tse Jehofa o di laoletseng Jošua, gore a di bue le batho ka fa go tsotlhe tse Moše o di laoletseng Jošua; batho ba itlhaganela, ba kgabaganya.


text:
Ga dirala ya re batho botlhe ba sena go tshelela ruri, letlole la ga Jehofa la tshela, le baperesiti, mo ponong ya batho.


text:
Bana ba ga Rubene, le bana ba ga Gate, le bontlhanngwe jwa lotso lwa ga Manase, ba tshela ba tlhometse fa pele ga bana ba Iseraele, jaaka Moše a buile nabo.


text:
Ga kgabaganya e ka ne e le batho ba le 40 000, ba kgabaganya ba tlhometse ba iketleeleditse ntwa, ba tshela fa pele ga Jehofa, ba ya tlhabanong, mo dipaleng tsa Jeriko.


text:
Jehofa a godisa Jošua ka tsatsi leo mo ponong ya Baiseraele botlhe, mme ba mmoifa, jaaka ba ne ba boifa Moše, ka malatsi otlhe a botshelo jwa gagwe.


text:
Ga dirala ya re baperesiti ba ba rweleng letlole la kgolagano ya ga Jehofa ba sena go tlhatloga mo gare ga Joretane, dipato tsa dinao tsa baperesiti di sena go nanogela mo lefatsheng le le omeletseng, metsi a Joretane a boela kwa bonnong jwa one, a penologela dimota tsotlhe tsa one, jaaka gale.


text:
Batho ba tlhatloga mo Joretane ka letsatsi la lesome la kgwedi ya ntlha, ba thibelela mo Gilegale, go pota Jeriko ka fa botlhabatsatsi.


text:
A bua le bana ba Iseraele, a re: “E tlaa re fa bana ba lona ba botsa borraabo mo lobakeng lo lo tlang, ba re: ‘Maje ao a kayang?’


text:
Foo lo tlaa itsise bana ba lona, lo re: ‘Iseraele o ne a kgabaganya Joretane ono, ba gata lefatshe le le omeletseng.’


text:
Gonne Jehofa Modimo wa lona o ne a kgadisa metsi a Joretane fa pele ga lona, ga tsamaya lwa tshela, jaaka Jehofa Modimo o kile a direla Lewatle le Lehibidu, le o ne a le kgadisa fa pele ga rona, ga tsamaya ra tshela,


text:
gore ditšhaba tsotlhe tsa lefatshe di itse letsogo la ga Jehofa fa le nonofile; le gore ba boife Jehofa Modimo wa lona ka bosakhutleng.”


text:
Ga dirala e rile dikgosi tsotlhe tsa Baamore tse di ne di le mosejeng ga Joretane ntlheng ya bophirimatsatsi, le dikgosi tsotlhe tsa Bakanana tse di ne di le fa lewatleng, di utlwa fa Jehofa a kgadisitse metsi a Joretane fa pele ga bana ba Iseraele, go tsamaya ba tshela, pelo tsa tsone tsa nyerega, mme ga bo go sa tlhole go le mowa mo go bone, ka ntlha ya bana ba Iseraele.


text:
Ya re ka lobaka loo Jehofa a raya Jošua a re: “Itirele dithipa tsa makgethu, o rupise bana ba Iseraele lwa bobedi.”


text:
Se ke sone se Jošua o ne a rupisa ka ntlha ya sone: batho botlhe ba ba ne ba tswa Egepeto, ba e leng banna, e bong batlhabani botlhe ba ntwa, ba ne ba swetse mo nageng mo tseleng, ba sena go tswa mo Egepeto.


text:
Gonne batho botlhe ba ba duleng ba ne ba rupisitswe; mme batho botlhe ba ba tsaletsweng mo nageng, mo tseleng ba tswa Egepeto bone, ba ne ba sa rupisiwa.


text:
Gonne bana ba Iseraele ba ne ba sepela mo nageng ka dinyaga di le 40 ga tsamaya morafe otlhe, e bong batlhabani ba ntwa botlhe, ba ba duleng mo Egepeto, ba nyelediwa, ka ba se ka ba reetsa lentswe la ga Jehofa; ba Jehofa o ne a ba ikanela, a re: Ga a ketla a ba leseletsa ba bona lefatshe le Jehofa o ne a le ikanetse borraabo, a re o tlaa le ba naya, lefatshe le le elang Maši le dinotshe.


text:
Bana ba bone ba o ba tsositseng mo boemong jwa bone, Jošua a rupisa bone, gonne ba ne ba sa rupisiwa, ka ba se ka ba ba rupisa mo tseleng.


text:
Ga dirala ya re ba sena go wetsa go rupisa morafe otlhe, ba nna fela mo mannong a bone mo botlhaolelong, ba tsamaya ba fola.


text:
Jehofa a raya Jošua a re: “Gompieno ke lo tloseditse kgobo ya Egepeto.” Ke gone ka moo leina la felo foo la bidiwa ga twe, Gilegale, le gompieno.


text:
Bana ba Iseraele ba thibelela mo Gilegale; ba ja tlolaganyo ka letsatsi la 14 la kgwedi go le maitseboa, mo dipaleng tsa Jeriko.


text:
E rile ka moso jaaka ba letse ba jele tlolaganyo, ba ja mabele a magologolo a lefatshe, dipapetlana tsa senkgwe se se sa bedisiwang, le mabele a a gadikilweng, ka tsatsi leo fela.


text:
E rile ka moso, ba letse ba jele mabele a magologolo a lefatshe, mana a khutla; mme bana ba Iseraele ba se ka ba tlhola ba bona mana; mme ba ja loungo lwa lefatshe la Kanana ka ngwaga oo.


text:
Ga dirala ya re Jošua a le fa Jeriko, a tsholetsa matlho a gagwe a leba, mme a fitlhela go eme monna mongwe a lebaganye nae, a tshotse tšhaka ya gagwe e ekilwe ka seatla; mme Jošua a ya kwa go ene, a mo raya, a re: “A o ntlheng ya rona, kgotsa a ntlheng ya baba ba rona?”


text:
A re: “Nnyaa; mme ke tsile ke le kgosana ya ntwa ya ga Jehofa.” Jošua a wela ka sefatlhogo fa fatshe, a mo obamela, a mo raya, a re: “Morena wa me o raya motlhanka wa gagwe a reng?”


text:
Kgosana ya ntwwa ya ga Jehofa ya raya Jošua, ya re: “Rola setlhako sa gago; gonne felo fa o emeng gone go boitshepo.” Jošua a dira jalo.


text:
Jaana Jeriko o ne o tswaletswe ruri thata ka ntlha ya bana ba Iseraele, go ne go sa tswe ope, go sa tsene ope.


text:
Jehofa a raya Jošua, a re: “Bona, ke tsentse Jeriko mo seatleng sa gago, le kgosi ya gone, le banna ba diganka ba ba nonofileng.


text:
Lo dikologe motse, batlhabani botlhe ba ntwa ba potonoge motse gangwe fela. O dire jalo ka malatsi a le marataro.


text:
Baperesiti ba supa ba tsamaye fa pele ga letlole ba tshotse diphala di supa tsa dinaka tsa diphelefu; e tlaa re ka tsatsi la bosupa lo potonoge motse gasupa, mme baperesiti ba letse dinaka.


text:
Go tlaa dirala, go re fa ba gelebetla ka boleele ka dinaka tsa diphelefu, mme fa lo utlwa modumo wa dinaka, a batho botlhe, ba thele lošalaba lo logolo; mme lorako lwa motse lo tlaa salalagana fela, batho ba tlaa palama, mongwe le mongwe fa go lebaganyeng nae.”


text:
Jošua morwa Nune a bitsa baperesiti, a ba raya a re: “Tsholetsang letlole la kgolagano, baperesiti ba supa ba tsamaye fa pele ga letlole la ga Jehofa ba tshotse diphala di supa tsa dinaka tsa diphelefu.”


text:
A raya batho a re: “Fetang lo dikologe motse, batho ba ba tlhometseng ba fetele fa pele ga letlole la ga Jehofa.”


text:
Ga nna jalo, go re, e rile Jošua a sena go bua le batho, baperesiti ba supa ba ba tsotseng diphala di supa tsa naka tsa diphelefu fa pele ga Jehofa, ba feta ba letsa dinaka; mme letlole la kgolagano ya ga Jehofa la ba sala morago.


text:
Banna ba ba tlhometseng ba ya fa pele ga baperesiti ba ba letsang diphala, tshimega ya sala letlole morago, baperesiti ba re ba tsamaya ba bo ba ntse ba letsa diphala.


text:
Mme Jošua a laola batho, a re: “Lo se ka lwa thela lošalaba, le fa e le go ntsha lentswe, le fa e le lefoko lepe le se ka la tswa mo molomong wa lona, go tsamaya letsatsi le tla, le ke tlaa lo rayang ka lone, ke re: ‘Thelang lošalaba;’ foo lo tlaa thela lošalaba.”


text:
Jalo letlole la ga Jehofa a le potonosa motse gangwe fela; mme ba tla mo bothibelelong, ba lala mo bothibelelong.


text:
Baperesiti ba supa ba ba tshotseng diphala di supa tsa dinaka tsa diphelefu fa pele ga letlole la ga Jehofa, ba tswelela fela ba ntse ba letsa diphala, banna ba ba tlhometseng ba ba etelela pele; tshimega ya sala letlole la ga Jehofa morago, baperesiti ba feta ba letsa diphala.


text:
Ba potonoga motse gangwe fela ka tsatsi la bobedi, ba boela mo bothibelelong; ba dira jalo ka malatsi a le marataro.


text:
Ga dirala ya re ka letsatsi la bosupa ba phakela thata ka makuku, ba potonoga motse gasupa ka mokgwa oo fela; fa e se go re ka tsatsi leo ba potonoga motse gasupa.


text:
Ga dirala ya re ka lwa bosupa ka baperesiti ba letsa dinaka, Jošua a raya batho, a re: “Thelang lošalaba; gonne Jehofa o lo neile motse.


text:
Motse a o neelelwe, e bong one le tsotlhe tse di mo go one, a o neelelwe Jehofa; Rahabe seaka ke ene esi yo o tlaa tshelang, ene le botlhe ba o nang nabo mo ntlong, ka a fitlhile barongwa ba re ne re ba romile.


text:
Lona, le gale lo ikefe mo go se se neeletsweng, e se ka ya re lo sena go se neelela, lwa tsaya ga se se neeletsweng; jalo lwa dira bothibelelo jwa Iseraele go hutsega, mme lwa bo kgobera.


text:
Mme selefera sotlhe le gouta, le dilwana tsa kgotlho le tsa tshipi, di boitshepelo Jehofa, di tlaa tla mo polokelong ya ga Jehofa.”


text:
Jalo batho ba thela lošalaba, le baperesiti ba letsa dinaka: ga dirala, ya re batho ba utlwa modumo wa phala, batho ba thela lošalaba lo logolo, lorako lwa salalagana, mme batho ba palamela mo motseng, mongwe le mongwe fa go lebaganyeng nae, ba thopa motse.


text:
Ba senyetsa ruri dilo tsotlhe tse di mo motseng, monna le mosadi, lekau le motsofe, kgomo le sehutshane le esela, ba di senya ka bojetla jwa tšhaka.


text:
Jošua a raya banna ba babedi ba ba neng ba tlhola lefatshe, a re: “Tsenang mo ntlong ya seaka lo ntshe mosadi teng, le tsotlhe tse o nang natso, jaaka lo mo ikanetse.”


text:
Makau, e bong ditlhola, a tsena, a ntsha Rahabe, le rraagwe, le mmaagwe, le bana ba ga rraagwe, le tsotlhe tse o ne a na natso, le botlhe ba losika lwa gagwe, ba ba ntshetsa kwa ntle, ba ba baya kwa ntle ga bothibelelo jwa Iseraele.


text:
Ba fisa motse ka molelo, le tsotlhe tse di mo go one; fa e se selefera le gouta, le dilwana tsa kgotlho, le tsa tshipi, tsone ba di tsenya mo polokelong ya ntlo ya ga Jehofa.


text:
Mme Rahabe seaka, le ba ntlo ya ga rraagwe, le tsotlhe tse o ne a na natso, Jošua a di tshedisa; mme mosadi o sa le a aga mo gare ga Iseraele, nako ke eno, ka a ne a fitlha barongwa ba Jošua o kileng a ba roma ba ya go tlhola Jeriko.


text:
Jošua a ba laya ka ikano ka baka loo, a re: “Go hutsegile motho fa pele ga Jehofa, yo o tlaa emang a aga motse wa Jeriko, o tlaa swelwa ke motsalwapele wa gagwe a thaya motheo wa one, mme o tlaa swelwa ke morwawe yo mmotlana a tlhoma ditswalo tsa one.”


text:
Mme bana ba Iseraele ba tlola ka ga se se neeletsweng; gonne Akane morwa Karemi, morwa Sabedi, morwa Sera, wa lotso lwa Juta, a tsaya ga sone se se neeletsweng; mme bogale jwa ga Jehofa jwa tukela bana ba Iseraele.


text:
Jošua a ntsha banna kwa Jeriko a ba roma kwa Ai, o o fa Bethafene, go pota Bethele ka fa botlhabatsatsi, a bua nabo, a re: “Yang go tlhola lefatshe.” Banna ba, ba ya ba tlhola Ai.


text:
Ba boela kwa go Jošua, ba mo raya ba re: “A batho ba se ye botlhe; go ye batho e ka ne e le ba le makgolo a a masome mabedi, kgotsa a a masome mararo, ba ye go kgemetha Ai; o se ka wa lapisa batho botlhe ka go ba bololetsa gone; gonne ba bannyennyane fela.”


text:
Ga ya teng e ka ne e le batho ba le makgolo a le masome mararo; mme ba tshaba fa pele ga banna ba Ai.


text:
Banna ba Ai ba ba bolaya e ka ne e le batho ba le masome a mararo le borataro; ba ba leleka go tswa fa pele ga kgoro, go ya fela kwa Shebarime, ba ba bolaela fa phologong; mme dipelo tsa batho tsa tlhapologa, tsa nna jaaka metsi fela.


text:
Jošua a ikgagola diaparo, a wela ka sefatlhogo fa fatshe fa pele ga letlole la ga Jehofa go ya maitseboeng, ene le bagolwane ba Iseraele; ba baya lorole mo ditlhogong tsa bone.


text:
Jošua a re: “Ijoo, Morena Modimo, ana batho o ba kgabagantsheditseng Joretane, go tla go re tsenya mo diatleng tsa Baamore, go re nyeletsa? A bo re ka bo re itumeletse fela go nna kwa moseja ga Joretane.


text:
Gonne Bakanana le banni botlhe ba lefatshe ba tlaa utlwa, mme ba tlaa re dika, ba tlaa kgaola leina la rona mo lefatsheng; mme leina la gago le legolo o tlaa le direla jang?”


text:
Iseraele o leofile; ee, ba tlodile kgolagano ya me e ke e ba laoletseng; ee, ba tshotse ga se se neeletsweng; ba bile ba utswile, ba itimokantse, ba bile ba se tsentse mo thotong ya bone.


text:
Ke gone ka fa bana ba Iseraele ba retelelwang ke go ema fa pele ga baba ba bone ka gone, ba naya baba ba bone dikotla, gonne ba hutsegile; ga nketla ke tlhola ke nna le lona, fa lo sa senye se se neeletsweng sa tswa mo lona.


text:
Nanoga, o itshepise batho, o re: ‘E re ka moso lo bo lo iitshepisitse; gonne Jehofa Modimo wa Iseraele o bua jaana, a re: Go na le se se neeletsweng mo gare ga gago wena Iseraele; ga o kake wa ema fa pele ga baba ba gago, go tsamaya lo tlosa se se neeletsweng mo gare ga lona pele.


text:
Ke gone e tlaa re ka moso lo tlaa atamediwa ka ditso tsa lona; go tlaa dirala go re lotso lo Jehofa o tlaa lo tsayang lo tlaa atamela ka ditshika; mme losika lo Jehofa o tlaa lo tsayang lo tlaa atamela ka dikgotla; mme ba kgotla e Jehofa o tlaa e tsayang ba tla atamela monna le monna.


text:
Go tlaa dirala go re, yo o tlaa tsewang a na le se se neeletsweng o tlaa fisiwa ka molelo, ene le tsotlhe tse o nang natso; ka a tlodile kgolagano ya ga Jehofa, le ka gonne a dirile bosilo mo Iseraele.’ ”


text:
a atametsa losika lwa ga Juta; a tsaya losika lwa Basera: a atametsa losika lwa Basera, monna le monna; ga tsewa Sabedi;


text:
a atametsa ba kgotla ya gagwe monna le monna; ga tsewa Akane morwa Karemi, morwa Sabedi, morwa Sera, wa lotso lwa Juta.


text:
Jošua a raya Akane, a re: “Morwaaka, a ko o galaletse Jehofa Modimo wa Iseraele, o mo ipolelele; le nna o mpolelele se o se dirileng; o se ka wa ntobela.”


text:
Ke rile ke bona mo thopong kobo nngwe e ntle ya Sebabilone, le dikilokerame di ka nna 2,3 tsa selefera, le kgapetla ya gouta e le bokete jwa dikilokerame di ka nna 0,6, ka di eletsa, ka di tsaya; mme bona, di fitlhilwe mo mmung mo gare ga mogope wa me, le selefera fa tlase ga one.”


text:
Jalo Jošua a roma batho, ba sianela kwa mogopeng; ba fitlhela go fitlhilwe mo mogopeng wa gagwe, le selefera kwa tlase.


text:
Ba di ntsha mo gare ga mogope, ba di isa kwa go Jošua, le kwa baneng botlhe ba Iseraele; ba di baya fa pele ga Jehofa.


text:
Jošua, a na le Baiseraele botlhe, ba tsaya Akane morwa Sera, le selefera, le kobo, le kgapetla ya gouta, le bomorwawe, le bomorwadie, le dikgomo tsa gagwe, le diesela tsa gagwe, le dinku tsa gagwe, le mogope wa gagwe, le tsotlhe tse o ne a na natso: ba di isa kwa molapong wa Akore.


text:
Jošua a re: “Ana, o ne o re huduelang? Jehofa o tlaa go hudua gompieno.” Baiseraele botlhe ba mo kgobotletsa ka maje, ba ba fisa ka molelo, ba ba kgobotletsa ka maje.


text:
Ba koela mo godimo ga gagwe mokoa o mogolo wa maje o o gone le gompieno; mme Jehofa a faposa phiso ya bogale jwa gagwe. Ke gone ka moo leina la felo foo le bidiwang go twe, Molapo wa ga Akore, le gompieno.


text:
Jehofa a raya Jošua a re: “Se boife, le gone o se ka wa tseana; tsaya batho botlhe ba ntwa, o nanoge o ye kwa Ai; bona, kgosi ya Ai ke e tsentse mo seatleng sa gago, le batho ba yone, le motse wa yone, le lefatshe la yone.


text:
O direle Ai le kgosi ya gone jaaka o diretse Jeriko le kgosi ya teng; fa e se thopo ya gone, le dikgomo tsa teng; tseo lo di itseele e le thopo; o tle o beele motse balaledi fa morago ga one.”


text:
Jalo Jošua a nanoga, le batho botlhe ba ntwa, ba ya kwa Ai; Jošua a tlhaola batho ba le 30 000, dinatla tse di pelokgale, mme a ba bolotsa bosigo.


text:
Jalo a ba laola, a re: “Bonang, lo tlaa lalela motse fa morago ga motse; lo se ka lwa nna kgakala bobe le motse, lo bo lo iketleeditse lotlhe;


text:
nna le batho botlhe ba ke nang nabo, re tlaa atamela kwa motseng; mme go tlaa dirala go re fa ba re thologela, jaaka ga ntlha, re tshabe fa pele ga bone.


text:
Ba tlaa tswa ba re latela go tsamaye re ba katose motse, gonne ba tlaa re: Ba a re tshaba jaaka ga ntlha; jalo re tlaa tshaba fa pele ga bone.


text:
Lo nanoge mo talelong, lo thope motse; gonne Jehofa Modimo wa lona o tlaa o tsenya mo seatleng sa lona.


text:
Go tlaa dirala go re, lo sena go thopa motse, lo o tshube ka molelo; lo dire ka fa lefokong la ga Jehofa; bonang, ke lo laotse.”


text:
Jošua a ba bolotsa, ba ya talelong, ba nna fa gare ga Bethele le Ai, go pota Ai ntlheng ya bophirimatsatsi; mme Jošua a lala kwa bathong bosigong joo.


text:
Jošua a phakela ka moso, a phutha batho, a ba gopola, a tsamaya ene le bagolwane ba Iseraele, ba etelela batho pele, ba ya kwa Ai.


text:
Batho botlhe, e bong banna ba ntwa ba ba nang nae, ba tsamaya, ba atamela, ba fitlha fa pele ga motse, ba thibelela ba potile Ai ntlheng ya botsheka; mme ga bo go le molapo gare ga gagwe le Ai.


text:
A tsaya banna e ka ne e le ba le 5 000, a ba baya talelo fa gare ga Bethele le Ai, go pota motse ntlheng ya bophirimatsatsi.


text:
Jalo ba aba batho, e bong ntwa yotlhe e e potileng motse ntlheng ya botsheka, le balaledi ba bone ba ba potileng motse ntlheng ya bophirimatsatsi; ya re bosigo joo Jošua a ya mo gare ga molapo.


text:
Ga dirala e rile kgosi ya Ai e bona jalo, ba akofa ba phakela, mme batho ba motse ba thologela Iseraele go tlhabana nabo, yone le batho botlhe ba yone, ka lobaka lo lo laotsweng, fa pele ga Araba; e ne e sa itse fa go na le talelo e e ba laletseng fa morago ga motse.


text:
Batho botlhe ba ba mo motseng ba bilediwa mmogo go tla ba ba konatelela; ba konatelela Jošua, ba katosiwa motse.


text:
Ga bo go sa sala monna ope mo Ai le fa e le mo Bethele, yo o se kang a tswa a ya go konatelela Iseraele; ba tlogela motse o atlhame fela, ba konatelela Iseraele.


text:
Jehofa a raya Jošua a re: “Supa Ai ka lerumo le le mo seatleng sa gago; gonne ke tlaa o tsenya mo atleng sa gago.” Jošua a supa motse ka lerumo le le mo seatleng sa gagwe.


text:
Balaledi ba nanoga ka bonako fa ba ne ba le gone, mme ya re a sena go otlolola letsogo ba siana, ba tsena mo motseng, ba o thopa; ba itlhaganela ba o tshuba ka molelo.


text:
E rile banna ba Ai ba gadima, ba leba, bonang, ba fitlhela mosi wa motse o kuelela legodimong, mme ba bo ba se na thata ya go tshabela kwa le fa e le kwa; batho ba ba tshabetseng kwa gare ga naga ba menogela mo bakonateleding.


text:
E rile Jošua le Baiseraele botlhe ba bona fa balaledi ba thopile motse, e bile mosi wa motse o kuelela, foo ba menoga ba bolaya banna ba Ai.


text:
Ba bangwe ba ba thologela ba tswa mo motseng; mme ba bo ba le fa gare ga Baiseraele, bangwe ntlha e, ba bangwe ntlheng e nngwe; ba ba kgemetha, ba se ka ba lesa ope a sala le fa e le yo o falolang.


text:
Ga dirala ya re Baiseraele ba sena go wetsa go bolaya banni botlhe ba Ai mo matlhagareng, le mo nageng kwa ba ba konateletseng teng, mme ba ole botlhe ka bogale jwa tšhaka, ga tsamaya ba fela, jaana Baiseraele botlhe ba boela kwa Ai, ba o kgemetha ka bogale jwa tšhaka.


text:
Gonne Jošua ga a ka a gona letsogo le o ne a le otlolotse ka lerumo, ga tsamaya banni botlhe ba Ai a ba senyetsa ruri pele.


text:
Fa e se dikgomo le thopo ya motse oo, Baiseraele ba di itseela, ka fa lefokong la ga Jehofa le o le laoletseng Jošua.


text:
Jalo Jošua a fisa Ai ka molelo, a o ntsha thutubudu ka bosakhutleng, e bong tshwafalo fela, le gompieno.


text:
A pega kgosi ya Ai mo setlhareng, go ya maitseboeng; e rile letsatsi le ya phirimong Jošua a laola gore ba pagolole setoto sa yone mo setlhareng, ba se latlhela fa botsenong jwa kgoro ya motse, mme a koela mo godimo ga sone mokoa o mogolo wa maje, o gone le gompieno.


text:
jaaka Moše motlhanka wa ga Jehofa a laoletse bana ba Iseraele, jaaka go kwadilwe mo lokwalong lwa molao wa ga Moše, e bong sebeso sa maje a a sa betlwang, a a seng a ekelwe tshipi epe ke motho ope; mo go sone ba isetsa Jehofa ditshupelo tse di fisiwang, ba tlhaba ditlhabelo tsa kagiso.


text:
Baiseraele botlhe, le bagolwane ba bone, le bagolo, le baatlhodi ba bone, ba ema ka fa ntlheng nngwe le ka fa ntlheng e nngwe ya letlole fa pele ga baperesiti Balefi, e le barwadi ba letlole la kgolagano ya ga Jehofa, moeng le yo o tsaletsweng mo gae, bontlhanngwe bo lebaganye le thaba ya Gerisime, bontlhanngwe bo lebaganye le thaba ya Ebale; jaaka Moše motlhanka wa ga Jehofa a ne a laotse, gore ba tle ba segofatse batho ba Iseraele pele.


text:
Morago ga moo a bala fafoko otlhe a molao, tshegofatso le phutso, ka fa go tsotlhe tse di kwadilweng mo lokwalong lwa molao.


text:
Mo mafokong otlhe a Moše o ne a a laotse, go ne go se na lefoko lepe le Jošua o se kang a le bala fa pele ga phuthego yotlhe ya Iseraele, le basadi, le banyana, le baeng ba ba tlwaelanyeng nabo.


text:
Ga dirala e rile dikgosi tsotlhe tse di kwa moseja ga Joretane di utlwela tirafalo e, e bong dikgosi tse di mo lefatsheng la makgabana, le tse di mo go le le kwa sekhuting, le tse di mo go le le ikamileng lewatle le legolo bolebagana le Lebanone, e bong Bahite, Baamore, Bakanana, Baperise, Bahife le Bajebuse;


text:
le bone ba dira ka boferefere, ba ya ba ipaya barongwa, ba baya dikgetse tse dikgologolo mo dieseleng tsa bone, ba tsaya makuka a a onetseng a bojalwa a a kgautlhegileng, a a tlamakeletsweng;


text:
ba rwala ditlhako tse dikgologolo tse di sosobaganyeng, ba apara diaparo tse di onetseng, le senkgwe sa bone sa mofago se ne se omeletse, se bile se kubile.


text:
Ba ya kwa go Jošua kwa bothibelelong kwa Gilegale, ba raya ene le batho ba Iseraele, ba re: “Re tswa lefatsheng le le kgakala, mme ra re lo dire kgolagano le rona.”


text:
Banna ba Iseraele ba raya Bahife ba re: “Motlhamongwe lo bo o agile mo gare ga rona fela; re ka dira kgolagano le lona jang?”


text:
Ba mo raya ba re: “Batlhanka ba gago ba tswa lefatsheng le le kgakala thata ka ntlha ya leina la ga Jehofa Modimo wa gago; gonne re utlwile tumedi ya gagwe le tsotlhe tse o di dirileng kwa Egepeto.


text:
Le tsotlhe tse o di diretseng dikgosi tse pedi tsa Baamore, tse di ne di le kwa moseja ga Joretane, Sihone kgosi ya Hešebone le Oge kgosi ya Bašane, yo o ne a le kwa Ašetarothe.


text:
Bagolwane ba rona le banni botlhe ba lefatshe la rona ba bua le rona, ba re: ‘Tseelang loeto lwa lona mofago, lo ye go ba kgatlhantsha lo ba reye lo re: Re batlhanka ba lona; jaana dirang kgolagano le rona.’


text:
E rile re bolola re tla kwano go lona, senkgwe se sa rona ra se tsaya mofago se le molelo se tswa mo matlong a rona ka tsatsi leo; mme jaana bonang se omeletse se bile se kubile.


text:
Le makuka a, re a tshetse a tlala, a le maša; mme bonang, a kgautlhegile. Diaparo tse tsa rona, le ditlhako tsa rona, di onetse ka ntlha ya boleele jo bogolo jwa loeto.”


text:
Jošua a dira kagiso nabo, a ba a dira kgolagano nabo, go ba lesa ba tshela, le dikgosana tsa phuthego tsa ba ikanela.


text:
Ga dirala ya re go fetile malatsi a le mararo ba sena go dira kgolagano nabo, ba utlwa, go twe, ba bapile nabo, ba agile mo gare ga bone.


text:
Bana ba Iseraele ba tsamaela pele, ba fitlha kwa metseng ya bone ka letsatsi la boraro. Jaana metse ya bone e ne e le Gibeone, le Kefira, le Beerothe, le Kiriathe-jearime.


text:
Bana ba Iseraele ba se ka ba ba kgemetha, ka dikgosana tsa phuthego di ba ikanetse ka Jehofa Modimo wa Iseraele. Phuthego yotlhe ya ngongoregela dikgosana.


text:
Dikgosana tsotlhe tsa raya phuthego yotlhe, tsa re: “Re ba ikanetse ka Jehofa Modimo wa Iseraele; jaana ga re kake ra ba ama.


text:
Re tlaa ba direla jaana, re ba lesa ba tshela; gobale bo se ka jwa tla go re wela ka ntlha ya ikano e re ba ikanetseng ka yone.”


text:
Dikgosana tsa ba raya tsa re: “A ba lesiwe ba tshele.” Jalo ba tswa barwaledi ba dikgong, le bagi ba metsi ba phuthego yotlhe, jaaka dikgosana di buile nabo.


text:
Jošua a ba bitsa, a bua nabo, a re: “Lo re tsieleditseng, lwa re: ‘Re kgakala thata le lona;’ le mororo lo agile mo gare ga rona?


text:
Ke gone jaana lo hutsegile, ga go ketla go tlhokafalela bangwe ba lona go nna batlhanka gope, barwaledi ba dikgong, le bagi ba metsi bantlo ya Modimo wa me.”


text:
Ba fetola Jošua, ba re: “Ke ka gonne ga bolelelwa batlhanka ba gago ka tlhomamo jaaka Jehofa Modimo wa gago a laotse Moše motlhanka wa gagwe, gore a lo neye lefatshe lotlhe, le gore a senye banni botlhe ba lefatshe fa pele ga lona; ke gone ka moo re ne ra ipoifela thata ka ntlha ya lona, mme ra dira selo se.


text:
Mme jaana, bona, re mo seatleng sa gago: se se molemo, le se se siameng mo matlhong a gago go se re direla, o se dire fela.”


text:
Ka tsatsi leo Jošua a ba dira barwadi ba dikgong, le bagi ba metsi ba phuthego, le ba sebeso sa ga Jehofa, nako e sa le eno, mo felong fa o ne a tlaa go itshenkela.


text:
Jaana ga dirala e rile Atoni-seteke kgosi ya Jerusalema a utlwa fa Jošua a thopile Ai, a bile a o senyeditse ruri; jaaka a diretse Jeriko le kgosi ya teng, a direla jalo Ai le kgosi ya gone; le jaaka banni ba Gibeone ba dirile kagiso le Iseraele, ba bile ba ntse mo go bone,


text:
ba boifa thata, gonne Gibeone e ne e le motse o mogolo, o ntse jaaka mongwe wa metse ya segosi, le ka gonne o ne o feta Ai, le banna botlhe ba gone e ne e le diganka fela.


text:
Ke gone ka moo Atoni-seteke kgosi ya Jerusalema a roma kwa go Hohame kgosi ya Heberone, le kwa go Pirame kgosi ya Jaremuthe, le kwa go Jafia kgosi ya Lakiše, le kwa go Debire kgosi ya Egelone, a re:


text:
“Tlang kwano go nna lo nthuse, re yeng go kgemetha Gibeone; gonne o dirile kagiso le Jošua le bana ba Iseraele.”


text:
Ke gone ka moo dikgosi tse tlhano tsa Baamore, e bong kgosi ya Jerusalema, le kgosi ya Heberone, le kgosi ya Jaremuthe, le kgosi ya Lakiše, le kgosi ya Egelone, tsa phuthega, tsa bolola le dintwa tsotlhe tsa tsone, tsa ya tsa thibelela Gibeone, tsa o tlhasela.


text:
Banna ba Gibeone ba roma kwa go Jošua kwa bothibelelong jwa Gilegale, ba re: “O se ka wa repisa letsogo la gago mo batlhakeng ba gago, o re itlhaganelele, o tle go re golola, le go re thusa, gonne dikgosi tsotlhe tsa Baamore, tse di agileng mo lefatsheng la makgabana, di re phuthegetse go tlhabana le rona.”


text:
Jošua a tlhatloga mo Gilegale, ene le batho botlhe ba ntwa nae, le diganka tsotlhe tse di pelokgale.


text:
Jehofa a raya Jošua a re: “O se ka wa boifa, gonne ke ba tsentse mo seatleng sa gago; ga go ketla go ema motho ope wa bone fa pele ga gago.”


text:
Jehofa a ba feretlha fa pele ga Iseraele, a ba bolaya ka polao e kgolo kwa Gibeone, a ba konatelela ka tsela ya botlhatlogo jwa Bethehorone, a ba kgemetha go ya go fitlha kwa Aseka le kwa Maketa.


text:
Ga dirala, ya re ka ba tshaba fa pele ga Iseraele, ka ba le mo phologong ya Bethehorone, Jehofa a ba usetsa maje a magolo a tswa legodimong go ya go fitlha kwa Aseka, mme ba swa. Ba ba suleng ka sefako ba nna bantsi go feta ba bana ba Iseraele ba ba bolaileng ka tšhaka.


text:
Foo Jošua a bua le Jehofa ka tsatsi le Jehofa o neetseng Baamore mo seatleng sa bana ba Iseraele ka lone, a bua mo ponong ya Iseraele, a re: “Wena Letsatsi, sisibala godimo ga Gibeone, le wena Kgwedi mo molapong wa Aijalone.”


text:
Letsatsi la sisibala, le kgwedi ya ema, ga tsamaya morafe wa ipusolotsetsa baba ba one. Moo, a ga go a kwalwa mo lokwalong lwa ga Jašare? Letsatsi la ema gare ga legodimo, le se ka la itlhaganelela go phirima e ka ne e le ka tsatsi lotlhe fela.


text:
Go ne go se na letsatsi lepe le le tshwanang le leo gope, pele ga lone le fa e le morago ga lone, le Jehofa o reeditseng lentswe la motho ka lone, gonne Jehofa o ne a tlhabanela Iseraele.


text:
Mme Jošua a re: “Hidikololelang maje a magolo mo molomong wa logaga, mme lo beye banna fa go lone go di lebelela;


text:
mme lona lo se ka lwa diega; lo konatelele baba ba lona, lo bo lo bolaye ba ba fa moraga mo go bone; lo se ka lwa ba leseletsa ba tsena mo metseng ya bone, gonne Jehofa Modimo wa lona o ba tsentse mo diatleng tsa lona.”


text:
Ga dirala ya re Jošua le bana ba Iseraele ba sena go wetsa go ba bolaya ka polao e kgolo thata, ga tsamaya ba fela, le masalela a a setseng a ne a tsenye mo metseng e e thekeleditsweng,


text:
batho botlhe ba boela kwa go Jošua mo bothibelelong kwa Maketa ka kagiso, go se na ope yo o ka lelenyetsang bana ba Iseraele loleme lwa gagwe.


text:
Foo Jošua a re: “Thibololang molomo wa logaga, lo ntshetse dikgosi tseo tse tlhano kwa ntle, di tle kwano go nna.”


text:
Ba dira jalo, ba mo ntshetsa dikgosi tseo tse tlhano mo logageng, kgosi ya Jerusalema, le kgosi ya Heberone, le kgosi ya Jaremuthe, le kgosi ya Lakiše le kgosi ya Egelone.


text:
Ga dirala ya re ba ntsheditse dikgosi tseo kwa go Jošua, Jošua a bitsa banna botlhe ba Iseraele, a raya ditlhogo tsa banna ba ntwa ba o ne a tsamaile nabo, a re: “Atamelang lo beye dinao tsa lona mo dithamong tsa dikgosi tse.” Ba atamela ba baya dinao tsa bone mo dithamong tsa tsone.


text:
Mme Jošua a ba raya a re: “Lo se ka lwa boifa, le fa e le go tseana; lo nne thata le pelokgale, gonne Jehofa o tlaa direla baba botlhe ba lona jalo, ba lo tlhabanang nabo.”


text:
Morago ga moo Jošua a di bolaya, a di otlela, a di pega mo ditlhareng di le tlhano; tsa tlhola di lepeletse mo ditlhareng go ya maitseboeng.


text:
Ga dirala ya re letsatsi le ya phirimong, Jošua a laola, gore ba di pagolole mo ditlhareng, ba di latlhela mo logageng lo di ne di iphitlhile mo go lone, ba baya maje a magolo fa molomong wa logaga, nako e sa le eno.


text:
Jošua a thopa motse wa Maketa ka tsatsi leo, a o kgemetha ka bojetla jwa tšhaka, le kgosi ya one; a ba senyetsa ruri le mewa yotlhe e e mo go one, ga a ka a tlogela ope; a direla kgosi ya Maketa jaaka a ne a diretse kgosi ya Jeriko.


text:
Le one Jehofa a o tsenya mo atleng sa Iseraele, le kgosi ya one; a o kgemetha ka bojetla jwa tšhaka, le batho botlhe ba ba mo go one; ga a a ka a tlogela ope mo go one; a direla kgosi ya one jaaka a ne a diretse kgosi ya Jeriko.


text:
Jošua a tswa mo Libena, a na le Baiseraele botlhe, ba fetela kwa Lakiše, ba o thibelela, ba o tlhasela;


text:
Jehofa a tsenya Lakiše mo seatleng sa Iseraele, a o thopa ka tsatsi la bobedi, a o kgemetha ka bojetla jwa tšhaka, le batho botlhe ba ba mo go one, jaaka tsotlhe tse o ne a di diretse Libena.


text:
Foo Horame kgosi ya Gesere a tla go thusa Lakiše; Jošua a mo kgemetha le batho ba gagwe, ga tsamaya a se ka a mo tlogelela ope.


text:
Jošua a tswa mo Lakiše, a na le Baiseraele botlhe, ba fetela kwa Egelone; ba o thibelela, ba o tlhasela;


text:
ba o thopa ka tsatsi leo, ba o kgemetha ka bojetla jwa tšhaka, mme batho botlhe ba ba mo go one a ba senyetsa ruri ka tsatsi leo, jaaka tsotlhe tse o ne a di diretse Lakiše.


text:
ba o thopa, ba o kgemetha ka bojetla jwa tšhaka, le kgosi ya one, le metse yotlhe ya one, le batho botlhe ba ba mo go one; ga a ka a tlogela ope, jaaka tsotlhe tse o ne a di diretse Egelone, a o senyetsa ruri, le batho botlhe ba ba mo go one.


text:
mme a thopa, le kgosi ya one, le metse yotlhe ya one; ba e kgemetha ka bojetla jwa tšhaka, ba senyetsa ruri batho botlhe ba ba mo go yone; ga a ka a tlogela ope: jaaka a ne a diretse Heberone, a direla Debire jalo, le kgosi ya one; le jaaka a diretse Libena, le kgosi ya one.


text:
Jalo Jošua a gailela ruri lefatshe lotlhe la makgabana, le la borwa, le la sekhuti, le la meripo, le dikgosi tsotlhe tsa gone; ga a ka a tlogela ope; a senyetsa ruri botlhe ba ba hemang mowa, jaaka Jehofa Modimo wa Iseeraele a laotse.


text:
Jošua a ba kgemetha go tswa Kateše-barenea go ya fela kwa Gasa, le lefatshe lotlhe la Gošene, go ya fela kwa Gibeone.


text:
Dikgosi tse tsotlhe le mafatshe a tsone, Jošua a di thopa ka lobaka lo le longwe fela, gonne Jehofa Modimo wa Iseraele o ne a tlhabanela Iseraele.


text:
Ga dirala ya re Jabine kgosi ya Hasore a go utlwela, a roma kwa go Jobabe kgosi ya Matone, le kwa kgosing ya Shimerone, le kwa kgosing ya Akešafe,


text:
le kwa dikgosing tse di neng di le ntlheng ya botsheka mo lefatsheng la makgabana, le mo Areba o o potileng Kinerothe ntlheng ya borwa, le mo lefatsheng le le kwa sekhuting, le mo maroteng a Dore, ka fa bophirimatsatsi,


text:
kwa go Bakanana, ba botlhabatsatsi le ba bophirimatsatsi, le go Baamore le Bahite, le Baperise, le Bajebuse, mo lefatsheng la makgabana, le kwa go Bahife fa tlase ga Heremone mo lefatsheng la Misepa.


text:
Ba bolola, bone le dintwa tsotlhe tsa bone, batho ba le bantsi fela jaaka mošawa o o fa losing lwa lewatle ka bontsi, ba na le dipitse le dikara tsa tlhabano di le dintsi thata.


text:
Dikgosi tse tsotlhe tsa kopana; tsa fitlha tsa thibelela mmogo fa metsing a Merome, di tla go tlhabana le Iseraele.


text:
Jehofa a raya Jošua, a re: “O se ka wa boifa ka ntlha ya bone, gonne e tlaa re ka moso go riana, ke tlaa ba neela fa pele ga Baiseraele ba bolailwe botlhe; o rafole dipitse tsa bona mesifa; o fise dakara tsa bone tsa tlhabano ka molelo.”


text:
Jalo Jošua, a na le batho botlhe ba tlhabano, a bolola, a tla mo go bone ka tshoganetso fa metsing a Merome, mme a ba phagelela.


text:
Jehofa a ba tsenya mo seatleng sa Iseraele, ba ba kgemetha, ba ba alola ba ya go fitlha kwa Sitone o mogolo, le kwa Miserefothe-maime, le kwa molapong wa Misepe ntlheng ya botlhabatsatsi; ba ba kgemetha, ba se ka ba ba tlogelela ope.


text:
Jošua a ba direla jaaka Jehofa a mo laotse; a rafola dipitse tsa bone mesifa, a fisa dikara tsa bone tsa tlhabano ka molelo.


text:
Jošua a menogela kwa morago ka baka loo, a thopa Hasore, a bolaya kgosi ya teng ka tšhaka; gonne e rile gale Hasore ya bo e le tlogo ya magosi ao otlhe.


text:
Ba kgemetha mewa yotlhe e e neng e le mo go one ka bojetla jwa tšhaka ba e senyetsa ruri; go se ka ga sala ope yo o hemang mowa; a fisa Hasore ka molelo.


text:
Le metse yotlhe ya dikgosi tseo, le dikgosi tsa yone, Jošua a di tsaya a di kgemetha ka bojetla jwa tšhaka, a di senyetsa ruri, jaaka Moše motlhanka wa ga Jehofa a laotse.


text:
Mme ka ga metse e e neng e eme mo dithotaneng tsa one, Baiserele ba se ka ba fisa ope wa yone, fa e se Hasore osi; one Jošua a o fisa.


text:
Thopo yotlhe ya metse eo, le matlhape, bana ba Iseraele ba di itseela thopo; mme batho, ba ba kgemetha botlhe ka bojetla jwa tšhaka, ga tsamaya ba ba senya, le gone ba seka ba tlogela ope yo o hemang mowa.


text:
Jaaka Jehofa a laotse Moše motlhanka wa gagwe, Moše a laola Jošua jalo; Jošua a dira jalo; a se ka a tlogela sepe se sa dirwa sa dilo tsotlhe tse Jehofa o di laoletseng Moše.


text:
Jalo Jošua a thopa lefatshe lotlhe leo, lefatshe la makgabana, le ntlheng ya borwa gotlhe, le lefatshe lotlhe la Gošene, le le le kwa sekhuting, le Areba, le lefatshe la makgabana a Iseraele; le le le kwa sekhuting sa lone;


text:
go tswa thabeng ya Halake, e e kwa Seire, go ya fela kwa Baalagate mo molapong wa Lebanone fa tlase ga Heremone, mme a thopa dikgosi tsotlhe tsa one, a di kgemetha, a di otlela fela.


text:
Go ne go se na motse ope o o dirileng kagiso le bana ba Iseraele, fa e se Bahife banni ba Gibeone; ba thopa gotlhe ka ntwa.


text:
Gonne e ne e le go rata ga Jehofa go thatafatsa dipelo tsa bone, gore ba bololele Iseraele ka ntwa, gore a ba senyetse ruri, gore ba se ka ba bona tumelelesego epe, fa e se gore a ba senye, fela jaaka Jehofa a laotse Moše.


text:
Jošua a tla ka baka loo, a kgaola Baanake mo lefatsheng la makgabana, mo Heberone, mo Debire, le mo Anabe, le mo lefatsheng lotlhe la Juta la makgabana, le mo lefatsheng lotlhe la Iseraele la makgabana; Jošua a ba senyetsa ruri le metse ya bone.


text:
Ga go a ka ga sala ope wa Baanake mo lefatsheng la bana ba Iseraele, fa e se mo Gasa, mo Gathe le mo Ašetote, ga sala bangwe gone.


text:
Jalo Jošua a thopa lefatshe lotlhe ka fa go tsotlhe tse Jehofa o ne a di bua le Moše; mme Jošua a le naya Iseraele go nna boswa ka fa dikgaoganong tsa ditso tsa bone. Mme lefatshe la bona boikhutso mo ntweng.


text:
Jaana dikgosi tsa lefatshe ke tse, tse bana ba Iseraele ba di kgemethileng, ba rua lefatshe la tsone kwa moseja ga Joretane go isa ntheng ya botlhabatsatsi, go tswa molapong wa Arenone go ya thabeng ya Heremone, le Areba otlhe fela go isa ntlheng ya botlhabatsatsi:


text:
Sihone kgosi ya Baamore yo o ne a agile mo Hešebone, a busa go tswa Aroere, o o fa ntlheng ya molapo wa Arenone, le motse o o fa gare ga molapo, le bontlhanngwe jwa Gileate, go ya fela kwa nokeng ya Jaboke, molelwane wa bana ba Amone;


text:
le one Areba go ya lewatleng la Kinerothe, ntlheng ya botlhabatsatsi, le kwa lewatleng la Areba, e bong Lewatle la Letswai, ntlheng ya botlhabatsatis, tsela e e yang kwa Bethe-ješimothe; le ntlheng ya borwa fa tlase ga meripo ya Pisega.


text:
Le molelwane wa ga Oge kgosi ya Bašane, yo e neng e le lesalela la Barefaime, yo o ne a agile mo Ašetarothe le mo Eterei.


text:
A ba a busa mo thabeng ya Heremone, le mo Saleka, le mo Bašane otlhe, go ya molelwaneng wa Bagešure, le Bamaaka, le bontlhanngwe jwa Gileate, le molelwane wa ga Sihone kgosi ya Hešebone.


text:
Moše motlhanka wa ga Jehofa le bana ba Iseraele, ba ba kgemetha; mme Moše motlhanka wa ga Jehofa a naya Barubene, le Bagate, le bonthanngwe jwa lotso lwa ga Manase, lefatshe leo go le rua.


text:
Tse ke tsone dikgosi tsa lefatshe tse. Jošua le bana ba Iseraele ba di kgemethileng moseja ga Joretane, ntlheng ya bophirimatsatsi, go tswa Baalagate mo molapong wa Lebanone go ya fela kwa thabeng ya Halake, e e isang kwa Seire; Jošua a le naya ditso tsa Iseraele go le rua ka fa dikgaoganong tsa tsone;


text:
mo lefatsheng la makgabana le le le mo sekhuting, le mo go one Areba, le mo meripong, le mo nageng, le mo ntlheng ya Borwa; Bahite, Baamore, Bakanana, Baperise, Bahife le Bajebuse.


text:
Jaana Jošua o ne a tsofetse, a le dinyaga di le dintsi; mme Jehofa a mo raya, a re: “O tsofetse, o dinyaga di dintsi, mme go sa na le lefatshe le letona le le nang le go ruiwa.


text:
go tswa Shihore o o amanang le Egepeto, go ya fela kwa molelwaneng wa Ekerone ntlheng ya botsheka, o o balelwang Bakanana; barena ba batlhano ba Bafilisitia; Bagasa, le Baašetote, le Baašekelone, le Bagite le Baekerone;


text:
le bone Baafime, ntlheng ya borwa; lefatshe lotlhe la Bakanana, le Meara o e leng wa Basitone, go fitlha kwa Afeke, kwa molelwaneng wa Baamore;


text:
le lefatshe la Bagebale, le Lebanone otlhe ntlheng ya botlhabatsatsi, go tswa Baalagate fa tlase ga thaba ya Heremone go ya kwa botsenong jwa Hamathe:


text:
Banni botlhe ba lefatshe la makgabana, go tswa Lebanone go ya Miserefothe-maime, e bong Basitone botlhe; bone, ke tlaa ba lelekela kwa ntle fa pele ga bana ba Iseraele; mme lefatshe o le abele Iseraele ka bola go nna boswa, jaaka ke go laotse.


text:
Ke gone jaana, kgaoganya lefatshe boswa mo ditsong tse di ferang o le mongwe, le ntlha e nngwe ya lotso lwa ga Manase.”


