# verses

text:
Batho botlhe ba ya mo ntlong ya ga Baale, ba e rutlolola, le dibeso tsa gagwe, le ditshwantsho tsa gagwe ba di thubela ruri, ba bolaela Matane moperesiti wa ga Baale fa pele ga dibeso.


text:
Ditiro tsa ntlo ya ga Jehofa Jehoiata a di tsenya mo seatleng sa baperesiti le Balefi, ba Dafite o kileng a ba aba mo ntlong ya ga Jehofa, go tla ba isa ditshupelo tsa ga Jehofa tse di fisiwang ka boitumelo le kopelo, jaaka go kwadilwe mo molaong wa ga Moše, ka fa taolong ya ga Dafite.


text:
Mme a tlhoma balebedi fa dikgorong tsa ntlo ya ga Jehofa, gore go se ka ga tsena ope yo o itshekologileng ka sengwe.


text:
Jalo balaodi ba makgolo a ba tsaya, le batho ba batona, le balaodi ba batho, le batho botlhe ba lefatshe, a folosa kgosi kwa ntlong ya ga Jehofa, mme ba tsena ka kgoro ya godimo mo ntlong ya kgosi, ba baya kgosi mo setulong sa bogosi.


text:
Jalo batho botlhe ba lefatshe ba itumela, motse wa ba wa iketla; mme ba bo ba bolaile Athalia ka tšhaka.


text:
Joaše o rile a simolola go busa a bo a le dinyaga di supa; mme a busa ka dinyaga di le 40 mo Jerusalema; leina la ga mmaagwe e ne e le Sibia wa Beerešeba.


text:
A phutha baperesiti le Balefi, a ba raya a re: “Tswelang kwa metseng ya Juta, lo phuthe madi mo go ba Iseraele botlhe a go baakanya ntlo ya Modimo wa lona ka ngwaga le ngwaga; lo ipone lo itlhaganedise tiro eo.” Le fa go ntse jalo Balefi ba se ka ba e itlhaganedisa.


text:
Mme kgosi ya bitsa Jehoiata wa mogolo, a mo raya a re: “Ana ke ka ntlha yang o sa reye Balefi gore ba lere lekgetho la ga Moše motlhanka wa ga Jehofa, la mogope wa tshupo, ba le tsaya mo go Bajuta le mo go ba Jerusalema, le mo phuthegong ya Baiseraele?”


text:
Gonne bomorwa Athalia mosadi yole wa boikepo, ba thubile ntlo ya Modimo; le dilo tsotlhe tse di tshwaetsweng ntlo ya ga Jehofa ba ne ba di neile boBaale.


text:
Ba dira kitsiso mo lefatsheng la Juta le mo Jerusalema, gore go lerediwe Jehofa lekgetho le Moše motlhanka wa Modimo o kileng a le laolela Baiseraele ba le kwa nageng.


text:
Ga dirala e ne e re letlole le isiwa kwa ntlong ya kgosi ke Balefi, mme ba bona fa go na le madi a magolo, mokwaledi wa kgosi le molaodisiwa wa moperesiti ba tle ba ntshe gotlhe mo letloleng ba le tseye ba le busetse kwa bonnong jwa lone. Ba dira jalo ka malatsi otlhe, ba phutha madi a le letlotlo.


text:
Kgosi le Jehoiata ba a naya bone ba ba dirang tiro ya tirelo ya ntlo ya ga Jehofa; ba thapa baagi ka tuelo, le babetli ba dikgong go tla ba šafatsa ntlo ya ga Jehofa, le bone ba ba itseng go dira ka tshipi le kgotlho go tla ba šafatsa ntlo ya ga Jehofa.


text:
Jalo badiri ba ne ba dira, mme tiro ya wediwa ke bone, mme ba emisa ntlo ya Modimo e le mo popegong ya yone ya gale, ba e thatafatsa.


text:
E rile ba sena go wetsa, ba lere madi a a setseng fa pele ga kgosi le Jehoiata, mme ga dirwa ka one dilwana tsa ntlo ya ga Jehofa, e bong dilwana tsa go direla, le tsa go isetsa ka tsone le dintshwana, le dilwana tsa gouta le tsa selefera. Ba isa ditshupelo tse di fisiwang mo ntlong ya ga Jehofa ka malatsi otlhe a ga Jehoiata.


text:
Jehoiata a tsofala, a nna malatsi a a tletseng, mme a swa; mme a re a swa a bo a le dinyaga di le 130.


text:
Ba mo fitlha mo motseng wa ga Dafite mo dikgosing, ka a dirile molemo mo go Iseraele, le mo Modimong le ntlo ya one.


text:
Jaana morago ga loso lwa ga Jehoiata ga tla dikgosana tsa Juta, tsa ikobela kgosi. Foo kgosi ya ba reetsa.


text:
Ba tlogela ntlo ya ga Jehofa Modimo wa borraabo ba direla Medimako le ditshwantsho; mme bogale jwa tla mo go ba Juta le ba Jerusalema ka ntlha ya molato oo wa bone.


text:
Le fa go ntse jalo a roma baperofeti kwa go bone go ba busetsa kwa go Jehofa; mme ba supa ka ga bone, mme ba se ka ba reetsa.


text:
Mowa wa Modimo wa tla mo go Sekaria morwa Jehoiata moperesiti; mme a ema a okame batho, a ba raya a re: “Modimo o bua jaana, wa re: ‘Ana lo tlolelang ditaolo tsa ga Jehofa, ka e le fa lo sa kake lwa tlhogonolofala? E re ka lo latlhile Jehofa, le ene o lo latlhile.’ ”


text:
Mme ba mo ikgolaganyetsa, ba mo kgobotletsa ka maje mo lwapeng lwa ntlo ya ga Jehofa, ka taolo ya kgosi.


text:
Kgosi Joaše a se ka a gakologelwa bopelonomi jo Jehoiata rraagwe o kileng a bo mo direla, mme a bolaya morwawe. Mme ya re a swa, a re: “A Jehofa a se bone, a se boseletse.”


text:
Ga dirala e rile ngwaga o sena go feta, ntwa ya Basiria ya tla go tlhabana nae; mme ba tla mo Juta le Jerusalema, ba senya dikgosana tsotlhe tsa batho tsa tswa mo bathong, mme ba isa thopo yotlhe ya tsone kwa kgosing ya Dameseko.


text:
Gonne ntwa ya Basiria e ne ya tla e le lesomo le lebotlana la banna; mme Jehofa a tsenya bontsi jo bogolo thata jwa batho mo seatleng sa bone, ka ba latlhile Jehofa Modimo wa borraabo. Ba sekisa Joaše jalo.


text:
E rile ba sena go mo tlogela, (gonne ba ne ba mo tlogela a le mo matlhokong a magolo), batlhanka ba gagwe ba mo ikgolaganyetsa ka ntlha ya madi a bomorwa Jehoiata moperesiti, ba mmolaela mo bolaong jwa gagwe, mme a swa. Ba mo fitlha mo motseng wa ga Dafite, mme ba se ka ba mo fitlha mo diphupung tsa dikgosi.


text:
Ba, ke bone ba ba mo ikgolaganyeditseng: Sabate morwa Shimeathe mosadi wa Seamone, le Jehosabate morwa Shimerithe mosadi wa Semoabe.


text:
Jaana ka ga bomorwawe, le ka ga bogolo jwa melaetsa e e builweng ka ga gagwe, le go tsosiwa ga ntlo ya Modimo, bonang, go kwadilwe mo phuthololong ya lokwalo lwa dikgosi. Mme Amasia morwawe a busa mo boemong jwa gagwe.


text:
Amasia o rile a simolola go busa, a bo a le dinyaga di le 25, mme a busa ka dinyaga di le 29 mo Jerusalema. Leina la ga mmaagwe e ne e le Jehoatane wa Jerusalema.


text:
Jaana ga dirala, e rile bogosi bo sena go mo tlhomamela, a bolaya batlhanka ba gagwe ba ba bolaileng kgosi rraagwe.


text:
Mme a se ka a bolaya bana ba bone, a dira jaaka se se kwadilweng mo molaong mo lokwalong lwa ga Moše, jaaka Jehofa a laotse a re: “Borra bana ba se swele bana, le gone bana ba se swele borraabo; a motho mongwe le mongwe a swele boleo jo e leng jwa gagwe.”


text:
Gape Amasia a phutha Bajuta, a ba rulaganya ka fa mantlong a borara, a ba baya mo taolong ya balaodi ba dikete le balaodi ba makgolo, e bong Bajuta botlhe le Babenjamine. A ba bala go simolola ka ba ba dinyaga di le 20 go ya kwa go bomogoloa bone, mme a fitlhela ba le 300 000, e le banna ba ba tlhophilweng, ba ba nonofileng go bolola ntwa, ba ba itseng go eka lerumo le go fema ka thebe.


text:
A ba a thapa ka tuelo banna ba ba diganka mo Iseraele ba le 100 000 ka dipapetla tsa selefera di le lekgolo.


text:
Mme ga tla monna wa Modimo kwa go ene, a re: “Kgosi, a ntwa ya Iseraele e se ye nao, gonne Jehofa ga a na le Iseraele, ke gore bana botlhe ba Eferaime ga a na nabo.


text:
Mme fa o rata go ya, o dire ka bopelokgale, o nne thata mo go tlhabaneng; Modimo o tlaa go diga fa pele ga mmaba; gonne Modimo o na le thata ya go thusa le ya go diga.”


text:
Amasia a raya monna wa Modimo a re: “Dipapetla tse di lekgolo tse ke di neileng ntwa ya Iseraele re tlaa di tsaya kae?” Monna wa Modimo a mo fetola a re: “Jehofa o nonofile go go naya mo go fetang moo kgakala.”


text:
Foo Amasia a ba kgaoganya, e bong ntwa e e neng e tsile mo go ene e tswa Eferaime, gore a boele kwa gae; mme ka ntlha ya moo bogale jwa bone jwa tukela Bajuta thata, mme ba boela kwa gae ba šakgetse thata.


text:
Mme Amasia a nametsega, a goga batho ba gagwe, a ya Molapong wa Letswai, mme a kgemetha bana ba Seire ba le 10 000.


text:
Ba bangwe ba le 10 000, bana ba Juta ba ba tshwara ba tshedile, ba ba isa kwa godimo ga lefika ba ba piriganyetsa kwa tlase ba le kwa godimo ga lefika, mme ba phanyega botlhe fela.


text:
Mme banna ba ntwa e Amasia o e boseditseng kwa morago, gore ba se ye nae tlhabanong, ba tlhasela metse ya Juta, go tswa Samaria go ya fela kwa Bethehorone, mme ba kgemetha batho ba le 3 000 ba bone, ba tsaya thopo e le kgolo.


text:
Jaana ga dirala ya re Amasia a sena go bowa kwa polaong ya Baetome, a tla le medimo ya bana ba Seire, a e tlhoma gore e nne medimo ya gagwe; mme a ikoba fa pele ga yone, a e fisetsa maswalo.


text:
Ka ntlha ya moo bogale jwa ga Jehofa jwa tukela Amasia, mme a roma moperofeti kwa go ene, yo o mo reileng a re: “Ana o ne o batlelang medimo ya ditšhaba, e e se kang ya golola batho ba yone mo seatleng sa gago?”


text:
Ga dirala, ya re a bua nae, kgosi ya mo raya ya re: “A ke gore re go dirile mongwe wa bagakolodi ba kgosi? Khutla; ana o ka bo o iteelwang?” Foo moperofeti a khutla, a re: “Ke a itse fa Modimo o laotse go go senya, ka o dirile selo se, mme wa se ka wa reetsa kgakololo ya me.”


text:
Foo Amasia kgosi ya Juta a tsaya kgakololo ya batho, mme a roma kwa go Joaše morwa Jehoahase morwa Jehu, kgosi ya Iseraele, a re: “Ntlo, a re lebane mo matlhong.”


text:
Joaše kgosi ya Iseraele a roma kwa go Amasia kgosi ya Juta a re: “Sitlwasitlwane yo o neng a le mo Lebanone a roma kwa mosetareng o o neng o le mo Lebanone, a re: ‘Naya morwaake morwadio go nna mosadi;’ mme sebatana se se neng se le mo Lebanone sa feta sa gataka sitlwasitlwane.


text:
Wa re: Bona, o kgemethile Baetome; mme pelo ya gago ya go goletsa mo pelafatsong; a ko o nne koo gae; ana o tlaa bo o tlhotlheleletsang bosula gore o tle o we, le Bajuta nao?”


text:
Mme Amasia a gana go utlwa, gonne e ne e le mo go tswang Modimong, gore o ba tsenye mo seatleng sa baba ba bone, ka ba batlile medimo ya Baetome.


text:
Joaše kgosi ya Iseraele a bolola; ene le Amasia kgosi ya Juta, ba lebana mo matlhong kwa Bethešemeše, o o leng wa Juta.


text:
Joaše kgosi ya Iseraele a tshwara Amasia kgosi ya Juta, morwa Joaše morwa Jehoahase, kwa Bethešemeše a mo isa Jerusalema, a thuba lorako lwa Jerusalema, go tswa kgorong ya Eferaime go ya kgorong ya kgokgotsho, boleele jwa dimetara di ka nna 200.


text:
A tsaya gouta yotlhe le selefera, le dilwana tsotlhe tse di fitlhetsweng mo ntlong ya Modimo, di na le Obete-etome, le dikhumo tsa ntlo ya kgosi, le ba ba beilweng peelano, mme a boela kwa Samaria.


text:
Amasia morwa Joaše kgosi ya Juta a tshela morago ga loso lwa ga Joaše morwa Jehoahase kgosi ya Iseraele dinyaga di le 15.


text:
Ditiro tse dingwe tsa ga Amasia, tsa ntlha le tsa morago, bonang, a ga di a kwalwa mo lokwalong lwa dikgosi tsa Juta le Iseraele?


text:
Go tswa mo lobakeng lwa fa Amasia a fapoga mo go saleng Jehofa morago, batho ba mo ikgolaganyetsa mo Jerusalema; mme a tshabela kwa Lakiše; mme ba roma batho ba mo latela kwa Lakiše, ba mmolaela gone.


text:
Batho botlhe ba Juta ba tsaya Usia yo o ne a le dinyaga di le 16, ba mo dira kgosi mo boemong jwa ga Amasia rraagwe.


text:
E rile Usia a simolola go busa a bo a le dinyaga di le 16; mme a busa ka dinyaga di le 52 mo Jerusalema. Leina la ga mmaagwe e ne e le Jekilia wa Jerusalema.


text:
A itlhomamisa go batla Modimo mo metlheng ya ga Sekaria, yo o ne a na le tlhaloganyo mo ponatshegong ya Modimo; mme ya re a sa ntse a batla Jehofa, Modimo wa mo tlhogonolofatsa.


text:
A bolola a tlhabana le Bafilisitia, a thuba loraka lwa Gathe, le loraka lwa Gabene le lorako lwa Ašetote; a aga metse mo lefatsheng la Ašetote le mo gare ga Bafilisitia.


text:
Modimo wa mo thusa go tlhabana le Bafilisitia, le go tlhabana le Baarabia ba ba agileng mo Gure-baale le Bameunime.


text:
Baamone ba naya Usia dineo; mme leina la gagwe la tumela ntlheng tsotlhe, la ya fela kwa botsenong jwa Egepeto; gonne o ne a thatafala mo go feteletseng.


text:
Gape Usia a aga dikago tse di godileng mo Jerusalema fa kgorong ya kgokgotsho, le fa kgorong ya molapo, le fa tshokologong ya lorako, a di thatafatsa.


text:
A aga dikago tse di godileng mo nageng, a gaba madu a le mantsi, gonne o na a na le dikgomo di le dintsi; le gone mo lefatsheng le le khuti le mo lobaleng; o ne a na le balemi, le badiri ba masimo a mafine mo dithabeng le mo matlhagareng a a ungwisang; gonne a rata tiro ya masimo.


text:
Gape Usia o na a na le ntwa ya batlhabani, ba ba bololang ntwa ka masomo, ka fa palong ya go balwa ga bone mo go dirilweng ke Jeiele mokwadi, le Maaseia leotlana, fa tlase ga taolo ya ga Hanania molaodisiwa mongwe wa kgosi.


text:
Mo taolong ya bone go ne go le ntwa e e rutilweng, e le 307 500, ba ba tlhabanang ka thata e kgolo, ba thusa kgosi go tlhabana le mmaba.


text:
Usia a baakanyetsa ntwa yotlhe dithebe le marumo, le ditlhoro tsa phemelo, le meitshomelo ya phemelo, le mara le maje a metsekedi.


text:
A dira dikgaraga mo Jerusalema, tse di simolotsweng ke banna ba ba ditsetse tsa go tla di bewa mo dikagong tse di godileng mo godimo ga dikgokgotsho, go tla ba hula ka tsone metswi le maje a magolo. Mme leina la gagwe la tumela kwa kgakala; ka a ne a thusiwa mo go gakgamatsang, ga tsamaya a nna thata.


text:
E rile a sena go nna thata, pelo ya gagwe ya tsholetsega a ba a tla a dira ditiro tsa sebodu, a leofela Jehofa, Modimo wa gagwe; gonne o ne a ya mo tempeleng ya ga Jehofa a ya go fisa maswalo mo sebesong sa maswalo.


text:
Asaria moperesiti a tsena a mo setse morago, a na le baperesiti ba ga Jehofa ba le 80, ba e neng e le diganka tse di pelokgale.


text:
Ba ganela le kgosi Usia, ba mo raya ba re: “Usia, ga se ga gago go fisetsa Jehofa maswalo, fa e se ga baperesiti bomorwa Arone fela, ba ba lomololetsweng go fisa maswalo; tswa mo felong ga boitshepo; gonne o tlodile; le gone ga e ketla e nna tlotlo e e tswang mo go Jehofa Modimo mo go wena.”


text:
Foo Usia a nna bogale; mme o ne a tshotse leiswana mo seatleng, la go fisa maswalo; o rile a sa ntse a le bogale le baperesiti, lepero la tsoga mo phatleng ya gagwe fa pele ga baperesiti, mo ntlong ya ga Jehofa, fa sebesong sa maswalo.


text:
Asaria moperesiti yo mogolo, le baperesiti botlhe, ba mo leba, mme bonang, a bo a le lepero mo phatleng, mme ba mo ntsha gone ka bonako; ee, le ene a itlhaganela go tswela kwa ntle, gonne Jehofa o na a mo iteile.


text:
Usia kgosi a nna molepero go ya go fitlha mo tsatsing la loso lwa gagwe, mme a nna mo ntlong e e kwa thoko e lo yosi, ka a le molepero; gonne o na a kgaotswe mo ntlong ya ga Jehofa. Mme Jothame morwawe a laola ntlo ya kgosi, a atlhola batho ba lefatshe.


text:
Ditiro tse dingwe tsa ga Usia tsa ntlha le tsa morago, Isaia moperofeti morwa Amose o na a di kwala.


text:
Jalo Usia a robala le borraagwe; mme ba mo fitlha le borraagwe mo nageng ya phitlhelo e e leng ya dikgosi; gonne ba re: “Ke molepero.” Mme Jothame morwawe a busa mo boemong jwa gagwe.


text:
E rile Jothame a simolola go busa a bo a le dinyaga di le 25; mme a busa ka dinyaga di le 16 mo Jerusalema. Leina la ga mmaagwe e ne e le Jeruša morwadia Satoke.


text:
A dira se se siameng mo matlhong a ga Jehofa, jaaka tsotlhe tse Usia rraagwe a ne a di dira; le fa go ntse jalo ga a ka a tsena mo tempeleng ya ga Jehofa. Batho ba bo ba sa ntse ba dira ditiro tsa sebodu.


text:
Gape a aga metse mo lefatsheng la makhujana la Juta, le mo dikgweng a aga dikago tsa tlhabanelo, le dikago tse di godileng.


text:
Le gone a tlhabana le kgosi ya bana ba Amone, mme a ba fenya. Bana ba Amone ba mo naya ka ngwaga oo dikilokerame tsa selefera di le 3 400, le dikgetsi tsa mabele di le 10 000, le dikgetsi tsa barele di le 10 000. Bana ba Amone ba mo naya go le kalo le ka ngwaga wa bobedi le wa boraro.


text:
Jalo Jothame a nonofa mo gogolo, ka a rulaganya ditsela tsa gagwe fa pele ga Jehofa Modimo wa gagwe.


text:
Ditiro tse dingwe tsa ga Jothame le dintwa tsotlhe tsa gagwe, le ditsela tsa gagwe, bonang, di kwadilwe mo lokwalong lwa dikgosi tsa Iseraele le Juta.


text:
Jothame a robala le borraagwe, mme ba mo fitlha mo motseng wa ga Dafite; mme Ahase morwawe a busa mo boemong jwa gagwe.


text:
E rile Ahase a simolola go busa a bo a le dinyaga di le 20, mme a busa ka dinyaga di le 16 mo Jerusalema; mme ga a ka a dira se se siameng mo matlhong a ga Jehofa jaaka Dafite rraagwe.


text:
A sepela mo ditseleng tsa dikgosi tsa Iseraele, le gone a direla boBaale ditshwantsho tse di thetsweng.


text:
Gape a fisetsa maswalo mo mogogorong wa morwa Hinome, a fisa bana ba gagwe mo molelong jaaka mekgwa e e makgapha ya merafe e Jehofa o ne a e kgoromeletsa ntle fa pele ga bana ba Iseraele.


text:
A isa tlhabelo a ba a fisa maswalo mo mafelong a a tlotlometseng le mo dithabeng, le fa tlase ga setlhare sengwe le sengwe se setala.


text:
Ke gone ka moo Jehofa Modimo wa gagwe a mo tsenya mo seatleng sa kgosi ya Siria; mme ba mo kgemetha, ba tshwara ba ga gabo ba le bantsi, ba ba tlosa ba ba isa Damaseko. Le gone a tsenngwa mo seatleng sa kgosi ya Iseraele, mme a mo kgemetha ka polao e kgolo.


text:
Gonne Peka morwa Remalia a bolaya mo Juta batho ba le 120 000 ka tsatsi le le lengwe fela, botlhe fela e le diganka; gonne ba latlhile Jehofa, Modimo wa borraabo.


text:
Sikiri, seganka sengwe se se nonofileng sa Eferaime, a bolaya Maaseia morwa kgosi le Aserikame molaodi wa ntlo, le Elekana yo o rulaganyeng le kgosi.


text:
Bana ba Iseraele ba tshwara ba tlosa bana ba ga rraabo ba le 200 000, basadi, le bana ba basimane le ba basetsana, le gone ba ba tlosetsa thopo e kgolo, mme ba isa thopo kwa Samaria.


text:
Ga bo go le moperofeti mongwe wa ga Jehofa gone, yo leina la gagwe e ne e le Otete; mme a tswa a ya go kgatlhantsha ntwa e e tlang mo Samaria, mme a ba raya a re: “Bona, e re ka Jehofa Modimo wa borraeno a le bogale le Bajuta, o ba tsentse mo seatleng sa lona, mme lo ba bolaetse mo tšhakgalong e e molelo e e ileng go fitlha kwa legodimong.


text:
Jaana lo ikaeletse go ntsha bana ba Juta le Jerusalema batlhanka le malata mo go lona; mme le mo go lona a ga go na ditlolo tse e leng tsa lona fa pele ga Jehofa Modimo wa lona?


text:
Ke gone jaana nkutlweng, lo buse ditshwarwa tse lo di tshwereng tsa bana ba rraeno, gonne bogale jo bo tukang jwa ga Jehofa bo mo go lona.”


text:
Foo banna bangwe ba ditlhogo tsa Baeferaime, e bong Asaria morwa Johanane, le Berekia morwa Mešilemothe, le Jehisekia morwa Shalume, le Amase morwe Hatelai, ba ema ba ganela le ba ba tswang ntweng.


text:
Ba ba raya ba re: “Ga lo ketla lo lere ditshwarwa mono; gonne lo ikaeletse se se tlaa lereng mo go rona tlolo fa pele ga Jehofa, go oketsa maleo a rona le tlolo ya rona; gonne tlolo ya rona e kgolo, mme Baiseraele ba tsogetswe ke bogale jo bo tukang.”


text:
Banna ba ba badilweng ka maina, ba ema, ba tsaya ditshwarwa, mme botlhe ba ba sa tswalang mo go bone ba ba tswesa ka dilo tsa thopo, ba ba kgabisa, ba ba rwesa ditlhako, ba ba naya go ja le go nwa, ba ba tlotsa, mme botlhe ba ba bokoa mo go bone ba ba palamisa mo dieseleng, ba ba lere mo Jeriko, motse wa makolane, mo baneng ba ga rraabo, foo ba itse go boela kwa Samaria.


text:
Bafilisitia le bone ba ne ba tlhasetse metse ya kwa sekhuting, le ya Juta ntlheng ya borwa, ba bile ba thopile Bethešemeše, le Aiyalone, le Geterothe, le Soko le metse ya teng, le Timena le metse ya teng, le Gimeso le metse ya teng; mme ba aga gone.


text:
Gonne Jehofa o ne a kokobetsa Bajuta ka ntlha ya ga Ahase kgosi ya Iseraele; gonne o ne a dirile ka botlhoka ditlhong mo Juta, me a leofela Jehofa mo go botlhoko.


text:
Gonne Ahase o na a tsaya bontlhanngwe jwa dilo mo ntlong ya ga Jehofa, le mo ntlong ya kgosi, le ya dikgosana, mme a di naya kgosi ya Asiria; mme ga se ka ga mo thusa.


text:
Gonne o na a isetsa medimo ya Damaseko tlhabelo, yone e e mo kgemethileng, mme a re: “E re ka medimo ya dikgosi tsa Siria e ne ya ba thusa, ke gone ka moo ke tlaa e isetsang tlhabelo, gore e nthuse.” Mme ga nna tshenyego ya gagwe le ya Baiseraele botlhe.


text:
Ahase a phutha dilwana tsa ntlo ya Modimo, a remaganya dilwana tsa ntlo ya Modimo, a tswala ntlo ya ga Jehofa; a itirela dibeso mo kgokgotshong nngwe le nngwe ya Jerusalema.


text:
Mo motseng mongwe le mongwe wa Juta a dira mafelo a a tlotlometseng a go fisetsa medimo e sele maswalo gone, a tlhotlheletsa Jehofa Modimo wa borraagwe bogaleng.


text:
Ditiro tse dingwe tsa gagwe le ditsela tsotlhe tsa gagwe, tsa ntlha le tsa morago, bonang, di kwadilwe mo lokwalong lwa dikgosi tsa Juta le Iseraele.


text:
Mme Ahase a robala le borraagwe, mme ba mo fitlha mo motseng e bong mo Jerusalema; gonne ga ba a ka ba mo lere mo diphupung tsa dikgosi tsa Iseraele. Mme Hesekia morwawe a busa mo boemong jwa gagwe.


text:
E rile Hesekia a simolola go busa a bo a le dinyaga di le 25; mme a busa ka dinyaga di le 29 mo Jerusalema. Leina la ga mmaagwe e ne e le Abija morwadia Sekaria.


text:
E rile ka ngwaga wa ntlha wa puso ya gagwe, ka kgwedi ya ntlha, a bula ntlo ya ga Jehofa, mme a mamatlelela ditswalo.


text:
A ba raya a re: “Nkutlwang lona Balefi; a ko lo iitshepiseng, lo bo lo itshepise ntlo ya ga Jehofa, Modimo wa borraeno, lo tlose matladika mo felong ga boitshepo.


text:
Gonne borraetsho ba tlodile, ba dirile se se bosula mo ponong ya ga Jehofa, Modimo wa rona, ba mo latlhile, ba thuhuletse boago jwa ga Jehofa difatlhogo tsa bone, ba ruladisitse dikoduolo tsa bone.


text:
Gape ba tswadile fa mokatakong, ba timile dilampa, ga ba a fisa maswalo le fa e le go isetsa Modimo wa Iseraele ditshupelo tse di fisiwang mo felong ga boitshepo.


text:
Ke gone ka moo bogale jwa ga Jehofa bo ile jwa nna mo go ba Juta le mo Jerusalema, mme o ba neetse go akgaakgelwa kwa le kwa, le go nna tseanyo, le kotso, jaaka lo bona ka matlho a lona.


text:
Gonne bonang, borraetsho ba ole ka tšhaka, bana ba rona ba basimane le ba basetsana, le basadi ba rona ba kwa botshwarong ka ntlha ya moo.


text:
“Jaana go mo pelong ya me go dira kgolagano le Jehofa Modimo wa Iseraele, gore bogale jwa gagwe jo bo tukang, bo tle bo re fapoge.


text:
Bomorwaaka, lo se ka lwa itsemeletsa, gonne Jehofa o lo itshenketse go tla lo ema fa pele ga gagwe, go mo direla, le gore lo nne badiredi ba gagwe, le gore lo fise maswalo.”


text:
Foo Balefi ba nanoga, Mahathe morwa Amasai, le Joele morwa Asaria ba bomorwa Bakohathe; le ba bomorwa Merari, Kiše morwa Abedi le Asaria, morwa Jehaleile; le ba Bagerešone, Joa morwa Sima le Etene morwa Joa;


text:
Ba phutha bomonnaa bone, ba iitshepisa, ba tsena, ka fa taolong ya kgosi ka mafoko a ga Jehofa, ba ya go ntlafatsa ntlo ya ga Jehofa.


text:
Baperesiti ba tsena kwa teng ga ntlo ya ga Jehofa, ba ya go e ntlafatsa, maswe otlhe a ba a fitlhelang mo tempeleng ya ga Jehofa ba a ntshetsa kwa lwapeng lwa ntlo ya ga Jehofa. Mme Balefi ba a tsaya, ba a isa koo kwa ntle kwa molatswaneng wa Keterone.


text:
Jaana ba simolola go e itshepisa ka letsatsi la ntlha la kgwedi ya ntlha, mme e rile ka letsatsi la bo 8 ba fitlha fa mokatakong wa ga Jehofa; mme ba itshepisa ntlo ya ga Jehofa ka malatsi a a ferang mebedi; ya re ka letsatsi la 16 la kgwedi ya ntlha ba wetsa.


text:
Foo ba tsena kwa go Hesekia kgosi mo teng ga ntlo ya kgosi, ba re: “Re ntlafaditse ntlo yotlhe ya ga Jehofa, le sebeso sa tshupelo e e fisiwang, le dilwana tsotlhe tsa sone, le lomati lwa bojelo lwa senkgwe sa tshupo, le dilwana tsotlhe tsa lone.


text:
Gape le dilwana tsotlhe tse e rileng mo pusong ya kgosi Ahase a di latlha mogang o leofang, re di baakantse re di itshepisitse, mme di fa pele ga sebeso sa ga Jehofa.”


text:
Foo Hesekia a tsoga ka maphakela, a phutha dikgosana tsa motse, a tlhatlogela kwa ntlong ya ga Jehofa.


text:
Mme ba lere dikgomo di supa, diphelefu di supa, dikwanyana di supa le diphoko di supa, tsa go nna tshupelelo ya boleo ya bogosi, le ya felo ga boitshepo, le ya Bajuta. Mme a laola baperesiti bomorwa Arone gore ba di ise mo sebesong sa ga Jehofa.


text:
Jalo ba tlhaba dikgomo, mme baperesiti ba amogela madi, ba a kgatsha mo sebesong; ba tlhaba diphelefu, ba kgatsha madi mo sebesong; ba tlhaba le dikwanyana, ba kgatsha madi mo sebesong.


text:
Baperesiti ba di tlhaba, ba dira tshupelelo ya boleo ka madi a tsone mo sebesong go direla Baiseraele botlhe tetlanyo; gonne kgosi e ne e laotse gore tshupelo e e fisiwang le tshupelelo ya boleo di direlwe Baiseraele botlhe.


text:
A baya Balefi mo ntlong ya ga Jehofa ba na le disemebala, le disaletare, le diharepe, ka fa taolong ya ga Dafite, le ya ga Gate mmonedi wa kgosi, le ya ga Nathane moperofeti, gonne taolo e ne e tswa kwa go Jehofa ka baperofeti ba gagwe.


text:
Hesekia a laola gore go isiwe tshupelo e e fisiwang mo sebesong. Ya re tshupelo e e fisiwang e simologa, sefela sa ga Jehofa le sone sa simologa, le dinaka di na le diletso tsa kopelo tsa ga Dafite kgosi ya Iseraele.


text:
Phuthego yotlhe ya obama, baopedi ba opela, le ba dinaka ba letsa; gotlhe mo, ga tswelela ga tsamaya tshupelo e e fisiwang ya fediwa.


text:
Gape kgosi Hesekia le dikgosana ba laola gore Balefi ba opelele Jehofa dipako ka mafoko a ga Dafite, le a ga Asafe mmoni. Ba opela dipako ka boitumelo, ba oba ditlhogo, ba obamela Modimo.


text:
Foo Hesekia a bua a re: “Jaanong lo itshwaetse Jehofa, atamelang lo lere ditshupelo tsa tlhabelo le ditshupelo tsa tebogo mo ntlong ya ga Jehofa.” Phuthego ya lere mo teng ditlhabelo le ditshupelo tsa tebogo; botlhe ba ba pelo e e ratang ba lere ditshupelo tse di fisiwang.


text:
Palo ya ditshupelo tse di fisiwang tse phuthego e di lerileng e ne e le dikgomo di le 70, diphelefu di le 100 le dikwanyana di le 200, tsotlhe tse e ne e le tsa tshupelo e e fisediwang Jehofa.


text:
Baperesiti ba bo ba le babotlana bobe, ba ba ba retelelwa ke go humolotsa dilo tsotlhe tsa ditshupelo tse di fisiwang; ka ntlha ya moo bomonnaa bone, e bong Balefi ba ba thusa, ga tsamaya tiro ya fela le go tsamaya baperesiti ba bona go iitshepisa, gonne Balefi ba ne ba le pelo e e siameng ya go iitshepisa bogolo go baperesiti.


text:
Le tsone ditshupelo tse di fisiwang di ne di le letlotlo, di na le mahura a ditshupelo tsa kagiso, le ditshupelo tsa noo tsa tshupelo nngwe le nngwe e e fisiwang. Mme tirelo ya ntlo ya ga Jehofa ya rulaganngwa jalo.


text:
Mme Hesekia a itumela, le batho botlhe ka ntlha ya se Jehofa o ne a se baakanyeditse batho, gonne selo seo sa dirwa ka tshoganetso.


text:
Hesekia a roma batho mo go ba Iseraele botlhe le Bajuta, le Baeferaime, le Bamanase, a ba kwalela dikwalo a re, ba tle kwa ntlong ya ga Jehofa kwa Jerusalema, go direla Jehofa, Modimo wa Iseraele tlolaganyo.


text:
Gonne kgosi e ne e ikgakolotse, le dikgosana tsa yone, le phuthego yotlhe mo Jerusalema, go direla Jehofa Modimo wa Iseraele tlolaganyo ka kgwedi ya bobedi.


text:
Gonne ba ne ba retelelwa ke go e dira ka lobaka loo, ka baperesiti ba ne ba ise ba iitshepise ba le palo e e lekanyeng, le gone batho ba ne ba ise ba phuthegele kwa Jerusalema.


text:
Jalo ba tlhoma taolo ya go re go itsisiwe batho mo lefatsheng lotlhe la Iseraele, go tswa Beerešeba go ya fela kwa Dane, gore ba tle go direla Jehofa Modimo wa Iseraele tlolaganyo mo Jerusalema, gonne e sa le bogologolo ba ise ba ke ba e dire ba le bantsintsi ka mokgwa o o ntseng jaaka o o kwadilweng.


text:
Batsamaisi ba dikwalo ba ya le dikwalo tsa kgosi le tsa dikgosana tsa yone mo lefatsheng lotlhe la Iseraele le Juta, ba bua ka fa taolong ya kgosi ba re: “Lona bana ba Iseraele, bang lo boele mo go Jehofa Modimo wa ga Aberahame, le wa ga Isake, le wa ga Iseraele, gore a tle a boele mo masaleleng a a falotseng mo diatleng tsa dikgosi tsa Asiria.


text:
Lo se ka lwa nna jaaka borraeno, le jaaka bana ba ga rraa lona, ba ba neng ba leofela Jehofa Modimo wa borraabo, a ba a tla a ba neela go swafadiwa, jaaka lo bona.


text:
Jaana lo se ka lwa nna thamo di thata, jaaka borraeno ba ne ba ntse; ineeleng mo go Jehofa, lo tsene mo felong ga gagwe ga boitshepo, mo o go itshepisitseng ka bosakhutleng, lo direle Jehofa Modimo wa lona, gore bogale jwa gagwe jo bo tukang bo lo fapoge.


text:
Gonne fa lo boela kwa go Jehofa, bomonnaa lona le bana ba lona ba tlaa bona boutlwelobotlhoko fa pele ga bone ba ba ba isitseng botshwarong, mme ba tlaa ba ba tla mo fatsheng leno, gonne Jehofa Modimo wa lona o pelotshweu, o kutlwelobotlhoko, ga a ketla a lo thuhulela sefatlhogo fa lo boela mo go ene.”


text:
Batsamaisi ba dikwalo ba ya le motse le motse mo lefatsheng lotlhe la Eferaime le Manase, go ya fela kwa Sebulone; mme ba ba tshega ka lonyatso, ba ba sotla.


text:
Le fa go ntse jalo bangwe le bangwe ba Ašere le ba Manase le ba Sebulone ba ikokobetsa, ba tlaa Jerusalema.


text:
Le mo Juta seatla sa Modimo se ne se le gone go ba naya pelo e le nngwe fela, go dira taolo ya kgosi le ya dikgosana ka lefoko la ga Jehofa.


text:
Ga phuthegela kwa Jerusalema batho ba le bantsi, ba tla go ja modiro wa senkgwe se se sa bedisiwang ka kgwedi ya bobedi, e le phuthego e kgolo thata.


text:
Ba nanoga ba tlosa dibeso tse di mo Jerusalema, le dibeso tsotlhe tsa maswalo ba di tlosa, ba di latlhela mo molatswaneng wa Kiterone.


text:
Foo ba tlhaba tlolaganyo ka letsatsi la 14 la kgwedi ya bobedi; mme baperesiti le Balefi ba tlhajwa ke ditlhong, mme ba iitshepisa, ba lere ditshupelo tse di fisiwang mo ntlong ya ga Jehofa.


text:
Ba ema mo bonnong jwa bone ka fa thulaganong ya bone, ka fa molaong wa ga Moše monna wa Modimo; baperesiti ba kgatsha madi a ba a amogelang mo diatleng tsa Balefi.


text:
Gonne go le bantsi mo phuthegong ba ba iseng ba iitshepise; ke gone ka moo Balefi ba ne ba na le tiro ya go tlhaba ditlolaganyo tsa mongwe le mongwe yo o seng boitsheko, go ba itshepisetsa Jehofa.


text:
Gonne bontsi jwa batho, e bong Baeferaime ba le bantsi, le Bamanase, le Baisakare, le Basebulone, ba ne ba ise ba itshekise, le fa go ntse jalo ba ja tlolaganyo ka fa go sa kwalwang ka gone. Gonne Hesekia o ne a ba rapeletse, a re: “A Jehofa yo o molemo, a itshwarele


text:
mongwe le mongwe yo o itlhomamisang pelo go batla Modimo, Jehofa Modimo wa borraagwe, le fa a se ka a ntlafadiwa ka fa itshekisong ya felo ga boitshepo.”


text:
Bana ba Iseraele ba ba mo Jerusalema ba dira modiro wa senkgwe se se sa bedisiwang ka malatsi a supa, ka boitumelo jo bogolo; Balefi le baperesiti ba baka Jehofa ka malatsi otlhe, ba opelela Jehofa ka diletso tse di opelelang godimo.


text:
Mme Hesekia a bua le Balefi botlhe ba ba ditswerere mo tirelong ya ga Jehofa ka go ba gomotsa. Jalo ba ja ka lobaka lotlhe lwa modiro lwa malatsi a supa, ba isa ditlhabelo tsa ditshupelo tsa kagiso, ba direla Jehofa Modimo wa borraabo boipolelo.


text:
Phuthego yotlhe ya gakololana gore go dirwe modiro ka malatsi a mangwe gape a supa; mme ba dira ka malatsi a mangwe a supa ka boitumelo.


text:
Gonne Hesekia kgosi ya Juta o ne a naya phuthego dikgongwana di le 1 000, le dinku di le 7 000; mme dikgosana tsa naya phuthego dikgongwana di le 1 000, le dinku di le 10 000; mme baperesiti ba le bantsi ba iitshepisa.


text:
Phuthego yotlhe ya Bajuta e na le baperesiti le Balefi, le phuthego yotlhe e e duleng mo Iseraele, le baeng ba ba tswang lefatsheng la Iseraele, le ba ba agileng mo Juta, ba itumela.


text:
Jalo ga nna boitumelo jo bogolo mo Jerusalema, gonne e sa le ka lobaka lwa ga Solomone morwa Dafite kgosi ya Iseraele, go ne go ise go ko go nne mo go ntseng jalo mo Jerusalema.


text:
Foo baperesiti le Balefi ba nanoga ba segofatsa batho, mme lentswe la bone la utlwiwa, le morapelo wa bone wa tlhatlogela kwa bonnong jo bo boitshepo jwa one, e bong kwa legodimong.


text:
Jaana e rile tiro e yotlhe e sena go wediwa, Baiseraele botlhe ba ba teng ba tswela kwa metseng ya Juta, ba thubaganya maje a a emeng metloutlo, ba rema Medimako, ba rutla mafelo a a tlotlometseng le dibeso mo lefatsheng lotlhe la Juta le la Benjamine, le mo Eferaime le Manase, ga tsamaya ba di senya tsotlhe fela. Foo bana ba Iseraele botlhe ba boa, mongwe le mongwe a ya kwa bosweng jwa gagwe, kwa metseng ya bone.


text:
Hesekia a rulaganya makoko a diphapaano tsa baperesiti, le tsa Balefi ka fa makokong a diphapaano tsa bone, monna mongwe le mongwe ka fa tirelong ya gagwe, baperesiti le Balefi, ba ditshupelo tse di fisiwang le ba ditshupelo tsa kagiso, ba go direla, le ba go leboga, le ba go baka mo dikgorong tsa bothibelelo jwa ga Jehofa.


text:
Le gone a rulaganya kabelo ya kgosi, ya dithuo tsa yone, e e ntshediwang ditshupelo tse di fisiwang, e bong ya ditshupelo tse di fisiwang tsa ka moso le maitsebowa, le ditshupelo tse di fisiwang tsa bosabata, le tsa go rogwa ga dikgwedi, le tsa mediro e e tlhomameng, jaaka go kwadilwe mo molaong wa ga Jehofa.


text:
Gape a laola batho ba ba agileng mo Jerusalema, gore ba ntshe kabelo ya baperesiti le Balefi, gore ba ineele mo molaong wa ga Jehofa.


text:
E rile taolo eo e sena go utlwalelwa kwa ntle, bana ba Iseraele ba ntsha letlotlo la mabutswapele a mabele, le a bojalwa jwa mofine, le a lookwane, a dinotshe, le a totafalo yotlhe ya naga; le sa bosome sa dilo tsotlhe, ba se lere se le letlotlo fela.


text:
Mme bana ba Iseraele le ba Juta, ba ba agileng mo metseng ya Juta, le bone ba lere sa bosome sa dikgomo le dinku, le sa bosome sa dilo tse di tshwaetsweng Modimo tse di ne di neetswe Jehofa Modimo wa bone, ba di baya mekoakoa fela.


text:
E rile Hesekia a tla le dikgosana, mme ba bona mekoakoa, ba baka Jehofa, le batho ba gagwe ba Iseraele.


text:
Mme Asaria moperesiti yo mogolo wa ntlo ya ga Satoke a mo fetola, a re: “E sa le jaaka batho ba simolola go lere diromololo mo ntlong ya ga Jehofa, re ntse re ja re kgora re sadisa mo gogolo, gonne Jehofa o segofaditse batho ba gagwe; mme mo go setseng ke mo go beilweng mo gogolo mo.”


text:
Ba gorosa diromololo, le tsa bosome, le dilo tse di tshwaetsweng Modimo, ka boikanngo. Molaodi wa tsone e ne e le Konania Molefi, Shimei monnawe e le wa bobedi.


text:
Jehiele, le Asasia, le Nahathe, le Asahele, le Jerimothe, le Josabate, le Eliele, le Isemakia, le Mahathe le Benaia, e ne e le balebedi tlase ga Konania le Shimei monnawe, ka taolo ya ga Hesekia kgosi, le Asaria molaodi wa ntlo ya Modimo.


text:
Kore morwa Imena wa Molefi, molebedi wa kgoro ya ka fa ntlheng ya botlhabatsatsi, e ne e le ene molaodi wa dineo tse di newang Modimo ka peleego, go aba diromololo tsa ga Jehofa, le dilo tse di boitshepo jo bo itshepileng.


text:
Tlase ga gagwe go ne go le Etene, le Miniamine, le Ješua, le Shemaia, le Amaria le Shekania, mo metseng ya baperesiti, mo tirong ya bone e e tlhomameng, go abela bomonnaa bone ka makoko a diphapaano, ba bagolo le ba bannye.


text:
Kwa ntle ga ba ba badilweng ka losika lwa lonna, go simolola ka ba ba dinyaga di le tharo go ya kwa go bomogoloa bone, e bong mongwe le mongwe yo o tsenang mo ntlong ya ga Jehofa, ka fa tirong ya letsatsi lengwe le lengwe e lopang ka gone, ba ya mo tirelong ya bone, mo ditebelong tsa bone ka fa makokong a diphapaano tsa bone;


text:
le ba ba badilweng ka fa losikeng lwa baperesiti, ka matlo a borraabo, go simolola ka ba ba dinyaga tse di 20 go ya kwa go bomogoloa bone, mo ditebelong tsa bone ka fa makokong a bone a diphapaano.


text:
E bong go abela bone ba ba badilweng ka losika lwa banyana botlhe ba bone, basadi ba bone, le bana ba bone ba basimane, le ba basetsana, mo phuthegong yotlhe; gonne mo tirong ya bone e e tlhomameng ba ne ba iitshepisa mo boitshepong.


text:
Le mo go bone bomorwa Arone ba baperesiti, ba ba mo dinageng tsa dintlhana tsa metse ya bone, mo motseng mongwe le mongwe ga bo go le banna ba ba badilweng ka maina, go tla ba abela lonna lotlhe mo baperesiting dikabelo tsa bone, le go abela botlhe ba ba badilweng ka losika mo go Balefi.


text:
Mme Hesekia a dira jalo mo lefatsheng lotlhe la Juta; a dira se se molemo le tshiamo le boikanngo fa pele ga Jehofa Modimo wa gagwe.


text:
Mo tirong nngwe le nngwe e o ne a e simolola mo tirelong ya ntlo ya Modimo, le mo molaong, le mo ditaolong, go batla Modimo wa gagwe, o ne a e dira ka pelo yotlhe ya gagwe, mme a tlhogonolofala.


text:
Morago ga dilo tse, le boikanngo jo, Senakeribe kgosi ya Asiria a tla a tsena mo lefatsheng la Juta, a thibelelela metse e e thekeleditsweng, a ikaelela gore o tlaa e ikgapela.


text:
a gakololana le dikgosana tsa gagwe le diganka tsa gagwe, gore go katelwe metswedi e e kwa ntle ga motse; mme ba mo thusa.


text:
Jalo ga phuthega batho ba le bantsi, mme ba katela metswedi yotlhe, le nokana e e ne e e raletse bogare jwa lefatshe, ba re: “Ana dikgosi tsa Asiria di tlaa bo di tlelang di fitlhelelang metsi a le mantsi?”


text:
Mme a nametsega, a aga lorako lotlhe lo lo ne lo thubegile, a lo goleletsa kwa dikagong tse di godileng, le lorako lo longwe lo lo kwa ntle, a thatafatsa Milo mo motseng wa ga Dafite, a ba a dira dibolao le dithebe ka bontsi.


text:
A naya balaodi ba ntwa taolo mo bathong, a ba phuthela kwa go ene mo patlelong fa kgorong ya motse, a bua nabo ka kgomotso, a re:


text:
“Thatafalang lo nametsege, lo se ka lwa boifa, le fa e le go tseanngwa ke kgosi ya Asiria, le fa e le ke bontsi jotlhe jo e nang najo, gonne re na le mongwe yo mogolo go yo o kwa go ene.


text:
Ene o na le letsogo la nama, mme rona re na le Jehofa Modimo wa rona go re thusa le go re tlhabanela ditlhabano tsa rona.” Batho ba ikaega mo mafokong a ga Hesekia kgosi ya Juta.


text:
Morago ga moo Senakeribe kgosi ya Asiria a roma batlhanka ba gagwe kwa Jerusalema, (ene a bo a le fa pele ga Lakiše, a na le thata yotlhe ya gagwe), a roma kwa go Hesekia kgosi ya Juta, le kwa go ba Juta botlhe ba ba mo Jerusalema, a re:


text:
“Senakeribe kgosi ya Asiria o bua jaana a re: ‘Lo ikantse mo go eng, fa e bo ne ne lo nnela go tlhaselwa lo le mo Jerusalema?


text:
A Hesekia ga a lo kgone go tla a lo neela go swa ka mmopamo le ka lenyora, a re: Jehofa Modimo wa rona o tlaa golola mo seatleng sa kgosi ya Asiria?


text:
Hesekia yoo a ga a a tlosa mafelo a one a a tlotlometseng le dibeso tsa one, mme a laola Juta le Jerusalema, a re: Lo obamele fa pele ga sebeso se le sengwe fela, lo fisetse maswalo mo go sone?


text:
A ga lo itse se nna le borraetsho re se diretseng ditšhaba tsotlhe tsa mafatshe? A medimo ya merafe ya mafatshe a e ne e nonofile ka gongwe go golola lefatshe la yone mo seatleng sa me?


text:
Go ne go le mang mo medimong yotlhe ya merafe e borraetsho ba ne ba e senyetsa ruri, o o nonofileng go golola batho ba one mo seatleng sa me, fa e tlaa bo ne ne Modimo wa lona o tlaa nonofa go lo golola mo seatleng sa me?


text:
Ke gone jaana a Hesekia a se lo tsietse, le fa e le go lo kgona ka mokgwa o o ntseng jaana, le gone lo se ka lwa mo dumela, gonne go ne go se na modimo ope wa morafe le fa e le wa bogosi o o nonofileng go golola batho ba one mo seatleng sa me, le mo seatleng sa borraetsho; bogolo jang Modimo wa lona o tlaa retelelwa ke go lo golola mo seatleng sa me?’ ”


text:
Batlhanka ba gagwe ba fela ba bua bogolo ka go nyatsa Jehofa Modimo, le ka go nyatsa Hesekia motlhanka wa gagwe.


text:
A ba a kwala dikwalo tsa go kgala Jehofa, Modimo wa Iseraele, le go mo nyatsa a re: “Jaaka medimo ya merafe ya mafatshe e e se kang ya golola batho ba yone mo seatleng sa me, Modimo wa ga Hesekia le one ga o ketla o golola batho ba one mo seatleng sa me jalo.”


text:
Ba goela kwa bathong ba Jerusalema ba ba mo lorakong ka lentswe le le tsholetsegileng, ba bua ka puo ya Sejuta go ba boifisa, le go ba tlaletsa pelo; gore ba tle ba gape motse.


text:
Ba bua ka ga Modimo wa Jerusalema jaaka ba buile ka ga medimo ya ditšhaba tsa lefatshe e e leng tiro ya diatla tsa batho.


text:
Jehofa a roma moengele, a kgaola diganka tsotlhe tse di pelokgale, le bagogi, le balaodi, mo bothibelelong jwa kgosi ya Asiria. Jalo kgosi ya boela kwa lefatsheng la ga yone ka ditlhong. E rile e fitlha mo ntlong ya modimo wa yone, bone ba ba duleng mo mmeleng wa gagwe tota, ba mmolaela gone ka tšhaka.


text:
Jalo Jehofa a golola Hesekia le banni ba Jerusalema, mo seatleng sa ga Senakeribe kgosi ya Asiria, le mo seatleng sa botlhe ba sele, mme a ba goga ka ntlha tsotlhe.


text:
Batho ba le bantsi ba leretse Jehofa dineo mo Jerusalema, le dilo tse di tlhokegang mo go Hesekia kgosi ya Juta, mme a itse go goletsega mo ponong ya merafe yotlhe go tswa mo lobakeng loo.


text:
E rile mo metlheng eo Hesekia a nna molwetse, a ba a batla go swa; mme a rapela Jehofa, mme a bua nae, a ba a mo naya sesupo.


text:
Mme Hesekia a se ka a mmuseletsa jaaka molemo o o ne a o diretswe; gonne pelo ya gagwe ya tsholetsega; ke gone ka moo bogale jwa nna mo go ene le mo go ba Juta le Jerusalema.


text:
Le fa go ntse jalo Hesekia a ikokobetsa ka ntlha ya boikgodiso jwa pelo ya gagwe, ene le banni ba Jerusalema, mme bogale jwa ga Jehofa bo se ka jwa tla mo go bone mo metlheng ya ga Hesekia.


text:
Hesekia o ne a na le khumo e kgolo thata le tlotlo, mme a itirela mabolokelo a selefera, le a gouta, le a majana a a tlhokegang, a ditswaiso, a dithebe le a dilwana dingwe le dingwe tse di molemo;


text:
le matlo a dipolokelo tsa totafalo ya mabele le bojalwa jwa mofine le lookwane; le matlo a dikgomo le maraka a matsomane.


text:
Gape a ipaakanyetsa metse, le dithuo tsa matsomane le matlhape a le letlotlo, gonne Modimo o no o mo neile dilo di le dintsi thata.


text:
Ene Hesekia yoo o na a ba a kganela motswedi wa godimo wa metsi a Gihone, a a tsamaisa a lolame fela ka fa ntlheng ya bophirimatsatsi ya motse wa ga Dafite. Hesekia a tlhogonofala mo ditirong tsotlhe tsa gagwe.


text:
Le fa go ntse jalo mo tirong ya barongwa ba dikgosana tsa Babilone ba ba romilweng kwa go ene go botsa ka ga kgakgamatso e e neng ya dirwa mo lefatsheng, Modimo wa mo tlogela go mo leka gore o tle o itse gotlhe mo go mo pelong ya gagwe.


text:
Ditiro tse dingwe tsa ga Hesekia le ditiro tsa gagwe tse di molemo, bonang, di kwadilwe mo ponatshegelong ya ga Isaia moperofeti morwa Amose, mo lokwalong lwa dikgosi tsa Juta le Iseraele.


text:
Hesekia a robala le borraagwe, ba mo fitlha mo botlhatlogong jwa diphupu tsa bomorwa Dafite; Bajuta botlhe le banni ba Jerusalema ba mo tlotla mo losong lwa gagwe. Manase morwawe a busa mo boemong jwa gagwe.


text:
E rile Manase a simolola go busa a bo a le dinyaga di le 12; mme a busa ka dinyaga di le 55 mo Jerusalema.


text:
Mme a dira se se bosula mo ponong ya ga Jehofa, ka fa dilong tse di makgapha tsa ditšhaba tse Jehofa o ne a di kgoromeletsa ntle fa pele ga bana ba Iseraele.


text:
Gonne o ne a ba a aga mafelo a a tlotlometseng a Hesekia rraagwe o ne a a rutlile; a agela boBaale dibeso, a dira Medimako, a obamela bontsi jotlhe jwa legodimo, a bo direla.


text:
A aga dibeso mo ntlong ya ga Jehofa, e Jehofa o ne a bua ka ga yone a re: “Leina la me le tlaa nna mo Jerusalema ka bosakhutleng.”


text:
Le gone a ralatsa bana ba gagwe molelo mo mogogorong wa morwa Hinome, a swaba ka maru, a dira ka mereo, a dira ka boloi, a bua le bone ba ba buang le badimo, le ba e leng baitseanape. A dira bosula bo le botona mo ponong ya ga Jehofa, go mo tlhotlheleletsa bogaleng.


text:
Setshwantsho se se setilweng sa modimo wa sesetwa se o se dirileng, a se tlhoma mo ntlong ya Modimo, e Modimo o kileng wa bua ka ga yone le Dafite le Solomone morwawe, wa re: “Mo ntlong e, le mo Jerusalema, o ke o itshenketseng mo ditsong tsotlhe tsa Iseraele, ke tlaa baya leina la me gone ka bosakhutleng.


text:
Le gone ga nketla ke tlhola ke sutisa lonao lwa Baiseraele mo lefatsheng le ke le laoletseng borraeno, ke raya fa ba tlhokomela go dira tsotlhe tse ke di ba laoletseng ka Moše, e bong molao otlhe le ditao, le ditaolelo.”


text:
Mme Manase a timetsa Bajuta le banni ba Jerusalema, ba ba ba tla ba dira bosula bogolo go ba merafe e Jehofa o kileng a e senya fa pele ga bana ba Iseraele.


text:
Ke gone ka moo Jehofa a lere mo go bone balaodi ba ntwa ya kgosi ya Asiria; bao ba tshwara Manase ka dikgoge, ba mo golega ka mefiri, ba mo isa kwa Babilone.


text:
Mme ya re a le mo pitlaganong, a rapela Jehofa Modimo wa gagwe, a ikokobetsa thata fa pele ga Modimo wa borraagwe.


text:
A o rapela; mme wa rapelesega, wa utlwa mokokotlelo wa gagwe, wa ba wa mo lere gape kwa Jerusalema mo bogosing jwa gagwe. Foo Manase a itse fa Jehofa e le ene Modimo.


text:
Jaana morago ga moo a agela motse wa ga Dafite lorako lo lo ka kwa ntle, go pota Gihone ntlheng ya bophirimatsatsi, mo molapong, go ya go fitlha fela kwa botsenong jwa kgoro ya ditlhapi; a lo potolosa Ofele, a o goletsa kwa godimo thata. A tsenya balaodisiwa ba ntwa ba ba pelokgale mo metseng yotlhe e e thekeleditsweng ya Juta.


text:
A tlosa medimo ya seeng, le modimo wa sesetwa mo ntlong ya ga Jehofa, le dibeso tsotlhe tse o kileng a di aga mo thabaneng ya ntlo ya ga Jehofa, le mo Jerusalema, a di latlhela kwa ntle ga motse.


text:
A aga sebeso sa ga Jehofa, a isa mo go sone ditlhabelo tsa ditshupelo tsa kagiso le tsa tebogo, a laola gore Bajuta ba direle Jehofa Modimo wa Iseraele.


text:
Le fa go ntse jalo batho ba fela ba isa ditlhabelo mo mafelong a a tlotlometseng, mme ya bo e le go isetsa Jehofa Modimo wa bone fela.


text:
Jaana ditiro tse dingwe tsa ga Manase, le morapelo wa gagwe mo Modimong wa gagwe, le mafoko a baboni ba ba buileng nae mo ineng la ga Jehofa Modimo wa Iseraele, bonang, a kwadilwe mo ditirong tsa dikgosi tsa Iseraele.


text:
Le morapelo wa gagwe, le jaaka Modimo o ne wa mo rapelesegela, le boleo jotlhe jwa gagwe, le tlolo ya gagwe, le mafelo kwa o ne a aga mafelo a a tlotlometseng gone, a tlhoma Medimako le ditshwantsho tse di setilweng, pele a ise a ikokobetse; di kwadilwe mo polelong ya ga Hosai.


text:
Jalo Manase a robala le borraagwe, mme ba mo fitlha mo ntlong ya gagwe; mme Amone morwawe a busa mo boemong jwa gagwe.


text:
Amone o rile a simolola go busa a bo a le dinyaga di le 22; mme a busa ka dinyaga di le pedi mo Jerusalema.


text:
A dira se se bosula mo ponong ya ga Jehofa, jaaka go ne go dira Manase rraagwe: Amone a isetsa ditshwantsho tsotlhe tse di setilweng tse Manase rraagwe o kileng a di dira ditlhabelo, mme a di direla.


text:
Ga a ka a ikokobetsa fa pele ga Jehofa, jaaka go kile ga ikokobetsa Manase rraagwe; mme ene Amone yo, a fela a tswelela go tlola bogolo.


text:
Mme batho ba lefatshe ba bolaya bone botlhe ba ba rerileng kgosi Amone, mme batho ba lefatshe ba dira Josia morwawe kgosi mo boemong jwa gagwe.


text:
E rile Josia a simolola go busa a bo a le dinyaga di 8; mme a busa ka dinyaga di le 31 mo Jerusalema.


text:
A dira se se siameng mo matlhong a ga Jehofa, a sepela mo ditseleng tsa ga Dafite rraagwe, a se ka a fapogela ka fa go le legolo kgotsa go la molema.


text:
Gonne ya re ka ngwaga o o ferang e le mebedi wa puso ya gagwe, a sa ntse a le monana, a simolola go batla Modimo wa ga Dafite rraagwe; ya re ka ngwaga wa 12 a simolola go tlhapisa Juta le Jerusalema, a tlosa mafelo a a tlotlometseng, le Medimako, le ditshwantsho tse di setilweng, le ditshwantsho tse di thetsweng.


text:
Mme ba rutlolola dibeso tsa boBaale mo ponong ya gagwe; le ditshwantsho tsa letsatsi, tse di ne di le kwa godimo, godimo ga bone, a di remela fa fatshe; le Medimako le ditshwantsho tse di setilweng, le ditshwantsho tse di thetsweng, a di thubaganya, a di dira lorole, a lo gasetsa mo diphupung tsa ba ba kileng ba di isetsa ditlhabelo.


text:
A dira jalo mo metseng ya Bamanase, le ya Baeferaime, le ya Basimeone, go ya fela kwa Nafetali, mo matlotleng a bone mo tikologong.


text:
A rutlolola dibeso, a thuga Medimako le ditshwantsho tse di setilweng, tsa nna leupa, a remela fa fatshe ditshwantsho tsa letsatsi mo lefatsheng lotlhe la Iseraele, a itse go ba a boela kwa Jerusalema.


text:
Jaana e rile ka ngwaga wa 18 wa puso ya gagwe a sena go tlhapisa lefatshe le ntlo, a roma Shafane morwa Asalia, le Maaseia molaodi wa motse, le Joa morwa Joahase mokwadi wa ditirafalo, ba ya go mamatlela ntlo ya ga Jehofa Modimo wa gagwe.


text:
Ba ya kwa go Hilekia moperesiti yo mogolo, ba mo neela madi a a ne a lerilwe mo ntlong ya Modimo, a Balefi, balebedi ba kgoro, ba ne ba a phuthile mo go Bamanase le Baeferaime, le mo go masalela otlhe a Baiseraele, le mo go Bajuta botlhe le Babenjamine, le mo banning ba Jerusalema.


text:
Ba a neela badiri ba ba nang le tebelo ya ntlo ya ga Jehofa; badiri ba ba dirang mo ntlong ya ga Jehofa, ba a ba naya go siamisa le go mamatlela ntlo;


text:
ba a naya babetli ba dikgong le baagi, go tla ba reka maje a a betlilweng, le dikgong tse di tshwaraganyang, le go dira mesipuri ya matlo a dikgosi tsa Juta di a sentseng.


text:
Banna bao ba dira tiro ka boikanngo; balebedi ba bone e ne e le Jahathe le Obadia, e le ba Balefi ba bomorwa Merari; le Sekaria le Mešulame, ba bomorwa Bakohathe, go tswedisetsa tiro kwa pele; le ba bangwe ba Balefi, botlhe ba ba ditswerere go letsa diletso tsa kopelo.


text:
Gape ba ne ba laola barwadi ba merwalo, ba tswedisetsa kwa pele botlhe ba ba dirang tiro mo tirelong nngwe le nngwe; mme mo go Balefi go ne go le bakwadi, balaodisiwa, le balebedi ba kgoro.


text:
Ya re ba ntsha madi a a ne a isitswe mo ntlong ya ga Jehofa, Hilekia moperesiti a fitlhela lokwalo lwa molao wa ga Jehofa o o beilweng ke Moše.


text:
Hilekia a bua, a raya Shafane mokwadi a re: “Ke bonye lokwalo lwa molao mo ntlong ya ga Jehofa.” Hilekia a neela Shafane lokwalo.


text:
Shafane a isa lokwalo kwa kgosing, gape a isa lefoko kwa kgosing, a re: “Gotlhe mo go neetsweng batlhanka ba gago ba a go dira.


text:
Ba ntshitse madi a a fitlhetsweng mo ntlong ya ga Jehofa, ba a tsentse mo seatleng sa balebalebedi, le mo seatleng sa badiri.”


text:
Mme Shafane mokwadi a bolelela kgosi a re: “Hilekia moperesiti o nneetse lokwalo.” Mme Shafane a balela kgosi mo go lone.


text:
Kgosi ya laola Hilekia le Ahikame morwa Shafane, le Abatone morwa Mika, le Shafane mokwadi, le Asaia motlhanka wa kgosi, a re:


text:
“Yang lo mpoletse mo go Jehofa, lo bo lo boletse le bone ba ba setseng mo Iseraele le mo Juta, ka ga mafoko a lokwalo lo lo bonyweng, gonne bogale jwa ga Jehofa jo bo goromeditsweng mo go rona bo bogolo, gonne borraetsho ga ba a tshegetsa lefoko la ga Jehofa, go dira jaaka tsotlhe tse di kwadilweng mo lokwalong lo.”


text:
Hilekia, le ba kgosi e ba laotseng, ba ya kwa go Huleta moperofeti wa sesadi, mosadi wa ga Shalume morwa Tokathe, morwa Hasera, mmoloki wa diaparo; (jaana mosadi yoo a bo a agile mo Jerusalema mo kgaolong ya bobedi); mme ba bua le ene jalo.


text:
Mosadi a ba raya a re: “Jehofa Modimo wa Iseraele o bua jaana, a re: ‘Rayang monna yo o lo romileng kwano go nna, lo re:


text:
Jehofa o bua jaana a re: Ke tlaa lere bosula mo felong fa, le mo banning ba gone, e bong diphutso tsotlhe tse di kwadilweng mo lokwalong lo ba lo badileng fa pele ga kgosi ya Juta.


text:
Gonne ba ntatlhile, ba fiseditse medimo e sele maswalo, go tla ba ntlhotlheletsa bogaleng ka ditiro tsotlhe tsa diatla tsa bone; ke gone ka moo bogale jwa me bo goromeditsweng mo felong fa, mme ga bo ketla bo tingwa.’


text:
Mme kgosi ya Juta e e lo romileng, lo tla go botsa mo go Jehofa, lo mo reye lo re: Jehofa Modimo wa Iseraele a re: ‘Ka ga mafoko a o a utlwileng,


text:
e re ka pelo ya gago e ne e le tshisimogo, mme wa ikokobetsa fa pele ga Modimo, jale ka o utlwa mafoko a one ka ga felo fa, le ka ga banni ba gone, mme o ikokobeditse fa pele ga me, o ikgagotse diaparo, wa lela fa pele ga me; le nna ke go utlwile. Go bua Jehofa.


text:
Bona, ke tlaa go phuthela kwa go borraeno, mme o tlaa phuthelwa mo phupung ya gago ka kagiso, le gone matlho a gago ga a ketla a bona bosula jotlhe jo ke tlaa bo lereng mo felong fa, le mo banning ba teng.’ ” Mme ba busetsa phetolo kwa kgosing.


text:
Kgosi ya tlhatlogela kwa ntlong ya ga Jehofa, e na le banna botlhe ba Juta, le banni ba Jerusalema, le baperesiti, le Balefi le batho botlhe, bagolo le bannye; mme a balela mo ditsebeng tsa bone mafoko otlhe a lokwalo lwa kgolagano, lo lo bonyweng mo ntlong ya ga Jehofa.


text:
Mme kgosi ya ema mo bonnong jwa yone, ya dira kgolagano fa pele ga Jehofa, ya re, e tlaa sala Jehofa morago, e tshegetsa ditaolo tsa gagwe, le ditshupo tsa gagwe, le ditao tsa gagwe, ka pelo yotlhe ya yone le ka mowa otlhe wa yone, go dirafatsa mafoko a kgolagano a a kwadilweng mo lokwalong lo.


text:
Botlhe ba ba fitlhetsweng mo Jerusalema le mo Benjamine, a ba laola gore ba eme mo kgolaganong eo. Banni ba Jerusalema ba dira ka fa kgolaganong ya Modimo, Modimo wa borraabo.


text:
Josia a tlosa dilo tsotlhe tse di makgapha mo mafatsheng otlhe a e leng a bana ba Iseraele, mme botlhe ba ba fitlhelwang mo Iseraele a ba dirisa, e bong go direla Jehofa Modimo wa bone. Metlheng yotlhe ya gagwe ga ba a ka ba kgaogana le go sala Jehofa Modimo wa borraabo morago.


text:
Josia a direla Jehofa tlolaganyo mo Jerusalema; ba tlhaba tlolaganyo ka letsatsi la 14 la kgwedi ya ntlha.


text:
A raya Balefi ba ba rutang Baiseraele botlhe ba ba itshepetseng Jehofa, a re: “Bayang letlole le le itshepileng mo ntlong e Solomone morwa Dafite kgosi ya Iseraele o ne a e aga; ga go ketla go tlhola go le morwalo mo maruding a lona. Jaanong lo direle Jehofa Modimo wa lona le batho ba gagwe Baiseraele.


text:
Lo ipaakanye ka fa mantlong a borra ba lona ka makoko a diphapaano tsa lona, ka fa go kwaleng ga Dafite kgosi ya Iseraele, le ka fa go kwaleng ga Solomone morwawe.


text:
Lo eme mo felong ga boitshepo ka fa dikgaoganong tsa makgotla a bana ba borraeno, e bong bana ba batho fela, mme a kgaogano nngwe le nngwe ya makgotla a borara e nne le setlhophana sa Balefi.


text:
Lo tlhabe tlolaganyo, lo iitshepise, lo bo lo baakanyetse bana ba rraeno go dira ka fa lefokong la ga Jehofa le le tsileng ka Moše.”


text:
Josia a ntshetsa bana ba bone ba e leng batho fela, dikwanyana le dipotsane tsa letsomane, tsotlhe e le tsa ditshupelo tsa tlolaganyo, a di naya botlhe ba ba gone, go ya go fitlha mo palong ya 30 000, le tsa dikgongwana di le 3 000; tseo e le tsa dithuo tsa kgosi.


text:
Dikgosana tsa yone tsa naya batho le baperesiti le Balefi dimpho tsa peleego. Hilekia le Sekaria le Jehiele, balaodi ba ntlo ya Modimo, ba naya baperesiti dihutshane di le 2 600, le dikgomo di le 300, tsa go nna ditshupelo tsa tlolaganyo.


text:
Konania le ene, le Shemaia le Nethanele bomonnawe, le Hašabia le Jeiele le Josabate, ditlhogo tsa Balefi, ba naya Balefi dihutshane di le 5 000, le dikgomo di le 500, tsa go nna ditshupelo tsa tlolaganyo.


text:
Jalo tirelo ya baakanngwa, mme baperisiti ba ema mo bonnong jwa bone, le Balefi ka fa makokong a diphapaano tsa bone, ka fa taolong ya kgosi.


text:
Ba tlhaba tlolaganyo, mme baperesiti ba kgatsha madi a ba a amogetseng mo seatleng sa bone, mme Balefi ba di humolotsa.


text:
Ba tlosa ditshupelo tse di fisiwang, gore ba tle ba abele batho ka fa dikgaoganong tsa makgotla a borra ba bana ba bone, go tla ba isetsa Jehofa tshupelo, jaaka go kwadilwe mo lokwalong lwa ga Moše. Ba dira jalo le ka dikgomo.


text:
Ba besa tlolaganyo ka molelo ka fa molaong o o tlhomilweng; mme ditshupelo tse di itshepileng ba di apaya ka dipitsa, le ka dipitsa tse di tona, le ka tse di dikhaetla, ba di isa ka bonako kwa baneng botlhe ba batho.


text:
Morago ga moo ba baakanya ga bone, le ga baperesiti; gonne baperesiti bomorwa Arone ba ne ba tshwerwe ke tiro ya go isa ditshupelo tse di fisiwang le mafura, ga tsamaya bosigo jwa tsena; ke gone ka moo Balefi ba baakanya ga bone, le ga baperesiti bomorwa Arone.


text:
Baopedi bomorwa Asafe ba ba ne ba le mo bonnong jwa bone, ka fa taolong ya ga Dafite, le Asafe, le Hemane, le Jeduthune mmonedi wa kgosi; le balebedi ba dikgoro ba bo ba le fa kgorong nngwe le nngwe, go se na sepe se se tshwanetseng go ba tlogedisa tirelo ya bone, gonne Balefi, bomonnaa bone ba ba baakanyetsa.


text:
Jalo tirelo yotlhe ya ga Jehofa ya baakanngwa ka tsatsi leo fela, go dira tlolaganyo le go isa ditshupelo tse di fisiwang mo sebesong sa ga Jehofa, ka fa taolong ya kgosi Josia.


text:
Bana ba Iseraele ba ba teng ba dira tlolaganyo ka lobaka loo, le modiro wa senkgwe se se sa bedisiwang ka malatsi a supa.


text:
E sa le ka motlha wa ga Samuele moperofeti go ne go ise go ko go dirwe tlolaganyo epe jaaka yone mo Iseraele; mme go se ka ga nna dikgosi dipe tsa Iseraele tse di dirileng tlolaganyo e e etsang e Josia o ne a e dira, le baperesiti, le Balefi, le Bajuta botlhe ba Iseraele ba ba gone, le banni ba Jerusalema.


text:
Mme e rile morago ga moo gotlhe fela, Josia a sena go baakanya tempele, Neko kgosi ya Egepeto a bolola a ya go tlhasela Karakemiše o o fa nokeng ya Euferatese; mme Josia a mmololela.


text:
Mme a roma barongwi kwa go ene, a re: “Ke dirang ka wena, wena kgosi ya Juta? Ga ke a bololela wena gompieno, ke bololetse ntlo e ke nang le ntwa nayo; Modimo o ntaotse gore ke itlhaganele; khutla, o se ka wa itlhakanya le Modimo o o emeng le nna, o ka tla wa go senya.”


text:
Le fa go ntse jalo Josia a gana go mo thuhulela sefatlhogo, a ikgakisa, gore a tle a tlhabane nae; a se ka a reetsa mafoko a ga Neko a a duleng mo molomong wa Modimo, mme a tla go tlhabanela mo molapong wa Megito.


text:
Bahudi ka bora ba hula kgosi Josia; kgosi ya raya batlhanka ba yone ya re: “Ntlosang gonne ke tlhabilwe mo go botlhoko.”


text:
Jalo batlhanka ba gagwe ba mo ntsha mo kareng, ba mo tsenya mo kareng ya bobedi e o ne a na nayo, ba mo isa Jerusalema; mme a swa, a fitlhwa mo diphupung tsa borraagwe. Mme Bajuta le ba Jerusalema botlhe ba lelela Josia.


text:
Jeremia a lelela Josia, le baopedi botlhe ba banna le ba basadi ba bua ka ga Josia mo dilelong tsa bone, nako e sa le eno; mme ba di dira molao o o tlhomameng mo Iseraele: mme bonang, di kwadilwe mo dikhutsafalong.


text:
Jaana ditiro tse dingwe tsa ga Josia, le ditiro tsa gagwe tse di molemo, jaaka se se kwadilweng mo molaong wa ga Jehofa,


text:
le ditiro tsa gagwe tsa ntlha le tsa morago, bonang, di kwadilwe mo lokwalong lwa dikgosi tsa Iseraele le Juta.


text:
Foo batho ba lefatshe ba tsaya Jehoahase morwa Josia, ba mo dira kgosi mo boemong jwa ga rraagwe mo Jerusalema.


text:
Jehoahase o rile a simolola go busa a bo a le dinyaga di le 23, mme a busa ka dikgwedi di le tharo mo Jerusalema.


text:
Kgosi ya Egepeto ya mo tlosa mo bogosing mo Jerusalema, ya lefisa lefatshe dikilokerame tsa selefera di le 3 400 le dikilokerame di le 34 tsa gouta.


text:
Kgosi ya Egepeto ya dira Eliakime monnawe, kgosi ya Juta le Jerusalema, ya fetola leina le gagwe la nna Jehoiakime; mme Neko a tsaya Joahase mogoloe, a mo isa Egepeto.


text:
E rile Jehoiakime a simolola go busa a bo a le dinyaga di le 25; mme a busa ka dinyaga di le 11 mo Jerusalema, mme a dira se se bosula mo ponong ya ga Jehofa Modimo wa gagwe.


text:
Nebukatenesare a ba a isa dilwana tsa ntlo ya ga Jehofa kwa Babilone, a di tsenya mo tempeleng ya gagwe kwa Babilone.


text:
Jaana ditiro tse dingwe tsa ga Jehoiakime le dilo tse di makgapha tsa gagwe tse o ne a di dira, le se se fitlhetsweng mo go ene, bonang, di kwadilwe mo lokwalong lwa dikgosi tsa Iseraele le Juta; mme Jehoiakine morwawe a busa mo boemong jwa gagwe.


text:
Jehoiakine o rile a simolola go busa a bo a le dinyaga di 8; mme a busa ka dikgwedi di le tharo le malatsi a le some mo Jerusalema: A dira se se bosula mo ponong ya ga Jehofa.


text:
Mme ya re mo tshokologong ya ngwaga, Nebukatenesare a roma batho, a mo isa Babilone, a na le dilwana tse di molemo tsa ntlo ya ga Jehofa, mme a dira Setekia monnawe kgosi ya Juta le Jerusalema.


text:
E rile Setekia a simolola go busa a bo a le dinyaga di le 21, mme a busa ka dinyaga di le 11 mo Jerusalema.


text:
A dira se se bosula mo ponong ya ga Jehofa Modimo wa gagwe; ga a ka a ikokobetsa fa pele ga Jeremia moperofeti fa a bua ka molomo wa ga Jehofa.


text:
Le gone a tsuololela kgosi Nebukatenesare yo o ne a mo ikanisitse ka Modimo. A thatafatsa thamo ya gagwe, a kgwaralatsa pelo ya gagwe, gore e se ka ya sokologela mo go Jehofa Modimo wa Iseraele.


text:
Gape ditlhogo tsotlhe tsa baperesiti, le batho ba tlola thatathata ka fa dilong tse di makgapha tsotlhe tsa merafe; ba itshekolola ntlo ya ga Jehofa e o ne a e itshepisitse mo Jerusalema.


text:
Mme Jehofa, Modimo wa borraabo, a roma kwa go bone ka barongwa ba gagwe, a phakela a ba roma; gonne a utlwela batho ba gagwe botlhoko, le felo ga boago jwa gagwe;


text:
mme ba sotla barongwa ba Modimo, ba nyatsa mafoko a gagwe, ba tshega baperofeti ba gagwe, ga tsamaya bogale jwa ga Jehofa jwa tsogela batho ba gagwe, ga tsamaya phodiso ya tlhokafalela ruri.


text:
Ke gone ka moo o lerileng mo go bone kgosi ya Bagalatea, ya bolaela makau a bone ka tšhaka mo ntlong ya felo ga boitshepo ga bone, ya se ka ya utlwela lekau le fa e le morweetsana, motsofe le fa e le motho wa bogologolo botlhoko; wa ba neela botlhe mo seatleng sa yone.


text:
Le dilwana tsotlhe tsa ntlo ya Modimo, tse dikgolo le tse dinnye, dikhumo tsa ntlo ya ga Jehofa, le dikhumo tsa kgosi, le tsa dikgosana tsa yone; dilo tse tsotlhe ya di isa kwa Babilone.


text:
Ba fisa ntlo ya Modimo, ba rutlolola lorako lwa Jerusalema, ba fisa mantlo otlhe a dikgosi a teng ka molelo, ba senya dilwana tsotlhe tse di molemo tsa gone.


text:
Bone ba ba falotseng mo tšhakeng ya ba isa Babilone; mme ba nna batlhanka ba yone le ba bomorwaa yone ba ba ba tla go fitlha mo pusong ya bogosi jwa Peresia;


text:
go dirafatsa lefoko la ga Jehofa ka molomo wa ga Jeremia, ga tsamaya lefatshe la ja monate wa boSabata ba lone; gonne ya re lefatshe le sa ntse le swafetse la bo le tshegeditse Sabata go fetisa dinyaga di le 70.


text:
Jaana, e rile ka ngwaga wa ntlha wa ga Kurose kgosi ya Peresia, e le gore lefoko la ga Jehofa ka molomo wa ga Jeremia le dirafadiwe, Jehofa a tlhotlheletsa mowa wa ga Kurose kgosi ya Peresia, a ba a tla a dira kitsiso mo bogosing jotlhe jwa gagwe, a ba a e kwala a re:


text:
“Kurose kgosi ya Peresia o bua jaana, a re: ‘Jehofa Modimo wa legodimo, o nneile magosi otlhe a lefatshe; o ntaotse gore ke mo agele ntlo kwa Jerusalema o o mo lefatsheng la Juta. Le fa e kabo e le mang yo o gone mo go lona wa batho botlhe ba gagwe, a Jehofa Modimo wa gagwe a nne nae, mme a a tlhatlogele teng.’ ”


text:
Jaana e rile ka ngwaga wa ntlha wa ga Kurose kgosi ya Peresia, e le gore lefoko la ga Jehofa ka molomo wa ga Jeremia le dirafadiwe, Jehofa a tlhotlheletsa mowa wa ga Kurose kgosi ya Peresia, a ba a tla a dira kitsiso mo bogosing jotlhe jwa gagwe, le gone a e kwala,


text:
a re: “Kurose kgosi ya Peresia o bua jaana, a re: Jehofa Modimo wa legodimo o nneile magosi otlhe a lefatshe; o ntaotse gore ke mo agele ntlo kwa Jerusalema o o kwa lefatsheng la Juta.


text:
Le fa e ka bo e le mang yo o teng mo go lona wa batho botlhe ba gagwe, a Modimo wa gagwe o nne nae, a a tlhatlogele kwa Jerusalema, o o kwa Juta, mme a a age ntlo e e mo Jerusalema ya ga Jehofa Modimo wa Iseraele, (ke ene Modimo).


text:
Le fa e le mang yo o setseng, mo felong gongwe kwa o jakileng gone, a banna ba felo foo ba mo thuse ka selefera, le ka gouta, ka dilwana le ka dipelesa, kwa ntle ga neo e e leng ya peleego fela, e e ntshediwang ntlo ya Modimo e e kwa Jerusalema.”


text:
Foo ga nanoga ditlhogo tsa makgotla a borra ba Juta le ba Benjamine le baperesiti, le Balefi, e bong botlhe ba Modimo o tlhotlheleditseng mowa wa bone go tla ba ya go aga ntlo ya ga Jehofa e e kwa Jerusalema.


text:
Botlhe ba ba mo tikologong ya bone ba thatafatsa diatla tsa bone ka dilwana tsa selefera, ka gouta, ka dilwana, le ka dipelesa le ka dilo tse di tlhokegang, kwa ntle ga tsotlhe tse di ntshiwang ka peleego fela.


text:
Gape kgosi Kurose a ntsha dilwana tsa ntlo ya ga Jehofa, tse Nebukatenesare o kileng a di gapa a di tsaya kwa Jerusalema, a di tsenya mo ntlong ya medimo ya gagwe.


text:
Tsone tseo Kurose kgosi ya Peresia a di ntsha ka Mitheretathe mmoloki wa dikhumo, mme a di balela Shešebasare, kgosana ya Juta.


text:
Mme ke yone palo ya tsone: Dijana tsa gouta di le 30, megotšana ya selefera e le 1 000, dithipa di le 29.


text:
Dinwelo tsa gouta di le 30, dinwelo tsa selefera tsa mohuta wa bobedi di le 410, le dilwana tse dingwe di le 1 000.


text:
Dilwana tsa gouta le tsa selefera di le mmogo di ne di le 5 400. Dilo tse tsotlhe Shešebasare a ya natso, jale ka batho ba botshwaro ba tlhatlosiwa kwa Babilone ba isiwa Jerusalema.


text:
Jaana ba ke bone bana ba kgaolo ele ya lefatshe la bogosi, ba ba tlhatlogileng ba bowa mo botshwarong, e bong jwa ba Nebukatenesare kgosi ya Babilone o kileng a ba tlosa a ba isa Babilone, jaana ba boela kwa Jerusalema le Juta, mongwe le mongwe a ya motseng wa ga gabo.


text:
Ba tla le Serubabele, Ješua, Nehemia, Seria, Reelaia, Moretekai, Bilešane, Misepare, Bigefai, Rehume, Baana. Palo ya bana ba tšhaba ya Iseraele:


text:
Bana ba balebedi ba kgoro: bana ba ga Shalume, bana ba ga Atere, bana ba ga Talemone, bana ba ga Akube, bana ba ga Hatita, bana ba ga Shobai mmogo e le batho ba le 139.


text:
Ba ke bone ba ba tlhatlogileng kwa Telemela, Telehareša, Kerube, Atane le Imere; mme ba retelelwa ke go supa makgotla a borraabo, le losika lwa bone boo e ne e le Baiseraele:


text:
Le ba bana ba baperesiti; bana ba ga Habaia, bana ba ga Hakose, bana ba ga Baresilai, yo o ne a tsaya mosadi wa bomorwadia Baresilai wa Mogileate, a bidiwa ka leina la bone.


text:
Bao ba ne ba senka maina a bone mo lokwalong lwa maina a batho ba ba badilweng ka ditshika, mme a se ka a fitlhelwa; ke gone ka moo ba kaiwa gore ba itshekologile, mme ba ntshiwa mo boperesiting.


text:
Tirešathe a ba raya a re ba se ka ba ja dilo tse di boitshepo jo bo itshepileng, go tsamaya go bo go eme moperesiti a apere Urime le Thumime pele.


text:
Kwa ntle ga batlhanka ba bone le malata a bone, ba e neng e le batho ba ba 7 337, ba bile ba na le baopedi ba le 200, banna le basadi.


text:
Bangwe ba ditlhogo tsa makgotla a borara e rile ba tla mo ntlong ya ga Jehofa e e mo Jerusalema, ba ntshetsa ntlo ya Modimo dithuso tsa go e emisa mo bonnong jwa yone, ba ntsha ka peleego;


text:
ba ntsha ka fa nonofong ya bone, ba tsenya mo sebolokelong sa madi a tiro, e le mo go kanang ka dikilokerame di le 500 tsa gouta, le selefera sa bokete jwa dikilokerame di le 2 800, le diaparo tsa baperesiti di le 100.


text:
Jalo baperesiti, le Balefi, le bangwe ba batho, le baopedi le balebedi ba kgoro le Banethinime, ba aga mo metseng ya bone, le Baiseraele botlhe mo metseng ya bone.


text:
E rile go fitlhile kgwedi ya bosupa, bana ba Iseraele ba le mo metseng ya bone, batho ba phuthega mo Jerusalema jaaka ba ka bo ba le monna a le mongwe fela.


text:
Foo ga ema Ješua morwa Josatake, le baperesiti bana ba ga rraagwe, le Serubabele morwa Shealetiele, le bana ba ga rraagwe, mme ba aga sebeso sa Modimo wa Iseraele, go tla ba isa ditshupelo tse di fisiwang mo go sone, jaaka go kwadilwe mo molaong wa ga Moše, monna wa Modimo.


text:
Ba tlhoma sebeso mo bonnong jwa sone; gonne poifo e ne e le mo go bone ka ntlha ya batho ba mafatshe, ba isetsa Jehofa tshupelo tse di fisiwang mo go sone, e bong ditshupelo tse di fisiwang ka moso le maitsebowa.


text:
Ba dira modiro wa diobo jaaka go kwadilwe, ba isa ditshupelo tse di fisiwang tsa malatsi otlhe ka fa palong, ka fa molaong o o tlhomameng, ka fa tshwanelo ya letsatsi lengwe le lengwe e lopang ka gone.


text:
Morago ga moo tshupelo e e fisiwang ya metlha yotlhe, le ditshupelo tsa go rogwa ga dikgwedi, le tsa mediro yotlhe ya ga Jehofa e e itsegeng, e e ilelelwang Modimo, le tsa mongwe le mongwe yo o ne a ntshetsa Jehofa ka pelo e e thamileng, a ntsha tshupelo ya peleego fela.


text:
Go simolola ka letsatsi la ntlha la kgwedi ya bosupa ba simolola go isetsa Jehofa ditshupelo tse di fisiwang; mme motheo wa tempele ya ga Jehofa wa bo o ise o thaiwe.


text:
Le gone ba naya babetli ba maje madi, le babetli ba dikgong; ba naya bone ba Sitone, le ba Ture, dijo, le noo le lookwane, go tla ba tsaya ditlhare tsa masetara kwa Lebanone, ba di isa kwa lewatleng kwa Jopa, ka fa thateng e ba e neilweng ke Kurose kgosi ya Peresia.


text:
Jaana e rile ka ngwaga wa bobedi wa go tla ga bone mo ntlong ya Modimo mo Jerusalema, ka kgwedi ya bobedi, Serubabele, morwa Shealatiele, le Ješua morwa Josatake, le ba bangwe ba bana ba ga rraabo baperesiti le Balefi, le botlhe ba ba tswang botshwarong, ba tla Jerusalema, ba simolola; mme ba tlhoma Balefi, go simolola ka ba ba dinyaga di 20 go ya kwa go bomogolo a bone, gore ba nne balebedi ba tiro ya ntlo ya ga Jehofa.


text:
Foo Ješua a ema le bomorwawe le bana ba ga rraagwe Katamiele le bomorwawe, bomorwa Juta ba le mmogo go tla ba nna balebedi ba badiri mo ntlong ya Modimo; bomorwa Henatate ba na le bomorwaa bone le Balefi, bana ba ga rraabo.


text:
E rile baagi ba thaya motheo wa tempele ya ga Jehofa, ba tlhoma baperesiti ba apere diaparo tsa bone ba tshotse dinaka, le Balefi bomorwa Asafe ba tshotse disemebala, go tla ba baka Jehofa ka fa taolong ya ga Dafite kgosi ya Iseraele.


text:
Mme ba opelelelana, ka ba baka, ba leboga Jehofa, ba re: “Gonne o molemo, gonne boutlwelobotlhoko jwa gagwe bo eme ka bosakhutleng mo go Baiseraele.” Mme batho botlhe ba thela lošalaba lo logolo, ka ba baka Jehofa, gonne motheo wa ntlo ya ga Jehofa o thailwe.


text:
Batho ba le bantsi mo baperesiting, le mo go Balefi, le mo go ba e leng ditlhogo tsa makgotla a borara, bannabagolo, ba gale ba ba bonyeng ntlo ya ntlha, e rile motheo wa ntlo e, o thaiwa fa pele ga matlho a bone, ba lela ka lentswe le le tsholetsegileng; mme batho ba bangwe ba le bantsi ba thela lošalaba ka boitumelo:


text:
Batho ba ba ba retelelwa ke go farologanya kgoo ya boitumelo mo modumong wa go lela ga batho, gonne batho ba thela lesoa le legolo thata, mme modumo wa utlwala kgakala.


text:
Jaana e rile baganetsi ba Juta le Benjamine ba utlwa fa bana ba botshwaro ba agela Jehofa Modimo wa Iseraele tempele,


text:
foo ba atamela kwa go Serubabele le kwa ditlhogong tsa makgotla a borara, ba ba raya ba re: “Mmang re ageng le lona, gonne re batla Modimo wa lona, jaaka lona; e sa le ka motlha wa ga Esare-hatone kgosi ya Asiria yo o re lerileng kwano, re ntse re o isetsa tlhabelo.”


text:
Mme Serubabele le Ješua, le ba bangwe ba ditlhogo tsa makgotla a borara ba Iseraele, ba ba raya ba re: “Ga lo na sepe le rona fa e ka bo ne ne lo re, lo ka agela Modimo wa rona ntlo; mme rona ka rosi re tlaa agela Jehofa Modimo wa Iseraele, jaaka kgosi Kurose, kgosi ya Peresia a re laotse.”


text:
Ba ba thapela balogisa maano ka tuelo, go tla ba senya boikaelelo jwa bone, ka metlha yotlhe ya ga Kurose kgosi ya Peresia go ya fela motlheng wa puso ya ga Dario kgosi ya Peresia.


text:
E rile mo pusong ya ga Ahasuero, mo tshimologong ya puso ya gagwe ba kwala ka ga banni ba Juta le Jerusalema lokwalo lo lo ba nayang molato.


text:
Erile mo metlheng ya ga Aretaserese, Bišelame, Mitheretathe, Tabeele le ba bangwe ba bankana ba gagwe, ba kwalela Aretaserese kgosi ya Peresia; mme go kwalwa ga lokwalo go ne go kwadilwe ka ditlhaka tsa Sesiria ga ba ga kwalwa ka puo ya Sesiria.


text:
Rehume kala e kgolo ya bogosi le Shimešai mokwadi, ba kwalela kgosi Aretaserese lokwalo ka ga Jerusalema ka mokgwa o o ntseng jaana.


text:
Foo Rehume kala e kgolo ya bogosi le Shimešai mokwadi le ba bangwe bankana ba bone ba kwala ba re: “Badina le Baafaresathaka, Batarepela le Baafarese, Baarekefa le Bababilone,


text:
le Bašušanaka le Bateha, Baelama le merafe e mengwe e Osenapare yo mogolo yo o tlotlegang o ne a e hudutsha, a e baya mo motseng wa Samaria le mo lefatsheng le lengwe le le kwa moseja ga noka, ba kwala jaana le jaana.”


text:
A, ke one malebela a lokwalo lo ba lo isitseng kwa go kgosi Aretaresese; ba re: “Batlhanka ba gago, banna ba ba moseja ga noka, ba kwala jaana le jaana.


text:
A go itsiwe ke kgosi fa Bajuta ba ba tswang koo go wena ba tsile kwano go rona mo Jerusalema; ba o aga e le motse o o serukhutlhi o o bosula; ba weditse dithako ba bile ba mamatletse metheo.


text:
Jaana a go itsiwe ke kgosi gore e tlaa re fa motse o o agiwa le dithako di wediwa, ba tlaa gana go ntsha lekgetho le sehuba kgotsa morokotso, mme kwa bofelong go tlaa direla dikgosi molato.


text:
Jaana e re ka re ja letswai la ntlo ya kgosi, mme go sa re tshwanela go leba fela go tlotlologa ga kgosi, ke gone ka fa re romileng ra itsise kgosi ka gone;


text:
gore go tle go senkwe mo lokwalong lwa ditirafalo tsa borraago, jalo o tlaa fitlhela mo lokwalong lwa ditirafalo, mme o tlaa itse fa motse o e le motse o o serukhutlhi, o o utlwisang dikgosi le mafatshe botlhoko, le gone ba kile ba nna ba tsosa pheretlho mo go one mo metlheng ya bogologolo; mme motse o wa kgakgabadiwa ka ntlha ya gone moo.


text:
Re itsise kgosi gore fa motse o o agiwa, le dithako fa di ka wediwa, ka ntlha ya dilo tse di ntseng jalo, o tlaa bo o sa tlhole o na le sepe moseja ono ga noka.”


text:
Foo kgosi ya romela phetolo kwa go Rehume kala e kgolo ya bogosi, le kwa go Shimešai mokwadi, le kwa go ba bangwe bankana ba bone ba ba agileng mo Samaria, le mo lefatsheng le lengwe moseja ga noka, a re: “Kagiso,” a ba a kwala jaana le jaana.


text:
Mme ka laola, mme go senkilwe, go fitlhetswe gore gale bogologolo motse o, o kile wa nna wa direla dikgosi pheretlho, le gore borukhutlhi le bolotlhanyi bo dirilwe mo go one.


text:
Gape go kile ga ne go le dikgosi tse dikgolo mo Jerusalema, tse di busitseng lefatshe lotlhe le le moseja ga noka; mme tsa ntshediwa lekgetho, le sehuba le morokotso.


text:
Jaana lo dire taolo ya go khutlisa batho ba, le gore motse oo o se agiwe, go tle go tsamaye taolo e tswe mo go nna pele.


text:
Lo itise, gore lo se ka lwa nyafala mo selong se, ana molato o tlaa bo o totafalelang go tla o utlwisa dikgosi botlhoko?”


text:
Foo e rile malebela a lokwalo lwa kgosi Aretaserese a balwa fa pele ga Rehume, le Shimešai mokwadi, le bankana ba bone, ba ya Jerusalema ka potlako kwa Bajuteng, mme ba ba khutlisa ka thata le nonofo.


text:
Foo ga khutla tiro ya ntlo ya Modimo e e mo Jerusalema; ya khutla go ya go fitlha mo ngwageng wa bobedi wa puso ya ga Dario kgosi ya Peresia.


text:
Jaana baperofeti, e bong moperofeti Hagai, le Sekaria morwa Ito, ba perofesetsa Bajuta ba ba mo Juta le Jerusalema; ba ba ruta mo ineng la Modimo wa Iseraele.


text:
Foo ga nanoga Serubabele morwa Shealetiele, le Ješua morwa Josatake, mme ba simolola go aga ntlo ya Modimo e e mo Jerusalema; le baperofeti ba Modimo ba bo ba nna nabo ba ba thusa.


text:
Ya re ka lone lobaka loo ga tla kwa go bone Tatenai molaodi wa kwa moseja ga noka, le Shethare-bosenai, le bankana ba bone, ba ba raya jaana ba re: “E mang yo o lo neileng taolo ya go aga ntlo e, le go wetsa lorako lo?”


text:
Mme leitlho la Modimo wa bone le ne le le mo bagolwaneng ba Bajuta, mme ba se ka ba ba khutlisa, ga tla ga tsamaya mafoko ao a isiwa kwa go Dario, mme phetolo ya busiwa ka lokwalo ka ga one.


text:
Malebela a lokwalo lo Tatenai molaodi wa kwa moseja ga noka, le Shethare-bosenai, le bankana ba gagwe Baafaresake, ba ba kwa moseja ga noka, ba lo rometseng kwa go Dario kgosi, ke a:


text:
A go itsiwe ke kgosi fa re ne re ile lefatsheng la Juta, kwa ntlong ya Modimo o mogolo, e e agiwang ka maje a magolo, e bile dikgong di beilwe mo dithakong, e bile tiro eo e tswelela pele ka tlhoafalo, ya segofala mo seatleng sa bone.


text:
“Foo ra botsa bagolwane bao, ra ba raya jaana ra re: ‘E mang yo o lo neileng taolo ya go aga ntlo e, le go wetsa lorako lo?’


text:
Ra ba botsa le maina a bone, go tla re go itsise, gore re tle re kwale maina a banna ba e leng ditlhogo tsa bone.


text:
“Mme ba re busetsa phetolo, ba bua jaana, ba re: ‘Re batlhanka ba Modimo wa legodimo le lefatshe, re aga ntlo e e sa leng e agiwa bogologolo, go fetile dinyaga di le dintsi, e kgosi nngwe e kgolo ya Iseraele e kileng ya e aga, ya e wetsa.


text:
Mme e rile ka borraetsho ba ne ba tlhotlheletsa Modimo wa legodimo bogaleng, wa ba tsenya mo seatleng sa ga Nebukatenesare kgosi ya Babilone wa Mokalatea, ene a senya ntlo e, a tlosa batho a ba isa Babilone.


text:
E rile ka ngwaga wa ntlha wa ga Kurose kgosi ya Babilone, Kurose kgosi a ntsha taolo ya go re ntlo e ya Modimo e agiwe.


text:
Le dilwana tsa gouta le tsa selefera tsa ntlo ya Modimo, tse Nebukatenesare o ne a di ntshitse mo tempeleng e e neng e le mo Jerusalema, a di isa mo tempeleng ya Babilone, tseo kgosi Kurose a di ntsha mo tempeleng ya Babilone, tsa neelwa mongwe, ga twe Shešabasare, yo o ne a mmeile molaodi.


text:
Mme a mo raya a re: Tsaya dilwana tse, o ye o di tsenye mo tempeleng e e kwa Jerusalema, mme ntlo ya Modimo e agiwe mo felong ga yone.


text:
Foo ga tla Shešebasare yoo, a thaya metheo ya ntlo ya Modimo e e mo Jerusalema; e sa le go tswa mo lobakeng loo go tla fela mo lobakeng lwa gompieno e ne e ntse e agiwa, le fa go ntse jalo ga e ise e fele.’


text:
“Jaana ra re, fa go le molemo mo matlhong a kgosi, a go senkwe mo ntlong ya kgosi, ya dikhumo, e e koo Babilone, gore a go ntse jalo gore ruri taolo e kile ya ntshiwa ke kgosi Kurose ya go aga ntlo ya Modimo mo Jerusalema? Jaanong kgosi e re itsise go rata ga yone ka ga tiro e.”


text:
Foo Dario kgosi a ntsha taolo, mme ga senkwa mo ntlong ya dikwalo kwa dikhumo di beilweng teng mo Babilone.


text:
Ga fitlhelwa lokwalo kwa Akemetha, mo ntlong ya kgosi e e mo lefatsheng la Media, ga bo go kwadilwe mo go lone tirafalo e e ntseng jaana, go twe:


text:
“E rile ka ngwaga wa ntlha wa ga Kurose kgosi, Kurose a ntsha taolo; a re: Ka ga ntlo ya Modimo kwa Jerusalema, a e agiwe, e bong felo fa ba isang tlhabelo gone, mme a metheo ya yone e thaiwe thata; bogodimo jwa yone bo nne dimetara di le 27, boatlhamo jwa yone bo nne jwa dimetara di le 27.


text:
E nne ditsela di le tharo tsa maje a magolo, le tsela e le nngwe fela ya dikgong tse dintšha; mme dituelo tsa matsapa a tiro di tswe mo ntlong ya kgosi.


text:
Le gone dilwana tsa gouta le tsa selefera tsa ntlo ya Modimo, tse Nebukatenesare o ne a di tsaya a di ntsha mo tempeleng e e kwa Jerusalema a di isa Babilone, di busiwe, di isiwe gape mo tempeleng e e kwa Jerusalema, sengwe le sengwe kwa bonnong jwa sone, mme o di tsenye mo ntlong ya Modimo.


text:
“Ke gone jaana wena Tatenai, molaodi kwa moseja ga noka, le Shethare-bosenai, le bankana ba lona Baafaresake, ba lo kwa moseja ga noka, lo nne kgakala nago.


text:
Lesang tiro e, ya ntlo ya Modimo; lo mme molaodi wa Bajuta le bagolwane ba Bajuta ba age ntlo e, ya Modimo mo felong ga yone.


text:
Gape, ke ntsha taolo ka ga se lo tlaa se direlang bagolwane ba, ba Bajuta, ka ga kago ya ntlo e ya Modimo; ke gore mo dilong tsa kgosi, e bong mo lekgethong la koo moseja ga noka, go tsewe tuelo ya matsapa, e newe batho ba ka tlhoafalo yotlhe, gore ba se kgoreletsege.


text:
Mme se ba se tlhokang, dipholwana tsa dikgomo, le diphelefu, le dikwanyana tsa ditshupelo tse di fisediwang Modimo wa legodimo, le mabele, letswai, bojalwa jwa mofine le lookwane, ka fa lefokong la baperesiti ba ba kwa Jerusalema, ba go ntshediwe ka tsatsi lengwe le lengwe go se na tlhaelo,


text:
gore ba tle ba isetse Modimo wa legodimo ditlhabelo tsa lonko lo lo monate, ba rapelele botshelo jwa kgosi le jwa bomorwa yone.


text:
Gape ke ntshitse taolo ya go re, le fa e le mang yo o tlaa fetolang lefoko le, la nna ka go sele, a mosipuri mongwe o somolwe mo ntlong ya gagwe, mme a a tsholediwe a gokelelwe mo go one; ntlo ya gagwe e dirwa thotobolo ka ntlha ya gone moo.


text:
Modimo o o dirileng gore leina la one le nne gone, a o ribegetse dikgosi le ditšhaba tse di tlaa ntshang letsogo go fetola taolo e, go senya ntlo e, ya Modimo, e e kwa Jerusalema. Nna Dario ke ntshitse taolo; a e dirwe ka tlhoafalo yotlhe.”


text:
Foo Tatenai, molaodi wa kwa moseja ga noka, le Shethare-bosenai, le bankana ba bone, ba dira jalo ka tlhoafalo yotlhe, gonne Dario kgosi o ne a romile.


text:
Bagolwane ba Bajuta ba aga, ba tlhogonolofala ka go ruta ga Hagai moperofeti, le Sekaria morwa Ito. Ba e aga ba e wetsa, ka fa taolong ya Modimo wa Iseraele, le ka fa taolong ya ga Kurose, le Dario, le Aretaserese kgosi ya Peresia.


text:
Mme ntlo eo ya wediwa ka letsatsi la boraro la kgwedi ya Atare, ke go re ka ngwaga wa borataro wa puso ya kgosi Dario.


text:
Bana ba Iseraele, baperesiti le Balefi, le ba bangwe ba bana ba botshwaro, ba tshegetsa kgakolo ya ntlo eo ya Modimo ka boitumelo.


text:
Ya re mo lobakeng lwa kgakolo ya ntlo eo ya Modimo, ba isa dipholwana tsa dikgomo di le 100 tshupelo, diphelefu di le 200, dikwanyana di le 400; ba isa diphoko di le 12 tshupelelo ya boleo, ka ga Baiseraele botlhe, ka fa palong ya ditso tsa Baiseraele.


text:
Ba tlhoma baperesiti ka dikgaogano tsa bone, le Balefi ka makoko a diphapaanong tsa bone, ka ga tirelo ya Modimo e e mo Jerusalema; jaaka go kwadilwe mo lokwalong lwa ga Moše.


text:
Gonne baperesiti le Balefi ba iitshekisitse mmogo; ba le boitsheko botlhe. Mme ba tlhabela bana botlhe ba botshwaro tlolaganyo, le baperesiti bomogoloa bone, le bone ka bosi.


text:
Bana ba Iseraele, ba ba bileng ba dule mo botshwarong, ba ja le botlhe ba ba itomololetseng ba tswa mo lesweng la ba ditšhaba di sele tsa lefatshe, ba tla go batla Jehofa Modimo wa Iseraele, le bone ba ja.


text:
Ba tshegetsa modiro wa senkgwe se se sa bedisiwang ka malatsi a supa ka boitumelo; gonne Jehofa o na a ba itumedisitse, a sokololetse pelo ya kgosi ya Asiria kwa go bone, go tla a thatafatsa diatla tsa bone mo tirong ya ntlo ya Modimo, Modimo wa Iseraele.


text:
Jaana e rile morago ga dilo tse, mo pusong ya ga Aretaserese kgosi ya Peresia, Esera morwa Seraia, morwa Asaria,


text:
Esera yoo a tlhatloga a tswa Babilone, mme a bo a le mokwadi yo o bobebe mo molaong wa ga Moše, o Jehofa Modimo wa Iseraele o ne a o beile; mme kgosi ya mo naya gotlhe ka fa o lopang ka gone, ka fa seatleng sa ga Jehofa Modimo wa gagwe se leng mo go ene ka teng.


text:
Ga tlhatloga bangwe ba bana ba Iseraele, le ba baperesiti, ba Balefi, ba baopedi, ba balebedi ba kgoro le ba Banethinime, ba ya Jerusalema ka ngwaga wa bosupa wa ga Aretaserese kgosi.


text:
Gonne e rile ka letsatsi la ntlha la kgwedi ya ntlha, a simolola go bolola kwa Babilone, ya re ka letsatsi la ntlha la kgwedi ya botlhano a fitlha mo Jerusalema, ka fa seatla se se molemo sa Modimo wa gagwe se leng mo go ene ka gone.


text:
Gonne Esera o ne a itlhomamisitse pelo gore o tlaa batla molao wa ga Jehofa, a ba a o dira, a ba a ruta batho melao le dikatlholo mo Iseraele.


text:
Jaana a ke malebela a lokwalo lo kgosi Aretaserese o lo neileng Esera moperesiti, mokwadi, e bong mokwadi wa mafoko a ditaolo tsa ga Jehofa, le wa melao ya gagwe e o e neetseng Baiseraele.


text:
A re: “Aretaserese, kgosi ya dikgosi, go Esera moperesiti, mokwadi wa molao wa Modimo wa legodimo, yo o itekanetseng, a kwala jaana le jaana, ka re:


text:
Ke ntsha taolo, gore bone botlhe batho ba Iseraele, mo bogosing jwa me, le baperesiti ba bone, le Balefi ba ba ratang ka pelo ya bone go ya Jerusalema, ba ye nao.


text:
E re ka o rongwa ke kgosi le bagakolodi ba yone ba supa, wa ya go botsa ka ga Juta le Jerusalema, ka fa molaong wa Modimo wa gago, o o mo seatleng sa gago;


text:
le go isa selefera le gouta tse kgosi le bagakolodi ba yone ba di neileng Modimo wa Iseraele ka pelo e e beleegang, Modimo o bonno jwa one bo leng kwa Jerusalema.


text:
Le selefera sotlhe le gouta tse o tla di fitlhelang mo lefatsheng lotlhe la Babilone, di na le neo ya batho e e leng ya pelo e e beleegang fela, le ya baperesiti, ba ntshetsa ntlo ya Modimo e e kwa Jerusalema ka pelo e e thamileng fela;


text:
ke gone o reke ka tlhoafalo yotlhe ka madi ao, dipoo le diphelefu le dikwanyana, di na le dithsupelo tsa tsone tsa boupe, le ditshupelo tsa tsone tsa noo, o di ise tshupelo mo sebesong sa ntlo ya Modimo wa lona, e e kwa Jerusalema.


text:
“Se se tlaa nnang molemo mo matlhong a gago le a bana ba ga rraago go se dira ka selefera le gouta tse di salang, lo dire sone ka fa go rateng ga Modimo wa lona.


text:
Le dilwana tse o di neelwang tsa tirelo ya ntlo ya Modimo wa gago, o di fitlhise fa pele ga Modimo wa Jerusalema.


text:
Sengwe se sele se se ka tlhokafalang mo ntlong ya Modimo wa gago, se o bonang o tshwanetse go se ntsha, o se ntshe fela mo ntlong ya kgosi ya dikhumo.


text:
“Mme nna, e bong nna, Aretaserese kgosi, ke ntshetsa baboloki botlhe ba dikhumo ba ba kwa moseja ga noka taolo, go re sengwe le sengwe se Esera moperesiti, mokwadi wa molao wa Modimo wa legodimo, o tlaa se lopang mo go lona, se dirwe fela ka tlhoafalo yotlhe,


text:
go ya go fitlha kwa dikilokerameng de le 3 400 tsa selefera, dikgetsi tsa mabele, di le 100, dilitara tsa bojalwa jwa mofine di le 2 000, dilitara tsa lookwane di le 2 000 le letswai le le sa balweng selekanyo.


text:
Sengwe le sengwe se se laotsweng ke Modimo wa legodimo, a se direlwe ntlo ya Modimo wa legodimo fela jalo; gonne bogale bo ka bo bo wela go reng mo bogosing jwa kgosi le bomorwa yone?


text:
Gape re a lo itsise ka ga baperesiti le Balefi, baopedi, balebedi ba kgoro, Banethimine, le batlhanka ba ntlo eo ya Modimo, go re, e tlaa bo e le go tlola molao fa lo tsaya lekgetho, sehuba, kgotsa morokotso mo go bone.


text:
“Mme wena Esera, ka fa botlhaleng jwa Modimo wa gago, jo bo mo seatleng sa gago, o tlhome basiamisi le baatlhodi ba ba tlaa atlholang batho botlhe ba ba kwa moseja ga noka, botlhe ba ba itseng melao ya Modimo wa gago; lo rute bone ba ba sa e itseng.


text:
Le fa e le mang yo o ganang go dira molao wa Modimo wa gago, le molao wa kgosi, a a sekisiwe ka tlhoafalo yotlhe, le fa e ka bo e le ka go bolawa, gongwe ka go lelekwa, kgotsa ka go gapelwa dilo, kgotsa ka go tsenngwa mo ntlong ya kgolegelo.”


text:
A go bakweng Jehofa, Modimo wa borraetsho, yo o tsentseng selo se se ntseng jalo mo pelong ya kgosi, go kgabisa ntlo ya ga Jehofa e e mo Jerusalema;


text:
a bile a nkatlabaleleditse pelonomi fa pele ga kgosi le bagakolodi ba yone, le fa pele ga dikgosana tse dikgolo tsa kgosi; mme ka thatafadiwa ka fa seatla sa ga Jehofa Modimo wa me se ile sa nna mo go nna ka gone, mme ka phutha mo go Baiseraele banna ba e leng ditlhogo, gore ba tsamaye le nna.


text:
Jaana ba, ke ditlhogo tsa makgotla a borraabo, mme e ke yone polelo ya losika, ya bone ba ba tlhatlogileng le nna ba tswa Babilone, mo pusong ya ga kgosi Aretaserese:


text:
Ba bomorwa Atonikame, ba e ne e le ba bofelo; maina a bone ke a: Elifelete, Jeuele, le Shemaia, le banna ba le 60 nabo.


text:
Mme ka ba phuthela kwa nokeng e e elelang kwa Ahafa; ra thibelela teng malatsi a le mararo; ka lebaleba batho, le baperesiti, mme ka se ka ka fitlhela ope gone wa bomorwa Lefi.


text:
Foo ka roma ka ya go bitsa Eliesere, le Ariele, Shemaia, le Elenathane, le Jaribe, Elenathane, le Nathane, le Sekaria le Mešulame, ditlhogo tsa batho; le gone ka bitsa Joaribe le Elenathane ba e neng e le baruti.


text:
Ka ba roma kwa go Ito yo e leng mogolwane kwa felong fa go tweng Kasifia; ka ba laela se ba tlaa se bolelelang Ito le bomonnawe Banethinime kwa felong fa go tweng Kasifia, gore ba re leretse badiredi ba ntlo ya Modimo wa rona.


text:
Ka fa seatla se se molemo sa Modimo wa rona se ntseng mo go rona ka teng, ba re leretse monna yo o matsetseleko, wa bomorwa Mahale, morwa Lefi, morwa Iseraele; le Sherebia, a na le bomorwawe le bana ba ga rraagwe, ba le 18;


text:
le Banethinima, ba Dafite le dikgosana ba kileng ba ba neela tirelo ya Balefi, Banethinima, ba le 220; botlhe ba bolelwa ka maina.


text:
Foo ka opa mokgosi wa go re, go ikidiwe dijo gone, fa nokeng ya Ahafa, gore re tle re ikokobetse fa pele ga Modimo wa rona, go tla re batla mo go one tsela e e siameng, ya rona, le ya banyana ba rona, le ya dithuo tsotlhe tsa rona.


text:
Gonne ke ne ke tlhajwa ke ditlhong go lopa kgosi lesomo la batlhabani le bapalami ba dipitse go re thusa go tlhabana le mmaba mo tseleng; gonne re buile le kgosi, ra re: “Seatla sa Modimo wa rona se na le botlhe ba ba o batlang go ba direla molemo; mme thata ya one le bogale jwa one di tlhabana le botlhe ba ba o latlhang.”


text:
Foo ka lomolola batho ba le 12 ba ditlhogo tsa baperesiti, e bong Sherebia, Hašabia le bomonnaa bone ba le some ba na nabo.


text:
Ka ba lekanyetsa selefera, le gouta, le dilwana, e bong tse di ntsheditsweng ntlo ya Modimo, tse kgosi le bagakolodi ba yone, le dikgosana tsa yone, le Baiseraele botlhe ba ba teng, ba di ntshitseng.


text:
Ka lekanyetsa fela mo diatleng tsa bone dikilokerame tsa selefera di le 22 100, le dilwana tsa selefera tsa dikilokerame di le 3 400; gouta e le dikilokerame di le 3 400.


text:
Le megotšana ya gouta e le 20, e le ya madi a a kanang ka diponto di le 400; le dilwana di le pedi tsa kgotlho e e itshekileng e e phatsimang, e le e e tlhokegang jaaka gouta.


text:
Ka ba raya ka re: “Lo iitshepetse Jehofa, le dilwana tse di boitshepo; le selefera le gouta ke neo ya pelo e e thamileng fela, e newa Jehofa Modimo wa borraeno.


text:
Lo lebele, lo di boloke, go tsamaya lo di lekanya fa pele ga ditlhogo tsa baperesiti le Balefi, le dikgosana tsa makgotla a borra Baiseraele kwa Jerusalema, mo matlwaneng a ntlo ya ga Jehofa.”


text:
Jalo baperesiti le Balefi ba amogela selekanyo sa bokete jwa selefera le gouta, le dilwana, go tla ba di isa Jerusalema mo ntlong ya Modimo wa rona.


text:
Foo ra tloga mo nokeng ya Ahafa ka letsatsi la 12 la kgwedi ya ntlha, go ya Jerusalema; seatla sa Modimo wa rona sa nna le rona, wa re golola mo seatleng sa mmaba le molaledi mo tseleng.


text:
Ya re ka letsatsi la bone selefera le gouta le dilwana tsa lekanngwa mo ntlong ya Modimo, tsa lekanyediwa mo seatleng sa ga Meremothe morwa Uria moperesiti; Eleasare morwa Finehase a na nae; le Josabate morwa Ješua, le Noadia morwa Binui, ba Balefi ba bo ba na nabo;


text:
Bana ba botshwaro, ba ba duleng kwa botshwarong, ba isetsa Modimo wa Iseraele ditshupelo tse di fisiwang, dipholwana tsa dikgomo di le 12 tsa Baiseraele botlhe, diphelefu di le 96, dikwanyana di le 77 le diphoko di le 12, tsa tshupelelo ya boleo; gotlhe mo e ne e le tshupelo e e fisediwang Jehofa.


text:
Ba isa melaetso ya kgosi mo balaodisiweng ba kgosi, le mo balaoding ba ba kwa moseja ga noka; mme ba tswedisetsa batho le ntlo ya Modimo kwa pele.


text:
Jaana e rile dilo tse di sena go dirwa, dikgosana tsa atamela kwa go nna, tsa re: “Batho ba Iseraele, le baperesiti le Balefi, ga ba a itomolola mo ditšhabeng tsa mafatshe, ka ba dira ka fa dilong tse di makgapha tsa bone, e bong tsa Bakanana, le tsa Bahite, le tsa Baperise, le tsa Bajebuse, le tsa Baamone, le tsa Bamoabe, le tsa Baegepeto le tsa Baamore.


text:
Gonne ba itseetse bomorwadia bone, ba bile ba ba tseisitse bomorwaa bone; ke go re, losika lo lo itshepileng lo itlhakantse le ditšhaba tsa mafatse; ee, seatla sa dikgosana le sa balaodi se ntse se le kwa pele mo tlolong e.”


text:
E rile ke utlwa selo se, ka ikgagola seaparo le sekhutlana, ka ikhumola moriri le ditedu, ka dula ka kgakgamalo fela.


text:
Foo ga phuthegela kwa go nna mongwe le mongwe yo o roromang ka mafoko a Modimo wa Iseraele, ka ntlha ya tlolo ya bone ba botshwaro; ka dula ka kgakgamalo go ya lobakeng lwa go isa seromololo sa maitsebowa.


text:
E rile ka lobaka lwa go isa seromololo sa maitsebowa ka nanonga mo boikokobetsong jwa me, seaparo sa me se gagogile fela le sekhutlana sa me; ka wela ka mangole, ka otlololela mabogo a me kwa go Jehofa, Modimo wa me.


text:
Ka bua ka re: “Modimo wa me, ke tlhajwa ke ditlhong, ke bile ke a itlhontsha, ke retelelwa ke go go tsholeletsa sefatlhogo sa me, Modimo wa me, gonne tshiamololo ya rona, le molato wa rona o goleletse kwa magodimong.


text:
E sa le ka metlha ya borraetsho le gompieno re ntse re le molato thata; go le rona le dikgosi tsa rona le baperesiti ba rona, ka ntlha ya tshiamololo ya rona, re tsentswe mo seatleng sa dikgosi tsa mafatshe, le mo tšhakeng, mo botshwarong, le mo go thukuthweng, le mo tshosobaganong ya sefatlhogo, jaaka go ntse gompieno.


text:
Mme jaana, ka lobakanyana lo lonnye, re bonye tshwaro mo go Jehofa Modimo wa rona, ka go re tlogelela masalela a a falotseng, le go re naya lomapo mo felong ga gagwe ga boitshepo, gore Modimo wa rona o sedifatse matlho a rona, le go re naya thudisonyana mo kgolgong ya rona.


text:
Gonne re bagolegwa; le fa go ntse jalo Modimo wa rona ga o a re latlha mo kgolegong ya rona, mme o atlabaleleditse boutlwelobotlhoko kwa go rona mo ponong ya dikgosi tsa Peresia, go re naya thudiso, go tlhoma ntlo ya Modimo wa rona, le go tsosolosa marope a yone, le go re naya lorako mo Juta le mo Jerusalema.


text:
tse o di laotseng ka baperofeti batlhanka ba gago, wa re: ‘Lefatshe le lo yang go le rua, ke lefatshe le le itshekologileng ka itshekologo ya batho ba ditšhaba tsa mafatshe, ka dilo tse di makgapha tsa bone, tse di le tladitseng ka makgamatha a bone, go tswa ntlheng nngwe go ya ntlheng e nngwe.


text:
Ke gone jaana lo se ka lwa naya bomorwa bone bomorwadia lona, le fa e le go tseisa bomorwa lona bana ba bone ba basetsana, le gone lo se ka lwa batla kagiso ya bone le fa e le letlhogonolo la bone ka bosakhutleng, gore lo tle lo nne thata, le gore lo je monate wa lefatshe, le gore lo le tlogelele bana ba lona boswa ka bosakhutleng.’


text:
Morago ga dilo tse tsotlhe tse di re wetseng ka ntlha ya ditiro tse di bosula tsa rona, le molato o mogolo wa rona, e re ka wena Modimo wa rona o re beditse sebotlana bogolo go mo maikepo a rona a ne a go tshwanetse, o bile o re neile masalela a a ntseng jaana.


text:
A re tlaa ba re tsupuetsa ditaolo tsa gago, re nyalana le ditšhaba tse di dirang dilo tse di makgapha tse? A ga o nka o nna bogale le rona go tsamaya o re nyeletsa, go ba go tla go tlhokafala masalela, kgotsa yo o falolang fela?


text:
Jehofa Modimo wa Iseraele, o tshiamo, gonne re tlogeletswe masalela a a falotseng, jaaka go ntse gompieno, bona, re fa pele ga gago mo molatong wa rona, gonne ga go na ope yo o ka emang fa pele ga gago ka ntlha ya gone mo.”


text:
Jaana ya re Esera a sa ntse a rapela, a dira boipolelo, a lela, a itatlhela fa fatshe fa pele ga ntlo ya Modimo, ga bo go phuthegetse kwa go ene phuthego e kgolo thata ya banna le basadi le banyana ba ba tswang mo Iseraele; gonne batho ba lela mo go botlhoko.


text:
Mme Shekania morwa Jehiele, mongwe wa bomorwa Elame, a fetola a raya Esera a re: “Re leofetse Modimo wa rona, re nyetse basadi ba seeng ba ditšhaba tsa lefatshe; le fa go ntse jalo jaana go na le tsholofelo ka ga Iseraele ka ga selo se.


text:
Ke gone jaana, ra re: A re direng kgolagano le Modimo wa rona ya go tlhala basadi bao botlhe, le botlhe ba ba tsetsweng ke bone, ka fa kgakololong ya morena wa me, le ya ba ba roromelang taolo ya Modimo wa rona; mme a go dirwe ka fa molaong.


text:
Foo Esera a nanoga, a ikanisa ditlhogo tsa baperesiti, le Balefi, le Baiseraele botlhe, go re, ba tlaa dira ka fa lefokong le. Jalo ba ikana.


text:
Foo Esera a nanoga fa pele ga ntlo ya Modimo, a tsena mo ntlwaneng ya ga Johanane morwa Eliašibe; ya re a fitlha gone a se ka a ja dijo, le fa e le go nwa metsi; gonne o ne a hutsafaletse tlolo ya bone ba botshwaro.


text:
Mme ba opa mokgosi mo lefatsheng lotlhe la Juta le Jerusalema mo baneng botlhe ba botshwaro, gore ba phuthegele kwa Jerusalema;


text:
le go re le fa e le mang yo o sa tleng malatsi a le mararo a ise a fete, ka fa kgakololong ya dikgosana le bagolwane, dilo tsa gagwe tsotlhe o tlaa di thukhuthwa, le ene a kgaolwa mo phuthegong ya ba botshwaro.


text:
Foo banna botlhe ba Juta le Benjamine ba phuthegela kwa Jerusalema mo malatsing a mararo; e le kgwedi ya bofera o le mongwe, le letsatsi la 20 la kgwedi, mme batho botlhe ba dula mo felong fa go atlhameng fa pele ga ntlo ya Modimo, ba roroma ka ntlha ya selo se, le ka ntlha ya pula e tona.


text:
Esera moperesiti a ema a ba raya a re: “Lo tlodile, lo nyetse basadi ba seeng go tla lo totisa molato wa Baiseraele.


text:
Ke gone jaana dirang boipolelo mo go Jehofa Modimo wa borraeno lo bo lo dire go rata ga gagwe; lo ikgaoganye le ditšhaba tsa lefatshe, le bone basadi ba seeng.”


text:
Foo phuthego yotlhe ya mo fetola, ya bua ka lentswe le le tsholetsegileng ya re: “Jaaka o buile ka ga rona, re na le go dira fela jalo.


text:
Batho re bantsi e bile ke lobaka lwa pula e kgolo, ga re a nonofa go ema kwa ntle, le gone tiro ga se ya letsatsi le le lengwe fela kgotsa ya a le mabedi; gonne re tlodile thata mo selong se.


text:
A dikgosana tsa rona di tlhomelwe phuthego yotlhe jaana, mme a botlhe ba ba mo metseng ya rona, ba ba nyetseng basadi ba seeng, ba tle ka dipaka tse di tlaa tlhongwang, bagolwane ba motse mongwe le mongwe ba na nabo, le baatlhodi ba teng, go tsamaya bogale jo bo tukang jwa Modimo wa rona bo busiwe mo go rona, go tsamaye tiro e e fele.”


text:
Jonathane morwa Asahele le Jahaseia morwa Tikefa ya nna bone bosi ba ba emeng ba gana selo se: Mešulame le Shabethai wa Molefi ba ba thusa.


text:
Bana ba botshwaro ba dira jalo. Esera moperesiti a na le bangwe ba ditlhogo tsa makgotla a borara, ka fa makgotleng a borra ba bone, mme botlhe ba lomololwa ka maina a bone; mme ba dula ka letsatsi la ntlha la kgwedi ya lesome, go tla ba sekaseka selo se.


text:
Ka ga banna botlhe ba ba nyetseng basadi ba seeng, e rile go tla letsatsi la ntlha la kgwedi ya ntlha ba bo ba weditse.


text:
Mo go bomorwa baperesiti ga fitlhelwa bangwe ba ba nyetseng basadi ba seeng, e bong mo go bomorwa Ješua morwa Josatake le bomonnawe, Maaseia, le Eliesere, le Jaribe, le Getalia.


text:
Mme ba ikwala gore ba tlaa tlhala basadi ba bone; mme e re ka ba le molato ba isa phelefu ya letsomane tshupelelo ya molato wa bone.


text:
Mafoko a ga Nehemia morwa Hakalia. Jaana ga dirala e rile ka kgwedi ya Kiselefe, ka ngwaga wa 20, ka bo ke le mo Shušane motse wa kgosi.


text:
Ga tla Hanani, mongwe wa bana ba ga rre, a tla le banna bangwe ba ba tswang kwa Juta; mme ka ba botsa ka ga Bajuta ba ba neng ba falotse, ba ba setseng ba botshwaro, le ka ga Jerusalema.


text:
Ba nthaya ba re: “Masalela a a setseng a ba botshwaro gone kwa kgaolong ele ya lefatshe, ba mo pitlaganong e kgolo le kgobo; le lone lorako lwa Jerusalema lo rutlilwe, le ditswalo tsa one di fisitswe ka molelo.”


text:
Mme ga dirala ya re ke sena go utlwa mafoko ao, ka dula, ka lela, ka hutsafala ka malatsi mangwe; ka ikitsa go ja, ka rapela fa pele ga Modimo wa legodimo.


text:
Ka re: “Ke a go rapela, Morena Modimo wa legodimo, Modimo o mogolo o o boitshegang, o o tshegeletsang ba ba o ratang le batshegetsi ba ditaolo tsa one kgolagano le boutlwelobotlhoko.


text:
“A jaana tsebe ya gago e sekegwe, matlho a gago a buduloge, gore o tle o reetse morapelo wa motlhanka wa gago, o ke o rapelang fa pele ga gago mo lobakeng lono, motshegare le bosigo, ka ga bana ba Iseraele, batlhanka ba gago, ka ke bolela maleo a bana ba Iseraele, a re a leofileng fa pele ga gago. Ee, nna le ba ntlo ya ga rre re leofile.


text:
Re go diretse ka mo go bodileng thata, ga re a tshegetsa ditaolo, le fa e le ditao, le fa e le dikatlholo tse o di laoletseng motlhanka wa gago Moše.


text:
“Ke a go rapela, o tle o gakologelwe lefoko le o le laoletseng motlhanka wa gago Moše, wa re: ‘Fa lo tlola, ke tlaa lo falaletsa mo ditšhabeng.


text:
Fa lo boela mo go nna, mme lo tshegetsa ditaolo tsa me lo di dira, le fa bafaladi ba lona ba tlaa bo ba le kwa dikhutlong tsa legodimo, le fa go ntse jalo ke tlaa ba phutha gone, ke ba lere mo felong fa ke go itshenketseng go tla ke agisa leina la me teng.’


text:
“Jaana ba, ke batlhanka ba gago le batho ba gago, ba o ba rekolotseng ka thata ya gago e kgolo, le ka letsogo la gago le le thata.


text:
Ke a go rapela Morena, a jaana tsebe ya gago e sekegelwe morapelo wa motlhanka wa gago le morapelo wa batlhanka ba gago, ba ba itumelang mo go boifeng leina la gago; ke a go rapela, o tle o tlhogonolofatse motlhanka wa gago gompieno, mo neye boutlwelobotlhoko mo ponong ya monna yo.” (Le gale ka bo ke le motshola-phafana wa kgosi.)


text:
Ga dirala ya re ka kgwedi ya Nisane, ka ngwaga wa 20 wa ga Aretaserese kgosi, bojalwa jwa mofine bo le fa pele ga gagwe, ka tsaya bojalwa jwa mofine ka bo neela kgosi. Jaana gale ka bo ke ntse ke sa tlhonya fa pele ga gagwe.


text:
Kgosi ya nthaya ya re: “O tlhonyeditseng sefatlhogo, ka o sa lwale? Mo ya bo e se sepe se sele fa e se bohutsana jwa pelo fela.” Foo ka boifa thata.


text:
Ka raya kgosi ka re: “A kgosi e tshele ka bosaengkae: ana ga ke tlhonyetseng sefatlhogo ka motse le felo ga diphupu tsa borraetsho e le kgakgabalo fela, le dikgoro tsa gone di jelwe ke molelo?”


text:
Ka raya kgosi ka re: “Fa go ka kgatlha kgosi, mme fa motlhanka wa gago a bonye lesego mo ponong ya gago ka re, o nthome kwa Juta, kwa motseng wa diphupu tsa borraetsho, gore ke ye go o aga.”


text:
Mme kgosi ya nthaya ya re: (mohumagadi wa yone le ene a dutse fa go yone,) “Loeto lwa gago e tlaa nna lwa lobaka lo lokaye? mme o tlaa bowa leng?” Jalo ga kgatlha kgosi go nthoma; mme ka mo tlhomamisetsa lobaka.


text:
Gape ka raya kgosi ka re: “Fa go ka kgatlha kgosi, a ke newe dikwalo tse di yang kwa balaoding ba ba kwa moseja ga noka, gore ba tle ba ntese ke fete go tle go tsamaye ke fitlhe mo Juta;


text:
le lokwalo lwa go ya kwa go Asafe molebedi wa sekgwa sa kgosi, gore a nneye dikgong tsa go dira mesipuri ya dikgoro tsa kago e e thata ya phemelo e e leng ya ntlo, le ya lorako lwa motse, le ya ntlo e ke tlaa tsenang mo go yone.” Mme kgosi ya nnaya ka fa seatla se se molemo sa Modimo se ntseng mo go nna ka teng.


text:
Foo ka tla mo balaoding ba ba moseja ga noka, ka ba naya dikwalo tsa kgosi. Mme kgosi e ne e romile le nna beng ba mephato le bapalami ba dipitse.


text:
E rile Sanabalate wa Mohorone, le Tobia motlhanka wa Moamone ba go utlwela, ga ba hutsafatsa thata, ka go fitlhile monna yo o tsileng go direla bana ba Iseraele molemo.


text:
Mme ka tsoga bosigo, nna le banna ba se kae ke na nabo; ga ke a ka ka bolelela motho ope se Modimo o se tsentseng mo pelong ya me go se direla Jerusalema, mme ka bo ke se na pelesa epe, fa e se pelesa e ke e palameng fela.


text:
Ya re go le bosigo ka tswa ka kgoro ya molapo, e bong bolebana le sediba sa kgogela, le kwa kgorong ya letshotelo, ka leba dithako tsa Jerusalema tse di rutlilweng, le dikgoro tsa one tse di jelweng ke molelo.


text:
Foo ka tswelela kwa kgorong ya motswedi le kwa lekadibeng la kgosi; mme go bo go se na bofeto teng jwa pelesa e ke e palameng.


text:
Foo ka tlhatloga le molatswana go le bosigo; ka leba lorako, mme ka boela kwa morago, ka tsena ka kgoro ya molapo, ka bowa jalo.


text:
Balaodi ba ne ba sa itse kwa ke ileng gone, le se ke se dirileng; le gone ke ne ke ise ke se bolelele Bajuta le fa e le baperesiti, le fa e le magosana, le fa e le balaodi, le fa e le ba bangwe ba ba dirang tiro.


text:
Foo ka ba raya ka re: “Lo a bona bosula jo re mo go jone, jaaka Jerusalema o le kgakgabalo fela, le dikgoro tsa one di jelwe ke molelo. Tlang re ageng lorako lwa Jerusalema gore re tle re se ka ra tlhola re le kgobo.”


text:
Ka ba bolela ka ga letsogo la Modimo wa me le le neng le le molemo mo go nna; le ka ga mafoko a kgosi e a buileng le nna. Mme ba re: “A re nanogeng re ageng.” Jalo ba ithatafatsa mabogo go tsena mo tirong e e molemo eo.


text:
Mme e rile Sanabalate wa Mohorone, le Tobia motlhanka, wa Moamone, le Gešeme wa Moarabia ba utlwa, ba re tshega ka tshotlo, ba re nyatsa, ba re: “Ke eng selo se lo se dirang? A lo tlaa tsuololela kgosi?”


text:
Foo ka ba fetola, ka ba raya ka re: “Modimo wa legodimo o tlaa re tlhogonolofatsa; ke gone ka moo rona batlhanka ba one re tlaa nanogang re aga; mme lona ga lo na kabelo epe, le fa e le tshiamo, le fa e le segopodiso mo Jerusalema.”


text:
Foo Eliašibe moperesiti yo mogolo a nanoga le bomonnawe ba baperesiti, mme ba aga kgoro ya dinku; ba e itshepisa, ba tsenya ditswalo tsa yone; go ya fela kwa kagong e e godileng ya Hamea, ba e itshepisa, go ya kagong e e godileng ya Hananele.


text:
Bomorwa Hasenaa ba aga kgoro ya ditlhapi; ba tlhoma mesipuri ya yone, ba tsenya ditswalo tsa yone le dikopelo tsa yone le mephakalego ya yone.


text:
Meremothe morwa Uria, morwa Hakose a mamatlelela a rulaganye le bao. Mešulame morwa Berekia morwa Mešesabele a mamatlelela a rulaganye nabo. Satoke morwa Baane a mamatlelela a rulaganye nabo.


text:
Ga mamatlelela Batekoa ba rulaganye nabo; mme magosana a bone a se ka a tsenya thamo mo tirong ya morena wa bone.


text:
Joiata morwa Pasea, le Mešulame morwa Besoteia, ba mamatlelela kgoro e kgologolo; ba tlhoma mesipuri ya yone, ba tsenya ditswalo tsa yone le dikopelo tsa yone le mephakalego ya yone.


text:
Melatia wa Mogibeone, le Jatone wa Momeronothe, banna ba Gibeone le ba Misepa ba e ne e le ba setulo sa bogosi ba molaodi kwa moseja ga noka, ba mamatlelela ba rulaganye le bao.


text:
Usiele morwa Harehaia, bathudi ba gouta, a mamatlelela a rulaganye le yoo. Hanania mongwe wa baepa melemo a mamatlelela a rulaganye nae, mme ba thatafatsa Jerusalema go ya fela kwa lorakong lo lo atlhameng.


text:
Refaia morwa Hure molaodi wa bontlhanngwe jwa kgaolo ya Jerusalema a mamatlelela a rulaganye le bao.


text:
Jetaia morwa Harumafe a mamatlelela a rulaganye nabo, e bong bolebagana le ntlo ya gagwe. Hatuše morwa Hašabeneia a mamatlelela a rulaganye nae.


text:
Malekia morwa Harime le Hašube morwa Pahathe-moabe ba mamatlelela tema a nngwe le kago e e godileng ya maubelo.


text:
Shalume morwa Haloheše molaodi wa bontlhanngwe jwa kgaolo ya Jerusalema, ene le bomorwadie ba mamatlelela ba rulaganye nabo.


text:
Hanune le banni ba Sanoa ba mamatlelela kgoro ya molapo; ba e aga ba ba ba tsenya ditswalo tsa yone le dikopelo tsa yone le mephakalego ya yone, le boleele jwa dimetara di le 440 jwa lorako go ya go fitlha kwa kgorong ya letshotelo.


text:
Malekia morwa Rekabe, molaodi wa kgaolo ya Bethe-hakereme a mamatlelela kgoro ya letshotelo; a e aga, a ba a tsenya ditswalo tsa yone, le dikopelo tsa yone, le mephakalego ya yone.


text:
Shalune morwa Kolehose, molaodi wa kgaolo ya Misepa a mamatlelela kgoro ya motswedi; a e aga a ba a e khurumetsa, a tsenya ditswalo tsa yone le dikopelo tsa yone le mephakalego ya yone, le lorako lwa lekadiba la Shela fa tshimong ya kgosi, go ya fela kwa direpuding tse di fologelang kwa motseng wa ga Dafite.


text:
Morago ga yoo ga baakanya Nehemia morwa Asebuke, molaodi wa bontlhanngwe jwa kgaolo ya Bethesure, go ya kwa felong fa go lebaganyeng le diphupu tsa ga Dafite le kwa lekadibeng le le dirilweng ka mabogo le kwa ntlong ya banna ba diganka.


text:
Morago ga yoo ga mamatlelela Balefi, Rehume morwa Bani. Go rulagana le yo ga mamatlelela Hašabia molaodi wa bontlhanngwe jwa kgaolo ya motse wa Keila, a direla kgaolo ya gagwe ya motse.


text:
Morago ga gagwe ga mamatlelela bomonnaa bone, Bafai morwa Henatate molaodi wa bontlha jo bongwe jwa kgaolo ya motse wa Keila.


text:
Go rulagana le yoo, ga mamatlelela Esere morwa Ješua, molaodi wa Misepa, tema e nngwe, bolebagana le botlhatlogo jo bo isang kwa ntlong ya dibolao ka fa tshokologong ya lorako.


text:
Morago ga yo Baruke morwa Sabai a mamatlelela tema e nngwe ka tlhoafalo, go tswa fa tshokologong ya lorako go ya kwa kgorong ya ntlo ya ga Eliašibe moperesiti yo mogolo.


text:
Morago ga yoo Meremothe morwa Uria morwa Hakose a mamatlelela tema e nngwe go tswa fa kgorong ya ntlo ya ga Eliašibe, go ya fela kwa bokhutlong jwa ntlo ya ga Eliašibe.


text:
Morago ga bao ga mamatlelela Benjamine le Hašube bolebagana le ntlo ya bone. Morago ga bao ga mamatlelela Asaria morwa Maaseia morwa Anania bobapa le ntlo ya gagwe.


text:
Morago ga yo ga mamatlelela Binnui morwa Henatate tema e nngwe, go tswa fa ntlong ya ga Asaria go ya kwa tshokologong ya lorako, le kwa kgokgotshong.


text:
Palale morwa Usai a mamatlelela bolebagana le tshokologo ya lorako, le kago e e godileng e e emeng e katogile ntlo ya godimo ya kgosi, e e fa lwapeng lwa balebedi. Morago ga eo Petaia morwa Paroše a mamatlelela.


text:
Mme jaana Banethinime ba ne ba agile mo Ofele, go ya felong fa go lebaganyeng le kgoro ya metsi, ntlheng ya botlhabatsatsi, le kago e e godileng e e katoganyeng le tse dingwe.


text:
Morago ga yoo Batekoa ba mamatlelela tema e nngwe, bolebagana le kago e e godileng e kgolo e e katoganyeng le tse dingwe, go ya lorakong lwa ga Ofele.


text:
Baperesiti ba mamatlelela fa godimo ga kgoro ya dipitse, mongwe le mongwe bolebagana le ntlo ya gagwe.


text:
Morago ga bao ga mamatlelela Satoke morwa Imere bolebagana le ntlo ya gagwe. Morago ga yoo ga mamatlelela Shemaia morwa Shekania, molebedi wa kgoro ya botlhabatsatsi.


text:
Morago ga yoo ga mamatlelela Hanania morwa Shelemia, le Hanune morwa wa borataro wa ga Salafe tema e nngwe. Morago ga yoo ga mamatlelela Mešulame morwa Berekia bolebagana le ntlwana ya gagwe.


text:
Morago ga yoo ga mamatlelela Malakia mongwe wa bathudi ba gouta, go ya kwa ntlong ya Banethinime, le ya barekisi, bolebagana le kgoro ya ga Hamifakate, go ya botlhatlogong jwa kgokgotsho.


text:
Mme gare ga botlhatlogo jwa kgokgotsho le kgoro ya dinku ga mamatlelela bathudi ba gouta le barekisi.


text:
Ga dirala e rile Sanebalate a utlwa fa re aga lorako, a nna bogale, a šakgala thata, a sotla Bajuta.


text:
A bua fa pele ga bomorwa rraagwe le ntwa ya Samaria, a re: “Bajutanyana ba ba seng thata ba, ba dirang? A ba tlaa ithatafatsa? A ba tlaa isa ditlhabelo? A ba tlaa swetsa ka tsatsi le le lengwe fela? A ba tlaa tsosolosa maje ba a ntsha mo mekoeng ya matlakala, jaaka go fisitswe jaana?”


text:
Jaana Tobia wa Moamone o ne a le fa go ene, mme a re: “Le se ba se agang, fa phokoje a se palama, o ka thuba lorako lwa bone.”


text:
A ko o utlwe, Modimo wa rona, gonne re a nyadiwa; o busetse dikgobo tsa bone mo tlhogong ya bone, o ba neele go thopiwa mo lefatsheng la botshwaro.


text:
O se ka wa bipa boikepo jwa bone, a boleo jwa bone bo se phimolwe go tloga fa pele ga gago; gonne ba go tlhotlheleditse bogaleng fa pele ga baagi.


text:
Jalo ra aga lorako; lorako lotlhe lwa kopanngwa, e seng bogodimo jotlhe, mme e leng fa gare ga lone; gonne batho ba ne ba na le pelo ya go dira.


text:
Mme ga dirala e rile Sanebalate le Tobia le Baarabia le Baamone, le Baašetote ba utlwa fa mamatlelelo ya dithako tsa Jerusalema e tswelela kwa pele, le gore dithubego di simolola go thibala, ba nna bogale thata;


text:
Mme Juta a re: “Thata ya barwadi ba merwalo e ngotlegile, mme go sa na le matlakala a le magolo; jalo ga re a nonofa go aga lorako.”


text:
Baganetsi ba rona ba re: “Ga ba ketla ba itse le fa e le go bona, re be re tle re fitlhe mo gare ga bone, mme re khutlise tiro.”


text:
Ga dirala ya re Bajuta ba ba agileng fa go bone ba tla, ba re raya gasome, ba bua ba tswa mafelong otlhe, ba re: “Lo tshwanetse go boela kwa go rona.”


text:
Ke gone ka moo ya re mo mafelong a a kwa tlase a sebaka se se fa morago ga lorako, mo dipatlelong, ka baya batho ka fa ditshikeng tsa bone, ba tshotse ditšhaka tsa bone, le marumo a bone, le mara a bone.


text:
Ka leba, ka nanoga, ka raya magosana, le balaodi, le batho ba bangwe ka re: “Lo se ka lwa ba boifa; gakologelwang Morena, yo mogolo, le yo o boitshegang, lo tlhabanele bana ba ga rraeno, le bana ba lona ba basimane le ba basetsana, le basadi ba lona, le matlo a lona.”


text:
Ga dirala ya re baba ba rona ba utlwa fa go itsiwe ke rona, le go re Modimo o tsupueditse kgakololano ya bone, ra boela rotlhe kwa lorakong, mongwe le mongwe kwa tirong ya gagwe.


text:
E sa le go tswa mo lobakeng loo, bontlhanngwe jwa batlhanka ba me ba dira mo tirong, bontlhanngwe jwa bone ba bo ba tshotse marumo, dithebe, mara le maitshomelo a phemelo, balaodi ba bo ba le fa morago ga botlhe ba ntlo ya Juta.


text:
Ba ba agang lorako le ba ba rwalang merwalo ba ipelesa, mongwe le mongwe ka letsogo le lengwe a dira mo tirong, ka le lengwe a tshotse sebolao sa gagwe.


text:
Le baagi, mongwe le mongwe a ikgatlhile ka tšhaka ka fa nokeng ya gagwe, mme a age jalo. Yo o letsang lonaka a bo a le fa go nna.


text:
Ka raya magosana, le balaodi, le batho ba bangwe, ka re: “Tiro e kgolo, e bile a ntsintsi bobe, le rona re katoganye mo lorakong, mongwe o kgakala le yo mongwe.


text:
Kwa lo utlwang go lela ga lonaka teng, lo phuthegele teng kwa go rona; Modimo wa rona o tlaa re tlhabanela.”


text:
Jalo ra dira mo tirong: bontlhanngwe jwa bone ba bo ba tshotse marumo go tswa lobakeng lwa mahube a moso go tsamaya dinaledi di bonala.


text:
Le gone ka lobaka loo ka raya batho ka re: “A mongwe le mongwe le motlhanka wa gagwe a lale mo teng ga Jerusalema, gore e tle e re bosigo boo ba re lebelela, e re motshegare ba itse go nna kwa tirong.”


text:
Jalo go ne go le nna, go le bana ba ga rre, go le batlhanka ba me, go le banna ba tebelo ba ba ntshetseng morago, ga go a ka ga dira le ope wa rona yo o apolang diaparo, le gone mongwe le mongwe a ya nokeng a tshotse sebolao sa gagwe.


text:
Gonne go no go na le ba ba reng: “Rona, le bomorwaa rona, le bomorwadia rona, re bantsi; a re batleng mabele, gore re je re tshele.”


text:
Gape go na le ba ba reng: “Re ntsha matlhagare a rona peelo, le masimo a rona a mafine, le matlo a rona; a re batleng mabele ka ntlha ya leuba.”


text:
Gape go no go na le ba ba reng: “Re adimile madi a lekgetho la kgosi ka matlhagare a rona le ka masimo a rona a mafine.


text:
Le fa go ntse jalo gompieno nama ya rona e nngwe fela le nama ya bana ba ga rraa rona, bana ba rona ba bangwe fela le bana ba bone; mme bonang, rona re a bo re isa bomorwaa rona le bomorwadia rona mo botshwarong jwa go nna batlhanka, le bangwe ba bomorwadia rona ba setse ba le mo botlhankeng le gompieno; le gone ga re na nonofo ya go go thiba; gonne batho ba sele ba tshotse matlhagare a rona le masimo a rona a mafine.”


text:
Foo ka ikgakolola, ka ganela le magosana le balaodi, ka ba raya ka re: “Lo tsaya koketso ka patiko, mongwe le mongwe mo go ngwana wa ga rraagwe.” Ka ba epela pitso e kgolo.


text:
Ka ba raya ka re: “Rona ka fa nonofong ya rona re rekolotse Bajuta bana ba rraa rona, ba ba neng ba rekisitswe mo ditšhabeng; a lona lo rata go rekisa ba e leng bana ba rraa lona, a ba bile ba ka rekisiwa mo go rona?” Foo ba didimala fela, ba se ka ba bona lefoko le fa e le le lengwe fela go le bua.


text:
Gape ka re: “Selo se lo se dirang ga se molemo; a ga lo a tshwanela go sepela mo go boifeng Modimo wa rona ka ntlha ya kgobo ya ditšhaba tse e leng baba ba rona?


text:
Le nna, le bonnake, le batlhanka ba me, re ba adima madi le mabele ka go lopa koketso. Ke a lo rapela, a re bakeleng go lopa koketso e.


text:
Ke a lo rapela, ba reboleleng fela gompieno matlhagare a bone, le masimo a bone a mafine, le masimo a bone a matlhware, le matlo a bone, le bontlhanngwe jwa selekgolo sa madi, le sa mabele, le sa bojalwa jwa mofine le sa lookwane, dilo tse lo di tsayang mo go bone ka patiko.”


text:
Foo ba re: “Re tlaa di rebola, mme ga re ketla re lopa sepe mo go bone; re tlaa dira jalo, fela jaaka o bua.” Foo ka bitsa baperesiti, ka ba ikanisa, gore ba dire ka fa lefokong leo la tsholofetso.


text:
Gape ka ikudubatsa seatla sa kobo, ka re: “A Modimo o udubatse o bo o ntshe jalo mo ntlong ya gagwe, le mo tirong ya gagwe, motho mongwe le mongwe yo o sa dirafatseng tsholofetso e; a a udubadiwe fela jalo, a dirwe lolea fela.” Mme phuthego yotlhe ya re: “Amene!” mme ba baka Jehofa. Batho ba dira ka fa lefokong leo la tsholofetso eo.


text:
Gape e sa le go tswa mo lobakeng lo ke tlhomilweng ka lone gore ke nne molaodi wa bone mo lefatsheng la Juta, go tswa mo ngwageng wa 20 go ya fela ngwageng wa 32 wa kgosi Aretaserese, e bong dinyaga di le 12, nna le bana ba ga rre ga ise re ke re je dijo tsa molaodi.


text:
Balaodi ba pele ba ba neng ba le gone pele ga me, ba ne ba kgethelwa ke batho, ba tsaya mo go bone dijo le bojalwa kwa ntle ga dipapetla di le 40 tsa selefera; ee, le batlhanka ba bone ba ne ba tle ba laole batho; mme nna ga ke a ka ka dira jalo, ka ntlha ya go boifa Modimo.


text:
Ee, le gone ka tswelela pele mo tirong ya lorako lo, le gone ga re a ka ra reka lefatshe lepe; mme batlhanka ba me botlhe ba ne ba phuthegetse tiro teng.


text:
Gape go ne go tle go jele mo lomating lwa me Bajuta le balaodi ba le 150, kwa ntle ga bone ba ba re gorogelang, ba tswa kwa ditšhabeng tse di mo tikologong ya rona.


text:
Mo go baakanyediwang letsatsi le le lengwe e ne e le kgomo e nngwe fela, le dinku tse di tlhaotsweng di le thataro; le gone ke ne ke tle ke baakanyediwe dikoko, le one majalwa a mehuta yotlhe gangwe fela mo malatsing a le some; le fa go ntse jalo ga ke a ka ka lopa dijo tsa molaodi, gonne tirelo ya bogosi e ne e le bokete mo bathong ba.


text:
Jaana e rile go bolelelwa Sanebalate le Tobia le Gešeme wa Moarabia, le ba bangwe baba ba rona, fa ke agile lorako, le go re ga go a sala phatlha epe mo go lone; (le fa go ntse jalo mo lobakeng loo ke ne ke ise ke tsenye ditswalo mo dikgorong;)


text:
Sanebalate le Gešeme ba roma kwa go nna, ba re: “Ntlo, re kopanele mo motsaneng mongwe mo lobaleng lwa Ono.” Mme ba bo ba gopotse go ntira bosula.


text:
Ka roma batho kwa go bone, ka re: “Ke dira tiro e kgolo, mme ke retelelwa ke go fologela koo; tiro e ka bo e emelang ke e tlogela, ke fologela koo go lona?”


text:
Ba fela ba roma kwa go nna gane ka mokgwa o o ntseng jaana; mme ka ba fetola ka mokgwa o le mongwe fela.


text:
Foo Sanebalate a roma motlhanka wa gagwe kwa go nna ka mokgwa o o ntseng jalo lwa botlhano, a tshotse lokwalo lo lo sa kanwang;


text:
go kwadilwe mo go lone ga twe: “Go bolelwa mo merafeng, le Gešamu o bua jalo, fa wena le Bajuta lo gopotse go tsuolola; ke gone ka fa o agang lorako ka teng; o rata wa bo o nna kgosi ya bone ka fa mafokong a.


text:
O bile o tlhomile baperofeti go tla ba rera ka ga gago mo Jerusalema, ka go re: ‘Go na le kgosi mo Juta’; jaana go tlaa bolelelwa kgosi ka fa mafokong a. Ke gone jaana, ntlo, re gakololane mmogo.”


text:
Foo ka roma kwa go ene ka re: “Ga go a dirwa dilo dipe tse di ntseng jaaka o bua, o di ikgopodisitse fela mo pelong ya gago.”


text:
Gonne bao botlhe ba ne ba rata ba ka bo ba re boifisa, ba re: “Mabogo a bone a tlaa koafala mo tirong, gore e tle e se ka ya dirwa.” Mme jaana, “Modimo a ko o thatafatse mabogo a me.”


text:
Ka ya kwa ntlong ya ga Shemaia morwa Delaia morwa Mehetabele yo o ne a tswaletswe; mme a re: “A re kopanele mo ntlong ya Modimo, mo teng ga tempele, a re tswale tempele; gonne ba tlaa tla go go bolaya; ee, ba tlaa tla go go bolaya bosigo.”


text:
Mme ka re: “A monna yo o tshwanang jaaka nna o ka tshaba? Go na le mang, yo o reng a ntse jaaka ke ntse a tle a ye go ipolokela botshelo mo tempeleng? Ga ke tsene.”


text:
Ka lemoga gore Modimo o ne o sa mo roma; mme a bolela fela polelo eo ka ga me; Tobia le Sanebalate ba ne ba mo thapile ka tuelo.


text:
O ne a thapetswe gone moo, gore ke tle ke boife, le gore ke dire jalo ke leofe, le gore ba tle ba bone ka fa ba ka buang bosula ka gone, go tla ba nkgoba.


text:
Modimo wa me, A ko o gakologelwe Tobia le Sanebalate ka fa ditirong tse tsa bone, le ene Noadia moperofeti wa sesadi, le baperofeti ba bangwe ba ba ratang ba ka bo ba mpoifisitse.


text:
E rile baba botlhe ba rona ba utlwa ka ga gone, ditšhaba tsotlhe tse di mo tikologong ya rona tsa boifa, tsa ipona ka tsosi fa di ngotlafetse thata: gonne ba lemoga fa tiro e dirilwe ke Modimo wa rona.


text:
Gape ya re mo metlheng eo magosana a Juta a nna a romela dikwalo di le dintsi kwa go Tobia, le gone dikwalo tsa ga Tobia tsa tla kwa go bone.


text:
Gonne go no go le bantsi mo Juta ba ba mo ikanetseng ka e le mogwaagwe Shekania morwa Ara; le Jehohanane morwawe o ne a nyetse morwadia Mešulame morwa Berekia.


text:
Le gone ba bua ka ga ditiro tsa gagwe tse di molemo fa pele ga me, ba ba ba mmolelela mafoko a me. Mme Tobia a romela dikwalo go tla go mpoifisa.


text:
Jaana ga dirala e rile lorako lo sena go agiwa, mme ke sena go tsenya ditswalo, le balebedi ba kgoro le baopedi, le Balefi ba sena go tlhongwa,


text:
ka tsenya Jerusalema mo tebelong ya ga Hanani nnake, le Hanania molaodi wa kago e e thata ya phemelo; gonne e ne e le monna yo o boikanngo, a boifa Modimo bogolo go gaisa batho ba le bantsi.


text:
Ka ba raya ka re: “A ditswalo tsa Jerusalema di se bulwe go tsamaye letsatsi le gotele pele; e re ba eme ba lebetse, ba tswale, ba tsenye mephakalego; mme ba tlhome balebedi e le banni ba Jerusalema, mongwe le mongwe mo tebelong ya gagwe, mongwe le mongwe a lebaganye le ntlo ya gagwe.”


text:
Jaana motse o ne o atlhame, o le mogolo; batho ba bo ba le babotlana mo go one le gone matlo a ne a ise a agiwe.


text:
Modimo wa me wa go tsenya mo pelong ya me go phutha magosana, balaodi le batho gore ba balwe ka fa ditshikeng tsa bone. Ka bona lokwalo lwa ditshika tsa ba ba tsileng pele, mme ka fitlhela go kwadilwe mo go lone, go twe:


text:
Ba, ke bana ba kgaolo ele ya lefatshe, ba ba tlhatlogileng mo botshwarong jwa bone, ba ba kileng ba tlosiwa, ba Nebukatenesare kgosi ya Babilone o ne a ba tlosa; mme ba boetse mo Jerusalema le mo Juta, mongwe le mongwe mo motseng wa ga gabo;


text:
ba ba tsileng le Serubabele, le Ješua, le Nehemia, le Asaria, le Raamia, le Nahamani, le Moretekai, le Bilešane, le Miseperethe, le Bigefai, le Nehume, le Baana. Palo ya banna ba batho ba ba Iseraele ke:


text:
Balebedi ba kgoro; bana ba ga Shalume, bana ba ga Atere, bana ba ga Talemone, bana ba ga Akube, bana ba ga Hatita, bana ba ga Shobai, 138.


text:
Ba ke bone ba ba tlhatlogileng kwa Telemela, Telehareša, Kerube, Atone le Imere; mme ba ne ba retelelwa ke go supa makgotla a borraabo, le fa e le losika lwa bone boo ke Baiseraele.


text:
Le ba baperesiti, bana ba ga Hobaia, bana ba ga Hakose, bana ba ga Baresilai yo o ne a tsaya mosadi wa bomorwadia Baresilai wa Mogileate a bidiwa ka leina la bone.


text:
Bao ba batla lokwalo lwa bone mo go ba ba badilweng ka losika, mme lwa se ka lwa fitlhelwa; ke gone ka moo ba kaiwa ba itshekologile, mme ba ntshiwa mo boperesiting.


text:
Tirešata a ba raya a re ba se ka ba ja dilo tse di boitshepo jo bo itshepileng go tsamaye go eme moperesiti yo o apereng Urime le Thumime.


text:
kwa ntle ga batlhanka ba bone le malata a bone, bao ba bo ba le 7 337; ba bile ba na le baopedi ba le 245, banna le basadi.


text:
Bangwe ba ditlhogo tsa makgotla tsa borara ba ntshetsa tiro madi. Motirešata a tsenya mo polokelong ya dikhumo dikilokerame di le 8 tsa gouta, megotšanyana e le 50, diaparo tsa baperesiti di le 530.


text:
Bangwe ba ditlhogo tsa makgotla a borara ba tsenya mo polokelong ya dikhumo dikilokerame tsa gouta di le 168, le dikilokerame tsa selefera di le 1 250.


text:
Se se ntshitsweng ke batho ba bangwe e ne e le dikilokerame tsa gouta di le 168, selefera se le dikilokerame di le 140, le diaparo tsa baperesiti di le 67.


text:
Jalo baperesiti, le Balefi, le balebedi ba kgoro, le baopedi, le bangwe ba batho le Banethinime, le Baiseraele botlhe, ba aga mo metseng ya bone. Mme e rile go fitlha kgwedi ya bosupa bana ba Iseraele ba bo ba le mo metseng ya bone.


text:
Batho botlhe ba phuthega jaaka e ka bo e le motho a le mongwe fela, ba phuthegela mo patlelong e e fa pele ga kgoro ya metse; ba bua le Esera mokwadi, gore a lere lokwalo lwa molao wa ga Moše, o Jehofa o ne a o laoletse Baiseraele.


text:
Esera moperesiti a lere molao fa pele ga Phuthego ya banna le basadi le botlhe ba ba ka utlwang ka tlhaloganyo, e le ka tsatsi la ntlha la kgwedi ya bosupa.


text:
A bala mo go one fa patlelong e e fa pele ga kgoro ya metse, go simolola ka maphakela go ya motshegareng o mogolo, a bala fa pele ga banna le basadi, le ba ba nang le tlhaloganyo; mme batho botlhe ba bo ba sekegetse lokwalo lwa molao ditsebe.


text:
Mme Esera mokwadi a ema mo seemong sa logong, se ba ne ba se diretse gone moo; mme ga bo go eme fa go ene Matithia, le Shema, le Anaia, le Uria, le Hilekia le Maaseia, ka fa tsogong la gagwe le legolo; ka fa tsogong la gagwe la molema ga bo go eme Petaia, le Mišaele, le Malakija, le Hašume, le Hašebatana, Sekaria le Mešulame.


text:
Esera a menolola lokwalo mo ponong ya batho botlhe; gonne o ne a le kwa godimo ga batho botlhe; mme ya re a lo menolola batho botlhe ba ema.


text:
Esera a baka Jehofa, Modimo o mogolo. Batho botlhe ba fetola, ba re: “Amene! Amene!” ba tsholeditse mabogo, ba oba ditlhogo, ba obamela Jehofa ba isitse difatlhogo fa fatshe.


text:
Le Ješua, le Bani, le Sherebia, le Jamine, le Akube, le Shabethai, le Hodia, le Maaseia, le Kelite, le Asaria, le Josabate, le Hanane, le Pelaia le Balefi, ba tlhaloganyetsa batho molao; mme batho ba bo ba eme mo maemong a bone.


text:
Ba bala mo lokwalong, mo molaong wa Modimo, ka thanolo; ba phutholola mafoko, mme batho ba tlhaloganya go balwa ga one.


text:
Nehemia yo e leng ene Moterešathe, le Esera moperesiti le mokwadi, le Balefi ba ba rutang batho, ba raya batho botlhe ba re: “Letsatsi leno ke letsatsi le le itshepetseng Jehofa, Modimo wa lona; lo se ka lwa hutsafala le fa e le go lela.” Gonne batho botlhe ba lela ba utlwa mafoko a molao.


text:
Foo a ba raya a re: “Tsamayang, lo jeng mahura, lo nwe monate, lo ise dikabelo kwa go ene yo o se kang a baakanyediwa sepe; gonne letsatsi leno le itshepetse Jehofa wa rona, le gone lo se ka lwa hutsafala, gonne boitumelo jwa ga Jehofa ke thata ya lona.”


text:
Jalo Balefi ba kgaodisa batho, ba re: “Didimalang, ka gobo letsatsi leno le boitshepo; le gone lo se ka lwa hutsafala.”


text:
Mme batho botlhe ba tsamaya, ba ya go ja le go nwa, le go aba dikabelo, le go dira mekete e megolo, ka ba tlhalogantse mafoko a ba a boleletsweng.


text:
Ya re ka letsatsi la bobedi ga bo go phuthegile ditlhogo tsa makgotla a borra ba batho botlhe, ba baperesiti le Balefi, ba phuthegela kwa go Esera mokwadi, ba tla fela go sekegela mafoko a molao ditsebe.


text:
Ba fitlhela go kwadilwe mo molaong, ka fa Jehofa o ne a laotse ka gone ka Moše, a re: “E re mo modirong wa kgwedi ya bosupa bana ba Iseraele ba nne mo diobong;


text:
le gore ba itsise batho, ba bolele mo metseng yotlhe ya bone le mo Jerusalema, ba re: ‘Tswelang kwa thabeng lo ye go tsaya dikala tsa matlhware, le dikala tsa matlhware a naga, le dikala tsa maretela, le dikala tsa makolane, le dikala tsa ditlhare tse dikima go tla lo dira diobo jaaka go kwadilwe.’ ”


text:
Jalo batho ba tswa ba ya go di lere, mme ba itirela diobo, mongwe le mongwe mo godimo ga ditlhomeso tsa ntlo ya gagwe, mo malwapeng a bone, mo malwapeng a ntlo ya Modimo, mo patlelong ya kgoro ya metse le mo patlelong ya kgoro ya Eferaime.


text:
Phuthego yotlhe ya ba ba boileng ba tswa kwa botshwarong ba dira diobo, ba nna mo diobong; gonne e sa le ka motlha wa ga Jošua morwa Nune le go tla letsatsi leo, bana ba Iseraele ba ne ba ise ba ke ba dire jalo. Mme ga nna boitumelo jo bogolo.


text:
Le gone e ne e re ka tsatsi lengwe le lengwe, go tswa tsatsing la ntlha go ya tsatsing la bofelo, a nna a bala mo lokwalong lwa molao wa Modimo. Ba ja modiro ka malatsi a supa; ya re ka letsatsi la bofera e le mebedi ga nna modiro wa bokhutlo ka fa molaong.


text:
Jaana e rile ka tsatsi la 24 la kgwedi eo bana ba Iseraele ba bo ba phuthegile ba ikiditse dijo, ba apere letsela la kgetsi, ba ikubuetse mmu.


text:
Ba losika lwa Iseraele ba itomolola mo baennyeng botlhe fela, ba ema ba ipolela maleo a bone, le ditshiamololo tsa borraabo.


text:
Ba ema ka dinao mo maemong a bone, ba bala mo lokwalong lwa molao wa ga Jehofa Modimo wa bone ka lobaka lwa sene lwa kgaogano ya letsatsi, ka lobaka lwa kgaolo e nngwe ya sene ba ipolela, ba obamela Jehofa Modimo wa bone.


text:
Foo ga ema Ješua, le Bani, le Katamiele, le Shebania, le Buni, le Serebia, le Bani le Kenani; ba ema mo direpuding tsa Balefi, ba thelela Jehofa Modimo wa bone lošalaba ka lentswe le le tsholetsegileng.


text:
Foo Balefi, le Ješua, le Katamiele, le Bani, le Hašabeneia, le Sherebia, le Hodia, le Shebania le Pethahia, ba re: “Emang ka dinao, lo bake Jehofa Modimo wa lona go tswa bosenang tshimologo go ya bosakhutleng; a go bakwe leina la gago le le galalelang, le le goletsegileng godimo ga tumiso yotlhe le pako.”


text:
“O Jehofa o le wesi; o dirile legodimo, legodimo la magodimo, le bontsi jotlhe jwa one, lefatshe le dilo tsotlhe tse di mo go lone, mawatle le dilo tsotlhe tse di mo go one, o di bolokile tsotlhe fela; lesomosomo la legodimo le a go obamela.


text:
“O Jehofa Modimo yo o ne wa itshenkela Aberame, wa mo ntsha mo Ure wa Bakalatea, wa mo naya leina la Aberahame.


text:
Wa fitlhela pelo ya gagwe e le boikanngo fa pele ga gago, wa dira kgolagano nae go aba lefatshe la Mokanana, le la Mohite, le la Moamore, le la Moperise, le la Mojebuse le la Mogiragaše, e leng go a naya losika lwa gagwe, o dirafaditse mafoko a gago; gonne o tshiamo.


text:
Wa dira ditshupo le dikgakgamatso mo go Faro, le mo batlhankeng botlhe ba gagwe, le mo bathong botlhe ba lefatshe la ga gabo; gonne o ne o itse fa ba dira ka boikgodiso mo go bone; mme wa itirela leina jaaka le ntse gompieno.


text:
Wa tsetsereganya lewatle fa pele ga bone, ba ba ba tla ba ralala lewatle ba gata lefatshe le le omeletseng; bakonateledi ba bone wa ba thabuetsa mo matennyeng, jaaka lentswe mo metsing a magolo.


text:
Gape wa ba goga o le mo mosipuring wa leru motshegare; le mo mosipuring wa molelo bosigo, go tla o ba naya lesedi mo tseleng e ba tshwanetseng go tsamaya mo go yone.


text:
“Le gone wa fologela mo thabeng ya Sinai, wa bua nabo o le mo legodimong, wa ba naya dikatlholo tse di siameng, le melao ya boammaaruri, ditao tse di molemo le ditaolo.


text:
Wa ba itsise Sabata wa gago o o itshepileng, wa ba laolela ditaolo, le ditao, le molao, ka Moše motlhanka wa gago;


text:
wa ba naya dijo tse di tswang legodimong ka ntlha ya tlala ya bone, wa ba wa ba ntshetsa metsi mo lefikeng ka ntlha ya lenyora la bone, wa ba laola gore ba tsene ba ye go rua lefatshe le o ne o le tsholeleditse letsogo la gago, wa re o tlaa le ba naya.


text:
“Bone le borraetsho ba dira ka boikgodiso, ba ithatafatsa dithamo tsa bone, ba se ka ba reetsa ditaolo tsa gago.


text:
Ba gana go utlwa, le gone ba se ka ba gopola dikgakgamatso tsa gago tse o kileng wa nna wa di dira mo gare ga bone; ba ithatafatsa dithamo tsa bone, le mo tsuololong ya bone ba itlhomela kgosi go tla ba boela kwa kgolegong ya bone; mme wena, o Modimo o o maitshwarelo; o pelotshweu, o tletse bopelotlhomogi, o bonya go galefa, o letlotlo la boutlwelobotlhoko, wa se ka wa ba latlha.


text:
Ee, e rile ba sena go itirela namane e e thetsweng, ba re: ‘Ke one Modimo wa gago Iseraele o o go tlhatlositseng kwa Egepeto,’ ba dira dikgakatso tse dikgolo.


text:
“Le fa go ntse jalo mo mautlwelobotlhokong a gago a mantsintsi ga o a ka wa ba latlha mo nageng; mosipuri wa leru ga o a ka wa tloga mo godimo ga bone motshegare, go ba goga mo tseleng; le fa e le mosipuri wa molelo bosigo, go ba naya lesedi, le go ba kaela tsela e ba tshwanetseng go tsamaya mo go yone.


text:
Le gone wa ba naya mowa wa gago o o molemo go ba ruta, wa se ka wa ikeola letsogo go ba naya mana a gago mo ganong la bone, wa ba wa ba naya metsi go tima lenyora la bone.


text:
Ee, wa ba otla ka dinyaga di le 40 mo nageng, ba se ka ba tlhoka sepe; diaparo tsa bone ga di a ka tsa onala, le dinao tsa bone ga di a ka tsa ruruga.


text:
“Gape wa ba naya magosi le ditšhaba, wa ba baya mo dikabelong tsotlhe tsa bone tsa lefatshe; ba rua lefatshe la ga Sihone, e bong lefatshe la kgosi ya Hešebone, le lefatshe la ga Oge kgosi ya Bašane.


text:
Bana ba bone le bone wa ba ntsifatsa jaaka dinaledi tsa legodimo, wa ba lere mo lefatsheng le o kileng wa bua le borraabo ka ga lone, wa re ba tlaa tsena mo go lone ba ya go le rua.


text:
Jalo bana ba tsena, ba rua lefatshe; wa fenya banni ba lefatshe fa pele ga bone, e bong Bakanana, wa ba tsenya mo diatleng tsa bone ka dikgosi tsa bone, le ka ditšhaba tsa lefatshe, gore ba dire ka bone ka fa ba ratang ka gone.


text:
Ba thopa metse e e thekeleditsweng, le lefatshe le le nonneng, ba rua mantlo a a tletseng dilo tsotlhe tse di molemo, madu a a gabilweng, masimo a mafine, le masimo a matlhware, le ditlhare tse di jewang ka letlotlo; mme ba ja ba kgora, ba nona, ba itumela mo molemong o mogolo wa gago.


text:
“Le fa go ntse jalo ba nna botlhokakutlo, ba go tsuololela, ba latlhela molao wa gago kwa motlhaneng ga bone, ba bolaya baperofeti ba gago ba ba supang ka ga bone ba ba nyatsa, gore ba ba ba busetse kwa go wena, ba dira dikgakatso tse dikgolo.


text:
Ke gone ka moo wa ba tsenya mo seatleng sa baba ba bone, mme ba ba patika: e rile mo motlheng wa patikego ya bone, ka ba goela kwa go wena, wa utlwa o le mo legodimong; mme ka mautlwelobotlhoko a gago a le mantsi, wa ba naya bagolodi, ba ba ba golotseng mo seatleng sa baba ba bone.


text:
“E ne e tle e re ba sena go bona boikhutso, ba be ba dire bosula fa pele ga gago gape: ke gone ka moo o ne wa ba tlogela mo seatleng sa baba ba bone, mme ba dira le taolo mo go bone. Le fa go ntse jalo, e ne e re ba boa, ba go lelela, o ba utlwe o le mo legodimong; wa ba golola gantsi ka fa mautlwelongbotlhoko a gago.


text:
“Wa supa ka ga bone ka go ba nyatsa, gore o tle o ba busetse kwa molaong wa gago; le fa go ntse jalo ba dira ka boikgodiso fela, ba se ka ba reetsa ditaolo tsa gago, ba leofela dikatlholo tsa gago, (tse e ka reng fa motho a di dira o tlaa tshela mo go tsone,) ba kgotha lerudi, ba ithatafatsa thamo, ba gana go utlwa.


text:
Le fa go ntse jalo wa iphapaanya nabo ka dinyaga di le dintsi, wa supa ka ga bone ka go ba nyatsa ka mowa wa gago ka baperofeti ba gago. Mme ba gana go sekega tsebe; ke gone ka moo o ne wa ba tsenya mo seatleng sa ditšhaba tsa mafatse.


text:
Mo mautlwelongbotlhoko a gago a mantsintsi ga o a ka wa ba feletsa ruri, le fa e le go ba latlha; gonne o Modimo o o pelotshweu le boutlwelobotlhoko.


text:
“Ke gone jaana, Modimo wa rona, o mogolo, o o thata, Modimo o o boitshegang, o o tshegetsang kgolagano le boutlwelobotlhoko, ka re: A tapisego yotlhe e e tsileng mo go rona, le mo dikgosing tsa rona, le mo dikgosaneng tsa rona, mo baperesiting ba rona, le mo baperofeting ba rona, le mo go borraetsho, le mo bathong botlhe ba gago, go simolola ka motlha wa dikgosi tsa Asiria go tla motlheng wa gompieno, a e se nne jaaka ekete e ka nna potlana fa pele ga gago.


text:
Le fa go ntse jalo o tshiamo mo go tsotlhe tse di tsileng mo go rona; gonne o dirile ka boammaaruri, rona re dirile ka boikepo.


text:
Le gone dikgosi tsa rona, le dikgosana tsa rona, le baperesiti ba rona, le fa e le borraetsho, ga ba a tshegetsa molao wa gago, le fa e le go reetsa ditaolo tsa gago le ditshupo tsa gago, tse o ne wa supa ka ga bone ka tsone wa ba nyatsa.


text:
Gonne ga ba a go direla mo bogosing jwa bone, le fa e le mo molemong wa gago o mogolo o o ne wa o ba naya, le fa e le mo lefatsheng le legolo le le le nonneng, le o ne wa le ba naya, le gone ga ba a ka ba fapoga ditiro tsa bone tsa boikepo.


text:
“Bona, re batlhanka fela gompieno, mme ka ga lefatshe le o ne wa le naya borraetsho go tla ba ja loungo lwa lone le molemo wa lone, bona, re batlhanka fela mo go lone.


text:
Dikgosi tse o di tlhomileng mo godimo ga rona ka ntlha ya maleo a rona, le ntshetsa tsone totafalo e kgolo; gape di na le thata le mo mebeleng ya rona, le mo dikgomong tsa rona, ka fa di ratang ka gone, mme re mo pitlaganong e kgolo.


text:
“Fela ka ntlha ya dilo tsotlhe tse, re dira kgolagano e e tlhomameng fela, re a e kwala; mme dikgosana tsa rona, le Balefi ba rona, le baperesiti ba rona, ba e baya sekano.”


text:
“Batho ba bangwe, baperesiti, le Balefi, le balebedi ba kgoro le baopedi, Banethinime le botlhe ba ba itomololetseng molao wa Modimo, ba tswa mo ditšhabeng tsa mafatshe, ba na le basadi ba bone le bomorwaa bone, bomorwadia bone mongwe le mongwe yo o nang le kitso le tlhaloganyo;


text:
ba ngaparela bana ba ga rraabo, magosana a bone, mme ba ineela mo phutsong le mo ikanong ya gore ba tlaa sepela mo molaong wa Modimo o o tlhomilweng ke Moše motlhanka wa Modimo, le go tlhokomela le go dira ditaolo tsotlhe tsa ga Jehofa Morena wa rona, le dikatlholo tsa gagwe, le ditao tsa gagwe tse di tlhomameng;


text:
“le gore ga re ketla re naya ba ditšhaba tsa lefatshe bomorwadia rona, le fa e le go tseisa bomorwaa rona bomorwadia bone;


text:
“le gore fa ditšhaba tsa lefatshe di lere dithoto, le fa e le dijo go rekisiwa ka letsatsi la Sabata, ga re ketla re ba rekela ka tsatsi la Sabata, le fa e le ka letsatsi lengwe le le boitshepo; le gore re tlaa lesa ngwaga wa bosupa o ikhutsa, re ba re lesa le go tsaya molato mongwe le mongwe ka patiko mo go one.


text:
“Le gone ra itlhomela ditaolelo, ra re re tlaa ikgolega ka ngwaga le ngwaga go ntshetsa tirelo ya ntlo ya Modimo wa rona dikerama di le tlhano tsa selefera.


text:
Re tlaa ntshetsa senkgwe sa tshupo, le tshupelo ya boupe ya metlha yotlhe, le tshupelo e e fisiwang ya metlha yotlhe, ya bosabata, le ya go rogwa ga dikgwedi, le mediro e e tlhomameng, le dilo tse di itshepileng, le ditshupelelo tsa boleo tsa go direla Baiseraele tetlanyo, le tiro yotlhe ya ntlo ya Modimo wa rona.


text:
“Ra thelela tshupelo ya dikgong bola, rona baperesiti le Balefi, le batho, go di lere mo ntlong ya Modimo wa rona, ka fa makgotleng a borraetsho, ka dipaka tse di laotsweng, ka ngwaga le ngwaga, go fisiwa mo sebesong sa ga Jehofa Modimo wa rona, jaaka go kwadilwe mo molaong;


text:
le go lere mabutswapele a mmu wa rona, le mabutswapele a loungo lotlhe lwa ditlhare dingwe le dingwe, ka ngwaga le ngwaga, mo ntlong ya ga Jehofa.


text:
“Le motsalwapele wa bana ba rona ba basimane, le maitibolo a ditshedi tsa rona, jaaka go kwadilwe mo molaong, le ditsalwapele tsa matlhape le tsa matsomane a rona, go di isa mo ntlong ya Modimo wa rona, kwa baperesiting ba ba direlang mo ntlong ya Modimo wa rona.


text:
“Le go re mabutswapele a boupe jwa rona, le ditshupelo tsa rona tsa tsholetso, le loungo lwa ditlhare dingwe le dingwe, bojalwe jwa mofine le lookwane, re di ise kwa baperesiting mo matlwaneng a ntlo ya Modimo wa rona, le tsa bosome tsa mmu wa rona, kwa go Balefi; gonne bone Balefi, ba tsaya tsa bosome mo metseng yotlhe ya malemo a rona.


text:
Moperesiti morwa Arone o tlaa nna le Balefi, fa Balefi ba tsaya tsa bosome; mme Balefi ba tlaa isa sa bosome sa tsa bosome kwa ntlong ya Modimo wa rona, mo matlwaneng, mo ntlong ya dikhumo.


text:
Gonne Baiseraele le bana ba ga Lefi ba tlaa isa tshupelo ya tsholetso ya mabele, le ya bojalwa jwa mofine le ya lookwane mo matlwaneng, kwa dilwana tsa felo ga boitshepo di teng, le kwa baperesiti ba ba direlang, le balebedi ba kgoro, le baopedi ba teng; mme ga re ketla re latlha ntlo ya Modimo wa rona.”


text:
Dikgosana tsa batho tsa aga mo Jerusalema; le batho ba bangwe ba thela bola, gore go tle go leriwe mongwe wa lesome lengwe le lengwe a tle go aga mo Jerusalema motse o o boitshepo, ba bangwe ba ba 9 ba nne mo metseng e mengwe.


text:
Jaana ba ke bone ditlhogo tsa ba lefatshe, ba ba agileng mo Jerusalema, mo metseng ya Juta; mongwe le mongwe a aga mo bosweng jwa gagwe mo metseng ya ga bone, e bong Baiseraele, baperesiti, Balefi, Banethinime le bana ba batlhanka ba ga Solomone.


text:
Mo Jerusalema ga aga bangwe ba bana ba Juta le ba Benjamine. Ba bana ba Juta: Athaia morwa Usia, morwa Sekaria, morwa Amaria, morwa Shefatia, morwa Mahalalele, wa bana ba ga Perese;


text:
le Maaseia morwa Baruke, morwa Kolohose morwa Hasaia, morwa Ataia morwa Joiaribe, morwa Sekaria, morwa motho wa Mošilone.


text:
Bomorwa Perese botlhe ba ba agileng mo Jerusalema e ne e le banna ba ba 468, e le banna ba ba pelokgale.


text:
Ba ke bomorwa Benjamine: Salu morwa Mešulame, morwa Joete, morwa Petaia, morwa Kolaia, morwa Maaseia, morwa Ithiele morwa Ješaia.


text:
Joele morwa Sikeri e ne e le molebedi wa bone; Juta morwa Hasenua e ne e le wa bobedi mo taolong ya motse.


text:
Seria morwa Hilekia, morwa Mešulame, morwa Satoke, morwa Meraiothe, morwa Ahitube, molaodi wa ntlo ya Modimo.


text:
Le bomonnaa bone ba ba dirang tiro ya ntlo ba le 822: Ataia morwa Jerohame, morwa Pelalia, morwa Amasi, morwa Sekaria, morwa Pašure, morwa Malekia.


text:
Le bomonnawe, ditlhogo tsa makgotla a borara, ba le 242; le Amašasai morwa Asarele morwa Ahasai, morwa Mešilemothe, morwa Imere,


text:
le Shabethai le Josabate, ba ditlhogo tsa Balefi e le balebedi ba tiro e e kwa ntle ga ntlo ya Modimo;


text:
le Matania morwa Mika, morwa Sabedi, morwa Asafe, e le motlhabeletsi go simolola go leboga mo thapelong, le Bakebukia, wa bobedi mo go bomorwa rraagwe; le Abete, morwa Shamua, morwa Galale, morwa Jeduthune.


text:
Gape balebedi ba kgoro, Akube, Talemone, le bomonnaa bone ba ba tshegeditseng tebelo kwa dikgorong, e le 172.


text:
Ba ba setseng ba Baiseraele, ba baperesiti le ba Balefi, ba bo ba le mo metseng yotlhe ya Iseraele, mongwe le mongwe mo bosweng jwa gagwe.


text:
Le gone molebedi wa Balefi kwa Jerusalema e ne e le Usi morwa Bani, morwa Hašabia, morwa Matania, morwa Mika, wa bomorwa Asafe ba baopedi, e le ene molebedi wa tiro ya ntlo ya Modimo.


text:
Ka gonne go no go le taolo ka ga bone e tswa kgosing, le seabe sa baopedi, se se laotsweng, ka fa letsatsi lengwe le lengwe le lopang ka gone.


text:
Pethahia morwa Mešesabele wa bana ba ga Sera morwa Juta, o ne a le ka fa tsogong la kgosi mo dilong tsotlhe tse di amang batho.


text:
Ka ga metsana, le matlhagare a yone, bangwe ba bana ba Juta ba aga mo Kiriathe-arabe le mo metseng ya teng, mo Dibone le mo metseng ya gone, mo Jekabeseele le mo metsaneng ya gone;


text:
Sanoa, Adulame le metsana ya teng, Lakiše le matlhagare a teng, Aseka le metse ya teng. Jalo ba thibelela go tswa Beerešeba go ya go fitlha kwa mogogorong wa Hinome.


text:
Bana ba Benjamine le bone ba aga go simolola mo Geba go ya kwa pele, kwa Mikemaše, le Aia, le kwa Bethele le metse ya gone.


text:
Mme jaana ba ke bone baperesiti le Balefi ba ba tlhatlogileng le Serubabele morwa Shealatiele, le Ješua: Seraia, Jeremia, Esera;


text:
Salu, Amoke, Hilekia, Jetaia. Bao e ne e le ditlhogo tsa baperesiti le tsa bomonnaa bone mo metlheng ya ga Ješua.


text:
Gape Balefi: Ješua, Binui, Katemiele, Sherebia, Juta le Matania, yo e ne e le molebedi wa ba ba lebogang, ene le bomonnawe.


text:
Mo metlheng ya ga Joiakime go ne go le baperesiti, ditlhogo tsa makgotla a borara: Wa ga Seraia, Meraia;


text:
Ya re mo metlheng ya ga Eliašibe, Joiate, le Johanane, le Jatua, ba bo ba kwadilwe ditlhogo tsa makgotla a borara; baperesiti le bone jalo, mo pusong ya ga Dario wa Moperesia.


text:
Bomorwa Lefi, ditlhogo tsa makgotla a borara, ba kwadilwe mo lokwalong lwa ditirafalo, fela go tla go fitlha mo metlheng ya ga Johanane morwa Eliašibe.


text:
Le ditlhogo tsa Balefi: Hašabia, Sherebia le Ješua morwa Katamiele, ba na le bomonnaa bone ba lebaganye nabo, go baka le go ntsha malebogo, ka fa taolong ya ga Dafite monna wa Modimo, tebelo e lebaganye le tebelo.


text:
Matania, le Bakebukia, Obatia, Mešulame, Talemone, Akube e ne e le balebedi ba kgoro ba tshegeditse tebelo fa dikgorong tsa matlo a dipolokelo.


text:
E ne e le bao mo metlheng ya ga Joiakime morwa Ješua, morwa Josatake, mo metlheng ya ga Nehemia molaodi, le ya ga Esera mokwadi.


text:
E rile ka neelo ya lorako lwa Jerusalema ba batla Balefi mo mafelong otlhe a bone, go ba lere mo Jerusalema, go tla ba dira neelo ya lorako ka boitumelo, ka malebogo le ka kopelo, ka disemebale, le ka disaletere le ka diharepe.


text:
Bomorwa baopedi ba phuthega, ba tswa mo lobaleng mo tikologong ya Jerusalema, le mo metsaneng ya Banetofathe;


text:
le kwa Bethegilegale, le kwa matlhagareng a Geba le Asemafethe; gonne baopedi ba ne ba ikagetse metsana mo tikologong ya Jerusalema.


text:
Foo ka lere dikgosana tsa Juta mo godimo ga lorako, ka baakanya masomo a le mabedi a matona a ba ba lebogang, mme ba tsamaya ba bopeletse; lesomo le lengwe la tsamaya ka fa ntlheng ya tsogo le legolo mo godimo ga lorako ba lebile kwa kgorong ya letshotelo.


text:
le bangwe ba bomorwa baperesiti ba tshotse dinaka; Sekaria morwa Jonathane, morwa Shemaia, morwa Matania, morwa Mikaia, morwa Sakure, morwa Asafe;


text:
le bomonnawe, Shemaia, le Asaraele, Milalai, le Gilalai, le Maai, le Nethanele, le Juta le Hanani, ba na le diletso tsa kopelo tsa ga Dafite monna wa Modimo; Esera mokwadi a bo a le fa pele ga bone.


text:
Mme ba tla ka kgoro ya motswedi, ba tlhamalala ba tlhatloga ka direpudi tsa motse wa ga Dafite, fa botlhatlogong jwa lorako, fa godimo ga ntlo ya ga Dafite, fela kwa kgorong ya metse, ntlheng ya botlhabatsatsi.


text:
Lesome le lengwe la bone ba ba lebogang, la ya go ba kgatlhantsha, le nna ke ba setse morago, ke na le bontlhanngwe jwa batho, re le mo godimo ga lorako, godimo ga kago e e godileng ya maiso a boubelo, go ya fela kwa lorakong lo lo atlhameng;


text:
le kwa godimo ga kgoro ya Eferaime, le ka kgoro e kgologolo, le ka kgoro ya ditlhapi le kago e e godileng ya ga Hananele, le kago e e godileng ya Hamea, go ya fela kwa kgorong ya dinku; mme ba fitlha ba ema mo kgorong ya balebedi.


text:
Jalo masomo a mabedi a bone ba ba lebogang mo ntlong ya Modimo ba ema, le nna ke na le bontlhanngwe jwa balaodi;


text:
le baperesiti, Eliakime, Maaseia, Miniamine, Mikaia, Elioenai, Sekaria le Hanania, ba tshotse dinaka;


text:
le Maaseia, le Shemaia, le Eleasare, le Usi, Johanane, le Malekia, le Elame le Esera. Baopedi ba opelela godimo, ba na le Jeserahia molebedi wa bone.


text:
Ba isa ditlhabelo tse dikgolo ka tsatsi leo, ba itumela, gonne Modimo o no o ba itumedisitse ka boitumelo jo bogolo; le basadi le bana ba itumela. Jalo boitumelo jwa Jerusalema jwa utlwala fela kwa kgakala.


text:
Ya re ka letsatsi leo ga tlhongwa batho, ba tlhomelwa dikhumo tsa matlwana, le ditshupelo tsa tsholetso, le mabutswapele, le tsa bosome, go tla ba di phuthela gone, ka fa matlhagareng a metse, le dikabelo tse di laoletsweng baperesiti le Balefi ke molao; gonne Bajuta ba ne ba itumelela baperesiti le Balefi ba ba direlang.


text:
Ba tshegetsa tebelo ya Modimo wa bone, le tebelo ya bontlafatso, le baopedi le balebedi ba kgoro ba dira jalo, ka fa taolong ya ga Dafite le ya ga Solomone morwawe.


text:
Gonne e rile mo motlheng wa ga Dafite le Asafe bogologolo, go ne go le tlhogo ya baopedi, le difela tsa pako le tsa tebogo tse di lebogang Modimo.


text:
Baiseraele botlhe mo motlheng wa ga Serubabele le mo motlheng wa ga Nehemia, ba ntsha dikabelo tsa baopedi le tsa balebedi ba kgoro, ka fa letsatsi lengwe le lengwe le lopang ka teng. Mme bone ba itshepisetsa Balefi; mme Balefi ba itshepisetsa bomorwa Arone.


text:
E rile ka tsatsi leo ba bala mo lokwalong lwa ga Moše mo kutlong ya batho; mme ga fitlhelwa go kwadilwe gone go twe, Motho wa Moamone le wa Moabe a se ka a tsena mo phuthegong ya Modimo ka bosakhutleng;


text:
ka ba se ka ba kgatlhantsha bana ba Iseraele ka dijo le ka metsi, mme ba ba thapela Balaame ka tuelo go tla a ba hutsa; le fa go ntse jalo Modimo wa rona o no wa fetola phutso ya nna tshegofatso.


text:
Ga dirala ya re ba sena go utlwa molao, ba lomolola bontsi jotlhe jwa batho jo bo tlhakatlhakanyeng mo go Baiseraele.


text:
Mme jaana e rile pele ga mo, Eliašibe moperesiti, yo o ne a laoletswe matlwana a ntlo ya Modimo wa rona, e re ka a ne a golaganye le Tobia,


text:
o ne a mmaakanyeditse ntlwana e kgolo, mo e rileng gale ba bo ba tsenya ditshupelo tsa boupe gone, le lebano, le dilwana, le tsa bosome tsa mabele, le bojalwa jwa mofine, le lookwane, tse di ne di tle di ntshiwe ka taolo e le tsa Balefi, le tsa baopedi le balebedi ba kgoro; di na le ditshupelo tsa tsholetso tsa baperesiti.


text:
Ya re ka lobaka lotlhe loo ke ne ke seyo kwa Jerusalema, gonne e rile ka ngwaga wa 32 wa ga Aretaserese kgosi ya Babilone, ka ya kwa kgosing, mme morago ga malatsi mangwe ka lopa tsela mo kgosing.


text:
Ka tla Jerusalema, mme ka tlhaloganya ka ga bosula jo Eliašibe o ne a bo diretse Tobia, ka go mmaakanyetsa ntlwana mo malwapeng a ntlo ya Modimo.


text:
Ga nkutlwisa botlhoko thata; ke gone dilo tsotlhe tsa ga Tobia tsa ntlo, ka di latlhela kwa ntle ga ntlwana.


text:
Foo ka laola, mme ba itshekisa matlwana; ka busetsa teng dilwana tsa ntlo ya Modimo, di na le ditshupelo tsa boupe le lebano.


text:
Ka lemoga fa Balefi ba ntse ba sa newa dikabelo tsa bone; jalo Balefi, le baopedi ba ba dirang tiro, mongwe le mongwe a bile a tshabetse kwa lotlhagareng lwa gagwe.


text:
Foo ka ganela le balaodi, ka re: “Ke ka ntlha yang ntlo ya Modimo e lathilwe jaana?” Ka ba phutha, ka ba baya mo bonnong jwa bone.


text:
Foo Bajuta botlhe ba lere sa bosome sa mabele, le sa bojalwa jwa mofine, le sa lookwane, mo matlong a dikhumo.


text:
Ka laolela matlo a dikhumo balebedi ba dikhumo, Shemaia moperesiti, le Satoke mokwadi, le Petaia e le wa Balefi. Hanane morwa Sakure, morwa Matania, a rulagana nabo; gonne ba kaiwa go re ba boikanngo, mme tiro ya bone e le go abela bomonnaa bone.


text:
O tle o nkgakologelwe, Modimo wa me, ka ga selo se, o se ka wa phimola ditiro tsa me tse di molemo tse ke di diretseng ntlo ya Modimo wa me, le ditirelo tsa one.


text:
Ya re mo metlheng eo mo Juta, ka bona bangwe ba gata mo dikgatisetsong tsa bojalwa go le Sabata, ba lere makokoma a mabele, ba a belesa mo dieseleng; le jone bojalwa jwa mofine, le difine, le difeige, le merwalo mengwe le mengwe e ba e lereng mo Jerusalema ka letsatsi la Sabata; mme ka ba naya molato mo tsatsing le ba ne ba rekisa dijo ka lone.


text:
Go no go bile go agile batho ba Ture gone, ba ba lereng ditlhapi, le thoto nngwe le nngwe, ba di rekisa ka Sabata mo baneng ba Juta, le mo Jerusalema.


text:
Foo ka ganela le magosana a Juta, ka ba raya ka re: “Ke bosula bofe jo lo bo dirang, lo itshepolola letsatsi la Sabata?


text:
A borraeno ga ba a dira jalo, mme a Modimo wa rona ga o a lere bosula jo jotlhe mo go rona, le mo motseng ono? Le fa go ntse jalo lo sa ntse lo tlisa bogale mo Iseraele ka go itshepolola Sabata.”


text:
Ga dirala, ya re dikgoro tsa Jerusalema di simolola go fifalelwa pele ga Sabata, ka laola gore go tswalwe dikgoro, mme ka laola gore go se ka ga bulwa go tle go tsamaye Sabata o fete pele; batlhanka bangwe ba me ka ba tlhoma mo go lebeleng dikgoro, gore go se ka ga isiwa morwalo ope mo teng ka letsatsi la Sabata.


text:
Jalo bareki le barekisi ba thoto nngwe le nngwe ba lala kwa ntle ga Jerusalema gangwe fela kgotsa gabedi.


text:
Foo ka ba naya molato, ka ba raya ka re: “Lo lalelang fa lorakong? Fa lo dira jalo gape, ke tlaa lo tsenya mabogo.” E sa le ka lobaka loo ga ba a ka ba tlhola ba tla ka Sabata.


text:
Ka laola Balefi gore ba iitshekise, le gore ba tle go lebela dikgoro, go tla ba itshepisa letsatsi la Sabata. Modimo wa me, o tle o nkgakologelelwe le sone se, mme o nthekegele ka fa bogolong jwa boutlwelobotlhoko jwa gago.


text:
Bana ba bone, ba bua puo ya Seašetote ka ntlha nngwe, mme ba retelelwa ke go bua puo ya Sejuta, fa e se ka fa puong ya batho ba bangwe le ba bangwe.


text:
Mme ka ganela nabo, ka ba hutsa ka betsa bangwe ba bone, ka ba khumola moriri, ka ba ikanisa ka Modimo, ka re: “Lo se ka lwa naya bomorwaa bone bomorwadia lona, le gone lo se ka lwa tseisa bomorwaa lona bomorwadia bone, le fa e le go ba itseela.


text:
A Solomone kgosi ya Iseraele a ga a ne a leofa ka dilo tse? Le fa go ntse jalo mo bontsing jwa merafe go ne go se na kgosi epe e e tshwanang nae; o ne a ratwa ke Modimo wa gagwe, mme Modimo wa mo dira kgosi ya Baiseraele botlhe. Le fa go ntse jalo le e leng ene, basadi ba seeng ba mo leofisa.


text:
Mme e le foo a re tlaa reetsa lona go tla re dira bosula jotlhe jo bogolo jo, re tlolela Modimo wa rona ka go nyala basadi ba seeng?”


text:
Mongwe wa bomorwa Joiate, morwa Eliašibe wa moperisiti yo mogolo, e ne e le mogwe wa ga Sanebalate wa Mohorone; ke gone ka moo ka mo leleka fa go nna.


text:
Modimo wa me, a ko o ba gakologelwe, ka ntlha ya gobo ba itshekolotse boperesiti, le kgolagano ya boperesiti, le ya Balefi.


text:
Ka ba ntlafatsa jalo mo baennyeng botlhe, ka laolela baperisiti le Balefi ditebelo, mongwe le mongwe mo tirong ya gagwe;


text:
le ya tshupelo ya dikgong, ka metlha e e laotsweng, le ya mabutswapele. Modimo wa me, o tle o nkgakologelwe ka molemo.


text:
Jaana ga dirala e rile mo metlheng ya ga Ahasueruse (yoo ke ene Ahasueruse yo o ne a busa dikgaolo tsa mafatshe di le 127, go tswa India go ya fela kwa Ethiopia,)


text:
mo metlheng eo, ya re kgosi Ahasueruse a dutse mo setulong sa bogosi jwa gagwe, se se neng se le mo Shušane, motse wa kgosi,


text:
ya re ka ngwaga wa boraro wa mmuso wa gagwe, a direla magosana a gagwe le batlhanka ba gagwe modiro; e bong nonofo ya Peresia le Media, marena le magosana a mafatshe a le fa pele ga gagwe.


text:
A supa ka lone lobaka loo dikhumo tsa bogosi jwa gagwe jo bo galalelang, le tlotlo ya borena jwa gagwe jo bo gaisang, a bo supa ka malatsi a le mantsi, e bong ka malatsi a le 180.


text:
E rile malatsi ao a sena go feta kgosi ya direla batho botlhe ba gone mo Shušane motse wa kgosi modiro, bagolo le bannye, ka malatsi a supa, mo lwapeng lo lo kwa tshimong ya motse wa kgosi.


text:
Go ne go le matsela a a lepeletseng a masweu, le a matala, le a mahibidu, a a gokeletsweng ka mehitshana ya selefera mo maotwaneng a maje a marebele, ka megala ya leloba le le boleta, le ya bohibidu jo bo mokgona, masekamelo e le a gouta le selefera, a le mo bophaphathong jwa matlapa a marebele, a mahibidu, le a masweu, le a masetlha, le a mantsho.


text:
Ba ba nosa ka dinwelo tsa gouta (dinwelo tsone go se na dipe tse di tshwanang le tse dingwe), bojalwa jwa mofine jwa segosi bo le letlotlo, ka fa letlotlo le le mo kgosing le ntseng ka gone.


text:
Go nwa go ne go le ka fa molaong; go se ope yo o ka patelelang yo mongwe; gonne kgosi e laotse balaodisiwa botlhe ba ntlo ya yone jalo, gore ba dire ka fa go rateng ga motho mongwe le mongwe.


text:
Le ene Fašeti, mohumagadi wa kgosi, a direla basadi modiro mo ntlong ya segosi e e leng ya ga kgosi Ahasueruse.


text:
Ya re ka letsatsi la bosupa, ka pelo ya kgosi e thamile ka bojalwa jwa mofine, ya laola Mehumane, le Bisethe, le Harebone, le Bigethe, le Abagetha, le Sethare le Karakase, baopafadiwi ba ba supa, ba ba direlang fa pele ga kgosi Ahasueruse,


text:
a re ba lere Fašeti mohumagadi wa kgosi, fa pele ga kgosi a na le serwalo sa segosi, go tla a supetsa ditšhaba le magosana bontle jwa gagwe; gonne o na a le montle go lejwa.


text:
Mohumagadi Fašeti a gana go tla ka fa taolong ya kgosi ka baopafadiwi; ke gone ka moo kgosi ya gakala thata, bogale jwa yone jwa tuka mo teng ga yone.


text:
Foo kgosi ya raya batho ba ba botlhale ba ba itseng metlha, (gonne mokgwa wa kgosi o ne o ntse jalo mo go botlhe ba ba itseng taolo le katlholo.


text:
Ba ba rulaganyeng nae ya bo e le Karešene, le Shethare, le Atematha, le Tarešiše, le Merese, le Maresena le Memukane, dikgosana di supa tsa Peresia le Media, ba ba neng ba leba sefatlhogo sa kgosi, ba ba ba dula kwa pele mo bogosing). A re:


text:
“Ana Mohumagadi Fašeti re tlaa mo reng ka fa molaong, ka a se ka a dira taolo ya ga kgosi Ahasueruse ka baopafadiwi?”


text:
Memukane a fetola fa pele ga kgosi le dikgosana, a re: “Fašeti mohumagadi ga a a direla kgosi e le yosi tshiamololo, mme le magosana otlhe, le ditšhaba tsotlhe tse di mo mafatsheng a ga kgosi Ahasueruse.


text:
Gonne tiro e ya mohumagadi e tlaa tswela kwa basading botlhe e ya go dira gore banna ba bone ba nyatsege mo matlhong a bone, mogang go bolelwang go twe: ‘Kgosi Ahasueruse o ne a laotse gore Fašeti mohumagadi a leriwe fa pele ga gagwe mme a se ka a tla.’


text:
Ka tsatsi leno, bahumagadi ba dikgosana tsa Peresia le Media ba ba utlwang ka ga tiro ya mohumagadi wa kgosi ba tlaa bua fela jalo mo dikgosaneng tsotlhe tsa kgosi. Jalo go tlaa tsoga lonyatso lo logolo le bogale.


text:
Fa go ka kgatlha kgosi, a go tswe mo go yone taolo ya segosi, mme a e kwalwe mo melaong ya Baperesia le Bamedia, gore e se ka ya fetolwa, gore Fašeti a se ka a tlhola a tla fa pele ga kgosi Ahasueruse; mme a kgosi e neye o sele bohumagadi jwa gagwe jwa segosi, a bo neye yo o molemo bogolo go ene.


text:
Mme e tlaa re taolo e kgosi e tlaa e dirang e bolelwa mo bogosing jotlhe jwa yone, (gonne bo bogolo), basadi botlhe ba tlaa naya banna ba bone tlotlo, bagolo le bannye.”


text:
gonne a tsamaisetsa dikwalo kwa mafatsheng otlhe a kgosi, kwa lefatsheng lengwe le lengwe ka fa go kwaleng ga lone, le kwa sešabeng sengwe le sengwe ka fa puong ya sone, gore monna mongwe le mongwe a dire le taolo mo ntlong ya gagwe, mme a go bolele ka fa puong ya batho ba ga gabo.


text:
E rile morago ga dilo tse, bogale jwa ga kgosi Ahasueruse bo sena go kokobela, a gakologelwa Fašeti le se o ne a se dirile, le se se laotsweng ka ga gagwe.


text:
Foo batlhanka ba kgosi ba ba e direlang ba re: “A go batlelwe kgosi basetsana ba bantle ba makgarebana.


text:
Mme kgosi e tlhome balaodisiwa mo dikgaolong tsotlhe tsa mafatshe otlhe a bogosi jwa yone, gore ba tle ba phuthele basetsana ba makgarebana ba bantle botlhe kwa Shušane motse wa kgosi, kwa ntlong ya basadi, ba nne mo tlamelong ya ga Hegai moopafadiwi wa kgosi, le modisa wa basadi; mme ba newe dilo tsa bone tsa boitshekiso.


text:
Mme a mosetsana yo o kgatlhang kgosi a nne mohumagadi mo boemong jwa ga Fašeti.” Selo seo sa kgatlha kgosi; mme ya dira jalo.


text:
Ga bo go le Mojuta mongwe mo Shušane motse wa kgosi, yo leina la gagwe e ne e le Moretekai, morwa Jaire, morwa Shimei, morwa Kiše, wa Mobenjamine;


text:
yo o ne a tlositswe kwa Jerusalema le batshwarwa ba ba tlositsweng le Jekonia kgosi ya Juta, yo Nebukatenesare kgosi ya Babilone o ne a mo tlositse.


text:
Mme a otla Hatase, ke go re Esethere morwadia rrangwanaagwe, gonne o ne a se na rraagwe le mmaagwe, mme mosetsana yo a bo a le moswaana, a le montle; mme e rile rraagwe le mmaagwe ba sena go swa, Moretekai a mo tshola a nna morwadie.


text:
Jalo ga dirala, e rile taolo ya kgosi le boikaelelo jwa yone bo sena go utlwala, basetsana ba le bantsi ba phuthegetse kwa Shušane motse wa kgosi mo tisong ya ga Hegai, Esethere a isiwa mo ntlong ya kgosi, mo tisong ya ga Hegai modisa wa basadi.


text:
Morweetsana yo a mo kgatlha, mme morweetsana a direlwa ka bopelonomi ke ene; a akofa a mo naya dilo tsa gagwe tsa boitshekiso, le dikabelo tsa gagwe, le barweetsana ba supa ba ba tswang mo ntlong ya kgosi, ba o ne a tshwanetse go ba neelwa, mme a mo hudusa le barweetsana ba gagwe, a ba hudusetsa kwa bonnong jo bo molemo o o gaisang mo ntlong ya basadi.


text:
Esethere ga a ka a bolela batho ba ga gabo, le fa e le losika lwa gagwe; gonne Moretekai o na a mo laile gore a se ka a go bolela.


text:
Moretekai o na a nna a tsamaya tsamaya fa pele ga lolwapa lwa ntlo ya basadi ka malatsi otlhe, gore a tle a itse ka fa Esethere o ntseng a tsoga ka teng, le se se tlaa mo dirafalelang.


text:
Jaana ya re go tla lobaka lwa morweetsana mongwe le mongwe lwa go tsena kwa kgosing Ahasueruse, morweetsana a sena go direlwa ka fa molaong wa basadi, ka dikgwedi di le 12 (gonne motlha wa maitshekiso a bone o ne o dirafadiwa jalo, ke go re ka dikgwedi di le thataro ba iphorole ka lookwane lwa mura, le ka dikgwedi di le thataro ba iphorole ka dinkga monate, le ka dilo tsa go itshekisa basadi).


text:
Foo ka mokgwa o o ntseng jaana, morweetsana a tle kgosing, sengwe le sengwe se o se eletsang a se newe a tswe naso mo ntlong ya basadi a ye mo ntlong ya kgosi.


text:
E re ka maabanyane a ye, mme e re ka moso a boele kwa ntlong ya bobedi ya basadi, mo tisong ya ga Shaašagase, moopafadiwa wa kgosi, yo o disang bagadingwana, a ba a sa tlhole a tsena kwa kgosing, fa kgosi e se ka ya kgatlhega mo go ene, mme a ba a bidiwa ka leina.


text:
E rile go tla lobaka lwa ga Esethere morwadia Abihaile rrangwanaagwe Moretekai, yo o ne a mo tshotse a mo dira morwadie, fa a tlaa tsena kwa kgosing, o ne a se ka a eletsa sepe fa e se se Hegai moopafadiwa wa kgosi, modisa wa basadi, o se laotseng. Mme Esethere a kgatlha botlhe ba ba mo lebileng.


text:
Jalo Esethere a isiwa kwa kgosing Ahasueruse, mo ntlong ya gagwe ya segosi ka kgwedi ya lesome, e e leng kgwedi ya Tebethe, ka ngwaga wa bosupa wa mmuso wa gagwe.


text:
Kgosi ya rata Esethere bogolo go basadi botlhe, mme a bona go segofala le go ratega mo ponong ya yone bogolo go barweetsana botlhe, mme ya baya serwalo sa segosi mo tlhogong ya gagwe, ya mo dira mohumagadi wa yone mo boemong jwa ga Fašeti.


text:
Foo kgosi ya direla magosana otlhe a yone le batlhanka ba yone modiro o mogolo, e bong modiro wa ga Esethere; a direla dikgaolo tsa mafatshe lobaka lwa tapologo, a aba dineo, ka fa letlotlo le le mo kgosing le ne le ntse ka teng.


text:
Esethere o ne a ise a bolele losika lwa gagwe, le fa e le batho ba ga gabo, jaaka Moretekai a ne a mo laile; gonne Esethere a dira taolo ya ga Moretekai, fela jaaka jale a sa ntse a otlwa kwa go ene.


text:
Ya re mo metlheng eo, Moretekai a dutse mo kgorong ya kgosi, baopafadiwa ba kgosi ba le babedi, e bong Bigethane le Tereše, e le ba bone ba ba lebelang kgoro, ba nna bogale, ba batla go tsenya kgosi Ahasueruse mabogo.


text:
Mme selo seo sa itsiwe ke Moretekai, mme a se itsise Esethere mohumagadi wa kgosi; mme Esethere a se bolelela kgosi ka leina la ga Moretekai.


text:
E rile go tlhotlhomisiwa ka ga selo se, ga fitlhelwa se ntse jalo, ba pegwa mo setlhareng boo babedi, ga ba ga kwalwa mo lokwalong lwa ditirafalo fa pele ga kgosi.


text:
Morago ga dilo tse kgosi Ahasueruse a goletsa Hamane morwa Hametathe wa Moagage, a mo isa kwa pele, a baya setulo sa gagwe godimo ga dikgosana tsotlhe tse o nang natso.


text:
Batlhanka botlhe ba kgosi, ba ba mo kgorong ya kgosi ba ikoba, ba tlotla Hamane gonne kgosi e laotse jalo ka ga gagwe. Mme Moretekai a se ka a ikoba a ba a se ka a mo tlotla.


text:
Foo batlhanka ba kgosi, ba ba mo kgorong ya kgosi, ba raya Moretekai ba re: “Ana o tlolelang taolo ya kgosi?”


text:
Ga dirala ya re ba ntse ba bua nae ka malatsi otlhe, mme a se ka a ba reetsa, ba bolelela Hamane gore ba tle ba bone boo mafoko a ga Moretekai a tlaa ema; gonne o na a ba boleletse fa a le Mojuta.


text:
Mme a nyatsa go tsenya Moretekai a le esi diatla; gonne ba ne ba mmoleletse batho ba ga gabo Moretekai; ke gone ka moo Hamane a leka go senya Bajuta botlhe go ya le bogosi jotlhe jwa ga Ahasueruse, e bong batho ba ga gabo Moretekai.


text:
E rile ka kgwedi ya ntlha, e e leng kgwedi ya Nisane, ka ngwaga wa 12 wa ga kgosi Ahasueruse, ba thela Pure, ke go re bola, fa pele ga Hamane ka malatsi otlhe, le ka dikgwedi tsotlhe, go ya kgweding ya 12, e e leng kgwedi ya Atare.


text:
Mme Hamane a raya kgosi Ahasueruse a re: “Go na le tšhaba nngwe e e faletseng, e kgaoganye kgaoganye mo ditšhabeng mo mafatsheng otlhe a bogosi jwa gago; mme melao ya bone e tshwanologile le melao ya ditšhaba tse dingwe tsotlhe fela; le gone ga ba tshegetse ditaolo tsa kgosi; ke gone ka moo ga go a tshwanela kgosi go ba leseletsa.


text:
Fa go ka kgatlha kgosi, a go kwalwe gore ba senngwe, mme nna ke tlaa tsenya dikilokerama tse di fetang 340 000 tsa selefera mo diatleng tsa ba ba laolang tiro e, ya kgosi, go tla ba e lere mo dipolokelong tsa dikhumo tsa kgosi.”


text:
Kgosi ya somola lenyena mo seatlang sa yone, ya le naya Hamane morwa Hametathe wa Moagage; mmaba wa Bajuta.


text:
Kgosi ya raya Hamane ya re: “Selefera se neilwe wena, le bone batho, go dira ka bone ka fa o bonang go le molemo ka teng.”


text:
Foo bakwaledi ba kgosi ba bidiwa ka kgwedi ya ntlha, ka letsatsi la 13 la yone; mme ga kwalwa ka fa go tsotlhe tse Hamane o di laoletseng balaodisiwa ba kgosi ka gone, le balaodi ba ba laolang mo kgaolong nngwe le nngwe ya lefatshe, le magosana a sešaba sengwe le sengwe kgaolo nngwe le nngwe ya lefatshe ka fa go kwaleng ga yone, le sešaba sengwe le sengwe ka fa puong ya sone; lo no lwa kwalwa mo ineng la kgosi Ahasueruse, lwa kanwa ka lenyena la kgosi.


text:
Dikwalo tsa isiwa ke batsamaisi ba dikwalo kwa dikgaolong tsotlhe tsa mafatshe otlhe a kgosi, go senya, le go bolaya, le go nyeletsa Bajuta botlhe, makau le batsofe, banyana le basadi, ka letsatsi le le lengwe fela, e bong ka tsatsi la 12 la kgwedi ya 12, e e leng kgwedi ya Atare, le gore go gapiwe dilo tsa bone.


text:
Malebela a lokwalo a na a itsisiwe ditšhaba tsotlhe, gore taolo eo e bolelwe mo kgaolong nngwe le nngwe ya lefatshe gore ditšhaba di ipaakanyetse letsatsi leo.


text:
Batsamaisi ba dikwalo ba tsamaya ba potlakisiwa ke taolo ya kgosi, mme molao wa tlhongwa mo Shušane motse wa kgosi. Kgosi le Hamane ba dula ba nwa; motse wa Shušane one wa tseakana fela.


text:
E rile Moretekai a itse gotlhe mo go dirilweng, a ikgagola diaparo, a apara letsela la kgetse le na le melora, a tswela kwa gare ga motse, a jajarega ka jajarego e kgolo, e e botlhoko.


text:
A tla fela fa pele ga kgoro ya kgosi, gonne go sa kake ga tsena ope mo teng ga kgoro ya kgosi a apere letsela la kgetse.


text:
Le mo kgaolong nngwe le nngwe ya lefatshe kwa taolo le molao wa kgosi o fitlhileng teng, ga nna khutsafalo e kgolo mo Bajuteng, le go ikitsa go ja, go lela le go kuruetsa; batho ba le bantsi ba rapama fa fatshe mo letseleng la kgetse le melora.


text:
Barweetsana ba ga Esethere le baopafadiwi ba gagwe ba fitlha, ba mmolelela; mohumagadi a nna pelo e e botlhoko thata; a roma batho ba isa diaparo ba ya go apesa Moretekai le go tlosa letsela la kgetsi mo go ene, mme a se ka a di amogela.


text:
Foo Esethere a bitsa Hathake, mongwe wa baopafadiwi ba kgosi, yo e ne e mo laoletse go direla mohumagadi, Esethere a mo laola gore a ye kwa go Moretekai, a ye go tlhaloganya go re golo mo ke eng, le go re ke ka ntlha yang.


text:
Moretekai a mmolela gotlhe mo go mo dirafaletseng, le madi tota a Hamane o ne a itlhomamisitse go re o tlaa a tsenya mo dipolokelong tsa dikhumo tsa kgosi ka ga Bajuta, go ba senya.


text:
Le gone a mo naya malebela a go kwalwa ga molao o o tlhomilweng mo Shušane go ba senya, gore a ye go a supetsa Esethere, le go a mmolelela; le go mo raya gore a tsene kwa kgosing, a ye go e rapela, le go e lopa ka ga batho ba ga gabo.


text:
“Batlhanka botlhe ba kgosi, le batho ba dikgaolo tsa mafatshe a kgosi, ba itse gore le fa e le mang, monna kgotsa mosadi, yo o tlaa tsenelang kgosi kwa lwapeng lo lo kwa teng, e le yo o sa bidiwang, go na le molao o le mongwe fela ka ga gagwe, ke go re a bolawe, fa e se yo kgosi e tlaa mo ntshetsang thobane ya gouta ya bogosi, gore a tle a tshele; mme go fetile malatsi a le 30 ke ntse ke sa bidiwe, gore ke ye go tsena kwa kgosing.”


text:
Foo Moretekai a ba raya a re ba busetse phetolo kwa go Esethere, go re: “O se ka wa ikgopola go re o tlaa falola fa o le mo ntlong ya kgosi, bogolo go Bajuta botlhe.


text:
Gonne fa o didimalela ruri mo lobakeng lono, foo Bajuta ba tlaa tsogelwa ke thuso le kgololo e e tswang go sele, mme wena le ba ntlo ya ga rraago lo tlaa swa. Go itse mang boo ga o a tlela motlha o o ntseng jaana mo bogosing.”


text:
“Ya o phuthe Bajuta botlhe ba ba mo Shušane lo ntirele go ikitsa go ja, lo bo lo se ka lwa ja le fa e le go nwa ka malatsi a le mararo, bosigo le fa e le motshegare. Le nna le barweetsana ba me re tlaa ikitsa go ja jalo; jalo ke tlaa tsena kwa kgosing, le fa e tlaa bo e se ka fa molaong; mme fa ke swa, a ke swe fela.”


text:
Jaana ga dirala ya re ka letsatsi la boraro, Esethere a apara diaparo tsa gagwe tsa segosi, a ya a ema mo lwapeng lo lo kwa teng lwa ntlo ya kgosi, bolebagana le ntlo ya kgosi; mme kgosi ya bo e dutse mo setulong sa yone sa segosi mo ntlong ya segosi, bolebagana le kgoro ya ntlo.


text:
Ga dirala e rile kgosi e bona Esethere mohumagadi a eme mo lwapeng, Esethere a bona botsalano mo ponong ya yone; mme kgosi ya otlololela Esethere thobane ya gouta ya bogosi e o e tshotseng. Mme Esethere a atamela, a ama ntlha ya thobane ya bogosi.


text:
Foo kgosi ya mo raya ya re: “O ratang mohumagadi Esethere? Topo ya gago ke eng? O tlaa se newa fela le fa e ka bo e le bontlhanngwe jwa bogosi.”


text:
Esethere a re: “Fa go le molemo mo kgosing, a kgosi e tle le Hamane gompieno mo modirong o ke o e baakanyeditseng.”


text:
Foo kgosi ya re: “Itlhaganediseng Hamane, gore go dirwe jaaka Esethere a buile.” Jalo kgosi le Hamane ba tla modirong o Esethere o ne a o baakantse.


text:
Kgosi ya raya Esethere mo modirong wa bojalwa jwa mofine ya re: “Thapelo ya gago ke eng? O tlaa e newa; topo ya gago ke eng? Le fa e ka bo e le bontlhanngwe jwa bogosi go tlaa dirafadiwa.”


text:
Fa ke bonye botsalano mo matlhong a kgosi, fa go kgatlha kgosi go nnaya thapelo ya me, le go dirafatsa topo ya me, a kgosi le Hamane ba tle modirong o ke tlaa o ba baakanyetsang, mme ke tlaa dira ka moso jaaka kgosi e buile.”


text:
Foo Hamane a tswa ka tsatsi leo a itumetse, a le pelo e e ipelang. Mme ya re Hamane a bona Moretekai mo kgorong ya kgosi, a se ka a ema ka dinao le fa e le go tsikinyega ka ga gagwe, a tlalela Moretekai bogale.


text:
Le fa go ntse jalo a ithiba, mme a ya gae; a roma a ya go bitsa ditsala tsa gagwe le Sereše mosadi wa gagwe.


text:
Hamane a ba kakanyetsa kgalalelo ya dikhumo tsa gagwe le bontsi jwa bana ba gagwe, le dilo tsotlhe tse kgosi e mmeileng kwa pele mo go tsone, le jaaka e mmeile kwa pele ga magosana le batlhanka ba kgosi.


text:
Gape Hamane a re: “Ee, Esethere mohumagadi wa kgosi ga a ka a leseletsa monna ope go tsena le kgosi mo modirong o o ne a o baakantse fa e se nna; le ka moso ke laleditswe ke ene go ya mmogo le kgosi.


text:
Le fa go ntse jalo golo mo, ga go nthuse sepe fa ke sa ntse ke bona Moretekai wa Mojuta a dutse mo kgorong ya kgosi.”


text:
Foo ga bua Sereše mosadi wa gagwe le ditsala tsa gagwe tsotlhe nae, ba re: “A go baakanngwe sefata sa polaelo se se bogodimo jwa dimetara di le 22, mme e re ka moso o bue le kgosi gore Moretekai a pegwe mo go sone; foo o tlaa itse go tsena le kgosi mo modirong ka pelo e e ipelang.” Selo seo sa kgatlha Hamane, mme a laola gore sefata sa polaelo seo se baakanngwe.


text:
Ya re bosigo joo kgosi ya lala e sa robala; ya laola gore ba lere lokwalo lo lo kwadilweng ditirafalo, mme tsa balwa fa pele ga kgosi.


text:
Ga fitlhelwa go kwadilwe go re, Moretekai o ne a bolela ka ga Bigethane le Tereše baopafadiwa ba kgosi ba le babedi, ba bone ba ba lebelang kgoro, fa ba kile ba batla go tsenya kgosi Ahasueruse mabogo.


text:
Kgosi ya re: “Ana Moretekai o diretswe tlotlo le bogolwane bofe ka ntlha ya sone seo?” Foo batlhanka ba kgosi ba ba e direlang ba re: “Ga a a direlwa sepe.”


text:
Kgosi ya re: “E mang yo o ka fa lwapeng?” Jaana Hamane o ne a tsile mo lwapeng lo lo kwa ntle, lwa ntlo ya kgosi, a tla go bua le kgosi ka ga go pega Moretekai mo sefateng sa polaelo se o se mmaakanyeditseng.


text:
Jalo Hamane a tsena. Kgosi ya mo raya ya re: “Ana monna yo kgosi e ratang go mo tlotla o ka direlwa eng?” Jaana Hamane a ithaya mo pelong ya gagwe a re: “Ana kgosi e ka bo e rata go tlotla mang bogolo go nna?”


text:
a a lerediwe diaparo tsa segosi tse kgosi e ntseng e di apara, le pitse e kgosi e ntseng e e palama, le serwalo sa segosi se se bewang mo tlhogong ya yone;


text:
a diaparo tseo le pitse eo di neelwe nngwe ya dikgosana tsa kgosi tse di tlotlegang bogolo, gore ba di apese monna yo kgosi e ratang go mo tlotla, ba mo ralatse mmila wa motse a palame pitse, ba ope mokgosi fa pele ga gagwe, ba re: ‘Go direlwa jaana monna yo kgosi e itumelang go mo tlotla.’ ”


text:
Foo kgosi ya raya Hamane ya re: “Itlhaganele tlhe, o tseye diaparo le pitse jaaka o buile, o direle jalo Moretekai wa Mojuta yo o dutseng fa kgorong ya kgosi, go se tlhaele sepe sa tsotlhe tse o di buileng.”


text:
Foo Hamane a tsaya diaparo le pitse, a apesa Moretekai, a mo ralatsa mmila wa motse a palame, a opa mokgosi fa pele ga gagwe, a re: “Go direlwa jalo monna yo kgosi e ratang go mo tlotla.”


text:
Moretekai a boela gape mo kgorong ya kgosi. Hamane a itlhaganelela kwa ntlong ya gagwe a hutsafetse, tlhogo ya gagwe e khurumeditswe.


text:
Hamane a kakanyetsa Sereše mosadi wa gagwe le ditsala tsa gagwe tsotlhe fela, sengwe le sengwe se se mo dirafaletseng. Foo matlhale a gagwe le Sereše mosadi wa gagwe ba mo raya ba re: “Fa Moretekai, yo o simolotseng go wa fa pele ga gagwe, e le wa losika lwa Bajuta, ga o ketla o mo fenya, mme ruri o tlaa wa fa pele ga gagwe.”


text:
Ya re ba sa ntse ba bua nae, baopafadiwi ba kgosi ba tla, ba itlhaganela go isa Hamane modirong o Esethere o ne a o baakantse.


text:
Mme kgosi ya fela e raya Esethere gape ka tsatsi la bobedi mo modirong wa bojalwa jwa mofine, e re: “Ana thapelo ya gago ke eng mohumagadi Esethere? O tlaa e newa; topo ya gago ke eng? Le fa e ka bo e le bontlhanngwe jwa bogosi go tlaa dirafadiwa.”


text:
Foo Esethere mohumagadi a fetola a re: “Fa ke bonye botsalano mo matlhong a gago, kgosi, fa go ka kgatlha kgosi, a nke ke newe botshelo jwa me ka thapelo ya me, le batho ba gaetsho ka topo ya me.


text:
Gonne re rekisitswe, nna le batho ba gaetsho, go tla re senngwa, re bolawa, re be re nyelela. Fa re kabo re ne re rekisitswe go tla re nna batlhanka le malata fela, nka bo ke didimetse fela, le fa mmaba a ne a tlaa retelelwa ke go emele tshenyegelo ya kgosi.”


text:
Foo ga bua kgosi Ahasueruse a raya Esethere mohumagadi a re: “Ke mang, mme o kae motho yo o iketleeditseng go gopola mo pelong ya gagwe go dira jalo?”


text:
Esethere a re: “Ke moganetsi le mmaba, e bong Hamane yo wa moloi yo.” Foo Hamane a boifa fa pele ga kgosi le mohumagadi.


text:
Kgosi ya nanoga ka bogale jwa yone mo modirong wa bojalwa jwa mofine, ya ya mo tshimong ya motse wa kgosi; mme Hamane, a ema a re o lopa botshelo jwa gagwe mo go Esethere mohumagadi; gonne a bona fa bosula bo laotswe ka ga gagwe ke kgosi.


text:
Foo kgosi ya boa kwa tshimong ya motse wa kgosi, ya boela mo felong ga modiro wa bojalwa jwa mofine; Hamane a bo a wetse mo sesekamelong se Esethere o mo go sone. Foo kgosi ya re: “A o betelela le ene mohumagadi fa pele ga me mo ntlong?” Ya re lefoko le sa ntse le tswa mo molomong wa kgosi boo ba khurumetsa Hamane sefatlhogo.


text:
Foo ga bua Harebona, mongwe wa baopafadiwa ba ba fa pele ga kgosi, a re: “Bonang, le sone sefata sa polaelo se se bogodimo jwa dimetara di le 22, se Hamane o se baakanyeditseng Moretekai yo o ne a bua molemo ka ga kgosi, se eme mo ntlong ya ga Hamane.” Mme kgosi ya re: “Mo pegeng mo go sone.”


text:
Jalo ba pega Hamane mo sefateng sa polaelo se o ne a se baakanyeditse Moretekai. Foo bogale jwa kgosi jwa kokobela.


text:
Ya re ka letsatsi leo kgosi Ahasueruse a naya Esethere mohumagadi ntlo ya ga Hamane mmaba wa Bajuta. Moretekai a tla fa pele ga kgosi; gonne Esethere o na a boletse ka fa o ntseng ka teng mo go ene.


text:
Kgosi ya rola lenyena la yone le e le tsereng mo go Hamane mme a le naya Moretekai. Esethere a tlhoma Moretekai molaodi wa ntlo ya ga Hamane.


text:
Esethere a fela a bua gape fa pele ga kgosi, a wela fa dinaong tsa yone, a e rapela ka dikeledi, gore kgosi e tlose bosula jwa ga Hamane wa Moagage, le maano a o ne a a logetse Bajuta.


text:
Foo kgosi ya ntshetsa Esethere thobane ya gagwe ya gouta ya bogosi. Esethere a nanoga, a ema fa pele ga kgosi.


text:
Mme a re: “Fa go ka kgatlha kgosi, mme fa ke bonye botsalano mo matlhong a yone, fa selo se se siame fa pele ga kgosi, le nna fa ke kgatlha mo matlhong a yone, a go kwalwe go kwalolola dikwalo tse di kwadilweng ke Hamane morwa Hamethathe wa Moagage, tse o di kwaletseng go senya Bajuta ba ba mo dikgaolong tsotlhe tsa mafatshe a kgosi;


text:
gonne ke ka itshokela jang go bona bosula jo bo tlaa tlelang batho ba gaetsho? Kgotsa ke ka itshoka jang fa ke bona tshenyego ya losika lwa me?”


text:
Foo kgosi Ahasueruse a raya Esethere mohumagadi le Moretekai wa Mojuta a re: “Bonang, ke neile Esethere ntlo ya ga Hamane, ene ba mo pegile mo sefateng sa polaelo, gonne o ne a tsenya Bajuta letsogo la gagwe.


text:
Le lona lo kwalele Bajuta ka fa lo ratang ka gone mo ineng la kgosi, mme lo kane lokwalo ka lenyena la kgosi; gonne lokwalo lo lo kwadilweng mo ineng la kgosi, mme lo kannwe ka lenyena la kgosi, ga go na motho ope yo o ka lo kwalololang.”


text:
Foo bakwaledi ba kgosi ba bidiwa ka lobaka loo, ka kgwedi ya boraro, e e leng kgwedi ya Sifane, ka letsatsi la bo 23 la yone; mme ga kwalwa ka fa go tsotlhe tse Moretekai o di laolelang Bajuta, le balaodisiwa, le balaodi, le magosana a dikgaolo tsa mafatshe, a a simololang kwa India go ya kwa Ethiopia, dikgaolo di le 127, ga kwalelwa kgaolo ngwe le nngwe ya lefatshe ka fa go kwaleng ga yone, le sešaba sengwe le sengwe ka fa puong ya sone, le Bajuta ka fa go kwaleng ga bone, le ka fa puong ya bone.


text:
A kwala mo ineng la ga kgosi Ahasueruse, a kana ka lenyena la kgosi, mme a tsamaisa dikwalo ka batsamaisi ba dikwalo ba ba palameng dipitse, ga palangwa dipitse tse di bofefo tse di mo tirong ya kgosi, di tsetswe ke dipitse tse di tlhaoletsweng go tsala.


text:
Mo go lone lokwalo loo, kgosi ya naya Bajuta ba ba mo motseng mongwe le mongwe tshiamo ya go phuthega le go emela botshelo jwa bone, go senya le go bolaya, le go nyeletsa, thata yotlhe ya batho le ya ba kgaolo ya lefatshe ba ba ratang go ba tlhasela, go bolaya bone le banyana ba bone, le basadi ba bone, le go gapa dilo tsa bone,


text:
ka tsatsi le le lengwe fela mo dikgaolong tsotlhe tsa mafatshe otlhe a ga kgosi Ahasueruse, e bong ka letsatsi la lesome le boraro la kgwedi ya 12, e e leng kgwedi ya Atare.


text:
Malebela a lokwalo lo lo reng, taolo e e itsisiwe mo kgaolong nngwe le nngwe ya lefatshe, ya bolelelwa ditšhaba tsotlhe, le go re Bajuta ba iketleeletse letsatsi leo go tla ba itefetsa mo babeng ba bone.


text:
Batsamaisi ba dikwalo tse ba ne ba palame dipitse tse di bofefo tse di mo tirong ya kgosi, tsa tswa, di itlhaganedisiwa di kgweediwa ke taolo ya kgosi, molao oo wa tlhongwa mo motseng wa Shušane.


text:
Moretekai a tswa fa pele ga kgosi a apere diaparo tsa segosi tsa bobududu le bosweu, a bile a na le serwalo se segolo sa gouta, le kobo ya leloba le le boleta le le bohibidu jo bo mokgona; motse wa Shušane wa thela lošalaba, wa itumela.


text:
Mo kgaolong nngwe le nngwe ya lefatshe, le mo motseng mongwe le mongwe, kwa taolo le molao wa kgosi o fitlhileng teng, Bajuta ba bona boipelo le boitumelo le modiro le letsatsi le le molemo. Batho ba le bantsi mo ditšhabeng tsa lefatshe ba tloga ba nna Bajuta; gonne poifo ya Bajuta e wetse mo go bone.


text:
Jaana e rile ka kgwedi ya 12, e e leng kgwedi ya Atare, ka letsatsi la 13 la yone, taolo ya kgosi le molao wa yone o setse o le gaufi le go dirafadiwa, ka letsatsi le baba ba Bajuta ba solofetseng go ba laola ka lone; le fa go ntse jalo ga fetolwa ga nna ka go sele, ga nna go re Bajuta ba laole bone ba ba ba ilang;


text:
Bajuta ba phuthegela mo metseng ya bone mo dikgaolong tsotlhe tsa mafatshe a ga kgosi Ahasueruse, go tla ba tsenya mabogo mo go ba ba ratileng go ba utlwisa botlhoko; mme go ne go se na ope yo o ka ba emang pele; gonne poifo ya bone e wetse mo ditšhabeng tsotlhe.


text:
Magosana otlhe a dikgaolo tsa mafatshe, le balaodisiwa, le balaodi le ba ba dirang tiro ya kgosi, ba thusa Bajuta, gonne poifo ya ga Moretekai e wetse mo go bone.


text:
Ka gonne Moretekai o na a le mogolo mo ntlong ya kgosi, e bile tumedi ya gagwe ya tswela kwa dikgaolong tsotlhe tsa mafatshe; gonne monna yoo Moretekai a golela pele bogolo bogolo.


text:
Bajuta ba kgemetha baba botlhe ba bone ka go rema ka tšhaka, le ka polao le tshenyo, mme ba dira se ba se ratang mo go bone ba ba ba ilang.


text:
Bomorwa Hamane morwa Hametatha mmaba wa Bajuta, bomorwawe ba ba some ba ba bolaya; mme mo thopong ba se ka ba isa seatla.


text:
Kgosi ya raya Esethere mohumagadi ya re: “Bajuta ba bolaile, ba sentse banna ba le 500 mo motseng wa Shušane, le bomorwa Hamane ba ba some; ba tlaa bo ba dirile jang mo dikgaolong tse dingwe tsa mafatshe a kgosi! Jaana thapelo ya gago ke eng? O tlaa e newa, topo ya gago ke eng gape? E tlaa dirwa.”


text:
Foo ga bua Esethere a re: “Fa go ka kgatlha kgosi, a go leselediwe Bajuta ba ba mo Shušane ba dire le ka moso ka fa molaong wa gompieno, a bomorwa Hamane ba ba some ba pegwe mo sefateng sa polaelo.”


text:
Kgosi ya laola gore go dirwe jalo; mme ga tlhongwa molao mo Shušane; ba pega bomorwa Hamane ba ba some.


text:
Bajuta ba ba mo Shušane ba phuthega le ka tsatsi la 14 la kgwedi ya Atare, ba bolaya banna ba le 300 mo Shušane; mme mo thopong ba se ka ba isa seatla.


text:
Bajuta ba bangwe ba ba mo dikgaolong tse dingwe tsa mafatshe a kgosi ba phuthega, ba itlhabanela botshelo, mme ba bona boikhutso mo babeng ba bone, mo go bone ba ba ba ilang ba bolaya batho ba le 75 000; mme mo thopong ba se ka ba isa seatla.


text:
Seo sa dirwa ka letsatsi la 13 la kgwedi ya Atare; mme ka letsatsi la 14 la yone ba ikhutsa, ba le dira letsatsi la mediro le boipelo.


text:
Bajuta ba ba mo Shušane ba phuthega ka letsatsi la 13 la yone; le ka letsatsi la 14 la yone; mme ka letsatsi la 15 la yone ba ikhutsa, ba le dira letsatsi la mediro le boipelo.


text:
Ke gone ka moo Bajuta ba metsana ba ba agileng mo metseng e e se nang dithako, ba dira letsatsi la 14 la kgwedi ya Atare letsatsi la boipelo le boitumelo, le letsatsi le le molemo, le la go isanyetsanya dikabelo.


text:
Moretekai a kwala dilo tse, mme a romela dikwalo kwa Bajuteng botlhe ba ba mo dikgaolong tsa mafatshe otlhe a ga kgosi Ahusueruse, ba ba gaufi le ba ba kgakala,


text:
go ba laola gore ba tshegetse letsatsi la 14 la kgwedi ya Atare, le letsatsi la 15 la yone, ka ngwaga le ngwaga;


text:
ka e le malatsi a Bajuta ba bonyeng boikhutso ka one mo babeng ba bone, e le kgwedi e bohutsana bo ba fetogetseng boipelo ka yone, le selelo sa fetoga letsatsi le le molemo; gore ba a dire malatsi a mediro le boipelo, le a go isanyetsanya dikabelo, le a go abela bahumanegi dineo.


text:
ka gonne Hamane morwa Hametathe wa Moagage, mmaba wa Bajuta botlhe, o ne a logetse Bajuta maano a go ba senya, a bile a thetse Pure, ke go re bola, go ba suputsa le go ba senya.


text:
Mme e rile tiro eo e tla fa pele ga kgosi, ya laola ka dikwalo gore maano ao a gagwe a boikepo, a o a logetseng Bajuta, a boele mo tlhogong ya gagwe; le gore ene le bomorwawe ba pegwe mo sefateng sa polaelo.


text:
Ke gone ka moo ba raya malatsi ao leina ba re, Purime, ka fa leineng la Pure. Ke gone e rileng ka ntlha ya mafoko otlhe a lokwalo loo, le ka ntlha ya se ba se bonyeng ka ga tiro e, le se se neng se tsile mo ga bone,


text:
Bajuta ba tlhoma molao; go le bone, go le losika lwa bone, go le botlhe ba ba ikopanyang nabo, ba itlhomamisa gore go se ka ga tlhaela. Ba re, ba tlaa tshegetsa malatsi a mabedi ao ka fa go kwalweng ga one, le ka fa lobakeng lwa one lo lo laotsweng ka ngwaga le ngwaga;


text:
le go re malatsi ao a tlaa gakologelwa a ba a tshegediwa mo kokomaneng nngwe le nngwe mo losikeng longwe le longwe mo kgaolong nngwe le nngwe ya lefatshe, le mo motseng mongwe le mongwe; le go re malatsi ao, a Purime, a se ka a tlhaela mo Bajuteng, le fa e le kgakologelo ya one go khutla mo losikeng lwa bone.


text:
Foo Esethere mohumagadi, morwadia Abihaile, le Moretekai wa Mojuta ba kwala ka thata yotlhe go tlhomamisa lokwalo lo, lwa bobedi lwa Purime.


text:
Mme a romela dikwalo kwa Bajuteng botlhe, kwa dikgaolong tsa mafatshe tse di 127 tsa bogosi jwa ga Ahasueruse, di na le mafoko a kagiso le boammaaruri.


text:
Go tlhomamisa malatsi ao a Purime, mo metlheng ya one e e laotsweng, jaaka Moretekai wa Mojuta le Esethere mohumagadi wa kgosi ba ba laotse, le jaaka bone ba itlhometse molao le losika lwa bone, mo tirong ya bone ya go ikitsa go ja le ya selelo.


text:
Ditiro tsotlhe tsa thata ya gagwe le tsa bonatla jwa gagwe, le polelo e e tletseng ya bogolo jwa ga Moretekai, jo kgosi e mo godiseditseng kwa go jone, a ga di a kwalwa mo lokwalong lwa ditirafalelo tsa dikgosi tsa Media le Peresia?


text:
Gonne Moretekai wa Mojuta o ne a rulaganye le kgosi Ahasueruse, a le mogolo mo Bajuteng, a amogetswe ke bontsi jwa bana ba ga rraagwe; a ntse a batla gore batho ba ba ga gabo ba bone molemo, a ba a ntse a bua kagiso le losika lotlhe lwa gagwe.


text:
Go kile ga ne go le monna mongwe mo lefatsheng la Use, leina la gagwe go twe Jobe; monna yo o ne a itekanetse, a le thokgamo, e le motho yo o boifang Modimo, a tshaba bosula.


text:
Dithuo tsa gagwe le tsone e le dinku di le 7 000, dikamela di le 3 000, dipholo tsa dikgomo e le tsa bojokwe ba le 500, diesela tse dinamagadi di le 500, ba ntlo ya gagwe ba le bantsi thata; jalo monna yoo a bo a feta bana botlhe ba kwa botlhabatsatsi ka bogolo.


text:
Bomorwawe ba ne ba tle ba ye go dira modiro mo ntlong ya mongwe le mongwe ka letsatsi la gagwe; mme ba rome ba ye go bitsa bokgaitsadia bone ba bararo, gore ba tle go ja le go nwa nabo.


text:
Go no go dirale fa malatsi a mediro ya bone a sena go feta, Jobe a rome a ye go ba itshepisa, a phakele a ise ditshupelo tse di fisiwang ka fa palong ya bone botlhe; gonne Jobe a re: “E ka re gongwe bomorwaake ba bo ba leofile, ba itatotse Modimo mo pelong tsa bone.” Jobe a nna a dira jalo ka metlha yotlhe.


text:
Jaana go ne go le letsatsi lengwe le bomorwa Modimo ba yang go iponatsa fa pele ga Jehofa ka lone, Satane le ene a ya nabo.


text:
Jehofa a raya Satane a re: “O tswa kae?” Foo Satane a fetola Jehofa, a re: “Ke tswa go kgarakgatshega mo lefatsheng, le go tsamayatsamaya mo go lone.”


text:
Jehofa a raya Satane a re: “A o ntse o tlhokometse motlhanka wa me Jobe, gonne ga go na ope yo o tshwanang nae mo lefatsheng, e le monna yo o itekanetseng, yo o siameng, motho yo o boifang Modimo, a tshaba bosula?”


text:
A ga o a mmeela mo tikologong ya gagwe le ntlo ya gagwe le tsotlhe tse o nang natso ka ntlha tsotlhe? O segofaditse tiro ya diatla tsa gagwe, le dithuo tsa gagwe di atile mo lefatsheng.


text:
A ko o ntshe seatla sa gago jaana, o ame tsotlhe tse o nang natso, mme o tlaa go itatola mo matlhong a gago.”


text:
Mme Jehofa a raya Satane a re: “Bona, dilo tsotlhe tse o nang natso di mo thateng ya gago; fa e se ene fela sebele, o se ka wa ntshetsa ene seatla.” Mme Satane a tswa fa pele ga Jehofa.


text:
Ga dirala ya re ka letsatsi lengwe bomorwa Jobe le bomorwadie ba ja ba nwa bojalwa jwa mofine mo ntlong ya mogolo wa bone.


text:
Basabea ba di tlhasela, ba di gapa; ee, ba bolaile batlhanka ka bogale jwa tšhaka; go falotse nna ke le nosi fela ke tla go go bolelela.”


text:
Ya re yoo a sa ntse a bua, ga ba ga tla yo mongwe, a re: “Molelo wa Modimo o ole kwa legodimong, mme o laitse dinku, wa di nyeletsa le batlhanka; go falotse nna ke le nosi fela ke tla go go bolelela.”


text:
Ya re yoo a sa ntse a bua, ga ba ga tla yo mongwe a re: “Bakalatea ba ne ba itira ditlhopha di le tharo, ba tlhasela dikamela, ba di gapa, ee, ba bile ba bolaile batlhanka ka bogale jwa tšhaka, go falotse nna ke le nosi ke tla go go bolelela.”


text:
E rile yoo a sa ntse a bua, ga ba ga tla yo mongwe a re: “Bomorwao le bomorwadio ba ne ba ja ba nwa bojalwa jwa mofine mo ntlong ya mogoloa bone;


text:
mme bona, ga tswa sefefo se segolo kwa nageng, sa itaya dikgokgotsho tsa ntlo tsoo nne, mme ya wela makau, mme a sule; go falotse nna ke le nosi fela ke tla go go bolelela.”


text:
mme a re: “Ke dule mo sebopelong sa ga mme ke sa ikatega, ke tlaa boela gone ke sa ikatega; Jehofa o ne a nneile, mme Jehofa o tlositse; a go bakwe leina la ga Jehofa.”


text:
Gape go le letsatsi lengwe le bomorwa Modimo ba yang go iponatsa fa pele ga Jehofa ka lone, Satane le ene a ya nabo, a ya go iponatsa fa pele ga Jehofa.


text:
Jehofa a raya Satane a re: “O tswa kae?” Satane a fetola Jehofa a re: “Ke tswa go kgarakgatshega mo lefatsheng, le go tsamayatsamaya mo go lone.”


text:
Jehofa a raya Satane a re: “A o ntse o tlhokometse motlhanka wa me Jobe, gonne ga go na ope yo o tshwanang nae mo lefatsheng, e le monna yo o itekanetseng, yo o thokgameng, a boifa Modimo, a tshaba bosula? O sa ntse a tshegeditse bosenang molato jwa gagwe, le fa o ntlhotlheleditse, gore ke mo senye ka bomo.”


text:
Satane a fetola Jehofa a re: “Letlalo le tle le ntshediwe letlalo, ee, tsotlhe tse motho o nang natso o tlaa di ntshetsa botshelo jwa gagwe.


text:
Mme a ko o ntshe seatla sa gago jaana, o mo ame lesapo le nama, mme o tlaa go itatola mo matlhong a gago.”


text:
Jehofa a raya Satane a re: “Bona, o mo seatleng sa gago; o rekegele botshelo jwa gagwe, ke gone gotlhe.”


text:
Jalo Satane a tswa fa pele ga Jehofa a ya a itaya Jobe ka diso tse di bosula, go simolola ka sebete sa lonao go ya phogong ya gagwe.


text:
Foo mosadi wa gagwe a mo raya a re: “A o sa ntse o tshegeditse bosenang molato jwa gago? Itatole Modimo, mme o swe.”


text:
Mme a raya mosadi a re: “O bua jaaka mongwe wa basadi ba ba dieleele a tle a bue. Wa reng? A re tlaa amogela molemo mo seatleng sa Modimo, mme re se ke re amogele bosula?” Mo go tse tsotlhe Jobe ga a ka a leofa ka molomo wa gagwe.


text:
Jaana e rile ditsala tsa ga Jobe di le tharo di utlwela bosula jotlhe jo, jo bo tsileng mo go ene, tsa tloga tsa tswa mongwe le mongwe kwa ga gagwe; Elifase wa Motemane, Biletate wa Mošuhe le Sofare wa Monaamathe; ba laletsanya gore ba kgatlhane ba ye go mo hutsafalela le go mo gomotsa.


text:
Ya re ba tsholetsa matlho ba sa le kgakala, mme ba sa mo itse, ba tlhatlosa mantswe a bone ba lela; mongwe le mongwe a ikgagola kobo, mme ba kubuelela lorole legodimong godimo ga tlhogo tsa bone.


text:
Jalo ba dula nae fa fatshe ka malatsi a supa le masigo a supa, ope a se ka a bua lefoko nae; gonne ba bona fa botlhoko jwa gagwe bo le botona thata.


text:
“A letsatsi le ke belegweng ka lone le nyelele, le bosigo jo bo buileng jwa re: ‘Go ithwelwe ngwana wa mosimane.’


text:
A letsatsi leo e nne lefifi, a Modimo o se le tlhokomele o le godimong, le gone a lesedi le se le phatsimele.


text:
A lefifi le moriti wa loso le le gape le le rue, a leru le le nne godimo; a gotlhe mo go ntshofatsang motshegare go le reregise.


text:
Ka ga bosigo joo, a lefifi le lentsho le bo tshware; a bo se itumele mo malatsing a ngwaga; a bo se tsene mo palong ya dikgwedi.


text:
A dinaledi tsa lotlatlana lwa lone di nne lefifi, a bo batle lesedi, mme a bo se le bone; le gone a bo se bone dintshi tsa matlho a moso,


text:
Gonne e ne e ka bo ne ne gompieno ke rapame ke iketlile, nka bo ke robetse; foo nka bo ne ne ke le mo boikhutsong;


text:
nka bo ke na le dikgosi le bagakolodi ba lefatshe, ba ba neng ba ikagela difikantswe tse di emeng di le tsosi.


text:
kgotsa nka bo ke ne ke seyo jaaka tshenyegelelo e e subegileng, jaaka banyana ba ba se kang ba buduloga gope.


text:
Ana lesedi le newa ene yo o mo matladikeng ka ntlha yang, le botshelo, ene yo o galakegang mo moeng;


text:
Ana lesedi le neelwang motho yo tsela ya gagwe e fitlhegileng, le yo Modimo o mmeetseng ka matlhaku?


text:
A go boifa Modimo ga gago ga se gone boikanyo jwa gago, le bosenang molato jwa ditsela tsa gago, a ga se jone tsholofelo ya gago?


text:
“Ke a go rapela, o tle o gakologelwe gore e mang yo o kileng a nyelela a se na molato? Kgotsa bathokgami ba kile ba kgaolwa kae?


text:
Ka fa nna ke bonyeng ka teng, ke go re: ba ba lemang boikepo, ba jala bosenyi, ba tle ba robe jone fela.


text:
E rile mo megopolong e e tswang mo diponatshegelong tsa bosigo, motlhang boroko jo bogolo bo tshwereng batho,


text:
Sa ema, mme ke se ka ka lemoga ponalo ya sone; ga bo go le sebopego fa pele ga matlho a me, go tuuletse fela, mme ka utlwa lentswe le re:


text:
‘A motho yo o swang o ka nna tshiamo bogolo go Modimo? A monna o ka itsheka bogolo go Modiri wa gagwe?


text:
Bogolo jang bone ba ba agileng mo matlong a seretse, a motheo wa one o leng mo loroleng, a phatlakanngwa jaaka serurubele.


text:
A megala ya megope ya bone ga e tlhomolwe mo teng ga bone? Ba swe, e bile e le mo go se nang botlhale.’


text:
“A ko o bitse jaana; a go na le mongwe yo o tlaa go arabang? O tlaa retologela kwa go ofe wa baitshepi?


text:
Bana ba gagwe ba kgakala le polokego, ba tle ba pitlwe mo kgorong, le gone go se na ope yo o ba gololang.


text:
Ba ba bolawang ke tlala ba je thobo ya bone, ba ba ba e ntshe le mo teng ga mitlwa; e bile seru se atlhametse thoto tsa bone.


text:
o o dirang dilo tse dikgolo le tse di se nang bokankabetso, dilo tse di gakgamatsang, tse di se nang palo.


text:
O tle o tsupuetse ditogamaano tsa maferefere, jalo diatla tsa bone di retelelwe ke go dirafatsa maikaelelo a bone.


text:
O tlaa go golola mo dikhuduegong di le thataro; ee, mo go di supa, ga go bosula bope jo bo tlaa go amang.


text:
O tlaa itse fa mogope wa gago o le mo kagisong; o tlaa ya go tlhola lesaka la gago, mme ga o ketla o tlhoka sepe.


text:
O tlaa ba o itse fa losika lwa gago lo tlaa nna logolo, le go re lotsalo lwa gago lo tlaa nna jaaka bojang jwa lefatshe.


text:
O tlaa fitlha mo phupung ya gago o le botsofe jo bo tletseng jaaka mokoa wa mabele o tle o fitlhe ka o e leng motlha wa one.


text:
Bona se, re se kheleisitse, mme se ntse jalo; o se utlwe, o bo o se itse, gore se nne molemo mo go wena.”


text:
“A bo go tshwenyega ga me go ka bo go lekantswe bokete, le tshenyegelo ya me ya bewa mmogo mo selekanyong sa pego.


text:
Gonne jaana go ka bo go le bokete bogolo go mošawa wa mawatle; ke gone ka moo mafoko a me a ntseng a phomesegela fela.


text:
Gonne metswi ya Mothatayotlhe e mo teng ga me, e botlhoko jwa yone mowa wa me o bo nwelang ruri; ditheregiso tsa Modimo di a inthulaganyetsa.


text:
A selo se se senang moutlwalo se ka jewa se sena letswai? Kgotsa, a go na le moutlwalo mo khwaaneng ya letsae?


text:
Ke raya gore, go ka kgatlha Modimo go mphatlakanya fela; e leng gore o ikgolole letsogo, mme o nkgaolele koo!


text:
Foo nka bo ke sa ntse ke na le kgomotsego; ee, nka bo ke kgana ka botlhoko jo bo sa rekegeleng; gonne ga ke a itatola mafoko a Moitshepi.


text:
A ga se go re ga ke na thuso mo go nna, le go re go dira mo go thusang go leleketswe ruri mo go nna?


text:
Yo o gaufi le go idibala o tshwanetse go bona bopelonomi mo tsaleng ya gagwe; ee, le ene yo o latlhang poifo ya Mothatayotlhe.


text:
Bana ba ga rre ba dirile ka tsietso jaaka molatswana, jaaka meedi ya melatswana e e fetelang koo fela;


text:
Masomo a baeti ba ba reng ba eta ka tsela ya yone a fapoge, ba tlhatlogele kwa go kgadileng, mme ba swe.


text:
Kgotsa, a ke rile: ‘Lo nkgolole mo seatleng sa moganetse’ kgotsa: ‘Lo nthekolole mo seatleng sa bapatiki?’


text:
A lo tlhatlhanya go kgalemela mafoko fela? Ka mantswe a motho yo o gaketseng a ntse jaaka phefo fela.


text:
Ke a lo rapela, a ko lo boeng, a go se nne tshiamololo, ee, bang lo boe, mafoko a me a tsheko a siame.


text:
“A ga se go re motho o na le lobaka lwa tirelo mo lefatsheng? A malatsi a gagwe ga a tshwane le malatsi a yo o thapilweng ka tuelo?


text:
Jaaka motlhanka yo o eletsang thata go bona moriti go feta, le jaaka mothapiwa yo o lebeletseng tuelo ya gagwe;


text:
E tle e re ke itelega, ke a tle ke re: ‘Ke tlaa tsoga leng?’ Mme bosigo bo nne boleele; ke tlale diphethekgano go tsamaye bosigo bo se.


text:
Nama ya me e apesitswe diboko le lorole lo lo makote; letlalo la me le tle le kopane mme le itse go phanyega seša.


text:
“A ko o gakologelwe go re botshelo jwa me ke phefo fela, leitlho la me ga le ketla le tlhola le bona molemo.


text:
Leitlho la yo o mponang ga le ketla le tlhola le nteba; matlho a gago a tlaa nna mo go nna, mme ke tlaa bo ke seyo.


text:
Jaka leru le tle le nyelele, mme le kaologele koo, go ntse jalo, le ene yo o fologelang mo Bobipong ga a ketla a tlhola a tlhatloga.


text:
Ga a ketla a tlhola a boela kwa ntlong ya gagwe, le gone felo ga gagwe ga go ketla go tlhola go mo itse.


text:
“Ke gone ga nketla ke kganela molomo wa me; ke tlaa bua mo tlalelong e e mahehe ya mowa wa me; ke tlaa itoka mo botlhokong jwa botshelo jwa me.


text:
Ya re fa ke re: ‘Bolao jwa me bo tlaa nkgomotsa, sesekamelo sa me se tlaa fefofatsa boitoko jwa me;’


text:
Botshelo jwa me bo mpherosa sebete; ga ke rate ka tshelela ruri; ntesa, gonne malatsi a me ke boithamako fela.


text:
Ana o tlaa gana ka lobaka lo lokae go faposa matlho mo go nna, le go ntesa ke tle ke metse mathe a me.


text:
Fa ke leofile, ke go direlang, wena molebedi wa batho? Ana o ipeela sekonopiwa ka nna ka ntlha yang? Ke ba ke tla ke imelwa ke sebele sa me nna ka nosi.


text:
Ga o itshwareleleng tlolo ya me, wa tlosa boikepo jwa me? Gonne ke tloga ke itelega mo loroleng; o tlaa mpatla ka tlhoafalo, mme ke tla bo ke seyo.”


text:
“O tlaa bua dilo tse ka lobaka lo lo kae? Mafoko a molomo wa gago a tlaa nna jaaka phefo e kgolo ka lobaka lo lo kae?


text:
fa o ne o le boitsheko le thokgamo; ruri o ka bo fano a go kubugela, a dira bonno jwa tshiamo ya gago gore bo segofale.


text:
Le fa tshimologo ya gago e ne e le potlana, le fa go ntse jalo bokhutlo jwa gago bo ne bo tlaa totafala segolo.


text:
“Gonne ke a go rapela, a ko o botse ka ga motlha wa pele, mme o tseye tsia se borraabo ba se tlhotlhomisitseng:


text:
(Gonne rona re ba maabane fela, mme ga re itse sepe, gonne malatsi a rona mo lefatsheng ke moriti fela).


text:
Ditsela tsa botlhe ba ba lebalang Modimo di ntse jalo; tsholofelo ya motho yo o sa reng Modimo sepe e tlaa nyelela;


text:
yo boikgantsho jwa gagwe bo tlaa kgaogang ka bogare, le yo boikanyo jwa gagwe e leng bobi jwa segokgwane fela.


text:
O tlaa ikaega ntlo ya gagwe, mme ga e ketla e ema; o tlaa itshwarelela ka one, mme ga e ketla e tlhomama.


text:
O a tle a nne motala pele ga letsatsi le ise le tlhabe, mme matswela a gagwe a anamele mo tshimong ya gagwe.


text:
“Bona, Modimo ga o ketla o latlha motho yo o itekanetseng, le gone ga o ketla o ema badira bosula nokeng.


text:
Fa a rata go ganela nao, ga a kake a o fetola ka ga molato o le mongwe fela mo go e e makgolo a lesome.


text:
O o dirang dilo tse dikgolo tse di se nang botlhotlhomiso; ee, dilo tse di gakgamatsang tse di se nang palo.


text:
“Modimo ga o ketla o kganelela bogale jwa one kwa morago; bathusi ba moikgogomosi ba ikokobetse fa tlase ga gagwe.


text:
Ana nna bogolo jang, ke tlhoka ka fa ke ka o fetolang ka gone, le go itlhophela mantswe a nka ganetsanyang nao ka one.


text:
O, le fa ke ne ke le tshiamo, le fa go ntse jalo ke ne ke se ketla ke o fetola, ke ne ke ka kokotlela moganetsi wa me fela.


text:
Fa nka bo ke ne ke biditse, mme fa o ne o nkarabile; le fa go ntse jalo ke ne ke se ketla ke dumela fa o reeditse lentswe la me.


text:
Fa re bua ka ga thata ya mothata, bonang, o a bo a le fa! Fa e le ka ga tsheko, e mang yo o tlaa ntaolelang lobaka?


text:
Le fa ke le tshiamo, o o leng molomo wa me o tlaa ntshekisa; le fa ke le boitekanelo o tlaa ntshupa gore ke lesoko.


text:
Lefatshe le tsentswe mo seatleng sa baikepi, o khurumetse sefatlhogo sa baatlhodi ba lone; fa e se one, ana e tlaa bo e le mang?


text:
“Jaanong malatsi a me a bofefo bogolo go motabogi yo o isang dikwalo; a tshabela koo, ga a bone molemo ope.


text:
Fa ke re: ‘Ke tlaa lebala boitoko jwa me, ke tlaa apola sefatlhogo se se tlhontseng, ke tlaa nametsega pelo;’


text:
le fa go ntse jalo, o tlaa nthabuetsa mo moseleng wa metsi, diaparo tse e leng tsa me di tlaa nkila.


text:
Gonne one ga se monna jaaka nna, yo ke ka reng ke ka mo fetola, gore re tle re kopane mmogo mo tshekong.


text:
“Mowa wa me o tennwe ke botshelo jwa me; ke tlaa golola go itoka ga me; ke tlaa bua ka bogalaka jwa mowa wa me.


text:
A go molemo mo go wena fa o ka patika, fa o ka nyatsa tiro ya diatla tsa gago, mme o phatsimela kgakololo ya baikepi?


text:
Ke a go rapela, a ko o nkgakologelwe go re o mpopile jaaka letsopa; mme a o tlaa ba o mpusetsa mo loroleng?


text:
Fa ke le boikepo, go tlaa bo go latlhega nna; mme fa ke le tshiamo, le fa go ntse jalo ga nketla ke tsholetsa tlhogo; ka ke tletse ditlhong, ke ntse ke lebile patikego ya me.


text:
O ntšhafaletsa basupi ba gago ba ba nnayang molato, o ntotisetse kgakalo ya gago; ntwa e e tlhomaganyeng le ntwa e tlhabana le nna.


text:
“E le foo o nntsheditse eng mo sebopelong? Nka bo ke ne ke sule, leitlho lepe le koo le se ka la mpona.


text:
Nka bo ke ne ke tshwana jaaka fa nka bo ke seyo gope; nka bo ke ne ke tsewa mo sebopelong ka isiwa phupung.


text:
lefatshe la lefifi le le kwenneng jaaka lefifi tota; lefatshe la moriti wa loso le le se nang thulagano, le kwa lesedi le ntseng jaaka lefifi gone.”


text:
“A bontsi jwa mafoko a ga bo a tshwanela go fetolwa, a monna yo o sephoko o tshwanetse go siamisiwa?


text:
A maipelafatso a gago a tshwanetse go khutlisa banna go bua? Fa o sotla, a ga go motho ope yo o tlaa go tlhabisang ditlhong?


text:
le gore o go supetse maoma a botlhale fa bo le maranyane mo go digeleng go dira. Ke gone itse fa Modimo o go lefetse ka thata mo go botlana bogolo go tshwanelo ya boikepo jwa gago.


text:
fa boikepo bo le mo seatleng sa gago, o bo lelekele kwa kgakala, mme a tshiamololo e se ka ya aga mo megopeng ya gago;


text:
foo ruri o tlaa tsholetsa sefatlhogo sa gago se sena setshubaba; ee, o tlaa tsepama, mme o se ke o boife;


text:
Le botshelo jwa gago bo tlaa nna phepha bogolo go motshegare; le fa go le lefifi, le tlaa nna jaaka moso fela.


text:
O tlaa nna thagamong, ka go na le tsholofelo; ee, o tlaa keleka tikologong ya gago, mme o tlaa ikhutsa mo polokegong.


text:
Le gone o tlaa itelega, mme ga go na ope yo o tlaa go boifisang; ee, batho ba le bantsi ba tlaa tla go lopa mo go wena.


text:
Mme matlho a baikepi a tlaa kalega, mme ga ba ketla ba nna le tsela ya botshabelo, le tsholofelo ya bone e tlaa bo e le go swa fela.”


text:
Mme le nna ke na le tlhaloganyo jaaka lona; ga ke kwa tlase ga lona: ee, dilo tse di ntseng jalo, e mang yo o sa di itseng?


text:
Ke ntse jaaka mongwe yo o leng setshego sa ba ga gabo, e le motho yo o kileng a biletsa kwa Modimong, mme wa mo araba; mosiami, monna yo o itekanetseng ke ene setshego.


text:
Mo mogopolong wa yo o mo boiketlong go na le go nyatsa botlhoka lesego, gone go etleetsegetse yo o relelang.


text:
Megope ya dinokwane ya tlhogonolofala, le ba ba gakatsang Modimo ba thagame; ba Modimo o tsenyang letlotlo mo seatleng sa bone.


text:
Mme a ko o botse ditshedi jaana, mme di tlaa go ruta; le dinonyane tsa loapi, mme di tlaa go bolelela.


text:
Yo mowa wa sengwe le sengwe se se tshedileng o leng mo seatleng sa gagwe, le mowa wa batho botlhe fela.


text:
Bona, o a tle o rutlolole, mme ga go kake ga agiwa gape; o tswalele motho, mme go bo go sa kake ga dirana le pulo.


text:
A go ka nna molemo fa o lo keleka? Kgotsa jaaka motho a tle a tsietse motho, a lona lo tlaa tsietsa one jalo?


text:
Dipolelo tsa lona tse di itsegeng ke diane tsa melora; dikago tsa phemelo tsa lona ke diphemelo tsa seretse fela.


text:
Le fa o mpolaya, ke tlaa nna ke o lebelela fela; le fa go ntse jalo ke tlaa gantshetsa ditsela tsa me fa pele ga one.


text:
Se le sone e tlaa nna poloko ya me; gonne motho yo o sa reng Modimo sepe ga a ketla a tla fa pele ga one.


text:
le maoto a me o a tsenya mo disaneng, o tlhokometse ditselana tsotlhe tsa me; o ithalela moralo mo tikologong ya dipato tsa dinao tsa me.


text:
Le fa ke tshwana le selo se se bodileng se se felang, se se tshwanang le kobo e e jelweng ke motoutwane.”


text:
E re ka malatsi a gagwe a laotswe, le palo ya dikgwedi tsa gagwe e na nao, o bile o mmeetse melelwane ya gagwe e o sa kakeng a e tlola;


text:
sheboga mo go ene, gore a tle a ikhutse, go tsamaya a dirafatse letsatsi la gagwe jaaka mothapiwa wa tuelo.


text:
Gonne mo setlhareng go na le tsholofelo ya go re le fa se remilwe se tlaa ba se tlhoga matswela, le go re letswela le lenana la sone ga le ketla le khutla.


text:
le fa go ntse jalo, fa se utlwa monko wa metsi se tlaa kukunya, se ntsha dikala jaaka se se tlhomilweng.


text:
motho o itelega jalo, mme a sa tsoge; ga ba ketla ba kubuga le fa e le go tsosiwa mo go robaleng ga bone go bo go tsamaye magodimo a sa tlhole a leyo.


text:
O a bo o ka ka wa mphitlha mo Bobipong, wa ka wa mpoloka ka bosaitsiweng, go tsamaya bogale jwa gago bo feta, wa ka wa ntaolela motlha o o tlhomameng, mme wa nkgakologelwa.


text:
Fa monna a swa, a o tlaa ba a tshela? Ke ne ke tlaa lebelela ka malatsi otlhe a ntwa eo ya me, kgololo ya me e be e tsamaye e tle.


text:
metsi a tle a gotlhe maje; merwalela ya one e gopele ruri lorole lwa lefatshe; le wena o tle o senye tsholofelo ya motho.


text:
Bomorwawe ba newe tlotlo, mme ene a se ke a itse; ba kokobediwe, mme a se ke a go lemoge mo go bone.


text:
“A monna yo o botlhale o tshwanetse go fetola ka kitso ya boithamako, a kgorisa mpa ya gagwe ka phefo ya botlhabatsatsi?


text:
A go tshwanetse fa a ka tsaya kgang ka puo e e se nang thuso, kgotsa ka dipolelo tse o sa kakeng a dira molemo ope ka tsone?


text:
Molomo wa gago tota o a go sekisa, e seng nna; ee, dipounama tsa gago di supa ka ga gago di go nyatsa.


text:
Ba ba ditlhogo ditshweu le banna ba ba tsofetseng thata re na nabo, ba ba tsofetseng thata bogolo go rraago.


text:
Fa e bo ne ne o sokolola mowa wa gago go tlhabana le Modimo, o lesa mafoko a a ntseng jalo a tswa mo molomong wa gago?


text:
Ana motho e be e le eng, fa e bo ne ne go twe, o ka nna montle, le yo o tsetsweng ke mosadi, fa e bo ne ne go twe, o ka nna tshiamo?


text:
Bogolo jang go sa kake ga nna jalo motho yo o makgapha, yo o bodileng, e le monna yo o nwang boikepo jaaka metsi!


text:
Moikepi o inganga mo botlhokong ka metlha yotlhe ya gagwe, mme dinyaga tse di badilweng di beetswe mopatiki.


text:
O kgarakgatshegela dijo, a re: ‘Di kae?’ O a itse fa letsatsi la lefifi le etleetsegile, le le fa go ene:


text:
Pitlagano le tlalelo e e mahehe di a mmoifisa; di a mo fenya jaaka kgosi e e iketleeditseng go tlhabana;


text:
gonne o ikhurumeditse sefatlhogo ka monono wa gagwe; mme a dire makukunopo a mahura mo dithekeng tsa gagwe.


text:
O ntse a agile mo metseng e e swafetseng, mo matlong a a sa nnweng ke ope, a a ne a iketleeditse go nna mekoa ya go wa fela.


text:
Ga a ketla a huma, le dithoto tsa gagwe ga di ketla di tlhomama, le gone go ungwa ga tsone ga go ketla go inamela fa fatshe.


text:
Ga a ketla a tswa mo lefifing; kgabo ya molelo e tlaa omeletsa dikala tsa gagwe, mme o tlaa tsamaela koo ka pudulo ya molomo wa one.


text:
O tlaa udubatsega dikungwa tsa gagwe tse di sa butswang jaaka mofine, o tlaa tlhotlhorega sethunya sa gagwe jaaka motlhware.


text:
Gonne lesomo la ba ba sa reng Modimo sepe le tlaa nna boopa, molelo o tlaa laila megope ya ba ba neo e e faposang tshiamo.


text:
A mafoko a boithamako a ka dirana le bokhutlo? Kgotsa ke eng se se go gakatsang fa e bo ne ne o fetola jaana?


text:
Le nna ke ne ke ka bua jaaka lona; fa mowa wa lona o ka bo o le mo boemong jwa mowa wa me, ke ne ke ka lo gololela mafoko a a lo nyatsang, ke lo thukhuthela tlhogo.


text:
Mme nna, ke ne ke tlaa lo nonotsha ka molomo wa me, le kgomotso ya dipounama tsa me e ne e tlaa kokobetsa bohutsana jwa lona.


text:
O nkudupantse, e le tshupo e e nnyatsang; borole jwa me bo a ntsogologela, bo ntsha tshupo fa pele ga sefatlhogo sa me.


text:
O nkgagotse mo bogaleng jwa one, o mpogisitse; o ntšhenetse meno; moganetsi wa me o šadikanya matlho a gagwe ka nna.


text:
Ke ne ke le mo boiketlong, mme wa nthobaganya ka bogare, ee, o ntshwere ka thamo a nthubaganya; o bile o ntlhomile, gore ke nne sekonopiwa sa one.


text:
Bahudi ba one ba ntikanyeditse, o fatola diphilo tsa me, a sa rekegele; o tshololela santlhokwe wa me fa fatshe.


text:
Gonne e tlaa re dinyaganyana di sena go feta, ke be ke ya tseleng e ke se ketlang ke bowa mo go yone.


text:
“A ko o ntshe peelo jaana, a ke emelwe ke wena fa pele ga gago ka wesi; go na le mang yo o tlaa opanyang le nna diatla?


text:
Yo o okang ditsala tsa gagwe gore di tle di thopiwe, le e leng matlho a bana ba gagwe a tlaa kalega.


text:
Bathokgami ba tlaa gakgamalela se, le ba ba se nang molato ba tlaa itlhotlheleletsa yo o sa reng Modimo sepe.


text:
Le fa go ntse jalo motho yo o tshiamo o tlaa tshegetsa tsela ya gagwe, le yo o diatla tse dintle o tlaa nna a thatafala bogolo bogolo.


text:
Wena yo o ikgagolang mo bogaleng jwa gago, a lefatshe le tlaa latlhwa ka ntlha ya gago, kgotsa lefika le tlosiwa mo bonnong jwa lone?


text:
E tlaa ja e swetsa ditokololo tsa mmele wa gagwe; ee, motsalwapele wa loso o tlaa ja ditokololo tsa gagwe.


text:
O tlaa khumolwa mo mogopeng wa gagwe o o ikanyang mo go one; o tlaa isiwa kwa kgosing ya ditheregiso.


text:
Mo mogopeng wa gagwe go tlaa aga se e seng sa gagwe gope; sulefera se tlaa gasiwa mo boagong jwa gagwe.


text:
Ga a ketla a nna le morwawe, kgotsa morwa morwawe mo bathong ba ga gabo, le fa e le a le mongwe fela yo o tlaa salang kwa o ne a jaka teng.


text:
Ba ba tlang morago ba tlaa gakgamalela letsatsi la gagwe, jaaka ba ba kileng ba nna pele ba ne ba tshwarwa ke poifo.


text:
Ruri maago a ba ba sa siamang a bo a ntse jalo, mme jo ke jone bonno jwa monna yo o sa itseng Modimo.”


text:
O thibile tsela ya me ka logora, ga ke na ka fa ke ka fetang ka gone, o beile lefifi mo ditselaneng tsa me.


text:
Ba ke agileng nabo mo ntlong, le malata a me, ba nkaya go re ke moeng fela; ke motho o sele fela mo ponong ya bone.


text:
Mowa wa legano la me o nkgetse mosadi wa me, le mokokotlelo wa me o nkgetse bana ba sebopelo sa ga mme.


text:
Nna ke a itse fa morekolodi wa me a tshedile, le go re o tlaa re kwa bofelong a eme ka dinao mo lefatsheng.


text:
o ke tlaa o iponelang ka nosi, matlho a me a tlaa o leba, e seng a o sele. Diphilo tsa me di fediwa mo teng ga me.


text:
lo boife tšhaka, gonne bogale jo bo botšarara bo lere dipetso tsa tšhaka, gore lo tle lo itse fa go na le tshiamiso.”


text:
sa go re, go ja koma ga baikepi go le go khutshwane, le boitumelo jwa ba ba sa reng Modimo sepe bo nna ka ponyo ya leitlho fela?


text:
le fa go ntse jalo o tlaa felela ruri ka bosakhutleng jaaka maswe a gagwe; ba ba mmonyeng ba tlaa re: ‘O kae?’


text:
O tlaa fofela koo fela jaaka toro, mme ga a ketla a fitlhelwa; ee, o tlaa alolwa jaaka ponatshegelo ya bosigo.


text:
Leitlho le le kileng la mmona ga le ketla le tlhola le mmona gope; le gone felo ga gagwe ga go ketla go tlhola go mo leba.


text:
Bana ba gagwe ba tlaa batla botsalano jwa bahumanegi, diatla tsa gagwe di tlaa rebola khumo ya gagwe.


text:
le fa a bo rekegela, a gana go bo lesa, mme a ntse a bo tshegeditse fela mo teng ga legano la gagwe;


text:
le fa go ntse jalo, dijo tsa gagwe di fetogile mo maleng a gagwe, ke botlhoko jwa dinenebu mo teng ga gagwe.


text:
Se o ne a se itapisetsa o tlaa se busa, mme ga a ketla a se meletsa mo teng; ga a ketla a itumelela thoto e o e bapetseng.


text:
“E re ka a ne a sa itse boiketlo mo teng ga gagwe, ga a ketla a sala le sepe sa se o ne a itumela mo go sone.


text:
Ga se ka ga sala sepe se o sa se jelang ruri; ke gone ka moo go tlhogonolofala ga gagwe ga go ketla go tlhomama.


text:
O tlaa re mo botlalong jwa letlotlo la gagwe a nne mo pitlaganong; seatla sa mongwe le mongwe yo o mo matladikeng se tlaa wela mo go ene.


text:
E tlaa re mogang o reng o kgora mo mpeng, Modimo o latlhele bogale jwa tšarologo ya one mo go ene, o tlaa bo kgoromeletsa mo go ene a sa ntse a ja.


text:
Fa mongwe a o somola, o tswe mo mmeleng wa gagwe; ee, segale se se phatsimang se tswe mo santlhokweng wa gagwe; ditheregiso di mo go ene.


text:
Lefifi lotlhe le beetswe dikhumo tsa gagwe tse di rategang; molelo o o sa butswelwang ke motho o tlaa mo laila; o tlaa nyeletsa se se setseng mo mogopeng wa gagwe.


text:
Totafalo ya ntlo ya gagwe e tlaa tloga, dithoto tsa gagwe di tlaa elela koo mo tsatsing la botšarara jwa one.


text:
Ba fetise malatsi a bone mo tlhogonolofalong, mme e a re ka ponyo ya leitlho ba kotlomelele fela mo Bobipong.


text:
Le fa go ntse jalo, ba reile Modimo ba re: ‘Tloga mo go rona; gonne ga re eletse kitso ya ditsela tsa gago.


text:
Mothatayotlhe ya bo e le eng, fa e bo ne ne re ka mo direla? Re tlaa bo re bona molemo wang fa re mo rapela?’


text:
Lobone lwa baikepi lo tle lo tingwe ga kae? Tatlhego ya bone e tle e ba tlele ga kae? Modimo o tle o abe mahutsana mo bogaleng jwa one ga kae?


text:
Fa ba tla bo ba ka nna ga kae jaaka dirine fa pele ga phefo, le jaaka mmoko o setsuatsue se o tsubulang?


text:
Lo a tle lo re: ‘Modimo o beela bana ba gagwe boikepo jwa gagwe.’ A o bo lefetse mo go ene ka esi gore a bo ikitse.


text:
Gonne o na le go kgatlhwa ke eng mo ntlong ya gagwe morago ga gagwe, etswa palo ya dikgwedi tsa gagwe e kgaotswe ka bogare?


text:
Go re motho yo o bosula o rekegelelwa letsatsi la tatlhego, le go re ba gogelwa koo kwa letsatsing la botšarara?


text:
E mang yo o tlaa bolelang tsela ya gagwe matlhong a gagwe? E mang yo o tlaa mo kgopololelang se o se dirileng?


text:
Makote a molapo a tlaa nna botshe mo go ene, mme batho botlhe ba tlaa gogegela kwa go ene, jaaka go ne go le ba ba se nang palo pele ga gagwe.


text:
“A monna o ka dirana le molemo mo Modimong? Ruri yo o botlhale o tlaa bo a na le go itirela molemo ka esi.


text:
A go a bo go kgatlha Mothatayotlhe fa o le tshiamo? Kgotsa a go a mo thusa fa o dira ditsela tsa gago di nna boitekanelo?


text:
Gonne o tshotse dipeelo mo go ngwana a rraago ka lefela, wa apola ba ba sa ikategang diaparo tsa bone.


text:
Ba ba phamotsweng e ise e nne lobaka lwa bone, ba motheo wa bone o ne wa thaololwa jaaka kelelo ya metsi;


text:
Le fa go ntse jalo o ne a tladitse matlo a bone ka dilo tse di molemo; a kgakololo ya baikepi e nne kgakala le nna.


text:
Le gone o tlaa ikaelela sengwe, mme o tlaa se tlhomamisediwa; lesedi le tlaa phatsimela ditsela tsa gago.


text:
E tlaa re fa ba go digela fa fatshe o tlaa re: ‘Go na le bokakatlololo’; le motho yo o boikokobetso o tlaa mmoloka.


text:
O tlaa phedisa le e leng ene yo o sa tlhokeng molato; ee, o tlaa phedisiwa ka go itsheka ga diatla tsa gago.”


text:
Foo mothokgami o ne a tlaa tseisanya kgang nao; jalo ke ne ke tlaa gololwa ka bosakhutleng mo moatlhoding wa me.


text:
le ka fa go la molema, mogang o dirang tiro, mme ke retelelwe ke go o bona; o itshube ka fa ntlheng ya le legolo, ke be ke retelelwe ke go o bona.


text:
Ga ke a boa mo ditaolong tsa dipounama tsa one; ke bolokile mafoko a molomo wa one bogolo go dijo tse ke tshelang ka tsone.


text:
One o na le boitlhomo bo le bongwe fela, mme e mang yo o ka o faposang? Se mowa wa one o se eletsang, o dira sone fela.


text:
Ka gobo ke se ka ka kgaolwa pele ga lefifi, le gone ga o a ka wa sirela sefatlhogo sa me lefifi le lentsho.


text:
“Ana ke go reng, ka dipaka di sa fitlhegela Mothatayotlhe, bone ba ba mo itseng ga ba boneleng metlha ya gagwe?


text:
Bonang, bone ba tswele kwa tirong ya bone jaaka diesela tsa naga, ba batlhe kotlo ka tlhoafalo; naga e ba ntshetse dijo tsa bana ba bone.


text:
ba bo ba tle ba tsamaye ba sa ikatega ba se na diaparo, mme e re ka ba le tlala, ba rore dingata tsa mabele;


text:
ba dire lookwane mo teng ga dithako tsa batho ba; ba gate dikgatisetso tsa bone tsa bojalwa jwa mofine, mme ba bolawe ke lenyora.


text:
Batho ba dumadume ba le mo motseng o montsi, mowa wa ba ba ntshitsweng dintho o kgajajege; le fa go ntse jalo Modimo ga o go ba kaele go re ke boatla.


text:
Ba ke ba bone ba ba tsuololelang lesedi; ga ba itse ditsela tsa lone, le gone ga ba nne mo ditselaneng tsa lone.


text:
Le leitlho la mogokafadi le tle le lebelele lotlatlana, a re: ‘Ga go leitlho lepe le le tlaa mponang;’ mme a ikgakise sefatlhogo.


text:
Gonne mo go bone botlhe moso o ntse jaaka moriti wa loso; gonne ba itse ditherego tsa moriti wa loso.”


text:
“A fefogele koo mo godimo ga metsi; kabelo ya bone e hutsegile mo lefatsheng; ga a menoge ka tsela ya masimo a mafine.


text:
Sebopelo se tlaa mo lebala; seboko se tlaa mo ja botshe; ga a ketla a tlhola a gakologelwa; mme tshiamololo e tlaa rojwa jaaka setlhare.


text:
Diganka le tsone a di gogele koo ka thata ya gagwe; a nanoge mme go bo go se na ope yo o itlhomamisetsang botshelo.


text:
Ba goletsegile, le fa go ntse jalo, e re kgantele ba bo ba bile ba ile; ee, ba kokobeditswe, ba tlositswe mo tseleng jaaka ba bangwe botlhe fela, mme ba kgaolwe jaaka dintlha tsa diako tsa mabele.


text:
Fa go sa nna jalo jaanong, e mang yo o tlaa ntlhomamisang go re ke moaki, mme a dire puo ya me go re e nne e seng sepe?”


text:
Mme e le foo motho a ka nna tshiamo jang fa pele ga Modimo? Yo o tsetsweng ke mosadi o ka itsheka jang?


text:
O radile molelwane mo godimo ga metsi, go ya dikhutlong tsa lesedi le lefifi kwa di kopanelang teng.


text:
Bonang, mo ke kwa dintlhaneng fela ga ditsela tsa one; mme re utlwa ka phofonyetso e nnye jang ka ga one! Go duma ga nonofo ya one e mang yo o ka go tlhaloganyang?”


text:
“Jaaka Modimo o tshedile, o o ntloseditseng tshiamelo ya me; le Mothatayotlhe yo o tshwentseng mowa wa me:


text:
Tshiamo ya me ke e tshwaretse ruri, ga nketla ke e lesa; ke tlaa re ke sa ntse ke tshedile, pelo ya me ga e ketla e nkgoba.


text:
Gonne tsholofelo ya yo o sa reng Modimo sepe ke eng, le fa a bona papadi mogang Modimo o tlosang mowa wa gagwe?


text:
“E ke yone kabelo ya moikepi mo Modimong, le boswa jwa bapatiki jo ba bo amogelang mo go Mothatayotlhe.


text:
Fa bana ba gagwe ba ntsifala, e be e le ba ntsifalela tšhaka fela; lotsalo lwa gagwe ga lo ketla lo kgora dijo.


text:
Ba gagwe ba ba setseng ba tlaa fitlhwa mo losong, batlholagadi ba gagwe ga ba ketla ba dira khutsafalo.


text:
o ka di baakanya fela, mme basiami ba tlaa di apara, le ba ba se nang molato ba tlaa kgaogana selefera.


text:
Gonne Modimo o tlaa mo hureetsa, mme o se ke o rekegele; o ka rata a ka bo a tshaba a tswa mo seatleng sa one.


text:
Motho o anola lefifi, a kheleisetse kwa molelwaneng wa bofelo, a senka maje a lefifi le lentsho le a moriti wa loso.


text:
Ba tle ba phunyetse morafo kgakala le kwa batho ba ntseng gone; ba lebalwe ke lonao lwa mofeti, ba lepelele ba le kgakala le batho, ba akgaakgegele kwa le kwa.


text:
Ga bo kake jwa kaelwa tlhwatlhwa ka gouta ya Ofire, le fa e le ka šohama e e tlhokegang, kgotsa ka safire.


text:
Gouta le galase ga di kake tsa bo lekana; le gone dilo tse di tlaa bo ananyang e tlaa bo e se mekgabo ya gouta e e itshekileng.


text:
Topase ya Ethiopia ga e ketla e bo lekana, le gone ga bo ketla bo lekanngwa tlhwatlhwa ka gouta e e itshekileng.


text:
Wa raya motho wa re: ‘Bona, go boifa Morena ke jone botlhale; le go kgaogana le bosula ke yone tlhaloganyo.’ ”


text:
“A bo ke ka bo ke ntse jaaka mo dikgweding tsa bogologolo, jaaka mo malatsing a Modimo o ntisitseng ka one;


text:
Tshegofatso ya yo o batlileng go nyelela ya tla mo go nna; pelo ya mosadi wa motlholagadi ka e ipedisa ka boitumelo.


text:
Ba ne ba ntebelela jaaka go lebelelwa pula; ba atlhamolosa legano thata jaaka ekete go na pula ya kgogolammoko.


text:
Ka ba senkela tsela ya bone, mme ka nna tlhogo, ka ba ka aga jaaka kgosi mo ntweng, jaaka mongwe yo o gomotsang bahutsafadi.”


text:
“Mme gompieno ba babotlana mo go nna ba a ntshotla, ba borraabo ke rileng ke sa kake ka ba baya le fa e le le dintša tsa letsomane la me.


text:
Ee, nonofo ya diatla tsa bone, ana e ne e tlaa nthusang, ka e le batho ba ba feletsweng ke thata ya bone?


text:
Ba bodumisiwa ke borole le leuba; ba kome mmu o o omeletseng mo phifalong ya kgakgabalo le tshwafalo.


text:
Ke bana ba dieleele, ee, ke bana ba batho ba ba se nang maina; ba kile ba lelekwa ka thupa mo lefatsheng.


text:
Gonne ba repisitse mogala wa bone, ba nkutlwisitse botlhoko, ba latlhile mogala wa nko fa pele ga me.


text:
Ka fa ntlheng ya letsogo le legolo ga me go tsoga ba e leng dirothola fela; ba kgorometsa dinao tsa me, ba ntsosetse ditsela tsa bone tsa tshenyo.


text:
Ba a tla, ba tsene jaaka ekete ka phatlha e e atlhameng, mo gare ga mekoakoa ba ipitikololele mo go nna.


text:
Ditherego di menogetse mo go nna, di leleka tlotlo ya me jaaka phefo; go aga sentle ga me go kaologile jaaka leru.


text:
Seaparo sa me se ntlafolotswe ke thata e kgolo ya bolwetse jwa me, se a mpofa jaaka thamo ya hempe ya me.


text:
“Ruri wa bo o se ketla o ntshetsa yo o leng mokoa fela wa borope letsogo la one; le fa e ka bo e le mo tshenyegong ya gagwe, motho o ka lela fela ka ntlha ya dilo tse.


text:
Ke gone ka moo harepe ya me e fetogile khutsafalo, le lotlhaka lwa me lo fetogile lentswe la batho ba ba lelang.”


text:
Gonne kabo ya Modimo e e tswang godimong ke eng, le se Mothatayotlhe o se abang boswa jo bo tswang bogodimong ke eng?


text:
(a ke lekanngwe mo selekanyong sa pego se se lekalekanyeng, gore Modimo o tlo o itse thokgamo ya me);


text:
fa kgato ya me e fapogile tsela, fa pelo ya me e setse matlho a me morago, fa setshubaba sengwe se ngaparetse diatla tsa me,


text:
gonne ke molelo o o lailelang kwa Tshenyegong, e le o o neng o tlaa mumula totafalelo ya me yotlhe fela.


text:
Yo o ntirileng mo sebopelong a ga a a mo dira le ene? A ga re a bopiwa roo babedi ke a le mongwe fela mo sebopelong?


text:
“Fa ke ganne ka sengwe se mohumanegi o ne a se eletsa, kgotsa ka tlhaedisa matlho a mosadi wa motlholagadi;


text:
(nnyaa, e sa le ka bokau jwa me, le ntse le gola fela le nna, jaaka ke ka bo ke le rraalo; ene ke sa le ke nna mogogi wa gagwe go tswa sebopelong sa ga mme);


text:
fa ditheka tsa gagwe di se ka tsa ntshegofatsa, fa a se ka a thuthafadiwa ka bobowa jwa dinku tsa me;


text:
Gonne tatlhego e e tswang mo Modimong e ne e le theregiso mo go nna mme ka ntlha ya tlotlomalo ya one ke ne ke sa nonofa go dira sepe.


text:
moo le gone e ne e tlaa nna boikepo jwa go bediwa ke baatlhodi; gonne ke tlaa bo ke akeditse Modimo o o kwa godimo.


text:
“Fa ke itumeletse tshenyego ya yo o nkilang, kgotsa ka ikgoletsa kwa godimo fa bosula bo mo tshwere;


text:
fa batho ba mogope wa me ba se ka ba re: ‘E mang yo o ka bonang mongwe yo o sa kgorang dijo tsa gagwe?’


text:
ka gobo ke ne ke boifa bontsi jo bogolo, fa lonyatso lwa ba makgotla lo lwa ntheregisa ka ba ka tla ka didimala, ke se ka ka tswela kwa ntle ga ntlo;


text:
a bo ke ka bo ke na le mongwe yo o nkutlwang! (Bona, go ikwala ga me ke mo, a Mothatayotlhe a mphetole); mme ka nna le lokwalo lo lo mpayang molato, lo moganetsi wa me o lo kwadileng!


text:
Ruri ke ne ke tlaa lo sikara mo leruding la me; ke ne ke tlaa lo bofelela mo go nna jaaka serwalo sa tlhogo.


text:
a sitlasitlwane e tlhoge mo boemong jwa mabele le mofero mo boemong jwa mmidi.” Mafoko a ga Jobe a fedile.


text:
Foo ga tuka bogale jwa ga Elihu morwa Barakele wa Mobusa, wa losika lwa ga Rame; bogale jwa gagwe jwa tukela Jobe, ka a itshiamisa bogolo go Modimo.


text:
Gape bogale jwa gagwe jwa tukela ditsala tsa gagwe tse tharo, ka ba se ka ba bona phetolo, le fa go ntse jalo ba sekisitse Jobe.


text:
E rile Elihu a bona fa go se na phetolo mo melomong ya banna ba bararo bao, bogale jwa gagwe jwa tuka.


text:
Elihu morwa Barakele wa Mobusa a bua a re: “Nna ke lekau, mme lona lo bagologolo; ke gone ka moo ka ikefa, ka boifa go lo bontsha mogopolo wa me.


text:
“Bonang, ka lebelela mafoko a lona, ka reetsa ditharabololo tsa lona, ka lo no lo fophola se lo tlaa se buang.


text:
Ee, ka lo ela tlhoko, mme go ne go se ope yo o kgonneng Jobe, kgotsa yo o fetotseng mafoko a gagwe mo go lona.


text:
gonne mafoko a gagwe ga a ka a a ntebisa go nnyatsa; le gone ga nketla ke mo fetola ka dipolelo tsa lona.


text:
Bonang, mpa ya me e tshwana jaaka bojalwa jwa mofine jo bo se nang botso; jaaka mefalo e meša, e batlile go phanyega.


text:
Ke a go rapela, o se ka wa ntesa ka gobela ope; le gone ga nketla ke raya motho ope maina a a hakang;


text:
Mantswe a me a tlaa kakanya thokgamo ya pelo ya me; se dipounama tsa me di se itseng di tlaa se bua ka bophepa.


text:
E re mo torong, mo ponatshegelong ya bosigo, fa thulamelo e kgolo e wela batho mo borokong mo bolaong;


text:
Le gone o otlhaiwa ka bolwetse mo bolaong jwa gagwe, le ka tlhatlharo e e sa khutleng mo marapong a gagwe;


text:
Nama ya gagwe e tlhorege, ga e kake ya bonwa; marapo a gagwe a a neng a sa bonwe a bile a tswetse kwa ntle.


text:
Fa go na le moengele mongwe nae, e le mophutholodi, e le motho a le mongwe fela mo go ba ba sekete, gore a kaele motho se se mo siametseng;


text:
foo o nna pelotshweu kwa go ene, mme o re: ‘Mo golole, gore a se ka a fologela mo moleteng, ke bonye thekololo.’


text:
A rapele Modimo, mme o nne pelotshweu kwa go ene; a ba a tle a bone sefatlhogo sa one ka boitumelo; o rebolele motho tshiamo ya gagwe.


text:
A opele fa pele ga batho, a re: ‘Ke leofile, ka sokamisa sone se se siameng, mme go se ka ga nthusa sepe.


text:
Ke gone, ntheetsang, lona banna ba tlhaloganyo; a go nne kgakala le Modimo, fa o ka dira bosula, le Mothatayotlhe, fa a ka dira boikepo.


text:
Gonne o tlaa lefela motho ka fa tirong ya gagwe, o tlaa dira gore motho mongwe le mongwe a bone ka fa ditseleng tsa gagwe.


text:
Ee, ruri, Modimo ga o ketla o dira ka mokgwa o o bosula, le gone Mothatayotlhe ga a ketla a sokamisa katlholo.


text:
Fa o tlhoma pelo ya one go itlhokomela go le gosi, o ne o tlaa iphuthela mowa wa one le botshelo jwa one fela;


text:
Le yo mongwe fela yo o ilang tshiamo a o tlaa busa? A o tlaa bona ene molato yo o tekatekanyo le nonofo?


text:
Bogolo jang ga go a tshwanela ga rewa one jalo, o o sa tlhokomeleng sebele sa dikgosana, le o o sa gopoleng bahumi bogolo go bahumanegi, gonne botlhe ke tiro ya diatla tsa one.


text:
Ba swa ka ponyo ya leitlho, e bong mo gare ga bosigo; batho ba tle ba reketlisiwe, mme ba fete, le bathati ba tlosiwe e seng ka seatla.


text:
Ke gone ka moo o tle o tseye ditiro tsa bone tsia, o ba pitikolole mo bosigong, ba be ba tle ba senngwe.


text:
E re fa o iketlisa motho, ana e mang yo o ka sekisang? E re fa o itshuba sefatlhogo, ana e mang yo o ka o bonang? Le fa go direlwa morafe kgotsa go direlwa motho, go tshwana fela.


text:
Gore go se ka ga busa motho yo o sa reng Modimo sepe, le gore go se nne ope yo o beelang batho seru.


text:
A mongwe o rile: ‘Se ke sa se boneng o se nthute, fa ke dirile boikepo, ga nketla ke tlhola ke bo dira’?


text:
A tefiso ya one e tlaa nna ka fa go rateng ga gago, ka e le fa o e gana? Gonne ke wena yo o nang le go e itshenkela, e seng nna; ke gone bua se o se itseng.


text:
Banna ba tlhaloganyo ba tlaa nthaya, ee, monna mongwe le mongwe yo o botlhale, yo o nkutlwang; ba tlaa nthaya ba re:


text:
A bo Jobe a ka bo a lekelwa le go ya kwa bokhutlong, ka ntlha ya go fetola ga gagwe jaaka batho ba ba bosula ba tle ba fetole.


text:
Gonne o oketsa boleo jwa gagwe ka tsuololo, o opanya diatla mo go rona, o ntsifatsa mafoko a gagwe a go nyatsa Modimo.”


text:
fa e bo ne ne o re: ‘Go tlaa nthusang?’ Gape wa re: ‘Ke tlaa bona eng bogolo go fa nka bo ke leofile?’


text:
Bosula jwa gago bo ka utlwisa motho yo o tshwanang nao botlhoko; tshiamo ya gago e ka thusa mongwe morwa motho.


text:
“Batho ba tle ba bokolele ka ntlha ya bontsi jwa dipatiko; ba goelele thuso ka ntlha ya letsogo la ba ba thata.


text:
Bogolo jang ga o ketla o utlwa fa o re ga o o bone, mafoko a a sekwang a fa pele ga one, mme o o letile.


text:
“Ntesa go le gonnye, mme ke tlaa go kaela; gonne ke sa na le sengwe se ke se buang ntlheng ya Modimo.


text:
Ga o tlose matlho a one mo basiaming; mme o ba baya le dikgosi mo setulong sa bogosi ka bosakhutleng, mme ba goletsege.


text:
Fa ba reetsa, ba o direla, ba tlaa fetisa malatsi a bone mo tlhogonolofalong le dinyaga tsa bone mo monateng.


text:
Ee, o ne a tlaa bo a go ntshitse mo patikegong, a go isa felong fa go atlhameng, kwa go se nang pitlagano gone; mme se se bewang mo lomating lwa gago lwa bojelo se ne se tlaa tlala mahura.


text:
E re ka go na le bogale, o itise gore o se ka wa timediwa ke boikgantsho jwa gago; le gone, a bogolo jwa thekololo bo se go fapose.


text:
A dikhumo tsa gago di tlaa lekana, gore o se nne mo patikegong, kgotsa dithata tsotlhe tsa nonofo ya gago?


text:
Loratla lwa yone lo bolela ka ga one, le tsone dikgomo lo a di bolelela ka ga ledimo le le tlogang le tla.”


text:
O e dumisetse fa tlase ga legodimo lotlhe fela, le logadima lwa one o lo gadimisetse kwa dikhutlong tsa lefatshe.


text:
Morago ga lone go dume kodu; o dume ka kodu ya borena jwa one; mme ga o thibe dikgadima mogang kodu ya one e utlwalang.


text:
Modimo o duma kgakgamatso ka kodu ya one, o dira dilo tse dikgolo tse re sa kakeng ra di tlhaloganya.


text:
Gonne o tle o reye kapoko o re: ‘Na mo lefatsheng;’ le pula ya medupe, le marothodi a ya maebana a magolo.


text:
le dikolosiwe ka kgoro ya one gore di tle di dire sengwe le sengwe se o se di laoletseng mo lefatsheng lotlhe le le nnwang.


text:
Le fa o di tlisitse gore di nne kwatlhao, kgotsa go thusa lefatshe la one, kgotsa ka kutlwelobotlhoko.


text:
Le ka fa diaparo tsa gago di leng bothitho ka gone fa lefatshe le tuuletse fela ka ntlha ya phefo ya borwa?


text:
Jaana batho ga ba kake ba leba lesedi fa le phatsima mo loaping; fa phefo e fetile e lo ntlafaditse.


text:
Mo ntlheng ya botsheka go tswa kgalalelo e eketeng ya botsodutsokwane, Modimo o na le borena jo bo boitshegang mo go one.


text:
Ka ga Mothatayotlhe, ga re kake ra mo tlhantlhabetsa, o tlotlometse mo thateng, mo katlholong le mo tshiamisong e e tletseng, ga a ketla a patika.


text:
“Kgotsa e mang yo o tswaletseng lewatle ka ditswalo, jale ka le thoba, jaaka ekete le tswa mo sebopelong;


text:
Ka le raya, ka re: ‘O ka fitlha fa, mme o se ka wa go feta; dintelo tsa gago tse di mabela di tlaa kganelelwa fa?’


text:
Gore o tle o le ise kwa borakanelong jwa lone, mme o lemoge ditselana tse di yang kwa ntlong ya lone.


text:
Lesedi le kgaoganngwa ka tsela efe, le phefo ya botlhabatsatsi e iphalatsa mo lefatsheng ka efe tsela?


text:
Dikgapetla tsa metsi di tswa sebopelong sa ga mang le kgogotshwane ya legodimo e mang yo o e tsetseng?


text:
A o ka gogela ntle masomo a naledi tsa Masarotha mo metlheng ya tsone, kgotsa a o ka tsamaisa naledi tsa Kgogabosigo le popelelo ya yone?


text:
E mang yo o baakanyetsang mohukubu dijo tsa one, ka mamphorwana a one a lelela Modimo, a kgarakgatshega fela ka go tlhoka dijo?


text:
“A o itse motlha o mafele a mafika a tsalang ka one? Kgotsa a o ka supa lobaka lwa phala go bona ngwana?


text:
Bana ba tsone ba anye fela, ba thugugele mo nageng e e lobala fela; ba tsamaye, mme ba sa tlhole ba boa.


text:
E mang yo o lesitseng esela ya naga ya tsamaya fela, kgotsa mang yo o hunolotseng dikgole tsa pitse e tilotsana,


text:
Lofuka lwa ntšhe lo a ebela; mme a diphafa tsa gagwe di na le bopelonomi, le fa e le bobowa jwa gagwe?


text:
O direla bana ba gagwe ka peloethata, jaaka ekete ga se ba gagwe; le fa tiro ya gagwe e le lefela, ga a na poifo;


text:
E tle e reme ka tlhako mo molapong, e itumele mo thateng ya yone: e tswe e ye go kgatlhantsha batho ba ba tlhometseng.


text:
Gongwe le gongwe fa lonaka lo lela e re: ‘Ahe,’ mme e dupelele tlhabano kgakala, le modumo wa balaodi le lošalaba.


text:
O aga mo lefikeng, mme o na le boago jwa gagwe gone, mo tlhoreng ya lefika, le mo felong fa go thata.


text:
Marapo a yone a ntse jaaka mephakalego ya kgotlho; dikgopo tsa yone di tshwana jaaka mephakalego ya tshipi.


text:
Ke yone e kgolo mo ditirong tsa Modimo; ene yo o e dirileng ke ene esi yo o ka atametsang tšhaka ya gagwe kwa go yone.


text:
Bona, le fa noka e penologa, ga e rorome; e boikanyo fela le fa Joretane a gogomogela le kwa molomong wa yone.


text:
“A o ka goga kwena wa e ntshetsa kwa ntle ka kgoge ya tlhapi, kgotsa a o ka gatelela loleme lwa yone ka lodi?


text:
E mang yo o simolotseng a nnaya pele, fa e bo ne ne ke ka busetsa mo go ene? Sengwe le sengwe se se fa tlase ga legodimo lotlhe ke sa me.


text:
“Ga nketla ke didimala ka ga ditokololo tsa yone, le fa e le nonofo e kgolo ya yone, le fa e le popego ya yone e e lekalekanyeng sentle.


text:
E mang yo o ka e khumolotsang seaparo sa ka fa ntle? E mang yo o ka tsenang ka fa teng ga ditlhaya tsa yone tse di tlhatlaganyeng?


text:
Makape a yone a a thata ke pelafalo ya yone, a kitlantswe jaaka e ka bo e le ka sekano se se pitlaganyang.


text:
Maethimolo a yone a ntsha ditlhase tsa lesedi, matlho a yone a tshwana le dintshi tsa matlho a moso.


text:
Fa motho a e losa ka tšhaka, ga go thuse sepe, le fa e le ka lerumo, le ka motswi, le ka logong lo lo tlhokoditsweng.


text:
Ka kwa mpeng ga yone go etsa dipeana tse di dintlha di bogale, e e beye sephara ekete ke koloi e fola mo marageng.


text:
E tle e lebe sengwe le sengwe se se goletsegileng; ke kgosi godimo ga bana ba boikgodiso botlhe fela.”


text:
“Ke a itse fa o ka dira dilo tsotlhe, le go re, ga go na boikaelelo bope jwa gago jo bo ka kganelwang.


text:
‘E mang yo o subang kgakololo a se na kitso?’ Ke gone ka moo ke buileng se ke se kang ka se tlhaloganya, dilo tse e leng kgakgamatso e kgolo mo go nna, tse ke ne ke sa di itse.


text:
Mme ga nna fela jaana, e rile Jehofa a sena go bua mafoko ao le Jobe, Jehofa a raya Elifase wa Motemane, a re: “Botšarara jwa me bo go tuketse, le ditsala tsa gago tse pedi, gonne ga lo a bua se se siameng ka ga me, jaaka Jobe motlhanka wa me a buile.


text:
Ke gone jaana, tsayang dikgomo di supa, le diphelefu di supa, lo ye kwa go Jobe motlhanka wa me, lo ikisetse tshupelo e e fisiwang; mme Jobe motlhanka wa me o tlaa lo rapelela, gonne ene ke tlaa mo amogela gore ke se ka ka lo direla jaaka boeleele jwa lona; gonne ga lo a bua sone se se siameng ka ge me, jaaka Jobe motlhanka wa me a buile.”


text:
Jalo Elifase wa Motemane, le Biletate wa Mošuha le Sofare wa Monaamathe, ba ya, ba dira ka fa Jehofa a ba laoletseng ka gone; mme Jehofa a amogela Jobe.


text:
E rile Jobe a rapelela ditsala tsa gagwe, Jehofa a busa botshwaro jwa gagwe; Jehofa a ba okeletsa Jobe ka sebedi bogolo go tse o kileng a bo a na natso gale.


text:
Foo ga tla kwa go ene bomorwa rraagwe botlhe, le bokgaitsadie botlhe, le botlhe ba o ne a itsanye nabo gale, ba ja dijo nae mo ntlong ya gagwe; ba mo tla matshediso, ba mo gomotsa ka ga bosula jotlhe jo Jehofa o ne a bo lerile mo go ene; le gone mongwe le mongwe a mo naya ledi, le mongwe le mongwe lenyena la gouta.


text:
Jalo Morena a segofatsa Jobe go ya kwa bokhutlong jwa gagwe bogolo go tshimologo ya gagwe; a nna le dinku di le 14 000, dikamela di le 6 000, dikgomo tsa bojokwe ba le 1 000, le diesela tse dinamagadi di le 1 000.


text:
Mosetsana wa ntlha a mo raya leina a re, Jemima; leina la wa bobedi Kesia; leina la wa boraro Kerene-hapuke.


text:
Mo lefatsheng lotlhe go ne go se na basadi bape ba bantle jaaka bomorwadia Jobe; rraabo a ba naya boswa mo go bokgaitsadia bone.


text:
Morago ga moo Jobe a tshela ka dinyaga di le 140, mme a bona bomorwawe le bomorwa bomorwawe, e bong dikokomana di le nne.


text:
Go sego monna yo o sa tsamayeng mo kgakololong ya baikepi, le fa e le go ema mo tseleng ya baleofi, le fa e le go dula mo setulong sa basotli.


text:
Go itumela ga gagwe go mo molaong wa ga Jehofa; mme o akanya mo molaong wa gagwe motshegare le bosigo.


text:
O tlaa nna jaaka setlhare se se tlhomilweng mo dinokaneng tsa metsi, se se ungwang loungo lwa sone mo motlheng wa sone, se lekakaba la sone le lone le se keng le swaba; mme le fa e le eng se o se dirang se tlaa segofala.


text:
Ke gone ka mo baikepi ba se ketlang ba ema mo katlholong, le fa e le baleofi mo phuthegong ya basiami.


text:
Dikgosi tsa lefatshe di a ikemisa, le balaodi ba logisanya maano, ka ga Jehofa, le ka Motlodiwa wa gagwe, ba re:


text:
Ke gone foo o tlaa buang nabo ka bogale jwa gagwe jo bogolo, o tlaa ba rema marapo ka bogale jwa gagwe jo bo tukang:


text:
Ntopa, mme ke tlaa go naya merafe go nna boswa jwa gago, le dikhutlo tsa lefatshe go nna thuo ya gago.


text:
Atlang morwa, gore e se re gongwe a galefa, mme lwa nyelela mo tseleng, gonne bogale jwa gagwe bo tlaa akofa bo tuka. Go sego bone botlhe ba ba mo ikanyang.


text:
Ke tle ke bitse Jehofa ka lentswe la me, mme a nkarabe a le mo thabaneng ya gagwe e e boitshepo. Sela.


text:
Tloga o eme, Jehofa; o mpoloke, Modimo wa me; gonne o iteile baba ba me botlhe lesama; o robile meno a baikepi.


text:
A e re ke bitsa o nkarabe Modimo wa tshiamo ya me; o nkatlhamoloseditse bonno ke le mo pitlaganong; nkutlwela botlhoko mme o utlwe morapelo wa me.


text:
Lona bomorwa batho, ana kgalalelo ya me e tlaa fetolwa tlotlologo goleele go le kaye? Lo tlaa rata dinyana lo latela maaka goleele go le kaye? Sela.


text:
Itseng fa Jehofa a ipeetse ene yo e leng moetsa Modimo fa thoko; Jehofa o tlaa utlwa mogang ke tlhaeleletsang kwa go ene.


text:
Emang ka poifo, mme lo se leofe; buabuang ka dipelo tsa lona mo malaong a lona, mme lo tuulale. Sela.


text:
Go na le bantsi ba ba reng, e mang yo o tlaa re bontshang sengwe se se molemo? Jehofa, re tsholeletse lesedi la sefatlhogo sa gago.


text:
O tsentse boitumelo mo pelong ya me, go gaisa jwa bone jwa motlha o mabele a bone le bojalwa jwa bone jwa mofine di totileng.


text:
Jehofa, o tlaa utlwa lentswe la me go sa le ka moso; e tlaa re go sa le ka moso, ke tlaa rulaganyetsa morapelo wa me kwa go wena, mme ke tlaa lebelela.


text:
O tlaa senya ba ba buang maaka. Jehofa o fedisiwa pelo fela ke monna yo o gakaletseng polao, le wa tsietso.


text:
Fa e le ka ga me, ke tlaa tsena mo ntlong ya gago ka bontsi jwa mapelonomi a gago a lorato; le mo poifong ya gago ke tlaa obama ke lebile kwa tempeleng ya gago e e boitshepo.


text:
Nkgoga Jehofa mo tshiamong ya gago ka ntlha ya baba ba me; dira tsela ya gago gore e bonale sentle fa pele ga sefatlhogo sa me.


text:
Gonne ga go na boikanngo mo melomong ya bone; boteng jwa bone ke boikepo ka bosi; memetso ya bone ke phupu e e atlhameng; ba rethefatsa diteme tsa bone.


text:
Ba kaye molato, Modimo; a ba we ka dikgakololo tse e leng tsa bone; o ba kgoromeletse kwa ntle ka bontsi jwa ditlolo tsa bone; gonne ba go tsuololetse.


text:
A botlhe ba ba go ikanyang ba itumele, ba duduetse ka boitumelo ka gale, ka o ba femetse; a le bone ba ba ratang leina la gago ba ipele mo go wena.


text:
Jehofa, o se ka wa nkgalemela ka bogale jwa gago, le gone o se ka wa nkwatlhaya ka bogale jwa gago jo bo tukang.


text:
Ke lapile ka go duma ga me; ka masigo otlhe ke kolobetsa bolao jwa me; ke kolobetsa phate ya me ka dikeledi tsa me.


text:
Baba ba me botlhe ba tlaa tlhajwa ke ditlhong ba tshwenyega thata; ba tlaa boela kwa morago, ba tlaa tlhajwa ke ditlhong ka tshoganetso fela.


text:
Jehofa Modimo wa me ke ikanya mo go wena; mpoloka mo go bone botlhe ba ba nkhukhelang, mme o nkgolole.


text:
e re fa ke diretse ene yo o neng a le kagiso le nna bosula; (ee, ke golotse fela ene yo e neng e le moganetsi wa me wa ka bomo);


text:
jalo a mmaba a khukhele mowa wa me mme a o tshware. Ee, a a gatakele botshelo jwa me mo mmung, a beye kgalalelo ya me mo loroleng. Sela.


text:
Tloga o eme Jehofa ka bogale jwa gago; itlotloanyetse tšhakgalo ya baganetsi ba me; o bo o nkubugele; katlholo yone o e laotse.


text:
Jehofa o direla ditšhaba katlholo; nkatlhola, Jehofa, ka fa tshiamong ya me le ka fa go tlhokeng molato ga me, mo go nna.


text:
Ao! A boikepo jwa baikepi bo khutle, mme o tlhomamise basiami; gonne Modimo o o tshiamo o leka dipelo le diphilo.


text:
Ke tlaa ntshetsa Jehofa malebogo ka fa tshiamong ya gagwe; le leina la ga Jehofa yo o Mogodimodimo ke tlaa le opelela pako.


text:
Jehofa, Morena wa rona, a bo leina la gago le le lentle mo lefatsheng lotlhe! Wena yo o tlhomileng kgalalelo ya gago godimo ga magodimo.


text:
O theile nonofo ka a a tswang melomong ya banyana le ba ba anyang, ka ntlha ya baganetsi ba gago, gore o tle o didimatse mmaba le mmusolosi.


text:
E a re fa ke akanya magodimo a gago, tiro ya menwana ya gago, kgwedi le dinaledi tse o di baakantseng;


text:
dinonyane tsa loapi le ditlhapi tsa lewatle, sengwe le sengwe se se ralalang mawatle ka ditsela tsa one.


text:
Ke tlaa leboga Jehofa ka pelo yotlhe ya me; ke tlaa bolela ditiro tsotlhe tsa gago tse di gakgamatsang.


text:
Ke tlaa ipela ke kgana ka boitumelo mo go wena; ke tlaa opelela leina la gago pako, wena Mogodimodimo;


text:
Gonne o emetse tshiamo ya me le go seka ga me; o ne o dutse mo setulong sa bogosi o atlhola ka tshiamo.


text:
Baba ba feletse ruri, ba swafetse ka bosakhutleng; le metse e o e pitikolotseng, le e leng go gopolwa ga yone go nyeletse fela nayo.


text:
Gape, Jehofa o tlaa nna kago e e godileng ya botshabelo jwa bone ba ba patikwang, kago e e godileng ya botshabelo mo metlheng ya dipitlagano;


text:
ba ba itseng leina la gago ba tlaa ikanya mo go wena; gonne wena, Jehofa, ga o a latlha ba ba go batlang.


text:
Nkutlwela botlhoko, Jehofa; leba go patikwa ga me ke ba ba nkilang, wena yo o ntlhatlosang mo dikgorong tsa loso;


text:
gore ke tle ke bonatse pako yotlhe ya gago; ke tlaa re mo dikgotleng tsa morwadia Sione ke itumele mo polokeng ya gago.


text:
Merafe e ribegetse ka lemena le e le dirileng; lonao lwa bone ka bosi lo tshwerwe ke lotloa lo ba lo thaileng mo phitlhong.


text:
Jehofa o ipoletse, o dirile tshekiso; moikepi o tshwarisitswe ke tiro ya diatla tsa gagwe ka esi. HIGAIONE. Sela.


text:
Gonne batlhoki ga ba ketla ba lebalwa ka metlha yotlhe, le fa e le tebelelo ya bahumanegi ga e ketla e nyelela ka bosakhutleng.


text:
Mohumanegi o khukhelwa ka tlhoafalo ka boikgodiso jwa baikepi; a ba tshwarwe ka ditogamaano tse ba di logileng.


text:
Gonne moikepi o belafala ka ga keletso ya pelo ya gagwe, le yo o pelotshetlha o a itatola, ee, o kgala Jehofa.


text:
Moikepi o bua ka boikgodiso jwa sefatlhogo sa gagwe, a re: “Ga o ketla o go lefetsa.” Megopolo yotlhe ya gagwe ke go re: “Ga go na Modimo ope.”


text:
Ditsela tsa gagwe ke mo go tlhomameng ka metlha yotlhe; dikatlholo tsa gago di kwa godimodimo kgakala le pono ya gagwe; mme ka ga baba ba gagwe botlhe, o ba budula fela.


text:
O ithaya mo pelong ya gagwe a re: “Ga nketla ke tshikinyega; ga nketla ke ba ke nna mo bothateng bope mo tshikatshikeng.”


text:
Legano la gagwe le tletse khutsakanyo le tsietso le patiko; kwa tlase ga loleme lwa gagwe go na le bosenyi le boikepo.


text:
O a tle a dule mo mafelong a talelo a metsana; a bolaele ba ba se nang molato mo mafelong a boiphitlho; ba ba se nang boithuso a ba gotolele matlho.


text:
O a tle a lalele mo setswatswaneng jaaka tau mo selaong sa yone, a lalele mohumanegi go mo tshwara; o mo tshware ruri, ene mohumanegi, mogang o mo gogang ka lotloa lwa gagwe.


text:
O ithaya mo pelong ya gagwe a re: “Modimo o lebetse; o bipile sefatlhogo sa one; ga o ketla o go bona gope.”


text:
O go bonye; gonne o lebile bosenyi le bopeloyatlhoi go bo tsaya mo seatleng sa gago; yo o se nang boithuso o itesa mo go wena; o ne o ntse o le mothusi wa masiela.


text:
Roba letsogo la moikepi; motho yo o bosula ene, o no o tlhotlhomise boikepo jwa gagwe, o bo o tle o se ka wa tlhola o bona bope.


text:
Jehofa ke Kgosi ka bosakhutleng le ka bosaengkae; baditšhaba ba nyeleletse ruri mo lefatsheng la gagwe.


text:
Jehofa, o utlwile keletso ya baikokobetsi; o tlaa baakanya pelo tsa bone, o tlaa tlhwaa tsebe ya gago go utlwa;


text:
go tla o atlhola masiela le bapatikwi, gore motho yo e leng wa lefatshe fela a se ka a tlhola a boitshega gope.


text:
Ke ikanya mo go Jehofa; ana lo raya mowa wa me jang, lo re: “Tshabela kwa thabeng ya lona jaaka dinonyane?


text:
Gonne bonang, aitse baikepi ba oba bora, ba laela motswi wa bone mo mogaleng wa bora, gore ba tle ba re ba le mo lefifing ba hule ba ba pelo di thokgameng.


text:
Jehofa o mo tempeleng ya gagwe e e boitshepo; Jehofa, setulo sa gagwe sa bogosi se mo legodimong; matlho a gagwe a lebile bana ba batho, dintshi tsa gagwe tsa matlho di a ba leka.


text:
O tlaa nesetsa baikepi meoko; molelo le sulefura, le phefo e e fisang, dilo tse, e tlaa nna senwelo sa bone se ba se abetsweng.


text:
Thusa Jehofa; gonne mmoifa Modimo o a khutla; gonne ba ba ikanyegang ba a tlhaela mo baneng ba batho.


text:
Ba bua boithamako, mongwe le mongwe le wa ga gabo; ba bua ka dipounama tse di hakang le ka pelo e e leng pedi.


text:
ba ba rileng: “Re tlaa fenya ka loleme lwa rona; dipounama ke tsa rona fela; e mang yo e leng morena godimo ga rona?”


text:
“Jaanong, ke tlaa tloga ke tsogela kgapelo ya bahumanegi, le phegelo ya batlhoki,” go bua Jehofa; “mme ene yo ba mo budulang ke tlaa mmaya mo polokegong.”


text:
Mafoko a ga Jehofa ke mafoko a a itshekileng; a ntse jaaka selefera se se lekilweng mo boubelong mo mmung, se itshekisitswe ga supa.


text:
E tlaa nna lobaka lo lokae, Jehofa, a o tlaa ntebala ka bosakhutleng? O tlaa mphitlhela sefatlhogo sa gago ka lobaka lo lokae?


text:
Ke tlaa nna ke gakololana le mowa wa me ka lobaka lo lokae, ka ke tlhola letsatsi lotlhe fela ke ntse ke na le bohutsana mo pelong ya me? Mmaba wa me o tlaa nkgodisediwa ka lobaka lo lo kae?


text:
O tle o akanye, o bo o mphetole Jehofa, Modimo wa me; bonesa matlho a me, nka tla ka robala boroko ja loso;


text:
mmaba wa me o ka tla a re: “Ke mo fentse;” baganetsi ba me ba ka tla ba itumela mogang ke tshikinyegang.


text:
Seeleele mo pelong ya sone se rile: “Ga go na Modimo ope.” Ba bodile, ba dirile ditiro tse di maswe thata; ga go na ope yo o dirang molemo.


text:
Jehofa o ne a okomela bana ba batho a le kwa legodimong, gore a tle a bone boo go na le bangwe ba ba tlhaloganyang, ba batla Modimo.


text:
Ba fapogile botlhe fela; ba leswefetse mmogo; ga go na ope yo o dirang molemo, nnyaa, le fa e le yo mongwe fela.


text:
Botlhe ba ba dirang boikepo a ga ba na kitso? Ba ba jang batho ba me ba ba swetsa jaaka ba a ja bogobe, mme ba sa bitse Jehofa.


text:
A bo poloko ya Iseraele e ka bo e tsile e tswa kwa Sione! E tlaa re motlhang Jehofa o busang botshwaro jwa batho ba gagwe, foo Jakobe o tlaa itumela le Iseraele o tlaa ipela.


text:
Jehofa, e mang yo o tlaa tlholatlholang mo motlaaganeng wa gago? E mang yo o tlaa agang mo thabaneng ya gago e e boitshepo?


text:
Yo o sa pateletseng ka loleme lwa gagwe, le fa e le go direla tsala ya gagwe bosula, le fa e le go amogela kgobo ka ga wa ga gabo.


text:
Yo setlhobogwana se nyatsegang mo matlhong a gagwe; mme o tlotla bone ba ba boifang Jehofa. Yo e a reng a ikutlwisitse botlhoko ka go ikana ga gagwe, a se ke a fetoge.


text:
Yo o sa neeleleng madi a gagwe gore a okediwe, le fa e le go amogela tuelo go tlhokofatsa yo o se nang molato. Yo o dirang dilo tse ga a ketla a tshikinyega gope.


text:
Ka ga baitshepi ba ba mo lefatsheng, ke bone batlotlegi bogolo, ba go itumela ga me gotlhe go leng mo go bone.


text:
Ba ba ananyang Jehofa ka modimo o sele, mahutsana a bone a tla ntsifadiwa; ditshupelo tsa bone tse di nowang tsa madi, ga nketla ke di isa, le fa e le go umaka maina a medimo ya bona ka dipounama tsa me.


text:
Ke ntse ke tlhomile Jehofa fa pele ga me ka gale; e re ka a le ka fa tsogong la me le legolo, ga nketla ke tshikinyega.


text:
Ke gone ka mo pelo ya me e itumelang, le kgalalelo ya me e ipelang; nama ya me le yone e tlaa nna mo polokegong.


text:
Gonne ga o ketla o tlogelela Bobipo mowa wa me; le gone ga o ketla o lesa moitshepi wa gago a bona go bola.


text:
O tlaa ntshupetsa tsela ya botshelo; fa pele ga gago go na le letlotlo la boitumelo; mo seatleng sa gago se segolo go na le tse di jesang monate ka bosakhutleng.


text:
Utlwa e e leng tshiamo Jehofa, o tlhokomele go goa ga me; tsebe o e beele morapelo wa me o o sa tsweng mo dipounameng tse di ipatang.


text:
O hukuditse pelo ya me; o ntekotse bosigo; o ntekile, mme ga o a fitlhela sepe; ke ikaeletse go re molomo wa me ga o ketla o tlola.


text:
Ke bileditse koo go wena, gonne o tlaa nkaraba Modimo; sekegela tsebe ya gago kwa go nna, o utlwe puo ya me.


text:
Supa bopelonomi jwa gago jwa lorato jo bo tseanyang wena yo o dibelang ba ba go ikanyang, o ba dibele ka letsogo la gago le legolo mo go ba ba ba tsogologelang.


text:
O ntse jaaka tau e e bogagaru mo go se e se bolaileng, le jaaka ekete ledumedi le le lalelang mo mafelong a boiphitlho.


text:
mo banneng, ka seatla sa gago, Jehofa, mo banneng ba lefatshe ba kabelo ya bone e leng mo botshelong jono, le ba o ba kgorisang mpa ka khumo ya gago; ba itumedisiwa ke go tshola bana, mme letlotlo le le setseng ba le tlogelele banyana ba bone ba bannye.


text:
Ka ga me, ke tlaa leba sefatlhogo sa gago mo tshiamong; ke tlaa itumedisiwa ke tshwano ya gago mogang ke tsogang.


text:
Jehofa ke lefika la me, le kago ya me ya phemelo, le mogolodi wa me; Modimo wa me, lefika la me le le thata, ke tlaa ikanya mo go one; thebe ya me, le lonaka lwa poloko ya me, le kago ya me e e godileng ya tlhabanelo.


text:
Mo pitlaganong ya me ka bitsa Jehofa, ka goela Modimong wa me; a utlwa lentswe la me a le mo tempeleng ya gagwe e e boitshepo, selelo sa me fa pele ga gagwe sa mo tsena ka ditsebe.


text:
Foo lefatshe la reketla la roroma, metheo ya dithaba le yone ya suta ya reketla, ka gobo a le bogale thata.


text:
Ga kua mosi o tswa dinkong tsa gagwe, molelo o o tswang mo molomong wa gagwe wa laila; magala a tshubiwa ke one.


text:
A dira lefifi felo ga gagwe ga maiphitlho, mogope wa gagwe ka fa ntlheng tsotlhe tsa gagwe; lefifi la metsi, maru a maima a legodimo.


text:
Ka go galalela mo go neng go mo eteletse pele, maru a gagwe a maima a feta, sefako le magala a molelo.


text:
A hula metswi ya gagwe a ba phatlalatsa; ee, dikgadima di le dintsi mme a ba phatlalatsa a ba alola.


text:
Foo meedi ya metsi ya bonala, metheo ya lefatshe le yone ya bipololwa, ka kgalemo ya gago, Jehofa, ka pudulo ya mowa wa dinko tsa gago.


text:
Gonne dikatlholo tsotlhe tsa gagwe di ne di le fa pele ga me, mme ke se ka ka tlosa melao ya gagwe fa go nna.


text:
Ke gone ka moo Jehofa o ntefetseng ka fa tshiamong ya me, ka fa go itshepeng ga diatla tsa me mo matlhong a gagwe.


text:
Yo o kutlwelobotlhoko o tlaa mo itshupetsa fa o le kutlwelobotlhoko; monna yo o boitekanelo o tlaa mo itshupetsa o le boitekanelo;


text:
yo o itshekileng o tlaa mo itshupetsa o le boitsheko; yo o kgopo o tlaa mo itshupetsa fa o le lesoko.


text:
Ka ga Modimo, tsela ya one e lekanetse; lefoko la ga Jehofa le lekilwe; ene ke thebe mo go bone botlhe ba ba mo ikanyang.


text:
O bile o nneile le thebe ya poloka ya gago; letsogo la gago le le siameng le ntshegeditse, le bonolo jwa gago bo ntirile mogolo.


text:
Gonne o ntlamanyeditse tlhabano ka nonofo; bone ba ba neng ba ntsogologetse o ba khubamisitse fa tlase ga me.


text:
O nkgolotse mo petapetanong tsa batho; o ntirile tlhogo ya merafe; sešaba se ke ntseng ke sa se itse se tlaa ntirela.


text:
O mphalodisa mo babeng ba me; ee, o a tle o nkgoleletse godimo ga ba ba ntsogologelang; o nkgolole mo mothong yo o thubakang.


text:
Ke gone ka mo ke tlaa go ntshetsang malebogo, Jehofa, mo merafeng, ke tlaa opelela leina la gago dipako.


text:
O naya kgosi ya gagwe kgololego e kgolo; o supetsa motlodiwa wa gagwe bopelonomi mo go Dafite le losika lwa gagwe go ya bosakhutleng.


text:
Letsatsi le tlhomaganya puo le letsatsi le lengwe, bosigo bo tlhomaganya tshupo ya kitso le bosigo jo bongwe.


text:
Thapo ya one e e lekanyang e ile go ralala lefatshe lotlhe, le mafoko a one a ile kwa bokhutlong jwa lefatshe. O tlhometse letsatsi motlaagana mo go one.


text:
Le ntse jaaka monyadi fa a tswa mo borobalong jwa gagwe, le ba le itumela jaaka monna yo o thata fa a siana mo tshianong ya gagwe.


text:
Go tswa ga lone go simologe kwa bokhutlong jwa legodimo, go dikologa ga lone go ye kwa dikhutlong tsa gone; mme ga go na sepe se se fitlhegetseng mogote wa lone.


text:
Molao wa ga Jehofa o itekanetse, o rudisa mowa; tshupo ya ga Jehofa e tlhomamo, e tlhalefisa ba ba sa tlhalefang.


text:
Ditao tsa ga Jehofa di siame, di itumedisa pelo; taolo ya ga Jehofa e itshekile, e tsenya matlho lesedi.


text:
Poifo ya ga Jehofa e ntle, e ntse ka bosakhutleng; dikatlholo tsa ga Jehofa di boammaaruri, di siame fela gotlhe.


text:
Di eletsega bogolo go gouta, ee, bogolo go gouta e ntsi, e e bontle bogolo; di bile di botshe bogolo go dinotshe, le bogolo go lomepa lwa dinotshe.


text:
O bo o kganele motlhanka wa gago mo maleong a boitaletso; a a se nne le taolo mo go nna; foo ke tlaa nna boitekanelo, ke tlaa bo ke se molato wa tlolo e kgolo.


text:
A mafoko a molomo wa me, le go akanya ga pelo ya me, go nne tebosego mo ponong ya gago, Jehofa, lefika la me le morekolodi wa me.


text:
A Jehofa a go arabe mo letsatsing la khuduego; a leina la Modimo wa ga Jakobe le go beye kwa godimo;


text:
Re tlaa jela poloka ya gago koma, re tlaa fokisa mekgele ya rona mo ineng la Modimo wa rona; a Jehofa a dirafatse ditopo tsotlhe tsa gago.


text:
Jaanong ke a itse fa Jehofa a boloka motlodiwa wa gagwe; o tlaa mo fetola a le kwa legodimong la gagwe le le boitshepo, ka thata e e bolokang ya letsogo la gagwe le legolo.


text:
Bangwe ba ikanya dikara tsa tlhabano, ba bangwe dipitse fela; mme rona re tlaa nna re umaka leina la ga Jehofa, Modimo wa rona.


text:
Gonne o dira gore a nne sego bogolo thata ka bosakhutleng; wa mo jesa monate ka boitumelo fa pele ga gago.


text:
Gonne kgosi e ikantse Jehofa; ka ntlha ya bopelonomi jwa lorato jwa Mogodimodimo ga e ketla e tshikinyega.


text:
Letsogo la gago le tlaa phoroma baba botlhe ba gago; letsogo la gago le legolo le tlaa phoroma ba ba go ilang.


text:
O tlaa ba dira jaaka leiso la mouba le le molelolelo mo motlheng wa bogale jwa gago. Jehofa o tlaa ba kometsa mo tšhakgalong ya gagwe, mme molelo o tlaa ba laila o ba nyeletsa.


text:
Loungo lwa bone o tlaa lo senya lo tswa mo lefatsheng, le losika lwa bone lo tswa mo baneng ba batho.


text:
O nne o goletsege, Jehofa, ka thata e e leng ya gago; jalo re tlaa opela, re ba re baka nonofo ya gago.


text:
Modimo wa me, Modimo wa me, o ntatlhetseng? Ke ka ntlha yang o le kgakala le go nthusa, o bile o kgakala le mantswe a go bokolela ga me?


text:
Mme wena, o ene yo o nntshitseng mo sebopelong; wa ntira gore ke ikanye jale ka ke le mo mabeleng a ga mme.


text:
Ke sa le ke latlhelwa mo go wena ke tswa mo sebopelong; ke sa le ke tswa mo mpeng ya ga mme o ntse o le Modimo wa me.


text:
Ke tshologile jaaka metsi, marapo a me a lokologile otlhe; pelo ya me e ntse jaaka makgaga; e tlhapologile fa gare ga mala a me.


text:
Thata ya me e omeletse jaaka lophego; loleme lwa me le lone lo mamaretse magalapa a me; mme o nterile mo loroleng lwa loso.


text:
Gonne dintša di mpharafere; phuthego ya badiri ba bosula e ntiteetse mo teng; ba tlhabile diatla tsa me, le dinao tsa me.


text:
Lona ba lo boifang Jehofa, mmakeng; lona lotlhe losika lwa ga Jakobe, mo galaletseng; lona lotlhe losika lwa Iseraele, lo eme ka go mmoifa.


text:
Gonne ga a a nyatsa, le fa e le go feretlhwa ke patikego ya mopatikwi; le gone ga a a mo subela sefatlhogo sa gagwe; mme o rile a mo ikuela, a utlwa.


text:
Ke ka ga gago fa pako ya me e tswa mo phuthegong e kgolo; ke tlaa lefela maikano a me fa pele ga bone ba ba mmoifang.


text:
Ba ba pelonolo ba tlaa ja ba kgora; bone ba ba senkang Jehofa, ba tlaa mmaka; a pelo tsa lona di tshele ka bosakhutleng.


text:
Dikhutlo tsotlhe tsa lefatshe di tlaa gakologelwa, di boela mo go Jehofa; le ditshika tsotlhe tsa merafe di tlaa obama fa pele ga gago.


text:
Botlhe ba ba nonneng ba lefatshe ba tlaa ja, ba obama; botlhe ba ba fologelang mo loroleng ba tlaa khubama fa pele ga gagwe, le e leng ene yo o se nang thata ya go itshedisa mowa.


text:
Ba tlaa tla, ba tlaa kakanya tshiamo ya gagwe mo bathong ba ba tlogang ba tsalwa, fa ene a go dirile.


text:
Ee, le fa ke ralala mogogoro wa moriti wa loso, ga nketla ke boifa bosula bope; gonne o na le nna; kgoge ya gago, le thobane ya gago, tsone di a nkgomotsa.


text:
O a tle o baakanye bojelo fa pele ga me, mo ponong ya baba ba me; o tloditse tlhogo ya me ka lookwane; senwelo sa me se a penologa.


text:
Ruri molemo o tlaa ntshala morago le boutlwelobotlhoko, ka malatsi otlhe a go tshela ga me; mme ke tlaa aga mo ntlong ya ga Jehofa ka bosakhutleng.


text:
E mang yo o tlaa tlhatlogelang mo thabaneng ya ga Jehofa? Mme mang yo o tlaa emang mo felong ga gagwe ga boitshepo?


text:
Ke yo o diatla dintle le pelo e e itshekileng; yo o se kang a tsholeletsa mowa wa gagwe kwa boithamakong, mme a sa ikana ka go tsietsa.


text:
Lo, ke lone losika lwa ba ba o senkang, ba ba senkang sefatlhogo sa gago, Modimo wa ga Jakobe. Sela.


text:
Tsholetsang ditlhogo, lona dikgoro; tsholetsegang lona mejako e e sa leng e nna go tswa tsose; mme Kgosi ya kgalalelo e tlaa tsena.


text:
Tsholetsang ditlhogo, lona dikgoro; ee, lo di tsholetse, lona mejako e e ntseng ka bosakhutleng; mme Kgosi ya kgalalelo e tlaa tsena.


text:
Ee, mo go bone ba ba go lebeletseng, ga go na ope yo o tlaa tlhajwang ke ditlhong; go tlaa tlhajwa ke ditlhong bone ba ba dirang ka mooko ka bomo.


text:
Ntsamaisa mo boammaaruring jwa gago o bo o nthute; gonne ke wena Modimo wa poloko ya me; ke lebelela mo go wena ka letsatsi lotlhe.


text:
Jehofa, gakologelwa mautlwelobotlhoko a gago a manana, le mapelonomi a gago a lorato; gonne a ntse a le gone e sa le bogologolo.


text:
O se ka wa gakologelwa maleo a jale ke sa le lekau, le fa e le ditlolo tsa me; o nkgakologelwe ka fa bopelonoming jwa gago jwa lorato, ka ntlha ya molemo wa gago Jehofa.


text:
Ditsela tsotlhe tsa ga Jehofa di bopelonomi jwa lorato le boammaaruri fela mo go bone ba ba bolokang kgolagano ya gagwe le ditshupo tsa gagwe.


text:
A ko o dibele mowa wa me, mme o nkgolole; a ke se ka ka tlhajwa ke ditlhong, gonne ke ikanya mo go wena.


text:
Nkatlhola, Jehofa, gonne ke ntse ke tsamaya mo go tlhokeng molato ga me; ke bile ke ikantse Jehofa, ke sa kabakanye.


text:
Gonne bopelonomi jwa gago jwa lorato bo fa pele ga matlho a me; mme ke ntse ke tsamaya mo boammaaruring jwa gago.


text:
Gore ke tle ke utlwatse lentswe la tebogo, ke be ke bolele ka ga ditiro tsotlhe tsa gago tse di gakgamatsang.


text:
Ka ga me ke tlaa nna ke tsamaya mo go tlhokeng molato ga me; nthekolola, mme o nne kutlwelobotlhoko mo go nna.


text:
Jehofa ke lesedi la me, le poloka ya me; ke tlaa boifa mang? Jehofa ke thata ya botshelo jwa me, ke tlaa nna mo poifong ka ga mang?


text:
E rile badira bosula ba nkwela ba tla go ja nama ya me, e bong baganetsi ba me le baba ba me, ba kgopiwa ba wa.


text:
Le fa ntwa e ka tla ya thibelela fa tlase ga me, pelo ya me ga e ketla e boifa; le fa tlhabano e ka tla ya ntsogela, le gone moo ke tlaa nna boikanyo fela.


text:
Ke lopile selo sengwe mo go Jehofa, ke sone se ke tlaa se senkang; ke gore ke tle ke age mo ntlong ya ga Jehofa ka malatsi otlhe a botshelo jwa me, go leba bontle jwa ga Jehofa le go botsa mo tempeleng ya gagwe.


text:
Gonne e tlaa re mo motlheng wa khuduego o tlaa mpoloka ka go sa itsiweng mo mogopeng wa gagwe; o tlaa mphitlha mo sekhuting sa motlaagana wa gagwe; o tlaa ntsholetsa a mpaya mo lefikeng.


text:
Mme jaana tlhogo ya me e tlaa tsholediwa godimo ga baba ba me ba ba mo tikologong ya me; mme ke tlaa isa mo motlaaganeng wa gagwe ditshupelo tsa meduduetso; ke tlaa opela, ee, ke tlaa opelela Jehofa dipako.


text:
E rile fa o re: “Batlang sefatlhogo sa me,” pelo ya me ya go raya ya re: “Sefatlhogo sa gago Jehofa, ke tlaa se batla.”


text:
O se ka wa mphitlhela sefatlhogo sa gago; o se ka wa kgorometsa motlhanka wa gago ka bogale; wena o ntse o le thuso ya me; o se ka wa ntatlha, le gone o se ka wa ntlogela, wena Modimo wa poloko ya me.


text:
O se ka wa nneela mo go rateng ga baganetsi ba me; gonne basupi ba maaka ba ntsogologetse, le ba ba budulang bopeloethata.


text:
Nkabo ne ne fano ke idibetse, fa ke ne ke se ka ka dumela fa ke tlaa bona molemo wa ga Jehofa mo lefatsheng la batshedi.


text:
Ke tlaa tlhaeleletsa koo go wena, Jehofa; lefika la me, o se ka wa ipaya bosusu mo go nna; e ka tla ya re fa o ntidimaletse, ka nna jaaka ba ba fologelang mo moleteng.


text:
Utlwa lentswe la mekokotlelo ya me, mogang ke go kuang, mogang ke tsholeletsang mabogo a me kwa felong ga bobuelo fa go boitshepo ga gago.


text:
O se ka wa nkgogolela le baikepi, le ba ba dirang tshiamololo; ba ba buang kagiso le ba ga bone, mme go senya go le mo pelong tsa bone.


text:
Ba neye ka fa tirong ya bone le ka fa boikepong jwa go diradira ga bone; ba neye ka fa go direng ga diatla tsa bone; o ba neye tshwanelo ya bone.


text:
E re ka ba sa tlhokomele ditiro tsa ga Jehofa, le go dira ga diatla tsa gagwe, o tlaa ba rutlolola, e seng go ba a ba aga.


text:
Jehofa ke thata ya me le thebe ya me; pelo ya me e ikantse mo go ene, mme ke thusegile; ka moo pelo ya me e itumela thata; mme ke tlaa mmaka ka sefela sa me.


text:
Boloka batho ba gago, mme o segofatse boswa jwa gago; o ba otle le gone, o ba belege ka bosakhutleng.


text:
Nayang Jehofa kgalalelo e e tshwanetseng leina la gagwe; obamelang Jehofa mo bontleng jwa boitshepo.


text:
Lentswe la ga Jehofa le mo godimo ga metsi; Modimo wa kgalalelo o dumisa maru, e bong ene Jehofa mo godimo ga metsi a magolo.


text:
Lentswe la ga Jehofa le tsadisa ditshephe, le be le fotlhele dikgwa ruri; mme mo tempeleng ya gagwe dilo tsotlhe tsa re: “Kgalalelo!”


text:
Ke tlaa go godisa Jehofa; gonne o ntsholeditse, ga o a ka wa naya baba ba me gore ba itumele ka nna.


text:
Jehofa, o tlhatlositse mowa wa me mo Bobipong; o ntse o ntshedisitse gore ke se ka ka fologela mo moleteng.


text:
Opelelang Jehofa dipako, lona baitshepi ba gagwe, ntshetsang leina la gagwe le le boitshepo malebogo.


text:
Gonne bogale jwa gagwe bo ema ka ponyo ya leitlho fela; mo tlhogonolofatsong ya gagwe go botshelo; go ka lala go le selelo bosigo, mme e re ka moso go bo go tle boitumelo.


text:
Wena, Jehofa, ka botsalano jwa gago o tiisitse thaba ya me gore e eme e nne thata; o ne wa iphitlha sefatlhogo; ka fuduega.


text:
“E tlaa re ke fologela mo moleteng, madi a me a tlaa bo a na le molemo ofe? A lorole lo tlaa go baka? A lo tlaa bolela boammaaruri jwa gago?


text:
e le gore kgalalelo ya me e go opelele pako, mme e se ka ya didimala. Jehofa Modimo wa me, ke tlaa go leboga ka bosakhutleng.


text:
Jehofa, ke ikanya mo go wena; a ke se lesiwe ka tlhajwa ke ditlhong gope; o nkgolole o le mo tshiamong ya gago.


text:
Ntlhwaela tsebe; o nkgolole ka bonako; o nne lefika le le thata mo go nna, ntlo ya phemelo go mpoloka.


text:
Gonne wena o lefika la me, le kago ya me ya phemelo; ke gone ka ntlha ya leina la gago, o nkgoge, o bo o ntsamaise.


text:
Ke tlaa itumela, ke ipela mo boutlwelongbotlhoko jwa gago, gonne o bonye patikego ya me; o itsile mowa wa me o tshwerwe ke mathata.


text:
Nkutlwela botlhoko, Jehofa, gonne ke mo khutsafalong; leitlho la me le fediwa ke bohutsana, ee, mowa wa me le mmele wa me.


text:
Gonne botshelo jwa me bo feletse mo khutsafalong, le dinyaga tsa me mo go fegelweng; thata ya me e a fela ka ntlha ya boikepo jwa me, marapo a me le one a a nyelela.


text:
Ke tsile ka nna sekgobo ka ntlha ya baba botlhe ba me, ee, mo go bagaetsho ga fetelela, ke poitshego mo go ba ke itsanyeng nabo; ba ba kileng ba mpona fa ntle ba ne ba ntshaba.


text:
Gonne ke utlwile go gobolola ga batho ba le bantsi, go poitsho ka ntlha tsotlhe; ka ba gakololana mmogo ka ga me, ba loga maano a go mpolaya.


text:
A ke se tlhajwe ke ditlhong Jehofa; gonne ke go biditse. A baikepi ba tlhajwe ke ditlhong, a ba didimale mo Bobipong.


text:
A dipounama tse di akang di nne semumu; tse di sotlang basiami ka makgakga, ka boipelafatso le lonyatso.


text:
Ana molemo wa gago o mogolo jang, o o o beetseng ba ba go boifang, o o o diretseng ba ba ikanyang mo go wena, fa pele ga bana ba batho!


text:
Mo boiphitlhong jwa sebonalo sa gago o tlaa ba subela ditogamaano tsa batho; o tlaa ba dibela mo kgannyeng ya diteme ka bosaitsiweng mo mogopeng.


text:
A go bakwe Jehofa; gonne o ntshupeditse bopelonomi jwa gagwe jwa lorato jo bo gakgamatsang mo motseng o o thata.


text:
Ka ga me, ke rile mo go potlakeng ga me, ka re: “Ke kgaotswe, ke tlositswe fa pele ga matlho a gago.” Le fa go ntse jalo e rile ke go kua, wa utlwa lentswe la mekokotlelo ya me.


text:
A ko lo rateng Jehofa, lona lotlhe baitshepi ba gagwe: Jehofa o boloka ba ba ikanyegang, mme o duela ka botlalo yo o dirang ka bopelonomi.


text:
Gonne seatla sa gago se ne se le boima mo go nna motshegare le bosigo; longola lwa me lwa fetoga jaaka ekete komelelo ya selemo.


text:
Ke ne ka go ipolelela boleo jwa me, le boikepo jwa me ga ke a bo fitlha. Ke rile: “Ke tlaa ipolelela Jehofa ditlolo tsa me,” mme wa itshwarela molato wa boleo jwa me. Sela.


text:
Ka ntlha ya gone mo, a mongwe le mongwe yo e leng moetsa Modimo a go rapele mo motlheng o o ka bonwang ka one; ruri motlhang metsi a magolo a penologang ga a ketla a ba a fitlha kwa go ene.


text:
Wena o boitshubelo jwa me; o tlaa ntibela mo khuduegong; o tlaa ntikanyeletsa ka meduduetso ya kgololego. Sela.


text:
Ke tlaa go laya ke go ruta tsela e o tlaa tsamayang ka yone; ke tlaa go gakolola, leitlho la me le ntse le le mo go wena.


text:
Se nneng jaaka pitse le fa e le jaaka mmoulo, tse di se nang tlhaloganyo; tse go apara ga tsone e tshwanetseng go nna tshipi le dikgole go di thiba, ka di ka tla tsa gana go go atamela.


text:
Mahutsana a le mantsi a tlaa nna mo moikeping; ene yo o ikanyang Jehofa, boutlwelobotlhoko bo tlaa mo dikanyeletsa.


text:
Itumeleng mo go Jehofa, lo bo lo ipele lona basiami; duduetsang ka boitumelo lona lotlhe ba lo leng thokgamo mo pelong.


text:
Magodimo a dirilwe ka lefoko la ga Jehofa; le lesomosomo lotlhe le le mo go one ka mowa wa molomo wa gagwe.


text:
O kgobokanya metsi a lewatle a nne jaaka mokoa; o beile madiba a a botengteng mo matlong a polokelo.


text:
Kgakololo ya ga Jehofa e eme ka tlhomamo ka bosenabokhutlo, dikgopolo tsa pelo ya gagwe go ya tshikatshikeng.


text:
Go sego morafe o Jehofa e leng Modimo wa one; batho ba o ba itshenketseng gore e nne boswa jwa gagwe ka esi.


text:
Ga go na kgosi epe e e tleng e bolokwe ke bontsi jwa ntwa; motho yo o senatla ga a ke a gololwa ke thata e kgolo.


text:
Bonang, leitlho la ga Jehofa le mo go ba ba mmoifang, mo go ba ba solofelang mo boutlwelongbotlhoko jwa gagwe;


text:
“Jehofa, a boutlwelobotlhoko jwa gago bo nne mo go rona, fela ka fa re solofetseng mo go wena ka teng.”


text:
Ditawana di a tle di tlhoke, di bolawe ke tlala; mme ba ba batlang Jehofa bone, ga ba ketla ba tlhoka sepe se se molemo.


text:
Sefatlhogo sa ga Jehofa se bifetse ba ba dirang bosula, go nyeletsa go gopolwa ga bone mo lefatsheng.


text:
Jehofa o rekolola mowa wa batlhanka ba gagwe; mo go ba ba mo ikanyang ga go na bape ba ba tlaa bonwang molato.


text:
Lerumo le lone o le somole, mme ba ba nkhukhelang o ba thibele tsela; o reye mowa wa me, o re: “Ke nna poloka ya gago.”


text:
Ba ba tsomang mowa wa me a ba tlhajwe ke ditlhong ba tlotlololwe; ba ba logang maano a go nkutlwisa botlhoko, a ba busediwe kwa morago, ba sosobaganngwe.


text:
A tshenyego e mo wele a itebetse; a lotloa lwa gagwe lo o lo fitlhileng lo tshware ene ka esi; a a wele mo tshenyegong eo ka yosi.


text:
Marapo a me otlhe a tlaa re: “Jehofa, mang yo o tshwanang nao? Yo o gololang mohumanegi mo go yo o thata bogolo go ene, ee, mohumanegi le motlhoki mo go ene yo o mo thukhuthang?”


text:
Mme ka ga me, e rile ba le botlhoko, go apara ga me ya bo e le matsela a kgetse; ka patika mowa wa me ka go ikitsa go ja; morapelo wa me wa ba wa boela mo sehubeng sa me.


text:
Ka etsa jaaka ekete ke direla tsala ya me kgotsa ngwana wa ga rre; ka obega ka khutsafalo jaaka mongwe yo o lelelang mmaagwe.


text:
Nna e rile ke tlhotsa, bone ba itumela, ba ba ba phuthega mmogo; ba babenyana ba mphuthegela mmogo, mme ka bo ke sa itse; ba nkgagola ba se ka ba khutla,


text:
Jehofa o tlaa leba fela goleele go le kaye? Falodisa mowa wa me mo ditshenyong tsa bone; moratwanyana wa me mo ditaung.


text:
Ke tlaa go ntshetsa malebogo mo phuthegong e kgolo; ke tlaa go baka mo bontsing jo bogolo jwa batho.


text:
A ba e leng baba ba me ba se itumele ka nna ka mo go sa siamang; le gone ba ba nkilang ka bomo a ba se soke leitlho.


text:
Gonne ga ba bue kagiso; ba baakanyetsa ba ba ntseng ba ituletse fela mo lefatsheng mafoko a tsietso.


text:
A ba tlhajwe ke ditlhong, ba sosobaganngwe mmogo ba ba itumelelang kutlobotlhoko ya me; a ba ba inkgodisetsang ba apesiwe ditlhong le tlotlologo.


text:
Ba ba tshabang le nna ka ga mo ke go sekang ga tshiamo, a ba duduetse ka boitumelo; ee, a ba nne ba re ka gale: “A go goletsege Jehofa yo o kgatlhwang ke go kokotlegela ga motlhanka wa gagwe.”


text:
O loga maano a boikepo mo bolaong jwa gagwe; o ipaya mo tseleng e e seng molemo; ga a feretlhwe ke bosula.


text:
Tshiamo ya gago e tshwana jaaka dithaba tsa Modimo; dikatlholo tsa gago ke lediba le le boteng jo bogolo; Jehofa, o tlamela batho le ditshedi.


text:
Ana bopelonomi jwa gago jwa lorato bo botlhokwa jang, Modimo! E bile bana ba batho ba tshabela mo moriting wa diphuka tsa gago.


text:
A o ko o tsweleleletse bopelonomi jwa gago jwa lorato mo go ba ba go itseng; le tshiamo ya gago mo go ba ba dipelo di thokgameng.


text:
O se ka wa itshwenya ka ga badirabosula; le gone o se ka wa nna pelotshetlha ka ga ba ba dirang tshiamololo.


text:
Itapolose mo go Jehofa, o mo lebelele ka pelotelele; o se ka wa itshwenya ka ga yo o segofalang mo tseleng ya gagwe; ka ntlha ya monna yo o dirafatsang maano a a bosula.


text:
Gonne e tlaa re kwa pelenyana, moikepi a bo a sa tlhole a le gone. Ee, o tlaa sekaseka felo ga gagwe ka tlhoafalo, mme ene o tlaa ba a seyo.


text:
Baikepi ba somotse tšhaka, ba bile ba obile bora jwa bone; go tla ba diga bahumanegi le batlhoki le go bolaya ba ba mokgwa o o lolameng.


text:
Baikepi ba tlaa nyelela; baba ba ga Jehofa ba tlaa nna jaaka monono wa mafulo a dikgomo; ba tlaa fela; ba tlaa fela ba kua mosi fela.


text:
Nkile ka ne ke le lekau mme jaana ke tsofetse; le fa go ntse jalo ga ke ise nke ke bone mosiami a latlhilwe, le fa e le bana ba gagwe ba legalegela dijo.


text:
Gonne Jehofa o rata katlholo; ga a latlhe baitshepi ba gagwe; ba tlamelwa ka bosenabokhutlo; losika lwa baikepi lo tlaa kgaolwa.


text:
Lebelela mo go Jehofa, o bo o tshware tsela ya gagwe, mme o tlaa go goletsa go tla o rua lefatshe; e tlaa re mogang baikepi ba kgaolwang, o tlaa go bona.


text:
Ke bonye moikepi a na le thata e kgolo, a inamisa jaaka setlhare se setala se le mo mmung wa sone wa tlholego.


text:
Poloko ya basiami e tswa mo go Jehofa; ke ene kago ya bone e e thata ya phemelo mo motlheng wa khuduego.


text:
Jehofa o a ba thusa, o a ba falodisa; o ba falodisa mo baikeping, a ba boloke, ka gobo ba tshabetse mo go ene.


text:
Jehofa, a ko o se ka wa nkgalemela ka bogale jwa gago; le gone o se ka wa nkwatlhaya ka bogale jwa gago jo bo tukang.


text:
Ga go na boitekanelo bope mo nameng ya me ka ntlha ya kgakalo ya gago; le gone ga go na go fola gope mo marapong a me ka ntlha ya boleo jwa me.


text:
Gonne ditshiamololo tsa me di khurumeditse tlhogo ya me, fela jaaka morwalo o o bokete, di a nkimela.


text:
Pelo ya me e a tlolatlola, thata ya me e a mphelela; ka ga lesedi la matlho a me, le lone le ntlogetse.


text:
Barati ba me le ditsala tsa me ba emetse sebetso sa me fa thoko; le ba losika lwa me ba emetse kgakala.


text:
Le ba ba tsomang botshelo jwa me, ba mpeela dirai; le ba ba batlang go nkutlwisa botlhoko ba bua dilo tsa bosenyi, ba akanya ditsietso ka letsatsi lotlhe.


text:
Mme nna, jaaka motho yo o bosusu, ga ke utlwe; ke ntse jaaka motho yo o semumu, yo o sa tsweng molomo.


text:
Ke rile: “Ke tlaa tlhokomela ditsela tsa me gore ke se ka ka leofa ka loleme lwa me; ke tlaa kganela molomo wa me ka mogala, fa moikepi a sa ntse a le fa pele ga me.”


text:
Pelo ya me ya nna molelo mo teng ga me; ya re ke sa ntse ke tlhatlhanya, molelo wa ba wa tuka; foo ka bua ka loleme lwa me ka re:


text:
“Jehofa, nkitsise bofelelo jwa me, le selekanyo sa malatsi a me, gore ke eng; a nke ke itse gore bomotlhošwana jwa me bo kana ka jwa eng.


text:
Bona, o lekantse malatsi a me jaaka dikatlhamo tsa seatla; go tshela ga me go ntse jaaka ga se sepe fa pele ga gago; ruri motho mongwe le monge le a le mo boemong jo bo gaisang, ke lefela gotlhe fela.


text:
Ruri motho mongwe le mongwe o tsamaya jaaka moriti fela; ruri ba tlhobaediwa ke lefela; o tle a koele mahumo, mme ga a itse yo o tlaa a swelang molemo.


text:
E tle e re fa o otlhaela motho boikepo jwa gagwe ka dikgalemo, o tle o nyeletse bontle jwa gagwe jaaka tshwele; ruri motho mongwe le mongwe ke lefela. Sela.


text:
Utlwa morapelo wa me, Jehofa; beela go gowa ga me tsebe; o se ka wa didimalela dikeledi tsa me, gonne ke moeng fela wa gago, ke mojaki fela jaaka borraetsho botlhe ba ne ba ntse.


text:
Le gone a ntlhatlosa mo mokoleng o o boitshegang, le mo seretseng se se maragaraga; a tlhoma dinao tsa me mo lefikeng, a ba a tlhomamisa ditsamao tsa me.


text:
O tsentse sefela se seša mo molomong wa me, e bong pako ya Modimo wa rona; batho bantsi ba tlaa go bona, ba boifa, mme ba tlaa ikanya Jehofa.


text:
Go sego monna yo o kgantshang Jehofa; mme a sa tlhokomele ba ba ikgodisang, le fa e le ba ba fapogelang kwa maakeng.


text:
Jehofa Modimo wa me, di dintsi ditiro tsa gago tse di gakgamatsang, tse o di dirileng, le megopolo ya gago e e kwano go rona; ga o ka ke wa di rulaganyediwa; fa ke rata go di bolela, le go bua ka ga tsone, di feta mo go ka balwang.


text:
Ga o na kgatlhego mo setlhabelong le mo tshupelong; ditsebe tsa me o di kabolotse; tshupelo e e fisiwang, le tshupelelo ya boleo ga o a ka wa di lopa.


text:
Ke boletse tshiamo mo phuthegong e kgolo; bona, ga nketla ke thiba dipounama tsa me, Jehofa, o a itse.


text:
Ga ke a fitlha tshiamo ya gago mo teng ga pelo ya me; ke boletse boikanngo jwa gago le poloka ya gago; ga ke a lobela phuthego e kgolo bopelonomi jwa gago jwa lorato le boammaaruri jwa gago.


text:
O se ka wa ntlhokisa mapelonamagadi a gago Jehofa; a bopelonomi jwa gago jwa lorato le boammaaruri jwa gago bo ntlamele ka gale le gale.


text:
Gonne masula a a se nang palo a ntsentse gare; maikepo a me a tsile go ntshwara, ke bile ke retelelwa ke go lelala; a mantsi bogolo go feta palo ya meriri ya tlhogo ya me, mme pelo ya me a mpheletse.


text:
Ba ba tsomang mowa wa me go o senya a ba tlhajwe ke ditlhong ba tseanngwe mmogo; ba ba itumelang thata ka go utlwa botlhoko ga me a ba busediwe kwa morago, ba tlhokisiwe tlotlo.


text:
A botlhe ba ba go batlang ba itumele, ba ipele mo go wena; a ba ba ratang poloka ya gago ba bue ka go tlhoka go khutla ba re: “A Jehofa a godisiwe.”


text:
Nna ke lehuma, ke a tlhoka; le fa go ntse jalo, Morena o a nkgopola; wena o thuso ya me, le mogolodi wa me; o se ka wa diega, Modimo wa me.


text:
Jehofa o tlaa mo tlamela, a ba a mo tshedisa, mme o tlaa segofala mo lefatsheng. O se ka wa mo neela mo go rateng ga baba ba gagwe.


text:
Jehofa o tlaa mo oka a le mo bolaong jwa topetego; o a tle o mo alele bolao jwa gagwe gotlhe fela mo bolwetseng jwa gagwe.


text:
Ya re fa a tsile go mpona, a bue maaka; pelo ya gagwe e ikgobokanyetse boikepo; a re a tswela kwa ntle a bo bolele fela.


text:
Ee, tsala ya me e ke tlwaelanyeng nayo, e ke ne ke e ikantse, e e neng ee ja dijo tsa me, e bile e ntsholeleditse serethe sa yone.


text:
Ka ga me o ntse o nkokotletsa, mo go tlhokeng molato ga me, wa ntlhoma fa pele ga sefatlhogo sa gago ka bosakhutleng.


text:
A go nne go bakwe Jehofa, Modimo wa Iseraele, go tswa kwa go se nang tshimologo go ya kwa bosakhutleng. A go nne jalo, fela jalo.


text:
Mowa wa me o nyorelwa Modimo, e bong Modimo o o tshedileng; ke tlaa tla leng ka bonala fa pele ga Modimo?


text:
Dikeledi tsa me e ne e ntse e le tsone dijo tsa me motshegare le bosigo, ka ba tlhola ba ntse ba nthaya ba re: “Modimo wa gago o kae?”


text:
Dilo tse, ke a di gakologelwa, mme ke tsholole mowa wa me mo teng ga me, jaaka ke ne ke tle ke ye le bontsi jwa batho ke ba gogela kwa ntlong ya Modimo, ka lentswe la boitumelo le pako, e le bontsi jo bo ilelang letsatsi la modiro.


text:
O inametseng wena mowa wa me? O tlhodiegetseng mo teng ga me? Solofela fela mo Modimong, gonne ke tlaa nama ke tla ke o bakela thuso ya sefatlhogo sa one.


text:
Ao! Modimo wa me, mowa wa me o iname mo teng ga me, ke gone ka moo ke go gakologelwang ke le mo lefatsheng la Joretane le mo Heremone, kwa thabaneng ya Misare.


text:
Madiba a a botengteng a bitsakanya ka kgwaso ya maphothoselo a gago; dinteelo tsotlhe tsa gago le makhubu otlhe a gago a ntloletse godimo.


text:
Le fa go ntse jalo Jehofa o tlaa laola bopelonomi jwa gagwe jwa lorato mo motshegareng, le mo bosigong sefela sa gagwe ke tlaa bo ke na naso, e bong morapelo o o rapelang Modimo wa botshelo jwa me.


text:
Ke tlaa raya Modimo Lefika la me, ke re: “O ntebaletseng? Ke ka ntlha yang ke tsamaya ke hutsafetse ka patiko ya mmaba?”


text:
Baba ba me ba nkgoba jaaka ekete ke ka tšhaka, mo marapong a me; ka ba tlhola ba ntse ba nthaya ba re: “Modimo wa gago o kae?”


text:
O inametseng wena mowa wa me? O tlhodiegetseng mo teng ga me? Solofela fela mo Modimong; gonne ke tlaa nama ke tla ke o baka, one o e leng thuso ya sefatlhogo sa me, le Modimo wa me.


text:
A ko o nkatlhole Modimo, o emele go seka ga me mo morafeng o o sa reng Modimo sepe; a ko o nkgolole mo monneng wa tsietso le yo o se nang tshiamo.


text:
Gonne ke wena Modimo wa thata ya me; o ntatlhetseng? Ke ka ntlha yang ke tsamaya ke hutsafetse ka patiko ya mmaba?


text:
A ko o rome lesedi la gago le boammaaruri jwa gago; a di nkgoge; di ntlise kwa thabaneng ya gago e e boitshepo le kwa metlaaganeng ya gago.


text:
Ke gone ke tlaa yang kwa sebesong sa Modimo, kwa Modimong, o o leng boitumelo jwa me jo bo feteletseng; le ka harepe ke tlaa go baka Modimo, Modimo wa me.


text:
O inametseng wena mowa wa me? Mme o tlhodiegetseng mo teng ga me? Solofela fela mo Modimong; gonne ke tlaa nama ke tla ke o baka, one o e leng thuso ya sefatlhogo sa me le Modimo wa me.


text:
Modimo, re ikutlwetse ka ditsebe tsa rona, borraarona ba re boleletse, tiro e o kileng wa e dira mo metlheng ya bone, mo metlheng ya bogologolo.


text:
Wa nna wa leleka merafe ka seatla sa gago, mme wa tlhoma bone; wa patika ditšhaba, wa di phatlalatsa.


text:
Gonne ga ba a ka ba tsaya lefatshe go le rua ka tšhaka ya bone, le gone letsogo la bone ga le a ka la ba boloka; fa e se ka seatla sa gago se segolo, le letsogo la gago, le lesedi la sefatlhogo sa gago, ka gobo o le ntlheng ya bone.


text:
Re tlhotse re kgana ka Modimo letsatsi lotlhe; leina la gago re tlaa le ntshetsa malebogo ka bosenabokhutlo. Sela.


text:
Go tlotlologa ga me go fa pele ga me ka letsatsi lotlhe, ke bipilwe ke ditlhong tsa sefatlhogo sa me.


text:
Gotlhe mo go re wetse; le fa go ntse jalo ga re a go lebala, le gone ga re a dira ka tsietso mo kgolaganong ya gago.


text:
A e re fa re kile ra lebala leina la Modimo wa rona, kgotsa ra otlololela modimo o sele mabogo a rona;


text:
Pelo ya me e penologa ka kgang e e monate; ke bua dilo tse ke di dirileng ka ga kgosi; loleme lwa me ke sekwala sa mokwadi yo o bofefo mo go kwaleng.


text:
O montle thata go gaisa bana ba batho; bopelotshweu bo tshetswe mo dipounameng tsa gago; ke gone ka mo Modimo o go segofaditseng ka bosakhutleng.


text:
Mo boreneng jwa gago o pagamela pele ka go rangwa ke dilo, ka ntlha ya boammaaruri, le bopelonomi, le tshiamo; seatla sa gago se segolo se tlaa go ruta dilo tse di boitshegang.


text:
Setulo sa gago sa bogosi se ntse ka bosenabokhutlo le ka bosaengkae; thobane ya bogosi jwa gago ke thobane ya tekatekanyo.


text:
O ratile tshiamo, wa ila boikepo; ke gone ka mo Modimo, Modimo wa gago, o go tloditseng ka lookwane lwa boitumelo, go go fetisa dilekane tsa gago.


text:
Diaparo tsa gago tsotlhe di nkga mura, le mokgapha, le kasia; diletso tse di ditlhale di tswa mo matlong a dinaka tsa ditlou a kgosi, di go jesitse monate.


text:
Bomorwadia dikgosi ba gone mo basading ba ba tlotlegang ba gaeno; ka fa letsogong la gago le legolo go ema mohumagadi wa kgosi a apere gouta ya Ofira.


text:
Reetsa, morwadiaka, mme o gopole, o bo o sekege tsebe ya gago; le gone o lebale bagaeno le ntlo ya ga rraago.


text:
Le morwadia Ture o tlaa bo a le gone a tshotse neo; le ba e leng bahumi mo bathong ba tlaa lopa letlhogonolo la gago.


text:
Morwadia kgosi mo teng ga ntlo ya kgosi o galalela gotlhe: diaparo tsa gagwe di logilwe ka go tlhakanngwa le gouta.


text:
O tlaa isiwa kwa kgosing a le mo diaparong tse di meroko mentle; le makgarebane, dilekane tsa gagwe tse di mo etleetsang, a tlaa isiwa kwa go wena.


text:
Mo boemong jwa borraago go tlaa nna bana ba gago, ba o tlaa ba tlhomang go nna dikgosana mo lefatsheng lotlhe.


text:
Ke tlaa dira leina la gago gore le gakologelwe mo ditshikatshikeng tsotlhe; ke gone ka mo ditšhaba di tlaa go ntshetsang malebogo ka bosenabokhutlo le ka bosaengkae.


text:
Ke gone ka mo re se ketlang re boifa le fa lefatshe le ka fetoga, le fa dithaba di tshikinyega mo bogareng ga mawatle;


text:
Noka e gone e dikelelo tsa yone di itumedisang motse wa Modimo, e bong felo ga boitshepo jwa metlaagana ya Mogodimodimo.


text:
O khutlisa ditlhabano le kwa bokhutlong jwa lefatshe; o roba bora, o putlaganya lerumo ka bogare; o fisa dikara tsa tlhabano mo molelong.


text:
“Nang fela, mme lo itse fa ke le Modimo; ke tlaa godisiwa mo merafeng; ke tlaa godisiwa mo lefatsheng.”


text:
Dikgosana tsa ditšhaba di phuthegile mmogo, go tla di nna batho ba Modimo wa ga Aberahame; gonne dithebe tsa lefatshe ke tsa Modimo; o goletsegile thata.


text:
O mogolo Jehofa, o na le go bakwa segolo mo motseng wa Modimo wa rona, mo thabeng ya one e e boitshepo.


text:
E ntle thaba ya Sione, ka go golela godimo, e itumelelwa ke lefatshe lotlhe, ka fa ntlheng ya botsheka, motse wa Kgosi e kgolo.


text:
Jaaka re utlwile, re bonye fela jalo mo motseng wa ga Jehofa wa masomosomo, mo motseng wa Modimo wa rona; Modimo o tlaa o tlhomamisa ka bosenabokhutlo. Sela.


text:
Fela jaaka leina la gago le ntse, Modimo, pako ya gago le yone e ntse jalo kwa dikhutlong tsa lefatshe; seatla sa gago se se siameng se tletse tshiamo.


text:
Lo tlhokomele sentle dithako tsa phemelo tsa one, lo akanye matlo a one a dikgosi; gore lo tle lo bolelele losika lo lo tlang.


text:
Gonne Modimo one, ke Modimo wa rona ka bosakhutleng le ka bosaengkae; one o tlaa nna mosupatsela wa rona le go ya fela mo losong.


text:
Ke tlaa sekegela setshwantsho tshebe ya me; ke tlaa rarabolola ka harepe polelo ya me e e raraanyeng.


text:
Ana ke tlaa bo ke boifelang mo metlheng ya bosula? Mogang go boikepo jo bo tlhomereng direthe tsa me bo ntsenyang gare?


text:
Ga go na ope yo o ka rekololang ngwana wa ga rraagwe ka gope, le fa e le go mo ntshetsa serekololo go se naya Modimo.


text:
Gonne o a bona fa batho ba ba botlhale ba swa fela, yo o bosilo le yo o sefolofolo ba nyalele fela mmogo, ba tlogelele ba sele khumo ya bone.


text:
Diphupu tsa bone ke magae a bona ka bosakhutleng; ke fa ba nnetseng teng ruri; le fa ba ne ba ntse ba kaya mafatshe go re ke a bone.


text:
Mokgwa o wa bone ke boeleele fela jwa bone, le fa go ntse jalo e a tle e re morago ga bone batho ba tle ba dumele dipolelo tsa bone. Sela.


text:
Ba laoletswe Bobipo jaaka letsomane la dinku fela. Loso o tlaa nna modisa wa bone; mo mosong bathokgami ba tlaa nna le puso mo go bone, le bontle jwa bone bo tlaa nna sejo sa Bobipo gore bonno jwa jone bo se ka jwa nna.


text:
ka gobo fa a swa, ga a ketla a ya le sepe; kgalalelo ya gagwe ga e ketla e fologela morago ga gagwe.


text:
Le fa a rile a sa tshedile a segofatsa mowa wa gagwe, ka batho le gale ba tle ba go bake fa o itirela molemo,


text:
Modimo, o e leng Modimo, e bong Jehofa, o buile, o biditse lefatshe, go tswa botlhabatsatsi le go ya bophirima jwa lone.


text:
Modimo wa rona o tlaa tla, mme ga o ketla o didimala; molelo o tlaa laila fa pele ga one. Mme go tlaa nna ledimo le legolo tikologong ya one.


text:
“Utlwang batho ba me, ke tlaa bua; wena Iseraele, ke tlaa supa ka ga gago; ke nna Modimo, o ke leng Modimo wa gago.


text:
Ga nketla ke go omanya ka ntlha ya ditlhabelo tsa gago; ditshupelo tsa gago tse di fisiwang di ntse di le fa pele ga me ka gale.


text:
Gonne setshedi sengwe le sengwe sa sekgwa ke sa me, le dikgomo tse di nnang mo dithabeng tse di makgolo a le some.


text:
Fa nkabo ke bolawa ke tlala, ke ne ke sa ka ke ka bolelela wena; gonne lobopo ke lwa me, le bojotlhe jwa lone.


text:
Mme moikepi, Modimo o mo raya o re: “Wena, o dirang ka go bolela melao ya me, fa e bo ne ne fano o tsere kgolagano ya me mo molomong wa gago?


text:
Dilo tse o di dirile, mme ka didimala fela; wa itlhoma gore ke tshwana nao fela, mme ke tlaa go kgalemela, ke di rulaganya fa pele ga matlho a gago.


text:
Jaana elelelwang mo, lona ba lo lebalang Modimo, nka tla ka lo gagoganya, mme ga se ka ga nna ope yo o tlaa gololang;


text:
le fa e le mang yo o isang setlhabelo sa go ntsha malebogo, o a nkgalaletsa; mme ene yo o rulaganyang go tshela ga gagwe sentle ke tlaa mo supetsa poloka ya Modimo.”


text:
Nkutlwela botlhoko Modimo, ka fa bopelonoming jwa gago jwa lorato, ka fa bontsing jwa mautlwelobotlhoko a gago, o phimole ditlolo tsa me.


text:
Ke wena, wena wesi yo ke go leofetseng, ka dira se se bosula mo ponong ya gago, gore o tle o bonwe o le tshiamo mogang o buang, o bo o nne phepa mogang o atlholang.


text:
Bona, o eletsa boammaaruri mo ditennyeng; le mo bokaeng jo bo fitlhegileng o tlaa nkitsise botlhale.


text:
O se ka wa ntatlha, wa ntlosa fa pele ga gago; le mowa wa gago o o boitshepo o se o tlose mo go nna.


text:
Nkgolola mo molatong wa go tsholola madi Modimo, wena Modimo wa poloko ya me; loleme lwa me lo tlaa opelela godimo ka ga tshiamo ya gago.


text:
Gonne ga o natefelwe ke setlhabelo; nkabo ke se ntsha; ga o na kgatlhego mo tshupelong e e fisiwang.


text:
Ditlhabelo tsa Modimo ke mowa o o phatlogileng; pelo e e phatlogileng, e e ngomogileng ga o ketla o e nyatsa Modimo.


text:
Ke gone o tlaa natefelwang ke ditlhabelo tsa tshiamo, le ke tshupelo e e fisiwang, le tshupelo e e fisiwang e le mmogo; ke gone ba tlaa isang dikgomo ditlhabelo mo sebesong sa gago.


text:
Modimo o tlaa go senya jalo ka bosakhutleng; o tlaa go tsaya o go phamola mo mogopeng wa gago, o tlaa go khumola ka metswe mo lefatsheng la batshedi. Sela.


text:
“Bonang, monna yo, ke ene yo o neng a se ka a dira Modimo thata ya gagwe; mme a ikanya bontsi jwa dikhumo tsa gagwe, a ba a ithatafatsa mo boikepong jwa gagwe.”


text:
Mme ka ga me, ke tshwana le motlhware o motala mo ntlong ya Modimo: ke ikanya boutlwelobotlhoko jwa Modimo ka bosakhutleng le ka bosaengkae.


text:
Ke tlaa go ntshetsa malebogo ka bosakhutleng, ka o go dirile; ke tlaa lebelela leina la gago, gonne le molemo, fa pele ga baitshepi ba gago.


text:
Seeleele mo pelong ya sone se rile: “Ga go na Modimo.” Ba bodile, ba dirile boikepo jo bo maswe thata; ga go na ope yo o dirang molemo.


text:
Modimo o ne wa okomela bana ba batho o le kwa legodimong, gore o tle o bone bo go na le bangwe ba ba tlhaloganyang, ba senka Modimo.


text:
Botlhe fela ba boetse kwa morago; ba atlafetse mmogo; ga go na ope yo o dirang molemo, nnyaa, le fa e le yo mongwe fela.


text:
Ba ba dirang boikepo a ga ba na kitso? Ba ba jang batho ba me ba ba swetsa jaaka ekete ba ja bogobe, mme ba bo ba sa bitse Modimo.


text:
Golo foo ba nna mo poifong e kgolo kwa poifo e ne e seyo gone; gonne Modimo o faladitse marapo a yo o thibelelang go tlhabana nao; o ba tlhabisitse ditlhong, gonne Modimo o ba ganne.


text:
Ao! A bo poloko ya Iseraele e ka bo e tsile e tswa Sione! E tlaa re motlhang Modimo o bosang botshwaro jwa batho ba one, foo Jakobe o tlaa itumela, le Iseraele o tlaa ipela.


text:
Gonne batho ba sele ba ntsogologetse, batho ba ba thubakang ba tsomile mowa wa me; ga ba a baya Modimo fa pele ga bone. Sela.


text:
Ke tlaa go isetsa setlhabelo ka tshupelo e e ntshiwang ka pelotshweu fela; ke tlaa ntshetsa leina la gago malebogo, Jehofa, gonne le molemo.


text:
ka ntlha ya lentswe la mmaba, ka ntlha ya patiko ya baikepi; gonne ba latlhela boikepo mo go nna, ba mpogisa ka bogale.


text:
Ka ba ka tla ka re: “Ija! Ke ka bo ke na le diphuka jaaka lephoi! Foo ke ne ke tlaa fofela koo, ke tsamaya ke nna kwa boikhutsong.


text:
Gonne yo o neng a nkgoba e ne e se mmaba; fa go ne go ntse jalo nka bo ke go itshoketse, le gone yo o neng a inkgodisetsa e ne e se yo o nkilang, fa go ne go ntse jalo nka bo ke mo iphitlhetse;


text:
Re ne re tle re gakololane mmogo mo go monate, ra tsamaya mo ntlong ya Modimo re na le tshobokano ya batho.


text:
A ba welwe ke loso ka tshoganetso, a ba fologele mo moleteng ba sa ntse ba utlwa; gonne boikepo bo mo boagong jwa bone mo gare ga bone.


text:
O golotse mowa wa me ka kagiso mo tlhabanong e e neng e mphenya; gonne ba ba lwang le nna ba ne ba le bantsi.


text:
Modimo o tlaa utlwa, o ba o ba patika, e bong one o o sa leng o nna bogologolo, Sela, ke go re, banna ba ba se nang diphetogo, mme ba boifa Modimo.


text:
Ba ba neng ba agisantse nae monna yo, o ba ntsheditse mabogo go tlhabana nabo; o tlhapaditse kgolagano ya gagwe.


text:
Legano la gagwe le ne le le borethe jaaka mafura a serethe, pelo ya gagwe yone e ne e le ntwa fela; mafoko a gagwe a ne a gaisa lookwane ka boleta, le fa go ntse jalo e ne e le ditšhaka fela tse di ekilweng.


text:
Latlhela morwalo wa gago mo go Jehofa, mme o tlaa go kokotletsa; ga a ketla a leseletsa mosiami gope go tshikinngwa.


text:
Mme wena, Modimo, o tlaa ba folosetsa mo moleteng wa tshenyegelo; ba tsholola madi, le ba ba tsietsang, ga ba ketla ba tshela ba swetsa bontlha bongwe jwa malatsi a bone; mme nna ke tlaa ikanya mo go wena.


text:
Modimo, a ko o nne boutlwelobotlhoko mo go nna; gonne motho o rata a bo a ka nkometsa; o a mpatika ka go tlhola a tlhabana ka letsatsi lotlhe.


text:
Baba ba me ba rata ba ka bo ba nkometsa ka letsatsi lotlhe; gonne ba bantsi ba ba tlhabanang le nna ka bopelompe.


text:
Mo Modimong ke tlaa baka lefoko la one; ke ikantse mo go one Modimo, ga nketla ke boifa; kana yo o nama o ka ntirang?


text:
Ba tlhola ba sokamisa mafoko a me letsatsi lotlhe; megopolo yotlhe ya bone e nkemeletse go ntirela bosula.


text:
Dikgarakgatshego tsa me o a di bala. A ko o tsenye dikeledi tsa me tsotlhe mo modutwaneng wa gago; a ga di mo lokwalong lwa gago?


text:
Ke gone baba ba me ba tlaa boang ka morago mo letsatsing le ke bitsang ka lone; mo ke a go itse, fa Modimo o le ntlheng ya me.


text:
Gonne o golotse mowa wa me mo losong; a ga o a thiba dinao tsa me mo go kgotšweng? Gore ke tle ke nne ke tsamaye fa pele ga Modimo mo leseding la batshedi.


text:
Nkutlwela botlhoko Modimo, a ko o nkutlwele botlhoko; gonne mowa wa me o tshabela mo go wena; ee, ke tlaa tshabela mo moriting wa diphuka tsa gago, go tsamaya dithekisego tse di fete.


text:
O tlaa roma o le kwa legodimong, o mpoloka, mogang yo o ratang go nkometsa o nkgobang; Sela; o tlaa ntshetsa boutlwelobotlhoko jwa one le boammaaruri kwa ntle.


text:
Mowa wa me o mo ditaung; ke lala mo go ba ba tukang molelo, e bong bana ba batho, ba meno a bone a leng marumo fela le metswi; le ba loleme lwa bone e leng tšhaka e e bogale.


text:
Ba baakanyeditse dikgato tsa me lotloa; mowa wa me o obegile; ba epile lemena fa pele ga me; bone ka bosi ba bile ba wetse mo gare ga lone. Sela.


text:
Gonne boutlwelobotlhoko jwa gago bo bogolo go ya go fitlha kwa magodimong, le boammaaruri jwa gago go ya go fitlha kwa godimodimo.


text:
Ee, lo dira tshiamololo mo pelong; lo lekanyetsa go thubaka ga diatla tsa lona kwa ntle mo lefatsheng.


text:
Baikepi ba sa le ba nna ba sele ba sa tswa sebopelong; ya re ba sa ntse ba belegwa ba timele ka go bua maaka.


text:
Botlhoko jwa bone bo tshwana le botlhoko jwa noga; ba tshwana le lebolobolo le le sa utlweng, le le thibang tsebe ya lone,


text:
e le le le sa reetseng lentswe la batshereanyi, le fa go ka tshereanngwa ka botlhale jo bo ntseng jang.


text:
A ba nyelele jaaka metsi a a seselang; e tle e re a kaya metswi ya gagwe, e nne jaaka ekete e pomilwe.


text:
A ba nne jaaka kgopa e e tlhapologang e ba e nyelela, jaaka tshenyegelo ya mosadi, e e se kang ya bona letsatsi.


text:
E re pele dipitsa tsa lona di e se di utlwe molelo wa mitlwa, o tlaa e tlosa ka setsuatsue, e e metsi le e e tukang mmogo.


text:
Jalo batho ba bo ba tlaa re: “Ruri go na le tuelo e e nnetseng mosiami; ruri Modimo o gone o o atlholang mo lefatsheng.”


text:
Gonne bona, ba laletse mowa wa me; ba ba thatathata ba a mphuthegela, e seng ka ntlha ya tlolo ya me, le fa e le ka ntlha ya boleo jwa me, Jehofa.


text:
E bong wena, Jehofa, Modimo wa masomosomo, Modimo wa Iseraele, a ko o tsogele go ya go lekola merafe yotlhe; o se ka wa utlwela batlodi bape ba ba ikepang botlhoko. Sela.


text:
Bona, ba tle ba kgobole ka legano la bone; ditšhaka di mo dipounameng tsa bone, ka ba tle ba re: “Go utlwa mang?”


text:
Modimo wa boutlwelobotlhoko jwa me o tlaa ntlela pele; Modimo o tlaa mma ke bona keletso ya me mo babeng ba me.


text:
O se ka wa ba bolaya, e tlaa re gongwe batho ba me ba lebale; ba falatse ka thata ya gago, o ba folose, Jehofa thebe ya rona.


text:
Ka ntlha ya boleo jwa molomo wa bone, le mafoko a dipounama tsa bone, a ba tshwarwe fela mo bopelompeng jwa bone, le ka ntlha ya go hutsakanya le go aka mo ba go buang.


text:
Ba nyeletse mo bogaleng jo bogolo, o ba nyeletse gore ba tle ba se ka ba tlhola ba le gone; mme a ba itse fa Modimo o laola mo go Jakobe, go ya kwa dikhutlong tsa lefatshe. Sela.


text:
Mme nna, ke tlaa opela ka ga thata ya gago; ee, mo mosong ke tlaa dudueletsa godimo ka ga boutlwelobotlhoko jwa gago, ka gobo o ntse o le kago ya me e e godileng ya phemelo, le botshabelo mo letsatsing la pitlagano ya me.


text:
Wena, Thata ya me, ke tlaa go opelela dipako, ka gobo Modimo ke kago ya me e e godileng ya phemelo, Modimo wa boutlwelobotlhoko jwa me.


text:
Modimo o buile mo boitshepong jwa one; “Ke tlaa ja koma; ke tlaa kgaoganya Shekeme, ke tlaa lekalekanya molapo wa Sukothe.


text:
Gileate ke ga me, le Manase ke ga me, Eferaime le gone ke phemelo ya tlhogo ya me; Juta ke thobane ya me ya bogosi.


text:
Moabe ke mogopo wa me o o tlhapelang; setlhako sa me ke tlaa se latlhela mo Etome; wena Filisitia, goa ka ntlha ya me.”


text:
Ke tlaa tlhaeleletsa koo go wena ke le kwa bokhutlong jwa lefatshe, mogang pelo ya me e phikanngwang ke bohutsana, nkgogela kwa lefikeng le le godimo bogolo go nna.


text:
Ke tlaa aga mo motlaaganeng wa gago ka bosakhutleng; ke tlaa tshebela mo sekhukhung sa diphuka tsa gago. Sela.


text:
Gonne wena Modimo, o utlwile maikano a me; o nneile go tlhakanela boswa le ba ba boifang leina la gago.


text:
O tlaa lelefatsa botshelo jwa kgosi; dinyaga tsa yone di tlaa nna jaaka ekete ke tsa ditshika di le dintsi.


text:
E tlaa nna fa pele ga Modimo ka bosakhutleng; a ko o etleetse bopelonomi jwa lorato, gore bo e boloke, le boammaaruri.


text:
Jalo ke tlaa opelela leina la gago dipako ka bosakhutleng, gore ke nne ke diratse maikano a me ka malatsi otlhe.


text:
Ke one osi o e leng lefika la me, le poloko ya me; ke one kago ya me e e godileng ya phemelo; ga nketla ke tshikinyega thata.


text:
Lo tlaa nna lo gagaotla motho goleele go le kaye, gore lo tle lo mmolae, lotlhe, jaaka lomota lo lo obameng, le jaaka logora lo lo reketlang?


text:
Ba gakololana fela go mo diga mo tlotlomalong ya gagwe; ba natefelwa ke maaka; ka molomo ba a segofatsa, mme mo teng ba hutsake fela. Sela.


text:
Ke one osi lefika la me, le poloko ya me; ke one kago ya me e e godileng ya phemelo; ga nketla ke tshikinyega.


text:
Poloko ya me le kgalalelo ya me di na le Modimo; lefika la thata ya me le mo Modimong, le botshabelo jwa me.


text:
Lona batho, ikanyeng mo go one ka metlha yotlhe; tshololang dipelo tsa lona fa pele ga one; Modimo ke botshabelo jwa rona. Sela.


text:
Ruri ba e leng batho fela ke lefela, le batho ba e leng bagolwane ke maaka; mo selekanyong sa pego ba tlaa ya kwa godimo; fa ba le mmogo ba motlhofo bogolo go tsa lefela.


text:
Lo se ka lwa ikanya patiko, lo bo lo se ka lwa thetha ka bogodu; e re fa mahumo a tota, lo se ka lwa tlhoma pelo tsa lona mo go one.


text:
le gone, Morena, sa gago ke boutlwelobotlhoko, ka gobo o naya motho mongwe le mongwe ka fa tirong ya gagwe.


text:
Modimo, o Modimo wa me; ke tlaa go batla go sa le gale; mowa wa me o go nyoretswe, nama ya me e go tlhologeletswe, mo lefatsheng la lokgere lo lo lapisang, kwa metsi a seong gone.


text:
Gonne bopelonomi jwa gago jwa lorato bo molemo bogolo go botshelo; dipounama tsa me di tlaa go baka.


text:
Mowa wa me o tlaa kgora jaaka fa go jelwe mmoko le monono; molomo wa me o tlaa go baka ka dipounama tse di itumelang;


text:
Kgosi e tlaa itumela mo Modimong; mongwe le mongwe yo o ikanang ka one o tlaa ja koma; gonne molomo wa ba ba buang maaka o tlaa thijwa.


text:
ba ba looditseng loleme lwa bone jaaka tšhaka, ba kaile metswi ya bone e e leng mafoko a a galakang;


text:
gore e tle e re ba le mo maipobong ba hule yo o itekanetseng; ba mo hule ka tshoganetso, mme ba sa boife.


text:
Ba itlhoafatsa mo boikaelelong jo bo bosula; ba bue mmogo ka ga go baya diru ka boiphitlho, ba re: “E mang yo o tlaa di bonang?”


text:
Ba tle ba tlhotlhomise maikepo, ba re: “Re sweditse tatelelo gotlhe, ka boitshoko.” Mme mogopolo o o kwa teng wa mongwe le mongwe o boteng, le yone pelo.


text:
Jalo ba tlaa kgokgoediwa, loleme lwa bone ka bosi lo ntse lo ba nyatsa; botlhe ba ba ba bonang ba tlaa ribaribetsa ka ditlhogo.


text:
Batho botlhe ba tlaa boifa; mme ba tlaa bolelo tiro ya Modimo, le go dira ga one ba tlaa go akanya ka botlhale.


text:
Basiami ba tlaa itumela mo go Jehofa, ba tlaa ikanya mo go ene; botlhe ba ba pelo e e thokgameng ba tlaa ja koma.


text:
Go sego motho yo o mo itshenkelang, wa mo ikatametsa gore a age mo malwapeng a gago; re tlaa kgora molemo wa ntlo ya gago, e bong felo ga boitshepo ga tempele ya gago.


text:
O tlaa re araba mo tshiamong ka dilo tse di boitshegang, Modimo wa poloko ya rona; yo o leng boikanyo jwa dikhutlo tsotlhe tsa lefatshe le jwa ba ba kwa kgakala mo lewatleng;


text:
Le ba ba agileng kwa mafatsheng a a kwa ntlentle ba tle ba tshoge ka ditshupo tsa gago; o itumedisa matso a moso le a maabanyane.


text:
O a tle o lekole lefatshe, mme o le nose, o le humise thata; noka ya Modimo e tletse metsi; o a re o sena go baakanya lefatshe, jalo, o tle o ba etleeleletse mabele.


text:
O a tle o nose malepe a lone thata; o papane ditemana tsa lone; o le ngodise ka medupe; o segofatse go tlhoga ga lone.


text:
Raya Modimo o re: “Ana ditiro tsa gago di boitshega jang! Baba ba gago ba tlaa ineela mo go wena ka ntlha ya bogolo jwa thata ya gago.


text:
Lewatle o kile wa le fetola lefatshe le le omeletseng; ba ralala noka ka dinao; gone foo, ra itumela mo go one.


text:
O busa ka nonofo ya one ka bosakhutleng; matlho a one a tlhokometse merafe; a batsuolodi ba se ikgodise. Sela.


text:
Ba ba pagameng o ba re tlodisitse godimo ga ditlhogo tsa rona; ra ralala molelo le metsi; wa re ntshetsa kwa felong fa go letlotlo.


text:
Ke tlaa go isetsa ditshupelo tsa phiso, tsa tse di nonneng, di na le maswalo a diphelefu; ke tlaa isa dikgomo di na le dipodi tshupelo. Sela.


text:
Ntlong lo utlweng, lona lotlhe ba lo boifang Modimo, mme ke tlaa kakanya se o se diretseng mowa wa me.


text:
A go bakwe Modimo o o se kang wa faposa morapelo wa me, le fa e le boutlwelobotlhoko jwa one go bo faposa mo go nna.


text:
A Modimo o nne boutlwelobotlhoko mo go rona, o re segofatse, o re phatsimisetse sefatlhogo sa one; Sela,


text:
A merafe e ke e ipele, e opele ka boitumelo, ka gobo o tlaa atlhola ditšhaba ka tekatekanyo, o ba o busa merafe mo lefatsheng. Sela.


text:
Jaaka mosi o tle o figitlhediwe, ba figitlhetse jalo; jaaka makgaga a tle a tlhapologe fa pele ga molelo, a baikepi ba nyelele jalo ka sebonalo sa Modimo.


text:
Opelelang Modimo, opelelang leina la one dipako; o o ralalang dipoa tsa naga o pagame, lo o direle tsela ya mheru; leina la one ke JAH; lo bo lo kgane ka boitumelo fa pele ga one.


text:
Ba ba lore, Modimo o tle o ba dire motse; bagolegwi o ba ntshetse go kokotlegela; mme batsuolodi bone, ba agile mo lefatsheng la lokgere.


text:
lefatshe la roroma, magodimo le one a rotha ka sebonalo sa Modimo; le e leng Sinai yole, a roroma ka sebonalo sa Modimo, Modimo wa Iseraele.


text:
Phuthego ya gago ya aga gone; wena Modimo, wa etleeletsa bahumanegi ka se se tswang mo molemong wa gago.


text:
Le fa lo lala mo marakaneng a dinku, go bo go ntse jaaka diphuka tsa lephoi tse di apesitsweng selefera, le dintlha tsa tsone ka gouta e tshetlha.


text:
Lona dithaba tse di godileng, lo dilolelang thaba e Modimo o e eleditseng gore e nne boago jwa one? Ee, Jehofa o tlaa aga mo go yone ka bosakhutleng.


text:
Dikara tsa Modimo di le dikete di le masome mabedi, e bong dikete tse di tlhatlaganyeng le dikete; Morena o mo go tsone, jaaka mo Sinai, mo felong ga boitshepo.


text:
O tlhatlogetse kwa godimo, o gogile botshwaro jwa gago bo tshwerwe; o amogetse dineo mo bathong, ee, le mo go bone ba e leng batsuolodi, gore Jehofa Modimo a tle a age nabo.


text:
A go bakwe Morena yo o rwalang merwalo ya rona ka malatsi, e bong Modimo o e leng poloka ya rona. Sela.


text:
Mo go rona Modimo ke Modimo wa dikgololo; mme diphalodiso mo losong ke tse e leng tsa Morena, Modimo wa rona.


text:
Modimo o tlaa arola tlhogo ya baba ba one, e bong segata se se moriri sa yo o sa ntseng a tswelela mo melatong ya gagwe.


text:
Morena o rile; Ke tlaa ba ke ba tlisa gape go tswa kwa Bašane, ke tlaa ba tlisa gape go tswa matenyeng a lewatle;


text:
gore o tle o ine lonao lwa gago mo mading, gore diteme tsa dintšha tsa gago di bone seabe sa tsone se se tswang babeng ba gago.”


text:
Ba bonye ditsamao tsa gago Modimo, e bong ditsamao tsa Modimo wa me, Kgosi ya me, di tsena mo felong ga boitshepo.


text:
Baopedi ba ne ba etelela pele, ba ba letsang diletso ba ba sala morago, ba tsentswe gare ke barweetsana ba ba letsang meropana.


text:
Yole ke Benjamine yo mmotlana, mmusi wa bone, dikgosana tsa Juta di na le lekoko la tsone, dikgosana tsa Sebulune, dikgosana tsa Nafetali.


text:
Kgalemela sebatana sa lotlhaka, bontsi jwa dipoo, di na le dinamane tsa ditšhaba; ba ne ba tle ba ineele ka dipapetlana tsa diselefera; o faladitse ditšhaba tse di natefelwang ke ntwa.


text:
Dikgosana di tlaa tswa kwa Egepeto; lefatshe la Ethopia le tlaa akofa le otlololela Modimo mabogo a lone.


text:
e bong ene yo o pagameng magodimo a magodimo, a a sa leng a leo bogologolo; utlwang, o ntsha lentswe la one, mme e be e le lentswe le le thata thata.


text:
A lo ko lo re: Thata ke ya Modimo; tlotlomalo ya one e okame Iseraele, thata ya one e kwa magodimong.


text:
Modimo o a boitshega o le mo mafelong a gago a a boitshepo; Modimo wa Iseraele one, o naya batho ba one thata le nonofo. A go bakwe Modimo.


text:
Ke roromela mo morageng o o boteng, kwa go se nang boemo; ke fitlhile mo metsing a a boteng, kwa merwalela e nkhurumetsang gone.


text:
Ke lapisitswe ke go lela ga me; memetso ya me e phaphaletse; matlho a me a tlhaela ka ke lebeletse Modimo wa me.


text:
Ba ba ntlhoileng ka bomo fela ba bantsi bogolo go meriri ya tlhogo ya me; ba ba ratang ba kabo ba nkgaola, e le baba ba me ka go sa siamang, ba thata thata; gone foo, ka rebola se ke sa se tsayang.


text:
Ba ba go lebeletseng a ba se tlhajwe ke ditlhong ka nna, Jehofa, Modimo wa masomosomo; ba ba go batlang a ba se tlisiwe mo tlotlologong ka nna, Modimo wa Iseraele.


text:
Ka ga me, morapelo wa me o koo go wena, Jehofa, mo motlheng o o lebosegang; Modimo, mo bontsing jwa boutlwelobotlhoko jwa gago, o nkarabe mo boammaaruring jwa poloka ya gago.


text:
Ntshwatola mo morageng, mme o se ka wa ntesa ka roromela; a ke gololwe mo go ba ba ntlhoileng, mme ke tswe mo metsing a a boteng.


text:
A morwalela wa metsi o se mphikame; le gone a bodiba jo bo botengteng bo se ka jwa nkometsa, mme molete o se ntswalele molomo ke le mo teng.


text:
Nkaraba, Jehofa, ka gobo bopelonomi jwa gago jwa lorato bo molemo, ka fa bontsing jwa mapelonolo a manana a gago, retologela kwa go nna.


text:
Kgobo ya me o a e itse, le ditlhong tsa me, le tlotlologo ya me; baganetsi ba me botlhe fela ba fa pele ga gago.


text:
Kgobo e phatlotse pelo ya me; ke imelesegile pelo, ka senka bangwe ba ba ka tlhomogang pelo; mme go ne go se na ope; le bagomotsi, mme ka se ka ka bona ope.


text:
Ba bile ba nnaya santlhokwe go nna sejo sa me; le mo go nyorweng ga me ba nnaya bojalwa jo bo botšarara go bo nwa.


text:
A lomati lwa bojelo lwa bone lo tswe serai fa pele ga bone; a e re ba le mo kagisong, lo tle lo nne seru fela.


text:
Gonne Modimo o tlaa boloka Sione, o tlaa aga metse ya Juta; mme ba tlaa nna gone, ba tlaa nna nayo e le boswa jwa bone.


text:
Ba ba tsomang mowa wa me a ba tlhajwe ke ditlhong, ba tseanngwe; ba ba itumelang fa ke utlwa botlhoko a ba busediwe kwa morago ba tlhokisiwe tlotlo.


text:
Botlhe ba ba go batlang a ba itumele, ba ipele mo go wena; a ba ba ratang poloka ya gago ba nne ba bue ka gale, ba re: “A Modimo o golediwe.”


text:
Mme nna ke humanegile, ke a tlhoka; a ko o nkakofele, Modimo; wena o thuso ya me, le mogolodi wa me; Jehofa, o se ka wa diega gope.


text:
O nne lefika la me la boago, le ke ka nnang ka ya mo go lone ka gale; o ntshitse taolo ya gore ke bolokwe; gonne o lefika la me, le kago ya me ya phemelo.


text:
O sa le o nkokotletsa ke sa tswa sebopelong; ke wena yo o nntshitseng mo maleng a ga mme; pako ya me e tlaa nna ka ga gago ka gale.


text:
Bone ba e leng baganetsi ba mowa wa me, a ba tlhajwe ke ditlhong ba nyelediwe; ba ba batlang gore ke utlwe botlhoko a ba bipiwe ka kgobo le tlotlologo.


text:
Molomo wa me o tlaa bolela ka ga tshiamo ya gago, le ka ga poloka ya gago ka letsatsi lotlhe; gonne ga ke itse palo ya tsone.


text:
Ke tlaa tla le ditiro tsa nonofo, tsa ga Jehofa, Modimo; ke tlaa umaka tshiamo ya gago, e e leng ya gago yosi.


text:
Modimo o sa le wa nna wa nthuta le mo bokaung jwa me, ke ntse ke bolela ditiro tsa gago tse di gakgamatsang, nako e sa le eno.


text:
Ee, le gone, e tlaa re ke tsofetse ke thuntse tlhogo, Modimo, o se ka wa ntlogela; go bo go tle go tsamaye ke bolelele kokomana e e tlang thata ya gago, le nonofo ya gago ke e bolelele mongwe le mongwe yo o tlaa tlang.


text:
Tshiamo ya gago, Modimo, le yone e godimo thata; wena Modimo yo o dirileng dilo tse dikgolo, yo o tshwanang nao ya bo e le mang?


text:
Wena yo o re bontshitseng ditlalelo di le dintsi le tse di botlhoko, o tlaa ba o re rudisa gape, mme o tlaa ba o re kwetola gape o re ntsha kwa matenyeng a lefatshe.


text:
Le gone, ke tlaa go baka ka saletare, e bong boammaaruri jwa gago, Modimo wa me; ke tlaa go opelela ka harepe, wena Moitshepi wa Iseraele.


text:
Dipounama tsa me di tlaa itumela thata mogang ke go opelelang dipako; le mowa wa me o o o rekolotseng.


text:
Loleme lwa me le lone lo tlaa bua ka ga tshiamo ya gago ka letsatsi lotlhe; gonne ba tlhabilwe ke ditlhong, gonne ba sosobagantswe, ba ba batlang gore ke utlwe botlhoko.


text:
O tlaa atlhola bahumanegi ba batho, bana ba batlhoki o tlaa ba boloka, mme mopatiki o tlaa mo phatlakanya.


text:
Mo metlheng ya gagwe basiami ba tlaa thama; go tlaa nna letlotlo la kagiso, go tle go tsamaye kgwedi e tlhokafalele ruri.


text:
O bile o tlaa nna le puso go tswa lewatleng go ya lewatleng, le go tswa Nokeng go ya dikhutlong tsa lefatshe.


text:
Dikgosi tsa Tarešiše le tsa ditlhake di tlaa tlisa dimpho; dikgosi tsa Sheba le Seba di tlaa isa dineo.


text:
O tlaa golola mewa ya bone mo pogisong le mo thubakong; mme madi a bone a tlaa tlotlega mo matlhong a gagwe;


text:
mme ba tlaa tshela; ene o tlaa newa gouta ya Sheba; batho ba tlaa nna ba mo rapelela ka gale; ba tlaa mmaka ka letsatsi lotlhe.


text:
Go tlaa nna letlotlo la mabele mo lefatsheng, mo ditlhoeng tsa dithaba; loungo lwa one lo tlaa ebelega jaaka Lebanone; mme ba e leng ba motse ba tlaa kgaba jaaka bojang jwa lefatshe.


text:
Leina la gagwe le tlaa emela ruri ka bosakhutleng; leina la gagwe le tlaa nna le isiwa kwa pele ka letsatsi le sa leyo; batho ba tlaa segofala mo go ene; merafe yotlhe e tlaa mmitsa mosegofadiwa.


text:
a go bakwe leina la gagwe le le galalelang ka bosakhutleng; mme a lefatshe lotlhe le tlale kgalalelo ya gagwe. A go nne jalo, fela jalo.


text:
Ke gone ka mo boikgodiso bo ba rarileng jaaka dibaga mo thamong; go thubaka go ba apesitse jaaka kobo.


text:
Ke gone ka moo batho ba ga gabo ba tleng ba boele fa; mme metsi a senwelo se se tletseng a gopiwe ke bone.


text:
Bona, bao ke bone baikepi; e re ka ba ntse ba le mo boiketlong ka metlha yotlhe, boo ba totelwa ke dikhumo.


text:
Fa nkabo ke rile: “Ke tlaa bua jalo;” bona, nka bo ke diretse bana ba losika lwa gago ka boferefere.


text:
ka bo ke le popego ya sefolofolo fela mo go ntseng jaana, ke se na kitso; ka nna jaaka phologolo fela fa pele ga gago.


text:
Ke na le mang kwa legodimong fa e se wena? Le mo lefatsheng ga go na ope yo ke mo eletsang fa e se wena.


text:
Gonne, bona ba ba leng kgakala nao ba tlaa nyelela; o sentse botlhe ba ba go tlogelang ba ya boakeng.


text:
Mo go nna go molemo go atamela Modimo; ke dirile Morena Modimo botshabelo jwa me, gore ke tle ke bolele ka ga ditiro tsa gago tsotlhe fela.


text:
Gakologelwa phuthego ya gago, e o sa leng wa e reka bogologolo, e o e rekolotseng, gore e nne sešaba sa boswa jwa gago; le thaba ya Sione e o kileng wa aga mo go yone.


text:
Tsholeletsa dinao tsa gago kwa maropeng a a ntseng ka bosaengkae; kwa bosuleng jo mmaba o bo dirileng mo felong ga boitshepo.


text:
Baganetsi ba gago ba ntse ba bopa fa gare ga phuthego ya gago; ba tlhomile mekgele ya bone go nna ditshupo.


text:
Ba tshubetse felo ga gago ga boitshepo; ba itshepolotse boago jwa leina la gago, ka go bo digela fa fatshe.


text:
Mo pelong tsa bone ba rile: “A re di gasagaseng gotlhe fela;” ba jele matlo a thuto a otlhe a Modimo mo lefatsheng ka molelo.


text:
Ga re bone ditshupo tsa rona; ga go tlhole go na le moperofeti ope; le gone ga go na ope yo o itseng gore ke lobaka lo lo kaye.


text:
Modimo, kana moganetsi o tlaa nna a kgoba goleele go le kaye? A mmaba o tlaa nna a tlhapatsa leina la gago ka bosakhutleng?


text:
O gonelang letsogo la gago, e bong letsogo la gago le le siameng? Le ntshe mo sehubeng sa gago o ba nyeletse.


text:
Le fa go ntse jalo, Modimo o ntse o le Kgosi ya me le mo bogologolong, o ntse o dira poloko mo gare ga lefatshe.


text:
Gakologelwa mo, Jehofa, go re mmaba o kgobile, le go re batho ba ba dieleele ba tlhapaditse leina la gago.


text:
O se ka wa neela sebatana mowa wa lephoi la gago; o se ka wa lebala botshelo jwa bahumanegi ba gago ka bosakhutleng.


text:
Modimo, nanoga o ipuelele mo kgannyeng ya gago; gakologelwa ka fa motho wa seeleele o tlholang a go kgoba ka letsatsi lotlhe ka teng.


text:
O se ka wa lebala lentswe la baganetsi ba gago; tlhapeo ya ba ba go tsogologelang e tlhatloga ka gale le ka gale.


text:
Re go ntshetsa malebogo Modimo; re a leboga, gonne leina la gago le le gaufi; batho ba bolela ditiro tsa gago tse di gakgamatsang.


text:
Gonne go tsholetsega ga go tswe kwa botlhabatsatsi le fa e le kwa bophirimatsatsi, le fa e le kwa borwa.


text:
Gonne mo seatleng sa ga Jehofa go na le phafana, mme bojalwa jwa mofine bo a huhula; e tletse mo go tlhakantsweng; mme o tshela ga yone eo; ruri magorogoro a yone baikepi botlhe ba lefatshe ba tlaa a gopisa ba a nwa.


text:
Ba ba pelotona ba gapetswe ba robetse boroko jwa bone; mme ga go na bape ba banna ba ba thata, ba ba bonyeng diatla tsa bone.


text:
Ka kgalemo ya gago Modimo wa ga Jakobe, kara ya tlhabano e na le pitse e digetswe boroko jwa kgonogo.


text:
O ne wa utlwatsa katlholo e e tlisang tefetso e tswa legodimong lefatshe la boifa, la ba la didimala fela,


text:
Ruri bogale jwa motho bo tlaa go baka; mme makunantshana a a setseng a bogale o tlaa a bofelela mo go wena.


text:
Lo ikane, lo bo lo lefele Jehofa, Modimo wa lona; a botlhe ba ba mo ntlheng tsotlhe tsa gagwe ba tlisetse ene yo o tshwanetseng go boifiwa dineo.


text:
Ke tlaa goela kwa Modimong ka lentswe la me; e bong Modimo, ka lentswe la me, mme o tlaa ntshekegela tsebe.


text:
E rile mo letsatsing la tlalelo ya me ka batla Morena; seatla sa me se ne se otlologile mo bosigong, mme se se ka sa gonega; mowa wa me wa gana go gomotsega.


text:
A boutlwelobotlhoko jwa gagwe bo etse ruri ka bosakhutleng? A ke go re polelo ya tsholofetso ya gagwe e tlhaelela ruri ka bosaengkae?


text:
A Modimo o lebetse go nna pelonomi? A o tswaletse mautlwelobotlhoko a one a manamagadi ka bogale?” Sela.


text:
Mme ke rile: “Mo ke seemere sa me; ke tlaa gakologelwa dinyaga tsa seatla se segolo sa Mogodimodimo.”


text:
Kodu ya tumo ya gago ya maru ya nna mo setsuatsueng; dikgadima tsa bonesa lefatshe; lefatshe la roroma la reketla.


text:
Tsela ya gago e ne e le mo lewatleng, le ditselana tsa gago mo metsing a magolo; metlhala ya gago e ne e sa itsiwe.


text:
Ga re ketla re di lobela bana ba bone, ka re tlaa bolelela losika lo lo tlang dipako tsa ga Jehofa, le thata ya gagwe, le ditiro tsa gagwe tse di gakgamatsang tse o di dirileng.


text:
Gonne o ne a tlhoma tshupo mo go Jakobe, a baya molao mo go Iseraele, o o o laoletseng borraetsho gore ba tle ba itsise bana ba bone dilo tse;


text:
gore losika lo lo tlang lo di itse, e bong bana ba ba tlaa tsalwang; ba ba tlaa tlogang ba ba ba di bolelela bana ba bone;


text:
gore ba tlhome tsholofelo ya bone mo Modimong, ba se ka ba lebala ditiro tsa Modimo, mme ba boloke ditaolo tsa one;


text:
gore ba se nne jaaka borraabo, ba e neng e le losika lo lo tlhogo e thata, le lwa borukhutlhi; e le losika lo lo sa tlhomang pelo ya lone ka tshiamo, lo mowa wa lone o sa emang sentle le Modimo.


text:
Bana ba ga Eferaime, e rile ba tlhometse dibolao ba bile ba sikere mara, ba menoga ba tshaba mo letsatsing la tlhabano.


text:
Ke dilo tse di tseanyang, tse o di dirileng mo ponong ya borraabone, mo lefatsheng la Egepeto, le mo nageng ya Soane.


text:
Le fa go ntse jalo ba tswelela pele fela go o leofela, go tsuololela Mogodimodimo mo loboeng lwa naga.


text:
Ba re: “Bona, o ne wa itaya lefika, metsi a ba a phothometsega le meelelo ya penologa; a bogobe le jone a o ka bo ntsha? A o tlaa etleeletsa batho ba one nama?”


text:
Ke gone ka foo Jehofa a utlwa, mme a nna bogale thata; molelo wa tshubelwa Jakobe, bogale le jone jwa tsogela Iseraele;


text:
bogale jwa Modimo jwa ba tsogela, jwa bolaya ba ba nonneng bogolo mo go bone, ja ba jwa thubanyetsa makau a Iseraele fa fatshe.


text:
Le fa go dirile jaana, ba fela ba leofela pele fela, ba sa dumele ditiro tse di gakgamatsang tsa one.


text:
Ba gakologelwe fa Modimo e le lefika la bone; le go re Modimo wa Mogodimodimo ke Morekolodi wa bone.


text:
Mme one, ka o tletse pelotlhomogi, wa itshwarela boikepo jwa bone, wa se ka wa ba senya; ee, wa faposa bogale jwa one gantsi, mme wa se ka wa tsosa tšhakgalo yotlhe ya one.


text:
Ga ba a ka ba gakologelwa seatla sa one, le fa e le letsatsi le o ba golotseng mo moganetsing ka lone.


text:
Dikgomo tsa bone le tsone wa di neela sefako, le matsomane a bone wa a neela tladi ya tlapana e e molelo.


text:
Wa ba piriganyetsa go tuka ga bogale jwa one, tšhakgalo, le kgalefo le tlalelo, e le lesomo la barongwa ba bosula.


text:
Wa phunyetsa bogale jwa one tsela; wa se ka wa rekegela mowa wa bone mo losong, wa neela kgogodi botshelo jwa bone;


text:
wa gaila bana ba batsalwapele botlhe ba Egepeto, tshimologo ya thata ya bone mo megopeng ya ga Hame;


text:
mme batho ba e leng ba one, bone wa ba gogela ntle jaaka dinku, wa ba wa ba tsamaisa mo nageng jaaka letsomane fela.


text:
Wa ba fitlhisa mo molelwaneng wa felo ga one ga boitshepo, mo thabeng eno, e seatla sa one se segolo se e rekileng.


text:
Merafe le yone wa e leleka fa pele ga bone, wa e aba ka thapo go nna boswa, mme wa tsenya ditso tsa Iseraele, tsa nna mo megopeng ya yone.


text:
Le fa go ntse jalo Modimo Mogodimodimo ba o leka, ba o tsuololela fela, mme ba se ka ba boloka ditao tsa one;


text:
Gonne ba ne ba o tlhotlheletsa bogaleng ka mafelo a bone a a tlotlometseng, ba o tsenya lefufa ka ditshwantsho tse di setilweng tsa bone.


text:
Foo Morena a tsoga jaaka mongwe yo o tswang borokong, jaaka monna yo o thata fa a goisiwa ke bojalwa jwa mofine.


text:
A aga felo ga gagwe ga boitshepo jaaka ditlhora tsa dithaba fela; jaaka lone lefatshe le o le emiseditseng ruri ka bosakhutleng.


text:
a mo tlosa mo go saleng dinku tse di amusang morago; a tla go otla Jakobe, batho ba gagwe, le Iseraele boswa jwa gagwe.


text:
Ao Modimo, ba ditšhaba ba tsile mo bosweng jwa gago; ba tsentse tempele ya gago e e itshepileng leswe; ba beile Jerusalema diphikwephikwe fela.


text:
Ditoto tsa batlhanka ba gago ba di dirile dijo tsa dinonyane tsa loapi; nama ya baitshepi ba gago ba e neile dibatana tsa lefatshe.


text:
Madi a bone ba a tsholotse jaaka metsi mo ntlheng tsotlhe tsa Jerusalema; mme go ne go se na ope yo o ba fitlhang.


text:
E tlaa nna lobaka lo lo kaye, Jehofa? A o tlaa nna bogale ka bosakhutleng? A lefufa la gago le tlaa nna le tuka jaaka molelo fela?


text:
Gorometsa bogale jo bogolo jwa gago mo go baditšhaba ba ba sa go itseng, le mo magosing a a sa bitseng leina la gago.


text:
O se ka wa gakologelwa maikepo a borraetsho ba bogologolo go re sekisa ka one; a mapelonomi a gago a manana a re tlele pele ka bonako; gonne re ile kwa tlase thata.


text:
Re thuse Modimo wa poloko ya rona ka ntlha ya kgalalelo ya leina la gago, o re golole; tlhatswa o tlose dibe tsa rona, ka ntlha ya leina la gago.


text:
Ana baditšhaba ba tlaa bo ba buelang ba re: “Modimo wa bone o kae?” A tefiso ya madi a a tsholotsweng a batlhanka ba gago e itsiwe mo go baditšhaba, mo ponong ya rona.


text:
A go fegelwa ga mogolegwi go fitlhe koo fa pele ga gago; ka fa bogolong jwa thata ya gago a ko o boloke ba ba laoletsweng go swa;


text:
ba re bapileng nabo o ba neye mo dihubeng tsa bone gasupa, kgobo ya bone e ba go kgobileng ka yone, Morena.


text:
Jalo rona batho ba re leng ba gago, re leng dinku tsa bofulo jwa gago, re tlaa go ntshetsa malebogo ka bosenabokhutlo; pako ya gago re tlaa e bonaletsa pele mo tshikatshikeng tsotlhe.


text:
A ko o beye tsebe, wena Modisa wa Iseraele; wena yo o gogang Josefe jaaka letsomane; wena yo o dutseng mo ditšherubeng, betlamela kwa ntle.


text:
Baa o re buse gape, Modimo wa masomosomo; o bo o phatsimise sefatlhogo sa gago, mme re tlaa bolokwa.


text:
Re a go rapela Modimo wa masomosomo, baa o bowe; okomela o le kwa legodimong o bone, mme o lekole mofine o,


text:
A seatla sa gago se nne mo monneng wa letsogo la gago le legolo, mo go morwa motho yo o mo ithatafaleditseng.


text:
Opelelang Modimo, thata ya rona, ka mantswe a a tsholetsegileng; dudueletsang Modimo wa ga Jakobe ka boitumelo.


text:
A go lediweng lonaka mo thogong ya kgwedi, fa kgwedi e le tshweu, mo letsatsing la modiro wa rona o o masisi.


text:
O go tlhomile mo go Josefe go nna tshupo, jale ka a ralala lefatshe la Egepeto, kwa ke utlwileng puo gone, e ke neng ke sa e itse.


text:
E rile o le mo tlalelong wa bitsa, mme ka go golola; ka go araba mo felong ga boiphitlhelo ga tumo ya maru; ka go leka fa metsing a Meriba. Sela.


text:
Ke nna Jehofa, Modimo wa gago, yo ke go tlhatlositseng mo lefatsheng la Egepeto; atlhamolosa legano la gago, mme ke tlaa le tlatsa.


text:
Jalo ka ba lesa ba latela kgwalalo ya pelo tsa bone, gore ba tle ba tsamaye mo dikgakololong tsa bone fela.


text:
Baidi ba ga Jehofa ba ne ba tlaa ineela mo go ene; mme lobaka lwa bone lo ne lo tlaa nna ka bosakhutleng.


text:
Le gone o ne a tlaa ba jesa mabele a mantlentle bogolo; ke ne ke tlaa go kgorisa ka dinotshe tse di tswang mo lefikeng.”


text:
Ga ba itse, le gone ga ba tlhaloganye; ba kgarakgatshega mo lefifing; metheo yotlhe ya lefatshe e a tshikinyega.


text:
Ba rile: “Tlang, a re ba kgaoleng go tlhola e le morafe; gore leina la Iseraele le se tlhole le gopolwa gope.”


text:
Dira bagolwane ba bone gore ba nne jaaka Orebe le Seebe; ee, dikgosana tsotlhe tsa bone di nne jaaka Seba le Salemuna;


text:
ba khukhele jalo ka ledimo le legolo la gago le le boitshegang; o ba boifise ka matsubutsubu a gago.


text:
gore ba tle ba itse fa wena wesi; yo leina la gago e leng Jehofa, o le Mogodimodimo, o okame lefatshe lotlhe.


text:
Mowa wa me o tlhologeletswe, ee, o idibalela fela malwapa a ga Jehofa; pelo ya me le nama ya me di kurueletsa Modimo o o tshedileng.


text:
Ee, thaga e iponetse ntlo, le peolwane setlhaga, fa e ka bayang mamphorwana a yone gone, e bong dibeso tsa gago, Jehofa wa masomosomo, Kgosi ya me, le Modimo wa me.


text:
Go sego motho yo thata ya gagwe e leng mo go wena; yo ditsela tse di yang Sione di leng mo pelong ya gagwe.


text:
Ba e reng ba ralala mokgatšha wa Maselelo, ba o phunye metswedi; ee, pula ya sephai e o khurumetse ka masego.


text:
Ba etla ba tlhomagantse thata le thata; mongwe le mongwe wa bone o ya go bonala fa pele ga Modimo mo Sione.


text:
Gonne letsatsi le le lengwe fela mo malwapeng a gago, le gaisa malatsi a a makgolo a le some. Ke rata ka nna molebedi wa kgoro mo ntlong ya Modimo bogolo go go aga mo megopeng ya boikepo.


text:
Gonne Jehofa Modimo ke letsatsi le thebe; o tlaa aba tshegofatso le kgalalelo; ga go na sepe se se molemo se o tlaa ganang ka sone mo go ba ba tsamayang ka thokgamo.


text:
Ke tlaa utlwa se Modimo, Jehofa, o tlaa se buang, gonne o tlaa bua kagiso le batho ba one, le baitshepi ba one; mme a ba se boele gape mo boeleeleng.


text:
Dibela mowa wa me, gonne ke moetsa Modimo; wena Modimo wa me, boloka motlhanka wa gago yo o go ikantseng.


text:
Gonne wena, Morena, o molemo, o iketleeditse go itshwarela; o bile o letlotlo la boutlwelobotlhoko mo go botlhe ba ba go bitsang.


text:
Morena, ga go na ope yo o tshwanang nao mo medimong, le gone ga go na ditiro dipe tse di tshwanang le ditiro tsa gago.


text:
Nthuta tsela ya gago, Jehofa; ke tlaa tsamaya mo boammaaruring jwa gago; kitlanya pelo ya me e tle e boife leina la gago.


text:
Ke tlaa go baka Morena Modimo wa me, ka pelo ya me yotlhe fela; ke tla galaletsa leina la gago ka bosenabokhutlo.


text:
Gonne boutlwelobotlhoko jwa gago bo bogolo kwa go nna; mme o swatotse mowa wa me mo moleteng o o kwa tengteng.


text:
Modimo, bapelompe ba ntsogologetse; le phuthego ya banna ba ba thubakang e tsomile mowa wa me; ga ba a go baya fa pele ga bone.


text:
Mme wena Morena, o Modimo, o o tletseng pelotlhomogi, o pelotshweu, o bonya go galefa, o letlotlo la boutlwelobotlhoko le boammaaruri.


text:
A ko o sokologele kwa go nna, o nkutlwele botlhoko; thata ya gago o e neye motlhanka wa gago, mme o boloke morwa lelata la gago.


text:
Mpontsha sesupo se se kayang molemo, gore ba ba nkilang ba se bone, ba tlhajwe ke ditlhong, gonne wena, Jehofa, o nthusitse, o bile o nkgomoditse.


text:
Ke tlaa nna ke umaka Rahabe, le Babilone fa ba le mo go bone ba ba nkitseng; bona Filisitia, le Ture, ba na le Ethiopia: “Ene yo o tsaletswe gone.”


text:
Ee, ka ga Sione go tlaa twe: “Yo le yole ba tsaletswe mo go ene;” mme Mogodimodimo ka esi o tlaa mo tlhomamisa.


text:
Ke latlhetswe fela mo baswing, jaaka ba ba bolailweng, ba ba namaletseng mo phupung, ba o sa tlholeng o ba gakologelwa gope; mme ba kgaotswe mo seatleng sa gago.


text:
Ba ke itsanyeng nabo o ba isitse kgakala le nna; o ntirile se se makgapha mo go bone; ke tswaletswe, mme ke reteletswe ke go tswa.


text:
Leitlho la me le fela ka ntlha ya tlhokofatso; ke ntse ke go bitsa, Jehofa, ka letsatsi le letsatsi ke otlololetse mabogo a me koo go wena.


text:
A bopelonomi jwa gago jwa lorato bo tlaa kakanngwa mo phupung? le fa e le boikanngo jwa gago mo goora Tshenyo?


text:
Ke wena, Jehofa, yo ke goetseng kwa go wena; mme e tle e re go le ka moso morapelo wa me o tlaa nna o fitlha fa pele ga gago.


text:
Ke sa le ke patikega, ke iketleeletsa go swa le mo bokaung jwa me; e a re fa ke boga ditheriso tsa gago ke be ke rerege.


text:
Ke tlaa opela ka ga mautlwelobotlhoko a ga Jehofa ka bosakhutleng; ka molomo wa me ke tlaa itsise boikanngo jwa gago mo tshikatshikeng tsotlhe.


text:
Gonne ke rile: Boutlwelobotlhoko bo tlaa agela ruri ka bosakhutleng; boikanngo jwa gago o tlaa bo tlhomamisa le mo magodimong tota.


text:
Ka re: ‘Losika lwa gago ke tlaa lo tlhomamisa ka bosakhutleng, ke tlaa agela ruri setulo sa gago sa bogosi, go ya ditshikeng tsotlhe fela.’ ” Sela.


text:
Magodimo a tlaa baka dikgakgamatso tsa gago, Jehofa; boikanngo jwa gago le jone mo phuthegong ya baitshepi.


text:
Gonne, e ka nna mang mo maaping yo o ka tshwantshiwang le Jehofa? E mang mo go bomorwa bathata yo o tshwanang le Jehofa?


text:
E le Modimo o o boitshegang thata mo lekgotleng la baitshepi; e le o o nang le go sisimogwa bogolo go botlhe ba ba o dikanyeditseng?


text:
Jehofa Modimo wa masomosomo, ana ke mang yo o leng mothata jaaka wena, wena Jehofa? O bile o dikanyeditswe ke boikanngo jwa gago.


text:
O thubagantse Rahabe, jaaka mongwe yo o bolailweng; o gasagasitse baba ba gago ka letsogo la thata ya gago.


text:
O na le letsogo le le thata thata; seatla sa gago se thata, seatla sa gago se se siameng se goletsegile.


text:
Tshiamiso le katlholo ke motheo wa setulo sa gago sa bogosi; boutlwelobotlhoko bo eteletse sefatlhogo sa gago pele bo na le boammaaruri.


text:
Go sego batho ba ba itseng tumo e, ya boitumelo; ba bo ba tsamaya mo leseding la sefatlhogo sa gago, Jehofa.


text:
Gape o kile wa bua le baitshepi ba gago mo ponatshegelong, wa re: “Ke beile thuso mo go mongwe yo o thata thata; ke goleditse mongwe yo o itshenketsweng mo bathong.


text:
Boikanngo jwa me bo tlaa nna le ene, le jone boutlwelobotlhoko jwa me; lonaka lwa gagwe lo tlaa goletsega mo ineng la me.


text:
Boutlwelobotlhoko jwa me ke tlaa bo mmolokela ka bosaengkae, le kgolagano ya me e tlaa tlhomama nae.


text:
Le lone losika lwa gagwe ke tlaa lo dira gore lo eme ka bosakhutleng, le setulo sa gagwe sa bogosi jaaka malatsi a legodimo.


text:
Le fa go ntse jalo boutlwelobotlhoko jwa me ga nketla ke bo tlosetsa ruri mo go ene, le fa e le go leseletsa boikanngo jwa me go tlhaela.


text:
Losika lwa gagwe lo tlaa ema ka bosakhutleng, le setulo sa gagwe sa bogosi se tlaa ema jaaka letsatsi fa pele ga me.


text:
Se tlaa tlhomamisiwa ka bosakhutleng jaaka kgwedi, le jaaka mosupi yo o ikanyegang mo loaping.” Sela.


text:
O fedisitswe pelo ke kgolagano ya motlhanka wa gago; o tlhapaditse serwalo sa gagwe sa bogosi, go ya fela mo mmung.


text:
E tlaa nna goleele go le kaye Jehofa? A o tlaa iphitlha ka bosakhutleng? Bogale jwa gago bo tlaa tuka jaaka molelo goleele go le kaye?


text:
A ko o gakologelwe motlha wa me, gore o mokhutshwane jang! Kana bana botlhe ba batho o ba bopetse lefela jang!


text:
Ana motho ke ofe yo o tlaa tshelang mme a se ketla a bona loso? Yo o tlaa gololang mowa wa gagwe mo thateng ya Bobipo e mang?


text:
Morena, mautlwelobotlhoko a gago, a jale, a kwa kae, a o kileng wa ikanela Dafite mo boikanngong jwa gago?


text:
Morena, gakologelwa kgobo ya batlhanka ba gago; ka fa ke tshotseng kgobo ya batho botlhe ba ba thata thata mo sehubeng sa me ka gone;


text:
E rile pele, dithaba di ise di tsalwe, le gone e rile o ise o bope lefatshe le lobopo, fela go tswa kwa bosasimologeng go ya kwa bosakhutleng, wa bo o ntse o le Modimo fela.


text:
Gonne mo matlhong a gago dinyaga di le makgolo a le some di ntse jaaka maabane fela fa a fetile, le jaaka tiso ya bosigo fela.


text:
O a tle o ba tlosetse koo jaaka ekete ka morwalela; ba ntse jaaka boroko fela; e re ka moso boo ba ntse jaaka bojang jo bo golang.


text:
O beile maikepo a rona fa pele ga gago, maleo a rona a a fitlhegileng o a beile mo leseding la sefatlhogo sa gago.


text:
Gonne malatsi otlhe a rona a fetisiwa mo kgalefong ya gago; re swetsa dinyaga tsa rona jaaka polelo e e bolelwang fela.


text:
Malatsi a dinyaga tsa rona ke dinyaga di le masome a supa, gongwe e ka nna dinyaga di le masome a a ferang mebedi ka ntlha ya thata; le fa go ntse jalo, boipelafatso jwa one ke tapiso le bohutsana fela, gonne bo ile ka bofefo, mme re fofele koo.


text:
A ko o re kgorise boutlwelobotlhoko jwa gago go le ka moso, gore re tle re itumele, re ipele ka malatsi otlhe a rona.


text:
Re ipedise ka fa malatsing a o re utlwisitseng botlhoko ka one, le dinyaga tse re bonyeng bosula mo go tsone.


text:
A bontlentle jwa ga Jehofa, Modimo wa rona, bo nne mo go rona; mme o tlhomamise tiro ya diatla tsa rona mo go rona; ee, tiro ya diatla tsa rona o e tlhomamise.


text:
Ene yo o agileng mo felong fa go sa itsiweng ga Mogodimodimo, o tlaa nnela ruri fa tlase ga moriti wa Mothatayotlhe.


text:
Ke tlaa bua ka ga Jehofa, ke re: “Ke ene botshabelo jwa me, le kago ya me ya phemelo; Modimo wa me o ke o ikantseng.”


text:
O tlaa go bipa ka diala tsa gagwe tsa diphuka, mme o tlaa ya botshabelong fa tlase ga diphuka tsa gagwe; boammaaruri jwa gagwe ke thebe le thejane.


text:
Go ka wa batho ba le makgolo a le some ka fa tlhakoreng lwa gago; le ba le makgolo a le lekgolo ka fa letsogong la gago le legolo; mme wena, ga go ketla go go atamela.


text:
ga go na bosula bope jo bo tlaa go welang, le gone ga go na petso epe e e tlaa atamelang mogope wa gago.


text:
Ba tlaa go legelela ka diatla tsa bone, gore e se re gongwe lonao lwa gago lwa tla lwa sugakanngwa ke lentswe.


text:
“E re ka a tlhomile lorato lwa gagwe mo go nna, ke gone ka moo ke tlaa mo gololang; ke tlaa mmaya fa godimo, ka gobo a itsile leina la me.


text:
O tlaa mpitsa, mme ke tlaa mo araba; ke tlaa nna nae mo tlalelong, ke tlaa mo golola, ke tlaa mo tlotla.


text:
Ke selo se se molemo go ntshetsa Jehofa malebogo, le go opelela leina la gago dipako, wena Mogodimodimo;


text:
go bolelelapale bopelonomi jwa gago jwa lorato go le ka moso, le boikanngo jwa gago ka masigo otlhe.


text:
e re baikepi ba tswetswena jaaka bojang, le badira tshiamolo botlhe ba kgaba; e be e le gore ba nyelelediwe ruri.


text:
Gonne, bona, baba ba gago, Jehofa; gonne bona, baba ba gago ba tlaa nyelela; badiri botlhe ba tshiamololo ba tlaa gasagasega fela.


text:
Leitlho la me le lone le bonye keletso ya me mo babeng ba me, ditsebe tsa me di utlwile keletso ya me ka ga badira bosula ba ba ntsogologelang.


text:
Jehofa o a busa; o apere borena; Jehofa o apere, o itlamile ka thata; lefatshe le lone le nitame, ga le ka ke la tshikinngwa.


text:
Jehofa, merwalela e tsholeditse, merwalela e tsholeditse kgwaso ya yone; merwalela e tsholetsa makhubu a yone.


text:
Jehofa a le kwa godimo o thata thata, godimo ga dikgwaso tsa metsi a le mantsi, e bong dinteelo tse di thubanyetsegang, tse di thata thata tsa lewatle.


text:
Jehofa, wena Modimo o pusoloso e leng ya gago, wena Modimo o pusoloso e leng ya gago, betlamela ntle.


text:
Gonne katlholo e tlaa boela mo tshiamong; le botlhe ba ba thokgameng mo pelong ba tlaa e sala morago.


text:
E mang yo o tlaa nkemang nokeng a ntlhabantsha le badira bosula? E mang yo o tlaa nkemelang a ntlhabantsha le badira boikepo?


text:
Mo bontsing jwa megopolo ya me e e mo teng ga me, dikgomotso tsa gago di tle di jese mowa wa me monate.


text:
Jehofa e ntse e le ene kago ya me e e godileng ya phemelo; le Modimo wa me e ntse ke one lefika la botshabelo jwa me.


text:
Mme o ba lereditse boikepo jwa bone tota, o tlaa ba kgaola ba le mo bosuleng jwa bone tota; Jehofa, Modimo wa rona o tlaa ba kgaola.


text:
A re ke re tleng fa pele ga sefatlhogo sa gagwe ka tebogo; a re mo tsheleleng lešoa la boitumelo ka dipesalema.


text:
gonne ke ene Modimo wa rona, mme rona re batho ba bofulo jwa one, le dinku tsa seatla sa one. A bo gompieno lo ka ka lwa utlwa lentswe la one!


text:
Ka hutsafadiwa ke losika loo ka lobaka lwa dinyaga di le masome mane, ka ba ka re: “A bo e le batho ba ba timelang mo pelong ya bone, mme ga ba a ka ba itse ditsela tsa me.”


text:
Kakanyang kgalalelo ya gagwe mo gare ga merafe; ditiro tsa gagwe tse di gakgamatsang mo gare ga ditšhaba tsotlhe.


text:
Nayang Jehofa kgalalelo e e tshwanetseng leina la gagwe; tlisang tshupelo, mme lo tle mo malwapeng a gagwe.


text:
Buang mo merafeng, lo re: “Jehofa o a busa; lobopo le lone lo nitame, ga lo kake lwa tshikinngwa; o tlaa atlhola ditšhaba ka tekatekanyo.”


text:
A naga e kgane ka boitumelo, le tsotlhe tse di mo go yone; ke gone ditlhare tsotlhe tsa sekgwa di tlaa opelang ka boitumelo,


text:
fa pele ga Jehofa, gonne o etla; gonne o tla go atlhola lefatshe; o tlaa atlhola lobopo ka tshiamo, le ditšhaba ka boammaaruri jwa gagwe.


text:
Dithabana tsa nyerologa jaaka makgaga a dinotshe ka sebonalo sa ga Jehofa, ka sefatlhogo sa Morena wa lefatshe lotlhe.


text:
A go tlhajwe ke ditlhong bone botlhe ba ba direlang ditshwantsho tse di setilweng, ba ba ipelafatsang ka medimo ya disetwa; obamelang ene, lona medimo yotlhe.


text:
Gonne, wena, Jehofa, O mogodimo o mogolo, godimo ga lefatshe lotlhe; o goleleditswe kgakala godimo ga medimo yotlhe.


text:
Lona ba lo ratang Jehofa, a ko lo ileng bosula; o tlamela mewa ya baitshepi ba gagwe; o ba golola mo seatleng sa baikepi.


text:
A ko lo opeleleng Jehofa sefela se seša; gonne o dirile dilo tse di gakgamatsang; seatla sa gagwe se segolo se mo diretse poloka le lone letsogo la gagwe le le boitshepo.


text:
Jehofa o itsisitse batho poloka ya gagwe; tshiamo ya gagwe o e bonaditse ka tshenolo mo matlhong a merafe.


text:
O gakologetswe boutlwelobotlhoko jwa gagwe, le boikanngo jwa gagwe ka ga ntlo ya Iseraele; dikhutlo tsotlhe tsa lefatshe di bonye poloka ya Modimo wa rona.


text:
Tshelela Jehofa lešoa la boitumelo, wena lefatshe lotlhe; ponyegang lo opele ka boitumelo; ee, opelang dipako.


text:
fa pele ga Jehofa gonne o tla go atlhola lefatshe; o tlaa atlhola lobopo ka tshiamo le ditšhaba ka tekatekanyo.


text:
Nonofo ya kgosi le yone e rata katlholo; o tle o tlhomamise tekatekanyo, o dirafatse katlholo le tshiamo mo go Jakobe.


text:
Moše le Arone mo baperesiting ba gagwe, le Samuele mo go ba ba bitsang leina la gagwe; bone ba ba neng ba bitsa Jehofa, mme a ba araba.


text:
A bua nabo a le mo mosepuring wa leru; ba ne ba boloka ditshupo tsa gagwe, le molao o o emeng, o o o ba neileng.


text:
O ne wa ba araba Jehofa, Modimo wa rona: O ne o le Modimo o o ba itshwarelang, le fa o tsaya tefetso mo madirong a bone.


text:
Goletsang Jehofa, Modimo wa rona, mme lo obame kwa thabaneng ya gagwe e e boitshepo; gonne Jehofa Modimo wa rona o boitshepo.


text:
Itseng fa Jehofa e le ene Modimo, ke ene yo o re dirileng, mme re ba gagwe; re batho ba gagwe, le dinku tsa bohulo jwa gagwe.


text:
Tsenang mo dikgorong tsa gagwe ka go ntsha tebogo, le mo malwapeng a gagwe ka pako; mo ntshetseng malebogo, mme lo bake leina la gagwe.


text:
Gonne Jehofa o molemo; boutlwelobotlhoko jwa gagwe bo eme ka bosakhutleng; le boikanngo jwa gagwe mo ditshikatshikeng tsotlhe.


text:
Ke tlaa ipaya ka boitlhokomelo mo tseleng e e lekanetseng; ana o tlaa tla leng mo go nna? Ke tlaa tsamaya mo teng ga ntlo ya me ka pelo e e itekanetseng.


text:
Ga nketla ke baya sepe se se maswe fa pele ga matlho a me; ke ila tiro ya ba ba fapogang; ga e ketla e nngaparela.


text:
Motho yo o pateletsang wa ga gabo kwa ditshebong, ene ke tlaa mo senya; yo o matlho a a pagameng a na le pelo ya boikgodiso, ga nketla ke mo leseletsa.


text:
Matlho a me a tlaa nna mo go ba ba ikanyegang ba lefatshe, gore ba tle ba age le nna; yo o tsamayang mo tseleng e e lekanetseng, ene o tlaa ntirela.


text:
Yo o dirang tsietso ga a ketla a aga mo teng ga ntlo ya me; yo o buang bolotsana ga a ketla a tlhomama fa pele ga matlho a me.


text:
Ka moso le moso ke tlaa nna ke senya baikepi botlhe ba lefatshe, go kgaola badiri botlhe ba boikepo mo motseng wa ga Jehofa.


text:
O se ka wa mphitlhela sefatlhogo sa gago mo letsatsing la pitlagano ya me; O ntshekegele tsebe; e re mo letsatsing le ke bitsang ka lone o nkarabe ka bonako.


text:
Baba ba me ba tlhola ba nkgoba ka letsatsi lotlhe; ba ba itirang ditsenwa ka ga me ba hutsakanya ka nna.


text:
Mme wena, Jehofa, o tlaa nnela ruri ka bosakhutleng; le segopodiso sa gago go ya ditshikatshikeng tsotlhe fela.


text:
O tlaa nanoga o utlwela Sione botlhoko; gonne ke lobaka lwa go mo tlhomogela pelo; ee, lobaka lo lo laotsweng lo fitlhile.


text:
Jalo merafe e tlaa boifa leina la ga Jehofa, le dikgosi tsotlhe tsa lefatshe, di tlaa boifa kgalalelo ya gago;


text:
Gonne o okometse a le kwa bogodimong jwa felo ga gagwe ga boitshepo; Jehofa o ne a lebile lefatshe a le kwa legodimong;


text:
Ke ne ka re: “Modimo wa me we! O se ka wa ntlosa ke le fa gare ga malatsi a me; aitse dinyaga tsa gago tsone, di ya le ditshikatshika tsotlhe fela.


text:
Tsone di tlaa nyelela, mme wena o tlaa nna fela; ee, tseo tsotlhe di tlaa onala jaaka seaparo; o tlaa di fetola jaaka morepo; mme di tlaa fetoga;


text:
Bana ba batlhanka ba gago ba tlaa nna fela, le losika lwa bone lo tlaa tlhomamisiwa fa pele ga gago.”


text:
yo o rekololang botshelo jwa gago mo tshenyegong; a go rwese tlhogo ka bopelonomi jwa lorato, le ka mautlwelobotlhoko a manana;


text:
yo o kgorisang legano la gago ka dilo tse di molemo; bokau jwa gago boo bo tle bo šafadiwe bo nne jaaka jwa ntswi yo motona.


text:
Jehofa o tletse bopelotlhomogi, mme o pelotshweu, o bonya go galefa, o letlotlo la boutlwelobotlhoko.


text:
Gonne jaaka legodimo le ntse le le kwa godimo, godimo ga lefatshe, boutlwelobotlhoko jwa gagwe mo go ba ba mmoifang bo ntse bogolo jalo.


text:
Jaaka botlhabatsatsi bo le kgakala le bophirimatsatsi; le ene o re tloseditse ditlolo tsa rona bokgakala jo bo kalo.


text:
Jaaka rrabana a tle a utlwele bana ba gagwe botlhoko; Jehofa le ene o tlhomogela ba ba mmoifang pelo jalo.


text:
Ka ga motho ene, malatsi a gagwe a ntse jaaka bojang fela; jaaka sethunya sa naga, le ene o kgaba fela jalo.


text:
Mme boutlwelobotlhoko jwa ga Jehofa bo ntse fela go tswa bosasimologeng go ya bosaengkae mo go ba ba mmoifang, le tshiamo ya gagwe go ya baneng ba bana;


text:
Jehofa o tlhomamisitse setulo sa gagwe sa bogosi mo magodimong; mme bogosi jwa gagwe bo busa gotlhe fela.


text:
Bakang Jehofa lona baengele ba gagwe; lona dinatla mo nonofong, ba lo dirafatsang lefoko la gagwe, lo ntse lo reeditse lentswe la lefoko la gagwe.


text:
Bakang Jehofa lona masomosomo otlhe a gagwe; lona badiredi ba gagwe ba lo dirang go natefelwa ga gagwe.


text:
Bakang Jehofa lona ditiro tsotlhe tsa gagwe, mo mafelong otlhe a puso ya gagwe. Baka Jehofa mowa wa me.


text:
yo o tlhomang maotwana a mantlwana a gagwe mo metsing; yo o dirang maru go nna kara ya gagwe; yo o tsamayang ka dinao mo diphukeng tsa phefo;


text:
Wa le khurumetsa ka bodiba jo bo boteng, jaaka e ka bo e le ka morepo; metsi a ne a ema a feta dithaba.


text:
a na a tlhatloga ka fa dithabeng, a fologa ka fa megorogorong, a ya go fitlha kwa mafelong a o a a thaetseng.


text:
O nose dithaba ka metsi a a tswang matlwaneng a gagwe; lefatshe le kgore loungo lwa ditiro tsa gago.


text:
O tlhogisetsa dikgomo bojang, le yone merogo go nna thuso ya batho; gore a tle a ntshe dijo mo mmung;


text:
le bojalwa jwa mofine jo bo ipedisang pelo ya motho, le lookwane, gore lo phatsimise sefatlhogo sa gagwe, le senkgwe se se thatafatsang pelo ya motho.


text:
Jehofa, ana ditiro tsa gago di methalethale jang! O di dirile ka botlhale tsotlhe fela; lefatshe le tletse dikhumo tsa gago.


text:
Fale go lewatle, le legolo, le atlhame, le dilo tse di gagabang tse di se nang palo di mo go lone, ditshedi tse dipotlana le tse dikgolo.


text:
O sube sefatlhogo sa gago, mme di huduege; o tlose mowa wa tsone, di swe, di boele loroleng lwa tsone.


text:
Ke tlaa re ke sa ntse ke tshedile ke nne ke opelele Jehofa; ke tlaa re ke sa ntse ke leyo ke nne ke bake Modimo wa me.


text:
A baleofi ba nyelediwe, ba tloge mo lefatsheng, mme a baikepi ba se tlhole ba leyo gope. Baka Jehofa mowa wa me. Lona, bakang Jehofa.


text:
A ko lo ntshetseng Jehofa malebogo, bitsang leina la gagwe; madiro a gagwe lo a itsefatse mo ditšhabeng.


text:
Gakologelwang ditiro tsa gagwe tse di gakgamatsang tse o di dirileng; dikgakgamatso tsa gagwe, le dikatlholo tsa molomo wa gagwe;


text:
O ntse a gakologetswe kgolagano ya gagwe ka bosakhutleng, e bong lefoko le o le laoletseng dikokomana di le makgolo a some;


text:
mme ikano e, a e tlhomamisetsa Jakobe gore e nne molao o o emeng, le mo go Iseraele gore e nne kgolagano e e sa khutleng.


text:
E le jale ba sa ntse ba se kaye mo palong; ee, ba se kayenyana, ba bile ba le bajaki fela mo go lone;


text:
ba kgarakgatshega ka go nna ba tlhomaganya merafe fela, ba tswe mo bogosing bongwe ba ye mo tšhabeng e nngwe.


text:
gore a golege dikgosana tsa gagwe ka fa o ratang ka gone, le gore a rute bagolwane ba gagwe botlhale.


text:
A kgemetha mafine a bone le one, le ditlhare tsa mafeige tsa bone; a robakanya ditlhare tsa melelwane ya bone.


text:
mme tsa ja tsa swetsa merogo yotlhe mo lefatsheng la bone, tsa ba tsa ja tsa bilatsa loungo lwa mmu wa bone.


text:
Mme a ba ntsha ba tswa ba na le selefera le gouta; mme go ne go se na motho ope yo o sekoa mo ditšhabeng tsa gagwe.


text:
Bakang Jehofa. A lo ko lo ntshetseng Jehofa malebogo; gonne o molemo; ka gobo boutlwelobotlhoko jwa gagwe bo eme ka bosakhutleng.


text:
E mang yo o ka bolelang ditiro tsa ga Jehofa tsa bonatla, le fa e le go bonatsa pako ya gagwe yotlhe?


text:
O tle o nkgakologelwe, Jehofa, ka lesego le o le ngoketseng batho ba gago; a ko o ntekole ka poloka ya gago;


text:
gore ke tle ke bone go kokotlegela ga baitshenkedwi ba gago, gore ke tle ke ipele mo go itumeleng ga morafe wa gago, gore ke kgane ka boitumelo le boswa jwa gago.


text:
Borraetsho ga ba a ka ba tlhaloganya dikgakgamatso tsa gago kwa Egepeto; ga ba a ka ba gakologelwa bontsi jwa mautlwelobotlhoko a gago; mme ba nna dirukhutlhi fela kwa lewatleng, e bong kwa Lewatleng le Lehibidu.


text:
Le fa go ntse jalo a ba boloka ka ntlha ya leina la gagwe, gore a itsefatse thata ya gagwe e e bonatla.


text:
Le gone a kgalemela Lewatle le Lehibidu, mme la kgala; jalo a ba goga a ba ralatsa mo madibeng a a boteng jaaka mo nageng fela.


text:
ditiro tse di gakgamatsang mo lefatsheng la ga Hame, le dilo tse di boitshegang fa Lewatleng le Lehibidu.


text:
Ke gone ka mo o rileng, o tlaa ba senya, fa Moše moitshenkedwi wa one a ne a se ka a ema fa pele ga one mo phatlheng, go faposa bogale jwa one jo bo thata, gore e se re kgotsa wa ba senya.


text:
Ba tsholola madi a a se nang molato, e bong madi a bomorwaa bone ba ba ba iseditseng medimo ya disetwa ya Kanana ditlhabelo; lefatshe la leswefadiwa ke madi.


text:
A ba golola gantsintsi; le fa go ntse jalo ba nna borukhutlhi fela mo kgakololanong ya bone, ba ba ba isiwa kwa tlase mo boikepong jwa bone.


text:
Re boloke, Jehofa, Modimo wa rona, o bo o re phuthe go re ntsha mo merafeng, go tla re ntshetsa leina la gago le le boitshepo malebogo, le go ja koma mo pakong ya gago.


text:
A go bakwe Jehofa, Modimo wa Iseraele, go tswa bosasimologeng go ya fela bosaengkae. Mme batho botlhe ba re: “A go nne jalo.” Bakang Jehofa.


text:
A ko lo ntshetseng Jehofa malebogo; gonne o molemo; gonne boutlwelobotlhoko jwa gagwe bo eme ka bosakhutleng.


text:
a ba phutha a ba ntsha mo mafatsheng, go tswa kwa botlhabatsatsi, le kwa bophirimatsatsi, kwa botsheka le kwa borwa.


text:
Foo ba goela kwa go Jehofa mo tlalelong ya bone, mme a ba golola a ba ntsha mo dipitlaganong tsa bone.


text:
A bo batho ba ka ka ba baka Jehofa ka ntlha ya molemo wa gagwe, le ka ntlha ya ditiro tsa gagwe tse di gakgamatsang mo baneng ba batho!


text:
Ba tlhatlogela kwa legodimong, ba fologela gape kwa matennyeng; mowa wa bone o nyere o fele ka ntlha ya tlalelo.


text:
Foo ba ipele ka gobo ba iketlile; jalo a ba gorosetse mo bogorogelong jo ba ratang ba bo ba le mo go jone.


text:
le lefatshe le le matshebe a le fetole sekaka se se letswai ka ntlha ya boleo jwa ba ba agileng mo go lone.


text:
Le gone a ba segofatse, ba tle ba nne ba ntsifale thata; mme a sa leseletse dikgomo tsa bone go ngobela.


text:
Le fa go ntse jalo, motlhoki o tle a mmeye kwa godimo kwa ntle ga pogiso, a mo dire ditshika jaaka letsomane.


text:
Le fa e le bomang ba ba botlhale, ba tlaa ela dilo tse tlhoko, mme ba tlaa akanya mautlwelobotlhoko a ga Jehofa.


text:
Modimo, pelo ya me e nitame; ke tlaa opela, ee, ke tlaa opela dipako, le ka e e leng kgalalelo ya me.


text:
Ke tlaa go ntshetsa malebogo mo gare ga ditšhaba, Jehofa; ke tlaa go opelela dipako mo gare ga merafe.


text:
Gonne boutlwelobothoko jwa gago bo le bogolo godimo ga magodimo, le boammaaruri jwa gago bo fitlha kwa maaping.


text:
Modimo o buile mo boitshepong jwa one; wa re: “Ke tlaa kgana ka boitumelo; ke tlaa kgaoganya Shekeme, ke ba ke lekalekanya mokgatšha wa Sukothe.


text:
Gileate ke ga me; Manase ke ga me; Eferaime le ene ke phemelo ya tlhogo ya me; Juta ke thobane ya me ya bogosi.


text:
Moabe ke mogopo wa me o o tlhapelang; setlhako sa me ke tlaa se latlhela mo Etome; ke tlaa kgana ka Filisitia.”


text:
Ya bo e le mang yo o tlaa nkisang mo motseng o o thekeleditsweng? Ya bo e le mang yo o nkgogetseng mo Etome?


text:
gonne molomo wa baikepi, le molomo wa tsietso, ba o nkatlhamiseditse, ba buile le nna ka loleme lwa maaka.


text:
Mo tlhomele motho yo o moikepi go mo laola; a moganetsi a mo eme ka fa letsogong la gagwe le legolo.


text:
A bana ba gagwe ba nne bakaidikaidi, mme ba kope; mme a ba senke sejo sa bone kwa kgakala le matlotla a bone.


text:
A go se nne ope yo o tlaa mo direlang boutlwelobotlhoko; le gone a go se nne ope yo o tlhomogelang masiela a gagwe pelo.


text:
A losika lwa gagwe lwa kwa morago lo kgaolwe; e tlaa re mo losikeng lo lo rulaganang nalo a leina la bone le phimolelwe ruri.


text:
Gonne a se ka a gakologelwa go itshupa kutlwelobotlhoko, mme a bogisa motho wa mohumanegi, le wa motlhoki, le wa pelo e e phatlogileng, gore a ba bolaye.


text:
Ee, a rata khutsakanyo, mme e tsile mo go ene; ga a ka a kgatlhwa ke go segofatsa, ga bo go le kgakala le ene.


text:
Le gone a ikapesa ka khutsakanyo jaaka seaparo sa gagwe, mme ya tla ya tsena mo ditennyeng tsa gagwe jaaka metsi, le jaaka lookwane mo marapong a gagwe.


text:
A e nne mo go ene jaaka seaparo se o ipipang ka sone, le jaaka moitlesi o o itlamang ka one ka gale.


text:
Eo ke yone tuelo ya baganetsi ba me, e e tswang mo go Jehofa, le ya ba ba buang bosula ka ga mowa wa me.


text:
Mme nna, o ntirele, wena Modimo, Morena, ka ntlha ya leina la gago, e re ka boutlwelobothloko jwa gago bo le molemo, o nkgolole.


text:
A ba hutsakanye, mme wena o segofatse; ba tlaa re ba ema ba tlhajwe ke ditlhong, motlhanka wa gago ene o tlaa itumela.


text:
Ke tlaa ntshetsa Jehofa malebogo a magolo ka molomo wa me; ee, ke tlaa mmaka fa gare ga bontsi jwa batho.


text:
Gonne o tlaa ema motlhoki ka fa letsogong le legolo, gore a mo golole mo go bone ba ba sekisang mowa wa gagwe.


text:
Jehofa o raya morena wa me a re: “Dula ka fa letsogong la me le legolo go tsamaye ke dire baba ba gago sebeo sa gago sa dinao.”


text:
Batho ba gago ba italetsa ka pelo e e thamileng mo letsatsing la thata ya gago; o re o le mo mekgabong ya boitshepo, o a bo o na le monyo, wa bokau jwa gago o tswa sebopelong sa moso.


text:
Jehofa o ikanne, mme ga a ketla a ikwatlhaya, a re: “O moperesiti ka bosakhutleng ka fa mokgweng wa ga Melekiseteke.”


text:
Morena, a le ka fa letsogong la gago le legolo, o tlaa phololetsa dikgosi mo letsatsing la kgalefo ya gagwe.


text:
O tlaa atlhola mo merafeng, o tlaa tlatsa mafelo ka ditoto tsa baswi; o tlaa phololetsa yo e leng tlhogo mo mafatsheng a le mantsi.


text:
Bakang Jehofa. Ke tlaa ntshetsa Jehofa malebogo ka pelo yotlhe ya me mo lekgotleng la bathokgami, le mo phuthegong.


text:
O dirile gore ditiro tsa gagwe tse di gakgamatsang di gakologelwe; Jehofa o pelotshweu, o tletse pelotlhomogi.


text:
O iseditse batho ba gagwe kgololo; kgolagano ya gagwe o e laoletse ruri; leina la gagwe le boitshepo, le a sisimogwa.


text:
Go boifa Jehofa ke tshimologo ya botlhale botlhe ba ba dirang ka ga gone ba na le tlhaloganyo e e molemo; pako ya gagwe e eme ka bosakhutleng.


text:
Go tle go atlegele motho yo o direlang batho ka bopelotshweu a ntshe a adime fela; o tlaa emela mafoko a gagwe sentle fa go le tsheko.


text:
Pelo ya gagwe e tlhomame, ga a ketla a boifa, go tle go tsamaye a bone keletso ya gagwe mo babeng ba gagwe.


text:
O gasitse, o file batlhoki; tshiamo ya gagwe e eme ka bosakhutleng: lonaka lwa gagwe lo tlaa golediwa ka tlotlo.


text:
Moikepi o tlaa go bona, mme a hutsafale o tlaa huranya meno, mme a tlhapologele koo; keletso ya moikepi e tlaa nyelela.


text:
O a bo o reng, wena lewatle fa e bo ne ne o tshaba jaana? Wena Joretane fa e bo ne ne o boela kwa morago jaana?


text:
Lona dithaba, lwa reng, ka e le fa lo ja mokaragana jaaka diphelefu? Lona dithotana jaaka dikwanyana?


text:
E seng rona Jehofa, e seng rona, mme naya leina la gago kgalalelo ka ntlha ya kutlwelobotlhoko ya gago, le ka ntlha ya boammaaruri jwa gago.


text:
e na le diatla, mme ga e tshware; e na le dinao, mme ga e tsamaye; le gone ga e bue ka memetso ya yone.


text:
Jehofa o ntse a re gopotse; o tlaa re segofatsa; o tlaa segofatsa ntlo ya Iseraele; o tlaa segofatsa ntlo ya ga Arone.


text:
Dikgole tsa loso di ne di ntsentse gare, matlhoko a Bobipo a ntshwere; ka bona tlalelo le bohutsana.


text:
Boela mo boikhutsong jwa gago, wena mowa wa me, gonne Jehofa o go diretse sentle ka mo go feteletseng.


text:
Jehofa, ruri ke motlhanka wa gago; ke motlhanka wa gago, ke ngwana wa lelata la gago; o hunolotse dikgolego tsa me.


text:
Gonne kutlwelobotlhoko ya gagwe ntlheng ya rona e kgolo thata; le boammaaruri jwa ga Jehofa bo eme ka bosakhutleng. Bakang Jehofa.


text:
A ko lo ntshetseng Jehofa malebogo; gonne o molemo, gonne boutlwelobotlhoko jwa gagwe bo eme ka bosakhutleng.


text:
Ke ne ka bitsa leina la ga Jehofa mo pitlaganong ya me; Jehofa a nkaraba, mme a mpaya mo felong fa go atlhameng.


text:
Jehofa o ntlheng ya me mo go ba ba nthusang; ke gone ka mo ke tlaa bonang keletso ya me mo go ba ba nkilang.


text:
Ya ntikanyeletsa jaaka dintshi tsa dinotshe; e timilwe jaaka molelo wa mitlwa; mo ineng la ga Jehofa ke tlaa e pomaganya.


text:
Lentswe la tuduetso le la poloko le mo megopeng ya basiami: “Seatla se segolo sa ga Jehofa se dira ka bonatla.


text:
Jehofa ke Modimo, mme o re neile lesedi; bofang setlhabelo ka dikgole, lo se bofelele le mo go tse e leng dinaka tsa sebeso.


text:
A ko lo ntshetse Jehofa malebogo, gonne o molemo; boutlwelobotlhoko jwa gagwe bo eme ka bosakhutleng.


text:
Ke tlaa go ntshetsa malebogo ka thokgamo ya pelo, mogang ke ithutang dikatlholo tsa gago tse di siameng.


text:
Ana motho wa lekau o tlaa ntlafatsa tsela ya gagwe ka eng? Ka go e tlhokomela ka fa lefokong la gago.


text:
Ke ntse ke itumetse mo tseleng ya ditshupo tsa gago mo go kanang ka fa ke itumelela dikhumo tsotlhe.


text:
Direla motlhanka wa gago sentle ka pelo e e feteletseng, gore ke tle ke tshele; jalo ke tlaa tsaya lefoko la gago tsia.


text:
Dikgosana le tsone tsa dula, tsa nna tsa ntsheba; mme motlhanka wa gago a nna a tlhatlhanya ditao tsa gago fela.


text:
Ntlhaloganyetsa tsela ya dikaelo tsa gago; jalo ke tlaa tlhatlhanya ditiro tsa gago tse di gakgamatsang.


text:
Nnaya tlhaloganyo, mme ke tlaa boloka molao wa gago; ee, ke tlaa o tlhokomela ka pelo ya me yotlhe fela.


text:
Lefoko la gago o se ka wa le tlosetsa ruri mo molomong wa me; gonne ke ntse ke solofetse mo dikatlholong tsa gago.


text:
Le gone ke tlaa bua ka ga ditshupo tsa gago, le fa pele ga dikgosi ga nketla ke tlhajwa ke ditlhong.


text:
Le tsone diatla tsa me, ke tlaa di tsholeletsa kwa ditaolong tsa gago, tse ke di ratileng; mme ke tlaa tlhatlhanya ditao tsa gago. Zain


text:
Ke ne ka rapelela lesego la gago thata, ka pelo ya me yotlhe; o nne kutlwelobotlhoko mo go nna, ka fa lefokong la gago.


text:
Ke a itse Jehofa, fa dikatlholo tsa gago di le tshiamo, le gore o nkutlwisitse botlhoko e le ka go ntshiamisa.


text:
Ke a go rapela, a ko o mme mapelonomi a gago a lorato a nne kgomotso ya me, ka fa lefokong la gago mo motlhankeng wa gago.


text:
A mautlwelobotlhoko a manana a gago a tle mo go nna, gore ke tshele; gonne molao wa gago ke mo go njesang monate.


text:
A ba ba pelompe ba tlhajwe ke ditlhong, gonne ba ntigile ka mo go sa siamang; mme nna, ke tlaa tlhatlhanya dikaelo tsa gago.


text:
Ke na le tlhaloganyo go gaisa baruti botlhe ba me; gonne ditshupo tsa gago ke tsone tlhatlhanyo ya me.


text:
Ke thibile dinao tsa me mo ditseleng tsotlhe tse di bosula, gore ke tle ke tlhokomele lefoko la gago.


text:
Ke bona tlhaloganyo ka dikaelo tsa gago; ke gone ka moo ke ilang mokgwa mongwe le mongwe wa phoro. Nun


text:
Ke a go rapela, Jehofa, a ko o amogele ditshupelo tsa molomo wa me, tse di leng tsa peleego, mme o nthute dikatlholo tsa gago.


text:
Mowa wa me o ntse o le mo seatleng sa me fela ka gale; le fa go ntse jalo ga ke lebale molao wa gago.


text:
Ditshupo tsa gago ke di tseile go nna boswa ka bosakhutleng; gonne tsone, ke boipelo jwa pelo ya me.


text:
Ke sokololetse pelo ya me kwa go direng ditao tsa gago ka bosakhutleng, e leng go ya kwa bokhutlong. Samek


text:
Nkokotletsa ka fa lefokong la gago, gore ke tshele; a ke se ka ka tlhabisiwa ditlhong ke tsholofelo ya me.


text:
O a tle o latlhe baikepi botlhe ba lefatshe jaaka manyelo; ke gone ka mo ke ratang ditshupo tsa gago.


text:
Ke gone ka moo ke kayang dikaelo tsa gago tsotlhe ka ga dilo tsotlhe, gore di tshiamo; mme ke ila mokgwa mongwe le mongwe wa phoro. Pe


text:
Sokologela mo go nna, o nkutlwele botlhoko, jaaka o ne o ntse o tle o direle ba ba ratang leina la gago.


text:
Rulaganya dikgato tsa me mo lefokong la gago; a go se nne boikepo bope jo bo tlaa nnang le taolo mo go nna.


text:
Utlwa lentswe la me ka fa bopelonoming jwa gago jwa lorato; o ntsitsibose Jehofa, ka fa dikatlholong tsa gago.


text:
Ba bantsi babogisi ba me, le baganetsi ba me; le fa go ntse jalo ga ke a ngosela mo ditshupong tsa gago.


text:
A ko o gopole ka fa ke ratang dikaelo tsa gago ka gone; ntsitsibosa Jehofa, ka fa bopelonoming jwa gago jwa lorato.


text:
Tshobokano ya lefoko la gago ke boammaaruri; nngwe le nngwe ya dikatlholo tsa gago tse di siameng, e eme ka bosakhutleng. Shin


text:
Ke tlhokometse dikaelo tsa gago, le ditshupo tsa gago; gonne mekgwa yotlhe ya me e fa pele ga gago. Tau


text:
Ke timetse jaaka nku e e ileng le naga; batla motlhanka wa gago; gonne ga ke lebale ditaolo tsa gago.


text:
Jehofa ke modibedi wa gago; Jehofa ke moriti wa gago ka fa ntlheng ya letsogo la gago le le siameng.


text:
Jehofa o tlaa dibela go tswa ga gago le go tsena ga gago, go tloga fano gompieno le go ya bosakhutleng.


text:
kwa ditso di tlhatlogelang gone, e bong ditso tsa ga Jehofa, go nna tshupo mo go Iseraele, go ntshetsa leina la ga Jehofa malebogo.


text:
Gonne ditulo tsa bogosi tsa katlholelo di beilwe gone, e bong ditulo tsa bogosi tsa ntlo ya ga Dafite.


text:
A go nne kagiso mo teng ga dithako tsa gago, le go tlhogonolofala mo teng ga matlo a gago a dikgosi.”


text:
Ka ntlha ya bana ba ga rre le bankana ba me, ke tlaa bua jaana ke re: “Kagiso e nne mo teng ga gago.”


text:
Bonang, jaaka matlho a batlhanka a tle a lebe seatla sa mong wa bone; jaaka matlho a lelata a tle a lebe seatla sa mohumagadi wa lone; jalo matlho a rona a leba Jehofa Modimo wa rona, a ba a tle a re utlwele botlhoko.


text:
Mowa wa rona o tladitswe mo go feteletseng ka lesotlo la ba ba iketlileng fela, le ka lonyatso lwa ba ba pelompe fela.


text:
Bone ba ba ikantseng Jehofa, ba ntse jaaka thaba ya Sione e e sa ka keng ya tshikinngwa, mme e nnetse ruri ka bosakhutleng.


text:
Jaaka dithaba di dikanyeditse Jerusalema, Jehofa o dikanyeditse batho ba gagwe jalo go tloga fano gompieno go ya bosakhutleng.


text:
Gonne thobane ya bogosi ya boikepo ga e ketla e nna mo kabelong ya basiami; gore basiami ba se ka ba otlololela diatla tsa bone kwa boikepong.


text:
Ka ga ba ba fapogelang kwa mekgweng ya bone e e kgopameng, Jehofa o tlaa ba gogela koo le badiri ba boikepo. Kagiso a e nne le Iseraele.


text:
Foo molomo wa rona wa tlala setshego, le loleme lwa rona lwa tlala go opela; foo ba bua mo merafeng, ba re: “Jehofa o ba diretse dilo tse dikgolo.”


text:
Le fa motho a ka tswa a tsamaya a ntse a lela, mme a tshotse peo, o tlaa ba a tla gape, dingata tsa gagwe a na natso.


text:
Fa Jehofa a sa age ntlo, ba ba e agang ba direla lefela; fa Jehofa a sa dise motse, molebedi o tsogela lefela fela.


text:
Ke lefela fela mo go lona fa lo tsoga ka maphakela, lo ba lo ya go robala go le bosigo thata, lo ba lo ja dijo tsa letsapa; gonne o naya baratwana ba gagwe boroko jalo.


text:
Go sego monna yo mokotlopo wa gagwe o ba tletseng; ba tlaa re ba bua le baba fa kgorong, ba se ke ba tlhajwe ke ditlhong.


text:
Mosadi wa gago o tlaa nna jaaka mofine o o ungwang thata mo tengteng ga ntlo ya gago; bana ba gago ba tlaa nna jaaka matswela a motlhware, ba dikanyetsa lomati lwa bojelo lwa gago.


text:
Jehofa o tlaa go segofatsa a le mo Sione; mme o tlaa bona molemo wa Jerusalema ka malatsi otlhe a botshelo jwa gago.


text:
A Iseraele a bue jaana, a re: “Ba sa le ba ntlhokofatsa gantsintsi, le mo bokaung jwa me go tla nakong eno;


text:
ba sa le ba ntlhokofatsa gantsintsi mo bokaung jwa me go tla nakong eno; le fa go ntse jalo ga ba ise ba mphenye.


text:
jo mokgetli o sa tlatseng seatla sa gagwe ka jone, le yo o bofang dingata o sa tlatseng sehuba ka jone;


text:
le ba ba fetang ga ba ke ba bua ba re: “Tshegofatso ya ga Jehofa e nne mo go lona; re lo segofatsa mo ineng la Jehofa.”


text:
Mowa wa me o lebeletse Morena bogolo go fa balebedi ba lebelela mahube a moso; ee, bogolo go balebedi ba mahube a moso.


text:
Iseraele, solofela mo go Jehofa; gonne mo go Jehofa go na le boutlwelobotlhoko; e bile mo go ene go na le thekololo e e letlotlo fela.


text:
Jehofa, pelo ya me ga e a ipega, le matlho a me ga a kalega; le gone ga nke ke tsena mo mafokong a matona, le fa e le mo dilong tse di ntshitang.


text:
Ruri ke ikgaoditse ke ritibaditse mowa wa me; jaaka ngwanyana yo o kgwisiwang a na le mmaagwe, mowa wa me o ntse le nna jaaka ngwanyana yo o kgwisiwang.


text:
Jehofa o ikanetse Dafite ka boammaaruri; ga a ketla a bo tlhanogela a re: “Ke tlaa nnisa loungo lwa mmele wa gago mo setulong sa gago sa bogosi.


text:
E tlaa re fa bana ba gago ba boloka kgolagano ya me, le tshupo ya me e ke tlaa e ba rutang, bana ba bone le bone, ba tlaa nna mo setulong sa gago sa bogosi ka bosakhutleng.”


text:
“Fa, ke jone bonno jwa boikhutso jwa me ka bosakhutleng; fa, ke gone fa ke tlaa nnang gone, gonne ke go eleditse.


text:
Ke tlaa segofatsa dijo tsa gagwe tsa dibolokelo thatathata; ke tlaa kgorisa bahumanegi ba gagwe ka dijo.


text:
Baperesiti ba gagwe le bone, ke tlaa ba apesa poloko; baitshepi ba gagwe ba tlaa duduetsa thata ka boitumelo.


text:
Baba ba gagwe ke tlaa ba apesa ditlhong; mo go ene ka esi, serwalo sa gagwe sa bogosi se tlaa galalela.”


text:
Go tshwana jaaka lookwane lo lo tlhokegang lo le mo tlhogong, lwa repelelela le kwa ditedung, e bong ditedu tsa ga Arone; lwa ba lwa fologela le kwa dipeeleding tsa diaparo tsa gagwe;


text:
go tshwana jaaka monyo wa Heremone, o o fologelang mo dithabeng tsa Sione; gonne Jehofa o laoletse tshegofatso gone, e bong botshelo ka bosakhutleng.


text:
Bonang, lo bakeng Jehofa, lona lotlhe batlhanka ba ga Jehofa, ba e a reng bosigo lo bo lo eme mo ntlong ya Jehofa.


text:
Gonne Jehofa o ikgethetse Jakobe go nna wa gagwe ka sebele, le Iseraele go nna khumo ya gagwe e e tlhophegileng.


text:
Sengwe le sengwe se Jehofa o se ratileng o dirile sone fela, kwa legodimong le mo lefatsheng, mo mawatleng le mo mafelong a a boteng otlhe fela.


text:
O tle a tlhatlose mouwane kwa dikhutlong tsa lefatshe; a direle pula dikgadima; a ntshe phefo mo dibolokelong tsa gagwe.


text:
O ne a baya ditshupo le dikgakgamatso mo gare ga gago Egepeto, mo go Faro, le mo batlhankeng ba gagwe botlhe fela.


text:
Leina la gago, Jehofa, le eme ka bosakhutleng; segopodiso sa gago, Jehofa, se ntse mo tshikatshikeng tsotlhe fela.


text:
A ko lo ntshetseng Modimo wa medimo malebogo; gonne boutlwelobotlhoko jwa gagwe bo eme ka bosakhutleng.


text:
A ko lo ntshetseng Morena wa barena malebogo; gonne boutlwelobotlhoko jwa gagwe bo eme ka bosakhutleng.


text:
Ene yo o dirileng magodimo ka tlhaloganyo; gonne boutlwelobotlhoko jwa gagwe bo eme ka bosakhutleng.


text:
Ene yo o phutholotseng lefatshe mo godimo ga metsi; gonne boutlwelobotlhoko jwa gagwe bo eme ka bosakhutleng.


text:
Ene yo o iteileng Egepeto ka lotsalwapele lwa bone; gonne boutlwelobotlhoko jwa gagwe bo eme ka bosakhutleng.


text:
ka seatla se se thata, le ka letsogo le le otlologileng; gonne boutlwelobotlhoko jwa gagwe bo eme ka bosakhutleng.


text:
Ene yo o neng a kgaoganya Lewatle le Lehibidu fa gare; gonne boutlwelobotlhoko jwa gagwe bo eme ka bosakhutleng.


text:
A ribegetsa Faro le ntwa ya gagwe mo Lewatleng le Lehibidu; gonne boutlwelobotlhoko jwa gagwe bo ema ka bosakhutleng.


text:
Ene yo o neng a goga batho ba gagwe a ba ralatsa naga fela; gonne boutlwelobotlhoko jwa gagwe bo eme ka bosakhutleng.


text:
Ene yo o neng a itaya dikgosi tse dikgolo; gonne boutlwelobotlhoko jwa gagwe bo eme ka bosakhutleng.


text:
E bong boswa jwa ga Iseraele, motlhanka wa gagwe; gonne boutlwelobotlhoko jwa gagwe bo eme ka bosakhutleng.


text:
O bile o re golotse mo baganetsing ba rona; gonne boutwelobotlhoko jwa gagwe bo eme ka bosakhutleng.


text:
A ko lo ntshetseng Modimo wa legodimo malebogo; gonne boutlwelobotlhoko jwa one bo eme ka bosakhutleng.


text:
Gonne ba ba re isitseng gone re le ditshwarwa ba re: Re opele; le ba ba re swafaditseng ba re raya ba re: Re dire mokete; ba re: “Re opelele sengwe sa difela tsa Sione.”


text:
A loleme lwa me lo ngaparele magalapa a me, fa ke sa go gopole, fa ke sa godise Jerusalema godimo ga boitumelo jwa me jo bogolo.


text:
Jehofa, a ko o gopole motlha wa Jerusalema, o sekise bana ba Etome ka ga one, ba ba rileng: “O rutleng, o rutleleng go fitlha kwa motheong wa one.”


text:
Ao! Wena morwadia Babilone, o na le go senngwa fela; go tlaa nna sego ene yo o tlaa go duelang fela jaaka o diretse rona.


text:
Ke tlaa obama ke lebile tempele ya gago e e boitshepo, ke tlaa ntshetsa leina la gago malebogo ka ntlha ya mapelonomi a gago a lorato, le ka ntlha ya boammaaruri jwa gago; gonne o godiseditse lefoko la gago godimo ga leina la gago lotlhe fela.


text:
Dikgosi tsotlhe tsa lefatshe di tlaa go ntshetsa malebogo, Jehofa, gonne di utlwile mafoko a molomo wa gago.


text:
Gonne le fa Jehofa a le godimo, le fa go ntse jalo, o tsaya tsia bangotlegi; mme baipegi o ba itsetse kgakala fela.


text:
Le fa ke tsamaya mo gare ga tlalelo, o tlaa nthudisa; kgakalo ya baba ba me o tlaa e otlololela letsogo la gago, le seatla sa gago se segolo se tlaa mpoloka.


text:
Jehofa o tlaa ntshweletsa se se leng ka ga me; boutlwelobotlhoko jwa gago, Jehofa, bo eme ka bosakhutleng; se tlhoboge ditiro tse e leng tsa diatla tsa gago tota.


text:
Kana ke ka bo ke ka ya kae ke tlogela mowa wa gago? Kgotsa sebonalo sa gago nka se tshabela kwa kae?


text:
Fa ke tlhatlogela kwa legodimong, o bo o le gone; fa ke ala phate ya me mo Bobipong, bona, o bo o le gone fela.


text:
Le e leng lefifi ga le go bipele sepe; mme bosigo bo phatsima jaaka motshegare; lefifi le lesedi ke mo go tshwanang fela mo go wena.


text:
Ke tlaa go ntshetsa malebogo; gonne ke dirilwe ka mo go boitshegang le ka mo go gakgamatsang; di a gakgamatsa, ditiro tsa gago; mme goo mo, mowa wa me o a go itse sentle.


text:
Popego ya me ga e a ka ya go fitlhegela jale ka ke dirwa mo bosaitsiweng, ka ke bopiwa ka maatlametlo kwa tlasetlase ga lefatshe.


text:
Matlho a gago a ne a bona go nna ga me ke ise ke bopege, mme mo lokwalong lwa gago go ne go kwadilwe ditokololo tsotlhe tsa me, tse di neng di ntse di bopiwa ka letsatsi le letsatsi, le mororo go ise go nne epe ya tsone.


text:
Fa nka bo ke e bala, e a bo e le mentsi thata, go feta palo ya mošawa; e a re ke kubuga ke be ke ntse ke na nao fela.


text:
Ba looditse loleme lwa bone jaaka noga; botlhoko jwa šaušawane bo ka fa tlase ga dipounama tsa bone. Sela.


text:
Jehofa, mpoloka mo diatleng tsa baikepi; ntibela mo mothong yo o thubakang; ba ba ikaeletseng gore ba tlaa faposa dikgato tsa me.


text:
Bapelompe ba ntshubetse mutlwane le megala; ba adile lotloa ka fa tseleng; ba nthaetse ka diru. Sela.


text:
Jehofa o se ka wa naya moikepi dikeletso tsa gagwe; o se ka wa tsweleletsa pele maano a gagwe a bosula; ba ka tla ba ikgodisa. Sela.


text:
A magala a a tukang a wele mo go bone; a ba latlhelwe mo molelong; mo mekoleng e e boteng, gore ba se ka ba tlhola ba tsoga.


text:
Motho yo o buang bosula ga a ketla a tlhomamisiwa mo lefatsheng; bosula bo tlaa tsoma yo o thubakang go mo ribegetsa.


text:
A morapelo wa me o rangwe fa pele ga gago jaaka maswalo; go tsholediwa ga diatla tsa me e nne jaaka setlhabelo sa maitsebowa.


text:
O se ka wa sokololela pelo ya me kwa go sepe se se bosula go tla e dira ditiro tsa tshiamololo le banna ba ba dirang boikepo; mme a nke ke se ka ka akola nabo ka tse di metsegang tsa bone.


text:
A mosiami a ntiteye, e tlaa bo e le pelonomi fela; a nkomanye, e tlaa bo e le jaaka fa lookwane lo thelwa mo tlhogong ya me; a tlhogo ya me e se lo gane; gonne le mo boikepong jwa bone, morapelo wa me o tlaa tswelelela pele fela.


text:
Gonne matlho a me a koo go wena Modimo, Morena; ke ikanya mo go wena; se tlogele mowa wa me o iphotlhere fela.


text:
E rile mowa wa me o phikame mo teng ga me, wa bo o itse tsela ya me fela. Mo tseleng e ke tsamayang mo go yone ba ntshubetse mutlwane.


text:
Leba ka fa ntlheng ya letsogo la me le legolo, mme o bone; gone ga go na ope yo o nkitseng; ke tlhaetswe ke botshabelo; ga go motho ope yo o dirang sepe ka mowa wa me.


text:
Ke ne ka tlhaeleletsa koo go wena, Jehofa, ka re: “O botshabelo jwa me, le kabelo ya me, mo lefatsheng la batshedi.”


text:
Ela go goa ga me tlhoko, gonne ke ngotlilwe thata; nkgolola mo babogising ba me; gonne ba thata bogolo go nna.


text:
Ntsha mowa wa me mo ntlong ya kgolegelo, gore ke ntshetse leina la gago malebogo; basiami ba tlaa ntikanyeletsa; gonne o tlaa ntirela sentle ka pelo mo go feteletseng.


text:
Utlwa morapelo wa me Jehofa; sekegela mekokotlelo ya me tsebe; o nkarabe mo boikanngong jwa gago, le mo tshiamong ya gago.


text:
O se ka wa seka le motlhanka wa gago; gonne mo ponong ya gago ga go na motshedi ope yo o ka nnang tshiamo.


text:
Gonne mmaba o bogisitse mowa wa me; o thubanyeditse botshelo jwa me fa fatshe; o mpatiketse go aga mo mafelong a lefifi jaaka ba ba sa bolong go swa.


text:
Ke gakologelwa metlha ya bogologolo; ke akanya go dira ga gago; ke tlhatlhanya ditiro tsa diatla tsa gago.


text:
Jehofa, akofa o nkarabe; mowa wa me o a fela; se mphitlhele sefatlhogo sa gago; nka tla ka nna jaaka ba ba fologelang mo moleteng.


text:
Nkutlwisa bopelonomi jwa gago jwa lorato mo mosong; gonne ke ikanya mo go wena; nkitsise tsela e ke tshwanetseng go tsamaya mo go yone; gonne ke tsholeletsa mowa wa me koo go wena.


text:
O nthute go dira go rata ga gago; gonne o Modimo wa me; mowa wa gago o molemo; o nkgoge mo lefatsheng la thokgamo.


text:
Ntsitsibosa, Jehofa, ka ntlha ya leina la gago; mo tshiamong ya gago o ntshe mowa wa me mo tlalelong.


text:
Mo bopelonoming jwa gago jwa lorato o bo o kgaole botlhe ba ba patikang mowa wa me; gonne ke motlhanka wa gago.


text:
A go bakwe Jehofa, lefika la me, yo o rutang diatla tsa me go dira ntwa, le menwana ya me go tlhabana.


text:
Bopelonomi jwa me jwa lorato, le kago ya me ya phemelo; kago e e godileng thata ya me ya phemelo le mogolodi wa me; thebe ya me e bile ke ene yo ke mo ikanyang; yo o fenyetsang batho ba me kwa tlase ga me.


text:
Jehofa, kana motho e be e le eng fa e bo ne ne o mo tlhokometse jaana? Le morwa motho fa e bo ne ne o mo kaya e le sengwe jaana?


text:
Otlolola seatla sa gago o le koo godimo; mphamola, o ntshwatole mo metsing a magolo, mo seatleng sa baeng;


text:
ba melomo ya bone e buang boithamako; le seatla sa bone se se siameng ke seatla se se siameng sa maaka.


text:
Modimo, ke tlaa go opelela sefela se seša; ke tlaa go opelela dipako ka seletso se se megala e le some.


text:
Ke one o o nayang dikgosi poloko; o o falodisang Dafite, motlhanka wa one mo tšhakeng e e utlwisang botlhoko.


text:
Mphalodisa, o nkgolole mo seatleng sa baeng ba molomo wa bone o buang boithamako, ba seatla sa bone se se siameng e leng seatla se se siameng sa maaka.


text:
E tlaa re bomorwaa rona ba nna jaaka ditlhatshana tse di godileng mo bokaung jwa bone; le bomorwadia rona ba nna jaaka maje a kgokgotsho, a a betlilweng ka fa mokgweng wa ntlo ya segosi;


text:
e tlaa re matlo a rona a polokelo a tletse, go fitlhelwa dithoto di le methalethale mo go one; le manku a rona a tsala makgolokgolo mo mebileng ya rona;


text:
e tlaa re dipelesa tsa rona di belesitse thata; e tlaa re go tlhagela mo teng le go thobela kwa ntle go seyo, mme go se na legalo mo mebileng ya rona;


text:
go bo go le sego tšhaba e e mo boemong jo bo ntseng jalo; ee, go sego tšhaba e Modimo wa yone e leng Jehofa.


text:
Modimo wa me, ke tlaa go godisa, Kgosi; ke tlaa baka leina la gago ka bosakhutleng le ka bosaengkae.


text:
Losika longwe lo tlaa baka ditiro tsa gago go ya losikeng lo longwe, mme lo tlaa kakanya ditiro tsa gago tsa bonatla.


text:
Ke tlaa akanya borena jo bo galalelang jwa tlotlego ya gago, le ditiro tsa gago tse di gakgamatsang.


text:
Batho ba tlaa bua ka ga bonatla jwa ditiro tsa gago tse di boitshegang; mme ke tlaa bolela bogolo jwa gago.


text:
Jehofa o pelotshweu, o tletse pelotlhomogi; o bonya go galefa, mme o na le boutlwelobotlhoko jo bogolo.


text:
Bogosi jwa gago ke bogosi jo bo se nang bokhutlo, le puso ya gago e eme go ya ditshikatshikeng tsotlhe.


text:
Molomo wa me o tlaa bua pako ya ga Jehofa; a nama yotlhe e bake leina la gagwe le le boitshepo, ka bosakhutleng le ka bosaengkae.


text:
Ke tlaa nna ke baka Jehofa ke sa ntse ke tshedile; ke tlaa opelela Modimo wa me dipako ka ke sa ntse ke leyo.


text:
Mowa wa gagwe o a tswa, mme a boele mo mmung wa gagwe; ka letsatsi leo fela maikaelelo a gagwe a nyelele.


text:
Go sego ene yo Modimo wa ga Jakobe e leng thuso ya gagwe, yo tsholofelo ya gagwe e leng mo go Jehofa Modimo wa gagwe;


text:
o o dirileng legodimo le lefatshe, lewatle, le tsotlhe tse di mo go tsone; o o tshegetsang boammaaruri ka bosakhutleng;


text:
O o diraletsang bapatikwi tshiamiso; o o fang ba ba bolawang ke tlala dijo; Jehofa o golola bagolegwi.


text:
Jehofa o boloka baeng; o tshegetsa khutsana le mosadi wa motlholagadi; mme tsela ya moikepi a e ribege.


text:
Jehofa o tlaa busa ka bosakhutleng, e bong Modimo wa gago Sione, go ya tshikatshikeng tsotlhe fela. Bakang Jehofa.


text:
Bakang Jehofa; gonne go molemo go opelela Modimo wa rona dipako, gonne go monate, mme pako e tshwanetse.


text:
O o khurumetsang legodimo ka maru, o o baakanyetsang lefatshe pula, o o tlhogisang bojang mo dithabeng.


text:
Ga o ise o ko o direle morafe ope jalo; mme ka ga dikatlholo tsa one, ga ba ise ba ke ba di itse. Bakang Jehofa.


text:
a ba bake leina la ga Jehofa; gonne leina la gagwe ke lone losi le le goletsegileng; kgalalelo ya gagwe e godimo ga lefatshe le legodimo.


text:
O goleditse lonaka lwa batho ba gagwe, pako ya baitshepi ba gagwe botlhe; e bong bana ba Iseraele, e le tšhaba e e gaufi le ene. Bakang Jehofa.


text:
A dipako tse dikgolo tsa Modimo di nne mo molomong wa bone le tšhaka e e magale mabedi e nne mo diatleng tsa bone:


text:
go dirafatsa mo go bone katlholo e e kwadilweng; tlotlo e, baitshepi botlhe ba gagwe ba na nayo. Bakang Jehofa.


text:
Bakang Jehofa. Lo bakeng Modimo mo felong ga one ga boitshepo, o bakeng mo phuthologong ya thata ya one.


text:
O bakeng ka disemebala tse di tumo kgolo; o bakeng ka disemebala tse di dumang ka lentswe le le kwa godimo.


text:
gore motho yo o botlhale a utlwe, a totafale mo go ithuteng; le gore motho wa tlhaloganyo a ye go tshwara dikgakololo tse di itekanetseng;


text:
Fa ba re: “A re tsamaye mmogo re ye go lalela go tsholola madi, a re bobele ba ba se nang molato ka bomo;


text:
Morwaaka, o se ka wa tsamaya nabo mo tseleng; thiba lonao lwa gago, gore lo se ka lwa tsena mo tselaneng ya bone,


text:
o kua mo bonnong jo bogolo jwa borakanelo; fa botsenong jwa dikgoro, o bolela mafoko a gagwe mo motseng, a re:


text:
“Lona ba lo sa tlhalefang, lo tlaa rata botlhoka botlhale ka lobaka lo lo kaye, le basotli go ijesa monate mo go sotleng, le dieleele go ila kitso?


text:
Sokologang ka kgalemo ya me; bonang, ke tlaa thela mowa wa me mo go lona, ke tlaa lo itsise mafoko a me.


text:
Le nna ke tlaa tshega mo motlheng wa tatlhego ya lona; ke tlaa sotla motlhang poifo ya lona e tlang;


text:
motlhang poifo ya lona e tlang jaaka matsubutsubu a phefo, le tatlhego ya lona e tlaa jaaka setsuatsue; motlhang pitlagano e tlang mo go lona le tlalelo e e mahehe.


text:
Gonne go tenega ga ba ba sa tlhalefang go tlaa ba bolaya, le boiketlo jwa dieleele bo tlaa di senya.


text:
fa o mmatla jaaka e ka bo e le selefera, fa o mo hukuletsa jaaka e kabo e le dikhumo tse di subegileng;


text:
Go go golola mo mosading yo o leng o sele, e bong mo mosading yo o leng o sele yo o rethefatsang mafoko a gagwe;


text:
Mo go ba ba yang kwa go ene, ga go ope yo o bowang, le gone ga ba ke ba ye go wela ditselana tsa botshelo.


text:
Baikepi ba tlaa kgaolwa ba tlosiwa mo lefatsheng, le ba ba dirang ka bonongwana ba tlaa khumolwa mo go lone.


text:
A boutlwelobotlhoko bo se go tlogele le boammaaruri; o di bofelele mo thamong ya gago; o di kwale mo sekwalelong sa pelo ya gago;


text:
Jalo mabolokelo a gago a tlaa tlala letlotlo, le dithatholelo tsa gago di tlaa penologa bojalwa jo boša.


text:
gonne yo Jehofa o mo ratang o tle a mo kgalemele; fela jaaka rra motho a tle a kgalemele morwawe yo o mo natefelang.


text:
Gonne tlhwatlhwa ya yone e gaisa tlhwatlhwa ya selefera, le papadi ya lone e gaisa papadi ya gouta e e itshekileng.


text:
O tlhokega bogolo go diperela; mme mo dilong tsotlhe tse o ka di eletsang ga go na sepe se se ka tshwantshiwang nae.


text:
Boleele jwa malatsi bo mo seatleng sa gagwe se se siameng; mo seatleng sa gagwe sa molema go dikhumo le tlotlo.


text:
O setlhare sa botshelo mo go ba ba mo tshwarang; go tlhogonolo mongwe le mongwe yo o mo itshadisetsang.


text:
E tlaa re o rapama ga o ketla o boifa; ee, o tlaa rapama fela, mme boroko jwa gago bo tlaa nna monate.


text:
gonne Jehofa o tlaa nna boikanngo jwa gago, o tlaa boloka lonao lwa gago, gore lo se ka lwa tshwarwa.


text:
Ba ba tshwanetsweng ke go direlwa molemo, o se ka wa gana ka one, fa go le mo thateng ya seatla sa gago go o dira.


text:
O se ka wa raya wa gaeno wa re: “Tsamaya, o bo o tle gape, ka moso ke tlaa go naya;” le mororo selo o na naso.


text:
O se ka wa rata wa bo o ka nna jaaka motho wa sesenyi, o bo o se ka wa itshenkela ditsela dipe tsa gagwe.


text:
Rre a nthuta a nthaya a re: “A pelo ya gago e tshegetse mafoko a me; o boloke ditaolo tsa me, mme o tshele:


text:
Bapala botlhale, bapala tlhaloganyo; o se ka wa go lebala, le gone o se ka wa tenega mo mafokong a molomo wa me;


text:
Botlhale ke selo se segolo bogolo go dilo tsotlhe; ke gone bapala botlhale: Ee, mo go tsotlhe tse o di bonyeng, o bo o bapetse tlhaloganyo.


text:
E tlaa re o tsamaya, dikgato tsa gago ga di ketla di pitlaganngwa, fa o siana, ga o ketla o kgotswa.


text:
Tselana ya mosiami e ntse jaaka lesedi le le phatsimang, le le phatsimelang pele fela go ya motshegareng o mogolo.


text:
A matlho a gago a lebele kwa pele, dintshi tsa matlho a gago di lolamele go lebela kwa pele ga gago fela.


text:
O se ka wa fapogela ka fa ntlheng ya le legolo, kgotsa ya la molema: tlosa lonao lwa gago lo tswe mo bosuleng.


text:
Gonne dipounama tsa mosadi o sele di rotha sedinotshe, magalapa a gagwe a boleta bogolo go lookwane.


text:
Jalo wa bo a sa wele tselana e e papannweng ya botshelo; ditsela tsa gagwe di raraanye, mme a ba a sa go itse.


text:
A metswedi ya gago e tshwanetse go tšheamela koo kwa ntle, le dinoka tsa metsi go ya le mebila fela?


text:
Jaaka tshephe e namagadi e e lorato, le jaaka lefele le le namagadi le le natefang, a mabele a gagwe a go thethebatse ka metlha yotlhe, o nne o tlhapelwe ke lorato lwa gagwe ka metlha yotlhe.


text:
Kana morwaaka, o ka bo o ratelang go tlhapelwa ke mosadi yo o leng o sele, wa tlamparela sehuba sa mosadi wa seeng?


text:
Gonne ditsela tsa motho di fa pele ga matlho a ga Jehofa, mme o lekalekanya ditselana tsotlhe tsa gagwe.


text:
Moikepi o tlaa tshwarwa ke maikepo a gagwe tota, mme o tlaa tshegediwa ke megala ya boleo jwa gagwe.


text:
Dira jaana, morwaaka, mme o ikgolole, ka e le fa o tsenye mo seatleng sa wa gaeno jaana; ya, o ikokobetse, o kokotlele wa gaeno.


text:
O bo o ikgolole jaaka tshephe mo seatleng sa motsomi, le jaaka nonyane mo seatleng sa motshwara nonyane.


text:
jalo khumanego ya gago e tlaa tla jaaka senokwane, le lehuma la gago jaaka monna yo o tlhometseng dibolao.


text:
Ke gone ka moo tatlhego ya gagwe e tlaa tlang ka tshoganetso; o tlaa tshoga ka a thubilwe fela, mme e tlaa bo e le mo go se nang kalafo.


text:
Matlho a a kadileng, loleme lo lo akang, le diatla tse di tshololang madi a motho a a se nang molato;


text:
Motlhang o tsamayang di tlaa go goga; motlhang o robalang di tlaa go tlhodumela, mme motlhang o kubugang di tlaa bua nao.


text:
O se ka wa eletsa bontle jwa gagwe mo pelong ya gago; le gone a se ka a go gapa ka dintshi tsa matlho a gagwe.


text:
Gonne motho o tle a humanegisiwe ke mosadi wa sepepe, bojotlhe jwa gagwe e ba e nna semathanyana sa bogobe fela; e bile mosadi yo o seaka o tle a tsome botshelo jo bo tlhokegang.


text:
Yo o tsenang kwa mosading wa monna wa ga gabo o ntse jalo; le fa e le mang yo o mo amang ga a ketla a lesiwa fela a sa bediwe.


text:
Yo o dirang boaka le mosadi, ga a na tlhaloganyo: yo o bo dirang o rata go senya mowa wa gagwe tota.


text:
Ga a ketla a tlhokomela thekololo epe; le gone ga a ketla a diga pelo, le fa o ntsha dineo di le dintsi.


text:
mme ka bona mo go ba ba sa tlhalefang, ka lemoga mo makaung, motho mongwe wa lekau yo o se nang tlhaloganyo,


text:
a feta le mmila gaufi le kgokgotsho ya mosadi yoo, mme a otobela kwa tseleng e e yang kwa ntlong ya gagwe;


text:
Ke gone ke moo ke duleng go go kgatlhantsha, go batla sefatlhogo sa gago ka tlhoafalo, jaanong ke go fitlhetse.


text:
Ke adile bolao jwa me ka diphate tse di matsabatsaba, le ka matsela a a mebalabala a tlhale ya Egepeto.


text:
A mo sala morago ka bonako, jaaka kgomo e ya go tlhajwa, kgotsa jaaka seiaie fa se ya dikgolegong tsa kwatlhao;


text:
go tsamaya motswi o mo phololetsa sebete; jaaka nonyane e tle e itlhaganelele seru, e sa itse fa e le tatlhego ya botshelo.


text:
A pelo ya gago e se ka ya fapogela kwa tseleng ya gagwe, o se ka wa timelela mo ditselaneng tsa gagwe.


text:
Gonne o digile batho ba le bantsi ba ntshitswe dintho; ee, ba ba bolailweng ke ene ke bontsi jo bogolo.


text:
Utlwang, gonne ke tlaa bua dilo tse di gaisang mo go feteletseng; go tumologa ga dipounama tsa me e tlaa nna ga dilo tse di siameng.


text:
Mafoko otlhe a molomo wa me a mo tshiamong; ga go na sepe se se sokameng, le fa e le se se kgopo mo go one.


text:
Gonne botlhale bo molemo bogolo go diperela, mme dilo tsotlhe tse motho o ka di eletsang ga di na go tshwantshiwa le jone.


text:
Go boifa Jehofa ke go ila bosula; boikgodiso, le bogoma, le mokgwa o o bosula le molomo o o lesoko, ke dilo tse ke di ilang.


text:
Loungo lwa me lo molemo bogolo go gouta, ee, bogolo go gouta e e itshekileng; le totafalelo ya me bogolo go selefera se se tlhophegileng.


text:
jale ka a etleetsa magodimo, ka bo ke le gone. Jale ka a baya tikwatikwe mo bophadiphading jwa setsiba se se boteng;


text:
e rile a beela lewatle molelwane wa lone, gore metsi a tle a se ka a tlola taolo ya gagwe; ya re a rala metheo ya lefatshe,


text:
foo ke ne ke le fa go ene, jaaka motho yo e leng tlhogo ya tiro; ke le natefelo ya gagwe ka malatsi otlhe, ke ntse ke itumela ka metlha yotlhe fa pele ga gagwe.


text:
Go sego motho yo o nkutlwang, a ntse a lebeletse fa dikgorong tsa me, a ntse a letile fa mephakwaneng ya mejako ya me.


text:
O tlhabile dikgomo tsa gagwe; o tlhakantse bojalwa jwa gagwe jwa mofine; o bile o baakantse lomati lwa gagwe lwa bojelo.


text:
“Le fa e le mang yo o sa tlhalefang, a a tsene kwano!” Ka ga gagwe yo o se nang tlhaloganyo, o mo raya a re:


text:
Bakelang go dira boeleele, lona ba lo sa tlhalefang, lo tshele; lo sepele mo tseleng ya tlhaloganyo.”


text:
Naya motho yo o botlhale thuto, mme o tlaa tlhalefa bogolo; ruta motho yo o siameng, mme o tlaa totafala mo thutong.


text:
“Le fa e le mang yo o sa tlhalefang, a a tsene kwano;” mme ka ga gagwe yo o se nang tlhaloganyo, a mo reye a re:


text:
Diane tsa ga Solomone. Mosimane yo o botlhale o itumedisa rraagwe, mme mosimane yo o seeleele ke khutsafatso ya ga mmaagwe.


text:
Jehofa ga a ketla a leseletsa mowa wa mosiami go nna mo logabeng, mme o kgoromeletsa keletso ya moikepi koo.


text:
Motho yo o dirang ka seatla se se bolea o tle a humanege, mme seatla sa yo o tlhoafetseng se a humisa.


text:
Yo o kokoanyang go le selemo ke ngwana wa mosimane yo o botlhale, mme yo o robalang mo motlheng wa thobo ke ngwana wa mosimane yo o tlhabisang ditlhong.


text:
Mo dipounameng tsa yo o nang le tlhalemalejo go fitlhelwa botlhale, mme thupa e lebanye mokotla wa yo o se nang tlhaloganyo.


text:
Mo bontsing jwa mafoko ga go ko go tlhokafala tlolo, mme yo o thibang dipounama tsa gagwe o botlhale.


text:
Loleme lwa mosiami lo ntse jaaka selefera se se tlhophegileng, mme pelo ya moikepi e molemo o monnye fela.


text:
Go ntse jaaka tshameko fela mo mothong wa seeleele go dira boikepo, mme botlhale bo ntse jalo mo mothong wa tlhaloganyo.


text:
Jaaka bojalwa jo bo bodila mo menong, le jaaka mosi mo matlhong, motho yo o bobodu o ntse jalo mo go ba ba mo romang.


text:
Tsela ya ga Jehofa ke kago e e thata ya phemelo mo mosiaming, mme ke tshenyo mo go ba ba dirang boikepo.


text:
Selekanyo sa pego se se tsietsang ke se se makgapha mo go Jehofa, mme sebokete se se lekanyeng se a mo natefela.


text:
Tshiamo ya bathokgami e tlaa ba golola, mme ba ba dirang ka bonongwane ba tlaa tshwarelwa mo bosenying jwa bone fela.


text:
Motho yo o sa reng Modimo sepe o senya wa ga gabo ka molomo wa gagwe, mme mosiami o tlaa gololwa ka kitso.


text:
Kwa go se nang kgogo ya botlhale gone, batho ba a wa, mme mo bontsing jwa bagakolodi go nne le polokego.


text:
Motho yo o boutlwelobotlhoko o itirela mowa wa gagwe molemo, mme yo o selalome o itshwenya nama ya gagwe.


text:
Yo o nitameng mo tshiamong o tlaa fitlha kwa botshelong. Mme yo o latelelang bosula o dira jalo go tla a inaya loso.


text:
Ba ba lesoko mo pelong ke difedisa pelo mo go Jehofa, mme ba ba itekanetseng mo tseleng ya bone, ke natefelo ya gagwe.


text:
Le fa seatla se tshwaragana le seatla, motho yo o bosula ga a ketla a tlhoka petso, mme losika lwa mosiami lo tlaa gololwa.


text:
Jaaka lenyena la gouta mo nkong ya kolobe, mosadi yo montle, yo o se nang pharologanyo, o ntse fela jalo.


text:
Go na le mo go gasegang, mme go totafale bogolo, mme go bile go na le gonoga bogolo go tshwanelo, mme go ise lehumeng fela.


text:
Yo o gonang ka mabele, batho ba tlaa mo hutsa, mme tshegofatso e tlaa nna mo tlhogong ya yo o a rekisang.


text:
Motho yo o batlang molemo ka tlhoafalo o batla botsalano, mme yo o senkang bosenyi, bo tlaa tla mo go ene.


text:
Yo o tshwenyang ntlo ya gagwe o tlaa ja phefo boswa, le lesilo le tlaa nna motlhanka wa yo o pelo e e botlhale.


text:
Mosadi yo o mokgwa montle o o iphaphileng ke serwalo sa tlhogo mo monneng wa gagwe, mme yo o tlhabisang ditlhong o ntse jaaka sebodu mo marapong a gagwe.


text:
Mafoko a baikepi ke a go lalela madi a motho go a tsholola, mme molomo wa bathokgami o tlaa ba golola.


text:
Motho yo o siameng o tle a gopole botshelo jwa kgomo yabo, mme mautlwelobotlhoko a moikepi ke bolalome fela.


text:
Yo o lemalemang masimo a gagwe o tlaa bona letlotlo la dijo, mme yo o salang maithamako morago ga a na tlhaloganyo.


text:
Motho o tlaa kgora molemo ka loungo lwa molomo wa gagwe, mme madiro a diatla tsa motho o tlaa a busediwa.


text:
Go na le go bua ka kgakgabuelo jaaka ditlhabo tsa putlela, mme loleme lwa motho yo o botlhale ke phodiso.


text:
Pounama ya boammaaruri e tlaa tlhomama ka bosakhutleng, mme loleme lo lo akang lo ema ka ponyo ya leitlho fela.


text:
Dipounama tse di akang ke sefedisa pelo mo go Jehofa, mme ba ba dirang ka boammaaruri ba a mo natefela.


text:
Yo o seramatla ga a ke a besa se o se bolaileng a ile go tsoma, mme dithoto tse di tlhokegang tsa batho di tle di nne kwa batlhoafading.


text:
Motho o tlaa ja se se molemo ka loungo lwa molemo wa gagwe, mme mowa wa yo o bonongwane o tlaa ja thubakego.


text:
Yo o dibelang molomo wa gagwe o ipolokela botshelo, mme yo o atlhamolosang dipounama tsa gagwe thata o tlaa bona tshenyego.


text:
Motho yo o siameng o ila maaka, mme motho yo e leng moikepi o nkga sebodu, mme o wela mo ditlhonngeng.


text:
Go na le yo o ikhumisang, le fa go ntse jalo ga a na sepe; go na le yo o ikhumanegisang, le fa go ntse jalo a ne le khumo e kgolo.


text:
Khumo e e bonyweng ka boithamako e tlaa ngotlafadiwa, mme yo o phuthang ka go dira ka mabogo o tlaa totelwa.


text:
Tsholofelo e e diegisiwang e tle e ngodise pelo, mme motlhang seeletso se tlang e be e le setlhare sa botshelo.


text:
Khumanego le ditlhong di tlaa nna kwa go yo o ganang thuto, mme yo o elang kgalemelo tlhoko o tla tlotlwa.


text:
Tsamaya le batho ba ba botlhale, mme o tlaa nna botlhale, mme monkana wa dieleele o tlaa utlwisiwa botlhoko ke gone.


text:
Go dijo dikgolo mo temong ya bahumanegi, mme go tle go nne le mo go senngwang ka ntlha ya go faposiwa ga tshiamiso.


text:
Mosadi mongwe le mongwe yo o tlhalefileng o aga ntlo ya gagwe, mme yo o seeleele o e rutlolola ka diatla tsa gagwe.


text:
Yo o sepelang mo tshiamong ya gagwe o boifa Jehofa, mme yo o logwadi mo tseleng tsa gagwe o a mo nyatsa.


text:
Mo molomong wa dieleele go na le thupa e e betsang boikgodiso, mme dipounama tsa ba ba tlhalefileng di tlaa ba boloka.


text:
Kwa go se nang dikgomo gone, lesaka le tle le nne phepa fela, mme go nne totafalo e kgolo ka thata ya kgomo.


text:
Motenegi mo pelong o tlaa kgora ditsela tsa gagwe ka esi, le motho yo o molemo o tlaa ikgorisa ka esi.


text:
Motho yo o sa tlhalefang o dumela lefoko lengwe le lengwe, mme senokopela se tle se itebe tsamao ya sone sentle.


text:
Motho yo o botlhale o a boifa, mme a kgaogane le bosula, mme seeleele se dira ka makgakga, mme se ikgantshe.


text:
A ga ba timele ba ba logang bosula? Mme go tlaa nna boutlwelobotlhoko le boammaaruri kwa go ba ba logang molemo.


text:
Serwalo sa tlhogo sa ba ba botlhale ke dikhumo tsa bone, mme boeleele jwa dieleele ke boeleele fela.


text:
Moikepi o tlobelelwa mo go direng bosula ga gagwe, mme mosiami o na le tsholofelo mo losong lwa gagwe.


text:
Botlhale bo ikhutsa mo pelong ya yo o nang le tlhaloganyo, mme se se mo botengnyeng jwa dieleele se a utlwadiwa.


text:
Natefo ya kgosi e lebanye le motlhanka yo o dirang ka botlhale, mme bogale jwa yone bo tukele ene yo o tlhabisang ditlhong.


text:
Loleme lwa ba ba tlhalefileng lo bolela kitso ka go siameng, mme molomo wa dieleele o gorometse boeleele fela.


text:
Bobipo le Bosenyegelo ke dilo tse di senogileng fa pele ga Jehofa, mme dipelo tsa batho tsone bogolo jang!


text:
Malatsi otlhe a ba ba patikwang a bosula, mme yo pelo ya gagwe e jang monate o na le modiro o o sa khutleng.


text:
Go ja dijo tsa merogo fela, fa e na le lorato, go molemo bogolo go kgomo e e otlilweng, fa e na le kilo.


text:
Bofafalele ke boitumelo fela mo go yo o tlhokang botlhale, mme motho yo o nang le tlhaloganyo o siamisa motsamao wa gagwe.


text:
Kwa go se nang kgakololo gone, maikaelelo a tle a tlhaele, mme mo bontsing jwa bagakolodi a tle a tlhomame.


text:
Motho o na le boitumelo mo go fetoleng ga molomo wa gagwe; mme lefoko, fa le buiwa mo lobakeng lo e leng lone, le molemo jang!


text:
Mo go ba ba tlhalefileng tsela ya botshelo e tlhatlogela kwa godimo, gore ba tlogelele Bobipo kwa tlase.


text:
Jehofa o tlaa epolola ntlo ya ba ba ikgodisang, mme o tlaa tlhomamisa mololwane wa mosadi wa motlholagadi.


text:
Pelo ya mosiami e tlhatlhanya go fetola, mme molomo wa baikepi o tle o gorometse dilo tse di bosula.


text:
Jehofa o diretse sengwe le sengwe kwa se direlang gone, ee, le e leng baikepi o ba diretse letsatsi la bosula.


text:
Mongwe le mongwe yo o pelo e e ikgodisang o sefedisapelo mo go Jehofa, le fa seatla se tshwaragana le seatla, ene ga a ketla a tlhoka petso.


text:
Boikepo bo tlhapisiwa bo tlosiwa ke boutlwelobotlhoko le boammaaruri, le gone batho ba kgaogana le bosula ka go boifa Jehofa.


text:
E a re fa ditsela tsa motho di kgatlha Jehofa, o tle a dire gore le e leng baba ba gagwe ba agisanye nae.


text:
Selekanyo se se siameng, le dilekanyo tsa pego tse di siameng ke tsa ga Jehofa, dilekanyo tsotlhe tse di bokete tsa kgetse, ke tiro ya gagwe.


text:
Bogale jwa kgosi bo ntse jaaka barongwa ba loso, mme monna yo o tlhalefileng o tlaa bo opela legofi.


text:
Mo go selweng ke sefatlhogo sa kgosi go na le botshelo, le botsalano jwa yone bo ntse jaaka leru la pula ya kgogolammoko.


text:
Go molemo jang go bona botlhale bogolo go gouta! Ee, go bapala tlhaloganyo go ka itshenkelwa bogolo go selefera.


text:
Yo o elang lefoko tlhoko o tlaa bona molemo, mme le fa e le mang yo o ikanyang Jehofa, o a ba a le sego.


text:
Tlhaloganyo ke motswedi wa botshelo o o tswelelang yo o nang nao, mme kwatlhao ya masilo ke bosilo jwa bone.


text:
Mafoko a a monate a ntse jaaka lomepa lwa dinotshe, a monate mo moweng, e bile ke phodiso mo marapong.


text:
Motho yo o seramatla o loga bosenyi, le mo dipounameng tsa gagwe go na le mo go tshwanang jaaka molelo o o fisang.


text:
Yo o budulatsang matlho, ke gore, o loga dilo tsa lesoko, yo o momang molomo o a ba a dirafatsa bosula.


text:
Go molemo thathana e e omeletseng fa e na le boiketlo, bogolo go ntlo e go jelwang dijo tse di tletsetletseng mo go yone, fa go na le komano.


text:
Motlhanka yo o dirang ka botlhale o tlaa busa yo e leng ngwana wa kgotla yo o tlhabisang ditlhong, mme o tlaa arogana boswa le bomorwa motho.


text:
Le fa e le mang yo o sotlang mohumanegi o kgoba Mmopi wa gagwe, mme yo o itumelelang tshenyegelo ga a ketla a tlhoka petso.


text:
Puo e e maatlametlo ga e a tshwanela lesilo, bogolo jang dipounama tse di akang ga di a tshwanela kgosana.


text:
Neo e ntse jaaka lentswana le le tlhokegang mo matlhong a gagwe yo o nang nayo, le fa e leba kae le kae e ntse e kokotlegela fela.


text:
Kgalemelo e tsena kwa teng ga motho yo o nang le tlhaloganyo, go feta dithupa di le lekgolo mo seeleeleng.


text:
Motho yo o bosula o batla tsuololo fela; ke gone ka moo morongwa yo o bolalome o tlaa rongwang kwa go ene.


text:
Tshimologo ya komano e tshwana jaaka fa motho a kabolola metsi; mme ke gone lesang go tatalalana lo ise lo ye go lwa.


text:
Yo o siamisetsang moikepi, le yo o sekisang mosiami, boo babedi ke sefedisapelo mo go Jehofa, ba tshwana fela.


text:
Ke ka ntlha yang fa mo seatleng sa seeleele go na le tlhwatlhwa ya go reka botlhale, le mororo se se na tlhaloganyo epe?


text:
Yo o nang le pelo e e lesoko ga a bone molemo ope, le yo o nang le loleme lo lobe, o wela mo bosenying.


text:
Yo o tsalang seeleele o go direla go tla a bona bohutsana, le rraaso seeleele ga a na boitumelo bope.


text:
Botlhale bo fa pele ga sefatlhogo sa yo o nang le tlhaloganyo, mme matlho a seeleele a kwa dikhutlong tsa lefatshe.


text:
Le gone ga go molemo go betsa mosiami, le fa e le go itaya ba ba tlotlegang ka ntlha ya thokgamo ya bone.


text:
Le e leng lesilo, motlhang le didimetseng, le kaiwe botlhale, motlhang le momang molomo le kaiwe go re le bonokopela.


text:
Yo o itomololang o batla keletso ya gagwe ka esi, mme a šakgalele botlhale jotlhe jo bo itekanetseng.


text:
Mafoko a molomo wa monna a ntse jaaka metsi a a boteng, motswedi wa botlhale o ntse jaaka nokana e e elelang.


text:
Khumo ya mohumi ke yone motse wa gagwe o o thata, e bile ke lorako lo lo godileng mo kgopolong ya gagwe.


text:
Pelo ya monna e tle e mo itshokisetse seemera sa gagwe; mme mowa o o phatlogileng o ka kakatlololwa e mang?


text:
Ngwana wa rra motho fa a kgopilwe o ba a le thata go fenngwa bogolo go motse o o thata, mme dikgang tse di ntseng jalo di ntse jaaka mephakalego ya kago e e dithako di thata.


text:
Mpa ya motho e tlaa tladiwa ka loungo lwa molomo wa gagwe; o tlaa kgorisiwa ka totafalo ya dipounama tsa gagwe.


text:
Yo o itirelang ditsala di le dintsi, o itirela go itshenya, mme go na le tsala e e kgomarelang motho bogolo go ngwana wa ga rraagwe.


text:
Mohumanegi yo o tsamayang mo go tlhokeng molato ga gagwe, o molemo bogolo go yo o lesoko mo dipounameng tsa gagwe, a bile a le seeleele.


text:
Batho ba bantsi ba tlaa rata go tlekeetsa motho yo o fang thata; le gone motho mongwe le mongwe ke tsala ya yo o abang dineo.


text:
Bana ba ga rraagwe mohumanegi botlhe ba a mo ila; bogolo jang ditsala tsa gagwe di mo katogela kgakala! A ba khueletsa ka mafoko, mme ba bo ba ile.


text:
Go tshela mo letlapung ga go a tshwanela seeleele; bogolo jang ga go a tshwanela motlhanka go busa dikgosana.


text:
Pharologanyo ya motho e mo dira gore a nne bonya go galefa; le gone ke kgalalelo ya gagwe go tlhokomologa tlolo.


text:
Botšarara jwa kgosi bo ntse jaaka go kgorotlha ga tau; mme botsalano jwa yone bo ntse jaaka monyo mo loremeng.


text:
Mosimane yo o seeleele ke tatlhego mo go rraagwe; le ditatalalo tsa mosadi wa motho ke go rotha mo go sa khutleng.


text:
Ntlo le dikhumo ke boswa jo bo tswang mo go borra batho; mme mosadi yo o bonokopela o tswa kwa go Jehofa.


text:
Bobodu bo digela motho mo thulamelong e kgolo, le gone motho yo o sa direng sepe o tlaa bolawa ke tlala.


text:
Yo o tshegetsang taolo o boloka mowa wa gagwe, mme yo o sa tlhokomeleng ditsela tsa gagwe o tlaa swa.


text:
Yo o tlhomogelang bahumanegi pelo o adima Jehofa, mme o tlaa ba a mo duelela tiro ya gagwe e e molemo.


text:
Motho yo o botšarara jo bogolo o tlaa rwala tefetso; gonne le fa o mo golola, o tlaa bo o na le go ba o dira jalo gape.


text:
Go boifa Jehofa go isa botshelong, mme yo o nang nago o tlaa nna fela a kgotshe; ga a ketla a lekolwa ke bosula.


text:
Motho yo o bobodu o sotlhometsa letsogo la gagwe mo mogotšaneng, mme a gane le fa e le go ba a le busetsa mo ganong.


text:
Betsa mosotli, mme yo o sa tlhalefang o tlaa ithuta bonokopela; o kgalemele mongwe yo o nang le tlhaloganyo, mme o tlaa tlhaloganya kitso.


text:
Yo o thopang rraagwe ka thata, a ba a leleka mmaagwe, ke ngwana wa mosimane yo o tlhabisang ditlhong le yo o lereng kgobo.


text:
Bojalwa jwa mofine ke mosotli, bojalwa jo bo loileng ke phokelelo; le fa e le mang yo o timelang ka jone ga a botlhale.


text:
Ke tlotlo mo mothong go iphapha mo kgannyeng; mme lesilo lengwe le lengwe le tle le itlhakanye le komang fela.


text:
Serorobe se tle se gane go lema ka gobo go le mariga, ke gone ka moo e tlaa reng go rojwa o tlaa kopa, mme o tlaa bo a sa bone sepe.


text:
Kgakololo mo pelong ya monna e ntse jaaka metsi a a boteng, motho yo o tlhaloganyo o tle a e ge fela.


text:
Bontsi jwa batho bo tle bo ipolele mongwe le mongwe bopelonomi jwa gagwe; monna yo o boikanngo ene o ka bonwa ke mang?


text:
Kgosi e e dutseng mo setulong sa bogosi sa katlholelo, e feferela koo bosula jotlhe ka matlho a yone.


text:
Dibokete tsa selekanyo tse di fapaanyeng, le dielo tse di fapaanang, tsotlhe tsoo pedi ke sefedisapelo mo go Jehofa.


text:
Le e leng ngwanyana o tle a itshenole ka ditiro tsa gagwe, bo tiro ya gagwe e ntle, le go re a e siame.


text:
Yo o nalanalang e le mosebetsi o senola maoma; mme ke gone o se ka wa itlhakanya le yo o momololang dipounama tsa gagwe thata.


text:
Le fa e le mang yo o hutsang rraagwe kgotsa mmaagwe, lobone lwa gagwe lo tlaa tingwa mo lefifing le lentshontsho.


text:
Boswa e ka re gongwe bo ka bonwa ka potlako mo tshimologong, mme bokhutlo jwa jone ga bo ketla bo segofala.


text:
Dibokete tsa selekanyo tse di fapaanyeng ke sefedisapelo mo go Jehofa; le selekanyo sa pego sa tsietso ga se molemo.


text:
Ke seru mo mothong go bua ka go phomela, a re: “Selo se boitshepo,” mme ya re a sena go ikana a itse go botsisa.


text:
Kgosi e e botlhale e tle e fefere baikepi, mme e tsamaise lekoto le le sedikologi le le folang mabele godimo ga bone.


text:
Boutlwelobotlhoko le boammaaruri di tlamela kgosi, setulo sa yone sa bogosi se tshegediwa ke boutlwelobotlhoko.


text:
Dithupa tse di ntshang dintho di a ntlafatsa di tlosa bosula, le dinteo di ya go kheleisa matengteng a mpa.


text:
Dikgopolo tsa batlhoafadi di ganelela kwa letlotlong fela, mme mongwe le mongwe yo o potlakang o potlakela go ya kwa go tlhokeng fela.


text:
Go bapala dikhumo ka loleme lo lo akang, ke mouwane o o kgweelediwang kwa le kwa; ba ba di batlang ba batla loso.


text:
Tsela ya yo o rweleng lekokoma la boleo e motsokodia thata; mme ka ga yo o itshekileng, tiro ya gagwe e siame.


text:
Go molemo go aga mo kgokgotshong kwa godimo ga ntlo, bogolo go go nna le mosadi yo o omanang mo ntlong e e atlhameng.


text:
E a re mosotli a bediwa, yo o sa tlhalefang a tlhalefisiwe, mme fa motlhale a rutwa a amogele kitso.


text:
Le fa e le mang yo o thibelang go gala ga mohumanegi ditsebe tsa gagwe, le ene o tlaa gala, mme ga a ketla a utlwiwa.


text:
Neo e e ntshiwang go sa itsiwe e timola bogale, le thelesetso mo sehubeng e timetsa kgalefo e kgolo.


text:
Yo o ratang letlhapelo o tlaa nna mohumanegi, yo o ratang bojalwa jwa mofine le lookwane ga a ketla a huma.


text:
Go molemo go nna mo lefatsheng le le sa nnweng fela, bogolo go go nna le mosadi yo o omanang le yo o khutlogang.


text:
Go na le khumo e e tlhokegang le lookwane mo ntlong ya motho yo o botlhale, mme motho yo o seeleele a e kometse.


text:
Motho yo o boikgodiso le moipegi, leina la gagwe ke mosotli, o dira ka boitelaganyo jwa o boikgodiso.


text:
Ga go na sa botlhale le fa e le sa tlhaloganyo, le fa e le sa kgakololo se se ka ganelang le Jehofa.


text:
Leina le le molemo le tshwanetse go itshenkelwa bogolo go dikhumo tse dikgolo, le botsalano jwa lorato bogolo go selefera le gouta.


text:
Motho yo o bonokopela a bona bosula mme a iphitlhe, mme ba ba sa tlhalefang ba fete fela, mme ba utlwe botlhoko ka gone.


text:
Godisetsa ngwana ka thuto mo tseleng e o tshwanetseng go e tsamaya, mme o tlaa re le fa a tsofetse ga a ketla a kgaogana nayo.


text:
Yo o jalang boikepo o tlaa roba tshenyegelo, le thupa ya gagwe ya tšhakgalo e tlaa tlhaela go betsa.


text:
Yo o leitlho le lebang ka molemo o tlaa segofadiwa, gonne o tle a phumusetse mohumanegi dijo tsa gagwe.


text:
Yo o ratang boitsheko jwa pelo, kgosi e tlaa nna tsala ya gagwe ka ntlha ya bontlafalo jwa molomo wa gagwe.


text:
Matlho a ga Jehofa a boloka ene yo o nang le kitso, mme o pitikolola mafoko a motho yo o bonongwane.


text:
Boeleele bo bofeletswe mo pelong ya ngwanyana, mme thupa ya kwatlhao e tlaa bo lelekela kgakala mo go ene.


text:
Yo o patikang mohumanegi go ikokotleletsa, le yo o abelang mohumi, o tlaa fitlha mo go tlhokeng fela.


text:
Gonne ke selo se se natefang fa o di boloka mo teng ga gago, fa di tlhomama mmogo mo dipounameng tsa gago.


text:
go go itsise bonnete jwa mafoko a boammaaruri, gore o tle o busetse mafoko a boammaaruri kwa go bone ba ba go romang?


text:
O se ka wa thukhutha mohumanegi, ka gobo e le mohumanegi, le gone o se ka wa re o le kwa kgotleng wa bogisa yo o patikegang.


text:
O se ka wa itsalanya le motho yo o tlwaetseng go nna bogale; o bo o se ka wa tsamaya le motho yo o šakgalang thata;


text:
A o bona monna yo o bobebe mo tirong ya gagwe? Ene o tlaa ema fa pele ga dikgosi; ga a ketla a ema fa pele ga batho ba ba sa itsegeng.


text:
A o a bo o tlaa tlhoma matlho mo go sone se se seyong? Gonne ruri dikhumo di tle di itirele diphuka, jaaka ntswi yo motona yo o fofelang kwa legodimong.


text:
gonne jaaka a kaya mo teng ga gagwe, o ntse fela jalo, o go raya, a re: “Ja o nwe,” mme pelo ya gagwe ga e mo go wena.


text:
Rraagwe mosiami o tlaa ipela thata, le yo o tsalang ngwana yo o botlhale o tlaa bona boitumelo ka ga gagwe.


text:
Gonne mosadi yo o seaka ke mosele o o boteng; le mosadi yo e leng o sele ke longope lo lo pitlaganyeng.


text:
E mang yo o nang le khutsego? E mang yo o nang le bohutsana? E mang yo o nang le dikgang? E mang yo o nang le ngongorego? E mang yo o nang le dintho tsa lefela? E mang yo o nang le bohidibu jwa matlho?


text:
O se ka wa leba bojalwa jwa mofine fa bo hubila, fa bo tsenya phafana mmala wa jone, fa bo tsekeela sentle.


text:
Ee, o tlaa nna jaaka yo o robalang mo gare ga lewatle, kgotsa yaaka yo o robalang mo godimo ga pinagare ya mokoro.


text:
O tlaa re: “Ba ntiteile, mme ga ke a ka ka utlwa botlhoko; ba mpeditse, mme ga ke a ka ka go utlwa; ke tlaa kubuga leng? Ke tlaa ba ke bo batla gape.”


text:
Gonne o tlaa epa dira tsa gago ka kgakololo e e tlhalefileng; le gone phenyo e tle e nne mo bontsing jwa bagakolodi.


text:
Golola bone ba ba isiwang kwa losong; le ba ba roromisiwang ke go ya go bolawa, o bo o gane ka bone.


text:
Fa o re: “Bona, re ne re sa itse se;” a ke go re ene yo o lekanyang dipelo makete, a ga a se akanye? Le yo o bolokang mowa wa gago, a ga a se itse? A ga a ketla a naya motho mongwe le mongwe ka fa tirong ya gagwe?


text:
Morwaaka, o nne o je dinotshe, gonne di molemo; le lomepa lwa dinotshe lo lo utlwalang monate mo ganong la gago.


text:
O tlaa itse fa botlhale bo ntse jalo mo moweng wa gago; fa o bo bonye, foo go tlaa nna le tuelo; tsholofelo ya gago ga e ketla e kgaolwa.


text:
Gonne tatlhego ya bone e tlaa tsoga ka tshoganetso; mme e mang yo o itseng tshenyego ya bone boo babedi?


text:
Baakanya tiro ya gago e e kwa ntle, mme o e iketleeletse kwa nageng; mme morago ga moo, o age ntlo ya gago.


text:
O se ka wa re: “Ke tlaa mo direla fela jaaka a ntiretse; ke tlaa direla motho yoo ka fa tirong ya gagwe.”


text:
Ke tsamaile ka fa tshimong ya serorobe, le ka fa tshimong ya mafine ya motho yo o se nang tlhaloganyo;


text:
mme bonang, e ne e tlhogile mitlwa fela yotlhe, e khurumeditswe ke sebabetsane, le lorako lwa yone lo rutlologile.


text:
Tse le tsone ke diane tsa ga Solomone, tse banna ba ga Hesekia kgosi ya Juta ba di kwadileng ka menwana.


text:
gonne go molemo o rewa go twe: “Tlhatlogela kwano,” bogolo go go isiwa kwa tlase fa pele ga kgosana e matlho a gago a e bonyeng.


