# verses

text:
Barubene, le Bagate ba amogetse nae boswa, jo Moše o bo ba neileng kwa moseja ga Joretane, ntlheng ya botlhabatsatsi, fela jaaka Moše motlhanka wa ga Jehofa a ne a ba naya;


text:
go tswa Aroere o o fa losing lwa molapo wa Arenone, le motse o o fa gare ga molapo, le lobala lotlhe lwa Meteba go ya Dibone;


text:
le metse yotlhe ya ga Sihone kgosi ya Baamore, yo o ne a busa mo Hešebone, go ya molelwaneng wa bana ba ga Amone;


text:
le Gileate, le molelwane wa Bagešure, le Bamaaka, le thaba yotlhe ya Heremone, le lefatshe lotlhe la Bašane go ya Saleka;


text:
bogosi jotlhe jwa ga Oge mo Bašane, ene yo o ne a busa mo Ašetarothe le mo Eterei, (ke ene yo o ne a setse wa bosalela jwa Barefaime); gonne bao Moše o ne a ba kgemetha, a ba leleka.


text:
Le fa go ntse jalo bana ba Iseraele ba se ka ba leleka Bagešure, le fa e le Bamaaka; Gešure le Maaka ba aga mo gare ga Iseraele, nako e sa le eno.


text:
Lotso lwa ga Lefi ke lone losi lo o se kang a lo naya boswa; ditshupelo tsa ga Jehofa, Modimo wa Iseraele, tse di dirwang ka molelo, ke tsone boswa jwa gagwe, jaaka a buile nae.


text:
Molelwane wa bone o le go tswa kwa Aroere, o o fa losing lwa molapo wa Arenone, le motse o o mo gare ga molapo, le lobala lotlhe lwa Meteba;


text:
le metse yotlhe ya lobala, le bogosi jotlhe jwa ga Sihone, kgosi ya Baamore, yo o ne a busa mo Hešebone, yo Moše o ne a mo kgemetha le bagolwane ba Midiane, Efi, le Rekeme, le Sure, le Hure, le Reba, le dikgosana tsa ga Sihone, tse di ne di agile mo lefatsheng leo.


text:
Le ene Balaame morwa Beore, wa moitseanape, bana ba Iseraele ba mmolaya ka tšhaka, mo gare ga ba bangwe ba ba bolailweng ke bone.


text:
Molelwane wa bana ba ga Rubene e ne e le Joretane, le mola wa one. Joo e ne e le jone boswa jwa bana ba ga Rubene ka fa ditshikeng tsa bone, metse le metsana ya gone.


text:
Molelwane wa bone e le Jasere, le metse yotlhe ya Gileate, le bontlhanngwe jwa lefatshe la bana ba ga Amone, go ya kwa Aroere o o amanang le Raba;


text:
le go tswa Hešebone go ya Ramathe-misepe, le Betonime; le go tswa Mahanaime go ya molelwaneng wa Debire;


text:
le mo molapong, Betheharame, le Bethenimera, le Sukothe, le Safone, mo go setseng ga bogosi jwa ga Sihone kgosi ya Hešebone, Joretane le mola wa one go ya fela kwa bofelong jwa lewatle la Kinerethe kwa moseja ga Joretane, ntlheng ya botlhabatsatsi.


text:
Moše a abela bontlhanngwe jwa lotso lwa ga Manase boswa; ya bo e le jwa bontlhanngwe jwa lotso lwa bana ba ga Manase ka fa ditshikeng tsa bone.


text:
Molelwane wa bone o ne o tswa Mahanaime, lefatshe lotlhe la Bašane, bogosi jotlhe jwa ga Oge kgosi ya Bašane, le metse yotlhe ya Jaire e e mo Bašane, metse e le 30;


text:
bontlhanngwe jwa Gileate, le Ašetarothe, le Eterei, metse ya bogosi jwa ga Oge mo Bašane, e ne e le ya bana ba ga Makire morwa Manase, e bong bontlhanngwe jwa bana ba ga Makire ka fa ditshikeng tsa bone.


text:
Ke one maswa a Moše o ne a a aba mo dipaleng tsa Moabe, kwa moseja ga Joretane fa Jeriko, ntlheng ya botlhabatsatsi.


text:
Lotso lwa ga Lefi, Moše a se ka o lo naya boswa bope; Jehofa Modimo wa Iseraele ke ene boswa jwa bone, jaaka a buile nabo.


text:
A, ke one maswa a bana ba Iseraele ba ne ba a tsaya mo lefatsheng la Kanana, a Eleasare moperesiti, le Jošua morwa Nune, le ditlhogo tsa makgotla a borra batho ba ditso tsa bana ba Iseraele, a ba a abetseng,


text:
ka go laolwa ka bola ga boswa jwa bone, jaaka Jehofa a laotse ka Moše, ka ga ditso tse di ferang o le mongwe, le ka ga bontlhanngwe jwa lotso.


text:
Gonne boswa jwa ditso tse pedi le jwa bontlhanngwe jwa lotso, Moše o ne a bo abile kwa moseja ga Joretane; mme Balefi a se ka a ba naya boswa bope mo go bone.


text:
Gonne bana ba ga Josefe ba ne ba le ditso di le pedi, Manase le Eferaime; mme ba se ka ba naya Balefi kabelo epe ya lefatshe, fa e se metse ya go aga mo go yone, e na le dintlhana tsa yone, ga dikgomo le ga dithuo tsa bone.


text:
Foo bana ba Juta ba atamela kwa go Jošua mo Gilegale; mme Kalebe morwa Jefune wa Mokenise a mo raya a re: “O a se itse selo se Jehofa o ne a se bua le Moše motho wa Modimo, ka ga me le ka ga gago, mo Kateše-barenea.


text:
E rile Moše motlhanka wa ga Jehofa a nthoma ke tswa mo Kateše-barenea ke ya go tlhola lefatshe, ka bo ke le dinyaga di le 40; ka ba ka mo leretse lefoko jaaka go ne go le mo pelong ya me.


text:
Le fa go ntse jalo bana ba ga rre ba ke ne ke tsamaile nabo ba nyerisa dipelo tsa batho; mme nna ka sala Jehofa Modimo wa me morago ka botlalo.


text:
Moše a ikana ka tsatsi leo, a re: ‘Ruri lefatshe le lonao lwa gago lo le gatileng, e tlaa nna boswa jwa gago le jwa bana ba gago ka bosakhutleng, ka o setse Jehofa Modimo wa gago morago ka botlalo.’


text:
Jaana bona, Jehofa o ntshedisitse, jaaka a ne a bua, ka dinyaga tse di 45 tse, go tswa mo lobakeng lwa jale jaaka Jehofa a bua lefoko le le Moše, Iseraele o ntse a sepela mo nageng; mme jaana bona, gompieno ke botsofe jwa dinyaga di le 85.


text:
Gompieno ke sa ntse ke le thata, fela jaaka mo letsatsing le Moše o ne a nthoma ka lone, jaaka thata ya me e ne e ntse jale, thata ya me e ntse fela jalo le jaana, ya go tlhabana, ya go bolola le ya go goroga.


text:
Ke gone jaana, ka re: Nnaya thaba e Jehofa o ne a bua ka ga yone ka tsatsi leo; gonne o ne wa utlwa mo tsatsing leo jaaka Baanake ba ne ba le gone, le metse ya bone fa e le megolo e thekeleditswe; e tlaa re gongwe Jehofa a nne le nna, mme ke ba leleke, jaaka Jehofa a ne a bua.”


text:
Jalo Heberone wa nna boswa jwa ga Kalebe morwa Jefune wa Mokenise nako e sa le eno; gonne o ne a sala Jehofa Modimo wa Iseraele morago ka botlalo.


text:
Gale leina la Heberone e ne e le Kiriathe-areba; Areba yoo e ne e le ene motho yo mogolo mo go Baanake. Lefatshe la bona boikhutso mo ntweng.


text:
Kabelo ya taolelo ya lotso lwa bana ba ga Juta ka fa ditshikeng tsa bone, ya ya go fitlha kwa molelwaneng wa Etome, e bong kwa nageng ya Tsine ntlheng ya borwa, kwa bofelelong jwa ntlha ya borwa.


text:
Molelwane wa bone wa ntlha ya borwa o ne o tswa bofelelong jwa Lewatle la Letswai, kwa sekgonong bolebana le ntlha ya borwa.


text:
Wa bo o isa bopota mokong wa Akerabime ntlheng ya borwa, wa kgabaganyetsa kwa Tsine, wa tlhatloga bopota Kateše-barenea ka fa ntlheng ya borwa, wa feta ka Heserone, wa tlhatlogela kwa Atare, wa menogela kwa Kareka;


text:
wa kgabaganyetsa kwa Asemone, wa tswa ka molatswana wa Egepeto; mme mafelelo a molelwane e ne e le mo lewatleng; o, e tlaa nna one molelwane wa lona ntlheng ya borwa.


text:
Molelwane wa ntlha ya ka fa botlhabatsatsi e ne e le Lewatle la Letswai go ya fela kwa bokhutlong jwa Joretane. Molelwane wa ntlha ya botsheka o ne o tswa kwa sekgonong sa lewatle kwa bokhutlong jwa Joretane.


text:
Molelwane wa tlhatlogela kwa Bethehogela, wa feta bopota Betharaba ka fa ntlheng ya botsheka; molelwane wa tlhatlogela kwa letlapeng la ga Bohane morwa Rubene.


text:
Molelwane wa tlhatlogela kwa Debire, go tswa mo molapong wa Akore, wa ya jalo ntlheng ya botsheka, o lebile Gilegale, o o lebaganyeng le mokong wa Adumime, o o potileng noka ntlheng ya borwa; mme molelwane wa feta wa ya kwa metsing a Enešemeše, mme mafelelo a one a ne a le mo Enerogele.


text:
Molelwane wa tlhatloga le mogogoro wa morwa Hinome go ya kwa lotlhakoreng lwa Mojebuse ntlheng ya borwa (ke one Jerusalema); molelwane wa tlhatlogela kwa godimo ga thaba e e emeng bolebagana le mogogoro wa morwa Hinome ntlheng ya bophirimatsatsi, ke go re kwa bofelong jwa mogogoro wa Refaime ntlheng ya botsheka.


text:
Molelwane wa ralwa kwa godimo ga thaba, wa ralelwa kwa motsweding wa metsi a Nefetoa, wa tswela kwa metseng ya thabana ya Eferone; molelwane wa ralelwa kwa Baala (ke one Kiriathe-jearime).


text:
Kwa Baala molelwane wa menogela ntlheng ya bophirimatsatsi go ya thabeng ya Seire, wa fetela kwa lotlhakoreng lwa thaba ya Jearime ntlheng ya botsheka (ke one Kesalone), wa fologela kwa Bethešemeše, wa feta ka fa Timena.


text:
Molelwane wa tswela kwa lotlhakoreng lwa Ekerone ntlheng ya botsheka; molelwane wa ralelwa kwa Shikerone, wa fetela kwa thabaneng ya Baala, mme wa tswa fa Jabeneele; mafelelo a molelwane a ne a le mo lewatleng.


text:
Molelwane wa ka fa bophirimatsatsi wa nna kwa lewatleng le legolo le losi lwa lone. Ke one molelwane wa bana ba ga Juta mo tikologong ka fa ditshikeng tsa bone.


text:
A naya Kalebe morwa Jefune kabelo mo baneng ba Juta ka fa Jehofa o laotseng Jošua ka gone, e bong Kiriathe-areba, yo o eng ene Areba, rraagwe Anake (ke ene Heberone).


text:
Mme a tlhatloga teng a ya go tlhasela banni ba Debire; gale leina la Debire e ne e le Kiriathe-sefere.


text:
Kalebe a re: “Yo o kgemethang Kiriathe-sefere, a go thopa, ke tlaa mo naya morwadiake Akesa go nna mosadi.”


text:
Ga dirala ya re mosadi a tla kwa go ene, a mo tlhotlheletsa gore a lope rraagwe naga nngwe; mosadi a pagologa mo eseleng ya gagwe; Kalebe a mo raya a re: “O eletsang?”


text:
Mosadi a mo raya, a re: “Nnaya lesego; e re ka o mpeile mo lefatsheng la Borwa, o bo o nneye le metswedi ya metsi.” Mme a mo naya metswedi ya godimo le metswedi ya tlase.


text:
Metse ya bofelo ya lotso lwa bana ba Juta go isa ntlheng ya molelwane wa Etome, ntlheng ya Borwa, e ne e le Kabeseele, le Etere, le Jagure;


text:
go tswa mo Ekerone go ya fela kwa lewatleng, yotlhe e e bapileng le Ašetote, e na le metsana ya yone.


text:
Ašetote, metse ya teng le metsana ya gone; Gasa, metse ya gone le metsana ya gone; go ya kwa molatswaneng wa Egepeto, le kwa lewatleng le legolo, le losi lwa lone.


text:
Me ka ga Bajebuse, banni ba Jerusalema, ba bana ba Juta ba ne ba retelelwa ke go ba leleka: Bajebuse ba aga le bana ba Juta mo Jerusalema, nako e sa le eno.


text:
Kabelo ya taolelo ya bana ba ga Josefe, ya tloga mo Joretane fa Jeriko, fa metsing a Jeriko, ntlheng ya botlhabatsatsi, e bong mo nageng, ya tlhatloga ka Jeriko e ralala lefatshe la makgabana e leba kwa Bethele;


text:
ya fologela ntlheng ya bophirimatsatsi, ya ya kwa molelwaneng wa Bajafelete, kwa molelwaneng wa Bethehorone o o kwa tlase, e bong kwa Gesere; mme mafelelo a molelwane a nna mo lewatleng.


text:
Molelwane wa bana ba ga Eferaime ka fa ditshikeng tsa bone wa nna jaana: e bong molelwane wa boswa jwa bone ntlheng ya botlhabatsatsi, ya nna: Atarothe-atare, go ya kwa Bethehorone o o godimo.


text:
Molelwane wa tswela ntlheng ya bophirimatsatsi fa Mikemethathe ntlheng ya botsheka; molelwane wa menogela ntlheng ya botlhabatsatsi wa ya kwa Taanate-šilo, wa feta ka gone o isa bopota Janoa ntlheng ya botlhabatsatsi ga Janoa;


text:
Go tswa Tapua molelwane wa tswela ntlheng ya bophirimatsatsi kwa molatswaneng wa Kana; mafelelo a one a nna mo lewatleng. Jo ke jone boswa jwa lotso lwa bana ba ga Eferaime ka fa ditshikeng tsa bone;


text:
bo pataganye le metse e e lomololetsweng bana ba ga Eferaime mo gare ga boswa jwa bana ba ga Manase, metse yotlhe le metsana ya yone.


text:
Mme ba se ka ba leleka Bakanana ba ba neng ba agile mo Gesere; Bakanana ba aga mo gare ga Eferaime nako e se le eno, ba tswa batlhanka ba go dira se ba se laolwang.


text:
Mme e, ya nna yone kabelo ka taolo ya bola, ya lotso lwa ga Manase: gonne e ne e le ene motsalwapele wa ga Josefe. Ka ga Makire motsalwapele wa ga Manase, rraagwe Gileate, ka a le monna wa ntwa, a bona Gileate le Bašane ka ntlha ya gone moo.


text:
Kabelo ya taolelo ya nna ya ba ba setseng ba bana ba ga Manase ka fa ditshikeng tsa bone; ya Manase ka fa ditshikeng tsa bone, ya bana ba ga Abiesere, le ya bana ba ga Heleke, le ya bana ba ga Asieriele, le ya bana ba ga Shekeme, le ya bana ba ga Hefere, le ya bana ba ga Shemita; bao e ne e le bana ba basimane ba ga Manase morwa Josefe, ka fa ditshikeng tsa bone.


text:
Selofehate morwa Hefere, morwa Gileate, morwa Makire, morwa Manase, o ne a se na bana ba basimane, fa e se ba basetsana fela; maina a bana ba gagwe ba basetsana ke a: Mahela, Noa, Hogela, Mileka le Tiresa.


text:
Ba atamela fa pele ga Eleasare moperesiti le fa pele ga Jošua morwa Nune, le fa pele ga dikgosana, ba re: “Jehofa o ne a laolela Moše gore a re neye boswa mo go bomorwa rraa rona;” ke gone ka ntlha ya gone moo, a ba naya boswa mo go bomorwa raaabo ka fa taolong ya ga Jehofa.


text:
Ga wela dikabelo di le some kwa go Manase, kwa ntle ga lefatshe la Gileate le Bašane, le le kwa moseja ga Joretane;


text:
gonne bomorwadia Manase ba ne ba na le boswa mo go bomorwawe; lefatshe la Gileate la nna la bomorwa Manase ba bangwe ba ba setseng.


text:
Molelwane wa ga Manase wa tswa mo Ašere wa ya kwa Mikemethathe o o lebaganyeng le Shekeme; molelwane wa tswelela ntlheng ya letsogo le legolo, kwa banning ba Enetapua.


text:
Lefatshe la Tapua e ne e le la ga Manase; Tapua fa molelwaneng wa ga Manase e ne e le wa bana ba ga Eferaime.


text:
Molelwane wa fologela kwa molatswaneng wa Kana, go pota molatswana ntlheng ya borwa; metse e, e ne e le ya ga Eferaime mo metseng ya ga Manase; mme molelwane wa Manase o ne o potile molatswana ntlheng ya botsheka, mme mafelelo a one a nna mo lewatleng.


text:
Ntlheng ya borwa e ne e le ga Eferaime, ntlheng ya botsheka e le ga Manase, lewatle e le molelwane wa gagwe; mme ya ya go fitlha kwa Ašere ntlheng ya botsheka, le kwa go Isakare ntlheng ya botlhabatsatsi.


text:
Mo go Isakare le Ašere, Manase o ne a na le Bethešeane le metse ya teng, le Ibeleame le metse ya gone, le banni ba Dore le metse ya teng, le banni ba Enetore le metse ya gone, le banni ba Taanake le metse ya teng; le banni ba Megito le metse ya gone, e bong dithota tse tharo.


text:
Le fa go ntse jalo bana ba ga Manase ba ne ba sa nonofa go leleka banni ba metse eo; mme Bakanana ba ganelela go aga mo lefatsheng leo.


text:
Ga dirala ya re bana ba Iseraele ba sena go thatafala, ba tsenya Bakanana mo tirelong ya bone, ba se ka ba ba lelekela ruri.


text:
Bana ba ga Josefe ba bua le Jošua, ba re: “Ana go ntse jang ka o nneile kabelo ya taolelo e le nngwe fela, le kabo e le nngwe fela go nna boswa, etswa ke le tšhaba e kgolo, gonne Jehofa o ntse a ntshegofatsa?”


text:
Jošua a ba raya a re: “E re fa o le tšhaba e kgolo, tlhatlogela kwa sekgweng, o ithemele teng mo lefatsheng la Baperise le la Barefaime; ka lefatshe la makgabana la ga Eferaime le go pitlaganetse.”


text:
Bana ba ga Josefe ba re: “Lefatshe la makgabana ga le a re lekana; Bakanana botlhe ba ba agileng mo molapong ba na le dikara tsa tlhabano tsa tshipi, bone ba ba mo Bethešeane le metse ya teng, le bone ba ba mo molapong wa Jesereele.”


text:
Jošua a bua le ba ntlo ya ga Josefe, e bong Eferaime le Manase, a re: “O tšhaba e kgolo, o na le thata e kgolo; kabelo ya taolelo ya gago ga e ketla e nna nngwe fela;


text:
lefatshe la makgabana e tlaa nna la gago; gonne le fa le le sekgwa, o tlaa se rema, matso a sone a tlaa nna a gago; gonne o tlaa leleka Bakanana, le fa ba na le dikara tsa tshipi tsa tlhabano, ba bile ba le thata.”


text:
Phuthego yotlhe ya bana ba Iseraele ya phuthegela kwa Shilo, mme ba tlhoma mogope wa bophuthegelo teng; lefatshe la bo le fenyegile fa pele ga bone.


text:
Mme Jošua a raya bana ba Iseraele, a re: “Lo tlaa nyafala ka lobaka lo lo kae go ya go rua lefatshe le Jehofa Modimo wa borraeno o le lo neileng?


text:
Itebalebeleng banna ba le bararo ba lotso longwe le longwe; ke tlaa ba roma, ba tlaa nanoga ba ralala lefatshe ba le kwala ka fa bosweng jwa bone, ba tla itse go tla kwano go nna.


text:
Ba tlaa le kgaoganya sesupa: Juta o tlaa nna mo teng ga molelwane wa gagwe fela ntlheng ya borwa, ba ntlo ya ga Josefe ba tlaa nna mo teng ga molelwane wa bone ntlheng ya botsheka.


text:
Lo tla kwala lefatshe dikabo di supa, lo lere lokwalo kwano go nna; mme ke tlaa lo laolela ka bola fano fa pele ga Jehofa Modimo wa rona.


text:
Gonne Balefi ga ba na kabelo mo go lona; gonne boperesiti jwa ga Jehofa ke jone boswa jwa bone; mme Gate le Rubene le bontlhanngwe jwa lotso lwa ga Manase ba amogetse boswa jwa bone kwa moseja ga Joretane ntlheng ya botlhabatsatsi, jo Moše motlhanka wa ga Jehofa o bo ba neileng.”


text:
Banna bao ba nanoga ba tsamaya; Jošua a laya bone ba ba yang go kwala lefatshe, a re: “Yang lo ralale lefatshe, lo le kwale, lo itse go boela kwano go nna, ke tlaa lo laolela ka bola fano fa pele ga Jehofa mo Shilo.”


text:
Banna bao ba ya ba ralala lefatshe, ba le kwala dikgaogano di supa mo lokwalong ka fa metseng ya lone, ba itse go tla kwa go Jošua mo bothibelelong kwa Shilo.


text:
Jošua a ba laolela ka bola mo Shilo fa pele ga Jehofa; Jošua a kgaoganyetsa bana ba Iseraele lefatshe teng, ka fa dikgaoganong tsa bone.


text:
Kabelo ya taolelo ya lotso lwa bana ba ga Benjamine ya tswa ka fa ditshikeng tsa bone; molelwane wa taolelo ya bone wa tswa fa gare ga bana ba ga Juta le bana ba ga Josefe.


text:
Molelwane wa bone ntlheng ya botsheka wa simologa mo Joretane; molelwane wa tlhatlogela kwa lotlhakoreng lwa Jeriko ntlheng ya botsheka, wa tlhatloga le lefatshe la makgabana, wa ya ntlheng ya bophirimatsatsi; mafelelo a one a nna mo nageng ya Bethafene.


text:
Molelwane wa tswa teng wa kgabaganyetsa kwa Luse, kwa lotlhakoreng lwa Luse (ke one Bethele) ntlheng ya borwa; molelwane wa fologela kwa Atarothe-atare ka fa thabeng e e potileng Bethehorone o o kwa tlase, ntlheng ya borwa.


text:
Molelwane wa ralwa, mo ntlheng ya bophirimatsatsi wa menogela kwa ntlheng ya borwa, go tswa mo thabeng e e lebaganyeng le Bethehorone go ya ntlheng ya borwa; mafelelo a one a nna kwa Kiriathe-baale (ke one Kiriathe-jearime) motse wa bana ba ga Juta; ya nna one mofama wa kwa bophirimatsatsi.


text:
Ntlha ya borwa ya simologa kwa bofelong jwa Kiriathe-jearime, molelwane wa tswela ntlheng ya bophirimatsatsi, wa tswela kwa motsweding wa metsi wa Nefetoa.


text:
Molelwane wa fologela kwa bofelong jwa thaba e e lebaganyeng le mogogoro wa morwa Hinome, o o mo mogogorong wa Refaime ntlheng ya botsheka; wa fologela mo mogogorong wa Hinome go ya lotlhakoreng lwa Mojebuse ntlheng ya borwa, wa fologela kwa Enerogele;


text:
wa ralwa ntlheng ya botsheka, wa tswa fa Enešemeše, wa tswela kwa Gelilothe, o o lebaganyeng le botlhatlogo jwa Adumime; wa fologela kwa letlapeng la ga Bohane morwa Rubene;


text:
wa feta wa ya kwa lotlhakoreng lo lo lebaganyeng le Areba ntlheng ya botsheka, wa fologela mo Areba.


text:
Molelwane wa kgabaganyetsa kwa lotlhakoreng lwa Bethehogela ntlheng ya botsheka; mafelelo a molelwane a nna mo sekgonong sa botsheka sa Lewatle la Letswai, kwa bokhutlong jwa Joretane ntlheng ya borwa; e ne e le one molelwane ntlheng ya borwa.


text:
Joretane e ne e le molelwane wa lone ntlheng ya botlhabatsatsi. E ne e le jone boswa jwa bana ba ga Benjamine, ka melelwane ya lone mo tikologong, ka fa ditshikeng tsa bone.


text:
Jaana metse ya lotso lwa bana ba ga Benjamine, ka fa ditshikeng tsa bone e ne e le Jeriko, Bethehogela, le Emeke-kesise;


text:
le Sela, Elefe, le Mojebuse (ke one Jerusalema), Gibeathe le Kiriathe; metse e le 14, le metsana ya yone. Ke yone boswa jwa bana ba ga Benjamine ka fa ditshikeng tsa bone.


text:
Kabelo ya taolelo ya bobedi ya tswela Simeone, e bong lotso lwa bana ba ga Simeone ka fa ditshikeng tsa bone; boswa jwa bone jwa nna fa gare ga boswa jwa bana ba ga Juta.


text:
le metsana yotlhe e e mo tikologong ya metse eo go ya Baalathe-beere, Rama wa Borwa. Ke jone boswa jwa lotso lwa bana ba ga Simeone ka fa ditshikeng tsa bone.


text:
Boswa jwa bana ba ga Simeone jwa ntshiwa mo molelwaneng wa bana ba ga Juta; gonne kabelo ya bana ba ga Juta e ba feta ka botona; ke gone ka moo bana ba ga Simeone ba bona boswa mo gare ga boswa jwa bone.


text:
Kabelo ya taolelo ya boraro ya tswela bana ba ga Sebulone ka fa ditshikeng tsa bone; molelwane wa boswa kwa bone wa ya kwa Sarite.


text:
Molelwane wa bone wa tlhatlogela ntlheng ya bophirimatsatsi, e bong kwa Marala, wa fitlha kwa Dabešethe; wa ba wa fitlha kwa molatswaneng o o lebaganyeng le Jokeneame.


text:
Kwa Sarite wa menogela kwa botlhabatsatsi kwa letsatsi le tlhabang, le kwa molelwaneng wa Kiselothe-tabore; wa kgabaganyetsa kwa Deberathe, wa tlhatlogela kwa Jafia;


text:
wa tswa foo wa kgabaganyetsa ntlheng ya botlhabatsatsi kwa Gathe-hefere kwa Ethekasine; wa khutla kwa Rimone o o namalaletseng kwa Nea.


text:
Molelwane wa potologa ntlheng ya botsheka wa ya Hanathone; mafelelo a one a nna mo molapong wa Ifetahele;


text:
Molelwane wa ya go fitlha kwa Tabore, Shahasuma le Bethešemeše; mafelelo a molelwane wa bone a nna a mo Joretane: metse e le 16, le metsana ya yone.


text:
le Alameleke, Amate, le Mišale; wa fitlha kwa Karemele ntlheng ya bophirimatsatsi le kwa Shihore-libenathe;


text:
wa menogela kwa botlhabong jwa letsatsi kwa Bethetagone, wa fitlha kwa Sebulone le molapo wa Ifetahele ntlheng ya botsheka, kwa Bethemeke le Neiele; wa kgabaganyetsa kwa Kabule ntlheng ya letsogotlho,


text:
Molelwane wa menogela kwa Rama, le kwa motseng o o thekeleditsweng wa Ture; molelwane wa menogela kwa Hosa; mafelelo a one a nna mo lewatleng fa sebakeng sa Akesibe;


text:
Ke jone boswa jwa lotso lwa bana ba ga Ašere, ka fa ditshikeng tsa bone, metse eo ka metsana ya yone.


text:
Kabelo ya taolelo ya borataro ya tswela bana ba ga Nafetali, e bong bana ba ga Nafetali ka ga ditshikeng tsa bone.


text:
Molelwane wa bone wa simologa mo Helefe, o tswa mo mookeng wa Saanenime, le Ataminekebe, le Jabeneele go ya kwa Lakume; mme mafelelo a one a nna mo Joretane.


text:
Molelwane wa menogela ntlheng ya bophirimatsatsi go ya kwa Asenothe-tabore, wa kgabaganyetsa kwa Hukoke; wa fitlha kwa Sebulone ntlheng ya borwa, wa fitlha kwa go Ašere ntlheng ya bophirimatsatsi, le kwa Juta fa Joretane ntlheng ya botlhabatsatsi.


text:
Ke jone boswa jwa lotso lwa bana ba ga Nafetali ka fa ditshikeng tsa bone, metse eo ka metsana ya yone.


text:
Molelwane wa bana ba ga Dane wa feta wa tswela kwa ntle ga bone; gonne bana ba ga Dane ba ne ba tlhatloga ba ya go tlhasela Lešeme, ba o thopa, ba o kgemetha ka bojetla jwa tšhaka, mme ba go rua ba aga gone, ba raya Lešeme leina, ba re, Dane, jaaka leina la ga Dane rraabo.


text:
Ke jone boswa jwa lotso lwa bana ba ga Dane, ka fa ditshikeng tsa bone, metse eo ka metsana ya yone.


text:
Ba swetsa go kgaoganya lefatshe boswa ka melelwane ya lone; bana ba Iseraele ba naya Jošua morwa Nune boswa mo gare ga bone.


text:
Ba mo naya motse o o ne a o lopile, e bong Timenathesera mo lefatsheng la makgabana la Eferaime ka fa taolong ya ga Jehofa; mme a aga one motse, a nna mo go one.


text:
Ke one maswa a ga Eleasare moperesiti, le Jošua morwa Nune, le ditlhogo tsa makgotla a borra batho ba ditso tsa bana ba Iseraele, ba ne ba a kgaoganya boswa ka taolo ya bola mo Shilo fa pele ga Jehofa, fa mojakong wa mogope wa bophuthegelo. Mme ba swetsa go kgaoganya lefatshe.


text:
“Bua le bana ba Iseraele, o re: ‘Itaoleleng metse ya botshabelo e ke buileng le lona ka ga yone ka Moše,


text:
gore mmolai wa motho yo o bolayang motho ka matsheka, a sa itse, a tle a tshabele gone; e tlaa nna botshabelo mo go lona fa motho a tshaba mmusolosi wa madi.


text:
O tlaa tshabela kwa go mongwe wa metse eo, o tlaa ema fa botsenong jwa kgoro ya motse, a kakanya mafoko a gagwe mo ditsebeng tsa bagolwane ba motse; mme ba tlaa mo tsholela mo motseng, ba mo naya bonno, gore a age mo go bone.


text:
Fa mmusolosi wa madi a mo konatelela, foo ba se ka ba tsenya mmolai wa motho mo seatleng sa gagwe; gonne o bolaile wa ga gabo a sa itse, a sa mo ila gale.


text:
O tlaa aga mo motseng oo go tsamaya a ema fa pele ga phuthego go atlholwa, go tsamaya moperesiti yo mogolo wa motlha oo a swa; foo mmolai wa motho o ka boa, a tla mo motseng wa ga gabo, le mo ntlong ya gagwe, mo motseng o e rileng a tshaba a bo a tswa mo go one.’ ”


text:
Ba lomolola Keteše mo Galilea, mo lefatsheng la makgabana la Nafetali, le Shekeme mo lefatsheng la makgabana la Eferaime, le Kiriathe-areba (ke one Heberone) mo lefatsheng la makgabana la Juta.


text:
Kwa moseja ga Joretane fa Jeriko ntlheng ya botlhabatsatsi, ba tlhoma Besere o o mo nageng mo lobaleng, e le wa lotso lwa ga Rubene, le Ramothe mo Gileate e le wa lotso lwa ga Gate, le Golane mo Bašane e le wa lotso lwa ga Manase.


text:
Eo, ke yone metse e e laoletsweng bana botlhe ba Iseraele le moeng yo o jakileng mo go bone, gore le fa e le mang yo o bolayang motho ka matsheka, a tle a tshabele gone, a se ka a swa ka seatla sa mmusolosi wa madi, go tsamaya a ema fa pele ga phuthego.


text:
Foo ga atamela ditlhogo tsa Balefi tsa makgotla a borra batho, kwa go Eleasare moperesiti, le kwa go Jošua morwa Nune, le kwa ditlhogong tsa makgotla a borra batho, tsa ditso tsa bana ba Iseraele;


text:
ba bua nabo mo Shilo mo lefatsheng la Kanana, ba re: “Jehofa o ne a laola ka Moše, gore ba re neye metse go aga mo go yone, e na le dintlhana, tsa yone.”


text:
Bana ba Iseraele ba tsaya metse e, e na le dintlhana tsa yone, mo bosweng jwa bone, ba e naya Balefi, ka fa taolong ya ga Jehofa.


text:
Kabelo ya taolelo ya tswela ditshika tsa Bakohathe; bana ba ga Arone moperesiti, ba e leng ba Balefi, ba bona metse e le 13 ka taolelo ya bola, e tswa mo lotsong lwa Juta, le mo lotsong lwa Basimeone, le mo lotsong lwa Benjamine.


text:
Ba ba setseng ba bana ba ga Kohathe ba bona metse e le some ka taolelo ya bola, ya tswa mo ditshikeng tsa lotso lwa Eferaime, le mo lotsong lwa Dane, le mo go bontlhanngwe jwa lotso lwa Manase.


text:
Bana ba ga Gerešone ba bona metse e le 13 ka taolelo ya bola, ya tswa mo ditshikeng tsa lotso lwa Isakare le mo lotsong lwa Ašere le mo lotsong lwa Nafetali, le mo go bontlhanngwe jwa lotso lwa Manase mo Bašane.


text:
Bana ba ga Merari ka fa ditshikeng tsa bone ba bona metse e le 12 e tswa mo lotsong lwa Rubene, le mo lotsong lwa Gate, le mo lotsong lwa Sebulone.


text:
Bana ba Iseraele ba naya Balefi metse eo le dintlhana mo tikologong ya yone, ka taolelo ya bola, jaaka Jehofa a laotse ka Moše.


text:
Ba tsaya mo lotsong lwa bana ba Juta, le mo lotsong lwa bana ba Simeone, ba ba naya metse e e bolelwang fano ka maina;


text:
ya nna ya bana ba ga Arone, ba ditshika tsa Bakohathe, ba e neng e le ba bana ba ga Lefi, gonne taolelo ya bola ya ntlha e le ya bone.


text:
Ba ba naya Kiriathe-areba, Areba yoo e ne e le rraagwe Anake, (ke one Heberone), mo lefatsheng la Juta la makgabana, ka dintlhana mo tikologong ya gone.


text:
Heberone ba go naya bana ba ga Arone moperesiti, le dintlhana tsa one, motse wa botshabelo jwa mmolai wa motho le Libena le dintlhana tsa gone;


text:
le Aine le dintlhana tsa gone, le Juta le dintlhana tsa gone, le Bethešemeše le dintlhana tsa gone; metse e fera mongwe fela mo ditsong tse pedi tse.


text:
Ditshika tsa bana ba ga Kohathe, Balefi, e bong ba ba setseng ba bana ba ga Kohathe, ba bona metse ya kabelo ya taolelo ya bone mo lotsong lwa Eferaime.


text:
Ba ba naya Shekeme le dintlhana tsa teng mo lefatsheng la Eferaime la makgabana, motse wa botshabelo jwa mmolai wa motho, le Gesere le dintlhana tsa teng;


text:
Mo go bontlhanngwe jwa lotso lwa Manase, Taanake le dintlhana tsa teng, le Gatherimone le dintlhana tsa teng; metse e le mebedi.


text:
Ba naya bana ba ga Gerešome le ba ditshika tsa Balefi, ba ba naya Golane mo Bašane, le dintlhana tsa teng, motse wa botshabelo jwa mmolai wa motho, e le wa bontlhanngwe jwa lotso lwa Manase; le Beešetera le dintlhana tsa teng; metse e le mabedi.


text:
Mo lotsong lwa Nafetali, Keteše mo Galilea, le dintlhana tsa teng, motse wa botshabelo jwa mmolai wa motho, le Hamothetore le dintlhana tsa teng, le Karetane le dintlhana tsa teng; metse e le meraro.


text:
Metse yotlhe ya Bagerešone ka fa ditshikeng tsa bone e ne e le metse e le 13, ka dintlhana tsa yone.


text:
Ditshika tsa bana ba ga Merari, ba ba setseng ba Balefi, mo lotsong lwa ga Sebulone ba newa Jokeneame le dintlhana tsa teng, le Kareta le dintlhana tsa teng.


text:
Mo lotsong lwa ga Gate, Ramothe mo Gileate, le dintlhana tsa gone, motse wa botshabelo jwa mmolai wa motho, le Mahanaime le dintlhana tsa gone;


text:
Metse eo yotlhe e ne e le metse ya bana ba ga Merari ka fa ditshikeng tsa bone, e bong ditshika tse di setseng tsa Balefi; kabelo ya taolelo ya bone e ne e le metse e le 12.


text:
Metse yotlhe ya Balefi, mo gare ga thuo ya bana ba Iseraele e ne e le metse e le 48 le dintlhana tsa yone.


text:
Metse eo yotlhe e ne e na le dintlhana tsa yone mo tikologong ya yone; go ne go ntse jalo le metse eo yotlhe fela.


text:
Jalo Jehofa a naya Iseraele lefatshe lotlhe le o ikanneng fa a tlaa le naya borraabo; mme ba le rua, ba aga mo go lone.


text:
Jehofa a ba naya boikhutso mo tikologong ya bone, jaaka tsotlhe tse o ne a di ikanetse borraabo; mme ga se ka ga ema motho ope wa baba ba bone botlhe fa pele ga bone; Jehofa a tsenya baba botlhe ba bone mo seatleng sa bone.


text:
Ga se ka ga tlhaela sepe sa se se molemo se Jehofa o ne a se buile le ntlo ya Iseraele; ga dirala gotlhe fela.


text:
“Lo ntse lo tshegeditse gotlhe mo Moše motlhanka wa ga Jehofa o go lo laoletseng, lo reeditse lentswe la me mo go tsotlhe tse ke di lo laoletseng.


text:
Malatsi a mantsi a lo ntse lo sa tlogele bana ba rraeno, nako e sa le eno, lo ntse lo tshegeditse tao ya taolo ya ga Jehofa Modimo wa lona.


text:
Jaana Jehofa Modimo wa lona o neile bana ba rraeno boikhutso, jaaka a buile nabo; ke gone jaana, menogang, lo yeng kwa megopeng ya lona, kwa lefatsheng la boswa jwa lona, le Moše motlhanka wa ga Jehofa o le lo neileng kwa moseja ga Joretane.


text:
Go le gosi fela lo tlhokomele thata go tshegetsa taolo le molao, o Moše motlhanka wa ga Jehofa o o lo laoletseng, go rata Jehofa Modimo wa lona, le go sepela mo ditseleng tsotlhe tsa gagwe, le go tshegetsa ditaolo tsa gagwe, go ngaparela ene, le go mo direla ka pelo yotlhe ya lona, le ka mowa otlhe wa lona.”


text:
Jaana ba bontlhanngwe jwa lotso lwa Manase, Moše o ne a ba neile boswa mo Bašane; bontlha e nngwe Jošua a bo naya boswa mo baneng ba ga rraabo moseja ga Joretane ka fa bophirimatsatsi. Gape e rile Jošua a ba naya tsela go boela megopeng ya bone a ba segofatsa.


text:
A bua nabo a re: “Boelang kwa megopeng ya lona ka khumo e kgolo, ka matlhape a le mantsi, ka selefera, ka gouta, ka kgotlho, ka tshipi, le ka diaparo di le dintsi; lo kgaogane thopo ya baba ba lona le bana ba rraeno.”


text:
Bana ba ga Rubene, le bana ba ga Gate, le ba bontlhanngwe jwa lotso lwa Manase ba hulara, ba tloga mo baneng ba Iseraele kwa Shilo o o mo lefatsheng la Kanana, ba ya kwa lefatsheng la Gileate, ba ya kwa lefatsheng la boswa jwa bone le ba le ruileng, ka fa taolong ya ga Jehofa ka seatla sa ga Moše.


text:
E rile ba fitlha mo sebakeng sa lefatshe fa Joretane, se se mo lefatsheng la Kanana, bana ba ga Rubene, le bana ba ga Gate, le bontlhanngwe jwa lotso lwa Manase, ba aga sebeso gone fa Joretane, e le sebeso se segolo thata go bonwa.


text:
Mme bana ba Iseraele ba utlwa go twe: “Bonang, bana ba ga Rubene, le bana ba ga Gate, le bontlhanngwe jwa lotso lwa Manase, ba agile sebeso fa tshimologong ya lefatshe la Kanana, mo sebakeng sa lefatshe fa Joretane, ka fa ntlheng e e leng ya bana ba Iseraele.”


text:
E rile bana ba Iseraele ba utlwa, phuthego yotlhe ya bana ba Iseraele ya phuthegela kwa Shilo, go ya go ba bololela ka ntwa.


text:
Bana ba Iseraele ba roma kwa baneng ba ga Rubene, le kwa baneng ba ga Gate, le kwa go bontlhanngwe jwa lotso lwa Manase, kwa lefatsheng la Gileate, ba roma Finease morwa Eleasare moperesiti;


text:
a na le dikgosana di le some, kgosana nngwe fela ya kgotla ya rra lotso longwe le longwe lwa Iseraele; mongwe le mongwe wa bone e le tlhogo ya makgotla a borraabo mo ditshikeng tsa Iseraele.


text:
Ba tla ba fitlha mo baneng ba ga Rubene, le mo baneng ba ga Gate, le mo go bontlhanngwe jwa lotso lwa Manase, mo lefatsheng la Gileate, mme ba bua nabo, ba re:


text:
“Phuthego yotlhe ya ga Jehofa e bua jaana, ya re: ‘Tlolo ya bo e le efe e lo e dirileng fa pele ga Modimo wa Iseraele, lo fapoga gompieno, lo kgaogana le go sala Jehofa morago, fa e bo ne ne lo ikagetse sebeso, go tla lo tsuololela Jehofa ka tsatsi leno.


text:
A tshiamololo ya ka ga Peore e re nnyefaletse, e le e re iseng re intlafatse mo go yone le gompieno, le fa go ne go tsile sebetso mo phuthegong yotlhe ya ga Jehofa,


text:
fa e tlaa bo jaana gompieno lo fapoga, lo kgaogana le go sala Jehofa morago? Go tlaa dirala go re, ka lo tsuololela Jehofa gompieno, e tlaa re ka moso a nne bogale le phuthego yotlhe ya Iseraele.


text:
Le fa go ntse jalo e ka re fa lefatshe la boswa jwa lona le itshekologile, foo lo kgabaganyetse kwano lefatsheng la boswa jwa ga Jehofa, le motlaagana wa ga Jehofa o agileng mo go lone, lo tseye boswa mo go rona; mme lo se ka lwa tsuololela Jehofa, le gone lo se ka lwa tsuololela rona, ka go ikagela sebeso kwa ntle ga sebeso sa ga Jehofa Modimo wa rona.


text:
Akane morwa Sera, a ga a dira tlolo mo selong se se neeletsweng, mme bogale iwa wela phuthego yotlhe ya bana ba Iseraele? Mme motho yoo ga a ka a swa a le esi mo tshiamololong ya gagwe.’ ”


text:
Foo bana ba ga Rubene, le bana ba ga Gate, le ba bontlhanngwe jwa lotso lwa Manase ba fetola, ba bua le ditlhogo tsa ditshika tsa Iseraele, ba re:


text:
“Jehofa, Modimo wa medimo, Jehofa, Modimo wa medimo, o a itse, Iseraele le ene o tlaa itse; fa e le ka go tsuolola, kgotsa fa e le ka go tlola fa pele ga Jehofa, o se ka wa re rekegela gompieno;


text:
fa re ikagetse sebeso jalo, go tla re fapoga, re kgaogana le go sala Jehofa morago, kgotsa fa e le go tla re isa mo go sone tshupelo e e fisiwang, gongwe tshupelo ya boupe, kgotsa fa e le go tla re isa mo go sone ditlhabelo tsa ditshupelo tsa kagiso, a go lopiwe ke Jehofa ka esi;


text:
bogolo fa selo se, re se ka ra se dira ka kelotlhoko, le ka megopolo, ra re: E ka tla ya re mo lobakeng lo lo tlang bana ba lona ba ka bua le bana ba rona, ba re: ‘Lona lo a bo lo dirang ka Jehofa Modimo wa Iseraele?’


text:
Fa ba re: ‘Ka Jehofa a dirile Joretane molelwane fa gare ga rona le lona, e bong lona bana ba ga Rubene le bana ba ga Gate; ga lo na kabelo epe mo go Jehofa;’ foo bana ba lona ba khutlise bana ba rona jalo mo go boifeng Jehofa.


text:
Ke gone re rileng: Jaanong a re ipaakanyeng go ikagela sebeso, e seng sa tshupelo e e fisiwang, le fa e le sa tlhabelo;


text:
mme e be e nne sesupo gare ga rona le lona, le gare ga dikokomana tsa rona morago ga rona, gore re tle re dire tirelo ya ga Jehofa fa pele ga gagwe, ka ditshupelo tsa rona tse di fisiwang, ka ditlhabelo tsa rona, le ka ditshupelo tsa rona tsa kagiso; gore bana ba lona ba se ka ba raya bana ba rona mo lobakeng lo lo tlang, ba re: ‘Ga lo na kabelo mo go Jehofa.’


text:
Ke gone ka moo re rileng, go tlaa dirala go re mogang ba re rayang jalo, kgotsa ba raya dikokomana tsa rona mo lobakeng lo lo tlang, re tlaa re: ‘Bonang setshwano sa sebeso sa ga Jehofa se borraetsho ba se dirileng, e seng sa tshupelo e e fisiwang, le fa e le sa tlhabelo; ke sesupo fela gare ga rona le lona.’


text:
A Modimo o ka ka wa re itsa gore re se ka ra tsuololela Jehofa, ra fapoga gompieno, ra kgaogana le go sala Jehofa morago, ra aga sebeso sa tshupelo e e fisiwang, le sa tshupelo ya boupe, kgotsa sa tlhabelo, kwa ntle ga sebeso sa ga Jehofa Modimo wa rona se se fa pele ga motlaagana wa gagwe.”


text:
E rile Finease moperesiti a na le dikgosana tsa phuthego, e bong ditlhogo tsa ditshika tsa Iseraele, tse di nang nae, ba utlwa mafoko a bana ba ga Rubene le bana ba ga Gate le bana ba ga Manase ba a buileng, ga ba kgatlha thata.


text:
Finease morwa Eleasare moperesiti a raya bana ba ga Rubene le bana ba ga Gate, le bana ba ga Manase, a re: “Gompieno re a itse fa Jehofa a le mo gare ga rona, gonne ga lo a direla Jehofa tlolo eo; jaana lo golotse bana ba Iseraele mo seatleng sa ga Jehofa.”


text:
Finease morwa Eleasare moperesiti, le dikgosana, ba boa mo baneng ba ga Rubene, le mo baneng ba ga Gate, kwa lefatsheng la Gileate, ba boela kwa lefatsheng la Kanana, kwa baneng ba Iseraele, ba ba ba ba leretse lefoko.


text:
Selo seo sa kgatlha bana ba Iseraele; mme bana ba Iseraele ba baka Modimo, ba se ka ba tlhola ba bua go re ba ba bololela ka ntwa, go ya go senya lefatshe le bana ba ga Rubene le bana ba ga Gate ba agileng mo go lone.


text:
Mme bana ba ga Rubene le bana ba ga Gate, ba raya sebeso se leina, ba re, Eta; gonne ba re: “Ke sesupo gare ga rona, fa Jehofa e le Modimo.”


text:
Ga dirala e rile morago ga malatsi a le mantsi, Jehofa a sena go naya Iseraele boikhutso mo babeng ba bone mo tikologong ya bone, Jošua a bile a tsofetse, a le dinyaga dintsi;


text:
Jošua a bitsa Baiseraele botlhe, a bitsa bagolwane ba bone, le ditlhogo tsa bone, le baatlhodi ba bone le bagogi ba bone, a ba raya a re: “Ke tsofetse, ke dinyaga di le dintsi.


text:
Lo bonye tsotlhe tse Jehofa Modimo wa lona o di diretseng merafe yotlhe e ka ntlha ya lona; gonne Jehofa Modimo wa lona ke ene yo o lo tlhabanetseng.


text:
Bonang, ke lo abetse ka taolelo merafe e, e e setseng, go nna boswa jwa ditso tsa lona, go simolola mo Joretane, go ya fela kwa lewatleng le legolo ntlheng ya bophirimatsatsi, e na le merafe yotlhe e ke e kgaotseng.


text:
Jehofa Modimo wa lona, ene o tlaa ba kgorometsa fa pele ga lona, o tlaa ba leleka ba tloga mo ponong ya lona; mme lo tlaa rua lefatshe la bone, jaaka Jehofa Modimo wa lona a buile le lona.


text:
Ke gone nnang pelokgale thata go tshegetsa le go dira tsotlhe tse di kwadilweng mo lokwalong lwa molao wa ga Moše, gore lo se ka lwa di fapoga lwa ya ka fa ntlheng ya letsogo le legolo kgotsa go la molema;


text:
gore lo se ka lwa tlhakatlhakana le merafe e, e e setseng mo go lona; le fa e le go umaka maina a medimo ya yone, le fa e le go ikanisa batho ka yone, le fa e le go e direla, le fa e le go e ikobela;


text:
Gonne Jehofa o lelekile merafe e megolo, e e thata, fa pele ga lona; mme ka ga lona, ga go ise go ko go eme motho ope fa pele ga lona, go tla mo tsatsing leno.


text:
Monna wa lona a le mongwe fela o tlaa leleka ba ba makgolo a le some; gonne Jehofa Modimo wa lona ke ene yo o lo tlhabanelang, jaaka a buile le lona.


text:
E tlaa re kgotsa fa gongwe lo ka boela kwa morago lwa ngaparela masalela a merafe e, e bong yone e e setseng mo go lona, lwa nyalana nabo, lwa tsena kwa go bone, le bone mo go lona;


text:
lo bo lo itsetse ruri fa Jehofa Modimo wa lona a se ketla a tlhola a leleka merafe e, e tloga mo ponong ya lona; e tlaa nna serai le seru mo go lona, le thupa mo ditlhakoreng tsa lona, le mitlwa mo matlhong a lona go tsamaya lo nyelela lo tloga mo lefatsheng le le molemo, le Jehofa Modimo wa lona o le lo neileng.


text:
“Mme bonang, gompieno ke ya le tsela ya lefatshe lotlhe; mme lo a itse mo pelong tsa lona lotlhe, le mo meweng ya lona lotlhe, fa go se na sepe se se tlhaetseng sa dilo tsotlhe tse di molemo, tse Jehofa Modimo wa lona o di buileng ka ga lona; di lo dirafaletse tsotlhe, ga go a tlhaela sepe sa tsone.


text:
Go tlaa dirala go re, jaaka dilo tsotlhe tse di molemo di lo dirafaletse, tse Jehofa Modimo wa lona o buileng le lona ka ga tsone, jalo fela Jehofa o tlaa lere mo go lona dilo tsotlhe tse di bosula, go tsamaya a lo senya lo tloga mo lefatsheng le le molemo le Jehofa Modimo wa lona o le lo neileng.


text:
Mogang lo tlolang kgolagano ya ga Jehofa Modimo wa lona, e o e lo laeletseng, lo ya lo direla medimo e sele, lo e ikobela; foo bogale jwa ga Jehofa bo tlaa lo tukela, mme lo tlaa nyelela ka bonako, lo tloga mo lefatsheng le le molemo, le o le lo neileng.”


text:
Jošua a phuthela ditso tsotlhe tsa Iseraele kwa Shekeme, a bitsa bagolwane ba Iseraele, le ditlhogo tsa bone, le baatlhodi ba bone, le bagogi ba bone; mme ba iponatsa fa pele ga Modimo.


text:
Jošua a raya batho botlhe, a re: “Jehofa Modimo wa Iseraele, o bua jaana, a re: ‘Borraeno gale ba ne ba agile kwa moseja ga Noka, e bong Tera, rraagwe Aberahame le rraagwe Nahore; ba direla medimo e sele.


text:
Ka tsaya rraeno Aberahame kwa moseja ga Noka, ka mo ralatsa lefatshe la Kanana, ka ntsifatsa losika lwa gagwe, ka mo naya Isake.


text:
Isake ka mo naya Jakobe le Esau; Esau ka mo naya thaba ya Seire go e rua; Jakobe ene le bana ba gagwe ba fologela kwa Egepeto.


text:
Ka roma Moše le Arone, ka betsa Egepeto, ka fa ke dirileng mo gare ga gone ka teng; morago ga mo ka lo ntsha gone.


text:
Ka ntsha borraeno mo Egepeto, lwa tla kwa lewatleng; Baegepeto ba konatelela borraeno ka dikara tsa tlhabano, le bapalami ba dipitse, go ya kwa Lewatleng le Lehibidu.


text:
E rile ba goela kwa go Jehofa, a baya lefifi gare ga lona le Baegepeto, a lere lewatle mo go bone, a ba khurumetsa; matlho a lona a bonye se ke se dirileng mo Egepeto; mme lwa aga mo nageng malatsi a le mantsi.


text:
Ka lo fitlhisa mo lefatsheng la Baamore, ba ba neng ba agile kwa moseja ga Joretane; mme ba tlhabana le lona; mme ka ba tsenya mo seatleng sa lona, lwa rua lefatshe la bone; ka ba senya fa pele ga lona.


text:
Foo Balake morwa Sipore, kgosi ya Moabe, a nanoga a tlhabana le Iseraele; a roma batho ba ya go bitsa Balaame morwa Beore, gore a tle go lo hutsa,


text:
mme ka gana go reetsa Balaame; ke gone ka moo a fela a ntse a lo segofatsa; ka lo golola mo seatleng sa gagwe.


text:
Lwa kgabaganya Joretane, lwa tla kwa Jeriko; mme banna ba Jeriko ba tlhabana le lona, Baamore, le Baperise, le Bakanana, le Bahite, le Bagiregaše, le Bahife le Bajebnuse; ka ba tsenya mo seatleng sa lona.


text:
Ka isa moruthwane fa pele ga lona, wa ba leleka fa pele ga lona, e bong dikgosi tse pedi tsa Baamore; e ne e se ka tšhaka ya gago, le fa e le ka bora jwa gago.


text:
Ka lo naya lefatshe le lo se kang lwa dira mo go lone, le metse e lo se kang lwa e aga, lo agile mo go yone; lo ja masimo a mafine, le masimo a matlhware a lo se kang lwa a tlhoma.’


text:
“Ke gone jaana boifang Jehofa, lo mo direle ka mo go se nang boithamako, le ka boammaaruri; lo tlose medimo e borraeno ba ne ba e direla kwa moseja ga Noka, le mo Egepeto; mme lo direle Jehofa.


text:
Mme fa lo bona go le bosula go direla Jehofa, itshenkeleng gompieno yo lo tlaa mo direlang; le fa e le medimo e borraeno ba ne ba e direla, e e neng e le kwa moseja ga Noka, gongwe medimo ya Baamore, ba lefatshe la bone lo agileng mo go lone; mme ka ga me, le ba ntlo ya me, rona re tlaa direla Jehofa fela.”


text:
Batho ba mo fetola, ba re: “A Modimo o ka ka wa re itsa gore re se ka ra latlha Jehofa, ra direla medimo e sele;


text:
gonne Jehofa Modimo wa rona ke ene yo o re ntshitseng le borraetsho mo lefatsheng la Egepeto, mo ntlong ya botlhanka, ke ene yo o dirileng ditshupo tse dikgolo tseo mo ponong ya rona, a ba a re tlamela mo tseleng yotlhe, e re e tsamaileng, le mo bathong botlhe ba re raletseng gare ga bone.


text:
Jehofa a ba a leleka ditšhaba tsotlhe fa pele ga rona, e bong Baamore ba ba neng ba agile mo lefatsheng; ke gone ka moo le rona re tlaa direlang Jehofa, gonne ke ene Modimo wa rona.”


text:
Mme Jošua a raya batho, a re: “Ga lo kake lwa direla Jehofa; gonne ke Modimo o o boitshepo; ke Modimo o o lefufa; ga o ketla o lo itshwarela ditlolo tsa lona, le fa e le maleo a lona.


text:
Fa lo latlha Jehofa, lo direla medimo e sele ya seeng, foo o tlaa retologa a lo direla bosula, a lo nyeletsa, a sena go lo direla molemo.”


text:
Jošua a raya batho, a re: “Lo basupi ka ga lona fa lo itshenketse Jehofa go mo direla.” Mme ba re: “Re basupi.”


text:
A ba a re: “Ke gone jaana tlosang medimo e sele ya seeng e e mo go lona, lo sekegele Jehofa Modimo wa Iseraele dipelo tsa lona.”


text:
Batho ba raya Jošua, ba re: “Re tlaa direla Jehofa Modimo wa rona, re tlaa reetsa lentswe la gagwe.”


text:
Jalo Jošua a dira kgolagano le batho ka tsatsi leo, a ba beela tao, le taolo e e tlhomameng mo Shekeme.


text:
Jošua a kwala mafoko a mo lokwalong lwa molao wa Modimo; a tsaya lentswe le legolo, a le tlhoma teng fa tlase ga mooka o o neng o le fa felong ga boitshepo ga Jehofa.


text:
Jošua a raya batho botlhe, a re: “Bonang, lentswe le, le tlaa nna mosupi gare ga rona; gonne le utlwile mafoko otlhe a Jehofa o a buileng le rona; ke gone le tlaa nna mosupi ka ga lona, e se re kgotsa lwa itatola Modimo wa lona.”


text:
Ga dirala morago ga dilo tse, Jošua morwa Nune, motlhanka wa ga Jehofa, a swa a le botsofe jwa dinyaga di le 110.


text:
Ba mo fitlha mo molelwaneng wa boswa jwa gagwe mo Timenathesera, o o mo lefatsheng la makgabana la Eferaime, bopota thaba ya Gaaše ka fa ntlheng ya botsheka.


text:
Baiseraele ba direla Jehofa ka malatsi otlhe a ga Jošua, le ka malatsi otlhe a bagolwane ba ba tlogetsweng ke Jošua, ya bo e le ba ba itsileng tiro yotlhe ya ga Jehofa, e o ne a e diretse Iseraele.


text:
Marapo a ga Josefe, a bana ba Iseraele ba duleng nao kwa Egepeto, ba a fitlha mo Shekeme, mo sebateng sa lefatshe se Jakobe o kileng a se reka mo go bormorwa Hamore rra Shekeme ka dipapetlana tsa madi tse di lekgolo; mme sa nna boswa jwa bana ba ga Josefe.


text:
Le ene Eleasare morwa Arone a swa; mme ba mo fitlha mo thoteng ya ga Finehase morwawe, e o ne a e neilwe mo lefatsheng la makgabana la Eferaime.


text:
Ga dirala e rile morago ga loso lwa ga Jošua, bana ba Iseraele ba botsa Jehofa ba re: “E mang yo o tlaa re etelelang pele go ya go tlhabana le Bakanana?”


text:
Juta a raya Simeone morwa rraagwe, a re: “Bolola le nna re ye kabelong ya taolelo ya me, re ye go tlhabana le Bakanana; le nna ke tlaa bolola nao re ya kabelong ya taolelo ya gago.” Mme Simeone a ya nae.


text:
Juta a bolola; mme Jehofa a tsenya Bakanana le Baperise mo seatleng sa bone; ba kgemetha banna ba le 10 000 mo go bone mo Beseke.


text:
Atoni-beseke a tshaba; mme ba mo konatelela, ba mo tshwara, ba mo kgaola menwana ya kgonotswe, le menwana e megolo ya dinao.


text:
Atoni-beseke, a re: “Dikgosi di le 70 tse di kgaotsweng menwana ya kgonotswe, le menwana e megolo ya dinao, di kile tsa sela dijo tsa tsone fa tlase ga lomati lwa me lwa bojelo; jaaka ke dirile, Modimo o ntefeditse.” Mme ba mo isa Jerusalema, a ya a swela gone.


text:
Bana ba Juta ba tlhasela Jerusalema, ba o thopa, ba o kgemetha ka bojetla jwa tšhaka, ba tshubela motse.


text:
Morago ga moo bana ba Juta ba ya go tlhabana le Bakanana ba ba neng ba agile mo lefatsheng la makgabana, le kwa Borwa, le kwa lefatsheng le le kwa sehuting.


text:
Mme Juta a bololela Bakanana ba ba agileng mo Heberone; (gale leina la Heberone e ne e le Kiriathe-areba); ba kgemetha Shešai le Ahimane le Talemai.


text:
Kalebe a re: “Yo o kgemethang Kiriathe-sefere, a o thopa, ke tlaa mo naya morwadiake Akesa go nna mosadi wa gagwe.”


text:
Mme Otheniele morwa Kenase, monnaa Kalebe, a o thopa; mme a mo naya Akesa morwadie go nna mosadi wa gagwe.


text:
Ga dirala ya re mosadi a tla kwa go ene, a mo tlhotlheletsa gore a lope rraagwe naga; mme a pagologa esela ya gagwe; mme Kalebe a mo raya, a re: “O batlang?”


text:
A mo raya, a re: “Nnaya lesego; e re ka o mpeile mo lefatsheng la Borwa, a ko o nneye metswedi ya metsi.” Mme Kalebe a mo naya metswedi ya godimo le metswedi ya tlase.


text:
Bana ba Mokene, mogwagadia Moše, ba tswa mo motseng wa makolane, ba na le bana ba Juta, ba tlhatlogela kwa nageng ya Juta, bopota Arate ntlheng ya Borwa; ba ya ba aga le batho bao.


text:
Juta a ya le Simeone morwa rraagwe, ba ya ba kgemetha Bakanana ba ba agileng mo Sefathe, ba o senyetsa ruri. Leina la motse le ne le bidiwa Horema.


text:
Gape Juta a thopa Gasa le tikologo ya teng, le Ašekelone le tikologo ya teng, le Ekerone le tikologo ya teng.


text:
Jehofa a bo a na le Juta; mme a leleka banni ba lefatshe la makgabana; gonne o na a retelelwa ke go leleka banni ba molapo, ka gonne ba na le dikara tsa tlhabano tsa tshipi.


text:
Motse wa Heberone ba o naya Kalebe, jaaka Moše a ne a buile; mme a leleka gone bomorwa Anake ba bararo.


text:
Mme bana ba Benjamine ba se ka ba leleka Bajebuse ba ba ntseng mo Jerusalema; Bajebuse ba sa le ba aga le bana ba Benjamine mo Jerusalema, nako e sa le eno.


text:
Balebedi ba bona motho a tswa mo motseng, ba mo raya, ba re: “A ko o re kaele ka fa go tsenwang mo motseng ka gone, mme re tlaa go direla ka bopelonomi.”


text:
A ba supetsa fa go tsenwang motse gone, mme ba kgemetha motse ka bojetla jwa tšhaka; mme ba lesa monna yoo le botlhe ba losika lwa gagwe.


text:
Monna yoo a ya lefatsheng la Bahite, a aga motse a o raya leina a re, Luse; le e leng lone leina la one le gompieno.


text:
Manase a se ka a leleka banni ba Bethešeane le metse ya gone, le fa e le ba Taanake le metse ya teng, le fa e le banni ba Dore le metse ya gone, le fa e le banni ba Ibeleame le metse ya teng, le fa e le banni ba Megito le metse ya gone; mme Bakanana ba ganelela go aga mo lefatsheng leo.


text:
Eferaime ga a ka a leleka Bakanana ba ba agileng mo Gesere; mme Bakanana ba aga mo Gesere mo gare ga bone.


text:
Sebulone ga a ka a leleka banni ba Kiterone, le fa e le banni ba Nahalole; mme Bakanana ba aga mo gare ga bone, ba nna bakgethi.


text:
Ašere ga a ka a leleka banni ba Ako, le fa e le banni ba Sitone, le fa e le ba Ahelabe, le fa e le ba Akesibe, le fa e le ba Heleba, le fa e le ba Afike, le fa e le ba Rehobe;


text:
Nafetali ga a ka a leleka banni ba Bethešemeše, le fa e le banni ba Bethanathe; mme ba aga mo gare ga Bakanana, banni ba lefatshe; le fa go ntse jalo banni ba Bethešemeše le banni ba Bethanathe ba nna bakgethedi ba bone.


text:
Baamore ba patikelela bana ba Dane mo lefatsheng la makgabana, gonne ba se ka ba ba leseletsa go fologela mo molapong.


text:
Baamore ba ganelela go aga mo thabeng ya Herese, mo Aijalone, le mo Shaalebime; mme le fa go ntse jalo letsogo la ba kgotla ya ga Josefe la fenya, mme ba nna bakgethi.


text:
Molelwane wa Baamore wa simolola fa botlhatlogong jwa Akerabime, go tswa letlapeng go ya kwa godimo.


text:
Moengele wa ga Jehofa a tswa kwa Gilegale a tla mo Bokime. A re: “Ke ne ka lo ntsha mo Egepeto, ke lo lerile mo lefatsheng le ke le ikanetseng borraeno; ke rile: ‘Ga nketla ke kgaogana le kgolagano ya me le lona ka gope;’


text:
ka ba ka re, ‘lo se ka lwa dira kgolagano epe le banni ba lefatshe leno; lo rutle dibeso tsa bone;’ mme ga lo a ka lwa reetsa lentswe la me; ana lo dirile jalo ka ntlha yang?


text:
Ke gone gape ka moo ke buileng ka re: ‘Ga nketla ke ba leleka fa pele ga lona; mme ba tlaa nna jaaka mmitlwa mo ditlhakoreng tsa lona, medimo ya bone le yone e tlaa nna seru go lona.’ ”


text:
Mme ga dirala ya re moengele a bua mafoko a le bana botlhe ba Iseraele, batho ba tsholetsa lentswe la bone ba lela.


text:
E rile Jošua a sena go naya batho tsela, bana ba Iseraele ba ya mongwe le mongwe kwa bosweng jwa gagwe, ba ya go rua lefatshe.


text:
Batho ba direla Jehofa ka malatsi otlhe a ga Jošua, le ka malatsi otlhe a bagolwane ba ba tlogetsweng ke Jošua, ba ba bonyeng tiro e kgolo yotlhe ya ga Jehofa, e o ne a e direla Iseraele.


text:
Ba mo fitlha mo molelwaneng wa boswa jwa gagwe mo Timenathe-herese, mo lefatsheng la makgabana la Eferaime, bopota thaba ya Gaaše ntlheng ya botsheka.


text:
Botlhe ba kokomana eo ba phuthelwa kwa go borraabo; mme ga tsoga kokomana e nngwe morago ga bone, e e se kang ya itse Jehofa, le fa e le yone tiro e o e diretseng Iseraele.


text:
Ba latlha Jehofa Modimo wa borraabo, yo o ba ntshitseng mo lefatsheng la Egepeto, ba latela medimo e sele, ya medimo ya ditšhaba tse di mo tikologong ya bone, ba e ikobela; mme ba gakatsa Jehofa.


text:
Bogale jwa ga Jehofa jwa tukela Iseraele, a ba tsenya mo diatleng tsa bathukhuthi ba ba ba thukhuthang, a ba rekisetsa mo diatleng tsa baba ba bone tikologong, mme ba ne ba sa tlhole ba nonofela go ema fa pele ga baba ba bone.


text:
Gongwe le gongwe kwa ba yang gone, letsogo la ga Jehofa le nne le ganele nabo go ba direla bosula, jaaka Jehofa a ne a buile, le jaaka Jehofa a ba ikanetse; mme ba nne mo pitlaganong e e botlhoko.


text:
Le fa go ntse jalo ba ne ba se ke ba reetsa baatlhodi ba bone, gonne ba ne ba tle ba ye ba akafalele medimo e sele, ba e ikobele; ba fapoge ka bonako tsela e borraabo ba ne ba sepela mo go yone, ka ba ne ba utlwa ditaolo tsa ga Jehofa; mme bao ga ba a ka ba dira jalo.


text:
E ne e re Jehofa a ba tsosetsa baatlhodi, foo Jehofa a nne le moatlhodi, a ba golole mo seatleng sa baba ba bone ka malatsi otlhe a moatlhodi yoo; gonne Jehofa o ne a ikwatlhaya ka ntlha ya go ona ga bone, ka ba onisiwa ke ba ba ba patikang ba ba tshwenya.


text:
Mme e re moatlhodi a sule, ba boele kwa morago, ba dire boleo bogolo go borraabo, ka go latela medimo e sele go e direla, le go e ikobela; ga ba a ka ba bakela ditiro tsa bone, le fa e le mokgwa wa bone wa botlhogoethata.


text:
Mme bogale jwa ga Jehofa jwa tukela Iseraele; mme a re: “E re ka morafe o, o tlodile kgolagano ya me e ke e laoletseng borraabo, le gone ba se ka ba reetsa lentswe la me;


text:
le nna, ga nketla ke tlhola ke leleka fa pele ga bone ope wa merafe e e rileng Jošua a a swa a e tlogela;


text:
gore ke tle ke leke Iseraele ka yone, boo ba tlaa tshegetsa tsela ya Jehofa go sepela mo go yone, jaaka borraabo ba ne ba e tshegetsa, kgotsa nnyaa.”


text:
Mme Jehofa a tlogela merafe eo jalo, a se ka a e leleka ka bonako; le gone ga a ka a e tsenya mo seatleng sa ga Jošua.


text:
Jaana merafe e Jehofa o ne a e tlogela, go leka Baiseraele ka yone ke e, e bong botlhe ba ba se kang ba itse dintwa tsotlhe tsa Kanana;


text:
ya bo e le go re, dikokomana tsa bana ba Iseraele, di tle di itse, gore go tle go ba rute ntwa, segolo bone ba ba sa itseng sepe ka ga yone gale;


text:
ke go re, barena ba batlhano ba Bafilisitia, le Bakanana botlhe, le Basitone, le Bahife ba ba agileng mo thabeng ya Lebanone, go tswa Baale-heremone go ya botsenong jwa Hamathe.


text:
Go ne go twe go tlaa lekwa Iseraele ka bone, gore go lemogwe boo ba tla reetsa ditaolo tsa ga Jehofa tse o di laoletseng borraabo ka Moše.


text:
Bana ba Iseraele ba aga mo gare ga Bakanana, le Bahite, le Baamore, le Baperise, le Bahife, le Bajebuse.


text:
Ba tsaya bomorwadia bone go nna basadi ba bone, ba tseisa bomorwa bone bomorwadia bone, ba direla medimo ya bone.


text:
Bana ba Iseraele ba dira se se bosula mo matlhong a ga Jehofa, ba lebala Jehofa Modimo wa bone, ba direla boBaale le Medimako.


text:
Ke gone ka moo bogale jwa ga Jehofa jwa tukela Iseraele, mme a ba rekisetsa mo go Kušane-rišathaime kgosi ya Mesopotamia. Bana ba Iseraele ba direla Kušane-rišathaime ka dinyaga tse di 8.


text:
E rile bana ba Iseraele ba goele kwa go Jehofa, Jehofa a tsosetsa bana ba Iseraele mogolodi, yo o ne a ba golola, e bong Otheniele morwa Kenase, monnaa Kalebe.


text:
Mowa wa ga Jehofa wa tla mo go ene, mme a atlhola Iseraele; a bolola ntwa, mme Jehofa a tsenya Kušane-risathaime kgosi ya Mesopotamia mo seatleng sa gagwe; mme seatla sa gagwe sa fenya Kušane-rišathaime.


text:
Bana ba Iseraele ba dira se se bosula mo matlhong a ga Jehofa gape; mme Egelone kgosi ya Moabe, Jehofa a mo thatafaletsa Baiseraele, ka ba ne ba dirile se se bosula mo matlhong a ga Jehofa.


text:
A iphuthela kwa go ene bana ba ga Amone, le ba ga Amaleke; mme a ya a kgemetha Iseraele, mme ba rua motse wa makolane.


text:
Mme e rile bana ba Iseraele ba goela kwa go Jehofa, Jehofa a ba tsosetsa mogolodi, ebong Ehute morwa Gera, wa Mobenjamine, monna yo o ntsogotlho; bana ba Iseraele ba isa ka ene mpho kwa go Egelone kgosi ya Moabe.


text:
Ehute a itirela thipa e e magale mabedi, e e boleele jwa letsogo; a e ikgatlhelela ka fa seropeng sa ka fa tsogong le legolo, ka fa tlase ga diaparo tsa gagwe.


text:
Mme ene a boa kwa metlobong ya maje e e fa Gilegale, a re: “Kgosi, ke na le lefoko le ke le go sebelang.” Kgosi ya re: “Didimalang.” Botlhe ba ba emeng fa go yone ba tswa.


text:
Ehute a tla mo go ene; mme a bo a dutse a le esi mo ntlonyaneng ya boiphokiso. Ehute a re: “Ke na le taetso go wena kgosi, e tswa Modimong.” Mme a nanoga mo setulong sa gagwe.


text:
Ehute a ntsha letsogo la molema, a tsaya thipa e e ka fa seropeng sa ka fa letsogong le legolo, a e sogotlhetsa mo mpeng ya gagwe.


text:
Le yone theko ya tsena le thipa; mme mahura a betologela thipa, gonne ga a ka a somola thipa mo mpeng ya gagwe; ya phunyeletsa ka kwa morago.


text:
Jaana e rile a sena go tswa batlhanka ba gagwe ba tla; ba leba, mme bona, ba fitlhela ditswalo tsa ntlwana di kopetswe, ba ithaya ba re: “Kooteng o ipipile dinao mo ntlwaneng ya gagwe ya boiphokiso.”


text:
Ba diega ba ba ba tla ba tlhajwa ke ditlhong; ba fitlhela a sa bule ditswalo tsa ntlwana; ke gone ka moo ba tsaya sekopololo ba bula; ba fitlhela morena wa bone a wetse fa fatshe a sule.


text:
Ga dirala e rile a sena go fitlha, a letsa lonaka mo lefatsheng la makgabana la Eferaime, mme bana ba Iseraele ba fologa nae mo lefatsheng la makgabana, ene a ba eteletse pele.


text:
A ba raya a re: “Ntshalang morago, gonne Jehofa o tsentse baba ba lona, e bong Bamoabe, mo seatleng sa lona.” Ba fologa ba mo setse morago, ba kgabaganya, ba gapela Bamoabe matsibogo a Joretane, mme ba se ka ba leseletsa motho ope go kgabaganya noka.


text:
Ba kgemetha Bamoabe ka lobaka loo, e ka ne e le batho ba le 10 000, monna mongwe le mongwe yo o dinama di dikgoka, le monna mongwe le mongwe yo o pelokgale; ga go a ka ga falola monna ope.


text:
Jalo Moabe a fenyediwa ka tsatsi leo mo seatleng sa Iseraele, mme lefatshe la bona boikhutso ka dinyaga di le 40.


text:
Morago ga gagwe ga nna Shamegare morwa Anathe, yo o ne a bolaya banna ba Bafilisitia ba le 600 ka lore lo lo kgweetsang dikgomo; le ene a boloka Iseraele.


text:
Mme Jehofa a ba rekisetsa mo seatleng sa ga Jabine kgosi ya Kanana, yo o ne a busa mo Hasore; yo kgosana ya ntwa ya gagwe e neng e le Sisera, yo o ne a agile mo Harošethe wa merafe.


text:
Mme bana ba Iseraele ba goela kwa go Jehofa; gonne o ne a na le dikara tsa tlhabano tsa tshipi di le 900; mme a patika bana ba Iseraele ka thata ka dinyaga di le 20.


text:
O ne a agile fa tlase ga mokolane wa ga Debora, fa gare ga Rama le Bethele mo lefatsheng la makgabana la Eferaime. Bana ba Iseraele ba ne ba tle ba ye go atlholwa kwa go ene.


text:
A roma a ya go bitsa Barake morwa Abinoame a le kwa Keteše-nafetali, a mo raya a re: “A Jehofa Modimo wa Iseraele ga a a laola, a re: ‘Ya o atamele kwa thabeng ya Tabore, o tseye batho ba le 10 000 tsa bana ba ga Nafetali le ba bana ba ga Sebulone?


text:
Mme Sisera, kgosana ya ntwa ya ga Jabine ke tlaa mo gogela kwa go wena kwa nokeng ya Kišone, a na le dikara tsa gagwe le bontsi jwa gagwe jwa batho; mme ke tlaa mo tsenya mo seatleng sa gago.’ ”


text:
Barake a mo raya a re: “Fa o tsamaya le nna, foo ke tla tsamaya; mme fa o gana go tsamaya le nna, ga nketla ke tsamaya.”


text:
Debora a re: “Ruri ke tlaa tsamaya; le fa go ntse jalo, loeto lo o lo yang, ga lo ketla lo dirana le tlotlo mo go wena; gonne Jehofa o tlaa rekisetsa Sisera mo seatleng sa mosadi.” Debora a menoga a ya le Barake kwa Keteše.


text:
Barake a phuthela ba Sebulune le ba Nafetali kwa Keteše; ga tsamaya nae batho ba le 10 000; Debora le ene a tsamaya nae.


text:
Jaana Hebere wa Mokene o ne a kgaoganye le Bakene, e bong bana ba ga Hobabe mogwagadi wa ga Moše, mme o na a tlhomile mogope wa gagwe go ya go fitlha kwa mookeng mo Saanenime, o o fa Keteše.


text:
Sisera a phutha dikara tsa gagwe tsotlhe fela, e bong dikara tsa tshipi tse di 900, le batho botlhe ba o nang nabo, go tswa Harošethe wa merafe go ya nokeng ya Kišone.


text:
Debora a raya Barake a re: “Nanoga; gonne letsatsi leno ke lone le Jehofa o tsentseng Sisera mo seatleng sa gago ka lone; a Jehofa ga a a bolola fa pele ga gago?” Jalo Barake a fologa thaba ya Tabore le batho ba ba 10 000 ba mo setse morago.


text:
Jehofa a feretlha Sisera ka bojetla jwa tšhaka fa pele ga Barake, le dikara tsotlhe tsa gagwe, le ntwa yotlhe ya gagwe; mme Sisera a phola mo kareng ya gagwe, a tshaba ka dinao.


text:
Barake a konatelela dikara le ntwa go ya Harošethe wa merafe; mme ntwa yotlhe ya ga Sisera ya wa ka wa tšhaka; ga go a ka ga sala motho ope.


text:
Mme le fa go ntse jalo Sisera a tshaba ka dinao a ya kwa mogopeng wa ga Jaele, mosadi wa ga Hebere wa Mokene; gonne go ne go le kagiso gare ga Jabine kgosi ya Hasore le kgotla ya ga Hebere wa Mokene.


text:
Jaele a tswa a ya go kgatlhantsha Sisera, a mo raya a re: “Tsena, morena wa me, tsena kwa go nna; o se ka wa boifa.” Mme a tsena kwa go ene mo mogopeng, mme a mmipa ka kobo.


text:
A raya mosadi a re: “A ko o nnose metsinyana; gonne ke bolailwe ke lenyora.” Mosadi a thibolola lekukana la maši a mo nosa, a itse go mmipa.


text:
Sisera a mo raya a re: “Ema mo mojakong wa mogope wa gago, fa mongwe a tla a go botsa a re: ‘A go nale monna ongwe mono?’ o re, ‘Nnyaa.’ ”


text:
Mme foo Jaele, mosadi wa ga Hebere, a tsaya lomapo lwa mogope, a ba a tsaya noto, a ya kwa go ene ka nyanyaelo, a kokothela lomapo mo matlhwaneng a gagwe, mme lwa mo phunyeletsa mo mmung; gonne o ne a tshwerwe ke boroko thata; mme a gonoga a swa.


text:
Mme bonang, ya re Barake a konateletse Sisera, Jaele a tswa a ya go mo kgatlhantsha, a mo raya a re: “Ntlo, ke tlaa go supetsa monna yo o mo senkang.” A ya kwa go ene; a bona Sisera a namaletse a sule, lomapo lwa mogope lo le mo matlhwaneng a gagwe.


text:
Seatla sa bana ba Iseraele sa nna sa ya kwa pele go fenya Jabine kgosi ya Kanana, ga tsamaya ba senya Jabine kgosi ya Kanana.


text:
“E re ka baeteledipele ba ne ba etelela Iseraele pele, ka batho ba ne ba ineela ka peleego, a ko lo bakeng Jehofa.


text:
Utlwang, lona dikgosi; sekegang tsebe, lona dikgosana; nna, e bong nna, ke tlaa opelela Jehofa; ke tlaa opelela Jehofa, Modimo wa Iseraele dipako.


text:
Jehofa, e rile o bolola kwa Seire, e rile o tsamaela gongwe o tswa nageng ya Etome, lefatshe la roroma, magodimo a rotha, maru a rotha metsi.


text:
Dithaba tsa nyera, tsa ela ka sebonalo sa ga Jehofa, e bong Sinai yole, ka sebonalo sa ga Jehofa, Modimo wa Iseraele.


text:
E rile mo metlheng ya ga Shamegare morwa Anathe, ya re mo metlheng ya ga Jaele, ditsela tse dikgolo di ne di sa tsamaiwe, baeti ba tsamaya ka ditselana tse di kwa thoko fela.


text:
Balaodi ba ne ba khutla mo go Iseraele, ba khutla, ga tsamaya nna Debora ka ema, ka ema ke le mma batho mo Iseraele.


text:
Ba ne ba itshenkela medimo e meša; foo go ne go le ntwa mo dikgorong; a go no go ka bonwa thebe, kgotsa lerumo, mo bathong ba le dikete di le masome a le mane mo Iseraele?


text:
Pelo ya me e ntlheng ya balaodisiwa ba Iseraele, ba ba ineetseng ka peleego mo gare ga batho; bakang Jehofa.


text:
Bolelang, lona ba lo palamang diesela tse ditshweu, ba lo dutseng mo diphateng tse di solegileng, le lona ba lo tsamayang mo tseleng:


text:
Ba le kgakala le modumo wa bahudi ka bora, ba le mo mannong kwa go gelelwang gone, ba tlaa kakanya ditiro tse di siameng tsa ga Jehofa teng, e bong ditiro tse di siameng tsa puso ya gagwe mo go Iseraele. Foo batho ba ga Jehofa ba fologela kwa dikgorong.


text:
Tsoga, tsoga Debora; tsoga, tsoga, o tlhabe sefela; nanoga, Barake, o gogele ditshwarwa tsa gago botshwarong, wena morwa Abinoame.


text:
Mo go Eferaime ga fologa bone ba motswe wa bone o mo go Amaleke; morago ga gago, Benjamine, mo bathong ba gago; mo go Makire ga fologa balaodisiwa, le mo go Sebulone ga fologa ba ba itseng go tshwara lore lwa morulaganyi.


text:
Dikgosana tsa Isakare di ne di na le Debora; jaaka Isakare a ne a ntse, Barake o ne a ntse jalo; ba gorometsegela mo molapong ba tswa fa dinaong tsa gagwe. Mme fa meeding ya metsi ya ga Rubene, go ne go le maikaelelo a magolo a pelo.


text:
O ne o dulelang mo marakaneng a dinku go reetsa dinakana di lelediwa matsomane? E ne ya re fa meeding ya metsi ya ga Rubene ga ba ga nna maiphukutso a magolo a pelo.


text:
Gileate o ne a nna kwa moseja ga Joretane; Dane le ene, o ne a salelang mo dikepeng? Ašere a dula fela fa losing lwa lewatle; mme a nna fa dinwaneng tsa gagwe.


text:
Sebulone e ne e le tšhaba e e itshenoletseng loso, le ba Nafetali, mo mafelong a matshwaraganelo mo tlhabanong.


text:
Dikgosi tsa tla tsa tlhabana; foo ga tlhabana dikgosi tsa Kanana mo Taanake, fa metsing a Megito; ga di a ka tsa amogela tuelo ya madi.


text:
Noka ya Kišone ya ba kgopholela koo, noka eo ya bogologolo, noka ya Kišone. Wena mowa wa me, tsamaelela gongwe kwa pele ka thata.


text:
‘Hutsang Merose,’ go bua moengele wa ga Jehofa, ‘lo hutseng banni ba gone mo go botlhoko; ka ba se ka ba tla thusong, go thusa Jehofa, go thusa Jehofa go tlhabana le bathata.’


text:
O tlaa nna sego ene Jaele, bogolo go basadi, e bong mosadi wa ga Hebere wa Mokene, O tlaa nna sego bogolo go basadi mo mogopeng.


text:
A isa seatla kwa lomapong le seatla sa gagwe se segolo kwa notong ya modiri, mme a rutha Sisera ka noto, a mo phololetsa tlhogo, ee, a tlhaba, a phololetsa matlhwana a gagwe.


text:
A inama fa dinaong tsa gagwe, a wa, a namalala; a inama fa dinaong tsa gagwe, a wa; fa o ne a inama gone a wela gone a sule.


text:
A okomela ka fensetere, a opotsa, ene mmaagwe Sisera, a opotsa ka fa marofaneng, a re: ‘Kara ya gagwe e diegelang go tla ka boleele? Maoto a kara ya gagwe a nyafalelang?’


text:
A re: ‘A ga baa bona thopo, a ga baa kgaoganya thopo? Monna mongwe le mongwe a bona mosetsana, gongwe basetsana ba le babedi; Sisera a ga a bone thopo e e mebalabala, thopo e e mebalabala ya tiro ya marorodi, e e mebalabala ya tiro ya marorodi ka ntlha tsoo pedi, mo thamong tsa thopo?’


text:
A baba ba gago botlhe ba swe fela jalo, Jehofa; mme ba ba mo ratang ba nne jaaka letsatsi fa le tswa mo thateng ya lone.” Mme lefatshe la bona boikhutso ka dinyaga di le masome mane.


text:
Bana ba Iseraele ba tloga ba dira se se bosula mo ponong ya ga Jehofa; Jehofa a ba neela mo seatleng sa Bamidiane ka dinyaga di supa.


text:
Letsogo la Bamidiane la fenya Iseraele; mme ya re ka ntlha ya Bamidiane bana ba Iseraele ba itirela mengobo e e mo dithabeng, le dikgaga, le mafelo a a thata a boiphemelo.


text:
Ga nna jalo, e ne e tle e re Baiseraele ba sena go jala, Bamidiane ba tle, le Baamaleke, le bana ba botlhabatsatsi, ba tle go ba tlhasela.


text:
Ba ba thibelelele, ba senye totafalo ya lefatshe go ya go fitlha kwa Gasa, mme ba se ke ba tlogela botshelo bope mo Iseraele, le fa e le nku, le fa e le kgomo, le fa e le esela.


text:
Gonne ba ne ba tle ba tle le matlhape a bone, le megope ya bone, ba ririane jaaka tsie ka bontsi; go le bone, go le dikamela tsa bone, go ne go se na palo; mme ba tle lefatsheng go le senya.


text:
Jehofa a roma moperofeti kwa baneng ba Iseraele; a ba raya a re: “Jehofa Modimo wa Iseraele o bua jaana a re: Ke lo ntshitse mo Egepeto, ka lo ntsha mo ntlong ya botlhanka;


text:
ka lo golola mo seatleng sa Baegepeto le mo seatleng sa botlhe ba ba lo patikang, ka ba leleka fa pele ga lona, mme ka lo naya lefatshe la bone.


text:
Ka lo raya ka re: ‘Ke nna Jehofa Modimo wa lona; lo se ka lwa boifa medimo ya Baamore, ba lo agileng mo lefatsheng la bone;’ mme ga lo a reetsa lentswe la me.”


text:
Moengele wa ga Jehofa a tla a dula fa tlase ga mooka o o neng o le mo Ofera, o e ne e le wa Joaše wa Moabiesere: Giteone morwawe a bo a phothela mabele mo kgatisetsong ya bojalwa go a subela Bamidiane.


text:
Moengele wa ga Jehofa a bonala kwa go ene a mo raya a re: “Jehofa o na nao wena senatla se se pelokgale.”


text:
Giteone a mo raya a re: “Ao Morena wa me, a e re fa Jehofa a na le rona, ana gotlhe mo, go bo go re wetse ka ntlha yang? Ditiro tsotlhe tsa gagwe tse di gakgamatsang, tse borraetsho ba re boleletseng ka ga tsone, di ile kae, ka ba re: ‘A Jehofa ga a a re ntsha mo Egepeto?’ Gompieno Jehofa o re latlhile, o re neetse mo seatleng sa Bamidiane.”


text:
Jehofa a mo leba, a re: “Ya mo thateng e ya gago, o golole Iseraele mo seatleng sa Bamidiane; a ga ke a go roma?”


text:
A mo raya a re: “Ao Morena, ke tlaa golola Iseraele ka eng? Bona, losika lwa me lo humanegile bogolo go botlhe ba ba mo go Manase, le nna ke mmotlana mo ntlong ya ga rre.”


text:
Jehofa a mo raya a re: “Ruri ke tlaa nna nao, mme o tlaa kgemetha Bamidiane jaaka e ka bo e le motho a le mongwe fela.”


text:
A mo raya a re: “E re fa jaana ke bonye letlhogonolo mo matlhong a gago, ka re, o ntshupetse sesupo sa go re ke wena o buang le nna.


text:
A ko o se ka wa tloga fa, ke ise ke tle kwano go wena, ke lere mpho ya me, ke e beye fa pele ga gago.” Mme a re: “Ke tlaa nna o bo o tsamaya o tla gape.”


text:
Giteone a tsena, a baakanya potsane le dinkgwana tse di sa bedisiwang tsa boupe bo le emere a le mongwe fela; nama a e tsenya mo serotong, moro a o tsenya mo pitsaneng, a di lere kwa go ene fa tlase ga mooka, a di mo naya.


text:
Moengele wa Modimo a mo raya a re: “Tsaya nama le dinkgwenyana tse di sa bedisiwang, o di beye mo letlapeng le, o bo a thela moro.” Mme a dira jalo.


text:
Foo moengele wa ga Jehofa a ntsha thobane e o e tshotseng, a ama nama le dinkgwenyana tse di sa bedisiwang ka ntlha ya yona, mme ga tswa molelo mo letlapeng, wa nyeletsa nama le dinkgwenyana tse di sa bedisiwang; mme moengele wa ga Jehofa a tsamaya a tswa mo ponong ya gagwe.


text:
Giteone a lemoga fa e ne e le moengele wa ga Jehofa; Giteone a re: “Ija, Morena Modimo! Gonne ke bonye moengele wa ga Jehofa re lebanye ka difatlhogo.”


text:
Foo Giteone a agela Jehofa sebeso gone, a se raya leina a re: Jehofa-šalome, (ke go re, Jehofa o kagiso); le gompieno se sa ntse se le gone mo Ofera wa Baabiesere.


text:
Ga dirala ya re bosigo joo Jehofa a mo raya a re: “Tsaya kgomo ya ga rraago, e bong kgomo ya bobedi e e dinyaga di supa, o dige sebeso sa ga Baale se rraago o nang naso, o bo o reme Modimako o o fa go sone.


text:
O agele Jehofa Modimo wa gago sebeso mo godimo ga dithako tsa felo fa, fa go thata, ka thulaganyo e e siameng, o tseye kgomo ya bobedi, o dire tshupelo e e fisiwang ka dikgong tsa Modimako o o tlaa o remang.”


text:
Foo Giteone a tsaya banna ba le some ba batlhanka ba gagwe, a dira jaaka Jehofa a buile nae; ga dirala ya re ka a boifa ba ntlo ya ga rraagwe le banna ba motse, mme a retelelwa ke go se dira motshegare, a se dira bosigo.


text:
E rile banna ba motse ba tsoga ka maphakela, ba fitlhela sebeso sa ga Baale se rutlilwe, le Modimako o remilwe, o o neng o le fa go sone, le kgomo ya bobedi e isitswe tshupelo mo sebesong se se agilweng.


text:
Ba raana ba re: “E mang yo o dirileng seo se?” E rile ba sena go tlhotlhomisa le go botsa, ba re: “Giteone morwa Joaše o dirile selo se.”


text:
Foo banna ba motse ba raya Joaše ba re: “Ntsha morwao, gore a swe; gonne o rutlile sebeso sa ga Baale, le gonne o remile Modimako o o neng o le fa go sone.”


text:
Mme Joaše a raya botlhe ba ba ganelang nae a re: “A lo tlaa ganelela Baale, kgotsa a lo tlaa mmoloka? Yo o tlaa mo ganelelang a a bolawe go sa ntse go le ka moso; fa e le modimo mongwe a a ikganelele, gonne mongwe o rutlile sebeso sa gagwe.”


text:
Ke gone ka moo a mmitsa Jerubaale ka tsatsi leo, a re: “A Baale a ganele nae ka a rutlile sebeso sa gagwe.”


text:
Foo Bamidiane botlhe, le Baamaleke, le bana ba botlhabatsatsi ba phuthega; ba kgabaganya, ba thibelela mo molapong wa Jesereele.


text:
Mowa wa ga Jehofa wa tla mo go Giteone; mme a letsa lonaka; ba Abiesere ba phuthega ba mo sala morago.


text:
A roma barongwa ba ya le lefatshe lotlhe la ga Manase; le bone ba phuthega ba mo sala morago; a ba a roma barongwa, ba ya kwa go Ašere le kwa Sebulone le kwa go Nafetali; ba tla go rakana nae.


text:
bona, ke tlaa baya sesetlo sa bobowa jwa nku mo seboping; fa go le monyo mo sesetlong se le sosi, mme go omeletse gotlhe fa fatshe, foo ke tlaa bo ke itse fa o tlaa golola Iseraele ka seatla sa me jaaka o buile.”


text:
Ga nna jalo; gonne o ne a phakela ka moso, a phutha sesetlo, a gamola monyo mo sesetlong, mme metsi a tlala mo mogotšaneng.


text:
Giteone a raya Modimo a re: “A bogale jwa gago bo se ntukele, ke tlaa fela ke bua gangwe fela, a ko o mme ke leke gape gangwe fela; jaanong a go omelele mo sesetlong, go nne monyo fa fatshe.”


text:
Modimo wa dira jalo bosigo joo, gonne go ne go omeletse sesetlo se le sosi, mme ga nna monyo fa fatshe gotlhe fela.


text:
Foo Jerubaale, yo o e leng ene Giteone, le botlhe ba o nang nabo, ba phakela ba ya ba thibelela fa motsweding wa Harote; mme ntwa ya Bamidiane e ne e ba potile ntlheng ya botsheka fa thoteng ya More, mo molapong.


text:
Jehofa a raya Giteone a re: “Batho ba o nang nabo ba bantsi bobe; ga nkake ka tsenya Bamidiane mo seatleng sa bone, ka Baiseraele ba ka tla ba ipelefatsa fa pele ga me, ba re: ‘Seatla sa bone tota se ba bolokile.’


text:
Ke gone jaana, ya o bolele mo ditsebeng tsa batho, o re: ‘Le fa e le mang yo o boifang le yo o roromang, a boye a tloge mo thabeng ya Gileate.’ ” Ga boa batho ba le 22 000, ga sala ba le 10 000.


text:
Jehofa a raya Giteone a re: “Batho ba sa le bantsi bobe; ba folosetse kwa metsing, ke tlaa ba go lekela gone; mme go tlaa dirala go re ba ke tlaa buang nao ka ga bone, ke re: ‘Yo ke ene yo o tlaa tsamayang nae,’ o tlaa tsamaya; mme le fa e le mang yo ke tlaa buang nao ka ga gagwe, ke re: ‘Yo ga o tsamaye nae,’ a se ka a tsamaya.”


text:
Jalo a folosetsa batho kwa metsing; mme Jehofa a raya Giteone a re: “Mongwe le mongwe yo o kapetsang metsi ka loleme jaaka ntša e tle e a kapetse, yoo o mmeye kwa thoko; le mongwe le mongwe jalo yo o khubamang ka mangole a nwa.”


text:
Palo ya bone ba ba kapetsang ka go isa letsogo mo ganong e ne e le banna ba le 300; batho ba bangwe botlhe ba khubama ka mangole ba nwa metsi.


text:
Jehofa a raya Giteone a re: “Ke tlaa lo golola ka banna ba ba 300 ba ba ne ba kapetsa, ke neela Bamidiane mo seatleng sa gago; a batho botlhe ba tsamaye, mongwe le mongwe a ye ga gagwe.”


text:
Jalo batho ba tsaya mefago le dinaka; mme a raya batho botlhe ba Iseraele a re ba tsamaye mongwe le mongwe a ye mogopeng wa gagwe, mme a sala le banna ba ba 300; botlhaolelo jwa Bamidiane bo ne bo le fa tlase ga gagwe mo molapong.


text:
Ga dirala ya re bosigo joo Jehofa a mo raya a re: “Nanoga o fologele go tlhabana le ntwa; gonne ke ba neetse mo seatleng sa gago.


text:
o tlaa utlwa se ba se buang; morago ga moo mabogo a gago a tlaa nonofela go fologela go tlhabana le ntwa.” Foo a fologa a na le Pura motlhanka wa gagwe, ba ya ka kwa ntlheng ya lonaka lwa banna ba ba tlhometseng ba ntwa.


text:
Bamidiane le Baamaleke le banna botlhe ba botlhabatsatsi ba bo ba robetse mo molapong, ba ntse jaaka tsie fela ka bontsi; le dikamela tsa bone tsa bo di se na palo, jaaka mošawa o o fa losing lwa lewatle ka bontsi.


text:
E rile Giteone a fitlha, a fitlhela monna mongwe a kakanyetsa monkana wa gagwe toro, a re: “Ke lorile toro ke bona, papetlana ya senkgwe sa barele e kgokologela mo bothibelelong jwa Midiane, ya tla mo mogopeng, ya o itaya, wa wa, mme ya o pitikolola, mme mogope wa namalala fela fa fatshe.”


text:
Monkana wa gagwe a mo fetola, a re: “Seo ga se sepe se sele fa e se tšhaka ya ga Giteone morwa Joaše, monna wa Moiseraele; Modimo o neetse Bamidiane le ntwa yotlhe mo seatleng sa gagwe.”


text:
E rile Giteone a utlwa toro e kakanngwa, le phuthololo ya yone, a obama; a boela kwa ntweng ya Iseraele a re: “Nanogang; gonne Jehofa o neetse ntwa ya Midiane mo seatleng sa lona.”


text:
A kgaoganya banna ba ba makgolo mararo, ba nna ditlhopha di le tharo, a tsenya dinaka mo diatleng tsa bone botlhe, le dinkgwana tse di se nang sepe, le dipone mo teng ga dinkgwana.


text:
A ba raya a re: “Ntebang lo dire jaaka nna; fa ke fitlha fa ntlheng ya lonaka lwa ntwa, le lona lo dire jaaka ke dira.


text:
Fa ke letsa lonaka, nna le botlhe ba ke nang nabo, le lona lo letse dinaka ka ntlha tsotlhe tsa ntwa yotlhe, lo šalabanye lo re: ‘Jehofa le Giteone.’ ”


text:
Jalo Giteone le banna ba ba lekgolo ba o nang nabo ba fitlha fa ntlheng ya lonaka lwa ntwa, go le mo tshimologong ya tebelo ya gare, e le gone ba tswang go tlhoma tebelo; mme ba letsa dinaka, ba thuba dinkgwana tse ba di tshotseng.


text:
Ba ditlhopha tse tharo ba letsa dinaka, ba thuba dinkgwana, ba tsaya dipone ka diatla tsa molema, le dinaka mo diatleng tse dikgolo go letsa ka tsone; ba šalabanya, ba re: “Tšhaka ya ga Jehofa le ya ga Giteone!”


text:
Ba ema, monna mongwe le mongwe mo boemong jwa gagwe mo tikologong ya bothibelelo; ntwa yotlhe ya sia, mme ba thela lešalaba ba ba tshabisa.


text:
Ba letsa dinaka tse di makgolo mararo, mme Jehofa a ba jantshanya ditšhaka, mongwe le mongwe le monkana wa gagwe go ya le ntwa yotlhe; ntwa ya tshaba ya ya go fitlha kwa Bethešita ntlheng ya Tserera, go ya go fitlha kwa molelwaneng wa Abelemehola, fa Tabathe.


text:
Banna ba Iseraele ba ne ba phuthegile ba tswa kwa ga Nafetali, le kwa ga Ašere, le kwa lefatsheng lotlhe la ga Manase, mme ba konatelela Bamidiane.


text:
Giteone a roma batho ba ya le lefatshe lotlhe la makgabana la Eferaime, a re: “Tshologelang Midiane, lo gape metse pele ga bone, go ya go fitlha kwa Bethebara, le yone Joretane.” Banna botlhe ba Eferaime ba phuthega, ba gapa metse go ya go fitlha kwa Bethebara, le yone Joretane.


text:
Ba tshwara dikgosana tse pedi tsa Midiane, Orebe le Seebe; ba bolaela Orebe fa letlapeng la ga Orebe, Seebe ba mmolaela fa kgatisetsong ya bojalwa jwa mofine ya ga Seebe, ba konatelela Bamidiane; ba isa ditlhogo tsa bo Orebe le Seebe kwa go Giteone kwa moseja ga Joretane.


text:
Banna ba Eferaime ba mo raya ba re: “O ne o re direlang jaana, ka o se ka wa re bitsa, fa o ya go tlhabana le Midiane?” Ba galefalana nae thata.


text:
A ba raya a re: “Ana ke dirileng fa go ka tshwantshiwa le se se dirilweng ke lona? A maronopo a mofine wa ga Eferaime ga a a gaisa thobo ya mofine wa ga Abiesere?


text:
Modimo o neetse dikgosana tsa Midiane mo seatleng sa lona, e bong Orebe le Seebe; mme nna ke ne ka dira eng se se ka tshwantshiwang le se se dirilweng ke lona?” Foo bogale jwa bone jwa mo kokobelela a sena go bua jalo.


text:
Giteone a tla mo Joretane, a kgabaganya, ene le banna ba ba 300 ba o nang nabo, ba lapile, mme le fa go ntse jalo ba ntse ba konateletse fela.


text:
A raya banna ba Sukothe, a re: “A ko lo fe batho ba ba ntshetseng morago dijo; gonne ba lapile, mme ke konateletse Seba le Salemuna, dikgosi tsa Midiane.”


text:
Dikgosana tsa Sukothe tsa re: “A mabogo a boSeba le Salemuna a mo seatleng sa gago gompieno, fa e bo ne ne o re, re fe ntwa ya gago dijo?”


text:
Giteone a re: “Ee, e tlaa re Jehofa a sena go neela boSeba le Salemuna mo seatleng sa me, foo ke tlaa gagola nama ya lona ka mmitlwa ya naga le ka mangana.”


text:
Mme a tlhatloga gone a ya Penuele, a ya a bua nabo ka mokgwa o o ntseng jalo; mme banna ba Penuele ba mo fetola jaaka banna ba Sukothe ba mo fetotse.


text:
Le gone a bua le banna ba Penuele a re: “E tlaa re ke tla gape ka kagiso, ke rutle kago e, e e godileng ya phemelo.”


text:
Jaana Seba le Salemuna ba bo ba le mo Karekore, ba na le dintwa tsa bone, e ka ne e le batho ba le 15 000, e le bone botlhe ba ba setseng ba lesomo lotlhe la bana ba botlhabatsatsi; gonne go ne go ole batho ba le 120 000, ba tlhomile ka ditšhaka.


text:
Mme Giteone a tlhatloga le tsela ya batho ba ba agileng mo megopeng ba potile Noba le Jogebeha ka fa ntlheng ya botlhabatsatsi, a kgemetha ntwa; gonne ntwa e ne e iketlile fela.


text:
BoSeba le Salemuna ba tshaba; a ba konatelela; a tshwara dikgosi tse pedi tsa Midiane, Seba le Salemuna, le ntwa yotlhe a e alola.


text:
A tshwara lekau la banna ba Sukothe, a botsa mo go ene; mme a mo kaela dikgosana tsa Sukothe le bagolwane ba gone, banna ba le 77.


text:
A tla mo banneng ba Sukothe, a re: “Bonang, Seba le Salemuna, ba lo nkgobileng ka ga bone lwa re: ‘A mabogo a boSeba le Salemuna a mo seatleng sa gago gompieno, fa go twe: Re fe batho ba gago ba ba lapileng dijo?’ ”


text:
Foo a raya boSeba le Salemuna a re: “Ana banna ba lo ba bolaetseng kwa Tabore e ne e le ba ba ntseng jang?” Ba mo fetola ba re: “Jaaka o ntse le bone ba ne ba ntse jalo; mongwe le mongwe o ne a tshwana le bana ba kgosi.”


text:
A re: “E ne e le bana ba ga rre, bomorwa mme; jaaka Jehofa a tshedile fa lo ka bo lo ne lo tshedisitse bone, nka bo ke sa lo bolaye.”


text:
A raya Jethere ngwana wa gagwe wa ntlha, a re: “Nanoga o ba bolaye.” Mme lekau ga le a ka la somola tšhaka, gonne a boifa ka a ne a sa ntse a le lekau.


text:
Foo Seba le Salemuna ba re: “A go nanoge wena, o re wele; gonne jaaka monna a ntse, nonofo ya gagwe e ntse fela jalo.” Giteone a nanoga a bolaya Seba le Salemuna; a tsaya mekgabo ya sekangwedi e e mo dithamong tsa dikamela tsa bone.


text:
Foo banna ba Iseraele ba raya Giteone ba re: “O re buse, wena le morwao le ene morwa morwao; gonne o re golotse mo seatleng sa Bamidiane.”


text:
Giteone a ba raya a re: “Ga nketla ke lo busa, le morwaake ga a ketla a lo busa; Jehofa o tlaa lo busa.”


text:
Giteone a ba raya a re: “Ke rata go lo lopa sengwe, ke go re, mongwe le mongwe a nneye manyena a tsebe, a tse o di thopileng.” Gonne ba ne ba na le manyena a gouta, ka e le Baišemaele.


text:
Ba mo fetola ba re: “Re tlaa di ntsha ka pelo yotlhe.” Ba ala kobo, mme motho mongwe le mongwe a latlhela mo go yone manyena a tse o di thopileng.


text:
Bokete jwa manyena a gouta a o ne a a lopa e ne e le dikilokerama tsa gouta di le 20, kwa ntle ga mekgabo ya sekangwedi ya thamo, le mekgabo e e lepelelang, le diaparo tsa bohibidu jo bo mokgona tse di ne di aperwe ke dikgosi tsa Midiane, le kwa ntle ga bompolokwane ba ba neng ba le mo dithamong tsa dikamela.


text:
Giteone a dira ka tsone sekhutlana, a se baya mo motseng wa gagwe e bong mo Ofera; mme Baiseraele botlhe ba se akafalela se le teng; mme ya nna seru mo go Giteone le ntlo ya gagwe.


text:
Jalo Bamidiane ba fenngwa fa pele ga bana ba Iseraele, ba se ka ba tlhola ba tsholetsa tlhogo. Lefatshe la bona boikhutso ka dinyaga di le 40 mo metlheng ya ga Giteone.


text:
Giteone o ne a na le bana ba basimane ba le 70 ba ba tsetsweng ke ene, gonne o ne a na le basadi ba le bantsi.


text:
Mogadingwana wa gagwe yo o ne a le mo Shekeme le ene a bona nae ngwana wa mosimane, a mo raya leina a re, Abimeleke.


text:
Giteone morwa Joaše a swa a tsofetse thata, a fitlhwa mo phupung ya ga Joaše rraagwe, mo Ofera wa Baabiesere.


text:
Ga dirala e rile Giteone fela a sena go swa, bana ba Iseraele ba retologa gape ba akafelela boBaale, ba dira Baale-berithe modimo wa bone.


text:
Bana ba Iseraele ba se ka ba gakologelwa Jehofa Modimo wa bone, yo o ba golotseng mo seatleng sa baba botlhe ba bone ka ntlha tsotlhe;


text:
le gone ntlo ya ga Jerubaale, yo e leng ene Giteone, ga baa ka ba e direla bopelonomi, ka fa molemong otlhe o ene o ne a diretse Iseraele ka one.


text:
Abimeleke morwa Jerubaale a ya Shekeme kwa go bomalomaagwe, a bua nabo, le gone a bua le losika lotlhe lwa ntlo ya ga rra mmaagwe, a re:


text:
“Ke a lo rapela, lo tlo lo bue mo ditsebeng tsa banna botlhe ba Shekeme, lo re: ‘Se se molemo mo go lona ke eng? A ke bomorwa Jerubaale botlhe e le batho ba le 70, ba lo busa, kgotsa a e ka nna motho a le mongwe fela a lo busa?’ Gape lo gakologelwe fa ke le lesapo la lona, le nama ya lona.”


text:
Bomalomaagwe ba bua ka ga gagwe mo ditsebeng tsa banna botlhe ba Shekeme, ba bua mafoko otlhe a; mme dipelo tsa bone tsa rata go ya le Abimeleke; gonne ba re: “Ke ngwana a kgaitsadia rona.”


text:
Ba mo naya madi a selefera a le 70, ba a tsaya mo ntlong ya ga Baale-berithe, mme Abimeleke a thapa ka yone banna ba ba difafalele le ba ba dieleele, ba ba tlogileng ba mo sala morago.


text:
A ya kwa ntlong ya ga rraagwe kwa Ofera, mme a bolaya bomorwa rraagwe, bomorwa Jerubaale, e le batho ba le 70, a ba bolaela mo letlapeng le le lengwe fela; mme Jothame, morwa Jerubaale yo mmotlana a tlogelwa; gonne o ne a iphitlhile.


text:
Banna botlhe ba Shekeme ba phuthega le ba ntlo ya Milo, ba ya ba dira Abimeleke kgosi, fa mookeng wa sefikantswe se se motloutlo se se mo Shekeme.


text:
E rile ba go bolelela Jothame, a ya a ema mo godimo ga thaba ya Gerisime, a tsholetsa lentswe la gagwe, a kua, a ba raya a re: “Ntheetsang, lona banna ba Shekeme, gore Modimo o tle o lo reetse.


text:
E kile ya re motlha mongwe ditlhare tsa bolola tsa ya go itloletsa kgosi; tsa raya motlhware tsa re: ‘Wena o re buse.’


text:
Mme motlhware wa di raya wa re: ‘Ana a ke ka tlogela monono wa me o go tlotlwang Modimo le motho ka one, ka ya go ebaebela mo godimo ga ditlhare?’


text:
Mofeige wa di raya wa re: ‘A nka tlogela monate wa me le loungo lwa me lo lo molemo ka ya go ebaebela mo godimo ga ditlhare?’


text:
Mofine wa di raya wa re: ‘A nka tlogela bojalwa jwa me jo bo itumedisang Modimo le motho, ka ya go ebaebela mo godimo ga ditlhare?’


text:
Mokaikai wa raya ditlhare wa re: ‘Fa ruri lo ntloletsa go nna kgosi, foo lo tle lo ikanye moriti wa me; fa go sa nna jalo a go tswe molelo mo mokaikaing, o laile masetara a Lebanone.’


text:
“Ke gone jaana a e re fa lo dirile ka boammaaruri le ka thokgamo, ka e le fa lo dirile Abimeleke kgosi, fa lo diretse Jerubaale le ntlo ya gagwe sentle, fa lo mo diretse ka fa tshwanelong ya diatla tsa gagwe –


text:
Gonne rre o ne a lo tlhabanela, a ba a latlha botshelo jwa gagwe, a lo golola mo seatleng sa Midiane;


text:
lo tsogologetse ntlo ya ga rre gompieno go tlhabana nayo, lo bile lo bolaile bomorwawe, e le batho ba le 70, lo ba bolaetse mo letlapeng le le lengwe fela; lo dirile Abimeleke, morwa lelata la gagwe kgosi ya batho ba Shekeme, ka e le ngwana wa kgaitsadia lona –


text:
Fa e bo ne ne jaana lo diretse Jerubaale le ntlo ya gagwe ka boammaaruri le thokgamo gompieno, foo lo nne lo itumele mo go Abimeleke, lo mme le ene a itumele mo go lona.


text:
Mme fa go sa nna jalo, a go tswe molelo mo go Abimeleke, o laile banna ba Shekeme, le ntlo ya Milo; le gone a go tswe molelo mo banneng ba Shekeme, le mo ntlong ya Milo, o laile Abimeleke.”


text:
Modimo wa tsosa mowa o o bosula gare ga Abimeleke le banna ba Shekeme; mme banna ba Shekeme ba direla Abimeleke ka boferefere;


text:
gore polao e e diretsweng bomorwa Jerubaale ba ba 70 e tle e tle, le gore madi a bone a tle a bewe mo go Abimeleke morwa rraabo, yo o ba bolaileng, le mo banneng ba Shekeme, ba ba thatafaditseng mabogo a gagwe go tla a bolaya bomorwa rraagwe.


text:
Banna ba Shekeme ba mmeela balaledi mo godimo ga dithaba, ba thukhutha botlhe ba ba fetang ka bone ka tsela eo; mme ga bolelelwa Abimeleke.


text:
Ba tswela mo nageng, ba fula mafine a bone, ba gata loungo lwa mafine, ba ja modiro, ba tsena mo ntlong ya modimo wa bone ba ja, ba nwa, ba hutsa Abimeleke.


text:
Gaale morwa Ebete a re: “Abimeleke e bo e le mang, le Shekeme e mang, fa e bo ne ne go twe re mo direle? A ga se ene morwa Jerubaale? Sebule ke kgosana ya gagwe? Lona lo direle banna ba ga Hamore rraagwe Shekeme, mme rona re tlaa bo re mo direla ka ntlha yang?


text:
A bo batho ba, Modimo o ka ka wa mma ba nne mo taolong ya me, foo ke ne ke tlaa tlosa Abimeleke.” A raya Abimeleke a re: “Totisa ntwa ya gago, o tswe.”


text:
A roma batho kwa go Abimeleke ka togamaano, a re: “Bona, Gaale morwa Ebete le bomonnawe ba tsile mo Shekeme; bona ba patelela motse gore o tlhabane nao.


text:
Go tlaa dirala go re, ka moso letsatsi le sena go tlhaba, o phakele o phagelele motse, mme e tlaa re ene le batho ba ba nang nae ba go thologela, foo o ka ba direla ka fa o bonang ka gone.”


text:
Gaale morwa Ebete a tswa, a ema mo botsenong jwa kgoro ya motse; Abimeleke le batho ba o ne a na nabo ba nanoga mo talelong,


text:
e rile Gaale a bona batho bao, a raya Sebule a re: “Bona, go fologa batho kwa godimo ga thaba.” Sebule a mo raya a re: “O bona meriti ya dithaba jaaka e kete ke batho.”


text:
Gaale a bua gape a re: “Bona, go fologa batho ka bogare jwa lefatshe, lesomo le lengwe le tla ka tsela ya mooka wa Meonenime.”


text:
Foo Sebule a mo raya a re: “Ana molomo wa gago o kae jaanong, ka o rile, Abimeleke e bo e le mang fa e bo ne ne re ka mo direla? A ga se bone batho ba o ba nyaditseng? A ko o tswe jaana o ye go tlhabana nabo.”


text:
Abimeleke a mo alola, a tshaba fa pele ga gagwe; ga wa ba le bantsi ba ba tlhabilweng, go ya go fitlha kwa botsenong jwa kgoro.


text:
Mme a tsaya batho a ba aba masomo a le mararo, a lalela mo nageng; a leba, mme a bona batho ba tswa mo motseng; a nanoga a ya go tlhabana nabo, a ba kgemetha.


text:
Abimeleke le masomo a o nang nao a phagelela pele, ba ya ba ema mo botsenong jwa kgoro ya motse; masomo a mabedi a phagelela botlhe ba ba mo nageng, a ba kgemetha.


text:
Abimeleke a tlhasela motse ka tsatsi leo lotlhe; a thopa motse, a bolaya batho ba ba mo go one; a rutla motse, a o gasa ka letswai.


text:
E rile batho botlhe ba kago e e godileng ya phemelo ya Shekeme ba go utlwela, ba tsena mo kagong ya phemelo ya ntlo ya Ele-berithe.


text:
Abimeleke a tlhatlogela kwa thabeng ya Salemone, ene le batho botlhe ba o nang nabo; Abimeleke a tsaya selepe, a rema kala mo setlhareng, a e tsaya, a e sikara; a raya batho ba o nang nabo, a re: “Se lo mponyeng ke se dira, lo akofe lo dire jaaka ke dirile.”


text:
Batho botlhe le bone mongwe le mongwe a ithemela kala, mme ba sala Abimeleke morago, ba di baya fa kagong ya phemelo, ba tshubela kago ya phemelo mo godimo ga batho; batho botlhe ba swa, banna le basadi, e ka ne e le sekete.


text:
Ga bo go le kago ya phemelo e e godileng e e thata mo teng ga motse, mme banna le basadi botlhe ba tshabela gone, le bone botlhe ba motse, ba itswalela mo teng, ba tlhatlogela kwa godimo ga kago e e godileng ya phemelo.


text:
Abimeleke a ya kwa kagong eo e e godileng a e tlhasela, a atamela thata kwa mojakong wa kago e e godileng ya phemelo, a ya go e fisa ka molelo.


text:
Foo a bitsa ka potlako lekau le le mo tsholetseng dibolao, a mo raya a re: “Somola tšhaka ya gago o mphofotse, gore batho ba se ka ba bua ka ga me, ba re: ‘O bolailwe ke mosadi.’ ” Lekau la gagwe la mo phololetsa, a swa.


text:
Jalo Modimo wa lefetsa boikepo jwa ga Abimeleke jo o kileng a bo direla rraagwe, ka a bolaya bomorwa rraagwe ba ba 70;


text:
le boikepo jotlhe jwa batho ba Shekeme, Modimo wa bo lefetsa mo ditlhogong tsa bone; phutso ya ga Jothame morwa Jerubaale ya tla mo go bone.


text:
Morago ga Abimeleke ga ema Tola morwa Pua, morwa Doto, monna wa Isakare, go boloka Iseraele; mme a aga mo Shamire mo lefatsheng la makgabana la Eferaime.


text:
O ne a na le bana ba basimane ba le 30 ba ba palamang dieselana di le 30, ba na le metse e e 30, e e bidiwang Hafothe-jaire le gompieno, e e mo lefatsheng la Gileate.


text:
Bana ba Iseraele ba dira se se bosula gape mo matlhong a ga Jehofa, ba direla boBaale, le boAšetarothe, le medimo ya Siria, le medimo ya Sitone, le medimo ya Moabe, le medimo ya bana ba Amone, le medimo ya Bafilisitia; ba latlha Jehofa, ba se ka ba mo direla.


text:
Bogale jwa ga Jehofa jwa tukela Iseraele, mme a ba rekisetsa mo seatleng sa Bafilisitia, le mo seatleng sa bana ba Amone.


text:
Ba tshwenya ba patika bana ba Iseraele ka ngwaga oo; ba patika bana ba Iseraele botlhe ba ba kwa moseja ga Joretane mo lefatsheng la Baamore le le leng mo Gileate, ka dinyaga di le 18.


text:
Bana ba Amone ba kgabaganya Joretane ba ya go tlhabana le Juta, le Benjamine, le ntlo ya ga Eferaime; mme Iseraele a pitlagana thata.


text:
Bana ba Iseraele ba goela kwa go Jehofa ba re: “Re go leofetse, fela ka ntlha ya gonne re latlhile Modimo wa rona, re diretse boBaale.”


text:
Jehofa a raya bana ba Iseraele a re: “A ga ke a lo golola mo go Baegepeto, mo go Baamore, mo baneng ba Amone, le mo go Bafilisitia?


text:
Le bone Basitone, le Baamaleke, le Baamone ba ne ba lo patika; lwa goela kwa go nna, mme ka lo golola mo seatleng sa bone.


text:
Le fa go ntse jalo lo ntatlhile, lo diretse medimo e sele; ke gone ga nketla ke tlhola ke lo golola.


text:
Bana ba Iseraele ba raya Jehofa ba re: “Re leofile; re direle ka fa o bonang go le molemo ka gone; fela, re a go rapela, re golole kajeno.”


text:
Mme ba tlosa medimo e e leng e sele ya seeng mo go bone, ba direla Jehofa; mme mowa wa gagwe wa tlhokofala ka ntlha ya matladika a Iseraele o ne a le mo go one.


text:
Foo bana ba Amone ba phuthega, ba thibelela mo Gileate. Bana ba Iseraele ba iphutha ba thibelela mo Misepa.


text:
Batho, e bong dikgosana tsa Gileate, ba raana ba re: “E mang monna yo o tlaa simololang go tlhabana le bana ba Amone? E tlaa nna ene tlhogo ya banni botlhe ba Gileate.”


text:
Jaana Jefetha wa Mogileate, a bo a le seganka se se pelokgale; a bo a le morwa seaka; Gileate a tsala Jefetha.


text:
Mosadi wa ga Gileate a bona nae bana ba basimane; mme e rile bomorwa mosadi wa gagwe ba sena go gola, ba leleka Jefetha, ba mo raya ba re: “Ga o ketla o o ja boswa mo ntlong ya rraetsho; gonne o morwa mosadi o sele.”


text:
Foo Jefetha a tswa mo baneng ba ga rraagwe, a tshaba, mme a ya a aga mo lefatsheng la Tobe; ga phuthegela kwa go Jefetha banna ba ba difafalele, mme ba nne ba bolole nae.


text:
Ga dirala ya re bana ba Amone ba epela Iseraele dira, bagolwane ba Gileate ba ya go tsaya Jefetha kwa lefatsheng la Tobe;


text:
Mme Jefetha a raya bagolwane ba Gileate a re: “A ga lo a nkila, lo ntelekile mo ntlong ya ga rre? Lo tlelang kwa go nna jaanong lo le mo pitlaganong?”


text:
Bagolwane ba Gileate ba raya Jefetha ba re: “Ke gone ka fa re retologetseng mo go wena gompieno ka gone, gore o tle o tsamaye le rona, re ye go tlhabana le bana ba Amone, mme o tlaa nna tlhogo ya rona mo godimo ga banni botlhe ba Gileate.”


text:
Jefetha a raya bagolwane ba Gileate a re: “Fa lo mpusetsa kwa gae jaana ke ya go tlhabana le bana ba Amone, fa Jehofa a ba neela fa pele ga me, a ke tlaa nna tlhogo ya lona?”


text:
Bagolwane ba Gileate ba raya Jefetha ba re: “Jehofa o tlaa nna mosupi gare ga rona; ruri re tlaa dira ka fa lefokong la gago.”


text:
Foo Jefetha a ya le bagolwane ba Gileate, mme batho ba mo dira tlhogo le kgosi mo go bone; Jefetha a bua mafoko otlhe a gagwe fa pele ga Jehofa mo Misepa.


text:
Jefetha a roma batho kwa kgosing ya bana ba Amone, ba re: “Ga twe: O dirang ka nna, fa e bo ne ne o mpololetse jaana go tlhabana le lefatshe la gaetsho?”


text:
Kgosi ya bana ba Amone ya fetola barongwa ba ga Jefetha ya re: “Ke ka gonne e rile Iseraele a tswa Egepeto ba gapa lefatshe la gaetsho, go simolola kwa Arenone go ya Jaboke, le kwa Joretane; jaana rebola mafatshe ao ka kagiso.”


text:
Mme a e raya a re: “Jefetha o bua jaana a re: Iseraele ga a ka a gapa lefatshe la Moabe, le fa e le lefatshe la bana ba Amone.


text:
Mme e rile ba tswa Egepeto, Iseraele a ralala naga go ya Lewatleng le Lehibidu, mme a fitlha mo Kateše;


text:
foo Iseraele a roma batho ba ya kwa kgosing ya Etome, ba re: ‘Ga twe: A ko o ntetlelele ke ralale lefatshe la gago;’ mme kgosi ya Etome ya se ka ya rata. A roma jalo le kwa kgosing ya Moabe; mme ya gana; mme Iseraele a nna mo Kateše.


text:
Foo a ralala naga, a potologa lefatshe la Etome, le lefatshe la Moabe, mme a tla a potile lefatshe la Moabe ka fa ntlheng ya botlhabatsatsi, mme ba thibelela kwa moseja ga Arenone; ba se ka ba tla mo teng ga molelwane wa Moabe, gonne Arenone e ne e le molelwane wa Moabe.


text:
Iseraele a roma batho kwa go Sihone kgosi ya Baamore, kgosi ya Hešebone; Iseraele a e raya a re: ‘A ko o mme re fete ka lefatshe la gago ke ye kwa gaetsho.’


text:
Mme Sihone a se ka a ikanya Iseraele go mo letla go ralala ka fa molelwaneng wa gagwe; Sihone a phutha batho botlhe ba gagwe, a ya a thibelela mo Jahase, a tlhabana le Iseraele.


text:
Mme Jehofa Modimo wa Iseraele a tsenya Sihone le batho botlhe ba gagwe mo seatleng sa Iseraele, mme ba ba kgemetha; jalo Iseraele a rua lefatshe lotlhe la Baamore, e le banni ba lefatshe leo.


text:
Ba rua molelwane otlhe wa Baamore, go tswa Arenone go ya Jaboke, le go tswa nageng go ya fela kwa Joretane.


text:
Jaana Jehofa, Modimo wa Iseraele, o tloseditse Baamore boswa fa pele ga batho ba gagwe Iseraele, mme a e ka nna wena o tshwanetseng go ba rua?


text:
A ga o nke o rua sone se Kemoše modimo wa gago o se go nayang go se rua? Jalo fela ba Jehofa o ba tloseditseng boswa fa pele ga rona ke bone ba re tlaa ba ruang.


text:
Jaana a o gaisa Balake morwa Sipore, kgosi ya Moabe, ka gongwe? A ene o kile a ganela le Iseraele, kgotsa a o kile a tlhabana nabo?


text:
E rile Iseraele a ntse a agile mo Hešebone le metse ya teng, le mo Aroere le metse ya teng, le mo metseng yotlhe e e bapileng le Arenone, ka dinyaga di le 300; lo ne lo sa e ipuseletseng mo lobakeng loo?


text:
Ke gone nna ga ke a go leofela, mme wena o ntshiamololela ka go tlhabana le nna. Jehofa Moatlhodi a nne moatlhodi gompieno gare ga bana ba Iseraele le bana ba Amone.”


text:
Le fa go ntse jalo kgosi ya bana ba Amone ya se ka ya reetsa mafoko a ga Jefetha, a o a isitseng kwa go yone.


text:
Foo mowa wa ga Jehofa wa tla mo go Jefetha, mme a kgabaganya Gileate le Manase, a kgabaganya Misepa wa Gileate, a tswa Misepa wa Gileate, a kgabaganya kwa baneng ba Amone.


text:
foo go tlaa dirala go re, le fa e le eng se se nkgatlhantshang se tswa mo mejakong ya ntlo ya me mogang ke bowang ka kagiso kwa baneng ba Amone, e tlaa nna sa ga Jehofa, ke tlaa se isa tshupelo e e fisiwang.”


text:
Jalo Jefetha a kgabaganyetsa kwa baneng ba Amone a ya go tlhabana nabo; mme Jehofa a ba tsenya mo seatleng sa gagwe.


text:
A ba kgemetha go tswa Aroere go ya go fitlha kwa Minnite, e bong metse e e 20 le kwa Abele-keramime, ka polao e kgolo thata. Jalo bana ba Amone ba fenngwa fa pele ga bana ba Iseraele.


text:
Jefetha a goroga mo Misepa kwa ntlong ya gagwe, mme morwadie a tswa go mo kgatlhantsha ka meropana le ka dipina; ya bo e le ngwana wa gagwe yo o esi; kwa ntle ga gagwe o ne a se na le fa e le ngwana wa mosimane le fa e le wa mosetsana.


text:
Ga dirala ya re a mmona, a ikgagola diaparo a re: “Ija, we, morwadiaka! O nkokobeditse thata, o mongwe wa bone ba ba mphuduang; gonne ke tumololetse Jehofa molomo wa me, mme ga nkake ka boela kwa morago.”


text:
Ngwana a mo raya a re: “Rra, o tumololetse Jehofa molomo wa gago; ntirela ka fa lefokong le le duleng mo molomong wa gago; ka Jehofa a go busoloseditse mo babeng ba gago, e bong mo baneng ba Amone.”


text:
A raya rraagwe a re: “A ke direlwe selo se; ntesa ka dikgwedi di le pedi, gore ke tloge ke tsamaye mo dithabeng, ke lelele bokgarebana jwa me, nna le bankana ba me.”


text:
Mme a re: “Tsamaya.” A mo lesa a tsamaya ka dikgwedi di le pedi; a tloga, ene le bankana ba gagwe, a ya a lelela bokgarebana jwa gagwe mo dithabeng.


text:
Ga dirala ya re dikgwedi tse pedi di sena go feta, a boela kwa go rraagwe, a mo direla ka fa ikanong e o ne a e ikanne; mme o ne a ise a itse monna.


text:
Ya tloga ya nna temalo mo Iseraele, ya go re, basetsana ba Iseraele ba ye ka ngwaga le ngwaga go lelela morwadia Jefetha wa Mogileate ka malatsi a le mane a ngwaga.


text:
Banna ba Eferaime ba ne ba phuthegile, mme ba kgabaganyetsa ntlheng ya botsheka; ba raya Jefetha ba re: “O ne o kgabaganyetsang o ya go tlhabana le bana ba Amone, mme wa se ka wa re bitsa ra tsamaya nao? Re tlaa fisetsa ntlo ya gago ka molelo mo godimo ga gago.”


text:
Jefetha a ba raya a re: “Nna le batho ba me re ne re le kgang e tona le bana ba Amone; e rile ke lo bitsa lo se ka lwa nkgolola mo seatleng sa bone.


text:
Ke rile ke bona lo sa nkgolole, ka baya botshelo jwa me seatleng sa me, ka kgabaganya ka ya go tlhabana le bana ba Amone; ke rile ke lo bitsa ga lo a ka lwa nkgolola mo seatleng sa bone; ke gone, lo tlelang mo go nna gompieno, go tla go tlhabana le nna?”


text:
Foo Jefetha a phutha banna botlhe ba Gileate, mme ba tlhabana le Baeferaime; banna ba Gileate ba kgemetha Baeferaime, ka ba re: “Lona Bagileate, lo bafaladi fela ba Eferaime, mo gare ga Eferaime, le mo gare ga Manase.”


text:
Bagileate ba gapela Baeferaime matsibogo a Joretane. E ne e tle e re fa mongwe wa bafaladi ba Eferaime a bua a re: “Mmang ke kgabaganye,” foo banna ba Gileate ba mo reye ba re: “A o Moeferaime?”


text:
Mme fa a re: “Nnyaa;” foo ba mo reye ba re: “A o ko o re: Shibolethe;” a re: “Sibolethe,” ka a retelelwa ke go le bua sentle; foo ba mo tshware ba mmolaele fa matsibogong a Joretane; ya re ka lobaka loo ga wa Baeferaime ba le 42 000.


text:
Jefetha a atlhola Iseraele ka dinyaga di le thataro; foo Jefetha wa Mogileate a swa, mme a fitlhwa mo go mongwe wa metse ya Gileate.


text:
O ne a na le bana ba basimane ba le 30, le bana ba basetsana ba le 30, a ba isa ba ya go nyalelwa kwa ditšhabeng; a tseisa bomorwawe bana ba basetsana ba le 30 kwa ditšhabeng. A atlhola Iseraele ka dinyaga di supa.


text:
O ne a na le bana ba basimane ba le 40 le ditlogolo di le 30 tsa basimane, ba ba neng ba palama dieselana di le 70; mme a atlhola Iseraele ka dinyaga tse di 8.


text:
Abetone morwa Hilele wa Mopirathone a swa, a fitlhwa mo Pirathone mo lefatsheng la Eferaime, mo lefatsheng la makgabana la Baamaleke.


text:
Gape bana ba Iseraele ba dira se se bosula mo matlhong a ga Jehofa; Jehofa a ba tsenya mo seatleng sa Bafilisitia ka dinyaga di le 40.


text:
Go ne go le monna mongwe wa Sora, wa losika lwa Badane, leina la gagwe e le Manoa; mosadi wa gagwe a bo a le moopa a sa bone bana.


text:
Moengele wa ga Jehofa a bonala kwa go mosadi yoo, a mo raya a re: “Bona, o moopa, ga o bone bana; mme o tlaa ithwala, o tlaa bona ngwana wa mosimane.


text:
Ke gone jaana, ke a go rapela o itise, o se ka wa nwa bojalwa bope jwa mofine, le fa e le bojalwa jo bo loileng, le gone o se ka wa ja sepe se se itshekologileng,


text:
gonne bona, o tlaa ithwala, o tlaa bona ngwana wa mosimane; mme a go se tle logare mo tlhogong ya gagwe; gonne ngwana o tlaa nna Monasirite wa Modimo go tswa mo go tsalweng ga gagwe; o tlaa simolola go golola Iseraele mo seatleng sa Bafilisitia.”


text:
Foo mosadi a fitlha a bolelela monna wa gagwe a re: “Monna mongwe wa Modimo o ne a tla kwa go nna, sefatlhogo sa gagwe se tshwana le sefatlhogo sa moengele wa Modimo, se boitshega thata; ga ke a ka ka mmotsa kwa o tswang gone, le gone ga a ka a mpolelela leina la gagwe;


text:
mme a nthaya a re: ‘Bona, o tlaa ithwala, o tlaa bona ngwana wa mosimane; jaana o se ka wa nwa bojalwa jwa mofine, le fa e le bojalwa jo bo loileng, o bo o se ka wa ja sepe se se itshekologileng, gonne ngwana o tlaa nna Monasirite Modimong go tswa mo go tsalweng, go ya tsatsing la loso lwa gagwe.’ ”


text:
Foo Manoa a rapela Jehofa a re: “Morena ke a go rapela, a monna wa Modimo yo o ne wa mo roma, a tle kwa go rona gape, a re rute se re tlaa se dirang ngwana yo o tlaa bonwang.”


text:
Modimo wa reetsa lentswe la ga Manoa; moengele wa Modimo a tla gape kwa mosading a dutse mo nageng; Manoa monna wa gagwe o ne a se na nae.


text:
Mosadi a itlhaganela a siana a ya a bolelela monna wa gagwe, a mo raya a re: “Bona, monna yole o mponaletse, yo o ne a tsile kwa go nna maloba.”


text:
Manoa a nanoga a sala mosadi wa gagwe morago, a fitlha kwa monneng yoo; a mo raya a re: “A ke wena monna yo o ne a bua le mosadi?” A re: “Ke nna.”


text:
Manoa a re: “Jaana a mafoko a gago a dirale; e tlaa nna ngwana yo o ntseng jang, le tiro ya gagwe e tlaa nna eng?”


text:
Moengele wa ga Jehofa a raya Manoa a re: “Mo go tsotlhe tse ke di buileng le mosadi, a mosadi a itise.


text:
A se ka a ja sepe se se tswang mo mofineng, le gone a se ka a nwa bojalwa jwa mofine, le fa e le bojalwa jo bo loileng, le fa e le go ja sepe se se itshekologileng, gotlhe mo ke go mo laoletseng a go tlhokomele.”


text:
Manoa a raya moengele wa ga Jehofa a re: “Ke a go rapela, o mme re go die, gore re go baakanyetse potsane.”


text:
Moengele wa ga Jehofa a raya Manoa a re: “Le fa o ntia ga nketla ke ja dijo tsa gago; mme fa o rata go baakanya tshupelo e e fisiwang, o tlaa e isetsa Jehofa.” Gonne Manoa o ne a sa itse fa e le moengele wa ga Jehofa.


text:
Manoa a raya moengele wa ga Jehofa a re: “Leina la gago e mang, e tle e re mafoko a gago a dirala re be re itse go go tlotla?”


text:
Jalo Manoa a tsaya potsane le tshupelo ya boupe, a isetsa Jehofa ka tsone mo letlapeng; mme moengele a dira mo go gakgamatsang, Manoa le mogatse ba lebile.


text:
Gonne ga dirala, ya re kgabo ya molelo e tlhatlogela legodimong e tswa mo letlapeng, moengele wa ga Jehofa a tlhatloga a le mo kgabong ya sebeso; Manoa le mogatse ba bo ba lebile; mme ba wela ka difatlhogo fa fatshe.


text:
Moengele wa ga Jehofa a se ka a tlhola a bonalela Manoa le fa e le mosadi wa gagwe. Foo Manoa a itse fa e le moengele wa ga Jehofa.


text:
Mme mosadi wa gagwe a mo raya a re: “Fa Jehofa a ka bo ne ne a ratile go re bolaya, o ka bo fano a se ka a amogela tshupelo e e fisiwang, le tshupelo ya boupe mo seatleng sa rona, le gone o ka bo a se ka a re supetsa dilo tsotlhe tse, le gone o ka bo a se ka a bolela dilo tse di ntseng jalo mo lobakeng lono.”


text:
Mosadi a bona ngwana wa mosimane, a mo raya leina a re, Samesone. Mme ngwana a tutuga, mme Jehofa a mo segofatsa.


text:
Mme a tla a bolelela rraagwe le mmaagwe a re: “Ke bonye mosadi wa bomorwadia Bafilisitia mo Timena; mme ka re lo mo mpatlele go nna mosadi wa me.”


text:
Foo rraagwe le mmaagwe ba mo raya ba re: “A ga go na mosadi ope mo go bomorwadia bagaeno, le fa e le mo bathong botlhe bagaeno, fa e bo ne ne o ya go tsaya mosadi wa Bafilisitia ba ba sa rupang?” Samesone a raya rraagwe a re: “Mo mpatlele; gonne o nkgatlha thata.”


text:
Rraagwe le mmaagwe ba bo ba sa itse fa e le se se tswang mo go Jehofa; gonne o ne a senka seipato sa go kgopisa Bafilisitia. Ya bo e rile ka baka loo Bafilisitia ba bo ba busa Iseraele.


text:
Foo Samesone a ya kwa Timena, a na le rraagwe le mmaagwe, a fitlha mo masimong a mafine a Timena; mme ledumedi la mo ratlatlela.


text:
Mowa wa ga Jehofa wa tla mo go ene ka thata, a le gagola jaaka fa a ka bo a gagola potsane, o ne a sa tshola sepe; mme a se ka a bolelela rraagwe le mmaagwe se o se dirileng.


text:
E rile motlha mongwe a boa a ya go mo tsaya, a fapoga a ya go bona setoto sa tau; a fitlhela motshitshi wa dinotshe mo setotong sa tau, le mamepa.


text:
Mme a di rafa ka diatla a tswelela pele, a tla a ja, mme a fitlha kwa go rraagwe le mmaagwe, a ba fa, ba ja; mme a se ka a ba bolelela fa a tsere mamepa mo setotong sa tau.


text:
Samesone a ba raya a re: “Mmang ke lo tlhabele nyoba; fa lo ka e ntepololela mo teng ga malatsi a a supang a modiro, lo e lemoga, foo ke tlaa lo naya dihempe tsa leloba di le 30, le diphapaanyo tsa diaparo di le 30.


text:
Fa lo retelelwa ke go e ntepololela, foo lo tlaa nnaya dihempe di le 30, le diphapaanyo tsa diaparo di le 30.” Ba mo raya ba re: “Tlhaba nyoba ya gago gore re tle re e utlwe.”


text:
A ba raya a re: “Ga tswa dijo mo mojing, ga tswa monate mo mothating.” Ka malatsi a le mararo ba retelelwa ke go lepolola nyoba.


text:
Ga dirala ya re ka letsatsi la bosupa ba raya mogatsa Samesone ba re: “Fepisa monna wa gago, gore a re bolelele nyoba, ka re ka tla ra go fisa ka molelo le ntlo ya ga rraago; a lo re bileditse go tla lo re humanegisa? A ga go a nna jalo?”


text:
Mosadi wa ga Samesone a lela fa pele gagwe a re: “O a bo o nkila fela, ga o nthate; o tlhabeleditse bana ba batho ba gaetsho nyoba, wa se ka wa e ntepololela.” A mo raya a re: “Bona, ga ke a e lepololela rre le mme, a ke ka e lepololela wena?”


text:
A lela fa pele ga gagwe ka malatsi ao a supa, modiro wa bone o ntse o jewa; ga dirala ya re ka letsatsi la bosupa, a mmolelela, ka a mo emeletse thata; mosadi a lepololela bana ba batho ba ga gabo nyoba.


text:
E rile ka tsatsi la bosupa, letsatsi le ise le phirime, batho ba motse ba raya Samesone ba re: “Go na le eng se se monate bogolo go dinotshe? Go na le eng se se thata bogolo go tau?” A ba raya a re: “Fa lo ka bo lo se ka lwa lema ka kgomo ya me ya moroba, lo ka bo lo se ka lwa lemoga nyoba ya me.”


text:
Mowa wa ga Jehofa wa tla mo go ene ka thata, mme a ya kwa Ašekelone, a bolaya banna ba teng ba le 30, a tsaya thopo ya bone, mme diphapaanyo tsa diaparo a di naya bone ba ba lopolotseng nyoba. Bogale jwa gagwe jwa tuka, mme a ya kwa ntlong ya ga rraagwe.


text:
Ga dirala ya re motlha mongwe, go le ka lobaka lwa thobo ya mabele, Samesone a ya go bona mosadi wa gagwe ka potsane; a ithaya a re: “Ke tlaa tsena kwa go mosadi wa me mo ntlwaneng.” Mme rraagwe mosadi a gana go mo letla go tsena.


text:
Rraagwe mosadi a re: “Ka bo ke rile o mo ileditse ruri; ke gone ke mo neileng monkana wa gago; a monnawe ga a montle bogolo go ene? Ke a go rapela, tsaya ene mo boemong jwa gagwe.”


text:
Samesone a ba raya a re: “Monomotlha ke tlaa bo ke se na molato ka ga Bafilisitia, fa ke ba direla bosula bongwe.”


text:
Samesone a ya a tshwara diphokoje di le 300, a tsaya ditime a di gokaganya megatla, a tsenya ditime mo gare ga megatla, ka bobedi le bobedi jwa yone.


text:
E rile a sena go tshuba ditime a lesa diphokoje tsa ya mo mabeleng a a emeng a Bafilisitia, a fisa mabele a a tlhomilweng dingata le one a a emeng, le one masimo a mafine le matlhware.


text:
Foo Bafilisitia ba re: “E mang yo o dirileng seo se?” Ba re: “Samesone, mogwaagwe Motimena yoo, ka a mo tloseditse mosadi wa gagwe, a mo neile monkana wa gagwe.” Bafilisitia ba ya ba fisa mosadi le rraagwe ka molelo.


text:
Samesone a ba raya a re: “Fa lo dira ka mokgwa o o ntseng jaana, ruri ke tlaa lo ipusolosetsa, mme morago ga moo ke tlaa khutla.”


text:
Banna ba Juta ba re: “Ana lo re tlhaselelang?” Ba re: “Re tsile go golega Samesone, le go mo direla jaaka a re diretse.”


text:
Foo banna ba Juta ba le 3 000 ba ya kwa lofarong lwa lefika la Etame, ba raya Samesone ba re: “A ga o itse fa Bafilisitia e le bone balaodi ba rona? Selo se o se re diretseng ke eng?” A ba raya a re: “Jaaka ba ntiretse, ke ba diretse jalo.”


text:
Ba mo raya ba re: “Re tsile go go golega, gore re go tsenye mo seatleng sa Bafilisitia.” Samesone a ba raya a re: “Inkaneleng fa lo se ketla lo nkwela ka losi.”


text:
Ba bua nae ba re: “Nnyaa; re tlaa go golega thata, re go tsenya mo seatleng sa bone; ruri rona ga re ketla re go bolaya.” Ba mo golega ka megala e meša e le mebedi, ba mo ntsha mo lefikeng.


text:
E rile a tla mo Lehi, Bafilisitia ba re ba kgatlhana nae ba thela lošalaba; mme mowa wa ga Jehofa wa tla mo go ene ka thata, megala e e mo mabogong a gagwe ya nna jaaka lodi lo lo fisitsweng ke molelo, le dithapo tsa gagwe tsa wa mo mabogong a gagwe.


text:
A bona lotlhaa lo loša lwa esela, a otlolola letsogo a lo tsaya, a bolaya banna ba le 1 000 ka lone.


text:
Samesone a re: “Ka lotlhaa lwa esela, go mekoakoa fela; ke bolaile banna ba le sekete ka lotlhaa lwa esela.”


text:
A bolawa ke lenyora thata, a biletsa kwa go Jehofa a re: “O dirile kgololo e kgolo ka seatla sa motlhanka wa gago; jaana ke tlaa swa ka lenyora, ke tlaa wela mo seatleng sa ba ba sa rupang.”


text:
Modimo wa fatola khuti e e mo Lehi, mme ga tswa metsi gone. E rile a sena go nwa, mowa wa gagwe wa bowa, a rulwa. Ke gone ka moo leina la gone la bidiwa ga twe, Enehakore, o mo Lehi nako e sa le eno.


text:
Ga bolelelwa Bagasa ga twe: “Samesone o tsile mono.” Ba mo dikanyetsa, ba lala ba mo laletse mo kgorong ya motse, ba lala ba didimetse fela ba re: “Mmang bosa bo se pele, foo re tlaa mmolaya.”


text:
Samesone a lala fela go ya gare ga bosigo, mme a tsoga bosigogare, a tshwara ditswalo tsa kgoro ya motse, le mepako yoo mebedi, a e somola, le one mophakalego, a di sikara a di isa kwa godimo ga thaba e e fa pele ga Heberone.


text:
Ga dirala morago ga moo, a rata mosadi, mongwe mo mokgatšheng wa Soreke, leina la gagwe e le Delila.


text:
Barena ba Bafilisitia ba ya kwa go ene mosadi, ba mo raya ba re: “Mo hepise o tle o bone kwa thata e kgolo ya gagwe e nnang gone, le ka fa re ka mo fenyang ka gone, gore re mo golege, re mo utlwise botlhoko; mongwe le mongwe wa rona o tlaa go naya dipapetlana tsa selefera di le 1 100.”


text:
Delila a raya Samesone a re: “Ke a go rapela, mpolelela kwa thata e kgolo ya gago e nnang gone, le se o ka golegwang ka sone go tla o utlwisiwa botlhoko.”


text:
Samesone a mo raya a re: “Fa ba nkgolega ka megala e e metsi e supa, e iseng e ome gope, foo ke tlaa koafala, ke ba ke nna jaaka motho yo mongwe fela.”


text:
Foo barena ba Bafilisitia ba leretse mosadi megala e e metsi e supa, e e iseng e ome, mme a mo golega ka yone.


text:
Jaana mosadi o ne a na le balaledi, ba le mo ntlwaneng e e kwa teng. A mo raya a re: “Samesone, Bafilisitia ba a go wela.” A kgaola megala, jaaka tlhale ya leloba e tle e kgaoge fa e ama molelo. Mme thata ya gagwe e se ka ya itsiwe.


text:
Delila a raya Samesone a re: “Bona, o ntshotlile, o mpoleletse maaka; ke a go rapela, mpolelela se o ka golegwang ka sone.”


text:
A raya mosadi a re: “Fa ba nkgolega fela ka megala e meša e e logilweng e go iseng go dirwe sepe ka yone, foo ke tlaa koafala ke ba ke nna jaaka motho yo mongwe fela.”


text:
Jalo Delila a tsaya megala e meša e e logilweng, a mo golega ka yone, a mo raya a re: “Samesone, Bafilisitia ba a go wela.” Balaledi ba bo ba le mo ntlwaneng e e kwa teng. Mme a e kgaola mo mabogong a gagwe jaaka tlhale.


text:
Delila a raya Samesone a re: “Nako e sa le eno o ntse o ntshotlile fela, o mpoleletse maaka; mpolelele se o ka golegwang ka sone.” A mo raya a re: “Fa o logela makaodi a supa a tlhogo ya me mo selogelong sa monyedi.”


text:
Mme a se kokothela ka lomapo, a mo raya a re: “Samesone, Bafilisitia ba a go wela.” A kubuga mo borokong, a somola lomapo lwa selogelo, a tsamaya ka lone; le ka selogelo.


text:
A mo raya a re: “Ana o ka bua jang o re, o a nthata, le mororo pelo ya gago e se mo go nna? O ntshotlile ka paka tse tharo tse, ga o ise o mpolelele kwa thata e kgolo ya gago e nnang gone.”


text:
Mme ga dirala ya re a ntse a mo emelela thata ka malatsi otlhe ka mafoko a gagwe, a ntse a mo leka ka thata, mowa wa gagwe wa tshwenyega go ya losong.


text:
Mme a mmolelela pelo ya gagwe yotlhe fela, a mo raya a re: “Ga go ise go ko go tle logare mo tlhogong ya me; gonne ke sa le ke tswa sebopelong sa ga mme ke ntse ke le Monasirite Modimong; fa ke beolwa, foo thata ya me e tlaa ntlogela, mme ke tlaa koafala, ke ba ke nna jaaka motho yo mongwe fela.”


text:
E rile Delila a bona fa a mmoleletse pelo ya gagwe yotlhe fela, a roma a ya go bitsa barena ba Bafilisitia, a re: “Tlang ka baka lono fela, gonne o mpoleletse pelo yotlhe ya gagwe.” Foo barena ba Bafilisitia ba tla kwa mosading, ba tla ba tshotse madi.


text:
Mme a mo robatsa fa mangoleng a gagwe; a bitsa monna mongwe, a beola makaodi a supa a tlhogo ya gagwe; a simolola go mo koafatsa, le thata ya gagwe ya mo tlogela.


text:
Mosadi a re: “Samesone, Bafilisitia ba a go wela.” Mme a kubuga mo borokong a ithaya a re: “Ke tlaa tswela kwa ntle jaaka gale ke ikudubatsa.” A ba a sa itse fa Jehofa a mo tlogetse.


text:
Bafilisitia ba mo tshwara, ba mo gonya matlho; ba mo isa kwa Gasa, ba mo golega ka mefiri ya kgotlho; a sila mo ntlong ya kgolegelo.


text:
Barena ba Bafilisitia ba phuthega ba tla go isetsa Dagone modimo wa bone tlhabelo e kgolo le go itumela; gonne ba re: “Modimo wa rona o tsentse Samesone, mmaba wa rona mo seatleng sa rona.”


text:
E rile batho ba mmona, ba boka modimo wa bone, gonne ba re: “Modimo wa rona o re tsentse mmaba wa rona seatleng, le mosenyi wa lefatshe la rona, yo o bolaileng ba rona ba le bantsi.”


text:
Ga dirala ya re dipelo tsa bone di dira mokete, ba re: “Bitsang Samesone gore a tle go re direla ditshameko.” Ba bitsa Samesone kwa ntlong ya kgolegelo; a dira ditshameko fa pele ga bone; ba mmaya fa gare ga maotwana a ntlo.


text:
Samesone a raya mosimane yo o mo tshwereng ka letsogo a re: “Ntesa ke apaape maotwana a ntlo e emeng mo go one, gore ke ikaege mo go one.”


text:
Jaana ntlo ya bo e tletse banna le basadi; le barena botlhe ba Bafilisitia ba le gone; le mo godimo ga ntlo go ne go le banna le basadi, e ka ne e le 3 000, ba ba lebileng Samesone a dira ditshameko.


text:
Samesone a biletsa kwa go Jehofa a re: “Ao, Jehofa Modimo, ke a go rapela, a ko o nkgopole, o nthatafatse, ka lobaka lono fela Modimo, gore ke ipusolosetse Bafilisitia ka bonako ka ntlha ya matlho a me a mabedi.”


text:
Samesone a tshwara maotwana a mabedi a gare, a ntlo e emeng mo go one, a ikaega mo go one, mo go lengwe ka letsogo le legolo, mo go le lengwe ka la molema.


text:
Samesone a re: “A ke swe le Bafilisitia.” A inama ka thata yotlhe ya gagwe; mme ntlo ya wela mo bareneng, le mo bathong botlhe ba ba mo go yone. Jalo baswi ba o ba bolaileng ka lobaka lwa loso lwa gagwe ba ne ba le bantsi go feta ba o ba bolaileng a sa tshedile.


text:
Foo ba ga gabo le botlhe ba kgotla ya ga rraagwe, ba ya ba mo tsaya, ba mo tlhatlosa, ba ya go mo fitlha fa gare ga Sora le Ešetaole, mo bofitlhelong jwa ga Manoa rraagwe. O ne a atlhotse Iseraele ka dinyaga di le 20.


text:
A raya mmaagwe a re: “Diselefera tse di 1 100 tse o di thukhuthilweng, tse o buileng phutso ka ga tsone, wa ba wa e buela mo ditsebeng tsa me, bona, selefera seo se mo go nna; ke nna ke se tsereng.” Mmaagwe a re: “A morwaake a segofadiwe ke Jehofa.”


text:
Diselefera tse di 1 100 a di rebolela mmaagwe, mme mmaagwe a re: “Ruri selefera se, ke se kgethela Jehofa, se tswa mo seatleng sa me, ka ga morwaake, go dira setshwantsho se se setilweng, le setshwantsho se se thetsweng; ke gone jaana ke tlaa se busetsa mo go wena.”


text:
Ya re a busetsa madi kwa go mmaagwe, mmaagwe a tsaya diselefera di le 200, a di neela mothudi, mme ene a dira ka tsone setshwantsho se se setilweng, le setshwantsho se se thetsweng; mme sa nna mo ntlong ya ga Mika.


text:
Monna yoo Mika o ne a na le ntlo ya medimo, mme a dira sekhutlana, le mereo. A tshwaya mongwe wa bomorwawe, ene a nna moperesiti wa gagwe.


text:
Mo metlheng eo go ne go se na kgosi mo Iseraele; motho mongwe le mongwe a dira se se siameng mo matlhong a gagwe fela.


text:
Go ne go le lekau lengwe le le tswang Bethelehema wa Juta, la losika lwa Juta, yo e ne e le Molefi, a bo a jakile gone.


text:
Monna yoo a huduga mo motseng, mo Bethelehema wa Juta, a ya go jaka kwa o ka bonang bonno gone; mme a re a eta a tla mo lefatsheng la makgabana la Eferaime, kwa ntlong ya ga Mika.


text:
Mme Mika a mo raya a re: “O tswa kae?” A mo raya a re: “Ke Molefi wa Bethelehema wa Juta, ke ya go jaka kwa ke ka bonang bonno teng.”


text:
Mika a mo raya a re: “Aga le nna, o bo o nne rre le moperesiti mo go nna, ke tlaa go naya diselefera di le some ka ngwaga le ngwaga, le diaparo le dijo tsa gago.” Jalo Molefi a tsena.


text:
Mika a tshwaya motho wa Molefi, mme lekau leo la nna moperesiti wa gagwe a ba a nna mo ntlong ya ga Mika.


text:
Foo Mika a re: “Jaanong ke a itse fa Jehofa a tlaa ntirela molemo, ka ke na le Molefi go nna moperesiti wa me.”


text:
Ya re mo metlheng eo go ne go se na kgosi mo Iseraele; mo metlheng eo, lotso lwa Badane lwa ipatlela boswa kwa ba ka agang gone; gonne e sa le go fitlha mo lobakeng loo, ba ne ba ise ba amogele boswa jwa bone mo ditsong tsa Iseraele.


text:
Bana ba Dane ba roma banna ba le batlhano ba losika lwa bone, ba rongwa ke lotso lotlhe fela, e le banna ba ba pelokgale, ba tswa mo Sora, le mo Ešetaole, ba ya go tlhola lefatshe, le go le keleka; mme ba ba raya ba re: “Yang lo keleke lefatshe.” Ba fitlha mo lefatsheng la makgabana la Eferaime, mo ntlong ya ga Mika, ba lala teng.


text:
E rile ba le fa ntlong ya ga Mika, ba lemoga lentswe la lekau la Molefi; mme ba fapogela gone, ba mo raya ba re: “E mang yo o go lerileng mono? O dirang mo felong fano? O na le eng mono?”


text:
Ba mo raya ba re: “Re a go rapela, a ko o lope kgakololo mo Modimong, gore re tle re itse gore a tsela e re e tsamayang e tlaa nna le letlhogonolo?”


text:
Moperesiti a ba raya a re: “Tsamayang ka kagiso; tsela e lo tsamayang mo go yone e fa pele ga Jehofa.”


text:
Foo banna ba batlhano ba tsamaya, ba tla mo Laiše, mme ba bona batho ba ba teng, jaaka ba agile ba iketlile, ka fa mokgweng wa Basitone, ba iketlile, ba le mo thagamong; gonne go ne go se na ope mo lefatsheng yo o nang le taolo, yo o ka ba utlwisang botlhoko ka gope, mme ba bo ba le kgakala le Basitone, ba sa etelane le ope.


text:
Ba re: “Nanogang, a re ba bololeleng; gonne re bonye lefatshe, ra fitlhela le le molemo thata; mme a lo ntse fela? Lo se ka lwa nna bobodu go ya go tsena mo lefatsheng go le rua.


text:
Lo tlaa re lo tsamaya, lo tlaa fitlha mo bathong ba ba mo thagamong; lefatshe le atlhame; gonne Modimo o le tsentse mo seatleng sa lona; ke felo kwa go sa tlhokafaleng sepe se se mo lefatsheng gone.”


text:
Ga bolola teng ba losika lwa Badane, mo Sora le mo Ešetaole, banna ba le 600 ba ba tlhometseng dibolao tsa ntwa.


text:
Ba ya ba thibelela mo Kiriathe-jearime, mo Juta; ke gone ka moo ba bitsa felo foo ka leina ba re: Mahanetane, nako e sa le eno; bona, go kwa morago mo Kiriathe-jearime.


text:
Ba tswa gone ba fetela kwa lefatsheng la makgabana la Eferaime, mme ba fitlha kwa ntlong ya ga Mika.


text:
Foo ga bua banna ba batlhano ba ba kileng ba ya go tlhola lefatshe la Laiše, ba raya ba ga gabo ba re: “A lo a itse fa go na le sekhutlana mo matlong a, le mereo, le setshwantsho se se setilweng, le setshwantsho se se thetsweng? Ke gone jaana, lo gopoleng se lo tshwanetseng go se dira.”


text:
Ba fapogela teng, ba fitlha kwa ntlong ya lekau la Molefi, e bong kwa ntlong ya ga Mika, ba mmotsa ka fa o tshedileng ka gone.


text:
Banna ba ba 600 ba ba tlhometseng dibolao tsa bone tsa ntwa, e ne e le bana ba ga Dane, ba ema fa botsenong jwa mojako.


text:
Banna ba batlhano ba ba kileng ba ya go tlhola lefatshe ba ya, ba tsena teng, ba tsaya setshwantsho se se setilweng, le sekhutlana, le mereo, le setshwantsho se se thetsweng, mme moperesiti a ema fa botsenong jwa mojako a na le banna ba ba 600 ba ba tlhometseng dibolao tsa ntwa.


text:
E rile bao ba tsena mo ntlong ya ga Mika, ba tsaya setshwantsho se se setilweng, le sekhutlana, le mereo, le setshwantsho se se thetsweng, moperesiti a ba raya a re: “Ana lo dirang?”


text:
Ba mo raya ba re: “Didimala, o ipeye seatla mo molomong, o tsamaye le rona, o nne rraa rona le moperesiti wa rona; a go molemo bogolo go wena go nna moperesiti wa ntlo ya motho a le mongwe fela, gongwe go nna moperesiti wa lotso le wa losika mo Iseraele?”


text:
Pelo ya moperesiti ya itumela, mme a tsaya sekhutlana, le mereo, le setshwantsho se se setilweng, a ya mo gare ga batho bao.


text:
E rile ba setse ba le kgakala le ntlo ya ga Mika, batho ba ba mo matlong a a bapileng le ntlo ya ga Mika ba phuthega, ba ya ba fitlha kwa go bana ba ga Dane.


text:
Ba tlhaeletsa bana ba ga Dane. Ba retologa, ba raya Mika ba re: “O bolawa ke eng fa e bo ne ne o tla le lesomo le le kana?”


text:
A re: “Lo tshotse medimo ya me e ke e dirileng, le moperesiti, lo tsamaile, mme ke sa na le eng? Lo nthaya jang lo re: ‘O bolawa ke eng?’ ”


text:
Bana ba ga Dane ba mo raya ba re: “A lentswe la gago le se utlwale mo go rona, banna ba ba bogale ba ka tla ba go wela, mme wa swa, le bone ba ntlo ya gago.”


text:
Mme bana ba ga Dane ba itsamaela kwa pele. E rile Mika a bona fa ba le thata bogolo go ene, a retologa a boela kwa ntlong ya gagwe.


text:
Ba tsaya se Mika o ne a se dirile, le moperesiti yo o ne a na nae, mme ba tla mo Laiše, mo bathong ba ba iketlileng, le ba ba ikayang tlhomamo, ba ba kgemetha ka bogale jwa tšhaka; ba fisa motse ka molelo.


text:
Go ne go se na mogolodi, ka go ne go le kgakala le Sitone, mme ba ne ba sa etelane le motho ope; mme ya bo e le mo molapong o o namaletseng fa Betherehobe. Ba aga motse, ba nna mo go one.


text:
Ba raya motse leina ba re: Dane; ba o reelela rraabo Dane, yo o tsetsweng ke Iseraele. Mme le fa go ntse jalo gale leina la motse e ne e le Laiše.


text:
Bana ba ga Dane ba itlhomela setshwantsho se se setilweng. Jonathane morwa Gerešome, morwa Moše, ene le bomorwawe e ne e le bone baperesiti ba lotso lwa Badane go ya go fitlha mo motlheng wa botshwaro jwa lefatshe.


text:
Jalo ba itlhomela setshwantsho se se setilweng sa ga Mika, se o ne a se dirile, sa nna ka lobaka lotlhe lo ntlo ya Modimo e ne e ntse mo Shilo ka lone.


text:
Ga dirala ya re mo metlheng eo, ka go se na kgosi mo Iseraele, ga bo go le Molefi mongwe a jaketse ntlheng ya lefatshe la makgabana la Eferaime, mme a bo a tsere mogadingwana mo Bethelehema wa Juta.


text:
Mme mogadingwana wa gagwe a akafala a le mo go ene, a tlogela monna, a ya kwa ntlong ya ga rraagwe kwa Bethelehema wa Juta, a nna gone ka dikgwedi di le nne.


text:
Monna wa gagwe a tloga a mo latela, a ya go bua nae ka pelonomi, le gore a mmuse, mme a bo a na le motlhanka wa gagwe le diesela di le pedi; mosadi a mo isa mo ntlong ya ga rraagwe; e rile rraagwe mosetsana a bona monna, a itumela go kopana nae.


text:
Mogwagadie, e bong rraagwe mosetsana, a mo kganela, mme a nna nae malatsi a le mararo; jalo ba ja ba nwa, mme ba tlhola teng.


text:
Ka letsatsi la bone, ba tsoga ka maphakela, mme a ema a re o a tsamaya, mme rraagwe mosetsana a raya mogwaagwe a re: “Ikgomotse pelo ka senkgwenyana, mme morago ga moo lo ka tsamaya.”


text:
Jalo ba dula, ba ja ba nwa boo babedi mmogo; rraagwe mosetsana a raya monna a re: “Ke a go rapela, ithethebatse pelo, mme o lale, a pelo ya gago e ipele.”


text:
A phakela ka letsatsi la botlhano, a re o a tsamaya; rraagwe mosetsana a re: “Ke a go rapela o ikgomotse pelo, nama o sa ntse, lo tlaa ngoba.” Ba ja boo babedi.


text:
E rile monna yoo a ema, a re o a tsamaya, ene le mogadingwana wa gagwe, le motlhanka wa gagwe, mogwagadie, e bong rraagwe mosetsana, a mo raya a re: “Bona, letsatsi le fetile, ke a lo rapela, lalang fa; bona letsatsi le a kotlomela, lala fa gore pelo ya gago e itumele; e re ka moso lo phakele lo bolole, gore o ye gaeno.”


text:
Mme monna a gana go lala bosigo joo, a ema a tsamaya, a tla a fitlha bolebagana le Jebuse (ke one Jerusalema); ga bo go na nae diesela di le pedi tse di belesitsweng; le mogadingwana wa gagwe a na nae.


text:
E rile ba le fa Jebuse, letsatsi la bo le fetile thata; motlhanka a raya mong wa gagwe a re: “Ke a go rapela, ntlo re fapogele mo motseng o wa Bajebuse, re lale gone.”


text:
Mong wa gagwe a mo raya a re: “Ga re fapogele mo motseng wa moeng, yo e seng wa bana ba Iseraele; re tlaa kgabaganyetsa kwa Gibea.”


text:
A raya motlhanka wa gagwe a re: “Ntlo re atamele golo gongwe ga mafelo a; re tlaa lala mo Gibea, le fa e le mo Rama.”


text:
Ba fapogela teng, ba ya go lala mo Gibea; mme a tsena a dula mo mmileng wa motse; gonne go no go se na motho ope yo o ba tsholang mo ntlong go lala gone.


text:
Bonang, e rile go le maitseboana, ga tla monnamogolo mongwe, a tswa tirong ya gagwe kwa nageng; monna yoo e ne e le wa lefatshe la makgabana la Eferaime, a bo a jakile mo Gibea. Batho ba felo foo e ne e le Babenjamine.


text:
A mo raya a re: “Re tswa Bethelehema wa Juta, re fetela ntlheng ele ya lefatshe la makgabana la Eferaime; ke tswa teng, ke ya kwa Bethelehema wa Juta; jaanong ke ya kwa ntlong ya ga Jehofa, ga go na motho ope yo o ntsholang mo ntlong ya gagwe.


text:
Le fa go ntse jalo motlhanka o gone le dijo tsa diesela tsa rona, le senkgwe se teng le bojalwa jwa mofine, ga me, le ga mohula wa gago, le ga lekau le batlhanka ba gago ba na nago; ga go tlhokafale sepe.”


text:
Monnamogolo a re: “A kagiso e nne nao; le fa go ntse jalo a dilo tsotlhe tse o di tlhokang di nne molato wa me; fela o se ka wa lala mo mmileng.”


text:
E ne ya re dipelo tsa bone di dira mokete, bonang, banna ba motse, e bong banna ba ba diramatla, ba dika ntlo, ba itaya setswalo; ba bua le mong wa ntlo, e bong monnamogolo, ba re: “Ntsha monna yo o tsileng mo ntlong ya gago, gore re tle re mo itse.”


text:
Monna yoo, e bong mong wa ntlo, a tswela kwa go bone, a ba raya a re: “Nnyaa bana ba ga rra, ke a lo rapela lo se ka lwa dira bosula jo bo kalo; e re ka monna yo a tsile mo ntlong ya me, lo se ka lwa dira bosilo joo.


text:
Bonang, ngwanake ke yo wa morweetsana le mogadingwana wa gagwe; ke tlaa ba ntsha jaana lo tlaa ba kokobetsa lo dira ka bone ka fa lo ratang ka teng; monna yo lo se ka lwa mo direla bosilo jo bo ntseng jalo.”


text:
Mme banna bao ba gana go mo reetsa; mme monna yoo a tshwara mogadingwana wa gagwe, a mo ntshetsa kwa go bone; ba mo itse, ba lala ba mmetelela go ya mosong; e rile ka mahube a naka tsa kgomo ba mo lesa a tsamaya.


text:
Foo ga tla mosadi ka mahube, a wela fa ntlong ya monna yo, e morena wa gagwe o mo go yone ga tsamaya bosa jwa sa.


text:
Morena wa gagwe a tsoga mo mosong, a bula ntlo, a tswela kwa ntle, a re o a tsamaya; mme bonang, mosadi, e bong mogadingwana wa gagwe, a bo a wetse fa setswalong sa ntlo, diatla tsa gagwe di le fa serepoding.


text:
A mo raya a re: “Ema re tsamaye;” mme ga se ka ga araba ope; foo a mo pega mo eseleng; mme monna a nanoga, a ya kwa ga gagwe.


text:
E rile a fitlha mo ntlong ya gagwe a tsaya thipa, a tshwara mogadingwana wa gagwe a mo kgaoganya dirwe di le 12, ka fa marapong a gagwe, a mo isa le melelwane yotlhe ya Iseraele.


text:
Ga nna jaana, gore botlhe ba ba go bonang, ba re: “E sa le ka bana ba Iseraele ba tswa Egepeto le gompieno, ga go ise go ko go dirwe tiro epe e e ntseng jalo, le fa e le go bonwa; e gopoleng, lo gakololane, lo bue.”


text:
Foo bana ba Iseraele botlhe ba tswa, mme phuthego ya phuthega jaaka motho a le mongwe fela, go tswa Dane go ya fela kwa Beerešeba, le lefatshe la Gileate, ba phuthegela kwa go Jehofa kwa Misepa.


text:
Ditlhogo tsa batho botlhe, e bong tsa ditso tsotlhe tsa Iseraele, tsa iponatsa mo phuthegong ya batho ba Modimo, ba le 400 000, e le batho ba dinao ba ba tshotseng ditšhaka.


text:
(Bana ba Benjamine ba utlwa fa bana ba Iseraele ba tlhatlogetse kwa Misepa.) Mme bana ba Iseraele ba re: “Re boleleleng, go re, bosula jo bo dirafetse jang?”


text:
Motho wa Molefi, monna wa mosadi yo o bolailweng, a fetola a re: “Ka tla go lala mo Gibea o e leng wa Benjamine, nna le mogadingwana wa me.


text:
Banna ba Gibea ba ntshologela, ba dika ntlo ka ntlha tsotlhe go le bosigo, ke le mo teng; nna ba ne ba gopotse go mpolaya, mogadingwana wa me ba mmetelela ka thata, o bile o sule.


text:
Ka tsaya mogadingwana wa me ka mo kgabetlela, ka mo isa le lefatshe lotlhe la boswa jwa Iseraele; gonne ba dirile botlhabisa ditlhong le bosilo mo Iseraele.


text:
Batho botlhe ba ema jaaka motho a le mongwe fela, ba re: “A go se ye ope wa rona kwa mogopeng wa gagwe, le gone go se menogele ope kwa ntlong ya gagwe.


text:
re tlaa tsaya banna ba le some mo lekgolong lengwe le lengwe mo ditsong tsotlhe tsa Iseraele, le 100 mo go ba ba 1 000, le 1 000 mo go ba ba 10 000, gore ba ye go tsholela batho dijo, e tle e re ba fitlha kwa Gibea wa Benjamine, ba itse go dira jaaka bosilo jotlhe jo ba bo dirileng mo Iseraele.”


text:
Ditso tsa Iseraele tsa roma batho ba ya mo lotsong lotlhe lwa Benjamine ba re: “Bosula jo, jo bo dirafetseng mo go lona ke bofe?”


text:
Jaana ntshang banna bao, ba diramatla ba ba mo Gibea, gore re tle re ba bolaye, re tlose bosula mo Iseraele. Mme boora Benjamine ba gana go reetsa lentswe la ba ga bone, bana ba Iseraele.


text:
Bana ba Benjamine ba phuthegela mo Gibea ba tswa kwa metseng, ba tla go tlhabana le bana ba Iseraele.


text:
Bana ba Benjamine ba balwa ka tsatsi leo, ba ba tswang kwa metseng, e le banna ba le 26 000, ba ba tshotseng ditšhaka, kwa ntle ga banni ba Gibea ba ba badilweng, e le banna ba le 700, ba ba tlhaotsweng.


text:
Mo bathong bao botlhe go ne go le banna ba ba tlhaotsweng ba le 700 ba ba ntsogotlho; mongwe le mongwe a itse go konopa ka motsekedi golo go le kana ka boatlhamo jwa moriri, a sa fose.


text:
Banna ba Iseraele, kwa ntle ga boora Benjamine, ba balwa ba le 400 000, e le banna ba batshotseng ditšhaka; ba botlhe e le banna ba ntwa.


text:
Bana ba Iseraele ba nanoga, ba tlhatlogela kwa Bethele, ba lopa kgakololo mo Modimong, ba re: “E bomang ba ba tlaa re etelelang pele ba ya go tlhabana le bana ba Benjamine?” Mme Jehofa a re: “A boora Juta ba ye pele.”


text:
Banna ba Iseraele ba tswa ba ya go tlhabana le boora Benjamine; banna ba Iseraele ba ba abela ntwa kwa Gibea.


text:
Bana ba Benjamine ba tswa mo Gibea, ba senyetsa Baiseraele fa fatshe ka tsatsi leo, banna ba le 22 000.


text:
Batho, e bong banna ba Iseraele, ba inametsa, mme ba aba ntwa gape mo felong kwa ba abileng teng ka tsatsi la ntlha.


text:
(Bana ba Iseraele ba ya ba lela fa pele ga Jehofa go ya maitseboeng; ba botsa Jehofa ba re: “A re tlaa ba re atamela re ya go tlhabana le bana ba Benjamine ngwana wa ga rraarona?” Jehofa a re: “Yang go tlhabana nabo.”)


text:
Boora Benjamine ba tswa mo Gibea ba ya go tlhabana nabo ka tsatsi la bobedi, gape ba senyetsa bana ba Iseraele fa fatshe, banna ba le 18 000, bao ba ne ba tshotse ditšhaka botlhe.


text:
Foo bana ba Iseraele botlhe, le batho botlhe, ba tlhatloga ba tla mo Bethele, ba lela, mme ba dula gone fa pele ga Jehofa, ba ithiba mo dijong ka tsatsi leo go ya maitseboeng; ba isetsa Jehofa ditshupelo tse di fisiwang le ditshupelo tsa kagiso.


text:
Bana ba Iseraele ba botsa mo go Jehofa, (gonne letlole la kgolagano ya Modimo le ne le le teng mo metlheng eo,


text:
le Finease, morwa Eleasare, morwa Arone a bo a eme fa pele ga lone mo metlheng eo), ba re: “A ke re bolole re ye go tlhabana gape le bana ba Benjamine ngwana wa ga rraarona, gongwe a ke re khutle?” Jehofa a re: “Tlhatlogang; gonne ke tlaa re ka moso ke ba tsenye mo diatleng tsa lona.”


text:
Bana ba Iseraele ba bolola ba ya go tlhabana le bana ba Benjamine ka tsatsi la boraro, ba abela Gibea ntwa jaaka ka metlha e mengwe.


text:
Bana ba Benjamine ba tshologela batho bao, mme ba katosiwa motse, ba simolola go kgemetha le go bolaya batho jaaka ka metlha e mengwe, mo ditseleng tsa mheru, nngwe e le e e yang kwa Bethele, e nngwe e ya kwa Gibea mo nageng, e ka ne e le banna ba le 30 ba Iseraele.


text:
Bana ba Benjamine ba re: “Ba kgemethwa fa pele ga rona jaaka ga ntlha.” Mme bana ba Iseraele ba re: “A re tshabeng, re ba katose motse, ba tswele kwa ditseleng tsa mheru.”


text:
Banna botlhe ba Iseraele ba nanoga mo mannong a bone ba ikabela kwa Baale-tamare; balaledi ba Iseraele ba photsega mo mannong a bone, e bong mo Maare-gibea.


text:
Ga tla banna ba ba tlhaotsweng ba le 10 000 ba Iseraele, ba tla go lebagana le Gibea, ntwa e ne e le botlhoko thata; mme ba bo ba sa itse fa bosula bo le gaufi nabo.


text:
Jehofa a kgemetha Benjamine fa pele ga Iseraele; bana ba Iseraele ba senya boo rra Benjamine ka tsatsi leo, banna ba le 25 100; bao botlhe fela ba bo ba tshotse ditšhaka.


text:
Jalo bana ba Benjamine ba ipona fa ba kgemethegile. Banna ba Iseraele ba ne ba sutela boo rra Benjamine, ka ba ikanetse balaledi ba, ba ba ba beetseng Gibea.


text:
Balaledi ba itlhaganela ba phagelela Gibea; balaledi ba anama, ba kgemetha motse otlhe ka bojetla jwa tšhaka.


text:
Jaana sesupo se se golaganetsweng ke banna ba Iseraele le balaledi e ne e le gore, ba tlaa kuisa mosi o mogolo mo motseng.


text:
Mme banna ba Iseraele ba retologa mo ntweng, boo rra Benjamine ba simolola go kgemetha le go bolaya banna ba Iseraele e ka ne e le batho ba le 30, gonne ba re: “Ruri ba iteelwe fa fatshe fa pele ga rona, jaaka mo tlhabanong ya ntlha.”


text:
E rile leru le simolola go tlhatloga mo motseng le le thogomosi, Babenjamine ba gadima, mme ba bona motse otlhe o tlhatlogela legodimong o le mosi fela.


text:
Mme banna ba Iseraele ba retologa, mme banna ba Benjamine ba tseana; gonne ba bona fa bosula bo ba wetse.


text:
Ke gone ka moo ba naya banna ba Iseraele dikotla, ba leba tsela ya naga; mme ntwa ya ba latela ka thata; le bone ba ba tswang mo metseng ba ba senyetsa mo gare ga yone.


text:
Ba tsenya Babenjamine gare ka ntlha tsotlhe, ba ba konatelela, ba ba tshwara kwa ba itapolositseng gone, go ya go fitlha bolebagana le Gibea ntlheng ya botlhabatsatsi.


text:
Mme ba menoga ba tshabela ntlheng ya kwa nageng kwa lefikeng la Rimone; ba kotla banna ba le 5 000 mo ditseleng tsa mheru; ba ba konatelela ka thata go ya go fitlha kwa Gitome, ba kgemetha banna ba le 2 000 mo go bone.


text:
Jalo boo rra Benjamine ba ba suleng ka tsatsi leo fa ba le mmogo, e ne e le banna ba le 25 000 ba ba tshotseng ditšhaka; bao botlhe e le banna ba ba pelokgale.


text:
Banna ba ba 600 ba menoga ba tshabela ntlheng ya naga kwa lefikeng la Rimone, ba nna mo lefikeng la Rimone dikgwedi di le nne.


text:
Banna ba Iseraele ba retologela bana ba Benjamine gape, ba ba kgemetha ka bojetla jwa tšhaka, e bong motse otlhe, le dikgomo, le tsotlhe tse ba di fitlhelang; le gone metse yotlhe e ba e fitlhelang ba e tshubela.


text:
Jaana banna ba Iseraele ba bo ba ikanne mo Misepa, ba re: “Ga go na ope wa rona yo o tlaa nayang Mobenjamine morwadie go nna mosadi.”


text:
Batho ba tla mo Bethele, ba dula teng fa pele ga Modimo go ya maitseboeng, ba tsholetsa mantswe a bone ba lela mo go botlhoko.


text:
Ba re: “Ao Jehofa Modimo wa Iseraele, ana selo se se dirafaletseng mo Iseraele, fa e tlaa bo ne ne gompieno lotso longwe lo tlhokofala mo Iseraele jaana?”


text:
Ga dirala ya re ka moso batho ba phakela, mme ba aga sebeso gone, ba isa ditshupelo tse di fisiwang le ditshupelo tsa kagiso.


text:
Mme bana ba Iseraele ba re: “Go na le mang mo ditsong tsotlhe tsa Iseraele yo o se kang a tla mo go Jehofa mo phuthegong?” Gonne ba ne ba dirile ikano e kgolo ka ga gagwe yo o se kang a tla mo go Jehofa kwa Misepa, ba re: “Rure o tlaa swa.”


text:
Bana ba Iseraele ba ikwatlhaya ka ga Benjamine ngwana wa rraabo, ba re: “Gompieno lotso longwe lo kgaotswe mo Iseraele.


text:
Re tlaa dirang, gore re bonele ba ba setseng basadi, ka re ikanne ka Jehofa fa re se ketla re ba naya bomorwadia rona go nna basadi?”


text:
Ba re: “Mo ditsong tša Iseraele go na le mang yo o ne a se ka a tla mo go Jehofa kwa Misepa?” Mme bonang, ga bo go sa tswa ope kwa Jabeše-gileate a tla bothibelelong mo phuthegong.


text:
Phuthego ya roma batho gone, banna ba le 12 000 ba ba gaisang botlhe ka pelokgale, ba ba laola ba re: “Yang lo kgemethe banni ba Jabeše-gileate, le basadi le banyana ka bojetla jwa tšhaka.


text:
Se lo tshwanetseng go se dira ke se: Lo senyetse ruri lonna lotlhe, le mosadi mongwe le mongwe yo o kileng a lala le monna.”


text:
Mo banning ba Jabeše-gileate ba fitlhela makgarebana a le 400 a a iseng a ke a itse monna ka go lala nae; ba ba lere bothibelelong kwa Shilo o o mo lefatsheng la Kanana.


text:
Phuthego yotlhe ya roma batho ba ya go bua le bana ba Benjamine ba ba mo lefikeng la Rimone, ba ba kakanyetsa kagiso.


text:
Benjamine a boa ka baka loo; mme ba ba naya basadi ba ba ba rekegetseng mo basading ba Jabeše-gileate; le fa go ntse jalo ba se ka ba ba lekana.


text:
Foo bagolwane ba phuthego ba re: “Re tlaa dirang gore ba ba setseng ba bone basadi, ka basadi ba sentswe mo Benjamine?”


text:
Mme ba re: “Go tshwanetse go direlwa ba ba falotseng mo Benjamine boswa, gore lotso longwe lo se ka lwa phimoga mo Iseraele.


text:
Le fa go ntse jalo ga re kake ra ba naya bomorwadia rona go nna basadi; gonne bana ba Iseraele ba ne ba ikanne ba re: ‘A go hutsege yo o tlaa nayang Mobenjamine mosadi.’ ”


text:
Ba re: “Bonang, go na le modiro wa ga Jehofa ka ngwaga le ngwaga mo Shilo, o o potileng Bethele ntlheng ya botsheka, go pota tsela ya mheru e e tswang Bethele ntlheng ya botlhabatsatsi ya Shekeme, le go pota Lebona ntlheng ya borwa.”


text:
mme lo lebe, mme fa lo fitlhela bomorwadia Shilo ba tswela kwa ntle ba tla go bina mo dipinong, foo lo tswe mo masimong a mafine, mongwe le mongwe wa lona a ikgapele mosadi mo go bomorwadia Shilo, a ye lefatsheng la Benjamine.


text:
Go tlaa dirala go re, e tlaa re borraabo, kgotsa bokgaitsadia bone ba tla go ngongorega mo go rona, re ba reye re re: ‘Ba re neeleng ka pelontle; ka re se ka ra tseela monna mongwe le mongwe wa bone mosadi wa gagwe mo ntweng; le gone ga lo a ba ba naya; fa go ne go ntse jalo lo ne lo tlaa bo lo le molato.’ ”


text:
Mme bana ba Benjamine ba dira jalo, ba itseela basadi ka fa palong ya bone, mo go ba ba binang, ba ba ba gapileng, ba tsamaya ba boela kwa bosweng jwa bone, ba aga metse eo, ba nna mo go yone.


text:
Bana ba Iseraele ba tsamaya ba tswa gone ka baka loo, monna mongwe le mongwe a ya lotsong lwa gagwe, le kwa go ba gagwe, ba tswa gone, mongwe le mongwe a ya bosweng jwa gagwe.


text:
Mo metlheng eo go ne go se na kgosi mo Iseraele; motho mongwe le mongwe a dira se se siameng mo matlhong a gagwe ka esi fela.


text:
Ga dirala e rile mo metlheng ya fa baatlhodi ba atlhola, ga bo go le leuba mo lefatsheng. Monna mongwe wa Bethelehema wa Juta a ya go jaka mo lefatsheng la Moabe, ene le mosadi wa gagwe, le bomorwawe ba le babedi.


text:
Leina la monna yoo e ne e le Elimeleke, leina la mosadi wa gagwe e le Naomi, maina a bomorwawe ba babedi e le Mahelone, le Kilione, e le Baeferatha ba Bethelehema wa Juta. Ba tla mo lefatsheng la Moabe, ba agaaga gone.


text:
Mme ba itseela basadi mo basading ba Moabe; leina la mongwe e ne e le Orepa, leina la yo mongwe e le Ruthe. Ba aga gone e ka ne e le dinyaga di le some.


text:
Mahelone le Kilione ba swa boo babedi; mme mosadi a tlogelwa ke bana ba gagwe ba babedi, le ke monna wa gagwe.


text:
Foo a nanoga le betsi ba gagwe, a re o boa kwa lefatsheng la Moabe, gonne e ne ya re a le mo lefatsheng la Moabe a utlwa fa Jehofa a lekotse batho ba ga gabo ka go ba naya dijo.


text:
A tswa felong fa o ne a le gone, le betsi ba gagwe ba babedi ba na nae; ba tswelela mo tseleng, ba re ba boela lefatsheng la Juta.


text:
Naomi a raya betsi ba gagwe ba babedi a re: “Tsamayang, mongwe le mongwe wa lona a boele kwa ga mmaagwe; a Jehofa a lo direle ka pelonomi, jaaka lona lo diretse baswi le nna.


text:
A Jehofa a lo neye gore lo bone boikhutso, mongwe le mongwe wa lona mo ntlong ya monna wa gagwe.” Foo a ba atla; mme ba tsholetsa mantswe ba lela.


text:
Naomi a re: “Bang lo boe bomorwadiaka; lo bo lo elang le nna? A ke sa na le bana ba basimane mo sebopelong sa me, gore ba tle ba nne banna ba lona?


text:
Bang lo boe bomorwadiaka, lo tsamaye; gonne nna ke tsofetse bobe, ga ke na go bona monna. Fa nka bo ke re, ke na le tsholofelo, fa nka bo ke ne ke ka bona monna fela bosigong jono, ka bona bana ba basimane,


text:
ka re: A lo ne lo tlaa ba leta go tsamaya ba gola? A lo ne lo tlaa ithiba mo go tseweng ke banna ka ntlha ya moo? Nnyaa, bomorwadiaka; gonne go a nkhutsafatsa thata ka ntlha ya lona, gonne letsogo la ga Jehofa le nkwetse go tlhabana le nna.”


text:
A re: “Bona, mogwakao o boetse kwa bathong ba ga gabo, le kwa modimong wa gagwe; boa le wena o latele mogwakao.”


text:
Ruthe a re: “O se ka wa nthapela gore ke go tlogele, ke boe, ke kgaogane le go go sala morago; gonne kwa o yang gone, ke tlaa ya gone; kwa o lalang gone, ke tlaa lala gone; batho ba gaeno e tlaa nna batho ba gaetsho, le Modimo wa gago e tlaa nna Modimo wa me;


text:
kwa o swelang gone ke tlaa swela gone, ke ba ke fitlhwa gone; a Jehofa a ntirele jalo, a ba a fetise, fa sengwe se ka nkgaoganya nao fa e se loso fela.”


text:
Jalo ba babedi bao ba tsamaya fela ba fitlha mo Bethelehema. Ga dirala ya re ba tla mo Bethelehema, motse otlhe wa huduega ka ga bone, mme basadi ba re: “A ke ene Naomi?”


text:
A ba raya a re: “Lo se ka lwa mpitsa Naomi, mme lo mpitse Mara: gonne Mothatayotlhe o ntiretse mo go botlhoko thata.


text:
Ka tswa ke tletse, mme Jehofa o mpuseditse gae ke iphotlhere fela; lo mpiletsang Naomi, ka e le fa Jehofa a ntshupile ka go nnyatsa, le Mothatayotlhe o nkutlwisitse botlhoko?”


text:
Jalo Naomi a boa, le Ruthe wa Momoabe, ngwetsi wa gagwe a nna nae, yo o boileng kwa lefatsheng la Moabe; mme ba tla mo Bethelehema ka tshimologo ya thobo ya barele.


text:
Naomi o ne a na le tsala ya losika lwa monna wa gagwe, a le senatla se se humileng, wa losika lwa ga Elimeleke; leina la gagwe go twe Boase.


text:
Ruthe wa Momoabe a raya Naomi a re: “Mma ke ye kwa masimo, ke ye go ronopa mo gare ga diako tsa mabele ke setse mongwe morago yo ke tlaa bonang botsalano mo matlhong a gagwe.” Mme a mo raya a re: “Ya morwadiaka.”


text:
A ya, mme a fitlha a ronopa mo masimong, a setse basegi morago; mme a tshogana ka a wela ntlheng ya maota mo e leng ga Boase, yo e neng e le wa losika lwa ga Elimeleke.


text:
Mme bonang, Boase a tswa Bethelehema, a fitlha a raya basegi ba mabele a re: “A Jehofa a nne le lona,” bone ba mo fetola ba re: “A Jehofa a go segofatse.”


text:
Foo Boase a raya motlhanka wa gagwe yo o beilweng mogolo wa basegi ba mabele a re: “Morweetsana yo ke wa ga mang?”


text:
Motlhanka yo o beilweng mogolo wa basegi ba mabele a mo fetola a re: “Ke morweetsana wa Momoabe yo o boileng le Naomi kwa lefatsheng la Moabe.


text:
O ne a nthaya a re: ‘A ko lo mme ke ronope ke setse basegi morago mo gare ga dingata;’ mme a tla. O sa le a dira ka moso le jaana, fa e se gore, o kile a nna ka lobakanyana mo ntlong.”


text:
Foo Boase a raya Ruthe a re: “A ga o a utlwa, morwadiaka? O se ka wa ya go ronopa mo tshimong epe e sele, o se ka wa tswa fano fa; o tlhomame gone fa, le barweetsana ba gaetsho.


text:
A matlho a gago a nne mo tshimong e ba e segang, mme o ba sale morago; a ga ke a laela makau gore ba se ka ba go ama? Fa o le lenyora, o ye dinkgwaneng, o nwe se makau a se gileng.”


text:
Foo a wela fa fatshe ka sefatlhogo, a ikobela fa fatshe, a mo raya a re: “Ana ke bonye botsalano mo matlhong a gago ka ntlha yang, fa e bo ne ne o ntlhokometse jaana ke le moeng?”


text:
Boase a mo fetola, a mo raya a re: “Ke boleletswe ka botlalo gotlhe mo o go diretseng matsalaago, monna wa gago a sena go swa; le jaaka o tlogetse rraago le mmaago, le lefatshe la gaeno, mme o tsile mo bathong ba o sa ba itseng gale.


text:
A Jehofa a leboge tiro ya gago, o bo o newe tuelo e e tletseng ke Jehofa Modimo wa Iseraele, yo tsileng botshabelong tlase ga diphuka tsa gagwe.”


text:
Foo Ruthe a re: “A nke ke bone botsalano mo matlhong a gago, morna wa me gonne o nkgomoditse, le gonne o buile ka pelonomi le lelata la gago, le fa ke sa nna jaaka lengwe la malata a gago.”


text:
E rile go jewa, Boase a mo raya a re: “Tla kwano, o je dijo, o ine thathana ya gago mo botšarareng.” Mme a dula fa baseging; a mo fa mabele a a gadikilweng; a ja, a kgora, a ba a sadisa.


text:
E rile a tlogile a ile go ronopa, Boase a laola makau a gagwe a re: “A a ronope fela mo teng ga dingata, mme lo se ka lwa mo omanya.


text:
Jalo a ronopa mo tshimong go ya maitseboeng, a photha mo o ne a go ronopile, ya nna e ka ne e ne e le emere ya barele.


text:
A a tsaya, a ya motseng; mme matsalaagwe a bona mo o ne a go ronopile; a ba a ntsha a mo naya mo o ne a go beile a sena go kgora.


text:
Matsalaagwe a mo raya a re: “O tlhotse o ronopa kae? O tlhotse o dira kae? A go segofale monna yo o go tlhokometseng.” A bolelela matsalaagwe yo o tlhotseng a dira nae, a ba a re: “Leina la monna yo ke tlhotseng ke dira nae ke Boase.”


text:
Naomi a raya ngwetsi ya gagwe a re: “A a segofadiwe ke Jehofa, yo o se kang a khutlisetsa batshedi le baswi bopelonomi jwa gagwe.” Naomi a mo raya a re: “Monna yo ke wa losika lwa rona yo o gaufi le rona, ke mongwe wa ba ba gaufi le rona ka go tsalwa.”


text:
Ruthe wa Momoabe a re: “Ruri, o ntheile a re: ‘Tlhomama mo makaung a gaetsho, go tle go tsamaye ba wetse thobo ya me yotlhe fela.’ ”


text:
Naomi a raya Ruthe ngwetsi wa gagwe a re: “Go molemo morwadiaka, fa o ka tswa le barweetsana ba gagwe, gonne kwa tshimong ya motho o sele o ka tla wa tshwenyega.”


text:
Jalo a tlhomama mo barweetsaneng ba ga Boase go ronopa, go ya bokhutlong jwa thobo ya barele, le jwa thobo ya mabele; mme a aga le matsalaagwe.


text:
Naomi matsalaagwe a mo raya a re: “Morwadiaka, a ga o mme ka go senkela boikhutso, gore go tle go nne molemo mo go wena?


text:
Jaana a Boase ga se wa losika lwa rona, yo barwetsana ba gagwe o ne wa nna nabo? Bona, o olosa barele bosigong jono mo seboping.


text:
Ke gone tlhapa, o iphorole, o apare, o ye kwa seboping; mme o se ka wa ikitsise motho ope, go tsamaye a swetse go ja le go nwa.


text:
Mme, fa a ya go robala, o tlhokomele thata golo fa o robalang gone, mme o tsene, o fenole dinao tsa gagwe, o robale; mme ene o tlaa go bolelela se o tlaa se dirang.”


text:
E rile Boase a sena go ja le go nwa, pelo ya gagwe e le mokete, a ya go robala kwa ntlheng ya mokoa wa mabele; Ruthe a tla ka bonya, a fenola dinao tsa gagwe, a robala.


text:
Ga dirala ya re bosigogare, monna yo a tshoga, a ipitikolola; a fitlhela mosadi mongwe a robetse fa dinaong tsa gagwe.


text:
A re: “O mang?” A mo fetola a re: “Ke Ruthe lelata la gago; ke gone phuthololela lelata la gago kobo ya gago; gonne o wa losika gaufi le rona ka go tsalwa.”


text:
A re: “O segofadiwe mo go Jehofa, morwadiaka; o itshupile pelonomi mo bokhutlong bogolo go mo tshimologong, ka o se ka wa latela a e leng makau a a humanegileng kgotsa a a humileng.


text:
Jaana, morwadiaka, o se ka wa boifa; ke tlaa go direla gotlhe mo o go buang, gonne motse otlhe wa batho ba gaetsho o a itse fa o le mosadi yo o siameng.


text:
Ruri ke wa losika lwa gago, gaufi ka go tsalwa, le fa go ntse jalo, go na le monna mongwe wa losika yo o gaufi bogolo go nna.


text:
Lala bosigo jono; mme go tlaa dirala e tlaa re ka moso, fa a tla go direla tshwanelo ya monna wa losika, go tlaa nna molemo; a a dire tshwanelo ya monna wa losika; e tlaa re fa a gana go go direla tshwanelo ya monna wa losika, foo ke tlaa go direla tshwanelo ya monna wa losika, jaaka Jehofa a tshedile; o robale go ya mosong.”


text:
Mme a robala fa dinaong tsa gagwe go ya mosong; mme a tsoga bosigo bo ise bo se mo batho ba ka lemoganang gonne Boase o ne a rile: “A go se itsiwe fa mosadi yo a ne a tsile mo seboping.”


text:
A re: “Lere kobo e e mo go wena o e tshegetse;” mme a e tshegetsa, a ela dielo di le thataro tsa barele, a di baya mo go ene; mme Ruthe a ya motseng.


text:
E rile Ruthe a fitlha kwa go matsalaagwe, a re: “Go rileng, morwadiaka?” A mmolelela gotlhe mo monna yo o go mo diretseng.


text:
Mme a re: “A nnaya dielo tse thataro tse, tsa barele; gonne a re: ‘O se ka wa ya go matsalaago o iphotlhere fela.’ ”


text:
Foo a re: “Dula fela, morwadiaka, go tsamaye o itse ka fa go tlaa nnang ka gone, gonne monna yo ga a ketla a ikhutsisa, a ise a swetse selo se gompieno.”


text:
Boase a ya kgotleng a dula gone. Mme bonang, monna wa losika yo o gaufi, yo Boase o ne a buile ka ga gagwe, a tla gone. A mo raya a re: “He, wena semangmang, fapoga, o tle go dula fa.” A fapoga, a dula.


text:
A raya monna wa losika yo o gaufi ka go tsalwa a re: “Naomi, yo o bileng a tsile a tswa kwa lefatsheng la Moabe, o rekisa sebata sa lefatshe se e neng e le sa ngwanaa rra rona Elimeleke.


text:
Ke gopotse go go loma tsebe ke re: A ko o se reke fa pele ga bone ba ba dutseng fa, le fa pele ga bagolwane ba batho ba gaetsho. Fa o rata go se rekolola o se rekolole; fa o gana go se rekolola, foo o mpolelele, gore ke tle ke itse; gonne ga go na ope yo o ka se rekololang kwa ntle ga gago; nna ke tla morago ga gago.” Mme a re: “Ke tla se rekolola.”


text:
Foo Boase a re: “Tsatsing le o rekang lotlhagare mo seatleng sa ga Naomi, o na le go se reka le mo go Ruthe wa Momoabe, mosadi wa moswi, go tsosa leina la moswi mo bosweng jwa gagwe.”


text:
Monna wa losika yo o gaufi, a re: “Ga nkake ka se ithekololela, nka tla ka senya jo e leng boswa jwa me; o itseele tshiamo ya me ya go rekolola; gonne nna ga nkake ka se rekolola.”


text:
Gale mo Iseraele, mokgwa wa go rekolola le wa go ananya, go tlhomamisa dilo tsotlhe, e ne e le o: Motho o ne a tle a role setlhako, mme a se neye wa ga gabo; e ne e le one mokgwa wa go tlhomamisa mo Israele.


text:
Boase a raya bagolwane, le batho botlhe, a re: “Lo basupi gompieno, fa ke rekile gotlhe mo e neng e le ga Elimeleke, le gotlhe mo e ne e le ga Kilione, le ga Mahelone, mo seatleng sa ga Naomi.


text:
Gape Ruthe wa Momoabe, mosadi wa ga Mahelone, ke mo rekile gore a tle a nne mosadi wa me, go tsosa leina la moswi mo bosweng jwa gagwe, gore leina la moswi le se ka la kgaolwa la tswa mo baneng ba ga rraagwe, le mo kgotleng ya felo ga gagwe; lo basupi gompieno.”


text:
Batho botlhe ba ba mo kgotleng le bagolwane botlhe ba re: “Re basupi, mosadi yo o tsileng mo ntlong ya gago, a Jehofa a mo dire jaaka Ragele le jaaka Lea, ba e leng bone ba agileng ntlo ya Iseraele ka bobedi jwa bone; o dire mo go tshwanetseng mo Eferatha, o bo o nne motho yo o itsegeng mo Bethelehema.


text:
A ntlo ya gago e tshwane le ntlo ya ga Perese yo Tamare o ne a mmona le Juta, wa losika lo Jehofa o tlaa lo go nayang ka morweetsana yo.”


text:
Jalo Boase a tsaya Ruthe a nna mosadi wa gagwe, mme a tsena kwa go ene; Jehofa a mo naya boimana, a bona ngwana wa mosimane.


text:
Basadi ba raya Naomi ba re: “A go bakweng Jehofa, yo o sa go tlogelang gompieno o se na monna wa losika yo o gaufi ka go tsalwa, a leina la gagwe le itsege mo Iseraele.


text:
O tlaa nna mo go wena morudisi wa botshelo, le mootli wa botsofe jwa gago; gonne ngwetsi wa gago, yo o go ratang, yo o molemo mo go wena bogolo go bana ba basimane basupa, o mmelege.”


text:
Basadi ba ga gabo ba mo raya leina ba re: “Naomi o tsaletswe ngwana wa mosimane”; ba mo raya leina ba re, Obete; ke ene rraagwe Jese rraagwe Dafite.


text:
Jaana ga bo go le monna mongwe wa Ramathaime-sofime, wa lefatshe la Eferaime la makgabana, leina la gagwe go twe, Elekana, morwa Jerohame, morwa Elihu, morwa Tohu, morwa Sufe, wa Moeferaime:


text:
O ne a na le basadi ba le babedi; leina la mongwe go twe, Hana, mme leina la yo mongwe go twe, Penina o ne a na le bana, Hana ene a se na bana.


text:
Monna yo, o ne a tle a tswe kwa motseng wa ga gabo ka ngwaga le ngwaga, a ya go obamela le go isetsa Jehofa wa masomosomo tlhabelo kwa Shilo. Bomorwa Eli ba babedi, Hofeni le Finease, ba bo ba le gone, e le baperesiti ba ga Jehofa.


text:
E ne e tle e re letsatsi le fitlha le Elekana o isang tlhabelo ka lone, a neye Penina mosadi wa gagwe, le bomorwawe botlhe le bomorwadie, kabelo;


text:
mme Hana ene, a mo neye kabelo sebedi, gonne a rata Hana, mme Jehofa o ne a tswadile sebopelo sa gagwe.


text:
Mme mogadikae a mo gakatsa mo go botlhoko, gore a ba a mo garubise pelo, ka Jehofa a tswadile sebopelo sa gagwe.


text:
Jaaka monna a ntse a dira jalo ka ngwaga le ngwaga, e re mosadi a tlhatlogela kwa ntlong ya ga Jehofa, jalo yole a mo gakatse; mme a lele ka ntlha ya gone, a se ke a je.


text:
Elekana monna wa gagwe a mo raya a re: “Hana, o lelelang? Ga o jeleng? Le pelo ya gago e hutsafaletseng? A ga ke molemo mo go wena bogolo go bana ba basimane ba le some?”


text:
Jalo Hana a nanoga ba sena go ja mo Shilo, le ba sena go nwa. Jaana moperesiti Eli o ne a dutse mo sennong sa gagwe fa mophakwaneng wa tempele ya ga Jehofa.


text:
A ikana ka ikano a re: “Jehofa wa masomosomo, fa ruri o tlaa leba patikego ya lelata la gago, wa nkgakologelwa, o sa lebale lelata la gago, mme wa naya lelata la gago ngwana wa mosimane, foo ke tlaa mo naya Jehofa ka malatsi otlhe a botshelo jwa gagwe, mme ga go ketla go tla logare mo tlhogong ya gagwe.”


text:
Jaana Hana ene, a bo a bua ka pelo fela, go tsikinyega dipounama tsa gagwe fela, lentswe la gagwe lone le sa utlwale; ke gone Eli o ne a gopola fa a tagilwe.


text:
Hana a mo fetola a re: “Nnyaa, morena wa me, ke mosadi yo o mowa o hutsafetseng: ga ke a nwa le fa e le bojalwa jwa mofine, le fa e le nno e e loileng, mme ke tsholotse mowa wa me fela fa pele ga Jehofa.


text:
O se ka wa kaya lelata la gago go re ke mosadi yo o seramatla; gonne ke buisitswe ke bohutsana le go ngomoga ga pelo ya me.”


text:
Foo Eli a mo fetala a re: “Tsamaya ka kagiso; mme Modimo wa Iseraele o go neye topo ya gago e o e lopileng.”


text:
Hana a re: “A lelata la gago le bone botsalano mo matlhong a gago.” Jalo mosadi a itsamaela a ya tseleng ya gagwe, mme a ja, mme sefatlhogo sa gagwe sa se ka sa tlhola se tlhontse.


text:
Ba phakela go sa le ka moso, ba obama fa pele ga Jehofa, ba boa, ba fitlha kwa ntlong ya bone kwa Rama; mme Elekana a itse Hana mosadi wa gagwe; mme Jehofa a mo gakologelwa.


text:
Ya re lobaka lo sena go tla, Hana a nna moimana, a bona ngwana wa mosimane; a mo raya leina a re, Samuele, a re: “Ka gobo ke mo lopile mo go Jehofa.”


text:
Mme monna yoo Elekana, a na le ba ntlo ya gagwe botlhe fela, a tlhatloga a ya go isetsa Jehofa tlhabelo ya ngwaga, le ikano ya gagwe.


text:
Mme Hana, ga a ka a tlhatloga; gonne a raya monna wa gagwe a re: “Ga nketla ke ya, ngwana a ise a kgwisiwe, foo ke tlaa ya nae, gore a bonale fa pele ga Jehofa, mme a nne gone ka bosakhutleng.”


text:
Elekana monna wa gagwe a mo raya a re: “Dira se o se bonang se le molemo; nna fela go tsamaya o mo kgwisitse; fa e se go re, a Jehofa a tlhomamise lefoko la gagwe.” Jalo mosadi a nna fela a amusa morwawe ga tsamaya a mo kgwisa.


text:
E rile a sena go mo kgwisa a tlhatloga nae, a na le dikgomo di le tharo, le emere ya boupe, le mofalo wa bojalwa jwa mofine, a mo isa kwa ntlong ya ga Jehofa mo Shilo; ngwana a bo a sa ntse a le mmotlana.


text:
Hana a re: “Morena wa me we, jaaka mowa wa gago o tshedile, morena wa me, ke nna mosadi yo nkileng ka ema fa, fa go wena ke rapela Jehofa.


text:
ke gone le nna ke mo reboletseng Jehofa; ka lobaka lotlhe lwa go tshela ga gagwe, o reboletseng Jehofa.” Mme ba obamela Jehofa gone.


text:
Hana a rapela a re: “Pelo ya me e kgana ka Jehofa, lonaka lwa me lo goletsegile mo go Jehofa; molomo wa me o atlhamolositswe godimo ga baba ba me.


text:
Ga go ope yo o boitshepo jaaka Jehofa, gonne ga go na ope kwa ntle ga gago; le gone ga go na lefika le le tshwanang jaaka Modimo wa rona.


text:
Se tlholeng lo bua ka mabela bobe jalo, a boitelaganyo bo se tswe mo molomong wa lona; gonne Jehofa ke Modimo wa kitso, mme ditiro di lekanngwa bokete ke ene.


text:
Bone ba ba neng ba kgotshe ba ineetse go thapiwa ka tuelo ya dijo; mme ba ba neng ba bolailwe ke tlala ba bonye lobaka. Ee, baopa ba belege ba supa; mosadi yo o nang le bana ba le bantsi o a topetega.


text:
O kakatlolola bahumanegi mo loroleng, o tsholetsa batlhoki mo thutubudung, go tla a ba dudisa le dikgosana, le go ba ruisa setulo sa kgalalelo sa bogosi; gonne maotwana a lefatshe ke a ga Jehofa, mme o tlhomile lefatshe mo go one.


text:
O tlaa dibela dinao tsa baitshepi ba gagwe, baikepi o tlaa ba tuulatsa mo lefifing; gonne ga go na ope yo o tlaa fenyang ka thata.


text:
Bone ba ba lwang le Jehofa ba tlaa thubaganngwa: o tlaa ba dumisetsa tumo ya maru kwa legodimong; Jehofa o tlaa atlhola dikhutlo tsa lefatshe; kgosi ya gagwe o tlaa e naya thata, o goletsa lonaka lwa motlodiwa wa gagwe.”


text:
Temalo ya baperesiti mo bathong e ne e le go re fa monna mongwe a isa tlhabelo, go tle motlhanka wa moperesiti nama e sa ntse e apeilwe e bela, a tle a tshotse sekgogetsa nama se se dikobe tharo ka seatla;


text:
a tlhabele ka sone mo pitsaneng, kgotsa mo ketleleng, kgotsa mo moetaneng kgotsa mo pitseng; gotlhe mo go tserweng ke sekgogetsa nama moperesiti a go tseye. Mo Shilo ba ne ba direla jalo Baiseraele botlhe ba ba yang gone.


text:
Ee, ba ise ba fise mafura, go tle motlhanka wa moperesiti, a reye monna yo o isang tlhabelo a re: “Ntsha nama e tle e besediwe moperesiti; gonne ga a ketla a tsaya nama mo go wena e e apeilweng, fa e se e e tala fela.”


text:
E re fa monna a mo raya a re: “A ga ba ke ba fisa mafura pele le gale, foo o tlaa tsaya ka fa pelo ya gago e eletsang ka gone;” foo ene o na a tle a re: “Nnyaa, e nneye fela jaana; fa o gana, ke tlaa e tsaya ka thata.”


text:
Boleo jwa makau ao, bo ne bo le bogolo thata fa pele ga Jehofa; gonne tshupelo ya ga Jehofa e ne e ferosa batho sebete.


text:
Le gone mmaagwe o ne a tle a mo direle kojana, a e ise kwa go ene ka ngwaga le ngwaga, fa a ya le monna wa gagwe go isa 'tlhabelo sa ngwaga.


text:
Eli a segofatsa Elekana le mosadi wa gagwe a re: “A Jehofa a go neye losika ka mosadi yo, ka ntlha ya kadimo e e adimilweng Jehofa.” Mme ba ya kwa ga bone.


text:
Jehofa a lekola Hana, mme a nna moimana, a bona bana ba basimane ba le bararo, le ba basetsana ba le babedi. Mme ngwana Samuele a golela fa pele ga Jehofa.


text:
Jaana Eli o ne a tsofetse thata; mme a utlwa dilo tsotlhe tse bomarwawe ba di direlang Baiseraele botlhe, le jaaka ba ne ba tle ba lale le basadi ba ba direlang fa mojakong wa mogope wa bophuthegelo.


text:
Mme a ba raya a re: “Ana lo direlang dilo tse di ntseng jalo? Gonne ke utlwa ditiro tsa lona tse di bosula ka tšhaba e yotlhe fela.


text:
Nnyaa, bomorwaake; gonne polelo e ke e utlwang ga se polelo epe e e molemo; lo leofisa batho ba ga Jehofa.


text:
Fa motho a leofela yo mongwe, Modimo o tlaa mo atlhola; mme fa motho a leofela Jehofa, e mang yo o tlaa mo rapelelang?” Le fa go ntse jalo, ba se ka ba reetsa lentswe la ga rraabo, ka Jehofa a ne a laotse go ba bolaya.


text:
Ga tla monna wa Modimo kwa go Eli, a mo raya a re: “Jehofa o bua jaana a re: ‘A ruri ke ne ka itshenolela ba ntlo ya ga rraago, ba le kwa Egepeto, ba le mo botlhankeng mo ntlong ya ga Faro?


text:
A ke ne ka mo itshenkela mo ditsong tsa Iseraele, gore a nne moperesiti wa me, go tlhatlogela kwa sebesong sa me go fisa maswalo, go apara sekhutlana fa pele ga me? A ke ne ka naya ba ntlo ya ga rraago ditshupelo tsotlhe tsa bana ba Iseraele tse di dirwang ka molelo?


text:
Ke gone, lo ragelelang tlhabelelo ya me, le tshupelelo ya me, tse ke di laoletseng boago jwa me; o ba o tlotla bomorwao bogolo go nna, go tla lo inontsha ka tse di tlhophegileng tsa ditshupelo tsa Iseraele, tšhaba ya me?’


text:
Ke gone go buang Jehofa, Modimo wa Iseraele a re: ‘Ruri ke ne ke rile ba ntlo ya gago, le ba ntlo ya ga rraago, ba tlaa nna ba sepela fa pele ga me ka bosakhutleng,’ jaanong Jehofa a re: ‘A go nne kgakala le nna; gonne ba ba ntlotlang ke tlaa ba tlotla, mme ba ba nnyatsang ba tlaa nyadiwa.


text:
Bona, metlha e etla, e ke tlaa kgaolang letsogo la gago ka yone, le letsogo la ba ntlo ya ga rraago, gore go se ka ga nna monna wa motsofe mo ntlong ya gago.


text:
O tlaa bona mmaba mo boagong jwa me, mo khumong yotlhe e Modimo o tlaa e nayang Iseraele; mme ga go ketla go nna monna wa motsofe mo ntlong ya gogo ka bosakhutleng.


text:
Motho wa gago wa monna, yo ke se ketlang ke mo kgaola mo sebesong sa me, o tlaa bo a nnela matlho a gago go a ja, le go tlhokofatsa pelo ya gago; le loato lotlhe lwa ntlo ya gago lo tlaa swela mo bonneng jwa bone.


text:
Se, e tlaa nna sesupo mo go wena, se se tlaa tlelang bomorwao boo babedi, mo go Hofeni le Finease; ka letsatsi le le lengwe fela ba tlaa swa ka bobedi jwa bone.


text:
Ke tlaa itsosetsa moperesiti yo o ikanyegang, yo o tlaa dirang ka fa go se se mo pelong ya me, le mo mogopolong wa me; ke tlaa mo agela ntlo e e tlhomameng; mme o tlaa sepela fa pele ga motlodiwa wa me ka bosakhutleng.


text:
Go tlaa dirala go re, mongwe le mongwe yo o tlaa tlogelwang mo ntlong ya gago, o tlaa tla a mo ikobela go tla a bona papetlana ya selefera, le kgolokwe ya senkgwe, mme o tlaa rapela gore a tsenngwe mo tirong nngwe ya baperesiti, gore a tle a bone dijonyana.’ ”


text:
Ngwana Samuele a direla Jehofa fa pele ga Eli. Lefoko la ga Jehofa la bo le tlhokega thata mo metlheng eo; go ne go se na ponatshegelo e e senogileng.


text:
Ga dirala ka lobaka loo e rile Eli a robetse mo bonnong jwa gagwe, (jaanong matlho a gagwe one a setse a simologile go nna lotobo, a ba a sa ka ke a bona),


text:
Le lobone lwa Modimo lo ise lo time, Samuele ene a le fa fatshe a robetse, mo tempeleng ya ga Jehofa, kwa letlole la Modimo le neng le le gone;


text:
A tabogela kwa go Eli, a re: “Ke fano; gonne o mpiditse.” Mme a re: “Ga ke a go bitsa; robala gape.” Mme a ya a robala.


text:
Jehofa a ba a bitsa gape a re: “Samuele.” Samuele a tsoga, a ya kwa go Eli, a re: “Ke fano; gonne o mpiditse.” Mme a mo fetola a re: “Ga ke a go bitsa morwaaka, baa o robale.”


text:
Jehofa a bitsa Samuele gape lwa boraro. Mme a tsoga a ya kwa go Eli a re: “Ke fano; gonne o mpiditse.” Eli a lemoga fa Jehofa a biditse ngwana.


text:
Ke gone Eli a raya Samuele a re: “Ya o robale; e re fa a go bitsa o re: ‘Bua, Jehofa; gonne motlhanka wa gago o a utlwa.’ ” Jalo Samuele a ya a robala mo bonnong jwa gagwe.


text:
Jehofa a tla a ema a bitsa jaaka ka metlha e mengwe a re: “Samuele, Samuele.” Foo Samuele a re: “Bua; gonne motlhanka wa gago o a utlwa.”


text:
Jehofa a raya Samuele a re: “Bona, ke tlaa dira sengwe mo Iseraele, se ditsebe tsoo pedi tsa mongwe le mongwe yo o utlwang di tlaa sumang ka sone.


text:
Ke tlaa re mo tsatsing leo ke direle Eli gotlhe mo ke go buileng ka ga ntlo ya gagwe, go tswa kwa tshimologong go ya fela kwa bokhutlong.


text:
Gonne ke mmoleletse fa ke tlaa sekisa ntlo ya gagwe ka bosakhutleng ka ga boikepo jo o bo itsileng, gonne bomorwawe ba iteretse phutso, mme ene a se ka a ba kganela.


text:
Ke gone ka moo ke ikanetseng ntlo ya ga Eli ka re: Boikepo jwa ntlo ya ga Eli ga bo ketla bo tlhapisiwa ka setlhabelo le fa e le ka tshupelo ka bosakhutleng.”


text:
Samuele a robala, jwa ba jwa sa; a bula ntlo ya ga Jehofa. Mme Samuele a boifa go kakanyetsa Eli ponatshegelo.


text:
A re: “Ke eng se Jehofa o se buileng nao? Ke a go rapela, o se ka wa se ntobela; a Modimo o go direle jalo, o bo o fetise, fa o ka ntobela sengwe sa dilo tsotlhe tse o di buileng nao.”


text:
Samuele a mmolelela gotlhe fela, a se ka a mo lobela sepe. Mme Eli a re: “Ke Jehofa; a a dire se o se bonang se le molemo.”


text:
Baiseraele botlhe, go tswa go Dane, go ya fela kwa Beerešeba ba itse fa Samuele a tlhomilwe go nna moperofeti wa ga Jehofa.


text:
Mme Jehofa a bonala gape mo Shilo; gonne Jehofa o ne a tle a itshenolele Samuele mo Shilo ka lefoko la ga Jehofa.


text:
Lefoko la ga Samuele la tla mo go Baiseraele botlhe. Jaana Baiseraele ba bololela Bafilisitia go tlhabana nabo, ba thibelela go bapa le Ebenesere; Bafilisitia ba thibelela mo Afeke.


text:
Bafilisitia ba ikaba go tlhabana le Baiseraele; e rile ba tshwaragana, Iseraele a kgemethwa fa pele ga Bafilisitia, mme ba ba bolaela mo nageng, e ka ne e le banna ba le 4 000 ba ntwa.


text:
E rile batho ba tla mo bothibelelong, bagolwane ba Iseraele ba re: “Ana Jehofa o re kgemethetseng gompieno fa pele ga Bafilisitia? A re yeng go itseela letlole la kgolagano ya ga Jehofa kwa Shilo gore le tle mo go rona, le re golole mo seatleng sa baba ba rona.”


text:
Jalo ga rongwa batho kwa Shilo, ba ya ba tsaya gone letlole la kgolagano ya ga Jehofa wa masomosomo, yo o dutseng mo godimo ga ditšheruba; mme bomorwa Eli boo babedi, Hofeni le Finease ba bo ba le gone, ba na le letlole la kgolagano ya Modimo.


text:
E rile letlole la kgolagano ya ga Jehofa le tla mo bothibelelong, Baiseraele botlhe ba thela lošalaba lo logolo, lefatshe la ba la tla la tutuma.


text:
Ya re Bafilisitia ba utlwa modumo wa lošalaba ba re: “Ana modumo wa lošalaba lo logolo lo, mo bothibelelong jwa Bahebere ke goreng?” Mme ba tlhaloganya fa letlole la ga Jehofa le tsile mo bothibelelong.


text:
Bafilisitia ba boifa, gonne ba re: “Modimo o tsile mo bothibelelong.” Ba re: “Jo we! Re latlhegile; gonne gale ga go ise go ko go nne sepe se se ntseng jalo.


text:
Jo we! Re latlhegile; e mang yo o tlaa re gololang mo seatleng sa medimo e e thatathata e? Medimo e ke yone e e itaakileng Baegepeto ka dipetso tsotlhetsotlhe fela mo nageng.


text:
Nonofang, lo dire jaaka banna, lona Bafilisitia, gore lo tle lo se ka lwa nna batlhanka ba Bahebere, jaaka bone ba ntse ba le batlhanka ba lona; lo dire jaaka banna, lo tlhabaneng.”


text:
Bafilisitia ba tlhabana, mme Iseraele a kgemethwa, mongwe le mongwe a tshabela kwa mogopeng wa gagwe; ga nna polao e kgolo; gonne ga wa Baiseraele ba le 30 000, e le ba dinao.


text:
Ga taboga monna mongwe wa Benjamine a tswa mo ntweng, a tla mo Shilo ka tsatsi leo, diaparo tsa gagwe di gagogile, a le mmu mo tlhogong.


text:
E rile a tla, bonang, Eli a bo a dutse mo setulong sa gagwe fa tseleng a lebeletse, gonne pelo ya gagwe e kotlomanetse letlole la Modimo. Monna yo, o rile a tsena mo motseng, a bolela, motse otlhe wa goeleletsa godimo.


text:
Eli a re a utlwa modumo wa mogoo a re: “Modumo wa pheretlho e ke go reng?” Monna yo a akofa a tla a bolelela Eli.


text:
Monna yo a raya Eli a re: “Ke nna yo ke tswang ntweng, ke tshabile gompieno kwa ntweng.” Mme a re: “Go ile ga nna jang, morwaaka?”


text:
Ene yo o lerileng mafoko a mo fetola a re: “Iseraele o tshabile fa pele ga Bafilisitia, e bile gape ga nna polao e kgolo mo bathong, le bone bomorwao boo babedi, Hofeni le Finease, ba sule, letlole la Modimo le lone le gapilwe.”


text:
Ga dirala ya re a umaka letlole la Modimo, a wa mo setulong sa gagwe, a wela kwa morago fa mojakong, mme thamo ya gagwe ya komoga, mme a swa, ka gobo a le monnamogolo, a bile a le bokete. O ne a atlhotse Iseraele ka dinyaga di le 40.


text:
Ngwetsi wa gagwe, mosadi wa ga Finease, o ne a le moimana, a le gaufi le go belega, ya re a utlwa mafoko a go re, letlole la Modimo le gapilwe, le gore, matsalaagwe le monna wa gagwe ba sule, a khubama, a belega; gonne o ne a le mo ditlhabing tsa pelegi.


text:
Ya bo e le fa a tloga a swa, basadi ba ba emeng fa go ene ba mo raya ba re: “O se ka wa boifa; gonne o belege ngwana wa mosimane.” Mme ga a ka a araba, le gone ga a ka a tlhokomela.


text:
A raya ngwana leina a re, Ikabote; a re: “Kgalalelo e tlogetse Iseraele;” gonne letlole la Modimo le ne le gapilwe, le ka ntlha ya matsalaagwe le monna wa gagwe.


text:
Jaana Bafilisitia ba ne ba gapile letlole la Modimo, ba le tlosa kwa Ebenesere ba le isa kwa Ašetote.


text:
Ya re ka moso, Baašetoto ba phakela ba tsoga, ba fitlhela Dagone a wetse fa fatshe ka sefatlhogo fa pele ga letlole la ga Jehofa. Ba tsaya Dagone, ba mmaya mo bonnong jwa gagwe gape.


text:
E rile ba phakela ba tsoga ka moso o mongwe, ba fitlhela Dagone a wetse gape fa fatshe ka sefatlhogo fa pele ga letlole la ga Jehofa, tlhogo ya ga Dagone le diatla tsa gagwe tsoo pedi tsa bo di komogile, di komogetse fa serepoding; Dagone a setse a le komota fela.


text:
Ke gone ka moo, go le baperesiti ba ga Dagone, le botlhe ba ba tsenang mo ntlong ya ga Dagone, ga ba ke ba gata serepodi sa ga Dagone mo Ašetote, nako e sa le eno.


text:
Letsogo la ga Jehofa la nna boima mo go bone Baašetote, mme a ba senya, a ba betsa ka ditlhagala, e bong Ašetote le ba didikadike tsa gone.


text:
E rile batho ba Ašetote ba bona fa go ntse jalo, ba re: “Letlole la Modimo wa Iseraele ga le ketla le nna mo go rona; gonne letsogo la one le mo go rona mo go botlhoko, le mo go Dagone modimo wa rona.”


text:
Ke gone ba roma ba phuthela barena botlhe ba Bafilisitia kwa go bone ba re: “Ana re tlaa dirang ka letlole la Modimo wa Iseraele?” Ba fetola, ba re: “A letlole la Modimo wa Iseraele le isiwe kwa Gathe.” Mme ba isa letlole la Modimo wa Iseraele gone.


text:
E rile ba sena go le dikolosa, letsogo la ga Jehofa la tlhabana le motse ka tseakanyo e kgolo; a itaya banna ba motse, bannye le bagolo, ba duwa ke ditlhagala.


text:
Jalo ba isa letlole la Modimo kwa Ekerone. Ga dirala ya re letlole la Modimo le tla mo Ekerone, Baekerone ba goeletsa ba re: “Ba lerile letlole la Modimo wa Iseraele mo go rona go re bolaya le batho ba rona.”


text:
Ke gone ba roma ba ya go phutha barena botlhe ba Bafilisitia, ba re: “A letlole la Modimo wa Iseraele le tsamaye, le boele kwa ga lone, gore le tle le se ka la re bolaya le batho ba rona;” gonne go ne go le tseakanyo ya loso go ya le motse otlhe fela; letsogo la ga Jehofa le ne le le boima thata gone.


text:
Banna ba ba se kang ba swa ba itewa ka ditlhagala tseo; mme go gala ga motse ga tlhatlogela legodimong.


text:
Bafilisitia ba bitsa baperesiti le baitseanape ba re: “Re tlaa dirang ka letlole la ga Jehofa? Re kaeleng ka fa re ka le isang kwa ga lone ka gone.”


text:
Ba re: “Fa lo tsamaisa letlole la Modimo wa Iseraele, lo se ka lwa le tsamaisa fela le se na sepe; kwa ntle ga dilo tsotlhe, lo bo lo mo isetse tshupelelo ya tlolo, foo lo tlaa fodisiwa, mme go tlaa itsiwe ke lona ka fa letsogo la one le sa tlosiweng mo go lona ka gone.”


text:
Foo ba re: “Setlhabelo sa tlolo se re tlaa se isang kwa go ene, e ka nna eng?” Ba re: “Ditlhagala tsa gouta di le tlhano, le dipeba tsa gouta di le tlhano, ka fa palong ya barena ba Bafilisitia; gonne sebetso se le sengwe fela sa nna mo go lona lotlhe, le mo bareneng ba lona.


text:
Ke gone, dirang ditshwantsho tsa ditlhagala tsa lona, le ditshwantsho tsa dipeba tsa lona tse di senyang lefatshe; lo galaletse Modimo wa Iseraele; e tlaa re gongwe letsogo la one o le tlhofofatse mo go lona, le mo medimong ya lona, le mo lefatsheng la lona.


text:
Lo a bo lo thatafaletsang dipelo tsa lona, jaaka Baegepeto le Faro ba ne ba thatafatsa dipelo tsa bone? A e rile a sena go dira dikgakgamatso mo go bone, a ga ba a lesa batho ba tsamaya?


text:
Ke gone jaana lo baakanyeng kara e ntšha, le dikgomo di le pedi tse di gangwang, tse go iseng go bewe jokwe mo go tsone, lo golege dikgomo mo kareng, lo talhaole dinamane tsa tsone di ye gae.


text:
Lo tseye letlole la ga Jehofa lo le beye mo kareng; dilo tsa gouta tse lo di isang kwa go ene e le tshupelelo ya tlolo, lo di beye mo letloleng fa go lone; lo le bolotse gore le tsamaye.


text:
Lo bone, e tlaa re fa lo tlhatloga le tsela ya molelwane wa kwa ga lona kwa Bethešemeše, foo e tlaa bo e le ene yo o re diretseng bosula jo bogolo jo; fa go sa nna jalo, foo re tlaa bo re itse fa e ne e se seatla sa gagwe se se re iteileng; mme e le sedimogo fela se se re wetseng.”


text:
Batho ba dira jalo; ba tsaya dikgomo di le pedi tse di gangwang, ba di golega mo kareng, ba tswalela dinamane tsa tsone mo gae.


text:
Ba baya letlole la ga Jehofa mo kareng, le letlole le le nang le dipeba tsa gouta le ditshwantsho tsa ditlhagala.


text:
Dikgomo tsa tlhamalala fela le tsela e e yang Bethešemeše; tsa tsaya tsela ya mheru, di etla di lela, di se ka tsa fapogela ka fa go le legolo le fa e le go la molema; barena ba Bafilisitia ba di sala morago go ya go fitlha molelwaneng wa Bethešemeše.


text:
Batho ba Bethešemeše ba bo ba ne ba roba mabele a bone a masesane mo molapong; mme ya re ba tsholetsa matlho, ba bona letlole, ba itumela go le bona.


text:
Kara ya fitlha mo leoteng la ga Jošua wa Bethešemeše, ya ema gone, fa go nang le lentswe le legolo gone; ba fatola dikgong tsa kara gone, ba isa dikgomo tshupelo e e fisediwang Jehofa gone.


text:
Balefi ba pagolola letlole la ga Jehofa, le letlole le le nang nalo, le dilo tsa gouta tse di mo go lone, ba di baya mo lentsweng le legolo leo; mme banna ba Bethešemeše ba isetsa Jehofa ditshupelo tse di fisiwang, ba isa ditlhabelo ka tsatsi leo.


text:
E rile barena ba batlhano bale ba Bafilisitia ba sena go go bona, ba boela kwa Ekerone ka tsatsi leo fela.


text:
Tse ke tsone ditlhagala tsa gouta tse Bafilisitia ba di isitseng kwa go Jehofa e le tshupelelo ya tlolo; nngwe ya Ašetote, nngwe ya Gasa, nngwe ya Ašekelone, nngwe ya Gathe, nngwe ya Ekerone.


text:
Le dipeba tsa gouta, ka fa palong ya metse yotlhe ya Bafilisitia e e neng e le ya barena ba batlhano, ya metse e e thekeleditsweng, le ya e e leng metsana fela e e mo nageng; ga ya fela kwa lentsweng le legolo, le ba pagololetseng letlole la ga Jehofa mo go lone; lentswe leo le sa le gone mo leoteng la ga Jošua wa Bethešemese le gompieno.


text:
A itaya banna ba Bethešemeše, ka ba okometse mo letloleng la Jehofa a itaya banna ba le 70 ba bone batho, le banna ba le 50 000; batho ba lela gonne Jehofa a kgemetha batho ka polao e kgolo.


text:
Banna ba Bethešemeše ba re: “E mang yo o nonofileng go ema fa pele ga Jehofa, Modimo o o boitshepo o? O tlaa tlhatlogela kwa go mang, o tswa mo go rona?”


text:
Ba roma batho kwa banning ba Kiriathe-jearime, ba re: “Bafilisitia ba bositse letlole la ga Jehofa; tlang kwano, lo le tseye, le ye koo go lona.”


text:
Banna ba Kiriathe-jearime ba tla, ba tsaya letlole la ga Jehofa, ba le isa kwa ntlong ya ga Abinatabe mo thoteng, ba itshepisa Eleasare morwawe, gore a nne a boloke letlole la ga Jehofa.


text:
Ya re go tswa letsatsing le letlole le ileng go nna mo Kiriathe-jearime ka lone, lobaka lwa nna loleele; gonne e ne e le dinyaga di le 20; mme ba ntlo ya Iseraele botlhe ba hutsafalela Jehofa.


text:
Samuele a bua le ba ntlo ya Iseraele botlhe a re: “Fa lo boela mo go Jehofa ka pelo yotlhe ya lona, foo a medimo e sele ya seeng e tlosediwe koo mo go lona, le boAšetarothe, mme lo baakanyetse Jehofa dipelo tsa lona, lo direle ene esi; mme o tlaa lo golola mo seatleng sa Bafilisitia.”


text:
Ba phuthegela kwa Misepa ba ga metsi, ba a thela fa pele ga Jehofa, ba ikitsa go ja ka tsatsi leo ba re: “Re leofetse Jehofa.” Samuele a atlhola Iseraele mo Misepa.


text:
E rile Bafilisitia ba utlwa fa bana ba Iseraele ba phuthegetse kwa Misepa, barena ba Bafilisitia ba bololela Iseraele. E rile bana ba Iseraele ba utlwa, ba boifa Bafilisitia.


text:
Bana ba Iseraele ba raya Samuele ba re: “O se ka wa khutla go re goelela kwa go Jehofa Modimo wa rona, gore a re golole mo seatleng sa Bafilisitia.”


text:
Samuele a tsaya kwanyana e e anyang, a e isetsa Jehofa, e le tshupelo e e fisiwang e le boleka; Samuele a goela kwa go Jehofa ka ga Iseraele; mme Jehofa a mo araba.


text:
Ya re Samuele a sa ntse a isitse tshupelo e e fisiwang, Bafilisitia ba atamela, ba tla go tlhabana le Iseraele; Jehofa a dumisa tumo e kgolo ya maru ka tsatsi leo mo godimo ga Bafilisitia, a ba tlhapeisa; ba kgemethega fa pele ga Iseraele.


text:
Banna ba Iseraele ba tswa mo Misepa, ba konatelela Bafilisitia, ba ba kgemetha ba ba ba tla ba fitlha fa tlase ga Bethekare.


text:
Foo Samuele a tsaya lentswe, a le tlhoma fa gare ga Misepa le Shene, a le raya leina a re, Ebenesere, a re: “Jehofa o ntse a re thusa nako e sa le eno.”


text:
Jalo Bafilisitia ba fenngwa, mme ba se ka ba tlhola ba tsena mo melelwaneng ya Iseraele; letsogo la ga Jehofa la tlhabana le Bafilisitia ka malatsi otlhe a ga Samuele.


text:
Le metse e Bafilisitia ba ne ba e gapetse Iseraele ya rebolelwa Iseraele, go tswa Ekerone go ya fela kwa Gathe; le lefatshe tikologong ya gone Iseraele a le golola mo seatleng sa Bafilisitia. Go ne go le kagiso gare ga Iseraele le Baamore.


text:
E ne e re ka ngwaga le ngwaga a nne a dikologe a ye Bethele, le Gilegale, le Misepa, a atlhole Iseraele mo mafelong otlhe ao.


text:
A boele Rama; gonne ntlo ya gagwe e ne e le gone; a atlhola Iseraele gone, a ba a agela Jehofa sebeso gone.


text:
Leina la motsalwapele wa gagwe e ne e le Joele, leina la wa bobedi Abia; ba bo ba le baatlhodi mo Beerešeba.


text:
Mme bomorwawe ga ba a ka ba sepela mo ditseleng tsa gagwe, ba fapogela papading, ba amogela dituelelo tsa phaposo, ba sokamisa katlholo.


text:
Ba mo raya ba re: “Bona, o tsofetse, bomorwao ga ba sepele mo ditseleng tsa gago; jaana ra re: Re direle kgosi, gore e re atlhole jaaka merafe yotlhe.”


text:
Mme lefoko leo la hutsafatsa Samuele, ka ba re: “Re neye kgosi go re atlhola.” Mme Samuele a rapela Jehofa.


text:
Jehofa a raya Samuele a re: “Reetsa lentswe la batho mo go tsotlhe tse ba di buang nao; gonne ga ba a gana wena, ba ganne nna, gore ke se ka ka nna kgosi ya bone.


text:
Fela ka fa ditirong tsotlhe tse ba ntseng ba di dira, e sa le ka tsatsi le ke ba ntshitseng mo Egepeto ka lone nako ke eno, jaaka ba ntatlhile, ba direla medimo e sele, le wena ba go direla jalo.


text:
Ke gone, reetsa lentswe la bone; le fa go ntse jalo o tlaa bua nabo ka go ganela ka mo go masisi, o ba kaela mokgwa wa kgosi e e tlaa ba busang, ka fa o tlaa nnang ka gone.”


text:
A re: “Mokgwa wa kgosi e e tlaa lo busang o tlaa nna jaana, e tlaa tsaya bomorwaa lona, e ba itaolela, e ba neela dikara tsa yone, le go nna bapalama dipitse ba yone; ba tlaa siana fa pele ga dikara tsa yone.


text:
E tlaa ba itaolela e ba dira balaodi ba sekete, le balaodi ba 50; bangwe ba tlaa e lemela masotla, ba tlaa e robela mabele, ba tlaa e thulela dibolao tsa ntwa, le dibolao tsa dikara tsa yone tsa tlhabano.


text:
E tlaa tsaya matlhagare a lona, le masimo a lona a mafine, le masimo a lona a matlhware, e bong one a a molemo bogolo, e a neye batlhanka ba yone.


text:
E tlaa kgaoganya peo ya lona e tsaya sa bosome, le sa masimo a mafine, e se naya maotlana a yone le batlhanka ba yone.


text:
E tlaa tsaya batlhanka ba lona, le malata a lona, le makau a lona a mantlentle, le diesela tsa lona, e di tsenya mo tirong ya yone.


text:
Lo tlaa lela mo tsatsing leo ka ntlha ya kgosi ya lona e lo tlaa bong lo e itshenketse; mme Jehofa ga a ketla a lo araba mo tsatsing leo.”


text:
gore le rona re tshwane le merafe yotlhe, le gore kgosi ya rona e re atlhole, e tswe e re etelele pele e re tlhabanele dintwa tsa rona.”


text:
Jehofa a raya Samuele a re: “Reetsa lentswe la bone, o ba direle kgosi.” Samuele a raya banna ba Iseraele a re: “A monna mongwe le mongwe wa lona a ye motseng wa ga gabo.”


text:
Jaana ga bo go le monna mongwe wa Babenjamine, yo leina la gagwe e ne e le Kiše, morwa Abiele, morwa Zeror, morwa Bekorathe, morwa Afia, morwa motho wa Mobenjamine, e le monna yo o seganka se se pelokgale.


text:
A bo a na le ngwana wa mosimane, leina la gagwe e le Saule, e le lekau, a le montle; mme mo baneng ba Iseraele go ne go se na motho yo montle bogolo go ene; go tswa maruding go ya kwa godimo a feta batho ba bangwe botlhe fela.


text:
Diesela tsa ga Kiše, rraagwe Saule, tsa bo di timetse. Kiše a raya Saule morwawe a re: “A ko o tseye motlhanka, o nanoge, o ye go batla diesela.”


text:
Mme a ralala lefatshe la Eferaime la makgabana, a ba a ralala lefatshe la Shališa, mme ba se ka ba di bona, a ralala lefatshe la Shaalime, mme di ne di se gone; a ralala lefatshe la Babenjamine, mme ba se ka ba di bona.


text:
E rile ba sena go fitlha mo lefatsheng la Sufe, Saule a raya motlhanka wa gagwe yo o nang nae a re: “A re ke re boe; a tlaa re gongwe rre a khutle go tlhokomela diesela a gopole rona.”


text:
A mo raya a re: “Bona jaana, go na le monna wa Modimo mo motseng o, ke monna yo o tlotlegang; tsotlhe tse o di buang di tle di dirale ruri; a re ye gone; e tlaa re gongwe a re bolelele ka ga loeto lwa rona lo re mo go lone.”


text:
Foo Saule a raya motlhanka wa gagwe a re: “Bona, fa re ya re tlaa ya le eng kwa monneng yoo? Ka senkgwe se fedile mo ditokelong tsa rona, ga go na mpho e re ka yang nayo kwa monneng yoo wa Modimo; re na le eng?”


text:
Motlhanka a fetola Saule gape a re: “Bona, ke tshotse ledi la kgaogano ya bone ya šekela sa selefera; yone ke tlaa e naya monna wa Modimo, gore a re bolelele tsela ya rona.”


text:
(E re gale mo Iseraele fa motho a ne a ya go botsa Modimo, o ne a tle a bue jaana a re: “A re yeng Molebing;” ka yo o bidiwang Moperofeti gompieno, gale o ne a bidiwa Molebi.)


text:
Foo Saule a raya motlhanka wa gagwe a re: “O bolelela ruri; a re ye.” Jalo ba ya motseng kwa monna wa Modimo o gone.


text:
E rile ba le fa botlhatlogong go ya kwa motseng, ba fitlhela barweetsana ba ba yang go ga, ba ba raya ba re: “A molebi o mono?”


text:
Ba ba fetola ba re: “O gone, o fa pele ga gago; itlhaganele, gonne o tsile gompieno mo motseng; ka batho ba na le tlhabelo gompieno mo felong fa go tlotlometseng.


text:
“Lo tlaa re fela lo sena go tsena mo motseng lo akofe lo mmone, a ise a tlhatlogele kwa felong fa go tlotlometseng a ya go ja; gonne batho ga ba ketla ba a ja a ise a tle, ka gobo o tla a segofatse tlhabelo; morago go je ba ba laleditsweng. Ke gone jaana tlhatlogang; gonne ka lobaka lono lo tlaa mo fitlhela.”


text:
Ba tlhatlogela kwa motseng; ya re ba sa tsena mo motseng; ya re ba sa tsena mo motseng, bona, Samuele a bo a tla go rakana nabo, gore a tlhatlogele kwa felong fa go tlotlometsing.


text:
“E tlaa re ka moso go riana, ke tlaa roma kwa go wena monna mongwe yo o tswang lefatsheng la Benjamine, mme o mo tlotse, gore a nne kgosana ya tšhaba ya me Iseraele, mme o tlaa golola tšhaba ya me mo seatleng sa Bafilisitia; gonne ke lebile tšhaba ya me, ka go kgajajega ga bone go fitlhile mo go nna.”


text:
Ya re Samuele a bona Saule, Jehofa a mo raya a re: “Bona monna yo ke buileng nao ka ga gagwe, ke yo; ene o tlaa nna le taolo mo bathong ba me.”


text:
Samuele a fetola Saule a re: “Ke nna molebi; a re ye koo, re ye kwa felong fa go tlotlometseng, gonne lo tlaa ja le nna gompieno; mme e tlaa re ka moso ke go neye tsela, ke go bolelele gotlhe mo go mo pelong ya gago.


text:
Ka ga diesela tsa gago tse di tsereng malatsi a mararo di ntse di timetse, o se ka wa di gopola bobe; gonne di bonywe. Mme gotlhe mo go eletsegang mo Iseraele ke ga mang? A ga se ga gago, le ga botlhe ba ntlo ya ga rraago?”


text:
Saule a mo fetola a re: “A ga ke Mobenjamine wa lotso lo lobotlana lwa ditso tsa Iseraele, le losika lwa me ke lo lobotlana mo ditshikeng tsotlhe tsa lotso lwa Benjamine? Kana o buelang le nna ka mokgwa o o ntseng jalo?”


text:
Samuele a tsaya Saule le motlhanka wa gagwe, a ba isa mo ntlwaneng e e tseelang baeng, a ba dudisa mo mannong a a tlotlegang mo go ba ba laleditsweng, ba e ka ne e le batho ba le 30.


text:
Samuele a raya moapei a re: “Lere kabo e ke e go neetseng, e ke go reileng ka re: ‘O e beye fa go wena.’ ”


text:
Moapei a tsaya serope le se se mo go sone, a se baya fa pele ga Saule. Samuele a re: “Bona mo go ne go sadisitswe! O go beye fa pele ga gago, o je: gonne go ne go boloketswe wena, go beetswe lobaka lo lo laotsweng, ka ke rile, ke laleditse batho.” Jalo Saule a ja le Samuele ka tsatsi leo.


text:
E rile ba sena go fologa mo felong fa go tlotlometseng ba tla mo motseng, ba bua mmogo ba le mo godimo ga ntlo.


text:
Mme ba phakela: ga dirala ya re e ka ne e le ka lobaka lwa mahube a moso, Samuele a bitsa Saule kwa godimo ga ntlo a re: “Tsoga, gore ke tle ke go neye tsela.” Saule a tsoga, mme ba tswela kwa ntle boo babedi, ene le Samuele.


text:
Ya re ba fologa kwa sekhutlong sa motse, Samuele a raya Saule a re: “Raya motlhanka a fetele kwa pele ga rone,” (mme a fetela pele), “wena, ema fela ka lobaka lone, gore ke tle ke go utlwise lefoko la Modimo.”


text:
Foo Samuele a tsaya kurwana ya lookwane, a lo tshela mo tlhgong ya ga Saule, a mo atla, a mo raya a re: “A ga se go re, Jehfa o go tloditse, gore o nne kgosana ya boswa jwa gagwe?


text:
E tlaa re o sena go tswa mo go nna gompieno o fitlhele banna ba le babedi fa phupung ya ga Ragele, mo molelwaneng wa Benjamine kwa Selesa; ba tlaa go raya ba re: ‘Diesela tse o ne o ile go di batla di bonywe, mme rraago o lesitse go tlhokomela diesela, o gopotse wena, a re: Ana ke tlaa dirang ka ga morwaake?’


text:
O tlaa tswelela pele o tswa foo, o fitlhe mo mookeng wa Tabore, o tlaa kopana le banna ba le bararo gone ba ba yang Modimong kwa Bethele, mongwe a rwele dipotsane di le tharo, yo mongwe a rwele dinkgwe di le tharo, yo mongwe a rwele mofalo wa bojalwa jwa mofine.


text:
Morago ga moo o tlaa fitlha mo thoteng ya Modimo, kwa go ntseng setlhopha sa masole a Bafilisitia gone; go tlaa dirala gore, e tlaa re o sena go fitlha koo kwa motseng, o kopane le lesomo la baperofeti le fologa kwa felong fa go tlotlometseng ba na le seletare, le moropana, le lotlhaka, le harepa fa pele ga bone; ba tlaa bo ba duduetsa ka difela.


text:
Mowa wa ga Jehofa o tlaa tla ka thata mo go wena, mme o tlaa duduetsa nabo, mme o tlaa fetolwa o nna motho o sele.


text:
A go dirale go re, e re fa ditshupo tse di tsile mo go wena, o dire ka fa o tlaa bonang lobaka ka gone; gonne Modimo o na nao.


text:
O nketelele pele o fologele kwa Gilegale; mme ke tlaa fologela kwa go wena, ke ya go isa ditshupelo tse di fisiwang, le go tlhaba ditlhabelo tsa ditshupelo tsa kagiso. O tlaa tlhola malatsi a supa go tsamaye ke tle koo go wena ke go supetse se o tlaa se dirang.”


text:
Ga nna fela jalo, ka ya re a sena go hularela Samuele, Modimo wa mo naya pelo e sele; le gone ditshupo tseo tsotlhe fela tsa dirafala ka tsatsi leo.


text:
E rile ba fitlha koo kwa thoteng, lesomo la baperofeti la kopana nae; mme mowa wa tla ka thata mo go ene, mme a duduetsa mo go bone.


text:
Ga dirala e rile botlhe ba ba mo itseleng gale ba bona moo, ba mmona fa a duduetsa le baperofeti, foo batho ba raana ba re: “Seo se, se se tletseng morwa Kiše ke eng? A Saule le ene o mo baperofeting?”


text:
Mongwe wa felo foo a fetola a re: “Rraabo e be e le mang?” Ke gone ka moo go tlogileng ga tlhajwa seane sa go re: “A Saule le ene o mo baperofeting?”


text:
Rangwanaagwe Saule a raya ene le motlhanka wa gagwe a re: “Lo ne lo ile kae?” A re: “Re ne re ile go batla diesela; mme e rile re bona fa di sa bonale ra ya kwa go Samuele.”


text:
Saule a raya rangwanaagwe a re: “A re tlhaloganyetsa sentle fa diesela di bonywe.” Mme ka ga mafoko a bogosi a Samuele o ne a a buile, ga a ka a mmolelela.


text:
a raya bana ba Iseraele a re: “Go bua jaana Jehofa, Modimo wa Iseraele a re: ‘Ke ntshitse Iseraele mo Egepeto, ka lo golola mo seatleng sa Baegepeto, le mo seatleng sa magosi otlhe a a ne a lo patika.’


text:
Mme gompieno lo ganne Modimo wa lona, o o lo gololang ka osi mo ditshenyegelong tsotlhe tsa lona, le mo dipitlaganong tsa lona; lo o reile lwa re: ‘Nnyaa, re tlhomele kgosi.’ Mme jaana, ikemiseng fa pele ga Jehofa ka fa ditsong tsa lona, le ka fa masomosomong a lona.”


text:
A atametsa lotso lwa Benjamine ka ditshika tsa lona, ga tlhaolwa losika lwa Bamateri; ga tlhaolwa Saule morwa Kiše; mme e rile ba mo senka, o ne a sa ka ke a bonwa.


text:
Ke gone ba fela ba botsa Jehofa gape ba re: “A monna yo o setsa a tsile?” Jehfa a ba fetola a re: “Bonang, o iphitlhile mo dithotong.”


text:
Ba siana ba ya go mo ntsha gone; e rile a ema mo gare ga batho, a bo a feta batho botlhe ka boleele go tswa maruding go ya kwa godimo.


text:
Samuele a raya batho botlhe a re: “A lo a bona ene yo Jehofa o mo itshenketseng, fa go se na ope yo o tshwanang nae mo bathong botlhe ba?” Batho botlhe ba thela lošalaba ba re: “A kgosi e tshele!”


text:
Foo Samuele a bolelela batho mokgwa wa bogosi, a ba a go kwala mo lokwalong, a lo baya mo polokong fa pele ga Jehofa. Mme Samuele a naya batho botlhe tsela, mongwe le mongwe a ya kwa ga gagwe.


text:
Saule le ene a ya kwa ga gagwe kwa Gibea; mme ga ya nae lesomo la banna ba ba pelokgale, ba Modimo o amileng dipelo tsa bone.


text:
Mme banna bangwe ba ba diramatla ba re: “Monna yo, o tlaa re boloka jang?” Ba mo nyatsa, ba se ka ba mo leretse mpho epe. Mme ene a didimala fela.


text:
Foo Nahaše wa Moamone a bolola, a thibelela go tlhabana le Jabeše-gileate; mme banna botlhe ba Jabeše ba raya Nahaše ba re: “Dira kgolagano le rona, mme re tlaa go direla.”


text:
Foo Nahaše wa Moamone a ba raya a re: “Ke tlaa dira kgolagano le lona ka mokgwa wa go re: A matlho otlhe a lona a ka fa tsogong le legolo a gonngwe; mme ke tlaa go baya kgobo mo Baiseraeleng botlhe.”


text:
Bagolwane ba Jabeše ba mo raya ba re: “Re neye lobaka lwa malatsi a supa, gore re rome batho mo ntlheng tsotlhe mo Iseraele; foo e tlaa re fa go se na ope yo o re gololang, re tlaa tswela kwa go wena.”


text:
Foo borongwa ba tla mo Gibea wa ga Saule, ba bolela mafoko a mo ditsebeng tsa batho; mme batho botlhe ba tsholetsa mantswe a bone ba lela.


text:
Mme bonang, Saule a tla a setse dikgomo morago a tswa kwa leoteng; Saule a re: “Ana batho ba bolawa eng fa ba lela jaana?” Mme ba mmolelela mafoko a batho ba Jabeše.


text:
Ya re Saule a utlwa mafoko ao, mowa wa Modimo wa tlaa ka thata mo go ene, le bogale jwa gagwe jwa tuka thata.


text:
A tshwara dikgomo tsa jokwe mongwe, a di kgabetlela, a di isa mo ntlheng tsotlhe tsa Iseraele ka barongwa, a re: “Le fa e le mang yo o sa bololeng a sala Saule le Samuele morago, dikgomo tsa gagwe di tlaa dirwa fela jalo.” Therego ya ga Jehofa ya wela batho, ba bolola jaaka motho a le mongwe fela.


text:
Ba raya barongwa ba ba tsileng ba re: “Lo reye banna ba Jabeše-gileate jaana lo re: ‘E tlaa re ka moso ka lobaka lwa fa letsatsi le gotela lo tlaa bona kgololo.’ ” Barongwa ba fitlha ba bolelela banna ba Jabeše-gileate; mme ba itumela.


text:
Ke gone ka moo banna ba Jabeše ba re: “Ka moso re tlaa tswela kwa go lona, lo tlaa re direla ka fa lo bonang go le molemo ka gone.”


text:
Ka moso ga nna jalo, Saule a aba batho masomo a le mararo; mme ba tsena mo gare ga bothibelelo ka lobaka lwa tiso ya makuku, ba kgemetha Baamone ga ba ga tla ga nna mogote motshegare; ga ba ga dirala go re, ba ba setseng ba faladiwa, mme ga se ka ga tlogelwa bape ba le babedi mmogo.


text:
Batho ba raya Samuele ba re: “Yo o rileng: ‘A Saule o tlaa re busa, ke mang?’ Lere banna bao gore re ba bolaye.”


text:
Saule a re: “Ga go na motho ope yo o tlaa bolawang gompieno, gonne gompieno Jehofa o dirile kgololo mo go Iseraele.”


text:
Mme batho botlhe ba ya Gilegale; ba dira Saule kgosi gone fa pele ga Jehofa mo Gilegale; ba tlhabela gone ditlhabelo tsa ditshupelo tsa kagiso, fa pele ga Jehofa; mme Saule le Baiseraele ba itumela thata gone.


text:
Samuele a raya Baiserale botlhe a re: “Bonang, ke reeditse lentswe la lona mo go tsotlhe tse lo di buileng le nna, mme ke lo diretse kgosi.


text:
Jaana, bonang, kgosi e fa pele go lona; nna ke tsofetse, ke thuntse; bomorwaake ba na le lona; nna ke ntse ka sepela fa pele ga lona, go tswa bokaung jwa me nako e sa le eno.


text:
Ke nna yono; supang ka ga me fa pele ga Jehofa le fa pele ga Motlodiwa wa gagwe; ke gapetse mang kgomo? Kgotsa ke gapetse mang esela? Kgotsa ke tsieditse mang? Kgotsa ke patikile mang? Kgotsa ke tshotse mo go mang tuelo ya gore ke iphoufatse ka yone? Mme ke tlaa e busetsa kwa go lona.”


text:
A ba raya a re: “Jehofa ke mosupi ka ga lona, motlodiwa wa gagwe le ene ke mosupi monomotlha, fa lo sa bone sepe mo seatleng sa me.” Mme ba re: “Ee, o mosupi.”


text:
Samuele a raya batho a re: “Ke Jehofa yo o ne a tlhoma Moše le Arone, a ntsha borraa lona mo lefatsheng la Egepeto.


text:
Ke gone jaana, emang fela, gore ke ganetsanye le lona fa pele ga Jehofa ka ga ditiro tsotlhe tsa tshiamo tsa Jehofa, tse o di diretseng lona le borraa lona.


text:
E rile Jakobe a sena go fitlha mo Egepeto, borraa lona ba goela kwa go Jehofa, foo Jehofa a roma Moše le Arone, ba ba ntshitseng borraa lona mo Egepeto ba ba agisa mo felong fa.


text:
Mme ba tloga ba lebala Jehofa Modimo wa bone, a ba rekisetsa mo seatleng sa ga Sisera, molaodi wa ntwa ya ga Hasore, le mo seatleng sa Bafilisitia, le mo seatleng sa kgosi ya Moabe, ba tlhabana nabo.


text:
Mme ba goela kwa go Jehofa ba re: ‘Re leofile ka re latlhile Jehofa, re bile re diretse boBaale le boAšetarothe. Re golole mo seatleng sa baba ba rona, mme re tlaa go direla.’


text:
Mme Jehofa a roma Jerubaale, le Betane, le Jefetha, le Samuele, a lo golola mo seatleng sa baba ba lona mo ntlheng tsotlhe, lwa aga ka thagamo.


text:
E rile lo bona fa Nahaše kgosi ya bana ba ga Amone a lo bololetse lwa nthaya lwa re: ‘Nnyaa, mma re busiwe ke kgosi;’ le mororo Jehofa Modimo wa lona e ne e le ene kgosi ya lona.


text:
E tlaa re fa lo boifa Jehofa, lo mo direla, lo reetsa lentswe la gagwe, lo sa tsuololele taolo ya ga Jehofa, fa lona le kgosi e e lo busang lo sala Jehofa Modimo wa lona morago, go tlaa nna molemo.


text:
Mme fa lo gana go reetsa lentswe la ga Jehofa, lo tsuololela taolo ya ga Jehofa, foo seatla sa Jehofa se tlaa tlhabana le lona, jaaka se tlhabana le borraa lona.


text:
Ke gone jaana emang fela, lo bone selo se segolo se, se Jehofa o tlaa se dirang fa pele ga matlho a lona.


text:
A ga se thobo ya mabele a masesane gompieno? Ke tlaa biletsa kwa go Jehofa, gore a lere tumo ya maru le pula; mme lo tlaa itse, lo bo lo bona fa boikepo jwa lona bo le bogolo, jo lo bo dirileng mo ponong ya ga Jehofa ka go lopa kgosi.”


text:
Jalo Samuele a biletsa kwa go Jehofa; mme Jehofa a tlisa tumo ya maru le pula ka tsatsi leo; mme batho botlhe ba boifa Jehofa le Samuele thata.


text:
Batho botlhe ba raya Samuele ba re: “Rapelela batlhanka ba gago mo go Jehofa Modimo wa gago, gore re se swe; gonne re okeditse maleo otlhe a rona ka bosula jo, jwa go lopa kgosi.”


text:
Samuele a raya batho a re: “Se boifeng; ruri lo dirile bosula jotlhe jo; le fa go ntse jalo, lo se ka lwa fapoga mo go saleng Jehofa morago; lo direleng Jehofa ka pelo yotlhe ya lona.


text:
Le gone lo se ka lwa fapoga, gonne foo lo ne lo tlaa ba lo latela dilo tsa lefela fela, tse di sa ka keng tsa thusa le fa e le go golola, gonne di lefela fela.


text:
Gone Jehofa ga a ketla a latlha batho ba gagwe ka ntlha ya leina la gagwe le legolo, ka gobo go kgatlhile Jehofa go lo itirela tšhaba ya gagwe ka esi.


text:
Gape ka ga me, a go nne kgakala le nna go leofela Jehofa ka go bakela go lo rapelela; ke tlaa lo ruta tsela e e molemo, le e e siameng.


text:
Boifang Jehofa fela, lo mo direle ka boammaaruri, ka pelo yotlhe ya lona; lo gopole go re, dilo dikgolo jang tse o di lo diretseng.


text:
Mme Saule a itshenkela banna ba Iseraele ba le 3 000; ba 2 000 a bone ba nna le Saule mo Mikemaša, le mo thabeng ya Bethele; ba le 1 000 ba nna le Jonathane mo Gibea wa Benjamine; batho ba bangwe a ba naya tsela, mongwe le mongwe a ya mogopeng wa gagwe.


text:
Jonathane a kgemetha setlhopha sa masole a Bafilisitia se se mo Gibea, mme Bafilisitia ba utlwa. Saule a leletsa lonaka mo lefatsheng lotlhe a re: “A Bahebere ba utlwe.”


text:
Baiseraele botlhe ba utlwa go twe, Saule o kgemethile setlhopha sa masole a Bafilisitia, le gone fa Baiseraele ba nkgela Bafilisitia sebodu. Batho ba ne ba phuthegetse mmogo kwa Gilegale ba setse Saule morago.


text:
Bafilisitia ba phuthega ba tla go tlhabana le Iseraele, ba le dikara tsa tlhabano di le 30 000, le bapalama dipitse ba le 6 000, le batho ba le bantsi jaaka mošawa o o fa losing lwa lewatle; ba tlhatloga, ba thibelela mo Mikemaša go pota Bethafene ka fa botlhabatsatsi.


text:
E rile banna ba Iseraele ba bona fa ba le mo pitlaganong, (ka batho ba ne ba tlaletswe), foo ba iphitlha mo dikgageng le mo dikgweng, le mo mafikeng, le mo mesimeng, le mo mekoleng.


text:
Jaana bangwe ba Bahebere ba ne ba kgabagantse Joretane ba ile lefatsheng la Gate le Gileate; Saule ene a bo a sa ntse a le mo Gilegale, mme batho botlhe ba mo setse morago ba roroma.


text:
A tlhola malatsi a supa, ka fa lobakeng lo lo laotsweng ke Samuele; mme Samuele a se ke a tla mo Gilegale, batho ba bo ba mo phatlalaletse.


text:
Saule a re: “Lereng kwano go nna tshupelo e e fisiwang, le ditshupelo tsa kagiso.” A isa tshupelo e e fisiwang.


text:
Ga dirala ya re a sena go fetsa go isa tshupelo e e fisiwang, bonang, Samuele a tla; mme Saule a tswa a ya go mo kgatlhantsha gore a mo dumedise.


text:
Samuele a re: “O dirile eng?” Saule a re: “Ke ka gonne ka bona fa batho ba mphatlalaletse, le gore, wena o sa tle ka malatsi a a kailweng, le gore gape, Bafilisitia ba phuthegela mmogo mo Mikemaša;


text:
ke gone ke buileng ka re: ‘Jaanong Bafilisitia ba tlaa ntshologela kwa Gilegale,’ mme ka bo ke ise ke rapele Jehofa ke lope tlhogonolofatso; ke gone ka moo ka ipatelela, ka isa tshupelo e e fisiwang.”


text:
Samuele a raya Saule a re: “O dirile boeleele; ga o a tshegetsa taolo ya ga Jehofa Modimo wa gago, e o e go laoletseng; ka gobo jaana Jehofa o ka bo a go tlhomamiseditse bogosi mo Iseraele ka bosakhutleng.


text:
Mme jaanong bogosi jwa gago ga bo ketla bo nnela ruri. Jehofa o itshenketse monna yo o ntseng ka fa pelong ya gagwe; e bile Jehofa o mo laoletse go nna kgosana ya batho ba gagwe, ka o ne o se ka wa tshegetsa se Jehofa o se go laoletseng.”


text:
Samuele a nanoga, a tswa Gilegale, a ya Gibea wa Benjamine. Saule a bala batho ba ba bonwang fa go ene, ba nna e ka ne e le banna ba ba 600.


text:
Saule le Jonathane morwawe, le batho ba ba bonwang fa go bone, ba nna mo Gibea wa Benjamine; Bafilisitia ba thibelela mo Mikemaša.


text:
Ba ba tsamayang bonokwane ba tswa mo bothibelelong jwa Bafilisitia ba le masomo mararo; lesomo lengwe la menogela kwa tseleng e e yang Ofera, kwa lefatsheng la Shuale,


text:
le lengwe la menogela kwa tseleng e e yang Bethehorone, le lengwe la menogela tseleng e e yang molelwaneng o o okameng molapo wa Seboime, ntlheng ya naga.


text:
Jaana go ne go sa bonwe mothudi ope go ya le lefatshe lotlhe la Iseraele; ka Bafilisitia ba rile: “Bahebere ba ka tla ba ithulela ditšhaka le marumo.”


text:
Baiseraele botlhe ba ne ba tle ba ye kwa go Bafilisitia, mongwe le mongwe a ye go batola mogoma wa gagwe, le mohana wa gagwe, le selepe sa gagwe, le kepu ya gagwe.


text:
Le fa go ntse jalo ba ne ba na le ditootso tsa go lootsa dikepu, le mehana, le ditlhabo tse di maphata, le dilepe, le go baakanya ditlhabi.


text:
Jalo ga dirala ya re mo letsatsing la tlhabano ga se ka ga fitlhelwa tšhaka, le fa e le lerumo mo seatleng sa ope wa batho ba ba nang le Saule le Jonathane; mme mo go Saule le Jonathane morwawe tsa fitlhelwa.


text:
Jaana ga dirala ya re ka tsatsi lengwe Jonathane, morwa Saule, a raya lekau le le mo tsholelang dibolao tsa gagwe a re: “Ntlo, a re kgabaganyetse kwa setlhopheng sa masole a Bafilisitia se se kwa moseja.” Mme a se ka a bolelela rraagwe.


text:
Saule a nna kwa sekhutlong sa Gibea fa tlase ga setlhare sa mogaranata se se mo Migerone; batho ba o ne a na nabo ya bo e ka ne e le ba ba 600;


text:
le Ahija, morwa Ahitube, mogoloa Ikabote, morwa Finease morwa Eli, moperesiti wa ga Jehofa mo Shilo, a apere sekhutlana. Batho ba bo ba sa itse fa Jonathane a tsamaile.


text:
Fa gare ga diphata tse Jonathane o batlang go kgabaganyetsa kwa setlhopheng sa masole a Bafilisitia ka tsone, ga bo go le lefika le le dikgaga ka fa ntlheng nngwe, le lefika le le dikgaga ka fa ntlheng e nngwe; leina la lengwe e ne e le Bosese, le leina la le lengwe Sene.


text:
Lefika le lengwe la bo le eme ka fa ntlheng ya botsheka fa pele ga Mikemaša, le lengwe ntlheng ya borwa fa pele ga Geba.


text:
Jonathane a raya lekau le le mo tsholelang dibolao tsa gagwe, a re: “Ntlo, a re kgabaganyetse kwa setlhopheng sa ba ba sa rupang bale; e ka tla ya re gongwe Jehofa a re direla, gonne Jehofa ga a kgorelediwe go boloka ka bontsi le fa e le ka bobotlana.”


text:
Motshola dibolao tsa gagwe a mo raya a re: “Dira gotlhe mo go mo pelong ya gago; fapoga fela, bona, ke na nao ka fa pelong ya gago.”


text:
E tlaa re fa ba re raya ba re re eme gore ba tle kwa go rona, foo re tlaa ema felong ga rona, re sa ye kwa go bone.


text:
Mme fa ba re raya ba re: ‘Tlhatlogelang kwano go rona’; foo re tlaa tlhatloga; gonne Jehofa o tlaa bo a ba tsentse mo seatleng sa rona; se e tlaa nna sesupo go rona.”


text:
Mme ba itshenolela setlhopha sa masole a Bifilisitia ka bobedi jwa bone; Bafilisitia ba re: “Bonang, Bahebere ba tswa mo mesimeng kwa ba ne ba iphitlhule gone.”


text:
Banna ba setlhopha sa masole ba fetola Jonathane le motshola dibolao tsa gagwe ba re: “Tlhatlogelang kwano go rona, re tlaa lo supetsa sengwe.” Jonathane a raya motshola dibolao tsa gagwe a re: “Tlhatloga morago ga me, gonne Jehofa o ba tsentse mo seatleng sa Iseraele.”


text:
Jonathane a palama ka diatla le dinao, le motshola dibolao tsa gagwe morago ga gagwe. Mme ba wa fa pele ga Jonathane; motshola dibolao tsa gagwe a ba fofotsa fa morago ga gagwe.


text:
Polao eo ya ntlha e Jonathane le motshola dibolao tsa gagwe ba ne ba e dira, e ne e le ya batho e ka ne e le 20, mo sebakeng se se kanang ka ntlhanngwe ya tema ya dikgomo.


text:
Ga bo go le thoromo mo bothibelelong, mo nageng, le mo bathong botlhe; ba setlhopha sa masole, le ba bonokwane le bone ba roroma; lefatshe la reketla; ga nna thoromo e kgolo thata.


text:
Balebedi ba ga Saule mo Gibea wa Benjamine ba leba; mme bonang, bontsi jwa bo bo swalala, ba falalela kwa le kwa.


text:
Foo Saule a raya batho ba o ne a na nabo a re: “Balang jaana, lo bone yo o duleng mo go rona.” E rile ba sena go bala, bonang, Jonathane le motshola dibolao tsa gagwe ba bo ba seyo.


text:
Saule a raya Ahija a re: “Lere kwano letlole la Modimo.” Gonne letlole la Modimo le ne le le gone ka baka loo le na le bana ba Iseraele.


text:
Ga dirala ya re Saule a sa ntse a bua le moperesiti, pheretlho e e mo bothibelelong jwa Bafilisitia ya tswelela ya gola; Saule a raya moperesiti a re: “Gona letsogo la gago.”


text:
Saule le batho botlhe ba o nang nabo ba phuthega mmogo, ba tla tlhabanong, mme bonang, tšhaka ya motho mongwe le mongwe ya ekelwa mongwe ka ene, ga nna pheretlhego e kgolo thata.


text:
Jaana Bahebere ba ba ntseng le Bafilisitia gale, ba ba ileng nabo mo bothibelelong ba tswa mo lefatsheng mo tikologong; le bone ba retologa ba ya go pata Baiseraele, ba ba nang le Saule le Jonathane.


text:
Le bone batho botlhe ba Iseraele ba ba iphitlhileng mo lefatsheng la Eferaime la makgabana, e rile ba utlwa fa Bafilisitia ba tshabile, le bone ba bakonatelela ka thata mo tlhabanong.


text:
Batho ba Iseraele ba ne ba pitlagana ka tsatsi leo, gonne Saule a ne a ikanisa batho a re: “Go hutsege motho yo o tlaa jang dijo go ya maitseboeng, go tsamaya ke itefetsa mo babeng ba me.” Jalo go se ka ga nna le ope mo bathong botlhe yo o utlwang dijo.


text:
E rile batho ba tla mo sekgweng, bonang, dinotshe tsa bo di rotha, ope a se ka a isa letsogo mo ganong; gonne batho ba boifa ikano.


text:
Jonathane ga a ka a utlwa rraagwe a laya batho ka ikano eo; ka ntlha ya gone moo a ntsha thupa e e mo seatleng sa gagwe, a e tsenya mo lomepeng lwa dinotshe, a isa letsogo mo ganong; mme matlho a gagwe a bonesega.


text:
Foo mongwe wa batho a bua a re: “Rraago o ne a laya ka thata ka ikano a re: ‘Go hutsege motho yo o tlaa jang dijo gompieno.’ Mme batho ba ne ba lapile.”


text:
Foo Jonathane a re: “Rre o tshwentse lefatshe; a ko lo bone jaaka matlho a me a bonesitswe, ka ke utlwile go le gonnyennyane ga dinotshe tse.


text:
Go ne go tlaa nna molemo bogolo jang fa batho ba ka bo ba jele thopo ya baba ba bone gompieno e ba e fitlhetseng, ka e le fa polao mo Bafilisiteng e ka bo e nnile kgolo thata.”


text:
Batho ba phomegela thopo, ba gapa dinku, dikgomo, le dinamane, ba di bolaela fela fa fatshe; mme batho ba di jela le madi a tsone.


text:
Foo ba bolelela Saule ba re: “Bona, batho ba leofela Jehofa ka ba jela le madi.” Mme a re: “Lo dirile ka bonongwane; hidikololelang lentswe le legolo kwano go nna gompieno.”


text:
Saule a re: “Phatlalalelang mo bathong lo ba reye lo re: ‘A mongwe le mongwe a nteretse kgomo ya gagwe, le mongwe le mongwe nku ya gagwe, lo di bolaele fa, lo je; lo se ka lwa leofela Jehofa ka go jela le madi.’ ” Batho botlhe, mongwe le mongwe a tla le kgomo ya gagwe bosigo joo, ba di bolaela gone.


text:
Saule a re: “A re fologeng re lateleng Bafilisitia bosigo, re ba thopeng go ya boseng, mme re se ka ra tlogela motho ope wa bone.” Ba re: “Dira se o se bonang se le molemo, le fa e ka bo e le eng.” Foo moperesiti a re: “A re atameleng kwano Modimong.”


text:
Saule a lopa kgakololo mo Modimong a re: “A ke ke fologe ke latele Bafilisitia? A o tlaa ba tsenya mo seatleng sa Baiseraele?” Mme ga o a ka wa mo fetola ka tsatsi leo.


text:
Saule a re: “Atamelang kwano lona bagolwane lotlhe ba batho, lo itse, lo bo lo bone kwa boleo jo bo ne bo le gone gompieno.


text:
Gonne jaaka Jehofa a tshedile, yo o gololang Iseraele, le fa bo ka ne bo le mo go Jonathane morwaake, ruri o tlaa swa.” Mme go ne go se motho ope mo bathong botlhe yo o mo fetolang.


text:
Foo a raya Baiseraele botlhe a re: “Lona lo nneng ntlheng nngwe, nna le Jonathane morwaake re tlaa nna ntlheng e nngwe.” Batho ba raya Saule ba re: “Dira se o se bonang se le molemo.”


text:
Ke gone Saule a raya Jehofa Modimo wa Iseraele a re: “Supa tshiamo.” Mme Jonathane le Saule ba tlhaolwa ke bola, mme batho bone ba falola.


text:
Foo Saule a raya Jonathane a re: “Mpolelela se o se dirileng,” Jonathane a mmolelela a re: “Ruri ka utlwa dinotshenyana ka ntlha ya thupa e e neng e le mo seatleng sa me; mme bona, ke na le go swa fela.”


text:
Mme batho ba raya Saule ba re: “A Jonathane o tlaa swa, yo o dirileng kgololo e kgolo e mo Iseraele? A go se nne jalo; jaaka Jehofa a tshedile, ga go ketla go wela moriri le fa e le o le mongwe fela wa tlhogo ya gagwe fa fatshe; gonne o dirile le Modimo gompieno.” Mme batho ba rekolola Jonathane gore a se swe.


text:
Jaana e rile Saule a sena go tsaya bogosi jwa Iseraele, a tlhabana le baba ba gagwe botlhe mo ntlheng tsotlhe, e bong le Moabe, le bana ba Amone, le Etome, le dikgosi tsa Soba, le Bafilisitia; mme gongwe le gongwe kwa o retologelang gone, a ba tshwenye.


text:
A dira ka bopelokgale, a kgemetha Baamaleke, a golola Iseraele mo seatleng sa bone ba ba ba thopang.


text:
Jaana bomorwa Saule e ne e le Jonathane, le Išifi, le Melekišue; maina a bomorwadie ba babedi e ne e le a: Leina la wa ntlha e le Merabe, leina la yo mmotlana Mikale.


text:
Leina la mosadi wa ga Saule e ne e le Ahinoame morwadia Ahimaase. Leina la molaodi wa ntwa ya gagwe, e le Abenere morwa Nere, rrangwanaagwe Saule.


text:
Go ne go le ntwa e e botlhoko le Bafilisitia ka metlha yotlhe ya ga Saule; mme e ne e tle e re Saule a bona motho yo o senatla, kgotsa motho yo o pelokgale, a mo itseele a ye kwa go ene.


text:
Samuele a raya Saule a re: “Jehofa o ne a nthoma gore ke go tlotse, gore o nne kgosi ya tšhaba ya gagwe, ya Baiseraele; ke gone jaana, reetsa lentswe le mafoko a ga Jehofa.


text:
Jehofa wa masomosomo o bua jaana a re: ‘Ke tlhokometse se Baamaleke ba kileng ba se direla Baiseraele, jaaka e rile ba tswa kwa Egepeto ba ba kganela mo tseleng.


text:
Jaana ya o bolaye Baamaleke, o bo o senyetse ruri tsotlhe tse ba nang natso, o se ka wa ba rekegela; o bolaye monna le mosadi, ngwanyana le yo o anyang, kgomo le nku, kamela le esela.’ ”


text:
Saule a raya Bakene a re: “Tsamayang, lo tloge mo gare ga Baamaleke, nka tla ka lo senya nabo; ka e rile bana ba Iseraele ba tswa Egepeto lwa ba direla ka pelonomi.” Bakene ba tsamaya ba tswa mo go Baameleke.


text:
Saule a kgemetha Baamaleke, go tswa kwa Hafila jaaka fa motho a ya Shure, o o lebaganyeng le Egepeto.


text:
Agage kgosi ya Baamaleke a mo tshwara fela a tshedile, batho botlhe a ba senyetsa ruri ka bogale jwa tšhaka.


text:
Mme Saule le batho ba rekegela Agage, le dinku tse di tlhophegileng, le ga dikgomo, le ga tse di mahura, le dikwanyana, le tsotlhe tse di molemo, ba gana go di senyetsa ruri; dilo tsotlhe tse di maswe le tse di malolo, tseo ba di senyetsa ruri.


text:
“Ke a ikwatlhaya ka ke beile Saule kgosi; gonne o boile mo go ntshaleng morago, ga a a dira ditaolo tsa me.” Mme Samuele a nna bogale; a lala a goela kwa go Jehofa bosigo jotlhe.


text:
Samuele a phakela a ya go kgatlhantsha Saule; ga bolelelwa Samuele ga twe: “Saule o ne a tsile mo Karemele, mme bona, o itlhometse sefikantswe sa segopodiso, mme a dikologa, a feta, o fologetse kwa Gilegale.”


text:
Samuele a tla kwa go Saule, mme Saule a mo raya a re: “O segofadiwe ke Jehofa; ke dirile taolo ya ga Jehofa.”


text:
Samuele a re: “Ana go lela ga dinku mo tsebeng tsa me, le go lela ga dikgomo mo ke go utlwang go kayang?”


text:
Saule a re: “Ba tswa go di tsaya mo go Baamaleke; gonne batho ba rekegetse dinku tse di tlhophegileng le ga dikgomo, go tla ba isetsa Jehofa Modimo wa gago tlhabelo; tse dingwe re di senyeditse ruri.”


text:
Foo Samuele a raya Saule a re: “Baya pelo, ke tlaa go bolelela se Jehofa o letseng a se bua le nna bosigo jono.” A mo raya a re: “Bua.”


text:
Samuele a re: “Le fa o ne o le mmotlana mo matlhong a gago, a ga o a bewa tlhogo ya ditso tsa Iseraele? Jehofa a ba a go tlotsa, gore o nne kgosi ya Iseraele.


text:
Jehofa a go roma go ya loetong a re: ‘Ya o senyetse ruri baleofi bao, e bong Baamaleke, o bo o tlhabane nabo go tle go tsamaye ba nyelele.’


text:
Ke ka ntlha yang o se ka wa akela lentswe la ga Jehofa, mme wa phomegela thopo, wa dira bosula mo matlhong a ga Jehofa?”


text:
Saule a raya Samuele a re: “Ee, ke aketse lentswe la ga Jehofa, ke ile tseleng e Jehofa o e nthomileng, ke bile ke lerile Agage kgosi ya Baamaleke, mme Baamaleke ke ba senyeditse ruri.


text:
Mme batho ba tsaya thopo, dinku le dikgomo tse di tlhophegileng mo dilong tse di ne di laoletswe tshenyego, go tla ba isetsa Jehofa Modimo wa gago tlhabelo mo Gilegale.”


text:
Samuele a re: “A Jehofa o ka itumelela ditshupelo tse di fisiwang le ditlhabelo, jaaka a itumelela go akela lentswe la ga Jehofa? Bona, go utlwa go molemo bogolo go go isa tshupelo, le go reetsa bogolo go mahura a diphelefu.


text:
Gonne go tsuolola go tshwana le boleo jwa boloi, le logwadi lo tshwana le tirelo ya medimo ya disetwa le ya mereo. E re ka o ganne lefoko la ga Jehofa, le ene o go ganne go tlhola o nna kgosi.”


text:
Saule a raya Samuele a re: “Ke leofile; gonne ke tlodile taolo ya ga Jehofa, le mafoko a gago; gonne ke tshabile batho ka akela lentswe la bone.


text:
Jaana ka re, ke a go rapela, o intshwarele boleo jwa me, o bo o bowe le nna, gore ke ye go obamela Jehofa.”


text:
Mme Samuele a raya Saule a re: “Ga nketla ke boa nao; gonne o ganne lefoko la ga Jehofa, mme Jehofa o go ganne go tlhola o nna kgosi ya Iseraele.”


text:
Samuele a retologa, a re o a tsamaya, mme Saule a tshwara ditsetla tsa kobo ya gagwe, mme ya gagoga.


text:
Samuele a mo raya a re: “Jehofa o gagotse bogosi jwa Iseraele, o bo tlositse mo go wena gompieno, o bo neile mongwe wa gaeno, yo o molemo bogolo go wena.


text:
Gape, Mothati wa Iseraele ga a ketla a aka, le fa e le go ikwatlhaya; gonne ga se motho yo o ka ikwatlhayang.”


text:
Foo a re: “Ke leofile; le fa go ntse jalo, ke a go rapela, o ntlotle fa pele ga bagolwane ba batho ba me, le fa pele ga Baiseraele, mme o boe le nna, gore ke ye go obamela Jehofa Modimo wa gago.”


text:
Foo Samuele a re: “Nteretseng kwano Agage kgosi ya Baamaleke.” Agage a tla kwa go ene jaaka ekete o a itumela. Agage a re: “A bo botlhoko jwa loso bo tlaa bo bo fetile.”


text:
Samuele a re: “Jaaka tšhaka ya gago e tlhokisitse basadi bana, le ene mmaago o tlaa nna a se na ngwana mo basading.” Samuele a remaganya Agage fa pele ga Jehofa mo Gilegale.


text:
Samuele a se ka a tlhola a ya go bona Saule go ya go fitlha mo tsatsing la loso lwa gagwe; mme Samuele a lelela Saule; Jehofa a ikwatlhaya ka a ne a beile Saule kgosi ya Iseraele.


text:
Jehofa a raya Samuele a re: “O tlaa lelela Saule ka lobaka lo lo kae, ka ke mo ntshitse mo bogosing ja Iseraele? Thela lookwane mo lonakeng lwa gago lo tlale, o tsamaye; ke tlaa go roma kwa go Jese wa Mobethelehema, gonne ke itebalebetse kgosi mo go bomorwawe.”


text:
Samuele a re: “Ana ke tlaa tsamaya jang? Fa Saule a go utlwela, o tlaa mpolaya.” Jehofa a re: “O itseele kgomo ya moroba, o re: ‘Ke tsile go isetsa Jehofa tlhabelo.’


text:
“O biletse Jese tlhabelong, ke tlaa go kaela se o tlaa se dirang; o tlaa ntlotsetsa ene yo ke tlaa go bolelelang leina la gagwe.”


text:
Samuele a dira se Jehofa o se buileng, a fitlha mo Bethelehema. Bagolwane ba motse ba tla go mo kgatlhantsha ba roroma, ba re: “A o tla ka kagiso?”


text:
Mme a re: “Ka kagiso, ke tsile go isetsa Jehofa tlhabelo; iitshepiseng, lo tle le nna tlhabelong.” A itshepisa Jese le bomorwawe, a ba biletsa tlhabelong.


text:
Ga dirala e rile ba tsile, a leba Eliabe, a re: “A bo motlodiwa wa ga Jehofa a ba a le fa pele ga gagwe.”


text:
Mme Jehofa a raya Samuele a re: “O se ka wa leba sefatlhogo sa gagwe, le fa e le go gola ga gagwe; gonne ke mo ganna, ka gobo Jehofa ga a bone jaaka motho a bona; gonne motho o leba bokafantle, mme Jehofa o leba pelo.”


text:
Foo Jese a bitsa Abinatabe a mo fetisa fa pele ga Samuele, mme a re: “Le yo Jehofa ga a a mo itshenkela.”


text:
Jese a fetisa bomorwawe ba supa fa pele ga Samuele. Mme Samuele a raya Jese a re: “Jehofa ga a a itshenkela ba.”


text:
Samuele a raya Jese a re: “A bana ba gago ba fano botlhe?” Mme a re: “Go setse yo mmotlana, mme bona, ene o disitse dinku.” Samuele a raya Jese a re: “Roma mongwe a ye go mmitsa, gonne ga re ketla re dula a ise a tle kwano pele.”


text:
Mme a roma gore a leriwe. Jaana o ne a le mohibidu, a le montle mo sefatlhogong, a le popego e ntle go lejwa. Jehofa a re: “Nanoga o mo tlotse, gonne ke ene yo.”


text:
Foo Samuele a tsaya lonaka lwa lookwane, a mo tlotsa mo gare ga bana ba ga rraagwe; mme mowa wa ga Jehofa wa tla mo go Dafite ka thata, go simolola ka tsatsi leo, le go ya kwa pele. Jalo Samuele a nanoga, a ya kwa Rama.


text:
Jaana mowa wa ga Jehofa wa bo o tlogile mo go Saule, mme mowa mongwe o o bosula o o tswang kwa go Jehofa wa bo o mo tshwenya.


text:
Batlhanka ba ga Saule ba mo raya ba re: “Bona mowa mongwe o o bosula o o tswang Modimong o a go tshwenya.


text:
A morena wa rona a laole batlhanka ba gago, ba ba fa pele ga gago, gore ba batle motho mongwe yo o setswerere go letsa harepa; mme go tlaa dirala, go re, fa mowa o o bosula o o tswang Modimong o le mo go wena, o tlaa letsa ka letsogo la gagwe, mme wena o fole.”


text:
Saule a raya batlhanka ba gagwe a re: “Lo ntebalebele motho mongwe yo o itseng go letsa sentle, lo mo lere kwano go nna.”


text:
Foo ga fetola lekau lengwe la re: “Bona, ke bonye mongwe morwa Jese wa Mobethelehema, yo o setswerere mo go letseng, a bile a le senatla se se pelokgale, motho wa ntwa, le yo o matsetseleko mo puong, e le motho yo montle, mme Jehofa o na nae.”


text:
Ke gone ka moo Saule a roma batho kwa go Jese, a re: “A ko o rome Dafite morwao kwa go nna, ene yo o nnang kwa dinkung.”


text:
Jese a tsaya esela e belesitswe senkgwe, le mofalo wa bojalwa jwa mofine, le potsane, a di isa kwa go Saule ka Dafite morwawe.


text:
Dafite a tla kwa go Saule, a ema fa pele ga gagwe; mme a mo rata thata; a nna motsholela dibolao wa gagwe.


text:
Saule a roma kwa go Jese, a re: “Ke a go rapela, o mme Dafite a eme fa pele ga me, gonne o bonye botsalano mo matlhong a me.”


text:
Ga dirala e ne e re mowa o o bosula o o tswang Modimong o le mo go Saule, Dafite a tseye harepa ya gagwe, mme a letse ka letsogo; jalo Saule a tsidifalelwe, a fole mme mowa o o bosula o tloge mo go ene.


text:
Jaana Bafilisitia ba phuthela dintwa tsa bone tlhabanong, ba phuthegela kwa Soko, o o leng wa Juta, ba thibelela fa gare ga Soko le Aseka, mo Efese-tamime.


text:
Saule le banna ba Iseraele ba ne ba phuthegile, mme ba thibelela mo molapong wa Ela, ba abela Bafilisitia tlhabano.


text:
Bafilisitia ba ema mo thabeng e e ntlheng nngwe, mme Baiseraele ba ema mo thabeng e e ntlheng e nngwe; go ne go le molapo gare ga bone.


text:
Mme ga tswa seganka mo bothibelelong jwa Bafilisitia, yo o bidiwang Goliathe, wa Gathe, o ne a le boleele jwa mabogo a le marataro le paralatso ya menwana.


text:
A rwele tlhoro ya phemelo ya kgotlho mo tlhogong, a apere moitshomelo wa phemelo; bokete jwa seaparo e le dikilokerama di le 57.


text:
A tswele diphemelo e bong dithejana tsa kgotlho mo maotong a gagwe, le putlela ya kgotlho gare ga marudi a gagwe.


text:
Lore lwa lerumo la gagwe lo ne lo le kana ka mosipuri wa monyedi, le lerumo la gagwe la tshipi tota le le bokete jwa dikilokerama di supa; motsholathebe wa gagwe a mo etelela pele.


text:
A ema a kua dintwa tsa Iseraele a ba raya a re: “Lo tswetseng lo tla go aba tlhabano ya lona? A ga ke Mofilisitia, a lona ga lo batlhanka ba ga Saule? Itshenkeleng monna mongwe a fologele kwano go nna.


text:
E tlaa re fa a nonofile go tlhabana le nna, le go mpolaya, foo re nne batlhanka ba lona; mme fa ke mo fenya ke mmolaya, foo lo tlaa nna batlhanka ba rona, lo tlaa re direla.”


text:
Mofilisitia a re: “Ke a di kgoba dintwa tsa Iseraele gompieno; nnayang motho, gore re tlhabane mmogo.”


text:
Jaana Dafite e ne e le morwa Moeferatha yole wa Bethelehema wa Juta, yo leina la gagwe go tweng, Jese; a na le bana ba basimane ba fera e le mebedi. Mme e rile mo motlheng wa ga Saule, monna yo a bo a setse a tsofetse, a le dinyaga dintsi mo bathong.


text:
Bomorwa Jese ba bagolwane ba bararo ba ne ba lateletse Saule kwa tlhabanong. Maina a bomorwawe ba bararo ba ba ileng tlhabanong e ne e le Eliabe wa motsalwapele, le yo o rulaganyeng nae Abinatabe, le wa boraro Shama.


text:
Jaana Dafite o ne a tle a boaboele mo go Saule, a itse go ya go hudisa dinku tsa ga rraagwe kwa Bethelehema.


text:
Jese a raya Dafite morwawe a re: “A ko o isetse bomogoloo emere ya mabele a a gadikilweng a, le dinkgwe tse some tse, o di ise ka bonako kwa go bomogoloo kwa bothibelelong;


text:
o isetse molaodi wa bone wa makgolo a a some dikase tse di some tse, o bone go re bomogoloo ba tshela jang, o tle le phetolo ya bone.”


text:
Jaana Saule, le bone le batho botlhe ba Iseraele ba ne ba le mo molapong wa Ela, ba tlhabana le Bafilisitia.


text:
Dafite a phakela, a tlogela dinku le modisa mongwe, a tsaya, a tsamaya, jaaka Jese a mo laotse; a ya a fitlha fa maemong a makoloi, ka ntwa e e bololang e ya go tlhabana e thelela tlhabano lošalaba.


text:
Dafite a tlogela lekokoma la gagwe mo seatleng sa molebedi wa makokoma, a sianela kwa ntweng, a fitlha a dumedisa bomogoloe.


text:
Ya re a sa bua nabo, bonang, ga tla ene seganka, Mofilisitia wa Gathe yo o bidiwang Goliathe, a tswa mo ntweng ya Bafilisitia, a fela a bua one mafoko ao fela; Dafite a a utlwa.


text:
Banna ba Iseraele ba re: “A lo bonye monna yo o tsileng? O a ba a tsile go kgoba Baiseraele; mme go tlaa dirala go re, monna yo o mmolayang, kgosi e tlaa mo humisa ka dikhumo tse dikgolo, o tlaa mo naya morwadie, mme o tlaa rebola ba ntlo ya ga rraagwe mo tirelong ya bogosi mo Iseraele.”


text:
Dafite a bua le banna ba ba emeng fa go ene a re: “Motho yo o tlaa bolayang Mofilisitia yo, a tlosa kgobo mo Iseraele, ga twe o tlaa direlwa jang? Gonne Mofilisitia yo o sa rupang yo e a bo e le mang fa e tlaa bo ne ne fano a kgoba dintwa tsa Modimo o o tshedileng?”


text:
Ya re a sa bua le banna bao, Eliabe mogolowe a utlwa; bogale jwa ga Eliabe jwa tukela Dafite a re: “O tletseng kwano? Dinkunyana tsele o di tlogetse le mang kwa nageng? Ke a a itse mabela a gago, le bosilo jwa pelo ya gago; gonne o tsile, gore o tle o bone tlhabano.”


text:
A mo hularela, a leba kwa go yo mongwe, a bua ka mokgwa o o ntseng jalo fela; batho ba mo fetola gape ka mokgwa wa pele.


text:
E rile mafoko a a builweng ke Dafite a utlwala, ba a kakanya fa pele ga Saule; mme a roma a ya go mmitsa.


text:
Dafite a raya Saule a re: “A go se idibale pelo ya ga ope ka ntlha ya motho yole; motlhanka wa gago o tlaa ya go tlhabana le Mofilisitia yo.”


text:
Saule a raya Dafite a re: “Ga o a nonofa go ya go tlhabana le Mofilisitia yo; gonne o lekau fela, ene e sa le ka bokau jwa gagwe e ntse e le monna wa ntwa fela.”


text:
Mme Dafite a raya Saule a re: “Motlhanka wa gago o ne a disitse dinku tsa ga rraagwe; e rile go tla tau le bera, di tsaya kwanyana ya letsomane,


text:
ka di latela, ka di bolaya, ka golola kwanyana mo ganong la tsone; ya re di re di a ntlolela, ka di tshwara ka ditedu, ka di onya, ka di bolaya.


text:
Motlhanka wa gago a bolaya tau le bera ka bobedi jwa tsone; mme Mofilisitia yo o sa rupang yo, o tlaa nna jaaka nngwe wa tsone, ka a kgobile dintwa tsa Modimo o o tshedileng.”


text:
Dafite a re: “Jehofa yo o nkgolotseng mo leroong la tau le mo leroong la bera, o tlaa nkgolola mo seatleng sa Mofilisitia yo.” Saule a raya Dafite a re: “Ya fela, Jehofa o tlaa nna nao.”


text:
Saule a apesa Dafite diaparo tsa gagwe, a mo rwesa tlhoro ya phemelo ya kgotlho mo tlhogong, a mo apesa moitshomelo wa phemelo.


text:
Dafite a gokelela tšhaka ya gagwe mo diaparong tsa gagwe, mme a re o a tsamaya; gonne o na a ise a di leke. Dafite a raya Saule a re: “Ke retelelwa ke go tsamaya ka dilo tse; gonne ga ke ise ke di leke.” Mme Dafite a di apola.


text:
A tsaya thobane ya gagwe, mme a itebalebela majana a a borethe a le matlhano mo molatswaneng, a a tsenya mo kgwatlheng ya gagwe ya modisa, e bong mo pataneng ya gagwe; motsekedi wa gagwe le one a o tshotse; mme a atamela kwa go Mofilisitia.


text:
E rile Mofilisitia a koba, a bona Dafite, a mo nyatsa; gonne e ne e le lekau fela, a le mohibidu, le gone a le montle go lejwa.


text:
Mofilisitia a raya Dafite a re: “A ke ntša fa e bo ne ne o tla o tshotse ditsamma jaana?” Mofilisitia a roga Dafite ka medimo ya gagwe.


text:
Mofilisitia a raya Dafite a re: “Tla kwano go nna, mme nama ya gago ke tlaa e naya dinonyane tsa loapi le dibatana tsa naga.”


text:
Foo Dafite a raya Mofilisitia a re: “O tla kwa go nna ka tšhaka le ka lerumo, le ka putlela, mme nna ke tla kwa go wena mo ineng la ga Jehofa wa masomosomo, Modimo wa dintwa tsa Iseraele, yo o mo kgobileng.


text:
Jehofa o tlaa go tsenya mo seatleng sa me gompieno; mme ke tlaa go bolaya, ke tlosa tlhogo ya gago; ditoto tsa ntwa ya Bafilisitia ke tlaa di naya dinonyane tsa loapi gompieno, le dibatana tsa naga, gore lefatshe lotlhe le itse fa go na le Modimo mo Iseraele.


text:
Le gore, phuthego e, yotlhe, e itse fa Jehofa a sa golole ka tšhaka le ka lerumo; gonne tlhabano ke ya ga Jehofa, o tlaa lo tsenya mo seatleng sa rona.”


text:
Ga dirala ya re Mofilisitia a nanoga, a tla a atamela go tla go kopana le Dafite, Dafite a itlhaganela, a sianela kwa ntweng a ya go kopana le Mofilisitia.


text:
Dafite a tsenya letsogo mo kgwatlheng ya gagwe, a ntsha lentswe gone, a le konopela ka motsekedi, a gatla Mofilisitia mo phatleng; lentswe la tsena mo teng ga phatla ya gagwe, a wela ka sefatlhogo fa fatshe.


text:
Dafite a fenya Mofilisitia ka motsekedi le ka lentswe, a gatla Mofilisitia a mmolaya; go ne go se na tšhaka mo seatleng sa ga Dafite.


text:
Foo Dafite a siana, a ya a ema fa go Mofilisitia, a tshwara tšhaka ya gagwe, a e somola mo kgatlheng ya yone a mmolaya, a mo kgaola tlhogo ka yone. E rile Bafilisitia ba bona fa seganka sa bone se sule, ba tshaba.


text:
Banna ba Iseraele le ba Juta ba nanoga, ba thela lošalaba, ba konatelela Bafilisitia, ga tsamaya ba fitlha kwa Gathe, le kwa dikgorong tsa Ekerone. Bafilisitia ba ba tlhabilweng ba wela mo tseleng e e yang Shaaraime, e bong Gathe le kwa Ekerone.


text:
Dafite a tsaya tlhogo ya Mofilisitia a e isa kwa Jerusalema; mme dibolao tsa gagwe a di tsenya mo mogopeng wa gagwe.


text:
E rile Saule a bona Dafite a bololela Mofilisitia, a raya Abenere molaodi wa ntwa a re: “Abenere, lekau leo ke morwa mang?” Abenere a re: “Jaaka mowa wa gago o tshedile, kgosi, ga ke itse.”


text:
E rile Dafite a bowa kwa go bolayeng Mofilisitia, Abenere a mo tsaya, a mo isa fa pele ga Saule a tshotse tlhogo ya Mofilisitia.


text:
Saule a mo raya a re: “O morwa mang wena lekau?” Dafite a mo fetola a re: “Ke morwa motlhanka wa gago Jese wa Mobethelehema.”


text:
Ga dirala, e rile a sena go khutla go bua le Saule, mowa wa ga Jonathane wa logakana le mowa wa ga Dafite, Jonathane a mo rata jaaka a ithata.


text:
Saule a mo tsaya ka tsatsi leo, mme a se ka a tlhola a mo leseletsa go ya ga gabo kwa ntlong ya ga rraagwe.


text:
Jonathane a ikapola kobo e e mo go ene, a e naya Dafite, le diaparo tsa gagwe, le e leng yone tšhaka ya gagwe, le bora jwa gagwe, le moitlamo wa gagwe.


text:
Dafite a nna a ya gongwe le gongwe kwa Saule o mo romang gone, a dira ka tlhaloganyo; Saule a mo laodisa banna ba ntwa, mme ga nna molemo mo matlhong a batho botlhe, le mo matlhong a batlhanka ba ga Saule.


text:
Ya re ba tla, ka Dafite a boa kwa go bolayeng Mofilisitia, basadi ba tswa mo metseng yotlhe ya Iseraele, ba duduetsa, ba bina, ka boitumelo ba tla go kgatlhantsha kgosi Saule ka meropana le ka diletso.


text:
Basadi ya re ba letsa ba fetolana ka dipina ba re: “Saule o bolaile ba makgolo a masome ba gagwe, mme Dafite o bolaile ba makgolo a makgolo ba gagwe.”


text:
Saule a nna bogale thata, polelo eo ya mo itumolola; mme a re: “Ba neile Dafite ba makgolo a makgolo, nna ba nnaya ba makgolo a masome fela; mme o ka ba a bonang gape fa e se bogosi fela?”


text:
Ga dirala ya re ka moso, mowa mongwe o o busula o o tswang Modimong wa tla ka thata mo go Saule, a phokelela mo teng ga ntlo; Dafite a letsa ka letsogo jaaka a tle a dire ka malatsi otlhe, Saule a bo a tshotse lerumo la gagwe.


text:
Saule a mo konopa ka lerumo; gonne a re: “Dafite ke tlaa mo phololeletsa fela fa lomoteng.” Dafite a tila a tswa fa pele ga gagwe gabedi.


text:
Ka ntlha ya gone moo Saule a mo tlosa fa go ene, a mo dira kgosana ya gagwe, a laola ba makgolo a some; a nna a tswa a tsena fa pele ga batho.


text:
Saule a raya Dafite a re: “Bona, morwadiake yo mogolo Merabe, ke tlaa mo go naya go nna mosadi wa gago; o nne pelokgale fela ntlheng ya me go tlhabana ditlhabano tsa ga Jehofa.” Gonne Saule a ithaya, a re: “A seatla sa me ke se ka ka se baya mo go ene, mme a seatla sa Bafilisitia se nne mo go ene.”


text:
Dafite a raya Saule, a re: “Ke mang, le botshelo jwa me ke eng, kgotsa losika lwa ga rre mo Iseraele, fa e ka bo ne ne fano ke ka nna mogwe wa kgosi?”


text:
Mme e rile ka lobaka lo Merabe morwadia Saule o ka bong a neilwe Dafite ka lone, a newa Ateriele wa Momehola go nna mosadi.


text:
Saule a re: “Ke tlaa mo mo naya, gore a tle a nne serai mo go ene, le gore, seatla sa Bafilisitia se tlhabane nae.” Ke gone ka moo Saule a raya Dafite a re: “Gompieno o tlaa nna mogwe wa me lwa bobedi.”


text:
Saule a laola batlhanka ba gagwe a re: “Sebetsang Dafite lo re: ‘Bona, kgosi e kgatlhega mo go wena le batlhanka ba gagwe botlhe ba a go rata; mme ra re o nne mogwe wa kgosi.’ ”


text:
Batlhanka ba ga Saule ba sebela Dafite mafoko a. Dafite a re: “Mo matlhong a lona a ke sengwe se se motlhofo go nna mogwe wa kgosi, ka ke le motho wa sehumanegi, mme ke kaiwa selo fela?”


text:
Saule a re: “Lo reye Dafite jaana lo re: ‘Kgosi ga e batle bogadi fa e se nama ya ditlhong ya Bafilisitia ba le lekgolo fela, go tla a itefetsa mo babeng ba kgosi.’ ” Saule a bo a gopotse go bolaya Dafite ka diatla tsa Bafilisitia.


text:
E rile batlhanka ba gagwe ba bolelela Dafite mafoko ao, ga kgatlha Dafite thata go nna mogwe wa kgosi. Mme malatsi a bo a ise a fele,


text:
Dafite a tloga a tsamaya, ene le banna ba gagwe, mme ba bolaya Bafilisitia e le banna ba le 200; Dafite a lere nama ya bone ya ditlhong, ba di naya kgosi ka palo e e tletseng, gore a tle a nne mogwe wa kgosi. Saule a mo naya Mikale morwadie go nna mosadi wa gagwe.


text:
Foo dikgosana tsa Bafilisitia tsa bolola; mme gongwe le gongwe fa di bolola, Dafita a dire ka tlhaloganyo bogolo go batlhanka botlhe ba ga Saule; leina la gagwe la ba la tla la tlotlwa thata.


text:
Jonathane morwa Saule o ne a natefelwa thata ke Dafite. Mme Jonathane a bolelela Dafite a re: “Saule rre, o batla go go bolaya; ke gone, ke a go rapela, o itise ka moso, o nne felo gongwe fa go sa itsiweng, mme o iphitlhe.


text:
Ke tlaa tswa ke ema fa go rre mo nageng e o mo go yone, ke tlaa seba le rre ka ga gago; fa ke lemoga sengwe ke tlaa se go bolelela.”


text:
Jonathane a bolela molemo ka ga Dafite mo go Saule rraagwe, a mo raya a re: “A kgosi e se leofele motlhanka wa yone, e bong Dafite; gonne ga a a go leofela, le ka ntlha ya gonne ditiro tsa gagwe di ntse di le molemo thata mo go wena.


text:
Gonne o ne a baya botshelo jwa gagwe mo seatleng sa gagwe, a bolaya Mofilisitia, mme Jehofa a direla Baiseraele botlhe phenyo e kgolo; o ne wa go bona, wa itumela; mme ka re o tlaa bo o leofelang madi a a se nang molato, fa o bolaya Dafite ka bomo fela?”


text:
Saule a reetsa lentswe la ga Jonathane; Saule a ba a ikana a re: “Jaaka Jehofa a tshedile, ga a ketla a bolawa.”


text:
Jonathane a bitsa Dafite, mme Jonathane a mo supetsa dilo tse tsotlhe. Jonathane a isa Dafite kwa go Saule, mme a nna fa pele ga gagwe jaaka gale.


text:
Ga nna ntwa gape; Dafite a bolola, a tlhabana le Bafilisitia, a ba bolaya ka polao e kgolo; ba tshaba fa pele ga gagwe.


text:
Mowa mongwe o o bosula o o tswang mo go Jehofa o ne o le mo go Saule, a dutse mo ntlong ya gagwe a tshotse lerumo la gagwe, Dafite a bo a letsa ka seatla sa gagwe.


text:
Saule a leka go phololeletsa Dafite fa lomoteng ka lerumo; mme a tila a tswa fa pele ga Saule, a tlhaba lomota ka lerumo; Dafite ene a tshaba, a falola 'sigo joo.


text:
Saule a roma batho kwa ntlong ya ga Dafite gore ba mo lalele, ba mmolaye mo mosong; mme Mikale mosadi wa ga Dafite a mmolelela a re: “Fa o sa iphedise 'sigo jono, ka moso o tlaa bolawa.”


text:
Mikale a tsaya moreo a o baya mo bolaong, a ba a baya mosamo wa bobowa jwa dipodi fa tlhogong ya one, a o khurumetsa ka dikobo.


text:
Saule a roma batho ba ya go bona Dafite, a re: “Mo lereng kwano go nna a le mo bolaong, gore ke mmolaye.”


text:
Ya re barongwa ba tsena, bonang, moreo wa bo o le mo bolaong, o na le mosamo wa bobowa jwa dipodi fa tlhogong ya one.


text:
Saule a raya Mikale a re: “Ana o ntsieleditseng jaana, wa lesa mmaba wa me, mme o falotse?” Mikale a fetola Saule a re: “O ntheile a re: ‘Ntesa ke tsamaye; nka bo ke go bolaelang?’ ”


text:
Jaana Dafite a tshaba, a falola, a tla kwa go Samuele kwa Rama, a mmolelela tsotlhe tse Saule o di mo diretseng. Ene le Samuele ba ya ba aga mo Naiothe.


text:
Saule a roma batho ba ya go tshwara Dafite; e rile ba bona lesomo la baperofeti ba duduetsa, le Samuele a eme e le tlhogo ya bone, mowa wa Modimo wa tla mo barongweng ba ga Saule, le bone ba duduetsa.


text:
Ya re go bolelelwa Saule, a roma batho ba bangwe, mme le bone ba duduetsa. Saule a fela a roma batho lwa boraro, le bone ba duduetsa.


text:
Foo le ene a ya kwa Rama a fitlha fa sedibeng se segolo se se mo Seku; a botsa a re: “BoSamuele le Dafite ba kae?” Mongwe a re: “Bona, ba kwa Naiothe kwa Rama.”


text:
A ya gone kwa Naiothe kwa Rama; mme mowa wa Modimo wa tla le mo go ene, a tswelela pele a ntse a duduetsa, ga tsamaya a fitlha mo Naiothe kwa Rama.


text:
Le gone a apola diaparo, le gone a duduetsa fa pele ga Samuele, a namalala fa fatshe a sa ikatega ka tsatsi leo lotlhe le bosigo joo jotlhe. Ke gone ka moo ba tla ba re: “A Saule le ene o mo baperofeting?”


text:
Dafite a tshaba a tswa Naiothe kwa Rama, a tla a bua fa pele ga Jonathane a re: “Ke dirileng? Boikepo jwa me ke eng? Le boleo jwa me ke eng fa pele ga rraago, fa e bo ne ne a senka go mpolaya jaana?”


text:
A mo raya, a re: “A go se tualo; ga o ketla o swa; bona, rre ga a dire sepe se segolo le fa e le se sennye, a sa se ntshenolele. Rre o tlaa bo a ntobetse selo se ka ntlha yang? Ga go a nna jalo.”


text:
Gape Dafite a ikana a re: “Rraago o itse sentle fa ke bonye botsalano mo matlhong a gago; mme a re: ‘A Jonathane a se itse selo se, o ka tla a hutsafala.’ Ruri jaaka Jehofa a tshedile, le jaaka mowa wa gago o tshedile, gare ga me le loso go na le kgato e le nngwe fela.”


text:
Foo Jonathane a raya Dafite a re: “Le fa e ka ne e le eng se mowa wa gago o se eletsang, ke tlaa se go direla fela.”


text:
Dafite a raya Jonathane a re: “Bona, ka moso go rogwa kgwedi, ga ke a tshwanela go tlhokafala mo go duleng le kgosi fa go jewa; a ko o ntese ke tsamaye, ke ye go iphitlha mo nageng go ya letsatsing la boraro go le maitsebowa.


text:
Fa rraago a ntlhoka gongwe, o tle o re: ‘Dafite o ne a ntopa thata, gore a ke a sianele kwa Bethelehema motse wa ga gabo; gonne go na le tlhabelo ya ngwaga gone, ya losika lwa gagwe lotlhe fela.’


text:
E tlaa re fa a bua jaana, a re: ‘Go molemo;’ foo motlhanka wa gago o tlaa bona kagiso; mme fa a nna bogale, foo o bo o itse fa bosula bo laotswe ke ene.


text:
Ke gone o direle motlhanka wa gago ka bopelonomi; gonne o tsentse motlhanka wa gago mo kgolaganong ya ga Jehofa nao. Fa go na le boikepo mo go nna, o tle o mpolaye ka wesi; gonne o tlaa bo o nkisetsang kwa go rraago?”


text:
Jonathane a re: “A go nne kgakala nao, gonne fa nka bo ke itse fa gongwe bosula bo laotswe ke rre gore bo tle mo go wena, a ke ne ke ka bo ke sa go bolelele?”


text:
Foo Dafite a raya Jonathane a re: “E mang yo o tlaa mpolelelang fa e tlaa re gongwe rraago a go fetole ka mafoko a a thata?”


text:
Jonathane a raya Dafite a re: “A Jehofa Modimo wa Iseraele a nne mosupi; e tlaa re ka moso ka baka lono kgotsa ka moso o mongwe, ke sena go reetsa re, bona, fa go le molemo ka ga Dafite, foo a ga ke tlaa roma kwa go wena, ke go senolele?


text:
A Jehofa a direle Jonathane jalo, a ba a oketse, fa e tlaa re go kgatlhile rre go go direla bosula, mme ke sa go go senolele, ke go tshabise gore o tsamaye ka kagiso; a Jehofa a nne nao, jaaka a ne a ntse le rre.


text:
O tlaa ntirela bopelonomi jwa ga Jehofa, gore ke se ka ka swa, e seng mo lobakeng lwa fa ke sa ntse ke tshedile lo le losi;


text:
le gone o se ka wa khutlisetsa ntlo ya me bopelonomi jwa gago ka bosakhutleng; nnyaa, le e seng fa Jehofa a tlositse baba ba ga Dafite botlhe mo lefatsheng.”


text:
Jalo Jonathane a dira kgolagano le ntlo ya ga Dafite, a re: “Jehofa o tlaa go lopa mo seatleng sa baba ba ga Dafite.”


text:
Jonathane a ikanisa Dafite gape, ka ntlha ya lorato lo o mo ratang ka lone; gonne a mo rata jaaka a ithata.


text:
Foo Jonathane a mo raya a re: “E tlaa re ka moso go bo go rogwa kgwedi; o tlaa tlhokwa, ka setulo sa gago se tlaa bo se se na ope.


text:
E tlaa re o sena go tlhola malatsi a le mararo, o fologe ka bonako, o tle mo felong fa o ne wa iphitlha gone fa go dirwa tiro ele, mme o nne fa lefikeng la Esele.


text:
Ke tlaa hulela metswi e le meraro ka fa lotlhakoreng lwa lone, jaaka ekete ke hula sengwe se se beilweng sekao.


text:
Bona, ke tlaa roma mosimane, ke re a ye go senka metswi. Fa ke raya mosimane ke re: ‘Metswi e go potile ka kwano, e tseye!’ o tle, gonne go tlaa bo go le kagiso ka ga gago, e seng sepe se se botlhoko, jaaka Jehofa a tshedile.


text:
Mme fa ke raya mosimane jaana ke re: ‘Bona, metswi e go potile ka kwa pele,’ wena o tsamaye, gonne Jehofa o tlaa bo a go neile tsela.


text:
Ka ga selo se wena le nna re buileng ka ga sone, bona, Jehofa o fa gare ga gago le nna ka bosakhutleng.”


text:
Kgosi ya dula mo setulong sa yone, jaaka ka metlha e mengwe, e bong mo setulong se se fa lomoteng; Jonathane a ema ka dinao, Abenere a bo a dutse a bapile le Saule; mme bonno jwa ga Dafite bo ne bo se na ope.


text:
Le fa go ntse jalo Saule a se ka a bua sepe ka tsatsi leo; gonne a ithaya a re: “Sengwe se mo diraletse, ga a a itsheka; kooteng ga a a itsheka.”


text:
Mme ka moso kgwedi e sena go rogwa, e le letsatsi la babedi, bonno jwa ga Dafite jwa bo bo se na ope; Saule a raya Jonathane morwawe a re: “Morwa Jese ga a tleleng go ja, le fa e le maabane, le fa e le gompieno?”


text:
a re: ‘Ke a go rapela, o ntese ke tsamaye; gonne ba losika lwa rona ba na le tlhabelo mo motseng; mogolole o ntaotse gore ke nne gone; jaana, fa ke bonye botsalano mo matlhong a gago, ke a go rapela, o mme ke tsamaye, ke ye go bona bomogolole;’ ke gone ka fa o sa tlang lomating lwa kgosi lwa bojelo ka gone.”


text:
Foo bogale jwa ga Saule jwa tukela Jonathane, a mo raya a re: “Wena morwa mosadi yo o tshokamo yo o serukhutli, a ga ke a nna ke itse fa o itshenketse morwa Jese go tla a go tlhabisa ditlhong, le go tlhabisa bosaikatega jwa ga mmaago ditlhong?


text:
Gonne fa morwa Jese a sa ntse a tshela mo lefatsheng, ga go ketla go tlhomamisiwa wena le fa e le bogosi jwa gago. Ke gone roma jaana, o ye go mo nteretse, gonne ruri o tlaa swa.”


text:
Saule a mo konopa ka lerumo la gagwe, a re o a mmolaya; Jonathane a itse fa go laotswe ke rraagwe go bolaya Dafite ka gone moo.


text:
Jonathane a nanoga fa lomating a le bogale thata, a se ka a ja dijo ka letsatsi la bobedi la kgwedi, gonne a hutsafalela Dafite, ka rraagwe a mo tlhabisitse ditlhong.


text:
Ga dirala ya re ka moso Jonathane a tswela kwa nageng ka lobaka lo ba lo golaganeletseng le Dafite, a na le mosimanyana.


text:
A raya mosimane wa gagwe a re: “Siana, o ye go senka metswi e ke e hulang.” Ya re mosimane a siana, a hula motswi, a o mo fetisa.


text:
E rile mosimane a fitlha felong fa motswi o Jonathane o o hudileng, Jonathane a tlhaeletsa mosimane a re: “A motswi ga o a go pota ka kwa pele?”


text:
Jonathane a tlhaeletsa mosimane a re: “Tsamaya thata, o itlhaganele, o se ka wa diega.” Mosimane wa ga Jonathane a phutha metswi, a tla kwa go mong wa gagwe.


text:
Jonathane a neela mosimane wa gagwe dibolao tsa gagwe a mo raya a re: “Tsamaya, o di ise kwa motseng.”


text:
E rile mosimane a sena go tsamaya, Dafite a nanoga a tswa felong gongwe ntlheng ya borwa, a wela ka sefatlhogo fa fatshe, a ikoba gararo; mme ba atlana, ba lela mmogo, ga tsamaya Dafite a sita.


text:
Jonathane a raya Dafite a re: “Tsamaya ka kagiso, ka re ikanne roo babedi mo ineng la ga Jehofa, ra re: ‘Jehofa o tlaa nna gare ga me nao, le gare ga losika lwa me le losika lwa gago ka bosakhutleng.’ ” Mme a nanoga a tsamaya; Jonathane ene a boela motseng.


text:
Foo Dafite a ya kwa Nobe go Ahimeleke moperesiti; Ahimeleke a ya go kgatlhantsha Dafite a roroma, a mo raya, a re: “Ana ke ka ntlha yang o le wesi, go se na motho ope nao?”


text:
Dafite a raya Ahimeleke moperesiti a re: “Kgosi e ntaoletse tiro nngwe, e ntheile ya re: ‘Go se ka ga itse motlho ope ka ga tiro e ke e go romang, le se ke se go laoletseng;’ mme makau ke a kaeletse kwa bolebe.


text:
Jaana ka re, go na le eng koo go wena? Nnaya dinkgwe di le tlhano, le fa e le sengwe fela se se gone.”


text:
Moperesiti a fetola Dafite a re: “Ga go na se e leng senkgwe fela mo go nna, go na le senkgwe se se itshepileng; ke raya fa makau ruri a ithibile mo basading.”


text:
Dafite a fetola moperesiti, a mo raya a re: “Ruri basadi ba sa le ba kgaoganngwa le rona e ka ne e le ka malatsi a le mararo; e rile ke bolola dilo tsa makau tsa bo di itshepile, le fa e ka bo e ne e le loeto fela; bogolo jang gompieno dilo tsa bone di tlaa bo di le boitshepo.”


text:
Jalo moperesiti a mo naya senkgwe se se itshepileng; gonne go ne go se na sengwe fa e se senkgwe sa tshupo, se se tlosiwang fa pele ga Jehofa, go tlaa ba baya senkgwe se se molelo ka letsatsi le seo se tlosiwang ka lone.


text:
Monna mongwe wa batlhanka ba ga Saule a bo a le gone ka tsatsi leo, a diilwe fa pele ga Jehofa; leina la gagwe e ne e le Doege, wa Moetome, mogolo wa banna ba ga Saule ba ba disang.


text:
Dafite a raya Ahimeleke a re: “Mo go wena a ga go na lerumo le fa e le tšhaka? Gonne nna ga ke a tla le tšhaka ya me le fa e le dibolao tsa me, gonne tiro ya kgosi e ne e lopa potlako.”


text:
Moperesiti a re: “Tšhaka ya ga Goliathe Mofilisitia, yo o ne wa mmolaya mo molapong wa Ela, bona, e mono e fapilwe ka letsela fa morago ga sekhutlana; fa o rata go tsaya yone o ka e tsaya; gonne ga go na epe e sele fano fa e se yone.” Dafite a re: “Ga go na epe e e tshwanang le yone; e nneye.”


text:
Batlhanka ba ga Akiše ba mo raya ba re: “A yo ga se Dafite kgosi ya lefatshe? A ga ba a dudueletsana ka ga gagwe mo dipineng tsa bone ba re: ‘Saule o bolaile ba makgolo a masome ba gagwe, mme Dafite o bolaile ba makgolo a makgolo ba gagwe?’ ”


text:
A iphetola mokgwa fa pele ga bone, a ipaya botsenwa a le mo diatleng tsa bone, a kwalakwala mo ditswalong tsa mojako, a lepeletsa mathe mo ditedung tsa gagwe.


text:
Foo Akiše a raya batlhanka ba gagwe a re: “Lo a bona fa monna yo a tsenwa; ka re lo mo lerile kwa go nna go reng?


text:
A ke tlhoka ditsenwa fa e tlaa bo ne ne fano lo lerile seapu se go tla go dira botsenwa fa pele ga me? A seapu se se tlaa tsena mo ntlong ya me?”


text:
Ka ntlha ya moo Dafite a tloga gone a falolela kwa logageng lwa Adulame; mme e rile bomogolowe le botlhe ba ntlo ya ga rraagwe ba utlwa mo, ba fologela kwa go ene gone.


text:
Mongwe le mongwe yo o mo pitlaganong, le mongwe le mongwe yo go batlwang molato mo go ene, le mongwe le mongwe yo o ngongoregang, ba phuthegela kwa go ene; a nna molaodi wa bone; ga nna nae batho e ka ne e le makgolo a le mane.


text:
Dafite a tswa gone a ya Misepa wa Moabe; mme a raya kgosi ya Moabe a re: “Ke a go rapela, o mme rre le mme ba huduge, ba tle go nna le lona go tle go tsamaye ke itse se Modimo o tlaa se ntirelang.”


text:
A ba lere fa pele ga kgosi ya Moabe; ba aga nae ka lobaka lotlhe lo Dafite o ne a nna mo kagong ya phemelo ka lone.


text:
Gate moperofeti a a raya Dafite a re: “O se ka wa nna mo kagong ya phemelo; tloga o ye lefatsheng la Juta.” Foo Dafite a tloga a tla mo sekgweng sa Herethe.


text:
Saule a utlwa fa Dafite a bonywe, le banna ba o nang nabo; Saule a bo a dutse mo Gibea, fa tlase ga setlhare sa motamariseka mo Rama, a tshotse lerumo la gagwe, le batlhanka botlhe ba gagwe ba bo ba emeeme tikologong ya gagwe.


text:
Saule a raya batlhanka ba gagwe ba ba emeemeng tikologong ya gagwe a re: “Utlwang jaana lona Babenjamine; a morwa Jese o tlaa naya mongwe le mongwe wa lona matlhagare le masimo a mafine, a o tlaa lo dira lotlhe balaodi ba makgolo a masome, le balaodi ba makgolo?


text:
Ka e le fa lotlhe lo nkgolaganetse, go se na ope yo o ntshebetsang fa morwaake a dira kgolagano le morwa Jese, go bile go se na ope wa lona yo o ntlhomogelang pelo, le fa e le go ntshebetsa fa morwaake a ntlhotlheleditse motlhanka wa me, gore a tle a ntalele jaaka gompieno?”


text:
Foo ga fetola Doege wa Moetome, yo o emeng fa batlhankeng ba ga Saule a re: “Ke bonye morwa Jese a tla kwa Nobe mo go Ahimeleke morwa Ahitube.


text:
Foo kgosi ya roma ya ya go bitsa Ahimeleke moperesiti, morwa Ahitube, le botlhe ba ntlo ya ga rraagwe, baperesiti ba ba mo Nobe; mme ba tla botlhe kwa kgosing.


text:
Saule a mo raya a re: “Ana lo nkgolaganetse ka ntlha yang, wena le morwa Jese, ka o mo neile senkgwe, le tšhaka, wa ba wa mmoletsa mo Modimong, gore a tle a tlhabane le nna, a ntalele, jaaka gompieno?”


text:
Foo Ahimeleke a fetola kgosi a re: “E mang mo batlhankeng ba gago botlhe yo o boikanngo jaaka Dafite, yo e leng mogwe wa kgosi, a na le go gakololana nao, a bile a le tlotlego mo ntlong ya gago?


text:
A ke gore ke simolotse gompieno fela go mmoletsa mo Modimong? A go nne kgakala le nna; a kgosi e se kae motlhanka wa gagwe molato ope, le fa e le botlhe ba ntlo ya ga rre; gonne motlhanka wa gago ga a itse sepe sa dilo tsotlhe tse, bonnye, le fa e le bogolo.”


text:
Kgosi ya raya basimane ba yone ba ba emeng tikologong ya yone ya re: “Menogang lo bolaye baperesiti ba ga Jehofa; gonne seatla sa bone le sone se na le Dafite, le ka gonne ba ne ba itse fa a ne a tshaba, mme ba se ka ba ntshebetsa.” Mme batlhanka ba kgosi ba gana go ntsha letsogo la bone go wela baperesiti ba ga Jehofa.


text:
Kgosi ya raya Doege ya re: “A go menoge wena, o wele baperesiti.” Mme Doege wa Moetome a menoga, a wela baperesiti, mme a bolaya ka tsatsi leo ba le 85, ba ba apereng sekutlana sa leloba.


text:
Nobe motse wa baperesiti, a o kgemetha ka bogale jwa tšhaka, banna le basadi, bana le ba ba anyang, le dikgomo le diesela le dinku, ka bogale jwa tšhaka.


text:
Mongwe wa bomorwa Ahimeleke morwa Ahitube, yo leina la gagwe e ne e le Abiathare, a falola, a tshaba a latela Dafite.


text:
Dafite a raya Abiathare a re: “Ke itsile ka tsatsi leo, ka Doege wa Moetome a le gone, fa ruri a tlaa bolelela Saule; ke nna ke bolaileng batho botlhe ba ntlo ya ga rraago.


text:
Nnela ruri le nna, o se ka wa boifa, gonne yo o senkang go mpolaya o senka go bolaya wena; gonne o tlaa nna mo polokegong fa o ntse le nna.”


text:
Ke gone ka moo Dafite a botsa mo go Jehofa a re: “A ke ke ye go kgemetha Bafilisitia bao?” Jehofa a raya Dafite a re: “Ya o kgemethe Bafilisitia, o golole Keila.”


text:
Banna ba Dafite o ne a nna nabo ba mo raya ba re: “Bona, re a boifa re le mono Juta; bogolo jang fa re ka ya kwa Keila ra ya go tlhabana le dintwa tsa Bafilisitia.”


text:
Foo Dafite a fela a botsa mo go Jehofa gape. Jehofa a mo fetola a re: “Nanoga o fologele kwa Keila; gonne ke tlaa tsenya Bafilisitia mo seatleng sa gago.”


text:
Dafite le banna ba gagwe ba ya kwa Keila, ba tlhabana le Bafilisitia, ba gapa dikgomo tsa bone ba tsamaya natso, ba ba bolaya ka polao e kgolo. Mme Dafite a golola banni ba Keila.


text:
Ga dirala, e rile Abiathare morwa Ahimeleke a tshabela kwa go Dafite kwa Keila, a bo a tla a tshotse sekutlana sa leloba.


text:
Ga bolelelwa Saule fa Dafite a tsile mo Keila. Saule a ithaya, a re: “Modimo o mo tsentse mo seatleng sa me; gonne o tswaletswe, ka a tsenye mo motseng o o nang le ditswalo le mephakalego.”


text:
Saule a biletsa batho botlhe ntweng go tla ba fologela kwa Keila ba ya go tlhasela Dafite le batho ba gagwe.


text:
Dafite o ne a itse fa Saule a mo logela maano a go mo senya; mme a raya Abiathare moperesiti a re: “Lere kwano sekutlana.”


text:
Foo Dafite a re: “Jehofa Modimo wa Iseraele, motlhanka wa gago o utlwile ka mmaanete fa Saule a senka go tla kwano Keila, a tla go senya motse ka ntlha ya me.


text:
A batho ba Keila ba tlaa ntsenya mo atleng sa gagwe? A Saule o tlaa tla, jaaka motlhanka wa gago a utlwile? Jehofa Modimo wa Iseraele, ke a go rapela, bolelela motlhanka wa gago.” Jehofa a re: “O tlaa tla.”


text:
Foo Dafite a re: “A batho ba Keila ba tlaa ntsenya le batho ba me mo seatleng sa ga Saule?” Jehofa a re: “Ba tlaa lo tsenya.”


text:
Foo Dafite le banna ba gagwe, e ka ne e le makgolo a le marataro, ba nanoga ba tloga mo Keila, ba nna ba ya fela kwa ba ka yang gone. Ga bolelelwa Saule fa Dafite a falotse mo Keila; mme a se ka a bolola.


text:
Dafite a nna mo nageng mo mafelong a a thata, a sala mo lefatsheng la makgabana mo nageng ya Sife. Saule a mmatla ka malatsi otlhe, mme Modimo wa se ka wa mo tsenya mo seatleng sa gagwe.


text:
Jonathane morwa Saule, a nanoga, a ya kwa go Dafite mo sekgweng, a thatafatsa seatla sa gagwe mo Modimong.


text:
A mo raya a re: “O se ka wa boifa; gonne seatla sa ga rre Saule ga se ketla se go tshwara; o tlaa nna kgosi ya Iseraele, mme ke tlaa bo ke rulaganye nao; mo, rre Saule o a go itse.”


text:
Ka bobedi jwa bone ba dira kgolagano fa pele ga Jehofa; Dafite a nna mo sekgweng, mme Jonathane ene a ya kwa ntlong ya gagwe.


text:
Foo ga tla Basife kwa go Saule kwa Gibea ba re: “A Dafite ga a a iphitlha kwa go rona mo mafelong a a thata mo sekgweng, mo thabeng ya Hakila, ntlheng ya borwa ya naga?


text:
Ke gone jaana, a kgosi e tle ka fa keletsong yotlhe ya mowa wa gago ya go tla, mme tiro ya rona e tlaa nna go mo tsenya mo seatleng sa kgosi.”


text:
Ke a lo rapela, yang lo tlhotlhomise thatathata, lo itse, lo bo lo bone felo ga gagwe kwa o tlhomameng gone, le yo o mmonyeng gone; gonne ke boleletswe fa a dira ka bonokopela thata.


text:
Ka re, lo bone lo itse mafelo otlhe a gagwe kwa o iphitlhang gone, mme lo tle gape kwa go nna lo tlhotlhomisitse, mme ke tlaa ya le lona; go tlaa dirala fa a le mo lefatsheng ke mo senke fela mo gare ga ba makgolokgolo botlhe ba Juta.”


text:
Ba nanoga ba ya kwa Sife fa pele ga Saule. Dafite le banna ba gagwe ba bo ba le mo nageng ya Maone, mo Araba, go pota naga ntlheng ya borwa.


text:
Saule le banna ba gagwe ba ya go mo senka. Mme batho ba bolelela Dafite; ke gone ka moo a fologela kwa letlapeng, a nna mo nageng ya Maone. E rile Saule a utlwa, a tsoma Dafite mo nageng ya Maone.


text:
Saule a pota thaba kwano, Dafite le banna ba gagwe ba pota thaba ka ntlha e nngwe; Dafite a itlhaganela go tsamaya ka ntlha ya go boifa Saule; gonne Saule le banna ba gagwe ba ne ba dika Dafite le banna ba gagwe go tla ba ba tshwara.


text:
Ga tla morongwa mongwe kwa go Saule a re: “Itlhaganele o tle; gonne Bafilisitia ba tlhasetse lefatshe.”


text:
Jalo Saule a boa kwa go tsomeng Dafite, a thologela Bafilisitia, ke gone ka moo ba reileng felo foo leina ba re, Sela-hamalekothe.


text:
Ga dirala e rile Saule a sena go bowa kwa go latelang Bafilisitia, a bolelelwa ga twe: “Bona, Dafite o mo nageng ya Enegedi.”


text:
Foo Saule a tsaya banna ba ba tlhophegileng ba Iseraele ba le 3 000, a ya go senka Dafite le banna ba gagwe mo mafikeng a a nnwang ke dipodi tsa naga.


text:
A fitlha fa marakeng a dinku mo tseleng, kwa go nang le logaga gone; mme Saule a tsena gone a ya go ithoma. Jaana Dafite le banna ba gagwe ba bo ba ntse kwa tengteng ga logaga.


text:
Banna ba ga Dafite ba mo raya ba re: “Bona, letsatsi le Jehofa o ne a bua nao ka ga lone ke le, a re: ‘Bona, ke tlaa tsenya mmaba wa gago mo seatleng sa gago, mme o tlaa mo direla ka fa go tlaa nnang molemo mo matlhong a gago ka gone.’ ” Foo Dafite a nanoga a kgaola lokoja lwa kobo ya ga Saule, Saule a sa itse.


text:
Mme a raya banna ba gagwe a re: “A go se tualo fa nka direla morena wa me selo se, e le motlodiwa wa ga Jehofa, ke ka mo ntshetsa letsogo la me, ka a le motlodiwa wa ga Jehofa.”


text:
Dafite a kganela banna ba gagwe ka mafoko a, a se ka a ba leseletsa go tsogela Saule. Saule a nanoga mo logageng, a tsamaya.


text:
Dafite le ene a nanoga morago ga moo, a tswa mo logageng, a tlhaeletsa kwa go Saule, a re: “Morena wa me, kgosi.” E rile Saule a gadima, Dafite a inamela fa fatshe ka sefatlhogo, a ikoba.


text:
Dafite a raya Saule a re: “Ana o reeletsang mafoko a batho, fa ba re: ‘Bona, Dafite o senka go go utlwisa botlhoko’?


text:
Bona, gompieno matlho a gago a bonye jaaka Jehofa a ne a go tsentse mo seatleng sa me mo logageng; bangwe ba ne ba re ke go bolaye, mme leitlho la me la go rekegela; ka re: ‘Ga nketla ke ntshetsa morena wa me letsogo; gonne ke ene motlodiwa wa ga Jehofa.’


text:
Gape rra, bona, ee, o bone lokoja lwa kobo ya gago mo seatleng sa me; gonne e re ka ke kgaotse lokoja lwa kobo ya gago, mme ke se ka ka go bolaya, o itse o bo o bone, fa go se na bosula le fa e le tlolo mo seatleng sa me; ga ke a go leofela, le fa o tsoma mowa wa me go tla o o tshwara.


text:
A Jehofa a atlhole gare ga me le wena, a Jehofa a mpusolosetse mo go wena; seatla sa me ga se ketla se nna mo go wena.


text:
Go ntse jaaka seane sa ba bogologolo se bua se re: ‘Boikepo bo tswa mo baikeping;’ mme seatla sa me ga se ketla se nna mo go wena.


text:
Ke gone a Jehofa a nne moatlhodi, a atlhole gare ga me le wena, mme a a bone, a ntshekele, a nkgolole mo seatleng sa gago.”


text:
Ga dirala e rile Dafite a sena go khutla go bua mafoko ao le Saule, Saule a re: “A ke lone lentswe la gago morwaaka Dafite?” Saule a tsholetsa lentswe la gagwe, a lela.


text:
O boletse gompieno jaaka o ntiretse molemo, gonne e rile ka Jehofa a ne a ntsentse mo seatleng sa gago wa se ka wa mpolaya.


text:
Gonne fa monna a fitlhela mmaba wa gagwe, a o a tle a mo lese a tsamaya sentle? Ke gone Jehofa a go duele ka molemo ka ntlha ya se o se ntiretseng gompieno.


text:
Jaana, ke a itse fa ka mmaanete o tlaa nna kgosi, le gore bogosi jwa Iseraele bo tlaa nitamisiwa mo seatleng sa gago.


text:
Ke gone ka re, inkanele ka Jehofa, fa o se ketla o tlosa losika lwa me morago ga me, le go re ga o ketla o nyeletsa leina la me mo ntlong ya ga rre.”


text:
Mme Dafite a ikanela Saule. Saule a ya gae; Dafite le banna ba gagwe ba tlhatlogela kwa felong fa go thata.


text:
Samuele a swa; mme Baiseraele botlhe ba phuthega mmogo ba mo lelela, ba mo fitlha mo ntlong ya gagwe mo Rama. Mme Dafite a nanoga, a fologela kwa nageng ya Parane.


text:
Ga bo go le monna mo Maone, yo dithuo tsa gagwe di neng di le kwa Karemele, monna yoo o ne a le mogolo thata, a na le dinku di le 3 000, le dipodi di le 1 000; mme a beola dinku tsa gagwe mo Karemele.


text:
Leina la monna yoo e ne e le Nabale, leina la mosadi wa gagwe e le Abigaile; mosadi a bo a na le tlhaloganyo thata, a le montle mo sefatlhogong; monna ene a bo a le sebeto, a le bosula mo ditirong tsa gagwe; mme a bo a le wa kgotla ya ga Kalebe.


text:
Dafite a roma makau a le some; Dafite a raya makau a re: “Tlhatlogelang kwa Karemele, lo ye kwa goo rra Nabale, lo mo dumedise ka leina la me.


text:
Lo ree ene yo o tshelang a le mo letlotlong, lo bue jaana lo re: ‘A kagiso e nne le wena, a kagiso e nne le ntlo ya gago, a go nne kagiso mo go tsotlhe tse o nang natso.


text:
Jaana ke utlwile fa o na le babeodi. Basimane ba gago ba ba disang, ba ntse ba na le rona, ga re a ka ra ba utlwisa botlhoko, le gone ga ba a ka ba tlhokafalelwa ke sepe ka lobaka lotlhe lwa fa ba le mo Karemele.


text:
Botsa makau a gago, ba tlaa go bolelela. Ke gone a makau a me a bone botsalano mo matlhong a gago; gonne re tsile ka letsatsi le le molemo; ke a go rapela, naya batlhanka ba gago le morwao Dafite sengwe fela se se fa gaufi.’ ”


text:
E rile makau a ga Dafite a fitlha, a bua le Nabale ka fa mafokong otlhe ao, ka leina la ga Dafite, mme ba itse go khutla.


text:
Nabale a fetola batlhanka ba ga Dafite a re: “Ana Dafite e be e le mang? Le morwa Jese e mang? Monomotlha go na le batlhanka ba le bantsi ba ba thobang mongwe le mongwe mo go mong wa gagwe.


text:
A ke tlaa tsaya senkgwe sa me, le metsi a me, le nama ya me e ke e bolaetseng babeoledi ba me, ke di neye batho ba ke sa itseng kwa ba tswang gone?”


text:
Dafite a raya banna ba gagwe a re: “A mongwe le mongwe a ikgatlhe ka tšhaka ya gagwe.” Mme mongwe le mongwe a ikgatlha ka tšhaka ya gagwe; le ene Dafite a ikgatlha ka tshaka ya gagwe; mme ga sala Dafite morago e ka ne e le banna ba ba 400; mme ba ba 200 ba sala le dithoto.


text:
Lengwe la makau la bolelela Abigaile, mosadi wa ga Nabale, la re: “Bona, Dafite o ne a romile batho ba tswa kwa nageng, ba tla go dumedisa mong wa rona; mme a fitlha a ba kgalemela fela.


text:
Banna bao ba bo ba le molemo thata mo go rona, ga re a ka ra utlwisiwa botlhoko, le gone ga re a ka ra tlhoka sepe ka lobaka lotlhe lwa fa re ntse re na nabo re le mo dinageng.


text:
Ba ne ba le lorako fa go rona bosigo le motshegare, ka lobaka lotlhe lwa fa re na nabo re disitse dinku.


text:
Ke gone jaana itse o bo o akanye se o tlaa se dirang; gonne bosula bo laoletswe mong wa rona, le ntlo yotlhe ya gagwe; gonne ene ke seramatla ruri, se motho o sa ka keng a bua naso.”


text:
Foo Abigaile a itlhaganela, a tsaya dinkgwe di le makgolo mabedi, le mefalo ya bojalwa jwa mofine e le mebedi, le dinku di le tlhano di baakantswe, le dielo di le tlhano tsa mabele a a gadikilweng, le marose a difine tse di swabileng a le lekgolo, le dipapetla tsa difeige di le makgolo mabedi, a di belesa ka diesela.


text:
A raya makau a gagwe a re: “Nketelelang pele; bonang, ke tlaa lo latela.” Mme a se ka a bolelela monna wa gagwe Nabale.


text:
Ga nna jalo, ya re a palame esela ya gagwe, a fologa ka phata ya thaba, bonang, Dafite le banna ba gagwe ba bo ba fologa ba lebaganye nae, mme a kopana nabo.


text:
Dafite o ne a rile: “Ruri dilo tsotlhe tse seapu seo se nang natso mo nageng ke di boloketse lefela, mme go se ka ga tlhokafala sepe sa dilo tsotlhe tse e leng tsa gagwe. O ntefetse molemo ka bosula.


text:
“A Modimo o direle baba ba ga Dafite jalo o bo o go fetise, fa e tlaa re bosa bo o sa ke bo ke sadisite sengwe le fa e le ngwana wa mosimane a le mongwe fela mo dilong tsotlhe tse e leng tsa gagwe.”


text:
E rile Abigaile a bona Dafite, a akofa a pagologa mo eseleng ya gagwe, a wela fa pele ga Dafite ka sefatlhogo, a ikobela fa fatshe.


text:
A wela fa dinaong tsa gagwe a re: “A boikepo bo nne mo go nna morena wa me, a bo nne mo go nna; ke a go rapela, o mme lelata la gago le bue mo ditsebeng tsa gago, o utlwe mafoko a lelata la gago.


text:
Ke a go rapela, a morena wa me a se tlhokomele monna yole wa seramatla, e bong Nabale; gonne jaaka leina la gagwe le ntse, le ene o ntse jalo; Nabale ke leina la gagwe, mme boeleele bo mo go ene; nna lelata la gago ga ke a ka ka bona makau a morena wa me o ne o a romile.


text:
Jaana ka re, morena wa me, jaaka Jehofa a tshedile le jaaka mowa wa gago o tshedile, e re ka Jehofa a go thibile mo molatong wa madi, le mo go ipusolosetseng ka seatla sa gago, ka re: A baba ba gago le ba ba batlelang morena wa me bsula ba nne jaaka Nabale.


text:
Jaana thelesetso e lelata la gago le e lerileng moreneng wa me, e newe makau a a setseng morena wa me morago.


text:
Ke a go rapela, o itshwarele tlolo ya lelata la gago; gonne ruri Jehofa o tlaa direla morena wa me ntlo ya tlhomamo, ka morena wa me a tlhabana ditlhabano tsa ga Jehofa; bosula ga bo ketla bo fitlhelwa mo go wena ka metlha yotlhe ya gago.


text:
Le fa motho a go tsogologetse, a re o a go konatelela, a batla mowa wa gago, le fa go ntse jalo, mowa wa morena wa me o tlaa fitlhelwa mo ngateng ya botshelo mo go Jehofa Modimo wa gago, mewa ya baba ba gago o tlaa e konopela koo jaaka ekete e tswa mo khuting ya motsekedi.


text:
Go tlaa dirala, e tlaa re Jehofa a sena go direla morena wa me ka fa go tsotlhe tse di molemo, tse o di buileng ka ga gago, a go tlhomile go nna kgosana ya Iseraele;


text:
moo, ga go ketla go nna khutsafalo mo go wena, le fa e le kgopiso ya pelo mo go morena wa me, ya go re o kile wa tsholola madi a a se nang molato, le fa e le go re morena wa me o kile a ipusolosetsa ka esi. E tlaa re Jehofa a sena go direla morena wa me sentle, foo o gakologelwe lelata la gago.”


text:
Dafite a raya Abigaile a re: “A go bakwe Jehofa Modimo wa Iseraele, yo o go romileng gompieno wa tla go nkgatlhantsha.


text:
A go bakwe botlhale jwa gago, a go bakwe wena, yo o nthibileng gompieno mo mading a a se nang molato, le mo go ipusolosetseng ka seatla sa me.


text:
Gonne ruriruri, jaaka Jehofa Modimo wa Iseraele a tshedile, yo o nthibileng, gore ke se ka ka go utlwisa botlhoko, fa o ka bo o se ka wa itlhaganela wa tla go nkgatlhantsha, ruri e ne e tlaa re bosa bo o sa, go ka bo go se ka ga salela Nabale sepe, le fa e le ngwana a le mongwe fela wa mosimane.”


text:
Jalo Dafite a amogela mo seatleng sa gagwe se o ne a se mo lereditse; a mo raya a re: “Ya ka kagiso kwa ntlong ya gago; bona, ke reeditse lentswe la gago, le wena ke go tshotse sentle.”


text:
Abigaile a fitlha kwa go Nabale; mme bonang a bo a dira modiro mo ntlong ya gagwe, o o tshwanang le modiro wa kgosi; mme pelo ya ga Nabale e ne e tlhapetswe mo teng ga gagwe, gonne a tagilwe thata; ke gone ka moo mosadi o se kang a mmolelela sepe, bonnye le fa e le bogolo, ga tsamaya bosa jwa sa.


text:
Ga dirala ya re ka moso bojalwa bo dule mo go Nabale, mosadi wa gagwe a mmolelela dilo tse, mme pelo ya gagwe ya nyera mo teng ga gagwe, a nna jaaka lentswe fela.


text:
E rile Dafite a utlwa fa Nabale a sule, a re: “A go bakwe Jehofa, yo o sekileng kgobo ya me e e tswang mo seatleng sa ga Nabale, mme a thiba motlhanka wa gagwe mo bosuleng; go dira bosula ga Nabale, Jehofa o go buseditse mo tlhogong ya gagwe ka esi.” Dafite a roma, a ya go bua ka ga Abigaile, go mo tsaya a nna mosadi wa gagwe.


text:
E rile batlhanka ba ga Dafite ba fitlha kwa go Abigaile kwa Karemele, ba bua nae ba re: “Dafite o re romile kwano go wena, go tla go go tsaya o ya go nna mosadi wa gagwe.”


text:
Mme a nanoga, a ikobela fa fatshe ka sefatlhogo, a re: “Bona, lelata la gago ke motlhanka wa go tlhapisa dinao tsa batlhanka ba morena wa me.”


text:
Abigaile a itlhaganela, a tloga, a palama esela, a na le barweetsana ba gagwe ba le batlhano ba ba mo salang morago; mme a sala barongwa ba ga Dafite morago, a ya a nna mosadi wa gagwe.


text:
Mme jaana Mikale, morwadia Saule, mosadi wa ga Dafite, Saule o ne a mo neile Paleti morwa Laiše, yo e neng e le motho wa Galime.


text:
Basife ba tla mo go Saule kwa Gibea, ba re: “A Dafite ga a a iphitlha mo thabeng ya Hakila, e e lebaganyeng le naga?”


text:
Foo Saule a nanoga a fologela kwa nageng ya Sife a na le banna ba ba tlhophegileng ba Iseraele ba le 3 000, a ya go senka Dafite mo nageng ya Sife.


text:
Saule a thibelela mo thabaneng ya Hakila e e lebaganyeng le naga fa tseleng. Dafite a bo a ntse mo nageng, mme a bona fa Saule a mo latelela kwa nageng.


text:
Dafite a nanoga, a tla mo felong fa Saule o thibeletseng gone; Dafite a bona fa Saule o robalang gone le Abenere morwa Nere, molaodi wa ntwa ya gagwe; Saule a robala ka fa teng ga maemo a makoloi, batho ba thibelela tikologong ya gagwe.


text:
Foo Dafite a bua, a raya Ahimeleke wa Mohite, le Abišai morwa Seruja monnaa Joabe a re: “E mang yo o tlaa yang le nna kwa go Saule kwa bothibelelong?” Abišai a re: “Ke tlaa ya nao.”


text:
Dafite le Abišai ba tla mo bathong bosigo; mme Saule a bo a robetse ka fa teng ga maemo a makoloi, lerumo la gagwe a le tlhomile mo mmung fa tlhogong ya gagwe; Abenere le batho ba bo ba robetse tikologong ya gagwe.


text:
Foo Abišai a raya Dafite a re: “Modimo o tsentse mmaba wa gago mo seatleng sa gago gompieno; jaana ka re, ke a go rapela, o mme ke mo tlhabe ka lerumo ke mo tlhabele fa fatshe gangwe fela, ga nketla ke mo tlhaba gabedi.”


text:
Mme Dafite a raya Abišai a re: “O se ka wa mo senya; gonne mang yo o ka ntshetsang motlodiwa wa ga Jehofa letsogo, mme a tlhoka go nna molato?”


text:
Dafite a re: “Jaaka Jehofa a tshedile, Jehofa o tlaa mo itaya; gongwe letsatsi la gagwe la go swa le tlaa tla; gongwe o tlaa ya mo tlhabanong, mme a swe.


text:
A go se nne jalo fa nka ntshetsa motlodiwa wa ga Jehofa letsogo; jaana ke a go rapela, a ko o tseye lerumo le le fa tlhogong ya gagwe, le kurwana ya metsi, mme re tsamaye.”


text:
Dafite a tsaya lerumo le kurwana ya metsi fa tlhogong ya ga Saule; ba tsamaya, mme ope a se ka a kubuga, ka ba ne ba robetse botlhe; ka gobo boroko jo bogolo jo bo tswang mo go Jehofa bo no bo ba wetse.


text:
Foo Dafite a kgabaganyetsa ntlheng e nngwe, a ema mo godimo ga thaba kwa kgakala; go le sebaka se setona fa gare ga bone.


text:
Dafite a tlhaeletsa kwa bathong, le Abenere morwa Nere a re: “A ga o arabe wena Abenere?” Foo Abenere a araba a re: “O mang wena yo o tlhaeleletsang kwa kgosing?”


text:
Dafite a raya Abenere a re: “A ga o monna yo o pelokgale? Go na le mang yo o tshwanang nao mo Iseraele? Ke ka ntlha yang o se ka wa lebela kgosi morena wa gago? Gonne go ile ga tsena motho mongwe a ya go senya kgosi morena wa gago.


text:
Selo se o se dirileng ga se molemo. Jaaka Jehofa a tshedile, lo tshwanetse go swa, ka lo se ka lwa lebela morena wa lona, motlodiwa wa Jehofa. Jaana batla lerumo la kgosi kwa le gone, le kurwana ya metsi e e neng e le fa tlhogong ya yone.”


text:
Saule a itse lentswe la ga Dafite, mme a re: “A ke lone lentswe la gago, morwaaka Dafite?” Dafite a re: “Ke lentswe la me, kgosi morena wa me.”


text:
A ba a re: “Ke ka ntlha yang fa morena wa me a konatelela motlhanka wa gagwe? Gonne ke dirileng? Kgotsa go na le bosula bofe mo seatleng sa me?


text:
Ke gone, ke a go rapela, a kgosi morena wa me a utlwe mafoko a motlhanka wa gagwe. Fa e le Jehofa yo o go ntlhotlheleleditseng, a a ke a amogele tshupelo; mme fa e le bana ba batho, a ba hutsege fa pele ga Jehofa; gonne ba ntelekile gompieno, gore ke se ka ka ngaparela boswa jwa ga Jehofa, ba re: ‘Ke tsamaye, ke ye go direla medimo e sele.’


text:
Jaana ka re, a madi a me a se wele fa fatshe ke le go sele ke se fa pele ga Jehofa; gonne kgosi ya Iseraele e bolotse e tsile go senka letsetse fela, go tshwana jaaka fa mongwe a tsoma lesogo mo dithabeng.”


text:
Foo Saule a re: “Ke leofile; boa morwaaka Dafite; gonne ga nketla ke tlhola ke go utlwisa botlhoko, ka botshelo jwa me bo ile jwa ratega mo matlhong a gago gompieno; bona, ke itirile seeleele, ke bile ke timetse thata.”


text:
Jehofa o tlaa lefela mongwe le mongwe tshiamo ya gagwe le boikanngo jwa gagwe; gonne Jehofa o ne a go tsentse mo seatleng sa me gompieno, mme ka gana go ntshetsa motlodiwa wa ga Jehofa letsogo la me.


text:
Jaaka botshelo jwa gago bo ne bo kaiwa segolo mo matlhong a me gompieno, a botshelo jwa me bo kaiwe segolo jalo mo matlhong a ga Jehofa, a nkgolole mo bohutsaneng jotlhe.”


text:
Foo Saule a raya Dafite a re: “O nne sego morwaaka, Dafite; o tlaa dira ka bonatla, ruri o tlaa fenya.” Mme Dafite a tsamaya, Saule le ene a boela felong ga gagwe.


text:
Dafite a ithaya mo pelong a re: “A bo ke tlaa nama ke swa motlha mongwe ka seatla sa ga Saule; mo go nna go molemo bogolo go falolela kwa lefatsheng la Bafilisitia; Saule o tlaa ntlhoboga go tlhola a mpatla gope mo melelwaneng yotlhe ya Iseraele: jalo ke tlaa falola mo seatleng sa gagwe.”


text:
Mme Dafite a nanoga, ene le ba ba 600 ba ba nang nae, a kgabaganyetsa kwa go Akiše morwa Maoke, kgosi ya Gathe.


text:
Dafite a nna kwa go Akiše, ene le banna ba gagwe, mongwe le mongwe a na le ba ntlo ya gagwe, le e leng Dafite a na le basadi ba gagwe ba babedi, Ahinoame, wa Mojesereele, le Abigaile wa Mokaremele, mosadi wa ga Nabale.


text:
Dafite a raya Akiše a re: “Fa jaana ke bonye botsalano mo matlhong a gago, a ba nneye bonno mo go mongwe wa metse e e mo lefatsheng, gore ke age gone; gonne motlhanka wa gago o ka bo a nnelang nao mo motseng wa segosi?”


text:
Foo Akiše a mo naya Sikelage ka tsatsi leo; ke gone ka fa Sikelage e leng wa dikgosi tsa Juta ka gone le gompieno.


text:
Palo ya malatsi a Dafite o ne a aga mo lefatsheng la Bafilisitia ka one e ne e le ngwaga o o tletseng le dikgwedi di le nne.


text:
Dafite le banna ba gagwe ba bolola, ba tlhasela Bagešure, le Bagirise le Baamaleke; gonne merafe eo e ne e le banni ba lefatshe, ba e ne e le ba bogologolo, jaaka fa motho a ya Shure, e bong go ya kwa lefatsheng la Egepeto.


text:
Dafite a kgemetha lefatshe, a se ka a rekegela monna le fa e le mosadi, mme a gapa dinku le dikgomo, diesela, dikamela, le diaparo; a bowa a tla kwa go Akiše.


text:
Akiše a re: “Lo tswa go tlhasela kae gompieno?” Dafite a re: “Kwa Juta ntlheng ya borwa, le kwa ntlheng ya go pota Bajerameele kwa borwa, le go pota Bakene ntlheng ya borwa.”


text:
Dafite a se ka a rekegela monna le fa e le mosadi go tla a ba lere mo Gathe, a re: “Ba ka tla ba re bolela, ba re: ‘Dafite o ntse a dira jaana le jaana.’ ” Mokgwa wa gagwe o ne o ntse jaana ka metlha yotlhe a le mo lefatsheng la Bafilisitia.


text:
Akiše a dumela Dafite a re: “Batho ba ga gabo ba Iseraele o ba itlhoiseditse ruri; ke gone ka moo o tlaa nna motlhanka wa me ka bosakhutleng.”


text:
Ga dirala ya re ka metlha eo Bafilisitia ba phuthela mephato ya bone go ya ntweng, go ya go tlhabana le Baiseraele. Akiše a raya Dafite a re: “O bo o itse fa o bolola le nna mo ntweng, wena le banna ba gago.”


text:
Dafite a raya Akiše a re: “Ka re, o tlaa itse se motlhanka wa gago o tlaa se dirang.” Akiše a raya Dafite a re: “Ke tlaa go dira modisa wa tlhogo ya me ka bosakhutleng.”


text:
Jaana Samuele o ne a sule, mme Baiseraele botlhe ba mo leletse; ba mo fitlhile mo Rama, e bong mo motseng wa ga gabo. Saule o ne a tlositse ba ba buang le badimo le ba e leng baitseanape mo lefatsheng.


text:
Bafilisitia ba phuthega ba fitlha ba thibelela mo Shuneme; Saule a phutha Baiseraele botlhe, ba thibelela mo Gileboa.


text:
E rile Saule a botsa mo go Jehofa, Jehofa a se ka a mo araba, le fa e le ka ditoro, le fa e le ka Urime, le fa e le ka baperofeti.


text:
Foo Saule a raya batlhanka ba gagwe a re: “Mpatlelang mosadi mongwe yo o buang le badimo gore ke tle ke ye kwa go ene ke ye go mmotsa.” Batlhanka ba gagwe ba mo raya ba re: “Bona, kwa Enetore go na le mosadiyo o buang le badimo.”


text:
Saule a iphetola, a apara diaparo di sele, a ya, ene le banna ba le babedi ba ya nae, mme ba fitlha kwa mosading yoo go le bosigo; mme a re: “Ke a go rapela, a ko o ntshwabele, o mpolelele ka mowa wa sedimo, o tle o ntlhatlosetse mongwe fela yo ke tlaa mo go umakelang.”


text:
Mosadi a mo raya a re: “Bona, o a itse se Saule o se dirileng, jaaka a tlositse bone ba ba buang le badimo, le baitseanape mo lefatsheng; mme o beelelang botshelo jwa me seru go tla o mpolaya?”


text:
Mme Saule a mo ikanela ka Jehofa a re: “Jaaka Jehofa a tshedile, ga o ketla o diralelwa ke petso epe ka ga selo se.”


text:
E rile mosadi a bona Samuele, a gala ka lentswe le legolo; mme mosadi a bua le Saule a re: “O ntsieleditseng? Gonne o Saule.”


text:
Kgosi ya mo raya ya re: “O se ka wa boifa; gonne o bona eng?” Mme mosadi a raya Saule a re: “Ke bona modimo mongwe o tlhatloga o tswa mo mmung.”


text:
A mo raya a re: “Popego ya one e ntse jang?” Mosadi a re: “Go tlhatloga monnamogolo; o khurumeditswe ka kobo.” Saule a lemoga fa e le Samuele, mme a inamela fa fatshe ka sefatlhogo, a ikoba.


text:
Samuele a raya Saule a re: “Ana o ntlhokiseditseng boiketlo ka go ntlhatlosa?” Saule a mo fetola a re: “Ke pitlaganye thata; gonne Bafilisitia ba nkepela dira, Modimo o ntlogetse, ga o tlhole o nkaraba le fa e le ka baperofeti, le fa e le ka ditoro; ke gone ka moo ke biditseng wena, gore o tle o nkitsise se ke tlaa se dirang.”


text:
Samuele a re: “Ke ka ntlha yang o botsa nna, ka e le fa Jehofa a go tlogetse, o bile o ntse mmaba wa gago?


text:
Jehofa o itiretse jaaka a ne a bua ka nna; gape Jehofa o rutlile bogosi mo seatleng sa gago, o bo neile wa gaeno, e bong Dafite.


text:
E re ka o se ka wa akela lentswe la ga Jehofa, wa ba wa se ka wa dirafatsa bogale jo bogolo jwa gagwe mo go Baamaleke, ke gone ka moo Jehofa o go diretseng selo se gompieno.


text:
Gape le Baiseraele, Jehofa o tlaa ba tsenya nao mo seatleng sa Bafilisitia; e tlaa re ka moso wena le bomorwao lo bo lo nna le nna; Jehofa o tlaa tsenya le lone lesomosomo la Iseraele mo seatleng sa Bafilisitia.”


text:
Foo Saule a tloga a wa a namalala fa fatshe, a boifa thata, ka ntlha ya mafoko a ga Samuele; ga bo go se na thata mo go ene; gonne a tlhotse a bile a letse a sa je dijo.


text:
Mosadi a tla kwa go Saule, a bona fa a tlaletswe thata, mme a mo raya a re: “Bona lelata la gago le reeditse lentswe la gago, mme ka baya botshelo jwa me mo seatleng sa me, ke reeditse mafoko a gago a o ne o a bua le nna.


text:
Jaana ka re: Ke a go rapela, le wena o reetse lentswe la lelata la gago, o mme ke beye dijonyana fa pele ga gago; mme o je, gore o bone thata fa o tsamaya.”


text:
Mme a gana, a re: “Ga ke je.” Batlhanka ba gagwe ba na le mosadi ba mo patelela ka thata; mme a reetsa lentswe la bone. A namologa fa fatshe, a dula fa bolaong.


text:
Mosadi a bo a na le namane e e nonneng mo ntlong; mme a akofa, a e tlhaba; a tsaya setou, a se duba, a se besa senkgwe se se sa bedisiwang.


text:
A di baya fa pele ga Saule le fa pele ga batlhanka ba gagwe; mme ba ja. Foo ba nanoga ba tsamaya bosigo joo.


text:
Jaana Bafilisitia ba phuthela dintwa tsotlhe tsa bone kwa Afeke; Baiseraele ba thibelela fa motsweding o o mo Jesereele.


text:
Barena ba Bafilisitia ba feta ka ba makgolo, le ka ba makgolo a masome; Dafite le banna ba gagwe ba feta ba le mo tshimegeng ba na le Akiše.


text:
Foo dikgosana tsa Bafilisitia tsa re: “Ana Bahebere ba, ba dirang fano?” Akiše a raya dikgosana tsa Bafilisitia a re: “A yo ga se Dafite, motlhanka wa ga Saule kgosi ya Iseraele, yo ke ntseng ke na nae malatsi a, kgotsa dinyaga tse, mme e sa le jaaka a thobela kwa go nna le gompieno, ga ke ise ke bone molato ope mo go ene.”


text:
Mme dikgosana tsa Bafilisitia tsa nna bogale thata nae; dikgosana tsa Bafilisitia tsa mo raya tsa re: “Busa monna yo, gore a boele kwa felong ga gagwe, kwa o mo laoletseng gone, a se ka a ya le rona tlhabanong, e ka tla ya re mo tlhabanong a nna mmaba wa rona; gonne seapu se se tlaa itetlanya le morena wa sone ka eng? A ga e tlaa bo e le ka ditlhogo tsa batho ba?


text:
A yo ga se Dafite yo ba ne ba opelelana ka ga gagwe mo dipineng ba re: “ ‘Saule o bolaile ba makgolo a masome ba gagwe, Dafite o bolaile ba makgolo a makgolo ba gagwe’?”


text:
Foo Akiše a bitsa Dafite, a mo raya a re: “Jaaka Jehofa a tshedile, o ntse o le tshiamo, go tswa ga gago le go tsena ga gago le nna mo ntweng go molemo mo matlhong a me; gonne e sa le ka o tla mo go nna nako ke eno, ga ke ise ke bone bosula mo go wena; le fa go ntse jalo barena ga ba go lebe sentle.


text:
Dafite a raya Akiše a re: “Ke dirileng? O bonye eng mo motlhankeng wa gago ka lobaka lotlhe lo ke ntseng fa pele ga gago ka lone, nako e sa le eno, fa e tlaa bo ne ne fano ke sa ye go tlhabana le baba ba kgosi morena wa me?”


text:
Akiše a fetola a raya Dafite a re: “Ke a itse fa o le molemo mo matlhong a me, o ntse jaaka moengele mongwe wa Modimo; le fa go ntse jalo dikgosana tsa Bafilisitia di rile: ‘Ga a ye le rona tlhabanong.’


text:
Ke gone o tle o tsoge ka maphakela le batlhanka ba morena wa gago ba o tsileng nabo; mme e tlaa re lo sena go tsoga ka maphakela, bosa bo sele, lo tsamaye.”


text:
Jalo Dafite a tsoga ka maphakela, ene le banna ba gagwe, go tla ba tsamaya mo mosong, go boela kwa lefatsheng la Bafilisitia. Bafilisitia ba tlhatlogela kwa Jesereele.


text:
Ga dirala e rile Dafite le banna ba gagwe ba sena go fitlha mo Sikelage ka tsatsi la boraro, Baamaleke ba ne ba tlhasetse ntlheng ya borwa le mo Sikelage, ba kgemethile Sikelage, ba o fisitse ka molelo.


text:
Ba ne ba tshwere basadi le botlhe ba ba gone, bannye le bagolo; ga ba a ka ba bolaya bape, ba ba tsaya fela ba tsamaya.


text:
Jalo e rile Dafite le banna ba gagwe ba tla mo motseng, bonang, wa bo o fisitswe ka molelo; basadi ba bone le bana ba bone ba basimane le ba basetsana, ba bo ba tshwerwe.


text:
Foo Dafite le batho ba o nang nabo ba tsholetsa mantswe a bone ba lela, ga tsamaya ba tlhoka thata ya go tlhola ba lela.


text:
Basadi ba ga Dafite boo babedi ba ne ba tshwerwe, Ahinoame wa Mojesereele le Abigaile mosadi wa ga Nabale wa Mokaremele.


text:
Dafite a nna mo pitlaganong e kgolo; gonne batho ba re ba mo kgobotletsa ka maje, ka mewa ya batho e hutsafetse, mongwe le mongwe ka ga bana ba gagwe ba basimane le ba basetsana; mme Dafite ene a ithatafatsa ka Jehofa Modimo wa gagwe.


text:
Dafite a raya Abiathare moperesiti morwa Ahimeleke a re: “Ke a go rapela, a ko o nteretse kwano sekhutlana.” Abiathare a isa sekhutlana gone kwa go Dafite.


text:
Dafite a botsa Jehofa a re: “Fa ke latela lesomo le a ke tlaa le tshwara?” Mme a mo fetola a re: “Ba latele, gonne ruri o tlaa ba tshwara, mme o tlaa busa gotlhe go se na pelaelo.”


text:
Jalo Dafite a tsamaya, ene le banna ba ba 600 ba o nang nabo, a tla mo molatswaneng wa Besore kwa ba ba tlogetsweng ba setseng gone.


text:
Mme Dafite a latela, ene le banna ba le 400; gonne banna ba 200 ba ne ba setse kwa morago, ba lapile thata, ba ba ba retelelwa ke go tshela molatswana wa Besore.


text:
Ba fitlhela motho wa Moegepeto mo nageng, ba mo isa kwa go Dafite ba mo naya dijo a ja; ba mo naya metsi a nwa;


text:
ba mo ngathela ga papetlana ya mongoloi wa difeige, ba mo naya marose a le mabedi a ditshwabi tsa difine; e rile a sena go ja a tsitsiboga; gonne o ne a ntse a sa je dijo, le fa e le go nwa metsi ka malatsi a le mararo le masigo a le mararo.


text:
Dafite a mo raya a re: “O motho wa ga mang? Mme o tswa kae?” A re: “Ke lekau la Egepeto, ke motlhanka wa Moamaleke mongwe; mong wa me o ntlogetse, ka e rile maloba ka tsogelwa ke botlhoko.


text:
Ra tlhasela go pota Bakerethe ntlheng ya borwa, le kwa go leng ga Juta le go pota Kalebe ntlheng ya borwa; mme ra fisa Sikelage ka molelo.”


text:
Dafite a mo raya a re: “A o tlaa nkisa kwa lesomong leo?” A re: “Ikanele ka Modimo fa o se ketla o mpolaya, le fa e le go ntsenya mo seatleng sa mong wa me, mme ke tlaa go isa kwa lesomong leo.”


text:
E rile a sena go mo isa, bona, ba bo ba aname le lefatshe lotlhe, ba ja, ba nwa, ba tlhapelwa, ka ntlha ya thopo e kgolo e ba ne ba e gapile mo lefatsheng la Bafilisitia, le mo lefatsheng la Juta.


text:
Go simolola ka lotlatlana loo ga ya maitseboeng a ka moso Dafite a ba kgemetha; go se ka ga falola motho ope wa bone, fa e se batho ba makau ba le 400 ba ba palameng dikamela, mme ba tshaba.


text:
Dafite a tsaya gape gotlhe mo Baamaleke ba ne ba go gapile; Dafite a golola basadi ba gagwe boo babedi.


text:
Go ne go sa tlhokafale sepe, se sennye le fa e le se segolo, bana ba basimane le fa e le ba basetsana, le fa e le thopo, le fa e le sepe se ba ne ba se gapile; Dafite a busa gotlhe fela.


text:
Dafite a tsaya matlhape le matsomane otlhe, a ba ne ba a kgweetsa fa pele ga dikgomo tse dingwe tseo, a re: “Mo ke thopo ya ga Dafite.”


text:
Dafite a tla mo bathong ba ba 200 ba ba neng ba lapile ba retelelwa ke go ya le Dafite, ba ba ba sadisitseng fa molatswaneng wa Besore; mme ba tswa ba ya go kgatlhantsha Dafite, le go kgatlhantsha ba ba nang nae; ya re Dafite a atamela kwa bathong bao, a ba dumedisa.


text:
Foo banna ba boikepo botlhe, le ba ba diramatla ba bone, ba ba neng ba tsamaile le Dafite, ba bua ba re: “E re ka ba se ka ba tsamaya le rona, ga re ketla re ba naya sepe sa thopo e re tswang go e busa, fa e se mongwe le mongwe mosadi wa gagwe le bana ba gagwe, gore ba ba goge ba tsamaye.”


text:
Mme foo Dafite a re: “Ga lo ketla lo dira jalo bana ba ga rra, ka se Jehofa o se re neileng, ene yo o re bolokileng a ba a tsenya lesomo le le neng le re bololetse mo atleng tsa rona.


text:
Mang yo o tlaa lo reetsang mo selong se? Gonne jaaka kabelo ya yo o ileng tlhabanong e ntse, kabelo ya gagwe yo o ne a setse le dithoto e tlaa nna jalo, ba tlaa abelwa ka go tshwana fela.”


text:
Go simolola ka tsatsi leo go ya kwa pele ga nna jalo, a go tlhoma go nna molao, le molao o o tlhomameng mo Iseraele, nako e sa le eno.


text:
E rile Dafite a tla mo Sikelege, a isa ga thopo kwa bagolwaneng ba Juta, e bong kwa ditsaleng tsa gagwe, a re: “Bonang, ke lo naya thelesetso ke eo ya thopo ya baba ba ga Jehofa.”


text:
le bone ba ba mo Rakale, le bone ba ba mo metseng ya Bajerameele, le bone ba ba mo metseng ya Bakene;


text:
le bone ba ba mo Heberone, le bone ba mafelo otlhe kwa Dafite le banna ba gagwe ba ne ba tle ba ye gone.


text:
Bafilisitia ba tlhabana le Baiseraele; mme banna ba Iseraele ba tshaba fa pele ga Bafilisitia, ba wa mo thabeng ya Gileboa ba bolailwe.


text:
Bafilisitia ba konatelela Saule thata le bomorwawe; mme Bafilisitia ba bolaya Jonathane, le Abinatabe, le Melekišue, bomorwa Saule.


text:
Tlhabano ya pitlaganya Saule thata, bahudi ka mara ba mo atamela; mme a tlhabakwa thata ke bahudi ka mara.


text:
Foo Saule a raya motshola dibolao tsa gagwe a re: “Somola tšhaka ya gago, o mphololetse ka yone; batho ba ba sa rupang ba, ba ka tla ba mphololetsa, mme ba ntshotla.” Mme motshola dibolao tsa gagwe a gana; gonne o ne a boifa thata. Ke gone Saule a tshwara tšhaka ya gagwe, a wela mo go yone.


text:
E rile motshola dibolao tsa gagwe a bona fa Saule a sule, le ene a wela mo tšhakeng ya gagwe, a swa nae.


text:
Jalo Saule a swa le bomorwawe ba bararo, le motshola dibolao tsa gagwe, le banna botlhe ba gagwe mmogo, ka tsatsi leo fela.


text:
Banna ba Iseraele ba ba kwa moseja ga molapo le ba ba kwa moseja ga Joretane, ba rile ba bona fa banna ba Iseraele ba tshaba, le go re Saule le bomorwawe ba sule, ba tlogela metse ya bone, ba tshaba; mme Bafilisitia ba tla go aga mo go yone.


text:
Ga dirala ka moso, e rile Bafilisitia ba tla go apola ba ba bolailweng, ba fitlhela Saule le bomorwawe ba bararo ba ole mo thabeng ya Gileboa.


text:
Ba mo kgaola tlhogo, ba mo apola dibolao, ba roma mo lefatsheng la Bafilisitia mo tikologong, ba isa mafoko kwa ntlong ya medimo ya bone ya disetwa, le mo bathong.


text:
Ba tsenya dibolao tsa gagwe mo ntlong ya boAšetarothe; ba kokothela mmele wa gagwe mo lorakong lwa Bethešane.


text:
banna ba ba pelokgale botlhe ba nanoga, ba lala ba tsamaya bosigo jotlhe, ba ya ba tlosa mmele wa ga Saule le mebele ya bomorwawe mo lorakong lwa Bethešane; ba tla mo Jabeše, ba e fisa gone.


text:
Ba tsaya marapo a bone, ba a fitlha fa tlase ga setlhare sa motamariseka mo Jabeše, mme ba ikitsa go ja ka malatsi a supa.


text:
Ga dirala e rile morago ga loso lwa ga Saule, Dafite a sena go hulara kwa go bolayeng Baamaleke, Dafite a bo a bile a tlhotse malatsi a le mabedi mo Sikelage;


text:
ga dirala, ya re ka letsatsi la boraro, ga tla motho a tswa kwa bothibelelong jwa ga Saule, diaparo tsa gagwe di gagogile, le mmu o le mo tlhogong ya gagwe; ga nna jaana, ya re a fitlha kwa go Dafite a wela fa fatshe, a ikoba.


text:
Dafite a mo raya a re: “O tswa kae?” Mme a mo raya a re: “Ke falotse kwa bothibelelong jwa Baiseraele.”


text:
Dafite a mo raya a re: “Go ile ga nna jang? Ke a go rapela, a ko o mpolelele.” A mo fetola a re: “Batho ba tshabile mo ntweng, le gone batho ba le bantsi ba ole ba sule; boSaule le Jonathane morwawe le bone ba sule.”


text:
Dafite a raya motho wa lekau yo o mmolelelang a re: “O itse jang fa Saule le Jonathane morwawe ba sule?”


text:
Motho wa lekau yo o mmolelelang a re: “Ka tshogana ka ke le mo thabeng ya Gileboa, ka fitlhela Saule a itlhabeditse ka lerumo la gagwe; mme bona, ka fitlhela dikara le bapalama dipitse ba mo konateletse ka thata.


text:
A nthaya a re: ‘Ke a go rapela, a ko o eme fa go nna o mpolaye, gonne ke tshwerwe ke sedidi ka go bo botshelo jwa me bo sa le mmogo mo go nna.’


text:
Ka ema fa go ene, ka mmolaya, ka ke ne ke itse sentle fa a sa ka ke a tshela a sena go wa; ka tsaya serwalo se se mo tlhogong ya gagwe, le mofitshana mo letsogong la gagwe, ke di lerile kwano go morena wa me.”


text:
Ba hutsafala, ba lela, ba ba ba ikitsa go ja go ya maitseboeng, ka ga Saule le ka ga Jonathane, le ka ga batho ba ga Jehofa, le ka ga ntlo ya Iseraele; ka ba ole ka tšhaka.


text:
Dafite a raya motho wa lekau yo o mmoleletseng a re: “O mokae?” A mo fetola a re: “Ke morwa moeng, ke Moamaleke.”


text:
Dafite a mo raya a re: “Go ntse jang ka o se ka wa boifa go ntsha letsogo la gago wa bolaya motlodiwa wa ga Jehofa?”


text:
Dafita a mo raya a re: “A madi a gago a nne mo tlhogong ya gago; gonne molomo wa gago o supile ka ga gago, ka o re, O bolaile motlodiwa wa ga Jehofa.”


text:
A raya batho a re ba rute bana ba Juta sefela sa bora; bonang se kwadilwe mo lokwalong lwa ga Jašare.


text:
A re: “Iseraele we, a bo kgalalelo ya gago e bolaetswe mo mafelong a gago a a godimo! Ana diganka di ole jang!


text:
Lo se ka lwa go bolela mo Gathe, lo se ka lwa go utlwatsa mo mebileng ya Ašekelone; bomorwadia Bafilisitia ba ka tla ba itumela, bomorwadia bone ba ba sa rupang ba ka tla ba ja koma.


text:
Lona dithaba tsa Gileboa, a go se ne monyo, le fa e le pula mo go lona, le fa e le maota a ditshupelo; gonne ke gone kwa thebe ya seganka e latlhetsweng gone ka bobe, thebe ya ga Saule, jaaka ekete ke ya yo o sa tlodiwang ka lookwane.


text:
Mo mading a ba ba bolailweng, le mo mahureng a diganka, bora jwa ga Jonathane ga bo a ka jwa bowa fela, le tšhaka ya ga Saule ga e a ka ya bowa e iphotlhere fela.


text:
Saule le Jonathane ba ne ba le bantle, ba le natefo mo matshelong a bone, le mo losong lwa bone ba ne ba sa kgaogana; ba ne ba le bofefo bogolo go bontswi ba batona, ba le thata bogolo go ditau.


text:
Lona bomorwadia Iseraele, lelelang Saule yo o ne a lo apesa bohibidu jo bo letlhololo mo go kgatlhang, a baya mekgabo ya gouta mo diaparong tsa lona.


text:
Ke mo tlalelong ka ga gago Jonathane, mogolole; mo go nna, o ntse o le natefo thata; lorato lwa gago mo go nna lo ne lo gakgamatsa lo feta lorato lwa basadi.


text:
Ya re morago ga moo, Dafite a botsa mo go Jehofa a re: “A ke ke ye kwa metseng mengwe ya Juta?” Jehofa a mo raya a re: “Ya.” Dafite a re: “Ke tlaa ya kae?” Mme a re: “Kwa Heberone.”


text:
Jalo Dafite a ya gone, le basadi ba gagwe ba babedi, Ahinoame wa Mojesereele, le Abigaile mosadi wa ga Nabale wa Mokaremele.


text:
Le banna ba gagwe ba ba nang nae Dafite a ya nabo, mongwe le mongwe a na le ba ntlo ya gagwe; mme ba aga mo metseng ya Heberone.


text:
Banna ba Juta ba tla ba tlotsa Dafite gone, gore a nne kgosi ya ba kgotla ya ga Juta. Ba bolelela Dafite ba re: “Banna ba Jabeše-gileate ke bone ba ba fitlhileng Saule.”


text:
Dafite a roma batho kwa banneng ba Jabeše-gileate, a ba raya a re: “Lo segofadiwe ke Jehofa ka lo diretse morena wa lona, e bong Saule, bopelonomi jo, lwa mo fitlha.


text:
Jaana a Jehofa a nne bopelonomi le boammaaruri mo go lona; le nna ke tlaa lo lefela bopelonomi jo, ka lo dirile selo se.


text:
Jaana a mabogo a lona a nne thata, lo bo lo nne pelokgale; gonne Saule morena wa lona o sule, le gone ba kgotla ya ga Juta ba ntloditse, gore ke nne kgosi ya bone.”


text:
Jaana Abenere morwa Nere, molaodi wa ntwa ya ga Saule, o ne a tshotse Išibošethe morwa Saule, a mo isitse kwa Mahanaime;


text:
a mo dirile kgosi ya Gileate, le ya Baašure, le ya Jesereele, le ya Eferaime le ya Baiseraele botlhe.


text:
Išibošethe morwa Saule a bo a le dinyaga di le 40 fa a simolola go busa Baiseraele, mme a busa ka dinyaga di le pedi. Ba kgotla ya ga Juta ba sala Dafite morago.


text:
Lobaka lwa fa Dafite a le kgosi mo Heberone ya ba kgotla ya ga Juta, e ne e le dinyaga di supa le dikgwedi di le thataro.


text:
Abenere morwa Nere, a bo a na le batlhanka ba ga Išibošethe morwa Saule, a tswa Mahanaime a ya Gibeone.


text:
Joabe morwa Seruja a na le batlhanka ba ga Dafite, a tswa a kopana nabo fa lekadibeng la Gibeone; mme ba dula, mongwe ka fa ntlheng nngwe ya lekadiba, yo mongwe ka fa ntlheng e nngwe ya lekadiba.


text:
Abenere a raya Joabe a re: “Ke a go rapela, a makau a nanoge, a tshameke fa pele ga rona.” Joabe a re: “A ba nanoge.”


text:
Foo ba nanoga, ba kgabaganya ka go balwa; boora Benjamine, le boora Išibošethe morwa Saule, ba le 12, le batlhanka ba ga Dafite ba le 12.


text:
Ba tshwaragana ka ditlhogo, mongwe le mongwe a tshwara yo o lebaganyeng nae, ba sotlhetsana ditšhaka mo ditlhakoreng; ba wa mmogo; ke gone ka moo felo foo ga bidiwa ga twe, Helekathe-hasurime, o mo Gibeone.


text:
Tlhabano e ne e le botlhoko thata ka tsatsi leo; mme Abenere a fenngwa le banna ba Iseraele, fa pele ga batlhanka ba ga Dafite.


text:
Bomorwa Seruja boo bararo ba bo ba le gone, e bong Joabe le Abisai le Asahele; Asahele a bo a le maoto a a bofefo jaaka phologolo ya naga.


text:
Asahele a konatelela Abenere; ya re a tsamaya a se ka a fapogela ka fa go le legolo le fa e le ka fa go la molema a ntse a setse Abenere morago.


text:
Abenere a mo raya a re: “Fapogela ntlheng ya le legolo kgotsa ya la molema, o tshware mongwe wa makau o tseye dibolao tsa gagwe.” Asahele a gana go fapoga mo go saleng ene morago.


text:
Abenere a fela a raya Asahele gape a re: “Fapoga tlhe mo go ntshaleng morago; ana nka bo ke go itaanyetsang mo mmung? Jalo ke ne ke tlaa iponatsa jang mo go Joabe mogoloo?”


text:
Mme le fa go ntse jalo a gana go fapoga; mme ka ntlha ya gone moo Abenere a mo swatlha mo mogodung ka ntlha ya theku ya lerumo la gagwe, mme lerumo la ya go tswa ka fa motlhaneng wa gagwe; mme a wela foo, a swela gone felong foo; ga dirala ya re botlhe ba ba fitlhang gone fa Asahele o wetseng a swela gone, ba ema.


text:
Joabe le Abisai ba konatelela Abenere; letsatsi la ba phirimela ba fitlha fa thabeng ya Ama, e e lebaganyeng le Gia mo tseleng ya naga ya Gibeone.


text:
Bana ba Benjamine ba phuthegela go Abenere, ba nna lesomo le le lengwe fela, ba ya ba ema mo godimo ga thaba nngwe.


text:
Foo Abenere a tlhaeletsa Joabe a re: “A tšhaka e tlaa ja ka bosakhutleng? A ga o itse fa go tlaa nna botlhoko kwa bokhutlong? E tlaa nna lobaka lo lo kae, o ntse o sa reye batho gore ba boe mo go lelekeng ba ga bone?”


text:
Joabe a re: “Jaaka Modimo o tshedile, fa o ka bo o ne o se ka wa bua, ruri batho ba ka bo ba sa le ba tsamaya ka moso, mongwe le mongwe o ka bo a se ka a leleka ngwana a rraagwe.”


text:
Joabe a letsa lonaka, batho botlhe ba ema, ba se ka ba tlhola ba konatelela Baiseraele, le gone ba se ka ba tlhola ba tlhabana.


text:
Abenere le banna ba gagwe ba lala ba tsamaya bosigo joo jotlhe ba raletse Areba; ba kgabaganya Joretane, ba ralala lefatshe lotlhe la Bitherone, ba fitlha mo Mahanaime.


text:
Joabe a boa kwa go lelekeng Abenere; e rile a sena go phutha batho botlhe ga tlhokafala batlhanka ba ga Dafite ba le 19, le Asahele.


text:
Batlhanka ba ga Dafite ba ne ba kgemethile boora Benjamine, le banna ba ga Abenere, ga tsamaya ga a swa banna ba le 360.


text:
Ba tsaya Asahele ba mo fitlha mo phupung ya ga rraagwe, e e neng e le mo Bethelehema. Joabe le banna ba gagwe ba lala ba tsamaya bosigo jotlhe, mme ba selwa kwa Heberone.


text:
Jaana ga nna ntwa ka lobaka lo loleele gare ga boo rra Saule le boo rra Dafite; Dafite a nonofa bogolo bogolo, boo rra Saule ba koafala bogolo bogolo.


text:
Dafite a bona bana ba basimane mo Heberone; wa motsalwapele wa gagwe e ne e le Amenone, wa ga Ahinoame wa Mojesereele;


text:
wa bobedi e le Kileabe, wa ga Abigaile mosadi wa ga Nabale wa Mokaremele; wa boraro e le Abesalome morwa Maaka morwadia Talemai kgosi ya Gešure;


text:
Ga dirala ya re go sa ntse go le ntwa gare ga boo rra Saule le boo rra Dafite, Abenere a ithatafatsa mo ntlong ya ga Saule.


text:
Jaana Saule o ne a na le mogadingwana mongwe, leina la gagwe e le Risepa, morwadia Aia; mme Išibošethe a raya Abenere a re: “Ka ntlha yang o tsenye mo go mogadingwana wa ga rre?”


text:
Foo Abenere a nna bogale thata ka ntlha ya mafoko a ga Išibošethe, a re: “A ke tlhogo ya ntša e e leng ya Sejuta? Gompieno ke diretse ntlo ya ga Saule rraago bopelonomi, le bana ba ga rraagwe, le ditsala tsa gagwe, le gone wena ga ke a go tsenya mo seatleng sa ga Dafite, le fa go ntse jalo gompieno o nnaya molato ka ga mosadi yo.


text:
A Modimo o direle Abenere jalo, o bo o fetise fa ke sa direle Dafite jalo, jaaka Jehofa a mo ikanetse;


text:
go tlosa bogosi mo ntlong ya ga Saule, le go emisetsa Iseraele le Juta setulo sa ga Dafite sa bogosi, go tswa Dane go ya Beerešeba.”


text:
Abenere ka esi a roma batho kwa go Dafite a re: “Lefatshe ke la ga mang?” A ba a re: “Dira kgolagano ya gago le nna, mme bona, seatla sa me se tlaa bo se na nao go sokololela Baiseraele botlhe kwa go wena.”


text:
Dafite a re: “Go molemo; ke tlaa dira kgolagano nao; mme ke lopa selo se le sengwe fela mo go wena, ka re, ga o ketla o bona sefatlhogo sa me, fa o sa lere Mikale morwadia Saule pele, fa o tla go bona sefatlhogo sa me.”


text:
Dafite a roma batho kwa go Išibošethe morwa Saule, a re: “Nnaya mosadi wa me Mikale, yo ke mo ipeeleletseng ka nama ya ditlhong tsa Bafilisitia ba le lekgolo.”


text:
Mme monna wa gagwe a ya nae, a eta a lela, a mo sala morago go ya go fitlha kwa Bahurime. Foo Abenere a mo raya a re: “Tloga o boe,” mme a boa.


text:
Abenere a bua le bagolwane ba Iseraele a re: “E rile mo metlheng e e fetileng lwa bo lo ne lo batla gore Dafite a nne kgosi ya lona.


text:
Jaana a go dirwe jalo, gonne Jehofa o buile ka ga Dafita a re: ‘Ke tlaa golola batho ba me Baiseraele mo seatleng sa Bafilisitia, le mo seatleng sa baba botlhe ba bone ka seatla sa ga Dafite motlhanka wa me.’ ”


text:
Le gone Abenere a seba le boora Benjamine; mme le gone Abenere a ya a seba le Dafite kwa Heberone gotlhe mo go neng go le molemo mo matlhong a Baiseraele, le mo go boo rra Benjamine botlhe.


text:
Jalo Abenere a ya kwa go Dafite kwa Heberone, a na le banna ba le 20. Dafite a direla Abenere le banna ba o nang nabo modiro.


text:
Abenere a raya Dafite a re: “Ke tlaa nanoga ke ya ke phuthela Baiseraele botlhe kwano kgosing, morena wa me, gore ba tle ba dire kgolagano nao, le gore o tle o buse gotlhe mo mowa wa gago o go eletsang.” Mme Dafite a naya Abenere tsela a tsamaya ka kagiso.


text:
Mme bonang, batlhanka ba ga Dafite le Joabe ba bo ba tswa bonokwaneng, ba tla ba na le kgapo e kgolo; mme Abenere o ne a se kwa go Dafite, kwa Heberone; ka a mo neile tsela, mme a tsamaile ka kagiso.


text:
E rile Joabe le ba lesomosomo lotlhe le o nang nalo ba sena go tla ba bolelela Joabe ba re: “Abenere morwa Nere o ne a tsile kgosing, mme kgosi e mo neile tsela, mme o tsamaile ka kagiso.”


text:
Joabe a ya kwa kgosing, a re: “O dirileng! Bona, Abenere o ne a tsile mo go wena; ana go ntse jang ka o mo neile tsela, mme o etse ruri?


text:
O a mo itse Abenere morwa Nere, fa a ne a tsile go go tsietsa, le go itse go tswa ga gago le go tsena ga gago, le go itse gotlhe mo o go dirang.”


text:
E rile Joabe a sena go tswa mo go Dafite, a roma batho ba latela Abenere, mme ba mmusa fa sedibeng sa Sira; mme Dafite a bo a sa itse.


text:
E rile Abenere a sena go boela mo Heberone, Joabe a mo isa fa thoko mo gare ga kgoro, a ya go seba nae, a mo swatlhetsa gone mo mogodung, a ba a swa, ka ntlha ya madi a ga Asahele monnawe.


text:
Morago ga moo ya re Dafite a utlwa, a re: “Nna le bogosi jwa me ga re na molato fa pele ga Jehofa ka bosakhutleng ka ga madi a ga Abenere morwa Nere.


text:
A a wele mo tlhogong ya ga Joabe, le mo go botlhe ba ntlo ya ga rraagwe, a go se tlhokafale mo ntlong ya ga Joabe mongwe yo o nang le keleketlo, kgotsa yo o leng molepero, kgotsa yo o ikokotlelang ka seikokotlelo, kgotsa yo o wang ka tšhaka, kgotsa yo o tlhokang dijo.”


text:
Jalo Joabe le Abisai monnawe ba bolaya Abenere, ka a ne a bolaile Asahele monnaa bone kwa Gibeone go tlhabanwa.


text:
Dafite a raya Joabe, le batho botlhe ba ba nang nae, a re: “Ikgagoleng diaparo, lo itlame ka letsela la kgetse, lo hutsafale fa pele ga Abenere.” Kgosi Dafite a sala setshola moswi morago.


text:
Ba fitlha Abenere mo Heberone; kgosi ya tsholetsa lentswe ya lela fa phupung ya ga Abenere; le batho botlhe ba lela.


text:
Mabogo a gago a ne a sa bofiwa le maoto a gago a se mo diketaneng; jaaka fa monna a wela fa pele ga bana ba boikepo, o ole jalo.” Batho botlhe ba ba ba mo lelela gape.


text:
Batho botlhe ba tla go rapela Dafite gore a je dijo go sa ntse go le motshegare; mme Dafite a ikana a re: “A Modimo o ntirele jalo, o bo o fetise, fa nka leka dijo, le fa e le sengwe se sele, letsatsi le ise le phirime pele.”


text:
Batho botlhe ba go ela tlhoko, mme ga ba kgatlha; jaaka sengwe le sengwe se kgosi e se dirang se kgatlha batho botlhe.


text:
Jalo batho botlhe, le Baiseraele botlhe ba ne ba tlhaloganya ka tsatsi leo fa kgosi e sa laola go bolaya Abenere morwa Nere.


text:
Kgosi ya raya batlhanka ba yone ya re: “A ga lo itse fa go ole kgosana le monna yo motona mo Iseraele gompieno?


text:
Gompieno ke bokoa, le fa ke tloditswe go nna kgosi; banna ba, bomorwa Seruja ba thata bobe mo go nna; Jehofa o tlaa duela modira boikepo ka fa boikepong jwa gagwe.”


text:
E rile Išibošethe morwa Saule, a utlwa fa Abenere a swetse kwa Heberone, mabogo a gagwe a koafala, mme Baiseraele botlhe ba huduega.


text:
Išibošethe morwa Saule, o ne a na le banna ba le babedi ba e neng e le balaodi ba ditlhopha tsa batho; leina la mongwe e le Baana, leina la yo mongwe e le Rekabe, e le bomorwa Rimone wa mo Beerothe, wa bana ba Benjamine; gonne Beerothe le one o kaiwa e le wa ga Benjamine.


text:
Jonathane morwa Saule, o ne a na le ngwana wa mosimane, a le segole mo dinaong. Ka e rile mafoko ka ga Saule le Jonathane a tla a tswa kwa Jesereele, a bo a le dinyaga di le tlhano, mmelegi wa gagwe a mo tsaya, a tshaba; ga dirala ya re mosadi a potlakela go tshaba, mosimane a wa, mme jalo a nna segole. Leina la gagwe e ne e le Mefibošethe.


text:
Bomorwa Rimone wa Mobeerothe, e bong Rekabe le Baana, ba ya ba fitlha kwa ntlong ya ga Išibošethe ekete letsatsi le gotetse, ene a itapolositse go le motshegare.


text:
Ba fitlha gone ba tsenela kwa gare ga ntlo, jaaka ekete ba tsile go tsaya mabele; mme ba mo sogotlhetsa mo mogodung; mme Rekabe le Baana monnawe ba falola.


text:
Jaana ya bo e rile ba fitlha mo ntlong, ka a rapame mo bolaong jwa gagwe, mo borobalong ba mo sogotlhetsa, ba mmolaya, ba mo kgaola tlhogo, ba tsaya tlhogo ya gagwe, ba lala ba tsamaya bosigo jotlhe ka tsela ya Araba.


text:
Ba isa tlhogo ya ga Išibošethe kwa go Dafite, ba re: “Bona tlhogo ya ga Išibošethe morwa Saule, mmaba wa gago, yo o ne a go batla go go bolaya ke e: Jehofa o lefeditse kgosi morena wa me gompieno mo go Saule, le mo losikeng lwa gagwe.”


text:
Mme Dafite a fetola Rakabe le Baana monnawe, bomorwa Rimone, wa Mobeerothe, a ba raya a re: “Jaaka Jehofa a tshedile, yo o rekolotseng mowa wa me mo pitlaganong yotlhe,


text:
e rile mongwe a mpolelela a re: ‘Saule o sule,’ a gopotse gore o ntereditse mafoko a a molemo, ka mo tshwara, ka mmolaya mo Sikelage, e le tuelo e ke e mo neileng ka ga mafoko a gagwe.


text:
Bogolo jang, fa banna ba boikepo ba bolaile motho yo o siameng mo ntlong ya gagwe a le mo bolaong, a ga nketla ke lopa madi ao mo seatleng sa lona, ke lo tlosa mo lefatsheng?”


text:
Dafite a laola makau a gagwe, mme ba ba bolaya, ba kgaola ditlhogo tsa bone le dinao tsa bone, ba ba pega fa lekadibeng mo Heberone. Ba tsaya tlhogo ya ga Išibošethe, ba e fitlha mo phupung ya ga Abenere mo Heberone.


text:
Foo ga tla ditso tsotlhe tsa Iseraele kwa go Dafite kwa Heberone, tsa bua tsa re: “Bona, re lesapo la gago le nama ya gago.


text:
E rile mo metlheng e e fetileng, Saule a sa le kgosi ya rona, e ne e le wena yo o bolotsang o ba o gorosa Baiseraele; Jehofa a go raya a re: ‘O tlaa otla tšhaba ya me Iseraele, o tlaa nna kgosana ya Iseraele.’ ”


text:
Jalo bagolwane botlhe ba Iseraele ba tla kgosing kwa Heberone; mme kgosi Dafite a dira kgolagano nabo mo Heberone fa pele ga Jehofa; mme ba tlotsa Dafite, gore a nne kgosi ya Iseraele.


text:
Ya re mo Heberone a busa Bajuta ka dinyaga di supa le dikgwedi di le thataro; mo Jerusalema a busa Baiseraele botlhe le Bajuta ka dinyaga di le 33.


text:
Kgosi le batho ba yone ba ya Jerusalema ba ya go tlhasela Bajebuse, banni ba lefatshe; ba ba kileng ba bua le Dafite ba re: “Fa o sa tlose difofu le batlhotsi, ga o ketla o tsena mono;” ba bo ba ithaya ba re: “Dafite ga a ka ke a tsena.”


text:
Mme Dafite a bua ka tsatsi leo, a re: “Le fa e le mang yo o kgemethang Bajebuse, a a tlhatlogele kwa moeding wa metsi, mme a kgemethe batlhotsi le difofu, e le ba ba ilwang ke mowa wa ga Dafite.” Ke gone ka moo go tleng go twe: “Go na le difofu le batlhotsi gone; ga a ka ke a tsena mo ntlong.”


text:
Dafite a aga mo kagong e e thata eo, mme a e bitsa Motse wa ga Dafite. Dafite a aga motse mo tikologong ya gone go tswa Milo le go ya kwa teng.


text:
Hirame kgosi ya Tura a roma batho kwa go Dafite, a isa ditlhare tsa masetara, le babetli ba dikgong, le baagi; mme ba agela Dafite ntlo.


text:
Dafite a lemoga fa Jehofa a mo tlhomamisitse go nna kgosi ya Iseraele le go re, o goleditse bogosi jwa gagwe ka ntlha ya Baiseraele, tšhaba ya gagwe.


text:
Dafite a fela a tsaya bagadingwana ba bangwe le basadi mo Jerusalema, a sena go tswa kwa Heberone; Dafite a fela a bona bana ba basimane le ba basetsana.


text:
E rile Bafilisitia ba utlwa fa ba tloditse Dafite go nna kgosi ya Baiseraele, Bafilisitia botlhe ba ya go batla Dafite; mme Dafite a utlwa, mme a fologela kwa kagong e e thata.


text:
Dafite a botsa Jehofa a re: “A ke ke bololele Bafilisitia? A o tlaa ba tsenya mo seatleng sa me?” Jehofa a raya Dafite a re: “Bolola; gonne ruri ke tlaa tsenya Bafilisitia mo seatleng sa gago.”


text:
Dafite a tla mo Baale-perasime, Dafite a ba kgemetha gone; mme a re: “Jehofa o phomegeletse baba ba me fa pele ga me, jaaka go phomegela ga metsi.” Ke gone ka moo a raya felo foo leina a re, Baale-perasime.


text:
E rile Dafite a botsa mo go Jehofa, a re: “O se ka wa bolola; o ba dike morago, o tle mo go bone bolebagana le ditlhare tsa mamulubere.


text:
Go tlaa dirala e tlaa re o utlwa mosumo wa motsamao mo godimo ga ditlhare tsa mamulubere, foo o itshikinye; gonne e tlaa bo e le gone Jehofa o yang fa pele ga gago a ya go kgemetha ntwa ya Bafilisitia.”


text:
Dafite a dira jalo, jaaka Jehofa a mo laotse; mme a kgemetha Bafilisitia go tswa Geba go tsamaya o fitlha mo Gesere.


text:
Dafite a nanoga, a ya le batho botlhe ba o nang nabo, ba ya Baale-Juta, ba ya go tlhatlosa gone letlole la Modimo le le bidiwang ka leina, e bong leina la ga Jehofa wa masomosomo yo o dutseng mo ditšherubeng.


text:
Ba baya letlole la Modimo mo kareng e ntšha, ba e ntsha mo ntlong ya ga Abinatabe e e mo thabeng; mme Usa le Ahio, bomorwa Abinatabe ba kgweetsa kara e ntšha.


text:
Ba e ntsha mo ntlong ya ga Abinatabe e e mo thabaneng, e na le letlole la Modimo; Ahio a etelela letlole pele.


text:
Dafite le ba ntlo ya Iseraele botlhe ba letsa fa pele ga Jehofa ka diletso dingwe le dingwe tse di dirilweng ka logong lwa mofira, le diharepe, le disaletere, le meropana, le ka diphare, le disemebale.


text:
E rile ba fitlha mo seboping sa pholelo sa ga Nakone, Usa a ntshetsa letlole la Modimo letsogo, a le tshwara; ka dikgomo di ne di tilatila.


text:
Bogale jwa ga Jehofa jwa tukela Usa, mme Modimo wa mo iteela gone ka ntlha ya timelo ya gagwe; mme a swela gone fa letloleng la Modimo.


text:
Dafite a itumologa ka Jehofa a kgomogetse Usa; a raya felo foo leina a re, Peresausa, nako e sa le eno.


text:
Jalo Dafite a gana go isa letlole la ga Jehofa kwa go ene mo motseng wa ga Dafite; Dafite a le isa fa thoko mo ntlong ya ga Obete-etome wa Mogite.


text:
Letlole la ga Jehofa la nna mo ntlong ya ga Obete-etome wa Mogite ka dikgwedi di le tharo; mme Jehofa a segofatsa Obete-etome le ntlo yotlhe ya gagwe.


text:
Ga bolelelwa kgosi Dafite ga twe: “Jehofa o segofaditse ntlo ya ga Obete-etome, le tsotlhe tse e leng tsa gagwe, ka ntlha ya letlole la Modimo.” Dafite a ya a ntsha letlole la Modimo mo ntlong ya ga Obete-etome, a le isa mo motseng wa ga Dafite ka boitumelo.


text:
Ga dirala ya re bone ba ba rweleng letlole la ga Jehofa ba sena go tsamaya dikgato di le thataro, a dira tlhabelo ka kgomo le kgongwana e e nonneng.


text:
Dafite a bina fa pele ga Jehofa ka thata yotlhe ya gagwe; Dafite o ne a itlamile ka sekhutlana sa leloba.


text:
Jalo Dafite le ba ntlo ya Baiseraele botlhe ba tlhatlosa letlole la ga Jehofa ka meduduetso le ka medumo ya dinaka.


text:
Ga dirala ya re letlole la ga Jehofa le tla mo motseng wa ga Dafite, Mikale morwadia Saule, a bo a okometse ka fensetere, a bona kgosi Dafite a tlolaka a bina fa pele ga Jehofa; mme a mo nyatsa mo pelong ya gagwe.


text:
Ba isa letlole la ga Jehofa mo teng, ba le baya mo bonnong jwa lone, mo gare ga mogope o Dafite o o le tlhometseng; Dafite a isa ditshupelo tse di fisiwang le ditshupelo tsa kagiso fa pele ga Jehofa.


text:
E rile fela Dafite a sena go khutla go isa tshupelo e e fisiwang le ditshupelo tsa kagiso, a segofatsa batho mo ineng la ga Jehofa wa masomosomo.


text:
A abela batho botlhe, e bong bontsi jotlhe jwa Baiseraele, banna le basadi, a naya mongwe le mongwe papetlana ya senkgwe, le kabelo ya nama le papetlana ya ditshwabi tsa mefine. Mme batho botlhe ba tloga, mongwe le mongwe a ya ga gabo.


text:
Foo Dafite a boa a tla go segofatsa ba ntlo ya gagwe. Mme Mikale morwadia Saule, a tswa a ya go kgatlhantsha Dafite a re: “Ana kgosi ya Iseraele e ne e galalela jang gompieno, ya ikapola gompieno mo matlhong a malata a batlhanka ba yone, jaaka sephalamatlho se tle se ikapole se se na ditlhong.”


text:
Dafite a raya Mikale a re: “E ne e le fa pele ga Jehofa, yo o intshenketseng bogolo go rraago, le bogolo go botlhe ba ntlo ya gagwe, go tla a ntlhoma kgosana ya tšhaba ya ga Jehofa, ya Baiseraele; ke gone ke tlaa nyalakegang fela fa pele ga Jehofa.


text:
Ke tlaa nama ke itira lonyatso bogolo go mo, ke tlaa nna bobenyana le mo matlhong a me; mo malateng a o buileng ka ga one, mo go one ke tlaa tlotlega fela.”


text:
Ga dirala e rile kgosi e setse e agile mo ntlong ya yone, Jehofa a e neile boikhutso mo babeng botlhe ba yone mo tikologong,


text:
kgosi ya raya Nathane moperofeti ya re: “Nna ke agile mo ntlong ya masetara, mme letlole la Modimo le agile mo teng ga matsela a a lepeletseng fela.”


text:
“Ya o reye motlhanka wa me Dafite o re: Jehofa o bua jaana a re: ‘A o tlaa nkagela ntlo ya go tla ke aga mo go yone?


text:
Gonne e sa le ka letsatsi le ke ntshitseng bana ba Iseraele mo Egepeto ka lone, nako ke eno, ga ke ise nke ke age mo ntlong, ke ntse ke tsamaya mo mogopeng le mo motlaaganeng fela.


text:
Mo mafelong otlhe kwa ke tsamaileng le bana botlhe ba Iseraele gone, a nkile ka bua lefoko le mongwe wa ditso tsa Iseraele, yo ke mo laotseng gore a otle batho ba me Baiseraele ka re: Ana go ntse jang ka lo sa nkagela ntlo ya masetara?’


text:
“Ke gone jaana o reye motlhanka wa me Dafite o re: Jehofa wa masomosomo o bua jaana a re: ‘Ke ne ka go tsaya mo mafulong, o setse dinku morago, gore o tle o nne kgosana ya batho ba me ya Baiseraele;


text:
ke ne ke ntse ke na nao gongwe le gongwe kwa o ntse o ya gone, ke tlositse baba botlhe ba gago fa pele ga gago; mme ke tlaa go direla leina le legolo, le le tshwanang le leina la ba bagolo ba ba mo lefatsheng.


text:
Ke tlaa baakanyetsa batho ba me Baiseraele bonno, ke ba tlhoma, gore ba age mo bonnong jo e leng jwa bone, ba sa tlhole ba sutisiwa; le gone bana ba boikepo ga ba ketla ba tlhola ba ba patika jaaka ga ntlha,


text:
le jaaka go simolola ka tsatsi le ke laotseng ka lone, gore go nne baatlhodi mo bathong ba me Baiseraele; ke tlaa go naya boikhutso mo babeng botlhe ba gago. Gape Jehofa o a go bolelela fa a tlaa go dira motse.


text:
E tlaa re malatsi a gago a sena go fela, o robala le borraeno, ke tlaa emisa wa losika lwa gago morago ga gago, yo o tlaa tswang mo mmeleng wa gago, mme ke tlaa tlhomamisa bogosi jwa gagwe.


text:
Ene o tlaa agela leina la me ntlo, mme ke tlaa tlhomamisa setulo sa gagwe sa bogosi ka bosakhutleng.


text:
Ke tlaa nna rraagwe, ene o tlaa nna morwaake; fa a dira boikepo, ke tlaa mmetsa ka thupa ya batho, le ka kgwathiso ya bana ba batho.


text:
Boutlwelo botlhoko jwa me ga bo ketla bo mo tlogela, jaaka ke bo tlositse mo go Saule yo ke mo tlositseng fa pele ga gago.


text:
Motse wa gago o tlaa tlhomamisiwa le bogosi jwa gago ka bosakhutleng fa pele ga gago; le setulo sa gago sa bogosi se tlaa tlhomamisiwa ka bosakhutleng.’ ”


text:
Foo Dafite kgosi a tsena, a dula fa pele ga Jehofa; mme a re: “Ana ke mang, Jehofa Modimo, le ntlo ya me ke eng, fa e bo ne ne o nterile fano jaana?


text:
Mo e ne e le selo se sebotlana mo matlhong a gago, Jehofa Modimo; o bile o buile le ka ga motse wa motlhanka wa gago go o segofaletsa lobaka lo loleele lo lo tlang; mo le gone e le ka fa mokgweng wa batho, Jehofa Modimo.


text:
O dirile bogolo jotlhe jo ka ntlha ya lefoko la gago, le ka fa pelong ya gago go tla o bo itsise motlhanka wa gago.


text:
Ka ntlha ya moo o mogolo, Jehofa Modimo; gonne ga go na ope yo o tshwanang nao, le gone ga go na Modimo ope kwa ntle ga gago, ka fa go tsotlhe tse re di utlwileng ka ditsebe tsa rona.


text:
Go na le morafe ofe mo lefatsheng o o tshwanang le batho ba gago, ke gore, o o tshwanang le Baiseraele ba Modimo o ileng go ba ithekololela gore e nne tšhaba, le gore o itirele leina, le gore o ba direle dilo tse dikgolo, le lefatshe la gago go le direla dilo tse di boitshegang, fa pele ga batho ba gago, ba o tswang go ba ithekololela kwa Egepeto, ba tswa mo merafeng le mo medimong ya yone.


text:
O ne wa itlhomamisetsa batho ba gago Baiseraele gore e nne tšhaba mo go wena ka bosakhutleng; le wena Jehofa wa ba wa tla wa nna Modimo wa bone.


text:
“Jaana, Modimo, lefoko le o le buileng ka ga motlhanka wa gago le ka ga motse wa gagwe, a ko o le tlhomamise ka bosakhutleng, o tle o dire jaaka o buile.


text:
A leina la gago le godisiwe ka bosakhutleng, ka gore, Jehofa wa masomosomo ke Modimo o o okameng Iseraele; mme motse wa motlhanka wa gago Dafite o tlaa tlhomamisiwa fa pele ga gago.


text:
Gonne wena Jehofa wa masomosomo, Modimo wa Iseraele, o senoletse motlhanka wa gago wa re: ‘Ke tlaa go agela ntlo’; ke gone ka moo motlhanka wa gago o ikutlwileng mo pelong ya gagwe go go rapela ka morapelo o.


text:
“Jaana, Jehofa Modimo, o Modimo, le mafoko a gago ke boammaaruri, o tlhomamiseditse motlhanka wa gago selo se se molemo se.


text:
Ke gone jaana, a go go kgatlhe go segofatsa motse wa motlhanka wa gago, gore o tle o nnele ruri ka bosakhutleng fa pele ga gago; gonne wena, Jehofa Modimo, o se buile; a motse wa motlhanka wa gago o segofadiwe ka tshegofatso ya gago ka bosakhutleng.”


text:
Morago ga moo Dafite a kgemetha Bafilisitia, a ba fenya; Dafite a tlosa taolo ya motse o mogolo mo seatleng sa Bafilisitia.


text:
A kgemetha Bamoabe, a ba lekanya ka mogala a ba laditse fa fatshe; a lekanya selekanyo sa megala e le mebedi ya go bolaya, le ka mogala o le mongwe fela o o tletseng wa go phedisa. Mme Bamoabe ba nna batlhanka ba ga Dafite, ba lere dikabelo.


text:
Dafite a kgemetha le ene Hatatesere morwa Rehobe, kgosi ya Soba, ka a ya go ba a itseela puso ya gagwe kwa Nokeng.


text:
Dafite a gapa mo go ene bapalama dipitse ba le 1 700, le ba dinao ba le 20 000; dipitse tsotlhe tsa dikara tsa tlhabano Dafite a di kgaola mesifa, a sadisa mo go tsone tse di lekanyeng dikara di le lekgolo.


text:
E rile Basiria ba Damaseko ba tla go thusa Hatatesere kgosi ya Soba, Dafite a kgemetha Basiria, banna ba le 22 000.


text:
Foo Dafite a baya ditlhopha tsa masole mo Siria wa Damaseko; Basiria ba nna batlhanka ba ga Dafite, ba lere dikabelo. Jehofa a naya Dafite phenyo gongwe le gongwe kwa o yang gone.


text:
Dafite a tsaya dithebe tsa gouta tse di ne di le mo batlhankeng ba ga Hatatesere, a di isa kwa Jerusalema.


text:
Kwa Beta le kwa Berothai, metse ya ga Hatatesere, kgosi Dafite a tsaya kgotlho e le kgolo thata gone.


text:
foo Toi a roma Jorame morwawe kwa go kgosi Dafite, a ya go mo dumedisa le go mo segofatsa, ka a tlhabanye le Hatatesere a mo kgemethile; gonne Hatatesere o ne a ntse a tlhabana le Toi. Jorame a tla a tshotse dilwana tsa selefera, le dilwana tsa gouta, le dilwana tsa kgotlho;


text:
le tsone dilo tseo Dafite a di tshwaela Jehofa, di na le selefera le gouta tse o di mo tshwaetseng tsa merafe yotlhe e o ntseng a e fenya;


text:
tsa Siria le tsa Moabe, le tsa bana ba Amone, le tsa Bafilisitia, le tsa Amaleke, le tsa kgapelo ya ga Hatatesere, morwa Rehobe, kgosi ya Soba.


text:
Dafite a inaya leina ka a bowa kwa go kgemetheng Basiria mo molapong wa Letswai, e bong batho ba le 18 000.


text:
A baya ditlhopha tsa masole mo Etome; mo lefatsheng lotlhe la Etome a baya ditlhopa tsa batlhabani, mme Baetome botlhe ba nna batlhanka ba ga Dafite. Jehofa a naya Dafite phenyo gongwe le gongwe kwa o yang gone.


text:
Benaia morwa Joiata, e le molaodi wa Bakerethe le Bapelethe; bomorwa Dafite e le dikala tse dikgolo.


text:
Dafite a re: “A go sa na le mongwe yo o setseng wa ntlo ya ga Saule, gore ke tle ke itshupe bopelonomi mo go ene ka ntlha ya ga Jonathane?”


text:
Ga bo go le motlhanka wa ntlo ya ga Saule yo leina la gagwe e leng Siba, mme ba mmiletsa kwa go Dafite; kgosi ya mo raya ya re: “A o Siba?” a re: “Motlhanka wa gago ke nna ene.”


text:
Kgosi ya re: “A ga go tlhole go na le ope wa ntlo ya ga Saule, gore ke tle ke itshupe bopelonomi jwa Modimo mo go ene?” Siba a raya kgosi a re: “Jonathane o sa na le ngwana wa mosimane, yo o segole mo dinaong.”


text:
Kgosi ya mo raya ya re: “O kwa kae?” Siba a raya kgosi a re: “Bona, o mo ntlong ya ga Makire morwa Amiele, kwa Lotebare.”


text:
Mme Mefibošethe morwa Jonathane, morwa Saule, a tla kwa go Dafite a wela ka sefatlhogo fa fatshe, a ikoba. Dafite a re: “Mefibošethe.” A araba a re: “Bona, motlhanka wa gago!”


text:
Dafite a mo raya a re: “O se ka wa boifa; gonne ruri ke tlaa itshupa pelonomi mo go wena ka ntlha ya ga rraago, mme ke tlaa go rebolela maota otlhe a ga Saule rraago; o tlaa jela dijo fa lomating lwa me ka metlha yotlhe.”


text:
Foo kgosi ya bitsa Siba, motlhanka wa ga Saule, ya mo raya ya re: “Gotlhe mo e neng e le ga Saule le ga ba ntlo botlhe ba gagwe, ke go neile morwa mong wa gago.


text:
O tlaa mo lemela lefatshe, wena le bomorwao, le batlhanka ba gago; mme o lere maungo, gore morwa mong wa gago a bone dijo; Mefibošethe morwa mong wa gago o tlaa jela dijo ka gale fa lomating lwa me.” Siba o ne a na le bana ba basimane ba le 15 le batlhanka ba le 20.


text:
Foo Siba a raya kgosi a re: “Jaaka tsotlhe tse kgosi morena wa me o di laoletseng motlhanka wa gagwe, motlhanka wa gago o tlaa dira fela jalo.” Ka ga Mefibošethe, ga bua kgosi ya re: “O tlaa jela fa lomating lwa me, jaaka mongwe wa bomorwa kgosi.”


text:
Mefibošethe o ne a na le ngwana yo monnye wa mosimanyana, leina la gagwe e le Mika. Botlhe ba ba mo ntlong ya ga Siba, e ne e le batlhanka ba ga Mefibošethe.


text:
Jalo Mefibošethe a aga mo Jerusalema; gonne o ne a jela fa lomating lwa kgosi ka metlha yotlhe; a bo a le segole mo dinaong tsoo pedi.


text:
Ga dirala, e rile morago ga moo kgosi ya bana ba Amone a swa, mme Hanune morwawe a busa mo boemong jwa gagwe.


text:
Dafite a re: “Ke tlaa itshupa pelonomi mo go Hanune morwa Nahaše, jaaka rraagwe a ne a itshupa pelonomi mo go nna.” Dafite a roma batlhanka ba gagwe ba isa matshediso ka ga rraagwe. Batlhanka ba ga Dafite ba tla mo lefatsheng la bana ba Amone.


text:
Dikgosana tsa bana ba Amone tsa raya Hanune morena wa bone tsa re: “A o gopola go re Dafite o tlotla rraago, fa e bo ne ne a roma batshedisi kwa go wena? A Dafite ga a a roma batlhanka ba gagwe kwa go wena go tla ba kheleisa motse, le go o tlhola, le go o senya?”


text:
Jalo Hanune a tshwara batlhanka ba ga Dafite, a ba beola ditedu ntlhanngwe fela, a kgaola diaparo tsa bone ka bogare, a di kgaolela kwa maragong a bone, a itse go ba naya tsela.


text:
E rile ba go bolelela Dafite, a roma a ya go ba kgatlhantsha; gonne banna bao ba bo ba tlhajwa ke ditlhong thata. Kgosi ya re: “Namang lo sa diegile koo Jeriko go tsamaya ditedu tsa lona di tlhoga, foo lo tlaa itse go tla.”


text:
E rile bana ba Amone ba ipona fa ba nkgela Dafite sebodu, bana ba Amone ba roma ba ya go thapa Basiria ba Betherehobe ka tuelo, le Basiria ba Soba, banna ba dinao ba le 20 000, le kgosi ya Maaka a na le banna ba le 10 000, le banna ba Toba ba le 12 000.


text:
Bana ba Amone ba bolola, ba aba ntwa fa botsenong jwa kgoro; mme Basiria ba Soba, le ba Rehoba, le banna ba Toba le ba Maaka, ba ne ba le bosi mo nageng.


text:
E rile Joabe a bona fa ntwa e mo tsentse gare e le kwa pele ga gagwe le kwa morago, a tlhaola mo banneng botlhe ba Iseraele ba ba tlhophegileng, a ba abela bolebagana le Basiria;


text:
batho ba bangwe a ba tsenya mo seatleng sa ga Abišai monnawe, a ba abela bolebagana le bana ba Amone.


text:
A re: “E tlaa re fa Basiria ba mphekeetsa, foo o nthuse; fa bana ba Amone ba go fekeetsa, foo ke tlaa ya go go thusa.


text:
O nametsege, re dire senna re direle batho ba ga rona, le metse ya Modimo wa rona; mme a Jehofa a dire se o se bonang se le molemo.”


text:
Jalo Joabe le batho ba o nang nabo ba atamela ba ya go tlhabana le Basiria; mme ba tshaba fa pele ga gagwe.


text:
E rile bana ba Amone ba bona fa Basiria ba tshaba, le bone ba tloga ba tshaba fa pele ga Abišai, ba tsena mo motseng. Foo Joabe a bowa kwa baneng ba Amone, a tla Jerusalema.


text:
Hataresere a roma a ya go bolotsa Basiria ba ba kwa moseja ga Noka; ba tla mo Helame, ba na le Shobake molaodi wa ntwa ya ga Hataresere, e le moeteledipele wa bone.


text:
Ga bolelelwa Dafite; mme a phutha Baiseraele botlhe, a kgabaganya Joretane, a tla mo Helame. Basiria ba ikabela Dafite, ba tlhabana nae.


text:
Basiria ba tshaba fa pele ga Baiseraele; mme Dafite a bolaya Basiria, banna ba dikara di le 700 le bapalama dipitse ba le 40 000, a tlhaba Shobaka molaodi wa ntwa ya bone, a ba a tla a swela gone.


text:
E rile dikgosi tsotlhe tse e neng e le batlhanka ba ga Hataresere di bona fa di alotswe fa pele ga Iseraele, ba dira kagiso le Baisraele, mme ba ba direla. Jalo Basiria ba boifa go tlhola ba thusa bana ba Amone.


text:
Ga dirala e rile ka tshokologo ya ngwaga, ka lobaka lwa fa dikgosi di bolola di ya go tlhabana, Dafite a roma Joabe le batlhanka ba gagwe nae, le Baiseraele botlhe; ba ya ba senya bana ba Amone, ba tlhasela Raba. Mme Dafite a sala mo Jerusalema.


text:
Ga dirala ya re go le maitseboana, Dafite a rapamologa mo bolaong jwa gagwe, a tsamaya tsamaya mo godimo ga ntlo ya kgosi; o rile a le mo godimo ga ntlo a bona mosadi mongwe a tlhapa; mosadi yo a bo a le montle thata go lejwa.


text:
Dafite a roma a ya go botsa ka ga mosadi, mme mongwe a re: “A yoo ga se Bathešeba morwadia Eliame, mosadi wa ga Uria wa Mohite?”


text:
Dafite a roma batho ba ya go mo tsaya; mosadi a tsena kwa go ene mme a lala nae; (gonne o ne a itshekisitswe mo itshekologong ya gagwe;) mosadi a itse go boela kwa ntlong ya gagwe.


text:
Dafite a roma kwa go Joabe a re: “Roma Uria wa Mohite a tle kwano go nna.” Joabe a roma Uria kwa go Dafite.


text:
E rile Uria a tla kwa go ene, Dafite a mmotsa botshelo jwa ga Joabe, le botshelo jwa batho, le ka fa ntwa e tswelelang ka gone.


text:
Dafite a raya Uria a re: “Ya kwa ntlong ya gago, o itlhapise dinao.” Uria a tloga a tswa mo ntlong ya kgosi, a tloga a isediwa dijo tse di tswang kwa kgosing.


text:
Mme Uria a robala fa mojakong wa ntlo ya kgosi a na le batlhanka botlhe ba morena wa gagwe, a se ka a ya kwa ntlong ya gagwe.


text:
Ya re ba sena go bolelela Dafite fa Uria a se ka a ya kwa ntlong ya gagwe, Dafite a raya Uria a re: “A ga o tswe loetong? Ke ka ntlha yang o se ka wa ya kwa ntlong ya gago?”


text:
Uria a raya Dafite a re: “Letlole, le Baiseraele le Bajuta, ba mo diobong; le morena wa me Joabe, le batlhanka ba morena wa me, ba thibeletse fela mo nageng; jalo a ke ne ke ka ya kwa ntlong ya me, ka ya go ja le go nwa, le go lala le mosadi wa me? Jaaka o tshedile, le jaaka mowa wa gago o tshedile, ga nketla ke dira selo se.”


text:
Dafite a raya Uria a re: “Tlhola mono le gompieno, ka moso ke tlaa go lesa o tsamaya.” Uria a tlhola mo Jerusalema ka tsatsi leo le ka moso.


text:
E rile Dafite a sena go mmitsa, a ja a nwa fa pele ga gagwe; a mo tagisa; ka maabanyane a tswa a ya go robala mo bolaong jwa gagwe a na le batlhanka ba morena wa gagwe, a se ka a ya kwa ntlong ya gagwe.


text:
A kwala mo lokwalong a re: “O tle o beye Uria kwa pele, kwa tlhabano e gotetseng bogolo gone, mme lo mo tswe, lo boe ka morago, gore a tle a itewe, a swe.”


text:
Ga dirala ya re Joabe a laletse motse, a laolela Uria kwa o itseng fa go na la banna ba ba pelokgale gone.


text:
Banna ba motse ba tshologa ba tlhabana le Joabe; ga wa batho bangwe, e bong bangwe ba batlhanka ba ga Dafite; Uria wa Mohite le ene a swa.


text:
e tlaa re fa kgosi e ka nna bogale, mme e go raya e re: ‘Ana lo ne lo atamelelang bobe kwa motseng lo tlhabana? A lo ne lo sa itse fa ba tlaa hula ba le mo godimo ga lorako?


text:
E mang yo o iteileng Abimeleke morwa Jerubešethe? A ga se mosadi mongwe yo o ne a latlhela tshilo mo go ene a le mo godimo ga lorako, a swela kwa Thebese? Ana lo ne lo atamelelang bobe kwa lorakong?’ Foo o tle o re: ‘Motlhanka wa gago Uria wa Mohite le ene o sule.’ ”


text:
Morongwa a raya Dafite a re: “Batho ba ne ba re fenya, ba re tshologela kwa nageng, re ne re tlhatlaganye nabo go ya fela kwa botsenong jwa kgoro.


text:
Bahudi ba le mo godimo ga lorako ba hula batlhanka ba gago; batlhanka bangwe ba kgosi ba sule, le motlhanka wa gago Uria wa Mohite le ene o sule.”


text:
Foo Dafite a raya morongwa a re: “O tlaa raya Joabe jaana o re: ‘A selo se, se se ka sa go itumolola, gonne tšhaka e tle e je mongwe jaaka yo mongwe; tlhabana le motse ka thata e kgolo bogolo, mme o o fenye;’ le wena o mo nametse.”


text:
Ya re khutsafalo e sena go feta, Dafite a roma a mo tlisa mo ntlong ya gagwe, a nna mosadi wa gagwe, a bona nae ngwana wa mosimane. Mme selo se Dafite o se dirileng sa itumolola Jehofa.


text:
Jehofa a roma Nathane kwa go Dafite. A tla mo go ene, a mo raya a re: “Go kile ga ne go le banna ba le babedi mo motseng o le mongwe fela; mongwe a humile, mme yo mongwe a humanegile.


text:
mme monna wa sehumanegi a se na sepe fa e se kwanyana e namagatsanyana e le nngwe fela, e o ne a e rekile a e otlile; mme ya gola e nna nae le bana ba gagwe; e ne e ja dijo tsa gagwe, e nwa ga senwelo sa gagwe, e robala mo sehubeng sa gagwe, e nna mo go ene jaaka e ka bo e le ngwana wa mosetsana fela.


text:
Monna wa mohumi a gorogelwa ke motsamai mongwe, mme a rekegela letsomane la gagwe le matlhape a gagwe, go tsaya mo go one go tlhabisa motho wa motsamai yo o mo gorogetseng, mme a gapa kwanyana ya monna wa sehumanegi, a e tlhabisa motho yo o mo gorogetseng.”


text:
Bogale jwa ga Dafite jwa tukela monna yoo; a raya Nathane a re: “Jaaka Jehofa a tshedile, monna yo o dirileng seo se o tshwanetse go swa;


text:
Nathane a raya Dafite a re: “Ke wena monna yoo. Jehofa Modimo wa Iseraele o bua jaana, a re: ‘Ke go tloditse gore o tle o nne kgosi ya Iseraele, ka go golola mo seatleng sa ga Saule;


text:
ka go naya ntlo ya mong wa gago, le basadi ba mong wa gago mo sehubeng sa gago, ka go naya ba ntlo ya Iseraele le ya Bajuta; mme fa moo go ka bo go ne go le gobotlana bobe, nka bo ke go okeleditse ka dilo dingwe le dingwe.


text:
Ana o nyaditse lefoko la ga Jehofa ka ntlha yang, wa dira se se bosula mo matlhong a gagwe? O remile Uria wa Mohite ka tšhaka, o bile o tshotse mosadi wa gagwe gore a nne mosadi wa gago, o mmolaisitse tšhaka ya bana ba Amone.


text:
Ke gone, tšhaka ga e ketla e tlhola e tlogela ntlo ya gago; ka o nnyaditse, mme wa tsaya mosadi wa ga Uria wa Mohite gore a nne mosadi wa gago.’


text:
Jehofa o bua jaana a re: ‘Bona, ke tlaa go tsosetsa bosula mo go ba e leng ba ntlo ya gago, ke tlaa tsaya basadi ba gago, fa pele ga matlho a gago ke ba naya wa gaeno, mme o tlaa lala le basadi ba gago mo ponong ya letsatsi le.


text:
Gonne wena o se dirile mo sephiring; nna ke tlaa dira selo se fa pele ga Baiseraele botlhe, le fa pele ga letsatsi.’ ”


text:
Dafite a raya Nathane a re: “Ke leofetse Jehofa.” Nathane a raya Dafite a re: “Jehofa le ene o tlositse boleo jwa gago; ga o ketla oo swa.


text:
Le fa go ntse jalo, e re ka o neile baba ba ga Jehofa thata e kgolo ya go tlhapatsa ka tiro e, le ngwana yo o mmonyeng o tlaa swa ruri.”


text:
Nathane a tloga a ya kwa ga gagwe. Jehofa a itaya ngwana yo mosadi wa ga Uria o mmonyeng le Dafite, mme a nna botlhoko thata.


text:
Ya re ka ntlha ya moo Dafite a rapelela ngwana mo Modimong; mme a ikitsa go ja, a tsena a lala a totometse fa fatshe bosigo jotlhe.


text:
Bagolwane ba ntlo ya gagwe ba nanoga, ba ema fa go ene, go tla ba mo kakatlolola fa fatshe; mme a gana, le gone a se ka a ja dijo nabo.


text:
Ga dirala ya re ka letsatsi la bosupa, ngwana a swa. Mme batlhanka ba ga Dafite ba boifa go mmolelela fa ngwana a sule; ka ba re: “Bonang, e rile ngwana a sa ntse a tshedile, ra bua nae, mme a se ka a reetsa lentswe la rona; o tlaa itshwenya bogolo jang fa re mmolelela go re ngwana o sule!”


text:
Mme e rile Dafite a bona batlhanka ba gagwe ba sebetsanya, a lemoga fa ngwana a sule; a raya batlhanka ba gagwe a re: “A ngwana o sule?” Ba re: “O sule.”


text:
Foo Dafite a tloga fa fatshe, a tlhapa, a tlola, a apara diaparo di sele; a tla mo ntlong ya ga Jehofa, a obama; foo a tla mo ntlong e e leng ya gagwe; ya re a batla jalo, ba baya dijo fa pele ga gagwe, mme a ja.


text:
Foo batlhanka ba gagwe ba mo raya ba re: “Ana ke eng selo se o se dirileng? E rile ngwana a sa ntse a tshedile, wa ikitsa go ja, wa mo lelela; mme ya re ngwana a sena go swa o ema o ja dijo.”


text:
A re: “E rile ngwana a sa ntse a tshedile ka ikitsa go ja, ka lela; gonne ke itheile ka re: ‘Go itse mang boo Jehofa ga a kake a nna boutlwelo botlhoko mo go nna gore ngwana a tshele?’


text:
Jaana ka a sule nka bo ke ikiletsang go ja? A ke ka ba ka mmusa? Ke tlaa ya kwa go ene, ene ga a ketla a boela kwano go nna.”


text:
Dafite a gomotsa Bathešeba mosadi wa gagwe, a tsena kwa go ene a lala nae; mme a bona ngwana wa mosimane, a mo raya leina a re Solomone.


text:
Jehofa a mo rata; mme a roma ka Nathane moperofeti, a mo raya leina a re Jedidia, ka ntlha ya ga Jehofa.


text:
Ke gone jaana, phutha batho ba ba setseng, o thibelelele motse, o o gape; nka tla ka gapa motse, wa reelelwa leina la me.”


text:
A tsaya serwalo sa kgosi ya bone a se tlosa mo tlhogong ya yone; bokete jwa sone bo ne bo le talenta ya gouta, mo go sone go le majana a a tlhokegang; mme sa bewa mo tlhogong ya ga Dafite. A ntshetsa thopo ya motse kwa ntle, e le kgolo thata.


text:
Batho ba ba mo go one a ba ntshetsa kwa ntle, a ba baya fa tlase ga dišage le fa tlase ga dikokola tsa tshipi, le fa tlase ga dilepe tsa tshipi, a ba raladisa bobesetso jwa setene; a direla metse yotlhe ya bana ba Amone jalo. Mme Dafite le batho botlhe ba boela Jerusalema.


text:
Ga dirala e rile morago ga moo, Abesalome morwa Dafite a bo a na le kgaitsadie mongwe, e le motho yo montle, leina la gagwe e le Tamare; mme Amenone morwa Dafite a mo rata.


text:
Amenone a tshwenyega thata a ba a tla a bobola ka ga Tamare kgaitsadie; gonne e ne ele kgarebane; mme go ne go le thata mo go Amenone go mo dira sengwe.


text:
Amenone o ne a na le tsala nngwe, leina la gagwe e le Jonatabe morwa Simea, mogoloa Dafite; Jonatabe e ne e le monna yo o boferefere thata.


text:
A mo raya a re: “Wena morwa kgosi go ntse jang o bopama jaana ka malatsi otlhe? A ga o mpolelele?” Amenone a mo raya a re: “Ke rata Tamare kgaitsadia Abesalome nnake.”


text:
Jonatabe a mo raya a re: “Robala mo bolaong jwa gago o itsheme botlhoko; e tlaa re rraago a tla go go bona o mo reye o re: ‘Ke a go rapela, o mme kgaitsadiake Tamare a tle a nneye dijo, a di baakanye mo ponong ya me gore ke di bone, ke be ke di jele mo seatleng sa gagwe.’ ”


text:
Jalo Amenone a robala a itshema botlhoko; mme e rile kgosi e tsile go mmona, Amenone a raya kgosi a re: “Ke a go rapela, o mme kgaitsadiake Tamare a tle a ntirele dipapetlana tsa senkgwe le fa e le di le pedi mo ponong ya me, gore ke tle ke jele mo seatleng sa gagwe.”


text:
Foo Dafite a romela kwa gae kwa go Tamare a re: “A ke o ye kwa ntlong ya ga Amenone kgaitsadio, o mmaakanyetse dijo.”


text:
Tamare a ya kwa ntlong ya ga Amenone kgaitsadie; Amenone a bo a rapame. Mme Tamare a tsaya setou, a se duba, a dira dipapetlana tsa senkgwe mo ponong ya gagwe, a besa dipapetlana tsa senkgwe.


text:
A tsaya pitsana e e lophaetla, a di gorometsa fa pele ga gagwe; mme a gana go ja. Amenone a re: “Ntshang banna botlhe ba tswe.” Mme banna botlhe ba tswa fa go ene.


text:
Amenone a raya Tamare a re: “Lere dijo mo ntlwaneng gore ke jele mo seatleng sa gago.” Tamare a tsaya dipapetlana tsa senkgwe tse o di dirileng, a di isa mo ntlwaneng kwa go Amenone kgaitsadie.


text:
Ya re a sena go di atametsa fa go ene go tla a di ja, a mo tshwara a mo raya a re: “Ntlo o lale le nna kgaitsadiaka.”


text:
A mo fetola a re: “Nyaa kgaitsadiaka, o se ka wa nkatisa; gonne ga go a tshwanela fa sengwe se se ntseng jalo se ka dirwa mo Iseraele; o se ka wa dira bosilo jo.


text:
Nna ke tlaa isa kae ditlhong tsa me? Le ka ga gago o tlaa nna jaaka lengwe la masilo mo Iseraele. Ke gone ke a go rapela, bua le kgosi; gonne ga e ketla e gana gore o ntseye.”


text:
Le fa go ntse jalo a gana go reetsa lentswe la gagwe; mme e re ka a le thata bogolo go ene, a mo katisa, a lala nae.


text:
Foo Amenone a tloga a mo tlhoa ka tlhoo e e feteletseng; ka tlhoo e o mo tlhoileng ka yone ya feta lorato lo o ne a mo rata ka lone pele. Amenone a mo raya a re: “Nanoga o tsamaye.”


text:
Tamare a mo raya a re: “E seng jalo, gonne tshiamololo e kgolo e, ya go nteleka, e tlaa bo e gaisa e nngwe e o e ntiretseng.” A gana go mo reetsa.


text:
Foo a bitsa motlhanka wa gagwe yo o mo direlang a re: “Ntshetsa mosadi yo kwa ntle a tswe mo go nna, mme o pakele setswalo morago ga gagwe.”


text:
Tamare o ne a apere seaparo se se mebalabala, gonne bomorwadia kgosi ba e leng makgarebane ba ne ba tle ba apare diaparo tse di ntseng jalo. Foo motlhanka wa gagwe a mo ntshetsa kwa ntle, a pakela setswalo morago ga gagwe.


text:
Tamare a ipaya melora mo tlhogong a ikgagola seaparo se se mebalabala se o se apereng; a ipaya seatla mo tlhogong, a tsamaya, a tla a galela godimo.


text:
Abesalome kgaitsadie a mo raya a re: “A Amenone kgaitsadio o ntse a na nao? Jaana o tle o didimale kgaitsadiaka; ke kgaitsadio; a selo se se se go tsene mo pelong.” Tamare a nna a poporogetswe fela mo ntlong ya ga Abesalome kgaitsadie.


text:
Abesalome a se ka a bua le Amenone se se molemo, le fa e le se se bosula; mme a tlhoa Amenone ka a ne a katisitse Tamare kgaitsadie.


text:
Ga dirala e rile morago ga dinyaga di le pedi tse di tletseng, Abesalome a bo a na le babeodi ba dinku mo Baalehasore o o bapileng le Eferaime; Abesalome a laletsa bomorwa kgosi botlhe.


text:
Abesalome a tla mo kgosing a re: “Bona, motlhanka wa gago o na le babeodi ba dinku; ke a go rapela, a kgosi le batlhanka ba yone ba ye le motlhanka wa gago.”


text:
Mme kgosi ya raya Abesalome ya re: “Nyaa morwaaka, a re se tsamayeng rotlhe, re ka tla ra go imela.” A mo rapela thata; le fa go ntse jalo a gana go tsamaya, mme a mo segofatsa.


text:
Foo Abesalome a re: “Fa go sa nna jalo, ke a go rapela, a mogolole Amenone a ye le rona.” Kgosi ya mo raya ya re: “O tlaa bo a elang nao?”


text:
Abesalome a laola batlhanka ba gagwe a re: “Lo ele tlhoko jaana, fa pelo ya ga Amenone e le mokete ka bojalwa jwa mofine; fa ke lo raya ke re: ‘Itayang Amenone,’ foo lo mmolaye, lo se ka lwa boifa; a ga ke a lo laola? Lo nne pelokgale, le boganka fela.”


text:
Batlhanka ba ga Abesalome ba direla Amenone jaaka Abesalome a ba laotse. Foo bomorwa kgosi ba nanoga botlhe, mongwe le mongwe a palama mmoulo wa gagwe, a tshaba.


text:
Ga dirala ya re ba le mo tseleng, mafoko a fitlha kwa go Dafite, ga twe: “Abesalome o bolaile bomorwa kgosi botlhe, go bile ga go a sala ope wa bone.”


text:
Foo kgosi ya nanoga ya ikgagola diaparo, ya namalala fa fatshe; batlhanka botlhe ba yone ba ema fa go yone ba ikgagotse diaparo.


text:
Jonatabe, morwa Shimea mogolo a Dafite, a bua a re: “A morena wa me a se ka a itlhoma fa ba bolaile makau otlhe bomorwa kgosi; ka go sule Amenone a le esi; gonne e sa le ka letsatsi le o katisitseng Tamare kgaitsadie ka lone selo se se ntse se ikaeletswe ka taolo ya ga Abesalome.


text:
Ke gone jaana, a selo se se se tsene kgosi morena wa me mo pelong, go itlhoma fa bomorwa kgosi ba sule botlhe; gonne go sule Amenone a le esi fela.”


text:
Abesalome a tshaba. Mme lekau le le lebetseng la tsholetsa matlho, la leba, mme bonang, ga bo go tla batho ba le bantsi ka tsela ya mofapha wa thaba morago ga lone.


text:
Jonatabe a raya kgosi a re: “Bona, bomorwa kgosi ba tsile; jaaka motlhanka wa gago a buile, go ntse fela jalo.”


text:
Ga dirala ya re a sena go wetsa go bua, bomorwa kgosi ba fitlha, mme ba tsholetsa mantswe a bone ba lela; le ene kgosi le batlhanka ba yone botlhe ba lela mo go botlhoko thata.


text:
Mme Abesalome a tshaba, a ya kwa go Talemai morwa Amihure kgosi ya Gešure. Dafite a lelela morwawe ka malatsi otlhe.


text:
Mowa wa kgosi Dafite o ne o tlhologeletswe go tswela kwa go Abesalome; gonne a setse a gomotsegile ka ga Amenone jaaka a sule.


text:
Mme Joabe a roma motho kwa Tekoa, a bitsa mosadi mongwe yo o botlhale gone, a mo raya a re: “Ke a go rapela, o tle o itsheme motho yo o hutsafetseng, o apare diaparo tsa khutsafalo, ke a go rapela, o se ka wa tlola lookwane, o nne jaaka mosadi yo o sa bolong go lelela moswi fela.


text:
Kgosi ya mo raya ya re: “O bolawa ke eng?” A e fetola a re: “Ruri ke mosadi wa motlholagadi, monna wa me o sule.


text:
Lelata la gago o ne a na le bana ba basimane ba le babedi, mme ba lwa mo nageng, go ne go se na ope yo o ba kgaoganyang, mme yo mongwe a itaya yo mongwe, a mmolaya.


text:
Mme bona, ba losika loo botlhe ba tsogologetse lelata la gago, ba re: ‘Ntsha yo o bolaileng ngwanaa rraagwe gore re mmolaele loso lwa ngwanaa rraagwe yo o mmolaileng, mme jalo re bolaye le ene mojaboswa’; jalo ba tlaa tima legala la me le le setseng, ba sa tlogelele monna wa me leina le fa e le lesalela mo lefatsheng.”


text:
Mosadi wa Tekoa a raya kgosi a re: “Morena wa me, kgosi, a boikepo bo nne mo go nna le mo ntlong ya ga rre; a kgosi le setulo sa yone sa bogosi e tlhoke molato.”


text:
Kgosi ya re; “Le fa e le mang yo o buang sengwe nao, o mo lere kwa go nna mme ga a ketla a tlhola a go ama gope.”


text:
Foo mosadi a re: “Ke a go rapela, a kgosi e gakologelwe Jehofa, Modimo wa gago, gore mmusolosi wa madi a se ka a tlhola a senya, ka o ka tla a senya morwaake.” Mme a re: “Jaaka Jehofa a tshedile, moriri le fa e le o mongwe fela wa ga morwao ga o ketla o wela fa fatshe.”


text:
Foo mosadi a re: “Ke a go rapela, o mme lelata la gago le bue lefoko lengwe le kgosi morena wa me.” Mme ya re: “Buela pele.”


text:
Mosadi a re: “Ke ka ntlha yang o diretse batho ba Modimo tiro e e ntseng jalo? Gonne fa o bua lefoko le, kgosi e etsa mongwe yo o molato, ka kgosi e sa ye go batla molelekiwa wa yone.


text:
Gonne go swa ke ga rona, mme re etsa metsi a a tshologetseng fa fatshe, a a sa ka keng a tlhola a selwa; le gone Modimo ga o tlose botshelo, mme o dira maano a go re, yo o lelekilweng a se ka a nna molatlhegi mo go one.


text:
Jaana ka re, e re ka ke tsile go bua lone lefoko le le kgosi morena wa me, ke ka gonne batho ba mpoifisitse; mme lelata la gago la re: Jaana ke tlaa bua le kgosi; e tle e re gongwe kgosi e dire topo ya motlhanka wa yone.


text:
Gonne kgosi e tlaa utlwa go golola motlhanka wa yone mo seatleng sa monna yo o ratang go ntshenya, le morwaake mmogo, re tswa mo bosweng jwa Modimo.


text:
Foo lelata la gago la re: Ke a go rapela, o mme lefoko la kgosi morena wa me le nne boikhutso; gonne kgosi morena wa me o ntse jaaka moengele wa Modimo mo go farologanyeng molemo le bosula; Jehofa Modimo wa gago a nne nao.”


text:
Foo kgosi ya fetola mosadi ya re: “Ke a go rapela, o se ka wa ntobela sepe se ke tlaa se go botsang.” Mosadi a re: “A kgosi morena wa me a bue.”


text:
Kgosi ya re: “A seatla sa ga Joabe ga se na nao mo seong se sotlhe fela?” Mosadi a fetola a re: “Jaaka mowa wa gago o tshedile, kgosi morena wa me, ga go na ope yo o ka fapogelang ntlheng ya le legolo, kgotsa ntlheng ya la molema a tswa mo go sengwe se kgosi morena wa me o se buileng; gonne motlhanka wa gago Joabe, ke ene yo o ne a ntaola, a ba a tsenya mafoko otlhe a mo molomong wa lelata la gago;


text:
motlhanka wa gago Joabe o dirile selo se, go tla a sokolola ponalo ya mafoko a; mme morena wa me o botlhale, ka fa botlhaleng jwa moengele wa Modimo, go itse dilo tsotlhe tse di mo lefatsheng.”


text:
Kgosi ya raya Joabe ya re: “Bona jaana, ke dirile selo se; mme ka re, ya o buse lekau leo, e bong Abesalome.”


text:
Joabe a wela fa fatshe ka sefatlhogo a ikoba, a segofatsa kgosi; Joabe a re: “Gompieno motlhanka wa gago o a itse fa ke bonye botsalano mo matlhong a gago, kgosi, morena wa me, ka e le fa kgosi e dirile topo ya motlhanka wa yone.”


text:
Kgosi ya re: “A a fapogele kwa ntlong ya gagwe, mme a se bone sefatlhogo sa me.” Abesalome a fapogela kwa ntlong ya gagwe, mme a se ka a bona sefatlhogo sa kgosi.


text:
Jaana mo go Baiseraele botlhe go ne go se na ope yo o bokwang jaaka Abesalome ka bontle jwa gagwe; go tswa patong ya lonao go ya fela kwa phogong go ne go se na bogolenyana bope mo go ene.


text:
E ne e tle e re a ipeola tlhogo, (o ne a tle a ipeole tlhogo bokhutlong jwa ngwaga mongwe le mongwe, gonne moriri wa gagwe o le bokete mo go ene, a ipeole tlhogo ka ntlha ya gone); a lekanye bokete jwa moriri wa tlhogo ya gagwe, mme bo nne dišekela di le makgolo mabedi ka fa boketeng jwa kgosi.


text:
Abesalome a tsala bana ba basimane ba le bararo, le wa mosetsana a le mongwe fela, leina la gagwe e le Tamare; yoo e ne e le mosadi yo o sefatlhogo se sentle.


text:
Foo Abesalome a romela Joabe gore a tle a mo rome kwa kgosing; mme a gana go tla; a roma gape lwa bobedi, mme a gana go tla.


text:
Ka ntlha ya moo a raya batlhanka ba gagwe a re: “Bonang, tshimo ya ga Joabe e gaufi le ya me, o na le barele gone; yang lo e tshube ka molelo.” Mme batlhanka ba ga Abesalome ba tshuba tshimo ka molelo.


text:
Foo Joabe a nanoga, a tla mo go Abesalome mo ntlong ya gagwe, a mo raya a re: “Batlhanka ba gago ba tshubile tshimo ya me ka ntlha yang?”


text:
Abesalome a fetola Joabe a re: “Bona, ke romile kwa go wena, ka re: ‘Tla kwano, gore ke tle ke go rome kwa kgosing, go e raya go re: Ana ke dule kwa Gešure go reng? Go ne go le molemo bogolo fa nka bo ke sa ntse ke le gone; jaana ka re o mme ke bone sefatlhogo sa kgosi; mme fa go na le boikepo mo go nna, a e mpolaye.’ ”


text:
Joabe a ya kwa kgosing a e bolelela; e rile e sena go bitsa Abesalome, a tla kwa kgosing, a ikobela fa fatshe ka sefatlhogo fa pele ga kgosi; mme kgosi ya atla Abesalome.


text:
Ga dirala ya re morago ga moo, Abesalome a ipaakanyetsa kara le dipitse, le banna ba le 50, ba ba sianang fa pele ga gagwe.


text:
Abesalome o ne a tle a phakele a ye go ema fa tseleng ya kgotla ya motse; mme go dirale e re fa motho mongwe a na le sengwe se se tshwanetseng go ya go sekwa kwa kgosing, foo Abesalome a mmitse a re: “O motho wa motse ofe?” Mme a re: “Motlhanka wa gago ke wa lotso lwa sennanne lwa ditso tsa Baiseraele.”


text:
Abesalome a mo reye a re: “Bona, mafoko a gago a molemo a siame; ga go na motho ope yo o beilweng ke kgosi go tla go go utlwa.”


text:
Gape Abesalome a bue a re: “Ao, a bo nka bo ke beilwe moatlhodi mo lefatsheng, gore motho mongwe le mongwe yo o nang le mafoko kgotsa kgang, a tle mo go nna, mme ke ne ke tlaa mo direla tshiamiso.”


text:
Mme go dirale go re e ne e re motho mongwe a atamela a tla go mo ikobela, a ntshe letsogo, a mo tshware, a mo atle.


text:
Mme Baiseraele botlhe ba ba tlang go atlholwa kwa kgosing, Abesalome a ba direle ka mokgwa o o ntseng jaana; mme Abesalome a utswa dipelo tsa batho ba Iseraele.


text:
Ga dirala ya re kwa bofelong jwa dinyaga di le nne Abesalome a raya kgosi a re: “Ke a go rapela, o mme ke ye go lefa ikano ya me mo Heberone, e ke e ikanetseng Jehofa.


text:
Gonne e rile motlhanka wa gago a agile kwa Gešure, kwa Siria, ka ikana ka re: ‘Fa ruri Jehofa a tlaa mpusetsa kwa Jerusalema, foo ke tlaa direla Jehofa.’ ”


text:
Abesalome a roma ditlhola tsa ya le ditso tsotlhe tsa Iseraele, tsa re: “E tlaa re lo utlwa tumo ya lonaka, foo lo re: ‘Abesalome ke kgosi kwa Heberone!’ ”


text:
Abesalome a tswa mo Jerusalema a na le banna ba le 200, ba ba laleditsweng, ba tsamaya fela ba se na mogopolo; ba bo ba sa itse sepe.


text:
E rile Abesalome a sa ntse a isitse ditshupelo, a roma a ya go bitsa Ahithofele wa Mogilo mogakolodi wa ga Dafite, a mo ntsha kwa motseng wa ga gabo, e bong Gilo. Morero o wa gapa batho thata; ka gonne batho ba nna ba ntsifalela kwa go Abesalome ka gale.


text:
Dafite a raya batlhanka ba gagwe botlhe ba ba nang nae mo Jerusalema, a re: “Tlogang, a re tshabeng; gonne go ka tla ga se ka ga falola ope wa rona mo go Abesalome; itlhaganeleng lo tloge, o ka tla a akofa a re tshwara, a tlisa bosula mo go rona, a kgemetha motse ka bogale jwa tšhaka.”


text:
Batlhanka ba kgosi ba raya kgosi ba re: “Bona, batlhanka ba gago ba iketleeleditse go dira sengwe le sengwe se kgosi e se ratang.”


text:
Kgosi ya tswa, le botlhe ba ntlo ya yone ba e sala morago. Mme kgosi ya tlogela basadi ba le some, ba e ne e le bagadingwana, go lebela ntlo.


text:
Mme batlhanka botlhe ba yone ba feta ka fa go yone; le Bakerethe botlhe, le Bapelethe botlhe, le Bagite botlhe, banna ba ba 600, ba ba sa leng ba mo sala morago ba tswa kwa Gathe, ba fetela kwa pele ga kgosi.


text:
Foo kgosi ya raya Itai wa Mogite ya re: “Ana wena o elang le rona? Boa, o sale le kgosi; gonne o moeng, o bile o mofaladi; boela kwa felong ga gago.


text:
Mme e re ka o tsile maabane fela, a gompieno ke tlaa go kgarakgatsha le rona, ka ke ya fela kwa ke ka yang gone? Boa o bo o buse bomorwa rraago; a boutlwelo botlhoko le boammaaruri bo nne nao.”


text:
Itai a fetola kgosi a re; “Jaaka Jehofa a tshedile, le jaaka kgosi morena wa me a tshedile, ruri kwa kgosi morena wa me o tlaa nnang gone, kana e le go swa, kana go tshela, motlhanka wa gago le ene o tlaa nna gone fela.”


text:
Dafite a raya Itai a re: “A re ye koo, o kgabaganye.” Itai wa Mogite a kgabaganya, le batho botlhe ba gagwe le banyana ba o nang nabo.


text:
Lefatshe lotlhe la lela ka lentswe le legolo, batho botlhe ba kgabaganya; kgosi le yone ya kgabaganya molatswana wa Kiterone, le batho botlhe ba kgabaganya, ba leba kwa tseleng ya naga.


text:
Mme bonang, Satoke le ene a tla le Balefi botlhe nae, ba rwele letlole la kgolagano ya Modimo; ba rola letlole la Modimo, Abiathare a tlhatloga, ga tsamaya batho botlhe ba feta ba tswa mo motseng.


text:
Kgosi ya raya Satoke ya re: “Busetsa letlole la Modimo kwa motseng; fa ke bona botsalano mo matlhong a ga Jehofa, o tlaa ba a ntlisa, a ba a mpontsha lone, le boago jwa gagwe.


text:
Mme e tlaa re fa a bua jaana a re: ‘Ga ke na kgatlhego mo go wena;’ bona, ke fano, a dire ka nna ka fa o bonang go le molemo ka gone.”


text:
Le gone kgosi ya raya Satoke moperesiti ya re; “A ga o molebi? Boela motseng ka kagiso, le bana ba lona ba babedi ba basimane lo ye nabo, e bong Ahimaase morwao, le Jonathane morwa Abiathare.


text:
Bona, ke tlaa ema kwa madibogong a a kwa lobaleng, ke leta lefoko le le ka tswang kwa go lona go ntlhomamisetsa.”


text:
Dafite a tlhatloga mokong wa thabana ya Matlhware, a eta a lela jaaka a tlhatloga; o ne a ikhurumeditse tlhogo, le mo dinaong a sa rwala ditlhako; le batho botlhe ba ba nang nae, mongwe le mongwe a ikhurumetsa tlhogo, ba tlhatloga, ba eta ba lela jaaka ba tlhatloga.


text:
Mongwe a bolelela Dafite a re: “Ahithofele o mo go bone ba ba rerileng le Abesalome.” Mme Dafite a re: “Jehofa, ke a go rapela, a ko o fetole kgakololo ya ga Ahithofele bonyana fela.”


text:
Ga dirala ya re Datife a fitlha kwa godimo ga botlhatlogo, kwa Modimo o ne o tle o obamelwe gone, Hušai wa Moareka a tla go mo kgatlhantsha a ikgagotse kobo, le mmu o le mo tlhogong ya gagwe.


text:
Fa o boela kwa motseng, mme o raya Abesalome o re: ‘Kgosi, ke tlaa nna motlhanka wa gago; jaaka ke ntse ke le motlhanka wa ga rraago mo metlheng e e fetileng; jaana ke tlaa nna motlhanka wa gago jalo’; foo o tlaa bo o ntsupueletsa kgakololo ya ga Ahithofele.


text:
A ga o na le baperesiti Satoke le Abiathare gone? Ke gone go tlaa dirala go re sengwe le sengwe se o tlaa se utlwang mo ntlong ya kgosi, o tlaa se bolelela baperesiti Satoke le Abiathare.


text:
Bona, ba na le bana ba bone ba babedi ba basimane, Ahimaase morwa Satoke, le Jonathane morwa Abiathare; mme sengwe le sengwe se lo se utlwang lo tlaa se fitlhisa kwa go nna ka bone.”


text:
E rile Dafite a sena go fapaanya tlhora ya thota go le gonnye, Siba motlhanka wa ga Mefibošethe a mo kgatlhantsha, a na le diesele di le pedi di belesitswe bosale, di belege dinkgwe di le 200, le marose a le lekgolo a ditshwabi tsa mefine, le maungo a letlhabula a le lekgolo, le mofalo wa bojalwa jwa mofine.


text:
Kgosi ya raya Siba ya re: “O kayang ka dilo tse?” Siba a re: “Diesele ke tsa go palangwa ke ba ntlo ya kgosi; senkgwe le muango a letlhabula ke a go jewa ke makau; bojalwa jwa mofine ke jwa go nowa ke ba ba lapileng mo nageng.”


text:
Kgosi ya re; “Morwa mong wa gago o kae?” Siba a raya kgosi a re: “Bona, o ntse kwa Jerusalema; gonne o rile: ‘Gompieno ba ntlo ya Iseraele ba tlaa nthebolela bogosi jwa ga rre.’ ”


text:
Foo kgosi ya raya Siba ya re: “Bona, tsotlhe tse e leng tsa ga Mefibošethe ke tsa gago.” Siba a re: “Ke a ikoba; a ke bone tsalano mo matlhong a gago, kgosi, morena wa me.”


text:
E rile kgosi Dafite a fitlha kwa Bahurime, bonang, ga tswa monna gone e le wa losika lwa ntlo ya ga Saule, leina la gagwe e ne e le Shimei, morwa Gere; a tswa, a tla a ntse a hutsa.


text:
A konopa Dafite, le batlhanka botlhe ba kgosi Dafite ka maje; mme batho botlhe, le ba ba diganka botlhe ba bo ba mo potile ka fa ntlheng ya le legolo le ya la molema.


text:
Shimei a re a hutsakanya a bua jaana a re: “Ga! Ga! Monna yo o tshololang madi ke wena, monna yo o seramatla ke wena;


text:
Jehofa o buseditse mo go wena madi otlhe a ba ntlo ya ga Saule, yo o busang mo boemong jwa gagwe; Jehofa o tsentse bogosi mo seatleng sa ga Abesalome morwao; bona, o tshwerwe mo bosuleng jwa gago ka o le monna yo o tshololang madi.”


text:
Foo ga bua Abišai morwa Seruja le kgosi, a re: “Ana ntša e e suleng e, e hutsetsang kgosi morena wa me? Ke a go rapela, mma ke kgabaganye ke ye go mo kgaola tlhogo.”


text:
Mme kgosi ya re: “Ke dirang ka lona bomorwa Seruja? E re ka a hutsakanya, le ka Jehofa a mo reile a re: ‘Hutsa Dafite;’ e mang yo o tlaa reng: ‘Ana o direlang jalo?’ ”


text:
Dafite a raya Abišai le batlhanka botlhe ba gagwe a re: “Bonang, morwaake yo o duleng mo mmeleng wa me, o batla go mpolaya; bogolo jang motho yo wa Mobenjamine a ga ka ke a dira jalo? Mo leseng, lo mme a hutsakanye; gonne Jehofa o mo laotse.


text:
E tle e re gongwe Jehofa a lebe tshiamololo e ke e direlwang, le go re Jehofa a ntefele ka molemo mo boemong jwa go mphutsa ga gagwe gompieno.”


text:
Dafite le banna ba gagwe ba feta le tsela; Shimei a tsamaya fa mofapheng wa thabana bolebagana nae, a eta a hutsakanya, a mo konopa ka maje, a kubisa lorole.


text:
Ga dirala, e rile Hušai wa Moareke, tsala ya ga Dafite, a tsile mo go Abesalome, Hušai a raya Abesalome a re: “A Modimo o boloke kgosi! A Modimo o boloke kgosi!”


text:
Abesalome a raya Hušai a re: “A jo ke jone botsalano jwa gago le tsala ya gago? O ne o sa eleng le tsala ya gago?”


text:
Hušai a raya Abesalome a re: “Nnyaa; yo Jehofa, le batho ba, le tšhaba e, le banna botlhe ba Iseraele ba mo itshenketseng, ke ene yo ke tlaa nnang wa gagwe, ke ene yo ke tlaa nnang nae.


text:
Gape ke tshwanetse ka bo ke direla mang? A ga ke a tshwanela go direla fa pele ga morwawe? Jaaka ke diretse fa pele ga rraago, ke tlaa nna fela jalo fa pele ga gago.”


text:
Ahithofele a raya Abesalome a re: “Tsena kwa bagadingwaneng ba ga rraago, ba o ba tlogetseng go lebela ntlo; mme Baiseraele botlhe ba tlaa utlwa fa o nkgela rraago sebodu; foo mabogo a botlhe ba ba nang nao a tlaa thatafala.”


text:
Ba tsharololela Abesalome mogope mo godimo ga ntlo; Abesalome a tsena kwa bagadingwaneng ba ga rraagwe mo ponong ya Baiseraele botlhe.


text:
Kgakololo ya ga Ahithofele e o ne a tle a gakolole ka yone mo metlheng eo, e ne e tshwana jaaka ekete fa motho a botsa kwa bobuelong jwa Modimo; kgakololo yotlhe ya ga Ahithofele e ne e ntse jalo mo go Dafite le mo go Abesalome.


text:
Gape Ahithofele a raya Abesalome a re: “Mma ke tlhaole banna ba le 12 000, mme ke tlaa nanoga ke konatelela Dafite bosigo jono.


text:
Ke tlaa mo wela a sa ntse a lapile, a le bokoa, mme ke tlaa mmoifisa; mme batho botlhe ba ba nang nae ba tlaa tshaba; ke tlaa bolaya kgosi e le yosi fela.


text:
Ke tlaa busetsa batho botlhe kwano go wena; motho yo, fa o mo tlositse go tlaa bo go tshwana jaaka fa batho botlhe ba ka bo ba boile; jalo batho botlhe ba tlaa nna mo kagisong.”


text:
E rile Hušai a sena go tla kwa go Abesalome, Abesalome a bua nae a re: “Ahithofele o buile jaana le jaana; a ke re dire jaaka a buile? Fa go sa nna jalo, a go bue wena.”


text:
Gape, Hušai a re: “O a mo itse rraago, le banna ba gagwe, fa e le diganka, ba gakatsegile mo pelong tsa bone, jaaka bera e e tseetsweng diberana tsa yone kwa nageng; mme rraago ke monna wa ntwa, mme ga a ketla a robala le batho.


text:
Bona, jaana o a ba a iphitlhile gongwe mo mokoleng mongwe, kgotsa mo felong gongwe go sele; mme go tlaa dirala go re, e re fa bangwe ba bone ba ole ga ntlha, mongwe fela yo o utlwang o tlaa re: ‘Go na le polao mo bathong ba ba setseng Abesalome morago.’


text:
Le e leng ene yo o pelokgale, yo pelo ya gagwe e ntseng jaaka ya tau, o tlaa nyeregela ruri; gonne Baiseraele botlhe ba itse fa rraago e le motho yo o seganka, le bone ba o nang nabo e le banna ba ba pelokgale.


text:
Mme ke a gakolola, go re a Baiseraele botlhe ba phuthegele kwa go wena, go tswa Dane go ya fela kwa Berešeba, ba nne jaaka mošawa o o fa lewatleng ka bontsi; le go re o ye tlhabanong ka sebele sa gago.


text:
Jalo re tlaa mo wela felong gongwe kwa o tlaa fitlhelwang gone, re tlaa ririana mo go ene jaaka monyo o tle o wele fa fatshe; mme mo go ene le batho botlhe ba o nang nabo, ga re ketla re tlogela le fa e le a le mongwe fela.


text:
Gape fa a tsenye mo motseng mongwe, foo Baiseraele botlhe ba tlaa isa megala kwa motseng oo, re tlaa o gogela mo nokeng, go tsamaya go se ke go fitlhelwe lentswenyana le le lengwe fela gone.”


text:
Abesalome le banna botlhe ba Iseraele ba re: “Kgakololo ya ga Hušai wa Moareke e gaisa kgakololo ya ga Ahithofele.” Gonne Jehofa o ne a laotse go senya kgakololo e e molemo ya ga Ahithofele, e le gore Jehofa a tlise bosula mo go Abesalome.


text:
Foo Hušai a raya baperesiti Satoke le Abiathare, a re: “Ahithofele o gakolotse Abesalome le bagolwane ba Iseraele a re, a re; mme nna ke ba gakolotse ka re, ka re.


text:
Ke gone roma ka bonako, o bolelele Dafite o re: ‘O se ka wa robala bosigo jono fa madibogong a a mo lobaleng, le fa go ka bo go ntse jang o kgabaganye fela; kgosi e ka tla ya komediwa, le batho botlhe ba e nang nabo.’ ”


text:
Jaana boJonathane le Ahimaase ba ne ba ntse fa Enerogele; mme lelata lengwe le ne le tle le ye go ba bolelela; mme ba ye ba bolelele kgosi Dafite; gonne ba ne ba sa ka ke ba bonwa ba tla mo motseng.


text:
Mme mosimane mongwe a ba bona, a bolelela Abesalome; mme ba tsamaya ka potlako boo babedi, ba tla mo ntlong ya monna mongwe mo Bahurima, yo o na a na le mokole mo lwapeng lwa gagwe; mme ba fologela mo go one.


text:
Mosadi a ala sekhurumetso mo molomong wa mokole, a anega mabele a a thugilweng mo go sone; ga bo go sa itsiwe sepe.


text:
Batlhanka ba ga Abesalome ba tla kwa mosading mo ntlong; ba re: “Ahimaase le Jonathane ba kae?” Mosadi a ba raya a re: “Ba kgabagantse molatswana wa metsi.” Ya re ba sena go ba batla ba sa ba bone, ba boela kwa Jerusalema.


text:
Ga dirala ya re ba sena go tsamaya bale ba tswa mo mokoleng ba ya ba bolelela kgosi Dafite; ba raya Dafite ba re: “Nanogang, lo kgabaganye metsi ka bonako, gonne Ahithofele o gakolotse ka ga lona jaana le jaana.”


text:
Foo Dafite a nanoga le batho botlhe ba o nang nabo, ba kgabaganya Joretane; e rile bosa bo o sa ga bo go se na ope wa bone yo o se kang a kgabaganya Joretane.


text:
E rile Ahithofele a bona fa kgakololo ya gagwe e se ka ya tsholwa a belesa esela ya gagwe, a nanoga, a ya gae kwa motseng wa ga gabo, a baakanya ntlo ya gagwe, a tloga a ipeta; a swa, mme a fitlhwa mo phupung ya ga rraagwe.


text:
Foo Dafite a tla mo Mahanaime. Abesalome a kgabaganya Joretane, ene le banna botlhe ba Iseraele nae.


text:
Abesalome a tlhoma Amase mo taolong ya ntwa boemong jwa ga Joabe. Jaana Amase e ne e le morwa monna mongwe leina la gagwe e le Ithare wa Moiseraele, yo o ne a tsena mo go Abigale morwadia Nahaše, kgaitsadia Seruja mmaagwe Joabe.


text:
E rile Dafite a sena go tla mo Mahanaime, Shobi morwa Nahaše wa Raba wa bana ba Amone, le Makire morwa Amiele wa Lotebare, le Baresilai Mogileate wa Rogelime,


text:
ba lere malao, le megotšanyana, le dipitsana tsa letsopa, le mabele, le barele, le boupi, le mabele a a gadikilweng, le dinawa, le ditlhodi, le ditloofatshe tse di besitsweng,


text:
le dinotshe, le madila, le dinku, le ditšhisi, ba di leretse Dafite, le batho ba ba nang nae, go di ja, gonne ba re: “Batho ba bolailwe ke tlala, ba lapile, ba bolailwe ke lenyora mo nageng.”


text:
Dafite a bala batho ba o nang nabo, mme a tlhoma balaodi ba makgolo a makgolo, le balaodi ba makgolo mo go bone.


text:
Dafite a bolotsa batho ba le dikabo di le tharo: kabo nngwe e laolwa ke Joabe, kabo e nngwe ya laolwa ke Abišai morwa Seruja, monnaa Joabe, kabo e nnge ya laolwa ke Itai wa Mogite. Kgosi ya raya batho ya re: “Ruri le nna ke tlaa bolola le lona.”


text:
Mme batho ba re: “Ga o bolole, gonne e tlaa re fa re tshaba, ga ba ketla ba re sepe ka rona; le fa re ka a swa bontlha e nngwe ga ba ketla ba re sepe ka rona; mme wena o kana ka batho ba ba 10 000 ba rona; jaana go molemo bogolo wa bo o iketleeditse go re thusa o le mo motseng.”


text:
Kgosi ya ba raya ya re: “Se lona lo se bonang se le molemo bogolo, ke tlaa se dira.” Kgosi ya ema fa kgorong, mme batho botlhe ba tswa ka makgolo le ka makgolo a masome.


text:
Kgosi ya laola Joabe le Abišai le Itai ya re: “Lo mamaisetse lekau leo, e bong Abesalome ka ntlha ya me.” Batho botlhe ba utlwa jaaka kgosi e laela balaodi botlhe ka ga Abesalome.


text:
Batho ba Iseraele ba lotlelwa gone fa pele ga batlhanka ba ga Dafite, mme ga nna polao e kgolo gone ka tsatsi leo, ya batho ba le 20 000.


text:
Gonne tlhabano e ne e anametse gone mo lefatsheng lotlhe; mme sekgwa sa nyeletsa batho ba le bantsi ka tsatsi leo bogolo go ba ba nyeleditsweng ke tšhaka.


text:
Abesalome a tshogana ka a kopana le batlhanka ba ga Dafite. Abesalome a bo a palame mmoulo wa gagwe, mmoulo wa huhumela dikala tse ditona tsa mooka o motona, tlhogo ya gagwe ya tshwarwa ke mooka, a lepelediwa gare ga legodimo le lefatshe; mmoulo o o fa tlase ga gagwe wa tsamaela pele.


text:
Joabe a raya monna yo o mmoleletseng a re: “Bona, o go bonye, ke ka ntlha yang o se ka wa mo otlelela gone mo mmung? Ke ne ke tlaa go naya dipapetlana tsa selefera di le some, le moitlamo.”


text:
Monna yoo a raya Joabe a re: “Le fa ke ne ke ka bo ke amogela dipapetlana tsa selefera di le makgolo a le some mo atleng sa me, le fa go ntse jalo ke ne ke sa ka ke ka ntshetsa morwa kgosi seatla sa me; gonne mo kutlong ya rona kgosi e laetse wena le Abišai le Itai ya re: ‘Lo itise gore ope a se ka a ama lekau leo, e bong Abesalome.’


text:
Fa nka bo ke ne ke dirile ka boferefere ka ga botshelo jwa gagwe, kaitse ga go na sepe se se lobelwang kgosi, foo le wena tota o ne o tlaa ntswa.”


text:
Foo Joabe a re: “Ga ke na go diega nao jaana.” A tsaya diputlela di le tharo, a ya a phololetsa pelo ya ga Abesalome ka tsone, a sa ntse a tshedile a le mo gare ga mooka.


text:
Ba tsaya Abesalome, ba mo latlhela mo lehuting le legolo mo sekgweng, ba koela mokoa o mogolo wa maje mo godimo ga gagwe; Baiseraele botlhe ba tshaba, mongwe le mongwe a ya mogopeng wa gagwe.


text:
Jaana ya bo e rile mo botshelong jwa gagwe Abesalome a bo a tlogile a ikagela sefikantswe se se motloutlo, se se mo mogogorong wa kgosi; gonne a re: “Ga ke na ngwana wa mosimane wa go nna segopodiso sa leina la me;” a raya sefikantswe seo leina la gagwe, se bidiwa sefikantswe sa ga Abesalome le gompieno.


text:
Foo Ahimaase morwa Satoke a re: “Mma ke siane, ke ise mafoko kwa kgosing, a jaaka Jehofa a e busoloseditse mo babeng ba yone.”


text:
Mme Joabe a mo raya a re: “Ga o ketla o nna moisamafoko gompeino, o tlaa isa mafoko ka letsatsi le sele; gompieno ga o ise mafoko ape, gonne morwa kgosi o sule.”


text:
Foo Joabe a raya motho wa Mokuše a re: “Ya o bolelele kgosi se o se bonyeng.” Motho wa Mokuše a ikobela Joabe, a siana.


text:
Foo Ahimaase morwa Satoke a raya Joabe gape a re: “Le fa go ka nna ka fa go nnang ka gone fela, ke a go rapela, o mme ke siane morago ga motho wa Mokuše.” Joabe a re: “O rata go siana ka ntlha yang morwaaka, ka o se ketla o bona tuelo epe ka mafoko a gago?”


text:
Mme a re: “Le fa go ka nna ka fa go ka nnang ka gone, ke tlaa siana fela.” Mme a mo raya a re: “Siana.” Foo Ahimaase a siana ka tsela ya Lobala, mme a sia motho wa Mokuše.


text:
Jaana Dafite a bo a dutse fa gare ga dikgoro tse pedi tsa motse, molebeledi a palama ditlhomeso tsa kgoro a ya kwa lorakong, a tsholetsa matlho a leba, mme bonang, monna a bo a siana a le esi.


text:
Molebeledi a kua a bolelela kgosi, mme kgosi ya re: “Fa a le esi o na le mafoko.” A tla fela, a atamela.


text:
Molebedi a bona monna yo mongwe a siana; molebedi a tlhaeletsa kwa mmuding wa setswalo a re: “Bona, monna yo mongwe o tla a sianye a le esi.” Kgosi ya re: “Le ene o tla le mafoko.”


text:
Molebedi a re: “Ekete tshiano ya wa pele e tshwana le tshiano ya ga Ahimaase morwa Satoke.” Kgosi ya re: “Ene ke monna yo o molemo, o a ba a tla le mafoko a a molemo.”


text:
Ahimaase a kua, a raya kgosi a re: “Go siame gotlhe.” A ikobela fa fatshe ka sefatlhogo fa pele ga kgosi, a re: “A go bakwe Jehofa Modimo wa gago, yo o tsentseng mo seatleng sa gago batho ba ba neng ba tsholeletsa kgosi morena wa me letsogo la bone.”


text:
Kgosi ya re: “A lekau Abesalome le tsogile sentle?” Mme Ahimaase a fetola a re: “E rile Joabe a roma motlhanka wa kgosi, e bong nna motlhanka wa gago, ka bona khuduego e kgolo, ga ke itse go re, e ne e le eng.”


text:
Mme bonang, motho wa Mokuše a tla; motho wa Mokuše a re: “Go na le mafoko a kgosi morena wa me; gonne gompieno Jehofa o go busoloseditse mo go bone botlhe ba ba neng ba go tsogologetse.”


text:
Kgosi ya raya motho wa Mokuše ya re: “A lekau Abesalome le tsogile sentle?” Motho wa Mokuše a e fetola a re: “Baba ba kgosi morena wa me, le botlhe ba ba go tsogologelang go go utlwisa botlhoko, a ba nne jaaka lekau leo.”


text:
Kgosi ya huduega thata, ya palamela kwa ntlwaneng e e okameng kgoro, ya lela; ya re e tsamaya, ya bua jaana ya re: “Abesalome, morwaake wee! Abesalome, morwaake wee! A bo ke ka bo ke go swetse, Abesalome, morwaake wee! morwaake wee!”


text:
Phenyo ya fetolwa selelo ka tsatsi leo mo bathong botlhe; gonne batho ba ne ba utlwa ka tsatsi leo go twe: “Kgosi e pelo e botlhoko ka ga morwa yone.”


text:
Batho ba tsena mo motseng ka tsatsi leo, ka go iphitlha jaaka batho ba ba tlhajwang ke ditlhong ba tle ba tsamaye ka go iphitlha fa ba tshaba mo tlhabanong.


text:
Kgosi ya ikhurumetsa sefatlhogo sa yone, mme kgosi ya lelela godimo ya re: “Abesalome, morwaake wee! Abesalome, morwaake wee! morwaake wee!”


text:
Joabe a tsena mo ntlong kwa kgosing a re: “Gompieno o tlhabisitse difatlhogo tsa batlhanka botlhe ba gago ditlhong, ba gompieno ba golotseng botshelo jwa gago, le matshelo a bomorwao le a bomorwadio, le matshelo a basadi ba gago, le matshelo a bagadingwana ba gago;


text:
ka e le fa o rata ba ba go ilang, o ila ba ba go ratang. Gonne o boletse gompieno wa re, dikgosana le batlhanka ga se sepe mo go wena; gonne gompieno ke a lemoga go re, fa Abesalome a ka bo a tshedile, rona rotlhe re sule gompieno, mo go ne go tlaa go kgatlha thata.


text:
Ke gone jaana nanoga o tswele kwa ntle, o bue kgomotso le batlhanka ba gago; gonne ke a ikana ka Jehofa, fa o sa tswele kwa ntle, ga go ketla go lala monna ope nao 'sigong jono; moo go tlaa nna bosula mo go wena bogolo go bosula jotlhe jo bo go wetseng, go simolola mo bokaung jwa gago le go tla mo motlheng wa gompieno.”


text:
Foo kgosi ya nanoga ya dula kwa kgotleng. Ga bolelelwa batho botlhe ga twe: “Bonang, kgosi e dutse mo kgotleng;” mme batho botlhe ba tla fa pele ga kgosi. Jaana ba Iseraele ba ne ba tshabile, mongwe le mongwe a ile mogopeng wa gagwe.


text:
Batho botlhe ba ne ba le kgang mo ditsong tsotlhe tsa Iseraele, ba re: “Kgosi e re golotse mo seatleng sa baba ba rona, ya re tshedisa mo atleng sa Bafilisitia, jaana e dule mo lefatsheng e tshaba Abesalome.


text:
Abesalome yo re ne re mo itlolela, gore a re buse, o swetse mo tlhabanong. Jaana ga lo bueleng lefoko la go lere kgosi gape?”


text:
Kgosi Dafite a roma kwa baperesiting Satoke le Abiathare a re: “Buang le bagolwane ba Juta lo re: ‘Ke ka ntlha yang fa lona lo le ba morago mo go bosetseng kgosi kwa ntlong ya yone, ka puo ya Baiseraele botlhe e fitlhile mo kgosing ya go e isa kwa ntlong ya yone?


text:
Lona lo bana ba ga rre, lo lesapo la me le nama ya me; mme ke ka ntlha yang fa e bo ne ne lo le ba morago mo go lereng kgosi gape.’


text:
Lo reye Amasa lo re, ga twe: ‘A ga o lesapo la me la nama ya me? A Modimo o ntirele jalo, o bo o oketse, fa o sa nne molaodi wa ntwa fa pele ga me ka metlha yotlhe mo boemong jwa ga Joabe.’ ”


text:
A oba pelo tsa banna botlhe ba Juta, fela jaaka pelo ya monna a le mongwe fela; ba bo ba tla ba roma kwa kgosing, ba re: “Boa, wena le batlhanka botlhe ba gago.”


text:
Kgosi ya boa, ya tla mo Joretane. Bajuta ba tla mo Gilegale, ba tla go kgatlhantsha kgosi go tshedisa kgosi noka ya Joretane.


text:
Shimei morwa Gere wa Mobenjamine, yo e ne e le wa Bahurime, a itlhaganela, a tla le batho ba Juta go kgatlhantsha Dafite.


text:
O ne a na le banna ba Benjamine ba le 1 000, le Siba motlhanka wa ntlo ya ga Saule, le bomorwawe ba ba 15, le batlhanka ba gagwe ba ba 20; ba tshela Joretane mo ponong ya kgosi.


text:
Ga tshela mokoro o o yang go tshedisa ba ntlo ya kgosi le go dira se o se gopolang se le molemo. Shimei morwa Gere a wela fa pele ga kgosi, a sena go tshela Joretane.


text:
A raya kgosi a re: “A morena wa me a se mpalele boikepo, o se ka wa gakologelwa se motlhanka wa gago o se dirileng ka bokgopo ka letsatsi le kgosi morena wa me o ne a tswa ka lone mo Jerusalema; a go se tsene mo pelong ya kgosi.


text:
Gonne motlhanka wa gago ke a itse fa ke leofile; ke gone, bona ke tsile gompieno ke le wa ntlha mo go botlhe ba ntlo ya ga Josefe go kgatlhantsha kgosi morena wa me.”


text:
Abišai morwa Seruja a fetola a re: “A Shimei ga a bolaelwe seo se, ka a kile a hutsa motlodiwa wa ga Jehofa?”


text:
Dafite a re; “Ke dirang ka lona bomorwa Seruja, fa e bo ne ne gompieno lo le baganetsi ba me? A gompieno go ka bolawa motho mongwe mo Iseraele? Gonne a ga ke a itse fa gompieno ke le kgosi ya Iseraele?”


text:
Mefibošethe morwa Saule, a tla go kgatlhantsha kgosi; o ne a ise a ipaakanye dinao, le fa e le go ikgaola ditedu, le fa e le go tlhatswa diaparo tsa gagwe, e sa le ka tsatsi le kgosi e tlogileng ka lone, go tla mo tsatsing le e tsileng gae ka lone ka kagiso.


text:
Ya re a tla Jerusalema go kgatlhantsha kgosi, kgosi ya mo raya ya re: “Ke ka ntlha yang o se ka wa ya le nna wena Mefibošethe?”


text:
A fetola a re: “Kgosi, morena wa me, motlhanka wa me o ne a ntsietsa; gonne nna mothanka wa gago ka re: ‘Ke tlaa belesa esela ya me, gore ke e palame ke tsamaye le kgosi;’ gonne motlhanka wa gago o segole.


text:
O pateleditse motlhanka wa gago fa pele ga kgosi morena wa me; kgosi morena wa me o ntse jaaka moengele wa Modimo; ke gone, dira se se molemo mo matlhong a gago.


text:
Gonne ba ntlo ya ga rre botlhe e ne e le baswi fa pele ga kgosi morena wa me; le fa go ntse jalo, wa baya motlhanka wa gago mo go bone ba ba jelang fa lomating lwa gago. Ke sa na le tshiamo efe ya go tlhola ke ikuela kwa kgosing?”


text:
Kgosi ya mo raya ya re: “Ana o sa buelang ka ga dilo tsa gago? Ka re, wena le Siba lo kgaogane lefatshe.”


text:
Mefibošethe a raya kgosi a re: “Nnyaa, a a tseye gotlhe, ka e le fa, kgosi morena wa me a tsile mo ntlong ya gagwe ka kagiso.”


text:
Baresilai wa Mogileate a tswa kwa Rogelime; a tshela Joretane a na le kgosi, go e kgabagantsha Joretane.


text:
Jaana Baresilai ya bo e le motsofe yo mogolo, a le dinyaga di le 80; o ne a neile kgosi dijo, kgosi e sa ntse e le kwa Mahanaime; gonne e ne e le monna yo motona thata.


text:
Mme Baresilai a raya kgosi a re; “Ana malatsi a dinyaga tsa botshelo jwa me a kae, fa e ka bo jaana ke ka ya le kgosi kwa Jerusalema?


text:
Gompieno ke dinyaga di le 80, a ke ka farologanya molemo le bosula? A motlhanka wa gago o ka lemoga moutlwalo wa se ke se jang kgotsa wa se ke se nwang? A nka tlhola ke utlwa lentswe la banna ba ba opelang, le la basadi ba ba opelang? Ke gone e tlaa bo e le ka ntlha yang fa motlhanka wa gago a ka fela a ntse a le mokgweleo mo kgosing morena wa me?


text:
Motlhanka wa gago o rata a tshela Joretane le kgosi fela; ka re kgosi e tlaa bo e go ntebogelelang ka tuelo e e kalo?


text:
Ke a go rapela, o mme motlhanka wa gago a boe, gore ke swele mo motseng wa gaetsho fa phupung ya ga rre le mme. Mme bona, motlhanka wa gago Kimefame; a go kgabaganye ene le kgosi morena wa me; o mo direle ka fa go tlaa nnang molemo mo go wena ka gone.”


text:
Kgosi ya mo fetola ya re: “Kimefame o tlaa kgabaganya le nna, ke tlaa mo direla se o tlaa se bonang se le molemo; mme sengwe le sengwe se o tlaa se eletsang mo go nna, ke tlaa se go direla.”


text:
Batho botlhe ba kgabaganya Joretane, le kgosi ya kgabaganya, kgosi ya atla Baresilai, ya mo segofatsa, mme a boela kwa ga gabo.


text:
Jalo kgosi ya kgabaganya kwa Gilegale, le Kimefame a kgabaganya nayo, mme batho botlhe ba Juta ba kgabagantsha kgosi, le bontlha e nngwe jwa batho ba Iseraele.


text:
Mme bonang, batho botlhe ba Iseraele ba tla mo kgosing, ba raya kgosi ba re: “Ke ka ntlha yang bana ba ga rraetsho, banna ba Juta ba go utswile, mme go le kgosi, le ba ntlo ya yone, le batho botlhe ba ga Dafite nayo, ba ba tshedisitse Joretane?”


text:
Banna botlhe ba Juta ba fetola banna ba Iseraele ba re: “Ke ka gonne kgosi ke losika lo lo gaufi le rona; ana lo tlalelang bogale ka ga selo se? A gongwe re jele dijo tsa kgosi? Kgotsa a e re neile neo nngwe?”


text:
Banna ba Iseraele ba fetola banna ba Juta ba re: “Rona re na le dikabelo di le some mo kgosing, gape re na le tshiamo mo go Dafite e e fetang ya lona. Lo ne lo re nyaletsang, ka lo se ka lwa lopa kgakololo ya rona pele ka ga go busa kgosi?” Mme mafoko a banna ba Juta a ne a le bogale go mafoko a banna ba Iseraele.


text:
Ga tshoganwa ka go le monna yo o seramatla gone, leina la gagwe e le Sheba, morwa Bikeri, motho wa Mobenjamine; mme a letsa lonaka a re: “Ga re na kabelo mo go Dafite, le gone ga re na boswa mo go morwa Jese; wena Iseraele, a motho mongwe le mongwe a ye mogopeng wa gagwe.”


text:
Jalo banna botlhe ba Iseraele ba kgaogana le go sala Dafite morago, ba sala Sheba morwa Bikeri morago; mme banna ba Juta ba ngaparela kgosi ya bone, go simolola kwa Joretane go ya fela kwa Jerusalema.


text:
Dafite a tla kwa ntlong ya gagwe kwa Jerusalema; kgosi ya tsaya basadi ba ba some ba bagadingwana ba yone, ba e ne e ba tlogetse go lebela ntlo, ya ba tsenya mo tisong, ya ba otla, mme ya se ka ya tsena kwa go bone. Jalo ba tswalelwa go ya letsatsing la loso lwa bone, ba ntse ba tshedile ka botlholagadi fela.


text:
Foo kgosi ya raya Amasa, ya re: “Mphuthela banna ba Juta, malatsi a le mararo a ise a fete, le wena o bo o le gone fa.”


text:
Dafite a raya Abišai a re: “Jaanong Sheba morwa Bikeri o tlaa re direla bosula jo bo fetang jo bo dirilweng ke Abesalome; wena o tseye batlhanka ba morena wa gago, o mo konatelele, ka o ka tla a tsena mo metseng e e thekeleditsweng, a falole a tswe mo ponong ya rona.”


text:
Mme a bololelwa ke banna ba ga Joabe, le Bakerethe, le Bapelethe, le ba ba diganka botlhe; mme ba tswa Jerusalema ba ya go konatelela Sheba morwa Bikeri.


text:
E rile ba fitlha fa letlapeng le legolo le le mo Gibeone, Amasa a tla go ba kgatlhantsha. Joabe a bo a ikgatlhile ka diaparo tsa gagwe tsa ntwa tse o di apereng, mo go tsone ga bo go le moitlamo o na le tšhaka a e kgatlheletse ka fa nokeng ya gagwe, e le mo kgatlheng ya yone; mme ya re a tsamaela pele ya somoga ya wa.


text:
Joabe a raya Amasa a re: “A o sa tshela sentle, ngwanaa rra?” Mme Joabe a tshwara Amasa ka ditedu ka seatla sa gagwe se segolo, a re o a mo atla.


text:
Amasa a se ka a tlhokomela tšhaka e e mo seatleng se segolo sa ga Joabe; mme a mo swatlha ka yone mo mogodung a tshololela mala a gagwe fa fatshe, mme a se ka a tlhola a mo swatlha; mme a swa. Joabe le Abišai morwawe ba konatelela Sheba morwa Bikeri.


text:
Ga ema fa go ene lengwe la makau a ga Joabe la re: “Yo o ratang Joabe le yo o mo ntlheng ya ga Dafite, a a sale Joabe morago.”


text:
Mme Amasa a bo a bidikama fela mo mading a gagwe mo gare ga tsela e kgolo. E rile monna yoo a bona fa batho botlhe ba ema fela a tlosa Amasa mo tseleng e kgolo, a mo isa mo nageng, a mo khurumetsa ka kobo, ka a bona fa mongwe le mongwe yo o tlang ka ene a ema fela.


text:
E rile a sena go tlosiwa mo tseleng e kgolo batho botlhe ba latela Joabe, ba ya go konatelela Sheba morwa Bikeri.


text:
A ralala ditso tsotlhe tsa Iseraele go ya kwa Abele, le kwa Bethemaaka, le Babere botlhe; ba phuthega, le bone ba mo latela.


text:
Ba fitlha ba mo tlhasela mo Abele wa Bethemaaka, ba tlhatlosetsa motse lomota, lwa ikama lorako lwa phemelo; batho botlhe ba ba nang le Joabe ba thulaka lorako, go tla ba lo diga.


text:
Foo ga kua mosadi mongwe yo o botlhale mo teng ga motse a re: “Hee hee; ke a lo rapela, rayang Joabe lo re a atamele kwano, gore ke bue nae.”


text:
A atamela kwa go ene; mme mosadi a re: “A ke wena Joabe?” A araba, a re: “Ke nna.” Mosadi a mo raya a re: “Utlwa mafoko a lelata la gago.” A araba a re: “Ke reeditse.”


text:
Mosadi a bua a re: “E rile bogologolo ba ne ba tle ba bue ba re: ‘Le gale ba tlaa lopa kgakololo kwa Abele’; mme kgang e khutle jalo.


text:
Nna ke wa bone ba ba agisang, le wa ba ba boikanngo mo Iseraele; o batla go senya motes mongwe le mma batho mo Iseraele; ana o ratelang go kometsa boswa jwa ga Jehofa?”


text:
Joabe a mo fetola a re: “A go nne kgakala, a go nne kgakala le nna, fa nka kometsa, le fa e le go senya.


text:
Ga go a nna jalo; mme monna mongwe wa lefatshe la Eferaime la makhujana, leina la gagwe ke Sheba morwa Bikeri, o tsholeleditse kgosi, e bong Dafite, letsogo la gagwe; ntsha ene fela, mme ke tlaa tlogela motse.” Mosadi a raya Joabe a re: “Bona, o tlaa latlhelwa tlhogo ya gagwe ka koo ka fa lorakong.”


text:
Foo mosadi a ya mo bathong botlhe ka botlhale jwa gagwe. Ba kgaola Sheba morwa Bikeri tlhogo, ba e latlhela kwa go Joabe. A letsa lonaka mme ba phatlalalela motse, mongwe le mongwe a ya mogopeng wa gagwe, Joabe a boela Jerusalema kwa kgosing.


text:
Jaana Joabe e ne e le molaodi wa ntwa yotlhe ya Iseraele; Benaia morwa Joiata e le molaodi wa Bakerethe le wa Bapelethe;


text:
E rile mo metlheng ya ga Dafite ga nna leuba ka dinyaga di le tharo, ka ngwaga le ngwaga; Dafite a batla sefatlhogo sa ga Jehofa. Mme Jehofa a re: “Ke ka ntlha ya ga Saule, le ka ntlha ya ba ntlo ya gagwe ba ba diatla di madi, ka a ne a bolaya Bagibeone.”


text:
Kgosi ya bitsa Bagibeone, ya ba raya ya re, (le gale Bagibeone e ne e se ba bana ba Iseraele, ya bo e le ba masalela a Baamore; bana ba Iseraele ba ne ba ba ikanetse; e rile Saule a tlhoafaletse bana ba Iseraele le ba Juta, a batla go bolaya Bagibeone.)


text:
Dafite a raya Bagibeone a re: “Ke tlaa lo direlang? Ke tlaa lefa kang, gore lo tle lo segofatse boswa jwa Jehofa.”


text:
Bagibeone ba mo raya ba re: “Ga go kgang epe e e ka lefwang ka selefere le fa e le ka gouta gare ga rona le Saule, kgotsa ba ntlo ya gagwe; le gone ga se ga rona go bolaya monna ope mo Iseraele.” A re: “Se lo tlaa se buang ke tlaa se lo direla fela.”


text:
Ba raya kgosi ba re: “Monna yo o re nyeleditseng, le yo o ne a re logela maano gore re senngwe re se ka ra sala mo melelwaneng epe ya Iseraele, ra re:


text:
A re neelwe banna basupa ba bomorwawe, mme re tlaa ba pegela Jehofa mo Gibea wa ga Saule, moitshenkedwi wa ga Jehofa.” Kgosi ya re: “Ke tlaa ba ntsha.”


text:
Mme kgosi ya rekegela Mefibošethe morwa Jonathane morwa Saule, ka ntlha ya ikano ya ga Jehofa e e neng e le gare ga bone, gare ga Difite le Jonathane morwa Saule.


text:
Kgosi ya tsaya bomorwa boo babedi ba ga Risepa morwadia Aia, ba o ne a ba bona le Saule, e bong Aremoni le Mefibošethe; le morwa Mikale morwadia Saule, ba batlhano, ba o ne a ba bona le Ateriele morwa Baresilai wa Meholathe;


text:
a ba tsenya mo diatleng tsa Bagibeone, mme ba ba pega mo thabeng fa pele ga Jehofa, ba wa mmogo boo basupa; ba bolawa mo motlheng wa thobo, mo malatsing a ntlha mo tshimologong ya thobo ya barele.


text:
Risepa morwadia Aia a tsaya letsela la kgetse, a le ikalela mo letlapeng, go tswa tshimologong ya thobo metsi a ba a tla a ba thelegela a tswa legodimong; mme a se ka a leseletsa dinonyane tsa loapi go nna mo go bone motshegare, le fa e le dibatana tsa nago bosigo.


text:
Dafite a ya a tsaya marapo a ga Saule le marapo a ga Jonathane morwawe mo bathong ba Jabeše-gileate, ba ba kileng ba a utswa mo mmileng wa Bethešeane, kwa Bafilisitia ba ne ba a pegile gone, ka tsatsi le Bafilisitia ba bolaileng Saule ka lone mo Gileboa.


text:
A tlhatlosa marapo a ga Saule le marapo a ga Jonathane morwawe; ba ba ba phutha marapo a bone ba ba pegilweng.


text:
Ba fitlha marapo a ga Saule le Jonathane morwawe mo lefatsheng la Benjamine mo Sela, mo phupung ya ga Kiše rraagwe; ba dira gotlhe mo kgosi e go laotseng. Morago ga moo Modimo wa rapelesega ka ga lefatshe.


text:
Bafilisitia ba ba ba tlhabana le Baiseraele; Dafite a fologa, a na le batlhanka ba gagwe, a tlhabana le Bafilisitia; mme Dafite a lapa.


text:
Išibibenobe, yo e ne e le wa bomorwa monna wa morobana, yo bokete jwa lerumo la gagwe e ne e le dišekela di le makgolo mararo tsa kgotlho ka bokete, ka a ne a ikgatlheletse ka tšhaka e ntšha, a gopola go bolaya Dafite.


text:
Abišai morwa Seruja a mo thusa, a itaya Mofilisitia, a mmolaya. Foo banna ba ga Dafite ba mo ikanela ba re: “Ga o ketla o tlhola o bolola ntwa le rona, gore o se ka wa tima lobone lwa Iseraele.”


text:
Ga dirala ya re morago ga moo ga tlhabanwa gape le Bafilisitia kwa Gobe; foo Sibekai wa Mohušathe a bolaya Safe, yo e ne e le wa bomorwa monna wa morobana.


text:
Ga tlhabanwa gape le Bafilisitia kwa Gobe; mme Elehanane morwa Jaare-oregime wa Mobethelehema a bolaya Goliathe wa Mogite, yo lore lwa lerumo la gagwe lo ne lo tshwana le mosipuri wa monyedi.


text:
Gape ga nna tlhabano kwa Gathe, kwa go ne go na le monna yo o godileng thata gone, yo o ne a na le menwana e le merataro mo seatleng sengwe le sengwe, le menwana e le merataro mo lonaong longwe le longwe, ke go re, e le 24 go le mmogo; le ene e le morwa monna wa morobana.


text:
Ba bane bao e ne e le bomorwa monna wa morobana mo Gathe; mme ba wa ka seatla sa ga Dafite le ka seatla sa batlhanka ba gagwe.


text:
Dafite a bua le Jehofa mafoko a sefela se, ka letsatsi le Jehofa o mo golotseng ka lone mo seatleng sa baba botlhe ba gagwe, le mo seatleng sa ga Saule,


text:
Modimo wa lefika la me, ke tlaa ikanya mo go one; thebe ya me, le lonaka lwa poloko ya me, kago ya me e e godileng, botshabelo jwa me; mmoloki wa me, wa nkgolola mo thubakong.


text:
Mo pitlaganong ya me ka bitsa Jehofa, Ee, ka tlhaeleletsa kwa go Modimo wa me; wa utlwa lentswe la me o le mo tempeleng ya one, go goa ga me ga tsena mo tsebeng tsa one.


text:
Foo lefatshe la reketla la roroma, metheo ya legodimo ya tshikinyega ya reketlisiwa, ka one o ne a tuka bogale.


text:
Ga kua mosi mo dinkong tsa one, molelo o o tswang molomong wa one wa laila; magala a tshujwa ka one.


text:
Foo meedi ya lewatle ya bonala, metheo ya lefatshe ya senolwa, ka kgalemo ya ga Jehofa, ka pudulo ya mowa wa dinko tsa gagwe.


text:
a nkgolola mo mmabeng wa me yo o thata, mo go bone ba ba nkidileng; gonne ba ne ba le thata bobe mo go nna.


text:
Gonne dikatlholo tsotlhe tsa gagwe di ne di le fa pele ga me; ka ga melao ya gagwe ga ke a ka ka tloga mo go yone.


text:
Ke gone ka moo Jehofa o ne a ntefela ka fa tshiamong ya me; ka fa bontleng jwa me mo ponong ya matlho a gagwe.


text:
Mo go ba ba kutlwelo botlhoko o tlaa itshupa kutlwelo botlhoko, mo go yo o itekanetseng o tlaa itshupa boitekanelo;


text:
Batho ba ba patikegang o tlaa ba boloka; mme matlho a gago o mo go ba ba ipegang, gore o tle o ba kokobetse.


text:
Ka ga Modimo, tsela ya one e itekanetse; lefoko la ga Jehofa le lekilwe; ene, ke thebe ya botlhe ba ba mo ikanyang.


text:
Ke ba gaitse, ka ba phololetsa, ba ba ba retelelwa ke go tsoga; Ee, ba wetse fa tlase ga dinao tsa me.


text:
Gonne o ntlametse go tlhabana ka nonofo, o kokobeditse fa tlase ga me bone ba ba neng ba ntsogologela.


text:
Ba ne ba leba, mme go ne go se na ope yo o bolokang; ba leba e bong kwa go Jehofa, mme a se ka a ba araba.


text:
Foo ka ba ngotangota bosesane, jaaka lorole lwa lefatshe, ka ba šobotla jaaka moraga wa mebila, ka ba phatlalatsa.


text:
E bile o nkgolotse mo dipetapetanong tsa batho ba gaetsho; o ntshegeditse go tla ke nna tlhogo ya merafe; tšhaba e ke iseng ke e itse e tlaa ntirela.


text:
e le o o ntshawatolang mo babeng ba me; Ee, o a ntsholetsa, o mpaya godimo ga bone ba ba ntsogologelang; wa nkgolola mo monneng yo o thubakang.


text:
Ke gone ka moo ke tlaa go lebogang, Jehofa, mo gare ga merafe, ke tlaa opelela leina la gago dipako.


text:
O naya kgosi ya gagwe kgololo e kgolo; o itshupa bopelonomi mo go motlodiwa wa gagwe, mo go Dafite le losika lwa gagwe ka bosakhutleng.”


text:
Jaana a, ke mafoko a bofelo a ga Dafite; Dafite morwa Jese a bua, monna yo o ne a golelediwa kwa godimo a re: Motlodiwa wa Modimo wa ga Jakobe, le mokwadi yo o rategang wa dipesalema tsa Iseraele; a re:


text:
Modimo wa Iseraele o rile, yo e leng Lefika la Iseraele o buile le nna; a re: Motho yo o busang batho ka tshiamo, yo o busang mo poifong ya Modimo,


text:
o tlaa nna jaaka lesedi la bosa fa letsatsi le tlhaba, e le moso o o se nang maru; fa bojang jo botalana bo tswetswena mo mmung, ka phatsimo e e phepa morago ga pula.


text:
Ruri ntlo ya me ga e a nna jalo le Modimo; le fa go ntse o dirile le nna kgolagano e e sa khutleng, e e rulagantsweng mo dilong tsotlhe, e e tlhomameng; gonne ke poloko yotlhe ya me, keletso yotlhe ya me, le fa o sa e tswedisetse pele.


text:
Mme baikepi botlhe ba tlaa nna jaaka mitlwa e e nang le go kgoromediwa fela, ka e sa kake ya tshwarwa ka letsogo;


text:
Mme monna yo o e amang o na le go e tshola ka selepe le ngakale; mme e tlaa fisediwa ruri ke molelo mo felong ga yone.”


text:
A, ke maina a batho ba ba diganka ba Dafite o ne a na nabo; Jošebebašebethe wa Motakemone, mogolwane wa balaodi ba mephato; ga bo go le Adino wa Moesene le ene, yo o ne a tlhabana le batho ba le 800, mme ba bolaelwa gongwe fela.


text:
Morago ga gagwe ga nna Eleasare morwa Dotai morwa motho wa Moahohi, mongwe wa banna ba bararo ba diganka ba ba kileng ba nna le Dafite, jale ka ba kgoba Bafilisitia ba ba neng ba phuthegetse go tlhabana, mme banna ba Iseraele ba ne ba tsamaile.


text:
Ene a nanoga a kgemetha Bafilisitia ga tsamaya letsogo la gagwe la lapa, le seatla sa gagwe sa huparela tšhaka; Jehofa a dira phenyo e kgolo ka tsatsi leo; batho ba bowa ba tla morago ga gagwe, ba tla go thopa fela.


text:
Yo o ne a rulagana nae e ne e le Shama morwa Agee wa Moharare. Bafilisitia ba ne ba phuthegile ba le lesomo kwa go ne go na le sebata sa lefatshe gone se se tletseng lotlhodi; mme batho ba tswa ba tshaba Bafilisitia.


text:
Ene a ema fa gare ga sebata seo, a se tlhabanela, a bolaya Bafilisitia; mme Jehofa a dira phenyo e kgolo.


text:
Batho ba le bararo mo bagolwaneng ba ba 30 ba ya, ba fitlha kwa go Dafite kwa logageng lwa Adulame, mo motlheng wa thobo; lesomo la Bafilisitia le ne le thibeletse mo molapong wa Refaime.


text:
Ya re mo lobakeng loo Dafite a bo a le mo kagong e e thata, setlhopha sa masole a Bafilisitia se le mo Bethelehema.


text:
Dafite o ne a na le tlhologelelo ya go re a bo mongwe a ka ka a nnosa metsi a sediba sa Bethelehema, se se fa kgorong!


text:
Banna ba bararo ba ba diganka ba thobeselela ntwa ya Bafilisitia, ba ya ba ga metsi mo sedibeng sa Bethelehema, se se neng se le fa kgorong, ba a tsaya ba a isa kwa go Dafite; mme a gana go a nwa, a a tsholela fa pele ga Jehofa.


text:
A re: “A go nne kgakala le nna, Jehofa, fa nka dira seo se; a ke tlaa nwa madi a banna ba ba tsamaileng ba le mo pitlaganong ka ga botshelo jwa bone?” Ke gone ka moo a gana go nwa. Dilo tse banna ba bararo ba ba diganka ba di dirile.


text:
Abišai, monnaa Joabe, morwa Seruja, e ne e le mogolo wa ba bararo, a tsholeletsa batho ba ba 300 lerumo la gagwe, a ba bolaya, mme a bona leina mo go ba bararo.


text:
A ga e ne e le ene yo o tlotlego bogolo mo go ba bararo? Ke gone ka moo a beewa molaodi wa bone; le fa go ntse jalo ga a ka a fitlha mo borarong jwa ntlha.


text:
Benaia morwa Joiata, morwa monna yo o pelokgale wa Kabeseele, yo o ne a dirile ditiro tse dikgolo, a bolaya bomorwa Ariele wa Moabe boo babedi; le gone a fologa a ya a bolaya tau mo gare ga mokole, go le kapoko;


text:
a bolaya Moegepeto, e le monna yo o bopegileng sentle; Moegepeto o ne a tshotse lerumo; ene a fologela kwa go ene a tshotse tsamma fela, a phamola lerumo mo seatleng sa Moegepeto, a mmolaya ka lerumo la gagwe.


text:
O ne a le tlotlego bogolo go ba ba 30, mme a se ka a fitlha mo borarong jwa ntlha. Dafite a mmaya molaodi wa balebedi ba gagwe.


text:
Gape bogale jwa ga Jehofa jwa tukela Baiseraele, a ba a tlhotlheletsa Dafite a re: “Ya o bale Baiseraele le Bajuta.”


text:
Kgosi ya raya Joabe molaodi wa ntwa, yo o ne a nna nae, a re: “Yang lo ralale ditso tsotlhe tsa Iseraele go tswa Dane go ya fela kwa Beerešeba, lo bale batho, gore ke tle ke itse palo ya morafe.”


text:
Mme Joabe a raya kgosi a re: “A Jehofa Modimo wa gago a ntsifatse batho ka fa palo ya bone e tlaa nnang ka gone le fa e le galekgolo, mme a matlho a kgosi morena wa me a go bone; mme kgosi morena wa me e kgatlhwa ke selo se ka ntlha yang?”


text:
Mme le fa go ntse jalo lefoko la kgosi la kgona Joabe, la ba la kgona balaodi ba ntwa. Joabe le balaodi ba ntwa ba tswa fa pele ga kgosi, ba ya go bala batho ba Iseraele.


text:
Ba kgabaganya Joretane, ba thibelela mo Aroere, ka fa ntlheng ya letsogo le legolo ga motse o o fa gare ga molapo wa Gate, go ya Jasere.


text:
Foo ba tla mo Gileate, le mo lefatsheng la Tahatime-hodiši; ba tla mo Dane-jaane, ba potologa ba fitlha kwa Sitone,


text:
ba tla mo kagong e e thata ya Ture, le mo metseng yotlhe ya Bahife, le ya Bakanana; ba tswela ntlheng ya borwa ya Juta, kwa Beerešeba.


text:
E rile ba sena go ralala lefatshe lotlhe ka go le boaboela, ba tla Jerusalema kwa bokhutlong jwa dikgwedi tse di 9 le malatsi a le 20.


text:
Joabe a naya kgosi palo ya batho jaaka ba badilwe; mo go Baiseraele go ne go le banna ba ba pelokgale ba ba itseng go somola tšhaka ba le 800 000; banna ba Juta ba le 500 000.


text:
Pelo ya ga Dafite ya nongosela a sena go bala batho. Dafite a raya Jehofa a re: “Ke leofile thata ka se ke se dirileng; jaana, Jehofa, ke a go rapela, o tlose boikepo jwa motlhanka wa gago; gonne ke dirile ka boeleele jo bogolo.”


text:
Ya re Dafite a tsoga ka moso, lefoko la ga Jehofa la tla mo go Gate moperofeti, molebedi wa ga Dafite a re:


text:
“Ya o bue le Dafite o re: ‘Jehofa o bua jaana a re: Ke baya dilo di le tharo fa pele ga gago; o itebalebele sengwe mo go tsone gore ke se go direle.’ ”


text:
Jalo Gate a tla mo go Dafite a mmolelela, a mo raya a re: “A go ka tla dinyaga di supa tsa leuba mo go wena mo lefatsheng la gaeno, kgotsa a o tlaa tshaba fa pele ga baba ba gago ka dikgwedi di le tharo ba ntse ba go konatelela, kgotsa a kgogodi e ka tla mo lefatsheng la gaeno ka malatsi a le mararo? Jaana o ikgakolole, o akanye phetolo e ke tlaa e busetsang kwa go ene yo o nthomileng.”


text:
Dafite a raya Gate a re: “Ke mo pitlaganong e kgolo; a re weleng jaana mo seatleng sa ga Jehofa; gonne mautlwelobotlhoko a gagwe a magolo; mme a ke se wele mo seatleng sa motho.”


text:
Jehofa a tsosetsa Iseraele kgogodi, go simolola mo mosong go ya fela mo lobakeng lo lo tlhomilweng; mme go tswa Dane go ya Beerešeba ga a swa banna ba le 70 000.


text:
Ya re moengele a otlololela Jerusalema letsogo la gagwe go o senya, Jehofa a ikwatlhaela bosula joo, a raya moengele yo o senyang batho a re: “Go lekanye; gona letsogo la gago.” Moengele wa ga Jehofa a bo a le fa seboping sa pholelo sa ga Arauna wa Mojebuse.


text:
Ya re Dafite a bona moengele yo o gailang batho, a bua le Jehofa a re: “Bona, ke leofile, ke dirile ka bokgopo; mme dinku tse, tsone di dirile eng? Ke a go rapela, a letsogo la gago le ke le nne mo go nna fela, le mo ntlong ya ga rre.”


text:
Gate a tla mo go Dafite ka tsatsi leo, a mo raya a re: “Tlhatloga, o ye go agela Jehofa sebeso mo seboping sa pholelo sa ga Arauna wa Mojebuse.”


text:
Arauna a leba, a bona kgosi le batlhanka ba yone ba tla ba lebile kwa go ene; mme Arauna a tswa, a ikoba fa pele ga kgosi, sefatlhogo sa gagwe se le fa fatshe.


text:
Arauna a re: “Ana kgosi morena wa me e tletseng kwa motlhankeng wa yone?” Dafite a re: “Ke go reka sebopi sa pholelo mo go wena, go tla ke agela Jehofa sebeso, gore sebetso se se tle mo bathong, mme se emisiwe.”


text:
Arauna a raya Dafite a re: “A kgosi morena wa me a tseye fela, a ise tshupelo ka sengwe fela se o se bonang se le molemo; bona, dikgomo tsa tshupelo e e fisiwang ke tse, le dilo tse go folwang ka tsone, le dijokwe e ka nna tsone dikgong.


text:
Dilo tse tsotlhe, kgosi, Arauna o a di go naya kgosi.” Arauna a raya kgosi a re: “A Jehofa Modimo a go amogele.”


text:
Mme kgosi ya raya Arauna ya re: “Nnyaa; ruri ke tlaa se reka mo go wena ka fa tlhwatlhweng ya sone; le gone ga nketla ke isa tshupelo tse di fisediwang Jehofa Modimo wa me, e le dilo tse ke di neilweng fela.” Dafite a reka sebopi sa pholelo le dikgomo ka dipapetla di le 50 tsa selefera.


text:
Dafite a agela Jehofa sebeso gone, mme a isa ditshupelo tse di fisiwang le ditshupelo tsa kagiso. Mme Jehofa a rapelesega ka ga lefatshe, mme sebetso sa emisiwa mo Iseraele.


text:
Jaana kgosi Dafite o ne a tsofetse a le dinyaga di le dintsi; ba ne ba tle ba mo khurumetse ka dikobo, mme a se ke a thuthafale.


text:
Ka ntlha ya moo batlhanka ba gagwe ba mo raya ba re: “A kgosi morena wa rona a senkelwe morweetsana wa kgarebana, a a eme fa pele ga kgosi, a e ngomaele, a robale mo sehubeng sa gago, gore kgosi morena wa rona a tle a thuthafale.”


text:
Jalo ba batla morweetsana yo montle ba ya le melelwane yotlhe ya Iseraele, ba bona Abišage wa Mošuneme, ba mo isa kwa kgosing.


text:
Foo Atonija morwa Hagithe a ikgodisa a re: “Ke tlaa nna kgosi.” A ipaakanyetsa dikara, le bapalama dipitse, le banna ba ba 50 ba ba sianang fa pele ga gagwe.


text:
Rraagwe o ne a ise a mo itumolole gope ka go re: “Ana o diretseng jalo?” E ne e bile e le monna yo o bopegileng sentle thata; a rulagana le Abesalome mo go tsalweng.


text:
A gakololana le Joabe morwa Seruja, le Abiathare moperesiti; mme bao ba thusa Atonija ka go mo sala morago.


text:
Satoke moperesiti le Benaia morwa Joiata, le Nathane moperofeti, le Shimei, le Rei, le banna ba ba diganka ba e ne e le ba ga Dafite ba bo ba se kwa go Atonija.


text:
Atonija a tlhaba dinku le dikgomo le tse di nonneng fa lefikeng la Sohelethe, le le bapileng le Enerogele; a bitsa bomorwa rraagwe botlhe, bomorwa kgosi, le banna botlhe ba Juta batlhanka ba kgosi;


text:
mme Nathane moperofeti, le Benaia, le banna ba ba diganka, le Solomone morwa rraagwe, bone, a se ka a ba bitsa.


text:
Foo Nathane a bua le Bathešeba mmaagwe Solomone a re: “A ga o ise o utlwe fa Atonija morwa Hagithe a busa, mme Dafite morena wa rona a sa go itse?


text:
Mme jaana, ke a go rapela, o mme ke go gakolole, gore o tle o iphedise, o bo o tshedise Solomone morwao.


text:
Ya o tsene kwa go kgosi Dafite, o mo reye o re: ‘Kgosi, morena wa me, a ga o a ikanela lelata la gago wa re; ruri Solomone morwao o tlaa busa morago ga gago, o tlaa dula mo setulong sa gago sa bogosi? Jaana Atonija o busa jang?’


text:
Bona, o tlaa re o sa ntse o bua gone le kgosi, le nna ke tlaa tsena morago ga gago, ke tlhomamisa mafoko a gago.”


text:
Bathešeba a ya a tsena kwa kgosing kwa ntlwaneng; kgosi e ne e tsofetse thata; Abišage we Mošuneme a bo a direla kgosi.


text:
Mohumagadi a mo raya a re: “Morena wa me, o ne wa ikanela lelata la gago ka Jehofa Modimo wa gago, wa re: ‘Ruri Solomone morwao o tlaa busa morago ga gago, o tlaa dula mo setulong sa gago sa bogosi.’


text:
O tlhabile dikgomo le tse di nonneng le dinku ka bontsi, o bile o biditse bomorwakgosi botlhe, le Abiathare moperesiti, le Joabe molaodi wa ntwa, mme Solomone motlhanka wa gago a se ka a mmitsa.


text:
Wena, kgosi morena wa me, matlho a Baiseraele botlhe a mo go wena, gore o ba bolelele yo o tlaa dulang mo setulong sa bogosi sa kgosi morena wa me morago ga gago.


text:
Fa go se ka ga nna jalo, e tlaa re kgosi morena wa me a sena go robala le borraagwe, go tlaa dirala go re, nna le morwaake Solomone re tlaa kaiwa bakgoreletsi fela.”


text:
Ba bolelela kgosi ba re: “Bona, Nathane moperofeti ke yo.” Ya re a sena go tsena fa pele ga kgosi, a inamisetsa sefatlhogo sa gagwe fa fatshe fa pele ga kgosi.


text:
Nathane a re: “Kgosi morena wa me, a o rile, Atonija o tlaa busa morago ga gago, a ke ene yo o tlaa dulang mo setulong sa gago sa bogosi?


text:
Gonne o tsamaile gompieno, o tlhabile dikgomo, le tse di nonneng le dinku ka bontsi, o biditse bomorwa kgosi botlhe, le balaodi ba ntwa, le Abiathare moperesiti, bona, ba a ja ba a nwa fa pele ga gagwe; mme ba re: ‘A Modimo o boloke kgosi Atonija.’


text:
Mme nna, e bong nna motlhanka wa gago, le Satoke moperesiti, le Benaia morwa Joiata, le motlhanka wa gago Solomone, ga a a re bitsa.


text:
A selo se, se dirilwe ke kgosi morena wa me, mme o sa tlhaloganyetsa batlhanka ba gago yo o tlaa dulang mo setulong sa bogosi sa kgosi morena wa rona morago ga gagwe?”


text:
Foo kgosi Dafite a ba fetola a re: “Mpiletsang Bathešeba.” Mme a tla fa pele ga kgosi, a ema fa pele ga kgosi.


text:
ruri jaaka ke go ikanetse ka Jehofa, Modimo wa Iseraele, ka re, ruri Solomone morwao o tlaa busa morago ga me, o tlaa dula mo setulong sa me sa bogosi mo boemong jwa me; ruri ke tlaa dira jalo gompieno.”


text:
Foo Bathešeba a inamisetsa sefatlhogo sa gagwe fa fatshe, a ikobela kgosi, a re: “A morena wa me kgosi Dafite a tshele ka bosakhutleng.”


text:
Kgosi Dafite a re: “Mpiletsang Satoke moperesiti, le Nathane moperofeti, le Benaia morwa Joiata.” Mme ba tla fa pele ga kgosi.


text:
Kgosi ya ba raya ya re: “Tsayang batlhanka ba morena wa lona, lo palamise Solomone morwaake mo mmoulong wa me, lo mo ise kwa Gihone;


text:
Satoke moperesiti le Nathane moperofeti ba mo tlotse gone, gore a nne kgosi ya Iseraele; lo letse lonaka lo re: ‘A Modimo a boloke kgosi Solomone.’


text:
Foo lo tle lo mo setse morago, mme o tlaa tla a dula mo setulong sa me sa bogosi; gonne o tlaa nna kgosi mo boemong jwa me; ke mo tlhomile kgosana ya Iseraele le ya Juta.”


text:
Benaia morwa Joiata a fetola kgosi a re: “A go ne pula; a Jehofa Modimo wa kgosi morena wa me, le ene a a re jalo.


text:
Jaaka Jehofa a ne a ntse a na le kgosi morena wa me, a a nne fela jalo le Solomone, mme a dire setulo sa gagwe sa bogosi gore se nne segolo bogolo go setulo sa bogosi sa kgosi morena wa me.”


text:
Jalo Satoke moperesiti le Nathane moperofeti, le Benaia morwa Joiata, le Bakerethe, le Bapelethe, ba ya ba palamisa Solomone mo mmoulong wa kgosi Dafite ba mo isa kwa Gihone.


text:
Satoke moperesiti a ntsha lonaka lwa lookwane mo Mogopeng, a tlotsa Solomone. Ba letsa lonaka; mme batho botlhe ba re: “A Modimo o boloke kgosi Solomone!”


text:
Batho botlhe ba tla ba mo setse morago, mme batho ba letsa diphare, ba itumela ka boitumelo jo bogolo, lefatshe la ba la tla la rata go fatoga ka modumo wa bone.


text:
Atonija le balalediwi botlhe ba ba nang nae ba re ba wetsa go ja ba go utlwa. Ya re Joabe a utlwa modumo wa lonaka a re: “Ana modumo o ekete wa motse o le mo pheretlhegong ke wa eng?”


text:
Ya re a sa ntse a bua, bonang, Jonathane morwa Abiathare moperesiti a tla; mme Atonija a re: “Tsena; gonne o monna yo o molemo, o tla le mafoko a a molemo.”


text:
kgosi e mo patile ka Satoke moperesiti le Nathane moperofeti, le Benaia morwa Joiata, le Bakerethe, le Bapelethe, ba mo palamisitse mo mmoulong wa kgosi;


text:
Satoke moperesiti, le Nathane moperofeti, ba mo tloditse mo Gihone gore a nne kgosi, ba tswa gone ba duduetsa, motse wa ba wa tlala modumo. Modumo oo ke one o lo o utlwileng.


text:
Gape batlhanka ba kgosi ba tla go segofatsa kgosi Dafite morena wa rona, ba re: ‘A Modimo wa gago o dire leina la ga Solomone gore le gaise la gago, o bo o dire setulo sa gagwe sa bogosi gore se nne segolo bogolo go setulo sa gago sa bogosi;’ kgosi ya ba ya ikoba e le mo bolaong jwa yone.


text:
Gape kgosi ya bua jaana ya re: ‘A go bakwe Jehofa, Modimo wa Iseraele, yo o nneileng mongwe go dula mo setulong sa me sa bogosi gompieno, matlho a me a bile a go bona.’ ”


text:
Ga bolelelwa Solomone ga twe: “Bona, Atonija o boifa kgosi Solomone; gonne bona, o tshwere dinaka tsa sebeso, a re: ‘A kgosi Solomone a inkanele gompieno fa a se ketla a bolaya motlhanka wa gagwe ka tšhaka.’ ”


text:
Mme Solomone a re: “Fa a iponatsa e le motho yo o molemo ga go ketla go wela moriri ope wa gagwe fa fatshe; mme fa boikepo bo fitlhelwa mo go ene, o tlaa swa.”


text:
Jalo kgosi Solomone a roma batho, ba mo folosa kwa sebesong. Mme a tla a ikobela kgosi Solomone; mme Solomone a mo raya a re: “Ya kwa ntlong ya gago.”


text:
O tshegetse tao ya ga Jehofa Modimo wa gago, go sepela mo ditseleng tsa gagwe, go tshegetsa melao ya gagwe, le ditaolo tsa gagwe, le dikatlholo tsa gagwe, le ditshupo tsa gagwe, ka fa go kwadilweng mo molaong wa ga Moše ka gone, gore o tle o dire ka botlhale mo go tsotlhe tse o di dirang, le gongwe le gongwe kwa o retologelang gone,


text:
gore Jehofa a tlhomamise lefoko la gagwe le o ne a le bua ka ga me, a re: ‘Fa bana ba gago ba tlhokomela tsela ya bone, go sepela fa pele ga me mo boammaaruring ka pelo yotlhe ya bone, le ka mowa otlhe wa bone, ga go ketla go go tlhokafalela monna mo setulong sa bogosi sa Iseraele,’ (go bua Jehofa).


text:
“Gape, o a itse se Joabe morwa Seruja o ne a se ntirela, e bong se o ne a se direla balaodi ba babedi ba dintwa tsa Iseraele, e bong Abenere morwa Nere, le Amase morwa Jethere, ba o ba bolaileng, a tsholola madi a ntwa mo motlheng wa kagiso, a ba a baya madi a ntwa mo moitlamong wa gagwe o o neng o le mo lothekeng lwa gagwe, le mo ditlhakong tsa gagwe tse o ne a di rwele.


text:
Ke gone dira ka fa botlhaleng jwa gago, mme o se ka wa lesa tlhogo ya gagwe e pududu ya fologela mo phupung ka kagiso.


text:
“Mme o nne pelonomi mo go bomorwa Baresilai wa Mogileate, mme a ba nne mo go bone ba ba jelang fa lomating lwa gago, gonne e rile ke tshaba Abesalome mogoloo, ba ne ba tla jalo mo go nna.


text:
“Bona, o na le Shimei morwa Gere wa Mobenjamine wa Bahurime, yo o ne a mphutsa ka phutso e e botlhoko ka tsatsi le ke ileng kwa Mahanaime ka lone; mme a tla go nkgatlhantsha kwa Joretane, ka mo ikanela ka Jehofa ka re: ‘Ga nketla ke go bolaya ka tšhaka.’


text:
Ke gone jaana, o se ka wa mo golola mo molatong, gonne o motho yo o botlhale; o tlaa itse se o tshwanetseng go se mo direla, o tlaa folosetsa tlhogo e pududu ya gagwe mo phupung ka madi.”


text:
Lobaka lo Dafite o ne a busitse Iseraele ka lone e ne e le dinyaga di le 40; a busa ka dinyaga di supa mo Heberone, a busa ka dinyaga di le 33 mo Jerusalema.


text:
Mme Solomone a dula mo setulong sa bogosi sa ga Dafite rraagwe; mme bogosi jwa gagwe jwa nitama thata.


text:
Foo Atonija morwa Hagithe a tla mo go Bathešeba mmaagwe Solomone. Bathešeba a re: “A o tla ka kagiso?” A re: “Ka kagiso.”


text:
A re: “O a itse fa bogosi e ne e le jwa me, le go re, Baiseraele botlhe ba ne ba lebile nna gore ke ba buse; le fa go ntse jalo bogosi bo retologile, bo ile go nna jwa ga nnake, gonne e le jwa gagwe bo tswa mo go Jehofa.


text:
A re: “Ke a go rapela, bua le kgosi Solomone (gonne ga a ketla a go gana), gore a tle a nneye Abišage wa Mošuneme go nna mosadi.”


text:
Ke gone ka moo Bathešeba a ya kwa go kgosi Solomone, go buelela Atonija mo go ene. Kgosi ya nanoga ya tla go mo kgatlhantsha; mme a mo ikobela, a dula mo setulong sa gagwe sa bogosi, a laola gore go beelwe mma kgosi setulo sa segosi; mme a dula ka fa tsogong le legolo la gagwe.


text:
Foo a re: “Ke lopa toponyana mo go wena; a ko o se gane.” Kgosi ya mo raya ya re: “Lopa mma, gonne ga nketla ke gana.”


text:
Kgosi Solomone a fetola mmaagwe a re: “Ke ka ntlha yang o lopela Atonija Abišage wa Mošuneme? Mo lopele le jone bogosi; gonne ke mogolole. Ee, o bo lopele ene le Abiathare moperesiti, le Joabe morwa Seruia.”


text:
Foo kgosi Solomone a ikana ka Jehofa, a re: “A Modimo o ntirele jalo, o bo o oketse, fa Atonija a sa buela lefoko le gore a ipolaye.


text:
Ke gone jaana jaaka Jehofa a tshedile, yo o ntlhomamisitseng, a mpaya mo setulong sa bogosi sa ga rre Dafite, yo o bileng a ntirela motse, jaaka a boletse, ruri Atonija o tlaa bolawa ka tsatsi leno.”


text:
Kgosi ya raya Abiathare moperesiti ya re: “Ya kwa Anathothe, kwa matlhagareng a gago; gonne o tshwanetse go swa; ga nketla ke go bolaya mo lobakeng lono, ka o ne wa rwala letlole la ga Jehofa Modimo fa pele ga rre Dafite, le ka gonne o ne wa patikwa ka tsotlhe tse rre o ne a patikwa ka tsone.”


text:
Solomone a kgoromeletsa Abiathare kwa ntle a se ka a tlhola a le moperesiti wa ga Jehofa; gore a tle a diratse lefoko la ga Jehofa, le o ne a la bua ka ga ntlo ya ga Eli kwa Shilo.


text:
Mafoko a fitlha kwa go Joabe, gonne Joabe o ne a sokologetse kwa go Atonija, le fa a se ka a sokologela kwa go Abesalome. Joabe a tshabela kwa Mogopeng wa ga Jehofa, mme a tshwara dinaka tsa sebeso.


text:
Ga bolelelwa kgosi Solomone ga twe: “Joabe o tshabetse kwa Mogopeng wa ga Jehofa, mme bonang, o fa sebesong.” Foo Solomone a roma Benaia morwa Joiata a re: “Ya, o mo wele godimo.”


text:
Benaia a tla mo Mogopeng wa ga Jehofa, mme a mo raya a re: “Kgosi e bua jaana ya re: ‘Tswa.’ ” Mme a re: “Nnyaa; ke tlaa swela fa.” Benaia a busetsa lefoko kwa kgosing a re: “Joabe o buile jaana, a mphetola a re, a re.”


text:
Kgosi ya mo raya ya re: “Dira jaaka a buile, o mo wele godimo, o mo fitlhe; gore o tlose mo go nna le mo ntlong ya ga rre madi a a se nang molato, a Joabe o a tsholotseng.


text:
Jehofa o tlaa busetsa madi a gagwe mo tlhogong ya gagwe, ka a ne a wela banna ba le babedi ba ba siameng godimo, le ba ba molemo bogolo go ene, a ba bolaya ka tšhaka, e bong Abenere morwa Nere, molaodi wa ntwa ya Iseraele, le Amase morwa Jethere molaodi wa ntwa ya Juta, rre Dafite a sa itse.


text:
Jalo madi a bone a tlaa boela mo tlhogong ya ga Joabe, le mo tlhogong ya losika lwa gagwe ka bosakhutleng; mme mo go Dafite, le mo losikeng lwa gagwe, le mo ntlong ya gagwe, le mo setulong sa gagwe sa bogosi, go tlaa nna kagiso ka bosakhutleng, e e tswang mo go Jehofa.”


text:
Foo Benaia morwa Joiata a ya a mo wela godimo, a mmolaya; mme a fitlhwa mo ntlong ya gagwe kwa nageng.


text:
Kgosi ya tlhoma Benaia morwa Joiata mo boemong jwa gagwe mo taolong ya ntwa; Satoke moperesiti kgosi ya mo tlhoma mo boemong jwa ga Abiathare.


text:
Kgosi ya roma, ya bitsa Shimei, ya mo raya ya re: “O ikagele ntlo mo Jerusalema, o age gone, mme o se ka wa tswa gone wa ya gope.


text:
Gonne e tlaa re mo tsatsing le o tswang ka lone, o kgabaganya molatswana wa Kiterone, o itse ka tlhomamo fa ruri o tlaa swa, madi a gago a tlaa nna mo tlhogong ya gago.”


text:
Shimei a raya kgosi a re: “Lefoko leo le molemo; jaaka kgosi morena wa me a buile, motlhanka wa gago o tlaa dira jalo.” Shimei a aga mo Jerusalema malatsi a le mantsi.


text:
Ga dirala ya re go sena go feta dinyaga di le tharo, batlhanka ba ga Shimei ba le babedi ba ngwegela kwa go Akiše morwa Maake kgosi ya Gathe. Ga bolelelwa Shimei ga twe: “Bona, batlhanka ba gago ba kwa Gathe.”


text:
Shimei a nanoga, a belesa esela ya gagwe a ya Gathe kwa go Akiše, a ya go batla batlhanka ba gagwe; Shimei a ya a busa batlhanka ba gagwe kwa Gathe.


text:
Kgosi ya roma, ya bitsa Shimei, ya mo raya ya re: “A ga ke a go ikanisa ka Jehofa, ka ba ka go tlhomamisetsa, ka re: ‘O itsetse ruri fa e tlaa re mo tsatsing le o tswang ka lone, o tswela go gongwe, o tlaa swa ruri?’ Mme wa nthaya wa re: ‘Lefoko le o le utlwileng le molemo.’


text:
Gape kgosi ya raya Shimei ya re: “O a bo itse boikepo jotlhe jo bo mo pelong ya gago, jo o bo diretseng Dafite rre; ke gone Jehofa o tlaa busetsang boikepo jwa gago mo tlhogong ya gago.


text:
Mme kgosi Solomone o tlaa segofadiwa, le setulo sa ga Dafite sa bogosi se tlaa tlhomamisiwa fa pele ga Jehofa ka bosakhutleng.”


text:
Kgosi ya laola Benaia morwa Joiata, mme a tswa a mo wela godimo, a ba a tla a swa. Mme bogosi jwa tlhomamisiwa mo seatleng sa ga Solomone.


text:
Solomone a nyalela Faro kgosi ya Egepeto, a tsaya morwadia Faro a mo lere mo motseng wa ga Dafite, ga tsamaya a wetsa go aga ntlo ya gagwe, le ntlo ya ga Jehofa, le lorako lwa Jerusalema mo tikologong.


text:
Fa e se go re batho ba ne ba tle ba ise ditlhabelo mo mafelong a a tlotlometseng ka go ne go se na ntlo e e agetsweng leina la ga Jehofa pele ga malatsi ao.


