# verses

text:
Solomone a rata Jehofa, a sepela mo melaong ya ga Dafite rraagwe; fa e se go re, o ne a isa ditlhabelo a ba a fisa maswalo mo mafelong a a tlotlometseng.


text:
Kgosi ya ya kwa Gibeone go ya go isa ditlhabelo gone, gonne e ne e le gone felo fa go tlotlometseng mo gogolo; Solomone a isa ditshupelo tse di fisiwang di le sekete mo sebesong seo.


text:
Ya re mo Gibeone Jehofa a iponatsa kwa go Solomone mo torong go le bosigo; Modimo wa re: “Lopa se ke tlaa se go nayang.”


text:
Solomone a re: “O diretse motlhanka wa gago rre Dafite, ka bopelonomi jo bogolo ka fa o ne a sepela fa pele ga gago ka gone mo boammaaruring, le mo tshiamong, le mo thokgamong ya pelo nao; o mmoloketse bopelonomi jo bogolo jo, jwa go re o mo neile ngwana wa mosimane go dula mo setulong sa gagwe sa bogosi, jaaka go ntse gompieno.


text:
Jaana Jehofa Modimo wa me, o dirile motlhanka wa gago kgosi mo boemong jwa ga Dafite rre; ke ngwanyana fela; ga ke itse go tswa le go tsena.


text:
Motlhanka wa gago o mo gare ga tšhaba ya gago e o e itshenketseng, tšhaba e kgolo, e e sa kakeng ya kwalwa le fa e le go balwa ka bontsi.


text:
Ke gone naya motlhanka wa gago pelo e e tlhaloganyang gore a tle a atlhole tšhaba ya gago, gore ke farologanye molemo le bosula: gonne e mang yo o nonofileng go atlhola tšhaba e ya gago e kgolo e?”


text:
Modimo wa mo raya wa re: “E re ka o lopile selo se, mme wa se ka wa itopela botshelo jo boleele; le gone wa se ka wa itopela khumo, le gone wa se ka wa lopa loso lwa baba ba gago; mme wa itopela tlhaloganyo go farologanya katlholo;


text:
bona, ke dirile jaaka lefoko la gago; bona, ke go neile pelo e e botlhale le e e tlhaloganyang; ga go ise go ko go nne ope yo o tshwanang nao pele ga gago, le kwa morago ga gago ga go ketla go tsoga ope yo o tshwanang nao.


text:
Le gone ke go neile se o se kang wa se lopa, e bong khumo le tlotlo, ga go ketla go dira le ope mo dikgosing yo o tlaa tshwanang nao ka malatsi otlhe a gago.


text:
Fa o sepela mo ditseleng tsa me, go nna o tshegetsa melao ya me le ditaolo tsa me, jaaka rraago Dafite a ne a sepela, foo ke tlaa lelefatsa malatsi a gago.”


text:
Solomone a kubuga, mme bonang, e ne e le toro; mme a tla mo Jerusalema, a ya a ema fa pele ga letlole la kgolagano ya ga Jehofa, a isa ditshupelo tse di fisiwang, a isa ditshupelo tsa kagiso, a direla batlhanka botlhe ba gagwe modiro.


text:
Mosadi yo mongwe a re: “Morena wa me, nna le mosadi yo, re agile mo ntlong e le nngwe fela; ka belega ngwana ke na nae mo ntlong.


text:
Ga dirala ya re ka letsatsi la boraro ke sena go belega, mosadi yo le ene a belega; mme re ne re le mmogo; re se na moeng ope mo ntlong, fa e se rona roo babedi fela mo ntlong.


text:
Ya re bosigogare a tsoga, a tsaya morwaake fa go nna, ka lelata la gago le robetse, a mmaya mo sehubeng sa gagwe, a baya ngwana wa gagwe yo o suleng mo sehubeng sa me.


text:
Ya re ka moso ke tsoga ke re ke naya ngwanake letsele, bona a bo a sule; mme ya re ke sena go mo sekaseka mo mosong, ya bo e se morwaake yo ke ne ke mmelege.”


text:
Mme mosadi yo mongwe a re: “Nnyaa, yo o tshedileng ke morwaake, yo o suleng ke morwao.” Mme yoo a re: “Nnyaa, yo o suleng ke morwao, yo o tshedileng ke morwaake.” Ba bua jaana fa pele ga kgosi.


text:
Foo kgosi ya re: “Yo mongwe a re: ‘Ene morwaake ke yo o tshedileng, morwao ke yo o suleng;’ yo mongwe a re: ‘Nnyaa; yo o suleng ke ene morwao, morwaake ke yo o tshedileng.’ ”


text:
Mme kgosi ya re: “Kgaoganyang ngwana yo o tshedileng fa gare, lo neye mongwe mofama le yo mongwe mofama.”


text:
Foo mosadi, yo ngwana yo o tshedileng e leng wa gagwe a bua le kgosi, ka pelo ya gagwe e tlaleletswe morwawe, a re: “Morena wa me, mo neye ngwana yo o tshedileng, o se ka wa ba wa mmolaya.” Mme yo mongwe a re: “Ga a ketla a nna wa me, le fa e le wa gago, mo kgaoganyeng.”


text:
Foo kgosi ya bua ya re: “Nayang mosadi yole ngwana yo o tshedileng, lo se ka lwa ba lwa mmolaya, ke ene mmaagwe.”


text:
Baiseraele botlhe ba utlwa ka ga katlholo e kgosi e e atlhotseng, mme ba boifa kgosi, gonne ba bona fa botlhale jwa Modimo bo le mo go yone, jwa go dira katlholo.


text:
Asaria morwa Nathane e le molaodi wa maotlana; Sabute morwa Nathane e le moperesiti le kala ya kgosi;


text:
Solomone o ne a na le maotlana a le 12 a Baiseraele botlhe, e le batho ba ba etleeletsang kgosi le ntlo ya yone ka dijo, mongwe le mongwe a na le go etleetsa ka kgwedi e le nngwe fela mo ngwageng.


text:
Baane morwa Ahilute, mo Taanake le Megido gotlhe, le mo lefatsheng lotlhe la Bethešeane, le le bapileng le Sarethane, fa tlase ga Jesereele, go tswa Bethešeane go ya Abelemehola, go ya go feta Jokeneame;


text:
Bene-gebere, mo Ramothe-gileate; ga gagwe e le metse ya ga Jaire morwa Manase, e e mo Gileate, ee, ga gagwe e ne e le lefatshe la Aragobe, le le mo Bašane, metse e megolo e e 60, e e nang le dithako le mephakalego ya kgotlho;


text:
Gebere morwa Uri, mo lefatsheng la Gileate, lefatshe la ga Sihone kgosi ya Baamore le la ga Oge kgosi ya Bašane; e ne e le ene esi leotlana mo lefatsheng leo.


text:
Bajuta le Baiseraele ba bo ba le bantsi jaaka mošawa o o fa lewatleng ka bontsi, ba ja ba nwa ba dira mokete fela.


text:
Solomone a busa magosi otlhe go tswa Nokeng go ya lefatsheng la Bafilisitia, le kwa molelwaneng wa Egepeto; ba lere dikabelo, ba direla Solomone ka metlha yotlhe ya botshelo jwa gagwe.


text:
Dijo tsa ga Solomone tsa letsatsi le le lengwe fela e ne e le dikgetse tsa setou di le 30, le dikgetse tsa boupe di le 60;


text:
dikgomo tse di nontshitsweng di le some, dikgomo tse di tswang kwa mahulong di le 20, dinku di le 100, dikukama le ditshephe, le dikgama le dinonyane tse di nontshitsweng.


text:
Gonne o na a na le taolo mo lefatsheng lotlhe le le moseja ono ga Noka, go tswa Tifesa go ya fela kwa Gasa, o ne a na le taolo mo dikgosing tsotlhe moseja ono ga Noka; mme a na le kagiso ka ntlha tsotlhe tikologong ya gagwe.


text:
Bajuta le Baiseraele ba ne ba agile ka thagamo, mongwe le mongwe fa tlase ga mofine wa gagwe le fa tlase ga mofeige wa gagwe, go tswa Dane go ya Beerešeba ka metlha ya ga Solomone.


text:
Solomone o ne a na le maemo a le 40 000 a dipitse tsa dikara tsa gagwe, le bapalama dipitse ba le 12 000.


text:
Maotlana ao a na a etleeletsa kgosi Solomone le botlhe ba ba tlang lomating lwa kgosi Solomone ka dijo, lengwe le lengwe ka kgwedi ya lone; ga a ka a lesa sepe sa tlhokafala.


text:
Le barele, le motlhaka wa dipitse, le wa dipitse tse di sianang, ba o isa kwa maotlana a ne a le gone, motho mongwe le mongwe ka fa taolelong ya gagwe.


text:
Modimo wa naya Solomone botlhale le tlhaloganyo ka botlalo jo bogolo, le botona jwa pelo, fela jaaka mošawa o o fa losing lwa lewatle.


text:
Botlhale jwa ga Solomone bo ne bo gaisa botlhale jwa bana botlhe ba botlhabatsatsi, le botlhale jotlhe jwa Egepeto.


text:
Gonne o ne a le botlhale bogolo go batho botlhe; bogolo go Ethane wa Moesere, le bogolo go Hemane, le Kalekole, le Darete, bomorwa Mahole; mme tumedi ya gagwe ya nna mo merafeng yotlhe mo tikologong.


text:
A bolela ka ga ditlhare, go simolola ka mosetara o o mo Lebanone go ya mosiama o o melang mo lorakong; le gone a bolela ka ga diphologolo, le dinonyane, le dilo tse di gagabang, le ditlhapi.


text:
Ga tla batho ba ditšhaba tsotlhe, ba tla go utlwa botlhale jwa ga Solomone, ba tswa dikgosing tsotlhe tsa lefatshe tse di utlwetseng botlhale jwa gage.


text:
Hirame kgosi ya Ture a roma batlhanka ba gagwe kwa go Solomone; gonne a utlwile fa ba mo tloditse go nna kgosi mo boemong jwa ga rraagwe, ka gobo Hirame e ne e ntse e le morati wa ga Dafite gale.


text:
“O a itse jaaka Dafite rre a ne a retelelwa ke go agela leina la ga Jehofa Modimo wa gagwe ntlo ka ntlha ya dintwa tse di neng di le ntlheng tsotlhe tikologong ya gagwe, ga tsamaya Jehofa a di baya fa tlase ga dinao tsa gagwe.


text:
Gompieno Jehofa Modimo wa me o nneile boikhutso mo ntlheng tsotlhe; ga go na moganetsi, le fa e le tirafalo epe e e bosula.


text:
Mme bona, ke ikaeletse go agela leina la ga Jehofa Modimo wa me ntlo, jaaka Jehofa a ne a bua le rre Dafite, a re: ‘Morwao yo ke tlaa mmayang mo setulong sa gago sa bogosi mo boemong jwa gago, o tlaa agela leina la me ntlo.’


text:
Ke gone jaana, a ko o laole gore ba nthemele ditlhare tsa masetara mo Lebanone; batlhanka ba me ba tlaa nna le batlhanka ba gago; mme ke tlaa go naya tuelo ya batlhanka ba gago ka fa o tlaa buang ka gone fela; gonne o a itse fa go se na ope mo go rona yo o nang le botlhale jwa go rema ditlhare jaaka Basitone.”


text:
Ga dirala ya re Hirame a utlwa mafoko a ga Solomone, a itumela thata, mme a re: “A go bakweng Jehofa gompieno, yo o neileng Dafite ngwana wa mosimane yo o botlhale go busa sešaba se segolo se.”


text:
Hirame a roma kwa go Solomone a re: “Ke utlwile taetso e o e rometseng kwa go nna; ke tlaa dira keletso yotlhe ya gago ka ga ditlhare tsa masetara, le ka ga ditlhare tsa mafira.


text:
Batlhanka ba me ba tlaa di folosa kwa Lebanone ba di isa kwa lewatleng; ke tlaa di dira makawe a a tlaa tsamayang a kokobetse mo lewatleng a ya kwa o tlaa go ntaolelang, ke tlaa laola, gore di bofololwe gone, o itse go di amogela; mme o tlaa diratsa keletso ya me ka go naya ba ntlo ya me dijo.”


text:
Hirame a naya Solomone ditlhare tsa masetara, le ditlhare tsa mafira ka fa keletsong yotlhe ya gagwe.


text:
Solomone a naya ba ntlo ya ga Hirame dijo e le dikgetse tsa boupe di le 20 000, le dilekanyo di le 20 tsa lookwane lo lo kgobilweng; Solomone a naya Hirame jalo ka ngwaga le ngwaga.


text:
Jehofa a naya Solomone botlhale jaaka a mmoleletse; mme go ne go le kagiso gare ga Hirame le Solomone; ba dira kgolagano mmogo boo babedi.


text:
A ba roma kwa Lebanone, ba le 10 000 ka kgwedi ka go rulagana; ba nna kgwedi e le nngwe mo Lebanone le dikgwedi di le pedi kwa gae; Atonirame e ne e le molaodi wa ba ba kgethilweng.


text:
Solomone o ne a na le batho ba le 70 000 ba ba rwalang merwalo, le batho ba le 80 000 ba ba remang mo dithabeng;


text:
kwa ntle ga maotlana a magolo a ga Solomone e le ba ba laolang tiro, ba le 3 300, ba ba laolang batho ba ba dirang.


text:
Kgosi ya laola, mme ba epolola maje a magolo, maje a a thata go rekwa, go tla go thaya motheo wa ntlo ka maje a a betlilweng.


text:
Baagedi ba ga Solomone le baagedi ba ga Hirame le Bagebale ba a betla, ba baakanya dikgong le maje go tla ba aga ntlo.


text:
Ga dirala e rile ka ngwaga wa 480, bana ba Iseraele ba sena go tswa kwa Egepeto, ka ngwaga wa bone wa puso ya ga Solomone mo Iseraele, ka kgwedi ya Sife, e e leng kgwedi ya bobedi, a simolola go aga ntlo ya ga Jehofa.


text:
Ntlo e kgosi Solomone o ne a e agela Jehofa boleele jwa yone bo ne bo le jwa dimetara di le 27, le boatlhamo bo le dimetara di le 9, bogodimo bo le dimetara di le 13,5.


text:
Mokatako o o fa pele ga tempele ya ntlo, boleele jwa one bo ne bo le dimetara di le 4,5 jaaka boatlhamo jwa ntlo; boatlhamo jwa one fa pele ga ntlo bo le dimetara di le 9.


text:
A aga matlwana a mathudi, fa godimo a tlhatlhaganyeng, a ikaegile lomota lwa ntlo tikologong ya tempele le ya felo ga bobuelo ga boitshepo jo bo itshepileng, a ba a dira mathudi a mokatako mo tikologong ya ntlo.


text:
Lethudi la tlase le le boatlhamo jwa dimetara di le 2,2, le le fa godimo fa gare e le boatlhamo jwa dimetara di le 2,7, ja boraro e le boatlhamo jwa dimetara di le 3,1, gonne o ne a dirile marudi a malomagano mo lomoteng lwa ntlo kwa ntle mo tikologong ya one, gore mesipuri e se ka ya tshwara tse e leng dimota tsa ntlo tota.


text:
E rile ntlo e agiwa, ya bopelwa ka maje a a baakantsweng kwa a epololwang gone; mme ya re go agiwa ntlo, ga bo go sa utlwale le fa e le noto le fa e le selepe le fa e le sedira sepe sa tshipi mo ntlong.


text:
Mojako o o isang mo mathuding a a fa gare, o ne o le mo lotlhakoreng lwa ntlo lwa ka fa tsogong le legolo; ga bo go palamelwa kwa methuding a gare ka dipalamo tse di tshophegileng, mme go duwe mo go a a fa gare go tlhatlogelwe mo go a boraro.


text:
A aga mathudi tikologong yotlhe ya ntlo, lengwe le lengwe le le bogodimo jwa dimetara di le 2,2; a tlhomelelwa mo ntlong ka dikgong tsa masetara.


text:
“Ka ga ntlo e o e agang, fa o sepela mo melaong ya me, o ba o tshegetsa ditaolo tsotlhe tsa me go sepela mo go tsone; foo ke tlaa go tlhomamisetsa lefoko la me, le ke le buileng le Dafite rraago.


text:
A aga dimota tsa ntlo ka fa teng ka dimati tsa masetara; go tswa bophaphathong jwa ntlo le go ya dimoteng tsa ditlhomeso a di khurumetsa ka fa teng ka dimati; a khurumetsa bophaphatho jwa ntlo ka dimati tsa mafira.


text:
Kwa moseo ga ntlo a kgaola, a aga boleele jwa dimetara di le 9 ka dimati tsa masetara, go tswa bophaphathong go ya le dimota; a di agelela mo go yone ka fa teng go nna felo ga bubuelo, e bong go nna felo ga boitshepo jo bo itshepileng.


text:
Go ne go le bosetara mo ntlong ka fa teng jo bo setilweng dikgolokwe le dithunya tse di šešemologileng; gotlhe e le bosetara; go sa bonale lentswe lepe.


text:
A baakanya felo ga bobuelo mo gare ga ntlo ka fa teng, go tla a baya gone letlole la kgolagano ya ga Jehofa.


text:
Mo teng ga felo ga bobuelo go ne go le sebaka se se boleele jwa dimetara di le 9, le boatlhamo jwa dimetara di le 9, le bogodimo jwa dimetara di le 9; a go manega gouta e e itshekileng; a ba a manega sebeso sa masetara.


text:
Jalo Solomone a manega ntlo gouta e e itshekileng ka fa teng, a pega sesiro ka bompolokwane ba gouta, ba rapalala fa pele ga felo ga bobuelo; a go manega gouta.


text:
Ntlo yotlhe a e manega gouta, ga tsamaya ntlo ya wediwa; le sebeso sotlhe se e leng sa felo ga bobuelo a se manega gouta.


text:
Mo felong ga bobuelo a dira botšheruba ba le babedi ka logong lwa motlhware, mongwe le mongwe e le bogodimo jwa dimetara di le 4,4.


text:
Lofuka longwe lwa tšheruba lo le dimetara di le 2,2, le lofuka lo longwe lwa tšheruba lo le dimetara di le 2,2, le go tswa ntlheng ya lofuka longwe go ya ntlheng ya lofuka lo longwe e le dimetara, di le 4,4.


text:
Tšheruba yo mongwe o na a le bogodimo jwa dimetara di le 4,4; boo babedi ba le selekanyo se le sengwe fela le popego e le nngwe fela.


text:
A baya botšheruba mo teng ga ntlo e e ka kwa teng; diphuka tsa botšheruba di ne di tsharologile, lofuka lwa yo mongwe lwa tshwara lomota longwe, le lofuka lwa tšheruba yo mongwe lwa tshwara lomota lo longwe; diphuka tsa bone tsa tshwaragana fa gare ga ntlo.


text:
Dimota tsotlhe tsa ntlo tikologong ya bone a di seta ditshwantsho tse di setilweng tsa botšheruba, le tsa ditlhare tsa makolane, le dithunya tse di šešemologileng, ka fa teng le ka fa ntle.


text:
A direla kgoro ya felo ga bobuelo ditswalo tsa logong lwa motlhware; mophako le maotwana a mojako a ja botlhano bo le bongwe fela jwa matlhano a selekanyo sa lomota.


text:
A dira ditswalo di le pedi tsa logong lwa motlhware; a di seta ditshwano tsa botšheruba, le tsa ditlhare tsa makolane, le dithunya tse di šešemologileng a di manega gouta; botšheruba le ditlhare tsa makolane a di manega gouta.


text:
Le kgoro ya tempele a e direla maotwana a mojako a logong lwa motlhware; a ja bone bo le bongwe fela jwa mane a mane a selekanyo sa lomota.


text:
A dira le ditswalo di le pedi tsa logong lwa mofira; dimati tse pedi tsa setswalo sengwe di ne di menagana, le dimati tse pedi tsa setswalo se sengwe di menagana.


text:
A di seta ditshwano tsa botšheruba, le ditlhare tsa makolane, le dithunya tse di šešemologileng; a di manega gouta a e lekalekanyetsa mo masetong.


text:
A aga lolwapa lwa ka fa teng ka maje a a betlilweng a le ditsela di le tharo, le tsela e le nngwe fela ya mepako ya mosetara.


text:
Ya re ka ngwaga wa 11, ka kgwedi ya Bule, e e leng kgwedi e e ferang e le mebedi, ntlo ya wediwa mo dilong tsa yone, le ka fa sekaong sotlhe sa yone. Jalo Solomone a ja dinyaga di supa mo kagong ya yone.


text:
Solomone a ja dinyaga di le some le boraro mo kagong ya ntlo ya gagwe, a wetsa ntlo yotlhe ya gagwe.


text:
Gonne o ne a aga ntlo ya sekgwa sa Lebanone; boleele jwa yone e le jwa dimetara di le 44, boatlhamo jwa yone e le jwa dimetara di le 22, le bogodimo jwa yone e le jwa dimetara di le 13,5, a e tlhoma mo godimo ga maotwana a masetara a le ditsela di le nne le mesipuri ya masetara godimo ga maotwana.


text:
E ne e khurumeditswe ka masetara godimo ga mesipuri e e 45 e e neng e le mo maotwaneng; mo tseleng nngwe le nngwe ga bo go le a le some le botlhano.


text:
Go ne go le ditsela di le tharo tsa marofa a lesedi; lesedi le lebaganye le lesedi, go le dithulagano di le tharo.


text:
Ditswalo tsotlhe le maotwana a ditswalo di le dintlha tse di lekalekanang tsoo nne mo tebaganong; lesedi le lebaganye le lesedi a le dithulagano di le tharo.


text:
A dira mokatako ka maotwana, boleele jwa one e le jwa dimetara di le 22, le boatlhamo jwa one dimetara di le 13,5, go le mokatako fa pele ga one; le maotwana le mesipuri e mekima fa pele ga one.


text:
A dira mokatako o o okameng setulo sa bogosi kwa o ka dulelang tsheko gone, e bong mokatako wa tshekelo; go ne go khurumeditswe ka mosetara go tswa bophaphathong go ya bophaphathong.


text:
Le ntlo ya gagwe e o agang mo go yone, lolwapa lo longwe lo lo mo teng ga mokatako, lo dirilwe ka tiro e e ntseng jalo fela. Le gone a direla morwadia Faro, yo Solomone o ne a mo nyetse, ntlo e e tshwanang le mokatako oo.


text:
Dikago tse tsotlhe e ne e le tsa maje a a thata go rekwa, e bong maje a a betlilweng, ka fa selekanyong, a a setlhilweng ka bošage, ka fa teng le ka fa ntle, go tswa fela mo motheong le go ya tlhomesong, le kwa ntle go ntse fela jalo go ya kwa lolwapeng lo logolo.


text:
Motheo o ne o dirilwe ka maje a a thata go rekwa, e bong maje a magolo, maje a a dimetara di le 3,5 le maje a le dimetara di le 4.


text:
Kwa godimo go le maje a a thata go rekwa, e bong maje a a betlilweng ka fa selekanyong, le dikgong tsa mosetara.


text:
Lolwapa lo logolo tikologong lo na le ditsela di le tharo tsa maje a a betlilweng, le tsela e le nngwe fela ya mepako ya masetara; go tshwana le lolwapa lwa ka fa teng lwa ntlo ya ga Jehofa, le mokatako wa ntlo.


text:
Hirame e ne e le morwa mosadi mongwe wa motlholagadi wa lotso lwa ga Nafetali, rraagwe e le monna wa Ture, modiri wa dilo tsa kgotlho; o ne a tletse botlhale le tlhaloganyo le botswerere go dira ditiro tsotlhe tse kgotlho. A tla kwa go kgosi Solomone a dira tiro yotlhe ya gagwe.


text:
Gonne o ne a tshela maotwana a le mabedi a kgotlho, lengwe le lengwe le le gogodimo jwa dimetara di le 8; lengwe le lengwe le na le bokima jwa dimetara di le 5,3 fa le lekanngwa ka lodi tikologong.


text:
A dira ditlhogo di le pedi tsa kgotlho e e tshetsweng go tla di bewa mo godimo ga maotwana a kgotlho; bogodimo jwa tlhogo nngwe e ne e le dimetara di le 2,2, le bogodimo jwa tlhogo e nngwe e le dimetara di le 2,2.


text:
Ditlhogo tse di mo godimo ga maotwana di diretswe ditloa tsa mebala e e tshekaganyeng le makantsa a a dirilweng jaaka bompolokwane; di supa tsa tlhogo nngwe, le di supa tsa tlhogo e nngwe.


text:
A dira maotwana jalo; go ne go le ditsela di le pedi mo tikologong ya lotloa lo longwe, go khurumetsa ditlhogo tse di mo godimo ga maotwana; mme a direla tlhogo e nngwe jalo.


text:
Ditlhogo tse di mo godimo ga maotwana mo mokatakong e ne e le tiro e e tshwantshang dithunya tsa masoma, dikilometara di le 1,8.


text:
Go bile go le ditlhogo kwa godimo mo maotwaneng gaufi le mpa e e bapileng le tiro e e ntseng selotloa; digaranata di le makgolo mabedi di le ditsela tikologong ya tlhogo e nngwe.


text:
A tlhoma maotwana fa mokatakong wa tempele; a tlhoma lekotwana la ka fa ntlheng ya le legolo, a le raya leina, a re Yakina; a tlhoma lekotwana le le ka fa ntlheng ya la molema, a le raya leina a re, Boase.


text:
Mo godimo ga maotwana go ne go le tiro e e tshwantshang dithunya tsa masoma; tiro ya maotwana ya wediwa jalo.


text:
A dira lewatle le le thetsweng, le le dimetara di le 4,4 go tswa losing longwe go ya losing lo longwe, mo tikologong le le sediko, bogodimo jwa lone bo le jwa dimetara di le 2,2; selekanyo sa tikologo ya lone e le dimetara di le 13,2.


text:
Ka fa tlase ga dintshi tsa lone mo tikologong go le dikgolokwe tse di le dikologileng, di dikologa lewatle ka selekanyo sa dimetara di le 4,5, dikgolokwe di le ditsela di le pedi, di theletswe gongwe le lone lewatle.


text:
La ema mo dikgomong di le some le metso mebedi, di le tharo di lebile ntlheng ya botsheka, di le tharo di lebile ntlheng ya bophirimatsatsi, di le tharo di lebile ntlheng ya borwa, di le tharo di lebile ntlheng ya botlhabatsatsi; lewatle le ne le beilwe mo godimo ga tsone, megatla ya tsone e lebile kwa teng.


text:
Bokima jwa lone e le dimilimetara di le 75; dintshi tsa lone di dirilwe jaaka losi lwa senwelo mo tshwanong ya sethunya sa lesoma; le ne le lekanye dinkgwana tsa metsi di le 2 000.


text:
Ditlhomo tse di some a di dira ka kgotlho; boleele jwa setlhomo sengwe e le jwa dimetara di le 1,8, boatlhamo jwa sone e le jwa dimetara di le 1,8 le bogodimo jwa sone e le dimetara di le 1,3.


text:
mo masinamelong a a fa gare ga digomo go ne go le ditau, le dikgomo, le botšheruba; mo digomong go le lekotwana kwa godimo; fa tlase ga ditau le dikgomo go le manya a a tshophilweng.


text:
Setlhomo sengwe le sengwe se ne se na le maoto a a dikologang a le mane a kgotlho le diase tsa kgotlho; dinao tsa tsone tse nne di na le marudi; marudi a ne a thetswe fa tlase ga botlhapelo, a na le manya a a tshophilweng, a le ka fa tlhakoreng longwe le longwe.


text:
Molomo wa lone ka fa teng ga tlhogo le kwa godimo o le selekanyo sa disentimetara di le 45; molomo wa lone o le phogotlha jaaka popego ya lekotwana, e le disentimetara di le 18; mo molomong wa lone go le maseto, le masinamelo a tsone a le dintlha tse di lekalekanyeng di le nne, a se sediko.


text:
Maoto a a dikologang a mane a le fa tlase ga masinamelo; diase tsa maoto a a dikologang di le mo ditlhomong; bogodimo jwa lekoto e le disentimetara di le 66.


text:
Modiro wa maoto a a dikologang o ne o tshwana le modiro wa lekoto le le dikologang la kara; diase tsa one le difelane tsa one, le dipeke tsa one, le dinafe tsa one, e le tse di thetsweng tsotlhe.


text:
Mo ditlhofing tse nne tsa setlhomo sengwe le sengwe go ne go le marudi a le mane: marudi a sone e ne e le a sone tota.


text:
Ka fa godimo ga setlhomo go le sedikologo se se bogodimo bo le disentimetara di le 22; mo godimo ga setlhomo mabogo a sone le masinamelo a sone a tshwana naso.


text:
Mo dipapetleng tsa mabogo a sone, le mo masinamelong a sone, a seta botšheruba, le ditau, le ditlhare tsa makolane, ka fa sebakeng sa sengwe le sengwe, di na le manya a a tshophilweng, a le tikologong ya tsone.


text:
A dira ditlhomo ka bosome jwa tsone ka mokgwa o o ntseng jaana: Tsotlhe di le thelo nngwe fela, le selekanyo se le sengwe fela, le popego e le nngwe fela.


text:
A dira matlhapelo a le some a kgotlho; botlhapelo bo le bongwe fela bo le selekanyo sa dinkgwana tsa metsi di le 40; botlhapelo bongwe le bongwe bo le dimetara di le 1,8; le mo go sengwe le sengwe sa ditlhomo tse di some go le botlhapelo bo le bongwe fela.


text:
Ditlhomo a baya di le tlhano ka fa ntlheng ya le legolo ga ntlo, le di le tlhano ka fa ntlheng ya la molema ga ntlo; lewatle a le baya ka fa ntlheng ya le legolo ga ntlo ntlheng ya botlhabatsatsi, bolebana le borwa.


text:
Hirame a dira matlhapelo, le diolela melora, le megotšana. Jalo Hirame a wetsa tiro e o ne a e direla kgosi Solomone mo ntlong ya ga Jehofa.


text:
Maotwana a mabedi, le megopo e mebedi ya ditlhogo tse di godimo ga maotwana; le ditiro tsa selotloa tse pedi tsa go khurumetsa megopo e mebedi ya ditlhogo tse di mo godimo ga maotwana;


text:
le digaranata tse di 400 tsa ditiro tsa selotloa tse pedi; ditsela di le pedi tsa digaranata tsa lotloa longwe le longwe go khurumetsa megopo e mebedi ya ditlhogo tse di mo godimo ga maotwana.


text:
le dipitsa, le diolela melora, le megotšana; e bong dilwana tse tsotlhe tse Hirame o ne a di direla kgosi Solomone mo ntlong ya ga Jehofa, e ne e le tsa kgotlho e e phatsimisitsweng.


text:
Dilwana tseo kgosi ya di thelela mo lobaleng lwa Joretane, mo mmung o o letsopa o o fa gare ga Sukothe le Sarethane.


text:
Solomone a lesa dilwana tseo fela a se ka a di lekanya bokete, ka di le bontsi jo bo feteletseng; bokete jwa kgotlho bo no bo retela go lekanngwa.


text:
Solomone a dira dilwana tsotlhe tse di mo ntlong ya ga Jehofa: Sebeso sa gouta, le lomati lwa bojelo lo senkgwe sa tshupo se nnang mo go lone, a lo dira ka gouta.


text:
Le ditlhomo tsa dipone di le tlhano ka fa ntlheng ya le legolo le di le tlhano ka fa ntlheng ya la molema, fa pele ga felo ga bobuelo, a di dira ka gouta e e sa pekwang; le dithunya, le dilampa, le ditlawa, a di dira ka gouta;


text:
le dinwelo, le dipoma, le megotšana, le dintsho, le seola molelo, a di dira ka gouta e e sa pekwang; le dikgokelo tsa ditswalo tsa ntlo e e ka fa teng, e bong felo ga botshepo jo bo itshepileng, le tsa ditswalo tsa ntlo tota, e bong tsa tempele, a di dira ka gouta.


text:
Jalo tiro yotlhe e kgosi Solomone o ne a e dira mo ntlong ya ga Jehofa ya wediwa fela jalo. Solomone a tsenya dilo tse Dafite rraagwe o ne a di tshwaetse Modimo, e bong selefera, le gouta, le dilwana, a di tsenya mo mabolokelong a ntlo ya ga Jehofa.


text:
Foo Solomone a phutha bagolwane ba Iseraele, le ditlhogo tsotlhe tsa ditso, dikgosana tsa makgotla a borraabo mo baneng ba Iseraele, a ba phuthela kwa go kgosi Solomone mo Jerusalema, go tla ba tlhatlosa letlole la kgolagano ya ga Jehofa mo motseng wa ga Dafite, o e leng Sione.


text:
Banna botlhe ba Iseraele ba phuthegela kwa go kgosi Solomone kwa modirong, ka kgwedi ya Ethanime, e e leng kgwedi ya bosupa.


text:
Ba tlhatlosa letlole la ga Jehofa, le Mogope wa bophuthegelo, le dilwana tsotlhe tse di itshepileng tse di mo Mogopeng; e bong tsone tseo baperesiti le Balefi ba di tlhatlosa.


text:
Kgosi Solomone le ba phuthego yotlhe ya Baiseraele, ba ba phuthegetseng kwa go ene, ba ne ba na nae fa pele ga letlole, ba isa ditlhabelo tsa dinku le dikgomo tse di sa kakeng tsa bolelwa le fa e le go balwa ka bontsi.


text:
Baperesiti ba isa letlole la kgolagano ya ga Jehofa mo teng, kwa bonnong jwa lone, mo bobuelong jwa ntlo, mo felong ga boitshepo jo bo itshepileng, e bong fa tlase ga diphuka tsa botšheruba.


text:
Gonne botšheruba ba ne ba tsharololetse bonno jwa letlole diphuka tsa bone, mme botšheruba ba khurumetsa letlole le disikaro tsa lone kwa godimo.


text:
Disikaro di ne di le ditelele, dintlha tsa disikaro tsa ba tsa bonala motho a le mo felong ga boitshepo fa pele ga bobuelo; mme tsa bo di sa bonale motho a le kwa ntle; mme ke gone kwa di gone le gompieno.


text:
Go ne go se na sepe mo letloleng, fa e se matlapa a mabedi a Moše a a tsentseng gone kwa Horebe, jale ka Jehofa a dira kgolagano le bana ba Iseraele, ka ba tswa mo lefatsheng la Egepeto.


text:
Ga dirala ya re baperesiti ba sena go tswa mo felong ga boitshepo, leru la tlala ka ntlo ya ga Jehofa.


text:
Baperesiti ba ba ba retelelwa ke go ema ba direla ka ntlha ya leru; gonne kgalalelo ya ga Jehofa e ne e tletse ka ntlo ya ga Jehofa.


text:
Kgosi ya retologa, ya segofatsa phuthego yotlhe ya Baiseraele, mme phuthego yotlhe ya Baiseraele ya ema ka dinao.


text:
Mme a re: “A go bakweng Jehofa, Modimo wa Baiseraele, yo o ne a bua ka molomo le Dafite rre, o go diraditse ka letsogo la gagwe a re:


text:
‘E sa le ka tsatsi le ke ntshitseng batho ba me Baiseraele mo Egepeto ka lone, ga ke a ka ka itshenkela motse mo ditsong tsotlhe tsa Iseraele go tla ke aga ntlo gone, gore leina la me le nne gone; mme ka itshenkela Dafite, gore a tle a nne molaodi wa batho ba me Baiseraele.’


text:
Mme Jehofa a raya Dafite rre a re: ‘E re ka go le mo pelong ya gago go agela leina la me ntlo, o dirile sentle ka go ne go le mo pelong ya gago;


text:
le fa go ntse jalo ga o ketla o aga ntlo eo; mme morwao yo o tlaa tswang mo meleng wa gago, ke ene yo o tlaa agelang leina la me ntlo.’


text:
“Jehofa o tlhomamisitse lefoko la gagwe le o le buileng; gonne ke tsogile ke eme mo boemong jwa ga Dafite rre, ke dutse mo setulong sa bogosi sa Iseraele, jaaka Jehofa a boletse, mme ntlo ke e agetse leina la ga Jehofa, Modimo wa Iseraele.


text:
Ke tlhomile gone bonno jwa letlole, le kgolagano ya ga Jehofa e mo go lone, e o ne a e dira le borraetsho, jale fa a ba ntsha mo lefatsheng la Egepeto.”


text:
Solomone a ema fa pele ga sebeso sa ga Jehofa mo ponong ya phuthego yotlhe ya Baiseraele, a otlololela mabogo a gagwe kwa legodimong.


text:
A re: “Jehofa, Modimo wa Iseraele, ga go na Modimo ope o o tshwanang nao, kwa legodimong kwa godimo, le fa e le mo lefatsheng kwano tlase; yo o tshegeletsang batlhanka ba gago kgolagano le boutlwelobotlhoko, e bong ba ba sepelang fa pele ga gago ka pelo yotlhe ya bone;


text:
yo o tshegeleditseng motlhanka wa gago Dafite rre se o se mmoleletseng; ee, o ne wa bua ka molomo, mme o se diraditse ka letsogo la gago, jaaka go ntse gompieno.


text:
Ke gone jaana, Jehofa, Modimo wa Iseraele, a ko o tshegeletse motlhanka wa gago Dafite rre, se o se mo solofeditseng wa re: ‘Ga go ketla go go tlhokafalela monna mo ponong ya me, yo o tlaa dulang mo setulong sa bogosi sa Iseraele; ke raya fa bana ba gago ba tlaa tlhokomela tsela ya bone, go sepela fa pele ga me jaaka o sepetse fa pele ga me.’


text:
Ke gone jaana, Modimo wa Iseraele, ke a go rapela, a lefoko la gago le ke le rurifadiwe, le o le buileng le motlhanka wa gago Dafite rre.


text:
“A ruri Modimo o tlaa aga mo lefatsheng? Bona, legodimo le legodimo la magodimo ga le kake la nna bonno jo bo go lekanyeng; bogolo jang ntlo e ke e agileng!


text:
Le fa go ntse jalo, a ko o tlhokomele morapelo wa motlhanka wa gago le mokokotlelo wa gagwe, Jehofa Modimo wa me, go reetsa pitso le morapelo o motlhanka wa gago o rapelang ka one gompieno fa pele ga gago;


text:
gore matlho a gago a budulogele ntlo e bosigo le motshegare, e bong felo fa o buileng ka ga gone wa re: ‘Leina la me le tlaa nna gone’; go reetsa morapelo o motlhanka wa gago o tlaa rapelang ka one a lebile felo fa.


text:
O tle o reetse mokokotlelo wa motlhanka wa gago, le wa batho ba gago Baiseraele, fa ba rapela ba lebile felo fa; ee, o tle o utlwe o le bonnong jwa gago kwa legodimong; mme o re o utlwa, o itshwarele.


text:
“Fa motho a leofela wa ga gabo, fa go bewa ikano mo go ene go mo ikanisa, fa a tla a ikana fa pele ga sebeso sa gago mo ntlong e;


text:
foo o tle o utlwe o le kwa legodimong, mme o dire, o atlhole batlhanka ba gago, o sekise moikepi, go tla o lere tsela ya gagwe mo tlhogong ya gagwe ka esi; o siamisetse mosiami tshiamo, go tla o mo naya ka fa tshiamong ya gagwe.


text:
“E tlaa re fa batho ba gago Baiseraele ba kgemethwa fa pele ga mmaba, ka ntlha ya gonne ba go leofetse; fa ba boela mo go wena ba ipolela leina la gago, ba rapela, ba go kokotlela mo ntlong e;


text:
foo o tle o utlwe o le kwa legodimong, mme o itshwarele boleo jwa batho ba gago Baiseraele, o ba busetse mo lefatsheng le o ne wa le naya borraabo.


text:
“Fa legodimo le tswalegile, go se na pula ka ntlha ya gonne ba go leofetse; fa ba rapela ba go leofetse; fa ba rapela ba lebile felo fa, ba ipolela leina la gago, ba hularela boleo jwa bone, ka o ba utlwisa botlhoko,


text:
foo o tle o utlwe o le kwa legodimong, mme o itshwarele boleo jwa batlhanka ba gago, le jwa batho ba gago Baiseraele, ka o ba ruta tsela e e molemo e ba tshwanetseng go sepela mo go yone; o nese pula mo lefatsheng la gago, le o le neileng batho ba gago go nna boswa.


text:
“Fa go le mmopamo mo lefatsheng, fa go le kgogodi, fa go le tshubego, kgotsa mapote gongwe tsie, kgotsa seboko, fa baba ba bone ba ba tlhasela mo lefatsheng la metse ya bone; le fa go ka bo go le sebetso sefe, le fa go ka bo go le botlhoko bofe;


text:
le fa e ka bo e le morapelo le mokokotlelo ofe o o dirwang ke motho mongwe, kgotsa ke batho botlhe ba gago Baiseraele, ba mongwe le mongwe wa bone o tlaa itseng sebetso sa pelo ya gagwe tota, fa a otlolola mabogo a gagwe a lebile ntlo e;


text:
foo o tle o utlwe o le bonnong jwa gago kwa legodimong, o itshwarele, o dire, o direle motho mongwe le mongwe ka fa ditseleng tsotlhe tsa gagwe, yo pelo ya gagwe o e itseng; (gonne wena, e bong wena wesi, o itse dipelo tsa bana ba batho botlhe fela);


text:
gore ba tle ba go boife metlheng yotlhe e ba tshelang ka yone mo lefatsheng le o ne wa le naya borraabo.


text:
“Gape ka ga moeng, yo e seng wa batho ba gago Baiseraele, e tlaa re fa a tswa lefatsheng le le kgakala ka ntlha ya leina la gago;


text:
(gonne ba tlaa utlwa ka ga leina la gago le legolo, le ka ga seatla sa gago sa bonatla, le ka ga letsogo la gago le le otlologileng); fa a tla a rapela a lebile ntlo e;


text:
o tle o utlwe o le bonnong jwa gago kwa legodimong, mme o dire ka fa go tsotlhe tse moeng a goelang koo go wena ka ga tsone; gore ditšhaba tsotlhe tsa lefatshe di itse leina la gago, go tla ba go boifa jaaka batho ba gago Baiseraele, le gore ba itse fa ntlo e ke e agileng e bidiwa ka leina la gago.


text:
“Fa batho ba gago ba bololela baba ba bone ba ya go tlhabana nabo, le fa e ka nna tsela efe e o ba romang ka yone, fa ba rapela Jehofa ba lebile motse o o o itshenketseng, le ntlo e ke e agetseng leina la gago;


text:
foo o tle o utlwe morapelo wa bone le mokokotlelo wa bone, o le kwa legodimong, mme o emele tshiamelo ya bone.


text:
“Fa ba go leofela, (gonne ga go na motho ope yo o sa leofang), mme o nna bogale nabo, o ba neela baba, mme ba ba golega ba ba isa kwa lefatsheng la baba, kwa kgakala kgotsa fa gaufi;


text:
le fa go ntse jalo fa ba ikgopodisa ba le mo lefatsheng le ba isitsweng kwa go lone ba golegilwe, fa ba sokologa, ba go kokotlela mo lefatsheng la bone ba ba ba tlositseng ba golegilwe, mme fa ba re: ‘Re leofile, re dirile ka bokgopo, re dirile ka boikepo’;


text:
fa ba boela mo go wena ka pelo yotlhe ya bone, le ka mowa otlhe wa bone mo lefatsheng la baba ba bone, ba ba ba tlositseng ba golegilwe, fa ba go rapela ba lebile lefatshe la ga bone, le o ne wa le naya borraabo, motse o o o itshenketseng, le ntlo e ke e agetseng leina la gago,


text:
foo o tle o utlwe morapelo wa bone le mokokotlelo wa bone o le bonnong jwa kwa legodimong, mme o emele tshiamelo ya bone.


text:
O itshwarele batho ba gago ba ba go leofetseng, le ditlolo tsotlhe tsa bone tse ba go tloletseng mo go tsone; mme o ba neye go utlwelwa botlhoko ke ba ba ba tlositseng ba golegilwe, gore ba ba utlwele botlhoko;


text:
gonne ke batho ba gago, le boswa jwa gago, jo o bo ntshitseng mo Egepeto, mo gare ga leiso la leubelo la tshipi.


text:
“Gore matlho a gago a budulogele mokokotlele wa motlhanka wa gago, le mokokotlelo wa batho ba gago Baiseraele, go ba reetsa mogang ba goelang koo go wena.


text:
Gonne o ne wa ba lomolola mo ditšhabeng tsotlhe tsa lefatshe, gore ba nne boswa jwa gago, jaaka o ne wa bua ka Moše motlhanka wa gago, jale ka o ntsha borraetsho mo Egepeto, wena Jehofa Modimo.”


text:
Ga nna fela jaana, e rile Solomone a sena go wetsa go rapela morapelo o, le mokokotlelo o otlhe mo go Jehofa, a khubamologa fa pele ga sebeso sa ga Jehofa, a tloga mo go khubameng ka mangole a gagwe a otlololetse mabogo a gagwe legodimong.


text:
“A go bakwe Jehofa yo o neileng batho ba gagwe Baiseraele boikhutso, ka fa go tsotlhe tse o di ba solofeditseng; ga go a tlhaela lefoko lepe la tsholofetso yotlhe ya gagwe e e molemo, e o ne a e solofetsa Moše motlhanka wa gagwe ka yone.


text:
A Jehofa Modimo wa rona a nne le rona, jaaka a ne a ntse a na le borraetsho, a a se re tlogele le fa e le go re latlha;


text:
gore a tle a sekegetse dipelo tsa rona kwa go ene, go sepela mo ditseleng tsotlhe tsa gagwe, le go tshegetsa ditaolo tsa gagwe, le melao ya gagwe, le dikatlholo tsa gagwe tse o di laoletseng borraetsho.


text:
A mafoko a, a me, a ke dirileng mokokotlelo ka one fa pele ga Jehofa, a nne gaufi le Jehofa Modimo wa rona motshegare le bosigo, gore a emele tshiamelo ya motlhanka wa gagwe le tshiamelo ya batho ba gagwe Baiseraele, ka fa letsatsi lengwe le lengwe le tlaa lopang ka gone;


text:
Ke gone a dipelo tsa lona di nne boitekanelano le Jehofa Modimo wa rona, go sepela mo melaong ya gagwe, le go tshegetsa ditaolo tsa gagwe, jaaka go ntse gompieno.”


text:
Tlhabelo ya ditshupelo tsa kagiso e Solomone o ne a e isetsa Jehofa e ne e le dikgomo di le 22 000, dinku di le 120 000. Jalo kgosi le bana botlhe ba Iseraele ba tshwaela Modimo ntlo ya ga Jehofa.


text:
Ka tsatsi leo kgosi ya itshepisa bogare jwa lolwapa lo lo fa pele ga ntlo ya ga Jehofa, gonne o ne a isa gone tshupelo e e fisiwang, le tshupelo ya boupe, le mahura a ditshupelo tsa kagiso, gonne sebeso sa kgotlho se se fa pele ga Jehofa se ne se sa lekana go amogela tshupelo e e fisiwang le tshupelo ya boupe, le mahura a ditshupelo tsa kagiso.


text:
Solomone a dira modiro ka lobaka loo le Baiseraele botlhe nae, phuthego e kgolo go tswa botsenong jwa Hamathe go ya molatswaneng wa Egepeto, fa pele ga Jehofa Modimo wa rona, malatsi a supa le malatsi a supa gape, e bong malatsi a le 14.


text:
Ya re ka letsatsi le le ferang mebedi a naya batho tsela, mme ba boka kgosi, mme ba ya megopeng ya bone ba itumela, ba le pelo e e ipelang ka ntlha ya molemo otlhe o Jehofa o o supeditseng Dafite motlhanka wa gagwe, le Baiseraele batho ba gagwe.


text:
Ga dirala e rile Solomone a sena go wetsa kago ya ntlo ya ga Jehofa, le ntlo ya kgosi, le keletso yotlhe ya ga Solomone e o ne a kgatlhwa ke go e dira,


text:
Jehofa a mo raya a re: “Ke utlwile morapelo le mokokotlelo wa gago, o o o dirileng fa pele ga me; ke itshepisitse ntlo e, e o e agileng, go tla ke baya leina la me gone ka bosakhutleng; matlho a me a tlaa nna gone, le pelo ya me, ka metlha yotlhe.


text:
Ka ga gago, fa o sepela fa pele ga me, jaaka Dafite rraago a ne a sepela, mo boitekanelong jwa pelo le mo thokgamong, go dira ka fa go tsotlhe tse ke di go laoletseng, fa o tshegetsa melao ya me le dikatlholo tsa me;


text:
foo ke tlaa tlhomamisa setulo sa gago sa bogosi mo go Baiseraele ka bosakhutleng; jaaka ke solofeditse Dafite rraago, ka re: ‘Ga go ketla go go tlhokafalela monna mo setulong sa bogosi sa Iseraele.’


text:
Mme fa lo fapoga mo go ntshaleng morago, lona le fa e le bana ba lona, lo sa tshegetse ditaolo tsa me, le melao ya me, e ke e beileng fa pele ga lona, lo ya lo direla medimo e sele, lo e obamela;


text:
foo ke tlaa tlosa Baiseraele mo lefatsheng le ke le ba neileng; le ntlo e, e ke e itshepiseditseng leina la me, ke tlaa e latlha e tswa mo ponong ya me; mme Baiseraele ba tlaa nna seane le lefoko la tshotlo mo ditšhabeng tsotlhe;


text:
le fa ntlo e, e godile jaana, le fa go ntse jalo mongwe le mongwe yo o tlang ka yone o tlaa gakgamala a ba a otsa; ba tlaa re: Ana Jehofa o diretse lefatshe le, le ntlo e jaana, ka ntlha yang?


text:
Ba tlaa fetola ba re: ‘Ke ka ntlha ya gonne ba ne ba latlha Jehofa Modimo wa bone yo o ne a ntshitse borraabo mo lefatsheng la Egepeto, ba tshwara medimo e sele, ba e obamela, ba e direla; ke gone ka fa Jehofa o lerileng bosula jotlhe jo, mo go bone ka gone.’ ”


text:
Jaana ga dirala e rile go sena go feta dinyaga di le 20 tse Solomone o ne a aga matlo a mabedi ka tsone, ntlo ya ga Jehofa le ntlo ya kgosi,


text:
(aitse Hirame kgosi ya Ture o ne a thusitse Solomone ka ditlhare tsa masetara le tsa mafira le ka gouta, ka fa keletsong yotlhe ya gagwe), foo kgosi Solomone a naya Hirame metse e le 20 mo lefatsheng la Galilea.


text:
Mme Hirame a tswa kwa Ture a tla go bona metse e Solomone o e mo neileng, mme ya se ka ya mo kgatlha.


text:
Mme a re: “Ana ngwana a rra, metse e o e nneileng ke e e ntseng jang?” A e raya leina a re, Lefatshe le Kabule, le gompieno.


text:
Mo ke gone ka fa kgosi Solomone o ne a kgetha batho ka gone; e bong go aga ntlo ya ga Jehofa, le ntlo ya gagwe tota, le Milo, le lorako lwa Jerusalema, le Hasore, le Megito, le Gesere.


text:
Faro kgosi ya Egepeto o ne a ile a gapa Gesere, a o fisa ka molelo, a bolaya Bakanana ba ba agileng mo motseng, a o abela morwadie, e bong mosadi wa ga Solomone.


text:
le metse yotlhe ya mabolokelo e Solomone o ne a na nayo, le metse ya dikara tsa gagwe, le metse ya bapalama dipitse ba gagwe, le se Solomone o ne a eletsa go se aga mo Jerusalema, go ikgatlha fela, le kwa Lebanone, le mo lefatsheng lotlhe la puso ya gagwe.


text:
Ka ga batho botlhe ba ba setseng ba Baamore, le Bahite, le Baperise, le Bahife, le Bajebuse, ba e seng ba bana ba Iseraele;


text:
bana ba bone ba ba tlogetsweng morago ga bone mo lefatsheng, ba bana ba Iseraele ba ne ba sa nonofa go ba senyetsa ruri, Solomone a kgetha batlhanka mo go bone le gompieno.


text:
Mme bana ba Iseraele Solomone ga a ka a ba ntsha batlhanka ba ba ruiwang ka gope; bone e ne e le banna ba ntwa, le batlhanka ba gagwe, le dikgosana tsa gagwe, le beng ba mephato, le balaodi ba dikara tsa gagwe le ba bapalama dipitse ba gagwe.


text:
Bao e ne e le balaodi ba bagolo ba tiro ya ga Solomone, ba le 550, ba ba neng ba laola batho ba ba dirang tiro.


text:
Morwadia Faro a tlhatloga kwa motseng wa ga Dafite a tla mo ntlong ya gagwe e Solomone o ne a e mo agetse; e dira gone o agang Milo.


text:
Solomone a isa ditshupelo tse di fisiwang, le ditshupelo tsa kagiso, gararo ka ngwaga mo sebesong se o se agetseng Jehofa, a fisa maswalo natso mo sebesong se se fa pele ga Jehofa. Mme a fetsa ntlo jalo.


text:
Kgosi Solomone a dira lesomo la dikepe mo Esione-gebere, o o bapileng le Elothe, fa losing lwa Lewatle le Lehibidu, mo lefatsheng la Etome.


text:
Hirame a tsenya batlhanka ba gagwe mo lesomong la dikepe, e le batho ba dikepe ba ba nang le kitso ka ga lewatle gale, ba patagana le batlhanka ba ga Solomone.


text:
Ba tla mo Ofire, ba tsaya gone gouta e le dikilokerame di le 14 000, ba e isa kwa go kgosi Solomone.


text:
E rile mohumagadi kgosi ya Sheba a utlwela tumedi ya ga Solomone ka ga leina la ga Jehofa, mohumagadi yoo a tla go mo lekisa ka dipotso tse di thata.


text:
A tla mo Jerusalema a le lekoko le legolo thata, a na le dikamela tse di belesitseng ditswaiso, le gouta e le kgolo, le majana a a thata go rekwa. Ya re a fitlha kwa go Solomone a bua nae ka ga dilo tsotlhe tse di mo pelong ya gagwe.


text:
Solomone a mmolelela dipotso tsotlhe tsa gagwe, go sa fitlhega sepe mo kgosing se o se kang a se mmolelela.


text:
E rile mohumagadi kgosi ya Sheba a sena go bona botlhale jotlhe jwa ga Solomone le ntlo e o e agileng,


text:
le dijo tsa lomati lwa gagwe lwa bojelo, le go dula ga batlhanka ba gagwe, le go ema ga badiredi ba gagwe, le diaparo tsa bone, le batsholela dinwelo ba gagwe, le botlhatlogo jo o tlhatlogelang kwa ntlong ya ga Jehofa ka jone; go bo go sa tlhole go le mowa ope mo go ene.


text:
A raya kgosi a re: “Poledi e ke e utlwileng kwa lefatsheng la gaetsho ka ga ditiro tsa gago, le botlhale jwa gago, e ne e le poledi ya mmaanete fela.


text:
Le fa go ntse jalo ga ke a ka ka dumela mafoko ao, go tsamaya ke tla, mme matlho a me a go bona. Bona, le fa e le bontlhanngwe ke ne ke sa bo bolelelwa: Botlhale jwa gago, le letlhogonolo la gago go feta tumedi e ke e utlwileng.


text:
A bo batho ba gago ba le sego; go sego batlhanka ba ba gago ba ba tlholang ba eme fa pele ga gago, ba utlwa botlhale jwa gago.


text:
A go bakwe Jehofa Modimo wa gago, yo o ne a itumela mo go wena, a go baya mo setulong sa bogosi sa Iseraele; e re ka Jehofa a ratile Baiseraele ka gale le ka gale, ke gone ka fa o ne a go dira kgosi ka gone, gore o tle o dire katlholo le tshiamiso.”


text:
Mohumagadi a naya kgosi dikilokerame tsa gouta di le 4 000, le ditswaiso di le ditona thata, le majana a a thata go rekwa, ga go a ka ga tlhola go tla ditswaiso tse di letlotlo le le kanang ka le mohumagadi kgosi ya Sheba o ne a le naya kgosi Solomone.


text:
Le lone lesomo la dikepe tsa ga Hirame tse di lerileng gouta e e tswang kwa Ofire, tsa tlisa letlotlo le legolo la ditlhare tsa maalamuga, le majana a a thata go rekwa, di tswa gone kwa Ofire.


text:
Kgosi ya direla ntlo ya ga Jehofa, le ntlo ya kgosi maotwana ka ditlhare tsa maalamuga, le diharepe, le disaletare, a di direla baopedi; ga go a ka ga tlhola go tla ditlhare tsa maalamuga tse di ntseng jalo, le fa e le go bonwa, nako e sa le eno.


text:
Kgosi Solomone a naya mohumagadi kgosi ya Sheba keletso yotlhe ya gagwe, sengwe le sengwe se o ne a se lopa, kwa ntle ga tse Solomone o ne a di mo naya fela ka go rata ga gagwe ga segosi, mohumagadi a hulara, a ya lefatsheng la ga gabo, ene le batlhanka ba gagwe.


text:
Bokete jwa gouta e e neng e tla mo go Solomone ka ngwaga o le mongwe fela e ne e le dikilokerame tsa gouta di le 23 000,


text:
kwa ntle ga e babapatsi ba ne ba a tlisa, le ya papalano ya barekisi ba bagolo, le ya dikgosi tsotlhe tsa batho ba ba tlhakatlhakanyeng, le ya balaodi ba lefatshe.


text:
Kgosi Solomone a dira dithebe di le 200 tsa gouta e e papetlilweng ka noto; thebe nngwe le nngwe ya dirwa ka dikilokerame di supa tsa gouta e e papetlilweng ka noto.


text:
A dira dithejana di le 300 tsa gouta e e papetlilweng ka noto, thejana nngwe le nngwe ya dirwa ka dikilokerame di le pedi tsa gouta; mme kgosi ya di tsenya mo ntlong ya Sekgwa sa Lebanone.


text:
Gape kgosi ya dira setulo sa bogosi se segolo ka dinaka tsa tlou, a se manega gouta e e itshekileng thata.


text:
Direpudi tse di tlhatlogelang setulong sa bogosi di ne di le thataro, setlhoa sa setulo se bopegile kgogoropo ka kwa morago; mme ga bo go le mabogo ka fa lotlhakoreng longwe le longwe fa bodulong, go eme ditau di le pedi ka fa mabogong.


text:
Ga bo go eme gone ditau di le 12 mo direpuding tse thataro tsa serepudi ntlheng e nngwe le e nngwe; go ne go sa dirwa mo go ntseng jalo mo bogosing bope bo sele.


text:
Le dinwelo tsotlhe tsa kgosi Solomone e ne e le tsa gouta, le dilwana tsa ntlo ya Sekgwa sa Lebanone e le tsa gouta e e sa pekwang; go se na dipe tsa selefera, selefera se ne se sa kaiwe sepe mo metlheng ya ga Solomone.


text:
Gonne kgosi e ne e na le lesomo la dikepe tsa Tarešiše mo lewatleng di na le tsa ga Hirame. Dikepe tsa Tarešiše di ne di tle di tle gangwe fela mo dinyageng di le tharo, di tle le gouta, le selefera le dinaka tsa ditlou, le dikgabo, le diphikoko.


text:
Lefatshe lotlhe la rata go bona Solomone, go utlwa botlhale jwa gagwe jo Modimo o ne o bo tsentse mo pelong ya gagwe.


text:
Motho mongwe le mongwe a tle le neo ya gagwe, dilwana tsa selefera, dilwana tsa gouta, diaparo, dibolao, ditswaiso, dipitse, bommoulo ka selekanyo ka ngwaga le ngwaga.


text:
Solomone a phutha dikara le bapalama dipitse; o ne a na le dikara di le 1 400 le bapalama dipitse ba le 12 000, ba o ne a ba baya mo metseng ya dikara le mo Jerusalema, fa kgosing.


text:
Mo Jerusalema kgosi ya tlisa selefera sa nna jaaka maje fela, le masetara a a tlatsa a nna jaaka ditlhare tsa masekamore tse di mo lefatsheng la melapo ka bontsi.


text:
Dipitse tse Solomone o ne a na natso tsa tsewa kwa Egepeto; babapaledi ba kgosi ba di amogele di le makgathi, lekgathi lengwe le lengwe ka tlhatlhwa.


text:
Kara e ne e tsewa e tswa kwa Egepeto ka dišekela tsa selefera di le 600, pitse e tsewa, e tswa ka 150; ga direlwa jalo dikgosi tsotlhe tsa Bahite, le dikgosi tsa Siria, tsa di tsaya gone ka bone e bong ka bapaledi.


text:
Jaana kgosi Solomone a rata basadi ba le bantsi ba ditšhaba tsa seeng, kwa ntle ga morwadia Faro, e le basadi ba Bamoabe, ba Baamone, ba Baetome, ba Basitone le ba Bahite.


text:
E le ba merafe e Jehofa o ne a bua ka ga yone le bana ba Iseraele, a re: “Lo se ka lwa ya mo go bone, le bone ba sa ka ba tla mo go lona; gonne ruri ba tlaa faposetsa dipelo tsa lona kwa medimong ya bone.” Solomone a ngaparela bone bao mo loratong.


text:
O ne a na le basadi ba le 700, bomorwadia dikgosi, le bagadingwana ba le 300; mme basadi ba gagwe ba faposa pelo ya gagwe.


text:
Gonne ga dirala e rile Solomone a sena go tsofala basadi ba gagwe ba faposetsa pelo ya gagwe kwa medimong e sele; pelo ya gagwe ya se ka ya nna boitekanelo mo go Jehofa Modimo wa gagwe, jaaka pelo ya ga Dafite rraagwe e ne e ntse.


text:
Solomone a dira se se bosula mo ponong ya ga Jehofa, a se ka a sala Jehofa morago ka botlalo jaaka Dafite rraagwe a ne a dira.


text:
Foo Solomone a agela Kemose, makgapha a Bamoabe, felo fa go tlotlometseng mo thabaneng e e lebaganyeng le Jerusalema, le Moleke, makgapha a bana ba Amone, a mo agela jalo.


text:
Basadi ba gagwe ba seeng a ba direla jalo botlhe, ba ba fisetsang medimo ya bone maswalo, ba e isetsa ditlhabelo.


text:
Jehofa a nna bogale le Solomone, ka pelo ya gagwe e fapogile Jehofa, Modimo wa Iseraele, yo o ne a mmonaletse gabedi,


text:
a mo laotse ka ga sone selo se, gore a se ka a latela medimo e sele; mme ga a ka a tshegetsa se Jehofa o se laotseng.


text:
Ka ntlha ya gone moo Jehofa a raya Solomone a re: “E re ka selo se se dirwa ke wena, mme wa se ka wa tshegetsa kgolagano ya me, le melao ya me, e ke e go laoletseng, ruri ke tlaa rutla bogosi mo go wena, ke bo naya motlhanka wa gago.


text:
Le fa go ntse jalo mo metlheng ya gago ga nketla ke se dira, ka ntlha ya ga Dafite rraago; ke tlaa bo rutla mo seatleng sa ga morwao.


text:
Le fa go ntse jalo ga nketla ke rutla bogosi jotlhe; ke tlaa naya morwao lotso lo le longwe fela, ka ntlha ya ga Dafite motlhanka wa me, le ka ntlha ya Jerusalema felo fa ke go itshenketseng.”


text:
Jehofa a tsosetsa Solomone mmaba, e bong Hatate wa Moetome; o ne a le wa losika lwa kgosi kwa Etome.


text:
Gonne ga dirala e rile Dafite a le kwa Etome, Joabe molaodi wa ntwa a ile go fitlha ba ba bolailweng, a bolaile lonna lotlhe mo Etome;


text:
(gonne Joabe le Baiseraele botlhe ba nna gone ka dikgwedi di le thataro ga tsamaya a phimola lonna lotlhe mo Etome);


text:
Hatate a tshaba, ene le Baetome bangwe batlhanka ba ga rraagwe ba na nae, ba re ba ya Egepeto; Hatate a bo a sa ntse a le ngwanyana.


text:
Ba nanoga mo Midiane ba fitlha mo Parana; ba tsaana le banna bangwe mo Parana ba ya nabo, ba fitlha Egepeto, kwa go Faro kgosi ya Egepeto; ene a mo naya ntlo, a mo laolela dijo, a mo abela lefatshe.


text:
Hatate a bona botsalano jo bogolo mo matlhong a ga Faro, a ba a tla a mo tseisa monnawe mosadi wa gagwe, e bong monnawe Tahepenese mohumgadi wa kgosi.


text:
Monnaa Tahepenese a bona bana le Hatate, e bong Genubathe morwawe, yo Tahepenese o mo kgwiseditseng mo ntlong ya ga Faro; mme Genubathe a nna mo ntlong ya ga Faro mo go bomorwa Faro.


text:
E rile Hatate a utlwa a le kwa Egepeto fa Dafite a robetse le borraagwe, le Joabe molaodi wa ntwa a sule, Hatate a raya Faro a re: “Mma ke tsamaye ke ye lefatsheng la gaetsho.”


text:
Foo Faro a mo raya a re: “O tlhokileng mo go nna fa e bo ne ne fano o senka go ya lefatsheng la gaeno?” A mo fetola a re: “Ga se sepe; le fa go ntse jalo, a ko o mme ke tsamaye fela.”


text:
Modimo wa tsosetsa Solomone mmaba yo mongwe, e bong Resone morwa Eliate, yo o ne a tshabile morena wa gagwe Hatatesere kgosi ya Soba.


text:
A iphuthela banna, a nna molaodi wa setlhopha, jale ka Dafite a bolaya bone ba Soba; ba ya Damaseko ba aga gone, mme ba busa mo Damaseko.


text:
A nna mmaba wa Iseraele ka metlha yotlhe ya ga Solomone kwa ntle ga bosenyi jo Hatate o bo dirang; a ila Baiseraele mo go feteletseng, mme a busa Siria.


text:
Jeroboame morwa Nebate, Moeferaime wa Sereta, motlhanka mongwe wa ga Solomone, yo leina la ga mmaagwe e ne e le Serua motlholagadi, le ene a tlhabana le kgosi.


text:
Se ke sone se o ne a tlhabana le kgosi ka ga sone: Solomone a aga Milo, a thiba diphatlha tsa motse wa ga Dafite rraagwe.


text:
Monna yoo Jeroboame ya bo e le seganka se se pelokgale; Solomone a bona lekau leo fa e le le le sa lapeng mo tirong, a mo naya tebelo ya tiro yotlhe ya ba ntlo ya ga Josefe.


text:
Ga dirala ya re fa Jeroboame a tswa mo Jerusalema ka baka loo, Ahija moperofeti wa Mošilo a mo fitlhela mo tseleng; Ahija a bo a apere seaparo se seša; mme ba bo ba le bosi mo nageng bone boo babedi.


text:
A raya Jeroboame a re: “Tsaya dibata di le some, gonne Jehofa, Modimo wa Iseraele o bua jaana a re: ‘Bona, ke tlaa rutla bogosi mo seatleng sa ga Solomone, ke go neye ditso di le some.


text:
Ene o tlaa bona lotso lo le longwe fela ka ntlha ya ga Dafite motlhanka wa me, le ka ntlha ya Jerusalema, motse o ke o itshenketseng mo ditsong tsotlhe tsa Iseraele.


text:
Ka ntlha ya gobo ba ntatlhile, ba obametse Ašetorethe modimo wa sesadi wa Basitone, le Kemoše modimo wa Moabe, le Milekome modimo wa bana ba Amone; ga ba a sepela mo ditseleng tsa me go dira se se siameng mo matlhong a me, le fa e le go tshegetsa melao ya me le dikatlholo tsa me, jaaka Dafite rraagwe a ne a dira.


text:
Le fa go ntse jalo ga nketla ke tsaya bogosi jotlhe mo seatleng sa gagwe; ke tlaa mo dira kgosana ka metlha yotlhe ya botshelo jwa gagwe, ka ntlha ya ga Dafite motlhanka wa me, yo ke ne ka mo itshenkela, ka a ne a tshegeditse ditaolo tsa me, le melao ya me;


text:
Ke tlaa naya morwawe lotso lo le longwe fela, gore Dafite motlhanka wa me a tle a dire le lobone ka metlha yotlhe fa pele ga me mo Jerusalema, motse o ke o itshenketseng go tla ke baya leina la me gone.


text:
Ke tlaa go tsaya, mme o tlaa busa ka fa go tsotlhe tse mowa wa gago o di eletsang, o tlaa nna kgosi ya Iseraele.


text:
Go tlaa dirala go re e tlaa re fa o reetsa tsotlhe tse ke di go laolelang, o ba o sepela mo ditseleng tsa me, o dira sone se se siameng mo matlhong a me, go tshegetsa melao ya me, le ditaolo tsa me, jaaka Dafite motlhanka wa me a ne a dira; foo ke tlaa nna nao, ke tlaa go agela motse o o tlhomameng, jaaka ke o agetse Dafite, mme ke tlaa go naya Baiseraele.


text:
Ke gone Solome a leka go bolaya Jeroboame; mme Jeroboame a tloga a tshabela kwa Egepeto, kwa go Shišake kgosi ya Egepeto, mme a nna mo Egepeto Solomone a ba a tla a swa.


text:
Jaana ditiro tse dingwe tsa ga Solomone, le tsotlhe tse o ne a di dira, le botlhale jwa gagwe, a ga di a kwalwa mo lokwalong lwa ditiro tsa ga Solomone?


text:
Solomone a robala le borraagwe, mme a fitlhwa mo motseng wa ga Dafite rraagwe; mme Rehoboame morwawe a busa mo boemong jwa gagwe.


text:
Ga dirala, ya re Jeroboame morwa Nebate a go utlwela; gonne o ne a sa ntse a le kwa Egepeto, kwa o ne a tshabetse gone a tswa mo ponong ya kgosi Solomone, mme Jeroboame a bo a agile mo Egepeto.


text:
Ba roma ba ya go mmitsa; Jeroboame le ba phuthego yotlhe ya Iseraele ba tla, ba bua le Rehoboame ba re:


text:
“Rraago o ne a re tlhokofaletsa jokwe ya rona; mme jaana ra re, tirelo e e botlhoko ya ga rraago, le jokwe ya gagwe e e bokete, o tle o e tlhofofatse, mme re tlaa go direla.”


text:
A ba raya a re: “Namang lo sa ntse lo tsamaile ka malatsi a le mararo, foo lo tle kwano go nna gape.” Mme batho ba tsamaya.


text:
Kgosi Rehoboame a gakololana le bannabagolo, ba ba neng ba eme fa pele ga Solomone rraagwe a sa ntse a tshela a re: “Lo nnaya kgakololo efe, gore ke tle ke neye batho ba phetolo?”


text:
Ba bua nae, ba re: “Fa o ka ineela go nna motlhanka wa batho ba ka tsatsi leno, wa ba direla, wa ba fetola o bua mafoko a a molemo nabo, foo ba tlaa nna batlhanka ba gago ka bosakhutleng.”


text:
Mme a latlha kgakololo ya bannabagolo e ba e mo neileng, a gakololana le makau a a goletseng gongwe nae, a a emeng fa pele ga gagwe.


text:
A ba raya a re: “Lona lo nnaya kgakololo efe, gore re tle re busetse batho ba ba buileng le nna phetolo, jaaka ba re: ‘Tlhofofatsa jokwe e rraago o ne a e baya mo go rona?’ ”


text:
Makau a a goletseng gongwe nae a bua nae a re: “Batho ba ba buileng nao ba re: ‘Rraago o ne a ketefatsa jokwe ya rona, mme wena o e re tlhofofaletse;’ o tle o bue nabo jaana, o re: ‘Monwana wa me o monnye, o feta lotheka lwa ga rre ka bokima.


text:
E re ka rre a ne a lo baya jokwe e e bokete, nna ke tlaa oketsa jokwe ya lona; rre o ne a lo simega ka dime, mme nna ke tlaa lo simega ka diphepheng.’ ”


text:
Jeroboame le batho botlhe ba tla kwa go Rehoboame ka letsatsi la boraro, jaaka kgosi e laotse ya re: “Lo tle kwano go nna gape ka letsatsi la boraro.”


text:
a bua ka fa kgakololong ya makau a re: “Rre o ne a ketefatsa jokwe ya lona, nna ke tlaa oketsa jokwe ya lona; rre o ne a lo simega ka dime, mme nna ke tlaa lo simega ka diphepheng.”


text:
Jalo kgosi e se ka ya reetsa batho; gonne e ne e le selo se se dirilweng ke Jehofa, gore a tlhomamise lefoko la gagwe, le Jehofa o ne a le buile le Jeroboame, morwa Nebate, ka Ahija wa Mošilone.


text:
E rile Baiseraele botlhe ba bona fa kgosi e sa ba reetsa, batho ba fetola kgosi ba re: “Ana re na le kabelo efe mo go Dafite? Le gone ga re na boswa bope mo go morwa Jese; Baiseraele, yang megopeng ya lona; wena Dafite o bone e e leng kgotla ya gago.” Baiseraele ba tloga ba ya megopeng ya bone.


text:
Foo kgosi Rehoboame a roma Atorame yo o laolang lekgetho; mme Baiseraele botlhe ba mo kgobotletsa ka maje, a swa. Kgosi Rehoboame a itlhaganela a ya a palama mo kareng ya gagwe a tshabela kwa Jerusalema.


text:
Ga dirala, e rile Baiseraele botlhe ba utlwa fa Jeroboame a boile, ba roma ba mmiletsa pitsong, ba mo dira kgosi ya Baiseraele botlhe; go ne go se na ope yo o salang kgotla ya ga Dafite morago, fa e se lotso lwa Juta lo le losi fela.


text:
E rile Rehoboame a tla Jerusalema, a phutha botlhe ba kgotla ya Juta le lotso lwa ga Benjamine, banna ba ba tlhophilweng ba le 180 000, ba e ne e le batlhabani gore ba ye go tlhabana le ba kgotla ya Iseraele, ba be ba busetse bogosi mo go Rehoboame morwa Solomone.


text:
“Bua le Rehoboame morwa Solomone, kgosi ya Juta, le ba kgotla botlhe ba Juta le Benjamine, le batho ba bangwe, o re:


text:
‘Jehofa o bua jaana, a re: Lo se ka lwa bolola, le fa e le go tlhabana le bana ba ga rraeno, bana ba Iseraele; a mongwe le mongwe a boele ntlong ya gagwe, gonne selo se, se tswa mo go nna.’ ” Mme ba reetsa lefoko la ga Jehofa, ba boa, ba ikela tseleng tsa bone, ka fa lefokong la ga Jehofa.


text:
Foo Jeroboame a aga motse wa Shekeme mo lefatsheng la Eferaime la makgabana, a aga gone; a tswa gone, a ya a aga motse wa Penuele.


text:
Fa batho ba, ba ya go isa ditlhabelo mo ntlong ya ga Jehofa kwa Jerusalema, foo pelo ya batho ba e tlaa ba e boela moreneng wa bone, e bong mo go Rehoboame kgosi ya Juta; mme ba tlaa mpolaya, ba boela kwa go Rehoboame kgosi ya Juta.”


text:
Foo kgosi ya batla kgakololo, mme a dira dinamane di le pedi tsa gouta; a raya batho a re: “Go ya kwa Jerusalema go thata bobe; Iseraele, bona medimo ya gago e go ntshitseng kwa lefatsheng la Egepeto.”


text:
A dira matlo a mafelo a a tlotlometseng, a ba a dira baperesiti ba ba tsholwang mo bathong botlhe fela, ba e seng ba bomorwa Lefi.


text:
Jeroboame a laolela kgwedi ya bofera mebedi modiro ka letsatsi la 15 la kgwedi, ya nna o o tshwanang le modiro o o kwa Juta, ene a ya sebesong; a dira jalo kwa Bethele a isetsa dinamane tse o di dirileng ditlhabelo. A baya mo Bethele baperesiti ba mafelo a a tlotlometseng a o a dirileng.


text:
Ene a ya sebesong se o se dirileng kwa Bethele ka letsatsi la 15 la kgwedi ya 8, e bong ka yone kgwedi e o e ikgakolotseng ka pelo ya gagwe; a laolela bana ba Iseraele modiro, mme a ya sebesong, a ya go fisa maswalo.


text:
Bonang ga tla motho wa Modimo mo Bethele, a tswa kwa Juta, a tla ka lefoko la ga Jehofa; Jeroboame a bo a eme fa sebesong, a re a fisa maswalo.


text:
Mme a kua ka lefoko la ga Jehofa ka ga sebeso, a re: “Sebeso we! Sebeso we! Jehofa o bua jaana, a re: ‘Bona, kgotla ya ga Dafite e tlaa tsalelwa ngwana, leina la gagwe Josia; o tlaa bolaela mo godimo ga gago baperesiti ba mafelo a a tlotlometseng ba ba fisang maswalo mo godimo ga gago, mme ba tlaa fisa marapo a batho mo godimo ga gago.’ ”


text:
A ba kaela sesupo ka tsatsi leo, a re: “Ke sone sesupa se Jehofa o se boletseng, a re: ‘Bona, sebeso se tlaa phatloga, le melora e e mo go sone e tlaa tshologa.’ ”


text:
Ga dirala ya re kgosi e utlwa polelo ya motho wa Modimo, e o kuileng ka yone ka ga sebeso mo Bethele, Jeroboame a ntsha letsogo, a le fa sebesong, a re: “Mo tshwareng!” Mme letsogo la gagwe le o le mo ntsheditseng la omelela, a ba a retelelwa ke go ba a le gona.


text:
Sebeso le sone sa phatloga, le melora ya tshologa mo sebesong, ka fa sesupong se motho wa Modimo o ne a se kaile ka lefoko la ga Jehofa.


text:
Kgosi ya bua ya raya motho wa Modimo ya re: “A ko o nkokotlelele thuso ya ga Jehofa Modimo wa gago, o nthapelele, gore letsogo la me le mpholele.” Mme motho wa Modimo a kokotlela Jehofa, mme letsogo la kgosi la e folela, la nna jaaka le ne le ntse pele.


text:
Mme motho wa Modimo a raya kgosi a re: “Le fa o ka nnaya bontlhanngwe jwa ntlo ya gago, ga nketla ke tsena nao, le gone ga nketla ke ja dijo le fa e le go nwa metsi mo felong fano;


text:
gonne ke laetswe jalo ke lefoko la ga Jehofa la re: ‘O se ka wa ja dijo dipe, le fa e le go nwa metsi, le fa e le go ba o bowa ka tsela e o tsamaileng ka yone.’ ”


text:
Jaana go ne go agile moperofeti mongwe wa monnamogolo mo Bethele; mme mongwe wa bomorwawe a tla a mmolelela ditiro tsotlhe tse motho wa Modimo o di dirileng ka letsatsi leo mo Bethele, mafoko a o a buileng le kgosi le one ba a bolelela rraabo.


text:
Rraabo a ba raya a re: “O tsamaile ka tsela efe?” Bomorwawe ba bo ba bonye tsela e monna wa Modimo o ne a tsamaya ka yone, ene yo o ne a tswa kwa Juta.


text:
A latela motho wa Modimo, a mo fitlhela a dutse fa tlase ga mooka mongwe, a mo raya a re: “A ke wena motho wa Modimo yo o tswang Juta?” Mme a re: “Ke nna.”


text:
Mme a re: “Ga ke na go boa nao, le fa e le go tsena nao, le gone ga nketla ke ja dijo, le fa e le go nwa metsi nao mo felong fano,


text:
gonne ke reilwe ke lefoko la ga Jehofa la re: ‘O se ka wa ja dijo dipe, le fa e le go nwa metsi gone, le fa e le go boa ka tsela e o ne wa tsamaya ka yone.’ ”


text:
A mo raya a re: “Le nna ke moperofeti jaaka wena; mme moengele mongwe o buile le nna ka lefoko la ga Jehofa a re: ‘Ya o mmusetse kwa ntlong ya gago, gore a tle go ja dijo le go nwa metsi;’ ” mme a bo a mo aketsa fela.


text:
A goelela motho wa Modimo yo o tswang Juta a re: “Jehofa o bua jaana, a re: ‘E re ka o ganne go utlwa molomo wa ga Jehofa, wa ba wa se ka wa tshegetsa taolo e Jehofa Modimo wa gago o e go laoletseng,


text:
mme wa boa, o jele dijo, o nole metsi mo felong fa o go reileng ka ga gone a re: O se ka wa ja dijo dipe, le fa e le go nwa metsi ape gone; setoto sa gago ga se ketla se fitlha mo phupung ya borraago.’ ”


text:
Ga dirala ya re a sena go ja dijo, le a sena go nwa, a mmelesetsa esela, ke go re, a belesetsa moperofeti yo o ne a mmusitse.


text:
Ya re a sena go tsamaya, tau ya rakana nae mo tseleng, ya mmolaya; setoto sa gagwe sa namalala mo tseleng, mme esela ya ema fa go sone, tau le yone ya ema fa setotong.


text:
Mme bonang, batho ba feta ba bona setoto se namaletse mo tseleng, le tau e eme fa setotong; mme ba fitlha ba bolela mo motseng kwa moperofeti wa monnamogolo o agileng gone.


text:
E rile moperofeti yo o ne a mmusa mo tseleng a utlwa, a re: “Ke motho wa Modimo, yo o ne a gana go utlwa molomo wa ga Jehofa; ke gone ka moo Jehofa o mo neetseng tau e e mo gagotseng, ya mmolaya, ka fa lefokong la ga Jehofa, le o ne a le bua nae.”


text:
A ya a fitlhela setoto sa gagwe se namaletse fela mo tseleng, le esela le tau di eme fa setotong: tau e ise e je setoto, le fa e le go gagola esela.


text:
Moperofeti a tsaya setoto sa motho wa Modimo, a se baya mo eseleng, a boa naso; a tla mo motseng wa moperofeti wa monnamogolo, a tla go lela, le go mo filtha.


text:
Ga dirala ya re a sena go mo fitlha, a bua le bomorwawe, a re: “E tlaa re ke sena go swa, foo lo mphitlhe mo phupung e motho wa Modimo o fitlhilweng mo go yone, lo beye marapo a me fa marapong a gagwe.


text:
Gonne polelo e o e boletseng ka lefoko la ga Jehofa ka ga sebeso se se mo Bethele le ka ga matlo otlhe a mafelo a a tlotlometseng, a a mo metseng ya Samaria, ruri e tlaa dirala.”


text:
Morago ga selo se Jeroboame ga a ka a boa mo tseleng ya gagwe e e bosula, mme a ba a dira gape baperesiti ba mafelo a a tlotlometseng ba ba tsewang mo bathong botlhe fela; yo o ratang fela a mo tshwae, gore ba tle go nna baperesiti ba mafelo a a tlotlometseng.


text:
Selo se sa nna boleo mo ntlong ya ga Jeroboame, sa ba sa e kgaola, sa e senya ya nyelela mo lefatsheng.


text:
Jeroboame a raya mosadi wa gagwe a re: “Ke a go rapela, a ko o nanoge, o ikgakise, gore o tle o se ka wa itsiwe fa o le mosadi wa ga Jeroboame, o ye kwa Shilo. Bona, Ahija moperofeti o gone, yo o ne a bua ka ga me, a re: Ke tlaa nna kgosi ya batho ba.


text:
O ye o tshotse dinkgwe di le some, le dipapetlana tsa senkgwe, le kurwana ya dinotshe, o ye kwa go ene. O tlaa go bolelela se se tlaa diralelang ngwana.”


text:
Mosadi wa ga Jeroboame a dira jalo, a nanoga, a ya kwa Shilo, a ya kwa ntlong ya ga Ahija. Ahija a bo a sa bone, gonne o na a foufetse ka ntlha ya botsofe jwa gagwe.


text:
Jehofa a raya Ahija a re: “Bona mosadi wa ga Jeroboame o tla go botsa mo go wena ka ga morwawe; gonne o a lwala. O tlaa bua nae o re, o re: Gonne go tlaa dirala go re fa a tsena, a itsheme mosadi o sele.”


text:
Mme ga nna jalo, ya re Ahija a utlwa mokgwasa wa lonao lwa gagwe, ka a tsena ka mojako a re: “Tsena, wena mosadi wa ga Jeroboame, o itshemelang o sele? Gonne ke romilwe kwa go wena ka mafoko a a boima.


text:
Ya o bolelele Jeroboame o re: ‘Jehofa Modimo wa Iseraele a re: E re ka ke go tsere mo bathong, ka go goletsa, ka go dira kgosana ya batho ba me Baiseraele,


text:
ka rutla bogosi mo kgotleng ya ga Dafite, ka bo naya wena; mme le fa go ntse jalo ga o ise o nne jaaka motlhanka wa me Dafite, yo o ne a tshegetsa ditaolo tsa me, e le yo o ne a ntshala morago ka pelo yotlhe ya gagwe, go dira sone fela se se siameng mo matlhong a me;


text:
mme o dirile bosula bogolo go botlhe ba ba neng ba le pele ga gago, wa ya wa itirela medimo e sele le ditshwantsho tse di thetsweng, go ntlhotlheletsa bogaleng, o ntatlhetse ka kwa morago ga gago.


text:
Ke gone ka moo ke tlaa tsosetsang ntlo ya ga Jeroboame bosula, ke tlaa kgaola mo go Jeroboame ngwana mongwe le mongwe wa mosimane, ene yo o tswaletsweng, le yo o itsamaelang fela mo go Baiseraele; ntlo ya ga Jeroboame ke tlaa e feelela ruri koo, jaaka motho a tla a feelele motshotelo koo, go tsamaya o fela otlhe.


text:
Wa ga Jeroboame yo o tlaa swelang mo motseng, dintša di tlaa mo ja; yo o swelang kwa nageng dinonyane tsa loapi di tlaa mo ja; gonne Jehofa o se buile.’


text:
“Ke gone nanoga o ye kwa ntlong ya gago; mme e tlaa re dinao tsa gago di tsena mo motseng, ngwana o tlaa swa.


text:
Baiseraele botlhe ba tlaa mo lelela ba mo fitlha; gonne ke ene esi wa ga Jeroboame yo o tlaa fitlhwang mo phupung; gonne mo go ene go fitlhetswe sengwe se se molemo ntlheng ya ga Jehofa, Modimo wa Iseraele, mo go ba ntlo ya ga Jeroboame.


text:
Gape Jehofa o tlaa itsosetsa kgosi ya Iseraele, e e tlaa kgaolang ntlo ya ga Jeroboame ka tsatsi leo; ana mme ka reng? Ke raya fela gompieno.


text:
Gonne Jehofa o tlaa goba Baiseraele jaaka lotlhaka lo tle lo thukhuthege mo metsing, o tlaa khumola Baiseraele mo lefatsheng le le molemo le, le o ne a le naya borraabo, o tlaa ba falaletsa kwa moseja ga Noka; gonne ba dirile Medimako ya bone, ba tlhotlheletsa Jehofa mo bogaleng.


text:
O tlaa tlhoboga Baiseraele ka ntlha ya maleo a ga Jeroboame, a o a leofileng, le a o leofisitseng Baiseraele ka one.”


text:
Mosadi wa ga Jeroboame a nanoga, a tsamaya, mme a tla mo Tiresa; ya re a gata fa serepuding sa ntlo, ngwana a swa.


text:
Mme Baiseraele botlhe ba mo fitlha, ba mo lelela, ka fa lefokong la ga Jehofa, le o ne a le bua ka motlhanka wa gagwe, Ahija moperofeti.


text:
Ditiro tse dingwe tsa ga Jeroboame, jaaka a ne a tlhabana le jaaka a ne a busa, bonang, go kwadilwe mo lokwalong lwa ditirafalelo tsa dikgosi tsa Iseraele.


text:
Lobaka lo Jeroboame a busitseng ka lone e ne e le dinyaga di le 22; mme a robala le borraagwe; Natabe morwawe a busa mo boemong jwa gagwe.


text:
Rehoboame morwa Solomone a busa mo Juta. Rehoboame o rile a simolola go busa a bo a le dinyaga di le 41, mme a busa ka dinyaga di le 17 mo Jerusalema, motse o Jehofa o ne a o itshenketse mo ditsong tsotlhe tsa Iseraele, go tla a baya leina la gagwe gone. Leina la ga mmaagwe e ne e le Naama mosadi wa Moamone.


text:
Bajuta ba dira se se bosula mo ponong ya ga Jehofa; ba mo tlhotlheletsa mo lefufeng ka maleo a bone a ba a dirileng, go feta tsotlhe tse borraabo ba kileng ba di dira.


text:
Gonne le bone ba ne ba ikagela mafelo a a tlotlometseng, le maje a a emeng metloutlo le Medimako, mo thoteng nngwe le nngwe e e godileng, le fa tlase ga setlhare sengwe le sengwe se setala.


text:
Go ne go bile go le basotoma mo lefatsheng; ba dira jaaka makgapha otlhe a merafe e Jehofa Modimo o ne a e lelekile fa pele ga bana ba Iseraele.


text:
Ga dirala ya re mo ngwageng wa botlhano wa kgosi Rehoboame, Shišake kgosi ya Egepeto, a bololela Jerusalema.


text:
A tsaya dikhumo tsa ntlo ya ga Jehofa, le dikhumo tsa ntlo ya kgosi; a tsaya gotlhe fela, a ba a tsaya dithebe tsa gouta tse Solomone o kileng a di dira.


text:
Kgosi Rehoboame a dira dithebe tsa kgotlho mo boemong jwa tsone, a di tsenya mo diatleng tsa balaodi ba balebedi, ba ba lebeletseng mojako wa ntlo ya kgosi.


text:
Ga nna jalo, e ne e tle e re gongwe le gongwe fa kgosi e ya mo ntlong ya ga Jehofa, balebedi ba di tshole, ba itse go di busetsa mo ntlwaneng ya balebedi.


text:
Jaana ditiro tse dingwe tsa ga Rehoboame, le tsotlhe tse o ne a di dira, a ga di a kwalwa mo lokwalong lwa ditirafalelo tsa dikgosi tsa Juta?


text:
Rehoboame a robala le borraagwe, a fitlhwa le borraagwe mo motseng wa ga Dafite; leina la ga mmaagwe e ne e le Naama mosadi wa Moamone. Mme Abijame morwawe a busa boemong jwa gagwe.


text:
A busa ka dinyaga di le tharo mo Jerusalema; leina la ga mmaagwe e ne e le Maaka morwadia Abišalome.


text:
A sepela mo maleong otlhe a rraagwe o ne a a dirile pele ga gagwe; pelo ya gagwe e sa itekanelana le Jehofa Modimo wa gagwe, jaaka pelo ya ga Dafite rraagwe.


text:
Mme le fa go ntse jalo ka ntlha ya ga Dafite, Jehofa Modimo wa gagwe a mo naya lobone mo Jerusalema, go tla a emisa morwawe morago ga gagwe, le go tlhomamisa Jerusalema;


text:
gonne Dafite o ne a dira se se siameng mo matlhong a ga Jehofa, a se ka a fapoga mo go sepe se o se mo laoletseng ka metlha yotlhe ya botshelo jwa gagwe, fa e se mo tirong ele ya ga Uria wa Mohite.


text:
Ditiro tse dingwe tsa ga Abijame, le tsotlhe tse o ne a di dira, a ga di a kwalwa mo lokwalong lwa ditirafalo tsa dikgosi tsa Juta? Mme go ne go le ntwa gare ga Abijame le Jeroboame.


text:
Abijame a robala le borraagwe, mme ba mo fitlha mo motseng wa ga Dafite. Asa morwawe a busa mo boemong jwa gagwe.


text:
A tlosa Basotoma mo lefatsheng, a ba a tlosa medimo yotlhe ya disetwa e borraagwe ba ne ba e dirile.


text:
Le ene Maaka mmaagwe a mo tlosa mo bohumagading, ka gonne a diretse Modimako setshwantsho se se maswe thata; Asa a rema setshwantsho sa gagwe a se fisa fa molatswaneng wa Kiterone.


text:
Mafelo a a tlotlometseng ga a ka a tlosiwa; mme le fa go ntse jalo pelo ya ga Asa e ne e itekanelanye le Jehofa ka metlha yotlhe ya gagwe.


text:
Dilo tse rraagwe o ne a di tshwaile, le dilo tse o di tshwaileng ka esi, selefera, le gouta, le dilwana, a di isa mo ntlong ya ga Jehofa.


text:
Baaše kgosi ya Iseraele a bololela Juta, a aga Rama, gore a tle a se ka a leseletsa ope go tswa le fa e le go tsena kwa go Asa kgosi ya Juta.


text:
Foo Asa a tsaya selefera sotlhe le gouta tse di setseng mo dikhumong tsa ntlo ya ga Jehofa, le dikhumo tsa ntlo ya kgosi, a di tsenya mo diatleng tsa batlhanka ba gagwe; kgosi Asa a di isa kwa go Benehatate morwa Taberimone morwa Hesione, kgosi ya Siria, yo o ne a agile mo Damaseko, a re:


text:
“Go na le kgolagano gare ga me nao, gare ga rre le rraago; bona, neo ya selefera le gouta ke eo; ya o senye kgolagano ya gago le Baaša kgosi ya Iseraele gore a tle a tloge fa go nna.”


text:
Benehatate a reetsa kgosi Asa, a roma balaodi ba dintwa tsa gagwe ba ya go tlhasela metse ya Iseraele, ba kgemetha Ijone, le Dane, le Abele wa Bethemaaka, le lefatshe lotlhe la Kinerothe, le lefatshe lotlhe la Nafetali.


text:
Foo kgosi Asa a opela Bajuta botlhe mokgosi; a se ka a nteela ope kwa ntle; ba tlosa maje a Rama le dikgong tsa gone tse Baaša o ne a aga ka tsone, mme kgosi Asa a aga ka tsone Geba wa Benjamine le Misepa.


text:
Ditiro tse dingwe tsa ga Asa, le bonatla jwa gagwe jotlhe, le tsotlhe tse o ne a di dira, le metse e o ne a e aga, a ga di a kwalwa mo lokwalong lwa ditiralelo tsa dikgosi tsa Juta? Mme e rile mo lobakeng lwa botsofe jwa gagwe a nna le bolwetse jwa dinao.


text:
Asa a robala le borraagwe, mme a fitlhwa le borraagwe mo motseng wa ga Dafite rraagwe. Jehošafate morwawe a busa boemong jwa gagwe.


text:
Natabe morwa Jeroboame a simolola go busa Baiseraele ka ngwaga wa bobedi wa ga Asa kgosi ya Juta, a busa Baiseraele ka dinyaga di le pedi.


text:
A dira se se bosula mo matlhong a ga Jehofa, a sepela mo tseleng ya ga rraagwe, le mo boleong jwa gagwe jo o ne a leofisa Baiseraele ka jone.


text:
Baaša morwa Ahija wa ntlo ya ga Isakare, a mo rera; mme Baaša a mo kgemetha kwa Gibethone o e neng e le wa Bafilisitia; gonne Natabe le Baiseraele botlhe ba bo ba tlhasetse Gibethone.


text:
Fela mo ngwageng wa boraro wa ga Asa kgosi ya Juta, Baaša a bolaya Natabe, mme a busa mo boemong jwa gagwe.


text:
Ga tloga ga dirala ya re a sena go nna kgosi, a bolaya botlhe ba ntlo ya ga Jeroboame; ga a ka a tlogelela Jeroboame le fa e le a le mongwe fela yo o tswang mowa, ga tsamaya a mo senya; ka fa polelong ya ga Jehofa, e o kileng a e bua ka Ahija wa Mošilone, motlhanka wa gagwe.


text:
Ka ntlha ya maleo a ga Jeroboame a o ne a a leofa, le a o ne a leofisa Baiseraele ka one; ka ntlha ya tlhotlheletso ya gagwe e o ne a tlhotlheletsa Jehofa, Modimo wa Iseraele mo bogaleng ka yone.


text:
Jaana ditiro tse dingwe tsa ga Natabe le tsotlhe tse o ne a di dira, a ga di a kwalwa mo lokwalong lwa ditirafalo tsa dikgosi tsa Iseraele?


text:
E rile ka ngwaga wa boraro wa ga Asa kgosi ya Juta, Baaša morwa Ahija a simolola go busa Baiseraele botlhe mo Tiresa, mme a busa ka dinyaga di le 24.


text:
A dira se se bosula mo matlhong a ga Jehofa, a sepela mo tseleng ya ga Jeroboame, le mo boleong jwa gagwe jo o ne a leofisa Iseraele ka jone.


text:
“E re ka ke go ntshitse mo loroleng, ka go goletsa, ka go dira kgosana ya batho ba me Baiseraele; mme o sepetse mo tseleng ya ga Jeroboame, o leofisitse batho ba me Baiseraele, go tla o ntlhotlheletsa mo bogaleng ka maleo a bone;


text:
bona, ke tlaa feelela ruri Baaša le ba ntlo ya gagwe; ke tlaa tshwantsha ntlo ya gago le ntlo ya ga Jeroboame morwa Nebate.


text:
Wa ga Baaša yo o swelang mo motseng dintša di tlaa mo ja; le wa gagwe yo o swelang kwa nageng dinonyane tsa loapi di tlaa mo ja.”


text:
Jaana ditiro tse dingwe tsa ga Baaša le se o ne a se dira, le bonatla jwa gagwe, a ga di a kwalwa mo lokwalong lwa ditirafalo tsa dikgosi tsa Iseraele?


text:
Gape lefoko la ga Jehofa ka ga Baaša le ka ga ntlo ya gagwe, la tla ka Jehu moperofeti morwa Hanani, ka ntlha ya bosula jotlhe jo o bo dirileng mo matlhong a ga Jehofa, go mo tlhotlheletsa mo bogaleng ka ditiro tsa diatla tsa gagwe, ka go tshwana le ntlo ya ga Jeroboame, le ka gonne o ne a mo senya.


text:
E rile ka ngwaga wa 26 wa ga Asa kgosi ya Juta, Ela morwa Baaša a simolola go busa Baiseraele mo Tiresa, a busa ka dinyaga di le pedi.


text:
Mme Simeri motlhanka wa gagwe, molaodi wa bontlhanngwe jwa dikara tsa gagwe a mo rera: jaana o ne a le kwa Tiresa, a nwa a itagisa mo ntlong ya ga Arese yo o laolang ba ntlo mo Tiresa.


text:
Simeri a tsena, a mo itaya a mmolaya mo ngwageng wa 27 wa ga Asa kgosi ya Juta, mme a busa mo boemong jwa gagwe.


text:
Ga dirala ya re a simolola go busa, e le gone a dulang mo setulong sa bogosi, a phimola ba ntlo ya ga Baaša botlhe fela: ga a ka a mo tlogelela ngwana wa mosimane le fa e le yo mongwe fela, le fa e le wa losika lwa gagwe, le fa e le wa ditsala tsa gagwe.


text:
Simeri a senya jalo ba ntlo ya ga Baaša, ka fa lefokong la ga Jehofa, le o ne a le bua ka ga Baaša ka Jehu moperofeti,


text:
ka ntlha ya maleo otlhe a ga Baaša le maleo a ga Ela morwawe, a ba ne ba a leofile, le a ba ne ba leofisitse Baiseraele ka one, go tlhotlheletsa Jehofa, Modimo wa Iseraele, mo bogaleng ka maithamako a bone.


text:
Jaana ditiro tse dingwe tsa ga Ela, le tsotlhe tse o ne a di dira, a ga di a kwalwa mo lokwalong lwa ditirafalo tsa dikgosi tsa Iseraele?


text:
E rile ka ngwaga wa 27 wa ga Asa kgosi ya Juta, Simeri a busa mo Tiresa ka malatsi a supa. Batho ba ne ba thibeletse go tlhabana le Gibethone o e ne e le motse wa Bafilisitia.


text:
Batho ba ba thibeletseng ba utlwa go twe, Simeri o rerile, o bile o bolaile kgosi; mme ka ntlha ya gone moo Baiseraele botlhe ba tsaya Omeri, molaodi wa ntwa, ba mo dira kgosi ya Iseraele ka tsatsi leo mo bothibelelong.


text:
Ga dirala ya re Simeri a bona fa motse o gapilwe, a tsena mo kagong e e thata ya ntlo ya kgosi, a iphisetsa ntlo ya kgosi mo godimo ga gagwe, mme a swa,


text:
ka maleo a o ne a leofa ka one ka go dira se se bosula mo matlhong a ga Jehofa, ka go sepela mo tseleng ya ga Jeroboame, le mo boleong jwa gagwe jo o ne a bo dira, go leofisa Baiseraele.


text:
Ditiro tse dingwe tsa ga Simeri, le bolotsana jo o ne a bo dira, a ga di a kwalwa mo lokwalong lwa ditirafalo tsa dikgosi tsa Iseraele?


text:
Foo batho ba Iseraele ba kgaogana sebedi: bontlhanngwe jwa batho jwa ya le Tibeni morwa Ginathe, go mo dira kgosi; mme bontlhanngwe jwa ya le Omeri.


text:
Batho ba ba ileng le Omeri ba fenya batho ba ba ileng le Tibeni morwa Ginathe; jalo Tibeni a swa, mme Omeri a busa.


text:
Omeri a simolola go busa Baiseraele ka ngwaga wa 31 wa ga Asa kgosi ya Juta, a busa ka dinyaga di le 12; a busa ka dinyaga di le thataro mo Tiresa.


text:
A reka thabana ya Samaria mo go Shemere ka dikilogerame di le 70 tsa selefera; mme a aga dikago mo thabaneng. Motse o, o ne a o aga, a o raya leina a re, Samaria, a o reelela Shemere mong wa thabana.


text:
Omeri a dira se se bosula mo matlhong a ga Jehofa, a dira ka boikepo go feta botlhe ba ba kileng ba ne ba le pele ga gagwe.


text:
Gonne a sepela mo tseleng yotlhe ya ga Jeroboame morwa Nebate, le mo maleong a gagwe a o ne a leofisa Baiseraele ka one, go tlhotlheletsa Jehofa, Modimo wa Iseraele, mo bogaleng ka maithamako a bone.


text:
Ditiro tse dingwe tsa ga Omeri tse o ne a di dira, le bonatla jwa gagwe jo o ne a bo bonatsa, a ga di a kwalwa mo lokwalong lwa ditirafalo tsa dikgosi tsa Iseraele?


text:
E rile ka ngwaga wa 38 wa ga Asa kgosi ya Juta, Ahabe morwa Omeri a simolola go busa Baiseraele; Ahabe morwa Omeri a busa Baiseraele mo Samaria ka dinyaga di le 22.


text:
Ahabe morwa Omeri a dira se se bosula mo matlhong a ga Jehofa, bogolo go botlhe ba ba kileng ba ne ba le pele ga gagwe.


text:
Ga dirala, ekete e ne e le sengwe se se sennyennyane mo go ene fa a sepela mo maleong a ga Jeroboame morwa Nebate, a ba a nyala Jesebele morwadia Ethebale kgosi ya Basitone, a ba a ya a direla Baale, a mo obamela.


text:
Ahabe a dira Medimako; Ahabe a fela a dira bogolo go dikgosi tsotlhe tsa Iseraele tse di kileng tsa nna pele ga gagwe go tlhotlheletsa Jehofa, Modimo wa Iseraele, mo bogaleng.


text:
E rile mo motlheng wa gagwe ya bo e le gone Hiele wa Mobethele a aga Jeriko; a thaya motheo wa gone ka go swelwa ke Abirame motsalwapele wa gagwe, mme a emisa dikgoro tsa gone ka go swelwa ke Segobe morwawe yo mmotlana; jaaka lefoko la ga Jehofa le o ne a le bua ka Jošua morwa Nune.


text:
Mme Elija wa Motišebe, yo o neng e le wa banni ba Gileate, a raya Ahabe a re: “Jaaka Jehofa, Modimo wa Iseraele, a tshedile yo ke emang fa pele ga gagwe, ga go ketla go na monyo le fa e le pula ka dinyaga tseno fa e se ka fa lefokong la me.”


text:
“Tloga mono, o menogele ntlheng ya botlhabatsatsi, o ye o iphitlhe fa molatswaneng wa Kerithe, o o lebaganyeng le Joretane.


text:
A ya a dira ka fa lefokong la ga Jehofa: gonne a ya a nna fa molatswaneng wa Kerithe, o o lebaganyeng le Joretane.


text:
Mme mahukubu a mo leretse senkgwe le nama go le ka moso le senkgwe le nama go le maitsebowa; mme a nwa mo molatswaneng oo.


text:
Ga dirala ya re lobakanyana lo sena go feta molatswana wa a tšha, ka go ne go se na pula mo lefatsheng.


text:
“Nanoga, o ye kwa Sarefathe, o e leng motse wa Sitone, o nne gone; bona ke laotse mosadi mongwe wa motlholagadi, gore a go otle.”


text:
A nanoga a ya Sarefathe; ya re a fitlha fa kgorong ya motse, bonang, ga bo go le mosadi mongwe wa motlholagadi gone, a sela dikgonnyana. A mmitsa a re: “Ke a go rapela, a ko o ye go ntshiela metsinyana ka segwana, gore ke nwe.”


text:
Mme a re: “Jaaka Jehofa Modimo wa gago a tshedile, ga ke na senkgwe, fa e se boupenyana mo nkgwaneng bo lekanye seatla fela, le lookwanenyane mo kurwaneng; mme bona, ke sela dikgonnyana di le pedi, ke re ke tsena ke ya go bo ipaakanyetsa le morwaake, gore re bo je, mme re itse go swa.”


text:
Elija a mo raya a re: “O se ka wa boifa; ya o dire jaaka o buile; mme o ntirele senkgwenyana ka jone pele, o se ntlele kwano ntle, morago ga moo o itirele le morwao.


text:
Gonne Jehofa, Modimo wa Iseraele o bua jaana a re: ‘Boupe mo nkgwaneng ga bo ketla bo ngotlega, le lookwane mo kurwaneng ga lo ketla lo fela go tsamaya letsatsi le tla, le Jehofa o tlaa nesang pula ka lone mo lefatsheng.’ ”


text:
A ya a dira jaaka polelo ya ga Elija; ene mosadi, le ene Elija le ba ntlo ya mosadi, ba ja ka malatsi a le mantsi.


text:
Boupe ga bo a ka jwa ngotlega mo nkgwaneng, lookwane mo kurwaneng ga lo a ka lwa fela, jaaka lefoko la ga Jehofa le o le buileng ka Elija.


text:
Ga dirala ya re morago ga dilo tse, morwa mosadi yoo, mong wa ntlo, a tsogelwa ke bolwetse; mme bolwetse jwa gagwe jwa befa thata, mowa wa ba wa se ka wa sala mo go ene.


text:
Mosadi a raya Elija a re: “Ke dirang ka wena, wena motho wa Modimo? A o tsile mo go nna go tla go nkgakolola boleo jwa me, le go bolaya morwaake?”


text:
A mo raya a re: “Nneela morwao.” Mme a mo tsaya mo sehubeng sa mosadi, a mo isa mo ntlwaneng e e godimo, kwa o ne a nna gone, a mmaya mo bolaong jwa gagwe.


text:
A goela kwa go Jehofa, a re: “Jehofa Modimo wa me, a o bile o lerile bosula mo motlholagading yo ke jakileng mo go ene, ka go bolaya morwawe?”


text:
A ikotlololela mo ngwaneng gararo, a goela kwa go Jehofa a re: “Jehofa Modimo wa me, ke a go rapela, a ko o mme mowa wa ngwana yo o boele mo go ene.”


text:
Elija a tsaya ngwana, a mo folosa kwa ntlwaneng a mo lere mo ntlong, a mo neela mmaagwe; mme Elija a re: “Bona, morwao o tshedile.”


text:
Mosadi a raya Elija a re: “Jaanong ke a itse fa o le motho wa Modimo, le gore lefoko la ga Jehofa mo molomong wa gago ke boammaaruri.”


text:
Ga dirala ya re morago ga malatsi a le mantsi, lefoko la ga Jehofa la tla kwa go Elija, mo ngwageng wa boraro, la re: “Ya o iponatse kwa go Ahabe, mme ke tlaa nesa pula mo lefatsheng.”


text:
gonne ga nna jaana, e rile Jesebele a bolaya baperofeti ba ga Jehofa, Obadia a tsaya baperofeti ba le lekgolo, a ba fitlha mo logageng ka bo 50, mme a ba otla ka dijo le metsi.)


text:
Ahabe a raya Obadia a re: “Ralala lefatshe o ye le metswedi yotlhe ya metsi le melatswana yotlhe; e tle e re gongwe re bone bojang, re tshedise dipitse le bommoulo, gore re se ka ra swelwa ke dilo tsotlhe.”


text:
Mme ba ikgaoganyetsa lefatshe go tla ba le ralala; Ahabe a ya ntlheng nngwe a le esi, Obadia a ya ntlheng e nngwe a le esi.


text:
Ya re Obadia a le mo tseleng, bonang, Elija a kopana nae; a mo itse, mme a wela fa fatshe ka sefatlhogo, a re: “A ke wena morena wa me, Elija?”


text:
Mme a re: “Ke leofile mo go eng, fa e bo ne ne jaana o eletsa go tsenya motlhanka wa gago mo seatleng sa ga Ahabe, go tla a mpolaya.


text:
Jaaka Jehofa Modimo wa gago a tshedile, ga go na morafe le fa e le bogosi, kwa morena wa me o se kang a go romela gone a ya go go batla; mme e ne e tle e re fa ba re: ‘Ga a yo mono,’ a ikanise bogosi joo, le morafe oo, gore, ga ba go bone.


text:
Go tlaa dirala, e tlaa re ke sena go tloga fa go wena, mowa wa ga Jehofa o tlaa go isa kwa ke sa go itseng; jalo ke tlaa re ke fitlha ke bolelele Ahabe, mme a sa kake a go bona, a mpolaye. Nna motlhanka wa gago ke sa le ke boifa Jehofa le mo bokaung jwa me.


text:
A ga go a bolelelwa morena wa me se nkileng ka se dira jale, ka Jesebele a bolaya baperofeti ba ga Jehofa, jaaka nkile ka fitlha banna ba le lekgolo ba baperofeti ba ga Jehofa mo logageng ka bo 50, ka ba otla ka dijo le metsi?


text:
Elija a re: “Jaaka Jehofa wa masomosomo a tshedile, yo ke emang fa pele ga gagwe, ruri ke tlaa iponatsa kwa go ene gompieno.”


text:
Ga dirala ya re Ahabe a bona Elija, Ahabe a mo raya a re: “A ke wena, wena motshwenyi wa Baiseraele?”


text:
A mo fetola a re: “Ga ke a tshwenya Baiseraele; fa e se wena, le ba ntlo ya gago, ka lo latlhile ditaolo tsa ga Jehofa, mme lo setse boBaale morago.


text:
Ke gone jaana roma, o phuthele Baiseraele botlhe kwa thabeng ya Karemele, le baperofeti ba ga Baale ba ba 450, le baperofeti ba Modimako ba ba 400, ba ba jelang fa lomating lwa bojelo lwa ga Jesebele.”


text:
Elija a atamela kwa bathong botlhe bao, a re: “Lo tlaa akabala fa gare ga maikutlo a le mabedi ka lobaka lo lo kae? E re fa Jehofa e le ene Modimo yang nae; mme fa e le Baale, foo lo yeng nae.” Batho ba se ka ba mo fetola ka lefoko lepe.


text:
Foo Elija a raya batho a re: “Nna, e bong nna ke le nosi fela, ke setse ke le moperofeti wa ga Jehofa; mme baperofeti ba ga Baale ke banna ba le 450.


text:
Ke gone a ba re neye dikgomo di le pedi; mme a ba itebalebele kgomo nngwe, a ba e kgabetlele, ba e beye mo dikgonnyeng, mme ba se ka ba tsenya molelo tlase; mme nna ke tlaa baakanya kgomo e nngwe, ke e baya mo dikgonnyeng, ke sa tsenye molelo tlase ga yone.


text:
Lo bitse leina la modimo wa lona, le nna ke tlaa bitsa leina la ga Jehofa; mme Modimo o o arabang ka molelo, e nne one Modimo.” Batho botlhe ba fetola ba re: “Go builwe sentle.”


text:
Elija a raya baperofeti ba ga Baale a re: “Lo itebalebele kgomo nngwe, lo e baakanye pele; gonne lona lo bantsi; mme lo bitse leina la modimo wa lona, mme lo se ka lwa tsenya molelo tlase.”


text:
Ba tsaya kgomo e ba e neilweng, ba e baakanya, mme ba bitsa leina la ga Baale go tswa mosong go ya motshegareng, ba re: “Baale we, re utlwe.” Mme go ne go se na lentswe le fa e le ope yo o arabang. Ba tlolaka mo tikologong ya sebeso se se dirilweng.


text:
Ga dirala ya re motshegare Elija a ba sotla a re: “Goang thata gonne ke modimo; gongwe o a tlhatlhanya, kgotsa o kakegile, kgotsa o etile, gongwe o robetse, mme o na le go tsosiwa.”


text:
Ba goa thata, ba itshegaka ka dithipa le marumo jaaka mokgwa wa bone, madi a ba a tla a tshologa mo go bone.


text:
Ga nna jalo, e rile motshegare o sena go feta, ba balabala ba tsamaya ba fitlha mo lobakeng lwa go isa tlhabelo ya maitsebowa: mme go ne go se na lentswe, le fa e le ope yo o arabang, le fa e le yo o tlhokomelang.


text:
Mme Elija a raya batho botlhe a re: “Atamelang kwano go nna”; batho botlhe ba atamela kwa go ene. A mamatlelela sebeso sa ga Jehofa se se rutlilweng.


text:
Elija a tsaya maje a le 12 a a palo ya ditso tsa bomorwa Jakobe, yo lefoko la ga Jehofa le kileng la tla go ene la re: “Leina la gago e tlaa nna Iseraele.”


text:
A agela leina la ga Jehofa sebeso ka maje ao; a epa mosele tikologong ya sebeso, o lekanye dielo di le pedi tsa peo.


text:
A rulaganya dikgong, a kgabetlela kgomo, a e baya mo dikgonnyeng. Mme a re: “Gelelang dinkgwana di le nne metsi di tlale, lo a thele mo tshupelong e e fisiwang, le mo dikgonnyeng.”


text:
A re: “Dirang jalo lwa bobedi”; ba dira jalo lwa bobedi. A re: “Dirang jalo lwa boraro”; ba dira jalo lwa boraro.


text:
Ga dirala ya re lobaka lwa fa go isiwa seromololo sa maitsebowa, Elija moperofeti a atamela, a re: “Jehofa Modimo wa ga Aberahame, wa ga Isake, le wa ga Iseraele, a go itsiwe gompieno fa o le Modimo mo Iseraele, le go re, nna ke motlhanka wa gago, le go re ke dirile dilo tsotlhe tse ka lefoko la gago.


text:
Nkutlwa Jehofa, o nkutlwe gore batho ba, ba itse fa wena Jehofa o le Modimo, le go re o bile o bositse dipelo tsa bone.”


text:
Foo molelo wa ga Jehofa wa wa, mme wa nyeletsa tshupelo e e fisiwang le dikgong, le maje, le lorole, wa ba wa latswa metsi a a mo moseleng.


text:
Ya re batho botlhe ba go bona, ba wela fa fatshe ka difatlhogo, ba re: “Jehofa ke ene Modimo; Jehofa ke ene Modimo!”


text:
Elija a ba raya a re: “Tshwarang baperofeti ba ga Baale; a go se falole ope wa bone!” Ba ba tshwara; Elija a ba folosetsa kwa molatswaneng wa Kišone, a ba bolaela gone.


text:
Jalo Ahabe a tlhatloga a ya go ja le go nwa. Elija a tlhatlogela kwa tlhoreng ya Karemele; a inamela fa fatshe, a itsenya sefatlhogo fa gare ga mangole.


text:
A raya motlhanka wa gagwe a re: “A ko o tlhatloge, o lebe kwa lewatleng.” A tlhatloga, a leba, mme a re: “Ga go na sepe.” Mme a re: “Ba o nne o ye gape gasupa.”


text:
Ga dirala ya re ka lwa bosupa a re: “Bona, go tlhatloga leru mo lewatleng, le kana ka seatla sa motho.” Mme a re: “Tlhatloga o ye go raya Ahabe o re: ‘Baakanya kara ya gago, o fologe, gore pula e se ka ya go kganela.’ ”


text:
E rile kgantele, legodimo la ntshofala ka maru le phefo, mme ga na pula e le kgolo. Ahabe a kgweetsa, a ya Jesereele.


text:
Seatla sa ga Jehofa sa nna mo go Elija; mme a itlama mo lothekeng, a sianela fa pele ga Ahabe go fitlha kwa botsenong jwa Jesereele.


text:
Ahabe a bolelela Jesebele gotlhe mo Elija o go dirileng, le jaaka a bolaile baperofeti botlhe ka tšhaka.


text:
Foo Jesebele a roma motho kwa go Elija, a re: “A medimo e ntirele jalo, e be e go fetise fa e tlaa re ka moso go re jaana, ke bo ke sa dire botshelo jwa gago bo etsa botshelo jwa mongwe wa bone.”


text:
E rile Elija a bona jalo a nanoga, a itshabisa loso, a tla kwa Beerešeba o o leng wa Juta, mme a tlogela motlhanka wa gagwe gone.


text:
Ene a fetela kwa nageng, loeto lwa letsatsi le le lengwe fela, mme a fitlha a dula fa tlase ga setlhare sa mosu; a itopela gore a swe, a re: “Go lekanye; jaanong, Jehofa, tlosa botshelo jwa me; gonne ga ke gaise borraetsho ka molemo.”


text:
A rapama a thulamela fa tlase ga setlhare sa mosu; mme bonang, moengele mongwe a mo tobetsa ka monwana, a mo raya a re: “Tsoga o je.”


text:
A leba, mme bonang, fa tlhogong ya gagwe go le papetlana ya senkgwe se se besitsweng mo magaleng le kurwana ya metsi. A ja, a nwa, a itse go rapama gape.


text:
Moengele wa ga Jehofa a tla gape lwa bobedi, a mo tobetsa ka monwana a re: “Tsoga o je; gonne loeto lo logolo bobe mo go wena.”


text:
Mme a tsoga, a ja a nwa, ya re ka thata ya dijo tseo a tsamaya malatsi a a 40 le masigo a a 40, mme a fitlha kwa Horebe thaba ya Modimo.


text:
A tla mo logageng longwe gone, a lala gone; mme bonang, lefoko la ga Jehofa la tla kwa go ene, a mo raya a re: “O dirang fano, Elija?”


text:
A re: “Ke ntse ke le lefufa ka ga Jehofa, Modimo wa masomosomo; gonne bana ba Iseraele ba latlhile kgolagano ya gago, ba rutlolotse dibeso tsa gago, ba bolaile baperofeti ba gago ka tšhaka; mme nna ke setse ke le nosi fela, le botshelo jwa me ba a bo senka, go bo tlosa.”


text:
Mme A re: “Tswela kwa ntle, o eme mo thabeng fa pele ga Jehofa.” Mme bonang, Jehofa a feta, mme phefo e kgolo e e thata ya phatlola dithaba, ya thubaganya mafika fa pele ga Jehofa, mme Jehofa a bo a se mo phefong; morago ga phefo ga nna thoromo ya lefatshe; mme Jehofa a bo a se mo thoromong ya lefatshe;


text:
morago ga thoromo ya lefatshe ga nna molelo; mme Jehofa a bo a sa mo molelong; morago ga molelo ga nna lentswe le lesesane, le le kokobetseng.


text:
Ga nna jaana, ya re Elija a le utlwa, a ipipa sefatlhogo ka kobo ya gagwe, a tswela kwa ntle, a ema fa botsenong jwa logaga. Mme bonang, ga tla lentswe kwa go ene, la re: “O dirang fano, Elija?”


text:
Mme a re: “Ke ntse ke le lefufa ka Jehofa Modimo wa masomosomo; gonne bana ba Iseraele ba latlhile kgolagano ya gago; ba rutlolotse dibeso tsa gago, ba bolaile baperofeti ba gago ka tšhaka; nna ke setse ke le nosi fela, le botshelo jwa me ba a bo senka, go bo tlosa.”


text:
Jehofa a mo raya a re: “Ya o bowe ka tsela ya naga ya Damaseko, o tlaa re o fitlha gone, o tlotse Hasaele gore a nne kgosi ya Siria;


text:
Jehu morwa Nimeši o mo tlotse gore a nne kgosi ya Iseraele; Eliša morwa Shafate wa Abelemehola o mo tlotse gore a tle a nne moperofeti mo boemong jwa gago.


text:
Go tlaa dirala go re yo o falolang mo tšhakeng ya ga Hasaele, Jehu o tlaa mmolaya; le yo o tlaa falolang mo tšhakeng ya ga Jehu, Eliša o tlaa mmolaya.


text:
Mme le fa go ntse jalo ke tlaa itshiela ba le 7 000 mo go Baiseraele, ba mangole otlhe a bone a se kang a khubamela Baale, le ba molomo mongwe le mongwe wa bone o se kang wa mo atla.”


text:
Jalo a tloga gone, a ya a fitlhela Eliša morwa Shafate a lema, a na le dikgomo di le dijokwe di le 12 fa pele ga gagwe, mme ene a le fa go tsa jokwe ya 12; Elija a kgabaganyetsa kwa go ene, a latlhela kobo ya gagwe mo go ene.


text:
A tlogela dikgomo, a sianela kwa go Elija a re: “Ke a go rapela, a ko o mme ke atle rre le mme, foo ke tlaa go sala morago.” A mo raya a re: “Boa; gonne ke go rileng?”


text:
A boa mo go mo saleng morago, a tsaya dikgomo tsa jokwe, a di tlhaba, a apaya nama ya tsone ka dikgong tsa dikgomo, a fa batho, ba ja. Mme a nanoga a sala Elija morago, a mo direla.


text:
Benehatate kgosi ya Siria a phutha ntwa yotlhe ya gagwe; mme o ne a na le dikgosi di le 32, le dipitse le dikara; a ya a tlhasela Samaria, a tlhabana nao.


text:
A roma batho ba ya kwa go Ahabe kgosi ya Iseraele, mo motseng, ba mo raya ba re: “Benehatate o bua jaana, a re:


text:
‘Selefera sa gago ke sa me, le gouta ya gago; le bone basadi ba gago le bana ba gago, e bong bone ba bantle bogolo, ke ba me.’ ”


text:
Kgosi ya Iseraele ya mo fetola ya re: “Go ntse jaaka polelo ya gago morena wa me, wena kgosi; ke wa gago le tsotlhe tse ke nang natso.”


text:
Barongwa ba tla gape ba re: “Benehatate a bua jaana, a re: ‘Le gale nkile ka roma kwa go wena ka re: O nneye selefera sa gago le gouta ya gago, basadi ba gago le bana ba gago.


text:
Mme ke tlaa tsoga ke roma batlhanka ba me kwa go wena ka moso go re jaana, ba tlaa kheleisa ntlo ya gago, le matlo a batlhanka ba gago; mme go tlaa dirala go re sengwe le sengwe se se kgatlhang mo matlhong a gago, ba tlaa se tsaya, ba tsamaya ka sone.’ ”


text:
Foo kgosi ya Iseraele ya bitsa bagolwane botlhe ba lefatshe, ya re: “Ke a lo rapela, a ko lo eleng tlhoko, lo bone jaaka monna yo, a tsosa ntwa: gonne o ne a romile kwa go nna go tla a tsaya basadi ba me le bana ba me, le selefera sa me le gouta ya me, mme ga ke a ka ka mo latolela.”


text:
Ke gone ka moo a raya barongwa ba ga Benehatate a re: “Rayang kgosi morena wa me lo re: ‘Gotlhe mo o go rometseng kwa motlhankeng wa gago pele ke tlaa go dira; mme se, ke selo se ke sa kakeng ka se dira.’ ” Barongwa ba tsamaya ba isa lefoko kwa go ene.


text:
Benehatate a roma kwa go ene, a re: “A medimo e ntirele jalo, e be e go fetise, fa lorole lwa Samaria lo tlaa lekana batho botlhe ba ba ntshetseng morago fa mongwe a lo ba tabolela ka seatla.”


text:
Kgosi ya Iseraele ya fetola ya re: “Lo mo reye lo re, ga twe: ‘Yo o aparang moitshomelo wa tlhabano a se ipelafatse jaaka yo o o apolang.’ ”


text:
Ga dirala ya re Benehatate a ultwa lefoko le, ka a nwa mo diobong, ene le dikgosi, a raya batlhanka ba gagwe a re: “Abang.” Mme ba ikabela motse.


text:
Mme bonang, moperofeti mongwe a atamela kwa go Ahabe kgosi ya Iseraele, a re: “Jehofa o bua jaana a re: ‘A o bonye bontsi jo bogolo jo, jotlhe? Bona, ke tlaa bo tsenya mo seatleng sa gago gompieno; mme o tlaa itse fa ke le Jehofa.’ ”


text:
Ahabe a re: “Ka mang?” Mme a re: “Jehofa o bua jaana, a re: Ka makau a dikgosana tsa dikgaolo tsa mafatshe.” Foo a re: “E mang yo o tlaa simololang tlhabano?” A mo fetola a re: “Ke wena.”


text:
Foo a phutha makau a dikgaolo tsa mafatshe, ba bo ba le 232; morago ga bone a phutha batho botlhe, e bong bana botlhe ba Iseraele, ba le 7 000.


text:
Ba bolola go le motshegare; Benehatate a bo a nwa a itagisa mo diobong, ene le dikgosi, dikgosi tse di 32 tse di mo thusang.


text:
Makau a dikgosana tsa dikgaolo tsa mafatshe a bolola pele; Benehatate a roma, mme ba mmolelela, ba re: “Go dule banna bangwe mo Samaria.”


text:
A re: “Le fa ba tsile go lopa kagiso, ba tshwareng ba tshedile; gongwe le fa ba tsile go tlhabana, ba tshwareng fela ba tshedile.”


text:
Jalo bao ba bolola mo motseng, makau a dikgosana tsa dikgaolo tsa mafatshe le ntwa e e ba setseng morago.


text:
Mongwe le mongwe a ipolaela monna mongwe; mme Basiria ba tshaba, Baiseraele ba ba konatelela; mme Benehatate kgosi ya Siria a falola a palame pitse a na le bapalama dipitse.


text:
Kgosi ya Iseraele ya ba tshologela, ya kgemetha dipitse le dikara, ya gaila Basiria ka polao e kgolo.


text:
Moperofeti a atamela kgosi ya Iseraele, a e raya a re: “Ya o ithatafatse, mme o ele tlhoko, o bone se o se dirang; gonne e tlaa re mo tshokologong ya ngwaga, kgosi ya Siria e tlaa go bololela.”


text:
Batlhanka ba kgosi ya Siria ba e raya ba re: “Modimo wa bone ke modimo wa dithaba; ke gone ka fa ba neng ba le thata bogolo go rona ka gone; a re tlhabaneleng nabo mo lobaleng, mme ruri re tlaa nna thata bogolo go bone.


text:
Mme o dire selo se; o tlose dikgosi, nngwe le nngwe mo bonnong jwa yone, o beye balaodi mo boemong jwa tsone.


text:
O ipalele ntwa e e tshwanang le ntwa e e go latlhegetseng, pitse boemong jwa pitse, kara boemoeng jwa kara. Re tlaa tlhabanela nabo mo lobaleng, mme ruri re tlaa nna thata bogolo go bone.” Mme a reetsa lentswe la bone, a dira jalo.


text:
Ga dirala ya re mo tshokologong ya ngwaga, Benehatate a phutha Basiria, a ya kwa Afeka, a ya go tlhabana le Baiseraele.


text:
Bana ba Iseraele ba ne ba phuthilwe, ba neilwe mefago, mme ba ba bololela; bana ba Iseraele ba thibelela fa pele ga bone ba ntse jaaka matsomanyane a le mabedi a dipotsane fela; Basiria bone ba bo ba tletse ka lefatshe.


text:
Motho mongwe wa Modimo a atamela, a bua le kgosi ya Iseraele, a re: “Jehofa o bua jaana, a re: ‘E re ka Basiria ba rile Jehofa ke modimo fela wa dithaba, ga se modimo wa melapo; ke gone ke tlaa tsenyang bontsi jo bogolo jo jotlhe mo seatleng sa gago, mme lo tlaa itse fa ke le Jehofa.’ ”


text:
Ba thibelela ba lebaganye ka malatsi a supa. Ga dirala ya re ka tsatsi la bosupa dintwa tsa tshwaragana; bana ba Iseraele ba bolaya Basiria ba le 100 000, e le ba dinao, ka tsatsi le le lengwe fela.


text:
Mme ba bangwe ba tshabela kwa Afeke, mo motseng; mme lorako lwa wela banna ba le 27 000 ba ba neng ba setse. Benehatate a tshaba a tsena mo motseng, mo ntlwaneng nngwe e e kwa teng.


text:
Batlhanka ba gagwe ba mo raya ba re: “A ko o bone, re utlwile fa dikgosi tsa ntlo ya Iseraele e le dikgosi tse di kutlwelobotlhoko; re a go rapela, a ko o mme re ipeye letsela la kgetsi mo dithekeng, le dikgole mo ditlhogong, re tswele kgosing ya Iseraele; e tlaa re gongwe a rekegele botshelo jwa gago.”


text:
Jalo ba itlama ka letsela la kgetse mo dithekeng, ba ipaya dikgole mo ditlhogong, ba tla kgosing ya Iseraele, ba re: “Motlhanka wa gago Benehatate, a re: ‘Ke a go rapela, a ko o mme ke tshele.’ ” Mme a re: “A o sa tshela? Aitse ke ngwana wa ga rre.”


text:
Jaana banna ba bo ba etse tlhoko thata, ba tsitsibogela lefoko go lemoga bo a ke boikutlo jwa gagwe; mme ba re: “Ngwana wa ga rraago Benehatate.” Foo a re: “Tsamayang lo ye go mo lere.” Foo Benehatate a tswela kwa go ene; mme a mo palamisa mo kareng.


text:
Benehatate a mo raya a re: “Metse e rre o ne a e tsaya mo go rraago ke tlaa e bosa; o tlaa itirela mebila mo Damaseko, jaaka rre a dirile mo Samaria.” “Le nna,” go bua Ahabe: “ke tlaa go lesa o tsamaya ka kgolagano e.” Jalo a dira kgolagano nae, a mo lesa a tsamaya.


text:
Monna mongwe wa bomorwa baperofeti a raya monkana wa gagwe ka lefoko la ga Jehofa a re: “Ke a go rapela, a ko o ntiteye.” Mme motho yoo a gana go mo itaya.


text:
Foo a mo raya a re: “E re ka o se ka wa utlwa lefoko la ga Jehofa, bona, e tlaa re o sa ntse o tloga fa go nna, tau e tlaa go bolaya.” Mme ya re a tloga fa go ene tau ya rakana nae, ya mmolaya.


text:
Foo a fitlhela motho yo mongwe, mme a re: “Ke a go rapela, a ko o ntiteye.” Monna yoo a mo itaya, a mo itaya a ba a mo ntsha dintho.


text:
Ya re kgosi e feta, a goelela kgosi, a re: “Motlhanka wa gago o ne a tswa a ya a tsena kwa bogareng ga tlhabano; mme bona, monna mongwe a fapoga a lere motho mongwe kwa go nna, a re: ‘Tshegetsa monna yo; fa a ka tlhokafala ka mokgwa mongwe, foo botshelo jwa gago bo tlaa emela botshelo jwa gagwe, mme fa go sa nne jalo o tlaa duela ka talenta ya selefera.’


text:
Ya re motlhanka wa gago a ntse a tshwerwe ke tiro kwano le kwa, a bo a bile a ngwegile.” Mme kgosi ya Iseraele ya mo raya ya re: “Katlholo ya gago e tlaa nna fela jalo; aitse wena o go atlhotse ka wesi.”


text:
Mme a akofa a itlosa sefapatlhogo mo matlhong. Kgosi ya Iseraele ya mo lemoga fa e le wa baperofeti.


text:
Mme a mo raya a re: “Jehofa o bua jaana, a re: ‘E re ka o lesitse monna yole a tswa mo seatleng sa gago, yo ke ne ke mo neeletse tshenyego, ka re, botshelo jwa gago bo tlaa emela botshelo jwa gagwe, le batho ba gago ba tlaa emela batho ba gagwe.’ ”


text:
Ga dirala e rile morago ga dilo tse, Nabothe wa Mojesereele a bo a na le tshimo ya mafine, e le mo Jesereele fa gautshwane le ntlo e kgolo ya ga Ahabe kgosi ya Samaria.


text:
Ahabe a bua le Nabothe, a re: “Nnaya tshimo ya gago ya mafine, gore ke e dire tshimo ya merogo, ka e le gaufi le ntlo ya me; mme ke tlaa go naya tshimo ya mafine e e botoka bogolo mo boemong jwa yone, kgotsa fa go ka nna molemo mo matlhong a gago, ke tlaa e reka mo go wena ka madi.”


text:
Mme Nabothe a raya Ahabe a re: “A golo mo, Jehofa a go nkiletse, fa nka go naya boswa jwa borraetsho.”


text:
Mme Ahabe a tla a tsena mo ntlong ya gagwe a khutlogile a itumologile ka ntlha ya lefoko le Nabothe wa Mojesereele o le buileng nae; ka a re: “Ga ke go neye boswa jwa borraetsho.” A rapama mo bolaong, a hularela batho, a gana go ja dijo.


text:
Jesebele mosadi wa gagwe a tla kwa go ene, a mo raya a re: “Ana mowa wa gago o hutsafaletseng, fa e bo ne ne o sa je dijo jaana?”


text:
A mo raya a re: “Ke ka ntlha ya gobo ke buile le Nabothe wa Mojesereele, ka mo raya ka re: ‘Nnaya tshimo ya gago ya mafine ka madi; kgotsa fa go ka go kgatlha, ke tlaa go naya tshimo e nngwe ya mafine mo boemong jwa yone’; mme a mphetola a re: ‘Ga nketla ke go naya tshimo ya me ya mafine.’ ”


text:
Jesebele mosadi wa gagwe a mo raya a re: “A o a bo o busa bogosi jwa Iseraele jaana? Nanoga, o je dijo, mme pelo ya gago e dire mokete; nna ke tlaa go naya tshimo ya mafine ya ga Nabothe wa Mojesereele.”


text:
Mme a kwala dikwalo ka leina la ga Ahabe, a di kana ka sekano sa gagwe, a romela dikwalo kwa bagolwaneng le kwa magosaneng ba ba mo motseng wa ga gabo, ba agile le Nabothe.


text:
A kwala mo dikwalong a re: “Laolang gore go ikidiwe dijo, mme lo beye Nabothe kwa tlhogong ga batho.


text:
Lo beye banna ba le babedi ba ba diramatla fa pele ga gagwe, ba supe ka ga gagwe, ba re: ‘O ne wa hutsa Modimo le kgosi.’ Foo lo mo ise kwa ntle, lo mo kgobotletse ka maje gore a swe.”


text:
Banna ba motse wa ga gabo, le bagolwane le magosana ba ba agileng mo motseng wa ga gabo, ba dira jaaka Jesebele a laetse kwa go bone, jaaka go kwadilwe mo dikwalong tse o di rometseng kwa go bone.


text:
Banna ba babedi ba ba diramatla ba tla ba dula fa pele ga gagwe; mme banna ba ba diramatla ba supa ka ga gagwe; e bong ene Nabothe, fa pele ga batho, ba re: “Nabothe o ne a hutsa Modimo le kgosi.” Foo ba mo isa kwa ntle ga motse, ba mo kgobotletsa ka maje, mme a swa.


text:
Ga dirala ya re Jesebele a utlwa fa Nabothe a kgobotleditswe ka maje, mme a sule, Jesebele a raya Ahabe a re: “Nanoga o ye go tsaya tshimo ya mafine ya ga Nabothe wa Mojesereele e o ne a gana go e go naya ka madi; gonne Nabothe ga a a tshela, o sule.”


text:
Ga dirala ya re Ahabe a utlwa fa Nabothe a sule, a nanoga, a re o ya kwa tshimong ya mafine ya ga Nabothe wa Mojesereele, a ya go e tsaya.


text:
“Nanoga, o ye go kgatlhantsha Ahabe kgosi ya Iseraele, yo o agileng mo Samaria; bona, o mo tshimong ya mafine ya ga Nabothe, kwa o ileng gone a ya go e tsaya.


text:
O bue nae o re: ‘Jehofa o bua jaana a re: A o bolaile, mme o bile o ruile?’ O bo o bue nae, o re: ‘Jehofa a re: Mo felong fa dintša di latswitseng madi a ga Nabothe gone, dintša di tlaa latswa madi a gago gone, a e leng a gago tota.’ ”


text:
Ahabe a raya Elija a re: “A o mponye wena mmaba wa me?” A mo fetola a re: “Ke go bonye; gonne o ithekisitse go tla o dira se se bosula mo matlhong a ga Jehofa.


text:
Bona, ke tlaa lere bosula mo go wena, ke tlaa go feelela ruri, ke tlaa tlosetsa Ahabe ngwana mongwe le mongwe wa mosimane, le ene yo o tswaletsweng, le ene yo o itsamaelang fela mo Iseraele;


text:
ke tlaa dira ntlo ya gago e nna jaaka ntlo ya ga Jeroboame morwa Nebate, le jaaka ntlo ya ga Baaša morwa Ahija, ka ntlha ya kgakatso e o nkgakaleditseng mo bogaleng ka yone, mme o bile o leofisitse Baiseraele.


text:
Wa ga Ahabe yo o swelang mo motseng dintša di tlaa mo ja; yo o swelang kwa nageng dinonyane tsa loapi di tlaa mo ja.”


text:
Go ne go se na ope yo o tshwanang le Ahabe, yo o ne a ithekisa go tla a dira se se bosula mo matlhong a ga Jehofa, yo Jesebele mosadi wa gagwe o ne a mo tlhotlheletsa.


text:
Mme a dira mo go makgapha thata ka go ineela medimo ya disetwa, ka fa go tsotlhe tse Baamore ba ne ba di dira, ba Jehofa o ne a ba lelekela koo fa pele ga bana ba Iseraele.


text:
Ga dirala ya re Ahabe a utlwa mafoko ao, a ikgagola diaparo, a apara letsela la kgetse mo mmeleng wa gagwe, a ikitsa go ja, a ba a rapama a le mo letseleng la kgetse, mme a tsamaya ka nyanyaelo.


text:
“A o a bona jaaka Ahabe a ikokobetsa fa pele ga me? E re ka a ikokobetsa fa pele ga me, ga nketla ke lere bosula jo mo motlheng wa gagwe; mme mo motlheng wa ga morwawe ke tlaa lere bosula jo mo ntlong ya gagwe.”


text:
Kgosi ya Iseraele ya raya batlhanka ba yone ya re: “A lo a itse fa Ramothe-gileate e le wa rona, mme re ntse fela re sa o gape mo seatleng sa kgosi ya Siria?”


text:
A raya Jehošafate a re: “A o tlaa bolola le nna re ya go tlhabana kwa Ramothe-gileate?” Jehošafate a raya kgosi ya Iseraele a re: “Nna ke ntse fela jaaka wena, le batho ba me ba ntse jaaka batho ba gago, le dipitse tsa me jaaka dipitse tsa gago.”


text:
Foo kgosi ya Iseraele ya phutha baperofeti, e ka ne e le banna ba le 400, a ba raya a re: “A ke bolole ke ye go tlhasela Ramothe-gileate, kgotsa ke nne fela?” Mme ba re: “Tsamaya; gonne Jehofa o tlaa o tsenya mo seatleng sa kgosi.”


text:
Kgosi ya Iseraele ya raya Jehošafate ya re: “Go sa na le monna mongwe yo re ka botsang mo go Jehofa ka ene, Mikaia morwa Imela; mme ke a mo ila; gonne ga a ke a bolela molemo ka ga me, fa e se bosula fela.” Jehošafate a re: “A kgosi e se re jalo.”


text:
Foo kgosi ya Iseraele ya bitsa molaodisiwa mongwe, a mo raya a re: “Itlhaganele o ye go mpiletsa Mikaia morwa Imela.”


text:
Mme jaana kgosi ya Iseraele le Jehošafate kgosi ya Juta, mongwe le mongwe a bo a dutse mo setulong sa gagwe sa bogosi, ba kgabile ka dikobo tsa bone, ba le mo patlelong fa botsenong jwa kgoro ya Samaria; mme baperofeti botlhe ba bo ba bolela fa pele ga bone.


text:
Setekia morwa Kenana a itirela dinaka tsa tshipi, mme a re: “Jehofa o bua jaana a re: ‘O tlaa kgorometsa Basiria ka tse, go tsamaya ba nyelela.’ ”


text:
Baperofeti botlhe ba bolela jalo ba re: “Ya kwa Ramothe-gileate, mme o tlhogonolofale; gonne Jehofa o tlaa o tsenya mo seatleng sa kgosi.”


text:
Morongwa yo o ne a ile go bitsa Mikaia a bua nae, a re: “A ko o bone, mafoko a baperofeti a bolelela kgosi molemo ka molomo o le mongwe fela; ke a go rapela, a lefoko la gago le tshwane le lefoko la mongwe wa bone, o bolele molemo fela.”


text:
Ya re a sena go tla kgosing, kgosi ya mo raya ya re: “Mikaia, a re ye go tlhasela fela kwa Ramothe-gileate, kgotsa re nne fela?” Mme a mo fetola a re: “Ya, o tlhogonolofale; mme Jehofa o tlaa o tsenya mo seatleng sa kgosi.”


text:
Kgosi ya mo raya ya re: “Ke tlaa go ikanisa ga kae, gore o se bue sepe le nna fa e se boammaaruri fela mo ineng la ga Jehofa.”


text:
A re: “Ke ne ka bona Baiseraele botlhe ba falaletse mo dithabeng, jaaka dinku tse di se nang modisa; Jehofa a re: ‘Ba, ga ba na mong; a mongwe le mongwe wa bone a boele kwa ntlong ya gagwe ka kagiso.’ ”


text:
Kgosi ya Iseraele ya raya Jehošafate ya re: “A ga ke a go bolelela fa a se ketla a bolela molemo ka ga me, fa e se bosula fela?”


text:
Mme a re: “Ke gone, wena, utlwa lefoko la ga Jehofa; ka bona Jehofa a dutse mo setulong sa gagwe sa bogosi, mme lesomosomo lotlhe la legodimo la bo le eme fa go ene ka fa tsogong le legolo, le ka fa go la molema.


text:
Jehofa a re: ‘E mang yo o tlaa tsietsang Ahabe gore a tle a ye kwa Ramothe-gileate, mme a wele gone?’ Mongwe a bua jaana, yo mongwe a bua ka go sele.


text:
Jehofa a o raya a re: ‘Kang?’ Wa re: ‘Ke tlaa tswa ke nna mowa o o akang mo melomong ya baperofeti botlhe ba gagwe.’ Mme a re: ‘O tlaa mo fepisa, le gone o tlaa mo fenya; tswa o ye o dire jalo.’


text:
“Ke gone bona, Jehofa o tsentse mowa o o akang mo melomong ya baperofeti botlhe ba, ba gago; Jehofa o buile bosula ka ga gago.”


text:
Foo Setekia morwa Kenana a atamela, mme a faphola Mikaia mo lesameng a re: “Ana mowa wa Modimo o dule mo go nna ka tsela efe wa ya go bua le wena?”


text:
Mikaia a re: “Bona, o tlaa bona ka tsatsi leo, motlhang o tsenang mo ntlwaneng e e kwa teng o ya go iphitlha gone.”


text:
Kgosi ya Iseraele ya re: “Tshwarang Mikaia, lo mmusetse kwa go Amone molaodi wa motse, le kwa go Joaše morwa kgosi;


text:
lo re: ‘Kgosi ya re: Tsenyang seo se sa motho mo ntlong ya kgolegelo, lo mo otle ka dijo tsa patikego le ka metsi a patikego, go tsamaya ke tla ka kagiso.’ ”


text:
Mikaia a re: “E tlaa re fa o ka boa le fa e le motlha mongwe ka kagiso, Jehofa o tlaa bo a sa bua ka nna.” Mme a re: “Utlwang lona lotlhe ditšhaba.”


text:
Mme kgosi ya Iseraele ya raya Jehošafate ya re: “Ke tlaa ikgakisa, ke itse go tsena mo tlhabanong, wena o apare dikobo tsa gago.” Kgosi ya Iseraele ya ikgakisa, ya tsena mo tlhabanong.


text:
Kgosi ya Siria e ne e laotse balaodi ba ba 32 ba dikara tsa gagwe, a re: “Lo se ka lwa tlhabana le ope monnye le fa e le mogolo, fa e se le kgosi ya Iseraele e le yosi fela.”


text:
Ga dirala ya re balaodi ba dikara ba bona Jehošafate, ba re: “E tlaa bo e le ene kgosi ya Iseraele.” Mme ba fapoga ba ya go tlhabana nae; mme Jehošafate a goa.


text:
Ga dirala ya re balaodi ba dikara ba bona fa e se kgosi ya Iseraele, ba bowa kwa go mo konateleleng.


text:
Monna mongwe a fula fela ka bora, ka phaphauletso, a betsa kgosi ya Iseraele fa malokolong a moitshomelo wa phemelo; ka ntlha ya moo a raya mokgweetsi wa kara ya gagwe a re: “Retolola letsogo la gago o nntshe mo ntweng; gonne ke tlhabilwe mo go botlhoko.”


text:
Tlhabano ya gakala ka tsatsi leo; mme kgosi ya tshegediwa mo kareng ya gagwe go tlhabanwa le Basiria, mme a tla a swa maitsebowa; mme madi a tshologela mo khuting ya kara a tswa mo nthong.


text:
Ya re letsatsi le kotlomela mokgosi wa lela wa ya le ntwa yotlhe, ga twe: “A mongwe le mongwe a ye motseng wa ga gabo, le mongwe le mongwe lefatsheng la ga gabo.”


text:
Ba tlhatswa kara fa lekadibeng la Samaria; mme dintša tsa tlhabuketsa madi a gagwe; (aitse basadi ba diaka ba ne ba tle ba itlhapise gone); jaaka lefoko la ga Jehofa le o kileng a le bua.


text:
Ditiro tse dingwe tsa ga Ahabe, le tsotlhe tse o ne a di dira, le ntlo ya naka tsa tlou e o ne a e aga, le metse yotlhe e o ne a e aga, a ga go a kwalwa mo lokwalong lwa ditirafalo tsa dikgosi tsa Iseraele?


text:
E rile Jehošafate a simolola go busa a bo a le dinyaga di le 35; a busa ka dinyaga di le 25 mo Jerusalema. Leina la ga mmaagwe e ne e le Asube morwadia Shilefi.


text:
A sepela mo tseleng yotlhe ya ga Asa rraagwe; ga a ka a fapoga mo go yone, a ntse a dira se se molemo mo matlhong a ga Jehofa, le fa go ntse jalo mafelo a a tlotlometseng a se ka a tlosiwa; batho ba nna ba isa ditlhabelo ba fisa maswalo mo mafelong a a tlotlometseng.


text:
Ditiro tse dingwe tsa ga Jehošafate, le bonatla jwa gagwe jo o ne a bo bonatsa, le jaaka a ne a tlhabana, a ga go a kwalwa mo lokwalong lwa ditiralelo tsa dikgosi tsa Juta?


text:
Jehošafate a dira dikepe tsa Tarešiše tsa go ya go tsaya gouta kwa Ofire: mme ga di a ka tsa ya; gonne dikepe di ile tsa thubega kwa Esione-gebere.


text:
Foo Ahasia morwa Ahabe a raya Jehošafate a re: “A batlhanka ba me ba ye le batlhanka ba gago mo dikepeng.” Mme Jehošafate a gana.


text:
Jehošafate a robala le borraagwe, a fitlhwa le borraagwe mo motseng wa ga Dafite rraagwe; Jehorame morwawe a busa mo boemong jwa gagwe.


text:
Ahasia morwa Ahabe a simolola go busa Baiseraele mo Samaria ka ngwaga wa lesome le bosupa wa ga Jehošafate kgosi ya Juta, a busa Baiseraele ka dinyaga di le pedi.


text:
Mme a dira se se bosula mo ponong ya ga Jehofa, a sepela mo tseleng ya ga rraagwe, le mo tseleng ya ga Jeroboame morwa Nebate, yo o ne a leofisa Baiseraele.


text:
A direla Baale, a mo obamela, mme a tlhotlheletsa Jehofa Modimo wa Iseraele mo bogaleng, jaaka tsotlhe tse rraagwe o kileng a di dira.


text:
Ahasia a wa ka fa fensetereng se se selotloa sa ntlwana ya gagwe e e godimo e e mo Samaria, mme a lwala; a roma batho, a ba raya a re: “Yang lo botse mo go Baalesebube modimo wa Ekerone, gore, a ke tlaa fola mo botlhokong jo?”


text:
Moengele wa ga Jehofa a raya Elija wa Motišebe a re: “Nanoga o ye go kgatlhantsha barongwa ba kgosi ya Samaria, o ba reye o re: ‘A ke ka gobo go se na Modimo mo Iseraele, fa e bo ne ne jaana lo ya go botsa mo go Baalesebube modimo wa Ekerone?’


text:
Ke gone Jehofa o bua jaana, a re: ‘Ga o ketla o fologa mo bolaong jo o palameng mo go jone, o tlaa swa ruri.’ ” Elija a tsamaya.


text:
Ba mo raya ba re: “Go tlile monna mongwe go re kgatlhantsha, a re raya a re: ‘Boelang kwa kgosing e e lo romileng, lo mo reye lo re: Jehofa o bua jaana a re: A ke ka gobo go se na Modimo mo Iseraele fa e bo ne ne fano o roma o ya go botsa mo go Baalesebube modimo wa Ekerone jaana? Ka ntlha ya moo ga o ketla o fologa mo bolaong jo o palameng mo go jone, mme o tlaa swa ruri.’ ”


text:
Ya ba raya ya re: “E ne e le monna yo o ntseng jang yo o tsileng go lo kgatlhantsha, a ba a lo bolelela mafoko a?”


text:
Ba e fetola ba re: “E ne e le monna yo o bobowa, a itlamile mo lothekeng ka moitlamo wa letlalo.” A re: “Ke Elija wa Motišebe.”


text:
Foo kgosi ya roma kwa go ene molaodi mongwe wa batho ba ba 50, a na le ba ba 50 ba gagwe. A ya kwa go ene; mme bonang, a bo a dutse mo tlhoreng ya thaba. A bua nae a re: “Wena monna wa Modimo, kgosi ya re o fologe.”


text:
Elija a fetola molaodi wa ba ba 50, a re: “Fa ke le monna wa Modimo, a molelo o fologe kwa legodimong, o go nyeletse le ba ba 50 ba gago.” Ga fologa molelo kwa legodimong, wa mo nyeletsa le ba ba 50 ba gagwe.


text:
Gape ya roma kwa go ene molaodi yo mongwe wa banna ba ba 50, a na le ba ba 50 ba gagwe. Ene a mo raya a re: “Wena monna wa Modimo, kgosi e buile jaana ya re o fologe ka bonako.”


text:
Elija a ba fetola, a ba raya a re: “Fa ke le monna wa Modimo, a molelo o fologe kwa legodimong, o go nyeletse le ba ba 50 ba gago.” Mme molelo wa Modimo wa fologa kwa legodimong, wa mo nyeletsa le ba ba 50 ba gagwe.


text:
Gape ya roma molaodi wa ba ba 50 ba boraro, a na le ba ba 50 ba gagwe. Molaodi wa boraro, wa ba ba 50 a ya a fitlha a wela ka mangole fa pele ga Elija, a mo rapela, a mo raya a re: “Wena monna wa Modimo wee, ke a go rapela, a botshelo jwa me le botshelo jwa batlhanka ba gago ba ba 50 ba, bo ratege mo ponong ya gago.


text:
Bona, ga fologa molelo kwa legodimong wa nyeletsa balaodi ba babedi ba pele le ba ba 50 ba bone; jaana a botshelo jwa me bo ratege mo ponong ya gago.”


text:
Moengele wa ga Jehofa a raya Elija a re: “Fologa nae; o se ka wa boifa.” Mme a nanoga, a fologela nae kwa kgosing.


text:
A mo raya a re: “Jehofa o bua jaana a re: ‘E re ka o romile batho ba ya go botsa mo go Baalesebube modimo wa Ekerone, a ke ka gobo go se na Modimo mo Iseraele o go ka bodiwang lefoko la one? Ka ntlha ya gone moo, ga o ketla o fologa mo bolaong jo o palameng mo go jone, mme o tlaa swa ruri.’ ”


text:
Jalo a swa jaaka lefoko la ga Jehofa le Elija o ne a le buile. Jehorame a simolola go busa mo boemong jwa gagwe, ka ngwaga wa bobedi wa ga Jehorame morwa Jehošafate; gonne o ne a se na ngwana wa mosimane.


text:
Ditiro tse dingwe tsa ga Ahasia tse o ne a di dira, a ga di a kwalwa mo lokwalong lwa ditirafalo tsa dikgosi tsa Iseraele?


text:
Ga dirala, e rile fa Jehofa a tlaa tlhatlosa Elija ka sefefo go mo isa legodimong, Elija a tloga kwa Gilegale a na le Eliša.


text:
Elija a raya Eliša a re: “Ke a go rapela nama o sa setse fa; gonne Jehofa o nthomile, a re ke ye kwa Bethele.” Mme Eliša a re: “Jaaka Jehofa a tshedile le jaaka mowa wa gago o tshedile, ga nketla ke go tlogela.” Mme ba ya kwa Bethele.


text:
Bomorwa baperofeti ba ba mo Bethele ba tswela kwa go Eliša, ba mo raya ba re: “A o a itse fa Jehofa a tlaa tlosa mong wa gago mo tlhogong ya gago gompieno?” A re: “Ee, ke a itse, didimalang fela lona.”


text:
Elija a mo raya a re: “Eliša, ke a go rapela, nama o sa setse fa; gonne Jehofa o nthomile, a re ke ye Jeriko.” Mme a re: “Jaaka Jehofa a tshedile le jaaka mowa wa gago o tshedile, ga nketla ke go tlogela.” Mme ba tla Jeriko.


text:
Bomorwa baperofeti ba ba mo Jeriko ba atamela kwa go Eliša, ba mo raya ba re: “A o a itse fa Jehofa a tlaa tlosa mong wa gago mo tlhogong ya gago gompieno?” A ba fetola a re: “Ee, ke a itse; didimalang fela lona.”


text:
Elija a mo raya a re: “Ke a go rapela, nama o sa setse fa; gonne Jehofa o nthomile, a re ke ye Joretane.” Mme a re: “Jaaka Jehofa a tshedile le jaaka mowa wa gago o tshedile, ga nketla ke go tlogela.” Mme ba tswelela pele boo babedi.


text:
Banna ba ba 50 ba bomorwa baaperofeti ba ya, ba ema ba lebaganye nabo kgakala; bone boo babedi ba ema fa Joretane.


text:
Elija a tsaya kobo ya gagwe a e menaganya, a fopha metsi, mme a kgaoganela kwano le kwa, mme bone boo babedi ba kgabaganya ba gata lefatshe le le omeletseng.


text:
Ga dirala e rile ba sena go kgabaganya, Elija a raya Eliša a re: “Lopa se ke tlaa se go direlang, ke ise ke tlosiwe mo go wena.” Eliša a re: “Ke a go rapela, a mowa wa gago, o le dikabelo di le pedi, o nne mo go nna.”


text:
Mme a re: “O lopile selo se se thata; mme le fa go ntse jalo, e tlaa re fa o mpona mogang ke tlosiwang mo go wena, go tlaa nna jalo mo go wena, mme e tlaa re fa o sa mpone, ga go ketla go nna jalo.”


text:
Ga dirala, ya re ba ntse ba tswelela pele, ba ntse ba bua, bonang, ga bonala kara ya molelo, le dipitse tsa molelo, tsa ba kgaoganya boo babedi; mme Elija a tlhatlogela kwa legodimong ka sefefo.


text:
Eliša a go bona, mme a re: “Rra wee! Rra wee! Dikara tsa Iseraele le bapalami ba tsone.” Mme a se ka a tlhola a mmona; a tshwara diaparo tsa gagwe, a di gagoganya sebedi.


text:
A tsaya kobo ya ga Elija e e oleng mo go ene, a fopha metsi, a re: “Jehofa Modimo wa ga Elija o kae?” E rile ene a sena go fopha metsi, a kgaoganela kwano le kwa; mme a kgabaganya.


text:
E rile bomorwa baperofeti ba ba mo Jeriko, ka ba lebaganye nae, ba mmona, ba re: “Mowa wa ga Elija o ntse mo go Eliša.” Ba tla go mo kgatlhantsha, ba ikobela fa fatshe fa pele ga gagwe.


text:
Ba mo raya ba re: “A ko o bone jaana, batlhanka ba gago ba na le banna ba ba thata ba le 50; re a go rapela, a ba ye go batla mong wa gago; e se re gongwe mowa wa ga Jehofa o mo tlhatlositse, wa mo latlhela mo thabeng nngwe, kgotsa mo molapong mongwe.” Mme a re: “Lo se ka lwa roma.”


text:
Mme ka ba mo emelela thata a ba a tla a nna ditlhong a re: “Romang.” Ba roma banna ba le 50; mme ba batla ka malatsi a le mararo, mme ba se ka ba mmona.


text:
Ba boela kwa go ene a sa ntse a tlhotse mo Jeriko; a ba raya a re: “A ga ke a lo raya ka re lo se tsamaye?”


text:
Banna ba motse oo ba raya Eliša ba re: “Re a go rapela, bona, bonno jwa motse o, bo bontle, jaaka morena wa me a bona; mme metsi a bosula, le lefatshe ga le ungwe.”


text:
A tswela kwa metsweding ya metsi, mme a latlhela letswai mo teng, a re: “Jehofa o bua jaana, a re: Ke alafile metsi a; ga go ketla go tlhola go le loso le fa e le go tlhoka go ungwa.”


text:
A tloga gone a ya Bethele; ya re a tsamaya a le mo tseleng, ga tswa banyana mo motseng, ba mo sotla, ba mo raya ba re: “Tlhatloga logatadima! Tlhatloga logatadima!”


text:
A gadima, a ba bona, a ba hutsa mo ineng la ga Jehofa. Mme ga tswa dibera tse dinamagadi di le pedi mo sekgweng, tsa gagola bana ba le 42 mo go bone.


text:
Jaana Jorame morwa Ahabe a simolola go busa Baiseraele mo Samaria ka ngwaga wa 18 wa ga Jehošafate kgosi ya Juta, a busa ka dinyaga di le 12.


text:
A dira se se bosula mo ponong ya ga Jehofa; e seng jaaka rraagwe le jaaka mmaagwe; gonne o ne a tlosa lentswe le le emeng motloutlo la ga Baale, le rraagwe o ne a le dirile.


text:
Le fa go ntse jalo a ngaparela maleo a ga Jeroboame morwa Nebate, a o ne a loefisa Baiseraele ka one; ga a ka a fapoga mo go one.


text:
Jaana Meša kgosi ya Moabe e ne e le modisa wa dinku; mme o ne a tle a neye kgosi ya Iseraele bobowa jwa dikwanyana di le 100 000, le jwa diphelefu di le 100 000.


text:
A roma kwa go Jehošafate kgosi ya Juta, a re: “Kgosi ya Moabe e ntsuololetse; a o tlaa ya le nna go tlhabana le Bamoabe?” A re: “Ke tlaa ya; nna ke ntse jaaka wena, batho ba me ba ntse jaaka ba gago, dipitse tsa me di ntse jaaka dipitse tsa gago.”


text:
Jalo kgosi ya Iseraele ya bolola, le kgosi ya Juta, le kgosi ya Etome; ba potologa ka loeto lwa malatsi a supa. Go ne go se na metsi a a nowang ke ntwa, le fa e le ke dilo tse ba belesitseng ka tsone.


text:
Jalo kgosi ya Iseraele ya re: “Ija; gonne Jehofa o phuthile dikgosi tse tharo tse go tla a di tsenya mo seatleng sa Moabe.”


text:
Jehošafate a re: “A ga go na moperofeti wa ga Jehofa fano, gore re tle re botse mo go Jehofa ka ene?” Mongwe wa batlhanka ba kgosi ya Iseraele, a re: “Eliša morwa Shafate yo o ne a tle a tlhapise Elija diatla, o fa.”


text:
Jehošafate a re: “Lefoko la ga Jehofa le na nae.” Mme kgosi ya Iseraele, le Jehošafate, le kgosi ya Etome ba ya kwa go ene.


text:
Eliša a raya kgosi ya Iseraele a re: “Ke dirang ka wena? Ya baperofeting ba ga rraago, le kwa baperofeting ba ga mmaago.” Kgosi ya Iseraele ya mo raya ya re: “Nnyaa; gonne Jehofa o phuthile dikgosi tse tharo tse go tlaa a di tsenya mo seatleng sa Moabe.”


text:
Eliša a re: “Jaaka Jehofa wa masomosomo a tshedile, yo ke emang fa pele ga gagwe, ruri, fa e ka bo e se go re ke tlhokometse Jehošafate, kgosi ya Juta jaaka a le fa, nka bo ke sa lebe kwa go wena, le fa e le go go bona.


text:
Gonne Jehofa a re: ‘Ga lo ketla lo bona phefo, le gone ga lo ketla lo bona pula, le fa go ntse jalo molapo o o tlaa tlala metsi; lo tlaa nwa, lona le dikgomo tsa lona, le dipelesa tsa lona.’


text:
Mme selo se ya bo e le se se motlohofo fela mo ponong ya ga Jehofa; le gone o tlaa tsenya Moabe mo seatleng sa lona.


text:
Lo kgemethe motse mongwe le mongwe o o thekeleditsweng, le motse mongwe le mongwe o o tlhophegileng, lo reme setlhare sengwe le sengwe se se molemo, lo katele metswedi yotlhe ya metsi, lo senyake sebata sengwe le sengwe se se molemo sa lefatshe ka maje.”


text:
Ga dirala ya re ka mošo, e ka ne e le ka lobaka lwa fa go isiwa seromololo, ga bo go tla metsi ka tsela ya Etome, mme lefatshe la tlala metsi.


text:
Jaana e rile Bamoabe botlhe ba utlwa fa dikgosi di tsile go tlhabana nabo, ba phuthega, botlhe ba e leng gone ba nonofang go tlhomela dibolao, le go ya kwa bagoding, mme ba ema fa molelwaneng.


text:
Ba tsoga ka maphakela, mme letsatsi la bo le phatsimela mo metsing, Bamoabe ba bona metsi bolebagana nabo a le mahibidu jaaka madi;


text:
ba re: “Seo se ke madi; ruri dikgosi di senyegile, di bile di bolaanye; mme jaana Moabe a re, yang thopong.”


text:
Mme e rile ba tla bothibelelong jwa Baiseraele, Baiseraele ba nanoga, ba kgemetha Bamoabe, ba ba ba tla ba tshaba fa pele ga bone; ba tswelela kwa lefatsheng ba eta ba kgemetha Bamoabe.


text:
Ba rutlolola metse; mme ya re mo sebateng sengwe le sengwe se se molemo sa lefatshe motho mongwe le mongwe a latlhele lentswe la gagwe, ba se tlatse; ba katela metswedi yotlhe ya metsi, ba rema ditlhare tsotlhe tse di molemo; ba ba ba tla mo Kireharesethe, ba tlogela maje a one go le gosi fela; le fa go ntse jalo ba metsekedi ba a potologa, ba o konopa.


text:
Ya re kgosi ya Moabe e bona fa tlhabano e le botlhoko bobe mo go ene, ya tsaya banna ba le 700 ba ba itseng go janja ka tšhaka, a re, o thobeselela kwa kgosing ya Etome; mme ba retelelwa.


text:
Foo a tsaya morwawe yo mogolo yo o tlaa busang mo boemong jwa gagwe, a mo isa tshupelo e e fisiwang godimo ga lorako. Ga nna kgakatsego e kgolo ka ga Iseraele; mme ba mo tlogela ba boela kwa lefatsheng la ga bone.


text:
Mosadi mongwe wa basadi ba bomorwa baperofeti a isa selelo kwa go Eliša, a re: “Motlhanka wa gago, monna wa me, o sule; o a itse fa motlhanka wa gago a ne a boifa Jehofa; mme motho yo go tshotsweng dilo molato mo go ene o tsile go itseela bana ba me ba babedi go ba ntsha batlhanka.”


text:
Eliša a mo raya a re: “Ke tlaa go direlang? Mpolelela, o na le eng mo ntlong?” A re: “Lelata la gago ga le na sepe mo ntlong, fa e se nkgwanyana ya lookwane.”


text:
Foo a re: “Ya o adime dinkgwana mo go bagaeno botlhe fela, e bong dinkgwana tse di se nang sepe; o di adime di se dinnye.


text:
O tsene mo ntlong, o itswalele mo teng le bomorwao, o bo o thele lookwane mo dinkgwaneng tseo tsotlhe; tse di tletseng o di beye fa thoko.”


text:
Jalo a tloga fa go ene a ya a itswalela le bomorwawe; bone ba isa dinkgwana kwa go ene, ene a di thela.


text:
Ga dirala ya re dinkgwana di sena go tlala, a raya morwawe a re: “Ba o nteretse nkgwana e nngwe gape.” A mo raya a re: “Ga go tlhole go le nkgwana epe.” Mme lookwane lwa ema.


text:
Foo a tla a bolelela monna wa Modimo. Ene a re: “Ya o rekise lookwane, o duele molato wa gago, o tshele ka lo lo tlaa salang, wena le bomorwao.”


text:
Ga dirala ya re ka letsatsi lengwe Eliša a fetela kwa Shuneme, kwa go ne go na le mosadi mongwe yo mogolo teng, mosadi a mo rapela thata gore a je dijo. Ga nna jalo, gongwe le gongwe fa a feta, a fapogele gone a ye go ja dijo.


text:
Mosadi a raya monna wa gagwe a re: “Ke lemoga fa monna yo o tlholang a feta ka rona e le monna yo o itshepileng wa ga Jehofa.


text:
Ke a go rapela, a re ke re dire ntlwana mo lorakong; re mo alele bolao gone, le lomati lwa bojelo, le setulo, le setlhomo sa lobone; go tlaa dirala go re fa a tla ka rona a fapogele gone.”


text:
A raya Gehasi motlhanka wa gagwe a re: “Bitsa Mošuneme yoo.” Ya re a sena go mmitsa, a tla a ema fa pele ga gagwe.


text:
A mo raya a re: “O reye mosadi o re: Bona, o re bolokile ka poloka yotlhe e; o ka direlwang? A o rata go buelelwa kwa kgosing, kgotsa mo molaoding wa ntwa?” Mosadi a mo fetola a re: “Ke agile fela mo bathong ba gaetsho.”


text:
Mme a re: “Ana foo o ka direlwang?” Gehasi a re: “Ruri, ga a na ngwana wa mosimane, le monna wa gagwe o tsofetse.”


text:
Eliša a re: “E tlaa re go le nako eno, fa motlha o fitlhile, o tlaa tlamparela ngwana wa mosimane”. Mme mosadi a re: “Nnyaa, morena wa me, monna wa Modimo, o se ka wa aketsa lelata la gago.”


text:
Mme mosadi a ithwala, a bona ngwana wa mosimane mo lobakeng loo, motlha o sena go fitlha, jaaka Eliša a mo reile.


text:
E rile ngwana a sena go gola, ga dirala ya re ka letsatsi lengwe, a tswela kwa go rraagwe kwa baseging ba mabele.


text:
A raya rraagwe a re: “A tlhogo ya me! a tlhogo ya me!” A raya motlhanka wa gagwe a re: “Mo ise kwa go mmaagwe.”


text:
E rile a sena go mo tsaya, a mo isitse kwa go mmaagwe, a dula mo mangoleng a gagwe go ya motshegareng, a itse go swa.


text:
A bitsa monna wa gagwe a re: “Ke a go rapela, a ko o nthomele motlhanka mongwe, le esela nngwe, gore ke sianele kwa monneng wa Modimo, ke itse go tla.”


text:
Monna a re: “O elang kwa go ene gompieno? Ga go rogwe kgwedi, e bile ga go Sabata.” Mosadi a re: “Nnyaa, lesa go siame fela.”


text:
Foo a belesa esela, a raya motlhanka wa gagwe a re: “E kgweetse, re tsamaye; o se ka wa ntiya mo loetong fa ke sa go laole jalo.”


text:
Jalo a tsamaya, a ya a fitlha kwa monneng wa Modimo kwa thabeng ya Karemele. Ga dirala ya re monna wa Modimo a mmona a sa le kgakala, a raya motlhanka wa gagwe Gehasi a re: “Bona, mosadi wa Mošuneme ke yole.


text:
A ko o siane o ye go mo kgatlhantsha, o mo reye o re: A go molemo koo go wena? A go molemo koo monneng wa gago, a go molemo koo ngwaneng?” Mosadi a fetola a re: “Go molemo.”


text:
Ya re a fitlha kwa monneng wa Modimo kwa thabeng, a mo tshwara dinao. Gehasi a atamela a re o a mo kgorometsa; mme monna wa Modimo a re: “Mo lese, gonne mowa wa gagwe o hutsafetse mo teng ga gagwe; Jehofa o go ntobetse, ga a ka a mpolelela.”


text:
Foo mosadi a re: “A nkile ka eletsa ngwana wa mosimane mo moreneng wa me? A ga a re: O se ka wa ntsietsa?”


text:
Foo a raya Gehasi a re: “Ikokwaele lotheka, o tseye tsamma ya me mo seatleng, o tsamaye; fa o kopana le mongwe, o se ka wa mo dumedisa; fa mongwe a go dumedisa, o se ka wa mo araba; mme o fitlhe o beye tsamma ya me mo sefatlhogong sa ngwana.”


text:
Mma ngwana a re: “Jaaka Jehofa a tshedile, le jaaka mowa wa gago o tshedile ga nketla ke go tlogela.” A nanoga, a sala mosadi morago.


text:
Gehasi a ba fetela pele, a fitlha a baya tsamma mo sefatlhogong sa ngwana; mme go ne go se na lentswe, le fa e le kutlo. Ka ntlha ya moo a boa a tla go mo kgatlhantsha, a mmolelela a re: “Ngwana ga a tsoge.”


text:
Ya re Eliša a sena go tla mo ntlong, bonang, ngwana a bo a sule, a bile a beilwe mo bolaong jwa gagwe.


text:
A ya a rapama mo godimo ga ngwana, a baya molomo wa gagwe mo molomong wa gagwe, le matlho mo matlhong a gagwe, le diatla tsa gagwe mo diatleng tsa gagwe; a ikotlololela mo go ene; mme nama ya ngwana ya thuthafala.


text:
Foo a boa, a tsamayatsamaya mo ntlong gangwe fela; a ba a ya a ikotlololela mo go ene; mme ngwana a ethimola gasupa, ngwana a ba a budulola matlho.


text:
A bitsa Gehasi, a re: “Bitsa motho yo wa Mošuneme.” A bitsa mosadi. Ya re a sena go tsena kwa go ene, a re: “Tsaya morwao.”


text:
Eliša a boela gape kwa Gilegale; go ne go le leuba mo lefatsheng; bomorwa baperofeti ba ne ba dutse fa pele ga gagwe. Mme a raya motlhanka wa gagwe a re a tlhatlaye pitsa e kgolo, a apeele bomorwa baperofeti logodu.


text:
Mongwe a tswela kwa nageng a ya go ga merogo, mme a fitlhela menamo, a gokga mosumo mongwe mo go yone wa tlala ka kobo ya gagwe, a tla a o gabelela mo pitseng ya logodu; gonne ba ne ba sa o itse.


text:
Ba tsholela banna bao, gore ba je. Ga dirala ya re ba ja logodu ba goa ba re: “Monna wa Modimo wee, go na le loso mo pitseng!” Mme ba retelelwa ke go e ja.


text:
A re: “Lereng boupe.” A bo fagela mo pitseng, a re: “Tsholelang batho gore ba je.” Mme ga bo go sa tlhole go le molato ope mo pitseng.


text:
Ga tla monna mongwe a tswa Baale-Šališa, a lereditse monna wa Modimo dinkgwe tsa mabutswapele, dinkgwe tsa barele di le 20, le diako tse dintšha tsa mabele mo kgetsing ya gagwe. Mme a re: “Nayang batho ba je.”


text:
Mme motlhanka wa gagwe a re: “Wa reng? A ke ke beye go mo fa pele ga banna ba le lekgolo?” Mme ene a re: “Naya batho fela, gore ba je; gonne Jehofa o bua jaana, a re: ‘Ba tlaa ja ba ba ba sadisa.’ ”


text:
Jaana Naamane molaodi wa ntwa ya kgosi ya Siria, e ne e le kala e kgolo ya mong wa gagwe, a tlotlega, gonne Jehofa o ne a neile Basiria phenyo ka ene; e bile e le seganka se se pelokgale, mme a bo a le molepero.


text:
Basiria ba bo ba kile ba bolola bonokwane ba le ditlhopha, mme ba ne ba tsile ba lerile setshwarwana kwa lefatsheng la Iseraele, e le morweetsana; mme a bo a direla mosadi wa ga Naamane.


text:
A raya mohumagadi wa gagwe a re: “A bo morena wa me a ka bo a le kwa go moperofeti yo o kwa Samaria! O ne a tlaa fola mo leperong la gagwe.”


text:
Mme mongwe a tsena, a bolelela morena wa gagwe, a re: “Morweetsana yo e leng wa lefatshe la Iseraele o buile jaana le jaana.”


text:
Kgosi ya Siria ya re: “Tloga o tsamaye, ke tlaa romela lokwalo kwa kgosing ya Iseraele.” Mme a tsamaya; a tshola dipapetla di le 30 000 tsa selefera, le dipapetla di le 6 000 tsa gouta, le dipaka di le some tsa diaparo.


text:
A isa lokwalo kwa kgosing ya Iseraele, a re: “Mme jaana, e tlaa re lokwalo lo lo fitlha koo go wena, o bo o bona, ke romile Naamane motlhanka wa me koo go wena, gore o mo alafe lepero la gagwe a fole.”


text:
Ga dirala ya re kgosi ya Iseraele e sena go bala lokwalo, ya ikgagola diaparo, ya re: “A ke Modimo, wa go bolaya le go tshedisa, fa e tlaa bo ne ne monna yo a roma kwa go nna, a re ke alafe motho lepero la gagwe a fole? Ke a lo rapela, lo gopoleng, lo bone jaaka a senka ka fa o ka omanang le nna ka gone.”


text:
Ga dirala, e rile Eliša monna wa Modimo a utlwa fa kgosi ya Iseraele e ikgagotse diaparo, a roma kwa kgosing a re: “O ikgagoletseng diaparo? A a tle kwano go nna, mme o tlaa itse fa go na le moperofeti mo Iseraele.”


text:
Jalo Naamane a tla ka dipitse tsa gagwe le ka dikara tsa gagwe, a fitlha a ema fa mojakong wa ntlo ya ga Eliša.


text:
Eliša a roma motho kwa go ene, a re: “Ya o tlhape gasupa mo Joretane, mme nama ya gago e tlaa ba e boela mo go wena, o tlaa ntlafala.”


text:
Mme Naamane a nna bogale, a tsamaya, a re: “Bona, ke itheile ka re, ruri o tlaa tswela kwa go nna, a ema, a bitsa leina la ga Jehofa Modimo wa gagwe, a fokela felo fa go botlhoko ka letsogo la gagwe, a alafa molepero a fola.


text:
Abana le Farepare, dinoka tsa Damaseko, a ga di molemo bogolo go metsi otlhe a Iseraele? A ga ke kake ka tlhapa mo go tsone ka ntlafala?” Mme a retologa, a tsamaya a le bogale.


text:
Batlhanka ba gagwe ba atamela ba bua nae, ba re: “Rra wee, fa moperofeti a ka bo a go laotse gore o dire sengwe se segolo, a o ne o se ketla o se dira? Bogolo jang ka e le fa a go raya a re: ‘Tlhapa, mme o ntlafale?’ ”


text:
Foo a fologa a ikina gasupa mo Joretane, jaaka polelo ya monna wa Modimo; mme nama ya gagwe ya bowa, ya tshwana le nama ya ngwanyana fela, a ntlafetse.


text:
A boela kwa monneng wa Modimo, ene le lekoko lotlhe la gagwe, a fitlha a ema fa pele ga gagwe; a re: “Bona, jaana ke a itse fa go se na Modimo ope mo lefatsheng lotlhe, fa e se mo Iseraele; ke gone ke a go rapela ka re, amogela mpho mo motlhankeng wa gago.”


text:
Mme a re: “Jaaka Jehofa a tshedile, yo ke emang fa pele ga gagwe, ga nketla ke amogela epe”. Mme a mo emelela gore a e amogele; mme a gana.


text:
Naamane a re: “Fa go sa nne jalo, le fa go ntse jalo, ke a go rapela, a motlhanka wa gago a newe mmu o le merwalo e le mebedi ya bommoulo, gonne motlhanka wa gago ga a ketla a tlhola a isetsa medimo epe a sele tshupelo e e fisiwang le fa e le tlhabelo, fa e se Jehofa fela.


text:
A Jehofa a itshwarele motlhanka wa gago mo selong se; e tlaa re fa mong wa me a ya mo ntlong ya ga Rimone, a ya go obamela gone, mme a ikaega mo tsogong la me, mme ke ikoba mo ntlong ya ga Rimone, a Jehofa a itshwarele motlhanka wa gago mo selong se.”


text:
Gehasi motlhanka wa ga Eliša monna wa Modimo a ithaya a re: “Bona, mong wa me o rekegetse Naamane wa Mosiria yo, ka a se ka a amogela mo seatleng sa gagwe se o ne a tsile naso; jaaka Jehofa a tshedile ke tlaa mo sianela, ke ya go amogela sengwe mo go ene.”


text:
Gehasi a latela Naamane. E rile Naamane a bona mongwe a mo sianetse, a pagologa mo kareng ya gagwe, a ya go mo kgatlhantsha, a re: “A go siame gotlhe koo?”


text:
A re: “Go siame gotlhe. Mong wa me o nthomile, a re: Bona, makau a le mabedi bomorwa baperofeti, ba nkgorogetse jaana fela jaana, ba tswa lefatsheng la Eferaime la makgabana; ke a go rapela, a ko o ba neye dipapetla di le 3 000 tsa selefera, le dipaka di le pedi tsa diaparo.”


text:
Naamane a re: “Itumele o tseye dipapetlana tsa selefera di le 6 000.” A mo emelela, a bofelela dipapetlana di le 6 000 tsa selefera mo dikgetseng di le pedi, le dipaka di le pedi tsa diaparo, a di rwesa batlahanka ba gagwe ba le babedi; ba tsamaya ba di rwele fa pele ga gagwe.


text:
E rile a fitlha mo thabaneng, a di tsaya mo seatleng sa bone, a di tsenya mo ntlong; a naya banna bao tsela, ba tsamaya.


text:
Mme ene a tsena, a ya a ema fa pele ga mong wa gagwe. Eliša a mo raya a re: “O tswa kae Gehasi?” A re: “Motlhanka wa gago ga a ise a ye gope.”


text:
A mo raya a re: “A pelo ya me ga e a tsamaya nao, ka monna yole a boa kwa kareng ya gagwe a tla go go kgatlhantsha? A ke lobaka lwa go amogela madi, le go amogela diaparo, le masimo a matlhware, le masimo a mafine, le dinku le dikgomo, le batlhanka le malata?


text:
Ka re, lepero la ga Naamane le tlaa go ngaparela, le losika lwa gago ka bosakhutleng.” Mme a tswa fa pele ga gagwe a le molepero a le mosweu jaaka kapoko.


text:
Bomorwa baperofeti ba raya Eliša ba re: “Bona, felo fa re ntseng gone nao go pitlaganye bobe mo go rona.


text:
Re a go rapela, mma re ye kwa Joretane, mme monna mongwe le mongwe a tseye gone mosipuri, re itirele bonno gone, kwa re ka agang gone.” Mme a ba fetola, a re: “Ee, tsamayang.”


text:
Mme ya re mongwe a rema mosipuri, tlhogo ya selepe ya wela mo metsing; mme a goa a re: “Ijaa! Mong wa me! Gonne se ne se adimilwe.”


text:
Monna wa Modimo a re: “E wetse fa kae?” A mo kaela felo. Mme a kgetla thupa, a e latlhela gone, mme a bilola tshipi.


text:
Jaana kgosi ya Siria ya tlhabana le Baiseraele, mme ya gakololana le batlhanka ba yone, ya re: “Bothibelelo jwa me bo tlaa nna kwa bolebelebe.”


text:
Mme monna wa Modimo a roma kwa kgosing ya Iseraele, a re: “O itise, o se ka wa feta ka bolebe; gonne Basiria ba fologela gone.”


text:
Kgosi ya Iseraele ya roma motho gone kwa monna wa Modimo o go mmoleletseng a mo tlhagisa ka ga gone; mme a ipoloka ka ga gone e seng gangwe fela le fa e le gabedi.


text:
Pelo ya kgosi ya Siria ya rwalelesega thata ka ga selo se; ya bitsa batlhanka ba yone, ya ba raya ya re: “A ga lo nkaele gore e mang mo go rona yo o ntlheng ya kgosi ya Iseraele?”


text:
Mongwe wa batlhanka ba gagwe a re: “Nnyaa, kgosi, morena wa me; Eliša, moperofeti yo o mo Iseraele o bolelela kgosi ya Iseraele, le mafoko a o a buang mo ntlwaneng ya gago ya borobalo.”


text:
Mme a re: “Ya o mo tlhole kwa o gone, gore ke rome ke ye go mo lere.” Mme a bolelelwa ga twe: “Bona, o kwa Dothane.”


text:
E rile motlhanka wa monna wa Modimo a phaketse, a tswetse kwa ntle, bonang, ntwa ya bo e dikile motse, e na le dipitse le dikara. Motlhanka wa gagwe a mo raya a re: “Ija, mong wa me we! Re tlaa dira jang?”


text:
Eliša a rapela a re: “Jehofa, ke a go rapela, budulola matlho a gagwe gore a bone.” Jehofa a budulola matlho a lekau; mme a leba, mme bonang, thaba ya bo e tletse dipitse le dikara tsa molelo tikologong ya ga Eliša.


text:
Ya re ba fologela kwa go ene, Eliša a rapela Jehofa, a re: “Ke a go rapela, a ko o iteye batho ba ka bofofu.” Mme a ba itaya ka bofofu, jaaka lefoko la ga Eliša.


text:
Eliša a ba raya a re: Tsela e ga se yone, le motse ga se one, ntshalang morago, ke tlaa lo fitlhisa kwa monneng yo lo mmatlang. A ba gogela kwa Samaria.


text:
Ga dirala e rile ba sena go fitlha mo Samaria, Eliša a re: “Jehofa, budulola matlho a banna ba, gore ba bone.” Mme Jehofa a budulola matlho a bone, mme ba leba; mme bonang, ba bo ba le fa gare ga Samaria.


text:
Ya re kgosi ya Iseraele e ba bona, ya raya Eliša ya re: “Rra, a ke ke ba kgemethe? A ke ke ba kgemethe?”


text:
A e fetola a re: “O se ka wa ba kgemetha; a o ne o tlaa kgemetha ba o ba tshwereng ka tšhaka ya gago le ka bora jwa gago? Baya dijo le metsi fa pele ga bone, gore ba je ba nwe, ba itse go boela kwa go mong wa bone.”


text:
A ba baakanyetsa dijo di le dikgolo; ya re ba sena go ja le go nwa, a ba naya tsela, ba ya kwa go mong wa bone. Mme ditlhopha tsa bonokwane tsa Siria ga di a ka tsa tlhola di tla mo lefatsheng la Iseraele.


text:
Ga dirala e rile morago ga moo, Benehatate kgosi ya Siria, a phutha ntwa ya gagwe yotlhe, a ya a tlhasela Samaria.


text:
Ga bo go le tlala e kgolo mo Samaria; mme bonang, ba nna fela ba o dikile go tsamaya tlhogo ya esela ya rekwa ka dipapetlana tsa selefera di le 80; le bontlha jwa bone jwa seelo se go tweng kaba ya mantle a maeba jwa rekwa ka diselefera di le tlhano.


text:
E rile kgosi ya Iseraele e feta mo godimo ga lorako, mosadi mongwe a e goelela, a re: “Thusa kgosi, morena wa me.”


text:
A re: “Fa Jehofa a sa go thuse, go go thusa ga me go tlaa bo go tswa kae? A mo seboping sa pholelo, kgotsa mo kgatisetsong ya bojalwa?”


text:
Kgosi ya mo raya ya re: “O bolawa ke eng?” A e fetola a re: “Mosadi yo, o ne a nthaya a re: ‘Ntsha morwao, gore re mo je gompieno, mme re tlaa ja morwaake ka moso.’


text:
Mme ra apaya morwaake, ra mo ja; ya re ka moso ka mo raya ka re: ‘Ntsha morwao, gore re mo je’, mme o subile morwawe.”


text:
Ga dirala, ya re kgosi e utlwa mafoko a mosadi yoo, a ikgagola diaparo; (mme a bo a feta mo godimo ga lorako;) batho ba leba, mme bonang, o ne a apere letsela la kgetsi ka fa teng mo mmeleng wa gagwe.


text:
Foo a re: “A Modimo o ntirele jalo, o bo o go fetise, fa tlhogo ya ga Eliša morwa Shafate e tlaa tlhola e eme mo go ene ka tsatsi leno.”


text:
Eliša o ne a dutse mo ntlong ya gagwe, le bagolwane ba dutse nae; kgosi ya roma monna a tswa fa pele ga yone; mme e rile morongwa a ise a fitlhe kwa go ene, a raya bagolwane a re: “A lo a bona jaaka monna yo, wa morwa mmolai, a romile motho go tla go ntlosa tlhogo? Lo bo lo bone, fa morongwa a tla, lo tswale, lo mo kgorometse ka setswalo. A mokgwasa wa dinao tsa mong wa gagwe ga o gwase morago ga gagwe?”


text:
Ya re a sa ntse a bua nabo, bonang, morongwa a tla kwa go ene, a re: “Bonang, bosula jo bo tswa mo go Jehofa; ke tlaa bo ke sa ntse ke lebeletse Jehofa go reng?”


text:
Mme Eliša a re: “Utlwang lefoko la ga Jehofa; Jehofa o bua jaana, a re: ‘E tlaa re ka moso, go riana, seelo sa setou se tlaa rekwa ka šekela, le dielo di le pedi tsa barele ka šekela, mo kgorong ya Samaria.’ ”


text:
Foo molaodi yo kgosi e ne e tle e ikaege mo letsogong la gagwe, a fetola monna wa Modimo a re: “Bona, le fa Jehofa a ka ntsha marofa mo legodimong, a selo se, se ne se ka diragala?” Mme a re: “Bona, o tlaa se bona ka matlho a gago, mme ga o ketla o se ja.”


text:
Jaana ga bo go le balepero ba le bane fa botsenong jwa kgoro; mme ba raana ba re: “Ana re duletseng fano go ba re tla ree swa?


text:
Fa re re re tlaa tsena mo motseng, tlala e mo motseng, mme re tlaa swela gone; fa re dula fano, le gone re a swa. Jaana a re tsamayeng, re yeng go wela mo ntweng ya Basiria; fa ba re tshedisa re tlaa tshela; fa ba re bolaya, re tlaa bo re swa fela.”


text:
Ba nanoga go le ka lotlatlana, ba ya kwa bothibelelong jwa Basiria; mme ba re ba fitlha kwa sekhutlong sa bothibelelo jwa Basiria, bonang, ga bo go se na motho ope gone.


text:
Gonne Jehofa o na a dirile gore ntwa ya Basiria e utlwe modumo wa dikara, le modumo wa dipitse, e bong modumo wa ntwa e kgolo; mme ba raana ba re: “Bonang, kgosi ya Iseraele e thapile dikgosi tsa Bahite le dikgosi tsa Egepeto ka tuelo, go tlhabana le rona, go tla ba re wela.”


text:
Ka ntlha ya moo ba nanoga ba tshaba go le ka lotlatlana, ba tlogela megope ya bone, le dipitse tsa bone, le diesela tsa bone, e bong bothibelelo jaaka bo ntse fela, ba itshabisa loso.


text:
E rile balepero bao ba fitlha kwa sekhutlong sa bothibelelo, ba tsena mo mogopeng mongwe, ba ja ba nwa, ba tsaya gone selefera, le gouta, le diaparo, ba ya ba di fitlha; ba boa, ba tsena mo mogopeng o mongwe, ba tsaya dilo gone, ba ya go di fitlha.


text:
Foo ba raana ba re: “Ga re dire sentle; letsatsi leno ke letsatsi la mafoko a a molemo, mme re didimetse fela; fa re diega go tsamaya bosa bo o sa, petso e tlaa re tshwara; ke gone jaana, a re yeng go bolelela ba ntlo ya kgosi.”


text:
Jalo ba fitlha ba bitsa modisa wa kgoro ya motse; ba mmolelela, ba re: “Re ile ra fitlha kwa bothibelelong jwa Basiria, mme bona, go ne go se na motho ope gone, le fa e le lentswe la motho, fa e se dipitse di golegilwe fela, le diesela di golegilwe, le megope jaaka e ntse fela.”


text:
Kgosi ya tsoga bosigo, ya raya batlhanka ba yone ya re: “Ke tlaa lo kaela se Basiria ba se re diretseng. Ba a itse fa re bolawa ke tlala; ke gone ka fa ba duleng mo bothibelelong ka gone ba ile go iphitlha mo nageng ba re, E tlaa re re tswa motseng ba re tshware re sa tshedile, mme ba tsene mo motseng.”


text:
Mongwe wa batlhanka ba gagwe a mo fetola a re: “Ke a go rapela, a ko o mme bangwe ba tseye dipitse di le tlhano mo go tse di setseng tse di tlogetsweng mo motseng. Bona, di ntse jaaka bontsi jotlhe jwa Baiseraele ba ba tlogetsweng mo go one; bona, di ntse jaaka bontsi jotlhe jwa Baiseraele, ba ba nyelelang. A re romeng batho ba ye go tlhola.”


text:
Ba tsaya dikara di le pedi le dipitse; kgosi ya roma batho ba ya go latela ntwa ya Basiria a re: “Yang lo bone.”


text:
Mme ba ba latelela kwa Joretane; mme bonang, tsela yotlhe e ne e tletse diaparo le dilwana tse Basiria ba di latlhisitsweng ke go potlaka ga bone. Barongwa ba boa, ba bolelela kgosi.


text:
Batho ba tswa, ba ya ba thopa bothibelelo jwa Basiria. Jalo seelo sa setou sa rekwa ka šekela, le dielo di le pedi tsa barele ka šekela, jaaka lefoko la ga Jehofa.


text:
Molaodi yo kgosi e ne e tle e ikaege mo letsogong la gagwe, kgosi ya mo naya tebelelo ya kgoro; mme batho ba mo gataka mo kgorong, a swa jaaka monna wa Modimo a boletse, yo o buileng jale ka kgosi e tla kwa go ene.


text:
Ga dirafala fela jaaka monna wa Modimo a buile le kgosi, a re: “Dielo di le pedi tsa barele ka šekela, le seelo se le sengwe fela sa setou ka šekela, go tlaa nna jalo ka moso go riana mo kgorong ya Samaria.”


text:
Molaodi yoo a fetola monna wa Modimo a re: “Bona, le fa Jehofa a ka ntsha marofa mo legodimong, a selo se se ntseng jalo se ne se ka dirafala? Mme a re: ‘Bona, o tlaa se bona ka matlho a gago, mme ga o ketla o se ja.’


text:
Jaana Eliša o ne a buile le mosadi yo o mo rudiseditseng morwawe, a re: “Nanoga, o tsamaye le ba ntlo ya gago, o ye go jaka kwa o ka jakang gone, gonne, Jehofa o kuile leuba; le gone le tlaa nna mo lefatsheng ka dinyaga di supa.”


text:
Mosadi a nanoga a dira jaaka lefoko la monna wa Modimo; a ya le ba ntlo ya gagwe, a jaka mo lefatsheng la Bafilisitia ka dinyaga di supa.


text:
Ga dirala e rile dinyaga di supa di sena go feta, mosadi a boa a tswa kwa lefatsheng la Bafilisitia; a tswa a ya go ikuela kgosi ka ga ntlo ya gagwe le ka ga lefatshe la gagwe.


text:
Jaana kgosi ya bo e bua le Gehasi motlhanka wa monna wa Modimo, a re: “Ke a go rapela, mpolelela dilo tsotlhe tse dikgolo tse Eliša o di dirileng.”


text:
Ga dirala ya re a sa ntse a bolelela kgosi jaaka a rudisitse motho yo o suleng, bona, mosadi yo morwawe o ne a mo rudisitse, a ikuela kgosi ka ga ntlo ya gagwe le ka ga lefatshe la gagwe. Gehasi a re: “Kgosi, morena wa me, mosadi ke ene yo, le morwawe ke ene yo, yo Eliša o mo rudisitseng.”


text:
Ya re kgosi e botsa mosadi, a e bolelela. Kgosi ya roma mogolwane mongwe ya re: “Mo rebolele gotlhe mo e neng e le ga gagwe, le maungo otlhe a lotlhagare, go tswa letsatsing le o tlogetseng lefatshe ka lone, go tla nakong eno.”


text:
Eliša a tla mo Damaseko; Benehatate kgosi ya Siria o ne a lwala; mme a bolelelwa ga twe, monna wa Modimo o tsile mono.


text:
Kgosi ya raya Hasaele ya re: “Tsaya neo mo seatleng sa gago, o ye go kgatlhantsha monna wa Modimo, o botse mo go Jehofa ka ene, o re, ga twe: A ke tlaa fola mo bolwetseng jo?”


text:
Jalo Hasaele a ya go mo kgatlhantsha, a tshotse neo, e bong ya sengwe le sengwe se se molemo sa Damaseko, merwalo e le 40 ya dikamela, a fitlha a ema fa pele ga gagwe, a re: “Morwao Benehatate kgosi ya Siria, o nthomile kwano go wena, a re, A ke tlaa fola mo botlhokong jo?”


text:
Eliša a mo raya a re: “O ka ya wa mo raya wa re: ‘Ruri o ka fola.’ Le fa go ntse jalo Jehofa o ntshupeditse fa a tlaa swa ruri.”


text:
Mme a tlhoma sefatlhogo sa gagwe mo go ene a mo leba thata, a ba a tla a tlhajwa ke ditlhong; monna wa Modimo a lela.


text:
Hasaele a re: “Ana morena wa me o lelelang?” A mo fetola a re: “Ka gonne ke a bo itse bosula jo o tlaa bo direlang bana ba Iseraele; gonne o tlaa thetheletsa dikago tsa bone tse di thata ka molelo, o tlaa bolaya makau a bone ka tšhaka, o tlaa phatlakanya banyana ba bone, o roposa basadi ba bone ba ba ithweleng.”


text:
Hasaele a re: “Motlhanka wa gago e be e le eng, yo ke leng ntša fela, fa e ka bo ne ne a ka dira selo se segolo se?” Eliša a re: “Jehofa o ntshupeditse fa o tlaa nna kgosi ya Siria.”


text:
Foo a tloga mo go Eliša, a tla kwa go mong wa gagwe; ene a mo raya a re: “Eliša o go reile a reng?” Mme a re: “O mpoleletse fa ruri o tlaa fola.”


text:
Mme ga dirala ya re ka moso a tsaya letsela le le khurumetsang, a le ina mo metsing, a le baya mo sefatlhogong sa gagwe, a ba a tla a swa; mme Hasaele a busa mo boemong jwa gagwe.


text:
E rile ka ngwaga wa botlhano wa ga Jorame morwa Ahabe, kgosi ya Iseraele, Jehošafate e le kgosi ya Juta mo lobakeng loo, Jorame morwa Jehošafate kgosi ya Juta a simolola go busa.


text:
A sepela mo tseleng ya dikgosi tsa Iseraele, jaaka go dirile ba ntlo ya ga Ahabe, gonne o ne a nyetse morwadia Ahabe. A dira se se bosula mo ponong ya ga Jehofa.


text:
Mme le fa go ntse jalo Jehofa a gana go senya Juta, ka ntlha ya ga Dafite motlhanka wa gagwe, ka a mo solofeditse fa a tlaa mo naya lobone lwa bana ba gagwe ka metlha yotlhe.


text:
Foo Jorame a kgabaganyetsa kwa Saire a na le dikara tsotlhe tsa gagwe; a tsoga bosigo, a kgemetha Baetome ba ba mo dikanyeditseng, le balaodi ba dikara; mme batho ba tshabela kwa megopeng ya bone.


text:
Jalo Baetome ba sa le ba tsuololela Bajuta, le gompieno. Foo Balibena ba tsuolola e ntse e le ka lone lobaka loo.


text:
Ditiro tse dingwe tsa ga Jorame, le tsotlhe tse o ne a di dira, a ga dia kwalwa mo lokwalong lwa ditirafalo tsa dikgosi tsa Juta?


text:
Mme Jorame a robala le borraagwe, a fitlhwa le borraagwe mo motseng wa ga Dafite, mme Ahasia morwawe a busa mo boemong jwa gagwe.


text:
E rile ka ngwaga wa lesome le bobedi wa ga Jorame morwa Ahabe kgosi ya Iseraele, Ahasia morwa Jehorame kgosi ya Juta a simolola go busa.


text:
Ahasia o rile a simolola go busa a bo a le dinyaga di le 22; mme a busa ka ngwaga o le mongwe fela mo Jerusalema. Leina la ga mmaagwe e ne e le Athalia, morwadia Omeri, kgosi ya Iseraele.


text:
Mme a sepela mo tseleng ya ba ntlo ya ga Ahabe, a dira se se bosula mo ponong ya ga Jehofa, jaaka go dirile ba ntlo ya ga Ahabe; gonne e le mongwe wa ntlo ya ga Ahabe.


text:
A bolola le Jorame morwa Ahabe, ba ya go tlhabana le Hasaele kgosi ya Siria kwa Ramothe-gileate; mme Basiria ba tlhaba Jorame.


text:
Kgosi Jorame a boela kwa Jesereele a ya go alafiwa dintho tse Basiria ba di mo ntshitseng kwa Rama, jale ka a tlhabana le Hasaele kgosi ya Siria. Ahasia morwa Jorame kgosi ya Juta, a ya go lekola Jorame morwa Ahabe kwa Jesereele, ka a ne a lwala.


text:
Eliša moperofeti a bitsa mongwe wa bomorwa baperofeti, a mo raya a re: “Ikokwaele lotheka, o tseye kurwana e, ya lookwane, o ye Ramothe-gileate.


text:
O re o fitlha gone, o batle Jehu morwa Jehošafate, morwa Nimeši, o tsene, o mo reye o re, a eme a tswe mo gare ga bomorwa rraagwe, o mo ise mo ntlwaneng e e kwa teng.


text:
Foo o tseye kurwana ya lookwane, o lo thele mo tlhogong ya gagwe, mme o re: ‘Jehofa o bua jaana, a re: “Ke go tloditse, gore o nne kgosi ya Iseraele.” ’ Foo o bule ntlo, mme o tshabe, o se ka wa diega.”


text:
Ya re a fitlha, bonang, balaodi ba ntwa ba bo ba dutse; mme a re: “Ke na le taetso kwa go wena, wena molaodi.” Jehu a re: “O raya ofe wa rona, rotlhe?” Mme a re: “Ke wena, wena molaodi.”


text:
Mme a ema, a ya mo ntlong; mme a thela lookwane mo tlhogong ya gagwe, a mo raya a re: “Jehofa Modimo wa Iseraele, o bua jaana a re: ‘Ke go tloditse, gore o nne kgosi ya batho ba ga Jehofa, e bong ya Baiseraele.


text:
O kgemethe ba ntlo ya ga Ahabe mong wa gago, gore ke tle ke lefetse madi a baperofeti batlhanka ba me, le madi a batlhanka botlhe ba ga Jehofa, a a tsholotsweng ke Jesebele.


text:
Gonne ba ntlo ya ga Ahabe ba tlaa nyelela botlhe fela; mme ke tlaa tlosetsa Ahabe ngwana mongwe le mongwe wa mosimane, yo o tswaletsweng, le yo o itsamaelang fela mo Iseraele.


text:
Ke tlaa dira ntlo ya ga Ahabe e nna jaaka ntlo ya ga Jeroboame morwa Nebate, le jaaka ntlo ya ga Baaše, morwa Ahija.


text:
Dintša di tlaa jela Jesebele mo nageng ya Jesereele, ga go ketla go dira le ope yo o tlaa mo fitlhang.’ ” Mme a bula ntlo, a tshaba.


text:
Foo Jehu a tswela kwa batlhankeng ba morena wa gagwe; mme mongwe a mo raya a re: “A go siame? Ana motho yoo wa setsenwa o ne a tlelang kwa go wena?” A ba raya a re: “Lo a mo itse monna yoo, le puo ya gagwe ka fa e ne e ntse ka gone.”


text:
Mme ba re: “Ke maaka, a ko o re bolelele.” A re: “O buile le nna a re, a re; a re, Jehofa o bua jaana a re: Ke go tloditse, gore o nne kgosi ya Iseraele.”


text:
Foo ba akofa, mongwe le mongwe a tsaya seaparo sa gagwe, a se baya fa tlase ga gagwe fa godimo ga direpodi, ba letsa lonaka ba re: “Jehu ke kgosi.”


text:
Jalo Jehu morwa Jehošafate, morwa Nimeši a tsuololela Jorame. (Mme jaana Jorame a bo a disitse Ramothe-gileata, ene le Baiseraele botlhe, ka ntlha ya ga Hasaele kgosi ya Siria.


text:
Kgosi Jorame o ne a boile a ile go alafiwa kwa Jesereele dintho tse o di ntshitsweng ke Basiria, ka a tlhabana le Hasaele kgosi ya Siria). Jehu a re: “Fa mogopolo wa lona e le one o, a go se thobe ope a tswa mo motseng a ya go bolela kwa Jesereele.”


text:
Jalo Jehu a tsamaya ka kara, a ya kwa Jesereele; gonne Jorame o ne a okelwa gone. Mme Ahasia kgosi ya Juta o ne a tsile go lekola Jorame.


text:
Molebedi o ne a eme mo kagong e e godileng ya phemelo ya Jesereele, mme a bona lekoko la ga Jehu le tla, mme a re: “Ke bona lekoko.” Jorame a re: “Tsaya mopalami mongwe wa pitse, o mo rome a ye go ba kgatlhantsha, a ba reye a re: ‘A go kagiso?’ ”


text:
Ga ya mongwe mopalama pitse a ya go mo kgatlhantsha, a re: “Kgosi e bua jaana ya re: ‘A go kagiso?’ ” Jehu a re: “Wena o dirang ka kagiso? Mpota ka fa morago.” Molebedi a bolela, a re: “Morongwa o ne a fitlha kwa go bone, mme ga a boe.”


text:
Foo a roma monna wa bobedi a palame pitse, le ene a fitlha kwa go bone, a re: “Kgosi e bua jaana ya re: ‘A go kagiso?’ ” Jehu a mo fetola a re: “Wena o dirang ka kagiso? Mpota ka fa morago.”


text:
Molebedi a bolela a re: “O ne a fitlha fela kwa go bone mme ga a bowe; mme kgweetso e tshwana le kgweetso ya ga Jehu morwa Nimeši; gonne o kgweetsa ka thata.”


text:
Jorame a re: “Baakanyang.” Ba baakanya kara ya gagwe. Jorame kgosi ya Iseraele le Ahasia kgosi ya Juta ba tswa, mongwe le mongwe ka kara ya gagwe, ba ya go kgatlhantsha Jehu, mme ba mo fitlhela mo sebateng sa ga Nabothe wa Mojesereele.


text:
Ga dirala ya re Jorame a bona Jehu, a re: “A go kagiso?” Jehu a mo fetola a re: “Kagiso yang, ka maakafalo a ga mmaago Jesebele a sa ntse a le kanakana, le maloi a gagwe?”


text:
Jehu a hula ka bora jwa gagwe ka thata yotlhe ya gagwe, a betsa Jorame fa gare ga marudi, motswi wa tswa ka fa pelong ya gagwe, mme a repelela mo kareng ya gagwe.


text:
Jehu a raya Bitekare, molaoledi wa gagwe; a re: “Mo tseye, o mo latlhele mo sebateng sa lotlhagare lwa ga Nabothe wa Mojesereele; gonne, gakologelwa jaaka e rile nna nao re ne re palame mmogo, re setse Ahabe rraagwe morago, Jehofa a baya morwalo o mo go ene, a re:


text:
‘Ruri ke letse ke bonye madi a ga Nabothe, le madi a bomorwawe, go bua Jehofa; mme ke tlaa go ipusolosetsa mo sebateng se, go bua Jehofa.’ Jaana ka re, mo tseye o mo latlhele mo sebateng se, sa lefatshe ka fa lefokong la ga Jehofa.”


text:
E rile Ahasia kgosi ya Juta a bona mo, a tshaba ka tsela ya ntlo ya tshimo. Jehu a mo latela, a re: “Le ene lo mo tlhabele fela mo kareng”; mme ba mo tlhaba a le fa botlhatlogong jwa Gure, o o fa Ibeleame. A tshabela kwa Megito, a swela gone.


text:
Batlhanka ba gagwe ba mo isa Jerusalema ka kara, ba mo fitlha mo phupung ya gagwe, le borraagwe mo motseng wa ga Dafite.


text:
E rile Jehu a tla mo Jesereele, Jesebele a go utlwela; mme a itshasa mmala mo matlhong, a ikgabisa mo tlhogong, mme a ntsha tlhogo ka fa fensetereng.


text:
Jehu a tsholetsa tlhogo a leba kwa fensetereng, mme a re: “Mang yo o ntlheng ya me? E mang?” Mme baopafadiwi ba le babedi kgotsa ba le bararo, ba ntsha ditlhogo ba mo okomela.


text:
Mme a re: “Mo latlheleng fa fatshe.” Jalo ba mo latlhela fa fatshe; mme madi mangwe a gagwe a gasegela mo lomoteng le mo dipitseng; a mo gatakela fa fatshe.


text:
O rile a sena go tsena, a ja a nwa; a re: “Senkang mosadi yo o hutsegileng yole, lo mo fitlhe, gonne ke morwadia kgosi.”


text:
Mme ba ya go mo fitlha; mme ba se ka ba fitlhela sepe sa gagwe fa e se logata fela, le dinao, le diatla tsa gagwe.


text:
Ka ntlha ya moo ba boa, ba tla go mmolelela. Mme a re: “Ke lone lefoko la ga Jehofa, le o kileng a le bua ka motlhanka wa gagwe Elija wa Motišebe, a re: ‘Mo sebatseng sa Jesereele dintša di tlaa jela nama ya ga Jesebele gone;


text:
mme setoto sa ga Jesebele se tlaa nna jaaka letshotelo mo lotlhagareng, mo sebateng sa Jesereele; jalo ga go ketla go twe: Yo ke ene Jesebele.’ ”


text:
Jaana Ahabe o ne a na le bana ba basimane ba le 70 mo Samaria. Jehu a kwala dikwalo, a di romela kwa Samaria, kwa balaoding ba Jesereele, e bong kwa bagolwaneng, le kwa go bone ba ba otlang bomorwa Ahabe, a re:


text:
“Jaana e tlaa re lokwalo lo lo fitlha koo go lona, ka bomorwa mong wa lona ba nna le lona, mme go na le dikara le dipitse koo go lona, le motse o o thekeleditsweng, le dibolao.


text:
Lo tle lo lebalebe yo o molemo bogolo, le yo o tshwanetseng bogolo, mo go bomorwa mong wa lona, lo mmeye mo setulong sa ga rraagwe sa bogosi, lo tlhabanele ba ntlo ya mong wa lona.”


text:
Mme ba boifa thata, ba re: “Bonang, dikgosi tse pedi tsele ga di a ka tsa ema fa pele ga gagwe; rona re tlaa ema jang?”


text:
Ene yo o laolang ntlo, le ene yo o laolang motse, bagolwane le bone, le bone ba ba otlileng bana, ba roma kwa go Jehu, ba re: “Rona re batlhanka ba gago, re tlaa dira tsotlhe tse o di re laolelang; ga re ketla re dira motho ope kgosi; dira se se molemo mo matlhong a gago.”


text:
Foo a ba kwalela lokwalo lwa bobedi, a re: “Fa lo le ntlheng ya me, mme fa lo tlaa reetsa lentswe la me, tsayang ditlhogo tsa banna bao, bomorwa mong wa lona, lo tle kwano go nna kwa Jesereele ka moso go riana.” Bomorwa kgosi, e le banna ba ba 70, ba bo ba ntse le banna ba bagolo ba motse ba ba ba otlileng.


text:
Ga dirala ya re lokwalo lo fitlha kwa go bone, ba tshwara bomorwa kgosi, ba ba bolaya, e bong banna ba ba 70, ba tsenya ditlhogo tsa bone mo dirotong, ba di isa kwa go ene kwa Jesereele.


text:
Ga tla morongwa, a mmolelela a re: “Ba lerile ditlhogo tsa bomorwa kgosi.” Mme a re: “Di beyeng mekoa e le mebedi fa botsenong jwa kgoro, go tle go tsamaye go nne ka moso.”


text:
Ga dirala ya re ka moso, a tswela kwa ntle, a ema, a raya batho botlhe a re: “Lona lo siame; bonang, ke tsuololetse mong wa me, mme ke mmolaile; e mang yo o bolaileng bano ba?


text:
Lo bo lo itse jaana fa go se ketla go wela fa fatshe sepe sa lefoko la ga Jehofa, se Jehofa o se buileng ka ga ntlo ya ga Ahabe; gonne Morena o dirile se o kileng a se bua ka motlhanka wa gagwe Elija.”


text:
Jalo Jehu a bolaya botlhe ba ba setseng ba ntlo ya ga Ahabe mo Jesereele, le batho ba gagwe ba bagolo botlhe, le ditsala tsa gagwe tse di itsegeng, le baperesiti ba gagwe, a se ka a tlogela ope.


text:
Jehu a kopana le bomorwa rraagwe Ahasia kgosi ya Juta, mme a re: “Lo bomang?” Ba re: “Re bomorwa rraagwe Ahasia; re ya go dumedisa bana ba kgosi le bana ba mohumagadi wa kgosi.”


text:
Mme a re: “Ba tshwareng ba tshedile.” Ba ba tshwara ba tshedile, ba ba bolaela fa mokoleng wa ntlo ya peolelo, e bong banna ba le 42. Mme a se ka a tlogela ope wa bone.


text:
E rile a sena go tloga gone, a tshoga ka Jehonatabe morwa Rekabe a tla go mo kgatlhantsha; a mo dumedisa, a mo raya a re: “A pelo ya gago e siame jaaka pelo ya me e ntse le pelo ya gago?” Jehonatabe a mo fetola a re: “E siame.” “Fa e ntse jalo o nneye letsogo la gago.” A mo naya letsogo; a mo gogela kwa go ene mo kareng.


text:
Ya re a tla mo Samaria, a bolaya botlhe ba ba saletseng Ahabe mo Samaria, ga tsamaya a mo phimola, ka fa lefokong la ga Jehofa, le o kileng a le bua le Elija.


text:
Jehu a phutha batho botlhe, a ba raya a re: “Ahabe o ne a direla Baale go le gobotlana; mme Jehu o tlaa mo direla go le gotona.


text:
Jaana lo mpiletse baperofeti botlhe ba ga Baale; le baobamedi botlhe ba gagwe, le baperesiti botlhe ba gagwe, le baperesiti botlhe ba gagwe; a go se tlhokafale ope; gonne ke na le tlhabelo e kgolo e ke e direlang Baale; le fa e le mang yo o tlaa tlhokafalang, ga a ketla a tshela.” Jehu a go dira ka botlhale, e le ka boikaelelo jwa gore a tle a phimole baobamedi ba ga Baale.


text:
Jehu a roma mo lefatsheng lotlhe la Iseraele; mme baobamedi botlhe ba ga Baale ba tla, ga ba ga se ka ga sala monna ope yo o se kang a tla. Ba tla mo ntlong ya ga Baale; mme ntlo ya ga Baale ya tlala go tswa ntlheng nngwe go ya ntlheng e nngwe.


text:
A raya ene yo o lebeletseng ntlo ya diaparo a re: “Ntshetsa baobamedi botlhe ba ga Baale diaparo.” Mme a ba ntshetsa diaparo.


text:
Jehu a ya le Jehonatabe morwa Rekabe mo ntlong ya ga Baale; a raya baobamedi ba ga Baale a re: “Lo kheleise, mme lo bone gore go se ka ga nna le ope wa batlhanka ba ga Jehofa mono, fa e se baobamedi ba ga Baale fela.”


text:
Mme ba tsena ba ya go isa ditlhabelo le ditshupelo tse di fisiwang. Jehu o ne a itaeletsa banna ba le 80 ka fa ntle, a re: “Fa mongwe wa banna ba ke ba tsenyang mo seatleng sa lona a ka falola, yo o mo lesitseng, botshelo jwa gagwe bo tlaa ema boemong jwa yoo.”


text:
Ga dirala ya re a sena go khutla go isa tshupelo e e fisiwang, Jehu a raya balebedi le balaodi a re: “Tsenang lo ba bolaye; lo se ka lwa lesa ope a tswa.” Mme ba ba bolaya ka bogale jwa tšhaka; balebedi le balaodi ba ba latlhela kwa ntle, ba itse go ya motseng wa ntlo ya ga Baale.


text:
Ba rutlolola setshwantsho se se thokgameng sa ga Baale, ba ba ba rutlolola ntlo ya ga Baale, ba e dira ntlo ya boithomelo fela, nako e sa le eno.


text:
Mme le fa go ntse jalo mo maleong a ga Jeroboame morwa Nebate, a o ne a leofisa Baiseraele ka one, Jehu ga a ka a fapoga mo go one, e bong dinamane tsa gouta tse di kwa Bethele le kwa Dane.


text:
Jehofa a raya Jehu a re: “E re ka o dirile sentle ka go dira se se siameng mo matlhong a me, o diretse ntlo ya ga Ahabe jaaka tsotlhe tse di ne di le mo pelong ya me, bomorwao ba kokomana ya bone ba tlaa dula mo setulong sa bogosi sa Iseraele.”


text:
Mme Jehu a se ka a ela tlhoko go sepela mo molaong wa ga Jehofa Modimo wa Iseraele ka pelo yotlhe ya gagwe. Ga a ka a fapoga maleo a ga Jeroboame a o ne a leofisa Iseraele ka one.


text:
E rile ka metlha eo Jehofa a simolola go gosetsa Iseraele, mme Hasaele a ba kgemetha mo melelwaneng yotlhe ya Iseraele;


text:
go tswa Joretane go ya ntlheng ya botlhabatsatsi lefatshe lotlhe la Gileate le la Bagate, le ba Barubene, le la Bamanase, go tswa Aroere o o fa molapong wa Arenone, e bong Gileate le Bašane.


text:
Jaana ditiro tse dingwe tsa ga Jehu le tsotlhe tse o ne a di dira, le bonatla jotlhe jwa gagwe, a ga di a kwalwa mo lokwalong lwa ditiralelo tsa dikgosi tsa Iseraele.


text:
Mme Jehu a robala le borraagwe; ba mo fitlha mo Samaria. Jehoahase morwawe, a busa mo boemong jwa gagwe.


text:
Jaana e rile Athalia, mmaagwe Ahasia a bona fa morwawe a sule, a nanoga a phimola losika lotlhe lwa segosi.


text:
Mme Jehošebe, morwadia kgosi Jorame, kgaitsadia Ahasia, a tsaya Joaše morwa Ahasia, a mo utswa mo go bomorwa kgosi ba ba bolailweng, e bong ene le mmelegi wa gagwe, a ba tsenya mo ntlwaneng ya borobalo; ba mo subela Athalia, jalo a se ka a bolawa.


text:
O ne a na nae a subilwe mo ntlong ya ga Jehofa ka dinyaga di le thataro; Athalia a bo a busa mo lefatsheng.


text:
E rile ka ngwaga wa bosupa, Joiata a roma a ya go lere balaodi ba makgolo, ba Bakare le ba balebedi, a ba tlisa kwa go ene mo ntlong ya ga Jehofa; mme a dira kgolagano nabo, a ba ikanisa mo ntlong ya ga Jehofa, a ba supetsa morwa kgosi.


text:
A ba laola a re: “Se lo tlaa se dirang ke se: bontlhanngwe jwa seraro jwa lona ba lo tlang ka Sabata, lo tlaa nna badisa ba tebelo ya ntlo ya kgosi;


text:
bontlha jo bongwe jwa seraro lo tlaa nna fa kgorong ya Sure; le bontlhanngwe jo bongwe jwa seraro lo tlaa nna fa kgorong fa morago ga balebedi; jalo lo tlaa tshegetsa tebelo ya ntlo, lo nna sekganelo.


text:
Masomo a mabedi a lona, e bong botlhe ba ba tswang ka Sabata ba tlaa tshegetsa tebelo ya ntlo ya ga Jehofa tikologong ya kgosi.


text:
Lo tlaa dikanyeletsa kgosi, mongwe le mongwe a tshotse dibolao tsa gagwe; mme yo o tsenang ka fa teng ga mephato e e rulaganyeng, a a bolawe; e ne e re kgosi e tswa, le fa e tsena lo bo lo na nayo.”


text:
Balaodi ba makgolo ba dira ka fa go tsotlhe tse Joiata moperesiti o di laotseng; mongwe le mongwe a tsaya banna ba gagwe ba ba laotsweng go tsena ka Sabata, le bone ba ba laotsweng go tswa ka Sabata, ba tla kwa go Joiata moperesiti.


text:
Moperesiti a neela balaodi ba makgolo marumo le dithebe tse e kileng ya ne e le tsa kgosi Dafite, tse di mo ntlong ya ga Jehofa.


text:
Balebedi ba ema, mongwe le mongwe a tshotse dibolao tsa gagwe, go tswa lotlhakoreng lwa ntlo lwa ka fa go le legolo go ya lotlhakoreng lwa ntlo lwa ka fa go la molema, ba tla ka sebeso le ntlo ba dikanyeditse kgosi.


text:
Foo a ntsha morwa kgosi a mo rwesa serwalo sa bogosi, a mo naya tshupo, mme ba mo dira kgosi, ba mo tlotsa; ba opa diatla ba re: “A kgosi a tshele!”


text:
a leba, mme bonang, kgosi ya bo e eme fa lekotwaneng jaaka mokgwa, le balaodi ba le fa kgosing le dinaka; mme batho botlhe ba lefatshe ba itumela, ba letsa dinaka tse di lediwang. Foo Athalia a ikgagola diaparo, a goa a re: “Selo se mooko! Selo se mook se!”


text:
Joiata moperesiti a laola balaodi ba makgolo ba ba laolang ntwa, a ba raya a re: “A a ntshediwe kwa ntle ga mephato e e rulaganyeng, mme ene yo o mo salang morago, a a mmolaye ka tšhaka;” gonne moperesiti a re: “A se bolaelwe mo ntlong ya ga Jehofa.”


text:
Mme ba mo ntshetsa phatlha; mme a tsamaya ka tsela ya bogorogelo jwa dipitse kwa ntlong ya kgosi; mme a bolaelwa gone.


text:
Joiata a dira kgolagano gare ga Jehofa le kgosi le batho, go re ba tlaa nna batho ba ga Jehofa; le gone gare ga kgosi le batho.


text:
Batho botlhe ba lefatshe ba ya kwa ntlong ya ga Baale, ba e rutlolola; dibeso tsa gagwe le ditshwantsho tsa gagwe ba di thubaganyetsa ruri, mme ba bolaela Matane moperesiti wa ga Baale fa pele ga dibeso. Moperesiti a tlhomela ntlo ya ga Jehofa balaodisiwa.


text:
A tsaya balaodi ba makgolo, le Bakara, le balebedi, le batho botlhe ba lefatshe; ba folosa kgosi kwa ntlong ya ga Jehofa, ba tla mo ntlong ya kgosi ka tsela ya kgoro ya balebedi. Mme a dula mo setulong sa bogosi sa dikgosi.


text:
Jalo batho botlhe ba lefatshe ba itumela, motse wa iketla fela; mme Athalia ba mmolaela fa ntlong ya kgosi ka tšhaka.


text:
Joaše a simolola go busa ka ngwaga wa bosupa wa ga Jehu; a busa ka dinyaga di le 40 mo Jerusalema; leina la ga mmaagwe e ne e le Sibia wa Beerešeba.


text:
Joaše a dira se se molemo mo matlhong a ga Jehofa ka metlha yotlhe ya gagwe e Joiata o ne a ntse a mo ruta ka yone.


text:
Le fa go ntse jalo mafelo a a tlotlometseng ga a ka a tlosiwa; batho ba ne ba sa ntse ba isa tlhabelo ba fisa maswalo mo mafelong a tlotlometseng.


text:
Joaše a raya baperesiti a re: “Madi otlhe a theko ya dilo tse di itshepileng a a isiwang mo ntlong ya ga Jehofa, e le madi a go dumalanyweng ka one, madi a batho ba mongwe le mongwe wa bone o fetelang mo palong, gongwe o sekaseketsweng tlhwatlhwa, le madi otlhe a pelo ya motho mongwe e ratang go isa mo ntlong ya ga Jehofa,


text:
a baperesiti ba a tseye, motho mongwe le mongwe mo go ba o itsanyeng nabo; mme ba tla mamatlelela dithubego tsa ntlo gongwe le gongwe kwa thubego e tlaa fitlhelwang gone.”


text:
Ga dirala e rile ka ngwaga wa 23 wa kgosi Joaše baperesiti ba bo ba ise ba mamatlelele dithubego tsa ntlo.


text:
Foo kgosi Joaše a bitsa Joiata moperesiti le baperesiti ba bangwe a ba raya a re: “Ga lo siamisetseng dithubego tsa ntlo? Jaana lo se ka lwa tlhola lo tsaya madi mo go ba lo itsanyeng nabo lo a ntshetse dithubego tsa ntlo.”


text:
Baperesiti ba dumalana fa ba se ketla ba tlhola ba tsaya madi mo bathong le fa e le go mamatlelela dithubego tsa ntlo.


text:
Joiata moperesiti a tsaya letlole a phunya letshoba mo sekhurumelong sa lone, a le baya fa sebesong ka fa ntlheng ya letsogo le legolo fa motho a tsena mo ntlong ya ga Jehofa; baperesiti ba ba lebelang kgoro ba tsenya mo go lone madi otlhe a a isiwang mo ntlong ya ga Jehofa.


text:
Mme go dirale, fa ba bona go na le madi a le mantsi mo letloleng, mokwaledi wa kgosi le moperesiti yo mogolo ba tle, ba a tsenye mo dikgetsing, ba bale madi a ba a fitlhelang mo ntlong ya ga Jehofa.


text:
Madi a a lekantsweng bokete, ba a tsenye mo diatleng tsa ba ba dirang tiro, ba ba lebelang ntlo ya ga Jehofa; bone ba a neye babetli le baagi ba ba dirang mo ntlong ya ga Jehofa,


text:
le baagi ba dimota, le babetli ba maje, le go reka dikgong le maje a a betlilweng a go mamatlelela dithubego tsa ntlo ya ga Jehofa, le tsotlhe tse di ntshediwang ntlo go e mamatlelela.


text:
Mme go se ka ga direlwa ntlo ya ga Jehofa dinwelo tsa selefera, dipoma, le megotšana le dinaka, le fa e le dilwana tsa gouta, le fa e le dilwana tsa selefera, ka madi a a isiwang mo ntlong ya ga Jehofa;


text:
Gape ba ne ba sa bale le banna ba madi a ba a tsenyang mo diatleng tsa bone, go tla ba a naya ba ba dirang tiro; gonne ba dira ka boikanngo.


text:
Madi a ditshupelelo tsa molato, le madi a ditshupelelo tsa boleo, a ne a sa isiwe mo ntlong ya ga Jehofa; e ne e le a baperesiti.


text:
Joaše kgosi ya Juta a tsaya dilo tse di itshepileng tsotlhe tse Jehošafate le Jehorame le Ahasia, borraagwe, dikgosi tsa Juta, ba na ba di tshwaetse Modimo, le dilo tse di itshepileng tse e leng tsa gagwe le gouta yotlhe e e fitlhelwang mo dikhumong tsa ntlo ya ga Jehofa, le tsa ntlo ya kgosi a di isa kwa kgosing ya Siria; ya itse go fularela Jerusalema.


text:
Ditiro tse dingwe tsa ga Joaše, le tsotlhe tse o ne a di dira, a ga di a kwalwa mo lokwalong lwa ditiralelo tsa dikgosi tsa Juta?


text:
Batlhanka ba gagwe ba tloga ba mo rera, mme ba bolaya Joaše a le mo ntlong ya Milo, mo tseleng e e yang kwa Sila.


text:
Gonne Josakare, morwa Shemeathe, le Josabate morwa Shomere, batlhanka ba gagwe, ba mo itaya, mme a swa. Ba mo fitlha le borraagwe mo motseng wa ga Dafite; mme Amasia morwawe a busa mo boemong jwa gagwe.


text:
E rile ka ngwaga wa 23 wa ga Joaše morwa Ahasia kgosi ya Juta, Jehoahase morwa Jehu a simolola go busa Baiseraele mo Samaria, a busa ka dinyaga di le 17.


text:
Mme a dira se se bosula mo ponong ya ga Jehofa, a ineela mo maleong a ga Jeroboame morwa Nebate, a o ne a leofisa Baiseraele ka one; ga a ka a fapoga mo go one.


text:
Bogale jwa ga Jehofa jwa tukela Baiseraele, mme a nna a ba tsenya mo seatleng sa ga Hasaele kgosi ya Siria, le mo seatleng sa ga Benehatate morwa Hasaele, ka metlha yotlhe.


text:
Jehoahase a rapela Jehofa, mme Jehofa a mo reetsa; gonne a bona patikego ya Baiseraele, jaaka kgosi ya Siria e ba patika.


text:
Jehofa a naya Baiseraele mogolodi, mme ba tswa fa tlase ga seatla sa Basiria; bana ba Iseraele ba nna mo megopeng ya bone, jaaka gale.


text:
Mme le fa go ntse jalo ga ba a ka ba tlogela maleo a ba ntlo ya ga Jeroboame, a o ne a leofisa Baiseraele ka one, mme ba sepela mo go one; mme ga sala le yone Medimako mo Samaria.


text:
Gonne ga a ka a tlogelela Jehoahase batho, fa e se bapalama dipitse ba le 50, le dikara di le some, le batho ba dinao ba le 10 000; gonne kgosi ya Siria e ne ya ba senye, ya ba dira jaaka lorole fa go phothowa mabele.


text:
Jaana ditiro tse dingwe tsa ga Jehoahase, le tsotlhe tse o ne a di dira, le bonatla jwa gagwe, a ga di a kwalwa mo lokwalong lwa ditirafalo tsa dikgosi tsa Iseraele?


text:
Mme Jehoahase a robala le borraagwe; ba mo fitlha mo Samaria; mme Joaše morwawe a busa mo boemong jwa gagwe.


text:
E rile ka ngwaga wa 37 wa ga Joaše kgosi ya Juta, Joaše morwa Jehoahase a simolola go busa Baiseraele mo Samaria, mme a busa ka dinyaga di le 16.


text:
A dira se se bosula mo ponong ya ga Jehofa; ga a ka a fapoga mo maleong otlhe a ga Jeroboame morwa Nebate a o ne a leofisa Baiseraele ka one; a sepela fela mo go one.


text:
Ditiro tse dingwe tsa ga Joaše le tsotlhe tse o ne a di dira, le bonatla jwa gagwe jo o ne a tlhabana ka jone le Amasia kgosi ya Juta, a ga di a kwalwa mo lokwalong lwa ditirafalo tsa dikgosi tsa Iseraele?


text:
Joaše a robala le borraagwe; mme Jeroboame a dula mo setulong sa gagwe sa bogosi; Joaše a fitlhwa mo Samaria le dikgosi tsa Iseraele.


text:
Jaana Eliša o ne a tsogetswe ke bolwetse, e bong bolwetse jo o suleng ka jone; Joaše kgosi ya Iseraele a ya kwa go ene, a mo lelela a re: “Rra we! Rra we! Dikara tsa Iseraele le bapalami ba tsone!”


text:
A raya kgosi ya Iseraele a re: “Baya letsogo la gago mo boreng.” Ya baya letsogo la yone mo go jone. Eliša a baya mabogo a gagwe mo mabogong a kgosi.


text:
Mme a re: “Bula fensetere e e lebileng ntlheng ya botlhabatsatsi,” mme a bula. Foo Eliša a re: “Fula.” Mme a fula. Mme a re: “Motswi wa ga Jehofa wa phenyo, e bong motswi o o fenyang Basiria; gonne o tlaa kgemetha Basiria; gonne o tlaa kgemetha Basiria mo Afeke, go tsamaya o ba nyeletsa.”


text:
Mme a re: “Tsaya metswi.” A e tsaya. A raya kgosi ya Iseraele a re: “Seola lefatshe.” A seola gararo, a khutla.


text:
Monna wa Modimo a nna bogale nae a re: “O ne o tshwanetse go seola gatlhano, le fa e le garataro; jalo o ka bo o kgemethile Basiria wa ba wa tla wa ba nyeletsa; jaanong o tla kgemetha Basiria gararo fela.”


text:
Ga dirala ya re ba fitlha monna mongwe, bonang, ba kwaya setlhopha sengwe; ba latlhela monna yoo mo phupung ya ga Eliša; ya re monna yoo a ama marapo a ga Eliša, a rulwa, a ema ka dinao.


text:
Jehofa a nna kutlwelo botlhoko kwa go bone, a ba tlhomogela pelo, a ba ngoka ka ntlha ya kgolagano ya gagwe le Aberahame, Isake le Jakobe. A gana go ba senya, mme o ne a ise a ba latlhe fa pele ga gagwe ka lobaka loo.


text:
Joaše morwa Jehoahase a ba a gapela Benehatate Morwa Hasaele metse e o ne a e gapetse Jehoahase rraagwe ka ntwa. Joaše a mo kgemetha gararo, a ba a inaya metse ya Iseraele.


text:
E rile ka ngwaga wa bobedi wa ga Joaše morwa Jehoahase kgosi ya Iseraele, Amasia morwa Joaše kgosi ya Juta a simolola go busa.


text:
O rile a simolola go busa a bo a le dinyaga di le 25. A busa ka dinyaga di le 29 mo Jerusalema. Leina la ga mmaagwe e ne e le Jehoadine wa Jerusalema.


text:
A dira se se siameng mo matlhong a ga Jehofa; le fa go ntse jalo e seng jaaka Dafite rraagwe; a dira jaaka tsotlhe tse Joaše rraagwe o ne a di dirile.


text:
Le fa go ntse jalo mafelo a a tlotlometseng ga a ka a tlosiwa; batho ba ne ba sa ntse ba isa ditlhabelo, ba fisa maswalo mo mafelong a a tlotlometseng.


text:
Ga dirala ya re bogosi bo sena go tlhomama mo seatleng sa gagwe, a bolaya batlhanka ba gagwe ba ba bolaileng kgosi rraagwe.


text:
Mme bana ba babolai bao ga a ka a ba bolaya, jaaka se se kwadilweng mo lokwalong lwa molao wa ga Moše, jaaka Jehofa a laotse, a re: “Borra batho ba se ka ba bolaelwa bana, le bana ba se ka ba bolaelwa borraabo; mme motho mongwe le mongwe a swele boleo jwa gagwe.”


text:
Baetome a ba bolaela mo Molapong wa Letswai ba le 10 000, a gapa Sela ka ntwa, a go raya leina a re: “Joketheele”, nako e sa le eno.


text:
Foo Amasia a roma batho kwa go Joaše, morwa Jehoahase, morwa Jehu kgosi ya Iseraele a re: “Ntlo re lebanye difatlhogo.”


text:
Joaše kgosi ya Iseraele a roma kwa go Amasia kgosi ya Juta a re: “Sitlwasitlwane yo o ne a le mo Lebanone a roma kwa mosetareng o o mo Lebanone, a re: ‘Naya morwaake morwadio go nna mosadi;’ mme ga feta sebatana se se mo Lebanone, sa gataka sitlwasitlwane.


text:
Le gale o kgemethile Baetome, mme pelo ya gago e go goleditse; o nne o belafale ka ga gone, o bo o nne koo gaeno; gonne o tlaa bo o italeletsang go tla o ikutlwisa botlhoko gore o tle o we, e bong wena, le Bajuta nao?”


text:
Mme Amasia a gana go utlwa. Mme Joaše kgosi ya Iseraele a bolola; mme ene le Amasia kgosi ya Juta ba lebanya difatlhogo kwa Bethešemeše, o e leng wa Juta.


text:
Mme Bajuta ba fenyega fa pele ga Baiseraele, mme mongwe le mongwe wa bone a tshabela kwa mogopeng wa gagwe.


text:
Joaše kgosi ya Iseraele a tshwara Amasia kgosi ya Juta, morwa Joaše, morwa Ahasia kwa Bethešemeše, a ya kwa Jerusalema, a thuba lorako lwa Jerusalema go tswa kgorong ya Eferaime go ya kwa kgorong ya kgokgotsho, boleele jwa mabogo a le makgolo a le mane.


text:
A tsaya gouta yotlhe le selefera, le dilwana tsotlhe tse di fitlhelwang mo ntlong ya ga Jehofa le mo dikhumong tsa ntlo ya kgosi, le ba ba ntshitsweng peelano ya motse le bone, mme a boela kwa Samaria.


text:
Ditiro tse dingwe tsa ga Joaše tse o ne a di dira le bonatla jwa gagwe, le jaaka a ne a tlhabana le Amasia kgosi ya Juta, a ga di a kwalwa mo lokwalong lwa ditirafalo tsa dikgosi tsa Iseraele?


text:
Joaše a robala le borraagwe, a fitlhwa mo Samaria le dikgosi tsa Iseraele; mme Jeroboame morwawe a busa mo boemong jwa gagwe.


text:
Mme Amasia morwa Joaše kgosi ya Juta a nama a sa tshedile morago ga loso lwa ga Joaše morwa Jehoahase kgosi ya Iseraele, dinyaga di le 15.


text:
Ba mo rera mo Jerusalema; a tshabela kwa Lakiše, mme ba mo latedisa batho kwa Lakiše, mme ba mmolaela gone.


text:
Mme batho botlhe ba Juta ba tsaya Asaria, yo o dinyaga di 16, ba mo dira kgosi mo boemong jwa ga Amasia rraagwe.


text:
E rile ka ngwaga wa 15 wa ga Amasia morwa Joaše kgosi ya Juta, Jeroboame morwa Joaše kgosi ya Iseraele a simolola go busa mo Samaria, mme a busa ka dinyaga di le 41.


text:
A dira se se bosula mo ponong ya ga Jehofa. Ga a ka a fapoga mo maleong otlhe a ga Jeroboame morwa Nebate, a o ne a leofisa Baiseraele ka one.


text:
A busa molelwane wa Baiseraele go tswa kwa botsenong jwa Hamathe go ya kwa lewatleng la Areba, ka fa lefokong la ga Jehofa, Modimo wa Iseraele, le o ne a le bua ka motlhanka wa gagwe Jona morwa Amitai, moperofeti, yo e ne e le wa Gathe-hefere.


text:
Gonne Jehofa o ne a bona patikego ya Baiseraele, fa go ne go le botlhoko thata; gonne go ne go sa sala ope yo o tswaletsweng le yo o itsamaelang fela le gone go se na mothusi ope wa Baiseraele.


text:
Mme Jehofa ga a ka a re o tla phimola leina la Baiseraele fa tlase ga legodimo; mme a ba golola ka Jeroboame morwa Joaše.


text:
Jaana ditiro tse dingwe tsa ga Jeroboame le tsotlhe tse o ne a di dira le bonatla jwa gagwe, le jaaka a ne a tlhabana, le jaaka a ne a busa Damaseko le Hamathe, e e kileng ya ne e le metse ya Juta, a e busetsa mo Iseraele, a ga go a kwalwa mo lokwalong lwa ditirafalo tsa dikgosi tsa Iseraele?


text:
Mme Jeroboame a robala le borraagwe, e bong le dikgosi tsa Iseraele; mme Sekaria morwawe a busa mo boemong jwa gagwe.


text:
E rile ka ngwaga wa 27 wa ga Jeroboame kgosi ya Iseraele, Asaria morwa Amasia kgosi ya Juta a simolola go busa.


text:
O rile a simolola go busa a bo a le dinyaga di le 16; mme a busa ka dinyaga di le 52 mo Jerusalema; leina la ga mmaagwe e ne e le Jekolia wa Jerusalema.


text:
Mme le fa go ntse jalo mafelo a a tlotlometseng ga a ka a tlosiwa; batho ba ne ba sa ntse ba isa ditlhabelo, ba fisa maswalo mo mafelong a a tlotlometseng.


text:
Mme Jehofa a itaya kgosi, a ba a tla a nna molepero go ya tsatsing la loso lwa gagwe, mme a nna mo ntlong e e kwa thoko. Jothame morwa kgosi ya nna ene molaodi wa ntlo, a atlhola batho ba lefatshe.


text:
Jaana ditiro tse dingwe tsa ga Asaria le tsotlhe tse o ne a di dira, a ga di a kwalwa mo lokwalong lwa ditirafalo tsa dikgosi tsa Juta?


text:
Asaria a robala le borraagwe; mme ba mo fitlha le borraagwe mo motseng wa ga Dafite; Jothame morwawe a busa mo boemong jwa gagwe.


text:
E rile ka ngwaga wa 38 wa ga Asaria kgosi ya Juta, Sekaria morwa Jeroboame a busa Baiseraele mo Samaria ka dikgwedi di le thataro.


text:
A dira se se bosula mo ponong ya ga Jehofa, jaaka borraagwe ba ne ba dirile; ga a ka a fapoga mo maleong a ga Jeroboame morwa Nebate, a o ne a leofisa Baiseraele ka one.


text:
Mme Shalume morwa Jabeše a mo rera, mme a mo itaya fa pele ga batho, a mmolaya, mme a busa mo boemong jwa gagwe.


text:
Jaana ditiro tse dingwe tsa ga Sekaria, bonang, di kwadilwe mo lokwalong lwa ditirafalo tsa dikgosi tsa Iseraele.


text:
Le ke lone lefoko la ga Jehofa le o ne a le bua le Jehu a re: “Bomorwao ba tlaa dula mo setulong sa bogosi sa Iseraele go ya go fitlha mo kokomaneng ya bone.” Mme ga dirafala fela jalo.


text:
Shalume morwa Jabeše a simolola go busa ka ngwaga wa 39 wa ga Usia kgosi ya Juta; a busa ka sebaka sa kgwedi e le nngwe fela mo Samaria.


text:
Menaheme, morwa Gadi, a tswa kwa Tiresa, a tla mo Samaria, a itaya Shalume morwa Jabeše mo Samaria, a mmolaya, mme a busa mo boemong jwa gagwe.


text:
Jaana ditiro tse dingwe tsa ga Shalume, le morero o o ne a o dira, bonang di kwadilwe mo lokwalong lwa ditirafalo tsa dikgosi tsa Iseraele.


text:
Foo Menaheme a kgemetha Tifesa le botlhe ba ba gone, le melelwane ya gone, go tswa Tiresa; ka ba se ka ba mmulela, ke gone ka fa o ne a ba kgemetha ka gone; le basadi botlhe ba ba gone ba ba ithweleng a ba roposa.


text:
E rile ka ngwaga wa 31 wa ga Asaria kgosi ya Juta, Menaheme morwa Gadi a simolola go busa Baiseraele, a busa ka dinyaga di le some mo Samaria.


text:
A dira se se bosula mo ponong ya ga Jehofa; mme ka metlha yotlhe ya gagwe ga a ka a fapoga mo maleong a ga Jeroboame morwa Nebate a o ne a leofisa Baiseraele ka one.


text:
Pule kgosi ya Asiria a bololela lefatshe; mme Menaheme a naya Pule ditalenta tsa selefera di le 1 000 gore letsogo la gagwe le nne nae go tlhomamisa bogosi mo seatleng sa gagwe.


text:
Menaheme a tsaya madi ka patiko mo go Baiseraele, e bong mo digankeng tsotlhe tse di humileng, dipapetlana di le 50 tsa selefera mo go mongwe le mongwe, go tla a a naya kgosi ya Asiria. Kgosi ya Asiria ya boela kwa morago, ya se ka ya diega gone mo lefatsheng.


text:
Jaana ditiro tse dingwe tsa ga Menaheme, le tsotlhe tse o ne a di dira, a ga di a kwalwa mo lokwalong lwa ditirafalo tsa dikgosi tsa Iseraele?


text:
E rile ka ngwaga wa 50 wa ga Asaria kgosi ya Juta, Pekahia morwa Menaheme a simolola go busa Baiseraele mo Samaria, mme a busa ka dinyaga di le pedi.


text:
A dira se se bosula mo ponong ya ga Jehofa; ga a ka a fapoga mo maleong a ga Jeroboame morwa Nebate a o ne a leofisa Baiseraele ka one.


text:
Peka morwa Remalia, molaodi wa ntwa ya gagwe, a mo rera a mo itaya mo Samaria, mo kagong e e thata ya ntlo ya kgosi a na le Aregobe le Aria; a bile a na le banna ba le 50 ba Bagileate; mme a mmolaya, a busa mo boemong jwa gagwe.


text:
Jaana ditiro tse dingwe tsa ga Pekahia le tsotlhe tse o ne a di dira, di kwadilwe mo lokwalong lwa ditirafalo tsa dikgosi tsa Iseraele.


text:
E rile ka ngwaga wa 52 wa ga Asaria kgosi ya Juta, Peka morwa Remalia a simolola go busa Baiseraele mo Samaria, a busa ka dinyaga di le 20.


text:
Mme a dira se se bosula mo ponong ya ga Jehofa; ga a ka a fapoga mo maleong a ga Jeroboame morwa Nebate, a o ne a leofisa Baiseraele ka one.


text:
Ya re mo metlheng ya ga Peka kgosi ya Iseraele, Tigelathe-pilesere kgosi ya Asiria a tla a gapa Ijone, le Abele wa Bethemaaka, le Janoa, le Keteše, le Hasora, le Gileate, le Galilea, lefatshe lotlhe la Nafetali; mme batho a ba isa kwa Asiria ba golegilwe.


text:
Hošea morwa Ela a rera Peka morwa Remalia, a mo itaya, a mmolaya, mme a busa mo boemong jwa gagwe, ka ngwaga wa 20 wa ga Jothame morwa Usia.


text:
Jaana ditiro tse dingwe tsa ga Peka le tsotlhe tse o ne a di dira, bonang, di kwadilwe mo lokwalong lwa ditirafalo tsa dikgosi tsa Iseraele.


text:
E rile ka ngwaga wa bobedi wa ga Peka morwa Remalia kgosi ya Iseraele, Jothame morwa Usia kgosi ya Juta a simolola go busa.


text:
E rile a simolola go busa a bo a le dinyaga di le 25; a busa ka dinyaga di le 16 mo Jerusalema; leina la ga mmaagwe e ne e le Jeruše morwadia Satoke.


text:
A dira se se siameng mo matlhong a ga Jehofa; a dira jaaka tsotlhe tse Usia rraagwe o ne a di dirile.


text:
Mme le fa go ntse jalo mafelo a a tlotlometseng ga a ka a tlosiwa; batho ba ne ba sa ntse ba isa ditlhabelo, ba fisa maswalo mo mafelong a a tlotlometseng. Ke ene yo o ne a swafatsa kgoro e e ka fa godimo ya ntlo ya ga Jehofa.


text:
Jaana ditiro tse dingwe tsa ga Jothame, le tsotlhe tse o ne a di dira, a ga di a kwalwa mo lokwalong lwa ditirafalo tsa dikgosi tsa Juta?


text:
Ya re mo metlheng eo Jehofa a simolola go bololetsa Juta, Resine kgosi ya Siria le Peka morwa Remalia.


text:
Jothame a robala le borraagwe, mme a fitlhwa le borraagwe mo motseng wa ga Dafite rraagwe; Ahase morwawe a busa mo boemong jwa gagwe.


text:
E rile ka ngwaga wa 17 wa ga Peka morwa Remalia, Ahase morwa Jothame kgosi ya Juta a simolola go busa.


text:
E rile Ahase a simolola go busa a bo a le dinyaga di le 20; mme a busa ka dinyaga di le 16 mo Jerusalema; ga a ka a dira se se siameng mo matlhong a ga Jehofa Modimo wa gagwe, jaaka Dafite rraagwe.


text:
Mme a sepela mo tseleng ya dikgosi tsa Iseraele, ee, a ba a ralatsa morwawe molelo ka fa mekgweng e e makgapha ya baditšhaba, ba Jehofa o kileng a ba kgorometsa fa pele ga bone Baiseraele.


text:
O ne a tle a ise ditlhabelo a fise maswalo mo mafelong a a tlotlometseng, le mo godimo ga dithaba, le fa tlase ga setlhare sengwe le sengwe se setala.


text:
Foo Resine kgosi ya Siria le Peka morwa Remalia kgosi ya Iseraele ba ya kwa Jerusalema ba le ntwa; mme ba tlhasela Ahase, mme ba retelelwa ke go mo fenya.


text:
Ya re ka lobaka loo, Resine kgosi ya Siria, a ba a gapa Elathe, a o busetsa mo Siria, a leleka Bajuta mo Elathe; Basiria ba tla mo Elathe ba aga gone nako e sa le eno.


text:
Jalo Ahase a roma batho ba ya kwa go Tigelathe-pilesere, kgosi ya Asiria, a re: “Ke motlhanka wa gago, ke bile ke morwao; tla o nkgolole mo seatleng sa kgosi ya Siria, le mo seatleng sa kgosi ya Iseraele ba ba ntsogologetseng.”


text:
Ahase a tsaya selefera le gouta tse di fitlhetsweng mo ntlong ya ga Jehofa, le mo dikhumong tsa ntlo ya kgosi, a di isa kwa kgosing ya Asiria e le neo fela.


text:
Kgosi ya Asiria ya mo reetsa; mme kgosi ya Asiria ya bololela Damaseko, ya o gapa, ya isa batho ba gone kwa Kire ba golegilwe, ya ba ya bolaya Resine.


text:
Kgosi Ahase a ya kwa Damaseko a ya go kgatlhantsa Tigelathe-pilesere kgosi ya Asiria, mme a bona sebeso se se mo Damaseko, mme kgosi Ahase a isa kwa go Urija moperesiti setshwantsho sa sebeso le sekao sa sone, ka fa modirong otlhe wa sone.


text:
Urija moperesiti a aga sebeso sengwe, jaaka tsotlhe tse kgosi Ahase o ne a di rometse kwa go ene di tswa kwa Damaseko. Urija moperesiti a se dira jalo go tla se fitlhelwa ke kgosi Ahase fa a boa kwa Damaseko.


text:
E rile kgosi e boa kwa Damaseko, ya bona sebeso; ya atamela kwa sebesong ya isa tlhabelo mo go sone.


text:
A fisa tshupelo ya gagwe e e fisiwang, le tshupelo ya gagwe ya boupe, mme a thela tshupelo ya gagwe e e nowang, a ba a kgatsha madi a ditshupelo tsa gagwe tsa kagiso mo sebesong.


text:
Sebeso sa kgotlho se se fa pele ga Jehofa, a se tlosa fa pele ga ntlo, go tswa fa gare ga sebeso sa gagwe le ntlo ya ga Jehofa, a se potisa sebeso sa gagwe ka kwa ntlheng ya botsheka.


text:
Kgosi Ahase a laola Urija moperesiti a re: “Mo sebesong se segolo o fise tshupelo e e fisiwang ya moso, le tshupelo ya boupe ya maitsebowa, le tshupelo e e fisiwang ya kgosi, le tshupelo ya yone ya boupe, le tshupelo e e fisiwang ya batho botlhe ba lefatshe, le tshupelo ya bone ya boupe, le ditshupelo tsa bone tse di nowang; o bo o kgatshe mo go sone madi otlhe a tshupelo e e fisiwang, le madi otlhe a setlhabelo. Mme sebeso sa kgotlho e nne sa me fela go botsa ka sone.”


text:
Kgosi Ahase a kgaola masinamelo a ditlhomo, a tlosa mogopo wa botlhapelo mo go tsone; a pagolola “lewatle” mo dikgomong tsa kgotlho tse di ne di le tlase ga lone, a le baya mo bophaphatlhong jwa matlapa.


text:
Tsela e e ruletsweng seloobo ya Sabata, e ba ne ba e agile mo ntlong, le botseno jwa kgosi jwa kwa ntle, a di faposetsa go ya kwa ntlong ya ga Jehofa ka ntlha ya kgosi ya Asiria.


text:
Jaana ditiro tse dingwe tsa ga Ahase tse o ne a di dira, a ga di a kwalwa mo lokwalong lwa ditirafalo tsa dikgosi tsa Juta?


text:
Mme Ahase a robala le borraagwe, a fitlhwa le borraagwe mo motseng wa ga Dafite; mme Hesekia morwawe a busa mo boemong jwa gagwe.


text:
E rile ka ngwaga wa 12 wa ga Ahase kgosi ya Juta, Hošea morwa Ela a simolola go busa Baiseraele mo Samaria, mme a busa ka dinyaga di 8.


text:
A dira se se bosula mo ponong ya ga Jehofa; le fa go ntse jalo e seng jaaka dikgosi tsa Iseraele tse di neng di le pele ga gagwe.


text:
Shalemanesere kgosi ya Asiria a mmololela; mme Hošea a tswa motlhanka wa gagwe, mme a isa dineo kwa go ene.


text:
Mme kgosi ya Asiria ya fitlhela kgolaganelo mo go Hošea; gonne o ne a romile batho kwa go So, kgosi ya Egepeto, a se ka a ntsha neo go e isa kwa kgosing ya Asiria, jaaka a tle a dire ka ngwaga le ngwaga; ka ntlha ya moo kgosi ya Asiria ya mo tswalela, ya mo golegela mo ntlong ya kgolegelo.


text:
Foo kgosi ya Asiria ya tla ya farafara lefatshe lotlhe, ya fitlha kwa Samaria, ya nna ya tlhasela gone ka dinyaga di le tharo.


text:
E rile ka ngwaga o o ferang o le mongwe fela wa ga Hošea, kgosi ya Asiria ya gapa Samaria, ya isa Baiseraele kwa Asiria, ya ba baya mo Hala, le mo Habore, mo nokeng ya Gosane le mo metseng ya Bameta.


text:
Ga nna jalo, ka bana ba Iseraele ba leofetse Jehofa Modimo wa bone, yo o ba ntshitseng mo lefatsheng la Egepeto, mo seatleng sa ga Faro kgosi ya Egepeto, mme ba ineetse medimo e sele.


text:
Ba sepela mo melaong le mo mekgweng e merafe e e tlwaetseng, e le merafe e Jehofa o ne a e kgorometsa fa pele ga bana ba Iseraele le fa pele ga dikgosi tsa Iseraele.


text:
Bana ba Iseraele ba direla Jehofa Modimo wa bone dilo tse di sa siamang tsa tlhabang, ka go di bipa, ba ikagela mafelo a a tlotlometseng mo metseng yotlhe ya bone, go tswa kagong e e godileng ya balebedi go ya motseng o o thekeleditsweng.


text:
Ba itlhomela maje a a metloutlo le Medimako mo godimo ga thaba nngwe le nngwe le fa tlase ga setlhare sengwe le sengwe se setala.


text:
Ba fisetsa maswalo gone mo mafelong otlhe a a tlotlometseng, jaaka go ne go dira merafe e Jehofa o ne a e losa fa pele ga bone; ba dira dilo tsa boikepo go tlhotlheletsa Jehofa mo bogaleng.


text:
Le fa go ntse jalo Jehofa a naya Baiseraele le Bajuta tshupo ka moperofeti mongwe, le ka molebi mongwe le mongwe, a re: “Sokologang mo ditseleng tsa lona tse di bosula, lo tshegetse ditaolo tsa me, le ditao tsa me, ka fa taolong yotlhe e ke e laoletseng borraeno, le e ke e isitseng kwa go lona ka batlhanka ba me baperofeti.”


text:
Mme le fa go ntse jalo ba gana go utlwa, ba ithatafatsa dithamo, jaaka dithamo tsa borraabo, ba ba neng ba sa dumele mo go Jehofa Modimo wa bone.


text:
Ba gana melao ya gagwe, le kgolagano e o ne a e dirile le borraabo, le ditshupo tse o ne a di ba supetsa; ba latela boithamako, ba nna bofafalele, ba etsa merafe e e mo tikologong ya bone, e Jehofa o ne a ba laile ka ga yone, a re, ba se ka ba dira jaaka yone.


text:
Ba latlha ditaolo tsotlhe tsa ga Jehofa Modimo wa bone, ba itirela ditshwantsho tse di thetsweng, e bong dinamane di le pedi, ba dira Modimako, ba obamela bontsi jotlhe jwa legodimo, ba direla Baale.


text:
Bomorwa bone, le bomorwadia bone ba ba ralatsa molelo, ba dira ka boitsejwanape le ka mereo, ba ithekisetsa go dira se se bosula mo ponong ya ga Jehofa, go mo tlhotlheletsa mo bogaleng.


text:
Ke gone ka moo Jehofa a nna bogale thata le Baiseraele, a ba tlosa mo ponong ya gagwe; go ne go sa sala ope fa e se lotso lwa Juta lo le losi fela.


text:
Le Bajuta ga ba a ka ba tshegetsa ditaolo tsa ga Jehofa Modimo wa bone, mme ba sepela mo ditaolong tsa Baiseraele tse ba di dirileng.


text:
Jehofa a gana losika lotlhe lwa Baiseraele, a ba utlwisa botlhoko, a ba tsenya mo seatleng sa bathopi, ga tsamaya a ba kgorometsa ba tswa mo ponong ya gagwe.


text:
Gonne o ne a rutlile Baiseraele mo ntlong ya ga Dafite; mme ba dira Jeroboame morwa Nebate kgosi; Jeroboame a faposa Baiseraele mo go saleng Jehofa morago, a ba a ba leofisa boleo jo bogolo.


text:
Bana ba Iseraele ba sepela mo maleong otlhe a ga Jeroboame a o ne a a dira; ga ba a ka ba fapoga mo go one;


text:
ga tsamaya Jehofa a tlosa Baiseraele mo ponong ya gagwe, jaaka a ne a bua ka batlhanka botlhe ba gagwe baperofeti. Jalo Baiseraele ba tlosiwa mo lefatsheng la bone, ba sa le ba isiwa kwa Asiria, nako e ntse ke eno.


text:
Kgosi ya Asiria ya tsaya batho kwa Babilone, le kwa Kuthe, le kwa Afa, le kwa Hamatha le kwa Sefarefaime, a ba baya mo metseng ya Samaria mo boemong jwa bana ba Iseraele; mme ba rua Samaria ba aga mo metseng ya gone.


text:
Ga dirala ya re mo tshimologong ya go aga ga bone gone, ba bo ba sa boife Jehofa; ke gone ka moo Jehofa a tlisa ditau mo go bone, tsa bolaya bangwe ba bone.


text:
Ke gone ka moo batho ba bua le kgosi ya Asiria ba re: “Merafe e o e tlositseng wa e baya mo metseng ya Samaria ga e itse mokgwa wa Modimo wa lefatshe; ke gone ka moo o lerileng ditau mo go bone; mme bonang, dia ba bolaya ka ba sa itse mokgwa wa Modimo wa lefatshe.”


text:
Foo kgosi ya Asiria ya laola ya re: “Isang gone mongwe wa baperesiti ba lo tswang go ba tsaya gone; a ba ye go aga gone, mme a a rute batho mokgwa wa Modimo wa lefatshe.”


text:
Mongwe wa baperesiti ba ba tlositsweng kwa Samaria a tla a aga mo Bethele, a ba ruta ka fa ba tlaa boifang Jehofa ka gone.


text:
Le fa go ntse jalo morafe mongwe le mongwe o no wa itirela medimo ya yone, wa e tsenya mo matlong a mafelo a a tlotlometseng a Basamaria ba a dirileng, morafe mongwe le mongwe mo metseng ya yone e ba agileng mo go yone.


text:
Banna ba Babilone ba dira Sukothe-benothe, le banna ba Kuthe ba dira Neregale, le banna ba Hamathe ba dira Ašima,


text:
Baafa ba dira Nibefatse le Taratake, mme Basefarefa ba fisa bana ba bone mo molelong, ba ba fisetsa Atarameleke le Anameleke medimo ya Sefarefaime.


text:
Jalo ba direla Jehofa, ba itirela baperesiti ba ba ga bone, ba mafelo a a tlotlometseng, ba ba ba isetsa ditlhabelo mo matlong a mafelo a a tlotlometseng.


text:
Ba ne ba boifa Jehofa mme ba direla e e leng medimo ya bone, ka fa mokgweng wa merafe e ba tlositsweng mo go yone.


text:
Nako e sa le eno ba ntse ba dira jaaka mekgwa ya pele; ga ba boife Jehofa le gone ga ba dire jaaka ditao tsa bone, le fa e le jaaka ditaolelo tsa bone tse di tlhomameng, le fa e le jaaka molao le taolo tse Jehofa o ne a di laolela bana ba ga Jakobe, yo o ne a mo raya leina la Iseraele;


text:
yo Jehofa o ne a dira kgolagano nae, a ba laya a re: “Lo se ka lwa boifa medimo e sele, le fa e le go e ikobela, le fa e le go e direla, lefa e le go e isetsa tlhabelo.


text:
Mme Jehofa yo o lo ntshitseng mo lefatsheng la Egepeto ka thata e kgolo, le ka letsogo le le otlologileng, lo boife ene, lo ikobele ene, lo isetse ene tlhabelo;


text:
le ditao, le taolelo, le molao le taolo tse o ne a di lo kwalela, lo tlhokomele go di dira ka bosakhutleng; lo se ka lwa boifa medimo e sele.


text:
Jalo merafe eo ya boifa Jehofa, ya ba ya direla ditshwantsho tsa bone tse di setilweng; le bana ba bone le bana ba bana ba bone, jaaka borraabo ba dirile le bone ba dira jalo, nako e sa le eno.


text:
Jaana ga dirala e rile ka ngwaga wa boraro wa ga Hošea morwa Ela kgosi ya Iseraele, Hesekia morwa Ahase kgosi ya Juta a simolola go busa.


text:
E rile a simolola go busa a bo a le dinyaga di le 25; mme a busa ka dinyaga di le 29 mo Jerusalema; leina la ga mmaagwe e ne e le Abi morwadia Sekaria.


text:
A tlosa mafelo a a tlotlometseng, a thuba maje a a metloutlo, a rema Modimako, a thubaganya noga ya kgotlho e Moše o kileng a e dira; gonne bana ba Iseraele ba ne ba ntse ba tle ba e fisetse maswalo go tla go fitlha mo metlheng eo; ya rewa leina ga twe, Nehušetane.


text:
O ne a ikanya Jehofa Modimo wa Iseraele; mme morago ga gagwe ga se ka ga nna le ope yo o tshwanang nae mo dikgosing tsotlhe tsa Juta, le fa e le mo go ba ba neng ba le pele ga gagwe.


text:
Gonne a ngaparela Jehofa, ga a ka a kgaogana le go mo sala morago, a tshegetsa ditaolo tsa gagwe tse Jehofa o ne a di laoletse Moše.


text:
Jehofa a nna nae; gongwe le gongwe kwa o ne a ya gone a segofala; a tsuololela kgosi ya Asiria a se ka a e direla.


text:
A kgemetha Bafilisitia go ya go fitlha kwa Gasa le kwa melelwaneng ya gone, go tswa kagong e e godileng ya balebedi go ya motseng o o thekeleditsweng.


text:
Jaana ga dirala e rile ka ngwaga wa bone wa kgosi Hesekia o e neng e le ngwaga wa bosupa wa ga Hošea morwa Ela kgosi ya Iseraele, Shalemanesere kgosi ya Asiria a bololela Samaria a o tlhasela.


text:
E rile go sena go feta dinyaga di le tharo a o gapa; e bong ka ngwaga wa borataro wa ga Hesekia, o e neng e le ngwaga o o ferang o le mongwe wa ga Hošea kgosi ya Iseraele; Samaria wa gapiwa jalo.


text:
Kgosi ya Asiria ya isa Baiseraele kwa Asiria, a ba baya mo Hala, le mo Habore fa nokeng ya Gosane, le mo metseng ya Bamete;


text:
ka ba se ka ba ineela go utlwa lentswe la ga Jehofa Modimo wa bone, mme ba tlola kgolagano ya gagwe, e bong tsotlhe tse Moše motlhanka wa ga Jehofa o di laotseng, ba gana go di utlwa, le go di dira.


text:
Jaana e rile ka ngwaga wa 14 wa kgosi Hesekia, Senakeribe kgosi ya Asiria a bololela metse yotlhe ya Juta e e thekeleditsweng, a e gapa.


text:
Hesekia kgosi ya Juta a roma kwa kgosing ya Asiria kwa Lakiše a re: “Ke dirile molato; mpoela; se o se mpelesang ke tlaa se belega.” Kgosi ya Asiria ya laola gore Hesekia kgosi ya Juta a lefe ka dikilokerame tsa selefera di le 10 000, le dikilokerame tsa gouta di le 1 000.


text:
Mme Hesekia a mo naya selefera sotlhe se se fitlhelwang mo ntlong ya ga Jehofa le mo dikhumong tsa ntlo ya kgosi.


text:
E rile ka lobaka loo, Hesekia a kgaola gouta mo ditswalong tsa tempele ya ga Jehofa, le mo maotwaneng a Hesekia kgosi ya Juta o ne a di manegile, a e naya kgosi ya Asiria.


text:
Kgosi ya Asiria a roma Taretane, le Rabe-sarise le Rabešake, kwa go kgosi Hesekia kwa Jerusalema ba tswa Lakiše, ba na le ntwa e kgolo. Ba ya ba fitlha kwa Jerusalema. E rile ba sena go fitlha, ba ya ba ema fa moseleng wa lekadiba le le godimo, o o mo tseleng e kgolo ya lotlhagare lwa motlhatswi wa matsela.


text:
E rile ba sena go bitsa kgosi, Eliakime morwa Hilekia yo o ne a laola ntlo, a tswela kwa go bone, a na le Shebena mokwaledi, le Joa morwa Asafe wa mokwadi wa ditirafalo.


text:
Rabešake a ba raya a re: “Rayang Hesekia lo re: ‘Kgosi e kgolo e bua jaana, e bong kgosi ya Asiria, ya re: Ana boikanyo ke bofe jo o ikantseng mo go jone?


text:
Wa re: Go na le kgakololo le thata ya go tlhabana, mme e be e le mafoko a boithamako fela. Wa bo o kgantsha mang, fa e bo ne ne o ntsuololetse jaana?


text:
Jaana bona, o ikantse seikokotlelo se, sa lotlhaka lo lo phitsegileng, e bong Egepeto; lo e tlaa reng fa motho a itshegeleditse ka lone, lo tsene mo seatleng sa gagwe, lo se tlhabe; Faro kgosi ya Egepeto o ntse jalo mo go botlhe ba ba mo ikanyang.


text:
“ ‘Fa lo nthaya lo re: “Re ikanya Jehofa Modimo wa rona”; a ga se ene yoo yo mafelo a gagwe a a tlotlometseng le dibeso tse gagwe Hesekia o di tlositseng, mme a raya Juta le Jerusalema a re: “Lo obamele fa pele ga sebeso se se mo Jerusalema!” ’


text:
Ke gone jaana, ke a go rapela, neela mong wa me kgosi ya Asiria dipeelo, ke tlaa go naya dipitse di le 2 000 fa o ka nonofa ntlheng ya gago go di pega bapalami.


text:
Fa e le foo, o ka fularisa jang sefatlhogo sa molaodi mongwe yo mmotlana mo batlhankeng ba mong wa me, wa ikanya Egepeto ka ga dikara le ka ga dipitse?


text:
A jaana ke bololetse felo fa fela go tla ke go senya kwa ntle ga Jehofa? Aitse Jehofa o ntheile a re: ‘Bololela lefatshe le, o le senye.’ ”


text:
Foo ga bua Eliakime morwa Hilekia le Shebena le Joa, ba raya Rabešake ba re: “Re a go rapela, a ko o bue le batlhanka ba gago ka puo ya Sesiria; gonne re a se tlhaloganya; o se ka wa bua le rona ka puo ya Sejuta mo tsebeng tsa batho ba ba mo godimo ga lorako.”


text:
Rabešake a ba raya a re: “A mong wa me o nthomile kwa go mong wa gago le kwa go wena go tla ke bua mafoko a? A ga a a nthoma kwa bathong ba ba dutseng mo lorakong, go ba jesa mantle a bone le go ba nosa motlhapo wa bone le lona?”


text:
Foo Rabešake a ema, a kua ka lentswe le legolo mo puong ya Sejuta, a bua a re: “Utlwang lefoko la kgosi e kgolo, kgosi ya Asiria.


text:
Kgosi e bua jaana ya re: ‘A Hesekia a se lo tsietse; gonne ga a ketla a nonofa go lo golola mo seatleng sa gagwe.


text:
Le gone a Hesekia a se lo ikanyise Jehofa ka gore: Ruri Jehofa o tlaa re golola, mme motse o ga o ketla o tsenngwa mo seatleng sa kgosi ya Asiria.


text:
Lo se ka lwa reetsa Hesekia, gonne kgosi ya Asiria e bua jaana ya re: Itetlanyeng le nna, mme lo tle kwa go nna; a mongwe le mongwe wa lona a je mofine wa gagwe, le mongwe le mongwe mofeige wa gagwe, mme mongwe le mongwe a nwe metsi a ledu la gagwe.


text:
Go tsamaya ke tla ke lo isa kwa lefatsheng le le tshwanang le la lona, lefatshe la mabele le bojalwa jwa mofine, lefatshe la senkgwe le la masimo a mafine, lefatshe la lookwane la matlhware le la dinotshe, gore lo tshele, e seng go swa; ka re, lo se ka lwa reetsa Hesekia fa a lo rapela, a re: Jehofa o tlaa lo golola.


text:
Medimo ya Hamathe e kae, le ya Arepata? Medimo ya Sefarefaime e kae, le ya Hena, le ya Ifa? A e golotse Samaria mo seatleng sa me?


text:
E mang mo medimong yotlhe ya mafatshe e e golotseng lefatshe la ga yone mo atleng sa me, fa e bo ne ne Jehofa a tlaa golola Jerusalema mo seatleng sa me?’ ”


text:
Batho ba didimala, ba se ka ba mo fetola ka lefoko lepe; gonne taolo ya kgosi e ne e le go re: “Lo se ka lwa mo fetola.”


text:
Foo Eliakime morwa Hilekia yo o laolang ntlo, le Shebene mokwaledi, le Joa morwa Asafe, mokwadi wa ditirafalo, ba tla kwa go Hesekia ba ikgagotse diaparo, ba mmolelela mafoko a ga Rabešake.


text:
Ga dirala e rile kgosi Hesekia a utlwa, a ikgagola diaparo, a ikhurumetsa ka letsela la kgetsi, mme a ya mo ntlong ya ga Jehofa.


text:
A roma Eliakime yo o laolang ntlo, le Shebene mokwaledi, le bagolwane ba baperesiti, ba ikhurumeditse ka letsela la kgetsi, ba ya kwa go Isaia moperofeti, morwa Amose.


text:
Ba mo raya ba re: “Hesekia o bua jaana, a re: ‘Letsatsi leno ke letsatsi la tlalelo, le la kgalemo, le la kgalo; gonne bana ba gaufi le go tsalwa mme ga go na thata ya go belega.


text:
E tlaa re gongwe Jehofa Modimo wa gago a utlwa mafoko a ga Rabešake, yo kgosi ya Asiria mong wa gagwe o mo romileng, gore a tle go kgoba Modimo o o tshedileng, le go kgalemela mafoko a Jehofa Modimo wa gago o a utlwileng; ke gone o rapelele masalela a a setseng.’ ”


text:
Mme Isaia a ba raya a re: “Lo tlaa raya mong wa lona jaana, lo re: Jehofa o bua jaana a re: ‘O se ka wa boifa mafoko a o a utlwileng, a batlhanka ba kgosi ya Asiria ba nkgadileng ka one.


text:
Bona, ke tlaa tsenya mowa mongwe mo go ene, mme o tlaa utlwa tumo nngwe, o tlaa boela lefatsheng la ga gabo; mme ke tlaa mo usa ka tšhaka kwa lefatsheng la ga gabo.’ ”


text:
Jalo Rabešake a bowa, a fitlhela kgosi ya Asiria e tlhabana le Libena; gonne o na a utlwile fa a tlogile mo Lakiše.


text:
Ya re a utlwa go bolelwa ka ga Tirehaka kgosi ya Ethiopia, go twe: “Bona, o bolotse, o tsile go tlhabana nao.” a tloga a roma batho gape kwa go Hesekia a re:


text:
“Lo bue le Hesekia kgosi ya Juta jaana, lo re: A Modimo wa gago o o ikanyang mo go one o se go tsietse, o re: Jerusalema ga o ketla o tsenngwa mo seatleng sa kgosi ya Asiria.


text:
Bona, o utlwile se dikgosi tsa Asiria di se diretseng mafatshe otlhe, ka go a senyetsa ruri; mme a wena o tlaa gololwa?


text:
A medimo ya merafe e e golotse, e borre ba e sentseng, e bong, Gosane, le Harane le Resife, le bana ba Edene ba ba kileng ba ne ba le mo Telasare?


text:
Hesekia a amogela lokwalo mo seatleng sa barongwa, mme a lo bala; Hesekia a ya kwa ntlong ya ga Jehofa, a lo baya fa pele ga Jehofa.


text:
Hesekia a rapela fa pele ga Jehofa a re: “Jehofa Modimo wa Iseraele, yo o dutseng gare ga botšheruba, ke wena Modimo, e bong wena wesi wa magosi otlhe a lefatshe; o dirile legodimo le lefatshe.


text:
A ko o sekege tsebe Jehofa, o utlwe; o tle o buduloge matlho, Jehofa, o bone; o utlwe mafoko a ga Senakeribe, a o mo romileng ka one go tla go kgoba Modimo o o tshedileng.


text:
Di bile di latlhetse medimo ya yone mo molelong; gonne e ne e se medimo epe, fa e se tiro ya diatla tsa batho fela, dikgong le maje; ke gone ka fa ba e sentseng ka gone.


text:
Ke gone jaana, Jehofa Modimo wa rona, ke a go rapela, a ko o re golole mo seatleng sa gagwe gore magosi otlhe a lefatshe a itse fa e le wena Jehofa Modimo, e bong wena wesi.”


text:
Foo Isaia morwa Amose a roma kwa go Hesekia, a re: Jehofa Modimo wa Iseraele o bua jaana a re: “E re ka o nthapetse ka ga Senakeribe kgosi ya Asiria, ke go utlwile.


text:
Le, ke lefoko le Jehofa o le buileng ka ga gagwe, a re: “Morwadia Sione wa kgarebana o go nyaditse, a go tshega ka tshotlo; morwadia Jerusalema o go thukhuthetse tlhogo.


text:
Ana o kgobile mang, wa kgala mang? O tsholeleditse mang lentswe, wa lebisa matlho a gago ka lokubana kwa go mang? Ke Moitshepi wa Iseraele fela.


text:
O kgobile Jehofa ka barongwi ba gago, o rile: ‘Ke tlhatlogetse kwa ditlhoreng tsa dithaba ka bontsi jwa dikara tsa me, kwa tengteng ga Lebanone; wa re: Ke tlaa rema masetara a gone a a godileng, le ditlhare tsa mafira tse di tlhophegileng tsa gone; ke tlaa tsena kwa botlholeng jwa gagwe jo bo kwa kgakalakgakala, e bong sekgwa sa lotlhagare lwa gagwe lo lo ungwang.


text:
Wa re: Ke epile ke nole metsi a seeng, ke tlaa tšhesa dinoka tsotlhe tsa Egepeto ka sebete sa lonao lwa me.’


text:
A ga o a utlwa fa nna ke sa le ke go dira bogologolo, nna ka go bopa mo metlheng ya bogologolo? Jaana ke go dirafaditse, gore wena o tle o nne motho wa go swafatsa metse e e thekeleditsweng le go dira mekoa ya marope fela.


text:
Ke gone ka moo banni ba yone ba ne ba le thata e potlana, ba boifa, ba tlhakana tlhogo; ba ne ba ntse jaaka bojang jwa naga, le jaaka morogo o motala, jaaka bojang mo ditlhoreng tsa matlo, le jaaka mabele a a tshubegileng a ise a gole.


text:
Ka ntlha ya go ntšhakgalela ga gago, le ka gonne boitelaganyo jwa gago bo tsile go ntsena mo ditsebeng, ke gone ke tlaa go tsenyang kgoge ya me mo nkong, le mogolaseto wa me mo ganong la gago, ke tlaa go busa ka tsela e o tsileng ka yone.


text:
“Se e tlaa nna sekao mo go wena: Monongwaga lo tlaa ja maijadi fela, le ka ngwaga wa bobedi lo tlaa ja matshwabudu a one; ka ngwaga wa boraro lo jale, lo robe, lo tlhome masimo a mafine, mme lo je muango a one.


text:
Gonne masalela a tlaa tswa mo Jerusalema, le mo thabaneng ya Sione, go tlaa tswa ba ba tlaa falolang; tlhoafalo ya ga Jehofa e tlaa dira seo se.


text:
“Ka ntlha ya gone moo, Jehofa o bua jaana ka ga kgosi ya Asiria, a re: “ ‘Ga a ketla a tla mo motseng o, le fa e le go hulela motswi gone, le gone ga a ketla a tla fa pele ga one ka thebe, le fa e le go o tsosetsa lomota.


text:
Gonne ke tlaa tlhabanela motse o go o boloka, ka ntlha ya me, le ka ntlha ya motlhanka wa me Dafite.’ ”


text:
Ga dirala, ya re bosigo joo, moengele wa ga Jehofa a tswa, a tsena bothibelelong jwa Baasiria, a gaila batho ba le 185 000; ya re batho ba phakela ka moso, bonang, ba bo ba le ditoto botlhe fela.


text:
Ga dirala, ya re a sa ntse a obame mo ntlong ya ga Niseroke modimo wa gagwe, Aterameleke le Sharesere ba mmolaya ka tšhaka; ba falolela kwa lefatsheng la Ararate. Esare-hatone morwawe a busa mo boemong jwa gagwe.


text:
E rile mo metlheng eo Hesekia a lwala ga go swa. Isaia moperofeti morwa Amose a tla kwa go ene a mo raya a re: “Jehofa o bua jaana a re: ‘Baakanya ntlo ya gago, gonne o tlaa swa, ga o ketla o tshela.’ ”


text:
“Jehofa, kea go rapela, a ko o gakologelwe jaaka ke sepetse fa pele ga gago ka boammaaruri le ka pelo e e itekanetseng, ke dirile se se molemo mo ponong ya gago.” Hesekia a lela mo go botlhoko.


text:
Ga dirala ya re Isaia a ise a fitlhe kwa bogareng ga motse, lefoko la ga Jehofa la tla kwa go ene la re:


text:
“Boa, o reye Hesekia kgosana ya batho ba me o re: Jehofa Modimo wa ga Dafite rraago o bua jaana, a re: ‘Ke utlwile morapelo wa gago, ke bonye dikeledi tsa gago; bona, ke tlaa go fodisa; o tlaa re ka letsasi la boraro o ye kwa ntlong ya ga Jehofa.


text:
Ke tlaa oketsa malatsi a gago ka dinyaga di le 15, ke tlaa go golola le motse ono mo seatleng sa kgosi ya Asiria; ke tlaa tlhabanela motse ono ka ntlha ya me, le ka ntlha ya motlhanka wa me Dafite.’ ”


text:
Hesekia a raya Isaia a re: “Sesupo e tlaa nna eng sa go re Jehofa o tlaa mphodisa, le sa go re ke tlaa ya kwa ntlong ya ga Jehofa ka letsatsi la boraro?”


text:
Isaia a re: “Selo se e tlaa nna sesupo mo go wena se se tswang mo go Jehofa, sa go re Jehofa o tlaa dira selo se o se buileng: a ke moriti o ka sutela kwa pele direpudi di le some, kgotsa o ka boela kwa morago direpudi di le some?”


text:
Hesekia a mo fetola a re: “Go bofefo mo moriting go fologa direpudi di le some; nnyaa, a moriti o boele kwa morago direpudi di le some.”


text:
Isaia moperofeti a goela kwa go Jehofa: mme a busetsa moriti kwa morago direpudi di le some, tse o ne o fologile ka tsone mo direpuding tsa ga Ahase.


text:
E rile ka motlha oo Berotake-balatane, morwa Balatane, kgosi ya Babilone, a romela dikwalo le dineo kwa go Hesekia, gonne a utlwile fa Hesekia a lwala.


text:
Mme Hesekia a ba reetsa, a ba supetsa ntlo yotlhe ya dilo tsa gagwe tse di tlhokegang: selefera, gouta, ditswaiso, lookwane lo lo tlhokegang, ntlo ya dibolao tsa gagwe, le tsotlhe tse di bonyweng mo dikhumong tsa gagwe; go ne go se na sepe mo ntlong ya gagwe, le mo bogosing jotlhe jwa gagwe, se Hesekia, o se kang a se ba supetsa.


text:
Foo ga tla Isaia moperofeti kwa go kgosi Hesekia, a mo raya a re: “Banna bao ba rileng? Ba tsile mo go wena ba tswa kae?” Hesekia a re: “Ba tswa lefatsheng le le kgakala, e bong kwa Babilone.”


text:
A re: “Ba bonye eng mo ntlong ya gago?” Hesekia a mo fetola a re: “Tsotlhe tse di mo ntlong ya me ba di bonye; ga go na sepe mo dikhumong tsa me se ke sa se ba supetsang.”


text:
Bona, motlha o e tla, mogang dilo tsotlhe tse di mo ntlong ya gago, le tse borraago ba di beileng mo polokelong le gompieno, di tlaa isiwang kwa Babilone; ga go ketla go sala sepe, go bua Jehofa.


text:
Le bomorwao ba ba tswang mo go wena, ba o tlaa ba tsalang, ba tlaa ba tlosa; mme ba tlaa nna baopafadiwi mo ntlong ya segosi ya kgosi ya Babilone.”


text:
Foo Hesekia a raya Isaia a re: “Lefoko la ga Jehofa le molemo le o le buileng.” Gape, a re: “A ga go ka nne go nna jalo, fa go tlaa na kagiso le boammaaruri mo metlheng ya me?”


text:
Ditiro tse dingwe tsa ga Hesekia le bonatla jotlhe jwa gagwe, le jaaka a ne a dira lekadiba le mosele, a tlisa metsi mo motseng, a ga di a kwalwa mo lokwalong lwa ditirafalo tsa dikgosi tsa Juta?


text:
E rile Manase a simolola go busa a bo a le dinyaga di le 12; mme a busa ka dinyaga di le 55 mo Jerusalema; leina la ga mmaagwe e ne ele Hefesiba.


text:
A dira se se bosula mo ponong ya ga Jehofa, ka fa go tse di makgapha tsa ba ditšhaba ba Jehofa o ne a ba kgorometsa fa pele ga bana ba Iseraele.


text:
Gonne o ne a ba a aga mafelo a a tlotlometseng a Hesekia rraagwe o ne a a sentse; a agela Baale dibeso, a ba a dira Modimako, jaaka Ahabe kgosi ya Iseraele a kile a dira, a obamela bontsi jotlhe jwa legodimo, a bo direla.


text:
A aga dibeso mo ntlong ya ga Jehofa, e Jehofa o ne a bua ka ga yone, a re: “Ke tlaa baya leina la me mo Jerusalema.”


text:
A ralatsa morwawe molelo, a swaba ka maru, a dira ka mereo, a dira le bone ba ba buang le badimo, le ba ba loang; a dira bosula bo le bogolo mo ponong ya ga Jehofa, go mo tlhotlheletsa mo bogaleng.


text:
Setshwantsho se se setilweng sa Modimako se o ne a se dirile, a se tlhoma mo ntlong e Jehofa o kileng a bua ka ga yone le Dafite le Solomone morwawe a re: “Mo ntlong e, le mo Jerusalema, o ke o itshenketseng mo ditsong tsotlhe tsa Iseraele, ke tlaa baya leina la me gone ka bosakhutleng;


text:
le gone ga nketla ke tlhola ke kgarakgatsha dinao tsa Iseraele ka go ba ntsha mo lefatsheng le ke le neileng borraabo; ke raya fa ba tlhokomela go dira jaaka tsotlhe tse ke di ba laoletseng, le jaaka molao otlhe o motlhanka wa me Moše o ne a o ba laolela.”


text:
Mme ga ba a ka ba reetsa, Manase a ba oka, gore ba dire se se bosula go feta ditšhaba tse Jehofa o ne a di senya fa pele ga bana ba Iseraele.


text:
“E re ka Manase kgosi ya Juta a dirile dilo tse di makgapha, a dirile ka boikepo go feta tsotlhe tse Baamora ba kileng ba di dira, ba ba neng ba le pele ga gagwe, a leofisitse Bajuta le bone ka medimo ya gagwe ya disetwa;


text:
ke gone ka moo Jehofa Modimo wa Iseraele o bua jaana a re: ‘Bona, ke tlaa tlisa bosula mo Jerusalema le Juta, jo e tlaa reng mongwe le fa e ka ne e le mang a bo utlwela, ditsebe tsa gagwe tsoo pedi di be di sume.


text:
Thodi ya Samaria ke tlaa e namalatsa mo godimo ga Jerusalema, le selekanyo sa thokgamo sa ba ntlo ya ga Ahabe; ke tlaa phimola Jerusalema jaaka motho a tle a phimole sejana, a se phimole, a se pitikolole.


text:
Ke tlaa latlha masalela a boswa jwa me, ke ba tsenya mo seatleng sa baba ba bone; ba tlaa nna kgapo le thopo mo babeng botlhe ba bone,


text:
ka ba dirile bosula mo ponong ya me, mme ba ntlhotlheleditse bogaleng, go simolola ka tsatsi le borraabo ba duleng kwa Egepeto ka lone, nako e sa le eno.’ ”


text:
Gape Manase a tsholola madi a batho a a se nang molato a le magolo thata, a ba a tla a tlatsa Jerusalema ka one, go tswa ntlheng nngwe le go ya e nngwe; kwa ntle ga boleo jo o ne a leofisa Bajuta ka jone, ka go dira se se bosula mo ponong ya ga Jehofa.


text:
Ditiro tse dingwe tsa ga Manase, le tsotlhe tse o ne a di dira, le boleo jo o ne a bo leofa, a ga di a kwalwa mo lokwalong lwa ditirafalo tsa dikgosi tsa Juta?


text:
Mme Manase a robala le borraagwe, a fitlhwa mo tshimong ya ntlo ya gagwe, mo tshimong ya ga Usa; mme Amone morwawe a busa mo boemong jwa gagwe.


text:
E rile Amone a simolola go busa a bo a le dinyaga di le 20; mme a busa ka dinyaga di le pedi mo Jerusalema; leina la ga mmaagwe e ne e le Mešulemethe morwadia Haruse wa Joteba.


text:
A sepela mo tseleng yotlhe e rraagwe o ne a sepela mo go yone, a ba a direla medimo ya disetwa e rraagwe o ne a e direla, a e obamela;


text:
Mme batho ba lefatshe ba bolaya bone botlhe ba ba rerileng kgosi Amone; mme batho ba lefatshe ba dira Josia morwawe kgosi mo boemong jwa gagwe.


text:
Jaana ditiro tse dingwe tsa ga Amone tse o ne a di dira, a ga di a kwalwa mo lokwalong lwa ditirafalo tsa dikgosi tsa Juta?


text:
Mme a fitlhwa mo phupung ya gagwe mo tshimong ya ga Usa; mme Josia morwawe a busa mo boemong jwa gagwe.


text:
E rile Josia a simolola go busa a bo a le dinyaga di le 8; a busa ka dinyaga di le 31 mo Jerusalema; leina la ga mmaagwe e ne e le Jetita morwadia Ataia wa Bosekathe.


text:
A dira se se siameng mo matlhong a ga Jehofa, a sepela mo tseleng yotlhe ya ga Dafite rraagwe, a se ka a fapogela ka fa ntlheng ya le legolo kgotsa ya la molema.


text:
Ga dirala ya re ka ngwaga wa 18 wa kgosi Josia, kgosi ya roma Shafane morwa Asalia, morwa Mešulame, mokwaledi kwa ntlong ya ga Jehofa, a re:


text:
“Ya kwa go Hilekia moperesiti yo mogolo, gore a tle a bale madi a a lerilweng mo ntlong ya ga Jehofa, a balebedi ba kgoro ba a phuthileng mo bathong.


text:
A ba a tsenye mo seatleng sa badiri ba e leng balebedi ba ntlo ya Jehofa; a ba a neye badiri ba ba mo ntlong ya ga Jehofa go mamatlela mathubego a ntlo.


text:
Ba a neye babetli, le baagi, le baagi ba dimota; ba a ntshetse go reka dikgong le maje a a betlilweng go tla ba mamatlelela ntlo.”


text:
Mme le fa go ntse jalo go ne go sa dirwe palo nabo ya madi a a tsentsweng mo seatleng sa bone; gonne ba dira ka boikanngo.


text:
Hilekia moperesiti yo mogolo a raya Shafane mokwaledi a re: “Ke bonye lokwalo lwa molao mo ntlong ya ga Jehofa.” Hilekia a neela Shafane lokwalo, a lo bala.


text:
Shafane mokwaledi a ya kwa kgosing, a busetsa phetolo kwa kgosing, a re: “Batlhanka ba gago ba phuthile madi a a fitlhetsweng mo ntlong, ba a tsentse mo seatleng sa badiri ba ba lebelang ntlo ya ga Jehofa.”


text:
Shafane mokwaledi a bolelela kgosi a re: “Hilekia moperesiti o nneetse lokwalo.” Mme Shafane mokwaledi a lo bala fa pele ga kgosi.


text:
Kgosi ya laola Hilekia moperesiti, le Ahikame morwa Shafane, le Akebore morwa Mikaia, le Shafane mokwaledi, le Asaia motlhanka wa kgosi, ya re:


text:
“Yang lo botse mo go Jehofa, lo boletse nna le batho, le Bajuta botlhe ka ga mafoko a lokwalo lo lo bonyweng; gonne bogale jwa ga Jehofa jo bo re tuketseng bo bogolo, ka borraetsho ba se ka ba reetsa mafoko a lokwalo lo, go dira jaaka tsotlhe tse di kwadilweng ka ga rona.”


text:
Jalo Hilekia moperesiti, le Ahikame, le Akebore, le Shafane, le Asaia ba ya kwa go Huleta moperofeti wa sesadi, mosadi wa ga Shalume morwa Tikefa, morwa Harahase, molebedi wa diaparo; (jaana Huleta o ne a agile mo Jerusalema mo kgaolong ya bobedi;) mme ba bua nae.


text:
Mosadi a ba raya a re: “Jehofa Modimo wa Iseraele o bua jaana, a re: ‘Rayang monna yo o lo romileng kwa go nna lo re:


text:
Jehofa o bua jaana a re: Bona, ke tlaa tlisa bosula mo felong fa, le mo banning ba gone, e bong mafoko otlhe a lokwalo lo kgosi ya Juta e lo badileng;


text:
ka ba ntatlhile, ba fisetsa medimo e sele maswalo, gore ba tle ba ntlhotlheletse bogaleng ka ditiro tsotlhe tsa diatla tsa bone; ke gone ka moo bogale jwa me bo tlaa tukela felo fa, mme ga bo ketla bo tingwa.’


text:
Kgosi ya Juta e e lo romileng gore lo botse mo go Jehofa, lo mo reye jaana, lo re: ‘Jehofa Modimo wa Iseraele o bua jaana a re: Ka ga mafoko a o a utlwileng:


text:
E re ka pelo ya gago e ne e sisimoga, mme wa ikokobetsa fa pele ga Jehofa, jale ka o utlwa se ke se buileng ka ga felo fa, le ka ga banni ba gone, ka re, ba tlaa nna tshwafatso le phutso, mme o ikgagotse diaparo, wa lela fa pele ga me; le nna ke go utlwile, go bua Jehofa.’


text:
Ke gone bona, ke tlaa go phuthela kwa go borraago, mme o tlaa phuthelwa phupung ya gago ka kagiso, le gone matlho a gago ga a ketla a bona bosula jotlhe jo ke tlaa bo tlisang mo felong fa.” Mme ba busetsa phetolo e kwa kgosing.


text:
Kgosi ya ya kwa ntlong ya ga Jehofa, e na le banna botlhe ba Juta le banni botlhe ba Jerusalema, le baperesiti, le baperofeti, le batho botlhe, bannye le bagolo; mme a bala mo ditsebeng tsa bone mafoko otlhe a lokwalo lwa kgolagano lo lo bonyweng mo ntlong ya ga Jehofa.


text:
Kgosi ya ema fa lekotwaneng, a dira kgolagano fa pele ga Jehofa ya go sala Jehofa morago le go tshegetsa ditao tsa gagwe le ditshupo tsa gagwe, le melao ya gagwe ka pelo yotlhe ya yone le ka mowa otlhe wa yone, go tla a dirafatsa mafoko a kgolagano a a kwadilweng mo lokwalong; mme batho botlhe ba dumelela kgolagano.


text:
Kgosi ya laola Hilekia moperesiti yo mogolo, le baperesiti ba mophato wa bobedi, le balebedi ba kgoro, gore ba ntshe mo tempeleng ya ga Jehofa dilwana tsotlhe tse di diretsweng Baale, le Modimako, le bontsi jotlhe jwa legodimo. Mme a di fisetsa kwa ntle ga Jerusalema mo matlhagareng a Kiterone, a isa melora ya tsone kwa Bethele.


text:
A khutlisa baperesiti ba medimo ya disetwa, ba dikgosi tsa Juta di ba tlhomileng, go tla ba fisa maswalo mo mafelong a a tlotlometseng mo metseng ya Juta, le mo mafelong a a mo tikologong ya Jerusalema; le bone ba ba fisetsang Baale maswalo le ba ba fisetsang letsatsi, le kgwedi, le dinaledi tse dikgolo, le bontsi jotlhe jwa legodimo.


text:
A ntsha Modimako mo ntlong ya ga Jehofa, a o ntshetsa kwa ntle ga Jerusalema kwa molatswaneng wa Kiterone, a o fisetsa fa molatswaneng wa Kiterone, mme a o leta wa nna leupa fela, a latlhela leupa la one mo diphupung tsa batho fela.


text:
A thubaka matlo a basotoma a a ne a le fa ntlong ya ga Jehofa kwa basadi ba ne ba logelela Modimako megope gone.


text:
A ntsha baperesiti botlhe mo metseng ya Juta, a itshekolola mafelo a a tlotlometseng kwa baperesiti ba ne ba fisetsa maswalo gone, go tswa Geba go ya Beerešeba; a thubaka mafelo a a tlotlometseng a dikgoro a a fa botsenong jwa kgoro ya ga Jošua molaodi wa motse, a a ne a potile kgoro ya motse ka fa ntlheng ya la molema la motho.


text:
Le fa go ntse jalo baperesiti ba mafelo a a tlotlometseng ga ba a ka ba tla sebesong sa Jehofa mo Jerusalema, mme ba ja senkgwe se se sa bedisiwang le ba ga bone.


text:
A itshekolola Tofethe o o mo mogogorong wa bana ba ga Hinome, gore go se nne ope yo o tlaa ralaletsang Moleke morwawe kgotsa morwadie molelo gone.


text:
A tlosa dipitse tse dikgosi tsa Juta di ne di di neile letsatsi, fa botsenong jwa ntlo ya ga Jehofa, fa ntlwaneng e e fa thoko ya ga Nathanemeleke molebedi wa dikhumo; mme dikara tsa letsatsi a di fisa ka molelo.


text:
Dibeso tse di neng di le mo godimo ga ditlhomeso tsa ntlwana e e fa godimo ya ga Ahase, tse dikgosi tsa Juta di di dirileng, le dibeso tse Manase o ne a di dirile mo malwapeng a mabedi a ntlo ya ga Jehofa, kgosi ya di thubaka, a di gosometsa gone, a latlhela lorole lwa tsone mo molatswaneng wa Kiterone.


text:
Mafelo a a tlotlometseng a a fa pele ga Jerusalema, a a ka fa ntlheng ya letsogo le legolo ga thabana ya sebodu, a Solomone kgosi ya Iseraele o ne a a agetse Ašetorethe e le se se makgapha sa Basitone, le Kemoše e le se se makgapha sa Bamoabe, le Melikome, e le se se makgapha sa bana ba Amone, kgosi ya di itshekolola.


text:
Gape le sebeso se se mo Bethele, le mafelo a a tlotlometseng a a dirilweng ke Jeroboame morwa Nebate, yo o ne a leofisa Baiseraele, e bong sone sebeso seo, le felo fa go tlotlometseng a go thubaka; a fisa felo fa go tlotlometseng, a go thuga, ga nna leupa fela, a ba a fisa Modimako.


text:
Mme e ne e ya re Josia a ithetolola a kwaya diphupu tse di gone mo thabeng; a roma a ya go ntsha marapo mo diphupung tseo, a a fisetsa mo sebesong, a se itshekolola ka fa lefokong la ga Jehofa, le monna wa Modimo o kileng a le bolela, ene yo o boletseng dilo tse.


text:
Foo a re: “Sefikantswe se ke se bonang ke sa eng?” Banna ba motse ba mmolelela ba re: “Ke phupu ya monna wa Modimo yo o ne a tswa kwa Juta, mme a bolela dilo tse o di diretseng sebeso sa Bethele.”


text:
Mme a re: “A a nne fela; a go se nne ope yo o tlosang marapo a gagwe.” Mme ba lesa marapo a gagwe, a na le marapo a moperofeti yo o ne a tswa Samaria.


text:
Le one matlo otlhe a mafelo a a tlotlometseng a a mo metseng ya Samaria, a dikgosi tsa Iseraele di ne di a direla go tla ba gakaletsa Jehofa bogaleng, Josia a a tlosa, a dira ka one jaaka ditiro tsotlhe tse o di dirileng kwa Bethele.


text:
Baperesiti botlhe ba ba gone ba mafelo a a tlotlometseng a ba bolaela mo dibesong, a ba a fisetsa marapo a batho mo go tsone; a itse go boela Jerusalema.


text:
Kgosi ya laola batho botlhe ya re: “Direlang Jehofa Modimo wa lona modiro wa tlolaganyo, jaaka go kwadilwe mo lokwalong lo lwa kgolagano.”


text:
E sa le ka metlha ya baatlhodi ba ba atlhotseng Baiseraele, le fa e le mo metlheng yotlhe ya dikgosi tsa Iseraele, le fa e le ya dikgosi tsa Juta, ekete go ne go se ka ga dirwa tlolaganyo epe e e ntseng jalo.


text:
Gape Josia a tlosa le bone ba ba buang le badimo, le baloi, le mereo, le medimo ya disetwa, le tse di makgapha tsotlhe tse di fitlhetsweng mo lefatsheng la Juta le mo Jerusalema, gore a tlhomamise mafoko a molao a a kwadilweng mo lokwalong lo Hilekia moperesiti o lo bonyeng mo ntlong ya ga Jehofa.


text:
Pele ga gagwe go ne go se na kgosi epe e e tshwanang nae, e e neng ya sokologela mo go Jehofa ka pelo yotlhe ya yone le ka mowa otlhe wa yone, ka fa molaong otlhe wa ga Moše; le fa e le morago ga gagwe ga se ka ga tsoga ope yo o tshwanang nae.


text:
Le fa go ntse jalo, Jehofa o na a se ka a boa mo phisong ya bogale jo bogolo jwa gagwe, e bogale jwa gagwe bo ne bo tukela Bajuta ka yone, ka ntlha ya dithumolo tsotlhe tse Manase o ne a mo rumola ka tsone.


text:
Mme Jehofa a re: “Ke tlaa tlosa Bajuta, ba tswa mo ponong ya me, jaaka ke tlositse Baiseraele: ke tlaa latlha motse o ke o itshenketseng, e bong Jerusalema, le ntlo e ke buileng ka ga yone, ka re: Leina la me le tlaa nna gone.”


text:
Ditiro tse dingwe tsa ga Josia le tsotlhe tse o ne a di dira, a ga di a kwalwa mo lokwalong lwa ditirafalo tsa dikgosi tsa Juta?


text:
E rile mo motlheng wa gagwe, Faro-neko kgosi ya Egepeto a bololela kgosi ya Asiria kwa nokeng ya Euferatese; kgosi Josia a mmololela; mme Faro-neko a mmolaela kwa Megito, a sena go mmona.


text:
Batlhanka ba gagwe ba mo tsaya kwa Megito ka kara a sule, ba mo isa Jerusalema, ba mo fitlha mo phupung ya gagwe. Batho ba lefatshe ba tsaya Jehoahase morwa Josia ba mo tlotsa, ba dira kgosi mo boemong jwa ga rraagwe.


text:
E rile Jehoahase a simolola go busa a bo a le dinyaga di le 23; mme a busa ka dikgwedi di le tharo mo Jerusalema; leina la ga mmaagwe e ne e le Hamutale morwadia Jeremia wa Libena.


text:
Mme Faro-neko a mo tsenya mo dikgoleng kwa Ribela, mo lefatsheng la Hamathe, gore a tle a se ka a busa mo Jerusalema; a kgethisa lefatshe dikilokerame di le 3 400 tsa selefera le dikilokerame di le 34 tsa gouta.


text:
Faro-neko a dira Eliakime morwa Josia kgosi mo boemong jwa ga Josia rraagwe, a mo raya leina le sele a re, Jehoiakime; a tlosa Jehoahase; mme a tla mo Egepeto, a swela gone.


text:
Jehoiakime a naya Faro selefera le gouta; a kgethisa lefatshe gore a ntshe madi jaaka taolo ya ga Faro; a tsaya selefera le gouta mo bathong ba lefatshe ka patiko, mo go mongwe le mongwe ka fa lekgethong la gagwe, gore a tle a le neye Faro-neko.


text:
E rile Jehoiakime a simolola go busa a bo a le dinyaga di le 25; a busa ka dinyaga di le 11 mo Jerusalema; leina la ga mmaagwe e ne e le Sebita morwadia Petaia wa Ruma.


text:
E rile mo metlheng ya gagwe, Nebukatenesare kgosi ya Babilone a tla, Jehoiakime a tswa motlhanka wa gagwe ka dinyaga di le tharo; foo a sokologa a mo tsuololela.


text:
Mme Jehofa a mmololetsa manokwane a Bakalatea, le manokwane a Basiria, le manokwane a Bamoabe, le manokwane a bana ba Amone, a ba roma kwa lefatsheng la Juta gore ba le senye, ka fa lefokong la ga Jehofa le o ne a le bua ka baperofeti batlhanka ba gagwe.


text:
Ruri selo se, se tsile mo go Bajuta ka taolo ya ga Jehofa, go tla se ba tlosa mo ponong ya gagwe, ka ntlha ya maleo a ga Manase, ka fa tsotlhe tse o ne a di dira;


text:
le gone ka ntlha ya madi a batho a a se nang molato a o ne a a tsholola; gonne o ne a tlatsa Jerusalema ka madi a a se nang molato; mme Jehofa a gana go itshwarela.


text:
Ditiro tse dingwe tsa ga Jehoiakime le tsotlhe tse o ne a di dira, a ga di a kwalwa mo lokwalong lwa ditirafalo tsa dikgosi tsa Juta?


text:
Mme Kgosi ya Egepeto ga ya a ka ya tlhola e tswa mo lefatsheng la ga yone; gonne kgosi ya Babilone e ne e gapile gotlhe mo e ne e le ga kgosi ya Egepeto, go tswa molatswaneng wa Egepeto go ya nokeng ya Euferatese.


text:
E rile Jehoiakine a simolola go busa a bo a le dinyaga di le 18; mme a busa ka dikgwedi di le tharo mo Jerusalema; leina la ga mmaagwe e ne e le Nehušete morwadia Elenathane wa Jerusalema.


text:
Ya re ka lobaka loo batlhanka ba ga Nebukatenesare kgosi ya Babilone ba tla Jerusalema, mme motse wa tlhaselwa.


text:
Jehoiakine kgosi ya Juta a tswela kwa kgosing ya Babilone, ene le mmaagwe, le batlhanka ba gagwe, le dikgosana tsa gagwe, le baopafadiwi ba gagwe. Kgosi ya Babilone ya mo tshwara ka ngwaga wa 8 wa puso ya gagwe.


text:
Ya ntsha gone dikhumo tsotlhe tsa ntlo ya ga Jehofa, le dikhumo tsa ntlo ya kgosi, ya kgaolakgaola dilwana tsotlhe tsa gouta tse Solomone kgosi ya Iseraele o kileng a di dira mo tempeleng ya ga Jehofa, jaaka Jehofa a buile.


text:
A tlosa ba Jerusalema botlhe, le dikgosana tsotlhe, le diganka tsotlhe tse di pelokgale, le ditshwarwa di le 10 000, le botlhe baitse ba ditiro, le bathudi; ga go a ka ga sala ope fa e se bahumanegi fela ba batho ba lefatshe.


text:
A isa Jehoiakine kwa Babilone, le mma kgosi, le basadi ba kgosi, le baopafadiwi ba yone, le batho ba batona ba lefatshe, a ba isa botshwarong kwa Babilone, a ba tlosa mo Jerusalema.


text:
Le banna botlhe ba ba dinatla ba le 7 000, le baitse ba ditiro, le bathudi ba le 1 000, botlhe e le ba ba thata, le ba ba tshwanetseng ntwa, kgosi ya Babilone ya ba isa le bone kwa Babilone e le ditshwarwa fela.


text:
Kgosi ya Babilone ya dira Matania rangwanaagwe kgosi mo boemong jwa gagwe, mme a mo raya leina le sele a re, Setekia.


text:
E rile Setekia a simolola go busa a bo a le dinyaga di le 21; mme a busa ka dinyaga di le 11 mo Jerusalema; leina la ga mmaagwe e ne e le Hamutale morwadia Jeremia wa Libena.


text:
Gonne ya re ka ntlha ya bogale jwa ga Jehofa ga dirala jalo mo Jerusalema le mo Juta, ga tsamaya a ba latlha ba tswa mo ponong ya gagwe; mme Setekia a tsuololela kgosi ya Babilone.


text:
Ga dirala e rile ka ngwaga wa 9 wa puso ya gagwe, ka kgwedi ya lesome, ka tsatsi la lesome la kgwedi, Nebukatenesare kgosi ya Babilone a tla Jerusalema, ene le ntwa yotlhe ya gagwe, a fitlha a thibelela fa pele ga one; ba aga dikago tsa tlhabanelo mo tikologong ya one.


text:
E rile ka letsatsi le le ferang o le mongwe la kgwedi ya bone mmopamo wa bo o le botlhoko mo motseng, dijo tsa ba tsa tlhokafalela batho ba lefatshe.


text:
Foo ga dirwa phatlha mo motseng, mme batlhabani botlhe ba tshaba go le bosigo, ba tsaya tsela ya kgoro e e fa gare ga dithako tse pedi, e e fa tshimong ya kgosi; Bakalatea ba bo ba dikanyeditse motse ka ntlha tsotlhe; kgosi ya tsaya tsela ya Araba.


text:
Ntwa ya Bakalatea ya konatelela kgosi, ya mo tshwarela mo dipaleng tsa Jeriko; ntwa yotlhe ya yone ya e falalela.


text:
Ba bolaya bomorwa Setekia fa pele ga matlho a gagwe, ba gonya matlho a ga Setekia ba mo golega ka diketane ba mo isa kwa Babilone.


text:
Jaana e rile ka kgwedi ya botlhano, ka letsatsi la bosupa la kgwedi, ka o e leng ngwaga wa 19 wa kgosi Nebukatenesare kgosi ya Babilone, Nebusaratane molaodi wa bahemedi, motlhanka mongwe wa kgosi ya Babilone, a tla Jerusalema.


text:
A fisa ntlo ya ga Jehofa, le ntlo ya kgosi; le matlo otlhe a Jerusalema; e bong matlo otlhe a matona a a fisa ka molelo.


text:
Botlhe ba ntwa ya Bakalatea ba ba nang le molaodi wa bahemedi, ba thubaka dithako tsa Jerusalema mo tikologong.


text:
Masalela a batho ba ba neng ba setse mo motseng, le bone ba ba thobileng ba thobetse kwa kgosing ya Babilone, le masalela a bontsi jwa batho, Nebusaratane molaodi wa bahemedi a ba tlosa ba golegilwe.


text:
Maotwana a kgotlho a a ne a le mo ntlong ya ga Jehofa, le ditlhomo le lewatle la kgotlho, tse di ne di le mo ntlong ya ga Jehofa, Bakalatea ba di thubaganya, ba isa kgotlho ya tsone kwa Babilone.


text:
Le dipitsa, le diolamolora, le dipoma tsa dipone, le dintshwana, le dilwana tsotlhe tsa kgotlho tse go ne go direlwa ka tsone, ba tsamaya ka tsone.


text:
Le ditshola molelo, le megotšana; se e leng sa gouta e le gouta, le se e leng sa selefera e le selefera, molaodi wa bahemedi a tsamaya ka tsone jalo.


text:
Maotwana a mabedi, lewatle le lengwe fela, le ditlhomo tse Solomone o ne a di diretse ntlo ya ga Jehofa; kgotlho ya dilwana tse tsotlhe e ne e se na palo ya bokete.


text:
Bogodimo jwa lekotwana le le lengwe e ne e le selekanyo sa mabogo a le 18, mme le na le tlhogo ya kgotlho; bogodimo jwa tlhogo e le mabogo a le mararo; tlhogo e na le tiro e e selotloa, le digaranata mo tikologong ya yone, e le ya kgotlho yotlhe; le lekotwana la babedi le na le dilo tse di tshwanang le tse, le tiro e e selotloa.


text:
Molaodi wa bahemedi a tsaya Seraia moperesiti yo mogolo, le Sefania moperesiti wa bobedi, le balebedi ba bararo ba kgoro;


text:
mme mo motseng a tsaya moopafadiwi mongwe yo o ne a laodisitswe batlhabani; le banna ba le batlhano mo go bone ba ba neng ba leba sefatlhogo sa kgosi, ba ba fitlhetsweng mo motseng; le mokwaledi, e bong molaodi wa ntwa yo o ne a tle a phuthe batho ba lefatshe; le banna ba le 60 ba batho ba lefatshe ba ba fitlhetsweng mo motseng.


text:
Kgosi ya Babilone ya ba kgemetha, ya ba bolaela mo Ribela mo lefatsheng la Hamathe. Jalo Bajuta ba ntshiwa mo lefatsheng ba tlosiwa ba golegilwe.


text:
Ka ga batho ba ba setseng mo lefatsheng la Juta, ba Nebukatenesare kgosi ya Babilone o ba tlogetseng, a dira Getalia morwa Ahikame, morwa Shafane, molaodi wa bone.


text:
Jaana e rile balaodi botlhe ba mephato, bone le batho ba bone, ba utlwa fa kgosi ya Babilone e dirile Getalia molaodi, ba ya kwa go Getalia kwa Misepa, e bong Išemaele morwa Nethania, le Johanane morwa Karia, le Seraia morwa Tanahumethe wa Monetofatha, le Jaasania morwa motho wa Maakathe, bone le batho ba bone.


text:
Getalia a ba ikanela le batho ba bone, a ba raya a re: “Lo se ka lwa boifa ka ntlha ya batlhanka ba Bakalatea; lo nne mo lefatsheng, lo direle kgosi ya Babilone, mme go tlaa nna molemo mo go lona.”


text:
Mme ya re ka kgwedi ya bosupa, Išemaele morwa Nethania, morwa Elešame, wa losika lwa segosi, a tla, a na le banna ba le some, mme a itaya Getalia a swa, le Bajuta le Bakalatea ba o nang nabo mo Misepa.


text:
Mme batho botlhe, bannye le bagolo, le balaodi ba mephato, ba nanoga ba ya Egepeto; gonne ba boifa Bakalatea.


text:
Ka ngwaga wa 37 wa botshwaro jwa ga Jehoiakine kgosi ya Juta, ka kgwedi ya 12, ka letsatsi la 27 la kgwedi, Efile-merotake, kgosi ya Babilone, ka ngwaga o o simolotseng go busa ka one, a tsholetsa tlhogo ya ga Jehoiakine kgosi ya Juta, a mo ntsha mo tlong ya kgolegelo.


text:
A bua nae ka pelonomi, a tlhoma setulo sa gagwe sa bogosi godimo ga ditulo tsa dikgosi tse di nang nae mo Babilone.


text:
A mo apola diaparo tsa gagwe tsa ntlo ya kgolegelo, mme a jela dijo fa pele ga gagwe ka gale ka malatsi otlhe a botshelo jwa gagwe.


text:
Mme ka ga kabelo, ga nna kabelo e o e newang ke kgosi ka gale le ka gale, ka malatsi otlhe a botshelo jwa gagwe.


text:
Bomorwa Sheme ke: Elame, le Asešure le Arepakešate le Lute le Arame le Use le Hule le Gethere le Mešeke.


text:
Ebere a tsala bana ba basimane ba le babedi: leina la yo mongwe go twe Pelege; gonne mo metlheng ya gagwe lefatshe la kgaoganngwa; mme leina la ga monnawe e ne e le Joketane.


text:
Bomorwa Ketura, mogadingwana wa ga Aberahame: a belega Simerane le Jokešane le Metane le Midiane le Išebake le Shua. Bomorwa Jokešane ke: Sheba le Detane.


text:
Jaana tse ke dikgosi tse di busitseng mo lefatsheng la Etome, pele go ise go buse kgosi epe mo baneng ba Iseraele: Bela morwa Beore; mme leina la motse wa gagwe e ne e le Dinehaba.


text:
Hušame a swa, mme Hatate morwa Betate a busa mo boemong jwa gagwe, e le ene yo o kgemethileng Midiane mo nageng ya Moabe; leina la motse wa gagwe e ne e le Afithe.


text:
Baale-hanane a swa, mme Hatate a busa mo boemong jwa gagwe; leina la motse wa gagwe e ne e le Pai; leina la mosadi wa gagwe e le Mehetabele morwadia Materete morwadia Mesahabe.


text:
Hatate a swa, mme dikgosana tsa Etome e ne e le tse: Kgosana Timena, kgosana Alia, kgosana Jethethe,


text:
Bomorwa Juta ke Ere, Onane le Shela; ba bararo ba, o na a ba bona le Bathešua mosadi wa Sekanana. Ere motsalwapele wa ga Juta o ne a le bosula mo ponong ya ga Jehofa; mme a mmolaya.


text:
Bokgaitsadia bone e ne e le Seruja le Abigaile. Bomorwa Seruja: Abiša le Joabe le Asahele; ba bararo.


text:
Kalebe morwa Heserone a bona bana le Asuba mosadi wa gagwe, gape le Jeriothe; ba e ne e le bomorwa mosadi: Ješere le Shobabe le Aretone.


text:
Morago Heserone a tsena kwa go morwadia Makire rra Gileate; a mo tsaya a le dinyaga di le 60 ene monna; a bona nae Segube.


text:
Gešure le Arame ba ba tseela metse eo e na le Kenathe le metsana ya gone, e bong metse e le 60. Botlhe ba e ne e le bomorwa Makire rra Gileate.


text:
E rile Heserone a sena go swela mo Kalebe-eferatha, foo Abija mosadi wa ga Heserone a bona nae Ašure rra Tekoa.


text:
Bomorwa Jerameele motsalwapele wa ga Heserone e ne e le Rame wa ntlha, le Buna le Orene le Oseme le Ahija.


text:
Jaana Shešane o ne a se na bana ba basimane, a na le ba basetsana. Shešane o ne a na le motlhanka e le Moegepeto, leina la gagwe e le Jarehe.


text:
Bomorwa Kalebe monnaa Jerameele e ne e le Meša motsalwapele wa gagwe, yo e ne e le rra Sire: le bomorwa Mareša rra Heberone.


text:
Le gone a bona Shaafe rra Matemana, Shefe rra Makebene le rra Gibea; morwadia Kalebe e ne e le Akesa.


text:
Ditshika tsa Kiriathe-jearime ke Bajathire le Bapute le Bašumathe le Bamišera; mo go bone ga tswa Basora le Baešetaole.


text:
Bomorwa Saleme ke Bethelehema le Banetofa Aterothe-bethe-Joabe le bontlhanngwe jwa Bamanahathe, e le Basora.


text:
Ditshika tsa bakwadi ba ba neng ba agile kwa Jabese ke Batira le Bašimeatha le Basukathe. Bao ke Bakena ba ba duleng mo go Hamatha, rra ba kgotla ya ga Rekabe.


text:
Jaana ba, e ne e le bomorwa Dafite ba o ba bonyeng kwa Heberone: wa ntlha Amenone wa ga Ahinoame mosadi wa Mojesereele; wa bobedi, Daniele wa ga Abigaile mosadi wa Mokaremele;


text:
A bona ba le barataro mo Heberone; mme a busa ka dinyaga di supa le dikgwedi di le thataro gone; mo Jerusalema a busa ka dinyaga di le 33.


text:
Mme ba, a ba bona mo Jerusalema: Shimee, Shobabe, Nathane le Solomone, ke ba bane ba ga Bathešua morwadia Amiele;


text:
Botlhe ba, e ne e le bomorwa Dafite, kwa ntle ga bomorwa bagadingwana ba gagwe; Tamare e ne e le kgaitsadia bone.


text:
Bomorwa Petaia ke Serubabele le Shemei; bomorwa Serubabele: Mešulame le Hanania; Shilomethe e ne e le kgaitsadia bone;


text:
Bomorwa Hanania: Pelatia le Ješaia; bomorwa Refaia; bomorwa Arenane, bomorwa Obadia, bomorwa Shekania.


text:
Bomorwa Shekania: Shemaia; le bomorwa Shemaia: Hatuše, Igale, Baria, Nearia le Shafate; ba barataro.


text:
Reaia morwa Shobale a tshola Jahathe; Jahathe a tshola Ahumai le Lahate. Tseo ke ditshika tsa Basora.


text:
Ba e ne e le bomorwa rra Etame: Jesereele, Išeme le Itebaše; leina la kgaitsadia bone e ne e le Haseleleponi;


text:
Peneule e ne e le rra Getore, le Esere rra Huša. Ba e ne e le bomorwa Hure, motsalwapele wa ga Eferatha rra Bethelehema.


text:
Jabese o ne a le tlotlego bogolo go bomorwa rraagwe; mmaagwe a mo raya leina la Jabese a re: “Ka gobo ke mmelege ka bohutsana.”


text:
Jabese a rapela Modimo wa Iseraele a re: “A bo Modimo o ka ka wa ntshegofatsa wa ba wa nkatlhamosetsa molelwane, le gore seatla sa gago se ka ka sa nna le nna, le gone o ka ka wa nthibela mo bosuleng, gore bo se ntlele le bohutsana!” Modimo wa mo naya se o se lopileng.


text:
Meonothai a bona Ofera; Seraia a bona Joabe rra Mogeharaša; gonne e le badiri ba ditiro tsa botswerere.


text:
Bomorwa Esera ke Jethere le Merete le Efere le Jalone, mme ene a tshola Miriame le Shamai le Išeba rra Ešetemoa.


text:
Mosadi wa gagwe wa Mojuta a belega Jarete rra Getore, le Hebere rra Soko, le Jekuthiele rra Sanoa. Bao ke bomorwa Bithia morwadia Faro, yo Merete o mo tsereng.


text:
Bomorwa mosadi wa ga Hodia, kgaitsadia Nahame, e ne e le rra Keila wa Mogareme le Ešetemoe wa Momaaka.


text:
Bomorwa Shela morwa Juta: Ere rra Leka, le Laata rra Mareša, le ditshika tsa lekgotla la ba ba logang leloba le le boleta ba lekgotla la ga Ašebee;


text:
le Jokime, le banna ba Kosebe, le Joaše, le Sarafe, e le ba ba neng ba na le puso mo Moabe, le Ješubi-leheme. Dikwalo tsa dilo tse ke tsa bogologolo.


text:
Bao e ne e le babopi ba dipitsa le banni ba Netaima le Getera; ba ne ba agile le kgosi gone ba agetse tiro ya yone.


text:
Shemei o ne a na le bana ba basimane ba le 16, le ba basetsana ba le barataro; bomonnawe ba ne ba se na bana ba le bantsi, le gone losika lotlhe lwa bone ga lo a ka lwa ntsifala jaaka bana ba Juta.


text:
le kwa Bethe-marekabothe, le Hasare-susime, le kwa Bethebiri, le kwa Sharaaime. Eo e ne e le metse ya bone go tla go fitlha mo pusong ya ga Dafite.


text:
le metsana yotlhe ya bone e e mo tikologong ya metse eo go fitlha kwa Baale. Ao e ne e le maago a bone, ba bile ba na le polelo ya losika lwa bone, e e rulaganyeng.


text:
Ba ba umakwang ka maina e ne e le dikgosana mo ditshikeng tsa bone; mme makgotla a borraabo a totafala thata.


text:
Mme ba ya kwa botsenong jwa Getore, ba ya fela kwa moseja ga molapo ka fa botlhabatsatsi go batlisa matsomane a bone bohulo.


text:
Ba fitlhela bohulo jo bo monono jo bo molemo, le lefatshe le atlhame le ituletse fela le le kagisong; gonne ba ba kileng ba aga gone pele e ne e le ba ga Hame.


text:
Ba, ba ba kwadilweng ka maina, ba tsile mo metlheng ya ga Hesekia kgosi ya Juta, ba kgemetha megope ya bone le Bameuni ba ba fitlhelwang gone ba ba senyetsa ruri, nako ke eno, mme ba aga boemong jwa bone, gonne go le bohulo jwa matsomane a bone gone.


text:
Bangwe ba bone, e bong ba bomorwa Simeone, banna ba ba 500, ba ya thabeng ya Seire, balaodi ba bone e le Pelatia, Nearia, Refaia le Usiele, bomorwa Iši.


text:
Bomorwa Rubene motsalwapele wa ga Iseraele, (gonne e ne e le ene motsalwapele; e re ka a ne a leswefaditse bolao jwa ga rraagwe, tshiamelo ya botsalwapele ya newa bomorwa Josefe morwa Iseraele; mme losika ga lo na go balwa ka fa botsalong pele.


text:
Gonne Juta o ne a fenya gare ga bomorwa rraagwe, kgosana ya tswa mo go ene; mme botsalwapele e ne e le jwa ga Josefe.)


text:
Beera morwawe, yo Tilegathe-pilenesere kgosi ya Asiria o ne a mo tlosa e le motshwarwa; ene e le kgosana ya Barubene.


text:
Bomonnawe ka ditshika tsa bone, jale ka ditshika tsa dikokomana tsa bone di rulaganngwa; tlhogo, Jeiele le Sekaria,


text:
le Bele morwa Asase morwa Sheme morwa Joele, yo o ne a agile mo Aroere go ya go fitlha kwa Nebo le Baale-meone.


text:
Ntlheng ya botlhabatsatsi a aga go ya go fitlha fela kwa botsenong jwa naga e e tswang nokeng ya Euferatese, ka gobo matlhape a bone a ntsifetse mo lefatsheng la Gileate.


text:
E rile mo metlheng ya ga Saule ba epela Bahagere dira, ba ba oleng ka seatla sa bone: ba aga mo megopeng ya bone ba farafere lefatshe lotlhe le le potileng Gileate ka fa botlhabatsatsi.


text:
le bana ba ga rraabo ba makgotla a borraabo; Mikaele, le Mešulame, le Sheba, le Jorai le Jakane, le Sie le Ebere, basupa.


text:
Ba e ne e le bomorwa Abihaile morwa Huri morwa Jaroa morwa Gileate morwa Mikaele morwa Jehišai morwa Jahito morwa Buse;


text:
Ba aga moo Gileate moo Bašane, le mo metseng ya gone, le mo dintlheng tsotlhe tsa Sharona, go ya go fitlha kwa melelwaneng ya tsone.


text:
Botlhe ba, ba ne ba balwa ka ditshika tsa bone mo metlheng ya ga Jothame kgosi ya Juta, le mo metlheng ya ga Jeroboame kgosi ya Iseraele.


text:
Bomorwa Rubene le Bagate, le bontlhanngwe jwa lotso lwa ga Manase, ba ba diganka, banna ba ba nonofileng go tshola thejane le tšhaka le go hula ka bora, ba le ditswerere mo ntweng, e le 44 760, ba ba nonofileng go bolola go ya go tlhabana.


text:
Ba thusiwa mo go tlhabaneng nabo, mme Bahagere ba tsenngwa mo seatleng sa bone, le botlhe ba ba neng ba na nabo; gonne mo ntweng ba ne ba goela kwa Modimong, mme wa ba rapelesegela; ka gobo ba ne ba ikantse mo go one.


text:
Ba ba gapela dikgomo; ba tsaya dikamela di le 50 000, manku a le 250 000, diesela di le 2 000 le batho ba le 100 000.


text:
Gonne ga wa batho ba le bantsi ba bolailwe ke ntwa e ne e le ya Modimo. Ba aga mo boemong jwa bone go ya go fitlha kwa botshwarong.


text:
Bana ba bontlhanngwe jwa lotso lwa ga Manase ba aga mo lefatsheng; ba ata ba le mo Bašane ba atela kwa Baale-heremone.


text:
Ba, e ne e le ditlhogo tsa makgotla a borraabo; e bong Efere, Iši, Eliele, Aseriele, Jeremia, Hotafia le Jahediele, diganka tse di pelokgale, banna ba ba tumileng, ditlhogo tsa makgotla a borraabo.


text:
Ba tlolela Modimo wa borraabo, ba akafalela medimo ya ditšhaba tsa lefatshe tse Modimo o di sentseng fa pele ga bone.


text:
Modimo wa Iseraele wa tsosa mowa wa ga Pule kgosi ya Asiria, le mowa wa ga Tilegathe-pilenesere kgosi ya Asiria, a ba tlosetsa koo, e bong Barubene le Bagata le bontlhanngwe jwa lotso lwa ga Manase, wa ba isa kwa Hala, le Habore, le Hara le kwa nokeng ya Gosane, go tla mo nakong eno.


text:
Bana ba ga Amerame ke Arone le Moše le Miriame. Bomorwa Arone ke Natabe le Abihu le Eleasare le Ithamare.


text:
Johanane a tshola Asaria, (ke ene yo o ne a dira tiro ya boperesiti mo ntlong e e agilweng ke Solomone mo Jerusalema).


text:
mme Jehosatake a ya botshwarong, jale ka Jehofa a tlosa Juta le Jerusalema ka seatla sa ga Nebukatenesare.


text:
Ba ke bone ba Dafite o ne a ba tlhomela tirelo ya go opela mo ntlong ya ga Jehofa, letlole le sena go bona boikhutso.


text:
Ba direla ka go opela fa pele ga motlaagana wa mogope wa bophuthegelo, Solomone a ba a tla a aga ntlo ya ga Jehofa mo Jerusalema; mme ba ema mo tirong ya bone ka fa thulaganong ya bone.


text:
Ba ke bone ba ba neng ba tle ba eme le bomorwaa bone. Ba bomorwa Bakohathe ke: Hemane moopedi, morwa Joele, morwa Samuele;


text:
Le Asafe monnawe, yo o ne a tle a eme ka fa letsogong le legolo, e bong Asafe morwa Berekia; morwa Shimee,


text:
Ka fa letsogong la molema, bomonnaa bone bomorwa Merari, e bong Ethane morwa Kiši, morwa Abidi, morwa Maluke,


text:
Arone le bomorwawe ba ne ba tle ba ise tshupelo e e fisiwang mo sebesong sa tshupelo le maswalo mo sebesong sa maswalo, ba isetse tiro yotlhe ya felo ga boitshepo jo bo itshepileng, le go direla Iseraele tetlanyo, ka fa Moše motlhanka wa Modimo o ne a laotse ka gone gotlhe fela.


text:
Jaana a ke maago a bone, ka fa matlhaolelong a bone mo melelwaneng ya bone: bomorwa Arone ba ditshika tsa Bakohathe, gonne kabelo ya ntlha ka bola e ne e le ya bone.


text:
Bomorwa Arone ba newa metse ya botshabelo, Heberone; Libena le one le dintlhana tsa gone, le Jatira, le Ešetemoa le dintlhana tsa gone;


text:
mo lotsong lwa Benjamine; Geba le dintlhana tsa gone, Alemethe le dintlhana tsa gone le Anathothe le dintlhana tsa gone. Metse yotlhe ya bone go ya le ditshika tsotlhe tsa bone e ne e le metse e le 13.


text:
Bomorwa Kohathe ba bangwe ba newa metse e le some, ka taolo ya bola; e tswa mo losikeng lwa lotso, mo go bontlhanngwe jwa lotso, bontlhanngwe jwa Manase.


text:
Bomorwa Gerešome ba neewa metse e le 13, ka fa ditshikeng tsa bone, e tswa mo lotsong lwa Isakare, le mo lotsong lwa Ašere, le mo lotsong lwa Nafetali; le mo lotsong lwa Manase mo Bašane.


text:
Bomorwa Merari ba newa metse e le 12 ka taolo ya bola, ka fa ditshikeng tsa bone, e tswa lotsong lwa Rubene, le mo lotsong lwa Gata, le mo lotsong lwa Sebulone.


text:
Ba aba ka taolo ya bola e le metse e e tswang lotsong lwa bana ba Juta, le mo lotsong lwa bana ba Simeone, le mo lotsong lwa bana ba Benjamine, ba aba metse e e boletsweng ka maina.


text:
Bangwe ba ditshika tsa bomorwa Kohathe, ba ne ba na le metse ya melelwane ya bone e tswa lotsong lwa Eferaime.


text:
Ba ba naya metse ya botshabelo, Shekeme mo lefatsheng la Eferaime la makgabana, le dintlhana tsa gone; Gesere le one, le dintlhana tsa gone;


text:
le mo go bontlhanngwe jwa lotso lwa Manase; Anere le dintlhana tsa gone, le Bileame le dintlhana tsa gone, e le ya ba ba setseng ba losika lwa bomorwa Kohathe.


text:
Ga newa bomorwa Gerešome, e e tswang mo losikeng lwa bontlhangwe jwa lotso lwa Manase, Golane mo Bašane le dintlhana tsa gone, le Ašetharothe le dintlhana tsa gone.


text:
Mo lotsong lwa Nafetali; Keteše mo Galilea le dintlhana tsa gone, le Hamone le dintlhana tsa gone, le Kiriathaime le dintlhana tsa gone.


text:
Balefi ba bangwe, bomorwa Merari ba newa Rimone le dintlhana tsa gone, le Tabore le dintlhana tsa gone, go tswa mo lotsong lwa Sebulone.


text:
Kwa moseja ga Joretane fa Jeriko go pota Joretane ntlheng ya botlhabatsatsi, ba newa mo lotsong lwa Rubene, Besere mo nageng le dintlhana tsa gone, le Jahasa le dintlhana tsa gone.


text:
le mo lotsong lwa Gate; Ramothe mo Gileate le dintlhana tsa gone, le Mahanaime le dintlhana tsa gone;


text:
Le bomorwa Tola: Usi, Refaia, Jeriele, Jamai, Ibesame le Shemuele, ditlhogo tsa makgotla a borraabo, e bong Tola; banna ba ba diganka tse di pelokgale mo ditshikeng tsa bone; mo metlheng ya ga Dafite palo ya bone e ne e le 22 600.


text:
Le bomorwa Usi: Iserahia; le bomorwa Iserahia: Mikaele, Obadia, Joele, Isešia, ba batlhano, e le bagolwane botlhe.


text:
Ga bo go le mephato ya ntwa ya go tlhabana, le yone e na nabo, ka fa ditshikeng tsa bone, ka fa makgotleng a borraabo, 36 000, ka ba na le basadi ba le bantsi le bana ba basimane.


text:
Bomorwa rraabo mo ditshikeng tsotlhe tsa Isakare, diganka tse di pelokgale, botlhe fa ba balwa ka fa palong ya ditshika, e ne e le 87 000.


text:
Le bomorwa Bele: Esebone, Usi, Usiele, Jerimothe le Iri, ba batlhano; ditlhogo tsa makgotla a borara, banna ba ba diganka tse di pelokgale; ba balwa ka fa palong ya ditshika 22 034.


text:
Le bomorwa Bekere: Semira, Joaše, Eliesere, Elioenai, Omeri, Jerimothe, Abija, Anathothe le Alemethe. Botlhe ba e ne e le bomorwa Bekere.


text:
Ba balwa ka fa palong ya ditshika, ditlhogo tsa makgotla a borraabo, diganka tse di pelokgale, 20 200.


text:
Le morwa Jediaele: Bilehane; bomorwa Bilehane: Jeuša, Benjamine, Ehute, Kanaana, Sethane, Tarešiše le Ahišahare.


text:
Botlhe ba e ne e le bomorwa Jediaele ka fa ditlhogong tsa makgotla a borraabo, diganka tse di pelokgale, 17 200, e le ba ba nonofileng go bolola mo ntweng go ya go tlhabana.


text:
Bomorwa Manase: Aseriele wa mosadi wa gagwe, (mogadingwana wa gagwe mosadi wa Moarama a belega Makire rra Gileate.


text:
Makire a tsaya mosadi wa Hupima le Shupima, leina la kgaitsadie e ne e le Maaka); leina la wa bobedi e le Selofehate, mme Selofehate a na le bana ba basetsana.


text:
Maaka mosadi wa ga Makere a bona ngwana wa mosimane; a mo raya leina a re, Pereše; leina la ga monnawe e ne e le Shereše; le bomorwawe e le Ulame le Rakeme.


text:
Bomorwa Eferaime ke Shuthela, le Berete morwawe, le Tahathe morwawe Eleata morwawe, le Tahathe morwawe,


text:
le Sabate morwawe le Shuthela morwawe, le Esere le Eleate, ba banna ba Gathe ba ba tsaletsweng mo lefatsheng ba ba bolaileng, ka gonne ba ne ba tsile go ba gapela dikgomo.


text:
Mme a tsena kwa go mogatse, mme a ima, a belega ngwana wa mosimane, a mo raya leina a re, Beria, gonne go ne ga ya bosula le ntlo ya gagwe.


text:
Morwadie e ne e le Sheera, yo o agileng Bethehorone o o kwa godimo le o o kwa tlase, le Usene-šeera.


text:
Dithuo tsa bone le maago e ne e le Bethele le metse ya gone, le Naarane ntlheng ya botlhabatsatsi, le Gesere ntlheng ya bophirimatsatsi le metse ya gone, Shekeme le one le metse ya gone go ya go fitlha kwa Asa le metse ya gone.


text:
Le ka fa melelwaneng ya bana ba ga Manase Bethešeane le metse ya gone, Taanake le metse ya gone, Megito le metse ya gone, Dora le metse ya gone. Mo metseng eo ga aga bana ba ga Josefe morwa Iseraele.


text:
Botlhe bao e ne e le bana ba ga Ašere, ditlhogo tsa makgotla a borraabo, banna ba ba tlhophegileng, ba ba pelokgale, ditlhogo tsa dikgosana. Palo ya bone, fa ba balelwa tirelo ka fa ditshikeng tsa bone, e ne e le banna ba ba 26 000.


text:
Ba, e ne e le bomorwa Ehute: ba, e le ditlhogo tsa makgotla a borraabo mo banning ba Geba, mme ba ba isa botshwarong kwa Manahathe:


text:
Beria le Shema, ba e ne e le ditlhogo tsa makgotla a borara mo banneng ba Aijalone, ba ba lelekileng banni ba Gathe;


text:
Bao e ne e le ditlhogo tsa makgotla a borara go ya le ditshika tsa bone batho ba batona; bao ba aga mo Jerusalema.


text:
Mikelothe a tshola Shimea. Bao le bone ba aga mo Jerusalema le bomorwa rraabo, ba lebaganye le bana ba ga rraabo.


text:
Nere a tsala Kiše; Kiše a tshola Saule; Saule a tshola Jonathane le Malekišua, Abinatabe le Ešebaale.


text:
Asele o ne a na le bana ba basimane ba le barataro, maina a bone ke: Aserikame, Bokeru, Išemaele, Shearia, Obadia le Hanane. Botlhe bao e ne e le bomorwa Asele.


text:
Bomorwa Ulame e ne e le banna ba ba pelokgale, bahudi ka bora, ba bile ba na le bana ba basimane ba le bantsi, bomorwa bana ba le 150. Botlhe bao e ne e le bomorwa Benjamine.


text:
Jalo Baiseraele botlhe ba balwa ka fa ditshikeng; mme bonang, ba kwadilwe mo lokwalong lwa dikgosi tsa Iseraele. Bajuta ba isiwa Babilone ba golegilwe ka ntlha ya tlolo ya bone.


text:
Jaana banni ba ntlha ba ba tsileng ba aga mo dikabelong tsa bone mo metseng ya bone, e ne e le Iseraele, baperesiti, Balefi le Banethinime.


text:
Mo Jerusalema ga aga bangwe ba bana ba Juta, le ba bana ba Benjamine, le ba bana ba Eferaime le Manase;


text:
le Ibeneia morwa Jerohame, le Ela morwa Usi, morwa Mikeri, le Mešulame morwa Shefatia, morwa Ruele, morwa Ibenija;


text:
le bomorwa rraabo, ka fa dikokomaneng tsa bone, ba le 956. Banna botlhe bao e ne e le ditlhogo tsa matlo a borraabo ka makgotla a borraabo.


text:
le Asaria morwa Hilekia, morwa Mešulame, morwa Satoke, morwa Meraiothe, morwa Ahitube, molaodi wa ntlo ya Modimo;


text:
le Ataia morwa Jerohame, morwa Pašure morwa Malakija, le Masai morwa Adiele, morwa Jasera, morwa Mešulame, morwa, Mešilemithe, morwa Imere;


text:
le bomorwa rraabo, ditlhogo tsa makgotla a borraabo ba le 1 760; e le banna ba ba nonofileng thata mo tirong ya tirelo ya ntlo ya Modimo.


text:
le Obadia morwa Shemaia, morwa Galale, morwa Jeduthune, le Berekia morwa Asa, morwa Elekana; yo o ne a agile mo metsaneng ya Banetofatha.


text:
Le balebedi ba kgoro: Shalume, Akube, Talemone, Ahimane le bomorwa rraabo; Shalume e ne e le ene yo mogolo;


text:
e le bone ba gale ba ne ba ntse ba lebeletse mo kgorong ya kgosi ntlheng ya botlhabatsatsi; e ne e le bone balebedi ba kgoro ba bothibelelo jwa bana ba ga Lefi.


text:
Le Shalume morwa Kore, morwa Ebiasafe, morwa Kora, le bomorwa rraagwe ba ntlo ya ga rraagwe, Bakora, ba bo ba laola tiro ya tirelo, e le balebedi ba dikgoro tsa motlaagana; le borraabo ba kile ba ne ba le balaodi ba bothibelelo jwa ga Jehofa, balebedi ba botseno.


text:
Bao botlhe ba ba itshenketsweng go nna balebedi ba dikgoro ba bo ba le 212. Bao ba balwa ka losika mo metsaneng ya bone, ba Dafite le Samuele wa mmoni, ba ba tlhomileng mo tirong ya bone ya boikanngo.


text:
Jalo bone le bana ba bone e ne e le balebedi ba dikgoro tsa ntlo ya ga Jehofa, e bong ntlo ya motlaagana, ka makoko.


text:
Balebedi ba dikgoro ba bo ba le mo dintlheng tsoo nne, e bong ntlheng ya botlhabatsatsi, ya bophirimatsatsi, ya botsheka le ya borwa.


text:
Bomorwa rraabo ba ba mo metsaneng ya bone, ba bo ba na le go tla go nna nabo ka letsatsi la bosupa ka metlha le metlha;


text:
gonne balebedi ba bagolo ba kgoro, ba bane, ba e ne e le Balefi, ba bo ba le mo tirong ya boikanngo, ba bile ba le balaodi ba matlwana le ba mabolokelo mo ntlong ya Modimo.


text:
Mme ba bo ba lala mo tikologong ya ntlo ya Modimo, gonne tibelo ya bone e le mo go bone, e le tiro ya bone go e bula ka meso le meso.


text:
Bangwe ba bone e ne e le balebedi ba dilwana tsa tirelo; gonne di ne di tle di leriwe mo teng ka palo, di be di ntshiwe ka palo.


text:
Bangwe ba bone ba bile ba beilwe mo taolong ya dilo tsa ntlo, le ya dilwana tsotlhe tsa ntlo e e boitshepo, le ya setou le ya bojalwa jwa mofine, le ya lookwane, le ya lebano, le ya dinkga monate.


text:
Matithia, mongwe wa Balefi, motsalwapele wa ga Shalume wa Mokora, o ne a na le tiro ya boikanngo mo dilong tse di besiwang mo dipitseng tse di dikhaetla.


text:
Bangwe ba bomorwa rraabo, ba bomorwa Bakohathe, ba bo ba laola senkgwe sa tshupo, go se baakanya ka sabata mongwe le mongwe.


text:
Ba ke bone baopedi, ditlhogo tsa makgotla a borraabo ba Balefi, ba ba agileng mo matlwaneng, mme ba bo ba golotswe mo ditirelong tse dingwe; gonne ba tshwerwe ke tiro ya bone motshegare le bosigo.


text:
Bao e ne e le ditlhogo tsa matlo a borraabo ba Balefi, mo dikokomaneng tsa bone, e le batho ba bagolo, bao ba ne ba agile mo Jerusalema.


text:
Mo Gibeone ga bo go agile rraagwe Gibeone, e bong Jeiele, yo leina la mosadi wa gagwe e ne e le Maaka.


text:
Motsalwapele wa gagwe wa mosimane e ne e le Abedone, ga bo go le Sure, le Kiše, Baale, Nere le Natabe,


text:
Mikelothe a tshola Simeame. Le bone ba aga le bomorwa rraabo mo Jerusalema bolebagana le bomorwa rraabo.


text:
Nere a tshola Kiše, Kiše a tshola Saule, Saule a tshola Jonathane, le Melekišue, le Abinatabe le Ešebaale.


text:
Asele o ne a na le bana ba basimane ba le barataro, ba maina a bone e leng one a: Aserikame, le Bokeru, Išemaele, le Shearia, le Obedia le Hanane; bao e ne e le bomorwa Asele.


text:
Jaana Bafilisitia ba tlhabana le Baiseraele; mme banna ba Iseraele ba tshaba fa pele ga Bafilisitia, mme ba wa ba bolaetswe mo thabeng ya Gileboa.


text:
Bafilisitia ba konatelela Saule le bomorwawe ka thata; Bafilisitia ba bolaya Jonathane, le Abinatabe, le Malekišue bomorwa Saule.


text:
Tlhabano ya pitlaganya Saule thata, bahudi ka bora ba mo tshwara; a nna mo tlalelong ka ntlha ya bahudi ka bora.


text:
Foo Saule a raya motshola dibolao wa gagwe a re: “Somola tšhaka ya gago o mphololetse ka yone; nka tla ka sotlwa ke ba ba sa rupang ba.” Motshola dibolao wa gagwe a gana; gonne a boifa thata. Ke gone ka moo Saule a tsaya tšhaka ya gagwe a wela mo go yone.


text:
E rile banna botlhe ba Iseraele ba ba mo molapong ba bona fa go tshajwa, le go re Saule le bomorwawe ba sule, ba tlogela metse ya bone ba tshaba; mme Bafilisitia ba tla ba aga mo go yone.


text:
Ga dirala ka moso, e rile Bafilisitia ba tla go apola ba ba bolailweng, ba fitlhela Saule le bomorwawe ba ole mo thabeng ya Gileboa.


text:
Ba mo apola, ba ba ba tsaya tlhogo ya gagwe le dibolao tsa gagwe, ba roma kwa lefatsheng la Bafilisitia tikologong, ba isa mafoko ao mo medimong ya bone ya disetwa, le mo bathong.


text:
Ba tsenya dibolao tsa gagwe mo ntlong ya medimo ya bone, ba gokela tlhogo ya gagwe mo ntlong ya ga Dagone.


text:
foo banna botlhe ba ba diganka ba nanoga, ba ya ba tlosa serepa sa ga Saule, le direpa tsa bomorwawe, ba di isa kwa Jabeše, ba fitlha marapo a bone fa tlase ga mooka mo Jabeše, ba ikitsa go ja ka malatsi a supa.


text:
Jalo Saule a swela tlolo ya gagwe e o kileng a e direla Jehofa, ka ntlha ya lefoko la ga Jehofa le o se kang a le tshegetsa; le ka gonne o ne a lopa kgakololo mo go mongwe yo o buang le badimo, gore a tle a botse ka gone.


text:
A se ka a botsa mo go Jehofa; ke gone ka moo a mmolaya, mme a sokololela bogosi kwa go Dafite morwa Jese.


text:
Foo Baiseraele botlhe ba phuthegela kwa go Dafite kwa Heberone, ba re: “Bona, re lesapo la gago le nama ya gago.


text:
E rile mo metlheng e e fetileng, e bong ka Saule a sa ntse a le kgosi, ya bo e le wena yo o bolotsang o ba o gorosa Baiseraele; mme Jehofa Modimo wa gago a go raya a re: ‘O tlaa otla batho ba me Baiseraele, o tlaa nna kgosana ya batho ba me Baiseraele.’ ”


text:
Jalo bagolwane botlhe ba Iseraele ba ya kgosing kwa Heberone; mme Dafite a dira kgolagano nabo mo Heberone fa pele ga Jehofa; mme ba tlotsa Dafite, gore a nne kgosi ya Iseraele, ka fa lefokong la ga Jehofa ka Samuele.


text:
Dafite le Baiseraele botlhe ba ya Jerusalema (ke one Jebuse); mme Bajebuse, banni ba lefatshe, ba bo ba le gone.


text:
Banni ba Jebuse ba raya Dafite ba re: “Ga o ketla o tsena mono.” Le fa go ntse jalo Dafite a gapa kago e e thata ya phemelo ya Sione; ke one motse wa ga Dafite.


text:
Dafite a re: “Le fa e le mang yo o bolayang Bajebuse pele o tlaa nna mogolo le molaodi.” Joabe morwa Seruia a palama pele, a dirwa mogolo.


text:
A aga motse mo tikologong, go tswa Milo go ya fela tikologong. Joabe a tsosolosa motse ntlheng e e setseng.


text:
Jaana ba ke bone bagolo ba diganka tse Dafite o ne a na natso, ba ba itshupileng bathata ntlheng ya gagwe mo bogosing jwa gagwe, ba na le Baiseraele botlhe, go tla ba mo dira kgosi, ka fa lefokong la ga Jehofa ka ga Baiseraele.


text:
E ke palo ya diganka tse Dafite o ne a na natso: Jašobeame, morwa motho mongwe wa Mohakemone, tlhogo ya ba bararo, o ne a ekela batho ba ba 300 a ba bolaya ka lerumo la gagwe, ka lobaka lo le longwe fela.


text:
Morago ga gagwe ga bo go le Eleasare, morwa Doto, wa Moahoha, yo e ne e le mongwe wa diganka tse tharo.


text:
Ene o ne a na le Dafite kwa Pasetamime, mme Bafilisitia ba ne ba phuthegetse tlhabano gone, kwa go ne go na le sebata teng se se emeng barele thata; mme batho ba bo ba tshaba fa pele ga Bafilisitia.


text:
Ba ema mo gare ga sebata seo, ba se tlhabanela, ba bolaya Bafilisitia; mme Jehofa a ba golola ka phenyo e kgolo.


text:
Batho ba le bararo mo bagolong ba ba 30 ba ya lefikeng kwa go Dafite, mo logageng lwa Atulame; mme ntwa ya Bafilisitia e ne e thibeletse mo molapong wa Refaime.


text:
Dafite a bo a le mo kagong ya phemelo, ka lobaka loo, mme setlhopha sa masole a Bafilisitia se le mo Bethelehema.


text:
Dafite a tlhologelelwa, a re: “Ke eletsa jang mongwe a ka nnosa metsi a sediba sa Bethelehema se se fa kgorong!”


text:
Mme ba bararo ba thobeselela ntwa ya Bafilisitia, ba ga metsi mo sedibeng sa Bethelehema se se fa kgorong, ba a tsaya ba a isa kwa go Dafite; Dafite a gana go a nwa, a a tshololela Jehofa.


text:
A re: “A Modimo wa me o go nkiletse, gore ke se ka ka dira selo se; a ke tlaa nwa madi a banna ba, ba ba beileng botshelo jwa bone mo bothateng? Gonne ba a lerile ka go tsenya botshelo jwa bone mo bothateng.” Ke gone ka moo a gana go a nwa. Diganka tse tharo tseo tsa dira dilo tse.


text:
Abišai monnaa Joabe, e ne e le ene mogolo wa ba bararo gonne o na a ekela batho ba ba 300 lerumo la gagwe, a ba bolaya, mme a nna le leina mo go ba bararo.


text:
Mo go ba bararo o na a le tlotlego bogolo go ba babedi, mme a dirwa molaodi wa bone; le fa go ntse jalo ga a ka a fitlha mo borarong jwa ntlha.


text:
Benaia morwa Joiata, morwa monna mongwe wa seganka wa Kabeseele yo o ne a dirile ditiro tsa boganka, a bolaya bomorwa Ariele wa Moabe ba le babedi; le gone a ya a bolaya tau mo gare ga mokole mo lobakeng lwa kapoko.


text:
A bolaya motho mongwe wa Moegepeto, e le monna yo o godileng thata, yo o boleele bo mabogo matlhano. Moegepeto o ne a tshotse lerumo le le tshwanang le mosipuri wa monyedi; a ya kwa go ene a tshotse thobane fela, a ya a phamola lerumo mo seatleng sa Moegepeto a mmolaya ka lerumo la gagwe.


text:
Bonang, o ne a le tlotlego bogolo go ba ba 30, a se ka a fitlha mo borarong jwa ntlha; Dafite a mo dira molaodi wa mophato wa gagwe o o mo dibelang.


text:
Ba ke bone ba ba ileng kwa go Dafite kwa Sikelage, ka a sa ntse a iphitlhile ka ntlha ya ga Saule morwa Kiše; e le ba ba diganka, bathusi ba gagwe mo ntweng.


text:
Ba ne ba tlhometse mara, ba itse go konopa ka maje, le go hula metswi ka bora ka letsogo le legolo le ka la molema; e le ba bomorwa rraagwe Saule boo rra Benjamine.


text:
Yo mogolo e le Ahiesere, gape Joaše, bomorwa Shemaa wa Mogibeathe; le Jesiele, le Pelete bomorwa Asemafethe, le Beraka le Jehu wa Moanathothe,


text:
le Išemaia wa Mogibeone, seganka mo go ba ba 30, a le molaodi wa ba ba masome mararo; le Jeremia, Jahasiele, Johanane le Josabate wa Mogeterathe;


text:
Ba Bagate ga itomololela kwa go Dafite kwa kagong ya phemelo mo nageng, diganka tse di pelokgale, e le banna ba ba rutilweng ntwa, ba ba itseng go hema ka thebe le lerumo, ba difatlhogo tsa bone di ne di tshwana jaaka tsa ditau, ba le lobelo jaaka mafele mo dithabeng,


text:
Bao ba bana ba ga Gate e ne e le balaodi ba ntwa; yo mmotlana mo go bone a le kana ka batho ba le lekgolo, yo mogolo a le kana ka ba le sekete.


text:
Bao ke bone ba ba kgabagantseng noka ya Joretane ka kgwedi ya ntlha, noka e tletse letsitla; ba leleka batho botlhe ba melapo, ntlheng ya botlhabatsatsi, le ntlheng ya bophirimatsatsi.


text:
Mme Dafite a tswela go ba kgatlhantsha, a ba raya a re: “Fa lo tsile ka kagiso mo go nna go tlaa lo nthusa, pelo ya me e tlaa gokagana le lona; mme fa lo tsile go nkoka go ntsenya mo seatleng sa baba ba me, ka go se na tshiamololo mo diatleng tsa me, a Modimo wa borraetsho o go lebe o go kgalemele.”


text:
Foo mowa wa tla mo go Amasai, yo e ne e le mogolo mo go ba ba 30, a re: “Re ba gago Dafite, re ntlheng ya gago wena morwa Jese; kagiso, kagiso e nne le wena, kagiso e nne le bathusi ba gago; gonne Modimo wa gago o a go thusa.” Foo Dafite a ba amogela, a ba dira balaodi ba lesomo.


text:
Mo go ba Manase le bone ga wela bangwe kwa go Dafite, jale ka a tla le Bafilisitia, ba tla go tlhabana le Saule, mme ba se ka ba ba thusa; gonne e rile barena ba Bafilisitia ba sena go gakololana ba mo naya tsela, ba re: “O tlaa wela kwa go Saule mong wa gagwe, ditlhogo tsa rona di ka tla tsa nna mo bothateng.”


text:
Ya re a ya kwa Sikelage, ga wela kwa go ene boo rra Manase, e bong Atena, le Josabate, le Jediaele, le Mikaele, le Josabate, le Elihu le Silethai, balaodi ba makgolokgolo a boora Manase.


text:
Ba thusa Dafite go tlhabana le lesomo la manokwane; gonne botlhe e le diganka tse di pelokgale, e bile e le balaodi ba ntwa.


text:
Gonne ga nna ga tla batho kwa go Dafite ka malatsi otlhe go tla go mo thusa, ga tsamaya ya nna ntwa e e lesomosomo le legolo, jaaka lesomosomo la Modimo.


text:
E ke yone palo ya ditlhogo tsa bone ba ba neng ba tlohomeletse ntwa, ba ba tsileng kwa go Dafite, kwa Heberone, go pitikololela bogosi jwa ga Saule kwa go Dafite, ka fa lefokong la ga Jehofa.


text:
Le Satoke, lekau le le seganka se se pelokgale, a na le ba ntlo ya ga rraagwe, ba le balaodi ba le 22.


text:
Ba bana ba Benjamine, bomorwa rraagwe Saule, ba ne ba le 3 000, gonne go tla mo lobakeng loo, bontsi jwa bone ba bo ba ntse ba ngaparetse ntlo ya ga Saule.


text:
Le ba bana ba Eferaime ba le 20 800, diganka tse di pelokgale, banna ba ba itsegeng mo makgotleng a borraabo.


text:
Ba ntlhanngwe ya lotso lwa Manase ba le 18 000, ba ba neng ba kaiwa ka leina, gore ba tle go dira Dafite kgosi.


text:
Mme ga bana ba Isakare, batho ba ba nang le tlhaloganyo ya metlha, go itse se Baiseraele ba tshwanetseng go se dira; ditlhogo tsa bone di le 200; bana ba borraabo botlhe ba le mo taolong ya bone.


text:
Ba Sebulone ba ba nonofileng go bolola ntwa, ba ba nonofileng go rulaganya ntwa, ba na le dilo dingwe le dingwe tsa ntwa, ba bo ba le 50 000; e le ba ba nonofileng go aba ntwa, ba se pelo e e akabalang.


text:
Le ba Nafetali go no go le balaodi ba le 1 000, ba na le batho ba le 37 000, ba ba tshotseng thebe le lerumo.


text:
Kwa moseja ga Joretane boora Rubene, le boo rra Gate, le ba ntlhanngwe ya lotso lwa Manase, ba na le dilo dingwe le dingwe tsa ntwa tsa go tlhabana, ba bo ba le 120 000.


text:
Banna ba, e le banna ba ntwa, ba ba nonofileng go aba ntwa, ba tla ka pelo e e itekanetseng kwa Heberone, go dira Dafite kgosi ya Baiseraele botlhe; le botlhe ba ba setseng ba Iseraele, ba le pelo nngwe fela ya go dira Dafite kgosi.


text:
Mme ba nna gone le Dafite ka malatsi a le mararo, ba ja ba nwa; gonne ba ga bone ba ne ba ba etleeleditse.


text:
Gape le ba ba gaufi nabo, e bong go ya go fitlha kwa goora Isakare, le kwa goo rra Sebulone, le kwa goo rra Nafetali, ba tla ba belesitse dijo ka diesele, le ka dikamela, le ka dimmoulo le ka dikgomo; dijo tsa boupe, le mengoloi ya difeige, le marose a ditshwabi tsa mefine, le bojalwa jwa mofine, le lookwane, le dikgomo le dinku ka letlotlo; gonne go no go na le boitumelo mo Iseraele.


text:
Dafite a raya phuthego yotlhe ya Iseraele a re: “Fa go le molemo mo matlhong a lona, mme fa e le mo go tswang mo go Jehofa Modimo wa rona, a re romeng batho ba ye le lefatshe lotlhe, ba ye gongwe le gongwe kwa go ba ga rona ba ba setseng mo lefatsheng lotlhe la Iseraele, ba baperesiti le Balefi ba nang nabo mo metseng ya bone e e nang le dintlhana, gore ba phuthegele kwano go rona.


text:
A re busetseng letlole la Modimo wa rona kwa go rona, gonne ga re a ka ra botsa kwa go lone mo metlheng ya ga Saule.”


text:
Mme phuthego yotlhe ya re e tlaa dira jalo, gonne selo seo se ne se siame mo matlhong a batho botlhe.


text:
Jalo Dafite a phutha Baiseraele botlhe, go tswa Shihore molatswana wa Egepeto, go ya fela kwa botsenong jwa Hamathe, gore ba tle go tsaya letlole la Modimo kwa Kiriathe-jearime.


text:
Dafite a tlhatloga, le Baiseraele botlhe, ba ya kwa Baale, ke go re kwa Kiriathe-jearime, o e leng wa Juta, ba ya go tsaya gone letlole la Modimo, Jehofa yo o dutseng mo ditšherubeng, yo o bidiwang ka le e leng Leina.


text:
Mme ba tshola letlole la Modimo ka kara e ntšha, ba e ntsha mo ntlong ya ga Abinatabe, mme Use le Ahio ba kgweetsa kara.


text:
Dafite le Baiseraele botlhe ba letsa fa pele ga Modimo ka thata yotlhe ya bone, e bong ka dipina, le ka diharepe, le ka disaletere, le ka meropana, le ka disemebala le ka dinaka.


text:
Ya re ba tla fa seboping sa pholelo sa ga Kitone, Use a ntsha letsogo, a re o tshwara letlole; gonne dikgomo di ne tsa kgokgweetsega.


text:
Bogale jwa ga Jehofa jwa tukela Use, mme a mo itaya, ka a ntsheditse letlole letsogo, a swela gone fa pele ga Modimo.


text:
Dafite a itumologa ka Jehofa a tshoganyeditse Use, leina la felo foo la bidiwa ga twe Peresusa, nako e sa le eno.


text:
Dafite a boifa Modimo ka tsatsi leo, a re: “Ana ke tlaa isa jang letlole la Modimo kwa go nna kwa gae?”


text:
Dafite a se ka a hudusetsa letlole kwa go ene kwa motseng wa ga Dafite, mme a le isa fa thoko mo ntlong ya ga Obete-etome wa Mohite.


text:
Letlole la Modimo la nna le ba ntlo ya ga Obete-etome mo ntlong ya gagwe ka dikgwedi di le tharo. Jehofa a segofatsa ntlo ya ga Obete-etome le tsotlhe tse o ne a na natso.


text:
Hirame kgosi ya Ture a roma batho kwa go Dafite ba na le ditlhare tsa masetara le baagi le babetli ba dikgong, ba tla go mo agela ntlo.


text:
Dafite a lemoga fa Jehofa a mo tlhomamisitse kgosi ya Iseraele, gonne bogosi jwa gagwe bo no bo goleditswe godimo, ka ntlha ya batho ba gagwe Baiseraele.


text:
Dafite a fela a tsaya basadi ba bangwe mo Jerusalema, Dafite a fela a tshola bana ba basimane le ba basetsana.


text:
E rile Bafilisitia ba utlwa fa Dafite a tloditswe, gore a nne kgosi ya Baiseraele botlhe fela, Bafilisitia botlhe ba ya go senka Dafite; mme Dafite a go utlwela, mme a ba bololela.


text:
Dafite a botsa mo Modimong, a re: “A ke ke bololele Bafilisitia? Mme a o tlaa ba ntsenya mo seatleng?” Jehofa a mo raya a re: “Bolola; gonne ke tlaa ba go tsenya mo seatleng.”


text:
Jalo ba tlhatlogela kwa Baale-perasime, Dafite a ba kgemetha gone; mme Dafite a re: “Modimo o thubakile baba ba me ka letsogo la me, jaaka go thobega ga metsi.” Ke gone ka moo ba reileng felo foo leina ba re, Baale-perasime.


text:
Dafite a botsa mo Modimong gape; mme Modimo wa mo raya wa re: “O se ka wa ba sala morago; ba fapoge, o itse go ba wela bolebagana le ditlhare tsa malubere.


text:
Go tlaa dirala go re fa o utlwa ekete modumo wa ba ba tsamaelang gongwe mo dikaleng tsa ditlhare tsa malubere, foo o tswele go tlhabana; gonne Modimo o ile kwa pele ga gago go ya go kgemetha ntwa ya Bafilisitia.”


text:
Mme Dafite a dira jaaka Modimo o mo laotse, mme ba kgemetha ntwa ya Bafilisitia go tswa Gibeone go ya fela kwa Gesere.


text:
Tumedi ya ga Dafite ya tswela kwa mafatsheng otlhe; mme Jehofa a tsenya poifo ya gagwe mo merafeng yotlhe fela.


text:
Dafite a itirela mantlo mo motseng wa ga Dafite; a baakanyetsa letlole la Modimo felo, mme a le tlhomela mogope.


text:
Foo Dafite a re: “Letlole la Modimo ga le a tshwanela go rwalwa ke ope fa e se ke Balefi fela, gonne ke bone ba Jehofa o ba itshenketseng go tla ba rwala letlole la Modimo, le go mo direla ka bosakhutleng.”


text:
Mme Dafite a phuthela Baiseraele botlhe kwa Jerusalema, gore go leriwe letlole la ga Jehofa mo felong ga lone, fa o ne a go le baakanyeditse.


text:
Dafite a bitsa baperesiti Satoke le Abiathare, le Balefi, e bong Uriele, le Asaia le Joele, Shemaia, Eliele le Aminatabe.


text:
Mme a ba raya a re: “Ke lona ditlhogo tsa matlo a borara ba Balefi; iitshepiseng lona le bana ba rraa lona gore lo tle lo ise letlole la ga Jehofa Modimo wa Iseraele, kwa felong fa ke go le baakanyeditseng.


text:
Gonne e re ka lo se ka lwa le rwala pele, Jehofa Modimo wa rona o ne a re phomegelela, gonne ga re a ka ra mmatla ka fa molaong.”


text:
Mme bana ba Balefi ba sikara letlole la Modimo mo maruding a bone, disikaro di le mo go lone, jaaka Moše a laotse ka fa lefokong la ga Jehofa.


text:
Dafite a bua le bagolo ba Balefi, gore ba tlhome bana ba ga rraabo go nna baopedi, ba na le diletso tsa kopelo, disaletere, le diharepe le disemebala, ba dira modumo o mogolo, gore ba tsholetse mantswe ka boitumelo.


text:
Jalo Balefi ba tlhoma Hemane morwa Joele; le ba bana ba ga rraagwe, Asafe morwa Berekia; le ba bomorwa Merari bana ba ga rraabo, ba tlhoma Ethane morwa Kušaia;


text:
ba tlhoma nabo bomorwa rraabone ba thulagano ya bobedi, e bong Sekaria, Bene, le Jaasiele, le Shemi-ramothe, le Jehiele, le Uni, le Eliabe, le Benaia, le Maaseia, le Matithia, le Elifelehu, le Mikeneia, le Obete-etome le Jeiele, balebedi ba mejako.


text:
Jalo baopedi, Hemane le Asafe le Ethane ba tlhongwa, ba na le disemebala tsa kgotlho tsa go dira modumo o mogolo;


text:
le Sekaria, le Asiele, le Shemi-ramothe, le Jehiele, le Uni, le Eliabe, le Maaseia le Benaia, ba na le disaletere tse di laeletsweng Alamothe; (ke gore Basetsana);


text:
le Matithia, Elifelehu, le Mikeneia, le Obete-etome, le Jeiele le Asasia, ba na le diharepe tse di laeletsweng Sheminithe, (ekete ke gore, Mantswe a banna) go tla ba tlhabeletsa.


text:
Shebania le Jošafate, le Nathanele, le Amasai, le Sekaria, le Benaia le Eliesere e le baperesiti, ba letsa dinaka fa pele ga letlole la Modimo. Obete-etome le Jehia e ne e le balebedi ba mojako ba letlole.


text:
Jalo Dafite le bagolwane ba Iseraele, le balaodi ba dikete, ba ya go ntsha letlole la kgolagano ya ga Jehofa kwa ntlong ya ga Obete-etome ka boitumelo.


text:
Ga dirala, ya re Modimo o thusa Balefi ba ba rweleng letlole la kgolagano ya ga Jehofa, ba isa ditlhabelo, e bong dikgomo di supa le diphelefu di supa.


text:
Dafite o ne a apere kobo ya leloba le le boleta, le Balefi botlhe ba ba rweleng letlole, le baopedi, le Kenania mong wa kopelo a bile a na le baopedi; Dafite a apere sekhutlana sa leloba.


text:
Jalo Baiseraele botlhe ba tsaya letlole la kgolagano ya ga Jehofa ka go thela lošalaba, le ka modumo wa lofare, le ka dinaka le disemebala, ba tsosa modumo o mogolo ka disaletere le diharepe.


text:
Ga dirala ya re letlole la kgolagano ya ga Jehofa le tla mo motseng wa ga Dafite, Mikale morwadia Saule a bo a lebile ka fensetere, a bona kgosi Dafite a bina a letsa, mme a mo nyatsa mo pelong ya gagwe.


text:
Ba gorosa letlole la kgolagano ya Modimo, ba le baya mo gare ga mogope o Dafite o o le tlhometseng; ba isa ditshupelo tse di fisiwang, le ditshupelo tsa kagiso fa pele ga Modimo.


text:
E rile Dafite a sena go wetsa go isa tshupelo e e fisiwang, le ditshupelo tsa kagiso, a segofatsa batho ka leina la ga Jehofa.


text:
A abela mongwe le mongwe wa Baiseraele, monna le mosadi, mongwe le mongwe kgolokwe ya senkgwe, le sebeka sa nama, le mongoloi wa ditshwabi tsa mefine.


text:
A tlhoma bangwe ba Balefi, gore ba direle fa pele ga letlole la ga Jehofa, le go tumisa, le go leboga, le go baka Jehofa Modimo wa Iseraele.


text:
Asafe e le yo mogolo, wa bobedi mo go ene e le Sekaria, Jeiele, le Shemi-ramothe, le Jehiele, le Matithia, le Eliabe, le Benaia, le Obete-etome le Jeiele, ba na le disaletere le diharepe; mme Asafe a tsosa modumo o mogolo ka disemebala;


text:
Benaia le Jahasiele ba baperesiti ba letsa dinaka ka metlha yotlhe fa pele ga letlole la kgolagano ya Modimo.


text:
Ke gone ka tsatsi leo Dafite a simolola sa ntlha go laola gore go bakwe Jehofa ka Asafe le bana ba ga rraagwe. A re:


text:
“A ko lo ntshetseng Jehofa malebogo, bitsang leina la gagwe madiro a gagwe lo a itsefatse mo ditšhabeng.


text:
Gakologelwang ditiro tsa gagwe tse di gakgamatsang, tse o di dirileng; dikgakgamatso tsa gagwe, le dikatlholo tsa molomo wa gagwe;


text:
Gakologelwang kgolagano ya gagwe ka bosakhutleng, e bong lefoko le o le laoletseng dikokomana di le makgolo a some;


text:
Ikano eo o bile a e tlhomamisetsa Jakobe, gore e nne molao o o emeng, gape le Iseraele, gore e nne kgolagano e e sa khutleng,


text:
jale ka lo le batho ba se kae mo palong, ee, lo le ba se kaenyana, e bile lo le bajaki fela mo go lone.


text:
Ba kgarakgatshega ka go nna ba tlhomaganya merafe fela, ba tswe bogosing jo bongwe ba ye tšhabeng e nngwe.


text:
Ga a ka a leseletsa motho ope go ba direla tshiamololo; ee, o ne a kgalemela dikgosi ka ntlha ya bone;


text:
Kakanyang kgalalelo ya gagwe mo gare ga merafe, ditiro tsa gagwe tse di gakgamatsang mo gare ga ditšhaba tsotlhe!


text:
Ntshetsang Jehofa kgalalelo e e tshwanetseng leina la gagwe; lereng tshupelo, lo tle fa pele ga gagwe! Obamelang Jehofa mo bontleng jwa boitshepo.


text:
Foo ditlhare tsa sekgwa di tlaa opela ka boitumelo fa pele ga Jehofa, gonne o tla go atlhola lefatshe.


text:
A ko lo ntshetseng Jehofa malebogo; gonne o molemo; gonne boutlwelo botlhoko jwa gagwe bo eme ka bosakhutleng.


text:
Lo bue lo re: ‘Re boloke Jehofa wa poloko ya rona, o bo o re phuthe o re golole mo merafeng, gore re tle go baka leina la gago le le itshepileng, le go ja koma mo pakong ya gago.’


text:
A go bakwe Jehofa Modimo wa Iseraele, go tswa bosasimologeng go ya fela bosakhutleng.” Mme batho botlhe ba re: “Amen!” Mme ba baka Jehofa.


text:
Jalo a tlogela Asafe le bana ba ga rraagwe gone fa pele ga letlole la kgolagano ya ga Jehofa, go tla ba direla fa pele ga letlole ka metlha yotlhe, jaaka tiro ya letsatsi lengwe le lengwe e lopa;


text:
le boObete-etome le bana ba ga rraagwe, batho ba le 68, le Obete-etome morwa Jeduthune le Hosa, ba bile ba le balebedi ba mojako.


text:
Mme Satoke moperesiti le bana ba ga rraagwe ba baperesiti, ba le fa pele ga motlaagana wa ga Jehofa mo felong fa go tlotlometseng mo go mo Gibeone,


text:
go tla ba isetsa Jehofa ditshupelo tse di fisiwang mo sebesong sa tshupelo e e fisiwang ka metlha yotlhe, ka moso le maitsebowa, e bong jaaka tsotlhe tse di kwadilweng mo molaong wa ga Jehofa, o o o laoletseng Baiseraele.


text:
Mme ba bo ba na le Hemane le Jeduthune, le ba bangwe ba ba itshenketsweng, ba ba badilweng ka maina go tla ba baka Jehofa ka gobo boutlwelo botlhoko jwa gagwe bo eme ka bosakhutleng.


text:
Mme Hemane le Jeduthune ba bo ba na nabo, ba na le dinaka le disemebala, ba di tsholetse bone ba ba tlaa bong ba dumisetsa godimo, ba bile ba na le diletso tsa dikopelo tsa Modimo. Bomorwa Jeduthune ba bo ba laotswe go nna fa kgorong.


text:
Batho botlhe ba tsamaya, mongwe le mongwe a ya kwa ga gagwe, mme Dafite a boa a ya go segofatsa ntlo ya gagwe.


text:
Ga dirala e rile Dafite a agile mo ntlong ya gagwe, Dafite a raya Nathane moperofeti a re: “Bona, ke ntse mo ntlong ya masetara fa letlole la kgolagano ya ga Jehofa le ntse fa tlase ga dilepelelo tsa matsela fela.”


text:
“Ya o reye Dafite motlhanka wa me, o re: Jehofa o bua jaana, a re: ‘Ga o ketla o nkagela ntlo ya go nna mo go yone;


text:
gonne ke sa le ka ke ntsha Baiseraele mo Egepeto le gompieno ga ke ise nke ke nne mo ntlong; ke ntse ka tswa mo mogopeng mongwe ka ya mo mogopeng o mongwe, le mo motlaaganeng mongwe ka ya mo go o mongwe.


text:
Mo mafelong otlhe a ke ntseng ka tsamaya le Baiseraele botlhe gone, a nkile ka bua lefoko le baatlhodi bangwe ba Iseraele, ba ke ba laotseng gore ba otle batho ba me, a nkile ka re: Ana ke ka ntlha yang fa lo sa nkagela ntlo ya masetara?’


text:
“Jaana o tlaa raya motlhanka wa me Dafite, o re: Jehofa wa masomosomo o bua jaana, a re: ‘Ka go tsaya kwa lesakaneng la dinku, mo go saleng dinku morago, gore o nne kgosana ya batho ba me Baiseraele.


text:
Ke ntse ke na nao kwa le kwa o ntseng wa ya gone, ke kgaotse baba botlhe ba gago fa pele ga gago; mme ke tlaa go direla leina le le tshwanang le leina la bagodi ba ba mo lefatsheng.


text:
Ke tlaa laolela batho ba me Baiseraele felo, mme ke tlaa ba tlhoma, gore ba age mo felong ga bone, ba sa tlhole ba hudusiwa; le gone bana ba boikepo ga ba ketla ba tlhola ba ba kgakgabatsa jaaka pele;


text:
le jaaka go simolola ka tsatsi le ke laoletseng Baiseraele, batho ba me, baatlhodi ka lone; ke tlaa kokobetsa baba botlhe ba gago. Gape ke go bolelela fa Jehofa a tlaa go agela motse.


text:
Go tlaa dirala, go re e tlaa re motlha wa gago o fitlhile wa go ya go nna le borraago, ke tlaa emisa losika lwa gago morago ga gago, lo e tlaa nnang lwa bomorwao; mme ke tlaa tlhomamisa bogosi jwa gagwe.


text:
Ke tlaa nna rraagwe, ene o tlaa nna morwaake; ga nketla ke mo tlosetsa boutlwelo botlhoko jwa me, jaaka ke bo tloseditse ene yo o ne a le pele ga gago.


text:
Mme ke tlaa mo ritibatsa mo ntlong ya me, le mo bogosing jwa me ka bosakhutleng; mme setilo sa bogosi sa gagwe se tlaa tlhomama ka bosakhutleng.’ ”


text:
Foo kgosi Dafite a tsena, a dula fa pele ga Jehofa, a re: “Ke a bo ke le mang, Modimo, le ntlo ya me ke eng, fa e bo ne ne o ntsamaisitse ka tla fa?


text:
Seo, e ne e le se sebotlana mo matlhong a gago Modimo; o buile ka ga ntlo ya motlhanka wa gago ka ga lobaka lo loleele lo lo tlang, o nkaile ka boemo jwa motho yo motona, e le wena, Jehofa Modimo.


text:
Ana Dafite o ka fela a go raya a reng ka ga tlotlo e e direlwang motlhanka wa gago? Gonne o a mo itse motlhanka wa gago.


text:
Jehofa, o dirile bogolo jotlhe jo, ka ntlha ya motlhanka wa gago, e le ka fa pelong ya gago, go tla o itsise batho dilo tse dikgolo tsotlhe tse.


text:
Jehofa, ga go na ope yo o tshwanang nao, le gone ga go na Modimo ope kwa ntle ga gago, ka fa go tsotlhe tse re di utlwileng ka ditsebe tsa rona.


text:
Go na le morafe ofe mo lefatsheng o o tshwanang le batho ba gago Iseraele, ba Modimo o ne wa ya go ba ithekololela, gore ba nne sešaba, go tla o itirela leina ka dilo tse dikgolo le tse di boitshegang, ka go leleka merafe fa pele ga batho ba gago, ba o ne wa ba rekolola kwa Egepeto?


text:
Gonne batho ba gago Baiseraele o ne wa ba dira batho ba gago ka bosakhutleng; wena Jehofa o tsile wa nna Modimo wa bone.


text:
“Jaana Jehofa, a lefoko le o le buileng ka ga motlhanka wa gago, le ka ga ntlo ya gagwe, le tlhomamisiwe ka bosakhutleng, mme o dire jaaka o buile.


text:
A leina la gago le tlhomamisiwe, le godisiwe ka bosakhutleng, go re: Jehofa wa masomosomo ke Modimo wa Iseraele, Modimo mo go Iseraele ruri, le gore ntlo ya ga Dafite motlhanka wa gago e tlhomame fa pele ga gago.


text:
Gonne wena Modimo wa me, o senoletse motlhanka wa gago go re o tlaa mo agela motse; ke gone ka moo motlhanka wa gago o ikutlwile mo pelong ya gagwe go rata go rapela fa pele ga gago.


text:
Jaana go go kgatlhile go segofatsa ntlo ya motlhanka wa gago, gore e tlhomame ka bosakhutleng fa pele ga gago, gonne wena, Jehofa, o segofaditse, mme e segofetse ka bosakhutleng.”


text:
Morago ga moo ga dirala, go re Dafite a kgemetha Bafilisitia, a ba kokobetsa, a gapa Gathe le metse ya gone mo seatleng sa Bafilisitia.


text:
Dafite a kgemetha Hatatesere kgosi ya Soba a ya Hamathe a ya go tlhoma bogosi jwa gagwe kwa nokeng ya Euferatese.


text:
Dafite a mo gapela dikara tsa tlhabano di le 1 000, bapalami ba dipitse ba le 7 000 le batho ba dinao ba le 20 000 mme dipitse tsotlhe tsa dikara Dafite a di kgaola mesifa, a sia tsa dikara di le 100.


text:
E rile Basiria ba Damaseko ba tla go thusa Hatatesere kgosi ya Soba, Dafite a kgemetha Basiria banna ba le 22 000.


text:
Foo Dafite a tlhoma ditlhopha tsa masole mo Siria wa Damaseko; mme Basiria ba nna batlhanka ba ga Dafite, mme ba lere dineo. Jehofa a naya Dafite phenyo kwa le kwa o ne a ya gone.


text:
Mo Tibehathe le mo Kune, metse ya ga Hatatesere, Dafite a tsaya kgotlho e le kgolo thata, e Solomone o tlogileng a dira ka yone lewatle la kgotlho le maotwana le dilwana tsa kgotlho.


text:
E rile Tou kgosi ya Hamathe a utlwa fa Dafite a kgemethile ntwa yotlhe ya ga Hatatesere kgosi ya Soba,


text:
a roma Hatorame morwawe kwa go kgosi Dafite, a ya go mo dumedisa, le go mo segofatsa, ka a tlhabanye le Hatatesere mme a mo kgemethile; gonne Hatatesere o ne a ntse a tlhabana le Tou; o ne a tshotse dilwana dingwe le dingwe tsa gouta le tsa selefera le tsa kgotlho.


text:
Tseo le tsone kgosi Dafite a di tshwaela Jehofa, le selefera le gouta tse o di tsereng mo merafeng yotlhe; mo go Baetome, le mo go Bamoabe, le mo baneng ba Amone, le mo go Bafilisitia, le mo go Baamaleke.


text:
Mme a baya ditlhopha tsa masole mo Etome; Baetome botlhe ba nna batlhanka ba ga Dafite. Mme Jehofa a naya Dafite phenyo kwa le kwa o ne a ya gone.


text:
Le Joabe morwa Seruia e ne e le molaodi wa ntwa; le Jehošafate morwa Ahilute e le mokwadi wa ditirafalo.


text:
Le Satoke morwa Ahitube, le Abimeleke morwa Abiathare e le baperesiti; le Shafeše e ne e le mokwaledi;


text:
le Benaia morwa Jehoiate e e ne e le molaodi wa Bakerethe le Bapelethe; bomorwa Dafite e le bone bagolo tikologong ya kgosi.


text:
Ga dirala morago ga moo, Nahaše kgosi ya bana ba Amone a swa, mme morwawe a busa mo boemong jwa gagwe.


text:
Mme Dafite a re: “Ke tlaa itshupa fa ke le pelontle le Hanune morwa Nahaše, ka rraagwe a kile a ntshupetsa bopelonomi.” Dafite a roma batho ba ya go mo tshedisa ka ga rraagwe. Batlhanka ba ga Dafite ba fitlha mo lefatsheng la bana ba Amone kwa go Hanune, ba ya matshedisong.


text:
Dikgosana tsa bana ba Amone tsa raya Hanune tsa re: “A o gopola go re Dafite o tlotla rraago, jaaka a romile batshedisi kwa go wena? A batlhanka ba gagwe ga ba tle kwa go wena go kheleisa, le go pitikolola, le go tlhola lefatshe?”


text:
Jalo Hanune a tshwara batlhanka ba ga Dafite, a ba beola, a kgaola diaparo tsa bone ka bogare, e bong fa maragong a bone, mme a itse go ba naya tsela.


text:
Foo ga ya bangwe ba ya go bolelela Dafite jaaka batho bao ba diretswe. Mme a roma batho ba ya go ba kgatlhantsha; gonne batho bao ba ne ba tlhajwa ke ditlhong thata. Kgosi ya re: “Namang lo sa diegile mo Jeriko go tsamaya, ditedu tsa lona di gole, foo lo tlaa itse go boa.”


text:
E rile bana ba Amone ba ipona fa ba itirile ba ba ilwang mo go Dafite, Hanune le bana ba Amone ba isa dikilokerama tsa selefera di le 34 000, ba ya go thapa dikara tsa tlhabano ka tuelo le bapalami ba dipitse kwa Mesopotamia, le kwa Arame-maaka le kwa Soba.


text:
Jalo ba thapa dikara di le 32 000 ka tuelo, le kgosi ya Maaka le batho ba gagwe; ba tla ba thibelela fa pele ga Meteba. Bana ba Amone ba phuthega ba tswa metseng ya bone ba tla go tlhabana.


text:
Bana ba Amone ba bolola, ba aba tlhabano fa kgorong ya motse; mme dikgosi tse di tsileng di ne di le tsosi kwa nageng.


text:
Jaana e rile Joabe a bona fa ntwa e mo dikile fa pele le fa morago, a itebalebela banna mo go botlhe ba ba tlhaotsweng ba Iseraele, mme a ba aba go tla ba tlhabana le Basiria.


text:
Batho ba bangwe a ba tsenya mo seatleng sa ga Abišai monnawe, mme ba ikaba go tla ba tlhabana le bana ba Amone.


text:
Mme a re: “Fa Basiria ba mpalela, foo o tlaa nthusa; mme fa bana ba Amone ba go palela, foo ke tlaa go thusa.


text:
O nametsege, re direle batho ba rona le metse ya Modimo wa rona jaaka banna; a Jehofa a dire se o se bonang se le molemo.”


text:
Joabe le batho ba o nang nabo ba atamela fa pele ga Basiria go tlhabana; mme ba tshaba fa pele ga gagwe.


text:
E rile bana ba Amone ba bona fa Basiria ba tshabile, le bone ba tshaba fa pele ga Abišai monnawe, ba tsena mo motseng. Foo Joabe a tla Jerusalema.


text:
E rile Basiria ba bona fa ba fenyegile fa pele ga Baiseraele, ba roma batho ba ya go ntsha Basiria ba ba kwa moseja ga Noka, ba na le Shofake molaodi wa ntwa ya ga Hataresere e le tlhogo ya bone.


text:
Ga bolelelwa Dafite, mme a phutha Baiseraele botlhe, a kgabaganya Joretane, mme a ba fitlhela, a ba abela tlhabano. Jalo e rile Dafite a sena go abela Basiria tlhabano ba tlhabana nae.


text:
Basiria ba tshaba fa pele ga Baiseraele; Dafite a bolaya Basiria, banna ba dikara di le 7 000, batho ba dinao ba le 40 000, mme a bolaya Shofake molaodi wa ntwa.


text:
E rile batlhanka ba ga Hatatesere ba bona fa ba fenyegile fa pele ga Baiseraele, ba dira kagiso le Dafite, ba mo direla, le gone Basiria ba gana go tlhola ba thusa bana ba Amone.


text:
Ga dirala ya re ka lobaka lwa thetologo ya ngwaga, ka lobaka lo dikgosi di tleng di bolole ka lone di ya go tlhabana, Joabe a bolotsa ntwa e e thata, a ya a senya lefatshe la bana ba Amone, a fitlha a tlhasela Raba. Mme Dafite ene a setse kwa Jerusalema. Joabe a kgemetha motse wa Raba, a o ribegetsa.


text:
Dafite a tlosa serwalo sa bogosi sa kgosi ya bone mo tlhogong ya yone, a se fitlhela se le bokete jwa dikilokerama di le 34 tsa gouta, go ne go le majana a a tlhokegang mo go sone; mme sa bewa mo tlhogong ya ga Dafite. A ntsha thopo ya motse e le kgolo thata.


text:
A ntsha batho ba ba gone, a ba setlha ka dišage, le ka dikokola tsa tshipi, le ka dilepe. Dafite a direla jalo metse yotlhe ya bana ba Amone. Mme Dafite le batho botlhe ba boela Jerusalema.


text:
Ga dirala ya re morago ga moo, ga tsoga ntwa le Bafilisitia kwa Gesere; foo Sibekai wa Mohušathe a bolaya Sipai, wa bomorwa morobana; mme ba kokobediwa.


text:
Ga nna ntwa gape le Bafilisitia; Elehanane morwa Jaire a bolaya Lagemi morwa rraagwe Goliathe wa Mohite, yo lore lwa lerumo la gagwe lo ne lo tshwana le mosipuri wa monyedi.


text:
Gape ga nna ntwa kwa Gathe, kwa go ne go na le monna mongwe gone yo o godileng thata, menwana ya gagwe ya diatla le ya dinao e ne e le 24, a na le e merataro mo seatleng sengwe le sengwe, le e merataro mo lonaong longwe le longwe; le ene a tsetswe ke morobana.


text:
Bao ba ne ba tsetswe ke monna wa morobana mo Gathe; mme ba wa ka seatla sa ga Dafite, le ka seatla sa batlhanka ba gagwe.


text:
Dafite a raya Joabe le dikgosana tsa batho a re: “Yang lo bale Baiseraele go tswa Berešeba go ya fela kwa Dane; lo ntereletse lefoko gore ke tle ke itse palo ya bone.”


text:
Mme Joabe a re: “A Jehofa a ntsifatse batho ba gagwe, gore ba fete e e leng palo ya bone galekgolo, mme kgosi morena wa me, a ga se batlhanka ba morena wa me botlhe? Ana morena wa me o lopela eng selo se? Wa bo o gogela Baiseraele molato ka ntlha yang?”


text:
Le fa go ntse jalo lefoko la kgosi la fenya Joabe. Ka ntlha ya moo Joabe a tloga, a ya a ralala Baiseraele botlhe, a ba a tla Jerusalema.


text:
Joabe a naya Dafite tshobokanyo ya go balwa ga batho. Baiseraele ba le mmogo ba bo ba le 1 100 000; banna ba ba itseng go janja ka tšhaka; Bajuta ba bo ba le 470 000, e le banna ba ba itseng go kgadimokanya tšhaka.


text:
Mme Balefi le Babenjamine a se ka a ba balela mo go bone; gonne lefoko la kgosi le le maswe thata mo go Joabe.


text:
Dafite a raya Modimo a re: “Ke leofile thata ka ke dirile selo se. Jaana, ke a go rapela, tlosa boikepo jwa motlhanka wa gago; gonne ke dirile ka boeleele thata.”


text:
“Ya o bue le Dafite o re, Jehofa o bua jaana a re: ‘Ke baya dilo di le tharo fa pele ga gago; itshenkela sengwe mo go tsone, gore ke tle ke se go direle.’ ”


text:
a e ka nna le fa e le dinyaga di le tharo tsa leuba; kgotsa go gailwa ka dikgwedi di le tharo fa pele ga baba ba gago, tšhaka ya baba ba gago e ntse e go tshwara; kgotsa e ka nna tšhaka ya ga Jehofa ka malatsi a le mararo, e bong kgogodi mo lefatsheng, le moengele wa ga Jehofa go senya mo melelwaneng yotlhe ya Iseraele?’ Jaana o gopole phetolo e ke tlaa e busetsang kwa go yo o nthomileng.”


text:
Mme Dafite a raya Gate a re: “Ke mo pitlaganong e kgolo; a ke wele mo seatleng sa ga Jehofa, gonne mautlwelo botlhoko a gagwe a magolo thata; ke se wele mo seatleng sa motho.”


text:
Mme Modimo wa roma moengele kwa Jerusalema a ya go o senya; mme ya re a itlhoma gore o a o senya, Jehofa a leba, mme a ikwatlhaela bosula, a raya moengele yo o senyang a re: “Go lekanye; gona seatla sa gago jaanong.” Moengele wa ga Jehofa a bo a eme fa seboping sa pholelo sa ga Orenane wa Mojebuse.


text:
Dafite a tsholetsa matlho, a bona moengele wa ga Jehofa a eme fa gare ga lefatshe le legodimo a tshotse tšhaka e ekilwe mo letsogong la gagwe le otlololetswe Jerusalema. Foo Dafite le bagolwane ba wela fa fatshe ka difatlhogo, ba apere letsela la kgetsi.


text:
Dafite a raya Modimo a re: “A ga se nna yo ke laotseng gore batho ba balwe? Ke nna fela yo ke leofileng ka ba ka ikepa thata; dinku tse tsone di dirileng? Ke a go rapela, Jehofa Modimo wa me, a seatla sa gago se nne mo go nna le mo ntlong ya ga rre; e seng mo bathong ba gago, gore ba se ka ba nna mo sebetsong.”


text:
Foo moengele wa ga Jehofa a laola Gate gore a reye Dafite a re, Dafite a ye a agele Jehofa sebeso mo seboping sa pholelo sa ga Orenane wa Mojebuse.


text:
Mme Orenane a retologa, a bona moengele; bomorwawe ba bane ba ba nang nae ba iphitlha. Jaana Orenane a bo a fola mabele.


text:
Ya re Dafite a tla mo go Orenane, Orenane a leba, mme a bona Dafite, mme a tswa mo seboping sa pholelo a ikobela Dafite a isitse sefatlhogo fa fatshe.


text:
Foo Dafite a raya Orenane a re: “Nnaya felo ga sebopi se, sa pholelo, gore ke agele Jehofa sebeso gone; o tlaa se nnaya ka tlhwatlhwa e e tletseng, gore sebetso se khutlisiwe mo bathong.”


text:
Orenane a raya Dafite a re: “Se tseye fela, a kgosi morena wa me a dire se se molemo mo matlhong a gagwe; bona, ke go naya dikgomo go nna tshupelo e e fisiwang, le dilo tse go folwang ka tsone go nna dikgong, le mabele go nna tshupelo ya boupe; ke ntsha gotlhe fela.”


text:
Mme kgosi Dafite a raya Orenane a re: “Nnyaa; mme ruri ke tlaa go reka ka tlhwatlhwa e e tletseng; gonne ga nketla ke tsaya se e leng sa gago ke se tseela Jehofa, le fa e le go isa tshupelo e e fisiwang e ke sa e ntshetsang sepe.”


text:
Mme Dafite a agela Jehofa sebeso gone, a isa ditshupelo tse di fisiwang le ditshupelo tsa kagiso, a biletsa kwa go Jehofa; mme a mo araba a le mo legodimong ka molelo mo sebesong sa tshupelo e e fisiwang.


text:
Ya re ka lobaka loo, ka Dafite a bona fa Jehofa a mo arabile mo seboping sa pholelo sa ga Orenane wa Mojebuse, foo a isa tlhabelo gone.


text:
Gonne motlaagana wa ga Jehofa, o Moše o kileng a o dira mo nageng, le sebeso sa tshupelo e e fisiwang, di ne di le kwa felong fa go tlotlometseng kwa Gibeone ka lobaka loo.


text:
Mme Dafite o ne a sa kake a ya fa pele ga sone a ya go botsa mo Modimong; gonne a boifa ka ntlha ya tšhaka ya moengele wa ga Jehofa.


text:
Foo Dafite a re: “E ke yone ntlo ya ga Jehofa Modimo, le se ke sone sebeso sa tshupelo e e fisiwang ya Baiseraele.”


text:
Dafite a laola gore go phuthwe baeng ba ba mo lefatsheng la Iseraele; a laola baagi gore ba betle maje a a baakantsweng a go aga ntlo ya Modimo.


text:
Dafite a baakanya tshipi ka botlalo ya go dira dimapo tsa ditswalo tsa mejako, le tsa malomagano; le kgotlho ka botlalo jo bo sa itsiweng bokete;


text:
le ditlhare tsa masetara tse di se nang palo; gonne Basitone le bone Bature ba ne ba lere ditlhare tsa masetara kwa go Dafite ka botlalo.


text:
Dafite a re: “Solomone morwaake o sa le lekau le le nana, mme ntlo e e agelwang Jehofa e tshwanetse go nna bontle jo bo feteletseng, e nne e e itsegeng le e e galalelang mo mafatsheng otlhe tikologong; mme ka re ke rata go e baakanyetsa dilo.” Mme Dafite a baakanya ka botlalo a ise a swe.


text:
Dafite a raya Solomone morwawe a re: “Ka ga me, go ne go le mo pelong ya me go agela leina la ga Jehofa Modimo wa me ntlo.


text:
Mme lefoko la ga Jehofa la tla kwa go nna la re: ‘O tsholotse madi a le magolo bobe, o dirile dintwa tse dikgolo; ga o agele leina la me ntlo, ka o tsholotse madi a le matona mo lefatsheng mo ponong ya me.


text:
Bona, o tlaa tshola ngwana wa mosimane, yo o tlaa nnang motho wa boikhutso. Ke tlaa mo naya boikhutso mo babeng botlhe ba gagwe tikologong; gonne leina la gagwe e tlaa nna Solomone, mme ke tlaa naya Baiseraele kagiso le boiketlo mo metlheng ya gagwe.


text:
Ene o tlaa agela leina la me ntlo; o tlaa nna morwaake, mme ke tlaa nna rraagwe; ke tlaa tlhomamisa setulo sa bogosi jwa gagwe mo go Baiseraele ka bosakhutleng.’


text:
“Jaana morwaaka, a Jehofa a nne nao, o tlhogonolofale, o age ntlo ya ga Jehofa Modimo wa gago, jaaka a buile ka ga gago.


text:
Se le sosi fela ke se, a Jehofa a go neye bonokopela le tlhaloganyo, a go laye ka ga Baiseraele; gore o tshegetse molao wa ga Jehofa Modimo wa gago.


text:
Foo o tlaa tlhogonolofala fa o tlhokomela go dira melao le dikatlholo tse Jehofa o ne a di laolela Moše ka ga Baiseraele. O nne thata le pelokgale. O se ka wa boifa le fa e le go rerega.


text:
Jaana bona, mo bobotlaneng jwa me ke baakanyeditse ntlo ya ga Jehofa dikelokerama tsa gouta di le 3 400 000 le dikilokerama tsa selefera di le 34 000 000; kgotlho yone le tshipi ke mo go se nang selekanyo sa bokete; gonne go eme ka letlotlo; dikgong le tsone le maje ke a baakantse; o ka nna wa go oketsa fela.


text:
Gape o na le badiri ba le bantsi, baremi le badiri ka maje le dikgong, le batho botlhe ba ba matsetseleko mo tirong nngwe le nngwe.


text:
“A Jehofa Modimo wa lona ga a a nna le lona? A ga a a lo naya boikhutso ka ntlha tsotlhe? Gonne banni ba lefatshe o ba ntsentse mo seatleng, lefatshe le fenyegile fa pele ga Jehofa le fa pele ga batho ba gagwe.


text:
Jaana tlhomamisang pelo ya lona le mowa wa lona mo go batleng Jehofa Modimo wa lona; ke gone nanogang, lo age ntlo e e itshepileng ya ga Jehofa Modimo, go tla lo lere letlole la kgolagano ya ga Jehofa, le dilwana tse di itshepileng tsa Modimo, mo ntlong e e tlaa agelwang leina la ga Jehofa.”


text:
Jaana Dafite o ne a tsofetse, a le metlha e e tletseng; mme a baya Solomone morwawe kgosi ya Iseraele.


text:
Balefi ba bo ba balwa e le ba ba dinyaga di 30 go ya kwa go bomogoloa bone, palo ya bone ka ditlhogo tsa bone, monna le monna, e ne e le 38 000.


text:
“Mo go bao ga bo go le 24 000 e le balebalebi ba tiro ya ntlo ya ga Jehofa; 6 000 e le balaodisiwa le baatlhodi,


text:
ba ba 4 000 e le balebedi ba mejako; ba ba 4 000 ba baka Jehofa ka diletso tse ke di dirileng,” go bua Dafite, “ka re go tle go bakwe ka tsone.”


text:
Dafite a ba kgaoganya makoko a a fapaanang fela jaaka bomorwa Lefi ba ntse, e bong Gerešone le Kohathe le Merari.


text:
Bomorwa Shimei: e le Shelomothe, Hasiele le Harane, ba le bararo. Bao e ne e le ditlhogo tsa matlo a borraabo tsa ga Latane.


text:
Jahathe e ne e le yo mogolo, Sisa e le wa bobedi; Jeuše le Beria ba bo ba se na bana ba basimane ba le bantsi; ka ntlha ya moo ba nna ntlo ya borra batho kgotla e le nngwe fela.


text:
Bomorwa Amerame: Arone le Moše: Arone a lomololwa, gore a tle a itshepise dilo tse di boitshepo jo bo itshepileng, ene le bomorwawe, ka bosakhutleng, go tla ba fisa maswalo fa pele ga Jehofa, go mo direla le go baka leina la gagwe ka bosakhutleng.


text:
Bomorwa Eliesere e ne e le Rehabia yo mogolo. Eliesere o ne a se na ba sele bana ba basimane; bomorwa Rehabia ba bo ba le bantsi thata.


text:
Eleasare a swa a se na bana ba basimane fa e se ba basetsana fela; bomorwa rraabo, e bong bomorwa Kiše ba ba nyala.


text:
Ba e ne e le bomorwa Lefi ka fa matlong a borraabo, e bong ditlhogo tsa matlo a borraabo, tsa bone ba ba badilweng mo go bone, mo palong ya maina ka ditlhogo tsa bone, ba ba dirang tiro ya tirelo ya ntlo ya Jehofa, go simolola ka ba ba dinyaga di 20 le bomogoloa bone.


text:
Gonne Dafite o ne a re: “Jehofa Modimo wa Iseraele, o neile batho ba gagwe boikhutso; o agile mo Jerusalema ka bosakhutleng.


text:
Le bone Balefi ga ba ke ba tlhola ba na le go rwala motlaagana le dilwana tsa one tsa tirelo ya one.”


text:
Gonne bomorwa Lefi ba tlogile ba balwa ka mafoko a bofelo a ga Dafite, go simolola ka ba ba dinyaga di 20 go ya kwa go bomogoloa bone.


text:
Gonne tiro ya bone e le go lebelela mo go bomorwa Arone mo tirelong ya ntlo ya ga Jehofa, mo malwapeng, mo matlwaneng le mo go ntlafatseng dilo tsotlhe tse di itshepileng, e bong tiro ya tirelo ya ntlo ya Modimo,


text:
le mo go sone senkgwe sa tshupo, le mo setoung sa tshupelo ya boupe, le fa e le sa dinkgwenyana tse di lotsatsana tse di sa bedisiwang, kgotsa sa se se besitsweng mo pitseng e e lokhaetla, kgotsa sa se se kokobileng, le sa seelo sengwe le sengwe, le go lekanya botona;


text:
le go isa ditshupelo tsotlhe tse di fisiwang di isediwa Jehofa, mo bosabateng, le mo metlheng ya go rogwa ga dikgwedi, le mo metlheng ya mediro e e tlhomilweng, di le palo e e emeng ka fa molaong o o tlhomilweng ka ga yone, ka metlha yotlhe fa pele ga Jehofa.


text:
Le gore ba tle ba lebele mogope wa bophuthegelo, le go lebela felo ga boitshepo, le go lebelela bomorwa Arone bomogoloa bone, mo tirelong ya ntlo ya ga Jehofa.


text:
Makoko a diphapaano tsa bomorwa Arone e ne e le a: Bomorwa Arone: Natabe le Abihu, Eleasare le Ithamare.


text:
Natabe le Abihu ba ne ba swa pele ga rraabo, ba bo ba se na bana, ke gone ka moo Eleasare le Ithamare ba dira tiro ya boperesiti.


text:
Dafite a na le Satoke wa bomorwa Eleasare, le Ahimeleke wa bomorwa Ithamare, a ba kgoaganya ka makoko ka fa phapaanong ya bone mo tirelong ya bone.


text:
Ga fitlhelwa mo go bomorwa Eleasare bagolo ba le bantsi go feta ba bomorwa Ithamare; ba kgaoganngwa jaana: Mo go bomorwa Eleasare, go ne go le ba le 16, ditlhogo tsa mantlo a borraabo; mo go bomorwa Ithamare, ka fa matlong a borraabo ba ba 8.


text:
Ba kgaoganngwa jalo ka fa taolong ya bola, bangwe ba tlhakanye le ba bangwe; gonne go no go le dikgosana tsa ntlo e e boitshepo, le dikgosana tsa Modimo mo go bomorwa Eleasare le mo go bomorwa Ithamare.


text:
Shemaia morwa Nethanele mokwaledi, yo e ne e le wa Balefi a ba kwala mo ponong ya kgosi le dikgosana, le Satoke moperesiti, le Ahimeleke morwa Abiathare, le ditlhogo tsa makgotla a borraabo tsa baperesiti le tsa Balefi; ntlo e le nngwe ya boraro e tseelwa Eleasare, le e le nngwe e tseelwa Ithamare.


text:
Eo, e ne e le yone thulaganyo ya bone mo tirelong ya bone go tla mo ntlong ya ga Jehofa ka fa molaong o ba o neilweng ke Arone rraabo, jaaka Jehofa Modimo wa Iseraele a mo laotse.


text:
Le ba ba setseng ba bomorwa Lefi: mo go bomorwa Amerame, Shubaele; mo go bomorwa Shubaele, Jeheteia.


text:
Bao le bone ba thela bola fela jaaka bomogoloa bone bomorwa Arone mo ponong ya kgosi Dafite, le Satoke, le Ahimeleke, le ditlhogo tsa makgotla a borraabo tsa baperesiti le tsa Balefi; makgotla a borraabo a yo mogolo fela jaaka one a ga monnawe.


text:
Gape Dafite le balaodi ba ntwa ba lomololela tirelo bangwe ba bomorwa Asafe, le ba ga Hemane, le ba ga Jeduthune, ba ba tlaa duduetsang ka diharepe le disaletere le ka disimebale. Palo ya bone ba ba dirang tiro ka fa tirelong ya bone e ne e le ba:


text:
Ba bomorwa Asafe: Sakure, le Josefe, le Nethania le Ašarela, bomorwa Asafe, ba le mo seatleng sa ga Asafe, yo o ne a duetsa ka fa taolong ya kgosi.


text:
Ba ga Jeduthune, bomorwa Jeduthune: Getalia le Seri, le Ješaia, Hašabia le Matithia, ba le barataro; ba le mo seatleng sa ga rraabo Jeduthune a na le harepe, yo o ne a duduetsa ka go leboga le ka go baka Jehofa.


text:
Ba ga Hemane, bomorwa Hemane: Bukia, le Matania, le Usiele, le Shebuele le Jerimothe, le Hanania, le Hanani, le Eliatha, Gitaleti, le Romameti-esere, Jošebekaša, le Malothi, le Hothire, le Mahasiothe.


text:
Botlhe ba e ne e le bomorwa Hemane, molebedi wa kgosi mo mafokong a Modimo, go tsholetsa lonaka. Modimo wa naya Hemane bana ba basimane ba le 14, le ba basetsana ba le bararo.


text:
Botlhe ba, ba ne ba le mo diatleng tsa ga rraabo go opela mo ntlong ya ga Jehofa, ka disimebale, le disaletere le diharepe, mo tirelong ya ntlo ya Modimo; boAsafe le Jeduthune le Hemane ba le mo taolong ya kgosi.


text:
Palo ya bone, ba na le bomorwa rraabone ba ba rutilweng go opelela Jehofa, e bong botlhe ba ba ditswerere, e ne e le 288.


text:
Ba thelela ditebelo tsa bone bola, botlhe ba tshwana fela, ba babotlana jaaka ba bagolo, moruti jaaka yo o rutwang.


text:
Taolo ya ntlha ya tswela Asafe ka ga Josefe; ya bobedi ya tswela Gatalia, ene le bomonnawe le bomorwawe, ba le 12;


text:
Ba ba laoletsweng makoko a diphapaano tsa balebedi ba mejako: Ba Bakora; Mešelemia morwa Kore, wa bomorwa Asafe.


text:
Mešelemia o ne a na le bana ba basimane: Sekaria motsalwapele, wa bobedi Jediaele, wa boraro Sebadia, wa bone Jetheniele,


text:
Obete-etome o ne a na le bana ba basimane: Shemaia motsalwapele, wa bobedi Josabate, wa boraro Joa, wa bone Sakare, wa botlhano Nethanele,


text:
Le ene Shemaia morwawe a bona bana ba basimane ba ba busang ntlo ya rraabo: gonne e le diganka tse di pelokgale.


text:
Ba botlhe e ne e le bomorwa Obete-etome, bone le bomorwaa bone, le bana ba ga rraabo, banna ba ba nonofileng mo thateng ya go direla, ba ga Obete-etome ba le 62.


text:
Le ene Hosa wa bana ba ga Merari, o na a na le bana ba basimane; yo mogolo Shimeri (gonne le fa e ne e se ene motsalwapele, rraagwe a mmaya yo mogolo;)


text:
wa bobedi Hilekia, wa boraro Tebalia, wa bone Sekaria; bomorwa Hosa le bomonnawe ba le mmogo ba ne ba le 13.


text:
Makoko a diphapaano tsa balebedi ba mejako e ne e le bone bao, e bong banna ba batona, ba na le ditebelo jaaka bomonnaa bone tsa go direla mo ntlong ya ga Jehofa.


text:
Ntlha ya botlhabatsatsi bola jwa e laolela Shelemia. Foo ka ga Sekaria morwawe, a le mogakolodi yo o botsetseleko, ba mo thelela bola; mme bola jwa gagwe jwa mo laolela ntlha ya botsheka.


text:
Jwa laolela Shupime le Hosa ntlha ya bophirimatsatsi fa kgorong ya Shalekethe, fa morathong o o tlhatlogang, tebelo e ne e lebaganye le tebelo.


text:
Ntlheng ya botlhabatsatsi go no go le Balefi ba le barataro, ntlheng ya botsheka ba le bane ka tsatsi lengwe le lengwe, ntlheng ya borwa ba le bane ka tsatsi lengwe le lengwe, le ntlo ya polokelo ba le babedi, le babedi.


text:
Jwa laolela Parebare ntlha ya bophirimatsatsi, ba le bane ka fa morathong, le ba le babedi ka fa Parebare.


text:
Mo go ba Balefi, Ahija a laola mabolokelo a dikhumo tsa ntlo ya Modimo, le mabolokelo a dikhumo tse di tshwaetsweng Modimo.


text:
Bomorwa Latane; bomorwa Bagerešone ba e ne e le boora Latane, ditlhogo tsa mantlo a borraabo mo go boora Latane wa Mogerešone; Jehiele.


text:
Le bomonnawe; mo go Eliesere ga tswa Rehabia morwawe, Ješaia morwawe, Jorame morwawe, Sikeri morwawe, Shelomothe morwawe.


text:
Shelomothe yoo le bomonnawe ba ne ba laola mabolokelo otlhe a dilo tse di tshwaetsweng Modimo, tse kgosi Dafite le ditlhogo tsa makgotla a borraabo, balaodi ba makgolo a masome le ba makgolo, le balaodi ba ntwa, ba di tshwaetseng Modimo.


text:
Le tsotlhe tse Samuele molebi, le Saule morwa Kiše, le Abenere morwa Nere, le Joabe morwa Seruia ba di tshwaetseng Modimo; le fa e ka bo e le mang yo o ne a tshwaetse Modimo sengwe, se ne se le mo seatleng sa boShelemothe le bomonnawe.


text:
Mo go Baisehare, Kenania le bomorwawe ba ne ba laoletswe tiro e e kwa ntle mo go Baiseraele, go nna maotlana le baatlhodi.


text:
Mo go Baheberone, Hašabia le bomonnawe, batho ba ba bopelokgale, ba le 1 700, e le balebedi ba Baiseraele kwa moseja ga Joretane ntlheng ya bophirimatsatsi; mo tirong yotlhe ya ga Jehofa, le mo tirelong ya kgosi.


text:
Mo go Baheberone, Jerija e ne e le yo mogolo, e bong wa Baheberone, ka fa makgotleng a bone ka mantlo a borara. Ya re ka ngwaga wa 40 wa puso ya ga Dafite, ba ne ba batlwa, mme ga fitlhelwa mo go bone diganka tse di pelokgale kwa Jasere wa Gileate.


text:
Le bomonnawe, batho ba bopelokgale, ba le 2 700, ditlhogo tsa makgotla a borara, ba kgosi Dafite o ne a ba dira balebedi mo go Barubene, le mo go Bagate le mo go ba ntlhanngwe ya lotso lwa ga Manase, mo tirong nngwe le nngwe e e leng ya Modimo le mo ditirong tsa kgosi.


text:
Jaana bana ba Iseraele ka fa palong ya bone, e bong ditlhogo tsa makgotla a borara le balaodi ba makgolo a masome, le ba makgolo, le maotlana a bone, a a direlang kgosi, mo tirong nngwe le nngwe ya makoko a diphapaano tse di ne di tsena di tswa ka kgwedi le kgwedi, ka dikgwedi tsotlhe tsa ngwaga, ba phapaano nngwe le nngwe ba bo ba le 24 000.


text:
Molaodi wa phapaano ya ntlha ya kgwedi ya ntlha e ne e le Jašobeame morwa Sabediele; mo lekokong la phapaano ya gagwe go ne go le batho ba le 24 000.


text:
Tlhogo ya lekoko la phapaano ya kgwedi ya bobedi e ne e le Dotai wa Moahohe, a na le lekoko la phapaano ya gagwe; le Mikelothe e ne e le molaodi; mo lekokong la phapaano ya gagwe go le batho ba le 24 000.


text:
Molaodi wa boraro wa lesomosomo wa kgwedi ya boraro, e ne e le Benaia morwa Jehoiate moperesiti, e le yo mogolo; mme mo lekokong la phapaano ya gagwe go no go le batho ba le 24 000.


text:
Yo ke ene Benaia yo e ne e le seganka sa ba ba 30, le molaodi wa ba ba 30, mme Amisabate morwawe o ne a le wa lekoko la phapaano ya gagwe.


text:
Molaodi wa bone wa kgwedi ya bone e ne e le Asahele monnaa Joabe, le Sebadia morwawe morago ga gagwe; mo lekokong la phapaano ya gagwe go ne go le batho ba le 24 000.


text:
Molaodi wa botlhano wa kgwedi ya botlhano e ne e le Shamahuthe wa Moiserahe, mo lekokong la phapaanong ya gagwe go ne go le batho ba le 24 000.


text:
Molaodi wa borataro wa kgwedi ya borataro e ne e le Ira morwa Ikeše wa Motekoa; mo lekokong la phapaano ya gagwe go le batho ba le 24 000.


text:
Molaodi wa bosupa wa kgwedi ya bosupa e ne e le Helese wa Mopelone, wa bana ba Eferaime; mo lekokong la phapaano ya gagwe go le batho ba le 24 000.


text:
Molaodi wa bo 8 wa kgwedi ya bo 8 e ne e le Sibekai wa Mohušatha wa Basera; mo lekokong la phapaano ya gagwe go le batho ba le 24 000.


text:
Molaodi wa bo 9 wa kgwedi ya bo 9 e ne e le Abiesere wa Moanathothe wa Babenjamine; mo lekokong la phapaano ya gagwe go le batho ba le 24 000.


text:
Molaodi wa lesome wa kgwedi ya lesome e ne e le Maharai wa Monetofathe wa Basere; mme mo lekokong la phapaano ya gagwe go le batho ba le 24 000.


text:
Molaodi wa 11 wa kgwedi ya 11 e ne e le Benaia wa Mopirathone wa bana ba Eferaime; mo lekokong la phapaano ya gagwe go no go le batho ba le 24 000.


text:
Molaodi wa 12 wa kgwedi ya 12 e ne e le Heletai wa Monetofa oo rra Otheniele; mme mo lekokong la phapaano ya gagwe go ne go le batho ba le 24 000.


text:
Gape mo go laoleng ditso tsa Iseraele, mo go Barubene, Eliesere morwa Sikeri e ne e le molaodi; mo go Basimeone e ne e le Shefatia morwa Maaka;


text:
mo baneng ba Eferaime e le Hošea morwa Asasia; mo ntlheng nngwe ya lotso lwa Manase e le Joele morwa Petaia;


text:
mo ntlheng e nngwe ya lotso lwa Manase mo Gileate, e ne e le Ito morwa Sekaria; mo go Babenjamine e le Jaasiele morwa Abenere;


text:
Dafite ga a a ka a bala ba ba dinyaga di 20 fela, le fa e le bomonnaa bone; gone Jehofa a rile o tlaa ntsifatsa Baiseraele ba nna jaaka dinaledi tsa legodimo.


text:
Joabe morwa Seruia a simolola go bala, mme a se ka a fetsa; gonne bogale jwa wela Baiseraele ka ntlha ya gone moo; le gone palo ga e a ka ya tsenngwa mo dikwalong tsa ditirafalo tsa kgosi Dafite.


text:
Molaodi wa mabolokelo a dikhumo tsa kgosi e ne e le Asemafethe morwa Adiele, mme molaodi wa mabolokelo a a mo dinageng le mo metseng le mo metsaneng, le mo dikagong tse di thata, e le Jonathane morwa Usia.


text:
Molaodi wa masimo a mafine e ne e le Shimei wa Moramathe, molaodi wa totafalo ya masimo a mafine e e tsenang mo mabolokelong a bojalwa jwa mofine e ne e le Sabedi wa Mošifime.


text:
Molaodi wa ditlhare tsa matlhware, le ditlhare tsa masekamore, tse di mo lefatsheng la melapo, e ne e le Baale-hanane wa Mogetere; molaodi wa mabolokelo a lookwane a a kwa tlase ga matlo e ne e le Joaše.


text:
Molaodi wa matlhape a a hulang mo Sharone e ne e le Shiterai wa Mošarone; molaodi wa matlhape a a mo melapong, e ne e le Shafate morwa Atelai;


text:
Molaodi wa matsomane e le Jasise wa Mohagare. Bao botlhe e ne e le balaodi ba thoto e e leng ya kgosi Dafite.


text:
Gape Jonathane ngwana wa ga mogoloa Dafite e ne e le mogakolodi, motho wa tlhaloganyo le mokwadi; Jehiele morwa Hakemoni o na a nna le bomorwa kgosi.


text:
Dafite a phutha dikgosana tsotlhe tsa Iseraele, dikgosana tsa ditso le balaodi ba mašomo a a direlang kgosi ka phapaano, le balaodi ba dikete le balaodi ba makgolo, le balaodi ba thoto le dithuo tsa kgosi le tsa bomorwaa yone, ba na le maotlana, le diganka e bong diganka tsotlhe tse di pelokgale, a ba phuthela kwa Jerusalema.


text:
Foo kgosi Dafite a ema ka dinao, mme a re: “Ntheetsang, bana ba ga rra, le batho ba me; ka ga me, go ne go le mo pelong ya me go agela letlole la kgolagano ya ga Jehofa, le sebeeo sa dinao sa Modimo wa rona, ntlo ya boikhutso; mme ke ne ke ipaakanyeditse go aga.


text:
Le fa go ntse jalo Jehofa, Modimo wa Iseraele o na a intshenkela mo ntlong yotlhe ya ga rre, gore ke nne kgosi ya Iseraele ka bosakhutleng; gonne o itshenketse Juta go nna kgosana; le mo ntlong ya ga Juta a tsaya ntlo ya ga rre: le mo baneng ba ga rre a kgatlhega mo go nna go ntira kgosi ya Baiseraele botlhe.


text:
Mo baneng botlhe ba me ba basimane (gonne Jehofa o nneile bana ba basimane ba le bantsi) o itshenketse Solomone morwaake gore a dule mo setulong sa bogosi jwa ga Jehofa go laola Baiseraele.


text:
“A nthaya a re: ‘Solomone morwao ene o tlaa aga ntlo ya me le malwapa a me; gonne ke mo itshenketse, gore a nne morwaake, mme ke tlaa nna rraagwe.


text:
Ke tlaa tlhomamisa bogosi jwa gagwe ka bosakhutleng, fa a tlhomama mo go direng ditaolo tsa me le dikatlholo tsa me, jaaka gompieno.’


text:
“Jaana mo ponong ya Baiseraele botlhe, le ya phuthego ya ga Jehofa, le mo kutlong ya Modimo wa rona lo tlhokomele, lo tote ditaolo tsotlhe tsa ga Jehofa Modimo wa lona; gore lo rue lefatshe le le molemo le, lo bo lo le tlogelele bana ba lona boswa ka bosakhutleng, morago ga lona.


text:
“Wena Solomone morwaaka, o itse Modimo wa ga rraago, o o direle ka pelo e e itekanetseng, le ka mogopolo o o tletseng; gonne Jehofa o kheleisa dipelo tsotlhe, o tlhaloganya dikakanyo tsotlhe tsa megopolo; fa o mmatla, o tlaa bonwa ke wena; fa o mo tlogela o tlaa go latlha ka bosakhutleng.


text:
O itise jaana; gonne Jehofa o go itshenketse go tla o agela felo ga botshepo ntlo; o thatafale, o go dire.”


text:
Foo Dafite a naya Solomone morwawe sekao sa mokatako wa tempele, le sa matlo a yone, le sa mabolokelo a yone, le sa matlwana a yone a a fa godimo, le matlwana a yone a a ka kwa teng, le sa felo ga senno sa boutlwelo botlhoko;


text:
le sekao sa tsotlhe tse di mo pelong ya gagwe, sa malwapa a ntlo ya ga Jehofa, le sa matlwana a a mo tikologong ya yone, sa mabolokelo a ntlo ya Modimo, le sa mabolokelo a dilo tse di tshwaetsweng Modimo;


text:
le sa makoko a diphapaano tsa baperesiti le Balefi, le sa tiro yotlhe ya tirelo ya ntlo ya ga Jehofa, le sa dilwana tsotlhe tsa tirelo mo ntlong ya ga Jehofa,


text:
sa gouta ka selekanyo sa bokete, sa dilwana tsa gouta, sa dilwana tsotlhe tsa tirelo nngwe le nngwe; sa selefera, sa dilwana tsotlhe tsa selefera, ka selekanyo sa bokete, sa dilwana tsotlhe tsa tirelo nngwe le nngwe;


text:
sa ditlhomo tsa dipone tsa gouta, e ntse e le ka selekanyo sa bokete, le sa dilampa tsa sone, tsa gouta, sa setlhomo sengwe le sengwe sa lobone le sa dilampa tsa sone, ka selekanyo sa bokete; le sa ditlhomo tsa dipone tsa selefera, sa setlhomo sengwe le sengwe le dilampa tsa sone, selefera se ne se eme ka selekanyo sa bokete, ka fa tirong ya setlhomo sengwe le sengwe;


text:
le gouta ya dimati tsa bojelo tsa tshupo ka selekanyo, ya lomati longwe le longwe; le selefera sa dimati tsa bojelo tsa selefera;


text:
le dikgogetsa nama, le megotšana, le dinwelo tsa gouta e e sa pekwang; le ya megopo, ya gouta, ya mogopo mongwe le mongwe ka selekanyo sa bokete; le ga megopo ya selefera, mogopo mongwe le mongwe ka fa selekanyong sa bokete;


text:
le ga sebeso sa maswalo, gouta e e itshekisitsweng ka fa selekanyong sa bokete; le gouta ya sekao sa kara, e bong ditšheruba tse di tsharolotseng diphuka, mme tsa khurumetsa letlole la kgolagano ya ga Jehofa.


text:
“Gotlhe mo,” go bua Dafite, “ke go tlhaloganyeditswe ka lokwalo lo lo tswang mo seatleng sa ga Jehofa, e bong ditiro tsotlhe tsa sekao se.”


text:
Dafite a raya Solomone morwawe a re: “Thatafala, o nametsege, mme o go dire; o se ka wa boifa, o se ka wa rarega; gonne Jehofa Modimo, e bong Modimo wa me, o na nao, ga o ketla o go tlhokafalela, le fa e le go go tlogela, go tsamaya tiro yotlhe ya tirelo ya ntlo ya ga Jehofa e wediwa.


text:
Mme bona, go na le makoko a diphapaano tsa baperesiti le Balefi, ke ao, a tirelo yotlhe ya ntlo ya Modimo; mme go tlaa nna nao mo tirong yotlhe motho mongwe le mongwe yo o pelo e ratang, le yo o setswerere mo tirelong nngwe le nngwe, le balaodi le batho botlhe ba tlaa nna fela mo taolong ya gago.”


text:
Kgosi Dafite a raya phuthego yotlhe a re: “Solomone morwaake, yo Modimo o mo itshenketseng a le esi, o sa le lekau le le nana, mme tiro yone e kgolo; gonne ntlo e ya segosi ga se ya motho, fa e se ya ga Jehofa Modimo.


text:
Ke baakanyeditse ntlo ya Modimo wa me ka thata yotlhe ya me, gouta ya go dira dilo tsa gouta, selefera sa go dira dilo tsa selefera, kgotlho ya go dira dilo tsa kgotlho, tshipi ya go dira dilo tsa tshipi, dikgong tsa go dira dilo tsa dikgong; majana a šohama, majana a a tlaa tlhongwang, majana a a gomang mo dilong tse dirilweng, le a a mebala mengwe le mengwe, majana mangwe le mangwe a a tlhokegang le maje a marabele ka letlotlo.


text:
Gape, e re ka ke tlhomile pelo ya me mo ntlong ya Modimo wa me, mme e re ka ke na le khumo ya gouta le ya selefera, e e leng ya me, ke e ntshetsa ntlo ya Modimo wa me, godimo ga tsotlhe tse ke di baakanyeditseng ntlo e e boitshepo,


text:
e bong dikilokerama tsa gouta di le 102 000 e le gouta ya Ofire, le dikilokerama tsa selefera se se itshekisitsweng di le 238 000 go manegwa mo dimoteng tsa mantlo,


text:
gouta ya go dira dilo tsa gouta, le selefera sa go dira dilo tsa selefera, le tsa tiro nngwe le nngwe e e tlaa dirwang ka diatla tsa badiri. Ke gone, go na le mang yo o ratang go itomololela Jehofa gompieno ka pelo?”


text:
Foo dikgosana tsa makgotla a borraabo, le dikgosana tsa ditso tsa Iseraele, le balaodi ba dikete le ba makgolo, ba na le balaodi ba tiro ya kgosi, ba ntsha dilo ka peleego;


text:
ba ntshetsa tirelo ya ntlo ya Modimo gouta e le dikilokerama di le 170 000, le dikilokerama di le 84, selefera se le ditone di ka nna 340, kgotlho e le ditone di ka nna 620, tshipi e le 3 400.


text:
Batho ba majana a a tlhokegang a fitlhetsweng mo go bone, ba a tsenya mo khumong ya ntlo ya ga Jehofa e e mo seatleng sa ga Jehiele wa Mogerešone.


text:
Foo batho ba itumela ka ba ntsha ka peleego, gonne ba ne ba naya Jehofa ka boitumelo ka pelo e e itekanetseng; kgosi Dafite le ene a itumela ka boitumelo jo bogolo.


text:
Ke gone ka moo Dafite a baka Jehofa fa pele ga phuthego yotlhe; Dafite a re: “A go bakwe wena Jehofa Modimo wa Iseraele, rraetsho, ka bosakhutleng le ka bosaengkae.


text:
Bogolo ke jwa gago, Jehofa, le thata, le kgalalelo, le phenyo le borena; gonne tsotlhe tse di kwa legodimong le tse di mo lefatsheng ke tsa gago; bogosi ke jwa gago, Jehofa, mme o goleditswe o le tlhogo mo godimo ga tsotlhe.


text:
Khumo le yone tlotlo di tswa mo go wena, o busa gotlhe fela; mo seatleng sa gago go na le nonofo le bonatla; le go godisa go mo seatleng sa gago, le go abela botlhe thata.


text:
“Mme nna ke mang, le batho ba me ke bomang, fa e bo ne ne fano re ntsha dilo ka pelo yotlhe ka mokgwa o o ntseng jaana? Gonne dilo tsotlhe di tswa mo go wena, mme re go neile mo e leng ga gago fela.


text:
Gonne re baeng fa pele ga gago, le bajaki, jaaka borraetsho botlhe ba ne ba ntse; metlha ya rona mo lefatsheng e ntse jaaka moriti fela, ga go na go nnela ruri.


text:
Jehofa Modimo wa rona, bontsi jotlhe jwa dilo tse re di baakantseng go tla re go agela ntlo ya leina la gago le le itshepileng, di tswa mo seatleng sa gago, ke tsa gago tsotlhe fela.


text:
Le gone, Modimo wa me, ke a itse fa o leka pelo, mme o na le kgatlhego mo thokgamong. Ka ga me, ke ntshitse dilo tse tsotlhe ka boitumelo mo thokgamong ya pelo ya me; jaana ke bonye batho ba gago ka boitumelo, ba ba fano ba tsile go go ntshetsa dilo ka peleego.


text:
Jehofa Modimo wa ga Aberahame, wa ga Isake, le wa ga Iseraele, borraetsho, tlhomamisa se mo boikutlong jwa megopolo ya pelo ya batho ba gago, mme o ipaakanyetse pelo ya bone.


text:
O neye Solomone morwaake pelo e e itekanetseng, go tshegetsa ditaolo tsa gago, le ditshupo tsa gago, le melao ya gago, le go dira dilo tsotlhe tse, le go aga ntlo ya segosi, e ke e baakanyeditseng dilo.”


text:
Dafite a raya phuthego yotlhe a re: “Jaana lo bakeng Jehofa Modimo wa lona.” Phuthego yotlhe ya baka Jehofa Modimo wa borraabo, ba ikoba ditlhogo, ba obamela Jehofa, le kgosi.


text:
Ba isetsa Jehofa ditlhabelo, ba ba ba isetsa Jehofa tshupelo e e fisiwang, ka moso morago ga tsatsi leo, e bong dikgomo di le 1 000, le diphelefu di le 1 000, dikwanyana di le 1 000, di na le ditshupelo tsa tsone tse di nowang, le ditlhabelo di le letlotlo tsa Baiseraele botlhe.


text:
Ba ja ba nwa fa pele ga Jehofa ka tsatsi leo ka boitumelo jo bogolo. Ba dira Solomone morwa Dafite kgosi lwa bobedi, ba ba ba mo tloletsa Jehofa, gore a nne kgosana, le Satoke gore a nne moperesiti.


text:
Foo Solomone a dula mo setulong sa bogosi sa ga Jehofa, e le kgosi mo boemong jwa ga Dafite rraagwe, mme a tlhogonolofala, mme Baiseraele botlhe ba mo utlwa.


text:
Jehofa a godisa Solomone ka mo go feteletseng, mo ponong ya Baiseraele botlhe, a baya mo go ene borena jwa segosi jo bo iseng bo ko bo bewe mo kgosing epe pele ga gagwe mo Iseraele.


text:
Lobaka lo o ne a busitse Baiseraele ka lone e ne e le dinyaga di le 40; a busa ka dinyaga di supa mo Heberone, a busa ka dinyaga di le 33 mo Jerusalema.


text:
Mme a swa a tsofetse thata, a le metlha e e tletseng, a le khumo le tlotlo; Solomone morwawe a busa mo boemong jwa gagwe.


text:
Ditiro tsa kgosi Dafite tsa pele le tsa morago, bonang, di kwadilwe mo mafokong a ga Samuele molebi, le mo mafokong a ga Nathane moperofeti, le mo mafokong a ga Gate molebi.


text:
Di na le a puso yotlhe ya gagwe, le bonatla jwa gagwe, le a metlha ya gagwe, le ya Baiseraele, le ya magosi otlhe a mafatshe.


text:
Solomone morwa Dafite a thatafadiwa mo bogosing jwa gagwe, Jehofa Modimo wa gagwe a nna nae, a mo godisa mo go feteletseng.


text:
Solomone a bua le Baiseraele botlhe, le balaodi ba dikete, le ba makgolo, le baatlhodi, le kgosana nngwe le nngwe mo go Baiseraele botlhe, ditlhogo tsa makgotla a borara.


text:
Jalo Solomone le phuthego yotlhe ba ya felong fa go tlotlometseng kwa Gibeone; gonne mogope wa bophuthegelo wa Modimo o ne o le gone, o Moše motlhanka wa ga Jehofa o ne a o dirile kwa nageng.


text:
Mme letlole la Modimo, Dafite o ne a le tlhatlositse kwa Kiriathe-jearime a le isitse mo felong fa Dafite o ne a go le baakanyeditse, ka a ne a le tlhometse mogope kwa Jerusalema.


text:
Gape le sebeso sa kgotlho, se Besalele morwa Uri, morwa Hure, o ne a se dirile se ne se le gone fa pele ga motlaagana wa ga Jehofa; mme Solomone le phuthego ba ne ba tle ba botse kwa go sone.


text:
Solomone a tlhatlogela gone kwa sebesong sa kgotlho fa pele ga Jehofa, se se kwa mogopeng wa bophuthegelo, a isa mo go sone ditshupelo di le 1 000 tse di fisiwang.


text:
E rile mo bosigong joo Modimo wa bonala kwa go Solomone, wa mo raya wa re: “Lopa se ke tlaa se go nayang.”


text:
Solomone a raya Modimo a re: “O supeditse Dafite rre bopelonomi jo bogolo, mme o ntirile kgosi mo boemong jwa gagwe.


text:
Jaana Jehofa Modimo, a tsholofetso e o e boleletseng Dafite rre e tlhomamisiwe, gonne o ntirile kgosi ya batho ba ba tshwanang le lorole lwa lefatshe ka bontsi.


text:
Mme ka re, a ko o nneye botlhale le kitso, gore ke tswe ke be ke tsene fa pele ga tšhaba e; gonne e mang yo o ka atlholang batho ba, ba gago, ba ba leng bogolo jo bo kanakana?”


text:
Modimo wa raya Solomone wa re: “E re ka selo se, se ne se le mo pelong ya gago, mme o se ka wa lopa khumo, kgotsa dithoto, kgotsa tlotlo, kgotsa botshelo jwa bone ba ba go ilang, le gone wa se ka wa lopa go tshela ka lobaka lo loleele; mme o itopetse botlhale le kitso, gore o tle o atlhole batho ba me, ba ke go dirileng kgosi ya bone,


text:
o a bo newa botlhale le kitso; mme ke tlaa go naya khumo le thoto le tlotlo, tse di se kang tsa bonwa ke dikgosi dipe tse di kileng tsa nna pele ga gago, le fa e le tse di tlaa tlang morago ga gago, ga go ketla go nna le dipe tse di tlaa bonang jalo.”


text:
Jalo Solomone a bowa mo loetong lwa gagwe kwa felong fa go tlotlometseng mo go kwa Gibeone, a tswa fa pele ga mogope wa bophuthegelo, a tla mo Jerusalema; mme a busa Baiseraele.


text:
Solomone a phutha dikara le bapalami ba dipitse; a na le dikara di le 1 400 le bapalami ba dipitse ba le 12 000, ba o ne a ba baya mo metseng ya dikara le kwa kgosing kwa Jerusalema.


text:
Kgosi ya dira selefera le gouta tsa nna jaaka maje mo Jerusalema, le masetara a a dira gore a nne jaaka ditlhare tsa masekamore a a mo lefatsheng le le khuti, ka bontsi.


text:
Dipitse tse Solomone o ne a na natso tsa bo di tswa kwa Egepeto; babapaledi ba kgosi ba di amogela di le makgathi, lekgathi lengwe le lengwe ka fa tlhwatlhweng ya lone.


text:
Ba ne ba tle ba ye ba tseye ba ntshe mo Egepeto kara e le nngwe ka dipapetla di le 600 tsa selefera, le pitse nngwe ka dipapetla di le 150. Ga nna jalo mo dikgosing tsotlhe tsa Bahita le kgosi tsa Siria, ba di tsaya ka madi a bone.


text:
Solomone a lomolola banna ba le 70 000 ba go rwala merwalo, le ba le 80 000 ba go rema mo dithabeng, le ba le 3 600 ba go lebelela bao.


text:
Solomone a roma kwa go Hurame kgosi ya Ture, a re: “Jaaka o ne wa direla Dafite rre, wa mo tlisetsa ditlhare tsa masetara tsa go mo agela ntlo, gore a nne mo go yone; le nna a ko o ntirele fela jalo.


text:
Bona, ke agela leina la ga Jehofa Modimo wa me ntlo, go tla ke e neela ene, le go fisetsa fa pele ga gagwe maswalo a dinkga monate, le gore e nne ya senkgwe sa sesupo sa metlha yotlhe, le ya ditshupelo tse di fisiwang, tsa moso le tsa maitsebowa, tsa bosabata, tsa fa go rogwa dikgwedi, le tsa mediro e e tlhomilweng tsa ga Jehofa Modimo wa rona. Oo ke molao wa bosakhutleng mo Iseraele.


text:
Mme e mang yo o nonofileng go o agela ntlo, ka legodimo, le legodimo la magodimo le sa o lekana? Nna ke be ke le mang fa e bo ne ne ke ka o agela ntlo fa e se ya go fisetsa maswalo fa pele ga one fela?


text:
Ke gone jaana, nthomela motho yo o setswerere mo go direng ka gouta, le ka selefera, ka kgotlho, le ka tshipi, ka bohibidu jo bo mokgona, le ka bohibidu jo bo letlhololo le ka bobududu, le yo o ka nnang setswerere mo go seteng maseto mangwe le mangwe, gore a tle go dira le batho ba ba ditswerere ba ke nang nabo mo Juta le Jerusalema, ba Dafite rre o ne a ba batlile.


text:
Le gone o nteretse ditlhare tsa masetara, le ditlhare tsa mafira, le ditlhare tsa maalaguma tsa Lebanone; gonne ke a itse fa batlhanka ba gago ba le ditswerere mo go remeng ditlhare mo Lebanone; mme bona batlhanka ba me ba tlaa dira le batlhanka ba gago;


text:
e bong go mpaakanyetsa ditlhare ka bontsi; gonne ntlo e ke tlogang ke e aga e tlaa nna kgolo le kgakamatso.


text:
Mme bona, batlhanka ba gago, baremi ba ba remang ditlhare ke tlaa ba naya dikgetsi di le 20 000 tsa mabele a go jewa, dikgetsi di le 20 000 tsa barele, le dithatholelo di le 20 000 tsa bojalwa jwa mofine, le dithatholelo di le 20 000 tsa lookwane.”


text:
Foo Hurame kgosi ya Ture a mo fetola ka lokwalo lo o na a lo isa kwa go Solomone a re: “Jehofa o go dirile kgosi ya batho ba gagwe ka gonne o a ba rata.”


text:
Gape Hurame a re: “A go bakwe Jehofa Modimo wa Iseraele yo o dirileng legodimo le lefatshe yo o neileng Dafite kgosi ngwana wa mosimane yo o botlhale, yo o neilweng bonokopela le tlhaloganyo, yo o tlaa agelang Jehofa ntlo le bogosi jwa gagwe ntlo.


text:
Morwa mosadi mongwe wa bomorwadia Dane, rraagwe e ne e le motho wa Ture, yo o setswerere mo go direng ka gouta, le ka selefera, le ka kgotlho, le ka tshipi, ka maje, le ka dikgong, ka bohibidu jo bo mokgona, le ka bobududu, le ka leloba le le boleta, le ka bohibidu jo bo letlhololo, le gone mo go seteng maseto mangwe le mangwe, le mo go simololeng sengwe fela sa tiro; ka re, a a ke a newe boemo le ba ditswerere ba gago, le ba ditswerere ba morena wa me Dafite rraago.


text:
“Ke gone jaana mabele a morena wa me o buileng ka ga one, le barele, le lookwane, le bojalwa jwa mofine, a a di ise kwa batlhankeng ba gagwe.


text:
Mme re tlaa rema ditlhare mo Lebanone ka fa o di tlhokang ka gone; re tlaa di isa kwa go wena ka lewatle kwa Jopa di bofilwe makawe; o tlaa itse go di rwala o di isa kwa Jerusalema.”


text:
Solomone a bala baeng botlhe ba ba mo lefatsheng la Iseraele, ka fa go baleng mo Dafite rraagwe o ne a ba bala ka gone; mme ba fitlhelwa e le 153 600.


text:
Ba le 70 000 mo go bone a ba laolela go rwala merwalo, ba le 80 000 e le baremi mo dithabeng, ba le 36 000 e le balebalebi ba ba dirisang batho tiro.


text:
Foo Solomone a simolola go aga ntlo ya ga Jehofa mo Jerusalema, mo thabaneng ya Morija, kwa Jehofa o ne a bonalela Dafite rraagwe gone, felo fa o go baakantseng, mo felong fa Dafite o ne a go laotse, mo seboping sa pholelo sa ga Orenane wa Mojebuse.


text:
Jaana e ke yone metheo e Solomone o ne a e beela kago ya ntlo ya Modimo: Boleele ka selekanyo sa mabogo ka fa selekanyong sa ntlha, e ne e le boleele jwa dimetara di le 27, boatlhamo dimetara di le 9.


text:
Mokatako o o fa pele ga ntlo, boleele jwa one e le jwa dimetara di le 9, ka fa boatlhamong jwa ntlo, bogodimo e le jwa dimetara di le 54. Ka fa teng a e manega gouta e e sa pekwang.


text:
Ntlo e kgolo a e thiba ditlhomeso ka dimati tsa mafira ka fa teng, a di manega gouta e e itshekileng, a e kwalakwatsa ditlhare tsa makolane, le bompolokwane.


text:
Le gone a manega ntlo, le mesipuri, le direpudi, le dimota tsa yone, le ditswalo tsa yone ka gouta; a e kwalakwatsa ditšheruba mo dimoteng.


text:
A dira ntlo e e boitshepo jo bo itshepileng; boleele jwa yone e le jwa dimetara di le 9, ka fa boatlhamong jwa ntlo, boatlhamo jwa yone e le jwa dimetara di le 9; a e manega gouta e e itshekileng, e feta ditone tse 20 ka bokete:


text:
Mo ntlong e e boitshepo jo bo itshepileng a dira ditšheruba di le pedi tsa tiro ya setshwantsho; a di manega gouta.


text:
Diphuka tsa ditšheruba di le boleele jwa dimetara di le 9; lofuka lwa tšheruba nngwe lo le dimetara di le 2,2, lo fitlha kwa lomoteng lwa ntlo; lofuka lo longwe le lone lo le dimetara di le 2,2, lo fitlha kwa lofukeng lwa tšheruba e nngwe.


text:
Lofuka lwa tšheruba e nngwe lo le dimetara di le 2,2, lo fitlha kwa lomoteng lwa ntlo; lofuka lo longwe lo le dimetara di le 2,2 le lone lo tshwaragana le lofuka lwa tšheruba e nngwe.


text:
Diphuka tsa ditšheruba tseo tsa tsharologa tsa nna dimetara di le 9; tsa bo di eme ka dinao, difatlhogo tsa tsone di lebile kwa teng ga ntlo.


text:
Sesiro a se dira ka bobududu le bohibidu jo bo mokgona, le bohibidu jo bo letlhololo, le leloba le le boleta, mme a logela ditšheruba mo go sone.


text:
Le gone a dira maotwana a le mabedi fa pele ga ntlo, a le bogodimo jwa dimetara di le 15,5, le tlhogo e e mo godimo ga lengwe le lengwe la one e le dimetara di le 2,2.


text:
Mo bobuelelong a dira bompolokwane a ba baya mo godimo ga maotwana; a dira digaranata di le 100 a di baya mo bompolokwaneng.


text:
A tlhoma maotwana fa pele ga tempele, lengwe ka fa ntlheng ya le legolo le lengwe ka fa ntlheng ya la molema; a raya le le ka fa ntlheng ya le legolo leina a re: Jakine, le le ka fa ntlheng ya la molema a le raya leina a re: Boase.


text:
Gape a dira sebeso sa kgotlho, boleele jwa sone bo le dimetara di le 9, boatlhamo jwa sone bo le dimetara di le 9, le bogodimo jwa sone bo le dimetara di le 4,5.


text:
Le gone a dira lewatle ka go le thela ka kgotlho, le le boatlhamo jwa dimetara di le 4,4 go tswa losing go ya losing lo longwe, le le sediko tikologong, boteng jwa lone bo le dimetara di le 2,2, selekanyo sa tikologo ya lone e le dimetara di le 13,2.


text:
Ka fa tlase ga lone go le ditshwantsho tsa dikgomo, di le dikologile, letsogo le le lengwe fela le na le di le some, di dikolositse lewatle tikologong ya lone. Dikgomo di ne di le ditsela di le pedi, di theletswe go lo gongwe fela le lone.


text:
La ema le rwelwe ke dikgomo di le 12, di le tharo di lebile ntlheng ya botsheka, di le tharo di lebile ntlheng ya bophirimatsatsi, di le tharo di lebile ntlheng ya borwa, di le tharo di lebile ntlheng ya botlhabatsatsi; lewatle le ne le beilwe mo godimo ga tsone, mme marago otlhe a tsone a lebile kwa teng.


text:
Bokima jwa lone bo le kana ka boatlhamo jwa seatla, losi lwa lone lo dirilwe jaaka losi lwa senwelo, jaaka sethunya sa lešoma; le lekanye dinkgwana di le 3 000.


text:
A dira le megopo e le some, e le metlhano a e baya ka fa ntlheng ya le legolo, le e le metlhano ka fa ntlheng ya la molema, go tla go tlhatswetsa mo go yone; dilo tse e leng tsa ditshupelo tse di fisiwang ba ne ba tle ba di tlhatswetse mo go yone; lewatle lone e le le baperesiti ba tlhapelang mo go lone.


text:
A dira ditlhomo tse some tsa dipone tsa gouta ka fa molaong o o tlhometsweng tsone; a di baya mo tempeleng, di le tlhano ka fa ntlheng ya le legolo, le di le tlhano ka fa ntlheng ya la molema.


text:
A dira le dimati tsa bojelo di le some, a di baya mo tempeleng, di le tlhano ka fa ntlheng ya le legolo, le di le tlhano ka fa ntlheng ya le legolo, le di le tlhano ka fa ntlheng ya la molema. A dira megotšana ya gouta e le lekgolo.


text:
Gape a dira lolwapa lwa baperesiti, le lolwapa lo logolo, le ditswalo tsa lolwapa, a manega ditswalo tsa one ka kgotlho.


text:
Lewatle a le tlhoma ka fa ntlheng ya le legolo ga ntlo, ntlheng ya botlhabatsatsi bolebagana le borwa.


text:
Hurame a dira dipitsa, le diolela melora le megotšana. Jalo Hurame a wetsa go dira tiro e o ne a e direla kgosi Solomone mo ntlong ya Modimo.


text:
Maotwana a mabedi, le megopo, le ditlhogo tse pedi tse di kwa godimo ga maotwana; le tiro tsa selotloa tse pedi tsa go khurumetsa megopo e mebedi ya ditlhogo tse di mo godimo ga maotwana;


text:
le digaranata tse di 400 tsa tiro tsa selotloa tse pedi; ditsela di le pedi tsa digaranata tsa selotloa, sengwe le sengwe, go khurumetsa megopo e mebedi ya ditlhogo tse di mo godimo ga maotwana.


text:
Le tsone dipitsa, diolela melora, dikgoge tsa nama le dilwana tsotlhe tsa yone, Hurame rraagwe a di direla kgosi Solomone, a di direla ntlo ya ga Jehofa ka kgotlho e e phatsimang.


text:
Jalo Solomone a dira dilwana tse tsotlhe di le letlotlo le legolo, gonne bokete jwa kgotlho bo ne bo retetse go lemogwa.


text:
Solomone a dira dilwana tsotlhe tse di nnang mo ntlong ya Modimo, le sebeso sa gouta, le dimati tsa bojelo tse senkgwe sa tshupo se nnang mo go tsone;


text:
le ditlhomo tsa dipone di na le dilampa tsa tsone tsa gouta e e sa pekwang, gore di tle di tuke fa pele ga bobuelelo ka fa molaong;


text:
le dipoma tsa dipone, le megotšana, le dintshwana, le diolela molelo tsa gouta e e sa pekwang; ka ga botseno jwa ntlo, ditswalo tsa ka fa teng tsa yone tsa felo ga boitshepo jo bo itshepileng, le ditswalo tsa ntlo, e bong tsa tempele, e ne e le tsa gouta fela.


text:
Jalo tiro yotlhe e Solomone o ne a e direla ntlo ya ga Jehofa ya wediwa. Solomone a isa dilo tse Dafite rraagwe o ne a di tshwaetse Modimo; e bong selefera le gouta le dilwana tsotlhe, a di tsenya mo mabolokelong a dikhumo a ntlo ya Modimo.


text:
Foo Solomone a phutha bagolwane ba Iseraele, le ditlhogo tsotlhe tsa ditso, le dikgosana tsa makgotla a borara ba bana ba Iseraele, a ba phuthela mo Jerusalema, go tla ba tlhatlosa letlole la kgolagano ya ga Jehofa kwa motseng wa ga Dafite, o e leng Sione.


text:
Banna botlhe ba Iseraele ba phuthegela kwa kgosing mo modirong, o o neng o jewa ka kgwedi ya bosupa.


text:
Ba tlhatlosa letlole, le mogope wa bophuthegelo, le dilwana tsotlhe tse di itshepileng tse di ne di le mo mogopeng; tseo baperesiti ba Balefi ba di tlhatlosa.


text:
Kgosi Solomone le phuthego yotlhe ya Baiseraele, e e phuthegetseng kwa go ene, ba bo ba le fa pele ga letlole, ba isa ditlhabelo tsa dinku le tsa dikgomo, tse di sa kakeng tsa balwa ka bontsi.


text:
Baperesiti ba tsenya letlole la kgolagano ya ga Jehofa mo bonnong jwa lone mo bobuelelong jwa ntlo, mo felong ga boitshepo jo bo itshepileng, e bong fa tlase ga diphuka tsa ditšheruba.


text:
Gonne ditšheruba tsa bo di tsharolotse diphuka tsa tsone fa godimo ga felo ga letlole, mme ditšheruba tsa khurumetsa letlole le disikaro tsa lone.


text:
Disikaro di ne di le ditelele, dintlha tsa disikaro tsa ba tsa bonala di tswa mo letloleng fa pele ga bobuelelo, di sa bonale motho a le kwa ntle; ke gone kwa le gone le gompieno.


text:
Go ne go se na sepe mo letloleng fa e se matlapa a mabedi a Moše o a beileng gone kwa Horebe jale ka Jehofa a dira kgolagano le bana ba Iseraele ka ba tswa kwa Egepeto.


text:
Ga dirala ya re baperesiti ba sena go tswa mo felong ga boitshepo, (gonne baperesiti ba ba gone ba ne ba iitshepisitse botlhe fela, ba sa tlhokomele go dira ka makoko a diphapaano tsa bone;


text:
le bone Balefi ba e leng baopedi botlhe fela, e bong Asafe, Hemane, Jeduthune le bomorwaa bone le bomonnaa bone, ba ema ntlheng ya botlhabatsatsi ga sebeso ba kgabile ka leloba le le boleta, ba na le disemebala le disaletere le diharepe ba bile ba na le baperesiti ba le 120 ba ba letsang dinaka).


text:
Ga dirala fela ya re baletsi ba dinaka le baopedi ba ntse jaaka motho a le mongwe fela, ba dira gore go utlwale modumo o le mongwe fela mo go bakeng le mo go lebogeng Jehofa; ya re ba tsholetsa lentswe la bone ka dinaka, le disemebala, le dilo tsa kopelo, ba baka Jehofa, ba re: “Gonne o molemo; gonne boutlwelo botlhoko jwa gagwe bo eme ka bosakhutleng.” Foo ntlo ya tlala leru, e bong ntlo ya ga Jehofa.


text:
Baperesiti ba ba ba retelelwa ke go ema ba direla ka ntlha ya leru; gonne kgalalelo ya ga Jehofa e ne e tletse ka ntlo ya Modimo.


text:
Kgosi ya retologa, ya segofatsa phuthego yotlhe ya Iseraele, mme phuthego yotlhe ya Iseraele ya ema ka dinao.


text:
Kgosi ya re: “A go bakwe Jehofa Modimo wa Iseraele, yo o ne a bua ka molomo le rre Dafite, o bile a diraditse ka diatla, a re:


text:
‘E sa le ka ke ntsha batho ba me mo lefatsheng la Egepeto ga ise nke ke itshenkele motse ope mo ditsong tsotlhe tsa Iseraele go tla ke aga ntlo mo go one, gore leina la me le nne gone; le gone ga ise nke ke itshenkele motho ope go tla a nna kgosana ya batho ba me Baiseraele.


text:
Mme ke itshenketse Jerusalema, gore leina la me le nne gone; ke bile ke itshenketse Dafite, gore a buse batho ba me Baiseraele.’


text:
Mme Jehofa a raya rre Dafite a re: ‘E re ka go no go le mo pelong ya gago go agela leina la me ntlo, o dirile sentle, ka go ne go le mo pelong ya gago.


text:
Le fa go ntse jalo ga o ketla o aga ntlo eo; mme morwao yo o tlaa tswang mo mmeleng wa gago, ke ene o tlaa agelang leina la me ntlo.’


text:
“Jehofa o dirafaditse lefoko la gagwe le o ne a le bua, gonne nna ke tsogile mo boemong jwa ga Dafite rre, ke dutse mo setulong sa bogosi sa Iseraele, jaaka Jehofa a na a re solofeditse, mme ke agetse leina la ga Jehofa Modimo wa Iseraele ntlo.


text:
Kgosi ya ema fa pele ga sebeso sa ga Jehofa mo ponong ya phuthego yotlhe ya Baiseraele, a otlolola mabogo.


text:
(Gonne Solomone o ne a dirile maemo a kgotlho, boleele jwa one bo le dimetara di le 2,2, boatlhamo jwa one bo le dimetara di le 2,2, le bogodimo jwa one bo le dimetara di le 1,3, a a tlhomile fa gare ga lolwapa. Mme a ema mo go one, a khubama ka mangole fa pele ga phuthego yotlhe ya Baiseraele, a otlololela mabogo kwa legodimong),


text:
mme a re: “Jehofa Modimo wa Iseraele, ga go na Modimo ope o o tshwanang nao, kwa legodimong le fa e le mo lefatsheng; yo o tshegeletsang batlhanka ba gago kgolagano le boutlwelo botlhoko, e bong ba ba sepelang fa pele ga gago ka pelo yotlhe ya bone;


text:
yo o tshegeleditseng motlhanka wa gago Dafite rre se o ne o se mo solofeditse; ee, o ne wa bua ka molomo, mme o se dirafaditse ka seatla sa gago, jaaka go ntse gompieno.


text:
Ke gone, jaana, Jehofa Modimo wa Iseraele, tshegeletsa motlhanka wa gago Dafite rre se o ne wa se mo solofetsa wa re: ‘Ga go ketla go go tlhokafalela monna mo ponong ya me wa go dula mo setulong sa bogosi sa Iseraele; ke raya fa bana ba gago ba tlhokomela tsela ya bone go sepela mo molaong wa me jaaka o sepetse fa pele ga me.’


text:
Ke gone jaana, Jehofa Modimo wa Iseraele, a lefoko la gago le ke le rurifadiwe le o ne wa le bua le motlhanka wa gago Dafite.


text:
“A ruri Modimo o ka aga le batho mo lefatsheng? Bona, legodimo, le legodimo la magodimo, ga le a go lekana; bogolo jang ntlo e ke e agileng!


text:
Le fa go ntse jalo a ko o ngoke morapelo wa motlhanka wa gago, le mokokotlelo wa gagwe, Jehofa Modimo wa me, go reetsa pitso le morapelo o motlhanka wa gago o o rapelang fa pele ga gago.


text:
Gore matlho a gago a budulogele ntlo e, motshegare le bosigo, e bong felo fa o buileng ka ga gone wa re, o tlaa baya leina la gago gone; go tla o reetsa morapelo o motlhanka wa gago o tlaa o rapelang a lebile felo fa.


text:
O reetse mekokotlelo ya motlhanka wa gago, le ya batho ba gago Baiseraele, mogang ba rapelang ba lebile felo fa, ee, utlwa o le bonnong jwa gago, e bong kwa legodimong, mme o re o utlwa, o itshwarele.


text:
“E re fa motho a leofela wa ga gabo, mme ikano e beilwe mo go ene e e mo ikanisang, mme fa a tla go ikana fa pele ga sebeso sa gago mo ntlong e,


text:
foo o utlwe o le kwa legodimong, mme o dire, o atlhole batlhanka ba gago, ka go lefisa moikepi, go tla o busetsa tsela ya gagwe mo tlhogong ya gagwe; o siamisetse mosiami, go tla o mo naya ka fa tshiamong ya gagwe.


text:
“E re fa batho ba gago Baiseraele ba kgemethwa fa pele ga baba ba bone ka gobo ba go leofetse; mme fa ba sokologa, ba ipolela leina la gago, ba rapela ba kokotlela fa pele ga gago mo ntlong e,


text:
foo o utlwe o le kwa legodimong, mme o itshwarele boleo jwa batho ba gago Baiseraele, o ba busetse mo lefatsheng le o le neileng bone le borraabo.


text:
“Mogang legodimo le tswalegang, mme go se na pula, ka gobo ba go leofetse; fa ba rapela ba lebile felo fa, mme ba ipolela leina la gago, fa ba tlogela boleo jwa bone, mogang o ba utlwisang botlhoko,


text:
foo o utlwe o le kwa legodimong, o itshwarele boleo jwa batlhanka ba gago, le jwa batho ba gago Baiseraele, ka o ba ruta tsela e e molemo e ba tshwanetseng go sepela mo go yone; mme o nese pula mo lefatsheng la gago, le o le neileng batho ba gago go nna boswa.


text:
“E re fa go le leuba mo lefatsheng, fa go le kgogodi, fa go le tshubego, kgotsa mapote, tsie kgotsa seboko; fa baba ba bone ba ba tlhasela mo lefatsheng la metse ya bone; le fa go ka bo go le petso efe, le fa go ka bo go le botlhoko bofe;


text:
le fa e ka bo e le morapelo le mokokotlelo ofe o o dirwang ke motho mongwe, kgotsa ke batho botlhe ba Iseraele, ba mongwe le mongwe wa bone o tlaa itseng petso ya gagwe tota, le bohutsana jwa gagwe tota, mme fa a ntsha mabogo a gagwe a lebile ntlo e,


text:
foo o utlwe o le kwa legodimong bonnong jwa gago, o itshwarele, o direle motho mongwe le mongwe ka fa ditseleng tsotlhe tsa gagwe, yo pelo ya gagwe o e itseng; (gonne wena, e bong wena wesi, o itse dipelo tsa bana ba batho);


text:
gore ba tle ba go boife, go tla ba sepela mo ditseleng tsa gago, ka metlha yotlhe e ba tshelang ka yone mo lefatsheng le o le neileng borraetsho.


text:
“Gape, ka ga moeng yo e seng wa batho ba gago Baiseraele, e tlaa re fa a tswa lefatsheng le le kgakala ka ntlha ya leina la gago le legolo, le ka ntlha ya seatla sa gago sa bonatla, le letsogo la gago le le otlologileng, fa a tla, mme a rapela a lebile ntlo e,


text:
foo o utlwe o le kwa legodimong, e bong bonnong jwa gago, mme o dire ka fa go tsotlhe tse moeng o biletsang koo go wena ka ga tsone; gore ditšhaba tsotlhe tsa lefatshe di itse leina la gago, di go boife, jaaka batho ba gago Baiseraele, le gore ba itse fa ntlo e ke e agileng e bidiwa ka leina la gago.


text:
“E re fa batho ba gago ba bololela baba ba bone ba ya go tlhabana nabo, le fa e ka ne e le tsela efe e o ba romang ka yone, mme fa ba go rapela ba lebile motse o, o o o itshenketseng, le ntlo e ke e agetseng leina la gago,


text:
foo o utlwe o le kwa legodimong, o utlwe morapelo wa bone le mokokotlelo wa bone, mme o emele tshiamelo ya bone.


text:
“Fa ba go leofela (gonne ga go na motho ope yo o sa leofeng) fa o nna bogale nabo, o ba neela baba ba bone, mme ba ba isa ba golegilwe kwa lefatsheng le le kgakala, kgotsa le le gaufi;


text:
le fa go ntse jalo fa ba ikgopodisa ba le kwa lefatsheng le ba isitsweng kwa go lone ba golegilwe, mme fa ba sokologa ba go kokotlelela kwa lefatsheng la kgolego ya bone, ba re: ‘Re leofile, re dirile ka bokgopo, re dirile ka boikepo;’


text:
fa ba boela mo go wena ka pelo yotlhe ya bone le ka mowa otlhe wa bone, ba le kwa lefatsheng la kgolego ya bone, kwa ba ba isitseng gone ba golegilwe, mme fa ba rapela ba lebile lefatshe la ga bone, le o ne wa le naya borraabo, le motse o o ne wa o itshenkela, le ntlo e ke e agetseng leina la gago,


text:
foo o utlwe o le kwa legodimong, e bong bonnong jwa gago, o utlwe morapelo wa bone le mekokotlelo ya bone, mme o emele tshiamelo ya bone; o itshwarele batho ba gago ba ba go leofetseng.


text:
“Ka moo, Modimo wa me, ke a go rapela, a matlho a gago a buduloge, a ditsebe tsa gago di sekegele morapelo o o dirwang mo felong fa.


text:
Ke gone jaana a ko o nanoge Jehofa Modimo, o tsene mo felong ga gago ga boikhutso, wena le letlole la nonotsho ya gago. A baperesiti ba gago Jehofa Modimo, ba apare poloko, mme a baitshepi ba gago ba itumele mo molemong.


text:
“Jehofa Modimo, o se ka wa busa sefatlhogo sa motlodiwa wa gago; o gakologelwe mapelonomi a ga Dafite motlhanka wa gago.”


text:
Jaana e rile Solomone a sena go wetsa go rapela, molelo wa fologa kwa legodimong, wa nyeletsa tshupelo e e fisiwang le ditlhabelo; mme kgalalelo ya ga Jehofa ya tlala ka ntlo.


text:
Baperesiti ba retelelwa ke go tsena mo ntlong ya ga Jehofa, gonne kgalalelo ya ga Jehofa e ne e tletse ka ntlo ya Jehofa.


text:
E rile molelo o fologa le kgalelo ya ga Jehofa e le mo ntlong, bana botlhe ba Iseraele ba bo ba lebile; mme ba ikobela ka difatlhogo fa fatshe mo bopapathong jwa matlapa, ba obamela ba leboga Jehofa ba re: “Gonne o molemo, le boutlwelobotlhoko jwa gagwe bo eme ka bosakhutleng.”


text:
Kgosi Solomone a isa tlhabelo e le dikgomo di le 22 000, le dinku di le 120 000. Kgosi le batho botlhe ba neela Modimo ntlo ya one.


text:
Baperesiti ba ema ka dinao ka fa ditirong tsa bone; Belefi le bone ba ema ka diletso tsa kopelo tsa ga Jehofa, tse kgosi Dafite o ne a di dirile go tla go leboga Jehofa ka tsone, ka boutlwelobotlhoko jwa one bo eme ka bosakhutleng, jale ka Dafite a baka ka tirelo ya bone; baperesiti ba letsa dinaka fa pele ga bone; mme Baiseraele botlhe ba bo ba eme ka dinao.


text:
Gape Solomone a itshepisa bogare jwa lolwapa lo lo fa pele ga ntlo ya ga Jehofa; gonne ke gone fa o ne a isetsa gone ditshupelo tse di fisiwang, le mafura a ditshupelo tsa kagiso, gonne sebeso sa kgotlho se Solomone o se dirileng se ne se sa lekana go tshola tshupelo e e fisiwang le tshupelo ya boupe le mahura.


text:
Solomone a dira modiro ka lobaka loo ka malatsi a supa, le Baiseraele botlhe nae, e le phuthego e kgolo thata, ba tswa kwa botsenong jwa Hamatha go ya kwa molatswaneng wa Egepeto.


text:
Ya re ka letsatsi la 8 ba nna phuthego e e masisi, gonne ba tshegetsa neelo ya sebeso ka malatsi a supa le modiro ka malatsi a supa.


text:
Ya re ka letsatsi la 23 la kgwedi ya bosupa, a naya batho tsela, mme ba ya megopeng ya bone, ba itumetse ba le pelo e monate ka ga molemo o Jehofa o o diretseng Dafite, le Solomone, le Baiseraele batho ba gagwe.


text:
Jalo Solomone a wetsa ntlo ya ga Jehofa, le ntlo ya kgosi; tsotlhe tse di tsenang mo pelong ya ga Solomone go di dira mo ntlong ya ga Jehofa le mo ntlong ya gagwe tota a di dira a di fenya.


text:
Jehofa a bonalela Solomone go le bosigo a mo raya a re: “Ke utlwile morapelo wa gago, ke bile ke itshenketse felo fa, gore go nne ntlo ya tlhabelelo.


text:
E tlaa re fa ke tswala legodimo, mme pula e sa ne, kgotsa fa ke laola gore tsie e bilatse lefatshe, kgotsa fa ke tsosa kgogodi mo bathong ba me;


text:
fa batho ba me ba ba bidiwang ka leina la me, ba ikokobetsa, mme ba rapela, ba batla sefatlhogo sa me, mme ba tlogela ditsela tsa bone tsa boikepo; foo ke tlaa utlwa ke le mo legodimong, mme ke tlaa itshwarela boleo jwa bone, ke fodisa lefatshe la bone.


text:
Jaana matlho a me a tlaa buduloga, le ditsebe tsa me ke tlaa di sekegela morapelo o o dirwang mo felong fa.


text:
Gonne jaana ke itshenketse ke bile ke itshepisitse ntlo e, gore leina la me le tle le nne gone ka bosakhutleng, le matlho a me a tlaa nna gone ka metlha yotlhe, le pelo ya me.


text:
Ka ga gago, fa o sepela fa pele ga me jaaka Dafite rraago a sepetse, fa o dira ka fa go tsotlhe tse ke di go laoletseng o ba o tshegetsa melao le dikatlholo tsa me;


text:
foo ke tlaa tlhomamisa setulo sa bogosi jwa gago ka fa ke golaganyeng le rraago Dafite ka gone, ka re: ‘Ga go ketla go go tlhokafalela monna wa go nna mmusi mo Iseraele.’


text:
Mme fa lo fapoga, lo latlha melao ya me, le ditaolo tsa me tse ke di beileng fa pele ga lona, mme lo ya lo direla medimo e sele, lo e obamela,


text:
foo ke tlaa ba khumola ka medi ke ba ntsha mo lefatsheng le ke le ba neileng; mme ntlo e, e ke e itshepiseditseng leina la me, ke tlaa e latlha, e tswa mo ponong ya me, ke tlaa e dira gore e nne setlhabaseane le lefoko la tshotlo mo ditšhabeng tsotlhe.


text:
“Le ntlo e, e e godileng mo go kana, mongwe le mongwe yo o fetang ka yone o tlaa gakgamala, a re: ‘Ana Jehofa o ne a direlelang lefatshe jaana, le ntlo e?’


text:
Ba tlaa fetola ba re: ‘Ka gonne ba ne ba latlhile Jehofa Modimo wa borraabo, yo o ne a ba ntsha mo lefatsheng la Egepeto, mme ba tshwara medimo e sele, ba e obamela, ba e direla; ke gone ka fa o lerileng bosula jotlhe jo mo go bone ka gone.’ ”


text:
Ga dirala ya re dinyaga di le 20 di sena go feta, tse Solomone o ne a aga ntlo ya ga Jehofa le ntlo ya gagwe tota ka tsone,


text:
metse e Hurame o kileng a e naya Solomone, Solomone a e aga, mme a baya bana ba Iseraele, gore ba age mo go yone.


text:
Le gone a aga Bethehorone, o o kwa godimo le Bethehorone, o o kwa tlase, e le metse e e thekeleditsweng ka dithako, ka ditswalo, le mephakalego;


text:
le Baalathe, le metse yotlhe ya mabolokelo e Solomone o ne a na nayo, le metse yotlhe ya dikara tsa gagwe, le metse ya bapalami ba dipitse, le tsotlhe tse Solomone o ne a eletsa go di aga go tla a ikgatlha ka tsone, mo Jerusalema, le mo Lebanone, le mo lefatsheng lotlhe la mmuso wa gagwe.


text:
Ka ga batho botlhe ba ba setseng ba Bahite, le ba Baamore, le ba Baperise, le ba Bahifa, le ba Bajebuse, le ba e ne e se Baiseraele;


text:
mo baneng ba bone ba ba setseng morago ga bone mo lefatsheng, ba bana ba Iseraele ba se kang ba ba nyeletsa, Solomone a ba tsaya lekgetho go tla ba nna batlhanka, nako e sa le eno.


text:
Mo baneng ba Iseraele Solomone a se ka a dira batlhanka bape ba go dira tiro ya gagwe; bone ya bo e le batlhabani, le ditlhogo tsa balaodi ba gagwe, le balaodi ba dikara tsa gagwe, le bapalami ba dipitse tsa gagwe.


text:
Solomone a tlhatlosa morwadia Faro kwa motseng wa ga Dafite a mo isa kwa ntlong e o e mo agetseng gonne a re: “Mosadi wa me ga a ketla a nna mo ntlong ya ga Dafite kgosi ya Iseraele gonne mafelo ao a itshepile, kwa letlole la ga Jehofa le tsileng gone.”


text:
Foo Solomone a isetsa Jehofa ditshupelo tse di fisiwang mo sebesong sa ga Jehofa, se o se agileng fa pele ga mokatako.


text:
Fela jaaka tshwanelo ya letsatsi lengwe le lengwe e lopa, a isa ka fa taolong ya ga Moše, ka metlha ya bosabata, le ya go rogwa ga dikgwedi, le ya mediro e e laotsweng, mediro e le meraro ka ngwaga, e bong mo motlheng wa modiro wa senkgwe se se sa bedisiwang, le mo go wa modiro wa dibeke, le mo go wa modiro wa metlaagana.


text:
Makoko a diphapaano a baperesiti a a laolela tirelo ya one, ka fa taolong ya ga Dafite rraagwe, le Balefi a ba laolela ditebelo tsa bone, go baka le go direla fa pele ga baperesiti ka fa tshwanelo ya letsatsi lengwe le lengwe e lopang ka gone; le balebedi ba mejako ka fa diphapaanong tsa bone fa kgorong nngwe le nngwe; gonne Dafite monna wa Modimo o ne a laotse jalo.


text:
Ga baa ka ba tlogela taolo ya kgosi, e o e laoletseng baperesiti le Balefi ka ga tiro epe, le fa e le ka ga dikhumo.


text:
Jaana tiro yotlhe ya ga Solomone e bo e ne e baakantswe go tla mo tsatsing la go thaiwa ga ntlo ya ga Jehofa, le go ya mo go wediweng ga yone. Jalo ntlo ya ga Jehofa ya dirwa boitekanelo.


text:
Mme Hurame a mo isetsa dikepe ka batlhanka ba gagwe, le batlhanka ba ba nang le kitso ya lewatle, ba ya le batlhanka ba ga Solomone kwa Ofire, ba tsaya gouta gone e le dikilokerame di feta 15 000, ba e isa kwa go kgosi Solomone.


text:
E rile mohumagadi kgosi ya Sheba a utlwela tumedi ya ga Solomone, a tla Jerusalema go leka Solomone ka dipotso tse di thata, a na le batho ba le bantsi ba ba mo patileng, le dikamela tse di belesitseng ditswaiso, le gouta e le kgolo, le majana a a tlhokegang; mme ya re a tsile mo go Solomone a bua nae ka ga tsotlhe tse di mo pelong ya gagwe.


text:
Solomone a mo ranolela dipotso tsotlhe tsa gagwe, go se na sepe se se subegetseng Solomone se o sa se mmolelelang.


text:
le dijo tsa lomati lwa gagwe lwa bojelo, le go dula ga batlhanka ba gagwe, le go ema ga badiredi ba gagwe le diaparo tsa bone; le bone batshola dinwelo ba gagwe, le diaparo tsa bone; le botlhatlogo jwa gagwe jo o tlhatlogelang ka jone kwa ntlong ya ga Jehofa; ga bo go sa tlhole go le mowa ope mo go ene mohumagadi.


text:
Mme a raya kgosi a re: “E ne e le poledi ya mmaanete e ke e utlwileng kwa lefatsheng la gaetsho ka ga ditiro tsa gago, le ka ga botlhale jwa gago.


text:
Le fa go ntse jalo ga ke a ka ka dumela mafoko a batho, go tsamaya ke tla, mme matlho a me a bona; le fa e le bontlhanngwe jwa bogolo jwa botlhale jwa gago ke ne ke sa bo bolelelwa; o feta tumedi e ke e utlwileng.


text:
Batho ba gago ba sego, le batlhanka ba, ba gago ba sego, ba ba emang fa pele ga gago ka metlha yotlhe, ba utlwa botlhale jwa gago.


text:
A go bakwe Jehofa Modimo wa gago, yo o ne a kgatlhega mo go wena, a ba a tla a go baya mo setulong sa gagwe, go nna kgosi boemong jwa ga Jehofa Modimo wa gago. Gonne Modimo wa gago o ne o rata Baiseraele go tla o ba tlhomamisa ka bosakhutleng, ke gone ka fa o go dirileng kgosi ya bone ka gone, go tla o dira katlholo le tshiamiso.”


text:
Mme Mohumagadi kgosi a naya kgosi dikilokerame tsa gouta di feta 4 000, le ditswaiso ka letlotlo le legolo, le majana a a tlhokegang; le gone go ne go se na ditswaiso dipe tse di tshwanang le tse mohumagadi kgosi ya Sheba o di neileng Solomone.


text:
Batlhanka ba ga Hurame, le batlhanka ba ga Solomone ba ba tswang go tsaya gouta kwa Ofire, ba tla le ditlhare tsa maalaguma le majana a a tlhokegang.


text:
Kgosi ya direla ntlo ya ga Jehofa le ntlo ya kgosi direpudi ka ditlhare tsa maalaguma, a dira le diharepe le disaletere tsa baopedi; mme go ne go ise go ko go bonwe tse di ntseng jalo gope mo lefatsheng la Juta.


text:
Kgosi Solomone a naya mohumagadi kgosi ya Sheba keletso yotlhe ya gagwe, sengwe le sengwe se o se lopang kwa ntle ga tse o ne a tsile natso kgosing. Mme a sokologa, a ya lefatsheng la ga gabo, ene le batlhanka ba gagwe.


text:
Jaana bokete jwa gouta e e tlang mo go Solomone ka ngwaga o le mongwe fela e ne e le dikilokerame di feta 23 000;


text:
kwa ntle ga e babapadi le bareki ba ne ba e tlisa. Dikgosi tsotlhe tsa Arabia le balaodi ba lefatshe ba tlisa gouta le selefera kwa go Solomone.


text:
Kgosi Solomone a dira dithebe tsa gouta di le 200, tsa gouta e e papetlilweng ka noto, thebe nngwe le nngwe ya dirwa ka dikilokerame di supa, tsa gouta e e papetlilweng.


text:
A dira dithejana di le 300 tsa gouta e e papetlilweng, thejana nngwe le nngwe ya dirwa ka dikilokerame di le tharo tsa gouta. Kgosi ya di tsenya mo ntlong ya sekgwa sa Lebanone.


text:
Gape kgosi ya dira setulo sa bogosi se segolo ka dinaka tsa ditlou, a se manega gouta e e itshekileng.


text:
Go ne go le direpudi di le thataro tse di isang kwa setulong sa bogosi, le sebeo sa dinao sa gouta, tse di gokeletsweng mo setulong sa bogosi, le maikaegelo a mabogo ka fa ntlheng nngwe le nngwe ya felo ga bodulo, le ditau di le pedi di eme ka fa mabogong.


text:
Ditau di le 12 di ne di eme mo direpuding tse thataro ka fa ntlheng e nngwe le e nngwe. Go ne go sa dirwa dipe tse di tshwanang natso mo bogosing bope.


text:
Le dinwelo tsotlhe tsa kgosi Solomone e ne e le tsa gouta, le dilwana tsotlhe tsa ntlo ya sekgwa sa Lebanone, e ne e le tsa gouta e e itshekileng; selefera se ne se sa kaiwe sepe mo metlheng ya ga Solomone.


text:
Gonne kgosi e ne e na le dikepe tse di yang Tarešiše di na le batlhanka ba ga Hurame; dikepe tsa Tarešiše di ne di tle di tle gangwe fela ka dinyaga di le tharo, di tlise gouta, le selefera, le dinaka tsa ditlou, le dikgatla le dipekoko.


text:
Dikgosi tsotlhe tsa lefatshe tsa rata go bona Solomone, le go utlwa botlhale jwa gagwe jo Modimo o bo tsentseng mo pelong ya gagwe.


text:
Motho mongwe le mongwe a tla le neo ya gagwe, dilwana tsa selefera, le dilwana tsa gouta, le diaparo, le dibolao, le ditswaiso, le dipitse le dimmoulo, ka selekanyo ka ngwaga le ngwaga.


text:
Solomone o ne a na le maemo a le 4 000 a dipitse le dikara, le bapalami ba dipitse ba le 12 000, ba o ne a ba baya mo metseng ya dikara, le mo Jerusalema kwa kgosing.


text:
Mme a busa dikgosi tsotlhe go tswa Nokeng go ya fela kwa lefatsheng la Bafilisitia, le kwa molelwaneng wa Egepeto.


text:
Mo Jerusalema kgosi ya tlatsa selefera sa nna jaaka maje, le masetara ya a tlatsa a nna jaaka ditlhare tsa masekamore tse di mo lefatsheng la sekhuti ka bontsi.


text:
Ditiro tse dingwe tsa ga Solomone, tsa ntlha le tsa morago, a ga di a kwalwa mo mafokong a ga Nathane moperofeti le mo perofesong ya ga Ahija wa Mošilona, le mo diponatshegelong tsa ga Ito molebi ka ga Jeroboame morwa Nebate?


text:
Solomone a robala le borraagwe, a fitlhwa mo motseng wa ga rraagwe, Dafite, mme Rehoboame morwawe a busa mo boemong jwa gagwe.


text:
Ga dirala ya re Jeroboame morwa Nebate a go utlwela, (gonne o ne a le kwa Egepeto kwa o ne a tshabetse gone a tswa mo ponong ya kgosi Solomone), Jeroboame a bowa kwa Egepeto.


text:
Mme ba roma ba ya go mmitsa; Jeroboame a tla a na le Baiseraele botlhe, mme ba bua le Rehoboame ba re:


text:
“Rraago o ne a dira jokwe ya rona ya nna botlhoko; mme jaana wena, tlhofofatsa tirelo e e botlhoko ya ga rraago, le jokwe e e bokete e o ne a e baya mo go rona, mme re tlaa go direla.”


text:
Mme a ba raya a re: “Lo tle lo tle gape kwa go nna go sena go feta malatsi a le mararo.” Mme batho ba tsamaya.


text:
Kgosi Rehoboame a gakololana le bannabagolo ba ba neng ba ema fa pele ga Solomone rraagwe a sa ntse a tshedile, a re: “Lo nnaya kgakololo efe, gore ke tle ke busetse batho ba phetolo?”


text:
Ba bua nae ba re: “Fa o nna pelonomi mo bathong ba, o ba kgatlha, o bua mafoko a a molemo nabo, foo ba tlaa nna batlhanka ba gago ka bosakhutleng.”


text:
Mme a latlha kgakololo ya bannabagolo e ba e mo gakolotseng, a gakololana le batho ba makau ba ba goletseng gongwe nae, ba ba emang fa pele ga gagwe.


text:
A ba raya a re: “Lona lo ntsha kgakololo efe, gore re tle re bosetse batho ba phetolo, ba ba buileng le nna ba re: ‘Tlhofofatsa jokwe e rraago o ne a e baya mo go rona, gore e nne motlhofo?’ ”


text:
Batho ba makau ba ba goletseng gongwe nae ba re: “O tlaa raya batho ba ba buileng nao, ba re: ‘Rraago o ne a ketefatsa jokwe ya rona, wena o e tlhofofatse mo go rona’; o tlaa ba raya jaana o re: ‘Monwana wa me o mmotlana o tlaa nna mokima bogolo go lotheka lwa ga rre.


text:
Jaana e re ka rre a ne a lo belesa jokwe e e bokete, nna ke tlaa oketsa jokwe ya lona; rre o ne a lo simega ka dime, nna ke tlaa lo simega ka diphepheng.’ ”


text:
Jalo Jeroboame le batho botlhe ba tla kwa go Rehoboame ka letsatsi la boraro, fela jaaka kgosi e ne e laotse ya re: “Lo tle kwa go nna gape ka letsasi la boraro.”


text:
A bua nabo jaaka kgakololo ya batho ba makau, a re: “Rre o ne a ketefatsa jokwe ya lona, nna ke tlaa e oketsa; rre o na a lo simega ka dime, mme nna ke tlaa lo simega ka diphepheng.”


text:
Kgosi ga e a ka ya reetsa batho; gonne go dirafaditswe ke Modimo, gore Jehofa a tlhomamise lefoko la gagwe le o ne a le bua le Jeroboame morwa Nabate ka Ahija, wa Mošilone.


text:
E rile Baiseraele botlhe ba bona fa kgosi e sa ba reetse, batho ba fetola kgosi ba re: “Re na le kabelo efe mo go Dafite? Le gone ga re na boswa bope mo go morwa Jese. Yang megopeng ya lona Baiseraele lotlhe; o bone ntlo ya gago, wena Dafite.” Mme Baiseraele botlhe ba tloga ba ya megopeng ya bone.


text:
Foo kgosi Rehoboame a roma Hatorame, yo e leng molaodi wa ba ba kgethilweng; mme bana ba Iseraele ba mo kgobotletsa ka maje, a swa. Kgosi Rehoboame a itlhaganela a palama mo kareng ya gagwe, go tla a tshabela kwa Jerusalema.


text:
E rile Rehoboame a tla mo Jerusalema a phutha ba kgotla ya Juta le ya Benjamine, banna ba le 180 000 ba ba tlhophegileng, e le banna ba ntwa, gore ba tlhabane le ba Iseraele, go tla ba busetsa bogosi mo go Rehoboame.


text:
“Bua le Rehoboame morwa Solomone, kgosi ya Juta, le ba Iseraele botlhe ba ba mo go ba Juta le mo go ba Benjamine o re:


text:
‘Jehofa o bua jaana a re: Lo se ka lwa bolola, le fa e le go tlhabana le bana ba ga rraeno; a mongwe le mongwe wa lona a boele kwa ga gagwe; gonne selo se, se tswa mo go nna.’ ” Mme ba reetsa mafoko a ga Jehofa, ba boa kwa go bololeleng Jeroboame.


text:
Mme a thatafatsa manno a a thata a phemelo, a baya balaodi gone, le sekokotlegelo sa dijo, le lookwane le bojalwa jwa mofine.


text:
Le mo motseng mongwe le mongwe a baya dithebe le marumo, a e thatafatsa mo go feteletseng. Mme Bajuta le Babenjamine, e ne e le ba gagwe.


text:
Baperesiti le Balefi ba ba mo go ba Iseraele botlhe ba ya kwa go ene ba tswa kwa melelwaneng yotlhe ya bone.


text:
Gonne Balefi ba ne ba tlogela dintlhana tsa bone, le dithuo tsa bone ba tla mo Juta le mo Jerusalema, gonne Jeroboame le bomorwawe ba ba latlha, gore ba se ka ba direla Jehofa ka tiro ya boperesiti.


text:
Mme a itlhomela baperesiti ba mafelo a a tlotlometseng, le ba medimo ya dikapodi, le ba dinamane tse o di dirileng.


text:
Morago ga bone, go sa le go tswa mo ditsong tsotlhe tsa Iseraele botlhe ba ba itlhomamisitseng ka pelo tsa bone go batla Jehofa, Modimo wa Iseraele, mme ba tla Jerusalema go isetsa Jehofa Modimo wa borraabo tlhabelo.


text:
Jalo ba thatafatsa bogosi jwa Juta, ba naya Rehoboame morwa Solomone thata, ka dinyaga di le tharo, gonne ba ne ba sepela ka dinyaga di le tharo mo tseleng ya ga Dafite le Solomone.


text:
Rehoboame a tsaya mosadi, Mahalathe morwadia Jerimothe, morwa Dafite, le wa ga Abihaile morwadia Eliabe morwa Jese.


text:
Rehoboame a rata Maaka, morwadia Abesalome bogolo go basadi botlhe ba gagwe le bagadingwana ba gagwe; (gonne o ne a tsaya basadi ba le 18 le bagadingwana ba le 60, mme a tshola bana ba basimane ba le 28, ba basetsana ba le 60.)


text:
Rehoboame a baya Abija morwa Maaka mogolo, e bong kgosana mo go bomonnawe, gonne o na a laotse go mo dira kgosi.


text:
A dira ka botlhale, a falaletsa bomorwawe botlhe le mafatshe otlhe a Juta le Benjamine, a ba baya mo motseng mongwe le mongwe o o thekeleditsweng, a ba naya dijo ka botlalo. A ba batlela basadi ba le bantsi.


text:
Ga dirala e rile bogosi jwa ga Rehoboame bo sena go tlhomama, le ene a le thata, a tlogela molao wa ga Jehofa, le Baiseraele botlhe nae.


text:
Ga dirala ya re ka ngwaga wa botlhano wa kgosi Rehoboame, Shišake kgosi ya Egepeto a bololela Jerusalema, ka ba ne ba leofetse Jehofa,


text:
a na le dikara di le 1 200, mme bapalami ba dipitse ba le 60 000; batho ba ba tlang nabo ba tswa Egepeto ba bo ba se na palo: Balubime, le Basukime le Baethiopia.


text:
Shemaia moperofeti a tla kwa go Rehoboame, le kwa dikgosaneng tsa Juta, tse di phuthegetseng kwa Jerusalema, ka ntlha ya ga Shišake, mme a ba raya a re: “Jehofa, o bua jaana a re: ‘Lo ntatlhile, ke gone ka moo le nna ke lo tlogetse mo seatleng sa ga Shišake.’ ”


text:
E rile Jehofa a bona fa ba ikokobeditse, lefoko la ga Jehofa la tla kwa go Shemaia, la re: “Ba ikokobeditse; ga nketla ke ba senya, mme ke tlaa ba naya kgololo ka ntlha nngwe, le bogale jwa me ga bo ketla bo gorometsegela Jerusalema ka Shišake.


text:
Le fa go ntse jalo ba tlaa nna batlhanka ba gagwe; gore ba itse tirelo ya me, le tirelo ya magosi a mafatshe.”


text:
Jalo Shišake kgosi ya Egepeto a bololela Jerusalema, mme a tsaya a tlosa dikhumo tsa ntlo ya ga Jehofa, le dikhumo tsa ntlo ya kgosi; a tsaya gotlhe fela; a tlosa le dithebe tsa gouta tse Solomone o kileng a di dira.


text:
Kgosi Rehoboame a dira dithebe tsa kgotlho mo boemong jwa tsone, a di tsenya mo diatleng tsa balaodi ba balebedi ba ba lebelang kgoro ya ntlo ya kgosi.


text:
Ga dirala e ne e tle e re fa kgosi e tsena mo ntlong ya ga Jehofa, balebedi ba di sikare, ba itse go di busetsa mo ntlwaneng ya balebedi.


text:
Mme ya re a ikokobetsa, bogale jwa ga Jehofa jwa mo fapoga, go tla a se ka a mo senyetsa ruri, gape mo Juta ga fitlhelwa dilo tse di molemo.


text:
Jalo kgosi Rehoboame a ithatafatsa mo Jerusalema, mme a busa; gonne Rehoboame o rile a simolola go busa a bo a le dinyaga di le 41, mme a busa ka dinyaga di le 17 mo Jerusalema, e le motse o Jehofa o ne a o itshenketse mo ditsong tsotlhe tsa Iseraele, go tla a baya leina la gagwe gone. Leina la ga mmaagwe e ne e le Naama mosadi wa Moamone.


text:
Jaana ditiro tsa ga Rehoboame tsa ntlha le tsa morago, a ga di a kwalwa mo mafokong a ga Shemaia moperofeti, le a ga Ito molebi, ka fa mokgweng wa palo ya ditshika. Ga bo go ntse go le dintwa gare ga Rehoboame le Jeroboame ka metlha yotlhe.


text:
Mme Rehoboame a robala le borraagwe, a fitlhwa mo motseng wa ga Dafite; mme Abija morwawe a busa mo boemong jwa gagwe.


text:
A busa ka dinyaga di le tharo mo Jerusalema; leina la ga mmaagwe e ne e le Mikaia morwadia Uriele wa Gibea. Mme go ne go le ntwa gare ga Abija le Jeroboame.


text:
Abija a rulaganya tlhabano a na le ntwa ya diganka tsa tlhabano, e bong banna ba ba tlhophegileng ba le 400 000. Jeroboame a mo abela tlhabano a na le banna ba ba tlhophegileng ba le 800 000, ba e ne e le diganka tse di dinatla.


text:
Abija a ema mo godimo ga thabana ya Semaraime e e mo lefatsheng la Eferaime la makhujana a re: “A ko o nkutlwe wena Jeroboame le Baiseraele botlhe.


text:
A ga lo a tshwanela go itse fa Jehofa Modimo wa Iseraele a neile Dafite bogosi jwa Iseraele ka bosakhutleng, e bong ene le bomorwawe ka kgolagano ya letswai?


text:
Le fa go ntse jalo Jeroboame morwa Nebate, motlhanka wa ga Solomone morwa Dafite, a ema, a tsuololela morena wa gagwe.


text:
Ga phuthegela kwa go ene banna ba ba difafalele, banna ba ba diramatla, ba ithatafaletsa go tlhabana le Rehoboame morwa Solomone ka Rehoboame a sa ntse a le lekau, a le pelo e e sisimogang, mme a retelelwa ke go ganela nabo.


text:
Mme jaana gompieno lo gopotse go ganela le bogosi jwa ga Jehofa bo le mo seatleng sa bomorwa Dafite, lo bontsi jo bogolo, lo na le dinamane tsa gouta tse Jeroboame o di lo diretseng go nna medimo.


text:
A ga lo a leleka baperesiti ba ga Jehofa bomorwa Arone, le Balefi, mme lo itiretse baperesiti ka fa mokgweng wa ditšhaba tsa mafatshe a mangwe? Ke go re, le fa mongwe a ka tla go itshwaya ka kgongwana le diphelefu di supa, yo o ka nna moperesiti fela wa yone e e seng medimo.


text:
“Mme ka ga rona, Jehofa ke ene Modimo wa rona, ga re a mo latlha; re na le baperesiti ba ba direlang Jehofa, e bong bomorwa Arone, le Balefi mo tirong ya bone:


text:
Ba fisetsa Jehofa ka moso le maitsebowa ditshupelo tse di fisiwang le maswalo a a monate; le senkgwe sa tshupo ba tle ba se baakanye mo lomating lwa bojelo lo lo itshepileng; le setlhomo sa lobone sa gouta se na le dilampa tsa sone, go tla di tuka ka maitsebowa otlhe, gonne rona re tshegeditse tebelo ya ga Jehofa Modimo wa rona; mme lona lo mo latlhile.


text:
Mme bonang, Modimo o na le rona kwa tlhogong ga rona, le baperesiti ba one ba na le dinaka tsa tlhagiso, ba letsa modumo wa tlhagiso ka ga lona. Lona bana ba Iseraele, lo se ka lwa tlhabana le Jehofa, Modimo wa borraeno; gonne ga lo ketla lo tlhogonolofala.”


text:
Jeroboame ene a tsamaisa talelo, ya ba dika morago, ba bo ba le fa pele ga Juta, talelo yone ya bo e le kwa morago ga bone.


text:
E rile Bajuta ba gadima, bonang, ntwa e bo e le fa pele ga bone le fa morago ga bone; mme ba goela kwa go Jehofa, le baperesiti ba letsa dinaka.


text:
Foo banna ba Juta ba thela lošalaba; ya re banna ba Juta ba thela lošalaba, ga dirala, go re, Modimo wa lotlha Jeroboame le Baiseraele botlhe fa pele ga Abija le ba Juta.


text:
Abija le batho ba gagwe ba ba bolaya ka polao e kgolo, mme ba Iseraele ba wa ba bolailwe e le banna ba ba tlhophegileng ba le 500 000.


text:
Jalo Baiseraele ba kokobediwa ka lobaka loo, mme bana ba Juta ba fenya ka ba ikaegile mo go Jehofa Modimo wa borraabo.


text:
Abija a konatelela Jeroboame, a gapa metse mengwe mo go ene, Bethele le metse ya teng, le Ješana le metse ya teng, le Eferone le metse ya teng.


text:
Le gone Jeroboame ga a ka a tlhola a bona go thatafala mo metlheng ya ga Abija. Mme Jehofa a mo itaya, mme a swa.


text:
Mme Abija a natlafala, mme a tsaya basadi ba le 14, a tshola bana ba basimane ba le 22, le basetsana ba le 16.


text:
Ditiro tse dingwe tsa ga Abija, le mekgwa ya gagwe le dipolelo tsa gagwe, di kwadilwe mo phuthololong ya ga Ito moperofeti.


text:
Jalo Abija a robala le borraagwe, ba mo fitlha mo motseng wa ga Dafite, mme Asa morwawe a busa mo boemong jwa gagwe. Ya re mo metlheng ya gagwe lefatshe la bona boiketlo ka dinyaga di le some.


text:
Gonne o ne a tlosa dibeso tsa seeng, le mafelo a a tlotlometseng, a thubaka maje a a metloutlo, a rema Medimako.


text:
Le gone a tlosa mafelo a a tlotlometseng le ditshwantsho tsa letsatsi mo metseng yotlhe ya Juta, mme bogosi jwa iketla fa pele ga gagwe.


text:
A aga metse e e thekeleditsweng mo Juta, gonne lefatshe le ne le iketlile, mme a se ka a bona ntwa epe ka dinyago tseo, ka gonne Jehofa o na a mo neile boikhutso.


text:
Gonne o ne a raya Bajuta a re: “A re ageng metse e, mme re direng dithako mo tikologong ya yone, le dikago tse di godileng tsa phemelo, le ditswalo le mephakalego; lefatshe le sa ntse le le fa pele ga rona, ka re batlile Jehofa Modimo wa rona, re mmatlile, mme o re neile boikhutso ka ntlha tsotlhe. Mme ba aga ba kokotlegela.”


text:
Asa o ne a na le ntwa ya banna ba ba tsholang dithebe le marumo, ba ba tswang mo Juta ba le 300 000; le ba ba tswang mo go Benjamine ba le 280 000, ba ba tsholang dithebe ba itse go fula ka bora; ba botlhe e le diganka tse di pelokgale.


text:
Mme ba bololelwa ke Sera wa Moethiopia a na le ntwa e le 1 000 000, le dikara di le 300; a fitlha mo Mareša.


text:
Asa a goela kwa go Jehofa Modimo wa gagwe a re: “Jehofa, ga go na ope kwa ntle ga gago yo o thusang, gare ga mothata le yo o se nang nonofo; re thuse Jehofa Modimo wa rona, gonne re ikaegile mo go wena, re bololetse bontsi jo ka leina la gago. Jehofa, ke wena Modimo wa rona, a motho a se go fenye.”


text:
Asa le batho ba a nang nabo a ba konatelela ba ya go fitlha kwa Gerare, mme Baethiopia ba wa ka bontsi jo bogolo; ya ba ya nna motlhakola o o diphepa, gonne ba ne ba thubegile fa pele ga Jehofa, le fa pele ga ntwa ya gagwe; mme ba tsaya thopo e le kgolo thata.


text:
Ba kgemetha metse yotlhe e e mo tikologong ya Gerare, gonne poifo ya ga Jehofa ya tla mo go bone, mme ba thopa metse yotlhe, gonne go le thopo e le kgolo mo go yone.


text:
Ba kgemetha le yone megope ya dikgomo, ba ba ba gapa dinku di le dintsi le dikamela, mme ba boela Jerusalema.


text:
Mme a tswa a ya go kgatlhantsha Asa, a mo raya a re: “Lo nkutlweng, wena Asa, le Bajuta botlhe le Babenjamine; Jehofa o na le lona, fa lo sa ntse lo na le ene; fa lo mmatla o tlaa bonwa ke lona; mme fa lo mo latlha le ene o tlaa lo latlha.


text:
Jaana Baiseraele e sa le bogologolo ba bo ba ntse ba se na Modimo wa boammaaruri, ba se na moperesiti yo o rutang, le fa e le molao.


text:
E ne e tle e re mo pitlaganong ya bone fa ba boela mo go Jehofa Modimo wa Iseraele, mme ba mmatla, a bonwe ke bone.


text:
Ya re mo metlheng eo yo o bololang le yo o gorogang, ba ne ba sa bone kagiso, go le ditshwenyego tse dikgolo mo banning botlhe ba mafatshe.


text:
Ba ne ba thubaganngwa, morafe ke morafe le motse ke motse, gonne Modimo wa ba tshwenya ka dipitlagano tsotlhe fela.


text:
E rile Asa a utlwa mafoko ao, le polelo ya ga Obete moperofeti, a itira pelokgale, a tlosa dilo tse di makgapha mo lefatsheng lotlhe la Juta le la Benjamine, le mo metseng e o ne a e gapile mo lefatsheng la Eferaime la makhujana; a šafatsa sebeso sa ga Jehofa, se se fa pele ga mokatako wa ga Jehofa.


text:
A phutha Bajuta botlhe le Babenjamine, le ba ba jakileng mo go bone ba tswa Eferaime le Manase, le ba ba tswang kwa go Simeone; gonne ba ne ba wela kwa go ene ba le bantsi ba tswa mo Iseraele, ka ba bona fa Jehofa Modimo wa gagwe a na nae.


text:
Ba isetsa Jehofa tlhabelo ka tsatsi leo, ga thopo e ba tsileng nayo, dikgomo di le 700 le dinku di le 7 000.


text:
Ba tsena mo kgolaganong, ya gore ba batle Jehofa Modimo wa borraabo, ka pelo yotlhe ya bone, le ka mowa otlhe wa bone;


text:
le gore le fa e le mang yo o ganang go batla Jehofa Modimo wa Iseraele, a bolawe, le fa e ka bo e le yo monnye kgotsa yo mogolo, le fa e ka bo e le monna kgotsa mosadi.


text:
Bajuta botlhe ba itumelela ikano eo, gonne ba ikanne ka pelo yotlhe, mme ba mmatla ka keletso yotlhe ya bone; mme a bonwa ke bone; mme Jehofa a ba naya boikhutso mo tikologong.


text:
Le ene Maaka, mma Asa kgosi, a mo tlosa mo go tlholeng a le mohumagadi, gonne a diretse Modimako setshwantsho se se maswe; mme Asa a rema setshwantsho sa gagwe, a se dira lorole, a se fisetsa fa molatswaneng wa Kiterone.


text:
Mafelo a a tlotlometseng ga a ka a tlosiwa mo Iseraele; le fa go ntse jalo pelo ya ga Asa e ne e itekanetse ka metlha yotlhe ya gagwe.


text:
A isa mo ntlong ya Modimo dilo tse rraagwe o ne a di tshwaetse Modimo le tse ene ka esi o ne a di tshwaile, selefera, gouta le dilwana.


text:
E rile ka ngwaga wa 36 wa puso ya ga Asa, Baaša kgosi ya Iseraele a bololela Juta, a aga motse wa Rama gore a tle a se ka a leseletsa ope go tswa le fa e le go tsena kwa go Asa kgosi ya Juta.


text:
Foo Asa a ntsha selefera le gouta mo dikhumong tsa ntlo ya ga Jehofa, le mo go tsa ntlo ya kgosi, a roma kwa go Benehatate kgosi ya Siria yo o agileng kwa Damaseko a re:


text:
“Go na le kgolagano gare ga me nao, jaaka go ne go ntse gare ga rre le rraago; bona, ke go rometse selefera le gouta; ya o senye kgolagano ya gago le Baaše kgosi ya Iseraele, gore a tle a tloge mo go nna.”


text:
Benehatate a reetsa kgosi Asa, mme a roma balaodi ba dintwa tsa gagwe ba bololela metse ya Iseraele; ba kgemetha Ijone le Dane le Abelemaime le metse yotlhe ya mabolokelo ya Nafetali.


text:
Foo kgosi Asa a tsaya Bajuta botlhe, ba tlosa maje a motse wa Rama le dikgong tsa one tse Baaše o ne a aga ka tsone; mme a aga ka tsone Geba le Misepa.


text:
E rile ka lobaka loo Hanani molebi a tla kwa go Asa kgosi ya Juta, a mo raya a re: “E re ka o ikaegile mo kgosing ya Siria, mme wa se ka wa ikaega mo go Jehofa Modimo wa gago, ke gone ka moo ntwa ya kgosi ya Siria e falotse mo atleng sa gago.


text:
A Baethiopia le Balubime ba ne ba se ntwa e kgolo thata, ba na le dikara le bapalami ba dipitse ba le bontsi jo bo feteletseng? Le fa go ntse jalo, ka o ne o ikaegile mo go Jehofa, a ba tsenya mo seatleng sa gago.


text:
Gonne matlho a ga Jehofa a sianela kwa le kwa mo lefatsheng lotlhe go iponatsa fa a le thata ntlheng ya batho ba dipelo tsa bone di leng boitekanelo mo go ene. O dirile ka bonyana mo go se; gonne go tloga mo lobakeng lwa gompieno o tlaa bona dintwa.”


text:
Foo Asa a nna bogale le molebi, a mo tsenya mo ntlong ya kgolegelo gonne o na a mo šakgaditse thata ka ntlha ya selo se. Mme Asa a patika batho bangwe ka lobaka loo.


text:
Mme bonang, ditiro tsa ga Asa tsa ntlha le tsa morago, bonang, di kwadilwe mo lokwalong lwa dikgosi tsa Juta le tsa Iseraele.


text:
E rile ka ngwaga wa 39 wa puso ya gagwe Asa, a nna molwetse mo dinaong; bolwetse jwa gagwe bo ne bo le botona thata; mme mo bolwetseng joo ga a a ka a batla Jehofa, fa e se dingaka fela.


text:
Ba mo fitlha mo diphupung tsa gagwe tse o ne a di ikgabetse mo motseng wa ga Dafite, ba mo latsa mo bolaong jo bo tletseng dinkga monate le malao mangwe le mangwe a a baakantsweng ka botswerere jwa modira melemo; mme ba mo direla phiso ya maswalo e le kgolo thata.


text:
A baya batlhabani mo metseng yotlhe e e thekeleditsweng ya Juta, a baya ditlhopha tsa masole mo lefatsheng la Juta le mo metseng ya Eferaime, e Asa rraagwe o ne a e gapile.


text:
Jehofa o ne a na le Jehošafate, gonne a sepela mo ditseleng tsa ntlha tsa ga Dafite rraagwe, mme a se ka a batla kwa go boBaale.


text:
A batla mo Modimong wa ga rraagwe, a sepela mo ditaolong tsa one, mme e seng ka fa ditirong tsa Baiseraele.


text:
Ke gone ka moo Jehofa a tlhomamisa bogosi mo seatleng sa gagwe; mme Bajuta botlhe ba leretse Jehošafate dineo; a bona khumo le tlotlo ka botlalo.


text:
Pelo ya gagwe ya tsholetsega mo tseleng tsa ga Jehofa; gape a tlosa mafelo a a tlotlometseng le Medimako mo Juta.


text:
Gape ya re ka ngwaga wa boraro wa puso ya gagwe a roma dikgosana tsa gagwe, e bong Benehaile, le Obadia, le Sekaria, le Nathanaele le Mikaia, ba ya go ruta mo metseng ya Juta;


text:
le Balefi nabo, e bong Shemaia, le Nathania, le Sebadia, le Asafele, le Shemi-ramothe, le Jehonathane, le Atonija, le Tobija le Tobatonija ba Balefi; le baperesiti nabo, e bong Elišame le Jehorame.


text:
Ba ruta mo Juta ba tshotse lokwalo lwa molao wa ga Jehofa, ba tsamaya ba ralala metse yotlhe ya Juta, ba ruta mo bathong.


text:
Poifo ya ga Jehofa ya wela mo magosing otlhe a mafatshe a a mo tikologong ya Juta, mme ba se ka ba dira ntwa le Jehošafate.


text:
Bangwe ba Bafilisitia ba leretse Jehošafate dineo le selefera sa lekgetho; Baarabia ba mo leretse matsomane, diphelefu di le 7 700; le diphoko di le 7 700.


text:
O ne a na le ditiro di le dintsi mo metseng ya Juta; le banna ba ntwa e le diganka tse di pelokgale mo Jerusalema.


text:
Mme e ke yone palo ya bone ka fa makgotleng a borraabo: Bajuta, balaodi ba dikete; Atane wa molaodi le diganka tse di pelokgale di le 300 000 di na nae.


text:
Yo o ne a rulagana le ene e ne e le Amasia morwa Sikeri, yo o ne a ineela mo go Jehofa ka peleego; le diganka tse di pelokgale di le 200 000 nae.


text:
Le Babenjamine; Eliate wa seganka se se pelokgale le batho ba le 200 000 ba ba tlhometseng bora le thebe, ba na nae.


text:
Yo o ne a rulagana le ene e ne e le Jehosabate, a na le batho ba le 180 000 ba ba iketleeleditseng ntwa.


text:
Bao ke bone ba ba neng ba direla fa kgosing, kwa ntle ga ba kgosi e ba beileng mo metseng e e thekeleditsweng mo lefatsheng lotlhe la Juta.


text:
E rile dinyaga dingwe di sena go feta a ya kwa go Ahabe kwa Samaria. Mme Ahabe a tlhabisa ene le batho ba o nang nabo dinku le dikgomo ka bontsi, a mo tlhotlheletsa go tla a bolola nae a ya kwa Ramothe-gileate.


text:
Ahabe kgosi ya Iseraele, a raya Jehošafate kgosi ya Juta a re: “A o tlaa bolola le nna ke ya Ramothe-gileate?” Mme a mo fetola a re: “Ke ntse jaaka wena, le batho ba me ba ntse jaaka batho ba gago; re tlaa nna nao mo ntweng.”


text:
Jehošafate a raya kgosi ya Iseraele a re: “Ke a go rapela, a ko o botse lefoko mo go Jehofa gompieno.”


text:
Foo kgosi ya Iseraele ya phutha baperofeti, banna ba le 400, a ba raya a re: “A ke re ye go tlhabana kwa Ramothe-gileate, kgotsa a ke re khutle?” Ba re: “Ya; gonne Modimo o tlaa o tsenya mo seatleng sa kgosi.”


text:
Jehošafate a re: “Kwa ntle ga bao, a ga go na moperofeti ope wa ga Jehofa yo re ka botsang mo go ene?”


text:
Kgosi ya Iseraele ya raya Jehošafate ya re: “Go sa na le monna mongwe yo re ka botsang mo go Jehofa ka ene; mme ke a mo ila, gonne ga a ke a bolela molemo gope ka ga me, fa e se bosula fela ka metlha yotlhe; ke ene Mikaia morwa Imele.” Jehošafate a re: “A kgosi e se re jalo.”


text:
Foo kgosi ya Iseraele ya bitsa mogolwane mongwe, ya re: “Itlhaganele o ye go lere Mikaia morwa Imele.”


text:
Jaana kgosi ya Iseraele le Jehošafate kgosi ya Juta, mongwe le mongwe a dutse mo setulong sa gagwe sa bogosi, ba apere dikobo tsa bone, mme ba bo ba dutse fa patlelong fa botsenong jwa kgoro ya Samaria; baperofeti botlhe ba bo ba bolela fa pele ga bone.


text:
Setekia morwa Kenaana a itirela dinaka tsa tshipi, mme a re: “Jehofa o bua jaana a re: ‘O tlaa kgorometsa Basiria ka tse, go tsamaya ba nyelela.’ ”


text:
Baperofeti botlhe ba bolela jalo, ba re: “Ya kwa Ramothe-gileate, o fenye, gonne Jehofa o tlaa o tsenya mo seatleng sa kgosi.”


text:
Morongwa yo o ileng go bitsa Mikaia a bua nae, a re: “Bona, mafoko a baperofeti a kakanyetsa kgosi molemo ka molomo o le mongwe fela; ke gone ke a go rapela, a lefoko la gago le tshwane le lengwe la bone, o bue molemo.”


text:
Ya re a fitlha kwa kgosing, kgosi ya mo raya ya re: “Mikaia, a ke re ye go tlhabana kwa Ramothe-gileate, kgotsa a ke ke khutle?” Mme a re: “Yang, lo fenye; mme ba tlaa tsenngwa mo seatleng sa lona.”


text:
Kgosi ya mo raya ya re: “Ke tla ge ikanisa ga kae, fa o se ketla o bua sepe le nna fa e se boammaaruri mo ineng la ga Jehofa?”


text:
Mme a re: “Ke bonye Baiseraele botlhe ba faletse mo dithabeng ba ntse jaaka dinku tse di se nang modisa: mme Jehofa a re: ‘Ba, ga ba na mong; a monna mongwe le mongwe a boele kwa ntlong ya gagwe ka kagiso.’ ”


text:
A re: “Ke gone utlwang lefoko la ga Jehofa: Ka bona Jehofa a dutse mo setulong sa gagwe sa bogosi, mme lesomosomo lotlhe la legodimo le ne le eme ka fa letsogong la gagwe le legolo le fa go la molema.


text:
Mme Jehofa a re: ‘Mang yo o tlaa tsietsang Ahabe kgosi ya Israele, gore a tsamaye a ye go wa kwa Ramothe-gileate?’ Mme mongwe a bua ka mokgwa o, yo mongwe a bua ka mokgwa o sele.


text:
Ga tswa mowa mongwe, wa ema fa pele ga Jehofa, wa re: ‘Ke tlaa mo fepisa.’ Mme Jehofa a mo raya: ‘Ka eng?’


text:
Wa re: ‘Ke tlaa tswa, mme ke tlaa nna mowa o o akang mo melomong ya baperofeti botlhe ba gagwe.’ A re: ‘Mo fepise, le gone o tlaa fenya; tswa o ye o dire jalo.’


text:
“Ke gone jaana, bona, Jehofa o tsentse mowa o o akang mo melomong ya baperofeti ba, ba gago; Jehofa o buile bosula ka ga gago.”


text:
Foo Setekia morwa Kenaana a atamela, a tlhanya Mikaia mo lesameng, a re: “Mowa wa Modimo o dule ka tsela efe mo go nna wa ya go bua nao?”


text:
Mme Mikaia a re: “Bona, o tlaa bona mo tsatsing leo, mogang o tsenang mo ntlwaneng e e kwa teng o ya go iphitlha gone.”


text:
mme lo re: ‘Kgosi e bua jaana, ya re: Tsenyang seapu se mo ntlong ya kgolegelo, lo mo neye dijo tsa patiko, le metsi a patiko, go tsamaya ke boa ka kagiso.’ ”


text:
Mikaia a re: “E tlaa re fa o ka boa le fa e le motlha o mongwe fela ka kagiso, Jehofa o tlaa bo a se ka a bua ka nna.” Mme a re: “Lo bo lo utlwe lona lotlhe ditšhaba.”


text:
Kgosi ya Iseraele ya raya Jehošafate ya re: “Ke tlaa ba ikgakisa, ke itse go tsena mo tlhabanong; wena o apare dikobo tsa gago fela.” Kgosi ya Iseraele ya ba ikgakisa; mme ba tsena mo tlhabanong.


text:
Kgosi ya Siria e ne e laotse balaodi ba dikara tsa gagwe, ya re: “Lo se ka lwa tlhabana le ope monnye le fa e le mogolo, fa e se le kgosi ya Iseraele e le yosi fela.”


text:
Ga dirala ya re balaodi ba dikara ba bona Jehošafate, ba re: “Ke ene kgosi ya Iseraele.” Ke gone ka moo ba sokologa ba tlhabana nae; Jehošafate a goa, mme Jehofa a mo thusa; mme Modimo wa ba tlhotlheletsa gore ba mo tlogele.


text:
Mme ga dirala, ya re balaodi ba dikara ba bona fa e se kgosi ya Iseraele, ba bowa mo go mo konateleleng.


text:
Monna mongwe a hula fela ka bora, ka phaphouletso, mme a betsa kgosi ya Iseraele fa malokololong a moitshomelo wa phemelo; ke gone ka moo a raya mokgweetsi wa kara a re: “Retolola letsogo la gago o ntsamaise ke tswe mo ntweng; gonne ke tlhabilwe mo go botlhoko.”


text:
Mme tlhabano ya gakala ka tsatsi leo; le fa go ntse jalo kgosi ya Iseraele ya ikemisa mo kareng ya yone, go tlhabana le Basiria go ya maitseboeng; mme ya re e ka ne e le ka letsatsi le kotlomela, a swa.


text:
Jehu morwa Hanani molebi, a tswa a ya go mo kgatlhantsha, mme a raya kgosi Jehošafate a re: “A o ne o tshwanetse go thusa baikepi, le go rata bone ba ba ilang Jehofa? Bogale jo bo tswang kwa go Jehofa bo mo go wena ka ntlha ya selo se.


text:
Legale dilo tse di molemo di fitlhetswe mo go wena, ka o tlositse Medimako mo lefatsheng, o itlhomamisitse pelo go batla Modimo.”


text:
Jehošafate a aga mo Jerusalema, a tswa gape a tsamayatsamaya mo bathong, go tswa Beerešeba go ya lefatsheng la Eferaime la makhujana, mme a ba busetsa mo go Jehofa Modimo wa borraabo.


text:
A tlhoma baatlhodi mo lefatsheng mo metseng yotlhe ya Juta e e thekeleditsweng, mo motseng mongwe le mongwe.


text:
A raya baatlhodi a re: “Lo gopole se lo se dirang, gonne ga lo atlhole ka ga motho, fa e se ka ga Jehofa fela; mme o na le lona mo go atlholeng.


text:
Ke gone jaana a poifo ya go Jehofa e nne mo go lona; lo tlhokomele lo e dire, gonne ga go na boikepo bope mo go Jehofa Modimo wa rona, le fa e le go tlhokomela bomangmang jwa batho, le fa e le go amogela dineo.”


text:
Gape mo Jerusalema Jehošafate a tlhoma ga Balefi le ga baperesiti, le ga ditlhogo tsa matlo a borara ba Iseraele, a ba tlhomela katlholo ya ga Jehofa, le ka ga dikgang. Mme ba boela Jerusalema.


text:
Mme a ba laya, a re: “Lo dire jaana mo go boifeng Jehofa, ka boikanngo, le ka pelo e e itekanetseng.


text:
E a tle e re kgang nngwe e tla kwa go lona e tswa mo baneng ba ga rraeno ba ba agileng mo metseng ya bone, gare ga madi le madi, le gare ga molao le taolo, le gare ga tao le katlholo, lo ba tlhagise, gore ba tle ba se ka ba nna molato mo go Jehofa, mme bogale jwa tla mo go lona le mo baneng ba ga rraeno; dirang mo, mme ga lo ketla lo nna molato.


text:
Mme bonang, Amaria moperesiti yo mogolo o lo laola mo dilong tsotlhe tse e leng tsa ga Jehofa; mme Sebadia morwa Išemaele, molaodi wa ntlo ya Juta, o lo laola mo dilong tsotlhe tse e leng tsa kgosi; le bone Balefi ba tlaa nna balaodisiwa fa pele ga lona. Dirang ka botlhoka poifo; mme a Jehofa a nne le ba ba molemo.”


text:
Ga dirala ya re morago ga moo, bana ba Moabe, le bana ba Amone, le bangwe ba Bameuni ba na nabo, ba bololela Jehošafate ba tla go tlhabana nae.


text:
Foo ga tla bangwe ba ba bolelelang Jehošafate, ba re: “Go tla bontsi jo bogolo jwa batho go tlhabana nao, ba tswa moseja ga lewatle kwa Siria; mme bona, ba mo Hasasone-tamare” (ke one Enegedi).


text:
Jehošafate a boifa, mme a ineela mo go batleng Jehofa, a laola gore go ikidiwe dijo go ya le lefatshe lotlhe la Juta.


text:
Mme Bajuta ba phuthega, ba tla go senka thuso mo go Jehofa, ba tswa fela mo metseng yotlhe ya Juta, ba tla go senka Jehofa.


text:
Jehošafate a ema mo phuthegong ya ba Juta le ba Jerusalema, mo ntlong ya ga Jehofa, fa pele ga lolwapa lo loša;


text:
mme a re: “Jehofa Modimo wa borraetsho, a ga o Modimo kwa legodimong? A ga o molaodi wa magosi otlhe a merafe? Mo seatleng sa gago go thata le nonofo, mme go se na ope yo o ka emang fa pele ga gago.


text:
Wena Modimo wa rona, a ga o a leleka banni ba lefatshe leno fa pele ga Baiseraele batho ba gago, lefatshe wa le naya losika lwa ga Aberahame, tsala ya gago, ka bosakhutleng.


text:
‘Fa bosula bo tla mo go rona, tšhaka, tshekiso, kgotsa kgogodi, kgotsa leuba, re tlaa ema fa pele ga ntlo e, le fa pele ga gago (gonne leina la gago le mo ntlong e,) re tlaa biletsa kwa go wena mo pitlaganong ya rona, mme o tlaa utlwa o boloka.’


text:
“Mme jaana bona, bana ba Amone le ba Moabe le ba thaba ya Seira, ba o ganneng, wa re Baiseraele ba se ka ba ba tlhasela, jale ka ba tswa lefatsheng la Egepeto, mme ba ba fapoga, ba se ka ba ba senya;


text:
Modimo wa rona a ga o ketla o ba sekisa? Gonne rona ga re na thata ya go tlhabana le lesomo le legolo le le re bololetseng; le gone ga re itse se re ka se dirang; mme matlho a rona a koo go wena.”


text:
Bajuta botlhe ba ema fa pele ga Jehofa ba na le banyana ba bone, le basadi ba bone, le bana ba bone.


text:
Foo ya re mo gare ga phuthego, mowa wa ga Jehofa wa tla mo go Jahasiele Molefi, wa bomorwa Asafe, e bong mo go Jahasiele morwa Sekaria morwa Benaia morwa Jeiele morwa Matania;


text:
mme a re: “Reetsang lona lotlhe Bajuta, le lona banni ba Jerusalema, le wena kgosi Jehošafate; Jehofa o lo raya jaana, a re: ‘Lo se ka lwa boifa, le gone lo se ka lwa rerega ka ntlha ya bontsi jo bogolo jo; gonne tlhabano ga se ya lona, ke ya Modimo.


text:
E re ka moso lo bolole lo ye go tlhabana nabo; bona, ba tlhatloga ka fa botlhatlogong jwa Sise; lo tlaa ba fitlhela kwa sekhutlong sa molapo, bolebagana le naga ya Jeruele.


text:
Ga go ketla go batlwa gore lo tlhabane mo tlhabanong e; lo ikemiseng lo eme fela, mme lo bone poloka ya ga Jehofa e e nang le lona, lona ba Juta le ba Jerusalema.’ Lo se ka lwa boifa, lo bo lo se rerege; e re ka moso lo bolole lo ye go tlhabana nabo; gonne Jehofa o na le lona.”


text:
Jehošafate a ikoba tlhogo, a ikisa fa fatshe ka sefatlhogo, le Bajuta botlhe le banni ba Jerusalema ba wela fa pele ga Jehofa, ba obamela Jehofa.


text:
Balefi ba bana ba Makohathe le ba bana ba Bakora, ba ema ba baka Jehofa, Modimo wa Iseraele, ka lentswe le le tsholetsegileng thata.


text:
Ka moso ba phakela ba bololela kwa nageng ya Tekoa; mme ya re ba tswa, Jehošafate a ema, a re: “Nkutlwang lona Bajuta, le lona banni ba Jerusalema; lo dumeleng mo go Jehofa Modimo wa lona, jalo lo tlaa tlhomamisiwa; dumelang baperofeti ba gagwe, jalo lo tlaa tlhogonolofala.”


text:
O rile a sena go gakololana le batho, a tlhoma bone ba ba tlaa opelelang Jehofa, ba baka bontle jwa boitshepo, gore e re ba tsamaya fa pele ga ntwa, ba re: “Bakang Jehofa, gonne boutlwelobotlhoko jwa gagwe bo eme ka bosakhutleng.”


text:
Ya re ba simolola go opela le go baka, Jehofa a beela bana ba Amone balaledi, le ba Moabe le ba thaba ya Seire, ba ba tsileng go tlhabana le Bajuta; mme ba kgemethwa.


text:
Gonne bana ba Amone le ba Moabe ba nanoga ba tlhabana le bana ba thaba ya Seire go tla ba bolaya le go ba lailela ruri; e rile ba sena go fetsa banni ba Seire, ba tloga ba menogana ba senyana.


text:
E rile Bajuta ba tla kagong ya tebelo ya naga, ba leba bontsi jwa batho; mme bonang, ya bo e le ditoto-toto fela tse di wetseng fa fatshe, go se na ope yo o falotseng.


text:
E rile Jehošafate le batho ba gagwe ba tla go tsaya thopo ya bone, ba fitlhela mo go bone letlotlo la dikhumo le diaparo, le mekgabo e e thata go rekwa, ba di itlosetsa mo go bone, go feta mo ba ka go rwalang, mme ga feta malatsi a le mararo ba ntse ba rora thopo, e ne e le kgolo thata.


text:
Ya re ka letsatsi la bone ba phuthega mo molapong wa Beraka, gonne ke gone kwa ba ne ba baka Jehofa gone; ke gone ka moo felo foo ga rewa leina ga twa, Molapo wa Beraka, nako e sa le eno.


text:
Foo ba bowa, motho mongwe le mongwe wa Juta le wa Jerusalema, Jehošafate a le fa pele ga bone, ba ya gape kwa Jerusalema ka boitumelo; gonne Jehofa a ba itumedisitse ka ga baba ba bone.


text:
Poifo ya Modimo ya nna mo magosing otlhe a mafatshe ka, ba utlwa fa Jehofa a tlhabanye le baba ba Iseraele.


text:
Bogosi jwa ga Jehošafate jwa bona boiketlo, gonne Modimo wa gagwe o ne wa mo naya boikhutso mo tikologong yotlhe.


text:
Jehošafate a busa Bajuta: O rile a simolola go busa a bo a le dinyaga di le 35. A busa ka dinyaga di le 25 mo Jerusalema. Leina la ga mmaagwe e ne e le Asuba morwadia Shilihi.


text:
A sepela mo tseleng ya ga Asa rraagwe, a se ka a e fapoga, a ntse a dira se se siameng mo matlhong a ga Jehofa.


text:
Le fa go ntse jalo mafelo a a tlotlometseng ga a ka a tlosiwa; le gone batho ba ne ba ise ba itlhomamise dipelo mo Modimong wa borraabo.


text:
Jaana ditiro tse dingwe tsa ga Jehošafate tsa ntlha le tsa morago, bonang, di kwadilwe mo mafokong a ga Jehu morwa Hanani, a a tsentsweng mo lokwalong lwa dikgosi tsa Iseraele.


text:
Morago ga moo Jehošafate kgosi ya Juta a ikopanya le Ahasia kgosi ya Iseraele; ene yo o ne a dira ka boikepo jo bogolo.


text:
Foo Eliesere morwa Dotafahu wa Mareša a bolela ka ga Jehošafate, a re: “E re ka o ikopantse le Ahasia, Jehofa o sentse ditiro tsa gago.” Mme Dikepe tsa thubega, tsa ba tsa retelelwa ke go ya Tarešiša.


text:
Jehošafate a robala le borraagwe, mme a fitlhwa le borraagwe mo motseng wa ga Dafite; mme Jehorame morwawe a busa mo boemong jwa gagwe.


text:
O ne a na le bomonnawe bomorwa Jehošafate, e bong Asaria, le Jehiele, Sekaria, le Asaria, le Mikaele le Shafatia; boa botlhe e le bomorwa Jehošafate kgosi ya Iseraele.


text:
Rraabo a ba tshwaela a ba naya dineo tse dikgolo, tsa selefera, le tsa gouta le tsa dilo tse di tlhokegang, le metse e e thekeleditsweng mo Juta; mme bogosi jone a bo naya Jehorame, ka e le ene motsalwapele.


text:
Jaana e rile Jehorame a le mo bogosing jwa ga rraagwe, a ithatafaditse, a bolaya bomonnawe botlhe ka tšhaka, le bangwe ba dikgosana tsa Iseraele.


text:
Jehorame o rile a simolola go busa a bo a le dinyaga di le 32; mme a busa ka dinyanga di 8 mo Jerusalema.


text:
Mme a sepela mo tseleng ya dikgosi tsa Iseraele jaaka ba ntlo ya ga Ahabe ba ne ba dira; gonne o ne a nyetse morwadia Ahabe, mme a dira se se bosula mo matlhong a ga Jehofa.


text:
Mme Jehofa a gana go senya ntlo ya ga Dafite ka ntlha ya kgolagano e o kileng a e dira le Dafite, le jaaka a mo solofeditse, go re o tlaa naya ene le bana ba gagwe lobone ka metlha yotlhe.


text:
Foo Jehorame a kgabaganya a na le balaodi ba gagwe ba mephato, le dikara tsotlhe tsa gagwe di na nae; a tsoga bosigo a kgemetha Baetome ba ba mo dikanyeditseng, le balaodi ba dikara.


text:
Jalo Baetome ba sa le ba tsuololela Juta ba tswa taolong ya bone nako ke eno. Balibena le bone ba mo tsuololela ka lone lobaka loo, ka gobo o ne a latlhile Jehofa, Modimo wa borraagwe.


text:
Gape o ne a dira mafelo a a tlotlometseng mo dithabeng tsa Juta, a akafadisa banni ba Jerusalema, a timetsa Bajuta.


text:
Mme ga tla lokwalo kwa go ene lo tswa mo go Elija moperofeti, lwa re: “Jehofa o bua jaana, Modimo wa ga Dafite rraago, a re: ‘E re ka o se ka wa sepela mo ditseleng tsa ga Jehošafate rraago, le fa e le mo ditseleng tsa ga Asa kgosi ya Juta,


text:
mme o sepetse mo tseleng ya dikgosi tsa Iseraele, o akafaditse Bajuta le banni ba Jerusalema, go bile go tshwana jaaka go dirile ba ntlo ya ga Ahabe; gape o bolaile bomonnao ba ntlo ya ga rraago ba ba neng ba go gaisa ka molemo:


text:
Bona, Jehofa o tlaa itaya batho ba gago ka sebetso se segolo, le bana ba gago, le basadi ba gago, le dilo tsa gago tsotlhe fela.


text:
O tlaa bona bolwetse jo bogolo ka botlhoko jwa mala, go tsamaya mala a gago a wela kwa ntle ka ntlha ya bolwetse, ka gale le ka gale.’ ”


text:
Mme ba bololela lefatshe la Juta, ba thobela mo go jone ka thata, ba tlosa thoto yotlhe e e fitlhetsweng mo ntlong ya kgosi, le bomorwawe, le basadi ba gagwe; a ba a tla a se ka a salelwa ke ngwana ope wa mosimane, fa e se Jehoahase, yo mmotlana wa bomorwawe.


text:
Ga dirala ya re motlha mongwe, go sena go feta dinyaga di le pedi mala a gagwe a wela kwa ntle ka ntlha ya bolwetse jwa gagwe, mme a swa ka matlhoko a a thata. Mme batho ba gagwe ba se ka ba mo direla phisetso e e etsang phisetso ya borraagwe.


text:
O rile a simolola go busa a bo a le dinyaga di le 32, mme a busa mo Jerusalema ka dinyaga di fera mebedi; a swa a sa elediwe ke ope; mme ba mo fitlha mo motseng wa ga Dafite, mme e seng mo diphupung tsa dikgosi.


text:
Banni ba Jerusalema ba dira Ahasia, morwa Jehorame yo mmotlana, kgosi mo boemong jwa gagwe; gonne lesomo la batho ba ba kileng ba tla le Baarabia mo bothibelelong ba ne ba bolaile bomogolowe botlhe. Jalo Ahasia morwa Jehorame kgosi ya Juta a busa.


text:
E rile Ahasia a simolola go busa a bo a le dinyaga di le 42; mme a busa ka ngwaga o le mongwe fela mo Jerusalema. Leina la ga mmaagwe e ne e le Athalia morwadia Omeri.


text:
Le ene a sepela mo ditseleng tsa ba ntlo ya ga Ahabe, gonne mmaagwe e ne e le mogakolodi wa gagwe mo go direng ka boikepo.


text:
A dira se se bosula mo ponong ya ga Jehofa, jaaka go ne go dira ba ntlo ya ga Ahabe, gonne bao e ne e le bagakolodi ba gagwe morago ga loso lwa ga rraagwe, go mo isa tshenyegong.


text:
Le gone a sepela ka fa kgakololong ya bone, a bolola le Jehorame morwa Ahabe kgosi ya Iseraele, a ya go tlhabana le Hasaele kgosi ya Siria kwa Ramothe-gileate. Basiria ba tlhaba Jorame a tswa dintho.


text:
A bowa a ya kwa Jesereele a ya go alafiwa dintho tse ba di mo ntshitseng kwa Rama, ka a tlhabana le Hasaele kgosi ya Siria. Mme Asaria morwa Jehorame kgosi ya Juta a ya go lekola Jehorame morwa Ahabe kwa Jesereele ka a lwala.


text:
Jaana tshenyego ya ga Ahasia ya bo e tswa mo Modimong, ka a ile kwa go Jorame. Gonne e rile a fitlha, a bolola le Jehorame, ba bololela Jehu morwa Nemeši, yo Jehofa o ne a mo tloleditse go tla a bolaya ba ntlo ya ga Ahabe.


text:
Ga dirala ya re Jehu a sekisa ba ntlo ya ga Ahabe, a fitlhela dikgosana tsa Juta le bomorwa boo rra Ahasia ba thusa Ahasia, mme a ba bolaya.


text:
A senka Ahasia, mme ba mo tshwara, (ka o ne a iphithile mo Samaria), mme ba mo isa kwa go Jehu mme ba mmolaya; ba mo fitlha gonne, ba re: “Ke morwa Jehošafate, yo o ne a batla Jehofa ka pelo yotlhe ya gagwe.” Ba ntlo ya ga Ahasia ba ne ba se na thata ya go tshegetsa bogosi.


text:
E rile Athalia mma Ahasia a bona fa morwawe a sule, a nanoga a senya losika lotlhe lwa segosi lwa ntlo ya Juta.


text:
Mme Jehošabeathe morwadia kgosi, a tsaya Joaše morwa Ahasia, a mo utswa a mo tlosa mo go bomorwa kgosi ba ba bolailweng, a mo tsenya le mmelegi wa gagwe mo ntlwaneng ya borobalo. Jehošabeathe morwadia kgosi Jehorame, mosadi wa ga Jehoiata moperesiti, (gonne e ne e le kgaitsadia Ahasia), a mo subela Athalia, mme a se ka a mmolaya.


text:
Mme a nna nabo a subilwe mo ntlong ya Modimo ka dinyaga di le thataro, mme Athalia a busa mo lefatsheng.


text:
E rile ka ngwaga wa bosupa Jehoiata a ithatafatsa, a tsaya balaodi ba makgolo, e bong Asaria morwa Jerohame, le Išemaele morwa Jehohanane, le Asaria morwa Obete, le Maaseia morwa Ataia le Elišafate morwa Sikiri, a tsena mo kgolaganong nabo.


text:
Ba ralala lefatshe la Juta, ba phutha Balefi mo metseng yotlhe ya Juta, le ditlhogo tsa makgotla a borara ba Iseraele, mme ba tla mo Jerusalema.


text:
Phuthego yotlhe ya dira kgolagano le kgosi mo ntlong ya Modimo. Jehoiata a ba raya a re: “Bonang, morwa kgosi o tlaa busa jaaka Jehofa a buile ka ga bomorwa Dafite.


text:
Se ke sone se lo tlaa se dirang; lo tlaa kgaogana seraro, kgaogano e ngwe ya lona e nne ba lo tsenang ka Sabata, ba baperesiti le Balefi, lo nne balebedi ba dikgoro;


text:
kgaogano nngwe a e nne fa ntlong ya kgosi; kgaogano e nngwe a e nne fa kgorong ya motheo; mme batho botlhe ba tlaa nna mo malwapeng a ntlo ya ga Jehofa.


text:
A go se tle bape mo ntlong ya ga Jehofa, fa e se baperesiti le Balefi ba ba direlang; bone ba tlaa tsena, ka gonne ba boitshepo; mme bontsi jwa batho ba tlaa tshegetsa tebelo ya ga Jehofa.


text:
Balefi ba tlaa dikanyeletsa kgosi, mongwe le mongwe a tshotse dibolao tsa gagwe; le fa e le mang yo o tsenang mo ntlong, a a bolawe; mme lona lo nne le kgosi fa e tsena, le fa e tswa.”


text:
Balefi le Bajuta botlhe ba dira ka fa go tsotlhe tse Jehoiata moperesiti o di laotseng. Mongwe le mongwe wa bone a tsaya banna ba gagwe ba ba laoletsweng go tsena ka Sabata ba na le ba ba laoletsweng go tswa ka Sabata; gonne Jehoiata moperesiti ga a ka a naya makoko a diphapaano tsela ya go phatlalala.


text:
Jehoiata moperesiti a neela balaodi ba makgolo marumo le dithejana le dithebe tse e neng e le tsa kgosi Dafite, tse di mo ntlong ya Modimo.


text:
A tlhoma batho botlhe, motho mongwe le mongwe a tshotse sebolao sa gagwe, go tswa ka fa ntlheng ya ntlo ya letsogo le legolo go ya fela ntlheng ya la molema, go tla ka sebeso le ntlo, ka fa kgosing, tikologong.


text:
Foo ba ntsha morwa kgosi, ba baya serwalo sa bogosi mo go ene, ba mo naya tshupo, ba mo dira kgosi; Jehoiata le bomorwawe ba mo tlotsa; ba re: “A kgosi e tshele.”


text:
E rile Athalia a utlwa modumo wa batho ka ba siana ba baka kgosi, a tla kwa bathong mo ntlong ya ga Jehofa.


text:
A leba, mme bonang, kgosi ya bo e eme fa lekotwaneng fa botsenong, balaodi le bone ba le fa kgosing le ba dinaka; batho botlhe ba lefatshe ba itumela, ba letsa dinaka; baopedi le bone ba letsa ka dilo tsa kopelo, ba tlhabeletsa ka go opela pako. Foo Athalia a ikgagola diaparo a re: “Mooko! Mooko!”


text:
Jehoiata moperesiti a ntsha balaodi ba makgolo ba ba laolang ntwa, a ba raya a re: “A Athalia a ntshediwe kwa ntle, a tswe mo bathong ba ba rulagantsweng, le fa e le mang yo o mo salang morago, a a bolawe ka tšhaka;” gonne moperesiti o ne a rile: “Lo se ka lwa mmolaela mo ntlong ya ga Jehofa.”


text:
Mme ba mo ntshetsa tsela, a ya kwa botsenong jwa kgoro ya dipitse ya ntlo ya kgosi, mme ba mmolaela gone.


text:
Jehoiata a dira kgolagano gare ga gagwe le batho botlhe, le kgosi, ya go re ba tla nna batho ba ga Jehofa.


