# verses

text:
O se ka wa potlakela go ya go lwa, ka e tlaa re fa wa gaeno a go tlhabisitse ditlhong, o ka tla wa se ka wa itse se o tlaa se dirang mo bofelong jwa gone.


text:
ka gobo yo o go utlwang o ka tla a go kgala, mme kutlwalelo e e bosula ka ga gago e se ke e go tlogele.


text:
Jaaka lenyena la gouta le sekgabisa sa gouta e e itshekileng, mokgalemi yo o botlhale o ntse jalo mo tsebeng e e utlwang.


text:
Jaaka botsididi jwa kapoko mo motlheng wa thobo, morongwa yo o ikanyegang o ntse jalo mo go ba ba mo romang; gonne o rudisa mowa wa beng ba gagwe.


text:
Molaodi o tle a kgonwe ke motho a ikgapa ka bopelotelele, le loleme lo lo bonolo lo tle lo robe marapo.


text:
Go ikanya motho yo o se nang boikanngo mo motlheng wa tlalelo, go tshwana jaaka leino le le robegetseng, le lonao lo lo lokologileng.


text:
Jaaka motho yo o apolang kobo go le serame, le jaaka bojalwa jo bo bodila mo lobung, yo o opelelang pelo e e bohutsana o ntse fela jalo.


text:
Phefo ya Tshelamelapo e tlhola pula, go ntse jalo loleme lo lo sebang lo tle lo tsose sefatlhogo se se bifang.


text:
Go molemo bogolo go nna mo kgokgotshong kwa godimo ga ntlo, bogolo go go aga le mosadi yo o omanang mo ntlong e e atlhameng.


text:
Jaaka metsi a a tsididi mo mothong yo o lenyora, mafoko a a molemo a a tswang lefatsheng le le kgakala a ntse fela jalo.


text:
Jaaka motswedi o o kgoberegileng, le sediba se se leswefaditsweng, motho yo o siameng yo o tlosolosiwang ke baikepi o ntse jalo.


text:
Jaaka kapoko fa go le selemo, le jaaka pula mo motlheng wa thobo, go ntse jalo, tlotlo ga e a tshwanela seeleele.


text:
Jaaka thaga mo go kailakaileng ga yone, le jaaka peolwane mo go fofeng ga yone, go ntse jalo phutso ya lefela ga e ke e nna.


text:
Jaaka kgetsana ya majana a a tlhokegang fa e beilwe mo mokoeng wa maje fela, yo o nayang seeleele tlotlo o ntse jalo.


text:
Jaaka mutlwa o o sotlhomelang mo seatleng sa motagwi, setshwantsho se ntse jalo mo molomong wa dieleele.


text:
Jaaka yo o hulang ka bora a tlhabatlhaba gotlhe, yo o thapang seeleele ka tuelo, le yo o thapang ka tuelo ba ba fetang fela, o ntse jalo.


text:
Serorobe se sotlhometsa letsogo mo mogotšaneng; mme go a bo go se lapisa go ba se le busetsa kwa ganong.


text:
Yo o reng a feta mme a itshwenya ka kgang e e seng ya gagwe, o tshwana le motho yo o tshwarang ntša ka ditsebe.


text:
Jaaka a e leng magala fela a ntse mo magaleng a a molelo, le jaaka dikgong di ntse mo molelong; motho yo o omanang o ntse jalo mo go tukiseng kgang.


text:
Molomo o o tukang le pelo e e boikepo, di ntse jaaka selwana sa letsopa se se manegilweng ka manyelo a selefera.


text:
Mogang o buang sentle o se ka wa mo dumela; gonne go na le dilo di supa tse di makgapha mo pelong ya gagwe.


text:
Le fa kilo ya gagwe e ipipa ka boferefere, boikepo jwa gagwe bo tlaa supiwa mo ponatshegong fa pele ga phuthego.


text:
Motho yo o loleme lo akang o ila ba o ba utlwisitseng botlhoko; le molomo o o rethefatsang puo o dira go senyetsa ruri.


text:
Kgakalo e bolalome, le bogale ke phophomo fela; mme e mang yo o nonofileng go ema fa pele ga lefufa?


text:
Motho yo o kgotsheng o tle a gatake lomepa lwa dinotshe ka dinao, mme mo mothong yo o bolawang ke tlala sengwe le sengwe se se botlhoko se monate fela.


text:
Setlolo le dinkgisa monate, di itumedisa pelo; monate wa tsala ya motho o o tswang kgakololong e e leng yone, o dira fela jalo.


text:
E e leng tsala ya gago, le tsala ya ga rraago, o se ka wa di latlha, o se ye kwa ntlong ya morwa rraago mo motlheng wa tatlhego ya gago; oo rra motho yo o fa gaufi o gaisa morwa rra motho yo o kwa kgakala.


text:
Motho yo o bonokopela o bona jone bosula, mme a iphitlhe; mme ba ba sa tlhalefang ba fete fela ba utlwe botlhoko ka gone.


text:
Tsaya seaparo sa yo o leng moemedi wa moeng; mme o tseye ene peelo yo o leng moemedi wa mosadi yo o leng o sele.


text:
Yo o phakelelang go baka tsala ya gagwe ka lentswe le legolo, go tlaa kaiwa gore ke phutso mo go ene.


text:
Yo o ratang a ka bo a kganela mosadi, o kganela phefo fela, mme seatla sa gagwe se segolo se rakana le lookwane.


text:
Motho yo o bolokang setlhare sa mofeige o tlaa ja loungo lwa sone; le yo o direlang mong wa gagwe o tlaa tlotlwa.


text:
Jaaka mo metsing sefatlhogo se tshwantsha sefatlhogo, pelo ya motho e ntse jalo mo mothong yo mongwe.


text:
Pitsa e e tlhapolosang ke ya selefera, le leiso la leubelo ke la gouta, le motho o lekwa ke se o bakwang ka ga sone.


text:
Le fa o tlhobola lesilo ka motshe le mabele a a setlwang mo kikeng, le fa go ntse jalo boeleele jwa lone ga bo ketla bo le tlogela.


text:
O tlhoafalele go itse matsomane a gago ka fa a ntseng ka gone; o bo o tlhokomele matlhape a gago thata;


text:
gonne dikhumo ga di nne ka bosakhutleng; le e leng serwalo sa bogosi a se tle se nne go ya tshikatshikeng tsotlhe?


text:
Bojang jwa tshwabi bo a rorwa, mme loreme lo setoge, e bile merogo ya kwa dithabeng e tle e phuthelwe gae.


text:
mme go tlaa nna maši a dipodi a a lekanyeng go jewa ke wena, le ke ba ntlo ya gago, le go nna kotlo ya barweetsana ba gago.


text:
Dikgosana tsa lefatshe di tle di nne dintsi ka ntlha ya go leofa ga lone, mme go nna ga lone go tlaa lelefadiwa ke batho ba tlhaloganyo le kitso.


text:
Batho ba ba bosula ga ba tlhaloganye tshiamiso, mme ba ba batlang Jehofa ba tlhaloganya dilo tsotlhe.


text:
Mohumanegi yo o tsamayang mo go tlhokeng molato ga gagwe, o molemo bogolo go yo o lesoko mo mekgweng ya gagwe, le fa a humile.


text:
Yo o tshegetsang molao ke ngwana yo o botlhale, mme yo o leng monkana wa diapu o tlhabisa rraagwe ditlhong.


text:
Yo o kokotletsang thoto ya gagwe ka go lopa koketso le ka loatiso, o e phuthela ene yo o utlwelang bahumanegi botlhoko.


text:
Yo o timeletsang mothokgami kwa tseleng e e bosula, o tlaa wela ka esi mo lemeneng le e leng la gagwe, mme baitekanedi ba tlaa ja molemo boswa.


text:
Motlhang basiami ba fenyang, go nne kgalalelo e kgolo, mme motlhang baikepi ba tsogang, batho ba iphitlhe.


text:
Yo o bipang ditlolo tsa gagwe ga a ketla a tlhogonolofala, mme yo o di ipolelang a ba a di bakela, o tlaa bona boutlwelobotlhoko.


text:
Go sego motho yo o sisimogang ka metlha yotlhe, mme yo o ikwatlalatsang pelo o tlaa wela mo bosuleng.


text:
Jaaka tau e e dumang, le bera e e lalogileng, molaodi yo o boikepo o ntse jalo mo tšhabeng e e humanegileng.


text:
Kgosana e e tlhokang tlhaloganyo e bile ke mopatiki yo mogolo, mme yo o ilang keletso ya boiphetlho o tlaa lelefatsa malatsi a gagwe.


text:
Motho yo o rweleng lekokoma la madi a motho o tlaa tshabela kwa lemeneng; a go se nne motho ope yo o mo kganelang.


text:
Motho yo o tsamayang ka thokgamo o tlaa gololwa, mme yo o lesoko mo mekgweng ya gagwe o tlaa wa ka lobaka loo fela.


text:
Yo o lemalemang masimo a gagwe o tlaa bona letlotlo la dijo, mme yo o salang baithamaki morago o tlaa bona khumanego e e tletseng.


text:
Monna yo o boikanngo o tlaa nna le letlotlo la matshego, mme yo o potlakelang go huma ga a ketla a tlhoka go bediwa.


text:
Yo o utswelang rraagwe kgotsa mmaagwe, mme a re: “Ga se tlolo epe;” motho yoo ke monkana wa sesenyi.


text:
Yo o reng a ntse a kgalemelwa mme a ithatafatsa thamo, o tlaa rojwa ka tshoganetso, mme e tlaa bo e le mo go se nang phodiso.


text:
Motho yo o ratang botlhale o itumedisa rraagwe, mme yo o tsalanang le basadi ba diaka o senya thoto ya gagwe.


text:
Batho ba ba sotlang ba tle ba tutumise molelo mo motseng, mme batho ba ba botlhale ba thibosa bogale.


text:
Fa monna yo o botlhale a na le kgang le motho yo o seeleele, le fa a le bogale, le fa a tshega, ga go ketla go nna boikhutso.


text:
Seeleele se tle se bolele bogale jotlhe jwa sone, mme motho yo o botlhale o a bo kganela a bo didimatse.


text:
Thupa le kgalemelo di naya motho botlhale, mme ngwana yo o lesiwang fela o tlhabisa mmaagwe ditlhong.


text:
Motlhanka o tle a gane go siamisiwa ka puo fela; gonne le fa a tlhaloganya ga a ketla a go tlhokomela.


text:
Yo o sa leng a godisa motlhanka wa gagwe mo bonyaneng jwa gagwe ka tlekeetso o tlaa mmona a bile a le morwawe mo bofelong.


text:
Monna yo o sa siameng ke sefedisapelo mo basiaming, mme yo o siamang mo tseleng ke sefedisapelo mo baikeping.


text:
E mang yo o tlhatlogetseng legodimong, a ba a fologa? E mang yo o huparetseng diphefo mo matsweleng a gagwe? E mang yo o bofeletseng metsi mo seaparong sa gagwe? E mang yo o tlhomamisitseng dikhutolo tsotlhe tsa lefatshe? E mang leina la gagwe, le leina la ga morwawe e mang fa o itse?


text:
boithamako le maaka o di beye kgakala le nna; o se ka wa nnaya khumanego le fa e le khumo; nkotla ka dijo tse di ntekanyeng;


text:
nka tla ka kgora, mme ka go itatola, ka re: “Jehofa e mang?” Kgotsa fa ke humanegile nka tla ka utswa, mme ka dira leina la Modimo wa me matlhapa.


text:
Go na le losika lwa batho ba ba iponang boitsheko, le fa go ntse jalo ba sa tlhapisiwa maswe a bone.


text:
Go na le losika lwa batho, ana matlho a bone a kalegile jang, le dintshi tsa matlho a bone di tsholetsegile jang!


text:
Go na le losika lwa batho ba meno a bone a ntseng jaaka ditšhaka, le ba meno a ditlhaya tsa bone a ntseng jaaka dithipa tsa go ja bahumanegi go ba tlosa mo lefatsheng, le batlhoki gore ba tswe mo bathong.


text:
Monopi o na le bana ba basetsana ba le babedi, ba ba goang, ba re: “Naya, naya.” Go na le dilo di le tharo tse di sa kgoreng gope. Ee, dilo di le nne tse di se keng di re: “Go lekanye:”


text:
Phupu; le sebopelo sa boopa; lefatshe le le sa kgoreng metsi; le molelo o o se keng o re: “Go lekanye.”


text:
Leitlho la motho yo o sotlang rraagwe, le la yo o nyatsang go utlwa mmaagwe, mahukubu a molapo a tlaa le gonya, le manonyana a tlaa le ja.


text:
Tsela ya ntswi yo motona mo loaping; tsela ya noga mo lefikeng; tsela ya sekepe mo gare ga lewatle; le tsela ya monna a na le morweetsana.


text:
Tsela ya mosadi wa seaka e ntse jalo; o tle a je, mme a iphimole molomo a re: “Ga ke a dira boikepo bope.”


text:
Go dilo di le tharo tse di motsamao o gwantang, ee, di le nne tse di gwantang mo go tsamayeng ga tsone:


text:
Gonne go itaanngwa ga maši go tle go ntshe serethe, le go sokwa ga nko go tle go ntshe madi, le go tlhotlhelediwa ga bogale go tle go tsose ntwa.


text:
O se ka wa naya basadi thata ya gago, le metsamao ya gago o se ka wa e naya sone se se senyang dikgosi.


text:
Ga go a tshwanela dikgosi, Lemuele, ga go a tshwanela dikgosi go nwa bojalwa jwa mofine; ga go a tshwanela dikgosana, go re: “Bojalwa jwa mofine jo bo loileng bo kae?”


text:
Naya ene yo o gaufi le go swa bojalwa jo bo loileng, le bojalwa jwa mofine o bo neye ene yo o mowa o galakegang;


text:
E mang yo o ka bonang mosadi yo o mokgwa o o iphaphileng? Gonne tlhwatlhwa ya gagwe e feta ya majana a a tlhokegang kgakala.


text:
Le gone o tle a tsoge go sa le bosigo, a neye ba ntlo ya gagwe dijo, le barweetsana ba gagwe tiro ya bone.


text:
Ga a boifele ba ntlo ya gagwe fa go le kapoko, gonne ba ntlo ya gagwe botlhe ba apere bohibidu jo bo letlhololo.


text:
O itirela dialo tsa letsela le le dirilweng matsabatsaba; diaparo tsa gagwe ke leloba le le boleta le bohibidu jo bo mokgona.


text:
Letsatsi le lone le tle le tlhabe, le tloge gape le phirime, mme le itlhaganelele felong kwa le tlhabang gone.


text:
Phefo e ye ntlheng ya borwa mme e retologele ntlheng ya botsheka; e tlhole e ntse e retologa fela mo tsamaong ya yone, mme phefo e boele gape kwa dipotologong tsa yone.


text:
Dinoka tsotlhe di thelegela mo lewatleng, le fa go ntse jalo lewatle ga le a tlala; felong kwa dinoka di yang gone, di be di ye gone gape.


text:
Dilo tsotlhe di tletse letsapa; motho ga a kake a le bolela; leitlho ga le kgore ka go bona, le tsebe ga e tlale ka go utlwa.


text:
Selo se se neng se ntse se leyo, ke sone se se tlaa nnang; le se se ntseng se dirilwe, ke se se tlaa dirwang; ga go na sepe se seša tlase ga letsatsi.


text:
A go na le sengwe se batho ba buang ka ga sone, ba re: “Bonang, se ke se seša?” Se ne se ntse se le gone mo metlheng e e fetileng pele ga rona.


text:
Ga go na kgakologelo epe ya dikokomana tse di fetileng pele; le gone ga go ketla go nna kgakologelo epe ya dikokomana tsa morago tse di sa ntseng di tlaa tla, mo go bone ba ba tlaa tlang kwa morago.


text:
Mme ka ineela ka pelo go batla, le go tlhotlhomisa ka botlhale, ka ga tsotlhe tse di dirwang tlase ga legodimo; ke letsapa le le botlhoko le Modimo o le neileng bana ba batho go lekisiwa ka lone.


text:
Ke bonye ditiro tsotlhe tse di dirwang tlase ga letsatsi; mme gotlhe fela ke boithamako le go belebetlela phefo fela.


text:
Ka bua le pelo ya me, ka re: “Bona, ke ipapaletse botlhale jo bogolo go feta botlhe ba ba neng ba le pele ga me mo Jerusalema; ee, pelo ya me e na le tlwaelano e kgolo le botlhale le kitso.”


text:
Mme ka ineela ka pelo go itse botlhale, le go itse botsenwa le bosilo; ka lemoga fa mo, le gone e le go belebetlela phefo fela.


text:
Gonne mo bogolong jwa botlhale go na le bogolo jwa mahumapelo; le gone yo o kokotletsang kitso o kokotletsa bohutsana.


text:
Ka ithaya mo pelong ka re: “A re ye koo, ke tlaa go leka ka moletlo, ke gone o je kgatlhego monate;” mme bonang, mo le gone e ne e le boithamako fela.


text:
Ka kheleisa mo pelong ya me ka fa nka itumedisang nama ya me ka gone ka bojalwa jwa mofine, pelo ya me ya bo e ntse e nkgoga ka botlhale le ka fa nka tshwarang bosilo ka gone, go tsamaya ke tla ke bona se se leng molemo mo baneng ba batho go se dira, tlase ga legodimo, ka metlha yotlhe ya botshelo jwa bone.


text:
ka itirela masimo le maemo a ditlhare, mme ka tlhoma ditlhare mo go one, tsa mehuta yotlhe ya maungo;


text:
Ka reka batlhanka le malata, ka ba ka tsalelwa batlhanka mo ntlong ya me; gape ke ne ke na le thuo tse dikgolo tsa matlhape le matsomane, go feta botlhe ba ba neng ba le pele ga me mo Jerusalema.


text:
Ka ba ka iphuthela selefera le gouta, le khumo e e leng ya dikgosi tota, le ya dikgaolo tsa lefatshe; ka ipatlela baopedi ba banna, le baopedi ba basadi; le dilo tse di eletsegang tsa bana ba batho, le bagadingwana ba le bantsi thata.


text:
Jalo ka bo ke le mogolo, mme ka kokotlegela bogolo go botlhe ba ba neng ba le pele ga me mo Jerusalema; gape botlhale jwa me jwa sala le nna.


text:
Sengwe le sengwe se matlho a me a ne a se eletsa, ga ke a ka ka a thiba mo go sone, ga ke a ka ka ikeola pelo mo boitumelong bope, gonne pelo e ne e itumela ka ntlha ya tiro yotlhe ya me; mme se, e ne e le yone kabelo e ke e bonyeng mo tirong ya me yotlhe fela.


text:
Foo ka leba ditiro tsotlhe tse diatla tsa me di di dirileng, le letsapa le ke ne ke ineile letsapa la go le dira; mme gotlhe e ne e le boithamako le go belebetlela phefo fela, mme go se na thuso epe tlase ga letsatsi.


text:
Mme ka ithetolola, ka re, ke leba botlhale, le botsenwa le bosilo; gonne monna yo o tlang morago ga kgosi o ka ba a dirang? O ka dira sone fela se se dirilweng gale.


text:
Matlho a motho yo o botlhale a mo tlhogong ya gagwe, mme seeleele se tsamaya mo lefifing; le fa go ntse jalo ka lemoga fa tirafalo e le nngwe fela e ba dirafalela botlhe.


text:
Foo ka ithaya mo pelong, ka re: “Jaaka go dirafalela seeleele, le nna go tlaa ntirafalela jalo; mme e le foo ka bo ke le botlhale bogolo ka ntlha yang?” Foo ka ithaya mo pelong, ka re, se le sone ke boithamako.


text:
Gonne ka ga motho yo o botlhale, fela jaaka ka ga seeleele, ga bo go se na kgakologelo ka bosakhutleng; ka e tlaa re mo metlheng e e tlang gotlhe fela go tlaa bo go setse go lebetswe. A motho wa mogolo yo o botlhale, ka o ba a swa jaaka seeleele fela!


text:
Jalo ka ila botshelo; gonne tiro e e dirwang tlase ga letsatsi e le botlhoko mo go nna; gonne gotlhe ke boithamako, le go belebetlela phefo fela.


text:
Ka ila letsapa la me lotlhe fela le ke le ineileng tlase ga letsatsi; gonne ke na le go le tlogelela motho yo o tlaa nnang morago ga me.


text:
E mang yo o itseng, gore a e tlaa nna motho yo o botlhale kgotsa seeleele? Le fa go ntse jalo o tlaa nna le taolo mo letsapeng la me lotlhe le ke le ineileng, le le ke itshupileng botlhale mo go lone tlase ga letsatsi. Se le sone ke boithamako fela.


text:
Ke gone ka moo ka menoga, ka re ke tlhobosa pelo ya me ka ga letsapa lotlhe le ke ne ke le ineile tlase ga letsatsi.


text:
Gonne go na le motho yo letsapa la gagwe le dirwang ka botlhale, le ka kitso, le ka botswerere; le fa go ntse jalo o tlaa le tlogelela motho yo o se kang a dira mo go lone, go nna kabelo ya gagwe. Se le sone ke boithamako le bosula jo bogolo fela.


text:
Gonne motho o a ba a na le eng mo letsapeng la gagwe lotlhe fela, le mo thekisegong ya pelo ya gagwe, mo o inayang letsapa la gone tlase ga letsatsi?


text:
Gonne malatsi a gagwe otlhe ke mahutsana fela, le thekisego ya gagwe ke mahumapelo fela; ee, le e bong mo bosigong pelo ya gagwe ga e ikhutse. Se le sone ke boithamako fela.


text:
Ga go na sepe se se molemo mo mothong bogolo go go ja, le go nwa, le go jesa mowa wa gagwe molemo mo letsapeng la gagwe. Se le sone ka se bona fa se tswa mo seatleng sa Modimo.


text:
Gonne motho yo o o kgatlhang, Modimo o tle o mo neye botlhale, le kitso, le boitumelo; mme o neye moleofi thekisego, go phutha le go dira mokoa, gore a tle a abele ene yo o kgatlhang Modimo. Se le sone ke boithamako le go belebetlela phefo fela.


text:
Sengwe le sengwe se na le motlha wa sone, le boikaelelo bongwe le bongwe tlase ga legodimo bo na le motlha wa jone.


text:
Go na le motlha wa go tsalwa, le motlha wa go swa; motlha wa go tlhoma, le motlha wa go khumola sone se se tlhomilweng;


text:
motlha wa go latlha maje, le motlha wa go kokoanya maje; motlha wa go tlamparela, le motlha wa go lesa go tlamparela;


text:
O dirile sengwe le sengwe go nna sentle mo motlheng wa sone; le gone o tlhomile go akanya ka ga bosakhutleng mo pelong tsa bone, mme le fa go ntse jalo e be e le ka mokgwa wa go re motho ga a kake a lemogela ruri tiro e Modimo o e dirileng go tswa tshimologong go ya fela kwa bokhutlong.


text:
Ke a itse go re, ga go na sepe se se molemo mo go bone bogolo go go itumela le go dira molemo ka metlha yotlhe ya go tshela ga bone.


text:
Le gone ke neo ya Modimo gore motho mongwe le mongwe a je a nwe, mme a je monate ka letsapa lotlhe la gagwe.


text:
Ke a itse go re, sengwe le sengwe se Modimo o se dirang, se tlaa nnela ruri ka bosakhutleng; ga se kake sa okediwa ka sepe, le fa e le go fokodiwa ka sepe; mme Modimo o go dirile, gore batho ba tle ba boife fa pele ga one.


text:
Se se leyong se ne se ntse se leyo gale; le se se tlaa nnang se ne se ntse se leyo gale; Modimo o bile o batla gape sone se se fetileng.


text:
Gape ka bona tlase ga letsatsi, go re, mo felong ga tshiamiso, boikepo bo ne bo le gone; le go re, mo felong ga tshiamo, tshiamololo e ne e le gone.


text:
Ka ithaya mo pelong, ka re: Modimo o tlaa atlhola basiami le baikepi, gonne go na le motlha wa boikaelelo bongwe le bongwe, le wa tiro nngwe.


text:
Ka ithaya mo pelong, ka re: Ke ka ntlha ya bana ba batho, gore Modimo o tle o ba leke, le gore ba tle ba bone fa le bone ka bosi ba ntse jaaka diphologolo fela.


text:
Gonne se se dirafalelang bana ba batho se dirafalela diphologolo; ke go re, selo se le sengwe fela se a di dirafalela; jaaka sengwe se swa, se sengwe le sone se a swa; ee, di mowa mongwe fela tsotlhe; mme motho ga a na tlotlomalo epe go feta diphologolo; gonne gotlhe ke boithamako fela.


text:
Tsotlhe fela di ya felong go le gongwe fela; tsotlhe di tswa mo mmung, mme tsotlhe di fetoge mmu gape.


text:
E mang yo o itseng mowa wa motho, bo o ya kwa godimo, le mowa wa phologolo, bo o ya kwa tlase kwa mmung?


text:
Ke gone ka moo ka bona fa go se na sepe se se molemo bogolo go fa motho a ka itumela mo ditirong tsa gagwe, gonne ke yone kabelo ya gagwe, ka gobo e mang yo o tlaa mmusang a tla go bona se se tlaa nnang morago ga gagwe.


text:
Foo ka menoga mme ka bona dipatiko tsotlhe tse di dirwang tlase ga letsatsi; mme bonang, dikeledi tsa ba ba patikwang, mme ba bo ba se na mogomotsi; mo ntlheng ya bapatiki ba bone go ne go na le nonofo, mme bone ba bo ba se na mogomotsi.


text:
ee, yo o molemo bogolo go bone boo babedi, ka re, ke yo o iseng a nne, yo o iseng a bone tiro e e bosula e e dirwang tlase ga letsatsi.


text:
Foo ka bona letsapa lotlhe; le tiro nngwe le nngwe e e botswerere, go re ka ga mo, motho o gopolwa ka bopelotshetlha ke wa ga gabo. Mme le gone ke boithamako le go belebetlela phefo fela.


text:
Go molemo se se lekanyeng legofe fa se na le boiketlo, bogolo go se se lekanyeng diatla di le pedi fa se na le letsapa le go belebetlela phefo fela.


text:
Go na le mongwe yo o esi, mme ga a na wa bobedi; ee, ga a na ngwana wa mosimane le fa e le morwa rraagwe; le fa go ntse jalo, letsapa la gagwe lotlhe ga le na bokhutlo, le gone matlho a gagwe ga a ke a kgora khumo. A re: “Ee, le foo, ka bo ke direla mang letsapa, ke ba ke thukhutha mowa wa me molemo?” Mo le gone ke boithamako, ee, ke thekisego e e botlhoko.


text:
Batho go nna babedi go molemo bogolo go a le mongwe fela; gonne ba bona tuelo e e molemo ka letsapa la bone.


text:
Gonne fa ba wa, yo mongwe o tlaa kakatlolola monkane wa gagwe; mme go a bo go latlhega ene yo o leng esi fa a wa, mme a se na yo mongwe yo o mo kakatlololang.


text:
Gape fa batho ba le babedi ba robetse mmogo, foo ba jesanye bothitho; mme motho o ka nna bothitho jang fa a le esi?


text:
Mme fa motho a fenya yo o esi, ba le babedi ba tlaa mo lotlhanela; mme mogala o o dikala ditharo ga o ko o kgaoga ka bonako.


text:
Lekau le le humanegileng mme le le botlhale, le molemo bogolo go kgosi e e tsofetseng e e silofetseng, e e sa tlholeng e iteseletsa go gakololwa.


text:
Gonne mongwe o ka tswa mo ntlong ya kgolegelo a tla go nna kgosi; mme yo mongwe yo o tsaletsweng mo bogosing a humanega.


text:
Ke bonye batshedi botlhe ba ba tsamayang tlase ga letsatsi, fa ba ne ba na le ene wa lekau, wa bobedi, yo o ne a ema mo boemong jwa lone.


text:
Batho bao botlhe go ne go se na bokhutlo jwa bone, e bong bone botlhe ba o ne a ba laola; le fa go ntse jalo ba ba tlang morago, ga ba ketla ba itumela mo go ene. Ruri mo, le gone ke boithamako le go belebetlela phefo fela.


text:
O re o tsena mo ntlong ya Modimo o nannabetse lonao lwa gago; gonne go atamela go utlwa, go molemo bogolo go setlhabelo sa dieleele, gonne ga di itse fa di dira bosula.


text:
O se ka wa phamoga ka molomo, mme a pelo ya gago e se nne bonako go bua sengwe fa pele ga Modimo; gonne Modimo o kwa legodimong, mme wena o mo lefatsheng; mme ke gone, a mafoko a gago a nne makhutshwane.


text:
Gonne toro e tle e tle ka bontsi jwa ditirotiro; le lentswe la seeleele le tla ka bontsi jwa mafoko.


text:
Fa o ikanela Modimo ka ikano, o se ka wa diega go e lefa; gonne ga o na kgatlhego mo dieleeleng; o lefe se o ikanneng ka ga sone.


text:
O se ka wa leseletsa molomo wa gago wa leofisa nama ya gago; le gone o se ka wa bua fa pele ga moengele, wa re: “E ne e le timelo;” ana Modimo o ka bo o galefelelang lentswe la gago o ba o senya tiro ya diatla tsa gago?


text:
Gonne go tle go dirafale jalo ka ntlha ya bontsi jwa ditoro, le maithamako, le mafoko a mantsi; mme wena, o boife Modimo.


text:
Fa o bona patikego ya bahumanegi, le bapatiki ba tlosa katlholo le tshiamiso mo kgaolong nngwe ya lefatshe, o se ka wa gakgamalela selo seo; gonne mongwe yo o godimo ga yo o godimo o etse tlhoko; mme go na le ba ba godimo ga bone.


text:
Yo o ratang selefera ga a ketla a kgora selefera; le yo o ratang letlotlo ga a ketla a kgora loato; se le sone ke boithamako.


text:
Fa dilo di ata, ba ba di jang le bone ba ntsifale; mme ke molemo wang mo go mong wa tsone, fa e se go di bona ka matlho fela?


text:
Boroko jwa motho yo o dirang bo monate, le fa a ja bonnye kgotsa bogolo, mme go kgora ga mohumi ga go mo leseletse go robala.


text:
Go na le bosula jo bo botlhoko jo ke bo bonyeng tlase ga letsatsi, ke go re dikhumo tse di bolokwang ke mong wa tsone di mo utlwise botlhoko.


text:
Dikhumo tseo di nyelele ka go welwa ke bosula bongwe; mme fa motho yoo a tshotse ngwana wa mosimane, ga go na sepe mo seatleng sa gagwe.


text:
Jaaka a dule mo sebopelong sa ga mmaagwe, o tlaa ba a tloga jaaka a tsile, a sa ikatega, mme a se ketla a tsaya sepe ka ga letsapa la gagwe, se o ka tsamayang ka sone a se tshotse mo seatleng.


text:
Mo le gone ke bosula jo bo botlhoko, go re, mo dilong tsotlhe jaaka a tsile, o tlaa tsamaya fela jalo; mme ka a direla phefo o a ba a na le molemo wang?


text:
Le gone o tle a jele mo lefifing ka metlha yotlhe ya gagwe, mme a tshwenyege thata, a nne le botlhoko le kgakalo.


text:
Bonang, mo ke go bonyeng fa go le molemo go bile go le gontle, ke go re motho a je a nwe, a je monate wa letsapa la gagwe lotlhe, le o ineileng letsapa mo go lone tlase ga letsatsi, ka metlha yotlhe ya botshelo jwa gagwe jo Modimo o bo mo neileng; gonne ke yone kabelo ya gagwe.


text:
Le motho mongwe le mongwe yo Modimo o mo neileng dikhumo le thuo, wa ba wa mo naya thata ya go di ja, le go itseela kabelo ya gagwe, le go itumela mo letsapeng la gagwe; moo, ke neo ya Modimo.


text:
Gonne ga a ketla a gakologelwa bobe ka metlha ya botshelo jwa gagwe; gonne Modimo o mo fetola mo boitumelong jwa pelo ya gagwe.


text:
Monna yo Modimo o mo nayang dikhumo, le thuo, le tlotlo, a bile a sa tlhokele mowa wa gagwe sepe sa dilo tsotlhe tse o di eletsang, le fa go ntse jalo Modimo o sa mo neye thata ya go ja ga tsone, mme di jewe ke moeng; mo ke boithamako, e bile ke pobolo e e bosula.


text:
Fa motho a tshola bana ba le lekgolo, mme a tshela dinyaga di le dintsi, metlha ya dinyaga tsa gagwe e ba e nna mentsi, mme mowa wa gagwe o sa tladiwe ka molemo, gape a sa bone phitlho; ka re phetelo e molemo bogolo go ene;


text:
Ee, le fa a ka tshela dinyaga di le 2 000; le fa go ntse jalo a sa je molemo ope monate, a botlhe ga ba ye felong go le gongwe fela?


text:
Gonne yo o botlhale o gaisa seeleele ka eng? Kgotsa motho wa mohumanegi yo o itseng go sepela fa pele ga batshedi o na le eng?


text:
Pono ya matlho e molemo bogolo go kgarakgatshego ya keletso; se le sone ke boithamako le go belebetlela phefo fela.


text:
Sengwe le sengwe se se kileng sa nna, leina la sone le se reilwe bogologolo, go a itsiwe fa e le motho; le gone ga a kake a ganela le ene yo o thata bogolo go ene.


text:
Gonne e mang yo o itseng se se molemo mo mothong mo botshelong jwa gagwe, mo metlheng yotlhe ya botshelo jwa gagwe jwa boithamako, jo o bo fetisang jaaka moriti fela? Gonne e mang yo o ka bolelelang motho se se tlaa nnang morago ga gagwe tlase ga letsatsi!


text:
Leina le le molemo le gaisa setlolo se se tlhokegang; le letsatsi la loso, le gaisa letsatsi le motho o tsetsweng ka lone.


text:
Go molemo go tsena mo ntlong ya khutsafalelo bogolo go go tsena mo ntlong ya ditlhapelo; gonne moo ke gone bokhutlo jwa batho botlhe; mme motshedi o tlaa go baya mo pelong.


text:
Dipelo tsa ba ba botlhale di mo ntlong ya khutsafalelo; mme pelo tsa dieleele di mo ntlong ya ditlhapelo.


text:
Gonne jaaka thathanyego ya mitlwa fa tlase ga pitsa, ditshego tsa seeleele di ntse jalo; se le sone ke boithamako.


text:
Gonne boikgagapelelo bo fetola motho yo o botlhale seeleele; le go okwa ka madi go senya tlhaloganyo.


text:
Bokhutlo jwa selo bo molemo bogolo go tshimologo ya sone; mme yo o pelotelele mo moweng o molemo bogolo go yo o boikgodiso mo moweng.


text:
O se ka wa re: “Ke ka ntlha yang metlha ya pele e ne e gaisa eno?” Gonne ga o botse ka botlhale ka ga selo se.


text:
Gonne botlhale ke phemelo, fela jaaka madi e le phemelo; molemo o o gaisang wa kitso, ke go re botlhale bo boloka botshelo jwa yo o nang najo.


text:
O nne boitumelo mo motlheng wa tlhogonolofalo, mme mo motlheng wa pitlagano o akanye; Modimo o bapisitse motlha o mongwe le o mongwe, gore motho a tle a se ka a lemoga sepe se se tlaa nnang morago ga gagwe.


text:
Dilo tse tsotlhe ke di bonye mo metlheng ya boithamako jwa me; go na le motho yo o siameng yo o swelang mo tshiamong ya gagwe, mme go na le motho yo o boikepo yo o gololang botshelo jwa gagwe mo go direng bosula ga gagwe.


text:
O se ka wa nna tshiamo ya mo go feteletseng; le gone o se ka wa itira botlhale jwa mo go feteletseng; ana o ka bo o itshenyetsang?


text:
O se ka wa nna boikepo jwa mo go feteletseng, le gone o se nne boeleele; ana o ka bo o swelang e ise e nne motlha wa gago.


text:
Go molemo gore o tshware selo se; ee, le gone o se ka wa ikgogona mo go sele; gonne ene yo o boifang Modimo o tlaa tswa mo go tsone tsotlhe.


text:
Ka retologa, mme pelo ya me ya tlhongwa gore e tle e itse, e kheleise, e batle botlhale, le go itse ka fa dilo di ntseng jaaka di ntse ka gone; le go itse fa boikepo e le boeleele, le gore boeleele ke botsenwa.


text:
Ke fitlhela sengwe se se galakang bogolo go loso, e bong mosadi yo pelo ya gagwe e leng diru le ditloa, yo diatla tsa gagwe di ntseng jaaka dikgole; mongwe le mongwe yo o kgatlhang Modimo o tlaa falola mo go ene; mme moleofi o tlaa tshwarwa ke ene.


text:
Bonang ke bonye se, go bua Moreri; ke ntse ke bapisa sengwe le se sengwe, go tla ke lemoga ka fa go ntseng ka gone,


text:
se mowa wa me o sa ntseng o se batla, se ke iseng ke se bone; yo e leng monna tota a le mongwe fela mo go ba ba makgolo a some ke mmonye; mme mo go bao botlhe, yo e leng mosadi ene tota, ga e se ke mmone.


text:
Bonang, ke bonye se, se le sosi, go re Modimo o dirile motho a thokgame; mme ba senkile maano a le mantsi.


text:
E mang yo o ntseng jaaka motho yo o botlhale? E mang yo o itseng phuthololo ya selo? Botlhale jwa motho bo tle bo sese sefatlhogo sa gagwe, mme go sosobanya sefatlhogo sa gagwe go fetoge.


text:
O se ka wa potlakela go tswa fa pele ga yone; o se ka wa itshoka ka thata mo selong se se bosula; gonne kgosi e dira se e se ratang.


text:
Ene yo o tshegetsang taolo ga a ketla a itse sepe se se bosula; mme pelo ya motho yo o botlhale e lemoga motlha le tshiamiso.


text:
Gonne boikaelelo bongwe le bongwe bo na le motlha le tshiamiso; gonne matladika a motho a magolo mo go ene.


text:
Gonne ga a itse sone se se tlaa nnang; gonne e mang yo o ka mmolelelang ka fa se tlaa nnang ka gone?


text:
Ga go na motho ope yo o nang le thata mo moweng go kganela mowa; le gone ga a na taolo mo motlheng wa loso; ga go na bofalolo mo ntweng eo; le boikepo ga bo ketla bo golola ene yo o ineetseng mo go jone.


text:
Gotlhe mo ke go bonye, mme ka tlhoma pelo ya me mo tirong nngwe le nngwe e e dirwang tlase ga letsatsi; go na le motlha o motho o nang le thata mo go yo mongwe ka one go ikutlwisa botlhoko.


text:
Le gone ka bona baikepi ba fitlhwa, mme ba fitlha mo phupung; mme bone ba ba dirileng tshiamo ba tloga ba tswa mo felong ga boitshepo, mme ba lebalwe mo motseng; mo le gone ke boithamako.


text:
Ereka katlholo ka ga tiro e e bosula e sa dirafadiwe ka bonako, ke gone ka moo pelo ya bana ba batho e tlhomameng mo go bone ka mokgwa o o tletseng, go tla ba dira bosula.


text:
Le fa moleofi a dira bosula ga lekgolo, a ba a golola metlha ya gagwe, le fa go ntse jalo, ruri ke a itse fa go tlaa nna molemo mo go ba ba boifang Modimo, ba boifa fa pele ga one;


text:
mme ga go ketla go nna molemo mo moikeping, le gone ga a ketla a golola malatsi a gagwe a a ntseng jaaka moriti; ka a sa boife fa pele ga Modimo.


text:
Go na le boithamako jo bo dirwang mo lefatsheng; ke go re, go na le batho ba ba siameng, ba go tleng go ba dirafalele ka fa tirong ya baikepi; gape go na le baikepi, ba go tleng go ba dirafalele ka fa tirong ya basiami; ka re, se le sone ke boithamako.


text:
Foo ka baka ditlhapelo, gonne motho ga a na sepe se se molemo fa tlase ga letsatsi bogolo go go ja, le go nwa, le go tlhapelwa; gonne moo go tlaa sala nae mo letsapeng la gagwe ka metlha yotlhe ya botshelo jwa gagwe, jo Modimo o bo mo neileng tlase ga letsatsi.


text:
E rile ke tlhoma pelo ya me, gore ke tle ke itse botlhale, le go bona ditirotiro tse di dirwang mo lefatsheng; (gonne go bile go na le se se sa boneng boroko ka matlho, motshegare le fa e le bosigo);


text:
foo ka leba tiro yotlhe ya Modimo, ka re, motho ga a kake a lemoga tiro e e dirwang tlase ga letsatsi; gonne le fa motho a inaya letsapa jang go e lemoga, le fa go ntse jalo ga a ketla a e lemoga; ee, le gone le fa motho yo o botlhale a gopola go e itse, le fa go ntse jalo, ga a ketla a nonofa go e lemoga.


text:
Gotlhe mo ka go baya mo pelong ya me, e bong go go kheleisa gotlhe; e bong go re, basiami le ba ba botlhale ba bo mo seatleng sa Modimo, le ditiro tsa bone; le fa e ka ne e le lorato kgotsa kilo, motho ga a itse; gotlhe go fa pele ga bone.


text:
Dilo tsotlhe di dirafalela botlhe ka mokgwa o le mongwe fela: Mo basiaming le mo baikeping go tirafalo e le nngwe fela; mo go ba ba molemo, le mo go ba ba itshekileng le ba ba sa itshekang; mo go ene yo o isang tshupelo, le mo go yo o sa iseng tshupelo; jaaka yo o molemo a ntse, moleofi o ntse fela jalo; le yo o ikanang, o ntse fela jaaka yo o boifang go ikana.


text:
Se ke bosula mo go tsotlhe tse di dirwang tlase ga letsatsi, gore botlhe ba bone tirafalelo e le nngwe fela; ee, le gone pelo ya bana ba batho botlhe e tletse bosula, le gone botsenwa bo mo pelong tsa bone ka ba sa ntse ba tshela, mme morago ga moo ba ye mo baswing.


text:
Gonne yo o sa ntseng a tshwaraganye le batshedi botlhe o na le tsholofelo; gonne ntša e e tshedileng e molemo bogolo go tau e e suleng.


text:
Gonne batshedi ba a itse fa ba tlaa swa; mme baswi ga ba itse sepe, le gone ga ba tlhole ba na le tuelo; gonne kgakologelo ya bone e lebetswe.


text:
Go le lorato lwa bone, le kilo, le bopelotshetlha, jaanong go nyeletse gotlhe fela; le gone ga ba tlhole ba na le kabelo epe ka bosakhutleng mo go sengwe se se dirwang tlase ga letsatsi.


text:
Ya koo, o je senkgwe sa gago ka boitumelo, o nwe bojalwa jwa gago jwa mofine ka pelo e e ntseng mokete; gonne Modimo o setse o amogetse ditiro tsa gago.


text:
O tshele ka boitumelo le mosadi wa gago yo o mo ratang, ka metlha yotlhe ya botshelo jwa gago jwa boithamako, e Modimo o e go neileng tlase ga letsatsi; ka metlha yotlhe ya boithamako jwa gago: gonne ke yone kabelo ya gago mo botshelong, le mo letsapeng le o inayang letsapa mo go lone tlase ga letsatsi.


text:
Se seatla sa gago se se bonang go se dira o se dire fela ka nonofo ya gago; gonne ga go na tiro, le fa e le maano, le fa e le kitso, le fa e le botlhale mo Bobipong, kwa o yang gone.


text:
Ka boa, mme ka bona tlase ga letsatsi, go re, go siana ga go fenngwe ke ba ba lobelo, le fa e le ntwa ke ba ba thata, le fa e le dijo ke ba ba botlhale, le fa e le khumo ke batho ba ba nang le tlhaloganyo, le fa e le botsalano ke batho ba ba ditswerere; mme ba dirafalelwe botlhe ke motlha le bowelo.


text:
Gonne le motho ga a itse motlha wa gagwe, jaaka ditlhapi tse di tshwarwang ka lotloa lo lo bosula, le jaaka dinonyane tse di tshwarwang ka mutlwane, bana ba batho ba tshwarwa jalo ka mutlwane mo motlheng o o bosula, mogang o ba welang ka tshoganetso.


text:
Ke bile ke bonye botlhale tlase ga letsatsi ka mokgwa o o ntseng jaana, mme mo go nna jwa nna e kete bo bogolo;


text:
go ne go le motse o mmotlana, le banna ba le babotlana mo teng ga one; mme ga tla kgosi e kgolo go tlhabana le one, ya o tlhasela, ya o agela dikago tse dikgolo tsa tlhabanelo;


text:
jaana ga fitlhelwa mo go one monna wa mohumanegi yo o botlhale, mme a golola motse ka botlhale jwa gagwe; le fa go ntse jalo, ope ga a ka a gakologelwa motho yoo wa mohumanegi.


text:
Foo ka bua, ka re: Botlhale bo molemo bogolo go thata; le fa go ntse jalo botlhale jwa mohumanegi bo a nyadiwa, le mafoko a gagwe ga a utlwiwe.


text:
Mafoko a motho yo o botlhale a a buiwang ka neneselo a utlwiwa bogolo go leratla la yo o busang mo dieleeleng.


text:
Botlhale bo molemo bogolo go dibolao tsa tlhabano; mme moleofi a le mongwe fela o senya molemo o mogolo.


text:
Dintshi tse di suleng di nkgisa setlolo sa modira dinkgisa monate sebodu; boeleele bo le bonnye bo feta jalo botlhale le tlotlo ka bokete mo selekanyong.


text:
Pelo ya motho yo o botlhale e ka fa ntlheng ya letsogo le legolo; mme pelo ya seeleele e ka fa ntlheng ya la molema.


text:
Ee, le gone fa seeleele se tsamaya mo tseleng, tlhaloganyo ya sone e se tlhaele, mme se ipolele mongwe le mongwe, se re: “Ke seeleele.”


text:
Fa mowa wa molaodi o go tsogologela, o se ka wa tlogela felo ga gago; gonne boineelo bo ngotla ditlolo tse dikgolo.


text:
Go na le bosula bongwe jo ke bo bonyeng tlase ga letsatsi, e kete ke timelo e e tswang mo molaoding.


text:
Yo o sutisang maje o tlaa utlwisiwa botlhoko ke one; le yo o rathang dikgong o mo poitshegong ka gone.


text:
Fa tshipi e le boboi, mme motho a sa lootse bogale jwa yone, foo o na le go ikitlimanya bogolo; mme botlhale bo molemo go siamisa.


text:
Mafoko a molomo wa motho yo o botlhale a mantle; mme dipounama tsa seeleele di tlaa metsa sone seeleele ka sosi.


text:
Tshimologo ya mafoko a molomo wa sone ke boeleele, le bokhutlo jwa puo ya sone ke botsenwa jo bo bosula.


text:
Gape seeleele se tle se ntsifatse mafoko; le fa go ntse jalo motho ga a itse se se tlaa nnang; mme se se tlaa nnang morago ga gagwe e mang yo o ka se mmolelelang?


text:
Letsapa la dieleele le lapisa sengwe le sengwe sa tsone, ka se sa itse ka fa se ka yang motseng ka gone.


text:
O a bo o latlhega, wena lefatshe fa kgosi ya gago e le ngwanyana le dikgosana tsa gago fa di ja go sa le ka moso.


text:
O sego wena lefatshe, motlhang kgosi ya gago e leng ngwana wa batho ba batona, le dikgosana tsa gago fa di ja ka motlha o o siameng, gore ba nne thata, e seng gore ba tagwe.


text:
Modiro o direlwa ditshego, le bojalwa jwa mofine bo itumedisa botshelo; le madi a fenya dilo tsotlhe.


text:
O se ka wa roga kgosi, nnyaa, le fa e le mo mogopolong; le bahumi o se ka wa ba roga mo ntlwaneng ya gago ya borobalo; gonne nonyane ya loapi e tlaa isa lentswe, le se se nang le diphuka se tlaa bolela mafoko.


text:
Naya batho ba supa kabelo, ee, le ba fera mebedi; gonne ga o itse go re go tlaa nna bosula bofe mo lefatsheng.


text:
Fa maru a tletse pula, a tle a ithele mo lefatsheng; mme fa setlhare se wela ntlheng ya borwa, kgotsa ntlheng ya botsheka, mo felong fa setlhare se welang gone, se tlaa namalala gone fela.


text:
E re ka o sa itse tsela ya phefo, le fa e le ka fa marapo a golang ka gone mo sebopelong sa yo o moimana; fela jalo ga o itse ditiro tsa Modimo o o dirang gotlhe fela.


text:
Mo mosong o jale peo ya gago, mme mo maitseboeng o se ka wa ikgogona letsogo; gonne ga o itse e e tlaa tlhomamang, eno, kgotsa ele, kgotsa a di tlaa nna molemo tsoo pedi tsa tshwana fela.


text:
Ee, fa motho a tshela dinyaga di le dintsi, a a itumele mo go tsone tsotlhe; mme a gakologelwe metlha ya lefifi, gonne e tlaa nna mentsi. Gotlhe mo go tlang ke boithamako fela.


text:
Itumele, wena lekau, mo bokaung jwa gago; a pelo ya gago e go jese monate mo metlheng ya bokau jwa gago, mme o sepele mo ditseleng tsa pelo ya gago, le mo ponong ya matlho a gago; mme o bo o itse fa Modimo o tlaa go isa tshekong ka ga dilo tse tsotlhe fela.


text:
Ke gone o tlose bohutsana mo pelong ya gago, o bo o tlose bosula mo nameng ya gago: gonne bokau le bonna jo bo tletseng ke boithamako fela.


text:
O bo o gakologelwe Mmopi wa gago mo metlheng ya bokau jwa gago, metlha ya bosula e ise e be e tle, le dinyaga di ise di atamele, motlhang o tlaa buang, o re: “Ga ke na kgatlhego mo go tsone;”


text:
letsatsi le ise le be le nne lefifi, le lesedi, le ngwedi, le dinaledi, le maru a ise a boe morago ga pula;


text:
mo tsatsing le badisa ba ntlo ba tlaa tlakaselang ka lone, le banna ba ba thata ba ikoba, le ba ba silang ba khutla ka ba le babotlana, le ba ba lebang ka diiponi ba otofadiwa;


text:
le mejako e tswalwa mo mebileng; mogang modumo wa go sila o kokobetseng, le motho a nanoga ka go lela ga nonyane, le barweetsana botlhe ba pina ba kokobediwa.


text:
Ee, ba tlaa boifa se se godimo, le ditherego di tlaa bo di le mo tseleng; le setlhare sa thamane se tlaa thunya, le tsiane e nna mokgweleo le keletso e tlhaela; gonne motho o ya gaeng la gagwe le le sa khutleng, le baleledi ba tsamayatsamaya mo mebileng.


text:
Mogala wa selefera o ise o bo o hunologe, le mogotšana wa gouta o ise o thubege, le nkgwana e ise e thubege kwa motsweding, le segeledi se ise se thubege kwa sedibeng;


text:
Gape, e re ka Moreri a ne a le botlhale, a fela a ruta batho kitso; ee, o ne a akanya, a batla, mme a rulaganya diane di le dintsi.


text:
Moreri a leka go lemoga mafoko a a lebosegang, le sone se se kwadilweng ka thokgamo, e bong mafoko a boammaaruri.


text:
Mafoko a ba ba botlhale a ntse jaaka ditlhabi, le jaaka dimapo tse di kokothegetseng sentle; mafoko a beng ba diphuthego a ntse jalo, a a ntshitsweng ke modisa a le mongwe fela.


text:
Gape morwaaka, o ineele go gakololwa; ga go na bokhutlo jwa go dira dikwalo di le dintsi, le go akanya mo gogolo ke letsapa mo nameng.


text:
Bokhutlo jwa mafoko ke jo; go utlwilwe gotlhe: Boifa Modimo, o bo o tshegetse ditaolo tsa one; gonne mo, ke tshwanelo yotlhe ya motho.


text:
Gonne Modimo o tlaa isa tiro nngwe le nngwe mo tshekong, le sengwe le sengwe se se subegileng, le fa se le molemo kgotsa se le bosula.


text:
A a nkatle ka dikatlo tsa molomo wa gagwe; gonne lorato lwa gago lo molemo bogolo go bojalwa jwa mofine.


text:
Ditlolo tsa gago di na le monko o o monate; leina la gago le ntse jaaka setlolo se se itshelwang; ke gone ka moo makgarebane a go ratang.


text:
Nkgoga, re tlaa siana re go setse morago; kgosi e nkisitse mo matlwaneng a yone; re tlaa itumela re ipela mo go wena, re tlaa umaka lorato lwa gago bogolo go bojalwa jwa mofine; ba go rata ka tshiamo.


text:
Ke montsho, mme ke montle, lona bomorwadia Jerusalema, jaaka megope ya Ketare, jaaka disiro tse di lepelelang tsa ga Solomone.


text:
Lo se ka lwa nteba, ka gobo ke le montsho, ka gobo letsatsi le mpabotse. Bomorwa mme ba ne ba nkgakaletse, ba ntira molebedi wa masimo a mafine; mme e leng tshimo ya me ya mafine ga ke a e lebela.


text:
Mpolelela, wena yo mowa wa me o go ratang, kwa o hudisang letsomane la gago gone, kwa o le bothisang gone go le motshegare; gonne ke tlaa bo ke nnelang jaaka mongwe yo o kailang mo matsomaneng a bankane ba gago?


text:
Fa o sa itse, wena yo montlentle bogolo mo basading, tswa le motlhala wa matsomane, mme o hudise dipotsane tsa gago fa megopeng ya badisa.


text:
Marama a gago a mantle ka metshopho ya moriri, le thamo ya gago ka majana a a tlhokegang a a fololetsweng.


text:
Mo go nna moratwa wa me o ntse jaaka lerose la dithunya tsa motlhatswameno mo masimong a mafine a Enegedi.


text:
Jaaka setlhare sa moapole se ntse mo ditlhareng tsa sekgwa, moratwa wa me o ntse jalo mo baneng ba basimane. Ka dula mo moriting wa gagwe ka boitumelo jo bogolo, mme loungo lwa gagwe lwa utlwala monate mo ganong la me.


text:
Lona bomorwadia Jerusalema, ke a lo ikanisa ka ditshephe, le ka dikwalata tsa naga, ka re: Lo se ka lwa tlhotlheletsa, le fa e le go tsosa lorato, go tle go tsamaye go kgatlhege lona pele.


text:
Moratwa wa me o ntse jaaka tshephe kgotsa kukamana; bonang, o eme ka fa morago ga lorako lwa rona, o okomela teng ka difenseter, o iponatsa ka diphatlhana tsa ditswalo.


text:
Moratwa wa me o ne a bua, a nthaya a re: “Tsoga moratwa wa me, montlenyana wa me, mme o tle re tsamae.


text:
dithunya di bonala mo lefatsheng; motlha wa melodi ya dinonyane o fitlhile, le kodu ya lephoi e utlwala mo fatsheng la rona.


text:
Mofeige o budusa dikungwa tsa one tse ditala, le mafine a thuntse, u utlwatsa lonko lwa one. Nanoga moratwa wa me, montlenyana wa me, o tle re tsamaye.


text:
Ao, Letseba la me, o mo dipharong tsa mafika, o mo moriting wa felo fa go mokodumetsa; a ke bone sefatlhogo sa gago, a ke utlwe lentswe la gago; gonne lentswe la gago le monate, le sefatlhogo sa gago se sentle.


text:
Re tshwareleng diphokoje, e bong diphokojane tse di senyang masimo a mafine; gonne masimo a rona a mafine a thuntse.”


text:
Go tsamaya letsatsi le fefa, le meriti e tloga, o boe, moratwa wa me, mme o nne jaaka tshephe, kgotsa kukamana mo dithabeng tsa Bethere.


text:
E rile bosigo ke le mo bolaong jwa me ka batla ene yo mowa wa me o mo ratang; ka mmatla, mme ke se ka ka mmona.


text:
Ka re: “Jaana ke tlaa tsoga, ke tlaa tsamayatsamaya mo motseng, mo mebileng le mo ditseleng tsa mheru, ke tlaa mmatla, ke batla ene yo mowa wa me o mo ratang;” ka mmatla, mme ke se ka ka mmona.


text:
Balebedi ba ba tsamayatsamayang mo motseng ba mphitlhetse; ka ba raya ka re: “A lo bonye ene yo mowa wa me o mo ratang?”


text:
Ya re ke ba fapaanya go le gonnye, ka fitlhela ene yo mowa wa me o mo ratang; ka mo tshegetsa, ka gana go mo lesa, ga tsamaya ka mo isa mo ntlong ya ga mme, le mo ntlwaneng ya gagwe yo o nkimileng.


text:
Lona bomorwadia Jerusalema, ke a lo ikanisa ka ditshephe, le ka dikwalata tsa naga, go re lo se ka lwa tlhotlheletsa, le fa e le go tsosa lorato, go tle go tsamaye go kgatlhege lona pele.


text:
E mang yo o tlhatlogang a tswa kwa nageng jaaka dithogomusi tsa mosi; a nkgisitswe monate ka mura le ka lebano, le ka dikubuelo tsotlhe tsa morekisi.


text:
Bonang, ke sefata sa ga Solomone; se dikanyeditswe ke banna ba ba dinatla ba le masome a marataro, e le banna ba ba dinatla ba Iseraele.


text:
Ba itse go kgatimokanya tšhaka botlhe, ba rutegile mo ntweng; mongwe le mongwe o beile tšhaka ya gagwe ka fa seropeng ka ntlha ya go boifa bosigo.


text:
A dira maikaego a yone ka selefera, mpa ya yone ka gouta, manno a yone ka bohibidu jo bo mokgona, bogareng jwa sone go adilwe lorato ke bomorwadia Jerusalema.


text:
Tswelang kwa ntle, lona bomorwadia Sione, lo bone kgosi Solomone a na le serwalo sa tlhogo, se mmaagwe o se mo rwesitseng mo letsatsing la go tsaya ga gagwe, mo letsatsing la boipelo jwa pelo ya gagwe.


text:
Bona, o montle moratwa wa me; bona o montle; matlho a gago a ntse jaaka matseba ka fa teng ga sesiro sa gago; moriri wa gago o ntse jaaka letsomane la dipodi le le robetseng fa mohapheng wa thaba ya Gileate.


text:
Meno a gago a ntse jaaka letsomane la dinku tse dinamagadi tse di beotsweng seša, tse di tlhatlogileng mo tlhapisong; tse nngwe le nngwe ya tsone e nang le bana ba mafatlha, le tse go se nang epe mo go tsone e e swetsweng.


text:
Dipounama tsa gago di ntse jaaka tlhale e e ntseng e re, tlere! Molomo wa gago le one o montle; dipupu tsa gago tsa matlho di ntse jaaka kgapetla ya garanate ka fa teng ga sesiro sa gago.


text:
Thamo ya gago e ntse jaaka kago e e godileng ya ga Dafite, e e agetsweng polokelo ya dibolao, e go pegilweng menakane e le sekete mo go yone, dithebe tsotlhe tsa banna ba ba dinatla.


text:
Mabele a gago a mabedi a ntse jaaka ditshetswana di le pedi, tsa mafatlha tse di hulang mo dithunyeng tsa masoma.


text:
Ke tlaa ikela kwa thabeng ya mera, le kwa thabaneng ya lebano go tsamaya letsatsi le fela, le meriti e fofela koo.


text:
Tswa le nna mo Lebanone; mogatsaka, o tswe le nna mo Lebanone; leba o le kwa tlhoreng ga Amana, o le kwa tlhoreng ga Senire le Heremone, o le kwa dikutleng tsa ditau, o le mo dithabeng tsa dinkwe.


text:
O tsubutse pelo ya me, kgaitsadiaka, mogatsaka; o tsubutse pelo ya me ka leitlho le le lengwe fela la gago, ka mpolokwane o le mongwe fela wa thamo ya gago.


text:
Lorato lwa gago lo lontle jang, kgaitsadiaka, mogatsaka! Lorato lwa gago lo molemo jang bogolo go bojalwa jwa mofine! Le lonko lwa ditlolo tsa gago bogolo go dinkgisa monate tsotlhe fela!


text:
Dipounama tsa gago, mogatsaka, di rotha jaaka lomepe lwa dinotshe, dinotshe le maši di fa tlase ga loleme lwa gago; lonko lwa diaparo tsa gago lo ntse jaaka lonko lwa Lebanone.


text:
Kgaitsadiake, mogatsake ke tshimo e e tswaletsweng, ke sediba se se tswaletsweng, ke motswedi o o kanetsweng.


text:
Matlhogela a gago ke tshimo ya digaranate, e e nang le maungo a a tlhokegang; motlhatswameno le ditlhatshana tsa nareto;


text:
nareto le saferone, kalamuse le kinamone, di na le ditlhare tsotlhe tsa lebano; mera le aloe, di na le dinkgisa monate tsotlhe tse di itsegeng.


text:
O motswedi wa masimo, sediba se se metsi a a tshedileng, le dinokana tse di elelang di tswa Lebanone.


text:
Tsoga, wena phefo ya botsheka; o tle, wena borwa; fokela tshimo ya me, gore dinkgisa monate tsa yone di aname. A moratwa wa me a tle mo tshimong ya gagwe, mme a je maungo a gagwe a a tlhokegang.


text:
Ke tsile mo tshimong ya me, kgaitsadiaka, mogatsaka; ke phuthile mera ya me le senkgisa monate sa me; ke jele lomepe lwa me le dinotshe tsa me; ke nole bojalwa jwa me jwa mafine, le maši. Jang, ditsala; nwa, ee, nwa ka botlalo, wena moratwa.


text:
Ke ne ke robetse, mme pelo ya me ya thanya; ka re, ke lentswe la moratwa wa me; yo o kgwanyakgwanyang, a re: “Mpulela, kgaitsadiaka, moratwa wa me, letseba la me, moitekanedi wa me; gonne tlhogo ya me e tletse monyo, le makaodi a me ka marothodi a bosigo.”


text:
Moratwa wa me a tsenya letsogo la gagwe ka letshofa la setswalo, mme pelo ya me ya tseega ka ga gagwe.


text:
Ka nanoga ka ya go bulela moratwa wa me, mme diatla tsa me tsa bo di rotha mera, le menwana ya me e rotha mera e e metsi, ya rothela mo matshwarong a sepakelo.


text:
Ka bulela moratwa wa me; mme moratwa wa me a bo a ngongwaetse, a tsamaile. O rile a bua, mowa wa me wa nyera; ka mmatla, mme ka se ka ka mmona; ka mmitsa, mme a se ka a nkaraba.


text:
Balebedi ba ba tsamayatsamayang mo motseng ba mphitlhela, ba mpetsa, ba nntsha dintho, badisa ba dithako ba ntseela kobo.


text:
Ke a lo ikanisa, lona bomorwadia Jerusalema, fa lo bona moratwa wa me, ka re, lo mmolelele fa ke le botlhoko ka lorato.


text:
Ana moratwa wa gago e mang bogolo go moratwa yo mongwe? Wena yo o leng montlentle bogolo mo basading, ana moratwa wa gago e mang bogolo go moratwa yo mongwe, fa e bo ne ne fano o re ikanisa jaana?


text:
Tlhogo ya gagwe e ntse jaaka gouta e e itshekileng bogolo, makaodi a gagwe a tshophegile, a mantsho jaaka lehukubu.


text:
Matlho a gagwe a ntse jaaka matseba fa melapong ya metsi; a tlhapisitswe ka maši; a tlhomilwe sentle.


text:
Marama a gagwe a ntse jaaka temana ya ditlhatshana tsa dinkgisa monate, jaaka dimota tsa merogo e e nkgang monate; dipounama tsa gagwe di ntse jaaka masoma, di rotha mera e e metsi.


text:
Diatla tsa gagwe di ntse jaaka mehitshana ya gouta e e tsentsweng berule; mmele wa gagwe o ntse jaaka e kete o dirilwe ka naka lwa tlou, o manegilwe disafire.


text:
Maoto a gagwe a ntse jaaka maotwana a a emeng metloutlo ya marebela, tse di tlhomilweng mo ditlhakong tsa gouta e e itshekileng; ponalo ya gagwe e ntse jaaka Lebanone, e tlotlometse jaaka masetara.


text:
Molomo wa gagwe o monate thata; ee, o montle fela mo go fedileng. Yo ke ene moratwa wa me, yoo ke ene tsala ya me, lona bomorwadia Jerusalema.


text:
Kana moratwa wa gago o ile kae, wena yo o leng montlentle bogolo mo basading? Moratwi wa gago o menogetse kae gore re tle re mo go batlise?


text:
Moratwi wa me o fologetse kwa tshimong ya gagwe, kwa ditemaneng tsa dinkgisa monate, o ile go ja mo masimong, le go kgetla dithunya tsa masoma.


text:
Ke wa gagwe moratwi wa me, le moratwi wa me ke wa me; o hudisa letsomane la gagwe mo gare ga dithunya tsa masoma.


text:
O montle, wena moratwa wa me, jaaka Tiresa, o sebopego se sentle jaaka Jerusalema, o a boitshega jaaka ntwa e e tshotseng mekgele.


text:
Thibosa matlho a gago mo go nna, gonne a mphentse. Moriri wa gago o ntse jaaka letsomane la dipodi, le le robetseng fa mohapheng wa Gileate.


text:
Meno a gago a ntse jaaka letsomane la dinku tse dinamagadi, tse di tlhatlogileng mo tlhapisong; tse nngwe le nngwe ya tsone e nang le bana ba mafatlha, le tse go se nang epe mo go tsone e e swetsweng.


text:
Go na le bahumagadi ba kgosi ba le masome a marataro, le bagadingwana ba le masome a a ferang mebedi, le barweetsana ba ba se nang palo.


text:
Mme letseba la me, moitekanedi wa me o mongwe fela; ke ene esi wa ga mmaagwe; ke ene yo o itshenketsweng wa gagwe yo o mo tsetseng. Bana ba basetsana ba ne ba mmona, mme ba mmitsa mosegofadiwi; ee, bahumagadi ba kgosi le bagadingwana, ba mmona, mme ba mmaka.


text:
E mang ene yo o gadimang jaaka moso, a le montle jaaka ngwedi, a itshekile jaaka letsatsi, a boitshega jaaka ntwa e e nang le mekgele?


text:
Ka fologela kwa tshimong ya dithamane, ka ya go bona ditlhatshana tse ditala tsa molapo, ka ya go bona, go re a mofine o a kukunya, le go re, a garanate o ntshitse dithunya.


text:
Boa, boa, Mošulame we; boa, boa gore re tle re go lebe. Ana lo ratelang go leba Mošulame, jaaka e ka bo e le pino ya Mahanaime?


text:
Ana dinao tsa gago di dintle jang di le mo ditlhakong, wena morwadia kgosana! Malokololo a dirope tsa gago a ntse jaaka majana a a tlhokegang; e le tiro ya diatla tsa modiri yo o setswerere.


text:
Khubu ya gago e ntse jaaka phafana e e kgolokwane, e go sa tlhokafaleng bojalwa jo bo tlhakantsweng mo go yone; mpa ya gago e ntse jaaka mokoa wa mabele o o dikanyetditsweng ka dithunya tsa masoma.


text:
Thamo ya gago e ntse jaaka kago e e godileng ya naka lwa tlou; matlho a gago a ntse jaaka makadiba a Hešebone fa kgorong ya Bathe-rabime; nko ya gago e ntse jaaka kago e e godileng ya Lebanone, e e lebileng kwa Damaseko.


text:
Tlhogo ya gago mo go wena e ntse jaaka Karemele, le moriri wa tlhogo ya gago o ntse jaaka bohibidu jo bo mokgona; kgosi e golegilwe ke dikgaro tsa one.


text:
Ka re ke tlaa palama mokolane, ke tlaa tshwara dikala tsa one; a mabele a gago a nne jaaka masitlha a mofine, le lonko lwa mowa wa gago lo nne jaaka boapole;


text:
le molomo wa gago o nne jaaka bojalwa jwa mofine jo bo molemo bogolo, jo bo fologelang moratweng wa me sentle, bo buise dipounama tsa ba ba robetseng.


text:
A re phakelele kwa masimo a mafine; re bone go re a mofine o kukuntse, le go re a dithunya tsa one di phantse, le go re a garanate o thuntse; ke tlaa go naya lorato lwa me teng.


text:
Ditholwana tsa maithatiso di ntsha lonko lo lo monate, le maungo mangwe le mangwe a a rategang, a maša le a magologolo, a fa mejakong ya rona, ke a ke a go boloketseng, wena moratwa wa me.


text:
Ke eletsa jang wa bo o ntse jaaka kgaitsadiake, yo o amuleng mabele a ga mme! Ke ne ke tlaa re ke go fitlhela kwa ntle, ke go atle; ee, mme go tlaa bo go se na ope yo o ka nnyatsang.


text:
Ke ne ke tlaa go goga, ke go isa mo ntlong ya ga mme, yo o ne a tlaa nthuta; ke ne ke tlaa go nosa bojalwa jo bo tswaisitsweng, jwa matute a garanate wa me.


text:
Letsogo la gagwe la molema le ne le tlaa ntshametsa, letsogo la gagwe le legolo le ne le tlaa ntlamparela.


text:
Ke a lo ikanisa, lona bomorwadia Jerusalema, gore lo se tlhotlheletse, le fa e le go tsosa lorato, go tle go tsamaye go kgatlhege lona pele.


text:
E mang yo o tlhatlogang a tswa kwa nageng, a ikaegile moratwi wa gagwe? O le fa tlase ga setlhare sa moapole ka go tsosa. Mmaago o ne a ikutlwa go go belegela teng, yo o go belegeng a go elegela teng.


text:
Mpaya jaaka sekano mo pelong ya gago, jaaka sekano mo letsogong la gago; gonne lorato lo thata jaaka loso; lefufa le bolaloma jaaka phupu, go benya ga lone ke go benya ga molelo, kgabo ya ga Jehofa tota.


text:
Metsi a le mantsi ga a kake a tima lorato, le merwalela ga e kake ya lo hupetsa; le fa motho a ka bo a ntshetsa lorato thoto yotlhe ya ntlo ya gagwe, o ne a tlaa nyalediwa ruri fela.


text:
Re na le kgaitsadia rona yo mmotlana, mme ga a na mabele: re tlaa mo direlang, kgaitsadia rona, mo tsatsing leo, motlhang o lopiwang?


text:
Fa a le lorako, re tlaa aga mo go ene kago ya selefera; fa a le setswalo, re tlaa mo tsenya gare ga dimati tsa masetara.


text:
Nna ke lorako, le mabele a me a ntse jaaka dikago tse di godileng tsa lone. Foo ke ne ke le mo matlhong a gagwe jaaka mongwe yo o ne a bona kagiso.


text:
Solomone o ne a na le tshimo ya mafine kwa Baale-hamone; o ne a adima tshimo ya mafine balebedi ka tuelo, mme mongwe le mongwe wa bone o ne a na le go lere dipapetlana tsa selefera di le makgolo a le some, ka ntlha ya maungo a yone.


text:
Tshimo ya me ya mafine, e e leng ya me, e fa pele ga me: wena Solomone, o tlaa bona makgolo a le some, le ba ba lebelang maungo a yone, ba tlaa bona makgolo a le mabedi.


text:
Ponatshegelo ya ga Isaia morwa Amose, e o e bonyeng ka ga Juta le Jerusalema mo metlheng ya ga Usia, le Jothame, le Ahase, le Hesekia, dikgosi tsa Juta.


text:
Utlwang lona magodimo, o sekege tsebe, wena lefatshe, gonne Jehofa o buile, a re: “Ke otlile ke godisitse bana, mme ba ntsuololetse.


text:
Kgomo yone, e itse morui wa yone le esela e itse golo mo e felwang ke mong wa yone teng; mme Iseraele ene ga a itse, batho ba me ga ba gopole.”


text:
A morafe wa boleo! A tšhaba e e koegetsweng ke mekgweleo ya boikepo! A losika lwa badira bosula! A bana ba ba dirang ka mokgwa o o bodileng! Ba latlhile Jehofa, ba nyaditse Moitshepi wa Iseraele, ba itshemile dilalo, ba boetse kwa morago.


text:
Ana lo sa ntse lo ratelang go ditewa, ka e le fa lo rukhutlha bogolo bogolo? Tlhogo yotlhe e botlhoko, le pelo yotlhe e a idibala.


text:
Go simologa ka pato ya lonao go ya kwa tlhogong, ga go na boitekanelo bope mo go one; fa e se matsankotsanko fela, le dingalo, le dintho tse di tutetseng; ga di a tamolwa, le fa e le go fapiwa, le fa e le go ngodisiwa ka lookwane.


text:
Lefatshe la lona le swafetse, metse ya lona e fisitswe ka molelo; maota a lona baeng ba a ja lo ba lebile ka matlho, mme go swafetse jaaka mo go gokgodisitsweng ke baeng.


text:
Morwadia Sione o tlogetswe jaaka loobo mo tshimong ya mafine, jaaka mogope mo lotlhagareng lwa makatane, jaaka motse o o dikilweng ke ntwa.


text:
Fa Jehofa wa masomosomo a ne a se ka a re sadisetsa masalela a le mannye, re kabo re ntse jaaka Sotoma, re kabo re tshwana le Gomora.


text:
Utlwang lefoko la ga Jehofa, lona balaodi ba Sotoma; sekegelang molao wa Modimo wa rona tsebe, lona batho ba Gomora.


text:
“Ana bontsi jwa ditlhabelo tsa lona di a bo di kaya eng mo go nna?” Go bua Jehofa. “Ke tletswe ke ditshupelo tse di fisiwang tsa diphelefu, le mafura a dikgomo tse di nontshitsweng, mme ga ke natefelwe ke madi a dipholo, le fa e le a dikwanyana, le fa e le a diphoko.


text:
Ya re fa lo tla go bonala fa pele ga me, ke mang yo o lopileng se mo seatleng sa lona, gore lo gatake malwapa a me?


text:
Lo se ka lwa tlhola lo tlisa diromololo tsa boithamako; maswalo ke makgapha mo go nna; kilelo ya kgwedi le sabata, le go bidiwa ga diphuthego; ga ke na go itshokela boikepo le phuthego e e masisi.


text:
Mowa wa me o ila go rogwa ga dikgwedi tsa lona; le mediro ya lona e e laotsweng; ke letshwenyo mo go nna; ke lapile go di rwala.


text:
“E tlaa re lo huporolola diatla tsa lona ke tlaa lo ipipela matlho; ee, e tlaa re lo dira merapelo e le mentsi, ga nketla ke utlwa; diatla tsa lona di tladikilwe madi thata.


text:
Tlhapang lo intlafatse; tlosang bosula jwa ditiro tsa lona fa pele ga matlho a me; bakelang go dira bosula.


text:
Ithuteng go dira sentle; batlang katlholo, siamisetsang bapatikwi, atlholelang masiela, sekelang mosadi wa motlholagadi.


text:
“Ntlong jaana, a re ganetsanyeng mmogo.” go bua Jehofa: “Le fa dibe tsa lona di hubitse bohibidu jo bo letlhololo, di tlaa nna ditshweu jaaka kapoko; le fa di le bohibidu jo bo mokgona, di tlaa nna jaaka bobowa jwa nku.


text:
Ana motse o o boikanngo o fetogile o ntse seaka jang! Ona o o nong o tletse katlholo! Tshiamo e ne e ntse mo go one, mme jaanong go na le babolai ba batho fela.


text:
Dikgosana tsa gago di a rukhutlha, ke dilekane tsa magodu; nngwe le nngwe ya tsone e rata dineo, di latelela dituelo; ga di atlholele masiela, le gone kgang ya mosadi wa motlholagadi ga e fitlhe kwa go tsone.


text:
Ke gone ka moo, go bua Morena, Jehofa wa masomosomo, Mothata wa Iseraele, a re: “Ahe! Ke tlaa inaya lobaka mo baganetsing ba me, ke tlaa itefeletsa mo babeng ba me.


text:
Ke tlaa busetsa seatla sa me kwa go wena, mme ke tlaa tlhapisetsa ruri manyelo a gago, ke ba ke tlosa botlhakano jotlhe jwa gago.


text:
Ke tlaa rebola baatlhodi ba gago, ba nna jaaka ga ntlha, le bagakolodi ba gago jaaka mo tshimologong; morago ga mo, o tlaa bidiwa Motse wa Tshiamo, motse wa boikanngo.”


text:
Mme tshenyego ya batlodi le ya baleofi e tlaa nna mmogo, le ba ba latlhang Jehofa ba tlaa nyelediwa.


text:
Gonne ba tlaa tlhajwa ke ditlhong ka maoka a lo a eleditseng; lo tlaa sosobaganngwa ka ntlha ya masimo a lo a itshenketseng.


text:
Mme mothata o tlaa nna jaaka leodi, le tiro ya gagwe jaaka tlhase; mme go tlaa ša mmogo ka bobedi, mme ope ga a ketla a go tima.


text:
Go tlaa dirala mo metlheng e e tlaa tlang kwa pelepele go re thaba ya ntlo ya ga Jehofa e tlaa tlhongwa mo setlhoeng sa dithaba, e tlaa golediwa godimo ga makhujana, mme merafe yotlhe e tlaa fologela kwa go yone.


text:
Ditšhaba di le dintsi di tlaa ya di re: “Ntlong, a re tlhatlogeleng kwa thabeng ya ga Jehofa, kwa ntlong ya Modimo wa ga Jakobe; mme o tlaa re ruta ditsela tsa gagwe, mme re tlaa sepela mo ditselaneng tsa gagwe:” Gonne mo Sione go tlaa tswa molao, le lefoko la ga Jehofa le tlaa tswa Jerusalema.


text:
O tlaa atlhola fa gare ga merafe, a kgalemele ditšhaba di le dintsi, mme di tlaa thula ditšhaka tsa bone magale a megoma, le marumo a tsone dithipa tsa mabele; morafe ga o ketla o ekela morafe tšhaka; le gone ga ba ketla ba tlhola ba ithuta tlhabano gope.


text:
Gonne o latlhile batho ba gago, e bong ntlo ya ga Jakobe, ka gobo ba tletse mekgwa e e tswang botlhabatsatsi, e bile ke baswabi ba ditiro jaaka Bafilisitia, mme ba tlhabetsanya ka diatla le bana ba baeng.


text:
Lefatshe la bone le lone le tletse selefera le gouta; le dikhumo tsa bone ga di na bokhutlo; le gone lefatshe la bone le tletse dipitse, le gone dikara tsa bone ga di na bokhutlo.


text:
Le gone lefatshe la bone le tletse medimo ya disetwa; ba obamela mo go dirilweng ke diatla tsa bone, se menwana ya bone e se dirileng.


text:
Motho yo mmotlana o a ikoba, le monna yo motona o a ikgobalatsa; mme ka ntlha ya gone mo, o se ka wa ba itshwarela.


text:
Tsena mo lefikeng, o bo o iphitlhe mo loroleng, go tshaba poitshego ya ga Jehofa, le kgalalelo ya borena jwa gagwe.


text:
Matlho a motho o a kadileng a tlaa bokaladiwa, le bopelompe jwa batho bo tlaa obiwa, mme mo letsatsing leo go tlaa godisiwa Jehofa a le esi fela.


text:
Gonne go tlaa nna letsatsi la ga Jehofa wa masomosomo mo go sengwe le sengwe se se boikgodiso le bopelompe, le mo go sengwe le sengwe se se tsholetsegileng, mme di tlaa bokaladiwa;


text:
le mo kagong ya phemelo nngwe le nngwe e e godileng, le mo lorakong longwe le longwe lo lo agetsweng phemelo;


text:
Bogodi jwa motho bo tlaa obiwa, le bopelompe jwa batho bo tlaa ngotlwa; mme mo letsatsing leo go tlaa godisiwa Jehofa a le esi fela.


text:
Batho ba tlaa tsena mo dikgageng tsa mafika le mo mesimeng ya lefatshe, ba tshaba poitshego ya ga Jehofa, le kgalalelo ya borena jwa gagwe, motlhang o nanogelang go reketlise lefatshe ka thata e kgolo.


text:
E tlaa re mo letsatsing leo motho o tlaa latlhela kwa dirathing, le kwa go bomamathwane, medimo ya disetwa ya gagwe ya selefera, le medimo ya disetwa ya gagwe ya gouta, e batho ba e mo diretseng gore a e obamele.


text:
Mme a tsena mo meoleng e metona ya mafika, le mo dipharong tsa mafika a a makgawekgawe, go tshaba poitshego ya ga Jehofa, le kgalalelo ya borena jwa gagwe, motlhang o nanogelang go reketlisa lefatshe ka thata e kgolo.


text:
Khutlelang motho, yo mowa wa gagwe o leng mo marofeng a dinko tsa gagwe; gonne ene, o na le go kaiwa e le eng?


text:
Gonne, bonang, Morena, Jehofa wa masomosomo, o tlosetsa Jerusalema le Juta seitshegetso le thobane, seitshegetso sotlhe sa dijo, le seitshegetso sotlhe sa metsi;


text:
molaodi wa ba ba masome matlhano, le motlotlegi, le mogakolodi, le motho yo o dirang ka maano a botlhale, le yo o tseanyang ka botswerere.


text:
Mme batho ba tlaa patikwa mongwe le mongwe ke o sele, le mongwe le mongwe ke mongwe ka ene; ngwanyana o tlaa nna logwadi mo go yo mogologolo, le yo o mmenyana mo go yo o tlotlegang.


text:
Motlhang o motho o tshwarang morwa rraagwe wa ntlo ya ga rraagwe, a re: “O na le diaparo, o nne molaodi wa rona; mme a tshenyego e, e nne mo seatleng sa gago.”


text:
Mo letsatsing leo o tlaa tsholetsa lentswe la gagwe, a re: “Ga nketla ke nna mofodisi; gonne mo ntlong ya me ga go na dijo, ga go na diaparo; ke gana lo ntira molaodi wa batho.”


text:
Gonne Jerusalema o rutlologile, le Juta o ole, gonne loleme lwa bone, le go dira ga bone ke go tlhabana le Jehofa, go gakatsa matlho a kgalalelo ya gagwe.


text:
Ponalo ya difatlhogo tsa bone e supa ka ga bone, mme ba kakanya boleo jwa bone, jaaka Sotoma, ga ba bo lobe. Ija, a bo go latlhega mowa wa bone! Gonne ba ituetse ka bosula.


text:
Buang ka ga mosiami, lo re: Go tlaa nna sentle mo go ene, gonne ba tlaa ja loungo lwa go diradira ga bone.


text:
Ija, a bo go latlhega moikepi! Go tlaa nna maswe mo go ene, gonne tuelo ya diatla tsa gagwe o tlaa e newa.


text:
Ka ga batho ba me, banyana ke bapatiki ba bone, basadi ba a ba busa. Ao batho ba me! Bone ba ba lo gogang ba a lo timetsa, ba faratlhatlhanya motlhala o o fa ditsela tsa lona di tsamayang gone.


text:
Jehofa o tlaa tsena mo tshekong le bagolwane ba tšhaba ya gagwe, le dikgosana tsa yone: “Ke lona ba lo jeleng lwa lakaila tshimo ya mafine; tse lo di thopileng tsa bahumanegi di mo matlong a lona.


text:
Lo a bo lo reng, fa e bo ne ne lo fitlhegetse batho ba me jaana, lo sila sefatlhogo sa bahumanegi?” Go bua Morena, Jehofa wa masomosomo.


text:
Gape Jehofa a re: “E re ka bomorwadia Sione ba le bopelompe, ba tsamaya ka go kenelatsa dithamo, le ka matlho a a fanyafanyang, ba e tla ba ngobota, ba tlhasinyega ka dinao,


text:
ke gone ka moo Jehofa o tlaa betsa diphogo tsa bomorwadia Sione ka dipanang, Jehofa o tlaa ba bipololela ditlhong tsa bone.”


text:
E tlaa re mo letsatsing leo Morena o tlaa tlosa mekgabokgabo ya ditilwane, le metlonya, le mekgabo ya sekangwedi;


text:
Go tlaa dirala, go re, mo boemong jwa malao a a monko o monate go tlaa nna tšheretlhegano; le mo boemong jwa moitlamo kgole; le mo boemong jwa loetse logatadima; le mo boemong jwa mokgabo wa mpa letsela la kgetse; pabolo ya phiso boemong jwa bontle.


text:
E tlaa re mo letsatsing leo basadi ba supa ba tlaa tshwara monna a le mongwe fela, ba re: “Re tlaa ja dijo tsa rona, re tlaa apara diaparo tsa rona, mme a re ke re bidiwe ka leina la gago fela; wena o tlose kgobo ya rona.”


text:
Mo letsatsing leo, letlhogela la ga Jehofa le tlaa nna lentlentle, le ba le galalela, mme loungo lwa lefatshe lo tlaa tlotlomala lo ntlafalela ba ba falotseng ba Iseraele.


text:
Go tlaa dirala go re yo o tlogetsweng mo Sione le yo o setseng mo Jerusalema o tlaa bidiwa boitshepo, e bong mongwe le mongwe yo o kwaletsweng botshelo mo Jerusalema.


text:
Motlhang o Morena o tlhatswitseng matladika a bomorwadia Sione, a gelola madi a Jerusalema mo gare ga one, ka mowa wa tshekiso, le ka mowa wa phiso.


text:
Mme Jehofa o tlaa tlhola leru le mosi go nna mo godimo ga bonno jotlhe jwa thaba ya Sione, le godimo ga diphuthego tsa one mo motshegareng, le go phatsima ga molelo o o tutumang bosigo; gonne mo godimo ga kgalalelo yotlhe go tlaa tsharololelwa logogo lo lo sirang.


text:
Go tlaa nna loobo lwa moriti mo motshegareng go sira mogote, le go nna botshabelo mo matsubutsubung le mo puleng.


text:
Mma ke opelele moratwana wa me sefela sa moratwi wa me ka ga tshimo ya gagwe ya mafine. Moratwana wa me o ne a na le tshimo mo thoteng e e ungwisang thata.


text:
A e epela mosele mo tikologong, a ola maje mo go yone, a e tlhoma mofine o o tlhophegileng thata, a aga sefata fa gare ga yone, a ba a gaba sedibeletso mo go yone; mme a lebelela go re e tlaa ungwa masitlha a a molemo, mme ya ungwa masitlha a naga fela.


text:
Mme jaana lona banni ba Jerusalema, le lona banna ba Juta, ke a lo rapela, atlholang fa gare ga me le tshimo ya me ya mafine.


text:
Kana go kabo go dirilwe eng gape mo tshimong ya me ya mafine se ke sa se dirang mo go yone? Ke ka ntlha yang fa e rile ke lebelela go re e tlaa ungwa masitlha a a molemo, e tlogile ya ungwa masitlha a naga fela?


text:
Mme jaana a re yeng koo; ke tlaa lo bolelela se ke tlaa se dirang ka tshimo ya me ya mafine; ke tlaa tlosa logora lwa yone, mme e tlaa jewa e lakailwa; ke tlaa thuba lorako lwa yone, mme e tlaa gatakwa.


text:
Ke tlaa e ntsha magola fela; ga e ketla e kgaolwa dikala le fa e le go tlhagolwa; go tlaa tlhoga lokhi le lorwana mo go yone; ke tlaa ba ke laola maru, gore a se nese pula epe mo go yone.


text:
Gonne tshimo ya mafine ya ga Jehofa wa masomosomo ke ntlo ya Iseraele; le banna ba Juta ke setlhatshana sa gagwe se se natefang; mme a lebelela katlholo, mme bonang patiko; a lebelela tshiamo, mme bonang selelo.


text:
Ija, a bo go latlhega ba ba tlhomaganyang ntlo le ntlo, ba oketsa leota ka leota, go tsamaye go tlhokafale bonno, mme lo agisiwe lo le losi mo gare ga lefatshe.


text:
Mo ditsebeng tsa me, go bua Jehofa wa masomosomo: “Ruri matlo a le mantsi a tlaa ntshiwa matlotla fela, a e leng a magolo le a mantle, a a tlaa bong a se na monni.


text:
Gonne tshimo ya mafine e e ditema di some e tlaa tswa thatolelo e le nngwe fela; le kgetse ya peo, e tlaa tswa lefiso le le lengwe fela.”


text:
Ija, a bo go latlhega ba ba phakelelang go latela bojalwa jo bo loileng, ba tsenelwa ke bosigo thata go tsamaya bo bo bo ba gotetse!


text:
Mme diletso tsa harepe le setinkane, moropana le lohare di na le bojalwa, di mo meletlong ya bone; mme ba bo ba sa tlhokomele tiro ya ga Jehofa, le gone ga ba a gopola go dira ga diatla tsa gagwe.


text:
Ke gone ka moo batho ba me ba ileng botshwarong ka go tlhoka kitso; le banna ba ba tlotlegang mo go bone ba kgathaditsweng ke tlala, le bontsi jwa bone bo omeleditswe ke lenyora.


text:
Ke gone ka moo Bobipo bo ikatolositseng keletso ya jone, bo atlhamolositse legano la jone ka go se na selekanyo; mme kgalalelo ya bone, le bontsi jwa bone, le boitlotlomatso jwa bone, le yo o duduetsang mo go bone, ba fologela mo go jone.


text:
Foo dikwanyana di tlaa fula gone jaaka mo bofulong jwa tsone; magola a ba ba kileng ba nona a tlaa jewa ke bakaidikaidi!


text:
Ija, a bo go latlhega ba ba gogang boikepo ka megala ya boithamako, le boleo jaaka e kabo e le ka mogala wa koloi.


text:
Ba ba reng: “A a itlhaganele, a a akofise tiro ya gagwe, gore re e bone; mme a kgakololo ya Moitshepi wa Iseraele e atamele e tle gore, re e itse!”


text:
Ija! A bo go latlhega ba ba bitsang bosula molemo, le molemo bosula; ba beye lefifi boemong jwa lesedi, le lesedi boemong jwa lefifi; ba beye bokgeme boemong jwa botshe, le botshe boemong jwa bokgeme!


text:
Ija! A bo go latlhega ba ba gangkafalang mo go nweng bojalwa jwa mofine, le bana ba nonofo ya go tlhakanya majalwa a a loileng!


text:
Ke gone ka moo, jaaka kgabo ya molelo e tle e laile dirite, le jaaka tlhaga e e omeletseng e tle e kokobelele mo kgabong, jalo fela motswe wa bone o tlaa nna jaaka sebodu, le sethunya sa bone se tlaa tlhatloga jaaka lorole; gonne ba ganne molao wa ga Jehofa wa masomosomo, ba nyaditse lefoko la Moitshepi wa Iseraele.


text:
Ke gone ka moo bogale jwa ga Jehofa bo tuketseng batho ba gagwe, o ba otlololetse letsogo la gagwe, o ba kgemethile, mme dithota tsa reketla, le ditoto tsa bone tsa nna jaaka matlakala mo gare ga mebila. Le fa go ntse jaana, bogale jwa gagwe ga bo a fapoga, le letsogo la gagwe le sa ntse le lolame fela.


text:
O tlaa re a le kgakala a tsholeletse merafe mokgele, a ba tsue ka molodi ba le kwa dikhutlong tsa lefatshe, mme bonang, ba tlaa tla ka bofefo ka go fefoga.


text:
Ope mo go bone ga a ketla a lapa le fa e le go kgopiwa; ope ga a ketla a otsela le fa e le go robala; le gone moitlamo wa lotheka lwa bone ga o ketla o hunologa, le fa e le kgole ya ditlhako tsa bone go kgaoga.


text:
Ba metswi ya bone e bogale, le mara a bone a obilweng otlhe, ditlhako tsa dipitse tsa bone di tlaa kaiwa jaaka legweka, le maoto a makoloi a bone jaaka sefefo.


text:
Go duma ga bone go tlaa nna jaaka ga tau, ba tlaa duma jaaka madumedi: Ee, ba tlaa duma ba tshwara tse di tshwarwang, ba tsamaya sentle fela ka tsone; mme ga go ketla go nna ope yo o ka gololang.


text:
Ba tlaa ba sumela mo letsatsing leo jaaka go suma ga lewatle; fa motho a leba lefatshe, bonang, go bo go le lefifi fela le pitlagano, le lesedi le fifaditswe mo marung a lone.


text:
E rile ka ngwaga o Usia o suleng ka one, ka bona Morena a dutse mo setulong sa bogosi, se le kwa godimo, se tsholetsegile, mme meja ya dikobo tsa gagwe ya tlala ka tempele.


text:
Fa godimo ga gagwe ga bo go eme boserafe: mongwe le mongwe a na le diphuka di le thataro; ka di le pedi a ipipa sefatlhogo, ka di le pedi a ipipa dinao, mme di le pedi a fofa ka tsone.


text:
Ba goalana ba re: “Go boitshepo, go boitshepo, go boitshepo Jehofa wa masomosomo; lefatshe lotlhe le tletse kgalalelo ya gagwe.”


text:
Foo ka bua, ka re: “Ija! Nna wee! Gonne ke latlhegile; ka ke le motho yo ke dipounama di leswe, ke bile ke agile fa gare ga batho ba ba dipounama di leswe; gonne matlho a me a bonye Kgosi, Jehofa wa masomosomo.”


text:
Foo mongwe wa boserafe a fofela kwa go nna, a tshotse legala le le molelo ka seatla, le o le ogotseng ka lotlawa mo sebesong.


text:
A ama molomo wa me ka lone, a re: “Bona! Lone le, le amile dipounama tsa gago; boikepo jwa gago bo tlositswe, le boleo jwa gago bo tlhatswitswe.”


text:
Mme ka utlwa lentswe la Morena, le re: “Ke tlaa roma mang? E mang yo o tlaa re elang?” Foo ga bua nna, ka re: “Ke fano, roma nna.”


text:
Ene a re: “Ya o reye tshaba e, o re: ‘Go utlwa lo a utlwa, mme lo bo lo sa tlhaloganye; go bona lo a bona, mme lo bo lo sa lemoge.’


text:
Nontsha pelo ya batho ba, o bo o ketefatse ditsebe tsa bone, o budulatse le matlho a bone, gore e se re kgotsa ba bona ka matlho a bone, le go utlwa ka ditsebe tsa bone, le go tlhaloganya ka pelo tsa bone, mme ba bowa ba fodisiwa.”


text:
Foo ka bua, ka re: “Ka lobaka lo lo kaye, Morena?” Mme a fetola, a re: “Ke go tle go tsamaye metse e kgakgabale fela e tlhoke monni, le matlo a tlhoke motho, le lefatshe le gokgolelwe fela,


text:
E tlaa re fa go setse kabelo ya lesome mo go lone, le tlaa nna le jewa fela: jaaka moumo, le jaaka mooka, a e a reng le fa a remilwe go bo go sale thito.” Jalo peo e e boitshepo ke thito ya lone.


text:
Ga dirala ya re mo metlheng ya ga Ahase morwa Jothame, morwa Usia kgosi ya Juta, Resine kgosi ya Siria, le Peka morwa Remalia, kgosi ya Iseraele, ba tlhatlogela kwa Jerusalema go tlhabana le one; mme ba retelelwa ke go o fenya.


text:
Mme ga bolelelwa ba ntlo ya ga Dafite, ga twe: “Siria o ikamile Eferaime. Mme pelo ya gagwe ya ebela, le pelo ya batho ba gagwe, jaaka ditlhare tsa sekgwa di ebedisiwa ke phefo.”


text:
Foo Jehofa a raya Isaia, a re: “Tswa o ye go kgatlhantsha Ahase, wena le Shearejašube morwao, lo ye kwa bokhutlong jwa mosele wa lekadiba le le kwa godimo, mo tseleng e tona ya naga ya mosugi wa matlalo;


text:
mme o mo reye o re: ‘O itise, mme o iketle; o se ka wa boifa, le gone pelo ya gago e se idibale, ka ntlha ya dikotana tse pedi tse tsa dirumola tse di kuang mosi, ka ntlha ya bogale jo bo tukang jwa ga Resine, le Siria, le jwa morwa Remalia.


text:
A re bololeleng lefatshe la Juta, re le feretlhe, a re itirele phatlha mo go lone, re tlhome kgosi fa gare ga lone, e bong morwa Tabeele.’ ”


text:
Gonne tlhogo ya Siria ke Damaseko, le tlhogo ya Damaseko ke Resine, e tlaa re dinyaga di le 65 di e se di fete, Eferaime o tlaa thubaganngwa, gore a se tlhole a nna tšhaba.


text:
Tlhogo ya Eferaime ke Samaria, le tlhogo ya Samaria ke morwa Remalia. Fa lo gana go dumela, ruri ga lo ketla lo tlhomamisiwa.’ ”


text:
“Itopele sesupo mo go Morena Modimo wa gago; o ka lopa le fa e le sa mo botengnyeng, kgotsa sa kwa bogodimong kwa godimo.”


text:
Mme a re: “Utlwang jaana, lona ba ntlo ya ga Dafite; a ke selo se sennye mo go lona fa e bo ne ne fano lo lapisa batho, fa lo bile lo lapisa le one Modimo wa me?


text:
Ke gone ka moo Morena ka esi o tlaa lo nayang sesupo; bonang kgarebane e tlaa ithwala, e tlaa belega ngwana wa mosimane, e tlaa mo raya leina, e re: Imanuele.


text:
Gonne e tlaa re ngwana a ise a itse go gana bosula, le go ipatlela se se molemo, lefatshe le dikgosi tse pedi tsa lone o di tlhoileng, le tlaa tlhobogwa.


text:
“Jehofa o tlaa tlisa mo go wena, le mo bathong ba gaeno, le mo ntlong ya ga rraago, metlha e e seng e ke e tle, e sa le ka letsatsi le Eferaime o duleng mo go Juta ka lone; e bong kgosi ya Asiria.”


text:
Mme go tlaa dirala mo motlheng oo, go re, Jehofa o tlaa tsua ka molodi tsetse e e kwa khutlong, e e kwa tengnyanateng ga dinoka tsa Egepeto, le yone ntshi ya notshe e e mo lefatsheng la Asiria.


text:
Di tlaa tla di ririana tsotlhe fela mo mekgatšheng e e swafetseng, le mo dipharong tsa mafika, le mo ditlhareng tsotlhe tse di mitlwa, le mo mafulong otlhe.


text:
Mo motlheng oo Morena o tlaa beola ka logare lo lo thapilweng ka tuelo, e le lo lo kwa mafatsheng a a kwa moseja ga Noka, e bong ka kgosi ya Asiria, lo tlaa beola tlhogo le bobowa jwa dinao; mme lo tlaa ja le tsone ditedu.


text:
Mme go tlaa dirala go re, ka ntlha ya letlotlo la maši a di tlaa a sisang, o tlaa ja madila; gonne mongwe le mongwe yo o tlogetsweng mo gare ga lefatshe o tlaa ja madila le dinotshe.


text:
Go tlaa dirala mo motlheng oo go re, mo felong gongwe le gongwe, kwa go kileng ga nna mafine a le sekete a a rekilweng ka diselefera di le sekete, e tlaa bo e le ga lokhi le lorwana.


text:
Motho o tlaa tsena gone a tshotse metswi le bora; gonne lefatshe le tlaa bo le le lokhi le lorwana fela.


text:
Dithotana tsotlhe tse di kileng tsa nna tsa lengwa ka mogoma, ga o ketla o tsena gone ka go tshaba lokhi le lorwana, mme e tlaa bo e le ga pololelo ya dikgomo le ga dinku go go gata.


text:
Mme Jehofa a nthaya a re: “Tsaya sekwalela se segolo, mme o kwale mo go sone ka se motho o kwalang ka sone, o re: ‘Maherešalale-haše-base.’


text:
Mme ke tlaa itseela basupi ba tlhomamo gore ba kwale, e bong moperesiti Uria, le Sekaria morwa Jeberekia.”


text:
Ka ya mosading wa me wa moperofeti; mme a ithwala, a belega ngwana wa mosimane. Foo Jehofa a nthaya a re: “Mo reye leina o re: ‘Maherešalale-haše-base.’


text:
Gonne e tlaa re pele ngwana a ise a nne le kitso ya go bitsa, a re: ‘Rra,’ le ‘Mma,’ dikhumo tsa Damaseko le dithopo tsa Samaria di tlaa rwalwa fa pele ga kgosi ya Asiria.”


text:
“A e re ka tšhaba e, e ganne metsi a Shiloa, a a elang ka bonya, ba itumelela Resine le morwa Remalia;


text:
ke gone jaana ka mo, bonang, Morena o tlisang mo go bone metsi a Noka, a a thata a bile a le matona, e bong kgosi ya Asiria le kgalalelo yotlhe ya gagwe, o tlaa tlhatloga le meedi yotlhe ya gagwe, a penologa ka dintshi tsotlhe tsa gagwe.


text:
O tlaa kgokgweeletsa kwa pele kwa Juta, o tlaa penologa a ralala; o tlaa fitlha le kwa thamong; mme tsharololo ya diphuka tsa gagwe e tlaa tlala ka katlhamo yotlhe ya lefatshe la gago, wena Imanuele.”


text:
Tsosang sedumedi, lona ditšhaba, mme lo tlaa thubaganngwa; lo sekege tsebe, lona, lotlhe ba mafatshe a a kgakala; itlameng, mme lo tlaa thubaganngwa itlameng, mme lo tlaa thubaganngwa.


text:
Gakololanang; mme go tlaa tswa lefela; buang lefoko, mme ga le ketla le ema; gonne Modimo o ntse le rona.


text:
Gonne Jehofa o buile le nna jaana ka seatla se se thata, mme a nthuta, gore ke se tsamaye mo tseleng ya tšhaba e, a re:


text:
“Lo se ka lwa re: Go morero, ka ga sengwe le sengwe se batho ba ba reng: Go morero; le gone lo se ka lwa boifa se bone ba se boifang; le fa e le go boborana ka ga sone.


text:
Mme Jehofa wa masomosomo lo itshepise ene; a e nne ene poifo ya lona, mme a e nne ene poborano ya lona.


text:
E tlaa nna ene felo ga boitshepo; mme o tlaa bo a le lentswe le le kgopang, le lefika la borumolang, mo matlong a mabedi a Iseraele, a ba a nna seru le mutlwane mo banning ba Jerusalema.


text:
Bonang, nna le bana ba Jehofa o ba nneileng, re beilwe go nna ditshupo le dikgakgamatso mo Iseraele, di tswa mo go Jehofa wa masomosomo, yo o agileng mo thabeng ya Sione.


text:
E tlaa re fa ba tlaa lo raya ba re: “Botsang ba ba buang le badimo, le mo go ba e leng baloi, ba ba tswirinyang, le ba ba pepedumang;” a tšhaba ga e ke e lopa mo go o e leng modimo wa yone? A ka ga ba ba tshedileng, go ka bodiwa baswi?


text:
A go iweng molaong le ditshupong! Fa ba sa bue ka fa lefokong le, ruri ga go ketla go ba phepafalela.


text:
Ba tlaa le ralala ba le mo bothateng, ba bolailwe ke tlala; mme go tlaa dirala, go re, ba tlaa re ba bolailwe ke tlala ba inyanyarele, ba hutsakane ka kgosi ya bone, le ka modimo wa bone, ba lelalele kwa godimo.


text:
Ba tlaa leba kwa lefatsheng, mme bona, go bo go le tlalelo e e mahehe, mme ba tlaa lelekelwa mo lefifing le le lebe.


text:
Ga go ketla go nna phifalo mo go ene yo o kileng a nna mo tlalelong e e mahehe. E kile ya re mo motlheng wa pele, a tsenya lefatshe la Sebulone mo nyatsegong, le lefatshe la Nafetali; mme mo motlheng wa morago o le dirile go nna kgalalelo, ka fa tseleng ya lewatle, kwa moseja ga Joretane, Galilea wa merafe.


text:
Batho ba ba kileng ba sepela mo lefifing ba bonye lesedi le legolo; ba ba kileng ba aga mo lefatsheng la moriti wa loso, lesedi le phatsimile mo go bone.


text:
O ntsifaditse morafe, o totisitse boitumelo jwa bone; ba itumela fa pele ga gago ka fa boitumelong jwa thobo, jaaka batho ba tle ba itumele fa ba abalana thopo.


text:
Gonne jokwe ya morwalo, le thobane ya tshikaro ya gagwe, le serobi sa mopatiki, o di robile jaaka mo motlheng wa Midiane.


text:
Gonne diaparo tsa phemelo tsa ba ba tlhomeletseng ntwa, le dikobo tse di tladikilweng mo mading, di tlaa nna tsa go fisiwa fela, e tlaa nna dilo tsa molelo fela.


text:
Gonne ngwana re mo tsaletswe, ngwana wa mosimane re mo neilwe, mme puso e tlaa nna mo leruding la gagwe; leina la gagwe le tlaa bidiwa: “Kgakgamatso, Mogakolodi, Modimo Mothata, Rara wa Bosakhutleng, Kgosana ya Kagiso.”


text:
Ga go tota ga puso ya gagwe, le ga kagiso ga go ketla go nna le bokhutlo, a le mo setulong sa bogosi sa ga Dafite, le mo bogosing jwa gagwe go bo tlhomamisa, le go bo tshegetsa ka katlholo le ka tshiamo, go tloga gompieno go ya bosakhutleng. Tlhoafalo ya ga Jehofa wa masomosomo e tlaa dirafatsa selo se.


text:
Mme batho botlhe ba tlaa itse, le ene Eferaime, le banni ba Samaria ba ba buang ka boikgodiso le ka lesoko la pelo, ba re:


text:
“Makwete a ole, mme re tlaa aga ka maje a a betlilweng; masekamore a remilwe, mme re tlaa a fetola masetara.”


text:
Ke gone ka moo Jehofa o tlaa bayang baganetsi ba ga Resine kwa godimo, gore ba tlhabane nae, o tlaa tlhotlheletsa baba ba gagwe;


text:
e bong Basiria kwa pele, le Bafilisitia kwa morago; ba tlaa suputsa Iseraele ka legano le le atlhameng. Le fa go ntse jaana, bogale jwa gagwe ga bo a fapoga, letsogo la gagwe le sa ntse le lolame fela.


text:
Le fa go ntse jalo batho ga baa sokologela kwa go ene yo o ba iteileng, le gone ga ba a batla Jehofa wa masomosomo.


text:
Ke gone ka moo Jehofa o tlaa kgaolang Iseraele tlhogo le mogatla, kala ya mokolane le mokhasi, ka letsatsi le le lengwe fela.


text:
Ke gone ka moo Morena ga a ketla a itumelela makau a bone, le gone ga a ketla a tlhomogela masiela a bone le basadi ba batlholagadi pelo: gonne mongwe le mongwe ke motlhapatsi le modirabosula; molomo mongwe le mongwe o bua dinyana. Mme le fa go ntse jaana bogale jwa gagwe ga bo a fapoga, letsogo la gagwe le sa ntse le lolame fela.


text:
Gonne tshiamololo e tuka jaaka molelo; o laila lokhi le lorwana: Ee, o tshuba mo ditswatsweng tsa sekgwa, mme di tsokolele kwa godimo di le dithogomosi tsa mosi fela.


text:
Lefatshe le šetse ruri ka bogale jwa ga Jehofa wa masomosomo; batho le bone ba ntse jaaka dilo tsa molelo fela; ga go ope yo o rekegelang ngwana wa ga rraagwe.


text:
Mme motho o tlaa phamola ka fa ntlheng ya letsogo le legolo, mme a nne a bolawe ke tlala fela; a je ka fa letsogong la molema, mme ba se ke ba kgora; motho mongwe le mongwe o tlaa ija nama ya letsogo la gagwe:


text:
Manase a je Eferaime, le Eferaime a je Manase; mme bone mmogo ba kopanele Juta. Le fa go ntse jaana bogale jwa gagwe ga bo a fapoga, letsogo la gagwe le sa ntse le lolame fela.


text:
e le go thibosa batlhoki mo katlholong, le go tlosetsa bahumanegi ba batho ba me tshiamo, gore basadi ba batlholagadi ba tswe kgapo ya bone, le gore ba ntshe masiela thopo ya bone!


text:
Lo a bo lo tlaa dirang mo letsatsing la tekolo, le mo tshwafatsong e e tlaa tswang kwa kgakala? Lo a bo lo tlaa tshabela kwa go mang go bona thuso? Le kgalalelo ya lona lo tlaa e tlogela fa kae?


text:
Ba tlaa inama fela fa tlase ga bagolegwi, ba tlaa wela fa tlase ga ba ba bolailweng. Le fa go ntse jaana, bogale jwa gagwe ga bo a fapoga, letsogo la gagwe le sa ntse le lolame fela.


text:
Hee, Moasiria, thobane ya bogale jwa me, wena yo serobi se se mo seatleng sa gago e leng kgakatsego ya me.


text:
Ke tlaa mo roma a ya go tlhasela morafe o o matlhapa, ke tlaa mo laelela batho ba ke ba galefetseng, gore a tseye thopo, a be a tseye kgapo, le go ba sobotla jaaka seretse sa mebila.


text:
Le fa go ntse jalo ene ga a re jalo, le gone pelo ya gagwe ga e gopole jalo: mme go mo pelong ya gagwe go senya, le go kgaola merafe e e seng mebotlana.


text:
A Kaleno ga a a nna jaaka Karekemiše? A Hamathe ga a a nna jaaka Arepata? A Samaria ga a a nna jaaka Damaseko?


text:
Jaaka seatla sa me se fitlhile kwa magosing a medimo ya disetwa, e ditshwantsho tsa yone tse di setilweng tsa gaisa yone ya Jerusalema le ya Samaria;


text:
jaaka ke diretse Samaria le medimo ya disetwa ya gagwe, a ga nketla ke direla Jerusalema jalo, le medimo ya gagwe ya disetwa?”


text:
Ke gone, go tlaa dirala, go re, e tlaa re Morena a sena go fetsa tiro ya gagwe yotlhe mo thabeng ya Sione le mo Jerusalema, ke tlaa betsa loungo lwa pelo e e lesoko ya kgosi ya Asiria, le kgalalelo ya matlho a gagwe a a kadilweng.


text:
Gonne o rile: “Ke ka thata ya seatla sa me ke dirile jaana, le ka botlhale jwa me, gonne ke bonokopela; ke katositse melelwane ya ditšhaba, ke thukhuthile dikhumo tsa tsone, le ba ba dulang mo ditulong tsa bogosi ke ba folositse jaaka monna yo o senatla.


text:
Seatla sa me se fitlhetse mahumo a ditšhaba jaaka setlhaga; jaaka motho a tle a phuthe mae a a tlhadilweng, ke phuthile lefatshe lotlhe fela jalo; mme go ne go se na ope yo o tshikinyang lofuka, le fa e le go atlhamolola molomo, le fa e le go tswirinya.”


text:
A selepe se a bo se tlaa belafalela ene yo o remang ka sone? A šage o tlaa ikgodisetsa ene yo o setlhang ka ene? Jaaka fa thupa e ka thukhuthetsa ene yo o e tsholetsang, gongwe jaaka fa thobane e ka tsholetsa ene yo o seng logong.


text:
Ke gone ka moo Morena, Jehofa wa masomosomo, o tlaa tsenyang tlhorego mo go ba ba nonneng ba gagwe; mme ka kwa tlase ga kgalalelo ya gagwe go tlaa gotsiwa phiso jaaka phiso ya molelo.


text:
Lesedi la Iseraele e tlaa nna lone molelo, le Moitshepi wa gagwe o tlaa nna one kgabo; o tlaa fisa o laila lokhi lwa gagwe le lorwana lwa gagwe ka letsatsi le le lengwe fela.


text:
O tlaa laila kgalalelo ya sekgwa sa gagwe, le ya leota la gagwe le le ungwang, mowa le mmele; mme go tlaa nna jaaka fa motsholamokgele a idibala.


text:
Mme masalela a ditlhare tsa sekgwa sa gagwe a tlaa nna mannye, le ngwanyana o ka ba a di kwala fela.


text:
Go tlaa dirala mo letsatsing leo, go re, maselela a Iseraele, le bafalodi ba ntlo ya ga Jakobe, ga ba ketla ba tlhola ba ikaega mo go ene yo o kileng a ba itaya, mme ba tlaa ikaega mo go Jehofa, Moitshepi wa Iseraele, mo boammaaruring.


text:
Gonne le fa batho ba me ba ntse jaaka mošawa wa lewatle, ke masiela fela a bone a a tlaa boang; go laotswe nyeletso e e penologang ka tshiamo.


text:
Gonne nyeletso, e bong nyeletso e e laotsweng, Morena, Jehofa wa masomosomo o tlaa e dira mo gare ga lefatshe lotlhe.


text:
Ke gone go buang Morena, Jehofa wa masomosomo a re: “Hee, batho ba me ba lo agileng mo Sione, se boifeng Moasiria; le fa a go itaya ka thupa, a lo ekela thobane ya gagwe ka fa mokgweng wa Egepeto.


text:
Gonne go sa le lobakanyana lo lo khutshwane, mme kgakatsego e tlaa bo e sweditswe, le bogale jwa me, mo tshenyegong ya bone.


text:
Jehofa wa masomosomo o tlaa mo tsosetsa sebetso, jaaka mo kgailong ya Midiane kwa lefikeng la Orebe; mme thobane ya gagwe e tlaa okama lewatle, o tlaa e tsholetsa ka fa mokgweng wa Egepeto.


text:
Mme go tlaa dirala mo letsatsing leo, go re, morwalo wa gagwe o tlaa tloga mo leruding la gago, le jokwe ya gagwe mo thamong ya gago, mme jokwe e tlaa nyelediwa ka ntlha ya tlotso.”


text:
Gala thata ka lentswe la gago wena, morwadia Galime! Reetsa, wena Laiše! A motho wa mogolo, wena Anathothe!


text:
Ka tsatsi leno fela o tlaa thibelela kwa Nobe; o thokgoseletsa thaba ya morwadia Sione seatla, e bong thota ya Jerusalema.


text:
Bonang, Morena, Jehofa wa masomosomo o tlaa kgaola dikala ka therego: tse di kwa godimo tse di godileng di tlaa rengwa, le tse di kwa godimodimo di tlaa folosediwa kwa tlase.


text:
Go tlaa tswa letlhogela mo thitong ya ga Jese, mme letswela le le tswang mo metsweng ya gagwe le tlaa ungwa.


text:
Mowa wa ga Jehofa o tlaa nna mo go ene, mowa wa botlhale le wa tlhaloganyo, mowa wa kgakololo le wa nonofo, mowa wa kitso le wa go boifa Jehofa.


text:
Go thama ga gagwe go tlaa nna mo go boifeng Jehofa; ga a ketla a atlhola ka fa ponong ya matlho a gagwe, le fa e le go kgalema ka fa kutlong ya ditsebe tsa gagwe.


text:
O tlaa atlholela bahumanegi ka tshiamo, a kgalemelele bakgobaladi ba lefatshe ka tekatekanyo; mme o tlaa itaya lefatshe ka thupa ya molomo wa gagwe, a bolaya baikepi ka mowa wa dipounama tsa gagwe.


text:
Phiri e tlaa aga le kwanyana, nkwe e tlaa botha le potsane; le namane le tawana di tlaa fula mmogo; mme ngwanyana yo monye o tlaa di goga.


text:
Kgomo e namagadi e tlaa fula e na le bera; bana ba tsone ba tlaa botha mmogo; mme tau e tlaa ja motlhaka jaaka kgomo.


text:
Ngwanyana yo o anyang o tlaa tshameka fa mosimeng wa kake, ngwanyana yo o kgwisitsweng o tlaa baya seatla sa gagwe fa kutleng ya šaušawane.


text:
Ga di ketla di utlwisa botlhoko le fa e le go senya mo thabeng yotlhe ya me e e boitshepo; gonne lefatshe le tlaa bo le tletse kitso ya go itse Jehofa, jaaka metsi a khurumeditse lewatle.


text:
Go tlaa dirala mo letsatsing leo, go re motswe wa ga Jese, yo o emeng a le mokgele wa ditšhaba, merafe e tlaa leba kwa go ene; mme felo fa o nnang gone go tlaa nna kgalalelo.


text:
Go tlaa dirala mo letsatsing leo go re Morena o tlaa ntsha letsogo la gagwe gape go ba a tsaya masalela a batho ba gagwe, a a tlaa bong a setse, a tswa Asiria le kwa Egepeto, le kwa Patherose, le kwa Kuše, le kwa Elame, le kwa Shinare, le kwa Hamathe, le kwa ditlhakeng tsa lewatle.


text:
O tlaa tlhomela merafe mokgele mme o tlaa kokoanya balelekwi ba Iseraele; o tlaa phuthela mmogo bafaladi ba Juta ba tswa dikgokgotshong tsoo nne tsa lefatshe.


text:
Lefufa la ga Eferaime le lone le tlaa tloga, le ba ba tshwenyang Juta ba tlaa kgaolwa; Eferaime ga a ketla a nna lefufa le Juta, le Juta ga a ketla a tshwenya Eferaime.


text:
Ba tlaa phomegela mo leruding la Bafilisitia ka fa ntlheng ya bophirimatsatsi; mmogo ba tlaa thopa bana ba botlhabatsatsi; ba tlaa ntshetsa letsogo la bone kwa Etome le Moabe; mme bana ba Amone ba tlaa ba ineela.


text:
Jehofa o tlaa senyetsa ruri senwane sa lewatle la Egepeto; mme o tlaa thokgosetsa letsogo la gagwe godimo ga Noka ka phefo ya gagwe e e tshubang, o tlaa e betsa e nna dinokana di supa, o tlaa di kgabagantsha batho ka dinao di ikomeleletse fela.


text:
Go tlaa nna tsela e tona ya mheru ya masalela a batho ba gagwe, ba ba tlaa bong ba setse ba tswa Asiria; jaaka e kile ya ne e le ya ga Iseraele mo motlheng o ba duleng mo lefatsheng la Egepeto ka one.


text:
E tlaa re mo letsatsing leo o tlaa re: “Ke tlaa go ntshetsa malebogo Morena; gonne le fa o kile wa nna bogale le nna, bogale jwa gago bo boile, mme o ntse wa nkgomotsa.


text:
“Bonang, Modimo ke poloka ya me, ke tlaa ikanya fela, ga nketla ke boifa; gonne Jehofa Modimo ke thata ya me, le sefela sa me, mme o diregile poloka ya me.”


text:
Mme lo tlaa bua mo letsatsing leo, lo re: “Ntshetsang Jehofa malebogo, bitsang leina la gagwe, kakanyang ditirotiro tsa gagwe mo ditšhabeng, umakang, go re, leina la gagwe le goletsegile.


text:
Tlhomang mokgele mo thabeng e e loforotlho, ba tsholeletseng lentswe, akgang seatla, gore ba ye go tsena mo dikgorong tsa batho ba bagolo.


text:
Ke laotse batshwaedi ba me, ee, ke biditse bagale ba me, ke ba bileditse bogale jwa me, e bong ba ba kganang ka boitumelo ka ntlha ya borena jwa me.


text:
A modumo wa bontsi jwa batho mo dithabeng, jaaka e kete ya tšhaba e tona! A modumo wa kudumedi ya magosi a merafe e phuthegile mmogo! Jehofa wa masomosomo o epela tlhabano ntwa.


text:
Ba tswa kwa lefatsheng le le kgakala, kwa bokhutlong jwa legodimo, e bong Jehofa, a na le dibolao tsa kgakalo ya gagwe, go senya lefatshe lotlhe fela.


text:
Bokolelang; gonne letsatsi la ga Jehofa le gaufi; le tlaa tla jaaka tshenyego e e tswang mo go Mothataotlhe.


text:
Ba tlaa rerega; metlotsedi e tlaa ba tshwara le mahutsana; ba tlaa nna mo botlhokong jaaka mosadi yo o belegang; ba tlaa gakgamalelana fela; difatlhogo tsa bone di tlaa nna difatlhogo tsa kgabo ya molelo.


text:
Bonang letsatsi la ga Jehofa le etla, la bolalome, ka tšhakgalo le bogale jo bo tukang, go dira lefatshe tshwafalo, le go senyetsa ruri baleofi ba ba mo go lone.


text:
Gonne dinaledi tsa legodimo le dinaletsana tsa lone ga di ketla di ntsha lesedi la tsone; letsatsi le tlaa tlhatloga le fifetse, le kgwedi ga e ketla e phatsimisa lesedi la yone.


text:
Lefatshe ke tlaa le beletsa bosula jwa bone, le baikepi boikepo jwa bone; ke tlaa khutlisa boikgantsho jwa ba ba bopelompe, ke tlaa isa tlase boipego jwa ba ba boitshegang.


text:
Ke tlaa dira gore monna a tlhokafale bogolo go gouta e ntlentle, e bong motho bogolo go gouta e e itshekileng ya Ofire.


text:
Ke gone ka moo ke tlaa roromisang magodimo, lefatshe le tlaa kutumisiwa le tswa mo felong ga lone, ka tšhakgalo ya ga Jehofa wa masomosomo, le mo letsatsing la bogale jwa gagwe jo bo tukang.


text:
Mme go tlaa dirala, go re, jaaka tshephe e e khukhelwang, le jaaka dinku tse di se nang ope yo o di phuthang, mongwe le mongwe wa bone o tlaa sokologela kwa go ba ga gabo, motho mongwe le mongwe o tla tshabela kwa lefatsheng la ga gabo.


text:
Mongwe le mongwe yo o fitlhelwang o tlaa sogotlhwa; mongwe le mongwe yo o tshwarwang o tlaa wa ka tšhaka.


text:
Ditshea tsa bona di tlaa phatlakanngwa fa pele ga matlho a bone; matlo a bone a tlaa thopiwa, le basadi ba bone ba tlaa betelelwa.


text:
Bonang, ke tlaa ba tsosetsa Bamete ba ba sa tlhokomeleng selefera, le ka ga gouta ga ba ketla ba itumela mo go yone.


text:
Mara a bone a tlaa phatlakanya makau a bone; loungo lwa sebopelo ga ba ketla ba lo tlhomogela pelo; leitlho la bone ga le ketla le rekegela banyana.


text:
Mme Babilone, kgalalelo ya magosi, bontle jwa pelafalo ya Bakalatea, o tlaa nna jaaka fa Modimo o lo wa ribegetsa Sotoma le Gomora.


text:
Ga o ketla o tlhola o nnwa ke batho gope, le gone ga go ope yo o tlaa agang mo go one go tswa kokomaneng, go ya kokomaneng; le gone Moarabia ga a ketla a tlhoma mogope wa gagwe gone; le gone badisa ga ba ketla ba bothisa matsomane a bone gone.


text:
Dibatana tsa naga di tlaa robala gone; matlo a bone a tlaa tlala ditshedi tse di dumadumang; le bontšhe ba tlaa aga gone, le badimo ba sekapodi ba tlaa kalapa gone.


text:
Diphiri di tlaa lela mo matlong a a thata a bone, le diphokoje mo matlong a magolo a mantle a bone; mme lobaka lwa gagwe lo atametse go tla, le malatsi a gagwe ga a ketla a nyafadiwa.


text:
Gonne Jehofa o tlaa tlhomogela Jakobe pelo, o tlaa nama a itshenkela Iseraele, a ba baya mo lefatsheng la bone; yo o leng moeng o tlaa ikopanya nabo, mme ba tlaa ngaparela ntlo ya ga Jakobe.


text:
Ditšhaba di tlaa ba tsaya di ba isa kwa felong ga bone: mme ntlo ya Iseraele e tlaa di ruela mo lefatsheng la ga Jakobe go nna batlhanka le malata; ba tlaa ntsha ditshwarwa, bone ba ba kileng ba ntshiwa ditshwarwa ke bone; mme ba tlaa busa bapatiki ba bone.


text:
Go tlaa dirala mo letsatsing le Jehofa o tlaa go nayang boikhutso ka lone ka ga bohutsana jwa gago, le ka ga pitlagano ya gago, le ka ga tirelo e e thata e o ne o dirisiwa mo go yone,


text:
go re o tlaa tlhaba seane se ka ga Babilone, o re: “Ana mopatiki o khutlile jang! Motse o o gouta o khutlile jang!


text:
ba ba kileng ba nna ba teketa ditšhaba ka teketo e e sa emeng, ba busa merafe ka bogale, ka pogiso e go se nang ope yo o e kganelang.


text:
ee, ditlhare tsa mafira di a itumela ka ga gago le masetara a Lebanone tsa re: ‘E sa le ka o namaladiwa fa fatshe ga go ise go ko go tle moremi ope go re rema.’


text:
“Bobipo kwa tlase o tsebeetsegela go ya go kgatlhantsha go tla ga gago; o go tsosetsa baswi, e bong ditlhogo tsotlhe tsa lefatshe; o nanotse dikgosi tsotlhe tsa merafe mo ditulong tsa tsone tsa bogosi.


text:
Botlhe bao ba tlaa bua nao ba re: ‘A e ntse jaana le wena o koafetse jaaka rona? A o semegile go tshwana le rona?’


text:
Boitlotlomatso jwa gago bo foloseditswe mo Bobipong, le modumo wa diletso tsa gago; seboko se adilwe tlase ga gago, dibokwana di a go hupetsa.


text:
“A bo o kile wa wa kwa legodimong, wena naledi ya masa! Morwa phepafalo ya bosa! A bo o kile wa remelwa fa fatshe, wena yo o kileng wa namalatsa merafe fa fatshe!


text:
Mme wa bo o ne o itheile mo pelong ya gago, wa re, o tlaa tlhatlogela kwa legodimong, o tlaa goleletsa setulo sa gago sa bogosi godimo ga dinaledi tsa Modimo; o tlaa dula mo thabeng ya bophuthegelo, kwa dikhutlong tsa lefatshe, ntlheng ya botsheka.


text:
“Ba ba go bonang ba tlaa go sekaseka ka matlho, ba tlaa go akanya, ba re: ‘Monna yo a ke ene yo o ne a roromisa lefatshe, a reketlisa magosi;


text:
a dira lefatshe go nna naga fela, a ribegetsa metse ya lone; mme a se ke a gololela ditshwarwa tsa gagwe go ya magabone?’


text:
Dikgosi tsotlhe tsa merafe, tsotlhetsotlhe fela, di totometse mo tlotlong, nngwe le nngwe e le mo ntlong ya yone;


text:
mme wena o latlhetswe kwa ntle ga phupu ya gago jaaka kala e e makgapha, jaaka diaparo tsa ba ba bolailweng, ba ba sogotlhilweng ka tšhaka, ba ba kgokologelang mo majeng a molete; jaaka setoto se se sobotlwang ka dinao.


text:
Ga o ketla o kopanngwa le tsone mo phitlhong, ka o sentse lefatshe la gago, o bolaile batho ba gago; losika lwa badirabosula ga lo ketla lo umakwa gope ka bosenabokhutlo.


text:
Baakanyetsang bana ba gagwe polao ka ntlha ya boikepo jwa borraabo; gore ba tle ba se ka ba tsoga ba rua lefatshe, ba tlatsa sefatlhogo sa lefatshe ka metse.”


text:
“Ke tlaa tsoga ke tlhabana nabo,” go bua Jehofa wa masomosomo: “Ke kgaola ke tlosetsa Babilone leina le lesalela, le ngwana wa mosimane, le ngwana wa ngwana wa mosimane,” go bua Jehofa.


text:
“Le gone ke tlaa go ntsha boswa jwa setlhong, le megobe ya metsi; mme ke tlaa go feela ka lofeelo lwa tshenyo;” go bua Jehofa wa masomosomo.


text:
Jehofa wa masomosomo o ikanne, a re: “Ruri jaaka ke akantse, go tlaa dirala jalo; le jaaka ke ikaeletse, go tlaa ema fela jalo;


text:
go re, ke tlaa robaganya Mosiria mo lefatsheng la me, le mo dithabeng tsa me, ke tlaa mo gataka ka dinao; foo jokwe ya gagwe e tlaa tloga mo go bone, le morwalo wa gagwe o tlaa tloga leruding la bone.”


text:
Ke lone boikaelelo jo bo ikaeleletsweng lefatshe lotlhe; mo ke sone seatla se se otlololetsweng merafe yotlhe.


text:
Gonne Jehofa wa masomosomo, o ikaeletse, mme e mang yo o tlaa kaololang? Letsogo la gagwe le lolame, mme ke mang yo o tlaa le gonang.


text:
“O se ka wa itumela wena Filisitia, gotlhe ga gago, ka go re, thupa e e kileng ya go betsa e robegile, gonne mo motsweng wa noga go tlaa tswa šaušawane, mme lotsalo lwa yone e tlaa nna noga e e molelo e e fofang.


text:
Mme batsalwapele ba bahumanegi ba tlaa ja fela, le batlhoki ba tlaa ithobalela fela mo boiketlong; motswe wa gago ke tlaa o bolaya ka leuba, le masalela a gago a tlaa bolawa.


text:
“Bokolela, wena kgoro; lela, wena motse; o nyerile, wena Filisitia gotlhe fela ga gago; gonne go kua mosi kwa ntlheng ya botsheka, mme ga go ope yo o ikeolelang kwa thoko mo metlheng ya gagwe e e laotsweng.”


text:
Jaana barongwa ba merafe ba tlaa fetolwa go tweng? Go tlaa twe: “Jehofa o theile Sione, mme bapatikwi ba batho ba gagwe ba tlaa fitlhela botshabelo mo go ene.”


text:
Ponelopele ka ga Moabe. Gonne Are wa Moabe o sentswe, o kgakgabaditswe mo bosigong bo le bongwe fela; gonne Kire wa Moabe o sentswe, o kgakgabaditswe mo bosigong bo le bongwe fela.


text:
O tlhatlogetse kwa Bajithe, le kwa Dibone, kwa mafelong a a tlotlometseng a ya go lela: Moabe o bokolelela Nebo le Meteba; mo ditlhogong tsotlhe go logatadima, ditedu tsotlhe di beotswe.


text:
Ba itlama ka letsela la kgetse mo mebileng ya bone; mongwe le mongwe o bokolela a lela thata, ba le mo godimo ga matlo, le mo dibatleng tse di atlhameng.


text:
Le Hešebone o a gala, le ene Eleale; go goa ga bone go utlwala le kwa Jahase; ke gone ka moo banna ba ba tlhometseng ba Moabe ba galang thata; mowa wa gagwe o roroma mo teng ga gagwe.


text:
Pelo ya me e kurueletsa Moabe; batho ba bagolo ba gagwe ba tshabela kwa Soare, kwa Egelathe-šelišiya; gonne ba tlhatloga mokong wa Luhithe ka selelo; gonne mo tseleng ya Horonaime ba tsosa kurueletso ya tshenyego.


text:
Gonne metsi a Nimerime a tlaa kgala; bojang bo swabile, loreme lwa fela, ga go na sepe se se talana.


text:
Ke gone ka moo letlotlo le ba le bapetseng, le se ba se bolokileng, ba tlaa di rwala ba isa kwa nokaneng ya madibonoka.


text:
Gonne kuruetso e potonogile le melelwane ya Moabe; go bokolela ga gone kwa Egelaime, le go bokolela ga gone kwa Beerelime.


text:
Gonne metsi a Dimone a tletse madi; le fa go ntse jalo ke tlaa nna ke tlisa mo go Dimone fela, ke tlaa tlisa tau mo go ene yo o falolang wa Moabe, le mo masaleleng a lefatshe.


text:
Isetsang mmusi wa lefatshe lekgetho la dikwanyana go tswa kwa Sela, o o kwa ntlheng ya sefola sa naga, di ye kwa thabeng ya morwadia Sione.


text:
Gonne go tlaa nna go re, jaaka dinonyane tse di kailakailang, jaaka setlhaga se se phatlaletseng, bomorwadia Moabe ba tlaa nna jalo kwa matsibogong a Arenone.


text:
“A go tswe kgakololo, dirafatsa katlholo; dira moriti wa gago o nne jaaka bosigo mo gare ga motshegare; fitlha balatlhegi; o se ka wa senola mokgarakgatshegi.


text:
A balatlhegi ba nne ba age nao; mme ka ga Moabe o nne boiphitlhelo jwa gagwe mo mothoping; gonne moikgagapeledi o fedisitswe, go thopa go a khutla, bapatiki ba nyeleditswe mo lefatsheng.


text:
Setulo sengwe sa bogosi se tlaa tlhomamisiwa mo kutlwelongbotlhoko, mme mongwe o tlaa dula mo go sone mo boammaaruring, mo mogopeng wa ga Dafite; a atlhola, a senka katlholo, a le bofefo go dira tshiamo.”


text:
Re utlwaletse boikgodiso jwa Moabe, fa a le boikgodiso thata; e bong boitelaganyo jwa gagwe, le boikgodiso jwa gagwe, le tšhakgalo ya gagwe; maipelafatso a gagwe e be e se sepe.


text:
Ke gone ka moo Moabe o tlaa bokolelela Moabe, mongwe le mongwe o tlaa bokolela; lo tlaa lelela ditshwabi tsa mafine tsa Kireharesethe, ka lo tlaa bo lo kgwathetse ruri.


text:
Gonne maota a Hešebone a a bokalala, le one mofine wa Sibema; barena ba merafe ba robakile ditlhongwa tse di tlhaotsweng tsa one: tsa fitlha kwa Jasere, tsa itsamaelela kwa sefoleng sa naga; menamo ya one e ne ya anama ya tlolaganya lewatle.


text:
Ke gone ka moo ke tlaa lelang ka selelo sa Jasere, ke lelela mofine wa Sibema; ke tlaa go nosa ka dikeledi tsa me, wena Hešebone, le Eleale; gonne mokgosi wa ntwa o wetse mo dikungweng tsa gago tsa letlhabula, le mo thobong ya gago.


text:
Boitumelo bo tlositswe, le boipelo mo leoteng le le ungwang; le mo masimong a lofine ga go ketla go nna dipina, le fa e le modumo wa boitumelo; ga go ketla go nna mogati yo o tlaa gatelang bojalwa jwa mofine mo didibeletsong; ke khutlisitse lošalaba lwa phulo ya mafine.


text:
Go tlaa dirala go re e tlaa re Moabe a iponatsa, e tlaa re a itapisa mo felong fa go tlotlometseng, mme a tla mo felong ga boitshepo ga gagwe go rapela, ga a ketla a kgona.


text:
Gompieno Jehofa o buile a re: “E tlaa re go e se go fete dinyaga di le tharo, jaaka dinyaga tsa yo o thapetsweng tuelo, kgalalelo ya Moabe e tlaa bo e dule nyatsego a na le bontsintsi jo bogolo jwa gagwe; masalela one a tlaa bo a le mannye a sa kaiwe sepe.”


text:
Ponelopele ka ga Damaseko. Bonang, Damaseko o khutlisitswe, gore e se nne motse, mme e tlaa nna mokoa wa mo go robakanyeng.


text:
Metse ya Aroere e tlhobogilwe; e tlaa nna ga matsomane a a tlaa bothang, mme ga go na sepe se se tlaa a tshosang.


text:
Le yone kago ya phemelo e tlaa khutla mo Eferaime, le bogosi mo go Damaseko, le mo go setseng ga Siria; di tlaa nna jaaka kgalalelo ya bana ba Iseraele, go bua Jehofa wa masomosomo.


text:
Go tlaa dirala mo letsatsing leo, go re, kgalalelo ya ga Jakobe e tlaa swarega, le monono wa nama ya gagwe o tlaa tlhorega.


text:
Go tlaa nna jaaka fa morobi a phutha mabele a a emeng, mme letsogo la gagwe le roba diako; ee, go tlaa nna jaaka fa motho a ronopa diako mo mokgatšheng wa Refaime.


text:
Le fa go ntse jalo go tlaa tlogelwa maronopo mo go one, jaaka mo kudubatsong ya motlhware, dikungwa di le pedi gongwe di le tharo kwa ntlheng ga kala e e kwa godimodimo, di le nne gongwe di le tlhano mo dikaleng tse di lemetseng kwa ntle, tsa setlhare se se sisang, go bua Jehofa Modimo wa Iseraele.


text:
E tlaa re mo letsatsing leo motho o tlaa leba Modiri wa gagwe, le matlho a gagwe a tlaa tlhokomela Moitshepi wa Iseraele.


text:
Ga a ketla a leba dibeso tse e leng tiro ya diatla tsa gagwe, le gone ga a ketla a tlhokomela se diatla tsa gagwe di se dirileng, le fa e le Medimako, kgotsa ditshwantsho tsa letsatsi.


text:
Mo letsatsing leo metse e e thata ya gagwe e tlaa nna jaaka mafelo a a tlhobogilweng mo sekgweng, kgotsa a a kwa tlhoreng ya thaba, a a sa leng a tlhobogwa fa pele ga bana ba Iseraele; e tlaa nna tshwafalo fela.


text:
Gonne o gakilwe ke Modimo wa poloko ya gago, mme wa se ka wa gakologelwa lefika la thata ya gago; ke gone ka moo wa tlhoma ditlhongwa tse di kgatlhang fela, wa tsenya matlhogela a mafatshe a sele teng.


text:
E ne ya re mo letsatsing la go tlhoma ga gago wa go beela ka logora, mme e re go le ka moso wa thuntsha peo ya gago; mme e re mo motlheng wa khutsafalo le wa bohutsana jo bobe, thobo e tshabe e ye koo fela.


text:
A kudumedi ya ditšhaba di le dintsi tse di sumang jaaka go suma ga mawatle; le go tšhabanyetsega ga merafe e e tšhabanyetsegang jaaka go tšhabanya ga metsi a a thata e kgolo!


text:
Merafe e tlaa tšhabanyetsega jaaka go tšhabanya ga metsi a matona a mantsi; o tlaa e kgalemela, e tlaa tshabela kwa kgakala, mme ba tlaa kgopholwa jaaka mmoko wa dithaba fa pele ga phefo, le jaaka lorole lo lo sokeletsegang fa pele ga sefefo.


text:
E re go le maitsebowa, bonang therego; mme go ise go nne bosa ba bo ba seyo. E ke yone kabelo ya ba ba re thopang, ke mo go abelwang ba ba re gapang.


text:
le le romang barongwa ka lewatle, e bong ka makawe a koma mo metsing, ba re: “Tsamayang lona barongwa ba difadima, lo ye morafeng o o batho ba baleele ba ba borethe, kwa bathong ba ba sa leng ba simologa ba nna poitshego go tla le mo nakong eno; e le morafe o o lekanyetsang, le o o sobotlang, o lefatshe la one le faraferweng ke dinoka!”


text:
Lona lotlhe banni ba lobopo lotlhe, le lona ba lo agileng mo lefatsheng, e re mogang mokgele o tsholediwang mo dithabeng, lo lebe, e re mogang lonaka lo lediwang, lo utlwe.


text:
Gonne Jehofa o buile le nna jaana, a re: “Ke tlaa didimala fela, mme ke tlaa leba ke le mo boagong jwa me; jaaka mogote wa letsatsi le le tsabakelang, jaaka monyo mo mogoteng wa lobaka lwa thobo.”


text:
Gonne e tlaa re pele ga thobo, fa sethunya se tlhotlhoregile, mme kgolokwane e tloga e nna mafine a a butswang, o tlaa kgaola dikalana ka dithipa, a tlose menamo, a reme.


text:
Ba le mmogo ba tlaa tlogelelwa manong a dithaba, le dibatana tsa lefatshe; mme manong a tlaa ba ja selemo, le dibatana tsotlhe tsa lefatshe di tlaa ba ja mariga.


text:
Mo motlheng oo, go tlaa tlisediwa Jehofa wa masomosomo neo, e tswa tšhabeng e e batho ba baleele, ba ba borethe, e tswa tšhabeng e e sa leng e simologa e nna poitshego go tla nakong eno; e le morafe o o lekanyetsang, le o o sobotlang, o lefatshe la one le faraferweng ke dinoka, e tlisiwa kwa felong ga leina la ga Jehofa wa masomosomo, kwa thabeng ya Sione.


text:
Ponelopele ka ga Egepeto. Bonang, Jehofa o palame leru le le sefadima, o tla mo Egepeto; mme medimo ya disetwa ya Egepeto e tlaa tsebeetsega ka e mmona, le pelo ya Egepeto e tlaa nyera fa gare ga gagwe.


text:
Ke tlaa lotlhanya Baegepeto; ba tlaa tlhabana, mongwe le mongwe le morwa rraagwe, le mongwe le mongwe le mongwe ka ene; motse le motse, le bogosi le bogosi.


text:
Mowa wa Egepeto o tlaa dirwa lolea fela fa gare ga lone; mme ke tlaa senya kgakololo ya lone; mme ba tlaa botsa mo medimong ya disetwa, le mo baroming, le mo go ba ba buang le badimo, le mo baloing.


text:
Baegepeto ke tlaa ba tsenya mo seatleng sa morena yo o bolau; kgosi e e logala e tlaa ba busa, go bua Morena, Jehofa wa masomosomo.


text:
Dinoka di tlaa nkga; dinokana tsa Egepeto di tlaa ngomela di omelediwa; lotlhaka lo tlaa swaba lo tsitla.


text:
Dipatlelo tsa noka ya Nile, ka fa maereng a Nile, le tsotlhe tse di jetsweng ka fa nokeng ya Nile, di tlaa ša, di kgophoga, di sa tlhole di le teng.


text:
Le babolai ba ditlhapi ba tlaa hutsafala, le botlhe ba ba konopelang kobe mo nokeng ya Nile ba tlaa lela, le ba ba tsharololang ditloa mo metsing ba tlaa topetega.


text:
Le gone ba ba dirang ka leloba le le tsharabolotsweng, le ba ba logang letsela le lesweu ba tlaa tlhajwa ke ditlhong.


text:
Mme maotwana a gagwe a tlaa komoganngwa, botlhe ba ba dirang ba thapetswe tuelo ba tlaa utlwa botlhoko mo pelong.


text:
Dikgosana tsa Soane di silofetse ruri; kgakololo ya bagakolodi ba ga Faro, e bong ba ba tlhalefileng segolo, e dule ya ditho fela; ana lo raya Faro jang, lo re, lo bomorwa batlhale, lo bomorwa dikgosi tsa bogologolo tala?


text:
Fa go ntse jaana, ba fa kae batlhale ba gago? A ba go bolelele gompieno; a ba itse se Jehofa wa masomosomo o se ikaeletseng ka ga Egepeto.


text:
Dikgosana tsa Soane di diregile masilo, dikgosana tsa Nofa di tsietsegile; di timeditse Egepeto; tsone tse e leng lentswe la kgokgotsho ya ditso tsa gagwe.


text:
Jehofa o tlhakantse mowa wa logwadi mo gare ga gagwe; ba timeditse Egepeto mo ditirong tsotlhe tsa gagwe, jaaka motho yo o tagilweng a tle a thekeele mo go tlhatseng ga gagwe.


text:
Le gone ga go ketla go nna tiro epe ya Egepeto, ya tlhogo le fa e le ya mogatla, kala ya mokolane le mokhasi, e di ka e dirang.


text:
Mo letsatsing leo Egepeto o tlaa nna jaaka basadi; o tlaa roroma a boifa ka ntlha ya thokgosetso ya seatla sa ga Jehofa wa masomosomo, se o se thokgosetsang mo godimo ga gagwe.


text:
Lefatshe la Juta le tlaa tswa therego ya Egepeto, mongwe le mongwe yo le tlaa umakwang mo go ene o tlaa boifa, ka ntlha ya boikaelelo jwa ga Jehofa wa masomosomo, jo o bo ikaelelang ka ga lone.


text:
Mo letsatsing leo go tlaa nna metse e le metlhano mo lefatsheng la Egepeto e e tlaa buang puo ya Sekanana, e ikanela Jehofa wa masomosomo; mongwe o tlaa bidiwa, go twe, Motse wa tshenyego.


text:
Mo letsatsing leo go tlaa nna sebeso, e le sa ga Jehofa, fa gare ga lefatshe la Egepeto, le sefikantswe se se motloutlo, e le sa ga Jehofa, fa molelwaneng wa lone.


text:
E tlaa nna sekao le sesupo sa ga Jehofa wa masomosomo mo lefatsheng la Egepeto; gonne ba tlaa tlhaeletsa kwa go Jehofa ka ntlha ya bapatiki, mme o tlaa roma mmoloki kwa go bone, le mofemedi, mme o tlaa ba golola.


text:
Mme Jehofa o tlaa itsiwe ke Egepeto, le Baegepeto ba tla itse Jehofa mo letsatsing leo; ee, ba tlaa obama ka setlhabelo le seromololo, ba tlaa ikanela Jehofa ikano ba e dirafatse.


text:
Jehofa o tlaa itaya Egepeto, a iteye a ba a fodise; mme ba tlaa boela mo go Jehofa, mme o tlaa rapelesega ka ga bone, a ba fodisa.


text:
Mo letsatsing leo go tlaa nna tsela e kgolo ya mheru e tswa Egepeto e ya Asiria, mme Moasiria o tlaa tla mo Egepeto, le Moegepeto mo Asiria; Baegepeto ba tlaa obama le Baasiria mmogo.


text:
Mo letsatsing leo, Iseraele o tlaa nna wa boraro le Egepeto le Asiria, ba le tshegofatso mo gare ga lefatshe;


text:
ka gobo Jehofa wa masomosomo o ba segofaditse, a re: “Go sego Egepeto batho ba me, le Asiria tiro ya diatla tsa me, le Iseraele boswa jwa me.”


text:
E rile ka ngwaga o Taretane o tsileng mo Ašetote ka one, ka Saregone kgosi ya Asiria a mo roma, mme a tlhabana le Ašetote, a o gapa;


text:
mo motlheng oo, Jehofa a bua ka Isaia morwa Amose, a re: “Tsamaya o funolole letsela la kgetse mo lothekeng lwa gago, o bo o role ditlhako mo naong tsa gago.” Mme a dira jalo, a tsamaya fela a sa ikatega, a bile a sa rwala ditlhako.


text:
Jehofa a re: “Jaaka motlhanka wa me Isaia a tsamaile fela a sa ikatega, a sa rwala ditlhako ka dinyaga di le tharo, e le sesupo le kgakgamatso ka ga Egepeto le ka ga Ethiopia;


text:
jalo kgosi ya Asiria e tlaa goga e isa ditshwarwa tsa Egepeto le bafaladi ba Ethiopia, ba bannye le ba batsofe, ba sa ikatega ba sa rwala ditlhako, ba le marago a a tsotsweng, go tlhabisa Egepeto ditlhong.


text:
Mme ba tlaa tseanngwa ba tlhajwa ke ditlhong ka ntlha ya Ethiopia bolebelelo jwa bone, le ka ntlha ya Egepeto kgalalelo ya bone.


text:
Banni ba lefatshe le, le le ikamileng lewatle, ba tlaa bua mo letsatsing leo, ba re: ‘Bonang, go dirafetse jaana mo go bone ba re neng re ba ikantse, re tshabetse kwa go bone re senka thuso, gore re gololwe mo kgosing ya Asiria; mme rona, ana re tlaa falola jang?’ ”


text:
Ponelopele ka ga naga e e ka fa lewatleng. Jaaka ditsuatsue tsa kwa ntlheng ya Borwa di tsubutla di ralala, le yone ponelopele e tswa kwa nageng; kwa lefatsheng le le boitshegang.


text:
Ponatshegelo e e botlhoko thata ke e boleletswe; mooki o dira ka mooko, mothopi le ene o a thopa. Bolola, wena Elame; dika wena Media; ke khutlisitse phegelo yotlhe ya teng.


text:
Ke gone ka moo lotheka lwa me lo tletse botlhoko jo bo mahehe; metlotsedi e ntshwere, jaaka metlotsedi ya mosadi a belega; ke kudupanye, ga ke utlwe; ke tseanye, ga ke bone.


text:
Pelo ya me e a kaila, themego e kgolo ya marapo e ntshositse; lotlatlana lo ke lo eleditseng lo bile lo fetogile thoromo mo go nna.


text:
Ba baakanya lomati lwa bojelo, ba tlhoma balebedi, ba a ja, ba a nwa; tsogang lo eme, lona dikgosana, tshasang thebe.


text:
Mme o tlaa re a bona setlhopha sa bapalami ba dipitse ba rulaganye ka bobedi le bobedi, setlhopha sa diesela, setlhopha sa dikamela, a a reetse ka tlhoafalo, ka kelotlhoko e kgolo.”


text:
Mme a goa jaaka tau, a re: “Morena, ke tlhola ke eme mo seraleng sa go tlhola mo motshegareng, ke lala ke emisitswe mo tebelong ya me masigo a ye go sa.


text:
“Mme bonang, golo fa go tla setlhopha sa banna, bapalami ba dipitse ka bobedi le bobedi.” Mme a fela a re: “Babilone o ole, o ole; ditshwantsho tsotlhe tse di setilweng tsa medimo ya gagwe di robaganyeditswe fa fatshe.”


text:
Ao! Wena photho ya me, le mabele a sebopi sa me; se ke se utlwileng mo go Morena wa masomosomo, Modimo wa Iseraele, ke se lo kakanyeditse.


text:
Ponelopele ka ga Duma. Mongwe o ntlhaeletsa a le kwa Seire; a re: “Molebedi, ke nako efe ya bosigo? Molebedi, ke nako efe ya bosigo?”


text:
Molebedi a re: “Bosa bo e tla, le jone bosigo; fa lo rata go fela lo botsa, botsang; sokologang lo tle.”


text:
Ponelopele ka ga Arabia. Lona masomo a a etang a Batetane, lo tlaa lala mo sekgweng se se mo Arabia.


text:
Ene yo o nyorilweng ba ne ba mo tlisetsa metsi; banni ba lefatshe la Tema ba kgatlhantsha bafaladi ka dijo.


text:
Gonne ba ne ba tshaba ditšhaka, ba tshaba tšhaka e e somotsweng, le bora jo bo goketsweng, le bothata jwa ntwa.


text:
Gonne Morena o buile le nna jaana, a re: “E tlaa re ngwaga o ise o fete, ka fa dinyageng tsa yo o thapetsweng tuelo, kgalalelo yotlhe ya Ketare e tlaa fela.


text:
Mme masalela a bontsi jwa bahudi ka mara, banna ba diganka ba bana ba Ketare, a tlaa nna mabotlana; gonne Jehofa Modimo wa Iseraele o go boletse.”


text:
Ponelopele ka ga mokgatšha wa ponatshegelo. O ntse jang jaana, ka e le fa o ile gotlhe fela kwa ditlhoeng tsa matlo?


text:
Wena yo o tletseng lošalaba, o le motse wa ditlhapelo, o le motse wa meduduetso; babolaiwa ba gago ga ba a bolawa ka tšhaka, le gone ga ba a swela mo ntweng.


text:
Balaodi ba gago botlhe ba ne ba tshaba mmogo, mme ba golegwa ke bahudi ka mara; botlhe ba gago ba ba fitlhetsweng ba ne ba golegwa mmogo, ba ne ba tshabela kgakala.


text:
Ke gone ka moo ke rileng: “Nkhularelang, ke tlaa lela mo go botlhoko; se itapiseng ka go re lo nkgomoletsa go thopiwa ga morwadia tšhaba ya me.”


text:
Gonne ke letsatsi la phereetsego, le la katakalano, le la tharaano, mo go tswang mo go Morena Modimo wa masomosomo, mo mokgatšheng wa ponatshegelo; la go thubakanya dithako, le la go lelela kwa dithabeng.


text:
Mme Elame a phakarisa mokotlopo a na le ditlhopha tsa banna, le bapalami ba dipitse; mme Kire a alolola thebe.


text:
Mme ga dirala go re, mekgatšha ya gago e mentlentle ya tlala dikara tsa tlhabano, le bapalami ba dipitse ba ikaba fa kgorong.


text:
Mme lwa bona diphatlha tsa motse wa ga Dafite fa di le dintsi; lwa phuthela mmogo metsi a lekadiba la tlase.


text:
Le gone lwa dira lekadiba fa gare ga dithako tsoo pedi, lwa le direla metsi a lekadiba la bogologolo; ga lo a ka lwa leba kwa go ene yo o ne a dirile se, le gone ga lo a ka lwa tlhokomela ene yo o ne a se agile bogologolo.


text:
E rile mo letsatsing leo Morena, Modimo wa masomosomo, a opa mokgosi, a re: “Go nne selelo le khutsafalo, le logatadima, le go itlama ka letsela la kgetse.”


text:
Mme bonang, ga bo go le boitumelo fela, le boipelo, go tlhaba dikgomo le go tlhaba dinku, go ja nama, le go nwa bojalwa jwa mofine; ga twe: “A re jeng, re nweng, gonne re tlaa swa ka moso.”


text:
Mme Jehofa wa masomosomo a itshenola mo ditsebeng tsa me, a re: “Ruri boikepo jo, ga bo ketla bo tlhatswega mo go lona go ba lo tlaa loo swa,” go bua Morena Modimo wa masomosomo.


text:
Morena Modimo wa masomosomo, o bua jaana, a re: “Tsamaya, o ye kwa molebeding yo wa thoto, e bong kwa go Shebena, yo o laolang mo ntlong, o re:


text:
‘O dirang fano? Mme o na le mang fano, fa e bo ne ne e le fano o ikgabetse phuphu fa? Ka a itlhwaela phupu fa godimo, a ikgarubela bonno mo lefikeng?


text:
Ruri o tlaa retologa, a go konopela jaaka tsamuru kwa lefatsheng le le atlhameng; o tlaa swela teng, le dikara tsa tlhabano tsa kgalalelo ya gago di tlaa nna teng; wena botlhabisaditlhong jwa ntlo ya morena wa gago.


text:
mme ke tlaa mo apesa sekhutlana sa gago, ke mo thatafatsa ka moitlamo wa gago, le puso ya gago ke tlaa e tsenya mo seatleng sa gagwe; mme o tlaa nna rra batho mo banning ba Jerusalema le mo ntlong ya Juta.


text:
Sekopololo sa ntlo ya ga Dafite ke tlaa se baya mo leruding la gagwe; o tlaa bula, mme ga go ketla go tswala ope; o tlaa tswala, mme ga go ketla go bula ope.


text:
Ke tlaa mo kokothela jaaka lomapo mo felong ga tlhomamo; mo ntlong ya ga rraagwe o tlaa bo a ntse jaaka setulo sa bogosi sa kgalalelo.


text:
“Ba tlaa pega kgalalelo yotlhe ya ntlo ya ga rraagwe mo go ene, matlhogela le matlhogelana, sejana sengwe le sengwe se sebotlana, go tswa dijaneng tsa dinwelo go ya dijaneng tsa dinkgwana.


text:
E tlaa re mo letsatsing leo, go bua Jehofa, lomapo lo lo kileng lwa kokothelwa mo felong ga tlhomamo lo tlaa somoga; mme lo tlaa rengwa lo wa, le lekokoma le le mo go lone le tlaa kgaolwa; gonne Jehofa o go boletse.”


text:
Ponelopele ka ga Ture. Bokolelang lona dikepe tsa Tarešiše; gonne o kgakgabaditswe, go bile ga go na ntlo epe, ga go na fa go ka tsenwang teng; di go senoletswe di le kwa lefatsheng la Kitime.


text:
Didimalang, lona banni ba setlhake, wena yo barekisi ba ba tswang Sitone ba kgabaganya lewatle ba go etleetleditseng.


text:
Mme a le mo metsing a magolo mabele a peo ya Shihore, thobo ya noka ya Nile e ne e le one a o ipapalelang ka one; mme a bo a le borakanelo jwa merafe.


text:
Tlhajwa ke ditlhong wena Sitone, gonne lewatle, le buile, felo ga bothata ga lewatle, la re: “Ga ke a nna mo pelegong, le gone ga ke a tshola, le fa e le go otla makau, le fa e le go godisa barweetsana.”


text:
A ke one motse wa lona ne, o o ntseng wa ipela, o o saleng ka o theiwa ka metlha ya bogologolo tala, o dinao tsa one di o isitseng kwa kgakala thata, gore o tlholatlhole teng?


text:
E mang yo o ikaeletseng se ka ga Ture, motse wa serwalo, o barekisi ba one e leng dikgosana, o babapadi ba one e leng batlotlegi ba lefatshe?


text:
Jehofa wa masomosomo o se ikaeletse, go mara boikgodiso jwa kgalalelo yotlhe, gore a tsenye batlotlegi botlhe ba lefatshe lonyatso.


text:
Penologela lefatshe la gago jaaka Nile, wena morwadia Tarešiše; ga go tlhole go na le moitlamo tikologong ya gago.


text:
O otlololetse lewatle letsogo la gagwe, o reketlisitse magosi; Jehofa o laotse ka ga Kanana, gore go senngwe mafelo a lone a a thata.


text:
Mme o rile: “Ga o ketla o tlhola o itumela wena kgarebana yo o patikwang, morwadia Sitone; tloga o eme o tlolaganyetse kwa Kitime; le gone ga o ketla o bona boitapoloso teng.”


text:
Bonang, lefatshe la Bakalatea; tšhaba e, ga e tlhole e le teng; Moasiria o le laoletse gore le nne la dibatana tsa naga; ba ne ba emisa dikago tsa bone tsa phemelo, ba ribegetsa matlo a lone a dikgosi; ba le dira marope fela.


text:
Go tlaa dirala mo letsatsing leo, go re, Ture o tlaa lebalwa ka dinyaga di le 70, ka fa malatsing a kgosi e le nngwe; mme morago ga bokhutlo jwa dinyaga di le 70, ka ga Ture go tlaa nna jaaka mo sefeleng sa seaka.


text:
Tsaya harepe, o tsamayetsamaye le motse, wena seaka, yo o ntseng o lebetswe; o koteketse sentle, o opele dipina di le dintsi, gore o tle o gakologelwe.


text:
Mme go tlaa dirala morago ga bokhutlo jwa dinyaga di le 70, go re, Jehofa o tlaa lekola Ture, mme mosadi yo o tlaa boela kwa go thapelweng ga gagwe ka tuelo, mme o tlaa dira boaka le magosi otlhe a lefatshe mo lefatsheng lotlhe fela.


text:
Mme tlhwatlhwa ya one, le go thapelwa ga one ka tuelo, go tlaa nna boitshepelo Jehofa; ga go ketla go putukelelwa le fa e le go bewa le mahumo; gonne tlhwatlhwa ya one e tlaa nna ya ba ba agileng fa pele ga Jehofa, gore ba je ba kgore, le go bona diaparo tse di nnang ka lobaka.


text:
Bonang, Jehofa o dira lefatshe gore le nne lolea fela, o a le swafatsa, o a le ribegetsa, mme o falatsa banni ba lone.


text:
E tlaa nna go re jaaka go ntse le batho go nne jalo le moperesiti; jaaka go ntse le motlhanka, go nne jalo le mong wa gagwe; jaaka go ntse le lelata, go nne jalo le mohumagadi wa lone; jaaka go ntse le moreki, go nne jalo le morekisi; jaaka go ntse le moadingwi, go nne jalo le moadimi; jaaka go ntse le motsaya koketso ya madi, go nne jalo le montsha koketso.


text:
Lefatshe le a hutsafala le a ngoselela; lefatshe le a topetega le a ngoselela; batho ba ba ipegileng ba lefatshe ba a topetega.


text:
Lefatshe le bile le tsenye leswe tlase ga banni ba lone; ka ba tlodile melao, ba fetotse ditao, ba robile kgolagano ya bosakhutleng.


text:
Ke gone ka moo phutso e supuditseng lefatshe, le ba ba agileng mo go yone ba bonywe molato; ke gone ka moo banni ba lefatshe ba fisitsweng, mme ba setse ba le banye.


text:
Bojalwa jo boša jwa mofine bo a hutsafala, mofine o a swaba, botlhe ba ba pelo di tamutamu ba a fegelwa.


text:
Letleputlepu la meropana le a khutla, modumo wa ba ba ipelang o a fela, boitumelo jwa harepe bo a khutla.


text:
Ga ba ketla ba nwa bojalwa jwa mofine ka kopelo; senoo se se bogale se tlaa nna bokgengwe mo go ba ba se nwang.


text:
Motse o o mapetepete o thubagantswe; ntlo nngawe le nngwe e paketswe, gore motho ope a se ka a tsena.


text:
Go selelo mo mebileng ka ntlha ya bojalwa jwa mofine; boitumelo jotlhe bo fifetse, letleputlepu la lefatshe le ile.


text:
Gonne go tlaa nna jalo mo gare ga lefatshe mo ditšhabeng, jaaka go udubadiwa ga motlhware, jaaka mabudutso a mafine fa phulo e sweditswe.


text:
Bao ba tlaa tsholetsa lentswe la bone, ba tlaa goa; ba tlaa goa ka thata, ba goela borena jwa ga Jehofa ba le kwa lewatleng.


text:
Ke gone ka moo, lo galaletseng Jehofa ntlheng ya botlhabatsatsi, e bong leina la ga Jehofa Modimo wa Iseraele, mo ditlhakeng tsa lewatle.


text:
Re utlwile dikopelo di tswa bokhutlong jwa lefatshe, tsa re: “Kgalalelo e nne go basiami.” Mme nna ke rile: “Ke jega pelo, ke jega pelo, ija nna we! Baoki ba dira ka mooko; ee, baoki ba dirile ka mooko o mogolo.”


text:
Go tlaa dirala go re, yo o tlaa tshabang mosito wa poifo o tlaa wela mo gopong; mme yo o tlhatlogang mo teng ga gopo o tlaa tshwarwa ke mutlwane; gonne dithoba tsa legodimo di bulegile, le metheo ya lefatshe e a reketla.


text:
Lefatshe le thubagantswe ruri, lefatshe le tlhapologile mo gogolo, lefatshe le tshikinyegile mo go feteletseng.


text:
Lefatshe le tlaa theekela jaaka motho yo o tagilweng, mme le tlaa ibilega jaaka mogope; tlolo ya lone e tlaa nna boima mo go lone, mme le tlaa wa, le se ke le ba le tsoga.


text:
Go tlaa dirala mo letsatsing leo go re, Jehofa o tlaa betsa lesomo la ba ba ipegileng kwa godimo, le dikgosi tsa lefatshe mo lefatsheng.


text:
Ba tlaa phuthelwa mmogo jaaka bagolegwi ba tle ba phuthelwe mo moleteng wa kgolegelo; ba tlaa tswalelwa mo ntlong ya kgolegelo, morago ga malatsi a le mantsi ba tlaa bediwa.


text:
Foo kgwedi e tlaa sosobaganngwa, le letsatsi le tlaa tlhajwa ke ditlhong; gonne Jehofa wa masomosomo o tlaa busa mo thabeng ya Sione le mo Jerusalema, le fa pele ga bagolwane ba gagwe ka kgalalelo.


text:
Jehofa, o Modimo wa me; ke tlaa go godisa, ke tlaa baka leina la gago, gonne o dirile dilo tse di gakgamatsang, e bong dikgakololo tsa bogologolo, mo boikanngong le mo boammaaruring.


text:
Gonne o dirile motse gore o nne mokoa fela; le gore motse o o thekeleditsweng o nne marope fela; ntlo ya kgosi ya baeng, gore e se nne motse wa sepe; ga o ketla o tlhola o agiwa gope.


text:
Ke gone ka moo tšhaba e e thata e tlaa go galaletsang, motse wa merafe e e boitshegang o tlaa go boifa.


text:
Gonne o ne o ntse o le felo fa go thata ga bahumanegi, felo fa go thata ga motlhoki mo pitlaganong ya gagwe, botshabelo mo matsubutsubung, moriti mo mogoteng, motlhang leratla la ba ba boitshegang le nnang jaaka fa matsubutsubu a itaaka fa lorakong.


text:
Jaaka mogote mo felong fa go omeletseng o tlaa kokobetsa modumo wa baeng; pina ya ba ba boitshegang e tlaa ngotlelwa tlase, jaaka mogote fa leru le diga tshuti.


text:
Mo thabeng e, Jehofa wa masomosomo o tlaa baakanyetsa ditšhaba tsotlhe modiro wa dilo tse di nonneng, modiro wa majalwa a mafine a a itshekileng, wa dilo tse di nonneng tse di tletseng moko, wa majalwa a a itshekileng a a tlhotlhegileng sentlentle.


text:
Mo thabeng e o tlaa senya bontle jwa sebipo se se latlhetsweng mo godimo ga ditšhaba tsotlhe, le sesiro se se bipileng merafe yotlhe.


text:
O komeditse loso ka bosakhutleng; Morena Modimo o tlaa phimola dikeledi mo matlhong otlhe; le yone kgobo ya batho ba gagwe o tlaa e tlosa mo lefatsheng lotlhe fela; gonne Jehofa o le boletse.


text:
Go tlaa buiwa mo letsatsing leo, go twe: “Bonang Modimo wa rona ke one o; re ntse re o lebeletse, o tlaa re boloka; yo, ke ene Jehofa; re ntse re mo lebeletse; re tlaa itumela re ipela mo polokeng ya gagwe.”


text:
Gonne seatla sa ga Jehofa se tlaa nna mo thabeng e; mme Moabe o tlaa gatakwa mo felong ga gagwe, fela jaaka motlhaka o gatakelwa mo metsing a kgatampi ya maloko.


text:
O tlaa otlolola mabogo a gagwe mo gare ga gone, jaaka yo o sapang a tle a otlolole mabogo a gagwe go sapa; o tlaa baya boikgodiso jwa gagwe kwa tlase mmogo le togakanyo ya diatla tsa gagwe.


text:
Mme kago ya phemelo, kago ya phemelo e e godileng ya dithako tsa gago, o tlaa bo a e folositse, o e kokobeditse, o e beile fa fatshe, fela mo loroleng.


text:
Mo letsatsing leo sefela se, se tlaa opelwa mo lefatsheng la Juta, go twe: Re na le motse o o thata; Poloko o tlaa e tlhoma gore e nne dithako le diphemelo.


text:
Ene yo pelo ya gagwe e ikaegileng mo go wena, o tlaa mo nnisa mo kagisong e e tlhomameng; ka a ikantse mo go wena.


text:
Gonne o folositse ba ba agileng kwa godimo, e bong motse o o kwa godimo; o o beile kwa tlase, a o baya mo mmung tota; a o tlisa le mo loroleng fela.


text:
Ee, mo tsamaong ya dikatlholo tsa gago Jehofa, re go letile; keletso ya mewa ya rona e mo leineng la gago, le mo seregopodising sa gago.


text:
Ke go eleditse bosigo ka mowa wa me; ee, ka mowa wa me o o mo teng ga me ke tlaa go senka ka maphakela; gonne e a re fa ditshiamiso tsa gago di le mo lefatsheng, banni ba lefatshe ba tle ba ithute tshiamo.


text:
Le fa go ka iwa ntlheng ya moikepi, le fa go ntse jalo ga a ke a ithuta tshiamo; mo lefatsheng la thokgamo o tlaa nna a sokamisa fela, a se ke a tlhokomele borena jwa ga Jehofa.


text:
Jehofa, seatla sa gago se tsholeditswe, le fa go ntse jalo ga ba bone; le fa go ntse jalo ba tlaa tla ba bona tlhoafalo ya gago ka ga batho, mme ba tlaa tlhajwa ke ditlhong; ee, molelo o tlaa laila baganetsi ba gago.


text:
Jehofa, Modimo wa rona, barena ba sele kwa ntle ga gago ba ntse ba na le taolo mo go rona; mme ke ka wena wesi yo re tlaa umakang leina la gago.


text:
Bone ba sule, ga ba ketla ba tshela; ba nyeletse, ga ba ketla ba tsoga; ke gone ka moo o ba kgopholotseng wa ba senya, mme wa dira gore go ba gakologelwa go nyelelele ruri.


text:
O atisitse morafe Jehofa, o atisitse morafe; o galaleditswe; o katositse melelwane yotlhe ya lefatshe.


text:
Jehofa, ba go batlile ba le mo tlalelong, e rile kwatlhao ya gago e le mo go bone ba gorometsa morapelo.


text:
Jaaka mosadi yo o moimanyana a atamela lobaka lwa gagwe lwa go belega, a le mo botlhokong, mme a gwetla ka metlotsedi ya gagwe; le rona re ne re ntse jalo fa pele ga gago, Jehofa.


text:
Re ne re ntse re le baimanyana, re ntse jaaka e kete re belege phefo fela; ga re a dira kgololo epe mo lefatsheng, le gone ga go a tsalwa banni ba lefatshe.


text:
Baswi ba gago ba tlaa tshela; ditoto tsa me di tlaa tsoga. Tsogang lo eme, lo opele lona ba lo agileng mo loroleng; gonne monyo wa gago o ntse jaaka monyo wa merogo, mme lefatshe le tlaa tlhatsa baswi ba lone.


text:
Ntlo, wena tšhaba ya me, o tsene mo matlonyaneng a gago, o itswalele mejako o le kwa teng; o iphitlhe ka lobaka lo lonnyennyane, go tsamaye kgakalo e fete.


text:
Gonne, bonang, Jehofa o tswa mo felong ga gagwe, a tswela go beletsa banni ba lefatshe boikepo jwa bone; lefatshe le lone le tlaa senola madi a lone, mme ga le ketla le tlhola le bipa babolaiwa ba lone.


text:
Mo letsatsing leo Jehofa o tlaa betsa seinyoki se segolo sa noga e e sefadima, le seinyoki sa noga se se ikgarang, ka tšhaka ya gagwe e e botlhoko, e tona, e e thata; mme o tlaa bolaya kgogela e e mo nokeng.


text:
Nna Jehofa ke a e lebela; ke tlaa e nosa ka dipakanyana tsotlhe; ke tlaa e lebela bosigo le motshegare, gore ope a se ka a e senya.


text:
Go šakgala ga goyo mo go nna. A bo lokhi le lorwana di ka ka tsa tlhabana le nna ka ntwa! Ke ne ke tlaa di tshologela ke di fisa mmogo.


text:
Mo malatsing a a tlang Jakobe o tlaa anama motswe; Iseraele o tlaa thunya a kukunya; mme ba tlaa tlatsa lefatshe ka loungo.


text:
A o mo iteile jaaka a iteile bale ba ba kileng ba mo itaya? Kgotsa a o bolailwe ka fa polaong ya bone ba ba kileng ba bolawa ke ene?


text:
Ka selekanyo, e a re o mo leleka, wa bo o ganela nae; o mo tlositse ka tsubutlo ya gagwe e e thata, mo motlheng wa phefo ya botlhabatsatsi.


text:
Ke gone ka moo boikepo jwa ga Jakobe bo tlaa tlhatswegang, mme moo gotlhe ke lone loungo lwa go tlosa boleo jwa gagwe; motlhang o dirang maje otlhe a sebeso go nna jaaka manyaaphiri a a thubagantsweng, gore Medimako le ditshwantsho tsa letsatsi di se ka tsa tlhola di tsoga.


text:
Gonne motse o o thekeleditsweng o osi fela; ke bonno jo bo tlhadilweng, jo bo tlhobogilweng jaaka naga fela; namane e tlaa fula gone, e ba e botha gone, e tlaa poma e ja dikalana tsa bone.


text:
E tlaa re fa dikala tsa gone di omeletse di tlaa rojwa; basadi ba tlaa tla ba di tshuba ka molelo; gonne ke tšhaba e e se nang tlhaloganyo, ke gone ka moo yo o ba dirileng ga a ketla a ba tlhomogela pelo, le yo o ba bopileng ga a ketla a ba supetsa botsalano bope.


text:
Go tlaa dirala mo letsatsing leo, go re, Jehofa o tlaa goba loungo lwa gagwe, go simolola kwa morwaleleng wa Noka e kgolo go ya nokaneng ya Egepeto, mme lona lo tlaa olwa ka monokela, lona bana ba Iseraele.


text:
Go tlaa dirala mo letsatsing leo, go re, go tlaa lediwa lonaka lo logolo; mme go tlaa tla ba ba kileng ba batla go nyelela mo lefatsheng la Asiria, le ba e kileng ya ne e le balelekwi mo lefatsheng la Egepeto; ba tlaa obamela Jehofa mo thabeng e e boitshepo kwa Jerusalema.


text:
Ija! A bo go latlhega serwalo sa tlhogo sa boikgodiso jwa matagwa a Eferaime, le sethunya se se swabang sa bontle jo bo galalelang se se fa tlhogong ya mokgatšha o o nonneng, wa ba ba topetilweng ke bojalwa jwa mofine.


text:
Bonang, Morena o na le mongwe yo o thata, yo o nonofileng; jaaka ledimo la sefako, jaaka sešetlana se se senyang, jaaka makobekobe a metsi a a thata a a penologang, o tlaa digela fa fatshe ka seatla.


text:
le sethunya se se swabang sa bontle jwa gagwe jo bo galalelang, se se fa tlhogong ya mokgatšha o o nonneng, se tlaa nna jaaka feiye e e buduleng pele, letlhabula le ise le tle, e e a reng motho a e leba a e bona, mme e sa ntse e le mo seatleng sa gagwe a e kometse fela.


text:
Mo letsatsing leo Jehofa wa masomosomo o tlaa nna serwalo sa tlhogo sa kgalalelo, le tlhoro e ntle mo masaleleng a batho ba gagwe.


text:
Le mowa wa tshiamiso mo go ene yo o nnetseng go atlhola, le thata mo go ba ba tatang ntwa fa kgorong.


text:
Ba le bone ba theeketse ka bojalwa jwa mofine, ba timetse ka senoo se se loileng; moperesiti le ene moperofeti, ba theekela ka senoo se se loileng ba kodumeditswe ke bojalwa jwa mofine; ba timetse ka senoo se se loileng, ba marara mo go boneng, ba kwakwaetsa mo katlholong.


text:
Wa bo o tlaa ruta mang kitso? A tlhaloganyetsa mang polelo? A ke ba ba kgwisitsweng maši, ba tlosediwa mabele?


text:
Gonne ke kaelo mo kaelong, kaelo mo kaelong; sekao mo sekaong, sekao mo sekaong; bonnye fano, bonnye fale.


text:
e o e reileng, a re: “Boikhutso ke jo, lapolosang ene yo o lapileng; le gone thudiso ke e;” le fa go ntse jalo ba gana go utlwa.


text:
Ke gone ka moo lefoko la ga Jehofa le tlaa nnang kaelo mo kaelong mo go bone, kaelo mo kaelong; sekao mo sekaong, sekao mo sekaong; bonnye fano, bonnye fale; gore ba tle ba tsamaye ba wele kwa morago, ba robege, ba thaiwe ka mutlwane ba tshwarwe.


text:
Ke gone, utlwang lefoko la ga Jehofa, lona basotli ba batho, ba lo busang tšhaba e, e e mo Jerusalema:


text:
E re ka lo rile: “Re golaganye le loso, mme re dumalanye le Bobipo;” lwa re: “E tlaa re sebetso se se penologang se ralala, ga se ketla se fitlha kwa go rona; gonne re itiretse maaka botshabelo jwa rona, re iphitlhile ka fa tlase ga tsietso.”


text:
Ke gone Morena Modimo o buang jaana, a re: “Bonang, ke thaya motheo mo Sione ka lentswe, ke lentswe le le lekilweng, ke lentswe la kgokgotsho le le tlhokegang, le le motheo o o tlhomameng; ‘yo o dumelang ga a ketla a potlaka.’


text:
Ke dira tshiamo go nna thapo e e lekanyang, le tshiamiso go nna selekanyo se se thokgameng; mme sefako se tlaa gogoba botshabelo jwa maaka, metsi a tlaa penologela felo ga boiphitlho.”


text:
Kgolagano ya lona le loso e tlaa golaganololwa, le tumalano ya lone le Bobipo ga e ketla e ema; e tlaa re sebetso se se penologang se ralala, lo tlaa gatakwa ke sone.


text:
Se tlaa re se ntse se ralala se lo tseye fela; gonne se tlaa ralala ka moso le ka moso, motshegare le bosigo; mme go tlhaloganya polelo e tlaa bo e se sepe fa e se therego fela.


text:
Gonne bolao bo bokhutshwane, bo tlhaela motho go ikotlolola mo go jone, kobo e tshesane e tlhaela motho go ipipa ka yone.


text:
Gonne Jehofa o tlaa tsoga a ema jaaka mo thabeng ya Perasime, o tlaa galefa jaaka mo molapong wa Gibeone; gore a tle a dire tiro ya gagwe, e le tiro ya gagwe e sele, a be a diratse go dira ga gagwe, e le go dira ka go sele.


text:
Ke gone jaana, se nneng basotli, e ka tla ya re gongwe dikgole tsa lona tsa thatafadiwa; gonne boswetso, e bile e le jo bo laoletsweng lefatshe lotlhe, ke bo utlwile mo go Jehofa Modimo wa masomosomo.


text:
A molemi o a ba a ka tlhola a ntse a lema fela gore a jale? A o ka nna a pitikolola mmu a thuba makote a tshimo ya gagwe ka gale ka gale?


text:
A ga e a re a sena go papana fa godimo ga yone, a ga a latlhele dipeo tsa kumina yo montsho, a gase kumina, a ba a jala mabele a makhutshwane ka ditsela, le barele fa o go laoletsweng, le lebelebele mo tlhofing ya lone?


text:
Gonne kumina yo montsho ga a phothwe ka mootlwana, o o bokete, le gone lekoto la koloi ga le ke le dikolosiwa mo kumineng; mme kumina yo montsho o phothwa ka mootlwana, le kumina ka thobanyane.


text:
Mabele a a makhutshwane a tle a dikolosediwe; gonne ga a ke a tlhola a ntse a a fola ka gale; mme le fa lekoto la koloi ya gagwe le a gasa, le dipitse tsa gagwe ga di a thuge.


text:
Mo le gone go tswa mo go Jehofa wa masomosomo, yo e leng ene kgakgamatso mo kgakololong, e le Mogaisi mo botlhaleng.


text:
Heela! Ariele, Ariele, motse o Dafite o ne a thibelela mo go one! Tlhomaganyang dinyaga; a mediro e nne e dikologe e tle.


text:
Foo ke tlaa pitlaganya Ariele, mme go tlaa nna selelo le khutsafalo; le fa go ntse jalo mo go nna o tlaa nna jaaka Ariele fela.


text:
Ke tlaa go thibelela ka ntwa, ke tlaa go dikelela ka kago ya tlhabano, mme ke tlaa go tsosetsa dikadisi tsa tikeletso.


text:
O tlaa folosediwa kwa tlase, o tlaa bua o le mo mmung, le puo ya gago e tlaa nna tlase e tswa mo loroleng; lentswe la gago le tlaa nna jaaka la motho yo o buang le badimo, mme puo ya gago e tlaa tswerenya e tswa mo loroleng.


text:
Bontsi jwa baba ba gago ba tlaa nna jaaka lorole lo losesane, le bontsi jwa ba ba boitshegang bo nna jaaka mmoko o o fetang; ee, go tlaa nna jalo ka bonako ka tshoganetso.


text:
O tlaa sekisiwa ke Jehofa wa masomosomo ka tumo ya maru, ka thoromo ya lefatshe, le modumo o mogolo, ka setsuatsue, le ledimo la phefo, le ka kgabo ya molelo o o lailang.


text:
Bontsi jo bo tswang merafeng yotlhe e e tlhabanang le Ariele, e bong botlhe ba ba tlhabanang nae le felo ga gagwe fa go thata, mme ba mo pitlaganya, ba tlaa nna jaaka toro fela, le ponatshego bosigo.


text:
Go tlaa etsa jaaka fa motho yo o bolailweng ke tlala a lora, bonang o a ja; a thanye, mme mowa wa gagwe wa bo o le lolea fela; kgotsa jaaka motho yo o nyorilweng a lora, bonang o a nwa; mme a thanye, mme bonang o a idibala, mowa wa gagwe o eletse fela; bontsi jo bo tswang mo merafeng yotlhe, jo bo tlhabanang le thaba ya Sione, bo tlaa nna fela jalo.


text:
Emaemang lo gakgamale; lo nne lo ineele kgatlhego lo budulale; ba tagilwe, mme e seng ka bojalwa jwa mofine; baa theekela, mme e seng ka senoo se se loileng.


text:
Gonne Jehofa o goromeleditse mo go lona mowa wa boroko jwa thulamelo, o rarile matlho a lona, e bong baperofeti; le ditlhogo tsa lona, e bong balebeledi, o di bipile.


text:
Ponatshego yotlhe e ntse mo go lona jaaka mafoko a lokwalo lo lo konetsweng ka sekano, lo batho ba lo neelang mongwe yo o rutegileng, ba re: “A ko o bale mo, ke a go rapela.” mme ene, a re: “Ke a palelwa gonne lo konetswe ka sekano;”


text:
mme lokwalo lo tloge lo neelwe yo o sa rutegang, go twe: “A ko o bale mo, ke a go rapela.” Mme ene a re: “Ga ke a rutega.”


text:
Mme Morena a re: “E re ka batho ba, ba nkatamela, ba ba ba ntlotla ka molomo wa bone le ka dipounama tsa bone, mme ba tloseditse pelo ya bone kgakala le nna; le go mpoifa ga bone e be e le taolo ya batho fela e ba e rutilweng;


text:
ke gone ka moo, ke tlaa tloga ke dira tiro e e gakgamatsang mo bathong ba, e bong tiro ya kgakgamatso le ya tseanyo; botlhale jwa batlhale ba bone bo tlaa nyelela, le tlhaloganyo ya ba bonokopela bo tlaa fitlhwa.”


text:
Ija! A bo go latlhega ba ba senkelang kwa teng, gore ba subele Jehofa kgakololo ya bone, le ba ditiro tsa bone di a bong di le mo lefifing, mme ba re: “E mang yo o re bonang? E mang yo o re itseng?”


text:
Lo a tle lo pitikolole dilo! A mmopi o tlaa kaiwa, go re, ke ene letsopa; fa e tlaa bo ne ne selo se se dirilweng se ka raya ene yo o se dirileng, se re: “Ga a a ntira;” kgotsa selo se se bopilweng se ka raya ene yo o se bopileng sa re: “Ga a na tlhaloganyo?”


text:
A ga e sa ntse e le lobakanyana fela, mme Lebanone o tlaa fetolwa leota le le sisisang; mme leota le le sisisang le tlaa kaiwa go re ke sekgwa fela?


text:
Mme mo letsatsing leo ba bosusu ba tlaa utlwa mafoko a lokwalo, le matlho a difofu a tlaa bona a le mo lootong le mo lefifing.


text:
Bapelonolo le bone ba tlaa itotisetsa boitumelo jwa bone mo go Jehofa, le bahumanegi ba ba mo bathong ba tlaa itumela mo go ene Moitshepi wa Iseraele.


text:
Gonne yo o boitshegang o dirilwe lefela fela, le moswinyi o a khutla, le botlhe ba ba lebelelang boikepo ba kgaotswe;


text:
e bong ba ba leofisang motho ka mafoko, ba beele yo o kgalemelang molato mo kgorong serai, ba fapose mosiami ka selo se e leng lefela fela.


text:
Ke gone ka moo go buang Jehofa, yo o rekolotseng Aberahame, kaga ntlo ya ga Jakobe, a re: “Jakobe ga a ketla a tlhajwa ke ditlhong jaanong, le gone sefatlhogo sa gagwe ga se ketla se khwata jaanong.


text:
O tlaa re a bona bana ba gagwe, tiro ya diatla tsa me, mo gare ga gagwe, ba tlaa itshepisa leina la me; ee, ba tlaa itshepisa Moitshepi wa ga Jakobe, mme ba tlaa ema mo go boifeng Modimo wa Iseraele.


text:
Le ba ba timelang mo moweng ba tlaa tla mo tlhaloganyong, le ba ba ngongoregang ba tlaa ithuta thuto.”


text:
“Ija! A bo go latlhega bana ba ba dirukhutlhi,” go bua Jehofa, “ba ba lopang kgakololo, mme e seng mo go nna; ba bipa ka sebipo, mme e seng ga mowa wa me, gore ba oketse boleo ka boleo.


text:
Ba ba dirang mosepele ba re ba ya Egepeto, mme ba se ke ba botsa molomo wa me; ba ya go ithatafatsa mo thateng ya ga Faro, le go ikanya mo moriting wa Egepeto.


text:
Ke gone ka moo thata ya ga Faro e tlaa nnang ditlhong tsa lona, le go ikanya ga lone mo tshuting ya Egepeto go tlaa lo tlhakanya tlhogo.


text:
Botlhe ba tlaa tlhabisiwa ditlhong ke batho ba ba sa kakeng ba ba direla molemo, ba ba se nang thuso, le fa e le molemo, fa e se ditlhong fela le yone kgobo.”


text:
Ponelopele kaga dibatana tsa kwa ntlheng ya Borwa. Ba tla ba raletse lefatshe la tlalelo, le botlhoko jo bo molelo, kwa tau e namagadi le tau e tona di tswang gone, le šaušawane, le kgwanyape e e fofong, ba tla ba tshotse dikhumo tsa bone ba di belesitse mo magetleng a dieselana, le mahumo a bone mo diroteng tsa dikamela, ba di isa kwa tšhabeng e e se ketlang e dirana le molemo mo go bone ka sepe.


text:
Gonne Egepeto o thusetsa lefela, le ka mo go se nang tiro; ke gone ka moo ke mmiditseng Rahabe yo o ntseng fela.


text:
Jaana ya o se kwale fa pele ga bone mo sekwalelong, o se kwale ka go se nyenyeka mo lokwalong, gore e tle e nne selo sa motlha o o tlang, ka bosakhutleng le ka bosaengkae.


text:
ba ba rayang baboni, ba re: “Se boneng!” Le baperofeti, ba re: “Se re boleleleng dilo tse di siameng, buang le rona ka dilo tse di borethe, lo re bolelele ditsietso!” Ba re:


text:
Ke gone ka moo go buang Moitshepi wa Iseraele jaana, a re: “E re ka lo nyatsa lefoko le, lo ikanya patiko le tshokamo, lo itlhabetsa ka tsone,


text:
ke gone boikepo jo bo tlaa nnang mo go lona jaaka thubego e e gaufi le go wa, e e fapogang mo lorakong lo lo godileng, lo thubagano ya lone e tlang ka tshoganetso le ka ponyo.


text:
O tlaa lo rabanya jaaka nkgwana ya mmopi e rabaganngwa, a e rebanye a sa rekegele; go ba go tlhokafala mo dikabetlaneng tsa yone le fa e le lobeanyana lo lo ka ogolelang molelo mo isong, le fa e le go ga metsinyana ka lone mo ledibeleng.”


text:
Gonne go bua jaana Morena Modimo, Moitshepi wa Iseraele, a re: “Lo ne lo tlaa bolokwa ke go bowa le go ithokgamisa; mo tuulalong le mo go ikanyeng e tlaa nna thata ya lona; mme lo ganne.”


text:
Lo ne lwa re: “Nnyaa! Re tlaa tshaba re pagame dipitse.” Ke gone lo tlaa tshabang; gape, “Re tlaa pagama tse di difadima.” Ke gone ka moo bakhukhedi ba lona ba tlaa nnang bafadima.


text:
Batho ba le 1 000 ba tlaa tshaba ka kgalemo ya motho a le mongwe fela; lo tlaa tshaba ka kgalemo ya ba le batlhano; lo ba lo tlogelwa jaaka sesa kwa setlhoeng sa thaba, le jaaka mokgele mo thoteng.


text:
Ke gone ka moo Jehofa o tlaa letang, gore a tle a lo tlhomogele pelo, ke gone ka moo o tlaa nanogang gore a tle a nne pelotshweu go lona; gonne Jehofa ke Modimo wa katlholo; go sego botlhe ba ba mo letang.


text:
Gonne batho ba tlaa aga mo Sione kwa Jerusalema; ga o ketla o tlhola o lela; ruri o tlaa nna pelotshweu go wena, a utlwa lentswe la pitso ya gago; o tlaa re a utlwa a go arabe.


text:
Le fa Morena a go naya dijo tsa pabaletso, le metsi a patikego, le fa go ntse jalo baruti ba gago ga ba ketla ba tlhola ba subega gope, matlho a gago a tlaa bona baruti ba gago.


text:
Le ditsebe tsa gago di tlaa utlwa lefoko sefularong sa gago, le re: “Tsela ke e, tsamayang mo go yone:” Ke go re, mogang lo fapogelang ka fa letsogong le le siameng, le fa lo fapogela ka fa go la molema.


text:
Mme lo tlaa atlafatsa sethathelelo sa selefera, sa ditshwantsho tsa disetwa tsa gago, le dipapetlana tsa gouta tse di apesitseng ditshwantsho tse di tshetsweng, o tlaa di latlha jaaka sekatana se se maswe; o tlaa se raya, o re: “Tloga fano.”


text:
O tlaa nesetsa peo ya gago e o tlaa e jalang mo mmung pula; a go naya dijo tsa loato lwa mmu, mme e tlaa bo e le mo go nonneng, mo go letlotlo. Mo letsatsing leo dikgomo tsa gago di tlaa fula mo mafulong a a atlhameng.


text:
Le dikgomo jalo le dieselana tse di lemang mmu, di tlaa ja dijo tse di lenko, tse di olositsweng ka seoloso le ka loselo.


text:
Mo godimo ga thaba nngwe le nngwe e e godileng le mo lekhubung lengwe le lengwe le le godileng, go tlaa nna dinoka le dinokana tsa metsi, mo letsatsing la kgailo e kgolo, mogang dikago tsa phemelo di wang.


text:
Gape lesedi la ngwedi le tlaa nna jaaka lesedi la letsatsi, mme lesedi la letsatsi le tlaa sedifala gasupa, jaaka lesedi la malatsi a supa; mo letsatsing le Jehofa o tlaa fapang botlhoko jwa batho ba gagwe ka lone, a fodisa titeo ya ntho ya bone.


text:
Bonang, leina la ga Jehofa, le etla le tswa kgakala, le tuka ka bogale jwa gagwe, le ka mosi o o kalabanyeng o a kuuloga; dipounama tsa gagwe di tletse kgakalo; loleme lwa gagwe ke molelo o o lailang;


text:
mowa wa gagwe o ntse jaaka nokana e e penologang, e e fitlhang le fa thamong, go tshetshetha merafe ka loselo lwa boithamako; mogala wa pitse o o timetsang o tlaa nna mo ditlhaeng tsa ditšhaba.


text:
Lona lo tlaa nna le kopelo jaaka mo bosigong jwa fa go jewa moletlo o o boitshepo; le boitumelo jwa pelo jaaka fa mongwe a gwanta ka molodi wa lotlhaka, a ya kwa thabeng ya ga Jehofa, kwa Lefikeng la Iseraele.


text:
Jehofa o tlaa utlwatsa lentswe la gagwe le lentlentle, a bonaletsa go bata ga letsogo la gagwe, le na le kgakalo ya bogale jwa gagwe, le kgabo ya molelo o o lailang, le leratla, le ledimo, le difako.


text:
Gonne Moasiria o tlaa thubaganngwa ka lentswe la ga Jehofa, ene Moasiria yo o kileng a itaya ka thobane.


text:
Titeo nngwe le nngwe ya thobane e e laotsweng, e Jehofa o tlaa e bayang mo go ene, e tlaa ba e nna ka meropana le ka diharepe; mme o tlaa tlhabana nabo ka ditlhabano tsa dingatetso.


text:
Gonne felo ga phisetso go sa le go baakanngwa bogologolo; ee, go baakanyeditswe kgosi; o go epile boteng le botona; mokoa wa gone ke molelo le dikgong tse ditona; mowa wa Morena, jaaka nokana ya sulefura, o a o tshuba.


text:
Ija! A bo go latlhega bone ba ba tshologelang thuso kwa Egepeto, ba ikaega dipitse; ba ikanya dikara tsa tlhabano ka go bo di le dintsi, le bapalami ka go bo ba nonofile thata; mme ga ba lebe Moitshepi wa Iseraele, le gone ba sa batle Jehofa!


text:
Le fa go ntse jalo, le ene o botlhale, o tlaa lere bosula, ga a ketla a khutlisa mafoko a gagwe; o tlaa tsogologela ntlo ya badira bosula, a ba a tsogologela thuso e e tswang mo go ba ba dirang boikepo.


text:
Aitse, Baegepeto ke batho, ga se Modimo; le dipitse tsa bone ke nama, ga se mowa; mme e tlaa re Jehofa a ba otlololela letsogo la gagwe, go le yo o thusang o tlaa kgotswa, le yo o thusiwang o tlaa wa, mme ba tlhaele botlhe mmogo.


text:
Gonne Jehofa o nthaya jaana, a re: “Fela jaaka fa tau e kurutla, le jaaka tawana, godimo ga se di se bolaileng, fa bontsi jwa badisa ba bidiwa, gore ba e tshologele, ga e ketla e rerega ka lentswe la bone, le fa e le go ikokobetsa ka modumo wa bone; jalo fela Jehofa wa masomosomo o tlaa fologa a tla go tlhabana mo thabeng ya Sione, le mo thoteng ya teng.


text:
Jaaka dinonyane fa di phaphasela, jalo Jehofa wa masomosomo o tlaa femela Jerusalema; o tlaa femela a o golola, o tlaa o tlolaganya a o boloka.”


text:
Gonne mo letsatsing leo motho mongwe le mongwe o tlaa latlha medimo ya gagwe ya disetwa ya selefera, le medimo ya gagwe ya disetwa ya gouta, e diatla tsa lona tota di e lo diretseng go nna boleo.


text:
“Foo Moasiria o tlaa wa ka tšhaka, mme e seng ya motho; tšhaka e e seng ya motho e tlaa mo gaila; mme o tlaa tshaba tšhaka, mme makau a gagwe a tlaa kgetha.


text:
Lefika la gagwe le tlaa fetela koo ka ntlha ya therego, le dikgosana tsa gagwe di tlaa rerega ka mokgele,” go bua Jehofa, yo molelo wa gagwe o leng mo Sione, le pesetso ya gagwe e leng mo Jerusalema.


text:
Monna o tlaa nna jaaka boipoteletso mo phefong, le boitekeletso mo ledimong; jaaka dinoka tsa metsi mo sekakeng, jaaka moriti wa lefika le legolo mo nageng e e lapisang.


text:
Le dipelo tsa baphomesegedi di tlaa tlhaloganya kitso, le diteme tsa bakwakweetsi di tlaa bo di etleetsegile go bua sentle.


text:
Sefephe ga se ketla se tlhola se rewa go twe se pelontle, le fa e le senoge go rewa, go twe se pelo.


text:
Gonne sefephe se tlaa bua bofephe fela, le pelo ya sone e tlaa dira boikepo, se tlhapatsa, go bua timetso ka ga Jehofa, go dira mowa wa yo o bolailweng ke tlala go nna lolea fela, le go tlhaetsa go nwa ga yo o bolailweng ke lenyora.


text:
Le dilo tse senoge se dirang ka tsone di bosula; se loga maano a borumolang go tlaa se senya bahumanegi ka mafoko a maaka, ee, le e leng fa motlhoki a bua tshiamo.


text:
Yo o pelontle o loga maano a dilo tsa bopelontle; mme o tlaa nna a tswelela mo dilong tsa bopelontle.


text:
Nanogang, lona basadi ba lo iketlileng, lo utlwe lentswe la me; lona bomorwadiaka, ba lo tlhokomologileng dilo, beelang puo ya me tsebe.


text:
Gonne lo tlaa fuduiwa ka malatsi a a fetang a ngwaga, lona basadi ba lo tlhokomologileng dilo; gonne phulo ya lofine e tlaa tlhaela; le go rorela kwa gae ga go ketla go tla.


text:
Roromang, lona basadi ba lo iketlileng; fuduegang, lona ba lo tlhokomologileng dilo; apolang, lo ipeye motomotsa, lo itlame ditheka ka letsela la kgetse.


text:
Mo matlhagareng a batho ba me go tlaa tlhoga lorwana le lokhi; ee, mo godimo ga matlo otlhe a tuduetso, mo motseng wa tuduetso.


text:
Gonne ntlo ya bogosi e tlaa tlhobogwa, le motse wa bontsintsi jwa batho o tlaa tlogelwa; thotana le serala sa tebelelo di tlaa nna dikgagakgaga ka bosenabokhutlo, di nne boitumelelo jwa diesela tsa nageng, le bofulo jwa matsomane;


text:
go tle go tsamaye mowa re o goromelediwe o tswa kwa godimo, le e e leng naga fela e nne leota le le ungwang, le leota le le ungwang le kaiwe jaaka sekgwa.


text:
Tiro ya tshiamo e tlaa nna kagiso; le se se tlaa tswang mo tshiamong e tlaa nna lodule le boikanyo ka bosakhutleng.


text:
Batho ba me ba tlaa nna mo boagong jwa thagamo, le mo dikagong tse di tlhomameng, le mo mafelong a tapologo le a lodule.


text:
Go sego lona ba lo jalang ka fa matloding a metsi otlhe fela, ba lo bolotsang kgomo le esela di iketlile ka dinao fela.


text:
Ija! A bo go latlhega wena yo o thopang, mme o se ka wa thopiwa; wa dira ka mooko, mme wena ba se ka ba go direla ka mooko! O tlaa re o sena go bakela go thopa, wena o tlaa thopiwa; mme o tlaa re o sena go khutla go dira ka mooko, wena ba tlaa go direla ka mooko.


text:
Jehofa, a ko o nne pelotshweu go rona! Re ntse re go lebeletse; a ko o nne letsogo la bone ka meso yotlhe, le poloka ya rona mo metlheng ya tlalelo.


text:
Thopo ya lona e tlaa kokoanngwa jaaka molome o tle o kokoane; ba tlaa e tlolela jaaka tsie e tle e tlolatlole.


text:
Go tlaa nna nitamo mo metlheng ya gago, e bong letlotlo la poloka, le botlhale le kitso; go boifa Jehofa ke khumo ya gagwe.


text:
Ditsela tsa meheru di swafetse, motsamai wa tsela o a khutla; o sentse kgolagano, o nyaditse metse, ga a tlhokomele motho.


text:
Lefatshe le a lela, le a topetega; Lebanone o tlhabilwe ke ditlhong, o swabela ruri; Sharone o ntse jaaka sekaka; Bašane le Karemele, ba tlhotlhorega makakaba.


text:
Jaanong ke tlaa tsoga, ke ema, go bua Jehofa; jaanong ke tlaa itlotloanya; jaanong ke tlaa goletsega.


text:
Ditšhaba di tlaa nna jaaka go besiwa ga maje a manyaphiri; jaaka mitlwa e e remilweng, e e fisiwang mo molelong.


text:
Baleofi ba ba mo Sione ba a boifa; go tlakasela go tshoganyeditse ba ba tlhokomologileng Modimo. E mang mo go rona yo o tlaa agang le molelo o o lailang? E mang mo go rona yo o tlaa agang le diphiso tse di sa khutleng?


text:
Yo o tsamayang ka tshiamo, mme a bua ka thokgamo; yo o nyatsang dipapadi tsa patiko, a itlhotlhora diatla mo go tseyeng dituelelo tsa phaposo, yo o ikabang ditsebe, gore a se utlwe ka ga madi a motho, a budulatse matlho a gagwe, gore a se bone bosula:


text:
Yo, ke ene yo o tlaa agang kwa godimo; bonno jwa gagwe jwa phemelo e tlaa nna maiphemelo a mafika; dijo tsa gagwe o tlaa di fiwa; metsi a gagwe o tlaa a bona ruri.


text:
Matlho a gago a tlaa bona kgosi e le mo bontlentleng jwa yone; a tlaa leba lefatshe le le namaletseng kwa kgakala.


text:
Pelo ya gago e tlaa akanya therego e rumaruma; ana yo o ne a bala o kae? Yo o ne a lekanya lekgetho o kae? O kae ene yo o ne a bala dikago tsa phemelo?


text:
Ga o ketla o bona yone tšhaba e e logala, tšhaba ya puo e e kwa teng, e o sa kakeng wa e lemoga; tšhaba e e loleme lo sele lo o sa kakeng wa lo tlhaloganya.


text:
Leba Sione, motse wa mediro ya rona e e masisi; Matlho a gago a tlaa bona Jerusalema e le boago jwa lodule, e le mogope o o se ketlang o tlosiwa, o dimapo tsa one di se ketlang di khumolwa gope, le fa e le dithapo tsa one go kgaoga gope.


text:
Gone foo Jehofa o tlaa nna le rona ka borena, felong ga dinoka le dinokana tse di atlhameng; kwa go se ketlang go tsamaya mokoro ope ka dikankase gone, le fa e le sekepe se se fatlhang ka bontle go feta ka gone.


text:
Gonne Jehofa ke Moatlhodi wa rona, Jehofa ke Motlhoma molao wa rona, Jehofa ke Kgosi ya rona; ene o tlaa re boloka.


text:
Megala ya gago e repile; e ne e sa kake ya thatafatsa thito ya pinagare ya sekepe sa bone, e ne e sa kake ya tsharolola letsela; foo thopo ya kgapo e kgolo ya kgaoganngwa; ditlhotsa tsone tsa tsaya thopo.


text:
Monni wa gona ga a ketla a re: “Ke a bobola,” batho ba ba agang gona ba tlaa itshwarelwa boikepo jwa bone.


text:
Atamelang lona merafe lo tle go utlwa; lo reetseng lona ditšhaba; a lefatshe le utlwe le botlalo jwa lone; lobopo le dilo tsotlhe tse di tswang mo go lone.


text:
Gonne Jehofa o gakaletse merafe yotlhe, o šakgaletse ntwa yotlhe ya yone; o e senyeditse ruri, o e neetse go gailwa fela.


text:
Babolaiwa ba bona ba tlaa latlhelwa kwa ntle, mme sefoka sa ditoto tsa bone se tlaa phunyega, le dithaba di tlaa nyera ka madi a bone.


text:
Lesomosomo lotlhe la legodimo le tlaa nyera, magodimo a tlaa tshophiwa jaaka lokwalo lo lo tshophiwang; lesomosomo lotlhe la one le tlaa tlhotlhorega jaaka lekakaba le tle le tlhotlhorege mo mofineng, le jaaka lekakaba le tlhotlhorega mo feiyeng.


text:
Gonne tšhaka ya me e nole e kgotshe mo legodimong; bonang, e tlaa wela Etome godimo, le mo bathong ba neelo ya me, go ba sekisa.


text:
Tšhaka ya ga Jehofa e tlhamuketse madi, e nontshitswe ka monono, ka madi a dikwanyana le a dipodi, le ka mafura a diphilo tsa diphelefu; gonne Jehofa o na le setlhabelo mo Bosera, le kgailo e kgolo mo lefatsheng la Etome.


text:
Dinare di tla fologa natso, le dipholo di na le dipoo, lefatshe la bone le tlaa tagwa ke madi, le lorole lwa bone lo tlaa nongwa ka monono.


text:
Dinokana tsa teng di tlaa fetoga boka, le lorole lwa teng sulefura, lefatshe la teng le tlaa nna boka jo bo tukang molelo.


text:
Ga go ketla go tingwa bosigo le motshegare; mosi wa teng o tlaa kuelela ka bosakhutleng; go tlaa namalala go kgakgabetse go ya ditshikatshikeng; ope ga a ketla a go ralala ka bosakhutleng le ka bosaengkae.


text:
Khukara e tlaa go rua le noko; le morubisi o tlaa aga teng le mohukubu, mme o tlaa go namalaletsa mogala wa mafaratlhatlha, le selekanyo se se thokgameng sa tobekano.


text:
Ba tlaa biletsa bagolwane ba teng kwa bogosing, mme ga go ketla go dira le ope teng; le dikgosana tsotlhe tsa gagwe di tlaa bo di se sepe.


text:
Lorwana lo tlaa tlhoga mo matlong a teng a dikgosi, mmabi le mokaikai mo dikagong tsa gone tsa phemelo; e tlaa nna bonno jwa diphokoje le lolwapa lwa bontšhe.


text:
Dibatana tsa sekaka di tlaa kopana le diphiri, le badimo sekapodi ba tlaa bitsakanya le dilekane tsa bone. Ee, Mma-meno a-mahibidu o tlaa tla a nna teng, mongwe le mongwe a na le selekane sa gagwe.


text:
Morubisi o tlaa dira setlhaga sa one teng, o baya mae, o thothotsa, o phuthela mo go ikgareng ga one; bomankgwedi ba tlaa kokoanela teng, mongwe le mongwe a na le selekane sa gagwe.


text:
Tlhotlhomisang mo lokwalong lwa ga Jehofa, lo bale: ga go na epe ya tsone tse, e e tlaa tlhokafalang, epe ga e ketla e tlhoka mogatsa a yone, gonne molomo wa me o go laotse, mowa wa gagwe o di phuthile.


text:
O di laoletse ka bola; seatla sa gagwe se le di kgaoganyeditse ka mogala; di tlaa le rua ka bosakhutleng, di tlaa aga teng mo ditshikatshikeng.


text:
E e leng naga fela e tlaa ipela le lefatshe la lokgere; le sekaka se tlaa itumela se nyakalala jaaka sešeše.


text:
Se tlaa nyakalala segolo thata, se ipela, ee, le ka boitumelo le tuduetso; kgalalelo ya Lebanone e tlaa se newa, le boitlotlomatso jwa Karemele le Sharone; ba tlaa bona kgalalelo ya ga Jehofa, le boitlotlomatso jwa Modimo wa rona.


text:
Rayang bone ba pelo e e ngodiegang lo re: “Thatafalang, se boifeng; bonang, Modimo wa lona o tlaa tla ka pusoloso, le ka tefetso ya Modimo; o tlaa tla a lo boloka.”


text:
E dira gone setlhotsa se tlaa tlolang jaaka kwalata, le loleme lwa semumu lo tlaa opela; gonne metsi a tlaa phunyega mo nageng le dinokana mo sekakeng.


text:
Meenene e tlaa tswa mogobe wa metsi, le mmu o o nyorilweng metlhodi ya metsi; mo bonnong jwa diphokoje, kwa di ne di robala teng, go tlaa nna bojang bo na le lotlhaka le mokhasi.


text:
Le tsela ya mheru e tlaa nna teng, le bofeto; go tlaa bidiwa tsela ya boitshepo; ba ba sa itshekang ga ba ketla ba tla ka yone; mme e tlaa nna ya bone bale; batsamai le tsela, ee, le ba ba dieleele ga ba ketla ba timela mo go yone.


text:
Ga go ketla go nna tau epe teng, le gone sebatana sepe se se gagolang ga se ketla se ya mo go yone; ga di ketla di fitlhelwa teng; mme barekolodwi ba tlaa tsamaya teng;


text:
mme ba Jehofa o ba lefetseng ba tlaa bowa, ba tlaa tla ka kopelo mo Sione; boitumelo jwa bosakhutleng bo tlaa nna mo ditlhogong tsa bone; ba tlaa bona boipelo le boitumelo; mme bohutsana bo tlaa fofela koo le diphegelo.


text:
Jaana, ga dirala ya re mo ngwageng wa 14 wa kgosi Hesekia, Senakeribe kgosi ya Asiria a tla go tlhasela metse yotlhe ya Juta e e thekele ditsweng, mme a e thopa.


text:
Mme kgosi ya Asiria ya roma Rabešake, a tswa kwa Lakiše a tla Jerusalema kwa go kgosi Hesekia, a na le ntwa e kgolo. Mme a ema fa moseleng wa lekadiba le le fa godimo, mo tseleng e kgolo ya leota la motlhatswi wa matsela.


text:
Foo ga tswela kwa go ene Eliakime morwa Hilekia, yo e neng e le molaodi wa ntlo ya kgosi, a na le mokwaledi Shebena, le Joa morwa Asafe, mokwadi wa ditiralo.


text:
Mme Rabešake a ba raya a re: “Rayang Hesekia jaana, lo re: ‘Go bua jaana kgosi e kgolo, kgosi ya Asiria ya re: Boikanyo jo o bo kgantshang ke bofe?


text:
Ka re: Kgakololo ya gago le thata ya gago ya go dira ntwa, ke mafoko a lefela fela; mme o a bo o ikantse mang fa e bo ne ne fano o ntsuololetse jaana?


text:
Bona, o a bo o ikantse seikokotlelo sa lotlhaka lo, lo lo phitsegileng, e bong Egepeto, se e tlaa reng motho a itlhoma a ikokotlela ka sone, se tsene mo seatleng sa gagwe se se tlhabe: Faro kgosi ya Egepeto o ntse jalo mo go botlhe ba ba ikanyang mo go ene.


text:
“ ‘Mme fa o nthaya, o re: “Re ikantse mo go Jehofa Modimo wa rona,” a ga se one wa mafelo a a tlotlometseng a one a tlositsweng, le dibeso tsa one, ke Hesekia, mme a raya Juta le Jerusalema, a re: Lo tlaa obama fa pele ga sebeso se?’ ”


text:
“ ‘Jaana ka re, ke a go rapela, ntshetsa mongwake, kgosi ya Asiria dipeelo tsa tlhomamiso, mme ke tlaa go naya dipitse di le 2 000, fa wena o nonofile koo ntlheng ya gago go pega bapalami mo go tsone.


text:
Mme foo wa bo o ka nonofa jang go busa sefatlhogo sa molaodi a le mongwe fela yo monnye wa batlhanka ba ga mongwake, wa ba wa ikanya Egepeto ka ga dikara tsa tlhabano le ka ga bapalami ba dipitse?


text:
A ke go re, ke tsile jaana ke bololetse lefatshe le, go le senya ke se na Jehofa? Aitse Jehofa o ntheile, a re: Bololela lefatshe le, mme o le senye.’ ”


text:
Foo ga bua Eliakime le Shebena le Joa, ba bua le Rabešake, ba re: “Ke a go rapela, bua le batlhanka ba gago ka puo ya seAsiria; gonne re a e utlwa; mme o se ka wa bua le rona ka puo ya seJuta mo ditsebeng tsa batho ba ba mo lorakong.”


text:
Rabešake a re: “A mongwake o nthomile kwa go mong wa gago le kwa go wena go tla ke bua mafoko a? A ga a nthoma kwa bathong ba ba dutseng mo lorakong, gore ba je mantle a bone, le go nwa motlhapo wa bone le lona?”


text:
E dira gone Rabešake o emang a goa ka lentswe le legolo mo puong ya seJuta, a re: “Utlwang mafoko a kgosi e kgolo, kgosi ya Asiria.


text:
le gone a Hesekia a se ka a lo ikantsha Jehofa, ka go re: Ruri Jehofa o tlaa re golola; le fa a re motse o ga o ketla o neelwa kgosi ya Asiria mo seatleng.


text:
Se reetseng Hesekia; gonne go bua jaana kgosi ya Asiria, ya re: Letlanang le nna, lo tswele kwa go nna; lo je, mongwe le mongwe mofine wa gagwe, le mongwe le mongwe feiye wa gagwe, lo bo lo nwe mongwe le mongwe metsi a ledu la gagwe;


text:
ke tle ke tsamaye ke tle ke lo tlose, ke lo ise kwa lefatsheng le le tshwanang le lefatshe la lona, lefatshe le le tletseng mabele le bojalwa jwa mofine, lefatshe la dijo le masimo a lofine.


text:
Lo itise, e tlaa re kgotsa Hesekia a lo kgone ka go re: Jehofa o tlaa re golola. A mongwe wa medimo ya merafe o kile wa golola lefatshe la one mo seatleng sa kgosi ya Asiria?


text:
E kae medimo ya Hamathe le ya Arepata? E kae medimo ya Sefarefaime? A e golotse Samaria mo seatleng sa me?


text:
E bomang mo medimong yotlhe ya mafatshe ao e e golotseng lefatshe la yone mo seatleng sa me, fa e tlaa bo ne ne fano Jehofa, a tlaa golola Jerusalema mo seatleng sa me?’ ”


text:
Mme bone ba didimala fela, ba se ka ba mo araba ka lefoko, lepe; gonne taolo ya kgosi e ne e ntse jalo, go re: “Se mo fetoleng.”


text:
Foo ga tlaa Eliakime morwa Hilekia, yo o ne a laola ntlo ya kgosi, le mokwaledi Shebena, le Joa morwa Asafe mokwadi wa ditiro, ba tla kwa go Hesekia ba ikgagotse diaparo, ba mmolelela mafoko a ga Rabešake.


text:
Ga dirala ya re Hesekia a a utlwa, a ikgagola diaparo, a ipipa ka letsela la kgetse, mme a ya mo ntlong ya ga Jehofa.


text:
A roma Eliakime yo o neng o laola ntlo ya kgosi, le Shebena mokwaledi, le bagolwane ba baperesiti, ba ipipile ka letsela la kgetse, ba ya kwa go moperofeti Isaia, morwa Amose.


text:
Mme ba mo raya ba re: “Go bua jaana Hesekia, a re: ‘Letsatsi leno ke letsatsi la tlalelo, la kgalemo, le la go supiwa ka monwana; gonne bana ba a tsholwa, mme ga go na nonofo ya go belega.


text:
E ka tla ya nna, go re, gongwe Jehofa Modimo wa gago a utlwe mafoko a ga Rabešake yo kgosi ya Asiria, mong wa gagwe, o mo romileng, gore a tle go kgoba Modimo o o tshedileng, le gone gongwe a kgalemele mafoko a Jehofa Modimo wa gago o a utlwileng; ke gone tsholetsa morapelo wa gago kaga masalela a a setseng.’ ”


text:
Mme Isaia a ba raya a re: “Lo tlaa raya mong wa lona jaana, lo re: ‘Jehofa o bua jaana, a re: Se boife mafoko a o a utlwileng, a ka fa batlhanka ba kgosi ya Asiria ba ntlhapaditseng ka teng.


text:
Bona, ke tlaa tsenya mowanyana mo go ene, mme o tlaa utlwa modumo a boela kwa lefatsheng la ga gabo; ke tlaa mo osa ka tšhaka mo lefatsheng la ga gabo.’ ”


text:
Jalo Rabešake a bowa, mme a fitlhela kgosi ya Asiria e tlhabana le Libena; gonne a utlwile fa e tlogile kwa Lakiše.


text:
Mme a utlwa ka ga Tirehaka kgosi ya Ethiopia, fa go tulwe o go bololetse go tlhabana nao. Mme o rile a go utlwa a roma batho kwa go Hesekia, a re:


text:
“Lo tlaa bua jaana le Hesekia kgosi ya Juta, lo re: ‘A Modimo wa gago, o o ikantseng mo go one o se go tsietse, ka go re, Jerusalema ga o ketla o neelwa kgosi ya Asiria mo seatleng.


text:
Bona, o utlwile se dikgosi tsa Asiria di se diretseng mafatshe otlhe ka go a senyetsa ruri; mme wena a o tlaa falodisiwa?


text:
A medimo ya merafe e e falodisitse, e borraetsho ba e sentseng, e bong Gosane, le Harane, le Resefe le bana ba ga Etene, ba ba kileng ba nna mo Telesare?


text:
E kae kgosi ya Hamathe, le kgosi ya Arepata, le kgosi ya motse wa Sefarefaime, ya Hena, le ya Ifa?’ ”


text:
Hesekia a amogela lokwalo mo seatleng sa barongwa, a lo bala; mme Hesekia a tlhatlogela kwa ntlong ya ga Jehofa, a lo menololela fa pele ga Jehofa.


text:
“Jehofa wa masomosomo, Modimo wa Iseraele, o o dutseng mo godimo ga ditšheruba ke wena Modimo, ee, wena wesi fela, wa magosi otlhe a lefatshe; o dirile legodimo le lefatshe.


text:
Sekega tsebe ya gago, Jehofa, o utlwe, budulola matlho a gago, Jehofa, o bone, mme o utlwe mafoko otlhe a ga Senakeribe, yo o romileng gore go kgojwe Modimo o o tshedileng.


text:
Di latlhetse medimo ya yone mo molelong; ka go bo e ne e se medimo ya sepe, fa e se tiro ya diatla tsa batho fela, dikgong le maje; ke gone ka mo di e sentseng.


text:
Ke gone, jaana, Jehofa Modimo wa rona, re falodise mo seatleng sa gagwe, gore magosi otlhe a lefatshe a itse fa o le Jehofa, ee, wena wesi fela.”


text:
Foo, Isaia morwa Amose, a roma kwa go Hesekia, a re: “Go bua jaana Jehofa, Modimo wa Iseraele, a re: E re ka o nthapetse ka ga Senakaribe kgosi ya Asiria,


text:
lefoko le Jehofa o le buileng ka ga gagwe ke le: ‘Sione, ngwana wa kgarebana o go nyaditse, o go tshegile ka tshotlo; morwadia Jerusalema o go thukhutheditse tlhogo.


text:
O kgobile wa ba wa tlhapatsa mang? Lentswe la gago o le tsholeleditse mang, wa pegela mang matlho a gago godimo? Ke Moitshepi wa Iseraele fela.


text:
O kgobile Morena ka batlhanka ba gago, o rile: Ka bontsi jwa dikara tsa me tsa tlhabano ke tsile kwa ditlhoreng tsa dithaba, le kwa tengteng ga Lebanone; ke tlaa rema masetara a a godileng a gone, le ditlhare tse dintlentle tsa mafira a gone; ke tlaa tsenela kwa tlhoreng ya gagwe e e kwa tengteng kgakala, sekgwa sa leota la gagwe le le ungwang.


text:
“ ‘A ga o ise o utlwe fa go dirile nna selo se, bogologolo, ka se baakanya mo metlheng ya bogologolo tala? Jaanong ke se dirafaditse, gore e nne wena yo o kgakgabatsang metse e e thekeleditsweng, gore e tle e nne diphikwephikwe fela?


text:
Ke gone ka moo banni ba yone e ne e le ba nonofo e potlana fela, ba rarega, ba tsielwa fela; ba nna jaaka bojang jwa naga, le jaaka morogo o motalana, jaaka bojang jo bo tlhogang mo godimo ga matlo, le jaaka tshimo e e emeng mabele a ise a gole.


text:
“ ‘Mme ke a go itse, go dula ga gago, le go tswa ga gago, le go tsena ga gago, le go ntšhakgalela ga gago.


text:
Ka ntlha ya go ntšhakgalela ga gago, le ka ntlha ya go bo boikgantsho jwa gago bo tlhatlogetse mo ditsebeng tsa me, ke gone ka mo ke tlaa tsenyang kobe ya me mo nkong ya gago, le mogala wa me mo ganong la gago, ke tlaa go busetsa kwa morago ka tsela e o tsileng ka yone.’


text:
“Mme se, e tlaa nna sesupo mo go wena: monongwaga lo tlaa ja makwakwa fela, le mo ngwageng wa bobedi se se tswang mo go one oo; e tlaa re mo ngwageng wa boraro lo jale, lo robe, mme lo tlhome masimo a mafine, lo je loungo lwa one.


text:
Mme masalela a a falotseng a ntlo ya Juta a tlaa ba a melela metswe kwa tlase, a tlaa ungwela kwa godimo.


text:
Gonne mo Jerusalema go tlaa tswa masalela, le mo thabeng ya Sione go tlaa tswa ba ba tlaa falolang; tlhoafalo ya ga Jehofa wa masomosomo e tlaa diratsa selo se.


text:
“Ke gone ka moo Jehofa o bua jaana ka ga kgosi ya Asiria, a re: Ga e ketla e fitlha mo motseng o, le fa e le go hulela motswi gone, le gone ga e ketla e tla ka thebe fa pele ga one, le fa e le go o epela kadisi.


text:
Ka tsela e e tsileng ka yone e tlaa boa ka yone fela, ga e ketla e fitlha kwano motseng ono, go bua Jehofa.


text:
Mme moengele wa ga Jehofa a tswa, a ya a gaila batho ba le 185 000 mo bothibelelong jwa Baasiria; mme e rile batho ba tsoga go le ka maphakela, bonang ba bo ba le ditoto fela.


text:
Ga dirala e rile a obame mo ntlong ya ga Niseroke, modimo wa gagwe, Aterameleke le Sharesere bomorwawe, ba mmolaya ka tšhaka; ba falolela kwa lefatsheng la Ararate. Mme Esare-hatone morwawe, a busa mo boemong jwa gagwe.


text:
E rile mo malatsing ao, Hesekia a lwala ga go swa. Mme moperofeti Isaia morwa Amose a tla kwa go ene, a mo raya, a re: “Go bua jaana Jehofa, a re: ‘Baakanya ntlo ya gago; gonne o tlaa swa, ga o nka o tshela.’ ”


text:
“A ko o gakologelwe jaana, Jehofa ke a go rapela, ka fa ke tsamaileng fa pele ga gago ka gone mo boammaaruring, le ka pelo e e itekanetseng, mme ke dirile se se molemo mo matlhong a gago.” Mme Hesekia a lela mo go botlhoko.


text:
“Ya o reye Hesekia o re: Go bua jaana Jehofa, Modimo wa ga Dafite rraago, a re: Ke utlwile morapelo wa gago, ke bonye dikeledi tsa gago; bona, ke tlaa oketsa malatsi a gago ka dinyaga di le 15.


text:
“Mme se, e tlaa nna sesupo mo go wena se tswa kwa go Jehofa, fa Jehofa a tlaa dira selo se, se o se buileng:


text:
Bona, moriti o o fologileng direpudi di le some mo direpuding tsa ga Ahase, ke tlaa o busetsa kwa morago direpudi di le some.” Jalo letsatsi la boa direpudi di le some mo direpuding tse le ne le fologile mo go tsone.


text:
A re: “Ke rile: “ ‘Ke tlaa ya go tsena mo dikgorong tsa Bobipo, motshegare wa malatsi a me o sa ntse o le mogolo; ke tseetswe makunantshana a dinyaga tsa me.’


text:
Ke rile: Ga nketla ke bona Jehofa, e bong Jehofa mo lefatsheng la batshedi: ga nketla ke tlhola ke leba motho gope a na le banni ba lobopo.


text:
Bonno jwa me bo tlhomotswe, bo ntloseditswe jaaka mogope wa modisa, ke tshophile botshelo jwa me jaaka mologi wa matsela; o tlaa nkgaola mo selogong; go tswa motshegareng go ya fela bosigong o tlaa ntshwetsa o nkhutlisa.


text:
Ka ikgaodisa ga tsamaya ga nna moso; jaaka tau, o robelela marapo a me otlhe fela; go tswa mo motshegareng go ya fela bosigong o tlaa ntshwetsa o nkhutlisa.


text:
Jaaka peolwane kgotsa mogolori, ka tswirinya jalo; ka lela jaaka letseba; matlho a me a lapa ka go lelala; Jehofa, ke patikegile, a ko o nne moemedi wa me.”


text:
Ke tlaa reng? Ene o buile le nna, mme o bile o se dirile ka esi; ke tlaa tsamaya ka mongodi ka dinyaga tsotlhe tsa me ka ntlha ya bogalaka jwa mowa wa me.


text:
Morena, batho ba tshela ka dilo tse, mme botshelo jwa mowa wa me jotlhe fela bo fela mo go tsone; ke gone a ko o mphodise o ntshedise.


text:
Bona, e ne e le gore ke tlelwe ke kagiso fa ke ne ke na le bogalaka jo bogolo; mme ke ka ntlha ya go rata mowa wa me o o swatotse mo moleteng wa sebodu; gonne o latlhetse dibe tsa me tsotlhe kwa morago ga gago.


text:
Gonne phupu ga e kake ya go baka, loso ga lo kake lwa go jela moopelane; ba ba fologelang mo moleteng ga ba kake ba solofela boammaaruri jwa gago.


text:
Motshedi, motshedi ene, o tlaa go baka, jaaka ke dira gompieno; rra bana o tlaa itsise bana boammaaruri jwa gago.


text:
Jehofa o iketleeditse go mpoloka; ke gone ka moo re tlaa opelang difela tsa me ka diletso tse di ditlhale, ka malatsi otlhe a botshelo jwa rona, mo ntlong ya ga Jehofa.


text:
Jaana Isaia o ne a rile: “A ba tseye mongoloi wa difeiye, ba o beye semanego mo sesong, mme o tlaa fola.”


text:
E rile ka lobaka loo Merotake-balatane morwa Balatane kgosi ya Babilone, a isa dikwalo le neo ka barongwa kwa go Hesekia, gonne a utlwa fa a kile a lwala mme a fodile.


text:
Hesekia a ba itumelela, a ba supetsa ntlo ya dilo tsa gagwe tsa botlhokwa, selefera, le gouta le tsa malao le lookwane lwa botlhokwa, le tsotlhe tse di ka fitlhelwang mo dikhumong tsa gagwe; ga se ka ga nna le sepe mo ntlong ya gagwe, le fa e le mo pusong yotlhe ya gagwe, se Hesekia o se kang a se ba bontsha.


text:
Foo ga tla moperofeti Isaia kwa go Hesekia kgosi, a mo raya a re: “Banna bao ba rileng? Mme ba go tswetse kae?” Hesekia a re: “Ba ntswetse kwa lefatsheng le le kgakala, e bong kwa Babilone.”


text:
Foo a re: “Ba bonye eng mo ntlong ya gago?” Hesekia a mo fetola a re: “Tsotlhe fela tse di mo ntlong ya me ba di bonye; ga go na sepe mo dikhumong tsa me se ke sa se ba bontshang.”


text:
Bona, malatsi a etla, a dilo tsotlhe tse di mo ntlong ya gago, le tse borraeno ba ntseng ba di baya, ba di boloka, go tlaa go fitlha mo letsatsing leno, di tlaa isiwang kwa Babilone ka one; ga go ketla go tlogelwa sepe, go bua Jehofa.


text:
Le bomorwao ba ba tlaa tswang mo go wena, ba o ba tsholang, ba tlaa ba tlosa; ba tlaa nna baopafadiwa mo ntlong e kgolo ya kgosi ya Babilone.”


text:
Foo Hesekia a raya Isaia, a re: “Lefoko la ga Jehofa le o le buileng le molemo.” Gape a re: “Gonne go tlaa nna kagiso le boammaaruri mo malatsing a me.”


text:
Lo bue ka kgomotso le Jerusalema, mme lo mo kuele go re, tlhabang ya gagwe e sweditswe, le go re, boikepo jwa gagwe bo itshwaretswe; le go re, o amogetse mo seatleng sa ga Jehofa sebedi ka ga maleo otlhe a gagwe.


text:
Lentswe la mongwe yo o goang, a re: “Baakanyang tsela ya ga Jehofa mo nageng, lo siamisetse Modimo wa rona tsela ya mheru mo sekakeng.


text:
Mogogoro mongwe le mongwe o tlaa katesegela, le thaba nngwe le nngwe, le lekhubu, di tlaa kokobediwa; fa go sokameng go tlaa lolamisiwa, le mafelo a a magwata a tlaa papanwa;


text:
le kgalalelo ya ga Jehofa e tlaa senolwa, nama yotlhe e tlaa e bona mmogo; gonne molomo wa ga Jehofa o se buile.”


text:
Lentswe la mongwe la re: “Goa.” Mme mongwe a re: “Ke tlaa goang?” Nama yotlhe ke bojang; le bontle jotlhe jwa yone bo ntse jaaka sethunya sa naga.


text:
Bojang bo tle bo omelele, sethunya se swabe, ka go bo di fokwa ke mowa wa ga Jehofa; ruri batho ke bojang.


text:
Bojang bo tle bo omelele, sethunya se swabe; mme lefoko la Modimo wa rona le tlaa ema ka bosakhutleng.


text:
Wena yo o bolelelang Sione mafoko a a molemo, palama mo thabeng e e godileng; wena yo o bolelelang Jerusalema mafoko a a molemo, tsholetsa lentswe la gago ka thata; le tsholetse, o se ka wa boifa; raya metse ya Juta, o re: “Bonang, Modimo wa lona!”


text:
Bonang, Morena Modimo o tlaa tla jaaka mothata, mme letsogo la gagwe le tlaa mmusetsa; bonang, tuelo ya gagwe o na nayo, le tefetso ya gagwe e fa pele ga gagwe.


text:
O tlaa fudisa letsomane la gagwe jaaka modisa; o tlaa phuthela dikwanyana mo letsogong la gagwe, a di gara mo sehubeng sa gagwe, tse di amusang o tlaa di tsamaisa ka pepetletso.


text:
E mang yo o lekantseng metsi mo khuting ya seatla sa gagwe, a lekanya legodimo ka go paralatsa menwana ya gagwe, a tlhaloganya lorole lwa lefatshe ka seelo, a lekanya bokete jwa dithaba mo tekanyetsong, le jwa makhubu mo selekanyong se se pegang?


text:
O ne a gakololana le mang, mme ke mang yo o mo kaetseng, a mo ruta tsela ya katlholo, a mo ruta kitso, a mo supetsa tsela ya tlhaloganyo?


text:
Bonang, merafe e ntse jaaka lerothodi la nkgwana fela; e kaiwa jaaka lorojanyana lo lo mo selekanyong se se pegang; bonang, o tsholetsa ditlhake jaaka selonyana se sennye fela.


text:
Merafe yotlhe fela e ntse jaaka e seng sepe fa pele ga gagwe; e kaiwa ke ene go re ke mo go seng sepe, e le lefela fela.


text:
Foo lo a bo lo ka tshwantsha Modimo le mang? Gongwe setshwantsho ke sefe se lo tlaa bong lo se tshwantsha le one?


text:
Setshwantsho se se setilweng, aitse modiri o kile a se tlhapolosa; mothudi wa gouta a se manega gouta, a se tshelela bompolokwane ba selefera.


text:
Ene yo o humanegileng mo gogolo, mme a paletswe ke seromololo se se ntseng jalo, o itshenkela setlhare se se se ketlang se bola; a itshenkele modiri yo setswerere go tla a baakanya setshwantsho se se setilweng, se se se ketlang se reketla.


text:
A ga lo ise lo ko lo itse? A ga lo ise lo ko lo utlwe? A ga lo a go bolelelwa le mo tshimologong? A ga lo a tlhaloganya e sa le ka go thaiwa ga lefatshe?


text:
Ke ene yo o dutseng mo go okameng lefatshe, mme banni ba lone ba ntse jaaka ditsiakgope fela; yo o phuthololang magodimo jaaka sesiro, a a tsharolole jaaka mogope o o nnwang.


text:
Ee, ga ba a tlhongwa; ee, ga ba a jalwa; ee, dithito tsa bone ga di a namela mo mmung; gape a ba fokele, mme ba swabe, sefefo se ba gogole jaaka dirite.


text:
Kalelang matlho a lona godimo, lo bone yo o tlhodileng dilo tse, yo o bolotsang lesomosomo la tsone ka palo; o di bitsa tsotlhe ka maina; ke ka bogolo jwa nonofo ya gagwe, le ka go bo a nonofile mo thateng, fa go se sepe se se tlhokafalang.


text:
Jakobe, wa reng? O buelang Iseraele o re: “Tsela ya me e fitlhegetse Jehofa, le katlholo ya me e fetile mo Modimong wa me”?


text:
A ga o ise o itse? A ga o ise o utlwe? Modimo o o sa khutleng, Jehofa Motlhodi wa dikhutlo tsa lefatshe, ga a idibale, ga a lape; tlhaloganyo ya gagwe ga e na go tlhotlhomisiwa gope.


text:
mme ba ba lebelelang mo go Jehofa ba tlaa šafatsa thata ya bone; ba tlaa tlhatloga ka diphuka jaaka bontswi ba batona; ba tlaa siana ba sa lape; ba tlaa tsamaya ka dinao, ba sa idibale.


text:
Lo nne lo didimale fa pele ga me, lona ditlhake; a ditšhaba di šafatse thata ya bone; a di atamele; foo a di bue; a re atamalaneng re tle tshekong.


text:
E mang yo o tswang go tsosa mongwe kwa botlhabatsatsi, yo o mmiletsang fa lonaong lwa gagwe mo tshiamong? A aba merafe fa pele ga gagwe, a mo laodisa dikgosi; a di abela tšhaka ya gagwe jaaka lorole, a di abela bora jwa gagwe jaaka dirite tse di gogolwang.


text:
O a di konatelela mme a fete sentle fela, le ka tsela e o ne a ise a ke a tsamaye ka yone ka dinao tsa gagwe.


text:
E mang yo o go dirileng a go swetsa, a bitsa ditshika tsa batho le go tswa tshimologong? Ke nna Jehofa, wa ntlha, e bile ke nna le wa bofelo, ke nna ene.


text:
Ba ne ba thusanya, mongwe le mongwe le wa ga gabo; mongwe le mongwe a raya ngwana wa ga rraagwe a re: “O nametsege.”


text:
Jalo mmetli wa dikgong a nametsa mothudi wa gouta, yo o rethefatsang ka notwana, a nametsa yo o batolang mo lentswetshiping, a bua ka ga go tshwaranya ka selomaganyi, a re: “Go molemo;” mme a se kokothela ka dimapo, gore se se tshikinyege.


text:
Mme wena Iseraele, motlhanka wa me, Jakobe yo ke go ipatletseng, losika lwa ga Aberahame tsala ya me;


text:
wena yo ke tswang go go tsaya kwa dikhutlong tsa lefatshe, ka go bitsa go tswa dikgokgotsong tsa lone, ka go raya ka re: “O motlhanka wa me, ke go ipatletse, ga ke a go latlha.”


text:
O se ka wa boifa, gonne ke nna nao; o se ka wa kgaoga pelo, gonne ke Modimo wa gago; ke tlaa go thatafatsa; Ee, ke tlaa go thusa; ee, ke tlaa go tshegetsa ka seatla se se siameng sa tshiamo ya me.


text:
Bona, botlhe ba ba go gakaletseng ba tlaa tlhajwa ke ditlhong ba sosobaganngwa; ba ba lwang nao ba tlaa nna jaaka bosengsepe, mme ba tlaa nyelela.


text:
O tlaa ba batla, mme ga o ketla o ba bona, e bong ba ba ganelang nao; ba ba tlhabanang nao ba tlaa nna jaaka bosengsepe, le jaaka selo sa lefela fela.


text:
Gonne nna, Jehofa Modimo wa gago, ke tlaa tshwara seatla sa gago se se siameng, ke go raya ke re: “Se boife; ke tlaa go thusa.”


text:
O se ka wa boifa, wena seboko Jakobe, le lona banna ba Iseraele; ke tlaa go thusa, go bua Jehofa, mme Morekolodi wa gago ke Moitshepi wa Iseraele.


text:
Bona, ke tlaa go direla sephotho se seša se se bogale, se se nang le meno: o tlaa photha dithaba, o di gaila, di nna masesane; makhubu o tlaa a etsa mmoko fela.


text:
O tlaa a olosa, mme phefo e tlaa a kgophola, le setsuatsue se tlaa a phatlalatsa; wena o tlaa itumela mo go Jehofa, o kgana ka Moitshepi wa Iseraele.


text:
Bahumanegi le batlhoki ba batla metsi, mme ga go na ape, loleme lwa bone lo phaphaladitswe ke lenyora. Nna Jehofa ke tlaa ba araba, nna Modimo wa Iseraele ga nketla ke ba latlha.


text:
Ke tlaa phunya dinoka mo dithoteng tse di leforotlho fela, le metswedi mo gare ga megogoro; le naga fela ke tlaa e sema mogobe wa metsi, le lefatshe le le omeletseng metlhodi ya metsi.


text:
Ke tlaa tlhoma mosetara mo nageng, le mosetlha, le mosilabele, le motlhware; ke tlaa tlhoma mo sekakeng setlhare sa mofira, le mopine, le sa mokuperese mmogo;


text:
gore ba tle ba bone, ba itse ba akanye, ba tlhaloganye mmogo fa seatla sa ga Jehofa se dirile go mo, le go re Moitshepi wa Iseraele o go tlhodile.


text:
A ba a ntshe, ba re kakanyetse se se tlaa dirafalang; kakanyang dilo tse di kileng tsa nna tsa pele go re ke dife, re tle re di akanye, re be re itse bofelelo jwa tsone; kgotsa lo re supetse dilo tse di tlaa tlang.


text:
Kakanyang dilo tse di tlaa namang di tla gore re tle re itse fa lo le medimo. Ee, dirang molemo gongwe lo dire bosula, gore re kobakobane, re go bone mmogo.


text:
Ke tsositse mongwe a tswa botsheka, mme o tsile; kwa botlhabatsatsi mongwe yo o bitsang leina la me; o tlaa tla mo balaoding jaaka mo seretseng, le jaaka mmopi a tle a gate letsopa.


text:
E mang yo o se kakantseng le mo tshimologong gore re ke re itse? Kgotsa mo go sa bolong, gore re ke re re: “O siame”? Ee, ga go ope yo o kakanyang; ee, ga go ope yo o supang; ee, ga go ope yo o utlwang mafoko a lona.


text:
Nna pele ke tlaa raya Sione, ke re: Bona, o ba lebe; mme ke tlaa naya Jerusalema mongwe yo o tlisang mafoko a a molemo.


text:
Mme e a tle e re fa ke leba go bo go se monna ope; le mo go bone tota ga go na mogakolodi ope, yo e ka reng fa ke ba botsa a ba a ka mphetola ka lefoko lepe.


text:
Bonang, bone botlhe fela ditiro tsa bone ke boithamako le bosengsepe fela; ditshwantsho tsa bone tse di tshetsweng ke phefo fela le madubadube fela.


text:
“Bonang motlhanka wa me, yo ke mo tshegeditseng; moitshenkedwi wa me yo mowa wa me o natefelwang mo go ene; ke beile mowa wa me mo go ene; o tlaa ntshetsa tshiamiso kwa merafeng.


text:
Lotlhaka lo lo phitsegileng ga a ketla a lo roba, le lodi lo lo kukelang ga a ketla a lo tima; o tlaa ntsha tshiamiso mo boammaaruring.


text:
Ga a ketla a tlhaela le fa e le go lapa pelo go tsamaye a tlhome tshiamiso mo lefatsheng pele; mme ditlhake di tlaa lebelela molao wa gagwe.”


text:
Go bua jaana Modimo, Jehofa, ene yo o tlhodileng magodimo, a a phutholola; yo o ritibaditseng lefatshe le se se tlhogang mo go lone; yo o nayang batho ba ba mo go lone go hema, le ba ba tsamayang mo go lone mowa, a re:


text:
“Nna Jehofa ke go biditse mo tshiamong, ke tlaa tshwara seatla sa gago, ke go dibela; ke tlaa go ntsha, gore o nne kgolagano ya batho, o bo o nne lesedi la merafe;


text:
go budulola matlho a a foufetseng; go ntsha bagolegwi mo moleteng o o lefifi, le ba ba dutseng mo lefifing go ba ntsha mo ntlong ya kgolegelo.


text:
Ke nna Jehofa; ke lone leina la me; le kgalalelo ya me ga nketla ke e naya o sele, le fa e le pako ya me dithswantsho tse di setilweng.


text:
Bonang, dilo tsa pele di dirafetse, ke bile ke bolela dilo tse dintšha; ke di lo bolelela pele di e se di tswele kwa ntle.”


text:
Opelelang Jehofa sefela se seša, le pako ya gagwe go tswa bokhutlong jwa lefatshe; lona ba lo fologelang mo lewatleng, le tsotlhe tse di mo go lone; le ditlhake le banni ba tsone.


text:
A naga le metse ya teng e tsholetse mantswe a yone, metsana e Ketara o nnang mo go yone; a banni ba Sela ba opele, a ba kue ba le godimo ga dithaba.


text:
Jehofa o tlaa bolola jaaka monna wa seganka; o tlaa tsosa tlhotlheletso jaaka monna a ya dira; o tlaa goelela, ee, o tlaa goa ka thata; o tlaa dira ka nonofo mo babeng ba gagwe.


text:
“Ga ke bolo go nna ke didimetse fela; ke ntse ke tuuletse fela ke ikganetse; jaanong ke tlaa goela godimo jaaka mosadi yo o mo pelegong; ke tlaa sonela ke kolometsa go le gongwe fela.


text:
Ke tlaa kgakgabatsa dithaba le makhujana, ke omeletsa merogo yotlhe ya tsone; dinoka ke tlaa di dira ditlhake le megobe ke tlaa e kgadisa.


text:
Ke tlaa tsamaisa difofu ka tsela e di sa e itseng; ke tlaa di goga mo ditselaneng tse di sa di itseng; lefifi ke tlaa le sedifatsa fa pele ga bone, ke lolamisa mafelo a a kgopameng. Dilo tse ke tlaa di dira, mme ga nketla ke ba latlha.


text:
Ba ba ikanyang ditshwantsho tsa disetwa, ba raya ditshwantsho tse di thetsweng ba re: ‘Lo medimo ya rona.’ ba tlaa bosediwa morago, ba tlhajwa ke ditlhong ruri.”


text:
Go sefofu mang fa e se motlhanka wa me? Gongwe yo o bosusu e mang jaaka morongwa wa me yo ke mo romang? Go sefofu mang jaaka yo ke ntseng kagiso nae? Le sefofu jaaka motlhanka wa ga Jehofa?


text:
Mme eno e, ke tšhaba e e gapetsweng, e e thopilweng; botlhe ba tshwerwe mo didukung, ba fitlhilwe mo matlong a dikgolegelo; ba ntse kgapo fela, mme go se na ope yo o gololang; ba ntse thopo fela, mme go se na ope yo o reng; “Ba rebolwe.”


text:
Go mang mo go lona yo o tlaa beelang golo mo tsebe? Yo o tlaa reetsang a utlwela lobaka lo lo tlaa tlang?


text:
E mang yo o neetseng Jakobe gore a nne thopo, a neela Iseraele dinokwane? A ga se Jehofa? Ene yo re mo leofetseng, yo ditsela tsa gagwe ba ganneng go tsamaya mo go tsone, le fa e le go utlwa molao wa gagwe.


text:
Ke gone ka mo o goromeditseng mo go ene tšhakgalo ya bogale jwa gagwe, le bokete jwa tlhabano; mme jwa mo tshuba mo tikologong; le fa go ntse jalo o ne a sa itse; mme jwa mo fisa, le fa go ntse jalo ga a ka a go baya mo pelong.


text:
Mme jaanong, go bua jaana Jehofa yo o go tlhodileng, wena Jakobe, ene yo o go bopileng, wena Iseraele; a re: “O se ka wa boifa, gonne ke go rekolotse; ke go biditse ka leina la gago, o wa me.


text:
E tlaa re o ralala metsi ke tlaa bo ke na nao; le o ralala dinoka ga di ketla di go penamela; mogang o ralalang molelo, ga o ketla o ša; le kgabo ga e ketla e tuka mo go wena.


text:
Gonne ke Jehofa Modimo wa gago, Moitshepi wa Iseraele, mmoloki wa gago; ke ntshitse Egepeto go nna serekololo sa gago, ka ntsha Ethiopia le Seba boemong jwa gago.


text:
E re ka o ntse o le seetlaetlana mo matlhong a me, o le tlotlego, mme ke go ratile, ke gone ke tlaa ntshang batho boemong jwa gago, le ditšhaba boemong jwa botshelo jwa gago.


text:
O se ka wa boifa; gonne ke na nao; ke tlaa tlisa losika lwa gago lo tswa kwa botlhabatsatsi, ke go phutha go tswa bophirimatsatsi.


text:
Ke tlaa raya Botsheka ke re: ‘Ntsha;’ ke raya Borwa ke re: ‘Se kganele;’ tlisang bomorwaake go tswa kgakala, le bomorwadiake go tswa sekhutlong sa lefatshe.


text:
E bong mongwe le mongwe yo o bidiwang ka leina la me, yo ke bileng ka mo tlholela kgalalelo ya me; nna ke mmopile; ee, nna ke mo dirile.”


text:
A merafe yotlhe e phuthwe, a ditšhaba di kokoanngwe; e mang mo go bone yo o ka bolelang golo mo, a re supetsa dilo tsa pele? A ba tlise basupi ba bone, gore ba tle ba siamisiwe; kgotsa a ba utlwe, mme a ba re: “Ke boammaaruri.”


text:
“Lona lo basupi ba me,” go bua Jehofa: “o bile o motlhanka wa me yo ke go itshenketseng; gore lo tle lo itse, lo ntumele, lo bo lo tlhaloganye fa ke le ene; e rile pele ga me ga bo go sa bopiwa modimo ope, le gone ga go ketla go nna ope morago ga me.


text:
Ke kakantse, ke bolokile, ke supile, mme go ne go se na modimo ope wa seeng mo go lona: ke gone lo leng basupi ba me,” go bua Jehofa, “mme ke nna Modimo.


text:
Ee, e sa le ka go nna motshegare ke ntse ke le one; mme ga go na ope yo o ka gololang mo seatleng sa me; ke tlaa nna ke dira fela, mme e mang yo o tlaa kgoreletsang?”


text:
Go bua jaana, Jehofa, morekolodi wa lona, Moitshepi wa Iseraele; a re: “Ke romile kwa Babilone ka ntlha ya lona, mme ke tlaa ba folosa botlhe fela jaaka bafaladi, e bong Bakalatea ba le mo dikepeng tsa bone tse ba di itumelelang.


text:
yo o bolotsang kara ya tlhabano le pitse, ntwa le nonofo; ba lalaana mmogo, ga ba ketla ba tsoga, ba figitlhegetse, ba timile jaaka lodi:


text:
Bonang, ke tlaa dira sengwe se seša; se tlaa runya jaana jaana; a ga lo ketla lo se itse? ke tlaa dira tsela fela mo nageng, le dinoka mo sekakeng.


text:
Ditshedi tsa naga di tlaa ntlotla, diphokoje le bontšhe; gonne ke baya metsi mo nageng, le dinoka mo sekakeng go tla ke nosa batho ba me, baitshenkedwi ba me:


text:
Ga o a nteretse dikwanyana tsa ditshupelo tsa gago tsa phiso; le gone ga o a ntlotla ka ditlhabelo tsa gago. Nna, ga ke a go kgwelea ka ditshupelo, le gone ga ke a go lapisa ka maswalo.


text:
Wena ga o a nthekela ntšhe ka madi, le gone ga o a nnyamuka ka mafura a ditlhabelo tsa gago: o nkimedisitse ka maleo a gago, o ntapisitse ka maikepo a gago.


text:
Ke nna, e leng nna, yo ke phimolang ditlolo tsa gago ka ntlha ya me; le maleo a gago ga nketla ke a gakologelwa.


text:
Ke gone ka moo ke tlaa tlhapatsang dikgosana tsa felo ga boitshepo, ke tlaa dira Jakobe seneelelwa, le Iseraele kgobo.


text:
go bua jaana, Jehofa yo o go dirileng, a go bopa o sa le mo sebopelong, yo o tlaa go thusang, a re: Se boife wena Jakobe, motlhanka wa me; le wena Ješurune yo ke go itshenketseng.


text:
Gonne ke tlaa tshela metsi mo go ene yo o nyorilweng, le dinokana mo lefatsheng le le omeletseng; losika lwa gago ke tlaa lo tshela mowa wa me, le matlhogela a gago tshegofatso ya me.


text:
Mongwe o tlaa re: ‘Nna, ke wa ga Jehofa;’ le yo mongwe o tlaa ipitsa ka leina la ga Jakobe; mme yo mongwe o tlaa ikwalela Jehofa ka seatla sa gagwe; yo mongwe o tlaa itheta ka leina la Iseraele.”


text:
Go bua jaana Jehofa, Kgosi ya Iseraele le morekolodi wa gagwe, Jehofa wa masomosomo a re: “Ke nna wa ntlha, ke bile ke wa bofelo, mme kwa ntle ga me ga go na Modimo ope.


text:
E mang jaaka nna, yo o tlaa bitsang, a ba a se bolela, a se nthulaganyetsa, ka e le nna ke baakantseng batho ba bogologolo? Le dilo tse di tlang, le tse di tlaa diralang, a ba di bolele.


text:
Se boifeng, le gone lo se ka lwa tshoga; a ga ke a go bolelela bogologolo, ka ba ka se supa? Mme le lona lo basupi ba me. A go na le modimo mongwe kwa ntle ga me? Ee, ga go na Lefika lepe. Nna, ga ke itse lepe.”


text:
Ba ba betlang setshwantsho se se setwang ba boithamako botlhe fela; dilo tse di eletsegang tsa bone, ga di ketla di thusa sepe; le ba e leng basupi ba bone ga ba bone sepe, le gone ga ba itse, gore ba tle ba tlhajwe ke ditlhong.


text:
Bonang, bankana ba gagwe ba tlaa tlhajwa ke ditlhong; mme badiri ke batho fela; a ba phuthwe mmogo, a ba eme ka dinao; ba tlaa boifa, ba tlhajwa ke ditlhong mmogo.


text:
Mothudi o a tle a thule selepe, a dire ka magala a se baakanye ka dinoto a se thule ka letsogo la gagwe le le thata; ee, a bolawe ke tlala, mme thata ya gagwe e tlhaele, a se ke a nwe metsi, mme a idibale.


text:
Mmetli wa dikgong o a tle a ngamole thapo, a lo rale ka lekgaba la letsoku, a lo sete ka meseto, a lo ralarale ka tshitswana ya kompase, a lo etse setshwantsho sa motho, ka fa bontleng jwa motho, gore se nne mo ntlong.


text:
O tle a ithemele masetara, a tseye setlhare sa motswere, kgotsa sa mooka, a ithatafaletse sengwe sa ditlhare tsa sekgwa; o a tle a tlhome setlhare sa mokoso, mme pula e se otle.


text:
Foo e tlaa bo e le sa motho go se fisa; a tseye ga sone a ore; ee, a se gotse molelo a bese senkgwe ka sone; ee, a se dire modimo a o obamele; a se dire setshwantsho se se setilweng, mme a wele fa pele ga sone.


text:
Ntlha nngwe a se fise mo molelong; a je nama ka ntlha nngwe ya sone; a bese, a kgore; ee, a ore, mme a re: “Ehe! Ke orile, ke bonye molelo.”


text:
Mme ka mo go setseng a dire modimo, e bong setshwantsho se se setilweng sa gagwe; a tloge a wele fa pele ga sone a se obamele, a se rapele a re: “Nkgolola tlhe, gonne o modimo wa me.”


text:
Ga ba itse, le gone ga ba gopole, gonne o ba buduladitse matlho, jalo ba sa kake ba bona; le dipelo tsa bone, jalo ba sa kake ba tlhaloganya.


text:
Mme ga go ope yo o ikgopodisang, le gone ga go na kitso le fa e le tlhaloganyo ya go re: “Ke fisitse ntlha nngwe ya sone mo molelong; ee, le gone ke besitse senkgwe mo magaleng a sone; ke besitse nama ka e ja, mme a ke tlaa tloga ke dira makgapha ka mo go setseng; a ke tlaa wela fa pele ga sesana sa setlhare?”


text:
O ja melora fela; pelo e e tsietsegileng e mo fapositse, mme a sa kake a golola mowa wa gagwe, le fa e le go re: “A jaana maaka ga a mo seatleng sa me se segolo?”


text:
“Gakologelwa dilo tse, wena Jakobe, le Iseraele, gonne o motlhanka wa me; ke go bopile, o motlhanka wa me; wena Iseraele, ga o ketla o lebalwa ke nna.


text:
Ke kaolotse ditlolo tsa gago jaaka leru le le kwenneng, le dibe tsa gago jaaka leru; boela mo go nna, gonne ke go rekolotse.”


text:
Opelang lona magodimo, gonne Jehofa o dirile; thelang lošalaba lona mafelo a kwa tlase a lefatshe; ponyegang ka sefela, lona dithaba; wena sekgwa, le setlhare sengwe le sengwe se se mo go sone; gonne Jehofa o rekolotse Jakobe, o tlaa ikgalaletsa mo go Iseraele.


text:
Go bua jaana Jehofa, Morekolodi wa gago, e bile ke ene yo o sa leng a go bopa mo sebopelong: “Ke nna Jehofa yo ke dirang dilo tsotlhe, yo ke phuthololang magodimo ke le nosi; yo ke ritibatsang lefatshe ke le nosi; yo ke nang nae ya bo e le mang?


text:
Yo ke tlhokafisang ditshupo tsa baaki, le baitseanape ke ba tsentshang; yo ke busetsang batho ba ba botlhale kwa morago, ke dira kitso ya bone boeleele fela.


text:
Yo ke tlhomamisang lefoko la motlhanka wa me, ke dirafatsa kgakololo ya barongwa ba me; yo ke buang ka ga Jerusalema ke re: ‘O tlaa nnwa;’ le ka ga metse ya Juta, ke re: ‘E tlaa agiwa, mme ke tlaa tsosolosa mafelo a gone a a kgakgabetseng;’


text:
Yo ke buang ka ga Kurose, ke re: ‘Ke motho wa me yo o disang, mme o tlaa dirafatsa go kgatlhega ga me gotlhe fela;’ yo ke rayang Jerusalema, ke re: ‘O tlaa agiwa;’ le tempele, ke re: ‘Motheo wa gago o tlaa thaiwa.’ ”


text:
Jehofa o bua jaana le motlodiwa wa gagwe, a raya Kurose, yo letsogo la gagwe ke le tshegeditseng go tla ke fenya merafe fa pele ga gagwe, mme ke tlaa repisa ditheka tsa dikgosi; go tla ke bula mejako fa pele ga gagwe, mme dikgoro ga di ketla di tswalwa.


text:
A re: “Ke tlaa go etelela pele, ke tlaa papana mafelo a a makgawekgawe; ke tlaa thubaganya ditswalo tsa kgotlho, ke tlaa pomaganya mephakalego ya tshipi.


text:
Ke tlaa go naya mahumo a lefifi, le dikhumo tse di subegileng tsa mafelo a a fitlhegileng, gore o tle o itse fa ke le Jehofa, yo ke go bitsang ka leina la gago, yo ke bong Modimo wa Iseraele.


text:
Ke ka ntlha ya ga Jakobe motlhanka wa me, le Iseraele moitshenkedwi wa me, fa ke go biditse ka leina la gago; ke go retile, le fa o ntse o sa nkitse.


text:
Ke nna Jehofa, mme ga go na ope o sele; kwa ntle ga me ga go na Modimo ope; ke tlaa go tlama le fa o ntse o sa nkitse;


text:
gore ba itse ba le kwa botlhabatsatsi le kwa bophirimatsatsi, fa go se na ope kwa ntle ga me; ke nna Jehofa, mme ga go na ope o sele.


text:
Ke bopa lesedi, ke bile ke tlhola lefifi; ke dira kagiso, ke bile ke tlhola bosula; ke nna Jehofa, yo ke dirang dilo tse tsotlhe fela.


text:
“Dutlang, lona magodimo kwa godimo, mme a phuthologo e phike tshiamo; a lefatshe le nyere, gore go ungwiwe poloko, mme a le tlhogise tshiamo mmogo; nna Jehofa ke di tlhodile.”


text:
“Ija! A bo go latlhega ene yo o ganelang le Modiri wa gagwe! A lobeana mo dipeapeaneng tsa lefatshe! A letsopa le tlaa raya yo o le bopang le re: ‘O bopa eng?’ Kgotsa tiro ya gago, e re: ‘Ga a na diatla.’


text:
Ija! A bo go latlhega ene yo o rayang rrangwana, a re: ‘O tsala eng?’ Kgotsa a raya mosadi a re: ‘O mo pelegong ya eng?’ ”


text:
Go bua jaana Jehofa, Moitshepi wa Iseraele le Modiri wa gagwe; a re: “Mpotsang ka ga dilo tse di tlang; ka ga bomorwaake, le ka ga tiro ya diatla tsa me, lo bo lo ntaole.


text:
Nna ke dirile lefatshe, mme ka tlhola motho mo go lone; nna e leng diatla tsa me di phutholotse magodimo, le masomosomo otlhe a one, ke nna ke a laotseng.


text:
Ke mo tsositse mo tshiamong; mme ke tlaa lolamisa ditsela tsotlhe tsa gagwe; o tlaa aga motse wa me, mme o tlaa lesa bafaladi ba me ba tsamaye fela, e seng ka tlhwatlhwa, le fa e le ka tuelo,” go bua Jehofa wa masomosomo.


text:
Go bua jaana Jehofa, a re: “Matsapa a Egepeto le thoto e e rekisiwang ya Ethiopia, le Basabea, batho ba ba mebele e e godileng ba tlaa tlolela kwa go wena ba tlaa nna ba lona; ba tlaa lo latela; ba tlaa kgabaganya ba le mo diketaneng; ba tlaa wela fa pele ga gago; ba tlaa go rapela ka mekokotlelo ba re: ‘Ruri Modimo o mo go wena; ga go na ope o sele, ga go na Modimo ope.’ ”


text:
Ba tlaa tlhajwa ke ditlhong, ee, ba tlaa sosobaganngwa botlhe fela; bone ba e leng badiri ba medimo ya disetwa ba tlaa ya ba tsena mo mapetepeteng mmogo.


text:
Iseraele ene o tlaa bolokwa ke Jehofa, ka poloka e e sa khutleng; ga lo ketla lo tlhajwa ke ditlhong, le fa e le go tseanngwa ka bosakhutleng.


text:
Gonne go bua jaana Jehofa yo o tlhodileng magodimo; ke ene Modimo; o o bopileng lefatshe wa le dira; o ne wa le tlhomamisa, o ne o se ka wa le tlholela lefela, wa le bopela go ungwa; a re: “Ke nna Jehofa, mme ga go na ope o sele.


text:
Ga ke a buela mo sephiring, mo felong ga lefatshe la lefifi; ga ke a ka ka raya losika lwa ga Jakobe, ka re: ‘Lo mpatlele lefela;’ nna Jehofa ke bua tshiamo, ke bolela dilo tse di siameng.”


text:
“Phuthegang, lo tle; atamelang mmogo lona ba merafe ba lo falotseng; ga ba na kitso, bone ba ba rwalang logong lwa setshwantsho se se setilweng sa bone, ba rapela modimo o o sa kakeng wa boloka.


text:
Bolelang, a go ntshiwe; ee, a ba gakololane mmogo, emang yo o supileng selo se e sa le bogologolo tala? Emang yo o se boletseng bogologolo? A ga se nna Jehofa? Mme ga go na Modimo ope o sele fa e se nna. Ke Modimo o o tekatekanyo ke bile ke mmoloki; ga go na ope kwa ntle ga me.


text:
Lebang kwa go nna, lo bolokwe lona lotlhe dikhutlo tsa lefatshe; gonne nna ke Modimo, mme ga go na ope o sele.


text:
Ke ikanne ka nna ka nosi, lefoko le dule mo molomong wa me mo tshiamong, mme ga le ketla le boa, la go re: ‘Mangole otlhe a tlaa nkhubamela, le diteme tsotlhe di tlaa ikana ka nna.’


text:
“Motho o tlaa nthaya a re: Mo go Jehofa a le esi go tshiamo le thata; le kwa go ene batho ba tlaa ya, le botlhe ba ba kileng ba ne ba mo gakaletse ba tlaa tlhajwa ke ditlhong.


text:
Jehofa ke ene yo losika lotlhe lwa Iseraele lo tlaa siamisiwang mo go ene, lo ba lo kgantsha ka ene.”


text:
Bele o iname, Nebo o ikobile; medimo ya disetwa ya bone e mo dipeleseng, le mo dikgomong; dilo tse lo ne lo di rwala lo tsamayatsamaya ka tsone, di dirilwe morwalo le tapiso ya pelesa e e lapileng.


text:
“O tle o ntheetse wena ntlo ya ga Jakobe, le manoto otlhe a ntlo ya Iseraele, a e sa leng jaaka a tswa mo mpeng a ntse a belegwe ke nna, a a ntseng a rwalwa e sa le ka a tswa mo sebopelong.


text:
Le go ya kwa botsofading e ntse ke nna fela, le go ya kwa tlhogong e pududu, ke tlaa nna ke lo rwala fela; ke dirile, mme ke tlaa belega fela; ee, ke tlaa rwala ke ba ke rola.


text:
“Ana lo a bo lo tlaa ntshwantsha le mang lo ntekanya nae, lo mpapisa le ene, gore re tle re tshwane?


text:
Ba ba safang gouta mo morabaneng, ba lekanya selefera ka selekanyo sa pego, ba tle ba thape mothudi wa gouta ka tuelo, mme ene a di ntshe modimo; ba wele fa fatshe, ee, ba obame.


text:
Ba o sikare mo leruding, ba o sisele, ba o tlhome mo felong ga one, mme o eme; ga o ketla o tloga mo felong ga one; ee, mongwe o tlaa o goa, le fa go ntse jalo ga o kake wa araba, le fa e le go mo golola mo tlalelong ya gagwe.


text:
Gakologelwang dilo tsa pele tsa bogologolo; gonne ke nna Modimo, mme ga go na ope o sele; ke nna Modimo, mme ga go na ope yo o tshwanang le nna.


text:
Yo ke bolelang bokhutlo e sa ntse e le tshimologo, ke bolele e sa le bogologolo dilo tse di iseng di dirwe; ka re: ‘Kgakololo ya me e tlaa ema, ke tlaa dira go kgatlhega ga me gotlhe fela.’


text:
Ka go bitsa nong e e phamolang e tswa botlhabatsatsi, monna wa kgakololo ya me, a tswa lefatsheng le le kgakala; ee, ke ikaeletse le gone ke tlaa dirafatsa; ke ikaeletse le gone ke tlaa dira.


text:
ke atametse tshiamo ya me, ga e ketla e nna kgakala, le poloka ya me ga e ketla e nyafala: mme ke tlaa baya poloko mo Sione, ke e beela Iseraele kgalalelo ya me.”


text:
“Fologa, o dule mo loroleng, wena kgarebane morwadia Babilone; dula fa fatshe o se na setulo sa bogosi, wena morwadia Bakalatea; gonne ga o ketla o tlhola o bidiwa seetlaetlana le tlekeetso.


text:
Tsaya ditwala o sile boupe; tlosa sesiro sa gago, kgekgetholola ditlhaya tsa mosese, apola lekoto, o gobue dinoka.


text:
Bosaikategang jwa gago bo tlaa bipologa, ee, ditlhong tsa gago di tlaa bonala; ke tlaa lefetsa, mme ga nketla ke amogela motho ope.”


text:
“Nna fa fatshe o didimale, o bo o ikele mo lefifing, wena morwadia Bakalatea; gonne ga o ketla o tlhola o bidiwa Mohumagadi wa magosi.


text:
Ke ne ke galefetse batho ba me, ka tlhapatsa boswa jwa me, mme ka ba tsenya mo seatleng sa gago; ga o a ka wa nna kutlwelobotlhoko mo go bone; mme ba ba tsofetseng o ba beile jokwe ya gago wa e imafatsa mo go bone.


text:
Wa re: ‘Ke tlaa nna mohumagadi ka bosakhutleng;’ jalo ga o a ka wa baya dilo tse mo pelong ya gago, le fa e le go gakologelwa bokhutlo jwa tsone.


text:
“Ke gone jaana, utlwa se, wena yo o ineetseng mo dikgatlhegong fela, o agile fela o sa re sepe, wena yo o ithayang mo pelong, o re: ‘Ke nna, mme ga go na ope o sele fa e se nna; ga nketla ke nna ke le motlholagadi le fa e le go itse go latlhegelwa ke bana.’


text:
Dilo tse tsoo pedi di tlaa go tlela ka bofetshwana ka letsatsi le lengwe fela, go latlhegelwa ke bana le botlholagadi; di tlaa go wela ka botlalo jwa tsone, fa gare ga bontsintsi jwa ditoo tsa gago, le fa gare ga letlotlo la mereo ya gago.


text:
Gonne o ntse o ikantse boikepo jwa gago; o rile: ‘Ga go ope yo o mponang;’ botlhale jwa gago le kitso ya gago di go fapositse; mme o itheile mo pelong, wa re: ‘Ke nna, mme ga go na ope o sele fa e se nna fela.’


text:
Ke gone ka moo bosula bo tlaa go tlelang, mme ga o ketla o itse bophepa jwa lone; le bosenye bo tlaa go wela; o tlaa retelelwa ke go bo ikgofa; le tshwafalo e o sa e itseng e tlaa go tlela ka tshoganetso.


text:
Ema jaana ka mereo ya gago, le bontsi jwa ditoo tsa gago, e le dilo tse o sa leng o itapisa ka tsone le mo bokaung jwa gago; ya tla ya re gongwe wa bona thuso, e ka tla ya re gongwe wa fenya.


text:
O kgobegile mo bontsing jwa dikgakololo tsa gago; a balomologanyi ba magodimo, le balepi ba dinaledi, le baboledi ba ditirafalo tsa dikgwedi ba eme, a ba go dibele mo dilong tse di tlaa tlang mo go wena.


text:
Bonang, ba tlaa nna jaaka dirine fela; molelo o tlaa ba fisa; ga ba ketla ba ikgolola mo thateng ya kgabo; ga e ketla e nna legala le le orwang, le fa e le molelo o go ka tlhorangwang fa go one.


text:
Dilo tse o ntseng o itapisa ka tsone di tlaa nna jalo mo go wena; ba ba sa leng ba bapala nao mo bokaung jwa gago, mongwe le mongwe o tlaa ikailela kwa ga gagwe; ga go ketla go nna le ope yo o go bolokang.”


text:
“Utlwang se, lona ba ntlo ya ga Jakobe, ba lo bidiwang ka leina la Iseraele, ba lo duleng mo metsing a Juta; ba lo ikanang ka leina la ga Jehofa; lo umaka Modimo wa Iseraele, mme e seng mo boammaaruring, le fa e le mo tshiamong.


text:
Gonne ba ipitsa ba motse o o boitshepo, mme ba ikaega Modimo wa Iseraele; Jehofa wa masomosomo ke leina la one.


text:
“Ke boletse dilo tsa pele e sa le bogologolo; ee, tsa tswa mo molomong wa me, mme ka di supa; ka tshoganetso fela ka di dira, mme tsa dirafala.


text:
E re ka ke ne ke itse fa o le mokaka, le go re o thamo ya mosifa tshipi fela, le phatla ya gago fa e le kgotlho fela;


text:
ke gone ka mo ke go boleletseng go sa le bogologolo; e rile pele go e se go dirafale ka se go supetsa; e tlaa re gongwe o ka tla wa re: ‘Modimo wa me wa sesetwa o di dirile, setshwantsho se se setilweng sa me, le setshwantsho se se tshetsweng sa me, di di laotse.’


text:
“O se utlwile; leba sone se sotlhe fela; mme lona a ga lo ketla lo se bolela? Ke go supeditse dilo tse dintšha go tloga fano bakeng lono, e bong dilo tse di subegileng, tse o ntse o sa di itse.


text:
Di tlhodilwe jaana, e seng gale bogologolo; mme pele ga letsatsi leno wena wa bo o ne o ise o di utlwe; e se re gongwe wa tloga wa re: ‘Bona, ke ne ke di itse.’


text:
Ee, ga o a ka wa utlwa; ee, ga o a ka wa itse; ee, e sa le bogologolo tsebe ya gago e ntse e sa kabologe; gonne ke ne ke itse fa o tle o ferekane thata thata, mme o sa le o bidiwa motlodi le o tswa sebopelong.


text:
Ka ntlha ya leina la me ke tlaa nama ke sa diile bogale jwa me, le ka ntlha ya pako ya me ke tlaa ikgogona mo go wena, gore ke se ka ka go poma fela.


text:
Ka ntlha ya me ka nosi, ka ntlha ya me ka nosi, ke tlaa se dira; ka go re, ana leina la me le a bo le ka tlhapadiwa jang? Le gone kgalalelo ya me ga nketla ke e naya o sele.”


text:
“Ntheetsa, wena Jakobe, le Iseraele mmidiwa wa me; ke nna ene; ke wa ntlha, ke bile ke nna wa bofelo.


text:
Ee, seatla sa me se thaile motheo wa lefatshe, seatla sa me se segolo se phutholotse magodimo, ya re ke a bitsa a nanogela gongwe fela.


text:
Phuthegang, lona lotlhe, mme lo utlwe; e mang mo go lona yo o boletseng dilo tse? Jehofa o mo ratile; o tlaa dira go kgatlhega ga gagwe mo Babilone, letsogo la gagwe le tlaa nna mo go Bakalatea.


text:
Nna, e leng nna, ke buile. Ee, ke mmiditse, ke mo tlisitse, mme o tlaa dira tsela ya gagwe e nna letlhogonolo.


text:
Nkatamelang lona, lo utlwe se; e sa le ka tshimologo ga ke ise ke ke ke bue mo sephiring; e sa le ka lobaka lo go le go ntse ka lona, ke ntse ke le gone.” Mme jaanong Jehofa o nthomile, le mowa wa gagwe.


text:
Go bua jaana Jehofa, Morekolodi wa gago, Moitshepi wa Iseraele, a re: “Ke nna Jehofa, Modimo wa gago, yo ke go rutang go itsholegela molemo, yo ke go gogang mo tseleng e o tshwanetseng go tsamaya ka yone.


text:
A bo o ka bo o reeditse ditaolo tsa me, kagiso ya gago e ka bo ne ne fano e ntse jaaka noka, le tshiamo ya gago jaaka dinteelo tsa lewatle.


text:
Losika le lone lwa gago lo ka bo lo ntse jaaka mošawa, le matlhogela a mala a gago jaaka mabu a one; leina la gagwe le ka bo le sa kgaolwa le fa e le go senngwa fa pele ga me.”


text:
Tswang, lo tswe mo Babilone, Bakalatea lo ba tshabeng; ka lentswe la kopelo lo kakanye se, lo se bolele, lo se bolelele le kwa sekhutlong sa lefatshe; lo re: “Jehofa o rekolotse Jakobe motlhanka wa gagwe.”


text:
E rile a ba ralatsa dikaka ga ba ka ba nyorwa; o ne a ba eledisetsa metsi a tswa mo lefikeng; a ba a arola lefika, mme metsi a phothosela.


text:
Ntheetsang, lona ditlhake; lo reetse, lona ditšhaba lo le kgakala; Jehofa o mpiditse ke sa le ke tswa sebopelong; ke sa le ke tswa mo maleng a ga mme o ntse a umaka leina la me.


text:
O dirile molomo wa me go nna jaaka tšhaka e e bogale; o mphitlhile mo moriting wa seatla sa gagwe; o ntirile motswi o o gotlhegileng, o mpolokile thata mo mokotlopong wa gagwe.


text:
Mme nna ka re: “Ke diretse lefela, ke feditse thata ya me ka bosengsepe le ka boithamako fela; le fa go ntse jalo ruri go siamisiwa ga me go tlaa bo go le mo go Jehofa, le tuelo ya me mo Modimong wa me.”


text:
Jaana, go bua Jehofa, yo o mpopetseng go nna motlhanka wa gagwe ke sa le ke tswa sebopelong, go tlaa ke busetsa Jakobe kwa go ene, le gore Iseraele a phuthelwe kwa go ene; (gonne aitse nna, ke tlotlego mo matlhong a ga Jehofa, Modimo wa me o diregile thata ya me).


text:
Ee, a re: “Ke selo se se motlhofo bobe fa o ka nna motlhanka wa me gosi, go tsosa ditso tsa ga Jakobe, le go busa ba ba neng ba bolokilwe ba Iseraele; le gone ke tlaa go ntsha gore o nne lesedi la merafe, gore o tle o nne poloka ya me kwa sekhutlong sa lefatshe.”


text:
Go bua jaana Jehofa, morekolodi wa Iseraele, le Moitshepi wa gagwe, o raya ene yo motho o mo nyatsang, ene yo o fedisang morafe pelo, le motlhanka wa balaodi, a re: “Dikgosi di tlaa bona di ba di nanoga; dikgosana di tlaa obama; ka ntlha ya ga Jehofa yo o boikanngo, e bong Moitshepi wa Iseraele yo o go itshenketseng.”


text:
Go bua jaana Jehofa, a re: “Ke go arabile mo lobakeng lo lo lebosegang le mo letsatsing le e leng la poloko ke go thusitse; mme ke tlaa go dibela, ke go ntsha gore o nne kgolagano ya batho go rudisa lefatshe, le go ba jesa maswa a a swafetseng;


text:
go raya bagolegwi, go re: ‘Tswang;’ go raya ba ba mo lefifing go re: ‘Iponatseng.’ Ba tlaa fula mo ditseleng, mme bofulo jwa bone bo tlaa nna mo dithoteng tse di leforotlho.


text:
Ga ba ketla ba bolawa ke tlala, le fa e le ke lenyora; le mogote ga o ketla o ba tlhapela le fa e le letsatsi; gonne ene yo o ba utlwelang botlhoko o tlaa ba goga, le ka fa go e e leng metswedi ya metsi o tlaa ba etelela pele.


text:
Bonang, ba, ba tlaa tswa kgakala; mme bonang ba, ba tlaa tswa botsheka le kwa bophirimatsatsi; le ba, ba tlaa tswa lefatsheng la Sinime.”


text:
Opelang, lona magodimo; o ipele wena lefatshe; ponyegang mo kopelong, lona dithaba; gonne Jehofa o gomoditse batho ba gagwe; mme o tlaa tlhomogela babogisiwa ba gagwe pelo.


text:
“A mosadi o ka lebala losea lwa gagwe lo lo anyang, gore a tle a se ka a tlhomogela ngwana wa sebopelo sa gagwe pelo? Ee, bao ba ka tla ba lebala, mme wena, le fa go ntse jalo ga nketla ke go lebala.


text:
Bona ke go setile ka fa teng ga diatla tsa me; dithako tsa gago di ntse fa pele ga me ka gale le ka gale.


text:
Tsholetsa matlho a gago o lebalebe, o bone; bao, botlhe, ba a phuthega, ba tla mo go wena. Jaaka ke tshedile, go bua Jehofa, o tlaa ikapesa ka bone botlhe jaaka ka mokgabo, o ikgoma ka bone jaaka monyadwi.


text:
“Gonne, ka ga mafelo a a kgakgabetseng a gago, le a a swafetseng, le lefatshe la gago le le sentsweng, ruri jaanong, banni ba tlaa pitlagana bobe, mme ba ba kileng ba go kometsa ba tlaa nna kwa kgakala.


text:
Bana ba tatlhegelo ya gago ba tlaa nama ba bua mo ditsebeng tsa gago, ba re: ‘Ke pitlaganye mo felong fa, nkatogela, gore ke nne.’


text:
Foo o tlaa ithaya mo pelong, o re: ‘Ana emang yo o ntsaletseng bone ba, etswa ke ne ke latlhegetswe ke bana ba me, ke le mokojwi, ke le mofaladi, ke kailakaila fela? Emang yo o otlileng bone ba? Bona, ke ne ke tlogetswe ke le nosi; bone ba, ba ne ba le kae?’ ”


text:
Go bua jaana Morena Modimo, a re: “Bonang ke tlaa tsholeletsa merafe seatla sa me, ke tlhomela ditšhaba mokgele wa me, mme ba tlaa tlisa bomorwao mo difubeng tsa bone, le bomorwadio ba tlaa sikarwa mo maruding a bone.


text:
Dikgosi di tlaa nna borraago ba ba go otlang, le bahumagadi ba tsone bommaago ba ba go otlang; di tlaa go ikobela di isa difatlhogo tsa tsone mo mmung, di latswa lorole lwa dinao tsa gago; mme o tlaa itse fa ke le Jehofa, le go re ba ba ntebelelang ga ba ketla ba tlhajwa ke ditlhong.”


text:
Go bua jaana Jehofa, a re: “Le ba e leng bagolegwi ba diganka ba tlaa tsewa, le se se gapilweng ke ba ba boitshegang se tlaa gololwa; gonne ke tlaa ganela le ene yo o ganelang nao, mme ke tlaa boloka bana ba gago.


text:
Ba ba go patikang ke tlaa ba jesa nama ya bone; ba tlaa tagwa ke madi a bone, jaaka ka bojalwa jo bo botshe; mme nama yotlhe e tlaa itse go re Nna Jehofa ke mmoloki wa gago le morekolodi wa gago, Mothata wa ga Jakobe.”


text:
Go bua jaana Jehofa, a re: “Lo kae lokwalo lwa go tlhalwa ga mmaa lona, lo ke mo tlhadileng ka lone? Gongwe ke ofe wa ba ke tshotseng molato mo go bone yo ke lo bapaditseng mo go ene? Bonang, lo bapaditswe ka ntlha ya maikepo a lona, mme ke ka ditlolo tsa lona mmaa lona a tlhadilwe.


text:
Ke ka ntlha yang, nna e rile ke tla, ga bo go se na motho ope? E rile ke bitsa, ga bo go se na ope yo o arabang? A letsogo la me le ngotlafetse, mo le palelwang ke go rekolola? Gongwe a ga ke na thata ya go golola? Bonang, ka kgalemo ya me, ke kgadisa lewatle, le dinoka ke di dira naga fela; ditlhapi tsa tsone di nkge sebodu, ka go se na metsi, di swa ka lenyora.


text:
Morena Modimo o nneile loleme lwa ba ba rutegileng, gore ke tle ke itse go kamatlela ka puo ene yo o lapileng; o tlaa a ntsose ka moso moso, a tsosetse tsebe ya me go utlwa jaaka ba ba rutegileng.


text:
Morena Modimo o nkabolotse tsebe, mme ga ke a ka ka dira setloontheng le fa e le go ithuhulela kwa morago.


text:
Baditei ka ba neela motlhana wa me, le marama a me ka a neela ba ba khumolang ditedu; sefatlhogo sa me ga ke a ka ka se subela ditlhong le kgwelo ya mathe.


text:
Gonne Morena Modimo o tlaa nthusa; ke gone ka fa ke sa sosobaganang ka teng; ke gone ke beileng sefatlhogo sa me jaaka legakwa fela, mme ke a itse fa ke se ketla ke tlhajwa ke ditlhong.


text:
O gaufi yo o ntshiamisang; yo o tlaa ganelang le nna emang? A re emeng mmogo; moganetsi wa me emang? A a nkatamele.


text:
Bonang, Morena Modimo o tlaa nthusa; emang yo o tlaa ntshekisang? Bonang, bone ba tlaa onala botlhe jaaka seaparo; motoutwana o tlaa ba jela ruri.


text:
Emang mo go lona yo o boifang Jehofa, yo o akelang lentswe la motlhanka wa gagwe, yo o tsamayang mo lefifing, mme a se na lesedi? A a ikanye mo ineng la ga Jehofa, a ikaege Modimo wa gagwe.


text:
Bonang, lona lotlhe ba lo gotsang molelo, ba lo itlamang ka ditime; tsamayang mo kgabong ya molelo wa lona le mo dirumoleng tse lo di tshubileng. Go mo, lo tlaa go bona mo seatleng sa me; gore lo tlaa robalela mo bohutsaneng.


text:
“Ntheetsang, lona ba lo latelang tshiamo, ba lo batlang Jehofa; lebang lefika le lo tswang go dibololwa mo go lone, le kunyane ya kgatampi e lo tswang go gabodukwa mo go yone.


text:
Lebang kwa go Aberahame rraeno, le kwa go Sara yo o lo belegeng; gonne o rile a sa ntse a le mongwe fela, ka mmitsa, mme ka mo segofatsa, ka mo dira ba le bantsi.


text:
Gonne Jehofa o gomoditse Sione; o gomoditse mafelo a gagwe otlhe a a kgakgabetseng, o dirile naga ya gagwe go nna jaaka Etene, le sekaka sa gagwe jaaka tshimo ya ga Jehofa; boipelo bo tlaa bonwa gone le boitumelo, tebogo le lentswe la kotiketso.


text:
Ntlhokomelang, lona batho ba me; lo ntshekegele tsebe, lona morafe wa me; gonne molao o tlaa tswa mo go nna, ke tlaa dira katlholo ya me go nna semela, gore e nne lesedi la ditšhaba.


text:
Tshiamo ya me e gaufi, poloka ya me e tswetse kwa ntle, le mabogo a me a tlaa atlhola mo ditšhabeng; ditlhake di tlaa ntebelela, di tlaa ikanya letsogo la me.


text:
Tsholeletsang matlho a lona kwa magodimong, lo bo lo lebe lefatshe kwa tlase; gonne magodimo a tlaa kaologa jaaka mosi, lefatshe le lone le tlaa onala jaaka seaparo, le ba ba agileng mo go lone ba tlaa swa fela jalo: mme poloka ya me e tlaa nna ka bosakhutleng, le tshiamo ya me ga e ketla e khutlisiwa.


text:
“Ntheetsang lona ba lo itseng tshiamo, lona batho ba molao wa me o leng mo pelong tsa lona; lo se ka lwa boifa kgobo ya batho, le gone lo se ka lwa tsielwa ka dikgobololo tsa bone.


text:
Gonne motoutwana o tlaa ba ja jaaka seaparo, le tshwele e tlaa ba ja jaaka bobowa jwa nku; mme tshiamo ya me e tlaa nna ka bosakhutleng, le poloka ya me mo tshikatshikeng.”


text:
Kubuga, kubuga, o apare nonofo, wena letsogo la ga Jehofa; kubuga jaaka mo metlheng ya bogologolo, jaaka mo ditshikeng tsa bogologolo tala. A ga se wena yo o kileng wa remaganya Rahabe, wa tlhaba kgogela?


text:
A ga se wena yo o kileng wa kgadisa lewatle, metsi a bodiba jo bo boteng jo bogolo; wa dira mateng a lewatle go nna tsela e barekolodwi ba kgabaganyang ka yone?


text:
Barekolodwi ba ga Jehofa ba tlaa bowa, ba tlaa tla mo Sione ka kopelo; mme go ipela mo go sa khutleng go tlaa nna mo ditlhogong tsa bone; ba tlaa ja boitumelo le boipelo, mme bohutsana le phegelo di tlaa tshabela koo.


text:
“Ke Nna, e leng Nna, yo ke go gomotsang; wena o mang fa e bo ne ne jaana o boifa motho yo o tlaa swang, le morwa motho yo o tlaa ediwang bojang?


text:
Mme o lebetse Jehofa Modiri wa gago, yo o phutholotseng magodimo, a thaya metheo ya lefatshe; mme o tlhola letsatsi lotlhe o tshaba tšarologo ya mopatiki, mogang o ipaakanyetsang go senya? Tšarologo ya mopatiki ya bo e le kae?


text:
Mofaladi yo o tshwerweng o tlaa akofa a gololwa; ga a ketla a a swa a fologela mo moleteng, le gone dijo tsa gagwe ga di ketla di tlhaela.


text:
Gonne nna, ke Jehofa, Modimo wa gago, yo ke fuduang lewatle, makhubu a lone a ba a tle a sume; Jehofa wa masomosomo ke leina la gagwe.


text:
Ke tsentse mafoko a me mo molomong wa gago, ke go bipile mo moriting wa seatla sa me, gore ke tle ke tlhome magodimo, ke theye metheo ya lefatshe, ke be ke itse go raya Sione, ke re: ‘O batho ba me.’ ”


text:
Kubuga, kubuga, o eme ka dinao, wena Jerusalema, yo o noleng mo seatleng sa ga Jehofa, phafana ya tšarologo ya gagwe. O nole mogotšana wa senwelo sa kgokgweetsego, wa o minolosa.


text:
Mo baneng ba gagwe ba basimane botlhe, ba o ba tsetseng, ga go na ope yo o ka mo gogang; le gone ga go na ope yo o mo tshwarang ka seatla mo baneng ba basimane botlhe ba o ba otlileng.


text:
Dilo tse pedi di go wetse; ana o tlaa hutsafalelwa emang? e bong tshwafalo le tshenyego le leuba le tšhaka; ana ke tlaa go gomotsa jang?


text:
Bomorwao ba idibetse; ba rapame kwa dipaeng tsa mebila yotlhe jaaka phologolo mo lotloeng; ba kgotshe tšarologo ya ga Jehofa, kgalemo ya Modimo wa gago.


text:
Go bua jaana Morena wa gago, Jehofa Modimo wa gago yo o emelang kgang ya batho ba gagwe, a re: “Bona, phafana ya kgokgweetsego ke e tlositse mo seatleng sa gago, e bong mogotšana wa senwelo sa tsarologo ya me; ga o ketla o tlhola o ba o o nwa.


text:
Ke tlaa o tsenya mo seatleng sa ba ba go patikang; ba ba reileng mowa wa gago ba re: ‘Inama gore re go sobotle!’ Mme o beile mokotla wa gago jaaka fa go le fa fatshe, le jaaka mmila wa beela ba ba go sobotlang.”


text:
Kubuga, kubuga o apare nonofo ya gago, wena Sione; apara diaparo tsa gago tse dintlentle wena Jerusalema; motse o o boitshepo; gonne go tloga fano gompieno ga go ketla go tlhola go tsena mo go wena ba ba sa rupang le ba ba itshekologileng.


text:
Itlhotlhore lorole; nanoga, o dule fa fatshe wena Jerusalema; o ikhunolole mo dikgoleng tsa thamo ya gago, wena motshwarwa, morwadia Sione.


text:
Gonne go bua jaana Jehofa, a re: “Lo ne lo rekisitswe ka bosengsepe, mme lo tlaa rekololwa fela go se na madi.”


text:
Gonne go bua jaana Morena Modimo, a re: “E rile pele batho ba me ba fologela kwa Egepeto, ba ya go jaka gone. Moasiria le ene a ba patika ba se na molato.


text:
Jaana, ka re: Ereka batho ba me ba tlosediwa bosengsepe fela, ke a bo ke dirang fano?” Go bua Jehofa: “Ba ba ba laolang ba a bopa, le leina la me le tlhola le ntse le tlhapadiwa ka letsatsi lotlhe fela.


text:
Ke gone ka mo batho ba me ba tlaa itseng leina la me; ke gone ba tlaa itseng mo letsatsing leo go re, ke Nna yo ke buang; bonang, ke Nna.”


text:
Di dintle jang mo dithabeng dinao tsa gagwe yo o tlisang mafoko a a molemo, yo o utlwatsang kagiso, yo o tlisang mafoko a mantle a a molemo, yo o utlwatsang poloko; yo o rayang Sione, a re: “Modimo wa gago o a busa!”


text:
A lentswe la balebedi ba gago! Ba tsholetsa lentswe, ba opela mmogo; gonne ba tlaa bona ba lebanye mo matlhong, mogang Jehofa o boelang mo Sione.


text:
Ponyegang ka boitumelo, lo opele mmogo lona mafelo a a kgakgabetseng a Jerusalema; gonne Jehofa o gomoditse batho ba gagwe, o rekolotse Jerusalema.


text:
Jehofa o apotse letsogo la gagwe le le boitshepo mo matlhong a merafe yotlhe; mme dikhutlo tsotlhe tsa lefatshe di tlaa bona poloka ya Modimo wa rona.


text:
Tsamayang, tsamayang, lo tswe gone, lo se ka lwa ama sepe se se itshekologileng; tlogang, lo tswe mo gare ga gone; lo nne bantle, lona ba lo rweleng dijana tsa ga Jehofa.


text:
Gonne ga lo ketla lo tswa ka potlako, le gone ga lo ketla lo tsamaya ka go tshaba; gonne Jehofa o tlaa lo etelela pele; Modimo wa Iseraele o tlaa nna tshimega ya lona.


text:
Bonang, motlhanka wa me o tlaa dira ka botlhale, o tlaa golediwa a ba a tsholediwa, mme o tlaa nna kwa godimo thata.


text:
Jaaka batho ba le bantsi ba ne ba go gakgamaletse, (sefatlhogo sa gagwe se ne se senyegile bogolo go sa batho botlhe, le setshwano sa gagwe bogolo go sa bomorwa batho),


text:
jalo o tlaa sisimosa merafe e le mentsi; dikgosi di tlaa mo momela melomo ya tsone; gonne se ba neng ba ise ba ke ba se bolelelwe ba tlaa se bona; le sone se ba iseng ba ke ba se utlwe ba tlaa se tlhaloganya.


text:
Gonne o ne a gola fa pele ga gagwe jaaka setlhatshana se setalana, le jaaka motswe o o tlhogang mo mmung o o omeletseng; ga a na setshwano le fa e le bontle; mme fa re mmona, ga go na bontle jo re ka bong re mo eletsa ka jone.


text:
O ne a nyadiwa, a ba a ganwa ke batho; monna wa mahutsana, a tlwaetse pelo e botlhoko; a nyadiwa jaaka mongwe yo batho ba mo subelang difatlhogo tsa bone, mme ra se ka ra mo ngoka.


text:
Ruri, o ntse a rwele pelodibotlhoko tsa rona, a sikere mahutsana a rona; le fa go ntse jalo ra mo kaya go re, o bediwa fela, a itewa ke Modimo fela, a bogisiwa fela.


text:
O na a ntshediwa ditlolo tsa rona matsanko, a teketelwa maikepo a rona; petso e e re direlang kagiso e ne e le mo go ene; re bile re fodisiwa ka dingalo tsa gagwe.


text:
Rona rotlhe re timetse jaaka dinku; mongwe le mongwe o fapogetse kwa tseleng e e leng ya gagwe; mme Jehofa o kokoanyeditse maikepo otlhe a rona mo go ene.


text:
O ne a patikwa, le fa go ntse jalo a ikisa tlase fela, a se ka a ba a tswa molomo; jaaka kwanyana e e gogelwang kwa tlhabong, le jaaka nku e le semumu fa pele ga babeodi ba yone. Ee, ga a ka a tswa molomo gope.


text:
O ne a tlosiwa ka patiko le tshekiso; mme emang mo go ba ga gabo yo o akantseng go re, kana o kgaolwa fela mo lefatsheng la batshedi? O ne a belediwa tlolo ya batho ba me.


text:
Phupu ya gagwe ba e dira ya nna le tsa baikepi, mme a nna le bahumi mo losong lwa gagwe; le fa a se ka a dira tshenyo gope, le gone go ne go se na tsietso epe mo molomong wa gagwe.


text:
Le fa go ntse jalo ga kgatlha Jehofa go mo teketa; o mo tlhokofaditse pelo. Mogang o dirang mowa wa gagwe go nna tshupelelo ya boleo, o tlaa bona losika lwa gagwe, o tlaa lelefatsa malatsi a gagwe, le go kgatlhega ga Jehofa go tlaa kokotlegela mo seatleng sa gagwe.


text:
O tlaa bona ga mabote a mowa wa gagwe, mme go tlaa mo ya le pelo; motlhanka wa me yo o siameng o tlaa siamisa batho ba le bantsi ka kitso ya gagwe; mme o tlaa belega maikepo a bone.


text:
Ke gone ka moo ke tlaa mo abelang kabelo mo bagolong, mme o tlaa kgaogana thopo le bathata; gonne o nne a goromeletsa mowa wa gagwe losong, a balwa le batlodi; le fa go ntse jalo o ne a rwele boleo jwa batho ba le bantsi, le batlodi a ba rapelela thata.


text:
“Opela wena moopa, wena yo o iseng o bone ngwana; ponyega ka sefela, o goe thata, wena yo o iseng o nne mo pelegong; gonne go bantsi bana ba yo o lore, go feta ba mosadi yo o nyetsweng;” go bua Jehofa.


text:
“Katolosa bonno jwa mogope wa gago; a ba ngamole meraro ya manno a gago; se rekegele; lelefatsa megala ya gago, o thatafatse dimapo tsa gago.


text:
Gonne o tlaa anamelela ka fa ntlheng ya letsogo le legolo, le ka fa go la molema; mme losika lwa gago lo tlaa rua merafe; lo tlaa agisa batho mo metseng e e ropafetseng.


text:
O se ka wa boifa; gonne ga o ketla o tlhajwa ke ditlhong; le gone o se ka wa sosobagana, gonne ga o ketla o tlhabisiwa ditlhong; gonne o tlaa lebala ditlhong tsa borweetsana jwa gago, le go kgojwa ga botlholagadi jwa gago ga o ketla o tlhola o go gakologelwa gope.


text:
Gonne Modiri wa gago ke ene monna wa gago; Jehofa wa masomosomo ke leina la gagwe; le Moitshepi wa Iseraele ke ene Morekolodi wa gago; o tlaa bidiwa Modimo wa lefatshe lotlhe.


text:
Gonne Jehofa o go biditse jaaka mosadi yo o tlhadilweng a tlhokofetse mo moweng, e bong mosadi wa moroba fa a latlhilwe,” go bua Modimo wa gago.


text:
Ka go subela sefatlhogo sa me ka lobakanyana fela, ka kgalefo e e belologang; mme ke tlaa go utlwela botlhoko ka pelonomi e e sa khutleng,” go bua Jehofa Morekolodi wa gago.


text:
“Gonne selo se, se ntse jaaka metsi a ga Noa mo go nna; gonne jaaka ke ikanne fa metsi a ga Noa a se ketla a tlhola a hupetsa lefatshe, ke ikanne jalo fa ke se ketla ke go galefela le fa e le go go kgalemela.


text:
Gonne dithaba di ka tloga le makhubu a katosiwa; mme pelonomi ya me ga e ketla e tloga mo go wena, le fa e le kgolagano ya me ya kagiso go katoga mo go wena,” go bua Jehofa yo o go utlwelang botlhoko.


text:
“Ao! Wena mmogisiwa yo o petupetugisiwang ke matsubutsubu a phefo, mme o sa gomodiwe; bona ke tlaa rulaganya maje a gago ka mebala e mentle, ke tlaa thaya metheo ya gago ka maje a sedumedi, (safire.)


text:
Ke tlaa dira mejakwana ya diiponi ka majana a mahibitswana, (rube,) le mejako ya gago ya majana a mahibidu, (karebunekele,) le molelwane otlhe wa gago ka maje a mantle.


text:
O tlaa tlhomamisiwa mo tshiamong; o tlaa nna kgakala le patiko, gonne ga o ketla o boifa; o tlaa nna kgakala le therego, gonne ga e ketla e go atamela.


text:
Bona, ba ka phuthega, mme e seng ka nna; le fa e le bomang ba ba tlaa go phuthegelang ba tlaa wa ka ntlha ya gago.


text:
Bona, ke nna ke tlhodileng mothudi, yo o ubelang molelo wa magala, a ntshe sebolao ka fa tirong ya sone; ke bile ke tlhodile mokgakgabatsi go tla a senya.


text:
Ga go na sebolao sepe se se thudilweng ka ga gago se se tlaa segofalang; le loleme longwe le longwe lo lo tlaa go tsogelang mo tshekong, o tlaa lo sekisa. Selo se, ke boswa jwa batlhanka ba Jehofa, le tshiamo ya bone e e tswang mo go nna.” Go bua Jehofa.


text:
“Heelang! Mongwe le mongwe yo o nang le lenyora, tlang metsing a mantsi, le yo o se nang madi; tlang lo reke, lo je. Ee, tlang lo reke bojalwa jwa mofine le maši, go sa lopiwe madi, go se na tuelo.


text:
Ana lo ntsheletsang se e seng dijo madi? Le tuelo ya mofufutso wa lona, lo e ntsheletsang se se sa yeng le pelo? Ntheetsang thata, mme lo je se se molemo, mme a mowa wa lona o itumele ka mo go nonneng.


text:
Sekegang tsebe ya lona, lo tle mo go nna; utlwang, mme mowa wa lona o tlaa tshela; mme ke tlaa golagana le lona ka kgolagano e e sa khutleng, e bong mautlwelobotlhoko a a tlhomameng a ga Dafite.


text:
Bona, o tlaa bitsa morafe o o sa o itseng, le morafe o o neng o sa go itse o tlaa tshologela kwa go wena, ka ntlha ya ga Jehofa, Modimo wa gago, le ka ntlha ya Moitshepi wa Iseraele, gonne o go galaleditse.


text:
A moikepi a latlhe tsela ya gagwe, le motho yo o sa siamang kgopolo tsa gagwe; a a boele kwa go Jehofa, mme o tlaa mo utlwela botlhoko; le kwa Modimong wa rona, gonne o tlaa itshwarela ka botlalo.


text:
Gonne megopolo ya me ga se megopolo ya lona; le gone mekgwa ya lona ga se mekgwa ya me, go bua Jehofa.


text:
Gonne jaaka magodimo a le kwa godimo bogolo go lefatshe, jalo mekgwa ya me e kwa godimo bogolo go mekgwa ya lona, le megopolo ya me bogolo go megopolo ya lona.


text:
“Gonne jaaka pula e tle e ne, e tswa legodimong, le kapoko, mme di sa boele gone, mme di kolobise lefatshe, di le tlhogise, di le kukuntse, mme le neye mojadi peo, le moji dijo;


text:
lefoko la me le tlaa nna jalo, le le tswang mo molomong wa me; ga le ketla le boela fela mo go nna, mme le tlaa dirafatsa se ke se ratang, le tlaa segofala mo selong se ke le isitseng kwa go sone.


text:
“Gonne lo tlaa tswa ka boitumelo lo tlaa ntshiwa lo gogwa ka kagiso; dithaba di tlaa ponyega ka kopelo, le makhubu fa pele ga lona, le ditlhare tsotlhe tsa naga di tlaa opa diatla.


text:
Mo boemong jwa setlhare se se mitlwa go tlaa tlhoga morukuru; le mo boemong jwa mmabi go tlaa tlhoga setlhare sa bolao; mme e tlaa bo e le ga Jehofa, go nna leina le sesupo se se sa khutleng, se se se ketlang se kgaolwa.”


text:
Go bua jaana Jehofa, a re: “Bolokang katlholo, lo dire tshiamo; gonne poloka ya me e gaufi le go tla, le tshiamo ya me a gaufi le go senolwa.


text:
Go sego motho yo o dirang mo, le morwa motho yo o go tshwarang thata; yo o ilelang Sabata a sa o tlhapatse, a gone seatla sa gagwe, gore se se dire bosula bope.”


text:
Le gone a moeng yo o ikopantseng le Jehofa a se bue, a re: “Ruri Jehofa o tlaa ntomologanya le batho ba gagwe;” le gone a moopafadiwi a se ka a re: “Nna ke setlhare se se omeletseng.”


text:
Gonne go bua jaana Jehofa, a re: “Ka ga baopafadiwi ba ba ilelang bosabata ba me, ba itshenkela dilo tse di nkgatlhang, mme ba tshwara kgolagano ya me ka thata;


text:
bone bao ke tlaa ba naya segopodiso le leina, mo teng ga ntlo ya me le mo teng ga dithako tsa me, go gaisa jaaka la bana ba basimane le ba basetsanyana; ke tlaa ba naya leina le le sa khutleng, le le se ketlang le kgaolwa.


text:
“Le bone baeng ba ba ikopanyang le Jehofa go mo direla, le go rata leina la ga Jehofa, le go nna batlhanka ba gagwe, mongwe le mongwe yo o ilelang sabata a sa o tlhapatse, le kgolagano ya me ba e tshwara ka thata;


text:
ba le bone ke tlaa ba lere mo thabeng ya me e e boitshepo, ke ba jesa monate mo ntlong ya me ya thapelo; ditshupelo tsa bone tsa phiso, le ditlhabelo tsa bone, di tlaa amogelwa mo sebesong sa me; gonne ntlo ya me e tlaa bidiwa Ntlo ya borapelelo jwa ditšhaba tsotlhe.


text:
Morena MODIMO yo o phuthang balelekwi ba Iseraele, a re: Ke tlaa nama ke phuthela kwa go ene ba sele, kwa ntle ga ba ga gabo ba ba phuthilweng.”


text:
Balebedi ba gagwe ba foufetse, botlhe ga ba na kitso; botlhe ke dintša tse di dimumu fela, di retelelwa ke go bogola; di a lora, di a rapama, di rata go otsela fela.


text:
Ee, dintša tse di legalegela dijo, ga di kake tsa kgora gope; le ba, ke badisa ba ba sa kakeng ba tlhaloganya, botlhe ba fapogetse kwa mokgweng wa bone, mongwe le mongwe kwa papading ya gagwe, ba tswa ntlheng tsotlhe.


text:
Ba re: “Ntlong, ke tlaa ya go lere bojalwa jwa mofine, mme re tlaa ikgorisa ka seno se se loileng; mme ka moso go tlaa nna jaaka gompieno, letsatsi le legolo go fetelela.”


text:
Mosiami o a nyelela, mme ga go motho ope yo o go bayang mo pelong; batho ba ba pelotlhomogi ba a tlosiwa, mme ope a sa tlhokomele go re mosiami o tlosediwa bosula jo bo tlang.


text:
O tsena mo kagisong: ba lapologa mo malaong a bone, e bong mongwe le mongwe yo o tsamayang mo thokgamong ya gagwe.


text:
Lo a bo lo tshameka ka mang? Lo atlhamolosetsa mang molomo, lo laila ka loleme? A ga lo bana ba tlolo, losika lwa maaka.


text:
Ba lo ikgotetsang ka medimo ya disetwa, fa disetwa fa tlase ga setlhare sengwe le sengwe se setala; lo bolaya banyana mo megorogorong, fa tlase ga mariba a mafika?


text:
Ga eno ke mo gare ga maje a a borethe a mogorogoro; one ke one ga eno; ke one a o a theletseng tshupelo ya seno, o a iseditse seromololo. A nka rapelesega ka dilo tse?


text:
O beile bolao jwa gago mo thabeng e e godileng, e e godimo thata; wa tlhatlogela koo wa ya go isa setlhabelo.


text:
O tlhomile segopodiso sa gago ka fa morago ga ditswalo le mephekwana; o ikapoletse o sele e seng nna, mme o tlhatlogile; o katolositse bolao jwa gago, o golaganye nabo; wa rata bolao jwa bone fela kwa o bo bonang teng.


text:
Wa ya kwa kgosing o tshotse setlolo, wa oketsa tse di nkgang monate tsa gago, wa roma barongwa ba gago kwa kgakala, wa itswapolela le go ya Bobipong.


text:
Wa lapisiwa ke boleele jwa loeto lwa gago; le fa go ntse jalo ga o a ka wa re: ‘Ga go na tsholofelo;’ wa fitlhela go na le thudiso ya thata ya gago; ke gone ka moo o ne o se ka wa idibala.


text:
“O ntse o tshaba mang wa nna mo poifong, fa e bo ne ne o aka jaana, o sa nkgakologelwe, le fa e le go go baya mo pelong ya gago? A ga ke a nna ka itidimalela e sa le bogologolo, mme o sa mpoife?


text:
Mogang o galang, a ba o ba phuthileng ba go golole; mme phefo e tlaa ba tsaya, go hema ga molomo go tlaa ba tlosa botlhe; mme yo o ikanyang mo go nna o tlaa rua lefatshe, o tlaa ja thaba ya me e e boitshepo boswa.”


text:
O tlaa re: “Tlhatlosang, tlhatlosang, lo baakanye tsela, tlosang sekgopi mo tseleng ya batho ba me.”


text:
Gonne go bua jaana Ene yo o godimo, yo o godileng thata, yo o ntseng mo Bosakhutleng, yo leina la gagwe e leng Boitshepo, a re: “Ke agile mo felong ga godimo le ga boitshepo, le gone ke nna le ene yo o mowa o o ngomogileng, o o ikokobeditseng, go rudisa mowa wa ba ba ikokobeditseng, le go rudisa pelo tsa ba ba pelo e e ngomogileng.


text:
Gonne ga nketla ke ganela ka bosenabokhutlo, le gone ga nketla ke nna ke šakgala ka gale; gonne botshelo bo ne bo ka fela fa pele ga me, le mewa e ke e dirileng.


text:
Ke ne ke šakgetse ka ba ka mo itaya ka ntlha ya boikepo jwa bopelotshetlha jwa gagwe; ka fitlha sefatlhogo sa me, ka šakgala; mme a tswelela pele ka lešoko fela mo mokgweng wa gagwe.


text:
“Ke bonye mekgwa ya gagwe, mme ke tlaa mo fodisa; le gone ke tlaa mo goga, ke ba ke busetsa dikgomotso kwa go ene, le kwa go ba ba mo lelelang.


text:
Nna ke tlhola loungo lwa dipounama: Kagiso, kagiso e nne go ene yo o kgakala le go ene yo o gaufi, go bua Jehofa; mme ke tlaa mo fodisa.


text:
Baikepi ba ntse jaaka lewatle le le kgaphaselang, gonne ga le kake la iketla, metsi a lone a bilola seretse le matlakala fela.


text:
“Goa thata, se rekegele, tsholetsa lentswe la gago jaaka lonaka, o kakanyetse batho ba me tlolo ya bone, le ba ntlo ya ga Jakobe maleo a bone.


text:
Le fa go ntse jalo ba tlhola ba ntse ba mpatla ka malatsi otlhe, ba natefelwa ke go itse mekgwa ya me; jaaka e kete ke morafe o o dirang tshiamo, o sa latlha katlholo ya Modimo wa bone, ba ntopa melao e e siameng, ba kgatlhwa ke go atamela kwa Modimong.


text:
“Ba re: ‘Re a bo re ikiditse go ja ka ntlha yang, fa e bo ne ne o sa bone? Re ipatikile mowa ka ntlha yang fa e bo ne ne o sa tlhokomele?’ Bonang, e re mo letsatsing la go ikitsa go ja ga lona, ke go dira go kgatlhega ga lona fela, mme lo a bo lo patika badiredi ba lona botlhe.


text:
Bonang, lo ikitsa go ja go dira kgang fela le komang le go kitla ka letswele la boikepo; ga lo ikitse go ja gompieno gore lo tle lo utlwatse lentswe la lona kwa godimo.


text:
A ke gone go ikitsa go ja mo ke go lopileng? A ke letsatsi la motho go ipatika mowa wa gagwe? A ke go ikoba tlhogo fela jaaka mophutlo, le go ikalela letsela la kgetse le molora tlase ga gagwe? A golo mo, o tlaa go raya o re: Ke go ikitsa go ja, o ba o re: Ke letsatsi le le lebosegang mo go Jehofa?


text:
“A go ikitsa go ja mo ke go lopileng a ga se gone mo? E bong go golola dikgolego tsa boikepo, le go hunolola dikgole tsa jokwe, le go leseletsa bapatikwi go tsamaya fela, le gore lo robe dijokwe tsotlhe?


text:
A ga se go abela ba ba bolailweng ke tlala dijo tsa gago, le go lere mo ntlong ya gago bahumanegi ba ba latlhegileng? O re o bona yo o sa aparang a ga se gore o mo apese? Le gore o se iphitlhele bone ba e leng nama ya gago?


text:
“Foo lesedi la gago le tlaa betlama jaaka phepafalo ya moso, le go fola ga gago go tlaa runya ka bonako; le tshiamo ya gago e tlaa go etelela pele; le kgalalelo ya ga Jehofa e tlaa nna tshimega ya gago.


text:
Foo o tlaa bitsa, mme Jehofa o tlaa go araba; o tlaa goa, mme o tlaa re: ‘Ke fano.’ “Fa o tlosa jokwe mo gare ga gago, le go supa ka monwana, le go bua ka boikepo;


text:
le gone fa o ntshetsa yo o bolailweng ke tlala pelo ya gago, le yo o bogisiwang fa o mmusetsa pelo; foo lesedi la gago le tlaa tlhaba mo lefifing, le bosabonaleng jwa gago bo tlaa nna jaaka motshegare;


text:
Jehofa o tlaa nna mogogi wa gago ka gale le ka gale, a go busetsa pelo mo leubeng, a thatafatsa marapo a gago; mme o tlaa nna jaaka tshimo e e nosiwang, le jaaka motswedi wa metsi, o metsi a one a sa feleng.


text:
Bone ba e tlaa bong e le ba gago ba tlaa aga marope a bogologolo; o tlaa tsosolosa metheo ya ditshika di le dintsi; mme o tlaa bidiwa Momamatleledi wa phatlha, Motsosolosi wa ditsela gore go nnwe mo go tsone.


text:
“Fa o faposa lonao lwa gago mo go gateng Sabata, o sa dire kgatlhego ya gago ka letsatsi la me le le itshepileng; mme o raya Sabata o re: O monate, le se se itshepileng sa ga Jehofa o re; se a tlotlega; mme fa o mo tlotla o sa ye le mekgwa e e leng ya gago, o sa bone kgatlhego e e leng ya gago, o sa bue mafoko a e leng a gago;


text:
foo, o tlaa ijesa monate mo go Jehofa; mme ke tlaa go palamisa mafelo a godimo a lefatshe; ke tlaa go otla ka boswa jwa ga Jakobe rraago, gonne molomo wa ga Jehofa o buile.”


text:
Bonang, letsogo la ga Jehofa ga le a khutshwafala, go re ga le kake la boloka; le tsebe ya gagwe ga e a kabala, go re ga e kake ya utlwa.


text:
Maikepo a lona a lomologantse fa gare ga lona le Modimo wa lona; le maleo a lona a lo subetse sefatlhogo sa one gore a gane go utlwa.


text:
Gonne diatla tsa lona di leswe ka madi, le menwana ya lona ka boikepo; dipounama tsa lona di buile maaka; diteme tsa lona di pepedumapepeduma boikepo.


text:
Ga go na ope yo o isang tshekong ka tshiamo, ga go na ope yo o buelelang kgang mo boammaaruring; ba ikanya boithamako, ba bua maaka; ba ima bosenyi, ba belega boikepo.


text:
Ba tototsha mae a šaušawane, ba loga bobi jwa segokgo; yo o jang mae a bone a swe, le le le phatlakantsweng le tswe legwere.


text:
Mabi a bone ga a ketla a tswa diaparo, le gone ga ba ketla ba ikapesa ka ditiro tsa bone; ditiro tsa bone ke ditiro tsa boikepo; tiro ya thubakanyo e mo diatleng tsa bone.


text:
Dinao tsa bone di sianela kwa bosuleng, ba itlhaganelela go tsholola madi a a se nang molato; megopolo ya bone ke megopolo ya boikepo; tshwafalo le tshenyego di mo motlhaleng wa bone.


text:
Tsela ya kagiso ga ba e itse; ga go na tshiamo mo metlhaleng ya bone; ba itshokamiseditse ditselana; le fa e le mang yo o tsamayang mo go tsone ga a ke a itse kagiso.


text:
Ke gone ka moo katlholo e ntseng kgakala le rona, le tshiamo ga e re fitlhele; re batla lesedi, mme re bona lefifi fela; re batla phatsimo mme, re tsamaya mo go sa bonaleng fela.


text:
Re apaapa lomota jaaka difofu; ee, re apaapa jaaka ba ba se nang matlho; re tlauma motshegare jaaka fa go le lotlatlana; mo go ba ba dingware re ntse jaaka batho ba ba suleng fela.


text:
Re kgorotla rotlhe jaaka dibera, re lela mo go botlhoko jaaka maeba; re batla katlholo, mme ga go na epe; re batla poloko, mme e ntse kgakala le rona.


text:
Gonne ditlolo tsa rona di ntsifetse fa pele ga gago, le maleo a rona a supa ka ga rona; gonne ditlolo tsa rona di na le rona, mme ka ga maikepo a rona re a a itse;


text:
ka go tlola, le ka go itatola Jehofa, le ka go fapoga go latela Modimo wa rona, ka go bua patiko le tsuololo, ka go ithwala le go ntsha mafoko a maaka a a tswang mo pelong.


text:
Katlholo e tenegetse kwa morago, le tshiamo e emetse kwa kgakala; gonne boammaaruri bo ole mo mmileng, le thokgamo ga e kake ya tsena.


text:
Ee, boammaaruri bo a tlhokafala; mme yo o kgaoganang le bosula o itshemela go thopiwa; Jehofa o na a go bona, mme ga mo itumolola fa go se na katlholo.


text:
Mme a bona fa go se na monna ope, mme a gakgamala fa go se na morapeledi; ke gone ka moo letsogo la gagwe ka esi la mo leretse poloko; tshiamo ya gagwe yone ya mo tshegetsa.


text:
A apara tshiamo jaaka phemo ya sehuba, le tlhoro ya phemo mo tlhogong ya gagwe; a apara diaparo tsa tefetso, le tlhoafalo a e apara jaaka kobo.


text:
Fela ka fa ditiro tsa bone di ntseng ka teng, o tlaa duela fela jalo; baganetsi ba gagwe ka tšarologo, baba ba gagwe ka tuelo; mme ditlhare o tlaa di duela ka tekanyetso.


text:
Jalo ba tlaa boifa leina la ga Jehofa ba le kwa bophirimatsatsi, le kgalalelo ya gagwe ba le kwa botlhabatsatsi; gonne o tlaa tla jaaka noka e e phašametsegang, e go hema ga Jehofa go e phašametsang.


text:
“Ka ga me, ke yone kgolagano ya me nabo,” go bua Jehofa; “mowa wa me o o mo go wena, le mafoko a me a ke a tsentseng mo molomong wa gago, ga di ketla di tloga di tswa mo molomong wa gago, le fa e le mo molomong wa bana ba gago, le fa e le mo molomong wa bana ba bana ba gago, go tloga fano gompiyeno, go ya bosakhutleng,” go bua Jehofa.


text:
Gonne bona, lefifi le tlaa bipa lefatshe, le lefifi le lentshontsho le tlaa bipa ditšhaba; mme wena Jehofa o tlaa go tlhabela, le kgalalelo ya gagwe e tlaa bonala mo go wena.


text:
Tsholetsa matlho a gago o lebe, o kobakobe; ba phuthega botlhe mmogo ba tla kwa go wena; bomorwao ba tla, ba tswa kgakala, le bomorwadio ba tlaa tsholwa ka mabogo.


text:
Foo o tlaa ba bona ka boipelo, mme pelo ya gago e tlaa tlala boitumelo; gonne letlotlo la lewatle le tlaa busediwa kwa go wena, mahumo a merafe a tlaa tla kwa go wena.


text:
Dikamela di tlaa go khurumetsa ka bontsi, dikamelana tsa Midiane le Efa; Bašeba ba tlaa tla botlhe; ba tlaa lere gouta le maswalo, ba tlaa bolela dipako tsa ga Jehofa.


text:
Matsomane otlhe a Ketare a tlaa phuthegela kwa go wena, diphelefu tsa Nebaiothe di tlaa go direla; di tlaa tla mo sebesong sa me ka tebosego, mme ke tlaa galaletsa ntlo ya kgalalelo ya me.


text:
Ruri ditlhake di tlaa nteta, le dikepe tsa Tarešiše pele, go lere bomorwao ba tswa kgakala, le selefera sa bone le gouta ya bone nabo, ka ntlha ya leina la ga Jehofa Modimo wa gago, le ka ntlha ya Moitshepi wa Iseraele, ka gobo a go galaleditse.


text:
Baeng ba tlaa tsosa ba aga dithako tsa gago, le dikgosi tsa bone di tlaa go direla; gonne ke ne ka go betsa mo tšhakgalong ya me, mme mo botsalanong jwa me ke go utlwetse botlhoko.


text:
Dikgoro tsa gago le tsone di tlaa nna di bulegile ka gale le ka gale; ga di ketla di tswalwa motshegare le bosigo; gore batho ba tlise mo go wena mahumo a merafe, le dikgosi tsa bone di tlaa gogwa nabo.


text:
Gonne morafe o o tlaa ganang go go direla, le bogosi, ba tlaa nyelela; ee, merafe eo, e tlaa senyediwa ruri.


text:
Kgalalelo ya Lebanone e tlaa tla mo go wena, setlhare sa mophane le sa mogonono di le mmogo le monato; go ntlefatsa felo ga me ga boitshepo, mme ke tlaa galaletsa felo ga dinao tsa me.


text:
Bomorwaa bone ba ba kileng ba ne ba go patika ba tlaa tla ba go ikobetse; botlhe ba ba kileng ba ne ba go nyatsa, ba tlaa khutšhama fa dipatong tsa dinao tsa gago; mme ba tlaa go raya leina ba re: Motse wa ga Jehofa, Sione wa Moitshepi wa Iseraele.


text:
E re ka o ntse o tlhadilwe o ilwa, ga tsamaya ope a se ka a go ralala, ke tlaa go dira go nna boitlotlomatso jo bo sa khutleng, boitumelo jwa ditshika di le dintsi.


text:
Le gone o tlaa anya maši a merafe, o tlaa anya a dikgosi; mme o tlaa itse fa Nna Jehofa ke le Mmoloki wa gago, le Morekolodi wa gago, Mothata wa ga Jakobe.


text:
Mo boemong jwa kgotlho ke tlaa lere gouta, le kgotlho boemong jwa logong, ke lere selefera boemong jwa tshipi, le tshipi boemong jwa maje; ke tlaa dira maotlana a gago kagiso, le badirisi ba gago tshiamo.


text:
Go thubaka ga go ketla go tlhola go utlwala mo lefatsheng la gago, le fa e le tshwafatso kgotsa tshenyo mo teng ga melelwane ya gago; o tlaa raya dithako tsa gago leina o re: Poloka, le dikgoro tsa gago o re: Pako.


text:
Letsatsi ga le ketla le tlhola e le lesedi la gago motshegare, le kgwedi ka go phatsima ga e ketla e go naya lesedi; mme Jehofa o tlaa nna lesedi la gago le le sa khutleng; le Modimo wa gago o tlaa nna kgalalelo ya gago.


text:
Letsatsi la gago ga le ketla le tlhola le phirima, le kgwedi ya gago ga e ketla e tlhola e kotlomela; gonne Jehofa o tlaa nna lesedi la gago le le sa khutleng, mme malatsi a khutsafalo a gago a tlaa bo a khutlile.


text:
Batho ba gago le bone ba tlaa nna tshiamo botlhe, ba tlaa rua lefatshe ka bosenabokhutlo; e le kala ya go tlhongwa ga me, e le tiro ya diatla tsa me, gore ke tle ke galalediwe.


text:
Yo monnye o tlaa tla a nna sekete, le yo mmotlana a nna morafe o o thata; nna Jehofa ke tlaa go akofisa mo motlheng wa gone.


text:
Mowa wa Morena Modimo o mo go nna; gonne Jehofa o ntloleditse go rerela ba ba pelonolo mafoko a a molemo; o nthomile gore ke fape ba ba pelo di phatlogileng, go bolelela batshwarwa kgololo, le ba ba golegilweng, go re ntlo ya kgolegelo e budilwe.


text:
Go bolela ngwaga o o lebosegang wa ga Jehofa, le letsatsi la pusoloso ya Modimo wa rona; go gomotsa botlhe ba ba hutsafetseng;


text:
go laolela ba ba hutsafetseng mo Sione, go ba naya mokgabo wa ditšheše boemong jwa melora, lookwane lwa boitumelo boemong jwa khutsafalo, seaparo sa pako mo boemong jwa mowa wa ngodiego; gore ba bidiwe ditlhare tsa tshiamo, tse di tlhomilweng ke Jehofa, gore a galalediwe.


text:
Ba tlaa aga marope a magologolo, ba tlaa tsosolosa fa go swafetseng ga pele, ba tlaa mamatlelela metse e e kgakgabetseng marope a ditshika di le dintsi.


text:
Baeng ba tlaa ema ba fudisa matsomane a lona, ba ditšhaba ba tlaa nna balemedi ba lona le babaakanyetsi ba lona ba mafine.


text:
Lona lo tlaa bidiwa baperesiti ba ga Jehofa; batho ba tlaa lo bitsa badiredi ba Modimo wa rona; lo tlaa ja mafumo a merafe, lo tlaa itlotla ka kgalalelo ya yone.


text:
Mo boemong jwa ditlhong tsa lona lo tlaa amogela sebedi; mme mo boemong jwa tsielo ba tlaa itumela mo kabelong ya bone; ke gone ka mo ba tlaa ruang sebedi mo lefatsheng la bone; boitumelo jo bo sa khutleng bo tlaa nna mo go bone.


text:
Gonne nna Jehofa ke rata tshiamiso, ke ila bogodu bo na le boikepo; ke tlaa ba naya maduo a bone mo boammaaruring, ke dira kgolagano e e sa khutleng nabo.


text:
Losika lwa bone lo tlaa itsiwe mo merafeng le matlhogela a bone mo ditšhabeng; botlhe ba ba ba bonang ba tlaa ba dumela fa e le bone losika lo Jehofa o lo segofaditseng.


text:
Ke tlaa itumela thata mo go Jehofa, mowa wa me o tlaa ipela mo Modimong wa me, ka o nkapesitse diaparo tsa poloko, o mpipile ka kobo ya tshiamo, jaaka monyadi o tle a ikgabise ka mokgabo wa ditsheše, le jaaka monyadwi a tle a ikgabise ka mekgabo ya gagwe e e tsabakelang.


text:
Gonne jaaka lefatshe le tle le ntshe go kukunya ga lone, le jaaka tshimo e tle e tlhabise dijalo tsa yone; jalo Morena Modimo o tlaa tlhogisa tshiamo le pako fa pele ga merafe yotlhe.


text:
Ka ntlha ya Sione ga nketla ke didimala, le ka ntlha ya Jerusalema ga nketla ke itapolosa, go tsamaya tshiamo ya gagwe e tswela kwa ntle jaaka phatsimo, le poloko ya gagwe jaaka lobone lo lo tukang.


text:
Merafe e tlaa bona tshiamo ya gago, le dikgosi tsotlhe kgalalelo ya gago, mme o tlaa retwa ka leina le leša le molomo wa ga Jehofa o tlaa le go rayang.


text:
Le gone o tlaa nna serwalo sa bogosi se sentle mo seatleng sa ga Jehofa, le mofapatlhogo wa segosi mo seatleng sa Modimo wa gago.


text:
Ga o ketla o tlhola o bidiwa Molatlhiwa; le gone lefatshe la gago ga le ketla le tlhola le bidiwa Marope; mme wena o tlaa bidiwa Hefesiba, le lefatshe la gago le tlaa bidiwa Beula, gonne Jehofa o kgatlhega thata mo go wena, le lefatshe la gago le tlaa nyalwa.


text:
Gonne jaaka lekau le tle le nyale kgarebane, jalo bomorwao ba tlaa go nyala; le jaaka monyadi a tle a itumelele monyadwi, Modimo wa gago o tlaa itumelela wena fela jalo.


text:
Ke tlhomile balebedi mo dithakong tsa gago wena Jerusalema, ga ba ketla ba didimala gope motshegare le bosigo, lona ba lo leng bagakolodi ba ga Jehofa.


text:
Go se ka ga itapolosa lona, le ene lo se ka lwa mo lesa a itapolosa, go tsamaya a tlhomamisa, le go tsamaya a dira Jerusalema pako mo lefatsheng pele.


text:
Jehofa o ikanne ka seatla sa gagwe se segolo le ka letsogo la thata ya gagwe, a re: “Ruri ga nketla ke tlhola ke ntsha mabele a gago go nna dijo tsa baba ba gago; le gone baeng ga ba ketla ba nwa bojalwa jwa mofine jwa gago, jo o ineileng letsapa ka ga jone.


text:
Mme bone ba ba a roretseng mo disoeng ba tlaa a ja, ba baka Jehofa; le ba ba hodileng ba tlaa bo nwela mo malwapeng a felo ga me ga boitshepo.”


text:
Tsenang, tsenang ka dikgoro; baakanyang tsela ya batho; tlhatlosang, tlhatlosang tsela ya mheru; olang maje; tsholeletsang ditšhaba mokgele.


text:
Bonang, Jehofa o boletse le kwa sekhutlong sa lefatshe, a re: Rayang morwadia Sione lo re: “Bona, Poloka ya gago o etla, bona, tuelo ya gagwe o na nayo, le maduo a gagwe a fa pele ga gagwe.”


text:
Mme ba tlaa ba raya ba re: Batho ba ba boitshepo, Barekolodiwi ba ga Jehofa; mme wena o tlaa bidiwa Mmatlilwi, Motse o o sa tlogelwang.


text:
E mang yo, yo o tswang kwa Etome, a le diaparo tse di bohibidu jo bo mokgona, a tswa kwa Bosera? Yo o galalelang ka diaparo tsa gagwe, a sepela mo bogolong jwa thata ya gagwe? “Ke nna yo ke buang mo tshiamong, ke le mothata mo go bolokeng.”


text:
Ke ka ntlha yang fa e bo ne ne o le diaparo tse di bohibidu, o le diaparo tse di ntseng jaaka tsa yo o gatang sedibeletso sa bojalwa jwa mofine?


text:
“Ke gatile sedibeletso sa bojalwa jwa mofine ke le nosi fela; mme go ne go se na ope wa ditšhaba le nna; ee, ke ba gatile mo boraleng jwa me, ke ba sobotlile mo tšarologong ya me; madi a bone a mahibidu a gasegetse diaparo tsa me, ke bile ke hubiditse diaparo tsa me tsotlhe fela.


text:
Mme ka leba, mme go ne go se na ope yo o thusang; mme ka gakgamala ka go se na ope yo o tshegetsang; ke gone ka mo letsogo la me ka nosi la nteretse poloko, le tšarologo ya me ya ntshegetsa.


text:
Ka gataka ditšhaba ka bogale jwa me, ka ba taga mo tšarologong ya me; mme madi a mahibidu a bone ka a tshololela fa fatshe.”


text:
Ke tlaa umaka mapelonomi a lorato a ga Jehofa, le dipako tsa ga Jehofa ka fa dilong tsotlhe tse Jehofa o di re neileng; le molemo o mogolo wa gagwe ka ga ntlo ya Iseraele, o o o ba neileng ka fa mautlwelong botlhoko a gagwe, le ka fa bontsing jwa mapelonomi a gagwe a lorato.


text:
Gonne a re: “Ruri, ke batho ba me, ke bana ba ba se ketlang ba dira ka boferefere;” jalo a nna mmoloki wa bone.


text:
Mo dipogisong tsotlhe tsa bone le ene a bogisiwa, moengele wa gagwe yo o emelang ene, a ba boloka; a ba rekolola ka lorato lwa gagwe, le ka pelotlhomogi ya gagwe; a ba belega, a ba sikara ka malatsi otlhe a bogologolo.


text:
Mme ba ne ba tsuolola ba utlwisa mowa wa gagwe o o boitshepo botlhoko; ke gone o ne a fetoga a nna mmaba wa bone, ene ka esi a tlhabana nabo.


text:
Foo a gakologelwa malatsi a bogologolo, Moše, le batho ba gagwe, a re: O kae yo o kileng a ba tlhatlosa mo lewatleng a na le badisa ba letsomane la gagwe? O kae ene yo o ne a tsenya mowa wa gagwe o o boitshepo fa gare ga bone?


text:
A tsamaisa letsogo la gagwe le le galalelang ka fa ntlheng ya letsogo le legolo la ga Moše? A tsetsereganya metsi fa pele ga bone, go itirela leina le le sa khutleng?


text:
Jaaka matlhape a a fologelang mo mokgatšheng, mowa wa ga Jehofa wa ba ikhutsisa; o ne wa goga batho ba gago jalo go itirela leina le le galalelang.


text:
Okomela o le mo legodimong, mme o bone o le mo bonnong jwa gago jo bo boitshepo, le jwa kgalalelo ya gago; tlhoafalo ya gago e kae, le ditiro tsa gago tsa nonofo? Go tlhologelelwa ga mala a gago go ikgogonne, le one mapelotlhomogi a gago ka ga me.


text:
Gonne o rraetsho, le fa Aberahame a sa re itse, le Iseraele a sa re dumele; wena Jehofa o rraetsho: Morekolodi go tswa bosenangtshimologo ke leina la gago.


text:
Ana Jehofa o a bo o re faposetsang ditsela tsa gago, dipelo tsa rona o di thatafaletsang poifo ya gago? Bowa ka ntlha ya batlhanka ba gago, ditso tsa boswa jwa gago.


text:
Batho ba gago ba ba boitshepo ba ne ba bo rua ka lobakanyana fela; baganetsi ba rona ba gatakile felo ga gago ga boitshepo.


text:
Re fetogile re ntse jaaka batho ba o e seng o ke o ba laole gope; jaaka ba ba neng ba sa bidiwa ka leina la gago.


text:
jaaka fa molelo o tshuba ditlharapana, le jaaka molelo o bedisa metsi; gore o itsise baganetsi ba gago leina la gago, gore merafe e tle e rorome fa pele ga gago.


text:
E rile o dira dilo tse di boitshegang thata, tse re se kang ra di lebelela gope, o ne wa fologa, mme dithaba tsa nyera ka sebonalo sa gago.


text:
Gonne e sa le bogologolo batho ga ba ise ba ke ba utlwe, le fa e le go tlhwaisa ka tsebe, le leitlho ga le ise le ke le bone Modimo o o direlang ene yo o o lebelelang, fa e se wena fela.


text:
O a tle o kgatlhane le ene yo o itumelang a ba a dira tshiamo, ba ba go gakologelwang mo mekgweng ya gago; bona, o ne o galefile, mme ra leofa; re sa le re nna mo go tsone ka lobaka lo loleele, mme a rona re tlaa bolokwa?


text:
Gonne rotlhe re ntse jaaka motho yo o leswe, le ditshiamo tsotlhe tsa rona di ntse jaaka seaparo se se tsenyeng maswe; mme rotlhe re swaba fela jaaka lekakaba; le maikepo a rona, jaaka phefo, a re tsubulela koo fela.


text:
Mme ga go na ope yo o bitsang leina la gago, yo o itlotloanyang gore a go tshware; gonne o re subetse sefatlhogo sa gago, o re nyeleditse ka maikepo a rona.


text:
Jaana Jehofa, o rraetsho; rona re letsopa, mme wena o mmopi wa rona; rona rotlhe re tiro ya seatla sa gago.


text:
O se ka wa šakgala thatathata, Jehofa, le gone o se ka wa gakologelwa boikepo ka bosakhutleng; bona, o lebe, re a go rapela, re batho ba gago rotlhe.


text:
Metse ya gago e e boitshepo e fetogile, e ntse naga fela; Sione o fetogile o ntse naga fela, Jerusalema ke marope fela.


text:
Ntlo ya rona e e boitshepo e ntle, e borraetsho ba ne ba go baka mo go yone, e fisitswe ka molelo, le dilo tsotlhe tsa rona tse di eletsegang di kgakgabetse fela.


text:
A o tlaa ikgogona ka ntlha ya tsone dilo tse, Jehofa? A o tlaa didimala fela, o ba o re bogisa mo go botlhoko thata?


text:
“Go bodiwa ka ga me ke bone ba ba se kang ba ntshenka gale; ke bonwa ke ba ba se kang ba mpatla; ke reile morafe o o no o sa bidiwa ka leina la me, ka re: ‘Ke fano, ke fano!’


text:
Ke tlhotse letsatsi lotlhe ke otlololetse batsuolodi mabogo a me, e le ba ba tsamayang ka tsela e e seng molemo, ka fa megopolong e e leng ya bone fela.


text:
E le batho ba ba nthumolang ka gale ba le fa pele ga matlho a me, ba isa ditlhabelo mo masimong, ba fisetsa maswalo mo makoteng;


text:
e le ba ba dulang mo diphupung, ba lala mo mafelong a boiphitlho; e le ba ba jang nama ya kolobe, mme le moro wa dilo tse di makgapha o mo dijaneng tsa bone:


text:
E le ba ba reng: ‘Emelang koo, se nkatamele, gonne ke boitshepo bogolo go wena;’ bao ke mosi mo dinkong tsa me, ke molelo o o tukang letsatsi lotlhe fela.


text:
“Bona, go kwadilwe fa pele ga me: Ga nketla ke didimala, mme ke tlaa ntsha maduo, ee, ke tlaa ntsha maduo, ke a ba tsenya mo sehubeng, e bong,


text:
maikepo a lona ka losi, le maikepo a borra ba lona mmogo, go bua Jehofa, ba ba fisitseng maswalo mo dithabeng ba ntlhapaditse mo makhubung; ke gone ka moo ke tlaa lekanyetsang tiro ya bone pele mo sehubeng sa bone.”


text:
Go bua jaana Jehofa, a re: “Jaaka bojalwa jwa mofine jo boša bo tle bo fitlhelwe mo leroseng, mme mongwe a tle a re: ‘Se le senye, gonne lesego le mo go lone.’ Le nna ke tlaa dira jalo ka ntlha ya batlhanka ba me, gore ke se ka ka ba senya botlhe.


text:
Mme ke tlaa ntsha losika lo tswa mo go Jakobe, le mo go Juta ke tlaa ntsha morui wa dithaba tsa me; mme baitshenkedwi ba me ba tlaa di rua, le batlhanka ba me ba tlaa aga teng.


text:
Sharone o tlaa nna lesaka la matsomane, le mokgatšha wa Akore e tlaa nna mabothelo a matlhape a batho ba me ba ba mpatlileng.


text:
“Mme lona ba lo tlogelang Jehofa, ba lo lebalang thaba ya me e e boitshepo, ba lo baakanyetsang modimo wa Maswalo lomati lwa bojelo, le ba lo thelelang modimo wa Ditaolela bojalwa jwa mofine jo bo tswaisitsweng;


text:
ke tlaa lo neelela tšhaka, mme lo tlaa ikobela kgailo; ka go bo e rile ke bitsa lwa se ka lwa araba; e rile ke bua lwa se ka lwa utlwa; mme lwa dira se se bosula mo matlhong a me, lwa itshenkela sone se ke sa se itumelelang.”


text:
Ke gone go bua Morena Modimo jaana, a re: “Bonang, batlhanka ba me ba tlaa ja, mme lona lo tlaa bolawa ke tlala; bonang, batlhanka ba me ba tlaa nwa, mme lona lo tlaa nyorwa; bonang, batlhanka ba me ba tlaa itumela, mme lona lo tlaa tlhajwa ke ditlhong.


text:
Bonang, batlhanka ba me ba tlaa opela ka go thama ga pelo, mme lona lo tlaa lela ka go jewa ke moetlo mo moeng, le ka bohutsana jwa pelo lo tlaa bokolela.


text:
Lo tlaa tlogelela baitshenkedwi ba me leina la lona e le phutso, mme Morena Modimo o tlaa go bolaya; mme batlhanka ba gagwe o tlaa ba raya leina le sele;


text:
go bo go tle go re, yo o itshegofatsang mo lefatsheng o tlaa itshegofatsa ka Modimo wa boammaaruri; le yo o ikanang mo lefatsheng o tlaa ikana ka Modimo wa boammaaruri; gonne ditshwenyego tsa pele di lebetswe, le ka go bo di subetswe matlho a me.


text:
“Gonne, bonang, ke tlhola magodimo a maša, le lefatshe le leša; mme dilo tsa pele ga di ketla di gakologelwa, le fa e le go tla mo mogopolong.


text:
Lona lo ipele, lo itumele ka bosakhutleng mo go se ke se tlholang; gonne ke tlhola Jerusalema go nna boipelo, le batho ba gagwe go nna boitumelo.


text:
Ke tlaa ipela ka Jerusalema, ke ja monate mo bathong ba me; mme lentswe la selelo ga le ketla le tlhola le utlwiwa mo go ene, le fa e le lentswe la go gala.


text:
Ga go ketla go tlhola go nna gone losea lwa malatsi a mannye, le fa e le monna mogolo yo o iseng a bone botlalo jwa malatsi a gagwe; gonne ngwanyana o tlaa swa a le dinyaga di le lekgolo, mme moleofi yo o tlaa bong a le dinyaga di le lekgolo o tlaa bo a hutsegile.


text:
Ga ba ketla ba aga, mme go nne o sele; ga ba ketla ba tlhoma, mme go je o sele; gonne jaaka malatsi a setlhare a ntse, malatsi a batho ba me a tlaa nna jalo, mme baitshenkedwi ba me ba tlaa ja tiro ya diatla tsa bone ka monate, ka lobaka lo loleele.


text:
Ga ba ketla ba kgokgolela lefela, le fa e le go tsholela thekisego bana; gonne bone ke losika lwa basegofadiwi ba ga Jehofa, le matlhogela a bone nabo.


text:
Go tlaa dirafala go re, pele ba e se ba bitse, ke tlaa araba; mme ba tlaa re ba sa ntse ba bua ke utlwe.


text:
Phiri e tlaa ja mmogo fela le kwanyana, le tau e tlaa ja lotlhaka jaaka kgomo; mme lorole e tlaa nna dijo tsa noga. Ga di ketla di utlwisa botlhoko, le fa e le go senya mo thabeng e e itshepileng ya me yotlhe fela,” go bua Jehofa.


text:
Go bua jaana Jehofa, a re: “Legodimo ke setulo sa me sa bogosi, mme lefatshe ke sebeo sa me sa dinao; lo tlaa nkagela ntlo e e ntseng jang? Le felo ga boikhutso jwa me e tlaa nna gofe?


text:
Gonne dilo tse tsotlhe seatla sa me se di dirile, jalo dilo tse tsotlhe tsa tla tsa nna, go bua Jehofa; mme motho ke yo, yo ke tlaa lebang kwa go ene, e bong ene yo o humanegileng, a le mowa o o ngomogileng, mme a roroma ka lefoko la me.


text:
“Yo o bolayang kgomo o ntse jaaka yo o bolayang motho; yo o isang kwanyana setlhabelo, o ntse jaaka yo o komolang ntša thamo; yo o supelang seromololo, jaaka yo o supelang madi a kolobe; yo o fisang maswalo jaaka yo o segofatsang modimo wa sesetwa, ee: ba itebalebetse mekgwa e e leng ya bone, le mowa wa bone o kgatlhega thata mo dilong tsa bone tse di makgapha.


text:
Le nna ke tlaa itebalebela diphoro tsa bone, ke tlaa tlisa dipoifo tsa bone mo go bone; gonne e rile ke bitsa, ope a se ka a araba, e rile ke bua, ba se ka ba utlwa; mme ba ne ba dira se se bosula mo matlhong a me fela, ba itshenkela se ke sa natefelwang ke sone.”


text:
Utlwang lefoko la ga Jehofa, lona ba lo roromang ka lefoko la gagwe: “Bomorwa rraeno ba ba lo tlhoileng, ba lo latlhetse kwa ntle ka ntlha ya leina la me, ba rile: ‘A Jehofa a galalediwe, gore re tle re bone boitumelo jwa lona;’ mme ba tlaa tlhajwa ke ditlhong.


text:
“Go tumo ya pheretlho e e tswang mo motseng, tumo e e tswang mo tempeleng, tumo ya ga Jehofa yo o ntshetsang baba ba gagwe maduo a a ba lekanyeng.


text:
“E rile a ise a ikutlwe ditlhabi a khubama; e rile motlotsedi wa gagwe o ise o tle, a belega ngwana wa mosimane.


text:
Mang yo o kileng a utlwa selo se se ntseng jalo? Mang yo o bonyeng tse di ntseng jalo? A lefatshe le ka tsalwa ka letsatsi le le lengwe fela? A morafe o ka belegelwa gongwe fela? Gonne e rile Sione a sa ntse a ikutlwa ditlhabi a ba a belega bana ba gagwe.


text:
A ke tlaa kukuntsha, mme ke se ka ka belegisa?” Go bua Jehofa: “Nna yo ke belegisang, a ke tlaa tswala sebopelo?” Go bua Modimo wa gago.


text:
“Itumeleng le Jerusalema, lo bo lo ipele ka ntlha ya gagwe, lona lotlhe ba lo mo ratang; itumeleng nae ka moduduetso, lona lotlhe ba lo mo lelelang;


text:
gore lo tle lo anye lo kgore mabele a gagwe a a nametsang pelo; gore lo tle lo game lo napole, mme lo thethebale thata ka letlotlo la kgalalelo ya gagwe.”


text:
Gonne go bua jaana Jehofa, a re: “Bona, ke tlaa anamisetsa kagiso kwa go ene jaaka noka, le kgalalelo ya merafe jaaka nokana e e penologelang kwa ntle, gore lo tomane lo nwe teng; lo tlaa tsholwa ka noka, lo tlaa akgolwa mo mangoleng.


text:
Fela jaaka mongwe yo mmaagwe o mo gomotsang, nna ke tlaa lo gomotsa jalo; mme lo tlaa gomotsega mo Jerusalema.”


text:
Mme lo tlaa go bona, le pelo tsa lona di tlaa itumela, marapo a lona a tlaa kgaba jaaka bojang jo botalana; mme seatla sa ga Jehofa se tlaa itsiwe ntlheng ya batho ba gagwe, mme o tlaa gakalela baba ba gagwe.


text:
Gonne bonang, Jehofa o tlaa tla ka molelo, le dikara tsa gagwe di tlaa nna jaaka sefefo; a tla go ntsha bogale jwa gagwe ka tšarologo, le kgalemo ya gagwe ka dikgabo tsa molelo.


text:
Gonne Jehofa o tlaa emela kgang ka molelo le ka tšhaka ya gagwe, o tlaa bua le nama yotlhe; mme bagaidiwi ba ga Jehofa ba tlaa nna bantsi.


text:
“Ba ba iitshepisang ba intlafaletsa go ya mo masimong ba bopeletse, ba ja nama ya kolobe, le se se makgapha, le peba; bone ba tlaa khutla mmogo, go bua Jehofa.


text:
“Gonne ke a di itse ditiro tsa bone, le megopolo ya bone; lobaka lo etla lo ke tlaa phuthang merafe yotlhe le diteme ka lone, mme ba tlaa tla, ba tla bona kgalalelo ya me.


text:
Ke tlaa tlhoma sesupo mo go bone; mme ba ba falolang mo go bone ke tlaa ba roma kwa merafeng, kwa Tarešiše, le kwa Pule le Lute, e le ba ba itseng go laela bora, kwa Tubale, le Jafane, kwa ditlhakeng tse di kgakala, kwa ba iseng ba ke ba utlwe tumedi ya me, le gone ba ise ba bone kgalalelo ya me; mme ba tlaa kakanya kgalalelo ya me mo merafeng.


text:
Ba tlaa lere bomorwa rraeno botlhe, ba ba ntsha mo merafeng yotlhe, go nna tshupelo kwa go Jehofa, ba tla ka dipitse le mo dikareng, le ka difata, le ka dimmoulo, le ka dikamelana tse di fefogang, ba tla mo Jerusalema, mo thabeng ya me e e boitshepo, go bua Jehofa, jaaka bana ba Iseraele ba tle ba tlise tshupelo ka sejana se sentle mo ntlong ya ga Jehofa.


text:
“Gonne jaaka magodimo a maša a ke tlaa a dirang a tlaa sala a ntse fa pele ga me, le lefatshe le leša, losika lwa lone lo tlaa sala lo ntse jalo, le leina la lone jalo,” go bua Jehofa.


text:
“Go tlaa dirala, go re, go tloga mo kgweding e ntšha nngwe go ya kwa go e nngwe, le mo Sabateng mongwe go ya kwa go o mongwe, nama yotlhe e tlaa tla go obama fa pele ga me,” go bua Jehofa.


text:
“Ba tlaa tsamaela kwa ntle ba ya go bona ditoto tsa batho ba ba dirileng ditlolo fa pele ga me; gonne seboko sa bone ga se ketla se swa. Le gone molelo wa bone ga o ketla o tingwa; mme ba tlaa nna se se tsitlisang marapo mo bathong botlhe fela.”


text:
Mafoko a ga Jeremia morwa Hilekia, wa baperesiti ba ba neng ba le kwa Anathothe mo lefatsheng la Benjamine,


text:
yo lefoko la ga Jehofa le kileng la tla kwa go ene mo metlheng ya ga Josia morwa Amone, kgosi ya Juta, ka ngwaga wa 13 wa puso ya gagwe.


text:
Le gone la tla mo metlheng ya ga Jehoiakime morwa Josia, kgosi ya Juta; go ya bofelong jwa ngwaga wa 11 wa ga Setekia morwa Josia, kgosi ya Juta; go ya kwa go tlosiweng ga ba Jerusalema ba le ditshwarwa ka kgwedi ya botlhano.


text:
“E rile ke ise ke go bopele mo sebopelong ka bo ke go itse, le o ise o tswe mo sebopelong ka bo ke go itshepisitse; ke go laoletse go nna moperofeti mo merafeng.”


text:
Mme Jehofa a nthaya a re: “Se re: ‘Ke ngwanyana fela’; gonne le fa e le bomang ba ke tlaa go romang kwa go bone o na le go ya fela, mme le fa e le eng se ke se go laolelang o na le go se bua fela.


text:
Foo Jehofa a ntsha seatla, mme a nkama molomo; mme Jehofa a nthaya a re: “Bona ke tsentse mafoko a me mo molomong wa gago.


text:
Bona, ke go neile thata mo merafeng le mo magosing gompieno, go kumola le go phalolela fa fatshe, go senya le go ribegetsa; go aga le go tlhoma.”


text:
Gape lefoko la ga Jehofa la tla mo go nna, la re: “Jeremia, o bonang?” Ka re: “Ke bona thupa ya setlhare sa mothamane.”


text:
Foo Jehofa a nthaya a re: “O bonye sentle, gonne ke dibetse lefoko la me ka tlhodumelo go tla ke le dirafatsa.”


text:
Mme lefoko la ga Jehofa la tla mo go nna lwa bobedi, la re: “O bonang?” Ka re: “Ke bona pitsa e tona e e belang ka thata; mme marago a yone a sekametse kwa ntlheng ya botsheka.”


text:
Foo Jehofa a nthaya a re: “Bosula bo tlaa phunyegela banni botlhe ba lefatshe, bo tswa ntlheng ya botsheka.


text:
Gonne bona, ke tlaa bitsa ba makgotla otlhe a magosi a a kwa ntlheng ya botsheka;” go bua Jehofa; mme ba tlaa tla, mme mongwe le mongwe o tlaa tlhoma setulo sa gagwe sa bogosi fa matsenong a dikgoro tsa Jerusalema, le fa tlase ga dithako tsa one mo tikologong, le fa tlase ga metse yotlhe ya Juta.


text:
“Ke tlaa bolela ditshekiso tsa me ka ga boikepo jotlhe jwa bone; ka ba ntatlhile, ba fiseditse medimo e sele maswalo, ba obametse tse e leng ditiro tsa diatla tsa bone fela.


text:
“Ke gone wena o ikokwaele lotheka, o nanoge, o bue nabo tsotlhe tse ke di go laolelang, o se ka wa tseanngwa ke bone, ka nka tla ka go tseanya fa pele ga bone.


text:
Gonne, bona, ka tsatsi leno ke go dirile motse o o thekeleditsweng, le tshipe lore, le dithako tsa kgotlho, kemalano le lefatshe lotlhe, kemalano le dikgosi tsa Juta, kemalano le dikgosana tsa teng, kemalano le baperesiti ba teng, le kemalano le batho botlhe ba lefatshe.


text:
“Ya o kue mo ditsebeng tsa Jerusalema o re: Go bua jaana Jehofa, a re: “Ke gakologetswe ka ga gago, bopelonomi jwa boroba jwa gago, lorato lwa peelelo ya gago; jaaka o ne wa ntshala morago mo nageng mo lefatsheng le le neng le sa lengwa.


text:
Iseraele o ne a le boitshepelo Jehofa, mabutswapele a totafalelo ya gagwe; botlhe ba ba mo jang ba mo fetsa, ba tlaa kaiwa molato; bosula bo tlaa ba wela, go bua Jehofa.”


text:
Go bua jaana Jehofa, a re: “Borraeno ba bonye tshiamololo efe mo go nna, fa e bo ne ne ba ile kgakala le nna, mme ba latetse boithamako, ba thamakafetse jaana?


text:
Le gone ga baa ka ba re: ‘O kae Jehofa yo o re ntshitseng mo lefatsheng la Egepeto; yo o re gogileng a re ralatsa naga, a re goga mo lefatsheng la dikaka le la melete, mo lefatsheng la lokgere le moriti wa loso, mo lefatsheng le ope o sa le ralaleng, le kwa go sa agang ope teng?’


text:
Ka lo lere mo lefatsheng la letlotlo, lwa tla go ja loungo lwa lone, le molemo wa lone; mme e rile lo tsena, lwa leswefatsa lefatshe la me, lwa kgaphafatsa boswa jwa me.


text:
Baperesiti ga ba a ka ba re: ‘Jehofa o kae?’ le ba ba tshwarang molao ba ne ba sa nkitse; le badisa ba ne ba ntlolela, le baperofeti ba perofesa ka Baale, ba sala dilo tse di se nang thuso morago.”


text:
“Ke gone ke tlaa fela ke sa ntse ke ganetsanya le lona,” go bua Jehofa, “le bana ba bana ba lona ke tlaa ganetsanya nabo.


text:
Gonne kgabaganyetsang kwa ditlhakeng tsa Kupero, mme lo bone; lo romele kwa Ketare, lo akanye thata; lo bone, bo go kile ga ne go le tiro nngwe e e ntseng jalo.


text:
A morafe mongwe o kile wa ananya medimo ya one, le mororo e se medimo ya sepe? Mme batho ba me ba anantse se se senang thuso ka kgalalelo ya bone.


text:
Lona magodimo lo gakgamalele selo se, mme lo boife mo go remang marapo, lo swafale thata,” go bua Jehofa.


text:
“Gonne batho ba me ba dirile masula a le mabedi; ba latlhile nna yo ke leng motswedi wa metsi a a tshedileng, mme ba ikgabetse madu, madu a a phunyegileng, a a sa kakeng a tshegetsa metsi ape.”


text:
“Iseraele a o motlhanka? A o motlhanka yo o tsaletsweng mo gae? Ana go ntse jang ka a bile a ntse thopo fela?


text:
Ditau di ntse di mo dumela, di ntshitse dikodu tsa tsone: mme di kgakgabaditse lefatshe la gagwe; metse ya gagwe e fisitswe ka molelo, ga e na banni.


text:
Mme jaanong o na le eng se o se dirang mo tseleng e e yang Egepeto, go nwa metsi a Shihore? Kgotsa o na le eng se o se dirang mo tseleng e e yang Asiria, go nwa metsi a Noka?


text:
Boikepo jwa gago tota bo tlaa go otlhaya, le ditenego tsa gago di tlaa go kgalemela; ke gone itse o bo o bone fa e le selo se se bosula, le se se galakang, jaaka e le fa o latlhile Jehofa Modimo wa gago, e bile go mpoifa go seyo mo go wena, go bua Jehofa Modimo wa masomosomo.”


text:
“Gonne ke sa le ke roba jokwe ya gago bogologolo, ka komoganya dikgolego tsa gago; mme o rile: ‘Ga nketla ke mo direla’; gonne mo thoteng nngwe le nngwe e e godileng, le fa tlase ga setlhare sengwe le sengwe se setala, o ne wa ikoba, wa akafala.


text:
Le fa go ntse jalo ka bo ke ne ke go tlhomile o le mofine o montlentle, o le peo e e siameng ruri; ana o senyegile jang wa nna setlhatshana fela sa mofine o sele mo go nna?


text:
Gonne le fa o itlhapisa ka logolo, mme go itseela molora o le motona, le fa go ntse jalo boikepo jwa gago bo ntse setshubaba fela fa pele ga me”, go bua Jehofa Modimo.


text:
“O ka bua jang, wa re: ‘Ga ke a leswefala, ga ke a latela boBaale?’ Bona mokgwa wa gago mo molapong, itse se o se dirileng; o kamelana e e lobelo e e itsayatsayang motlhala.


text:
O esela ya nageng e e tlwaetseng bogareganaga, e e dupelelang mowa mo keletsong ya yone; mo palogong ya yone e mang yo o ka e sokololang? Tsotlhe tse di e tlhokang ga di ketla di ipolaisa letsapa; e tlaa re mo kgweding ya yone ba tlaa e bona fela.


text:
“O ithibe, gore o se ka wa nna lonao lo lo sa rwalang, le gore o se nne mometso o o lenyora; mme o rile: ‘Ga go na tsholofelo; nnyaa, ka gonne ke ratile baeng, mme ke bone ba ke tlaa ba latelang.’


text:
“Jaaka legodu le tle le tlhajwe ke ditlhong fa le tshwerwe, ba ntlo ya Iseraele ba tlhajwa ke ditlhong jalo; bone le dikgosi tsa bone, le dikgosana tsa bone, le baperesiti ba bone, le baperofeti ba bone;


text:
ba ba rayang logong ba re: ‘O rre’; le lentswe ba re: ‘O ntsetse,’ gonne ba nneile dikotla e seng difatlhogo; mme mo motlheng wa tlalelo ya bone ba tlaa re: ‘Nanoga, o re boloke.’


text:
“E kae medimo ya gago e o e itiretseng? A go nanoge yone, fa e na le go go boloka mo motlheng wa tlalelo ya gago; gonne medimo ya gago e kana ka palo ya metse ya gago, wena Juta.


text:
“Bana ba lona ke ba diteetse lefela; ga baa ka ba amogela thuto epe; tšhaka ya lona tota e biladitse baperofeti ba lona, jaaka tau e e senyang.


text:
Ao losika ke lona, lo bo lo bone lefoko la ga Jehofa. A ke ntse ke ntse jaaka naga fela mo go Iseraele? Kgotsa lefatshe la lefifi le lentsho? Ana batho ba me ba buelang ba re: ‘Re thobile; ga re ketla re tlhola re ya koo go wena’?


text:
A morweetsana o ka lebala mekgabo ya gagwe? Kgotsa monyadwi diaparo tsa gagwe? Le fa go ntse jalo batho ba me ba ntebetse ka malatsi a a se nang palo.


text:
Ana o baakanya jang tsela ya gago o ya go batla lorato! Ke gone ka moo le ba e leng basadi ba ba bosula o ba rutile mekgwa ya gago.


text:
Le mo dikojeng tsa diaparo tsa gago go fitlhelwa madi a bahumanegi ba ba se nang molato; ga o a ba tshwara mo felong fa go phuntsweng ntlo teng, fa e se mo mafelong a otlhe fela.


text:
Le fa go ntse jalo, o rile: ‘Ga ke na molato; ruri bogale jwa gagwe boa bo bo boile mo go nna.’ Bona, ke tlaa seka nao, ka o re: ‘Ga ke a leofa.’


text:
Ana o kgabatlolegelang mo go kanakana, o re o fetola mokgwa wa gago? O tlaa tlhajwa ke ditlhong le ka Egepeto, jaaka o ne wa tlhajwa ke ditlhong ka Asiria.


text:
Le kwa go ene o tlaa tswa o ithwele megono fela, gonne Jehofa o ganne ba o ba ikantseng, mme ga o ketla o tlhogonolofala mo go bone.


text:
“Go tle go twe: “ ‘Fa monna a tlhala mosadi wa gagwe, mme mosadi a tswa mo go ene, a ya a nna mosadi wa monna o sele, a monna o ka ba a boela mo go ene?’ Lefatshe leo a ga le ketla le leswefala thata? Mme wena o dirile boaka le dinyatsi di le dintsi; le fa go ntse jalo, a wa re o boela mo go nna?” go bua Jehofa.


text:
“Tsholeletsa matlho kwa dithoteng tse di loforotlho, mme o bone; kwa go se kang ga lalwa nao gone ke kae? O ba duletse fa ditseleng, jaaka Moarabia mo gareng ga naga; mme o leswefaditse lefatshe ka maakafalo a gago, le ka boikepo jwa gago.


text:
Ke gone ka moo dipula tsa medupe di kganetsweng, go bile go ise go ko go ne pula ya kgogolamoko; le fa go ntse jalo o ne o na le phatla ya seaka, wa gana go tlhajwa ke ditlhong.


text:
“Go tloga mo lobakeng lono a ga o ketla o biletsa kwa go nna, o re: ‘Rara, ke wena mogogi wa bokau jwa me?


text:
A o tlaa nna bogale ka bosakhutleng?’ A o tlaa bo tshegeletsa go ya kwa bokhutlong? Bona o buile, mme o dirile dilo tse di bosula, o bile o dirile go rata ga gago.”


text:
Gape Jehofa o ne a nthaya mo metlheng ya kgosi Josia, a re: “A o bonye se Iseraele mosadi wa motenegi o se dirileng? O palametse kwa thabeng nngwe le nngwe e e godileng, o ile fa tlase ka setlhare sengwe le sengwe se setala, mme o akafaletse teng.


text:
E rile a sena go dira dilo tsotlhe tse, ka re: ‘O tlaa boela mo go nna,’ mme ga a ka a bowa; mme mogolowe mosadi wa molotsana, e bong Juta o ne a go bona.


text:
Ka bona jaaka e rile ke sena go tlhala Iseraele wa motenegi, le go mo naya lokwalo lwa tlhalo, fela ka ntlha ya go bo a dirile boaka, le fa go ntse jalo mogolowe wa molotsana, e bong Juta ga a ka a boifa; mme le ene a ya a akafala.


text:
Mme ga dirala ya re ka ntlha ya go bo boaka jwa gagwe a bo kaya e seng sepe, lefatshe la leswefadiwa, mme a akafala le maje le dikgong.


text:
Le fa dilo tse tsotlhe di ntse jalo, mogolowe wa molotsana, e bong Juta, ga a a boela mo go nna ka pelo yotlhe ya gagwe, fa e se ka boitimokanyo fela.” Go bua Jehofa.


text:
Mme Jehofa a nthaya a re: “Iseraele wa motenegi o itshupile fa a le tshiamo bogolo go Juta molotsana.


text:
Ya o bolele mafoko a kwa ntlheng ya botsheka, o re: ‘Boa wena Iseraele wa motenegi,’ go bua Jehofa. ‘Ga nketla ke lo leba ka bogale, gonne ke kutlwelobotlhoko,’ go bua Jehofa, ‘ga nketla ke tshegetsa bogale ka bosakhutleng.’


text:
Mme go le gosi o ipolele boikepo jwa gago ka go re, o tloletse Jehofa Modimo wa gago, o gaseditse baeng mekgwa ya gago fa tlase ga setlhare sengwe le sengwe se setala, mme lwa se ka lwa akela lentswe la me”; go bua Jehofa.


text:
“Bowang, lona bana ba lo tenegang,” go bua Jehofa, “gonne ke monna wa lona; mme ke tlaa lo tsaya a le mongwe fela wa motse mongwe, ba le babedi ba losika longwe, mme ke tlaa lo tlisa mo Sione.


text:
Go tlaa dirala go re, e tlaa re mo metlheng eo lo sena go ntsifala, lo atile mo lefatsheng,” go bua Jehofa, “ga ba ketla ba tlhola ba re: ‘Letlole la kgolagano ya ga Jehofa’; le gone ga le ketla le tla; mme ga ba ketla ba le gakologelwa; le gone ga ba ketla ba le ngongoregela; le gone ga le ketla le tlhola le dirwa gope.


text:
E tlaa re mo motlheng oo ba tlaa bitsa Jerusalema Setulo sa ga Jehofa sa bogosi; mme merafe yotlhe e tlaa phuthegela kwa go sone, kwa leineng la ga Jehofa kwa Jerusalema; mme ga ba ketla ba tlhola ba tsamaya ka fa logwading lwa pelo ya bone e e bosula.


text:
E tlaa re mo metlheng eo ba ntlo ya Juta ba tlaa sepela le ba ntlo ya Iseraele, ba tlaa tswa mmogo kwa lefatsheng la botsheka ba tla mo lefatsheng le ke le neileng borraeno boswa.”


text:
“Mme ka re: ‘Ke tlaa go baya jang mo baneng ba me, ke go naya lefatshe le le eletsegang, boswa jo bo molemo jwa bontsi jwa merafe?’ Mme ka re: Lo tlaa mpitsa lo re: ‘Rraetsho’; ga lo ketla lo kgaogana le go ntshala morago.


text:
Ruri jaaka mosadi a tle a kgaogane le monna wa gagwe ka bolotsana, le lona lo ntiretse ka bolotsana, lona ba ntlo ya Iseraele,” go bua Jehofa.


text:
Lentswe lengwe le utlwala mo dithoteng tse di loforotlho, selelo le mekokotlelo ya bana ba Iseraele; gonne ba sokamisitse tsela ya bone, ba lebetse Jehofa Modimo wa bone.


text:
“Bowang, lona bana ba lo tenegang, ke tlaa fodisa ditenego tsa lona.” “Bona, re tsile mo go wena; gonne o Jehofa Modimo wa rona.


text:
Ruri thuso e e lebeletsweng go tswa mo makhubung ke lefela, le tlhapeo e e mo dithabeng; ruri poloko ya Iseraele e mo go Jehofa Modimo wa rona.


text:
“Mme selo se se tlhabisang ditlhong se sa le se ja letsapa la borraetsho mo bokaung jwa rona; matsomane a bone le matlhape a bone, bana ba bone ba basimane le ba basetsana.


text:
A re itelegeng mo ditlhongnyeng tsa rona! A tshosobagano ya rona e re khurumetse; gonne re leofetse Jehofa Modimo wa rona, rona le borraetsho, go tswa mo bokaung jwa rona le go tla mo motlheng wa gompieno, ga re ise re akele lentswe la ga Jehofa Modimo wa rona.”


text:
“Fa o tlaa boa, wena Iseraele,” go bua Jehofa, “o tlaa boela mo go nna; mme fa o ka tlosa makgapha a gago fa pele ga me, foo ga o ketla o tlosiwa;


text:
o tlaa ikana, o re: ‘Jaaka Jehofa a tshedile,’ mo boammaaruring, mo tshiamisong le mo tshiamong; mme merafe e tlaa itshegofatsa, mo go ene, e tlaa ikgantsha ka ene.”


text:
Gonne Jehofa o bua jaana le banna ba Juta le Jerusalema, a re: “Lemang lefatshe la lona thobu, mme lo se ka lwa jala mo mitlweng.


text:
Ithupisetseng Jehofa, lo tlose bokgola ja pelo tsa lona, lona banna ba Juta le banni ba Jerusalema; tšarafalo ya me e ka tla ya tswa jaaka molelo, ya tuka mo go sa kakeng ga tingwa ke ope, ka ntlha ya bosula jwa ditiro tsa lona.”


text:
Bolelang mo Juta, lo itsise mo Jerusalema; lo re: “Letsang lonaka mo lefatsheng; opang mokgosi thata, lo re: ‘Phuthegang, a re tseneng mo metseng e e thekeleditsweng.’


text:
Tlhomang mokgele o lebe kwa Sione; tshabang, se diegeng, gonne ke tlaa lere bosula bo tswa ntlheng ya botsheka, le tshenyo e kgolo.”


text:
Tau e tlhatlogile mo setswatsweng sa yone, le mosenyi wa merafe; o mo tseleng, o dule mo felong ga gagwe, go tla go swafatsa lefatshe la gago gore metse ya gago e tle e gokgolelwe e se na monni.


text:
Ka ntlha ya moo lo itlamelele ka letsela la kgetse, lo hutsafale, lo bokolele; gonne bogale jo bo fisang jwa ga Jehofa ga bo a boa mo go rona.


text:
“Mme go tlaa dirala mo motlheng oo,” go bua Jehofa, “go re pelo ya kgosi e tlaa rema, le pelo ya dikgosana; le baperesiti ba tlaa ja kgakge, le baperofeti ba tlaa gakgamala.”


text:
Foo ka re: “Ao, Jehofa Modimo! Ruri o a bo o tsieditse tšhaba e thata, le Jerusalema, wa re: ‘Lo tlaa bona kagiso’; etswa tšhaka e tsenetse mo moweng.”


text:
E tlaa re mo motlheng oo go tlaa rewa tšhaba e, le ba Jerusalema, go twe: “Phefo e e molelo e e tswang kwa dithoteng tse di loforotlho kwa bogareng ga naga e tlaa e lebile morwadia batho ba me, e seng go olosa le fa e le go ntlafatsa;


text:
phefo e e thata e e tswang kwa go tseo e tlaa tla ka ga me; jaanong le gone ke tlaa bua ditshekiso ka ga bone.”


text:
Bonang o tlaa nyeloga jaaka maru, dikara tsa gagwe di tlaa nna jaaka setsuatsue; dipitse tsa gagwe di fefoga bogolo go bontswi, Ija! A bo re latlhegile, gonne re thopilwe!


text:
Jerusalema, tlhapisa pelo ya gago boikepo, gore o tle o bolokwe. Ana megopolo ya gago e e bosula e tla tlhola nao ka lobaka lo lo kaye?


text:
Gonne lentswe lengwe le bolela kwa ntlheng ya Dane, le kakanya bosula ntlheng ya makhujana a Eferaime.


text:
Lomang merafe tsebe; bonang, kakanyang ka ga Jerusalema, lo re: “Ditlhola di tswa lefatsheng le le kgakala, di opela metse ya Juta mokgosi.


text:
“Mokgwa wa gago le ditiro tsa gago di go lereditse dilo tse; jo ke jone boikepo jwa gago; gonne bo bogalaka, ka go bo bo tsenela mo pelong ya gago.”


text:
Mala a me we, mala a me we! Ke botlhoko le mo pelong ya me tota; pelo ya me e tlhobaela mo teng ga me; ke retelelwa ke go didimala; gonne wena mowa wa me, o utlwile modumo wa lonaka, le tshoso mokgosi wa dira.


text:
Go kuiwa tshenyego mo tshenyegong; gonne lefatshe lotlhe le thopilwe; megope ya me e thopilwe ka tshoganetso, matsela a dilepelelo a me ka ponyo ya leitlho.


text:
“Gonne batho ba me ba boeleele, ga ba nkitse; ke bana ba sekamatagwa, ga ba na tlhaloganyo epe; ba botlhale go dira bosula, mme ga ba na kitso ya go dira molemo.”


text:
Ka leba lefatshe, mme bonang, la bo le tobekanye fela le sa itsege sepe; le magodimo, mme a ne a se na lesedi.


text:
Ka leba, mme bonang, leota le le emang loungo le ne le le naga fela, mme metse yotlhe ya teng e ne e rutlologile ka sebonalo sa ga Jehofa, le fa pele ga bogale jwa gagwe jo bo tukang.


text:
Gonne go bua jaana Jehofa, a re: “Lefatshe lotlhe le tlaa nna tshwafalo; le fa go ntse jalo ga nketla ke nyeleletsa ruri.


text:
Lefatshe le tlaa hutsafalela moo, le magodimo kwa godimo a tlaa nna mantsho; ka go bo ke se buile, ke se ikaeletse, mme ga ke a ikwatlhaya, le gone ga nketla ke boa mo go sone.”


text:
Motse otlhe o tshaba ka modumo wa bapalama dipitse, le wa bahudi ka bora; ba tsena mo ditswatsweng, ba palamela mo mafikeng; motse mongwe le mongwe o tlogetswe fela, mme ga go na motho yo o nnang mo go one.


text:
Wena o tlaa re o thopilwe, o tlaa dirang? Le fa o ka ikapesa ka bohibidu jo bo letlhololo, le fa o ka ikgabisa ka mekgabo ya gouta, le fa o ka itshasa matlho go a dira makalaba, wa bo o itirela bontle lefela fela; dinyatsi tsa gago di a go nyatsa, di senka botshelo jwa gago.


text:
Gonne ke utlwile lentswe jaaka e kete la mosadi a le mo pelegong, tlalelo e e mahehe e kete ya mongwe yo e leng gone o bonang ngwana wa ntlha, lentswe la morwadia Sione, a hupetse mowa, mme a ntsha diatla, a re: “Jo we! Gonne mowa wa me o idibala fa pele ga babolai.”


text:
“Lo siane sianeleng le mebila ya Jerusalema, mme lo bone jaana lo itse, lo batle mo dipatlelong tsa teng, fa lo ka bona monna, fa go na le mongwe yo o dirang ka tekatekanyo, le yo o batlang boammaaruri, mme ke tlaa itshwarela motse.


text:
Jehofa, matlho a gago a ga a a leba boammaaruri? O ba iteile, mme ga baa ka ba utlwa botlhoko; o ba nyeleditse, mme ba ganne go gapiwa; ba ithatafaditse difatlhogo go gaisa lefika; ba ganne go sokologa.


text:
Foo ka re: “Ruri bao ba bo ba le badidi; ba boeleele; gonne ga ba itse tsela ya ga Jehofa, le fa e le katlholo ya Modimo wa bone.


text:
Ke tlaa ikela kwa bathong ba batona, ke tlaa bua nabo; gonne bone ba itse tsela ya ga Jehofa, le katlholo ya Modimo wa bone.” Mme bone ka bongwe fela jwa pelo, ba robile jokwe, ba komagantse dikgolego.


text:
Ke gone tau e e tswang mo sekgweng e tlaa ba bolaya, letlonkana la maabanyane le tlaa ba thopa, nkwe o tlaa lalela metse ya bone, mme mongwe le mongwe yo o tswang mo go yone o tlaa gagoganngwa, gonne ditlolo tsa bone di dintsi, le ditenego tsa bone di totafetse.


text:
“Ke ka go itshwarela jang? Bana ba gago ba ntatlhile, ba ikanne ka yone e e seng medimo epe; e rile ke sena go ba fa dijo ka botlalo, ba ya ba dira boaka, ba phuthega ka masomo mo matlong a diaka.


text:
Ba ne ba ntse jaaka dipitse tse di otlwang tse di kgarakgatshegang, mongwe le mongwe a kgwankgwanyegela mosadi wa mongwe ka ene.


text:
A ga nketla ke kgopololela dilo tse?” go bua Jehofa; “A mowa wa me ga o ketla o itefetsa mo morafeng o o ntseng jaana?


text:
“Palamelang mo dithakong tsa teng lo senye; mme lo se ka lwa nyeleletsa ruri; lo tlose dikala tsa teng, gonne ga se tsa ga Jehofa.


text:
Gonne ba ntlo ya Iseraele, le ba ntlo ya Juta ba dirile ka bolotsana jo bogolo fa pele ga me,” go bua Jehofa.


text:
Ba itatotse Jehofa, ba rile: “Ga se ene; le gone bosula ga bo ketla bo tla mo go rona; le gone ga re ketla re bona tšhaka, le fa e le popamo.


text:
Ke gone ka moo, go bua jaana Jehofa, Modimo wa masomosomo, a re: “Ereka lo bua lefoko le, bonang, ke tlaa dira mafoko a me gore a nne molelo mo molomong wa gago, le batho ba, ba tlaa nna dikgong, mme molelo o tlaa ba laila.


text:
“Bonang, ke tlaa lere mo go lona morafe o o tswang kgakala, lona ba ntlo ya Iseraele,” go bua Jehofa. “Ke morafe o o thata, ke morafe wa bogologolo, morafe o puo ya one o sa e itseng, o bile o sa tlhaloganye se ba se buang.


text:
Ba tlaa lakaila thobo ya gago, le dijo tsa gago, tse bana ba gago ba basimane le ba basetsana ba tshwanetseng go di ja; ba tlaa fetsa matsomane a gago le matlhape a gago; ba tlaa jela ruri mofine wa gago le mofeige wa gago; ka tšhaka ba tlaa humanegisa metse ya gago e e thekeleditsweng, e o ikantseng mo go yone.


text:
Go tlaa dirala, go re, mogang lo buang, lo re: “Ke ka ntlha yang Jehofa Modimo wa rona a re diretse dilo tsotlhe tse?” Foo o tlaa ba raya o re: “Fela jaaka lo ntatlhile, mme lwa direla medimo e sele fela mo lefatsheng la lona, jalo fela lo tlaa direla baeng mo lefatsheng le e seng la lona.”


text:
A ko lo utlwe selo se, batho ba ba dieleele ke lona, le ba lo se nang tlhaloganyo; ba lo nang le matlho, mme lo sa bone; ba lo nang le ditsebe, mme lo sa utlwe:


text:
A ga lo mpoife?” Go bua Jehofa: “A ga lo ketla lo roroma ka sebonalo sa me, nna yo ke beileng mošawa gore o nne mmotwana wa lewatle ka molao o o sa khutleng, gore le se ka la o feta? Mme le fa makhubu a lone a itlodisa, le fa go ntse jalo ga a fenye, le fa a suma ka mosumo o mogolo, le fa go ntse jalo ga a na nonofo ya go o tlola.


text:
Le gone ga ba ke ba bua mo pelong ya bone ba re: ‘A re ke re boifeng Jehofa Modimo wa rona, yo o nesang pula ya sephai, le ya kgogolammoko, mo metlheng ya yone; yo o re bolokelang dibeke tse di laotsweng tsa thobo.’


text:
“Gonne mo bathong ba me go fitlhelwa baikepi; ba lebelele jaaka bathaa dinonyane ba tle ba lalele; ba beye seru, ba tshware batho.


text:
Jaaka serobi se tletse dinonyane, jalo fela matlo a bone a tletse tsietso; ke gone ka moo ba leng bagolo, mme ba humile.


text:
Ba nonne, ba retefetse. Ee, ba feteletse mo ditirong tsa boikepo; ga ba sekele, ga ba sekele mafoko a masiela, gore ba tle ba tlhogonolofale; mme tshiamelo ya motlhoki ga ba e atlhole.


text:
“A ga nketla ke ba kgopololela dilo tse?” Go bua Jehofa; “A mowa wa me ga o ketla o itefetsa mo morafeng o o ntseng jaana?


text:
baperofeti ba perofesa ka maaka, baperesiti ba laola ka thata ya bone; batho ba me ba rata gore go nne jalo; mme lo tlaa dirang mo bokhutlong jwa gone?


text:
“Tshabelang polokegong, lona bana ba Benjamine, lo tswe mo gare ga Jerusalema, letsang lonaka mo Tekoa, lo tlhome sekao mo Bethe-hakereme; gonne bosula bo kokomoga ntlheng ya botsheka, le thubakanyo e kgolo.


text:
Badisa ba tlaa tla kwa go ene ba na le matsomane a bone; ba tlaa tlhoma megope ya bone tikologong ya gagwe; mongwe le mongwe o tlaa fudisa felong ga gagwe.”


text:
“Mmaakanyetseng dira; nanogang, re bololeng motshegare. Ija! A bo go latlhega rona! Gonne letsatsi le fefile, gonne meriti ya maitsebowa e lelafetse!


text:
Gonne go bua jaana Jehofa wa masomosomo, a re: “Remang ditlhare, lo koele Jerusalema lomota; ke one motse wa go sekisiwa; go patiko fela mo go one.


text:
Jaaka sediba se tle se bilole metsi a sone, le one motse o bilola boikepo jwa one jalo; thubakanyo le thopo di utlwala mo go one; go bolwetse le dintho fa pele ga me ka gale le ka gale.


text:
A ko o rutege wena Jerusalema, ka mowa wa me o ka tla wa go tenegelela ruri; nka tla ka go dira tshwafalo, le lefatshe le le sa nnweng.”


text:
O bua jaana Jehofa wa masomosomo, a re: “Ba tlaa buduletsa ruri masalela a Iseraele jaaka mofine; ba o busetse seatla sa gago mo dikalaneng jaaka mohudi wa mafine.”


text:
Ke tlaa bua le mang ke supa, gore ba tle ba utlwe? Bonang, ditsebe tsa bone ga di a rupisiwa, mme ga ba kake ba reetsa; bonang, lefoko la ga Jehofa mo go bone le fetogile kgobo; ga ba na kgatlhego epe mo go lone.


text:
Ke gone ke tletseng tšarologo ya ga Jehofa; ke lapisitswe ke go ithiba: “E goromeletse gongwe mo banyaneng mo mmileng, le mo kokoanong ya makau, gonne le e leng monna le mosadi wa gagwe ba tlaa tshwarwa, le motsofe a na le yo o malatsi a a tletseng.


text:
Matlo a bone a tlaa faposiwa a nna a ba sele, maota a bone le basadi ba bone mmogo; gonne ke tlaa otlololela banni ba lefatshe letsogo la me,” go bua Jehofa.


text:
“Gonne go simolola ka yo mmotlana go ya kwa go yo mogolo mo go bone, mongwe le mongwe o ineetse mo bopelotshetlheng; mme go simolola ka moperofeti go ya moperesiting, mongwe le mongwe o dira ka go ferekana fela.


text:
Ba bile ba fodisitse thobego ya batho ba me go le gonnye fela, ba re: ‘Kagiso, kagiso;’ le mororo go se na kagiso.


text:
A e rile ba sena go dira makgapha, a ba kile ba tlhajwa ke ditlhong? Nnyaa, ba ne ba sa tlhajwe ke ditlhong gope, le gone ba ne ba sa kake ba thunya. Ke gone ka moo ba tlaa wa mmogo le ba ba wang; mogang ke ba sekisang ba tlaa digelwa fa fatshe,” go bua Jehofa.


text:
Go bua jaana Jehofa, a re: “Emang mo ditseleng, mme lo bone, lo botse ka ga ditselana tsa bogologolo, kwa tsela e e molemo e teng, mme lo sepele mo go yone, mme lo tlaa bonela mewa ya lona boikhutso; mme ba re: ‘Re gana go sepela mo go yone.’


text:
Utlwa, wena lefatshe; bona, ke tlaa lere bosula mo bathong ba, e bong loungo lwa megopolo ya bone, ka ba se ka ba reetsa mafoko a me; le one molao wa me ba o ganne.


text:
Ana ke tlelwa ke maswalo a lebano a a tswang kwa Sheba ka ntlha yang, le nyoba e e tswang lefatsheng le le kgakala? Ditshupelo tsa lona tse di fisiwang ga di lebosege, le ditlhabelo tsa lona ga di nkgatlhe.”


text:
Ke gone ka moo Jehofa o bua jaana, a re: “Bonang ke tlaa baya dikgopi fa pele ga tšhaba e; mme borra bana le bomorwaa bone ba tlaa kgotswa mmogo ke tsone; oo rra motho le tsala ya gagwe ba tlaa nyelela.”


text:
Jehofa o bua jaana, a re: “Bonang, go tla tšhaba nngwe e tswa lefatsheng la botsheka; le morafe mongwe o mogolo o tlaa tlhotlhelediwa o tswa dikhutlong tsa bofelofelo tsa lefatshe.


text:
Ke ba ba tsholang bora le lerumo; ke ba ba bolalome, ga ba itse go utlwela botlhoko; kodu ya bone e suma jaaka lewatle, mme ba palame dipitse; mongwe le mongwe o go tlhomeletse, wena morwadia Sione, jaaka monna yo o tlhomeletseng tlhabano.”


text:
Re utlwile tumedi ya gone; diatla tsa rona di a koafala; tlalelo e e mahehe e re tshwere, le metlotsedi e e ntseng jaaka ya mosadi fa a le mo pelegong.


text:
Se tsweleng kwa masimong, se tsamayeng mo tseleng; gonne tšhaka ya mmaba e teng, le theregiso ka ntlha tsotlhe.


text:
Wena morwadia tšhaba ya me, itlame ka letsela la kgetse, o ipidikamise mo meloreng; o itirele khutsafalo, jaaka e ka bo e le morwao yo o esi, e bong go gogotlega mo go botlhoko thata; gonne mothopi o tlaa re wela ka tshoganetso.


text:
“Ke go dirile kago e e godileng le kago e e thata ya phemelo mo bathong ba me; gore o tle o itse o ba o leka tsela ya bone.


text:
Botlhe fela ke dirukutlhi tse di utlwisang botlhoko, ba kgarakgatshega ka ditlabeletso; ba ntse kgotlho le tshipi; botlhe fela ba dira mo go bodileng.


text:
Mouba o tle o ubele ka thata; lotwe o jelwe ke molelo; ba tswelelela pele lefela go itshekisa; gonne baikepi ga ba khumolelwe koo.


text:
“Ema mo kgorong ya ntlo ya ga Jehofa, mme o kue teng lefoko le, o re: ‘Utlwang lefoko la ga Jehofa lona lotlhe ba Juta, ba lo tsenang ka dikgoro tse lo ya go obamela Jehofa.


text:
Jehofa wa masomosomo, Modimo wa Iseraele, o bua jaana, a re: Siamisang ditsela tsa lona le ditiro tsa lona, mme ke tlaa lo agisa mo felong fa.


text:
Lo se ka lwa ikanya mafoko a maaka, lwa re: Tempele ya ga Jehofa, tempele ya ga Jehofa, tempele ya ga Jehofa ke dikago tse.’


text:
“Gonne fa lo siamisetsa ruri ditsela tsa lona, le ditiro tsa lona; fa lo dirafaletsa ruri tshiamiso gare ga motho le wa ga gabo;


text:
fa lo sa patike moeng, le lesiela, le mosadi wa motlholagadi, fa lo sa tsholole madi a a se nang molato mo felong fa, le gone lo sa sale medimo e sele morago, go tlaa lo ikutlwisa botlhoko;


text:
foo ke tlaa lo agisa mo felong fa, mo lefatsheng le ke le neileng borraeno, go tswa bogologolong go ya fela kwa bosakhutleng.


text:
A lo tlaa utswa, lo bolaya batho, lo dira boaka, lo ikana ka maaka, lo fisetsa Baale maswalo, lo sala medimo e sele morago e lo sa e itseng,


text:
lo ba lo ema fa pele ga me mo ntlong, e, e e bidiwang ka leina la me, mme lo re: ‘Re golotswe!’ Gore lo tle lo dire makgapha a lona otlhe fela?


text:
Ntlo e, e e bidiwang ka leina la me, a e ntse jaana e fetogile mongobo wa magodu mo matlhong a lona? Bonang, nna, e bong nna, ke go bonye, go bua Jehofa.


text:
Tlogang jaana lo ye kwa felong ga me fa go neng go le kwa Shilo, kwa ke agisitseng leina la me teng pele, mme lo bone se ke se go diretseng, ka ntlha ya boikepo jwa tšhaba ya me ya Baiseraele.


text:
Jaana, e re ka lo dirile ditiro tsotlhe tse, go bua Jehofa, mme ka bua le lona, ke phakela ke bua, mme lo se ka lwa utlwa; ka lo bitsa, mme lo se ka lwa araba;


text:
ke gone ka moo ntlo e, e e bidiwang ka leina la me, e lo e ikantseng, le felo fa ke go neileng lona le borraeno, ke tlaa e direla jaaka ke diretse Shilo.


text:
Ke tlaa lo latlha lo tswa mo ponong ya me, jaaka ke latlhile bana botlhe ba ga rraeno, e bong losika lotlhe lwa ga Eferaime.


text:
“Ke gone o se ka wa rapelela tšhaba e, le gone o se ka wa e tsholeletsa selelo le fa e le thapelo, o se ka wa dira thapelelo mo go nna, gonne ga nketla ke go utlwa.


text:
Bana ba tle ba rwalele, borraabo ba gotse molelo, basadi ba dube boupe go tla ba direla mohumagadi kgosi ya legodimo dinkgwenyana, le go thelela medimo e sele ditshupelo tse di nowang, gore ba tle ba ntlhotlheletsa bogaleng.


text:
A ba bo ba ntlhotlheleletsa bogaleng? Go bua Jehofa; a ga go itlhotlheletse bone ka bosi, ba itshosobaganya difatlhogo tsa bone?


text:
Ke gone ka moo Jehofa Modimo o buang jaana, a re: ‘Bonang, go tlaa goromelediwa bogale jwa me le tšarologo ya me mo felong fa, mo mothong le mo kgomong, le mo ditlhareng tsa naga, le mo loungong lwa mmu; mme go tlaa tuka molelo, ga go ketla go tingwa.’ ”


text:
O bua jaana Jehofa wa masomosomo, Modimo wa Iseraele, a re: “Tlhakanyang ditshupelo tsa lona tse di fisiwang le ditlhabelo tsa lona, mme lo je nama.


text:
Gonne ga ke a ka ka bua le borraeno, le fa e le go ba laola mo motlheng o ke ba ntshitseng mo lefatsheng la Egepeto ka one, ka ga ditshupelo tse di fisiwang, le fa e le ditlhabelo.


text:
Mme ka ba laolela selo se, ka re: ‘Reetsang lentswe la me, mme ke tlaa nna Modimo wa lona, lo tlaa nna batho ba me; mme lo sepele mo tseleng yotlhe e ke e lo laolelang, gore go tle go nne molemo mo go lona.’


text:
Mme ga ba a ka ba reetsa, le fa e le go sekega tsebe, mme ba sepela ka fa kgakololong ya bone, le ka fa logwading lwa pelo tsa bone tse di bosula, mme ba boela kwa morago e seng kwa pele.


text:
E sa le ka lobaka lo borraeno ba duleng ka lone kwa Egepeto go tla mo lobakeng lwa gompieno, ke ntse ke roma batlhanka ba me, e bong baperofeti kwa go lona, ke phakela ka meso le meso ke ba roma.


text:
Le fa go ntse jalo ga ba a ka ba ntheetsa le fa e le go sekega tsebe, ba ikwatlalatsa thamo, ba dira bosula bogolo go borraabo.


text:
“O tlaa bua nabo mafoko otlhe a; mme ga ba ketla ba go reetsa; le gone o tlaa ba bitsa; mme ga ba ketla ba go araba.


text:
O tlaa ba raya o re: ‘O ke one morafe o o sa reetseng lentswe la ga Jehofa Modimo wa bone, le fa e le go amogela thuto; boammaaruri bo nyeletse, bo kgaotswe mo melomong ya bone.


text:
Ikgaole moriri wena Jerusalema, o o latlhe, mme o tlhabeletse khutsafalo mo dithoteng tse di loforotlho; gonne Jehofa o ganne, o latlhile losika lwa bogale jwa gagwe.’


text:
“Gonne bana ba Juta ba dirile se se bosula mo ponong ya me,” go bua Jehofa; “ba beile makgapha a bone mo ntlong e e bidiwang ka leina la me, go e itshekolola.


text:
Ba bile ba agile mafelo a a tlotlometseng a Tofethe, yo o mo mogogorong wa morwa Hinome, go tla ba fisa bana ba bone ba basimane le ba basetsana mo molelong; e le mo ke sa go laolang, le gone go se ka ga tla ga tsoga mo pelong ya me.


text:
Ke gone bonang, metlha e e tla, go bua Jehofa, ga go ketla go tlhola go bidiwa Tofethe, le fa e le mogogoro wa morwa Hinome, fa e se Mogogoro wa Polaelo; gonne ba tlaa fitlha baswi mo Tofethe, go tle go tsamaye go tlhokafale fa go ka fitlhwang teng.


text:
Ditoto tsa batho ba, e tlaa nna dijo tsa dinonyane tsa loapi, le tsa dibatana tsa lefatshe; ga go ketla go dirana le ope yo o di kuulolang.


text:
Foo ke tlaa khutlisa modumo wa go dira mokete le wa boitumelo, le lentswe la monyadi le lentswe la monyadi mo metseng ya Juta, le mo mebileng ya Jerusalema; gonne lefatshe le tlaa nna kgakgabalo fela.


text:
“E tlaa re ka motlha oo, go bua Jehofa, ba tlaa ntsha marapo a dikgosi tsa Juta, le marapo a dikgosana tsa teng, le marapo a baperesiti le marapo a baperofeti, le marapo a banni ba Jerusalema; ba tlaa a epolola mo diphupung tsa bone.


text:
Ba tlaa a anega fa pele ga letsatsi, le kgwedi, le bontsi jotlhe jwa legodimo, e le dilo tse ba di ratileng, tse ba di diretseng, tse ba di latetseng, tse ba di batlileng, tse ba di obametseng; ga a ketla a phuthwa le fa e le go fitlhwa; a tlaa nna letshotelo fa godimo ga mmu.


text:
Mme masalela otlhe a a tlaa salang a losika lo lo bosula lo, a a tlaa bong a setse mo mafelong otlhe kwa ke a leleketseng teng, a tlaa ipatlela loso bogolo go botshelo,” go bua Jehofa wa masomosomo.


text:
“Gape o ba reye o re: ‘Go bua jaana Jehofa. A re: A batho ba tlaa wa, mme ba se ke ba tsoge gape? A motho mongwe o tlaa fapoga, mme a se ke a boe?’


text:
Ke ka ntlha yang tšhaba e ya Jerusalema e releletse kwa morago ka tenego ya ka gale le ka gale? Ba tshegeditse tsietso thata, ba gana go boa.”


text:
Ka reetsa mme ka utlwa, mme ga ba a ka ba bua ka tshiamo; ga go motho ope yo o ikwatlhaelang boikepo jwa gagwe ka go re: “Ke dirile eng?” Mongwe le mongwe o fapogela tseleng ya gagwe, jaaka pitse e e sotlhomelang mo tlhabanong.


text:
Ee, mogolodi mo loaping o itse metlha ya one e e laotsweng; le lephoi, le peolwane, le kokolohutwe, di tle di tlhokomele metlha ya go tla ga tsone; mme batho ba me ga ba itse molao wa ga Jehofa.


text:
“Lo bua jang, lo re: ‘Re botlhale, le molao wa ga Jehofa re na nao?’ Bonang, sekwala se se tsietsang sa bakwadi se dirile ka tsietso.


text:
Ba ba botlhale ba tlhabilwe ke ditlhong, ba tseanye, ba tshwaregile; bonang, ba ganne lefoko la ga Jehofa; mme botlhale go na le jo bo ntseng jang mo go bone?


text:
Ke gone ka moo basadi ba bone ke tlaa ba naya ba sele, le masimo a bone ke tlaa a naya ba ba tlaa a ruang fela; gonne mongwe le mongwe, go simologa ka yo mmotlana go ya kwa go yo mogolo, o ineetse mo bopelotshetlheng, go simolola ka moperofeti le go ya moperesiting, mongwe le mongwe o dira ka tsietso.


text:
Ba fodisitse thobego ya morwadia batho ba me ka kgometho, ba re: ‘Kagiso, kagiso;’ le mororo go se na kagiso.


text:
A ba kile ba tlhajwa ke ditlhong ba sena go dira se se makgapha? Nnyaa, ba ne ba sa tlhajwe ke ditlhong gope, le fa e le go thunya; ke gone ka moo ba tlaa wang le ba ba wang. Mo motlheng wa go sekisiwa ga bone ba tlaa digelwa fa fatshe,” go bua Jehofa.


text:
“Ke tlaa ba nyeleletsa ruri, go bua Jehofa, ga go ketla go dirana le difine mo mofineng, le fa e le difeige mo mofeigeng; le lekakaba le tlaa swaba; le dilo tse ke di ba neileng di tlaa tloga di feta mo go bone.”


text:
Ana re duletseng fela? Phuthegang, re tseneng mo metseng e e thekeleditsweng, re tuulaleng teng; gonne Jehofa Modimo wa rona o re didimaditse, o re nositse metsi a santlhokwe, gonne re leofetse Jehofa.


text:
Ra lebelela kagiso, mme ga se ka ga tla molemo ope; ra lebelela motlha wa go fola, mme bonang ga nna tseano fela!


text:
Pudulo ya dipitse tsa gagwe e utlwala di le kwa Dane; lefatshe lotlhe le roroma ka kgwankgwanyego ya dinatla tsa gagwe; gonne ba tsile, mme ba lakaitse lefatshe le tsotlhe tse di mo go lone; motse le ba ba agileng mo go one.


text:
“Gonne, bonang, ke tlaa roma dinoga, dišaušawane mo go lona, tse di tlaa ganang go tshereganngwa; mme di tlaa lo loma,” go bua Jehofa.


text:
Bonang, lentswe la go gowa ga morwadia batho ba me, le le tswang lefatsheng le le kgakala thata: “A Jehofa ga a yo mo Sione? A kgosi ya gagwe ga e yo mo go ene?” “Ana ba nkgakaleditseng ka ditshwantsho tsa bone tse di setilweng, le ka maithamako a seeng?”


text:
A ga go na boroku jo bo alafang mo Gileate? A ga go na ngaka teng? Ke ka ntlha yang se se fodisang se sa bewa mo go morwadia batho ba me?


text:
A bo tlhogo ya me e ka bo e le metsi, le matlho a me a ka bo a le motswedi wa dikeledi, gore ke tle ke lelele ba ba bolailweng ba morwadia batho ba me, motshegare le bosigo!


text:
A bo ke ka bo ke na le felo ga bolalo ga batsamai le tsela mo nageng; gore nka bo ke tlogela batho ba me ka tswa mo go bone! gonne ke bagokafadi botlhe, phuthego ya malotsana.


text:
“Ba obe loleme lwa bone, jaaka e ka bo e le bora jwa bone go tla ba bua maaka; mme ba nonofetse mo lefatsheng, mme e seng ntlheng ya boammaaruri: gonne ba tle ba tswe mo bosuleng bongwe, ba ye mo bosuleng jo bongwe, mme ga ba nkitse,” go bua Jehofa.


text:
“A mongwe le mongwe a itise mo go wa ga gabo, ope a se ka a ikanya ngwana a rraagwe; gonne ngwanaa rramotho mongwe le mongwe o tle a tlhalefeletse yo mongwe ruri, mme mongwe le mongwe wa ga gabo motho o tle a nne a tsamaye ka ditlabeletso.


text:
Mongwe le mongwe o tlaa tsietsa wa ga gabo, ga ba ketla ba bua boammaaruri; ba rutile diteme tsa bone go bua maaka; ba inaya letsapa la go dira boikepo.


text:
Ke gone ka moo Jehofa wa masomosomo o buang jaana, a re: “Bonang, ke tlaa ba tlhapolosa, ke ba leka; gonne ke ka bo ke dira jang ka go sele, ka ntlha ya morwadia batho ba me?


text:
Loleme lwa bone ke motswi o o tlisang loso; lo bua tsietso; motho o a tle a bue kagiso le wa ga gabo ka molomo, mme mo pelong a mo laletse.


text:
A ga nketla ke ba kgopololela dilo tse?” go bua Jehofa; “a mowa wa me ga o ketla o itefetsa mo morafeng o o ntseng jaana?”


text:
Ke tlaa tlhabeleletsa dithaba selelo le kuruetso, le mafulo a naga khutsafalelo, gonne a fisitswe, go bile ga go tle ope ka gona; le gone batho ga ba kake ba utlwa kodu ya dikgomo; go le dinonyane tsa loapi, le diphologolo di tshabile, di ile.


text:
“Ke tlaa dira Jerusalema mekoakoa, boago jwa diphokoje; ke tlaa dira metse ya Juta tshwafalo go se na monni.”


text:
Monna yo o botlhale ke mang, yo o ka tlhaloganyang se? Yo molomo wa ga Jehofa o buileng nae ke mang, gore a se bolele? Ke ka ntlha yang lefatshe le sule, le šele jaaka naga, go bile go sa tle ope ka teng?


text:
Jehofa a re: “E re ka ba latlhile molao wa me o ke o beileng fa pele ga bone, mme ba se ka ba utlwa lentswe la me, le fa e le go sepela mo go lone;


text:
mme ba sepetse ka fa logwading lwa pelo tsa bone, ba ile le boBaale, mo ba go rutilweng ke borraabo.”


text:
Ke gone ka moo, go bua jaana Jehofa wa masomosomo, Modimo wa Iseraele, a re: “Bonang, ke tlaa ba jesa, e bong batho ba, ke ba jese longana, ke tlaa ba nosa santlhokwe.


text:
Le gone ke tlaa ba falaletsa le merafe e ba iseng ba ke ba e itse le fa e le borraabo; mme ke tlaa ba latedisa tšhaka, go tsamaye ke ba nyeletse.”


text:
Go bua jaana Jehofa wa masomosomo, a re: “Lo gopole, mme lo bitse basadi ba khutsafalelo gore ba tle; lo romele basadi ba ba matsetseleko gore ba tle:


text:
A ba itlhaganele, mme ba re tlhabeleletse selelo, gore matlho a rona a tshologe dikeledi, le dintshi tsa matlho a rona di gorometse metsi.


text:
Gonne modumo wa khutsafalelo o a utlwala o tswa Sione, o re: ‘Ana re thopilwe jang! Re sosobagantswe, ka re latlhile lefatshe, ka ba digile manno a rona.’ ”


text:
Le fa go ntse jalo utlwang tlheng lefoko la ga Jehofa, lona basadi, mme a ditsebe tsa lona di amogele lefoko la molomo wa gagwe, lo rute bomorwadia lona kuruetso, le mongwe le mongwe a rute wa ga gabo khutsafalo.


text:
Gonne loso lo tlhatlogile lo tsenye ka diipone tsa rona, lo tsenye mo matlong a dikgosi tsa rona; go tla lo kgaola banyana kwa ntle, le makau mo mebileng.


text:
Bua o re: Jehofa o bua jaana, a re: “Ditoto tsa batho di tlaa wela mo nageng e e lobala fela jaaka boloko, le jaaka mabelenyana a tle a we mo seatleng sa mosegi, mme go se na ope yo o tlaa a selang.”


text:
Jehofa o bua jaana, a re: “A motho yo o botlhale a se ipelafatse ka botlhale jwa gagwe, le motho yo o thata a se ipelafatse ka thata ya gagwe, a mohumi a se ipelafatse ka khumo ya gagwe;


text:
mme yo o ipelafatsang a a ipelafatse ka go re o a ntlhaloganya, o a nkitse fa ke le Jehofa yo ke dirang bopelonomi jwa lorato, le katlholo, le tshiamo, mo lefatsheng; gonne ke natefelwa ke dilo tseo,” go bua Jehofa.


text:
“Bonang, metlha e etla,” go bua Jehofa, “e ke tlaa betsang botlhe ba ba rupisitsweng mo bokgoleng jwa bone ka yone;


text:
Egepeto, le Juta, le Etome, le bana ba Amone, le Moabe, le botlhe ba ba sekotsweng ditlhogo, ba ba agileng mo nageng, gonne merafe yotlhe ga e a rupa, le ba ntlo ya Iseraele botlhe ga ba a rupa mo pelong.”


text:
Jehofa o bua jaana, a re: “Lo se ka lwa ithuta mokgwa wa merafe, lo se ka lwa tseanngwa ke ditshupo tsa legodimo; gonne merafe e tseanngwa ke tsone.


text:
Gonne ditemalo tsa ditšhaba ke boithamako; gonne mongwe o tle a reme setlhare mo sekgweng, e le tiro ya diatla tsa yo o remang ka selepe.


text:
Ba se kgabise ka selefera le ka gouta; ba se kokotele ka dimapo le ka dinoto, gore se se ka sa tsikinyega.


text:
Di ntse jaaka setlhare sa mokolane, e le tsa tiro ya moseto, mme ga di bue; di na le go rwalwa fela, ka di retelelwa ke go tsamaya. Lo se ka lwa di boifa, gonne ga di na thata ya go dira bosula, mme ga goyo mo go tsone go dira molemo.”


text:
E mang yo o se ketlang a go boifa, wena Kgosi ya merafe? Gonne ke mo go go tshwanetseng, gonne mo matlhaleng otlhe a merafe, le mo boemong jotlhe jwa bone jwa segosi, ga go na ope yo o tshwanang nao.


text:
Go na le selefera se se papetlilweng dimatlana, se se leriweng kwa Tarešiše, le gouta e e tswang Ufase, tiro ya modiri yo o maano, le ya diatla tsa mothudi wa gouta; bobududu le bohibidu jo bo mokgona, gore e nne diaparo tsa yone; tsotlhe ke tiro ya batho ba ba ditsetseneko.


text:
Jehofa ke ene Modimo wa boammaaruri; ke ene Modimo o o tshedileng, le Kgosi e e sa khutleng; lefatshe le roroma ka tšararego ya gagwe, le merafe ga e a nonofa go itshokela kgakalo ya gagwe.


text:
Lo tlaa bua nabo jaana, lo re: “Medimo e e se kang ya dira magodimo le lefatshe, eo e tlaa nyelela mo lefatsheng, e ba e tswa fa tlase ga legodimo.”


text:
One o dirile lefatshe ka nonofo ya one, o tlhomamisitse lobopo ka botlhale jwa one, o tsharolotse magodimo ka tlhaloganyo ya one.


text:
E a re o ntsha lentswe la one go nne kgwaso ya metsi kwa magodimong, o tlhatlose mouwane kwa dikhutlong tsa lefatshe; o direle pula dikgadima, mme o ntshe phefo mo mabolokelong a one.


text:
Motho mongwe le mongwe o fetogile sefolofolo, mme a se na kitso; mothudi wa gouta mongwe le mongwe o tlhabisiwa ditlhong ke setshwantsho sa gagwe se se setilweng; gonne setshwantsho sa gagwe se se thetsweng ke maaka, go bile go se na mowa mo go tsone.


text:
Kabelo ya ga Jakobe ga e a nna jaaka tseo; gonne one ke Mmopi wa dilo tsotlhe; mme Iseraele ke lotso lwa boswa jwa gagwe: Jehofa wa masomosomo ke leina la gagwe.


text:
Gonne go bua jaana Jehofa, a re: “Bonang, ke tlaa konopela koo banni ba lefatshe ka motsekedi ka lobaka lono, ke tlaa ba pitlaganya gore ba tle ba go utlwe.”


text:
A bo go latlhega nna ka thobego ya me! Ntho ya me e botlhoko, mme ke rile: “Ruri jo ke jone bolwetse jwa me, mme ke na le go bo itshokela fela.”


text:
Mogope wa me o thopilwe, megala ya me e kgaotswe yotlhe fela: Bana ba me ba dule mo go nna ba ile, mme ga bayo; ga go tlhole go na le ope yo o tsharololang mogope wa me, le fa e le go pega dilepelelo tsa me.


text:
Gonne badisa ba folofetse, ga ba a botsa mo go Jehofa; ke gone ka moo ba sa boneng go segofala, le matsomane a bone a faletse otlhe fela.


text:
Kutlwalo ya tumedi, bonang, e e tla, le phuduego e kgolo e e tswang lefatsheng la botsheka, e a go tla go dira metse ya Juta tshwafalo le boago jwa diphokoje.


text:
Jehofa, ke a itse fa tsela ya motho e se mo go ene ka esi; ga goyo mo mothong yo o tsamayang ka dinao go siamisa dikgato tsa gagwe.


text:
Jehofa, a ko o nkotlhae, mme ka tekatekanyo; e seng mo bogaleng jwa gago, ka o ka tla wa ntimeletsa ruri.


text:
Ditšhaba tse di sa go itseng o goromeletse tšararego ya gago mo go tsone, le mo ditshikeng tse di sa bitseng leina la gago; gonne di jele Jakobe, ee, di mo jele di mo supuditse, di kgakgabaditse bonno jwa gagwe.


text:
O ba reye o re: Go bua jaana Jehofa, Modimo wa Iseraele, a re: ‘A go hutsege motho yo o sa utlweng mafoko a kgolagano e,


text:
e ke e laoletseng borraeno ka motlha o ke ba ntshitseng ka one mo lefatsheng la Egepeto, mo leubelong la tshipi,’ ka re: ‘Utlwang lentswe la me, mme lo di dire, ka fa go tsotlhe tse ke di lo laoletseng; jalo lo tlaa nna batho ba me, le nna ke tlaa nna Modimo wa lona,


text:
gore ke tlhomamise ikano e ke e ikanetseng borraeno, ya go ba naya lefatshe le le elang maši le dinotshe,’ jaaka go ntse le gompieno.” Foo ka fetola, ka re: “A go nne jalo, Jehofa.”


text:
Mme Jehofa a nthaya a re: “Bolela mafoko a otlhe mo metseng ya Juta, le mo mebileng ya Jerusalema, o re: ‘Utlwang mafoko a kgolagano e, lo a dire.


text:
Gonne ke ntse ka laya borraeno ka thata mo motlheng o ke ba ntshitseng mo lefatsheng la Egepeto ka one nako e sa le eno, ke phakele ke ba laye, ke re: Utlwang lentswe la me.


text:
Le fa go ntse jalo ga ba a ka ba utlwa, le fa e le go sekega tsebe tsa bone, mme mongwe le mongwe a sepela ka fa logwading lwa pelo ya gagwe e e bosula; ke gone ka moo ka tlisa mo go bone mafoko otlhe a kgolagano e, a ke a ba laoletseng gore ba a dire, mme ba se ka ba a dira.’ ”


text:
Ba boetse kwa maikepong a borraabo, ba ba ganneng go utlwa mafoko a me; ba ineetse medimo e sele go ya go e direla; ba ntlo ya Iseraele le ba ntlo ya Juta ba sentse kgolagano ya me e ke e dirileng le borraabo.


text:
Ke gone ka moo, go bua jaana Jehofa, a re: ‘Bonang, ke tlaa tlisa bosula mo go bone, jo ba se ketlang ba nonofa go falola mo go jone; ba tlaa goela kwa go nna, mme ga nketla ke ba reetsa.


text:
Foo metse ya Juta le banni ba Jerusalema ba tlaa ya ba goela kwa medimong e ba e isetsang maswalo; mme ga e ketla e ba boloka gope mo motlheng wa pitlagano ya bone.


text:
Gonne palo ya medimo ya gago e kana ka palo ya metse ya gago, wena Juta; jaaka palo ya mebila ya Jerusalema lo agetse selo se se tlhabisang ditlhong dibeso tse di kalo, e bong dibeso tsa go fisetsa Baale maswalo.’


text:
“Ke gone o se ka wa rapelela tšhaba e, le gone o se ka wa tsholetsa selelo le fa e le morapelo ka ga bone; gonne ga nketla ke ba utlwa mo motlheng o ba goelang kwa go nna ka one ka ga pitlagano ya bone.


text:
“Ana moratwa wa me o dirang mo ntlong ya me, etswa a dirile boatla le batho ba le bantsi, le nama e e itshepileng e tlogile mo go wena? E re o dira bosula e be e le gone o itumelang.”


text:
Jehofa a go raya leina a re: “Motlhware o monana o montle, o o loungo lo lo molemo; o o tshubetse molelo ka modumo wa pheretlhego e kgolo, mme dikala tsa one di robegile.”


text:
Gonne Jehofa wa masomosomo yo o go tlhomileng, o boletse bosula ka ga gago, ka ntlha ya bosula jwa ba ntlo ya Iseraele, le ba ntlo ya Juta, jo ba bo itiretseng ka go ntlhotlheleletsa bogaleng, ka go fisetsa Baale maswalo.


text:
Ke ne ke ntse jaaka kwanyana e e bokgwabo, e e gogelwang tlhabong; ke ne ke sa itse fa ba ntogetse maano ba re: “A re senyeng setlhare le loungo lwa sone, a re mo tloseng mo lefatsheng la batshedi, gore leina la gagwe le se tlhole le gakologelwa.”


text:
Wena Jehofa wa masomosomo, yo o atlholang ka tshiamo, yo o lekang diphilo le pelo, a nke ke bone pusoloso ya gago mo go bone; gonne ke go senoletse mafoko a me.


text:
Ke gone ka moo Jehofa o bua jaana, a re: Ka ga batho ba Anathothe, ba ba senkang botshelo jwa gago, ba re: “Se perofese ka leina la ga Jehofa, o ka tla wa swa ka seatla sa rona.”


text:
Ke gone ka moo go bua jaana Jehofa wa masomosomo, a re: “Bonang, ke tlaa ba betsa; makau a tlaa swa ka tšhaka; bomorwaa bone le bomorwadia bone ba tlaa swa ka popamo;


text:
mme ga go ketla go nna masalela mo go bone, gonne ke tlaa lere bosula mo banneng ba Anathothe, e bong ngwaga wa tshekiso ya bone.”


text:
O tshiamo, Jehofa mogang ke go rapelang; le fa go ntse jalo ke rata ka ganetsanya nao ka ga mafoko a: Ke ka ntlha yang fa tsela ya baikepi e segofala? Ke ka ntlha yang fa botlhe ba ba dirang ka bolotsana thata ba iketlile fela?


text:
O ba tlhomile, ee, ba namile metswe; ee, ba a gola, ba a ungwa; o gaufi mo molomong wa bone, o kgakala le diphilo tsa bone.


text:
Nna, Jehofa, o a nkitse; o a mpona, o leka pelo ya me ka fa e go ikutlwang ka teng; ba swatolele kwa tlhabong jaaka dinku, o ba baakanyetse motlha wa polao.


text:
Ana lefatshe le tlaa hutsafala ka lobaka lo lo kaye, le merogo ya lefatshe lotlhe e swaba? Ditshedi di a nyelediwa, le dinonyane, ka ntlha ya boikepo jwa ba ba agileng mo go lone; gonne ba rile: “Ga a ketla a bona bokhutlo jwa rona.”


text:
“Fa o tabogile le batho ba dinao, mme ba go lapisitse, foo a ka ganela jang le dipitse? Le fa o bolokegile o le mo lefatsheng la kagiso, ana o tlaa dirang mo kgogomogong ya Joretane?


text:
Gonne le ba e leng bana ba ga rraago, le ba ntlo ya ga rraago, ke bone ba ba go diretseng ka bolotsana; ke bone ba ba go thomeleleditseng ka thata; o se ka wa ba dumela, le fa ba bua mafoko a a molemo nao.


text:
“Ke tlogetse ntlo ya me, ke latlhile boswa jwa me; moratwi yo mogolo wa mowa wa me, ke mo tsentse mo seatleng sa baba ba gagwe.


text:
Boswa jwa me bo ntlhanogetse, o ntse jaaka tau mo sekgweng: o nkgoeletse ka lonyatso; ke gone ka moo ke mo tlhoileng.


text:
A boswa jwa me bo ntse mo go nna jaaka lenong le lewebu, le le dibola? A dinonyane tsa bonong di mo loma ka ntlha tsotlhe? Tsamayang lo ye go phutha dibatana tsotlhe tsa naga, di tle go ja.


text:
Badisa ba le bantsi ba sentse tshimo ya me ya mafine ba gatakile setsha sa me, setsha sa me se sentle ba se dirile naga e e swafetseng fela.


text:
Ba se swafaditse; se a nkhutsafalela, ka se swafetse; lefatshe lotlhe le swafaditswe, ka go bo go se na motho ope yo o go bayang mo pelong.


text:
Bathopi ba tsile mo dithoteng tsotlhe tse di loforotlho tsa naga, gonne tšhaka ya ga Jehofa e a kometsa; go tswa bokhutlong bongwe jwa lefatshe go ya bokhutlong jo bongwe jwa lefatshe, ga go na motho ope yo o nang le kagiso.


text:
Ba jadile mabele mme ba robile mitlwa; ba itlhokofaditse, mme ga ba bone molemo ope; mme lo tlaa tlhabisiwa ditlhong ke dikatelo tsa lona ka ntlha ya bogale jo bo fisang jwa ga Jehofa.”


text:
Jehofa o bua jaana ka ga ba ke bapileng nabo botlhe ba ba bosula, ba ba amang boswa jo ke bo ruisitseng tšhaba ya me Baiseraele, a re: “Bonang, ke tlaa ba kumola mo lefatsheng la bone, mme ke tlaa ba kumola ba ntlo ya Juta mo go bone.


text:
Mme go tlaa dirala go re, e tlaa re ke sena go ba kumola, ke boe, ke ba utlwele botlhoko; ke tlaa ba lere gape, mongwe le mongwe mo bosweng jwa gagwe, le mongwe le mongwe mo lefatsheng la gagwe.


text:
Mme go tlaa dirala go re, fa ba ithuta ka tlhoafalo mekgwa ya batho ba me, go ikana ka leina la me, go re: ‘Jaaka Jehofa a tshedile;’ fela jaaka ba kile ba ruta batho ba me go ikana ka Baale, foo ba tlaa agelelwa mo gare ga batho ba me.


text:
Jehofa o ntheile jaana, a re: “Ya o ithekele moitlamo wa leloba, mme o itlame ka one mo lothekeng, mme o se ka wa o tsenya mo metsing.”


text:
“Tsaya moitlamo o o o rekileng, o o mo lothekeng lwa gago, mme o nanoge, o ye kwa Euferatese, mme o o fitlhe gone mo lofarong lwa lefika.”


text:
Ga dirala e rile malatsi a le mantsi a sena go feta, Jehofa a nthaya a re: “Nanoga o ye kwa Euferatese, mme o tlose moitlamo teng o ke o go laoletseng gore o o fitlhe teng.”


text:
Foo ka ya Euferatese, mme ka epa, ka tlosa moitlamo mo felong fa ke ne ke o fitlhile teng; mme bonang, moitlamo o ne o senyegile, o se na tiro.


text:
“Go bua jaana Jehofa, a re: ‘Ke tlaa senya boikgodiso jwa Juta ka mokgwa o o ntseng jaana, le boikgodiso jo bogolo jwa Jerusalema.


text:
Tšhaba e e bosula e, e e ganang go utlwa mafoko a me, e sepela ka fa logwading lwa pelo ya yone, mme e ile go sala medimo e sele morago, e ya go e direla, le go e obamela, e tlaa nna fela jaaka moitlamo o, o o se nang tiro.


text:
Gonne jaaka moitlamo o tle o ngaparele lotheka lwa monna, le nna ke dirile gore botlhe ba ntlo ya Iseraele, le botlhe ba ntlo ya Juta ba ngaparele nna,’ go bua Jehofa; ‘gore ba tle ba nne tšhaba e e mo go nna, le leina, le pako, le kgalalelo; mme ba ganne go utlwa.’


text:
“Ke gone o bue nabo lefoko le, o re: ‘Go bua jaana Jehofa, Modimo wa Iseraele, a re: Nkgwana nngwe le nngwe e tlaa thelwa bojalwa e tlala;’ mme ba tlaa go raya ba re: ‘A ga re itse fa nkgwana nngwe le nngwe e tlaa thelwa bojalwa e tlala?’


text:
Foo o tlaa ba raya o re: ‘Go bua jaana Jehofa, a re: Bonang, ke tlaa thela banni botlhe ba lefatshe le, e bong dikgosi tse di dutseng mo setulong sa bogosi sa ga Dafite, le baperesiti, le baperofeti, le banni botlhe ba Jerusalema, ke tlaa ba tlatsa botagwa.


text:
Ke tlaa ba phatlakanya mongwe mo go yo mongwe, e bong borra batho le bana ba bone ba basimane mmogo, go bua Jehofa; ga nketla ke tlhomoga pelo, le fa e le go rekegela, le fa e le go ba utlwela botlhoko gore ke se ka ka ba senya.’ ”


text:
Nayang Jehofa Modimo wa lona kgalalelo a ise a fifatse, le dinao tsa lona di ise di kgopiwe mo dithabeng tse di lefifi; mme e re lo sa ntse lo batla lesedi, a ba a le fetole moriti wa loso, mme a le dire lefifi le lentshontsho.


text:
E tlaa re fa lo gana go utlwa, mowa wa me o tlaa lela mo bosaitsiweng ka ntlha ya boikgodiso jwa lona; leitlho la me le tlaa lela mo go botlhoko, le tlaa tshologa dikeledi, ka gonne letsomane la ga Jehofa le gapilwe.


text:
Raya kgosi le mma kgosi, o re: “Lo ikokobetse, lo dule fa fatshe; gonne mekgabo ya ditlhogo tsa lona e fologile, e bong serwalo sa kgalalelo ya lona.”


text:
Metse ya Borwa e tswalegile, mme ga go na ope yo o ka e bulang; Juta o isitswe botshwarong ka bojotlhe jwa gagwe; o isitswe botshwarong gotlhe fela.


text:
“Tsholetsang matlho, lo bone ba ba tswang ntlheng ya botsheka; le kae letsomane le o le neilweng, letsomane la gago le lentle?


text:
O tlaa reng mogang o bayang ditsala tsa gago tlhogo godimo ga gago? Ka o ba rutile ka wesi go tlhabana nao, a mahutsana ga a ketla a go tshwara, jaaka a mosadi a le mo pelegong?


text:
Fa o bua mo pelong ya gago, o re: ‘Ke ka ntlha yang dilo tse di tsile mo go nna?’ Mesese ya gago e senotswe ka ntlha ya bogolo jwa boikepo jwa gago, le direthe tsa gago di utlwisiwa botlhoko.


text:
A Moethiopia o ka iphetola letlalo, le fa e le nkwe ditshubaba tsa yone? Foo le lona lo ka dira molemo, lona ba lo lemetseng go dira bosula.


text:
E ke yone kabelo ya gago, kabelo e o e lekanyeditsweng, e e tswang mo go nna,” go bua Jehofa; “gonne o ntebetse, mme wa ikanya maaka.


text:
Ke gone ka moo le nna ke tlaa senolang mesese ya gago fa pele ga sefatlhogo sa gago, mme ditlhong tsa gago di tlaa bonala.


text:
Ke bonye makgapha a gago, e bong dikgokafalo tsa gago, le dikgwankgwanyego tsa gago, boatla jwa boaka jwa gago, mo dithoteng mo nageng; a bo go latlhega wena Jerusalema! O gana go ntlafadiwa; e tlaa nama e nna goleele go le kaye?”


text:
“Juta o a hutsafala, ba dikgoro tsa teng ba a topetega, ba dutse fa fatshe ba apere bontsho; mme go gala ga Jerusalema go tlhatlogile.


text:
Bagolwane ba bone ba roma babotlana ba bone kwa metsing, mme ba fitlhele go se na metsi; ba boe fela dinkgwana tsa bone di se na sepe; ba tlhajwe ke ditlhong ba sosobaganye, ba ikhurumetse ditlhogo.


text:
Balemi ba tlhajwe ke ditlhong, ba ikhurumetse ditlhogo, ka ntlha ya mmu o o phanyegileng, ka go bo pula e se ke e ne mo lefatsheng.


text:
Le diesela tsa nageng di eme mo dithoteng tse di loforotlho, di fegelelwe phefo jaaka diphokoje, matlho a tsone a bokalale ka go bo go se na dihulo.”


text:
Le fa maikepo a rona a re supa fa re le molato, a ko o dire fela ka ntlha ya leina la gago, Jehofa; gonne ditenego tsa rona di dintsi; re go leofetse.


text:
Ao, wena tsholofelo ya Iseraele, mmoloki wa gagwe mo motlheng wa pitlagano, o a bo o ka nna mo lefatsheng jang jaaka e kete o mojaki fela, le jaaka motsamai le tsela yo o fapogang, a ya go lala golo gangwe fela?


text:
O a bo o ka nna jang jaaka motho yo o tseanyeng, jaaka mothata yo o sa kakeng a boloka? Le fa go ntse jalo, wena Jehofa, o ntse mo gare ga rona, mme re bidiwa ka leina la gago; o se ka wa re tlogela.


text:
Jehofa o raya tšhaba e jaana, a re: “Ba ratile go nna ba timela fela jalo; ga ba a ithiba dinao; ke gone ka moo Jehofa o sa ba amogeleng; jaanong o tlaa gakologelwa boikepo jwa bone, a sekisa maleo a bone.”


text:
E tlaa re ba ikitsa go ja, ga nketla ke utlwa go goa ga bone; e tlaa re ba isa tshupelo ya phiso, le seromololo, ga nketla ke ba amogela; mme ke tlaa ba nyeletsa ka tšhaka, ka popamo, le ka kgogodi.”


text:
Foo ka re: “Ija! We! Jehofa Modimo! Bona, baperofeti ba ba raya ba re: ‘Ga lo ketla lo bona tšhaka, le gone ga lo ketla lo bona popamo; mme ke tlaa lo naya kagiso ya mmaanete mo felong fa.’ ”


text:
Foo Jehofa a nthaya a re: “Baperofeti ba perofesa maaka ka leina la me; ga ke a ba roma, le gone ga ke a ba laola, le fa e le go bua nabo; ba lo perofesetsa ponatshegelo ya maaka, le boitsejwanape, le selo se se seng sepe, le tsietso ya pelo tsa bone.


text:
Ke gone ka moo, go bua Jehofa ka ga baperofeti ba ba perofesang ka leina la me, mme ke sa ba roma, le fa go ntse jalo, ba re: ‘Tšhaka le popamo ga di ketla di bonwa mo lefatsheng le;’ a re: Baperofeti bao ba tlaa nyelediwa ke tšhaka le popamo.


text:
Le batho ba, ba ba ba perofesetsang ba tlaa latlhelwa kwa ntle mo mebileng ya Jerusalema ka ntlha ya popamo le tšhaka; mme ba tlaa bo ba se na ba ba ba fitlhang, bone, le fa e le basadi ba bone, le fa e le bana ba bone ba basimane, le fa e le bana ba bone ba basetsana; gonne ke tlaa feela boikepo jwa bone mo go bone.


text:
“O bue lefoko le nabo, o re: “ ‘A matlho a me a tshologe dikeledi bosigo le motshegare, mme a a se khutle; gonne kgarebane, morwadia batho ba me, o robegile ka thobego e e atlhameng, ka ntho e e botlhoko thata.


text:
Ya re fa ke tswela mo nageng, foo bonang, go ba ba bolailweng ka tšhaka! Fa ke tsena mo motseng, foo bonang, go ba ba botlhoko ka popamo, gonne moperofeti le moperesiti boo babedi ba tsamayatsamaya fela mo lefatsheng, mme ba se na kitso.’ ”


text:
A Juta o mo ganetse ruri? A o fedisitswe ke Sione pelo? Ana o re iteile ka ntlha yang, mme re se na phodiso? Ra lebelela kagiso, mme go se ka ga tla molemo ope; ra lebelela lobaka lwa go fodisiwa, mme bonang, kotlomano fela!


text:
Ka ntlha ya leina la gago, o se ka wa re tlhoa; o se ka wa tlotlolola setulo sa bogosi sa kgalalelo ya gago, a ko o gakologelwe, o se ka wa senya kgolagano ya gago le rona.


text:
Mo maithamakong a merafe, a go na le bangwe ba ba nesang pula? Kgotsa a magodimo a ka nesa medupe? Jehofa Modimo wa rona, a ga o ene? Ke gone ka moo re tlaa lebelelang mo go wena; gonne o dirile dilo tse tsotlhe fela.


text:
Foo Jehofa a nthaya, a re: “Le fa bo Moše le Samuele ba ka bo ba eme fa pele ga me, le fa go ntse jalo pelo ya me e ne e sa kake ya nna le batho ba; ba ole mo ponong ya me, ba tswe ba ye koo.


text:
Go tlaa dirala go re, e tlaa re ba go raya ba re: ‘Re tlaa tswela kae?’ Foo o ba bolelele, o re: Go bua jaana Jehofa, a re: “ ‘Ba ba laoletsweng loso, ba ye losong; ba ba laoletsweng tšhaka, ba ye tšhakeng; le ba ba laoletsweng moswele ba ye mosweleng; le ba ba laoletsweng botshwaro ba ye botshwarong.’


text:
“Ke tlaa ba laolela dilo tse di mehuta mene,” go bua Jehofa; “tšhaka go bolaya, dintša go gagola, dinonyane tsa legodimo, le dibatana tsa lefatshe, go suputsa le go senya.


text:
Ke tlaa ba akgaakgela mo magosing otlhe a lefatshe, ka ntlha ya ga Manase morwa Hesekia kgosi ya Juta, ka ntlha ya se o se dirileng mo Jerusalema.


text:
“Gonne e mang yo o tlaa go tlhomogelang pelo, wena Jerusalema? Kgotsa e mang yo o tlaa go tukuthelang tlhogo? Kgotsa e mang yo o tlaa fapogang a ya go botsa ka fa o ntseng ka teng?


text:
O nkganne, go bua Jehofa, o boetse kwa morago, ke gone ka moo ke go otlololetseng seatla sa me, mme ka go senya; mme ke lapile ka go nna ke ikwatlhaya.


text:
Ke ba olositse ka seoloso mo dikgorong tsa lefatshe; ke ba thukhuthile bana, ke sentse batho ba me; ga ba a boa mo ditseleng tsa bone.


text:
Basadi ba bone ba batlholagadi ba intsifaletse go feta mošawa wa mawatle; ke lerile mo go bone mothopi go le motshegare go tla a bolaya mma makau: ke digetse tlalelo e e mahehe le ditheregiso mo go ene ka tshoganetso.


text:
Yo o tsetseng bana basupa o a tapetega, o dule mowa; letsatsi la gagwe le kotlometse go sa ntse go le motshegare; o ntse a tlhajwa ke ditlhong a sosobagana; masalela a bone ke tlaa a neela tšhaka fa pele ga baba ba bone,” go bua Jehofa.


text:
Ija! Mma we! Ka e le fa o ntsetse ke le motho wa komang le kgang le lefatshe lotlhe! Ga ke a adima ope ka go lopa koketso, le nna batho ga ba a nkadima ka go ntopa koketso; le fa go ntse jalo mongwe le mongwe wa bone o a mphutsa.


text:
Jehofa a re: “Ruri ke tlaa go thatafatsa gore o bone molemo; ruri ke tlaa dira gore mmaba a go rapele ka thata mo motlheng wa bosula, le mo motlheng wa patikego.”


text:
“Thoto ya gago le dikhumo tsa gago ke tlaa di ntsha thopo fela di sa rekwe, mme e be e le ka ntlha ya dibe tsotlhe tsa gago, e bong mo melelwaneng yotlhe ya gago.


text:
Ke tlaa di fetisa le baba ba gago di ya kwa lefatsheng le o sa le itseng; gonne go gotsitswe molelo mo bogaleng jwa me, o o tlaa fisang mo go lona.”


text:
Jehofa, o a itse; o nkgopole, o ntekole, mme o ntefetse mo babogising ba me; o se ka wa ntlosa ka bopelotelele jwa gago; o itse fa ke bonye go kgojwa ka leina la gago.


text:
Mafoko a gago a ne a bonwa, mme ka a ja; mafoko a gago a ne a le boitumelo mo go nna, le boipelo jwa pelo ya me; gonne ke bidiwa ka leina la gago, Jehofa Modimo wa masomosomo.


text:
Ga ke a ka ka dula mo phuthegong ya bone ba ba dirang mokete, ga ke a ka ka duduetsa; ka dula ke le nosi ka ntlha ya seatla sa gago; gonne o ntladitse ka tšhakgalo.


text:
Ana go ntse jang botlhoko jwa me bo nnetse ruri, le ntho ya me e le e e sa foleng, e e ganang go fodisiwa? A ruri o tlaa nna mo go nna jaaka nokana e e tsietsang, jaaka metsi a a sa tlhomamang?


text:
Ke gone Jehofa o bua jaana, a re: “Fa o boa, foo ke tlaa ba ke go tlisa gape, gore o tle o eme fa pele ga me; fa o lomolola se se tlhokegang mo go se se bosula, o tlaa nna jaaka molomo wa me; ba tlaa boela mo go wena, mme wena ga o ketla o boela kwa go bone.


text:
Ke tlaa go dira go nna lorako lwa kgotlho lo lo thekeleditsweng kemalanong le batho ba; ba tlaa tlhabana nao, mme ga ba ketla ba go fenya; gonne ke na nao go go boloka le go go golola,” go bua Jehofa.


text:
“O se ka wa tsaya mosadi, le gone o se ka wa bona bana ba basimane le fa e le bana ba basetsana mo felong fa.”


text:
Gonne Jehofa o bua jaana ka ga bana ba basetsana ba ba tsholwang mo felong fa, le ka ga bommaabo ba ba ba belegeng, le ka ga borraabo ba ba ba tshotseng mo fatsheng le, a re:


text:
“Ba tlaa swa dintsho tse di botlhoko; ga ba ketla ba lelelwa, le gone ga ba ketla ba fitlhwa; ba tlaa nna jaaka letshotelo fa godimo ga mmu; ba tlaa nyelediwa ka tšhaka le ka moswele; ditoto tsa bone di tlaa nna dijo tsa dinonyane tsa loapi, le tsa dibatana tsa lefatshe.”


text:
“Gonne Jehofa o bua jaana, a re: O se ka wa tsena mo ntlong ya khutsafalo, le gone o se ka wa ya go lela, le fa e le go ba thukhuthela tlhogo; gonne ke tlositse kagiso ya me mo bathong ba,” go bua Jehofa, “e bong bopelonomi jwa lorato le mautlwelobotlhoko a manana.


text:
Bagolo le bannye ba tlaa swela mo fatsheng le; ga ba ketla ba fitlhwa, le gone batho ga ba ketla ba ba lelela, le fa e le go ba itshegakela, le fa e le go ba itšhemolela tlhogo.


text:
Le gone batho ga ba ketla ba ba abela dijo ba le mo selelong, go ba direla matshediso a baswi; le gone batho ga ba ketla ba ba naya senwelo sa kgomotso go tla ba se nwela rraabo kgotsa mmaabo.


text:
Gonne go bua jaana Jehofa wa masomosomo, Modimo wa Iseraele; a re: “Bonang, ke tlaa khutlisa mo felong fa, fa pele ga matlho a lona, le mo metlheng ya lona, modumo wa mokete le modumo wa boitumelo, lentswe la monyadi le lentswe la monyadwi.


text:
“Go tlaa dirala, go re, e tlaa re fa o supetsa batho ba mafoko otlhe a, mme ba go raya ba re: ‘Ke ka ntlha yang Jehofa a boletse bosula jo bogolo jotlhe jo ka ga rona? Kgotsa boikepo jwa rona ke eng? Kgotsa boleo jwa rona ke eng jo re leofetseng Jehofa Modimo wa rona ka jone?’


text:
Foo o tlaa ba raya o re: ‘E re ka borraeno ba ntatlhile, go bua Jehofa, mme ba setse medimo e sele morago, ba e diretse, ba e obametse, mme ba ntatlhile, ba se ka ba boloka molao wa me;


text:
mme lona lo dirile bosula bogolo go borraeno; gonne bonang, mongwe le mongwe o sepela ka fa logwading lwa pelo ya gagwe e e bosula, lwa ba lwa tla lwa se ka lwa ntheetsa;


text:
ke gone ka moo ke tlaa lo eola mo lefatsheng le, ke lo eolela kwa lefatsheng le lo sa le itseng, lona, le fa e le borraeno; mme lo tlaa direla medimo e sele gone motshegare le bosigo; gonne ga nketla ke lo supetsa botsalano bope.’


text:
“Ke gone bonang, metlha e etla e go se ketlang go tlhola go buiwa ka yone, go twe: ‘Jaaka Jehofa a tshedile, yo o tlhatlositseng bana ba Iseraele kwa lefatsheng la Egepeto;’


text:
mme go tlaa twe: ‘Jaaka Jehofa a tshedile, yo o tlhatlositseng bana ba Iseraele mo lefatsheng la botsheka, le kwa mafatsheng otlhe kwa o ne a ba leleketse teng’; ke tlaa ba ke ba lere gape mo lefatsheng la bone le ke le neileng borraabo.


text:
“Bonang ke tlaa romela batshwari ba ditlhapi ba le bantsi,” go bua Jehofa, “mme ba tlaa ba tshwara jaaka ditlhapi; morago ga mo ke tlaa romela batsomi ba le bantsi, mme ba tlaa ba tsoma ba ba ntsha mo dithabeng tsotlhe, le mo makhubung, le mo dipharong tsa mafika.


text:
Gonne matlho a me a mo ditseleng tsotlhe tsa bone; ga ba a subegela sefatlhogo sa me, le gone boikepo jwa bone ga bo a bipegela matlho a me.


text:
Pele, ke tlaa lefetsa boikepo jwa bone le boleo jwa bone sebedi; gonne ba leswefaditse lefatshe la me ka ditoto tsa dilo tsa bone tse di maswe, ba tladitse boswa jwa me ka makgapha a bone.”


text:
Jehofa, thata ya me, le kago ya me e e thata, le botshabelo jwa me mo metlheng ya patikego, merafe e tlaa tla mo go wena e tswa kwa dikhutlong tsa lefatshe, mme e tlaa re: “Borraetsho ga ba a rua sepe fa e se maaka fela, e bong boithamako le dilo tse go se nang thuso epe mo go tsone.


text:
“Ke gone ka moo, bonang, ke tlaa ba itsise, ka lobaka lono fela ke tlaa ba itsise seatla sa me le nonofo ya me; mme ba tlaa itse fa leina la me e le Jehofa.


text:
“Boleo jwa Juta bo kwadilwe ka sekwalo sa tshipi le ka ntlha ya teemane; bo kwadilwe mo letlapeng la pelo ya bone, le mo dinakeng tsa dibeso tsa bone;


text:
ka bana ba bone ba gakologelwa dibeso tsa bone, le Medimako ya bone fa ditlhareng tse ditala, mo godimo ga dithota tse di godileng.


text:
Ao! thaba ya me e e mo nageng, ke tlaa ntsha thoto yotlhe ya gago le dikhumo tsotlhe tsa gago thopo, le mafelo a gago a a tlotlometseng, ka ntlha ya boleo, go ya le melelwane ya gago yotlhe fela.


text:
Le wena, ka wesi fela, o tlaa itesisa mo bosweng jo ke bo go neileng; mme ke tlaa go dirisetsa baba ba gago mo lefatsheng le o sa le itseng, gonne lo gotsitse molelo mo bogaleng jwa me, o o tlaa tukang ka bosakhutleng.”


text:
Jehofa o bua jaana, a re: “Go hutsegile monna yo o ikanyang motho, a ba a dira nama letsogo la gagwe, le yo pelo ya gagwe e tlogelang Jehofa.


text:
Gonne o tlaa nna jaaka logolo mo sekakeng, mme ga a ketla a itse mogang molemo o tlang; mme o tlaa nna mo mafelong a a lokgere mo nageng, lefatshe le le letswai, le le sa nnweng.


text:
Gonne o tlaa nna jaaka setlhare se se tlhomilweng fa metsing, se se namang metswe fa nokeng, se se se ketlang se boifa mogang mogote o tlang, mme lekakaba la sone le tlaa nna letalana fela; mme ga se ketla se re ngwaga wa leuba sepe, le fa e le go khutla mo go ungweng.”


text:
“Nna Jehofa ke fukutsa pelo, ke leka diphilo, e le go naya motho mongwe le mongwe ka fa mekgweng ya gagwe, le ka fa loungong lwa ditiro tsa gagwe.”


text:
Jaaka lesogo le le elamang mae a le sa a tsalang, ene yo o bapalang dikhumo, mme e seng ka tshiamo, o ntse fela jalo; di tlaa mo tlogela mo gare ga metlha ya gagwe, kwa bokhutlong jwa gagwe o tlaa nna seeleele fela.


text:
Felo ga rona ga boitshepo ke senno sa bogosi se se galalelang, se se sa leng se bewa kwa godimo mo tshimologong.


text:
Jehofa, tsholofelo ya Iseraele, botlhe ba ba go latlhang ba tlaa tlhajwa ke ditlhong; ba ba ntlogelang ba tlaa kwalwa mo mmung, gonne ba latlhile Jehofa, motswedi wa metsi a a tshedileng.


text:
Ka ga me, ga ke a ka ka khutla ka bonako go nna modisa morago ga gago, le gone ga ke a eletsa letsatsi la poitshego; o a itse; se se duleng mo molomong wa me se ne se le fa pele ga matlho a gago.


text:
A go tlhajwe ke ditlhong bone ba ba mpogisang, mme nna ke se tlhajwe ke ditlhong; a ba tseanngwe, mme nna ke se tseanngwe; lere motlha wa bosula mo go bone; o ba senye ka tshenyo e e tlhatlaganyeng sebedi.


text:
Jehofa o ne a nthaya jaana, a re: “Ya o eme mo kgorong ya bana ba batho, e dikgosi tsa Juta di tsenang ka yone, le e di tswang ka yone, le mo dikgorong tsotlhe tsa Jerusalema;


text:
o ba reye o re: ‘Utlwang lefoko la ga Jehofa, lona dikgosi tsa Juta, le lona lotlhe ba Juta, le banni botlhe ba Jerusalema, ba lo tsenang ka dikgoro tse;


text:
Jehofa o bua jaana, a re: Lo itise, lo se ka lwa rwala morwalo ope ka letsatsi la sabata, le fa e le go tsena ka one ka dikgoro tsa Jerusalema;


text:
le gone lo se ka lwa tswa ka morwalo ope mo matlong a lona ka letsatsi la sabata, le gone lo se ka lwa dira tiro epe; mme lo itshepise letsatsi la sabata, jaaka ke laotse borraeno.


text:
Mme ga ba a ka ba reetsa, le fa e le go sekega tsebe, mme ba ithatafatsa thamo, gore ba se utlwe, le gone ba se amogele thuto.


text:
“ ‘Go tlaa dirala, go re, fa lo ntheetsa ka tlhoafalo, go bua Jehofa, fa lo sa tsene ka morwalo ope ka dikgoro tsa motse o ka letsatsi la sabata, mme fa lo itshepisa letsatsi la sabata, lo sa dire tiro epe ka lone;


text:
foo go tlaa tsena ka dikgoro tsa motse o dikgosi le dikgosana tse di dutseng mo setulong sa bogosi sa ga Dafite, di palame dikara le dipitse, tsone le dikgosana tsa tsone, batho ba Juta le banni ba Jerusalema; mme motse o, o tlaa nnela ruri ka bosakhutleng.


text:
Ba tlaa tswa mo metseng ya Juta, le mo mafelong a a mo tikologong ya Jerusalema, le mo lefatsheng la Benjamine, le mo lefatsheng la sekhuti, le mo dithabeng, le kwa ntlheng ya Borwa, ba tlaa lere ditshupelo tse di fisiwang le ditlhabelo, diromololo le maswalo a lebano, ba ba ba tlisa ditlhabelo tsa tebogo mo ntlong ya ga Jehofa.


text:
E tlaa re fa lo gana go ntheetsa ka go itshepisa letsatsi la sabata, lo sa bakele go rwala morwalo lo tsena ka one ka dikgoro tsa Jerusalema ka letsatsi la sabata; foo ke tlaa tshuba dikgoro tsa teng ka molelo, mme o tlaa laila matlo a dikgosi a Jerusalema, mme ga o ketla o tingwa.’ ”


text:
E rile sejana se o se bopang ka letsopa se senyega mo atleng sa mmopi wa dipitsa, a tloga a se bopa sejana se sele, ka fa mmopi wa dipitsa o ne a rata go se bopa ka teng.


text:
“Lona ba ntlo ya Iseraele, a ga nkake ka dira ka lona jaaka mmopi yo wa dipitsa?” Go bua Jehofa. “Bonang, jaaka letsopa le ntse mo seatleng sa mmopi wa dipitsa, le lona lo ntse jalo mo seatleng sa me, lona ba ntlo ya Iseraele.


text:
E tlaa re fela ka lobaka lo ke buang ka lone ka ga morafe mongwe le ka ga bogosi bonwe, go bo kumola, go bo rutlolola le go bo senya;


text:
fa morafe o ke buileng ka ga one o kgaogana le bosula jwa one, ke tlaa ikwatlhaya ka ga bosula jo ke ne ke gopotse go bo o direla.


text:
E tlaa re fela ka lobaka lo ke buang ka lone ka ga morafe mongwe le ka ga bogosi bonwe, go bo aga le go bo tlhoma;


text:
fa bo dira bosula mo ponong ya me, bo sa utlwe lentswe la me, foo ke tlaa ikwatlhaya ka ga molemo o ke rileng ke tlaa o bo direla.


text:
“Jaana ya koo, o ye o bue le batho ba Juta, le banni ba Jerusalema o re: ‘Jehofa o bua jaana, a re: Bonang, ke lo baakanyetsa bosula, ke lo logela maano; jaana a mongwe le mongwe wa lona a boe mo tseleng ya gagwe e e bosula, mme lo siamise ditsela tsa lona le ditiro tsa lona.’


text:
“Mme ba re: ‘Ga go na tsholofelo, gonne re tlaa sepela ka fa maanong a rona, re tlaa dira fela mongwe le mongwe ka fa logwading lwa pelo ya gagwe.’ ”


text:
Ke gone jaana go bua Jehofa, a re: “A ko lo botse mo merafeng fa mongwe a kile a utlwela dilo tse di ntseng jaana; kgarebana ya Iseraele e dirile selo se se tsitlisang marapo.


text:
A kapoko ya Lebanone e ka tlhokafala mo lefikeng la naga? Kgotsa a metsi a a tsididi a a tshitlhang a tswa kgakala a ka tšha?


text:
Gonne batho ba me ba ntebetse, ba fiseditse boithamako maswalo; ba ba kgokgoeditse mo tseleng tsa bone, mo tseleng tsa bogologolo, gore ba tle ba tsamaye mo tselaneng tse di kwa thoko, mo tseleng e e sa dirweng;


text:
go tla ba dira lefatshe la bone kgakgamatso, le kotso e e sa khutleng; mongwe le mongwe yo o fetang ka teng o tlaa gakgamala, a ba a thukhutha tlhogo.


text:
Ke tlaa ba falatsa fa pele ga mmaba, jaaka e ka bo e le ka phefo ya botlhabatsatsi; ke tlaa ba leba motlhana, e seng sefatlhogo, mo motlheng wa tatlhego ya bone.”


text:
Foo ba re: “Ntlong, a re logeleng Jeremia maano; gonne molao ga o ketla o tlhokafala mo moperesiting, le fa e le kgakololo mo go yo o botlhale, le fa e le lefoko mo moperofeting. Ntlong, re mmetseng ka loleme, mme a re se tlhokomeleng mafoko ape a gagwe.”


text:
A molemo o tlaa duelwa ka bosula? Gonne ba epetse mowa wa me lemena. O gakologelwe ka fa nkileng ka ema fa pele ga gago ka gone go ba buela molemo, go faposa tšarologo ya gago mo go bone.


text:
Ke gone o neelele bana ba bone popamo, o ba tsenye mo thateng ya tšhaka; a basadi ba bone ba tlhoke bana, ba nne batlholagadi fela; a banna ba bone ba bolawe ke loso, makau a bone a bolawe ke tšhaka mo tlhabanong.


text:
A go utlwale go gala mo matlong a bone mogang o lereng setlhopha mo go bone ka tshoganetso, gonne ba epile lemena la go ntshwara, ba fitlhetse dinao tsa me diru.


text:
Le fa go ntse jalo Jehofa, o a e itse kgakololano yotlhe ya bone ka ga me ya go mpolaya; o se ka wa itshwarela boikepo jwa bone, o se ka wa phimola boleo jwa bone mo ponong ya gago; a ba ribigediwe fa pele ga gago; dira ka bone mo motlheng wa bogale jwa gago.”


text:
Jehofa o bua jaana, a re: “Ya o reke kurwana ya letsopa ya mmopi wa dipitsa, mme o tseye bagolwane bangwe ba batho, le bagolwane bangwe ba baperesiti;


text:
o tswele kwa mogogorong wa morwa Hinome, o o fa botsenong jwa kgoro ya Harasithe, o kakanye teng mafoko a ke tlaa a go bolelelang,


text:
O re: ‘Utlwang lefoko la ga Jehofa lona dikgosi tsa Juta, le banni ba Jerusalema; Jehofa wa masomosomo, Modimo wa Iseraele o bua jaana, a re: Bonang, ke tlaa lere bosula mo felong fa, mme le fa e le mang yo o bo utlwelang, ditsebe tsa gagwe di tlaa suma.


text:
Gonne ba ntatlhile, ba dirile golo fa golo go sele fela, ba fiseditse medimo e sele maswalo teng, e ba ne ba sa e itse, bone le fa e le borraabo, le fa e le dikgosi tsa Juta; ba tladitse madi a ba ba se nang molato mo felong fa;


text:
ba agile mafelo a a tlotlometseng a ga Baale, go tla ba fisa bana ba bone mo molelong, gore e nne ditshupelo tse di fisediwang Baale; e le se ke se kang ka se laola, le fa e le go se bua, le gone ga se a ka sa tsena mo mogopolong wa me.


text:
Ke gone bonang, metlha e etla, go bua Jehofa, ya go re felo fa ga go ketla go tlhola go bidiwa Tofethe, le fa e le Mogogoro wa morwa Hinome, fa e se Mogogoro wa Palaelo fela.


text:
“ ‘Ke tlaa dira kgakololo ya Juta le ya Jerusalema lefela fela mo felong fa; ke tlaa ba usa ka tšhaka fa pele ga baba ba bone, le ka seatla sa ba ba senkang go ba bolaya; mme ditoto tsa bone ke tlaa di naya dinonyane tsa loapi le dibatana tsa lefatshe, go nna dijo.


text:
Ke tlaa dira motse o go nna kgakgamatso, le kotso; mongwe le mongwe yo o tlang ka gone o tlaa gakgamala a ba a otsa ka ntlha ya dipetso tsotlhe tsa teng.


text:
Ke tlaa ba jesa nama ya bana ba bone ba basimane, le nama ya bana ba bone ba basetsana, mongwe le mongwe o tlaa ja nama ya tsala ya gagwe mo go dikweng ga motse, le mo pitlaganong e baba ba bone, le ba ba senkang botshelo jwa bone, ba tlaa ba pitlaganyang ka yone.’


text:
O ba reye o re: ‘Jehofa wa masomosomo o bua jaana, a re: Fela jalo ke tlaa thuba tšhaba e, le motse o, jaaka motho a tle a thube sejana sa letsopa, se se sa kakeng sa tlhola se kopanngwa gape; mme ba tlaa fitlha baswi mo Tofethe, go tsamaye bonno jwa phitlhelo bo tlhokafale teng.


text:
Felo fa ke tlaa go direla jalo, go bua Jehofa, le banni ba gone, ke dira motse o fela jaaka Tofethe:


text:
Matlo a Jerusalema, le matlo a dikgosi tsa Juta, a a itshekolotsweng, a tlaa nna jaaka felo ga Tofethe, e bong matlo otlhe a ba fiseditseng bontsi jwa legodimo maswalo mo godimo ga ditlhomeso tsa one, ba ba ba thelela medimo e sele ditshupelo tse di nowang teng.’ ”


text:
Foo Jeremia a tswa Tofethe, kwa Jehofa o ne a mo romile teng go perofesa; mme a fitlha a ema mo lwapeng lwa ntlo ya ga Jehofa, mme a raya batho botlhe, a re:


text:
“Jehofa wa masomosomo, Modimo wa Iseraele o bua jaana, a re: ‘Bonang, ke tlaa lere mo motseng o le mo metsaneng yotlhe ya one, bosula jotlhe jo ke bo boletseng ka ga one; gonne ba ithatafaditse dithamo, gore ba se utlwe mafoko a me.’ ”


text:
Jaana Pašure morwa moperesiti Imere, yo e ne e le molaodi yo mogolo mo ntlong ya ga Jehofa, a utlwa Jeremia a perofesa dilo tse.


text:
Foo Pašure a itaya Jeremia moperofeti, a mo golegela mo disaneng tse di mo kgorong e e godimo ya Benjamine, e e mo ntlong ya ga Jehofa.


text:
Mme ga dirala ya re ka moso, Pašure a ntsha Jeremia mo disaneng. Foo Jeremia a mo raya a re: “Jehofa ga a raya leina la gago Pašure fa e se Magore-misabibe.


text:
Gonne Jehofa o bua jaana, a re: ‘Bona, ke tlaa go itshabisa ka wesi ka therego, o ba o tshajwa ke ditsala tsotlhe tsa gago; mme ba tlaa wa ka tšhaka ya baba ba bone, mme matlho a gago a tlaa go bona; le Bajuta botlhe ke tlaa ba tsenya mo seatleng sa kgosi ya Babilone, mme o tlaa ba isa Babilone e le ditshwarwa, mme o tlaa ba bolaya ka tšhaka.


text:
Gape dikhumo tsotlhe tsa motse o, le totafalo yotlhe ya one, le dilo tsotlhe tse di tlhokegang tsa one, ee, le mahumo otlhe a dikgosi tsa Juta, ke tlaa tsenya gotlhe fela mo diatleng tsa baba ba bone, ba ba tlaa ba thopang, ba ba tsaya, ba ba isa Babilone.


text:
Wena Pašure le botlhe ba ba agileng mo ntlong ya gago, lo tlaa ya botshwarong; mme o tlaa fitlha kwa Babilone o ba o swela teng, o tlaa fitlhwa gone, wena le ditsala tsotlhe tsa gago, tse o di perofeseditseng ka maaka.’ ”


text:
Jehofa o mphepisitse, mme ka fepisega; o thata bogolo go nna, mme o fentse; ke dule setshego sa motshegare otlhe, mongwe le mongwe o a ntshotla.


text:
Gonne ke a re ke bua gangwe le gape, ke be ke goe; ke go ke re: “Thubakanyo le thopo”: ka gonne lefoko la ga Jehofa le dirilwe mo go nna kgobo le setshego motshegare otlhe.


text:
Fa ke re: “Ga nketla ke mo umaka, le fa e le go tlhola ke bua mo ineng la gagwe,” foo go bo go nne mo pelong ya me e kete molelo o o šang o tswaletswe mo marapong a me, ke bile ke lapile ka go iphapaanya, ke be ke retelelwe ke go itshoka.


text:
Gonne ke utlwile dikepololo tsa batho ba le bantsi, theregiso ka ntlha tsotlhe. “Mmoleleng, mme re tlaa mmolela,” go bua ditsala tsotlhe tsa me tse ke itsanyeng natso, ba ba lebeletseng go kobela ga me: “e tlaa re gongwe a rapelesege, mme re tlaa mo fenya, re ipusolosetsa mo go ene.”


text:
Jehofa o nna le nna jaaka seganka, jaaka yo o boitshegang; ke gone ka moo babogisi ba me ba tlaa kgopegang, mme ga ba ketla ba fenya; ba tlaa tlhajwa ke ditlhong thata, ka ba se ka ba dira ka botlhale, ba dirile ka tlotlololo e e sa khutleng, e e se ketlang e lebalwa gope.


text:
Mme wena Jehofa wa masomosomo, yo o lekang basiami, yo o bonang diphilo le pelo, a ke bone tefetso ya gago mo go bone; gonne ke go senoletse mafoko a me.


text:
Opelelang Jehofa, bakang Jehofa; gonne o golotse mowa wa motlhoki mo seatleng sa ba ba dirang bosula.


text:
A letsatsi le ke tsetsweng ka lone le hutsege; a letsatsi le mme o mpelegeng ka lone le se segofale.


text:
A go hutsege monna yo o isitseng mafoko kwa go rre, a re: “O bonye ngwana wa mosimane;” mme a mo itumedisa thata.


text:
A monna yoo a nne jaaka metse e Jehofa o e ribegeditseng, mme a se ka a ikwatlhaya; mme a utlwe go goa mo mosong, le mokgosi o o tshosang motshegare;


text:
ka a se ka a mpolaya ke sa le mo sebopelong; jalo mme e ka bo e ne e le ene phupu ya me, le sebopelo sa gagwe se ka bo se ntse se le seimana ka gale le ka gale.


text:
Ana ke ne ke tswelang mo sebopelong, ka tla go bona letsapa le bohutsana gore malatsi a me a tle a fetisiwe ka ditlhong?


text:
Lefoko le le tsileng mo go Jeremia le tswa kwa go Jehofa, jale ka kgosi Setekia a roma Pašure morwa Malekia kwa go ene, le Sefania morwa Maaseia moperesiti, a re:


text:
“Ke a go rapela, o re boletse mo go Jehofa; gonne Nebukateresare kgosi ya Babilone o re epela dira; e tlaa re gongwe Jehofa a re direle ka fa ditirong tsa gagwe tsotlhe tse di gakgamatsang, gore a tle a tloge mo go rona.”


text:
‘Go bua jaana Jehofa Modimo wa Iseraele, a re: Bonang, dibolao tse lo di tshotseng, tse lo tlhabanang ka tsone kwa ntle ga dithako, lo tlhabana le kgosi ya Babilone le Bakalatea ba ba lo tlhaselang, ke tlaa di busa ka morago, ke tlaa di kokoanya mo gare ga motse o.


text:
Nna ka nosi ke tlaa tlhabana le lona ka seatla se se otlolotsweng, le ka letsogo le le thata, e bong ka bogale, le ka tšararego, le ka tšhakgalo e kgolo.


text:
Morago ga moo, go bua Jehofa, Setekia kgosi ya Juta, le batlhanka ba gagwe, le batho ba gagwe, e bong ba ba tlogetsweng mo motseng o ke kgogodi, le ke tšhaka, le ke popamo, ke tlaa ba tsenya mo seatleng sa ga Nebukateresare kgosi ya Babilone, le mo seatleng sa baba ba bone, le mo seatleng sa ba ba senkang botshelo jwa bone; mme o tlaa ba kgemetha ka bogale jwa tšhaka; ga a ketla a ba rekegela, le fa e le go ba tlhomogela pelo, le fa e le go ba utlwela botlhoko.’


text:
“O reye tšhaba e, o re: ‘Jehofa o bua jaana, a re: Bonang, ke baya fa pele ga lona tsela ya botshelo le tsela ya loso.


text:
Yo o salang mo motseng o, o tlaa swa ka tšhaka, le ka popamo, le ka kgogodi; mme ene yo o tswelang kwa ntle, a ya go wela mo go Bakalatea ba ba lo tlhaselang, o tlaa tshela, mme botshelo jwa gagwe e tlaa nna thopo mo go ene.


text:
Gonne ke lebile motse o, go o direla bosula, e seng molemo, go bua Jehofa; o tlaa tsenngwa mo seatleng sa kgosi ya Babilone, mme o tlaa o fisa ka molelo.’


text:
Lona ba ntlo ya ga Dafite, go bua Jehofa, a re: Dirafatsang tshiamiso mo mosong, lo golole ba ba thopilweng mo seatleng sa mopatiki, ka tšararego ya me e ka tla ya tswela kwa ntle jaaka molelo, mme ya fisa go tsamaye go se nne ope yo o ka e timang, ka ntlha ya bosula jwa ditiro tsa lona.


text:
Bona, ke tlhabana nao, wena monni wa molapo, le wa lefika la lobala, go bua Jehofa; lona ba lo reng: E mang yo o tlaa fologang a tla go re tlhasela? Kgotsa e mang yo o tlaa tsenang mo mannong a rona?


text:
Ke tlaa lo betsa ka fa loungong lwa ditiro tsa lona, go bua Jehofa; ke tlaa tukisa molelo mo sekgweng sa gagwe, mme o tlaa laila gotlhe mo go mo tikologong ya gagwe.’ ”


text:
‘Utlwa lefoko la ga Jehofa, wena kgosi ya Juta, yo o dutseng mo setulong sa ga Dafite sa bogosi, wena, le batlhanka ba gago, le batho ba gago ba ba tsenang ka dikgoro tse.


text:
Jehofa o bua jaana, a re: Dirafatsang tshiamiso le tshiamo, lo golole ba ba thopilweng mo seatleng sa mopatiki; se direng tshiamololo epe, se senyetseng moeng, le fa e le lesiela, le fa e le mosadi wa motlholagadi, le gone se tshololeleng madi a a se nang molato mo felong fa.


text:
Gonne fa ruri lo dira selo se, foo go tlaa tsena ka dikgoro tsa ntlo e, dikgosi tse di dutseng mo setulong sa ga Dafite sa bogosi, di palame mo dikareng, le mo dipitseng, yone le batlhanka ba yone le batho ba yone.


text:
Mme fa lo gana go utlwa mafoko a, ke ikana ka nna ka nosi, go bua Jehofa, ka re: Ntlo e e tlaa nna tshwafalo fela.’ ”


text:
Gonne Jehofa o bua jaana ka ga ntlo ya kgosi ya Juta, a re: “O Gileate mo go nna, le tlhogo ya Lebanone; le fa go ntse jalo ruri ke tlaa go ntsha naga fela, le metse e e sa nnweng.


text:
Ke tlaa go baakanyetsa basenyi, mongwe le mongwe a na le dibolao tsa gagwe; mme ba tlaa rema masetara a gago a a tlhophegileng, ba a latlhela mo molelong.


text:
“Merafe e le mentsi e tlaa feta ka motse o, mongwe le mongwe o tlaa raya yo o bapileng nae, a re: ‘Ana Jehofa o diretse motse o mogolo o jaana ka ntlha yang?’


text:
Foo ba tlaa fetola, ba re: ‘Ke ka gonne ba latlhile kgolagano ya ga Jehofa Modimo wa bone, ba obamela medimo e sele, ba e direla.’ ”


text:
Se seleleng moswi, le fa e le go mo thukhuthela tlhogo; mme yo o tsamaelang koo lo mo lelele thata; ka a se ketla a tlhola a boa, le fa e le go bona lefatshe la ga gabo.


text:
Gonne Jehofa o bua jaana ka ga Shalume morwa Josia, kgosi ya Juta, yo o busitseng mo boemong jwa ga Josia rraagwe, yo o ne a tswa mo felong fa: “Ga a ketla a tlhola a boela teng gope.


text:
Mo felong kwa ba mo isitseng a le setshwarwa teng, o tlaa swela teng, mme ga a ketla a tlhola a bona lefatshe le gope.”


text:
A bo go latlhega motho yo o agang ntlo ya gagwe ka tshiamololo, le matlwana a gagwe ka patiko, yo o dirisang wa ga gabo ka go mo tlhokisa maduo, a sa mo neye tuelo ya tiro ya gagwe;


text:
yo o reng: “Ke tlaa ikagela ntlo e e atlhameng, le matlwana a kgatshimolo,” mme a iphunyetse diipone; e khurumediwe kwa godimo ka masetara, e be e tshasiwe bohibidu jo bontle.


text:
A o tlaa busa ka go bo o leka thata go gaisa ba bangwe ka masetara? A rraago o ne a se ka a ja, a nwa, a ba a dira katlholo le tshiamiso, foo ga nna molemo mo go ene?


text:
O ne a atlhola mafoko a bahumanegi le batlhoki; foo ga nna molemo. A e ne e se gone go nkitse? Go bua Jehofa.


text:
Matlho a gago ga a ope, le pelo ya gago ga e gope, fa e se mo papading e e sa siamang, le mo go tshololeng madi a a se nang molato, le mo patikong, le mo go thubakeng, go go dira.


text:
Ke gone ka moo Jehofa o bua jaana ka ga Jehoiakime morwa Josia, kgosi ya Juta, a re: “Ga ba ketla ba mo hutsafalela, ba re: “ ‘Jo we, ngwana a rre!’ Kgotsa: ‘Jo we, kgaitsadiake!’ Ga ba ketla ba mo hutsafalela, ba re: ‘Jo we, morena!’ Kgotsa: ‘Jo we, kgalalelo ya gagwe!’


text:
“Tlhatlogela kwa Lebanone, o tlhomeletse; o tsholeletse lentswe la gago mo Bašane; o tlhomeletse o le mo Abarime; gonne dinyatsi tsotlhe tsa gago di sentswe.


text:
Ka bua nao mo motlheng wa go segofala ga gago; mme wa re: ‘Ga nketla ke utlwa.’ E ne e ntse e le one mokgwa wa gago e sa le mo borobeng jwa gago, go re, ga o ko o utlwa lentswe la me.


text:
Phefo e tlaa ja badisa botlhe ba gago, dinyatsi tsa gago di tlaa ya botshwarong; ruri ka lobaka loo o tlaa bo o tlhajwa ke ditlhong, o sosobagana ka ntlha ya boikepo jotlhe jwa gago.


text:
Wena monni wa Lebonone, yo o agang setlahaga sa gago mo masetareng, ana o tlaa bo o tlhomola pelo jang mogang o go inganga go tlang mo go wena, e bong botlhoko jaaka jwa mosadi yo o mo pelegong.”


text:
“Jaaka ke tshedile,” go bua Jehofa, “le fa Konia morwa Jehoiakime kgosi ya Juta, e ka bo e le sekanelo mo atleng sa me se segolo, le fa go ntse jalo ke ne ke tlaa go somola gone fela;


text:
ke tlaa go tsenya mo seatleng sa ba ba batlang botshelo jwa gago, le mo seatleng sa ba o ba boifang, e bong mo seatleng sa ga Nebukateresare kgosi ya Babilone, le mo seatleng sa Bakalatea.


text:
Ke tlaa go latlhela kwa ntle, le mmaago yo o go belegeng, kwa lefatsheng le sele, kwa lo sa tsalelwang teng; mme lo tlaa swela teng.


text:
Monna yo Konia, a o pitsana e e thubegileng e e nyatsegang? A o pitsana e e sa kgatlheng gope? Ke ka ntlha yang fa ba latlhelwa kwa ntle, ene le losika lwa gagwe, ba latlhelwa kwa lefatsheng le ba sa le itseng?


text:
Jehofa o bua jaana, a re: “Kwalang monna yo, go re ga a na ngwana, e le monna yo o se ketlang a tlhogonolofala mo metlheng ya gagwe; gonne ga go na ope wa losika lwa gagwe yo o tlaa tlhogonolofalang, a dula mo setulong sa ga Dafite sa bogosi, mme a tlhola a busa gope mo Juta.”


text:
Ke gone ka moo Jehofa Modimo wa Iseraele o bua jaana ka ga badisa ba ba otlang batho ba me, a re: “Lo faladitse letsomane la me, lo ba lelekile, mme ga lo a ka lwa ba tlhola; bonang, ke tlaa lo sekisetsa bosula jwa ditiro tsa lona,” go bua Jehofa.


text:
“Ke tlaa phutha malotsi a letsomane la me, ke a ntsha kwa mafatsheng kwa ke a leleketseng teng, ke tlaa ba ke a bosetsa mo marakaneng a one, a tlaa bona lotsalo a ntsifala.


text:
Ke tlaa tlhoma badisa mo go one ba ba tlaa a otlang; ga a ketla a tlhola a boifa, le fa e le go tseana, le gone ga go ketla go tlhokafala lepe,” go bua Jehofa.


text:
“Bonang, metlha e etla,” go bua Jehofa, “e ke tlaa tsosetsang Dafite Letlhogela la tshiamo ka yone, mme o tlaa busa jaaka kgosi, a ba a dira ka botlhale, o tlaa dirafatsa katlholo le tshiamiso mo lefatsheng.


text:
E tlaa re mo metlheng ya gagwe Juta o tlaa bolokwa, Iseraele o tlaa aga ka thagamo; mme le, ke lone leina la gagwe le o tlaa bidiwang ka lone, go twe: ‘Jehofa ke tshiamo ya rona.’


text:
Ke gone, bonang, metlha e etla,” go bua Jehofa, a re: “Ga ba ketla ba tlhola ba bua, ba re: ‘Jaaka Jehofa a tshedile, yo o tlhatlositseng bana ba Iseraele mo lefatsheng la Egepeto;’


text:
fa e se go re: ‘Jaaka Jehofa a tshedile, yo o tlhatlositseng, a goga losika lwa ntlo ya Iseraele, a lo ntsha mo lefatsheng la botsheka, le mo mafatsheng otlhe kwa ke ne ke ba leleketse teng;’ mme ba tlaa aga mo lefatsheng la ga bone.”


text:
Ka ga baperofeti. Pelo ya me mo teng ga me e phatlogile, marapo a me otlhe a a phamphanyega, ke ntse jaaka motho yo o tagilweng, le jaaka yo bojalwa jwa mofine bo mo fentseng; ka ntlha ya ga Jehofa, le ka ntlha ya mafoko a gagwe a a boitshepo.


text:
Gonne lefatshe le tletse bagokafadi; gonne lefatshe le a lela ka ntlha ya go rogakana; mafulo a naga a omeletse; go lemala ga bone go bosula, le nonofo ya bone ga e a siama.


text:
“Gonne go le moperofeti go le moperesiti ba tlhapafetse botlhe, ee, ke fitlhetse boikepo jwa bone mo ntlong ya me,” go bua Jehofa.


text:
“Ke gone ka moo tsela ya bone e tlaa nnang jaaka mareledi mo lefifing; ba tlaa kgweelediwa kwa pele, mme ba tlaa wa mo go one; gonne ke tlaa lere bosula mo go bone, e bong ngwaga wa tshekiso ya bone,” go bua Jehofa.


text:
“Ke bonye boeleele mo baperofeting ba Samaria; ba ne ba perofesa ka Baale, ba timetsa Baiseraele batho ba me.


text:
Le mo baperofeting ba Jerusalema ke bonye selo se se tsitlisang marapo; ba a akafala, ba sepela ka maaka, ba thatafatsa diatla tsa badira bosula, mme go bo go se ope yo o boang mo boikepong jwa gagwe: botlhe fela ba fetogile, ba ntse jaaka Sotoma mo go nna, le banni ba teng ba ntse jaaka Gomora.”


text:
Ke gone ka moo Jehofa wa masomosomo o buang jaana ka ga baperofeti, a re: “Bonang, ke tlaa ba jesa longana, ke tlaa ba nosa metsi a santlhokwe; gonne go tlhapatsa go dule mo baperofeting ba Jerusalema, go ile le lefatshe lotlhe fela.”


text:
Jehofa wa masomosomo o bua jaana, a re: “Lo se ka lwa reetsa mafoko a baperofeti ba ba lo perofesetsang; ba lo ruta boithamako; ba bua ponatshegelo ya pelo ya bone fela, e seng e e tswang mo molomong wa ga Jehofa.


text:
Ba tlhola ba ntse ba raya ba ba nnyatsang, ba re: ‘Jehofa o rile lo tlaa bona kagiso;’ ba reye mongwe le mongwe yo o sepelang ka fa logwading lwa pelo ya gagwe, ba re: ‘Ga go na bosula bope jo bo tlaa tlang mo go lona.’


text:
“Gonne e mang yo o kileng a ema le ba lekgotla la ga Jehofa, gore a lemoge a utlwe lefoko la gagwe? E mang yo o kileng a tlhokomela lefoko la me go le utlwa?


text:
Bonang ledimo la ga Jehofa, e bong tšararego ya gagwe, le tsogile. Ee, ke ledimo le le sokeletsang; le tlaa thubegela mo tlhogong ya baikepi.


text:
Bogale jwa ga Jehofa ga bo ketla bo bowa, go tsamaya a dirafatsa, le go tsamaya a dira maikaelelo a pelo ya gagwe; mo metlheng ya bofelo lo tlaa se tlhaloganya ka botlalo.


text:
“Ga ke a roma baperofeti ba, le fa go ntse jalo ba tabogile; ga ke a bua nabo, le fa go ntse jalo, ba perofesitse.


text:
Fa ba ka bo ba eme le ba lekgotla la me, foo ba ka bo ba utlwisitse batho ba me mafoko a me, ba ka bo ba ba busitse mo tseleng ya bone e e bosula, le mo bosuleng jwa ditiro tsa bone.


text:
A mongwe o ka iphitlha mo mafelong a a sa itsiweng ke sa mmone?” go bua Jehofa. “A ga ke a tlala ka legodimo le ka lefatshe?” Go bua Jehofa.


text:
“Ke utlwile se baperofeti ba se buileng, ba ba perofesang maaka ka leina la me, ba re: ‘Ke lorile, ke lorile.’


text:
Selo se se tlaa nna mo pelong ya baperofeti ba ba perofesang maaka, goleele go le kaye; e bong baperofeti ba tsietso ya pelo tsa bone fela?


text:
Ba ba itlhomang ba tlaa lebatsa batho ba me leina la me ka ditoro, tse mongwe le mongwe o di bolelelang wa ga gabo, jaaka borraabo ba ne ba lebala leina la me ka Baale.


text:
Moperofeti yo o nang le toro a bolele toro; le yo o nang le lefoko la me, a bue lefoko la me ka boikanngo. Motlhaka ke eng fa o ka tshwantshiwa le mabele?” Go bua Jehofa.


text:
Ke gone bonang, ke tlhabana le baperofeti ba ba utswang mafoko a me,” go bua Jehofa, “mongwe le mongwe a a utswe mo go wa ga gabo.


text:
Bonang, ke tlhabana le ba ba perofesang ditoro tsa maaka,” go bua Jehofa, “ba di bolele, ba timetse batho ba me ka maaka a bone, le ka go ipelafatsa ga bone ga boithamako; le fa go ntse jalo ga ke a ba roma, le fa e le go ba laola; le gone ga ba ketla ba thusa batho ba sepe.” Go bua Jehofa.


text:
“Mogang batho ba, kgotsa moperofeti, kgotsa moperesiti, ba tlaa go botsang, ba re: ‘Molaetsa wa ga Jehofa ke eng?’ Foo o ba reye o re: ‘Molaetsa ofe? Ke tlaa lo latlha, go bua Jehofa.’


text:
Ka ga moperofeti, le moperesiti, le batho ba ba buang, ba re: ‘Molaetsa wa ga Jehofa ke o,’ ke tlaa betsa motho yoo fela le ntlo ya gagwe.


text:
A mongwe le mongwe a bue jaana le wa ga gabo, le mongwe le mongwe a bue le ngwana a rraagwe, a re: ‘Jehofa, o fetotse jang?’ le go re: ‘Jehofa o buileng?’


text:
Lo se ka lwa tlhola lo umaka molaetsa wa ga Jehofa; gonne lefoko la motho mongwe le mongwe e tlaa nna lone molaetsa wa gagwe; gonne lo sentse mafoko a Modimo o o tshedileng, a ga Jehofa wa masomosomo, Modimo wa rona.


text:
E tlaa re fa lo re: ‘Molaetsa wa ga Jehofa;’ ke gone Jehofa o buang jaana; a re: ‘E re ka lo bua lefoko le, e bong Molaetsa wa ga Jehofa, mme nna ke romile kwa go lona, ka re; Lo se ka lwa bua lwa re: Molaetsa wa ga Jehofa;’


text:
ke gone bonang, ke tlaa lo lebalela ruri, ke tlaa lo latlhela koo, le motse o ke o lo neileng le borraeno, lo tlaa tloga fa pele ga me.


text:
Ke tlaa lere kgobo e e sa khutleng mo go lona, le ditlhong tse di sa yeng kae, tse di se ketlang di lebalwa.”


text:
Jehofa o ne a ntshupetsa, mme bonang, ga bo go le diroto di le pedi tsa difeige di beilwe fa pele ga tempele ya ga Jehofa; morago ga Nebukateresare kgosi ya Babilone a sena go tlosa Jekonia morwa Jehoiakime, kgosi ya Juta mo Jerusalema, a le setshwarwa, a na le dikgosana tsa Juta, le badiri ba ba maatlametlo, le bathudi, a ba fitlhisitse kwa Babilone.


text:
Seroto sengwe se ne se na le difeige tse di monate thata, di ntse jaaka difeige tse di tleng di butswe pele; mme seroto se sengwe se ne se na le difeige tse di bosula tse di sa kakeng tsa jewa, ka di le bosula thata.


text:
Foo Jehofa a nthaya a re: “O bonang Jeremia?” Mme ka re: “Difeige; ke difeige tse di monate, di le monate thata; le tse di bosula, di le bosula thata, e le tse di sa kakeng tsa jewa, ka di le bosula thata.”


text:
“Jehofa, Modimo wa Iseraele o bua jaana, a re: ‘Fela jaaka difeige tse di monate tse, ke tlaa kaya ditshwarwa tsa Juta jalo, tse ke di ntshitseng mo felong fa, ka di isa kwa lefatsheng la Bakalatea, go di direla molemo.


text:
Gonne ke tlaa tlhoma matlho a me mo go bone go tla ke ba direla molemo, ke tlaa ba ke ba busetsa mo lefatsheng le; ke tlaa ba aga, mme ga nketla ke ba rutla; ke tlaa ba tlhoma, mme ga nketla ke ba kumola.


text:
Ke tlaa ba naya pelo ya go nkitse fa ke le Jehofa; mme ba tlaa nna batho ba me, mme ke tlaa nna Modimo wa bone; gonne ba tlaa boela mo go nna ka pelo yotlhe ya bone.


text:
“ ‘Jaaka difeige tse di bosula, tse di sa kakeng tsa jewa, ka di le bosula thata;’ ruri Jehofa o bua jaana, a re: ‘Setekia kgosi ya Juta, le dikgosana tsa gagwe, le masalela a Jerusalema, a a setseng mo lefatsheng le, le ba ba agileng mo lefatsheng la Egepeto, ke tlaa ba tlhoboga fela jalo.


text:
Ke tlaa ba tlhoboga fela ba ya go akgaakgelwa kwa le kwa mo magosing otlhe a lefatshe ka bosula, go nna kgobo le seane, tshotlo le phutso mo mafelong otlhe kwa ke tlaa ba lelekelang teng.


text:
Ke tlaa tsenya tšhaka, le popamo, le kgogodi mo go bone, go tsamaye ba nyelediwe mo lefatsheng le ke le neileng bone le borraabo.’ ”


text:
Lefoko le le tsileng mo go Jeremia ka ga batho botlhe ba Juta ka ngwaga wa bone wa ga Jehoiakime morwa Josia, kgosi ya Juta; e ne e le ngwaga wa ntlha wa ga Nebukateresare kgosi ya Babilone.


text:
Ke lone le Jeremia moperofeti o le buileng le batho botlhe ba Juta, le banni botlhe ba Jerusalema, a re:


text:
“Go tswa ngwageng wa lesome le boraro wa ga Josia morwa Amone, go tla mo motlheng wa gompieno, dinyaga tse di 23 tse, lefoko la ga Jehofa le tsile mo go nna, mme ke ntse ke bua le lona, ke phakela ke le bua; mme ga lo a ka lwa reetsa.


text:
Jehofa o romile batlhanka botlhe ba gagwe kwa go lona, e bong baperofeti, a phakele a ba rome; mme ga lo a ka lwa reetsa, le fa e le go sekega tsebe go utlwa.


text:
Ba re: ‘A mongwe le mongwe a boe mo tseleng ya gagwe e e bosula, le mo bosuleng jwa ditiro tsa lona, mme lo age mo lefatsheng le Jehofa o le neileng lona le borraeno, go tswa bogologolong go ya bosakhutleng.’


text:
Le gone, ba re: ‘Lo se ka lwa latela medimo e sele go e direla, le go e obamela, lwa ntlhotlheleletsa bogaleng ka tiro ya diatla tsa lona; mme ga nketla ke lo utlwisa botlhoko.’


text:
“Le fa go ntse jalo ga lo a ka lwa ntheetsa,” go bua Jehofa; “e le gore lo ntlhotlheleletse bogaleng ka tiro ya diatla tsa lona, go tla lo ikutlwisa botlhoko ka gone.”


text:
bonang, ke tlaa roma ke ya go tsaya ba makgotla otlhe a kwa ntlheng ya botsheka,” go bua Jehofa, “ke tlaa roma kwa go Nebukateresare kgosi ya Babilone, motlhanka wa me, mme ke tlaa ba lere ba tla go tlhabana le lefatshe le, le banni ba lone, le merafe yotlhe e e mo tikologong; ke tlaa ba senyetsa ruri, ke ba dira kgakgamatso le kotso, le ditshwafalo tse di sa khutleng.


text:
Le gone ke tlaa tlosa mo go bone modumo wa mokete, le modumo wa boitumelo, lentswe la monyadi le lentswe la monyadwi, modumo wa ditshilo, le lesedi la lobone.


text:
Mme lefatshe le lotlhe le tlaa nna tshwafalo le kgakgamatso; mme merafe e, e tlaa direla kgosi ya Babilone ka dinyaga di le 70.


text:
“Go tlaa dirala, e tlaa re dinyaga tse di 70 di sena go feta, ke tlaa betsa kgosi ya Babilone, le morafe oo,” go bua Jehofa, “ka ntlha ya boikepo jwa bone, le lefatshe la Bakalatea; ke tlaa le dira tshwafalo ka bosakhutleng.


text:
Ke tlaa tlisetsa lefatshe leo mafoko a otlhe a me, a ke a buileng ka ga lone, e bong gotlhe mo go kwadilweng mo lokwalong lo, mo Jeremia o go boletseng ka ga merafe yotlhe.


text:
Gonne merafe e le mentsi le dikgosi tse dikgolo di tlaa itirela ka bone, e bong ka bone; mme ke tlaa ba duela ka fa ditirong tsa bone, le ka fa tirong ya diatla tsa bone.”


text:
Gonne Jehofa Modimo wa Iseraele, o nthaya jaana, a re: “Tsaya senwelo sa bojalwa jwa tšararego e mo atleng sa me, o bo nose merafe yotlhe e ke go romang kwa go yone.


text:
Foo ka tsaya senwelo mo seatleng sa ga Jehofa, mme ka nosa merafe yotlhe e Jehofa o ne a nthomile kwa go yone;


text:
e bong Jerusalema, le metse ya Juta, le dikgosi tsa teng, le dikgosana tsa teng; go tla ke ba dira tshwafalo, le kgakgamatso le kotso, le phutso; jaaka go ntse le gompieno;


text:
le batho botlhe ba ba tlhakanyeng, le dikgosi tsotlhe tsa lefatshe la Use, le dikgosi tsotlhe tsa lefatshe la Bafilisitia, le Ašekelone, le Gasa le Ekerone, le masalela a Ašetote;


text:
le dikgosi tsotlhe tsa Ture, le dikgosi tsotlhe tsa Sitone, le dikgosi tsa mafatshe a a bapileng le lewatle, kwa moseja;


text:
le dikgosi tsotlhe tsa Arabia, le dikgosi tsotlhe tsa batho ba ba tlhakanyeng ba ba agileng mo nageng;


text:
le dikgosi tsotlhe tsa kwa ntlheng ya botsheka, kwa kgakala le fa gaufi, nngwe le nngwe; le magosi otlhe a lefatshe a a mo lefatsheng lotlhe; le kgosi ya Shešake e tlaa nwa morago ga bone.


text:
“O di reye, o re: ‘Jehofa wa masomosomo, Modimo wa Iseraele, o bua jaana, a re: Nwang lo tagwe, lo tlhatse, lo we, mme lo se ka lwa tlhola lo tsoga, ka ntlha ya tšhaka e ke tlaa e tsenyang mo go lona.’


text:
Go tlaa dirala, go re fa ba gana go tshola senwelo mo seatleng sa gago go se nwa, foo o ba reye, o re: ‘Jehofa wa masomosomo o bua, jaana, a re: Ruri lo tlaa nwa.


text:
Gonne bonang, ke simolola go dira bosula mo motseng o o bidiwang ka leina la me, mme a lona lo tshwanetse fa lo ka tlhokela ruri go bediwa? Ga lo ketla lo tlhoka go bediwa: gonne ke tlaa biletsa banni botlhe ba lefatshe tšhaka, go bua Jehofa wa masomosomo.’


text:
“Ke gone, o ba bolelele mafoko otlhe a, o ba nyatse, o ba reye, o re: “ ‘Jehofa o tlaa fologa a le kwa godimo, o tlaa ntsha lentswe a le kwa bonnong jwa gagwe jo bo itshepileng, o tlaa fologela lesaka la gagwe ka thata; o tlaa goela godimo jaaka ba ba gatang difine, a goeletsa banni botlhe ba lefatshe.


text:
Modumo o tlaa fitlha le kwa sekhutlong sa lefatshe; gonne Jehofa o na le kgang le merafe, o tlaa seka le batho botlhe; mme ka ga baikepi, o tlaa ba neela tšhaka,’ ” go bua Jehofa.


text:
Jehofa wa masomosomo o bua jaana, a re: “Bonang, bosula bo tlaa tsamaya bo tlhomagantse merafe, mme go tlaa tsosiwa ledimo le legolo le le tswang kwa dikhutlong tsa lefatshe.”


text:
Babolaiwa ba ga Jehofa ba tlaa fitlhelwa mo motlheng oo, mo sekhutlong sengwe sa lefatshe, go ya sekhutlong se sengwe sa lefatshe; ga ba ketla ba lelelwa, le fa e le go phuthwa, le fa e le go fitlhwa; ba tlaa nna letshotelo felo mo godimo ga mmu.


text:
Bokolelang lona badisa, lo goe; bidikamang mo meloreng, lona bagolwane ba letsomane; gonne metlha ya polao ya lona e fitlhile ka botlalo, mme ke tlaa lo thubaganya, lo tlaa wa jaaka sejana se se eletsegang.


text:
Badisa ba tlaa tlhoka tsela e ba ka tshabang ka yone, le bagolwane ba letsomane tsela e ba ka falolang ka yone.


text:
A kodu ya go goa ga badisa, le ya pokolelo ya bagolwane ba letsomane! Gonne Jehofa o kgakgabatsa bohulo jwa bone.


text:
O tlogetse setswatswa sa gagwe, jaaka tau; gonne lefatshe la bone le fetogile kgakgamatso, ka ntlha ya bogale jwa tšhaka e e pitlaganyang, le ka ntlha ya bogale jwa gagwe jo bo tukang.


text:
E rile mo tshimologong ya puso ya ga Jehoiakime morwa Josia, kgosi ya Juta, lefoko le, la tswa kwa go Jehofa, la re:


text:
“Jehofa o bua jaana, a re: Ema mo lwapeng lwa ntlo ya ga Jehofa, o bue le ba metse yotlhe ya Juta, ba ba tlang go obamela mo ntlong ya ga Jehofa, bua mafoko otlhe a ke a go laolelang gore o a bue nabo; o se ka wa loba lefoko lepe.


text:
E tlaa re gongwe ba reetse, mme mongwe le mongwe a boe mo tseleng ya gagwe e e bosula; gore ke tle ke ikwatlhaye ka ga bosula jo ke ikaeletseng go bo ba direla ka ntlha ya bosula jwa ditiro tsa bone.


text:
“O ba reye, o re: ‘Jehofa o bua jaana, a re: Fa lo gana go ntheetsa, go sepela mo molaong wa me, o ke o beileng fa pele ga lona,


text:
le go reetsa mafoko a batlhanka ba me, e bong baperofeti, ba ke ba romileng kwa go lona, ke phakela fela ke ba roma, mme lwa se ka lwa reetsa;


text:
foo ke tlaa dira ntlo e gore e nne jaaka Shilo, ke tlaa dira motse o gore o nne phutso mo merafeng yotlhe ya lefatshe.’ ”


text:
Mme baperesiti, le baperofeti, le batho botlhe ba utlwa Jeremia a bua mafoko a mo ntlong ya ga Jehofa.


text:
Ga dirala, e rile Jeremia a sena go wetsa go bua gotlhe mo Jehofa o go mo laoletseng go go bua le batho botlhe, baperesiti le baperofeti, le batho otlhe ba tloga ba mo tshwara, ba re: “Ruri o tlaa swa.


text:
Ana o perofeseditseng mo ineng la ga Jehofa, wa re: ‘Ntlo e, e tlaa nna Shilo, le motse o, o tlaa nna tshwafalo fela o sena monni’ ”? Mme batho botlhe ba ne ba kgobokanetse Jeremia mo ntlong ya ga Jehofa.


text:
E rile dikgosana tsa Juta di utlwa dilo tseo, tsa tswa mo ntlong ya kgosi tsa tlhatlogela kwa ntlong ya ga Jehofa; tsa dula mo botsenong jwa kgoro e ntšha ya ntlo ya ga Jehofa.


text:
Foo baperesiti le baperofeti ba bua le dikgosana le batho botlhe, ba re: “Monna yo, o tshwanetse loso; gonne o perofeseditse motse o bosula, jaaka lo utlwile ka ditsebe tsa lona.”


text:
Foo Jeremia a bua le dikgosana le batho botlhe, a re: “Jehofa o nthomile gore ke tle go perofesetsa ntlo e bosula, le motse o, ka mafoko a otlhe a lo a utlwileng.


text:
Ke gone jaana siamisang ditsela tsa lona, le ditiro tsa lona, mme lo utlwe lentswe la ga Jehofa Modimo wa lona; mme Jehofa o tlaa ikwatlhaela bosula jo o bo buileng ka ga lona.


text:
Ka ga me, bonang, ke mo seatleng sa lona; dirang ka nna ka fa go leng molemo le tshiamo mo matlhong a lona ka teng.


text:
Mme lo itsetse ruri, go re, fa lo mpolaya, lo tlaa lere madi a a se nang molato mo go lona, le mo motseng o, le mo banning ba one; gonne ruri Jehofa o nthomile kwa go lona, gore ke tle go bua mafoko otlhe a, mo ditsebeng tsa lona.”


text:
Foo dikgosana le batho botlhe ba raya baperesiti le baperofeti, ba re: “Motho yo, ga a tshwanela go swa; gonne o buile le rona mo ineng la ga Jehofa Modimo wa rona.”


text:
“Mikaia wa Morešethe o ne a perofesa mo metlheng ya ga Hesekia kgosi ya Juta; a bua le batho botlhe ba Juta, a re: ‘Jehofa wa masomosomo o bua jaana, a re: “ ‘Sione o tlaa lengwa jaaka tshimo, Jerusalema o tlaa nna mekoakoa fela, le thaba ya ntlo e tlaa nna jaaka dikwelekwele tsa sekgwa sengwe.’


text:
“A Hesekia kgosi ya Juta le Bajuta botlhe a ba ne ba mmolaya? A ga a ne a boifa Jehofa, a ga a ne a lopa tlhogonolofatso mo go Jehofa, mme a Jehofa ga a ne a ikwatlhaela bosula jo o ne a bo buile ka ga bone? Jalo re ka bo re itirela bosula jo bogolo.”


text:
Le gone go ne go bile go le monna mongwe yo o perofesang mo ineng la ga Jehofa, e bong Uria morwa Shemaia wa Kiriathe-jearime; a perofesetsa motse o bosula, le lefatshe le, ka fa mafokong otlhe a ga Jeremia.


text:
E rile kgosi Jehoiakime, a na le batho botlhe ba gagwe ba batona, le dikgosana tsotlhe, a utlwa mafoko a gagwe, kgosi ya batla go mmolaya; mme e rile Uria a go utlwela, a boifa, a tshaba, a ya Egepeto.


text:
Mme kgosi Jehoiakime a roma batho kwa Egepeto, e bong Elenathane morwa Akebore, le batho bangwe nae, ba ya Egepeto.


text:
Ba ya ba ntsha Uria kwa Egepeto, ba mo isa kwa go kgosi Jehoiakime; mme a mmolaya, a latlhela setoto sa gagwe mo diphupung tsa ba e leng batho fela.


text:
Mme seatla sa ga Ahikame morwa Shafane sa bo se na le Jeremia, gore ba se ka ba mo tsenya mo seatleng sa batho go mmolaya.


text:
E rile mo tshimologong ya puso ya ga Jehoiakime morwa Josia, kgosi ya Juta, lefoko le, la tla mo go Jeremia, le tswa kwa go Jehofa, la re:


text:
o di ise kwa kgosing ya Etome, le kwa kgosing ya Moabe, le kwa kgosing ya bana ba Amone, le kwa kgosing ya Ture, le kwa kgosing ya Sitone, ka diatla tsa barongwi ba ba tlang mo Jerusalema mo go Setekia kgosi ya Juta;


text:
o ba laetse kwa go beng ba bone, o re: Jehofa wa masomosomo, Modimo wa Iseraele o bua jaana, a re ba bue jaana le beng ba bone, ba re:


text:
Ke dirile lefatshe, le motho yo o mo lefatsheng, le ditshedi, ka thata ya me e kgolo, le ka letsogo la me le le otlologileng; ke di neye ba go leng tshiamo mo go nna go di ba naya.


text:
Mme jaana mafatshe otlhe a, ke a tsentse mo seatleng sa ga Nebukatenesare, kgosi ya Babilone, motlhanka wa me; le ditshedi tsa naga ke di mo neile gore di mo direle.


text:
Merafe yotlhe e tlaa mo direla, le morwawe, le morwa morwawe, go tsamaye motlha wa lefatshe la gagwe tota o tle; foo merafe e le mentsi le dikgosi tse dikgolo di tlaa itirela ka ene.


text:
“Go tlaa dirala go re, morafe le bogosi jo bo ganang go direla ene Nebukatenesare kgosi ya Babilone, le jo bo tlaa ganang go ipaya thamo tlase ga jokwe ya kgosi ya Babilone, ke tlaa betsa morafe oo, go bua Jehofa, ka tšhaka le ka popamo, le ka kgogodi go tsamaya ke ba nyeletsa ka seatla sa gagwe.


text:
Ka ga lona, lo se ka lwa reetsa baperofeti ba lona, le fa e le baitseanape ba lona, le fa e le ditoro tsa lona, le fa e le baswabedi ba lona, le fa e le dingaka tsa lona, ba ba buang le lona, ba re: ‘Lo se ka lwa direla kgosi ya Babilone;’


text:
gonne ba lo perofesetsa maaka, go tla ba lo isa kgakala le lefatshe la lona; le gore ke lo leleke, mme lo swe.


text:
Mme morafe o o tlaa ipayang thamo tlase ga jokwe ya kgosi ya Babilone, o ba o e direla, ke tlaa lesa morafe oo o sala mo lefatsheng la ga one, go bua Jehofa; o le lema o ba o aga mo go lone.”


text:
Ka bua le Setekia kgosi ya Juta ka fa mafokong otlhe a, ka re: “Ipeeng dithamo tlase ga jokwe ya kgosi ya Babilone, lo e direle le batho ba yone, mme lo tshele.


text:
Ana lo ratelang go swa, wena le batho ba gago, ka tšhaka, le ka popamo, le ka kgogodi, jaaka Jehofa a buile ka ga morafe o o ganang go direla kgosi ya Babilone?


text:
Lo se ka lwa reetsa mafoko a baperofeti ba ba buang le lona, ba re: ‘Lo se ka lwa direla kgosi ya Babilone;’ gonne ba lo perofesetsa maaka.


text:
Gonne ga ke a ba roma, go bua Jehofa, mme ba perofesa ka tsietso mo ineng la me; gore ke lo leleke, le gore lo swe, lona le baperofeti ba ba lo perofesetsang.”


text:
Gape ke buile le baperesiti le batho botlhe ba, ka re: “Jehofa o bua jaana, a re: Lo se ka lwa reetsa mafoko a baperofeti ba lona, ba ba lo perofesetsang, ba re: ‘Bonang, dijana tsa ntlo ya ga Jehofa di tlaa akofa di bosiwa kwa Babilone,’ gonne ba lo perofesetsa maaka.


text:
Lo se ka lwa ba reetsa; direlang kgosi ya Babilone, mme lo tshele; ana motse o, o ka bo o nna tshwafalo go reng?


text:
Fa ba le baperofeti, mme fa lefoko la ga Jehofa le le mo go bone, a ba rapele Jehofa wa masomosomo jaana, gore dijana tse di tlogetsweng mo ntlong ya ga Jehofa, le mo ntlong ya kgosi ya Juta, le mo Jerusalema, di se ka tsa ya Babilone.


text:
Gonne Jehofa wa masomosomo o bua jaana ka ga maotwana, le ka ga lewatle, le ka ga ditlhomo, le ka ga mathosi a dijana tse di tlogetsweng mo motseng,


text:
tse Nebukatenesare kgosi ya Babilone o se kang a di tsaya, jale ka a tlosa Jekonia morwa Jehoiakime, kgosi ya Juta, kwa Jerusalema, e le setshwarwa, a mo isa Babilone, a na le bagolwane botlhe ba Juta le ba Jerusalema.


text:
Ee, Jehofa wa masomosomo, Modimo wa Iseraele o bua jaana, a re: “Ka ga dijana tse di tlogetsweng mo ntlong ya ga Jehofa, le mo ntlong ya kgosi ya Juta, le mo Jerusalema,


text:
di tlaa isiwa kwa Babilone, mme di tlaa nna gone go ya go fitlha mo motlheng o ke tlaa ba lekolang ka one, go bua Jehofa; foo ke tlaa di tlhatlosa, ke di busetsa mo felong fa.”


text:
Ga dirafala, ya re ka one ngwaga oo fela, mo tshimologong ya puso ya ge Setekia kgosi ya Juta, ka ngwaga wa bone, ka kgwedi ya botlhano, Hanania morwa Asure moperofeti, yo e ne e le wa Gibeone, a bua le nna mo ntlong ya ga Jehofa, fa pele ga baperesiti le batho botlhe, a re:


text:
E tlaa re dinyaga di le pedi tse di tletseng di e se di fete, ke tlaa ba ke busetsa mo felong fa dijana tsotlhe tsa ntlo ya ga Jehofa tse Nebukatenesare kgosi ya Babilone o di tlositseng mo felong fa, a di isa Babilone.


text:
Ke tlaa ba ke busetsa mo felong fa Jekonia morwa Jehoiakime, kgosi ya Juta, a na le batshwarwa botlhe ba Juta, ba ba ileng Babilone, go bua Jehofa; gonne ke tlaa roba jokwe ya kgosi ya Babilone.”


text:
Foo moperofeti Jeremia a raya moperofeti Hanania mo ponong ya baperesiti, le mo ponong ya batho botlhe ba ba emeng mo ntlong ya ga Jehofa,


text:
e bong moperofeti Jeremia, a re: “A go nne jalo! A Jehofa a dire jalo! A Jehofa a dirafatse mafoko a gago a o a perofesitseng, a go ba a lere dijana tsa ntlo ya ga Jehofa, le botlhe ba botshwaro, ba tswe Babilone ba tle felong fa.


text:
Le fa go ntse jalo a ko o utlwe lefoko le ke le buelang mo tsebeng tsa gago, le mo tsebeng tsa batho botlhe:


text:
Baperofeti ba ba kileng ba ne ba le pele ga me le pele ga gago bogologolo, ba ne ba perofesa dira, le bosula, le kgogodi ka ga mafatshe a le mantsi, le ka ga magosi a magolo.


text:
Moperofeti yo o perofesang ka ga kagiso, mogang lefoko la moperofeti yoo le dirafalang, foo moperofeti yoo o tlaa itsiwe, go re Jehofa o mo romile ka mmaanete.”


text:
Mme Hanania a bua mo ponong ya batho botlhe, a re: “Jehofa o bua jaana, a re: Fela jalo ke tlaa roba jokwe ya ga Nebukatenesare kgosi ya Babilone, ke e tlosa mo thamong ya merafe yotlhe, dinyaga di le pedi tse di tletseng di e se di fete.” Mme moperofeti Jeremia a tloga a tsamaya.


text:
Foo lefoko la ga Jehofa la tla mo go Jeremia, morago ga Hanania moperofeti a sena go roba jokwe, a e tlosa mo thamong ya moperofeti Jeremia, la re:


text:
“Ya o reye Hanania o re: ‘Jehofa o bua jaana, a re: O robile dijokwe tsa dikgong; mme o tlaa dira dijokwe tsa tshipi mo boemong jwa tsone.


text:
Gonne Jehofa wa masomosomo, Modimo wa Iseraele, o bua jaana; a re: Ke beile jokwe ya tshipi mo thamong ya merafe yotlhe e, gore e direle Nebukatenesare kgosi ya Babilone; mme e tlaa mo direla. Ke bile ke mo neile diphologolo le dibatana tsa naga.’ ”


text:
Foo moperofeti Jeremia a raya moperofeti Hanania, a re: “Utlwa jaana wena Hanania; Jehofa ga a a go roma; mme o dira gore batho ba, ba ikanye maaka.


text:
Ke gone ka moo Jehofa o buang jaana, a re: ‘Bona, ke tlaa go tlosa mo lefatsheng; o tlaa swa ka ngwaga ono, gonne o buile go tsuololela Jehofa.’ ”


text:
Jaana, a ke mafoko a lokwalo lo moperofeti Jeremia, a le mo Jerusalema, a lo kwalela masalela a bagolwane ba botshwaro le baperesiti, le baperofeti, le batho botlhe ba Nebukatenesare o ne a ba tlositse mo Jerusalema, a ba isitse kwa Babilone ba le ditshwarwa.


text:
(Morago ga kgosi Jekonia, le mma kgosi, le baopafadiwi, le, dikgosana tsa Juta le Jerusalema, le badiri ba ba maatlametlo, le bathudi, ba sena go tsamaya ba tswa mo Jerusalema.)


text:
Lwa isiwa ke Elasa morwa Shafane, le Gemaria, morwa Hilekia, (yo Setekia kgosi ya Juta o ne a mo romile kwa Babilone, kwa go Nebukatenesare kgosi ya Babilone), a re:


text:
Jehofa wa masomosomo, Modimo wa Iseraele o bua jaana, a re: Ke raya batshwarwa botlhe ba ke laotseng gore ba tsewe mo Jerusalema ba isiwe e le ditshwarwa kwa Babilone:


text:
tsayang basadi, lo bone bana ba basimane le ba basetsana; lo bo lo tseise bomorwaa lona basadi, le bomorwadia lona lo ba tseise banna, gore ba tle ba bone bana ba basimane le ba basetsana; lo ate teng lo se ka lwa ngotlega.


text:
Lo batlele motse o ke laotseng gore lo isiwe botshwarong kwa go one kagiso, lo o rapelele mo go Jehofa; gonne mo kagisong ya one le lona lo tlaa bona kagiso.”


text:
Gonne Jehofa wa masomosomo, Modimo wa Iseraele o bua jaana, a re: “A baperofeti ba lona ba ba mo gare ga lona, le baitseanape ba lona ba se lo tsietse, gape lo se ka lwa reetsa ditoro tsa lona tse lo di lorang.


text:
Gonne Jehofa o bua jaana, a re: “E tlaa re dinyaga di le 70 di sena go diralela Babilone, ke tlaa lo lekola, ke tlaa dirafatsa lefoko la me le le molemo ka ga lona, ke lo busetsa felong fano,


text:
gonne ke a e itse megopolo e ke e gopolang ka ga lona,” go bua Jehofa, “megopolo ya kagiso, e seng ya bosula, go lo naya tsholofelo mo motlheng wa lona wa bofelo.


text:
Ke tlaa bonwa ke lona, go bua Jehofa, botshwaro jwa lona ke tlaa bo sokolola; ke tlaa lo phutha kwa merafeng yotlhe, le kwa mafelong otlhe kwa ke lo leleketseng teng, go bua Jehofa; ke tlaa ba ke lo lere felong fa ke laoletseng gore lo tsewe teng lo isiwe botshwarong.”


text:
Gonne Jehofa o bua jaana ka ga kgosi e e dutseng mo setulong sa ga Dafite sa bogosi, le ka ga batho botlhe ba ba agileng mo motseng o, bana ba rraeno ba ba se kang ba ya le lona botshwarong; go bua jaana Jehofa wa masomosomo, a re:


text:
‘Bonang, ke tlaa ba tsosetsa tšhaka, le popamo, le kgogodi, ke tlaa ba dira jaaka difeige tse di bosula, tse di sa kakeng tsa jewa, ka di le bosula thata.


text:
Ke tlaa ba konatelela ka tšhaka, le ka popamo, le ka kgogodi, ke tlaa ba neela go akgaakgelwa mo magosing otlhe a lefatshe, gore ba nne thogako, le kgakgamatso, le kotso, le kgobo mo merafeng yotlhe kwa ke ba leleketseng teng.


text:
Ka go bo ba se ka ba reetsa mafoko a me,’ go bua Jehofa, ‘a ke romileng batlhanka ba me, e bong baperofeti, kwa go bone ka one, ke phakela ke ba roma; mme lwa gana go utlwa,’ go bua Jehofa.


text:
Ke gone utlwang lefoko la ga Jehofa, lona lotlhe ba botshwaro, ba ke lo tlositseng mo Jerusalema ka lo isa kwa Babilone.


text:
Jehofa wa masomosomo, Modimo wa Iseraele, o bua jaana ka ga Ahabe morwa Kolaia, le ka ga Setekia morwa Maaseia, ba ba lo perofesetsang maaka ka leina la me, a re: ‘Bonang, ke tlaa ba tsenya mo seatleng sa ga Nebukateresare kgosi ya Babilone; mme o tlaa ba bolaela fa pele ga matlho a lona;


text:
mme go tlaa tsewa phutso ka bone ke batshwarwa botlhe ba Juta ba ba mo Babilone, ba re: “A Jehofa a go dire jaaka Setekia, le jaaka Ahabe, ba kgosi ya Babilone e ba besitseng mo molelong.”


text:
Gonne ba dirile bosilo mo Iseraele, ba dirile boaka le basadi ba bangwe ka bone, ba buile ka leina la me ka tsietso, ba bua mafoko a ke se kang ka a ba laolela; e bile ke nna ke itseng, ke bile ke mosupi,’ ” go bua Jehofa.


text:
“Jehofa wa masomosomo, Modimo wa Iseraele, o bua jaana, a re: Ereka o isitse dikwalo ka leina la gago kwa bathong botlhe ba ba mo Jerusalema, le kwa go Sefania morwa Maaseia moperesiti, le kwa baperesiting botlhe, wa re:


text:
‘Jehofa o go dirile moperesiti mo boemong jwa ga Joiata moperesiti, gore lo nne balaodi mo ntlong ya ga Jehofa, go tshwara mongwe le mongwe yo o tsenwang, le yo o itirang moperofeti, gore o mo golegele mo disaneng le mo dikgolegong tsa thamo.


text:
Jaana ka re, go ntse jang ka o se ka wa kgalemela Jeremia wa Anathothe, yo o lo itirelang moperofeti,


text:
ka a romile kwano go rona mo Babilone, a re: Botshwaro bo bolele; agang matlo lo nne mo go one; tlhomang masimo lo je loungo lwa one’ ”?


text:
“Roma kwa go botlhe ba botshwaro o re: ‘Jehofa o bua jaana kaga Shemaia wa Monehelame, a re: E re ka Shemaia a lo porefeseditse mme ke se ka ka mo roma, mme o lo ikantshitse maaka;


text:
ke gone ka moo, go buang Jehofa, a re: Bonang, ke tlaa betsa Shemaia wa Monehelame, le losika lwa gagwe; ga a ketla a dira le monna yo o tlaa agang mo bathong ba ga gabo, le gone ga a ketla a bona molemo o ke tlaa o direlang batho ba me, go bua Jehofa; ka a buile go tsuololela Jehofa.’ ”


text:
Gonne bona, metlha e etla, go bua Jehofa, e ke tlaa sokololang botshwaro jwa batho ba me ba Iseraele, le ba Juta ka yone, go bua Jehofa; ke tlaa ba busetsa kwa lefatsheng le ke le neileng borraabo, mme ba tlaa le rua.”


text:
“Gonne Jehofa o bua jaana, a re: Re utlwile magweregwere a lentswe la thoromo, la poifo, e seng la kagiso.


text:
Botsang jaana, lo bone, bo monna o tle a nne mo pelegong; go ntse jang ka ke bona monna mongwe le mongwe a itshwere dinoka, jaaka mosadi fa a le mo pelegong, le difatlhogo tsotlhe di khwatetse?


text:
Ija we! Gonne letsatsi leo le logolo, go bile go se na lepe le le tshwanang nalo; ke motlha wa khuduego ya ga Jakobe fela; mme o tlaa gololwa mo go lone.


text:
“Go tlaa dirala mo tsatsing leo, go bua Jehofa wa masomosomo, a re: Ke tlaa roba jokwe ya gagwe ke e tlosa mo thamong ya gago, ke tlaa komoganya dikgolego tsa gago, mme baeng ga ba ketla ba tlhola ba itirela ka ene.


text:
“Ke gone, o se ka wa boifa, wena Jakobe motlhanka wa me, go bua Jehofa; o se ka wa rerega wena Iseraele; gonne bona, ke tlaa go golola o le kgakala, le losika lwa gago lo le kwa lefatsheng la botshwaro jwa bone; mme Jakobe o tlaa boa, o tlaa nna mo thagamong le mo boiketlong, ga go na ope yo o tlaa mmoifisang.


text:
Gonne ke na nao, go bua Jehofa, go go golola; gonne ke tlaa nyeleletsa ruri merafe yotlhe e ke go falaleditseng kwa go yone, mme wena ga nketla ke go nyeletsa ruri; ke tlaa go siamisa ka tekanyo, ga nketla ke go lesa gope o sa bediwa.”


text:
Dinyatsi tsotlhe tsa gago di go lebetse, ga di go batle; gonne ke go bolaile ka ntho ya mmaba, ka kwatlhao ya motho yo o bolalome; ka ntlha ya bogolo jwa boikepo jwa gago, gonne dibe tsa gago di ne di ntsifetse.


text:
O goelang thobego ya gago? Bolwetse jwa gago ke jo bo sa foleng; ke go diretse dilo tse ka ntlha ya bogolo jwa boikepo jwa gago, le ka gonne dibe tsa gago di ne di ntsifetse.


text:
Ke gone ka moo botlhe ba ba go jang ba go fetsa ba tlaa jewa ba fediwa; le baba botlhe ba gago, mongwe le mongwe wa bone ba tlaa ya botshwarong; ba ba go thopang ba tlaa nna thopo, le botlhe ba ba go bolayang ke tlaa ba neela polaong.


text:
Gonne ke tlaa busetsa go fola mo go wena, ke tlaa go fodisa dintho, go bua Jehofa; gonne ba go biditse molatlhwa ba re: ‘Ke Sione yo o sa batlweng ke ope.’ ”


text:
Jehofa o bua jaana, a re: “Bonang, ke tlaa ba ke sokolola botshwaro jwa megope ya ga Jakobe, ke tlaa tlhomogela maago a gagwe pelo; mme motse o tlaa agiwa godimo ga ditsha tsa one, le ntlo ya kgosi e tlaa nnwa ka fa mokgweng wa yone.


text:
Go tlaa tswa malebogo mo go one, le modumo wa ba ba dirang mokete ke tlaa ba ntsifatsa, ga ba ketla ba nna babotlana; le gone ke tlaa ba galaletsa, ga ba ketla ba nna bannye.


text:
Le bana ba bone ba tlaa nna jaaka ga ntlha, le phuthego ya bone e tlaa tlhomama fa pele ga me, mme ke tlaa betsa botlhe ba ba ba patikang.


text:
Kgosana ya bone e tlaa nna yo e leng wa ga bone fela, le mmusi wa bone e tlaa nna yo o tswang mo gare ga bone; ke tlaa mo atametsa, mme o tlaa atamela mo go nna; gonne ke mang yo o kileng a nna le pelokgale ya go nkatamela? Go bua Jehofa.


text:
Bonang, ledimo la ga Jehofa, e bong tšararego ya gagwe, le dule e le ledimo le le gogobang; le tlaa thubegela mo tlhogong tsa baikepi.


text:
Bogale jo bo tukang jwa ga Jehofa ga bo ketla bo bowa, go tsamaya a dirafatsa, le go tsamaya a dira maikaelelo a pelo ya gagwe; lo tlaa go tlhaloganya mo metlheng ya bofelo.


text:
“E tlaa re mo motlheng oo,” go bua Jehofa, “ke tlaa nna Modimo wa ditshika tsotlhe tsa Iseraele, mme ba tlaa nna batho ba me.”


text:
Jehofa o bua jaana, a re: “Batho ba ba tlogetsweng ke tšhaka ba bonye tlhogonolofatso mo nageng, e bong Iseraele, jale ka ke ne ke ile go mo ikhutsisa.”


text:
Jehofa bogologolo o kile a mponalela, a re: “Ee, ke go ratile ka lorato lo lo sa khutleng; ke gone ka moo ke go gogileng ka bopelonomi jwa lorato.


text:
Ke tlaa ba ke go aga, mme o tlaa agiwa, wena kgarebana ya Iseraele; o tlaa ba o kgabisiwa ka meropana ya gago, mme o tlaa tswela mo dipineng tsa ba ba dirang mokete.


text:
O tlaa ba o tlhoma masimo a mafine mo dithabeng tsa Samaria; batlhomi ba tlaa tlhoma, mme ba tlaa ja loungo lwa gone monate.


text:
Gonne go tlaa nna letsatsi le balebedi ba ba mo makgabaneng a Eferaime ba tlaa opang mokgosi ka lone ba re: ‘Nanogang, a re tlhatlogeleng kwa Sione, kwa go Jehofa Modimo wa rona.’ ”


text:
Gonne Jehofa o bua jaana, a re: “Opelang ka boitumelo ka ga Jakobe, lo theleng lošalaba ka ga yo mogolo wa merafe; lo boleleng, lo bake, lo re: ‘Jehofa, boloka batho ba gago, masalela a Iseraele.’


text:
Bonang, ke tlaa ya go ba tlisa kwa lefatsheng la botsheka, ke tlaa ba phutha kwa dikhutlong tsa lefatshe, ba na le difofu, le batlhotsi, mosadi yo o ithweleng, le yo o mo pelegong ba le mmogo, ba tlaa boela kwano ba le lesomo le legolo.


text:
Ba tlaa tla ka selelo, ke tlaa ba goga ka mekokotlelo; ke tlaa ba tsamaisa fa dinokeng tsa metsi, mo tseleng e e siameng e ba se ketlang ba kgokgweetsega mo go yone; gonne ke rraabo Baiseraele, mme Eferaime ke ngwana wa me wa ntlha.


text:
“Utlwang lefoko la ga Jehofa, lona merafe, lo le kakanye mo ditlhakeng tse di kwa kgakala; lo re: ‘Ene yo o faladitseng Iseraele o tlaa mo phutha, a mo dibela, jaaka modisa a tle a dibele letsomane la gagwe.’


text:
Ba tlaa tla ba opela mo thoteng ya Sione, ba tlaa sailela mmogo kwa molemong wa ga Jehofa, kwa mabeleng, le kwa bojalweng jwa mofine, le kwa lookwaneng, le kwa loonyaneng lwa letsomane le lwa matlhape; mowa wa bone o tlaa nna jaaka tshimo e e nosiwang; mme ga ba ketla ba tlhola ba hutsafala gope.


text:
Foo kgarebane e tlaa itumela mo pineng, le makau le banna bagolo mmogo; gonne khutsafalo ya bone ke tlaa e fetola boitumelo, ke tlaa ba gomotsa, ke ba itumedisa, ba tswa mo bohutsaneng jwa bone.


text:
Ke tlaa thethebatsa mowa wa baperesiti ka mafura, le batho ba me ba tlaa kgora molemo wa me,” go bua Jehofa.


text:
Jehofa o bua jaana, a re: “Go utlwala lentswe mo Rama, khutsafalo, le selelo se sebe, Ragele o lelela bana ba gagwe; o gana go gomodiwa ka ga bana ba gagwe, ka ba seyo.”


text:
Jehofa o bua jaana, a re: “Thiba lentswe la gago mo selelong, le matlho a gago mo dikeleding, gonne tiro ya gago e tlaa duelwa,” go bua Jehofa; “mme ba tlaa ba ba boa kwa lefatsheng la mmaba.


text:
Go na le tsholofelo ka ga bokhutlo jwa gago,” go bua Jehofa; “mme bana ba gago ba tlaa ba ba boela molelwaneng o e leng wa bone.


text:
Ruri ke a bo ke utlwile Eferaime a itelela, a re: ‘O mpeditse, mme ka bediwa, jaaka namane e e sa tlwaelang jokwe; a ko o ntshokolole, mme ke tlaa sokologa; gonne o Jehofa Modimo wa me.


text:
Ruri ya bo e rile ke sena go sokololwa, ka ikwatlhaya; ke sena go rutwa, ka ipata serope; ka tlhajwa ke ditlhong, ee, ka sosobagana, ka gonne ke ne ke rwele kgobo ya bokau jwa me.’


text:
A Eferaime ke morwaake yo o rategang? A ke ngwana yo o kgatlhang? Gonne jaaka ke ntse ke mo nyatsa ke be ke ntse ke mo gakologetswe ka thata; ke gone ka moo mala a me a ba a ntse a mo huduegela; ruri ke tlaa mo utlwela botlhoko,” go bua Jehofa.


text:
“Itlhomele dikai tsa tsela, o itirele ditlhaloganyetso tsa ditsela; lebisa pelo ya gago kwa tseleng ya mheru, e bong tsela e o kileng wa tsamaya ka yone; ba o boe, wena kgarebana ya Iseraele, ba o boele mo metseng e ya gago.


text:
O tlaa nna o ya kwa le kwa ka lobaka lo lo kaye wena mosetsana wa tenego? Gonne Jehofa o tlhodile sengwe se seša mo lefatsheng, ke go re mosadi o tlaa dikanyeletsa monna.”


text:
Jehofa wa masomosomo, Modimo wa Iseraele, o bua jaana, a re: “Ba tlaa ba ba bua puo e mo lefatsheng la Juta le mo metseng ya teng, mogang ke sokololang botshwaro jwa bone, ba re: ‘A Jehofa a go segofatse, wena bonno jwa tshiamiso, wena thaba e e boitshepo.’


text:
Ba Juta le metse yotlhe ya teng ba tlaa nna mmogo mo go lone; balemi ba lefatshe, le ba ba tsamayang le matsomane.


text:
“Bonang, metlha e etla,” go bua Jehofa, “e ke tlaa jalang ka yone peo ya motho, le peo ya kgomo, mo ntlong ya Iseraele, le mo ntlong ya Juta.


text:
Mo go tlaa dirala, go re jaaka ke ntse ka nna ka ba lebela go kumola le go thuba, le go pitikolola le go senya, le go utlwisa botlhoko, ke tlaa ba lebela jalo go ba aga le go ba tlhoma,” go bua Jehofa.


text:
E tlaa re mo metlheng eo ga ba ketla ba tlhola ba bua, ba re: “Borra bana ba jele difine tse di botlha, mme meno a bana a dilafetse.”


text:
Mongwe le mongwe o tlaa swela boikepo jwa gagwe tota; motho mongwe le mongwe yo o jang difine tse di botlha ke ene meno a gagwe a tlaa dilafalang.


text:
“Bonang, metlha e e tla,” go bua Jehofa, “e ke tlaa dirang kgolagano e ntšha ka yone le ba ntlo ya Iseraele, le ba ntlo ya Juta.


text:
E seng ka fa kgolaganong e nkileng ka e dira le borraabo jale mo motlheng o ke ba tshwereng ka letsogo ka one, ka ba ntsha mo lefatsheng la Egepeto; mme kgolagano eo ya me ba ne ba e senya, le fa ke ne ke le monna wa bone,” go bua Jehofa.


text:
“Kgolagano e ke tlaa e dirang le ba ntlo ya Iseraele morago ga metlha eo ke e,” go bua Jehofa. “Ke tlaa tsenya molao wa me mo teng ga bone, ke o kwala mo pelong tsa bone. Ke tlaa nna Modimo wa bone, le bone ba tlaa nna batho ba me.


text:
Ga ba ketla ba tlhola ba ruta mongwe le mongwe wa ga gabo, le mongwe le mongwe ngwana a rraagwe, ba re: ‘Itse Jehofa;’ gonne ba tlaa nkitse botlhe fela, go simolola ka yo mmotlana go ya go yo mogolo mo go bone,” go bua Jehofa; “gonne ke tlaa ba itshwarela boikepo jwa bone, le boleo jwa bone ga nketla ke tlhola ke bo gakologelwa gope.”


text:
Go bua jaana Jehofa, yo o beileng letsatsi gore le nne lesedi motshegare, le melao ya kgwedi le ya dinaledi gore di nne lesedi mo bosigong; yo o huduang lewatle, mme dinteelo tsa lone di faologe; Jehofa wa masomosomo ke leina la gagwe.


text:
“Fa ditao tse, di tloga fa pele ga me,” go bua Jehofa, “foo le losika lwa Iseraele lo tlaa khutla go tlhola e le morafe fa pele ga me ka bosakhutleng.”


text:
Go bua jaana Jehofa, a re: “Fa legodimo kwa godimo le ka lekanngwa le metheo ya lefatshe kwa tlase, fa e ka hukudiwa, foo le nna ke tlaa latlha losika lotlhe lwa Iseraele ka ntlha ya tsotlhe tse ba di dirileng,” go bua Jehofa.


text:
“Bonang, metlha e etla,” go bua Jehofa, “motse o, o tlaa agelwa Jehofa, go tswa kagong e e godileng ya ga Hananele go ya kgorong ya kgokgotsho.


text:
Le thapo e e lekanyang e tlaa nama e tlhamalalela kwa lekhubung la Garebe, mme e tlaa menogela kwa Goa.


text:
Mogogoro otlhe o o ditotototo le o o melora, le matlhagare otlhe go ya kwa molatswaneng wa Kiterone, go ya kwa kgokgotshong ya kgoro ya dipitse ntlheng ya botlhabatsatsi, go tlaa itshepela Jehofa; ga go ketla go tlhola go kumolwa, le fa e le go digwa gope ka bosakhutleng.”


text:
Lefoko le le tsileng mo go Jeremia le tswa kwa go Jehofa, ka ngwaga wa letsome wa ga Setekia kgosi ya Juta, o e neng e le ngwaga wa 18 wa ga Nebukatenesare.


text:
Jaana e rile ka motlha oo, ntwa ya kgosi ya Babilone ya tlhasela Jerusalema; mme moperofeti Jeremia a bo a tswaletswe mo lwapeng lwa tebelo, lo lo mo ntlong ya kgosi ya Juta.


text:
Gonne Setekia kgosi ya Juta o ne a mo tswaletse a re: “Ana o perofesetsang o re: ‘Jehofa o bua jaana, a re: Bonang, motse o ke tlaa o tsenya mo seatleng sa kgosi ya Babilone, mme e tlaa o gapa.


text:
Setekia kgosi ya Juta ga a ketla a falola mo seatleng sa Bakalatea, ruri o tlaa tsenngwa mo seatleng sa kgosi ya Babilone, mme o tlaa buisanya nae ka molomo, le matlho a gagwe a tlaa lebana le matlho a yone,


text:
e tlaa gogela Setekia kwa Babilone, mme o tlaa nna teng go tsamaya ke mo lekola, go bua Jehofa, le fa lo tlhabana le Bakalatea, ga lo ketla lo segofala?’ ”


text:
Bona, Hanamele morwa Shalume malomaago o tlaa tla kwa go wena, a re: ‘O ithekele lotlhagare lwa me lo lo mo Anathothe, gonne tshiamelo ya thekololo ke ya gago go lo reka.’


text:
“Jalo Hanamele morwa malome a tla kwa go nna mo lwapeng lwa balebedi, ka fa lefokong la ga Jehofa, mme a nthaya a re: ‘Ke a go rapela reka lotlhagare lwa me, lo lo mo Anathothe mo lefatsheng la Benjamine, gonne tshiamelo ya boswa ke ya gago, le thekololo ke ya gago; o lo ithekele.’ Foo ka itse fa leo e le lefoko la ga Jehofa.


text:
“Mme ka reka lotlhagare lo lo mo Anathothe mo go Hanamele morwa malome, mme ka mo lekanyetsa madi, e bong dišekela di le 17 tsa selefera.


text:
Ka kwala dikwalo tsa tlhomamiso, ka kana longwe, mme ka bitsa basupi, ka mo lekanyetsa madi ka selekanyo sa pego.


text:
Jalo ka tsaya dikwalo tsa theko, lone lo lo kannweng, ka fa molaong le ka fa temalong, le lone lo lo sa kanwang.


text:
Lokwalo lwa theko ka lo neela Baruke morwa Neria, morwa Maseia, mo ponong ya ga Hanamele morwa malome, le mo ponong ya basupi ba ba ikwadileng mo lokwalong lwa theko, fa pele ga Bajuta botlhe ba ba dutseng mo lwapeng lwa balebedi.


text:
‘Jehofa wa masomosomo, Modimo wa Iseraele o bua jaana, a re: Tsaya dikwalo tse, e bong lokwalo lo lwa theko, lone lo lo kannweng, le lo lo sa kanwang, o di tsenye mo sejaneng sa letsopa; gore di tle di bolokege ka lobaka lo loleele.


text:
Gonne Jehofa wa masomosomo, Modimo wa Iseraele, o bua jaana, a re: Mantlo le matlhagare le masimo a mafine a tlaa ba a rekwa gape mo lefatsheng le.’ ”


text:
“Ao Jehofa Modimo! bona, o dirile legodimo le lefatshe ka thata e kgolo ya gago, le ka letsogo la gago le le otlologileng; ga go na sepe se se ka go retelelang.


text:
Yo o supetsang ba ba makgolokgolo kutlwelobotlhoko, mme boikepo jwa borrabana a bo lefetse mo sehubeng sa bana ba bone morago ga bone. Modimo o mogolo, o o thata, Jehofa wa masomosomo ke leina la gagwe;


text:
o mogolo mo kgakololong, o nonofile mo tirong; yo matlho a gago a budulogetseng ditsela tsotlhe tsa bana ba batho; go naya mongwe le mongwe ka fa ditseleng tsa gagwe, le ka fa loungong lwa ditiro tsa gagwe.


text:
Yo o kileng wa baya ditshupo le dikgakgamatso mo lefatsheng la Egepeto, le gompieno mo go Baiseraele, le mo gare ga batho ba bangwe; mme wa itirela leina jaaka go ntse gompieno;


text:
wa ntsha batho ba gago Baiseraele mo lefatsheng la Egepeto ka ditshupo, le ka dikgakgamatso, ka letsogo le le otlologileng, le ka theregiso e kgolo;


text:
wa ba naya lefatshe le o le ikanetseng borraabo wa re, o tlaa le ba naya, e le lefatshe le le elang maši le dinotshe.


text:
Ba tsena ba le rua; mme ga ba a ka ba utlwa lentswe la gago le fa e le go sepela mo molaong wa gago; ga ba ise ba dire sepe sa dilo tsotlhe tse o di ba laoletseng go di dira; ke gone ka moo o lerileng bosula jotlhe jo mo go bone.


text:
“Le ba dimota tsa ntwa, ba tsile motseng go o gapa; motse o tsentswe mo seatleng sa Bakalatea ba ba tlhabanang nao ka ntlha ya tšhaka, le popamo, le ka kgogodi; se o se buileng se diretse; mme bona, o se lebile.


text:
O ntheile Jehofa Modimo wa me, wa re, ke ithekele lotlhagare ka madi, mme ke bitse basupi, le mororo motse o tsentswe mo seatleng sa Bakalatea.”


text:
Ke gone ka moo Jehofa o bua jaana, a re: Bona, ke tlaa tsenya motse o mo seatleng sa Bakalatea, le mo seatleng sa ga Nebukatenesare kgosi ya Babilone, mme o tlaa o gapa.


text:
Bakalatea, ba ba tlhabanang le motse o, ba tlaa tla ba tshuba motse o, ba o fisa, le matlo a ba iseditseng Baale maswalo mo godimo ga ditlhomeso tsa one, ba thelela medimo e sele ditshupelo tse di nowang, go tla ba ntlhotlheleletsa bogaleng.


text:
Gonne bana ba Iseraele, le bana ba Juta, ba sa le ba dira fela se se bosula mo matlhong a me, le mo bokaung jwa bone; gonne bana ba Iseraele ba sa le ba ntlhotlheleletsa bogaleng fela ka tiro ya diatla tsa bone, go bua Jehofa.


text:
Gonne motse o e ne e ntse e le tlhotlheletso ya bogale jwa me, le ya tšararego ya me, go simolola ka motlha o ba o agileng ka one go tla mo lobakeng lwa gompieno; go ba ke tla ke o tlosa fa pele ga me;


text:
ka ntlha ya bosula jotlhe jwa bana ba Iseraele le jwa bana ba Juta, jo ba bo dirileng go tla ba ntlhotlheleletsa bogaleng, bone, le dikgosi tsa bone, le dikgosana tsa bone, le baperesiti ba bone, le baperofeti ba bone, le banna ba Juta, le banni ba Jerusalema.


text:
Ba nneile dikotla, e seng difatlhogo; mme le fa ke ba rutile, ke phakela ke ba ruta, le fa go ntse jalo ga ba a ka ba reetsa go tla ba amogela thuto.


text:
Ba agile mafelo a a tlotlometseng a ga Baale, a a mo mogogorong wa morwa Hinome, go tla ba ralaletsa Moleke bana ba bone mo molelong, ba basimane le ba basetsana; e le mo ke sa go ba laolelang, le gone go se ka ga tsena mo mogopolong wa me, go re ba ka dira se se makgapha se; go tla ba leofisa Bajuta.”


text:
Jaana ka ntlha ya gone moo, Jehofa, Modimo wa Iseraele, o bua jaana ka ga motse o, o lo buang ka ga one lo re: “O tsentswe mo seatleng sa kgosi ya Babilone ka tshaka, le ka popamo le ka kgogodi.”


text:
“Bona, ke tlaa ba phutha kwa mafatsheng a otlhe kwa ke ba leleketseng teng mo bogaleng jwa me, le mo tšararegong ya me, le mo kgakalong e kgolo ya me; ke tlaa ba ke ba lere felong fa; ke ba agisa mo polokegong;


text:
Ke tlaa ba naya pelo e le nngwe fela, le tsela e le nngwe fela, gore ba mpoife ka bosakhutleng; e le gore go nne molemo mo go bone, le mo baneng ba bone morago ga bone.


text:
Ke tlaa dira kgolagano e e sa khutleng nabo, ya go re, ga nketla ke ba hularela, go tla ke ba direla molemo; ke tlaa tsenya go mpoifa mo pelong tsa bone, gore ba se ka ba tloga mo go nna.


text:
Ee, ke tlaa ba itumelela go tla ke ba direla molemo, ke tlaa ba tlhoma mo lefatsheng le ruri ka pelo yotlhe ya me, le ka mowa otlhe wa me.”


text:
Gonne Jehofa o bua jaana, a re: “Fela jaaka ke lerile bosula jotlhe jo mo bathong ba, fela jalo ke tlaa lere mo go bone molemo otlhe o ke o ba solofeditseng.


text:
Matlhagare a tlaa rekwa mo lefatsheng, le, le lo buang ka ga lone, lo re: Le swafetse, ga le na motho le fa e le kgomo; le tsentswe mo seatleng sa Bakalatea.


text:
Batho ba tlaa reka matlhagare ka madi, ba tlaa kwala dikwalo tsa tlhomamiso, ba di baya sekano, ba bitsa basupi, mo lefatsheng la Benjamine, le mo mafelong a a mo tikologong ya Jerusalema, le mo metseng ya Juta, le mo metseng ya lefatshe la makgabana, le mo metseng ya kwa sekhuting, le mo metseng ya Borwa; gonne ke tlaa dira gore botshwaro jwa bone bo bowe,” go bua Jehofa.


text:
Gape lefoko la Jehofa la tla mo go Jeremia lwa bobedi, a sa ntse a tswaletswe mo lwapeng lwa balebedi, la re:


text:
“Go bua jaana Jehofa yo o dirang se, Jehofa yo o se bopang go tla a se tlhomamisa, Jehofa ke leina la gagwe.


text:
Gonne Jehofa, Modimo wa Iseraele, o bua jaana, a re: Ka ga matlo a motse o, le ka ga matlo a dikgosi tsa Juta, a a rutlilweng go tla ba dira ka one dikago tsa go tilela ba dimota tsa ntwa le ba tšhaka.


text:
Ba tla go tlhabana le Bakalatea, e be e le go di tlatsa ditoto tsa batho, ba ke ba bolaileng mo bogaleng jwa me, le mo tšararegong ya me, le ba ke subetseng motse o sefatlhogo sa me, ka ntlha ya boikepo jotlhe jwa bone.


text:
“Bona, ke tlaa o leretse go fola le phodiso, le bone ke tlaa ba fodisa; mme ke tlaa ba senolela letlotlo la kagiso le boammaruri.


text:
Ke tlaa ba ntlafatsa mo boikepong jotlhe jwa bone, jo ba nteofetseng ka jone; ke tlaa ba itshwarela maikepo otlhe a bone, a ba nteofetseng ka one, le a ba ntloletseng ka one.


