# verses

text:
Motse o, o tlaa nna mo go nna leina la boitumelo, le pako le kgalalelo, fa pele ga merafe yotlhe ya lefatshe, e e tlaa utlwelang molemo otlhe o ke o ba direlang, e e tlaa boifang e ba e roromela molemo otlhe le kagiso yotlhe e ke e ba direlang.”


text:
Jehofa o bua jaana, a re: “Gape mo felong fa lo buang ka ga gone lo re: ‘Go kgakgabetse, go se na motho, go se na kgomo,’ e bong mo metseng ya Juta le mo mebileng ya Jerusalema, e e swafetseng, e se na motho, e se na monni, e se na kgomo;


text:
go tlaa ba go utlwala teng modumo wa boitumelo le modumo wa boipelo, lentswe la monyadi le lentswe la monyadwi, le lentswe la ba ba reng: “ ‘Bakang Jehofa wa masomosomo, gonne Jehofa wa molemo, gonne boutlwelobotlhoko jwa gagwe bo eme ka bosakhutleng’; “le modumo wa ba ba lereng ditlhabelo tsa tebogo mo ntlong ya ga Jehofa. Gonne ke tlaa busa botshwaro jwa lefatshe jaaka ga ntlha, go bua Jehofa.


text:
“Jehofa wa masomosomo o bua jaana, a re: Gape go tlaa ba go nna mo felong fa go kgakgabetseng, go se na motho go se na kgomo, le mo metseng yotlhe ya teng, go tlaa nama go nna boago jwa badisa ba ba bothisang matsomane a bone teng.


text:
Mo metseng ya lefatshe la makgabana, le mo metseng ya kwa sekhuting, le mo metseng ya Borwa, le mo lefatsheng la Benjamine, le mo mafelong a a mo tikologong ya Jerusalema, le mo metseng ya Juta, matsomane a tlaa ba a feta ka fa tlase ga diatla tsa yo o a balang, go bua Jehofa.


text:
“Bonang metlha e etla,” go bua Jehofa, “e ke tlaa dirafatsang ka yone lefoko le le molemo leo, le ke le buileng ka ga ntlo ya Iseraele le ka ga ntlo ya Juta.


text:
“Mo metlheng eo, le ka lobaka loo, ke tlaa tlhogisetsa Dafite Letlhogele la tshiamo; mme o tlaa dirafatsa katlholo le tshiamo mo lefatsheng.


text:
Mo metlheng eo Juta o tlaa bolokwa, le Jerusalema o tlaa nna mo polokegong; le ke lone leina le o tlaa bidiwang ka lone, go twe, ‘Jehofa ke tshiamo ya rona.’


text:
“Gonne Jehofa o bua jaana, a re: Dafite ga a ketla a tlhoka monna gope yo o dulang mo setulong sa bogosi sa ntlo ya Iseraele;


text:
le gone baperesiti ba Balefi ga ba ketla ba tlhoka monna fa pele ga me yo o isang ditshupelo tse di fisiwang, le yo o fisang diromololo, le yo o dirang setlhabelo ka gale le ka gale.”


text:
“Jehofa o bua jaana, a re: Fa lo ka senya kgolagano ya me ya motshegare, le kgolagano ya me ya bosigo, gore go se ka ga nna motshegare le bosigo mo metlheng ya tsone;


text:
foo le yone kgolagano ya me le Dafite motlhanka wa me, e ka senyega, a ba a tla a tlhoka ngwana wa mosimane yo o tlaa busang mo setulong sa gagwe sa bogosi; le yone kgolagano ya me le Balefi ba baperesiti, badiredi ba me.


text:
Jaaka bontsintsi jwa legodimo bo sa kake jwa balwa, le fa e le mošawa wa lewatle go lekanngwa; ke tlaa ntsifatsa losika lwa ga Dafite motlhanka wa me jalo, le Balefi ba ba ntirelang.”


text:
“A ga o akanye se batho ba, ba se buileng, ba re: ‘Ditshika tse pedi tse Jehofa o kileng a di itshenkela, o di latlhile?’ Boo ba nyatsa batho ba me jalo, gore ba se ka ba tlhola ba nna morafe fa pele ga bone.


text:
Jehofa o bua jaana, a re: Fa kgolagano ya me ya motshegare le ya bosigo e sa eme, fa ke sa tlhoma melao ya legodimo le lefatshe;


text:
foo le gone ke tlaa latlha losika lwa ga Jakobe, le lwa ga Dafite motlhanka wa me, ke ba ke tla ke gana go tsaya ba losika lwa gagwe go nna babusi ba losika lwa ga Aberahame, le Isake, le Jakobe; gonne ke tlaa dira gore botshwaro jwa bone bo busiwe, mme ke tlaa ba utlwela botlhoko.”


text:
Lefoko le le tsileng mo go Jeremia le tswa kwa go Jehofa, jale ka Nebukatenesare kgosi ya Babilone, le ntwa yotlhe ya gagwe, le magosi otlhe a lefatshe a a mo taolong ya gagwe, le ditšhaba tsotlhe di tla go tlhasela Jerusalema, le metse yotlhe ya gone, la re:


text:
“Jehofa Modimo wa Iseraele o bua jaana, a re: Ya o bue le Setekia kgosi ya Juta, mme o mo reye o re: ‘Jehofa o bua jaana, a re: Bona, ke tlaa tsenya motse o mo seatleng sa kgosi ya Babilone, mme e tlaa o fisa ka molelo.


text:
Ga o ketla o falola mo seatleng sa yone, o tlaa tshwarwa ruri o tsenngwa mo seatleng sa yone; matlho a gago a tlaa leba matlho a kgosi ya Babilone, lo tlaa buisanya ka melomo, mme o tlaa ya kwa Babilone.’


text:
Le fa go ntse jalo utlwa lefoko la ga Jehofa, wena Setekia kgosi ya Juta: Jehofa o bua jaana ka ga gago, a re: Ga o ketla o swa ka tšhaka;


text:
o tlaa swela mo kagisong; le ka diphisetso tsa borraago, e bong dikgosi tsa pele tse di ne di le pele ga gago, batho ba tlaa go direla diphisetso jalo; ba tlaa go hutsafalela, ba re: ‘Ija we, morena!’ Gonne ke buile lefoko, go bua Jehofa.”


text:
Jale ka ntwa ya kgosi ya Babilone e tlhasela Jerusalema, le metse yotlhe ya Juta e e neng e setse, e bong Lakiše le Aseka; gonne go ne go setse yone e le yosi fela ya metse ya Juta e e thekeleditsweng.


text:
Lefoko le le tsileng mo go Jeremia le tswa kwa go Jehofa, morago ga kgosi Setekia a sena go dira kgolagano le batho botlhe ba ba mo Jerusalema, ya go ba kuela kgololesego;


text:
gore motho mongwe le mongwe a golole motlhanka wa gagwe, le lelata la gagwe, e le wa Mohebere wa monna, kgotsa Mohebere wa mosadi; gore ope a se ka a itirela ka bone, e bong ka Mojuta wa ngwana a rraagwe.


text:
Mme dikgosana tsotlhe le batho botlhe ba utlwa, e bong ba ba tsenyeng mo kgolaganong eo, gore mongwe le mongwe a golole motlhanka wa gagwe, le mongwe le mongwe a golole lelata la gagwe, gore ope a se ka a tlhola a itirela ka bone; ba utlwa mme ba ba lesa ba tsamaya.


text:
Morago ga mo ba menoga, ba busa batlhanka bao, le malata ao, ba ba neng ba ba lesitse ba gololesegile, ba ba patikela go nna batlhanka le malata gape.


text:
“Jehofa, Modimo wa Iseraele o bua jaana, a re: Nkile ka dira kgolagano le borraeno mo motlheng o ke ba ntshitseng ka one kwa lefatsheng la Egepeto, mo ntlong ya botlhanka, ka re:


text:
‘E tle e re go fetile dinyaga di supa, a mongwe le mongwe wa lona a golole ngwana a rraagwe yo e leng Mohebere, yo o rekisitsweng mo go ene, mme a mo diretse ka dinyaga di le thataro, a a mo lese a tswe mo go ene’; mme borraeno ga ba a ka ba ntheetsa, le fa e le go sekega tsebe.


text:
Mme gompieno lo ne lo sokologile, lo ne lo dirile se se siameng mo matlhong a me, ka go re mongwe le mongwe o ne a kuile kgololesego ya wa ga gabo; lo ne lo dirile kgolagano fa pele ga me, mo ntlong e e bidiwang ka leina la me.


text:
Lo bile lo menogile, lo tlhapaditse leina la me, mongwe le mongwe o busitse motlhanka wa gagwe le lelata la gagwe, ba lo neng lo ba lesitse ba gololesegile ka fa ba ratileng ka gone; lo ba patiketse go nna batlhanka le malata gape mo go lona.”


text:
Ke gone ka moo Jehofa o bua jaana, a re: “Ga lo a ka lwa ntheetsa, go kuela mongwe le mongwe ngwana a rraagwe kgololesego, le mongwe le mongwe wa ga gabo kgololesego; bonang, go bua Jehofa, ke lo kuela kgololesego ya tšhaka, le kgogodi le popamo; ke tlaa lo akgaakgela mo magosing otlhe a lefatshe.


text:
Banna ba ba tlodileng kgolagano ya me, ba ba se kang ba dirafatsa mafoko a kgolagano e ba e dirileng fa pele ga me, jale ka ba fatola namane, mme ba ralala gare ga mefama ya yone;


text:
dikgosana tsa Juta le dikgosana tsa Jerusalema, baopafadiwa le baperesiti, le batho botlhe ba lefatshe ba ba raletseng gare ga mefama ya namane;


text:
batho bao, ke tlaa ba tsenya mo seatleng sa baba ba bone, le mo seatleng sa ba ba senkang botshelo jwa bone. Ditoto tsa bone di tlaa nna dijo tsa dinonyane tsa legodimo, le tsa dibatana tsa lefatshe.


text:
Setekia kgosi ya Juta le dikgosana tsa ga gabo ke tlaa ba tsenya mo seatleng sa baba ba bone, le mo seatleng sa ba ba senkang botshelo jwa bone, le mo seatleng sa ntwa ya kgosi ya Babilone, ba ba tlogileng mo go lona.


text:
Bonang, go bua Jehofa, ke tlaa laola, mme ke tlaa ba busetsa kwano motseng o; ba tlaa tlhabana nao, ba o gapa, ba o fisa ka molelo; mme ke tlaa swafatsa metse ya Juta, e nne fela e se na monni.”


text:
Lefoko le le tsileng mo go Jeremia le tswa kwa go Jehofa, mo metlheng ya ga Jehoiakime morwa Josia, kgosi ya Juta, la re:


text:
“Ya kwa ntlong ya Barekabe, o bue nabo, mme o ba ise mo ntlong ya ga Jehofa, mo go nngwe ya matlwana, mme o ba nose bojalwa jwa mofine.”


text:
Foo ka tsaya Jaasania morwa Jeremia, morwa Habasinia, le bomorwa rraagwe le bomorwawe botlhe, le botlhe ba kgotla ya Barekabe;


text:
ka ba isa mo ntlong ya ga Jehofa, mo ntlwaneng ya bomorwa Hanane morwa Igetalia, monna wa Modimo, e e bapileng le ntlwana ya dikgosana, fa godimo ga ntlwana ya ga Maaseia morwa Shalume, molebedi wa mojako.


text:
Ka baya dinkgwana tsa bojalwa jwa mofine le dinwelo fa pele ga bomorwa ntlo ya Barekabe, ka ba raya ka re: “Nwang bojalwa jwa mofine.”


text:
Ba re: “Ga re nwe bojalwa jwa mofine epe; gonne Jonatabe morwa Rekabe rraetsho o ne a re laola a re: ‘Lo se ka lwa na bojalwa jwa mofine epe, lona, le fa e le bomorwaa lona ka bosakhutleng.


text:
Le gone lo se ka lwa aga ntlo le fa e le go jala peo, le fa e le go tlhoma tshimo ya mafine, le fa e le go dira le yone; mme lo age mo megopeng ka metlha yotlhe ya lona; gore lo tshele metlha e le mentsi mo lefatsheng le lo jakileng mo go lone.’


text:
Re aketse lentswe la ga Jonatabe morwa Rekabe rraetsho, mo go tsotlhe tse o di re laetseng, ka go tlhoka le go nwa bojalwa jwa mofine bope ka metlha yotlhe ya rona, le basadi ba rona, le bana ba rona ba basimane le ba basetsana;


text:
le fa e le go ikagela matlo a go aga mo go one; le gone ga re na tshimo ya mafine, le fa e le lotlhagare, le fa e le peo.


text:
Re ntse re agile mo megopeng fela, re ntse re utlwa, re bile re dirile ka fa go tsotlhe tse Jonatabe rraetsho o di re laoletseng.


text:
Mme ga dirala, e rile Nebukatenesare kgosi ya Babilone a tla mo lefatsheng, ra bua, ra re: ‘Ntlong, re yeng Jerusalema ka go boifa ntwa ya Bakalatea, le ka go boifa ntwa ya Basiria’; mme re ntse mo Jerusalema jalo.”


text:
“Jehofa wa masomosomo, Modimo wa Iseraele o bua jaana, a re: Ya o reye batho ba Juta le banni ba Jerusalema, o re: A ga lo ketla lo amogela thuto lo reetsa mafoko a me? Go bua Jehofa.


text:
Mafoko a ga Jonatabe morwa Rekabe, a o a laoletseng bomorwawe, a re, ba se nwe bojalwa jwa mofine, a diraditswe, mme le gompieno ga ba nwe bope, gonne ba ntse ba tshwere taolo ya ga rraabo; mme nna ke buile le lona, ke phakela ke bua; mme ga lo a ka lwa ntheetsa.


text:
Ke bile ke romile batlhanka botlhe ba me, e bong baperofeti kwa go lona, ke phakela ke ba roma, ke re: ‘A mongwe le mongwe wa lona a ke a boe mo tseleng ya gagwe e e bosula, lo bo lo siamise ditiro tsa lona, lo se ye le medimo e sele go e direla, mme lo tlaa aga mo lefatsheng le ke le neileng lona le borraeno.’ Mme ga lo a ka lwa sekega tsebe, le fa e le go ntheetsa.


text:
E re ka bomorwa Jonatabe morwa Rekabe, ba dirafaditse taolo ya ga rraabo e o e ba laoletseng, mme batho ba, ba se ka ba ntheetsa,


text:
ke gone ka moo Jehofa, Modimo wa Masomosomo, Modimo wa Iseraele o bua jaana, a re: ‘Bonang, ke tlaa tlisetsa Bajuta le banni botlhe ba Jerusalema, bosula jotlhe jo ke bo buileng ka ga bone; ka gonne ke buile nabo mme ba se ka ba utlwa; ke ba biditse, mme ba se ka ba araba.’ ”


text:
Jeremia a raya ba ntlo ya Barekabe a re: “Jehofa wa masomosomo, Modimo wa Iseraele o bua jaana, a re: ‘E re ka lo utlwile taolo ya ga Jonatabe rraeno, lo bile lo tshegeditse dikaelo tsotlhe tsa gagwe, lo dirile ka fa go tsotlhe tse o di lo laoletseng;


text:
ke gone ka moo Jehofa wa masomosomo, Modimo wa Iseraele o bua jaana, a re: Jonatabe morwa Rekabe ga a ketla a tlhoka monna yo o tlaa emang fa pele ga me ka bosakhutleng.’ ”


text:
Ga dirala, ya re ka ngwaga wa bone wa ga Jehoiakime morwa Josia, kgosi ya Juta, lefoko le, la tla mo go Jeremia le tswa kwa go Jehofa, la re:


text:
“Tsaya momeno mongwe wa lokwalo, mme o kwale mo go one mafoko otlhe a ke a buileng nao ke nyatsa Iseraele, le Juta, le merafe yotlhe, go simolola ka letsatsi le ke buileng nao ka lone, go simolola ka metlha ya ga Josia, go tla mo lobakeng lwa gompieno.


text:
E ka tla ya re gongwe ba ntlo ya Juta ba utlwele bosula jotlhe jo ke ikaeletseng go bo ba direla; gore ba bowe, mongwe le mongwe mo tseleng ya gagwe e e bosula; gore ke ba itshwarele boikepo jwa bone le boleo jwa bone.”


text:
Foo Jeremia a bitsa Baruke morwa Neria; mme Baruke a tsaya mo molomong wa ga Jeremia mafoko otlhe a Jehofa, a o a buileng nae, a a kwala mo momenong wa lokwalo.


text:
Ke gone a go ye wena, mme o bale mafoko a ga Jehofa a a mo momenong o o o kwadileng, o a tsaya mo molomong wa me, o a bale mo ditsebeng tsa batho mo ntlong ya Jehofa, ka letsatsi la go ikitsa go ja; le gone o a bale mo ditsebeng tsa Bajuta botlhe ba ba tswang mo metseng ya bone.


text:
E ka tla ya re gongwe ba isa mekokotlelo ya bone fa pele ga Jehofa, mme ba boe mongwe le mongwe mo tseleng ya gagwe e e bosula; gonne bogale jwa ga Jehofa bo bogolo, le tšararego ya gagwe e o e buileng ka ga batho ba.”


text:
Baruke morwa Neria a dira ka fa go tsotlhe tse Jeremia moperofeti o di mo laoletseng, a bala mo lokwalong mafoko a ga Jehofa, mo ntlong ya ga Jehofa.


text:
Jaana ga dirala, ya re ka ngwaga wa botlhano wa ga Jehoiakime morwa Josia, kgosi ya Juta, ka kgwedi e e ferang o le mongwe fela, batho botlhe ba ba mo Jerusalema, le botlhe ba ba tlang mo Jerusalema ba tswa mo metseng ya Juta, ba kua go ikitsa go ja fa pele ga Jehofa.


text:
Foo Baruke a bala mo lokwalong mafoko a ga Jeremia, a a bala mo ntlong ya ga Jehofa, mo ntlwaneng ya ga Gemaria morwa Shafane mokwadi, mo lwapeng lwa godimo, fa botsenong jwa kgoro e ntšha ya ntlo ya ga Jehofa, a a bala mo ditsebeng tsa batho botlhe.


text:
E rile Mikaia morwa Gemaria, morwa Shafane a sena go utlwa mafoko otlhe a ga Jehofa a a mo lokwalong,


text:
a fologela kwa ntlong ya kgosi, a ya mo ntlwaneng ya mokwadi, mme bonang, dikgosana tsotlhe tsa bo di dutse gone, e bong Elišama mokwadi, le Delaia morwa Shemaia, le Elenathane morwa Akebore, le Gemaria morwa Shafane, le Setekia morwa Hanania, le dikgosana tsotlhe.


text:
Foo Mikaia a ba kakanyetsa mafoko otlhe a o a utlwileng ka Baruke jaaka a bala lokwalo mo ditsebeng tsa batho.


text:
Ke gone ka moo dikgosana tsotlhe tsa roma Jehudi morwa Nethania, morwa Shelemia, morwa Kuši, kwa go Baruke, ba re: “Tsaya momeno o o badileng mo go one mo ditsebeng tsa batho, mme o tle nao.” Jalo Baruke morwa Neria a tsaya momeno, a ya nao kwa go bone.


text:
Ba mo raya, ba re: “Dula, mme o o bale mo ditsebeng tsa rona.” Jalo Baruke a o bala mo ditsebeng tsa bone.


text:
Jaana ga dirala, e rile ba sena go utlwa mafoko ao otlhe, ba retologanela ka poifo, ba raya Baruke, ba re: “Ruri mafoko otlhe a re tlaa a bolelela kgosi.”


text:
Foo Baruke a ba fetola, a re: “O ne a mpolelela mafoko otlhe a ka molomo, mme ka a kwala ka enke mo Lokwalong.”


text:
Foo dikgosana tsa raya Baruke tsa re: “Ya o iphitlhe, wena le Jeremia; go se ka ga itse ope kwa lo leng teng.”


text:
Ba ya ba tsena kwa kgosing kwa lwapeng; ba bo ba beile momeno mo ntlwaneng ya ga Elišama mokwadi, mme ba bolela mafoko otlhe mo ditsebeng tsa kgosi.


text:
Jalo kgosi ya roma Jehudi a ya go lere momeno; a o tsaya mo ntlwaneng ya ga Elišama mokwadi, mme Jehudi a o bala mo ditsebeng tsa kgosi, le mo ditsebeng tsa dikgosana tsotlhe tse di emeng fa kgosing.


text:
Jaana kgosi ya bo e ne e dutse mo ntlong ya mariga go le kgwedi e e ferang o le mongwe fela; go ne go tuka molelo mo leiswaneng fa pele ga yone.


text:
Ga dirala, ya re Jehudi a sena go bala ditsebe di le tharo kgotsa di le nne, kgosi ya o sega ka thipana, ya o latlhela mo molelong o o mo iswaneng, ga tsamaya momeno otlhe wa jewa ke molelo o o mo iswaneng.


text:
Mme ba bo ba sa boife, le fa e le go ikgagola diaparo, le fa e le kgosi, le fa e le ope wa batlhanka ba yone ba ba utlwileng mafoko otlhe ao.


text:
Gape Elenathane le Delaia le Gemaria, ba ne ba rapetse kgosi gore e se ka ya fisa momeno; mme ya gana go ba utlwa.


text:
Kgosi ya laola Jerameele morwa kgosi, le Seraia morwa Aseriele, le Shelemia morwa Abeteele, gore ba ye go tshwara Baruke mokwadi le Jeremia moperofeti; mme Jehofa a ba fitlha.


text:
Foo lefoko la ga Jehofa la tla mo go Jeremia, kgosi e sena go fisa momeno, le mafoko a Baruke o a kwadileng ka molomo wa ga Jeremia, la re:


text:
“Ba o tseye momeno o mongwe, o kwale mo go one mafoko otlhe a pele, a a ne a le mo momenong wa ntlha, o Jehoiakime kgosi ya Juta o o fisitseng.


text:
Ka ga Jehoiakime kgosi ya Juta, o bue, o re: ‘Jehofa o bua jaana, a re: O fisitse momeno oo, wa re: Ana o kwaletseng mo go one, wa re: Kgosi ya Babilone e tlaa tla ruri e senya lefatshe le, e ba e fedisa motho le kgomo teng?


text:
Ke gone ka moo Jehofa o bua jaana a re, ka ga Jehoiakime kgosi ya Juta: Ga a ketla a dirana le ope yo o tlaa dulang mo setulong sa ga Dafite sa bogosi; mme setoto sa gagwe se tlaa latlhelwa kwa ntle motshegare, se nne mo mogoteng le bosigo mo serameng.


text:
Ene le losika lwa gagwe le batlhanka ba gagwe ke tlaa ba beletsa boikepo jwa bone; mo go bone, le mo banning ba Jerusalema, le mo banneng ba Juta, ke tlaa tlisa bosula jo ke bo buileng ka ga bone, mme ba se ka ba utlwa.’ ”


text:
Foo Jeremia a tsaya momeno o mongwe, a o neela Baruke mokwadi morwa Neria; mme ene a kwala mo go one ka molomo wa ga Jeremia mafoko otlhe a lokwalo lo Jehoiakime kgosi ya Juta o lo fisitseng ka molelo; mme a okediwa ka mafoko a mangwe a le mantsi a a tshwanang nao.


text:
Setekia morwa Josia a busa e le kgosi mo boemong jwa ga Konia morwa Jehoiakime, yo Nebukateresare kgosi ya Babilone o mmeileng kgosi mo lefatsheng la Juta.


text:
Go ne go le ene, le batlhanka ba gagwe, le batho ba lefatshe; ga ba a ka ba reetsa mafoko a ga Jehofa, a o a buileng ka moperofeti Jeremia.


text:
Kgosi Setekia a roma Jehukale morwa Shelemia, le Sefania morwa Maaseia moperesiti, kwa go Jeremia moperofeti, a re: “A ko o re rapelele mo go Jehofa Modimo wa rona.”


text:
Jaana Jeremia a bo a ntse a tsamayatsamaya mo bathong, gonne ba ne ba ise ba mo tsenye mo ntlong ya kgolegelo.


text:
Ntwa ya ga Faro e ne e bolotse kwa Egepeto; mme e rile Bakalatea ba ba tlhaselang Jerusalema ba e utlwela, ba bothologa kwa Jerusalema.


text:
“Jehofa, Modimo wa Iseraele o bua jaana, a re: Bua jaana le kgosi ya Juta, yo o lo romileng kwa go nna go tla go mpotsa; ‘Bona, ntwa ya ga Faro, e e tsileng go lo thusa, e tlaa boela kwa Egepeto, lefatshe la ga yone.


text:
Jehofa a bua jaana, a re: Lo se ka lwa itsietsa lwa re: ‘Bakalatea ba tlaa re tlogela ka mmaanete;’ gonne ga ba ketla ba tloga.


text:
Gonne le fa lo ka bo lo ne lo kgemethile ntwa yotlhe ya Bakalatea ba ba tlhabanang le lona, mme ga sala fela ba ba tlhabilweng mo go bone, le fa go ntse jalo ba ne ba tlaa nanoga, mongwe le mongwe mo mogopeng wa gagwe, ba fisa motse o ka molelo.”


text:
foo Jeremia a tswa mo Jerusalema, a re o ya lefatsheng la Benjamine, a ya go amogela kabelo ya gagwe a le teng mo gare ga batho.


text:
Ya re a le fa kgorong ya Benjamine, go ne go le mogolwane wa tebelo teng, yo leina la gagwe go tweng Irija, morwa Shelemia, morwa Hanania; a tshwara Jeremia moperofeti, a re: “O ntse jaana o ngwegela kwa Bakalateeng.”


text:
Foo Jeremia a re: “Ke maaka; ga ke ngwegele kwa Bakalateeng;” mme a se ka a mo reetsa; jalo Irija a tshwara Jeremia, a mo isa kwa dikgosaneng.


text:
Dikgosana tsa galefela Jeremia, tsa ba tsa mo itaya tsa mo tsenya mo ntlong ya kgolegelo, mo ntlong ya ga Jonathane mokwadi; gonne ba ne ba ntshitse yone ntlo ya kgolegelo.


text:
E rile Jeremia a sena go fitlha mo ntlong ya molete, le mo dingaleng tsa kgolegelo, mme Jeremia a sa bolo go nna teng malatsi a le mantsi;


text:
foo Setekia kgosi a roma a ya go mo lere; kgosi ya mmotsa mo sephiring mo ntlong ya yone, ya re: “A go na le lefoko lengwe le le tswang kwa go Jehofa?” Jeremia a re: “Le gone.” Gape a ba a re: “O tlaa tsenngwa mo seatleng sa kgosi ya Babilone.”


text:
Gape Jeremia a raya kgosi Setekia, a re: “Ke go leofetse mo go eng, le fa e le batlhanka ba gago, le fa e le batho ba, fa e bo ne ne lo ntsentse mo ntlong ya kgolegelo jaana?


text:
Ba kae jaanong baperofeti ba lona ba ba lo perofeseditseng, ba re: ‘Kgosi ya Babilone, ga e ketla e tla go tlhabana le lona, le fa e le lefatshe le’?


text:
Jaana ke a go rapela kgosi, morena wa me, o nkutlwe; ke a go rapela, a mokokotlelo wa me o amogelwe fa pele ga gago; o se ka wa ba wa mpusetsa kwa ntlong ya ga Jonathane mokwadi, nka tla ka swela teng.”


text:
Foo Setekia kgosi a laola, mme ba tsenya Jeremia mo lwapeng lwa balebedi, ba mo naya ka malatsi otlhe senkgwe se le sengwe fela se se tswang mo mmileng wa babesi ba senkgwe, ga tsamaya senkgwe sotlhe sa fela mo motseng. Jeremia a nna jalo mo lwapeng lwa balebedi.


text:
Shefatia morwa Matane, le Getalia morwa Pašure, le Jokale morwa Shelemia, le Pašure morwa Malakia, ba utlwa mafoko a Jeremia o a buileng le batho botlhe, a re:


text:
“Jehofa o bua jaana, a re: Yo o nnang mo motseng o, o tlaa swa ka tšhaka, ka popamo le ka kgogodi; mme yo o tswelang kwa Bakalateeng o tlaa tshela; botshelo jwa gagwe bo tlaa nna mo go ene kgapo ya gagwe, mme o tlaa tshela.


text:
Jehofa o bua jaana, a re: ‘Ruri motse o, o tlaa tsenngwa mo seatleng sa ntwa ya kgosi ya Babilone, mme o tlaa o gapa.’ ”


text:
Foo dikgosana tsa raya kgosi tsa re: “Re a go rapela, a monna yo a bolawe; ka a repisa mabogo a batlhabani ba ba setseng mo motseng o, le mabogo a batho botlhe, ka a bua mafoko a a ntseng jaana nabo; ka go bo monna yo, ga a batle tlhogonolofalo ya batho ba, fa e se kutlwisobotlhoko fela.”


text:
Setekia kgosi, a re: “Bonang, o mo seatleng sa lona; gonne kgosi ga se ene yo o ka dirang sengwe se lo sa se rateng.”


text:
Foo ba tsaya Jeremia, ba mo latlhela mo moleteng wa ga Malakia morwa kgosi, e le molete o o mo lwapeng lwa balebedi; ba folosa Jeremia ka megala. Mo moleteng go ne go se na metsi fa e se loraga fela; Jeremia a roromela mo lorageng.


text:
Jaana e rile Ebete-meleke wa Moethiopia, e le moopafadiwa yo o ne a le mo ntlong ya kgosi, a utlwa fa ba tsentse Jeremia mo moleteng; kgosi yone e dutse fa kgorong ya Benjamine;


text:
“Kgosi, morena wa me, banna bao ba dirile bosula mo go tsotlhe tse ba di diretseng Jeremia moperofeti; yo ba mo latlhetseng mo moleteng; o ka tla a swela mo felong kwa o gone ka ntlha ya tlala; gonne ga go tlhole go na le dijo mo motseng.”


text:
Foo kgosi ya laola Ebete-meleke wa Moethiopia, ya re: “Tsaya fano banna ba le 30, o ye o ntshe Jeremia moperofeti mo moleteng a ise a swe.”


text:
Jalo Ebete-meleke a tsaya banna bao, a ya a tsena mo ntlong ya kgosi fa tlase ga ntlo ya dikhumo, a tsaya teng dikatana tse di latlhilweng, le diaparo tse di dibodu, a di folosetsa kwa go Jeremia mo moleteng ka megala.


text:
Jalo Ebete-meleke wa Moethiopia a raya Jeremia a re: “A ko o ithathelele dikatana tse, le diaparo tse di dibodu mo magwafeng a gago fa tlase ga megala.” Jeremia a dira jalo.


text:
Jalo ba goga Jeremia ka megala, ba mo ntsha mo moleteng; Jeremia a sala a le mo lwapeng lwa balebedi.


text:
Foo Setekia kgosi a roma a ya go tlisa Jeremia moperofeti kwa go ene, kwa botsenong jwa boraro jo bo mo ntlong ya ga Jehofa; kgosi ya raya Jeremia ya re: “Ke tlaa go botsa sengwe; o se ka wa ntobela sepe.”


text:
Foo Jeremia a raya Setekia a re: “Fa ke se go bolelela, a jaana ga o tlaa mpolaela ruri? Le gone fa ke go gakolola, ga o ketla o ntheetsa.”


text:
Jalo Setekia kgosi a ikanela Jeremia mo sephiring, a re: “Jaaka Jehofa a tshedile, yo o re dirileng mowa o, ga nketla ke go bolaya, le gone ga nketla ke go tsenya mo seatleng sa banna ba, ba ba senkang botshelo jwa gago.”


text:
Foo Jeremia a raya Setekia a re: “Jehofa, Modimo wa masomosomo, Modimo wa Iseraele o bua jaana, a re: ‘Fa o tswela kwa dikgosaneng tsa kgosi ya Babilone, foo mowa wa gago o tlaa tshela, mme motse o, ga o ketla o fisiwa ka molelo; o tlaa tshela le ba ntlo ya gago.


text:
Mme fa o gana go tswela kwa dikgosaneng tsa kgosi ya Babilone, foo motse o, o tlaa tsenngwa mo seatleng sa Bakalatea; ba tlaa o fisa ka molelo, mme ga o ketla o falola mo seatleng sa bone.’ ”


text:
Setekia kgosi a raya Jeremia, a re: “Ke boifa Bajuta ba ba ngwegetseng kwa Bakalateeng, ba ka tla ba ntsenya mo seatleng sa bone, mme ba ntshotla.”


text:
Jeremia, a re: “Ga ba ketla ba go tsenya. Ke a go rapela, a ko o utlwe fela lentswe la ga Jehofa, mo go se ke se buang nao; jalo go tlaa nna molemo mo go wena, le mowa wa gago o tlaa tshela.


text:
Bona, basadi botlhe ba ba setseng mo ntlong ya kgosi ya Juta, ba tlaa ntshediwa kwa dikgosaneng tsa kgosi ya Babilone, mme basadi bao ba tlaa bua ba re: “ ‘Ditsala tsa gago tse dikgolo di go forile, di go fentse; jaanong ka dinao tsa gago di rorometse mo lorageng, ditsala di go fularetse.’


text:
“Ba tlaa ntshetsa Bakalatea basadi botlhe ba gago, le bana ba gago; ga o ketla o falola mo seatleng sa bone, mme o tlaa tshwarwa ka letsogo ke kgosi ya Babilone; mme o tlaa bo o ba fisisa motse o ka molelo.”


text:
Fa dikgosana di utlwa fa ke buile nao, di tlaa tla mo go wena di go raya di re: ‘A ko o re bolelele se o se buileng le kgosi; o se ka wa se re lobela, ga re ketla re go bolaya; le se kgosi e se buileng nao o se re bolelele.’


text:
Foo o di reye, o re: ‘Ke isitse mokokotlelo wa me fa pele ga kgosi, gore e se ka ya mpusetsa kwa ntlong ya ga Jonathane ka ya go swela teng.’ ”


text:
Foo dikgosana tsotlhe tsa tla mo go Jeremia tsa mmotsa; mme a di bolelela ka fa mafokong otlhe a kgosi e a laotseng. Mme tsa khutla go bua nae, gonne selo seo se ne se sa lemogwa.


text:
Jalo Jeremia a nna mo lwapeng lwa balebedi go ya go fitlha mo tsatsing le Jerusalema o gapilweng ka lone.


text:
Ga dirala, e rile Jerusalema o gapiwa (ka ngwaga o o ferang o le monge fela wa ga Setekia kgosi ya Juta, ka kgwedi ya lesome, Nebukatenesare kgosi ya Babilone a tla, a na le ntwa yotlhe ya gagwe, a tla go tlhabana le Jerusalema, mme a fitlha a o tlhasela;


text:
ka ngwaga wa 11 wa ga Setekia, ka kgwedi ya bone, ka letsatsi le le ferang o le mongwe fela la kgwedi, ga phunngwa phatlha mo motseng;)


text:
dikgosana tsotlhe tsa kgosi ya Babilone tsa tsena, tsa dula mo kgorong ya fa gare, e bong Neregale-šaresere, le Samegare-nebo, le Saresekime, le Rabe-sarise, le Neregale-šaresere, le Rabe-mage, ba na le dikgosana tsotlhe tse dingwe tsa kgosi ya Babilone.


text:
Ga dirala e rile Setekia kgosi ya Juta le batlhabani botlhe ba ba bona, foo ba tshaba, ba tswa mo motseng bosigo, ka tsela ya tshimo ya kgosi, ka kgoro e e fa gare ga dithako tse pedi; mme a tswa ka tsela ya Araba.


text:
Ntwa ya Bakalatea ya ba konatelela, ya tshwara Setekia mo dipaleng tsa Jeriko; ya re ba sena go mo tshwara, ba mo isa kwa go Nebukatenesare kgosi ya Babilone, kwa Ribela mo lefatsheng la Hamathe, mme a atlhola ka ga gagwe.


text:
Foo kgosi ya Babilone ya bolaya bomorwa Setekia mo Ribela fa pele ga matlho a gagwe; gape kgosi ya Babilone ya bolaya bagolwane botlhe ba Juta.


text:
Foo Nebusaratane, molaodi wa balebedi, a isa kgolegong kwa Babilone masalela a batho ba ba setseng mo motseng, le bangwegi ba ba ngwegetseng kwa go ene, le masalela a batho ba ba setseng.


text:
Nebusaratane, molaodi wa balebedi, a tlogela bahumanegi ba batho, ba ba se nang sepe mo lefatsheng la Juta, a ba naya masimo a mafine, le matlhagare ka lone lobaka loo.


text:
Jaana Nebukatenesare, kgosi ya Babilone, a laela Nebusaratane mogolwane wa balebedi ka ga Jeremia, a re:


text:
“Mo tseye o mo dise sentle, o se ka wa mo utlwisa botlhoko; o mo direle fela ka fa o tlaa go rayang ka gone.”


text:
Jalo Nebusaratane, molaodi wa balebedi a roma, le Nebušasebane, le Rabesarise, le Neregale-šaresere, le Rabemage, le balaodisiwa botlhe ba bagolwane ba kgosi ya Babilone;


text:
ba roma, ba ntsha Jeremia mo lwapeng lwa balebedi, mme ba mo neela Getalia morwa Ahikame, morwa Shafane, gore a mo ise kwa gae; jalo a aga mo bathong.


text:
Jaana lefoko la Jehofa la tla mo go Jeremia jale, ka a sa ntse a tswaletswe mo lwapeng lwa balebedi, la re:


text:
“Ya o bue le Ebete-meleke wa Moethiopia o re: ‘Jehofa wa masomosomo, Modimo wa Iseraele o bua jaana, a re: Bona ke tlaa dirafatsa mafoko a me mo motseng o ka bosula, e seng ka molemo; mme a tlaa dirafadiwa fa pele ga gago ka tsatsi leo.


text:
Wena ke tlaa go golola ka tsatsi leo, go bua Jehofa; ga o ketla o tsenngwa mo seatleng sa banna ba o ba boifang.


text:
Gonne ruri ke tlaa go boloka, ga o ketla o wa ka tšhaka, botshelo jwa gago bo tlaa nna mo go wena kgapo ya gago; ka o ikantse mo go nna,’ ” go bua Jehofa.


text:
Lefoko le le tsileng mo go Jeremia le tswa kwa go Jehofa, Nebusaratane molaodi wa balebedi a sena go mo golola kwa Rama, jale ka a ne a mo tshotse a golegilwe ka diketana, a na le batshwarwa botlhe ba Jerusalema le ba Juta, ba ba isiwang botshwarong kwa Babilone.


text:
Molaodi wa balebedi a tsaya Jeremia a mo raya a re: “Jehofa Modimo wa gago o boletse bosula jo ka ga felo fano.


text:
Jehofa o bo lerile; o dirile jaaka a buile; ka gonne lo leofetse Jehofa, mme lwa se ka lwa reetsa lentswe la gagwe, ke gone ka moo selo se se tsileng mo go lona.


text:
Jaana bona, ke go golola gompieno mo diketaneng tse di mo letsogong la gago. Fa go le molemo mo matlhong a gago go ya le nna kwa Babilone, a re tsamaye, ke tlaa go disa sentle; mme fa go le bosula mo matlhong a gago go ya le nna kwa Babilone, gana fela; bona lefatshe lotlhe le fa pele ga gago; kwa go leng molemo le tshiamo mo matlhong a gago go ya gone, ya teng fela.”


text:
Jaana e rile a ise a boe, molaodi wa balebedi a mo raya a re: “Ee, boela kwa go Getalia morwa Ahikame, morwa Shafane, yo kgosi ya Babilone e mmeileng molaodisiwa wa metse ya Juta, mme o nne nae mo gare ga batho; kgotsa o ka ya fela kwa go leng tshiamo mo matlhong a gago go ya teng.” Jalo molaodi wa balebedi a mo naya mefago le dineo, mme a mo lesa a tsamaya.


text:
Foo Jeremia a ya kwa go Getalia morwa Ahikame kwa Misepa, mme a aga nae mo gare ga batho ba ba tlogetsweng mo lefatsheng.


text:
Jaana e rile balaodi botlhe ba mephato e e mo nageng, e bong bone le batho ba bone, ba utlwa fa kgosi ya Babilone e beile Getalia morwa Ahikame molaodi mo lefatsheng, mme a mo neetse banna, le basadi, le banyana, le ba ba humanegileng bogolo ba lefatshe, e bong bone ba ba sa isiwang e le ditshwarwa kwa Babilone;


text:
foo ba tla mo go Getalia kwa Misepa, e bong Išemaele morwa Nethania, le Johanane le Jonathane bomorwa Karea, le Seraia morwa Tanehumethe, le bomorwa Efai wa Monetofathe, le Jesania morwa motho wa Momaakathe, bone ba na le banna ba bone.


text:
Mme Getalia morwa Ahikame morwa Shafane a ba ikanela le banna ba bone, a re: “Lo se ka lwa boifa go direla Bakalatea; agang mo lefatsheng, mme lo direle kgosi ya Babilone, mme go tlaa nna molemo mo go lona.


text:
Ka ga me, bonang, ke agile mo Misepa, go ema fa pele ga Bakalatea ba ba tlaa tlang mo go rona: mme lona, phuthang bojalwa jwa mofine, le maungo a letlhabula, le lookwane, lo di tsenye mo dilwaneng tsa lona, mme lo age mo metseng e lo e gapileng.”


text:
Gape le BaJuta botlhe ba ba kwa Moabe, le kwa baneng ba Moabe, le kwa Etome, le ba ba mo mafatsheng otlhe, e rile ba utlwa fa kgosi ya Babilone e tlogetse masalela mangwe a Juta, e bile e ba tsentse mo taolong ya ga Getalia morwa Ahikame, morwa Shafane;


text:
foo Bajuta botlhe ba boa kwa mafelong otlhe kwa ba leleketsweng teng, ba tla mo go Getalia mo lefatsheng la Juta, kwa Misepa, mme ba phutha bojalwa jwa mofine le maungo a letlhabula go le gotona thata.


text:
Gape Johanane morwa Karea, le balaodi botlhe ba mephato e e mo nageng, ba tlaa mo go Getalia kwa Misepa, ba mo raya ba re:


text:
“A o a itse fa Baalise kgosi ya bana ba Amone a romile Išemaele morwa Nethania go tla go go bolaya?” Getalia morwa Ahikame a se ka a ba dumela.


text:
Foo Johanane morwa Karea a bua le Getalia mo sephiring a re: “Ke a go rapela, mma ke tsamaye, mme ke tlaa ya ke bolaya Išemaele morwa Nethania, mme ga go ketla go itse motho ope; ana o ka bo a go bolaelang, mme Bajuta botlhe ba ba phuthegetseng mo go wena ba faladiwa, le masalela a Juta a nyelela?”


text:
Getalia morwa Ahikame a raya Johanane morwa Karea a re: “O se ka wa dira selo se; gonne o pateletsa Išemaele.”


text:
Ga dirala e rile ka kgwedi ya bosupa, Išemaele morwa Nethania, morwa Elišame wa losika lwa segosi, e bile e le mongwe wa balaodisiwa ba bagolo ba kgosi, a na le banna ba le some, a tla mo go Getalia morwa Ahikame kwa Misepa, mme ba ja mmogo teng mo Misepa.


text:
Foo ga nanoga Išemaele morwa Nethania, le banna ba ba some ba ba nang nae, mme ba itaya Getalia morwa Ahikame morwa Shafane ka tšhaka, ba mmolaya, ene yo kgosi ya Babilone e mmeileng molaodisiwa mo lefatsheng.


text:
Le gone Išemaele a bolaya Bajuta botlhe ba ba nang nae, ke go re ba ba nang le Getalia mo Misepa, le Bakalatea ba ba fitlhelwang teng, e bong batlhabani.


text:
ga tla bangwe ba ba tswang kwa Shekeme, le kwa Shilo, le kwa Samaria, e bong batho ba ba 80 ba ipeotse ditedu ba ikgagotse diaparo, ba itshegakile, ba tla ba tshotse diromololo le maswalo a lebano, ba tla go di isa kwa ntlong ya ga Jehofa.


text:
Išemaele morwa Nethania a tswa mo Misepa a ya go ba kgatlhantsha, a tla a lela; mme ga dirala ya re a kgatlhana nabo a ba raya a re: “Tlang kwa go Getalia morwa Ahikame.”


text:
Ga dirala e rile ba fitlha mo gare ga motse, Išemaele morwa Nethania a ba bolaya ka tšhaka, a ba latlhela mo teng ga molete, ene le banna ba o nang nabo.


text:
Mme ga fitlhelwa mo go bone banna ba le some, mme ba raya Išemaele ba re: “O se ka wa re bolaya, gonne re na le dithoto tse di fitlhilweng mo nageng, tsa mabele, tsa barele, tsa lookwane le tsa dinotshe.” Mme a ithiba, a se ka a ba bolaela mo go ba ga gabo.


text:
Jaana molete o Išemaele o latlhetseng mo go one ditoto tsa batho ba o ba bolaetseng fa go Getalia, (ke one o Asa kgosi o kileng a o dira ka go boifa Baaša kgosi ya Iseraele), Išemaele morwa Nethania a o katela ka bone ba ba bolailweng.


text:
Foo Išemaele a tlosa masalela otlhe a batho ba ba mo Misepa e le ditshwarwa, e bong bomorwadia kgosi, le batho botlhe ba ba setseng mo Misepa, ba Nebusaratane molaodi wa balebedi o ne a ba neetse Getalia morwa Ahikame; Išemaele morwa Nethania a ba tlosa e le ditshwarwa, mme a tloga a re o kgabaganyetsa kwa baneng ba Amone.


text:
E rile Johanane morwa Karea, le balaodi botlhe ba mephato e o ne a na nayo ba utlwa ka ga bosula jotlhe jo Išemaele morwa Nethania o bo dirileng,


text:
foo ba tsaya banna botlhe, ba ya go tlhabana le Išemaele morwa Nethania, mme ba mo fitlhela fa metsing a magolo a a kwa Gibeone.


text:
Jaana ga dirala ya re batho botlhe ba ba nang le Išemaele ba bona Johanane morwa Karea, le balaodi botlhe ba mophato ba o nang nabo, foo ba itumela.


text:
Jalo batho botlhe ba Išemaele o ne a ba tlositse kwa Misepa e le ditshwarwa ba retologa, ba boa, ba ya kwa go Johanane morwa Karea.


text:
Mme Išemaele morwa Nethania a falola mo go Johanane a na le banna ba ba ferang mebedi, mme ba ya kwa baneng ba Amone.


text:
Foo Johanane morwa Karea, le balaodi botlhe ba mephato ba o nang nabo, ba tsaya masalela otlhe a batho ba o ba golotseng mo go Išemaele morwa Nethania, ba ba tswang kwa Misepa, morago ga a sena go bolaya Getalia morwa Ahikame, e bong batlhabani le basadi, le bana le baopafadiwa, ba o ne a ba busitse kwa Gibeone.


text:
Mme ba tloga ba ya ba aga mo Geruthe Kimehame, o o fa Betheleheme, ba re ba ya go tsena kwa Egepeto,


text:
ka ntlha ya Bakalatea; gonne ba ne ba ba boifa, ka Išemaele morwa Nethania a bolaile Getalia morwa Ahikame, yo kgosi ya Babilone e ne e mmeile molaodisiwa mo lefatsheng.


text:
Foo balaodi botlhe ba mephato, le Johanane morwa Karea, le Asaria morwa Hošaia, le batho botlhe, go simolola ka ba babotlana le go ya kwa go ba bagolo, ba atamela.


text:
Ba raya Jeremia moperofeti, ba re: “Re a go rapela, a mokokotlelo wa rona o amogelwe fa pele ga gago, mme o re rapelele Jehofa Modimo wa gago, e bong masalela a otlhe; gonne re tlogetswe ke bontsi, re setse re le bannye jaaka matlho a gago a re bona,


text:
gore Jehofa Modimo wa gago o tle o re kaele tsela e re tshwanetseng go tsamaya ka yone, le selo se re tshwanetseng go se dira.”


text:
Foo Jeremia moperofeti a ba raya a re: “Ke lo utlwile; bonang, ke tlaa rapela Jehofa Modimo wa lona ka fa mafokong a lona; mme go tlaa dirala go re, le fa e ka ne e le eng se Jehofa o tlaa lo fetolang ka sone, ke tlaa se lo bolelela; ga nketla ke lo lobela sepe.”


text:
Foo ba raya Jeremia ba re: “A Jehofa a nne mosupi yo o boammaaruri le boikanngo gare ga rona, fa re sa dire fela ka fa lefokong lotlhe le Jehofa Modimo wa gago o tlaa go romang kwa go rona ka lone.


text:
Le fa e ka bo e le molemo, le fa e ka bo e le bosula, re tlaa ineela fela mo lentsweng la ga Jehofa Modimo wa rona, yo re go romelang kwa go ene; gore go tle go nne molemo mo go rona, mogang re akelang lentswe la ga Jehofa Modimo wa rona.”


text:
Foo a bitsa Johanane morwa Karea, le balaodi botlhe ba mephato ba o nang nabo le batho botlhe, go simolola ka ba babotlana, go ya kwa go ba bagolo, a ba raya a re:


text:
“Jehofa Modimo wa Iseraele, yo lo nthomileng kwa go ene go ya go baya mokokotlelo wa lona fa pele ga gagwe o bua jaana, a re:


text:
‘Fa lo rata lo fela lo ntse mo lefatsheng le, foo ke tlaa lo aga, mme ke se ketla ke lo rutlolola, ke tlaa lo tlhoma ke se ketla ke lo kumola; gonne ke a ikwatlhaya ka ga bosula jo ke bo lo diretseng.


text:
Lo se ka lwa boifa kgosi ya Babilone e lo e tshabang; lo se ka lwa e boifa,’ go bua Jehofa; ‘gonne ke na le lona go lo boloka, le go lo golola mo seatleng sa yone.


text:
Ke tlaa lo neela boutlwelo botlhoko, gore e tle e lo utlwele botlhoko, e dire gore lo boele mo lefatsheng la ga lona.’


text:
“Fa lo re: ‘Ga re ketla re aga mo lefatsheng le,’ jalo lo gana go akela lentswe la ga Jehofa Modimo wa lona;


text:
fa lo re: ‘Nnyaa; re tlaa ya kwa lefatsheng la Egepeto, kwa re se ketlang re bona ntwa epe teng, le fa e le go utlwa modumo wa lonaka teng, le fa e le go bolawa ke tlala teng; re tlaa aga teng;’


text:
ke gone jaana utlwang lefoko la ga Jehofa, lona masalela a Juta: Jehofa wa masomosomo, Modimo wa Iseraele o bua jaana, a re: ‘Fa lo tlhometse ruri mogopolo go ya go tsena kwa Egepeto, le go ya go jaka teng,


text:
foo go tlaa dirala go re tšhaka e lo e boifang, e tlaa lo tshwara teng mo lefatsheng la Egepeto, le popamo e lo e boifang, e tlaa lo konatelela ka thata teng mo Egepeto; mme lo tlaa swela teng.


text:
Go tlaa nna jalo le banna botlhe ba ba tlhomileng mogopolo go ya kwa Egepeto, go ya go jaka teng; ba tlaa swa ka tšhaka, ka popamo le ka kgogodi; ga go na ope yo o tlaa salang le fa e le go falola mo bosuleng jo ke tlaa bo tlisang mo go bone.’


text:
“Gonne Jehofa wa masomosomo, Modimo wa Iseraele o bua jaana, a re: ‘Jaaka bogale jwa me le tšarologo ya me di goromeleditswe mo banning ba Jerusalema, tšarologo ya me e tlaa goromelediwa mo go lona jalo, mogang lo tsenang mo Egepeto; lo tlaa nna seferosa sebete, le kgakgamatso, le phutso, le kgobo; mme felo fa ga lo ketla lo tlhola lo go bona gope.’


text:
“Jehofa o buile ka ga lona, lona masalela a Juta, a re: ‘Lo se ka lwa ya kwa Egepeto.’ Itsetseng ruri fa ke lo supeditse gompieno.


text:
Gonne lo diretse mewa ya lona ka tsietso; gonne lo ne lwa nthoma kwa go Jehofa Modimo wa lona, lwa re: ‘O re rapelele mo go Jehofa Modimo wa rona; mme ka fa go tsotlhe tse Jehofa Modimo wa rona o tlaa di buang, o re bolelele jalo, mme re tlaa go dira.’


text:
Ke se lo boleletse gompieno; mme ga lo a akela lentswe la ga Jehofa Modimo wa lona mo go sepe se o se nthometseng kwa go lona.


text:
Ke gone jaana, itsetseng ruri fa lo tlaa swa ka tšhaka, ka popamo, le ka kgogodi mo felong kwa lo eletsang go yo go jaka teng.”


text:
Ga dirala e rile Jeremia a sena go wetsa go bua le batho botlhe mafoko otlhe a ga Jehofa, Modimo wa bone, a Jehofa Modimo wa bone o ne a mo romile kwa go bone ka one, e bong mafoko otlhe a,


text:
foo ga bua Asaria morwa Hošaia, le Johanane morwa Karea, le batho botlhe ba ba ikgodisang, ba raya Jeremia, ba re: “O bua maaka; Jehofa Modimo wa rona ga a a go roma go tla go bua go re: ‘Lo se ka lwa ya Egepeto go jaka teng.’


text:
Baruke morwa Neria wa go re tlhotlheleletsa, go re tsenya mo seatleng sa Bakalatea, gore ba re bolae, le gore ba re ise kwa Babilone re le ditshwarwa fela.”


text:
Jalo Johanane morwa Karea le balaodi botlhe ba mephato, le batho botlhe, ba se ka ba ineela mo lentsweng la ga Jehofa go aga mo lefatsheng la Juta.


text:
Mme Johanane morwa Karea, le balaodi botlhe ba mephato, ba tsaya masalela otlhe a Juta a a ne a boile kwa merafeng yotlhe kwa a ne a leleketswe teng, a tsile go jaka mo lefatsheng la Juta;


text:
banna, basadi, banyana, le bomorwadia kgosi, le motho mongwe le mongwe yo Nebusaratane molaodi wa balebedi o ne a ba tlogetse le Getalia morwa Ahikame, morwa Shafane, le Jeremia moperofeti, le Baruke morwa Neria.


text:
Ba fitlha mo lefatsheng la Egepeto, gonne ga ba a ka ba akela lentswe la Jehofa; mme ba ya ba fitlha le kwa Tapanehese.


text:
“Tsaya maje a matona ka seatla, o a beye mo seretseng fa go alwang makote teng, fa botsenong jwa ntlo ya ga Faro mo Tapanehese, mo ponong ya banna ba Juta;


text:
mme o ba reye o re: ‘Jehofa wa masomosomo, Modimo wa Iseraele o bua jaana; a re: Bonang, ke tlaa roma ke ya go tsaya Nebukatenesare kgosi ya Babilone, motlhanka wa me, mme ke tlaa tlhoma setulo sa gagwe sa bogosi mo majeng a ke a beileng; mme o tlaa tsharolola mogope wa gagwe wa segosi mo godimo ga one.


text:
O tlaa tla a kgemetha lefatshe la Egepeto; ba ba laoletsweng go swa ba tlaa neelwa loso, ba ba laoletsweng botshwaro ba tlaa neelwa botshwaro, le ba ba laoletsweng tšhaka ba tlaa neelwa tšhaka.


text:
Ke tlaa gotsa molelo mo matlong a medimo ya Egepeto; mme o tlaa a fisa, ene o tlaa ba tlosa e le ditshwarwa; o tlaa ikapesa ka lefatshe la Egepeto, jaaka modisa a tle a apare kobo ya gagwe; mme o tlaa tswa teng ka kagiso.


text:
Gape o tlaa thuba ditshwantsho tse di setilweng tse di metloutlo tsa Ntlo ya letsatsi e e mo lefatsheng la Egepeto; le matlo a medimo ya Egepeto o tlaa a tshuba ka molelo.’ ”


text:
Lefoko le le tsileng mo go Jeremia ka ga Bajuta botlhe ba ba agileng mo lefatsheng la Egepeto, ba agile mo Migetole, le mo Tapanehese, le mo Nofe, le mo lefatsheng la Patherose, la re:


text:
“Jehofa wa masomosomo, Modimo wa Iseraele o bua jaana, a re: Lo bonye bosula jotlhe jo ke bo lerileng mo Jerusalema, le mo metseng yotlhe ya Juta; bonang, gompieno ke tshwafalo fela, mme ga go a aga motho ope teng;


text:
ka ntlha ya boikepo jwa bone, jo ba bo dirileng go ntlhotlheleletsa bogaleng, ka ba ya go fisa maswalo, le go direla medimo e sele, e bone ba sa e itseng, bone, le fa e le lona, le fa e le borraeno.


text:
Le fa go ntse jalo ka roma batlhanka botlhe ba me kwa go lona, e bong baperofeti, ke phakela ke ba roma ke re: ‘Ao! ke a lo rapela, se direng selo se se makgapha se ke se ilang.’


text:
Mme ga ba a ka ba reetsa, le fa e le go sekega tsebe, go tla ba bowa mo boikepong jwa bone, go bakela go fisetsa medimo e sele maswalo.


text:
Ke gone ka moo tšararego ya me, le bogale jwa me jwa gorometsega, mme jwa tuka mo metseng ya Juta le mo mebileng ya Jerusalema; mme e kgakgabetse, e swafetse, jaaka go sa ntse go ntse le gompieno.


text:
“Ke gone ka moo Jehofa Modimo wa masomosomo, Modimo wa Iseraele o buang jaana, a re: Ke ka ntlha yang lo direla mewa ya lona bosula jo bogolo jo, go tlosa monna le mosadi, ngwanyana le yo o anyang, mo gare ga Juta, go tlhoka le go itshadisetsa ope;


text:
ka lo ntlhotlheleletsa bogaleng ka ditiro tsa diatla tsa lona, lo fisetsa medimo e sele maswalo mo lefatsheng la Egepeto, kwa lo ileng go jaka teng; gore lo tlosiwe, le gore lo tle lo nne phutso le kgobo mo merafeng yotlhe ya lefatshe?


text:
A lo lebetse boikepo jwa borraeno, le boikepo jwa dikgosi tsa Juta, le boikepo jwa lona tota, le boikepo jwa basadi ba lona, jo ba ne ba bo dirile mo lefatsheng la Juta, le mo mebileng ya Jerusalema?


text:
Ga ba a kokobediwa le gompieno, le gone ga ba a boifa, le fa e le go sepela mo molaong wa me, le fa e le mo ditaong tsa me, tse ke di beileng fa pele ga lona le fa pele ga borraeno.


text:
“Ke gone ka moo Jehofa wa masomosomo, Modimo wa Iseraele o buang jaana, a re: Bonang, ke tlaa lo lebisa sefatlhogo sa me bosula, e bong go kgaola Bajuta botlhe.


text:
Ke tlaa tsaya masalela a Juta, ba ba tlhomileng mogopolo go ya kwa lefatsheng la Egepeto go jaka teng, mme ba tlaa nyelediwa botlhe; ba tlaa wa mo lefatsheng la Egepeto, ba tlaa nyelediwa ka tšhaka le ka popamo; ba tlaa swa, go simolola ka ba babotlana le go ya kwa go ba bagolo, ka tšhaka le ka popamo, mme ba tlaa nna seferosa sebete, le kgakgamatso, le phutso, le kgobo.


text:
Gonne ke tlaa betsa ba ba agileng mo lefatsheng la Egepeto, jaaka ke beditse Jerusalema, ka tšhaka, ka popamo le ka kgogodi.


text:
Jalo mo masaleleng a Juta a a ileng lefatsheng la Egepeto go jaka teng, ga go ketla go falola ope le fa e le go sala go tla ba boela lefatsheng la Juta, le ba nang le keletso ya go boela teng go aga teng mo go lone, gonne ga go ketla go bowa bape fa e se ba ba tlaa falolang fela.”


text:
Foo banna botlhe ba ba itseng fa basadi ba bone ba tle ba fisetse medimo e sele maswalo, le basadi botlhe ba ba emeng teng, e le phuthego e kgolo, e bong batho botlhe ba ba agileng mo lefatsheng la Egepeto, mo Patherose, ba fetola Jeremia, ba re:


text:
Lefoko lengwe le lengwe le le duleng mo molomong wa rona re tlaa le dira ruri, la go fisetsa kgosi ya sesadi ya legodimo maswalo, le go e thelela ditshupelo tse di nowang, jaaka re dirile, rona le borraetsho, le dikgosi tsa rona, le dikgosana tsa rona, mo metseng ya Juta, le mo mebileng ya Jerusalema: gonne ka baka loo re ne re na le dijo tse di tletseng, mme ra tshela sentle, re sa bone bosula bope.


text:
Re sa le re bakela go fisetsa kgosi ya sesadi ya legodimo maswalo, le go e thelela ditshupelo tse di nowang, re ntse re tlhoka dilo tsotlhe, mme re ntse re nyelediwa ke tšhaka le ke popamo.”


text:
“A e ne ya re re ntse re fisetsa kgosi ya sesadi ya legodimo maswalo re e thelela ditshupelo tse di nowang, a re kile ra e direla dinkgwenyana tse di papetla go e tshwantsha, le fa e le go e thelela ditshupelo tse di nowang re sena banna ba rona?”


text:
Foo Jeremia a raya batho botlhe, banna le basadi, e bong batho botlhe ba ba mo fetotseng jalo, a re:


text:
“Maswalo a lo a fisitseng mo metseng ya Juta, le mo mebileng ya Jerusalema, lona le borraeno, le dikgosi tsa lona, le dikgosana tsa lona, le batho ba lefatshe, a Jehofa ga a a di gakologelwa, mme a ga di a tsena mo pelong ya gagwe?


text:
Ga ba ga retelela Jehofa go tlhola a itshokile, ka ntlha ya bosula jwa ditiro tsa lona, le ka ntlha ya dilo tse di makgapha tse lo di dirileng; ke gone ka moo lefatshe la lona le ntseng tshwafalo, le kgakgamatso le phutso go sena monni, jaaka go ntse gompieno.


text:
Ereka lo fisitse maswalo, le gone ka lo leofetse Jehofa, mme lo se ka lwa akela lentswe la ga Jehofa, le fa e le go sepela mo molaong wa gagwe, le fa e le mo ditaong tsa gagwe, le fa e le mo ditshupong tsa gagwe; ke gone ka moo bosula jo bo lo dirafaletseng, jaaka go ntse gompieno.”


text:
Gape Jeremia a raya batho botlhe, le basadi botlhe, a re: “Utlwang lefoko la ga Jehofa, lona lotlhe Bajuta ba lo mo lefatsheng la Egepeto.


text:
Jehofa wa masomosomo, Modimo wa Iseraele o bua jaana, a re: Lona le basadi ba lona lo buile ka melomo lo bile lo se diraditse ka diatla tsa lona, lo re: ‘Ruri re tlaa tlhomamisa maikano a re ikanneng ka one a go fisetsa kgosi ya sesadi ya legodimo maswalo, le go e thelela ditshupelo tse di nowang.’ Ke gone, tshegetsang maikano a lona, lo bo lo tlhomamise maikano a lona.


text:
Ke gone, utlwang lefoko la ga Jehofa, lona lotlhe Bajuta ba lo agileng mo lefatsheng la Egepeto: ‘Bonang ke ikanne ka leina la me le legolo,’ go bua Jehofa, ‘go re, leina la me ga le ketla le tlhola le umakwa mo molomong wa motho ope wa Juta mo lefatsheng lotlhe la Egepeto, go re: Jaaka Jehofa a tshedile.


text:
Bonang ke ba lebela go ba direla bosula, e seng molemo; mme batho botlhe ba Juta ba ba mo lefatsheng la Egepeto ba tlaa nyelediwa ka tšhaka le ka popamo, go tsamaya ba fela.


text:
Ba ba falolang mo tšhakeng, ba tlaa bowa mo lefatsheng la Egepeto, ba boela lefatsheng la Juta ba le babotlana fela mo palong; mme masalela otlhe a Juta a a ileng lefatsheng la Egepeto go ya go jaka teng, a tlaa itse, go re, go tlaa ema lefoko la ga mang, la me, kgotsa la bone.


text:
“ ‘Mme se e tlaa nna sesupo go lona, go bua Jehofa, fa ke tlaa lo kgopholola mo felong fa, gore lo itse ruri fa mafoko a me a tlaa emalana le lona go lo direla bosula.’


text:
Jehofa o bua jaana, a re: ‘Bonang, Faro Hofera kgosi ya Egepeto, ke tlaa mo tsenya mo seatleng sa baba ba gagwe, le mo seatleng sa ba ba batlang botshelo jwa gagwe; jaaka ke tsentse Setekia kgosi ya Juta mo seatleng sa ga Nebukatenesare kgosi ya Babilone, mmaba wa gagwe, yo o ne a batla botshelo jwa gagwe.’ ”


text:
Lefoko le Jeremia moperofeti o le buileng le Baruke morwa Neria, jale ka a kwala mafoko a mo lokwalong, ka molomo wa ga Jeremia, ka ngwaga wa bone wa ga Jehoiakime morwa Josia kgosi ya Juta, la re:


text:
O rile: ‘A motho wa mogolo nna! Gonne Jehofa o okeditse botlhoko jwa me ka bohutsana; ke lapile ka go fegelwa ga me, ga ke bone boikhutso bope.’


text:
“O mo reye jaana, o re: Jehofa o bua jaana, a re: ‘Bona, se ke se agileng, ke tlaa se rutlolola, le se ke se tlhomileng ke tlaa se kumola; mme mo e tlaa bo e le ka lefatshe lotlhe fela.


text:
A o ipatlela dilo tse dikgolo? O se ka wa di batla, gonne ke tlaa tlisa bosula mo bathong botlhe, go bua Jehofa; mme botshelo jwa gago ke tlaa bo go naya gore bo nne kgapo ya gago mo mafelong otlhe kwa o yang teng.’ ”


text:
Ka ga Egepeto; ka ga ntwa ya ga Faro Neko kgosi ya Egepeto, e e neng e le fa nokeng ya Euferatese, mo Karekemiše, e Nebukatenesare kgosi ya Babilone o e kgemethileng ka ngwaga wa bone wa ga Jehoiakime morwa Josia, kgosi ya Juta.


text:
Golegang dipitse, palamang, lona bapalami, ikemiseng ka ditlhoro tsa phemelo tsa lona; gotlhang marumo, Aparang meitshomelo ya phemelo.


text:
Ana ke go bonye ka ntlha yang? Ba a tseanngwa, ba buseditswe kwa morago; diganka tsa bone di batantswe, mme di tshabile ka thata di sa šebe kwa morago; theregiso e mo ntlheng tsotlhe, go bua Jehofa.


text:
Yo o bofefo a a se tshabe, a seganka se se falole; ntlheng ya botsheka fa nokeng ya Euferatese ba kgopilwe ba ole.


text:
Egepeto o hohomoga jaaka Nile, mme metsi a gagwe a itlolakisa jaaka dinoka; mme a re: ‘Ke tlaa nanoga, ke khurumetsa lefatshe; ke tlaa senya motse le banni ba one.’


text:
Tlhatlogang, lona dipitse; šakgalang, lona dikara; mme a diganka tsa ntwa di tswele pele; ba Kuše le ba Pute, ba ba itseng go tshwara thebe; le Balute ba ba itseng go tshwara le go oba bora.


text:
Gonne letsatsi leo ke letsatsi lengwe la ga Jehofa, Jehofa wa masomosomo, letsatsi la tefetso, gore a tle a itefetse mo babeng ba gagwe; mme tšhaka e tlaa suputsa, e kgora, e tlaa nwa madi a bone ya kgora; gonne Jehofa, Modimo wa masomosomo o na le tlhabelo mo lefatsheng la botsheka fa nokeng ya Euferatese.


text:
“Tlhatlogela kwa Gileate, mme o tseye gone boroku jo bo alafang, wena morwadia Egepeto wa kgarebana; o nwela melemo e le mentsi lefela; ga o na go fola.


text:
Merafe e utlwetse ditlhong tsa gago, le lefatshe le tletse go goa ga gago; gonne seganka se thulakanye le seganka, di ole tsoo pedi mmogo.”


text:
Lefoko le Jehofa o le buileng le Jeremia moperofeti, la ka fa Nebukatenesare kgosi ya Babilone o tlaa tlang ka gone a kgemetha lefatshe la Egepeto.


text:
“Bolelang mo Egepeto, lo utlwatse mo Migetole, lo bo lo utlwatse mo Nofe le mo Tapanahese, lo re: ‘Ikemise, o ipaakanye; gonne tšhaka e supuditse mo tikologong ya gago.’


text:
Ana ba ba thata ba gago ba kgopholetswe koo ka ntlha yang? Ga ba a ka ba ema, ka gonne Jehofa o ba kgophotse.


text:
O ne a kgopisa ba le bantsi, ee, ba ne ba welana; mme ba re: ‘Nanogang, a re boeleng kwa bathong ba ga rona, le kwa lefatsheng la ga rona, re tswe mo tšhakeng e e patikang.’


text:
Ba ne ba kua gone, ba re: ‘Faro, kgosi ya Egepeto ke modumo fela, o lesitse lobaka lo lo laotsweng lwa feta.’


text:
“Jaaka ke tshedile, go bua Kgosi e leina la yone e leng Jehofa wa masomosomo, a re: Ruri jaaka Tabore a ntse mo gare ga dithaba, le jaaka Karemele a ntse fa lewatleng, ene o tlaa tla jalo.


text:
Wena ngwana wa mosetsana yo o agileng mo Egepeto, ipaakanye go tla o ya botshwarong; gonne Nofe o tlaa nna tshwafalo fela, o tlaa fisiwa, a tlhoka monni.


text:
“Egepeto ke kgomo ya moroba e ntle thata; mme tshenyego e e tswang ntlheng ya botsheka e tsile, e tsile.


text:
Banna ba gagwe ba ba thapilweng ka tuelo ba ntse jaaka dinamane tse di otlilweng mo gare ga gagwe; gonne le bone ba buseditswe kwa morago, ba tshabile mmogo, ga ba a ka ba ema; gonne letsatsi la tatlhego ya bone le tsile mo go bone, motlha wa tshekiso ya bone.


text:
“Mokgwasa wa one o tlaa tsamaya jaaka wa noga; gonne ba tlaa tsamaela gongwe ka ntwa, ba tlaa mo tlhasela ka dilepe, jaaka baremi ba ditlhare.


text:
Ba tlaa rema sekgwa sa gagwe, go bua Jehofa, le fa se sa kake sa hukudiwa; ka gonne ba feta tsie, ba sena palo.


text:
Jehofa wa masomosomo, Modimo wa Iseraele, a re: “Bonang, ke tlaa kgopholola Amone wa No, le Faro, le Egepeto, a na le medimo ya gagwe, le dikgosi tsa gagwe; e bong Faro le ba ba ikanyang mo go ene.


text:
Ke tlaa ba tsenya mo seatleng sa ba ba batlang botshelo jwa bone, le mo seatleng sa ga Nebukatenesare kgosi ya Babilone, le mo seatleng sa batlhanka ba gagwe; mme morago ga moo o tlaa nnwa jaaka mo metlheng ya bogologolo,” go bua Jehofa.


text:
“Wena Jakobe motlhanka wa me, o se ka wa boifa, se rerege, wena Iseraele; gonne bona, ke tlaa go boloka o le kwa kgakala, le ba losika lwa gago ba le kwa lefatsheng la botshwaro jwa bone. mme Jakobe o tlaa boa, mme o tlaa nna mo thagamong le mo boiketlong, mme ga go na ope yo o tlaa mmoifisang.


text:
Jakobe motlhanka wa me, o se ka wa boifa, go bua Jehofa; gonne ke na nao; gonne ke tlaa khutlisetsa ruri merafe e ke go leleketseng kwa go yone, mme wena ga nketla ke go khutlisetsa ruri; mme ke tlaa go siamisa ka tekanyo, ga nketla ke go lesa gope o sa kgopololwa.”


text:
Lefoko la ga Jehofa le le tsileng mo go Jeremia moperofeti ka ga Bafilisitia, Faro a ise a kgemethe Gasa.


text:
Jehofa o bua jaana, a re: “Bonang, metsi a hohomoga kwa botsheka, mme a tlaa nna noka e e penologang, e tlaa penologela lefatshe le tsotlhe tse di mo go lone, motse le ba ba agileng mo go one; mme batho ba tlaa goa, le banni botlhe ba lefatshe ba tlaa bokolela.


text:
Ka ntlha ya modumo wa mesito ya ditlhako tsa dinatla tsa gagwe, le ka ntlha ya mokgwaso wa go taboga ga dikara tsa gagwe, le ka ntlha ya modumo wa maoto a gagwe a dikologa, borra bana ga ba šebele kwa baneng ba bone ka ntlha ya go repa ga mabogo;


text:
le ka ntlha ya letsatsi le le tlang, la go thopa Bafilisitia botlhe, le go kgaola mo Ture le Sitone mothusi mongwe le mongwe yo o setseng, gonne Jehofa o tlaa thopa Bafilisitia, masalela a setlhake sa Kafetore.


text:
Logatadima lo wetse ba Gasa; Ašekelone o dirilwe bosengsepe, makhunantshana a molapo wa bone; o tlaa nna o itshegaka ka lobaka lo lo kaye?


text:
Tshaka ya ga Jehofa we, o tlaa nna lobaka lo lo kaye o ise o tuulale? Itsenye mo kgatleng ya gago; ikhutse, mme o tuulale fela.


text:
Ana o ka tuulala jang? ka e le fa Jehofa a go neile tiro; ka fa Ašekelone, le ka fa losing lwa lewatle, o e laoletse gone.”


text:
Ka ga Moabe. Jehofa wa masomosomo, Modimo wa Iseraele o bua jaana, a re: “A bo go latlhega Nebo! Gonne o kgakgabaditswe; Kiriathaime o tlhabisitswe ditlhong, o gapilwe; kago ya phemela e tlhabisitswe ditlhong, mme e rutlologile.


text:
Pako ya Moabe ga e tlhole e le gone; ba mo logetse maano a a bosula mo Hešebone, ba re: ‘Ntlong, re mo khutliseng mo go tlholeng a le morafe.’ Le wena, Matemene, o tlaa tuuladiwa, tšhaka e tlaa go konatelela.


text:
Gonne ba tlaa tlhatloga ka fa botlhatlogong jwa Luhithe ka selelo se se sa khutleng; gonne mo bofologong jwa Horonaime ba utlwile tlalelo ya go goa ga tshenyego.


text:
Gonne, e re ka o ikantse mo ditirong tsa gago le mo mahumong a gago, le wena o tlaa thopiwa; le Kemoše o tlaa tswa a ya botshwarong, baperesiti ba gagwe le dikgosana tsa gagwe mmogo.


text:
Mothopi o tlaa tla mo motseng mongwe le mongwe, mme ga go motse ope o o tlaa falolang; le molapo o tlaa šwa, le lobala lo tlaa senngwa; jaaka Jehofa a buile.


text:
Nayang Moabe diphuka, gore a fofe a ye koo; mme metse ya gagwe e tlaa nna tshwafalo, e sena ope yo o nnang gone.


text:
“A go hutsege ene yo o dirang tiro ya ga Jehofa a itshemeleditse, mme a go hutsege ene yo o kganelelang madi tšhaka ya gagwe.”


text:
“Moabe o sa le a iketla ka bokau jwa gagwe, o sa le a itsheka mo dintshing tsa gagwe, ga a ka a tlhotlhwa a tswa nkgwaneng a ya nkgwaneng; ga a ka a ya botshwarong; ke gone ka moo moutlwalo wa gagwe o setse mo go ene, le monko wa gagwe ga o a fetoga.


text:
“Ke gone bonang metlha e etla,” go bua Jehofa, “e ke tlaa romang kwa go ene bone ba ba tlhotlhang, mme ba tlaa mo tlhotlha; ba tlaa tsholola se se mo dijaneng tsa gagwe, mme ba tlaa thuba dinkgwana tsa gagwe.


text:
Moabe o tlaa tlhabisiwa ditlhong ke Kemoše, jaaka ba ntlo ya Iseraele ba ne ba tlhabisiwa ditlhong ke Bethele boikanyo jwa bone.


text:
Moabe o kgakgabaditswe, ba tlhatlogetse mo metseng ya gagwe, mme makau a gagwe a a tlhophegileng a fologetse polaong,” go bua Kgosi, e leina la yone e leng Jehofa wa masomosomo.


text:
Lona lotlhe ba lo mo tikologong ya gagwe, lo mo thukhuthele tlhogo, le lona lotlhe ba lo mo itseng leina, lo re: ‘Ana lore lwa bogosi lo lo thata lo robegile jang, tsamma e ntle.’


text:
“Wena ngwana wa mosetsana yo o agileng mo Dibone, fologa mo kgalalelong ya gago, mme o dulele mo lenyoreng; gonne mothopi wa Moabe o go bololetse, o sentse dikago tsa gago tse di thata tsa phemelo.


text:
Wena monni wa Aroere, ema fa tseleng o tlhodumele; botsa monna yo o tshabang, le mosadi yo o falolang; o re: ‘Go dirafetseng?’


text:
Moabe o tlhabisitswe ditlhong; gonne o rutlolotswe; bokolelang lo goe; lo go bolele mo Arenone, lo re: Moabe o kgakgabaditswe.


text:
le mo Keriothe, le mo Bosera, le mo metseng yotlhe ya lefatshe la Moabe, e e kwa kgakala le e e fa gaufi.


text:
“Mo tagiseng; gonne o na a ikgodisetsa Jehofa; Moabe o tlaa bidikama mo matlhatseng a gagwe, mme le ene o tlaa bolaisa ditshego.


text:
Ka gonne a Iseraele o ne a sa go bolaise ditshego? A o ne a fitlhelwa mo magodung? Gonne ya tle e re o bua ka ga gagwe, wa bo o tle o nne o tshikinye tlhogo.


text:
“Lona banni ba Moabe, tlogelang metse, lo ye go nna mo lefikeng; lo nne jaaka letseba le le agang setlhaga sa lone mo ditlhakoreng tsa molomo wa logaga.


text:
Re utlwile ka ga boikgodiso jwa ga Moabe, go re, o boikgodiso thata; boitlotlomatso jwa gagwe, le bodipa jwa gagwe, le bopelompe jwa gagwe.


text:
Ke a e itse tšhakgalo ya gagwe, go bua Jehofa, go re, ga se sepe; go ipelafatsa ga gagwe ga go ise go dire sepe.


text:
Ke gone ka moo ke tlaa bokolelelang Moabe; ee, ke tlaa goa ka ga ba Moabe botlhe; ba tlaa hutsafalela banna ba Kireherese.


text:
Ke tlaa go lelela ka selelo se se fetang sa ga Jasere, wena mofine wa Sibema; menamo ya gago e ne ya kgabaganya lewatle, ya fitlha fela kwa lewatleng la Jasere; mothopi o wetse maungo a gago a letlhabula, le mo difineng tsa gago.


text:
Boipelo bo tlositswe le boitumelo mo masimong a a ungwang le mo lefatsheng la Moabe; mme ke khutlisitse bojalwa jwa mofine mo dikgatisetsong; ga go na ope yo o tlaa gatang ka tuduetso; tuduetso e tlaa bo e se tuduetso ya sepe.


text:
“Go tswa kgoong ya Hešebone go ya fela kwa Eleale, le go ya fela kwa Jahase, ba tumisitse kodu ya bone, go tswa Soare go ya fela kwa Horonaime, kwa Egelathe-šelešiya; gonne le metsi a Nimerime le one a tlaa swafala fela.


text:
Gape ke tlaa khutlisa mo Moabe ene yo o isang tshupelo mo felong fa go tlotlometseng, le ene yo o fisetsang medimo ya gagwe maswalo, go bua Jehofa.


text:
“Ke gone ka moo pelo ya me e dumang ka ga Moabe jaaka ditlhaka, pelo ya me e duma jaaka ditlhaka ka ga batho ba Kireherese; ke gone ka moo letlotlo le o le bonyeng le nyeletse.


text:
Gonne tlhogo nngwe le nngwe e logatadima, le ditedu tsotlhe di kgaotswe; mo diatleng tsotlhe go na le ditshegako, le mo dithekeng go letsela la kgetse.


text:
Mo godimo ga mantlo otlhe a Moabe le mo mebileng ya gone go na le modumo wa khutsafalo ka ntlha tsotlhe fela; gonne ke thubile Moabe jaaka sejana se go senang kgatlhego epe mo go sone,” go bua Jehofa.


text:
“Ana o rutlologile jang? Ba bokolela jang! Moabe o hularetse batho jang ka ditlhong! Jalo Moabe o tlaa nna setshego le seboifiso mo go botlhe ba ba mo tikologong ya gagwe.”


text:
Gonne Jehofa o bua jaana, a re: “Bonang, o tlaa fofa jaaka ntswi yo motona, o tlaa tsharololela Moabe diphuka ka bosula.


text:
Keriothe o gapilwe, mme dikago tse di thata tsa phemelo di tshoganetswe, le pelo ya diganka tsa Moabe ka motlha oo e tlaa nna jaaka pelo ya mosadi mo metlotseding ya gagwe.


text:
“Yo o tshabang ka poifo o tlaa wela mo moleteng; mme yo o tsogang a tswa mo moleteng o tlaa tshwarwa mo serung; gonne ke tlaa lere mo go ene, e bong mo go Moabe, ngwaga wa tshekiso ya bone,” go bua Jehofa.


text:
“Ba ba tshabileng ba eme ba sena thata mo moriting wa Hešebone; gonne go dule molelo mo Hešebone, le kgabo mo gare ga Sihone, mme di laitse ntlha ya Moabe, le diphugo tsa ba ba feretlhang.


text:
A bo go latlhega wena Moabe! Batho ba Kemoše ba latlhegile, gonne bana ba gago ba basimane ba tlositswe ba golegilwe, le bana ba gago ba basetsana ba ile botshwarong.


text:
“Le fa go ntse jalo ke tlaa ba ke busa botshwaro jwa ga Moabe mo metlheng ya bofelo,” go bua Jehofa. Tshekiso ya Moabe e kalo.


text:
Ka ga bana ba Amone. Jehofa o bua jaana, a re: “A Iseraele ga a na bana ba basimane? A ga a na moja boswa? Ke ka ntlha yang Milekome a ruile Gate, le batho ba gagwe ba agile mo metseng ya teng?


text:
Ke gone bona, metlha e etla,” go bua Jehofa, “e ke tlaa utlwatsang mokgosi wa ntwa e e tlhaselang Raba wa bana ba Amone ka yone; mme o tlaa tswa mokoa o o swafetseng, le bana ba gagwe ba basetsana ba tlaa fisiwa ka molelo; foo Iseraele o tlaa rua bone ba ba kileng ba mo rua,” go bua Jehofa.


text:
“Bokolela, wena Hešebone, gonne Ai o thopilwe; galang, lona bomorwadia Raba, lo ikokwaele ka letsela la kgetse; lo hutsafale, mme lo sianesiane mo gare ga dikgora; gonne Milekome o tlaa ya botshwarong, baperesiti ba gagwe le dikgosana tsa gagwe mmogo.


text:
Ana o ipelafaletseng melapo, molapo wa gago o o elelang, wena, mosetsana wa motenegi? Yo o ne a ikanya mahumo a gagwe, a re: ‘E mang yo o tlaa tlang mo go nna?’


text:
Bona, ke tlaa lere poifo mo go wena,” go bua Jehofa, Jehofa wa masomosomo, “ya go tshaba botlhe ba ba mo tikologong ya gago; mme lo tlaa lelekwa mongwe le mongwe a tlhamalaletse ruri, mme ga go ketla go dira le ope yo o tlaa selang yo o timelang.


text:
Ka ga Etome, Jehofa wa masomosomo o bua jaana, a re: “A botlhale ga bo tlhole bo le teng mo Temane? A kgakololo e sule mo go ba ba tlhaloganyang? A botlhale jwa bone bo nyeletse?


text:
Tshabang, boelang kwa morago, agang kwa teng, lona banni ba Detane; gonne ke tlaa lere mo go ene tatlhego ya ga Esau mogang ke mo sekisang.


text:
Fa bahudi ba difine ba ne ba ka tla kwa go wena, a ba ne ba se ketla ba tlogela difine dingwe tse di ka ronopiwang? Fa e ka bo e le magodu a bosigo, a ga a ne a se ketla a senya go tsamaya a bona mo go lekanyeng fela?


text:
Nna ke apotse Esau, ke bipolotse mafelo a gagwe a a sa itsegeng, mme ga a ketla a nonofa go iphitlha; losika lwa gagwe lo thopilwe, le bana ba ga rraagwe, le ba ga gabo, le ene ga a yo.


text:
Tlogela masiela a gago, ke tlaa a tshedisa; mme a basadi ba ba batlholagadi ba gago ba ikanye mo go nna.”


text:
Gonne Jehofa o bua jaana, a re: “Bonang, ba ba neng ba sa tshwanela go nwa senwelo, ruri ba tlaa nwa; mme a ke wena yo o tlaa falolang fela, o sa bediwe? Ga o ketla o nna fela o sa bediwa, mme ruri o tlaa nwa.


text:
Gonne ke ikanne ka nna ka nosi,” go bua Jehofa, go re: “Bosera o tlaa nna segakgamatso, le kgobo, le kgakgabalo, le phutso; mme metse yotlhe ya teng e tlaa nna dikgakgabalo ka bosakhutleng.”


text:
Ke utlwile mafoko mo go Jehofa, mme go romilwe morongwi mo merafeng, ga twe: “Phuthegang, lo mmololele, lo nanogele go tlhabana.”


text:
Ka ga poitshego ya gago, boikgodiso jwa pelo ya gago bo go tsieditse, wena yo o agileng mo dipharong tsa lefika, yo o tshegeditseng tlhora ya thota; le fa o ka bo o aga setlhaga sa gago kwa godimo jaaka ntswi yo motona, ke tlaa go folosa teng,” go bua Jehofa.


text:
“Etome o tlaa nna segakgamatso; mongwe le mongwe yo o fetang ka ene o tlaa gakgamala, mme o tlaa otsetsa dipetso tsotlhe tsa gagwe.


text:
Jaaka mo go ribegediweng ga Sotoma le Gomora le metse e e neng e bapile nayo,” go bua Jehofa, “ga go ketla go nna motho ope teng, ga go ketla go tlhola tlhola ope morwa motho teng.


text:
“Bonang, o tlaa tlhatloga jaaka tau e e ntshiwang ke kgogomogo ya Joretane, mme e tlaa go tlhasela mo mahulong a a tlhomameng; mme ke tlaa mo e tshabisa ka tshoganetso; mme ene yo o itshenketsweng ke tlaa mmaya molaodi wa yone; gonne e mang yo o tshwanang le nna? Mme e mang yo o tlaa ntlhomelang lobaka? Mme modisa e mang yo o tlaa emang fa pele ga me?


text:
Ke gone utlwang kgakololo ya ga Jehofa, e o e gakologetsweng ka ga Etome; le maikaelelo a gagwe a o a ikaeletseng ka ga banni ba Temane; ruri ba tlaa ba gogela koo, e bong bana ba letsomane; ruri o tlaa swafatsa bonno jwa bone ka ntlha ya bone.


text:
Lefatshe le a roroma ka modumo wa go wa ga bone; go na le kgoo, modumo wa yone o utlwala kwa Lewatleng le Lehibidu.


text:
Bonang o tlaa tlhatloga, a fofa jaaka ntswi yo motona, o tlaa tsharololela Bosera diphuka tsa gagwe ka bosula; mme pelo ya diganka tsa Etome mo motlheng oo e tlaa nna jaaka pelo ya mosadi a le mo metlotseding ya gagwe.”


text:
Ka ga Damaseko. “Hamathe o tlhabilwe ke ditlhong, le Arepate; gonne ba utlwile mafoko a a bosula, ba nyerile; go na le kotlomano mo lewatleng; le retela go sisibala.


text:
Damaseko o koafetse, o ithetolola go tla a tshaba, mme thoromo e mo tshwere; tlalelo e e mahehe e mo tshwere, le mahutsana, jaaka mosadi yo o mo pelegong.


text:
Ke gone makau a one a tlaa wela mo mebileng ya one, le batlhabani botlhe ba tlaa tuuladiwa mo motlheng oo, go bua Jehofa wa masomosomo.


text:
Ka ga Ketare, le ka ga magosi a Hasore, a Nebukatenesare kgosi ya Babilone o a kgemethileng. Jehofa o bua jaana, a re: “Nanogang, yang kwa Ketare, lo thope bana ba botlhabatsatsi.


text:
Ba tlaa gapa megope ya bone le matsomane a bone; ba tla ikgapela dilepelelo tsa bone, le dijana tsa bone, le dikamela tsa bone; mme ba tlaa ba goelela, ba re: ‘Gaa! Ka ntlha tsotlhe.’


text:
“Tshabang, lo timelele kwa kgakala, agang kwa teng, lona banni ba Hasore,” go bua Morena; “gonne Nebukatenesare kgosi ya Babilone o ikgakolotse ka ga lona, o bonye boikaelelo ka ga lona.


text:
Nanogang, lo bololele morafe mongwe o o iketlileng, o o agileng fela o sa re sepe,” go bua Jehofa; “o o senang ditswalo le mephakalego, o o agileng ba le bosi fela.


text:
“Dikamela tsa one di tlaa nna kgapo, le bontsi jwa dikgomo tsa one di tlaa nna thopo; mme ba ba itshekotseng ke tlaa ba falaletsa kwa diphefong tsotlhe; mme ke tlaa ba tlisetsa tatlhego mo ntlheng tsotlhe tsa bone,” go bua Jehofa.


text:
“Hasore o tlaa nna bonno jwa diphokoje, le tshwafalo ka bosakhutleng, ga go ketla go aga motho ope gone, mme ga go ketla go tlhola tlhola ope morwa motho teng.”


text:
Lefoko la ga Jehofa le le tsileng mo go Jeremia moperofeti ka ga Elame, mo tshimologong ya puso ya ga Setekia kgosi ya Juta, la re:


text:
Jehofa wa masomosomo o bua jaana, a re: “Bonang, ke tlaa roba bora jwa ba Elame, tlhogo ya nonofo ya bone.


text:
Ke tlaa tlisa mo go Elame diphefo tsoo nne kwa dintlheng tsoo nne tsa legodimo, mme ke tlaa ba falaletsa kwa diphefong tseo; mme ga go ketla go dira le morafe ope o balelekiwa ba Elame ba se ketlang ba wela kwa go one.


text:
Ke tlaa tseanya ba Elame fa pele ga baba ba bone, le fa pele ga ba ba batlang botshelo jwa bone, mme ke tlaa lere bosula mo go bone, e bong bogale jwa me jo bo tukang,” go bua Jehofa; “mme ke tlaa ba lateletsa tšhaka, go tsamaya ke ba nyeletsa.


text:
Ke tlaa tlhoma setulo sa me sa bogosi mo Elame, ke senya ke tlosa kgosi le dikgosana teng,” go bua Jehofa.


text:
“Mme go tlaa dirala mo metlheng ya morago, go re, ke tlaa ba ke busa botshwaro jwa Elame,” go bua Jehofa.


text:
“Bolelang mo merafeng lo kakanye, mme lo tlhome mokgele; kakanyang, lo se ka lwa loba; lo re: ‘Babilone o gapilwe, Bele o tlhabisitswe ditlhong, Merotake o thubagantswe; ditshwantsho tsa gagwe di tlhabisitswe ditlhong, medimo ya gagwe ya disetwa e thubagantswe.’


text:
“Gonne go tla morafe o o tswang ntlheng ya botsheka, o tla go mo tlhasela, o o tlaa swafatsang lefatshe la gagwe, mme ga go ketla go aga ope mo go lone; ba tshabile, ba ile, motho le kgomo.


text:
“E tlaa re mo metlheng eo, le ka lobaka loo,” go bua Jehofa, “bana ba Iseraele ba tlaa tla, bone le bana ba Juta mmogo; ba tlaa etla ba lela, mme ba tlaa batla Jehofa Modimo wa bone.


text:
Ba tlaa botsa ka ga Sione ba lebile teng, ba re: ‘Tlang, lo ikopanye le Jehofa ka kgolagano e e sa khutleng, e e se ketlang e lebalwa.’


text:
“Batho ba me e ntse e le dinku tse di timetseng; badisa ba bone ba ba timeditse, ba ba faposeditse mo dithabeng; ba tlhomagantse thaba le thotana, ba lebetse sebothelo sa bone.


text:
Botlhe ba ba ba fitlhetseng ba ba supuditse; mme baba ba bone ba rile: ‘Ga re na molato, ka ba leofetse Jehofa, tsholofelo ya borraabo.’


text:
“Kudubitlegang lo tswe mo gare ga Babilone, lo tswe mo lefatsheng la Bakalatea, mme lo nne jaaka diphoko fa pele ga matsomane.


text:
Gonne, bonang, ke tlaa tsosetsa ke ba ke tlhatlosetsa kwa Babilone kokwano ya merafe e megolo e tswa lefatsheng la botsheka; mme ba tlaa mo ikabela; mme a le foo o tlaa gapiwa; metswi ya bone e tlaa nna jaaka ya seganka se se setswerere; ga go ketla go boa ope ka lefela.


text:
“E re ka lo ipela, ka lo itumela, lona ba lo thopang boswa jwa me, ka lo lealeega jaaka kgomo ya moroba e e gatang mabele, mme lo kgwankgwanyega jaaka dipitse tse di nonofileng;


text:
mmaeno o tlaa tlhajwa ke ditlhong thata; yo o lo belegeng o tlaa sosobagana; bona, o tlaa nna wa moragorago wa merafe, o tlaa nna naga fela, le lefatshe la lokgere, le sekaka.


text:
Ka ntlha ya botšarara jwa ga Jehofa ga o ketla o nnwa, mme o tlaa swafala gotlhe fela; mongwe le mongwe yo o tlaa fetang ka Babilone o tlaa gakgamala, mme o tlaa otsetsa dipetso tsotlhe tsa gagwe.


text:
“Ikabeleng Babilone mo tikologong, lona lotlhe ba lo laelang bora; mo huleng, se rekegeleng metswi; gonne o leofetse Jehofa.


text:
O goeleleng mo tikologong; o inetse; dikago tsa one tsa phemelo di ole, dithako tsa one di digilwe; gonne ke pusoloso ya ga Jehofa; ipusolosetse mo go ene; jaaka a dirile, mo direleng jalo.


text:
Kgaolang mojadi mo Babilone, le ene yo o tshwarang thipa ya mabele mo lobakeng lwa go roba; mongwe le mongwe o tlaa retologela kwa bathong ba ga gabo ka ntlha ya poifo ya tšhaka e e patikang, mongwe le mongwe o tlaa tshabela kwa lefatsheng la ga gabo.


text:
“Iseraele ke nku e e phalogileng; ditau di mo lelekile; ga ntlha kgosi ya Babilone e mo supuditse; ga bofelo Nebukatenesare kgosi ya Babilone o robile marapo a gagwe.”


text:
Ke gone ka moo Jehofa wa masomosomo, Modimo wa Iseraele o bua jaana, a re: “Bonang ke tlaa betsa kgosi ya Babilone le lefatshe la yone, jaaka ke beditse kgosi ya Asiria.


text:
Ke tlaa ba ke busetsa Iseraele kwa mafulong a gagwe, mme o tlaa fula mo Karemele, le mo Bašane; mowa wa gagwe o tlaa kgora mo makgabaneng a Eferaime le mo Gileate.


text:
Mo metlheng eo, le ka lobaka loo,” go bua Jehofa, “boikepo jwa Iseraele bo tlaa batlwa, mme go tlaa bo go sena bope; le maleo a Juta, mme ga a ketla a fitlhelwa, gonne ke tlaa itshwarela bone ba ke ba sadisang e le masalela.


text:
“Bololelang lefatshe la Merathaime, ke go re, go le tlhasela, le go tlhasela banni ba Pekote; bolayang, lo senyetse ruri morago ga bone,” go bua Jehofa, “mme lo dire ka fa go tsotlhe tse ke di go laoletseng.


text:
Ana noto ya lefatshe lotlhe e phatlogile jang ka bogare, e thubegile jang! Ana Babilone o swafetse mo merafeng jang!


text:
Ke go beetse seru, o bile o tshwerwe, wena Babilone, mme o ne o sa itse; o bonywe, o bile o tshwerwe, ka o ganetse le Jehofa.


text:
Jehofa o budile ntlo ya gagwe ya dibolao, tsa tšhakgalo ya gagwe; gonne Jehofa, Modimo wa masomosomo o na le tiro e o e dirang mo lefatsheng la Bakalatea.


text:
Tswang kwa bokhutlong jwa lefatshe lo mmololele, lo bule matlo a gagwe a a bolokelang; lo mo ribegetse a nne mekoakoa, fela lo mo senyetse ruri; go se ka ga sala sepe sa gagwe.


text:
Bolayang dipholo tsa gagwe tsotlhe, a di ye tlhabong; a bo baa latlhega! Gonne motlha wa bone o tsile, motlha wa tshekiso ya bone.


text:
“A lentswe la ba ba tshabang ba falola ba tswa lefatsheng la Babilone, ba ya go bolela mo Sione pusoloso ya ga Jehofa Modimo wa rona, pusoloso ya tempele ya gagwe.


text:
“Phuthang bahudi ka bora ba tle go tlhasela Babilone, botlhe ba ba itseng go laela bora; mo tlhaoleleleng lo mo dike tikologong; a go se falole ope wa gone; mo dueleng ka fa tirong ya gagwe; ka fa go tsotlhe tse o di dirileng, mo direleng jalo, gonne o na a ntse a le boikgodiso fa pele ga Jehofa, fa pele ga Moitshepi wa Iseraele.


text:
Ke gone ka moo makau a gagwe a tlaa welang mo mebileng ya gagwe, le batlhabani ba gagwe botlhe ba tla tuuladiwa ka tsatsi leo,” go bua Jehofa.


text:
“Bona, ke emalanye nao, wena mokaka,” go bua Jehofa, Morena wa masomosomo; “gonne motlha wa gago o tsile, motlha o ke tlaa go sekisang ka one.


text:
Mokaka o tlaa kgopiwa a wa, mme ga go na ope yo o tlaa mo kakatlololang; ke tlaa tshuba molelo mo metseng ya gagwe, mme o tlaa laila botlhe ba ba mo tikologong ya gagwe.”


text:
Jehofa wa masomosomo o bua jaana, a re: “Bana ba Iseraele le bana ba Juta ba bogisiwa mmogo; mme botlhe ba ba ba isitseng botshwarong ba ba tshwere thata, ba gana go ba rebola.


text:
Morekolodi wa bone o thata; Jehofa wa masomosomo ke leina la gagwe; o tlaa ba emelela ruri mo tshekong, gore a tle a neye lefatshe boikhutso, mme a iketlolole banni ba Babilone.


text:
“Go tšhaka mo go Bakalatea,” go bua Jehofa, “le mo banning ba Babilone, le mo dikgosaneng tsa gagwe, le mo matlhaleng a gagwe.


text:
Go tšhaka mo babelafading, mme ba tlaa fela tlhaloganyo; go tšhaka mo dikgankeng tsa gagwe, mme ba tlaa tseana.


text:
Go tšhaka mo dipitseng tsa bone, le mo dikareng tsa bone, le mo bathong botlhe ba ba tlhakanyeng ba ba mo gare ga gagwe, mme ba tlaa nna jaaka basadi; go tšhaka mo mahumong a gagwe, mme a tlaa utswiwa.


text:
Go leuba mo dinokeng tsa gagwe, mme di tlaa tšha; gonne ke lefatshe la ditshwantsho tse di setilweng, mme ba a tsenwa ka ga medimo ya disetwa.


text:
“Ke gone ka moo dibatana tsa naga di na le diphiri di tlaa nna teng, le bontšhe ba tlaa nna teng; mme ga a ketla a tlhola a nnwa ka bosakhutleng; mme ga go ketla go aga motho teng go ya tshikatshikeng.


text:
Jaaka Modimo o ne o kile wa ribegetsa Sotoma le Gomora, le metse e e neng e bapile nayo, go bua Jehofa; jalo fela ga go ketla go nna motho ope teng, mme ga go ketla go tlholatlhola ope morwa motho teng.


text:
“Bonang, go tswa tšhaba kwa ntlheng ya botsheka; le morafe o mogolo, le dikgosi di le dintsi di tlaa tsosiwa kwa dikhutlong tsa lefatshe.


text:
Ba tshwara bora le lerumo; ba bolalome, ga ba itse go tlhomoga pelo; kodu ya bone e faologa jaaka lewatle, mme ba palame dipitse; mongwe le mongwe o go abetswe go tlhabana nao, jaaka monna mo tlhabanong, wena morwadia Babilone.


text:
Kgosi ya Babilone e utlwile tumedi ya bone, mme diatla tsa yone di a koafala; tlalelo e e mahehe e e tshwere, le metlotsedi e e etsang ya mosadi a le mo pelegong.


text:
“Bonang, o tlaa tlhatloga jaaka tau e e ntshiwang ke kgogomogo ya Joretane e tla go tlhasela mo mafulong a a tlhomameng; mme ke tlaa mo e tshabisa ka tshoganetso; mme yo o itshenketsweng, ke tlaa mo neela go e laola; gonne e mang yo o tshwanang le nna? E mang yo o tlaa nkaelang motlha? Mme modisa e mang yo o tlaa emang fa pele ga me?


text:
Ke gone utlwang kgakololo ya ga Jehofa, e o e gakologetsweng ka ga Babilone; le maikaelelo a gagwe, a o a ikaeletseng ka ga lefatshe la Bakalatea; ruri ba tlaa ba gogela koo, e bong banyana ba letsomane; ruri o tlaa swafatsa bonno jwa bone ka ntlha ya bone.


text:
Jehofa o bua jaana, a re: “Bonang, ke tlaa tsosa phefo e e senyang, ke e tsosetsa Babilone le ba ba agileng mo Lebe-kamai.


text:
“Ke tlaa roma baolosi kwa Babilone, ba ba tlaa mo olosang; ba tlaa leafatsa lefatshe la gagwe, gonne mo motlheng wa pitlagano ba tlaa mo tlhasela mo tikologong.


text:
A mohudi ka bora a laele bora jwa gagwe, a a hule yo o hulang ka bora, a a be a hule yo o itsosang a le mo meitshomelong ya gagwe ya phemelo, mme lo se ka lwa rekegela makau a gagwe; lo senyetse ruri ntwa yotlhe ya gagwe.


text:
Gonne Iseraele, ga a a latlhwa, le fa e le Juta, ke Modimo wa gagwe, Jehofa wa masomosomo; le fa lefatshe la bone le tletse molato wa go leofela Moitshepi wa Iseraele.


text:
Kudubitlegang lo tswe mo gare ga Babilone, mme a mongwe le mongwe a phedise botshelo jwa gagwe; se kgaolelweng mo boikepong jwa gagwe; gonne ke motlha wa pusoloso ya ga Jehofa; o tlaa mo naya tuelo.


text:
Babilone e ne e ntse e le senwelo sa gouta mo seatleng sa ga Jehofa, se se tagisitseng lefatshe lotlhe: merafe e nole bojalwa jwa mofine jwa gagwe; ke gone ka moo merafe e tsenwang.


text:
Babilone o ole ka tshoganetso, o senyegile; mmokoleleleng, lo tseeleng botlhoko jwa gagwe boroku jo bo alafang, e tle e re kgotsa a fole.


text:
Re ne re rata re ka bo re fodisitse Babilone, mme ga a a fola; mo tlhobogeng, mme a re yeng mongwe le mongwe fatsheng la ga gabo, gonne tshekiso ya gagwe e fitlha le kwa legodimong, e tsholetsegile go ya fela kwa loaping.


text:
“Jehofa o ntsheditse tshiamo ya rona kwa ntle; ntlong a re boleleng mo Sione tiro ya ga Jehofa Modimo wa rona.


text:
“Gotlhang metswi; tshwarang dithebe thata; Jehofa o tsositse mowa wa dikgosi tsa Bamete; ka gonne o logetse Babilone maano go mo senya, gonne ke pusoloso ya ga Jehofa, pusoloso ya tempele ya gagwe.


text:
Tlhomelang dithako tsa Babilone mokgele wa tlhabano, lo thatafatse tebelo, tlhomang balebedi, baakanyang ditalelo, gonne Jehofa o logile maano, o bile o dirile se o se buileng ka ga banni ba Babilone.


text:
Ao, wena yo o agileng mo dinokeng di le dintsi, yo o tletseng mahumo, bokhutlo jwa gago bo tsile, selekanyo sa bopelotshetlha jwa gago.


text:
Jehofa wa masomosomo o ikanne ka ene ka esi, a re: Ruri ke tlaa go tlatsa ka batho, jaaka e ka bo e le tsie; mme ba tlaa go goelelela.”


text:
“O dirile lefatshe ka nonofo ya gagwe, o tlhomamisitse lobopo ka botlhale jwa gagwe, o tsharolotse magodimo ka tlhaloganyo ya gagwe.


text:
Ya re a ntsha lentswe la gagwe go nne kgwaso ya metsi mo magodimong, a tlhatlose meuwane kwa dikhutlong tsa lefatshe; a direle pula dikgadima, mme a ntshe phefo mo mabolokelong a gagwe.


text:
“Motho mongwe le mongwe o fetogile sefolofolo mo o bileng a sena kitso; mothudi mongwe le mongwe wa gouta o tlhabisiwa ditlhong ke setshwantsho sa gagwe se se setilweng; gonne setshwantsho sa gagwe se se thetsweng ke maaka, go bile go sena mowa mo go tsone.


text:
Kabelo ya ga Jakobe ga a nna jaaka tseo; gonne ene ke mmopi wa dilo tsotlhe; mme Iseraele ke lotso lwa boswa jwa gagwe; Jehofa wa masomosomo ke leina la gagwe.”


text:
“Ke wena molamu wa me, le dibolao tsa me tsa ntwa; mme ke tlaa thubaganya merafe ka wena; ke tlaa senya magosi ka wena;


text:
ke tlaa thubaganya pitse le mopalami wa yone ka wena; ke tlaa thubaganya kara le ene yo o palameng mo go yone ka wena;


text:
ke tlaa thubaganya monna le mosadi ka wena; ke tlaa thubaganya monnamogolo le lekau ka wena; ke tlaa thubaganya lekolwane le morweetsana ka wena;


text:
ke tlaa thubaganya modisa le letsomane la gagwe ka wena; ke tlaa thubaganya molemi le dikgomo tsa jokwe ya gagwe ka wena; ke tlaa thubaganya balaodi le balaodisiwa ka wena.


text:
“Babilone le banni botlhe ba Kalatea ke tlaa lefetsa mo go bone bosula jotlhe jwa bone jo ba bo dirileng mo Sione mo ponong ya lona,” go bua Jehofa.


text:
“Bona, ke tlhabana nao, wena thaba e e senyang, go bua Jehofa, wena yo o senyang lefatshe lotlhe; ke tlaa go otlololela seatla sa me, mme ke tlaa go kgokolosa ke go ntsha kwa mafikeng, ke go ntsha thaba e e šeleng fela.


text:
Mme ga ba ketla ba tsaya mo go wena lentswe la kgokgotšho, le fa e le lentswe la motheo; mme o tlaa swafala fela ka bosakhutleng, go bua Jehofa.


text:
“Tlhomang mokgele mo lefatsheng, letsang lonaka mo merafeng, lo mmaakanyetseng merafe, lo mmiletseng magosi a Ararate, le Minni, le Ašekenase; mo laoleleng kgosana ya tlhabano; tlhatlosang dipitse di nne jaaka tsie molomi.


text:
Mmaakanyetseng merafe go tlhabana nae, dikgosi tsa Bamete, le balaodi ba teng, le balaodisiwa botlhe ba teng, le lefatshe lotlhe la mmuso wa gagwe.


text:
Lefatshe le a roroma, le mo botlhokong; gonne maikaelelo a Morena ka ga Babilone a eme, a go dira lefatshe la Babilone tshwafalo, le sena monni.


text:
Diganka tsa Babilone di ithibile go tlhabana, di setse fela mo dikagong tsa tsone tse di thata tsa phemelo; thata ya bone e ngobetse; di ntse jaaka basadi fela; maago a gagwe a tshubilwe ka molelo; mephakalego ya gagwe e robegile.


text:
Moisa dikwalo o tlaa siana a ya go kgatlhantsha moisa dikwalo yo mongwe, le morongwi yo mongwe o tlaa kgatlhantsha yo mongwe, ba ya go supetsa kgosi ya Babilone fa motse wa yone o gapilwe mo ntlheng tsotlhe;


text:
le go re, matsibogo a gapilwe, le go re, lotlhaka ba lo fisitse ka molelo, le go re, batlhabani ba tshogile.”


text:
Gonne Jehofa wa masomosomo, Modimo wa Iseraele o bua jaana, a re: “Morwadia Babilone o ntse jaaka sebopi sa pholelo mo motlheng o se gatwang ka one; e sa le lobakanyana, mme motlha wa thobo o tlaa mo tlela.”


text:
“Nebukatenesare kgosi ya Babilone o ntshupuditse, o mpitlile, o ntirile sejana se se logapa fela, o nkomeditse jaaka kgogela, o itladitse mpa ka dimonate tsa me; o ntelekile.”


text:
“Monni wa Sione o tla bua, a re: Thubakanyo e o e ntiretseng le nama ya me, a e nne mo go Babilone”; gape go tlaa bua Jerusalema, a re: “A madi a me a nne mo banning ba Kalatea.”


text:
Ke gone ka moo Jehofa o bua jaana, a re: “Ke tlaa emela mafoko a gago mo tshekong, ke tlaa go lefeletsa; mme ke tlaa tšhisa lewatle la gagwe, ke tlaa kgadisa motswedi wa gagwe.


text:
Babilone o tlaa nna mekoakoa fela, a nna bonno jwa bophokoje, le kgakgamatso, le kotso, a sena monni.


text:
Ba tlaa re ba gotetse, ke ba direle modiro, ke tlaa ba tagisa, gore ba tle ba tlhapelwe, mme ba robale boroko jo bo sa khutleng, ba se ke ba tlhola ba kubuga,” go bua Jehofa.


text:
“Ana Shešake o gapilwe jang! Pako ya lefatshe lotlhe e tshoganeditswe jang! Babilone o fetogile jang tshwafalo mo merafeng!


text:
Metse ya gagwe e swafetse, ke lefatshe la lokgere, le sekaka, lefatshe le go sa ageng motho ope mo go lone, le le go sa feteng ngwana ope wa motho ka lone.


text:
Ke tlaa sekisa Bele mo Babilone, ke tlaa ntsha mo ganong la gagwe se o se komeditseng; mme merafe ga e ketla e tlhola e sailela mmogo kwa go ene. Ee, lorako lwa Babilone lo tlaa wa.


text:
Batho ba me, tswang mo gare ga gagwe, mme a mongwe le mongwe e iphedise botshelo jwa gagwe mo bogaleng jo bo tukang jwa ga Jehofa.


text:
A pelo tsa lona di se idibale, se boifeng ka ntlha ya tumedi e e tlaa utlwalang mo lefatsheng; gonne go tlaa tla tumedi ka ngwaga o mongwe, mme morago ga moo ka ngwaga o mongwe go tlaa tla tumedi, le thubakanyo mo lefatsheng, molaodi a tlhabana le molaodi.


text:
“Ke gone, bonang, metlha e e tla, e ke tlaa sekiseng ditshwantsho tse di setilweng tsa Babilone ka yone, mme lefatshe lotlhe la gagwe le tlaa tlhajwa ke ditlhong; le babolaiwi ba gagwe botlhe ba tlaa wela mo gare ga gagwe.


text:
Foo legodimo le lefatshe, le tsotlhe tse di mo go lone, di tlaa opela Babilone ka boitumelo; gonne bathopi ba tlaa tla mo go ene ba tswa ntlheng ya botsheka,” go bua Jehofa.


text:
“Jaaka Babilone a ositse babolaiwi ba Iseraele, jalo fela babolaiwi ba lefatshe lotlhe ba tlaa wa kwa Babilone.”


text:
“Lona ba lo falotseng mo tšhakeng, tsamayang, lo se ka lwa ema; gakologelwang Jehofa lo le kwa kgakala, mme a Jerusalema a tsene mo mogopolong wa lona.


text:
‘Re tlhabilwe ke ditlhong, ka re utlwile kgobo; tshosobagano e re bipile difatlhogo, gonne baeng ba tsile mo mafelong a a boitshepo a ntlo ya ga Jehofa.’


text:
Ke gone, bonang, metlha e etla,” go bua Jehofa, “e ke tlaa sekisang ditshwantsho tsa gagwe tse di setilweng ka yone; mme ba ba ntshitsweng dintho mo lefatsheng la gagwe lotlhe ba tlaa sonela.


text:
Le fa Babilone a ka palamela kwa legodimong, le fa a ka thatafatsa bogodimo jwa thata ya gagwe, le fa go ntse jalo bathopi ba tlaa tla mo go ene ba tswa kwa go nna.” Go bua Jehofa.


text:
“A modumo wa go goa o o tswang Babilone, le wa thubaganyo e kgolo o o tswang lefatsheng la Bakalatea!


text:
Gonne Jehofa o thopa Babilone, o senya mo go ene kodu e kgolo, gore e tswe mo go ene; mme dintelo tsa bone di faologa jaaka metsi a le mantsi, modumo wa kodu ya bone o a tswa.


text:
Gonne mothopi o tsile mo go ene, e bong mo go Babilone, mme diganka tsa gagwe di tshwerwe, mara a bone a robagantswe; gonne Jehofa ke Modimo wa ditefetso, ruri o tlaa lefetsa.


text:
Mme ke tlaa tagisa dikgosana tsa gagwe, le matlhale a gagwe, le balaodi ba gagwe, le balaodisiwa ba gagwe, le diganka tsa gagwe; mme ba tlaa robala boroko jo bo sa khutleng, ba sa kubuge, go bua Kgosi, e leina la yone e leng Jehofa wa masomosomo.”


text:
“Jehofa wa masomosomo o bua jaana; a re: ‘Dithako tse di atlhameng tsa Babilone di tlaa ribegelediwa ruri, le ditswalo tsa teng tse di godileng di tlaa fisiwa ka molelo; mme ditšhaba di tlaa ingodisetsa lefela, le merafe e itapisetsa molelo, mme ba tlaa lapa.’ ”


text:
Lefoko le Jeremia moperofeti o le laoletseng Seraia morwa Neria morwa Maheseia, jale ka a ya Babilone le Setekia kgosi ya Juta, ka ngwaga wa bone wa puso ya gagwe. Jaana Seraia ya bo e le molebedi yo mogolo wa mantlwana.


text:
Jeremia a kwala mo lokwalong bosula jotlhe jo bo tlaa tlang mo Babilone, e bong mafoko otlhe a a kwadilweng ka ga Babilone.


text:
Mme Jeremia a raya Seraia, a re: “Mogang o fitlhang mo Babilone, foo o bone gore o bale mafoko otlhe a,


text:
o re: ‘Jehofa, aitse o buile ka ga felo fa, go go kgaola, gore go se age ope teng, le fa e le motho le fa e le kgomo, fa e se gore go swafale fela ka bosakhutleng.’


text:
Go tlaa dirala go re, fa o sena go wetsa go bala lokwalo lo, o bofele lentswe mo go lone, mme o lo latlhele mo gare ga Euferatese,


text:
o re: ‘Babilone o tlaa nwela fela jalo, mme ga a ketla a tlhola a biloga ka ntlha ya bosula jo ke tlaa bo ba lapile.’ ” Mafoko a ga Jeremia a khutla fa.


text:
E rile Setekia a simolola go busa, a bo a le dinyaga di le 21 mme a busa ka dinyaga di le 11 mo Jerusalema, mme leina la ga mmaagwe e ne e le Hamutale morwadia Jeremia wa Libena.


text:
Gonne ya re ka ntlha ya bogale jwa ga Jehofa, ga dirala mo Jerusalema le mo Juta, ga tsamaya a ba leleka fa pele ga gagwe; mme Setekia a tsuololela kgosi ya Babilone.


text:
Ga dirala e rile ka ngwaga o o ferang mongwe fela wa puso ya gagwe, ka kgwedi ya lesome, ka letsatsi la lesome la kgwedi, Nebukatenesare kgosi ya Babilone a tla, ene le ntwa yotlhe ya gagwe, a tla go tlhasela Jerusalema, mme a o tlhaolelela a o dika; mme a aga dikago tsa tlhabanelo mo tikologong ya one.


text:
Ya re ka kgwedi ya bone, ka letsatsi le le ferang mongwe fela, tlala ya bo e le botlhoko bobe mo motseng, batho ba lefatshe ba bo ba bile ba tlhoka dijo.


text:
Foo ga ntshiwa phatlha mo motseng, mme batlhabani ba tshaba, ba tswa mo motseng bosigo, ka tsela ya kgoro e e fa gare ga dithako tse pedi, e e fa tshimong ya kgosi; (mme Bakalatea ba bo ba dikile motse); mme batshabi ba ya le tsela ya Araba.


text:
Ntwa ya Bakalatea ya konatelela kgosi, mme ya tshwara Setekia mo dipaleng tsa Jeriko; mme ntwa ya gagwe yotlhe ya bo e mo phatlalaletse.


text:
Foo a tsaya kgosi, ba e isa kwa kgosing ya Babilone kwa Ribela mo lefatsheng la Hamathe; mme ya atlhola ka ga gagwe.


text:
Kgosi ya Babilone ya bolaya bomorwa Setekia fa pele ga matlho a gagwe; a ba a bolaela dikgosana tsotlhe tsa Juta mo Ribela.


text:
A gonya Setekia matlho; mme kgosi ya Babilone ya mo golega ka mehiri, ya mo isa Babilone, mme ya mo tsenya mo ntlong ya kgolegelo go ya go fitlha kwa letsatsing la loso lwa gagwe.


text:
Jaana e rile ka kgwedi ya botlhano, ka letsatsi la lesome la kgwedi, e le ngwaga wa 19 wa ga Nebukatenesare kgosi ya Babilone, Nebusaratane molaodi wa balebedi, yo o ne a tle a eme fa pele ga kgosi ya Babilone, a tla Jerusalema.


text:
A fisa ntlo ya ga Jehofa, le ntlo ya kgosi; le matlo otlhe a Jerusalema, e bong ntlo nngwe le nngwe e kgolo a e fisa ka molelo.


text:
Ntwa yotlhe ya Bakalatea, e e nang le molaodi wa balebedi, ya thuba dithako tsa Jerusalema mo tikologong.


text:
Foo Nebusaratane molaodi wa balebedi a tlosa bahumanegi ba batho e le ditshwarwa, le masalela a batho a a tlogetsweng mo motseng, le ba ba ngwegileng, ba ngwegetse kwa kgosing ya Babilone, le masalela a bontsi jwa batho.


text:
Nebusaratane molaodi wa balebedi a tlogela ba bahumanegi ba lefatshe, gore ba nne babaakanyi ba mafine le balemi.


text:
Maotwana a kgotlho a a ne a le mo ntlong ya ga Jehofa, le ditlhomo, le lewatle la kgotlho, tse di ne di le mo ntlong ya ga Jehofa, Bakalatea ba di thubaganya, mme kgotlho yotlhe ya tsone ba e isa Babilone.


text:
Le dipitsa, le diolela melora, le dipoma tsa dipone, le megotšana le dintshwana, le dijana tsotlhe tsa kgotlho tse ba ne ba direla ka tsone, ba tsamaya ka tsone.


text:
Le dinwelo, le diolela molelo, le megotšana, le dipitsa, le ditlhomo tsa dipone, le dintshwana, le megopo; se e neng e le sa gouta, e le gouta, le se e neng e le sa selefera, e le selefera, molaodi wa balebedi a tsamaya ka tsone.


text:
Maotwana a mabedi, lewatle le lengwe fela, le dipoo tse di 12 tsa kgotlho, tse di ne di tshegeditse ditlhomo, tse kgosi Solomone o kileng a di direla ntlo ya ga Jehofa; kgotlho ya dilwana tsotlhe tse e ne e sena selekanyo.


text:
Ka ga maotwana, bogodimo jwa lekotwana lengwe e ne e le jwa dimetara di le 8; mme ya bo e dikolositswe thathelelo e e dimetara di le tlhano; mme bokweno jwa yone e ne e le dimilimeta ra di le 75; mme e ne e le logapa fela.


text:
Go ne go le tlhogwana ya kgotlho mo godimo; mme bogodimo jwa tlhogwana e le nngwe fela bo ne bo le dimetara di ka nna pedi, le tiro ya selotloa, le digaranata mo tlhogwaneng tikologong, gotlhe fela e le kgotlho; lekotwana la bobedi le ne le na le dilo tse di ntseng jalo, le digaranata.


text:
Go ne go na le digaranata di le 96 ka fa ditlhakoreng; digaranata tsotlhe di ne di le lekgolo mo tikologong ya tiro ya selotloa.


text:
Mme molaodi wa balebedi a tsaya Seraia moperesiti yo mogolo, le Sefania moperesiti wa bobedi, le balebedi ba kgoro boo bararo.


text:
Mo motseng a tsaya molaodisiwa mongwe yo o ne a laodisitswe batlhabani; le banna ba supa mo go ba ba neng ba tle ba bone sefatlhogo sa kgosi, ba ba fitlhetsweng mo motseng; le mokwaledi wa molaodi wa ntwa, yo o ne a tle a phuthe batho ba lefatshe; le banna ba 60 ba lefatshe, ba ba fitlhetsweng mo gare ga motse.


text:
Kgosi ya Babilone ya ba kgemetha, ya ba bolaela mo Ribela mo lefatsheng la Hamathe. Jalo ba Juta ba tlosiwa mo lefatsheng la ga bone e le ditshwarwa fela.


text:
Tšhaba e ke yone e Nebukatenesare o ne a e tlosa e le ditshwarwa; ka ngwaga wa bosupa Bajuta ba tlosiwa ba le 3 023.


text:
Ka ngwaga wa 23 wa ga Nebukatenesare, Nebusaratane molaodi wa balebedi a isa botshwarong Bajuta ba le 745; ba le mmogo batho bao e ne e le 4 600.


text:
Ga dirala ya re ka ngwaga wa 37 wa botshwaro jwa ga Jehoiakine kgosi ya Juta, ka kgwedi ya 12, ka tsatsi la 25, Efile-merotake kgosi ya Babilone, ka ngwaga wa ntlha wa puso ya gagwe a tsholetsa tlhogo ya ga Jehoiakine kgosi ya Juta, mme a mo ntsha mo ntlong ya kgolegelo.


text:
A bua sentle nae, a baya setulo sa gagwe sa bogosi godimo ga ditulo tsa dikgosi tse di nang nae mo Babilone.


text:
A mo apola diaparo tsa ntlo ya kgolegelo a mo apesa di sele, a ja dijo fa pele ga gagwe ka metlha yotlhe ya botshelo jwa gagwe.


text:
Ka ga mojo wa gagwe, o ne a newa mojo ka metlha yotlhe ke kgosi ya Babilone, mojo ka tsatsi lengwe le lengwe go ya go fitlha mo letsatsing la loso lwa gagwe, ka metlha yotlhe ya botshelo jwa gagwe.


text:
Ana motse o dutse o ntse matlotla jang, o o neng o ntse o tletse batho! O fetogile mosadi wa motlholagadi jang! Ene yo o ne a le mogolo mo merafeng, e le morwadia kgosi mo dikgaolong tsa lefatshe, o tsile a nna montsha lekgetho jang!


text:
O lela mo go botlhoko bosigo, dikeledi tsa gagwe di mo marameng a gagwe; mo baratweng botlhe ba gagwe, ga a na ope yo o mo gomotsang; ditsala tsotlhe tsa gagwe di mo diretse ka bolotsana, di fetogile baba ba gagwe.


text:
Juta o ile botshwarong ka ntlha ya patiko, le ka ntlha ya botlhanka jo bogolo; o agile mo merafeng, ga a bone boikhutso. Babogisi botlhe ba gagwe ba mo tshwaretse mo teng ga mogala wa gopo.


text:
Ditsela tsa Sione di a hutsafala, ka go bo go sa tle ope phuthegong e e laotsweng; dikgoro tsotlhe tsa gagwe di swafetse; baperesiti ba gagwe ba a fegelwa; makgarebane a gagwe a a patikwa, le ene ka esi o mo bogalakeng.


text:
Baganetsi ba gagwe ba fetogile ba nna tlhogo, baba ba gagwe ba a segofala; gonne Jehofa o mo patikile ka ntlha ya bontsi jwa ditlolo tsa gagwe. Banyana ba bannye ba gagwe ba ile botshwarong fa pele ga moganetsi.


text:
Mo go morwadia Sione bontle jotlhe jwa gagwe bo tlogile; dikgosana tsa gagwe di fetogile di ntse jaaka dikwalata tse di sa boneng bofulo, mme di tsamaile, di koafetse fa pele ga mokonatedi.


text:
Mo metlheng ya patikego ya gagwe, le mo manyobonyobong a gagwe, Jerusalema o gakologelwa dilo tsotlhe tsa gagwe tse di eletsegang tsa metlha ya bogologolo; e rile batho ba gagwe ba wela mo seatleng sa mmaba, mme go se na ope yo o mo thusang, baganetsi ba mmona, ba sotla ka ditshwafalo tsa gagwe.


text:
Jerusalema o leofile thata; ke gone o fetogile o ntse jaaka selo se se maswe; botlhe ba ba kileng ba mo tlotla ba a mo nyatsa, ka ba bonye bosaikategang jwa gagwe. Ee, o a fegelwa, mme o retologile kwa morago.


text:
Bomaswe jwa gagwe bo ne bo le mo ditswalong tsa gagwe tse di kgokgothang; ga a ka a gakologelwa bokhutlo jwa gagwe; ke gone o ileng kwa tlase mo go gakgamatsang; ga a na mogomotsi. “Jehofa, bona patikego ya me; gonne mmaba o ikgodisitse.”


text:
Moganetsi o atlareleditse mo dilong tsotlhe tsa gagwe tse di eletsegang diatla. Gonne o bonye fa merafe e tsenye mo felong ga gagwe ga boitshepo, ba o laotseng ka ga bone, wa re: Ba se ka ba tsena mo phuthegong ya gago.


text:
Batho botlhe ba gagwe ba a fegelwa, ba batla dijo; ba ntshitse dilo tsa bone tse di eletsegang ba anantse ka tsone dijo tsa go ikidibolola ka tsone. “Jehofa, a ko o lebe, o bone; gonne ke befile thata.”


text:
“A e a bo e se sepe mo go lona lotlhe ba lo fetang ka tsela? Lebang, lo bone bo go na le bohutsana bongwe jo bo tshwanang le bohutsana jwa me, jo ke bo dirwang, jo Jehofa o mpatikileng ka jone mo motlheng wa bogale jwa gagwe jo bo tukang.


text:
O tsentse molelo o o tswang godimong mo marapong a me, mme wa a fenya. O aletse dinao tsa me lotloa, o mpuseditse kwa morago; o ntshwafaditse, o nkidibaditse motshegare otlhe.


text:
“Jokwe ya ditlolo tsa me e golegilwe ke seatla sa gagwe; di logantswe, di palame mo thamong ya me; o tlhaedisitse thata ya me, Morena o ntsentse mo diatleng tsa batho ba ke se nang thata ya go emalana nabo.


text:
Morena o nyaditse banna ba ba diganka botlhe ba me mo gare ga me; o mpileditse phuthego e e masisi go tla go pitla makau a me. Morena o gatakile kgarebana morwadia Juta jaaka e ka bo e le mo kgatisetsong ya bojalwa jwa mofine.


text:
“Ke lelela dilo tse; leitlho la me, leitlho la me le tshologa metsi; ka go bo mogomotsi yo o ne a tshwanetse go rudisa mowa wa me o kgakala le nna. Bana ba me ba ntse lore fela, gonne mmaba o fentse.”


text:
Sione o atlaretse diatla tsa gagwe; ga go na ope yo o mo gomotsang; Jehofa o laotse ka ga Jakobe, gore ba ba mo tikologong ya gagwe e nne baganetsi ba gagwe. Jerusalema o ntse mo go bone jaaka selo se se maswe.


text:
“Jehofa o tshiamo; gonne ke tsuololetse taolo ya gagwe. Ke a lo rapela, utlwang lona ditšhaba tsotlhe, lo bone bohutsana jwa me. Makgarebane a me, le makau a me a ile botshwarong.


text:
Ka bitsa baratiwa ba me, mme ba ntsieditse; baperesiti ba me le bagolwane ba me ba gonogela mo motseng, ba sa ntse ba batla dijo tsa go ikidibolola ka tsone.


text:
“Jehofa a ko o lebe, gonne ke mo pitlaganong, boteng jwa me bo huduegile; pelo ya me e pitikologile mo teng ga me; gonne ke tsuolotse thata; kwa ntle tšhaka e thukhutha batho bana, le mo gae go ntse jaaka loso fela.


text:
Ba utlwile fa ke fegelwa; ga go na ope yo o ka nkgomotsang; baba botlhe ba me ba utlwetse pitlagano ya me; ba itumela ka o go dirile. O tlaa fitlhisa letsatsi le o le boletseng, mme ba tlaa tshwana le nna.


text:
“A boikepo jotlhe jwa bone bo tle fa pele ga gago; o ba direle jaaka o ntireletse ditlolo tsotlhe tsa me. Gonne diphegelo tsa me di dintsi, le pelo ya me e idibetse.”


text:
Ana Morena o khurumeditse jang morwadia Sione ka leru mo bogaleng jwa gagwe! O ntshitse bontle jwa Iseraele mo legodimong a bo latlhela fa fatshe, ga a a gakologelwa sebeo sa gagwe sa dinao mo letsatsing la bogale jwa gagwe.


text:
Morena o komeditse manno otlhe a ga Jakobe, a se ka a tlhomoga pelo; o digile dikago tse di thata tsa phemelo tsa morwadia Juta mo bogaleng jwa gagwe; o di foloseditse fela fa fatshe, o tlhapaditse bogosi le dikgosana tsa jone.


text:
O kgaotse dinaka tsotlhe tsa Iseraele mo bogaleng jo bo tukang; o gonne letsogo la gagwe le legolo fa pele ga mmaba; mme o laitse Jakobe jaaka molelo o o tutumang, o o lailang ntlheng tsotlhe.


text:
O laetse bora jwa gagwe jaaka mmaba, o eme, letsogo la gagwe le legolo le ntse jaaka moganetsi, o bile o bolaile gotlhe mo go neng go eletsega mo matlhong; o goromeditse tšararego ya gagwe jaaka molelo mo mogopeng wa morwadia Sione.


text:
Morena o fetogile o ntse jaaka mmaba, o komeditse Iseraele; o komeditse matlo otlhe a gagwe a dikgosi, o sentse dikago tsa gagwe tse di thata tsa phemelo, mo go morwadia Juta o ntsifaditse selelo le khutsafalo.


text:
O tlositse loobo lwa gagwe ka thata, jaaka e ka bo e le lwa tshimo; o sentse felo ga gagwe ga bophuthegelo; Jehofa o dirile gore phuthego e e masisi le sabata di lebalwe mo Sione, mo kgakalong ya bogale jwa gagwe o nyaditse kgosi le moperesiti.


text:
Morena o itatotse sebeso sa gagwe, o tlhoile felo ga gagwe ga boitshepo, dithako tsa matlo a gagwe a dikgosi o di tsentse mo seatleng sa mmaba; ba tsositse modumo mo ntlong ya ga Jehofa jaaka mo tsatsing la phuthego e e masisi.


text:
Jehofa o ikaeletse go senya lorako lwa morwadia Sione; o namaladitse thapo, ga a ise a gone seatla sa gagwe mo go senyeng; o dirile gore kago ya phemelo le lorako di hutsafale; di topetege mmogo.


text:
Ditswalo tsa gagwe di rorometse mo mmung; o sentse o robakile mephakalego ya gagwe. Kgosi ya gagwe le dikgosana tsa gagwe di mo merafeng kwa molao o seyong gone ee, baperofeti ba gagwe ga ba bone ponatshegelo epe e e tswang kwa go Jehofa.


text:
Bagolwane ba morwadia Sione ba dutse fa fatshe ba didimetse; ba kubuetsa lorole mo tlhogong tsa bone; ba ikokwaetse ka letsela la kgetse. Makgarebane a Jerusalema a ikobela ditlhogo fa fatshe.


text:
Matlho a me a kalega ka dikeledi, boteng jwa me bo fuduegile, sebete sa me se gorometsegetse fa fatshe, ka ntlha ya tshenyego ya morwadia batho ba me; gonne banyana le ba ba anyang ba ngategela mo mebileng ya motse.


text:
Ba raya bommaabo, ba re: “Mabele a kae le bojalwa jwa mofine?” Mogang ba ngategang jaaka ba ba tlhabilweng mo mebileng ya motse, mogang mowa wa bone o goromelediwang mo sefubeng sa bommaabo.


text:
Ke tlaa go supetsa eng? Ke tlaa go tshwantsha le eng, wena morwadia Jerusalema? Ke tlaa go lekanya le eng gore ke tle ke go gomotse, wena morwadia Sione wa kgarebana? Gonne thubego ya gago e kgolo jaaka lewatle; e mang yo o ka go fodisang?


text:
Baperofeti ba gago ba go bonetse diponatshegelo tsa boithamako le bonyana; mme ga ba ise ba lemoge boikepo jwa gago gore ba tle ba buse botshwaro jwa gago. Ba go bonetse ditao tsa boithamako, le dilo tse di tlaa go lelekang mo lefatsheng.


text:
Botlhe ba ba fetang ka tsela ba go opanyetsa diatla; ba a otsa, ba thukhuthela morwadia Jerusalema tlhogo ba re: “A ke one motse o batho ba ne ba o bitsa ba re: ‘Bontle jo bo tletseng,’ ba re: ‘Boitumelo jwa lefatshe lotlhe’ ”


text:
Baba botlhe ba gago ba go atlhamoloseditse molomo; ba a otsa, ba huranya meno ba re: “Re mo komeditse; ruri ke one motlha o re ntseng re o lebeletse; re o fitlhetse, re o bonye.”


text:
Jehofa o dirile se o se ikaeletseng; o dirafaditse lefoko la gagwe le o le laotseng mo metlheng ya bogologolo; o digile, a sa tlhomoge pelo. O dirile gore mmaba a go jele koma, o goleditse lonaka lwa baba ba gago.


text:
Pelo ya bone ya goela kwa go Morena; wena lorako lwa morwadia Sione, a dikeledi di elele jaaka noka motshegare le bosigo; o se ka wa inaya lobaka; a nyetse ya leitlho la gago e se khutle.


text:
Nanoga, o kue mo bosigong, mo tshimologong ya ditebelo; thela pelo ya gago jaaka metsi fa pele ga sefatlhogo sa Morena; mo tsholeletse diatla tsa gago ka ga botshelo jwa banyana ba gago ba bannye, ba ba idibalang ka tlala fa dibaeng tsa mebila yotlhe fela.


text:
Leba Jehofa, o bone ba o ba diretseng jaana! A basadi ba tlaa ja loumo lwa bone, e bong banyana ba ba akgolwang ka mabogo? A moperesiti le moperofeti ba tlaa bolaelwa mo felong ga boitshepo ga Morena?


text:
Tshimane le nnakgolo di namaletse fa fatshe mo mebileng; makgarebane a me le makau a me a ole ka tšhaka; o a bolaile mo motlheng wa bogale jwa gago; o bolaile o sa tlhomoge pelo.


text:
O biditse ditheregiso tsa me mo ntlheng tsotlhe jaaka mo tsatsing la phuthego e e masisi, mme go ne go sa falola le fa e le go sala ope mo motlheng wa bogale jwa ga Jehofa. Ba ke ba akgotseng ka ba otla, mmaba wa me o ba jele o ba supuditse.


text:
Fa e bo ne ne re sa nyelediwe jaana ke ka ntlha ya mapelonomi a ga Jehofa, le ka go bo matlhomoga pelo a gagwe a sa tlhaele.


text:
O tlaa ba konatelela mo bogaleng, o tlaa ba senyetsa ruri ba tloge fa tlase ga magodimo a ga Jehofa.”


text:
Ana gouta e kgonne jang! Gouta e e itshekileng thata e fetogile jang? Maje a felo ga boitshepo a thelegetse fa dibaeng tsa mebila yotlhe fela.


text:
Bomorwa Sione ba ba tlhekeeditsweng, ba ba tshwantshiwang le gouta e e itshekileng, ba kaiwa jang jaaka dinkgwana tsa letsopa, tiro ya diatla tsa mmopi wa dipitsa!


text:
Le e leng bophokoje ba tle ba ntshe letsele ba amuse bana ba bone, morwadia batho ba me o fetogile bolalome, o ntse jaaka bontšhe mo nageng.


text:
Loleme lwa ngwanyana yo o anyang lo ngaparela magalapa a gagwe ka lenyora, banyana ba lopa senkgwe, mme ga go na motho ope yo o se ba ngathelang.


text:
Ba ba kileng ba ja mo letlepung ba bile ba swafetse mo mebileng, ba ba otlilweng ba apere bohibidu jo bo letlhololo ba bile ba ngaparetse dithotobolo.


text:
Gonne boikepo jwa morwadia batho ba me bo feta boleo jwa Sotoma, o o ribegeditsweng ka ponyo ya leitlho, go sa bewa diatla dipe mo go ene.


text:
Batho ba gagwe ba batona ba kile ba ne ba itshekile bogolo go kapoko, ba le basweu bogolo go maši; mo mmeleng ba ne ba le bohibidu bogolo go korala, go redimoga ga bone go ne go ntse jaaka ga safire.


text:
Ponalo ya bone e ntsho bogolo go magala; ga ba itsiwe mo mebileng, letlalo la bone le ngaparetse marapo a bone; le sosobaganye, le ntse jaaka logong fela.


text:
Ba ba bolawang ka tšhaka ba gaisa ba ba bolawang ke go bopama; gonne bao ba tlhorega fela, ba topetswe ke go tlhoka maungo a masimo.


text:
Diatla tsa basadi ba ba pelonamagadi di apeile bana ba bone tota; e ne e le dijo tsa bone mo tshenyegong ya morwadia batho ba me.


text:
Jehofa o dirafaditse tšararego ya gagwe, o goromeditse bogale jwa gagwe jo bo tukang; o tshubile molelo mo Sione o o laitseng metheo ya teng.


text:
Dikgosi tsa lefatshe ga di a ka tsa dumela, le fa e le banni botlhe ba lefatshe, fa moganetsi le mmaba ba ka tsena mo dikgorong tsa Jerusalema.


text:
Ke ka ntlha ya maleo a baperofeti ba gagwe, le maikepo a baperesiti ba gagwe, ba ba tsholotseng madi a basiami mo gare ga gagwe.


text:
Ba kaila fela jaaka difofu mo mebileng, ba leswefetse ka madi, batho ba bile ba retelelwa ke go ama diaparo tsa bone.


text:
Ba ne ba ba goelela, ba re: “Tlogang, lo maswe! Tlogang, tlogang, se ameng.” E rile ba tshaba ba timela, batho ba bua mo merafeng ba re: “Ga ba ketla ba tlhola ba jaka mono.”


text:
Bogale jwa ga Jehofa bo ba kgaogantse; ga a ketla a tlhola a ba tlhokomela. Ga ba a ka ba tlotla sebele sa baperesiti, ga ba a ka ba ya ntlheng ya bagolwane.


text:
Matlho a rona a sa ntse a bokalala ka go senka thuso ya rona ya lefela; mo go lebeleng ga rona re lebeletse morafe o o ne o sa kake wa boloka.


text:
Ba tsoma dikgato tsa rona, re bile re retelelwa ke go tsamaya mo mebileng ya rona. Bokhutlo jwa rona bo gaufi, malatsi a rona a fetile; gonne bokhutlo jwa rona bo fitlhile.


text:
Bakonatedi ba rona ba ne ba le bofefo bogolo go bontswi ba batona ba loapi; ba re lelekile mo dithabeng ba re laletse mo gare ga naga.


text:
Mowa wa dinko tsa rona, e bong motlodiwa wa ga Jehofa o ne a tshwarwa ka mamena a bone; ene yo re buileng ka ga gagwe, ra re: “Re tlaa aga mo merafeng re le fa tlase ga moriti wa gagwe.”


text:
Wena morwadia Etome, yo o agileng mo lefatsheng la Use, itumele o ipele; senwelo se tlaa ralalela le kwa go wena; o tlaa tagwa, mme o tlaa itsola.


text:
Kgophololelo ya boikepo jwa gago e dirafetse, wena morwadia Sione; ga a ketla a tlhola a go isa botshwarong; o tlaa sekisa boikepo jwa gago, wena morwadia Etome; o tlaa senola maleo a gago.


text:
Dikgosana di ne di pegwa di lepelediwa di akgega ka mabogo a tsone, difatlhogo tsa bagolwane di ne di sa tlotlwe.


text:
Re sokololele kwa go wena, Morena, mme re tlaa bo re sokologile; šafatsa metlha ya rona jaaka bogologolo.


text:
Jaana ga dirala e rile ka ngwaga wa 30, ka kgwedi ya bone, ka letsatsi la botlhano la kgwedi, ke le mo batshwarwing fa nokeng ya Kebare, magodimo a atlhamologa; mme ka bona diponatshegelo tsa Modimo.


text:
lefoko la ga Jehofa la tla le siametse kwa go Esekiele, moperesiti, morwa Busi, mo lefatsheng la Bakalatea fa nokeng ya Kebare; mme seatla sa ga Jehofa sa nna gone mo go ene.


text:
Ka leba, mme bonang, sefefo sa tswa ntlheng ya botsheka, leru le legolo, le molelo o o imenaganyang, le na le phatsimo tikologong ya lone, mme mo gare ga lone ga tswa e kete mmala wa motsodutsokwane mo gare ga molelo.


text:
Mo gare ga lone ga tswa setshwano sa ditshedi di le nne. Mme e ke yone ponalo ya tsone; di ne di na le setshwano sa motho.


text:
Sengwe le sengwe sa tsone sa bo se na le difatlhogo di le nne, e bile sengwe le sengwe sa tsone sa bo se na le diphuka di le nne.


text:
Maoto a tsone e ne e le maoto a a tlhamaletseng fela; mme pato ya dinao tsa tsone e ne e ntse jaaka pato ya tlhako ya namane; mme di tsabakela jaaka mmala wa kgotlho e e gotlhilweng.


text:
Tsa bo di na le diatla tsa motho fa tlase ga diphuka tsa tsone mo ditlhakoreng tsa tsone tsoo nne; mme difatlhogo le diphuka tsa tsone tsoo nne di ne di ntse jaana, ke go re:


text:
Diphuka tsa tsone di ne di tshwaraganye; fa di tsamaya di ne di sa retologe; sengwe le sengwe se ne se tle se tlhamalalele kwa pele fela.


text:
Ka ga setshwano sa difatlhogo tsa tsone, di ne di na le sefatlhogo sa motho; mme mo ntlheng ya ka fa tsogong le legolo di ne di na le sefatlhogo sa tau tsoo nne; mme ka fa ntlheng ya la molema di ne di na le sefatlhogo sa kgomo tsoo nne; di bile di na le sefatlhogo sa ntswi yo motona tsoo nne.


text:
Kwa godimo difatlhogo tsa tsone le diphuka tsa tsone di ne di kgaoganye; diphuka di le pedi tsa sengwe le sengwe di tshwaraganye, mme di le pedi tsa bo di apesitse mebele ya tsone.


text:
Sengwe le sengwe sa siamela kwa pele fela; kwa mowa o ne o na le go ya gone, tsa ya gone; ga di a ka tsa re di tsamaya tsa menoga.


text:
Mo gare ga ditshedi tseo ga bo go na le ponalo nngwe e e tshwanang jaaka magala a molelo a a tukang, jaaka ponalo ya ditime; mme ya tsamaya tsamaya mo gare ga ditshedi, mme molelo o ne o phatsima, mme ga tswa dikgadima mo molelong.


text:
Jaana ya re ke sa lebile ditshedi, bonang, lekoto le le dikologang le le lengwe fela fa fatshe fa ditsheding, la sengwe le sengwe sa difatlhogo tsa tsone tsoo nne.


text:
Ponalo ya maoto a a dikologang le ya tiro ya yone e ne e ntse jaaka mmala wa lentswe la berile; mme ao mane a le tshwano e le nngwe fela: ponalo ya one le tiro ya one go ne go ntse jaaka e kete ke lekotwana le le dikologang mo teng ga lekoto le lengwe.


text:
Ka ga digogoropo tsa maoto di ne di godile di bile di boitshega; mme digogoropo tsa one ao mane di ne di tletse matlho mo tikologong.


text:
E ne e tle e re ditshedi di tsamaya, maoto a a dikologang a tsamaye fa go tsone; mme fa ditshedi di tsholediwa fa fatshe, maoto a tsholediwe.


text:
Kwa mowa o ne o na le go ya gone, tsa ya gone; mowa o ne o na le go ya gone fela; mme maoto a a dikologang a tsholediwa fa go tsone; gonne mowa wa setshedi o ne o le mo maotong a a dikologang.


text:
E ne e tle e re tseo di tsamaya, le one a tsamaye; mme fa tseo di ema, le one a eme; fa tseo di tsholediwa fa fatshe, maoto a tsholediwa fa go tsone; gonne mowa wa setshedi o no o le mo maotwaneng a a dikologang.


text:
Godimo ga tlhogo ya setshedi go ne go okame setshwano sa phuthologo ya loapi, se tshwana jaaka mmala wa legakwa le le boitshegang, se tsharologetse tlhogo tsa tsone fa godimo.


text:
Ka fa tlase ga phuthologo ya loapi diphuka tsa tsone di ne di tlhamaletse, longwe lo lebaganye le lo longwe: sengwe le sengwe se ne se na le di le pedi tse di apesang mebele ya tsone ka fa ntlheng e, le sengwe le sengwe se ne se na le di le pedi tse di apesang mebele ya tsone ka fa ntlheng e nngwe.


text:
E ne e re di tsamaya, ka utlwa mosumo wa diphuka tsa tsone o ntse jaaka mosumo wa metsi a magolo, jaaka lentswe la Mothatayotlhe, e le mosumo wa pheretlho o ntse jaaka mosumo wa ntwa; e ne e re di ema, di losolole diphuka.


text:
Ga bo go le lentswe fa godimo ga phuthologo ya loapi e e okameng ditlhogo tsa tsone; e ne e re di ema, di losolole diphuka.


text:
Kwa godimo ga phuthologo ya loapi e e okameng ditlhogo tsa tsone go ne go le setshwano sa setulo sa bogosi, se ntse jaaka ponalo ya lentswe la safire: mme mo godimo ga setshwano sa setulo sa bogosi go ne go le setshwano se se ntseng jaaka ponalo ya motho mo go sone fa godimo.


text:
Ka bona ekete mmala wa motsodutsokwane, ekete ponalo ya molelo mo teng ga sone ka ntlha tsotlhe, go simolola ka ponalo ya lotheka lwa gagwe go ya kwa godimo; mme go simolola ka lotheka lwa gagwe go ya kwa tlase ka bona ekete ponalo ya molelo, mme go le phatsimo ntlheng tsotlhe tsa gagwe.


text:
Jaaka ponalo ya mola wa godimo o o mo lerung mo motlheng wa pula, ponalo ya phatsimo e ne e ntse jalo mo tikologong. Eo e ne e le ponalo ya kgalalelo ya ga Jehofa. Mme ya re ke e bona, ka wela ka sefatlhogo fa fatshe, mme ka utlwa lentswe la mongwe yo o buang.


text:
Mme a nthaya a re: “Morwa motho, ke go roma kwa baneng ba Iseraele, kwa merafeng e e borukhutlhi, e e ntsuololetseng; bone le borraabo ba ntloletse molao, le go tla go fitlha mo tsatsing leno la gompieno.


text:
Bana ba ke go romang kwa go bone ba makgakga, ba pelo ya lesoko; mme o tlaa ba raya o re: ‘Morena Modimo o bua jaana, a re.’


text:
Bone, le fa ba utlwa, kgotsa ba gana go utlwa, (gonne ke lekgotla le le borukhutlhi), ba tlaa bo ba itse fa go kile ga ne go le moperofeti mo go bone.


text:
“Mme wena, morwa motho, o se ka wa ba boifa le gone o se ka wa boifa mafoko a bone, le fa go na le mengana le mitlwa nao, mme o agile fa gare ga diphepheng; o se ka wa boifa mafoko a bone, o bo o se ka wa rerega ka ponalo ya bone, le fa ba le lekgotla le le borukhutlhi.


text:
Wena, o bue mafoko a me nabo, le fa ba utlwa, le fa ba gana go utlwa; gonne ba borukhutlhi mo gogolo thata.


text:
“Wena, morwa motho, utlwa se ke se buang nao; o se ka wa nna borukhutlhi jaaka lekgotla leo le le tsuololang; atlhamolosa legano, mme o je se ke se go nayang.”


text:
Mme e rile ke leba, bonang, ga ntshediwa seatla kwa go nna; mme bonang, ga bo go le momenagano wa lokwalo mo go sone.


text:
Mme a lo menolola fa pele ga me; mme lwa bo lo kwadilwe ka fa teng le ka fa ntle; mme ga bo go kwadilwe mo go lone dikhutsafalo, le selelo, le tatlhego.


text:
A nthaya, a re: “Morwa motho, ja se o se fitlhelang; o je momenagano o, o itse go ya o bua le ba ntlo ya Iseraele.”


text:
A nthaya, a re: “Morwa motho, jesa mpa ya gago, mme o tlatse mala a gago ka momenagano o ke o go nayang.” Foo ka o ja; mme mo ganong la me wa bo o ntse jaaka dinotshe ka monate.


text:
Gonne ga o a rongwa kwa tšhabeng e e loleme losele, le fa e le ba ba puo e e thata, fa e se kwa go ba ntlo ya Iseraele fela.


text:
E seng kwa ditšhabeng di le dintsi tse di loleme losele, tse di puo e e thata, ba mantswe a bone o sa kakeng wa a tlhaloganya. Ruri fa ke ka bo ke ne ke go roma kwa go bao, ba ka bo ba go reetsa.


text:
Ba ntlo ya Iseraele ga ba ketla ba go reetsa; gonne ga ba ketla ba reetsa nna; ka go bo botlhe ba ntlo ya Iseraele ba phatla e e logwadi, le pelo e e lesoko.


text:
Bona, ke gwaladitse sefatlhogo sa gago sa tshwana le difatlhogo tsa bone, ke gwaladitse phatla ya gago ya tshwana le diphatla tsa bone.


text:
Ke thatafaditse phatla ya gago ya nna jaaka lentswetshipi le le thata bogolo go lekgethu; o se ka wa boifa, o bo o se ka wa tseanngwa ke ponalo ya bone, le fa ba le ntlo e e borukhutlhi.”


text:
Gape a nthaya, a re: “Morwa motho, mafoko otlhe a me a ke tlaa a buang nao o a amogele ka pelo, o bo o a utlwe ka ditsebe.


text:
Tloga o ye kwa go bone ba botshwaro, kwa baneng ba batho ba gaeno, mme o bue nabo, o ba bolelele, o re: ‘Morena Modimo o bua jaana;’ o bue fela le fa ba utlwa, le fa ba gana.”


text:
Foo mowa wa ntsholetsa, mme ka utlwa fa morago ga me lentswe la tsubalalo e kgolo, le re: “A go bakwe kgalalelo ya ga Jehofa mo felong ga gagwe.”


text:
Mme ka utlwa mosumo wa diphuka tsa ditshedi ka di amana, le modumo wa maoto a a dikologang fa go tsone, e bong modumo wa tsubalalo e kgolo.


text:
Jalo mowa wa ntsholetsa, wa tsamaya ka nna; mme ka tsamaya ka bogalaka, ka mogote wa mowa wa me, mme seatla sa ga Jehofa sa bo se le mo go nna ka thata.


text:
Foo ka fitlha mo go ba botshwaro kwa Teleabibe, ba ba agileng fa nokeng ya Kebare, le kwa ba agileng teng; mme ka dula teng malatsi a supa ke gakgametse fela.


text:
“Morwa motho, ke go beile molebedi wa ba ntlo ya Iseraele; ke gone utlwa lefoko la molomo wa me, mme o ba neye tlhagiso e e tswang mo go nna.


text:
Ya re fa ke raya moikepi, ke re: ‘Ruri o tlaa swa;’ mme o sa mo tlhagise, o sa bue go tlhagisa moikepi go mo faposa tseleng ya gagwe ya boikepo, go tla o boloka botshelo jwa gagwe; moikepi yoo o tlaa swela mo boikepong jwa gagwe; mme madi a gagwe ke tlaa a lopa mo seatleng sa gago.


text:
Le fa go ntse jalo e re fa o tlhagisa moikepi, mme a sa sokologe mo boikepong jwa gagwe, le fa e le mo tseleng ya gagwe ya boikepo, o tlaa swela mo boikepong jwa gagwe; mme wena o bo o golotse mowa wa gago.


text:
“Gape, ya re fa mosiami a fapoga mo tshiamong ya gagwe, a dira boikepo, mme ke baya sekgopi fa pele ga gagwe, o tlaa swa; e re ka o se ka wa mo tlhagisa, o tlaa swela mo boleong jwa gagwe, mme ditiro tsa gagwe tsa tshiamo tse o kileng a di dira ga di ketla di gakologelwa; mme madi a gagwe ke tlaa a lopa mo seatleng sa gago.


text:
Le fa go ntse jalo, ya re fa o tlhagisa mosiami, gore mosiami a se ka a leofa, mme a sa leofe, ruri o tlaa tshela, ka a tlhagisegile; le wena o bo o golotse mowa wa gago.”


text:
Seatla sa ga Jehofa se ne se le teng mo go nna; mme a nthaya, a re: “Nanoga, o tswele kwa lobaleng, mme ke tlaa bua nao teng.”


text:
Foo ka nanoga, ka tswela kwa lobaleng; mme bonang, kgalalelo ya ga Jehofa ya ema teng, e ntse jaaka kgalalelo e ke e bonyeng fa nokeng ya Kebare; mme ka wela ka sefatlhogo fa fatshe.


text:
Foo mowa wa tsena mo go nna, wa nkemisa ka dinao; wa bua le nna wa nthaya, wa re: “Ya o itswalele mo ntlong ya gago.


text:
Wena morwa motho, bona, ba tlaa baya dikgole mo go wena, ba tlaa go golega ka tsone, mme ga o ketla o tswela kwa go bone.


text:
Le loleme lwa gago ke tlaa lo ngaparisa magalapa a gago, mme o tlaa nna semumu, ga o ketla o nna mmuedi mo go bone; gonne ke ba kgotla e e borukhutlhi.


text:
Ke tlaa re ke bua nao, ke go tumolole molomo, mme o tlaa ba raya, o re: ‘Morena Modimo o bua jaana, a re:’ Yo o utlwang, a a utlwe; yo o ganang, a a gane; gonne ke kgotla e e borukhutlhi.


text:
“Le wena, morwa motho, o tseye lekote le le sematla, o le beye fa pele ga gago, mme o kwale tshawano ya motse mo go lone, e bong Jerusalema.


text:
O o tlhasele, o o agele dikago tsa tlhabanelo, o o tsosetse dimota; o bo o o tlhomele ditlhaolelo, mme o o emisetse dithubaganyi tse di thubang dithako ka ntlha tsotlhe.


text:
O tseye sematla sa tshipi; o se dire lorako lwa tshipi gare ga gago le motse; o lebe kwa go one, mme o tlaa tlhaselwa, mme o o tlhasele. Se, e tlaa nna sekao mo go ba ntlo ya Iseraele.


text:
“Gape o robale ka lotlhakore lwa gago lwa molema, mme o beye boikepo jwa ba ntlo ya Iseraele mo go lone; fela ka fa palong ya malatsi a o tlaa robalang mo go lone ka one, o tlaa bo o belega boikepo jwa bone jalo.


text:
Gonne ke laotse gore dinyaga tsa boikepo jwa bone e nne palo ya malatsi mo go wena, e bong malatsi a le 390; jalo o tlaa belega boikepo jwa ba ntlo ya Iseraele.


text:
Gape, o tlaa re o sena go wetsa ao, o robale ka lotlhakore lwa gago lwa le legolo, mme o tlaa belega boikepo jwa ba ntlo ya Juta; malatsi a le 40, letsatsi lengwe le lebaganye le ngwaga, ke go laoletse jalo.


text:
“O lebise sefatlhogo sa gago kwa tlhaselong ya Jerusalema, o apotse letsogo; mme o tlaa perofesa ka ga one o o nyatsa.


text:
Bona, ke tlaa baya dikgole mo go wena, mme ga o ketla o ipitikololela ka ntlha nngwe le nngwe, go tsamaye o swetse malatsi a tlhaselo ya gago.


text:
“Gape tsaya mabele a masesane, le barele, le dinawa, le ditloo, le mabele le lebelebele, o di tsenye mo sejaneng se le sengwe fela, o itirele senkgwe ka tsone; o tlaa se ja ka fa palong ya malatsi a o robalang ka one ka lotlhakore lwa gago, e bong malatsi a le 390.


text:
Dijo tsa gago tse o tlaa di jang di tlaa jewa ka selekanyo sa bokete, e bong dikerame di le 230 ka letsatsi; o tlaa di ja ka motlha le motlha.


text:
O nwe metsi ka selekanyo, ntlha ya borataro ya nkgwana e e lekanyang; o tlaa nwa ka motlha le motlha.


text:
O di je jaaka dipapetlana tsa barele, mme o di bese mo ponong ya bone ka maswe a a tswang mo mothong.”


text:
Jehofa a re: “Fela jalo bana ba Iseraele ba tlaa ja dijo tsa bone di le maswe, mo merafeng e ke tlaa ba lelekelang kwa go yone.”


text:
Foo ka bua, ka re: “Ao, Morena Modimo! bona, mowa wa me ga o ise o ko o leswefadiwe; gonne e sa le go tswa mo bokaung jwa me le gompieno ga ise nke ke je se se suleng fela, kgotsa se se gagotsweng ke dibatana; le gone ga go ise go ko go tsene nama e e makgapha mo ganong la me.”


text:
Foo a nthaya a re: “Bona, ke go neile dibi tsa kgomo mo boemong jwa maswe a motho, mme o tlaa baakanya dijo tsa gago ka tsone.”


text:
Gape a nthaya a re: “Morwa motho, bona, ke tlaa roba seikokotlelo sa dijo mo Jerusalema; mme ba tlaa ja dijo ka selekanyo sa bokete, le ka go ingoka; ba tlaa nwa metsi ka selekanyo le ka kgakgamalo;


text:
gore ba tle ba tlhoke dijo le metsi, le gore ba gakgamalane, mme ba tlhorege fela mo boikepong jwa bone.


text:
“Wena, morwa motho, tsaya tšhaka e e bogale, o e tseye jaaka logare lwa mmeodi, mme o ipeole tlhogo le ditedu; foo o tseye dilekanyo tsa pego tsa go lekanya, mme o kgaoganye moriri.


text:
O fise kgaogano nngwe ya seraro ka molelo mo gare ga motse, malatsi a tlhaselo a sena go feta; o bo o tseye kgaogano e nngwe ya seraro, o iteye ka tšhaka tikologong ya one; kgaogano e nngwe ya seraro o e falaletse mo phefong, mme ke tlaa e somolela tšhaka ke e latela.


text:
Gape o tseye ga yone, o e latlhele mo gare ga molelo, o e fise mo molelong; molelo o tlaa tswa teng o ya le ntlo yotlhe ya Iseraele.”


text:
Morena Modimo o bua jaana, a re: “Ke ene Jerusalema; ke mmeile mo gare ga merafe, mme go na le mafatshe tikologong ya gagwe.


text:
O tsuololetse dikatlholo tsa me, ka go dira boikepo bogolo go merafe, o tsuololetse melao ya me bogolo go mafatshe a a mo tikologong ya gagwe; gonne ba latlhile dikatlholo tsa me; le ka ga melao ya me, ga ba a ka ba sepela mo go yone.


text:
Ke gone ka moo Morena Modimo o bua jaana a re: Ereka lo feretlha bogolo go merafe e e mo tikologong ya lona, mme lo se ka lwa sepela mo melaong ya me, le fa e le go tshegetsa dikatlholo tsa me, le fa e le go dira ka fa ditaelong tsa merafe e e mo tikologong ya lona;”


text:
ke gone ka moo Morena Modimo o bua jaana, a re: “Bona, nna, e bong nna, ke tlhabana nao; ke tlaa dirafatsa ditshekiso mo gare ga gago mo ponong ya merafe.


text:
Ke tlaa dira mo go wena se ke iseng ke ke ke se dire, le se ke se ketlang ke tlhola ke dira se se tshwanang naso, ka ntlha ya tse di makgapha tsotlhe tsa gago.


text:
Ke gone borrabana ba tlaa ja bana ba bone mo gare ga gago, le bana ba tlaa ja borraabo; ke tlaa dirafatsa ditshekiso mo go wena, masalela otlhe a gago ke tlaa a gasamisetsa kwa diphefong tsotlhe fela.


text:
“Ke gone, jaaka ke tshedile, go bua Morena Modimo: Ruri, e re ka o itshekolotse felo ga me ga boitshepo ka dilo tsotlhe tsa gago tse di tlhoesegileng, le ka tse di makgapha tsotlhe tsa gago, le nna ke tlaa go ngotla ka ntlha ya gone; leitlho la me ga le ketla le rekegela, le gone ga nketla ke tlhomoga pelo gope.


text:
Ntlha nngwe ya gago ya seraro e tlaa swa ka kgogodi, le ka mmopamo ba tlaa nyelediwa mo gare ga gago; ntlha e nngwe ya seraro e tlaa wa ka tšhaka mo tikologong ya gago; mme ntlha e nngwe ya seraro ke tlaa e gasamisetsa kwa diphefong tsotlhe, mme ke tlaa ba somolela tšhaka ke ba latela.


text:
“Bogale jwa me bo tlaa dirafadiwa jalo, ke tlaa ikhutsisa tšararego ya me mo go bone, mme ke tlaa gomotsega: mme ba tlaa itse fa go buile nna Morena ka tlhoafalo ya me, ke sena go dirafatsa tšararego ya me mo go bone.


text:
Gape ke tlaa go dira tshwafalo le kgobo mo gare ga merafe e e mo tikologong ya gago, mo ponong ya botlhe ba ba fetang.


text:
“Jalo e tlaa bo e le kgobo, le ngongolo, le thuto, le segakgamatso mo merafeng e e mo tikologong ya gago, mogang ke dirafatsang ditshekiso mo go wena ka bogale le ka tšararego, le ka dikgalemo tse di boitshegang. Nna Jehofa ke buile.


text:
Mogang ke tlisang mo go bone metswi e e bosula ya mmopamo, e e tsamaelang go senya, e ke tlaa e romang e ya go lo senya; ke tlaa lo totisetsa mmopamo, ke tlaa roba seikokotlelo sa lona sa dijo.


text:
Ke tlaa roma mo go lona popamo le dibatana tse di bosula, mme di tlaa go thukhutha; kgogodi e tlaa go ralala le madi; mme ke tlaa lere tšhaka mo go wena. Nna Jehofa ke buile.”


text:
O di perofesetse, o re: ‘Lona dithaba tsa Iseraele, utlwang lefoko la Morena Modimo. Morena Modimo o bua jaana le dithaba le makhubu, le melatswana le melapo. A re: Bonang, nna e bong nna, ke tlaa tlisa tšhaka mo go lona, ke tlaa senya mafelo a lona a a tlotlometseng.


text:
Dibeso tsa lona di tlaa swafala, ditshwantsho tsa lona tsa letsatsi di tlaa thujwa; ke tlaa digela fa fatshe babolaiwi ba lona fa pele ga medimo ya lona ya disetwa.


text:
Ke tlaa baya ditoto tsa bana ba Iseraele fa pele ga medimo ya bone ya disetwa, ke tlaa gasa marapo a lona mo tikologong ya dibeso tsa lona.


text:
Mo mannong otlhe a lona metse e tlaa ropefadiwa, le mafelo a a tlotlometseng a tlaa swafala; gore dibeso tsa lona di ropefadiwa, le gore medimo ya lona ya disetwa e thujwe e khutle, le gore ditshwantsho tsa lona tsa letsatsi di rengwe, le ditiro tsa lona di tlosediwe ruri.


text:
“ ‘Le fa go ntse jalo ke tlaa tlogela masalela, ka lo tlaa bo lo saletswe ke bangwe ba ba tlaa falolang mo tšhakeng mo merafeng, mogang lo gasagasegelang mo mafatsheng.


text:
Mme bone ba lona ba ba tlaa falolang ba tlaa nkgakologelwa mo merafeng kwa ba tlaa bong ba isitswe e le ditshwarwa teng; le jaaka ke ntse ke remilwe ke pelo ya bone ya go akafala, e e ntlogetseng, le ke matlho a bone a a akafalelang medimo ya bone ya disetwa; ba tlaa ipherogela sebete mo go iponeng ga bone ka ntlha ya masula a ba a dirileng mo dilong tsotlhe tsa bone tse di makgapha.


text:
Morena Modimo o bua jaana, a re: “Bata ka seatla, o tibe ka lonao, mme, o re: ‘Ija we!’ Ka ntlha ya makgapha otlhe a a bosula a ba ntlo ya Iseraele; gonne ba tlaa wa ka tšhaka, ka mmopamo, le ka kgogodi.


text:
Yo o kwa kgakala o tlaa swa ka kgogodi; yo o fa gaufi o tlaa wa ka tšhaka; yo o salang mme a tlhaselwa, o tlaa swa ka go bopama; jalo ke tlaa dirafatsa tsa tšararego ya me mo go bone.


text:
Mme lo tlaa itse fa ke le Jehofa, mogang babolaiwi ba bone ba tlaa fitlhelwang ba tlhakanye le medimo ya bone ya disetwa mo tikologong ya dibeso, mo lekhujaneng lengwe le lengwe le le godileng, mo ditlhoreng tsotlhe tsa dithaba, le fa tlase ga setlhare sengwe le sengwe se setala, le fa tlase ga mooka mongwe le mongwe o mokima, felong fa ba iseditseng medimo yotlhe ya bone ya disetwa lonko lo lo monate teng.


text:
Ke tlaa ba otlololela letsogo la me, ke swafatsa lefatshe ke le kgakgabatsa, go tswa nageng ntlheng ya Dibela, go ya le manno otlhe a bone; mme ba tlaa itse fa ke le Jehofa.”


text:
“Wena, morwa motho, Morena Modimo o bua jaana le lefatshe la Iseraele, a re: Ke bokhutlo; bokhutlo bo fitlhile mo dikgokgotshong tsoo nne tsa lefatshe.


text:
Jaanong bokhutlo bo mo go wena, mme ke tlaa isa bogale jwa me mo go wena, ke tlaa go sekisa ka fa mekgweng ya gago; ke tlaa lere mo go wena dilo tsotlhe tsa gago tse di makgapha.


text:
Leitlho la me ga le ketla le go rekegela, le gone ga nketla ke tlhomoga pelo, ke tlaa lere mekgwa ya gago mo go wena, le tse di makgapha tsa gago di tlaa nna mo gare ga gago; mme lo tlaa itse fa ke le Jehofa.”


text:
Tlholelo ya gago e fitlhile mo go wena, wena mmoni wa lefatshe: Motlha o fitlhile, letsatsi le atametse; letsatsi la pheretlhego, e seng la lošalaba lwa boitumelo, mo dithabeng.


text:
“Jaana ke tlaa akofa ke goromeletsa tšararego ya me mo go wena, ke dirafatsa bogale jwa me mo go wena, ke tlaa go sekisa ka fa mekgweng ya gago; ke tlaa lere mo go wena tse di makgapha tsotlhe tsa gago.


text:
Leitlho la me ga le ketla le rekegela le gone ga nketla ke tlhomoga pelo; ke tlaa lere mo go wena ka fa mekgweng ya gago, tse di makgapha tsa gago di tlaa nna mo gare ga gago; mme lo tlaa itse fa nna ke le Jehofa yo ke itayang.


text:
“Bonang letsatsi, bonang, le etla; tlholelo ya gago e dule; thobane e thuntse, boikgodiso bo kukuntse.


text:
Thubakanyo e nanogile e iphetotse thobane ya boikepo; ga go ketla go sala ope wa bone, le fa e le wa bontsi jwa bone, le fa e le sepe sa khumo ya bone; le gone ga go ketla go nna khutsafalo ka ga bone.


text:
“Lobaka lo fitlhile, letsatsi le a atamela; a moreki a se itumele, le morekisi a se hutsafale, gonne bogale bo mo bontsing jotlhe jwa dilo tseo.


text:
Gonne morekisi ga a ketla a boela mo go se se rekisitsweng, le fa ba sa ntse ba tshedile; gonne ponatshegelo ke e e amang bontsi jotlhe jwa dilo tseo, ga go ketla go bowa ope; le gone ga go ketla go ithatafatsa ope mo boikepong jwa botshelo jwa gagwe.


text:
Ba leditse lonaka, ba bile ba baakantse gotlhe; mme ga go ye ope tlhabanong, gonne bogale jwa me bo mo bontsing jotlhe jwa dilo tseo.


text:
“Tšhaka e kwa ntle, kgogodi le mmopamo di mo teng; yo o kwa nageng o tlaa swa ka tšhaka; le yo o mo motseng, popamo le kgogodi di tlaa mo suputsa.


text:
Ba bone ba ba tlaa falolang ba tlaa falola, mme ba tlaa nna mo dithabeng jaaka maphoi a melapo, ba hutsafala botlhe, mongwe le mongwe mo boikepong jwa gagwe.


text:
Gape ba tlaa ikokwaela ka letsela la kgetse, go tsitla marapo go tlaa ba khurumetsa; ditlhong di tlaa nna mo difatlhogong tsotlhe le logatadima mo ditlhogong tsotlhe fela.


text:
Ba tlaa latlhela selefera sa bone mo mebileng, gouta ya bone e tlaa nna jaaka selo se se itshekologileng; selefera sa bone le gouta ya bone ga di ketla di lekana go ba golola mo letsatsing la kgalefo ya ga Jehofa; ga di ketla di thethebatsa mewa ya bone, le fa e le go kgorisa mala a bone; gonne e ne e ntse e le sekgopi sa boikepo jwa bone.


text:
Ka ga bontle jwa mokgabo wa gagwe, o ne a bo fetola boikgodiso; ba dira tse di makgapha tsa bone le dilo tse di tlhoelesegileng tsa bone ka lone. Ke gone ka moo ke bo dirileng selo se se itshekologileng mo go bone.


text:
“Ke tlaa bo tsenya mo seatleng sa baeng go nna thopo, le mo seatleng sa baikepi ba lefatshe gore e nne kgapo; mme ba tlaa bo tlhapatsa.


text:
Gape ke tlaa ba ithuhulela, mme ba tlaa tlhapatsa felo ga me ga bosaitsiweng mme dinokwane di tlaa tsena gone, di go tlhapatsa.


text:
Ke gone ke tlaa lere ba ditšhaba ba ba bosula bogolo, mme ba tlaa rua mantlo a bone. Gape ke tlaa khutlisa boikgodiso jwa bathata; le mafelo a bone a a boitshepo a tlaa tlhapadiwa.


text:
Bosenyi bo tlaa tla bo tlhatlaganye le bosenyi, le tumedi e tlaa bo e tlhatlaganye le tumedi; ba tlaa batla ponatshegelo mo moperofeting; mme molao o tlaa nyelelela moperesiti, le kgakololo mo bagologolong.


text:
Kgosi e tlaa hutsafala, kgosana le yone e tlaa apara tshwafalo, le diatla tsa batho ba lefatshe di tlaa huduega; ke tlaa ba direla ka fa mokgweng wa bone, ke ba sekisa ka fa ditshwanelong tsa bone; mme ba tlaa itse fa ke le Jehofa.”


text:
Ga dirala e rile ka ngwaga wa borataro, ka kgwedi ya borataro, ka letsatsi la botlhano la kgwedi, ka ke dutse mo ntlong ya me, le bagolwane ba Juta ba dutse fa pele ga me, seatla sa Morena Modimo sa nkwela teng.


text:
Foo ka leba, mme bonang, setshwano ekete ponalo ya molelo; go simolola ka ponalo ya lotheka lwa gagwe le go ya kwa tlase ya bo e le molelo; mme go tswa mo lothekeng lwa gagwe le go ya kwa godimo e kete e ne e le ponalo ya phatsimo, e kete mmala wa motsodutsokwane.


text:
Mme a ntsha setshwano sa seatla, mme a ntshwara ka lekaodi la moriri wa tlhogo ya me; mowa wa ntsholeletsa fa gare ga lefatshe le legodimo, wa nkisa ka diponatshegelo tsa Modimo kwa Jerusalema, kwa mojakong wa kgoro ya lolwapa lwa kwa teng, e e lebileng ntlheng ya botsheka; kwa senno sa setshwantsho sa lefufa se leng teng, se se fufanyang.


text:
Mme bonang, kgalalelo ya Modimo wa Iseraele e ne e le teng, ka fa ponalong e ke kileng ka e bona kwa lobaleng.


text:
Foo a nthaya, a re: “Morwa motho, a ko o tsholetse matlho o lebe ntlheng ya botsheka.” Mme ka tsholetsa matlho ka leba ntlheng ya botsheka, mme bonang ntlheng ya botsheka ga kgoro ya sebeso ga bo go dutse setshwantsho se, sa lefufa se le fa botsenong.


text:
A nthaya, a re: “Morwa motho, a o bona se ba se dirang, e bong dilo tse dikgolo tse di makgapha tse ba ntlo ya Iseraele ba di dirang mono, gore ke tle ke ye kgakala le felo ga me ga boitshepo? Mme o tlaa ba o bona tse di makgapha tse dikgolo tse dingwe gape.”


text:
Foo a nthaya, a re: “Morwa motho, a ko o phunye lomota.” Ke rile ke sena go phunya lomota, bonang, ga bo go le mojako.


text:
Jalo ka tsena, mme ka bona; mme bonang, ga bo go le setshwano sengwe le sengwe sa dilo tse di gagabang, le sa ditshedi tse di maswe, le medimo yotlhe ya disetwa ya ba ntlo ya Iseraele, tsa bo di kwalakwaditswe ditshwantsho mo lomoteng tikologong.


text:
Ga bo go eme fa pele ga tsone banna ba le 70 ba bagolwane ba ntlo ya Iseraele, mo gare ga bone ga bo go eme Jaasania morwa Safane, mongwe le mongwe a tshotse lobeyana lwa gagwe; mme monko wa leru la maswalo wa bo o tlhatloga.


text:
Foo a nthaya a re: “Morwa motho, a o bonye se bagolwane ba ntlo ya Iseraele ba se dirang mo sephiring, mongwe le mongwe mo matlwaneng a gagwe a a kwalakwaditsweng? Gonne, ba re: Jehofa ga a re bone; Jehofa o tlogetse lefatshe.”


text:
A ba a nthaya gape, a re: “O tlaa ba o bona dilo tse di makgapha tse dikgolo tse dingwe, tse ba di dirang.”


text:
Foo a nkisa kwa mojakong wa kgoro ya ntlo ya ga Jehofa e e lebileng ntlheng ya botsheka; mme bonang ga bo go dutse basadi teng ba lelela Tamuse.


text:
Foo a nthaya a re: “A o bonye selo se morwa motho? O tlaa ba o bona tse di makgapha tse dingwe gape tse di gaisang tse.”


text:
Mme a nkisa mo lwapeng lwa kwa teng lwa ntlo ya ga Jehofa, mme bonang, fa mojakong wa tempele ya ga Jehofa, fa gare ga mokatako le sebeso, ga bo go le banna e ka ne e le 25, ba hularetse tempele ya ga Jehofa, ba lebile ntlheng ya botlhabatsatsi; mme ba bo ba obamela letsatsi ba lebile kwa botlhabatsatsi.


text:
Foo a nthaya a re: “A o bonye selo se, morwa motho? A ke selo se se motlhofo mo go ba ntlo ya Juta fa ba dira tse di makgapha tse ba di dirang mono? Gonne ba tladitse lefatshe ka thubakano, ba menogetse gape go ntlhotlheleletsa bogaleng. Mme bonang ba ipaya kala ya setlhare fa nkong.


text:
Ke gone ka moo le nna ke tlaa dirang ka tšararego; leitlho la me ga le ketla le rekegela, le gone ga nketla ke tlhomoga pelo; mme le fa ba goa mo tsebeng tsa me ka kgoo e kgolo, le fa go ntse jalo ga nketla ke ba utlwa.”


text:
Foo a goa mo tsebeng tsa me ka lentswe le legolo, a re: “Atametsang ba ba disitseng motse, mongwe le mongwe a tle a tshotse sebolao sa gagwe se se senyang.”


text:
Bonang, banna ba le barataro ba tla ba tswa ntlheng ya kgoro ya godimo, e e lebileng ntlheng ya botsheka, mongwe le mongwe a tshotse sebolao sa gagwe; le monna a le mongwe fela mo gare ga bone bao a apere leloba; a na le kurwana ya enke ya mokwadi ka fa lothekeng lwa gagwe. Mme ba tsena, ba ya ba ema fa sebesong sa kgotlho.


text:
Kgalalelo ya Modimo wa Iseraele ya bo e ne e tlogile mo tšherubeng e e neng e ntse e le mo go yone, e ile kwa serepoding sa ntlo; mme a biletsa kwa monneng yo o apereng leloba, a na le kurwana ya enke ya mokwadi ka fa lotlhekeng lwa gagwe.


text:
Mme Jehofa a mo raya, a re: “Ralala motse fa gare, fa gare ga Jerusalema, mme o beye lotshwao mo diphatleng tsa banna ba ba fegelwang, le ba ba sonelelang dilo tsotlhe tse di makgapha tse di dirwang mo gare ga one.”


text:
A raya ba bangwe mo kutlong ya me, a re: “Ralalang motse lo mo setse morago, mme lo kgemethe; a leitlho la lona le se rekegele, le fa e le go tlhomoga pelo.


text:
Bolaelang ruri monna mogolo, lekau le morweetsana, le banyana ba bannye le basadi; mme lo se ka lwa atamela motho ope yo lotshwao lo mo go ene; lo simolole fa felong ga me ga boitshepo.” Foo ba simolola ka banna bagolo ba ba fa pele ga ntlo.


text:
A ba raya a re: “Itshepololeng ntlo, lo tlatse malwapa ka babolawi: Tswang!” Mme ba tswa ba ya ba kgemetha mo motseng.


text:
Ga dirala ya re ba sa ntse ba kgemetha, mme nna ke tlogetswe, ka wela fa fatshe ka sefatlhogo sa me, ka goa, ka re: “Ija we, Morena Modimo! A o senya masalela otlhe a Iseraele ka go goromeletsa tšararego ya gago mo Jerusalema?”


text:
Foo a nthaya a re: “Boikepo jwa ba ntlo ya Iseraele le Juta bo bogolo thata, lefatshe le tletse madi a batho, le motse o tletse tshokamiso ya katlholo; gonne ba re: ‘Jehofa o latlhile lefatshe, e bile Jehofa ga a bone.’


text:
Ka ga me le gone leitlho la me ga le ketla le rekegela, le gone ga nketla ke tlhomoga pelo. Ke tlaa lere mokgwa wa bone mo tlhogong ya bone.”


text:
Mme bonang, monna yo o apereng leloba a na le kurwana ya enke ka fa lothekeng lwa gagwe, a kakanya tiro e, a re: “Ke dirile fela jaaka o ntaotse.”


text:
Foo ka leba, mme bonang, mo phuthologong ya loapi e e okameng ditšheruba, ga bonala mo godimo ga tsone e kete lentswe la safira, e le ponalo ya tshwano ya setulo sa bogosi.


text:
Mme a bua le monna yo o apereng leloba, a re: “Tsena fa gare ga maotwana a a ferelelang, e bong fa tlase ga tšheruba, mme o tabole magala a molelo fa gare ga ditšheruba ka diatla tsoo pedi, di tlale, mme o a gasanyetse motse.” Mme a tsena, ke mo lebile.


text:
Jaana e rile motho yoo a tsena, ditšheruba tsa bo di eme ntlheng ya letsogo le legolo ga ntlo; mme leru la tlala ka lolwapa lo lo kwa teng.


text:
Kgalalelo ya ga Jehofa ya tlhatloga mo tšherubeng, ya ya ya okama serepodi sa ntlo; mme ntlo ya tlala leru, le lolwapa lwa tlala phatsimo ya kgalalelo ya ga Jehofa.


text:
Mosumo wa diphuka tsa ditšheruba wa utlwala go ya fela kwa lwapeng lo lo kwa ntle, o ntse jaaka lentswe la Modimo Mothatayotlhe fa o bua.


text:
Ga dirala e rile a laola motho yo o apereng leloba, a re: “Tsaya molelo fa gare ga maotwana a a ferelelang, fa gare ga ditšheruba,” a tsena a ba a ya a ema fa lekotwaneng lengwe.


text:
Tšheruba ya otlolola letsogo e le fa gare ga ditšheruba, ya le otlololela molelo o o fa gare ga ditšheruba, mme ya tsaya ga one, ya o tsenya mo seatleng sa yo o apereng leloba, mme yoo a o tsaya a tswela kwa ntle.


text:
Ka leba, mme bonang, ga bo go le maotwana a a dikologang a le mane fa ditšherubeng, lekotwana le lengwe fela fa tšherubeng e le nngwe fela, le lekotwana le lengwe fa tsherubeng e nngwe; ponalo ya maotwana a a dikologang e ne e ntse jaaka mmala wa lentswe la berile.


text:
Ka ga ponalo ya one, ao mane a ne a na le tshwano e le nngwe fela, jaaka ekete lekotwana le lengwe le le dikologang le le mo teng ga lekotwana le lengwe le le dikologang.


text:
Fa di tsamaya di bo di tsamaya ka dintlha tsa tsone tsoo nne; fa di tsamaya di se ke di menoge, mme felong kwa tlhogo e lebileng teng le tsone di ye di e setse morago.


text:
Le mmele otlhe wa tsone, le mekwatla ya tsone, le diatla tsa tsone, le diphuka tsa tsone, le maotwana a a dikologang, go ne go tletse matlho mo tikologong yotlhe, e bong maotwana a a dikologang a di nang nao tsoo nne.


text:
Nngwe le nngwe e ne e na le difatlhogo di le nne; sa ntlha e le sefatlhogo sa tšheruba, sa bobedi e le sefatlhogo sa motho, sa boraro e le sefatlhogo sa tau, mme sa bone e le sefatlhogo sa ntswi yo motona.


text:
E ne e re ditšheruba di tsamaya, maotwana a a dikologang a tsamaye fa go tsone; mme e re ditšheruba di tsholetsa diphuka tsa tsone go tlhatloga mo lefatsheng, maotwana a a dikologang le one a se ke a fapoge fa go tsone.


text:
E re fa go ema tsone, le one a eme, mme e re di tlhatloga, le one a tlhatloge natso, gonne mowa wa setshedi o ne o le mo go one.


text:
Mme kgalalelo ya ga Jehofa ya tloga ya tswa ka fa godimo ga serepodi sa ntlo, ya ya ya okama ditšheruba.


text:
Ditšheruba tsa tsholetsa diphuka, mme e rile di tswelela tsa tloga fa fatshe, tsa tlhatloga mo ponong ya me, maotwana a a dikologang le one a le fa go tsone; tsa ema fa mojakong wa kgoro e e ka fa botlhabatsatsi ga ntlo ya ga Jehofa; mme kgalalelo ya Modimo wa Iseraele e ne e di okame.


text:
Se ke sone setshedi se ke se bonyeng fa tlase ga Modimo wa Iseraele, fa nokeng ya Kebare; mme ka itse fa e le ditšheruba.


text:
Nngwe le nngwe e ne e na le difatlhogo di le nne, nngwe le nngwe diphuka di le nne; mme tshwano ya diatla tsa motho e le ka fa tlase ga diphuka tsa tsone.


text:
Ka ga tshwano ya difatlhogo tsa tsone, e ne e le difatlhogo tse nkileng ka di bona fa nokeng ya Kebare, ponalo ya tsone le sebele sa tsone; nngwe le nngwe ya tsone ya tlhamalalela kwa pele fela.


text:
Gape mowa wa ntsholetsa, wa nkisa kwa kgorong ya ka fa botlhabatsatsi ga ntlo ya ga Jehofa, e e lebileng ntlheng ya botlhabatsatsi; mme bonang, fa mojakong wa kgoro ga bo go le banna ba ba 25; mme ka bona mo gare ga bone Jaasania morwa Asure, le Pelatia morwa Benaia, e le dikgosana tsa batho.


text:
A nthaya a re: “Morwa motho, bao ke banna ba ba logang boikepo, ba naya batho kgakololo e e bosula mo motseng o.


text:
Ba bua ba re: ‘Lobaka ga lo ise lo nne gaufi lwa go aga matlo; motse o ke pitsa e tona, mme ke rona nama.’


text:
Mowa wa ga Jehofa wa wela mo go nna wa nthaya wa re: “Bua, o re: Jehofa o bua jaana, a re: Lona ba ntlo ya Iseraele lo buile jaana; gonne ke a di itse dilo tse di tsogang mo mogopolong wa lona.


text:
“Ke gone ka moo, go bua jaana Morena Modimo, a re: Babolaiwi ba lona ba lo ba beileng mo gare ga one, ke bone nama, mme motse o ke one pitsa e tona; mme lona lo tlaa ntshiwa mo gare ga one.


text:
Ke tlaa lo ntsha mo gare ga one, ke tlaa lo tsenya mo seatleng sa baeng, mme ke tlaa dirafatsa ditshekiso mo go lona.


text:
Lo tlaa wa ka tšhaka; ke tlaa lo sekisa mo molelwaneng wa Iseraele; mme lo tlaa itse fa ke le Jehofa.


text:
Motse o ga o ketla o nna pitsa e tona ya lona, le lona ga lo ketla lo nna nama mo gare ga one; ke tlaa lo sekisa mo molelwaneng wa Iseraele.


text:
Mme lo tlaa itse fa ke le Jehofa, gonne ga lo a sepela mo ditaong tsa me, le gone ga lo a dirafatsa dikatlholo tsa me, lo dirile ka fa ditaong tsa merafe e e mo tikologong ya lona.”


text:
Mme ga dirala ya re ke sa perofesa, Pelatia morwa Benaia a swa. Foo ka wela ka sefatlhogo sa me fa fatshe mme ka goa ka lentswe le legolo, ka re: “Ija we, Morena Modimo! A o khutlisetsa ruri masalela a Iseraele?”


text:
“Morwa motho, bana ba ga rraago, ee, bana ba ga rraago, banna ba gaeno, le botlhe ba ntlo ya Iseraele, botlhe fela, ke bone ba banni ba Jerusalema ba ba reileng, ba re: ‘Tlogang lo nne kgakala le Jehofa; lefatshe le, le neilwe rona go nna boswa.’


text:
“Ke gone o re: ‘Morena Modimo o bua jaana, a re: Le fa ke ba isitse kwa kgakala mo merafeng, le fa ke ba falaleditse mo mafatsheng, le fa go ntse jalo ke tlaa nna felo ga boitshepo mo go bone ka lobakanyana mo mafatsheng a ba fitlhileng kwa go one.’


text:
“Ke gone bua, o re: ‘Morena Modimo o bua jaana, a re: Ke tlaa lo phutha ke lo ntsha kwa ditšhabeng, ke tlaa lo kokoanya lo tswa kwa mafatsheng kwa lo falaleditsweng teng, mme ke tlaa lo naya lefatshe la Iseraele.’


text:
Ba tlaa fitlha teng, ba tlaa tlosa dilo tsotlhe tse di tlhoesegileng tsa lone, le tse di makgapha tsotlhe tsa lone ba tlaa di tlosa teng.


text:
Ke tlaa ba naya pelo e le nngwe fela, ke tlaa tsenya mowa o moša mo go lona; mme ke tlaa ntsha pelo ya sekalentswe mo nameng ya bone, mme ke tlaa ba naya pelo ya senama;


text:
gore ba sepele mo melaong ya me, ba tshegetse ditao tsa me, ba di dire; mme ba tlaa nna batho ba me, le nna ke tlaa nna Modimo wa bone.


text:
Ka ga bone ba pelo tsa bone di yang le pelo ya dilo tsa bone tse di tlhoesegileng, le tse di makgapha tsa bone, ke tlaa lere mokgwa wa bone mo tlhogong ya bone, go bua Morena Modimo.”


text:
Foo ditšheruba tsa tsholetsa diphuka, maotwana a a dikologang a le fa go tsone; mme kgalalelo ya Modimo wa Iseraele ya bo e di okame fa godimo.


text:
Mme kgalalelo ya ga Jehofa ya tlhatloga ya tswa mo gare ga motse, ya fitlha ya ema mo thabeng e e potileng motse ka fa botlhabatsatsi.


text:
Mme mowa wa ntsholetsa, wa nkisa mo ponatshegelong ka mowa wa Modimo kwa Kalatea, kwa go ba botshwaro. Jalo ponatshegelo e ke e bonyeng ya tlhatloga mo go nna.


text:
“Morwa motho, o agile mo gare ga ba lekgotla le le borukhutlhi, e le batho ba ba nang le matlho, mme ga ba bone, ba na le ditsebe, mme ga ba utlwe; gonne ke ba lekgotla le le borukhutlhi.


text:
“Ke gone wena morwa motho, o ipaakanyetse thoto ya khudugo, mme o e hudutshe go le motshegare mo ponong ya bone; o tloge mo bonnong jwa gago o hudugele gosele mo ponong ya bone; e tlaa re kgotsa ba gopole, le fa ba le ba lekgotla le le borukhutlhi.


text:
O ntshe thoto ya gago go le motshegare mo ponong ya bone, e le thoto ya khudugo; mme e re maitsebowa le wena o bo o bothologe mo ponong ya bone, jaaka fa batho ba ya phalading.


text:
Thoto o e kabe mo leruding la gago mo ponong ya bone, o e ntshe go le lefifi; o ipipe sefatlhogo gore o se bone lefatshe; gonne ke go beile go nna sekao mo go ba kgotla ya Iseraele.”


text:
Ka dira jalo jaaka ke laotswe; ka ntsha thoto ya me go le motshegare, jaaka thoto ya khudugo, mme ya re maitsebowa ka phunya lomota ka seatla; ka e ntshetsa kwa ntle go le lefifi, ka e kaba mo leruding la me mo ponong ya bone.


text:
O ba reye o re: ‘Morena Modimo o bua jaana, a re: Molaetsa o o raya kgosana e e mo Jerusalema le botlhe ba kgotla ya Iseraele, ba ba mo go yone.’


text:
O re: ‘Ke nna sekao sa lona;’ fela jaaka ke dirile, ba tlaa direlwa fela jalo; ba tlaa ya phalading, kwa botshwarong.


text:
Kgosana e e mo go bone e tlaa kaba mo leruding la yone go le lefifi, mme e tlaa tswa; ba tlaa phunya lomota go tla ba rora ka teng; e tlaa ipipa sefatlhogo sa yone, ka ga e ketla e bona lefatshe ka matlho.


text:
Le lotloa lwa me ke tlaa lo tsharololela mo go yone, mme e tlaa tshwarwa ka seru sa me; mme ke tlaa e fitlhisa kwa Babilone mo fatsheng la Bakalatea; le fa go ntse jalo ga e ketla e le bona, le fa e tlaa swela teng.


text:
Botlhe ba ba e dikanyeditseng go e thusa, le masomo otlhe a yone, ke tlaa ba gasamisetsa kwa diphefong tsotlhe; mme ke tlaa ba somolela tšhaka ke ba latelela.


text:
“Ba tlaa itse fa ke le Jehofa, mogang ke ba falaletsang mo merafeng, ke ba gasamisetsa mo mafatsheng.


text:
Ke tlaa sadisa bangwenyana ba bone mo tšhakeng, mo popamong le mo kgogoding; gore ba tle ba kakanye tsotlhe tse di makgapha tsa bone mo merafeng e ba tlaa fitlhang kwa go yone; mme ba tlaa itse fa ke le Jehofa.”


text:
o reye batho ba lefatshe, o re: ‘Morena Modimo o bua jaana ka ga banni ba Jerusalema, le lefatshe la Iseraele, a re: Ba tlaa ja dijo tsa bone ka go ingoka, ba tlaa nwa metsi a bone ka kgakgamalo, ka lefatshe la bone le tlaa swafalelediwa dilo tsotlhe tse di mo go lone, ka ntlha ya thubakano ya ba ba agileng mo go lone botlhe fela.


text:
Metse e e ntsweng e tlaa ropefadiwa, lefatshe le tlaa swafadiwa, mme lo tlaa itse fa ke le Jehofa.’ ”


text:
“Morwa motho, seane seo se lo nang naso mo lefatsheng la Iseraele ke sang se se reng: ‘Metlha e ya boleeleng, mme ponatshegelo nngwe le nngwe e a fela’?


text:
Ke gone o ba bolelele, o re: ‘Morena Modimo o bua jaana, a re: Ke tlaa khutlisa seane seo, mme ga ba ketla ba tlhola ba se tlhaba mo Iseraele; o ba reye, o re: Malatsi a atametse, le tlhomamiso ya ponatshegelo nngwe le nngwe.


text:
“ ‘Gonne ga go ketla go tlhola go nna ponatshegelo epe ya boithamako, le fa e le boitsejwanape jo bo borethe mo teng ga kgotla ya Baiseraele.


text:
Gonne nna ke Jehofa; ke tlaa bua, mme lefoko le ke le buang le tlaa dirafadiwa; ga le ketla le tlhola le diiwa, gonne mo metlheng ya lona, lona ba lekgotla le le borukhutlhi ke tlaa bua lefoko, ke ba ke le dirafatsa, go bua Morena Modimo.’ ”


text:
“Morwa motho, bona, ba ntlo ya Iseraele ba tle ba re: ‘Ponatshegelo e o e bonang ke ya malatsi a le mantsi a a sa ntseng a le kwa pele, o perofesa ka ga metlha e e sa ntseng e le kgakala.’


text:
Ke gone o ba bolelele, o re: Morena Modimo o bua jaana, a re: Ga go ketla go tlhola go diiwa mafoko ape a me, mme lefoko le ke le buang le tlaa dirafadiwa, go bua Morena Modimo.”


text:
“Morwa motho, perofesa o nyatse baperofeti ba Iseraele ba ba perofesang, o reye ba ba perofesang se e leng sa pelo ya bone fela, o re: ‘Utlwang, lefoko la ga Jehofa.’


text:
“Morena Modimo o bua jaana, a re: Go latlhega baperofeti ba ba dieleele, ba ba salang mowa wa bone morago, mme ba sa bone sepe!


text:
Ga lo ise lo palame mo diphatleng, le fa e le go tsosolosetsa ba ntlo ya Iseraele lorako, go tla lo ema mo tlhabanong mo letsatsing la Jehofa.


text:
Ba bonye boithamako le boitsejwanape jwa maaka, ba ba reng Jehofa a re a re; mme Jehofa a sa ba roma; mme ba solofeditse batho go re lefoko le tlaa tlhomamisiwa.


text:
A ga lo a bona ponatshegelo ya boithamako, a ga lo a bua boitsejwanape jwa maaka, fa e bo ne ne lo tle lo re: ‘Jehofa a re a re’; le mororo ke se ka ka bua?”


text:
Ke gone ka moo Morena Modimo o bua jaana, a re: “Ereka lo buile boithamako, lo bonye maaka, ka re, bonang, ke tlhabana le lona. Go bua Morena Modimo.


text:
Le seatla sa me se tlaa tlhabana le baperofeti ba ba bonang boithamako, le ba ba buang boitsejwanape jwa maaka; ga ba ketla ba nna mo lekgotleng la batho ba me, le gone ga ba ketla ba kwalwa mo lokwalong lwa maina a ba ntlo ya Iseraele, le gone ga ba ketla ba tsena mo lefatsheng la Iseraele, mme lo tlaa itse fa ka le Morena Modimo.


text:
“E re ka, ee, e re ka ba timeditse batho ba me, ba re: ‘Kagiso’; mme go se na kagiso; mme e re fa mongwe a aga lorako, bonang, ba lo batege ka sedilo se se sa dubegang.


text:
O reye ba ba lo bategang ka sedilo se se sa dubegang, o re: Lo tlaa wa; go tlaa na pula e e penololang; le lona maje a matona a sefako, lo tlaa wa; mme phefo ya ledimo e tlaa thuba lona lorako.


text:
Bonang, e tlaa re lorako lo sena go wa, a ga lo ketla lo rewa go twe: ‘Patego e kae e lo lo bategileng ka yone?’


text:
“Ke gone ka moo, go bua jaana Morena Modimo, a re: ‘Ke tlaa lo thuba fela ka phefo ya ledimo mo tšararegong ya me; mme go tlaa na pula e e penololang mo bogaleng jwa me, le maje a matona a sefako a go lo nyeletsa ka tsubutlo e kgolo.


text:
Ke tlaa thuba jalo lorako lo lo lo bategileng ka sedilo se se sa dubegang, ke tlaa lo rutla go ya go fitlha fela mo mmung, go tsamaya motheo wa lone o senolwa; mme lo tlaa wa, le lona lo tlaa nyelediwa mo gare ga lone; mme lo tlaa itse fa ke le Jehofa.


text:
“ ‘Ke tlaa dirafaletsa lorako tšararego ya me jalo, le ba ba lo bategileng ka sedilo se se sa dubegang; ke tlaa lo raya ke re: Lorako ga lo tlhole lo le teng, le fa e le ba ba lo bategileng;


text:
e bong baperofeti ba Iseraele ba ba perofesang ka ga Jerusalema, le ba ba o bonelang diponatshegelo tsa kagiso, mme go se na kagiso.’ ” Go bua Morena Modimo.


text:
“Wena morwa motho, o lebise sefatlhogo sa gago go tlhabana le bomorwadia batho ba ga eno, ba ba perofesang se e leng sa pelo tsa bone fela; mme o perofese o ba nyatse.


text:
O re, Morena Modimo o bua jaana, a re: A bo go latlhega basadi ba ba gokelang merabana mo ditokololong tsa mabogo, ba direla ditlhogo tsa batho bangwe le bangwe dirwalo tsa khai go tla ba tsoma mewa ya batho! A lo a bo lo tlaa tsoma mewa ya batho ba me, mme lo ipolokela mewa e e leng ya lona?


text:
Lo ntlhapaditse mo bathong ba me ka merafo ya barele ya diatla, le ka dikabetla tsa senkgwe, go tla lo bolaya mewa e e sa tshwanelang go swa, le go boloka mewa e e sa tshwanelang go tshela, ka go aka ga lona mo bathong ba me ba ba reetsang maaka.”


text:
Ke gone ka moo Morena Modimo o bua jaana, a re: “Bonang, ke tlhabana le merabana ya lona, e lo tsomang mewa ya batho ka yone teng, jaaka dinonyane, mme ke tlaa e gagola mo mabogong a lona; ke tlaa lesa mewa e tsamaye, e bong mewa e lo e tsomang jaaka dinonyane.


text:
Le dirwalo tsa lona tsa khai ke tla di gagola, ke golola batho ba me mo seatleng sa lona, mme ga ba ketla ba tlhola ba nna mo seatleng sa lona go tsongwa; mme lo tlaa itse fa ke le Jehofa.


text:
E re ka lo hutsafaditse pelo ya basiami ka maaka, ba ke sa ba hutsafatsang; lo thatafaditse diatla tsa moikepi, gore a tle a se ka a boa mo tseleng ya gagwe ya boikepo, mme a itse go bolokwa a tshela,


text:
ke gone ga lo ketla lo tlhola lo bona boithamako, le fa e le go bua maitseanape, mme ke tlaa golola batho ba me mo seatleng sa lona; mme lo tlaa itse fa ke le Jehofa.”


text:
“Morwa motho, batho bao ba tshotse medimo ya bone ya disetwa ka pelo, ba beile sekgopiso sa boikepo jwa bone fa pele ga difatlhogo tsa bone. A ke tshwanetse go bodiwa ke bone ka gongwe?


text:
“Ke gone bua le bone, o ba reye o re, Morena Modimo o bua jaana, a re: Motho mongwe le mongwe wa ntlo ya Iseraele yo o tsholang medimo ya gagwe ya disetwa ka pelo, mme a baya sekgopiso sa boikepo jwa gagwe fa pele ga sefatlhogo sa gagwe, mme a tla mo moperofeting; nna Jehofa ke tlaa mo fetola mo go gone ka fa bontsing jwa medimo ya gagwe ya disetwa,


text:
gore ke tshware ba ntlo ya Iseraele mo dipelong tsa bone ka tsosi, ka ba itirile baeng mo go nna ka medimo ya bone ya disetwa.


text:
“Ke gone raya ba ntlo ya Iseraele, o re: Morena Modimo o bua jaana a re: Boang, mme lo itshokolole mo medimong ya lona ya disetwa, lo fularele dilo tsa lona tsotlhe tse di makgapha.


text:
“Gonne mongwe le mongwe wa ntlo ya Iseraele, le fa e le wa baeng ba ba jakileng mo Iseraele, yo o ikgaoganyang le nna, mme a tshola medimo ya gagwe ya disetwa ka pelo, a baya sekgopiso sa boikepo jwa gagwe fa pele ga sefatlhogo sa gagwe, mme a tla moperofeting, a tla go ipoletsa mo go nna; nna ka nosi ke le Jehofa ke tlaa mo fetola:


text:
Ke tlaa lebisa sefatlhogo sa me go tlhabana le motho yoo, ke tlaa mo dira segakgamatso, gore a tle a nne sekao le seane, ke tlaa mo kgaola mo gare ga batho ba me; mme lo tlaa itse fa ke la Jehofa.


text:
“Fa moperofeti a tsietsegile, mme a bua lefoko lengwe, nna Jehofa ke tlaa bo ke tsieditse moperofeti yoo, mme ke tlaa mo otlololela seatla, ke mo senya a tloga mo gare ga batho ba me ba Iseraele.


text:
Mme ba tlaa belega petso ya boikepo jwa bone; boikepo jwa moperofeti bo tlaa nna fela jaaka boikepo jwa yo o botsang mo go ene;


text:
gore ba ntlo ya Iseraele ba se ka ba tlhola ba tloga mo go nna ba timela, le fa e le go tlhola ba itshekolola ka ditlolo tsotlhe tsa bone; fa e se gore ba nne batho ba me, le nna ke nne Modimo wa bone.” Go bua Morena Modimo.


text:
“Morwa motho, mogang lefatshe lengwe le nteofelang ka go dira tlolo nngwe, mme ke le otlololela seatla, ke roba seikokotlelo sa dijo tsa lone, ke le tsosetsa popamo, ke kgaola mo go lone motho le kgomo;


text:
le fa banna ba bararo ba, ba ka bo ba le mo go lone, e bong Noa, le Daniele, le Jobe, ba ne ba tlaa bo ba ikgolola mewa ya bone bosi fela, ka tshiamo ya bone.” Go bua Morena Modimo.


text:
“Fa ke ralatsa dibatana tse di bosula lefatshe, mme di le senya, le ba le swafala, go ba go retelela motho go le ralala ka ntlha ya dibatana;


text:
le fa banna ba bararo ba, ba ka bo ba le mo go lone, jaaka ke tshedile, go bua Morena Modimo, ba ne ba se ketla ba golola bana le fa e le ba basimane le fa e le ba basetsana; go ne go tlaa gololwa bone bosi fela, mme lefatshe le swafale fela.


text:
“Kgotsa fa ke lere tšhaka mo lefatsheng leo, ke re: Wena tšhaka, ralala lefatshe; ke ba ke kgaola mo go lone motho le kgomo;


text:
le fa banna ba bararo ba, ba ka bo ba le mo go lone, jaaka ke tshedile, go bua Morena Modimo, ba ne ba se ketla ba golola bana le fa e le ba basimane le fa e le ba basetsana, mme go tlaa gololwa bone fela ka bosi.


text:
“Kgotsa fa ke lere kgogodi mo lefatsheng leo, ke le goromeletsa tšararego ya me ka madi, go tla ke kgaola mo go lone motho le kgomo;


text:
le fa Noa le Daniele le Jobe, ba ka bo ba le mo go lone, jaaka ke tshedile, go bua Morena Modimo, ba tlaa bo ba se ketla ba golola ngwana le fa e le wa mosimane le fa e le wa mosetsana; ba ne ba tlaa ikgolola mewa ya bone bosi fela ka tshiamo ya bone.”


text:
Gonne go bua jaana Morena Modimo, a re: “Bogolo jang mogang ke lereng ditshekiso tsa me tse nne tse di botlhoko mo Jerusalema, e bong tšhaka, popamo, dibatana tse di bosula le kgogodi, go tla ke kgaola mo go one motho le kgomo?


text:
Le fa go ntse jalo, bonang, go tlaa tlogelwa batshedi ba ba tlaa tlosiwang, bana ba basimane le ba basetsana bonang, ba tlaa tswela kwa go lona, mme lo tlaa bona tsela ya bone le ditiro tsa bone; mme lo tlaa gomotsega ka ga bosula jo ke bo lerileng mo Jerusalema, e bong ka ga tsotlhe tse ke di lerileng mo go one.


text:
Ba tlaa lo gomotsa mogang lo bonang tsela ya bone le ditiro tsa bone; lo tlaa itse fa tsotlhe tse ke di dirileng mo go one ke sa di dira ka boomo.” Go bua Morena Modimo.


text:
“Morwa motho, ana setlhare sa mofine se molemo wa eng bogolo go setlhare sengwe fela; ke raya kala ya mofine e e mo gare ga ditlhare tsa sekgwa?


text:
A go ka tsewa dikgong mo go sone tsa go dira tiro nngwe? Kgotsa, a batho ba ka tsaya lomapo mo go sone go tla ba pega sejana sengwe mo go lone?


text:
Bonang, se latlhelwa mo molelong go orwa; molelo o jele dintlha tsa sone tsoo pedi, mme bogare jwa sone bo fisitswe; a se sa na le molemo wa tiro nngwe?


text:
Bonang, e rile se sa ntse se le mmogo, sa bo se se na tiro epe; bogolo jang jaanong ka molelo o se jele, mme se šele, a se sa ntse se ka nna le tiro nngwe?”


text:
Ke gone ka moo, go bua Morena Modimo, a re: “Jaaka setlhare sa mofine mo ditlhareng tsa sekgwa, se ke se tsentseng mo molelong go orwa, ke tlaa tsenya banni ba Jerusalema jalo.


text:
Ke tlaa lebisa sefatlhogo sa me go tlhabana nabo; ba tlaa tswa mo molelong, mme molelo o tlaa ba laila; mme lo tlaa itse fa ke le Jehofa, mogang ke lebisang sefatlhogo sa me go tlhabana nabo.


text:
O re: Morena Modimo o bua jaana a raya Jerusalema, a re: “Botsalo jwa gago le tlholego ya gago ke ga lefatshe la Mokanana; rraago e ne e le Moamora, mmaago e ne e le Mohite.


text:
Ka ga tlholego ya gago, e rile ka tsatsi le o tsetsweng ka lone, khubu ya gago ga e a ka ya kgaolwa, le gone ga o a ka wa tlhapisiwa ka metsi go tla o ntlafadiwa; ga o a ka wa tshasiwa ka letswai gope, le fa e le go bofelelwa gope.


text:
Go ne go se leitlho lepe le le go lebang ka bopelonomi go go direla sengwe sa tse, go go tlhomogela pelo; mme wa latlhelwa mo paeng fela, gonne mmele wa gago o ne o tlhoesegile mo tsatsing le o tsetsweng ka lone.


text:
“E rile ke go feta, ke go bona o bidikama mo mading a gago, ka go raya ka re: ‘Le fa o le mo mading a gago, o tshele;’ ee, ka go raya ka re: ‘Le fa o le mo mading a gago, o tshele.’


text:
Ke go ntsifaditse jaaka dithunya tsa naga, mme wa gola, wa nna mogolo, wa fitlha mo mokgabong o montle thata; mabele a gago a ne a dule, moriri wa gago o ne o godile; le fa go ntse jalo o ne o sa ikatega o le loforotlho fela.


text:
“Jaana e rile ke go feta, mme ke go leba, bonang, lobaka lwa gago e ne e le lobaka lwa lorato; mme ka go apesa khiba ya me, ka bipa bosaikategang jwa gago. Ee, ka go ikanela, ka dira kgolagano nao.” Go bua Morena Modimo: “Mme wa nna wa me.


text:
Le gone ka go apesa marorodi, ka go rwesa ditlhako tsa matlalo a manyedi, ka go tlama ka leloba le le boleta, ka go khurumetsa ka sei.


text:
Ka ba ka go kgabisa ka mekgabo, ka go rwesa mefitshana mo mabogong, le mpolokwane mo thamong ya gago.


text:
Ka go tsenya mokgabo wa nko mo nkong, le manyena mo ditsebeng tsa gago, le serwalo se sentle mo tlhogong ya gago.


text:
Wa kgabisiwa jalo ka gouta le selefera; diaparo tsa gago e ne e le leloba le le boleta le sei, le marorodi; o ne wa ja setou, dinotshe le lookwane; o ne o le montle thata, wa segofala, wa ba wa tla wa fitlha mo popegong ya segosi.


text:
Tumedi ya gago ya tumela kwa merafeng ka bontle jwa gago; gonne bo ne bo itekanetse, ka ntlha ya borena jwa me jo ke ne ke bo beile mo go wena. Go bua Morena Modimo.


text:
“O ne wa ikanya bontle jwa gago, wa dira boaka ka ntlha ya tumedi ya gago, wa thela maakafalo a gago mo go mongwe le mongwe yo o fetang; ya nna a gagwe.


text:
Wa tsaya diaparo tsa gago, wa itirela mafelo a a tlotlometseng a a kgabisitsweng ka mebala mengwe le mengwe, wa dira boaka mo go one. Dilo tse di ntseng jalo ga di ketla di tla, le gone ga go ketla go nna jalo.


text:
Le gone wa tsaya dilwana tsa gago tse dintle tsa gouta ya me, le tsa selefera sa me, tse ke ne ke di go neile, wa itirela ditshwantsho tsa senna, mme wa dira boaka natso.


text:
Wa tsaya diaparo tsa gago tsa marorodi, wa di apesa, wa baya lookwane lwa me lwa maswalo a me fa pele ga tsone.


text:
Le dijo tsa me tse ke ne ke di go neile, setou, le lookwane le dinotshe tse ke go otlileng ka tsone, wa di baya fela fa pele ga tsone go nna lonko lo lo otlileng ka tsone, wa di baya fela fa pele ga tsone go nna lonko lo lo monate, mme ga nna jalo. Go bua Morena Modimo.


text:
“Gape o bile o tshotse bomorwao le bomorwadio ba o ba bonyeng le nna, bao o ba bolaetse ditshwantsho tseo go tla ba jewa. A boaka jwa gago e ne e le sengwe se sebotlana, fa e bo ne ne o bolaile bana ba me,


text:
Mo go tse di makgapha tsotlhe tsa gago, le mo boakeng jotlhe jwa gago, ga o ise o ke o gakologelwe metlha ya borweetsana jwa gago, jale ka o ne o sa ikatega o le loforotlho, o bidikama mo mading a gago.”


text:
“Go diretse morago ga boikepo jotlhe jwa gago, (a bo o latlhegile, o latlhegile! Go bua Morena Modimo.)


text:
Ga re, o ikagetse ntlwana e e goletsegileng, o itiretse felo fa go godileng mo mmileng mongwe le mongwe.


text:
O agile felo ga gago fa go goletsegileng fa dipaeng tsa ditsela, mme bontle jwa gago o bo kgaphafaditse, o ikakanegetse mongwe le mongwe yo o fetang, o totisitse boaka jwa gago.


text:
O bile o dirile boaka le Baegepeto, bang ka wena, ba ba nama e kgolo; o totisitse boaka jwa gago go ntlhotlheletsa bogaleng.


text:
“Ke gone bona, ke go otlololetse seatla, ke ngotlile dijo tsa gago tsa gale, ke go neetse mo go rateng ga bone ba ba go ilang, e bong bomorwadia Bafilisitia, ba ba tlhajwang ke ditlhong ka mokgwa wa gago wa botlhodi.


text:
“O bile o dirile boaka le Baasiria, ka o ne o se na bokgonego; ee, o dirile boaka nabo, le fa go ntse jalo o se ka wa kgonega.


text:
Gape o totisitse boaka jwa gago mo lefatsheng la Kanana, go ya kwa Kalatea; le fa go ntse jalo wa se ka wa kgonega ka moo.


text:
“Ana pelo ya gago e motlhofo jang,” go bua Morena Modimo, “ka e le fa o dira tsotlhe tse, e le tiro ya mosadi wa seaka yo o boitaolo bogolo;


text:
ka o aga ntlwana ya gago e e goletsegileng dibaeng tsa ditsela tsotlhe, o dira felo ga gago fa go goletsegileng mo mebileng yotlhe; o ntse o sa nna jaaka seaka, ka go bo o nyatsa tuelo.


text:
A mosadi yo o dirang boaka a na le monna wa gagwe! Yo o tsholang baeng mo boemong jwa monna wa gagwe!


text:
Batho ba tle ba neye basadi botlhe ba diaka dineo; wena o naya dinyatsi tsotlhe tsa gago dineo; o ba oka ka dineo, gore ba tle mo go wena ka ntlha tsotlhe, ka boaka jwa gago.


text:
Wena o farologanye le basadi ba bangwe mo go akafaleng ga gago, ka o se ke o latelwa ke ope a ya go dira boaka nao; mme e re ka o ntsha tuelo, mme o se ke o newa tuelo, ka re, o farologanye le basadi ba bangwe.”


text:
“Morena Modimo o bua jaana a re: Ka ntlha ya go bo bomaswe jwa gago bo tshologile, le bosaikategang jwa gago bo senotswe ka boaka jwa gago le dinyatsi tsa gago; le ka ntlha ya medimo ya disetwa ya tsotlhe tsa gago tse di makgapha, le ka ntlha ya madi a bana ba gago ba o di ba neileng;


text:
ke gone bona, ke tlaa phutha dinyatsi tsotlhe tsa gago, tse o jeleng monate natso, le botlhe ba o ba ratileng, ba na le botlhe ba o ba idileng; ke tlaa ba go phuthela fela ka ntlha tsotlhe, mme ke tlaa ba senolela bosaikategang jwa gago, gore ba tle ba bone bosaikategang jotlhe jwa gago.


text:
Ke tlaa go sekisa jaaka go tle go sikisiwe basadi ba ba senyang nyalo le ba ba tshololang madi; ke tlaa lere mo go wena madi a tšararego le lefufa.


text:
Le gone ke tlaa go tsenya mo seatleng sa bone, mme ba tlaa diga ntlwana ya gago e e goletsegileng, ba tlaa rutla mafelo a gago a a godileng; ba tlaa go apola diaparo, ba tlaa tsaya dilwana tsa gago tse dintle, ba go tlogela o sa ikatega o le loforotlho fela.


text:
Ba tlaa fisa matlo a gago ka molelo, ba tlaa go direla ditshekiso mo ponong ya basadi ba le bantsi; mme ke tlaa go khutlisa mo go tlholeng o dira boaka, le gone ga o ketla o tlhola o ntsha dituelo.


text:
Jalo ke tlaa kgorisa tšararego ya me mo go wena, lefufa la me le tlaa ntlogela, ke tlaa iketla, mme ga nketla ke tlhola ke nna bogale.


text:
E re ka o se ka wa gakologelwa metlha ya borweetsana jwa gago, mme o ntshwentse mo dilong tsotlhe tse; ka re, bona, le nna ke tlaa lere mokgwa wa gago mo tlhogong ya gago, go bua Morena Modimo, ga o ketla o dira botlhodi joo mo go godimo ga makgapha otlhe a gago.”


text:
Bona, mongwe le mongwe yo o tlhabang diane, o tlaa tlhaba seane se ka ga gago, a re: Jaaka mma motho a ntse, morwadie le ene o ntse jalo.


text:
O morwadia mmaeno, yo o sulafaletsweng ke monna wa gagwe le bana ba gagwe; o mongwe ka bana ba ga mmaago, ba ba sulafaletsweng ke banna ba bone; mmaeno e ne e le Mohite, rraeno e le Moamore.


text:
“E bile mogoloo ke Samaria, yo o agileng ka fa ntlheng ya la molema ga gago, ene le bomorwadie; mme monnao, yo o agileng ka fa ntlheng ya le legolo ga gago, ke Sotoma le bomorwadie.


text:
Le fa go ntse jalo ga o a tsamaya mo ditseleng tsa bone, le fa e le go dira ka fa go tse di makgapha tsa bone; mme go ntse jaaka ekete moo e ne e le selo se sennyennyane fela, wa bola bogolo go bone mo ditseleng tsotlhe tsa gago.


text:
“Jaaka ke tshedile,” go bua Morena Modimo, “Sotoma monnao ene le bomorwadie, ga a ise a ke a dire jaaka o dirile wena le bomorwadio.


text:
Bona, boikepo jwa ga Sotoma monnao e ne e le jone jo; o ne a na le boikgodiso, le letlotlo la dijo, le boiketlo jo bo letlhogonolo, ene le bomorwadie; le gone ga a ka a thatafatsa seatla sa bahumanegi le batlhoki.


text:
Ba ne ba ipegela godimo, ba dira tse di makgapha fa pele ga me; ke gone ka moo ka ba tlosa ka fa ke bonyeng go le molemo ka gone.


text:
“Le ene Samaria ga a ise a ke a dire le fa e le bontlhanngwe jwa maleo a gago; mme wena o ntsifaditse tse di makgapha tsa gago bogolo go bone, mme o siamisitse bana ba ga mmaago ka tse di makgapha tsa gago tsotlhe, tse o di dirileng.


text:
Le wena, belega tse e leng botlhabisa ditlhong jwa gago, ka o atlholetse bana ba ga mmaago; ka maleo a gago a o a dirileng a makgapha bogolo go a bone, ba siame bogolo go wena. Ee, o sosobagane o belege botlhabisa ditlhong jwa gago, ka o siamisitse bana ba ga mmaago.”


text:
“Ke tlaa busa botshwaro jwa bone, botshwaro jwa ga Sotoma le bomorwadie, le botshwaro jwa ga Samaria le bomorwadie, le botshwaro jwa batshwarwi ba gago mo gare ga bone;


text:
gore o tle o belege tsa botlhabisa ditlhong tsa gago, le gore o tlhajwe ke ditlhong ka ntlha ya tsotlhe tse o di dirileng ka o le kgomotso ya bone.


text:
Bana ba ga mmaago, Sotoma le bomorwadie, ba tlaa boela mo boemong jwa bone jwa pele, le Samaria le bomorwadie ba tlaa boela boemong jwa bone jwa pele, le wena le bomorwadio lo tlaa boela mo boemong jwa lone lwa pele.


text:
pele boikepo jwa gago bo ise bo senolwe, jaaka mo motlheng wa kgobo ya bomorwadia Siria, le ya botlhe ba ba mo tikologong ya gagwe, bomorwadia Bafilisitia, ba ba go kgokgontshang ka ntlha tsotlhe.


text:
Gonne Morena Modimo o bua jaana, a re: “Ke tlaa go direla fela jaaka o dirile, wena yo o nyaditseng ikano ka go senya kgolagano.


text:
Le fa go ntse jalo ke tlaa gakologelwa kgolagano ya me nao ya jale mo metlheng ya borweetsana jwa gago, mme ke tlaa go tlhomamisetsa kgolagano e e sa khutleng.


text:
Foo o tlaa gakologelwa mekgwa ya gago, o tlhajwe ke ditlhong, mogang o amogelang bana ba ga mmaago, bomogoloo le bomonnao; ke tlaa ba go naya go nna bomorwadio, mme e seng ka kgolagano ya gago.


text:
gore o gakologelwe, mme o sosobagane, e seng go tlhola o tswa molomo gope, ka ntlha ya ditlhong tsa gago; mogang ke go itshwaretseng gotlhe mo o go dirileng.” Go bua Morena Modimo.


text:
o re: Morena Modimo o bua jaana, a re: Ntswi yo motona thata yo o diphuka dikgolo le dintlha tse ditelele, a tletse diphafa tse di matsabatsaba, a tla mo Lebanone, a tsaya kala e e kwa godimo ya mosetare;


text:
a kgaola e e leng yone kalana ya one e e kwa godimodimo, mme a e isa kwa lefatsheng lengwe la thekalano; a e tlhoma mo motseng mongwe wa barekisi.


text:
A ba a tsaya le peo ya lefatshe, a e jala mo mmung o o ungwisang; a e baya fa metsing a magolo; a e tlhoma jaaka modibonoka.


text:
Mme ya mela, ya nna mofine o o anamang, o mokhutshwane, o dikala tsa one di menogelang kwa go ene, mme metswe ya one e ne e le tlase ga gagwe; mme ya nna mofine, wa ntsha dikala, wa tlhogisa dikalana.


text:
“Ga bo go bile go le ntswi yo mongwe yo motona, yo o diphuka ditona le diphafa di le dintsi; mme bonang, mofine oo wa konegela metswe kwa go ene, o le fa o tlhomilweng teng, gore a tle a o nose.


text:
O ne o tlhomilwe mo mmung o o molemo, fa metsing a magolo, gore o ntshe dikala, le gore o ungwe, gore o tle o nne mofine o montle.


text:
“Bua, o re: Morena Modimo o bua jaana, a re: A o tlaa segofala? A ga a ketla a khumola metswe ya one, a ba a kgaola loungo lwa one gore o tle o swabe; gore makakaba otlhe a one a e leng gone a tlhogang a swabe; e seng ka thata e kgolo le fa e le ka batho ba le bantsi ba ba ka bong ba o khumola ka metswe?


text:
Ee, bonang, a o tlaa segofala ka go bo o tlhomilwe? A ga o ketla o swabela ruri, mogang phefo ya botlhabatsatsi e o amang? O tlaa swabela fa o ne o medile teng.”


text:
“A ko o reye ba lekgotla le le borukhutlhi, o re: A ga lo itse se dilo tse di se kayang? O ba reye o re: Bonang, kgosi ya Babilone e ne e tsile mo Jerusalema, ya tshwara kgosi ya teng, le dikgosana tsa teng, ya ba isa kwa ga yone kwa Babilone.


text:
Ya tsaya wa losika lwa segosi, ya dira kgolagano nae; ya ba ya mo ikanisa, mme ya tlosa bathata ba lefatshe;


text:
gore bogosi bo nyatsege, gore bo se ka jwa itsholetsa, mme le fa go ntse jalo e le gore bo tlhomame ka go tshegetsa kgolagano ya yone.


text:
A mo tsuololela ka go roma barongwi ba gagwe kwa Egepeto, gore ba ye go mo naya dipitse le batho ba le bantsi. A o tlaa segofala? A yo o dirang dilo tse di ntseng jalo o tlaa falola? A o ka senya kgolagano, mme a ba a falola?


text:
“Jaaka ke tshedile, go bua Morena Modimo, ruri mo felong kwa kgosi e agileng teng e e mo dirileng kgosi, e ikano ya yone o e nyaditseng, le e kgolagano ya yone o e sentseng, o tlaa swela kwa go yone mo gare ga Babilone.


text:
Le gone Faro le ntwa ya gagwe e kgolo le lesomo la gagwe le legolo, ga a ketla a mo tshologela mo ntweng, mogang ba tsosang dithota ba aga dikago tsa tlhabanelo, go tla ba kgaola batho ba le bantsi.


text:
Gonne o nyaditse ikano ka go senya kgolagano; mme, bonang, o ne a ntshitse seatla, le fa go ntse jalo o dirile dilo tsotlhe tse; ga a ketla a falola.”


text:
Ke gone Morena Modimo o bua jaana, a re: “Jaaka ke tshedile, ruri ikano ya me e o e nyaditseng, le kgolagano ya me e o e sentseng, ke tlaa go lere fela mo tlhogong ya gagwe.


text:
Ke tlaa mo tsharololela lotloa lwa me, o tlaa tshwarwa ka seru sa me, mme ke tlaa mo isa kwa Babilone, ke tlaa sekisana nae teng ka ga tlolo e o ntloletseng ka yone.


text:
Batshabi botlhe ba gagwe mo masomong otlhe a gagwe ba tlaa wa ka tšhaka, ba ba salang ba tlaa gasamesegela kwa diphefong tsotlhe, mme lo tlaa itse fa nna Jehofa ke go buile.”


text:
Morena Modimo o bua jaana, a re: “Le gone ke tlaa tsaya kala e e godimodimo ya mosetare, ke tlaa e tlhoma; mo dikalaneng tse dintšha tsa kwa godimodimo ke tlaa kgaola e nana, ke e tlhoma mo thabeng e e godileng, e e bonalesegang.


text:
Ke tlaa e tlhoma mo thabeng ya bogodimo jwa Iseraele; mme e tlaa ntsha dikala, e ungwa loungo, e nna mosetare o montle; mme dinonyane tsotlhe tsa diphuka tsotlhe di tlaa aga tlase ga one; di tlaa aga mo moriting wa dikala tsa one.


text:
Ditlhare tsotlhe tsa naga di tlaa itse fa nna Jehofa ke folositse setlhare se se godileng, ka goletsa setlhare se se kokobetseng, ke omeleditse setlhare se setala, ka kgabisa setlhare se se omeletseng; nna Jehofa ke buile, ke bile ke dirile.”


text:
“Lo a bo lo reng, fa lo tlhaba seane se ka ga lefatshe la Iseraele, lo re: ‘Borra bana ba jele bogoto jwa difine, mme meno a bana a dilafetse’?


text:
“Jaaka ke tshedile,” go bua Morena Modimo, “ga lo ketla lo tlhola lo bona ka fa lo ka tlhabang seane se ka gone mo Iseraele.


text:
Bonang mewa yotlhe ke ya me; jaaka mowa wa rra motho o ntse, mowa wa ngwana le one ke wa me; mowa o o leofang go tlaa swa one.


text:
mme a se ka a jela mo dithabeng, a se ka a tsholeletsa matlho a gagwe medimong ya disetwa ya ba ntlo ya Iseraele, a se ka a senya mosadi wa mongwe ka ene, le gone a se ka a atamela mosadi yo o medibela;


text:
fa a se ka a siamololela ope, mme a reboletse motho yo o molato sebeelo sa gagwe, fa a se ka a thukhutha ope ka thata, fa a file yo o bolailweng ke tlala dijo, fa a apesitse yo o sa aparang kobo;


text:
e le yo o se kang a adima ka go lopa koketso, le fa e le go amogela ntsifatso, yo o gonneng seatla sa gagwe mo boikepong, a dirafaditse katlholo ya ammaaruri gare ga motho le motho,


text:
a sepela mo ditaong tsa me, a tshegetsa dikatlholo tsa me, a dira ka boammaaruri; ene o siame, ruri o tlaa tshela.” Go bua Morena Modimo.


text:
“Fa a tsala mosimane yo e leng senokwane, le motsholodi wa madi a batho, a ba a dira sengwe sa dilo tse,


text:
mme a sa dire sengwe sa ditshwanelo tseo, e le yo o jetseng mo dithabeng fela, e le yo o sentseng mosadi wa mongwe ka ene,


text:
a siamololetse bahumanegi le batlhoki, a thukhuthile ka thata, a se ka a rebola sebeelo, mme a tsholeleditse matlho medimong ya disetwa, a dirile se se makgapha,


text:
a adimile ka go lopa koketso, a amogetse ntsifatso; a ke go re, ene o tlaa tshela? Ga a ketla a tshela; o dirile tse di makgapha tsotlhe tse. Ruri o tlaa swa; madi a gagwe a tlaa nna mo go ene.


text:
“Jaana bonang, fa a tsala mosimane yo o bonang maleo otlhe a ga rraagwe, a o a dirileng, mme a boifa, a sa dire a a tshwanang nao,


text:
e le yo o se kang a jela mo dithabeng, le gone a se ka a tsholeletsa matlho a gagwe medimong ya disetwa ya ba ntlo ya Iseraele, mme a se ka a senya mosadi wa mongwe ka ene;


text:
a se ka a siamololela ope, a se ka a tsaya sepe go nna sebeelo, le gone a se ka a thukhutha ka thata, mme a file ba ba bolailweng ke tlala dijo, a apesa yo o sa aparang kobo,


text:
e le yo o gonneng seatla sa gagwe mo bahumaneging, a se ka a amogela koketso le fa e le ntsifatso, a dirafaditse dikatlholo tsa me, a sepetse mo ditaong tsa me; ene ga a ketla a swela boikepo jwa ga rraagwe, ruri o tlaa tshela.


text:
Ka ga rraagwe, ka a patikile ka mo go bolalome, a thukhuthile ngwana a rraagwe ka thata, a dira se se seng molemo mo go ba ga gabo, bona, ene o tlaa swela mo boikepong jwa gagwe.


text:
“Le fa go ntse jalo lo a tle lo re: ‘Ke ka ntlha yang fa ngwana a se ke a belega boikepo jwa ga rraagwe?’ Aitse ya re fa ngwana a dirile sone se se laotsweng le se se siameng, a tshegetsa ditao tsotlhe tsa me, a di dira, ruri o tlaa tshela.


text:
Mowa o o leofang, go tlaa swa one; ngwana ga a ketla a belega boikepo jwa ga rraagwe, le rra motho ga a ketla a belega boikepo jwa ngwana; tshiamo ya mosiami e tlaa nna mo go ene, le boikepo jwa moikepi bo tlaa nna mo go ene.


text:
“Fa moikepi a sokologa mo maleong otlhe a gagwe a o a dirileng, mme a tshegetsa ditao tsa me, a dira sone se se laotsweng le se se siameng, ruri o tlaa tshela, ga a ketla a swa.


text:
Ga go ketla go gakologelwa dipe tsa ditlolo tsa gagwe tse o ntloletseng ka tsone; o tlaa tshedisediwa tshiamo e o e dirileng.


text:
A ke na le kgatlhego mo losong lwa moleofi? Go bua Morena Modimo; mme bogolo a ga se gore a sokologe mo tseleng ya gagwe, mme a tshele?


text:
“Ya re fa mosiami a fapoga mo tshiamong ya gagwe, a dira boikepo, mme a dira ka fa dilong tse di makgapha tsotlhe tse moikepi o di dirang, a o tlaa tshela? Ga go ketla go gakologelwa dipe tsa ditiro tsa gagwe tsa tshiamo tse o di dirileng; mme mo tlolong e o e tlodileng, le mo boleong jo o bo leofileng, o tlaa swela mo go jone.


text:
“Le fa go ntse jalo lo a tle lo re: ‘Tsela ya ga Jehofa ga e a lekalekana.’ Utlwang, jaana, lona ba ntlo ya Iseraele: A tsela ya me ga e a lekalekana? Ditsela tsa lona a ga se tsone di sa lekalekanang?


text:
Ya re fa mosiami a fapoga mo tshiamong ya gagwe a dira boikepo, mme a swela mo go jone; o tlaa swela mo boikepong jwa gagwe jo ene o bo dirileng.


text:
Gape e a re fa moikepi a sokologa mo boikepong jwa gagwe jo o bo dirileng, mme a dira se se laotsweng le se se siameng, o tlaa tshedisa mowa wa gagwe.


text:
Ereka a gopola, mme a sokologa mo ditlolong tsotlhe tsa gagwe tse o di dirileng, ruri o tlaa tshela, ga a ketla a swa.


text:
Le fa go ntse jalo go tle go bue ba ntlo ya Iseraele, ba re: ‘Tsela ya Morena ga e a lekalekana.’ Lona ba ntlo ya Iseraele, a ditsela tsa me ga di a lekalekana? Ditsela tsa lona a ga se tsone di sa lekalekanang?


text:
“Ke gone ke tlaa lo sekisang, lona ba ntlo ya Iseraele, mongwe le mongwe ka fa ditseleng tsa gagwe, go bua Morena Modimo. Bowang, lo itshokolole mo ditlolong tsotlhe tsa lona; jalo boikepo bo tlaa bo bo se ketla bo lo senya.


text:
Latlhang ditlolo tsotlhe tsa lona tse lo tlodileng ka tsone; lo itirele pelo e ntšha le mowa o moša; ka go bo lwa bo lo ratelang go swa lona ba ntlo ya Iseraele?


text:
Gonne ga ke na kgatlhego epe mo losong lwa yo o swang, go bua Morena Modimo; mme ke gone itshokololeng, lo tshele.”


text:
O re: Abo mmaeno e ne e le tau e namagadi; o ne a namalala mo gare ga ditau, a godisa ditawana tsa gagwe mo gare ga madumedi.


text:
Merafe le yone ya le utlwela; la tshwarwa mo lemeneng la yone, mme ba le isa lefatsheng la Egepeto ka megolasetso.


text:
Jaana e rile mmaeno a bona fa a sa bolo go le leta, mme tsholofelo ya gagwe e fedile, foo a tsaya tawana e nngwe ya gagwe, a e godisa ya nna ledumedi.


text:
Mme la bo le itse mantlo a bone a dikgosi, mme la kgakgabatsa metse ya bone; lefatshe la swafala, le botlalo jwa lone ka ntlha ya loratla lwa go duma ga lone.


text:
Foo merafe ya le losa mo ntlheng tsotlhe, e tswa dikgaolong tsa lefatshe; ya le tsharololela lotloa lwa yone; la tshwarwa mo lemeneng la yone.


text:
Ba le tlhatlhela mo serobing ka megolasetso ba le isa kwa kgosing ya Babilone; ba le isa mo dikagong tsa phemelo, gore kodu ya lone e se tlhole e utlwala mo dithabeng tsa Iseraele.


text:
Mo mading a gago, mmaeno o ne a ntse jaaka mofine o o tlhomilweng fa metsing: o ne o itse go ungwa, o tletse dikala ka ntlha ya metsi a matona.


text:
O ne a na le matlhogela a a thata a go nna dithobane tsa bogosi tsa ba ba busang; go gola ga one go ne go fetile ga dikala tse dikima, mme a bonwa ka bogodimo jwa one mo gare ga bontsi jwa dikala tsa one.


text:
Wa khumolwa ka tšararego, wa digelwa fa fatshe, mme phefo ya botlhabatsatsi ya omeletsa loungo lwa one; matlhogela a one a a thata a rojwa a swaba; molelo wa a nyeletsa.


text:
Molelo o dule mo matlhogeleng a dikala tsa one o nyeleditse loungo lwa one, mme ga go tlhole go le mo go one letlhogela le le thata la go nna thobane ya bogosi ya go busa. Se ke khutsafalo, mme se tlaa fela e ntse e le khutsafalo fela.


text:
Ga dirala e rile ka ngwaga wa bosupa, ka kgwedi ya botlhano, ka tsatsi la lesome la kgwedi, bagolwane bangwe ba Iseraele ba tla go botsa mo go Jehofa, mme ba dula fa pele ga me.


text:
“Morwa motho, bua le bagolwane ba Iseraele, o ba reye, o re: Morena Modimo o bua jaana, a re: A lo tsile go botsa mo go nna? Jaaka ke tshedile, go bua Morena Modimo, ke gana go bodiwa ke lona.


text:
O ba reye o re: Morena Modimo o bua jaana, a re: E rile ka motlha o ke itshenketseng Iseraele ka one, ka tsholeletsa losika lwa ntlo ya ga Jakobe seatla sa me, ka ba ikitsise ba le mo lefatsheng la Egepeto, e rile ke ba tsholeletsa seatla sa me, ka re: Ke Morena Modimo wa lona;


text:
ka tsatsi leo ka ba tsholeletsa seatla sa me go ba ntsha mo lefatsheng la Egepeto ke ba isa kwa lefatsheng le ke le ba lebalebetseng, le le elang maši le dinotshe, mo e leng kgalalelo mo mafatsheng otlhe.


text:
Ka ba raya ka re: A mongwe le mongwe wa lona a latlhe tse di makgapha tsa matlho a gagwe, mme lo se ka lwa itshekolola ka medimo ya disetwa ya Egepeto; ke nna Morena Modimo wa lona.


text:
Mme ba ntsuololela, ba gana go ntheetsa; ga ba a ka ba latlha tse di makgapha tsa matlho a bone, ga ba a ka ba tlhoboga medimo ya disetwa tsa Egepeto; foo ka re: Ke tlaa ba goromeletsa tšararego ya me, go tla ke dirafatsa bogale jwa me nabo mo gare ga lefatshe la Egepeto.


text:
Ka bo ke direlela leina la me, gore le se ka la tlhapadiwa mo ponong ya merafe e ba ne ba le mo go yone, e ke ba iketsisitseng mo ponong ya yone, ka go ba ntsha mo lefatsheng la Egepeto.


text:
Ka ba naya ditao tsa me, ka ba supetsa dikatlholo tsa me, tse e ka reng fa motho a di dira, o ka tshelang ka tsone.


text:
Gape ka ba naya bosabata ba me, go nna sesupo gare ga me nabo, gore ba itse fa e le nna Jehofa yo ke ba itshepisang.


text:
Mme bantlo ya Iseraele ba ntsuololela mo nageng: ga ba a ka ba sepela mo ditaong tsa me, ba gana dikatlholo tsa me, tse e ka reng fa motho a di dira o ka tshela ka tsone; bosabata ba me ba ba tlhapatsa thata; foo ka re: Ke tlaa ba goromeletsa tšararego ya me mo nageng go ba nyeletsa.


text:
Mme ka bo ke direlela leina la me gore le se ka la tlhapadiwa mo ponong ya merafe e e rileng ke ba ntsha ya bo e lebile.


text:
Gape, ka ba tsholeletsa seatla mo nageng ka re: Ga nketla ke ba isa mo lefatsheng le ke ne ke le ba neile, le le elang maši le dinotshe, mo e leng kgalalelo mo mafatsheng otlhe,


text:
ka go bo ba ganne dikatlholo tsa me; ga ba a ka ba sepela mo ditaong tsa me, mme ba tlhapatsa bosabata ba me, gonne dipelo tsa bone di ne di sala medimo ya bone ya disetwa morago.


text:
“Le fa go ntse jalo matlho a me a ba rekegela mo go ba senyeng, mme ke se ka ka ba nyeleletsa ruri mo nageng.


text:
Ka raya bana ba bone mo nageng ka re: ‘Lo se ka lwa sepela mo ditaong tsa borraeno, se tlhokomeleng dikatlholo tsa bone, le fa e le go itshekolola ka medimo ya bone ya disetwa.


text:
Ke nna Morena Modimo wa lona; sepelang mo ditaong tsa me, lo tshegetseng dikatlholo tsa me, lo di dire.


text:
Lo itshepise bosabata ba me; mme ba tlaa nna sesupo gare ga me le lona, gore lo itse fa ke le Morena Modimo wa lona.’


text:
“Mme bana ba ntsuololela; ga ba a ka ba sepela mo ditaong tsa me, le fa e le go tshegetsa dikatlholo tsa me go di dira, tse e ka reng fa motho a di dira, o ka tshela ka tsone; ba tlhapatsa bosabata ba me; foo ka re: Ke tlaa ba goromeletsa tšararego ya me, go dirafatsa bogale jwa me mo go bone mo nageng.


text:
Le fa go ntse jalo ka gona seatla sa me, ka direlela leina la me, gore le se ka la tlhapadiwa mo ponong ya merafe e e rileng ke ba ntsha ya bo e lebile.


text:
Gape ka ba tsholeletsa seatla sa me mo nageng, ka re: Ke tlaa ba gasamisetsa mo merafeng, ke ba falaletsa mo mafatsheng,


text:
ka go bo ba se ka ba dirafatsa dikatlholo tsa me, ba gana ditao tsa me, ba tlhapatsa bosabata ba me, matlho a bone le one a lebela medimo ya disetwa ya borraabo.


text:
“Gape le gone ka ba naya ditao tse di seng molemo, le dikatlholo tse ba tlaa bong ba sa tshele ka tsone;


text:
ka ba itshekolola mo dineong tsa bone tota, ka ba ne ba tle ba ralatse bana botlhe ba ntlha mo molelong, e le gore ke tle ke ba swafatse, ka boikaelelo jwa gore ba tle ba itse fa ke le Jehofa.


text:
“Ke gone, wena morwa motho, bua le ba ntlo ya Iseraele, o ba reye o re: Morena Modimo o bua jaana, a re: Gape le mo go seo se borraeno ba ntlhapaditse, ka go bo ba ntloletse.


text:
Gonne e rile ke sena go ba lere mo lefatsheng le ke ba tsholeleditseng seatla ka ga lone, ka re: Ke tlaa le ba naya, foo ba senka lekhubu lengwe le lengwe le le godileng, le setlhare sengwe le sengwe se se kima, mme ba isa ditlhabelo tsa bone teng, ba supa teng se se rumolang sa tshupelo ya bone, ba ba ba dira gone lonko lo lo monate lwa bone, ba thela gone ditshupelo tsa bone tse di nowang.


text:
Foo ka ba raya ka re: Felo fa go tlotlometseng kwa lo yang gone go kayang? Jalo leina la gone le bidiwa Bama, le gompieno.


text:
Ke gone raya ba ntlo ya Iseraele o re: Morena Modimo o bua jaana, a re: A lo a itshekolola ka fa mokgweng wa borraeno? A lo bile lo akafalela tse di makgapha tsa bone?


text:
E a re fa lo isa dineo tsa lona, e a re fa lo ralatsa bana ba lona molelo, a lo sa ntse lo itshekolola ka medimo yotlhe ya lona ya disetwa le gompieno? Mme a ke ka bodiwa ke lona, lona ba ntlo ya Iseraele? Jaaka ke tshedile, go bua Morena Modimo, ke gana go bodiwa ke lona.


text:
“Le gone se se tsogang mo mogopolong wa lona ga se ketla se dirafala gope; ka lo tle lo re: ‘Re tlaa nna jaaka merafe, jaaka ditshika tsa mafatshe, ka go direla logong le lentswe.’


text:
“Jaaka ke tshedile,” go bua Morena Modimo, “ruri ke tlaa nna kgosi mo go lona, ka seatla se se thata, le ka letsogo le le otlologileng, le ka tšararego e e goromeditsweng.


text:
Ke tlaa lo ntsha mo ditšhabeng, ke tlaa lo phutha kwa mafatsheng kwa lo gasamesegetseng teng, ka seatla se se thata, le ka letsogo le le otlologileng, le ka tšararego e e goromeditsweng.


text:
Fela jaaka nkile ka ganetsanya le borraeno mo nageng ya lefatshe la Egepeto, ke tlaa ganetsanya le lona jalo, go bua Morena Modimo.


text:
ke tlaa ntshetsa ruri batsuolodi mo go lona, le ba ba ntlolelang; ke tlaa ba ntsha mo lefatsheng le ba jakileng mo go lone, ga ba ketla ba tsena mo lefatsheng la Iseraele; mme lo tlaa itse fa ke le Jehofa.


text:
“Ka ga lona, lona ba ntlo ya Iseraele, Morena Modimo o bua jaana a re: Tsamayang, mongwe le mongwe a ye a direle medimo ya gagwe ya disetwa, le gone mo lobakeng lo lo tlang, fa lo gana go ntheetsa; mme leina la me le le itshepileng ga lo ketla lo tlhola lo le tlhapatsa ka dineo tsa lona, le ka medimo ya lona ya disetwa.


text:
Gonne mo thabeng ya me e e boitshepo, mo thabeng e e tlhorameng ya Iseraele, go bua Morena Modimo, botlhe ba ntlo ya Iseraele, botlhe fela, ba tlaa ntirela teng mo lefatsheng; ke tlaa ba amogela teng, ke tlaa lopa teng ditshupelo tsa lona, le mabutswapele a diromololo tsa lona, di na le dilo tsotlhe tsa lona tse di itshepileng.


text:
Ke tlaa lo amogela jaaka lonko lo lo monate, mogang ke lo ntshang mo ditšhabeng, ke lo phutha kwa mafatsheng kwa lo gasametseng teng; mme ke tlaa itshepisiwa mo go lona mo ponong ya merafe.


text:
Lo tlaa itse fa ke le Jehofa, mogang ke lo fitlhisang mo lefatsheng la Iseraele, mo lefatsheng le ke le tsholeleditseng seatla ka re ke tlaa le naya borraeno.


text:
Lo tlaa gakologelwa ditsela tsa lona teng, le ditiro tsotlhe tsa lona, tse lo iitshekolotseng ka tsone; mme lo tlaa ikila mo ponong ya lona ka ntlha ya masula otlhe a lo a dirileng.


text:
Lo tlaa itse fa ke le Jehofa, ke sena go dira le lona ke direlela leina la me e seng ka fa ditseleng tsa lona tse di bosula, le fa e le ka fa ditirong tsa lona tse di bodileng, lona ba ntlo ya Iseraele, go bua Morena Modimo.”


text:
“Morwa motho, lebisa sefatlhogo sa gago ntlheng ya borwa, mme o lotlegele lefoko kwa Borwa, o perofese o nyatse sekgwa sa naga ya Borwa.


text:
O reye sekgwa sa Borwa o re: Utlwa lefoko la ga Jehofa. Morena Modimo o bua jaana a re: Bona, ke tlaa tshuba molelo mo go wena, mme o tlaa laila setlhare sengwe le sengwe se setala mo go wena, le setlhare sengwe le sengwe se se omeletseng; molelo o o tutumang ga o ketla o tingwa, mme difatlhogo tsotlhe go tswa borwa go ya botsheka di tlaa fisiwa ka one.


text:
“Morwa motho, lebisa sefatlhogo sa gago kwa Jerusalema, mme o lotlege lefoko ka ga mafelo a a boitshepo, o perofese o nyatse lefatshe la Iseraele.


text:
O reye lefatshe la Iseraele o re: Jehofa o bua jaana, a re: Bona, ke tlhabana nao, ke tlaa somola tšhaka ya me mo kgatleng ya yone, mme ke tlaa kgaola mosiami le moikepi mo go wena.


text:
E re ka ke tlaa kgaola mosiami le moikepi mo go wena, ke gone tšhaka ya me e tlaa tswang mo kgatleng ya yone, e tswela nama yotlhe, go simolola kwa borwa go ya kwa botsheka.


text:
Nama yotlhe e tlaa itse fa nna Jehofa ke somotse tšhaka ya me mo kgatleng ya yone; ga e ketla e tlhola e boa.


text:
“Ke gone fegelwa, wena morwa motho; o fegelwe fa pele ga matlho a bone ka go kgaoga ga lotheka lwa gago, le ka bogalaka.


text:
Go tlaa dirala go re mogang ba go rayang ba re: ‘O fegelelwang’? O re: ‘Ke ka ntlha ya mafoko, gonne a etla; mme dipelo tsotlhe di tlaa tlhapologa, diatla tsotlhe di tlaa repa, mewa yotlhe e tlaa idibala, mangole otlhe a tlaa nna borere jaaka metsi; bona, go etla, mme go tlaa dirala,’ ” go bua Morena Modimo.


text:
“Morwa motho, perofesa o re: Jehofa o bua jaana, a re: O re: “Tšhaka, tšhaka, e looditswe, e bile e gotlhilwe!


text:
E looditswe gore e tle e gaile; e gotlhilwe gore e tle e nne jaaka tladi, mme fa e le foo, a ke go re re ka dira mokete? Letlhogela la ga morwaake ke leswedi mo ditlhareng tsotlhe.


text:
E neetswe go gotlhiwa, gore e tle e kgatikanngwe; tšhaka e looditswe, ee, e gotlhilwe, go tla e tsenngwa mo seatleng sa mmolai.


text:
Goa, o bokolele, wena morwa motho; gonne e mo bathong ba me, e mo dikgosaneng tsa Iseraele; ba neeletswe tšhaka le batho ba me, mme ke gone ipate serope.


text:
Gonne go na le teko; mme go ka tweng fa e tlaa re kgotsa letlhogela le le leswedi le be le sa tlhole le le teng?” Go bua Morena Modimo.


text:
“Ke gone, wena morwa motho, o perofese, o opanye diatla; mme a tšhaka e nne seraro, tšhaka ya ba ba tlhabilweng lwa go swa; ke tšhaka ya yo mogolo yo o tlhabilweng lwa go swa, e e tsenelang mo matlwaneng a bone.


text:
Ke lebisitse ntlha ya tšhaka kwa dikgorong tsotlhe tsa bone, gore pelo tsa bone di tlhapologe, le go kgopega ga bone go ntsifale. Ija we! E editswe tladi, e ntshitswe ntlha ya go gaila.


text:
Itlotlwanye, o ikgatimokanyetse ntlheng ya le legolo; ithulaganye, o ikgatimokanyetse ntlheng ya la molema; fela kwa o lebisiwang teng.


text:
“Le gone wena morwa motho, kaya ditsela di le pedi, gore tšhaka ya kgosi ya Babilone e tle; a di tswe lefatsheng le le lengwe fela tsoo pedi; direla felo gongwe moralelo, o go rale fa tshimologong ya tsela e e yang motseng.


text:
Kaya tsela e tšhaka e tlaa tlang ka yone mo Raba wa bana ba Amone, le mo Juta, mo Jerusalema o o thekeleditsweng.


text:
Gonne kgosi ya Babilone e ne ya ema fa tsela e nnang maphata teng, fa tshimologong ya ditsela tse pedi, a botsa ka bola; a kgotlokgotsa metswi, a botsa mereo, a lebaleba mo sebeting.


text:
Mo seatleng sa gagwe se segolo go ne go le taola ka ga Jerusalema, go tlhoma dithubaganyi tse di thubang lorako, go atlhamolosetsa polao, go tsholetsa lentswe ka lošalaba, go tlhomela dikgoro dithubaganyi tse di thubang dithako, go tsosa dimota, go aga dikago tsa tlhabanelo.


text:
Mo go bone e tlaa nna jaaka taola ya lefela mo ponong ya bone, ba ba ba ikanetseng ka maikano; mme o ba gopodisa boikepo, gore ba tle ba tshwarwe.


text:
Ke gone Morena Modimo o bua jaana, a re: E re ka lo dirile gore boikepo jwa lona bo gakologelwe, ka ditlolo tsa lona di senotswe, maleo a lona a bile a bonala mo ditirong tsotlhe tsa lona; e re ka lo gakologetswe, lo tlaa tshwarwa ka letsogo.


text:
“Le wena moikepi yo o tlhabilweng lwa go swa, kgosana ya Iseraele, yo lobaka lwa gago lo tsileng, mo motlheng wa boikepo jwa bokhutlo;


text:
Morena Modimo o bua jaana, a re: Tlosang tlhoro, lo role serwalo; ga go ketla go tlhola go nna jalo; goletsang se se kwa tlase, kokobetsang se se godileng.


text:
Ke tlaa ribegetsa, ke ribegetsa, ke go ribegetsa; le gone go mo ga go ketla go tlhola go nna, go tsamaya go tla ene yo tshiamelo ya gone e leng ya gagwe; mme ke tlaa go mo naya.


text:
“Wena, morwa motho, perofesa o re: Morena Modimo o bua jaana ka ga bana ba Amone, le ka ga kgobo ya bone; mme o bue, o re: “ ‘Tšhaka, tšhaka e somotswe, e gotlhetswe kgailo, go e laidisa; gore e nne jaaka tladi;’


text:
“ka ba go bonela boithamako, ka ba go perofesetsa maaka, go tla ba go baya mo dithamong tsa baikepi ba ba tlhabilweng lwa go swa, ba lobaka lwa bone lo fitlhileng, mo motlheng wa boikepo jwa bokhutlo.


text:
“E busetse mo kgatleng ya yone. Mo felong kwa o tlhodilweng teng, mo lefatsheng la botsalelo jwa gago, ke tlaa go sekisa teng.


text:
Ke tlaa goromeletsa tšararego ya me mo go wena; ke tlaa go budulela ka molelo wa tšhakgalo ya me; ke tlaa go tsenya mo seatleng sa batho ba ba sefolofolo, ba ba ditswerere mo go senyeng.


text:
O tlaa nna fela dikgong tsa molelo; madi a gago a tlaa nna mo gare ga lefatshe; ga o ketla o tlhola o gakologelwa, gonne nna Jehofa ke buile.”


text:
“Wena morwa motho, a o tlaa atlhola, a o tlaa atlhola motse o o madi? Fa e le jalo o o itsise tse di makgapha tsotlhe tsa one.


text:
O re: Morena Modimo o bua jaana, a re: A motse o o tshololang madi mo gare ga one, gore motlha wa one o tle, o o itirelang medimo ya disetwa ya go iitshekolola!


text:
O molato mo mading a gago a o a tsholotseng, o itshekologile ka medimo ya disetwa e o e dirileng; mme o atameditse metlha ya gago, o fitlhile fela le mo dinyageng tsa gago; ke gone ka moo ke go dirileng kgobo mo merafeng, le tshotlo mo mafatsheng otlhe.


text:
Ba ba gaufi, le ba ba kgakala nao ba tlaa go sotla, wena yo o leina le le maswe, yo o tletseng pheretlho.


text:
“Bona, dikgosana tsa Iseraele di ntse di le mo go wena di tsholola madi, nngwe le nngwe ka fa nonofong ya yone.


text:
Di ntse di sa re sepe ka borra le bomma mo go wena; ba diretse moeng ka patiko mo gare ga gago; ba siamololetse masiela le mosadi wa motlholagadi mo go wena.


text:
Bapateletsi ba ntse ba nnetse mo go wena go tsholola madi; ba jetse mo dithabeng ba le mo go wena; ba dirile dilo tsa botlhodi ba le mo gare ga gago.


text:
Ba senotse bosaikategang jwa borraabo ba le mo go wena; ba katisitse mosadi yo o itshekologileng ka medibela, ba le mo go wena.


text:
Mongwe o dirile boatla le mosadi wa mongwe ka ene; yo mongwe o dirile botlhodi ka go senya ngwetsi wa gagwe; yo mongwe a le mo go wena o katisitse kgaitsadie, morwadia rraagwe, a le mo go wena.


text:
Ba amogetse dineo tsa go tsholola madi ba le mo go wena; wena o amogetse koketso le ntsifatso, o bapetse mo go bagaeno ka boiphetlho, o ba patika, mme nna o ntebetse, go bua Morena Modimo.


text:
“Ke gone, bona, ke opantse diatla ka ga papadi ya gago ya pherekano e o e bapetseng, le ka ga madi a gago a a ntseng a le mo gare ga gago.


text:
A pelo ya gago e ka itshoka, kgotsa a diatla tsa gago di ka nna thata mo metlheng e ke tlaa dirang nao ka yone? Nna Jehofa ke buile, mme ke tlaa go dira.


text:
Ke tlaa go gasamisetsa mo merafeng, ke go falaletsa mo mafatsheng, mme ke tlaa nyeletsa leswe la gago le tloga mo go wena.


text:
“Morwa motho, ntlo ya Iseraele e fetogile manyelo mo go nna: botlhe fela ke kgotlho, le boleke, le tshipi, le lotwe, mo leisong la leubelo; ke manyelo a selefera fela.


text:
Ke gone ka moo, go bua Morena Modimo, a re: E re ka lo fetogile manyelo lotlhe, ke gone bonang, ke tlaa lo kokoanyetsa mo gare ga Jerusalema.


text:
Jaaka go tle go kokoanyediwe selefera, le kgotlho, le tshipi, le lotwe, le boleke mo leisong la leubelo, go tla go ubelelwa molelo mo go tsone, gore di tlhapolosiwe; ke tlaa lo kokoanya jalo mo bogaleng jwa me, le mo tšararegong ya me, ke tlaa lo baya teng, ke lo tlhapolosa.


text:
Ee, ke tlaa lo kokoanya, ke lo ubela ka molelo wa bogale jwa me, mme lo tlaa tlhapolosiwa mo gare ga teng.


text:
Jaaka selefera se tle se tlhapolosiwe mo leisong la leubelo, le lona lo tlaa tlhapolosiwa jalo mo gare ga teng, mme lo tlaa itse fa nna Jehofa, ke lo goromeleditse tšararego ya me.”


text:
“Morwa motho, le reye o re: O lefatshe le le sa tlhapisiwang, le fa e le go nelwa ke pula mo motlheng wa tšhakgalo.


text:
Go kgolaganyetso ya baperofeti ba lona mo gare ga lona, jaaka tau e e dumang fa e garola phologolo; ba supuditse mewa ya batho; ba tsaya khumo, le dilo tse di tlhokegang; ba ntsifaditse basadi ba batlholagadi ba yona mo gare ga yona.


text:
Baperesiti ba yona ba sentse molao wa me, ba tlhapaditse dilo tsa me tse di boitshepo; ga ba a farologanya dilo tse di boitshepo le tse e leng dilo fela, le gone ga ba a farologanyetsa batho dilo tse di sa itshekang le tse di itshekileng, ba bile ba subetse bosabata ba me matlho, mme ke tlhapatsegile mo go bone.


text:
Dikgosana tsa yona mo gare ga yona di ntse jaaka diphiri tse di garolang phologolo; ba tsholola madi, ba senya mewa ya batho, e le gore ba bone papadi ya pherekano.


text:
Le baperofeti ba lona ba ba bategile ka sebatego se se sa swelang, ba bona boithamako, ba ba perofesetsa maaka, ba re: ‘Morena Modimo o bua jaana;’ le mororo Jehofa a sa bua.


text:
Batho ba lefatshe ba patikile, ba dirile bogodu. Ee, ba tshwentse bahumanegi le batlhoki, ba ba ba patika moeng ka mo go sa siamang.


text:
Ka senka monna mo go bone, yo o tlaa baakanya lorako, le yo o tlaa emang fa pele ga me mo phatlheng go rapelela lefatshe, gore ke se ka ka le senya; mme ga ke a ka ka fitlhela ope.


text:
Ke gone ka moo ke ba goromeleditseng tšhakgalo ya me; ke ba laitse ka molelo wa kgalefo ya me; ke lerile tsela ya bone mo ditlhogong tsa bone, go bua Morena Modimo.”


text:
Ba dira boaka kwa Egepeto; ba dira boaka mo borweetsaneng jwa bone. Mabele a bone a ne a papielwa gone, mme ba apaapa ditlhoko tsa bokgarebana jwa bone gone.


text:
Leina la yo mogolwane e ne e le Ohola, monnawe e le Oholiba; mme ba tla ba nna ba me, ba belega bana ba basimane le ba basetsana. Mme ka ga maina a bone, Samaria ke Ohola, Jerusalema ke Oholiba.


text:
“Ohola a akafala a sa ntse a le wa me; mme a rata dinyatsi tsa gagwe thata, e bong Baasiria ba o ne a bapile nabo.


text:
Ba ba apereng bobududu, balaodi le balaodisiwa, botlhe e le makolwane a a eletsegang, bapalami ba ba palamang dipitse.


text:
A ineela mo go bone ka maakafalo a gagwe, banna e le ba ba tlhaotsweng ba Asiria botlhe fela; bangwe le bangwe ba o ba ratang thata o ne a itshekolola ka medimo ya disetwa ya bone yotlhe fela.


text:
Mme e sa le ka metlha ya Egepeto ga a ise a ke a kgaogane le boaka jwa gagwe; gonne e rile mo borweetsaneng jwa gagwe ba robala nae, ba apaapa ditlhoko tsa bokgarebana jwa gagwe, ba goromeletsa boaka jwa bone mo go ene.


text:
Ke gone ka moo ka mo tsenya mo seatleng sa dinyatsi tsa gagwe, e bong mo seatleng sa Baasiria, ba o ba ratileng thata.


text:
Bao ba senola bosaikategang jwa gagwe; ba gapa bana ba gagwe ba basimane le ba basetsana, mme ene ba mmolaya ka tšhaka, mme a nna setlhajwa difela mo basading, gonne ba ne ba dirafatsa ditshekiso mo go ene.


text:
“Oholiba monnawe a bona mo, mme le fa go ntse jalo a nna sebodu bogolo go ene mo dithatong tsa gagwe, le mo maakafalong a gagwe a a bileng a feta a ga mogoloe.


text:
A rata Baasiria thata, balaodi le balaodisiwa, ba ba bapileng nae, ba ba kgabileng ka matsabatsaba a magolo, e le bapalami ba ba palamang dipitse botlhe fela a le makolwane a a eletsegang.


text:
“Ene a totisa maakafalo a gagwe; gonne a bona ditshwano tsa banna ba tshwantshitswe mo lomoteng, ditshwantsho tsa Bakalatea di dirilwe ka bohibidu jo bo kganyang;


text:
ba tlamilwe ka meitlamo mo lothekeng, ba rwele ditlhoro tse di mebalabala mo ditlhogong, e le dikgosana botlhe fela fa motho a ba leba, ka fa tshwanong ya Babilone mo Kalatea, lefatshe la bone la botsalelo.


text:
Bababilone ba tla kwa go ene mo bolaong jwa dithato, ba mo senya ka boaka jwa bone, mme a leswefala ka bone, mowa wa gagwe wa ba wa tenwa ke bone.


text:
Jalo a senola maakafalo a gagwe, a itshenola bosaikategang jwa gagwe. Foo mowa wa me wa tenwa ke ene jaaka mowa wa me o ne o tennwe ke mogolowe.


text:
Le fa go ntse jalo a ntsifatsa maakafalo a gagwe fela, a ntse a gakologetswe metlha ya borweetsana jwa gagwe, jale jaaka a akafala mo lefatsheng la Egepeto.


text:
A rata dinyatsi tsa bone thata, ba nama ya bone e ntseng jaaka ya diesela, ba motlhapo wa bone o ntseng jaaka motlhapo wa dipitse.


text:
Jalo o ne wa ikgopodisa botlhodi jwa borweetsana jwa gago, ka Baegepeto ba apaapa ditlhoko tsa gago, ka mabele a gago e sa ntse e le a borweetsana jwa gago.”


text:
“Ke gone, wena Oholiba, Morena Modimo o bua jaana, a re: Bona, ke tlaa go tsosetsa dinyatsi tsa gago, tse di tenneng mowa wa gago; ke tlaa di lere mo go wena ka ntlha tsotlhe.


text:
Bababilone, le Bakalatea botlhe, Bapekodi, le Bašoa, le Bakoa le Baasiria botlhe nabo; makolwane a a eletsegang, balaodi le balaodisiwa botlhe fela, dikgosana le batho ba ba tumileng, botlhe ba palame dipitse.


text:
Ba tlaa go bololela ba na le dibolao, le dikara, le makoloi, le masomo a ditšhaba; ba tlaa go ipaakanyetsa ka thejana, le thebe le tlhoro ya phemelo ka ntlha tsotlhe; ke tlaa ba neela tsheko, mme ba tlaa go atlhola ka fa dikatlholong tsa bone.


text:
Ke tlaa go beela lefufa la me, mme ba tlaa go direla ka tšararego; ba tlaa go kgaola nko le ditsebe, mme masalela a gago a tlaa wa ka tšhaka; ba tlaa go thukhutha bana ba gago ba basimane le ba basetsana; masalela a gago a tlaa lailwa ke molelo.


text:
Ke tlaa khutlisa botlhodi jwa gago mo go wena, le boakafalo jwa gago jo bo tswang lefatsheng la Egepeto; mme ga o ketla o ba tsholeletsa matlho, le fa e le go tlhola o gakologelwa Egepeto gope.”


text:
Gonne Morena Modimo o bua jaana, a re: “Bona, ke tlaa go tsenya mo seatleng sa ba o ba tlhoileng, mo seatleng sa ba ba tenneng mowa wa gago.


text:
Ba tlaa go direla ka kilo, ba tlaa tlosa gotlhe mo o go dirileng, ba tlaa go tlogela o sa ikatega o le loforotlho fela; mme bosaikategang jwa maakafalo a gago bo tlaa senolwa, e bong botlhodi jwa gago le maakafalo a gago.


text:
Dilo tse o tlaa di direlwa, ka o ne o akafalela ba ditšhaba, le ka gonne o leswefaditswe ke medimo ya bone ya disetwa.


text:
O tsamaile mo tseleng ya ga mogoloo; ke gone ke tlaa tsenyang senwelo sa gagwe mo seatleng sa gago.”


text:
Morena Modimo o bua jaana, a re: “O tlaa nwa senwelo sa ga mogoloo, se se boteng, se segolo; o tlaa tshegwa ka tshotlo, o nna lonyatso; senwelo se, se tshola botona thata.


text:
O tlaa kgorisiwa botagwa le bohutsana ka senwelo sa kgakgamalo le tshwafalo, ka senwelo sa ga mogoloo Samaria.


text:
“O tlaa se gopisa o ba o se minolosa, mme o tlaa phura dipeana tsa sone, o tlaa ikgagola mabele; gonne ke buile.” Go bua Morena Modimo.


text:
Ke gone Morena Modimo o bua jaana a re: “E re ka o ntebetse, o ntatlhetse ka kwa motlhaneng ga gago, ka re, le wena belega botlhodi jwa gago le maakafalo a gago.”


text:
Gape Jehofa a nthaya a re: “Morwa motho, a o tlaa atlhola Ohola le Oholiba? Fa e le jalo o ba kakanyetse tse di makgapha tsa bone.


text:
Gonne ba dirile boaka, go bile go na le madi mo diatleng tsa bone, gape ba dirile boaka le medimo ya bone ya disetwa; mme le bana ba bone, ba ba ba bonyeng le nna, ba ba ralaleditse molelo gore ba bolawe.


text:
Gape ba ntiretse selo se; ba itshekolotse felo ga me ga boitshepo, ka tsatsi le le lengwe fela, ba bile ba tlhapaditse bosabata ba me.


text:
Gonne e rile ba sena go bolaela medimo ya bone ya disetwa bana ba bone, foo ba tla ka tsatsi leo fela mo felong ga me ga boitshepo, ba tla go go tlhapatsa; mme bonang, ba dirile jalo mo gare ga ntlo ya me.


text:
“Gape lo romile lwa ya go bitsa banna ba ba tswang kgakala, ba go romilweng morongwa kwa go bone, mme bonang ba tsile; ba o ne wa ba itlhapisetsa wa itshasa mo matlhong, wa itsabaketsa ka mekgabo;


text:
wa dula mo bolaong jwa serena, lomati lwa bojelo lo lo baakantsweng lo le fa pele ga jone, lo o ne wa baya maswalo a me mo go lone, le lookwane lwa me.


text:
Mme go dumaduma ga bontsi jwa batho ba ba iketlileng ga bo go ntse nae; mme ga leriwe batagwi ba tswa kwa nageng, ba na le ba e leng batho fela; mme ba rwesa basadi bao boo babedi mefitshana mo mabogong, le dirwalo tse dintle mo ditlhogong.


text:
“Foo ga bua nna ka ga gagwe yo o leng mogologolo mo maakafalong, ka re: Jaanong ba tlaa dira boaka nae, le ene nabo.


text:
Ba tsena mo go ene, jaaka go tle go tsenwe kwa mosading wa seaka; ba tsena jalo kwa go Ohola le kwa go Oholiba, basadi ba ditlhodi.


text:
Banna ba ba siameng, ba tlaa ba sekisa ka tshekiso ya diaka, le ka tshekiso ya basadi ba ba tshololang madi, gonne ke diaka, e bile madi a batho a mo diatleng tsa bone.”


text:
Gonne Morena Modimo o bua jaana, a re: “Ke tlaa lere lesomo le tla go tlhabana nabo, mme ke tlaa ba neela go akgaakgelwa kwa le kwa le go thukhuthwa.


text:
Lesomo le tlaa ba kgobotletsa ka maje, ba tlaa ba fofotsa ka ditšhaka tsa bone; ba tlaa bolaya bana ba bone ba basimane le ba basetsana, ba tlaa fisa matlo a bone ka molelo.


text:
Ke tlaa khutlisa botlhodi jwa bone jalo mo lefatsheng, gore basadi botlhe ba ithute, gore ba se ka ba dira ka fa botlhoding jwa lona.


text:
Ba tlaa lefetsa botlhodi jwa lona mo go lona; lo tlaa belega maleo a medimo ya lona ya disetwa, ditshwantsho tsa lona; mme lo tlaa itse fa ke le Morena Modimo.”


text:
Gape ya re ka ngwaga o o ferang mongwe fela, ka kgwedi ya lesome, ka letsatsi la lesome la kgwedi, lefoko la ga Jehofa la tla mo go nna, la re:


text:
“Morwa motho, kwala leina la letsatsi, e bong la letsatsi leno fela. Kgosi ya Babilone e ne ya atamela Jerusalema thata ka lone letsatsi leno fela.


text:
Ntlo e e borukhutlhi o e bolelele setshwantsho, o ba reye o re: “Morena Modimo o bua jaana, a re: Tlhatlayang pitsa e tona, lo e tlhatleye, lo bo lo thele metsi mo go yone.


text:
Lo olele mo go yone dirwe tsa yone, e bong serwe sengwe le sengwe se se molemo, serope le letsogo; lo tsenye marapo a a tlhaotsweng mo go yone, e tlale.


text:
Tsayang tse di tlhophilweng tsa letsomane, lo tlhatlaganye dikgong fa tlase ga yone; a e bele thata. Ee, a marapo a yone a apewe mo gare ga yone.”


text:
Ke gone Morena Modimo o bua jaana, a re: “A bo go latlhega motse o o madi, le pitsa e tona e lesulo la yone le leng mo go yone, e lesulo la yone le iseng le tswe mo go yone! Di inoleng ka monokela; ga e a thelelwa bola.


text:
Gonne madi a one a mo gare ga one; wa a baya mo lefikeng le le borethe fela; ga o a ka wa a tshololela fa fatshe go tla a o bipa ka lorole.


text:
Ke beile madi a one mo lefikeng le le borethe fela, gore a se ka a bipiwa, e le gore a tsose tšararego go tla e busolosa.”


text:
Ke gone ka moo Morena Modimo o bua jaana, a re: “A bo go latlhega motse o o madi! Le gone ke tlaa koela mokoa o nna mogolo.


text:
Foo lo e tlhatleye e se na sepe mo magaleng a yone, gore e nne molelo, le gore kgotlho ya yone e še, le gore leswe la yone le tlhapologe mo go yone, le gore lesulo la yone le nyelediwe.


text:
O itapisitse ka tiro; le fa go ntse jalo lesulo la one le legolo ga le tswe mo go one; lesulo la one ga le tswe ka molelo.


text:
Botlhodi bo mo lesweng la gago; ereka ke go tlhapisitse, mme wa se ka wa tlhapisega, ga o ketla o tlhola o tlhapisiwa gope mo lesweng la gago, go tsamaye ke kgorise tšararego ya me mo go wena.


text:
Nna Jehofa ke buile; go tlaa dirala, ke tlaa go dira; ga nketla ke bowa ka morago, le gone ga nketla ke rekegela, le gone ga nketla ke ikwatlhaya; ba tlaa go sekisa ka fa ditseleng tsa gago, le ka fa ditirong tsa gago;” go bua Morena Modimo.


text:
“Morwa motho, bona, ke go tlosetsa seeletso sa matlho a gago ka kanyo e le nngwe fela; le fa go ntse jalo o se ka wa hutsafala le fa e le go lela, le gone dikeledi tsa gago a di se tshologe.


text:
Fegelwa, mme e seng kwa godimo; o se ka wa direla baswi khutsafalelo; rwala tlhoro o e hunele, rwala ditlhako, mme o se ka wa bipa molomo, le gone o se ka wa ja dijo tsa banna.”


text:
Jalo ka bua le batho go le ka moso; e rile maitseboa mosadi wa me a swa; mme ya re ka moso ka dira jaaka ke laotswe.


text:
Batho ba nthaya ba re: “Fa e bo ne ne o dira jaana, a ga o nka o re bolelela go re dilo tse di kayang mo go rona?”


text:
Bua le ba ntlo ya Iseraele, o re: Morena Modimo o bua jaana; a re: Bonang, ke tlaa tlhapatsa felo ga me ga boitshepo, boikgantsho jwa thata ya lona, seeletso sa matlho a lona, le sone se mowa wa lona o se ngomogelang pelo, mme bana ba lona ba basimane le ba basetsana ba lo ba tlogetseng ba tlaa wa ka tšhaka.


text:
Ditlhoro tsa lona di tlaa nna mo ditlhogong tsa lona, le ditlhako mo dinaong tsa lona; ga lo ketla lo hutsafala le fa e le go lela; lo tlaa tlhorega fela mo maikepong a lona, lo tlaa ba lo sonelana.


text:
Jalo Esekiele o tlaa nna sesupo mo go lona; lo tlaa dira ka fa go tsotlhe tse o di dirileng; mogang selo se se tlang, foo lo tlaa itse fa ke le Morena Modimo.


text:
“Wena morwa motho, a ga go ketla go dirafala mo motlheng o ke ba tseelang thata ya bone ka one, boitumelo jwa kgalalelo ya bone, seeletso sa matlho a bone, le se ba tlhomileng pelo ya bone mo go sone, e bong bana ba bone ba basimane le ba basetsana,


text:
gore e tle e re yo o falolang mo motlheng oo a tle a tle mo go wena, go se go utlwisa mo ditsebeng tsa gago?


text:
Mo motlheng oo o tlaa tswela mofalodi molomo, o tlaa bua, ga o ketla o tlhola o nna semumu; jalo o tlaa bo o le sesupo mo go bone; mme ba tlaa itse fa ke le Jehofa.”


text:
O reye bana ba Amone o re: Utlwang, lefoko la Morena Modimo; Morena Modimo o bua jaana, a re: E re ka o nyaditse felo ga me ga boitshepo, jale ka go tlhapadiwa, wa re: ‘Ahe;’ le ka ga lefatshe la Iseraele jale ka le swafadiwa; le ka ga ba ntlo ya Juta jale ka ba isiwa botshwarong.


text:
Ke gone bona, ke tlaa go neela bana ba botlhabatsatsi gore ba go rue, mme ba tlaa tlhoma mathibelelo a bone mo go wena, ba tlaa dira maago a bone mo go wena; ba tlaa ja maungo a gago, ba tlaa nwa maši a gago.


text:
Ke tlaa dira Raba gore go nne ntlo ya dikamela, le bana ba Amone gore o nne mabothelo a matsomane; mme lo tlaa itse fa ke le Jehofa.”


text:
Gonne Morena Modimo o bua jaana, a re: “E re ka o opantse diatla, wa tiba ka dinao, wa itumela ka kilo yotlhe ya mowa wa gago ka ga lefatshe la Iseraele;


text:
ka re: Bona, ke go otlololetse seatla, ke tlaa go neela merafe gore o thopiwe; ke tlaa go kgaola mo ditšhabeng, ke dira gore o nyelele mo mafatsheng, ke tlaa go senya; mme o tlaa itse fa ke le Jehofa.”


text:
Morena Modimo o bua jaana, a re: “Ereka boMoabe le Seira ba re: Bonang, ba ntlo ya Juta ba tshwana le merafe yotlhe;


text:
ke gone bonang, ke tlaa phunya lotlhakore lwa Moabe ka fa ntlheng ya metse, go tswa metseng ya gagwe e e mo melelwaneng ya gagwe, kgalalelo ya lefatshe, e bong Bethe-jesimothe, le Baale-meone, le Kiriathaime,


text:
ke lo phunyetsa bana ba botlhabatsatsi, ba ya go tlhabana le bana ba Amone, mme ke tlaa ba ntshetsa go ruiwa, gore bana ba Amone ba se tlhole ba gakologelwa mo merafeng.


text:
Morena Modimo o bua jaana, a re: “E re ka Etome a tlhabanye le ba ntlo ya Juta ka go ipusolosa a kgopile thata, mme a ipusoloseditse mo go bone;


text:
ke gone ka moo Morena Modimo o bua jaana, a re: Ke tlaa otlololela Etome seatla, ke tlaa kgaola ke tlosa gone motho le kgomo, ke tlaa go swafatsa go simolola kwa Temane; go ya fela kwa Detane ba tlaa wa ka tšhaka.


text:
Ke tlaa baya pusoloso ya me mo Etome ka seatla sa batho ba me ba Iseraele; ba tlaa dira mo Etome ka fa bogaleng jwa me, le ka fa tšararegong ya me; mme ba tlaa itse pusoloso ya me,” go bua Morena Modimo.


text:
Morena Modimo o bua jaana, a re: “E re ka Bafilisitia ba dirile ka pusoloso, mme ba ipusolositse ka kilo ya mowa go le senya ka bobaba jo bo sa khutleng;


text:
ke gone ka moo Morena Modimo o bua jaana, a re: Bonang, ke tlaa otlololela Bafilisitia seatla, mme ke tlaa kgaola Bakerethe, ke ba ke senya masalela a ka fa dintshing tsa lewatle.


text:
Ke tlaa ba ipusolosetsa thata ka dikgalemo tse di šakgetseng; mme ba tlaa itse fa ke le Jehofa, mogang ke ipusolosang mo go bone.”


text:
Ga dirala ya re ka ngwaga wa 11, ka letsatsi la ntlha la kgwedi, lefoko la ga Jehofa la tla mo go nna, la re:


text:
“Morwa motho, e re ka Ture o buile ka ga Jerusalema wa re: ‘Ahe, one o e neng e le kgoro ya ditšhaba o thubegile; o menogetse mo go nna; jaanong nna ke tlaa tlalelediwa, ka one o kgakgabaditswe;’


text:
ke gone ka moo go bua Morena Modimo, a re: Bona, ke tlhabana nao, wena Ture, ke tlaa go tsosetsa merafe e le mentsi e tle go go tlhasela jaaka lewatle le tle le tsose makhubu a lone.


text:
E tlaa senya dithako tsa Ture, e tlaa rutla dikago tse di godileng tsa tlhabanelo tsa gone; ke bile ke tlaa gopa lorole mo go ene, ke mo ntsha lefika le le borethe fela.


text:
O tlaa nna felo ga go anega ditloa mo gare ga lewatle; gonne ke buile, go bua Morena Modimo; o tlaa tswa thopo ya merafe.


text:
Gonne Morena Modimo o bua jaana, a re: “Bonang ke tlaa lere mo Ture Nebukatenesare kgosi ya Babilone, kgosi ya dikgosi e tswa ntlheng ya botsheka e na le dipitse le dikara, le bapalama dipitse, le lesomo la batho ba le bantsi.


text:
O tlaa bolaya bomorwadio ka tšhaka mo nageng, mme o tlaa go agela dikago tsa tlhabanelo, a go tsosetsa dimota, a ba a go tsholeletsa thejana.


text:
O tlaa tlhomela dithako tsa gago dikgaraga tsa gagwe tse di thubaganyang, mme o tlaa rutla dikago tse di godileng tsa gago tsa tlhabanelo ka dilepe tsa gagwe.


text:
O tlaa khurumediwa ka lorole ka ntlha ya bontsi jwa dipitse tsa gagwe; dithako tsa gago di tlaa reketla ka modumo wa bapalama dipitse ba gagwe, le wa makoloi, le wa dikara, mogang o tsenang mo dikgorong tsa gago, jaaka batho ba tle ba tsene mo motseng o go ntshitsweng phatlha mo go one.


text:
O tlaa gatakela mebila yotlhe ya gago ka ditlhako tsa dipitse tsa gagwe; o tlaa bolaya batho ba gago ka tšhaka, dikago tsa gago tse di emeng metloutlo tsa thata ya gago di tlaa wela fa fatshe.


text:
Dikhumo tsa gago ba tlaa di ntsha thopo, ba tlaa gapa tlhwatlhwa ya gago; ba tlaa thuba dithako tsa gago, ba senya matlo a gago a a eletsegang; mme maje a gago, le dikgong tsa gago, le lorole lwa gago, ba tlaa baya gotlhe fela mo gare ga metse.


text:
Mme ke tlaa khutlisa tumo ya dipina tsa gago; modumo wa diharepe tsa gago ga o ketla o tlhola o utlwala.


text:
Ke tlaa go ntsha lefika le le borethe fela; o tlaa nna felo ga go anega ditloa; ga o ketla o tlhola o agiwa; gonne nna Morena ke buile.” Go bua Morena Modimo.


text:
Morena Modimo o bua jaana le Ture, a re: “A ditlhake ga di ketla di reketla ka phašogo ya go wa ga gago, motlhang o ba ba tlhabilweng ba sonelang, motlhang o polao e gailang mo gare ga gago?


text:
Foo dikgosana tsotlhe tsa lewatle di tlaa fologa mo ditulong tsa tsone tsa bogosi, di tlaa apola dikobo tsa tsone di ba di apola diaparo tsa tsone tse di mororodi; di tlaa ikapesa dithoromo; di tlaa dula fa fatshe di ntse di roroma fela, di go gakgamaletse.


text:
Ba tlaa go tlhabeletsa khutsafalelo, ba go raya ba re: “ ‘Ana o sentswe jang, wena yo o ne o nnwa ke batsamai ba lewatle, wena motse o o tumileng, o o ne o le thata mo lewatleng, wena le banni ba gago, ba lo ne lo tle lo tsenye therego ya lona mo go botlhe ba ba o serang!’


text:
Jaanong ditlhake di tlaa roroma mo motlheng wa go wa ga gago; ee, ditlhake tse di mo lewatleng di tlaa tseanngwa ke go tloga ga gago.”


text:
Gonne Morena Modimo o bua jaana a re: “Mogang ke go dirang motse, o o swafetseng, o o tshwanang le metse e e sa nnweng; mogang ke tlhatlosetsang, boteng mo go wena, le metsi a magolo, a go khurumetsa;


text:
foo ke tlaa go folosa le ba ba fologelang kwa moleteng, ba ya bathong ba metlha ya bogologolo; ke tlaa go agisa mo mafelong a a kwa tlasetlase a lefatshe mo mafelong a a sa leng a swafala bogologolo, o na le ba ba fologelang mo moleteng, gore o tle o se nnwe; le fa e le go tlhoma kgalalelo ya gago mo lefatsheng la batshedi.


text:
Ke tlaa go dira theregiso, mme o bo o sa tlhole o leyo; le fa o ka batlwa, o tlaa bo o sa tlhole o ka bonwa gope,” go bua Morena Modimo.


text:
o reye Ture o re: “Ao, wena yo o agileng fa botsenong jwa lewatle, yo o leng mmapadisi wa tlhwatlhwa ya ditšhaba go e isa ditlhakeng di le dintsi, Morena Modimo o bua jaana, a re: Wena Ture, o rile o itekanetse mo bontleng.


text:
Ba dirile dimati tsotlhe tsa gago ka ditlhare tsa mafira tse di tswang kwa Senire; ba tshotse masetara kwa Lebanone go go direla dipinagare tsa mekoro.


text:
Ba dirile dikankase tsa gago ka dikgong tsa maoka a Bašane, ba dirile bogato jwa gago ka mokuperese o o tswang ditlhakeng tsa Kitime, bo gomilwe ka dinaka tsa tlou.


text:
Letsela la gago la phefo e ne e le la leloba le le boleta le le dirilweng marorodi, le tswa kwa Egepeto, gore le nne mokgele mo go wena; tse di bobududu le bohibidu jo bo mokgona tse di tswang ditlhakeng tsa Eliša e le letsela la gago la tsharologo ya moriti.


text:
Banni ba Sitone le Arefate e ne e le bahudui ba mekoro ya gago; matlhale a gago, wena Ture a ne a le mo go wena, e le bone basimaganyetsi ba dikepe tsa gago.


text:
Bagolwane ba Gebale le matlhale a teng ba ne ba le mo go wena bakani ba dikepe: dikepe tsotlhe tsa lefatshe di na le batsamaisi ba tsone di ne di le mo go wena, di tsile go ananya tlhwatlhwa ya gago.


text:
“Ba Peresia le ba Lute le ba Pute ba ne ba le mo mephatong ya gago e le banna ba gago ba ntwa; ba ne ba pega thebe le tlhoro ya phemelo mo go wena; ba bonatsa borena jwa gago.


text:
Banna ba Arefate ba na le mephato ya gago ba ne ba le mo dithakong tsa gago mo ntlheng tsotlhe, le ba Gamadime ba le mo dikagong tse di godileng tsa gago tsa tlhabanelo, ba pega dithebe tsa bone mo dithakong tsa gago mo ntlheng tsotlhe; ba itekaneditse bontle jwa gago.


text:
“Ba Tarešiše e ne e le babapaletsi ba gago ba tlhwatlhwa ka ntlha ya bontsi jwa dikhumo dingwe le dingwe; ba bapala dilo tsa gago ka selefera, le tshipi, le boleke le lotwe.


text:
Ba Jafane, le ba Tubale, le ba Mešeke, e ne e le batho ba ba rekalanang nao; ba bapatsa batho, le dilwana tsa kgotlho, ba reka tlhwatlhwa ya gago.


text:
Banna ba Detane e ne e le batho ba ba rekalanang nao; ditlhake di le dintsi e ne e le marekelo a seatla sa gago. Ba ne ba go leretse dinaka tsa ditlou le ditlhare tse di logong lo lontsho go ananya ka tsone.


text:
Ba Siria e ne e le bareki ba dilo tsa gago ka ntlha ya bontsi jwa ditiro tsa seatla sa gago; ba reka dilo tsa gago ka diemerelete le ka bohibidu jo bo mokgona, le ka tiro ya marorodi, le ka leloba le le boleta, le ka korala, le ka majana a mahibitswana.


text:
Ba Juta, le ba lefatshe la Iseraele, e ne e le batho ba ba rekalanang nao; ba ne ba reka tlhwatlhwa ya gago ka mabele a makhutshwane a Minithe, ka panaga, ka dinotshe, ka lookwane le ka bolao jwa baleme.


text:
Ba Damaseko e ne e le bareki ba gago ba tlhwatlhwa ya gago ka bontsi jwa ditiro tsa seatla sa gago, ka ntlha ya bontsi jwa dikhumo tsa mehuta yotlhe; le ka bojalwa jwa mofine jwa Helebone, le ka bobowa jo bosweu.


text:
Ba Fetane le ba Jafane ba ne ba reka dilo tsa gago ka lodi lwa dikhai; tshipi e e phatsimang, le ditswaiso tsa kasia, le kalamusa, e ne e le dilo tse di mo tlhwatlhweng ya gago.


text:
Ba Detane e ne e le batho ba ba rekalanang nao ka matsela a a dipeeletso tse di tlhokegang tsa bapalami.


text:
Ba Arabia, le dikgosana tsotlhe tsa Ketare e ne e le bareki ba tlhwatlhwa ya seatla sa gago; ka dikwanyana, ka diphelefu le ka diphoko, e ne e le bareki ba tlhwatlhwa ya gago ka dilo tseo.


text:
Bareki ba Sheba le ba Raama e ne e le batho ba ba rekalanang nao; ba reka dilo tsa gago ka ditswaiso tse di tlhophegileng, ka majana a a tlhokegang otlhe le ka gouta.


text:
Ba Harane, le ba Kane, le ba Etene bareki ba Sheba, le ba Ašure, le ba Kilemate, e ne e le batho ba ba rekalanang nao.


text:
Bao e ne e le ba ba rekalanang nao ka dilo tse di tlhaolesegileng mo tlhwatlhweng ya gago, e bong dingata tse di sobokantsweng tsa bobududu, dilo tse di dirilweng marorodi, le matlole a diaparo tse di tlhokegang a bofilwe ka thodi, mme a dirilwe ka mosetare.


text:
Dikepe tsa Tarešiše e ne e le ditlhopha tsa ditsamaisi tsa dilo tsa gago tsa tlhwatlhwa: “Mme wa tlalelediwa, wa dirwa kgalalelo e kgolo mo pelong ya mawatle.


text:
Bahudui ba dikepe tsa gago ba go fitlhisitse mo metsing a magolo; phefo ya botlhabatsatsi e go thubaketse mo pelong ya mawatle.


text:
Dikhumo tsa gago le dithoto tsa gago, le tlhwatlhwa ya gago, le batsamaisi ba dikepe tsa gago, le basimaganyetsi ba dikepe tsa gago, le bakani ba dikepe tsa gago, le baananyi ba tlhwatlhwa ya gago, le banna botlhe ba ntwa ba gago, ba ba mo go wena, ba na le lesomo lotlhe la gago le le mo gare ga gago, ba tlaa wela mo pelong ya mawatle mo motlheng wa go ropefadiwa ga gago.


text:
Le botlhe ba ba itseng go tshwara dikankasi, le batsamaisi ba dikepe, le basimaganyetsi ba dikepe mo lewatleng, ba tlaa fologa mo dikepeng tsa bone, ba ema fa fatshe.


text:
Ba tlaa utlwatsa lešalaba la bone, mo godimo ga gago, ba tlaa gala mo go botlhoko, ba tlaa ikubuela lorole mo tlhogong tsa bone, ba bidikama mo moloreng.


text:
Ba tlaa go itšhemolela ditlhogo, ba ikokwaela ka letsela la kgetse, ba tlaa go lelela ka bogalaka jwa mowa ka selelo se se galakang.


text:
Mo go goeng ga bone ba tlaa go tlhabeleletsa khutsafalo, ba tlaa go hutsafalela, ba re: ‘E mang yo o tshwanang le Ture, yo o tshwanang le ene yo o didimaditsweng mo pelong ya lewatle.’


text:
E rile dithoto tsa gago di sa tswa mo mawatleng, wa bo o ne o tlaleletsa ditšhaba di le dintsi; wa humisa dikgosi tsa lefatshe ka bontsi jwa dikhumo tsa gago, le jwa tlhwatlhwa ya gago.


text:
E rile mo motlheng o o thubilweng ka one ke mawatle mo matengnyeng a metsi, tlhwatlhwa ya gago, le lesomo lotlhe la gago lwa wa mo gare ga gago.


text:
“Banni botlhe ba ditlhake ba go gakgamaletse le dikgosi tsa bone di a boifa mo go tsitlisang marapo di tlhontse difatlhogo tsa tsone.


text:
“Morwa motho, raya kgosana ya Ture, o re: Morena Modimo o bua jaana, a re: E re ka pelo ya gago e itsholeditse, mme o rile, o modimo, o dutse mo setulong sa Modimo, mo gare ga mawatle; le fa go ntse jalo o motho, e seng Modimo le fa o ne o beile pelo ya gago jaaka pelo ya Modimo.


text:
O iponetse dikhumo ka botlhale jwa gago le ka tlhaloganyo ya gago, mme o tsentse gouta le selefera mo mahumong a gago.


text:
O ntsifaditse dikhumo tsa gago ka botlhale jwa gago jo bogolo, le ka go bapala ga gago, mme pelo ya gago e itsholeditse ka ntlha ya dikhumo tsa gago.”


text:
ke gone bona, ke tlaa lere baeng mo go wena, ba ba boitshegang ba merafe; mme ba tlaa somolela bontle jwa botlhale jwa gago ditšhaka, ba tlaa leswefatsa phatsimo ya gago.


text:
Ba tlaa go folosetsa mo moleteng; mme o tlaa swa dintsho tsa ba ba bolailweng, o le mo pelong ya mawatle.


text:
A o sa ntse o tlaa bua fa pele ga yo o go bolayang o re, o modimo le mororo o le motho, e seng Modimo, o le mo seatleng sa yo o go ntshang ntho?


text:
“Morwa motho, tlhabeleletsa kgosi ya Ture khutsafalelo, mme o e reye o re: Morena Modimo o bua jaana, a re: O konela tshobokanyo, o tletse botlhale, o itekanetse mo bontleng.


text:
O ne o le mo Etene tshimo ya Modimo; lentswana lengwe le lengwe le le tlhokegang e ne e le seipipo sa gago, e bong la saredio, le la topase, le la teemane, le la berile, le la onekesa le la jasepere, le la safire, le la emerelete, le la karebunekele, le gouta; go dira meropana ya gago, le ditlhaka tsa gago tse di lediwang, go ne go le mo go wena; di baakantswe mo motlheng o o tlhodilweng ka one.


text:
E ne e le wena tšheruba e e tloditsweng e e khurumetsang; mme ka go baya, wa ba wa tla wa nna mo thabeng e e itshepileng ya Modimo; o tsamaetse kwa le kwa mo gare ga maje a a molelo.


text:
E sa le ka letsatsi le o tlhodilweng ka lone o ntse o itekanetse fela, ga tsamaya tshiamololo ya fitlhelwa mo go wena.


text:
Ba tladitse bogare jwa gago ka thubakano ka bontsi jwa dithekelano tsa gago, mme o leofile. Ke gone ka moo ke go fegoletseng koo mo thabeng ya Modimo jaaka selo se se matladika; mme ke go sentse, wena tšheruba e e khurumetsang, ka go ntsha mo majeng a molelo.


text:
Pelo ya gago e ne e itsholeditse ka ntlha ya bontle jwa gago, o bodisitse botlhale jwa gago ka ntlha ya phatsimo ya gago; ke go digetse fa fatshe, ke go beile fa pele ga dikgosi, gore di go bone.


text:
Ka bontsi jwa maikepo a gago, mo tshiamololong ya go bapala ga gago, o tlhapaditse mafelo a gago a a boitshepo; ke gone ka moo ke tukisitseng molelo mo gare ga gago, o go laitse, mme ke go fetotse melora fa fatshe mo ponong ya botlhe ba ba go lebileng.


text:
Botlhe ba ba go itseng mo ditšhabeng ba tlaa go gakgamalela; o fetogile theregiso, mme ga o ketla o tlhola o leyo gope.”


text:
“Morwa motho, lebisa sefatlhogo sa gago kwa Sitone, mme o perofese o o nyatse, o re: Morena Modimo o bua jaana, a re:


text:
Bona, ke tlhabana nao, wena Sitone; mme ke tlaa galalediwa mo gare ga gago; mme ba tlaa itse fa ke le Jehofa, ke sena go dirafatsa ditshekiso mo go ene, le ke sena go itshepisiwa mo go ene.


text:
Gonne ke tlaa roma mo go ene kgogodi le madi mo mebileng ya gone; mme ba ba tlhabilweng ba tlaa wa mo gare ga teng, e leng ka tšhaka mo ntlheng tsotlhe tsa teng; mme ba tlaa itse fa ke le Jehofa.


text:
“Ga go ketla go tlhola go le mitlwana e e tlhabang ntlo ya Iseraele, le fa e le mitlwa e e tlhokofatsang ya bape ba ba mo tikologong ya bone, ba ba kileng ba ba direla ka kgokgontsho; mme ba tlaa itse fa ke le Morena Modimo.”


text:
Morena Modimo o bua jaana a, re: “E tlaa re ke sena go phutha ba ntlo ya Iseraele kwa ditšhabeng kwa ba gasegetseng teng, le ke sena go itshepisiwa mo go bone mo ponong ya merafe, foo ba tlaa aga mo lefatsheng la ga bone, le ke le neileng motlhanka wa me Jakobe.


text:
Ba tlaa aga mo go lone ka thagamo; ee, ba tlaa aga matlo, ba tlhoma masimo a mafine, mme ba tlaa aga ka thagamo; ke sena go dirafatsa ditshekiso mo go bone botlhe ba ba ba direlang ka kgokgontsho mo tikologong ya bone; mme ba tlaa itse fa ke le Morena Modimo wa bone.”


text:
E rile ka ngwaga wa lesome, ka kgwedi ya lesome, ka letsatsi la 12 la kgwedi, lefoko la ga Jehofa la tla mo go nna, la re:


text:
“Morwa motho, lebisa sefatlhogo sa gago kwa go Faro kgosi ya Egepeto, mme o perofese o mo nyatse, ene, le lefatshe lotlhe la Egepeto.


text:
Bua, o re: Morena Modimo o bua jaana, a re: Bona, ke tlhabana nao, wena Faro kgosi ya Egepeto, kwena e tona e e namaletseng mo gare ga dinoka tsa gagwe, yo o reng: ‘Noka ya me ke ya me fela, ke bile ke e itiretse.’


text:
Ke tlaa tsenya dikobe mo ditlhaeng tsa gago, mme ditlhapi tsa dinoka tsa gago ke tlaa di ngaparetsa mo makapeng a gago; ke tlaa go tlhatlosa mo gare ga dinoka tsa gago, le ditlhapi tsotlhe tsa dinoka tsa gago di ngaparetse mo makapeng a gago.


text:
Ke tlaa go tlogela o latlhetswe mo nageng, wena le ditlhapi tsotlhe tsa dinoka tsa gago; o tlaa wela mo nageng e e lobala fela; ga o ketla o kokoanngwa le fa e le go phuthwa; ke go abetse dibatana tsa lefatshe le dinonyane tsa loapi go nna dijo tsa tsone.


text:
“Banni botlhe ba Egepeto ba tlaa itse fa ke le Jehofa, ka gobo ba ne ba ntse ba le seikokotlelo sa lotlhaka fela mo go ba ntlo ya Iseraele.


text:
E rile ba go tshwara ka letsogo wa phitsega, wa gagola marudi otlhe a bone; e rile ba ikaega mo go wena wa robega, wa roromisa ditheka tsotlhe tsa bone.


text:
Ke gone ka moo, go bua Morena Modimo, a re: Bona, ke tlaa lere tšhaka mo go wena, ke kgaola mo go wena motho le kgomo.


text:
Lefatshe la Egepeto le tlaa nna tshwafalo le kgakgabalo; mme ba tlaa itse fa ke le Jehofa; gonne o itheile a re: ‘Noka ke ya me, ke nna yo ke e dirileng.’


text:
Ke gone bona, ke tlhabana nao le dinoka tsa gago, ke tlaa ira lefatshe la Egepeto gore le nne tshenyego le kgakgabalelo le tshwafalelo ruri, go tswa kagong e e godileng ya phemelo ya Sefene go ya fela kwa molelwaneng wa Ethiopia.


text:
Ga go ketla go ralala lonao lope lwa motho mo go lone, le tlhako ya kgomo ga e ketla e le ralala, le gone ga le ketla le nnwa ka dinyaga di le 40.


text:
Ke tlaa swafatsa lefatshe la Egepeto mo gare ga mafatshe a a swafetseng, le metse ya lone mo gare ga metse e e ropefetseng, e tlaa nna tshwafalo ka dinyaga di le 40. Ke tlaa gasamisetsa Baegepeto mo merafeng, ke ba phatlalaletsa mo mafatsheng.”


text:
Gonne Morena Modimo o bua jaana, a re: “E tlaa re dinyaga di le 40 di sena go feta ke tlaa phutha Baegepeto kwa ditšhabeng kwa ba gasamesegetseng teng.


text:
Ke tlaa ba ke busa botshwaro jwa Baegepeto, ke tlaa ba busetsa mo lefatsheng la Patherose, mo lefatsheng la botsalelo jwa bone; mme ba tlaa nna teng e le bogosi jo bo nyatsegang.


text:
Bo tlaa nyatsega bogolo go magosi otlhe; ga bo ketla bo tlhola bo itsholeletsa godimo ga merafe; ke tlaa ba ngotla gore ba se tlhole ba laola merafe.


text:
Ga bo ketla bo tlhola bo nna boikanngo jwa ba ntlo ya Iseraele, go gopodisa ka ga boikepo fa ba šeba kwa go bone; mme ba tlaa itse fa ke le Morena Modimo.”


text:
Ga dirala ya re ka ngwaga wa 27, ka kgwedi ya ntlha, ka letsatsi la ntlha la kgwedi, lefoko la ga Jehofa la tla mo go nna, la re:


text:
“Morwa motho, Nebukatenesare kgosi ya Babilone o na a dirisa ntwa ya gagwe tiro e kgolo ya go tlhabana le Ture; ditlhogo tsotlhe tsa tšhemoga, marudi otlhe a kgoboga; le fa go ntse jalo o ne a sena maduo, le fa e le ntwa ya gagwe mo Ture, ka ga tiro e o e dirileng a tlhabana nao.


text:
Ke gone ka moo Morena Modimo o bua jaana, a re: Bona, ke tlaa naya Nebukatenesare kgosi ya Babilone lefatshe la Egepeto; mme o tlaa tlosetsa bontsi jwa lone koo, o tlaa thopa a gapa dilo tsa lone; mme e tlaa nna maduo a ntwa ya gagwe.


text:
Ke mo neile lefatshe la Egepeto e le tuelo ya gagwe e o e diretseng, ka ba ne ba ntirela, go bua Morena Modimo.


text:
“Ke tlaa re mo motlheng oo ke kukuntshetse ba ntlo ya Iseraele lonaka, le wena ke tlaa go naya go tswa molomo mo gare ga bone; mme ba tlaa itse fa ke le Jehofa.”


text:
“Bokolelang lo re: A letsatsi le legolo! Gonne letsatsi le atametse, e bong letsatsi la ga Jehofa le atametse, letsatsi la maru; e tlaa nna motlha wa baditšhaba.


text:
Tšhaka e tlaa tla mo Egepeto, mme go tlaa nna tlalelo e e mahehe mo Ethiopia, mogang babolaiwi ba wang mo Egepeto; ba tlaa tlosetsa bontsi jwa gagwe koo, le metheo ya gagwe e tlaa rutlwa.


text:
“Ba Ethiopia, le ba Pute, le ba Lute, le batho ba ba tlhakanyeng botlhe, le ba Kuba, le bana ba lefatshe le le mo kgolaganong, ba tlaa tswa nabo ka tšhaka.”


text:
Jehofa o bua jaana, a re: “Le ba ba tshegeditseng Egepeto ba tlaa wa, le pelafalo ya thata ya gagwe e tlaa fologa; go simologa ka kago e e godileng ya Sefene ba tlaa wa mo go ene ka tšhaka, go bua Morena Modimo.


text:
Ba tlaa swafala mo gare ga mafatshe a a swafetseng, metse ya gagwe e tlaa nna mo gare ga metse e e ropefetseng.


text:
Ba tlaa itse fa ke le Jehofa, ke sena go tsenya molelo mo Egepeto, le bathusi ba gagwe botlhe ba senyegile.


text:
“E tlaa re mo motlheng oo barongwa ba tlaa tswa fa pele ga me ka dikepe ba ya go boifisa Baethiopia ba ba ntseng fela ba sa re sepe. Go tlaa nna tlalelo e e mahehe mo go bone, jaaka mo motlheng wa Egepeto; gonne bonang, o etla.”


text:
Morena Modimo o bua jaana, a re: “Ke bile ke tlaa khutlisa bontsi jwa Egepeto, ka seatla sa ga Nebukatenesare kgosi ya Babilone.


text:
Ene le batho ba gagwe nae, ba ba boitshegang ba merafe, ba tlaa leriwe go senya lefatshe; ba tlaa somolela Egepeto ditšhaka tsa bone, ba tlaa tlatsa lefatshe ka babolaiwi.


text:
Mme ke tlaa kgadisa dinoka, ke tlaa rekisetsa lefatshe mo seatleng sa batho ba ba bosula; ke tlaa swafatsa lefatshe le tsotlhe tse di mo go lone, ka seatla sa baeng. Nna Jehofa ke buile.”


text:
Morena Modimo o bua jaana, a re: “Ke bile ke tlaa senya medimo ya disetwa, ke tlaa khutlisa tse e leng ditshwantsho, di nyelela mo Nofa; ga go ketla go tlhola go nna kgosana ya lefatshe la Egepeto; ke tlaa tsenya poifo mo lefatsheng la Egepeto.


text:
Ke tlaa goromeletsa tšararego ya me mo Sine o e leng kago e e thata ya phemelo ya Egepeto, ke kgaola bontsi jwa No.


text:
Ke tlaa tsenya molelo mo Egepeto; Sine o tlaa nna mo tlalelong e kgolo e e mahehe; le No o tlaa thubaganngwa; le Nofe o tlaa nna le baganetsi go le motshegare.


text:
Le gone kwa Tagepenese motshegare o tlaa ngongwaela, mogang ke robelang teng dijokwe tsa Egepeto, pelafalo ya thata ya gagwe e tlaa khutla mo go ene; mme ka ga gagwe leru le tlaa mo khurumetsa, le bomorwadie ba tlaa ya botshwarong.


text:
Ga dirala ya re ka ngwaga wa 11, ka kgwedi ya ntlha, ka letsatsi la bosupa la kgwedi, lefoko la ga Jehofa la tla mo go nna, la re:


text:
“Morwa motho, ke robile letsogo la ga Faro kgosi ya Egepeto; mme bona, ga le a fapiwa go tla le bewa melemo e e fodisang, go tla le bofiwa ka sebofo, gore le nonofele go tshwara tšhaka.


text:
Ke gone ka moo Morena Modimo o bua jaana, a re: Bona, ke tlhabana le Faro kgosi ya Egepeto, ke tlaa roba mabogo a gagwe, le le thata, le le le robegileng gale; mme ke tlaa usa tšhaka mo seatleng sa gagwe.


text:
Ke tlaa thatafatsa mabogo a kgosi ya Babilone, ke tsenya tšhaka ya me mo seatleng sa yone; ke tlaa roba mabogo a ga Faro, mme o tlaa sonela fa pele ga yone ka ditshonelo tsa motho yo o tlhabilweng lwa go swa.


text:
Ke tlaa tsholetsa mabogo a kgosi ya Babilone, mabogo a ga Faro a tlaa lesologa; mme ba tlaa itse fa ke le Jehofa, mogang ke tsenyang tšhaka ya me mo seatleng sa kgosi ya Babilone, mme e tlaa e otlololela lefatshe la Egepeto.


text:
Ke tlaa gasamisetsa Baegepeto mo merafeng, ke tlaa ba phatlalaletsa le mafatshe; mme ba tlaa itse fa ke le Jehofa.”


text:
Ga dirala ya re ka ngwaga wa 11, ka kgwedi ya boraro, ka letsatsi la ntlha la kgwedi, lefoko la ga Jehofa la tla mo go nna, la re:


text:
“Morwa motho, raya Faro kgosi ya Egepeto, le bontsi jwa gagwe, o re: “Ana o tshwana le mang mo bogolong jwa gago?


text:
Bona, Moasiria e ne e le mosetara mo Lebanone, o o nang le dikala tse dintle, o o nang le togakano e e tshutifatsang, mme o ne o godile thata, setlhoa sa gagwe se le mo dikaleng tse dikima.


text:
Metsi a ne a mo otla, boteng jwa mo godisa; dinoka tsa gagwe tsa elela tikologong ya fa o tlhomilweng teng; mme a isa meedi ya gagwe kwa ditlhareng tsotlhe tsa naga.


text:
Ke gone ka moo go gola ga gagwe ga feta ditlhare tsotlhe tsa naga; le dikala tsa gagwe tsa ntsifadiwa, mme ya re a tlhogisa dikala tsa gagwe tsa nna ditelele ka ntlha ya metsi a mantsi.


text:
Dinonyane tsotlhe tsa loapi tsa aga ditlhaga tsa tsone mo dikaleng tsa gagwe, ditshedi tsotlhe tsa naga tsa tsalela ka fa tlase ga dikala tsa gagwe, le merafe yotlhe e megolo ya aga mo moriting wa gagwe.


text:
Jalo o ne a le montle mo bogolong jwa gagwe, mo boleeleng jwa dikala tsa gagwe; gonne motswe wa gagwe o ne o le ka fa metsing a mantsi.


text:
Masetara a a mo tshimong ya Modimo a ne a sa nonofa go mo suba; ditlhare tsa mafire di sa tshwane le dikala tsa gagwe, le ditlhare tsa mapelane di sa nna jaaka dikala tsa gagwe; go ne go se na setlhare sepe mo tshimong ya Modimo se se tshwanang nae mo bontleng jwa gagwe.


text:
Ke mo dirile montle ka bontsi jwa dikala tsa gagwe; ditlhare tsotlhe tsa Etene, tse di mo tshimong ya Modimo, a di bolaisa pelo.”


text:
Ke gone ka moo Morena Modimo o bua jaana, a re: “E re ka o godile, mme o beile setlhoa mo dikaleng tse dikima, le pelo ya gagwe e itsholeditse mo bogodimong jwa gagwe,


text:
ke tlaa mo tsenya mo seatleng sa mononofi wa merafe; ene ruri o tlaa dira nae; ke mo leleketse koo ka ntlha ya boikepo jwa gagwe.


text:
Baeng ba ba boitshegang ba merafe, ba mo kgaotse, ba mo tlogetse dikala tsa gagwe di wetse mo dithabeng le mo megogorong yotlhe, dikala tsa gagwe di robegetse fa meeding yotlhe ya metse ya lefatshe; mme ditšhaba tsotlhe tsa lefatshe di tlogile mo moriting wa gagwe, di mo tlogetse.


text:
Dinonyane tsotlhe tsa loapi di tlaa aga mo go koameng ga gagwe, le ditshedi tsotlhe tsa naga di tlaa aga mo dikaleng tsa gagwe,


text:
e le gore go se nne ditlhare dipe tse di fa metsing tse di ka ikgodisang mo go goleng ga tsone, le fa e le go ipaya setlhoa mo dikaleng tse dikima, le fa e le bathata ba merafe go ema mo bogodimong jwa bone, e bong botlhe ba ba nwang metsi; gonne ba neetswe loso botlhe fela, go ya mafelong a a kwa tlasetlase a lefatshe, mo gare ga bana ba batho, ba na le ba ba fologelang mo moleteng.”


text:
Morena Modimo o bua jaana, a re: “E rile ka tsatsi le o fologetseng ka lone mo Bobipong, ka tsosa bohutsana; ka mo khurumeletsa boteng, ka kganela dinoka tsa lone, mme metsi a magolo a emisiwa; ka mo hutsafaletsa Lebanone, le ditlhare tsotlhe tsa naga tsa mo idibalela.


text:
E rile ke mo digela mo Bobipong a na le ba ba fologelang mo moleteng, ka reketlisa merafe ka kgosomelo ya go wa ga gagwe; ditlhare tsotlhe tsa Etene, tse di tlhaotsweng le tse di molemo tsa Lebanone, tsotlhe tse di nwang metsi, tsa gomodiwa mo mafelong a a kwa tlasetlase a lefatshe.


text:
Tsa ba tsa fologela nae mo Bobipong kwa go ba ba bolailweng ka tšhaka; ee, bone ba e ne e le letsogo la gagwe, mme ba aga mo moriting wa gagwe mo gare ga merafe.


text:
“Ana jalo mo ditlhareng tsa Etene o tshwana le mang mo kgalalelong le mo go goleng? Le fa go ntse jalo o tlaa folosediwa le ditlhare tsa Etene kwa mafelong a a kwa tlasetlase a lefatshe. O tlaa nna mo gare ga ba ba sa rupang, le ba ba bolailweng ka tšhaka. Yo ke ene Faro, le bontsi jwa gagwe.” Go bua Morena Modimo.


text:
Ga dirala ya re ka ngwaga wa 12, ka kgwedi ya 12, ka tsatsi la ntlha la kgwedi, lefoko la ga Jehofa la tla mo go nna, la re:


text:
“Morwa motho, tlhabeleletsa Faro kgosi ya Egepeto khutsafalelo, o mo reye o re: “O kile wa tshwantshiwa le ledumedi la merafe; le fa go ntse jalo o ntse jaaka kgogela mo mawatleng, mme wa photsega mo dinokeng tsa gago, wa kgobera metsi ka maroo, wa leswefatsa dinoka tsa bone.


text:
Morena Modimo o bua jaana, a re: Ke tlaa go tsharololela lotloa lwa me ka lesomo le ditšhaba di le dintsi, ba tlaa go ntshetsa kwa ntle ka lotloa lwa me.


text:
Ke tlaa go tlogela mo lefatsheng, ke go latlhela mo nageng e e lobala fela, ke tlaa rereanyetsa dinonyane tsotlhe tsa loapi mo go wena, ke tlaa kgorisa dibatana tsa lefatshe lotlhe ka wena.


text:
Le lefatshe le o sapang mo go lone ke tlaa le nosa madi a gago, go ya fela kwa dithabeng; mme o tlaa tlala ka meedi ya metsi.


text:
E tlaa re ke go tima, ke tlaa khurumetsa legodimo, ke tlaa fifatsa dinaledi tsa lona; ke tlaa khurumetsa letsatsi ka leru, le kgwedi ga e ketla e ntsha lesedi la yone.


text:
Masedi otlhe a legodimo a a betlameng ke tlaa a fifatsa mo godimo ga gago, mme ke tlaa baya lefifi mo fatsheng la gaeno, go bua Morena Modimo.


text:
“Ke bile ke tlaa gakatsa dipelo tsa ditšhaba di le dintsi, mogang ke tlisang tshenyego ya gago mo merafeng, mo mafatsheng a o se kang wa a itse.


text:
Ee, ke tlaa gakgamatsa ditšhaba di le dintsi ka wena, dikgosi tsa tsone di tlaa boifa ka mo go tsitlisang marapo ka ga gago, mogang ke kgatikanyang tšhaka ya me fa pele ga tsone; di tlaa nna di roroma tsotlhe ka thata, nngwe le nngwe e roromela botshelo jwa yone tota, mo motlheng wa go wa ga gago.”


text:
Ke tlaa usa bontsi jwa gago ka ditšhaka tsa bathata; botlhe ke ba ba boitshegang ba merafe; ba tlaa thopa pelafalo ya Egepeto, mme bontsi jotlhe jwa bone bo tlaa senngwa.


text:
Ke bile ke tlaa senya le dikgomo tsotlhe tsa teng di nyelele fa metsing a magolo; mme lonao lwa motho ga lo ketla lo tlhola lo a kgobera, le ditlhako tsa dikgomo ga di ketla di a kgobera.


text:
Foo ke tlaa ikgatisa metsi a bone, ke tlaa eledisa dinoka tsa bone jaaka lookwane, go bua Morena Modimo.


text:
E tlaa re mogang ke swafatsang ke kgakgabatsa lefatshe la Egepeto, e nne lefatshe le le tlhokang sone se se neng se tletse mo go lone, mogang o ke itayang botlhe ba ba agileng teng, foo ba tlaa itse fa ke le Jehofa.


text:
E ke khutsafalo e ba tlaa hutsafalang ka yone; bomorwadia merafe ba tlaa hutsafala ka yone; ba tlaa hutsafalela Egepeto le bontsi yotlhe jwa gagwe ka yone.” Go bua Morena Modimo.


text:
Le gone ga dirala ya re ka ngwaga wa 12, ka letsatsi la 15 la kgwedi, lefoko la ga Jehofa la tla mo go nna, la re:


text:
“Morwa motho, tlhabeleletsa bontsi jwa Egepeto kuruetso, o ba digele mo mafelong a a tlasetlase a lefatshe, e bong ene Egepeto le bomorwadia merafe e e tumileng, ba ye le ba ba fologelang mo moleteng.


text:
“Ba tlaa wela mo gare ga ba ba bolailweng ka tšhaka; o neeletswe tšhaka; mo tlosetseng koo le bontsintsi jotlhe jwa gagwe.


text:
Yo o thata mo banonofing o tlaa bua nae a le mo gare ga Bobipo a na le ba ba mo thusang; ba fologile, ba namaletse fela, e bong ba ba sa rupang, ba bolailwe ka tšhaka.


text:
“Ašure o teng le lesomo lotlhe la gagwe; diphupu tsa gagwe di mo tikologong ya gagwe; botlhe e le ba ba bolailweng, ba ole ka tšhaka:


text:
Ba diphupu tsa bone di beilweng kwa meseong e e kwa tengteng ga molete, mme lesomo la gagwe le mo tikologong ya phupu ya gagwe; botlhe e le ba ba bolailweng, ba ole ka tšhaka, e le ba ba kileng ba ne ba tsosa theregiso mo fatsheng la batshedi.


text:
“Elame o teng le bontsi jotlhe jwa gagwe tikologong ya phupu ya gagwe; botlhe ke ba ba bolailweng, ba ole ka tšhaka, ba ba fologetseng kwa mafelong a a kwa tlasetlase a lefatshe ba sa rupa, ba ba kileng ba tsosa theregiso ya bone mo lefatsheng la batshedi, mme ba belege botlhabisa ditlhong jwa bone le ba ba fologelang mo moleteng.


text:
Ba mo aletse bolao mo gare ga babolaiwi, a na le bontsi jwa gagwe; diphupu tsa gagwe di mo tikologong ya gagwe; botlhe e le ba ba sa rupang, ba bolailwe ka tšhaka; gonne theregiso ya bone e kile ya tsosiwa mo lefatsheng la batshedi; mme ba belege botlhabisa ditlhong jwa bone le ba ba fologelang mo moleteng.


text:
“Mešeke o teng le Tubale, le bontsi jotlhe jwa gagwe; diphupu tsa gagwe di mo tikologong ya gagwe: botlhe e le ba ba sa rupang, ba bolailwe ka tšhaka; gonne ba ne ba tsosa theregiso ya bone mo lefatsheng la batshedi.


text:
Ga ba ketla ba robala le bathata ba ba oleng ba sa rupa, ba ba fologetseng mo Bobipong, ba na le dibolao tsa bone tsa ntwa, ba samile ditšhaka tsa bone, le maikepo a bone a mo marapong a bone; gonne ba ne ba le theregiso ya bathata mo lefatsheng la batshedi.


text:
“Etome o teng, dikgosi tsa gagwe le dikgosana tsotlhe tsa gagwe, ba namaladitswe e le diganka le ba ba bolailweng ka tshaka; ba tlaa namalala le ba ba sa rupang, ba na le ba ba fologelang mo moleteng.


text:
“Dikgosana tsa kwa botsheka di teng, tsotlhe fela, le Basitone botlhe, ba ba fologileng le babolaiwi; ba tlhabisiwa ditlhong ke theregiso e ba kileng ba e tsosa ka nonofo ya bone; ba namaletse ba sa rupa, ba na le ba ba bolailweng ka tšhaka, ba belege botlhabisa ditlhong jwa bone le ba ba fologelang mo moleteng.


text:
“Faro o tlaa ba bona, mme o tlaa gomotsega ka ga bontsi jotlhe jwa gagwe, e bong Faro le mephato yotlhe ya gagwe, ba ba bolailweng ka tšhaka, go bua Morena Modimo.


text:
“Gonne ke tsentse theregiso ya gagwe mo lefatsheng la batshedi; o tlaa namaladiwa mo gare ga ba ba sa rupang, le ba ba bolailweng ka tšhaka, e bong Faro le bontsi jotlhe jwa gagwe.” Go bua Morena Modimo.


text:
“Morwa motho, bua le bana ba batho ba gaeno, o ba reye o re: Mogang ke lereng tšhaka mo lefatsheng lengwe, fa batho ba lefatshe leo ba tsaya motho mo go bone, ba mmaya molebedi wa bone;


text:
foo le fa e le mang yo o utlwang tumo ya lonaka, mme a se ka a tlhagisega, fa tšhaka e tlaa e mo tlosa, madi a gagwe a tlaa nna mo tlhogong ya gagwe.


text:
O utlwile tumo ya lonaka, mme a se ka a tlhagisega, madi a gagwe a tlaa nna mo go ene: le mororo fa a ka bo a ne a tlhagisega o ka bo a golotse mowa wa gagwe.


text:
Mme fa molebedi a bona tšhaka e tla, mme a sa letse lonaka, mme batho ba sa tlhagisiwe, mme tšhaka e tla, e tlosa motho mongwe mo go bone; o tlosiwa mo boikepong jwa gagwe, mme madi a gagwe ke tlaa a batla mo seatleng sa molebedi.


text:
“Jalo fela, wena morwa motho, ke go beile molebedi wa ba ntlo ya Iseraele; mme ke gone utlwa lefoko mo molomong wa me, mme o ba neye tlhagiso e e tswang mo go nna.


text:
Ya re fa ke raya moikepi, ke re: ‘Wena moikepi, ruri o tlaa swa!’ Mme o sa bue go tlhagisa moikepi gore a tswe tseleng ya gagwe; moikepi yoo o tlaa swela mo boikepong jwa gagwe, mme madi a gagwe ke tlaa a lopa mo seatleng sa gago.


text:
Le fa go ntse jalo fa o tlhagisa moikepi ka ga tsela ya gagwe go mo sokolola mo go yone, mme a sa sokologe mo tseleng ya gagwe; o tlaa swela mo boikepong jwa gagwe, mme wena o bo o golotse mowa wa gago.


text:
“Le wena, morwa motho, raya ba ntlo ya Iseraele, o re: Lo tle lo bue jaana, lo re: ‘Ditlolo tsa rona le maleo a rona a mo go rona, re tlhorega fela mo go tsone; mme re bo re ka tshela jang?’


text:
Ba reye o re: Jaaka ke tshedile, go bua Morena Modimo, ga ke na kgatlhego epe mo losong lwa moikepi; fa e se go re moikepi a sokologe mo tseleng ya gagwe, mme a tshele. Sokologang, sokologang mo ditseleng tsa lona tse di bosula; gonne lo ratelang go swa, lona ba ntlo ya Iseraele?


text:
“Le wena, morwa motho, raya bana ba batho ba gaeno, o re: ‘Tshiamo ya mosiami ga e ketla e mo golola mo motlheng wa tlolo ya gagwe; mme ka ga boikepo jwa moikepi ga a ketla a wa ka jone mo motlheng o o sokologang ka one mo boikepong jwa gagwe. Le ene yo o siameng ga a ketla a nonofa go tshela ka gone, mo motlheng o o leofang ka one.’


text:
Ya re fa ke raya mosiami ke re: ‘Ruri o tlaa tshela;’ fa a ikanya tshiamo ya gagwe, mme a dira boikepo, ga go ketla go gakologelwa ditiro dipe tsa gagwe tsa tshiamo; mme mo boikepong jo o bo dirileng o tlaa swela mo go jone.


text:
Gape, ya re fa ke raya moikepi ke re: ‘Ruri o tlaa swa;’ fa a sokologa mo boleong jwa gagwe, mme a dira se se laotsweng le se se siameng;


text:
fa moikepi a rebola peelo, a busa se o ne a se tsere ka bogodu, a sepela mo ditaong tsa botshelo, a sa dire boikepo bope; ruri o tlaa tshela, ga a ketla a swa.


text:
Ga go ketla go gakologelwa maleo ape a gagwe a o a dirileng go mo sekisa; o dirile se se laotsweng le se se siameng; ruri o tlaa tshela.


text:
“Le fa go ntse jalo bana ba batho ba gaeno ba tle ba re: ‘Tsela ya ga Jehofa ga e lekalekane;’ mme ka ga bone, tsela ya bone ga e a lekalekana.


text:
Mogang mosiami o sokologang mo tshiamong ya gagwe, mme a dira boikepo, o tlaa swela fela mo go jone.


text:
Mogang moikepi o sokologang mo boikepong jwa gagwe, mme a dira se se laotsweng le se se siameng, o tlaa tshela ka gone.


text:
Le fa go ntse jalo lo a tle lo re: ‘Tsela ya ga Jehofa ga e lekalekane.’ Lona ba ntlo ya Iseraele, ke tlaa atlhola mongwe le mongwe wa lona ka fa mekgweng ya gagwe.”


text:
Ga dirala ya re ka ngwaga wa 12 wa botshwaro jwa rona, ka kgwedi ya lesome, ka letsatsi la botlhano la kgwedi, mongwe yo o falotseng kwa Jerusalema a tla kwa go nna, a re: “Motse o kgemethilwe.”


text:
Jaana seatla sa ga Jehofa sa bo se letse se le mo go nna go le maitsebowa, yo o falotseng a ise a goroge; mme o ne a ntumolotse molomo, ga tsamaya a tla mo mosong; mme molomo wa me o ne o tumolotswe, mme ka bo ke sa tlhole ke le semumu.


text:
“Morwa motho, ba ba ntseng mo mafelong ale a a kgakgabetseng mo lefatsheng la Iseraele, ba a bua, ba re: ‘Aberahame o ne a le mongwe fela, mme a rua lefatshe; mme rona re bantsi; lefatshe le neilwe rona go nna boswa.’


text:
“Ke gone o ba reye o re: Morena Modimo o bua jaana, a re: Lo ja selo le madi a sone, lo tsholeletsa medimo ya disetwa ya lona matlho, lo tsholola madi a batho; a lo ka rua lefatshe?


text:
Lo ema mo tšhakeng ya lona, lo dira tse di makgapha, monwe le mongwe o senya mosadi wa mongwe ka ene; mme a lona lo ka rua lefatshe?


text:
“O tlaa ba raya jaana, o re: Morena Modimo o bua jaana, a re: Jaaka ke tshedile, ruri ba ba kwa mafelong a a kgakgabetseng ba tlaa wa ka tšhaka, le ene yo o mo nageng e e lobala fela ke tlaa mo neela dibatana di mo ja, le ba ba mo dikagong tse di thata tsa phemelo le mo dikgageng, ba tlaa swa ka kgogodi.


text:
Ke tlaa dira lefatshe tshwafalo le kgakgamatso, pelafalo ya thata ya lone e tlaa khutla; dithaba tsa Iseraele di tlaa swafala, go ba go se ketla go feta ope ka teng.


text:
Foo ba tlaa itse fa ke le Jehofa, ke sena go dira lefatshe tshwafalo le kgakgamatso, ka ntlha ya tse di makgapha tsotlhe tsa bone tse ba di dirileng.


text:
“Ka ga gago, morwa motho, bana ba ba gaeno ba bua ka ga gago fa dithakong le mo mejakong ya mantlo, mme ba raane, mongwe le mongwe a reye wa ga gabo, a re: Ntlong, ke a lo rapela, lo utlwe, go re lefoko la ga Jehofa la reng.


text:
Ba tle mo go wena, jaaka batho ba tle ba tle, ba dule fa pele ga gago jaaka e ka bo e le batho ba me, ba utlwe mafoko a gago, mme ba se ke ba a dirafatse; gonne ka molomo ba bua lorato lo logolo, mme pelo ya bone e ye le papadi ya bone fela.


text:
Bona, o ntse mo go bone jaaka pina e e monate ya mongwe yo o nang le lentswe le le kgatlhang, mme a itse go letsa seletso sentle, gonne ba utlwa mafoko a gago, mme ga ba a dire.


text:
Mogang golo mo go dirafalang, bona, go etla, foo ba tlaa itse fa moperofeti mongwe a kile a ne a le mo go bone.”


text:
“Morwa motho, perofesa o nyatse badisa ba Iseraele, perofesa, o ba reye, e bong badisa, o re: Morena Modimo o bua jaana, a re: A bo go latlhega badisa ba Iseraele ba ba ijesang fela! Badisa a ga ba a tshwanela go fudisa dinku?


text:
Tse di bobolang ga lo a di thatafatsa, ga lo a fodisa tse di lwalang, ga lo a fapa tse di robegileng, le gone ga lo a busa tse di lelekilweng, ga lo a batla tse di timetseng; mme lo di laotse ka kgolo le patiko.


text:
Di ne di faletse ka go bo modisa a seyo. Tsa nna dijo tsa dibatana tsotlhe tsa naga, mme di ne di faletse.


text:
Dinku tsa me tsa timelela mo dithabeng tsotlhe, le mo lekhubung lengwe le lengwe. Ee, dinku tsa me di ne di gasametse mo lefatsheng lotlhe; mme go se na ope yo o di senkang le fa e le go di latela.


text:
Jaaka ke tshedile, go bua Morena Modimo: Ruri, e re ka dinku tsa me e ne e le dilo tsa go bolawa fela, dinku tsa me tsa nna dijo tsa dibatana tsotlhe tsa naga, ka go bo modisa a na a seyo, le gone badisa ba me ba se ka ba batla dinku tsa me, mme badisa ba ijesa fela, ba se ka ba fudisa dinku tsa me;


text:
Morena Modimo o bua jaana, a re: Bonang, ke tlhabana le badisa; ke tlaa lopa dinku tsa me mo seatleng sa bone, mme ke tlaa ba khutlisa mo go tlholeng ba fudisa dinku; le gone badisa ga ba ketla ba tlhola ba ijesa fela; ke tlaa golola dinku tsa me mo ganong la bone, gore di se nne dijo tsa bone.


text:
“Gonne Morena Modimo o bua jaana, a re: Bonang, nna ka nosi, e bong nna, ke tlaa senka dinku tsa me, ke tlaa di latela.


text:
Jaaka modisa a tle a senke letsomane la gagwe mo motlheng o dinku di a bong di faletse ka one, le nna ke tlaa senka dinku tsa me jalo; ke tlaa di golola mo mafelong otlhe kwa di falaletseng teng mo motlheng wa maru le lefifi.


text:
Ke tlaa di ntsha mo ditšhabeng, ke tlaa di phutha kwa mafatsheng, ke tlaa di lere mo lefatsheng le e leng la tsone; ke tlaa di fudisa mo dithabeng tsa Iseraele, fa meeding ya metsi, le mo mafelong otlhe a lefatshe a a ntsweng.


text:
Ke tlaa di fudisa bofulo jo bo monate, mme lesaka la tsone le tlaa nna mo dithabeng tsa bogodimo jwa Iseraele. Di tlaa robala mo sakeng le le molemo, di tlaa fula mo bofulong jo bo loreme mo dithabeng tsa Iseraele.


text:
“Ke tlaa batla tse di timetseng, ke tlaa ba ke lere tse di lelekilweng, ke tlaa fapa tse di robegileng, ke thatafatsa tse di botlhoko; mme ke tlaa senya tse di nonneng le tse di thata; ke tlaa di fudisa mo tshiamisong.


text:
“Ka ga lona, letsomane la me, Morena Modimo o bua jaana, a re: Bonang, ke sekaseka gare ga dihuthsane le dihutshane, mo diphelefung jaaka mo diphokong.


text:
A ke sengwe se sennyennyane mo go lona, go re, lo fudile mo mafulong a a molemo, fa e bo ne ne fano mo go setseng ga mafulo a lona lo go gataka ka dinao? Le go re lo nole metsi a a itshekileng, fa e bo ne ne fano a a setseng lo a kgobera ka dinao?


text:
“Ke gone ka moo Morena Modimo o buang nabo jaana, a re: Bonang, nna e bong nna, ke tlaa sekaseka gare ga dihutshane tse di nonneng le dihutshane tse di mokodue.


text:
Ereka lo kgorometsa ka lotlhakore le ka lerudi, lo šegola tse di lwalang tsotlhe ka dinaka tsa lona, go tsamaya lo di falaletsa kwa ntle;


text:
ke gone ka moo ke tlaa bolokang letsomane la me, mme ga le ketla le tlhola le nna kgapo; ke tlaa sekaseka gare ga dihutshane le dihutshane.


text:
Ke tlaa di tlhomela modisa a le mongwe fela, mme o tlaa di fudisa, e bong motlhanka wa me Dafite; o tlaa di fudisa, mme o tlaa nna modisa wa tsone.


text:
Nna Jehofa ke tlaa nna Modimo wa bone, motlhanka wa me Dafite o tlaa nna kgosana mo go bone; nna Jehofa ke buile.


text:
Ke tlaa dira kgolagano ya kagiso nabo, ke tlaa khutlisa dibatana tse di bosula mo lefatsheng; ba tlaa nna ka thagamo mo nageng, ba robala fela mo dikgweng.


text:
“Ke tlaa ba dira tshegofatso, bone le mafelo a a mo tikologong ya lekhubu la me; ke tlaa nesa pula mo motlheng wa yone; go tlaa nna meokodi ya tshegofatso.


text:
Le setlhare sa naga se tlaa ungwa; le lefatshe le tlaa ntsha totafalo ya lone, mme ba tlaa nna ka thagamo mo lefatsheng la bone. Ba tlaa itse fa ke le Jehofa, ke sena go roba mephakalego ya dijokwe tsa bone, mme ke ba golotse mo seatleng sa ba ba itirelang ka bone.


text:
Ga ba ketla ba tlhola ba le kgapo ya baditšhaba, le sebatana sa lefatshe ga se ketla se ba ja; mme ba tlaa aga ka thagamo, ope ga a ketla a ba boifisa.


text:
Ke tlaa ba tsosetsa sekgwana se se tlaa tumang, ga ba ketla ba tlhola ba nyelediwa ke leuba mo lefatsheng, le fa e le go tlhola ba belega botlhabisa ditlhong jwa baditšhaba gope.


text:
Ba tlaa itse fa nna Morena Modimo wa bone ke na le bone, le go re bone ba ntlo ya Iseraele ke batho ba me, go bua Morena Modimo.


text:
“Lona dinku tsa me, dinku tsa bofulo jwa me, lo batho, le nna ke Modimo wa lona.” Go bua Morena Modimo.


text:
“O e reye o re: Morena Modimo o bua jaana, a re: “Bona, ke tlhabana nao, Wena thaba ya Seire, ke tlaa go otlololela seatla sa me, ke tlaa go dira tshwafalo le kgakgamatso.


text:
“E re ka o ne o ntse o na le bobaba jo bo emeng fela, mme o tsentse bana ba Iseraele mo thateng ya tšhaka mo motlheng wa tatlhego ya bone, mo motlheng wa boikepo jwa bokhutlo;


text:
ke gone, jaaka ke tshedile,” go bua Morena Modimo, “ke tlaa go baakanyetsa go ya mading, madi a tlaa go konatelela; e re ka o se ka wa ila madi, ke gone madi a tlaa go konatelela.


text:
Jalo ke tlaa dira thaba ya Seire go nna kgakgamatso le tshwafalo; ke tlaa kgaola mo go yone ene yo o fetang ka teng, le ene yo o boang.


text:
Ke tlaa tlatsa dithaba tsa gagwe ka babolaiwi; mo makhubung a gago, le mo megogorong ya gago, le mo meeding yotlhe ya gago, ba ba bolailweng ka tšhaka ba tlaa wela teng.


text:
Ke tlaa go dira ditshwafalo tse di sa khutleng, le metse ya gago ga e ketla e nnwa; mme lo tlaa itse fa ke le Jehofa.


text:
“E re ka o rile: ‘Merafe e mebedi e, le mafatshe a mabedi a, a tlaa nna a me, mme re tlaa a rua;’ le mororo Jehofa a le teng;


text:
ke gone, jaaka ke tshedile,” go bua Morena Modimo, “ke tlaa dira ka fa bogaleng jwa gago, le ka fa bopelotshetlheng jwa gago jo o bo bonaditseng ka ntlha ya go ba ila ga gago; ke tlaa ikitsise mo go bone, mogang o ke go sekisang.


text:
O tlaa itse fa nna Jehofa ke utlwile ditlhapatso tsotlhe tsa gago tse o tlhapaditseng dithaba tsa Iseraele ka tsone, wa re: ‘Di swafaditswe, re di neetswe go di ja.’


text:
Morena Modimo o bua jaana, a re: “E tlaa re mogang lefatshe lotlhe le itumelang, wena ke go swafatse.


text:
Jaaka o kile wa jela boswa jwa ntlo ya Iseraele koma, ka bo ne bo swafetse, le nna ke tlaa go direla jalo; o tlaa swafala; wena thaba ya Seire, le lefatshe lotlhe la Etome e bong lotlhe fela; mme ba tlaa itse fa ke le Jehofa.


text:
“Wena morwa motho, perofesetsa dithaba tsa Iseraele, o re: Lona dithaba tsa Iseraele, utlwang lefoko la ga Jehofa.


text:
Morena Modimo o bua jaana, a re: E re ka baba ba buile ka ga lona ba re: ‘Ahe!’ ba ba ba re: ‘Mafelo a a tlotlometseng a bogologolo ke a rona go a rua.’


text:
“Ke gone perofesa, o re: Morena Modimo o bua jaana, a re: e re ka, ee, e re ka ba lo swafaditse, ba lo komeditse ka ntlha tsotlhe, gore lo nne seruiwa sa masalela a merafe, mme lo bolelwa ke melomo ya babuabui, lo le tumedi e e bosula mo bathong;


text:
ke gone, lona dithaba tsa Iseraele, utlwang lefoko la Morena Modimo; Morena Modimo o bua jaana le dithaba le makhubu, le meedi, le melapo le dikgakgabalo tse di swafetseng, le metse e e tlogetsweng, e e duleng thopo le setshego mo masaleleng a merafe e e mo tikologong.


text:
“Ke gone ka moo Morena Modimo o bua jaana, a re: Ruri ke buile ka molelo wa lefufa la me ka ga masalela a merafe, le ka ga Etome otlhe fela, ba ba ineileng lefatshe la me go le rua ka boitumelo jwa pelo yotlhe ya bone, ka kilo ya mowa, go le latlhela kwa ntle e le thopo.


text:
“Ke gone perofesa ka ga lefatshe la Iseraele, o reye dithaba, le makhubu, le meedi, le melapo, o re: Morena Modimo o bua jaana, a re: Bonang, ke buile mo lefufeng la me, le mo tšararegong ya me, gonne lo belege botlhabisa ditlhong jwa baditšhaba.


text:
Ke gone ka mo Morena Modimo o bua jaana, a re: Ke tsholeditse letsogo la me ka re: Ruri baditšhaba ba ba mo tikologong ya lona, ba tlaa belega botlhabisa ditlhong jwa bone.


text:
“Lona dithaba tsa Iseraele, lo tlaa tlhogisa dikala, lo tlaa ungwela batho ba me Iseraele; gonne ba gaufi go tla.


text:
Ke tlaa ntsifatsa batho mo go lona, ba ntlo ya Iseraele botlhe, e bong botlhe fela; mme metse e tlaa nnwa, le mafelo a a ropefetseng a tlaa agiwa.


text:
Ke tlaa ntsifatsa mo go lona motho le kgomo; mme batho ba tlaa ntsifala ba ata le dikgomo. Ke tlaa dira gore lo nnwe ka fa popegong ya lona ya pele, ke tlaa lo direla sentle bogolo go mo ditshimologong tsa lona; mme lo tlaa itse fa ke le Jehofa.


text:
Ee, ke tlaa tsamaisa batho mo go lona, e bong batho ba me ba Iseraele; mme ba tlaa go rua, o tlaa nna boswa jwa bone, mme ga o ketla o tlhola o ba thukhutha bana gope.


text:
“Morena Modimo o bua jaana, a re: E re ka ba lo raya ba re: ‘Wena lefatshe o mosuputsi wa batho, o ntse o le mothukhuthi wa morafe wa gaeno;’


text:
ke gone ga o ketla o tlhola o suputsa batho gope, le fa e le go thukhutha morafe wa ga eno, go bua Morena Modimo.


text:
Le gone ga nketla ke tlhola ke go leseletsa o utlwa botlhabisa ditlhong jwa merafe, ga o ketla o tlhola o belega kgobo ya baditšhaba, ga o ketla o tlhola o kgopisa morafe wa ga eno; go bua Morena Modimo.”


text:
“Morwa motho, e rile ba ntlo ya Iseraele ba sa ntse ba agile mo lefatsheng la ga bone, ba le itshekolola ka mokgwa wa bone le ka ditiro tsa bone; mokgwa wa bone fa pele ga me o ne o ntse jaaka leswe la mosadi a le medibela.


text:
Ke gone ka moo ka ba goromeletsa tšararego ya me ka ntlha ya madi a ba a tsholotseng mo lefatsheng, le ka go bo ba le itshekolotse ka medimo ya bone ya disetwa.


text:
Ka ba gasamisetsa mo merafeng, ba phatlalalediwa le mafatshe; ke ba sekisitse ka fa mokgweng wa bone le ka fa ditirong tsa bone.


text:
Mme e rile ba fitlha kwa merafeng, kwa ba ileng teng, ba fitlhile ba tlhapatsa leina la me le le boitshepo; ka batho ba buile ka ga bone, ba re: Bao ke batho ba ga Jehofa, mme ba dule mo lefatsheng la gagwe.


text:
Mme ka tlhomogela leina la me le le boitshepo pelo, le ba ntlo ya Iseraele, ba ne ba le tlhapaditse mo merafeng, kwa ba ne ba ile teng.


text:
“Ke gone, raya ba ntlo ya Iseraele o re: Morena Modimo o bua jaana a re: Ga ke dire se ka ntlha ya lona, lona ba ntlo ya Iseraele, fa e se ka ntlha ya leina la me le le boitshepo, le lo le tlhapaditseng mo merafeng kwa lo ne lo ile teng.


text:
Ke tlaa itshepisa leina la me le legolo, le le tlhapaditsweng mo merafeng, le lo le tlhapaditseng mo gare ga yona; mme merafe e tlaa itse fa ke le Jehofa, go bua Morena Modimo, mogang ke itshepisiwang mo go lona fa pele ga matlho a yona.


text:
Gonne ke tlaa lo tsaya mo merafeng ke lo phutha kwa mafatsheng otlhe, mme ke tlaa lo lere mo lefatsheng la ga lona.


text:
Foo ke tlaa lo kgatsha ka metsi a a itshekileng, mme lo tlaa itsheka; ke tlaa lo tlhapisa leswe lotlhe la lona, le medimo yotlhe ya lona ya disetwa.


text:
Le gone ke tlaa lo naya pelo e ntšha, ke tlaa tsenya mowa o moša mo teng ga lona; ke tlaa tlosa pelo ya sekalentswe mo nameng ya lona, mme ke tlaa lo naya pelo ya senama.


text:
Ke tlaa tsenya mowa wa me mo teng ga lona, ke tlaa lo tsamaisa mo ditaong tsa me, lo tlaa tshegetsa dikatlholo tsa me, lo di dira.


text:
Lo tlaa aga mo lefatsheng le ke le neileng borraeno; lo tlaa nna batho ba me, le nna ke tlaa nna Modimo wa lona.


text:
Ke tlaa lo dibela mo masweng otlhe a lona; ke tlaa bitsa mabele, ke a ntsifatsa, ke sa beye popamo epe mo go lona.


text:
Ke tlaa ntsifatsa loungo lwa setlhare, le totafalo ya masimo, mme ga lo ketla lo tlhola lo kgojwa ka tlala mo merafeng.


text:
Foo lo tlaa gakologelwa mekgwa ya lona e e bosula, le ditiro tsa lona tse di seng molemo; lo tlaa itshulafalela mo ponong ya lona ka ntlha ya maikepo a lona, le ka ntlha ya tse di makgapha tsa lona.


text:
A go itsiwe ke lona go re mo ga ke go dire ka ntlha ya lona, go bua Morena Modimo; tlhajwang ke ditlhong, lo sosobagane ka ntlha ya mekgwa ya lona, lona ba ntlo ya Iseraele.”


text:
“Morena Modimo o bua jaana, a re: E tlaa re mo motlheng o ke lo tlhapisang ka one maikepo otlhe a lona, ke tlaa dira gore metse e nnwe, mme mafelo a a ropefetseng a tlaa agiwa.


text:
Le lefatshe le le kileng la ne le swafetse le tlaa lengwa, le mororo le ne le le tshwafalo fela mo ponong ya botlhe ba ba fetang ka teng.


text:
Ba tlaa bua ba re: ‘Lefatshe le, le le kileng la ne le swafetse, le bile le fetogile le ntse jaaka tshimo ya Etene; le metse e e neng e kgakgabetse, e swafetse, e le marope fela, e bile e thekeleditswe, e ntswe ke batho.’


text:
Foo merafe e e setseng mo tikologong ya lona e tlaa itse fa nna Jehofa ke agile mafelo a a ne a rutlologile, ke tlhomile mo go neng go swafetse; nna Jehofa ke buile, mme ke tlaa go dira.”


text:
Morena Modimo o bua jaana, a re: “Le ka ga sone se, ke tlaa bodiwa ke ba ntlo ya Iseraele go se ba direla; ke tlaa ba atisetsa batho jaaka letsomane.


text:
Jaaka letsomane la setlhabelo, jaaka letsomane la Jerusalema mo medirong ya one e e laotsweng; jalo fela metse e e ropefetseng e tlaa tlala matsomane a batho; mme ba tlaa itse fa ke le Jehofa.”


text:
Seatla sa ga Jehofa se ne se le mo go nna, mme a nkisa kwa ntle ke le mo moweng wa ga Jehofa, a mpaya mo gare ga mogogoro; mme wa bo o tletse marapo.


text:
Mme a a mpotonosa, mme bonang, a bo a le mantsi thata mo mogogorong mo lobaleng fela; mme bonang, a bo a omeletse thata.


text:
Mme a nthaya a re: “Morwa motho, a marapo a, a ka tshela?” Mme ka mo fetola ka re: “Go itse wena, Morena Modimo.”


text:
Gape a nthaya, a re: “Perofesetsa mo godimo ga marapo a, mme o a reye o re: Lona marapo a a omeletseng utlwang lefoko la ga Jehofa.


text:
Morena Modimo o raya marapo jaana, a re: Bonang, ke tlaa tsenya mowa mo go lona, mme lo tlaa tshela.


text:
Ke tlaa baya mesifa mo go lona, ke tlaa medisa nama mo go lona, ke lo khurumetsa ka letlalo, ke tsenya mowa mo go lona, mme lo tlaa tshela; mme lo tlaa itse fa ke le Jehofa.”


text:
Jalo ka perofesa jaaka ke laotswe, mme ya re ke perofesa, ga tsoga modumo, mme bonang, ga nna thoromo ya lefatshe, mme marapo a kopana, lesapo mo lesapong le o rraa lone.


text:
Ka leba, mme bonang, ga bo go le mesifa mo go one, le nama ya mela, letlalo la a khurumetsa godimo; mme ga bo go se na mowa mo go one.


text:
Foo a nthaya, a re: “Perofesetsa phefo, perofesa, wena morwa motho, o reye phefo o re: Morena Modimo o bua jaana, a re: Tswa mo diphefong tsoo nne, wena mowa, o budulele babolaiwi ba, gore ba tshele.”


text:
Jalo ka perofesa jaaka a ntaotse, mme mowa wa tsena mo go bone, mme ba tshela, ba ema ka dinao, e le ntwa e kgolo thata.


text:
Foo a nthaya a re: “Morwa motho, marapo a ke ba ntlo ya Iseraele botlhe fela; ba tle ba re: ‘Bonang, marapo a rona a omeletse, tsholofelo ya rona e ile; re kgaoletswe ruri.’


text:
Ke gone perofesa, o ba reye o re: Morena Modimo o bua jaana, a re: Bonang, ke tlaa katolola diphupu tsa lona, ke tlaa lo ntsha mo diphupung tsa lona, lona batho ba me; mme ke tlaa lo isa kwa lefatsheng la Iseraele.


text:
Mme lo tlaa itse fa ke le Jehofa ke sena go katolola diphupu tsa lona, le ke sena go lo ntsha mo diphupung tsa lona, lona batho ba me.


text:
Ke tlaa tsenya mowa wa me mo go lona, mme lo tlaa tshela; ke tlaa lo baya mo lefatsheng la ga lona; mme lo tlaa itse fa nna Jehofa ke buile, ka ba ka go dira, go bua Jehofa.”


text:
“Wena, morwa motho, tsaya thobane nngwe, mme o kwale mo go yone, o re: Ya ga Juta, le ya bana ba Iseraele, bankana ba gagwe; foo o tseye thobane e nngwe o kwale mo go yone, o re: Ya ga Josefe, thobane ya ga Eferaime, le ya ba ntlo ya Iseraele botlhe bankana ba gagwe;


text:
Mme mogang bana ba batho ba gaeno ba buang le wena, ba re: ‘A ga o nka o re bolelela se o se kayang ka dilo tse?’


text:
O ba reye o re: Morena Modimo o bua jaana, a re: Bonang, ke tlaa tsaya thobane ya ga Josefe e e mo seatleng sa ga Eferaime, le ditso tsa Iseraele bankana ba gagwe; mme ke tlaa di baya mmogo nao, e bong le thobane ya ga Juta; mme ke tlaa di dira thobane e le nngwe fela, mme di tlaa nna nngwe fela mo seatleng sa me.


text:
O ba reye o re Morena Modimo o bua jaana, a re: Bonang, ke tlaa tlosa bana ba Iseraele kwa merafeng, kwa ba ileng teng, ke tlaa ba phutha mo ntlheng tsotlhe, ke ba isa mo lefatsheng la ga bone.


text:
Ke tlaa ba dira morafe o le mongwe fela mo lefatsheng, mo dithabeng tsa Iseraele; mme kgosi e le nngwe fela e tlaa nna kgosi e e ba busang botlhe fela; ga ba ketla ba tlhola ba nna merafe e le mebedi, le gone ga ba ketla ba tlhola ba kgaoganngwa ba nna magosi a le mabedi gope.


text:
Le gone ga ba ketla ba tlhola ba itshekolola ka medimo ya bone ya disetwa, le fa e le ka dilo tsa bone tse di tlhoesegang, le fa e le ka ditlolo dipe tsa bone; ke tlaa ba golola mo ditenegong tsotlhe tsa bone tse ba leofileng ka tsone, ke tlaa ba tlhapisa; jalo ba tlaa nna batho ba me, le nna ke tlaa nna Modimo wa bone.


text:
“Motlhanka wa me Dafite o tlaa nna kgosi e e ba busang; ba tlaa nna le modisa a le mongwe fela; le gone ba tlaa sepela mo dikatlholong tsa me, ba tlaa tlhokomela ditao tsa me, ba di dira.


text:
Ba tlaa aga mo lefatsheng le ke le neileng Jakobe motlhanka wa me, le borra ba lona ba kileng ba aga mo go lone; ba tlaa aga teng, bone le bana ba bone, le bana ba bana ba bone, ka bosakhutleng. Dafite motlhanka wa me o tlaa nna kgosana ya bone ka bosakhutleng.


text:
Gape ke tlaa dira kgolagano ya kagiso nabo; e tlaa nna kgolagano e e sa khutleng nabo. Ke tlaa ba baya, ke ba ntsifatsa, ke ba ke baya felo ga me ga boitshepo mo gare ga bone ka bosakhutleng.


text:
Le motlaagana wa me o tlaa nna le bone; ke tlaa nna Modimo wa bone, le bone ba tlaa nna batho ba me.


text:
Merafe e tlaa itse fa e le nna Jehofa yo ke itshepisang Iseraele, mogang felo ga me ga boitshepo go nnang mo go bone ka bosakhutleng.”


text:
“Morwa motho, lebisa sefatlhogo sa gago kwa Goge, wa lefatshe la Magoge, kgosana ya Rosa, le Mešeke, le Tubale, mme o perofese o mo nyatse.


text:
O re: Morena Modimo o bua jaana, a re: Bona, ke tlhabana nao wena Goge, kgosana ya Rosa, le Mešeke le Tubale.


text:
Ke tlaa go retolola, ke tsenya dikobe mo ditlhaeng tsa gago, ke tlaa go ntshetsa kwa ntle, le ntwa yotlhe ya gago, dipitse le bapalama dipitse botlhe ba apere meitshomelo ya phemelo, lesomo le legolo le na le thebe, botlhe e le ba ba itseng go kgatikanya tšhaka.


text:
Gomere, masomosomo otlhe a gagwe a sekamerwalo ya tsie; ba ntlo ya ga Togarema kwa dikhutlong tsa lefatshe tsa kwa botsheka, le masomosomo a gagwe otlhe a sekamerwalo ya tsie; e bong ditšhaba di le dintsi di na nao.


text:
“O etleetsege, ee, o ipaakanye, wena le masomo otlhe a gago a a phuthegetseng kwa go wena, mme o nne molaodi mo go one.


text:
E tlaa re malatsi a le mantsi a fetile o tlaa lekolwa; e tlaa re mo dinyageng tse di kwa pele o tlaa fitlha mo lefatsheng le le busitsweng mo tšhakeng, le le phuthilweng mo ditšhabeng di le dintsi, mo dithabeng tsa Iseraele, tse di ntseng di kgakgabetse ka gale le ka gale; mme le ntshitswe kwa ditshabeng, mme ba tlaa aga ka thagamo, botlhe fela.


text:
O tlaa tlhatloga o tlaa tla jaaka ledimo, o tlaa nna jaaka leru go khurumetsa lefatshe, wena le masomosomo otlhe a gago a sekamerwalo ya tsie, o na le ditšhaba di le dintsi.


text:
“Morena Modimo o bua jaana, a re: Go tlaa dirala mo motlheng oo, go re dilo di tlaa tsoga mo pelong ya gago, mme o tlaa loga maano a a bosula.


text:
O tlaa re: Ke tlaa bololela kwa lefatsheng la metsana e e sa agelwang dithako; ke tlaa ya kwa go ba ba iketlileng, ba agile ka thagamo, botlhe ba agile fela ba se na dithako, ba se na mephakalego le fa e le ditswalo.


text:
Go tsaya thopo, go tsaya kgapo; go ya go busetsa seatla sa gago mo mafelong a a kgakgabetseng, a gompieno a ntsweng, le go tlhabana le batho ba ba tswang go phuthwa kwa merafeng, ba bapetse dikgomo le dithoto, ba agile mo gare ga lefatshe.


text:
Ba Sheba le ba Detane, le barekisi ba Tarešiše ba na le madumedi otlhe a teng, ba tlaa go raya ba re: ‘A o tsile go tsaya thopo? A o phuthile lesomo la gago go tla go tsaya kgapo? Go tla lo isa koo selefera le gouta, go ya le dikgomo le dilwana, go tsaya thopo e kgolo?’


text:
“Ke gone ka moo, morwa motho, perofesa, o reye Goge o re: Morena Modimo o bua jaana, a re: E tlaa re mo motlheng oo, mogang batho ba me ba Iseraele ba agileng ka thagamo, a ga o ketla o go itse?


text:
O tlaa tswa kwa felong ga gago, kwa dikhutlong tsa ntlha ya botsheka, wena le ditšhaba di le dintsi di na nao, botlhe ba palame dipitse, e le lesomo le legolo, le ntwa e e thata e kgolo.


text:
O tlaa bololela batho ba me ba Iseraele, o khurumetsa lefatshe jaaka leru; go tlaa dirala mo metlheng ya bofelo go re, ke tlaa go bololetsa lefatshe la ga etsho, gore merafe e nkitse, mogang ke itshepisiwang mo go wena, wena Goge fa pele ga matlho a bone.”


text:
Morena Modimo o bua jaana, a re: “A ke wena yo ke buileng ka ga gago mo metlheng ya bogologolo, ka batlhanka ba me, baperofeti ba Iseraele, ba ba perofesitseng mo lobakeng loo ka dinyaga di le dintsi, ka re: Ke tlaa ba go bololetsa?


text:
“Go tlaa dirala mo motlheng oo, go re mogang Goge o bololelang lefatshe la Baiseraele,” go bua Morena, “tšararego ya me e tlaa gola mo dinkong tsa me.


text:
Gonne ke buile mo lefufeng la me, le mo molelong wa bogale jwa me, ka re: Ruri mo motlheng oo go tlaa nna thoromo e kgolo mo lefatsheng la Iseraele;


text:
go ba go tla ditlhapi tsa lewatle, le dinonyane tsa loapi, le ditshedi tsa naga, le dilo tsotlhe tse di gagabang, tse di gagbang fa fatshe, le batho botlhe ba ba mo lefatsheng, ba tlaa roroma fa pele ga gago, le dithaba di tlaa digwa, le mapawa a tlaa wa, le dithako tsotlhe di tlaa wela fa fatshe.


text:
Ke tlaa mo kuela tšhaka mo dithabeng tsa me tsotlhe fela,” go bua Morena Modimo; “tšhaka ya motho mongwe le mongwe e tlaa tsholediwa kgatlhanong le ngwana a rraagwe.


text:
Ke tlaa ganetsana nae ka kgogodi le madi; go le ene le masomosomo a gagwe a sekamerwalo ya tsie, le ditšhaba tse dintsi tse o nang natso, ke tlaa ba nesetsa lesogodi le le penologang, le sefako se segolo, le molelo, le sulefura.


text:
Ke tlaa itlotlomatsa, ke tlaa iitshepisa, ke tlaa itira gore ke itsiwe mo matlhong a merafe e le mentsi; mme ba tlaa itse fa ke le Jehofa.”


text:
“Wena, morwa motho, perofesa o nyatse Goge, o re: Morena Modimo o bua jaana, a re: Bona, ke tlhabana nao wena Goge, kgosana ya Rosa, le Mešeke, le Tubale.


text:
Ke tlaa go retolola, ke tlaa go gogela kwa pele, ke go tlhatlosa kwa dikhutlong tsa ntlha ya botsheka; ke tlaa go lere mo dithabeng tsa Iseraele.


text:
Ke tlaa phaila bora jwa gago mo seatleng sa gago sa molema, ke tlaa usa metswi ya gago mo seatleng sa gago se segolo.


text:
O tlaa wela mo dithabeng tsa Iseraele, wena le masomosomo a gago otlhe a sekamerwalo ya tsie, le ditšhaba tsotlhe tse o nang natso; ke tlaa go neela dinonyane tse di gagolang tsa mehuta yotlhe, le dibatana tsa naga go go suputsa.


text:
Ke tlaa tsenya molelo mo Magoge, le mo go ba ba agileng ka thagamo mo ditlhakeng; mme ba tlaa itse fa ke le Jehofa.


text:
“Leina la me le le boitshepo ke tlaa le itsise mo gare ga batho ba me ba Iseraele; ga nketla ke tlhola ke leseletsa leina la me le le boitshepo go tlhapadiwa; mme merafe e tlaa itse fa ke le Jehofa Moitshepi mo Iseraele.


text:
“Bonang, go etla, mme go tlaa dirwa,” go bua Morena Modimo; “ke lone letsatsi le ke buileng ka ga lone.


text:
Ba ba agileng mo metseng ya Iseraele ba tlaa bolola, ba tlaa ora dibolao, ba tlaa di fisa, dithebe le dithejane, mara le metswi, le melamu, le marumo, ba tlaa di ora ka dinyaga di supa.


text:
Jalo ga ba ketla ba ya go rwalela dikgong kwa nageng, le fa e le go di rema mo dikgweng; gonne ba tlaa ora dibolao; mme ba tlaa thopa bone ba ba kileng ba ba thopa, ba thukhutha bone ba ba kileng ba ba thukhutha.” Go bua Morena Modimo.


text:
“Go tlaa dirala mo motlheng oo, go re: Ke tlaa naya Goge felo ga phitlhelo mo Iseraele, mogogoro wa ba ba kgabaganyang ka fa ntlheng ya botlhabatsatsi ga lewatle; mme go tlaa kganela bone ba ba kgabaganyang; ba tlaa fitlha Goge teng, le bontsi jotlhe jwa gagwe; ba tlaa o raya leina ba re: Mogogoro wa Hamone-goge.


text:
Ee, batho botlhe ba lefatshe ba tlaa ba fitlha; mme e tlaa nna tumedi mo go bone mo motlheng o ke tlaa galalediwang ka one, go bua Morena Modimo.


text:
Ba tlaa tlhaola banna ba ba tlaa nnang mo tirong e ka metlha yotlhe, ba tlaa farafara lefatshe ba fitlha ba ba raletseng, ba ba setseng fela fa godimo ga mmu wa lefatshe, gore ba le tlhapise; e tlaa re go fetile dikgwedi di supa ba tlaa fokotsa.


text:
Ba ba farafarang lefatshe ba tlaa ralala; mme e tlaa re fa mongwe fela a bona lesapo la motho, foo o tlaa tlhoma sesupo fa go lone, go tsamaye bafitlhi ba le fitlhe mo mogogorong wa Hamone-goge.


text:
“Wena, morwa motho,” Morena Modimo o bua jaana, a re: “Bua le dinonyane tsa mehuta yotlhe, le tse di tshedileng tsotlhe tsa naga, o re: Phuthegang, lo tle; lo ikokoanyetseng mo ntlheng tsotlhe lo phuthegele setlhabelo sa me, se ke se lo isetsang, e bong setlhabelo se segolo mo dithabeng tsa Iseraele, gore lo je nama lo nwe madi.


text:
Lo tlaa ja nama ya bathata, loo nwa madi a dikgosana tsa lefatshe, a diphelefu, le a dikwanyana, le a dipodi, le a dipholo, tsotlhe e le tse di nonneng tsa Bašane.


text:
Fa lomating lwa me lwa bojelo lo tlaa kgora dipitse, le dikara, le bathata, le batho botlhe ba ntwa, go bua Morena Modimo.


text:
“Ke tlaa tlhoma kgalalelo ya me mo merafeng, merafe yotlhe e tlaa bona tshekiso ya me, e ke e dirafaditseng, le seatla sa me se ke se beileng mo go yone.


text:
Jalo ba ntlo ya Iseraele ba tlaa itse fa ke le Morena Modimo wa bone, go simolola ka tsatsi leo le go ya kwa pele.


text:
Merafe e tlaa itse fa ba ntlo ya Iseraele ba ne ba ile botshwarong ka ntlha ya boikepo jwa bone; ka ba ne ba ntlolela, mme ka ba itshubela sefatlhogo sa me; ka ba tsenya mo seatleng sa baba ba bone, mme ba wa botlhe ka tšhaka.


text:
Ka ba direla ka fa boitshekologong jwa bone, le ka fa ditlolong tsa bone; ka ba ka ba itshubela sefatlhogo sa me.


text:
“Ke gone ka moo Morena Modimo o bua jaana, a re: Jaanong ke tlaa busa botshwaro jwa ga Jakobe, ke tlaa utlwela ntlo yotlhe ya Iseraele botlhoko; mme ke tlaa fufagela leina la me le le boitshepo.


text:
Mme ba tlaa bo ba belege botlhabisa ditlhong jwa bone, le ditlolo tsotlhe tsa bone tse ba ntloletseng ka tsone, mogang ba agang ka thagamo mo lefatsheng la gabone, go se na ope yo o ba boifisang;


text:
mogang ke ba busitseng gape kwa ditšhabeng, ke ba phuthile kwa mafatsheng a baba ba bone, mme ke itshepisiwa mo go bone mo ponong ya merafe e le mentsi.


text:
Ba tlaa itse fa ke le Morena Modimo wa bone, ka go bo ke ne ka laola gore ba isiwe botshwarong mo merafeng, ke bile ke ba phuthetse mo lefatsheng la ga bone; ke bile ke se ketla ke tlhola ke tlogela ope wa bone teng;


text:
le gone ga nketla ke tlhola ke ba itshubela sefatlhogo sa me, gonne ke goromeditse mowa wa me mo go ba ntlo ya Iseraele, go bua Morena Modimo.”


text:
E rile ka ngwaga wa 25 wa botshwaro jwa rona, mo tshimologong ya ngwaga, ka letsatsi la lesome la kgwedi, ka ngwaga wa lesome le bone, morago ga motse o sena go kgemethwa, ka letsatsi leo fela seatla sa ga Jehofa sa bo se le mo go nna, mme a nkisa teng.


text:
A nkisa lefatsheng la Iseraele mo diponatshegelong tsa Modimo, mme a mpaya mo thabeng nngwe e e godileng thata, e go neng go le mo go yone ka fa ntlheng ya borwa e ke te sebopego sa motse mongwe.


text:
A nkisa teng, mme bonang, ga bo go le monna teng, yo ponalo ya gagwe e ntseng jaaka ponalo ya kgotlho, a tshotse thodi ya leloba, le lotlhaka lo lo lekanyang; mme a bo a eme mo kgorong.


text:
Monna yoo a nthaya, a re: “Morwa motho, o bone ka matlho, o bo o utlwe ka ditsebe, mme o tlhokomele ka pelo, tsotlhe tse ke di go supetsang; gonne fa o lerilwe kwano e be e le gore ke di go supetse; tsotlhe tse o di bonang o di kakanyetse ba ntlo ya Iseraele.”


text:
Bonang, ga bo go le lorako ka fa ntle ga ntlo mo tikologong ya yone, mme monna yoo o ne a tshotse lotlhaka lo lo lekanyang lo le boleele jwa mabogo a le marataro, letsogo lengwe le lengwe e le letsogo le paralatso ya seatla; mme a lekanya boatlhamo jwa kago, bo le lotlhaka lo le longwe fela; le bogodimo bo le lotlhaka lo le longwe fela.


text:
Foo a fitlha fa kgorong e e lebileng kwa botlhabatsatsi, mme a palama direpudi tsa yone; a lekanya serepudi sa kgoro, se le boatlhamo lotlhaka lo le longwe fela; le serepudi se sengwe se le boatlhamo lotlhaka lo le longwe fela.


text:
Ntlwana nngwe le nngwe ya tebelo e ne e le boleele jwa lotlhaka lo le longwe fela, le boatlhamo lotlhaka lo le longwe fela; mme sebaka se se fa gare ga matlwana a tebelo e ne e le mabogo a le matlhano; mme serepudi sa kgoro fa maribeleng a kgoro e e lebileng kwa ntlong, e ne e le lotlhaka lo le longwe fela.


text:
Foo a lekanya maribela a kgoro, mabogo a a 8; le maotwana a one e le mabogo a le mabedi; maribela a kgoro a ne a lebile kwa ntlong.


text:
Matlwana a tebelo a kgoro ntlheng ya botlhabatsatsi a ne a le mararo ka fa ntlheng nngwe, le mararo ntlheng e nngwe; oo mararo a ne a le selekanyo se le sengwe fela; le maotwana a le selekanyo se le sengwe fela ka fa ntlheng nngwe le nngwe.


text:
le sebaka sa fa pele ga matlwana a tebelo, letsogo le le lengwe fela ntlheng nngwe, le sebaka se le letsogo lengwe fela ntlheng e nngwe; le matlwana a tebelo a le mabogo a le marataro ntlheng nngwe, le mabogo a le marataro ntlheng a nngwe.


text:
A lekanya kgoro go tswa ditlhomesong tsa ntlwana nngwe ya tebelo go ya ditlhomesong tsa e nngwe e le boatlhamo jwa mabogo a le 25; mojako o lebaganye le mojako.


text:
A ba a dira maotwana, mabogo a le 60; mme lolwapa lwa fitlha kwa lekotwaneng tikologong yotlhe ya kgoro.


text:
Go tswa fa pele ga kgoro fa botsenong, go ya fa pele ga ntlwana ya kgoro e e ka fa teng e ne e le mabogo a le 50.


text:
Go ne go le dipone tse ditshesane tsa matlwana a tebelo, le tsa maotwana a tsone mo tikologong ya kgoro, le tsa mekatako; go le dipone mo tikologong, tse di lebileng kwa teng, mme mo lekotwaneng lengwe le lengwe go ne go le ditlhare tsa makolane.


text:
Foo a nkisa mo lolwapeng lwa fa ntle, mme bonang, ga bo go le matlwana le bophaphatho jwa matlapa, go diretswe lolwapa mo tikologong; go ne go le matlwana a le 30 fa bophaphathong jwa matlapa.


text:
Bophaphatho jwa matlapa bo ne bo le fa dikgorong, bo ntse jaaka boleele jwa dikgoro, e bong bophaphatho jwa tlase.


text:
Foo a lekanya boatlhamo go tswa fa pele ga kgoro ya tlase go ya fa pele ga lolwapa lwa kwa teng ka fa ntle, e le mabogo a le lekgolo, ntlheng ya botlhabatsatsi le ntlheng ya botsheka.


text:
Le kgoro ya lolwapa lwa ka fa ntle e e lebileng ntlheng ya botsheka, a lekanya boleele jwa yone le boatlhamo jwa yone.


text:
Le matlwana a yone a tebelo a na a le mararo ka fa ntlheng nngwe le a le mararo ntlheng e nngwe; le maotwana a yone le mekatako ya yone, di ntse ka fa selekanyong sa kgoro ya ntlha; boleele jwa yone bo ne bo le jwa mabogo a le 50, le boatlhamo jwa yone mabogo a le 25.


text:
Le dipone tsa yone, le mekatako ya yone, le makolane a yone, di ne di le ka fa selekanyong sa kgoro e e lebileng botlhabatsatsi; mme ba palamela kwa go yone ka direpudi di supa; le mekatako ya yone e ne e le fa pele ga tsone.


text:
Go ne go le kgoro ya lolwapa lwa ka fa teng bolebana le kgoro e nngwe ntlheng ya botsheka, le gone ntlheng ya botlhabatsatsi; mme a lekanya go tswa kgorong nngwe go ya kgorong e nngwe go le mabogo a le lekgolo.


text:
A nkgogela ntlheng ya borwa, mme bonang, kgoro nngwe e e lebileng ntlheng ya borwa, mme a lekanya maotwana a yone, le mekatako ya yone ka fa dilekanyong tse.


text:
Ga bo go le dipone mo go yone, le mo mekatakong ya yone tikologong yotlhe, tse di tshwanang le dipone tsele; boleele e le mabogo a le 50, le boatlhamo mabogo a le 25.


text:
Go ne go le direpudi di supa tsa go palamela kwa go yone, mme mekatako ya yone e le fa pele ga tsone; mme e ne e na le ditlhare tsa makolane, sengwe ka fa ntlheng nngwe, le se sengwe ka fa ntlheng e nngwe, mo maotwaneng a yone.


text:
Go ne go na le kgoro ya lolwapa lwa ka fa teng e e lebileng ntlheng ya borwa; a lekanya go tswa kgorong nngwe go ya kgorong e nngwe ntlheng ya borwa go le mabogo a le lekgolo.


text:
Foo a nkisa kwa lolwapeng lwa ka fa teng ka kgoro ya borwa. A lekanya kgoro ya borwa ka fa dilekanyong tse;


text:
le matlwana a yone a tebelo le maotwana a yone, le mekatako ya yone, ka fa dilekanyong tse; go ne go le dipone mo go yone le mo mekatakong ya yone mo tikologong; e le boleele mabogo a le 50 le boatlhamo bo le 25.


text:
Go ne go le mekatako mo tikologong yotlhe, e le boleele jwa mabogo a le 25, le boatlhamo bo le mabogo a le matlhano.


text:
Mekatako ya yone e ne e lebile kwa lolwapeng lwa ka fa ntle; mme go ne go le makolane mo maotwaneng a yone; mme botlhatlogo jwa yone bo ne bo na le direpudi tse di 8.


text:
A nkisa kwa lolwapeng lwa ka fa teng lo lo lebileng ntlheng ya botlhabatsatsi; mme a lekanya kgoro ka fa dilekanyong tse;


text:
le mantlwana a yone a tebelo, le maotwana a yone, le mekatako ya yone, ka fa dilekanyong tse; go le dipone mo go yone le mo mekatakong ya yone mo tikologong yotlhe; e le boleele jwa mabogo a le 50 le boatlhamo jwa mabogo a le 25.


text:
Mekatako ya yone e ne e lebile lolwapa lwa ka fa ntle; mme go ne go le makolane mo maotwaneng a yone, mo ntlheng nngwe le nngwe; botlhatlogo jwa yone bo na le direpudi tse di 8.


text:
Matlwana a yone a tebelo, le maotwana a yone, le mekatako ya yone; mme go ne go le dipone mo go yone mo tikologong yotlhe; boleele bo le jwa mabogo a le 50, le boatlhamo bo le mabogo a le 25.


text:
Maotwana a yone a na a lebile kwa lolwapeng lwa ka fa ntle; mme go ne go le makolane mo maotwaneng a yone, mo ntlheng nngwe le nngwe; botlhatlogo jwa yone bo na le direpudi tse di 8.


text:
Ntlwana e ne e na le setswalo sa yone, e ne e le fa maotwaneng a dikgoro; e le gone fa ba ne ba tle ba tlhatswetse gone tshupelo e e fisiwang.


text:
Mo maribeleng a kgoro go ne go le dimati di le pedi tsa bojelo ka fa ntlheng nngwe, le dimati di le pedi tsa bojelo ka fa ntlheng e nngwe, tse go tlhabelwang mo go tsone tshupelo e e fisiwang, le tshupelelo ya boleo, le tshupelelo ya molato.


text:
Ka fa ntlheng nngwe fa ntle, fa motho a tlhatlogela kwa botsenong jwa kgoro ka fa ntlheng ya botsheka, go ne go le dimati tsa bojelo di le pedi; ka fa ntlheng nngwe fa go leng ga maribela a kgoro, go ne go le dimati tsa bojelo di le pedi.


text:
Go ne go le dimati tsa bojelo di le nne ka fa ntlheng nngwe, le dimati tsa bojelo di le nne ka fa ntlheng e nngwe fa kgorong; dimati tsa bojelo di 8, tse ba ne ba tle ba tlhabelele ditlhabelo mo go tsone.


text:
Ga bo go le dimati tsa bojelo di le nne tsa tshupelo e e fisiwang, tsa maje a a betlilweng, di le boleele jwa letsogo le le lengwe fela le ntlha nngwe, le boatlhamo bo le jwa letsogo le ntlha nngwe, le bogodimo bo le letsogo le le lengwe fela, tse ba bayang mo go tsone dilo tse ba tlhabang ka tsone tshupelo e e fisiwang le setlhabelo.


text:
Go no go le mapego a le boatlhamo bo le kana ka paralatso ya seatla, a sometswe mo tikologong yotlhe; mo dimating tsa bojelo go le nama ya seromololo.


text:
Ka fa ntle ga kgoro ya ka fa teng go le mantlwana a baopedi, mo lolwapeng lwa ka fa teng, lo lo ne lo le fa kgorong ya botsheka; a lebile ntlheng ya borwa; e le nngwe fela fa kgorong ya botlhabatsatsi e e lebileng ntlheng ya botsheka.


text:
Mme a nthaya a re: “Ntlwana e, e e lebileng ntlheng ya borwa, ke ya baperesiti, batshegetsi ba tebelo ya ntlo.


text:
Ntlwana e e lebileng ntlheng ya botsheka ke ya baperesiti, batshegetsi ba tebelo ya sebeso; ba ke bomorwa Satoke, ba ba tleng ba atamele Jehofa go mo direla, e le ba ba tlhaotsweng mo go bomorwa Lefi.”


text:
A lekanya lolwapa boleele bo le jwa mabogo a le lekgolo, le boatlhamo bo le mabogo a le lekgolo, le lekalekanye fela dintlha tsoo nne; mme sebeso se le fa pele ga ntlo.


text:
Foo a nkisa kwa maribeleng a kgoro ya ntlo, mme a lekanya lekotwana lengwe le lengwe la maribela a kgoro, mabogo a le matlhano ntlheng nngwe, le mabogo a le matlhano ntlheng e nngwe; boatlhamo jwa kgoro e le jwa mabogo a le mararo mo ntlheng nngwe, le mabogo a le mararo mo ntlheng e nngwe.


text:
Boleele jwa maribela a kgoro bo no bo le mabogo a le 20, le boatlhamo bo le mabogo a le 11, e bong ka direpudi tse ba ne ba palamela kwa go tsone ka tsone; mme go no go le maoto fa maotwaneng, le lengwe fela ka fa ntlheng nngwe, le le lengwe fela ka fa ntlheng e nngwe.


text:
A nkisa kwa Tempeleng, a lekanya maotwana, boatlhamo bo le jwa mabogo a le marataro ntlheng nngwe, le mabogo a le marataro ntlheng e nngwe, e le jone boatlhamo jwa motlaagana.


text:
Boatlhamo jwa botseno bo ne bo le mabogo a le some; ditlhakore tsa botseno di ne di le mabogo a le matlhano mo ntlheng nngwe le mabogo a le matlhano ntlheng e nngwe; mme a lekanya boleele jwa yone, mabogo a le 40, le boatlhamo mabogo a le 20.


text:
Foo a tsenela kwa teng, a lekanya lekotwana lengwe le lengwe la botseno, mabogo a le mabedi; le botseno, mabogo a le marataro; le boatlhamo jwa botseno mabogo a supa.


text:
A lekanya boleele jwa yone, mabogo a le 20, le boatlhamo mabogo a le 20, fa pele ga Tempele; mme a nthaya a re: “Fa ke felo ga boitshepo jo bo itshepileng.”


text:
Foo a lekanya lomota lwa ntlo, mabogo a le marataro; le boatlhamo jwa ntlwana nngwe le nngwe ya ka fa ditlhakoreng, mabogo a le mane mo tikologong yotlhe ya ntlo.


text:
Mantlwana a ka fa ditlhakoreng a ne a tlhatlaganye seraro, nngwe e tlhatlaganye le e nngwe, mme a na a tshwaraganye a le 30; a lomaganye le lomota lwa ntlo lo lo diretsweng matlwana a ka fa ditlhakoreng mo tikologong, gore di tle di lomagane le lona, mme di sa lomagane le lomota lo e leng lwa ntlo tota.


text:
Matlwana a ka fa ditlhakoreng a ne a re a dikologa ntlo a nne a atlhame bogolo fa go iwa nao kwa godimo; gonne go dikologa ntlo ga nna ga tlhatlogela kwa godimo mo tikologong ya ntlo; ke gone ka moo boatlhamo jwa ntlo jwa nna jwa golela pele go ya kwa godimo; mme go palangwe go ntse jalo, go duwa mo ntlwaneng e e kwa tlase go iwe kwa go e e kwa godimo ka ntlwana e e fa gare.


text:
Ka ba ka bona fa ntlo e na le serepodi se se tsholetsegileng mo tikologong; metheo ya matlwana a lotlhakore e ne e le selekanyo sa lotlhaka lo lo tletseng lwa mabogo a magolo a le marataro.


text:
Bokima jwa lomota lo lo diretsweng matlwana a ka fa ditlhakoreng, ka fa ntle, e ne e le mabogo a le matlhano; mo go setseng e ne e le felo ga matlwana a ka fa ditlhakoreng a e leng a ntlo.


text:
Fa gare ga mantlwana go ne go le sebaka se le katlhamo ya mabogo a le 20 mo tikologong yotlhe fela ya ntlo.


text:
Mejako ya matlwana a ka fa ditlhakoreng e ne e lebile kwa felong fa go neng go setse, mojako o le mongwe fela o lebile kwa botsheka, o mongwe o lebile kwa borwa; boatlhamo jwa sebaka sa fa go neng go setse e le mabogo a le matlhano mo tikologong.


text:
Kago e e neng e le fa pele ga felo fa go lomologileng ka fa lotlhakoreng lo lo lebileng kwa bophirimatsatsi e ne e le boatlhamo bo le mabogo a 70; mme lomota lwa kago lo no lo le bokima jwa mabogo a le matlhano mo tikologong, le boleele jwa lone bo ne bo le mabogo a 90.


text:
Jalo a lekanya ntlo, boleele bo le mabogo a le lekgolo; le felo fa go lomologileng, le kago, e na le dimota tsa yone, boleele bo le mabogo a le lekgolo;


text:
le gone boatlhamo jwa fa pele ga ntlo, le jwa felo fa go lomologileng mme go lebileng kwa botlhabatsatsi, bo ne bo le mabogo a le lekgolo.


text:
A lekanya boleele jwa kago fa pele ga felo fa go lomologileng mo go leng kwa morago ga yone, le masepelo a yone a a lebileng kwa godimo mo ntlheng nngwe le mo go e nngwe, mabogo a le lekgolo; le Tempele ya kwa teng, le maribela a lolwapa;


text:
direpudi, le dipone tse ditshesane, le masepelo a a godimo, mo tikologong mo go tlhatlaganyeng seraro ga one, bolebana le serepudi, tsa bo di khurumeditswe ka dimati kwa godimo, le go tswa fa fatshe go fitlha fa diponeng; mme jaana dipone di ne di khurumeditswe;


text:
go fitlha mo sebakeng se se okameng mojako, e bong go fitlha kwa ntlong ya kwa teng le ka fa ntle, le fa lomoteng lotlhe mo tikologong ka fa teng le ka fa ntle ka selekanyo.


text:
Go ne go kwalakwaditswe ditšheruba le makolane; mme go le mokolane fa gare ga tšheruba le tšheruba, mme tšheruba nngwe le nngwe e na le difatlhogo di le pedi;


text:
ke go re, go ne go le sefatlhogo sa motho se lebile kwa mokolaneng ntlheng nngwe; le sefatlhogo sa ledumedi se lebile kwa mokolaneng ntlheng e nngwe; go ne go dirwa jalo ka ntlo yotlhe fela.


text:
Go tswa fa fatshe go ya fa godimo ga mojako go ne go kwalakwaditswe ditšheruba le makolane; lomota lwa Tempele lo ne lo ntse jalo.


text:
Ka ga tempele, mephakwana ya mojako e ne e dirilwe dintlha di le nne tse di lekalekanyeng fela; mme ka ga felo ga boitshepo ka fa pele, ponalo ya teng e ne e tshwana le ponalo ya Tempele.


text:
Sebeso e ne e le sa logong, se le bogodimo jwa mabogo a le mararo, le boleele jwa sone bo le mabogo a le mabedi; le dinaka tsa sone, le boleele jwa sone, le ditlhakore tsa sone, e ne e le logong; mme a nthaya, a re: Ke lone lomati lwa bojelo lo lo fa pele ga Jehofa.


text:
Ditswalo di ne di na le mefama e e menaganang, mefama e le mebedi; mefama e le mebedi ya setswalo sengwe, le mefama e le mebedi ya setswalo se sengwe.


text:
Ga bo go kwalakwaditswe mo go tsone, e bong mo ditswalong tsa Tempele ditšheruba le makolane, ga tshwana le mo go kwalakwaditsweng mo dimoteng; mme go le mesepuri e mekima ya logong fa pele ga maribela a kgoro ka fa ntle.


text:
Go le dipone tse ditshesane le makolane mo ntlheng nngwe le e nngwe mo ditlhakoreng tsa maribela a kgoro; matlwana a ka fa ditlhakoreng a ne a ntse jalo, le mesepuri e mekima.


text:
Foo a nkisa kwa ntle kwa lolwapeng lwa ka fa ntle, ntlheng ya botsheka; mme a nkisa mo ntlwaneng e e lebaganyeng le felo fa go lomologileng, le e e lebaganyeng le kago ntlheng ya botsheka.


text:
Fa pele ga boleele jwa mabogo a le lekgolo go no go le mojako wa botsheka, mme boatlhamo bo le mabogo a 50.


text:
Bolebagana le sebaka sa mabogo a 20 se e leng sa lolwapa lwa ka fa teng, le bolebagana le bophaphatho jwa matlapa jo e leng jwa lolwapa lwa ka fa ntle, go ne go le manno bosepelo kwa godimo bo lebaganye le bosepelo kwa godimo mo tlhatlaganong ya boraro.


text:
Fa pele ga matlwana go ne go le tsela e e boatlhamo bo le mabogo a le some ka fa teng, e le boleele jwa mabogo a lekgolo; mme mejako ya yone e ne e lebile ntlheng ya botsheka.


text:
Jaana matlwana a a kwa godimo a bo a le makhutshwane; gonne bosepelo jo bo kwa godimo bo bo ne bo kgoseditse one ao, bogolo go a a ka fa tlase le a a fa gare mo kagong.


text:
Gonne a ne a tlhatlaganye seraro, mme a se na maotwana a a etsang maotwana a malwapa; ke gone ka moo a a kwa godimodimo a ne a pitlaganye bogolo go a a kwa tlase le a a fa gare, go simolola fa fatshe.


text:
Lorako lo lo kwa ntle ka fa matlwaneng, bolebana le lolwapa lwa ka fa ntle fa pele ga matlwana, boleele jwa lone e ne e le mabogo a le 50.


text:
Gonne boleele jwa matlwana a a mo lolwapeng lwa ka fa ntle e ne e le mabogo a le 50; mme bonang, fa pele ga tempele ya bo e le mabogo a le lekgolo.


text:
Ka fa ntlheng ya botlhabatsatsi botseno bo ne bo huhumela matlwana a, jaaka fa motho a tsena a tswa lolwapeng lwa ka fa ntle.


text:
Mo bokimeng jwa kago ya lorako lwa lolwapa ntlheng ya botlhabatsatsi fa pele ga felo fa go lomologileng, le fa pele ga kago, go ne go le matlwana.


text:
Tsela e e fa pele ga yone e ne e tshwana le ponalo ya tsela ya matlwana a a ntlheng ya botsheka; ka fa boleeleng jwa tsone, le ka fa boatlhamong jwa tsone di ne di tshwana fela; mme matso otlhe a yone a ne a le ka fa meagong ya tsone, le ka fa mejakong ya yone.


text:
Le ka fa mejakong ya matlwana a a ntlheng ya borwa, go ne go le mojako mongwe fa tshimologong ya tsela, e bong tsela e e fa pele ga lorako fela ntlheng ya botlhabatsasi, fa motho a tsena mo go yone.


text:
Foo a nthaya a re: “Matlwana a a ka fa botsheka, le matlwana a a ka fa borwa, a a fa pele ga felo fa go lomologileng, ke one matlwana a a boitshepo, kwa baperesiti ba ba gaufi le Jehofa ba tlaa jelang teng dilo tse di boitshepo jo bo itshepileng; ba tlaa baya teng dilo tse di boitshepo jo bo itshepileng, le tshupelo ya boupe, le tshupelelo ya boleo, le tshupelelo ya molato; gonne felo foo go boitshepo.


text:
Ya re fa baperesiti ba tsena, foo ga ba ketla ba tswa mo felong ga boitshepo ba tswela kwa lolwapeng lwa ka fa ntle, mme ba tlaa baya diaparo tsa bone teng tse ba direlang ka tsone; gonne di boitshepo; mme ba tlaa apara diaparo di sele ba itse go atamela kwa go se e leng sa batho fela.”


text:
Jaana e rile a sena go wetsa go lekanya ntlo ya ka fa teng, a nkisa kwa ntle ka tsela ya kgoro e e lebileng kwa botlhabatsatsi, a e lekanya mo ntlheng tsotlhe.


text:
Ka fa ntlheng ya botlhabatsatsi a lekanya ka lotlhaka lwa selekanyo, ditlhaka di le 500, ka lotlhaka lwa selekanyo mo ntlheng tsotlhe.


text:
Ntlheng ya botsheka a lekanya ditlhaka di le 500, ka a lekanya ka lotlhaka lwa selekanyo mo ntlheng tsotlhe.


text:
A retologela ntlheng ya bophirimatsatsi, mme a lekanya ditlhaka di le 500 ka lotlhaka lwa selekanyo.


text:
A e lekanya mo ntlheng tsoo nne; e ne e na le lorako mo tikologong, boleele bo le 500, le boatlhamo bo le 500, go dira tomologano gare ga tse di boitshepo le tse e leng dilo fela.


text:
Bonang, kgalalelo ya Modimo wa Iseraele ya tla le tsela ya botlhabatsatsi; mme lentswe la one le ne le ntse jaaka mosumo wa metsi a le mantsi, mme lefatshe la galalela ka kgalalelo ya one.


text:
Mme go ne go ntse jaaka ponalo ya ponatshegelo e nkileng ka e bona, e bong ka fa ponatshegelong e ke e bonyeng jale ka ke tsile go senya motse; mme diponatshegelo di ne di ntse jaaka ponatshegelo e ke e bonyeng kwa nokeng ya Kebare; mme ka wela ka sefatlhogo sa me fa fatshe.


text:
Mowa wa ntsholetsa, wa nkisa mo lolwapeng lwa ka fa teng; mme bonang, kgalalelo ya ga Jehofa ya tlala ka ntlo.


text:
A nthaya a re: “Morwa motho, fano ke felo ga setulo sa me sa bogosi, le felo ga dipato tsa dinao tsa me, fa ke tlaa agang teng ka bosakhutleng mo baneng ba Iseraele; mme ba ntlo ya Iseraele ga ba ketla ba tlhola ba itshekolola leina la me le le boitshepo, le fa e le bone, le fa e le dikgosi tsa bone, ka go akafala ga bone, le fa e le ka ditoto tsa dikgosi tsa bone mo mafelong a bone a a tlotlometseng.


text:
Le fa e le ka go baya serepudi sa bone fa serepuding sa me, le mephakwana ya bone ya mojako fa mephakwaneng ya me ya mojako, mme ga bo go le lomota fela gare ga me le bone; mme ba itshekolotse leina la me le le boitshepo ka tse di makgapha tsa bone tse ba di dirileng; ke gone ka moo ke ba nyeleditseng mo bogaleng jwa me.


text:
Jaana a ba tlose go akafala ga bone, le ditoto tsa dikgosi tsa bone, go nne kgakala le nna, mme ke tlaa aga mo gare ga bone ka bosakhutleng.


text:
“Wena morwa motho, supetsa ba ntlo ya Iseraele ntlo, gore ba tlhabisiwe ditlhong ke maikepo a bone; mme a ba lekanye sekao seo.


text:
Mme, fa ba tlhabisiwa ditlhong ke tsotlhe tse ba di dirileng, o ba itsise popego ya ntlo, le modiro wa yone, le matso a yone, le matseno a yone, le dipopego tsotlhe tsa yone, le ditao tsotlhe tsa yone le dipopego tsotlhe tsa yone, le melao yotlhe ya yone; o di kwale mo ponong ya bone; gore ba tshegetse popego yotlhe ya yone, le ditao tsotlhe tsa yone, mme ba di dire.


text:
O ke one molao wa ntlo; mo godimo ga thaba, sebaka sotlhe se e emeng mo go sone se tlaa nna boitshepo. Bona, ke one molao wa ntlo.”


text:
“Tse ke dilekanyo tsa sebeso ka fa dikubiteng, ke go re, letsogo; (kubite ke letsogo le le nang le paralatso ya seatla); kwa tlase e nne letsogo lengwe fela, le boatlhamo bo nne letsogo lengwe fela, le morapalego wa yone fa losing lwa yone tikologong e nne selekanyo sa paralatso ya seatla; mme mo e nne motheo wa sebeso.


text:
Go tswa fa tlase ga sone fa fatshe go ya serepuding sa tlase se nne mabogo a le mabedi, le boatlhamo e nne letsogo lengwe fela; mme go tswa fa serepuding se sebotlana go ya mo serepuding se segolo se nne mabogo a le mane, le boatlhamo letsogo le le lengwe fela.


text:
Sebeso sa godimo se nne mabogo a le mane; mme go tswa fa leisong la sebeso go ya kwa godimo se nne mabogo a le mane.


text:
Leiso la sebeso le nne boleele jwa mabogo a le 12, le boatlhamo mabogo a le 12, dintlha tsa sone tsoo nne di lekalekane fela.


text:
Serepudi sa lomota se nne boleele jwa mabogo a le 14, le boatlhamo mabogo a le 14 dintlheng tsoo nne; kgarelo kwa tlase tikologong ya sone e nne ntlha nngwe ya letsogo le le lengwe fela mo tikologong; mme direpudi tsa sone di lebe ntlheng ya botlhabatsatsi.”


text:
Mme a nthaya a re: “Morwa motho, Morena Modimo o bua jaana, a re: Tse ke tsone ditao tsa dibeso tsa motlha o ba tlaa se dirang ka one, go tlaa ba isa ditshupelo tse di fisiwang mo go sone, le go kgatsha madi mo go sone.


text:
Naya baperesiti kgongwana ya tshupelelo ya boleo, e bong Balefi ba losika lwa ga Satoke, ba ba gaufi le nna go ntirela, go bua Morena Modimo.


text:
O tseye ga madi a yone, o a beye mo dinakeng tsa sebeso tsoo nne, le mo dikgokgotšhong; tse nne tsa serepudi sa lomota, le mo morapalegong mo tikologong; o tlaa se tlhapisa jalo, o se direla tetlanyo.


text:
Le gone o tseye kgomo ya tshupelelo ya boleo, o e fisetse mo felong fa go laotsweng ga ntlo, ka fa ntle ga felo ga boitshepo.


text:
E re ka letsatsi la bobedi o ise podi e e se nang bogole e le ya tshupelelo ya boleo; mme ba tlaa tlhapisa sebeso, jaaka ba se tlhapisitse ka kgomo.


text:
O tlaa re o sena go wetsa go se tlhapisa, o ise kgongwana e e se nang bogole tshupelo, le phelefu ya letsomane e e se nang bogole.


text:
O di atametse fa pele ga Jehofa, mme baperesiti ba tlaa nonela letswai mo go tsone, mme ba di isetsa Jehofa tshupelo e e fisiwang.


text:
Ka malatsi a supa o tlaa baakanya podi ka tsatsi lengwe le lengwe go nna tshupelelo ya boleo; le bone ba baakanye kgongwana le phelefu ya letsomane, e le tse di se nang bogole.


text:
E tlaa re ba sena go wetsa malatsi a, go tlaa dirala go re ka letsatsi la 8, go ya kwa pele, baperesiti ba tlaa isa ditshupelo tsa lona tse di fisiwang mo sebesong, le ditshupelo tsa lona tsa kagiso; mme ke tlaa lo amogela, go bua Morena Modimo.”


text:
Foo a mpusa ka tsela ya kgoro ya ka fa ntle ya felo ga boitshepo e e lebileng ntlheng ya botlhabatsatsi; mme ga bo go tswadilwe.


text:
Mme Jehofa a nthaya a re: “Kgoro e, e tlaa nna fela e tswetswe, ga e ketla e bulwa gope, le gone ga go ketla go tsena motho ope ka yone, gonne Jehofa Modimo wa Iseraele, o tsenye ka yone; ke gone e tlaa nnang fela e tswetswe.


text:
Ka ga kgosana, e tlaa dula teng e le kgosana go ja senkgwe fa pele ga Jehofa; e tlaa tsena ka tsela ya maribela a kgoro, e tlaa fela e tswa ka yone.”


text:
Foo a nkisa ka tsela ya kgoro ya botsheka fa pele ga ntlo; mme ka leba, mme bonang, kgalalelo ya ga Jehofa ya tlala ka ntlo ya ga Jehofa; mme ka wela ka sefatlhogo sa me fa fatshe.


text:
Jehofa a nthaya a re: “Morwa motho, tlhokomela thata, o lebe ka matlho, o utlwe ka ditsebe tsotlhe tse ke di go bolelelang ka ga ditao tsotlhe tsa ntlo ya ga Jehofa, le melao yotlhe ya yone; o tlhokomele thata botseno jwa ntlo, le matso otlhe a felo ga boitshepo.


text:
“O tlaa bua jaana le ba ba dirukhutlhi, e bong ba ntlo yotlhe ya Iseraele, o re: Morena Modimo o bua jaana, a re: Lona, ba ntlo ya Iseraele a go lo lekane, mo go tse di makgapha tsa lona tsotlhe fela.


text:
Ka e le fa lo lerile baeng mo teng, ba sa rupa mo pelong, ba sa rupa mo nameng, gore ba nne mo felong ga me ga boitshepo, go go tlhapatsa, e bong ntlo ya me, mogang lo isang senkgwe sa me, mahura le madi, mme ba sentse kgolagano ya me, go oketsa tse di makgapha tsotlhe tsa lona.


text:
Lona ga lo a tshegetsa tebelo ya dilo tsa me tse di boitshepo; lo ipeetse batshegetsi ba tebelo ya me mo felong ga me ga boitshepo.


text:
“Morena Modimo o bua jaana a re: Ga go na motho ope wa seeng a sa rupa mo pelong a sa rupa mo nameng, yo o ka tsenang mo felong ga me ga boitshepo, wa bape ba seeng ba ba mo baneng ba Iseraele.”


text:
Balefi ba ba ileng kgakala le nna jale ka Iseraele a timela, ba ba timetseng ba tswa mo go nna, ba latela medimo ya bone ya disetwa; ba tlaa belega boikepo jwa bone.


text:
Le fa go ntse jalo ba tlaa nna badiredi mo felong ga me ga boitshepo, ka go nna le tebelo fa dikgorong tsa ntlo, le ka go direla mo ntlong; ba tlaa tlhaba tshupelo e e fisiwang, le setlhabelelo sa batho, ba tlaa ema fa pele ga bone go direla bone.


text:
E re ka ba ba diretse fa pele ga medimo ya bone ya disetwa, mme ba nna sekgopiso sa boikepo mo go ba ntlo ya Iseraele; ke gone ka moo ke ba tsholeleditseng seatla sa me go tlhabana nabo, go bua Morena Modimo, mme ba tlaa belega boikepo jwa bone.


text:
Ga ba ketla ba atamela kwa go nna, go tla ba ntirela tiro ya boperesiti, le fa e le go atamela dilo dipe tsa me tse di boitshepo, e bong dilo tse di boitshepo jo bo itshepileng; mme ba tlaa belega botlhabisa ditlhong jwa bone, le tse di makgapha tsa bone tse ba di dirileng.


text:
Le fa go ntse jalo ke tlaa ba baya batshegetsi ba tebelo ya ntlo ya me mo tirelong yotlhe ya yone, le mo go tsotlhe tse di tlaa dirwang teng.


text:
“Baperesiti ba Balefi, bomorwa Satoke ba ba tshegeditseng tebelo ya felo ga me ga boitshepo, jale ka bana ba Iseraele ba timela ba ntlogela, bao ba tlaa atamela ba tla go ntirela; ba tlaa ema fa pele ga me go nkisetsa tshupelo ya mafura le madi.” Go bua Morena Modimo.


text:
“Ba tlaa tsena mo felong ga me ga boitshepo, ba tlaa atamela fa lomating lwa me lwa bojelo go ntirela, mme ba tlaa tshegetsa tebelo ya me.


text:
Go tlaa dirala go re fa ba tsena ka dikgoro tsa lolwapa lwa ka fa teng, ba apare diaparo tsa leloba; mme a go se tle bobowa jwa nku mo go bone, fa ba sa ntse ba direla mo teng ga dikgoro mo lolwapeng lwa ka fa teng, le mo ntlong.


text:
A ba rwale ditlhoro tsa leloba mo ditlhogong, ba tswale diputlela tsa leloba mo lothekeng; mme ba se ka ba itlama ka sepe se se tlaa ba huhutsang.


text:
Fa ba tswela kwa lolwapeng lwa ka fa ntle, e bong kwa lolwapeng lwa ka fa ntle kwa bathong, a ba apole diaparo tse ba direlang ka tsone, mme ba di beye mo matlwaneng a a boitshepo, mme ba apare diaparo di sele, gore ba se ka ba itshepisa batho ka diaparo tsa bone.


text:
“Le gone a ba se ipeole ditlhogo, le fa e le go leseletsa moriri go nna moleele; a ba ikute fela mo ditlhogong.


text:
Le gone a ba se nyale mosadi wa motlholagadi, le fa e le mosadi yo o tlhadilweng; mme ba nyale makgarebane a losika lwa ntlo ya Iseraele, kgotsa mosadi wa motlholagadi yo e leng motlholagadi wa moperesiti mongwe.


text:
“Ba tlaa ruta batho ba me go farologanya dilo tse di itshepileng le tse e leng dilo fela, ba ba ba lemotsha se se itshekologileng le se se itshekileng.


text:
E tle e re go le kgang, ba eme go atlhola; ba e atlhole ka fa dikatlholong tsa me; ba tshegetse melao ya me le ditao tsa me mo medirong yotlhe ya me e e laotsweng; mme ba itshepise bosabata ba me.


text:
“A ba se atamele motho yo o suleng go itshekolola; mme fa e le ka ga rraabo kgotsa mmaabo, kgotsa ngwana wa bone wa mosimane le fa e le wa mosetsana, kgotsa ngwanaa rraabo, wa mosimane le fa e le wa mosetsana yo o se nang monna ba ka iitshekolola.


text:
E tlaa re ka tsatsi le o tsenang ka lone mo felong ga boitshepo, mo lolwapeng lwa ka fa teng, a ya go direla mo felong ga boitshepo, a ise tshupelelo ya gagwe ya boleo, go bua Morena Modimo.


text:
“Ba tlaa nna le boswa; ke nna boswa jwa bone, mme lo se ka lwa ba naya thuo epe mo Iseraele; ke nna thuo ya bone.


text:
Ba tlaa ja tshupelo ya boupe, le tshupelelo ya boleo le tshupelelo ya molato; sengwe le sengwe se se tshwailweng mo Iseraele e tlaa nna sa bone.


text:
Tsa ntlha tsa mabutswapele otlhe, le tshupelo nngwe le nngwe ya tsholetso ya sengwe le sengwe ya ditshupelo tsotlhe tsa lona tsa tsholetso, a e nne tsa baperesiti; lo tlaa ba lo naya moperesiti sa ntlha sa bodubo jwa lona, go medisa tshegofatso mo ntlong ya gago.


text:
Baperesiti a ba se je sepe se se suleng fela, kgotsa se se gagotsweng, le fa e ka ne e le nonyane, le fa e le kgomo.


text:
“Gape, e tlaa re lo kgaoganya lefatshe ka taolo ya bola, gore le nne boswa, lo isetse Jehofa seromololo, e bong kabelo nngwe e e boitshepo ya lefatshe; boleele e nne jwa boleele jwa ditlhaka di le 25 000, le boatlhamo e nne ditlhaka di le 10 000; kabelo eo e tlaa nna boitshepo go ya le molelwane otlhe wa lone mo tikologong.


text:
Mo go lone a go nne sebaka sa felo ga boitshepo, boleele bo nne 500, le boatlhamo bo le 500, se lekalekanye fela ka ntlha yotlhe; le mabogo a le 50 a dintlhana tsa yone ntlheng tsotlhe.


text:
Mo selekanyong seo o lekanye boleele bo le 25 000, le boatlhamo bo le 10 000; mme e tlaa nna gone felo ga boitshepo, mo go boitshepo jo bo itshepileng.


text:
Ke kabelo ya lefatshe e e itshepileng; e tlaa nna ga baperesiti, badiredi ba felo ga boitshepo, ba ba atamelang go direla Jehofa; e tlaa nna felo ga mantlo a bone, le felo mo go itshepileng ga felo ga boitshepo.


text:
Boleele jwa 25 000, le boatlhamo jwa 10 000 e tlaa nna ga Balefi, badiredi ba ntlo, go nna boswa jwa bone, jwa matlwana a le 20.


text:
“Lo tlaa laolela boswa jwa motse boatlhamo bo le 5 000, le boleele bo le 25 000 go bapile le seromololo sa kabelo e e itshepileng; e nne ga ba ntlo yotlhe ya Iseraele.


text:
“Se e ka nnang sa kgosana e nne ka fa ntlheng nngwe le e nngwe, se bapile le seromololo se se itshepileng le boswa jwa motse, fa pele ga seromololo se se itshepileng, le fa pele ga boswa jwa motse, ka fa ntlheng ya bophirimatsatsi go leba bophirimatsatsi, le ka fa ntlheng ya botlhabatsatsi go leba botlhabatsatsi; le mo boleeleng go lekalekanye le kabelo nngwe, go tswa molelwaneng wa bophirimatsatsi go ya molelwaneng wa botlhabatsatsi.


text:
Mo lefatsheng e tlaa nna boswa jwa yone mo Iseraele; mme dikgosana tsa me ga di ketla di tlhola di patika batho ba me; di tlaa naya ba ntlo ya Iseraele lefatshe ka fa ditsong tsa bone.”


text:
Morena Modimo o bua jaana, a re: “A go lo lekane lona dikgosana tsa Iseraele; tlosang thubakano le thopo, mme lo dirafatse katholo le tshiamiso; tlosang dipatiko tsa lona mo bathong ba me, go bua Morena Modimo.


text:
“Lo nne le dilekanyo tsa pego tse di siameng, selekanyo sa emere se se siameng le selekanyo sa batha se se siameng.


text:
“Efa le batha di nne selekanyo se le sengwe fela gore e tle e re homere e kgaoganngwa sesome, batha e be e le kana ka kgaogano e le nngwe fela ya yone, le efa e le kana ka kgaogano e le nngwe fela ya tse di some tsa homere; selekanyo sa tsone se tlaa nna ka fa selekanyong sa homere.


text:
“Shekele e nne digera di le 20; dišekele di le 20, dišekele di le 25, dišekele di le 15 e nne selekanyo sa lona sa mane.


text:
“Se ke sone seromololo se lo tlaa se isang; fa e le homere ya mabele go isiwe kgaogano e le nngwe fela ya dikgaogano di le thataro tsa efa, le fa go le homere ya barele, e tlaa nna kgaogano e le nngwe fela ya dikgaogano di thataro tsa efa.


text:
Kabelo e e laotsweng ya lookwane, e e tswang mo batheng ya lookwane a e nne kgaogano e le nngwe fela ya dikgaogano di le some tsa batha mo selekanyong sa kore (kore ke homere), e e leng dibatha di le some, e bong homere; gonne dibatha di le some ke homere.


text:
Le kwanyana e le nngwe fela ya letsomane, ya makgolo a le mabedi, e e tswang kwa mahulong a monono a Iseraele; go nna tshupelo ya dijo, le tshupelo e e fisiwang, le ditshupelo tsa kagiso, go ba direla tetlanyo, go bua Morena Modimo.


text:
E tlaa nna tshwanelo ya kgosana go ntsha ditshupelo tse di fisiwang, le ditshupelo tsa boupe, le ditshupelo tse di nowang, mo medirong, le mo metlheng ya go rogwa ga dikgwedi, le mo bosabateng, mo medirong yotlhe e e laotsweng ya ntlo ya Iseraele; o tlaa baakanya tshupelelo ya boleo le tshupelo ya boupe le tshupelo e e fisiwang, le ditshupelo tsa kagiso, go direla ntlo ya Iseraele tetlanyo.”


text:
“Morena Modimo o bua jaana, a re: E re ka kgwedi ya ntlha, ka letsatsi la ntlha la kgwedi, o tseye kgongwana e e se nang bogole; mme o tlhapise felo ga boitshepo.


text:
Moperesiti a tseye madi a tshupelelo ya boleo, a a beye mo mephakwaneng ya mojako wa ntlo, le mo dikgokgotšhong tse nne tsa serepodi sa lomota lwa sebeso, le mo mephakwaneng ya kgoro ya lolwapa lwa ka fa teng.


text:
O tlaa dira jalo ka tsatsi la bosupa la kgwedi, o direla mongwe le mongwe yo o timelang le yo o motho senyana. Jalo lo tlaa bo lo direla ntlo tetlanyo.


text:
“Ka kgwedi ya ntlha, ka letsatsi la 14 la kgwedi, lo dire modiro wa tlolaganyo, e le modiro wa malatsi a supa; go tlaa jewa senkgwe se se sa bedisiwang.


text:
Ka tsatsi leo, a kgosana e ipaakanyetse le batho botlhe ba lefatshe kgomo, e le tshupelelo ya boleo.


text:
Mo malatsing a a supang a modiro a e baakanyetse Jehofa tshupelo e e fisiwang, dikgomo disupa, le diphelefu disupa tse di se nang bogole, ka tsatsi lengwe le lengwe la malatsi a a supang, le phoko ka letsatsi lengwe le lengwe e le tshupelelo ya boleo.


text:
A a baakanye tshupelo ya dijo, e le emere ya kgomo nngwe le nngwe, le emere ya kgomo nngwe le nngwe, le emere ya phelefu nngwe le nngwe, le sego sa lookwane sa emere nngwe le nngwe.


text:
“Ka kgwedi ya bosupa, ka tsatsi la 15 la kgwedi, mo modirong, a dire jalo ga malatsi a a supang; ka fa tshupelelong ya boleo, ka fa tshupelong e e fisiwang, le ka fa tshupelong ya boupe, le ka fa lookwaneng.”


text:
“Morena Modimo o bua jaana a, re: Kgoro ya lolwapa lwa ka fa teng, e e lebileng ntlheng ya botlhabatsatsi, a e tswalwe ka malatsi a marataro a tiro; mme e re ka letsatsi la sabata e bulwe, le ka letsatsi la go rogwa ga kgwedi a e bulwe.


text:
A kgosana e tsene ka tsela ya maribela a kgoro ya ka fa ntle; mme e eme fa mophakwaneng wa kgoro, mme baperesiti ba baakanye tshupelelo ya yone ya boleo, le ditshupelo tsa yone tsa kagiso, mme a e obame fa serepuding sa kgoro; foo e tlaa tswela kwa ntle, mme go se tswalwe kgoro go tsamaya go nna maitsebowa.


text:
A batho ba lefatshe ba obamele fa mojakong wa kgoro eo fa pele ga Jehofa ka bosabata le ka metlha ya go rogwa ga dikgwedi.


text:
“Tshupelo e e fisiwang, e kgosana e tlaa e isetsang Jehofa ka letsatsi la sabata, e nne dikwanyana di le thataro tse di se nang bogole le phelefu e e se nang bogole.


text:
Le tshupelo ya boupe e nne emere ya phelefu, mme tshupelo ya boupe ya dikwanyana e nne ka fa motho o nonofileng go ntsha ka teng, le sego sa lookwane sa emere nngwe le nngwe.


text:
Ka letsatsi la go rogwa ga kgwedi tshupelo e nne kgongwana e e se nang bogole; le dikwanyana di le thataro, le phelefu; e nne tse di se nang bogole.


text:
A e baakanye tshupelo ya boupe, kgomo emere, le phelefu emere, le dikwanyana ka fa motho o nonofileng ka teng, le selekanyo sa emere se ntshediwe sego sa lookwane.


text:
“E tlaa re fa batho ba lefatshe ba tla fa pele ga Jehofa mo medirong e e laotsweng, yo o tsenang ka kgoro ya botsheka a ya go obama, a tswe ka kgoro ya borwa; mme yo o tsenang ka kgoro ya borwa a a tswe ka kgoro ya botsheka; a se ka a boa ka kgoro e o tsenyeng ka yone, mme o tlaa tswa fela a siametse pele fela.


text:
Mo medirong, le mo medirong e e masisi, tshupelo ya boupe e le kgomo e ntshediwe emere, le phelefu emere, le ga dikwanyana ka fa motho o nonofileng go ntsha ka teng, le emere e ntshediwe sego sa lookwane.


text:
“E tlaa re fa kgosana e baakanya tshupelo ya pelo fela, e le tshupelo e e fisiwang, kgotsa ditshupelo tsa kagiso e le tshupelo ya pelo fela e e direlwang Jehofa, mongwe a e bulele kgoro e e lebileng kwa botlhabatsatsi, mme e baakanye tshupelo ya yone e e fisiwang, le ditshupelo tsa yone tsa kagiso, jaaka e tle e dire ka letsatsi la sabata; foo a e tswe; mme e tlaa re e sena go tswa a mongwe a tswale kgoro.


text:
“O baakanyetse Jehofa kwanyana ya ngwaga wa ntlha e e se nang bogole, e le tshupelo e e fisiwang ya malatsi otlhe; o e baakanye ka moso le moso.


text:
O baakanye tshupelo ya boupe nayo ka moso le moso, e bong kgaogano ya serataro ya emere, le kgaogano ya seraro ya sego ya lookwane, go kolobetsa setou; e le tshupelo ya boupe ya ga Jehofa ya metlha yotlhe ka tao e e sa khutleng.


text:
A ba baakanye kwanyana jaana, le tshupelo ya boupe, le lookwane, ka moso le moso, e le tshupelo e e fisiwang ya metlha yotlhe.”


text:
Morena Modimo o bua jaana, a re: “Fa kgosana e naya bomorwa yone bangwe neo, ke boswa jwa gagwe, a e nne jwa bomorwawe; ke boswa jwa bone go bo rua.


text:
Fa e naya mongwe wa batlhanka ba yone neo, sengwe sa boswa jwa yone, e tlaa nna ya gagwe go ya go fitlha mo ngwageng wa kgololego; foo a e boele mo kgosaneng; mme ka ga boswa jwa yone, e tlaa nna jwa bomorwa yone fela.


text:
Gape kgosana e se ka ya tsaya ga thuo ya batho, go ba kgarametsa mo bosweng jwa bone; a e neye bomorwaa yone go rua jo e leng boswa jwa yone, gore batho ba me ba se ka ba falalediwa mongwe le mongwe boswa jwa gagwe.”


text:
Foo a nkisa ka botseno jo bo ka fa lotlhakoreng ga kgoro, mo matlwaneng a a boitshepo a baperesiti, a a lebileng ntlheng ya botsheka; mme bonang, go ne go le felo gongwe ka kwa morago ntlheng ya bophirimatsatsi.


text:
Mme a nthaya a re: “Felo fa ke gone fa baperesiti ba tlaa apeelang teng tshupelelo ya molato, le tshupelelo ya boleo, fa ba tlaa besang teng tshupelo ya boupe; gore ba se ka ba di ntshetsa kwa lolwapeng lwa ka fa ntle, ba ya go itshepisa batho teng.”


text:
Foo a nkisa kwa lolwapeng lwa ka fa ntle, a ntsamaisa ka fa dikgokgotšhong tsoo nne tsa lolwapa, mme bonang, mo kgokgotšhong nngwe le nngwe ya lolwapa go ne go le lolwapana.


text:
Mo dikgokgotšhong tsoo nne tsa lolwapa go ne go le malwapana a a ageletsweng, a le boleele jwa mabogo a le 40, le boatlhamo bo le mabogo a le 30; tse nne tseo mo dikgokgotšhong di ne di le selekanyo se le sengwe fela.


text:
Go no go le dikago tse di tlhomaganyeng mo tikologong mo go yone, mo tikologong ya one oo mane, go dirilwe go na le mafelo a a apeelang fa tlase ga matshwaragano mo tikologong.


text:
Foo a nthaya a re: “A, ke one matlo a a apeelang, kwa badiredi ba ntlo ba tlaa apeelang setlhabelo sa batho teng.”


text:
Mme a mpusetsa kwa mojakong wa ntlo; mme bonang metsi a bo a tswa fa tlase ga serepodi sa ntlo, a tswela ntlheng ya botlhabatsatsi, gonne kgoro ya ntlo e ne e lebile botlhabatsatsi; mme metsi a fologa a tswa fa tlase, a tswa ka fa lotlhakoreng lwa ntlo lwa ka fa tsogong le legolo, go pota sebeso ka fa borwa.


text:
Foo a nkgogela kwa ntle ka tsela ya kgoro ntlheng ya botsheka, a mpotolosa ka tsela ya ka fa ntle go ya kwa kgorong ya ka fa ntle, ka tsela ya kgoro e e lebileng ntlheng ya botlhabatsatsi; mme bonang, ga bo go tsitla metsi ka fa ntlheng ya letsogo le legolo.


text:
E rile monna yoo a tswela ntlheng ya botlhabatsatsi a tshotse thodi, a lekanya mabogo a le 1 000, mme a nthalatsa metsi, e le metsi a a fitlhang fa magwejaneng.


text:
Gape a lekanya a le 1 000, mme a nthalatsa metsi, e le metsi a a fitlhang mo mangoleng. Gape a lekanya a le 1 000, mme a nthalatsa metsi, e le metsi a a tshwarang dinoka.


text:
Morago ga moo a lekanya a le 1 000; mme ya bo e le noka e ke sa kakeng ka e tshela; gonne metsi a ne a gogomogile, e le metsi a go ka sapiwang mo go one, e le noka e e sa kakeng ya tshelwa.


text:
Jaana e rile ke sena go boa, bonang, fa losing lwa noka ga bo go le ditlhare di le dintsi thata ka fa ntlheng nngwe le nngwe.


text:
Foo a nthaya a re: “Metsi ao a tswela kwa ntlheng ya lefatshe la botlhabatsatsi, mme a tlaa fologela kwa Araba; mme a tlaa tswelela kwa lewatleng; metsi a a tswedisitsweng a tlaa tsena mo lewatleng; mme metsi a tlaa fodisiwa.


text:
Go tlaa dirala go re ditshedi tsotlhe tse di nyeulang, gongwe le gongwe kwa dinoka di fitlhang teng, di tlaa tshela; mme go tlaa nna bontsintsi jo bogolo jwa ditlhapi; gonne metsi ao a fitlhile teng, mme metsi a lewatle a tlaa fodisiwa, dilo tsotlhe di tlaa tshela gongwe le gongwe kwa noka e fitlhang teng.


text:
Go tlaa dirala go re batshwara ditlhapi ba tlaa ema fa go yone; go tswa mo Enegedi go ya fela kwa Enegelaime e tlaa nna felo ga go anega ditloa; ditlhapi tsa tsone di tlaa nna ka fa mehuteng ya tsone, jaaka ditlhapi tsa lewatle le legolo di le dintsi thata.


text:
Mafelo a lone a a maraga, le dinwedi tsa lone, ga di ketla di fodisiwa; di tlaa neelwa go nna letswai fela.


text:
Fa nokeng, ka fa losing lwa yone, ka fa ntlheng nngwe le nngwe, go tlaa gola ditlhare dingwe le dingwe tse di jewang, tse lekakaba la tsone le se ketlang le swaba, le tse maungo a tsone a sa tlhaeleng; se tlaa ungwa maungo a maša ka kgwedi nngwe le nngwe, ka metsi a lone a tswa mo felong ga boitshepo; maungo a tsone a tlaa nna dijo, le lekakaba la tsone e tlaa nna la kalafo.”


text:
Morena Modimo o bua jaana, a re: “O, e tlaa nna molelwane o lo tlaa kgaoganyang ka one lefatshe go nna boswa ka fa ditsong tse di some le metso mebedi tsa Iseraele; Josefe o tlaa bona dikabelo di le pedi.


text:
Lo tlaa rua lefatshe, mongwe jaaka yo mongwe; le ke le tsholeleditseng seatla ka re: Ke tlaa le naya borraeno, mme lefatshe leo le tlaa newa lona go nna boswa.


text:
“O, e tlaa nna molelwane wa lefatshe, ntlheng ya botsheka, go tswa lewatleng le legolo, ka tsela ya Hethelone, go ya go fitlha kwa botsenong jwa Setate;


text:
Hamathe, Berotha, le Siberaime, o o fa gare ga molelwane wa Damaseko le molelwane wa Hamathe; Hasere-hatikone, o o fa molelwaneng wa Haurane.


text:
Molelwane go tswa kwa lewatleng e tlaa nna Hasere-enone fa molelwaneng wa Damaseko, mme ka fa ntlheng ya botsheka go ya kwa botsheka go molelwane wa Hamathe. Eo ke ntlha ya botsheka.


text:
“Ntlha ya botlhabatsatsi, fa gare ga Haurane le Damaseko le Gileate le lefatshe la Iseraele, e tlaa nna Joretane; go tswa molelwaneng wa botsheka go ya lewatleng la botlhabatsatsi lo tlaa lekanya. E ke ntlha ya botlhabatsatsi.


text:
“Ntlha ya borwa go ya kwa borwa go tlaa tswa mo Tamare go ya go fitlha kwa metsing a Meribathekateše, go ya go fitlha kwa molatswaneng wa Egepeto, go ya go fitlha kwa lewatleng le legolo. E ke yone ntlha ya borwa go ya kwa borwa.


text:
“Ntlha ya bophirimatsatsi e tlaa nna lewatle le legolo, go tswa molelwaneng wa borwa go ya go fitlha bolebana le botseno jwa Hamathe. E ke yone ntlha ya bophirimatsatsi.


text:
Go tlaa dirala go re lo tlaa le kgaoganya ka bola go nna boswa jwa lona le jwa baeng ba ba jakileng mo go lona, ba ba tlaa tsalang bana mo go lona; mme ba tlaa nna mo go lona jaaka ba ba tsaletsweng mo gae mo baneng ba Iseraele; ba tlaa nna le boswa le lona mo ditsong tsa Iseraele.


text:
Go tlaa dirala go re lotso lo moeng o jakileng mo go lone, lo tlaa mo naya boswa jwa gagwe teng.” Go bua Morena Modimo.


text:
“Jaana maina a ditso ke a: Go tswa bokhutlong ntlheng ya botsheka go bapa le Hethelone go ya kwa botsenong jwa Hamathe, Hasare-enone fa molelwaneng wa Damaseko go ya kwa botsheka go bapa le Hamathe, ditlhakore tsa tsone di tlaa leba botlhabatsatsi le bophirimatsatsi. Dane kabelo e le nngwe fela.


text:
“Fa molelwaneng wa ga Dane, go tswa ntlheng ya botlhabatsatsi go ya ntlheng ya bophirimatsatsi, Ašere; kabelo e le nngwe fela.


text:
Fa molelwaneng wa ga Ašere, go tswa ntlheng ya botlhabatsatsi go ya fela ntlheng ya bophirimatsatsi; Nafetali, kabelo e le nngwe fela.


text:
Fa molelwaneng wa ga Nafetali, go tswa ntlheng ya botlhabatsatsi go ya ntlheng ya bophirimatsatsi; Manase, kabelo e le nngwe fela.


text:
Fa molelwaneng wa ga Manase, go tswa ntlheng ya botlhabatsatsi go ya ntlheng ya bophirimatsatsi; Eferaime, kabelo e le nngwe fela.


text:
Fa molelwaneng wa ga Eferaime, go tswa ntlheng ya botlhabatsatsi go ya fela ntlheng ya bophirimatsatsi; Rubene, kabelo e le nngwe fela.


text:
Fa molelwaneng wa ga Rubene, go tswa ntlheng ya botlhabatsatsi go ya ntlheng ya bophirimatsatsi; Juta, kabelo e le nngwe fela.


text:
“Fa molelwaneng wa Juta, go tswa ntlheng ya botlhabatsatsi go ya ntlheng ya bophirimatsatsi, a e nne seromololo se lo tlaa se isang, boatlhamo bo le ditlhaka di le 25 000, le boleele bo le kana ka kabelo nngwe, go tswa ntlheng ya botlhabatsatsi go ya ntlheng ya bophirimatsatsi; mme felo ga boitshepo go nne mo gare ga sone.


text:
“Seromololo se lo tlaa se isetsang Jehofa a e nne boleele jwa ditlhaka di le 25 000, le boatlhamo bo le 10 000.


text:
Seromololo se se itshepileng se, e tlaa nna sa bone bao, e bong sa baperesiti; go ya ntlheng ya botsheka boleele bo le 25 000, le go ya ntlheng ya bophirimatsatsi boatlhamo bo le 10 000, le go ya ntlheng ya botlhabatsatsi boatlhamo bo le 10 000, le go ya ntlheng ya borwa boleele bo le 25 000; mme felo ga boitshepo ga Jehofa a go nne mo gare ga sone.


text:
Go tlaa nna ga baperesiti ba ba itshepisitsweng ba bomorwa Satoke, ba ba ntseng ba tshegeditse tebelo ya me; ba ba se kang ba timela jale ka bana ba Iseraele ba timela, jaaka Balefi ba ne ba timela.


text:
E tlaa nna seromololo sa bone mo seromololong sa lefatshe, e le sengwe se se boitshepo jo bo itshepileng, fa molelwaneng wa Balefi.


text:
Go tshwaragana le molelwane wa baperesiti, a Balefi ba bone boleele bo le 25 000 le boatlhamo bo le 10 000 boleele bo le mmogo a bo nne 25 000, le boatlhamo 10 000.


text:
Mme ga ba ketla ba go rekisa, le fa e le go go ananya, le mabutswapele a lefatshe ga a ketla a newa batho ba sele; gonne go boitshepo Moreneng.


text:
“Mme 5 000 tse di setseng mo boatlhamong, fa pele ga 25 000 e tlaa nna ga tiro nngwe le nngwe fela, ga motse fela, ga go nnwa, le ga dintlhana tsa motse; mme motse o tlaa nna mo gare ga gone.


text:
Dilekanyo tsa teng e tlaa nna tse: Ntlheng ya botsheka 4 500, le ntlheng ya borwa 4 500, le ntlheng ya botlhabatsatsi 4 500, le ntlheng ya bophirimatsatsi 4 500.


text:
A motse o dire le dintlhana: Ntlheng ya botsheka 250, ntlheng ya borwa 250, ntlheng ya botlhabatsatsi 250, le ntlheng ya bophirimatsatsi 250.


text:
Mo go setseng ga boleele, mo go bapileng le seromololo se se itshepileng, a e nne 10 000 ntlheng ya botlhabatsatsi, le 10 000 ntlheng ya bophirimatsatsi; mme a go bape le seromololo se se itshepileng; mme totafalo ya teng e tlaa nna dijo tsa ba ba dirang mo motseng.


text:
“Seromololo sotlhe fela e tlaa nna 25 000 ka 25 000; seromololo se se itshepileng lo se ise se le dintlha di le nne tse di lekalekanyeng, se na le boswa jwa motse.


text:
“Mo go setseng e tlaa nna ga kgosana ka fa ntlheng nngwe le nngwe ya seromololo se se itshepileng, le ga boswa jwa motse, fa pele ga 25 000 ba seromololo, ntlheng ya molelwane ka fa botlhabatsatsi, le ntlheng ya bophirimatsatsi fa pele ga 25 000 ka fa ntlheng ya bophirimatsatsi, e le mo go bapileng le dikabelo, e tlaa nna ga kgosana; mme seromololo se se itshepileng le felo ga boitshepo ga ntlo go tlaa nna mo gare ga gone.


text:
Gape, go tswa mo bosweng jwa Balefi, le go tswa mo bosweng jwa motse, ka go le mo teng ga se e leng sa kgosana, fa gare ga molelwane wa Juta le molelwane wa Benjamine, e tlaa nna ga kgosana.


text:
“Ka ga ditso tse dingwe; go tswa ntlheng ya botlhabatsatsi go ya ntlheng ya bophirimatsatsi; Benjamine, kabelo e le nngwe fela.


text:
Fa molelwaneng wa Benjamine go tswa ntlheng ya botlhabatsatsi go ya ntlheng ya bophirimatsatsi; Simeone, kabelo e le nngwe fela.


text:
Fa molelwaneng wa Simeone, go tswa ntlheng ya botlhabatsatsi go ya ntlheng ya bophirimatsatsi; Isakare, kabelo e le nngwe fela.


text:
Fa molelwaneng wa Isakare, go tswa ntlheng ya botlhabatsatsi go ya ntlheng ya bophirimatsatsi; Sebulone, kabelo e le nngwe fela.


text:
Fa molelwaneng wa Sebulone go tswa ntlheng ya botlhabatsatsi go ya ntlheng ya bophirimatsatsi; Gate, kabelo e le nngwe fela.


text:
“Fa molelwaneng wa Gate ka fa ntlheng ya borwa go ya kwa borwa, molelwane o tlaa tswa fela mo Tamare go ya kwa metsing a Meribathekateše kwa molatswaneng wa Egepeto, kwa lewatleng le legolo.


text:
“Leo ke lone lefatshe le lo tlaa le kgaoganyetsang ditso tsa Iseraele ka bola go nna boswa, mme tse ke tsone dikabelo tsa bangwe le bangwe, go bua Morena Modimo.


text:
Dikgoro tsa motse a di rewe maina a ditso tsa Iseraele; ntlheng ya botsheka dikgoro di le tharo; kgoro ya ga Rubene, nngwe fela; kgoro ya ga Juta, nngwe fela; kgoro ya ga Lefi, nngwe fela.


text:
Mo ntlheng ya botlhabatsatsi ditlhaka di le 4 500; le dikgoro di le tharo: e bong kgoro ya ga Josefe, nngwe fela; kgoro ya ga Benjamine, nngwe fela; kgoro ya ga Dane, nngwe fela.


text:
Mo ntlheng ya borwa ditlhaka di le 4 500 ka selekanyo; le dikgoro di le tharo; kgoro ya ga Simeone, nngwe fela; kgoro ya ga Isakare, nngwe fela; kgoro ya ga Sebulone, nngwe fela.


text:
Mo ntlheng ya bophirimatsatsi, ditlhaka di le 4 500, ka selekanyo, le dikgoro tsa tsone tse tharo; kgoro ya ga Gate, nngwe fela; kgoro ya ga Asere, nngwe fela; kgoro ya ga Nafetali, nngwe fela.


text:
Mme o tlaa nna ditlhaka di le 18 000; mme go tswa mo tsatsing leo leina la motse le tlaa rewa go twe, Jehofa o gone.”


text:
E rile ka ngwaga wa boraro wa puso ya ga Jehoiakime kgosi ya Juta, Nebukatenesare kgosi ya Babilone a tla mo Jerusalema, mme a o tlhasela.


text:
Mme Morena a tsenya Jehoiakime kgosi ya Juta mo seatleng sa gagwe, le bontlhanngwe jwa dilwana tsa ntlo ya Modimo; mme a di isa kwa lefatsheng la Shinare kwa ntlong ya modimo wa gagwe; mme a isa dilwana mo ntlong ya dikhumo, ya modimo wa gagwe.


text:
Kgosi ya bua le Asepenase mong wa baopafadiwi ba gagwe, gore a lere bangwe ba bana ba Iseraele, e bong ba losika lwa segosi le lwa bagolwane;


text:
e le makau a a se nang bokoa, e le ba ba bopegileng sentle, ba le ditswerere mo botlhaleng jotlhe, e le ba ba seleng tlhogo, ba fasitse, ba tlhaloganya kitso yotlhe, ba ba nang le nonofo ya go ema mo ntlong ya kgosi; gore a ba rute thuto le puo ya Sekalatea.


text:
Kgosi ya ba laolela kabelo ya malatsi otlhe ya dijo tsa kgosi, le ya bojalwa jwa mofine jo e bo nwang, le gore ba otlwe ka dinyaga di le tharo; gore e tle e re di sena go feta boo ba itse go ema fa pele ga kgosi.


text:
Kgosana ya baopafadiwi ya ba raya maina: Daniele a rewa leina la Beletešasare; Hanania la Shaterake; Mišaele, la Mešake; le Asaria la Abetenego.


text:
Daniele ene a ikaelela mo pelong ya gagwe fa a se ketla a iitshekolola ka dijo tsa kgosi, le fa e le ka bojalwa jwa mofine jo e bo nwang; ka moo a lopa kgosana ya baopafadiwi gore a mme a se ka a iitshekolola.


text:
Kgosana ya baopafadiwi ya raya Daniele ya re: “Ke boifa kgosi morena wa me, yo o lo laoletseng dijo tsa lona le noo ya lona; gonne o tlaa bo a bonelang difatlhogo tsa lona di tlhontse bogolo go tsa makau ba e leng bankana ba lona? Jalo lo tlaa bo lo mpiletsa loso mo kgosing.”


text:
Foo Daniele a raya molebedi, yo kgosana ya baopafadiwi e beileng Daniele, le Hanania, le Mišaele, le Asaria, mo taolong ya gagwe,


text:
a re: “Ke a go rapela, o tle o leke batlhanka beno ka malatsi a le some; mme ba re jese merogo, ba re nose metsi.


text:
Foo a difatlhogo tsa rona di sekasekwe fa pele ga gago le difatlhogo tsa makau a a jang dijo tsa kgosi; mme o tle o itse go direla batlhanka beno ka fa o bonang ka teng.”


text:
Ya re malatsi a le some a sena go feta difatlhogo tsa bone tsa bonala di le dintle bogolo, mme ba bo ba nonne bogolo go makau otlhe a a jang dijo tsa kgosi.


text:
Jalo molebedi a tlosa dijo tsa bone, le bojalwa jwa mofine jo ba tshwanetseng go bo nwa, mme a ba naya merogo.


text:
Ka ga makau a mane ao, Modimo wa ba naya kitso le maano mo thutong yotlhe le botlhale; mme Daniele o na a na le tlhaloganyo mo diponatshegelong tsotlhe le mo ditorong.


text:
E rile malatsi a sena go feta, a kgosi e ne e laotse gore ba leriwe ka one, kgosana ya baopafadiwi ya ba isa mo teng fa pele ga Nebukatenesare.


text:
Kgosi ya bua nabo; mme mo go bone botlhe go se ka ga fitlhelwa bape ba ba tshwanang le Daniele, le Hanania, le Mišaele, le Asaria; ke gone ka moo ba ne ba ema fa pele ga kgosi.


text:
Mo dilong tsotlhe tsa botlhale le tlhaloganyo, tse kgosi e ba botsang ka ga tsone, ya ba fitlhela ba gaisa ga some baitseanape botlhe le dingaka tsotlhe tsa lefatshe lotlhe la yone.


text:
E rile ka ngwaga wa bobedi wa puso ya ga Nebukatenesare, Nebukatenesare a lora ditoro; mme mowa wa gagwe wa khidiega, le boroko jwa tloga mo go ene.


text:
Foo kgosi ya laola gore go bidiwe baitseanape, le dingaka, le baloi, le Bakalatea, gore ba tle go bolelela kgosi ditoro tsa yone. Jalo ba tsena ba ema fa pele ga kgosi.


text:
Foo Bakalatea ba bua le kgosi ka puo ya Sesiria ba re: “A kgosi e tshele ka bosakhutleng; bolelela batlhanka beno toro, mme re tlaa supa phuthololo.”


text:
Kgosi ya fetola Bakalatea ya ba raya ya re: “Selo seo se tlogile mo go nna; fa lo sa nkitsise toro le phuthololo ya yone, lo tlaa remaganngwa, le matlo a lona a tlaa ntshiwa thotobolo fela.


text:
Mme fa lo supa toro le phuthololo ya yone, lo tlaa amogela mo go nna dineo, le dituelo, le tlotlo e kgolo; ke gone, ntshupetsang toro le phuthololo ya yone.”


text:
Ba fetola lwa bobedi, ba re: “A kgosi e bolelele batlhanka ba yone toro, mme re tlaa supa phuthololo ya yone.”


text:
Kgosi ya ba fetola ya re: “Ke a itse sentle fa lo a bo lo rata go inaya lobaka, ka lo bona selo seo se tlogile mo go nna.


text:
Fa lo sa nkitsise toro, go na le taolo e le nngwe fela ka ga lona; gonne lo baakantse mafoko a maaka le a a bodileng go a bua fa pele ga me, go tle go tsamaye motlha o fetoge; ke gone mpolelelang toro, mme ke tlaa itse fa lo ka ntshupetsa phuthololo ya yone.”


text:
Bakalatea ba fetola fa pele ga kgosi ba re: “Ga go na motho ope mo lefatsheng yo o ka supang selo se sa kgosi; ka go bo ga go na kgosi epe, le fa e le morena, le fa e le molaodi, yo o kileng a lopa sepe se se ntseng jalo mo go moitseanape, le fa e le mo ngakeng le fa e le mo Mokalateeng.


text:
Se kgosi e se lopang ke selo se sele fela, mme ga go na ope o sele yo o ka se supang fa pele ga kgosi, fa e se medimo fela, e bonno jwa yone bo seyong mo bathong.”


text:
Ka ntlha ya moo kgosi ya nna bogale, ya šakgala thata, ya laola gore go senngwe batlhale botlhe ba Babilone.


text:
Jalo taolo ya tswa, mme batlhale ba ne ba na le go bolawa fela; mme ba senka Daniele le bankana ba gagwe gore ba bolawe.


text:
Foo Daniele a busetsa karabo ka boikgakololo le botlhale kwa go Arioke mogolwane wa balebedi ba kgosi, yo o tsamaetseng batlhale ba Babilone go ba bolaya.


text:
A fetola Arioke, mogolwane wa balebedi ba kgosi, a re: “Ana ke ka ntlha yang taolo e tswa mo kgosing ka potlako jaana?” Foo Arioke a itsise Daniele selo seo.


text:
Foo Daniele a ya kwa ntlong ya gagwe, mme selo seo a se itsise bankana ba gagwe, Hanania, le Mišaele, le Asaria;


text:
gore ba lope mautlwelo botlhoko mo Modimong wa legodimo ka ga bosaitsiweng jo; gore Daniele le bankana ba gagwe ba se ka ba nyelela le batlhale ba bangwe ba Babilone.


text:
Foo bosaitsiweng joo jwa senolelwa Daniele ka ponatshegelo ya bosigo. Foo Daniele a baka Modimo wa legodimo.


text:
Daniele a bua a re: “A leina la Modimo le bakwe ka bosakhutleng le ka bosaengkae; gonne botlhale ke jwa one le thata.


text:
O fetola metlha le dipaka; o tlose dikgosi, o bo o tlhome dikgosi; o neye batlhale botlhale; le kitso o e neye ba ba itseng tlhaloganyo.


text:
O senole dilo tse di boteng le tse di sa itsiweng; o itse se se mo lefifing, le lesedi le agile nao.


text:
Ke a go leboga, ke a go baka, Modimo wa borraetsho, o o nneileng botlhale le nonofo, gompieno o nkitsisitse se re se go lopileng; gonne o re itsisitse selo se sa kgosi.”


text:
Ke gone ka moo Daniele a ya a tsena kwa go Arioke, yo kgosi e mo laotseng go senya batlhale ba Babilone; a ya a mo raya jaana, a re: “O se ka wa senya batlhale ba Babilone; nkisa fa pele ga kgosi, mme ke tlaa supetsa kgosi phuthololo.”


text:
Foo Arioke a isa Daniele fa pele ga kgosi ka potlako, mme a e raya jaana, a re: “Ke bonye monna wa bana ba botshwaro jwa Juta, yo o tlaa itsiseng kgosi phuthololo.”


text:
Kgosi ya bua, ya raya Daniele yo leina la gagwe e ne e le Beletešasare ya re: “A o nonofile go nkitsise toro e ke e bonyeng le phuthololo ya yone?”


text:
Daniele a fetola fa pele ga kgosi a re: “Selo se se sa itsiweng se kgosi e se boditseng, go le batlhale, go le dingaka, go le baitseanape, go le baloi, ga ba kake ba se supetsa kgosi.


text:
Mme go na le Modimo kwa legodimong o o senolang tse di sa itsiweng, mme one o itsisitse kgosi Nebukatenesare se se tlaa dirafalang mo metlheng ya kwa bofelong. Toro ya gago, le diponatshegelo tsa tlhogo ya gago mo bolaong jwa gago ke tse:


text:
“Ka ga gago, kgosi, megopolo ya gago ya go tlela o le mo bolaong jwa gago, ke go re, dilo tse di tlaa namang di dirafala; mme yo o senolang dilo tse di sa itsiweng o go itsisitse dilo tse di tlaa dirafalang.


text:
Ka ga me, bosaitsiweng jo ga ke a bo senolelwa ka ntlha ya botlhale bongwe jo ke nang najo go feta batshedi ba bangwe, fa e se ka boikaelelo jwa gore phuthololo e itsisiwe kgosi, le gore o itse megopolo ya pelo ya gago.


text:
“Wena kgosi, o ne wa leba, mme bonang, ga bo go le setshwantsho se segolo. Setshwantsho seo sa ema fa pele ga gago, se nonofile thata, se bile se le phatsimo e e feteletseng; mme ponalo ya sone e ne e boitshega.


text:
Ka ga setshwantsho seo, tlhogo ya sone e ne e le gouta e e itshekileng, sehuba sa sone le mabogo a sone e ne e le selefera, mpa ya sone le dirope tsa sone e ne e le kgotlho;


text:
Wa leba, ga tsamaya tshilo ya kabolwa e seng ka diatla, ya itaya setshwantsho mo dinaong tse e leng tsa tshipi le letsopa, mme la di thubaganya.


text:
Foo ga thubaganngwa tshipi le letsopa, le kgotlho le selefera, le gouta go le mmogo, mme tsa nna jaaka mmoko wa dibopi tsa pholelo tsa selemo; mme phefo ya di kgophola, mme di se ka tsa bonelwa bonno; tshilo eo e e iteileng setshwantsho, ya tla ya nna lefika le legolo, mme la tlala ka lefatshe lotlhe.


text:
Wena kgosi, o kgosi ya dikgosi, yo Modimo wa legodimo o go neileng bogosi, le thata, le nonofo, le kgalalelo.


text:
Gongwe le gongwe kwa bana ba batho ba agileng gone, diphologolo tsa naga, le dinonyane tsa loapi, o di tsentse mo seatleng sa gago, mme o go neile taolo mo go tsone tsotlhe; ke wena tlhogo ya gouta.


text:
Morago ga gago go tlaa tsoga bogosi jo bongwe jo bobotlana mo go wena; le bogosi jo bongwe jwa boraro e le jwa kgotlho, jo bo tlaa nnang le taolo mo lefatsheng lotlhe.


text:
Bogosi jwa bone bo tlaa nna thata jaaka tshipi; ka tshipi e thubaganya, e fenya dilo tsotlhe; le jaaka tshipi e e thugang dilo tse tsotlhe, bo tlaa thubaganya bo thuga jalo.


text:
“E re ka o bonye dinao le menwana ya tsone, ntlha nngwe e le letsopa la mmopi, le ntlha e nngwe e le tshipi, e tlaa nna bogosi jo bo kgaoganyeng; mme go tlaa nna mo go jone thata ya tshipi, ka o bonye tshipi e tlhakanye le letsopa le le loraga.


text:
E re ka menwana ya dinao e ne e le tshipi ntlha nngwe, le letsopa ntlha nngwe, jalo fela bogosi bo tlaa nna thata ntlha nngwe, le ntlha nngwe bo nne sepha.


text:
Mme ereka o bonye tshipi e tlhakanye le letsopa le le loraga, ba tlaa itlhakanya le losika lwa batho; mme ga ba ketla ba ngaparelana, fela jaaka tshipi e se ke e kgomaragana le letsopa.


text:
E tlaa re mo metlheng ya dikgosi tseo, Modimo wa legodimo o tlaa tlhoma bogosi jo bo se ketlang bo senngwa gope, mme le mmuso wa lone ga o ketla o tlogelelwa tšhaba e sele, mme bo tlaa thubaganya bo nyeletsa magosi ao otlhe, mme bo tlaa ema ka bosakhutleng.


text:
Ereka o bonye fa tshilo e kabotswe mo thabeng e seng ka diatla, le gone ya thubaganya tshipi, le kgotlho, le letsopa, le selefera, le gouta; Modimo o mogolo o itsisitse kgosi se se tlaa namang se dirafala, mme toro e tlhomame, le phuthololo ya yone ke ya mmaanete.”


text:
Foo kgosi Nebukatenesare a wela fa fatshe ka sefatlhogo, a obamela Daniele, a laola gore ba mo isetse seromololo le tse di lonko lo monate.


text:
Kgosi ya fetola Daniele, ya re: “Ammaaruri Modimo wa lona ke Modimo wa medimo, le Morena wa dikgosi, le mosenodi wa tse di sa itsiweng, ka e le fa o ne o nonofile go senola bosaitseweng jo.”


text:
Foo kgosi ya baya Daniele mogolo, ya mo naya dineo tse dikgolo di le dintsi, ya mo dira molaodi wa kgaolo yotlhe ya lefatshe la Babilone, le tlhogo ya batlhale botlhe ba Babilone.


text:
Mme Daniele a lopa kgosi, mme ya tlhoma Shaterake, le Mešake, le Abetenego balaodi ba ditiro tsa kgaolo ya lefatshe la Babilone. Daniele ene a bo a le mo ntlong ya kgosi.


text:
Nebukatenesare kgosi a dira setshwantsho sa gouta, se le bogodimo jwa mabogo a le 60, le boatlhamo jwa mabogo a le marataro: a se tlhoma mo lobaleng lwa Dura, mo kgaolong ya Babilone.


text:
Foo Nebukatenesare kgosi a roma a ya go phutha dikgosana, le balaodisiwa, le balaodi, le baatlhodi le baboloki ba mahumo, le bagakolodi, le ditlhogo tsa maotlana, le balaodi botlhe ba dikgaolo tsa lefatshe, gore ba tle go kgakola setshwantsho se Nebukatenesare kgosi o se tlhomileng.


text:
Foo dikgosana, le balaodisiwa, le balaodi, le baatlhodi, le baboloki ba mahumo, le bagakolodi, le ditlhogo tsa maotlana, le balaodi botlhe ba dikgaolo tsa lefatshe, ba phuthegela kgakolo ya setshwantsho se Nebukatenesare kgosi o se tlhomileng; mme ba ema fa pele ga setshwantsho se Nebukatenesare kgosi o se tlhomileng.


text:
Mogang lo utlwang tumo ya dinaka, le ditlhaka, le diharepe, le diphare, le dikwadi, le meropana, le diletso tsotlhe, lo wele fa fatshe, lo obamele setshwantsho sa gouta se Nebukatenesare kgosi o se tlhomileng.


text:
Le fa e le mang yo o sa weleng fa fatshe a se obamela, fela ka lobaka loo a latlhelwe mo gare ga bokepiso jo bo molelo, jo bo tukang.”


text:
Ke gone ka lobaka loo, e rile ditšhaba tsotlhe di utlwa tumo ya dinaka, le ditlhaka, le diharepe le diphare, le meropa, le diletso tsotlhe, batho botlhe ba ditšhaba, le ba merafe, le ba dipuo, ba wela fa fatshe ba obamela setshwantsho sa gouta se Nebukatenesare kgosi o ne a se tlhomile.


text:
Kgosi, o tlhomile molao wa go re mongwe le mongwe yo o utlwang tumo ya dinaka, le ditlhaka, le diharepe, le diphare, le dikwadi, le meropana, le diletso tsotlhe, a wele fa fatshe a obamele setshwantsho sa gouta.


text:
Le fa e le mang yo o sa weleng fa fatshe a se obamela, a latlhelwe mo gare ga bokepiso jo bo molelo, jo bo tukang.


text:
Go na le Bajuta bangwe ba o ba laodisiteng ditiro tsa kgaolo ya Babilone e bong Shaterake, le Mešake, le Abetenego; banna bao, kgosi, ga ba a go tlhokomela; ga ba a direla medimo ya gago, le fa e le go obamela setshwantsho sa gouta se o se tlhomileng.”


text:
Foo Nebukatenesare a laola ka tšhakgalo le tšararego gore Shaterake, le Mešeke, le Abetenego ba leriwe kwa go ene. Foo ba lere batho bao fa pele ga kgosi.


text:
Nebukatenesare a bua, a ba raya, a re: “Lona, Shaterake, le Mešeke, le Abetenego, a lo dira ka bomo, fa e bo ne ne lo sa direle modimo wa me jaana, lo sa obamele setshwantsho se ke se tlhomileng?


text:
Jaana fa e tlaa re lo utlwa tumo ya dinaka, le ditlhaka, le diharepe, le diphare, le dikwadi, le meropana le diletso tsotlhe, lo bo lo iketleeditse go wela fa fatshe lo obamela setshwantsho se ke se dirileng, go molemo; mme fa lo sa se obamele, lo tlaa latlhelwa ka lobaka loo fela mo gare ga bokepiso jo bo molelo, jo bo tukang; mme modimo e be e le ofe o o tlaa lo gololang mo diatleng tsa me?”


text:
Shaterake, le Mešeke, le Abetenego ba fetola kgosi, ba re: “Nebukatenesare, ga re na tshwanelo ya go go fetola mo selong se.


text:
Fa go ka nna jalo, Modimo wa rona o re o direlang, o nonofile go re golola mo bokepisong jo bo molelo, jo bo tukang; mme o tlaa re golola mo seatleng sa gago, kgosi.


text:
Fa go sa nna jalo, o tle o itse kgosi, fa re gana go direla medimo ya gago, le go obamela setshwantsho sa gouta se o se tlhomileng.”


text:
Foo Nebukatenesare a tlala tšararego, mme tebego ya sefatlhogo sa gagwe ya bo e fetogetse Shaterake, le Mešeke, le Abetenego; ke gone ka moo a bua, a laola gore ba gotedise bokepiso ga supa bogolo go tlwaelo ya jone go gotedisiwa ga gale.


text:
A laola banna bangwe ba diganka ba mephato ya gagwe, gore ba bofe Shaterake, le Mešeke, le Abetenego, le go ba latlhela mo bokepisong jo bo molelo jo bo tukang.


text:
Foo banna bao ba bofelwa mo marukgweng a bone, le mo ditlhorong tsa bone, le mo dikobong tsa bone, le mo diaparong tse dingwe tsa bone, mme ba latlhelwa mo gare ga bokepiso jo bo molelo, jo bo tukang.


text:
Ke gone ya re ka taolo ya kgosi e ne e ba potlakisa, le bokepiso bo ne bo le molelo thata, kgabo ya molelo ya bolaya banna bao ba ba tshotseng Shaterake, le Mešeke, le Abetenego.


text:
Banna ba bararo bao, Shaterake le Mešeke, le Abetenego, ba wela mo bokepisong jo bo molelo jo bo tukang ba bofilwe.


text:
Foo Nebukatenesare kgosi a gakgamadiwa, mme a nanoga ka potlako, a bua, a raya bagakolodi ba gagwe, a re: “A ga re a latlhela batho ba le bararo mo gare ga molelo, ba bofilwe?” Ba fetola kgosi, ba re: “Go ntse jalo, kgosi.”


text:
A fetola, a re: “Bonang, ke bona banna ba le bane ba ba sa bofiwang, ba tsamaya fela mo teng ga molelo, mme ga ba a utlwa botlhoko bope; ponalo ya wa bone e ntse jaaka ya mongwe morwa medimo.”


text:
Foo Nebukatenesare a atamela mojako wa bokepiso jo bo molelo, jo bo tukang; a bua, a re: “Shaterake, le Mešeke, le Abetenego, lona batlhanka ba Modimo wa Mogodimodimo, tswang lo tle kwano.” Foo Shaterake, le Mešeke, le Abetenego ba tswa mo gare ga molelo.


text:
Dikgosana, le balaodisiwa, le balaodi, le bagakolodi ba kgosi, ka ba ne ba phuthegile, ba bona banna bao, go re, molelo o ne o se na thata epe mo mebeleng ya bone, le go re moriri wa ditlhogo tsa bone o ne o sa baboga, le go re, marukgwe a bone a ne a sa fetoga, le go re go ne go se na monkgo wa molelo mo go bone.


text:
Nebukatenesare a bua, a re: “A go bakweng Modimo wa ga Shaterake, le Mešeke, le Abetenego, o o romileng moengele wa one, mme wa golola batlhanka ba one ba ba ikantseng mo go one, mme ba fetotse lefoko la kgosi, ba ineetse ka mebele ya bone gore ba se direle modimo ope, le fa e le go o obamela, fa e se Modimo o e leng wa bone fela.


text:
“Ke gone ke dira molao wa go re, ba sešaba sengwe le sengwe, le ba morafe monwe le mongwe, le ba puo nngwe le nngwe, ba ba ka buang sengwe se se sokameng ka ga Modimo wa ga Shaterake, le Mešeke, le Abetenego, ba remaganngwe, le matlo a bone a dirwe dithotobolo, ka gonne ga go na modimo ope o sele o o nonofileng go golola ka fa mokgweng o o ntseng jaana.”


text:
“Ke le kgosi Nebukatenesare, ke kwalela ditšhaba tsotlhe, le merafe yotlhe, le ba dipuo tsotlhe, ba ba agileng mo lefatsheng lotlhe, ka re: A kagiso e lo totafalele.


text:
“Ana ditshupo tsa one di dikgolo jang! Dikgakgamatso tsa one di bonatla jang! Bogosi jwa one ke bogosi jo bo sa khutleng, puso ya one e ya mo tshikatshikeng.


text:
“Nna ke le Nebukatenesare, ke ne ke le mo boiketlong fela mo ntlong ya me, ke galalela fela mo ntlong ya me ya bogosi.


text:
Ka bona toro e e mpoifisitseng; dikgopolo tsa me, ke le mo bolaong jwa me, le diponatshegelo tsa tlhogo ya me tsa nkhidia.


text:
Ke gone ka moo ka laola, gore banna botlhe ba ba botlhale ba Babilone ba leriwe fa pele ga me, gore, ba nkitsise phuthololo ya toro.


text:
Foo ga tla baitseanape, le dingaka le Bakalatea le baswabi ba ditiro; mme ka bolela toro fa pele ga bone; mme ba se ka ba nkitsise phuthololo ya yone.


text:
Kwa morago Daniele a tla fa pele ga me, ene yo leina la gagwe go tweng Beletešasare, ka fa leineng la modimo wa me, e le motho yo mowa wa medimo e e itshepileng o mo go ene, mme ka bolela toro fa pele ga gagwe, ka re:


text:
Wena Beletešasare, mogolo wa baitseanape, e re ka ke itse fa mowa wa medimo e e itshepileng o le mo go wena, mme go se na bosaitsiweng bope jo bo go palelang, mpolelela diponatshegelo tsa toro ya me e ke e bonyeng le phuthololo ya tsone.


text:
“Diponatshegelo tsa tlhogo ya me mo bolaong jwa me tsa nna jaana: Ka leba, mme bonang, ga bo go le setlhare mo gare ga lefatshe, mme go gola ga sone go le gogolo.


text:
Setlhare seo sa gola, sa nna thata, mme go gola ga sone ga fitlha kwa legodimong, le go bonala ga sone ga fitlha kwa bokhutlong jwa lefatshe lotlhe fela.


text:
Makakaba a sone a ne a le mantle, le loungo lwa sone lo le logolo, mme go le dijo tsa botlhe mo go sone: Diphologolo tsa naga tsa kwaya mo go sone, le dinonyane tsa loapi tsa aga mo dikaleng tsa sone, le batho botlhe ba otlwa ke sone.


text:
“Ka leba mo diponatshegelong tsa tlhogo ya me mo bolaong jwa me, mme bonang, molebedi mongwe yo o leng moitshepi a fologa mo legodimong.


text:
A kua thata, a bua, a re: ‘Remang setlhare se, lo kgaole dikala tsa sone, lo tlhotlhore makakaba a sone, lo gasagase loungo lwa sone; a diphologolo tsa naga di tloge fa tlase ga sone, le dinonyane tsa loapi mo dikaleng tsa sone.


text:
Le fa go ntse jalo lo tlogele sesipi se na le metswe ya sone mo mmung, se bofilwe, ka mofiri wa tshipi le kgotlho, mo bojangnyeng jo botalana jwa naga; a se kolobediwe ke monyo wa legodimo, mme a kabelo ya gagwe e nne le diphologolo mo bojangnyeng jwa lefatshe.


text:
A pelo ya gagwe e fetoge e se tlhole e le ya motho, mme a newe pelo ya sephologolo fela; a fetwe ke metlha e supa.


text:
“ ‘Katlholo eo, e ka taolo ya balebedi, le topo eo e ka lefoko la baitshepi; e le gore batshedi ba tle ba itse fa Mogodimodimo a busa mo bogosing jwa batho, mme o tlaa a bo neye mongwe fela, yo o mo ratang a bo tlhomele motho yo o nyatsegang fela.’


text:
“Nna kgosi Nebukatenesare ke bonye toro e, mme wena Beletešasare, bolela phuthololo, gonne banna ba ba botlhale botlhe ba bogosi jwa me ba reteletswe ke go nkitsise phuthololo; mme wena o nonofile, gonne mowa wa medimo e e itshepileng o mo go wena.”


text:
Foo Daniele, yo leina la gagwe go tweng Beletešasare, a gakgamala ka lobaka, le megopolo ya gagwe ya mo hudua mo teng. Kgosi ya bua ya re: “Beletešasare, a toro, le fa e le phuthololo e se go hudue.” Beletešasare a fetola, a re: “Morena wa me, a toro e nne ka ga ba ba go ilang, le phuthololo ya yone e nne ka ga baba ba gago.


text:
Setlhare se o se bonyeng, se se neng sa gola, sa nna thata, se go gola ga sone ga fitlha kwa legodimong, le go bonala ga sone ga fitlha kwa lefatsheng lotlhe;


text:
se makakaba a sone a ne a le mantle, le loungo lwa sone lo le logolo, se dijo tsa botlhe di ne di le mo go sone; se diphologolo tsa naga di ne di agile tlase ga sone, le se dinonyane tsa loapi di ne di dirile boago jwa tsone mo dikaleng tsa sone:


text:
“Ke wena kgosi, o godile, o thatafetse; gonne bogolo jwa gago bo godile, bo fitlha kwa legodimong, le puso ya gago kwa bokhutlong jwa lefatshe.


text:
E re ka kgosi e bonye molebedi mongwe a bile a le moitshepi a fologa mo legodimong, a re: ‘Remang setlhare, lo se senye; le fa go ntse jalo lo tlogele sesipi sa metswe ya sone mo mmung se bofilwe ka mofiri wa tshipi le kgotlho, mo bojangnyeng jo botalana jwa naga; mme a se kolobediwe ke monyo wa legodimo, mme a kabelo ya gagwe e nne le diphologolo tsa naga, go tsamaya a fetwa ke metlha e supa.’


text:
ya go re: O tlaa lelekwa mo bathong, mme boago jwa gago bo tla nna le diphologolo tsa naga, o tlaa fudisiwa bojang jaaka dikgomo, o tlaa kolobediwa ke monyo wa legodimo, mme o tlaa fetwa ke metlha e supa; go tsamaya o itse fa Mogodimodimo a busa mo bogosing jwa batho, mme o tle a bo neye mongwe fela yo o mo ratang.


text:
E re ka ba laotse gore go lesiwe metswe ya sesipi sa setlhare; bogosi jwa gago bo tlaa tlhomama mo go wena, o sena go itse fa magodimo a a busa.


text:
Ke gone kgosi, a kgakololo ya me e amogelesege mo go wena, mme o khutlise maleo a gago ka tshiamo, le maikepo a gago ka go iponatsa boutlwelobotlhoko mo bahumaneging; fa ekare kgotsa go ka nna go lelefatsa kagiso ya gago.”


text:
E rile kwa bofelong jwa dikgwedi di le 12 a bo a tsamayatsamaya mo ntlong ya gagwe ya segosi mo Babilone.


text:
Kgosi ya bua, ya re: “A ga se one Babilone o mogolo, o ke o agileng gore o nne boago jwa segosi, ka bonatla jwa thata ya me, le ka ntlha ya kgalalelo ya borena jwa me?”


text:
E rile lefoko le sa ntse le le mo molomong wa kgosi, ga fologa lentswe kwa legodimong, la re: “Kgosi Nebukatenesare, ke wena yo o rewang: Bogosi bo tlogile mo go wena.


text:
O tlaa lelekwa mo bathong, le boago jwa gago bo tlaa nna le diphologolo tsa naga; o tlaa fudisiwa bojang jaaka dikgomo, mme o tlaa fetwa ke metlha e supa; go tsamaya o itse fa Mogodimodimo a busa mo bogosing jwa batho, mme o tle a bo neye mongwe fela yo o mo ratang.”


text:
Selo seo sa dirafalela Nebukatenesare fela ka nako eo: A lelekwa mo bathong, a hula bojang jaaka dikgomo, mmele wa gagwe wa kolobediwa ke monyo wa legodimo, moriri wa gagwe wa ba wa tla wa gola wa nna jaaka diphuka tsa ntswi yo motona, le dinala tsa gagwe jaaka menoto ya dinonyane.


text:
E rile metlha eo e sena go feta, nna Nebukatenesare ka tsholeletsa matlho a me legodimong, mme tlhaloganyo ya me ya boela mo go nna, ka baka Mogodimodimo, ka boka ka ba ka tlotla yo o tshelang ka bosakhutleng; gonne puso ya gagwe ke puso e e sa khutleng, le bogosi jwa gagwe ke jo bo yang mo tshikatshikeng.


text:
Banni botlhe ba lefatshe ba kaiwa jaaka ba se sepe; mme o dira ka fa go rateng ga gagwe mo ntweng ya legodimo, le mo banning ba lefatshe; mme ga go na ope yo o ka thibang seatla sa gagwe, kgotsa a mo raya a re: “O dirang?”


text:
“Tlhaloganyo ya me ya boela mo go nna ka baka loo; le borena jwa me jwa boela mo go nna le phatsimo ya me, ka ga kgalalelo ya bogosi jwa me; le bagakolodi ba me le bagolwane ba me ba mpatla; mme ka tlhomama mo bogosing jwa me, ka ba ka okelediwa bogolo jo bo feteletseng.


text:
“Jaana nna Nebukatenesare ka baka Kgosi ya legodimo, ke ba ke e godisa ke e tlotla; gonne ditiro tsotlhe tsa yone di boammaaruri, mme le ditsela tsa yone di tekatekanyo; ba ba sepelang mo pelafalong o nonofile go ba isa tlase.”


text:
Kgosi Belešasare a direla bagolwane ba gagwe ba 1 000 modiro o mogolo, mme a nwa bojalwa jwa mofine fa pele ga ba ba 1 000 bao.


text:
Belešasare a re a sa ntse a leka bojalwa jwa mofine, a laola gore ba lere dijana tsa gouta le tsa selefera tse Nebukatenesare rraagwe o kileng a di gapa mo tempeleng kwa Jerusalema; gore kgosi le bagolwane ba yone, le basadi ba yone, le bagadingwana ba yone, ba nwele mo go tsone.


text:
Foo ba lere dijana tsa gouta tse di gapilweng mo tempeleng ya ntlo ya Modimo e e kwa Jerusalema; mme kgosi le bagolwane ba yone, le basadi ba yone, le bagadingwana ba yone, ba nwela mo go tsone.


text:
Ba nwa bojalwa jwa mofine, mme ba baka medimo ya gouta, le ya selefera, le ya kgotlho, le ya tshipi, le ya logong, le ya lentswe.


text:
Ya re ka lone lobaka loo fela ga tswa menwana ya seatla sa motho, mme ya kwala bolebana le setlhomo sa lobone mo bodilong jwa lomota lwa ntlo ya kgosi; mme kgosi ya bona ntlha ya seatla se se kwalang.


text:
Foo sefatlhogo sa kgosi sa khwata, megopolo ya yone ya e hudua; malokololo a dinoka tsa yone a repa, le mangole a yone a ntaana.


text:
Kgosi ya goa ka thata, gore ba lere dingaka, le Bakalatea, le baloi. Kgosi ya bua ya raya banna ba ba botlhale ba Babilone ya re: “Le fa e le mang yo o tlaa balang lokwalo lo, mme a ntshupetsa phuthololo ya lone, o tlaa apesiwa bohibidu jo bo mokgona, o tlaa apara mpolokwane wa gouta mo thamong, mme o tlaa nna molaodi wa boraro mo bogosing.”


text:
Foo ga tsena babotlhale botlhe ba kgosi, mme ba retelelwa ke go bala lokwalo, le fa e le go itsise kgosi phuthololo ya lone.


text:
Foo kgosi Belešasare a khidiega thata, mme sefatlhogo sa gagwe sa khwata, le bagolwane ba gagwe ba tseana.


text:
Jaana mohumagadi wa kgosi, a tsena mo ntlong ya modiro ka ntlha ya mafoko a kgosi, le bagolwane ba yone; mohumagadi a bua, a re: “A kgosi e tshele ka bosakhutleng; a megopolo ya gago e se go khidie, a sefatlhogo sa gago se se khwate.


text:
Go na le monna mongwe mo bogosing jwa gago, yo mowa wa medimo e e itshepileng o mo go ene; mme e rile mo metlheng ya ga rraago ga fitlhelwa mo go ene lesedi, le tlhaloganyo, le botlhale jo bo tshwanang le botlhale jwa medimo; mme kgosi Nebukatenesare rraago, ka re, kgosi rraago, a mo dira mogolo wa baitseanape le dingaka, le Bakalatea, le baloi;


text:
ka gonne ga fitlhelwa mo go ene Daniele yoo mowa o o dimang, le kitso, le tlhaloganyo, le phuthololo ya ditoro, le go lepolola dinyoba tse di boteng, le go tlosa dikakabalo, yo kgosi ya mo raya leina ya re: Beletešasare. Mme jaana a Daniele a ye go bidiwa, mme o tlaa supa phuthololo.”


text:
Foo Daniele a leriwe fa pele ga kgosi. Kgosi ya bua ya raya Daniele ya re: “A ke wena Daniele, wa bana ba botshwaro jwa Juta, ba kgosi rre o ne a ba tsaya kwa Juta?


text:
Ke utlwile ka ga gago, fa mowa wa medimo o mo go wena, le go re go fitlhelwa mo go wena lesedi, le tlhaloganyo, le botlhale jo bo feteletseng.


text:
Mme jaana babotlhale, le dingaka ba lerilwe fa pele ga me, gore ba tle go bala lokwalo lo, le go nkitsise phuthololo ya lone; mme ba reteletswe ke go supa phuthololo ya selo se.


text:
Ke utlwile ka ga gago fa o ka ntsha diphuthololo, o ba o lepolola dikakabatso; jaana fa o ka bala lokwalo wa ba wa nkitsise phuthololo ya lone, o tlaa apesiwa bohibidu jo bo mokgona, o tlaa apara mpolokwane wa gouta mo thamong, o ba o nna molaodi wa boraro mo bogosing.”


text:
Foo Daniele a fetola a bua fa pele ga kgosi, a re: “A dineo tsa gago e nne tsa gago, mme o neye o sele dituelo tsa gago; le fa go ntse jalo ke tlaa balela kgosi lokwalo, ke ba ke e itsise phuthololo.


text:
“Kgosi, aitse Modimo wa Mogodimodimo o kile wa naya Nebukatenesare rraago bogosi, le bogolo, le kgalalelo, le borena.


text:
Ya re ka ntlha ya bogolo jo o bo mo neileng, batho botlhe ba ditšhaba, le ba merafe, le ba dipuo ba roroma, ba boifa fa pele ga gagwe, a bolaya ba o ratang go ba bolaya, a rekegela ba o ratang go ba rekegela; a godisa ba o ratang go ba godisa, mme a isa tlase ba o ratang go ba baya tlase.


text:
Mme e rile pelo ya gagwe e goletsegile, le mowa wa gagwe o thatafetse a ba a tla a dira ka bokaka, a pagololwa mo setulong sa gagwe sa bogosi, mme ba mo tseela kgalalelo ya gagwe.


text:
A lelekwa mo baneng ba batho; pelo ya gagwe ya ediwa ya diphologolo, le boago jwa gagwe jwa nna mo dieseleng tsa naga; a hudisiwa bojang jaaka dikgomo, mmele wa gagwe wa kolobediwa ke monyo wa legodimo; ga tsamaya a itse fa Modimo o o Mogodimodimo o busa mo bogosing jwa batho, le go re, o bo laodisa mongwe fela yo o mo ratang.


text:
O ikgodiseditse Morena wa legodimo; mme ba lerile dijana tsa ntlo ya gagwe fa pele ga gago, mme wena, le bagolwane ba gago, le basadi ba gago, le bagadingwana ba gago lo nwetse bojalwa jwa mofine mo go tsone; o bakile medimo ya selefera, ya gouta, ya kgotlho, ya tshipi, ya logong le ya lentswe, e e sa boneng, e e sa utlweng, e e sa itseng; mme Modimo o go hema ga gago go leng mo seatleng sa one, le o ditsela tsotlhe tsa gago di leng tsa one, ga o a o galaletsa.


text:
Foo Belešasare a laola, mme ba apesa Daniele bohibidu jo bo mokgona, ba baya mpolokwane wa gouta mo thamong ya gagwe, ba kua ka ga gagwe, ba re: “Ke ene molaodi wa boraro mo bogosing.”


text:
Ga kgatlha Dario go naya dikgosana di le lekgolo le masome mabedi taolo mo bogosing, e le ba ba tlaa nnang le taolo go ya le bogosi jotlhe fela.


text:
Mo godimo ga bone ga bewa balaodi ba le bararo, ba Daniele e ne e le mongwe wa bone; e le gore dikgosana tseo di ise mafoko kwa go bone, gore kgosi e tle e se ka ya senyegelwa gope.


text:
Foo Daniele yo, a nna thwadi mo balaoding le dikgosana, ka gonne go ne go le mowa o o dimang mo go ene; mme kgosi ya bo e gopotse go mo naya taolo mo bogosing jotlhe fela.


text:
Foo balaodi ba bangwe le dikgosana ba leka go bona seipato sa go baya Daniele molato ka ga bogosi; mme ba se ka ba bona seipato le fa e le molato; gonne o ne a le boikanngo, mme go ne go sa fitlhelwe timelo le fa e le molato mo go ene.


text:
Foo banna bao ba bua, ba re: “Ga re ketla re bona seipato sepe ka ga Daniele yo, fa re sa se bone ka ga gagwe ka fa molaong wa Modimo wa gagwe.”


text:
Foo balaodi bao ba na le dikgosana ba phuthegela kwa kgosing, mme ba bua jaana le kgosi, ba re: “Kgosi Dario, tshela ka bosakhutleng.


text:
Ditlhogo tsotlhe tsa bogosi, le balaodisiwa, le dikgosana, le bagakolodi, le balaodi ba gakololanye mmogo go tlhoma molao wa segosi, le gore go dirwe kiletso e e thata ya go re: Le fa e le mang yo o tlaa rapelang modimo mongwe, le fa e le motho mongwe, ka malatsi a le 30, fa e se wena kgosi fela, a latlhelwe mo mongobong wa ditau.


text:
Jaana kgosi, tlhomamisa kiletso, mme o kwale leina la gago mo lokwalong lo, gore lo se ka lwa fetolwa ka fa molaong wa Bamete le Baperesia, o o sa fetogeng.”


text:
E rile Daniele a itse fa lokwalo lo beilwe leina, a tsena mo ntlong ya gagwe; jaana diipone tsa ntlwana ya gagwe di ne di bulegile, tse di ntlheng e e lebileng Jerusalema; mme a khubama ka mangole gararo ka letsatsi, a rapela, a leboga fa pele ga Modimo wa gagwe, jaaka a ne a tle a dire gale.


text:
Foo banna bao ba phuthega, ba fitlhela Daniele a dira morapelo le mokokotlelo fa pele ga Modimo wa gagwe.


text:
Foo ba atamela, mme ba bua fa pele ga kgosi ka ga kiletso ya kgosi; ba re: “A ga o a kwala leina la gago mo kiletsong, gore mongwe le mongwe yo o tlaa rapelang modimo mongwe kgotsa motho, go ise go fete malatsi a le masome mararo, fa e se wena kgosi, a latlhelwe mo mongobong wa ditau?” Kgosi ya ba fetola ya re: “Ke boammaaruri fela ka fa molaong wa Bamete le Baperesia, o o sa fetogeng.”


text:
Foo ba fetola kgosi ba re: “Daniele yo, yo e leng wa bana ba botshwaro jwa Juta, ga a go tlhokomele, kgosi, le fa e le kiletso e o e beileng leina la gago, mme o dira morapelo wa gagwe gararo ka letsatsi.”


text:
Foo kgosi ya re e sena go utlwa mafoko a, ya gakala thata, mme ya tswela Daniele pelo ya go mo golola; mme ya leka ka thata go mo golola letsatsi la ba la tla la phirima.


text:
Foo banna bao ba phuthegela kwa kgosing, ba raya kgosi ba re: “Itse kgosi, fa e le molao wa Bamete le Baperesia, go re ga go na kiletso epe, le fa e le taolo epe e kgosi e e tlhomamisitseng e e ka bang ya fetolwa.”


text:
Foo kgosi ya laola, mme ba lere Daniele, ba mo latlhela mo mongobong wa ditau. Mme kgosi ya bua le Daniele, ya re: “Modimo wa gago o o ntseng o o direla ka metlha yotlhe, o tlaa go golola.”


text:
Ga leriwa letlapa, la bewa mo molomong wa mongobo; mme kgosi ya le kanela ka sekanelo sa yone, le ka sekanelo sa bagolwane ba yone; gore go se ka ga fetolwa sepe ka ga Daniele.


text:
Foo kgosi ya ya kwa ntlong ya yone, ya lala e ithibile mo dijong; le gone ga se ka ga leriwa dilo tsa diletso fa pele ga yone, mme boroko jwa tloga mo go yone.


text:
Ya re e atamela fa mongobong kwa go Daniele, ya bitsa ka lentswe la khutsafalo; kgosi ya bua, ya raya Daniele ya re: “Daniele we, motlhanka wa Modimo o o tshedileng, a Modimo wa gago o o ntseng o o direla ka metlha yotlhe, a o nonofile go go golola mo ditaung?”


text:
Modimo wa me o romile moengele wa one, mme o momisitse ditau melomo, ga di a ntshenya gope; gonne fa pele ga one ga fitlhelwa bosenangmolato mo go nna; le gone fa pele ga gago, kgosi, ga ke a senya sepe.”


text:
Foo kgosi ya itumela thata, mme ya laola gore ba ntshe Daniele mo mongobong. Mme Daniele a ntshiwa mo mongobong, mme ga se ka ga fitlhelwa tshenyego epe mo go ene, ka a ne a ikantse Modimo wa gagwe.


text:
Kgosi ya laola, mme ba lere banna bale ba ba beileng Daniele molato, ba ba latlhela mo mongobong wa ditau, bone le bana ba bone, le basadi ba bone; mme ditau tsa ba fenya, tsa ba robaka marapo, ba ise bo ba fitlhe kwa tlase ga mongobo.


text:
Foo kgosi Dario a kwalela ba ditšhaba tsotlhe, le ba merafe, le ba dipuo, ba ba agileng mo lefatsheng lotlhe; a re: “A kagiso e lo totafalele.


text:
Ke dira taolo, gore mo pusong yotlhe ya bogosi jwa me batho ba rorome ba boife fa pele ga Modimo wa ga Daniele; gonne ke one Modimo o o tshedileng, o o tlhomameng ka bosakhutleng, le bogosi jwa one ke jo bo se ketlang bo senngwa, le puso ya one e tlaa nna fela le go ya kwa bokhutlong.


text:
O a golola, o falodise, o dire ditshupo le dikgakgamatso kwa legodimong le mo lefatsheng; ke one o o golotseng Daniele mo thateng ya ditau.”


text:
E rile ka ngwaga wa ntlha wa ga Belešasare kgosi ya Babilone, Daniele a lora, mme a bona diponatshegelo tsa tlhogo ya gagwe mo bolaong jwa gagwe. Foo a kwala toro, mme a bolela ka go sobokanya dilo tse o di bonyeng.


text:
Daniele a bua, a re: “Ka leba mo ponatshegelong ya me go le bosigo, mme bonang, diphefo tse nne tsa legodimo tsa photsega mo lewatleng le legolo.


text:
Mme ga tlhatloga ditshedi di le nne tse ditona mo lewatleng, go se na sepe se se tshwanang le se sengwe.


text:
Sa ntlha se ne se tshwana le tau, mme sa bo se na le diphuka tsa ntswi yo motona. Ka leba ga tsamaya diphuka tsa sone tsa khumolwa, mme sa tsholediwa fa fatshe, sa emisiwa ka dinao di le pedi jaaka motho, mme sa newa pelo ya motho.


text:
“Bonang, setshedi se sengwe, e le sa bobedi, se tshwana le bera, mme sa bo se tsholeletsegile lotlhakore lo longwe, mme go le dikgopo di le tharo mo ganong la sone gare ga meno a sone. Mme ba se raya jaana, ba re: ‘Nanoga, o je nama thata.’


text:
“Morago ga moo ka leba, mme bonang se sengwe, se tshwana le nkwe, se na le diphuka di le nne tsa nonyane mo mokwatleng wa sone; setshedi seo se ne se bile se na le ditlhogo di le nne; mme sa newa puso.


text:
“Morago ga moo ka leba mo diponatshegelong tsa bosigo, mme bonang, setshedi se sengwe sa bone, e le se se boitshegang, se se nonofileng, se le thata e e feteletseng; mme se ne se na le meno a magolo a tshipi; mme sa suputsa, sa thubaganya, mme mo go setseng sa gataka ka maroo; se ne se sa tshwane le sepe sa ditshedi tse di tsileng pele ga sone; sa bo se na le dinaka di le some.


text:
Ka akanya dinaka, mme bonang, ga tlhoga lonaka lo longwe gare ga tsone, e le lo lonnye, lo di le tharo tsa dinaka tsa pele tsa khumolwa ka metswe fa pele ga lone; mme bonang, mo lonakeng loo ga bo go le matlho a a tshwanang le matlho a motho, le molomo o o buang dilo tse dikgolo.


text:
“Ka nna ka leba ga tsamaya ga bewa ditulo tsa bogosi, mme ga dula mongwe yo o leng mogologolo; diaparo tsa gagwe di le ditshweu jaaka kapoko; le moriri wa tlhogo ya gagwe o ntse jaaka bobowa jwa nku jo bo itshekileng; setulo sa gagwe sa bogosi, e le dikgabo tsa molelo, le maotwana a sone a a dikologang e le molelo o o tukang.


text:
Ga pomponyega nokana ya molelo e elela e tswa fa pele ga gagwe; ba ba makgolokgolo ba ne ba mo direla, le ba ba makgolo a makgolokgolo ba ema fa pele ga gagwe; tsheko ya bewa, le dikwalo tsa petlekwa.


text:
“Ka leba ka lobaka loo ka ntlha ya lentswe la mafoko a magolo a lonaka lo a buang; ka nna ka leba fela ga tsamaya setshedi seo sa bolawa, le setoto sa sone sa senngwa, sa neelwa molelo go fisiwa.


text:
Ka ga ditshedi tse dingwe, puso ya tsone ya tlosiwa; le fa go ntse jalo botshelo jwa tsone jwa lelefadiwa ka motlha le lobaka.


text:
“Ka leba mo diponatshegelong tsa bosigo, mme bonang, ga tla mo marung a legodimo mongwe yo o tshwanang le mongwe morwa motho, a tla fela kwa go yo mogologolo, mme ba mo atametsa fa pele ga gagwe.


text:
A newa puso, le kgalalelo, le bogosi, gore batho botlhe ba ditšhaba, le ba merafe le ba dipuo ba mo direle; puso ya gagwe ke puso e e sa khutleng, e e se ketlang e feta, le bogosi jwa gagwe ke jo bo se ketlang bo senngwa.


text:
“Ka ga me, ke le Daniele, mowa wa me wa hutsafala mo gare ga mmele wa me, le diponatshegelo tsa tlhogo ya me tsa mphudua.


text:
Ka atamela mongwe wa bone ba ba emeng teng, mme ka mmotsa boammaaruri ka ga dilo tsotlhe tse. Jalo a mpolelela, a nkitsise phuthololo ya dilo tseo.


text:
Baitshepi ba Mogodimodimo ba tlaa amogela bogosi, ba tlaa rua bogosi ka bosakhutleng e bong ka bosakhutleng le ka bosaengkae.’


text:
“Foo ka eletsa go itse boammaaruri ka ga setshedi sa bone, se se sa tshwaneng le tse dingwe tsotlhe, e le se se boitshegang thata, se meno a sone a neng e le tshipi, le dinala tsa sone kgotlho; se se neng se suputsa, se robaka, se gataka mo go setseng ka maroo a sone.


text:
Ka ga dinaka tse some tse di mo tlhogong ya sone, le lonaka lo longwe lo lo tlhogileng, lo tse tharo di wetseng fa pele ga lone; e bong lonaka lo lo nang le matlho, le molomo o o buang dilo tse dikgolo, le go leba ga lone go ne go le gogolo bogolo go dilekane tsa lone.


text:
ga tsamaya yo mogologolo wa metlha a tla, mme ga atlholelwa baitshepi ba Mogodimodimo; mme lobaka lwa fitlha lwa baitshepi go rua bogosi.


text:
“A bua jaana, a re: ‘Setshedi sa bone e tlaa nna bogosi jwa bone mo lefatsheng, jo bo tlaa nnang bo sele mo magosing otlhe, mme bo tlaa suputsa lefatshe lotlhe, bo tlaa le gataka, bo le thubaganya.


text:
Ka ga dinaka tse some, dikgosi di le some di tlaa tsoga mo bogosing jo; e nngwe e tlaa tsoga morago ga tsone; e tlaa nna e sele mo go tsa pele, mme e tlaa gatela dikgosi di le tharo.


text:
E tlaa bua mafoko a a nyatsang Mogodimodimo, e tlaa lapisetsa ruri baitshepi ba Mogodimodimo; e tlaa solofela go fetola metlha le molao; mme ba tlaa tsenngwa mo seatleng sa yone go ba go tla ga feta motlha le metlha le ntlha nngwe ya motlha.


text:
“ ‘Tsheko e tlaa dula, mme ba tlaa e tlosetsa puso, go e nyeletsa le go e senya go ya kwa bokhutlong.


text:
Mme bogosi le puso, le bogolo jwa magosi a a tlase ga legodimo lotlhe, bo tlaa newa ba ga bone baitshepi ba Mogodimodimo; bogosi jwa gagwe ke bogosi jo bo sa khutleng, le dipuso tsotlhe di tlaa mo direla, di ineela mo go ene.’


text:
“Bokhutlo ke jone jo: Ka ga me, ke le Daniele megopolo ya me e ne ya mphudua thata, le sefatlhogo sa me sa fetoga mo go nna; mme selo seo ka se ipolokela mo pelong.”


text:
E rile ka ngwaga wa boraro wa puso ya kgosi Belešasare ga bonala ponatshegelo mo go nna, e bong mo go nna Daniele, morago ga se se bonaletseng mo go nna ga ntlha.


text:
Ka leba mo ponatshegelong; mme ga nna jaana: ga re e rile ke bona, ka bo ke le mo Shušane motse wa kgosi, o o mo kgaolong ya Elame ya lefatshe; mme ka bona mo ponatshegelong, ka bo ke le fa nokeng ya Ulai.


text:
Foo ka tsholetsa matlho, ka leba, mme bonang, ga bo go eme fa pele ga noka phelefu e e dinaka pedi; dinaka tse pedi tsa bo di le ditelele; mme lo longwe lo feta lo longwe, lo lotelele lwa tswa morago ga lo longwe.


text:
Ka bona phelefu e segolela ntlheng ya bophirimatsatsi, le ya botsheka, le ya borwa; mme go ne go se na ditshedi dipe tse di ka emang fa pele ga yone, le gone go no go se na ope yo o ka gololang mo go yone; ya dira se e se ratang, mme ya ikgodisa.


text:
Ya re ke sa ntse ke akanya, bonang, ga tswa phoko ntlheng ya bophirimatsatsi ya tla godimo ga lefatshe lotlhe, mme e se ka ya ama lefatshe; phoko eo ya bo e na le lonaka longwe lo lo bonalesegang gare ga matlho a yone.


text:
Ya tla mo phelefung e e nang le dinaka tse pedi, e ke e bonyeng e eme fa nokeng, ya tabogela mo go yone ka tšararego yotlhe ya nonofo ya yone.


text:
Ka e bona e atamela thata fa phelefung, mme ya bo e tlhotlhelediwa ke bogale ka ga yone, ya segola phelefu, ya roba dinaka tsa yone tsoo pedi; mme go ne go se na thata mo phelefung ya go ema fa pele ga yone; mme ya e digela fa fatshe, ya e gataka; mme go ne go se na ope yo o ka gololang phelefu mo go yone.


text:
Phoko ya ikgodisa thata; e rile e le thata, lonaka lo logolo lwa robega; mme mo boemong jwa lone ga tlhoga dinaka di le nne tse di bonalesegang di lebanye le diphefo tsoo nne tsa legodimo.


text:
Mo go longwe lwa tsone ga tswa lonakana lo lo golelang thata kwa ntlheng ya borwa, le ntlheng ya botlhabatsatsi, le ntlheng ya lefatshe le lentlentle.


text:
Mme lwa gola thata, lwa ba lwa fitlha le kwa bontsintsing jwa legodimo; mme dingwe tsa bontsintsi joo le tsa dinaledi ya di latlhela fa fatshe, ya ba ya di gataka.


text:
Ee, ya ikgodisa ya ba ya fitlha kwa kgosaneng ya bontsintsi; ya e tlosetsa tshupelo ya phiso ya metlha yotlhe, le bonno jwa felo ga yone ga boitshepo jwa digelwa fa fatshe.


text:
Ya neelwa bontsintsi, le yone tshupelo ya phiso ya metlha yotlhe ya e neelwa ka ntlha ya tlolo; ya digela boammaaruri fa fatshe, ya dira se e se ratang, mme ya tlhogonolofala.


text:
Foo ka utlwa moitshepi mongwe a bua; moitshepi yo mongwe a raya moitshepi yo o buang, a re: “Ana ponatshegelo ka ga tshupelo ya phiso ya metlha yotlhe, le tlolo e e swafatsang, e tlaa nna ka lobaka lo lo kae, ya felo ga boitshepo le bontsintsi go gatakwa?”


text:
A nthaya a re: “Ke go ya go fetisa maitsebowa le meso e le 2 300; foo felo ga boitshepo go tlaa ntlafadiwa.”


text:
Ga dirala, e rile nna Daniele ke sena go bona ponatshegelo, ka leka go se tlhaloganya; mme bonang, ga bo ga eme fa pele ga me e kete ponalo ya monna.


text:
Ka utlwa lentswe la motho gare ga dimota tsa Ulai le goa, le re: “Gaberiele, tlhaloganyetsa monna yo ponatshegelo.”


text:
Jalo a atamela fa ke emeng teng; mme ya re a tla, ka boifa, ka wela ka sefatlhogo fa fatshe; mme a nthaya a re: “Morwa motho tlhaloganya; gonne ponatshegelo ke ya lobaka lwa kwa bokhutlong.”


text:
Jaana ya re a sa ntse a bua le nna, ka thulamela, sefatlhogo sa me se le fa fatshe; mme a nkama, a nkemisa.


text:
A re: “Bona, ke tlaa go itsise se se tlaa nnang mo lobakeng lwa morago lwa tšhakgalo, gonne ke sa lobaka lo lo laotsweng lwa bokhutlo.


text:
Phoko e e maodi, ke kgosi ya Gerika; mme lonaka lo logolo lo lo fa gare ga matlho a yone ke kgosi ya ntlha.


text:
Ka ga lo lo robegileng, lo dinaka di le nne tse di emeng mo boemong jwa lone, magosi a le mane a tlaa ema a tswa mo morafeng o le mongwe fela, mme e seng ka thata ya yone kgosi eo.


text:
“E tlaa re mo motlheng wa morago wa bogosi jwa tsone, mogang batlodi ba sena go tlatsa ditlolo, kgosi nngwe e e sefatlhogo se se bogale, e e lepololang dinyoba tse di lefifi, e tlaa ema.


text:
Nonofo ya yone e tlaa nna kgolo, mme e seng ka nonofo ya yone tota; e tlaa senya kgakgamatso, mme e tlaa tlhogonolofala, e ba e dira se e se ratang; mme e tlaa senya banonofi le batho ba ba itshepileng.


text:
Boferefere bo tlaa tlhogonolofala mo seatleng sa yone ka botlhale jwa yone; e tlaa ikgodisa mo pelong, e tlaa senya batho ba le bantsi mo go iketleng ga bone, le gone e tlaa tsogela e emalana le kgosana ya dikgosana; mme e tlaa thujwa e seng ka letsogo.


text:
Ponatshegelo ya maitseboeng le meso e e boletsweng e ammaaruri; mme wena tswalela ponatshegelo, gonne ke ya metlha e le mentsi e e tlang.”


text:
Mme nna Daniele ka idibala, mme ka bobola malatsi mangwe. Foo ka nanoga, ka dira tiro ya kgosi; mme ka gakgamalela ponatshegelo, mme ga bo go se na ope yo o e tlhaloganyang.


text:
E rile ka ngwaga wa ntlha wa ga Dario morwa Ahasuero, wa losika lwa Bamete yo o ne a dirwa kgosi ya lefatshe la Bakalatea;


text:
ka ngwaga wa ntlha wa puso ya gagwe, nna Daniele ka tlhaloganya ka dikwalo palo ya dinyaga, tse lefoko la ga Jehofa le tsileng mo go Jeremia moperofeti ka ga tsone, tsa go dirafatsa ditshwafalo tsa Jerusalema, e bong dinyaga di le 70.


text:
Ka lebisa sefatlhogo sa me kwa go Morena Modimo, go batla ka morapelo le mekokotlelo, ka go ikitsa go ja, le ka letsela la kgetse, le ka melora.


text:
Ka rapela Jehofa Modimo wa me, ka ipolela, ka re: “Morena, Modimo o mogolo le o o boitshegang, yo o tshegetsang kgolagano le boutlwelobotlhoko le ba ba mo ratang le ba ba bolokang ditaolo tsa gagwe.


text:
Re leofile; re dirile ka bokgopo, re ikepile, re tsuolotse, re fapogile dikaelo tsa gago le dikatlholo tsa gago.


text:
Le gone ga re a reetsa baperofeti batlhanka ba gago, ba ba buileng ka leina la gago le dikgosi tsa rona, le dikgosana tsa rona, le borraetsho, le batho botlhe ba lefatshe.


text:
Morena, tshiamo ke ya gago, mme sa rona ke go tlhonya ga sefatlhogo jaaka gompieno; e bong sa batho ba Juta, le sa banni ba Jerusalema, le sa Baiseraele botlhe, ba ba gaufi le ba ba kgakala mo mafatsheng otlhe kwa o ba leleketseng teng, ka ntlha ya tlolo ya bone e ba go tloletseng ka yone.


text:
Morena, sa rona ke go tlhonya ga difatlhogo, le sa dikgosi tsa rona, le sa dikgosana tsa rona, le sa borraetsho, ka re go leofetse.


text:
le gone ga re a akela lentswe la ga Jehofa Modimo wa rona, go sepela mo melaong ya gagwe e o e beileng fa pele ga rona ka baperofeti batlhanka ba gagwe.


text:
Ee, Baiseraele botlhe ba tlodile molao wa gago ka ba fapoga fela, gore ba tle ba se ka ba akela lentswe le gago; ke gone ka moo phutso e goromeleditsweng mo go rona, le ikano e e kwadilweng mo molaong wa ga Moše motlhanka wa Modimo; gonne re o leofetse.


text:
O tlhomamisitse mafoko a one a o re nyaditseng ka one, le a o nyaditseng ka one baatlhodi ba rona, ba ba kileng ba ne ba re atlhola, ka go re leretse bosula jo bogolo; gonne fa tlase ga legodimo lotlhe ga go ise go ke go dirwe jaaka go diretswe Jerusalema.


text:
Jaaka go kwadilwe mo molaong wa ga Moše, bosula jotlhe jo bo tsileng mo go rona; le fa go ntse jalo, ga re ise re ke re lope botsalano jwa ga Jehofa Modimo wa rona, gore re sokologe mo maikepong a rona, mme re itse go lemoga boammaaruri jwa gago.


text:
Ke gone ka moo Jehofa o tlhagafaletseng bosula, mme o bo lerile mo go rona; gonne Jehofa Modimo wa rona o tshiamo mo ditirong tsotlhe tsa gagwe, tse o di dirang, mme rona ga re a akela lentswe la gagwe.


text:
“Jaana, Morena Modimo wa rona, yo o ntshitseng batho ba gago mo lefatsheng la Egepeto, ka seatla se se thata, mme o itiretse leina jaaka go ntse gompieno; re leofile, re ikepile.


text:
Ao Morena, ka fa tshiamong yotlhe ya gago, ke a go rapela, a bogale jwa gago le tšararego ya gago, di busiwe mo motseng wa Jerusalema, thaba ya gago e e boitshepo; gonne ka ntlha ya maleo a rona, le ka ntlha ya maikepo a borraetsho, Jerusalema le batho ba gago ke kgobo mo go botlhe ba ba mo tikologong ya rona.


text:
Ke gone jaana Modimo wa rona, utlwa morapelo wa motlhanka wa gago, le mekokotlelo ya gagwe, mme o phatsimise sefatlhogo sa gago mo felong ga gago ga boitshepo mo go swafetseng ka ntlha ya Morena.


text:
Ao Modimo wa me, sekega tsebe, mme o utlwe; buduloga matlho, mme o bone ditshwafalo tsa rona, le motse o o bidiwang ka leina la gago; gonne ga re ise mekokotlelo ya rona fa pele ga gago ka ntlha ya ditshiamo tsa rona, fa e se ka ntlha ya mautlwelobotlhoko a gago fela a magolo.


text:
Morena, a ko o utlwe; Morena, a ko o itshwarele; Morena, reetsa o dire; o se ka wa diega; ka ntlha ya gago, Modimo wa me, ka go bo motse wa gago o, le batho ba gago ba bidiwa ka leina la gago.”


text:
E rile ke sa ntse ke bua, ke rapela, ke ipolela boleo jwa me le boleo jwa batho ba gaetsho Baiseraele, ke isa mokokotlelo wa me fa pele ga Jehofa Modimo wa me ka ga thaba e e itshepileng ya Modimo wa me;


text:
ee, ya re ke sa ntse ke bua mo morapelong, monna yoo Gaberiele, yo nkileng ka mmona mo ponatshegelong mo tshimologong, ka a fofisitswe ka bofefo, a nkama e ka ne e le ka lobaka lwa seromololo sa maitseboa.


text:
Mme a ntlhaloganyetsa, a bua le nna, a re: “Daniele, ke tsile go go dira setswerere mo tlhaloganyong.


text:
E rile mo tshimologong ya mekokotlelo ya gago taolo ya tswa, mme ke tsile go go bolelela; gonne o ratwa thata; ke gone o akanye selo se, mme o tlhaloganye ponatshegelo.


text:
“Batho ba gaeno le motse wa gaeno o o boitshepo, go laoletswe dibeke di le 70, tsa go wetsa tlolo, le go khutlisa maleo, le go direla boikepo tetlanyo, le go tsenya tshiamo e e sa khutleng, le go kanela ponatshegelo le perofeso, le go tlotsa felo ga boitshepo mo go itshepileng.


text:
Ke gone itse, o lemoge go re, go thaega ga go tswa ga taolo ya go šafatsa le go aga Jerusalema go ya go fitlha mo go yo o tloditsweng e bong kgosana, e tlaa nna dibeke di supa; le dibeke di le 62, mme o tlaa ba o agiwa gape, ka mmila le mosele e bong mo metlheng ya diphuduego.


text:
E tlaa re dibeke tse di 62 di sena go feta, yo o tloditsweng o tlaa kgaolwa, mme o tlaa bo a se na sepe; mme batho ba kgosana e e tlaa tlang ba tlaa senya motse le felo ga boitshepo; mme bokhutlo jwa teng bo tlaa dirana le morwalela, mme go ya fela kwa bokhutlong go tlaa nna ntwa; ditshwafatso di laotswe.


text:
E tlaa dira kgolagano e e tlhomameng le bantsi ka beke e le nngwe fela; mme ka bontlha nngwe jwa beke e tlaa khutlisa setlhabelo le seromololo; mme mo phukeng ya dilo tse di makgapha go tlaa tla mongwe yo o swafatsang; le go ya fela kwa bofelelong, e bile e le jo bo laotsweng, bogale bo tlaa thelwa mo moswafatsing.”


text:
E rile ka ngwaga wa boraro wa ga Kurose kgosi ya Peresia, selo sengwe sa senolelwa Daniele, yo leina la gagwe le ne le bidiwa Beletešasare; selo seo se ne se le boammaaruri, e bong sa dira tse dikgolo; mme a tlhaloganya selo seo, a ba a dira le tlhaloganyo ka ga ponatshegelo.


text:
Ya re mo metlheng eo, nna Daniele ka bo ke le mo khutsafalong ka dibeke di le tharo tse di tletseng.


text:
Ga ke a ka ka ja dijo dipe tse di monate, le gone nama le bojalwa jwa mofine ga di a ka tsa tsena mo ganong la me, le gone ga ke a ka ka tlola gope, ga tsamaya dibeke tse tharo tse di tletseng tsa feta.


text:
ka tsholetsa matlho a me, ka leba, mme bonang, ga bo go le monna yo o apereng leloba, yo lotheka lwa gagwe lo tlamilweng ka gouta e e itshekileng ya Ufase.


text:
Mmele wa gagwe o no o ntse jaaka legakwa, le sefatlhogo sa gagwe jaaka ponalo ya logadima, le matlho a gagwe jaaka dilampa tsa molelo, le mmala wa mabogo a gagwe le dinao tsa gagwe o no o ntse jaka kgotlho e e gotlhegileng, le go buiwa ga mafoko a gagwe go ne go ntse jaaka go bua ga bontsi jwa batho.


text:
Nna Daniele ka bona ponatshegelo e ke le nosi; gonne banna ba ke ne ke na nabo ga ba a ka ba bona ponatshegelo; mme thoromo e kgolo ya ba wela, mme ba tshaba ba ya go iphitlha.


text:
Jalo ka tlogelwa ke le nosi, mme ka bona ponatshegelo e kgolo e, mme go se ka ga sala thata epe mo go nna; gonne bontle jwa me bo ne bo fetogile sebodu mo go naa, mme ga ke a ka ka sala le nonofo epe.


text:
Le fa go ntse jalo ka utlwa lentswe la mafoko a gagwe; ya re ke utlwa lentswe la mafoko a gagwe, foo ka bo ke wetse ka sefatlhogo sa me ke thulametse thata, sefatlhogo sa me se le fa fatshe.


text:
Mme a nthaya, a re: “Daniele, wena monna yo o ratwang thata, tlhaloganya mafoko a ke a buang nao, mme o eme o thokgame; gonne ke le fano ke romilwe mo go wena.” Ya re a sena go bua lefoko le le nna, ka ema ke roroma.


text:
Foo a nthaya, a re: “O se ka wa boifa, Daniele, gonne e sa le ka tsatsi la ntlha le o ineetseng ka lone go tlhaloganya, le go ikisa tlase fa pele ga Modimo wa gago, mafoko a gago a utlwilwe; mme ke tsile ka ntlha ya mafoko a gago.


text:
Kgosana ya bogosi jwa Peresia ya ganela le nna ka malatsi a le 21, mme bona, Mikaele, mongwe wa dikgosana tse dikgolo, a tla go nthusa; mme ka sala teng le dikgosi tsa Peresia.


text:
Jaana ke tsile go go tlhaloganyetsa se se tlaa dirafalelang batho ba gaeno mo metlheng ya bofelo; gonne ponatshegelo e sa na le malatsi a le mantsi.”


text:
Mme bonang, mongwe yo o tshwanang le tshwano ya bomorwa batho a ama dipounama tsa me, foo ka tswa molomo ka bua, ka raya yo o emeng fa pele ga me ka re: “Morena wa me wee, mahutsana a me a boetse mo go nna ka ntlha ya ponatshegelo, mme ga ke a salelwa ke thata epe.


text:
Gonne motlhanka wa morena yo wa me, o ka bua jang le morena yo wa me? Gonne ka ga me, ka bonako fela ga bo go no go sa sale thata epe mo go nna, le gone go no go sa sale mowa ope mo go nna.”


text:
A nthaya a re: “Wena monna yo o ratwang thata, se boife; kagiso e nne nao, nna thata. Ee, o nne thata.” Ya re a bua le nna ka bo ke thatafala, mme ka re: “A Morena wa me a bue; gonne o nthatafaditse.”


text:
Foo a re: “A o itse ka fa ke tsileng mo go wena ka teng? Mme jaanong ke tlaa bowa ke ya go tlhabana le kgosana ya Peresia. Mme e tlaa re ke tswa, bona, kgosana ya Gerika e tlaa tla.


text:
Mme ke tlaa go bolelela se se kwadilweng mo lokwalong lwa boammaaruri; mme ga go na ope yo o emeng le nna ntlheng ya dilo tse, fa e se Mikaele kgosana ya lona.”


text:
“Ka ga me, e rile ka ngwaga wa ntlha wa ga Dario wa Momete, ka ema, ka mo nitamisa, ka mo thatafatsa.”


text:
“Jaana ke tlaa go supetsa boammaaruri. Bona, go tlaa nama go ema dikgosi di le tharo mo Peresia; ya bone e tlaa di gaisa tsotlhe kgakala ka go huma; mme e tlaa re e thatafetse ka dikhumo tsa yone e tlaa tlhotlheletsa botlhe go gana bogosi jwa Gerika.


text:
“Kgosi nngwe e e nonofileng e tlaa ema, e e tlaa laolang ka puso e kgolo, e ba e dira ka fa e ratang ka gone.


text:
E tlaa re e eme ka dinao bogosi jwa yone bo tlaa thujwa, bo tlaa kgaoganyediwa kwa diphefong tsoo nne tsa legodimo, mme e seng kwa go ba losika lwa ga yone, le e seng ka fa pusong e e ne e busa ka yone; gonne bogosi jwa yone bo tlaa khumolwa, bo khumolelwa ba sele kwa ntle ga bao.


text:
“Kgosi ya borwa e tlaa nna thata, le kgosana nngwe ya yone; mme e tlaa nna thata bogolo go yone, mme e tlaa nna le puso; puso ya yone e tlaa nna puso e kgolo.


text:
E tlaa re go sena go feta dinyaga, di tlaa ikopanya; morwadia kgosi ya borwa o tlaa tla kgosing ya botsheka go dira tumalano nayo; mme ga a ketla a salelwa ke thata ya letsogo la gagwe; le yone kgosi ya botsheka ga e ketla e ema le fa e le letsogo la yone; ene mosadi o tlaa ntshiwa le ba ba mo isitseng, le ene yo o mo tsetseng, le ene yo o mo thatafaditseng mo metlheng eo.


text:
Mo letlhogeleng lengwe la metswe ya mosadi, mongwe o tlaa tswa a ema mo bonnong jwa gagwe, yo o tlaa tlang mo ntweng, mme a tsena mo kagong ya tlhabanelo ya kgosi ya botsheka, mme o tlaa tlhabana nabo, a ba fenya.


text:
Le yone medimo ya bone, le ditshwantsho tsa bone tse di thetsweng, le ka dilwana tsa bone tse dintle tsa selefera le tsa gouta, o tlaa di isa botshwarong kwa Egepeto; mme e tlaa re ka dinyaga dingwe e khutlele kgosi ya botsheka.


text:
“Bomorwawe ba tlaa epa dira, ba phutha bontsi jwa dintwa tse dikgolo, tse di tlaa tlang, di farafara di ralala; mme ba tlaa boa ba dira ntwa go ya fela kwa kagong ya gagwe ya tlhabanelo.


text:
Kgosi ya borwa e tlaa tlala bogale, e tlaa bolola e ya go tlhabana nae, e bong le kgosi ya botsheka; mme yone e tlaa bolotsa bontsi jo bogolo, mme bontsi joo bo tlaa tsenngwa mo seatleng sa gagwe.


text:
Bontsi joo bo tlaa tlosiwa, mme pelo ya gagwe e tlaa godisiwa; o tlaa diga batho ba le makgolokgolo, mme ga a ketla a fenya.


text:
“Mme kgosi ya botsheka e tlaa boa, e tlaa bolotsa bontsi jo bo fetang jwa pele; e tlaa tla mo bokhutlong jwa metlha, e bong jwa dinyaga, e na le ntwa e le kgolo le thoto e le tona.


text:
“E tlaa re mo metlheng eo batho ba le bantsi ba tlaa tsogologela kgosi ya borwa; le bana ba bathubakanyi mo bathong ba gaeno ba tlaa ikgodisa ba re ba tlhomamisa ponatshegelo; mme ba tlaa wa.


text:
Jalo kgosi ya botsheka e tlaa tla, e tlaa diga lomota, e tlaa gapa motse o o thekeleditsweng thata; le dibolao tsa wa borwa ga di ketla di ema, le fa e le batho ba gagwe ba ba tlhophegileng, le gone ga go ketla go dira le nonofo epe ya go ema.


text:
Ene yo o tlaa mmololelang o tlaa dira ka fa go rateng ga gagwe, mme ga go na ope yo o tlaa emang fa pele ga gagwe; o tlaa ema mo lefatsheng le le galalelang, mo seatleng sa gagwe go tlaa bo go le tshenyo.


text:
“O tlaa itlhomamisa go tla ka thata ya bogosi jotlhe jwa gagwe, a bile a na le ba ba thokgameng; o tlaa dira go rata ga gagwe; mme o tlaa mo naya morwadia basadi, go senya mosadi yo; mme mosadi ga a ketla a ema, le fa e le go nna ntlheng ya gagwe.


text:
Morago ga mo, o tlaa leba kwa ditlhakeng, o tlaa di gapa di le dintsi; mme kgosana nngwe e tlaa khutlisa kgobo e o ne a kgoba ka yone. Ee, e tlaa ba e busetsa kgobo ya gagwe mo go ene ka esi.


text:
Foo o tlaa menoga a leba kwa dikagong tsa tlhabanelo tsa kwa lefatsheng la ga gabo; o tlaa kgopiwa a wa, mme ga a ketla a bonwa.


text:
“Foo go tlaa ema mo bonnong jwa gagwe mongwe yo o tlaa dirang gore mokgethisi a ralale kgalalelo ya bogosi; mme e tlaa re go ise go fete malatsinyana mangwe o tlaa senngwa, e seng mo bogaleng, le fa e le mo tlhabanong.


text:
“Mo bonnong jwa gagwe go tlaa ema motho yo o nyatsegang, yo ba se kang ba mo naya tlotlo ya bogosi; ene o tlaa tla mo motlheng wa boiketlo, mme o tlaa bona bogosi ka mafoko a a borethe.


text:
Ba tlaa kgokgoediwa fa pele ga gagwe ka mabogo a morwalela, mme ba tlaa thujwa; ee, le yone kgosana ya kgolagano.


text:
Morago ga tumalano e e dirilweng nae o tlaa dira ka tsietso; gonne o tlaa tla, mme o tlaa thatafala ka batho ba bannye.


text:
E tlaa re mo motlheng wa boiketlo o tlaa tla fela mo mafelong a a monono o mogolo a kgaolo eo ya lefatshe. O tlaa dira se borraagwe ba se kang ba se dira, le fa e le borra ba borraagwe; o tlaa gasetsa mo go bone kgapo, le thopo, le thoto. Ee, o tlaa logela dikago tse di thata tsa phemelo maano a gagwe, e le ka lobaka.


text:
“O tlaa tsosetsa kgosi ya borwa thata ya gagwe, le bopelokgale jwa gagwe ka ntwa e kgolo; mme kgosi ya borwa e tlaa dira ntwa mo tlhabanong ka ntwa e kgolo thata, e e nonofileng mo gogolo; mme ga e ketla e ema, gonne ba tlaa e logela maano.


text:
Ee, bone ba ba jang dijo tsa gagwe ba tlaa mo senya; mephato ya gagwe e tlaa penologa, mme bantsi ba tlaa wa ba bolailwe.


text:
Ka ga dikgosi tse tsoo pedi, pelo tsa tsone di tlaa bo di laotse go senya, di tlaa bua maaka fa lomating lo le longwe fela lwa bojelo; mme ga go ketla go tlhogonolofala; gonne bokhutlo bo tlaa nama bo nna ka lobaka lo lo laotsweng.


text:
Foo o tlaa boela lefatsheng la ga gabo ka thoto e le tona; mme pelo ya gagwe e tlaa tlhabana le kgolagano e e itshepileng; mme o tlaa dira go rata ga gagwe, a itse go boela lefatsheng la ga gabo.


text:
“E tlaa re mo lobakeng lo lo laotsweng o tlaa boa, a ya kwa borwa; mme mo motlheng wa morago ga go ketla go nna jaaka mo motlheng wa pele.


text:
Gonne dikepe tsa Kitime di tlaa tla go tlhabana nae; ke gone ka moo o tlaa hutsafalang, mme o tlaa boa, o tlaa galefela kgolagano e e itshepileng, mme o tlaa dira se o se ratang; mme o tlaa boa fela, mme o tlhokomela bone ba ba latlhileng kgolagano e e itshepileng.


text:
Dibolao di tlaa nna ntlheng ya gagwe, mme ba tlaa tlhapatsa felo ga boitshepo, e bong kago ya tlhabanelo, mme ba tlaa tlosa tshupelo e e fisiwang ya metlha yotlhe, mme ba tlaa tlhoma makgapha a a swafatsang.


text:
Ba ba ikepang ka ga kgolagano, o tlaa ba timetsa ka mafoko a a borethe; mme batho ba ba itseng Modimo wa bone ba tlaa nna thata, ba tlaa dira ditiro tse dikgolo.


text:
“Ba ba botlhale mo bathong ba tlaa ruta batho ba le bantsi; le fa go ntse jalo ba tlaa wa ka tšhaka le ka kgabo ya molelo, ka botshwaro, le ka go thopiwa ka malatsi a le mantsi.


text:
Jaana e tlaa re ba wa, ba tlaa thusiwa ka thusonyana; le batho ba le bantsi ba tlaa ikopanya nabo ka mafoko a a borethe.


text:
Bangwe ba bone ba ba botlhale ba tlaa wa, gore ba itshekisiwe, le gore ba nne bantle, le go ba sweufatsa, go ya go fitlha mo lobakeng lwa bokhutlo; gonne go sa ntse go le ga lobaka lo lo laotsweng.


text:
“Kgosi e tlaa dira ka fa go rateng ga yone; e tlaa itsholetsa e itira mogolo bogolo go medimo yotlhe, e tlaa bua dilo tse di gakgamatsang ka ga Modimo wa medimo; e tlaa tlhogonolofala go tsamaya tšhakgalo e dirafale; gonne se se laotsweng se tlaa dirwa.


text:
Le gone ga e ketla e tlhokomela medimo ya borraa yone, le fa e le keletso ya basadi, le fa e le go tlhokomela modimo ope; gonne e tlaa ikgodisa godimo ga botlhe.


text:
Kwa ga yone e tlaa tlotla modimo wa dikago tsa tlhabanelo; mme modimo mongwe o borraa yone ba ne ba sa o itse e tlaa o tlotla ka gouta le ka selefera, le ka majana a a tlhokegang le ka dilo tse di eletsegang.


text:
E tlaa direla dikago tsa tlhabanelo tse di thata bogolo ka thuso ya modimo mongwe wa seeng; le fa e le mang yo o ipolelang yone, e tlaa mo godisa ka kgalalelo; e tlaa ba laodisa batho ba le bantsi, mme e tlaa aba lefatshe ka tuelo.


text:
“E tlaa re mo motlheng wa bokhutlo kgosi ya borwa e tlaa ganela nayo; mme kgosi ya botsheka e tlaa tla go tlhabana le yone jaaka setsuatsue ka dikara, le ka bapalami ba dipitse, le ka dikepe di le dintsi; e tlaa tsena mo mafatsheng, e tlaa farafara e ralala.


text:
E bile e tlaa tsena le mo lefatsheng le le galalelang, mme mafatshe a le mantsi a tlaa ribegediwa; mme mafatshe a, a tlaa gololwa mo seatleng sa yone, e bong Edome, le Moabe, le ditlhogo tsa bana ba Amone.


text:
E tlaa nna le taolo mo dikhumong tsa gouta le selefera, le mo dilong tsotlhe tse di tlhokegang tsa Egepeto; le Balebia le Baethiopia ba tlaa nna fa dikgatong tsa yone.


text:
Ditumedi tse di tswang ntlheng ya botlhabatsatsi le ntlheng ya botsheka di tlaa e hudua; e tlaa bolola ka tšararego e kgolo, e ya go senya le go tlosetsa ruri batho ba le bantsi.


text:
E tlaa tlhoma megope ya ntlo ya yone ya bogosi fa gare ga lewatle le thaba e e boitshepo e e galalelang; le fa go ntse jalo e tlaa fitlha mo bokhutlong jwa yone, mme go se ope yo o tlaa e thusang.


text:
“E tlaa re mo motlheng oo go tlaa ema Mikaele, kgosana e kgolo e e emelang bana ba batho ba gaeno; go tlaa nna motlha wa khuduego, o e sa leng ka go nna morafe le go tla mo go lone lobaka loo, go ise go ke go nne ope o o ntseng jalo; mo motlheng oo batho ba gaeno ba tlaa gololwa, mongwe le mongwe yo o tlaa fitlhelwang a kwadilwe mo lokwalong.


text:
Le bantsi mo go bone ba ba robetseng mo loroleng lwa lefatshe ba tlaa kubuga, bangwe ba tlaa kubugela botshelong jo bo sa khutleng, ba bangwe ba kubugela ditlhongnyeng le lonyatsong lo lo sa khutleng.


text:
Ba ba botlhale ba tlaa phatsima jaaka phatsimo ya phuthologo ya loapi; le ba ba sokololelang bontsi kwa tshiamong ba tlaa phatsima jaaka dinaledi ka bosakhutleng le ka bosaengkae.


text:
Wena, Daniele, tswalela mafoko, o kanele lokwalo, go ya go fitlha fela kwa motlheng wa bokhutlo; batho bantsi ba tlaa taboga tabogela kwa le kwa, mme kitso e tlaa totafala.”


text:
Foo nna Daniele ka leba, mme bonang, ga bo go eme ba bangwe ba le babedi, yo mongwe fa lomoteng lwa noka moseja ono, le yo mongwe fa lomoteng lwa noka mosejeng ole.


text:
Yo mongwe a raya monna yo o apereng leloba, yo o okameng metsi a noka a re: “E tlaa nna lobaka lo lokaye go ya bokhutlong jwa dikgakgamatso tse?”


text:
Mme ka utlwa monna yo o apereng leloba, yo o okameng metsi a noka, ka a tsholeletsa legodimong seatla sa gagwe se segolo, le seatla sa gagwe sa molema, mme a ikana ka ene yo o tshelang ka bosakhutleng, a re: “Go tlaa nna ka motlha le metlha, le bontlhanngwe jwa motlha; e tlaa re ba sena go wetsa go thubaganya thata ya batho ba ba boitshepo, dilo tsotlhe tse di tlaa bo di weditswe.”


text:
Mme ka utlwa, mme ga ke a ka ka tlhaloganya. Foo ka re: “Morena wa me, bofelelo jwa dilo tse e tlaa nna eng?”


text:
Mme a re: “Daniele, tsamaya fela, gonne mafoko a tswaletswe, a kaneletswe go ya go fitlha mo motlheng wa bokhutlo.


text:
Batho bantsi ba tlaa iitshepisa, ba itshweufatsa, mme ba tlaa itshekisiwa; baikepi ba tlaa dira ka boikepo; mme ga go na ope wa baikepi yo o tlaa tlhaloganyang; ba ba botlhale bone, ba tlaa tlhaloganya.


text:
“Go tloga mo lobakeng lo tshupelo e e fisiwang ya ka metlha yotlhe e tlosiwang ka lone, le makgapha a a swafatsang a tlhongwang ka lone, go tlaa nna malatsi a le 1 290.


text:
“Mme wena, tsamaya fela go tle go tsamaye bokhutlo bo tle; gonne o tlaa ikhutsa, mme o tlaa ema mo kabelong ya gago kwa bokhutlong jwa metlha.”


text:
Lefoko la ga Jehofa le le tsileng mo go Hosea morwa Beeri, mo metlheng ya ga Usia, le Jothame, le Ahase le Hesekia, dikgosi tsa Juta, le mo metlheng ya ga Jeroboame morwa Joase kgosi ya Iseraele.


text:
E rile Jehofa a simolola go bua ka Hosea, a mo raya a re: “Ya o tseye mosadi wa seaka, le bana ba boaka; gonne lefatshe le dira boaka jo bogolo, ka go tlogela Jehofa.”


text:
Jehofa a mo raya a re: “Mo reye leina o re: ‘Jesereele’; gonne ke tlaa re kwa pelenyana, ke lefetse madi a Jesereele mo ntlong ya ga Jehu, ke be ke khutlise bogosi jwa ntlo ya Iseraele.


text:
Mme a ba a ima gape, a belega ngwana wa mosetsana. Jehofa a mo raya a re: “Mo reye leina, o re: ‘Lorugama’, gonne ga nketla ke tlhola ke utlwela ba ntlo ya Iseraele botlhoko, go tla ke ba ke ba itshwarela gope.


text:
Mme ke tlaa utlwela ba ntlo ya Juta botlhoko, ke tlaa ba golola ka Jehofa Modimo wa bone, mme ga nketla ke ba golola ka bora, le fa e le ka dipitse, le fa e le ka bapalami ba dipitse.”


text:
Jehofa a re: “Mo reye leina o re: ‘Lo-ami,’ gonne ga lo batho ba me, le gone ga nketla ke nna Modimo wa lona.”


text:
Le fa go ntse jalo palo ya bana ba Iseraele e tlaa nna jaaka mošawa wa lewatle, o o sa kakeng wa lekanngwa, le fa e le go balwa. Go tlaa dirala go re kwa ba reilweng leina gone, ga twe: “Ga lo batho ba me,” ba tlaa rewa leina gone, go twe: “Lo bomorwa Modimo o o tshedileng.”


text:
Bana ba Juta le bana ba Iseraele ba tlaa phuthwa mmogo, mme ba tlaa itaolela tlhogo e le nngwe fela, ba tlhatloga mo lefatsheng; gonne motlha wa Jesereele o tlaa nna mogolo.


text:
“Rapelang mmaeno, lo mo rapele; gonne ga se mosadi wa me, le nna ga ke monna wa gagwe. A a tlose boaka jwa gagwe mo sefatlhogong sa gagwe, le dikgokafalo tsa gagwe gare ga mabele a gagwe.


text:
Nka tla ka mo tsodisetsa ruri, ka mmaya jaaka a ne a ntse mo tsatsing le o tsetsweng ka lone, mme ka mo dira jaaka naga fela, ka mmaya jaaka sekaka, mme ka mmolaya ka lenyora.


text:
Gonne mmaabo o akafetse; yo o ba imileng o dirile botlhabisa ditlhong; gonne o rile: ‘Ke tlaa latela barati ba me, ba ba nnayang dijo le metsi, le bobowa le leloba, le lookwane, le se se nowang.’


text:
“Ke gone, bona, ke tlaa thiba tsela ya gago ka matlhaku, ke tlaa mo kganela ka logora, gore a tle a se ka a bona ditselana tsa gagwe.


text:
O tlaa latela barati ba gagwe, mme ga a ketla a ba tshwara; o tlaa ba batla, mme ga a ketla a ba bona. Foo o tlaa re: ‘Ke tlaa tloga ke boela kwa monneng wa me wa ntlha; gonne jale go ne go le botoka mo go nna bogolo go gompieno.’


text:
“Gonne o ne a sa itse fa e le nna ke mo nayang mabele, le bojalwa jwa mofine, le lookwane, ke mo ntsifaletsa selefera le gouta tse ba diretseng Baale ka tsone.


text:
Ke gone ke tlaa tlhwayang mabele a me mo motlheng wa one, le bojalwa jwa mofine jwa me mo motlheng wa jone, ke phamola bobowa jwa me le leloba la me, tse di ne di tshwanetse tsa bo di khurumetsa bosaikategang jwa gagwe.


text:
Jaana ke tlaa senola ditlhong tsa gagwe mo ponong ya dinyatsi tsa gagwe, mme ga go na ope yo o tlaa mo gololang mo seatleng sa me.


text:
Gape ke tlaa khutlisa go dira mokete ga gagwe gotlhe fela, mediro ya gagwe, go rogwa ga dikgwedi ga gagwe, le bosabata ba gagwe, le mediro ya gagwe yotlhe e e masisi.


text:
Ke tlaa kgakgabatsa mafine a gagwe, le ditlhare tsa difeige, tse o buileng ka ga tsone, a re: ‘Tse ke tsone tuelo e barati ba me ba e nneileng.’ Ke tlaa di dira sekgwa, le diphologolo tsa naga di tlaa di ja.


text:
Ke tlaa mo kgopholela metlha ya Bobaale, ba o ba fiseditseng maswalo; jale ka a ikgabisa ka manyena a gagwe le dilo tsa gagwe tse di manyedinyedi, a ba a latela dinyatsi tsa gagwe, a ntebala,” go bua Jehofa.


text:
“Ke gone, bonang, ke tlaa mo fepa, ke mo isa kwa nageng, mme ke tlaa bua nae ka go mo kokobetsa pelo.


text:
Ke tlaa mo naya masimo a gagwe a mafine a tswa gone, le mokgatšha wa Akore go nna kgoro ya tsholofelo. O tlaa opela gone jaaka mo motlheng wa borweetsana jwa gagwe, le jaaka mo motlheng wa fa a tswa lefatsheng la Egepeto.


text:
Go tlaa nna mo motlheng oo, go bua Jehofa, gore, o tlaa nthaya leina o re: ‘Iši’; mme ga o ketla o tlhola o mpitsa, ‘Baale’.


text:
Gonne ke tlaa tlosa maina a Bobaale mo molomong wa gagwe, ga ba ketla ba tlhola ba umakwa ka maina a bone.


text:
“Ke tlaa re mo motlheng oo ke ba direle kgolagano le diphologolo tsa naga, le dinonyane tsa loapi, le dilo tse di gagabang tsa lefatshe. Ke tlaa roba bora le tšhaka le tlhabano mo lefatsheng, mme ke tlaa ba robatsa ka polokego.


text:
“Ke tlaa go ipeelela ka bosakhutleng; ee, ke tlaa go ipeelela ka tshiamo, le ka katlholo, le ka bopelonomi jwa lorato, le ka mautlwelobotlhoko.


text:
Go tlaa dirala mo motlheng oo gore ke tlaa araba,” go bua Jehofa: Ke araba magodimo, mme one a arabe lefatshe.


text:
Ke tlaa mo ijalela mo lefatsheng; ke tlaa utlwela botlhoko ene yo o se kang a bona boutlwelobothloko; ke tlaa raya bone ba e neng e se batho ba me, ke re: “Lo batho ba me”; le bone ba tlaa re: “O Modimo wa rona.”


text:
Jehofa a nthaya, a re: “Ba o ye gape, o rate mosadi yo o ratwang ke mogatse, le yo o leng seaka, fela jaaka Jehofa a rata bana ba Iseraele, le fa ba menogela kwa medimong e sele, mme ba rata dinkgwenyana tsa ditshwabi tsa mafine.”


text:
Jalo ka mo ithekela ka dipapetlana tsa selefera di le 15, le kgetse ya barele, le bontlhanngwe jwa kgetse ya barele.


text:
Mme ka mo raya ka re: “O tlaa nnela ka malatsi a le mantsi; o se ka wa dira jaaka seaka, o bo o se ka wa nna mosadi wa monna ope, le nna ke tlaa nna jalo ntlheng ya gago.”


text:
Gonne bana ba Iseraele ba tlaa nna malatsi a le mantsi ba se na kgosi, ba se na kgosana, ba se na setlhabelo, ba se na setshwantsho se se setilweng se eme motloutlo, ba se na sekhutlana le fa e le mereo!


text:
Morago ga moo bana ba Iseraele ba tlaa boa, ba batla Jehofa Modimo wa bone, le Dafite kgosi ya bone; ba tlaa tla ka poifo mo go Jehofa le mo molemong wa gagwe mo metlheng ya morago.


text:
Utlwang lefoko la ga Jehofa, lona bana ba Iseraele, gonne Jehofa o na le kgang le banni ba lefatshe, ka go bo go se na boammaaruri, le fa e le boutlwelobotlhoko, le fa e le kitso ya Modimo mo lefatsheng.


text:
“Ga go na sepe fa e se go ikana le go tlola maikano, go bolaya, le go utswa, le go dira boaka; ba tla ba phomele, mme madi a batho a tshwaraganye le madi.


text:
Ke gone ka moo lefatshe le tlaa hutsafala, mongwe le mongwe yo o agileng mo go lone o tlaa topetega, le diphologolo tsa naga, le dinonyane tsa loapi; ee, le ditlhapi tsa lewatle di tlaa tlosiwa.


text:
“Le fa go ntse jalo a go se ganele motho ope, a go se kgaleme motho ope, gonne batho ba gaeno ba ntse jaaka batho ba ba ganelang le moperesiti.


text:
Batho ba me ba senyegile ka go tlhoka kitso; ereka o ganne kitso, le nna ke tlaa go gana, gore o se nne moperesiti wa me, e re ka o lebetse molao wa Modimo wa gago, le nna ke tlaa lebala bana ba gago.


text:
“Jaaka ba ne ba ntse ba ntsifala, ba bo ba ntse ba nteofela fela jalo, ke tlaa fetola kgalalelo ya bone ditlhong.


text:
Go tlaa nna jaana, go re jaaka batho ba ntse, moperesiti o ntse fela jalo; ke tlaa ba betsa ka ntlha ya mekgwa ya bone, ke tlaa ba duela ka fa tirong tsa bone.


text:
Ba tlaa ja, mme ga ba ketla ba kgora; ba tlaa dira boaka, mme ga ba ketla ba ata; ka ba baketse go tlhokomela Jehofa.


text:
Batho ba me ba lopa kgakololo mo sesaneng sa bone, tsamma ya bone e ba kakanyetse; gonne mowa wa boaka o ba timeditse, mme ba akafetse ba dule mo Modimong wa bone.


text:
Ba isa ditlhabelo mo ditlhoreng tsa dithaba, ba fisa maswalo mo godimo ga makhubu, fa tlase ga maoka le mapopolara le materebintha, ka moriti wa tsone ditlhare tseo o le molemo; ke gone ka moo bomorwadia lona ba dirang boaka, le banyadwi ba lona ba gokafala.


text:
Ga nketla ke betsa bomorwadia lona mogang ba dirang boaka, le banyadwi ba lona mogang ba gokafalang; gonne bone ka bosi ba ya thoko mmogo le diaka, ba isa ditlhabelo mmogo le dipepe; mme batho ba ba sa tlhaloganyeng ba tlaa ribegediwa.


text:
“Le fa wena Iseraele o akafala, le fa go ntse jalo a Juta a se dire molato; le gone se yeng kwa Gilegale, se tlhatlogeleng kwa Bethafene, se ikaneng, lwa re: ‘Jaaka Jehofa a tshedile.’


text:
Gonne Iseraele o dirile ka logwadi jaaka kgomo ya moroba e e logwadi; jaana Jehofa o tlaa ba otla jaaka kwanyana mo felong fa go atlhameng.


text:
Nno ya bone e fetogile botšarara; ba dira boaka ka metlha yotlhe; balaodi ba bone ba rata ditlhong thata.


text:
Phefo e ba sopantse mo diphukeng tsa yone; mme ba tlaa tlhajwa ke ditlhong ka ntlha ya ditlhabelo tsa bone.


text:
“Utlwang selo se, lona baperesiti, lo reetseng lona ba ntlo ya Iseraele, sekegang tsebe, lona ba ntlo ya kgosi, gonne tshekiso ke ya lona. Gonne lo ne lo ntse lo le seru kwa Misepa, le lotloa lo lo adilweng mo Tabore.


text:
Ke a ba itse ba Eferaime, le ba Iseraele ga ba a ntshubegela; gonne jaana, wena Eferaime, o dirile boaka, Iseraele o leswefetse.”


text:
Ditiro tsa bone ga di ketla di ba leseletsa go sokologela kwa modimong wa bone; gonne pelo ya boaka e mo teng ga bone, mme ga ba itse Jehofa.


text:
Boikgodiso jwa ga Iseraele bo supa mo ponong ya gagwe; ke gone ka moo Iseraele le Eferaime ba tlaa kgopiwang mo boikepong jwa bone; le Juta o tlaa kgopiwa nabo.


text:
Ba tlaa ya go batla Jehofa ka matsomane a bone le ka matlhape a bone; mme ga ba ketla ba mmona; o ikgogonne mo go bone.


text:
Ba diretse Jehofa ka bonongwane; gonne ba tsetse bana ba seeng; jaana kgwedi e ntšha e tlaa ba suputsa le masimo a bone.


text:
Letsang lohare kwa Gibea, le lonaka kwa Rama. Opang mokgosi wa tshoso kwa Bethafene; morago ga gago, wena Benjamine.


text:
Eferaime o tlaa nna tshwafalo mo motlheng wa kgalemo; ke itsisitse ditso tsa Iseraele se ruri se tlaa nnang.


text:
“Dikgosana tsa Juta di ntse jaaka ba ba tlosang sesupo sa molelwane; ke tlaa ba goromeletsa bogale jwa me jaaka metsi.


text:
“E rile Eferaime a ipona botlhoko, le Juta a ipona ntho, foo Eferaime a ya kwa Asiria, a roma kwa go kgosi Jarebe; mme ga a nonofa go lo fodisa, ga a ketla a lo fodisa ntho ya lona.


text:
Gonne ke tlaa nna mo go Eferaime jaaka tau, le jaaka tawana mo go ba ntlo ya Juta. Nna, e bong nna, ke tlaa gagola, mme ke itse go tsamaya; ke tlaa tsaya, mme ga go ketla go dira le ope yo o ka gololang.


