# verses

text:
Lefatshe la bo le tobekanye fela, go sa itsege sepe; mme lefifi la bo le ntse fa godimo ga boteng. Mowa wa Modimo wa elama fa godimo ga metsi.


text:
Modimo wa raya lesedi leina wa re: “Motshegare”; mme lefifi wa le raya leina wa re: “Bosigo”, mme ga nna maitseboa, ga ba ga nna moso, letsatsi le le lengwe fela.


text:
Modimo wa dira phuthologo, wa farologanya metsi a a kwa tlase ga phuthologo le metsi a a kwa godimo ga phuthologo; ga nna jalo.


text:
Modimo wa raya phuthologo leina, wa re “Legodimo”. Ga nna maitseboa, ga ba ga nna moso, letsatsi la bobedi.


text:
Modimo wa re: “A metsi a a kwa tlase ga legodimo a phuthegele felo go le gongwe, komelelo ya lefatshe e bonale.” Ga nna jalo.


text:
Modimo wa raya komelelo leina wa re “Lefatshe”; phuthegelo ya metsi wa e raya leina wa re: “Mawatle”. Modimo wa bona fa go le molemo.


text:
Modimo wa re: “A lefatshe le tlhoge bojang, morogo o o tsalang peo, le setlhare sa loungo se se ungwang ka fa losikeng lwa sone, se peo ya sone e leng mo teng ga lone mo lefatsheng.” Ga nna jalo.


text:
Lefatshe la tlhoga bojang, morogo o o tsalang peo ka fa losikeng lwa one, le setlhare se se ungwang loungo lo peo ya sone e leng mo teng ga lone, ka fa losikeng lwa sone. Modimo wa bona fa go le molemo.


text:
Modimo wa re: “A go nne masedi mo phuthologong ya legodimo go farologanya motshegare le bosigo, a nne sesupo sa dipaka, le go nna malatsi le dingwaga.


text:
Modimo wa dira masedi a magolo a mabedi: lesedi le legolo gore le laole motshegare, le lesedi le lebotlana gore le laole bosigo; wa dira le dinaledi.


text:
Le gore a laole motshegare le bosigo, le go farologanya lesedi le lefifi; Modimo wa bona fa go le molemo.


text:
Modimo wa re: “A metsi a nyeudise thata dibopiwa tse di tsamayang, tse di nang le botshelo; a dinonyane di fofe fa godimo ga lefatshe, mo phuthologong e e atlhameng ya legodimo.”


text:
Modimo wa tlhola maruarua a magolo a lewatle, le dibopiwa dingwe le dingwe tse di tshelang tse metsi a di nyeudisang thata, ka fa ditshikeng tsa tsone; le nonyane, nngwe le nngwe e e diphuka, ka fa losikeng lwa yone. Modimo wa bona fa go le molemo.


text:
Modimo wa di segofatsa, wa re: “Atang, lo ntsifale, lo tlale ka metsi a a mo mawatleng; le dinonyane di ntsifale mo lefatsheng.”


text:
Modimo wa re: “A lefatshe le ntshe dibopiwa tse di tshedileng ka fa ditshikeng tsa tsone: diruiwa, le tse di gagabang, le diphologolo le dibatana tsa lefatshe ka fa ditshikeng tsa tsone.” Ga nna jalo.


text:
Modimo wa dira diphologolo le dibatana tsa lefatshe ka fa ditshikeng tsa tsone, le diruiwa ka fa ditshikeng tsa tsone, le sengwe le sengwe se se gagabang fa fatshe, ka fa losikeng lwa sone. Modimo wa bona fa go le molemo.


text:
Modimo wa re: “A re direng motho mo setshwanong sa rona, ee, ka fa setshwanong sa rona; le gone a a laole ditlhapi tsa lewatle, le dinonyane tsa loapi, le dikgomo, le lefatshe lotlhe, le sengwe le sengwe se se gagabang fa fatshe.”


text:
Modimo wa tlhola motho mo setshwanong sa one tota, wa mo tlhola mo setshwanong sa Modimo; wa ba tlhola nona le tshadi.


text:
Modimo wa ba segofatsa; Modimo wa ba raya wa re: “Atang, lo ntsifale lo tlale ka lefatshe, lo le fenye, lo laole ditlhapi tsa lewatle, le dinonyane tsa loapi, le sengwe le sengwe se se tshedileng se se tsamayang mo lefatsheng.”


text:
Modimo wa re: “Bonang, ke lo neile morogo mongwe le mongwe o o tsalang peo, o o mo lefatsheng lotlhe, le setlhare sengwe le sengwe se se nang le loungo lwa setlhare lo lo ntshang peo; e tlaa nna dijo tsa lona.


text:
Le phologolo nngwe le nngwe le dibatana tsa lefatshe, le nonyane nngwe le nngwe ya loapi, le sengwe le sengwe se se gagabang fa fatshe se botshelo bo leng mo go sone, ke di neile morogo mongwe le mongwe o motala go nna dijo.” Ga nna jalo.


text:
Modimo wa bona sengwe le sengwe se o se dirileng, mme bonang, ga bo go le molemo thata. Ga nna maitseboa, ga ba ga nna moso, letsatsi la borataro.


text:
E rile ka letsatsi la bosupa, Modimo wa wetsa tiro ya one e o e dirileng; wa ikhutsa ka letsatsi la bosupa mo tirong yotlhe ya one e o e dirileng.


text:
Modimo wa segofatsa letsatsi la bosupa, wa le itshepisa, gonne mo go lone o ne wa ikhutsa mo tirong yotlhe ya one, e Modimo o e tlhodileng wa e dira.


text:
Tse, ke tsone ditshimologo tsa legodimo le tsa lefatshe, jale ka di tlholwa, ka motlha o Jehofa Modimo o dirileng lefatshe le legodimo ka one.


text:
Go ne go ise go nne le setlhatshana sepe sa naga mo lefatsheng, le gone go ne go ise go tlhoge morogo ope wa naga, gonne Jehofa Modimo o ne a ise a nese pula mo lefatsheng, e bile go ne go se na motho ope yo o ka lemang lefatshe.


text:
Jehofa Modimo a bopa motho ka lorole lwa mmu, a budulela mowa wa botshelo mo dinkong tsa gagwe; motho a direga mowa o o tshedileng.


text:
Jehofa Modimo a baya tshimo ka fa ntlheng ya botlhabatsatsi, mo Etene, a baya gone motho yo o mmopileng.


text:
Jehofa Modimo a medisa mo mmung setlhare sengwe le sengwe se se kgatlhang mo matlhong, le se se molemo go jewa; setlhare sa botshelo le sone fa gare ga tshimo, le setlhare sa kitso ya molemo le bosula.


text:
Leina la noka ya boraro ke Hitekele: eo ke yone e e potang lefatshe la Asiria ka fa botlhabatsatsi, noka ya bone ke Euferatese.


text:
mme setlhare sa kitso ya molemo le bosula, sone o se ka wa se ja gonne ka tsatsi le o jang ga sone ruri o tlaa swa.”


text:
Jehofa Modimo a re: “Ga go molemo fa monna a ka nna a le esi; ke tlaa mo direla thuso e e mo lebanyeng.”


text:
Ke gone ka moo phologolo nngwe le nngwe ya naga le nonyane nngwe le nngwe ya loapi Jehofa Modimo a di bopa ka mmu, a di isa kwa monneng, go bona ka fa o tlaa di rayang maina ka gone. Leina le monna o le reileng sebopiwa sengwe le sengwe se se tshedileng, ya nna lone leina la sone.


text:
Monna a raya dikgomo tsotlhe maina, le dinonyane tsa loapi, le phologolo nngwe le nngwe ya naga; mme Atame ene ga se ka ga bonwa thuso e e mo lebanyeng.


text:
Jehofa Modimo a thulametsa monna ka boroko jo bogolo, mme a thulamela. Mme a ntsha logopo longwe lwa gagwe, a kopanya nama mo boemong jwa lone.


text:
Monna a re: “Jaana yo, ke lesapo la marapo a me, le nama ya nama ya me; o tlaa bidiwa Mosadi, ka a ntshitswe mo Monneng.”


text:
Ke gone ka moo monna o tlaa tlogelang rraagwe le mmaagwe, o tlaa ngaparela mosadi wa gagwe; mme ba tlaa nna nama e le nngwe fela.


text:
Jaana noga ya bo e le boferefere bogolo go ditshedi tsotlhe tsa naga tse Jehofa Modimo o di dirileng. Ya raya mosadi ya re: “Kana, a ruri Modimo o rile: ‘Lo se ka lwaa ja ditlhare tsa tshimo’?”


text:
mme loungo lwa setlhare se se fa gare ga tshimo, Modimo o rile: ‘Lo se ka lwa lo ja, le gone lo se ka lwa lo ama, lo ka tla lwaa swa.’ ”


text:
gonne Modimo o a itse gore, e tlaa re mo letsatsing le lo lo jang, foo matlho a lona a tlaa buduloga, mme lo tlaa nna jaaka Modimo, lo itse molemo le bosula.”


text:
Mosadi a re a bona fa setlhare se le molemo go jewa, se bile se kgatlha mo matlhong, le gone fa setlhare se eletsega go tlhalefisa motho, a tsaya loungo lwa sone, a ja. A ba a lo naya monna wa gagwe a na nae, le ene a ja.


text:
Ka tshoganetso matlho a bone boo babedi a buduloga, ba itemoga fa ba sa ikatega; mme ba rokaganya matlhare a mofeige, ba itirela diaparo.


text:
Kgantele ba utlwa mokgwasa wa Jehofa Modimo a tsamaya mo tshimong, fa letsatsi le fefa, mme monna le mosadi wa gagwe ba iphitlha mo ditlhareng tsa tshimo, ba iphitlhela go bonala ga Jehofa Modimo.


text:
Monna a re: “Ke utlwile mokgwasa wa gago mo tshimong, mme ka boifa, ka gobo ke ne ke sa ikatega, mme ka iphitlha.”


text:
Mme a re: “O boleletswe e mang fa o sa ikatega? A o jele setlhare se ke se go laetseng, ka re, o se ka wa se ja?”


text:
Jehofa Modimo a raya mosadi a re: “Ke eng se o se dirileng?” Mosadi a re: “Noga e ntsieditse, mme ka ja.”


text:
Jehofa Modimo a raya noga a re: “E re ka o dirile seo se, o hutsegile bogolo go dikgomo tsotlhe le diphologolo le dibatana tsa naga. O tlaa gopa ka mpa, o tlaa ja lorole ka malatsi otlhe a botshelo jwa gago.


text:
Ke tlaa tsenya bobaba fa gare ga gago le mosadi, le fa gare ga losika lwa gago le losika lwa gagwe. Lone lo tlaa tapeta tlhogo ya gago, mme wena o tlaa loma serethe sa gagwe.”


text:
A raya mosadi a re: “Ke tlaa go ntsifaletsa matshwenyego a go ima ga gago. O tlaa belega bana ka bohutsana; keletso ya gago e tlaa nna kwa monneng wa gago, mme o tlaa go laola.”


text:
A raya Atame a re: “E re ka o reeditse lentswe la mosadi wa gago, o jele ga setlhare se ke se go laetseng ka re: ‘O se ka wa se ja,’ mmu o hutsegile ka ntlha ya gago. O tlaa ja ga one ka letsapa, malatsi otlhe a botshelo jwa gago.


text:
O tlaa ja dijo ka mofufutso wa sefatlhogo sa gago go fitlhelela o boele mo mmung, gonne o ntshitswe mo go one. Gonne o lorole, mme o tlaa boela mo loroleng.”


text:
Jehofa Modimo a re: “Bonang, motho o diregile jaaka mongwe wa rona, o itse molemo le bosula; jaanong e ka tla ya re gongwe a ntsha seatla sa gagwe a tsaya le ga sone setlhare sa botshelo, a ja, a tshela ka bosenabokhutlo.”


text:
Ke gone ka moo Jehofa Modimo a mo ntsha mo tshimong ya Etene, a ya go lema mmu o a ntshitsweng mo go one.


text:
Jalo a lelekela motho kwa ntle; kwa ntlheng ya botlhabatsatsi ga tshimo ya Etene a baya ditšheruba, le kgabo ya tšhaka e e tukang, e kgadikanela ntlheng tsotlhe, go thiba tsela e e yang setlhareng sa botshelo.


text:
Monna a itse Efa mosadi wa gagwe; a nna moimana a bona Kaine, a re: “Ke bonye monna ka thuso ya ga Jehofa.”


text:
Abele, le ene a tlisa ga maitibolo a letsomane la gagwe, a na le mahura a lone. Mme Jehofa a itumelela Abele le tshupelo ya gagwe;


text:
a se ka a itumelela Kaine le tshupelo ya gagwe. Jalo Kaine a nna bogale thata, le sefatlhogo sa gagwe sa befa.


text:
A ga ke re fa o dira sentle o tlaa amogelesega? Mme fa o sa dire sentle, boleo bo ipobile fa mojakong; mme keletso ya jone e tlaa nna mo go wena, mme wena o bo laole.”


text:
Kaine a bua le Abele, monnawe. Mme ga dirala ya re ba le kwa nageng, Kaine a kgomogela Abele monnawe, a mmolaya.


text:
Jehofa a raya Kaine a re: “Abele monnao, o kae?” A araba a re: “Ga ke itse. A ke modisa wa ga nnake?”


text:
Jaanong o hutsitswe ke mmu, o o atlhamolotseng molomo wa one, go tsenya madi a ga monnao, a tswa seatleng sa gago.


text:
E tlaa re o lema mmu, ga o ketla o tlhola o go ntshetsa thata ya one; o tlaa nna mofaladi le mokgarakgatshegi mo lefatsheng.”


text:
Bona, gompieno o ntelekile mo lefatsheng, le sefatlhogo sa gago ke tlaa bo ke se fitlhegetse. Ke tlaa nna mofaladi le mokgarakgatshegi mo lefatsheng, mme go tlaa dirala gore mongwe fela yo o mponang a mpolaye.”


text:
Jehofa a mo raya a re: “Ke gone le fa e le mongwe fela yo o tlaa bolayang Kaine, o tlaa busolosiwa gasupa.” Mme Jehofa a tlhomela Kaine sekao, e se re gongwe mongwe a mmona a mmolaya.


text:
Kaine a itse mosadi wa gagwe, a nna moimana, a bona Enoke. A aga motse, a reelela motse leina la ga morwawe, a re ga Enoke.


text:
Enoke a tshola Irate; Irate a tshola Mehujaele; Mehujaele a tsala Methušaele; Methušaele a tsala Lameke.


text:
Lameke a tsaya basadi ba le babedi: leina la mongwe go twe, Ata, le leina la yo mongwe go twe, Sila.


text:
Sila, le ene a bona Tubalekaine, e le mothudi wa ditshipi tse di segang, tsa kgotlho le tsa tshipi. Kgaitsadia Tubalekaine e ne e le Naama.


text:
Lameke a raya basadi ba gagwe a re: “Ata le Sila, utlwang lentswe la me: Lona basadi ba ga Lameke, lo reetse puo ya me, gonne ke bolaile monna ka a ne a ntlhabile, le lekau ka le ne le nkgolafaditse.


text:
E ka re fa Kaine a tlaa busolosediwa gasupa, ruri Lameke ene o tlaa busolosediwa gamasome a supa le metso e supa.”


text:
Atame a itse mosadi wa gagwe gape; mme a bona ngwana wa mosimane, a mo naya leina a re, Sethe. Mosadi a bua a re: “Modimo o ntaoletse losika lo longwe mo boemong jwa ga Abele; gonne Kaine o ne a mmolaile.”


text:
Sethe le ene a bona ngwana wa mosimane; a mo raya leina, a re, Enoše. Mo lobakeng loo batho ba simolola go bitsa leina la ga Jehofa.


text:
Lo, ke lone lokwalo lwa ditshika tsa ga Atame. Tsatsing le Modimo o tlhodileng motho ka lone, wa mo dira mo setshwanong sa one Modimo.


text:
Wa tlhola nona le tshadi, wa ba segofatsa, wa ba raya leina wa re “Batho” ka letsatsi le ba tlhodilweng ka lone.


text:
Ya re Atame a sena go tshela dinyaga di le 130, a tshola ngwana wa mosimane yo o tshwanang nae, a ntse jaaka setshwano sa gagwe, a mo raya leina a re Sethe.


text:
Atame a re a sena go tshola Sethe, malatsi a gagwe a nna dinyaga di le 800, a tshola tshimane le tshetsana.


text:
Kenane a re a sena go tshola Mahalalele, a tshela dinyaga di le 840, a tshola tshimane la tshetsana.


text:
Mahalalele a re a sena go tshola Jarete, a tshela dinyaga di le 830, a ba a tshola tshimane le tshetsana:


text:
Jarete a re a sena go tshola Enoke, a tshela dinyaga di le 800, ke fa a tshola tshimane le tshetsana.


text:
Enoke a re a sena go tshola Methusela, a sepela le Modimo dinyaga di le 300, a tshola tshimane le tshetsana.


text:
A mo raya leina a re: Noa; a re: “Yo, o tlaa re gomotsa ka ga tiro ya rona, le ka ga letsapa la diatla tsa rona, ka ntlha ya mmu o Jehofa o o hutsitseng.”


text:
Bomorwa Modimo ba bona bomorwadia batho fa ba le bantle, jalo ba tsaya basadi mo go bone, botlhe ba ba ba ratang.


text:
Jehofa a re: “Mowa wa me ga o ketla o nna o ganela le motho ka bosenabokhutlo, ka gobo le ene e bile ke nama. Le fa go ntse jalo malatsi a gagwe a tlaa nna dinyaga di le 120.”


text:
Ga bo go le mekaloba mo lefatsheng mo malatsing ao. Le gone morago ga moo, fa bomorwa Modimo ba tsena mo go bomorwadia batho, ba tsala bana nabo, bao, e ne e le banna ba ba diganka tsa metlha ya bogologolo; banna ba ba itsegeng.


text:
Mme Jehofa a bona fa boikepo jwa motho bo le bogolo mo lefatsheng, le go akanya ga megopolo ya pelo ya gagwe gotlhe, go le bosula ka metlha yotlhe.


text:
Jehofa a re: “Ke tlaa senya motho yo ke mo dirileng ke mo tlosa mo lefatsheng, ene motho le phologolo le sebatana le se se gagabang le nonyane ya loapi; gonne ke a ikwatlhaya ka gobo ke di dirile.”


text:
Tse, ke tsone ditshika tsa ga Noa. Noa e ne e le monna yo o siameng, a itekanetse mo ditshikeng tsa gagwe; Noa a sepela le Modimo.


text:
Modimo wa bona lefatshe, mme bona, le ne le senyegile; gonne batho botlhe ba sentse mekgwa ya bone mo lefatsheng.


text:
Modimo wa raya Noa wa re: “Bokhutlo jwa batho botlhe bo fitlhile fa pele ga me; ka lefatshe le tletse thubakano ka ntlha ya bone. Bona, ke tlaa ba senya mmogo le lefatshe.


text:
Itirele ntlo e e kokobalang ka dikgong tsa morukudu; dira matlwana mo ntlong, o e kane ka boka ka fa teng le ka fa ntle.


text:
Sekao ke se, sa ka fa o tlaa e dirang ka gone: boleele jwa ntlo bo nne kana ka boleele jwa mabogo a le 300, le boatlhamo jwa yone bo nne mabogo a le 50, le bogodimo jwa yone bo nne mabogo a le 30.


text:
O direle ntlo e e kokobalang marulelo, o sadise phatlha ya selekanyo sa lebogo fa gare ga lebota le marulelo. Mojako wa ntlo o o ntshe ka fa lotlhakoreng lwa yone. O e dire dikgaogano di le tharo tse di tlhatlaganyeng: e e fa tlase, le e e fa gare, le e e fa godimo.


text:
Bona, ke tlaa tlisa morwalela wa metsi mo lefatsheng go senya nama yotlhe e mowa wa botshelo o leng mo go yone, go e tlosa fa tlase ga legodimo; dilo tsotlhe tse di mo lefatsheng di tlaa swa.


text:
Ke tlaa tlhomamisa kgolagano ya me nao; o tlaa tsena mo ntlong e e kokobalang, wena, le bomorwao, le mosadi wa gago, le basadi ba bomorwao ba na nao.


text:
Mo go tsotlhe tse di tshelang; tsa nama yotlhe, o tseye di le pedi tsa ditshika tsotlhe, o di ise mo ntlong eo go di tshedisa nao; di nne e tona le e namagadi.


text:
Ga dinonyane ka fa ditshikeng tsa tsone, le ga diruiwa ka fa ditshikeng tsa tsone, ga sengwe le sengwe se se gagabang fa fatshe ka fa losikeng lwa sone, go tlaa tla kwa go wena di le pedi tsa losika longwe le longwe, go di tshedisa.


text:
O itseele dijo tsotlhe tse di jewang, o di phuthele kwa go wena; mme e tlaa nna dijo tsa gago le tsa tsone.”


text:
Jehofa a raya Noa a re: “Tsena, wena le ntlo ya gago yotlhe mo ntlong e e kokobalang; gonne wena, ke go bonye o le tshiamo fa pele ga me mo losikeng lo.


text:
Ga ditshedi le diphologolo dingwe le dingwe tse di itshekileng o itseele di supa le di supa, e tona le e namagadi ya tsone; ga dikgomo le diphologolo tse di sa itshekang di le pedi, e tona le e namagadi ya tsone.


text:
Ga dinonyane tsa loapi le tsone, di supa le di supa, e tona le e namagadi; go tshedisa losika mo lefatsheng lotlhe fela.


text:
Gonne e tlaa re malatsi a supa a sena go feta, ke tlaa nesa pula mo lefatsheng ka malatsi a le 40 le masigo a le 40; dilo tsotlhe tse di tshedileng tse ke di dirileng, ke tlaa di senya ke di tlosa mo lefatsheng.”


text:
Noa a tsena mo ntlong e e kokobalang, ene le bomorwawe, le mosadi wa gagwe le basadi ba bomorwawe nae, ka ntlha ya metsi a morwalela.


text:
Ga ditshedi le diphologolo tse di itshekileng, le ga ditshedi le diphologolo tse di sa itshekang, ga dinonyane, le ga sengwe le sengwe se se gagabang fa fatshe,


text:
tsa tsena ka bobedi le bobedi kwa go Noa mo ntlong, e tona le e namagadi, jaaka Modimo o laotse Noa.


text:
Ka ngwaga wa 600 wa botshelo jwa ga Noa, ka kgwedi ya bobedi, ka letsatsi la 17, ka letsatsi leo fela metswedi yotlhe ya boteng jo bogolo jo bo teng teng ya phunyega, le dithoba tsa legodimo tsa bulega.


text:
Ka letsatsi leo fela Noa a tsena mo ntlong e e kokobalang, a na le Sheme, le Hame le Jafethe, bomorwa Noa, le mosadi wa ga Noa, le basadi ba bararo ba bomorwawe nae.


text:
Bone le phologolo nngwe le nngwe le sebatana ka fa losikeng lwa tsone, le diruiwa tsotlhe ka fa ditshikeng tsa tsone, le sengwe le sengwe se se gagabang fa fatshe ka fa losikeng lwa sone, le mefuta yotlhe ya dinonyane ka fa losikeng lwa yone, nonyane nngwe le nngwe ya tse di diphuka tsotlhe,


text:
tsa tsena kwa go Noa mo ntlong e e kokobalang, bobedi le bobedi jwa nama yotlhe e mowa wa go tshela o leng mo go yone.


text:
Tse di tsenyeng, tsa tsena e le tona le namagadi tsa nama yotlhe fela, jaaka Modimo o mo laotse; Jehofa a mo tswalela mo teng.


text:
Morwalela wa tswelela ka malatsi a le 40; metsi a kokomoga, a tsholetsa ntlo; ya tsholetsega godimo ga lefatshe.


text:
Metsi a kokomoga thata thata mo lefatsheng: dithaba tse di godileng tsotlhe fela, tse di kwa tlase ga legodimo tsa khurumetsega.


text:
Metsi a kokomogela godimo tekanyo ya boleele jwa mabogo a le some le botlhano; le tsone dithaba tsa khurumetsega.


text:
Nama yotlhe e e tsamayang mo lefatsheng ya a swa, dinonyane le diruiwa, diphologolo le dibatana, le sengwe le sengwe se se gagabang fa fatshe, le batho botlhe.


text:
Sengwe le sengwe se se tshedileng se se mo lefatsheng sa senngwa, batho le diruiwa, le se se gagabang, le dinonyane tsa legodimo; tsa senngwa tsa tlosiwa mo lefatsheng; ga sala Noa a le esi fela, le ba o nang nabo mo ntlong e e kokobalang.


text:
Modimo wa gopola Noa le sengwe le sengwe se se tshedileng, le diruiwa tsotlhe tse o nang natso mo ntlong e e kokobalang; Modimo wa fokisa phefo mo lefatsheng, metsi a kokobela.


text:
Metswedi ya boteng le yone ya thibala le dithoba tsa legodimo, le pula e e tswang legodimong ya kgaodiwa.


text:
Metsi a nna a boa a fokotsega mo lefatsheng ka metlha yotlhe; morago, malatsi a a 150 a sena go feta, metsi a ngotlafala.


text:
Ya re ka kgwedi ya bosupa, ka letsatsi la lesome le bosupa la kgwedi, ntlo e e kokobalang ya ema mo dithabeng tsa Ararate.


text:
Metsi a nna a ngotlafala ka metlha yotlhe go ya go fitlha mo kgweding ya lesome; ka kgwedi ya lesome, le ka letsatsi la ntlha la kgwedi, ditlhora tsa dithaba tsa bonala.


text:
Ga dirala ya re malatsi a le 40 a sena go feta, Noa a bula fensetere ya ntlo e e kokobalang e o neng a e dirile.


text:
Mme lephoi la se ka la fitlhela gope fa le ka bayang monoto wa lone gone, la boela kwa go ene kwa ntlong, gonne metsi a ne a sa ntse a bipile lefatshe lotlhe fela; a ntsha seatla sa gagwe, a le tsaya, a le busetsa mo go ene, mo ntlong.


text:
Lephoi la boela kwa go ene maitseboa mme la bo le hupile mo molomong wa lone letlhare la motlhware. Jalo Noa a itse fa metsi a setse a ngotlegile mo lefatsheng.


text:
A fela a tlhotse malatsi a supa gape, a ba a ntsha lephoi gape mme la se ka la tlhola le boela kwa go ene.


text:
Ga dirala, ya re ka ngwaga wa 601, ka kgwedi ya ntlha, le ka letsatsi la ntlha la kgwedi, metsi a bo a kgadile mo lefatsheng. Noa a tlosa sekhurumelo sa ntlo, a okomela, mmu wa bo o omile.


text:
O bo o tswe le sengwe le sengwe sa tse di tshedileng tse o nang natso, sa ditshedi tsotlhe; dinonyane, le diruiwa, le sengwe le sengwe se se gagabang mo lefatsheng, gore di tle di tsale thata, di ate, di ntsifale mo lefatsheng.”


text:
Phologolo nngwe le nngwe le sebatana, se se gagabang sengwe le sengwe, le nonyane nngwe le nngwe, sengwe le sengwe se se tsamayang mo lefatsheng ka fa ditshikeng tsa tsone, tsa tswa mo ntlong e e kokobalang.


text:
Noa a agela Jehofa sebeso: a tsaya ga ditshedi le phologolo nngwe le nngwe e e itshekileng, le ga nonyane nngwe le nngwe e e itshekileng, a isa ditshupelo tsa phiso mo sebesong.


text:
Jehofa a dupa monko o o monate, Jehofa a ithaya a re: “Ga nketla ke tlhola ke hutsa mmu gape ka ntlha ya motho, ka gobo go akanya ga pelo ya motho go le bosula go tswa bokaung jwa gagwe; le gone ga nketla ke tlhola ke laila dilo tsotlhe tse di tshelang jaaka ke dirile.


text:
E tlaa re ka metlha yotlhe lefatshe le sa ntse le leyo, ga go ketla go khutla letsema le thobo, serame le mogote, lotlhabula le mariga, motshegare le bosigo.”


text:
Lo tlaa boifiwa, lo tlaa tshajwa ke phologolo nngwe le nngwe le sebatana sa lefatshe, le nonyane nngwe le nngwe ya loapi; gotlhe mo go nyeulang ka bontsi mo lefatsheng, le ditlhapi tsotlhe tsa lewatle, go tsentswe mo atleng sa lona.


text:
Dilo tsotlhe tse di tsamayang tse di tshelang, di tlaa nna dijo tsa lona; jaaka merogo e metala, ke di lo neile tsotlhe fela.


text:
Ruri madi a lona, madi a matshelo a lona, ke tlaa a lopa; ke tlaa a lopa mo phologolong nngwe le nngwe, le mo sebataneng; le mo seatleng sa motho e bong seatla sa morwa rramotho, ke tlaa lopa botshelo jwa motho.


text:
“Le fa e le mang yo o tshololang madi a motho, le ene madi a gagwe a tlaa tshololwa ke motho; gonne Modimo o dirile motho mo setshwanong sa one.


text:
Ke e tlhomamisa le ditshedi tsotlhe tse lo nang natso, dinonyane, le dikgomo, phologolo nngwe le nngwe le dibatana tsa lefatshe tse lo nang natso; tsotlhe tse di tswang mo ntlong e e kokobalang, e bong diphologolo le dibatana tsotlhe tsa lefatshe.


text:
Ke tlaa tlhomamisa kgolagano ya me le lona; le gone nama yotlhe ga e ketla e tlhola e kgaolwa ka metsi a morwalela; le gone ga go ketla go tlhola go tla morwalela go senya lefatshe.”


text:
Modimo wa re: “Se, ke sone sesupo sa kgolagano e ke e dirang gare ga me le lona, le dilo tsotlhe tse di tshedileng, tse lo nang natso, go ya ditshikeng tse di se nang bokhutlo:


text:
Ke tlhoma motshe wa me, ke le Modimo, mo lerung; o tlaa nna sesupo sa kgolagano gare ga me le lefatshe.


text:
Ke tlaa gakologelwa kgolagano ya me, e e emeng fa gare ga me le lona, le dibopiwa tsotlhe tse di tshedileng tsa nama tsotlhe, mme metsi ga a ketla a tlhola a tswa morwalela go senya ditshedi tsotlhe.


text:
Motshe wa godimo o tlaa nna mo lerung; mme ke tlaa o leba, gore ke tle ke gakologelwe kgolagano e e sa khutleng fa gare ga Modimo le dibopiwa tsotlhe tse di mo lefatsheng.”


text:
Modimo wa raya Noa, wa re: “Se, ke sone sesupo sa kgolagano e ke e tlhomamisitseng fa gare ga me le ditshedi tsotlhe tse di mo lefatsheng.”


text:
Bomorwa Noa ba ba duleng mo ntlong e e kokobalang e ne e le Sheme, le Hame le Jafethe. Hame ke rra Kanana.


text:
Hame, rra Kanana, a bona bosaikategang jwa ga rraagwe, a bolelela bomorwa rraagwe ba babedi kwa ntle.


text:
Sheme le Jafethe ba tsaya seaparo, ba se baya mo maruding a bone boo babedi, ba kata ka samorago, ba bipa bosaikategang jwa ga rraabo; difatlhogo tsa bone tsa bo di mo fularetse, ba se ka ba bona bosaikategang jwa ga rraabo.


text:
A Modimo o godise Jafethe; o tlaa aga mo megopeng ya ga Sheme, mme a Kanana a nne motlhanka wa gagwe.”


text:
Tse, ke tsone ditshika tsa bomorwa Noa, e bong Sheme, Hame, le Jafethe. Ba tsala bana ba basimane morago ga morwalela.


text:
Ditlhake tsa merafe tsa kgaoganngwa ke bone, ka fa mafatsheng a bone, mongwe le mongwe ka fa lolemeng lwa gagwe, ka fa ditshikeng tsa bone, mo merafeng ya bone.


text:
Bomorwa Kuše ke Seba, le Hafila, le Sabeta, le Raama, le Sabeteka. Bomorwa Raame ke Sheba le Detane.


text:
E ne e le motsomi yo o nonofileng fa pele ga Jehofa. Ke gone go tle go twe: “Jaaka Nimerote motsomi yo o nonofileng fa pele ga Jehofa.”


text:
Tshimologo ya bogosi jwa gagwe e ne e le Babele, le Erege, le Akate, le Kalene, mo lefatsheng la Shinare.


text:
Molelwane wa Bakanana wa simologa kwa Sitone, jaaka fa go tsamaiwa go lebilwe Gerare go ya go fitlha kwa Gasa; jaaka fa go tsamaiwa go lebilwe Sotoma le Gomora le Atema, le Seboime go fitlha kwa Laša.


text:
Bao, ke bomorwa Hame ka fa ditshikeng tsa bone, ka fa ditemeng tsa bone, mo mafatsheng a bone, mo merafeng ya bone.


text:
Ebere a tshola bana ba basimane ba le babedi; leina la yo mongwe go twe Pelege, gonne lefatshe la kgaoganngwa mo metlheng ya gagwe; leina la ga monnawe, go twe, Joketane.


text:
Boago jwa bone bo ne bo simologa kwa Meša, jaaka fa go tsamaiwa go lebilwe Sefare, e le thaba e e kwa botlhabatsatsi.


text:
Bao ke bomorwa Sheme ka fa ditshikeng tsa bone, ka fa ditemeng tsa bone, mo mafatsheng a bone, ka fa merafeng ya bone.


text:
Tseo, ke ditshika tsa bomorwa Noa, ka fa ditshikeng tsa bone, mo merafeng ya bone; mme merafe ya kgaogana ka bone bao mo lefatsheng morago ga morwalela.


text:
Mme ga dirala ya re batho ba etela kwa ntlheng ya botlhabatsatsi, ba fitlhela lobala longwe mo lefatsheng la Shinare; mme ba aga gone.


text:
Ba raana, ba re: “Tlang re direng setene, re se bese se butswe thata.” Setene ya bo e le sone maje a bone, mme bitumena ya bo e le seretse sa bone.


text:
Ba re: “Tlang re ikageleng motse, le kago e e godileng e setlhowa sa yone se tlaa fitlhang kwa legodimong, mme a re itireleng leina; e se re kgotsa ra phatlalalela mo lefatsheng lotlhe.”


text:
Jehofa a re: “Bonang, ke batho ba le bangwe fela, ba bile ba na le puo e le nngwe fela botlhe; mme se ke sone se ba simololang go se dira. Jaanong ga ba ketla ba kgoreletsega mo go sepe se ba ikaeletseng go se dira.


text:
Ke gone ka moo, leina la gone go tulweng Babele, ka gobo Jehofa a petekantse puo ya lefatshe lotlhe gone; Jehofa a ba phatlalaletsa le lefatshe lotlhe go tswa gone.


text:
Tse, ke tsone ditshika tsa ga Sheme. O ne a le dinyaga di le 100, a tshola Arepakešate dinyaga di le pedi morago ga morwalela.


text:
Sheme a re a sena go tshola Arepakešate, a tshela dinyaga di le 500, a ntse a tshola tshimane le tshetsana.


text:
Arepakešate a re a sena go tshola Shela, a tshela dinyaga di le 403, a ntse a tshola tshimane le tshetsana.


text:
Shela a re a sena go tshola Ebere, a tshela dinyaga di le 403, a ntse a tshola tshimane le tshetsana.


text:
Ebere a re a sena go tshola Pelege, a tshela dinyaga di le 430, a ntse a tshola tshimane le tshetsana.


text:
Pelege a re a sena go tshola Reu, a tshela dinyaga di le 209, a ntse a tshola tshimane le tshetsana.


text:
Reu a re a sena go tshola Seruge, a tshela dinyaga di le 207, a ntse a tshola tshimane le tshetsana.


text:
Seruge a re a sena go tshola Nahore, a tshela dinyaga di le 200, a ntse a tshola tshimane le tshetsana.


text:
Nahore a re a sena go tshola Tera, a tshela dinyaga di le 119, a ntse a tshola tshimane le tshetsana.


text:
Mme jaana tse, ke tsone ditshika tsa ga Tera. Tera a tshola Aberame, Nahore le Harane; Harane a tshola Lote.


text:
Harane a swa pele ga rraagwe Tera, mo lefatsheng le a tsaletsweng mo go lone, e bong Ure wa Bakalatea.


text:
Aberame le Nahore ba tsaya basadi: leina la mosadi wa ga Aberame, go twe Sarai; leina la mosadi wa ga Nahore go twe Mileka, morwadia Harane, rra Mileka le rra Iseka.


text:
Tera a tsaya Aberame morwawe, le Lote morwa Harane, ngwana wa ngwana wa gagwe, le Sarai ngwetsi ya gagwe, mosadi wa ga Aberame morwawe, a tswa nabo mo Ure wa Bakalatea, go ya kwa lefatsheng la Kanana, mme ba fitlha mo Harane, ba aga gone.


text:
Jaana Jehofa a raya Aberame a re: “Tloga, o tswe mo lefatsheng la gaeno, le mo go bagaeno, le mo ntlong ya ga rraago, o ye kwa lefatsheng le ke tlaa le go supetsang.


text:
Ke tlaa dira morafe o mogolo ka wena; ke tlaa go segofatsa, ke dira leina la gago le nna legolo, gore wena o nne tshegofatso.


text:
“Le gone ke tlaa segofatsa bone ba ba go segofatsang, le ene yo o go hutsang ke tlaa mo hutsa. Mo go wena, ditshika tsotlhe tsa lefatshe di tlaa segofala.”


text:
Jalo Aberame a tsamaya jaaka Jehofa a ne a buile nae; le Lote a ya nae. Aberame a bo a le dinyaga di le 75 fa a tloga mo Harane.


text:
Aberame a tsaya Sarai mosadi wa gagwe, le Lote morwa monnawe, le thoto ya bone yotlhe fela e ba neng ba e bapetse, le batho ba ba ba bonyeng mo Harane; ba tswa ba tsamaela kwa lefatsheng la Kanana, ba fitlha mo lefatsheng la Kanana.


text:
Aberame a ralala lefatshe a tla a fitlha kwa felong ga Šhekeme, a tla mo mookeng wa ga More. Mokanana a bo a le mo lefatsheng ka lobaka loo.


text:
Jehofa a bonala kwa go Aberame, a re: “Lefatshe le, ke tlaa le naya losika lwa gago.” Jaana a agela Jehofa yo o bonetseng kwa go ene sebeso gone.


text:
A huduga gone, a ya kwa thabeng e e potileng Bethele ntlheng ya botlhabatsatsi, a tlhoma mogope wa gagwe, a potilwe ke Bethele ka fa bophirimatsatsi, le ke Ai ka fa botlhabatsatsi. A agela Jehofa sebeso gone, a bitsa leina le Jehofa.


text:
Ga nna leuba mo lefatsheng. Ke fa Aberame a fologela kwa Egepeto go jaka gone, gonne leuba le ne le le letona mo lefatsheng.


text:
Mme ga dirala ya re a le gaufi le go tsena mo Egepeto, a raya Sarai mosadi wa gagwe a re: “A o ko o bone jaana, ke a itse fa o le mosadi yo montle go lejwa.


text:
Go tlaa dirala gore, e re Baegepeto ba go bona ba re: ‘Yo, ke mosadi wa gagwe;’ mme ba tlaa mpolaya, wena ba go lese.


text:
Ke a go rapela, o tle o re, o kgaitsadiake, gore go tle go nne molemo mo go nna ka ntlha ya gago, gore mowa wa me o tshele ka wena.”


text:
Mme ga dirala e rile Aberame a sena go fitlha mo Egepeto, Baegepeto ba bona mosadi fa a le montle thata.


text:
Faro a tshola Aberame sentle ka ntlha ya mosadi. Aberame a amogela dinku, le dikgomo, le diesela tse ditona, le batlhanka, le malata, le diesela tse dinamagadi le dikamela.


text:
Ke fa Faro a bitsa Aberame a re: “Ana se o se ntiretseng ke eng? O ne o sa mpoleleleng fa e le mosadi wa gago?


text:
O ne o buelang o re ke kgaitsadio? Ke ba ke ka mo tsaya ke re o tlaa nna mosadi wa me. Ke gone jaana, bona mosadi wa gago ke yo, mo tseye, o tsamaye.”


text:
Faro a laela banna bangwe ka ga gagwe, ba mmuledisa, le mosadi wa gagwe, le tsotlhe tse a nang natso.


text:
Aberame a tlhatloga mo Egepeto, ene le mosadi wa gagwe, le tsotlhe tse a nang natso, a na le Lote, a ya ntlheng ya Borwa.


text:
A nna a tsamaya ka go fuduga fa, a ya go aga fale, a tswa Borwa a ba a fitlha le kwa Bethele, kwa felong fa tente ya gagwe e kileng ya nna gone mo tshimologong fa gare ga Bethele le Ai;


text:
Lefatshe la bo le sa ba lekana go ka nna mmogo, gonne dithoto tsa bone di ne di le dikgolo, ba retelelwa ke go aga mmogo.


text:
Ga nna kgang fa gare ga badisa ba dikgomo tsa ga Aberame le badisa ba dikgomo tsa ga Lote. Le gone Bakanana le Baperise ba ne ba agile mo lefatsheng leo ka lobaka loo.


text:
Aberame a raya Lote a re: “Ke a go rapela, a go se nne kgang fa gare ga me le wena, le fa gare ga badisa ba me le ba gago, gonne re bana ba monna a le mongwe fela.


text:
A lefatshe lotlhe ga le fa pele ga gago? Ke a go rapela, o kgaogane le nna. E tlaa re fa o ya ka fa letsogong la molema, nna ke ye ka fa go le legolo; gongwe fa o ya ka fa letsogong le legolo, nna ke ye ka fa go la molema.”


text:
Lote a tsholetsa matlho a gagwe, a bona lobala lotlhe lwa Joretane fa lo na le metsi sentle ntlheng tsotlhe. E ne e le pele ga Jehofa a senya Sotoma le Gomora, lo ne lo ntse jaaka tshimo ya Jehofa, le jaaka lefatshe la Egepeto, fa go iwa kwa Soare.


text:
Jalo Lote a itlhophela lobala lotlhe lwa Joretane. Lote a hudugela ntlheng ya botlhabatsatsi; ba kgaogana jalo.


text:
Aberame a aga mo lefatsheng la Kanana, Lote ene a aga mo metseng ya lobala, a nna a hudusa mogope wa gagwe go ya go fitlha kwa Sotoma.


text:
Jehofa a raya Aberame, morago Lote a sena go kgaogana nae, a re: “Tsholetsa matlho a gago, fa o leng gone, o lebe ntlheng ya Botsheka, le kwa Borwa, le kwa Botlhabatsatsi, le kwa Bophirimatsatsi;


text:
Ke tlaa dira losika lwa gago lo nna jaaka lorole lwa lefatshe, ke gore, fa motho a ka bala lorole lwa lefatshe, foo losika lwa gago le lone lo tlaa balwa.


text:
Aberame a hudusa mogope wa gagwe, a tla a aga fa maokeng a ga Mamere a a mo Heberone, a agela Jehofa sebeso gone.


text:
Ga dirala e rile mo metlheng ya ga Amerafele kgosi ya Shinare, le Arioke kgosi ya Elasare, le Ketorelaomere kgosi ya Elame, le Titale kgosi ya Goime,


text:
ba tsosa ntwa le Bera kgosi ya Sotoma, le Bireša kgosi ya Gomora, le Shinabe kgosi ya Atema, le Shemebere kgosi ya Seboime, le kgosi ya Bela, ke go re Soare.


text:
Ka ngwaga wa lesome le bone, ga tla Ketorelaomere, le dikgosi tse a nang natso, ba kgemetha Barefaime mo Ašeterothe-Karenaime, le Basusime mo Hame, le Baemime mo Shafe-Kiriathaime.


text:
Ba sokologa, ba fitlha kwa Enamišepate ke go re Kateše, ba kgemetha lefatshe lotlhe la Baamaleke, le la Baamore ba ba neng ba agile mo Hasasone-tamare.


text:
Ga bolola kgosi ya Sotoma, le kgosi ya Gomora, le kgosi ya Atema, le kgosi ya Seboime, le kgosi ya Bela, ke go re Soare; ba ba abela ntwa mo mokgatšheng wa Sidime.


text:
Ba e abela Ketorelaomere kgosi ya Elame, le Titale kgosi ya Goime, le Amerafele kgosi ya Shinare, le Arioke kgosi ya Elasare; dikgosi di le nne di tlhabana le tse tlhano.


text:
Jaana mokgatšha wa Sidime wa bo o tletse didiba tsa bitumena; mme kgosi tsa Sotoma le Gomora tsa sia, tsa wela mo didibeng, ba ba falotseng ba tshabela kwa thabeng.


text:
Ga tla mongwe yo o falotseng, a bolelela Aberame wa Mohebere: jaana ene a bo a agile fa maokeng a ga Mamere wa Moamore, morwa rraagwe Ešekole, le morwa rraagwe Anere; bao ya bo e le bathusanyi le Aberame.


text:
E rile Aberame a utlwa fa monnawe a tshwerwe, a bolotsa banna ba gagwe ba ba rutegileng, ba ba tsaletsweng mo ntlong ya gagwe ba le 318, a ba latelela go ya go fitlha kwa Dane.


text:
A ba ikabela bosigo, ene le batlhanka ba gagwe, a ba kgemetha, a ba letelela go fitlha kwa Hoba, o o potileng Damaseko ka fa ntlheng ya la molema.


text:
A busa dithoto tsotlhe, le gone a ba a busa Lote, monnawe, le dithoto tsa gagwe, le basadi, le batho.


text:
Kgosi ya Sotoma ya tswa, ya ya go mo kgatlhantsha a sena go boa kwa polaong ya ga Ketorelaomere, le dikgosi tse a neng a na natso, kwa mokgatšheng wa Shafe, ke gore, Mokgatšha wa Kgosi.


text:
Melekiseteke kgosi ya Saleme a tswa a tshotse senkgwe le bojalwa jwa mofine; a bo a le moperesiti wa Modimo Mogodimodimo.


text:
A mo segofatsa; a re: “A go segofadiwe Aberame ke Modimo Mogodimodimo, Mong wa legodimo le lefatshe.


text:
A go bakwe Modimo Mogodimodimo, o o tsentseng baba ba gago mo seatleng sa gago.” Mme a mo naya sabosome sa tsotlhe.


text:
Aberame a raya kgosi ya Sotoma a re: “Seatla sa me ke se tsholeleditse Jehofa Modimo Mogodimodimo, Morui wa legodimo le lefatshe.


text:
Ka re ga nketla ka tsaya tlhale, le fa e le kgole ya setlhako, le fa e le sepe se e leng sa gago, e se re gongwe wa re: ‘Ke humisitse Aberame.’


text:
Fa e se se makau a se jeleng, le kabelo ya batho ba ke tsamaileng nabo, e bong Anere le Ešekole le Mamere, bao a ba tseye kabelo ya bone.”


text:
Morago ga dilo tse, lefoko la Jehofa la tla kwa go Aberame ka ponatshegelo la re: “O se ka wa boifa, Aberame. Ke nna thebe ya gago, le tuelo ya gago e kgolo e e feteletseng.”


text:
Aberame a re: “Morena Modimo, ana o tlaa nnaya eng ka e le fano ke ntse fela ke se na ngwana, mme ene yo o tlaa nnang morui wa ntlo ya me e le Eliesere wa Modamaseko?”


text:
Aberame a re: “Bona, ga o a nnaya losika lope, mme bona, motho fela yo o tsaletsweng mo ntlong ya me o tlaa nna moja boswa jwa me.”


text:
Mme, bonang, lefoko la ga Jehofa la tla kwa go ene la re: “Motho yo, ga a ketla a nna moja boswa jwa gago; ene yo o tlaa tswang mo mmeleng wa gago o tlaa nna moja boswa jwa gago.”


text:
A mo gogela kwa ntle a re: “A ko o lebe jaana kwa legodimong, o bale dinaledi, fa o ka di bala.” A mo raya a re: “Losika lwa gago lo tlaa nna kalo.”


text:
A mo raya a re: “Ke nna Jehofa yo ke go ntshitseng mo Ure wa Bakalatea, go go naya lefatshe le, go le rua.”


text:
A mo raya a re: “Ntlisetsa kgomo ya moroba e e dinyaga tharo, le podi e namagadi e e dinyaga tharo, le phelefu e e dinyaga tharo, le lephoi, le leebana.”


text:
A tsaya tsotlhe tse, a di fatoganya ka bogare, a baya mofama, mongwe o lebaganye le o mongwe; dinonyane a se ka a di fatoganya.


text:
E rile letsatsi le phirima Aberame a welwa ke boroko jo botona; a tlelwa ke letshogo le poifo e kgolo.


text:
Mme a raya Aberame a re: “Itse ruri fa losika lwa gago lo tlaa nna baeng mo lefatsheng le e seng la bone, ba tlaa ba direla; ba tlaa ba bogisa ka dinyaga di le 400.


text:
Le one morafe oo, o ba tlaa o direlang, ke tlaa o sekisa; morago ba tlaa tswa ka dithoto tse dikgolo.


text:
E tlaa re mo losikeng lwa bone, ba tlaa boela kwano gape; gonne boikepo jwa Moamore ga bo ise bo tlale.”


text:
Ga dirala ya re letsatsi le phirimile go le lefifi, bonang, leiso la leubelo le le kubang mosi, le lobone lo lo tukang, tsa ralala fa gare ga mefama eo.


text:
Ka letsatsi leo Jehofa a dira kgolagano le Aberame a re: “Lefatshe le, ke le neile losika lwa gago, go tswa nokeng ya Egepeto go fitlha kwa nokeng e kgolo, noka ya Euferatese:


text:
Jaana Sarai, mosadi wa ga Aberame, a bo a sa bone bana nae; a bo a na le lelata, e le Moegepeto, leina la gagwe go twe, Hagare.


text:
Sarai a raya Aberame a re: “Bona jaana, Jehofa o ntlhokisitse go bona bana; ke a go rapela, ya kwa lelateng la me, e tle e re gongwe ke bone bana ka ene.” Aberame a reetsa lentswe la ga Sarai.


text:
Sarai, mosadi wa ga Aberame, a tsaya Hagare wa Moegepeto, lelata la gagwe, a mo naya Aberame monna wa gagwe, gore e nne mosadi wa gagwe. E ne e le morago ga Aberame a sena go aga dinyaga di le lesome mo lefatsheng la Kanana.


text:
A ya kwa go Hagare, a nna moimana; o rile a ipona a le moimana, a ikgodisa a simolola go nyatsa mohumagadi wa gagwe.


text:
Sarai a raya Aberame a re: “Ke molato wa gago gore tiro e e sa siamang e, e ntirafalele. Ke isitse lelata la me mo sehubeng sa gago; o rile a ipona a imile a nnyatsa. A Jehofa a atlhole fa gare ga me le wena.”


text:
Aberame a raya Sarai a re: “Bona, lelata la gago le mo seatleng sa gago; mo dire se se molemo mo matlhong a gago.” Sarai a mo direla ka bopeloethata; a tshaba sefatlhogo sa gagwe.


text:
Moengele wa ga Jehofa a mo fitlhela fa motsweding wa metsi mo nageng, fa motsweding o o mo tseleng e e yang Shure.


text:
A re: “Hagare, lelata la ga Sarai, o tswa kae? Mme o ya kae?” A re: “Ke tshaba sefatlhogo sa mohumagadi wa me, Sarai.”


text:
Moengele wa ga Jehofa a mo raya a re: “Boela kwa mohumagading wa gago, o ineele mo seatleng sa gagwe.”


text:
Moengele a ba a mo raya a re: “Ke tlaa ntsifatsa losika lwa gago thatathata, lo ba lo tla lo retela go balwa ke bontsi.”


text:
Moengele wa ga Jehofa a mo raya a re: “Bona, o moimana jaana, o tlaa bona ngwana wa mosimane; o tlaa raya ngwana leina o re: ‘Išemaele’, ka gobo Jehofa o utlwile patikego ya gago.


text:
“Ene o tlaa nna jaaka esela ya naga mo bathong; o tlaa lwantsha motho mongwe le mongwe; le motho mongwe le mongwe o tlaa mo lwantsha. O tlaa aga a lebaganye le bana botlhe ba ga rraagwe.”


text:
A raya Jehofa yo o buileng nae leina, a re: “O Modimo o o bonang;” gonne a re: “A ntsaana ke bonye fano ene yo o mponang?”


text:
Ke gone ka moo sediba sa bidiwa Beere-lahai-roi (ke go re: “Sediba sa Motshedi yo o mponang”). Bonang, se fa gare ga Kateše le Berete.


text:
Hagare a bona ngwana wa mosimane le Aberame. Aberame a raya leina la ga morwawe yo Hagare a mmonyeng a re, Išemaele.


text:
E rile Aberame a le dinyaga di le 99, Jehofa a bonala kwa go Aberame a mo raya a re: “Ke nna Modimo Mothatayotlhe; sepela fa pele ga me, o se na selabe sa molato.


text:
Le gone leina la gago ga le ketla le tlhola le bidiwa Aberame, mme leina la gago le tlaa nna Aberahame; gonne ke go dirile raa-bontsi jwa merafe.


text:
Mme ke tlaa go atisa mo gogolo thata, ke tlaa dira merafe ka wena, le dikgosi di tlaa tswa mo go wena.


text:
“Ke tlaa tlhomamisa kgolagano ya me gare ga me le wena, le losika lwa gago sefularong sa gago, go ya le ditshika tsotlhe tsa bone, gore e nne kgolagano e e sa khutleng, ya go re, ke tlaa nna Modimo mo go wena le mo losikeng lwa gago sefularong sa gago.


text:
Lefatshe la majako a gago, lefatshe lotlhe la Kanana, ke tlaa le naya wena le losika lwa gago sefularong sa gago, go nna boswa jo bo sa khutleng; ke tlaa nna Modimo wa bone.”


text:
Modimo wa raya Aberahame wa re: “Ka ga gago, boloka kgolagano ya me, wena, le losika lwa gago sefularong sa gago, go ya le ditshika tsotlhe tsa bone.


text:
Kgolagano ya me ke e, e lo tlaa e bolokang, fa gare ga me le wena le losika lwa gago, sefularong sa gago; banna botlhe le basimane botlhe mo go lona ba rupisiwe.


text:
Lo tlaa rupisiwa nama ya letlalo la bonna jwa lona; mme e tlaa bo e le sesupo sa kgolagano fa gare ga me le lona.


text:
A go rupisiwe mosimane mongwe le mongwe wa lona a le malatsi a a ferang mebedi, mo ditshikeng tsotlhe tsa lona, ene yo o tsaletsweng mo ntlong, gongwe yo o rekilweng ka madi mo moennyeng, yo e seng wa losika lwa gago.


text:
Yo o tsaletsweng mo ntlong ya gago, le ene yo o rekilweng ka madi a gago, ba na le go rupisiwa fela. Kgolagano ya me e tlaa nna mo nameng ya lona, go nna kgolagano e e sa khutleng.


text:
Mme banna le basimane ba ba sa rupisiwang, ba nama ya letlalo la bonna jwa bone e sa rupisiwang, mongwe le mongwe wa bone o tlaa kgaolwa mo bathong ba ga gabo; o tlodile kgolagano ya me.”


text:
Modimo wa raya Aberahame wa re: “Ka ga Sarai, mosadi wa gago, o se ka wa bitsa leina la gagwe Sarai, leina la gagwe e nne Sara.


text:
Ke tlaa mo segofatsa; gape, ke tlaa go naya ngwana wa mosimane ka ene. Ee, ke tlaa mo segofatsa, o tlaa nna mmamerafe: Dikgosi tsa ditšhaba di tlaa tswa mo go ene.”


text:
Foo Aberahame a wela fa fatshe ka sefatlhogo, a tshega, a ithaya mo pelong a re: “A ngwana o ka bonwa ke yo o dingwaga di lekgolo? Le Sara yo o dingwaga di 90, a o ka bona ngwana?”


text:
Modimo wa re: “Nnyaa, Sara mosadi wa gago o tlaa bona ngwana wa mosimane nao, o tlaa mo raya leina o re, Isake. Ke tlaa tlhomamisa kgolagano ya me nae, le losika lwa gagwe sefularong sa gagwe go nna kgolagano e e sa khutleng.


text:
Ka ga Išemaele, ke go utlwile. Bona, ke mo segofaditse, ke tlaa mo atisa, ke tlaa mo ntsifatsa mo go golo thata. O tlaa tsala dikgosana di le 12, ke tlaa mo dira morafe o mogolo.


text:
Kgolagano ya me ke tlaa e tlhomamisa le Isake yo Sara o tlaa mmonang nao, ka lobaka lono lo lo tlhomameng lwa isago.”


text:
Aberahame a tsaya Išemaele morwawe, le botlhe ba ba tsaletsweng mo tlong ya gagwe, le botlhe ba ba rekilweng ka madi a gagwe, banna le basimane botlhe mo bathong ba ntlo ya ga Aberahame, a rupisa nama ya letlalo la bonna jwa bone ka letsatsi leo fela, jaaka Modimo o buile nae.


text:
Le banna botlhe ba ntlo ya gagwe, ba ba tsaletsweng mo ntlong; le ba ba rekilweng ka madi mo moennyeng, ba rupisiwa nae.


text:
Jehofa a bonala kwa go ene fa maokeng a ga Mamere, a dutse mo mojakong wa mogope, go le mogote wa motshegare.


text:
A tsholetsa matlho a gagwe, a leba, mme bonang, ga bo go eme banna ba le bararo ba lebaganye nae. O rile a ba bona a tloga mo mojakong wa mogope, a siana a ya go ba kgatlhantsha, a ikobela fa fatshe a re:


text:
“Morena wa me, a e re fa ke bonye tsalano mo matlhong a gago, ke a go rapela gore, motlhanka wa gago o se ka wa mo feta fela.


text:
Ke tlaa tlisa senkgwenyana, lo ithethebatse pelo; ka e le fano lo gorogetse motlhanka wa lona, morago ga moo lo tlaa feta.” Ba re: “Dira jalo, jaaka o buile.”


text:
Aberahame a itlhaganelela kwa go Sara mo mogopeng, a re: “Baakanya ka bofefo dielo di le tharo tsa boupe jo bo sweu jo bo boleta o bo dube, o bo o dire dinkgwe tsa dipapetla.”


text:
Aberahame a sianela kwa matlhapeng, a gapa namane ya lebotla e e nama e boruma, a e neela motlhanka, a akofa a e baakanya.


text:
A tsaya madila, le maši, le namane e o e baakantseng, a di baya fa pele ga bone. A ema fa go bone fa tlase ga setlhare, ba a ja.


text:
A re: “Morago ga dikgwedi tse di bofera bongwe di sena go feta, ruri ke tlaa boela mo go wena, bona, Sara, mosadi wa gago o tlaa bona ngwana wa mosimane.” Sara a utlwa a le mo mojakong wa mogope o o fa morago ga gagwe.


text:
Jaana Aberahame le Sara ba bo ba tsofetse, ba tsofaletse ruri. Sara o ne a khutlike go nna ka mokgwa wa bosadi.


text:
Sara a tshega mo teng ga gagwe a re: “A ke ka bona boitumelo ke tsofetse, le morena wa me le ene a tsofetse?”


text:
Jehofa a raya Aberahame a re: “Sara o ne a tshegelang, a re: ‘A ruri ke tlaa bona ngwana, nna yo ke tsofetseng?’


text:
A go na le sengwe se se ka retelelang Jehofa? Ke tlaa re mo lobakeng lo lo laotsweng ke boele mo go wena, fa lobaka lo, lo bile lo tsile, Sara o tlaa bona ngwana wa mosimane.”


text:
E tswa Aberahame ruri a tlaa nna morafe o mogolo le o o thata, e bile merafe yotlhe e tlaa segofala mo go ene.


text:
Gonne ke mo tlhophile gore a tle a nne a laole bana ba gagwe, le ba ntlo ya gagwe morago ga gagwe, gore ba boloke tsela ya Jehofa go dira tshiamiso le katlholo gore Jehofa a tle a tlise mo go Aberahame se o se buileng ka ga gagwe.”


text:
Jehofa a re: “E re ka selelo ka ga Sotoma le Gomora se le segolo, le ka boleo jwa bone bo utlwisa botlhoko thata,


text:
ke tlaa fologa jaana, ke ya go bona boo ba dirile gotlhe fela ka fa selelong se se fitlhileng kwa go nna; fa go sa nna jalo, ke tlaa itse.”


text:
Banna ba, ba sokologa gone, ba tsamaela kwa Sotoma, mme Aberahame a nama a sa eme fa pele ga Jehofa.


text:
E tlaa re fa gongwe go ka nna le basiami ba le 50 mo motseng, a o tlaa nyeletsa o sa rekegele motse oo ka ntlha ya basiami ba ba 50 ba ba gone?


text:
A go nne kgakala nao go dira mo go ntseng jalo, go bolaya basiami le baikepi, ka e tlaa bo e le go re basiami ba ntse jaaka baikepi. Golo mo, a go nne kgakala nao; a Moatlhodi wa lefatshe lotlhe ga a ketla a dira tshiamo?”


text:
Jehofa a re: “E tlaa re fa ke fitlhela basiami ba le 50 mo Sotoma, mo teng ga motse, foo ke tlaa rekegela gotlhe ka ntlha ya bone.”


text:
E tlaa re gongwe go tlhokafale ba le batlhano mo basiaming ba ba 50, a o tlaa senya motse otlhe ka go tlhoka ba le batlhano?” Mme a re: “Ga nketla ke o senya fa ke fitlhela ba le 45 gone.”


text:
A fela a bua nae gape, a re: “E tlaa re gongwe go fitlhelwe ba le 40 gone.” Mme a re: “Ga nke ke go dira ka ntlha ya ba ba 40.”


text:
A re: “A Morena wa me a se ka a nna bogale, ke tlaa bua. E tlaa re gongwe go fitlhelwe ba le 30 gone.” A re: “Ga nketla ke go dira fa ke fitlhela ba le 30 gone.”


text:
A re: “Bona, jaana, ke ipeile go bua le Morena; e tlaa re gongwe go fitlhelwe ba le 20 gone.” Mme a re: “Ga nketla ke o senya ka ntlha ya ba ba 20.”


text:
A re: “A Morena wa me a se ka a nna bogale, ke tlaa fela ke bua gangwe fela gape; e tlaa re gongwe go fitlhelwe ba le some gone.” A re: “Ga nketla ke o senya ka ntlha ya ba ba some.”


text:
Baengele ba babedi ba fitlha kwa Sotoma go le maitseboa, Lote a bo a dutse fa kgorong ya Sotoma. Ya re Lote a ba bona, a nanoga a ya go ba kgatlhantsha, a ikobela ka sefatlhogo fa fatshe.


text:
A re: “Bonang jaana, barena ba me, ke a lo rapela, a lo ke lo fapogele mo ntlong ya motlhanka wa lona, lo lale, lo itlhapise dinao tsa lona, lo tlaa phakela lo tsamaya.” Ba re: “Nnyaa re tlaa lala mo mmileng.”


text:
A ba rapela thata, ke fa ba fapogela mo go ene, ba tsena mo ntlong ya gagwe; a ba direla modiro, a besa senkgwe se se sa bedisiwang, ba a ja.


text:
E rile ba ise ba robale, banna ba motse, e bong banna ba Sotoma, ba dika ntlo, bannye le bagolo, batho botlhe ba tswa ntlheng tsotlhe fela.


text:
Ba goa Lote, ba mo raya ba re: “Banna ba ba tsenyeng mo go wena sigong jono ba fa kae? Ba ntshetse kwano go rona, gore re tlhakanele dikobo nabo.”


text:
Bonang jaana ke na le bana ba basetsana ba le babedi ba ba iseng ba itse monna; ke a lo rapela, lo mme ke ba ntshetse kwa go lona, mme lo dire ka bone se se rategang mo matlhong a lona; mme banna ba, lo se ka lwa ba dira sepe, ka e le fa ba tsenye ka fa tlase ga moriti wa ditlhomeso tsa me.”


text:
Ba re: “Thiboga foo.” Ba ba ba re: “Seo se sa motho se ne se tsile go jaka fela, mme jaanong o rata go re laola; jaana re tlaa go direla maswe bogolo go bone.” Ba pitlelela monna yo thata, e bong Lote, ba atamela, ba tla go thuba setswalo.


text:
Banna ba ba ka fa mojakong wa ntlo ba ba foufatsa, bannye le bagolo; jalo ba itapisa fela ka gore ba senka mojako.


text:
Banna bao ba raya Lote ba re: “Fa o sa na le bangwe gape mono, bagwe ba gago le bomorwao, le bomorwadio, le mongwe fela yo o nang nao mo motseng, o ba ntshe felong fa;


text:
gonne re tlaa senya felo fa, ka gobo selelo ka ga bone se diregile sekgobo fa pele ga Jehofa; jalo Jehofa o re romile gore re senye Sotoma.”


text:
Lote a tswela kwa ntle, a ya go bua le bagwe ba gagwe ba ba neng ba tlaa tsaya bomorwadie a re: “Nanogang lo tswe felong fa, gonne Jehofa o tlaa senya motse o.” Mme mo go bagwe ba gagwe ya ne ekete ke motho yo o sotlang.


text:
E rile bosigo bo anoga, foo baengele ba akofisa Lote ba re: “Nanoga, o tseye mosadi wa gago le bomorwadio ba babedi, ba ba fano; o ka tla wa nyelediwa mo tshiamologong ya motse.”


text:
Mme a diega; banna bao ba mo tshwara ka seatla, le seatla sa mosadi wa gagwe, le seatla sa bomorwadie ba babedi, ka Jehofa a mo utlwela botlhoko. Ba mo ntshetsa kwa ntle, ba mmaya kwa ntle ga motse.


text:
Ga dirala ya re ba sena go ba ntshetsa koo kwa ntle, a mo raya a re: “Tshaba o iphedise; se gadime, le gone o se ka wa emaema mo lobaleng lotlhe fela. Tshabela kwa thabeng, o tle o se ka wa nyelediwa.”


text:
Bona jaana, motlhanka wa gago o bonye bopelotlhomogi mo matlhong a gago, mme o totisitse kutlwelobotlhoko ya gago e o e ntshupeditseng ka go boloka botshelo jwa me; fela, ke palelwa ke go tshabela kwa dithabeng, ka e ka tla ya re gongwe bosula jwa ntshwara, mme ka swa.


text:
Bona jaana, motse o, o gaufi go ka tshabela kwa go one, e bile o monnye. A ko o mme ke tshabele gone, a ga o monnye? Mowa wa me o tlaa tshela.”


text:
A mo raya a re: “Bona le ka ga selo se ke go amogetse gore ga nketla ke ribegetsa motse o o buileng ka ga one.


text:
Akofa o tshabele gone, gonne ga nkake ka dira sepe o ise o fitlhe gone.” Ke gone ka moo leina la motse le bidiwa Soare, ke go re, Monnye.


text:
A leba kwa Sotoma le Gomora, le kwa lefatsheng lotlhe la lobala, a leba, mme mosi wa lefatshe wa bo o tlhatloga jaaka mosi wa leiso la leubelo.


text:
Ga dirala, ya re Modimo o senya metse ya lobala, Modimo wa gopola Aberahame, wa ntsha Lote mo gare ga thibegetso, fa o ribegetsa metse e Lote o neng a agile mo go yone.


text:
Lote a tlhatloga mo Soare, a aga mo thabeng, le bomorwadie ba babedi nae, ka gobo a boifa go aga mo Soare; a aga mo logageng, ene le bomorwadie ba babedi.


text:
Yo mogolo a raya yo mmotlana a re: “Rraarona o tsofetse, mme ga go na monna mo lefatsheng yo o ka tsenang mo go rona ka fa mokgweng wa lefatshe lotlhe.


text:
Ntlo re nose rraarona bojalwa jwa mofine, re tlaa lala nae, gore re tle re boloke losika lwa ga rraarona.”


text:
Ba nosa rraabo bojalwa jwa mofine sigong joo: yo mogolo a tsena a lala le rraagwe; mme a se ka a lemoga go robala ga gagwe, le fa e le go tsoga ga gagwe.


text:
Ga dirala ya re ka moso, yo mogolo a raya yo mmotlana a re: “Bona, sigo jwa maabane ke letse le rre; a re mo nose bojalwa jwa mofine sigo jono le jone; wena o tsene, o lale nae, gore re tle re boloke losika lwa ga rraarona.”


text:
Ba nosa rraabo bojalwa jwa mofine le ka jone sigo joo. Yo mmotlana a tloga a lala nae; mme a se ka a lemoga go robala ga gagwe, le fa e le go tsoga ga gagwe.


text:
Yo mmotlana le ene a bona ngwana wa mosimane, a mo raya leina a re, Benami. Ke ene rra bana ba ga Amone le gompieno.


text:
Aberahame a tswa gone a etela kwa lefatsheng le le kwa Borwa, a aga fa gare ga Kateše le Shure; a jaka mo Gerare.


text:
Aberahame a bua ka ga Sara, mosadi wa gagwe, a re: “Ke kgaitsadiake:” Abimeleke kgosi ya Gerare a roma a ya go tsaya Sara.


text:
Modimo wa tla mo go Abimeleke ka toro bosigo, wa mo raya wa re: “Bona, o moswi fela ka ntlha ya mosadi yo o mo tsereng; ka gobo e le mosadi wa monna o sele.”


text:
A le ene ka esi ga a nthaya a re: ‘Ke kgaitsadiake’? Le ene mosadi ka esi o rile: ‘Ke kgaitsadie.’ Ke dirile seo se ka pelo e e siameng fela, le ka diatla tse di phepa fela.”


text:
Modimo wa mo raya mo torong wa re: “Ee, ke a itse fa o dirile seo se ka pelo e e siameng fela, le gone le nna ka go kganela gore o se ka wa nteofela. Ke gone ka mo ke se kang ka go leseletsa go mo ama.


text:
Ke gone jaana, rebolela monna mosadi wa gagwe; gonne ene ke moperofite, o tlaa go rapelela, mme o tlaa tshela. Fa o sa mo rebole, o bo o itse fa ruri o tlaa swa, wena le botlhe ba e leng ba gago.”


text:
Abimeleke a phakela ka moso, a bitsa batlhanka botlhe ba gagwe, a bolela dilo tse mo ditsebeng tsa bone; banna ba boifa thata.


text:
Foo Abimeleke a bitsa Aberahame, a mo raya a re: “Ana o re diretse eng? Ke go leofetse mo go eng fa e bo ne ne jaana o tliseditse nna, le bogosi jwa me namane e tona ya boleo? O ntiretse ditiro tse di sa tshwanelang go dirwa.”


text:
Aberahame a re: “Ke ka gonne ke ne ke gopotse gore ruri ga go na ope yo o boifang Modimo mo felong fano. Ka re, ba tlaa mpolaya ka ntlha ya mosadi wa me.


text:
Le mororo ruri ke kgaitsadiake, morwadia rre, mme e seng morwadia mme, mme a tla a nna mosadi wa me.


text:
E rile Modimo o nkgarakgatsha ke tswa ntlong ya ga rre, ka raya mosadi ka re: ‘Pelonomi ke e, e o tlaa e ntshupetsang; felong gongwe le gongwe kwa re tlaa fitlhang gone, o bolele ka ga me o re: Ke kgaitsadiake.’ ”


text:
Abimeleke a tsaya dinku le dikgomo, le batlhanka, le malata, a di naya Aberahame, a ba a mo rebolela Sara mosadi wa gagwe.


text:
A raya Sara a re: “Bona, ke neile kgaitsadio dipapetla tsa selefera di le 1 000. Bona, ke sebipo sa matlho mo go botlhe ba o nang nabo; mme o siamisitswe fa pele ga batho botlhe.”


text:
Aberahame a rapela Modimo; Modimo wa fodisa Abimeleke, le mosadi wa gagwe, le malata a gagwe; ba bona bana.


text:
Gonne Jehofa o ne a tswaletse ruri dipopelo tsotlhe tsa ba ntlo ya ga Abimeleke, ka ntlha ya ga Sara, mosadi wa ga Aberahame.


text:
Sara a nna moimana a bona ngwana wa mosimane le Aberahame, mo botsofeng jwa gagwe, ka lobaka lo lo laotsweng, lo Modimo o kileng wa bua nae ka ga lone.


text:
A re: “Go ne go ka bua mang a raya Aberahame a re: ‘Sara o tlaa amusa bana’? Gonne ke bonye nae ngwana wa mosimane mo botsofeng jwa gagwe.”


text:
Ngwana a tutuga, a kgwisiwa. Aberahame a dira modiro o mogolo ka letsatsi le Isake o kgwisiwang ka lone.


text:
Ka ntlha ya moo a raya Aberahame a re: “Leleka mosadi wa lelata le morwawe, gonne morwa mosadi yo wa lelata ga a ketla a nna moja boswa le morwaake, e bong Isake.”


text:
Modimo wa raya Aberahame wa re: “A go se nne botlhoko mo matlhong a gago ka ntlha ya mosimane, le ka ntlha ya mosadi wa gago wa lelata. O nne o reetse lentswe la ga Sara mo go tsotlhe tse o di go rayang; gonne losika lwa gago lo tlaa bidiwa ka Isake.


text:
Aberahame a phakela ka moso, a tsaya senkgwe le sepako sa metsi, a di naya Hagare, a di baya mo maruding a gagwe, le ngwana, a mo tsamaisa; a tsamaya, a kgarakgatshega mo nageng ya Beerešeba.


text:
A ya a dula a lebaganye nae kwa kgakalanyana, go le jaaka kwa motho o ka hulelang motswi gone, gonne a re: “A ke se ka ka bona go swa ga ngwana.” A dula a lebaganye nae, a tsholetsa lentswe la gagwe, a lela.


text:
Modimo wa utlwa lentswe la mosimane; moengele wa Modimo a bitsa Hagare a le kwa legodimong, a mo raya a re: “Go a reng, Hagare? O se ka wa boifa, gonne Modimo o utlwile lentswe la mosimane kwa o gone.


text:
Ga dirala ya re ka lobaka loo, Abimeleke a na le Pikole, molaodi wa ntwa ya gagwe, a bua le Aberahame a re: “Modimo o na nao mo go tsotlhe tse o di dirang.


text:
Ke gone jaana, inkanele fano ka Modimo, fa o se ketla o mpherekanela le fa e le morwaake, le fa e le morwa ngwanake. Fela ka fa pelonoming e ke e go diretseng, o tlaa e ntirela o bo o direla lefatshe le o jakileng mo go lone.”


text:
Aberahame a omanya Abimeleke ka ntlha ya sediba sa metsi se batlhanka ba ga Abimeleke ba se tsereng ka dikgoka.


text:
Abimeleke a re: “Ga ke itse yo o dirileng selo se; le gone ga o a ka wa mpolelela, le gone ga ke ise ke utlwe, ke utlwa gompieno fela.”


text:
Abimeleke a raya Aberahame a re: “Kana dikwanyana tse di namagatsana tse di supang, tse o di beileng di le tsosi, di kaya eng?”


text:
A re: “Dikwanyana tse di namagatsana tse di supang tse, o di tseye mo seatleng sa me, gore e nne sesupo sa me fa ke epile sediba se.”


text:
Jalo ba dira kgolagano mo Beerešeba; Abimeleke a nanoga le Pikole molaodi wa ntwa ya gagwe, ba boela kwa lefatsheng la Bafilisitia.


text:
Aberahame a tlhoma setlhare sa motamariseka mo Beerešeba; le gone leina la ga Jehofa, “Modimo o o sa khutleng”, a le bitsa gone.


text:
Ga dirala ya re morago ga dilo tse, Modimo wa leka Aberahame, wa mo raya wa re: “Aberahame!” A araba a re: “Ke fano.”


text:
Wa re: “Tsaya morwao jaana, morwao yo o esi, yo o mo ratang, e bong Isake, o ye kwa lefatsheng la Moria, o mo dire tshupelo ya phiso gone, mo thabeng nngwe e ke tlaa e go bolelelang.”


text:
Aberahame a phakela ka moso, a belesa esela ya gagwe, a ba a tsaya makau a gagwe a le mabedi, le Isake morwawe; a fatsetsa tshupelo ya phiso dikgong, a nanoga a ya felong kwa Modimo o go mmoleletseng.


text:
Aberahame a raya makau a gagwe a re: “Salang fa le esela. Nna le mosimane re tlaa ya fale; re tlaa obama, re ba re boela kwano go lona.”


text:
Aberahame a tsaya dikgong tsa tshupelo ya phiso, a di baya mo go Isake morwawe; a tsaya molelo ka seatla sa gagwe, le thipa; ba tsamaya mmogo boo babedi.


text:
Isake a bua le Aberahame rraagwe a re: “Rra!” A re: “Ke fano, morwaaka.” A re: “Bona, molelo ke o, le dikgong; mme kwanyana ya tshupelo ya phiso e kae?”


text:
Aberahame a re: “Morwaaka, Modimo o tlaa ipatlela kwanyana ya tshupelo ya phiso.” Jalo ba tsamaya mmogo boo babedi.


text:
Ba tla ba fitlha felong kwa Modimo o go mmoleletseng. Aberahame a aga sebeso gone, a rulaganya dikgong, a golega Isake morwawe, a mmaya mo sebesong mo godimo ga dikgong.


text:
mme moengele wa ga Jehofa a mmitsa a le kwa legodimong a re: “Aberahame, Aberahame!” A re: “Ke fano.”


text:
A re: “O se ka wa baya mosimane seatla sa gago, le gone o se ka wa mo dira sepe; ka jaanong ke a itse fa o boifa Modimo, ka e le fa o se ka wa gana ka morwao yo o esi, fa ke mo tsaya.”


text:
Aberahame a tsholetsa matlho a gagwe a leba, a bona, fa morago ga gagwe ga bo go le phelefu, e tshwerwe ka dinaka mo sekgweng. Aberahame a ya a tsaya phelefu, a e isa tshupelo ya phiso mo boemong jwa ga morwawe.


text:
Aberahame a raya felo foo leina a re, Monei; jaaka go tle go buiwe le gompieno go twe, “Mo thabeng ya ga Jehofa-o-a-naya”.


text:
ke tlaa go segofatsa, ke ntsifatsa losika lwa gago jaaka dinaledi tsa legodimo, le jaaka mošawa o o mo dintshing tsa lewatle. Losika lwa gago lo tlaa rua kgoro ya metse ya baba ba lona.


text:
Jalo Aberahame a boela kwa makaung a gagwe, ba nanoga ba tsamaya mmogo ba ya Beerešeba. Mme Aberahame a aga mo Beerešeba.


text:
Ya re morago ga dilo tse Aberahame a bolelelwa ga twe: “Bonang, Mileka le ene o bonye bana le Nahore, monnao.


text:
Mogadingwana wa gagwe, yo leina la gagwe go tweng Reuma, le ene a bona Teba, le Gahame, le Tahaše, le Maaka.


text:
Sara a swela mo Kiriathe-areba, ke gore, Heberone, mo lefatsheng la Kanana. Aberahame a hutsafalela Sara le go mo lelela.


text:
“Ke moeng le mojaki fela mo go lona. Nnayang felo ga phitlhelo mo go lona, e nne ga me, gore ke fitlhe moswi wa me, ke mo tlose mo matlhong a me.”


text:
“Re utlwile morena wa me. O kgosana e kgolo thata mo go rona. Fitlha moswi wa gago mo go e e leng ntle ya diphupu tsa rona, fitlha moswi wa gago. Ga go na ope mo go rona yo o tlaa ganang ka phupu ya gagwe fa o e tsaya, gore o tle o fitlhe moswi wa gago.”


text:
A bua nabo a re: “Fa e le go rata ga lona gore ke fitlhe moswi wa me, ke mo tlose mo matlhong a me, lo nkutlwe, lo nthapelele mo go Eferone, morwa Sohare,


text:
gore a nneye logaga lwa Makapela, lo o nang nalo, lo lo fa sekhutlong sa sebata sa naga ya gagwe. A lo nneye ka tlhwatlhwa e e tshwanetseng, a dire mo ga lona, gore e nne felo ga me ga phitlhelo.”


text:
Eferone a bo a dutse mo gare ga bana ba ga Hethe. Eferone wa Mohite a fetola Aberahame mo kutlong ya bana ba ga Hethe, e bong botlhe ba ba tsenang ka kgoro ya motse wa gagwe,


text:
a re: “Nyaa, morena wa me, o nkutlwe. Sebata sa naga ke a se go naya, le logaga lo lo mo go sone ke a lo go naya, fa pele ga bomorwa batho ba gaetsho ke a go go naya. Fitlha moswi wa gago.”


text:
A bua le Eforone mo kutlong ya batho ba lefatshe a re: “Fa o rata, ke a go rapela, o nkutlwe. Ke tlaa go naya tlhwatlhwa ya sebata sa naga; e tseye mo go nna, mme ke tlaa fitlha moswi wa me gone.”


text:
“Morena wa me, a ko o nkutlwe; kana sebata sa lefatshe se se lekanyweng ke dipapetla tsa selefera di le 400, e bo e le eng fa gare ga me nao? Ka re, fitlha moswi wa gago fela.”


text:
Aberahame a utlwa Eferone; Aberahame a lekanyetsa Eferone selefera e o e badileng mo kutlong ya bana ba ga Hethe, dipapetla di le 400 tsa selefera, e le madi a a neng a tle a dumalanwe ke barekisi.


text:
Jalo sebata sa naga ya ga Eferone se se mo Makapela, se se potileng Mamere ka kwano, go le sebata sa naga, le logaga lo lo mo go sone, le ditlhare tsotlhe tse di mo sebateng seo sa naga, le tse di mo molelwaneng tikologong ya sone, tsa tlhomamisediwa.


text:
Aberahame go nna boswa fa pele ga bana ba ga Hethe, fa pele ga botlhe ba ba tsenang ka kgoro ya motse wa gagwe.


text:
Morago ga mo, Aberahame a fitlha Sara mosadi wa gagwe mo logageng lwa sebata sa naga ya Makapela, ka kwano ga Mamere, ke go re, Heberone, mo lefatsheng la Kanana.


text:
Sebata sa naga, le logaga lo lo mo go sone ga tlhomamisediwa Aberahame ke bana ba ga Hethe go nna felo ga phitlhelo.


text:
Aberahame o ne a tsofetse, a tsofetse ruri, mme Jehofa o ne a segofaditse Aberahame mo dilong tsotlhe.


text:
Aberahame a raya motlhanka wa gagwe, mogolwane wa ntlo ya gagwe yo o laolang tsotlhe tse o nang natso a re: “Ke a go rapela, baya seatla sa gago se segolo fa tlase ga serope sa me,


text:
gore o ikane ka Jehofa Modimo wa legodimo, le Modimo wa lefatshe, fa o se ketla o tseisa morwaake mosadi wa bomorwadia Bakanana ba ke agileng mo go bone;


text:
mme o tlaa ya kwa lefatsheng la gaetsho, le kwa go ba e leng ba gaetsho, o ya go tseisa morwaake Isake mosadi gone.”


text:
Motlhanka a mo raya a re: “E tlaa re gongwe mosadi a se ke a rate go ntshala morago go tla kwano lefatsheng leno? A e tlaa bo e le gore ke be ke ise morwao kwa lefatsheng le o tswang kwa go lone?”


text:
Jehofa Modimo wa legodimo, yo o nntshitseng mo ntlong ya ga rre le mo lefatsheng la botsalelo jwa me, yo o bileng a bua le nna, a ba a inkanela a re: ‘Lefatshe le, ke tlaa le naya losika lwa gago,’ ene o tlaa roma moengele wa gagwe fa pele ga gago, o tlaa tseisa morwaake mosadi wa gone.


text:
E tlaa re fa mosadi a sa rate go go sala morago, foo o tlaa bo o gololesegile mo maikanong a; fa e se gore, o se ka wa ba wa isa morwaake gone, ke gone gosi fela.”


text:
Motlhanka a baya seatla sa gagwe fa tlase ga serope sa ga Aberahame, mong wa gagwe, a mo ikanela mabapi le kopo e.


text:
Motlhanka a tsaya dikamela di le some mo dikameleng tsa mong wa gagwe, a tsamaya. A bo a tshotse dilo dingwe tse dintle tsa tsotlhe tsa mong wa gagwe mo seatleng; a nanoga a ya kwa Mesopotamia, kwa motseng wa ga Nahore.


text:
A khubamisa dikamela ka mangole ka fa ntle ga motse, fa sedibeng sa metsi go le lobaka lwa maitseboa, e le lwa basadi go ya go ga metsi.


text:
A re: “Jehofa, Modimo wa ga mongwake Aberahame, ke a go rapela, o ntlisetse letlhogonolo gompieno, o bo o supetse mongwake Aberahame pelonomi.


text:
A go dirafale gore morweetsana yo ke tlaa mo rayang ke re: ‘Ke a go rapela, a ko o sekege nkgwana ya gago gore ke nwe,’ mme fa a tlaa re: ‘Nwa, le dikamela tsa gago ke tlaa di nosa,’ ene yoo, e nne ene yo o mo laoletseng motlhanka wa gago Isake; ke tlaa bo ke itse ka mo fa o supeditse mongwake pelonomi.”


text:
Ga dirala ya re a ise a swetse go bua, bona, Rebeka a tswa, ene yo o tsetsweng ke Bethuele morwa Mileka, mosadi wa ga Nahore, monnaa Aberahame, a tswa a beile nkgwana ya gagwe mo legetleng.


text:
Morweetsana a bo a le montle thata go lejwa, e le kgarebana, le gone a ise a itsiwe ke monna ope. A fologela mo motsweding, a gelela nkgwana ya gagwe, a ba a tlhatloga.


text:
Motlhanka a siana a ya go mo kgatlhantsha a re: “Ke a go rapela, a ko o nnose metsinyana mo nkgwaneng ya gago.”


text:
E rile a sena go swetsa go mo nosa a re: “Le dikamela tsa gago ke tlaa di gelelela di tsamaye di sweditse go nwa.”


text:
A akofa a tshela a nkgwana mo mokorong, a sianela gape kwa sedibeng go ga, a gelelela dikamela tsotlhe tsa gagwe.


text:
Monna yo a mo tlhoma matlho thata; a itidimalela fela, gore a itse boo Jehofa a tlhogonolofaditse loeto lwa gagwe kgotsa nnyaa.


text:
Ga dirala ya re dikamela di sena go nwa, monna a tsaya lenyena la gouta le le bokete jwa dikerame di le 5,5, le maseka a le mabedi a mabogo a le bokete jwa dikerame di le 110 tsa gouta.


text:
A re: “O morwadia mang? Ke a go rapela, mpolelela; a go na le bonno mo ntlong ya ga rraago gore re lale gone?”


text:
A re: “A go bakwe Jehofa Modimo wa ga Aberahame mongwake, yo o sa latlhang kutlwelo botlhoko ya gagwe le boammaaruri jwa gagwe ka ga mongwake. Ka ga me, Jehofa o nkgogetse mo tseleng e e tlang mo ntlong ya bana ba ga rraagwe mongwake.”


text:
Rebeka a bo a na le kgaitsadie, leina la gagwe go twe Labane. Mme Labane a sianela kwa monneng yole kwa motsweding.


text:
Labane o ne a bonye lenyena, le maseka a mabogo a ga kgaitsadie, a bile a utlwile mafoko a ga Rebeka kgaitsadie a re, monna yo o ntheile jaana le jaana. A tla mo monneng, mme bona, a bo a eme le dikamela fa motsweding.


text:
A re: “Tsena, wena mosegofadiwa wa ga Jehofa! O emetseng fa ntle? Gonne ke baakantse ntlo le bonno jwa dikamela.”


text:
Monna yo a tsena mo ntlong. Labane a belesolola dikamela, a mo naya lotlhaka le dijo tsa dikamela, le metsi a go tlhapa dinao tsa gagwe, le dinao tsa banna ba o nang nabo.


text:
Ga bewa dijo fa pele ga gagwe gore a je, mme a re: “Ga nketla ke e ja ke ise ke bolele se ke se tletseng.” Labane a mo raya a re. “Bolela.”


text:
Jehofa o segofaditse mongwake thata, a ba a tla a nna mogolo; o mo neile matsomane, matlhape, selefera, gouta, batlhanka, malata, dikamela le diesela.


text:
Sara, mosadi wa ga mongwake o rile a tsofetse a bona ngwana wa mosimane le mongwake. Ene o mo neile dilo tsotlhe tse o nang natso.


text:
Mongwake a inkanisa a re: ‘O se ka wa tseisa morwaake mosadi mo go bomorwadia Bakanana ba lefatshe le ke agileng mo go lone.


text:
A nthaya a re: ‘Jehofa yo ke sepelang fa pele ga gagwe, o tlaa roma moengele wa gagwe go ya nao, a tlhogonolofatsa mosepele wa gago. O tlaa tseisa morwaake mosadi mo go bagaetsho, le mo go ba ntlo ya ga rre.


text:
Foo o tlaa bo o gololesegile mo maikanong a me fa o fitlha mo go bagaetsho; e tlaa re fa ba se ka ba mo go neela, o tlaa bo o gololesegile mo maikanong a me.’


text:
“Ke fitlhile gompieno kwa motsweding ka re: ‘Jehofa, Modimo wa ga mongwake Aberahame, a e re fa jaana o tlhogonolofatsa mosepele wa me o ke o tsamayang,


text:
bona, ke eme fa motsweding wa metsi; a go dirale gore, morweetsana yo o tlaa tlang go ga, yo ke tlaa mo rayang ke re: “Ke a go rapela, o nnose metsinyana mo nkgwaneng ya gago;”


text:
fa ene a tla a nthaya a re: “Go le wena nwa, le gone ke tlaa gelelela dikamela tsa gago,” a e nne mosadi yo Jehofa o mo laoletseng morwa mongwake.’


text:
“E rile ke ise ke swetse go bua mo pelong ya me, bona, Rebeka a tswa a beile nkgwana mo legetleng la gagwe, a fologela mo motsweding, a ga. Ka mo raya ka re: ‘Ke a go rapela, mma ke nwe.’


text:
A akofa a rola nkgwana mo legetleng la gagwe a re: ‘Nwa, ke tlaa ba ke nosa dikamela tsa gago le tsone.’ Jalo ka nwa, a ba a nosa dikamela le tsone.


text:
Ka mmotsa ka re: ‘O morwadia mang?’ Mme a re: ‘Ke morwadia Bethuele, morwa Nahore, yo Mileka o mmonyeng nae.’ Ka mo rwesa lenyena mo nkong ya gagwe le maseka mo mabogong a gagwe.


text:
Ka inamisa tlhogo ka obamela Jehofa. Ka baka Jehofa, Modimo wa ga mongwake Aberahame, yo o nkgogetseng mo tseleng e e siameng go tla ke tseisa morwa mongwake morwadia monnaa mongwake.


text:
Jaana, fa lo rata go direla mongwake ka pelonomi le boammaaruri, lo mpolelele; mme fa go sa nna jalo lo mpolelele; gore ke tle ke fapogele ka fa letsogong le le golo, kgotsa la molema.”


text:
Foo Labane le Bethuele ba mo fetola ba re: “Selo se se tswa mo go Jehofa; ga re kake ra bua nao se se bosula, kgotsa se se molemo.


text:
Bona, Rebeka ke yo, o fa pele ga gago, mo tseye o tsamaye, a a nne mosadi wa morwa mong wa gago, jaaka Jehofa a buile.”


text:
Ga dirala, ya re motlhanka wa ga Aberahame a utlwa mafoko a bone, a inamela fa fatshe fa pele ga Jehofa.


text:
Motlhanka a ntsha mekgabo ya selefera le mekgabo ya gouta, le diaparo, a di naya Rebeka. A ba a naya kgaitsadie le mmaagwe dilo tse di tlhokegang.


text:
Ba a ja, ba a nwa, ene le banna ba o nang nabo, ba lala gone ba tsoga ka moso. Ke fa ene a re: “Nnayang tsela gore ke ye kwa go mongwake.”


text:
Kgaitsadie le mmaagwe ba re: “A morweetsana a tlhole malatsi mangwe le rona le fa a ka ne a le some, morago ga moo o tlaa tsamaya.”


text:
Ene a ba raya a re: “Lo se ka lwa nkgoreletsa, etswa Jehofa a tlhogonolofaditse mosepele wa me. Nnayang tsela gore ke ye kwa go mongwake.”


text:
Ba naya Rebeka kgaitsadia bone tsela le mmelegi wa gagwe, le motlhanka wa ga Aberahame, le banna ba gagwe.


text:
Ba segofatsa Rebeka, ba mo raya ba re: “Kgaitsadia rona, o nne mma batho ba le makgolo a makgolo a mantsi! A losika lwa gago lo rue kgoro ya ba ba lo ilang.”


text:
Rebeka a nanoga le barweetsana ba gagwe, ba pagama dikamela ba sala monna yo morago. Motlhanka yo a tsaya Rebeka a tsamaya.


text:
Isake a tswela kwa nageng go le maitseboa, a ya go tlhatlhanya, a tsholetsa matlho a gagwe, a leba mme bona, ga bo go tla dikamela.


text:
A raya motlhanka a re: “Monna yo o tsamayang mo nageng a tla go re kgatlhantsha ke mang?” Motlhanka a re: “Ke mongwake.” A tsaya lesire a ipipa ka lone.


text:
Isake a mo isa mo mogopeng wa ga Sara, mmaagwe, mme a tsaya Rebeka a nna mosadi wa gagwe, a mo rata. Mme Isake a gomotsega morago ga loso lwa ga mmaagwe.


text:
Le bomorwa Midiane; e ne e le Efa, le Efere, le Hanoke, le Abita, le Eletaa. Botlhe bao e ne e le bana ba ga Ketura.


text:
Bomorwa bagadingwana ba Aberahame o ne a na nabo, Aberahame a ba abela dineo, a ba tsamaisa ba tswa mo go Isake morwawe, ene a sa ntse a tshedile, mme ba ya ntlheng ya botlhabatsatsi, lefatsheng le le kwa botlhabatsatsi.


text:
A, ke one malatsi a dinyaga tsa botshelo jwa ga Aberahame a sa ntse a tshedile, e bong dinyaga di le 175.


text:
Aberahame a khutla, a swa a tsofetse sentle thata, e le monna mogolo, a tsamaile dingwaga; a phuthelwa kwa bathong ba ga gabo.


text:
Bomorwawe Isake le Išemaele ba mo fitlha mo logageng lwa Makapela, mo sebateng sa naga se se potileng Mamere ka kwano, sa ga Eferone morwa Sohare wa Mohite;


text:
e bong sebata sa naga se Aberahame o se rekileng mo baneng ba ga Hethe. Aberahame a fitlhwa gone le Sara mosadi wa gagwe.


text:
Mme ga dirala ya re morago ga loso lwa ga Aberahame Modimo wa segofatsa Isake morwawe. Mme Isake a aga fa Beere-lahai-roi.


text:
Jaana, tse ke tsone ditshika tsa ga Išemaele, morwa Aberahame, yo Hagare wa Moegepeto, lelata la ga Sara, o mmonyeng le Aberahame.


text:
A, ke one maina a bomorwa Išemaele ka maina a bone, ka fa ditshikeng tsa bone; wa ntlha wa ga Išemaele ke Nebaiothe le Ketare, le Atebeele, le Mibesame,


text:
Bao ke bomorwa Išemaele mme ao ke maina a bone, ka metsana ya bone, le ka mathibelelo a bone. Ke dikgosana di le 12 ka fa merafeng ya bone.


text:
Tse, ke tsone dinyaga tsa botshelo jwa ga Išemaele, dinyaga di le 137. Mme a khutla, a swa: a phuthelwa kwa bathong ba ga gabo.


text:
Ba aga ba simolola kwa Hafila ba ya go fitlha kwa Sure o o potileng Egepeto ka kwano, fa go iwa kwa Asiria. A nna a lebaganye le bana botlhe ba ga rraagwe.


text:
Isake a ba a le dinyaga di 40 fa a tsaya Rebeka, morwadia Bethuele wa Mosiria, wa kwa Patanaarame, kgaitsadia Labane wa Mosiria go nna mosadi wa gagwe.


text:
Isake a rapelela mosadi wa gagwe thata mo go Jehofa ka a le moopa. Jehofa a rapelesega, Rebeka mosadi wa gagwe a nna moimana.


text:
Bana ba farakana mo teng ga gagwe; a re: “Fa go nna jaana ke a bo ke tshelelang?” A ya go botsa Jehofa.


text:
Jehofa a mo raya, a re: “Merafe e le mebedi e mo sebopelong sa gago. Ditšhaba di le pedi di tlaa kgaogana di tswa mo mpeng ya gago. Tšhaba nngwe e tlaa nna thata bogolo go tšhaba e nngwe. Yo mogolo o tlaa direla yo mmotlana.”


text:
E rile malatsi a gagwe a go belega a sena go fitlha, bonang, ga bo go le bana ba mafatlha mo sebopelong sa gagwe.


text:
Morago ga mo ga tswa monnawe; seatla sa gagwe sa bo se tshwere serethe sa ga Esau; leina la gagwe la bidiwa Jakobe. Isake a bo a le dinyaga di 60 fa mogatse a ba bona.


text:
Basimane ba thuthuga, Esau a nna motsomi yo o tlhoko, e le monna wa naga. Jakobe a bo a le monna yo o bori, a nna mo megopeng.


text:
Esau a raya Jakobe a re: “Ke a go rapela, o mphe bohibidu joo; gonne ke lapile.” Ke gone ka moo leina la gagwe le biditsweng Etome, ke go re, Bohibidu.


text:
Jakobe a fa Esau senkgwe le dikgobe tsa dinawa. A ja a nwa; a nanoga a tsamaya. Jalo Esau a nyatsa botsalwapele jwa gagwe.


text:
Ga nna leuba mo lefatsheng, morago ga leuba la ntlha le le kileng la nna mo metlheng ya ga Aberahame. Isake a ya kwa go Abimeleke, kgosi ya Bafilisitia kwa Gerare.


text:
Jehofa a bonala kwa go ene a re: “Se fologele kwa Egepeto; aga mo lefatsheng le ke tlaa le go bolelelang.


text:
O nne o jake mo lefatsheng le, ke tlaa nna nao, ke go segofatsa; gonne mafatshe otlhe a, ke tlaa a naya wena le losika lwa gago. Ke tlaa tlhomamisa maikano a ke a ikanetseng Aberahame rraago.


text:
Ke tlaa ntsifatsa losika lwa gago jaaka dinaledi tsa legodimo, ke ba ke naya losika lwa gago mafatshe a otlhe fela. Merafe yotlhe ya lefatshe e tlaa segofala mo losikeng lwa gago,


text:
ka gobo Aberahame a ne a utlwa lentswe la me a boloka kaelo ya me, ditaolo tsa me, ditayo tsa me, le melao ya me.”


text:
Banna ba felo foo ba mmotsa ka ga mosadi wa gagwe, mme a re: “Ke kgaitsadiake,” ka a boifa go re: “Ke mosadi wa me” gonne a re: “E tlaa re gongwe banna ba felo fa ba mpolaye ka ntlha ya ga Rebeka,” ka a ne a le montle go lejwa.


text:
Mme ga dirala ya re a sena go nna gone ka lobaka lo loleele, Abimeleke kgosi ya Bafilisitia a okomela ka fensetere, a leba, a bona Isake a tshameka le Rebeka mosadi wa gagwe.


text:
Abimeleke a bitsa Isake a re: “Bona, ruri ke mosadi wa gago! O ne o bua jang o re: ‘Ke kgaitsadiake’?” Isake a mo raya a re: “E ne e le ka gobo ke re: ‘E ka re gongwe ka swa ka ntlha ya gagwe.’ ”


text:
Abimeleke a re: “Seo se o se re diretseng ke eng? Motho mongwe o ka bo a letse le mosadi wa gago a sa gopola sepe, o ka bo e le fano o re tshwarisitse molato.”


text:
Abimeleke a laya batho botlhe a re: “Yo o amang monna yo le fa e le mosadi wa gagwe, ruri o tlaa bolawa.”


text:
Isake a lema mo lefatsheng leo, kgetsi ya peo ya mmusetsa dikgetsi di le lekgolo mo thobong ya ngwaga oo, mme Jehofa a mo segofatsa.


text:
A na le dithuo tsa matsomane le dithuo tsa matlhape, le batho ba lolwapa ba le bantsi, mme Bafilisitia ba mo fufegela.


text:
Mme jaana didiba tsotlhe tse batlhanka ba ga rraagwe ba kileng ba di epa mo metlheng ya ga Aberahame rraagwe, Bafilisitia ba di katela ka mmu.


text:
Isake a katolola didiba tsa metsi tse ba di epileng mo metlheng ya ga Aberahame rraagwe; gonne Bafilisitia ba ne ba di katetse morago ga loso lwa ga Aberahame; a di raya maina ka fa maineng a rraagwe o a di reileng.


text:
Badisa ba Gerare ba lwa le badisa ba ga Isake ba re: “Metsi ke a rona.” A raya leina la sediba a re: “Eseke,” ke go re: Kgang, gonne ba ganetsanya nae.


text:
A huduga gone a epa sediba se sengwe; sone ba se ka ba se lwela; a se raya leina a re: “Rehobothe,” ke gore Bonno, a re: “Ka gonne jaanong, Jehofa o re diretse bonno, re tlaa ata mo lefatsheng.”


text:
Jehofa a bonala kwa go ene sigong joo, a re: “Ke nna Modimo wa ga Aberahame rraago; se boife, gonne ke na nao, ke tlaa go segofatsa, ke ntsifatsa losika lwa gago ka ntlha ya ga Aberahame motlhanka wa me.”


text:
A aga aletara gone, a bitsa leina la ga Jehofa, a ba a tlhoma mogope wa gagwe gone; le gone batlhanka ba ga Isake ba epa sediba gone.


text:
Foo Abimeleke a ya kwa go ene a tswa Gerare, a na le Ahusathe tsala ya gagwe, le Pikole molaodi wa ntwa ya gagwe.


text:
Ba re: “Re bonye sentle fela fa Jehofa a nna nao; mme ra re, a jaana go nne maikano fa gare ga rona, e bong fa gare ga rona le wena; re dire kgolagano nao;


text:
ya gore, ga o ketla o re utlwisa botlhoko, jaaka le rona re senke re go ama; le jaaka re senke re go direla sepe fa e se molemo fela, ra go tsamaisa ka kagiso; jaanong o mosegofadiwa wa ga Jehofa.”


text:
Mme ga dirala ya re ka letsatsi leo, batlhanka ba ga Isake ba tla, ba mmolelela ka ga sediba se ba se epileng, ba mo raya ba re: “Re bonye metsi.”


text:
E rile Esau a le dinyaga di le 40 a tsaya mosadi go twe Judithe, morwadia Beeri wa Mohite, le Basemathe morwadia Elone wa Mohite.


text:
E rile Isake a tsofetse, matlho a gagwe a le lotobo, a sa bone sentle, a bitsa Esau morwawe yo mogolo a mo raya a re: “Morwaaka!” A re: “Ke fano.”


text:
Jaana, ke a go rapela, ka re, tsaya dibolao tsa gago, mokotlopo wa gago le bora jwa gago, o tswele kwa nageng, o ntsomele phologolo.


text:
O nkapeele dijo tse di monate, jaaka tse ke di ratang, o di lere kwano go nna gore ke je; gore mowa wa me o go segofatse ke ise ke swe.”


text:
E rile Isake a bua le Esau morwawe, Rebeka a bo a utlwa. Esau a tswela kwa nageng a ya go tsoma phologolo le go e lere.


text:
‘Nteretse phologolo, o nkapeele dijo tse di monate, gore ke je, ke go segofatse fa pele ga Jehofa ke ise ke swe.’


text:
Tloga jaana o ye letsomaneng, o ntlele dipotsane di le pedi tse dintle mo dipoding, mme ke tlaa di apela rraago dijo tse di monate, jaaka tse o di ratang.


text:
Jakobe a raya Rebeka mmaagwe a re: “Bona, mogolole Esau ke motho yo o bobowa, nna ke motho yo o borethe.


text:
E tlaa re gongwe rre a nkapaape mme ke nne mo go ene jaaka motsietsi, ke itlisetse khutso e seng tshegofatso.”


text:
Mmaagwe a mo raya a re: “Phutso ya gago e nne mo go nna, morwaaka, utlwa lentswe la me le le losi fela, o ye o di ntlisetse.”


text:
A ya, a di tshwara a di tlisa mo go mmaagwe; mmaagwe a apaya dijo tse di monate, jaaka tse rraagwe a di ratang.


text:
Rebeka a tsaya diaparo tse dintle tsa ga Esau morwawe yo mogolo, tse a nang natso mo ntlong, a di apesa Jakobe morwawe yo mmotlana.


text:
Dijo tse di monate tseo, le senkgwe se o se baakantseng, a di tsenya mo seatleng sa ga Jakobe morwawe.


text:
Jakobe a raya rraagwe a re: “Ke Esau, ngwana wa gago wa ntlha; ke dirile ka fa o ntheileng ka gone. Ke a go rapela, tsoga, o dule, o je phologolo ya me, gore mowa wa gago o ntshegofatse.”


text:
Isake a raya morwawe a re: “Go tlile jang, gore o bo o e bonye ka bonako jaana morwaaka?” A re: “Ke ka gonne Jehofa Modimo wa gago o nneile letlhogonolo.”


text:
Isake a raya Jakobe a re: “Ke a go rapela, a ko o atamele morwaaka, gore ke go apaape boo o morwaake Esau tota kgotsa nnyaa.”


text:
Jakobe a atamela Isake rraagwe; a mo apaapa a re: “Lentswe lone ke lentswe la ga Jakobe, mabogo ke a ga Esau.”


text:
A se ka a mo lemoga ka mabogo a gagwe a le bobowa jaaka mabogo a ga Esau mogolowe; jalo o mo segofatsa.


text:
A re: “E nkatametse ke je phologolo ya ga morwaake gore mowa wa me o go segofatse.” A e atametsa fa go ene, a ja, a ba a mo tlisetsa bojalwa jwa mofine a nwa.


text:
A atamela, a mo atla, a dupa lonko lwa diaparo tsa gagwe, a mo segofatsa, a re: “Bona, lonko lwa ga morwaake lo ntse jaaka lwa naga e Jehofa o e segofaditseng.


text:
A Modimo o go neye monyo wa legodimo, le monono wa lefatshe, le letlotlo la mabele, le bojalwa jwa mofine.


text:
A ditšhaba di go direle, le merafe e go ikobele, o nne morena wa bana ba ga rraago, a bana ba ga mmaago ba go ikobele, go hutsiwe mongwe le mongwe yo o go hutsang, go nne sego mongwe le mongwe yo o go segofatsang.”


text:
Ya re Isake a sena go khutla go segofatsa Jakobe, a sa ntse a tswa fela fa pele ga Isake rraagwe, Esau mogolowe a tsena a tswa kwa letsomong.


text:
Le ene a apaya dijo tse di monate, a di isa kwa go rraagwe; a raya rraagwe a re: “A rre a tsoge a je phologolo ya ga morwawe, gore mowa wa gago o ntshegofatse.”


text:
Isake a roroma mo gogolo thata a re: “Fa e le jalo e ne e le mang yo o tshotseng phologolo a e tlisa mo go nna, ke bile ke jele gotlhe pele o ise o tle, mme ke mo segofaditse? Ee, o tlaa segofala.”


text:
E rile Esau a utlwa mafoko a ga rraagwe, a gala ka legalo le legolo le le botlhoko, a raya rraagwe a re: “Rra we! Ntshegofatsa, le nna o ntshegofatse.”


text:
A re: “A ga a a rewa leina sentle ga twe Jakobe, ka jaana a ntseetse boemo gabedi; a tsaya botsalo jwa ntlha jwa me; bona, gompieno o nkgapetse lesego la me.” A re: “A ga o a ntshadisetsa tshegofatso nngwe fela?”


text:
Isake a fetola Esau a mo raya a re: “Bona, ke mo dirile morena wa gago, bana ba ga rraagwe botlhe ke ba mo neile go nna batlhanka; ke mo otlile ka mabele le bojalwa jwa mofine; mme wena morwaaka ke a bo ke ka go direlang?”


text:
Esau a raya rraagwe a re: “Rra, a o na le tshegofatso e le nngwe fela? Rra we, ntshegofatsa le nna o ntshegofatse.” Esau a tsholetsa lentswe la gagwe a lela.


text:
Isake a mo fetola a mo raya a re: “Bona, bonno jwa gago bo tlaa katogana le monono wa lefatshe le monyo wa legodimo.


text:
O tlaa tshela ka tšhaka ya gago, o tlaa direla monnao; go tlaa dirala gore mogang o mo tsogologelang o tlaa tlosa jokwe ya gagwe mo thamong ya gago.”


text:
Esau a ila Jakobe ka ntlha ya tshegofatso e rraagwe o mo segofaditseng ka yone. Esau a ithaya mo pelong a re: “Malatsi a go lelela rre a gaufi; foo ke tlaa bolaya Jakobe nnake.”


text:
Mafoko a ga Esau morwawe yo mogolo a bolelelwa Rebeka, a roma a bitsa Jakobe morwawe yo mmotlana, a mo raya, a re: “Bona, mogoloo Esau o ikgomotsa ka ga gago, o ikaeletse go go bolaya.


text:
Ke gone jaana morwaaka, utlwa lentswe la me, o nanoge o tshabele kwa go Labane, kgaitsadiake kwa Harane.


text:
Go tsamaye bogale jwa ga mogoloo bo boye mo go wena, a lebale se o se mo diretseng. Foo ke tlaa roma ke ya go go tsaya gone. Ana ke tlaa bo ke lo tloselediwang loo babedi ka letsatsi le le lengwe fela?”


text:
Rebeka a raya Isake a re: “Ke lapisitswe ke botshelo jwa me ka ntlha ya bomorwadia Hethe. Fa Jakobe a tsaya mosadi mo go bomorwadia Hethe, ba ba etsang ba, ba bomorwadia lefatshe le, botshelo jwa me bo tlaa nna le molemo wa eng mo go nna?”


text:
Isake a bitse Jakobe, a mo segofatsa, a mo laya a re: “O se ka wa tsaya mosadi wa bomorwadia Kanana.


text:
Nanoga o ye kwa Patanaarame, kwa ntlong ya ga Bethuele rra mmaago; o tseye mosadi gone wa bomorwadia Labane, kgaitsadia mmaago.


text:
A Modimo Mothatayotlhe o go segofatse, o go atise, o go ntsifatse gore o tle o nne lesomo la ditšhaba.


text:
O go neye lesego la ga Aberahame le losika lwa gago nao; gore o tle o rue lefatshe la majako a gago, le Modimo o le neileng Aberahame.”


text:
Isake a naya Jakobe tsela a ya Patanaarame, kwa go Labane morwa Bethuele wa Mosiria, kgaitsadia Rebeka, mma Jakobe le Esau.


text:
Jaana Esau a bona fa Isake a segofaditse Jakobe, a bile a mo neile tsela go ya Patanaarame gore a tseye mosadi gone, le jaaka a re a mo segofatsa a mo laya, a re: “O se ka wa tsaya mosadi wa bomorwadia Kanana;”


text:
Foo Esau a ya kwa go Išemaele, a oketsa basadi ba a nang nabo ka go tsaya Mahalathe morwadia Išemaele, morwa Aberahame, kgaitsadia Nebaiothe, go nna mosadi wa gagwe.


text:
A wela felo gongwe, a lala gone, ka gobo letsatsi le ne le phirimile. A tsaya lentswe lengwe la felo foo a le sama, a robala.


text:
A lora, mme bonang, ga bo go tlhomilwe sepalamo fa fatshe, setlhoa sa sone se fitlha kwa legodimong; mme bonang; ga bo go tlhatloga go bo go fologa baengele ba Modimo ka sone.


text:
Mme bonang, Jehofa a bo a eme fa godimo ga sone a re: “Ke nna Jehofa Modimo wa ga Aberahame rraago, le Modimo wa ga Isake. Lefatshe le o letseng mo go lone ke tlaa le naya wena, le losika lwa gago.


text:
Losika lwa gago lo tlaa nna jaaka lorole lwa lefatshe, o tlaa anamela kwa bophirimatsatsi, le kwa botlhabatsatsi, le kwa botsheka, le kwa borwa; mo go wena le mo losikeng lwa gago ditshika tsotlhe tsa lefatshe di tlaa segofala.


text:
Bona, ke na nao, ke tlaa go boloka kwa le kwa o yang gone, ke ba ke go lere gape mo lefatsheng le; gonne ga nketla ke go tlogela go tle go tsamaye ke dire se ke se buileng nao.”


text:
A boifa a re: “Kana felo fano go boitshega jang! Ga se gope go sele fa e se ntlo ya Modimo fela; fano ke mojako wa legodimo.”


text:
Jakobe a phakela ka moso a tsaya lentswe le o letseng a le samile a le tlhoma go nna segopotso, a ba a thela lookwane mo godimo ga lone.


text:
Jakobe a itlama ka maikano a re: “E tlaa re fa Modimo o nna le nna, fa o mpoloka mo tseleng e ke e tsamayang, o nnaya dijo go ja le diaparo go apara,


text:
Lentswe le ke le tlhomileng motloutlo le tlaa nna ntlo ya Modimo; mo go tsotlhe tse o tlaa di nnayang, ruri ke tlaa go naya sa bosome.”


text:
A leba, mme bonang, ga bo go le sediba mo nageng; mme bonang ga bo go bothile matsomane a le mararo a dinku fa go sone; gonne ba ne ba tle ba gelelele matsomane mo sedibeng seo. Letlapa le le mo molomong wa sediba la bo le le legolo.


text:
Matsomane otlhe a ne a tle a phuthegele foo, mme ba pitike letlapa ba le tlose mo molomong wa sediba ba gelelele dinku, mme ba itse go ba ba baya letlapa mo bonnong jwa lone mo molomong wa sediba.


text:
A ba raya a re: “A o tshedile sentle?” Ba re: “O tshedile sentle; bona, Ragele morwadie o etla, o tla le dinku.”


text:
A re: “Bona, go sa le motshegare ga e ise e nne lobaka lwa go phutha dikgomo; gelelelang dinku lo tsamaye lo ye go di fudisa.”


text:
Ba re: “Ga re ka ke ra dira jalo matsomane a ise a phuthege, ba pitike letlapa mo molomong wa sediba; e be e le gone re gelelelang dinku.”


text:
A re a sa ntse a bua nabo Ragele a tla a na le dinku tsoo rraagwe; gonne e ne e le ene yo o di disang.


text:
Ya re Jakobe a bona Ragele morwadia Labane, kgaitsadia mmaagwe, le dinku tsoo Labane kgaitsadia mmaagwe, Jakobe a atamela a pitika letlapa a le tlosa mo molomong wa sediba, a gelelela letsomane la ga Labane kgaitsadia mmaagwe.


text:
Jakobe a bolelela Ragele fa a le oo rra rraagwe, fa a bile a le morwa Rebeka; morweetsana a siana a ya a bolelela rraagwe.


text:
Ya re Labane a utlwa mafoko a ga Jakobe ngwana wa ga kgaitsadie a siana a ya go mo kgatlhantsha, a mo tlamparela, a mo atla, a mo tlisa kwa ntlong ya gagwe, a bolelela Labane dilo tse tsotlhe fela.


text:
Labane a raya Jakobe a re: “E re ka o le ngwana wa ga rre a ke gore o tshwanetse go ntirela fela o sa bone sepe ka foo? Mpolelela tlhe, go re maduo a gago a tlaa nna eng?”


text:
Labane o ne a na le bana ba basetsane ba le babedi. Leina la yo mogolo go twe Lea, leina la yo mmotlana go twe Ragele.


text:
Jakobe a rata Ragele; a re: “Ke tlaa go direla dinyaga di supa ka ntlha ya ga Ragele morwadio yo mmotlana.”


text:
Jakobe a direla Ragele dinyaga di supa; tsa nna mo go ene jaaka ekete ke malatsinyana fela, ka ntlha ya lorato lo a mo ratileng ka lone.


text:
Jakobe a raya Labane a re: “Nnaya mosadi wa me, gonne malatsi a me a fetile, gore ke tsene kwa go ene.”


text:
Mme ga dirala ya re go le ka maitseboa a tsaya Lea morwadie, a mo isa kwa go ene, Jakobe a tsena kwa go ene.


text:
Ga dirala ya re ka moso, bonang, ya bo e le Lea; Jakobe a raya Labane a re: “Ke eng se o se ntiretseng? A ga ke a go direlela Ragele? Ke ka ntlha yang o ntsieditse jaana?”


text:
Swetsa beke ya yo, re tlaa go naya yo mongwe le ene, ka ntlha ya tiro e o tlaa ntirelang ka yone ka dinyaga tse dingwe di supa.”


text:
Jakobe a dira jalo, a swetsa beke ya gagwe; Labane a mo naya Ragele morwadie go nna mosadi wa gagwe.


text:
Jakobe a tsena le kwa go ene Ragele, a bo a bile a rata Ragele bogolo go Lea, a dira nae dinyaga tse dingwe di supa.


text:
Lea a nna moimana, a bona ngwana wa mosimane, a mo raya leina a re, Rubene; ka a re: “Ka gobo Jehofa o lebile patikego ya me; ka jaana monna wa me a tlaa nthata.”


text:
A nna moimana gape a bona ngwana wa mosimane; a re: “E re ka Jehofa a utlwile fa ke ilwa, ke gone ka moo o nneileng ngwana wa mosimane,” yo le ene a mo raya leina a re, Simeone.


text:
A nna moimana gape, a bona ngwana wa mosimane; a re: “Jaana gompieno monna wa me o tlaa kopanngwa le nna, gonne ke bonye bana ba basimane ba le bararo nae:” Ka moo leina la gagwe la rewa ga twe, Lefi.


text:
A nna moimana gape, a bona ngwana wa mosimane, mme a re: “Gompieno ke tlaa baka Jehofa;” ka gone moo a mo raya leina a re, Juta; mme a khutla go bona bana.


text:
E rile Ragele a bona fa a sa bone bana le Jakobe, Ragele a hufegela mogolowe; a raya Jakobe a re: “Nnaya bana; fa go sa nne jalo nkaa swa.”


text:
Bogale jwa ga Jakobe jwa tukela Ragele a re: “A ke mo boemong jwa Modimo o o go timileng loungo lwa sebopelo?”


text:
A re: “Bona Bileha, lelata la me ke yo, tsena kwa go ene, mme o tlaa khubama a le mo mangoleng a me, gore ke tle ke bone bana ka ene.”


text:
Ragele a re: “Modimo o nkatlholetse o bile o utlwile lentswe la me, o nneile ngwana wa mosimane;” ke gone ka moo a mo raya leina a re, Dane.


text:
Ragele a re: “Ke sokasokanye le mogolole ka tshokatshokano tse dikgolo, mme ke fentse:” A raya ngwana leina a re, Nafetali.


text:
E rile Lea a bona fa a khutlile go bona bana, a tsaya Silepa lelata la gagwe a mo naya Jakobe go nna mosadi wa gagwe.


text:
Lea a re: “A bo ke le sego! gonne bana ba basetsana ba tlaa nthaya ba re, Ke sego!” A raya ngwana leina a re, Ašere.


text:
E rile ka lobaka lwa thobo ya mabele Rubene a ya a bona ditholwana tsa meithatiso mo nageng, mme a di isa kwa go Lea mmaagwe. Foo Ragele a raya Lea a re: “Ke a go rapela, mpha ditholwana tsa ga morwao tsa meithatiso.”


text:
A mo raya a re: “A ke selo se sennyennye fa o ntseetse monna wa me? Jaanong o rata go tsaya le tsone ditholwana tsa ga morwaake?” Ragele a re: “Jakobe o tlaa lala nao bosigo jono, fa o nnaya ditholwana tsa meithatiso tsa ga morwao.”


text:
Jakobe a tswa kwa nageng go le maitseboa. Lea a tswa a ya go mo kgatlhantsha a re: “O na le go tsena kwa go nna, gonne ruri ke go thapile ka tuelo ya ditholwana tsa ga morwaake tsa meithatiso.” Mme a lala nae bosigo joo.


text:
Lea a re: “Modimo o nneile tuelo ya me; ka gobo ke neile monna wa me lelata la me;” a raya ngwana leina a re, Isakare.


text:
Lea a re: “Modimo o nketleeditse ka ketleetso e e molemo; jaanong monna wa me o tlaa aga le nna ka gobo ke bonye bana ba basimane ba le barataro nae;” a raya ngwana leina a re, Sebulone.


text:
Ga dirala e rile Ragele a sena go bona Josefe, Jakobe a raya Labane a re: “Nnaya tsela gore ke ye kwa gaetsho le kwa lefatsheng la gaetsho.


text:
Nthebolela basadi ba me le bana ba me ba ke ba go diretseng, ka ntlha ya bone, o mme ke tsamaye, gonne o itse tirelo ya me e ke go diretseng ka yone.”


text:
Labane a mo raya a re: “E re ka jaana ke bonye tsalano mo matlhong a gago, nama o sa ntse; gonne ke lemogile fa Jehofa a ntshegofaditse ka ntlha ya gago.”


text:
A mo raya a re: “O a itse ka fa ke go diretseng ka gone, le ka fa dikgomo tsa gago di ntseng tsa nna tsa tshela ka gone ke na natso.


text:
Gonne se e rileng ke tla wa bo o na naso se ne se le sebotlana, mme se kokotlegetse se ntse sentsintsi. Jehofa o go segofaditse gongwe le gongwe kwa ke ntseng ka menoga gone; jaana ntlo ya me le yone ke tlaa e batlela leng?”


text:
A re: “Ke tlaa go naya eng?” Jakobe a re: “Se nneye sepe. E tlaa re fa o ntirela selo se jaana: ke tlaa ba ke hudisa letsomane la gago ke le disa.


text:
Ke tlaa ralala letsomane lotlhe la gago gompieno ke tlosa tse di mmala o maragaraga le o o dibata, le tse dipirwana mo dinkung, le tse di mmala o dibata le o maragaraga mo dipoding; tse di ntseng jalo e tlaa nna tuelo ya me.


text:
Jalo tshiamo ya me e tlaa mphetolela mo motlheng o o tlang, fa o tla go bua ka ga tuelo ya me e le fa pele ga gago. Nngwe le nngwe e e seng mmala o dibata le fa e le o maragaraga mo dipoding, le e e seng pirwana mo dinkung, fa e bonwa mo go nna e tlaa kaiwa e utswilwe.”


text:
Ka tsatsi leo Labane a tlhaola diphoko tse dingolo, le tse di dibata le dipodi tse dinamagadi tsotlhe tse di mmala o maragaraga, le o o dibata, nngwe le nngwe e e nang le bosweu mo go tsone, le tse dipirwa tsotlhe mo dinkung, a di tsenya mo diatleng tsa bomorwawe.


text:
A baya sebaka sa loeto lwa malatsi a le mararo fa gare ga gagwe le Jakobe. Mme Jakobe a hudisa matsomane a a setseng a ga Labane.


text:
Jakobe a tsaya dithupa tse dinana tsa mopopelara le tsa thamane le tsa morolwane; a di khumolotsa methaladi, a bonatsa bosweu jo bo mo dithupeng.


text:
A tlhoma dithupa tse a di khumoloditseng go lebagana le matsomane mo meelong ya metsi, mo mekorong e matsomane a nwelang mo go yone; mme ya re a tsile go nwa a emere.


text:
Matsomane a emera fa pele ga dithupa, matsomane a tsala bongolwana le mmala o o maragaraga le o o dibata.


text:
Jakobe a tlhaola dikwanyana, a lebisa matsomane kwa go tse di mmala o mongolo le kwa go tse dipirwana tsotlhe mo letsomaneng la ga Labane. A beela matsomane a gagwe kwa thoko, a se ka a a tlhakanya le letsomane la ga Labane.


text:
E ne e tle e re go emera tse di nonofileng bogolo go tse dingwe mo letsomaneng, Jakobe a beye dithupa fa pele ga matlho a matsomane mo meelong ya metsi, gore di tle di emere fa dithupeng.


text:
E ne e tle e re fa letsomane le sa nonofa sentle a se ke a di beele dithupa; jalo tse di sa nonofang sentle e bo e le tsa ga Labane, mme tse di nonifileng e nne tsa ga Jakobe.


text:
Monna yo a huma mo go golo thata, a ba a nna le matsomane a magolo, le malata, le batlhanka, le dikamela, le diesela.


text:
A utlwa mafoko a bomorwa Labane jaaka ba re: “Jakobe o tshotse tsotlhe tse e neng e le tsoo rraetsho; khumo e yotlhe o e bonye ka se e neng e le sa ga rraetsho.”


text:
Jehofa a raya Jakobe a re: “Boela kwa lefatsheng la borraago, le kwa go bagaeno; mme ke tlaa nna nao.”


text:
A ba raya a re: “Ke bona sefatlhogo sa ga rraeno gore ga se a nteba jaaka gale; Modimo wa ga rre o ntse o na le nna.


text:
Mme rraeno o ntsieditse o fetotse maduo a me gasome. Modimo ga o a ka wa mo leseletsa go nkutlwisa botlhoko.


text:
E ne e tle e re fa a bua jaana a re: ‘Tse di mmala o maragaraga e tlaa nna maduo a gago;’ foo letsomane lotlhe le tsale tse di maragaraga; mme e re fa a re: ‘Tse dingolwana di tlaa nna maduo a gago,’ foo letsomane lotlhe le tsale bongolwana.


text:
“Ga dirala ya re lobaka lo letsomane le emerang ka lone, ka tsholetsa matlho a me, ka bona mo torong, mme bonang, diphoko tse di bekarang letsomane e le tse dingolo, le tse di maragaraga, le tse dithamaga.


text:
A re: ‘Tsholetsa matlho a gago jaana o bone, diphoko tsotlhe tse di bekarang letsomane ke tse di ngolo, le tse di maragaraga, le tse di thamaga; gonne ke bonye tsotlhe tse Labane o di go direlang.


text:
Ke nna Modimo wa Bethele, kwa o tloleditseng lentswe le o le tlhomileng gone, kwa o ikanetseng maikano gone. Jaanong nanoga o tswe mo fatsheng le, o boele kwa lefatsheng la botsalelo jwa gago.’ ”


text:
Ragele le Lea ba mo fetola ba re: “A go sa ntse go na le kabelo nngwe le fa e le boswa bongwe mo ntlong ya ga rraetsho?


text:
Gonne mahumo otlhe a Modimo o a tlositseng mo go rraetsho, ke a rona le a bana ba rona; jaana le fa e le eng se Modimo o se go reileng, o se dire fela.”


text:
a tsamaya le dikgomo tsotlhe tsa gagwe le thoto ya gagwe yotlhe fela e o neng a e phuthile, dikgomo tse o di bapetseng, tse o neng a di phuthile mo Patanaarame, gore a ye kwa go Isake rraagwe kwa lefatsheng la Kanana.


text:
Jaana Labane o ne a ile go beola dinku tsa gagwe; mme Ragele a utswa medimo ya disetwa ya ga rraagwe.


text:
Jalo a tshaba ka tsotlhe tse o neng a na natso; a nanoga a kgabaganya Noka, a leba thaba ya Gileate.


text:
A tsaya ba ga gabo, a ya nabo, a mo latela loeto lwa malatsi a supa, mme a mo fitlhela mo thabeng ya Gileate.


text:
Modimo wa tla kwa go Labane wa Mosiria ka toro ya bosigo, wa mo raya wa re: “O itise gore o se ka wa bua le Jakobe molemo le fa e le bosula.”


text:
Labane a fitlha kwa go Jakobe; mme Jakobe o ne a tlhomile mogope wa gagwe mo thabeng; Labane a na le ba ga gabo, a tlhoma wa gagwe mo thabeng ya Gileate.


text:
Labane a raya Jakobe a re: “O dirile jang fa e le fa o ngwegile jaana ke sa itse, mme wa tsamaisa bomorwadiake jaaka ditshwarwa tsa tšhaka fela?


text:
O ne o tshabelang go sa itsiwe, o nngwegela o sa mpolelela? Aitse nkabo ke go neile tsela ka go direla mokete, le ka dipina, ka meropa, le harepe.


text:
Go mo thateng ya seatla sa me go lo utlwisa botlhoko; mme Modimo wa ga rraago o letse o buile le nna bosigo wa re: ‘O itise gore o se ka wa bua le Jakobe molemo le fa e le bosula.’


text:
Jaana le fa o ne o tlhoafaletse go tsamaya, ka o tlhologeletswe ntlo ya ga rraago mo go botlhoko, le fa go ntse jalo, ana o utswetseng medimo ya me?”


text:
Jakobe a fetola Labane, a mo raya a re: “Ke ka gonne ke ne ke boifa; ka ke ithaya ke re o ka tla wa ntseela bomorwadio ka thata.


text:
Le fa e le mang yo o tlaa fitlhelang medimo ya gago mo go ene, ga a ketla a tshela; fa pele ga ba ga rona, o tlhaloganye se e leng sa gago se ke nang naso o se tseye.” Ka go bo Jakobe a sa itse fa Ragele a e utswile.


text:
Labane a tsena mo mogopeng wa ga Jakobe le mo mogopeng wa ga Lea, le mo mogopeng wa malata oo mabedi; mme a se ka a e bona. A tswa mo mogopeng wa ga Lea a tsena mo mogopeng wa ga Ragele.


text:
Jaana Ragele o ne a tshotse medimo eo, a e tsentse mo dipeeletsong tsa dikamela, a e ntse godimo. Labane a phuruphutsa mogope otlhe, mme a se ka a e bona.


text:
Ragele a raya rraagwe a re: “A morena wa me a se nne bogale ka ke sa ka ke ka nanoga fa pele ga gago; gonne mokgwa wa basadi o mo go nna.” Mme a hukutsa, mme a se ka a bona mereo.


text:
Jakobe a nna bogale a omana le Labane; Jakobe a fetola Labane a mo raya a re: “Tlolo ya me ke eng? Boleo jwa me ke bofe fa o tla o ntshetse morago ka bogale jo bo tukang jaana?


text:
E re ka o phuruphuditse thoto ya me yotlhe fela, o bonye eng sa thoto yotlhe ya gago? Se beye fa, fa pele ga bagaetsho le bagaeno, gore ba tle ba atlhole fa gare ga rona roo babedi.


text:
Ke ntse ka nna nao dinyaga tse di 20; dinku tsa gago tse dinamagadi le dipodi tse dinamagadi tsa gago ga di a folotsa, le diphelefu tsa letsomane la gago ga ke a di ja.


text:
Se se gagotsweng ke dibatana, ga ke a ka ka se isa kwa go wena, mme ka se emisetsa; wa se lopa mo seatleng sa me le fa se utswilwe motshegare le fa e le bosigo.


text:
Ka nna fela jaana; e re motshegare ka jewa ke letsatsi le ke serame bosigo; boroko jwa me jwa tshaba matlho a me.


text:
Dinyaga tse di 20 ke ntse ke le mo ntlong ya gago; ke go diretse ka ntata ya bomorwadio ba babedi, dinyaga di le 14, ka direla letsomane la gago dinyaga di le thataro; o fetotse maduo a me gasome.


text:
Fa Modimo wa ga rre le Modimo wa ga Aberahame, le o o boifiwang ke Isake o ka bo o se ka wa nna le nna, ruri e ka bo e le fano o mpusitse ke iphotlhere fela. Modimo o bonye patikego ya me le tiro ya diatla tsa me, mme o letse o go kgalemetse bosigo.”


text:
Labane a fetola Jakobe a mo raya a re: “Bana bao ba basetsana ke bomorwadiake, le banyana bao ke bongwanake, matsomane ao ke matsomane a me, le tsotlhe tse o di bonang ke tsa me; ke ne ke ka dirang ka ga bomorwadiake ba, gompieno, le fa e le bana ba bone ba ba ba bonyeng?


text:
Jakobe a raya ba ga gabo a re: “Rorang maje;” mme ba tsaya maje ba a dira sefikantswe; ba jela gone fa sefikantsweng.


text:
Labane a re: “Sefikantswe se ke sesupo fa gare ga me nao gompieno.” Ke gone ka moo leina la sone go ne go twe Galeete,


text:
E tlaa re fa o patika bomorwadiake, le gone fa o tsaya basadi ba sele kwa ntle ga bomorwadiake; gobo go se na motho ope le rona; bona, Modimo ke one mosupi gare ga me nao.”


text:
Labane a raya Jakobe a re: “Bona sefikantswe se, o bo o bone lentswe le, tse ke di tlhomileng gare ga me le wena.


text:
Sefikantswe se e nne sesupo, le lentswe le nne sesupo, fa ke se ketla ke feta sefikantswe ke ya foo go wena le gone le wena fa o se ketla o feta sefikantswe se, le lentswe le, go tla kwa go nna go utlwisanya botlhoko.


text:
A Modimo wa ga Aberahame, le Modimo wa ga Nahore, Modimo wa ga rraago, o atlhole fa gare ga rona.” Mme Jakobe a ikana ka o o boifiwang ke Isake rraagwe.


text:
Jakobe a isa setlhabelo mo thabeng, a bitsa ba ga gabo ba tla go ja dijo, mme ba a ja, mme ba lala mo thabeng.


text:
Labane a phakela ka moso, a atla bomorwawe le bomorwadie, a ba segofatsa. Labane a tsamaya a boela kwa ga gabo.


text:
Jakobe a roma batho ba mo etelela pele ba ya kwa go Esau mogolowe, kwa lefatsheng la Seire, naga ya Etome.


text:
A ba laya a re: “Lo tlaa bua jaana le morena wa me Esau lo re: ‘Motlhanka wa gago Jakobe o bua jaana a re: Ke jakile kwa go Labane ke diegile gone go tla nakong eno.


text:
Ke na le dikgomo, le diesela, le matsomane, le batlhanka, le malata. Ke rometse go bolelela morena wa me gore ke bone tsalano mo matlhong a gago.’ ”


text:
Barongwa ba ya ba boela mo go Jakobe ba re: “Re ile ra fitlha kwa go mogoloo Esau, le gone ene o e tla go go kgatlhantsha, banna ba ba 400 ba bile ba na nae.”


text:
Foo Jakobe a boifa thata, a pitlagana; a kgaoganya batho ba o nang nabo, le matsomane, le matlhape, le dikamela a dira masomo a le mabedi.


text:
A re: “E tlaa re fa Esau a fithela lesomo lengwe a le kgemetha, foo lesomo le lengwe le le setseng le tlaa falola.”


text:
Jakobe a rapela a re: “Modimo wa ga Aberahame rre, le Modimo wa ga Isake rre, Jehofa, yo o ntheileng wa re: ‘Boela kwa lefatsheng la gaeno, le kwa go bagaeno, ke tlaa go direla molemo.’


text:
Ga ke a tshwanelwa ke bope le fa e le jo bonnye jwa mapelonomi otlhe le fa e le jwa boammaaruri jotlhe jo o bo supeditseng motlhanka wa gago, gonne ke ne ka tlola noka e ya Joretane ke na le thobane ya me fela, mme gompieno ke diregile masomo a le mabedi.


text:
Ke a go rapela, a ko o nkgolole mo seatleng sa ga mogolole, mo seatleng sa ga Esau; gonne ke a mmoifa, o ka tla a nkgemetha, le mma bana le bana.


text:
Wena o rile: ‘Ruri ke tlaa go direla molemo, ke tlaa dira losika lwa gago go nna jaaka mošawa wa lewatle o o sa ka keng wa balwa ka bontsi.’ ”


text:
dipodi tse dinamagadi di le 200, le diphoko di le 20, dinku tse dinamagadi di le 200, le diphelefu di le 20,


text:
dikamela tse di amusang di le 30 le dikamelana tsa tsone, dikgomo tse dinamagadi di le 40, le dipoo di le some, diesela tse dinamagadi di le 20 le dieselana di le some.


text:
A di neela batlhanka, setlhophana sengwe le sengwe se le sosi; a raya batlhanka ba gagwe a re: “Tsamaelang kwa pele ga me, lo ntshe sebaka fa gare ga setlhophana le setlhophana.”


text:
Yo o kwa pele pele a mo laya a re: “E tlaa re Esau mogolole a kgatlhana nao, a go botsa a re: ‘O wa ga mang? O ya kae? Le dilo tse di fapele ga gago ke tsa ga mang?’


text:
Foo o re: ‘Ke tsa ga Jakobe motlhanka wa gago; ke mpho e e newang morena wa me Esau. Bona, le ene o kwa morago ga rona.’ ”


text:
A laya le wa bobedi le wa boraro, le botlhe ba ba setseng ditlhophana morago a re: “Lo tlaa bua le Esau ka mokgwa o o ntseng jalo fa lo mmona.


text:
Lo tlaa re: ‘Le gone, bona, motlhanka wa gago Jakobe o kwa morago ga rona.’ ” Gonne a re: “Ke tlaa mo tima bogale ka mpho e e nketeletseng pele, morago ke tlaa bona sefatlhogo sa gagwe; e tlaa re gongwe a nkamogele.”


text:
A tsoga bosigo joo, a tsaya basadi ba gagwe ba babedi, le malata a gagwe a mabedi, le bana ba gagwe ba le some le motso, a kgabaganya ka letsibogo ja Jaboke.


text:
Mme a re a bona a sa mo fenye, a ama tswinke ya noka ya gagwe; tswinke ya noka ya ga Jakobe ya khumoga ka a sokasokana nae.


text:
A mo raya a re: “Ntesa ke tsamaye gonne bosigo bo a sa.” Mme a re: “Ga nketla ke go lesa o tsamaya fa o sa ntshegofatse.”


text:
Mme a re: “Leina la gago ga le ketla le tlhola le bidiwa Jakobe, le tlaa bidiwa Iseraele, gonne o ganetse le Modimo le batho, mme o fentse.”


text:
Jakobe a mmotsa a re: “Ke a go rapela, a ko o mpolelele leina la gago.” Mme a re: “Ke ka ntlha yang fa o botsa leina la me?” Mme a mo segofatsa gone.


text:
Jakobe a raya leina la felo foo a re, Peniele; gonne a re: “Ke bonye Modimo re lebanye difatlhogo, mme botshelo jwa me bo bolokilwe.”


text:
Ke gone ka moo bana ba Iseraele ba sa jeng mosifa wa noka o o mo tswinkeng ya serope le gompieno; gonne a ama tswinke ya serope sa ga Jakobe mo mosifeng wa noka.


text:
Jakobe a tsholetsa matlho a gagwe a leba, mme bonang, Esau a bo a tla le banna ba le 400 nae. Mme bana a ba kgaoganyetsa Lea, le Ragele le malata a mabedi.


text:
A baya malata a mabedi le bana ba one kwa pele pele, Lea le bana ba gagwe fa morago, Ragele le Josefe kwa moragorago.


text:
Ene ka esi a fetela kwa pele ga bone, a inamela fa fatshe gasupa, a ba a tla a atamela fa go mogolowe.


text:
A tsholetsa matlho a gagwe a bona basadi le banyana; mme a re: “Ba o nang nabo ke bomang?” A re: “Ke bana ba Modimo o ba neileng motlhanka wa gago ka bopelonamagadi jwa one.”


text:
Mme a re: “O a reng ka lesomo le le kanakana le ke kopanyeng nalo?” Jakobe a re: “Ke gore ke bone tsalano mo matlhong a morena wa me.”


text:
Jakobe a re: “Nnyaa, ke a go rapela, a e re fa ke bonye tsalano mo matlhong a gago, foo o amogele mpho ya me mo seatleng sa me; ka e le fa ke bonye sefatlhogo sa gago, mme ka go natefela fela jaaka motho a bona sefatlhogo sa Modimo.


text:
Ke a go rapela, a ko o amogele mpho ya me e e isitsweng kwa go wena; ka gobo Modimo o ntiretse ka pelonamagadi, ka ke bile ke na le mo go ntekanyeng.” A mo emelela, mme a e tsaya.


text:
A mo raya a re: “Morena wa me o a itse fa bana ba sa le diramatlana le go re matsomane le matlhape a ke nang nao a a amusa. Mme fa ba ka di kgweetsa ka potlako letsatsi le le lengwe fela, matsomane otlhe a ka swa.


text:
Ke a go rapela, a morena wa me a fetele kwa pele ga motlhanka wa gagwe; nna ke tlaa goga ka papetletso ka fa mosepeleng wa matlhape a a kwa pele ga me, le ka fa mosepeleng wa banyana, ke tle ke tsamaye ke fitlhe koo go morena wa me kwa Seire.”


text:
Esau a re: “Mma ke go tlogelele batho bangwe ba ke nang nabo.” Mme a re: “E tlaa bo e le ka ntlha yang? A nke ke bone tsalano mo matlhong a morena wa me.”


text:
Jakobe a etela kwa Sukothe, a ikagela ntlo, a direla dikgomo tsa gagwe diobo; ke gone ka moo leina la felo foo le bidiwang Sukothe.


text:
Jakobe a fitlha ka kagiso kwa motseng wa Shekeme, o o mo lefatsheng la Kanana, ka a tswa kwa Patanaarame; a thibelela fa pele ga motse.


text:
Sebata sa lefatshe sa fa o tsharolotseng mogope wa gagwe gone, a se reka mo seatleng sa bana ba ga Hamore rra Shekeme, ka dipapetla tsa madi di le lekgolo.


text:
Shekeme morwa Hamore wa Mohife, kgosana ya lefatshe leo, a mmona; mme a mo tsaya a lala nae, a mo senya.


text:
Pelo ya gagwe ya ngaparela Dina morwadia Jakobe, a rata morweetsana yo; mafoko a gagwe a tsena mo pelong ya morweetsana.


text:
Jaana Jakobe a utlwa fa a leswefaditse Dina morwadie; bomorwawe ba bo ba na le dikgomo tsa gagwe kwa nageng; Jakobe a itidimalela fela ba tsamaya ba tla.


text:
E rile bomorwa Jakobe ba utlwa ba tloga ba tla gae ba tswa kwa nageng; banna bao ba hutsafala, ba nna bogale thata ka a dirile boatla mo go Iseraele ka go lala le morwadia Jakobe; e le selo se se sa tshwanelang go dirwa.


text:
Hamore a bua nabo a re: “Pelo ya ga morwaake Shekeme e tlhoafaletse morwadia lona; ke a lo rapela, lo mo mo neye gore a nne mosadi wa gagwe,


text:
Lo tlaa aga le rona; lefatshe le tlaa nna fa pele ga lona, agang lo bo lo bapale mo go lone lo bone dithuo mo go lone.”


text:
Shekeme a raya rra morweetsana le bokgaitsadie a re: “A nke ke bone tsalano mo matlhong a lona, se lo tlaa se mpalelang ke tlaa se ntsha.


text:
Le fa lo ntopa bogadi le ketleetso le fa go le kae, ke tlaa ntsha ka fa lo tlaa ntopang ka gone; se se gone fela ke gore nnayang morweetsana a nne mosadi wa me.”


text:
Bomorwa Jakobe ba fetola Shekeme le rraagwe Hamore ka boferefere, ba bua ka a ne a leswefaditse Dina kgaitsadia bone.


text:
Ba ba raya ba re: “Ga re ka ke ra dira selo se, go neela motho yo o sa rupang kgaitsadia rona; gonne selo seo e tlaa bo e le kgobo mo go rona.


text:
Re tla dumalana le lona ka selo se, se le sosi fela; fa lo ka nna jaaka rona, fa banna botlhe ba lona ba ka rupisiwa.


text:
Foo re tlaa lo neela bomorwadia rona, re ba re tsaya bomorwadia lona, re aga le lona, mme re tlaa tswa batho ba le bangwe fela.


text:
Lekau ga le a ka la diega go dira selo se, gonne le ne le kgatlhilwe ke morwadia Jakobe; le ne le tlotlwa bogolo go botlhe ba ntlo ya ga rraagwe.


text:
Hamore le Shekeme morwawe ba tla mo kgorong ya motse wa bone, ba bua le banna ba motse wa bone ba re:


text:
“Banna ba ba kagiso le rona; ke gone a ba age mo lefatsheng le, ba bapale mo go lone; gonne, bonang lefatshe le ba lekanye. A re ba tseeleng bomorwadia bone go nna basadi ba rona le rona, re ba neeleng bomorwadia rona.


text:
Banna bao ba ka dumalana le rona go aga le rona le go tswa batho ba le bangwe fela ka selo se, se le sosi fela, fa banna botlhe ba ba mo go rona ba ka rupa jaaka bone ba rupile.


text:
Dikgomo tsa bone le thoto ya bone le dilo tsotlhe tsa bone, a ga di ketla di nna tsa rona? A re dumalaneng le bone fela, mme ba tlaa aga le rona.”


text:
Botlhe ba ba tswang ka kgoro ya motse wa gagwe ba utlwa Hamore, le Shekeme morwawe; mme banna botlhe ba rupisiwa, e bong botlhe ba ba tswang ka kgoro ya motse wa gagwe.


text:
Ga dirala ya re ka letsatsi la boraro ka ba le botlhokong, bomorwa Jakobe ba le babedi, e bong Simeone le Lefi, bokgaitsadia Dina mongwe le mongwe a tsaya tšhaka ya gagwe, ba wela motse ka pelokgale, ba bolaya banna botlhe fela.


text:
Ba bolaya Hamore le Shekeme morwawe ka bogale jwa tšhaka, ba ntsha Dina mo ntlong ya ga Shekeme ba tswa ba tsamaya.


text:
Bomorwa Jakobe ba tla mo go ba ba bolailweng, ba thopa motse, ka gobo ba ne ba leswefaditse kgaitsadia bone.


text:
Ba gapa matsomane a bone, le matlhape a bone, le diesela tsa bone, le se se mo motseng, le se se kwa nageng.


text:
Le lohumo lotlhe lwa bone, le banyana botlhe ba bone, le basadi ba bone, ba ba tshwara ba ba thopa, e bong tsotlhe tse di mo matlong.


text:
Jakobe a raya Simeone le Lefi a re: “Lo ntshwentse, lo nnkgisitse sebodu mo banning ba lefatshe le mo go Bakanana, le mo go Baperise. Nna ka ke le mmotlana mo palong, ba tlaa nkokoanela ba mpolaya; ke tlaa nyelediwa, nna le ba ntlo ya me.”


text:
Modimo wa raya Jakobe wa re: “Nanoga o tlhatlogele kwa Bethele, o age gone; o dire aletara gone, o se direle Modimo o o kileng wa go iponaletsa gone jale ka o tshaba sefatlhogo sa ga mogoloo Esau.”


text:
Foo Jakobe a raya ba ntlo ya gagwe le botlhe ba o nang nabo a re: “Tlosang medimo e sele e e mo go lona, lo iitshekise, lo apare diaparo di sele.


text:
A re nanogeng re tlhatlogeleng kwa Bethele; ke tlaa dira aletara gone, ke e direla Modimo o o nkarabileng mo letsatsing la pitlagano ya me, wa ba wa nna le mo tseleng e ke neng ke tsamaya ka yone.”


text:
Ba neela Jakobe medimo yotlhe e sele e e mo diatleng tsa bone, le manyena a a mo ditsebeng tsa bone; Jakobe a di fitlha ka fa tlase ga setlhare sa mooka se se leng ka fa Shekeme.


text:
Ba eta; mme ga bo go le therego e kgolo mo metseng e e mo tikologong ya bone, mme ba se ka ba latela bomorwa Jakobe.


text:
Jalo Jakobe a fitlha kwa Luse o o mo lefatsheng la Kanana, ke go re, Bethele, ene le batho botlhe ba o nang nabo.


text:
A aga aletara gone, a raya felo foo leina a re, Elebethe-ele; ka gobo Modimo o ne wa mo senogela gone jale ka a tshaba sefatlhogo sa ga mogolowe.


text:
Mme Debora, mmelegi wa ga Rebeka a swa, a fitlhwa ka fa tlase ga setlhare sa Bethele, fa tlase ga mooka, ke gone leina la one la bidiwa Alonabakutha.


text:
Modimo wa mo raya wa re: “Leina la gago ke Jakobe; leina la gago ga le ketla le tlhola le bidiwa Jakobe, mme leina la gago go tlaa twe, Iseraele:” A mo raya leina a re, Iseraele.


text:
Modimo wa mo raya wa re: “Ke nna Modimo Mothatayotlhe; ata, o ntsifale. Morafe o tlaa tswa mo go wena le lesomo la merafe, le dikgosi di tlaa tswa mankopeng a gago.


text:
Lefatshe le ke kileng ka le naya Aberahame le Isake, ke tlaa le go naya; le losika lwa gago sehularong sa gago ke tlaa lo naya lefatshe le.”


text:
Jakobe a tlhoma segopotso felong fa o buileng nae gone, e le segopotso sa lentswe, a thela tshupelo e e nowang mo go sone, a ba a thela lookwane mo go sone.


text:
Ba eta ba tswa Bethele; mme ga bo go sa ntse go na le sebaka ba ise ba fitlhe kwa Eferatha, Ragele a simolola go belega a bona pelego e e thata.


text:
Ga dirala ya re a le mo pelegong e e thata mmelegisi a mo raya a re: “O se ka wa boifa ka jaana o tlaa bona ngwana yo mongwe wa mosimane.”


text:
Ga dirala ya re mowa wa gagwe o tswa, ka a ne a swa, a raya leina la ngwana a re, Bononi; rraagwe a mmitsa Benjamine.


text:
Jakobe a emisa sefikantswe fa godimo ga phupu ya gagwe; ke sone segopotso sa phupu ya ga Ragele le gompieno.


text:
Ga dirala ya re Iseraele a sa ntse a agile mo lefatsheng leo, Rubene a ya a lala le Bileha mogadingwana wa ga rraagwe; mme Iseraele a utlwa. Jaana bomorwa Jakobe ba bo ba le 12.


text:
Bomorwa Silepa, lelata la ga Lea ke ba: Gate le Ašere. Ba ke bone bomorwa Jakobe ba o ba bonyeng kwa Patanaarame.


text:
Jakobe a fitlha kwa go Isake rraagwe, kwa Mamere, kwa motseng wa Kiriathe-areba, o e leng Heberone, kwa Aberahame le Isake ba neng ba jaka gone.


text:
Isake a khutla, a swa, a phuthwa a ya kwa bathong ba ga gabo a tsofetse, a tletse malatsi; mme bomorwawe, Esau le Jakobe ba mo fitlha.


text:
Esau a tsaya bomorwadia lefatshe la Kanana go nna basadi ba gagwe; Ata morwadia Elone wa Mohite, le Oholibama morwadia Ana, morwadia Sibeone wa Mohife;


text:
Oholibama a bona Jeuše, le Jalame, le Kora; ba, ke bomorwa Esau, ba o ba tsetseng mo lefatsheng la Kanana.


text:
Esau a tsaya basadi ba gagwe le bomorwawe le bomorwadie, le batho botlhe ba motse wa gagwe le dikgomo tsa gagwe, le dilo tsotlhe tsa gagwe tse di utlwang le dithuo tsotlhe tsa gagwe tse o neng a di phuthile mo lefatsheng la Kanana; mme a ya kwa lefatsheng le le katoganyeng le Jakobe monnawe.


text:
Gonne dilo tsa bone di ne di le dikgolo thata, go ne go retetse fa ba ka nna mmogo; mme lefatshe la majako a bone le ne le sa kake la ba tshola ka ntlha ya dikgomo tsa bone.


text:
A ke one maina a bomorwa Esau: Elifase morwa Ata mosadi wa ga Esau, Reuele morwa Basemathe mosadi wa ga Esau.


text:
Timena e ne e le mogadingwana wa ga Elifase morwa Esau; mme a bona le Elifase Amaleke; bao ke bomorwa Ata mosadi wa ga Esau.


text:
Ba ke bomorwa Reuele: Nahathe, Sera, Shamma, le Misa; bao e ne e le bomorwa Basemathe, mosadi wa ga Esau.


text:
Ba e ne e le bomorwa Oholibama morwadia Ana, morwadia Sibeone, mosadi wa ga Esau; mme a bona le Esau Jeuše, Jalame, le Kora.


text:
Ba ke dikgosana mo go bomorwa Esau, bomorwa Elifase motsalwapele wa ga Esau: Kgosana Temane, kgosana Omare, kgosana Sefo, kgosana Kenase.


text:
Kgosana Kora, kgosana Gatame, kgosana Amaleke; tse ke dikgosana tse di duleng mo go Elifase mo lefatsheng la Etome; bao ke bomorwa Ata.


text:
Ba ke bomorwa Reuele morwa Esau; kgosana Nahathe, kgosana Sera, kgosana Shamma, kgosana Misa. Tseo ke dikgosana tse di duleng mo go Reuele mo lefatsheng la Etome; bao ke bomorwa Basemathe mosadi wa ga Esau.


text:
Ba ke bomorwa Oholibama mosadi wa ga Esau: Kgosana Jeuše, kgosana Jalame, kgosana Kora; tseo ke dikgosana tse di duleng mo go Oholibama, morwadia Ana, mosadi wa ga Esau.


text:
Le Dišone, Esere, le Dišane; tseo ke dikgosana tse di duleng mo Bahoreng, bana ba ga Seire mo lefatsheng la Etome.


text:
Ba ke bana ba ga Sibeone: Aia le Ana; yo ke ene Ana yo o bonyeng metswedi e e metsi a a molelo mo nageng, ka a hudisa diesela tsa ga Sibeone rraagwe.


text:
Tse ke dikgosana tse di duleng mo Bahoreng: kgosana Lotane, kgosana Shobale, kgosana Sibeone, kgosana Ana,


text:
kgosana Dišone, kgosana Esere, kgosana Dišane; tseo ke dikgosana tse di duleng mo Bahoreng, ka fa dikgosaneng tsa bone mo lefatsheng la Seire.


text:
Tse ke dikgosi tse di busitseng mo lefatsheng la Etome go ise go buse kgosi epe mo baneng ba Iseraele.


text:
Hušame a swa, mme Hatate morwa Betate, yo o kgemethetseng Midiane mo nageng ya Moabe, a busa mo boemong jwa gagwe; leina la motse wa ga gabo e ne e le Afithe.


text:
Baale-hanane morwa Akebore a swa, mme Hatare a busa mo boemong jwa gagwe; leina la motse wa ga gabo e ne e le Pau; leina la mosadi wa gagwe e le Mehetabele morwadia Matere, morwadia Mesahabe.


text:
A, ke maina a dikgosana tse di duleng mo go Esau, ka fa makgotleng a tsone, le ka fa mafelong a tsone, ka maina a tsone: Kgosana Timena, kgosana Alefa, kgosana Jethethe.


text:
kgosana Magadiele, kgosana Irame; tseo ke dikgosana tsa Etome, ka fa mannong a tsone mo lefatsheng le di le ruileng. Yo ke ene Esau rraabo Baetome.


text:
Tse ke dipolelo kaga ba ga Jakobe. Josefe a le dinyaga di le 17, a disa letsomane a na le bomogolowe; a bo a le lekawana a na le bomorwa Bileha, le bomorwa Silepa, basadi ba ga rraagwe. Josefe a isa polelo e e bosula ka ga bone kwa go rraagwe.


text:
Jaana Iseraele a bo a rata Josefe bogolo go bana botlhe ba gagwe, ka gobo e le ngwana wa botsofe jwa gagwe; mme a mo direla kobo e e mebala mentsi.


text:
Bomogolowe ba bona fa rraabo a mo rata bogolo go bone botlhe; mme ba mo ila, ba ne ba sa kake ba bua nae sentle gope.


text:
Gonne, bonang, re ne re bofa dingata tsa mabele mo leoteng, mme ka tshoganetso ngata ya me ya nanoga ya ba ya ema ya tsepalala, mme dingata tsa lona tsa tla tsa e dikanyetsa, tsa ikobela ngata ya me.”


text:
Bomogolowe ba mo raya ba re: “A tota o gopola gore o ka re busa? Le gone a o gopola gore o ka re laola?” Ba fela ba mo ila segolo bogolo ka ntlha ya ditoro tsa gagwe le mafoko a gagwe.


text:
A fela a lora toro e nngwe, a e bolelela bomogolowe a re: “Bonang, ke bile ke lorile toro e nngwe gape: Letsatsi le kgwedi, le dinaledi di le 11 tsa inkobela.”


text:
A e bolelela rraagwe, le bomogolowe; rraagwe a mo kgalemela a mo raya a re: “Toro e o e lorileng ke yang? A ruri nna le mmaago, le bomogoloo, re tlaa tla go go ikobela fa fatshe?”


text:
Mme Iseraele a raya Josefe a re: “Kana bomogoloo ba hudisa letsomane kwa Shekeme? Ntlo, ke tlaa go roma kwa go bone.” Mme a mo raya a re: “Ke fano.”


text:
A mo raya a re: “A ko o tsamaye jaana, o ye go bona bomogoloo gore a ba sa tshedile sentle, le letsomane a le ntse sentle; o itse go ba o tla o mpolela.” A mo roma a tswa mokgatšheng wa Heberone, mme a fitlha kwa Shekeme.


text:
Monna yo a re: “Ba hudugile mono; gonne ke ba utlwile ba re: ‘A re yeng kwa Dothane.’ ” Josefe a latela bomogolowe, a ba fitlhela kwa Dothane.


text:
Ntlong jaana; a re mmolayeng re mo latlhele mo mokoleng mongwe, re tle re re: ‘Sebatana se mo jele;’ re tlaa bona se se tlaa tswang mo ditorong tsa gagwe.”


text:
Rubene a ba raya a re: “Se tshololeng madi; mo latlheleng mo mokoleng o, o o mo nageng, lo se ka lwa baya seatla sepe mo go ene;” ya bo e le gore a mo golole mo seatleng sa bone, a tle a mo rebolele rraagwe.


text:
Ga dirala ya re Josefe a fitlha kwa go bomogolowe, ba mo apola kobo ya gagwe, e bong kobo e e mebala mentsi e o e apereng.


text:
Ba mo tsaya, ba mo latlhela mo mokoleng; mme mokole o ne o se na sepe, go ne go se na metsi mo go one.


text:
Ba nna fa fatshe ba a ja dijo. Ba tsholetsa matlho a bone, ba leba, mme bonang, go bo go tla lesomo le le etileng la Baišemaele, ba tswa Gileate ba na le dikamela tsa bone di belesitse dilo tse di lonko lo lo monate tsa malao, le balema, le mura, ba re ba di isa kwa Egepeto.


text:
Mme Juta a raya bomorwa rraagwe a re: “Go tlaa re thusa eng fa re bolaya monnaa rona, re loba madi a gagwe?


text:
Ntlong, re mmapatseng mo go Baišemaele, mme a seatla sa rona se se ka sa nna mo go ene; gonne ke monnaa rona, nama ya rona.” Mme bomorwa rraagwe ba mo dumela.


text:
Ga feta Bamidiane, e le babapatsi. Bomogoloa Josefe ba goga Josefe ba mo ntsha mo mokoleng; ba mo rekisa mo go Baišemaele ka dipapetla tsa selefera di le 20. Mme ba isa Josefe kwa Egepeto.


text:
Rubene a boela kwa mokoleng; a ya a fitlhela Josefe a seyo mo mokoleng; mme a gagola diaparo tsa gagwe.


text:
Ba isa kobo e e mebala mentsi, ba e fitlhisa kwa go rraabo; ba re: “Selo se re se begile; a ko o sekaseke o bone gore a ke kobo ya ga morwao kgotsa nnyaa.”


text:
A e itse, a re: “Ke kobo ya ga morwaake; sebatana se mo jele; ga go na pelaelo Josefe o gagogantswe.”


text:
Jakobe a gagola diaparo tsa gagwe, a tswala letsela la kgetsi mo lothekeng, a lelela morwawe ka malatsi a le mantsi.


text:
Bomorwawe botlhe, le bomorwadie botlhe ba nanoga, ba re ba a mo gomotsa; mme a gana go gomodiwa a re: “Ka gonne ke tlaa fologela mo lebitleng kwa go morwaake ke ntse ke hutsafetse fela.” Mme rraagwe a mo lelela.


text:
Bamidiane ba feta ba mo rekisa kwa Egepeto mo go Potifare, mogolwane wa ga Faro, kgosana ya maotlana.


text:
Mme ga dirala ya re ka lobaka loo, Juta a huduga a tswa mo go bomorwa rraagwe, a menogela kwa monneng mongwe wa Moadulame, leina la gagwe go twe Hira.


text:
Juta a bona morwadia Mokanana mongwe gone, leina la gagwe go twe Shua; a mo tsaya, a tsena kwa go ene.


text:
A fela a bona ngwana wa mosimane gape, a mo raya leina a re, Shela. Juta a bo a le kwa Kesibe fa mosadi a bona ngwana yo.


text:
Juta a raya Onane a re: “Tsena kwa go mogatsa mogoloo, o mo tlhatswe ka fa tshwanelong ya monnaa motho, o tsosetse mogoloo losika.”


text:
Onane a bo a itse fa losika e tlaa bo e se lwa gagwe; mme ga dirala e ne e tle e re a tsena mo go mogatsa mogolowe a thololele fa fatshe, gore e se ka ya re gongwe a tsosetsa mogolowe losika.


text:
Foo, Juta a raya Tamare ngwetsi ya gagwe a re: “Nna fela mo ntlong ya ga rraago o le motlholagadi, e bo e tle Shela morwaake a gole.” A ithaya a re: “E se ka ya re gongwe le ene a swa jaaka bomogolowe.” Tamare a ya a nna mo ntlong ya ga rraagwe.


text:
Ya tla ya re motlha mongwe morwadia Shua, mosadi wa ga Juta, a swa; mme Juta a gomotsega, a tlhatlogela kwa babeoding ba dinku tsa gagwe kwa Timena, le tsala ya gagwe Hira wa Moadulame.


text:
Mme a apola diaparo tsa gagwe tsa botlholagadi, a ipipa ka losire lwa gagwe, a ipopaganya, a dula fa kgorong ya Enaime o o fa tseleng e e yang Timena; gonne a bona fa Shela a setse a godile, a sa mo neelwe go nna mosadi wa gagwe.


text:
A fapogela kwa go ene fa tseleng a re: “Ke a go rapela, a re ye koo, o mme ke ye mo go wena;” gonne a sa itse fa e le ngwetsi wa gagwe. Mme a re: “O tlaa nnaya eng gore o tle o tle mo go nna.”


text:
A re: “Ke tlaa go romela potsane ya dipodi e tswa kwa letsomaneng.” Mosadi a re: “A o tlaa mpeela sengwe o tle o tsamaye o bo o e tlise?”


text:
Mme a re: “Ke tlaa go beela eng?” A re: “Sekano sa gago, le mogala wa sone, le thobane ya gago e e mo seatleng sa gago.” Mme a di mo neela, a ya mo go ene, a mo imisa.


text:
Juta a romela potsane ka seatla sa tsala ya gagwe ya Moadulame, gore a amogele peelo mo seatleng sa mosadi; mme a se ka a mo fitlhela.


text:
Foo a botsa banna ba ga gabo mosadi, a re: “Se kae seaka se se neng se le kwa Enaime ka fa tseleng?” Ba re: “Ga go ise go ke go nne seaka mono.”


text:
A boela kwa go Juta a re: “Ga ke a ka ka mo fitlhela; le bone banna ba felo foo ba re: ‘Ga go ise go ke go nne seaka mono.’ ”


text:
Juta a re: “A a se itseele, e se re gongwe ra tlhabisiwa ditlhong; bona, ke rometse potsane e, mme ga o a ka wa mo fitlhela.”


text:
Ga dirala ya re e ka ne e le dikgwedi di le tharo morago, ga bolelelwa Juta ga twe: “Tamare ngwetsi wa gago, o akafetse; le gone o moimana ka boaka.” Juta a re: “Mo ntshetseng kwa ntle, a fisiwe.”


text:
E rile a ntshediwa kwa ntle a roma kwa go matsalaagwe a re: “Ke ka monna yo dilo tse e leng tsa gagwe ke leng moimana ka ene; a ba a re ke a go rapela, sekaseka dilo tse, o bone gore ke tsa ga mang, sekano, le megala, le thobane?”


text:
Juta a di dumela a re: “Ee, tsa me;” a ba a re: “Ene o siame bogolo go nna: ka gobo ke se ka ka mo neela Shela morwaake.” Mme a se ka a ba a tlhola a mo itse.


text:
Ya re mo motlheng wa go belega ga gagwe, bonang, ga bo go le bana ba mafatlha mo sebopelong sa gagwe.


text:
Ga dirala ya re a iteka, mongwe a ntsha letsogo; mme mmelegisi a tsaya tlhale e khibidu a e bofelela mo letsogong la gagwe, a re: “Yo o dule pele.”


text:
Mme ya re a busa seatla, bonang, monnawe a tswa; mme mmelegisi a re: “O no o intsheletsang phatlha?” Ke gone ka moo leina la gagwe go tweng Perese.


text:
Josefe a isiwa kwa Egepeto. Potifare mogolwane wa ga Faro le kgosana ya maotlana, wa Moegepeto a mo reka mo seatleng sa Baišemaele ba ba mo isitseng gone.


text:
Jehofa a nna le Josefe, a ba a nna monna yo o tlhogonolofetseng, a nna mo ntlong ya mong wa gagwe wa Moegepeto.


text:
Mong wa gagwe a bona fa Jehofa a na nae, le go re, Jehofa o tlhogonolofatsa dilo tsotlhe tse o di dirang.


text:
Josefe a bona tsalano mo matlhong a gagwe, mme a mo direla; a mmaya molebalebi wa ntlo ya gagwe, le dilo tsotlhe tse o nang natso a di tsenya mo seatleng sa gagwe.


text:
Ga dirala e sale ka lobaka lo o mmeileng molebalebi ka lone wa ntlo ya gagwe, le wa dilo tsotlhe tse a nang natso, Jehofa o na a segofatsa ntlo ya Moegepeto ka ntlha ya ga Josefe; mme tshegofatso ya ga Jehofa ya nna mo go tsotlhe tse a nang natso, mo ntlong le kwa nageng.


text:
A lesa tsotlhe tse a nang natso mo seatleng sa ga Josefe; a sa itse sepe se a nang naso, fa e se dijo tse o di jang fela. Josefe a bo a le montle, a bopegile sentle.


text:
Ga dirala ya re morago ga dilo tse, mogatsa mong wa gagwe a eletsa Josefe ka matlho; mme a re: “Robala le nna.”


text:
Mme a gana, a raya mogatsa mong wa gagwe a re: “Bona, monngwake ga a itse sepe se se mo go nna mo ntlong, o tsentse tsotlhe tse a nang natso mo seatleng sa me;


text:
mo ntlong e, ga go na ope yo o mogolo mo go nna, le gone ga a a baya sepe kwa ntle ga me, fa e se wena, ka gobo o le mosadi wa gagwe; kana foo bosula jo bogolo jo ke ka bo dira jang, ke leofela Modimo?”


text:
Mme ya re a ntse a bua le Josefe ka malatsi go tlhomagana, a se ka a mo reetsa go rapama fa go ene le fa e le go nna nae.


text:
Ga dirala ya re ka lobaka loo Josefe a tsena mo ntlong go dira tiro ya gagwe; mme go ne go se na ope wa banna ba ntlo gone mo teng.


text:
Mosadi a mo phamola ka seaparo a re: “Robala le nna.” Josefe a tlogela seaparo sa gagwe mo seatleng sa mosadi a tshaba, a tswela kwa ntle.


text:
Ga dirala ya re mosadi a bona fa a tlogetse seaparo sa gagwe mo seatleng sa gagwe, a bile a tshabetse kwa ntle,


text:
a kua banna ba ntlo ya gagwe, a bua nabo, a re: “Bonang, o tsentse motho wa Mohebere mo go rona go re sotla; o ne a tsena kwa go nna gore a robale le nna, mme ka goa ka lentswe le legolo.


text:
Ga dirala ya re a utlwa ke tsholetsa lentswe la me ke goa, a tlogela seaparo sa gagwe fa go nna a tshaba, a tswela kwa ntle.”


text:
A bua nae ka mafoko a, a re: “Motlhanka wa Mohebere yo o mo tlisitseng mo go rona o ne a tsena kwa go nna go ntshotla.


text:
Ga dirala e rile ke tsholetsa lentswe la me ke goa, a tlogela seaparo sa gagwe fa go nna a tshabela kwa ntle.”


text:
Ga dirala ya re mong wa gagwe a utlwa mafoko a mosadi wa gagwe o a buang nae a re: “Motlhanka wa gago o ntirile jaana,” bogale jwa gagwe jwa tuka.


text:
Mong wa ga Josefe a mo tsenya mo ntlong ya kgolegelo, felo kwa bagolegwa ba kgosi ba golegelwang gone; a nna gone mo ntlong ya kgolegelo.


text:
Jehofa a nna le Josefe, a mo supetsa pelonomi, a mo naya tsalano mo matlhong a modisa wa ntlo ya kgolegelo.


text:
Modisa wa ntlo ya kgolegelo a tsenya bagolegwa botlhe ba ba mo ntlong ya kgolegelo mo seatleng sa ga Josefe; sengwe le sengwe se se dirwang gone ya nna ene modiri wa sone.


text:
Modisa wa ntlo ya kgolegelo ga a ka a tlhokomela sepe se se mo thateng ya ga Josefe ka gobo Jehofa a na nae; se o se dirang Jehofa a se tlhogonolofatsa fela.


text:
Ga dirala ya re morago ga dilo tse, motshola phafana wa kgosi ya Egepeto le moapei wa yone, ba kgopisa morena wa bone, kgosi ya Egepeto.


text:
Mme Faro a nna bogale le bagolwane ba gagwe ba babedi, e bong mogolo wa batshola diphafana le mogolo wa baapei.


text:
A ba tsenya mo tisong mo ntlong ya kgosana ya maotlana, mo ntlong ya kgolegelo, felo kwa Josefe o golegilweng gone.


text:
Kgosana ya maotlana a ba tsenya mo thateng ya ga Josefe, mme a ba direla; ba sala ba ntse mo tisong ka lobaka.


text:
Mme ba lora toro boo babedi mo bosigong bo le bongwe fela, mongwe le mongwe ka fa phuthololong ya toro ya gagwe, motshola phafana le moapeedi wa kgosi ya Egepeto, ba ba golegilweng mo ntlong ya kgolegelo.


text:
Mme a botsa bagolwane ba ga Faro ba a nang nabo mo tisong, mo ntlong ya mong wa gagwe a re: “Ana lo tlhonyeditseng difatlhogo mo go kanakana gompieno?”


text:
Ba mo raya ba re: “Re lorile toro, mme ga go na ope yo o ka e phuthololang.” Josefe a ba raya a re: “Diphuthololo a ga se tsa Modimo? Ke a lo rapela, e mpoleleleng.”


text:
Motshola phafana yo mogolo a bolelela Josefe toro ya gagwe, a mo raya a re: “Mo torong ya me, bona, go ne go le mofine fa pele ga me;


text:
mo mofineng ga bo go le dikala di le tharo; mme wa nna jaka e kete o a kukunya, le dithunya tsa one tsa, thunya; le masitlha a tswa mafine a a buduleng.


text:
Phafana ya ga Faro ya bo e le mo seatleng sa me; ka tsaya mafine ka a gamolela mo phafaneng ya ga Faro, ka neela Faro phafana mo seatleng.”


text:
E tlaa re malatsi a ise a nne mararo Faro a tsholetse tlhogo ya gago, a go busetse kwa tirong ya gago; mme o tlaa neela Faro phafana mo seatleng, ka fa mokgweng wa gale, jaaka fa o sa ntse o le motshola phafana wa gagwe.


text:
E tle e re o tshela sentle o nkgopole, ke a go rapela, o ntshupetse pelonomi o nkumake kwa go Faro, o ntseye ke tswe mo ntlong e.


text:
Gonne ruri ke utswilwe ka ngwegisiwa mo lefatsheng la Bahebere; le gone mono ga ke a dira sepe se e ka bong e le fano ba ntsentse mo moleteng o ka ga sone.”


text:
E rile moapei yo mogolo a bona fa phuthololo e le molemo, a raya Josefe a re: “Le nna ke ne ke le mo tirong, mme bona, diroto di le tharo tsa senkgwe se sesweu di ne di le mo tlhogong ya me.


text:
Mo serotong se se kwa godimodimo ga bo go le dijo dingwe le dingwe tse di besitsweng tsa ga Faro; mme dinonyane tsa di ja di le mo serotong mo tlhogong ya me.”


text:
Mme Josefe a mo fetola, a mo raya a re: “Phuthololo ya yone ke e: Diroto tse tharo ke malatsi a le mararo.


text:
E tlaa re malatsi a ise a nne mararo Faro a tsholetse tlhogo ya gago a e tlose mo go wena, a go pege mo setlhareng; mme dinonyane di tlaa ja nama ya gago.”


text:
Ga dirala ya re ka letsatsi la boraro, e le letsatsi la botsalo jwa ga Faro, a direla batlhanka botlhe ba gagwe modiro, a tsholetsa tlhogo ya motshola phafana yo mogolo le tlhogo ya moapei yo mogolo mo gare ga batlhanka ba gagwe.


text:
A busetsa motshola phafana yo mogolo mo go tsholeng phafana ga gagwe gape; mme a neela Faro phafana mo seatleng.


text:
Ga dirala ya re kwa bokhutlong jwa dinyaga di le pedi tse di tletseng, Faro a lora, mme bonang a bo a eme fa nokeng.


text:
Mme bonang, ga tlhatloga dikgomo tse dinamagadi di supa mo nokeng di le mebele mentle, di nonne; tsa fula mo motlhakeng.


text:
Morago ga tsone ga tlhatloga dikgomo tse dingwe tse dinamagadi di supa, di le mebele e maswe, di le mekoduwe, tsa ema fa dikgomong tse dingwe tse dinamagadi, fa losing lwa noka.


text:
Dikgomo tse dinamagadi tse di mebele e maswe, tse di mekoduwe, tsa a ja tsa fetsa dikgomo tse dinamagadi tse di mebele mentle, tse di nonneng. Foo Faro a thanya.


text:
A robala a ba a lora lwa bobedi; mme bona diako tsa mabele di supa tsa tswa mo lotlhakeng lo le longwe fela, di nonne, di le molemo.


text:
Mme bonang, diako di supa, tse di se nang sepe, tse di tshubilweng ke phefo ya botlhabatsatsi, di tlhoga morago ga tsone.


text:
Diako tse di swabileng tsa kometsa diako tse supa tse di nonneng tse di tletseng; Faro a thanya, a lemoga fa a ne a lora.


text:
Ga dirala ya re ka moso mowa wa gagwe wa bo o fuduegile, ka moo a roma a bitsa dingaka tsotlhe tsa Egepeto, le ba botlhale botlhe ba gone. Faro a ba bolelela toro ya gagwe; mme ga bo go se na ope yo o ka e mo phuthololelang.


text:
Faro o kile a re a le bogale le batlhanka ba gagwe, a ntsenya mo tisong mo ntlong ya kgosana ya maotlana, nna le moapei yo mogolo.


text:
Ra lora toro mo bosigong bo le bongwe fela, nna le ene; ra lora mongwe le mongwe ka fa phuthololong ya toro ya gagwe.


text:
Ga bo go na le lekau gone le rona, la Mohebere, motlhanka wa kgosana ya maotlana; mme ra mmolelela, mme a re phuthololela ditoro tsa rona; a phuthololela mongwe le mongwe ka fa torong ya gagwe.


text:
Ga dirala fela jaaka a re phuthololetse, ga nna fela jalo; nna a mpusetsa mo tirong ya me, ene a mo pega.”


text:
Foo Faro a roma a bitsa Josefe, mme ba mo ntsha ka potlako mo moleteng, mme a ipeola, a apara diaparo di sele, a ya a tsena kwa go Faro.


text:
Faro a raya Josefe a re: “Ke lorile toro, mme ga go na ope yo o ka e mphuthololelang; ke utlwile ka ga gago ga twe, e a re fa o utlwa toro o e phutholole.”


text:
Mme bona, ga tlhatloga dikgomo tse dinamagadi di supa mo nokeng, di nonne di le mebele mentle; tsa fula mo motlhakeng.


text:
Mme bona, dikgomo tse dinamagadi di supa tsa tlhatloga morago ga tsone, di le mekoduwe, di le mebele e maswe thata, di le lopatiko, tse ke iseng ke ke ke bone tse di tshwanang natso gope mo lefatsheng lotlhe la Egepeto ka bomaswe jwa tsone.


text:
Dikgomo tse dinamagadi, tse di mekoduwe tse di mebele e maswe, tsa a ja tsa swetsa dikgomo tse dinamagadi tsa pele tse di nonneng.


text:
E rile di sena go di ja di di swetsa, go ne go sa ka ke ga itsiwe fa di di jele; tsa bo di sa ntse di le mebele e maswe jaaka mo tshimologong. Foo ka thanya.


text:
Ka bona mo torong ya me, bonang, go tswa diako di supa mo lotlhakeng lo le longwe fela, di tletse, di le molemo.


text:
Mme bona, diako di supa tse di swabileng, tse di se nang sepe, di tshubilwe ke phefo ya botlhabatsatsi, tsa tlhoga morago ga tsone.


text:
Diako tse di se nang sepe tsa kometsa diako tse supa tse dintle; mme ka e bolelela dingaka, ga bo go se na ope yo o ka e nthanolelang.”


text:
Josefe a raya Faro a re: “Toro ya ga Faro nngwe fela; se Modimo o tlogang o se dira, o se boleletse Faro.


text:
Dikgomo tse dinamagadi, tse supa, tse di molemo, ke dinyaga di supa; le diako tse supa tse di molemo, ke dinyaga di supa; toro nngwe fela.


text:
Dikgomo tse dinamagadi tse di mekoduwe, tse di mebele a maswe, tse di tlhatlogileng morago ga tsone, ke dinyaga di supa, le tsone diako tse di se nang sepe, tse di tshubilweng ke phefo ya botlhabatsatsi, di tlaa nna dinyaga di supa tsa leuba.


text:
Morago ga tsone go tlaa tsoga dinyaga di supa tsa leuba; letlotlo lotlhe le tlaa lebalwa mo lefatsheng la Egepeto; mme leuba le tlaa fedisa lefatshe.


text:
Letlotlo ga le ketla le itsiwe mo lefatsheng ka ntlha ya leuba leo le le le latelang; ka le tlaa nna botlhoko thata.


text:
E re ka toro e le sebedi e diretswe Faro gabedi, ke ka gonne selo se se tlhomamisitswe ke Modimo, Modimo o tlaa akofa o se dirafatsa.


text:
“Ke gone jaana, a Faro a lebalebe monna yo o tlhaloganyang, yo o botlhale, a mo tlhome go nna tlhogo ya lefatshe la Egepeto.


text:
A Faro a dire mo, a tlhome balebalebedi ba lefatshe, ba tseye sa botlhano sa lefatshe la Egepeto ka dinyaga tse supa tsa letlotlo.


text:
Ba kgobokanye dijo tsotlhe tsa dinyaga tse di molemo, tse di tlang, ba phuthele mabele mo seatleng sa ga Faro, go nna dijo mo metseng, mme ba a boloke.


text:
Dijo tse di tlaa nna sebolokelwa lefatshe, go lebelela dinyaga tse di supang tsa leuba, tse di tlaa nnang mo lefatsheng la Egepeto; gore lefatshe le se ka la nyelela ka leuba.”


text:
Faro a raya batlhanka ba gagwe a re: “A re ka bona mongwe yo o ntseng jaaka yo, e le monna yo mowa wa Modimo o ntseng mo go ene?”


text:
Faro a raya Josefe a re: “E re ka Modimo o go supeditse tsotlhe tse, ga go na ope yo o tlhaloganyang le fa e le yo o botlhale jaaka wena.


text:
O tlaa nna tlhogo ya ntlo ya me: batho botlhe ba me ba tlaa laolwa ka fa lefokong la gago; fa e se mo setulong sa bogosi fela, ke tlaa nna mogolo mo go wena.”


text:
Faro a rola lenyena le le kanang mo seatleng sa gagwe, a le rwesa Josefe mo seatleng, a mo apesa diaparo tsa leloba le le boleta, a ba a mo apesa mpolokwane wa gouta ma thamong ya gagwe.


text:
A mo palamisa kara ya bobedi e o nang nayo; mme ba goa fa pele ga gagwe ba re: “Khubamang ka mangole;” a mo tlhoma go nna tlhogo ya lefatshe lotlhe la Egepeto.


text:
Faro a raya Josefe a re: “Ke nna Faro, kwa ntle ga gago ga go ketla go tsholetsa ope letsogo la gagwe le fa e le lonao lwa gagwe mo lefatsheng lotlhe la Egepeto.”


text:
Faro a raya Josefe leina a re, Safenathe-panea; a mo naya Asenathe morwadia Potifera, moperesiti wa One, go nna mosadi wa gagwe. Josefe a tswa a ralala-ralala lefatshe la Egepeto.


text:
Josefe o rile a ema fa pele ga Faro kgosi ya Egepeto a bo a le dinyaga di le 30. Mme Josefe a tswa fa pele ga Faro, a ya a ralala-ralala lefatshe lotlhe la Egepeto.


text:
A kgobokanya dijo tsotlhe tse di mo lefatsheng la Egepeto tsa dinyaga tseo tse di supang, a baya dijo tseo mo metseng; dijo tsa naga e e tikologong ya motse mongwe le mongwe a di beye mo motseng oo.


text:
Josefe a kgobokanya mabele a nna jaaka mošawa wa lewatle, a le magolo thata, a ba a tla a lesa go bala; gonne a ne e se na palo.


text:
Josefe a bona bana ba basimane ba le babedi ngwaga wa leuba o ise o tle, ba Asenathe morwadia Potifera, moperesiti wa One, a ba bonyeng nae.


text:
Josefe a raya wa ntlha leina a re Manase; gonne a re: “Modimo o ntebaditse letsapa lotlhe la me le ntlo yotlhe ya ga rre.”


text:
A raya wa bobedi leina a re Eferaime; gonne a re: “Modimo o nkungwisitse mo lefatsheng la pogiso ya me.”


text:
Dinyaga tse di supang tsa leuba tsa simolola go tla, ka fa Josefe o buileng ka gone; mme ga nna leuba mo mafatsheng otlhe; mme mo lefatsheng la Egepeto ga bo go na le dijo.


text:
E rile lefatshe lotlhe la Egepeto le bolailwe ke tlala, batho ba ikuela Faro, ba batla dijo. Faro a raya Baegepeto botlhe a re: “Yang kwa go Josefe; se o se lo rayang lo se dire.”


text:
Leuba la bo le wetse lefatshe lotlhe fela; mme Josefe a bula matlo otlhe a a boloketseng, a rekisa mo go Baegepeto; mme leuba la nna botlhoko mo lefatsheng la Egepeto.


text:
Mafatshe otlhe a ya kwa Egepeto kwa go Josefe go reka mabele; ka gobo leuba le ne le le botlhoko mo lefatsheng lotlhe fela.


text:
A re: “Bonang, ke utlwile fa go na le mabele kwa Egepeto; fologelang gone, lo re rekele mabele gone, gore re tle re tshele, re se ka ra a swa.”


text:
Mme Benjamine, monnaa Josefe, Jakobe ga a ka a mo roma le bomogolowe gonne a re, e se re kgotsa tatlhego ya mo wela.


text:
Bomorwa Iseraele ba ya go reka ba tlhakana le ba ba yang gone, gonne leuba le ne le le mo lefatsheng la Kanana.


text:
Josefe e ne e le molaodi wa lefatshe; ya bo e le ene yo o rekisang mo bathong botlhe ba lefatshe. Bomogoloa Josefe ba tla ba mo ikobela fa fatshe ka difatlhogo tsa bone.


text:
Mme Josefe a bona bomogolowe, mme a ba itse, mme a ipaya moeng mo go bone, a bua nabo ka thata. A ba raya a re: “Lo tswa kae?” Ba re: “Re tswa kwa lefatsheng la Kanana, re tsile go reka dijo.”


text:
Josefe a gakologelwa ditoro tse o kileng a di lora ka ga bone, mme a ba raya a re: “Lo ditlhola fela; lo tsile gore lo bone bosaikategang jwa lefatshe.”


text:
Ba re: “Rona batlhanka ba gago re bana ba le 12, re bomorwa monna a le mongwe fela kwa lefatsheng la Kanana; mme bona, yo mmotlana gompieno o na le rraarona, yo mongwe ga a yo.”


text:
Lo tlaa lekwa ka mo; ka botshelo jwa ga Faro ga lo ketla lo tswa mono fa monnaa lona yo mmotlana a sa tle kwano pele.


text:
Romang mongwe wa lona a ye go tlisa monnaa lona, lona lo tlaa golegwa, gore mafoko a lona a lekwe boo go na le boammaaruri mo go lona; fa go sa nna jalo, ke ikana ka botshelo jwa ga Faro lo tla bo lo le ditlhola ruri.”


text:
A e re fa lo le banna ba mmaanete, a mongwe wa bomorwa rraa lona a golegelwe mo ntlong ya lona ya kgolegelo; lona lo tsamaye lo isetse tlala ya matlo a lona mabele.


text:
Lo lere monnaa lona yo mmotlana kwano go nna; jalo mafoko a lona a tlaa bo a le mabolelela ruri, ga lo ketla loo swa.” Ba dira jalo.


text:
Ba raana ba re: “Ruri re molato ka ga monnaa rona, jaaka e rile re bona tlalelo ya mowa wa gagwe jale, ka a re rapela, ra gana go utlwa; ke gone ka fa tlalelo e e tsileng mo go rona ka gone.”


text:
Rubene a ba fetola a re: “A ga ke a ka ka lo raya jale ka re: ‘Se leofeleng ngwana,’ mme lwa gana go utlwa? Ke gone, bonang, madi a gagwe a a lopiwa.”


text:
Mme a ba fularela, a lela; a boela kwa go bone, a bua nabo, mme a tshwara Simeone a mo tsaya mo go bone, a mo golega fa pele ga matlho a bone.


text:
Foo Josefe a laola gore dilwana tsa bone di thelwe mabele di tlale, le gore madi a mongwe le mongwe a rebolelwe mo kgetseng ya gagwe, le gore ba fiwe mofago; ba ba direla jalo.


text:
E rile mongwe wa bone a bofolola kgetse ya gagwe go fa esela ya gagwe dijo ba le felong fa ba lalang gone, a kwaa madi a gagwe; mme bonang, a bo a le mo molomong wa kgetse ya gagwe.


text:
A raya bomorwa rraagwe a re: “Madi a me a rebotswe, mme bonang, a mo kgetsing ya me”; mme pelo tsa bone tsa sula, ba lebana, ba roroma ba re: “Selo se ke eng, se Modimo o se re diretseng?”


text:
Mme ba fitlha kwa go Jakobe rraabo mo lefatsheng la Kanana, ba mmolelela tsotlhe tse di ba diraletseng; ba re:


text:
re bana ba le 12 ba monna, re bomorwa rraa rona; mongwe ga a yo, yo mmotlana gompieno o na le rraa rona kwa lefatsheng la Kanana.’


text:
Monna yole morena wa lefatshe leo, a re raya a re: ‘Ke tlaa itse ka moo lo le banna ba mmaanete; tlogelang mongwe wa bomorwa rraeno le nna, lo isetse tlala ya matlo a lona mabele, mme lo tsamaye.


text:
Lo lere monnaa lona yo mmotlana kwano go nna, foo ke tlaa itse fa lo se ditlhola, lo le banna ba mmaanete; jalo ke tlaa lo neela morwa rraa lona, lo tlaa nna lo bapala mo lefatsheng.’ ”


text:
Ga dirala ya re ba ntsha mabele mo dikgetseng tsa bone, bonang, phuthela ya madi a mongwe le mongwe ya bo e le mo kgetseng ya gagwe. Ba re ba bona, le rraabo a bona diphuthela tsa madi, ba tshoga.


text:
Jakobe rraabo, a ba raya a re: “Nna lo nthopile bana; Josefe ga a yo, le Simeone ga a yo, lo bile lo rata go tlosa Benjamine; dilo tse tsotlhe di nkwela maswe.”


text:
Rubene a raya rraagwe a re: “E tlaa re fa ke sa mo tlise kwano go wena, o tle o bolaye bomorwaake ba babedi; mo tsenye mo tisong ya me fela, ke tlaa ba ke mo tlisa mo go wena gape.”


text:
Mme a re: “Morwaake ga a ketla a fologa le lona; gonne mogolowe o sule, ke ene esi yo o setseng. E tlaa re fa tatlhego e mo wela mo tseleng e lo e tsamayang foo moriri wa me o o thuntseng lo tlaa o folosetsa ka bohutsana mo phupung.”


text:
Ga dirala ya re ba sena go ja ba swetsa mabele a ba tsileng nao kwa Egepeto, rraabo a ba raya a re: “Yang gape, lo re rekele dijonyana.”


text:
Juta a bua nae a re: “Monna yole o ne a re tlhomamiseletsa ruri a re: ‘Ga lo ketla lo bona sefatlhogo sa me fa monnaa lona a sa tle le lona.’


text:
Fa o sa mo lese, ga re nka re fologa; gonne monna yole o re reile a re: ‘Ga lo nka lo bona sefatlhogo sa me fa monnaa lona a sa tle le lona.’ ”


text:
Iseraele a re: “Ana lo ne lo ntirelelang bosula lo bolelela monna yoo fa lo sa na le mongwe monnaa lona?”


text:
Ba re: “Monna yoo o re boditse thata ka ga rona ka rosi, le ka ba ga rona a re: ‘A rraeno o sa tshedile? A lo sa na le mongwe monnaa lona?’ Ra mmolelela ka fa mafoko ao a ne a ntse ka gone; a re ne re ka itse fa a tlaa re raya a re: ‘Lo tle le monnaa lona’?”


text:
Juta a raya Iseraele rraagwe a re: “Lesa mosimane ke tsamaye nae, re tlaa tloga re tsamaya, gore re tshele, re se ka ra a swa, rona le wena, le bone banyana ba rona.


text:
Nna ke tlaa tlhomamisa pabalesego ya gagwe; o tlaa mo lopa mo seatleng sa me. E tlaa re fa ke sa tle nae ka mmaya fa pele ga gago, foo molato o tlaa bo o ntshwere ka bosakhutleng.


text:
Rraabo Iseraele a ba raya a re: “Fa go ntse jalo, a lo ko lo dire jaana; lo tsee maungo a a tlhophegileng a lefatshe mo dilwaneng tsa lona, lo isetse monna yoo mpho, balemonyana, le dinotshenyana, le dilo tse di lonko lo monate, tsa malao le mura, le dinuta, le dithamane.


text:
Lo tseye madi sebedi mo seatleng sa lona; madi a lo neng lo a reboletswe mo melomong ya dikgetse tse tsa lona, lo a tshole gape mo atleng sa lona; e tlaa re gongwe e bo e ne e le go a tlodisa matlho fela.


text:
Modimo Mothatayotlhe a lo neye kutlwelo botlhoko fa pele ga monna yoo, gore a tle a lo gololele morwa rraeno yo mongwe le Benjamine. Mme fa ke thopiwa bana ba me, ke a thopiwa.”


text:
Banna ba, ba tshola mpho, ba ba ba tshola madi sebedi mo seatleng sa bone, le Benjamine; ba nanoga ba fologela kwa Egepeto, ba ema fa pele ga Josefe.


text:
E rile Josefe a bona fa Benjamine a na nabo, a raya molebalebi wa ntlo ya gagwe a re: “Isa banna bao mo ntlong; o tlhabe, o etleetse, gonne banna bao ba tlaa ja le nna motshegare o mogolo.”


text:
Banna ba, ba boifa, ka gobo ba isiwa mo ntlong ya ga Josefe; ba re: “Re isiwa mo ntlong ka ntlha ya madi a re a reboletsweng mo dikgetseng tsa rona lwa ntlha, gore a re bonele seipato, a itse go re wela, a re ntsha batlhanka, le diesela tsa rona a di gapa.”


text:
Ga dirala, e rile re fitlha felo kwa re lalang gone, ra bofolola dikgetse tsa rona, mme bona, madi a mongwe le mongwe a bo a le mo molomong wa kgetse, madi a rona a le selekanyo se se tletseng; re bile re a tshotse gape mo seatleng sa rona.


text:
Le madi a mangwe re tsile nao go tla go reka dijo; ga re itse yo o tsentseng madi a rona mo dikgetseng tsa rona.”


text:
Mme a re: “A kagiso e nne le lona, se boifeng. Modimo wa lona, le Modimo wa ga rraeno o lo neile khumo mo dikgetseng tsa lona; ke ne ka amogela madi a lona.” Mme a ntshetsa Simeone kwa go bone.


text:
Monna yo a isa banna bao mo ntlong ya ga Josefe, a ba naya metsi, ba itlhapisa dinao; a ba a fa diesela tsa bone dijo.


text:
Ba baakanya mpho ya bone ba lebelela go tla ga Josefe motshegare o mogolo; gonne ba utlwile fa ba tlaa ja dijo gone.


text:
E rile Josefe a tla gae, ba isa mpho e ba e tshotseng kwa go ene mo ntlong, ba mo ikobelela fa fatshe.


text:
A ba botsa go tshela ga bone a re: “A rraeno o sa tshedile, ke raya monnamogolo yo lo kileng lwa bua ka ga gagwe, a o sa tshedile?”


text:
Ba re: “Motlhanka wa gago rraa rona o tshedile sentle, o sa ntse a tshela.” Mme ba oba ditlhogo tsa bone, ba ikokobetsa.


text:
A tsholetsa matlho a gagwe, a bona Benjamine, monnawe, ngwana wa ga mmaagwe a re: “A yo ke ene monnaa lona yo mmotlana, yo lo mo mpoleletseng?” Mme a re: “A Modimo o nne pelontle nao morwaaka.”


text:
Josefe a akofa, ka gobo mateng a gagwe a hohomela monnawe; a senka fa o ka lelelang gone; a tsena mo ntlong ya gagwe e e kwa teng, a lelela gone.


text:
Ene ba mo tsholela a le esi, le bone ba tsholelwa ba le bosi, le bone Baegepeto ba ba jang nae, ba le bosi; gonne Baegepeto ba ne ba sa ka ke ba a ja dijo le Bahebere; gonne moo, ke moila mo go Baegepeto.


text:
Ba dula fa pele ga gagwe, wa ntlha ka fa go tsalweng ga gagwe, le yo mmotlana ka fa bobotlaneng jwa gagwe; banna ba, ba gakgamalelana.


text:
A tloga a ba tabolela dijo, tsa isiwa kwa go bone; tse di tabolelwang Benjamine tsa bo di le kana ka tsa ba bangwe ba le batlhano. Ba a nwa, ba dira mokete nae.


text:
A laola molebalebi wa ntlo ya gagwe a re: “Thela mabele mo dikgetseng tsa banna bao, ka fa ba nonofileng go tsaya ka gone, o tsenye madi a mongwe le mongwe mo molomong wa kgetse ya gagwe.


text:
Senwelo sa me, senwelo sa selefera, o se tsenye mo molomong wa kgetse ya yo mmotlana, le madi a gagwe a mabele.” A dira ka fa lefokong le Josefe o le buileng.


text:
E rile ba sena go tswa mo motseng, ba ise ba ye kgakala, Josefe a raya molebalebedi wa gagwe a re: “Nanoga o latele banna bale; o tlaa re o ba tshwara, o ba reye o re: ‘Ana lo dueletseng molemo ka bosula?


text:
A ga se sone se morena wa me o nwelang mo go sone, e bile e le sone, ruri, bola jo o laolang ka jone? Lo dirile bosula ka go dira jalo.’ ”


text:
Ba mo raya ba re: “Morena wa rona, o buelang mafoko a a ntseng jaana? A go se tualo go re, batlhanka ba gago ba ka dira se se ntseng jalo.


text:
Bona, madi a re a fitlhetseng mo melomong ya dikgetse tsa rona, ra ba ra a tlisa gape kwa go wena re tswa lefatsheng la Kanana; ana foo re ne re tlaa utswa jang selefera le fa e le gouta mo ntlong ya morena wa gago?


text:
Le fa e le mang wa batlhanka ba gago yo se tlaa bonwang mo go ene a a swe, le rona re nne batlhanka ba morena wa rona.”


text:
Mme a re: “Jaana le gale a go nne ka fa mafokong a lona; ene yo se tlaa bonwang mo go ene, o tlaa nna motlhanka wa me, lona lo tlaa bo lo se na molato.”


text:
Foo ba akofa, mongwe le mongwe a pagolola kgetse ya gagwe a e baya fa fatshe, mme mongwe le mongwe a bofolola kgetse ya gagwe.


text:
A hukutsa, a simolola ka yo mogolo, a khutla ka yo mmotlana; mme senwelo sa fitlhelwa mo kgetseng ya ga Benjamine.


text:
Juta le bomorwa rraagwe ba fitlha kwa ntlong ya ga Josefe, mme a bo a sa ntse a le gone; mme ba wela fa fatshe fa pele ga gagwe.


text:
Josefe a ba raya a re: “Ana tiro e lo e dirileng ke efe? A ga lo itse fa ruri motho yo o ntseng jaaka nna a ka laola ka bola?”


text:
Juta a re: “Re tlaa bua le morena wa me re reng? Ana re tlaa buang, kgotsa re tlaa ikgolola jang mo molatong? Modimo o tshwere boleo jwa batlhanka ba gago; bona, re batlhanka ba gago morena, rona le ene yo senwelo se bonyweng mo seatleng sa gagwe.”


text:
Mme a re: “A go se tualo, gore ke ka dira jalo; monna yo senwelo se bonyweng mo seatleng sa gagwe, ene o tlaa nna motlhanka wa me; ka ga lona, tlhatlogelang kwa go rraa lona ka kagiso.”


text:
Foo Juta a atamela fa go ene a re: “Morena wee, ke a go rapela, a ko o mme motlhanka wa gago a bue lefoko mo ditsebeng tsa morena wa me, a bogale jwa gago bo se tukele motlhanka wa gago; gonne o ntse fela jaaka Faro.


text:
Ra raya morena wa me ra re: ‘Re na le rraa rona, monnamogolo, o na le ngwana wa botsofe jwa gagwe, yo monnye; mogolowe o sule, mme o setse a le esi wa ga mmaagwe, rraagwe o a mo rata.’


text:
Ra raya morena wa me ra re: ‘Mosimane ga a ka ke a tlogela rraagwe; gonne e tlaa re fa a ka tlogela rraagwe, rraagwe o ka swa.’


text:
Wena wa raya batlhanka ba gago wa re: ‘Fa monnaa lona yo mmotlana a sa tle le lona, ga lo ketla lo tlhola lo bona sefatlhogo sa me.’


text:
Ra re ga re ka ke ra fologa; fa monnaa rona yo mmotlana re sa ye nae, foo ga re nka re fologa; gonne ga re ka ke ra bona sefatlhogo sa monna yole fa monnaa rona yo mmotlana re sa na nae.


text:
Motlhanka wa gago rre, a re raya a re: ‘Lo a itse fa mosadi wa me a ne a bona bana ba basimane ba le babedi le nna,


text:
mme yo mongwe a tswa mo go nna, mme ka re ruri o gagogantswe; e sa le jalo ga ke ise ke be ke mmone.


text:
Fa lo ntseela yo le ene, mme tatlhego e mo wela, lo tlaa folosetsa moriri wa me o o thuntseng ka bohutsana mo phupung.’


text:
“Ke gone jaana e tlaa re ke fitlha kwa go motlhanka wa gago rre, mosimane re se na nae, e re ka botshelo jwa gagwe bo bofilwe mmogo le botshelo jwa mosimane,


text:
go tlaa dirala gore e tlaa re a bona fa mosimane re se na nae, foo a swe; batlhanka ba gago ba folosetse moriri o o thuntseng wa motlhanka wa gago rraetsho, ka bohutsana mo phupung.


text:
Gonne nna motlhanka wa gago ka ipaya boipeelo jwa mosimane kwa go rre, ka re: ‘Fa ke sa mo tlise kwa go wena, foo ke tlaa bo ke tshwerwe ke molato mo go rre ka bosakhutleng.’


text:
Ke gone jaana, ke a go rapela, a motlhanka wa gago a sale boemong jwa mosimane, ke nne motlhanka mo go morena wa me; mme a mosimane a tlhatloge le bomogolowe.


text:
Gonne ke tlaa tlhatlogela jang kwa go rre, mosimane ke se na nae? Ke raya gore ke tle ke se ka ka bona bosula jo bo tlaa welang rre.”


text:
Foo Josefe a palelwa ke go itshwara fa pele ga botlhe ba ba emeng fa go ene, mme a kua a re: “Ntshang banna botlhe ba tswe fa go nna.” Mme ga se ka ga ema ope nae fa Josefe a ikitsise bomorwa rraagwe.


text:
Josefe a raya bomorwa rraagwe a re: “Ke nna Josefe; a rre o sa ntse a tshedile?” Bomorwa rraagwe ba retelelwa ke go mo fetola; gonne ba huduilwe ke go mmona.


text:
Josefe a raya bomorwa rraagwe a re: “Ke a lo rapela, a ko lo nkatamele.” Ba atamela. Mme a re: “Ke Josefe, monnaa lona, yo lo mo rekisitseng a tlisiwa Egepeto.


text:
Jaana lo se ka lwa hutsafala le fa e le go ikgalefela ka gobo lo ne lwa nthekisa ka tla kwano; gonne Modimo o nthomile fa pele ga lona go boloka botshelo.


text:
Gonne leuba le dikile le ntse dinyaga tse pedi tse mo lefatsheng; go sa na le dinyaga di le tlhano tse go se ketlang go nna le letsema le fa e le thobo mo go tsone.


text:
Modimo o nthomile pele ga lona go lo bolokela masalela mo lefatsheng, le go lo tshetsa ka kgololo e kgolo.


text:
Jalo e ne e se lona ba lo ntlisitseng kwano, e ne e le Modimo; mme o ntirile go nna rraagwe Faro, le morena wa ntlo yotlhe ya gagwe, le molaodi wa lefatshe lotlhe la Egepeto.


text:
“Itlhaganeleng, lo tlhatlogele kwa go rre, lo mo reye lo re: ‘Morwao Josefe o bua jaana a re: Modimo o ntirile morena wa lefatshe la Egepeto lotlhe fela, hudugela kwano go nna, o se ka wa diega.


text:
O tlaa aga mo lefatsheng la Gošene; o tlaa nna gaufi le nna, wena, le bana ba gago, le bana ba bana ba gago, le matsomane a gago, le matlhape a gago, le tsotlhe tse o nang natso.


text:
Ke tlaa go otlela gone; gonne go sa ntse go na le dinyaga di le tlhano tsa leuba; e se re gongwe wa humanega, wena, le ba ntlo ya gago le tsotlhe tse o nang natso.’


text:
“Mme, bonang, matlho a lona a a bona, le matlho a ga nnake Benjamine, fa e le molomo wa me o o buang le lona.


text:
Lo bolelele rre ka ga kgalalelo yotlhe ya me mo Egepeto, le ka ga tsotlhe tse lo di bonyeng; mme rre lo akofe lo mo lere kwano.”


text:
Tumo ya gone ya utlwala mo ntlong ya ga Faro, ga twe: “Bomorwa rraagwe Josefe ba tsile;” mme ga kgatlha Faro thata le batlhanka ba gagwe.


text:
Foo Faro a raya Josefe a re: “Raya bomorwa rraago o re: ‘Dirang se: Belesang dipelesa tsa lona, lo tsamaye, lo ye kwa lefatsheng la Kanana.


text:
Lo tseye rraeno le ba matlo a lona, lo tle kwano go nna; ke tlaa lo naya molemo wa lefatshe la Egepeto, lo tlaa ja mafura a lefatshe.’


text:
Jaanong o laotswe, lona dirang jaana; lo tseele banyana ba lona le basadi ba lona dikoloi mo lefatsheng la Egepeto, lo lere rraeno lo tle.


text:
Bomorwa Iseraele ba dira jalo; Josefe a ba neela dikoloi, ka fa taolong ya ga Faro, a ba a ba naya mefago.


text:
Botlhe fela, a naya mongwe le mongwe diaparo tsa go fapaanya, Benjamine ene a mo naya dipapetla tsa selefera di le makgolo mararo le diaparo di le tlhano tsa go fapaanya.


text:
Tsa ga rraagwe a di ba neelela jaana; e bong diesela di le some di belesitswe dilo tse di monate tsa Egepeto, le diesela tse dinamagadi di le some di belesitswe mabele le senkgwe le dijo tse rraagwe o tlaa di jelang mo tseleng.


text:
Jalo a naya bomorwa rraagwe tsela, ba tsamaya; a ba raya a re: “Lo bone gore lo se omane mo tseleng.”


text:
Ba mmolelela ba re: “Josefe o sa tshedile e bile o molaodi wa lefatshe lotlhe la Egepeto.” Pelo ya gagwe ya idibala, gonne a sa ba dumele.


text:
Ba mmolelela mafoko otlhe a ga Josefe a o a buileng nabo; o rile a bona dikoloi tse Josefe o di rometseng go mo tsaya ka tsone, mowa wa ga Jakobe rraabo wa idibologa.


text:
Iseraele a ineela mo loetong le tsotlhe tse o nang natso, mme a fitlha kwa Beerešeba, a isetsa Modimo wa ga Isake rraagwe ditlhabelo gone.


text:
Wa re: “Ke nna Modimo, Modimo wa ga rraago; o se ka wa boifa go hudugela kwa Egepeto; gonne ke tlaa dira morafe o mogolo ka wena gone.


text:
Ke tlaa ya nao kwa Egepeto; le gone ruri ke tlaa ba ke go tlhatlosa gape; Josefe o tlaa baya seatla sa gagwe mo matlhong a gago.”


text:
Jakobe a nanoga mo Beerešeba; mme bomorwa Iseraele ba tsaya Jakobe rraabo, le banyana ba bone, le basadi ba bone ka dikoloi tse Faro o neng a di rometse go ba tsaya ka tsone.


text:
Ba tsaya dikgomo tsa bone, le dilwana tsa bone tse ba di bapetseng mo lefatsheng la Kanana, ba tla mo Egepeto, Jakobe le losika lotlhe lwa gagwe nae.


text:
Bomorwawe le barwa bomorwawe nae, bomorwadie le bomorwadia bomorwawe, le losika lotlhe lwa gagwe a ya nalo kwa Egepeto.


text:
Mme ake one maina a bana ba ga Iseraele ba ba fitlhileng mo Egepeto (Jakobe le bomorwawe): Rubene, motsalwapele wa ga Jakobe.


text:
Bomorwa Simeone: Jemuele, le Jamine, le Ohate, le Jakine, Sohare, le Shaule, morwa mosadi mongwe wa Mokanana.


text:
Bomorwa Juta: Ere, le Onane, Shela, le Perese, le Sera: boEre le Onane ba ne ba swetse mo lefatsheng la Kanana, mme bomorwa Perese e ne e le Heserone le Hamule.


text:
Bao ke bomorwa Lea, ba o ne a ba bona le Jakobe kwa Patane-arame, ba na le morwadie Dina; batho botlhe ba e neng e le bomorwawe le bomorwadie ba ne ba le 33.


text:
Bomorwa Ašere: Imena, le Išefa, le Išifi, le Beria, le Sera kgaitsadia bone; le bomorwa Beria; Hebere, le Malekiele.


text:
Bao ke bomorwa Silepa yo Labane o neng a mo naya Lea morwadie, bao o ne a ba bona le Jakobe, e bong batho ba le 16.


text:
Josefe a tshola Manase le Eferaime mo lefatsheng la Egepeto, Asenathe morwadia Potifera moperesiti wa One, o ne a ba bona nae.


text:
Bomorwa Benjamine: Bela, le Bekere, le Ašabele, le Gera, Naamane, le Ehi, le Roše, le Mupime, le Hupime le Arete.


text:
Bao ke bomorwa Bileha; yo Labane o neng a mo naya morwadie Ragele, mme bao a ba bona le Jakobe; e ne e le batho ba supa ba le mmogo.


text:
Batho botlhe ba ba tsileng le Jakobe mo Egepeto, ba ba duleng mo mankopeng a gagwe, kwa ntle ga basadi ba bomorwa Jakobe, ba le mmogo e ne e le batho ba 66.


text:
Bomorwa Josefe ba o ba bonyeng mo Egepeto e ne e le batho ba le babedi; batho botlhe ba ntlo ya ga Jakobe ba ba tsileng mo Egepeto e ne e le 70.


text:
Mme a eteletsa Juta kwa pele ga gagwe go ya kwa go Josefe gore a tle a mo supetse tsela e e yang kwa Gošene; mme ba fitlha mo lefatsheng la Gošene.


text:
Josefe a baakanya kara ya gagwe a tlhatloga a ya go kgatlhantsha Iseraele rraagwe kwa Gošene. Mme a ya kwa go ene a wela mo thamong ya gagwe, a lela ka lobaka lo loleele a le fa thamong ya gagwe.


text:
Iseraele a raya Josefe a re: “Jaanong a nke ke swe ka ke bonye sefatlhogo sa gago fa o sa ntse o tshedile.”


text:
Josefe a raya bomorwa rraagwe le ba ntlo ya ga rraagwe a re: “Ke tlaa tlhatloga ke ya go begela Faro ke mo raya ke re: ‘Bomorwa rre le ba ntlo ya ga rre, ba ba ntseng ba le kwa lefatsheng la Kanana ba nkgorogetse.


text:
Banna bao ke badisa, gonne tiro ya bone e ntse e le dikgomo; ba tsile le matsomane a bone, le matlhape a bone, le tsotlhe tse ba nang natso.’


text:
Lo re: ‘Batlhanka ba gago, tiro ya bone e ntse e le dikgomo fela, e sa le ka bokau jwa rona le gompieno, rona le borraetsho;’ gore lo tle lo age mo lefatsheng la Gošene; gonne modisa mongwe le mongwe ke moila mo go Baegepeto.”


text:
Foo Josefe a tsena a bolelela Faro a re: “Rre le bomorwa rre ba tsile ba tswa lefatsheng la Kanana, ba na le matsomane a bone, le matlhape a bone, le tsotlhe tse ba nang natso. Mme ba mo lefatsheng la Gošene.”


text:
Faro a raya bomorwa rra Josefe a re: “Tiro ya lona ke eng?” Ba raya Faro ba re: “Batlhanka ba gago re badisa, rona le borraetsho.”


text:
Ba raya Faro ba re: “Re tsile go jaka fela mo lefatsheng; gonne ga go na bohulo jwa matsomane a batlhanka ba gago; gonne leuba le botlhoko kwa lefatsheng la Kanana. Ke gone re reng: Mma batlhanka ba gago ba age mo lefatsheng la Gošene.”


text:
Lefatshe la Egepeto le fa pele ga gago; baya rraago le bomorwa rraago kwa lefatshe le gaisang ka molemo gone. A ba age mo lefatsheng la Gošene; mme fa o itse banna bangwe ba ba tlhaga mo go bone o ba beye balaodi ba dikgomo tsetsho.”


text:
Jakobe a raya Faro a re: “Malatsi a dinyaga tsa loeto lwa me ke dinyaga di le 130, a ntse a le mannye fela, a bile a bosula, mme ga a a fitlha kwa malatsing a dinyaga tsa botshelo jwa borre mo malatsing a diketo tsa bone.”


text:
Josefe a baya rraagwe le bomorwa rraagwe, a ba naya boswa mo lefatsheng la Egepeto kwa lefatshe le gaisang ka molemo gone, mo lefatsheng la Ramesese, jaaka Faro a laotse.


text:
Josefe a otla rraagwe le bomorwa rraagwe le botlhe ba ntlo ya ga rraagwe ka dijo, ka fa malwapeng a bone.


text:
Go ne go se na dijo mo lefatsheng lotlhe, gonne leuba le ne le le botlhoko thata, mafatshe a Egepeto le a Kanana a ba a tla a idibala ka ntlha ya lone leuba.


text:
Josefe a kgobokanya madi otlhe a a bonwang mo lefatsheng la Egepeto le mo lefatsheng la Kanana ka mabele a ba neng ba a reka. Josefe a isa madi ao mo ntlong ya ga Faro.


text:
E rile madi a setse a fedile mo lefatsheng la Egepeto le mo lefatsheng la Kanana, Baegepeto botlhe fela ba ya kwa go Josefe ba re: “Re fe dijo. Ana re ka bo re swelang fa pele ga gago?” Gonne madi a tlhaetse.


text:
Ba isa dikgomo tsa bone kwa go Josefe; Josefe a ba naya dijo mo boemong jwa dipitse, le jwa matsomane, le jwa matlhape, le jwa diesela; a ba jesa ka ngwaga oo, a amogela dikgomo tsotlhe tsa bone mo boemong jwa dijo.


text:
E rile ngwaga oo o sena go feta ba ya kwa go ene ka ngwaga wa bobedi ba mo raya ba re: “Ga re nka re lobela morena wa rona jaaka madi a rona a ile otlhe; le jaaka matlhape a dikgomo e le a morena wa rona. Ga go a sala sepe mo matlhong a morena wa rona fa e se mebele ya rona le matlhagare a rona fela.


text:
Ana re ka bo re swelang fa pele ga matlho a gago, rona le lefatshe la rona? Re reke, rona le lefatshe la rona ka dijo, mme rona, le lefatshe la rona re tlaa nna batlhanka ba ga Faro. Re neye peo gore re tle re tshele, re se ka ra a swa, le gore lefatshe le se ka la swafala fela.”


text:
Josefe a rekela Faro lefatshe lotlhe la Egepeto; gonne Baegepeto mongwe le mongwe a rekisa tshimo ya gagwe, ka leuba le ne le le botlhoko mo go bone; mme lefatshe la nna la ga Faro.


text:
Ka ga batho, a ba hudusetsa mo metseng, go simolola ka sekhutlo sengwe sa molelwane wa Egepeto go ya kwa sekhutlong se sengwe sa gone.


text:
Fa e se lefatshe la baperesiti le le losi, ga a ka a le reka; gonne baperesiti ba ne ba tle ba amogele kabelo mo go Faro, ba je kabelo e Faro o e ba nayang. Ke gone ka moo ba neng ba se ka ba rekisa lefatshe la bone.


text:
Foo Josefe a raya batho a re: “Bonang, ke lo rekile gompieno le lefatshe la lona, ke lo reketse Faro. Bonang peo ke e, ke ya lona, lo tlaa lema lefatshe.


text:
Go tlaa dirala gore e tle e re ka nako ya thobo, sa botlhano lo se neye Faro, tse nne e nne tsa lona, go nna peo ya leota le go nna dijo tsa lona, le tsa matlo a lona, go nna dijo tsa banyana ba lona.”


text:
Mme ba re: “O re tshedisitse; a re ke re bone tsalano mo matlhong a morena wa rona, mme re tlaa nna batlhanka ba ga Faro.”


text:
Josefe a tlhoma molao mo lefatsheng la Egepeto, o eme le gompieno, gore Faro a tseye sa botlhano; fa e se lefatshe la Baperesiti le le losi ga le a ka la nna la ga Faro.


text:
Iseraele a aga mo lefatsheng la Egepeto, mo lefatsheng la Gošene; mme ba bapala maruo gone, ba ata, ba ntsifala thata thata.


text:
Jakobe a aga mo lefatsheng la Egepeto dinyaga di le 17; jalo malatsi a ga Jakobe, a dinyaga tsa botshelo jwa gagwe e ne e le dinyaga di le 147.


text:
Lobaka lwa atamela lo Iseraele o tlaa swang ka lone. Mme a bitsa Josefe morwawe, a mo raya a re: “A e re fa jaana ke bonye tsalano mo matlhong a gago, ke a go rapela, baya seatla sa gago fa tlase ga serope sa me, o ntirele ka pelonomi le ka boammaaruri; ke a go rapela, o se ka wa mphitlha mono Egepeto.


text:
Motlhang ke robalang le borraetsho, o mpelege ke tswe mo Egepeto, o ye go mphitlha mo felong ga phitlhelo ya bone.” Mme a re: “Ke tlaa dira jaaka o buile.”


text:
Ga dirala e rile morago ga dilo tse, mongwe a raya Josefe a re: “Bona, rraago o a lwala;” mme a tsaya bomorwawe ba babedi, e bong Manase, le Eferaime a ya nabo.


text:
Mongwe a bolelela Jakobe a re: “Bona, Josefe morwao o tla kwano go wena.” Mme Iseraele a ikakatlolola a dula mo bolaong.


text:
Jakobe a raya Josefe a re: “Modimo Mothatayotlhe o ne wa bonala kwa go nna ke le kwa Luse mo lefatsheng la Kanana, mme wa ntshegofatsa.


text:
Wa nthaya wa re: ‘Bona, ke tlaa go atisa, ke go ntsifatsa, ke tlaa dira lesomo la ditšhaba ka wena, mme lefatshe le, ke tlaa le naya losika lwa gago sehularong sa gago go nna thuo ya bosakhutleng.’


text:
“Jaana bomorwao ba babedi, ba o ba bonyeng mono mo lefatsheng la Egepeto ke ise ke tle kwano go wena mo Egepeto, ke ba me; Eferaime le Manase, fela jaaka Rubene le Simeone ba tlaa nna ba me.


text:
Lotsalo lwa gago lo o tlaa lo bonang morago ga bone, e tlaa nna lwa gago; ba tlaa bidiwa ka fa leineng la bomorwa rraabo mo bosweng jwa bone.


text:
Ka ga me, e rile ke tswa kwa Patana, Ragele a swela fa go nna mo lefatsheng la Kanana mo tseleng, go sa ntse go le sebaka go ya go fitlha kwa Eferatha; mme ka mo fitlha gone mo tseleng e e yang Eferatha, ke gore Bethelehema.”


text:
Josefe a raya rraagwe a re: “Ke bomorwaake ba Modimo o ba nneileng mono.” Jakobe a ba a re: “Ke a go rapela, a ko o ba tlise fa go nna mme ke tlaa ba segofatsa.”


text:
Matlho a ga Iseraele a bo a le looto ka botsofe, a sa bone. Josefe a ba atametsa fa go ene, mme a ba atla, a ba kamatlela.


text:
Mme Iseraele a raya Josefe a re: “Ke ne ke sa solofela fa ke ka tlhola ke bona sefatlhogo sa gago; mme bona, Modimo o mpontshitse le lone losika lwa gago.”


text:
Josefe a ba tsaya boo babedi, Eferaime ka seatla se se siameng sa gagwe, a mo lebaganya le seatla sa molema sa ga Iseraele, le Manase ka seatla sa molema sa gagwe, a mo lebaganya le seatla se se siameng sa ga Iseraele, mme a ba atametsa.


text:
Iseraele a ntsha seatla sa gagwe se segolo a se baya mo tlhogong ya ga Eferaime, yo e leng yo mmotlana, le seatla sa molema sa gagwe a se baya mo tlhogong ya ga Manase, a fapaanya diatla tsa gagwe ka kitso, gonne Manase e ne e le wa ntlha.


text:
A segofatsa Josefe a re: “Modimo o borraetsho Aberahame le Isake ba neng ba sepela fa pele ga one, Modimo o o nkotlileng mo botshelong jotlhe jwa me le mo nakong eno,


text:
Moengele yo o nthekolotseng mo bosuleng jotlhe fela, a a segofatse basimane ba; mme a leina la me le rewe bone, le leina la borraetsho Aberahame le Isake. A ba ntsifale ba tle ba nne bantsi mo gare ga lefatshe.”


text:
E rile Josefe a bona fa rraagwe a beile seatla sa gagwe se se siameng mo tlhogong ya ga Eferaime, ga mo itumolola; mme a tsholetsa seatla sa ga rraagwe go se tlosa mo tlhogong ya ga Eferaime, a re o se isa mo tlhogong ya ga Manase.


text:
Josefe a raya rraagwe a re: “E seng jalo rra; gonne yo ke ene wa ntlha; baya seatla sa gago se se siameng mo tlhogong ya gagwe.”


text:
Mme rraagwe a gana a re: “Ke a itse morwaaka, ke a itse; le ene o tlaa nna morafe, le ene o tlaa nna mogolo; le fa go ntse jalo monnawe o tlaa nna mogolo mo go ene, le losika lwa gagwe lo tlaa nna bontsi jwa merafe.”


text:
Mme a ba segofatsa ka letsatsi leo a re: “Iseraele o tlaa boka ka wena, go twe: “ ‘A Modimo o go dire o nne jaaka Eferaime le jaaka Manase;’ ” mme a baya Eferaime kwa pele ga Manase.


text:
Iseraele a raya Josefe a re: “Bona, ke a swa; Modimo o tlaa nna le lona, o ba o lo isa gape kwa lefatsheng la borraeno.


text:
Gape, ke go abetse kabelo nngwe bogolo go bomorwa rraago, ke raya e ke e gapileng mo seatleng sa Baamore ka tšhaka ya me le ka bora jwa me.”


text:
Jakobe a bitsa bomorwawe a re: “Phuthegang, gore ke tle ke lo bolelele se se tlaa lo diralelang mo metlheng e e tlaa tlang.


text:
Rubene, ke wena wa ntlha wa me; nonofo ya me le tshimologo ya thata ya me; tlotlomalo ya bogolo, tlotlomalo ya bonatla.


text:
Ka go kgaphea kgaphea jaaka metsi, ga o ketla o nna le tlotlomalo: ka go bo o kile wa tlhatlogela kwa bolaong jwa ga rraago; wa bo leswefatsa; a ya mo diphateng tsa me.


text:
Ao, mowa wa me, o se ka wa tsena mo maomeng a bone; kgalalelo ya me, o se ka wa kopana le phuthego ya bone; gonne ba bolaile banna ka bogale jwa bone, le mo go itaoleng ga bone ba kgaola dipholo mesifa.


text:
A go hutsege bogale jwa bone gonne bo ne bo le bolau; le tšhakgalo ya bone, gonne e ne e le bolalome; ke tlaa ba kgaoganya mo go Jakobe, ke ba phatlalatsa mo go Iseraele.


text:
Juta, wena bomorwa rraago ba tlaa go baka; seatla sa gago se tlaa nna mo thamong tsa baba ba gago. Bomorwa rraago ba tlaa ikoba fa pele ga gago.


text:
Juta ke ngwana wa tau; morwaaka, o tlhatlogile mo setotong, a inama, a namalala jaaka tau, le jaaka tau e namagadi; o tlaa tsosiwa e mang?


text:
Thobane ya bogosi ga e ketla e tloga mo go Juta, le fa e le lore lwa molaodi go tloga fa gare ga dinao tsa gagwe, go bo go tle go tsamaye Shilo a tle pele. Go utlwa ga ditšhaba go tlaa nna kwa go ene.


text:
Ka a golegelela petsana ya gagwe mo mofineng, le eselana ya gagwe mo mofineng o o tlhophegileng: o tlhatswitse diaparo tsa gagwe mo bojalweng jwa mofine, le kobo ya gagwe mo mading a loungo lwa mofine.


text:
Sebulone o tlaa aga kwa bogorogelong jwa lewatle; o tlaa nna bogorogelo jwa dikepe. Molelwane wa gagwe o tlaa tshwaragana le Sitone.


text:
mme a bona felo gongwe ga boikhutso fa go le molemo, le lefatshe fa le ne le le monate; a sekegela lerudi la gagwe go sikara, a tswa motlhanka yo o nnang mo tirong e o e patikelwang.


text:
Dane o tlaa nna noga mo tseleng; le šaušawane e e lomang magwejana a pitse, mopalami a wele kwa morago.


text:
Josefe ke kala e e ungwang thata, kala e e ungwang fa motsweding; dikala tsa gagwe di tlolaganya lorako.


text:
Mme bora jwa gagwe jwa nna mo thateng, mabogo a diatla tsa gagwe a thatafadiwa ke diatla tsa Mothata wa ga Jakobe, yo e leng modisa le lefika la ga Iseraele,


text:
e bong ka Modimo wa ga rraago o o tlaa go thusang, le ka Mothatayotlhe, yo o tlaa go segofatsang, ka masego a legodimo kwa godimo, le masego a boteng jo bo namaletseng kwa tlase, masego a mabele, le a sebopelo.


text:
Masego a ga rraago a feteletse bogolo go masego a batsadi ba me ba pele, go ya kwa sekhutlong sa bofelo sa dithaba tse di emeng ka bosakhutleng. A tlaa nna mo tlhogong ya ga Josefe; le mo phogong ya gagwe yo a neng a kgaoganye le bomorwa rraagwe.


text:
Benjamine ke phiri e e phamolaphamolang: o tlaa garola setoto ka moso, maitseboa o tlaa aba mo go bolailweng.”


text:
Botlhe bao ke bone ditso tse di 12 tsa Iseraele; mme se ke sone se rraabo o se buileng nabo a ba segofatsa; mongwe le mongwe ka fa tshegofatsong ya gagwe, a ba segofatsa.


text:
Mme a ba laya, a ba raya a re: “Ke na le go phuthelwa kwa bathong ba gaetsho; lo mphitlhe fa go borraetsho mo logageng lo lo mo sebateng sa naga sa ga Eferone wa Mohite.


text:
Mo logageng lo lo mo nageng ya Makapela, bolebana le Mamere, kwa lefatsheng la Kanana, lo Aberahame o lo rekileng le sebata sa naga mo go Eferone wa Mohite go nna boswa jwa phitlhelo.


text:
Ba fitlhile Aberahame le Sara mosadi wa gagwe gone; ba fitlhile Isake le Rebeka mosadi wa gagwe gone; ka fitlha Lea gone.


text:
E rile Jakobe a sena go wetsa go laya bomorwawe, a gonela dinao tsa gagwe mo bolaong, a khutla, mme a phuthelwa kwa bathong ba ga gabo.


text:
Josefe a laola batlhanka ba gagwe ba e leng dingaka gore ba omise rraagwe ka bongaka; dingaka tsa omisa Iseraele ka bongaka.


text:
Ga feta malatsi a le 40 ka ga gone; gonne malatsi a go omisa motho ka bongaka a tle a fete a le kalo. Baegepeto ba mo lelela ka malatsi a le 70.


text:
E rile malatsi a go mo lelela a fetile, Josefe a bua le ba ntlo ya ga Faro a re: “A e re ka jaana ke bonye tsalano mo matlhong a lona, ke a lo rapela, lo tle lo bue mo ditsebeng tsa ga Faro lo re, ga twe:


text:
Rre o inkanisitse a re: ‘Bona, ke a swa; mme phupu e ke e ikepetseng kwa lefatsheng la Kanana ke gone kwa o tlaa mphitlhang gone.’ Mme jaana ke a go rapela, mma ke tlhatloge ke ye go fitlha rre, ke tlaa ba ke boa.”


text:
Josefe a tlhatloga a ya go fitlha rraagwe; mme ga tlhatloga nae batlhanka botlhe ba ga Faro, bagolwane ba ntlo ya gagwe, le bagolwane botlhe ba lefatshe la Egepeto,


text:
le botlhe ba ntlo ya ga Josefe, le bomorwa rraagwe, le ntlo ya ga rraagwe; fa e se banyana ba bone, le matsomane a bone, le matlhape a bone, ba di tlogela mo lefatsheng la Gošene.


text:
Ba fitlha fa sebuping sa ga Atate se se kwa moseja ga Joretane, ba lelela gone ka selelo se segolo se se botlhoko; mme a direla rraagwe selelo ka malatsi a supa.


text:
E rile banni ba lefatshe, e bong Bakanana, ba bona selelo mo sebuping sa ga Atate ba re: “Se ke selelo se se botlhoko mo go Baegepeto.” Ke gone ka mo leina la gone le reilweng ga twe, Abele-miseraime; o o kwa moseja ga Joretane.


text:
Gonne bomorwawe ba ne ba mmelegela kwa lefatsheng la Bakanana, ba mo fitlha mo logageng lwa sebata sa naga ya Makapela lo Aberahame o lo rekileng le sebata sa naga go nna boswa jwa phitlhelo, a lo reka mo go Eferone wa Mohite bolebana le Mamere.


text:
E rile ba sena go fitlha rraagwe, Josefe a boela kwa Egepeto, ene le bomorwa rraagwe, le botlhe ba ba tlhatlogileng nae ba ile go fitlha rraagwe.


text:
E rile bomorwa rraagwe ba bona fa rraabo a sule, ba re: “Motlhamongwe Josefe o tlaa re ila, a itefetsa ka botlalo bosula jotlhe jo re kileng ra bo mo direla.”


text:
‘Lo tlaa raya Josefe jaana lo re: “Ke a go rapela, a ko o itshwarele tlolo ya bomorwa rraago le boleo jwa bone, ka gobo ba kile ba go direla bosula.” ’ Mme jaana re a go rapela a ko o itshwarele tlolo ya batlhanka ba Modimo wa ga rraago.” Mme e rile ba bua nae Josefe a lela.


text:
Ka ga lona lo ne lo ntaoletse bosula; mme Modimo o no o laotse gore go nne molemo, go diratsa go nna jaaka go ntse gompieno, go tshedisa batho ba le bantsi.


text:
Ke gone jaana se boifeng: ke tlaa lo otla le bana ba lona.” A ba gomotsa; mme mafoko a gagwe a ba tsena mo pelong.


text:
Josefe a bona bana ba ga Eferaime ba losika lwa boraro; le bana ba ga Makire morwa Manase, ba tsalelwa mo mangoleng a gagwe.


text:
Josefe a raya ba ga gabo a re: “Ke a swa; Modimo o tlaa lo lekola ruri, mme o tlaa lo tlhatlosa mo lefatsheng leno, o lo isa kwa lefatsheng le o le ikaneletseng Aberahame le Isake le Jakobe.”


text:
Josefe a ikanisa bana ba Iseraele a re: “Modimo o tlaa lo lekola ruri mme lo tlaa rwala marapo a me lo a tlhatlosa mono.”


text:
Jalo Josefe a swa a le dinyaga di le 110; mme ba mo omisa ka bongaka; a tsenngwa mo letloleng mo Egepeto.


text:
Jaana a ke one maina a bomorwa Iseraele ba ba tsileng mo Egepeto; monna mongwe le mongwe a tla le ba ntlo ya gagwe, ba tla le Jakobe:


text:
Mewa yotlhe e e duleng mo mankopeng a ga Jakobe ke mewa e e masome a supa. Josefe o ne a le mo Egepeto gale.


text:
Bana ba Iseraele ba ungwa thata, ba ata mo gogolo, ba ntsifala, ba nonofa ka thata e e feteletseng, ba tlala ka lefatshe.


text:
Ya raya batho ba yone ya re: “Bonang, batho ba bana ba Iseraele ba bantsi, ba bile ba nonofile bogolo go rona.


text:
Ntlong, a re direng ka botlhale ka ga bone; ba ka tla ba ntsifala, mme go diragale gore motlha mongwe fa go nna ntwa ba pate baba ba rona, ba tlhabane le rona, mme ba itsamaele fela ba tswe mo lefatsheng la rona.”


text:
Ke gone ka moo ba tlogileng ba ba tlhomela badirisi go ba utlwisa botlhoko ka merwalo ya bone. Ba agela Faro metse ya dipolokelo, e bong Pithome le Ramesese.


text:
Fela jaaka ba ba utlwisa botlhoko bone ba ntsifala bogolo bogolo, ba anama bogolo. Mme ba nna pelo e botlhoko ka ntlha ya bana ba Iseraele.


text:
ba dira gore go tshela ga bone go nne botlhoko ka tiro e e thata ya go duba seretse sa setene, le ka tiro nngwe le nngwe yotlhe ya mo nageng, tiro yotlhe ya bone ba ne ba e ba dirisa ka bopeloethata.


text:
Kgosi ya Egepeto ya bua le babelegisi ba Bahebere, mongwe leina la gagwe go twe, Shifera, leina la yo mongwe go twe, Pua.


text:
Kgosi ya re: “E re lo belegisa mosadi wa basadi ba Bahebere lo ba bona ba le mo setulong sa pelega: fa e le ngwana wa mosimane foo lo mmolaye; fa e le ngwana wa mosetsana foo a tshele.”


text:
Babelegisi ba bo ba boifa Modimo jalo ba se ka ba dira jaaka kgosi ya Egepeto e ba laotse, ba tshedisa bana ba basimane.


text:
Kgosi ya Egepeto ya bitsa babelegisi ya ba raya ya re: “Lo dirile selo se ka ntlha yang fa e bo ne ne lo tshedisitse bana ba basimane?”


text:
Babelegisi ba raya Faro ba re: “Ke ka gobo basadi ba Bahebere ba sa nna jaaka basadi ba Baegepeto ka gobo ba bofefo, ba tle ba belege babelegisi ba ise ba tle kwa go bone.”


text:
Faro a laola batho ba gagwe botlhe fela a re: “Ngwana mongwe le mongwe wa mosimane yo o belegwang, lo mo latlhele mo nokeng, mme ngwana wa mosetsana mongwe le mongwe ene lo mo tshedise.”


text:
Mosadi a nna moimana, a bona ngwana wa mosimane; o rile a mmona fa e le ngwana yo montle a mo suba ka dikgwedi di le tharo.


text:
E rile a palelwa ke go tlhola a mo subile, a mo tseela seroto sa koma, a se dila ka bitumena le ka boka; a tsenya ngwana mo go sone, a se baya mo motsitleng fa lotshitshing lwa noka.


text:
Morwadia Faro a fologela kwa nokeng a ya go tlhapa; malata a gagwe a nna a tsamaya le lotshitshi lwa noka; mme ene a bona seroto mo motsitleng, a roma lelata la gagwe la ya go se tsaya.


text:
A se khurumolola mme a bona ngwanyana; mme bonang, losea lwa lela. Mme a lo tlhomogela pelo, a re: “Yo ke ngwana mongwe wa Bahebere.”


text:
Foo kgaitsadie a raya morwadia Faro a re: “A ke ke ye go go biletsa moamusi wa basadi ba Bahebere gore a go amusetse ngwana yo?”


text:
Morwadia Faro a mo raya a re: “Tsaya ngwana yo o ye nae o mo nkamusetse; ke tlaa go naya tuelo ya gago.” Mosadi a tsaya ngwana, a mo amusa.


text:
Ngwanyana a gola, mmaagwe a mo isa kwa go morwadia Faro, a nna morwawe. A mo raya leina a re Moše; a re: “Ka gobo ke mo ntshitse mo metsing.”


text:
Ga diragala ya re mo metlheng eo, Moše a sena go gola, a tswela kwa go ba ga gabo, a leba merwalo ya bone; a bona Moegepeto a itaya Mohebere mongwe wa ba ga gabo.


text:
A gadima kwa le kwa, ya re a bona fa go se na motho ope, a bolaya Moegepeto, a mo fitlha mo mošaweng.


text:
A tswa ka letsatsi la bobedi, mme bonang, banna ba le babedi ba Behebere ba lwa; a raya yo o rumolanyeng a re: “O iteelang mogaeno?”


text:
A re: “E mang yo o go tlhomileng go nna kgosana le moatlhodi mo go rona? A o gopola go mpolaya jaaka o bolaile Moegepeto?” Moše a boifa; a re: “E ntse jaana selo se se itsegile.”


text:
Mme jaana e rile Faro a utlwa selo seo a senka go bolaya Moše. Moše a tshaba sefatlhogo sa ga Faro, a aga mo lefatsheng la Midiane, a dula fa sedibeng.


text:
Moperesiti wa Midiane o ne a na le bana ba basetsana ba supa: ba tla go ga, ba gelelela letsomane la ga rraabo, ba le nosetsa mo mekorong.


text:
A raya bomorwadie a re: “Mme o fa kae? Ana lo mo tlogeletseng monna yoo? Mmitseng gore a tle go ja.”


text:
A bona ngwana wa mosimane nae, a mo raya leina a re, Gerešome, gonne a re: “Ke ntse ke le mojaki mo lefatsheng la boeng.”


text:
Ga diragala ya re mo go feteng ga malatsi ao a mantsi, kgosi ya Egepeto ya a swa. Bana ba Iseraele ba fegelwa ka ntlha ya kgolego, mme ba lela; go lela ga bone ga tlhatlogela kwa Modimong ka ntlha ya kgolego.


text:
Modimo wa utlwa go lela ga bone mme wa gakologelwa kgolagano ya one le Aberahame le Isake le Jakobe.


text:
Moše a bo a disitse letsomane la ga Jethero mogwagadie, moperesiti wa Midiane; a disetsa letsomane kwa tengteng ga naga, a fitlha kwa thabeng ya Modimo kwa Horebe.


text:
Moengele wa ga Jehofa a bonala kwa go ene a le mo kgabong ya molelo o o tukang mo gare ga setlhare; a leba, mme bona, setlhare sa bo se tuka molelo, mme sa bo se sa še.


text:
E rile Jehofa a bona fa a fapoga a ya go bona, Modimo wa mo tlhaeletsa o le mo gare ga setlhare wa re: “Moše! Moše!” Ene a re: “Ke fano.”


text:
Wa re: “O se ka wa atamela kwano; rola ditlhako tsa gago mo dinaong tsa gago gonne felo foo fa o emeng gone ke mmu o o boitshepo.”


text:
Wa fela wa re: “Ke nna Modimo wa ga rraago, Modimo wa ga Aberahame, Modimo wa ga Isake, le Modimo wa ga Jakobe.” Moše a ipipa sefatlhogo, gonne a boifa go leba Modimo.


text:
Jehofa a re: “Ruri ke bonye patikego ya batho ba me ba ba kwa Egepeto, ke bile ke utlwile thomeletso ya bone ka ntlha ya bagobagobetsi ba bone; ka gobo ke a a itse mahutsana a bone;


text:
mme ke fologetse go ba golola mo seatleng sa Baegepeto, le go ba tlhatlosa mo lefatsheng leo, go ba isa kwa lefatsheng le le molemo, le le atlhameng, kwa lefatsheng le le elang maši le dinotshe; kwa felong ga Bakanana, le Bahite, le Baamore, le Baperise, le Bahife, le Bajebuse.


text:
Thomeletso ya bana ba Iseraele e fitlhile mo go nna; gape ke bile ke bonye patiko e Baegepeto ba ba patikang ka yone.


text:
Moše a raya Modimo a re: “Ana nna ke mang, fa e bo ne ne ke ka ya kwa go Faro, le go ya go ntsha bana ba Iseraele mo Egepeto?”


text:
Wa re: “Ke tlaa nna nao ka mmaanete; se e tlaa nna sesupo mo go wena sa fa ke go romile; e tlaa re o sena go ntsha batho mo Egepeto, lo tlaa direla Modimo mo thabeng e.”


text:
Moše a raya Modimo a re: “Bona, e tlaa re ke fitlha mo baneng ba Iseraele ke ba raya ke re: ‘Modimo wa borraeno o nthomile kwano go lona,’ mme ba nthaya ba re: ‘Leina la one ke mang?’ Ke ba reye ke reng?”


text:
Modimo wa raya Moše wa re: “KE NTSE YO KE NTSENG;” wa re: “O tlaa bua le bana ba Iseraele jaana o re: ‘KE NTSE o nthomile kwano go lona.’ ”


text:
Modimo wa fela wa bua le Moše wa re: “O tlaa raya bana ba Iseraele o re: ‘JEHOFA, Modimo wa borraeno, Modimo wa ga Aberahame, Modimo wa ga Isake, le Modimo wa ga Jakobe, o nthomile kwano go lona.’ Le ke lone leina la me ka bosakhutleng; ke lone segopotso sa me go ya mo tshikatshikeng tsotlhe.


text:
Ya o phuthe bagolwane ba Iseraele mmogo o ba reye o re: ‘Jehofa Modimo wa borraeno, Modimo wa ga Aberahame, wa ga Isake, le wa ga Jakobe, o mponaletse wa re: “Ruri ke lo lekotse, ke bile ke bonye se lo se dirwang mo Egepeto;


text:
Ke rile, ke tlaa lo tlhatlosa mo patikong ya Egepeto, ke lo isa kwa lefatsheng la Bakanana, le Bahite, le Baamore, le Baperise, le Bahife le Bajebuse, kwa lefatsheng le le elang maši le dinotshe.” ’


text:
“Ba tlaa reetsa lentswe la gago; mme o tlaa ya, wena le bagolwane ba Iseraele, lo ya kgosing ya Egepeto lo e reye lo re: ‘Jehofa, Modimo, wa Bahebere o kopanye le rona; re a go rapela ra re: A o ko o mme re tsamaye loeto lwa malatsi a le mararo mo nageng, gore re isetse Jehofa Modimo wa rona tlhabelo.’


text:
Ke a itse fa kgosi ya Egepeto e se ketla e lo leseletsa go tsamaya, nnyaa, le fa e le ka letsogo le le thata.


text:
Ke tlaa otlolola letsogo la me ke betsa Egepeto ka dikgakgamatso tsa me tsotlhe fela tse ke tlaa di dirang mo gare ga bone; morago ga mo e tlaa lo leseletsa go tsamaya.


text:
“Tšhaba e, ke tlaa e naya go bona letlhogonolo mo matlhong a Baegepeto. Go tlaa diragala gore e tlaa re lo tsamaya lo bo lo sa tsamaye lo iphotlhere fela;


text:
mosadi mongwe le mongwe o tlaa lopa yo o bapileng nae, a ba a lopa yo o tlhotsetlhotseng mo ntlong ya gagwe mekgabo ya selefera, le mekgabo ya gouta, le diaparo; mme lo tlaa di apesa bomorwaa lona le bomorwadia lona, lo tlaa amoga Baegepeto.”


text:
Moše a fetola a re: “Bona, ga ba ketla ba ntumela le fa e le go reetsa lentswe la me; gonne ba tlaa re: ‘Jehofa ga a a go bonalela.’ ”


text:
Jehofa a raya Moše a re: “Ntsha letsogo la gago o e tshware ka mogatla.” A ntsha letsogo a e tshwara, mme ya fetoga thobane mo seatleng sa gagwe.


text:
“Gore ba dumele fa Jehofa, Modimo wa borraabo, Modimo wa ga Aberahame, Modimo wa ga Isake, le Modimo wa ga Jakobe, o go bonaletse.”


text:
Gape Jehofa a fela a mo raya a re: “Tsenya seatla sa gago mo sehubeng sa gago.” A tsenya seatla sa gagwe mo sehubeng sa gagwe; a re a se ntsha, bonang seatla sa gagwe sa bo se le lepero, se le sesweu jaaka kapoko.


text:
A re: “Tsenya seatla sa gago gape mo sehubeng sa gago.” Mme a tsenya seatla sa gagwe mo sehubeng sa gagwe gape; a re a se ntsha sa bo se fetogile gape, se ntse jaaka nama ya gagwe e nngwe.


text:
“E tlaa re fa ba sa go dumele le fa e le go reetsa lentswe la sesupo sa ntlha, ba tlaa dumela lentswe la sesupo sa morago.


text:
Fa ba sa dumele le fa e le ditshupo tse pedi, le fa e le go reetsa lentswe la gago, o tlaa tsaya metsi a noka, o a thele mo mmung o o omeletseng; metsi a o a tsayang mo nokeng a tlaa fetoga madi mo mmung o o omeletseng.”


text:
Moše a raya Jehofa a re: “Ao, Morena, ga ke motho yo o itseng go bua sentle, le fa e le gale, le fa e le o sena go bua le motlhanka wa gago, gonne ke bonya mo puong, ke bile ke loleme lo bonya.”


text:
Jehofa a mo raya a re: “E mang yo o dirileng molomo wa motho? Kgotsa e mang yo o dirang motho gore a nne semumu, gongwe a nne susu, gongwe a nne yo o bonang, kgotsa a nne sefofu? A ga se nna Jehofa?


text:
Bogale jwa ga Jehofa jwa tukela Moše, foo a re: “A mogoloo Arone, Molefi, a ga a gone? Ke a itse fa ene a ka bua sentle. Le gone, bona, o e tla, o tla go go kgatlhantsha, o tlaa re a go bona a itumele mo pelong ya gagwe.


text:
O tlaa bua nae, o tsenya one mafoko mo molomong wa gagwe; ke tlaa nna le molomo wa gago le molomo wa gagwe, ke lo ruta se lo tlaa se dirang.


text:
Ene o tlaa nna mmueledi wa gago mo bathong: go tlaa diragala gore ene a nne molomo wa gago, wena o nne jaaka Modimo mo go ene.


text:
Moše a tsamaya a boela kwa go Jethero mogwagadie, a mo raya a re: “A ko o mme ke tsamaye ke boele kwa go bagaetsho ba ba kwa Egepeto, ke ye go bona gore a ba sa ntse ba tshedile.” Jethero a raya Moše a re: “Tsamaya ka kagiso.”


text:
Moše a re a le mo Midiane Modimo wa mo raya wa re: “Tsamaya o boele kwa Egepeto; gonne banna botlhe ba ba neng ba ba batla go go bolaya ba sule.”


text:
Moše a tsaya mosadi wa gagwe le bomorwawe, a ba palamisa mo eseleng, a boela kwa lefatsheng la Egepeto; Moše a tshola thobane ya Modimo mo seatleng sa gagwe.


text:
Jehofa a raya Moše a re: “E tlaa re o boela kwa Egepeto, o bone gore o dire fa pele ga Faro dikgakgamatso tse ke di go tsentseng mo seatleng; ke tlaa thatafatsa pelo ya gagwe, ga a ketla a leseletsa batho ba tsamaya.


text:
Ke go reile ka re: Mma morwaake a tsamaye, gore a ye go ntirela; mme o ganne go mo lesa: bona, ke tlaa bolaya morwao, ngwana wa ntlha wa gago.’ ”


text:
Foo Sipora a tsaya lekgethu, a rupisa morwawe, a go latlhela fa dinaong tsa gagwe; a re: “Ruri o monna wa madi mo go nna.”


text:
Jehofa a raya Arone a re: “Ya kwa nageng, o ye go kgatlhantsha Moše.” Jalo a ya a kopanela nae mo thabeng ya Modimo, mme a mo atla.


text:
Moše a bolelela Arone mafoko otlhe a Jehofa o a mo romileng, le ditshupo tsotlhe tse o di mo laoletseng.


text:
Batho ba dumela; e rile ba utlwa fa Jehofa a lekotse bana ba Iseraele, a bile a bonye patikego ya bone, foo ba ikoba ditlhogo, ba obama.


text:
Morago ga mo Moše le Arone ba tla ba raya Faro ba re: “Jehofa, Modimo wa Iseraele o bua jaana wa re: ‘Lesa batho ba me ba tsamaye ba ye go ntirela modiro kwa nageng.’ ”


text:
Faro a re: “Jehofa e be e le mang, fa ke ka reetsa lentswe la gagwe ka lesa Baiseraele ba tsamaya? Ga ke itse Jehofa, gape ga nketla ke lesa Baiseraele ba tsamaya.”


text:
Ba re: “Modimo wa Bahebere o kopanye le rona; re a go rapela, a ko o mme re ye loeto lwa malatsi a le mararo kwa nageng, re ye go isetsa Jehofa Modimo wa rona tlhabelo, e se re gongwe a re wela ka kgogodi le fa e le ka tšhaka.”


text:
Kgosi ya Egepeto ya ba raya ya re: “Ana lona Moše le Arone lo repisetsang batho mo ditirong tsa bone? Tlogang lo ye kwa merwalong ya lona.”


text:
“Lo se ka lwa tlhola lo naya batho lotlhaka jaaka gale go dira setene; a ba ye go ipatlela lotlhaka.


text:
Palo ya setene e ba ntseng ba e dira gale lo tlaa nna lo e lopa mo go bone fela; lo se ka lwa e ngotla gope; gonne ba bodufetse; ke gone ba goang ba re: ‘Re lese re ye go isetsa Modimo wa rona tlhabelo.’


text:
Bagobagobetsi ba batho ba tswa le maotlana a bone, mme ba bua le batho ba re: “Faro o bua jaana a re: ‘Ga nketla ke lo naya lotlhaka.


text:
A go tsamayeng lona lo ye go tsaya lotlhaka kwa lo ka lo bonang gone; fela tiro ya lona ga e ketla e fokodiwa gope.’ ”


text:
Bagobagobetsi ba bo ba ba potlakisa ba re: “Dirang ditiro tsa lona tse di tletseng, e bong tsa selekanyo sa letsatsi le letsatsi jaaka gale lotlhaka lo sa ntse lo le gone.”


text:
Maotlana a bana ba Iseraele a bagobagobetsi ba ga Faro ba a tlhomileng mo go bone a bediwa, a rewa ga twe: “Ana go ntse jang ka lo sa dira tiro e e tletseng maabane le gompieno, ka go dira setene jaaka gale?”


text:
Foo maotlana a bana ba Iseraele a tla ka selelo kwa go Faro a re: “O direlelang batlhanka ba gago jalo?


text:
Ga go na lotlhaka lo lo newang batlhanka ba gago, mme ba re raya ba re: ‘Dirang setene;’ mme batlhanka ba gago re a bediwa le fa ntswa molato one o le mo bathong ba gago.”


text:
Mme ene a re: “Lo bobodu, lo bobodu! Ke gone ka mo lo reng: ‘Re lese re ye go isetsa Jehofa tlhabelo.’


text:
Ke gone yang, lo dire jaanong jaana; gonne ga lo ketla lo newa lotlhaka lope, le fa go ntse jalo, palo ya setene lo tlaa e ntsha fela.”


text:
Maotlana a bana ba Iseraele a ne a bona fa go le bosula mo go bone, ka go tulwe: “Lo se ka lwa fokotsa sepe mo seteneng mo tirong ya letsatsi le letsatsi.”


text:
A ba raya a re: “A Jehofa a lo lebe, a atlhole, ka gobo lo dirile gore lonko lwa rona lo nkge sebodu mo matlhong a ga Faro le mo matlhong a batlhanka ba gagwe, go tla lo ba tsenya tšhaka mo seatleng go re bolaya.”


text:
Gonne e sa le jaaka ke tla mo go Faro go bua ka leina la gago, o ntse a direla batho ba bosula fela; le gone ga o a golola batho ba gago gope.”


text:
Mme Jehofa a raya Moše a re: “Jaanong o tlaa bona se ke tlaa se direlang Faro; gonne o tlaa ba lesa ka letsogo le le thata ba tsamaya, o tlaa ba leleka mo lefatsheng la gagwe ka letsogo le le thata.”


text:
Ke kile ka bonalela Aberahame, le Isake, le Jakobe, ke le Modimo Mothatayotlhe, mme ka leina la me la JEHOFA ka bo ke sa itsiwe mo go bone.


text:
Ke bile ka tlhomamisa kgolagano ya me nabo go ba naya lefatshe la Kanana, lefatshe la majako a bone le ba ne ba jaka mo go lone.


text:
Le gone gape ke utlwile go duma ga bana ba Iseraele, ba Baegepeto ba ba dirisang mo kgolegong; mme ke gakologetswe kgolagano ya me.


text:
Ke gone, bua le bana ba Iseraele, o re: ‘Ke nna Jehofa, ke tlaa lo ntsha tlase ga merwalo ya Baegepeto, ke tlaa lo tlogedisa kgolego ya bone, ke tlaa lo rekolola ka letsogo le le otlologileng le ka ditshekiso tse dikgolo.


text:
Ke tlaa lo itseela go nna batho ba me, ke tlaa nna Modimo wa lona; mme lo tlaa itse fa ke le Jehofa. Modimo wa lona, yo ke lo ntshang tlase ga merwalo ya Baegepeto.


text:
Ke tlaa lo isa ke lo tsenya mo lefatsheng le ke tsholeditseng seatla sa me ka ga lone ka re, ke tlaa le naya Aberahame, le Isake, le Jakobe, ke tlaa le lo naya go nna boswa; ke nna Jehofa.’ ”


text:
Moše a bua le bana ba Iseraele jalo; mme ba se ka ba reetsa Moše ka ntlha ya tlalelo e e manongonongo ya mowa, le ka ntlha ya kgolego e e bolalome.


text:
“Ya go tsena o bue le Faro kgosi ya Egepeto gore a lese bana ba Iseraele ba tswe mo lefatsheng la gagwe.”


text:
Moše a bua fa pele ga Jehofa, a re: “Bona, bana ba Iseraele ga ba a ntheetsa; ana Faro ene o tlaa nkutlwa jang, nna yo ke leng dipounama di sa rupang?”


text:
Jehofa a bua le Moše le Arone, a ba laetsa kwa baneng ba Iseraele, kwa go Faro kgosi ya Egepeto, go ntsha bana ba Iseraele mo lefatsheng la Egepeto.


text:
Ba, ke ditlhogo tsa makgotla a borraabo; bomorwa Rubene ngwana wa ntlha wa ga Iseraele, ke Hanoke, le Palu, Heserone le Karemi; bao ke ditso tsa ga Rubene.


text:
Bomorwa Simeone; ke Jemuele, le Jamine, le Ohate le Jakine, le Sohare, le Shaule ngwana wa mosadi wa Kanana; bao ke ditso tsa ga Simeone.


text:
A, ke maina a bomorwa Lefi, ka fa ditshikeng tsa bone; e bong Gerešone, le Kohathe, le Merari; dinyaga tsa botshelo jwa ga Lefi e ne e le dinyaga di le 137.


text:
Bomorwa Kohathe: ke Amerame le Isehare, le Heberone le Usiele; mme dinyaga tsa botshelo jwa ga Kohathe e ne e le dinyaga di le 133.


text:
Amerame a tsaya Jokebete kgaitsadia rraagwe go nna mosadi wa gagwe; ene a bona nae bana, e bong Arone le Moše: dinyaga tsa botshelo jwa ga Amerame e ne e le dinyaga di le 137.


text:
Arone a tsaya Elišeba morwadia Aminatabe, kgaitsadia Našone, go nna mosadi wa gagwe; mme ene a bona nae bana, e bong, Natabe, le Abihu, le Eleasare, le Ithamare.


text:
Eleasare morwa Arone a tsaya mongwe wa bomorwadia Putiele go nna mosadi wa gagwe; ene a bona nae Finease. Tse ke ditlhogo tsa makgotla a boora Lefi ka fa ditsong tsa bone.


text:
Ba ke boArone le Moše bao ba Jehofa o ba reileng a re: “Ntshang bana ba Iseraele mo lefatsheng la Egepeto ka fa masomosomong a bone.”


text:
Ba ke bone ba ba neng ba bua le Faro kgosi ya Egepeto gore ba ntshe bana ba Iseraele mo Egepeto, bao ke bone boMoše le Arone.


text:
Jehofa a bua le Moše a re: “Ke nna Jehofa; o bolelele Faro kgosi ya Egepeto dilo tsotlhe tse ke di buang nao.”


text:
Mme Moše a bua fa pele ga Jehofa a re: “Bona, nna ke dipounama tse di sa rupang, Faro o tlaa ntheetsa jang?”


text:
Jehofa a raya Moše a re: “Bona, ke go dirile go nna modimo mo go Faro; mme Arone mogoloo, o tlaa nna mmueledi wa gago.


text:
O bue tsotlhe tse ke di go laolelang; Arone mogoloo, o tlaa bua le Faro gore a lese bana ba Iseraele ba tswe mo lefatsheng la gagwe,


text:
mme ke tlaa thatafatsa pelo ya ga Faro, ke ntsifatsa ditshupo tsa me le dikgakgamatso tsa me mo lefatsheng la Egepeto.


text:
Faro ga a ketla a lo reetsa, mme ke tlaa baya seatla sa me mo Egepeto, ke ntsha masomosomo a me, tšhaba ya me, e bong bana ba Iseraele, mo lefatsheng la Egepeto, ka ditshekiso tse dikgolo.


text:
Baegepeto ba tlaa itse fa ke le Jehofa, motlhang ke otlololelang Egepeto letsogo la me, ke ntsha bana ba Iseraele mo gare ga bone.”


text:
“E re fa Faro a bua le lona a re lo itshupe ka kgakgamatso; foo o reye Arone o re: ‘Tsaya thobane ya gago, o e latlhele fa pele ga Faro, gore e fetoge noga.’ ”


text:
Moše le Arone ba tsena kwa go Faro ba dira jaaka Jehofa a ne a laotse; Arone a latlhela thobane ya gagwe fa pele ga Faro le fa pele ga batlhanka ba gagwe, mme ya fetoga noga.


text:
Foo Faro le ene a bitsa matlhale le baloi; le bone ba dira fela jalo ka mereo ya bone, e le bone dingaka tsa Egepeto.


text:
Ka gobo monna mongwe le mongwe a latlhela thobane ya gagwe, mme tsa fetoga dinoga; mme thobane ya ga Arone ya kometsa dithobane tsa bone.


text:
Ya kwa go Faro ka moso; bona, ene o tlaa tswa a ya kwa metsing; wena o eme fa lotshitshing lwa noka go mo kgatlhantsha gone; thobane e e neng e fetolwa noga, o e tshole mo seatleng sa gago.


text:
O mo reye o re: ‘Jehofa, Modimo wa Bahebere o nthomile kwa go wena a re: Lesa batho ba me ba tsamaye, ba ye go ntirela kwa nageng; mme bona, aitse o a bo o ntse o sa reetsa le jaana.


text:
Jehofa o bua jaana a re: O tlaa itse fa ke le Jehofa ka se: Bona, ke tlaa itaya metsi a a mo nokeng ka thobane e e mo seatleng sa me, mme a tlaa fetoga madi.


text:
Ditlhapi tse di mo nokeng di tlaa swa, le noka e tlaa nkga sebodu; Baegepeto ba tlaa sulafalelwa ke go nwa metsi a noka.’ ”


text:
Jehofa a raya Moše a re: “Raya Arone o re: ‘Tsaya thobane ya gago o otlolole letsogo la gago godimo ga metsi a Egepeto, godimo ga dinoka tsa bone, godimo ga dinokana tsa bone, le godimo ga makgelebe a bone, le godimo ga madutela a bone, gore a tle a fetoge madi; mme go tlaa nna madi mo lefatsheng lotlhe la Egepeto, mo dilwaneng tsa dikgong, le mo dilwaneng tsa maje.’ ”


text:
Moše le Arone ba dira jalo, jaaka Jehofa a laotse; a tsholetsa thobane, a itaya metsi a a mo nokeng mo ponong ya ga Faro, le mo ponong ya batlhanka ba gagwe; mme metsi otlhe fela a a mo nokeng a fetoga madi.


text:
Ditlhapi tse di mo nokeng tsa a swa; noka ya nkga sebodu, Baegepeto ba retelelwa ke go nwa metsi a noka; madi a nna fela mo lefatsheng lotlhe la Egepeto.


text:
Dingaka tsa Egepeto tsa dira fela jalo ka mereo ya tsone; pelo ya ga Faro ya thatafala, a se ka a ba reetsa; fela jaaka Jehofa a buile.


text:
Faro a menoga a ya a tsena mo ntlong ya gagwe, le gone golo mo a se ka a go baya mo pelong ya gagwe.


text:
Baegepeto botlhe ba nna ba epa fa thoko ga noka ba batla metsi a a ka nowang; gonne ba ne ba palelwa ke go nwa metsi a noka.


text:
Jehofa a bua le Moše a re: “Ya go tsena kwa go Faro, o mo reye o re: ‘Jehofa o bua jaana a re: Lesa batho ba me ba tsamaye gore ba ntirele.


text:
Noka e tlaa nyeula digwagwa, tse di tlaa tlhatlogang di tsena mo ntlong ya gago, le mo borobalong jwa gago, le mo bolaong jwa gago, le mo ntlong ya batlhanka ba gago, le mo bathong ba gago, le mo dipesetsong tsa gago, le mo megopong ya gago ya bodubelo:


text:
Digwagwa di tlaa tlhatlogela mo go wena le mo bathong ba gago, le mo batlhankeng ba gago botlhe fela.’ ”


text:
Jehofa a raya Moše a re: “Raya Arone o re: ‘Otlola thobane ya gago ka letsogo la gago godimo ga dinoka, godimo ga dinokana, le godimo ga makgelebe, o tlhatlosetse digwagwa mo lefatsheng la Egepeto.’ ”


text:
Arone a otlolola letsogo la gagwe godimo ga metsi a Egepeto; mme digwagwa tsa tlhatloga tsa khurumetsa lefatshe la Egepeto.


text:
Foo Faro a bitsa Moše le Arone a re: “A lo ko lo rapeleng Jehofa gore a tlose digwagwa mo go nna le mo bathong ba me, mme ke tlaa lesa batho ba tsamaya gore ba isetse Jehofa tlhabelo.”


text:
Moše a raya Faro a re: “E bo ka e le wena yo o ka ntaolang: ke tlaa go rapelelela lobaka lofe, le batlhanka ba gago, le batho ba gago, gore digwagwa di senngwe di tswe mo go wena, le mo matlong a gago, mme di sale mo nokeng e le yosi fela?”


text:
Mme a re: “Ka moso.” A re: “A go nne ka fa lefokong la gago; gore o tle o itse fa go se na ope yo o tshwanang le Jehofa, Modimo wa rona.


text:
Digwagwa di tlaa tloga mo go wena le mo mantlong a gago, le mo batlhankeng ba gago, le mo bathong ba gago; di tlaa sala mo nokeng e le yosi fela.”


text:
Moše le Arone ba tswa mo go Faro. Moše a goela kwa go Jehofa ka ga digwagwa tse o di tlisitseng mo go Faro.


text:
Jehofa a dira ka fa lefokong la ga Moše: mme digwagwa tsa swela mo mantlong, mo malwapeng le mo dinageng.


text:
E rile Faro a bona fa go hupologile, a ithatafatsa pelo, a se ka a ba reetsa; fela jaaka Jehofa a buile.


text:
Jehofa a raya Moše a re: “Raya Arone o re: ‘Otlolola thobane ya gago, o iteye lorole lwa lefatshe gore lo nne dinta mo lefatsheng lotlhe la Egepeto.’ ”


text:
Ba dira jalo; Arone a otlolola letsogo la gagwe le tshotse thobane ya gagwe, a itaya lorole lwa lefatshe, mme ga nna dinta mo mothong le mo diruiweng; lorole lotlhe lwa lefatshe lwa nna dinta mo lefatsheng lotlhe la Egepeto.


text:
Dingaka le tsone tsa dira jalo ka mereo ya tsone go ntsha dinta, mme tsa retelelwa. Ga nna dinta mo mothong le mo diruiweng.


text:
Foo dingaka tsa raya Faro tsa re: “Seo se, ke mongwana wa Modimo.” Mme pelo ya ga Faro ya thatafala, a se ka a ba reetsa; fela jaaka Jehofa a buile.


text:
Jehofa a raya Moše a re: “Phakela ka moso o eme fa pele ga Faro; bona, o tlaa tswa a ya kwa metsing; o mo reye o re: Jehofa o bua jaana a re: ‘Lesa batho ba me ba tsamaye, gore ba ntirele.


text:
E tlaa re fa o sa lese batho ba me ba tsamaya, bona, ke tlaa tlisa metshitshi ya dintshi mo go wena le mo batlhankeng ba gago, le mo bathong ba gago, le mo matlong a gago; mantlo a Baegepeto a tlaa tlatla metshitshi ya dintshi le one mmu o a emeng mo go one.


text:
Ke tlaa re mo tsatsing leo ke lomolole lefatshe la Gošene le batho ba me ba agileng mo go lone, gore go se ka ga nna metshitshi epe ya dintshi gone; gore o tle o itse fa ke le Jehofa mo gare ga lefatshe.


text:
Ke tlaa baya tomologano gare ga batho ba me le batho ba gago; e tlaa re ka moso sesupo se, se diragale.’ ”


text:
Jehofa a dira jalo; ga tla metshitshi e e boitshegang ya dintshi, ya tla mo ntlong ya ga Faro, le mo matlong a batlhanka ba gagwe, mo lefatsheng lotlhe la Egepeto lefatshe la bodisiwa ke metshitshi ya dintshi.


text:
Faro a bitsa Moše le Arone a re: “Tsamayang lo isetseng Modimo wa lona tlhabelo mo lefatsheng leno.”


text:
Moše a re: “Ga go a tshwanela go dira jalo; gonne re tlaa bo re isetsa Jehofa Modimo wa rona moila wa Baegepeto tlhabelo; a re ka isa moila wa Baegepeto tlhabelo fa pele ga matlho a bone, a ga ba ketla ba re kgobotletsa ka maje?


text:
Re tlaa tsamaya loeto lwa malatsi a le mararo kwa nageng re isetsa Jehofa Modimo wa rona tlhabelo, ka fa o tlaa re laolang ka gone.”


text:
Faro a re: “Ke tlaa lo lesa lo tsamaya gore lo isetse Jehofa Modimo wa lona tlhabelo kwa nageng; le fa go ntse jalo, lo se ka lwa ya kgakala; lo nthapelele.”


text:
Moše a re: “Bona, ke tswa mo go wena, mme ke tlaa rapela Jehofa gore metshitshi ya dintshi e tloge e tswe mo go Faro le mo batlhankeng ba gagwe, le mo bathong ba gagwe ka moso; a Faro a se tlhole a dira ka boferefere ka go gana go lesa batho ba ya go isetsa Jehofa tlhabelo.”


text:
Jehofa a dira ka fa lefokong la ga Moše; a tlosa metshitshi ya dintshi mo go Faro le mo batlhankeng ba gagwe, le mo bathong ba gagwe; ga se ka ga sala epe.


text:
Foo Jehofa a raya Moše a re: “Tsena kwa go Faro, o mmolelele o re: ‘Go bua jaana Jehofa Modimo wa Bahebere, a re: “Lesa batho ba gagwe ba tsamaye gore ba o direle.


text:
bona, seatla sa ga Jehofa se mo kgomong ya gago e e mo nageng, le mo dipitseng, le mo dieseleng, le mo dikameleng, le mo matlhapeng, le mo matsomaneng; go tlaa nna kgogodi e e boitshegang mo go tsone.


text:
Jehofa o tlaa lomologanya gare ga dikgomo tsa Iseraele le dikgomo tsa Egepeto; ga go nka go swa sepe sa dilo tsotlhe tse e leng tsa bana ba Iseraele.


text:
Jehofa a kaya lobaka lo lo tlhomilweng, a re e tlaa re ka moso Jehofa o tlaa dira seo se mo lefatsheng.” ’ ”


text:
Ya re ka moso Jehofa a dira selo seo, dikgomo tsotlhe tsa Egepeto tsa a swa; mme mo dikgomong tsa bana ba Iseraele ga se ka ga a swa epe.


text:
Faro a roma batho, mme bonang, ga bo go se epe ya dikgomo tsa Baiseraele e e suleng. Pelo ya ga Faro ya nna logwadi fela, a se ka a lesa batho ba tsamaya.


text:
Jehofa a raya Moše le Arone a re: “Tabolang molora wa leiso la leubelo ka diatla, Moše a o kubuelele kwa godimo mo ponong ya ga Faro.


text:
O tlaa nna lorole lo lo loupa mo lefatsheng lotlhe la Egepeto; lo tlaa nna diso tse di itshemang marophi mo mothong le mo kgomong, go ya le lefatshe lotlhe la Egepeto.”


text:
Ba tsaya molora wa leiso la leubelo, ba ema fa pele ga Faro; Moše a o kubuelela kwa godimo: wa nna diso tse di itshemang marophi mo mothong le mo kgomong.


text:
Dingaka tsa retelelwa ke go ema fa pele ga Moše ka ntlha ya diso; gonne diso di ne di le mo dingakeng le mo go Baegepeto botlhe fela.


text:
Jehofa a raya Moše a re: “Phakela ka moso, o eme fa pele ga Faro, o mo reye o re: ‘Jehofa o bua jaana, e bong Modimo wa Bahebere, a re: Lesa batho ba me ba tsamaye gore ba ntirele.


text:
Gonne ke tlaa re mo lobakeng lono ke lere dipetso tsa me tsotlhe fela mo pelong ya gago, le mo batlhankeng ba gago, le mo bathong ba gago; gore o tle o itse fa go se na ope yo o tshwanang le nna mo lefatsheng lotlhe.


text:
Ka gobo fa nka bo ke ntshitse seatla sa me go go itaya le batho ba gago ka kgogodi, o ka bo ne ne fano o kgaotswe mo lefatsheng:


text:
Fela ke go emiseditse gone moo, gore ke go bontshe nonofo ya me, le gore leina la me le bolelwe mo lefatsheng lotlhe fela.


text:
Bona, e tlaa re ka moso go riana ke nese sefako se se boitshegang, se se iseng se ke se nne se le kalo mo Egepeto, e sa le ka lobaka lo o theilweng ka lone go tla mo nakong eno.


text:
Ke gone, jaana, roma batho o akofise dikgomo tsa gago di goroge, le tsotlhe tse o nang natso kwa nageng; gonne motho mongwe le mongwe yo o tlaa fitlhelwang mo nageng le fa e le kgomo, fa di sa tlisiwe mo gae, sefako se tlaa di wela mme di tlaa swa.’ ”


text:
Mo batlhankeng ba ga Faro motho yo o boifileng lefoko la ga Jehofa, a tshabisetsa batlhanka ba gagwe le dikgomo tsa gagwe mo matlong.


text:
Mme yo o tlhokomologileng lefoko la ga Jehofa, a lesa batlhanka ba gagwe le dikgomo tsa gagwe mo nageng.


text:
Jehofa a raya Moše a re: “Otlololela letsogo la gago kwa legodimong gore go ne sefako go ya le lefatshe lotlhe la Egepeto, mo mothong, mo kgomong, le mo merogong yotlhe ya naga, go ya le lefatshe lotlhe la Egepeto.”


text:
Moše a otlololela thobane ya gagwe kwa legodimong; Jehofa a tlisa tumo ya maru le sefako, molelo le one wa thelegela fa fatshe; mme Jehofa a nesa sefako mo lefatsheng la Egepeto.


text:
Jalo ga nna sefako, le molelo o tlhakanye le sefako, le molelo o tlhakanye le sefako, mo go boitshegang thata, mo go iseng go ko go nne jalo mo lefatsheng lotlhe la Egepeto, e sa le ka lobaka lo ba simologileng go nna morafe ka lone.


text:
Sefako sa itaaka tsotlhe tse di mo nageng go ya le lefatshe lotlhe la Egepeto, motho le kgomo; sefako sa ba sa itaaka merogo yotlhe ya naga, sa robaka ditlhare tsotlhe tsa naga.


text:
Faro a roma a ya go bitsa Moše le Arone, a ba raya a re: “Monomotlha ke leofile, Jehofa o tshiamo, nna le batho ba me re baikepi.


text:
Rapelang Jehofa; gonne ditumo tse tsa maru tse di thata tse le sefako, go lekanye; ke tlaa lo lesa lo tsamaya, ga lo ketla lo tlhola lo diega.”


text:
Moše a mo raya a re: “E tlaa re ke sena go tswa mo motseng, ke tlaa otlololela mabogo a me kwa go Jehofa; ditumo tsa maru di tlaa khutla, le gone ga go ketla go tlhola go nna sefako; gore o tle o itse fa lefatshe e le la ga Jehofa.


text:
Moše a tswa mo motseng kwa go Faro, mme a otlololela mabogo a gagwe kwa go Jehofa; mme ditumo tsa maru tsa khutla le sefako, pula le yone ya se ka ya tlhola e thelegela mo lefatsheng.


text:
E rile Faro a bona fa pula e khutlile le sefako, le ditumo tsa maru, a fela a leofa, a ithatafatsa pelo, ene le batlhanka ba gagwe.


text:
Pelo ya ga Faro ya thatafala, a se ka a lesa bana ba Iseraele ba tsamaya; fela jaaka Jehofa a buile ka Moše.


text:
Jehofa a raya Moše a re: “Tsena kwa go Faro, gonne ke thatafaditse pelo ya gagwe le pelo tsa batlhanka ba gagwe gore ke tle ke bonatse ditshupo tse tsa me mo gare ga bone,


text:
le gore wena o tle o bolele mo ditsebeng tsa ga morwao, le tsa ga morwa morwao dilo tse ke di diretseng Egepeto, le ditshupo tsa me tse ke di dirileng mo gare ga bone, gore lo itse fa ke le Jehofa.”


text:
Moše le Arone ba tsena kwa go Faro ba mo raya ba re: “Jehofa o bua jaana, e bong Modimo wa Bahebere a re: ‘O tlaa gana ka boleele bo le kae go ikisa kwa tlase fa pele ga me? Lesa batho ba me ba tsamaye gore ba ntirele.


text:
Fa go ntse jalo, fa o gana go lesa batho ba me ba tsamaya, bona, ke tlaa re ka moso ke lere tsie mo lefatsheng la gago.


text:
E tlaa khurumetsa sefatlhogo sa lefatshe, motho a ba a tle a retelelwe ke go bona lefatshe: e tlaa ja se se setseng sa mo go falotseng, se se lo saletseng mo sefakong, e tlaa ja ditlhare tsotlhe tse di lo golelang mo nageng.


text:
E tlaa tlala mo matlong a gago le mo matlong a batlhanka botlhe ba gago, le mo matlong a Baegepeto botlhe; jaaka go ise go ko go bonwe ke borraago le fa e le ke borraagomogolo, go simologa ka motlha o ba ne ba le mo lefatsheng ka one le go tla mo motlheng wa gompieno.’ ” Mme a retologa, a tswa mo go Faro.


text:
Batlhanka ba ga Faro ba mo raya ba re: “Ao! Ana motho yo o tlaa nna seru mo go rona ka boleele bo le kae? Lesa batho ba tsamaye gore ba direle Jehofa Modimo wa bone; a o a bo o ise o itse fa lefatshe la Egepeto le senyegile?”


text:
Moše le Arone ba isiwa gape kwa go Faro; mme a ba raya a re: “Yang ga direla Jehofa Modimo wa lona; ba ba tlaa tsamayang e tlaa bo e le bomang?”


text:
Moše a re: “Re tlaa tsamaya re na le banyana ba rona, le batsofe ba rona, le bana ba rona ba basimane, le bana ba rona ba basetsana, le matsomane a rona, le matlhape a rona, re tlaa tsamaya nao fela; gonne re na le go direla Jehofa modiro.”


text:
A ba raya a re: “A bo Jehofa a ka nna le lona jalo, fa ke ka lo lesa lwa tsamaya le banyana ba lona! Lo bo lo ipone; gonne bosula bo fa pele ga lona.


text:
E seng jalo, a go tsamaye lona ba lo leng banna, lo direle Jehofa; gonne ke sone se lo se eleditseng.” Mme ba lelekwa ba ntshiwa fa pele ga Faro.


text:
Jehofa a raya Moše a re: “Otlololela lefatshe la Egepeto letsogo la gago gore tsie e tle, gore e tlhatlogele mo lefatsheng la Egepeto, e je merogo yotlhe ya lefatshe, e bong gotlhe mo go siilweng ke sefako.”


text:
Moše a otlololela lefatshe la Egepeto thobane ya gagwe, mme Jehofa a tsosetsa lefatshe phefo ya botlhabatsatsi ka letsatsi leo lotlhe le bosigo jotlhe; e rile bosigo bo o sa phefo ya botlhabatsatsi ya fitlhisa tsie.


text:
Tsie ya tlhatloga le lefatshe lotlhe la Egepeto ya ririana mo ntlheng tsotlhe tsa Egepeto; e ne e le poitshego e kgolo thata; pele ga tsone go ne go ise go ko go nne tsie epe e e ntseng jaaka eo, le morago ga go nka go nna epe e e ntseng jalo.


text:
Gonne ya khurumetsa sefatlhogo sa lefatshe lotlhe fela, lefatshe la ba la fifala; ya a ja merogo yotlhe ya lefatshe, le loungo lwa ditlhare lo sefako se lo siileng; ga se ka ga sala sepe se setala mo nageng, le fa e le setlhare, le fa e le morogo mo lefatsheng lotlhe la Egepeto.


text:
Jaana ke a lo rapela ka re, a ko lo itshwarele boleo jwa me ka motlha ono osi fela, lo rapele Jehofa Modimo wa lona gore a ntlosetse loso lo, lo le losi fela.”


text:
Jehofa a sokolola phefo e kgolo thata ya tswa bophirimatsatsi, ya tsaya tsie ya e kgarameletsa mo Lewatleng le Lehibidu; ga se ka ga sala tsie epe mo molelwaneng otlhe wa lefatshe la Egepeto.


text:
Jehofa a raya Moše a re: “Otlololela letsogo la gago legodimong gore go nne lefifi mo lefatsheng la Egepeto, e nne lefifi le le ka apaapiwang.”


text:
Moše a otlololela letsogo la gagwe legodimong; mme ga nna lefifi le le kwenneng mo lefatsheng lotlhe la Egepeto ka malatsi a le mararo;


text:
batho ga ba a ka ba bonana, ga go a ka ga dira le ope yo o tlogang fa o gone ka malatsi a le mararo; bana ba Iseraele bone botlhe ba bo ba na le lesedi mo maagong a bone.


text:
Faro a tlhaeletsa Moše a re: “Tsamayang lona lo ye go direla Jehofa, a go kganelwe matsomane le matlhape a lona, ke gone gotlhe; a banyana ba lona le bone ba tsamaye le lona.”


text:
Moše a re: “Le wena o na le go re naya ditlhabelo le ditshupelo tse di fisiwang gore re isetse Jehofa Modimo wa rona tlhabelo.


text:
Dikgomo tsa rona le tsone re tlaa ya natso; ga go ketla go tlogelwa le fa e le tlhako ya tsone; gonne re tlaa bo re na le go tlhaola mo go tsone go direla Jehofa Modimo wa rona; ga re itse gore re tlaa direla Jehofa ka eng re ise re fitlhe gone.”


text:
Faro a mo raya a re: “Tloga fa go nna; o itise; o se ka wa tlhola o leba sefatlhogo sa me; gonne motlhang o bonang sefatlhgo sa me o tlaa swa.”


text:
Jehofa a raya Moše a re: “Ke sa ntse ke tlaa lere petso e nngwe gape mo go Faro, le mo Egepeto; morago ga moo o tlaa lo lesa lo tswa mono; o tlaa re motlhang o lo lesang a lo kgorometse, a lo ntshetse ruri gotlhe fela mono.


text:
Bua jaana mo ditsebeng tsa batho, a monna mongwe le mongwe a kope yo o bapileng nae, le mosadi mongwe le mongwe a kope yo o bapileng nae mekgabo ya selefera le mekgabo ya gouta.”


text:
Jehofa a naya batho tsalano mo matlhong a Baegepeto. Gape monna yoo, e bong Moše, o ne a le mogolo thata mo lefatsheng la Egepeto, mo matlhong a batlhanka ba ga Faro le mo matlhong a morafe.


text:
Moše a re: “Jehofa o bua jaana a re: ‘Ke tlaa re e ka ne e le bosigogare ke tswe ke ye kwa gare ga Egepeto;


text:
mme bana ba ntlha botlhe mo lefatsheng la Egepeto ba tlaa swa, go simolola ka ngwana wa ntlha wa ga Faro yo o dutseng mo setulong sa bogosi go ya ngwaneng wa ntlha wa lelata le le fa morago ga lelwala; le maitibolo otlhe a dikgomo.


text:
Go tlaa nna segajaja se segolo mo lefatsheng lotlhe la Egepeto, se go iseng go dire le sepe se se tshwanang naso, le gone go se nka go tlhola go nna sepe se se tshwanang naso gope.


text:
Ka ga bana ba Iseraele, le fa e le ntša ga go ketla go nna le epe e e tlaa lelenyang, go ba dira sengwe, motho le fa e le kgomo,’ gore lo tle lo itse fa Jehofa a farologanya Baegepeto le Iseraele.


text:
Mme batlhanka ba, ba gago ba tlaa tla kwa go nna ba nkhubamela, ba re: ‘Tswa, wena le batho botlhe ba ba go salang morago.’ Morago ga moo ke tlaa tswa.” Mme a tswa mo go Faro a le bogale thata.


text:
Jehofa a raya Moše a re: “Faro ga a ketla a lo reetsa, gore dikgakgamatso tsa me di tle di ntsifadiwe mo lefatsheng la Egepeto.”


text:
Mme Moše le Arone ba dira dikgakgamatso tsotlhe tse fa pele ga Faro; Jehofa a thatafatsa pelo ya ga Faro a se ka lesa bana ba Iseraele go tswa mo lefatsheng la gagwe.


text:
“Kgwedi eno a e nne tshimologo ya dikgwedi mo go lona, a e nne kgwedi ya ntlha ya ngwaga mo go lona.


text:
Buang le phuthego yotlhe ya Iseraele lo re: E re ka letsatsi la lesome la kgwedi eno, mongwe le mongwe a tseye kwanyana, a e tseele ba ntlo ya gagwe, go nne kwanyana ya ba ntlo nngwe le nngwe.


text:
Fa ba ntlo ba le babotlana mo go jeng kwanayana, foo motho le wa ga gabo yo o bapileng nae a ba e pataganele ka fa palong ya batho; lo ipalele kwanyana ka fa go jeng ga motho mongwe le mongwe.


text:
Kwanyana ya lona a e nne e e se nang bogole, e le e tonanyana ya ngwaga wa ntlha; lo e tseye mo dinkung le fa e le mo dipoding.


text:
Lo e tlhatlhele go ya go fitlha mo tsatsing la 14 la kgwedi eo; foo kokoano yotlhe ya phuthego ya Iseraele e e tlhabe go le maitseboana.


text:
A ba tseye madi ba a tshase ka fa ntlheng tsoo pedi tsa mojako le fa mophakong mo matlong a ba tlaa e jelang mo go one.


text:
A ba je nama ya yone mo bosigong joo, e besitswe ka molelo, e na le senkgwe se se sa bedisiwang; ba e jele le merogo e e galakang.


text:
Lo se ka lwa e ja e le tala le fa e le go e apaya ka metsi, fa e se go e besa ka molelo fela; tlhogo ya yone e na le ditlhako tsa yone, le diteng tsa yone.


text:
Lo se ka lwa sadisa sepe sa fitlhelwa ke ka moso; mme se se setseng sa yone se fitlhelwa ke ka moso lo se fise ka molelo.


text:
Lo e je lo ntse jaana; lo itlamile mo dithekeng, lo rwele ditlhako, lo tshotse thobane; lo e je ka potlako; ke tlolaganyo ya ga Jehofa.


text:
“Gonne ke tlaa ralala lefatshe la Egepeto sigo joo, mme ke tlaa bolaya bana ba ntlha botlhe mo lefatsheng la Egepeto, motho le kgomo; medimo yotlhe ya Egepeto ke tlaa e atlhola; ke nna Jehofa.


text:
Mme madi a tlaa nna sesupo sa lona mo matlong a lo mo go one; ke tlaa re ke bona madi ke lo tlolaganye, ga go ketla go nna petso epe mo go lona go lo senya, fa ke itaya lefatshe la Egepeto.


text:
Letsatsi le e tlaa nna letsatsi la segopodiso mo go lona, lo tlaa le tshegeletsa Jehofa e le letsatsi la modiro; mo dikokomaneng tsa lona tsotlhe fela, lo tlaa le tshegetsa e le modiro o o laoletsweng bosakhutleng.”


text:
“Lo je senkgwe se se sa bedisiwang ka malatsi a supa; fela ka letsatsi la ntlha lo tlose sebediso mo matlong a lona; le fa e le mang yo o jang senkgwe se se bedisitsweng, go simolola ka tsatsi la ntlha le go ya kwa go la bosupa, motho yoo a kgaolwe mo go Iseraele.


text:
E re ka letsatsi la ntlha a go opiwe mokgosi wa phuthego e e itshepileng, le ka letsatsi la bosupa go opiwe mokgosi wa phuthego e e itshepileng; a go se dirwe tiro epe mo malatsing ao, fa e se se motho o se jang fela, ke sone sosi se se ka dirwang ke lona.


text:
Lo tlhokomele modiro wa senkgwe se se sa bedisiwang; ka gobo ka tsatsi leo fela ke ntshitse masomosomo a lona mo lefatsheng la Egepeto; ke gone lo tlhokomele letsatsi leo mo dikokomaneng tsa lona, e le mo go laoletsweng bosakhutleng.


text:
E re ka kgwedi ya ntlha, ka letsatsi la lesome le bone la kgwedi, go le maitseboana, lo je senkgwe se se sa bedisiwang go ya letsatsing la 21 la kgwedi, go le maitseboana.


text:
A go se fitlhelwe sebediso mo matlong a lona ka malatsi a supa; gonne le fa e le mang yo o jang se se bedisitsweng, motho yoo a kgaolwe mo phuthegong ya Iseraele, le fa e ka ne e le mojaki, le fa e le mongwe yo o tsaletsweng mo lefatsheng leo.


text:
Lo se ka lwa a ja sepe se se bedisitsweng; lo je senkgwe se se sa bedisiwang mo maagong otlhe a lona.”


text:
Foo Moše a bitsa bagolwane botlhe ba Iseraele a ba raya a re: “Itebalebeleng dikwanyana, lo di tseye ka fa matlong a lona, lo tlhabe tlolaganyo.


text:
Lo tseye ngatana ya setlhatshana sa mosiama, lo e ine mo mading a a mo mogotšaneng, mme lo mathe mophako, le ntlha tsoo pedi tsa mojako ka madi a a mo mogotšaneng; ope wa lona a se ka a tswa ka mojako wa ntlo ya gagwe, bosigo bo tsamaye bo se.


text:
Gonne Jehofa o tlaa ralala go itaya Baegepeto; o tlaa re a bona madi mo mophakong le ka fa ntlheng tsoo pedi tsa mojako, Jehofa o tlaa tlolaganya mojako o, ga a ketla a leseletsa mosenyi go tsena mo matlong a lona go lo itaya.


text:
Go tlaa diragala gore e re lo sena go tla mo lefatsheng le Jehofa o tlaa le lo nayang, jaaka a lo boleletse pele, lo tshegetse tirelo e.


text:
Lo tlaa re: ‘Ke tlhabelo ya tlolaganyo ya ga Jehofa, yo o ne a tlolaganya matlo a bana ba Iseraele kwa Egepeto, ka a itaya Baegepeto, mme a golola matlo a rona.’ ” Mme batho ba ikoba ditlhogo ba obamela Jehofa.


text:
Ga diragala ya re bosigogare Jehofa a bolaya bana ba ntlha botlhe mo lefatsheng la Egepeto, go simolola ka ngwana wa ntlha wa ga Faro yo o dutseng mo setulong sa bogosi, go ya ngwaneng wa ntlha wa mogolegwi yo o mo moleteng, le maitibolo otlhe a dikgomo.


text:
Faro a tsoga bosigo, ene, le batlhanka botlhe ba gagwe le Baegepeto botlhe. Ga nna segajaja se segolo mo Egepeto; gonne go ne go se na ntlo epe e go nang moswi mo go yone.


text:
A bitsa Moše le Arone bosigo a re: “Nanogang, lo tswe mo gare ga batho ba me, lona le bana ba Iseraele, lo ye lo direle Jehofa jaaka lo buile.


text:
Baegepeto ba potlakisa batho go ba ntsha mo lefatsheng ka bofefo; gonne ba re: “Re baswi rotlhe fela.”


text:
Batho ba tsaya mo go dubilweng ga bone go ise go bedisiwe, megopo ya bone ya bodubelo e bofilwe le diaparo tsa bone di beilwe mo maruding a bone.


text:
Bana ba Iseraele ba dira jaaka lefoko la ga Moše; ba lopa Baegepeto mekgabo ya selefera le mekgabo ya gouta le diaparo.


text:
Jehofa a naya batho tsalano mo matlhong a Baegepeto, ba ba naya fela se ba se lopang. Mme ba amoga Baegepeto.


text:
Bana ba Iseraele ba bolola mo Ramesese ba ya Sukothe, ba ka ne ba le batho ba le 600 000 ba ba tsamayang ka dinao, e le banna kwa ntle ga banyana.


text:
Ga tlhatloga nabo gape bontsi jwa batho jo bo tlhakanyeng; le matsomane, le matlhape, e le matlhape a le mantsi thata.


text:
Ba besa dipapetla tsa mo go dubilweng, mo ba duleng nago kwa Egepeto, gonne go ne go sa bedisiwa; ka ba dule kwa Egepeto ka go kgoromediwa, ba ne ba sa kake ba diega, le gone ba ne ba sa kake ba ipaakanyetsa mofago.


text:
Ga diragala ya re kwa bofelong jwa dinyaga tse di 430, ya re ka letsatsi leo fela masomosomo otlhe a ga Jehofa a tswa mo lefatsheng la Egepeto.


text:
Ke bosigo jwa go tlhokomelelwa Jehofa thata, ka a ba ntshitse mo lefatsheng la Egepeto; jo, ke jone bosigo jwa ga Jehofa jwa go tlhokomelwa ke bana botlhe ba Iseraele go ya le dikokomana tsa bone.


text:
Jehofa a raya Moše le Arone a re: “E ke yone tayo ya tlolaganyo: A e se jewe ke ope wa tšhaba e sele.


text:
Motlhanka wa mongwe le mongwe yo o rekilweng ka madi, o sena go mo rupisa, e dire gone ene o ka e jang.


text:
A e jelwe mo ntlong e le nngwe fela; o se ka wa ntshetsa nama epe ya yone kwa ntle ga ntlo; le gone o se ka wa roba lesapo lepe la yone.


text:
E tlaa re fa moeng a jakile mo go lona, fa a rata go ja tlolaganyo ya ga Jehofa, lonna lwa gagwe lotlhe lo rupisiwe, foo a a atamele a tle go e dira; mme o tlaa nna jaaka mongwe yo o tsaletsweng mo lefatsheng leo; motho yo o sa rupang a se ka a e ja.


text:
Bana botlhe ba Iseraele ba ne ba dira jalo, fela jaaka Jehofa a laotse Moše le Arone, ba dira fela jalo.


text:
Ya re ka tsatsi leo fela Jehofa a ntsha bana ba Iseraele mo lefatsheng la Egepeto ka masomosomo a bone.


text:
“Nkgethela bana ba ntlha botlhe, sengwe le sengwe se go itibolwang ka sone mo baneng ba Iseraele, sa motho le sa kgomo; ke sa me.”


text:
Moše a raya batho a re: “Gakologelwang letsatsi leno le lo duleng ka lone mo Egepeto, mo ntlong ya botlhanka; gonne Jehofa o lo ntshitse mo felong fa, ka thata ya letsogo; a go se jewe senkgwe se se bedisitsweng.


text:
E tlaa re Jehofa a go fitlhisa mo lefatsheng la Mokanana, le la Mohite, le la Moamore, le la Mohife, le la Mojebuse, le o ikanetseng borraeno a re o tlaa le go naya, e le lefatshe le le elang maši le dinotshe, o tlaa tshegetsa tirelo e ka kgwedi eno.


text:
O je senkgwe se se sa bedisiwang ka malatsi a supa, mme ka letsatsi la bosupa go nne modiro wa ga Jehofa.


text:
Senkgwe se se sa bedisiwang a se jewe ka malatsi ao ka bosupa jwa one; mme go se fitlhelwe senkgwe se se bedisitsweng o na naso, le sebediso a se se bonwe mo go wena, mo lefatsheng la gago lotlhe fela.


text:
O tlaa bolelela morwao mo tsatsing leo o re: ‘Ke ka ntlha ya se Jehofa o ne a se ntirela jale ka ke tswa mo Egepeto.’


text:
Se e tlaa nna sesupo mo go wena mo seatleng sa gago le segopodiso fa gare ga matlho a gago, gore molao wa ga Jehofa o nne mo molomong wa gago; gonne Jehofa o go ntshitse ka letsogo le le thata mo Egepeto.


text:
“E re Jehofa a go fitlhisa mo lefatsheng la Mokanana, jaaka a ikanetse wena le borraeno, mme a le go naya,


text:
o lomololele Jehofa botlhe ba go itibolwang ka bone le ditsalwapele tsotlhe tse o nang natso tsa diruiwa; tse ditonanyana e nne tsa ga Jehofa.


text:
Ditsalwapele tsotlhe tsa diesela o di rekolole ka kwanyana; fa o sa se rekolole o se komole thamo; mme bana ba basimane botlhe ba matsalwapele mo baneng ba gago ba basimane, o tlaa ba rekolola.


text:
Go tlaa diragala mo metlheng e e tlang gore fa morwao a go botsa a re: ‘Ke eng se?’ o tlaa mo raya o re: ‘Jehofa o re ntshitse ka thata ya letsogo mo Egepeto mo ntlong ya botlhanka.


text:
Ga diragala jale, ya re Faro a ntse a gana go re lesa re tsamaya, Jehofa a bolaya bana ba matsalwapele botlhe mo lefatsheng la Egepeto, batsalwapele ba batho, le matsalwapele a dikgomo; ke gone ka moo ke isetsang Jehofa tlhabelo ka gone, ya tsotlhe tse go itibolwang ka tsone, e le tse ditonanyana; mme motsalwapele wa bomorwaake ke a mo rekolola.’


text:
Se tlaa nna sesupo mo seatleng sa gago le sebetso sa gare ga matlho a gago, gonne Jehofa o re ntshitse mo Egepeto ka thata ya letsogo.”


text:
Jaana ga dirala e rile Faro a sena go lesa batho ba tsamaya, Modimo wa se ka wa ba gago ka tsela ya lefatshe la Bafilisitia le fa e ne e le yone e e gaufi; gonne Modimo wa re: “E ka tla ya re fa batho ba bona ntwa ba ikwatlhaye ba boele kwa Egepeto.”


text:
Modimo wa potolosa batho ka tsela ya naga fela e e tlang ka Lewatle le Lehibidu: Bana ba Iseraele ba tlhatloga kwa Egepeto ba tlhometse dibolao.


text:
Moše a tsaya marapo a ga Josefe a ya nao; gonne o ne a ikanisitse bana ba Iseraele thatathata a re: “Ruri Modimo o tlaa lo lekola; mme lo tlaa tsaya marapo a me mono lo ya nao.”


text:
E re motshegare, Jehofa a ba etelele pele a le mo mosipuring wa leru, go tla a ba goga mo tseleng; bosigo a le mo mosipuring wa molelo go tla a ba naya lesedi, gore ba nne ba tsamaye motshegare le bosigo.


text:
Ga se ka ga tloga mosipuri wa leru motshegare, le fa e le mosipuri wa molelo bosigo fa pele ga batho.


text:
“Bua le bana ba Iseraele gore ba boele kwa morago ba ye go thibelela fa pele ga Pihahirothe fa gare ga Migetole le lewatle, fa pele ga Baalesefone; lo tlaa thibelela go lebagana nago fa lewatleng.


text:
Faro o tlaa ithaya ka ga bana ba Iseraele, a re: ‘Ba kgweleilwe ke lefatshe, ba kaletswe ke naga fela.’


text:
Ke tlaa thatafatsa pelo ya ga Faro, o tla ba latelela, mme ke tlaa inaya tlotlo ka Faro le ka ntwa yotlhe ya gagwe; Baegepeto ba tlaa itse fa ke le Jehofa.” Ba dira jalo.


text:
Ga bolelelwa kgosi ya Egepeto fa batho ba tshabile; pelo ya ga Faro le tsa batlhanka ba gagwe tsa fetoga ka ga batho, ba re: “Ke eng se re se dirileng fa e bo ne ne re lesitse Iseraele a tswa mo go re direleng?”


text:
A tsaya dikara tse di tlhophegileng di le 600, le dikara tsotlhe tsa Egepeto, le balaodi botlhe ba tsone.


text:
Jehofa a thatafatsa pelo ya ga Faro kgosi ya Egepeto, mme a konatelela bana ba Iseraele; gonne bana ba Iseraele ba ne ba dule ka letsogo le le tsholetsegileng.


text:
Baegepeto ba ba konatelela ka dipitse le dikara tsa ga Faro tsotlhe fela, le bapalami ba dipitse ba gagwe, le ntwa ya gagwe, ba fitlha ba thibelela fa lewatleng fa Pihahirothe, go lebagana le Baalesefone.


text:
E rile Faro a atamela, bana ba Iseraele ba tsholetsa matlho a bone, mme bonang, Baegepeto ba bo ba tla kwa go bone; mme ba boifa thata; bana ba Iseraele ba goela kwa go Jehofa.


text:
Ba raya Moše ba re: “A e ne e le ka gobo go se na diphupu kwa Egepeto, fa e bo ne ne e le fano o re tlositse gone re tla go swela mo nageng? Ana o ne o re direlelang jalo wa re ntsha kwa Egepeto?


text:
A ga se lone lefoko le re le buileng nao re le mo Egepeto ra re: ‘Re lese gore re direle Baegepeto’? Gonne go ne go le molemo mo go rona go direla Baegepeto bogolo go go swela mo nageng jaana.”


text:
Moše a raya batho a re: “Se boifeng, emang fela lo bone poloka ya ga Jehofa, e o tlaa e lo direlang gompieno, gonne Baegepeto ba lo ba bonyeng gompieno, ga lo ketla lo tlhola lo ba bona gope ka bosakhutleng.


text:
Jehofa a raya Moše a re: “Ana, o goelelang kwa go nna? Bua le bana ba Iseraele gore ba tswelele pele.


text:
Wena o tsholetse thobane ya gago o otlololele lewatle letsogo la gago o le tsetsereganye; bana ba Iseraele ba tlaa tsena mo gare ga lewatle ba gata lefatshe le le omeletseng.


text:
Nna, bona, ke tlaa thatafatsa dipelo tsa Baegepeto, ba tlaa ba sala morago ba tsena mo teng: ke tlaa inaya tlotlo ka Faro le ka ntwa yotlhe ya gagwe; mo dikareng tsa gagwe le mo bapalaming ba dipitse ba gagwe.


text:
Baegepeto ba tlaa itse fa ke le Jehofa motlhang ke inayang tlotlo ka Faro, ka dikara tsa gagwe le bapalami ba dipitse ba gagwe.”


text:
Moengele wa Modimo yo o ntseng a eteletse khuduga ya Iseraele pele, a huduga a ya a ba pota ka kwa morago; le mosipuri wa leru wa huduga fa pele ga bone, wa ema fa morago ga bone.


text:
Wa nna fa gare ga khuduga ya Egepeto le khuduga ya Iseraele; go bo go le leru le lefifi, le fa go ntshe jalo la sedifatsa mo bosigong; mme khuduga e nngwe ga e a ka ya atamela e nngwe bosigo jotlhe.


text:
Moše a otlololela lewatle letsogo la gagwe; mme Jehofa a busa lewatle ka morago bosigo jotlhe, ka phefo e e thata ya botlhabatsatsi, a dira lewatle lefatshe le le omeletseng, mme metsi a bo a tsetsereganye.


text:
Bana ba Iseraele ba tsena mo gare ga lewatle ba gata lefatshe le le omeletseng; metsi a bo a le lomota ka fa ntlheng ya letsogo le legolo, le la molema.


text:
Baegepeto ba ba konatelela, ba ba sala morago ba tsena mo gare ga lewatle, dipitse tsotlhe tsa ga Faro le dikara tsa gagwe, le bapalami ba dipitse ba gagwe.


text:
Ga diragala ya re ka tiso ya makuku, Jehofa a okomela ntwa ya Baegepeto a le mo teng ga mosipuri wa molelo le wa leru, mme a nyerisa ntswa ya Baegepeto marapo.


text:
A somola maoto a dikara tsa bone, ga nna thata go di kgweetsa, Baegepeto ba bo ba re: “A re tshabeng sefatlhogo sa ga Iseraele, gonne Jehofa o a ba tlhabanela, o tlhabana le Baegepeto.”


text:
Jehofa a raya Moše a re: “Otlololela lewatle letsogo la gago gore metsi a boye a tle godimo ga Baegepeto, le mo dikareng tsa bone, le mo bapalaming ba dipitse ba bone.”


text:
Moše a otlololela lewatlhe letsogo la gagwe, mme ya re bosigo boo sa lewatle la boela mo thateng ya lone; Baegepeto ba tshaba ba tlhabaganye nalo; Jehofa a ribegetsa Baegepeto mo gare ga lewatle.


text:
Metsi a boa a khurumetsa dikara, le bapalami ba dipitse, e bong ntwa yotlhe ya ga Faro e e ba setseng morago e tsenye mo lewatleng; ga se ka ga sala le fa e le yo mongwe fela wa bone.


text:
Bana ba Iseraele ba tsamaya lefatshe le le omeletseng mo gare ga lewatle; metsi a bo a ntse lomota mo go bone ka fa ntlheng ya le legolo le la molema.


text:
Jalo Jehofa a golola Iseraele ka tsatsi leo mo seatleng sa Baegepeto; mme Iseraele a bona Baegepeto ba swetse fela fa dintshing tsa lewatle.


text:
Iseraele a bona tiro e kgolo e Jehofa o e dirileng mo go Baegepeto; mme batho ba boifa Jehofa, ba dumela mo go Jehofa le mo go Moše motlhanka wa gagwe.


text:
Foo Moše le bana ba Iseraele ba opelela Jehofa sefela se, ba re: “Ke tlaa opelela Jehofa gonne o fentse ka mo go gakgamatsang. O latlhetse pitse le mopagami wa yone mo lewatleng.


text:
Jehofa ke thata ya me le sefela, o bile o diregile poloka ya me; one ke Modimo wa me, ke tlaa o baka; Modimo wa ga rre, ke tlaa o godisa.


text:
O thabueditse dikara tsa ga Faro mo lewatleng le ntwa ya gagwe; beng ba mephato ba gagwe ba ba tlhophegileng ba nwetse mo Lewatleng le Lehibidu;


text:
Jehofa, letsogo la gago le le siameng le tlotlometse mo thateng, Jehofa, letsogo la gago le legolo le tle le rabanye mmaba.


text:
Mo bogolong jwa borena jwa gago o ribegetsa ba ba go tsogelang; o tle o ntshetse bogale jwa gago kwa ntle, bo ba laile jaaka dirite.


text:
Metsi a nna a tlhatlaganngwa ke pudulo ya dinko tsa gago, merwalela ya ema e tsepaletse e le mekoakoa fela; madiba a a boteng a gatsela mo pelong ya lewatle.


text:
Mmaba a re: ‘Ke tlaa ba konatelela ke ba tshwara, ke tlaa aba thopo: thato ya me e tlaa kgora mo go bone; ke tlaa somola tšhaka ya me, seatla sa me se tlaa ba senya.’


text:
Wa budula ka phefo ya gago lewatle la ba khurumetsa; ba nwela jaaka lotwe mo metsing a a thata e kgolo.


text:
Jehofa, e mang yo o tshwanang nao mo medimong? E mang yo o tshwanang nao, o le kgalalelo mo boitshepong, o le poitshego mo dipakong, o dira dikgakgamatso?


text:
Ka boutlwelo botlhoko jwa gago o gogile tšhaba e o e rekolotseng; o e gogetse kwa bonnong jwa gago jo bo itshepileng ka thata ya gago.


text:
Foo dikgosana tsa Etome tsa tseanngwa, banna ba ba thata ba Moabe thoromo e ba tshwere; banni botlhe ba Kanana ba kaologile.


text:
Therego ya ba wela le tlakaselo; ka bogolo jwa letsogo la gago ba tuuletse fela jaaka lentswe; go tsamaye tšhaba ya gago Jehofa, e kgabaganye, go tsamaye tšhaba e o e rekileng e kgabaganye.


text:
O tlaa ba fitlhisa o ba tlhoma mo thabeng ya boswa jwa gago, e bong mo felong fa o go itiretseng go tla o a ga gone Jehofa, felo ga boitshepo fa diatla tsa gago di go tlhomamisitseng, wena Jehofa.


text:
Ya re dipitse tsa ga Faro di tsena mo lewatleng le dikara tsa gagwe, di na le bapagami ba dipitse ba gagwe, Jehofa a busetsa metsi a lewatle mo go bone; bana ba Iseraele ba tsamaya lefatshe le le omeletseng fela mo gare ga lewatle.


text:
Miriame moperofeti wa sesadi, kgaitsadia Arone, a tsaya moropana, le basadi botlhe ba mo sala morago ka meropana le ka dipina.


text:
Miriame a ba fetola a re: “Opelelang Jehofa gonne o fentse ka mo go gakgamatsang; o konopetse pitse le mopagami wa yone mo lewatleng.”


text:
Jalo Moše a gogela Iseraele kwa pele, ba tswa Lewatleng le Lehibidu, ba tswela kwa nageng ya Shure; ba tsamaya malatsi a le mararo mo nageng, ba sa bone metsi.


text:
E rile ba tla mo Mara, ba retelelwa ke go nwa metsi a Mara ka a ne a le botlhoko; leina la gone la bidiwa Mara ka ntlha ya gone moo.


text:
A tlhaeleletsa kwa go Jehofa; Jehofa a mo supetsa setlhare, e rile a se latlhela mo metsing, metsi a nna monate fela. A ba tlhomela molao le tao gone foo, a ba leka,


text:
a re: “Fa o reetsa lentswe la ga Jehofa Modimo wa gago ka tlhoafalo, o ba o dira se se siameng mo matlhong a gagwe, o sekegela ditaolo tsa gagwe tsebe, ga nketla ke go baya bolwetse bope jwa malwetse a ke a beetseng Baegepeto; gonne ke nna Jehofa yo ke go fodisang.”


text:
Ba fitlha mo Elime kwa go neng go le metswedi e le 12 ya metsi, le ditlhare tsa makolane di le 70 gone; ba thibelela gone fa metsing.


text:
Ba tloga ba tswa mo Elime, mme phuthego yotlhe ya bana ba Iseraele ya fitlha mo nageng ya Sine e e fa gare ga Elime le Sinai, e le ka letsatsi la 15 la kgwedi ya bobedi morago ga ba sena go tswa mo lefatsheng la Egepeto.


text:
Bana ba Iseraele ba ba raya ba re: “A bo re ka bo re swetse kwa lefatsheng la Egepeto ra bolawa ke seatla sa ga Jehofa fela, jale ka re sa ntse re ntse fa dipitsaneng tsa nama, jale ka re sa ntse re ijela dijo re kgora; gonne lo re ntshwditse kwano nageng e, go tla lo bolaya phuthego e yotlhe fela ka tlala.”


text:
Foo Jehofa a raya Moše a re: “Bona, ke tlaa lo nesetsa dijo di tswa kwa legodimong; batho ba tlaa tswa ka tsatsi lengwe le lengwe ba ya go ipapalela mo go lekanyeng letsatsi leo fela, gore ke ba leke ke bone boo ba tlaa sepela mo taolong ya me kgotsa nnyaa.


text:
A go diragale gore e re ka letsatsi la borataro ba baakanye se ba se bapetseng se nne se se kanang ka papadi ya malatsi a le mabedi.”


text:
Moše le Arone ba raya bana ba Iseraele botlhe ba re: “Ka maitseboana lo tlaa itse fa Jehofa a lo ntshitse kwa lefatsheng le Egepeto;


text:
e tlaa re ka moso lo tlaa bona kgalalelo ya ga Jehofa; gonne o utlwile dingongorego tsa lona ka ga gagwe; rona re be re le eng fa e bo ne ne lo re ngongoregela jaana?”


text:
Moše a re: “Go tlaa nna jaana, motlhang Jehofa o lo nayang nama maitseboa go e ja, le mo mosong dijo gore lo je lo kgore gonne Jehofa o utlwile dingongorego tsa lona tse lo di ngongoregang ka ga gagwe; mme rona re be re le eng? Dingongorego tsa lona ga se ka ga rona, fa e se ka ga Jehofa fela.”


text:
Moše a raya Arone a re: “Raya phuthego yotlhe ya bana ba Iseraele o re: ‘Atamelang fa pele ga Jehofa, gonne o utlwile dingongorego tsa lona.’ ”


text:
Ga diragala, ya re Arone a sa bua le phuthego yotlhe ya bana ba Iseraele, ba leba kwa nageng, mme bonang, kgalalelo ya ga Jehofa e bonala mo lerung.


text:
“Ke utlwile dingongorego tsa bana ba Iseraele; bua nabo o re: ‘E tlaa re maitseboa lo tlaa ja nama, mo mosong lo tlaa kgora dijo, lo itse fa ke le Jehofa Modimo wa lona.’ ”


text:
Ya re maitseboa makutikweo a tla, a khurumetsa bothibelelo; ka moso monyo wa bo o koame mo tikologong yotlhe ya bothibelelo.


text:
E rile monyo o sena go tlhotlhorega, sefatlhogo sa naga sa bo se bonala selonyana se se dikgolokwanyane tse dinnyennyane jaaka kgogotshwane fa fatshe.


text:
E rile bana ba Iseraele ba se bona ba raana ba re: “Ke eng?” Gonne ba ne ba sa itse gore ke eng. Moše a ba raya a re: “Ke dijo tse Jehofa o di lo neileng go di ja.


text:
Se Jehofa o se laotseng ke se, a re: ‘Lo se gole mongwe le mongwe ka fa go jeng ga gagwe; mongwe le mongwe selekanyo sa lefiswana ka fa palong ya batho ba lona, mongwe le mongwe a se tseele ba ba mo mogopeng wa gagwe.’ ”


text:
E rile ba go lekanya ka lefiswana, yo o ne a gotse bogolo ga a ka a salelwa ke sepe, le yo o ne a gotse bobotlana ga a ka a tlhaela; mongwe le mongwe a gola ka fa go jeng ga gagwe.


text:
Le fa go ntse jalo ba se ka ba reetsa Moše; bangwe ba bone ba se sadisetsa moso, mme sa nyeula diboko, sa nkga; Moše a nna bogale nabo.


text:
Ba se gola ka meso yotlhe, motho mongwe le mongwe ka fa go jeng ga gagwe; fela e re letsatsi le gotela se tlhapologe.


text:
Ya re ka letsatsi la borataro ba gola selekanyo sa malatsi a le mabedi, e bong mafiswana a le mabedi a motho mongwe le mongwe; mme balaodi botlhe ba phuthego ba tla ba bolelela Moše.


text:
A ba raya a re: “Se ke sone se Jehofa o se buileng a re: ‘Ka moso e tlaa bo e le boikhutso jo bo masisi, ke Sabata yo o itshepileng wa ga Jehofa: lo bese se lo se besang, lo apeye se lo se apayang; gotlhe mo go salang lo go ipeele ka moso.’ ”


text:
Moše a re: “Jang sone seo gompieno; gonne gompieno ke Sabata wa ga Jehofa; gompieno ga lo ketla lo se fitlhela mo nageng.


text:
Lo tlaa se gola ka malatsi a le marataro; ka letsatsi la bosupa go Sabata, ga go ketla go nna sepe ka lone.”


text:
Ga dirala ya re ka letsatsi la bosupa batho bangwe ba tswa ba re ba ya go gola, mme ba se ka ba fitlhela sepe.


text:
Jehofa a raya Moše a re: “Lo tlaa gana ka lobaka lo lo kaye go tshegetsa ditaolo tsa me le melao ya me?


text:
Bonang, e re ka Jehofa a lo neile Sabata, ke gone ka letsatsi la borataro o lo neileng dijo tsa malatsi a le mabedi; a motho mongwe le mongwe a nne felong ga gawe, go se nne motho ope yo o tlogang mo felong ga gagwe ka letsatsi la bosupa.”


text:
Ba ntlo ya Iseraele ba se raya leina ba re, Mana; se ne se le seswaanyana ka mmala, moutlwalo wa sone mo ganong o ntse jaaka dipapetlanyana tsa boupi tse di dubilweng ka dinotshe.


text:
Moše a re: “Se Jehofa o se laotseng ke se, a re: A se bolokwe se tletse ka lefiswana, se bolokelwe dikokomana tsa lona; gore ba tle ba bone sejo se ke se lo jesitseng mo nageng, jale ka ke lo ntsha mo lefatsheng la Egepeto.”


text:
Moše a raya Arone a re: “Tsaya sejana, o se olele mana ka lefiswana le le tletseng, o a tsenye mo go sone, o se beye fa pele ga Jehofa, go tla a bolokelwa dikokomana tsa lona.”


text:
Bana ba Iseraele ba a ja mana ka dinyaga di le 40, ga tsamaya ba fitlha mo lefatsheng le le ntsweng; ba ne ba ja mana ga tsamaya ba fitlha mo melelwaneng ya lefatshe la Kanana.


text:
Lefiswana le, la bidiwa omera, ke go re, fa efa e kgaogantswe sesome, e be e le kgaogano e le nngwe fela.


text:
Phuthego yotlhe ya bana ba Iseraele ya tloga ya tswa mo nageng ya Sine, ka go tshetsa, ka fa taolong ya ga Jehofa, ba thibelela mo Refidime; mme ga bo go se na metsi a batho ba ka a nwang.


text:
Batho ba ganela le Moše ka ntlha ya gone moo, ba re: “Re neye metsi gore re new.” Moše a ba raya a re: “Lo ganelelang le nna? Lo leka Jehofa ka ntlha yang?”


text:
Batho ba nyorelwa metsi go nwa; batho ba ngongoregela Moše ba re: “O ne o re ntshetsang kwa Egepeto o tla go re bolaya le bana ba rona, le dikgomo tsa rona, ka lenyora?”


text:
Moše a tlhaeletsa kwa go Jehofa, a re: “Batho ba ke tlaa ba dirang? Ekete ba iketleeditse go nkgobotletsa ka maje.”


text:
Jehofa a raya Moše a re: “Fetela kwa pele ga batho, o itseele bagolwane bangwe ba Iseraele; o bo o tseye le thobane ya gago, e o ne wa itaya noka ka yone, o e tshole ka seatla, o tsamaye.


text:
Ke tlaa ema fa pele ga gago gone mo lefikeng mo Horebe; o tlaa itaya lefika mme metsi a tlaa tswa mo go lone gore batho ba nwe.” Moše a dira jalo mo ponong ya bagolwane ba Iseraele.


text:
Golo foo a go raya leina a re: Masa le Meriba, ka ntlha ya kganelo ya bana ba Iseraele, le ka gonne ba ne ba leka Jehofa ba re: “A Jehofa o mo gare ga rona kgotsa nnyaa?”


text:
Moše a raya Jošua a re: “Re tlhaolele banna, o bolole o ye go tlhabana le Amaleke; ka moso ke tlaa tsoga ke ema kwa tlhoreng ya thaba ke tshotse thobane ya Modimo mo seatleng sa me.”


text:
Jalo Jošua a dira jaaka Moše a mo reile, a tlhabana le Amaleke. Moše, le Arone, le Hure, ba tlhatlogela kwa tlhoreng ya thaba.


text:
Ga diragala, e ne e re fa Moše a tsholeditse letsogo, Iseraele a ba thatafalele; e re fa a digile letsogo, Amaleke a ba thatafalele.


text:
Mabogo a ga Moše a bo a le bokete; mme ba tsaya lentswe, ba le baya tlase ga gagwe, a dula mo go lone. Arone le Hure ba tshegetsa mabogo a gagwe, mongwe a le ka fa ntlheng nngwe, yo mongwe a le ka fa ntlheng e nngwe; mme mabogo a gagwe a sisibala ga tsamaya letsatsi la phirima.


text:
Jehofa a raya Moše a re: “Kwala se mo lokwalong gore e nne segopodiso, o se tsenye Jošua ka ditsebe o re: Ke tlaa phimolela ruri kgakologelo ya ga Amaleke, e tloga fa tlase ga legodimo.”


text:
a re: “Jehofa o ikanne; Jehofa o tlaa nna ntwa le Amaleke go tswa mo losikeng longwe go ya mo losikeng lo longwe.”


text:
Jaana Jethero moperesiti wa Midiane, mogwagadia Moše, a utlwela dilo tsotlhe tse Modimo o di diretseng Moše, le Iseraele batho ba one, jaaka Jehofa a ntshitse Iseraele mo Egepeto.


text:
le bomorwawe ba babedi: leina la mongwe e ne e le Gerešome, gonne a re: “Ke ntse ke le mojaki mo lefatsheng la boeng.”


text:
Leina la yo mongwe e le Eliesere, gonne a re: “Modimo wa ga rre e ne e le thuso ya me, wa nkgolola mo tšhakeng ya ga Faro.”


text:
Jethero mogwagadia Moše, a tla kwa go Moše a na le bomorwawe le mosadi wa gagwe; a tla mo nageng kwa o thibeletseng gone, fa thabeng ya Modimo.


text:
Mme a raya Moše a re: “Nna Jethero, mogwagadio, ke tsile kwano go wena, ke na le mosadi wa gago le bomorwao boo babedi nae.”


text:
Moše a tswa a ya go kgatlhantsha mogwagadie, mme a ikoba, a mo atla; ba botsanya ka fa ba tshedileng ka gone, mme ba tsena mo mogopeng.


text:
Moše a bolelela mogwagadie tsotlhe tse Jehofa o di diretseng Faro le Baegepeto ka ntlha ya Iseraele, le pitlagano yotlhe e e ba wetseng mo tseleng, le jaaka Jehofa a ba golotse.


text:
Jethero a itumelela molemo o Jehofa o o diretseng Iseraele, ka a ba golotse mo seatleng sa Baegepeto.


text:
Jethero a re: “A go bakwe Jehofa, yo o lo golotseng mo seatleng sa Baegepeto, le mo seatleng sa ga Faro; yo o golotseng tšhaba e kwa tlase ga seatla sa Baegepeto.


text:
Jaanong ke a itse fa Jehofa a le mogolo bogolo go medimo yotlhe; ee, le mo go se ba ne ba ba direla ka bopelompe ka sone.”


text:
Jethero, mogwagadia Moše, a isetsa Modimo tshupelo e e fisiwang, le ditlhabelo; mme Arone a tla le bagolwane botlhe ba Iseraele, ba tla go ja dijo le mogwagadia Moše fa pele ga Modimo.


text:
Ya re ka moso, Moše a dulela go atlhola batho; batho ba ema ba dikanyeditse Moše go simolola go le ka moso go ya maitseboeng.


text:
E rile mogwagadia Moše a bona gotlhe mo o go direlang batho a re: “Ana ke eng mo o go direlang batho? O dulelang o le wesi, mme batho botlhe ba tlhola ba eme ba go dikanyeditse, go simolola go le ka moso go ya maitseboaneng?”


text:
ya re fa ba na le mafoko mangwe ba tle mo go nna; mme ke atlhole gare ga motho le wa ga gabo, ke be ke ba itsise ditao tsa Modimo, le melao ya one.”


text:
Ruri o tlaa tlhorega fela, wena, le batho ba o nang nabo; gonne mo o go dirang go bokete bobe mo go wena; ga o a lekana go go dira o le wesi.


text:
A ko o utlwe lentswe la me, ke tlaa go naya kgakololo, mme Modimo o nne nao; ka re, wena o emele batho ntlheng ya Modimo, o ise mafoko a bone kwa Modimong,


text:
o ba rute ditao le melao, o ba kaele tsela e ba tshwanetseng go tsamaya mo go yone, le tiro e ba tshwanetseng go e dira.


text:
Gape, mo bontsing jwa batho o lebalebe banna ba ba nonofileng, ba ba boifang Modimo, banna ba boammaaruri, ba ba ilang papadi e e sa siamang; mme o tlhome ba ba ntseng jalo mo go bone, gore e nne balaodi ba dikete, le balaodi ba makgolo, le balaodi ba masome a matlhano, le baloadi ba masome;


text:
ba atlhole batho ka metlha yotlhe; mme mafoko otlhe a matona ba a lere mo go wena, mme mafoko otlhe a mabotlana ba a atlhole ka bosi; jalo go nne bofefo mo go wena, ba rwale morwalo nao.


text:
Fa o ka dira selo se, fa Modimo o go laola jalo, foo o ka bona go itshoka, le tšhaba yotlhe e, le yone e tlaa ya felong ga yone ka kagiso.”


text:
Moše a tlhaola banna ba ba nonofileng mo go Baiseraele botlhe, a ba dira ditlhogo mo bathong, balaodi ba dikete, le balaodi ba makgolo, le balaodi ba masome a matlhano, le balaodi ba masome.


text:
Ba atlhola batho ka metlha yotlhe; mafoko a a thata ba a ise kwa go Moše, mme mafoko a mabotlana ba a atlhole ka bosi.


text:
E rile ka kgwedi ya boraro bana ba Iseraele ba sena go tswa mo Egepeto, ka lone tsatsi leo ba fitlha mo nageng ya Sinai.


text:
E rile ba sena go tloga kwa Refidime, ba fitlha mo sekakeng sa Sinai, ba thibelela mo sekakeng, Iseraele a thibelela gone fa pele ga thaba.


text:
Moše a tlhatlogela kwa Modimong, mme Jehofa, a mo tlhaeletsa a le mo thabeng a re: “Bua jaana le ntlo ya ga Jakobe, o bolelele bana ba Iseraele;


text:
o re: Lo bonye se ke se diretseng Baegepeto, le jaaka ke lo rwele ka diphuka tsa bontswi ka lo lere mo go nna.


text:
Ke gone, fa ruri lo ka reetsa lentswe la me, lwa tshegetsa kgolagano ya me, foo lo tlaa nna boswabotshwerwe jwa me go feta ditšhaba tsotlhe; gonne lefatshe lotlhe ke la me;


text:
lo tlaa bo lo ntse bogosi jwa baperesiti mo go nna, le morafe o o boitshepo. A, ke mafoko a o tla a buang le bana ba Iseraele.”


text:
Moše a tla a bitsa bagolwane ba batho, mme mafoko otlhe a Jehofa o a mo laoletseng, a a baya fa pele ga bone.


text:
Batho botlhe ba fetolela gongwe ba re: “Gotlhe mo Jehofa o go buileng re tlaa go dira.” Mme Moše a ya a kakanyetsa Jehofa mafoko a batho.


text:
Jehofa a raya Moše a re: “Bona, ke ya koo go wena ka leru le le kwenneng gore e tle e re ke bua nao batho ba utlwe, le gone ba itse go go dumela ka bosakhutleng.” Moše a bolelela Jehofa mafoko a batho.


text:
Jehofa a raya Moše a re: “Ya kwa bathong o ba itshepise gompieno le ka moso, ba tlhatswe diaparo tsa bone.


text:
E re ka letsatsi la boraro boo ba iketleeditse, gonne e tlaa re ka letsatsi la boraro Jehofa o tlaa fologela mo thabeng ya Sinai mo ponong ya batho botlhe.


text:
O beele batho melelwane mo tikologong ya thaba o re: ‘Lo ikefe, gore lo se tlhatlogele kwa thabeng, le fa e le go ama moripo wa yone; le fa e le mang yo o tlaa amang thaba o tlaa swa ruri:


text:
Fa seatla sengwe se ka e ama, ruri motho yoo o tlaa kgobotlediwa ka maje, le fa e le go phololediwa; le fa e ka nna kgomo, lefa e le motho, ga e ketla e tshela.’ Motlhang phala e lelang ka boleele, ba ka tlhatloga thaba.”


text:
A raya batho a re: “E re ka letsatsi la boraro lo bo lo iketleeditse; lo se ka lwa atamela mosadi ope.”


text:
Ga dirala ya re ka letsatsi la boraro bosigo boo sa, ga bo go le ditumo tsa maru le dikgadima, ga bo go le leru le le kwenneng le le mo thabeng, le go gelebetega ka thata ga lonaka: mme batho botlhe ba ba mo bothibelelong ba roroma.


text:
Thaba ya Sinai ya bo e kua mosi gotlhe fela, gonne Jehofa a fologetse mo go yone a le mo molelong; mme mosi wa yone wa tlhatloga jaaka mosi wa leiso la leubelo, thaba yotlhe ya reketla thata.


text:
Jehofa a fologela mo thabeng ya Sinai fa tlhoreng ya thaba; Jehofa a biletsa Moše kwa tlhoreng ya thaba; Moše a tlhatloga.


text:
Jehofa a raya Moše a re: “Fologa o ye go laya batho, ka ba ka tla ba tlhagelela kwa go Jehofa go leba, mme ba a swa ba le bantsi.


text:
Le bone baperesiti, ba ba atamelang kwa go Jehofa, a ba iitshepise, e se re kgotsa Jehofa a ba phomegela.”


text:
Moše a raya Jehofa a re: “Batho ga ba kake ba tlhatloga thaba ya Sinai, gonne o re laotse wa re: ‘Bayang melelwane mo tikologong ya thaba, lo e itshepise.’ ”


text:
Jehofa a mo raya a re: “Tsamaya, o fologe; o tlaa itse go tlhatloga o na le Arone; baperesiti le batho ba se phomesegele go tla go tlhatlogela kwano go Jehofa, e se re kgotsa a ba phomegela.”


text:
“Ke nna Jehofa Modimo wa gago, yo ke go ntshitseng mo lefatsheng la Egepeto, mo ntlong ya botlhanka.


text:
“O se ka wa itirela setshwantsho sepe se se setilweng, le fa e le setshwano sa sebopego sepe se se kwa legodimong kwa godimo, le fa e le sa se se mo lefatsheng kwa tlase, le fa e le sa se se mo metsing a a kwa tlase ga lefatshe.


text:
O se ka wa di ikobela le fa e le go di direla; gonne Nna, Jehofa Modimo wa gago, ke Modimo o o lefufa, yo ke beletsang bana tshiamololo ya borraabo, go ya kokomaneng ya boraro le ya bone ya ba ba nkilang;


text:
mme ba makgolokgolo ba bone ba ba nthatang, ba tshegetsa ditaolo tsa me, ke ba supetse boutlwelo botlhoko.


text:
“O se ka wa umakela leina la ga Jehofa Modimo wa gago lefela; gonne ene yo o umakelang leina la gagwe lefela, Jehofa ga a ketla a mo kaya a se na molato.


text:
mme letsatsi la bosupa ke Sabata wa ga Jehofa Modimo wa gago; o se ka wa dira tiro epe ka lone, wena, le fa e le morwao, le fa e le morwadio, le fa e le motlhanka wa gago, le fa e le lelata la gago, le fa e le dikgomo tsa gago, le fa e le moeng wa gago yo o mo teng ga dikgoro tsa gago.


text:
Gonne Jehofa o dirile legodimo le lefatshe le lewatle le tsotlhe tse di mo go lone ka malatsi a le marataro, mme a ikhutsa ka letsatsi la bosupa; ke gone ka moo Jehofa o ne a segofatsa letsatsi la bosupa, a le itshepisa.


text:
“Tlotla rraago le mmaago, gore malatsi a gago a nne maleele mo lefatsheng le Jehofa Modimo wa gago o le go nayang.


text:
“O se ka wa eletsa ntlo ya mongwe ka wena, o se ka wa eletsa mosadi wa mongwe ka wena, le fa e le motlhanka wa gagwe, le fa e le lelata la gagwe, le fa e le kgomo ya gagwe, le fa e le esela ya gagwe, le fa e le sepe se e leng sa mongwe ka wena.”


text:
Batho botlhe ba bona ditumo tsa maru, le dikgadima, le lentswe la lonaka, le thaba e e kuang mosi; mme e rile batho ba go bona ba roroma, mme ba emela kgakala.


text:
Ba raya Moše ba re: “A go bue wena le rona, re tlaa utlwa; a Modimo o se bue le rona, re ka tla ra a swa.”


text:
Moše a raya batho a re: “Se boifeng; gonne Modimo o tsile go lo leka le gore poifiso ya one e nne fa pele ga lona, gore lo se leofe.”


text:
Jehofa a raya Moše a re: “Bua le bana ba Iseraele o re: ‘Lona ka losi lo bonye fa ke buile le lona ke le mo legodimong.


text:
Lo se ka lwa dira medimo e sele lwa e pataganya le nna; medimo ya selefera le fa e le medimo ya gouta, lo se ka lwa e itirela.


text:
Ntirela sebeso sa mmu, o ise mo go sone ditshupelo tsa gago tse di fisiwang, le ditshupelo tsa kagiso, dinku tsa gago, le dikgomo tsa gago. Gongwe le gongwe kwa ke tlaa go gopodisang leina la me gone, ke tlaa tla mo go wena gone, ke go segofatsa.


text:
Fa o ntirela sebeso sa maje, o se ka wa se aga ka maje a a betlilweng; gonne fa o se ekela sedira sa gago, ke gore o se itshepolotse.


text:
Le gone o se ka wa palamela kwa sebesong sa me ka direpodi, gore bosaikategang jwa gago bo se senolwe ke tsone.’ ”


text:
E re fa o reka motlhanka e le Mohebere, a dire ka dinyaga di le thataro; e re ka ya bosupa a tswe a gololegile, e seng ka sepe.


text:
Fa mong wa gagwe a mo tseisitse mosadi, mme mosadi yoo a bona bana nae ba basimane, le fa e le ba basetsana; mosadi le bana ba gagwe e nne ba mong wa gagwe, monna ene a tswe a le esi.


text:
Fa motlhanka a ka itlhomamisa sentle a re: ‘Ke rata mongwake le mosadi wa me, le bana ba me; ke gana go tswa ke gololegile.’


text:
Foo mong wa gagwe a mo ise kwa baatlhoding, a mo ise fa mojakong wa ntlo, le fa e le fa mophakwaneng wa mojako; mme mong wa gagwe a mo phunye tsebe ka thoko; mme a mo direle ka bosakhutleng.


text:
“E re fa motho a rekisa morwadie gore a nne lelata, lelata le se ka la tswa jaaka batlhanka ba e leng banna.


text:
E re fa a sa kgatlhe mong wa gagwe fa a mo nyetse, foo a mo lese a rekololwe; go mmapaletsa mo bathong ba morafe o sele ga a na thata epe gonne o mo diretse ka tsietso.


text:
Fa a tsaya mosadi yo mongwe a se ngotle dijo tsa gagwe, le fa e le diaparo tsa gagwe, le fa e le tshwanelo ya gagwe ya nyalo.


text:
Fa motho a sa mo lalele, mme Modimo o mo tsenya fela mo seatleng sa gagwe; foo ke tlaa go kaela felo gongwe kwa o ka tshabelang gone.


text:
Fa motho a tla ka bomo mo go mongwe ka ene, a tla go mmolaya ka tsietso; o mo tlose mo sebesong sa me, gore a swe.


text:
“Fa banna ba lwa mme mongwe a gatla yo mongwe ka lentswe, gongwe a mo tlhanya ka letswele, mme a se ka a swa, mme a nna mo bolaong fela;


text:
fa a ka ba a tsoga, a tsamaya a ikokotlela ka lore, foo motho yo o mo iteileng o tlaa bo a se na molato; fa e se gore a mo duele go ikoka ga gagwe fela, gape a mmatlele kalafo a ba a tle a folele ruri.


text:
“Fa motho a itaya motlhanka wa gagwe, le fa e le lelata la gagwe ka thobane, mme a swela mo atleng sa gagwe; ruri a busolosiwe.


text:
Le fa go ntse jalo, fa a ka tlhola gangwe fela, le fa e le gabedi, a se busolosiwe; gonne ke madi a gagwe.


text:
“E re fa banna ba lwa, ba bo ba utlwisa mosadi mongwe yo o ithweleng botlhoko, a bo a senyegelwa, mme a sa dirafalelwe ke molato ope kwa morago; ruri a lefisiwe ka fa monna wa mosadi yoo o tlaa lopang ka gone, mme a duele ka fa baatlhodi ba atlholang ka gone.


text:
“Fa monna a itaya motlhanka wa gagwe, le fa e le lelata la gagwe leitlho, a le senya; a mo lese a tsamaye fela a gololegile ka ntlha ya leitlho la gagwe.


text:
Fa a kgola motlhanka wa gagwe le fa e le lelata la gagwe leino, ka go mo itaya; a mo lese a tsamaye a gololegile ka ntlha ya leino la gagwe.”


text:
“E re fa kgomo e ka tlhaba monna le fa e le mosadi gore a swe, ruri kgomo eo e kgobotlediwe ka maje, nama ya yone e se jewe; mong wa kgomo o tlaa bo a se na molato.


text:
Fa kgomo eo e tlwaetse go tlhaba gale, mme go boleletswe mong wa kgomo, mme a se ka a e kganela, ya bo ya bolaya monna le fa e le mosadi; kgomo eo a e kgobotlediwe ka maje, mong wa yone le ene a bolawe.


text:
E re fa go lopiwa mo go ene serekololo, foo a a ntshe se o se lopiwang go rekolola botshelo jwa gagwe ka sone.


text:
Fa kgomo e tlhabile motlhanka le fa e le lelata, mong wa yone a neye mong wa bone, dišekela di le masome mararo tsa selefera, mme kgomo a e kgobotlediwe ka maje.


text:
“Fa monna a ka khurumolola mokole, gongwe motho a ka epa mokole mme a se ka a o khurumela, mme kgomo e wela mo go one, le fa e le esela,


text:
“Fa kgomo ya monna e utlwisa kgomo ya yo mongwe botlhoko, gore e swe; foo a ba rekise kgomo e e tshedileng, ba kgaogane tlhwatlhwa ya yone; le e e suleng ba e kgaogane.


text:
Gongwe fa go ne go itsiwe fa kgomo eo e tlwaetse go tlhaba gale, mme mong wa yone a se ka a e kganela; ruri a a lefe kgomo ka kgomo e nngwe, mme e e suleng e nne ya gagwe.”


text:
“Fa motho a utswa kgomo, le fa e le sehutshane, mme a e bolaya, gongwe a e rekisa; a a lefe kgomo ka dikgomo di le tlhano, le sehutshane ka dihutshane di le nne.


text:
Fa legodu le ka tshwarwa le phunya kgoro, mme la itewa la a swa, go tlaa bo go se na molato o motho o ka o bolaelwang.


text:
Fa letsatsi le ne le le tlhabetse, go tlaa nna molato o motho o o bolaelwang: le ne le tshwanetse go lefa; mme fa le se na sepe, foo a le rekisediwe bogodu jwa lone.


text:
Fa se se utswilweng se fitlhelwa mo go ene se sa ntse se utlwa, le fa e ka nna kgomo, le fa e le esela, le fa e le sehutshane; a a duele sebedi.


text:
“Fa motho a ka tsaya dilo a di jesa tshimo ya mabele, le fa e le ya mafine, fa a golola kgomo ya gagwe, mme e fula mo tshimong ya motho yo mongwe, a a lefe ka tse dintle tsa tshimo ya gagwe ya mabele le fa e le ya mafine.


text:
“Fa go thunya molelo, o tshuba matlhaku, mabele a a tlhomilweng dingata gongwe mabele a a sa ntseng a eme, gongwe naga, go jewa ke molelo; ruri yo o tshubileng molelo o, a a lefe.


text:
“Fa motho a ka neela mongwe ka ene madi go a boloka, le fa e le thoto, a bo a utswiwa go le mo ntlong ya monna yoo; fa legodu le ka tshwarwa a le duele sebedi.


text:
Fa legodu le se ka la tshwarwa, foo mong wa ntlo a atamele kwa baatlhoding, gore go tle go bonwe boo a ga a a tsenya letsogo mo dilwaneng tsa mongwe ka ene.


text:
“Gonne sengwe le sengwe sa tshenyo le fa e ka ne e le ka ga kgomo, le fa e le esela, le fa e le sehutshane, le fa e le seaparo, le fa e le ka ga sengwe fela se se latlhegileng, se mongwe o buang ka ga sone a re: ‘Ke sone se,’ kgang ya bone boo babedi e isiwe fa pele ga baatlhodi yo baatlhodi ba mmonang molato a a duele mongwe ka ene ka go le gobedi.


text:
“Fa monna a ka neela mongwe ka ene esela, le fa e le pelesa, le fa e le sehutshane, le fa e ka ne e le leruo lefe fela, go disiwa; mme e swa gongwe e utlwisiwa botlhoko, gongwe e gapiwa, go sa bone ope:


text:
Ikano ya ga Jehofa e nne gare ga bone boo babedi, gore go bonwe boo a ga a tsenya letsogo mo dilwaneng tsa mongwe ka ene; mme mong wa selo o tlaa amogela ikano, a se ka a lefa.


text:
Fa se gagotswe ke sebatana, a a se lere gore se nne sesupo; a se ka a lefela se se gagotsweng ke sebatana.


text:
“Fa motho a adima sengwe mo go mongwe ka ene, mme se utlwisiwa botlhoko, gongwe se swa mong wa sone a seyo kwa go sone, ruri a lefe.


text:
Fa mong wa sone a le kwa go sone, a a se lefe; fa e le se se thapetsweng tuelo, ke gore se ne se tsile go duelelwa.


text:
“Fa mongwe a fepa kgarebana e e iseng e beelelwe, mme a lala nayo, ruri a a mo ntshetse bogadi gore a nne mosadi wa gagwe.


text:
“Yo o isetsang modimo mongwe le fa e ka nna ofe tlhabelo, fa e se Jehofa a le esi, a a senyediwe ruri.


text:
“Le moeng o se ka wa mo gobetsa, le gone o se mo patike; gonne lona lo ne lo le baeng mo lefatsheng la Egepeto.


text:
bogale jwa me jo bogolo bo tlaa tuka, mme ke tlaa lo bolaya ka tšhaka; basadi ba lona ba tlaa nna batlholagadi fela, le bana ba lona ba nne masiela fela.


text:
“Batho ba me ba ba humanegileng ba o nang nabo, fa o ba adima madi, o se ka wa nna mo go bone jaaka moatisi, le gone lo se ka lwa ba lopa koketso.


text:
Gonne ke sone sosi se o ipipang ka sone, ke seaparo sa letlalo la gagwe; o tlaa robala mo go eng? Mme go tlaa dirala gore e re a ntelela ke utlwe, gonne ke pelotlhomogi.


text:
“O se ka wa nyafala mo go iseng tshupelo ga letlotlo la maungo a gago, le ga majalwa a gago. Batsalwapele ba bana ba gago ba basimane o ba nneye.


text:
Le gone o dire fela jalo ka dikgomo tsa gago, le ka dihutshane tsa gago; matsalwapele a a nne le bommaao ka malatsi a supa; e re ka letsatsi la bofera mebedi, o a nneye.


text:
“Lo tlaa nna banna ba lo intshepetseng; ke gone ka moo lo sa kakeng lwa a ja nama epe e e gagotsweng ke dibatana kwa nageng; lo e latlhele dintša fela.”


text:
“O se ka wa tshola mafoko fela a e seng one; o se ka wa patagana le moikepi go nna mosupi yo o sa siamang nae.


text:
O se ka wa sala bontsi morago mo go direng bosula; le gone o se ka wa supa ka ga se se ganelwang wa sala bontsi morago go faposa katlholo;


text:
“Fa o kopana le kgomo ya mmaba wa gago e timetse, gongwe esela ya gagwe, o e busetse ruri kwa go ene.


text:
Fa o fitlhela esela ya yo o go ilang e robaditswe ke mokgweleo wa yone, mme o bo o rata go gana go e mo thusetsa, o thusanye nae ruri.


text:
O ipeye kgakala le selo sa kako; o se ka wa bolaya yo o se nang molato le yo o siameng, gonne ga nketla ke siamisa moikepi.


text:
Le gone o se ka wa amogela neo epe, gonne neo e tle e foufatse ba ba bonang, e fapose mo go sekwang ga mosiami.


text:
“O se ka wa patika moeng; gonne lo a e itse pelo ya moeng, e tswa le lona lo ne lo le baeng mo lefatsheng la Egepeto.


text:
O le lese le lapologe ka ngwaga wa bosupa, le nne fela le sa lengwe; gore bahumanegi ba batho ba gago ba je; mme se ba se tlogelang, phologolo ya naga a e se je. O tle o dire jalo ka tshimo ya gago ya mafine le ya matlhware.


text:
“O dire tiro ya gago ka malatsi a le marataro, ka letsatsi la bosupa o itapolose; gore kgomo ya gago e bone tapologo, le esela ya gago, le gore morwa lelata la gago, le moeng, ba tle ba fomole.


text:
“Dilo tsotlhe tse ke di buileng le lona, lo di tseye tsia, lo se ka lwa umaka maina a medimo e sele, a se ka a utlwiwa mo melomong ya lona.


text:
Modiro wa senkgwe se se sa bedisiwang o o dire; o je senkgwe se se sa bedisiwang ka malatsi a supa, jaaka ke go laotse, ka lobaka lo lo tlhomamisitsweng, ka kgwedi ya Abibe (gonne o dule mo Egepeto ka yone); mme go se ka ga bonala ope fa pele ga me a iphotlhere fela.


text:
“O tlaa tshegetsa le modiro wa molomo, mabutswapele a ditiro tsa gago a o a jalang mo lotlhagareng; le modiro wa go rora mo bokhutlong jwa ngwaga, fa o rora ga ditiro tsa gago mo lotlhagareng.


text:
“Madi a setlhabelo sa me o se ka wa a isa le senkgwe se se bedisitsweng; le gone mahura a modiro wa me a se lale go fitlhelwa ke ka moso.


text:
“Sa ntlha sa mabutswapele a mmu wa gago o se ise mo ntlong ya ga Jehofa Modimo wa gago. O se ka wa tlhadia potsane ka maši a mmaayo.


text:
“Bona, ke roma moengele fa pele ga gago, go go dibela mo tseleng, le go go fitlhisa mo felong fa ke go baakantseng.


text:
Lo itise mo go ene, mme lo reetse lentswe la gagwe; lo se ka lwa mo rumola, gonne ga a ketla a itshwarela tlolo ya lona; gonne leina la me le mo go ene.


text:
E tlaa re fa ruri o reetsa lentswe la gagwe, o ba o dira tsotlhe tse ke di buang, ke tlaa nna mmaba wa baba ba gago, le moganetsi wa baganetsi ba gago.


text:
Gonne moengele wa me o tlaa tsamaya fa pele ga gago, a ya go go fitlhisa mo go Moamore, le Mohite, le Moperise, le Mokanana, le Mohife, le Mojebuse; mme ke tlaa ba kgaola ke ba tlosa.


text:
O se ka wa khubamela medimo ya bone, le fa e le go e direla, le fa e le go dira jaaka ditiro tsa bone; fela o e piriganyetse ruri, o bo o thubaganye difikantswe tsa bone tse di motloutlo.


text:
Lo direle Jehofa Modimo wa lona, mme o tlaa segofatsa dijo tsa gago, le metsi a gago; mme ke tlaa tlosa bolwetse mo gare ga gago.


text:
Ga go ketla go nna le sepe se se folotsang le fa e le se se moopa mo lefatsheng la gago; ke tlaa go tlaletsa palo ya malatsi.


text:
“Ke tlaa isa theregiso ya me fa pele ga gago, mme batho botlhe ba lo fitlhang mo go bone ke tlaa ba kgoba marapo; ke tlaa dira gore baba botlhe ba gago ba go neye dikotla fela.


text:
Ke tlaa eteletsa moruthwane fa pele ga gago, o o tlaa lelekang Mohife, le Mokanana, le Mohite fa pele ga gago.


text:
Ga nketla ke ba leleka fa pele ga gago ka ngwaga o le mongwe fela; e se re gongwe lefatshe la fetoga sekaka le dibatana tsa naga tsa go ntsifalela.


text:
Ke tlaa sega melelwane ya gago, go simolola ka Lewatle le Lehibidu go ya kwa Lewatleng la Bafilisitia, le go simolola kwa gare ga naga go ya kwa Nokeng; gonne banni ba lefatshe ke tlaa ba tsenya mo diatleng tsa lona; gore o ba leleke fa pele ga gago.


text:
A ba se age mo lefatsheng la gago, ba ka tla ba go nteofisetsa; gonne fa o direla medimo ya bone, ruri e tlaa nna seru mo go wena.”


text:
Jehofa a raya Moše a re: “Tlhatlogela kwa go Jehofa, wena, le Arone, le Natabe, le Abihu, le bagolwane ba Iseraele ba le 70; mme lo obame lo le kgakala.


text:
Moše a le esi ke ene yo o tlaa atamelang kwa go Jehofa; mme bone ba se atamele; le gone batho ba se tlhatloge nae.”


text:
Moše a fitlha a bolelela batho mafoko otlhe a ga Jehofa, le dikatlholo tsotlhe; mme batho botlhe ba fetola ka lentswe le le lengwe fela ba re: “Mafoko otlhe a Jehofa o a buileng re tlaa a dira.”


text:
Moše a kwala mafoko otlhe a ga Jehofa, mme a phakela a aga sebeso fa tlase ga thaba, le difikantswe tse di motloutlo di le 12, jaaka ditso di le 12 tsa Iseraele.


text:
A roma makau a bana ba Iseraele, ba isa ditshupelo tse di fisiwang, ba isetsa Jehofa ditlhabelo tsa dikgomo, e le ditshupelo tsa kagiso.


text:
Moše a tsaya madi bontlhanngwe, a a tsenya mo dijaneng, mme bontlha e nngwe jwa madi a a kgatsha mo sebesong.


text:
A tsaya lokwalo lwa kgolagano, a lo bala mo kutlong ya batho. Ba re: “Gotlhe mo Jehofa o go buileng re tlaa go dira, re go utlwa.”


text:
Moše a tsaya madi, a kgatsha batho ka one, a re: “Bonang madi a kgolagano e Jehofa o e dirileng le lona ka ga mafoko otlhe a.”


text:
Ba bona Modimo wa Iseraele: Ka fa tlase ga dinao tsa one ga bo go ntse jaaka ekete sephara sa lentswe la safira, go galalela jaaka legodimo.


text:
Mme mo dikgosaneng tsa bana ba Iseraele ga a ka a di isetsa seatla; ba bona Modimo, mme ba a ja ba a nwa fela.


text:
Jehofa a raya Moše a re: “Tlhatlogela kwano go nna mo thabeng, mme o nne gone; ke tlaa go naya matlapa, le molao o ke o kwadileng le ditaolo, gore o di rute batho.”


text:
A raya bagolwane a re: “Lona lo re nnele fano re tsamaye re tle kwano go lona gape; lo na le Arone le Hure; mongwe le mongwe yo o nang le mafoko a a atamele bone.”


text:
Kgalalelo ya ga Jehofa ya nna mo thabeng ya Sinai, le leru la e khurumetsa ka malatsi a le marataro; e rile ka letsatsi la bosupa a tlhaeletsa Moše a le mo gare ga leru.


text:
Go bonala ga kgalalelo ya ga Jehofa ga bo go ntse jaaka molelo o o lailang mo godimo ga thaba, mo matlhong a bana ba Iseraele.


text:
Moše a tsena mo teng ga leru, a tlhatlogela mo thabeng; Moše a nna mo thabeng ka malatsi a le 40 le masigo a le 40.


text:
“Bua le bana ba Iseraele gore ba mpaakanyetse tshupelo; mo mothong mongwe le mongwe yo pelo ya gagwe e mo ratisang, lo tseye tshupelo ya me mo go ene.


text:
le bobududu, le bohibidu jo bo mo kgona, le bohibidu jo bo letlhololo, le letsela la leloba le le boleta, le maodi a dipodi;


text:
le matlalo a diphelefu, a a tsentsweng mmala o mohibidu, le matlalo a manyebi, le dikgong tsa makala;


text:
“Ba dire letlole ka dikgong tsa makala: boleele jwa lone e nne selekanyo sa disentimetara di le 110, boatlhamo jwa lone e nne selekanyo sa disentimetara di le 66, le bogodimo jwa lone e nne selekanyo sa disentimetara di le 66.


text:
Mme o le manege gouta e e sa pekwang, o le manege ka fa teng le ka fa ntle, o le direle segomo sa gouta mo tikologong yotlhe ya lone.


text:
O le bopele melepo ya gouta e le mene, o e tsenye mo maotong a yone a mane; melepo e le mebedi e nne ka fa tlhakoreng longwe, le melepo e le mebedi e nne ka fa tlhakoreng lo longwe.


text:
“O dire senno sa boutlwelo botlhoko ka gouta e e sa pekwang: boleele jwa sone e nne selekanyo sa disentimetara di le 110 le boatlhamo jwa sone e nne disentimetara di le 66.


text:
O dire ditšheruba di le pedi ka gouta; o di dire ka gouta e e papetlilweng ka noto, di nne mo dintlheng tsoo pedi tsa senno sa boutlwelo botlhoko.


text:
O dire gore tšheruba e nne kwa ntlheng nngwe, le tšheruba e nne kwa ntlheng e nngwe; o dire senno sa boutlwelo botlhoko le ditšheruba tse di mo ntlheng tsoo pedi tsa sone gore e nne gouta nngwe fela e sa kgaogana.


text:
Ditšheruba di tsharololele diphuka tsa tsone kwa godimo, di khurumetse senno sa boutlwelo botlhoko ka diphuka tsa tsone di lebanye difatlhogo; difatlhogo tsa ditšheruba di lebe senno sa boutlwelo botlhoko.


text:
Senno sa boutlwelo botlhoko se nne mo godimo ga letlole; mo teng ga letlole o tlaa tsenya tshupo e ke tlaa e go nayang.


text:
Ke tlaa rakanela nao gone, ke le mo godimo ga senno sa boutlwelo botlhoko, ke le fa gare ga ditšheruba tse pedi tse di mo godimo ga letlole la tshupo, ke tlaa bua nao ka ga dilo tsotlhe tse ke tlaa di go neelang go di laolela bana ba Iseraele.”


text:
“O dire tafole ka mokala; boleele jwa yone e nne disentimetara di le 88, boatlhamo jwa yone bo nne disentimetara di le 44, le bogodimo jwa yone bo nne disentimetara di le 66.


text:
O e direle merapalego mo tikologang ya yone: boatlhamo bo le kana ka dimilimetara di le 75; o direle merapalego ya yone segomo mo tikologong ya yone.


text:
O e direle melepo ya gouta e le mene, mme o tsenye melepo eo ka fa dikgonong tsoo nne tsa maoto a yone.


text:
A melepo e nne gaufi le losi lwa morapalego, go nna manno a disikaro tse go sikarwang tafole ka tsone.


text:
O dire megotšana ya yone, le dintshwana tsa yone, le digwana tsa yone, le digo tsa yone, tse go thelwang ka tsone; dilo tse o di dire ka gouta e e sa pekwang.


text:
“O dire setlhomo sa dipone ka gouta e e sa pekwang: se dirwe ka gouta e e papetlilweng ka noto, e bong marago a sone, le thito ya sone; dinkgwanyana tsa sone, le dikgolokwane tsa sone, le dithunya tsa sone, a di nne gouta nngwe fela naso e sa kgaogana.


text:
Go nne dikala di le thataro tse di tswang mo ditlhakoreng tsa sone; dikala di le tharo tsa setlhomo sa dipone di tswe mo lotlhakoreng longwe, le dikala di le tharo tsa setlhomo sa dipone di tswe mo lotlhakoreng lo longwe.


text:
Dinkgwanyana di le tharo tse di dirilweng jaaka dithunya tsa thamane di nne mo kaleng nngwe, di na le kgolokwane le sethunya; le dinkgwanyana di le tharo tse di dirilweng jaaka dithunya tsa thamane di nne mo kaleng e nngwe, di na le kgolokwane, le sethunya; go nne jalo mo dikaleng tse thataro tse di tswang mo setlhomong:


text:
Le mo setlhomong go nne dinkgwanyana di le nne tse di dirilweng jaaka dithunya tsa thamane, dikgolokwane tsa tsone, le dithunya tsa tsone;


text:
le kgolokwane e nna fa tlase ga dikala di le pedi, e le gouta e le nngwe fela e sa kgaogana, le kgolokwane fa tlase ga dikala di le pedi e le gouta e le nngwe fela e sa kgaogana; le kgolokwane fa tlase ga dikala di le pedi e le gouta e le nngwe fela e sa kgaogana, go direlwe, dikala tse thataro tse di tswang mo setlhomong sa lobone.


text:
Dikgolokwane tsa tsone, le dikala tsa tsone e nne gouta nngwe fela e sa kgaogana; gotlhe fela ga sone e ne gouta e e sa pekwang, e e papetlilweng ka noto, e sa kgaogana.


text:
“Gape o dire motlaagana ka matsela a le some a a lepeletseng; o a dire ka letsela la leloba le le boleta, le le otlhilweng bosesane, le ka bobududu, le bohibidu jo bo mokgona, le bohibidu jo bo letlhololo, o bo o a loge ditshwano tsa ditšheruba, e le mo go ka tsetsenwang ke setswerere.


text:
A boleele jwa matsela a a lepeletseng bo nne selekanyo sa dimetara di le 12, lengwe le lengwe, boatlhamo jwa letsela lengwe le lengwe bo nne selekanyo sa dimetara di le pedi; matsela ao otlhe a nne selekanyo se le sengwe fela.


text:
Matsela a a lepeletseng a le matlhano a tshwaraganngwe; le matsela a mangwe a matlhano a tshwaraganngwe.


text:
O dire digwe tsa bobududu mo losing lwa letsela le lengwe, e bong mo losing lwa fa le tshwaraganngwang gone; mme o dire jalo mo letseleng le lengwe, mo losing lo lo kwa ntle, fa tshwaraganong ya bobedi.


text:
O dire digwe di le 50 mo letseleng le lengwe; o bo o dire digwe di le 50 mo losing lwa letsela mo tshwaraganong ya bobedi, a digwe di lebagane.


text:
O dire dikgoge di le 50 ka gouta, o kgogetse matsela ka dikgoge, mme motlaagana o tlaa bo o le mmogo.


text:
Boleele jwa letsela lengwe le lengwe a bo nne dimetara di le 13, le boatlhamo jwa letsela lengwe le lengwe a bo nne dimetara di le pedi; matsela a a 11 ao a nne selekanyo se le sengwe fela.


text:
O tlaa tshwaraganya matsela a le matlhano ka osi, le matsela a le marataro ka osi, letsela la borataro o tlaa le tshekaganyetsa fa pele ga mogope.


text:
O dire digwe di le 50 mo losing lwa letsela le lengwe le le ka fa ntle ga tshwaragano, le digwe di le 50 mo losing lwa letsela le le ka fa ntle ga tshwaragano ya bobedi.


text:
“O dire dikgoge di le 50 ka kgotlho, o tsenye dikgoge mo digweng, o itse go gokaganya mogope gore o nne mmogo fela.


text:
Phatsa e e setseng e okame fela ya matsela a mogope, e bong mofama wa letsela le le setseng, e tshologele ka fa morago ga motlaagana.


text:
Phatsa e e ka fa ntlheng e nngwe, le phatsa e e ka fa ntlheng e nngwe, tsa mo go duleng ga boleele jwa matsela a mogope, a go tshologele ka fa ditlhakoreng tsa motlaagana, ke gore, ka fa lotlhakoreng lo longwe le lo longwe, go o khurumetsa.


text:
“O direle mogope sekhurumetso sa matlalo a diphelefu a a hubiditsweng, le sekhurumetso sa matlalo a manyebi godimo.


text:
Boleele jwa phatsa a bo nne dimetara di le nne, le boatlhamo bo nne disentimetara di le 66, phatsa nngwe le nngwe jalo.


text:
Phatsa nngwe le nngwe a e dire le malomelo a le mabedi, go lomelwe nngwe mo go e nngwe; o dire jalo mo dimating tsotlhe tsa motlaagana.


text:
O direle dimati tse di 20 ditlhako di le 40 tsa selefera; ditlhako di le pedi di direlwe malomelo a mabedi a lomati, le ditlhako di le pedi di direlwe malomelo a mabedi a lomati lo longwe;


text:
le ditlhako tsa tsone tsa selefera di nne 40; ditlhako di le pedi fa tlase ga lomati longwe, le ditlhako di le pedi fa tlase ga lomati lo longwe.


text:
Kwa tlase a di patagane sebedi, mme di ye di le mmogo kwa godimo kwa molepong wa ntlha; a go nne jalo mo go tsone tsoo pedi; di nnele jalo kwa dikgonong tsoo pedi.


text:
A go nne dimati di fera mebedi le ditlhako tsa tsone tsa selefera, ditlhako di le 16; ditlhako di le pedi tlase ga lomati longwe, le ditlhako di le pedi tlase ga lomati lo longwe.


text:
Merapalego e le metlhano e direlwe dimati tsa lotlhakore lo longwe lwa motlaagana, le merapalego e le metlhano e direlwe dimati tsa ka fa ntlheng ya motlaagana ya ka kwa morago, ntlheng ya bophirimatsatsi.


text:
Morapalego wa gare, o o fa gare ga dimati, a o rapalale fela, o tswe ntlheng nngwe o ya go fitlha ntlheng e nngwe.


text:
O manege dimati gouta, o bo o dire melepo ya tsone ka gouta, e nne masomelo a merapalego; mme o manege merapalego ka gouta.


text:
“Mme o dire sesiro sa bobududu, le bohibidu jo bo mokgona, le bohibidu jo bo letlhololo, le ka leloba le le boleta, le le otlhilweng bosesane; o se loge ditshwano tsa ditšheruba, e le mo go ka tsetsenwang ke setswerere.


text:
O se pege mo maotwaneng a le mane a mokala a a manegilweng gouta, dikgoge tsa tsone e le tsa gouta, mme a tlhomilwe mo ditlhakong di le nne tsa selefera.


text:
O pege sesiro mo dikgogeng tsa gouta, o ise letlole la tshupo gone ka fa teng ga sesiro; sesiro seo se lo kgaoganyetse felo ga boitshepo le felo ga boitshepo jwa maitshepo.


text:
O beye senno sa boutlwelo botlhoko mo godimo ga letlole la tshupo, mo felong ga boitshepo jwa maitshepo.


text:
Lomati lwa bojelo o lo beye ka fa ntle ga sesiro, le setlhomo sa dipone, bolebana le lomati lwa bojelo, ka fa ntlheng ya borwa mo motlaaganeng, mme lomati lwa bojelo o lo beye ka fa ntlheng ya botsheka.


text:
“O direle mojako wa mogope sebipo ka bobududu, le bohibidu jo bo mokgona, le bohibidu jo bo letlhololo, le leloba le le boleta le le otlhilweng bosesane, e le tiro ya motsantsabetsi.


text:
O direle sebipo maotwana a le matlhano a mokala, o di manege gouta; dikgoge tsa one e nne tsa gouta; o bo o a direle ditlhako di le tlhano tsa kgotlho.


text:
“Sebeso o se dire ka dikgong tsa mokala, boleele jwa sone bo nne jwa dimetara di le 2,2 le boatlhamo bo nne jwa dimetara di le 2,2; sebeso se nne dintlha di le nne tse di lekalekanang; bogodimo jwa sone bo nne jwa dimetara di le 1,3.


text:
O dire dinaka tsa sone di nne mo diphakeng tse nne tsa sone; dinaka tsa sone di direlwe gongwe fela naso go se na kgaogano, mme o se manege kgotlho.


text:
O se direle diolela melora tsa sone le digopa melora tsa sone, le megotšana ya sone, le dikgogetsa nama tsa sone, le ditsaya melelo tsa sone; dilwana tsotlhe tsa sone o di dire ka kgotlho.


text:
O se direle leiso le le setlatla ka kgotlho, se se logilweng selotloa, mme lotloa loo o lo direle melepo e le mene ya kgotlho mo dintlheng tsa lone tse nne.


text:
O lo huhumetse ka fa tlase ga maemo a a dikologileng sebeso, gore lotloa lo fitlhe kwa bogareng jwa ditlhakore tsa sebeso.


text:
“O dire lolwapa lwa motlaagana; ntlheng e e lebileng kwa borwa, lolwapa lo dire le matsela a a lepeletseng a leloba le le boleta le le otlhilweng bosesane, a lo nne boleele jwa dimetara di le 44 ka ntlha e nngwe;


text:
maotwana a lone a nne 20, le ditlhako tsa one di nne 20, tsa kgotlho, dikgoge tsa maotwana le dipalelo tsa one di nne tsa selefera.


text:
Le gone ntlheng ya botsheka mo boleeleng jwa one go nne matsela a a lepeletseng a a boleele jwa dimetara di le 44, maotwana a lone a nne 20, ditlhako tsa one di nne 20; dikgoge tsa maotwana le dipalelo tsa one a di nne tsa selefera.


text:
Le boatlhamo jwa lolwapa ntlheng ya bophirimatsatsi a bo dire le matsela a a lepeletseng a le dimetara di le 22; maotwana a one a nne some, le ditlhako tsa one di nne some.


text:
Matsela a a lepeletseng a ntlha e nngwe ya mojako a nne boleele jwa dimetara di le 6,6, maotwana a one a nne mararo le ditlhako di nne tharo.


text:
Ntlha e nngwe go nne matsela a a lepeletseng a a dimetara di le 6,6; maotwana a one a nne mararo le ditlhako tsa one di nne tharo.


text:
Kgoro ya lolwapa a e dire le sebipo se se boleele jwa dimetara di le 9, sa bobududu, le bohibidu jo bo mokgona, le bohibidu jo bo letlhololo, sa leloba le le boleta le le otlhilweng bosesane, sa tiro ya motsantsabetsi; maotwana a sone a nne mane le ditlhako tsa one di nne nne.


text:
Maotwana otlhe tikologong ya lolwapa a a balelwe ka selefera; dikgoge tsa one e nne tsa selefera, ditlhako tsa one e nne tsa kgotlho.


text:
Boleele jwa lolwapa a bo nne boleele jwa dimetara di le 44, le boatlhamo bo nne jwa dimetara di le 22 gotlhe, le bogodimo bo nne jwa dimetara di le 2,2, e nne jwa leloba le le boleta le le otlhilweng bosesane, ditlhako tsone e nne tsa kgotlho.


text:
Dilwana tsotlhe tsa motlaagana, tsa tirelo yotlhe ya one, le dimapo tsa one otlhe, le dimapo tsotlhe tsa lolwapa, a e nne tsa kgotlho.


text:
“O laole bana ba Iseraele gore ba go leretse lookwane lo lo sa pekwang lwa motlhware, lo lo kgobilweng, go dira lesedi, gore lo tukise lampa ka metlha yotlhe.


text:
Mo mogopeng wa bophuthegelo, fa ntle ga sesiro se se fa pele ga tshupo, a Arone le bomorwawe ba nne ba go rulaganye fa pele ga Jehofa, ba tsene maitseboa go ya mosong; e nne molao ka bosakhutleng go ya le dikokomana tsa bone, ba dire ba le mo boemong jwa bana ba Iseraele.


text:
“O atametse Arone mogoloo le bomorwawe kwa go wena, o ba ntshe mo baneng ba Iseraele, gore a ntirele mo tirong ya boperesiti, e bong Arone, le Natabe, le Abihu, Eleasare, le Ithamare, bomorwa Arone.


text:
O bue le botlhe ba ba pelo e tlhalefileng, ba ke ba tladitseng mowa wa botlhale, gore ba direle Arone diaparo go mo itshepisa gore a ntirele mo tirong ya boperesiti.


text:
Tse ke tsone diaparo tse ba tlaa di dirang; e bong letlatla la sehuba, le sekhutlana, le kobo e telele, le hempe e dirilweng mebala e e tshekaganyeng, sefapatlhogo, le moitlamo; mme ba direle Arone mogoloo, le bomorwawe, diaparo tse di boitshepo, gore a ntirele mo tirong ya boperesiti.


text:
“Ba tseye gouta le bobududu, le bohibidu jo bo mokgona, le bohibidu jo bo letlhololo, le letsela le le boleta la leloba,


text:
a ba dire sekhutlana ka gouta, le bobududu, le bohibidu jo bo mokgona, le bohibidu jo bo letlhololo, le letsela la leloba le le boleta, le le otlhilweng bosesane, mo go tsetsennwang ke setswerere.


text:
Sekhutlana a se dire le dibata di le pedi tsa marudi, di kopanngwe le dintlha tsa sone tsoo pedi; gore se nne mmogo.


text:
Le moitlamo o o logilweng ka matsetseleko, o o mo go sone sekhutlana, go tla se ikgatlhwa ka one, o nne tshwano nngwe fela ya tiro ya sone, e be e nne sebata sengwe fela naso; e nne wa gouta, le bobududu, le bohibidu jo bo mokgona, le bohibidu jo bo letlhololo, le letsela la leloba le le boleta, le le otlhilweng bosesane.


text:
maina a bone a le marataro a nne mo lentswaneng lengwe, le maina a ba barataro ba ba setseng mo lentswaneng le lengwe, ka fa go tsalweng ga bone.


text:
O gabe majana a mabedi jaaka go tle go gajwe lentswana la sekanela, e le ka tiro ya mogabi wa lentswe, ka fa maineng a bana ba Iseraele, o a direle go tla a tsenngwa mo dingapareding tse gouta.


text:
O beye majana a mabedi ao mo dibateng tsa marudi a sekhutlana, go nna majana a segopodiso mo baneng ba Iseraele; mme Arone a ye a tshotse maina a bone fa pele ga Jehofa, a a beile mo maruding a gagwe a mabedi, go nna segopodiso.


text:
le bompolokwane ba le babedi ba gouta e e sa pekwang; o ba dire jaaka megala, e le tiro ya tshopho; o beye bompolokwane ba ba tshophilweng mo dingapareding.


text:
“O dire letlatla la sehuba la katlholo, e le tiro ya motsetseneki; o le dire le tshwane le tiro ya sekhutlana; o le dire ka gouta, le bobududu, le bohibidu jo bo mokgona, le bohibidu jo bo letlhololo, le letsela la leloba le le boleta le otlhilwe bosesane.


text:
Le nne dintlha tse di lekalekanang tsoo nne, mme le patagane sebedi; boleele jwa lone bo nne kana ka paralatso ya menwana, le boatlhamo jwa lone bo nne kana ka paralatso ya menwana.


text:
O tsenye mo go lone majana mo dikhuparelong, a nne ditsela di le nne; tsela ya ntlha e nne majana a saradio, le topase, le karabanekela;


text:
tsela ya bone e nne majana a berula, le šohama, le jasepere. A tsenngwe mo dikhuparelong tsa one tsa gouta.


text:
Majana ao a nne jaaka maina a bana ba Iseraele, a le 12, ka fa maineng a bone; a nne jaaka mogabo wa lentswana la sekanela, mongwe le mongwe ka fa leineng la gagwe, e nne a ditso tse 12.


text:
O dire bompolokwane mo letlatleng la sehuba, ba nne jaaka megala, tiro ya tshopho ya gouta e e sa pekwang.


text:
Mo letlatleng la sehuba o dire melepo e le mebedi ya gouta, mme o tsenye melepo eo mo dintlheng tse pedi tsa letlatla la sehuba.


text:
Bompolokwane ba babedi ba ba tshophilweng ba gouta, o ba gokelele mo melepong e e mo dintlheng tsa letlatla la sehuba.


text:
Dintlha tse dingwe tse pedi tsa bompolokwane ba ba tshophilweng o di beye mo dingapareding tse pedi, mme o di beye mo dibateng tsa marudi a sekhutlana ka fa pele ga sone.


text:
O dire melepo e le mebedi ya gouta, o e beye mo dintlheng tse pedi tsa letlatla la sehuba, fela fa losing lwa yone lo lo lebileng kwa sekhutlaneng ka fa teng.


text:
O dire melepo e le mebedi ya gouta, o e beye mo dibateng tse pedi tsa marudi a letlatla, ka fa pele fa tlase, gaufi le makopanelo a yone, fa godimo ga moitlamo wa letlatla o o logilweng ka matsetseleko.


text:
Letlatla la sehuba ba le gokele ka melepo ya lone mo sekhutlaneng, e bong mo melepong ya sone ka mogala wa bobududu, gore o nne mo moitlamong wa sekhutlana o o logilweng ka matsetseleko, le gore letlatla la sehuba le se ka la hunologa mo sekhutlaneng.


text:
“Arone o tlaa re a tsena kwa teng, a ya mo felong ga boitshepo, a ye a tshotse maina a bana ba Iseraele a le mo letlatleng la sehuba, la katlholo, fa pelong ya gagwe, gore e nne segopodiso fa pele ga Jehofa ka gale le ka gale.


text:
Mo letlatleng la sehuba, la katlholo, o tsenye Urime le Thumime; mme dilo tseo di nne fa pelong ya ga Arone, fa a tsena a ya go ema fa pele ga Jehofa; Arone o tlaa ya a tshotse katlholo ya bana ba Iseraele fa pelong ya gagwe fa pele ga Jehofa ka metlha yotlhe.


text:
E dire le letshofa la tlhogo mo gare ga yone; letshofa a le beelelwe mo tikologong ya yone, ka peelela e e logilweng, go etsa letshofa la moitshomelo wa motlhabani, gore e tle e se ka ya gagoga.


text:
Ditsetla tsa yone o di gabole ka digaranata tsa bobududu, le tsa bohibidu jo bo mokgona, le tsa bohibidu jo bo lethololo mo tikologong ya ditsetla tsa yone; o bo o beye ditsidima tsa gouta fa gare ga yone mo tikologong.


text:
Setsidima sa gouta se nne le garanata, setsidima sa gouta se nne le garanata, mo ditshetleng, tikologong ya kobo.


text:
Go tlaa aparwa ke Arone fa a ya go direla; mme go tsidimana ga tsone go tlaa utlwala fa a tsena mo felong ga boitshepo fa pele ga Jehofa, le a tswa, gore a tle a se ka a swa.


text:
“O dire sematla sa gouta e e sa pekwang, o gabe mo go sone jaaka megabo ya sekanela o re: ‘BOITSHEPELO JEHOFA.’


text:
Se nne fa phatleng ya ga Arone, mme Arone a rwale tshiamololo ya dilo tse di itshepileng, tse bana ba Iseraele ba tlaa di itshepisang mo dineong tsotlhe tsa bone tse di itshepileng; se nne fa phatleng ya gagwe ka metlha yotlhe, gore di amogelwe fa pele ga Jehofa.


text:
“O loge hempe ka mebala e e tshekaganyeng ka letsela la leloba le le boleta; mme o dire sefapatlhogo ka letsela la leloba le le boleta, o bo o dire moitlamo, e le tiro ya motsantsabetsi.


text:
“O direle bomorwa Arone bohempe; o ba direle meitlamo, o ba direle ditlhoro, go nna kgalalelo le bontle mo go bone.


text:
Dilo tse o di apese Arone, mogoloo, le bomorwawe; o ba tlotse, o ba tshwaele Modimo, o ba itshepise, gore ba ntirele mo tirong ya boperesiti.


text:
O ba direle ditswalo tse di diputlela ka letsela la leloba, go bipa nama ya bone e e sa ikategang; ditswalo tseo tse di diputlela, o di ba tswese go tloga mo lothekeng go ya mo diropeng;


text:
di nne mo go Arone le mo go bomorwawe, fa ba tsena mo mogopeng wa bophuthegelo, kgotsa fa ba atamela sebeso ba ya go direla mo felong ga boitshepo; gore ba se ka ba twala tshiamololo ba tloga ba a swa: e nne molao ka bosakhutleng, mo go ene, le mo losikeng lwa gagwe morago ga gagwe.


text:
“Se ke sone se o tlaa se ba direlang go ba itshepisa, gore ba ntirele mo tirong ya boperesiti: tsaya poana ya kgomo, le diphelefu di le pedi tse di se nang bogole,


text:
le senkgwe se se sa bedisiwang, le dipapetlana tsa dinkgwe tse di dubilweng ka lookwane, le dipapetlanyana tse di lotsatsa tse di sa bedisiwang, di tloditswe lookwane, o di dire ka setou sa mabele.


text:
O tlaa di tsenya mo serotong se le sengwe fela, mme o di lere ka seroto, di tle le pholwana ya kgomo le diphelefu tse pedi.


text:
O tseye diaparo, o apese Arone, hempe, le kobo e telele ya sekhutlana, le sone sekhutlana, le letlatla la sehuba, mme o mo tlame ka moitlamo wa sekhutlana, o o logilweng ka matsetseleko;


text:
o ba tlame ka meitlamo, e bong Arone le bomorwawe, mme o fapelele ditlhoro mo go bone; mme ba tlaa nna le boperesiti ka molao o o sa khutleng. Arone le bomorwawe o tlaa ba tshwaela tirelo ya ga Jehofa.


text:
“O lere poana fa pele ga mogope wa bophuthegelo. Arone le bomorwawe ba beye diatla tsa bone mo tlhogong ya yone.


text:
O tseye madi a kgomo, o a tshase dinaka tsa sebeso ka monwana wa gago; mme o tsholole madi otlhe fa tlase ga sebeso.


text:
O tsee lomipi lotlhe le lotswalo lo lo ntseng sebete godimo, le diphilo tse pedi, le matlhaname a tsone, o di fisetse mo sebesong.


text:
Nama ya kgomo, le letlalo la yone, le moswang wa yone, o di fise ka molelo kwa ntle ga bothibelelo: ke tshupelo ya boleo.


text:
“Le gone o tseye phelefu e nngwe; mme a Arone le bomorwawe ba beye diatla tsa bone mo tlhogong ya phelefu;


text:
O kgaoganye phelefu makgabetlelo o yone, o tlhatswe boteng jwa yone, le ditlhako tsa yone, mme o di beye le makgabetlelo a yone, le tlhogo ya yone.


text:
O fisetse phelefu yotlhe fela mo sebesong; ke tshupelo ya ga Jehofa e e fisiwang; ke lonko lo lo monate, ke tshupelo e e direlwang Jehofa ka molelo.


text:
O tlhabe phelefu, o tseye ga madi a yone, mme o a tshase ntlheng ya tsebe ya ga Arone ya ka fa letsogong le legolo, le dintlha tsa ditsebe tsa bomorwawe tsa ka fa tsogong le legolo, le dintlha tsa menwana ya bone e megolo ya letsogo le legolo, le dintlha tsa menwana ya bone e megolo ya dinao tsa ka fa tsogong le legolo, mme o kgatshe madi tikologong yotlhe ya sebeso.


text:
O tseye ga madi a a mo sebesong, le ga lookwane lo lo tlolwang, o kgatshe Arone ka lone, le diaparo tsa gagwe, le bomorwawe, le diaparo tsa bone; mme o tlaa itshepa, le diaparo tsa gagwe, le bomorwawe, le diaparo tsa bone.


text:
“Le gone mo phelefung o tseye mahura, le mahura a mogatla, le lomipi, le lotswalo lwa sebete, le diphilo tsoo pedi, le matlhaname a tsone, le serope sa ka fa letsogong le legolo; gonne ke phelefu ya tshwaelo,


text:
le senkgwe se le sengwe fela, le papetla e le nngwe fela ya senkgwe se se tloditsweng, le papetlana e e lotsatsa e le nngwe fela, o di ntshe mo serotong sa senkgwe se se sa bedisiwang se se fa pele ga Jehofa.


text:
O di beye gotlhe fela mo diatleng tsa ga Arone le mo diatleng tsa bomorwawe, o di fokise fa pele ga Modimo, e le tshupelo ya mofoko.


text:
O di tseye mo mabogong a bone, o di fisetse mo sebesong, mo godimo ga tshupelo e e fisiwang, go nna lonko lo lo monate fa pele ga Jehofa; ke tshupelo e e direlwang Jehofa ka molelo.


text:
“O tseye sehuba sa phelefu ya tshwaelo ya ga Arone, o se fokise fa pele ga Jehofa, e le tshupelo ya mofoko, e nne kabelo ya gago.


text:
“O itshepise sehuba sa tshupelo ya mofoko, le serope sa tshupelo ya tsholetso se se fokisiwang le se se tsholediwang, tsa phelefu ya tshwaelo, e bong e e tswetseng Arone, le tsa yone e e tswetseng bomorwawe.


text:
E nne tsa ga Arone le bomorwawe, e le tshiamelo ya bone ya ka bosakhutleng mo baneng ba Iseraele, gonne ke tshupelo ya tsholetso; mme e nne tshupelo ya tsholetso e e tswang mo baneng ba Iseraele e le ya ditlhabelo tsa ditshupelo tsa kagiso tsa bone, e bong tshupelo ya bone e e tsholelediwang Jehofa.


text:
“Le diaparo tse di itshepileng tsa ga Arone di tlaa nna tsa bomorwawe morago ga gagwe, gore ba tlodiwe ba di apere, le go tshwaelelwa tiro ya ga Jehofa ba di apere.


text:
Morwawe yo o tlaa nnang moperesiti mo boemong jwa gagwe, o tlaa di apara ka malatsi a supa, fa a tsena mo mogopeng wa bophuthegelo a ya go direla mo felong ga boitshepo.


text:
Arone le bomorwawe ba tlaa jela nama ya phelefu le senkgwe se se mo serotong fa mojakong wa mogope wa bophuthegelo.


text:
Ba tlaa ja dilo tseo tse tetlanyo e dirilweng ka tsone, go ba tshwaya le go ba itshepisa; mme motho wa tšhaba ene a se ka a di ja, gonne di boitshepo.


text:
Fa nama nngwe ya tshwaelo gongwe senkgwe, di ka salela moso, foo o fise se se setseng ka molelo; se se ka sa jewa, gonne se boitshepo.


text:
“O direle Arone jalo, le bomorwawe, jaaka tsotlhe tse ke di go laoletseng, tiro ya botshwaelo o e dire ka malatsi a supa.


text:
Ka tsatsi lengwe le lengwe o ise kgomo ya tshupelelo ya boleo go nna tetlanyo; o bo o ntlafatse sebeso, fa o se direla tetlanyo; o se tlotse, go se itshepisa.


text:
O direle sebeso tetlanyo ka malatsi a supa, o se itshepise; mme sebeso se tlaa nna boitshepo jo bo itshepileng; le fa e le eng se se tlaa amang sebeso se tlaa nna boitshepo.


text:
“Jaana se o tlaa se isang tshupelo mo sebesong ke se; dikwanyana di le pedi tsa ngwaga wa ntlha, ka letsatsi lengwe le lengwe, go sa khutle.


text:
Kwanyana nngwe o e pataganye le serafo sa bosome sa emere wa setou sa mabele se tlhakantswe le hine, (ke go re, segela nkgwajana e e lekanyang), ya lookwane lo lo kgobilweng; le gone segela nkgwajana e e lekanyang sa bojalwa jwa mofine, go nna tshupelo e e nowang.


text:
Kwanyana e nngwe o e ise tshupelo maitseboa, mme o e direle jaaka tshupelo ya bupe ya moso, le jaaka tshupelo ya go nowa ya yone, gore e nne lonko lo lo monate, tshupelo e e direlwang Jehofa ka molelo.


text:
E nne tshupelo e e fisiwang e e sa khutleng go ya le dikokomana tsa lona, e e direlwang fa mojakong wa mogope wa bophuthegelo fa pele ga Jehofa, kwa ke tlaa kopanelang le lona gone go bua le lona gone.


text:
Ke tlaa itshepisa mogope wa bophuthegelo le sebeso; Arone le ene le bomorwawe ke tlaa ba itshepisa, gore ba ntirele mo tirong ya boperesiti.


text:
Ba tlaa itse fa ke le Jehofa, Modimo wa bone, yo ke ba ntshitseng mo lefatsheng la Egepeto, gore ke age mo go bone; ke nna Jehofa Modimo wa bone.


text:
Boleele jwa sone a bo nne boleele jwa disentimetara di le 45, le boatlhamo jwa sone disentimetara di le 45; a se nne dintlha tse di lekalekanang tsoo nne; bogodimo jwa sone a bo nne disentimetara di le 90, dinaka tsa sone a di nne sengwe fela naso di semege mo go sone.


text:
O se manege gouta e e sa pekwang, fa godimo ga sone le mo ditlhakoreng tsa sone tikologong ya sone, le dinaka tsa sone; o se direle segomo sa gouta mo tikologong ya sone.


text:
O se direle melepo e le mebedi ya gouta fa tlase ga segomo sa sone, fa dikgopong tsa sone tse pedi, o e dire mo ditlhakoreng tsa sone tsoo pedi, mme e tlaa nna matseno a disikaro tse se tlaa sikarwang ka tsone.


text:
O se beye fa pele ga sesiro se se fa letloleng la tshupo, fa pele ga senno sa boutlwelo botlhoko se se mo godimo ga tshupo, fa ke tlaa kopanelang nao gone.


text:
A Arone a fisetse mo go sone maswalo a maroku a a nkgang monate, ka moso mongwe le mongwe; a re a baakanya dilampa a a fise.


text:
E ne e re maitseboa fa Arone a tshuba dilampa a a fise, e le maswalo a a sa khutleng fa pele ga Jehofa go ya le dikokomana tsotlhe tsa lona.


text:
Lo se ka lwa isa maswalo a sele mo go sone; le fa e le tshupelo e e fisiwang, le fa e le tshupelo ya boupe; le gone lo se ka lwa thela mo go sone tshupelo epe e e nowang.


text:
Arone a dire tetlanyo mo dinakeng tsa sebeso gangwe fela ka ngwaga; a se direle tetlanyo gangwe fela ka ngwaga ka madi a tshupelelo ya boleo, ya tetlanyo, go ya le dikokomana tsotlhe tsa lona: se boitshepo jo bo boitshepo, se itshepetse Jehofa.”


text:
“Mogang o balang bana ba Iseraele, ka fa palong ya bone ba ba badilweng, mongwe le mongwe a a ntshetse Jehofa serekololo sa mowa wa gagwe, mogang o ba balang; gore go tle go se ka ga nna sebetso mo go bone, mogang o ba balang.


text:
A ba ntshe jaana, mongwe le mongwe fa a tshelela kwa go ba ba badilweng a ntshe bontlhangwe jwa šekele ya felo ga boitshepo, (šekele ke gera di le 20), e le tshupelo ya ga Jehofa.


text:
Mongwe le mongwe yo o tshelelang kwa go ba ba badilweng, go simologa ka ba ba dinyaga di 20 go ya le bomogoloa bone, a ntshetse Jehofa tshupelo ya gagwe.


text:
Ba ba humileng ba se ka ba se oketsa, le ba ba humanegileng ba se tlhaetse selekanyo sa bontlhangwe jwa šekele, mogang ba ntshetsang Jehofa tshupelo ya gagwe, go direla mewa ya lona tetlanyo.


text:
O tseye madi a tetlanyo mo baneng ba Iseraele, o a beele tirelo ya mogope wa bophuthegelo, gore a nne segopodiso mo baneng ba Iseraele fa pele ga Jehofa, go direla mewa ya lona tetlanyo.”


text:
“Le gone o dire mogopo o o tlhapelang ka kgotlho, le setlhomo sa one ka kgotlho, go tlhapa mo go one; o o beye fa gare ga mogope wa bophuthegelo le sebeso, o thele metsi mo go one.


text:
Ba re ba tsena mo mogopeng wa bophuthegelo, a ba tlhape ka metsi, gore ba se ka ba swa; gongwe fa ba atamela ba ya go direla fa sebesong, ba ya go fisa tshupelo e e direlwang Jehofa ka molelo,


text:
a ba tlhape diatla ba itlhapise dinao gore ba se swe; mme e tlaa nna molao o o sa khutleng mo go bone, e bong mo go ene le losika lwa gagwe go ya le dikokomana tsotlhe tsa bone.”


text:
“Le gone o itseele ditswaiso tse di itsegeng, mura o o tsorotlang, o le dikilokerama di le thataro, le kinamone o o lonko lo monate, a le ntlhanngwe ya selekanyo seo, e bong dikilokerama di le tharo, le kalamusa o o lonko lo monate, o le dikilokerama di le tharo.


text:
Le kasia o le dikilokerama di le thataro ka fa selekanyong sa felo ga boitshepo, le ga lookwane lwa motlhware lo le dilitara di le nne.


text:
O tlaa lo dira lookwane lo lo tlolwang lo lo boitshepo, e le setlolo se se nkgang monate se se tlhakantsweng ka fa botswerereng jwa modira setlolo se se nkgang monate; e tlaa nna lookwane lo lo tlolwang lo lo boitshepo.


text:
le sebeso sa maswalo, le sebeso sa ditshupelo tse di fisiwang se na le dilwana tsotlhe tsa sone, le mogopo o o tlhapelang le setlhomo sa one.


text:
O di itshepise gore di nne boitshepo jo bo itshepileng; le fa e le eng se se tlaa di amang se tlaa nna boitshepo.


text:
O bue le bana ba Iseraele o re: ‘Lo, e tlaa nna lookwane lo lo tlolwang lo lo intshepetseng go ya le dikokomana tsa lona tsotlhe fela.


text:
Mo nameng ya motho lo se thelwe le gone lo se ka lwa dira lope lo lo tshwanang nalo, ka fa modirong wa lone; lo boitshepo, mme le mo go lona lo tlaa nna boitshepo.


text:
Le fa e le mang yo o tswakang longwe lo lo tshwanang nalo, gongwe le fa e le mang yo o tlaa bayang ga lone mo moditšhabeng, a kgaolwe mo go ba ga gabo.’ ”


text:
Jehofa a raya Moše a re: “O itseele maroku a a lonko lo monate, setakate, le onukaga, le galabano; maroku a a monate, le lebano le le sa pekwang; ga sengwe le sengwe go nne selekanyo sengwe fela;


text:
o dire ka tsone maswalo, bolao jo bo nkgang monate, ka fa botswerereng jwa modira bolao jo bo nkgang monate, bo tswaisitswe, bo le boitsheko le boitshepo;


text:
o bo tlopole, o bo notanotetse thata, o bo beye fa pele ga tshupo mo mogopeng wa bophuthegelo kwa ke tlaa kopanelang nao gone; a bo nne mo go lona boitshepo jo bo boitshepo.


text:
Maswalo a o tlaa a dirang o se ka wa itirela ape a a tshwanang nao mo go dirweng ga one; mo go wena e nne mo go itshepetseng Jehofa fela.


text:
Le fa e le mang yo o tlaa dirang a a tshwanang nao, go tla a a utlwa ka nko, a kgaolwe mo go ba ga gabo.”


text:
Ke mo tladitse mowa wa Modimo, wa botlhale, le wa tlhaloganyo, le wa kitso mo tirong nngwe le nngwe.


text:
Mme nna, bona ke tlhomile nae Oholiabe, morwa Ahisamake, wa lotso lwa ga Dane; mme mo pelong tsa botlhe ba ba pelo e e tlhalefileng, ke tsentse botlhale, gore ba dire tsotlhe tse ke di ba laoletseng;


text:
mogope wa bophuthegelo, le letlole la tshupo, le senno sa boutlwelo botlhoko se se mo godimo ga lone, le dilwana tsotlhe tsa mogope;


text:
le tafole le dilwana tsa yone, le setlhomo se se itshekileng sa dipone se na le dilwana tsotlhe tsa sone, le maswalo;


text:
le sebeso sa tshupelo e e fisiwang se na le dilwana tsotlhe tsa sone, le mogopo o o tlhapelang, le setlhomo sa one;


text:
le diaparo tse di dirilweng ka maatlametlo, le diaparo tse di itshepileng tsa ga Arone moperesiti, le diaparo tsa bomorwawe tsa go direla mo tirong ya boperesiti;


text:
le lookwane lo lo tlolwang, le maswalo a maroku a a lonko lo monate a felo ga boitshepo, ba di dire tsotlhe ka fa ke di go laoletseng ka gone.”


text:
“Le gone o bue le bana ba Iseraele o re: ‘Ruri lo tlaa boloka Bosabata ba me; gonne ke sesupo gare ga me le lona go ya le dikokomana tsotlhe tsa lona, gore lo tle lo itse fa ke le Jehofa yo ke lo itshepisang.


text:
Ke gone bolokang Sabata; gonne o lo itshepetse, mongwe le mongwe yo o o tlolang, ruri a a bolawe; gonne le fa e le mang yo o tlaa dirang tiro mo go one, ene motho yoo a kgaolwe mo go ba ga gabo.


text:
Tiro a e dirwe ka malatsi a le marataro; letsatsi la bosupa ke Sabata wa boikhutso jo bo masisi, yo o itshepetseng Jehofa; le fa e le mang yo o dirang tiro ka letsatsi la Sabata, ruri a a bolawe.


text:
Ke gone ka moo a bana ba Iseraele ba boloke Sabata, go tlhokomela Sabata, go ya le dikokomana tsotlhe tsa bone, gore e nne kgolagano e e sa khutleng.


text:
Ke sesupo gare ga me le bana ba Iseraele ka bosakhutleng; gonne Jehofa o dirile legodimo le lefatshe ka malatsi a le marataro, mme e rile ka letsatsi la bosupa a ikhutsa, mme a homola.’ ”


text:
E rile a sena go wetsa go bolelelana le Moše mo thabeng ya Sinai, a mo neela matlapa a le mabedi a tshupo, e le matlapa a a kwadilweng ka monwana wa Modimo.


text:
E rile batho ba bona fa Moše a diegile go fologa mo thabeng, ba iphuthela kwa go Arone, ba mo raya ba re: “Nanoga o re direle medimo e e tlaa re etelelang pele; gonne ka ga motho yo Moše, motho yo o re ntshitseng kwa lefatsheng la Egepeto, ga re itse kwa o ileng gone.”


text:
Arone a ba raya a re: “Rolang manyena a gouta a a mo ditsebeng tsa basadi ba lona, le tsa bomorwaa lona, le tsa bomorwadia lona, lo a lere kwano go nna.”


text:
A a amogela mo go bone, a seta ka seseta, a a dira namane e e thetsweng; mme ba re: “E ke yone medimo ya gago wena Iseraele, e e go ntshitseng kwa lefatsheng la Egepeto.”


text:
E rile Arone a bona jalo, a aga sebeso fa pele ga yone; a dira kitsiso, a re: “E tlaa re ka moso go nne modiro wa ga Jehofa.”


text:
Ya re ka moso ba phakela ba isa ditshupelo tse di fisiwang, ba lere ditshupelo tsa kagiso; mme batho ba dulela go ja le go nwa, ba itse go nanoga ba tshameka.


text:
Jehofa a bua le Moše a re: “Tsamaya o fologe; gonne batho ba gago ba o ba ntshitseng kwa lefatsheng la Egepeto ba ipodisitse.


text:
Ba akofile ba fapoga tsela e ke e ba laoletseng; ba itiretse namane e e thetsweng, ba e obametse, ba e iseditse tshupelo, ba re: ‘E ke yone medimo ya gago wena Iseraele, e e go ntshitseng kwa lefatsheng la Egepeto.’ ”


text:
jaana ka re ntesa, o mme bogale jwa me bo ba tukele, gore ke tle ke ba nyeletse; mme wena ke tlaa go dira morafe o mogolo.”


text:
Moše a rapela Jehofa, Modimo wa gagwe, a re: “Jehofa, bogale jwa gago bo tukelelang batho ba gago ba o ba ntshitseng mo lefatsheng la Egepeto ka thata e kgolo, le ka letsogo le le nonofileng?


text:
Ana Baegepeto ba tlaa bo ba buelang, ba re: ‘O ba ntshitse go tla a ba bona bosula, le go ba bolaela mo dithabeng, le go ba nyeletsa ba tloga mo lefatsheng’? Fapoga bogale jwa gago jo bo tukang, mme o ikwatlhaele bosula jo o bo laoletseng batho ba gago.


text:
A ko o gakologelwe Aberahame, le Isake, le Iseraele, batlhanka ba gago, ba o ba ikanetseng ka wena ka wesi, wa ba raya wa re: ‘Ke tlaa ntsifatsa peo ya lona e nne jaaka dinaledi tsa legodimo, mme lefatshe lotlhe le ke buileng ka ga lone ke tlaa le naya peo ya lone, mme ba tlaa le rua ka bosakhutleng.’ ”


text:
Moše a boa, a fologa mo thabeng, a tshotse matlapa a mabedi a tshupo; e le matlapa a a kwadilweng ka fa ntlheng tsoo pedi; a kwadilwe ka fa ntlheng nngwe le ka fa ntlheng e nngwe.


text:
E rile Jošua a utlwa modumo ka ba duduetsa, a raya Moše a re: “Go na le modumo wa ntwa mo botlhaolelong.”


text:
Ene a re: “Ga se modumo wa ba ba dudueletsang phenyo, le gone ga se kuruetso ya ba ba lelang ka go fenngwa; nna ke utlwa modumo wa ba ba opelang fela.”


text:
Ya re a atamela kwa botlhaolelong, a bona namane le dipino; mme bogale jwa ga Moše jwa tuka, a piriganya matlapa, a a rabanyetsa fa tlase ga thaba.


text:
A tsaya namane e ba e dirileng, a e fisa ka molelo, a e sila boleta, a e kubuela mo metsing, a ba a e nosa bana ba Iseraele ka thata.


text:
Moše a raya Arone a re: “Tšhaba e e go rileng fa e bo ne ne o lerile boleo jo bogolo mo go bone jaana?”


text:
Arone a re: “A bogale jwa morena wa me bo se tuke; o a e itse tšhaba e fa e tlhomile pelo mo bosuleng fela;


text:
gonne ba ntheile ba re: ‘Re direle medimo e e tlaa re etelelang pele; gonne ka ga motho yo Moše, yo o re ntshitseng kwa lefatsheng la Egepeto, ga re itse kwa o ileng gone.’


text:
Ka ba raya ka re: ‘Le fa e le mang yo o nang le gouta, a a e role;’ mme ba e nnaya; ka e latlhela mo molelong, mme ga tswa namane e.”


text:
E rile Moše a bona fa batho ba ngalogile; gonne Arone a ba leseleditse fela, e le gore ba tle ba sotlege mo babeng ba bone,


text:
foo Moše a ema mo kgorong ya botlhaolelo a re: “Le fa e le mang yo o ntlheng ya ga Jehofa a a tle kwano go nna.” Mme bomorwa Lefi botlhe ba itlhophela kwa go ene.


text:
A ba raya a re: “Jehofa o bua jaana, Modimo wa Iseraele, a re: ‘A mongwe le mongwe wa lona a ikgatlhele tšhaka ya gagwe mo lothekeng, mme lo ralale bothibelelo jotlhe go tswa kgorong nngwe le go ya kwa kgorong e nngwe, mme mongwe le mongwe a bolaye morwa rraagwe, le monkana wa gagwe, le wa ga gabo.’ ”


text:
Bomorwa Lefi ba dira jaaka lefoko la ga Moše; mme ga wa ka letsatsi leo batho e ka ne e le ba 3 000.


text:
Moše a re: “Itshwaeleng Jehofa gompieno, ee, e bong motho mongwe le mongwe a tlhabane le morwawe le morwa rraagwe, gore a tle a lo neye tshegofatso gompieno.”


text:
Ka moso Moše a raya batho a re: “Lo leofile boleo jo bogolo; jaana ke tlaa tlhatlogela kwa go Jehofa; e tlaa re gongwe ke direle boleo jwa lona tetlanyo.”


text:
Moše a ba a boela kwa go Jehofa a re: “Ijo! batho ba ba leofile boleo jo bogolo, ba itiretse medimo ya gouta.


text:
Le fa go ntse jalo, fa jaana o ka ba itshwarela boleo; mme fa go sa nna jalo, a ko o mphimole mo lokwalong lwa gago lo o lo kwadileng.”


text:
Jehofa a raya Moše a re: “Le fa e le mang yo o nteofetseng, ke ene ke tlaa mo phimolang mo lokwalong lwa me.


text:
Jaanong tsamaya, o gogele batho ba me kwa ke buileng nao ka ga gone; bona, moengele wa me o tlaa go etelela pele; e tlaa re mo tsatsing le ke lekolang ka lone, ke tlaa ba betsa ka boleo jwa bone.”


text:
Jehofa a bua le Moše a re: “Tloga o tswe fano, wena le batho ba o ba tlhatlositseng kwa lefatsheng la Egepeto, lo ye kwa lefatsheng le ke le ikanetseng Aberahame le Isake le Jakobe ka re: ‘Ke tlaa le naya losika lwa gago:’


text:
Ke tlaa roma moengele wa me fa pele ga gago; ke tlaa leleka Mokanana, le Moamore, le Mohite, le Moperise, le Mohife, le Mojebuse:


text:
E bong kwa lefatsheng le le elang maši le dinotshe; gonne ga nketla ke tsamaya ke le mo gare ga gago; gonne o tšhaba e e thamo e thata; nka tla ka go nyeletsa mo tseleng.”


text:
E rile batho ba utlwa mafoko a a botlhoko a, ba lela; mme ga se ka ga nna le ope yo o aparang mekgabo ya gagwe.


text:
Jehofa a bua le Moše a re: “Raya bana ba Iseraele o re, ga twe: ‘Lo tšhaba e e thamo e thata; fa ke ka tsena mo go lona ka ema go le gonnye fela, ke ne ke tlaa lo nyeletsa; ke gone ka moo o apole mekgabo, ke tle ke itse se ke tlaa se go dirang.’ ”


text:
Jaana Moše o ne a tle a tseye mogope a o tlhome kwa ntle ga bothibelelo kwa kgakala le bothibelelo, mme a o raya leina a re: “Mogope wa Bophuthegelo.” E ne e tle e re mongwe le mongwe yo o batlang Jehofa, a tswele kwa Mogopeng wa Bophuthegelo, o o leng kwa ntle ga bothibelelo.


text:
Go dirale go re, e ne e re fa Moše a tswela kwa Mogopeng, batho botlhe ba nanoge ba eme, mongwe le mongwe fa mojakong wa mogope wa gagwe, ba lebe Moše a tsamaye a tsene mo Mogopeng.


text:
Go dirale e re fa Moše a tsena mo Mogopeng, mosipuri wa leru o fologe, o eme fa mojakong wa Mogope; Jehofa a bue le Moše.


text:
E re batho botlhe fa ba bona mosipuri wa leru o eme fa mojakong wa Mogope; ba nanoge ba obame, mongwe le mongwe a le fa mojakong wa mogope wa gagwe.


text:
Jehofa o ne a tle a bue le Moše go lebanywe ka difatlhogo, jaaka motho a tle a bue le tsala ya gagwe. Mme ene a boele kwa bothibelelong; mme modiredi wa gagwe, e bong Jošua morwa Nune, motho wa lekau, a se ke a tlogele mogope.


text:
Moše a raya Jehofa a re: “Bona, o ntheile wa re: ‘Hudusa tšhaba e:’ mme ga o a nkitsise yo o tlaa mo romang le nna. Le fa go ntse jalo o rile: ‘Ke a go itse ka leina, o bile o bonye tsalano mo matlhong a me.’


text:
Mme jaana ka re, fa ke bonye tsalano mo matlhong a gago, a ko o mpontshe ditsela tsa gago jaana, gore ke go itse, gore ke bone tsalano mo matlhong a gago; mme o gopole gore morafe o ke tšhaba ya gago.”


text:
Gonne jaana go tlaa itsiwe ka eng fa ke bonye tsalano mo matlhong a gago, nna le batho ba gago? A ga e tlaa bo e le ka go tsamaya le rona, gore nna le batho ba gago, re lomololwe mo bathong botlhe ba ba mo lefatsheng?”


text:
Jehofa a raya Moše a re: “Ke tlaa dira le sone selo se o se buileng, gonne o bonye tsalano mo matlhong a me, le ka leina ke a go itse.”


text:
A re: “Molemo wa me otlhe ke tlaa o fetisa fa pele ga gago, ke tlaa bolela leina la ga Jehofa fa pele ga gago. Ke tlaa nna tsalano le yo ke tlaa nnang tsalano nae, ke tlaa bontsha ene boutlwelo botlhoko yo ke tlaa mmontshang boutlwelo botlhoko.”


text:
E tlaa re kgalalelo ya me e feta ke go tsenye mo lofarong lwa lefika, ke go bipe ka seatla sa me, go tsamaya ke feta.


text:
Jehofa a raya Moše a re: “Betla matlapa a le mabedi a a tshwanang le a ntlha; mme ke tlaa kwala mo matlapeng ao mafoko a a neng a le mo matlapeng a ntlha, a o a thubileng.


text:
E re ka moso o bo o ipaakantse, mo mosong o tlhatlogele mo thabeng ya Sinai, o iponatse fa pele ga me gone kwa tlhoreng ya thaba.


text:
Go se nne motho ope yo o tlhatlogang nao, le gone go se ka ga bonwa motho ope mo thabeng yotlhe fela; le matsomane le matlhape a se ka a fula fa pele ga thaba eo.”


text:
Moše a betla matlapa a le mabedi a a tshwanang le a ntlha; mme a phakela a tlhatloga thaba ya Sinai, jaaka Jehofa a mo laotse, a tshotse matlapa a mabedi mo seatleng sa gagwe.


text:
Jehofa a feta fa pele ga gagwe, a utlwatsa, a re: “Jehofa, Jehofa, Modimo o o tletseng bopelotlhomogi, o o tsalano, o o bonya go galefa, le o o letlotlo la boutlwelo botlhoko le boammaaruri;


text:
o o bolokelang ba makgolokgolo boutlwelo botlhoko, o o itshwarelang tshiamololo, le tlolo, le boleo; le o o se ketlang o golola yo o molato gope; o o beletsang bana ba batho tshiamololo ya borraabo, le bana ba bana, go ya go fitlha mo kokomaneng ya boraro le ya bone.”


text:
A re: “Fa jaana ke bonye tsalano mo matlhong a gago Jehofa, ke a go rapela, a Jehofa a ke a tsamaye mo gare ga rona; gonne ke tšhaba e thamo e thata; o re itshwarele tshiamololo le boleo jwa rona, o re tseye re nne boswa jwa gago.”


text:
A re: “Bona, ke dira kgolagano; fa pele ga batho botlhe ba gago ke tlaa dira dikgakgamatso, tse di iseng di ke di dirwe mo lefatsheng lotlhe, le fa e le mo morafeng ope; batho botlhe ba o mo go bone ba tlaa bona tiro ya ga Jehofa, gonne se ke se dirang nao se a boitshega.


text:
O tshegetse se ke se go laolelang gompieno; ke leleka fa pele ga gago Moamore, le Mokanana, le Mohite, le Moperise, le Mohife le Mojebuse.


text:
O itise, o se ka wa dira kgolagano le banni ba lefatshe le o yang kwa go lone, gore e se ka ya nna seru mo gare ga lona.


text:
Lo tlaa rutla dibeso tsa bone, lo thubaganye difikantswe tse di motloutlo tsa bone, lo reme medimako ya bone.


text:
“Gonne ga o ketla o obamela modimo ope o sele; gonne Jehofa yo leina la gagwe go tweng, Kelefufa, ke Modimo o o lefufa ruri:


text:
O ka tla wa dira kgolagano le banni ba lefatshe, wa akafalela medimo ya bone, wa isetsa medimo ya bone tshupelo, mme mongwe a go bitse, mme o ye go ja tshupelo ya gagwe;


text:
wa tseisa bomorwao bomorwadia bone; bomorwadia bone ba akafalele medimo ya bone, ba fepe bomorwao, le bone ba akafalele medimo ya bone.


text:
“O tshegetse modiro wa senkgwe se se sa bedisiwang. O je senkgwe se se sa bedisiwang ka malatsi a supa jaaka ke go laotse, ka lobaka lo lo tlhomilweng, ka kgwedi ya Abibe; gonne o dule kwa Egepeto ka kgwedi ya Abibe.


text:
“Botlhe ba maitibolo ke ba me; le tse ditonanyana mo dikgomong tsotlhe tsa gago, e bong maitibolo a kgomo le a sehutshane.


text:
Leitibolo la esela o le rekolole ka sehutshanyane; mme fa o gana go le rekolola, o le komole thamo. Batsalwapele mo go bomorwao o ba rekolole. Ga go na ope yo o tlaa bonalang fa pele ga me a iphotlhere fela.


text:
“O dire ka malatsi a le marataro, mme ka letsatsi la bosupa o ikhutse: mo lobakeng lwa go lema le lwa go roba, le gone o ikhutse.


text:
“O tshegetse modiro wa dibeke; e bong wa mabutswapele a thobo ya mabele, le modiro wa go rora mabele mo bokhutlong jwa ngwaga.


text:
Gonne merafe ke tlaa e kgopholela kwa ntle fa pele ga gago, ke tlaa atlhamolosa melelwane ya gago; le gone ga go na motho ope yo o tlaa eletsang lefatshe la gago, mogang o yang go bonala fa pele ga Jehofa Modimo wa gago gararo ka ngwaga.


text:
“O se ka wa isa madi a tshupelo ya me a na le senkgwe se se bedisitsweng; le gone tshupelo ya modiro wa tlolaganyo e se ka ya salela moso.


text:
“Sa ntlha sa mabutswapele a lefatshe la gago o se ise mo ntlong ya ga Jehofa Modimo wa gago. O se ka wa tlhadia potsane ka maši a mmaayo.”


text:
Jehofa a raya Moše a re: “Kwala mafoko a; gonne ke dirile kgolagano le wena le Iseraele ka fa mafokong a.”


text:
A nna gone le Jehofa ka malatsi a le 40, le masigo a le 40; ga a ka a ja dijo, le fa e le go nwa metsi. Mme a kwala mo matlapeng mafoko a kgolagano, e bong mantswe a a some.


text:
Ga dirala ya re Moše a fologa mo thabeng ya Sinai a na le matlapa a tshupo mo seatleng a bo a sa itse fa letlalo la sefatlhogo sa gagwe le phatsima, ka a buile le Jehofa.


text:
E rile Arone le bana botlhe ba Iseraele ba leba Moše, letlalo la sefatlhogo sa gagwe la bo le phatsima; ka moo ba boifa go mo atamela.


text:
Morago bana ba Iseraele botlhe ba atamela; a ba laolela tsotlhe tse Jehofa o di buileng nae mo thabeng ya Sinai.


text:
E ne e re fa Moše a tsena fa pele ga Jehofa a ya go bua nae a tlose losire, go tsamaya a tswe; mme a tswe a bue le bana ba Iseraele se o se laoletsweng.


text:
Bana ba Iseraele ba bone sefatlhogo sa ga Moše, fa letlalo la sefatlhogo sa ga Moše le phatsima; Moše a beye losire mo sefatlhogong sa gagwe gape go tsamaya a tsene a ye go bua nae.


text:
Moše a phutha phuthego yotlhe ya bana ba Iseraele, a ba raya a re: “A, ke one mafoko a Jehofa o a laotseng, gore lo a dire.


text:
Tiro e dirwe ka malatsi a le marataro, mme e re letsatsi la bosupa e nne letsatsi le lo le itshepetseng, e nne Sabata wa boitapolosetso Jehofa, jo bo masisi; le fa e le mang yo o dirang tiro ka lone a a bolawe.


text:
Ntshetsang Jehofa tshupelo mo go lona; mongwe le mongwe yo pelo ya gagwe e ratang, a e lere, tshupelo ya ga Jehofa: gouta, le selefera, le kgotlho.


text:
Le bobududu, le bohibidu jo bo mokgona, le bohibidu jo bo letlhololo, le letsela la leloba le le boleta, le maodi a dipodi;


text:
le matlalo a diphelefu a a tsentsweng mmala o mohibidu, le matlalo a manyebi, le dikgong tsa makala;


text:
le lookwane lwa lesedi, le dinkgisa monate tsa lookwane lo lo tlolwang, le tsa maswalo a a nkgang monate;


text:
“A motho mongwe le mongwe yo o pelo e e tlhalefileng mo go lona a tle, mme a dire tsotlhe tse Jehofa o di laotseng.


text:
E bong motlaagana le mogope wa one, le sekhurumetso sa one, le dikgoge tsa one, le dimati tsa one, le merapalego ya one, le maotwana a one, le ditlhako tsa one;


text:
le sebeso sa maswalo, le disikaro tsa sone, le lookwane lo lo tlolwang, le maswalo a a nkgang monate, le sebipo sa mojako, fa mojakong wa motlaagana.


text:
Sebeso sa tshupelo e e fisiwang, le leiso la sone le le setlatla la kgotlho, le disikaro tsa sone, le dilwana tsotlhe tsa sone, le mogopo o o tlhapelang le setlhomo sa one;


text:
matsela a a lepelelang a lolwapa, le maotwana a lone, le ditlhako tsa one, le sebipo sa kgoro ya lolwapa;


text:
le diaparo tse di dirwang ka botswerere, tsa go direla mo felong ga boitshepo, diaparo tse di itshepileng tsa ga Arone moperesiti le diaparo tsa bomorwawe, go tla ba direla mo tirong ya boperesiti.”


text:
Ba tla, mongwe le mongwe yo pelo ya gagwe e mo tlhotlheletsang, le mongwe le mongwe yo mowa wa gagwe o mo ratisitseng, mme ba lere tshupelo ya ga Jehofa, ya tiro ya mogope wa bophuthegelo, le ya tirelo yotlhe ya one, le ya diaparo tse di itshepileng.


text:
Ba tla, banna ba na le basadi, e bong botlhe ba ba pelo e e ratang, ba lere dikgokedi tsa sehuba, le manyena a ditsebe, le manyena a dipala menwana a dikanela, le mefitshana, e le mekgabo ya gouta yotlhe fela, e bong monna mongwe le mongwe yo o ne a isetsa Jehofa tshupelo ya gouta.


text:
Monna mongwe le mongwe yo go fitlhetsweng bobududu, le bohibidu jo bo mokgona, le bohibidu jo bo letlhololo, le letsela la leloba le le boleta, le maodi a dipodi mo go ene, le matlalo a diphelefu a a tsentsweng mmala o mohibidu, le matlalo a manyebi, a di lere.


text:
Mongwe le mongwe yo o ntshang tshupelo ya selefera le kgotlho, a bo a lere tshupelo ya ga Jehofa; le monna mongwe le mongwe yo go fitlhetsweng dikgong tsa mokala mo go ene tsa tiro nngwe ya tirelo, a di lere.


text:
Basadi botlhe ba ba pelo e e tlhalefileng ba otlha ka diatla tsa bone, ba lere se ba se otlhileng, bobududu le bohibidu jo bo mokgona, le bohibidu jo bo letlhololo, le letsela la leloba le le boleta.


text:
le dinkgisa monate, le lookwane; e le tsa lesedi le tsa lookwane lo lo tlolwang, le tsa maswalo a a nkgang monate.


text:
Bana ba Iseraele ba lere tshupelo ya peleego fela kwa go Jehofa; e bong monna le mosadi mongwe le mongwe yo pelo ya gagwe e mo ratisitseng go di leretse tiro yotlhe, e Jehofa o e laotseng go dirwa ka seatla sa ga Moše.


text:
Moše a raya bana ba Iseraele a re: “Bonang, Jehofa o biditse ka leina Besalele, morwa Uri, morwa Hure wa lotso lwa Juta;


text:
o mo tladitse mowa wa Modimo wa botlhale, le wa tlhaloganyo, le wa kitso, le wa tiro nngwe le nngwe.


text:
Bao o ba tladitse botlhale jwa pelo, go dira ditiro dingwe le dingwe tsa mogabi wa majana, le tsa motsetseneki, le tsa motsantsabetsi ka bobududu, le ka bohibidu jo bo mokgona, le bohibidu jo bo letlhololo, le ka letsela la leloba le le boleta, le tsa mologi, e bong tsa bone ba ba dirang ditiro dingwe le dingwe, le tsa bone ba ba itseng go akanyetsa ditiro tsa matsetseleko.


text:
“Besalele le Oholiabe a ba dire, le motho mongwe le mongwe yo o pelo e tlhalefileng, yo Jehofa o mo neileng botlhale le tlhaloganyo go itse go dira tiro yotlhe ya tirelo ya felo ga boitshepo, jaaka tsotlhe tse Jehofa o di laotseng.”


text:
Moše a bitsa Besalele le Oholiabe, le motho mongwe le mongwe yo o pelo e tlhalefileng, yo Jehofa o tsentseng botlhale mo pelong ya gagwe, e bong mongwe le mongwe yo pelo ya gagwe e mo tlhotlheleditseng go tla mo tirong go e dira;


text:
ba amogela mo go Moše ditshupelo tsotlhe tse bana ba Iseraele ba di lereditseng tiro ya tirelo ya felo ga boitshepo, go e dira ka tsone. Ba fela ba mo leretse ditshupelo tsa peleego ka meso yotlhe.


text:
Batho ba ba botlhale botlhe, ba ba dirang mo tirong ya felo ga boitshepo, ba tswa mongwe le mongwe mo tirong e o e dirang.


text:
Ba bua le Moše ba re: “Batho ba lerile thata go fetisa selekanyo sa tiro e Jehofa o laotseng gore e dirwe.”


text:
Moše a ntsha taolo, mme ba e utlwatsa mo bothibelelong jotlhe, ba re: “A go se nne ope monna le fa e le mosadi, yo o tlholang a baakanya tiro epe ya tshupelo ya felo ga boitshepo.” Jalo ba kganelwa mo go lereng ditshupelo.


text:
Motho mongwe le mongwe mo go bone yo o pelo e tlhalefileng, yo o dirang, a dira motlaagana ka matsela a a lepeletseng a le some; e le a leloba le le boleta le le otlhilweng bosesane, le bobududu, le bohibidu jo bo mokgona, le bohibidu jo bo letlhololo, a a dira ditshwano tsa ditšheruba, e le tiro ya motsetseni.


text:
Boleele jwa letsela lengwe le lengwe le le lepeletseng e le boleele jwa dimetara di le 12, boatlhamo jwa letsela lengwele lengwe e le dimetara di le pedi; matsela otlhe a nna selekanyo se le sengwe fela.


text:
A dira digwe tsa bobududu mo losing lwa letsela le lengwe, e bong fa le tshwaraganngwang gone; a dira jalo mo losing lwa letsela le le kwa thoko mo botlhanong jwa bobedi.


text:
A dira digwe di le 50 mo letseleng le lengwe, le digwe di le 50 mo losing lwa letsela le le mo tshwaraganong ya bobedi; digwe di lebanye.


text:
A dira dikgoge tsa gouta di le 50, a kgogetsanya matsela ka tsone; jalo motlaagana wa nna mmogo fela.


text:
A dira matsela a a lepelelang ka maodi a dipodi go nna mogope o o emang motlaagana godimo; a dira matsela a le some le motso.


text:
Boleele jwa letsela lengwe le lengwe e le jwa dimetara di le 13; boatlhamo jwa letsela lengwe le lengwe e nne dimetara di le pedi; matsela ao a a some le motso a bo a le selekanyo se le sengwe fela.


text:
A dira digwe di le 50 mo losing lwa letsela le le ka fa thoko ga diphatsa tse tlhano, le digwe di le 50 mo losing lwa letsela le le ka fa thoko ga diphatsa tse thataro.


text:
A dira sekhurumetso sa mogope ka matlalo a diphelefu a a tsentsweng mmala o mohibidu, a ba a dira sekhurumetso ka matlalo a manyebi, sa kwa godimo.


text:
Boleele jwa lomati e le jwa dimetara di le nne, boatlhamo bo le disentimetara di le 66, jwa lomati longwe le longwe.


text:
Lomati longwe le longwe lo ne lo na le malomelo a le mabedi a a kopanngwang mmogo; a dira jalo mo dimating tsa motlaagana.


text:
a direla dimati tse di 20 ditlhako tsa selefera di le 40; ditlhako di le pedi tsa lomati lo le longwe fa malomelong a lone oo mabedi, le ditlhako di le pedi tsa lomati lo longwe fa malomelong a lone oo mabedi.


text:
Le ditlhako tsa tsone tsa selefera tse di 40, ditlhako di le pedi fa tlase ga lomati longwe, le ditlhako di le pedi fa tlase ga lomati lo longwe.


text:
Tsa bo di pataganye sebedi kwa tlase, mme tsa ya go fitlha kwa godimo mo molepong wa ntlha, di ntse di le mmogo; a di dira jalo tsoo pedi mo dikgonong tsoo pedi.


text:
Go ne go le dimati di le 8, le ditlhako tsa tsone tsa selefera, ditlhako di le 16; ditlhako di le pedi fa tlase ga lomati longwe le longwe.


text:
Le merapalego e le metlhano ya lotlhakore lo longwe lwa motlaagana, le merapalego e le metlhano ya dimati tsa motlaagana tsa ka kwa morago, ntlheng ya bophirimatsatsi.


text:
Morapalego wa gare a o direla go ralala bogare jwa dimati go tswa ntlheng nngwe go ya kwa go e nngwe.


text:
Dimati a di manega gouta le melepo ya tsone a e dira ka gouta, go nna masomelo a merapalego, le merapalego a e manega gouta.


text:
Sesiro a se dira ka bobududu, le bohibidu jo bo mokgona, le bohibidu jo bo letlhololo, le letsela la leloba le le boleta le le otlhilweng bosesane; a se dira ditshwano tsa ditšheruba e le tiro ya motsetseni.


text:
A se direla maotwana a le mane a mokala, a a manega gouta; dikgoge tsa one e ne e le tsa gouta; mme a a tshelela ditlhako di le nne ka selefera.


text:
A direla mojako wa mogope sebipo sa bobududu, le bohibidu jo bo mokgona, le bohibidu jo bo letlhololo, le leloba le le boleta le le otlhilweng bosesane, e le tiro ya motsantsabetsi.


text:
Le maotwana a le matlhano a sone le dikgoge tsa one; ditlhogwana tsa one le dipalelo tsa one a di manega gouta; ditlhako tsa one tsoo tlhano e le tsa kgotlho.


text:
Besalele a dira letlole ka logong lwa mokala; boleele jwa lone e le boleele jwa disentimetara di le 110, boatlhamo jwa lone e le disentimetara di le 66, le bogodimo jwa lone e le disentimetara di le 66.


text:
A le manega gouta e e sa pekwang ka fa teng le ka fa ntle, a le direla segomo sa gouta mo tikologong ya lone.


text:
A le thelela melepo e le mene ya gouta mo maotong a lone oo mane, melepo e le mebedi ka fa lotlhakoreng longwe lwa lone le melepo e le mebedi ka fa lotlhakoreng lwa lone lo longwe.


text:
A dira senno sa boutlwelo botlhoko ka gouta e e sa pekwang; boleele jwa sone e le disentimetara di le 110, boatlhamo jwa sone e le disentimetara di le 66.


text:
A dira ditšheruba di le pedi ka gouta; a di dira ka gouta e e papetlilweng ka noto ka fa dintlheng tsoo pedi tsa senno sa boutlwelo botlhoko;


text:
tšheruba nngwe kwa ntlheng nngwe, le tšheruba e nngwe kwa ntlheng e nngwe; ditšheruba tse, di ne di le kwa dintlheng tsa senno sa boutlwelo botlhoko; di le dingwe fela naso, di semega mo go sone.


text:
Ditšheruba tsa tsharololela diphuka tsa tsone godimo, tsa khurumetsa senno sa boutlwelo botlhoko ka diphuka tsa tsone, di lebanye difatlhogo; difatlhogo tsa ditšheruba di ne di inametse mo sennong sa boutlwelo botlhoko.


text:
A dira lomati lwa bojelo ka mokala; boleele jwa lone e le boleele jwa disentimetara di le 88, boatlhamo jwa lone e le disentimetara di le 44, le bogodimo jwa lone e le disentimetara di le 66.


text:
A lo direla merapalego mo tikologong ya lone e le boatlhamo jwa dimilimetara di le 75, a ba a direla merapalego ya lone segomo sa gouta mo tikologong ya lone.


text:
A lo thelela melepo ya gouta e le mene, a tsenya melepo fa dinakeng tse nne tse di fa maotong a lone a mane.


text:
Melepo e ne e le gaufi le losi lwa merapalego, e le masomelo a disikaro tse go sikarwang lomati lwa bojelo ka tsone.


text:
A dira dilwana tse di nnang mo lomating lwa bojelo, megotšana ya lone, dintshwana tsa lone, digwana tsa lone, le digo tsa lone, tse go thelwang ka tsone, e le tsa gouta e e sa pekwang.


text:
A dira setlhomo sa dipone ka gouta e e sa pekwang; a dira setlhomo sa dipone ka gouta e e papetlilweng ka noto, e bong marago a sone, le thito ya sone; dinkgwana tsa sone le dikgolokwane tsa sone, le dithunya tsa sone, di le gouta nngwe fela naso, di semega mo go sone.


text:
Ga bo go le dikala di le thataro tse di tswang mo ditlhakoreng tsa sone; dikala di le tharo tsa setlhomo tsa tswa mo lotlhakoreng longwe, le dikala di le tharo tsa setlhomo tsa tswa mo lotlhakoreng lo longwe.


text:
Dinkgwanyana di le tharo tse di dirilweng mo tshwanong ya dithunya tsa thamane di le mo kaleng nngwe, di na le kgolokwane le sethunya; le dinkgwanyana di le tharo tse di dirilweng mo tshwanong ya dithunya tsa thamane di le mo kaleng e nngwe, di na le kgolokwane le sethunya; ga nna jalo mo dikaleng tsoo thataro tse di tswang mo setlhomong sa dipone.


text:
Mo setlhomong sa dipone go ne go le dinkgwanyana di le nne tse di dirilweng mo tshwanong ya dithunya tsa thamane, dikgolokwane tsa tsone, le dithunya tsa tsone.


text:
Ga bo go le kgolokwane fa tlase ga dikala di le pedi di le tiro nngwe fela naso, di semega mo go sone, le kgolokwane fa tlase ga dikala di le pedi di le tiro nngwe fela naso, le kgolokwane fa tlase ga dikala di le pedi di le tiro nngwe fela naso, ga nna jalo mo dikaleng tse thataro tse di tswang mo go sone.


text:
Dikgolokwane tsa tsone, le dikala tsa tsone di le tiro nngwe fela naso, di semega mo go sone; bojotlhe jwa sone bo ne bo le tiro nngwe fela ya gouta e e sa pekwang, e e papetlilweng ka noto.


text:
A dira dilampa tsa sone di supa, le dipoma tsa tsone, le dipomelo tsa tsone, ka gouta e e sa pekwang.


text:
A dira sebeso sa maswalo ka logong lwa mokala: boleele jwa sone e le disentimetara di le 45, boatlhamo jwa sone e le disentimetara di le 45, se le dintlha di le nne tse di lekalekanyeng fela; bogodimo jwa sone e le disentimetara di le 90; dinaka tsa sone e le logong lo le longwe fela naso, di semega mo go lone.


text:
A se manega gouta e e sa pekwang, e bong fa godimo ga sone, le ka fa ditlhakoreng tsa sone mo tikologong, le dinaka tsa sone; mme a se direla segomo ka gouta mo tikologong.


text:
A se direla melepo e le mebedi ya gouta ka fa tlase ga segomo sa sone mo dikgopong tsa sone tse pedi, ka fa ditlhakoreng tsa sone tsoo pedi, e le masomelelo a disikaro tse se sikarwang ka tsone.


text:
A dira lookwane lo lo itshepileng lo lo tlolwang, le maswalo a a sa pekwang a maroku a a nkgang monate, ka fa botswerereng jwa modira malao a a nkgang monate.


text:
Sebeso sa tshupelo e e fisiwang a se dira ka mokala, boleele jwa sone e le boleele jwa dimetara di le 2,2, boatlhamo jwa sone, dimetara di le 2,2, se le dintlha di le nne tse di lekalekanyeng fela; bogodimo jwa sone e le dimetara di le 1,3.


text:
Dinaka tsa sone a di dira ka fa dintlheng tsa sone tse nne; dinaka tsa sone e le logong lo le longwe fela naso, di semega mo go sone; a se manega kgotlho.


text:
A dira dilwana tsotlhe tsa sebeso, diolela melora, digopa melora, megotšana, dikgogetsa nama, le ditsaya molelo; dilwana tsotlhe tsa sone a di dira ka kgotlho.


text:
A direla sebeso leiso le le setlatla la kgotlho, le logilwe selotloa, la huhumela maemo a a mo tikologong ya sebeso fa bogareng jwa ditlhakore tsa sebeso.


text:
A tsenya disikaro mo melepong e e ka fa ditlhakoreng tsa sebeso, go tla se sikarwa ka tsone; mme a se dira kgapa ka dimati.


text:
A dira mogopo o o tlhapelang ka kgotlho, le setlhomo sa one ka kgotlho, e le kgotlho ya diiponi tsa basadi ba ba direlang, ba ba nnetseng tirelo fa mojakong wa mogope wa bophuthegelo.


text:
A dira lolwapa; matsela a a lepeletseng a lotlhakore lwa ka fa ntlheng ya borwa, e le a letsela la leloba le le boleta, le le otlhilweng bosesane, a le boleele jwa dimetara di le 44.


text:
Maotwana a lone a le 20, le ditlhako tsa one di le 20, e le a kgotlho; dikgoge tsa maotwana le dipalelo tsa one e le selefera.


text:
Matsela a ntlha ya botsheka a le boleele jwa dimetara di le 44, maotwana a one a le 20 le ditlhako tsa one di le 20, e le tsa kgotlho; dikgoge tsa maotwana le dipalelo tsa one e le tsa selefera.


text:
Matsela a a lepeletseng a ntlha ya bophirimatsatsi, a ne a le boleele dimetara di le 22, maotwana one a le some, le ditlhako tsa one di le some; dikgoge tsa maotwana le dipalelo tsa one e le tsa selefera.


text:
Matsela a a lepeletseng a ntlha e nngwe ya kgoro a le boleele jwa dimetara di le 6,6 maotwana one a le mararo le ditlhako tsa one di le tharo;


text:
le ka ntlha e nngwe go ne go ntse jalo; mo ntlheng e nngwe le e nngwe ga kgoro ya lolwapa go ne go le matsela a a lepeletseng a le boleele jwa 6,6; maotwana a one a le mararo le ditlhako tsa one di le tharo.


text:
Matsela otlhe a a lepeletseng mo tikologong ya lolwapa e le a leloba le le boleta le le otlhilweng bosesane.


text:
Ditlhako tsa maotwana e le tsa kgotlho; dikgoge tsa maotwana le dipalelo tsa one e le selefera; mme ditlhogwana tsa tsone di manegilwe selefera, le dipalelo tsa maotwana otlhe a lolwapa e le tsa selefera.


text:
Sebipo sa kgoro ya lolwapa e ne e le tiro ya motsantsabetsi, ya bobududu, le bohibidu jo bo mokgona, le bohibidu jo bo letlhlololo, le leloba le le boleta le le otlhilweng bosesane; boleele e le dimetara di le 9, bogodimo mo boatlhamong e le dimetara di le 2, le lekana le matsela a mangwe a a lepeletseng a lolwapa.


text:
Maotwana a one a ne a le mane, le ditlhako tsa one di le nne, e le tsa kgotlho; dikgoge tsa one e le selefera le ditlhogwana tsa one di manegilwe selefera, le dipalelo tsa one e le selefera.


text:
Dilo tsa motlaagana fa di sobokantswe ke tse; e bong motlaagana wa tshupo, jaaka di badilwe, ka fa Moše o laotseng ka gone, a di laolela tirelo ya Balefi, ka seatla sa ga Ithamare morwa Arone moperesiti.


text:
Oholiabe morwa Ahisamake wa lotso lwa Dane, o ne a na nae, e le mogabi, le motsetseneki, le motsantsabetsi wa bobududu, le bohibidu jo bo mokgona, le bohibidu jo bo letlhololo, le leloba le le boleta.


text:
Gouta yotlhe e go dirilweng tiro yotlhe ya felo ga boitshepo ka yone, e bong gouta ya tshupelo ya batho, e ne e le dikilokerame di le 1 000, ka fa selekanyong sa felo ga boitshepo.


text:
Selefera sa ba phuthego ba ba badilweng e ne e le dikilokerame di le 3 430 ka fa selekanyong sa felo ga boitshepo;


text:
selekanyo se, e ne e le se se kanang ka se se ntshiwang ke botlhe ba ba badilweng, mongwe le mongwe a duela ka fa selekanyong sa felo ga boitshepo. E ne e le batho ba le 603 550 ba ba ngwaga di 20 le go ya kwa godimo.


text:
Selefera se se dikilokerame di le 3 400, e le sa go bopa ditlhako tsa felo ga boitshepo le ditlhako tsa sesiro, ditlhako di le lekgolo, dikilokerame di le 34 tsa setlhako se le sengwe fela.


text:
Ka dikilokerame di le 30 a dira dikgoge tsa maotwana, mme a manega ditlhogwana tsa one ka sone, a ba a a thathelela.


text:
A dira ka one ditlhako tsa setswalo sa mogope wa bophuthegelo, le sebeso sa kgotlho, le leiso le le setlatla la sone la kgotlho, le dilwana tsotlhe tsa sebeso,


text:
le ditlhako tsa lolwapa mo tikologong ya lone, le ditlhako tsa setswalo sa lolwapa, le dimapo tsotlhe tsa motlaagana, le dimapo tsotlhe tsa lolwapa mo tikologong ya lone.


text:
Ka bobududu, le bohibidu jo bo mokgona, le bohibidu jo bo letlhololo, ba dira diaparo tse di dirilweng ka botswerere, tsa go direla mo felong ga boitshepo, ba direla Arone diaparo tse di itshepileng; jaaka Jehofa a laotse Moše.


text:
A dira sekhutlana ka gouta le bobududu, le bohibidu jo bo mokgona, le bohibidu jo bo letlhololo, le letsela la leloba le le boleta le le otlhilweng bosesane.


text:
Ba papetla gouta ba e tlhofofatsa ya nna lotsatsa, ba e sega ditlhale go e loganya le bobududu, le bohibidu jo bo mokgona, le bohibidu jo bo letlhololo, le leloba le le boleta le le otlhilweng bosesane, e le tiro ya motsetseneki.


text:
Le moitlamo o o logilweng ka botswerere, o o ne o le mo go sone, go tla se gatlhwa ka one; o le tiro nngwe fela naso, o tshwana naso mo go dirweng; o le wa gouta, le bobududu, le bohibidu jo bo mokgona, le bohibidu jo bo letlhololo, le letsela la leloba le le boleta, le le otlhilweng bosesane, jaaka Jehofa a laotse Moše.


text:
Ba baakanya majana a šohama a a tsenngwang mo dingapareding tsa gouta, a gabilwe dikwalo tsa sekanela ka fa maineng a bana ba Iseraele.


text:
Ba a baya mo dibateng tsa marudi a sekhutla, gore a nne majana a segopodiso mo baneng ba Iseraele; jaaka Jehofa a laotse Moše.


text:
A dira letlatla la sehuba, e le tiro ya motsetseni, e tshwana le tiro ya sekhutla, e le ya gouta, le bobududu, le bohibidu jo bo mokgona, le bohibidu jo bo letlhololo, le letsela la leloba le le boleta le le otlhilweng bosesane.


text:
Le ne le lekalekanye fela dintlha tsoo nne; letlatla la sehuba ba le dira le tlhatlaganye sebedi, le le boleele jwa disentimetara di le 22, boatlhamo e le selekanyo sa disentimetara di le 22, le tlhatlaganye sebedi.


text:
Ba tlhoma mo go lone ditsela di le nne tsa majana; tsela ya ntlha e le majana a saradio le topase le karabunekela.


text:
Tsela ya bone e le berula le šohama le jasapere; mo go beweng ga one a ne a ngapareditswe mo dingapareding tsa gouta.


text:
Majana a ne a eme jaaka maina a bana ba Iseraele a le 12, jaaka maina a bone; jaaka digajo tsa sekanela, mongwe le mongwe jaaka leina la gagwe, a emela ditso tse 12.


text:
Mo letlatleng la sehuba ba dira bompolokwane ba ba tshwanang le megala, e le tiro e e tshophilweng ya gouta e e sa pekwang.


text:
Ba dira dingaparile di le pedi tsa gouta, le melepo e le mebedi ya gouta, ba baya melepo e mebedi fa dintlheng tse pedi tsa letlatla la sehuba.


text:
Ba tsenya bompolokwane ba babedi ba ba tshophilweng ba gouta mo melepong e mebedi e e fa dintlheng tsa letlatla la sehuba.


text:
Dintlha tse dingwe tse pedi tsa bompolokwane ba babedi ba ba tshophilweng, ba di baya mo dingapareding tse pedi, ba di baya mo maruding a sekhutla, ka fa pele ga sone.


text:
Ba dira melepo e le mebedi ya gouta, ba e baya mo dintlheng tse pedi tsa letlatla la sehuba, fela fa losing lwa lone, ke gore, fa ntlheng ya sekhutla ka fa teng.


text:
Ba dira melepo e le mebedi ya gouta, ba e baya mo dibateng tsa marudi a sekhutla, fa tlase, ka fa pele ga sone, gaufi le makgogetsanyo a sone, fa godimo ga moitlamo wa sekhutla o o logilweng ka botswerere.


text:
Letlatla la sehuba ba le bofela ka melepo ya lone mo melepong ya sekhutla, ka kgole ya bobududu, gore e nne moitlamo wa sekhutla, o o logilweng ka botswerere fa godimo, le gore, letlatla la sehuba le se ka la hunologa mo sekhutleng; jaaka Jehofa a laotse Moše.


text:
le letshoba la kobo mo gare ga yone, go etsa letshoba la maitshomelo a motlhabani, e na le peeledi mo tikologong ya lone, gore e se ka ya gagoga.


text:
Mo ditshetleng tsa kobo eo, kwa tlase, ba dira digaranata tsa bobududu, le bohibidu jo bo mokgona, le bohibidu jo bo letlhololo, le leloba le le otlhilweng.


text:
Ba dira ditsidima tsa gouta e e sa pekwang, ba tsenya ditsidima fa gare ga digaranata mo kobong kwa tlase mo ditshetleng tsa yone, di le fa gare ga digaranata;


text:
ke gore, tsidima e na le garanata, tsidima e na le garanata, mo kobong kwa tlase mo ditshetleng tsa yone, e le kobo ya tirelo; jaaka Jehofa a laotse Moše.


text:
le sefapatlhogo sa leloba le le boleta, le ditlhoro tse dintle tsa leloba le le boleta, le ditswalo tse di diputlela tsa letsela la leloba le le boleta, le le otlhilweng bosesane.


text:
Le moitlamo wa letsela la leloba le le boleta le le otlhilweng bosesane, le bobududu, le bohibidu jo bo mokgona, le bohibidu jo bo letlhololo, e le tiro ya motsantsabetsi jaaka Jehofa a laotse Moše.


text:
Sematla sa serwalo se se itshepileng ba se dira ka gouta e e sa pekwang, ba kwala mo go sone sekwalo jaaka digajo tsa sekanela ba re: “BOITSHEPELO JEHOFA.”


text:
Ba hunela mo go sone thapo ya bobududu go tla ba se gokelela mo sefapatlhogong kwa godimo; jaaka Jehofa a laotse Moše.


text:
Tiro yotlhe ya motlaagana wa mogope wa bophuthegelo ya wediwa jalo; mme bana ba Iseraele ba dira jaaka tsotlhe tse Jehofa a di laoletseng Moše, ba dira fela jalo.


text:
Ba lere motlaagana kwa go Moše, le mogope, le dilwana tsa one, le merapalego ya one, le maotwana a one, le ditlhako tsa one;


text:
le sekhurumetso sa matlalo a diphelefu a a tsentsweng mmala o mohibidu, le sekhurumetso sa matlalo a manyebi, le sesiro sa sebipo;


text:
setlhomo se se sa pekwang sa dipone le dilampa tsa sone, e bong dilampa go rulaganngwa, le dilwana tsotlhe tsa sone, le lookwane la lesedi.


text:
Le sebeso sa gouta, le lookwane lo lo tlolwang, le maswalo a a nkgang monate, le sebipo sa mojako wa mogope;


text:
le sebeso sa kgotlho, le leiso la sone le le setlatla la kgotlho, le disikaro tsa sone, le dilwana tsotlhe tsa sone, mogopo o o tlhapelang le setlhomo sa one;


text:
matsela a a lepeletseng a lolwapa le maotwana a one, le ditlhako tsa one, le sebipo sa kgoro ya lolwapa, le megala ya lone, le dimapo tsa lone, le dilo tsotlhe tsa tirelo ya motlaagana, e le tsa mogope wa bophuthegelo;


text:
le diaparo tse di dirilweng sentlentle tsa go direla mo felong ga boitshepo, le diaparo tse di itshepileng tsa ga Arone moperesiti, le diaparo tsa bomorwawe tsa go direla mo tirong ya boperesiti.


text:
Moše a bona tiro yotlhe, mme bonang, ba bo ba e dirile; jaaka Jehofa a laotse, ba e dirile fela jalo; mme Moše a ba segofatsa.


text:
O ise tafole mo teng, o rulaganye dilo tse di nnang mo go yone; o ise setlhomo sa dipone mo teng, o tshube dilampa tsa sone.


text:
O beye sebeso sa gouta ya go fisetsa maswalo fa pele ga letlole la tshupo, mme o beele mojako wa motlaagana sebipo.


text:
O beye mogopo o o tlhapelang fa gare ga mogope wa bophuthegelo le sebeso, o bo o thele metsi mo go one.


text:
“O tseye lookwane lo lo tlolwang, mme o tlotse motlaagana le tsotlhe tse di mo go one, o o itshepise, le dilwana tsotlhe tsa one; mme o tlaa nna boitshepo.


text:
O tlotse sebeso sa tshupelo e e fisiwang, le dilwana tsotlhe tsa sone, mme o itshepise sebeso; sebeso se tlaa nna boitshepo jo bo itshepileng.


text:
O apese Arone diaparo tse di itshepileng; o mo tlotse, o mo itshepise gore a ntirele mo tirong ya boperesiti.


text:
o ba tlotse jaaka o tloditse rraabo, gore ba ntirele mo tirong ya boperesiti; go tlodiwa ga bone e tlaa nna boperesiti jo bo sa khutleng mo go bone, go ya le dikokomana tsa bone tsotlhe fela.”


text:
Ya re ka kgwedi ya ntlha ka ngwaga wa bobedi, ka letsatsi la ntlha la kgwedi, motlaagana wa tlhongwa.


text:
Moše a tlhoma motlaagana, a ba a tlhoma ditlhako tsa one, a emisa dimati tsa one, a tsenya merapalego ya one, a tlhoma maotwana a one.


text:
A tsharolola mogope mo godimo ga motlaagana, a baya sekhurumetso sa mogope mo go one kwa godimo, jaaka Jehofa a laotse Moše.


text:
A tloga a tsenya tshupo mo letloleng, a tsenya disikaro mo letloleng, a ba a baya senno sa boutlwelobotlhoko mo letloleng fa godimo.


text:
A isa letlole mo motlaaganeng, a pega sesiro sa sebipo, a bipa letlole la tshupo, jaaka Jehofa a laotse Moše.


text:
A tsenya lomati lwa bojelo mo mogopeng wa bophuthegelo, fa lotlhakoreng lwa motlaagana ka fa ntlheng ya botsheka, ka fa ntle ga sesiro.


text:
A tsenya setlhomo sa dipone mo mogopeng wa bophuthegelo, bolebana le lomati lwa bojelo, fa lotlhakoreng lwa motlaagana ntlheng ya borwa.


text:
A baya sebeso sa tshupelo e e fisiwang fa mojakong wa motlaagana wa mogope wa bophuthegelo, a isa mo go sone tshupelo e e fisiwang le tshupelo ya boupe; jaaka Jehofa a laotse Moše.


text:
A baya mogope o o tlhapelang fa gare ga mogope wa bophuthegelo le sebeso, a thela metsi mo go one, a go tlhapiwang ka one.


text:
e ne e tle e re fa ba tsena mo mogopeng wa bophuthegelo, le fa ba atamela kwa sebesong, ba tlhape; jaaka Jehofa a laotse Moše.


text:
A tlhoma lolwapa mo tikologong ya motlaagana le sebeso, a pega sebipo sa kgoro ya lolwapa. Moše a swetsa tiro jalo.


text:
Moše a retelelwa ke go tsena mo mogopeng wa bophuthegelo, ka ntlha ya leru le le ntseng godimo ga one, mme kgalalelo ya ga Jehofa ya tlala mo motlaaganeng.


text:
E ne e tle e re leru le tlosiwa mo godimo ga motlaagana bana ba Iseraele ba tswelele kwa pele mo ditsamaong tsotlhe tsa bone;


text:
Gonne leru la ga Jehofa la nna mo motlaaganeng fa go le motshegare, e re bosigo go nne molelo gone, mo ponong ya ba ntlo ya Iseraele botlhe fela, mo ditsamaong tsotlhe tsa bone.


text:
“Bua le bana ba Iseraele, o ba reye o re: Motlhang mongwe wa lona o isetsang Jehofa seromololo, lo ise seromololo sa lona e le sa dikgomo, e bong sa matlhape le sa matsomane.


text:
“E re fa seremololo sa gagwe e le tshupelo e e fisiwang ya matlhape, a a ise e tona e e se nang bogole; a e ise fa mojakong wa mogope wa bophuthegelo gore a amogelwe fa pele ga Jehofa.


text:
A a beye letsogo la gagwe mo tlhogong ya tshupelo e e fisiwang, mme e tlaa amogelwa mo boemong jwa gagwe go tla e mo direla tetlanyo.


text:
A a tlhabe kgomo fa pele ga Jehofa; bomorwa Arone, e bong baperesiti, ba ise madi, ba kgatshe madi mo tikologong ya sebeso se se fa mojakong wa mogope wa bophuthegelo.


text:
Bomorwa Arone, e bong baperesiti, a ba rulaganye dirwe, le tlhogo, le mahura, mo dikgonnyeng tse di mo molelong o o mo sebesong.


text:
Diteng tsa yone le memo ya yone a di tlhatswiwe ka metsi, mme a moperesiti a fisetse gotlhe mo sebesong, e le tshupelo e e fisiwang, tshupelo e e dirwang ka molelo, e le monko o o monate mo go Jehofa.


text:
“Fa seromololo sa gagwe e le sa letsomane, sa dinku, kgotsa sa dipodi, e le tshupelo e e fisiwang; a a ise e tonanyana e e se nang bogole.


text:
A e tlhabele ka fa lotlhakoreng lwa sebeso, ntlheng ya botsheka fa pele ga Jehofa, mme bomorwa Arone, e bong baperesiti, a ba kgatshe madi a yone mo sebesong mo tikologong ya sone.


text:
A a kgaoganye dirwe tsa yone di na le tlhogo ya yone, le mahura a yone, mme moperesiti a di rulaganye mo dikgonyeng tse di mo molelong o o mo sebesong.


text:
Diteng le memo a a di tlhatswe ka metsi, mme moperesiti a a ise gotlhe a go fisetse mo sebesong; ke tshupelo e e fisiwang, tshupelo e e dirwang ka molelo, e e monko o monate mo go Jehofa.


text:
“Fa seromololo sa gagwe se o se isetsang Jehofa e le tshupelo e e fisiwang ya dinonyane, foo a a ise tshupelo ya gagwe e le maphoi kgotsa maebana.


text:
Moperesiti a e ise kwa sebesong, a e soke tlhogo e kgaoge, a e fisetse mo sebesong; madi a yone a a gamogele ka fa lotlhakoreng lwa sebeso.


text:
A a tlose ntshu ya yone le diphafa tsa yone a di latlhele ka fa sebesong ntlheng ya botlhabatsatsi, fa felong ga molora;


text:
a e phanye ka diphuka, mme a se ka a e fatola; moperesiti a e fisetse mo sebesong, mo dikgonnyeng tse di mo molelong; ke tshupelo e e fisiwang, tshupelo e e dirwang ka molelo, e e monko o o monate mo go Jehofa.


text:
“Motlhang mongwe o isetsang Jehofa tshupelo ya boupe, tshupelo ya gagwe e nne ya setou; a thele lookwane mo go sone, a beye lebano mo go sone.


text:
A a e lere kwa go bomorwa Arone, e bong baperesiti; a ene a tabole setou ka legofi, a tseye ga lookwane lwa sone, le lebano le le mmogo; a moperesiti a e fise, e le morafolo wa tsone tsotlhe mo sebesong, e le e e dirwang ka molelo, e e monko o monate mo go Jehofa.


text:
Se se setseng sa tshupelo ya boupe a e nne sa ga Arone le bomorwawe; ke se se boitshepo jo bo itshepileng mo ditshupelong tsa ga Jehofa tse di dirwang ka molelo.


text:
“Fa o isa seromololo sa boupe sa mo go besitsweng mo pesetsong, a e nne dipapetlana tsa dinkgwe tse di sa bedisiwang tsa setou se tlhakanye le lookwane, le dinkgwenyana tse di sa bedisiwang tse di lotsatsa, di tshasitswe lookwane.


text:
“Fa seromololo sa gago e le tshupelo ya boupe sa pitsa e e besetsang a e nne sa setou se se sa bedisiwang, se tlhakanye le lookwane.


text:
“Fa seromololo sa gago e le tshupelo ya boupe ya pitsa e e sepapetla e e gadikelang, a se dirwe ka setou le lookwane.


text:
Tshupelo ya boupe e e dirilweng ka dilo tse, o e lere mo go Jehofa; e newe moperesiti, mme ene a e ise kwa sebesong.


text:
A moperesiti a tabole mo tshupelong ya boupe morafolo wa yone, a o fisetse mo sebesong; ke tshupelo e e dirwang ka molelo, e e monko o monate mo go Jehofa.


text:
Se se setseng sa tshupelo ya boupe a e nne sa ga Arone, le bomorwawe: ke selo se se boitshepo jo bo itshepileng mo ditshupelong tsa ga Jehofa, tse di dirwang ka molelo.


text:
“A go se nne tshupelo epe ya boupe e e isediwang Jehofa, e e dubilweng ka sebediso; gonne ga lo ketla lo fisa sebediso sepe, le fa e le dinotshe, fa e le tshupelo e e direlwang Jehofa ka molelo.


text:
Lo ka di isetsa Jehofa e le tshupelo ya mabutswapele, mme di se ka tsa nna mo sebesong go kuba monko o o monate.


text:
Seromololo sengwe le sengwe sa tshupelo ya gago ya boupe, o se loke ka letswai, le gone letswai la kgolagano ya Modimo wa gago o se ka wa le lesa la tlhokafala mo tshupelong ya gago ya boupe; o tle o ise letswai le diromololo tsotlhe tsa gago.


text:
“Fa o isetsa Jehofa tshupelo ya boupe jwa mabutswapele, a e nne ya mabele a a babotsweng ka molelo, a le mo seakong se seša, a thugilwe.


text:
Moperesiti a fise morafolo wa tsone, botlhanngwe jwa mabele a a thugilweng a one, le bontlha e nngwe jwa lookwane lwa one, le lebano la one le le mmogo, ke tshupelo e e direlwang Jehofa ka molelo.


text:
“Fa seromololo sa gagwe e le tlhabelo ya ditshupelo tsa kagiso, fa a isa ga matlhape le fa e ka nna tona kgotsa e ka nna namagadi, a a e ise e se na bogole fa pele ga Jehofa.


text:
A a beye letsogo la gagwe mo tlhogong ya seromololo sa gagwe a itse go se tlhabela fa mojakong wa mogope wa bophuthegelo, bomorwa Arone, e bong baperesiti, a ba kgatshe madi mo sebesong mo tikologong ya sone.


text:
A a isetse Jehofa ga tlhabelo ya ditshupelo tsa kagiso se e leng tshupelo e e dirwang ka molelo, lomipi le mahura otlhe a boteng.


text:
Le diphilo tsoo pedi, le mahura a a mo go tsone, a a fa dinokeng, le lotswalo lo lo ntseng sebete godimo, lo na le diphilo, dilo tse tsotlhe a a di tlose.


text:
Bomorwa Arone a ba di fisetse mo sebesong mo godimo ga tshupelo e e fisiwang, e e mo godimo ga dikgong tse di mo molelong; ke tshupelo e e dirwang ka molelo, e le monko o monate mo go Jehofa.


text:
“Fa seromololo sa gagwe sa tlhabelo ya ditshupelo tsa kagiso, se se isediwang Jehofa, e le sa letsomane, le fa e le tona, le fa e le namagadi, a a se ise se se na bogole.


text:
A a beye letsogo la gagwe mo tlhogong ya seromololo sa gagwe, a se tlhabe fa pele ga mogope wa bophutegelo; bomorwa Arone ba kgatshe madi a sone mo sebesong mo tikologong ya sone.


text:
A a isetse Jehofa ga tlhabelo ya ditshupelo tsa kagiso, se e leng tshupelo e e dirwang ka molelo; mafura a sone, le mogatla o o mafura o le mmogo a o kgaolele fela fa mankopeng; le lomipi, le mafura otlhe a boteng.


text:
Le diphilo tse pedi, le matlhaname a tsone, a a fa dinokeng, le lotswalo lo lo ntseng sebete godimo lo na le diphilo, dilo tse tsotlhe a a di tlose.


text:
a a beye letsogo la gagwe mo tlhogong ya yone, a a e tlhabe fa pele ga mogope wa bophuthegelo; a bomorwa Arone ba kgatshe madi a yone mo sebesong tikologong ya sone.


text:
Mme a ise ga yone seromololo, e bong tshupelo e e direlwang Jehofa ka molelo; lomipi le mafura otlhe a boteng.


text:
Le diphilo tsoo pedi, le matlhaname a tsone, a a fa dinokeng, le lotswalo lo lo ntseng sebete godimo, lo na le diphilo, dilo tse tsotlhe a di tlose.


text:
Moperesiti a di fisetse mo sebesong; ke dijo tsa tshupelo e e dirwang ka molelo, go nna monko o o monate; mafura otlhe ke a ga Jehofa.


text:
Mme a e nne molao o o sa khutleng go ya le dikokomana tsotlhe tsa lona, mo mannong otlhe a lona, gore lo se ka lwa ja mafura, le fa e le madi.”


text:
“Bua le bana ba Iseraele o re: E tlaa re fa motho a ka leofa a sa itse, mo go sengwe sa dilo tse Jehofa o laotseng gore di se ka tsa dirwa, mme a dira sengwe sa tsone:


text:
“E tlaa re fa moperesiti yo o tloditsweng a leofa, a ba a leretse batho molato; foo, a a isetse boleo jwa gagwe jo o bo leofileng kgongwana e tona e e se nang bogole, a e isetse Jehofa, e le tshupelelo ya boleo.


text:
A a ise kgongwana fa mojakong wa mogope wa bophuthegelo fa pele ga Jehofa, a beye seatla sa gagwe mo tlhogong ya kgongwana, a tlhabe kgongwana fa pele ga Jehofa.


text:
Moperesiti a ine monwana wa gagwe mo mading, a kgatshe madi gasupa fa pele ga Jehofa, fa pele ga sesiro sa felo ga boitshepo.


text:
A moperesiti a beye madinyana mo dinakeng tsa sebeso sa maswalo a a nkgang monate, se se mo mogopeng wa bophuthegelo, fa pele ga Jehofa; mme madi otlhe a kgongwana a tshololelwe fa tlase ga sebeso sa tshupelo e e fisiwang, se se fa mojakong wa mogope wa bophuthegelo.


text:
Mafura otlhe a kgongwana ya tshupelelo ya boleo a a tlose mo go yone; lomipi le mafura otlhe a boteng;


text:
le diphilo tsoo pedi le matlhaname a tsone a a fa dinokeng, le lotswalo lo lo ntseng sebete godimo lo na le diphilo, dilo tse tsotlhe a a di tlose,


text:
jaaka go tlosiwa mo kgomong ya tlhabelo ya ditshupelo tsa kagiso; moperesiti a di fisetse mo sebesong sa tshupelo e e fisiwang.


text:
Letlalo la kgongwana le nama yotlhe ya yone, le tlhogo ya yone, le ditlhako tsa yone, le diteng tsa yone, le moswang wa yone,


text:
e bong kgongwana e le mmogo, a a e ise kwa ntle ga bothibelelo kwa felong fa gontle, kwa molora o tle o thelwe gone, a e fise ka molelo e le mo godimo ga dikgong; kwa molora o thelwang gone, e fisediwe teng.


text:
“Fa phuthego yotlhe ya Iseraele e timela, mme selo se, se fitlhegetse matlho a phuthego, mme ba dirile sengwe sa dilo tse Jehofa o laotseng gore di se ka tsa dirwa, mme ba le molato;


text:
e tlaa re mogang boleo jo ba bo leofileng bo itsiwe, foo phuthego yotlhe e ise kgongwana e tona tshupelelo ya boleo, ba e ise fa pele ga mogope wa bophuthegelo.


text:
A bagolwane ba phuthego ba beye diatla tsa bone mo tlhogong ya kgongwana, fa pele ga Jehofa, mme a kgongwana e tlhajwe fa pele ga Jehofa.


text:
moperesiti a ine monwana wa gagwe mo mading, mme a a kgatshe gasupa fa pele ga Jehofa, fa pele ga sesiro.


text:
A a tshase madi mo dinakeng tsa sebeso se se fa pele ga Jehofa, se se mo mogopeng wa bophuthegelo, mme madi a otlhe, a a tshololele fa tlase ga sebeso sa tshupelo e e fisiwang, se se fa mojakong wa mogope wa bophuthegelo.


text:
A a dire jalo ka kgongwana, jaaka a dirile ka kgongwana ya tshupelo ya boleo, a a dire jalo ka yone e; moperesiti o tlaa bo a ba direla tetlanyo, mme ba tlaa itshwarelwa.


text:
Kgongwana a a e ise kwa ntle ga bothibelelo a e fise jaaka a fisitse kgongwana ya ntlha; ke tshupelo ya boleo ya phuthego.


text:
“Fa molaodi a leofa a sa itse, a dira sengwe sa dilo tse Jehofa Modimo o laotseng gore di se ka tsa dirwa, a a nne molato;


text:
e re fa a itsisitswe boleo jwa gagwe jo o leofileng ka jone, a a ise podi seromololo, e le e tona e e se nang bogole.


text:
A a beye seatla sa gagwe mo tlhogong ya podi, a e tlhabe mo felong fa ba tleng ba tlhabele tshupelo e e fisiwang teng fa pele ga Jehofa; ke tshupelo ya boleo.


text:
Moperesiti a tseye madinyana a tshupelelo ya boleo ka monwana wa gagwe, a a tshase mo dinakeng tsa sebeso sa tshupelo e e fisiwang, madi a yone a a tshololele fa tlase ga sebeso sa tshupelo e e fisiwang.


text:
Mafura otlhe a yone a a fisetse mo sebesong, jaaka mafura a tlhabelo ya ditshupelo tsa kagiso; moperesiti o tlaa bo a mo direla tetlanyo ka ga boleo jwa gagwe, mme o tla itshwarelwa.


text:
“E tlaa re fa mongwe wa ba ba leng batho fela a leofa a sa itse, ka go dira sengwe sa dilo tse Jehofa o laotseng gore di se ka tsa dirwa, mme a le molato;


text:
fa a itsisitswe boleo jwa gagwe jo o bo leofileng, foo a a ise podi seromololo, e le e namagadi e e se nang bogole, a e isetse boleo jo o bo leofileng.


text:
A a beye seatla sa gagwe mo tlhogong ya tshupelo ya boleo, a tlhabele tshupelelo ya boleo mo felong ga tshupelo e e fisiwang.


text:
Moperesiti a tseye madinyana ka monwana wa gagwe, a a beye mo dinakeng tsa sebeso sa tshupelo e e fisiwang, madi otlhe a yone a a tshololele fa tlase ga sebeso.


text:
Mafura otlhe a yone a a tlose jaaka go tlosiwa mafura a tlhabelo ya ditshupelo tsa kagiso; moperesiti a a fisetse mo sebesong, e le monko o o monate mo go Jehofa; mme moperesiti o tlaa bo a mo direla tetlanyo, mme o tlaa itshwarelwa.


text:
“Fa a isa kwanyana e le seromololo sa gagwe sa tshupelo ya boleo, a e ise e le e namagadi e e se nang bogole.


text:
A a beye seatla sa gagwe mo tlhogong ya tshupelelo ya boleo, a e tlhabe e le tshupelelo ya boleo mo felong fa ba tleng ba tlhabele tshupelo e e fisiwang gone.


text:
Moperesiti a tseye madinyana a tshupelelo ya boleo ka monwana a a tshase mo dinakeng tsa sebeso sa tshupelo e e fisiwang, mme madi otlhe a yone a a tshololele fa tlase ga sebeso.


text:
Mafura otlhe a yone a a tlose, jaaka go tlosiwa mafura a kwanyana mo tlhabelong ya ditshupelo tsa kagiso; moperesiti a a fisetse mo sebesong, mo godimo ga ditshupelo tsa ga Jehofa, tse di dirwang ka molelo; moperesiti o tlaa bo a mo direla tetlanyo ka ga boleo jwa gagwe jo o bo leofileng, mme o tlaa itshwarelwa.


text:
“Fa mongwe a leofa ka go re, e rile a le mosupi wa sengwe, a utlwa lentswe la ikaniso, go re, a sengwe o se bonye, kgotsa a o a itse; fa a se ka a se bolela, foo a a belege tshiamololo ya gagwe.


text:
“Kgotsa fa motho mongwe a ama sengwe se se itshekologileng, le fa e ka bo e le setoto sa phologolo nngwe e e itshekologileng, le fa e le setoto sa dilo tse di ruilweng tse di itshekologileng, le fa e le setoto sa dilo tse di gagabang tse di itshekologileng, mme a sa itse, mme a itshekologa, foo a a nne molato.


text:
“Gongwe fa a ama boitshekologo jwa motho, le fa boitshekologo jwa gagwe e ka bo e le eng se o ka itshekololwang ka sone, a sa itse, e tlaa re motlhang o itseng, foo a nne molato.


text:
“Kgotsa fa motho a tshogana ka a ikanne ka molomo wa gagwe, gore o tlaa dira bosula, kgotsa o tlaa dira molemo, le fa e le eng se motho a tshoganang ka a se buile ka ikano, a sa itse; e tlaa re motlhang o go itseng a a nne molato mo go sengwe sa dilo tse.


text:
A a isetse Jehofa tshupelelo ya gagwe ya molato, ka ga boleo jo o bo leofileng, a ise e namagadi ya letsomane, kwanyana le fa e le potsane, e le tshupelelo ya boleo; mme moperesiti o tlaa bo a mo direla tetlanyo ka ga boleo jwa gagwe.


text:
“Fa a tlhaela, a sa kake a ntsha kwanyana, foo a a lere tshupelelo ya gagwe ya molato wa se o leofileng mo go sone, e le maphoi a le mabedi, kgotsa maebana a le mabedi, mo go Jehofa; lengwe e le tshupelelo ya boleo, le lengwe e le tshupelo e e fisiwang.


text:
A a di ise kwa moperesiting, ene o tlaa isa le e leng la tshupelelo ya boleo pele, a le soke tlhogo e kgaoge, mme a se ka a le fatoganya.


text:
A a kgatshe madi a tshupelelo ya boleo ka fa lotlhakoreng lwa sebeso, madi a a setseng a a gamogele le fa tlase ga sebeso; ke tshupelelo ya boleo.


text:
La bobedi a le ise tshupelo e e fisiwang, ka fa molaong; moperesiti o tlaa bo a mo direla tetlanyo ka ga boleo jo o bo leofileng, mme o tlaa itshwarelwa.


text:
“Fa a tlhaela, a sa kake a ntsha maphoi a le mabedi, kgotsa maebana a le mabedi, foo a a ise seromololo sa gagwe ka ga boleo jo o bo leofileng, e le kgaogano ya bosome ya seelo sa emere ya setou; a se ka a thela lookwane mo go sone, le gone a se ka a baya lebano mo go sone, gonne ke tshupelelo ya boleo.


text:
A a se ise kwa moperesiting, mme moperesiti o tlaa tabola mo go sone ka legofi, e le morafolo wa sone; mme a se fisetse mo sebesong, mo godimo ga ditshupelo tsa ga Jehofa tse di dirwang ka molelo; ke tshupelelo ya boleo.


text:
Moperesiti o tlaa bo a mo direla tetlanyo ka ga boleo jwa gagwe jo o bo leofileng mo go sengwe sa dilo tse, mme o tla itshwarelwa, mme mo go setseng e tlaa nna ga moperesiti jaaka tshupelo ya boupe.”


text:
“Fa motho mongwe a ka dira tlolo, a leofa a sa itse, mo dilong tse di itshepileng tsa ga Jehofa, foo a a isetse Jehofa tshupelelo ya gagwe ya molato, phelefu e e se nang bogole e e tswang letsomaneng, e kaiwe ka fa o tlaa e beelang tlhwatlhwa ya selefera ka dišekele ka gone, e bong šekele sa felo ga boitshepo, gore e nne tshupelelo ya molato.


text:
A a lere le se o tlodileng mo go sone mo selong se se itshepileng, a se oketse ka kgaogano ya botlhano, a se neye moperesiti; moperesiti o tlaa bo a mo direla tetlanyo ka phelefu ya tshupelelo ya molato, mme o tlaa itshwarelwa.


text:
“Fa mongwe a leofa, a dira sengwe sa dilo tse Jehofa o laotseng a re di se ka tsa dirwa, le fa a ne a se ka a itse, le fa go ntse jalo o molato, o tlaa belega tshiamololo ya gagwe.


text:
A a ise kwa moperesiting phelefu e e se nang bogole e e tswang mo letsomaneng, ka fa o e beelang tlhwatlhwa ka gone, gore e nne tshupelelo ya molato; mme moperesiti o tlaa bo a mo direla tetlanyo ka ga sone se o timetseng fela mo go sone a sa itse, mme o tlaa itshwarelwa.


text:
“Fa motho mongwe a leofa, a tlola taolo ya ga Jehofa, a tsietsa wa ga gabo ka ga sengwe se o se neetsweng, kgotsa sengwe se se golaganetsweng, kgotsa sengwe sa bogodu, kgotsa a patikile wa ga gabo,


text:
kgotsa a begile selo se se latlhegileng, a tsietsa ka ga sone, a ikana ka maaka, mo go sengwe sa dilo tse tsotlhe se motho o se dirileng, fa a leofa ka sone,


text:
foo go tlaa dirala gore e tlaa re fa a leofile, mme a le molato, a buse se o se tseileng ka bogodu, kgotsa se o se bonyeng ka patiko, kgotsa leneelo le o le neetsweng, kgotsa se se latlhegileng se o se begileng.


text:
Kgotsa e le sengwe fela se o ikanneng ka ga sone ka tsietso; a a se buse fela ka botlalo, mme a oketse ka kgaogano ya botlhano; a a se neye ene yo selo e leng sa gagwe, mo letsatsing le o fitlhetsweng a le molato ka lone.


text:
A a ise tshupelelo ya gagwe ya molato mo go Jehofa, e le phelefu e e se nang bogole e e tswang mo letsomaneng, ka fa o e beelang tlhwatlhwa ka gone, gore e nne tshupelelo ya molato, a e ise moperesiting.


text:
Moperesiti o tlaa mo direla tetlanyo fa pele ga Jehofa, mme o tlaa itshwarelwa, ka ga sengwe le sengwe se o ka se dirang, mme a nna molato ka ga sone.”


text:
“Laola Arone le bomorwawe o re: O ke one molao wa tshupelo e e fisiwang; tshupelo e e fisiwang e lale mo isong mo sebesong, go ya go fitlha mo mosong; molelo wa sebeso a o nne tuke fela mo go sone.


text:
A moperesiti a apare seaparo sa gagwe sa leloba a ba a tswese nama ya gagwe ka diputlela tsa leloba; a ole molora wa tshupelo e e fisiwang, e molelo o e jeleng mo sebesong, a o beye ka fa thoko ga sebeso.


text:
A a apole diaparo tsa gagwe, a apare diaparo di sele, a ise molora kwa ntle ga bothibelelo kwa felong fa gontle.


text:
Molelo o o mo sebesong o nne o tukisiwe fela mo go sone, a o se time; moperesiti a nne a tsenye dikgong mo go one ka mesomeso, le gone a rulaganye tshupelo e e fisiwang mo go sone, a ba a fisetse mafura a ditshupelo tsa kagiso mo godimo ga sone.


text:
“O ke one molao wa tshupelo ya boupe: a bomorwa Arone ba e ise fa pele ga Jehofa, fa pele ga sebeso.


text:
Moperesiti a tabole ka legofi ga setou sa tshupelo ya boupe le ga lookwane lwa sone, le lebano lotlhe le le mo tshupelong ya boupe, mme a a di fisetse mo sebesong, e le monko o o monate mo go Jehofa, e le morafolo wa yone.


text:
Se se setseng sa sone Arone le bomorwawe ba tlaa se ja, a se jewe se sa bedisiwa, mo felong gongwe ga boitshepo, ba se jele mo lolwapeng lwa mogope wa bophuthegelo.


text:
A se se besiwe se tsentswe sebediso. Ke se ba neile, e le kabelo ya bone ya ditshupelo tsa me tse di dirwang ka molelo; se boitshepo jo bo itshepileng, e le tshupelelo ya boleo le tshupelelo ya molato.


text:
Senna sengwe le sengwe mo baneng ba ga Arone se ka se ja, e le tshiamelo ya bone, go ya le dikokomana tsotlhe tsa lona, e tswa mo ditshupelong tsa ga Jehofa tse di dirwang ka molelo; le fa e le mang yo o di amang o tlaa nna boitshepo.”


text:
“Se ke sone seromololo sa ga Arone le sa bomorwawe, se ba tlaa se isetsang Jehofa ka letsatsi le o tlodiwang ka lone; kgaogano ya bosome ya emere ya setou, e le tshupelo ya boupe ya metlha yotlhe, bontlhanngwe jwa sone mo mosong le bontlhanngwe jwa sone maitseboa.


text:
A se dirwe mo pitsaneng e e besetsang se na le lookwane; fa se sena go kolobediwa, o se ise mo teng; tshupelo ya dijo o e ise e le dikabetla tse di besitsweng, e le monko o o monate mo go Jehofa.


text:
Moperesiti yo o tloditsweng wa bomorwa Arone, yo o tlaa bong a le mo boemong jwa gagwe, a se ise; se fisediwe Jehofa sotlhe fela, ke molao ka bosakhutleng.


text:
“Bua le Arone le bomorwawe o re: O ke molao wa tshupelelo ya boleo, mo felong fa tshupelo e e fisiwang e tlhabelwang teng, tshupelelo ya boleo le yone e tlhabelwe gone, fa pele ga Jehofa; e boitshepo jo bo itshepileng.


text:
Moperesiti yo o e isetsang boleo a a e je; e jelwe mo felong gongwe ga boitshepo mo lolwapeng lwa mogope wa bophuthegelo.


text:
Le fa e le mang yo o tlaa amang nama ya yone, o tlaa nna boitshepo; fa go tsapogetse madi a yone mo seaparong sengwe, se madi a se tsapogetseng, o se tlhatswe mo felong gongwe ga boitshepo.


text:
Pitsa ya letsopa e tshupelo e apeilweng ka yone a e thujwe; fa e apeilwe ka pitsa ya kgotlho a e gotlhwe, e be e tsokodiwe ka metsi.


text:
Tshupelelo ya boleo, e madi mangwe a yone a isiwang mo mogopeng wa bophuthegelo, a ya go dira tetlanyo mo felong ga boitshepo, a go se jewe epe, e fisiwe ka molelo fela.


text:
Mo felong fa ba tleng ba tlhabele gone tshupelo e e fisiwang, a ba be ba tlhabele tshupelelo ya molato gone, madi a yone a a kgatshe mo sebesong mo tikologong ya sone.


text:
Le diphilo tsoo pedi, le matlhaname a tsone a a fa dinokeng, le lotswalo lo lo ntseng sebete godimo, le diphilo, dilo tse tsotlhe a a di tlose,


text:
a moperesiti a di fisetse mo sebesong, e le tshupelo e e direlwang Jehofa ka molelo; ke tshupelelo ya molato.


text:
Senna sengwe le sengwe mo baperesiting se ka ja ga yone; a e jelwe mo felong gongwe ga boitshepo; e boitshepo jo bo itshepileng.


text:
“Jaaka tshupelelo ya boleo e ntse, tshupelelo ya molato e ntse fela jalo; di na le molao o le mongwe fela; moperesiti yo o dirang tetlanyo ka yone, ke ene yo o tla e tsayang.


text:
Moperesiti yo o isang tshupelo ya motho e e fisiwang, ene moperesiti yoo a a tseye letlalo la tshupelo e e fisiwang e o e isitseng.


text:
Tshupelo nngwe le nngwe ya boupe e e besitsweng mo pesetsong le tsotlhe tse di baakantsweng mo pitseng e e sepapetla e e gadikelang, le mo pitseng e e besetsang, e nne tsa gagwe moperesiti yo o di isitseng.


text:
Tshupelo nngwe le nngwe ya boupe e e tlhakantsweng le lookwane, kgotsa e e omeletseng, bomorwa Arone a ba e tseye botlhe, mongwe jaaka yo mongwe.


text:
Fa a e isa e le tebogo, foo a a ise le tshupelo ya tebogo, dipapetlana tsa dinkgwe tse di sa bedisiwang di tlhakanye le lookwane, le dinkgwenyana tse di lotsatsa di tloditswe lookwane, le dipapetlana tsa dinkgwe tse di tlhakanyeng le lookwane, tsa setou se se kolobeditsweng.


text:
Seromololo sa gagwe a se ise le dipapetlana tsa dinkgwe tse di bedisitsweng, a se ise le tlhabelo ya ditshupelo tsa gagwe tsa kagiso go nna tebogo.


text:
Mo seromololong sengwe le sengwe a a ise selo se le sengwe fela, a isetse Jehofa tshupelo e e tsholediwang; e nne sa moperesiti yo o kgatshang ka madi a ditshupelo tsa kagiso.


text:
Nama ya tlhabelo ya ditshupelo tsa gagwe tsa kagiso tsa go leboga, e jewe ka letsatsi le o isang seromololo sa gagwe ka lone, a a se tlogele sepe sa fitlhelwa ke moso.


text:
“Fa tlhabelo ya seromololo sa gagwe e le ikano, le fa e le tshupelo ya peleego, e jewe ka letsatsi le o isang tlhabelo ya gagwe ka lone; mme se se setseng se ka jewa ka moso;


text:
Mme e tlaa re fa nama nngwe ya tlhabelo ya ditshupelo tsa gagwe tsa kagiso e jewa ka letsatsi la boraro, a e se amogelwe, le gone a e se balelwe ene yo o isang, a e nne se se makgapha; motho yo o e jang o tlaa rwala tshiamololo ya gagwe.


text:
Nama e e amileng sengwe se se itshekologileng a e se jewe; a e fisiwe ka molelo. Mme ka ga nama, mongwe le mongwe yo o itshekileng o ka e ja.


text:
Motho yo o jang nama ya tlhabelo ya ditshupelo tsa kagiso, tse e leng tsa ga Jehofa, a e ja boitshekologo jwa gagwe bo le mo go ene, motho yoo a a kgaolwe mo bathong ba ga gabo.


text:
Fa motho a ama sengwe se se itshekologileng, boitshekologo jwa motho, kgotsa setshedi se se itshekologileng, kgotsa se se makgapha, sengwe fela se se itshekologileng, mme a ja nama ya tlhabelo ya ditshupelo tsa kagiso, tse e leng tsa ga Jehofa, motho yoo a a kgaolwe mo bathong ba ga gabo.”


text:
Mafura a se se suleng fela le mafura a se se gagotsweng ke dibatana, go ka dirwa ka one ditiro tse dingwe, mme lo se ka lwa a ja gope.


text:
Le fa e le mang yo o tlaa jang mafura a selo se batho ba se isang tshupelo e e direlwang Jehofa ka molelo, motho yoo, a a kgaolwe mo bathong ba ga gabo.


text:
Le gone lo se ka lwa ja madi ape, le fa e le a nonyane, le fa e le a setshedi sepe, mo mannong otlhe a lona.


text:
“Bua le bana ba Iseraele o re: Yo o isetsang Jehofa tlhabelo ya ditshupelo tsa gagwe tsa kagiso, a a ise seromololo sa gagwe mo go Jehofa se tswa mo tlhabelong ya ditshupelo tsa gagwe tsa kagiso.


text:
Ditshupelo tsa ga Jehofa, tse di dirwang ka molelo, a a di ise ka diatla tsa gagwe fela; a ise mafura a na le sehuba, gore sehuba se fokwe e le tshupelo ya mofoko fa pele ga Jehofa.


text:
Serope sa ka fa tsogong le legolo lo se neye moperesiti e le tshupelo e e tsholediwang, e tswa mo ditlhabelong tsa ditshupelo tsa lona tsa kagiso.


text:
Mo go bomorwa Arone, yo o isang madi a ditshupelo tsa kagiso le mafura, ke ene yo o ka tsayang serope sa ka fa tsogong le legolo, e le kabelo ya gagwe.


text:
Gonne sehuba sa mofoko le serope se se tsholediwang ke di tshotse mo baneng ba Iseraele, ke di ntshitse mo ditlhabelong tsa ditshupelo tsa bone tsa kagiso, ke di neile Arone moperesiti le bomorwawe, e le tshiamelo e e be siametseng ka bosakhutleng mo baneng ba Iseraele.”


text:
E ke yone kabelo ya tlotso ya ga Arone, le kabelo ya tlotso ya bomorwawe mo ditshupelong tsa ga Jehofa tse di dirwang ka molelo, mo tsatsing le o ba isitseng ka lone ba ya go direla Jehofa mo tirong ya boperesiti;


text:
e le kabelo e Jehofa o laotseng gore ba e newe ke bana ba Iseraele mo tsatsing le o ba tloditseng ka lone, ke tshiamelo fela ka bosakhutleng, go ya le dikokomana tsa bone tsotlhe fela.


text:
O ke one molao wa tshupelo e e fisiwang, wa tshupelo ya boupe, wa tshupelelo ya boleo, wa tshupelelo ya molato, wa tshupelo ya tshwaelo le wa tlhabelo ya ditshupelo tsa kagiso;


text:
o Jehofa o o laoletseng Moše mo thabeng ya Sinai ka letsatsi le o laotseng gore bana ba Iseraele ba isetse Jehofa diromololo tsa bone, mo nageng ya Sinai.


text:
“Tsaya Arone le bomorwawe nae, le diaparo le lookwane lo lo tlolwang le kgongwana ya tshupelelo ya boleo, le diphelefu tse pedi, le seroto sa senkgwe se se sa bedisiwang;


text:
Moše a dira jaaka Jehofa a mo laotse; mme phuthego ya phuthelwa fa mojakong wa mogope wa bophuthegelo.


text:
A mo apesa hempe, a mo tlama ka moitlamo, a mo apesa kobo e telele, a baya sekhutlana mo go ene, mme a mo tlama ka moitlamo o o logilweng ka matsetseleko wa sekhutlana, a se bofelela mo go ene ka one.


text:
A mo rwesa tlhoro mo tlhogong; mo tlhorong, fa pele, a baya sematla sa gouta, serwalo se se itshepileng, jaaka Jehofa a laotse Moše.


text:
Moše a tsaya lookwane lo lo tlolwang, a tlotsa motlaagana le tsotlhe tse di mo go one, a di itshepisa.


text:
A kgatšha sebeso ka lone gasupa, a tlotsa sebeso, le dilwana tsotlhe tsa sone, le mogopo o o tlhapelang, le setlhomo sa one, go di itshepisa.


text:
Moše a atametsa bomorwa Arone, a ba apesa dihempe, a ba tlama ka meitlamo, a fapelela ditlhoro mo go bone, jaaka Jehofa a laotse Moše.


text:
A atametsa kgongwana ya tshupelelo ya boleo, Arone le bomorwawe ba baya diatla tsa bone mo tlhogong ya kgongwana ya tshupelelo ya boleo.


text:
A e tlhaba; Moše a tsaya madi, a a baya mo dinakeng tsa sebeso mo tikologong ya sone ka monwana, a tlhapisa sebeso, a tshololela madi fa tlase ga sebeso, a se itshepisa, go se direla tetlanyo.


text:
A tsaya lomipi lotlhe, le lotswalo lwa sebete, le diphilo tsoo pedi le matlhaname a tsone, mme Moše a a fisetsa mo sebesong.


text:
Kgongwana le letlalo la yone, le nama ya yone, le moswang wa yone, a di fisa ka molelo kwa ntle ga bothibelelo, jaaka Jehofa a laotse Moše.


text:
A supa phelefu ya tshupelo e e fisiwang; Arone le bomorwawe ba baya diatla tsa bone mo tlhogong ya phelefu.


text:
A tlhatswa diteng le memo ka metsi; Moše a fisetsa phelefu yotlhe mo sebesong, e le tshupelo e e fisiwang, e e monko o o monate; e le tshupelo e e direlwang Jehofa ka molelo, jaaka Jehofa a laotse Moše.


text:
A supa phelefu e nngwe, phelefu ya tshwaelo; Arone le bomorwawe ba baya diatla tsa bone mo tlhogong ya phelefu.


text:
A e tlhaba; Moše a tsaya ga madi a yone, a a baya fa ntlheng ya tsebe ya ga Arone ya ka fa tsogong le legolo, le mo monwaneng o motona wa letsogo le legolo, le mo monwaneng o motona wa lonao lwa ka fa tsogong le legolo.


text:
A ba a lere bomorwa Arone; Moše a baya madi fa dintlheng tsa ditsebe tsa bone tsa ka fa tsogong le legolo, le mo menwaneng ya bone e metona ya mabogo a magolo, le mo menwaneng ya bone e metona ya dinao tsa ka fa tsogong le legolo; a kgatšha madi mo sebesong mo tikologong ya sone.


text:
A tsaya mafura le mogatla o o mafura, le lomipi lotlhe, le lotswalo lwa sebete, le diphilo tsoo pedi, le matlhaname a tsone, le serope sa ka fa tsogong le legolo.


text:
Mo serotong sa senkgwe se se sa bedisiwang se se neng se le fa pele ga Jehofa, a tsaya papetlana e le nngwe fela ya senkgwe se se sa bedisiwang, le papetlana e le nngwe fela ya senkgwe sa lookwane, le senkgwenyana se le sengwe fela se se lotsatsa, a di baya mo godimo ga mafura le mo godimo ga serope sa ka fa tsogong le legolo.


text:
A di baya tsotlhe mo diatleng tsa ga Arone le mo diatleng tsa bomorwawe, a di fokisa e le tshupelo ya mofoko fa pele ga Jehofa.


text:
Moše a di tlosa mo diatleng tsa bone a di fisetsa mo sebesong mo godimo ga tshupelo e e fisiwang, e le setshwaela sa monko o o monate; e le tshupelo e e direlwang Jehofa ka molelo.


text:
Moše a tsaya sehuba, a se fokisa e le tshupelo ya mofoko fa pele ga Jehofa; e le kabelo ya ga Moše ya phelefu ya tshwaelo, jaaka Jehofa a laotse Moše.


text:
Moše a tsaya ga lookwane lo lo tlolwang, le ga madi a a mo sebesong, a kgatšha Arone ka one, le diaparo tsa gagwe, le bomorwawe, le diaparo tsa bomorwawe nae; a itshepisa Arone, le diaparo tsa gagwe, le bomorwawe, le diaparo tsa bomorwawe nae.


text:
Moše a raya Arone le bomorwawe a re: “Apeelang nama fa mojakong wa mogope wa bophuthegelo, lo e jele gone le senkgwe se se mo serotong sa tshwaelo, jaaka ke laotse ka re: ‘Arone le bomorwawe ba e je.’


text:
lo se ka lwa tswela kwa ntle ga mojako wa mogope wa bophuthegelo ka malatsi a supa, go tsamaya malatsi a go tshwaelwa ga lona a dirafala, gonne o tlaa lo tshwaela ka malatsi a supa.


text:
Lo nne fa mojakong wa mogope wa bophuthegelo motshegare le bosigo ka malatsi a supa, lo tshegetse taelo ya ga Jehofa, gore lo se swe; gonne ke laotswe jalo.”


text:
a raya Arone a re: “Tsaya namane e tonanyana ya tshupelelo ya boleo le phelefu ya tshupelo e e fisiwang, e nne tse di se nang bogole, o di ise tshupelo fa pele ga Jehofa.


text:
Bua le bana ba Iseraele o re: ‘Tsayang podi e tonanyana ya tshupelelo ya boleo, le namane le kwanyana, e le tsa ngwaga wa ntlha tsoo pedi, e nne tse di se nang bogole tsa tshupelo e e fisiwang,


text:
le kgomo, le phelefu tsa ditshupelo tsa kagiso, go di isa tlhabelo fa pele ga Jehofa; le tshupelo ya boupe jo bo tlhakanyeng le lookwane, gonne gompieno Jehofa o tlaa bonala mo go lona.’ ”


text:
Ba lere tse Moše o di laotseng fa pele ga mogope wa bophuthegelo; phuthego yotlhe ya atamela ya ema fa pele ga Jehofa.


text:
Moše a re: “Se ke sone se Jehofa o laotseng gore lo se dire, mme kgalalelo ya ga Jehofa e tlaa lo bonalela.”


text:
Moše a raya Arone a re: “Atamela fa sebesong, o ise tshupelelo ya gago ya boleo, le tshupelo ya gago e e fisiwang, o itirele tetlanyo, le batho, o ba direle tetlanyo; o bo o ise tshupelo ya batho, o ba direle tetlanyo, jaaka Jehofa a laotse.”


text:
Bomorwa Arone ba isa madi kwa go ene, mme a ina monwana mo mading, a a tshasa mo dinakeng tsa sebeso, a ba a tshololela madi fa tlase ga sebeso.


text:
Mafura, le diphilo, le lotswalo lwa sebete sa tshupelelo ya boleo, a di fisetsa mo sebesong, jaaka Jehofa a laotse Moše.


text:
A tlhaba tshupelo e e fisiwang; bomorwa Arone ba mo neela madi, mme a a kgatsha mo sebesong mo tikologong ya sone.


text:
Ba mo neela nama ya serwe sengwe le sengwe sa tshupelo e e fisiwang, le tlhogo, mme a di fisetsa mo sebesong.


text:
A supa seromololo sa batho, a tsaya podi ya tshupelelo ya boleo e e neng e le ya batho, a e tlhaba, a e isetsa boleo jaaka ya ntlha.


text:
A supa tshupelo ya boupe, a tabola ga jone ka legofi, a go fisetsa mo sebesong fa tshupelong e e fisiwang ya moso.


text:
Le gone a tlhaba kgomo le phelefu, e bong tlhabelo ya ditshupelo tsa kagiso, e e leng ya batho; bomorwa Arone ba mo neela madi, a a kgatšha mo sebesong mo tikologong ya sone,


text:
le mafura a kgomo, le a phelefu, le mogatla o o mafura, le lomipi, le diphilo, le lotswalo lwa sebete.


text:
Dihuba le serope sa ka fa tsogong le legolo Arone a di fokisa, e le tshupelo ya mofoko fa pele ga Jehofa, jaaka Moše a laotse.


text:
Arone a tsholetsa mabogo a gagwe kwa bathong, a ba segofatsa; mme a fologa a tswa mo go mo go iseng tshupelelo ya boleo, le tshupelo e e fisiwang, le ditshupelo tsa kagiso.


text:
Moše le Arone ba tsena mo mogopeng wa bophuthegelo, mme ba tswa, ba segofatsa batho; kgalalelo ya ga Jehofa ya bonalela batho botlhe.


text:
Ga tswa molelo fa pele ga Jehofa, wa ja tshupelo e e fisiwang le mafura mo sebesong; mme e rile batho ba go bona, ba thela lošalaba, ba wela fa fatshe ka difatlhogo.


text:
Natabe le Abihu bomorwa Arone, mongwe le mongwe wa bone a tsaya lobeyana, ba tsenya molelo mo go one, ba baya maswalo mo go one, ba isa molelo wa seeng fa pele ga Jehofa, e le o o sa o ba laolelang.


text:
Foo Moše a raya Arone a re: “Se ke sone se Jehofa o se buileng, a re: ‘Ke tlaa itshepisiwa ka bone ba ba nkatamelang, ke tlaa galalediwa fa pele ga batho botlhe.’ ” Arone a didimala fela.


text:
Moše a bitsa Mišaele le Elisafane bomorwa Usiele, rangwanaagwe Arone, a ba raya a re: “Atamelang, tlosang bana ba rraeno fa pele ga felo ga boitshepo, lo ba ise kwa ntle ga bothibelelo.”


text:
Jalo ba atamela, ba ba tlosa ba apere bohempe ba bone, ba ba isa kwa ntle ga bothibelelo, jaaka Moše a buile.


text:
Moše a raya Arone le bomorwawe, Eleasare le Ithamare, a re: “Lo se ka lwa funolola moriri wa lona, le gone lo se ka lwa ikgagolela diaparo; gore lo tle lo se ka lwa swa, le gore a se ka a nna bogale le phuthego yotlhe; mme bana ba rraeno, ba ntlo yotlhe ya Iseraele, ba lelele phiso e Jehofa o e dirileng.


text:
Lo se ka lwa tswela kwa ntle ga mojako wa mogope wa bophuthegelo, lo ka tla lwa swa; gonne lookwane lwa tlotso lwa ga Jehofa lo mo go lona.” Ba dira ka fa lefokong la ga Moše.


text:
“O se ka wa nwa bojalwa jwa mofine, le fa e le bojalwa jo bo loileng, wena le bomorwao nao, fa lo tsena mo mogopeng wa bophuthegelo, gore lo se ka lwa swa; e nne molao ka bosakhutleng go ya le dikokomana tsotlhe tsa lona;


text:
le gore lo farologanye dilo tse di itshepileng, le tse e leng dilo fela, tse di itshekologileng, le tse di itshekileng;


text:
Moše a bua le Arone le bomorwawe ba ba setseng, Eleasare le Ithamare a re: “Tsayang tshupelo ya boupe e e setseng ya ditshupelo tsa ga Jehofa tse di dirwang ka molelo, lo e jele fa sebesong e sa bedisiwe; gonne e boitshepo jo bo itshepileng;


text:
lo e jele mo felong gongwe ga boitshepo, gonne ke tshiamelo ya gago fela, le tshiamelo ya bomorwao ya ditshupelo tsa ga Jehofa tse di dirwang ka molelo; gonne ke laotswe jalo.


text:
Mme sehuba sa mofoko, le serope se se tsholediwang, lo di jele mo felong gongwe fa gontle, wena le bomorwao, le bomorwadio nao; gonne o di neilwe e le tshiamelo ya gago, le ya bomorwao, mo ditlhabelong tsa ditshupelo tsa kagiso tsa bana ba Iseraele.


text:
Serope se se tsholediwang le sehuba sa mofoko a ba di ise mmogo le tshupelo ya mafura e e dirwang ka molelo, ba e fokise le tshupelo ya mofoko fa pele ga Jehofa; mme e tlaa nna ya gago, le bomorwao nao, e le tshiamelo ya lona ka bosakhutleng; jaaka Jehofa a laotse.”


text:
Moše a batla ka tlhoafalo podi ya tshupelelo ya boleo, mme bonang, e ne e fisitswe; a nna bogale le bomorwa Arone ba ba setseng, e bong Eleasare le Ithamare, a re:


text:
“Ke ka ntlha yang lo se ka lwa jela tshupelelo ya boleo mo felong ga boitshepo, ka e le boitshepo jo bo itshepileng; mme o e lo neile go tlosa tshiamolo ya ba phuthego, go ba direla tetlanyo fa pele ga Jehofa?


text:
Bonang, madi a yone ga a ka a tlisiwa mo felong ga boitshepo kwa teng; ruri lo ne lo tshwanetse lwa bo ne ne lo e jetse mo felong ga boitshepo, jaaka ke laotse.”


text:
Arone a bua le Moše, a re: “Bona, gompieno ba isitse tshupelelo ya bone ya boleo le tshupelo ya bone e e fisiwang fa pele ga Jehofa; ke wetswe ke dilo tse di ntseng jaaka tse; fa nka bo ke jele tshupelelo ya boleo gompieno a go ne go tlaa nna molemo mo matlhong a ga Jehofa?”


text:
“Buang le bana ba Iseraele lo re, dilo tse di tshedileng tse lo ka di jang mo ditsheding tsotlhe tse lefatshe ke tse.


text:
Le fa e le eng sa ditshedi se se patologanyeng tlhako, se le tlhako di maphata, se bile se otla, lo ka se ja.


text:
Le fa go ntse jalo, mo go tse di otlang, le fa e le tse di patologanyeng tlhako, tse, lo se ka lwa di ja e bong: kamela, gonne e a otla, mme ga e patologanye tlhako, e lo itshekologetse.


text:
“Mo dilong tsotlhe tse di nnang mo metsing lo ka a ja tse; le fa e le eng se se nang le diphuka le makape mo metsing, mo mawatleng le mo dinokeng, lo ka di ja.


text:
Tsotlhe tse di se nang diphuka le makape mo mawatleng le mo dinokeng, ga dilo tsotlhe tse di tsamayang mo metsing, le ga ditshedi tsotlhe tse di nnang mo metsing, ke meila mo go lona.


text:
“Mo dinonyaneng tse, lo di kaye meila, a di se jewe, di meila, e bong: ntswi yo motona, le kgonyaitlho, le kgwadire;


text:
Le fa go ntse jalo, mo dilong tse di diphuka tse di gagabang di tsamaya ka menoto e mene, lo ka ja tse di nang le memo godimo ga menoto ya tsone, go tla di kopakopa ka yone fa fatshe.


text:
Lo ka ja tsone tse: tsie ka fa losikeng lwa yone; tsiakgope ka fa losikeng lwa yone; sekwakwalala ka fa losikeng lwa sone le lešaodi ka fa losikeng lwa lone.


text:
“Lo tlaa itshekololwa ke tsone dilo tse, le fa e le mang yo o amang setoto sa tsone o tlaa bo a itshekologile go ya maitseboeng,


text:
le fa e le mang yo o tlaa rwalang sengwe sa ditoto tsa tsone a a tlhatswe diaparo tsa gagwe mme a itshekologe go ya maitseboeng.


text:
Ditshedi tse di maoto mane, sengwe le sengwe se se patologanyeng tlhako, se le tlhako e maphata, mme se sa otle, a se nne itshekologo go lona; mongwe le mongwe yo o di amang o tlaa bo a itshekologile.


text:
Le fa e le eng se se tsamayang ka maroo, mo ditsheding tsotlhe tse di tsamayang ka maoto a mane, di lo itshekologetse; le fa e le mang yo o amang setoto sa tsone o tlaa bo a itshekologile go ya maitseboeng.


text:
Yo o rwalang setoto sa tsone a a tlhatswe diaparo tsa gagwe, a itshekologe go ya maitseboeng, di lo itshekologetse.


text:
“Tse ke tsone tse di lo itshekologetseng mo digagabing tse di gagabang fa fatshe: Kgano le peba, le gopane ka fa losikeng lwa gagwe,


text:
Tse ke tsone tse di lo itshekologetseng mo dilong tse di gagabang; le fa e le mang yo o di amang di sule, o tlaa bo a itshekologile go ya maitseboeng.


text:
Le fa e le eng se di se welang di sule, se tlaa itshekologa; le fa e le sejana sa logong, le fa e le seaparo, le fa e le letlalo, le fa e le kgetse, le fa e le sejana sefe, se tiro nngwe e dirwang ka sone, se na le go tsenngwa mo metsing, mme se tlaa itshekologa go ya maitseboeng; foo se tlaa bo se itshekile.


text:
Sejana sengwe le sengwe sa letsopa, se sengwe sa dilo tseo se ka welang mo teng ga sone, le fa e le eng se se mo go sone, se tlaa itshekologa, mme le sejana lo se thube.


text:
Dijo tsotlhe tse di mo go sone sejana seo, tse di neng di ka jewa, tse di kolobediwang ka metsi di tlaa bo di itshekologile; le tsotlhe tse di ka nowang tse di mo sejaneng se se ntseng jalo, di tlaa nna itshekologo.


text:
Sengwe le sengwe se se ka welwang ke sengwe sa setoto sa tsone, se tlaa nna itshekologo; le fa e le pesetso, kgotsa pitsa e e apayang a e thubagannwe; di itshekologile, di lo itshekelogetse.


text:
Le fa go ntshe jalo motswedi, le fa e le sediba, kwa metsi a iphuthelang gone, o bo o itshekile; mme se se tlaa amang setoto sa tsone se tlaa nna itshekologo.


text:
“Fa setshedi sengwe se se jewang se swa; yo o tlaa amang setoto sa sone o tlaa nna itshekologo go ya maitseboeng.


text:
Yo o jang ga setoto sa sone a a tlhatswe diaparo tsa gagwe, a itshekologe go ya maitseboeng; le yo o rwalang setoto sa sone a a tlhatswe diaparo tsa gagwe, mme a itshekologe go ya maitseboeng.


text:
Le fa e le eng se se tsamayang ka mpa, le fa e le eng se se tsamayang ka menoto e mene, kgotsa le fa e le eng se se maoto mantsi, e bong dilo tsotlhe tse di gagabang fa fatshe, lo se ka lwa di ja, gonne di meila.


text:
Gonne nna ke Jehofa Modimo wa lona, ke gone lo iitshepiseng, lo nne boitshepo; gonne nna ke boitshepo; le gone lo se ka lwa iitshekolola ka sepe se se gagabang se se tsamayang fa fatshe.


text:
Gonne ke nna Jehofa yo ke lo tlhatlositseng mo lefatsheng la Egepeto, gore ke nne Modimo wa lona; ke gone lo nneng boitshepo gonne nna ke boitshepo.


text:
“O ke one molao wa ditshedi, le wa nonyane, le wa sebopiwa sengwe le sengwe se se gagabang se se tsamayang mo metsing le wa sebopiwa sengwe le sengwe se se gagabang fa fatshe,


text:
gore go dirwe pharologano gare ga se se sa itshekang le se se itshekileng, le gare ga setshedi se se ka jewang le setshedi se se sa ka keng sa jewa.”


text:
“Bua le bana ba Iseraele o re: Fa mosadi a nna moimana, mme a bona ngwana wa mosimane, foo a a itshekologe ka malatsi a supa, jaaka mo malatsing a medibela a gagwe, a a itshekologe.


text:
Ene mosadi a a nne mo mading a bontlafatso jwa gagwe malatsi a le 33; a a se ame sepe se se itshepileng, le fa e le go tla mo felong ga boitshepo, go tsamaya malatsi a bontlafatso jwa gagwe a diragala.


text:
“Fa a bona ngwana wa mosetsana, foo a a itshekologe ka dibeke di le pedi, jaaka mo medibeleng ya gagwe; a nne mo mading a bontlafatso jwa gagwe malatsi a le 66.


text:
“E tlaa re malatsi a bontlafatso jwa gagwe a dirafetse, a mosimane, le fa e le a mosetsana, a a tseye kwanyana ya ngwaga wa ntlha ya tshupelo e e fisiwang, le leebana kgotsa lephoi la tshupelelo ya boleo, a di ise kwa mojakong wa mogope wa bophuthegelo kwa moperesiting.


text:
Ene o tlaa e isa fa pele ga Jehofa, a direla mosadi tetlanyo, o tlaa itshekisiwa mo motsweding wa madi a gagwe. O ke one molao wa mosadi yo o botsetse jwa mosimane le fa e le jwa mosetsana.


text:
“Fa a sa nonofa go ntsha kwanyana, foo a a tseye maphoi a le mabedi, le fa e le maebana a le mabedi, lengwe la tshupelo e e fisiwang, le lengwe la tshupelelo ya boleo; moperesiti o tlaa mo direla tetlanyo, mme o tlaa itsheka.”


text:
“Fa motho a na le thurugo mo letlalong la nama ya gagwe, kgotsa logogo, kgotsa lesophi, e nna sebetso sa lepero mo letlalong la nama ya gagwe, foo a isiwe kwa go Arone moperesiti, le fa e le kwa go mongwe wa bomorwawe ba baperesiti.


text:
Moperesiti o tlaa leba sebetso se se mo letlalong la nama; fa bobowa mo sebetsong bo thunya le sebetso se bonala fa se le kwa teng ga letlalo la nama, ke sebetso sa lepero; mme moperesiti o tlaa mo leba, o tlaa bolela fa a itshekologile.


text:
Fa lesophi le le lesweu mo letlalong la nama, le sa bonale fa le le kwa teng ga letlalo, le bobowa jwa lone bo sa thunye, foo moperesiti a tswalele ene yo o nang le sebetso ka malatsi a supa.


text:
Moperesiti o tlaa mo leba ka letsatsi la bosupa, mme fa a fitlhela sebetso se eme, fa sebetso se sa keketsege mo letlalong, foo moperesiti o tlaa fela a mo tswaletse ka malatsi a mangwe a supa.


text:
Moperesiti o tlaa mo leba gape ka letsatsi la bosupa; fa a fitlhela sebetso se batlile go nyelela, fa sebetso se sa keketsege mo letlalong, foo moperesiti o tlaa bolela gore o itshekile; ke logogo, a a tlhatswe diaparo tsa gagwe, a itsheke.


text:
Mme fa logogo lo keketsega mo letlalong, a sena go itshupetsa moperesiti gore a itshekisiwe, a a itshupetse moperesiti gape.


text:
Moperesiti o tlaa leba, mme fa a fitlhela logogo lo keketsegile mo letlalong, foo moperesiti o tlaa bolela go re o itshekologile; ke lepero.


text:
moperesiti o tlaa leba, mme fa a fitlhela go na le thurugo e tshweu mo letlalong, mme fa e fetotse bobowa bosweu, go le nama e e betologileng mo thurugong,


text:
ke lepero le legologolo mo letlalong la nama ya gagwe, mme moperesiti o tlaa bolela go re o itshekologile; a a se mo tswalele, gonne o itshekologile.


text:
Fa lepero le faletse le letlalo ekete le khurumeditse letlalo la yo o nang le sebetso, go tswa kwa tlhogong ya gagwe go ya dinaong, jaaka moperesiti a bona;


text:
foo moperesiti o tlaa leba, mme fa a fitlhela lepero le khurumeditse nama ya gagwe yotlhe fela, o tlaa bolela ene yo o nang le lepero a re, o itshekile; le fetogile bosweu jotlhe fela, o itshekile.


text:
Moperesiti a lebe nama e e betologileng, a mmolele go re o itshekologile; nama e e betologileng e itshekologile, ke lepero.


text:
Moperesiti o tlaa mo leba; fa a fitlhela sebetso se fetogile bosweu, foo moperesiti a bolele yo o nang le sebetso go re, o itshekile; o itshekile.


text:
mme mo boemong jwa seso go le thurugo e tshweu, kgotsa lesophi, go itshema bohididu bosweu, foo go supediwe moperesiti.


text:
Moperesiti o tlaa leba, mme fa a fitlhela go bonala go re ekete go kwa teng ga letlalo, bobowa jwa yone bo thuntse, foo moperesiti o tlaa bolela go re o itshekologile; ke sebetso sa lepero, le kukuntse mo sesong.


text:
Fa moperesiti a le leba, mme a fitlhela go se na bobowa jo bosweu mo go lone, le sa ye kwa teng ga letlalo, go le looto fela, foo moperesiti a mo tswalele ka malatsi a supa.


text:
“Kgotsa fa nama mo letlalong la yone e na le phisego ya molelo, mme e na le lesophi le le bohibidu bosweu, le fa e le le lesweu fela,


text:
foo moperesiti o tlaa le leba. Fa a fitlhela bobowa jo bo mo lesophing bo thuntse, fa go bonala kwa teng ga letlalo, ke lepero, le kukuntse fa go neng go fisitse molelo gone; moperesiti o tlaa bolela go re o itshekologile, ke sebetso sa lepero.


text:
Fa moperesiti a leba a fitlhela go se na bobowa jo bosweu mo lesophing, le sa ye kwa teng ga letlalo, le le looto fela, foo moperesiti a mo tswalele ka malatsi a supa.


text:
Moperesiti a mo lebe ka letsatsi la bosupa. Fa go keketsega mo letlalong, foo moperesiti o tlaa mmolela go re, o itshekologile, ke sebetso sa lepero.


text:
Fa lesophi le eme le sa keketsege mo letlalong, le le looto fela, ke thurugo ya phisego, mme moperesiti a bolele go re, o itshekile, gonne ke lobadi lwa phisego.


text:
foo moperesiti a lebe sebetso; mme fa a fitlhela se bonala se le kwa teng ga letlalo, go le mo go sone bobowa jo bosetlha jo bosesane, foo moperesiti a mmolele go re o itshekologile; ke sekwaba, ke lepero la tlhogo kgotsa la ditedu.


text:
Fa moperesiti a leba sebetso sa sekwaba, a fitlhela ekete se kwa teng ga letlalo, go se na bobowa jo bontsho mo go sone, foo moperesiti a tswalele ene yo o nang le sebetso sa sekwaba ka malatsi a supa.


text:
Ka letsatsi la bosupa a moperesiti a lebe sebetso; fa a fitlhela sekwaba se sa keketsege, go se na bobowa jo bosetlha mo go sone, le sekwaba ekete se se kwa teng ga letlalo,


text:
foo a beolwe a sekelediwe sekwaba; moperesiti a tswalele ene yo o nang le sekwaba ka malatsi a mangwe a supa.


text:
E re ka letsatsi la bosupa moperesiti a lebe sekwaba, mme fa a fitlhela a sekwaba se sa keketsega mo letlalong, ekete se kwa teng ga letlalo; foo moperesiti o tlaa mmolela go re, o itshekile, mme a tlhatswe diaparo tsa gagwe, a itsheke.


text:
foo moperesiti a mo lebe: Fa a fitlhela sekwaba se keketsegile mo letlalong, a moperesiti a se ka a senka bobowa jo bosetlha, o itshekologile.


text:
Fa a bona sekwaba se eme, le bobowa jo bontsho bo tlhogile mo go sone, sekwaba se fodile, o itshekile; a moperesiti a mmolele go re, o itshekile.


text:
“E re fa monna, le fa e le mosadi a na le masophi mo letlalong la nama ya gagwe, e bong masophi a masweu,


text:
foo moperesiti a lebe, mme fa a fitlhela masophi a a mo letlalong la nama ya gagwe a le bosweu jo bo sa bonaleng sentle, ke ntho ya thutlwa, e kukuntse mo letlalong, o itshekile.


text:
Fa tlhogo e e logwete, kgotsa tlhogo e e mafatla, e na le sebetso se se bohibidu bosweu, ke lepero le le kukunyang mo tlhogong ya gagwe e e logwete, kgotsa mo tlhogong ya gagwe e e mafatla;


text:
foo a moperesiti a mo lebe, fa a fitlhela thurugo ya sebetso e le bohibidu bosweu mo tlhogong ya gagwe e e logwete, kgotsa mo tlhogong ya gagwe e e mafatla, e bonala ekete lepero mo letlalong la nama;


text:
ke motho yo o nang le lepero, ga a itsheka, ruri moperesiti o tlaa bolela go re ga a itsheka, sebetso sa gagwe se mo tlhogong ya gagwe.


text:
“Molepero yo sebetso se mo go ene, a diaparo tsa gagwe di gagolwe, a a funolole moriri wa tlhogo ya gagwe, a a bipe pounama ya godimo a kue a re: ‘Itshekologo! Itshekologo!’


text:
Metlheng yotlhe e sebetso se ntseng mo go ene ka yone, a a nne itshekologo; o itshekologile, a a nne esi, bonno jwa gagwe bo nne kwa ntle ga bothibelelo.


text:
le fa e le se se logilweng fela, kgotsa se se logilweng ka lomao; sa leloba, le fa e le sa bobowa; sa letlalo, le fa e le sa sengwe se se dirilweng ka letlalo;


text:
fa sebetso se le setalana, kgotsa sehibitswana mo seaparong, kgotsa mo letlalong, mo go se se logilweng fela, kgotsa mo go se se logilweng ka lomao, kgotsa mo go sengwe se se dirilweng ka letlalo; ke sebetso sa lepero, se supediwe moperesiti.


text:
A a lebe sebetso ka letsatsi la bosupa, fa sebetso se keketsegile mo seaparong, le fa e le mo go se se logilweng fela, le fa e le mo go se se logilweng ka lomao, le fa e le mo letlalong, le fa e ka ne e le eng se se dirilweng ka letlalo, sebetso seo ke lepero le le garubang, se itshekologile.


text:
A a fise seaparo ka molelo, le fa e ka bo e le se se logilweng fela, kgotsa se se logilweng ka lomao, sa bobowa kgotsa sa leloba, kgotsa sengwe sa letlalo, se sebetso se mo go sone, gonne ke lepero le le garubang, se fisiwe mo molelong.


text:
“Fa moperesiti a leba, a fitlhela sebetso se sa keketsega mo seaparong, se se logilweng fela, kgotsa se se logilweng ka lomao, le fa e le mo go sengwe sa letlalo,


text:
foo moperesiti a laole gore ba tlhatswe se sebetso se mo go sone, mme o tlaa fela a se tswalela ka malatsi a mangwe a supa.


text:
Moperesiti a lebe sebetso se sena go tlhatswiwa, fa a fitlhela sebetso se sa fetoga mmala, fa sebetso se sa keketsega, se itshekologile; o se fise ka molelo, ke kgarubo, le fa logwete lo le ka fa ntle, kgotsa lo le ka fa teng.


text:
“Fa moperesiti a leba, mme fa a fitlhela sebetso se le looto fela se sena go tlhatswiwa, foo a a se dibolele a se tlose mo seaparong, kgotsa mo letlalong, kgotsa mo go se se logilweng fela, kgotsa mo go se se logilweng ka lomao.


text:
Fa se sa ntse se bonala mo seaparong, le fa e le mo go se se logilweng fela, kgotsa mo go se se logilweng ka lomao, kgotsa mo go sengwe sa letlalo, se a kukunya; se sebetso se mo go sone o se fise ka molelo.


text:
Seaparo, le fa e le se se logilweng fela, kgotsa se se logilweng ka lomao, kgotsa e ka ne e le eng sa letlalo, se o tlaa se tlhatswang, fa sebetso se tlogile mo go sone, foo se tlhatswiwe lwa bobedi, mme se tlaa itsheka.


text:
“O ke one molao wa sebetso sa lepero mo seaparong sa bobowa, le fa e le sa leloba, se se logilweng fela, kgotsa se se logilweng ka lomao, kgotsa e le sengwe sa letlalo, go se bolela fa se itshekile kgotsa go se bolela fa se itshekologile.”


text:
A moperesiti a tswele kwa ntle ga bothibelelo, mme moperesiti a lebe, mme fa a fitlhela sebetso sa lepero se fodile mo moleperong,


text:
foo moperesiti a laole gore go tseelwe ene yo o itshekisiwang dinonyane di le pedi, tse di utlwang, tse dintle, le logong lwa mosetara, le bohibidu jo bo letlhololo le mosiama;


text:
moperesiti a laole gore go bolawe nonyane e nngwe, e bolaelwe mo sejaneng sa letsopa se okame metsi a a elang.


text:
Ka ga nonyane e e utlwang, a a e tseye, le logong lwa mosetara, le bohibidu jo bo letlhololo, le mosiama, a di ine le nonyane e e utlwang mo mading a nonyane e e bolailweng e okame metsi a a elang;


text:
a a kgatshe gasupa mo go ene yo o itshekisiwang lepero, mme a mmolele gore o itshekile, a lese nonyane e e utlwang e ye kwa nageng.


text:
Ene yo o itshekisiwang a a tlhatswe diaparo tsa gagwe, a ipeole gotlhe, a tlhape mo metsing, mme o tlaa itsheka; morago ga moo a tsene mo bothibelelong, a nne kwa ntle ga mogope wa gagwe ka malatsi a supa.


text:
Go tlaa dirala ka letsatsi la bosupa, a ipeole tlhogo yotlhe, le ditedu, le dintshi, ke gore, a ipeole gotlhe fela, a tlhatswe diaparo tsa gagwe, a itlhapise mmele mo metsing, mme o tlaa itsheka.


text:
“Ka letsatsi la bo 8 a a tseye dikwanyana tse ditonanyana di le pedi tse di se nang bogole, le kwanyana e namagatsanyana ya ngwaga wa ntlha e e se nang bogole, le emere ya setou, e e reng e kgaogantswe sesome a tseye dikgaogano di le tharo, e le tshupelo ya boupe, go tlhakanye le lookwane, le lookwane lo le selekanyo sa sekgotswanyana se le sengwe fela.


text:
Moperesiti yo o mo itshekisang, a a emise motho yo o itshekisiwang fa pele ga Jehofa, a na le dilo tseo, fa mojakong wa mogope wa bophuthegelo.


text:
Moperesiti a tseye nngwe ya dikwanyana tse ditonanyana, a e ise e le tshupelelo ya molato, e na le sekgotswanyana sa lookwane; a a di fokise fa pele ga Jehofa e le tshupelo ya mofoko.


text:
A a tlhabele kwanyana e tonanyana mo felong fa ba tleng ba tlhabele tshupelelo ya boleo gone, le tshupelo e e fisiwang mo felong ga boitshepo, gonne jaaka tshupelelo ya boleo e le ya moperesiti, tshupelelo ya molato le yone e ntse jalo, e boitshepo jo bo itshepileng.


text:
Moperesiti a tseye ga madi a tshupelelo ya molato, mme a moperesiti a a beye fa ntlheng ya tsebe ya ka fa tsogong le legolo la gagwe yo o itshekisiwang, le mo monwaneng o motona wa letsogo le legolo, le mo monwaneng o motona wa lonao lwa ka fa tsogong le legolo.


text:
A moperesiti a tseye ga sekgotswanyana sa lookwane, a thele mo khuting ya seatla sa gagwe sa molema.


text:
A moperesiti a ine monwana wa letsogo le legolo mo lookwaneng lo lo mo seatleng sa gagwe sa molema, a mathe lookwane gasupa fa pele ga Jehofa.


text:
Ga lookwane lo lo setseng mo seatleng sa gagwe, a moperesiti a lo beye fa ntlheng ya tsebe ya ka fa tsogong le legolo la yo o itshekisiwang, le mo monwaneng o motona wa letsogo la gagwe le legolo, le mo monwaneng o motona wa lonao lwa gagwe lwa ka fa tsogong le legolo, mo godimo ga madi a tshupelelo ya molato.


text:
Lookwane lo lo setseng mo seatleng sa moperesiti, a a lo thele mo tlhogong ya yo o itshekisiwang; mme moperesiti o tlaa mo direla tetlanyo fa pele ga Jehofa.


text:
“A moperesiti a ise tshupelelo ya boleo, a direle ene yo o itshekisiwang tetlanyo ka ntlha ya boitshekologo jwa gagwe; morago ga moo a tlhabe tshupelo e e fisiwang.


text:
A moperesiti a ise tshupelo e e fisiwang le tshupelo ya boupe mo sebesong; mme moperesiti o tlaa mo direla tetlanyo, mme o tlaa itsheka.


text:
“Fa a humanegile, a retelelwa ke go ntsha bokalo, foo a tseye kwanyana e tonanyana e le nngwe fela, e le tshupelelo ya molato e e tlaa fokisiwang go mo direla tetlanyo, le emere ya setou e e reng e kgaogantswe sesome a tseye kgaogano ya bosome, e tlhakanye le lookwane e le tshupelo ya boupe, le sekgotswanyana sa lookwane,


text:
le maphoi a le mabedi, kgotsa maebana a le mabedi, a o ka a bonang fela; lengwe e nne tshupelelo ya boleo, le lengwe e nne tshupelo e e fisiwang.


text:
Ka tsatsi la bofera mebedi a di ise kwa moperesiting kwa mojakong wa mogope wa bophuthegelo, fa pele ga Jehofa, e le tsa go itshekisiwa ga gagwe.


text:
A moperesiti a tseye kwanyana ya tshupelelo ya molato, le sekgotswanyana sa lookwane, mme a moperesiti a di fokise fa pele ga Jehofa e le tshupelo yo mofoko.


text:
A tlhabe kwanyana ya tshupelelo ya molato, mme moperesiti a tseye ga madi a tshupelelo ya molato, a a beye fa ntlheng ya tsebe ya ka fa letsogong le legolo la yo o itshekisiwang, le mo monwaneng o motona wa letsogo la gagwe le legolo, le mo monwaneng o motona wa lonao lwa gagwe lwa ka fa tsogong le legolo.


text:
a moperesiti a beye ga lookwane lo lo mo seatleng sa gagwe sa molema fa ntlheng ya tsebe ya ka fa letsogong le legolo la gagwe yo o itshekisiwang, le mo monwaneng o motona wa lonao lwa gagwe lwa ka fa tsogong le legolo, fa go beilweng madi a tshupelelo ya molato teng.


text:
Lookwane lo lo setseng mo seatleng sa moperesiti a lo thele mo tlhogong ya yo o itshekisiwang go mo direla tetlanyo fa pele ga Jehofa.


text:
fela ka fa o ka bonang ka gone, lengwe a le ise tshupelo e e fisiwang, e na le tshupelo ya boupe; moperesiti o tlaa mo direla tetlanyo fa pele ga Jehofa, e bong ene yo o itshekisiwang.


text:
O ke one molao wa yo sebetso sa lepero se mo go ene, yo o retelelwang ke go bona se se tshwanetseng itshekiso ya gagwe.”


text:
“E tlaa re lo sena go fitlha mo lefatsheng la Kanana le ke le lo nayang go nna boswa, fa ke tsenya sebetso sa lepero mo ntlong nngwe ya lefatshe la boswa jwa lona,


text:
foo yo e leng mong wa ntlo a ye a bolelele moperesiti a re: ‘Ekete go na le sebetso mo ntlong ya me.’


text:
Moperesiti o tlaa laola gore ba ntshe dilo tsotlhe mo ntlong, moperesiti a ise a ye go bona sebetso, gore dilo tsotlhe tse di mo ntlong di se ka tsa nna itshekologo; morago ga moo moperesiti a tsene a ye go bona ntlo,


text:
o tlaa leba sebetso, mme fa a fitlhela sebetso se le mo dimoteng tsa ntlo, se le mahutinyana a botalanyana, kgotsa a bohibitswana, se bonala ekete se kwa teng ga lomota,


text:
Moperesiti o tlaa ba a ya gape ka letsatsi la bosupa, mme o tlaa leba; fa a fitlhela sebetso se keketse le dimota tsa ntlo,


text:
foo a moperesiti a laole gore ba ntshe maje a sebetso se leng mo go one, ba a latlhele mo felong gongwe ga boitshekologo, kwa ntle ga motse.


text:
Mme o tlaa ba fadisa ntlo ka fa teng mo tikologong ya yone, mmu o ba o fadileng ba o latlhele kwa ntle ga motse mo felong gongwe ga boitshekologo.


text:
A ba tseye maje a mangwe, ba a tsenye mo boemong jwa maje ao, mme a a tseye mmu o sele a batege ntlo dimota.


text:
“Fa sebetso se tla gape, se kukunya mo ntlong, a sena go ntsha maje, le a sena go fala ntlo, le e sena go bategwa dimota;


text:
foo moperesiti o tlaa ya a leba, mme fa a fitlhela sebetso se keketse mo ntlong, ke lepero le le garubang mo ntlong, e itshekologile.


text:
A a rutle ntlo, maje a yone, le dikgong tsa yone, le mmu otlhe o o didileng ntlo, a ise gotlhe fela kwa ntle ga motse kwa felong gongwe ga boitshekologo.


text:
Gape yo o tsenang mo ntlong ka lobaka lotlhe lo e tswadilweng ka lone o tlaa nna itshekologo go ya maitseboeng.


text:
Yo o rapamang mo ntlong eo, a a tlhatswe diaparo tsa gagwe, le yo o jelang mo ntlong eo, a tlhatswe diaparo tsa gagwe.


text:
“Fa moperesiti a tsena, a leba, a fitlhela sebetso se sa kekela mo ntlong, ntlo e sena go bategwa dimota, foo moperesiti o tlaa bolela ntlo gore e itshekile, gonne sebetso se fodile.


text:
A a tseye dinonyane di le pedi, le logong lwa mosetara, le bohibidu jo bo letlhololo, le mosiama, go itshekisa ntlo ka tsone.


text:
A a tseye logong lwa mosetara, le mosiama, le bohibidu jo bo letlhololo, le nonyane e e utlwang, a di ine mo mading a nonyane e e bolailweng, le mo metsing a a elang, mme a kgatshe ntlo ga supa:


text:
A a itshekise ntlo ka madi a nonyane, le ka metsi a a elang, le ka nonyane e e utlwang, le ka logong lwa mosetara, le ka mosiama, le ka bohibidu jo bo letlhololo.


text:
Nonyane e e utlwang a e lese e tswe mo motseng, e ye kwa nageng; o tlaa direla ntlo tetlanyo jalo, mme e tlaa itsheka.


text:
“Buang le bana ba Iseraele, lo ba reye lo re: Fa monna mongwe a na le keleketlo e e tswang mo nameng ya gagwe, o itshekologile ka ntlha ya keleketlo ya gagwe.


text:
Se e tlaa nna boitshekologo jwa gagwe mo keleketlong ya gagwe; le fa nama ya gagwe e dutla ka keleketlo ya gagwe, kgotsa fa nama ya gagwe e kgala mo keleketlong ya gagwe ke boitshekologo jwa gagwe.


text:
Bolao bongwe le bongwe jo yo o nang le keleketlo o robalang mo go jone, bo tlaa nna itshekologo, le sengwe le sengwe se o nnang mo go sone se tlaa nna itshekologo.


text:
Le fa e le mang yo o amang bolao jwa gagwe, a a tlhatswe diaparo tsa gagwe, a tlhape mo metsing, mme a itshekologe go ya maitseboeng.


text:
Le yo o nnang mo go sengwe se yo o nang le keleketlo o ne a ntse mo go sone, a a tlhatswe diaparo tsa gagwe, a tlhape mo metsing, mme a itshekologe go ya maitseboeng.


text:
Le yo o amang mmele wa yo o nang le keleketlo, a a tlhatswe diaparo tsa gagwe, a tlhape mo metsing, mme a itshekologe go ya maitseboeng.


text:
Fa yo o nang le keleketlo a kgwela mathe mo go yo o itshekileng, foo a a tlhatswe diaparo tsa gagwe, a tlhape mo metsing, mme a itshekologe go ya maitseboeng.


text:
Le fa e le mang yo o amang sengwe se o neng a se ntse godimo, o tlaa itshekologa go ya maitseboeng; yo o tsholang dilo tseo a tlhatswe diaparo tsa gagwe, a tlhape mo metsing, mme a itshekologe go ya maitseboeng.


text:
Le fa e le mang yo motho wa keleketlo o mo amang, a sa tsokotsa diatla tsa gagwe ka metsi, a tlhatswe diaparo tsa gagwe, a a tlhape mo metsing, a itshekologe go ya maitseboeng.


text:
Sejana sa letsopa se motho wa keleketlo o se amang, a se thujwe, mme sejana sengwe le sengwe sa logong a se tsokodiwe ka metsi.


text:
“E tlaa re motho wa keleketlo fa a itshekisiwa mo keleketlong ya gagwe, foo a ipalele malatsi a supa mo go itshekeng ga gagwe, a tlhatswe diaparo tsa gagwe, a itlhapise mmele mo metsing a a elang, mme o tlaa itsheka.


text:
E re ka tsatsi la bofera mebedi a a tseye maphoi a le mabedi, a ye fa pele ga Jehofa fa mojakong wa mogope wa bophuthegelo, a di neye moperesiti.


text:
Moperesiti o tlaa di isa, le lengwe tshupelelo ya boleo, le lengwe tshupelo e e fisiwang, mme moperesiti o tlaa mo direla tetlanyo fa pele ga Jehofa ka ga keleketlo ya gagwe.


text:
“Fa monna mongwe peo ya gagwe e tswa mo go ene, foo a a itlhapise mmele otlhe, mme a itshekologe go ya maitseboeng.


